Piibli heebreakeelne osa

1. Moos.

2. Moos.

3. Moos.

4. Moos.

5. Moos.

Joosua

Kohtum.

Rutt

1. Saam.

2. Saam.

1. Kun.

2. Kun.

1. Ajar.

2. Ajar.

Esra

Neh.

Ester

Iiob

Laul

Õpet.

Kog.

Üleml.

Jes.

Jer.

Nutul.

Hes.

Taan.

Hoosea

Joel

Aamos

Obadja

Joona

Miika

Nahum

Hab.

Sef.

Haggai

Sak.

Mal.

Piibli kreekakeelne osa

Matt.

Mark.

Luuka

Joh.

Ap. t.

Rooml.

1. Kor.

2. Kor.

Gal.

Efesl.

Filipl.

Kol.

1. Tess.

2. Tess.

1. Tim.

2. Tim.

Tiit.

Fileem.

Heebr.

Jaak.

1. Peetr.

2. Peetr.

1. Joh.

2. Joh.

3. Joh.

Juuda

Ilm.

Nimeleht/tiitelleht

Piibel. Uue maailma tõlge

Tõlgitud ingliskeelse piiblitõlke „New World Translation of the Holy Scriptures” 2013. aasta uuendatud väljaandest.

„Seepärast ütleb kõrgeim valitseja Jehoova [יהוה, JHVH]: „... Ma loon uue taeva ja uue maa. Endisi asju ei tuletata enam meelde ning need ei vaeva südant.””

(Jesaja 65:13, 17; 2. Peetruse 3:13)

© 2014

WATCH TOWER BIBLE AND TRACT SOCIETY OF PENNSYLVANIA

100 Watchtower Drive

Patterson, NY 12563-9204 U.S.A.

Piibel. Uue maailma tõlge

VÄLJAANDJAD

JEHOOVA TUNNISTAJAD

WATCHTOWER BIBLE AND TRACT SOCIETY OF NEW YORK, INC.

Wallkill, New York, U.S.A.

Piibli „Uue maailma tõlge” on kas tervikuna või osaliselt saadaval rohkem kui 120 keeles. Nendes keeltes saab seda tõlget lugeda internetis aadressil www.jw.org.

„Uue maailma tõlget” on valmistatud ühtekokku

208 366 928 eksemplari.

2015. aasta trükk

See trükis ei ole müügiks. See on antud välja Jehoova tunnistajate ülemaailmse piibliharidustöö raames.

New World Translation of the Holy Scriptures

Estonian (nwt-ST)

Made in the United States of America

Trükitud Ameerika Ühendriikides

900 Red Mills Road

Wallkill, NY 12589-3223 U.S.A.

Sissejuhatus Jumala Sõnale

Piiblis on kirjas Jumala sõnum meile. Sellest saab teada, kuidas elus hästi hakkama saada ja olla Jumalale meelepärane. Piiblist leiab vastused järgmistele küsimustele.

1. 1. Kes on Jumal?

2. 2. Kuidas Jumalat tundma õppida?

3. 3. Kes on Piibli autor?

4. 4. Kas Piibel on teaduslikult täpne?

5. 5. Mis on Piibli sõnum?

6. 6. Mida ennustas Piibel messia kohta?

7. 7. Mida on Piibel ennustanud praeguse aja kohta?

8. 8. Kas Jumal on kannatustes süüdi?

9. 9. Miks inimesed kannatavad?

10. 10. Mida tõotab Piibel tuleviku kohta?

11. 11. Mis juhtub pärast surma?

12. 12. Kas me näeme veel neid, kes magavad surmaund?

13. 13. Mida räägib Piibel töötegemisest?

14. 14. Kuidas vältida rahaprobleeme?

15. 15. Mis teeb inimese õnnelikuks?

16. 16. Kuidas muredega toime tulla?

17. 17. Millist nõu annab Piibel peredele?

18. 18. Kuidas saada Jumalaga lähedaseks?

19. 19. Millistest raamatutest Piibel koosneb?

20. 20. Millele Piiblit lugedes mõelda?

KUIDAS LEIDA PIIBLISALME

Piibel koosneb 66 väiksest raamatust. Need jaotuvad kahte ossa, milleks on heebrea- ja arameakeelne osa (Vana Testament) ja kreekakeelne osa (Uus Testament). Iga piibliraamat on jagatud peatükkideks ja salmideks. Kui on viidatud mõnele piiblisalmile, näitab piibliraamatu nime järel olev esimene number peatükki ning pärast koolonit olev number salmi. Näiteks viitega 1. Moosese 1:1 mõeldakse 1. Moosese raamatu 1. peatüki 1. salmi.

1. KÜSIMUS

Kes on Jumal?

„Rahvad teadku, et sina, kelle nimi on Jehoova, sina üksi oled kõrgeim üle kogu maa.”

Laul 83:18

„Teadke, et Jehoova on Jumal. Tema on meid teinud, me kuulume talle.”

Laul 100:3

„Mina olen Jehoova. See on mu nimi. Ma ei anna oma au kellelegi teisele ega mulle kuuluvat kiitust nikerdatud kujudele.”

Jesaja 42:8

„Igaüks, kes hüüab appi Jehoova nime, päästetakse.”

Roomlastele 10:13

„Mõistagi on iga maja kellegi ehitatud, aga see, kes on teinud kõik, on Jumal.”

Heebrealastele 3:4

„Tõstke oma silmad taeva poole ja vaadake. Kes on loonud need kõik? See on tema, kes viib täies koosseisus välja nende väed, kes nimetab neid kõiki nimepidi. Tänu tema tohutule energiale ja aukartustäratavale jõule ei puudu neist ainuski.”

Jesaja 40:26

2. KÜSIMUS

Kuidas Jumalat tundma õppida?

„Olgu selle seaduseraamatu sõnad alati su huulil. Loe seda mõttega päeval ja ööl, et järgida hoolsalt kõike, mis sinna on kirjutatud. Siis tegutsed sa targalt ja su teekond õnnestub.”

Joosua 1:8

„Nad lugesid ette raamatut, Jumala seadust, selgitasid seda ja avasid selle tähendust, aidates rahval loetut mõista.”

Nehemja 8:8

„Õnnelik on inimene, kes ei käi jumalatute nõu järgi, ... vaid kes tunneb rõõmu Jehoova seadusest ja loeb ta seadust mõttega päeval ja ööl. ... kõik, mis ta teeb, läheb korda.”

Laul 1:1–3

„Filippus jooksis selle kõrvale ning kuulis, et ta loeb prohvet Jesaja raamatut, ja küsis: „Kas sa saad aru sellest, mida sa loed?” Tema ütles: „Kuidas ma võin aru saada, kui keegi mind ei õpeta?””

Apostlite teod 8:30, 31

„Kuigi Jumal on nähtamatu, on tema jäädavat väge ja jumalikkust olnud maailma loomisest alates selgelt näha, sest need ilmnevad tema loomistöös. Seepärast pole neil mingit vabandust.”

Roomlastele 1:20

„Mõtiskle nende asjade üle, tee seda kõike pühendumusega, et su edenemine oleks ilmne kõigile.”

1. Timoteosele 4:15

„Mõelgem üksteise peale, et võiksime õhutada üksteist armastusele ja headele tegudele, ning ärgem jätkem unarusse koguduse koosolekutel käimist.”

Heebrealastele 10:24, 25

„Kui kellelgi teist on puudu tarkusest, siis ta palugu Jumalat — sest tema annab kõigile heldelt, etteheiteid tegemata — ja seda antakse talle.”

Jaakobuse 1:5

3. KÜSIMUS

Kes on Piibli autor?

„Mooses pani kõik Jehoova sõnad kirja.”

2. Moosese 24:4

„Taaniel [nägi] voodis olles und ja nägemusi. Ta kirjutas oma unenäo üles, pani kõik põhjalikult kirja.”

Taaniel 7:1

„Kui te kuulsite meilt Jumala sõna, ei võtnud te seda vastu inimeste sõnana, vaid sellena, mis see tõepoolest on: Jumala sõnana.”

1. Tessalooniklastele 2:13

„Kogu pühakiri on Jumalalt ning on kasulik õpetamiseks.”

2. Timoteosele 3:16

„Ühtki prohvetikuulutust pole iial lausutud inimese tahtel, vaid inimesed on rääkinud seda, mida nad on pühast vaimust juhituna saanud Jumalalt.”

2. Peetruse 1:21

4. KÜSIMUS

Kas Piibel on teaduslikult täpne?

„Ta laotab põhjataeva tühjuse üle, riputab maa eimillegi kohale.”

Iiob 26:7

„Kõik jõed voolavad merre, kuid meri ei saa täis. Sinna, kust jõed lähtuvad, need ka naasevad, et siis uuesti teele asuda.”

Koguja 1:7

„See on tema, kes elab maakera kohal.”

Jesaja 40:22

5. KÜSIMUS

Mis on Piibli sõnum?

„Ma tõstan vihavaenu sinu ja naise vahele, sinu järeltulijate ja tema järeltulijate vahele. Sina küll salvad naise järeltulijat kannast, aga tema purustab su pea.”

1. Moosese 3:15

„Sinu järeltulija kaudu saavad õnnistused osaks kõigile maailma rahvastele, sest sa võtsid kuulda mu häält.”

1. Moosese 22:18

„Sinu kuningriik tulgu. Sinu tahe sündigu nagu taevas, nii ka maa peal.”

Matteuse 6:10

„Rahu Jumal heidab peatselt Saatana teie jalge alla ja te purustate ta.”

Roomlastele 16:20

„Kui kõik saab Pojale allutatud, siis allutab ka Poeg end sellele, kes kõik temale allutas, et Jumal oleks kõige ainus valitseja.”

1. Korintlastele 15:28

„Aabrahamile ja tema järeltulijale [Kristusele] anti tõotused. ... Kui te kuulute Kristusele, olete tõesti Aabrahami järeltulijad.”

Galaatlastele 3:16, 29

„Nüüd valitseb maailma üle meie isanda ja tema võitu kuningriik ning meie isand valitseb kuningana igavesest ajast igavesti.”

Ilmutus 11:15

„Niisiis visati alla see suur lohe, see algne madu, keda hüütakse Kuradiks ja Saatanaks, kes eksitab kogu maailma. Ta heideti alla maa peale ja tema inglid heideti alla koos temaga.”

Ilmutus 12:9

„Ta võttis kinni lohe, algse mao, kes on Kurat ja Saatan, ning sidus ta kinni 1000 aastaks.”

Ilmutus 20:2

6. KÜSIMUS

Mida ennustas Piibel messia kohta?

ENNUSTUS

„Sina, Petlemm, Efrata, ... sinust tuleb mulle see, kellest saab Iisraeli valitseja.”

Miika 5:2

TÄITUMINE

„Pärast seda, kui Jeesus oli sündinud Petlemmas Juudamaal kuningas Herodese päevil, tulid idast mõned astroloogid Jeruusalemma.”

Matteuse 2:1

ENNUSTUS

„Nad jagavad mu rõivad omavahel, heidavad liisku mu riiete pärast.”

Laul 22:18

TÄITUMINE

„Kui sõdurid olid Jeesuse postile löönud, jagasid nad tema pealisriided nelja ossa ... Nad võtsid ka tema alusrõiva, see aga oli ilma õmblusteta, kootud ülevalt alla ühes tükis. Seetõttu nad ütlesid: „Ärme rebi seda katki, vaid heidame liisku, kellele see saab.””

Johannese 19:23, 24

ENNUSTUS

„Ta hoiab kõiki tema luid, ühtki neist ei murta.”

Laul 34:20

TÄITUMINE

„Kui nad Jeesuseni jõudsid, nägid nad, et ta on juba surnud; seepärast nad tema jalgu ei murdnud.”

Johannese 19:33

ENNUSTUS

„Ta torgati läbi meie üleastumiste pärast.”

Jesaja 53:5

TÄITUMINE

„Siiski torkas üks sõdur odaga tema küljesse ning sealt tuli välja verd ja vett.”

Johannese 19:34

ENNUSTUS

„Nad maksid mulle mu palga: 30 seeklit hõbedat.”

Sakarja 11:12, 13

TÄITUMINE

„Siis läks Juudas Iskariot, üks neist kaheteistkümnest, peapreestrite juurde ja küsis: „Mis te mulle annate, kui ma ta teile välja annan?” Nad lubasid anda talle 30 hõbetükki.”

Matteuse 26:14, 15; 27:5

7. KÜSIMUS

Mida on Piibel ennustanud praeguse aja kohta?

„Rahvas tõuseb rahva vastu ja kuningriik kuningriigi vastu ... See kõik on kannatuste algus.”

Matteuse 24:7, 8

„Tõuseb palju valeprohveteid, kes eksitavad paljusid, ning kuna seadusetus üha kasvab, jaheneb paljude armastus.”

Matteuse 24:11, 12

„Kui te kuulete sõjakära ja sõnumeid sõdadest, ärge lööge kartma, sest see kõik peab toimuma, aga lõpp ei ole sellega veel käes.”

Markuse 13:7

„Tuleb suuri maavärinaid, samuti katkusid ja näljahädasid ühes paigas teise järel. Nähakse hirmuäratavaid vaatepilte ja taevas suuri tunnustähti.”

Luuka 21:11

„Viimseil päevil tulevad karmid ajad. Inimesed on siis enesearmastajad, rahaarmastajad, hooplejad, üleolevad, õela ütlemisega, sõnakuulmatud vanematele, tänamatud, ustavusetud, kalgid oma pereliikmete vastu, järeleandmatud, laimajad, enesevalitsuseta, metsikud, hea põlgajad, reeturid, põikpäised, uhked, lõbuarmastajad, aga mitte jumalaarmastajad, sellised, kes on pealtnäha jumalakartlikud, aga kelle teod seda ei tõenda.”

2. Timoteosele 3:1–5

8. KÜSIMUS

Kas Jumal on kannatustes süüdi?

„On mõeldamatu, et Jumal teeks kurja, et Kõikvõimas teeks ülekohut!”

Iiob 34:10

„Ärgu keegi katsumuse korral öelgu: „See katsumus on mulle Jumalalt.” Sest Jumalat ei saa keegi ahvatleda halba tegema ja ka tema ise ei ahvatle kedagi halba tegema.”

Jaakobuse 1:13

„Heitke kõik oma mured tema peale, sest ta hoolib teist.”

1. Peetruse 5:7

„Jehoova ei viivita oma tõotuse täitmisega, nagu mõned arvavad, vaid ta on teiega kannatlik, kuna ta ei taha, et keegi hukkuks, vaid soovib, et kõik oma patte kahetseksid.”

2. Peetruse 3:9

9. KÜSIMUS

Miks inimesed kannatavad?

„Kiire ei võida alati jooksu ega vägev lahingut, ... targal pole alati leiba, arukal rikkust ega taiplikul edu, sest ettearvamatud sündmused tabavad neid kõiki.”

Koguja 9:11

„Nagu ühe inimese kaudu patt tuli maailma ja patu kaudu surm, nii on surm kandunud edasi kõigisse inimestesse, sest nad kõik on patused.”

Roomlastele 5:12

„Jumala poeg tuligi selleks, et teha lõpp Kuradi tegudele.”

1. Johannese 3:8

„Kogu maailm on Saatana võimuses.”

1. Johannese 5:19

10. KÜSIMUS

Mida tõotab Piibel tuleviku kohta?

„Õiged pärivad maa ja elavad sellel igavesti.”

Laul 37:29

„Maa püsib igavesti.”

Koguja 1:4

„Kõrgeim valitseja Jehoova neelab surma ära igaveseks ja pühib pisarad kõigilt palgeilt.”

Jesaja 25:8

„Siis pimeda silmad avanevad ja kurdi kõrvad lähevad lahti. Siis jalust vigane hüppab kui hirv ja keeletu keel hõiskab. Kõrbes tulvavad veed ja kõrbetasandikul jõed.”

Jesaja 35:5, 6

„Ta pühib ära kõik pisarad nende silmist ja enam ei ole surma ega leinamist, hädakisa ega valu. Kõik endine on möödunud.”

Ilmutus 21:4

„Nad ehitavad maju ja elavad neis, istutavad viinamägesid ja söövad nende vilja. Nad ei ehita teistele elamiseks ega istuta teistele söömiseks. Mu rahva eluiga on nagu puu eluiga ja mu valitud tunnevad täit rõõmu oma kätetööst.”

Jesaja 65:21, 22

11. KÜSIMUS

Mis juhtub pärast surma?

„Tema vaim väljub, ta pöördub tagasi mulda. Samal päeval kaovad tema mõtted.”

Laul 146:4

„Elavad teavad, et nad surevad, kuid surnud ei tea midagi. ... Kõike, mida su käsi suudab teha, tee kogu jõust, sest surmavallas, kuhu sa lähed, ei tehta tööd ega plaane, seal pole teadmisi ega tarkust.”

Koguja 9:5, 10

„Jeesus lisas: „Laatsarus, meie sõber, on uinunud magama, aga ma lähen teda äratama.” ... Jeesus rääkis tema surmast, aga nemad arvasid, et ta kõneleb tavalisest magamisest. Siis ütles Jeesus neile otse: „Laatsarus on surnud.””

Johannese 11:11, 13, 14

12. KÜSIMUS

Kas me näeme veel neid, kes magavad surmaund?

„Ärge imestage selle üle. Tuleb aeg, kui kõik, kes on haudades, kuulevad tema häält ja tulevad välja.”

Johannese 5:28, 29

„Jumal äratab üles nii õiged kui ka ülekohtused.”

Apostlite teod 24:15

„Ma nägin ka surnuid, suuri ja väikseid, seismas trooni ees, ning rullraamatud avati. Ja avati veel üks rullraamat, see on eluraamat. Surnute üle mõisteti kohut nende tegude järgi, selle alusel, mis rullraamatutesse oli kirjutatud. Meri andis tagasi surnud, kes temas olid, ning surm ja surmavald andsid tagasi surnud, kes neis olid, ning igaühe üle mõisteti kohut tema tegude järgi.”

Ilmutus 20:12, 13

13. KÜSIMUS

Mida räägib Piibel töötegemisest?

„Kas oled näinud osavat töömeest? Tema koht on kuningate, mitte lihtrahva teenistuses.”

Õpetussõnad 22:29

„Kes seni on varastanud, ärgu varastagu enam, vaid pigem töötagu kõvasti ja tehku oma kätega ausat tööd, et tal oleks, mida anda puuduses olijale.”

Efeslastele 4:28

„Ta söögu ja joogu ning nautigu head tänu oma kõvale tööle. See on Jumala and.”

Koguja 3:13

14. KÜSIMUS

Kuidas vältida rahaprobleeme?

„Kes armastab lõbutseda, jääb vaeseks, kes armastab veini ja õli, ei saa rikkaks.”

Õpetussõnad 21:17

„Laenaja on laenuandja ori.”

Õpetussõnad 22:7

„Kes teie seast, kes tahaks ehitada torni, ei istuks esmalt maha ega arvutaks kokku kulusid, et näha, kas tal on kõik vajalik, et torn valmis saada? Muidu ta rajaks küll vundamendi, kuid ei suudaks ehitust lõpetada ning kõik kõrvaltvaatajad hakkaksid teda pilkama: „See mees hakkas ehitama, aga ei suutnud lõpetada.””

Luuka 14:28–30

„Kui nad olid söönuks saanud, ütles Jeesus oma jüngritele: „Korjake ülejäänud palukesed kokku, et midagi raisku ei läheks!””

Johannese 6:12

15. KÜSIMUS

Mis teeb inimese õnnelikuks?

„Parem taimetoit armastusega kui nuumpull vihkamisega.”

Õpetussõnad 15:17

„Mina, Jehoova, olen sinu Jumal, kes õpetab sulle, mis on kasulik, kes juhatab sind teel, mida sa peaksid käima.”

Jesaja 48:17

„Õnnelikud on need, kes mõistavad, et nad vajavad Jumala juhatust, sest nende päralt on taeva kuningriik.”

Matteuse 5:3

„Armasta oma ligimest nagu iseennast.”

Matteuse 22:39

„Nõnda, nagu te tahate, et inimesed teile teeksid, tehke ka neile.”

Luuka 6:31

„Õnnelikud on ... need, kes Jumala sõna kuulevad ja selle järgi teevad.”

Luuka 11:28

„Isegi kui inimesel on kõike külluses, ei taga see talle elu.”

Luuka 12:15

„Seega, kui meil on olemas toit ja riided, siis olgem rahul.”

1. Timoteosele 6:8

„Andmine teeb õnnelikumaks kui saamine.”

Apostlite teod 20:35

16. KÜSIMUS

Kuidas muredega toime tulla?

„Heida oma koorem Jehoova peale ja tema hoolitseb su eest. Ta ei lase õigel iialgi langeda!”

Laul 55:22

„Tööka inimese plaanid toovad talle edu, aga kõik tormakad jäävad vaeseks.”

Õpetussõnad 21:5

„Ära karda, sest mina olen sinuga. Ära muretse, sest mina olen su Jumal. Ma teen sind tugevaks, ma aitan sind, oma õiguse parema käega hoian ma sinust kõvasti kinni.”

Jesaja 41:10

„Kes teist suudab muretsemisega oma elu küünragi võrra pikendada?”

Matteuse 6:27

„Ärge olge mures homse päeva pärast, sest homsel päeval on omad mured. Igale päevale piisab omast vaevast.”

Matteuse 6:34

„[Tehke] alati kindlaks, mis on esmatähtis.”

Filiplastele 1:10

„Ärge muretsege millegi pärast, vaid andke Jumalale palve ja anumisega teada kõik, mida te vajate, väljendades ka tänu. Ja Jumala rahu, mida inimmõistus ei suuda haarata, kaitseb teie südant ja mõtteid Kristus Jeesuse kaudu.”

Filiplastele 4:6, 7

17. KÜSIMUS

Millist nõu annab Piibel peredele?

MEHED/ISAD

„Samamoodi peaks mees armastama oma naist nagu omaenda keha. Mees, kes armastab oma naist, armastab iseennast, sest pole ju keegi kunagi vihanud oma keha, vaid igaüks toidab seda ja peab seda kalliks, ... armastagu igaüks oma naist nagu iseennast.”

Efeslastele 5:28, 29, 33

„Isad, ärge ärritage oma lapsi. Lapsi kasvatades manitsege neid Jehoova juhatuse järgi ja juurutage neisse tema mõtteviisi.”

Efeslastele 6:4

NAISED

„Naine aga pidagu oma mehest sügavalt lugu.”

Efeslastele 5:33

„Naised, alluge oma mehele, nagu on kristlastele kohane.”

Koloslastele 3:18

LAPSED

„Lapsed, kuulake oma vanemate sõna, nagu on meie isanda tahe, sest seda teha on õige. „Austa oma isa ja ema” on esimene käsk, millega kaasneb tõotus „et sul hästi läheks ja sa jääksid maa peale pikaks ajaks”.”

Efeslastele 6:1–3

„Lapsed, kuulake oma vanemate sõna kõiges, sest see meeldib Isandale.”

Koloslastele 3:20

18. KÜSIMUS

Kuidas saada Jumalaga lähedaseks?

„Sina kuulad palvet, kõiksugused inimesed tulevad su juurde.”

Laul 65:2

„Usalda Jehoovat kogu südamest ja ära toetu omaenda arusaamisele. Arvesta temaga kõigil oma teedel, siis ta teeb su teerajad tasaseks.”

Õpetussõnad 3:5, 6

„Nad saavad igavese elu, kui õpivad tundma sind, ainsat tõelist Jumalat, ja Jeesus Kristust, kelle sina oled läkitanud.”

Johannese 17:3

„Tegelikult pole ta [Jumal] kaugel mitte ühestki meist.”

Apostlite teod 17:27

„Ma palvetan ikka, et teie armastus üha rohkem ja rohkem kasvaks ning et te õpiksite Jumala tahet järjest paremini tundma ja saaksite sellest üha selgemini aru.”

Filiplastele 1:9

„Kui kellelgi teist on puudu tarkusest, siis ta palugu Jumalat — sest tema annab kõigile heldelt, etteheiteid tegemata — ja seda antakse talle.”

Jaakobuse 1:5

„Lähenege Jumalale, siis tema läheneb teile. Peske käed, te patused, ja puhastage oma süda, te kõhklejad.”

Jaakobuse 4:8

„Armastust Jumala vastu saame näidata sellega, et peame kinni tema käskudest, ja tema käsud ei ole koormavad.”

1. Johannese 5:3

19. KÜSIMUS

Millistest raamatutest Piibel koosneb?

PIIBLI HEEBREAKEELNE OSA (VANA TESTAMENT)

MOOSESE RAAMATUD (5 RAAMATUT)

1., 2., 3., 4. ja 5. Moosese raamat

Loomisest muistse Iisraeli rahva sünnini

AJALOOLISED RAAMATUD (12 RAAMATUT)

Joosua, Kohtumõistjate raamat, Rutt

Iisraeli rahva minek tõotatud maale ja sellele järgnenud sündmused

1. ja 2. Saamueli raamat, 1. ja 2. Kuningate raamat, 1. ja 2. Ajaraamat

Iisraeli rahva ajalugu kuni Jeruusalemma hävinguni

Esra, Nehemja, Ester

Juutide ajalugu pärast Babüloonia vangipõlve

POEESIA (5 RAAMATUT)

Iiob, Laulud, Õpetussõnad, Koguja, Ülemlaul

Tarkusesõnade ja laulude kogu

PROHVETLIKUD RAAMATUD (17 RAAMATUT)

Jesaja, Jeremija, Nutulaulud, Hesekiel, Taaniel, Hoosea, Joel, Aamos, Obadja, Joona, Miika, Nahum, Habakuk, Sefanja, Haggai, Sakarja, Malaki

Prohvetikuulutused ehk ennustused Jumala rahva kohta

PIIBLI KREEKAKEELNE OSA (UUS TESTAMENT)

EVANGEELIUMID (4 RAAMATUT)

Matteuse, Markuse, Luuka, Johannese evangeelium

Jutustused Jeesuse elu ja teenistuse kohta

APOSTLITE TEOD (1 RAAMAT)

Jutustused kristliku koguduse algusajast ja misjonitegevusest

KIRJAD (21 RAAMATUT)

Roomlastele, 1. ja 2. Korintlastele, Galaatlastele, Efeslastele, Filiplastele, Koloslastele, 1. ja 2. Tessalooniklastele

Kirjad eri kogudustele

1. ja 2. Timoteosele, Tiitusele, Fileemonile

Kirjad üksikisikutele kristlaste seast

Heebrealastele, Jaakobuse, 1. ja 2. Peetruse, 1., 2. ja 3. Johannese, Juuda

Kirjad kristlastele üldiselt

ILMUTUS JOHANNESELE (1 RAAMAT)

Apostel Johannesele antud prohvetlikud nägemused

20. KÜSIMUS

Millele Piiblit lugedes mõelda?

PIIBLIT LUGEDES VÕID MÕELDA JÄRGMISTELE KÜSIMUSTELE:

Mida räägib loetu mulle Jumal Jehoovast?

Kuidas on see piibliosa seotud Piibli sõnumiga?

Kuidas loetut ellu rakendada?

Kuidas kasutada neid salme teiste aitamiseks?

„Sinu sõna on mu jalale lambiks ja valguseks mu teerajal.”

Laul 119:105

EESSÕNA

Piibel on raamat, mille lehekülgedelt me võime lugeda Jumala mõtteid. Et teda kui Piibli autorit tundma õppida, tuleb seda raamatut hoolega uurida. (Johannese 17:3; 2. Timoteosele 3:16.) Piibli kaudu annab Jumal Jehoova teada oma eesmärgi inimeste ja maaga. (1. Moosese 3:15; Ilmutus 21:3, 4.)

Piibel on mõjutanud inimeste elu kaugelt rohkem kui ükski teine raamat. Selles öeldu sütitab lugejates soovi jäljendada Jehoovat, näiteks osutada teistele armastust, halastust ja kaastunnet. See raamat pakub lootust ja aitab toime tulla ka raskeimate katsumustega. Samuti näitab Piibel selgelt, mis pole praeguses maailmas kooskõlas Jumala täiusliku tahtega. (Laul 119:105; Heebrealastele 4:12; 1. Johannese 2:15–17.)

Piibel pandi kirja heebrea, aramea ja kreeka keeles ning on nüüdseks kas osaliselt või tervikuna tõlgitud umbes 2600 keelde. Seda on läbi aegade tõlgitud ja levitatud rohkem kui ühtegi teist raamatut. Jumala Sõna laialdane levik on igati ootuspärane, sest Piibli prohvetikuulutus ütleb: „Head sõnumit kuningriigist [mis on Piibli peateema] kuulutatakse kogu maailmas tunnistuseks kõigile rahvastele ja siis tuleb lõpp.” (Matteuse 24:14.)

Kuna me peame Piibli sõnumit väga oluliseks, oli meie eesmärk teha selline tõlge, mis vastaks võimalikult täpselt algtekstile ja oleks samas mõttelt selge ning ladusas keeles. Piibli taga olevates lisades „Piibli tõlkimise põhimõtted”, „Selle piiblitõlke erijooned” ja „Kuidas on Piibel meieni jõudnud” käsitletakse lähemalt põhimõtteid, mida tõlkimisel on järgitud, samuti selle väljaande erijooni.

Need, kes armastavad ja teenivad Jumal Jehoovat, soovivad, et neil oleks täpne ja kergesti mõistetav piiblitõlge. (1. Timoteosele 2:4.) Nüüd on „Uue maailma tõlge” jõudnud ka eesti lugeja kätte ning meie eesmärk on anda see välja veel võimalikult paljudes keeltes. Me loodame ja palvetame, et see piiblitõlge oleks sulle, armas lugeja, väärtuslikuks abimeheks, mis aitab sul Jumalat otsida ja ta ka leida. (Apostlite teod 17:27.)

„Uue maailma tõlke” piiblitõlkekomitee

RAAMATUTE NIMED JA JÄRJEKORD

HEEBREA- JA ARAMEAKEELNE OSA

RAAMAT

ÜLEVAADE

LÜHEND

LK

1. Moosese

Lühiülevaade

1Mo

41

2. Moosese

Lühiülevaade

2Mo

110

3. Moosese

Lühiülevaade

3Mo

166

4. Moosese

Lühiülevaade

4Mo

207

5. Moosese

Lühiülevaade

5Mo

263

Joosua

Lühiülevaade

Jos

315

Kohtumõistjate

Lühiülevaade

Koh

349

Rutt

Lühiülevaade

Ru

382

1. Saamueli

Lühiülevaade

1Sa

387

2. Saamueli

Lühiülevaade

2Sa

431

1. Kuningate

Lühiülevaade

1Ku

468

2. Kuningate

Lühiülevaade

2Ku

512

1. Ajaraamat

Lühiülevaade

1Aj

553

2. Ajaraamat

Lühiülevaade

2Aj

592

Esra

Lühiülevaade

Esr

639

Nehemja

Lühiülevaade

Neh

653

Ester

Lühiülevaade

Est

673

Iiob

Lühiülevaade

Ii

683

Laulud (Psalmid)

Lühiülevaade

L

732

Õpetussõnad

Lühiülevaade

Õp

853

Koguja

Lühiülevaade

Kog

894

Ülemlaul

Lühiülevaade

Ül

906

Jesaja

Lühiülevaade

Jes

914

Jeremija

Lühiülevaade

Jer

1003

Nutulaulud

Lühiülevaade

Nu

1090

Hesekiel

Lühiülevaade

Hes

1099

Taaniel

Lühiülevaade

Tn

1170

Hoosea

Lühiülevaade

Ho

1192

Joel

Lühiülevaade

Jl

1206

Aamos

Lühiülevaade

Am

1211

Obadja

Lühiülevaade

Ob

1222

Joona

Lühiülevaade

Jn

1224

Miika

Lühiülevaade

Mi

1227

Nahum

Lühiülevaade

Nah

1235

Habakuk

Lühiülevaade

Hab

1239

Sefanja

Lühiülevaade

Sef

1243

Haggai

Lühiülevaade

Hag

1248

Sakarja

Lühiülevaade

Sak

1250

Malaki

Lühiülevaade

Mal

1263

KREEKAKEELNE OSA

RAAMAT

ÜLEVAADE

LÜHEND

LK

Matteuse

Lühiülevaade

Mt

1268

Markuse

Lühiülevaade

Mr

1317

Luuka

Lühiülevaade

Lu

1348

Johannese

Lühiülevaade

Joh

1400

Apostlite teod

Lühiülevaade

Ap

1438

Roomlastele

Lühiülevaade

Ro

1490

1. Korintlastele

Lühiülevaade

1Ko

1511

2. Korintlastele

Lühiülevaade

2Ko

1533

Galaatlastele

Lühiülevaade

Ga

1547

Efeslastele

Lühiülevaade

Ef

1554

Filiplastele

Lühiülevaade

Flp

1561

Koloslastele

Lühiülevaade

Kol

1567

1. Tessalooniklastele

Lühiülevaade

1Te

1572

2. Tessalooniklastele

Lühiülevaade

2Te

1576

1. Timoteosele

Lühiülevaade

1Ti

1579

2. Timoteosele

Lühiülevaade

2Ti

1585

Tiitusele

Lühiülevaade

Tt

1590

Fileemonile

Lühiülevaade

Flm

1592

Heebrealastele

Lühiülevaade

Heb

1594

Jaakobuse

Lühiülevaade

Jk

1610

1. Peetruse

Lühiülevaade

1Pe

1615

2. Peetruse

Lühiülevaade

2Pe

1621

1. Johannese

Lühiülevaade

1Jo

1625

2. Johannese

Lühiülevaade

2Jo

1630

3. Johannese

Lühiülevaade

3Jo

1631

Juuda

Lühiülevaade

Ju

1632

Ilmutus

Lühiülevaade

Ilm

1634

Piibliraamatute tabel

1658

Erinevused salmide numeratsioonis

1660

Sõnaregister

1663

Sõnaseletusi

1692

Lisa A

1717

Lisa B

1765

1. MOOSESE

LÜHIÜLEVAADE

- 1

- Taeva ja maa loomine (1, 2)

- Kuus loomispäeva (3–31)

- 1. päev: valgus; öö ja päev (3–5)

- 2. päev: laotus (6–8)

- 3. päev: kuiv maa ja taimestik (9–13)

- 4. päev: taevased valgusallikad (14–19)

- 5. päev: kalad ja linnud (20–23)

- 6. päev: maismaaloomad ja inimesed (24–31)

- 2

- Jumal puhkab 7. päeval (1–3)

- Jumal Jehoova, taeva ja maa looja (4)

- Mees ja naine Eedeni aias (5–25)

- Inimene valmistatakse mullast (7)

- Hea ja halva tundmise puu (15–17)

- Naise loomine (18–25)

- 3

- Inimese pattulangemine (1–13)

- Esimene vale (4, 5)

- Jehoova karistab mässajaid (14–24)

- Ennustus naise järeltulija kohta (15)

- Eedeni aiast väljaajamine (23, 24)

- 4

- Kain ja Aabel (1–16)

- Kaini järeltulijad (17–24)

- Sett ja tema poeg Enos (25, 26)

- 5

- Aadamast Noani (1–32)

- Aadamale sünnib poegi ja tütreid (4)

- Eenok käib koos Jumalaga (21–24)

- 6

- Jumala pojad võtavad maa peal endale naisi (1–3)

- Sünnivad hiidtürannid (4)

- Inimeste kurjus kurvastab Jehoovat (5–8)

- Noa saab ülesande ehitada laev (9–16)

- Jumal teatab veeuputusest (17–22)

- 7

- Laeva sisenemine (1–10))

- Ülemaailmne veeuputus (11–24)

- 8

- Uputusvesi alaneb (1–14)

- Tuvi lastakse välja (8–12)

- Laevast väljumine (15–19)

- Jumala tõotus maa kohta (20–22)

- 9

- Juhendid inimkonnale (1–7)

- Seadus vere kohta (4–6)

- Vikerkaareleping (8–17)

- Ennustused Noa järeltulijate kohta (18–29)

- 10

- Rahvaste loetelu (1–32)

- Jaafeti järeltulijad (2–5)

- Haami järeltulijad (6–20)

- Nimrod — Jehoova vastane (8–12)

- Seemi järeltulijad (21–31)

- 11

- Paabeli torn (1–4)

- Jehoova segab ära keele (5–9)

- Seemist Aabramini (10–32)

- Terahi pere (27)

- Aabram lahkub Urist (31)

- 12

- Aabram lahkub Haaranist Kaananimaale (1–9)

- Jumala tõotus Aabramile (7)

- Aabram ja Saarai Egiptuses (10–20)

- 13

- Aabram naaseb Kaananimaale (1–4)

- Aabram ja Lott lähevad lahku (5–13)

- Jumal kordab tõotust Aabramile (14–18)

- 14

- Aabram päästab Loti (1–16)

- Melkisedek õnnistab Aabramit (17–24)

- 15

- Jumala leping Aabramiga (1–21)

- Ennustus 400 rõhumisaasta kohta (13)

- Jumal kordab tõotust Aabramile (18–21)

- 16

- Haagar ja Ismael (1–16)

- 17

- Aabraham — paljude rahvaste isa (1–8)

- Aabrami nimeks saab Aabraham (5)

- Ümberlõikamisleping (9–14)

- Saaraist saab Saara (15–17)

- Tõotus Iisaki sündimise kohta (18–27)

- 18

- Kolm inglit külastavad Aabrahami (1–8)

- Saarale tõotatakse poja sündi; ta naerab (9–15)

- Aabraham anub Soodoma eest (16–33)

- 19

- Inglid külastavad Lotti (1–11)

- Lotti ja tema peret kiirustatakse lahkuma (12–22)

- Soodom ja Gomorra hävitatakse (23–29)

- Loti naine muutub soolasambaks (26)

- Lott ja tema tütred (30–38)

- Moabiitide ja ammonlaste põlvnemine (37, 38)

- 20

- Saara pääseb Abimeleki käest (1–18)

- 21

- Iisaki sünd (1–7)

- Ismael narrib Iisakit (8, 9)

- Haagar ja Ismael saadetakse ära (10–21)

- Aabrahami leping Abimelekiga (22–34)

- 22

- Aabrahamil kästakse ohverdada Iisak (1–19)

- Õnnistused Aabrahami järeltulija kaudu (15–18)

- Rebeka pere (20–24)

- 23

- Saara surm ja matmispaik (1–20)

- 24

- Iisakile otsitakse naist (1–58)

- Rebeka kohtub Iisakiga (59–67)

- 25

- Aabraham abiellub uuesti (1–6)

- Aabrahami surm (7–11)

- Ismaeli pojad (12–18)

- Jaakobi ja Eesavi sünd (19–26)

- Eesav müüb oma esmasünniõiguse (27–34)

- 26

- Iisak ja Rebeka Geraris (1–11)

- Jumal kinnitab tõotust Iisakile (3–5)

- Tüli kaevude pärast (12–25)

- Iisaki leping Abimelekiga (26–33)

- Eesavi kaks heti naist (34, 35)

- 27

- Iisak õnnistab Jaakobit (1–29)

- Eesav anub õnnistust, ta ei kahetse (30–40)

- Eesavi vaen Jaakobi vastu (41–46)

- 28

- Iisak saadab Jaakobi Paddan-Aramisse (1–9)

- Jaakobi unenägu Peetelis (10–22)

- Jumal kinnitab tõotust Jaakobile (13–15)

- 29

- Jaakob kohtab Raahelit (1–14)

- Jaakob armub Raahelisse (15–20)

- Jaakob abiellub Lea ja Raaheliga (21–29)

- Jaakobi ja Lea neli poega: Ruuben, Siimeon, Leevi ja Juuda (30–35)

- 30

- Billa sünnitab Daani ja Naftali (1–8)

- Silpa sünnitab Gaadi ja Aaseri (9–13)

- Lea sünnitab Issaskari ja Sebuloni (14–21)

- Raahel sünnitab Joosepi (22–24)

- Jaakobi karjad kasvavad (25–43)

- 31

- Jaakob lahkub salaja Kaananimaale (1–18)

- Laaban jõuab Jaakobile järele (19–35)

- Jaakobi leping Laabaniga (36–55)

- 32

- Jaakob kohtub inglitega (1, 2)

- Jaakob valmistub kohtuma Eesaviga (3–23)

- Jaakob maadleb ingliga (24–32)

- Jaakobi nimeks saab Iisrael (28)

- 33

- Jaakob kohtub Eesaviga (1–16)

- Jaakob läheb Sekemisse (17–20)

- 34

- Diina vägistatakse (1–12)

- Jaakobi poegade pettus (13–31)

- 35

- Jaakob kõrvaldab võõrad jumalad (1–4)

- Jaakob naaseb Peetelisse (5–15)

- Benjamini sünd, Raaheli surm (16–20)

- Iisraeli 12 poega (21–26)

- Iisaki surm (27–29)

- 36

- Eesavi järeltulijad (1–30)

- Edomi kuningad ja hõimupealikud (31–43)

- 37

- Joosepi unenäod (1–11)

- Joosep ja ta kadedad vennad (12–24)

- Joosep müüakse orjaks (25–36)

- 38

- Juuda ja Taamar (1–30)

- 39

- Joosep Pootifari majas (1–6)

- Joosep ja Pootifari naine (7–20)

- Joosep vanglas (21–23)

- 40

- Joosep seletab vangide unenäod (1–19)

- Seletused on Jumala käes (8)

- Vaarao sünnipäev (20–23)

- 41

- Joosep seletab vaarao unenäod (1–36)

- Vaarao ülendab Joosepi (37–46a)

- Joosep korraldab toiduvarumist ja –jagamist (46b–57)

- 42

- Joosepi vennad lähevad Egiptusse (1–4)

- Joosep kohtub vendadega ja paneb nad proovile (5–25)

- Vennad naasevad koju Jaakobi juurde (26–38)

- 43

- Joosepi vennad lähevad teist korda Egiptusse koos Benjaminiga (1–14)

- Joosep kohtub taas vendadega (15–23)

- Joosepi pidusöök vendadega (24–34)

- 44

- Joosepi hõbekarikas Benjamini kotis (1–17)

- Juuda anub Benjamini eest (18–34)

- 45

- Joosep teeb teatavaks, kes ta on (1–15)

- Joosepi vennad naasevad Jaakobi juurde (16–28)

- 46

- Jaakob ja ta pere kolivad Egiptusse (1–7)

- Egiptusse minejate nimed (8–27)

- Joosep kohtub Jaakobiga Goosenis (28–34)

- 47

- Jaakob kohtub vaaraoga (1–12)

- Joosep majandab targalt (13–26)

- Iisrael asub elama Goosenisse (27–31)

- 48

- Jaakob õnnistab Joosepi kaht poega (1–12)

- Efraim saab parema õnnistuse (13–22)

- 49

- Jaakobi ennustus surivoodil (1–28)

- Juudast tuleb Siilo (10)

- Jaakob annab juhendid enda matmiseks (29–32)

- Jaakobi surm (33)

- 50

- Joosep matab Jaakobi Kaananimaale (1–14)

- Joosep kinnitab, et on andestanud (15–21)

- Joosepi viimased päevad ja surm (22–26)

- Joosepi käsk oma luude kohta (25)

1. Moosese

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

1. Moosese  1 : 1 - 31

ESIMENE MOOSESE RAAMAT

1 Alguses lõi Jumal taeva ja maa.

2 Maa oli tühi ja lage, pimedus oli vetesügavuse peal ning Jumala vaim* liikus vete kohal.

3 Jumal ütles: „Saagu valgus.” Ja valgus sai. 4 Jumal nägi, et valgus on hea, ja ta hakkas valgust pimedusest lahutama. 5 Jumal nimetas valguse päevaks ja pimeduse ta nimetas ööks. Oli õhtu ja oli hommik — esimene päev.

6 Seejärel Jumal ütles: „Saagu laotus vete vahele ja see lahutagu veed vetest.” 7 Nii ka sündis. Jumal tegi laotuse ja lahutas veed, mis olid laotuse all, vetest, mis olid laotuse peal. 8 Jumal nimetas laotuse taevaks. Oli õhtu ja oli hommik — teine päev.

9 Seejärel Jumal ütles: „Veed taeva all koondugu ühte paika ja nähtavale tulgu kuiv pind.” Nii ka sündis. 10 Jumal nimetas kuiva pinna maaks ning koondunud veed nimetas ta mereks. Ja Jumal nägi, et see on hea. 11 Siis Jumal ütles: „Maast tärgaku rohi, seemet kandvad eri liiki taimed ning eri liiki* viljapuud, mille viljas on seeme.” Nii ka sündis. 12 Maast kasvasid rohi, seemet kandvad eri liiki taimed ning eri liiki puud, mille viljas on seeme. Ja Jumal nägi, et see on hea. 13 Oli õhtu ja oli hommik — kolmas päev.

14 Seejärel Jumal ütles: „Valgusallikad taevalaotuses tehku vahe päeva ja öö vahele ning hakaku tähistama aastaaegu, päevi ja aastaid. 15 Need olgu taevalaotuses valgusallikateks ja valgustagu maad.” Nii ka sündis. 16 Jumal pani valitsema kaks suurt valgusallikat, suurema päeva üle ja väiksema öö üle, samuti tähed. 17 Jumal pani need taevalaotusse, et need valgustaksid maad 18 ning valitseksid päeval ja öösel ning teeksid vahe valguse ja pimeduse vahele. Ja Jumal nägi, et see on hea. 19 Oli õhtu ja oli hommik — neljas päev.

20 Seejärel Jumal ütles: „Veed kihagu elavatest olenditest* ning tiivulised* lennaku maa kohal taevalaotuses.” 21 Ja Jumal lõi eri liiki olendid: suured mereolendid ja kõik elavad olendid, kellest veed kihavad, ning igasugused tiivulised. Ja Jumal nägi, et see on hea. 22 Jumal õnnistas neid: „Olge viljakad, teid saagu palju ning täitke mere vesi. Ja maa peale saagu palju tiivulisi.” 23 Oli õhtu ja oli hommik — viies päev.

24 Seejärel Jumal ütles: „Maa toogu esile eri liiki elavaid olendeid: eri liiki koduloomi, maadligi liikuvaid loomi* ja metsloomi.” Nii ka sündis. 25 Jumal lõi eri liiki metsloomad, koduloomad ja kõik maadligi liikuvad loomad. Ja Jumal nägi, et see on hea.

26 Siis Jumal ütles: „Tehkem inimene meie sarnaseks, et ta oleks meie moodi. Ta valitsegu kalade üle meres, tiivuliste üle taeva all, koduloomade ja kõigi maadligi liikuvate loomade üle ning kogu maa üle.” 27 Ja Jumal lõi inimese enda sarnaseks, ta lõi tema Jumala sarnaseks, ta lõi mehe ja naise. 28 Jumal õnnistas neid ja ütles neile: „Olge viljakad ja teid saagu palju, täitke maa ja alistage see. Valitsege kalade üle meres, tiivuliste üle taeva all ja kõigi loomade üle, kes maa peal liiguvad.”

29 Siis Jumal ütles: „Ma annan teile kõik seemet kandvad taimed kogu maal ja kõik puud, mille viljas on seeme. Need olgu teile toiduks. 30 Kõigile metsloomadele maa peal, kõigile tiivulistele taeva all ja kõigile elusolenditele, kes maa peal liiguvad, annan ma toiduks kõik rohelised taimed.” Nii ka sündis.

31 Pärast seda vaatas Jumal kõike, mis ta oli teinud, ja see oli väga hea. Oli õhtu ja oli hommik — kuues päev.

^ 1. Moos. 1:2 Sõnaga „vaim” tõlgitud heebrea sõna viitab nähtamatule tegutsevale jõule. Seda sõna on näiteks tõlgitud ka vastega „tuul”.

^ 1. Moos. 1:11 „Liik” on siin laiemas tähenduses kui tänapäeva teaduslik termin.

^ 1. Moos. 1:20 Võib tõlkida ka „hingedest”.

^ 1. Moos. 1:20 Vastav heebrea sõna võib viidata peale lindude ka teistele tiibadega olenditele, näiteks tiivulistele putukatele.

^ 1. Moos. 1:24 Vastav heebrea sõna viitab ilmselt sellistele loomadele nagu roomajad, närilised ja putukad.

1. Moosese  2 : 1 - 25

2 Nii said valmis taevas, maa ja kõik, mis neis on. 2 Seitsmendaks päevaks oli Jumal oma töö lõpetanud ja seitsmendal päeval jäi ta tehtud tööst puhkama. 3 Jumal õnnistas seitsmendat päeva ja kuulutas selle pühaks*, sest sel päeval Jumal puhkab loomistööst. Ta oli loonud kõik, mis ta eesmärgiks oli võtnud.

4 See on lugu taeva ja maa loomisest, päevast,* mil Jumal Jehoova* tegi maa ja taeva.

5 Maa peal ei olnud veel ühtki põõsast ja ükski taim ei olnud veel tärganud. Jumal Jehoova polnud lasknud maa peale vihma sadada ning inimest ei olnud maad harimas. 6 Maast tõusis udu ja niisutas kogu maapinda.

7 Jumal Jehoova valmistas inimese mullast ja puhus tema ninasõõrmeisse eluõhku ning inimene sai elavaks olendiks*. 8 Jumal Jehoova rajas Eedenisse*, ida poole, aia ning pani sinna inimese, kelle ta oli valmistanud. 9 Ja Jumal Jehoova laskis maast kasvada igasuguseid ilusaid ja heade viljadega puid, samuti elupuu* keset aeda ning hea ja halva tundmise puu*.

10 Eedenist sai alguse jõgi, mis kastis aeda ning hargnes neljaks jõeks. 11 Esimese nimi on Piison. See voolab ümber Havilamaa, kus on kulda. 12 Selle maa kuld on hea, samuti on seal aromaatset vaiku ja oonüksikive. 13 Teise jõe nimi on Giihon. See voolab ümber Kuusimaa. 14 Kolmanda jõe nimi on Hiddekel*. See voolab Assüüriast ida pool. Neljas jõgi on Eufrat.

15 Jumal Jehoova pani inimese Eedeni aeda elama, seda harima ja selle eest hoolitsema. 16 Ja Jumal Jehoova keelas inimest: „Kõigist aia puudest võid sa süüa, palju soovid, 17 kuid hea ja halva tundmise puust sa ei tohi süüa, sest päeval, mil sa sellest sööd, sa sured.”

18 Jumal Jehoova ütles: „Inimesel ei ole hea üksi olla. Ma teen talle abilise, kes on talle täienduseks.” 19 Jumal Jehoova oli valmistanud mullast kõik metsloomad ja kõik tiivulised taeva all ning tõi need inimese juurde, et näha, kuidas see igaüht nimetab. Nii nagu inimene igat elusolendit nimetas, niisuguse nime see ka sai. 20 Inimene pani nimed kõigile koduloomadele, tiivulistele taeva all ja metsloomadele. Inimesel aga polnud abilist, kes oleks olnud talle täienduseks. 21 Niisiis lasi Jumal Jehoova tulla inimese peale sügava une ning kui inimene magas, võttis Jumal ühe tema küljeluu ja sulges selle koha. 22 Jumal Jehoova valmistas mehe küljeluust naise ja tõi ta mehe juurde.

23 Siis ütles mees:

„Viimaks ometi — luu minu luust

ja liha minu lihast!

Teda hüütagu naiseks,

sest ta on mehest võetud.*”

24 Seetõttu jätab mees maha oma isa ja ema ning hoiab ühte* oma naisega ja neist kahest saab üks. 25 Nad olid mõlemad alasti, mees ja ta naine, kuid nad ei häbenenud seda.

^ 1. Moos. 2:3 St eraldas selle oma erilise eesmärgi elluviimiseks.

^ 1. Moos. 2:4 Mõeldakse kuut loomispäeva tervikuna.

^ 1. Moos. 2:4 Esimene koht, kus esineb Jumala nimi (hbr יהוה, JHVH). (Vt lisa A4.)

^ 1. Moos. 2:7 Võib tõlkida ka „hingeks”. Hbr nefeš, sõna-sõnalt „hingav olend”. (Vt „Sõnaseletusi”.)

^ 1. Moos. 2:8 Nimi Eeden tähendab „nauding”.

^ 1. Moos. 2:9 Vt „Sõnaseletusi”.

^ 1. Moos. 2:9 Vt „Sõnaseletusi”.

^ 1. Moos. 2:14 Tigrise heebreapärane nimi.

^ 1. Moos. 2:23 Heebrea keeles on siin sõnamäng: „mees” on iš ja „naine” iššah.

^ 1. Moos. 2:24 Võib tõlkida ka „jääb”. Vastav heebrea sõna tähendab „klammerduma”, „kõvasti külge kleepuma”.

1. Moosese  3 : 1 - 24

3 Madu oli ettevaatlikum* kui kõik teised Jumal Jehoova loodud metsloomad. Ta küsis naiselt: „Kas Jumal on teile tõesti öelnud, et te ei tohigi igast aia puust süüa?” 2 Naine vastas maole: „Me võime küll aia puude vilja süüa, 3 aga aia keskel oleva puu kohta on Jumal öelnud: „Te ei tohi sellest süüa ega seda puutuda, muidu te surete.”” 4 Seepeale ütles madu naisele: „Ei te sure! 5 Jumal ju teab, et päeval, mil te sellest sööte, teie silmad avanevad. Te saate Jumala sarnaseks ning tunnete siis head ja halba*.”

6 Siis naine nägi, et puu on ilus ja selle viljad on head — see oli talle ihaldusväärne. Niisiis võttis ta selle vilja ja sõi. Hiljem, kui ta oli koos oma mehega, andis ta seda ka temale, ja mees sõi. 7 Siis nende silmad avanesid ja nad mõistsid, et nad on alasti. Nad sidusid kokku viigilehti ja tegid endale niudevööd.

8 Hiljem kuulsid nad Jumal Jehoova häält, kui ta maheda õhtutuule ajal aias kõndis. Siis peitsid mees ja ta naine end Jumal Jehoova palge eest aia puude vahele. 9 Jumal Jehoova hüüdis meest mitu korda: „Kus sa oled?” 10 Viimaks see vastas: „Ma kuulsin aias su häält, aga ma kartsin, sest ma olen alasti. Seepärast ma peitsin end ära.” 11 Jumal küsis: „Kes sulle ütles, et sa oled alasti? Kas sa oled söönud puust, millest ma keelasin sul süüa?” 12 Mees vastas: „Naine, kelle sa mulle kaasaks andsid, tema andis mulle selle puu vilja, seepärast ma sõin.” 13 Siis küsis Jumal Jehoova naiselt: „Miks sa seda tegid?” Naine vastas: „Madu pettis mind, seepärast ma sõin.”

14 Nüüd ütles Jumal Jehoova maole: „Et sa seda tegid, oled sa neetud kõigi koduloomade ja metsloomade seas. Kõik oma elupäevad roomad sa kõhu peal ja sööd põrmu. 15 Ma tõstan vihavaenu sinu ja naise vahele, sinu järeltulijate* ja tema järeltulijate vahele. Sina küll salvad naise järeltulijat* kannast, aga tema purustab su pea.”

16 Naisele ta ütles: „Ma teen lapsekandmise sulle vaevarikkaks ja sa tood lapsi ilmale valuga. Sa tunned suurt igatsust oma mehe järele, tema aga valitseb su üle.”

17 Aadamale* ta ütles: „Kuna sa võtsid kuulda oma naist ja sõid puust, millest ma olin keelanud sul süüa, siis on maapind sinu pärast neetud. Kõik oma elupäevad näed sa vaeva, et saaki saada. 18 Ta kasvatab sulle ogalisi põõsaid ja ohakaid ning põlluvili on sulle toiduks. 19 Sa töötad palehigis, et leiba saada, kuni sinust saab jälle muld, sest sellest oled sa võetud. Muld sa oled ja mullaks sa saad.”

20 Aadam pani oma naisele nimeks Eeva*, sest temast pidi saama kõigi elavate ema. 21 Jumal Jehoova tegi Aadamale ja ta naisele pikad nahkriided, et nad saaksid need selga panna. 22 Jumal Jehoova ütles: „Inimene on saanud meie sarnaseks, sest ta tunneb head ja halba. Aga et ta ei sirutaks kätt ega võtaks ka elupuu vilja, ei sööks seda ega elaks igavesti ...” 23 Siis ajas Jumal Jehoova inimese Eedeni aiast välja, et see hariks maad, millest ta oli võetud. 24 Jumal ajas inimese välja ning pani Eedeni aia idakülge keerubid* ja leegina pöörleva mõõga, et need valvaksid elupuu juurde viivat teed.

^ 1. Moos. 3:1 Võib tõlkida ka „kavalam”.

^ 1. Moos. 3:5 Võib tõlkida ka „hakkate ise otsustama, mis on hea ja mis halb”.

^ 1. Moos. 3:15 Sõna-sõnalt „seemne”.

^ 1. Moos. 3:15 Sõna-sõnalt „seemet”.

^ 1. Moos. 3:17 Nimi Aadam tähendab „muldne inimene”, „inimkond”.

^ 1. Moos. 3:20 Nimi Eeva tähendab „elav”.

^ 1. Moos. 3:24 Keerub on kõrge positsiooniga vaimolend.

1. Moosese  4 : 1 - 26

4 Aadam heitis oma naise Eeva juurde ja see jäi lapseootele. Eeva sünnitas Kaini* ja ütles: „Ma olen Jehoova abiga poja sünnitanud.” 2 Hiljem sünnitas ta tema venna Aabeli.

Aabelist sai lambakasvataja, Kainist aga põllumees. 3 Mõne aja pärast tõi Kain Jehoovale ohvrianniks maa vilju, 4 Aabel aga tõi oma karja esmikuid ja nende rasva. Aabel ja tema ohvriand olid Jehoovale meelepärased, 5 kuid Kain ja tema ohver mitte. Siis Kain vihastus ja muutus morniks. 6 Jehoova küsis Kainilt: „Miks sa oled nii vihane ja morn? 7 Kui sa nüüd head teed, eks ole sa siis taas mulle meelepärane? Aga kui sa head ei tee, luurab patt su ukse taga. Ta ihkab sind oma võimusse haarata, kuid kas sina alistad ta?”

8 Seejärel ütles Kain oma vennale Aabelile: „Lähme väljale!” Seal tungis Kain oma vennale Aabelile kallale ja tappis ta. 9 Hiljem küsis Jehoova Kainilt: „Kus on su vend Aabel?” ja tema vastas: „Kust mina tean! Kas ma olen oma venna hoidja?” 10 Seepeale Jumal ütles: „Mida sa oled küll teinud! Kuula, su venna veri kisendab maa pealt minu poole! 11 Nüüd oled sa neetud! Sa pead minema ära maalt, mis on avanud oma suu, et juua su venna verd, mille sa valasid. 12 Sa harid maad, aga ta ei anna sulle saaki. Sinust saab maa peal hulkur ja põgenik.” 13 Siis ütles Kain Jehoovale: „Karistus mu süüteo eest on suurem, kui ma suudan kanda! 14 Sa ajad mu täna minema siit maalt ja ma ei ole enam su palge ees. Minust saab maa peal hulkur ja põgenik ning kes mind leiab, see tapab mu.” 15 Jehoova vastas: „Kes Kaini tapab, sellele makstakse kätte seitse korda.”

Nõnda pani Jehoova Kainile märgi* külge, et tema leidja teda maha ei lööks. 16 Seejärel läks Kain Jehoova palge eest ära ja asus elama Noodimaale*, Eedenist ida poole.

17 Kain heitis oma naise juurde, see jäi lapseootele ja sünnitas Hanoki. Siis ehitas Kain linna ning pani sellele oma poja järgi nimeks Hanok. 18 Hanokile sündis Iirad, Iiradile sündis Mehuujael, Mehuujaelile sündis Metuusael ja Metuusaelile sündis Lemek.

19 Lemek võttis endale kaks naist. Esimese nimi oli Aada ja teise nimi Silla. 20 Aada sünnitas Jaabali. Jaabal oli esimene, kes elas telkides ja kasvatas karja. 21 Tema venna nimi oli Juubal. Juubal oli esimene lüüra- ja vilepillimängija*. 22 Silla sünnitas Tuubal-Kaini, kes sepistas igasuguseid vasest ja rauast tööriistu. Tuubal-Kaini õde oli Naama. 23 Lemek lõi oma naistele Aadale ja Sillale need värsiread:

„Kuulge mu häält, Lemeki naised,

võtke kuulda neid mu sõnu!

Ma tapsin mehe, kes mind haavas,

jah, noore mehe, kes mind lõi.

24 Kui Kaini eest makstakse kätte seitse korda,

siis Lemeki eest seitsekümmend seitse korda.”

25 Aadam heitis taas oma naise juurde ning see sünnitas poja. Naine pani talle nimeks Sett* ja ütles: „Jumal on andnud mulle uue järeltulija Aabeli asemele, sest Kain tappis ta.” 26 Ka Setile sündis poeg ja ta pani talle nimeks Enos. Sel ajal hakkasid inimesed Jehoova nime hüüdma*.

^ 1. Moos. 4:1 Nimi Kain tähendab „sünnitatu”, „tehtu”.

^ 1. Moos. 4:15 See võib tähendada Jumala antud hoiatust teistele inimestele.

^ 1. Moos. 4:16 Nimi Noodimaa tähendab „pagendusmaa”.

^ 1. Moos. 4:21 Võib tõlkida ka „flöödimängija”.

^ 1. Moos. 4:25 Nimi Sett tähendab „asendaja”.

^ 1. Moos. 4:26 Võib tähendada kohatut kasutamist.

1. Moosese  5 : 1 - 32

5 See on Aadama suguvõsaraamat. Päeval, mil Jumal Aadama lõi, tegi ta tema Jumala sarnaseks. 2 Ta lõi mehe ja naise. Nende loomise päeval õnnistas ta neid ja nimetas nad inimesteks*.

3 Kui Aadam oli elanud 130 aastat, sündis talle poeg, kes oli tema moodi, tema sarnane, ja ta pani talle nimeks Sett. 4 Pärast Seti sündi elas Aadam 800 aastat. Talle sündis poegi ja tütreid. 5 Aadama elupäevi oli kokku 930 aastat, siis ta suri.

6 Kui Sett oli elanud 105 aastat, sündis talle Enos. 7 Pärast Enose sündi elas Sett 807 aastat. Talle sündis poegi ja tütreid. 8 Seti elupäevi oli kokku 912 aastat, siis ta suri.

9 Kui Enos oli elanud 90 aastat, sündis talle Keenan. 10 Pärast Keenani sündi elas Enos 815 aastat. Talle sündis poegi ja tütreid. 11 Enose elupäevi oli kokku 905 aastat, siis ta suri.

12 Kui Keenan oli elanud 70 aastat, sündis talle Mahalalel. 13 Pärast Mahalaleli sündi elas Keenan 840 aastat. Talle sündis poegi ja tütreid. 14 Keenani elupäevi oli kokku 910 aastat, siis ta suri.

15 Kui Mahalalel oli elanud 65 aastat, sündis talle Jered. 16 Pärast Jeredi sündi elas Mahalalel 830 aastat. Talle sündis poegi ja tütreid. 17 Mahalaleli elupäevi oli kokku 895 aastat, siis ta suri.

18 Kui Jered oli elanud 162 aastat, sündis talle Eenok. 19 Pärast Eenoki sündi elas Jered 800 aastat. Talle sündis poegi ja tütreid. 20 Jeredi elupäevi oli kokku 962 aastat, siis ta suri.

21 Kui Eenok oli elanud 65 aastat, sündis talle Metuusala. 22 Pärast Metuusala sündi käis Eenok koos tõelise Jumalaga* 300 aastat. Talle sündis poegi ja tütreid. 23 Eenoki elupäevi oli kokku 365 aastat. 24 Eenok käis koos tõelise Jumalaga. Siis aga võttis Jumal ta ära ja teda polnud enam.

25 Kui Metuusala oli elanud 187 aastat, sündis talle Lemek. 26 Pärast Lemeki sündi elas Metuusala 782 aastat. Talle sündis poegi ja tütreid. 27 Metuusala elupäevi oli kokku 969 aastat, siis ta suri.

28 Kui Lemek oli elanud 182 aastat, sündis talle poeg. 29 Ta pani talle nimeks Noa*, öeldes: „Tema toob meile lohutust* meie töös ja vaevas, sest Jehoova on maapinna neednud.” 30 Pärast Noa sündi elas Lemek 595 aastat. Talle sündis poegi ja tütreid. 31 Lemeki elupäevi oli kokku 777 aastat, siis ta suri.

32 Kui Noa oli saanud 500 aastat vanaks, sündisid talle Seem, Haam ja Jaafet.

^ 1. Moos. 5:2 Võib tõlkida ka „Aadamaks”, „inimkonnaks”.

^ 1. Moos. 5:22 Vt „Sõnaseletusi”, märksõna „tõeline Jumal”.

^ 1. Moos. 5:29 Nimi Noa tähendab ilmselt „lohutus”, „puhkus”.

^ 1. Moos. 5:29 Võib tõlkida ka „kergendust”.

1. Moosese  6 : 1 - 22

6 Kui inimeste arv maa peal kasvas ja neile sündis tütreid, 2 märkasid Jumala pojad*, et inimeste tütred on ilusad, ja nad võtsid endale naiseks need, kelle nad välja valisid. 3 Siis ütles Jehoova: „Minu vaim ei salli inimest lõpmatult, sest ta on vaid surelik*. Seepärast jäägu talle 120 aastat.”

4 Neil päevil ja ka hiljem, kui Jumala pojad heitsid inimeste tütarde juurde ja need sünnitasid neile poegi, olid maa peal hiidtürannid*. Need olid muistsete aegade vägilased, kuulsad mehed.

5 Jehoova nägi, et inimese kurjus maa peal on suur ja et kõik tema südame mõtted on üksnes halvad. 6 Jehooval oli kahju, et ta oli inimese maa peale teinud, ja tema süda oli kurb*. 7 Seepärast Jehoova ütles: „Ma pühin inimesed, kelle ma olen loonud, maa pealt ära — nii inimesed kui ka koduloomad, maadligi liikuvad loomad ja tiivulised taeva all —, sest mul on kahju, et ma olen nad teinud.” 8 Noa aga oli Jehoovale meelepärane.

9 See on Noa lugu.

Noa oli üks õige mees; ta oli oma kaasaegsete seas laitmatu. Noa käis koos tõelise Jumalaga. 10 Noale sündis kolm poega: Seem, Haam ja Jaafet. 11 Aga maa oli Jumala silmis rikutud ja täis vägivalda. 12 Jumal vaatas maa peale ja see oli tõesti rikutud: kõik inimesed maa peal olid hukas.

13 Jumal ütles Noale: „Ma olen otsustanud teha lõpu kõigele elavale, sest inimesed on täitnud maa vägivallaga. Seetõttu toon ma inimeste ja maa peale hävingu. 14 Ehita endale goferipuust* laev*. Tee see vaheseintega ning kata seest ja väljast tõrvaga*. 15 Tee laev 300 küünart pikk, 50 küünart lai ja 30 küünart kõrge.* 16 Ülaservast ühe küünra kaugusele tee avaus valguse jaoks* ja küljele tee sissepääs. Ehita laevale alumine tekk, vahetekk ja ülatekk.

17 Ma saadan maa peale uputusveed*, et hävitada taeva alt kõik, kelles on eluvaim*. Kõik maa peal hukkub, 18 aga sinuga ma teen lepingu. Mine laeva koos oma poegade, naise ja pojanaistega. 19 Vii laeva igasugustest loomadest kaks, isane ja emane, et nad jääksid ellu koos sinuga: 20 eri liiki tiivulistest, koduloomadest ja kõigist maadligi liikuvatest loomadest. Neist kõigist tuleb kaks sinu juurde laeva, et nad jääksid ellu. 21 Sina aga kogu ja võta endaga kaasa igasugust toitu, söögiks endale ja loomadele.”

22 Noa tegi kõik nii, nagu Jumal oli teda käskinud. Ta tegi täpselt nii.

^ 1. Moos. 6:2 Vastav heebrea väljend viitab inglitele.

^ 1. Moos. 6:3 Teine võimalik tähendus: „sest ta elab patust elu”.

^ 1. Moos. 6:4 Vastava heebrea sõna võimalik tähendus on „langema panijad”, st need, kes panevad teisi langema. (Vt „Sõnaseletusi”.)

^ 1. Moos. 6:6 Võib tõlkida ka „tema süda valutas”.

^ 1. Moos. 6:14 Mingi vaigurikas puu, võib-olla küpress.

^ 1. Moos. 6:14 Sõna-sõnalt „kast”. Ilmselt oli Noa laev suur kastikujuline lameda põhjaga veesõiduk.

^ 1. Moos. 6:14 Võib tõlkida ka „pigiga”.

^ 1. Moos. 6:15 134 m pikk, 22 m lai ja 13 m kõrge. (Vt lisa B14.)

^ 1. Moos. 6:16 Heebrea sõna, mis on tõlgitud „avaus valguse jaoks”, võib tähendada ka viilkatust (kõrgusega üks küünar).

^ 1. Moos. 6:17 Võib tõlkida ka „taevase ookeani”.

^ 1. Moos. 6:17 Võib tõlkida ka „eluõhku”.

1. Moosese  7 : 1 - 24

7 Siis ütles Jehoova Noale: „Mine laeva, sina ja kogu su pere, sest ma olen näinud, et kõigi inimeste seas oled sina minu silmis õige. 2 Võta endaga puhastest* loomadest igast liigist seitse*, isaseid ja emaseid, kõigist ebapuhastest loomadest ainult kaks, isane ja emane, 3 ning tiivulistest taeva all seitse*, isaseid ja emaseid: et nende järglased jääksid maa peale elama. 4 Sest juba seitsme päeva pärast lasen ma maa peale vihma sadada 40 päeva ja 40 ööd. Ma pühin maapinnalt minema kõik elusolendid, kelle ma olen teinud.” 5 Ja Noa tegi kõik, mida Jehoova oli käskinud.

6 Noa oli 600 aastat vana, kui uputusvesi maa peale tuli. 7 Noa aga läks koos oma poegade, naise ja pojanaistega veeuputuse eest laeva. 8 Kõigist puhastest ja ebapuhastest loomadest, tiivulistest ja kõigist neist, kes maa peal liiguvad, 9 läksid Noa juurde laeva isane ja emane kahekaupa, nagu Jumal oli Noale öelnud. 10 Seitsme päeva pärast sadas uputusvesi maa peale.

11 Teise kuu* seitsmeteistkümnendal päeval, sel aastal, kui Noa sai 600-aastaseks, paiskusid valla kõik vetesügaviku* allikad ja taevaluugid tehti lahti. 12 Vihma kallas maa peale 40 päeva ja 40 ööd. 13 Selsamal päeval läksid Noa, tema pojad Seem, Haam ja Jaafet, tema naine ja kolm pojanaist laeva. 14 Nendega koos läksid eri liiki metsloomad, koduloomad ja maadligi liikuvad loomad ning eri liiki tiivulised: linnud ja teised tiibadega olendid. 15 Igasugused loomad, kelles oli eluvaim*, läksid kahekaupa Noa juurde laeva. 16 Sinna läksid igasugustest loomadest isane ja emane, nagu Jumal oli Noale öelnud. Seejärel sulges Jehoova Noa järel ukse.

17 Vett tulvas maa peale 40 päeva. Vesi aina tõusis ja tõstis laeva üles, nii et see ujus kõrgel maa kohal. 18 Vesi võttis võimust ja tõusis maa peal aina kõrgemale ning laev ujus vee pinnal. 19 Vett sai maa peale nii palju, et see kattis kõik kõrged mäed kogu taeva all. 20 Vesi tõusis mägedest 15 küünart* kõrgemale.

21 Nii hukkusid kõik maa peal liikuvad elusolendid: tiivulised, koduloomad, metsloomad, väikeloomad, kellest maa kihab, ja ka kõik inimesed. 22 Surid kõik, kes olid kuival maal ja kelle sõõrmeis oli eluõhk. 23 Jumal pühkis maapinnalt minema kõik elusolendid, sealhulgas inimesed, loomad, maadligi liikuvad loomad ja tiivulised taeva all. Nad kõik pühiti maa pealt minema. Ellu jäid vaid Noa ja need, kes olid koos temaga laevas. 24 Vesi võimutses maa peal 150 päeva.

^ 1. Moos. 7:2 Mõeldakse ilmselt ohverdamiseks sobivaid loomi.

^ 1. Moos. 7:2 Teine võimalik tähendus: „seitse paari”.

^ 1. Moos. 7:3 Teine võimalik tähendus: „seitse paari”.

^ 1. Moos. 7:11 Vt „Sõnaseletusi”, märksõna „buul”.

^ 1. Moos. 7:11 See viitab atmosfääri ülaosas olnud veekihile, mis ümbritses maad. 1Mo 1:7 räägib sellest kui „vetest, mis olid laotuse peal”.

^ 1. Moos. 7:15 Võib tõlkida ka „eluõhku”.

^ 1. Moos. 7:20 7 m. (Vt lisa B14.)

1. Moosese  8 : 1 - 22

8 Jumal mõtles Noale ning kõigile mets- ja koduloomadele, kes olid laevas, ja lasi tuulel puhuda üle maa, nii et vesi hakkas alanema. 2 Vetesügaviku allikad ja taevaluugid pandi kinni ning vihmasadu lakkas. 3 Vesi taandus maa pealt vähehaaval ja 150 päeva pärast oli see oluliselt alanenud. 4 Seitsmenda kuu* seitsmeteistkümnendal päeval peatus laev Ararati mägedel. 5 Vesi vähenes veelgi kuni kümnenda kuuni ning selle kuu esimesel päeval ilmusid nähtavale mägede tipud.

6 40 päeva pärast tegi Noa lahti aknaava, mille ta laevale oli teinud, 7 ja saatis välja ronga. See lendas ringi ja tuli tagasi ning nõnda mitu korda, kuni vesi oli maa pealt kuivanud.

8 Hiljem lasi Noa välja tuvi, et näha, kas vesi on maapinnalt taandunud. 9 Kuna tuvi ei leidnud paika, kuhu puhkama laskuda, tuli ta Noa juurde laeva tagasi, sest vesi kattis ikka veel kogu maad. Noa sirutas käe ning võttis ta laeva. 10 Ta ootas veel seitse päeva ja lasi tuvi taas laevast välja. 11 Kui tuvi õhtu hakul naasis, oli tal noka vahel värske õlipuuleht. Siis sai Noa aru, et vesi on maa pealt taandunud. 12 Ta ootas veel seitse päeva ja lasi tuvi jälle välja, aga see ei tulnudki enam tema juurde tagasi.

13 Esimese kuu esimeseks päevaks — aastal, kui Noa sai 601-aastaseks — oli vesi sedavõrd alanenud, et ei katnud enam maad. Noa vaatas katuseavast välja ja nägi, et maapind on tahenemas. 14 Teise kuu kahekümne seitsmendaks päevaks oli maa täiesti kuiv.

15 Nüüd ütles Jumal Noale: 16 „Mine oma naise, poegade ja pojanaistega laevast välja. 17 Vii endaga välja ka kõik teised elusolendid: tiivulised, loomad ja maadligi liikuvad loomad, et nad paljuneksid, oleksid viljakad ja täidaksid maa.”

18 Noa läkski välja oma poegade, naise ja pojanaistega. 19 Kõik elusolendid, maadligi liikuvad loomad ja tiivulised, kõik, kes maa peal liiguvad, läksid laevast rühmadena välja. 20 Siis ehitas Noa Jehoovale altari ning tõi mõned puhtad loomad ja puhtad linnud altaril põletusohvriks. 21 Jehoova tundis meeldivat* lõhna ja Jehoova mõtles oma südames: „Ma ei nea enam kunagi inimese pärast maapinda, sest inimese süda kaldub halva poole lapsepõlvest peale. Ka ei hävita ma enam kõiki elusolendeid, nagu ma seekord tegin. 22 Enam ei lõppe maa peal külv ega lõikus, külm ega kuum, suvi ega talv, päev ega öö.”

^ 1. Moos. 8:4 Vastab juudi pühadekalendri esimesele kuule avivile (niisanile). (Vt lisa B15.)

^ 1. Moos. 8:21 Võib tõlkida ka „lepitavat”.

1. Moosese  9 : 1 - 29

9 Jumal õnnistas Noad ja tema poegi: „Olge viljakad, teid saagu palju ja täitke maa. 2 Teid pelgavad ja kardavad kõik loomad maa peal, tiivulised taeva all, maadligi liikuvad loomad ja mere kalad. Need on antud teie kätte. 3 Kõik elavad loomad olgu teile toiduks. Nii nagu ma olen andnud teile rohelised taimed, annan ma teile ka need. 4 Aga te ei tohi süüa liha koos verega, see tähendab eluga*. 5 Ma nõuan aru igalt elusolendilt*, kes valab teie vere. Igalt inimeselt, kes valab kaasinimese vere, nõuan ma aru. 6 Kes valab inimese vere, selle enda vere valab inimene, sest ma olen teinud inimese enda sarnaseks. 7 Olge siis viljakad ja paljunege, teie arv kasvagu maa peal ja teid saagu palju.”

8 Seejärel ütles Jumal Noale ja tema poegadele: 9 „Ma sõlmin nüüd lepingu teie ja teie järglastega 10 ning iga elusolendiga, kes on koos teiega: lindude, loomade ja kõigi elusolenditega maa peal, kõigiga, kes laevast välja tulid, iga elusolendiga maa peal. 11 Ma sõlmin teiega lepingu: mitte kunagi enam ei tee uputusveed lõppu kõigile elusolendeile ja mitte kunagi enam ei hävita veeuputus maad.”

12 Jumal lisas: „Lepingut, mille ma sõlmin teie ja iga elusolendiga, kes on koos teiega, ja mis püsib põlvest põlve, kinnitab see: 13 ma panen pilvedesse vikerkaare. See on minu ja maa vahel sõlmitud lepingu tähiseks. 14 Kui ma toon maa kohale pilvi, ilmub pilvedesse vikerkaar. 15 Siis ma mõtlen lepingule, mille ma tegin teie ja kõigi teiste elusolenditega. Mitte kunagi enam ei tule veeuputust, mis hävitaks kõik elusolendid. 16 Kui pilvedesse ilmub vikerkaar, vaatan ma seda ja mõtlen igavesele lepingule enda ja kõigi elusolendite vahel maa peal.”

17 Jumal kinnitas Noale veel kord: „See on selle lepingu tähis, mille ma sõlmin kõigi elusolenditega, kes on maa peal.”

18 Noa pojad, kes laevast välja tulid, olid Seem, Haam ja Jaafet. Haamile sündis Kaanan. 19 Need kolm olid Noa pojad, kellest põlvnes kogu maa rahvastik.

20 Noast sai põllumees ja ta rajas viinamarjaistanduse. 21 Kord, kui ta veini jõi, jäi ta purju ning ajas end telgis paljaks. 22 Haam, Kaanani isa, nägi oma isa paljana ja rääkis sellest oma kahele vennale, kes olid väljas. 23 Siis võtsid Seem ja Jaafet ühe riide, panid selle õlgadele ja läksid selg ees telki. Nad katsid oma isa palja ihu kinni. Nende näod olid ära pööratud, nii et nad ei näinud oma isa paljast ihu.

24 Kui Noa veiniuimast ärkas, sai ta teada, mida tema noorim poeg oli talle teinud. 25 Seepeale ta ütles:

„Neetud olgu Kaanan!

Saagu temast oma vendade kõige alam ori!”

26 Ta lisas:

„Kiidetud olgu Jehoova, Seemi Jumal!

Kaananist saagu Seemi ori.

27 Jaafetile andku Jumal suured maavaldused,

ta elagu Seemi telkides.

Kaananist saagu ka tema ori.”

28 Noa elas pärast veeuputust veel 350 aastat. 29 Noa elupäevi oli kokku 950 aastat, siis ta suri.

^ 1. Moos. 9:4 Võib tõlkida ka „hingega”.

^ 1. Moos. 9:5 Siin võidakse mõelda nii inimest kui ka looma.

1. Moosese  10 : 1 - 32

10 Need on Noa poegade Seemi, Haami ja Jaafeti järeltulijad.

Pärast veeuputust sündisid neile pojad. 2 Jaafeti pojad olid Gomer, Maagoog, Madai, Jaavan, Tubal, Mesek ja Tiiras.

3 Gomeri pojad olid Askenas, Riifat ja Toogarma.

4 Jaavani pojad olid Elisaa, Tarsis, Kittim ja Dodanim.

5 Neist tulid saarte elanikud, kes levisid oma maadesse oma keelte, suguvõsade ja rahvaste järgi.

6 Haami pojad olid Kuus, Mitsraim, Puut ja Kaanan.

7 Kuusi pojad olid Seba, Havila, Sabta, Raema ja Sabteka.

Raema pojad olid Seeba ja Dedan.

8 Kuusile sündis Nimrod, kellest sai esimene vägev mees maa peal. 9 Temast sai vägev kütt, Jehoova vastane. Seepärast öeldakse: „Selline nagu Nimrod — vägev kütt, Jehoova vastane.” 10 Tema kuningriigi esimesed linnad olid Paabel, Uruk, Akad ja Kalne, mis asusid Sinearimaal. 11 Sellelt maalt läks ta Assüüriasse ning ehitas Niineve, Rehobot-Iiri, Kelahi 12 ning Reseni Niineve ja Kelahi vahele; see on suur linn*.

13 Mitsraimile sündisid Luudim, Anamim, Lehabim, Naftuhim, 14 Patruusim, Kasluhim, kellest põlvnevad vilistid, ja Kaftoorim.

15 Kaananile sündisid tema esmasündinu Siidon ja Heet. 16 Samuti põlvnevad temast jebuuslased, emorlased, girgaaslased, 17 hiivlased, arkiilased, siinlased, 18 arvadlased, semarlased ja hamatlased. Kaananlaste suguvõsad levisid mitmele poole. 19 Kaananlaste piir ulatus Siidonist Gerarini, mis oli Gaza lähedal, ning Soodoma, Gomorra, Adma ja Sebojimini Lesa lähedal. 20 Need olid Haami pojad oma suguvõsade, keelte, maade ja rahvaste järgi.

21 Seemile, kes oli kõigi Eeberi poegade esiisa, sündisid samuti lapsed. Seem oli Jaafeti vend, Jaafet aga oli vendadest vanim.* 22 Seemi pojad olid Eelam, Assur, Arpaksad, Luud ja Aram.

23 Arami pojad olid Uuts, Huul, Geter ja Maas.

24 Arpaksadile sündis Selah, Selahile sündis Eeber.

25 Eeberile sündis kaks poega. Ühe nimi oli Peleg*, sest tema eluajal jagunes maa*. Tema venna nimi oli Joktan.

26 Joktanile sündisid Almodad, Selef, Hasarmavet, Jerah, 27 Hadoram, Uusal, Dikla, 28 Oobal, Abimael, Seeba, 29 Oofir, Havila ja Joobab. Need kõik olid Joktani pojad.

30 Nende elukohad olid Meesast kuni Sefaarani, idamaa mägedeni.

31 Need olid Seemi pojad oma suguvõsade, keelte, maade ja rahvaste järgi.

32 Need olid Noa poegade suguvõsad nende põlvnemisliinide ja rahvaste järgi. Neist suguvõsadest põlvnevad rahvad, kes pärast veeuputust asustasid maa.

^ 1. Moos. 10:12 Teine võimalik tähendus: „need moodustavad suure linna”.

^ 1. Moos. 10:21 Teine võimalik tähendus: „Seem oli Jaafeti vanem vend”.

^ 1. Moos. 10:25 Nimi Peleg tähendab „jagunemine”.

^ 1. Moos. 10:25 Võib tõlkida ka „maa rahvastik”.

1. Moosese  11 : 1 - 32

11 Kogu maal oli üks keel ja üks sõnavara. 2 Kui inimesed rändasid ida poole, leidsid nad Sinearimaal orutasandiku ja jäid sinna elama. 3 Nad ütlesid üksteisele: „Tulge, teeme telliseid ja põletame neid tules!” Kivide asemel kasutasid nad telliseid ja mördiks oli neil bituumen. 4 Nad ütlesid veel: „Ehitame endale linna ja torni, mille tipp ulatuks taevasse! Nii saab meie nimi kuulsaks ja me ei haju üle maa.”

5 Jehoova läks alla vaatama linna ja torni, mida inimesed ehitasid. 6 Ja Jehoova ütles: „Nad on ühtne rahvas ja neil on üks keel ning see on alles nende tegude algus. Nüüd ei ole neile võimatu miski, mida nad ette võtavad. 7 Lähme alla ja segame ära nende keele, et nad ei saaks üksteisest aru.” 8 Ja Jehoova hajutas nad sealt üle kogu maa ning linna ehitamine jäi soiku. 9 Linnale pandi nimeks Paabel*, sest seal segas Jehoova ära kogu maa keele. Jehoova hajutas nad sealt üle kogu maa.

10 Need on Seemi järeltulijad.

Seem oli 100 aastat vana, kui talle kaks aastat pärast veeuputust sündis Arpaksad. 11 Pärast Arpaksadi sündi elas Seem veel 500 aastat. Talle sündis poegi ja tütreid.

12 Kui Arpaksad oli elanud 35 aastat, sündis talle Selah. 13 Pärast Selahi sündi elas Arpaksad veel 403 aastat. Talle sündis poegi ja tütreid.

14 Kui Selah oli elanud 30 aastat, sündis talle Eeber. 15 Pärast Eeberi sündi elas Selah veel 403 aastat. Talle sündis poegi ja tütreid.

16 Kui Eeber oli elanud 34 aastat, sündis talle Peleg. 17 Pärast Pelegi sündi elas Eeber veel 430 aastat. Talle sündis poegi ja tütreid.

18 Kui Peleg oli elanud 30 aastat, sündis talle Reu. 19 Pärast Reu sündi elas Peleg veel 209 aastat. Talle sündis poegi ja tütreid.

20 Kui Reu oli elanud 32 aastat, sündis talle Serug. 21 Pärast Serugi sündi elas Reu veel 207 aastat. Talle sündis poegi ja tütreid.

22 Kui Serug oli elanud 30 aastat, sündis talle Naahor. 23 Pärast Naahori sündi elas Serug veel 200 aastat. Talle sündis poegi ja tütreid.

24 Kui Naahor oli elanud 29 aastat, sündis talle Terah. 25 Pärast Terahi sündi elas Naahor veel 119 aastat. Talle sündis poegi ja tütreid.

26 Kui Terah oli elanud 70 aastat, sündisid talle Aabram, Naahor ja Haaran.

27 Need on Terahi järeltulijad.

Terahile sündisid Aabram, Naahor ja Haaran. Haaranile sündis Lott. 28 Haaran suri oma sünnimaal kaldealaste Uris, kui tema isa Terah veel elas. 29 Aabram ja Naahor võtsid kumbki endale naise. Aabrami naiseks sai Saarai ja Naahori naiseks Haarani tütar Milka. Haaran oli Milka ja Jiska isa. 30 Saarai oli aga viljatu, tal ei olnud lapsi.

31 Terah lahkus koos oma poja Aabrami ja pojapoja Lotiga, kes oli Haarani poeg, ning Aabrami naise Saaraiga kaldealaste Urist ning asus teele Kaananimaa poole. Nad jõudsid Haaranisse ja jäid sinna elama. 32 Terahi elupäevi oli 205 aastat. Ta suri Haaranis.

^ 1. Moos. 11:9 Nimi Paabel tähendab „segadus”.

1. Moosese  12 : 1 - 20

12 Jehoova ütles Aabramile: „Mine ära oma maalt, oma sugulaste juurest ja isamajast maale, kuhu ma sind juhatan. 2 Ma teen sind suureks rahvaks ja õnnistan sind, ma teen su nime suureks ja sa oled teistele õnnistuseks. 3 Ma õnnistan neid, kes sind õnnistavad, ja panen needuse alla need, kes sind neavad, ja sinu kaudu saavad õnnistused osaks kõigile suguvõsadele* maa peal.”

4 Siis Aabram läks, nagu Jehoova oli talle öelnud, ja Lott läks koos temaga. Aabram oli 75 aastat vana, kui ta Haaranist lahkus. 5 Aabram asus Kaananimaale teele koos oma naise Saarai, vennapoja Loti ja Haaranis soetatud teenijatega ning võttis kaasa kogu vara, mis nad olid kogunud. Kui nad Kaananimaale jõudsid, 6 rändas Aabram läbi maa kuni Sekemi-nimelise paigani Moore suurte puude lähedal. Tol ajal elasid sellel maal kaananlased. 7 Siis ilmutas Jehoova end Aabramile ja ütles: „Selle maa annan ma sinu järeltulijatele*.” Seejärel ehitas Aabram sinna altari Jehoovale, kes oli end talle ilmutanud. 8 Sealt liikus ta edasi Peetelist ida pool olevale mägismaale ja lõi oma telgi üles nii, et Peetel jäi temast lääne ja Ai ida poole. Ta ehitas sinna Jehoovale altari ja ülistas Jehoova nime. 9 Mõne aja pärast pani Aabram laagri kokku ja rändas edasi Negevi* poole, jäädes aeg-ajalt eri paigus laagrisse.

10 Aga Kaananimaad tabas näljahäda, ja kuna see oli ränk, läks Aabram mõneks ajaks* Egiptusse elama. 11 Enne Egiptusse jõudmist ütles ta oma naisele Saaraile: „Kuula mind palun. Sa oled kaunis naine. 12 Kui egiptlased näevad sind koos minuga, järeldavad nad, et sa oled mu naine, ja tapavad mu, aga sinu jätavad ellu. 13 Ütle siis palun, et sa oled mu õde, et mul tänu sinule võiks hästi minna ja ma jääksin elama.”

14 Niipea kui Aabram Egiptusse jõudis, märkasid egiptlased, et naine on väga ilus. 15 Teda nägid ka vaarao lähikondlased ja kiitsid teda vaaraole, nii et naine võeti vaarao kotta. 16 Vaarao kohtles Aabramit Saarai pärast hästi ning andis talle lambaid, veiseid, isa- ja emaeesleid, sulaseid ja teenijannasid ning kaameleid. 17 Aga Jehoova lõi vaaraod ja tema kodakondseid Aabrami naise Saarai pärast ränkade nuhtlustega. 18 Seepeale kutsus vaarao Aabrami enda juurde ja ütles: „Mis sa oled mulle teinud! Miks sa ei öelnud mulle, et ta on su naine? 19 Miks sa ütlesid, et ta on su õde? Vähe puudus, et ma oleksin ta endale naiseks võtnud! Võta oma naine ja mine!” 20 Siis andis vaarao oma meestele käsu, et nad saadaksid Aabrami ära koos naise ja kõigega, mis talle kuulus.

^ 1. Moos. 12:3 Võib tõlkida ka „nõutavad endale õnnistuse kõik suguvõsad”. Viitab ilmselt sellele, et õnnistuse saamiseks on vaja midagi teha.

^ 1. Moos. 12:7 Sõna-sõnalt „seemnele”.

^ 1. Moos. 12:9 Negev tähendab „lõuna”. Seega rändas ta tõotatud maal lõuna poole.

^ 1. Moos. 12:10 Võib tõlkida ka „võõrana”.

1. Moosese  13 : 1 - 18

13 Aabram läks koos oma naise ja kõigega, mis tal oli, Egiptusest Negevisse. Ka Lott läks koos temaga. 2 Aabramil oli väga palju kariloomi, hõbedat ja kulda. 3 Teekonnal Negevist Peetelisse peatus ta mitmes kohas, kuni jõudis paika Peeteli ja Ai vahel, kus ta oli varem peatunud 4 ja kuhu ta oli altari ehitanud. Seal ülistas Aabram Jehoova nime.

5 Ka Lotil, kes rändas koos Aabramiga, oli lambaid ja veiseid ning telke. 6 Neile kõigile aga ei jätkunud maad, et koos elada; nende vara oli sedavõrd suureks kasvanud, et nad ei saanud enam kokku jääda. 7 Nii puhkes Aabrami ja Loti karjaste vahel tüli. (Tol ajal elasid sellel maal ka kaananlased ja perislased.) 8 Siis Aabram ütles Lotile: „Ärme riidleme omavahel ja ärgu meie karjased tülitsegu, sest me oleme ju vennad. 9 Eks ole kogu maa sinu ees valla? Palun lahku mu juurest. Kui sina lähed vasakule, lähen mina paremale, aga kui sina lähed paremale, lähen mina vasakule.” 10 Lott vaatas ringi ja nägi, et kogu Jordani piirkond kuni Soarini on veerikas (see oli nõnda enne, kui Jehoova Soodoma ja Gomorra hävitas), et see on nagu Jehoova aed*, nagu Egiptusemaa. 11 Siis valis Lott endale kogu Jordani piirkonna ja viis oma laagri ida poole. Nii lahkusid nad üksteisest. 12 Aabram elas Kaananimaal, aga Lott Jordani piirkonna linnade lähedal. Viimaks lõi Lott telgid üles Soodoma juurde. 13 Soodoma mehed olid aga kurjad ja patustasid rängalt Jehoova vastu.

14 Kui Lott oli lahkunud, ütles Jehoova Aabramile: „Vaata palun põhja ja lõuna, ida ja lääne poole. 15 Kogu selle maa, mida sa näed, annan ma sinule ja su järeltulijatele* püsivaks omandiks. 16 Ma annan sulle nii palju järeltulijaid, kui on mullapõrmu kübemeid — kui neid oleks võimalik kokku lugeda, saaks kokku lugeda ka sinu järeltulijaid. 17 Rända maa pikuti ja laiuti läbi, sest ma annan selle sinule.” 18 Aabram tegigi nii ja elas edasi telkides. Ta läks elama Hebroni lähedale Mamresse, suurte puude sallu, ja ehitas sinna Jehoovale altari.

^ 1. Moos. 13:10 Mõeldakse Eedeni aeda.

^ 1. Moos. 13:15 Sõna-sõnalt „seemnele”.

1. Moosese  14 : 1 - 24

14 Sineari kuningas Amrafel, Ellasari kuningas Arjok, Eelami kuningas Kedorlaomer ja Goojimi kuningas Tideal 2 astusid sõtta Soodoma kuninga Bera, Gomorra kuninga Birsa, Adma kuninga Sineabi, Sebojimi kuninga Semeeberi ja Bela (see on Soari) kuninga vastu. 3 Nad ühendasid oma jõud Siddimi orus, kus on Soolameri*.

4 Need* olid teeninud Kedorlaomerit kaksteist aastat, aga kolmeteistkümnendal aastal hakkasid nad mässama. 5 Neljateistkümnendal aastal lõid Kedorlaomer ja temaga liitunud kuningad refalasi Astarot-Karnaimis, susiite Haamis, emiite Saave-Kirjataimis 6 ja Seiri mägedes elavaid horiite kuni Eel-Paaranini kõrbe ääres. 7 Seejärel pöördusid nad tagasi ja tulid Een-Mispatti, see on Kaadesesse, ja vallutasid kogu amalekkide maa. Nad alistasid ka emorlased, kes elasid Haseson-Taamaris.

8 Siis läksid välja Soodoma kuningas, Gomorra kuningas, Adma kuningas, Sebojimi kuningas ja Bela (see on Soari) kuningas ning seadsid end Siddimi orus lahinguvalmis 9 Eelami kuninga Kedorlaomeri, Goojimi kuninga Tideali, Sineari kuninga Amrafeli ja Ellasari kuninga Arjoki vastu — viis kuningat nelja vastu. 10 Siddimi org oli täis bituumeniauke. Kui siis Soodoma ja Gomorra kuningad püüdsid põgeneda, kukkusid nad nendesse, aga ülejäänud põgenesid mägedesse. 11 Siis võtsid neli võidukat kuningat kogu Soodoma ja Gomorra vara ja toidu ning asusid teele. 12 Nad võtsid kaasa ka Aabrami vennapoja Loti, kes elas Soodomas, ja tema vara ning läksid oma teed.

13 Üks põgenema pääsenud mees tuli ja rääkis sellest heebrealasele Aabramile, kes elas sel ajal oma laagriga Eskoli ja Aaneri venna, emorlase Mamre puudesalus. Need mehed olid Aabrami liitlased. 14 Nii kuulis Aabram, et ta vennapoeg on vangi võetud. Ta kogus kokku oma mehed, kes olid võitluseks väljaõppe saanud — 318 sulast, kes olid sündinud tema kojas —, ja ajas vaenlasi taga kuni Daanini. 15 Öösel jaotas ta oma mehed rühmadesse ning ründas ja lõi vaenlasi. Ta jälitas neid kuni Hoobani, mis on Damaskusest põhja pool. 16 Ta tõi tagasi kogu vara, ka oma vennapoja Loti ja tema vara, samuti naised ja kõik teised.

17 Kui Aabram pärast Kedorlaomeri ja teiste kuningate löömist tagasi pöördus, tuli Soodoma kuningas talle vastu Saave orgu, see on Kuningaorgu. 18 Siis tõi Saalemi kuningas Melkisedek leiba ja veini. Ta oli kõrgeima Jumala preester.

19 Ta õnnistas Aabramit:

„Õnnistagu Aabramit kõrgeim Jumal,

kes on teinud taeva ja maa,

20 kiidetud olgu kõrgeim Jumal,

kes on andnud su rõhujad su kätte!”

Ja Aabram andis talle saagiks võetust kümnendiku.

21 Pärast seda ütles Soodoma kuningas Aabramile: „Anna inimesed mulle, aga vara jäta endale.” 22 Aabram vastas Soodoma kuningale: „Ma tõstan oma käe ja vannun Jehoova, kõrgeima Jumala ees, kes on teinud taeva ja maa, 23 et ma ei võta sinu omast midagi, ei lõngajuppi ega sandaalirihmagi, et sa ei saaks öelda: „Mina tegin Aabrami rikkaks.” 24 Ma ei võta endale midagi muud kui vaid selle, mida noored mehed on juba söönud. Küll aga võtku oma osa Aaner, Eskol ja Mamre — mehed, kes käisid koos minuga.”

^ 1. Moos. 14:3 St Surnumeri.

^ 1. Moos. 14:4 Viitab ilmselt salmis 2 mainitud viiele kuningale.

1. Moosese  15 : 1 - 21

15 Pärast seda tuli Aabramile nägemuses Jehoovalt sõnum: „Ära karda, Aabram, mina olen sulle kilbiks! Sinu tasu on väga suur!” 2 Aga Aabram ütles: „Kõrgeim valitseja Jehoova, miks sa peaksid mulle tasu andma? Mul ei ole ju lapsi. Kõik, mis mul on, pärib Damaskuse mees Elieser.” 3 Aabram lisas: „Sa ei ole andnud mulle järglast ja minu pärijaks saab mu sulane.” 4 Kuid Jehoova vastas talle: „Sinu pärijaks ei saa mitte see mees, vaid sinu enda poeg.”

5 Siis viis ta Aabrami välja ja ütles: „Vaata palun üles taeva poole ja loe tähed kokku, kui suudad.” Ta lisas: „Niisama palju saab olema su järeltulijaid.” 6 Aabram uskus Jehoovat ja seetõttu tunnistas Jumal ta õigeks. 7 Jumal jätkas: „Mina olen Jehoova, kes tõi sind välja kaldealaste Urist, et anda sinule see maa.” 8 Aga Aabram küsis: „Kõrgeim valitseja Jehoova, kust ma tean, et see saab minu omaks?” 9 Jumal vastas: „Võta üks kolmeaastane lehmmullikas, kolmeaastane kits, kolmeaastane jäär, turteltuvi ja tuvipoeg.” 10 Ta võttis need ja lõikas pooleks ning pani iga tüki teisega vastakuti,* aga linde ta pooleks ei lõiganud. 11 Korjuste kallale hakkasid kippuma röövlinnud, kuid Aabram peletas nad eemale.

12 Päikeseloojangu ajal vajus Aabram sügavasse unne ning tema üle laskus sünge ja pilkane pimedus. 13 Siis ütles Jumal Aabramile: „Tea, et sinu järeltulijad elavad võõrana maal, mis ei ole nende oma. Nad tehakse orjaks ja neid rõhutakse 400 aastat. 14 Aga ma mõistan kohut rahva üle, keda nad teenivad, ja pärast seda lahkuvad nad sealt suure varandusega. 15 Kuid sina lähed rahus oma esiisade juurde, sind maetakse kõrges vanuses. 16 Alles neljas põlvkond tuleb siia tagasi, sest emorlaste* kurjuse mõõt pole veel täis saanud.”

17 Kui päike oli loojunud ja pimedus võttis maad, ilmusid sinna suitsev ahi ja lõõmav tõrvik ning läksid lihatükkide vahelt läbi. 18 Sel päeval sõlmis Jehoova Aabramiga lepingu, öeldes: „Sinu järeltulijatele annan ma selle maa, Egiptuse vadist* kuni suure jõeni, Eufratini: 19 maa, kus elavad keenlased, kenislased, kadmonlased, 20 hetid, perislased, refalased, 21 emorlased, kaananlased, girgaaslased ja jebuuslased.”

^ 1. Moos. 15:10 Tolleaegse tava kohaselt tähistas looma pooleks lõikamine ja tükkide vahelt läbi käimine lepingu sõlmimist.

^ 1. Moos. 15:16 Sõna „emorlased” viitab siin kõigile Kaananimaa rahvastele.

^ 1. Moos. 15:18 Sõna-sõnalt „jõest”, kuid see ei viita Niiluse jõele.

1. Moosese  16 : 1 - 16

16 Aabrami naine Saarai polnud talle lapsi sünnitanud. Saarail aga oli teenijaks egiptlanna nimega Haagar 2 ja ta ütles Aabramile: „Jehoova pole lasknud mul lapsi ilmale tuua. Seepärast ma palun sind, heida mu teenija juurde, ehk saan ma endale tema kaudu lapsi.” Aabram võttiski Saaraid kuulda. 3 Niisiis, kui Aabram oli elanud Kaananimaal kümme aastat, andis Aabrami naine Saarai oma teenija egiptlanna Haagari oma mehele Aabramile naiseks. 4 Aabram heitis Haagari juurde ja see jäi rasedaks. Kui Haagar sai aru, et ta ootab last, hakkas ta oma emandat põlgama.

5 Siis ütles Saarai Aabramile: „See on sinu süü, et mulle on liiga tehtud! Mina andsin oma teenija sinu käte vahele, aga kui ta sai aru, et ootab last, hakkas ta mind põlgama. Mõistku Jehoova kohut minu ja sinu vahel!” 6 Aabram vastas Saaraile: „Su teenija on su meelevalla all. Talita temaga, nagu sa heaks arvad.” Siis alandas Saarai Haagarit ning see jooksis tema juurest ära.

7 Hiljem leidis Jehoova ingel Haagari kõrbest allika juurest, mis on Suuri tee ääres. 8 Ta küsis: „Haagar, Saarai teenija, kust sa tuled ja kuhu sa lähed?” Naine vastas: „Ma põgenesin oma emanda Saarai juurest.” 9 Jehoova ingel ütles: „Mine oma emanda juurde tagasi ja alandu tema käe alla.” 10 Jehoova ingel jätkas: „Ma annan sulle nii palju järeltulijaid, et neid pole võimalik ära lugeda.” 11 Jehoova ingel ütles veel: „Sa oled lapseootel ja sünnitad poja. Pane talle nimeks Ismael*, sest Jehoova on kuulnud su kitsikusest. 12 Temast saab mees nagu metseesel*. Tema käsi on igaühe vastu ja igaühe käsi on tema vastu ning ta elab oma vendade lähedal*.”

13 Siis hüüdis Haagar Jehoova poole, kes oli temaga rääkinud: „Sina oled Jumal, kes näeb kõike”, mõeldes endamisi: „Kas ma tõesti nägin siin teda, kes näeb mind?” 14 Seepärast sai see kaev nimeks Beer-Lahhai-Roi*. See on Kaadese ja Beredi vahel. 15 Haagar sünnitas Aabramile poja ning Aabram pani oma pojale nimeks Ismael. 16 Aabram oli 86-aastane, kui Haagar talle Ismaeli sünnitas.

^ 1. Moos. 16:11 Nimi Ismael tähendab „Jumal kuuleb”.

^ 1. Moos. 16:12 Tõenäoliselt viitab see võrdlus sõltumatule loomusele.

^ 1. Moos. 16:12 Teine võimalik tähendus: „ta elab oma vendadega vaenus”.

^ 1. Moos. 16:14 Nimi Beer-Lahhai-Roi tähendab „selle kaev, kes elab ja mind näeb”.

1. Moosese  17 : 1 - 27

17 Kui Aabram oli 99-aastane, ilmutas Jehoova end talle ja ütles: „Mina olen kõikvõimas Jumal. Käi koos minuga ja ole laitmatu. 2 Ma pean meievahelist lepingut ja annan sulle väga palju järeltulijaid.”

3 Seepeale langes Aabram silmili maha ja Jumal ütles talle veel: 4 „Ma olen teinud sinuga lepingu ja sa saad paljude rahvaste isaks. 5 Sinu nimi ärgu olgu enam Aabram*, vaid Aabraham*, sest ma teen sind paljude rahvaste isaks. 6 Ma teen sind väga viljakaks. Sinust põlvnevad rahvad ja kuningad.

7 Ma pean kinni igavesest lepingust, mille ma olen sõlminud sinu ja su järeltulijatega*: ma olen sinu ja su järeltulijate Jumal. 8 Maa, kus sa võõrana elad, kogu Kaananimaa, annan ma püsivaks omandiks sinule ja su järeltulijatele, ja mina olen nende Jumal.”

9 Jumal ütles Aabrahamile veel: „Sina aga pea kinni mu lepingust, sina ja su järeltulijad põlvest põlve. 10 See leping minu ja teie vahel, millest teil tuleb kinni pidada, on järgmine: kõik meesterahvad teie seas tuleb ümber lõigata. 11 Te peate oma eesnaha ära lõikama: see on minu ja teie vahelise lepingu tähiseks. 12 Iga teie kojas sündinud poisslaps, kes on kaheksa päeva vana, ning iga poiss või meesterahvas, kes on ostetud võõramaalastelt ega ole sinu järeltulija, tuleb ümber lõigata. Nii tehtagu põlvest põlve. 13 Iga sinu kojas sündinud ja iga sinu ostetud mees tuleb ümber lõigata. See märk teie ihus kinnitab minu alalist lepingut teiega. 14 Ümberlõikamata meesterahvas, kes ei lase oma eesnahka ära lõigata, tuleb hävitada oma rahva seast. Ta on murdnud minu lepingut.”

15 Siis ütles Jumal Aabrahamile: „Oma naist Saaraid ära kutsu enam Saaraiks*, sest nüüdsest on ta nimi Saara*. 16 Ma õnnistan teda ja annan ka temalt sulle poja. Jah, ma õnnistan teda ning temast põlvnevad rahvad ja rahvaste kuningad.” 17 Seepeale langes Aabraham silmili maha, naeris ja mõtles oma südames: „Kas 100-aastasele mehele peaks veel laps sündima? Kas 90-aastane Saara peaks veel sünnitama?”

18 Siis ütles Aabraham Jumalale: „Oh kui Ismaelgi jääks su ees elama!” 19 Jumal vastas: „Võid olla kindel, et su naine Saara sünnitab sulle poja. Pane talle nimeks Iisak*. Temaga sõlmin ma oma lepingu ja see on igaveseks lepinguks tema järeltulijatele. 20 Aga ma võtan kuulda ka su palvet Ismaeli eest. Ma õnnistan teda ning teen ta viljakaks ja annan talle väga palju järeltulijaid. Temast põlvneb kaksteist peameest ja ma teen temast suure rahva. 21 Kuid oma lepingu sõlmin ma Iisakiga, kelle Saara sünnitab sulle järgmisel aastal samal ajal.”

22 Siis lõpetas Jumal kõneluse Aabrahamiga ja läks tema juurest ära. 23 Samal päeval lõikas Aabraham ära oma poja Ismaeli eesnaha ning kõigi oma kojas sündinud meesterahvaste ja kõigi ostetud meesterahvaste eesnaha. Ta lõikas ära kõigi meessoost kodakondsete eesnaha, nii nagu Jumal oli talle öelnud. 24 Aabraham oli 99-aastane, kui ta eesnahk ära lõigati, 25 ja tema poeg Ismael 13-aastane, kui ta eesnahk ära lõigati. 26 Aabraham lõigati ümber selsamal päeval, samuti tema poeg Ismael. 27 Kõik meessoost kodakondsed — kõik tema kojas sündinud ja kõik, kes olid võõramaalastelt ostetud — lõigati ümber nagu temagi.

^ 1. Moos. 17:5 Nimi Aabram tähendab „ülendatud isa”.

^ 1. Moos. 17:5 Nimi Aabraham tähendab „rahvahulga isa”, „paljude isa”.

^ 1. Moos. 17:7 Sõna-sõnalt „seemnega”.

^ 1. Moos. 17:15 Nimi Saarai võib tähendada „võitlushimuline”.

^ 1. Moos. 17:15 Nimi Saara tähendab „suursugune naine”, „kuninglikust soost naine”.

^ 1. Moos. 17:19 Nimi Iisak tähendab „naer”.

1. Moosese  18 : 1 - 33

18 Hiljem ilmutas Jehoova end Aabrahamile Mamre puudesalus, kui see päeva kõige kuumemal ajal telgi ukse ees istus. 2 Aabraham vaatas ning nägi eemal seismas kolme meest. Ta jooksis neile telgi juurest vastu ja kummardas maani. 3 Ta ütles: „Jehoova,* kui ma olen sulle meelepärane, siis palun ära mine oma sulasest mööda. 4 Lubage ma toon natuke vett, et teie jalgu pesta, ja siis heitke puu alla puhkama. 5 Et te nüüd oma sulase juurest läbi olete tulnud, siis las ma toon teile palukese leiba, et võiksite keha kinnitada. Seejärel saate oma teed jätkata.” Nad vastasid: „Hästi! Tee, nagu sa ütlesid.”

6 Siis Aabraham tõttas telki Saara juurde ja ütles: „Võta ruttu kolm seaad* peenjahu, sõtku tainas ja tee leiba!” 7 Seejärel jooksis Aabraham karja juurde ning valis välja ilusa noore pulli. Ta andis selle teenrile ja too kiirustas seda valmistama. 8 Siis võttis Aabraham võid, piima ja valmistatud noore pulli ning pani toidu nende ette. Ta ise aga seisis nende juures puu all, kui nad sõid.

9 Nad küsisid temalt: „Kus su naine Saara on?” Ta vastas: „Seal telgis.” 10 Siis ütles üks neist: „Ma tulen su juurde tagasi järgmisel aastal samal ajal, ja su naisel Saaral on siis poeg.” Kuid Saara, kes oli selle mehe selja taga telgi ukse juures, kuulis seda. 11 Aabraham ja Saara olid vanad ja elatanud ning Saara lapsesaamisiga oli juba möödunud. 12 Saara hakkas endamisi naerma ja mõtles: „Kas nüüd, kui ma olen viletsaks jäänud ja mu isand on vana, saan ma tõesti veel seda rõõmu tunda?” 13 Siis ütles Jehoova Aabrahamile: „Miks Saara naeris ja ütles: „Kas ma tõesti peaksin veel vanas eas sünnitama?”? 14 Kas Jehoovale on miski võimatu? Ma tulen su juurde tagasi järgmisel aastal samal ajal ning Saaral on siis poeg.” 15 Aga Saara eitas: „Ma ei naernud!”, sest ta kartis. Kuid Jumal ütles: „Sa naersid küll!”

16 Mehed tõusid, et teele asuda, ja vaatasid alla Soodoma poole. Aabraham läks neid saatma. 17 Jehoova ütles: „Kas peaksin varjama Aabrahami eest, mida ma tahan teha? 18 Aabrahamist põlvneb ju suur ja vägev rahvas ning tema kaudu saavad õnnistused osaks kõigile maailma rahvastele*. 19 Ma tunnen teda ja tean, et ta käsib oma poegadel ja kõigil järeltulijatel püsida Jehoova teel ning teha seda, mis on õige. Ja mina, Jehoova, viin täide kõik, mis ma Aabrahamile olen tõotanud.”

20 Siis Jehoova ütles: „Hädakisa Soodoma ja Gomorra pärast on vali ja nende patt on ränk. 21 Ma lähen alla, et näha, kas see hädakisa on põhjendatud ja nende teod tõesti nii kurjad. Ma uurin selle välja.”

22 Siis kaks meest lahkusid ja läksid Soodoma poole, kuid Jehoova jäi Aabrahami juurde. 23 Aabraham pöördus tema poole ja küsis: „Kas sa tõesti hävitad õige koos jumalatuga? 24 Ehk on linnas viiskümmend õiget? Kas sa hävitad nad ega halasta sellele paigale nende viiekümne õige pärast? 25 On mõeldamatu, et sa seda teeksid ja hukkaksid õige koos jumalatuga, nii et õigel läheb samamoodi nagu jumalatul! See on mõeldamatu! Eks kogu maa kohtumõistja tee seda, mis õige?” 26 Jehoova vastas: „Kui ma leian Soodomast viiskümmend õiget, halastan ma nende pärast tervele sellele paigale.” 27 Kuid Aabraham ütles taas: „Palun sind, ma olen veel kord söandanud Jehoovaga rääkida, kuigi olen põrm ja tuhk. 28 Ehk jääb viiekümnest õigest puudu viis? Kas hävitad siis nende viie pärast kogu linna?” Jumal vastas: „Ma ei hävita seda, kui leian sealt nelikümmend viis.”

29 Kuid Aabraham jätkas: „Ehk leidub seal nelikümmend?” Jumal vastas: „Ma ei tee seda neljakümne pärast.” 30 Aabraham aga jätkas: „Jehoova, ärgu ometi süttigu su viha, vaid luba mul veel rääkida: aga kui seal on vaid kolmkümmend?” Jumal vastas: „Ma ei tee seda, kui leian sealt kolmkümmend.” 31 Kuid Aabraham jätkas: „Palun sind, ma olen veel kord söandanud Jehoovaga rääkida: aga kui seal on vaid kakskümmend?” Jumal vastas: „Ma ei hävita seda kahekümne pärast.” 32 Lõpuks Aabraham ütles: „Jehoova, palun ärgu süttigu su viha, vaid luba mul rääkida veel üksainus kord: aga kui seal on vaid kümme?” Jumal vastas: „Ma ei hävita seda kümne pärast.” 33 Kui Jehoova oli Aabrahamiga rääkimise lõpetanud, läks ta oma teed, ja Aabraham pöördus tagasi koju.

^ 1. Moos. 18:3 Aabraham rääkis siin Jehoova ingliga otsekui Jehoova endaga.

^ 1. Moos. 18:6 22 liitrit. (Vt lisa B14.)

^ 1. Moos. 18:18 Võib tõlkida ka „nõutavad endale õnnistuse kõik maailma rahvad”. Viitab ilmselt sellele, et õnnistuse saamiseks on vaja midagi teha.

1. Moosese  19 : 1 - 38

19 Need kaks inglit jõudsid õhtul Soodomasse. Lott istus parajasti Soodoma väravas. Neid nähes ta tõusis, läks neile vastu ja kummardas silmili maha. 2 Ta ütles: „Mu isandad, palun tulge oma sulase majja ja jääge öömajale ning lubage pesta oma jalad, varahommikul aga saate oma teekonda jätkata.” Nad vastasid: „Ei, me jääme ööseks linnaväljakule.” 3 Kuid ta käis neile niikaua peale, kuni nad läksid tema juurde. Ta valmistas neile pidusöögi ja küpsetas hapnemata leiba, seejärel nad sõid.

4 Enne kui nad jõudsid magama heita, tulid kõik Soodoma linna mehed, nii noored kui ka vanad, ja piirasid oma jõuguga maja ümber. 5 Nad hüüdsid Lotti ja ütlesid: „Kus on mehed, kes täna öösel sinu juurde tulid? Too nad välja meie juurde, et võiksime nendega ühtida!”

6 Lott läks välja nende juurde, sulges enda järel ukse 7 ja ütles neile: „Mu vennad, palun ärge tehke kurja! 8 Ma palun teid! Mul on siin kaks tütart, kes ei ole mehega maganud. Las ma toon nemad välja ja tehke nendega, mida soovite. Ärge ainult tehke midagi nendele meestele, sest nad on tulnud minu katuse alla varjule.” 9 Nemad aga ütlesid: „Kao eest!” ja lisasid: „Ise on tulnud siia võõrana elama ja julgeb veel meie üle kohut mõista! Nüüd läheb sinul halvemini kui neil!” Nad trügisid Lotile peale ja tahtsid ust maha murda. 10 Aga majas olevad mehed haarasid Lotist kinni, tõmbasid ta sisse ja sulgesid ukse. 11 Kuid ukse taga olevaid mehi, väiksemast suuremani, lõid nad pimedusega ning need väsisid ust otsimast.

12 Siis ütlesid mehed Lotile: „Kas sul on siin veel kedagi? Vii siit paigast ära oma väimehed, pojad, tütred ja kõik, kes sul siin linnas on! 13 Me hävitame selle paiga, sest hädakisa selle linna pärast on Jehoova ees nii vali, et Jehoova on saatnud meid seda hävitama.” 14 Lott läkski välja ja rääkis oma väimeestega, kes pidid tema tütardega abielluma, ning keelitas neid: „Minge siit paigast kiiresti ära, sest Jehoova hävitab selle linna!” Kuid väimehed arvasid, et ta teeb nalja.

15 Kui koitma hakkas, kiirustasid inglid Lotti tagant: „Hakka ruttu minema! Võta oma naine ja kaks tütart, kes on sinuga, et sa linna süü pärast ei hukkuks!” 16 Kui ta ikka veel viivitas, haarasid mehed tema, ta naise ja kahe tütre käest kinni ning viisid nad linnast välja, sest Jehoova halastas talle. 17 Niipea kui nad olid sealt välja toodud, ütles üks meestest: „Põgene ja päästa oma hing! Ära vaata tagasi ja ära peatu mitte kuskil siin piirkonnas! Põgene mägedesse, et sa ei hukkuks!”

18 Aga Lott ütles: „Ma palun sind! Ainult mitte sinna, Jehoova! 19 Sinu sulane on küll su silmis armu leidnud ja su truu armastus on mind elus hoidnud, aga ma ei suuda põgeneda mägedesse, sest ma kardan, et mind tabab õnnetus ja ma suren. 20 Vaata, see linn seal on nii lähedal. Luba mul sinna põgeneda. See on ju kõigest väike koht. Palun, kas ma võin sinna põgeneda, see on ju nii väike koht? Siis ma jään ellu.” 21 Tema vastas: „Hästi! Ma tulen sulle vastu ka selles asjas ega hävita seda linna. 22 Põgene kiiresti sinna, sest ma ei tee midagi enne, kui sa oled kohale jõudnud!” Seepärast pandi sellele linnale nimeks Soar*.

23 Päike oli tõusnud, kui Lott Soari jõudis. 24 Siis lasi Jehoova Soodoma ja Gomorra peale väävlit ja tuld sadada; see langes taevast Jehoova juurest. 25 Nii hävitas ta need linnad, kogu selle piirkonna, ning ka kõik nende linnade elanikud ja kogu taimestiku. 26 Aga Loti naine, kes käis ta järel, vaatas tagasi ja muutus soolasambaks.

27 Aabraham tõusis hommikul vara ning läks paika, kus ta oli Jehoova ees seisnud ja temaga rääkinud. 28 Ta vaatas alla Soodoma, Gomorra ja kogu selle piirkonna peale. Milline vaatepilt talle küll avanes! Maast tõusis paksu suitsu, mis oli otsekui põletusahju suits. 29 Niisiis, kui Jumal hakkas selle piirkonna linnu hävitama, mõtles ta Aabrahamile ning saatis Loti ära piirkonnast, kus olid hävingule määratud linnad.

30 Hiljem lahkus Lott koos oma kahe tütrega Soarist ja läks elama mägedesse, sest ta kartis Soaris elada. Ta asus oma tütardega elama ühte koopasse. 31 Vanem tütar ütles nooremale: „Meie isa on vana ja maal ei ole ühtki meest, kes heidaks meie juurde, nagu on tavaks. 32 Anname oma isale veini juua ja magame temaga, et meie isal oleks järeltulijaid.”

33 Nõnda siis jootsid nad sel ööl oma isa veiniga. Siis vanem tütar läks ja magas oma isaga, ning see ei saanudki aru, millal tütar tema juurde heitis ja millal minema läks. 34 Järgmisel päeval ütles vanem tütar nooremale: „Mina magasin isaga eelmisel ööl. Joodame teda ka täna öösel veiniga. Siis mine sina ja maga temaga, et meie isal oleks järeltulijaid.” 35 Nad jootsidki oma isa veiniga ka sel ööl. Siis läks noorem ja magas temaga, ning see ei saanudki aru, millal tütar tema juurde heitis ja millal minema läks. 36 Nii jäid mõlemad Loti tütred oma isast rasedaks. 37 Vanem tütar sünnitas poja ja pani talle nimeks Moab*. Temast sai nende isa, keda praegu tuntakse moabiitidena. 38 Ka noorem sünnitas poja ning pani talle nimeks Ben-Ammi*. Temast sai nende isa, keda praegu tuntakse ammonlastena.

^ 1. Moos. 19:22 Nimi Soar tähendab „väike”.

^ 1. Moos. 19:37 Nimi Moab tähendab „isast [tulnu]”.

^ 1. Moos. 19:38 Nimi Ben-Ammi tähendab „minu rahva poeg”.

1. Moosese  20 : 1 - 18

20 Aabraham liikus oma laagriga Negevimaale ja asus elama Kaadese ja Suuri vahele. Samuti elas ta võõrana Geraris. 2 Aabraham ütles taas oma naise Saara kohta: „Ta on minu õde.” Siis võttis Abimelek*, Gerari kuningas, Saara enda juurde. 3 Hiljem tuli Jumal öösel unenäos Abimeleki juurde ja ütles talle: „Sa oled surmalaps, sest sa oled võtnud enda juurde naise, kes on abielus ja kuulub teisele mehele.” 4 Ent Abimelek ei olnud temasse puutunud, seepärast ta ütles: „Jehoova, kas sa tõesti tapad süütu rahva? 5 Kas see mees mitte ei öelnud mulle: „Ta on mu õde”? Ja eks nainegi öelnud: „Ta on mu vend.” Ma tegin seda puhta südame ja süütute kätega.” 6 Siis ütles Jumal talle unenäos: „Ma tean, et sa tegid seda puhta südamega, seepärast hoidsin ma sind tagasi ega lasknud sul minu vastu patustada ja teda puutuda. 7 Anna nüüd naine ta mehele tagasi, sest see mees on prohvet ja ta palub sinu eest — siis sa jääd elama. Kui sa aga naist tagasi ei anna, siis tea, et sa sured, sina ja kõik, kes sul on!”

8 Abimelek tõusis hommikul vara, kutsus kõik oma teenrid ja rääkis neile kõigest. Seepeale valdas neid suur hirm. 9 Siis kutsus Abimelek Aabrahami ja ütles talle: „Mida sa oled meile teinud! Millega ma olen sinu vastu eksinud, et sa peaaegu tõukasid mind ja mu kuningriiki nii rängalt patustama? See pole õige, mis sa mulle tegid.” 10 Abimelek küsis Aabrahamilt: „Mis sul mõttes oli, kui sa seda tegid?” 11 Aabraham vastas: „Ma mõtlesin, et selles paigas ei kardeta Jumalat ja mind tapetakse mu naise pärast. 12 Pealegi ta ongi mu õde, mu isa tütar, kuigi mitte mu ema tütar, ja ta sai mu naiseks. 13 Kui Jumal mind mu isamajast rändama saatis, ütlesin ma oma naisele: „Osuta nüüd mulle truud armastust ja ütle igal pool, kuhu me läheme, et ma olen su vend.””

14 Siis andis Abimelek Aabrahamile lambaid ja veiseid, sulaseid ja teenijannasid, samuti andis ta Aabrahamile tagasi tema naise Saara. 15 Seejärel Abimelek ütles: „Mu maa on sinu ees valla. Ela, kus sulle meeldib.” 16 Saarale ta ütles: „Ma annan su vennale 1000 seeklit* hõbedat. See on märgiks sinu süütuse kohta kõigile neile, kes on koos sinuga, ja ka teistele, ning sa pääsed häbist.” 17 Siis Aabraham palus Jumalat ning Jumal tegi Abimeleki, ta naise ja ta orjatarid terveks, nii et nad said taas lapsi. 18 Jehoova oli ju Aabrahami naise Saara pärast kõik naised Abimeleki kojas viljatuks teinud.

^ 1. Moos. 20:2 Vilistite kuninga nimi või tiitel.

^ 1. Moos. 20:16 11,4 kg. Seekel oli peamine heebrea kaalu- ja rahaühik. (Vt lisa B14.)

1. Moosese  21 : 1 - 34

21 Jehoova pidas Saarat meeles, nagu ta oli öelnud, ja Jehoova tegi, mida oli lubanud. 2 Saara jäi lapseootele ja sünnitas Aabrahamile tema vanas eas poja täpselt Jumala tõotatud ajal. 3 Aabraham pani oma pojale, kelle Saara talle ilmale tõi, nimeks Iisak*. 4 Kui Iisak oli kaheksa päeva vana, lõikas Aabraham oma poja ümber, nagu Jumal oli käskinud. 5 Aabraham oli 100-aastane, kui talle Iisak sündis. 6 Siis ütles Saara: „Jumal on pannud mind rõõmust naerma; igaüks, kes sellest kuuleb, naerab koos minuga*.” 7 Ta lisas: „Kes oleks võinud arvata, et Aabrahami naine Saara imetab veel lapsi! Ometi olen ma oma mehele ta vanas eas poja sünnitanud.”

8 Iisak kasvas ja ta võõrutati. Tema võõrutamispäeval korraldas Aabraham suure pidusöögi. 9 Saara aga pani tähele, et egiptlanna Haagari poeg, kelle see oli Aabrahamile sünnitanud, muudkui narris Iisakit. 10 Seepärast ütles Saara Aabrahamile: „Kihuta minema see orjatar ja tema poeg, sest selle orjatari poeg ei saa olla pärija koos minu poja Iisakiga!” 11 Aabrahamile oli aga väga vastumeelt see, mida Saara tema poja kohta ütles. 12 Kuid Jumal ütles Aabrahamile: „Ärgu olgu sulle vastumeelt, mida Saara poisi ja su orjatari kohta ütleb. Võta teda kuulda, sest sulle tõotatud järeltulijad põlvnevad Iisakist. 13 Kuid ka orjatari poja teen ma rahvaks, sest ta on sinu järeltulija.”

14 Nõnda siis tõusis Aabraham hommikul vara, võttis nahast veelähkri ja leiba, pani need Haagarile õlale ning saatis ta koos poisiga minema. Haagar lahkus ja eksles ringi Beer-Seba kõrbes. 15 Kui vesi lähkrist otsa sai, jättis ta poisi ühe põõsa alla 16 ning läks ja istus ise umbes vibulaske kaugusele, öeldes: „Ma ei taha näha, kuidas poiss sureb.” Ta istus eemale maha ja puhkes valjult nutma.

17 Jumal kuulis poisi häält ja Jumala ingel hüüdis taevast Haagarit: „Mis sinuga on, Haagar? Ära karda, sest Jumal on kuulnud poisi häält sealt, kus poiss on. 18 Tõuse, aita poiss üles ja toeta teda, sest ma teen ta suureks rahvaks.” 19 Siis avas Jumal ta silmad, nii et ta nägi üht kaevu. Ta läks ja täitis lähkri veega ning andis poisile juua. 20 Ja Jumal oli poisiga, kui see üles kasvas. Poiss elas kõrbes ja temast sai vibukütt. 21 Ta asus elama Paarani kõrbesse ja ta ema võttis talle Egiptusemaalt naise.

22 Sel ajal ütles Abimelek koos oma väeülema Piikoliga Aabrahamile: „Jumal on sinuga kõiges, mida sa teed. 23 Vannu mulle nüüd Jumala nimel, et sa ei peta mind, mu poegi ega pojapoegi, vaid et sul on minu ja selle maa vastu, kus sa oled elanud, samasugune truu armastus, nagu minul on olnud sinu vastu.” 24 Aabraham vastas: „Ma vannun!”

25 Aabraham aga ütles Abimelekile, et selle sulased olid väevõimuga ühe tema kaevu endale võtnud. 26 Abimelek vastas: „Ma ei tea, kes seda tegi. Sa pole mulle sellest varem rääkinud, ma kuulen sellest alles praegu.” 27 Siis võttis Aabraham lambaid ja veiseid ning andis need Abimelekile, ja nad sõlmisid omavahel lepingu. 28 Aabraham võttis karjast seitse utetalle ja pani need eraldi. 29 Abimelek küsis Aabrahamilt: „Miks sa need seitse utetalle eraldi panid?” 30 Aabraham vastas: „Võta need seitse utetalle vastu kui tunnistus selle kohta, et mina kaevasin selle kaevu.” 31 Niisiis pani ta sellele kohale nimeks Beer-Seba*, kuna seal andsid nad mõlemad vande. 32 Nii sõlmisid nad Beer-Sebas lepingu, misjärel Abimelek ja tema väeülem Piikol pöördusid tagasi vilistite maale. 33 Pärast seda istutas Aabraham Beer-Sebasse tamariskipuu ja ta ülistas seal Jehoova, igavese Jumala nime. 34 Aabraham jäi vilistite maale pikaks ajaks.

^ 1. Moos. 21:3 Nimi Iisak tähendab „naer”.

^ 1. Moos. 21:6 Teine võimalik tähendus: „naerab mu üle”.

^ 1. Moos. 21:31 Nimi Beer-Seba tähendab „vandekaev”, „seitsmekaev”.

1. Moosese  22 : 1 - 24

22 Pärast neid sündmusi pani Jumal Aabrahami proovile. Ta ütles: „Aabraham!” ja tema vastas: „Siin ma olen!” 2 Jumal jätkas: „Võta palun oma poeg, oma ainus poeg Iisak, keda sa väga armastad, ja mine Morijamaale ning ohverda ta põletusohvriks mäel, mille ma sulle kätte juhatan.”

3 Aabraham tõusis hommikul vara, saduldas eesli ning võttis endaga kaasa kaks sulast ja oma poja Iisaki. Ta lõhkus puud põletusohvri tarvis ja seejärel asus teele paika, kuhu Jumal ta saatis. 4 Kolmandal päeval Aabraham vaatas ja nägi seda paika eemalt. 5 Nüüd ütles Aabraham oma sulastele: „Jääge teie eesliga siia, mina ja poiss aga läheme sinna, kummardame Jumalat ja tuleme siis teie juurde tagasi.”

6 Seejärel võttis Aabraham põletusohvri puud ja pani need oma pojale Iisakile selga. Ise võttis ta tule ja noa ning nad läksid edasi. 7 Siis ütles Iisak oma isale Aabrahamile: „Isa!” See vastas: „Mis on, mu poeg?” Iisak küsis: „Siin on tuli ja puud, aga kus on lammas, mida ohverdada?” 8 Aabraham vastas: „Küll Jumal annab ohvrilamba, mu poeg.” Ja nad läksid edasi.

9 Lõpuks jõudsid nad paika, mille Jumal oli talle kätte näidanud. Aabraham ehitas sinna altari ja ladus puud peale. Ta sidus oma poja Iisaki käsist ja jalust kinni ning pani ta altarile puude peale. 10 Siis võttis Aabraham noa, et oma poega tappa, 11 aga Jehoova ingel hüüdis teda taevast: „Aabraham, Aabraham!” Tema vastas: „Siin ma olen!” 12 Ingel ütles: „Ära pane kätt poisi külge ja ära tee talle midagi! Nüüd ma tean, et sa kardad Jumalat, sest sa ei keelanud mulle oma ainsat poega.” 13 Siis nägi Aabraham eemal üht jäära, kes oli sarvipidi tihnikusse kinni jäänud. Ta läks ja võttis jäära ning ohverdas selle oma poja asemel põletusohvriks. 14 Ja Aabraham pani sellele paigale nimeks Jehoova-Jire*. Seepärast öeldakse veel tänapäevalgi: „Oma mäel annab Jehoova selle, mis vaja.”

15 Jehoova ingel rääkis Aabrahamiga taevast teist korda: 16 „Nii lausub Jehoova: „Ma vannun iseenese juures: et sa seda tegid ega keelanud mulle oma ainsat poega, 17 õnnistan ma sind ja annan sulle nii palju järeltulijaid nagu tähti taevas ja liiva mere ääres ning sinu järeltulijad võtavad enda valdusse vaenlaste väravad*. 18 Sinu järeltulija* kaudu saavad õnnistused osaks kõigile maailma rahvastele*, sest sa võtsid kuulda mu häält.””

19 Seejärel läks Aabraham tagasi oma sulaste juurde ja nad naasid üheskoos Beer-Sebasse. Ja Aabraham elas edasi Beer-Sebas.

20 Pärast neid sündmusi teatati Aabrahamile: „Milka on sünnitanud su vennale Naahorile poegi: 21 esmasündinu Uutsi, tema venna Buusi, Kemueli (Arami isa), 22 Kesedi, Haso, Pildase, Jidlafi ja Betueli.” 23 Betuelile sündis Rebeka. Need kaheksa sünnitas Milka Aabrahami vennale Naahorile. 24 Ka Naahori liignaisele Reumale sündisid pojad: Teba, Gaham, Tahas ja Maaka.

^ 1. Moos. 22:14 Nimi Jehoova-Jire tähendab „Jehoova annab”.

^ 1. Moos. 22:17 Võib tõlkida ka „linnad”.

^ 1. Moos. 22:18 Sõna-sõnalt „seemne”.

^ 1. Moos. 22:18 Võib tõlkida ka „nõutavad kõik maailma rahvad endale õnnistuse”. Viitab ilmselt sellele, et õnnistuse saamiseks on vaja midagi teha.

1. Moosese  23 : 1 - 20

23 Saara elas 127-aastaseks, nii palju oli tal eluaastaid. 2 Saara suri Kaananimaal Kirjat-Arbas, see on Hebronis. Aabraham leinas Saarat ja nuttis teda taga. 3 Siis Aabraham läks oma naise surnukeha juurest hettide juurde ja ütles neile: 4 „Ma olen teie seas võõras ja sisserändaja. Müüge mulle maatükk matmispaigaks, et võiksin oma surnu matta.” 5 Hetid vastasid Aabrahamile: 6 „Kuula meid, isand. Sina oled meie keskel Jumala valitud pealik.* Mata oma surnu meie parimasse matmispaika. Keegi meist ei keela sulle oma matmispaika.”

7 Siis Aabraham tõusis ja kummardas maa rahva, hettide ees 8 ning ütles neile: „Kui te olete nõus, et ma oma surnu siia matan, siis kuulake mind ja paluge Efronit, Sohari poega, 9 et ta müüks mulle Makpela koopa, mis kuulub temale ja on tema maatüki servas. Ta müügu see mulle teie juuresolekul sellise hulga hõbeda eest, mida see on väärt, nii et mul oleks oma matmispaik.”

10 Hett Efron aga istus teiste hettide hulgas.* Ta vastas Aabrahamile hettide ja kõigi nende kuuldes, kes olid linnaväravas: 11 „Ei, mu isand! Kuula mind. Ma annan sulle maatüki ja ka koopa, mis seal on. Oma rahva poegade juuresolekul annan ma selle sinule. Mata oma surnu.” 12 Seepeale Aabraham kummardas rahva ees 13 ja ütles Efronile rahva kuuldes: „Kuula mind palun. Ma annan sulle maatüki eest hõbedas täie hinna. Võta see minu käest vastu, et võiksin oma surnu sinna matta.”

14 Efron vastas Aabrahamile: 15 „Mu isand, kuula mind. Selle maa väärtus on 400 seeklit* hõbedat, kuid mis tähtsust sel meie suhete juures on. Mata oma surnu.” 16 Aabraham kuulas Efroni ära ning kaalus Efronile niipalju hõbedat, nagu see hettide kuuldes oli maininud: 400 seeklit hõbedat kaupmeeste seas käibiva kaalu järgi. 17 Nii sai Efroni maatükk Mamre lähedal Makpelas — ka seal olev koobas ja kõik sealsed puud — 18 Aabrahami omandiks, mille ta ostis hettide juuresolekul, kõigi nende nähes, kes olid linnaväravas. 19 Siis mattis Aabraham oma naise Saara Makpela koopasse, mis on Mamre lähedal, see on Hebronis Kaananimaal. 20 Nõnda andsid hetid selle maatüki ning seal oleva koopa Aabrahamile matmispaigaks.

^ 1. Moos. 23:6 Teine võimalik tähendus: „sina oled meie keskel suur pealik”.

^ 1. Moos. 23:10 Siin on viide ilmselt linnavanematele, kes istusid linnaväravas.

^ 1. Moos. 23:15 4,6 kg. (Vt lisa B14.)

1. Moosese  24 : 1 - 67

24 Aabraham oli nüüd vana ja aastates ning Jehoova oli teda kõiges õnnistanud. 2 Aabraham ütles oma pere vanimale sulasele, kes kandis hoolt kõige eest, mis tal oli: „Pane palun käsi mu reie alla* 3 ja vannu Jehoova, taeva ja maa Jumala juures, et sa ei võta mu pojale naist kaananlaste seast, kelle keskel ma elan, 4 vaid lähed minu maale mu sugulaste juurde ja võtad sealt mu pojale Iisakile naise.”

5 Sulane küsis: „Aga kui naine ei taha koos minuga siia tulla? Kas peaksin siis viima su poja tagasi sellele maale, kust sa oled tulnud?” 6 Aabraham vastas: „Vaata, et sa mu poega sinna ei vii! 7 Jehoova, taeva Jumal, kes võttis mind mu isamajast ja mu sugulaste maalt ning kes rääkis minuga ja vandus mulle: „Ma annan selle maa sinu järeltulijatele*”, tema läkitab sinu ees oma ingli, et saaksid sealt mu pojale naise võtta. 8 Kui aga naine ei taha sinuga kaasa tulla, siis sa oled vandest vaba. Kuid mu poega ei tohi sa sinna viia!” 9 Siis pani Aabrahami sulane käe oma isanda reie alla ja andis vande.

10 Seejärel võttis sulane isanda kümme kaamelit, samuti igasuguseid kingitusi oma isandalt, ning lahkus. Ta asus teele Mesopotaamiasse Naahori linna. 11 Lõpuks jõudis ta linna lähedale ühe kaevu juurde ja lasi seal kaamelitel põlvili laskuda. Käes oli õhtune aeg, kui naised käisid vett ammutamas. 12 Sulane ütles: „Jehoova, mu isanda Aabrahami Jumal, mingu mu päev korda ja saagu mu isandale Aabrahamile osaks su truu armastus! 13 Ma seisan siin allika juures ja linnaelanike tütred tulevad välja vett ammutama. 14 Mingu nii, et noor naine, kellele ma ütlen: „Kalluta palun oma veeanumat, et võiksin juua,” ja kes vastab: „Joo ja ma joodan ka su kaameleid”, ongi see, kelle sa oled valinud oma teenijale Iisakile. Sellest ma tean, et sa oled mu isandale osutanud oma truud armastust.”

15 Ta polnud veel rääkimist lõpetanud, kui tuli Betueli tütar Rebeka, veeanum õlal. Betuel aga oli Aabrahami venna Naahori ja ta naise Milka poeg. 16 Neiu oli väga ilus, neitsi, veel mehest puutumata. Ta läks alla allikale, täitis veeanuma ja tuli siis üles tagasi. 17 Sulane jooksis talle vastu ja ütles: „Palun anna mulle oma anumast sõõm vett.” 18 Rebeka vastas: „Joo, mu isand.” Kohe tõstis ta anuma õlalt käe peale ja andis talle juua. 19 Olles talle juua andnud, ütles Rebeka: „Ma ammutan vett ka su kaamelitele, kuni needki on joonud.” 20 Siis tühjendas ta anuma kiiresti joogikünasse ning jooksis üha uuesti kaevule vee järele, kuni ta oli kõik tema kaamelid ära jootnud. 21 Kogu selle aja mees vaikis ja silmitses teda hämmastunult, mõeldes, kas Jehoova on lasknud ta teekonnal korda minna või mitte.

22 Kui siis kaamelid olid joonud, andis mees Rebekale kullast ninarõnga, mis kaalus pool seeklit*, ja kaks kuldkäevõru, mis kaalusid kümme seeklit*, 23 ning sõnas: „Palun ütle mulle, kelle tütar sa oled? Kas su isamajas on ruumi, et võiksime seal ööbida?” 24 Rebeka vastas: „Ma olen Naahori ja Milka poja Betueli tütar,” 25 ja lisas: „Meil on õlgi ja küllalt sööta, ka ööbimispaik on olemas.” 26 Siis laskus mees põlvili, kummardas Jehoova ees maani 27 ja ütles: „Kiidetud olgu Jehoova, mu isanda Aabrahami Jumal, kelle truu armastus ja ustavus on mu isandaga! Jehoova on juhatanud mind mu isanda vendade juurde.”

28 Neiu lahkus joostes, et jutustada sellest oma ema perele. 29 Rebekal oli vend nimega Laaban. Laaban jooksis mehe juurde allikale, 30 sest ta oli näinud oma õe Rebeka ninarõngast ja käevõrusid tema kätel ning kuulnud Rebekalt, mida mees oli talle rääkinud. Seepärast läkski Laaban mehele vastu: see oli veel kaamelitega allikal. 31 Laaban ütles: „Tule, sa Jehoova õnnistatu, miks sa siin väljas seisad! Ma olen maja valmis seadnud, samuti koha kaamelitele.” 32 Mees tuligi majja. Ta* rakendas kaamelid lahti, tõi neile õlgi ja sööta, ta tõi ka vett, et tema ja ta kaaslased saaksid jalgu pesta. 33 Aga kui mehele toitu pakuti, ütles see: „Ma ei söö enne, kui olen rääkinud, mis mul on öelda.” Laaban lausus: „Räägi!”

34 Siis ta ütles: „Ma olen Aabrahami sulane. 35 Jehoova on mu isandat rohkelt õnnistanud ning teinud ta väga rikkaks. Ta on andnud talle lambaid ja veiseid, hõbedat ja kulda, sulaseid ja teenijannasid, kaameleid ja eesleid. 36 Mu isanda naine Saara on veel vanas eas mu isandale poja sünnitanud ja mu isand annab oma pojale kõik, mis tal on. 37 Mu isand võttis minult vande, öeldes: „Sa ei tohi võtta mu pojale naist kaananlaste tütreist, kelle maal ma elan, 38 vaid sa pead minema mu isamajja ja mu suguvõsa juurde ning sealt mu pojale naise võtma.” 39 Kuid ma küsisin oma isandalt: „Aga kui naine ei taha minuga kaasa tulla?” 40 Tema vastas: „Jehoova, keda ma teenin, saadab sinuga oma ingli ja laseb su teekonnal korda minna ning sa pead võtma mu pojale naise minu suguvõsast ja mu isamajast. 41 Sa vabaned mulle antud vandest alles pärast seda, kui lähed mu suguvõsa juurde, aga nemad ei anna sulle teda. Sel juhul oled sa vandest vaba.”

42 Kui ma täna allika juurde jõudsin, siis ütlesin: „Jehoova, mu isanda Aabrahami Jumal, kui sa nüüd lased mu teekonnal korda minna, siis mingu nii: 43 ma seisan allika juures, ja olgu nii, et noor naine, kes tuleb vett ammutama ja kellele ma ütlen: „Palun luba mul oma anumast natuke vett juua,” 44 ning kes vastab: „Joo ja ma ammutan vett ka su kaamelitele”, ongi naine, kelle Jehoova on valinud mu isanda pojale.”

45 Ma polnud veel oma südames palvetamist lõpetanud, kui tuli Rebeka, anum õlal, ning läks alla allikale vett ammutama. Ma ütlesin talle: „Palun anna mulle juua.” 46 Otsekohe tõstis ta anuma õlalt ning ütles: „Joo ja ma joodan ka su kaameleid.” Ma jõingi ning ta jootis ka kaameleid. 47 Seejärel küsisin ma temalt: „Kelle tütar sa oled?” Ta vastas: „Naahori ja Milka poja Betueli tütar.” Siis ma panin talle ninarõnga ninna ja käevõrud käte ümber. 48 Ma laskusin põlvili, kummardasin Jehoova ees maani ja kiitsin Jehoovat, oma isanda Aabrahami Jumalat, kes juhatas mind, et saaksin võtta oma isanda pojale naiseks isanda vennatütre. 49 Nüüd aga öelge mulle, kas teie truu armastus ja ustavus on minu isandaga. Kui ei ole, öelge sedagi, et võiksin edasi otsida.”

50 Laaban ja Betuel vastasid: „Meil pole midagi öelda, sest see asi on Jehoovalt. 51 Rebeka on sinu ees, võta ta ja mine. Ta saagu su isanda poja naiseks, nagu Jehoova on rääkinud.” 52 Kui Aabrahami sulane oli nende sõnu kuulnud, heitis ta Jehoova ette silmili maha. 53 Siis võttis sulane välja hõbe- ja kuldasjad ja riided ning andis need Rebekale, samuti andis ta kalleid kingitusi tema vennale ja emale. 54 Seejärel tema ja ta mehed sõid ja jõid koos nendega ning jäid sinna öömajale.

Kui nad hommikul tõusid, ütles sulane: „Lubage mul nüüd minna oma isanda juurde.” 55 Rebeka vend ja ema vastasid: „Jäägu neiu veel vähemalt kümneks päevaks meie juurde, siis võib ta minna.” 56 Tema aga ütles neile: „Ärge pidage mind kinni, sest Jehoova on lasknud mu teekonnal korda minna. Lubage mul minna oma isanda juurde.” 57 Nemad vastasid: „Kutsume neiu ja küsime tema enda käest.” 58 Nad kutsusidki Rebeka ja küsisid temalt: „Kas sa tahad selle mehega kaasa minna?” Tema vastas: „Tahan küll.”

59 Seejärel saatsid nad teele oma õe Rebeka ja tema amme* ning Aabrahami sulase ja tema mehed. 60 Nad õnnistasid Rebekat ja ütlesid talle: „Õeke, tulgu sinust kümneid ja kümneid tuhandeid* ning sinu järeltulijad vallutagu oma vihameeste väravad*!” 61 Pärast seda istusid Rebeka ja tema teenijannad kaamelite selga ning järgnesid sulasele. Sulane võttis Rebeka kaasa ja lahkus.

62 Iisak elas Negevimaal. Kord, kui ta tuli Beer-Lahhai-Roi poolt, 63 olles õhtu hakul jalutamas ja mõtisklemas, nägi ta kaameleid tulemas. 64 Kui Rebeka Iisakit märkas, tuli ta kärmelt kaameli seljast maha 65 ja küsis sulaselt: „Kes on see mees, kes meile vastu kõnnib?” Sulane vastas: „See on mu isand.” Siis võttis Rebeka loori ja kattis end. 66 Sulane jutustas nüüd Iisakile kõigest, mis ta oli teinud. 67 Pärast seda viis Iisak Rebeka oma ema Saara telki. Nii võttis ta Rebeka endale naiseks. Iisak hakkas teda armastama ja leidis oma ema kaotuse järel lohutust.

^ 1. Moos. 24:2 See oli ilmselt muistne komme vande kinnitamiseks.

^ 1. Moos. 24:7 Sõna-sõnalt „seemnele”.

^ 1. Moos. 24:22 5,7 g. (Vt lisa B14.)

^ 1. Moos. 24:22 114 g.

^ 1. Moos. 24:32 Ilmselt Laaban.

^ 1. Moos. 24:59 St tema endise imetaja, kes nüüd oli ta teenija.

^ 1. Moos. 24:60 Võib tõlkida ka „saagu sinust müriaadide ema”.

^ 1. Moos. 24:60 Võib tõlkida ka „linnad”.

1. Moosese  25 : 1 - 34

25 Aabraham võttis taas naise, nimega Ketuura. 2 Naine sünnitas talle Simrani, Joksani, Medani, Midjani, Jisbaki ja Suuahi.

3 Joksanile sündisid Seeba ja Dedan.

Dedani pojad olid Assuurim, Letuusim ja Leummim.*

4 Midjani pojad olid Eefa, Eefer, Hanok, Abiida ja Eldaa.

Need kõik olid Ketuura järeltulijad.

5 Aabraham andis kõik, mis tal oli, Iisakile, 6 aga oma liignaiste poegadele jagas Aabraham kingitusi. Veel oma eluajal saatis ta nad oma poja Iisaki juurest ära ida poole, idamaale. 7 Aabraham elas 175-aastaseks. 8 Siis tegi Aabraham viimse hingetõmbe ja suri heas vanuses, eaka ja rahulolevana, ning läks puhkama oma rahva juurde. 9 Tema pojad Iisak ja Ismael matsid ta Makpela koopasse hett Sohari poja Efroni maatükile Mamre lähedal, 10 maatükile, mille Aabraham oli ostnud hettidelt. Sinna maeti Aabraham ja tema naine Saara. 11 Ka pärast Aabrahami surma saatis tema poega Iisakit Jumala õnnistus. Iisak elas Beer-Lahhai-Roi lähedal.

12 Need on Aabrahami poja Ismaeli järeltulijad, Ismaeli, kelle egiptlanna Haagar, Saara teenija, Aabrahamile sünnitas.

13 Need on Ismaeli poegade nimed nende suguvõsade järgi: Nebajot, Ismaeli esmasündinu, Keedar, Adbeel, Mibsam, 14 Misma, Duuma, Massa, 15 Hadad, Teema, Jetuur, Naafis ja Keedma. 16 Need on Ismaeli pojad ja nende nimed nende asulate ja laagripaikade järgi, kaksteist pealikut nende hõimude järgi. 17 Ismael elas 137-aastaseks. Siis tegi ta viimse hingetõmbe ja suri ning läks puhkama oma rahva juurde. 18 Tema poegade elupaigad ulatusid Havilast Suuri lähedalt, mis on Egiptuse kõrval, kuni Assüüriani. Nad elasid oma vendade lähedal.*

19 Need on Aabrahami poja Iisaki järeltulijad.

Aabrahamile sündis Iisak. 20 Iisak oli 40-aastane, kui ta võttis naiseks Rebeka, kes oli Paddan-Aramist* pärit aramealase Betueli tütar, aramealase Laabani õde. 21 Iisak anus Jehoovat lakkamata oma naise pärast, kuna see oli viljatu. Jehoova vastaski tema anumisele ja ta naine Rebeka jäi lapseootele. 22 Aga pojad hakkasid tema sees tõuklema ja ta ütles: „Kui ma pean niimoodi kannatama, siis milleks üldse elada!” Ta küsis selle kohta Jehoovalt 23 ja Jehoova ütles talle: „Sinu üsas on kaks rahvast ja kaks rahvast eralduvad sinust. Üks rahvas on teisest tugevam ning vanem teenib nooremat.”

24 Kui tal sünnitamise aeg kätte jõudis, olidki tema üsas kaksikud. 25 Esimene, kes välja tuli, oli üleni punane ja otsekui karvase rüüga kaetud, seepärast pandi talle nimeks Eesav*. 26 Seejärel tuli välja tema vend, kelle käsi hoidis kinni Eesavi kannast, ning talle pandi nimeks Jaakob*. Iisak oli 60-aastane, kui ta naine nad ilmale tõi.

27 Kui poisid suuremaks kasvasid, sai Eesavist osav kütt, kellele meeldis ringi uidata ja jahti pidada. Jaakob aga oli laitmatu mees, kes elas telkides. 28 Iisak armastas Eesavit, sest see tõi talle jahisaaki, aga Rebeka armastas Jaakobit. 29 Kord keetis Jaakob hautist, kui Eesav kurnatuna jahimaadelt tuli. 30 Eesav palus Jaakobit: „Anna mulle kiiresti seda punast, seda punast, mis sul seal on, ma olen täiesti läbi*!” Seepärast hakati teda kutsuma nimega Edom*. 31 Jaakob aga ütles: „Müü mulle enne oma esmasünniõigus.” 32 Eesav lausus: „Ma heidan ju kohe hinge, mis kasu on mul esmasünniõigusest!” 33 Jaakob ütles: „Kõigepealt vannu mulle.” Eesav vanduski Jaakobile ja müüs talle oma esmasünniõiguse. 34 Siis andis Jaakob Eesavile leiba ja läätsehautist ning too sõi ja jõi. Seejärel Eesav tõusis ja lahkus. Nii põlgas Eesav ära oma esmasünniõiguse.

^ 1. Moos. 25:3 Need kolm heebrea nime olid ilmselt suguharude või rahvaste nimed.

^ 1. Moos. 25:18 Teine võimalik tähendus: „nad elasid oma vendadega vaenus”.

^ 1. Moos. 25:20 Nimi Paddan-Aram tähendab „Arami [Süüria] tasandik”; osa Mesopotaamiast.

^ 1. Moos. 25:25 Nimi Eesav tähendab „karvane”.

^ 1. Moos. 25:26 Nimi Jaakob tähendab „kannast kinni hoidja”, „kõrvaletõrjuja”.

^ 1. Moos. 25:30 Võib tõlkida ka „hirmus näljane”.

^ 1. Moos. 25:30 Nimi Edom tähendab „punane”.

1. Moosese  26 : 1 - 35

26 Maale tuli aga näljahäda, nagu oli olnud ka Aabrahami päevil. Seepärast läks Iisak vilistite kuninga Abimeleki juurde Gerarisse. 2 Siis ilmutas Jehoova end Iisakile ja ütles: „Ära mine alla Egiptusse, vaid ela sellel maal, kuhu ma sind juhatan. 3 Ela võõrana sel maal ning mina olen sinuga ja õnnistan sind, sest kõik need maad annan ma sinule ja su järeltulijatele ning ma viin täide tõotuse, mille ma andsin su isale Aabrahamile, vandudes: 4 „Ma annan sulle nii palju järeltulijaid nagu tähti taevas ning kõik need maad annan ma neile, ja su järeltulijate kaudu saavad õnnistused osaks kõigile maailma rahvastele*”, 5 sest Aabraham võttis kuulda mu häält ning täitis mu nõudeid, käske, määrusi ja seadusi.” 6 Ja Iisak jäi elama Gerarisse.

7 Kui selle paiga mehed Iisakilt ta naise kohta küsisid, ütles ta: „Ta on mu õde.” Iisak kartis öelda, et Rebeka on tema naine, sest ta arvas, et selle paiga mehed võivad ta Rebeka pärast tappa — oli ju naine väga kaunis. 8 Kord kui vilistite kuningas Abimelek aknast välja vaatas, nägi ta Iisakit oma naise Rebekaga õrnutsemas. 9 Sedamaid kutsus Abimelek Iisaki ja ütles: „Ta on ju hoopis su naine! Miks sa ütlesid, et ta on su õde?” Iisak vastas: „Ma ütlesin nii, sest ma kartsin, et mind tapetakse tema pärast.” 10 Abimelek aga jätkas: „Mis sa oled meile teinud! Rahva seast oleks ju võinud keegi sinu naisega magada ja meie oleksime sinu pärast süüdi jäänud!” 11 Siis andis Abimelek kogu rahvale käsu: „Kes puudutab seda meest ja tema naist, peab surema!”

12 Iisak külvas sellel maal seemet ning lõikas sel aastal sada korda rohkem, kui oli külvanud, sest Jehoova õnnistas teda. 13 Iisak sai jõukaks ja ta varandus üha kasvas, ta sai väga rikkaks. 14 Ta soetas endale lamba- ja veisekarju ning suure hulga sulaseid, nii et vilistid hakkasid teda kadestama.

15 Niisiis ajasid vilistid kinni kõik kaevud, mis tema isa sulased olid tema isa Aabrahami päevil kaevanud. 16 Abimelek ütles Iisakile: „Mine meie juurest ära, sest sa oled saanud meist palju vägevamaks.” 17 Iisak lahkuski sealt ja lõi laagri üles Gerari vadis ning jäi sinna elama. 18 Iisak kaevas lahti oma isa Aabrahami päevil kaevatud kaevud, mille vilistid olid pärast Aabrahami surma kinni ajanud, ning nimetas neid samade nimedega, mis tema isa oli neile pannud.

19 Kui Iisaki sulased vadis kaevasid, leidsid nad ühe puhta veega kaevu. 20 Gerari karjased aga hakkasid Iisaki karjastega tülitsema, öeldes: „See on meie vesi!” Iisak pani seepeale kaevule nimeks Eesek*, sest nad olid temaga tülitsenud. 21 Siis asusid nad kaevama teist kaevu, kuid ka selle pärast tekkis tüli ning Iisak pani sellele nimeks Sitna*. 22 Hiljem liikus ta edasi ja kaevas veel ühe kaevu, aga selle pärast nad ei tülitsenud. Ta pani sellele nimeks Rehobot* ja ütles: „Nüüd on Jehoova andnud meile avarust ja teinud meid sel maal viljakaks.”

23 Sealt läks ta üles Beer-Sebasse 24 ning Jehoova ilmutas end talle sel ööl ja ütles: „Ma olen sinu isa Aabrahami Jumal. Ära karda, sest mina olen sinuga ja õnnistan sind ning annan sulle palju järeltulijaid oma teenija Aabrahami pärast.” 25 Iisak ehitas sinna altari ja ülistas Jehoova nime. Ta pani sinna oma telgi üles ja tema sulased kaevasid sinna kaevu.

26 Mõne aja pärast tuli Gerarist tema juurde Abimelek koos oma nõuniku Ahusati ja väeülema Piikoliga. 27 Iisak ütles neile: „Miks te minu juurde tulite? Te ju vihkasite mind ja saatsite mu enda juurest minema.” 28 Nemad aga vastasid: „Me oleme selgesti näinud, et Jehoova on sinuga. Seepärast me otsustasime sulle öelda: „Sidugu meid vanne ja teeme omavahel lepingu, 29 et sa ei tee meile midagi halba, nii nagu meie pole sulle teinud: me saatsime sind rahuga ära ja tegime sulle üksnes head. Sina oled ju Jehoova õnnistatu.”” 30 Siis korraldas Iisak neile pidusöögi ning nad sõid ja jõid. 31 Järgmisel hommikul tõusid nad varakult ja andsid üksteisele vande. Pärast seda saatis Iisak nad ära ja nad lahkusid tema juurest rahuga.

32 Selsamal päeval tulid Iisaki sulased ja teatasid talle kaevust, mille nad olid kaevanud, öeldes: „Me leidsime vett!” 33 Iisak pani sellele nimeks Siba*. Seepärast on linna nimeks tänase päevani Beer-Seba*.

34 Kui Eesav oli 40-aastane, võttis ta naiseks hett Beeri tütre Juuditi ja hett Eeloni tütre Baasmati. 35 Aga need olid Iisakile ja Rebekale meelehärmiks.

^ 1. Moos. 26:4 Võib tõlkida ka „nõutavad endale õnnistuse kõik maailma rahvad”. Viitab ilmselt sellele, et õnnistuse saamiseks on vaja midagi teha.

^ 1. Moos. 26:20 Nimi Eesek tähendab „tüli”.

^ 1. Moos. 26:21 Nimi Sitna tähendab „süüdistus”.

^ 1. Moos. 26:22 Nimi Rehobot tähendab „avarused”.

^ 1. Moos. 26:33 Nimi Siba tähendab „vanne”, „seitse”.

^ 1. Moos. 26:33 Nimi Beer-Seba tähendab „vandekaev”, „seitsmekaev”.

1. Moosese  27 : 1 - 46

27 Kui Iisak oli juba vana ja ta silmad olid viletsaks jäänud, kutsus ta oma vanema poja Eesavi enda juurde ja ütles: „Mu poeg!” See vastas: „Siin ma olen!” 2 Iisak jätkas: „Ma olen vanaks jäänud ega tea, palju mul veel elupäevi on. 3 Palun võta oma jahirelvad, oma nooletupp ja vibu, ning mine küti mulle mõni uluk. 4 Siis valmista mu lemmikrooga ja too see mulle, et ma saaksin sind õnnistada, enne kui suren.”

5 Aga Rebeka kuulis, kui Iisak rääkis oma poja Eesaviga. Kui siis Eesav läks küttima, et jahisaaki tuua, 6 ütles Rebeka oma pojale Jaakobile: „Ma kuulsin nüüdsama, kuidas su isa rääkis su venna Eesaviga ja ütles talle: 7 „Too jahisaaki ja valmista sellest maitsev roog ning anna mulle seda süüa, et saaksin sind enne oma surma Jehoova ees õnnistada.” 8 Aga nüüd, mu poeg, kuula hoolega ja tee nii, nagu ma sulle ütlen. 9 Mine palun karja juurde ja too mulle sealt kaks parimat kitsetalle, et võiksin valmistada neist su isale ta lemmikroa. 10 Vii see oma isale ja paku seda talle, et ta sind enne oma surma õnnistaks.”

11 Jaakob aga ütles oma emale Rebekale: „Mu vend Eesav on karvane, kuid minu nahk on sile. 12 Mis saab siis, kui isa mind käega katsub? Ta arvaks, et ma narrin teda, ja õnnistuse asemel tooksin ma enda peale hoopis needuse.” 13 Ta ema vastas: „Mu poeg, tulgu see needus minu peale. Tee nii, nagu ma ütlen, ja mine too mulle talled.” 14 Jaakob läkski ja tõi talled oma emale. Siis ta ema valmistas maitsva roa, ta isa lemmikroa. 15 Seejärel võttis Rebeka oma vanema poja Eesavi parimad riided, mis tal kodus olid, ja pani need selga oma nooremale pojale Jaakobile. 16 Samuti kattis ta tema käed ja sileda kaelaosa kitsetalle nahkadega. 17 Siis andis ta endavalmistatud maitsva roa ja leiva oma poja Jaakobi kätte.

18 Jaakob läks oma isa juurde ja ütles: „Mu isa!” ning see vastas: „Jah, ma kuulen sind. Kumb sa oled, mu poeg?” 19 Jaakob ütles isale: „Ma olen su esmasündinu Eesav. Ma tegin, nagu sa mind käskisid. Tõuse palun istuma ja söö mu jahisaaki, et saaksid mind õnnistada.” 20 Iisak küsis oma pojalt: „Kuidas sa selle nii kiiresti leidsid, mu poeg?” See vastas: „Sinu Jumal Jehoova saatis selle mulle ette.” 21 Siis ütles Iisak Jaakobile: „Tule palun lähemale, mu poeg, et võiksin sind käega katsuda ja saaksin teada, kas sa ikka oled mu poeg Eesav.” 22 Jaakob tuligi oma isale Iisakile lähemale ja see katsus teda käega ning ütles: „Hääl on küll Jaakobi hääl, aga käed on Eesavi omad.” 23 Iisak ei tundnud teda ära, sest Jaakobi käed olid karvased nagu tema venna Eesavi käed. Seepärast õnnistas Iisak Jaakobit.

24 Siis Iisak küsis: „Kas sa tõesti oled mu poeg Eesav?” Tema vastas: „Olen.” 25 Iisak ütles: „Mu poeg, anna ma söön nüüd seda jahisaaki, seejärel ma õnnistan sind.” Jaakob ulataski selle temale ja ta sõi, ning Jaakob andis talle ka veini juua. 26 Siis ütles ta isa Iisak: „Mu poeg, tule palun lähemale ja suudle mind.” 27 Jaakob tuli lähemale ja andis isale suud, nii et see võis tunda tema riiete lõhna. Seejärel Iisak õnnistas Jaakobit ja ütles:

„Mu poja lõhn on otsekui Jehoova õnnistatud väljade lõhn. 28 Andku Jumal sulle taevakastet ja rammusat maad ning külluslikult vilja ja värsket veini. 29 Rahvad teenigu sind ja hõimud kummardagu sinu ees. Ole oma vendade isand ja su ema pojad kummardagu sinu ees. Neetud olgu igaüks, kes sind neab, ja õnnistatud olgu igaüks, kes sind õnnistab!”

30 Kui Iisak oli Jaakobit õnnistanud ja Jaakob oli just jõudnud oma isa Iisaki juurest ära minna, tuli jahilt tagasi tema vend Eesav. 31 Ka tema valmistas maitsva roa, tõi selle oma isale ja ütles talle: „Tõuse, mu isa, ja söö oma poja jahisaaki, et võiksid mind õnnistada.” 32 Seepeale ta isa Iisak küsis: „Kes sa oled?” Tema vastas: „Ma olen su poeg, su esmasündinu Eesav.” 33 Siis hakkas Iisak tugevalt värisema ja ütles: „Kes oli siis see, kes küttis jahilooma ja selle minule tõi? Ma just sõin seda, enne kui sa tulid, ning ma õnnistasin teda — ja õnnistatuks ta jääb!”

34 Eesav hakkas oma isa sõnade peale valjult ja kibedalt halama ning ütles isale: „Õnnista ometi ka mind, mu isa!” 35 Tema aga vastas: „Su vend tuli siia, et petta välja õnnistus, mis oli mõeldud sinule.” 36 Seepeale Eesav ütles: „Eks ole ta nimi õigusega Jaakob*, on ta mind ju kaks korda kõrvale tõrjunud! Ta võttis mu esmasünniõiguse ja nüüd on ta võtnud ka mu õnnistuse!” Ja ta küsis: „Kas sul minu jaoks ei olegi õnnistust varuks?” 37 Kuid Iisak vastas Eesavile: „Ma olen pannud tema sinu isandaks ja kõik ta vennad olen ma andnud talle sulasteks, samuti olen ma varustanud teda vilja ning värske veiniga. Mida on mul veel sulle anda, mu poeg?”

38 Eesav anus isa: „Mu isa, kas sul on vaid üks õnnistus? Õnnista ometi ka mind, mu isa!” Ja Eesav puhkes valjult nutma. 39 Seepeale ta isa Iisak vastas:

„Su elukoht on eemal rammusast maast ning taevakastest. 40 Sa elad oma mõõga toel ja teenid oma venda. Aga kui sinus tõstab pead mässumeel, rebid sa tema ikke oma kaelast.”

41 Eesav aga kandis Jaakobi peale vimma selle õnnistuse pärast, mille too oli isalt saanud, ning ta mõtles oma südames: „Mu isa leinamise päevad on lähedal. Seejärel ma tapan oma venna Jaakobi.” 42 Kui Rebekale tema vanema poja Eesavi sõnad teada anti, lasi ta kohe kutsuda oma noorema poja Jaakobi ning ütles talle: „Su vend Eesav haub plaani sind kättemaksuks tappa*. 43 Mu poeg, tee nüüd nii, nagu ma ütlen: põgene Haaranisse mu venna Laabani juurde. 44 Ela mõnda aega tema juures, kuni su venna raev raugeb 45 ja tema viha sinu vastu vaibub ning ta unustab, mis sa temale oled teinud. Siis ma läkitan sulle järele ja lasen sind sealt tagasi tuua. Miks peaksin samal päeval kaotama teid mõlemaid?”

46 Pärast seda kurtis Rebeka Iisakile: „Ma olen elust tüdinud hetitaride pärast. Kui ka Jaakob peaks võtma naiseks hetitari, nagu on need maa tütred, mis elu mul siis on!”

^ 1. Moos. 27:36 Nimi Jaakob tähendab „kannast kinni hoidja”, „kõrvaletõrjuja”.

^ 1. Moos. 27:42 Võib tõlkida ka „lohutab end mõttega, et tapab su”.

1. Moosese  28 : 1 - 22

28 Niisiis kutsus Iisak Jaakobi, õnnistas teda ning andis talle käsu: „Sa ei tohi võtta endale naist kaananlaste tütreist! 2 Mine Paddan-Aramisse oma emaisa Betueli majja ning võta sealt endale naine oma ema venna Laabani tütreist. 3 Kõikvõimas Jumal õnnistab sind ja teeb sind viljakaks, ta annab sulle palju järeltulijaid ning sinust tuleb suur rahvas. 4 Ta annab sinule ja su järglastele Aabrahami õnnistuse, et sa võtaksid oma valdusse maa, kus sa võõrana elad ja mille Jumal on andnud Aabrahamile.”

5 Nii saatis Iisak Jaakobi ära ja see läks Paddan-Aramisse aramealase Betueli poja Laabani juurde, kes oli Jaakobi ja Eesavi ema Rebeka vend.

6 Eesav nägi, et Iisak oli Jaakobit õnnistanud ja saatnud ta Paddan-Aramisse, et ta sealt endale naise võtaks, ning oli teda õnnistades andnud talle käsu: „Ära võta endale naist kaananlaste tütreist!” 7 Jaakob oligi oma isale ja emale kuuletunud ning läinud Paddan-Aramisse. 8 Siis mõistis Eesav, et kaananlaste tütred on ta isale Iisakile vastumeelt, 9 ja nii läks Eesav ismaeliitide juurde ja võttis endale naiseks Mahalati, Aabrahami poja Ismaeli tütre, Nebajoti õe, lisaks neile naistele, kes tal juba olid.

10 Jaakob lahkus Beer-Sebast ja suundus Haarani poole. 11 Mõne aja pärast jõudis ta ühte paika ja valmistus seal ööbima, sest päike oli loojunud. Ta võttis sealt paigast ühe kivi, pani endale pea alla ja heitis magama. 12 Ta nägi unes, et maa peal oli trepp*, mille ots ulatus taevasse ning mida mööda käisid üles-alla Jumala inglid. 13 Selle kohal oli Jehoova, kes ütles:

„Mina olen Jehoova, su isa Aabrahami Jumal ja Iisaki Jumal. Maa, mille peal sa lamad, annan ma sinule ja su järeltulijatele. 14 Sa saad nii palju järeltulijaid, nagu on mullapõrmu kübemeid, ning sa levid lääne ja ida, põhja ja lõuna poole ning sinu ja su järeltulijate kaudu saavad õnnistused osaks kõigile suguvõsadele* maa peal. 15 Mina olen sinuga ja kaitsen sind kõikjal, kuhu sa lähed, ning ma toon sind tagasi sellele maale. Ma ei jäta sind maha, kuni olen teinud, mis ma sulle olen tõotanud.”

16 Siis ärkas Jaakob unest ja ütles: „Jehoova on tõesti selles paigas, aga mina ei teadnudki seda!” 17 Ta hakkas kartma ja lausus: „Milline aukartustäratav paik! See ei saa olla midagi muud kui Jumala koda ja taeva värav!” 18 Jaakob tõusis hommikul vara, võttis kivi, mis oli olnud ta pea all, pani selle sambana seisma ja valas selle peale õli. 19 Ta pani sellele paigale nimeks Peetel*, enne aga oli selle linna nimi olnud Luus.

20 Jaakob andis tõotuse: „Kui Jumal on minuga ka edaspidi ja kaitseb mind mu teekonnal, annab mulle leiba süüa ja riided selga, 21 ning kui ma pöördun rahus tagasi oma isamajja, siis on Jehoova tõesti näidanud, et ta on minu Jumal. 22 Aga sellest kivist, mille ma olen sambaks pannud, saab Jumala koda, ja ma annan sulle, mu Jumal, kümnendiku kõigest, mis sa mulle annad.”

^ 1. Moos. 28:12 Võib tõlkida ka „redel”.

^ 1. Moos. 28:14 Võib tõlkida ka „nõutavad endale õnnistuse kõik suguvõsad”. Viitab ilmselt sellele, et õnnistuse saamiseks on vaja midagi teha.

^ 1. Moos. 28:19 Nimi Peetel tähendab „Jumala koda”.

1. Moosese  29 : 1 - 35

29 Pärast seda jätkas Jaakob oma teekonda ja rändas edasi maale, kus elasid idamaalased. 2 Ta nägi väljal kaevu ja kolme lambakarja selle juures lebamas, sest sellest kaevust joodeti tavaliselt karju. Kaevu suul oli suur kivi. 3 Kui kõik karjad olid sinna kogutud, veeretati kivi kaevu suult ära ja joodeti karju. Seejärel pandi kivi kaevu suule tagasi.

4 Jaakob küsis karjastelt: „Mu vennad, kust te olete?” Need vastasid: „Me oleme Haaranist.” 5 Ta päris edasi: „Kas te tunnete Laabanit, Naahori pojapoega?” Need vastasid: „Tunneme küll.” 6 Seejärel ta küsis neilt: „Kas tema käsi käib hästi?” Nemad ütlesid: „Jah, hästi! Näe, sealt tuleb tema tütar Raahel koos lammastega!” 7 Jaakob ütles: „On ju alles keskpäev. Pole veel aeg karju kokku ajada. Jootke lambaid ja siis minge söötke neid.” 8 Karjased vastasid: „Me ei või seda teha enne, kui kõik karjad on koos ja kivi kaevu suult ära veeretatakse. Siis me joodame lambaid.”

9 Kui ta alles nendega rääkis, tuli Raahel oma isa lammastega, sest ta hoidis lambaid. 10 Kui Jaakob nägi Raahelit, oma ema venna Laabani tütart, ja Laabani lambaid, astus Jaakob kohe ligi, veeretas kaevu suult kivi ära ning jootis oma ema venna Laabani lambaid. 11 Siis Jaakob andis Raahelile suud ja puhkes valjusti nutma. 12 Jaakob ütles Raahelile, et ta on tema isa õepoeg, Rebeka poeg. Raahel jooksis kohe sellest oma isale rääkima.

13 Niipea kui Laaban kuulis oma õepojast Jaakobist, ruttas ta temale vastu. Ta embas teda ja andis talle suud ning tõi ta oma majja. Siis Jaakob jutustas Laabanile kõigest juhtunust. 14 Laaban ütles talle: „Sa oled tõepoolest minuga üks luu ja liha!” Nii jäi Jaakob tema juurde terveks kuuks.

15 Seejärel ütles Laaban Jaakobile: „Kas sa peaksid mind seepärast tasuta teenima, et oled mu sugulane? Ütle mulle, mida sa palgaks tahad.” 16 Laabanil oli aga kaks tütart. Vanema nimi oli Lea ja noorema nimi Raahel. 17 Lea silmades puudus sära, Raahel aga oli väga veetlev ja kaunis. 18 Jaakob oli Raahelisse armunud ja ta ütles: „Ma olen valmis sind seitse aastat teenima su noorema tütre Raaheli pärast.” 19 Laaban vastas: „Ma annan ta pigem sulle kui mõnele teisele mehele. Jää minu juurde elama.” 20 Ja Jaakob teenis Raaheli pärast seitse aastat, kuid need olid tema silmis nagu mõned päevad, sest ta armastas teda.

21 Siis ütles Jaakob Laabanile: „Anna mulle mu naine, sest mu päevad on täis saanud, ja luba mul tema juurde heita.” 22 Laaban kutsus kokku kõik selle paiga mehed ja korraldas pidusöögi. 23 Õhtul aga võttis ta oma tütre Lea ja viis selle Jaakobi juurde, et Jaakob tema juurde heidaks. 24 Ja Laaban andis oma teenija Silpa oma tütrele Leale teenijaks. 25 Hommikul nägi Jaakob, et tema kõrval on hoopis Lea, ning ta ütles Laabanile: „Mis sa oled mulle teinud! Kas ma ei teeninud sind mitte Raaheli pärast? Miks sa mind petsid?” 26 Laaban vastas: „Meil pole siin kombeks anda noorem enne vanemat. 27 Pea sellega pulmanädal ära, siis antakse sulle ka teine naine, kui sa mind veel seitse aastat teenid.” 28 Jaakob tegigi nii ja pidas selle naisega pulmanädala lõpuni. Seejärel andis Laaban temale naiseks oma tütre Raaheli. 29 Ja Laaban andis oma teenija Billa oma tütrele Raahelile teenijaks.

30 Siis heitis Jaakob Raaheli juurde. Ta armastas Raahelit enam kui Lead ning teenis Laabani juures veel seitse aastat. 31 Kui Jehoova nägi, et Lead ei armastatud*, lasi ta temal lapseootele jääda, kuid Raahel oli viljatu. 32 Nii jäi Lea lapseootele, sünnitas poja ja pani talle nimeks Ruuben*, sest ta ütles: „Jehoova on näinud mu vaeva. Nüüd hakkab mu mees mind armastama.” 33 Ta jäi taas lapseootele, sünnitas poja ja ütles: „Jehoova on kuulnud, et mind ei armastata, ja nii andis ta mulle ka selle.” Ja ta pani temale nimeks Siimeon*. 34 Lea jäi uuesti lapseootele, sünnitas poja ja ütles: „Nüüd hakkab mu mees minu poole hoidma, sest ma olen sünnitanud talle kolm poega.” Seepärast sai poiss nimeks Leevi*. 35 Lea jäi veel kord lapseootele, sünnitas poja ja ütles: „Nüüd ma ülistan Jehoovat.” Seepärast pani ta temale nimeks Juuda*. Pärast seda lakkas ta sünnitamast.

^ 1. Moos. 29:31 Sõna-sõnalt „vihati”.

^ 1. Moos. 29:32 Nimi Ruuben tähendab „Näete — poeg!”.

^ 1. Moos. 29:33 Nimi Siimeon tähendab „kuuldavõtmine”.

^ 1. Moos. 29:34 Nimi Leevi tähendab „poolehoid”, „ühendatud”.

^ 1. Moos. 29:35 Nimi Juuda tähendab „ülistatud”, „kiidetud”.

1. Moosese  30 : 1 - 43

30 Kui Raahel nägi, et tema ei sünnitanud Jaakobile lapsi, sai ta oma õe peale kadedaks ja ütles Jaakobile: „Anna mulle lapsi, muidu ma suren!” 2 Siis Jaakob vihastus Raaheli peale ja ütles: „Kas mina olen Jumal, kes on takistanud sul lapsi saada!” 3 Raahel ütles seepeale: „Siin on mu orjatar Billa. Heida tema juurde, et ta tooks mulle lapsi ilmale ja minagi saaksin tema kaudu endale järglasi.” 4 Raahel andiski oma teenija Billa Jaakobile naiseks ja too heitis tema juurde. 5 Billa jäi lapseootele ja sünnitas Jaakobile poja. 6 Siis ütles Raahel: „Jumal on olnud mulle kohtumõistjaks ning on võtnud kuulda mu häält ja andnud mulle poja.” Seepärast pani ta temale nimeks Daan*. 7 Billa, Raaheli teenija, jäi taas lapseootele ja sünnitas Jaakobile teise poja. 8 Raahel ütles: „Ma olen oma õega kõva võitlust pidanud ja sellest võitjana välja tulnud,” ja ta pani lapsele nimeks Naftali*.

9 Kui Lea nägi, et ta enam ei sünnita, andis ta oma teenija Silpa Jaakobile naiseks. 10 Ja Lea teenija Silpa sünnitas Jaakobile poja. 11 Siis ütles Lea: „Milline õnn!” ja pani pojale nimeks Gaad*. 12 Seejärel sünnitas Lea teenija Silpa Jaakobile teise poja. 13 Siis Lea ütles: „Küll ma olen õnnelik! Naised nimetavad mind kindlasti õnnelikuks,” ja ta pani temale nimeks Aaser*.

14 Kord nisulõikuse päevil käis Ruuben jalutamas ja leidis väljalt alraunimarju ning viis need oma emale Leale. Siis ütles Raahel Leale: „Palun anna mulle oma poja alraunimarju*.” 15 Lea kostis: „Kas sellest on veel vähe, et sa võtsid mu mehe? Nüüd tahad sa veel võtta ka mu poja alraunimarjad!” Raahel ütles: „Olgu, vastutasuks su poja alraunimarjade eest magagu ta täna öösel sinuga.”

16 Kui Jaakob õhtul karjamaalt tuli, läks Lea talle vastu ja ütles: „Täna pead sa minu juurde heitma, sest ma olen oma poja alraunimarjade eest su endale kaubelnud.” Jaakob magaski sel ööl temaga. 17 Jumal kuulis Lead ja vastas talle ning Lea jäi lapseootele ja sünnitas Jaakobile viienda poja. 18 Siis Lea ütles: „Jumal on mulle tasunud, sest ma andsin oma teenija oma mehele,” ja ta pani lapsele nimeks Issaskar*. 19 Lea jäi taas lapseootele ning sünnitas Jaakobile kuuenda poja. 20 Siis Lea ütles: „Jumal on teinud mulle ilusa kingituse. Nüüd viimaks hakkab mu mees mind sallima, sest ma olen sünnitanud talle kuus poega,” ja ta pani temale nimeks Sebulon*. 21 Hiljem sünnitas ta tütre ja pani talle nimeks Diina.

22 Jumal aga ei unustanud Raahelit, vaid kuulis teda ja vastas temale, lastes tal lapseootele jääda. 23 Raahel jäi lapseootele, sünnitas poja ja ütles: „Jumal on võtnud ära mu häbi.” 24 Ja Raahel pani pojale nimeks Joosep*, öeldes: „Jehoova on lisanud mulle veel ühe poja.”

25 Kohe pärast seda, kui Raahel oli sünnitanud Joosepi, ütles Jaakob Laabanile: „Saada mind ära, et võiksin minna oma maale, oma kodupaika. 26 Anna mulle mu naised ja lapsed, kelle pärast ma olen sind teeninud, et võiksin minna. Sa tead ju hästi, kui ustavalt ma olen sind teeninud.” 27 Laaban vastas: „Kui sa minust hoolid ... Kõik märgid näitavad, et Jehoova õnnistab mind sinu pärast,” 28 ja lisas: „Nimeta mulle oma palk ja ma annan selle sulle.” 29 Jaakob vastas: „Sa tead, kuidas ma olen sind teeninud ja kuidas su karjal on minu käe all läinud. 30 Enne minu tulekut oli su kari väike, kuid nüüd on see kasvanud ja saanud rohkearvuliseks, ning sellest ajast peale, kui ma tulin, on Jehoova sind õnnistanud. Aga millal ma saan teha midagi oma pere heaks?”

31 Siis Laaban küsis: „Mida ma peaksin sulle andma?” Jaakob vastas: „Sa ei pea mulle midagi andma. Ma karjatan edasi su karja ja valvan seda, kui sa vaid lubad mulle üht. 32 Käime täna läbi kogu su karja. Eralda sellest kõik tähnilised ja kirjud lambad, kõik tumepruunid noored jäärad ning kõik kirjud ja tähnilised kitsed. Nüüdsest alates saagu sellised mulle palgaks. 33 Kui sa tuled millalgi mu palka üle vaatama, siis kostku minu ausus minu eest. Kui aga mu juurest peaks leitama mõni kits, mis pole tähniline ega kirju, või noor jäär, mis pole tumepruun, siis loetagu see varastatuks.”

34 Seepeale Laaban ütles: „Hästi! Olgu nii, nagu sa ütled.” 35 Siis eraldas Laaban sel päeval teistest vöödilised ja kirjud sikud ning kõik tähnilised ja kirjud kitsed — kõik, kellel oli midagi valget — ja kõik tumepruunid noored jäärad ning andis need oma poegade hoolde. 36 Pärast seda jättis ta enda ja Jaakobi vahele kolme päeva teekonna. Jaakob aga karjatas Laabani ülejäänud karju.

37 Siis võttis Jaakob tooreid stüüraksi-, mandli- ja plaatanipuust keppe ning kooris neile valgeid laike, paljastades keppide valge puidu. 38 Ta pani kooritud kepid karja ette rennidesse, mis olid joogikünadeks ja millest loomad tulid jooma, et nad hakkaksid joomas olles nende ees paarituma.

39 Karjad hakkasidki keppide ees paarituma ning neile sündisid vöödilised, tähnilised ja kirjud järglased. 40 Jaakob pani noored jäärad eraldi ning pööras Laabani karja loomad vöödiliste ja kõigi tumepruunide poole. Siis eraldas ta oma karjad, et need ei seguneks Laabani karjadega. 41 Iga kord, kui tugevad loomad hakkasid paarituma, pani Jaakob kepid rennidesse loomade silme ette, et nad paarituksid keppide juures. 42 Aga nõrkade loomade ette ta keppe ei pannud. Seega said nõrgad loomad alati Laabanile, kuid tugevad Jaakobile.

43 Jaakob sai väga rikkaks. Ta soetas endale suured karjad ning sulaseid ja teenijannasid, kaameleid ja eesleid.

^ 1. Moos. 30:6 Nimi Daan tähendab „kohtumõistja”.

^ 1. Moos. 30:8 Nimi Naftali tähendab „minu võitlused”.

^ 1. Moos. 30:11 Nimi Gaad tähendab „hea õnn”.

^ 1. Moos. 30:13 Nimi Aaser tähendab „õnnelik”, „õnn”.

^ 1. Moos. 30:14 Arvati, et nende söömine soodustab viljakust.

^ 1. Moos. 30:18 Nimi Issaskar tähendab „tema on tasu”.

^ 1. Moos. 30:20 Nimi Sebulon tähendab „sallimine”.

^ 1. Moos. 30:24 Nimi Joosep on lühivorm nimest Joosifja, mis tähendab „Jaah lisagu”.

1. Moosese  31 : 1 - 55

31 Mõne aja pärast kuulis Jaakob Laabani poegi rääkivat: „Jaakob on võtnud ära kõik, mis kuulus meie isale. Meie isa omandist on ta kogu selle rikkuse kokku ajanud.” 2 Kui siis Jaakob Laabanile otsa vaatas, nägi ta, et Laabani suhtumine temasse pole enam endine. 3 Viimaks ütles Jehoova Jaakobile: „Mine tagasi oma isade maale ja oma sugulaste juurde. Mina olen sinuga!” 4 Siis lasi Jaakob Raaheli ja Lea oma karja juurde kutsuda 5 ning ütles neile:

„Ma näen, et teie isa suhtumine minusse on muutunud, kuid mu isa Jumal on olnud minuga. 6 Te ju teate, et ma olen teeninud teie isa kõigest jõust. 7 Teie isa on püüdnud mind tüssata ja muutnud mu palka kümme korda, kuid Jumal pole lasknud tal mulle kahju teha. 8 Kui ta ütles: „Sinu palgaks saagu tähnilised”, siis sünnitas kogu kari tähnilisi, aga kui ta ütles: „Sinu palgaks saagu vöödilised”, siis sünnitas kogu kari vöödilisi. 9 Nii võttis Jumal teie isa karja temalt ära ja andis mulle. 10 Kord, kui karjal oli innaaeg, nägin ma unes, et kitsedega paarituvad vöödilised, tähnilised ja laigulised sikud. 11 Siis ütles Jumala ingel mulle unenäos: „Jaakob!”, mille peale ma vastasin: „Siin ma olen!” 12 Ta* jätkas: „Tõsta palun oma silmad ja vaata: kõik sikud, kes kitsedega paarituvad, on vöödilised, tähnilised ja laigulised, sest ma olen näinud kõike, mida Laaban sulle teeb. 13 Mina olen tõeline Jumal, kes ilmutas end sulle Peetelis, kus sa võidsid samba ja kus sa andsid mulle tõotuse. Tõuse nüüd, lahku sellelt maalt ja mine tagasi oma sünnimaale.””

14 Seepeale vastasid Raahel ja Lea: „Kas meil on veel üldse mingit pärandiosa meie isamajas? 15 Eks suhtu ta meisse nagu võõramaalastesse. Ta ju müüs meid maha ja on elanud meie eest saadud rahast. 16 Kogu rikkus, mille Jumal on meie isalt ära võtnud, kuulub meile ja meie lastele. Seepärast tee nüüd kõik nii, nagu Jumal on käskinud sul teha!”

17 Siis Jaakob tõusis, pani oma lapsed ja naised kaamelite selga 18 ning võttis kaasa kogu oma vara ja karja, mille ta oli soetanud, kõik Paddan-Aramis soetatud kariloomad, ja asus teele oma isa Iisaki juurde Kaananimaale.

19 Aga Laaban oli sel ajal oma lambaid pügamas ja Raahel varastas ära teeravikujud*, mis kuulusid ta isale. 20 Jaakob kavaldas aramealase Laabani üle, jättes talle ütlemata, et kavatseb lahkuda. 21 Ta põgenes ja läks üle suure jõe* koos kõigega, mis tal oli. Seejärel suundus ta Gileadi mägismaa poole. 22 Aga kolmandal päeval öeldi Laabanile, et Jaakob on põgenenud. 23 Siis Laaban võttis endaga kaasa oma vennad* ja ajas Jaakobit taga seitse päevateekonda ning jõudis talle järele Gileadi mägismaal. 24 Aga öösel tuli Jumal unenäos aramealase Laabani juurde ja ütles: „Vaata ette, mida sa Jaakobile ütled!”

25 Kui Jaakob oli oma telgi mäele üles pannud ja Laaban oma vendadega Gileadi mägismaal laagrisse asunud, tuli Laaban Jaakobi juurde. 26 Laaban ütles Jaakobile: „Mida sa oled teinud! Miks oled sa mu tütred kavalusega ära viinud nagu sõjavangid? 27 Miks sa põgenesid salaja, petsid mind ega öelnud midagi? Ma oleksin sind ju rõõmuhüüete ja lauluga, tamburiini ja lüüra saatel ära saatnud. 28 Aga sa ei andnud mulle võimalust suudelda oma lapselapsi ega tütreid. Sa oled teinud rumalasti! 29 Ma võiksin teile halba teha, kuid teie isa Jumal ütles mulle möödunud ööl: „Vaata ette, mida sa Jaakobile ütled!” 30 Sa lahkusid küll seepärast, et igatsesid minna oma isamajja, kuid miks sa varastasid mu jumalad?”

31 Jaakob vastas Laabanile: „Ma kartsin, sest ma mõtlesin, et sa võid oma tütred minult jõuga ära võtta. 32 Aga see, kelle juurest sa leiad oma jumalad, ei jää elama. Otsi meie meeste ees läbi kõik, mis mul on, ja võta see, mis kuulub sulle.” Ent Jaakob ei teadnud, et Raahel oli need varastanud. 33 Laaban läks siis Jaakobi telki, Lea telki ja kahe orjatari telki, kuid ei leidnud neid. Väljunud Lea telgist, läks ta Raaheli telki. 34 Raahel oli aga võtnud teeravikujud ja pannud need kaameli sadulapauna, mida naised kasutasid, ja istus ise nende peal. Laaban otsis läbi kogu telgi, kuid ei leidnud neid. 35 Raahel ütles oma isale: „Ära ole vihane, mu isand, ma ei saa sinu ees püsti tõusta, sest mul on see, mis naistel ikka.” Nii otsis Laaban hoolega edasi, kuid teeravikujusid ei leidnud.

36 Seepeale sai Jaakob vihaseks ja pahandas Laabaniga: „Mis on mu süütegu ja millise patu pärast sa mind tulistjalu taga ajad? 37 Sa otsisid läbi kõik mu asjad — kas sa leidsid midagi, mis oleks pärit sinu majast? Pane see siia minu meeste ja sinu meeste ette ning nemad mõistku kohut meie kahe vahel! 38 Nende 20 aasta jooksul, mis ma olin sinu juures, polnud su lammastel ega kitsedel ühtegi nurisünnitust, ja ma ei söönud kunagi jäärasid sinu karjast. 39 Ühtki mahamurtud looma ei toonud ma sulle, vaid katsin ise selle kahju. Ja kui mõni loom päeval või öösel varastati, nõudsid sa mult hüvitust. 40 Päeval vaevas mind kuumus ja öösel külm ning uni põgenes mu silmist. 41 Ma olin su majas 20 aastat. 14 aastat teenisin ma sind su kahe tütre pärast ja 6 aastat su karja pärast, ning sa muutsid mu palka kümme korda. 42 Kui minuga poleks olnud mu isa Jumalat — Aabrahami Jumalat, keda Iisak kardab —, oleksid sa mind tühjade kätega minema saatnud. Jumal on näinud mu viletsust ja kätevaeva, seepärast ta sind eelmisel ööl noomiski.”

43 Laaban vastas Jaakobile: „Tütred on minu tütred ja lapsed on minu lapsed ja kari on minu kari ja kõik, mida sa siin näed, on minu ja mu tütarde oma. Kuidas ma saaksingi neile või nende lastele, keda nad on sünnitanud, halba teha? 44 Sõlmime nüüd omavahel lepingu ja see olgu tunnistajaks meie vahel.” 45 Siis võttis Jaakob kivi ning pani selle sambana püsti. 46 Jaakob ütles oma meestele: „Korjake kive!” Nad tõid kive ning kuhjasid need kokku. Seejärel nad sõid seal kivikuhja otsas. 47 Laaban pani sellele nimeks Jegar-Sahaduuta*, kuid Jaakob nimetas selle Galeediks*.

48 Siis ütles Laaban: „See kivikuhi olgu täna tunnistajaks minu ja sinu vahel.” Seepärast nimetas ta selle Galeediks 49 ja Mispaks*, sest ta ütles: „Jehoova valvaku minu ja sinu järele, kui oleme teineteise silma alt ära. 50 Kui sa kohtled mu tütreid halvasti ja kui võtad endale naisi lisaks minu tütardele, siis pea meeles, et isegi kui meie juures poleks ühtki inimest, oleks Jumal ometi tunnistajaks minu ja sinu vahel.” 51 Laaban ütles Jaakobile veel: „Siin on kivikuhi ja siin on sammas, mille ma olen püstitanud enda ja sinu vahele. 52 See kivikuhi ja sammas olgu tunnistajaks, et mina ei tule sellest kivikuhjast kaugemale, et sulle halba teha, ja sina ei tule sellest kivikuhjast ja sambast kaugemale, et mulle halba teha. 53 Aabrahami Jumal ja Naahori Jumal, nende isa Jumal, mõistku meie vahel kohut.” Ja Jaakob andis vande Jumala nimel, keda kardab tema isa Iisak.

54 Pärast seda tõi Jaakob mäel ohvri ja kutsus oma vennad leiba sööma. Nad sõid ja veetsid öö mäel. 55 Laaban aga tõusis hommikul vara, suudles oma lapselapsi ja tütreid ning õnnistas neid. Siis pöördus Laaban koju tagasi.

^ 1. Moos. 31:12 Ingel rääkis Jehoova nimel.

^ 1. Moos. 31:19 St kodujumalad.

^ 1. Moos. 31:21 St Eufrati.

^ 1. Moos. 31:23 Võib tõlkida ka „sugulased”.

^ 1. Moos. 31:47 Tuleneb aramea väljendist, mis tähendab „tunnistuskuhi”.

^ 1. Moos. 31:47 Tuleneb heebrea väljendist, mis tähendab „tunnistuskuhi”.

^ 1. Moos. 31:49 Vastav heebrea väljend tähendab „vahitorn”.

1. Moosese  32 : 1 - 32

32 Ka Jaakob asus teele. Talle tulid vastu Jumala inglid. 2 Kui Jaakob neid nägi, ütles ta: „See on Jumala laager!” Seepärast pani ta sellele paigale nimeks Mahanaim*.

3 Siis saatis Jaakob käskjalad enda ees oma venna Eesavi juurde Seirimaale, Edomi alale, 4 ja käskis neid: „Öelge mu isandale Eesavile nõnda: „Nii ütleb su sulane Jaakob: „Ma elasin Laabani juures võõrana pikka aega. 5 Ma olen soetanud endale pulle, eesleid ja lambaid, sulaseid ja teenijannasid, ning ma saadan sulle selle sõnumi, et oma isanda silmis armu leida.”””

6 Mõne aja pärast tulid käskjalad Jaakobi juurde tagasi ning ütlesid: „Me saime kokku su venna Eesaviga. Ta on juba teel siiapoole, et sinuga kohtuda, ja temaga on kaasas 400 meest.” 7 Jaakob hakkas väga kartma ja muutus murelikuks. Siis jaotas ta rahva, kes oli koos temaga, samuti lambad ja kitsed, veised ja kaamelid, kahte laagrisse. 8 Ta ütles: „Kui Eesav ründab ühte laagrit, siis teine pääseb.”

9 Pärast seda ütles Jaakob: „Oo, mu isa Aabrahami Jumal ja mu isa Iisaki Jumal! Oo, Jehoova, kes sa oled mulle öelnud: „Mine tagasi oma maale ja oma sugulaste juurde ja ma teen sulle head”, 10 ma ei ole väärt kogu sinu truud armastust ja ustavust oma teenijale, sest mul oli vaid kepp, kui ma läksin üle Jordani, ja nüüd on mul kaks laagrit. 11 Ma palun sind, päästa mind mu venna Eesavi käest, sest ma kardan, et ta tuleb ja ründab mind, samuti emasid ja lapsi. 12 Aga sa ju ütlesid: „Ma teen sulle head ja annan sulle loendamatul hulgal järeltulijaid, nii palju nagu liiva mere ääres.””

13 Jaakob jäi ööseks sinna. Siis võttis ta oma kariloomadest oma vennale Eesavile kingituse: 14 200 kitse, 20 sikku, 200 utte, 20 jäära, 15 30 imetavat kaamelit koos varssadega, 40 lehma, 10 pulli, 20 emaeeslit ja 10 isaeeslit.

16 Ta andis karjad üksteise järel oma sulaste kätte ja ütles: „Minge minu ees üle vadi ning jätke karjade vahele vahemaa.” 17 Ta käskis esimest sulast: „Kui mu vend Eesav peaks sulle vastu tulema ja küsima: „Kelle oma sa oled, kuhu sa lähed ja kelle omad on need, kes on su ees?”, 18 siis ütle: „Sinu sulase Jaakobi omad. See on kingitus, mis on saadetud mu isandale Eesavile. Ka tema ise tuleb meie taga.”” 19 Jaakob käskis ka teist ja kolmandat sulast ning kõiki neid, kes käisid karjade järel: „Öelge niimoodi Eesavile, kui teda kohtate. 20 Samuti öelge: „Su sulane Jaakob tuleb meie taga.”” Sest Jaakob mõtles: „Kui ma teda lepitan, saates enda ees kingituse, siis võtab ta ehk pärastpoole, kui me kohtume, mind lahkesti vastu.” 21 Nii läksid sulased koos kingitusega tema ees üle vadi, kuid ta ise jäi ööseks laagrisse.

22 Hiljem selsamal ööl ta tõusis ja võttis oma kaks naist, mõlemad teenijad ja üksteist poega ning läks läbi Jabboki koolme. 23 Ta viis nad üle vadi, samuti kõik muu, mis tal oli.

24 Kui Jaakob jäi üksi, tuli tema juurde üks mees*. See mees hakkas temaga maadlema ja nad maadlesid kuni koidikuni. 25 Kui mees nägi, et ta ei saa Jaakobist jagu, puudutas ta tema puusaliigest ning see nihkus temaga maadeldes paigast. 26 Siis mees ütles: „Lase mul minna, sest juba koidab.” Jaakob vastas: „Ma ei lase sul minna enne, kui sa mind õnnistad!” 27 Mees küsis temalt: „Mis su nimi on?” Tema vastas: „Jaakob.” 28 Siis mees ütles: „Su nimi ärgu olgu enam Jaakob, vaid Iisrael*, sest sa oled võidelnud Jumala ja inimestega ning oled võitnud.” 29 Siis küsis Jaakob: „Ütle palun, mis sinu nimi on.” Kuid tema vastas: „Mispärast sa mu nime küsid?” Seejärel mees õnnistas teda seal. 30 Jaakob pani sellele paigale nimeks Peniel*, sest ta mõtles: „Ma nägin Jumalat palgest palgesse, ometi pääsesin ma eluga.”

31 Päike tõusis, kui Jaakob Penuelist* edasi läks. Aga ta lonkas, sest ta puus oli vigastatud. 32 Iisraellastel pole tänase päevani kombeks süüa puusaliigese juures olevat reiekõõlust, sest see mees oli puudutanud Jaakobi puusaliigest reiekõõluse kohalt.

^ 1. Moos. 32:2 Nimi Mahanaim tähendab „kaks laagrit”.

^ 1. Moos. 32:24 See oli materialiseerunud ingel.

^ 1. Moos. 32:28 Nimi Iisrael tähendab „Jumalaga võitleja” või „Jumal võitleb”.

^ 1. Moos. 32:30 Nimi Peniel tähendab „Jumala pale”.

^ 1. Moos. 32:31 Sama mis Peniel salmis 30.

1. Moosese  33 : 1 - 20

33 Kui Jaakob nägi Eesavit koos 400 mehega tulemas, jagas ta lapsed Lea, Raaheli ja kahe teenija vahel. 2 Ta pani teenijad ja nende lapsed ettepoole, Lea ja tema lapsed nende järele ning Raaheli ja Joosepi omakorda nende taha. 3 Ta ise läks nende ees ja kummardas seitse korda maani, kuni jõudis oma venna juurde.

4 Aga Eesav jooksis talle vastu, embas ja suudles teda ning nad puhkesid nutma. 5 Kui Eesav nägi naisi ja lapsi, küsis ta: „Kes need sinuga on?” Jaakob vastas: „Lapsed, kelle Jumal on su sulasele armuliselt andnud.” 6 Seejärel astusid ette teenijad koos oma lastega ning kummardasid, 7 ka Lea koos oma lastega astus ette ning nad kummardasid. Pärast seda astus ette Joosep koos Raaheliga ja nad kummardasid.

8 Eesav küsis: „Mispärast sa saatsid mulle kõik need, keda ma kohtasin?” Jaakob vastas: „Sellepärast, et oma isanda silmis armu leida.” 9 Eesav ütles: „Mu vend, mul on kõike küllalt. Jäägu sinu vara sinule.” 10 Jaakob aga vastas: „Ei, ma palun sind! Kui ma olen su silmis armu leidnud, siis võta mu kingitus vastu, sest ma tõin selle, et näha su palet. Ja ma olen näinud su palet, justkui oleksin näinud Jumala palet, sest sa võtsid mind lahkesti vastu. 11 Palun võta nüüd see kingitus minult kui poolehoiuavaldus, sest Jumal on olnud mu vastu armuline ja mul on olemas kõik, mis ma vajan.” Jaakob käis Eesavile peale, kuni see nõustus.

12 Hiljem ütles Eesav: „Hakkame nüüd liikuma ja luba mul käia sinu ees.” 13 Jaakob aga vastas: „Mu isand teab, et lapsed on õrnakesed, ning ma pean hoolitsema ka imetavate lammaste ja veiste eest. Kui neid kasvõi ühe päeva liiga kiiresti ajada, sureb kogu kari. 14 Mingu mu isand oma sulase ees, mina aga jätkan teed aeglasemalt, sedamööda kuidas mu kariloomad ja lapsed jaksavad, kuni ma jõuan oma isanda juurde Seiri.” 15 Eesav ütles: „Las ma jätan siis osa oma mehi sinu juurde.” Jaakob kostis seepeale: „Pole vaja. Mulle piisab sellest, et ma olen oma isanda silmis armu leidnud.” 16 Selsamal päeval pöördus Eesav tagasi ja läks Seiri.

17 Jaakob rändas Sukkotti, ehitas endale elamu ja tegi oma karjale varjualused. Seepärast panigi ta sellele paigale nimeks Sukkot*.

18 Pärast Paddan-Aramist tulekut jõudis Jaakob õnnelikult Sekemisse Kaananimaal ning lõi laagri üles linna lähedale. 19 Siis ostis ta Sekemi isa Hamori poegadelt 100 rahatüki eest endale maaomandi, kuhu ta pani üles oma telgi. 20 Ta ehitas sinna altari ja pani sellele nimeks „Jumal, Iisraeli Jumal”.

^ 1. Moos. 33:17 Nimi Sukkot tähendab „lehtmajad”, „varjualused”.

1. Moosese  34 : 1 - 31

34 Jaakobi tütrel Diinal, kelle Lea oli sünnitanud, oli kombeks käia kohalike neidudega aega veetmas*. 2 Kui maa pealiku hiivlase Hamori poeg Sekem teda nägi, võttis ta tema ja vägistas ära. 3 Aga ta kiindus Diinasse, Jaakobi tütresse, armus neidu ja püüdis meelitustega tema südant võita. 4 Viimaks ütles Sekem oma isale Hamorile: „Võta see neiu mulle naiseks.”

5 Kui Jaakob kuulis, et Sekem oli tema tütre Diina ära teotanud, olid tema pojad parasjagu karja hoidmas. Seepärast otsustas Jaakob vaikida, kuni nad tagasi jõuavad. 6 Hiljem läks Sekemi isa Hamor Jaakobi juurde, et temaga rääkida. 7 Kuid Jaakobi pojad said juhtunust kuulda ja tulid sedamaid karjamaalt tagasi. Nad olid nördinud ja väga vihased, sest Sekem oli häbistanud Iisraeli, magades Jaakobi tütrega — see oli aga lubamatu tegu.

8 Hamor ütles neile: „Mu poeg Sekem on kiindunud teie tütresse. Palun andke ta temale naiseks 9 ja sõlmige meiega abielusid. Andke meile oma tütreid ja võtke endile meie tütreid. 10 Te võite elada meie juures ja maa on teie ees valla. Elage ja kaubelge siin ning jäägegi siia.” 11 Siis ütles Sekem Diina isale ja vendadele: „Kui ma nüüd vaid teie silmis armu leiaksin, siis annan ma teile, mida tahes te minult küsite. 12 Te võite nõuda minult ükskõik kui suurt mõrsjaluna ja kingitust. Ma annan hea meelega, mida tahes te minult küsite. Andke ainult see neiu mulle naiseks.”

13 Jaakobi pojad aga petsid Sekemit ja tema isa Hamorit, kuna Sekem oli nende õe Diina ära teotanud, 14 ning ütlesid: „Me ei saa kuidagi seda teha ega anda oma õde mehele, kelle eesnahka pole ära lõigatud, kuna see oleks meile häbiks. 15 Me võime sellega nõustuda vaid tingimusel, et te saate selliseks nagu meie ja lõikate endi seas ümber kõik mehed. 16 Siis me anname oma tütreid teile, võtame teie tütreid endile, elame teiega koos ja saame üheks rahvaks. 17 Aga kui te meid ei kuula ega lase end ümber lõigata, siis võtame oma õe ja läheme ära.”

18 Nende sõnad olid Hamorile ja ta pojale Sekemile meeltmööda. 19 Noor mees ei viivitanud ja tegi, mida nad palusid, sest Jaakobi tütar meeldis talle väga. Sekem oli kõige auväärsem oma isamajas.

20 Nii läksid Hamor ja tema poeg Sekem linna väravasse ja ütlesid oma linna meestele: 21 „Need mehed soovivad, et meie vahel oleks rahu. Elagu ja kaubelgu nad siin, sest nende jaoks on maal piisavalt ruumi. Me võime võtta endile naiseks nende tütreid ja anda neile oma tütreid. 22 Aga need mehed on nõus meie juures elama ja saama meiega üheks rahvaks ainult ühel tingimusel: kõik meesterahvad meie seas tuleb ümber lõigata, nii nagu nemad on ümber lõigatud. 23 Eks saa ju nende omand, rikkus ja kõik kariloomad siis meile! Nõustugem nendega, et nad jääksid meie juurde elama.” 24 Kõik need, kes linna väravast läbi käisid, võtsidki Hamorit ja tema poega Sekemit kuulda ning kõik mehed lõigati ümber, kõik, kes linna väravast läbi käisid.

25 Aga kolmandal päeval, kui mehed olid veel valudes, võtsid Jaakobi pojad Siimeon ja Leevi, Diina vennad, kumbki oma mõõga ning läksid linna, kus keegi ei osanud neid kahtlustada, ja tapsid seal kõik mehed. 26 Nad tapsid mõõgaga ka Hamori ja tema poja Sekemi, võtsid Sekemi majast Diina ning lahkusid. 27 Jaakobi teised pojad läksid mahalööduid röövima ja linna rüüstama, sest nende õde oli rüvetatud. 28 Nad võtsid ära nende lambad ja kitsed, veised ja eeslid ning kõik, mis oli linnas ja maal. 29 Samuti võtsid nad endale kogu nende vara, võtsid vangi kõik nende lapsed ja naised ning riisusid majad tühjaks.

30 Siis ütles Jaakob Siimeonile ja Leevile: „Te olete mulle suure häda kaela tõmmanud ning toonud mu peale selle maa elanike kaananlaste ja perislaste viha. Meid on ju vähe ning nad tulevad kindlasti kokku mind ründama. Nad hävitavad minu ja mu pere!” 31 Nemad aga ütlesid: „Kas meie õde tohib siis kohelda nagu hoora?”

^ 1. Moos. 34:1 Võib tõlkida ka „kohalikke neide vaatamas”.

1. Moosese  35 : 1 - 29

35 Pärast seda ütles Jumal Jaakobile: „Mine üles Peetelisse, ela seal ja tee sinna altar Jumalale, kes end sulle ilmutas, kui sa põgenesid oma venna Eesavi eest.”

2 Siis ütles Jaakob oma perele ja kõigile, kes olid koos temaga: „Kõrvaldage enda keskelt võõrad jumalad, puhastage end, vahetage riided 3 ja lähme üles Peetelisse! Sinna ma teen altari tõelisele Jumalale, kes vastas mulle mu ahastuspäeval ning on saatnud mind kõigil mu teedel.” 4 Nad andsid Jaakobile kõik võõrad jumalad, mis neil olid, ja kõrvarõngad, mis neil kõrvas olid, ning Jaakob mattis need Sekemi lähedale suure puu alla.

5 Nad asusid teele ja Jumal tekitas ümberkaudsetes linnades hirmu, nii et Jaakobi poegi ei aetud taga. 6 Lõpuks jõudis Jaakob Kaananimaal asuvasse Luusi ehk Peetelisse, tema ja kogu rahvas, kes oli koos temaga. 7 Ta ehitas sinna altari ja pani sellele paigale nimeks Eel-Peetel*, sest seal oli Jumal end talle ilmutanud, kui ta oma venna eest põgenes. 8 Hiljem suri Deboora, Rebeka amm, ja ta maeti Peeteli lähedale tammepuu alla. Nii sai see nimeks Allon-Bakut*.

9 Jumal ilmutas end Jaakobile veel kord, kui see Paddan-Aramist tuli, ja õnnistas teda. 10 Jumal ütles talle: „Su nimi on Jaakob. Aga su nimi ärgu olgu enam Jaakob, vaid Iisrael!” ja ta hakkaski teda kutsuma Iisraeliks. 11 Jumal ütles talle veel: „Mina olen kõikvõimas Jumal. Ole viljakas ja sul olgu palju järeltulijaid. Sinust tuleb rahvas, jah, suur rahvas, ja kuningadki põlvnevad sinust. 12 Selle maa, mille ma andsin Aabrahamile ja Iisakile, annan ma sinule ja su järeltulijatele.” 13 Seejärel lahkus Jumal sealt, kus ta oli temaga rääkinud.

14 Siis püstitas Jaakob sinna, kus Jumal oli temaga rääkinud, kivisamba ning valas selle peale joogiohvri ja õli. 15 Jaakob kutsus paika, kus Jumal temaga oli rääkinud, Peeteliks*.

16 Seejärel asusid nad Peetelist teele. Kui Efratani oli veel tükk maad, algas Raahelil sünnitus ja see oli väga raske. 17 Kui ta oli suurtes valudes maha saamas, ütles ämmaemand talle: „Ära karda, sa saad veel ühe poja.” 18 Kui Raahel oli hinge heitmas, oli ta ju suremas, pani ta lapsele nimeks Ben-Ooni*, kuid isa nimetas lapse Benjaminiks*. 19 Raahel suri ja ta maeti Efrata ehk Petlemma tee äärde. 20 Jaakob püstitas Raaheli hauale samba, mis seisab seal tänase päevani.

21 Siis asus Iisrael teele ja pani oma telgi üles teisele poole Eederi torni. 22 Kui Iisrael elas sel maal, läks Ruuben ja magas oma isa liignaise Billaga ning Iisrael sai sellest teada.

Jaakobil oli kaksteist poega. 23 Lea pojad olid Ruuben, Jaakobi esmasündinu, Siimeon, Leevi, Juuda, Issaskar ja Sebulon. 24 Raaheli pojad olid Joosep ja Benjamin. 25 Raaheli teenija Billa pojad olid Daan ja Naftali. 26 Lea teenija Silpa pojad olid Gaad ja Aaser. Need olid Jaakobi pojad, kes sündisid talle Paddan-Aramis.

27 Lõpuks jõudis Jaakob oma isa Iisaki juurde Mamresse Kirjat-Arbas ehk Hebronis, kus Iisak võõrana elas ja kus ka Aabraham oli võõrana elanud. 28 Iisak elas 180-aastaseks. 29 Siis tegi Iisak viimse hingetõmbe ning suri, olles eakas ja rahulolev, ning läks puhkama oma rahva juurde. Tema pojad Eesav ja Jaakob matsid ta.

^ 1. Moos. 35:7 Nimi Eel-Peetel tähendab „Peeteli Jumal”.

^ 1. Moos. 35:8 Nimi Allon-Bakut tähendab „suur nututamm”.

^ 1. Moos. 35:15 Nimi Peetel tähendab „Jumala koda”.

^ 1. Moos. 35:18 Nimi Ben-Ooni tähendab „mu valupoeg”.

^ 1. Moos. 35:18 Nimi Benjamin tähendab „parema käe poeg”, st lemmikpoeg.

1. Moosese  36 : 1 - 43

36 Need on Eesavi ehk Edomi järeltulijad.

2 Eesav võttis endale naised Kaanani tütreist: hett Eeloni tütre Aada ja Ana tütre Oholibama, hiivlase Sibeoni pojatütre, 3 ning Ismaeli tütre Baasmati, Nebajoti õe.

4 Aada sünnitas Eesavile Eliifase, Baasmat sünnitas Reueli 5 ning Oholibama sünnitas Jeusi, Jalami ja Korahi.

Need olid Eesavi pojad, kes sündisid talle Kaananimaal. 6 Siis võttis Eesav oma naised, pojad, tütred, kõik kodakondsed ning oma karja ja kõik muud loomad ja kogu varanduse, mis ta oli Kaananimaal soetanud, ning läks teisele maale, oma venna Jaakobi juurest ära, 7 sest nad olid soetanud sedavõrd palju vara, et ei saanud üheskoos elada, ja maa, kus nad võõrana elasid, ei suutnud neid toita nende karjade pärast. 8 Niisiis asus Eesav elama Seiri mägismaale. Eesavi teine nimi on Edom.

9 Need on Eesavi, Seiri mägismaal elavate edomlaste isa järeltulijad.

10 Need on Eesavi pojad: Eliifas, Eesavi naise Aada poeg, ja Reuel, Eesavi naise Baasmati poeg.

11 Eliifase pojad olid Teeman, Oomar, Sefo, Gatam ja Kenas. 12 Eesavi poja Eliifase liignaine oli Timna, kes sünnitas Eliifasele Amaleki. Need olid Eesavi naise Aada järeltulijad.

13 Need on Reueli pojad: Nahat, Serah, Samma ja Missa. Need olid Eesavi naise Baasmati järeltulijad.

14 Need on Eesavi naise Oholibama, Ana tütre, Sibeoni pojatütre pojad, kelle ta Eesavile sünnitas: Jeus, Jalam ja Korah.

15 Need on Eesavi poegadest põlvnenud hõimupealikud: Eliifase, Eesavi esmasündinu pojad Teeman, Oomar, Sefo, Kenas, 16 Korah, Gatam ja Amalek. Need olid Eliifasest põlvnenud hõimupealikud Edomimaal, Aada järeltulijad.

17 Need on Eesavi poja Reueli pojad: hõimupealikud Nahat, Serah, Samma ja Missa. Need olid Reuelist põlvnenud hõimupealikud Edomimaal, Eesavi naise Baasmati järeltulijad.

18 Need on Eesavi naise Oholibama pojad: hõimupealikud Jeus, Jalam ja Korah. Need olid Eesavi naisest Oholibamast, Ana tütrest, põlvnenud hõimupealikud.

19 Need olid Eesavi ehk Edomi pojad ja nendest põlvnenud hõimupealikud.

20 Need on horiit Seiri järeltulijad, selle maa elanikud: Lootan, Soobal, Sibeon, Ana, 21 Diison, Eeser ja Diisan. Need olid horiitide hõimupealikud, Seiri järeltulijad Edomimaal.

22 Lootani pojad olid Hori ja Heemam ning Lootani õde oli Timna.

23 Need on Soobali pojad: Alvan, Maanahat, Eebal, Seefo ja Oonam.

24 Need on Sibeoni pojad: Ajja ja Ana. See on see Ana, kes leidis kõrbest kuumaveeallikad, kui ta oma isa Sibeoni eesleid karjatas.

25 Need on Ana lapsed: poeg Diison ja tütar Oholibama.

26 Need on Diisoni pojad: Hemdan, Esban, Jitran ja Keran.

27 Need on Eeseri pojad: Bilhan, Saavan ja Akan.

28 Need on Diisani pojad: Uuts ja Aran.

29 Need on horiitide hõimupealikud: Lootan, Soobal, Sibeon, Ana, 30 Diison, Eeser ja Diisan. Need olid horiitide hõimupealikud Seirimaal.

31 Need kuningad valitsesid Edomimaal, kui iisraellastel polnud veel kuningat. 32 Edomis valitses Beori poeg Bela ja tema linna nimi oli Dinhaba. 33 Kui Bela suri, hakkas tema asemel valitsema Joobab, Bosrast pärit Serahi poeg. 34 Kui Joobab suri, hakkas tema asemel valitsema Huusam teemanlaste maalt. 35 Kui Huusam suri, hakkas tema asemel valitsema Bedadi poeg Hadad, kes alistas midjanlased Moabimaal, ja tema linna nimi oli Aviit. 36 Kui Hadad suri, hakkas tema asemel valitsema Samla, kes oli pärit Masreekast. 37 Kui Samla suri, hakkas tema asemel valitsema Šaul, kes oli pärit jõeäärsest Rehobotist. 38 Kui Šaul suri, hakkas tema asemel valitsema Akbori poeg Baal-Haanan. 39 Kui Akbori poeg Baal-Haanan suri, hakkas tema asemel valitsema Hadar. Hadari linna nimi oli Pau ning tema naine oli Mehetabel, Mee-Sahabi tütre Matredi tütar.

40 Need on Eesavist põlvnenud hõimupealikud nende suguvõsade kaupa, nende asupaikade ja nimede järgi: Timna, Alva, Jetet, 41 Oholibama, Eela, Piinon, 42 Kenas, Teeman, Mibsar, 43 Magdiel ja Iiram. Need olid Edomist põlvnenud hõimupealikud nende asulate järgi neile kuuluval maal. Need olid Eesavi, edomlaste isa järeltulijad.

1. Moosese  37 : 1 - 36

37 Jaakob jäi elama Kaananimaale, kus tema isa oli võõrana elanud.

2 See on lugu Jaakobi järeltulijatest.

Kui Joosep oli 17-aastane, käis ta koos oma isa naiste Billa ja Silpa poegadega karjas. Joosep kandis isale ette nende halvad teod. 3 Iisrael armastas Joosepit rohkem kui kõiki teisi poegi, sest Joosep oli tema vana ea poeg, ja Iisrael lasi talle teha erilise* kuue. 4 Kui Joosepi vennad nägid, et isa armastab teda rohkem kui neid, hakkasid nad Joosepit vihkama ega suutnud temaga rahumeelselt rääkida.

5 Kord nägi Joosep unenäo ja jutustas selle oma vendadele ning need hakkasid teda seepärast veelgi rohkem vihkama. 6 Joosep jutustas: „Palun kuulake, millist unenägu ma nägin. 7 Me olime keset põldu vihke sidumas, kui minu vihk tõusis üles ja jäi püsti seisma, aga teie vihud kogunesid minu vihu ümber ja kummardasid selle ees.” 8 Vennad ütlesid talle: „Kas tahad ennast kuningaks tõsta ja meie üle valitsema hakata?” Nii leidsid nad tema unenäo ja sõnade tõttu veel ühe põhjuse teda vihata.

9 Pärast seda nägi ta teisegi unenäo ja jutustas selle oma vendadele: „Ma nägin veel ühe unenäo. Seekord kummardasid minu ees päike, kuu ja üksteist tähte.” 10 Ta jutustas selle ka oma isale, nagu ta oli jutustanud vendadele, aga isa tõreles temaga: „Mida see su unenägu peaks tähendama? Kas mina, su ema ja vennad peame tõesti tulema ja sinu ees maani kummardama?” 11 Joosepi vennad olid tema peale kadedad, tema isa aga pidas need sõnad meeles.

12 Kord läksid Joosepi vennad oma isa karjaga Sekemi lähedale loomi karjatama. 13 Mõne aja pärast ütles Iisrael Joosepile: „Su vennad on Sekemi lähedal karja hoidmas. Ma tahan sind nende juurde saata.” Joosep vastas: „Jah, ma lähen!” 14 Siis Iisrael ütles talle: „Palun mine vaata, kas su vendadel läheb hästi. Vaata, kas karjaga on kõik korras, ja too mulle sõna.” Nii saatis ta Joosepi Hebroni orust teele ja see suundus Sekemi poole. 15 Hiljem, kui Joosep väljal ringi käis, juhtus teda nägema üks mees, kes küsis temalt: „Mida sa otsid?” 16 Joosep vastas: „Ma otsin oma vendi. Kas sa tead, kus nad karja hoiavad?” 17 Mees vastas: „Nad läksid siit ära, sest ma kuulsin neid ütlemas: „Lähme Dotanisse.”” Joosep läks oma vendadele järele ja leidis nad Dotani lähedalt.

18 Vennad nägid Joosepit juba kaugelt, ja enne kui ta nende juurde jõudis, pidasid nad kurja nõu ta ära tappa. 19 Nad rääkisid omavahel: „Näe, sealt tuleb see unenägija! 20 Tapame ta ära ja viskame mõnda veeauku. Hiljem ütleme, et kiskja sõi ta ära. Vaatame siis, mis saab tema unenägudest!” 21 Kui Ruuben sellest kuulis, üritas ta Joosepit nende käest päästa ja ütles: „Ärme võta temalt elu!” 22 Ruuben ütles veel: „Ärge valage verd! Visake ta sellesse veeauku siin kõrbes, aga ärge pange kätt tema külge!” Ta tahtis Joosepi nende käest ära päästa, et viia ta tagasi isa juurde.

23 Niipea kui Joosep jõudis oma vendade juurde, kiskusid nad tal kuue seljast, selle erilise kuue, mida ta kandis, 24 ning viskasid ta veekogumisauku. Sel ajal oli auk tühi, seal polnud vett.

25 Seejärel istusid nad maha sööma. Siis aga nägid nad Gileadist tulemas ismaeliitide karavani. Nende kaamelid kandsid aromaatset vaiku, palsamit ja vaigurikast puukoort ning nad olid minemas alla Egiptusse. 26 Juuda ütles oma vendadele: „Mis kasu oleks meil sellest, kui me oma venna tapaksime ja tema vere kinni kataksime? 27 Ärme tõsta kätt tema vastu, vaid müüme ta parem ismaeliitidele. Ta on ju ikkagi meie vend, meie liha ja veri!” Vennad võtsidki teda kuulda. 28 Kui siis midjani kaupmehed möödumas olid, tõmbasid vennad Joosepi veeaugust välja ning müüsid ta 20 seekli* hõbeda eest ismaeliitidele, kes viisid Joosepi Egiptusse.

29 Kui Ruuben hiljem veeaugu juurde tagasi tuli ja nägi, et Joosepit polegi augus, käristas ta oma riided lõhki. 30 Vendade juurde jõudes hüüdis ta: „Poiss on kadunud! Ja mina — mis ma nüüd teen?”

31 Siis võtsid vennad Joosepi kuue, tapsid ühe siku ja kastsid kuue verre. 32 Seejärel saatsid nad tema kuue isale ning lasid öelda: „Selle me leidsime. Vaata, kas see on sinu poja kuub või mitte.” 33 Jaakob uuris seda ja ahastas: „See on minu poja kuub! Kiskja on Joosepi maha murdnud ja tükkideks kiskunud!” 34 Ta käristas oma riided lõhki, pani kotiriide puusade ümber ja leinas oma poega pikka aega. 35 Kõik tema pojad ja tütred püüdsid teda lohutada, kuid ta oli lohutamatu ning ütles: „Ma lähen oma poega leinates hauda*!” Ja ta isa nuttis teda kaua taga.

36 Midjanlased aga müüsid Joosepi Egiptuses vaarao õukonnaametnikule, tema ihukaitsepealikule Pootifarile.

^ 1. Moos. 37:3 Võib tõlkida ka „ilusa pika”.

^ 1. Moos. 37:28 228 g. (Vt lisa B14.)

^ 1. Moos. 37:35 Võib tõlkida ka „surmavalda”.

1. Moosese  38 : 1 - 30

38 Sel ajal läks Juuda oma vendade juurest ära ja pani oma telgi üles adullamlase Hiira juurde. 2 Seal nägi Juuda kaanani mehe Suua tütart. Ta võttis selle endale naiseks, heitis tema juurde 3 ja naine jäi lapseootele. Naine sünnitas poja ja isa pani sellele nimeks Eer. 4 Naine jäi taas lapseootele, sünnitas poja ja pani talle nimeks Oonan. 5 Siis sünnitas naine veel ühe poja ja pani talle nimeks Seela. Juuda oli sel ajal Aksibis, kui naine poja sünnitas.

6 Hiljem võttis Juuda oma esmasündinule Eerile naise, kelle nimi oli Taamar. 7 Aga Juuda esmasündinu Eer oli Jehoova silmis halb, seepärast Jehoova surmas ta. 8 Siis ütles Juuda Oonanile: „Heida oma venna naise juurde, täida mehevenna kohust ja abiellu temaga*, et su vend saaks sinu kaudu endale järglase.” 9 Oonan aga teadis, et seda järglast poleks peetud tema omaks. Niisiis ta küll heitis oma venna naise juurde, kuid lasi oma seemne iga kord maha, et ta vend ei saaks endale järglast. 10 Oonani tegu oli aga Jehoova silmis halb, seepärast surmas Jumal ka tema. 11 Siis ütles Juuda oma miniale Taamarile: „Ela lesena oma isamajas, kuni mu poeg Seela suureks saab”, sest ta mõtles: „Äkki sureb muidu temagi nagu ta vennad.” Taamar läkski oma isamajja ja jäi sinna elama.

12 Mõne aja pärast suri Juuda naine, Suua tütar. Kui Juuda leinaaeg läbi sai, läks ta koos oma sõbra, adullamlase Hiiraga oma lambapügajate juurde Timnasse. 13 Taamarile öeldi: „Su äi läheb üles Timnasse lambaid pügama.” 14 Siis võttis Taamar lesepõlve riided seljast, pani rätiku ümber, kattis end looriga ja istus Eenaimi sissekäigu juurde, Timnasse viiva tee äärde. Ta oli näinud, et Seela on suureks kasvanud, kuid teda ei olnud Seelale naiseks antud.

15 Kui Juuda teda märkas, pidas ta teda prostituudiks, sest naine oli oma näo kinni katnud. 16 Juuda põikas teelt kõrvale tema juurde ja ütles: „Tule, ma tahan sinuga magada.” Ta aga ei teadnud, et see on tema minia. Naine küsis: „Mis sa mulle selle eest annad, et ma sinuga magan?” 17 Juuda vastas: „Ma saadan sulle oma karjast ühe kitsetalle.” Siis naine küsis: „Kas sa annad mulle seniks pandi, kuni sa selle saadad?” 18 Juuda küsis vastu: „Mis ma peaksin sulle pandiks andma?” Naine vastas: „Oma pitserisõrmuse, selle küljes oleva paela ja kepi, mis sul käes on.” Juuda andiski need temale ja magas temaga ning naine jäi temast lapseootele. 19 Siis naine lahkus; ta võttis rätiku ümbert ja pani selga lesepõlve riided.

20 Juuda saatis oma sõbra adullamlasega kitsetalle, et pant naise käest tagasi saada, kuid sõber ei leidnud naist. 21 Ta küsis selle kandi meestelt: „Kus on see templiprostituut*, kes oli Eenaimis tee ääres?” Aga need vastasid: „Siin pole kunagi templiprostituuti olnud.” 22 Lõpuks läks ta Juuda juurde tagasi ja ütles: „Ma ei leidnud teda, ja pealegi ütlesid tolle paiga mehed, et seal pole kunagi templiprostituuti olnud.” 23 Siis ütles Juuda: „Jätku ta need endale, et me ei satuks põlu alla. Mina igatahes saatsin temale kitsetalle, kuid sina ei leidnud teda.”

24 Umbes kolm kuud hiljem teatati Juudale: „Su minia Taamar on hooranud ja rasedaks jäänud.” Seepeale ütles Juuda: „Tooge ta välja ning põletage* ta!” 25 Kui Taamar välja toodi, saatis ta oma äiale sõna: „Ma olen rasedaks jäänud sellest mehest, kellele need kuuluvad,” ja lisas: „Palun vaata järele, kelle pitserisõrmus, pael ja kepp see on.” 26 Juuda tundis need ära ja ütles: „Tema on õigem kui mina. Ma ju ei andnud teda oma pojale Seelale.” Ja enam ta temasse ei puutunud.

27 Kui Taamaril sünnitusaeg kätte jõudis, selgus, et ta üsas on kaksikud. 28 Sünnituse ajal sirutas üks oma käe välja ning ämmaemand võttis kärmelt erepunase lõnga ja sidus selle tema käe ümber ning ütles: „See tuli välja esimesena.” 29 Ent niipea kui too oma käe tagasi tõmbas, tuli välja tema vend ja ämmaemand hüüatas: „Millise lõhe* sa oled küll enda jaoks teinud!” Seetõttu pandi lapsele nimeks Perets*. 30 Pärast tuli välja tema vend, kelle käe ümber oli erepunane lõng, ja talle pandi nimeks Serah*.

^ 1. Moos. 38:8 Siin mõeldakse leviraatabielu. (Vt „Sõnaseletusi”.)

^ 1. Moos. 38:21 Ilmselt kuulus prostitutsioon kaanani jumaluste kummardamise juurde.

^ 1. Moos. 38:24 Niisugune karistus viidi täide pärast seda, kui inimene oli hukatud (Jos 7:25).

^ 1. Moos. 38:29 Mõeldakse ilmselt lahkliha rebendit.

^ 1. Moos. 38:29 Nimi Perets tähendab „rebestaja”, „rebend”.

^ 1. Moos. 38:30 Nimi Serah tähendab „valgussära”, „koidupuna”.

1. Moosese  39 : 1 - 23

39 Joosep viidi alla Egiptusse ning egiptlane Pootifar, vaarao õukonnaametnik, ihukaitsepealik, ostis tema ismaeliitidelt, kes olid ta sinna toonud. 2 Jehoova oli Joosepiga, seepärast saatis Joosepit edu ja ta pandi oma egiptlasest isanda majas vastutusrikkale kohale. 3 Ta isand nägi, et Jehoova on Joosepiga ning et Jehoova laseb korda minna kõigel, mis Joosep ette võtab.

4 Joosep oli oma isandale meelepärane ning temast sai tema isiklik teener. Niisiis määras isand Joosepi oma maja ülevaatajaks ja pani ta hoolitsema kogu oma vara eest. 5 Sellest ajast peale, kui isand oli määranud Joosepi oma maja ülevaatajaks ning andnud tema hoolde kogu oma vara, õnnistas Jehoova Joosepi pärast egiptlase maja: Jehoova õnnistus oli kõige peal, mis tal oli majas ja väljas. 6 Lõpuks jättis ta kõik, mis tal oli, Joosepi hoolde; ta teadis üksnes seda, et tal on alati toit laual. Joosepist sirgus rühikas ja kena mees.

7 Peagi hakkas isanda naine Joosepile silma heitma ja ütles: „Tule, heida mu juurde!” 8 Aga Joosep keeldus ning ütles oma isanda naisele: „Mu isand on usaldanud oma majas kõik minu hoolde ega pea ise millegi pärast muretsema. 9 Selles majas ei ole keegi minust suurem ja mu isand pole keelanud mulle midagi muud peale sinu, sest sa oled tema naine. Kuidas ma siis võiksin teha seda suurt kurja ja patustada Jumala vastu!”

10 Naine käis Joosepile päevast päeva peale, kuid see ei nõustunud temaga magama ega temaga olema. 11 Aga ühel päeval, kui Joosep läks majja oma tööd tegema, ei olnud kedagi teenijatest seal. 12 Siis haaras naine tema rõivast kinni ja ütles: „Maga minuga!” Kuid Joosep jättis rõiva tema kätte ja põgenes välja. 13 Nähes, et Joosep oli oma rõiva tema kätte jätnud ja välja jooksnud, 14 hakkas naine majarahvast hüüdma ja ütles neile: „Näete, see heebrealane, kelle mu mees meie juurde tõi, tahab meid naerualuseks teha! Ta tuli minu juurde, et minuga magada, kuid ma hakkasin kõigest jõust karjuma. 15 Niipea kui ta kuulis, et ma karjuma hakkasin, jättis ta oma rõiva minu juurde ja jooksis välja.” 16 Seejärel pani naine tema rõiva enda kõrvale seniks, kuni Joosepi isand koju tuli.

17 Naine rääkis temale sedasama: „See heebrea teener, kelle sa meile tõid, tuli minu juurde, et mind naerualuseks teha. 18 Aga niipea kui ma karjuma hakkasin, jättis ta oma rõiva minu juurde ja jooksis välja.” 19 Kui Joosepi isand kuulis neid oma naise sõnu: „Niimoodi tegi su teener minuga”, süttis ta viha. 20 Ta võttis Joosepi kinni ja pani vangi — sinna, kus hoiti kuninga vange — ning Joosep jäi vanglasse.

21 Aga Jehoova oli Joosepiga ja tema truu armastus saatis teda ning Jumal lasi Joosepile osaks saada vanglaülema soosingu. 22 Vanglaülem andis Joosepi hoolde kõik vanglas olevad vangid ning need pidid alluma Joosepi korraldustele. 23 Vanglaülem ei pidanud muretsema millegi pärast, mis oli Joosepi hoole all, sest Jehoova oli Joosepiga ja Jehoova lasi kõigil ta tegemistel korda minna.

1. Moosese  40 : 1 - 23

40 Mõne aja pärast eksisid Egiptuse kuninga joogikallajate ülem ja pagarite ülem oma isanda Egiptuse kuninga vastu. 2 Vaarao vihastas nende kahe ametniku, joogikallajate ülema ja pagarite ülema peale 3 ning pani nad vangi ihukaitsepealiku majja, samasse vanglasse, kus oli Joosep. 4 Ihukaitsepealik määras Joosepi nende eest hoolt kandma ja nad jäid mõneks ajaks vanglasse.

5 Ühel ööl nägid mõlemad — Egiptuse kuninga joogikallaja ja pagar, keda vanglas kinni peeti — unenäo, millel oli kummalgi oma tähendus. 6 Järgmisel hommikul, kui Joosep nende juurde tuli, nägi ta nende rusutud ilmet. 7 Ta küsis neilt vaarao ametnikelt, kes olid koos temaga ta isanda majas vahi all: „Miks te täna nii sünge näoga olete?” 8 Nad vastasid: „Me mõlemad nägime unenäo, kuid pole kedagi, kes need meile ära seletaks.” Joosep ütles: „Kas seletused pole mitte Jumala käes? Palun jutustage mulle need unenäod.”

9 Joogikallajate ülem jutustas siis Joosepile oma unenäo. Ta ütles: „Ma nägin unes enda ees viinapuud. 10 Viinapuul oli kolm oksa ning see ajas võrseid, läks õide ja selle kobarad küpsesid viinamarjadeks. 11 Mul oli käes vaarao karikas ja ma võtsin viinamarju ning pigistasin neid vaarao karikasse. Seejärel andsin ma karika vaarao kätte.” 12 Siis ütles Joosep talle: „Selle tähendus on niisugune: kolm oksa on kolm päeva; 13 kolme päeva pärast vaarao vabastab su ja paneb sind tagasi su ametisse ning sa hakkad vaaraole karikat kätte andma nagu varemgi, kui olid tema joogikallaja. 14 Aga pea mind siis meeles, kui sul hästi läheb. Osuta mulle truud armastust ja maini mind vaaraole, et võiksin siit välja pääseda. 15 Mind ju rööviti heebrealaste maalt ja ma pole siin teinud midagi, mille eest mind oleks tulnud vanglasse heita.”

16 Kui pagarite ülem nägi, et Joosepi selgituse järgi oli unenäo tähendus hea, jutustas temagi Joosepile: „Ka mina nägin und. Mul oli pea peal kolm saiakorvi. 17 Kõige ülemises korvis oli igasuguseid pagaritooteid vaarao jaoks, kuid linnud sõid neid mu pea kohalt korvist.” 18 Joosep ütles: „Selle tähendus on niisugune: kolm korvi on kolm päeva; 19 kolme päeva pärast võtab vaarao sul pea maha ja paneb su laiba posti külge rippuma ning linnud söövad su liha.”

20 Kolmandal päeval oli vaarao sünnipäev ja ta korraldas kõigile oma teenritele pidusöögi ning tõi oma teenrite juuresolekul välja nii joogikallajate ülema kui ka pagarite ülema. 21 Ta pani joogikallajate ülema tagasi joogikallajaametisse, nii et see sai taas vaaraole karikat ulatada. 22 Ent pagarite ülema pani ta posti külge rippuma, just nagu Joosep oli öelnud. 23 Joogikallajate ülem aga ei pidanud Joosepit meeles, vaid unustas ta ära.

1. Moosese  41 : 1 - 57

41 Kahe aasta pärast nägi vaarao unes, et ta seisab Niiluse jõe ääres. 2 Jõest tuli välja seitse ilusat ja rammusat lehma, kes hakkasid Niiluse lähedal rohtu sööma. 3 Nende järel tuli Niilusest välja veel seitse lehma, koledad ja lahjad, ning need läksid Niiluse kaldal olevate lehmade kõrvale. 4 Siis sõid koledad ja lahjad lehmad need seitse ilusat ja rammusat lehma ära. Seepeale ärkas vaarao üles.

5 Ta jäi aga uuesti magama ja nägi veel ühe unenäo. Ühest kõrrest tuli välja seitse jämedat ja head viljapead. 6 Nende järel kasvas seitse peenikest ja idatuulest kõrvetatud viljapead. 7 Peenikesed viljapead neelasid need seitse jämedat ja head viljapead ära. Seejärel ärkas vaarao üles ja sai aru, et see oli olnud unenägu.

8 Aga hommikul muutus ta vaim rahutuks ning ta kutsus kohale kõik Egiptuse nõidpreestrid ja targad. Vaarao jutustas neile oma unenäod, aga mitte keegi ei suutnud neid vaaraole seletada.

9 Seejärel ütles joogikallajate ülem vaaraole: „Täna meenuvad mulle mu patud. 10 Vaarao sai oma teenrite peale pahaseks ja pani mu ihukaitsepealiku majja vangi, nii minu kui ka pagarite ülema. 11 Me mõlemad nägime ühel ööl und ja meie kummagi unenäol oli oma tähendus. 12 Koos meiega oli seal üks heebrea noormees, ihukaitsepealiku teener. Kui me talle oma unenäod jutustasime, seletas ta meile kummagi unenäo ära. 13 Ja läkski täpselt nii, nagu ta meile oli seletanud: mina sain oma ametisse tagasi, pagarite ülem aga pandi posti külge rippuma.”

14 Siis saatis vaarao oma teenrid, et nad Joosepi kiiresti vanglast ära tooksid. Joosep ajas habeme*, vahetas riided ja läks vaarao ette. 15 Vaarao ütles Joosepile: „Ma nägin unenäo, kuid keegi ei oska seda seletada. Sinu kohta aga räägitakse, et kui sa unenägu kuuled, oskad sa seda seletada.” 16 Joosep vastas vaaraole: „Mina mitte. Jumal on see, kes kuulutab vaaraole head.”

17 Seejärel jutustas vaarao Joosepile: „Oma unenäos seisin ma Niiluse jõe kaldal. 18 Niilusest tuli välja seitse ilusat ja rammusat lehma, kes hakkasid Niiluse lähedal rohtu sööma. 19 Nende järel tuli seitse viletsat ja lahjat lehma, kes nägid väga kehvad välja. Nii kehva väljanägemisega lehmi pole ma Egiptusemaal iial näinud. 20 Siis kondised ja kehvad lehmad sõid ära need seitse esimest rammusat lehma. 21 Aga kui nad olid need ära söönud, polnud seda neist üldsegi näha, sest nad nägid välja sama kehvad nagu alguses. Siis ma ärkasin üles.

22 Seejärel nägin ma unes, kuidas ühest kõrrest tuli välja seitse jämedat ja head viljapead. 23 Aga nende järel kasvas seitse kuivanud, peenikest ja idatuulest kõrvetatud viljapead. 24 Siis peenikesed viljapead neelasid ära need seitse head viljapead. Ma jutustasin unenäod nõidpreestritele, aga ükski neist ei suutnud neid mulle seletada.”

25 Joosep ütles vaaraole: „Vaarao unenäod tähendavad üht ja sama. Tõeline Jumal on andnud vaaraole teada, mida ta ette võtab. 26 Seitse head lehma on seitse aastat. Niisamuti on seitse head viljapead seitse aastat. Unenägudel on üks ja sama tähendus. 27 Seitse kehva ja kondist lehma, kes tulid rammusate järel, on seitse aastat ning seitse tühja ja idatuulest kõrvetatud viljapead on seitse nälja-aastat. 28 Seega, nagu ma vaaraole ütlesin, on tõeline Jumal andnud vaaraole teada, mida ta ette võtab.

29 Tuleb seitse aastat, mil kogu Egiptusemaal on suur küllus. 30 Aga neile järgneb seitse nälja-aastat, mil Egiptusemaal ununeb kogu see küllus, ja näljahäda kurnab maad. 31 Varasemat küllust ei mäletatagi sellele järgneva näljahäda tõttu, sest see tuleb väga ränk. 32 Vaarao nägi unenägu kaks korda seetõttu, et Jumalal on see asi kindlalt otsustatud ning ta viib selle varsti täide.

33 Vaarao otsigu nüüd üks arukas ja tark mees ning seadku ta Egiptusemaa üle. 34 Vaarao asugu tegutsema: ta määraku maale ülevaatajad ja kogugu seitsmel külluseaastal kokku viiendik Egiptusemaa saagist. 35 Ülevaatajad kogugu tulevastel headel aastatel toiduvarud kokku ning varugu vaarao käe all vili linnadesse ja hoidku seda seal. 36 See vili olgu maale tagavaraks seitsmeks nälja-aastaks, mis Egiptusemaale tulevad, et näljahäda maad ei laastaks.”

37 See ettepanek meeldis vaaraole ja kõigile tema teenritele. 38 Vaarao ütles oma teenritele: „Kas leidub veel teist sellist meest, kelles oleks Jumala vaim!” 39 Seejärel ütles vaarao Joosepile: „Kuna Jumal on sulle selle kõik teada andnud, siis pole ühtegi teist nii arukat ja tarka kui sina. 40 Just sina pead valitsema mu koja üle ja kogu mu rahvas kuuletugu sulle kõiges. Ainult mina, kuningas, olen sinust suurem.” 41 Vaarao ütles Joosepile veel: „Ma panen su kogu Egiptusemaa üle!” 42 Seejärel võttis vaarao oma sõrmest pitserisõrmuse ja pani selle Joosepile sõrme. Ta pani talle peenlinased riided selga ja kuldkee kaela. 43 Lisaks lasi ta temal sõita oma teises kuninglikus kaarikus ja lasi tema ees hüüda: „Avrek!”* Nõnda pani vaarao Joosepi kogu Egiptusemaa üle.

44 Vaarao ütles Joosepile veel: „Mina olen vaarao, kuid ilma sinu loata ei või keegi kogu Egiptusemaal midagi teha.” 45 Vaarao pani Joosepile nimeks Safnat-Paneah* ja andis talle naiseks Asnati, Ooni* preestri Pooti-Fera tütre. Ja Joosep läks Egiptusemaad üle vaatama. 46 Joosep oli 30-aastane, kui ta seisis vaarao, Egiptuse kuninga ees*.

Siis lahkus Joosep vaarao eest ja käis kogu Egiptusemaa läbi. 47 Seitsme külluseaasta jooksul andis maa rikkalikult saaki. 48 Joosep kogus kõik need seitse aastat Egiptusemaalt vilja kokku ja pani selle linnadesse tagavaraks. Ta varus igasse linna vilja nende ümberkaudsetelt põldudelt. 49 Joosep varus teravilja väga suures koguses, nagu mereliiva, kuni lõpuks seda enam ei mõõdetudki, sest see polnud enam mõõdetav.

50 Enne nälja-aasta tulekut sündis Joosepile kaks poega, kelle tõi talle ilmale Asnat, Ooni preestri Pooti-Fera tütar. 51 Joosep pani esmasündinule nimeks Manasse*, sest ta ütles: „Jumal on lasknud mul unustada kogu mu vaeva ja mu isa pere.” 52 Teisele pani ta nimeks Efraim*, sest ta ütles: „Jumal on teinud mind viljakaks mu viletsusemaal.”

53 Kui siis seitse külluseaastat Egiptusemaal lõppesid, 54 algasid seitse nälja-aastat, just nagu Joosep oli öelnud. Näljahäda oli kõigis maades, aga kogu Egiptusemaal oli leiba. 55 Lõpuks tabas nälg ka Egiptusemaad ja rahvas hakkas vaaraolt leiba anuma. Vaarao ütles kõigile egiptlastele: „Minge Joosepi juurde ja tehke nii, nagu tema teile ütleb.” 56 Nälg oli haaranud kogu maad. Siis avas Joosep kõik viljaaidad, mis neil olid, ja müüs egiptlastele vilja, sest näljahäda hoidis Egiptusemaad kõvasti oma haardes. 57 Kõigist maadest tuldi Egiptusse Joosepilt vilja ostma, sest näljahäda hoidis kõiki maid kõvasti oma haardes.

^ 1. Moos. 41:14 Tõenäoliselt ajas ta maha nii habeme kui ka juuksed.

^ 1. Moos. 41:43 Ilmselt tunnustati nõnda hüüdes kellegi au ja väärikust.

^ 1. Moos. 41:45 Nimi Safnat-Paneah tähendab ilmselt „varjatu ilmsikstegija”.

^ 1. Moos. 41:45 St Heliopolise.

^ 1. Moos. 41:46 Võib tõlkida ka „kui ta astus vaarao, Egiptuse kuninga teenistusse”.

^ 1. Moos. 41:51 Nimi Manasse tähendab „ta laseb unustada”.

^ 1. Moos. 41:52 Nimi Efraim tähendab „kahekordselt viljakas”.

1. Moosese  42 : 1 - 38

42 Jaakob sai teada, et Egiptuses on vilja, ja ta ütles oma poegadele: „Mis te ootate ega tee midagi?” 2 Ta jätkas: „Ma olen kuulnud, et Egiptuses on vilja. Minge sinna ja ostke meile vilja, et jääksime ellu ega sureks.” 3 Nii läksidki Joosepi kümme venda alla Egiptusse vilja ostma. 4 Aga Benjamini, Joosepi venda, Jaakob koos teiste vendadega ei saatnud, öeldes: „Temaga võib ju õnnetus juhtuda, ta võib surma saada.”

5 Nii tulid Iisraeli pojad koos teistega toitu ostma, sest näljahäda oli jõudnud ka Kaananimaale. 6 Joosep aga valitses kogu Egiptusemaa üle ja tema oli see, kes müüs vilja kõigi maade inimestele. Joosepi vennad tulid ja kummardasid tema ette silmili maha. 7 Kui Joosep oma vendi nägi, tundis ta nad kohe ära, kuid tegi näo, nagu ei tunneks neid. Ta küsis nende käest karmilt: „Kust te tulete?” Nemad vastasid: „Kaananimaalt, et toitu osta.”

8 Nõnda siis tundis Joosep oma vennad ära, kuid nemad teda mitte. 9 Sedamaid meenusid Joosepile unenäod, mis ta oli nende kohta näinud, ja ta ütles neile: „Te olete luurajad! Te olete tulnud uurima, kust saaks maad rünnata!” 10 Nad vastasid: „Ei, mu isand, sinu sulased on tulnud toitu ostma. 11 Me oleme kõik sama mehe pojad. Me oleme ausad mehed. Su sulased ei ole luurajad.” 12 Joosep aga ütles: „See pole nii! Te olete tulnud uurima, kust saaks maad rünnata!” 13 Seepeale nad vastasid: „Meie, sinu sulased, oleme kaksteist venda. Me oleme ühe ja sama mehe pojad Kaananimaalt. Noorim on praegu meie isa juures, kuid ühte ei ole enam.”

14 Ent Joosep ütles neile: „See on just nii, nagu ma teile ütlesin: „Te olete luurajad!” 15 Ma panen teid proovile: nii tõesti, kui vaarao elab, te ei lahku siit enne, kui teie noorim vend siia tuleb! 16 Saatke üks endi seast oma venda tooma, kuid ülejäänud jäävad siia vangistusse. Sellest on näha, kas te räägite tõtt. Vastasel korral — nii tõesti, kui vaarao elab — te olete luurajad!” 17 Seejärel võttis ta nad kõik kolmeks päevaks vahi alla.

18 Kolmandal päeval ütles Joosep neile: „Tehke, nagu ma teile ütlen, ja te jääte elama, sest ma olen jumalakartlik mees. 19 Kui te olete ausad mehed, siis jäägu üks teie vendadest aheldatuna sinna majja, kus te vahi all olite, kuid ülejäänud võivad vilja kaasa võtta ja koju minna, et seal nälga leevendada. 20 Kui te oma noorima venna minu juurde toote, siis on teie sõnad usaldusväärsed ja te ei sure.” Nad olid valmis nii tegema.

21 Nad rääkisid omavahel: „See on kindlasti karistus meie venna pärast, sest me nägime tema ahastust, kui ta meilt halastust anus, aga me ei võtnud teda kuulda. Seepärast olemegi selle häda endale kaela tõmmanud.” 22 Ruuben ütles seepeale: „Kas ma ei öelnud teile, et ärge tehke poisile kurja! Aga teie ei kuulanud. Nüüd nõutaksegi tema verd.” 23 Kuid nad ei teadnud, et Joosep saab neist aru, sest ta rääkis nendega tõlgi kaudu. 24 Siis läks Joosep nende juurest ära ja puhkes nutma. Tulnud tagasi, rääkis ta nendega uuesti ning võttis nende seast Siimeoni ja vangistas ta nende silme ees. 25 Pärast seda andis Joosep käsu nende kotid viljaga täita, iga mehe raha tema kotti tagasi panna ja neile teemoona anda. Nii ka tehti.

26 Nad laadisid vilja oma eeslite selga ja asusid teele. 27 Kui üks neist ööbimiskohas oma koti avas, et eeslile toitu anda, leidis ta kotisuust oma raha. 28 Ta ütles oma vendadele: „Mu raha on tagasi antud ja see on siin minu kotis!” Siis hakkas nende süda värisema ja nad ütlesid hirmunult üksteisele: „Mida küll Jumal on meile teinud!”

29 Kui nad jõudsid Kaananimaale oma isa Jaakobi juurde, jutustasid nad talle kõigest, mis nendega oli juhtunud, öeldes: 30 „See mees, maa isand, rääkis meiega karmilt ja süüdistas meid, et oleme tulnud sinna luurele, 31 kuid me ütlesime talle: „Me oleme ausad mehed, mitte luurajad. 32 Me oleme kaksteist venda, oma isa pojad. Ühte ei ole enam ja noorim on praegu meie isa juures Kaananimaal.” 33 Aga see mees, maa isand, ütles meile: „Jätke üks oma vendadest minu juurde. Võtke toit kaasa ja minge koju, et seal nälga leevendada. 34 Seejärel tooge oma noorim vend minu juurde. Siis ma näen, et te pole luurajad, vaid ausad mehed, ning ma annan teie venna teile tagasi ja te võite maal kaubelda.””

35 Kui nad oma kotte tühjendasid, tuli välja, et igaühe rahakukkur oli tema kotis. Nähes oma rahakukruid, hakkasid nii nemad kui ka nende isa kartma. 36 Nende isa Jaakob hüüatas: „Te olete võtnud minult mu lapsed! Joosepit ei ole enam ja Siimeoni ei ole enam, nüüd te tahate võtta ka Benjamini! Oh, et see kõik just mind on tabanud!” 37 Ruuben vastas oma isale: „Sa võid surmata minu kaks poega, kui ma ei too teda tagasi sinu juurde. Anna ta minu hoolde ja ma toon ta sinu juurde tagasi.” 38 Jaakob aga ütles: „Mu poeg ei tule teiega kaasa, sest ta vend on surnud ja tema üksi on järele jäänud! Kui temaga peaks teekonnal õnnetus juhtuma ja ta saab surma, siis ajate mu hallid juuksed murega hauda*.”

^ 1. Moos. 42:38 Võib tõlkida ka „surmavalda”.

1. Moosese  43 : 1 - 34

43 Näljahäda maal oli ränk. 2 Seepärast ütles isa neile, kui nad olid Egiptusest toodud vilja ära söönud: „Minge tagasi ja ostke meile veel vilja.” 3 Juuda ütles talle: „See mees hoiatas meid selge sõnaga: „Kui teie venda pole teiega, ei saa te mu nägu näha.” 4 Kui sa nüüd lubad meie vennal koos meiega tulla, siis me läheme ja ostame sulle toitu. 5 Aga kui sa teda ei luba, siis me ei lähe, sest see mees ütles meile: „Kui teie venda pole teiega, ei saa te mu nägu näha.”” 6 Iisrael küsis: „Miks te pidite mulle selle häda kaela tooma ja ütlema sellele mehele, et teil on veel üks vend?” 7 Nad vastasid: „See mees küsis meie ja meie sugulaste kohta otse: „Kas teie isa elab veel? Kas teil on veel mõni vend?” Me rääkisime talle, nagu asi on. Kust meie võisime teada, et ta käsib meil venna sinna viia?”

8 Juuda ütles oma isale Iisraelile: „Las poiss tuleb koos minuga ja luba meil teele asuda, et jääksime elama ega sureks, ei meie, sina ega meie lapsed. 9 Mina hoolitsen ja vastutan tema eest. Kui ma teda sinu juurde tagasi ei too, siis jään sinu ees alatiseks süüdi. 10 Kui me poleks viivitanud, oleks me seal juba kaks korda ära käinud.”

11 Nende isa Iisrael ütles neile: „Sellisel juhul tehke nii: võtke oma kottidesse maa parimaid saadusi ja viige sellele mehele kingituseks veidi palsamit ja mett, aromaatset vaiku ja vaigurikast puukoort, pistaatsiapähkleid ja mandleid. 12 Võtke kaasa kaks korda rohkem raha: viige tagasi ka see raha, mis oli pandud tagasi teie kottidesse. Võib-olla oli see eksitus. 13 Võtke siis oma vend ning minge selle mehe juurde. 14 Kõikvõimas Jumal lasku teil leida halastust selle mehe ees, et see lubaks teie teisel vennal ja Benjaminil koos teiega tagasi tulla. Aga kui jään lastest ilma, siis jään!”

15 Mehed võtsidki kaasa kingituse ja kaks korda rohkem raha ning asusid koos Benjaminiga teele Egiptuse poole. Seal astusid nad jälle Joosepi ette. 16 Kui Joosep nägi Benjamini koos nendega, ütles ta kohe oma majaülemale: „Vii need mehed majja, tapa loomad ja valmista toit, sest need mehed söövad lõunat koos minuga.” 17 Sedamaid tegi mees nii, nagu Joosep oli öelnud, ja viis vennad Joosepi majja. 18 Aga nad lõid kartma, kui neid Joosepi majja viidi, ja ütlesid: „Meid viiakse sinna selle raha pärast, mis me eelmisel korral oma kottidest leidsime. Nüüd tulevad nad meile kallale, teevad meid orjadeks ja võtavad ära meie eeslid!”

19 Seepärast pöördusid nad Joosepi majaülema poole ja rääkisid temaga enne sisenemist: 20 „Andestust, isand! Me juba olime korra siin toitu ostmas. 21 Aga kui me siis ööbimiskohta jõudsime ja kotid avasime, nägime, et igaühe raha oli tema koti suus, kogu raha selle täiskaalus. Nüüd me tahame selle tagasi anda. 22 Meil on toidu ostmiseks veelgi raha kaasa võetud. Me ei tea, kes pani meie raha meie kottidesse.” 23 Majaülem ütles: „Kõik on korras, ärge kartke! Teie Jumal ja teie isa Jumal pani varanduse teie kottidesse. Mina olen teie raha juba saanud.” Seejärel tõi ta Siimeoni välja nende juurde.

24 Majaülem viis nad Joosepi majja ning andis neile vett jalgade pesemiseks, samuti sööta nende eeslite jaoks. 25 Vennad panid kingituse valmis lõuna ajaks, kui Joosep pidi tulema, sest nad olid kuulnud, et söövad seal. 26 Kui Joosep koju tuli, viisid nad talle oma kingituse ja kummardasid tema ees maani. 27 Pärast seda küsis Joosep nende käekäigu järele ja päris: „Kuidas läheb teie eakal isal, kellest te rääkisite? Kas ta veel elab?” 28 Nad vastasid: „Su sulasel, meie isal, läheb hästi. Ta elab veel.” Siis nad langesid tema ees põlvili ja kummardasid maani.

29 Kui Joosep nägi oma venda Benjamini, oma ema poega, küsis ta: „Kas see on teie noorim vend, kellest te mulle rääkisite?” Ja ta ütles talle: „Jumal olgu sinu vastu armuline, mu poeg!” 30 Olles oma venna pärast väga liigutatud, kiirustas Joosep välja, et leida kohta nutmiseks. Ta läks ühte tuppa, kus ta sai omaette olla, ja puhkes nutma. 31 Seejärel pesi ta näo ja väljus sealt. Ta valitses end taas ja käskis toidu lauale kanda. 32 Joosepile serveeriti eraldi ja tema vendadele eraldi ning egiptlased, kes olid koos temaga, sõid eraldi, sest egiptlased ei saa süüa koos heebrealastega: see on egiptlastele jäledus.

33 Vennad pandi istuma Joosepi ette, kõigepealt esmasündinu ja siis teised vanuse järgi kuni kõige nooremani, ja nad vaatasid üksteisele hämmastunult otsa. 34 Joosep saatis toitu enda laualt nende lauale, ning Benjamini portsjon oli viis korda suurem kui teistel. Nad sõid ja jõid koos temaga, nii et küll sai.

1. Moosese  44 : 1 - 34

44 Hiljem andis Joosep oma majaülemale käsu: „Pane meeste kottidesse nii palju vilja, kui nad jaksavad kanda, samuti pane igaühe raha tema koti suhu. 2 Aga noorima koti suhu pane koos viljarahaga ka minu hõbekarikas.” Majaülem tegi, nagu Joosep oli öelnud.

3 Hommikul, kui valgeks läks, saadeti mehed ja nende eeslid teele. 4 Nad polnud veel linnast kuigi kaugele jõudnud, kui Joosep ütles oma majaülemale: „Mine, aja mehi taga! Kui sa nad kätte saad, ütle neile: „Miks te tasute head halvaga? 5 Miks te võtsite karika, millest mu isand joob ja mille abil ta endeid seletab? Te olete teinud väga halvasti!””

6 Majaülem saigi nad kätte ja rääkis neile need sõnad. 7 Nemad aga ütlesid: „Miks meie isand niiviisi räägib? On mõeldamatu, et su sulased midagi sellist teeksid! 8 Ka selle raha, mis me leidsime oma kottidest, tõime Kaananimaalt sulle tagasi. Kuidas me võiksime siis varastada hõbedat või kulda su isanda majast? 9 See sinu sulane, kelle juurest see leitakse, surgu, ja meie ülejäänud saame oma isanda orjadeks.” 10 Ta vastas: „Olgu nii, nagu te ütlete: kelle juurest see leitakse, saab minu orjaks, kuid ülejäänud on süüta.” 11 Otsekohe tõstsid nad oma kotid maha ja tegid lahti. 12 Majaülem otsis hoolikalt kotid läbi, alustades vanima omast ja lõpetades noorima omaga. Viimaks leiti karikas Benjamini kotist.

13 Siis käristasid nad oma riided lõhki, igaüks pani oma eeslile koorma selga ja nad läksid tagasi linna. 14 Juuda ja tema vennad läksid Joosepi juurde, kes oli veel oma majas, ja langesid tema ette maha. 15 Joosep ütles neile: „Mida te olete teinud! Kas te ei teadnud, et minusugune mees oskab endeid seletada?” 16 Juuda vastas: „Mida on meil oma isandale öelda? Mida on meil rääkida või millega end õigustada? Jumal on avastanud su orjade süü. Me oleme nüüd oma isanda orjad, nii meie kui ka see, kelle käest karikas leiti!” 17 Joosep aga ütles: „On mõeldamatu, et ma nõnda teeksin! Ainult see mees, kelle käest karikas leiti, saab minu orjaks. Teie ülejäänud aga minge rahus oma isa juurde.”

18 Nüüd astus Juuda talle lähemale ja ütles: „Ma anun sind, mu isand, palun kuula oma orja ja ära vihastu oma orja peale, sest sina oled otsekui vaarao ise. 19 Mu isand küsis oma orjadelt: „Kas teil on isa või mõni vend?” 20 Me vastasime oma isandale: „Meil on eakas isa ja noorim vend, tema vana ea laps. Aga selle vend on surnud, nii et ta on oma ema ainus järelejäänud poeg ja tema isa armastab teda.” 21 Seejärel ütlesid sa oma orjadele: „Tooge ta siia minu juurde, et saaksin teda näha.” 22 Kuid me laususime oma isandale: „Poiss ei saa isa juurest lahkuda. Kui ta tema juurest lahkuks, siis isa sureks.” 23 Seepeale ütlesid sa oma orjadele: „Kui teie noorim vend koos teiega ei tule, ei saa te mu nägu enam näha.”

24 Me läksime siis sinu orja, oma isa juurde ja ütlesime talle oma isanda sõnad edasi. 25 Mõne aja pärast ütles isa meile: „Minge tagasi ja ostke meile veel vilja.” 26 Aga me vastasime: „Me ei saa minna. Kui meie noorim vend tuleb koos meiega, siis me läheme, sest me ei saa selle mehe nägu näha, kui meie noorimat venda pole koos meiega.” 27 Siis ütles sinu ori, meie isa, meile: „Te ju teate, et mu naine sünnitas mulle kaks poega. 28 Üks neist lahkus minu juurest ja ma ütlesin: „Ta on tükkideks kistud!”, ning ma pole teda seniajani näinud. 29 Kui te nüüd ka selle mu silma alt ära viite ja ta peaks õnnetult surma saama, siis ajate mu hallid juuksed valuga hauda*.”

30 Seega, kui ma läheksin nüüd sinu orja, oma isa juurde tagasi ja meiega ei oleks poissi, kelle hingega tema hing on ühte köidetud, 31 siis nähes, et poissi ei ole, ta lihtsalt sureb, ja su orjad ajaksid tõesti sinu orja, meie isa hallid juuksed murega hauda*. 32 Sinu ori andis isale lubaduse hoolitseda poisi eest, öeldes: „Kui ma teda sinu juurde tagasi ei too, siis jään ma sinu ees, isa, alatiseks süüdi.” 33 Palun luba nüüd, et sinu ori jääb poisi asemel oma isanda orjaks, et poiss võiks koos oma vendadega tagasi minna. 34 Kuidas võiksin oma isa juurde naasta, kui poissi ei ole koos minuga? Ma ei suudaks seda taluda, kui mu isa tabaks niisugune õnnetus!”

^ 1. Moos. 44:29 Võib tõlkida ka „surmavalda”.

^ 1. Moos. 44:31 Võib tõlkida ka „surmavalda”.

1. Moosese  45 : 1 - 28

45 Siis ei suutnud Joosep end oma teenrite ees enam valitseda ja ta hüüdis: „Minge kõik ära!” Kui kõik olid lahkunud, andis ta oma vendadele teada, kes ta on.

2 Ta puhkes valjusti nutma, nii et egiptlased seda kuulsid, ning sellest anti teada ka vaarao kojale. 3 Joosep ütles oma vendadele: „Mina olen Joosep. Kas mu isa elab veel?” Aga vennad ei suutnud talle midagi vastata, sest nad olid rabatud. 4 Joosep ütles neile: „Palun tulge mulle lähemale,” ja vennad astusid tema juurde.

Siis ta lausus: „Mina olen teie vend Joosep, kelle te müüsite Egiptusse. 5 Ärge tundke ärevust ja ärge tehke üksteisele etteheiteid, et te mu siia müüsite, sest elu säilitamiseks on Jumal mind teie eel siia saatnud. 6 Praegu on maal teine nälja-aasta, aga tulemas on veel viis aastat, mil pole kündi ega lõikust. 7 Jumal saatis mind teie eel siia, et teil oleks järeltulijaid maa peal ning et teid võimsalt päästa ja elus hoida. 8 Seega pole mitte teie mind siia saatnud, vaid seda on teinud tõeline Jumal, et panna mind vaarao kõrgeimaks nõuandjaks*, kogu tema koja isandaks ja terve Egiptusemaa valitsejaks.

9 Rutake nüüd mu isa juurde ja öelge talle: „Nii ütleb su poeg Joosep: „Jumal on pannud mind isandaks terve Egiptuse üle. Tule alla minu juurde! Ära viivita! 10 Sa võid elada Goosenimaal, minu lähedal, sina, su pojad, su pojapojad, su lambad, kitsed ja veised ning kõik, mis sul on. 11 Seal varustan ma sind toiduga, sest näljahäda kestab veel viis aastat. Muidu tabab vaesus sind, su peret ja kõike, mis sul on.”” 12 Teie ja mu vend Benjamin näete oma silmaga, et see olen tõesti mina, kes teiega räägib. 13 Jutustage mu isale kogu mu aust Egiptuses ja kõigest, mida te olete näinud. Kiirustage ning tooge mu isa siia!”

14 Siis langes ta oma vennale Benjaminile kaela ja puhkes nutma ning Benjamingi nuttis teda emmates. 15 Ta andis kõigile oma vendadele suud ja nuttis koos nendega, seejärel hakkasid ta vennad temaga rääkima.

16 Ka vaarao kotta jõudis uudis, et Joosepi vennad on tulnud. See oli vaarao ja tema teenrite silmis hea 17 ning vaarao lausus Joosepile: „Ütle oma vendadele: „Tehke nii: pange oma loomadele koorem selga ja minge Kaananimaale. 18 Võtke oma isa ja oma pered ning tulge siia minu juurde. Mina annan teile Egiptusemaa häid ande ja te saate süüa maa parimat saaki.” 19 Ütle neile minu käsul: „Tehke nii: võtke Egiptusemaalt vankrid oma laste ja naiste jaoks ning pange ka oma isa ühele neist ja tulge siia. 20 Ärge kurvastage oma vara pärast, sest parim kogu Egiptusemaal kuulub teile.””

21 Iisraeli pojad tegidki nõnda ning Joosep andis neile vaarao korralduse kohaselt vankrid ja ka teemoona. 22 Ta andis igaühele neist uue rõiva, aga Benjaminile andis ta 300 seeklit* hõbedat ja viied rõivad. 23 Oma isale saatis ta kümme eeslit, kes kandsid Egiptuse häid ande, ja kümme emaeeslit, kes kandsid vilja, leiba ja muid toiduaineid, mida ta isa teekonnal vajas. 24 Ta saatis oma vennad teele ja ütles veel, et nad teel olles omavahel ei tülitseks.

25 Vennad lahkusid Egiptusest ning jõudsid viimaks Kaananimaale oma isa Jaakobi juurde. 26 Nad rääkisid talle, et Joosep on elus ja valitseb kogu Egiptusemaa üle. See aga ei liigutanud tema südant, sest ta ei uskunud neid. 27 Ent kui nad jutustasid talle kõigest, mis Joosep oli neile rääkinud, ja nende isa Jaakob nägi vankreid, mis Joosep oli tema äratoomiseks saatnud, virgus ta vaim. 28 Iisrael hüüatas: „Küllalt! Mu poeg Joosep on elus! Ma tahan minna ja teda näha, enne kui ma suren!”

^ 1. Moos. 45:8 Sõna-sõnalt „vaaraole isaks”.

^ 1. Moos. 45:22 3,4 kg. (Vt lisa B14.)

1. Moosese  46 : 1 - 34

46 Iisrael võttis kõik, mis tal oli,* ja asus teele. Kui ta Beer-Sebasse jõudis, tõi ta ohvreid oma isa Iisaki Jumalale. 2 Siis rääkis Jumal Iisraeliga öösel nägemuses. Ta ütles: „Jaakob, Jaakob!” ning see vastas: „Siin ma olen!” 3 Jumal jätkas: „Mina olen tõeline Jumal, sinu isa Jumal. Ära karda Egiptusse minna, sest ma teen su seal suureks rahvaks. 4 Mina ise lähen Egiptusse koos sinuga ja toon su sealt ka tagasi, ning Joosep sulgeb oma käega su silmad.”

5 Seejärel lahkus Jaakob Beer-Sebast. Iisraeli pojad viisid oma isa Jaakobi ning oma lapsed ja naised endaga kaasa vankritel, mis vaarao oli tema äratoomiseks saatnud. 6 Samuti võtsid nad kaasa oma karjad ja vara, mille nad olid Kaananimaal soetanud. Viimaks jõudis Jaakob koos oma järglastega Egiptusse. 7 Ta tõi koos endaga Egiptusse oma pojad ja tütred ning nende lapsed — kõik oma järglased.

8 Need on Egiptusse tulnud Iisraeli poegade, Jaakobi ja tema poegade nimed. Jaakobi esmasündinu oli Ruuben.

9 Ruubeni pojad olid Hanok, Pallu, Hesron ja Karmi.

10 Siimeoni pojad olid Jemuel, Jaamin, Ohad, Jaakin, Sohar ja kaananlanna poeg Šaul.

11 Leevi pojad olid Geerson, Kehat ja Merari.

12 Juuda pojad olid Eer, Oonan, Seela, Perets ja Serah. Kuid Eer ja Oonan surid Kaananimaal.

Peretsi pojad olid Hesron ja Haamul.

13 Issaskari pojad olid Toola, Puvva, Joob ja Simron.

14 Sebuloni pojad olid Sered, Eelon ja Jahleel.

15 Need olid Lea pojad, kelle ta sünnitas Jaakobile Paddan-Aramis, peale nende oli tal tütar Diina. Jaakobi järeltulijaid oli kokku 33.

16 Gaadi pojad olid Sifjon, Haggi, Suuni, Esbon, Eeri, Arodi ja Areeli.

17 Aaseri pojad olid Jimna, Jisva, Jisvi ja Berija ning nende õde oli Saarah.

Berija pojad olid Heber ja Malkiel.

18 Need olid pojad, kes sündisid Silpale, kelle Laaban oli andnud oma tütrele Leale. Silpa sünnitas need Jaakobile, neid oli kokku 16.

19 Jaakobi naise Raaheli pojad olid Joosep ja Benjamin.

20 Joosepile sündisid Egiptusemaal Manasse ja Efraim, kelle sünnitas talle Asnat, Ooni* preestri Pooti-Fera tütar.

21 Benjamini pojad olid Bela, Beker, Asbel, Geera, Naaman, Eehi, Ross, Muppim, Huppim ja Ard.

22 Need olid Raaheli pojad, kes sündisid Jaakobile, neid oli kokku 14.

23 Daani poeg oli Husim.

24 Naftali pojad olid Jahsel, Guuni, Jetser ja Sillem.

25 Need olid pojad, kes sündisid Billale, kelle Laaban oli andnud oma tütrele Raahelile. Need ta sünnitas Jaakobile, neid oli kokku 7.

26 Kõiki Jaakobi järeltulijaid, kes läksid koos temaga Egiptusse, oli 66, lisaks veel Jaakobi poegade naised. 27 Joosepile sündis Egiptuses kaks poega. Jaakobi soost oli Egiptusse tulnud 70 inimest.

28 Jaakob saatis Juuda enda ees Joosepile teatama, et ta on teel Goosenisse. Kui nad jõudsid Goosenimaale, 29 lasi Joosep oma kaariku valmis panna ja läks Goosenisse, et kohtuda oma isa Iisraeliga. Ja kui nad kokku said, langes Joosep isale kaela ning nuttis kaua. 30 Iisrael ütles Joosepile: „Nüüd võin ma surra, sest ma olen näinud su nägu ja tean, et sa oled elus.”

31 Siis ütles Joosep oma vendadele ja oma isa perele: „Ma lähen ja teatan vaaraole: „Mu vennad ja mu isa pere, kes elasid Kaananimaal, on tulnud siia minu juurde. 32 Need mehed on karjased ja karjakasvatajad ning nad on toonud kaasa oma lambad, kitsed ja veised ning kõik, mis neil on.” 33 Kui siis vaarao teid enda juurde kutsub ja küsib, mis on teie amet, 34 öelge talle: „Su sulased on olnud karjakasvatajad noorusest alates, nii meie kui ka meie esiisad”, et võiksite elada Goosenimaal, sest egiptlased jälestavad kõiki lambakarjaseid.”

^ 1. Moos. 46:1 Võib tõlkida ka „kõik oma kodakondsed”.

^ 1. Moos. 46:20 St Heliopolise.

1. Moosese  47 : 1 - 31

47 Siis läks Joosep vaarao juurde ja teatas talle: „Mu isa ja mu vennad, nende lambad, kitsed ja veised ning kõik, mis neil on, on tulnud Kaananimaalt siia, ja nüüd on nad Goosenimaal.” 2 Ta võttis viis oma venda ja tõi need vaarao ette.

3 Vaarao küsis tema vendadelt: „Mis teie amet on?” Nad vastasid: „Sinu sulased on lambakarjased, nii meie kui ka meie esiisad,” 4 ja jätkasid: „Me oleme tulnud siia maale võõrana elama, sest sinu sulaste karjadel ei ole karjamaad, kuna näljahäda Kaananimaal on väga ränk. Seepärast luba palun oma sulastel elada Goosenimaal.” 5 Siis ütles vaarao Joosepile: „Su isa ja vennad on tulnud siia sinu juurde. 6 Egiptusemaa on sinu ees lahti. Pane oma isa ja vennad elama maa parimasse ossa. Las nad elavad Goosenimaal, ja kui sa tead nende hulgas võimekaid mehi, siis pane nad hoolitsema minu kariloomade eest.”

7 Seejärel tõi Joosep sisse oma isa Jaakobi ja esitles teda vaaraole, ning Jaakob õnnistas vaaraod. 8 Vaarao küsis Jaakobilt: „Kui vana sa oled?” 9 Jaakob vastas: „Mu rännakuaastaid on 130. Vähesed ja vaevarikkad on olnud mu eluaastad ja need ei küüni mu esiisade eluaastateni, mil nad ringi rändasid.” 10 Siis Jaakob õnnistas vaaraod ja lahkus tema juurest.

11 Niisiis pani Joosep oma isa ja vennad elama Egiptusemaale ning andis neile omandi Raamsesemaa parimas osas, nagu vaarao oli käskinud. 12 Joosep varustas toiduga oma isa, vendi ja kõiki oma isa kodakondseid, selle järgi, palju kellelgi lapsi oli.

13 Kogu maal ei olnud toitu, sest näljahäda oli väga ränk, ning Egiptusemaa ja Kaananimaa olid nälja tõttu nõrkemas. 14 Joosep kogus kokku Egiptusemaal ja Kaananimaal leiduva raha, mis inimesed vilja eest maksid, ning tõi selle vaarao kotta. 15 Ajapikku sai raha Egiptusemaalt ja Kaananimaalt otsa ning kõik egiptlased tulid Joosepi juurde ja ütlesid: „Anna meile toitu! Kas peaksime su silme all sellepärast surema, et meil on raha otsas?” 16 Joosep vastas: „Kui teil on raha otsas, siis andke mulle oma kariloomad ja mina annan teile kariloomade eest toitu.” 17 Nii hakkasid nad Joosepile oma kariloomi tooma ja Joosep andis neile toitu nende hobuste, lamba-, kitse- ja veisekarjade ning eeslite eest. Terve aasta andis ta neile kõigi nende kariloomade eest toitu.

18 Kui see aasta lõppes, tulid nad järgmiselgi aastal tema juurde ja ütlesid: „Me ei varja oma isanda eest, et kõik meie raha ja koduloomad on nüüd meie isanda käes. Meil pole oma isandale anda midagi muud peale iseendi ja oma maa. 19 Miks peaksime su silme all surema ja miks peaks meie maa hävima! Osta toidu eest meid ja meie maa ning me saame koos oma maaga vaaraole orjadeks. Anna meile seemet, et võiksime elada ega peaks surema ning et meie maa ei jääks tühjaks.” 20 Joosep ostiski kogu egiptlaste maa vaaraole, sest kõik egiptlased müüsid oma põllu, kuna näljahäda oli väga ränk. Nii sai maa vaarao omaks.

21 Siis lasi Joosep rahval kolida linnadesse, ühest Egiptusemaa äärest teiseni. 22 Ainult preestrite maad ta ei ostnud, sest preestrid said oma toidu vaaraolt ja nad elatusid sellest, mida vaarao neile andis. Seepärast nemad ei müünud oma maad. 23 Joosep ütles rahvale: „Ma olen nüüd ostnud teid ja teie maa vaaraole. Siin on teile seemet, külvake see maha. 24 Kui see saaki annab, siis tooge viiendik vaaraole, aga neli osa jäägu teile põlluseemneks ning teile, teie peredele ja lastele toiduks.” 25 Seepeale nad ütlesid: „Sina oled meid elus hoidnud. Olgu meie isand meile armuline ja me saame vaarao orjadeks.” 26 Joosep andis välja määruse, mis kehtib kogu Egiptusemaal tänini, et viiendik kuulub vaaraole. Ainult preestrite maa ei saanud vaarao omaks.

27 Iisrael elas Egiptuses Goosenimaal. Nad jäid sinna elama, olid viljakad ja neid sai väga palju. 28 Jaakob elas Egiptusemaal veel 17 aastat, nii et Jaakobi elupäevi oli kokku 147 aastat.

29 Kui lähenes Iisraeli surmatund, kutsus ta oma poja Joosepi ja ütles: „Kui ma nüüd olen su silmis armu leidnud, siis pane palun oma käsi mu reie alla ning vannu, et osutad mulle truud armastust ja jääd mulle ustavaks. Palun ära mata mind Egiptusse. 30 Kui ma suren, siis vii mind Egiptusest ära ja mata mind mu esiisade hauda.” Joosep vastas: „Ma teen, nagu sa ütled.” 31 Iisrael aga ütles: „Vannu mulle!” Ja Joosep vandus. Seejärel Iisrael kummardas oma voodi peatsis.

1. Moosese  48 : 1 - 22

48 Mõne aja pärast öeldi Joosepile: „Su isa on nõrgaks jäänud.” Siis Joosep võttis endaga oma kaks poega, Manasse ja Efraimi, 2 ning Jaakobile teatati: „Su poeg Joosep on tulnud sinu juurde.” Siis võttis Iisrael jõu kokku ja tõusis voodis istukile. 3 Jaakob ütles Joosepile:

„Kõikvõimas Jumal ilmutas end mulle Luusis Kaananimaal ja õnnistas mind. 4 Ta ütles mulle: „Ma teen sind viljakaks ja rohkearvuliseks, ma teen sinust suure rahva ja annan selle maa püsivaks omandiks su järeltulijatele.” 5 Need kaks poega, kes sündisid sulle Egiptusemaal, enne kui ma tulin sinu juurde Egiptusse, on minu omad. Efraim ja Manasse saavad minu omaks, just nagu on Ruuben ja Siimeongi. 6 Kuid lapsed, kes sünnivad sulle pärast neid, saavad sinu omaks. Neid hakatakse nimetama nende vendade nimega nende pärandmaal. 7 Kui ma tulin Paddanist, suri Raahel mu kõrval Kaananimaal, kui oli jäänud veel tükk maad Efratani, ja ma matsin ta Efrata ehk Petlemma tee äärde.”

8 Siis nägi Iisrael Joosepi poegi ja küsis: „Kes need on?” 9 Joosep vastas oma isale: „Need on mu pojad, kelle Jumal on mulle siin maal andnud.” Iisrael ütles: „Palun too nad minu juurde, et saaksin neid õnnistada.” 10 Iisraeli silmad olid aga vanadusest viletsaks jäänud ja ta ei näinud enam. Joosep tõi nad Iisraeli juurde ning see suudles ja kallistas neid. 11 Iisrael ütles Joosepile: „Ma poleks iialgi arvanud, et saan veel su nägu näha, kuid Jumal on lasknud mul näha isegi su järeltulijaid.” 12 Seejärel viis Joosep nad Iisraeli põlvede eest ära ja kummardas silmili maha.

13 Nüüd võttis Joosep Efraimi oma paremale käele, Iisraelist vasakule poole, ja Manasse oma vasakule käele, Iisraelist paremale poole, ja tõi nad tema ette. 14 Ent Iisrael sirutas oma parema käe ja pani selle Efraimi pea peale, kuigi tema oli noorem, ja oma vasaku käe pani ta Manasse pea peale. Ta pani sihilikult oma käed niiviisi, kuigi Manasse oli esmasündinu. 15 Siis ta õnnistas Joosepit ja ütles:

„Tõeline Jumal, kelle ees käisid mu isad Aabraham ja Iisak,

tõeline Jumal, kes on mind karjasena hoidnud kogu mu elu kuni tänase päevani,

16 ingel, kes on toonud mind välja kõigist õnnetustest, õnnistagu neid poisse!

Hüütagu neid minu nimega ning mu isade Aabrahami ja Iisaki nimega,

kasvagu nende arvukus maa peal!”

17 Kui Joosep nägi, et ta isa hoiab oma paremat kätt Efraimi pea peal, ei meeldinud see talle, ja ta püüdis tõsta oma isa kätt Efraimi pea pealt Manasse pea peale. 18 Joosep ütles isale: „Mitte nii, mu isa, sest tema on esmasündinu. Pane oma parem käsi tema pea peale.” 19 Aga isa keeldus ja ütles: „Ma tean seda, mu poeg, ma tean. Ka tema saab rahvaks ja ka tema saab vägevaks. Kuid tema noorem vend saab temast vägevamaks ja tema järeltulijatest saavad lausa rahvad.” 20 Ta õnnistas neid sel päeval ja ütles:

„Iisraellased mainigu sind, kui nad õnnistavad üksteist nende sõnadega:

„Tehku Jumal sind Efraimi ja Manasse sarnaseks!””

Nii pani ta Efraimi Manassest ettepoole.

21 Seejärel ütles Iisrael Joosepile: „Ma suren peagi, kuid Jumal on teiega ja viib teid tagasi teie esiisade maale. 22 Ma annan sinule ühe maaosa* rohkem kui su vendadele. Ma võtsin selle emorlaste käest oma mõõga ja vibuga.”

^ 1. Moos. 48:22 Võib tõlkida ka „mäenõlva”.

1. Moosese  49 : 1 - 33

49 Jaakob kutsus oma pojad ja ütles: „Tulge kokku, et saaksin teile jutustada, mis juhtub teiega tulevastel päevadel. 2 Kogunege ja kuulake, te Jaakobi pojad, kuulake oma isa Iisraeli!

3 Ruuben, sina oled mu esmasündinu, mu ihuramm ja sigitusjõu algus, silmapaistvalt väärikas ja silmapaistvalt tugev. 4 Kuna sa olid taltsutamatu nagu mässavad veed, ei jää sa silmapaistvaimale kohale, sest sa heitsid oma isa voodisse ja rüvetasid selle. Ta tõesti heitis sinna!

5 Siimeon ja Leevi on vennad. Nende mõõgad on vägivallariistad. 6 Ära mine nendega kaasa, mu hing! Ära liitu nendega, mu au*! Sest oma vihas nad tapsid mehi ja lõbu pärast vigastasid pullide kannakõõluseid. 7 Olgu neetud nende julm viha ja metsik raev! Ma puistan nad laiali Jaakobi maal ja hajutan Iisraeli maal.

8 Aga sind, Juuda, su vennad ülistavad. Su käsi on su vaenlaste turjal. Sinu ees kummardavad su isa pojad. 9 Juuda on lõvikutsikas. Mu poeg, sa tõused saagi kallalt. Ta on heitnud maha ja end välja sirutanud otsekui lõvi. Ja lõvi — kes julgeks teda äratada? 10 Juudast ei lahku valitsuskepp ega tema jalge vahelt käskijasau, kuni tuleb Siilo*, kellele kuuletuvad rahvad. 11 Ta seob oma eesli viinapuu külge ja oma eeslivarsa parima viinapuu külge, ta peseb oma riideid veinis ja oma rõivaid viinamarjade veres. 12 Tema silmad on veinist tumepunased ja tema hambad piimast valged.

13 Sebulon elab merekaldal, mille ääres laevad ankrus seisavad, ja tema kaugeim piir on Siidoni pool.

14 Issaskar on tugeva kondiga eesel, kes lebab kahe sadulapauna vahel. 15 Ta näeb, et elupaik on hea ja et maa on meeldiv. Ta langetab oma turja koormat kandma ja teda sunnitakse tegema rasket tööd.

16 Daan, üks Iisraeli suguharu, mõistab kohut rahva üle. 17 Olgu Daan madu tee ääres, sarvikrästik raja kõrval, kes salvab hobuse kandu, nii et ratsanik kukub selili. 18 Ma ootan päästet sinult, Jehoova!

19 Gaadile tungib kallale röövjõuk, aga ta lööb selle tagasi ja jälitab seda.

20 Aaseri toit on rikkalik ja ta pakub rooga, mis on kuninga vääriline.

21 Naftali on sihvakas emahirv. Ta kõneleb kauneid sõnu.

22 Joosep on viljaka puu võsu, viljaka puu, mis kasvab allika ääres ja mille oksad ulatuvad üle müüri. 23 Kuid vibukütid vaenasid teda ja ambusid tema pihta ning kandsid tema peale vimma. 24 Siiski jäi tema vibu kindlalt paigale, tema käed jäid tugevaks ja kärmeks. See on Jaakobi vägeva käest, karjase ja Iisraeli nurgakivi käest. 25 Tema* on and oma isa Jumalalt, kes teda aitab, ja ta on Kõikvõimsaga, kes õnnistab teda taeva õnnistustega, sügavuste õnnistustega, rindade ja emaüsa õnnistustega. 26 Ta isa õnnistused ületavad igaveste mägede õnnistused, igikestvate küngaste ihaldusväärsed annid. Need jäävad Joosepi pea peale, oma vendade seast väljavalitu pealaele.

27 Benjamin on murdja hunt. Hommikul sööb ta saaki ja õhtul jaotab röövitut.”

28 Need on Iisraeli kaksteist suguharu. Seda ütles nende isa neid õnnistades. Ta õnnistas igaüht neist kohase õnnistusega.

29 Pärast seda andis ta neile sellised juhendid: „Ma lähen puhkama oma rahva juurde. Matke mind mu isade juurde koopasse, mis on hett Efroni maatükil 30 Mamre lähedal Makpelas Kaananimaal, maatükil, mille Aabraham ostis hett Efronilt endale matmispaigaks. 31 Sinna on maetud Aabraham ja tema naine Saara. Sinna on maetud Iisak ja tema naine Rebeka ning sinna matsin ma Lea. 32 Maatükk ja seal olev koobas osteti hettidelt.”

33 Nii lõpetas Jaakob juhendite andmise oma poegadele. Siis tõstis ta jalad voodisse, tegi viimse hingetõmbe ja läks puhkama oma rahva juurde.

^ 1. Moos. 49:6 Teine võimalik tähendus: „meel”.

^ 1. Moos. 49:10 Nimi Siilo tähendab „tema, kellele see kuulub”.

^ 1. Moos. 49:25 St Joosep.

1. Moosese  50 : 1 - 26

50 Siis langes Joosep oma isa peale, puhkes nutma ja suudles teda. 2 Seejärel käskis Joosep oma teenistuses olevatel arstidel oma isa palsameerida. Arstid palsameerisidki Iisraeli, 3 milleks neil kulus kokku 40 päeva, sest palsameerimine võtab just nii palju aega. Egiptlased nutsid teda taga 70 päeva.

4 Kui leinapäevad möödas olid, rääkis Joosep vaarao õukonnaga ja ütles: „Kui ma nüüd olen teie silmis armu leidnud, siis öelge vaaraole edasi järgmine sõnum: 5 „Mu isa laskis mul vanduda, öeldes: „Ma suren peagi. Mata mind mu matmispaika, mille ma olen valmistanud Kaananimaal.” Palun luba mul nüüd minna ja oma isa matta. Pärast seda tulen ma tagasi.”” 6 Vaarao vastas: „Mine ja mata oma isa, nagu ta on lasknud sul vanduda.”

7 Siis läks Joosep oma isa matma ning temaga koos läksid kõik vaarao teenrid ja õukonnavanemad ning kõik Egiptusemaa vanemad, 8 kogu Joosepi pere, tema vennad ja ta isa pere. Ainult oma väiksed lapsed ning lambad, kitsed ja veised jätsid nad Goosenimaale. 9 Koos temaga läksid ka vankrid ja ratsanikud — voor oli väga suur. 10 Siis jõudsid nad Atadi viljapeksuplatsile, mis on Jordani piirkonnas, ning nad leinasid seal valjult ja kibedalt. Joosep leinas oma isa seitse päeva. 11 Maa elanikud kaananlased nägid neid seal Atadi viljapeksuplatsil leinamas ja hüüdsid: „Egiptlastel on suur lein!” Seepärast nimetasid nad selle paiga Jordani piirkonnas Aabel-Mitsraimiks*.

12 Jaakobi pojad tegid täpselt tema juhendite järgi. 13 Nad viisid ta Kaananimaale ja matsid ta Mamre lähedale Makpela koopasse, maatükile, mille Aabraham oli ostnud hett Efronilt endale matmispaigaks. 14 Kui Joosep oli oma isa matnud, läks ta tagasi Egiptusse, ja temaga koos ta vennad ja kõik, kes olid käinud ühes temaga ta isa matmas.

15 Pärast isa surma ütlesid Joosepi vennad: „Võib-olla kannab Joosep meie peale vimma ja tasub meile kätte kogu kurja eest, mis me talle tegime.” 16 Nad saatsid Joosepile sõna: „Sinu isa andis enne surma sellise käsu: 17 „Öelge Joosepile: „Ma anun sind, anna palun andeks oma vendade üleastumine ja nende patt, mis nad tegid, kui nad sind nii halvasti kohtlesid.”” Palun anna nüüd andeks oma isa Jumala teenijate üleastumine!” Kui Joosepile seda räägiti, puhkes ta nutma. 18 Seejärel tulid tema vennad, laskusid ta ees põlvili ja ütlesid: „Me oleme sinu orjad!” 19 Joosep ütles neile: „Ärge kartke! Kas mina olen Jumal? 20 Kuigi teil oli kavas mulle halba teha, otsustas Jumal selle heaks pöörata ja palju rahvast elus hoida, mida ta nüüd ongi teinud. 21 Ärge siis kartke. Ma varustan toiduga teid ja teie lapsi.” Nii lohutas ja rahustas ta neid.

22 Joosep jäi elama Egiptusse, tema ja ta isa kodakondsed. Ta elas 110-aastaseks. 23 Joosep nägi Efraimi poegi kolmanda põlveni, samuti Manasse poja Maakiri poegi, ja need olid Joosepile nagu ta omad pojad. 24 Viimaks ütles Joosep oma vendadele: „Mina suren, aga Jumal hoolitseb teie eest ja viib teid siit maalt ära maale, mille kohta ta andis vande Aabrahamile, Iisakile ja Jaakobile.” 25 Joosep laskis Iisraeli poegadel vande anda, öeldes: „Jumal hoolitseb teie eest. Viige siis mu luud siit ära.” 26 Ja Joosep suri, olles 110-aastane. Ta palsameeriti ning pandi surnukirstu Egiptuses.

^ 1. Moos. 50:11 Nimi Aabel-Mitsraim tähendab „egiptlaste lein”.

2. MOOSESE

LÜHIÜLEVAADE

- 1

- Iisraellaste arv Egiptuses kasvab (1–7)

- Vaarao rõhub iisraellasi (8–14)

- Jumalakartlikud ämmaemandad päästavad elusid (15–22)

- 2

- Moosese sünd (1–4)

- Vaarao tütar lapsendab Moosese (5–10)

- Mooses põgeneb Midjanimaale ja abiellub Sipporaga (11–22)

- Jumal kuuleb iisraellaste ägamist (23–25)

- 3

- Mooses ja põlev põõsas (1–12)

- Jehoova selgitab oma nime tähendust (13–15)

- Jehoova annab Moosesele juhendid (16–22)

- 4

- Kolm imetegu, mida Mooses pidi tegema (1–9)

- Mooses ei tunne end pädevana (10–17)

- Mooses naaseb Egiptusse (18–26)

- Mooses kohtub taas Aaroniga (27–31)

- 5

- Mooses ja Aaron vaarao ees (1–5)

- Rõhumine muutub rängemaks (6–18)

- Iisraellased süüdistavad Moosest ja Aaronit (19–23)

- 6

- Jumal tõotab uuesti vabastamist (1–13)

- Jehoova nime kohta pole kõike avaldatud (2, 3)

- Moosese ja Aaroni põlvnemisliin (14–27)

- Mooses saadetakse taas vaarao ette (28–30)

- 7

- Jehoova julgustab Moosest (1–7)

- Aaroni kepp muutub suureks maoks (8–13)

- 1. nuhtlus: vesi muutub vereks (14–25)

- 8

- 2. nuhtlus: konnad (1–15)

- 3. nuhtlus: sääsed (16–19)

- 4. nuhtlus: parmud (20–32)

- Goosen jääb puutumata (22, 23)

- 9

- 5. nuhtlus: kariloomade surm (1–7)

- 6. nuhtlus: paised inimestel ja loomadel (8–12)

- 7. nuhtlus: rahe (13–35)

- Vaarao peab nägema Jumala väge (16)

- Jehoova nime peab kuulutatama (16)

- 10

- 8. nuhtlus: rohutirtsud (1–20)

- 9. nuhtlus: pimedus (21–29)

- 11

- 10. nuhtlus tehakse teatavaks (1–10)

- Iisraellased peavad küsima kingitusi (2)

- 12

- Paasapüha sisseseadmine (1–28)

- Uksepiitadele tuleb määrida verd (7)

- 10. nuhtlus: esmasündinute surm (29–32)

- Egiptusest lahkumine (33–42)

- 430 aastat lõppevad (40, 41)

- Juhendid paasapüha pidamiseks (43–51)

- 13

- Meessoost esmasündinud kuuluvad Jehoovale (1, 2)

- Hapnemata leibade püha (3–10)

- Meessoost esmasündinud pühendatakse Jumalale (11–16)

- Iisrael juhitakse Punase mere suunas (17–20)

- Pilve- ja tulesammas (21, 22)

- 14

- Iisrael jõuab mere äärde (1–4)

- Vaarao ajab Iisraeli taga (5–14)

- Iisrael läheb läbi mere (15–25)

- Egiptlased upuvad merre (26–28)

- Iisrael usub Jehoovat (29–31)

- 15

- Moosese ja Iisraeli võidulaul (1–19)

- Mirjami laul (20, 21)

- Kibe vesi muutub magedaks (22–27)

- 16

- Rahvas nuriseb toidu üle (1–3)

- Jehoova kuuleb nurinat (4–12)

- Vutid ja manna (13–21)

- Hingamispäeval ei leita mannat (22–30)

- Mannat hoitakse meeldetuletuseks (31–36)

- 17

- Vee pärast nurisemine Hoorebi juures (1–4)

- Vesi kaljust (5–7)

- Amalekid ründavad ja saavad lüüa (8–16)

- 18

- Saabuvad Jitro ja Sippora (1–12)

- Jitro annab nõu määrata kohtumõistjad (13–27)

- 19

- Siinai mäe juures (1–25)

- Iisraelist peab saama preestrite kuningriik (5, 6)

- Rahvast pühitsetakse Jumalaga kohtumiseks (14, 15)

- 20

- Kümme käsku (1–17)

- Võimas vaatepilt hirmutab Iisraeli (18–21)

- Juhendid jumalakummardamiseks (22–26)

- 21

- Õigusnormid Iisraelile (1–36)

- Heebrea orjade kohta (2–11)

- Vägivalla kohta (12–27)

- Loomade kohta (28–36)

- 22

- Õigusnormid Iisraelile (1–31)

- Varguse kohta (1–4)

- Saagi kahjustamise kohta (5, 6)

- Hüvitise ja omandiõiguse kohta (7–15)

- Võrgutamise kohta (16, 17)

- Jumalakummardamise ja inimese õiguste kohta (18–31)

- 23

- Õigusnormid Iisraelile (1–19)

- Ausa ja õiglase käitumise kohta (1–9)

- Hingamispäevade ja pühade kohta (10–19)

- Ingel juhatab Iisraeli (20–26)

- Maa alistamine ja piirid (27–33)

- 24

- Rahvas nõustub pidama lepingut (1–11)

- Mooses Siinai mäel (12–18)

- 25

- Annetused telkpühamu jaoks (1–9)

- Laegas (10–22)

- Laud (23–30)

- Lambijalg (31–40)

- 26

- Telkpühamu (1–37)

- Telgikangad (1–14)

- Seinaraamid ja alused (15–30)

- Eesriie ja kardin (31–37)

- 27

- Põletusohvrialtar (1–8)

- Õu (9–19)

- Õli lampidele (20–21)

- 28

- Preestrite riided (1–5)

- Õlarüü (6–14)

- Rinnakilp (15–30)

- Uurim ja tummim (30)

- Varrukateta pealisrõivas (31–35)

- Kuldplaadiga turban (36–39)

- Preestrite muud riided (40–43)

- 29

- Preestrite ametisseseadmine (1–37)

- Igapäevased ohvrid (38–46)

- 30

- Suitsutusaltar (1–10)

- Rahvaloendus, raha lepituse toimetamiseks (11–16)

- Vasknõu pesemiseks (17–21)

- Võideõli (22–33)

- Püha suitsutusrohu koostis (34–38)

- 31

- Jumal täidab käsitöölised vaimuga (1–11)

- Hingamispäev — tähis Jumala ja Iisraeli vahel (12–17)

- Kaks kivitahvlit (18)

- 32

- Kuldvasika kummardamine (1–35)

- Mooses kuuleb kummalist laulmist (17, 18)

- Mooses purustab seadusetahvlid (19)

- Leviidid on Jehoovale ustavad (26–29)

- 33

- Jumala karm sõnum (1–6)

- Kogudusetelk väljaspool laagrit (7–11)

- Mooses soovib näha Jehoova auhiilgust (12–23)

- 34

- Uued kivitahvlid (1–4)

- Mooses näeb Jehoova auhiilgust (5–9)

- Lepingu üksikasju korratakse (10–28)

- Moosese nägu hiilgab (29–35)

- 35

- Juhtnöörid hingamispäevaks (1–3)

- Annetused telkpühamu jaoks (4–29)

- Betsaleel ja Oholiab saavad täis vaimu (30–35)

- 36

- Annetatakse rohkem kui vaja (1–7)

- Telkpühamu ehitamine (8–38)

- 37

- Laeka valmistamine (1–9)

- Laud (10–16)

- Lambijalg (17–24)

- Suitsutusaltar (25–29)

- 38

- Põletusohvrialtar (1–7)

- Vasknõu (8)

- Õu (9–20)

- Telkpühamu materjalide hulk (21–31)

- 39

- Preestrite riiete valmistamine (1)

- Õlarüü (2–7)

- Rinnakilp (8–21)

- Varrukateta pealisrõivas (22–26)

- Preestrite muud riided (27–29)

- Kuldplaat (30, 31)

- Mooses vaatab üle telkpühamu osad (32–43)

- 40

- Telkpühamu püstitamine (1–33)

- Jehoova auhiilgus täidab telkpühamu (34–38)

2. Mooses

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

2. Mooses  1 : 1 - 22

TEINE MOOSESE RAAMAT

1 Need on Iisraeli ehk Jaakobi pojad, kes tulid koos oma isa ja oma peredega Egiptusse: 2 Ruuben, Siimeon, Leevi ja Juuda; 3 Issaskar, Sebulon ja Benjamin; 4 Daan ja Naftali; Gaad ja Aaser. 5 Jaakobile oli sündinud 70 järeltulijat. Joosep aga oli juba Egiptuses. 6 Viimaks Joosep suri, samuti kõik tema vennad ja kogu see põlvkond. 7 Iisraellased olid viljakad ja neile sündis palju lapsi. Nende arv muudkui kasvas, nad said erakordselt vägevaks ja maa sai neid täis.

8 Mõne aja pärast tõusis Egiptuses uus kuningas, kes Joosepit ei tundnud. 9 Ta ütles oma rahvale: „Iisraellasi on meist rohkem ja nad on vägevamad kui meie. 10 Võtame appi kavaluse, muidu nende arv muudkui kasvab. Kui peaks puhkema sõda, liituvad nad meie vaenlastega, võitlevad meie vastu ja lahkuvad maalt.”

11 Nii määrasid egiptlased nende üle sunnitöö ülevaatajad*, et rõhuda neid raske tööga. Iisraellased ehitasid vaaraole varaaitade linnad Pitomi ja Raamsese. 12 Aga mida rohkem neid rõhuti, seda rohkem neid sai ja seda enam nad levisid, nii et egiptlased hakkasid iisraellaste ees hirmu tundma ja neid väga põlgama. 13 Seepärast sundisid nad neile peale ränga orjuse. 14 Nad tegid nende elu kibedaks raske tööga, käskides neil valmistada savisegu ja telliseid ning põllul orjata; nad sundisid iisraellasi karmides tingimustes igasugust orjatööd tegema.

15 Mõne aja pärast ütles Egiptuse kuningas heebrea ämmaemandatele Sifrale ja Puuale: 16 „Kui te aitate heebrea naisi sünnituspingil ja näete, et sünnib poiss, siis surmake ta, aga kõik tüdrukud jäägu ellu.” 17 Kuid ämmaemandad kartsid tõelist Jumalat ega teinud nõnda, nagu Egiptuse kuningas oli neid käskinud, vaid jätsid poisslapsed ellu. 18 Mingi aja pärast kutsus Egiptuse kuningas ämmaemandad enda juurde ja küsis: „Miks te olete poisslapsed ellu jätnud?” 19 Ämmaemandad vastasid vaaraole: „Heebrea naised ei ole nagu egiptuse naised. Nad on tugevad ja on sünnitanud ära juba enne, kui ämmaemand kohale jõuab.”

20 Seepärast tegi Jumal ämmaemandatele head. Ja rahvas sai üha arvukamaks ja vägevamaks. 21 Kuna ämmaemandad kartsid Jumalat, õnnistas ta neid hiljem suurte peredega. 22 Viimaks andis vaarao kogu oma rahvale käsu: „Visake kõik heebrealaste vastsündinud poisid Niiluse jõkke, aga tüdrukud jätke ellu!”

^ 2. Moos. 1:11 Võib tõlkida ka „töölesundijad”.

2. Mooses  2 : 1 - 25

2 Sel ajal võttis üks mees Leevi suguharust endale naiseks Leevi tütre. 2 Naine jäi lapseootele ja sünnitas poja. Ta nägi, et laps on ilus, ja varjas teda kolm kuud. 3 Kui ta aga ei saanud teda enam varjata, võttis ta papüürusest korvi*, kattis selle bituumeni ja pigiga, pani lapse sinna sisse ja asetas korvi Niiluse kalda äärde roostikku. 4 Poisi õde aga jäi eemale ootama, et näha, mis lapsega juhtub.

5 Vaarao tütar tuli alla Niiluse äärde, et jões kümmelda, ja tema teenijannad kõndisid Niiluse kaldal. Ta märkas roostikus korvi. Otsekohe saatis ta oma orjatari seda ära tooma. 6 Kui ta selle avas, nägi ta last, üht nutvat poisikest. Tal hakkas poisist kahju, ehkki ta ütles: „See on heebrealaste laps.” 7 Siis küsis poisi õde vaarao tütrelt: „Kas ma lähen ja kutsun sulle lapse jaoks heebrealaste hulgast imetaja?” 8 Vaarao tütar vastas: „Mine!” Tüdruk läkski kohe ja kutsus lapse ema. 9 Vaarao tütar ütles siis naisele: „Võta see laps enda juurde ja imeta teda. Ma maksan sulle selle eest.” Nii võttis naine lapse ja imetas teda. 10 Kui laps sai suuremaks, tõi naine ta vaarao tütre juurde ja see võttis ta endale pojaks. Ta pani talle nimeks Mooses* ja ütles: „Sest ma olen ta veest välja tõmmanud.”

11 Kord, kui Mooses oli juba täiskasvanu, läks ta välja oma vendade juurde ja nägi, kui raske töökoorem oli nende peale pandud. Ta märkas, et üks egiptlane peksab üht tema heebrea venda. 12 Mooses vaatas ringi, ning näinud, et kedagi pole, lõi ta egiptlase maha ja peitis liiva alla.

13 Kui ta järgmisel päeval välja läks, nägi ta kaht heebrea meest omavahel kaklemas. Ta ütles süüdlasele: „Miks sa oma kaaslast peksad?” 14 See vastas: „Kes on määranud sind meile ülemaks ja kohtumõistjaks? Kas tahad tappa ka minu, nagu sa tapsid egiptlase?” Mooses lõi kartma, mõeldes: „See asi on avalikuks saanud!”

15 Juhtunust kuulis ka vaarao. Ta püüdis Moosest tappa, kuid Mooses põgenes tema eest ja läks elama Midjanimaale. Seal istus ta ühe kaevu juurde. 16 Midjani preestril oli seitse tütart. Need tulid vett ammutama ja künasid täitma, et joota oma isa karja. 17 Nagu tavaliselt, tulid ka karjased ja tõrjusid nad eemale. Mooses läks naistele appi ning jootis nende karja. 18 Kui naised koju jõudsid, imestas nende isa Reuel: „Kuidas te täna nii ruttu tagasi jõudsite?” 19 Nad vastasid: „Üks egiptlane kaitses meid karjaste eest. Ta isegi ammutas meile vett ja jootis karja.” 20 Siis küsis ta tütardelt: „Aga kus see mees on? Miks te ta sinna jätsite? Kutsuge ta meiega sööma!” 21 Mooses nõustus Reueli juurde elama jääma ja see andis oma tütre Sippora talle naiseks. 22 Sippora sünnitas poja ja Mooses pani lapsele nimeks Geersom*, öeldes: „Minust on saanud võõramaalane võõral maal.”

23 Möödus palju aega ja Egiptuse kuningas suri. Aga iisraellased ohkasid ja ägasid orjuse pärast ning nende appihüüded tõusid Jumalani. 24 Jumal kuulis nende ägamist ja mõtles oma lepingule Aabrahami, Iisaki ja Jaakobiga. 25 Jumal vaatas iisraellaste peale ja nägi nende kannatusi.

^ 2. Moos. 2:3 Võib tõlkida ka „kasti”.

^ 2. Moos. 2:10 Nimi Mooses tähendab „välja tõmmatud”, st veest päästetud.

^ 2. Moos. 2:22 Nimi Geersom tähendab „võõramaalane seal”.

2. Mooses  3 : 1 - 22

3 Moosesest sai oma äia Jitro*, Midjani preestri loomade karjane. Kord ajas ta karja kõrbe lääneossa ja jõudis Jumala mäe Hoorebi juurde. 2 Siis ilmutas end talle Jehoova ingel tuleleegis keset ogalist põõsast. Mooses nägi, et põõsas küll põleb, kuid ei põle ära. 3 Mooses mõtles: „Ma lähen ja vaatan seda imet, miks põõsas ära ei põle.” 4 Kui Jehoova nägi, et Mooses põikas seda vaatama, hüüdis ta teda põõsast: „Mooses! Mooses!” ja see vastas: „Siin ma olen!” 5 Jumal ütles: „Ära tule lähemale! Võta sandaalid jalast, sest paik, kus sa seisad, on püha maa!”

6 Ta jätkas: „Mina olen su esiisade Jumal, Aabrahami Jumal, Iisaki Jumal ja Jaakobi Jumal.” Siis kattis Mooses oma näo, sest ta kartis Jumalat vaadata. 7 Jehoova lisas: „Ma olen näinud oma rahva viletsust Egiptuses ja ma olen kuulnud nende hädakisa egiptlaste pärast, kes neid tööle sunnivad. Ma tean hästi nende valu. 8 Ma lähen alla, et vabastada nad egiptlaste käest ja tuua nad ära sealt maalt ning viia maale, mis on hea ja avar, kus voolab piima ja mett, kaananlaste, hettide, emorlaste, perislaste, hiivlaste ja jebuuslaste maale. 9 Iisraellaste hädakisa on jõudnud minuni ja ma olen näinud, kui julmalt egiptlased neid rõhuvad. 10 Ma saadan nüüd sind vaarao juurde ja sina tood mu rahva, iisraellased, Egiptusest välja.”

11 Mooses aga ütles Jumalale: „Kes olen mina, et võiksin minna vaarao juurde ja iisraellased Egiptusest välja tuua?” 12 Jumal vastas: „Mina olen sinuga, ja see on sulle märgiks, et mina olen su saatnud: pärast seda, kui sa oled rahva Egiptusest välja toonud, teenite te Jumalat sellel mäel.”

13 Siis Mooses küsis Jumalalt: „Oletame, et ma lähen iisraellaste juurde ja ütlen neile: „Teie esiisade Jumal on mind teie juurde saatnud,” ja nemad küsivad minult: „Mis ta nimi on?” Mis ma neile siis vastan?” 14 Jumal ütles Moosesele: „Ma Saan, Kelleks Ma Tahan,”* ja lisas: „Ütle iisraellastele nii: „Ma Saan, Kelleks Ma Tahan on mind teie juurde saatnud.”” 15 Jumal ütles Moosesele veel:

„Ütle iisraellastele nii: „Jehoova, teie esiisade Jumal, Aabrahami Jumal, Iisaki Jumal ja Jaakobi Jumal, on mind teie juurde saatnud.” See on igavesti mu nimi ja nii mäletatagu mind põlvest põlve. 16 Mine, kogu kokku Iisraeli vanemad ja ütle neile: „Jehoova, teie esiisade Jumal, Aabrahami, Iisaki ja Jaakobi Jumal, on end mulle ilmutanud ja öelnud: „Ma olen näinud teie kannatusi Egiptuses. 17 Seepärast ma luban, et viin teid egiptlaste rõhumise alt ära kaananlaste, hettide, emorlaste, perislaste, hiivlaste ja jebuuslaste maale, maale, kus voolab piima ja mett.””

18 Nad võtavad sind kuulda, ja sa lähed koos Iisraeli vanematega Egiptuse kuninga juurde ning te ütlete talle: „Heebrealaste Jumal Jehoova ilmutas end meile. Palun luba meil minna kolme päevateekonna kaugusele kõrbesse ja ohverdada oma Jumalale Jehoovale.” 19 Aga ma tean, et Egiptuse kuningas ei lase teil ära minna muidu kui vägeva käe sunnil. 20 Seepärast sirutan ma käe ja löön Egiptust kõigi nende imetegudega, mis ma seal teen, ja pärast seda saadab vaarao teid minema. 21 Ma lasen oma rahval egiptlaste silmis armu leida, nii et kui te sealt lahkute, siis ei lähe te tühjade kätega. 22 Iga naine küsigu oma majas elavalt naiselt ja oma naabrilt hõbe- ja kuldasju ning riideid. Pange need ümber oma poegadele ja tütardele. Nii te võtate egiptlastelt saaki.”

^ 2. Moos. 3:1 Jitrot nimetatakse ka Reueliks.

^ 2. Moos. 3:14 Võib tõlkida ka „Ma Saan, Kelleks Ma Saan”. Jehoova kirjeldav nimi. (Vt lisa A4.)

2. Mooses  4 : 1 - 31

4 Kuid Mooses vastas: „Aga kui nad ei usu mind ega kuula mu häält, vaid ütlevad: „Jehoova pole end sulle ilmutanud”?” 2 Siis küsis Jehoova temalt: „Mis sul käes on?” Mooses vastas: „Kepp.” 3 Jumal ütles: „Viska see maha.” Mooses viskaski kepi maha ja see muutus maoks ning ta põgenes selle eest. 4 Jehoova ütles Moosesele: „Siruta oma käsi ja haara tal sabast kinni.” Mooses sirutaski käe, haaras maost kinni ja see muutus tema käes jälle kepiks. 5 Jumal lisas: „Tee seda, et nad usuksid, et Jehoova, nende esiisade Jumal, Aabrahami Jumal, Iisaki Jumal ja Jaakobi Jumal, on end sulle ilmutanud.”

6 Jehoova ütles: „Palun pista oma käsi põue.” Mooses pistiski käe põue. Kui ta käe välja tõmbas, kattis seda pidalitõbi, mis oli otsekui lumi. 7 Seejärel ütles Jumal: „Pane käsi uuesti põue.” Mooses tegigi nii, ja kui ta käe põuest välja tõmbas, oli see jälle nagu ta ülejäänud ihu. 8 Jumal ütles: „Kui nad sind ei usu ega hooli esimesest imeteost, küll nad siis pööravad tähelepanu teisele. 9 Aga kui nad ei usu neid kahte imetegu ega võta kuulda su häält, siis võta Niiluse jõest vett ja vala kuivale maale ning see muutub kuival maal vereks.”

10 Mooses aga ütles Jehoovale: „Anna andeks, Jehoova, kuid ma pole kunagi olnud sõnaosav mees, ei varem ega ka nüüd, kui sa oma teenijaga räägid, ma olen ju kidakeelne.” 11 Jehoova vastas: „Kes on teinud inimesele suu või kes võib teha ta kõnevõimetuks, kurdiks, nägijaks või pimedaks? Kas mitte mina, Jehoova? 12 Nüüd mine, ja mina olen sinuga, kui sa räägid, ja õpetan sulle, mida sul tuleb öelda.” 13 Mooses aga vastas: „Anna andeks, Jehoova, kuid ma palun, saada keegi teine!” 14 Siis süttis Jehoova viha Moosese vastu ja ta ütles: „Eks ole sul vend, leviit Aaron. Ma tean, et ta on hea kõnemees. Ta on teel siia, et sinuga kohtuda, ja ta rõõmustab sind nähes. 15 Räägi temaga ja pane talle sõnad suhu. Ma olen nii sinu kui ka temaga, kui sa räägid, ning ma õpetan teile, mida teha. 16 Tema räägib sinu eest rahvaga: tema on sinu eestkõneleja ja sina oled talle jumalaks*. 17 Võta see kepp ja tee sellega imetegusid!”

18 Mooses läks tagasi oma äia Jitro juurde ja ütles talle: „Ma tahaksin minna oma vendade juurde, kes on Egiptuses, et näha, kas nad on veel elus.” Jitro vastas Moosesele: „Mine rahuga.” 19 Pärast seda ütles Jehoova Moosesele Midjanis: „Mine tagasi Egiptusse, sest kõik mehed, kes tahtsid sind tappa, on surnud.”

20 Siis võttis Mooses oma naise ja pojad, pani nad eesli selga ja asus teele Egiptusemaa poole. Samuti võttis Mooses kepi, nagu Jumal oli käskinud. 21 Jehoova ütles Moosesele: „Kui sa Egiptusse jõuad, siis tee vaarao ees kõik need imed, mille tegemiseks ma olen sulle väe andnud. Mina aga lasen tema südamel kalgistuda ja ta ei luba rahval ära minna. 22 Ütle vaaraole: „Nii lausub Jehoova: „Iisrael on minu poeg, mu esmasündinu. 23 Ma ütlen sulle: lase mu pojal minna, et ta võiks mind teenida. Aga kui sa keeldud, siis tapan ma sinu poja, su esmasündinu.”””

24 Aga kui nad teel olid ja ööbimiskohas viibisid, tuli Jehoova* tema juurde ja tahtis teda surmata. 25 Aga Sippora võttis ränikivist noa, lõikas ära oma poja eesnaha ja lasi sel puutuda ingli jalgu ning ütles: „Sest sa oled mu verepeigmees.” 26 Siis jättis Jumal ta rahule. Tol korral ütles Sippora „verepeigmees” ümberlõikamise pärast.

27 Jehoova ütles Aaronile: „Mine kõrbesse Moosesele vastu.” Ta läkski ja kohtus Moosesega Jumala mäe juures ning tervitas teda suudlusega. 28 Siis jutustas Mooses Aaronile kõigest, mida oli talle rääkinud Jehoova, kes oli ta läkitanud. Samuti rääkis Mooses kõigist imetegudest, mida Jumal oli käskinud tal teha. 29 Seejärel läksid Mooses ja Aaron ning kogusid kokku kõik Iisraeli vanemad. 30 Aaron rääkis neile edasi kõik sõnad, mis Jehoova oli Moosesele öelnud, ja too tegi rahva silme all imetegusid. 31 Ja rahvas uskus. Kui nad kuulsid, et Jehoova oli iisraellaste pärast muret tundnud ja näinud nende viletsust, laskusid nad põlvili ja kummardasid silmili maha.

^ 2. Moos. 4:16 St Jumala esindajaks.

^ 2. Moos. 4:24 Mõnedes käsikirjades „Jehoova ingel”.

2. Mooses  5 : 1 - 23

5 Seejärel läksid Mooses ja Aaron vaarao juurde ja ütlesid talle: „Nii ütleb Jehoova, Iisraeli Jumal: „Lase mu rahval minna, et ta võiks kõrbes minu auks püha pidada.”” 2 Aga vaarao vastas: „Kes on Jehoova, et peaksin tema häält kuulda võtma ja iisraellased minema laskma? Mina ei tunne mingit Jehoovat ja ma ei luba iisraellastel ära minna!” 3 Kuid nemad ütlesid: „Heebrealaste Jumal ilmutas end meile. Palun luba meil minna kolme päevateekonna kaugusele kõrbesse ja ohverdada Jehoovale, oma Jumalale, et ta ei lööks meid katku ega mõõgaga.” 4 Egiptuse kuningas vastas neile: „Mooses ja Aaron, miks te kisute rahva töö juurest ära? Minge tagasi tööle!” 5 Vaarao jätkas: „Vaadake, kui palju on maal teie inimesi, ja teie tahate neile tööst puhkust anda!”

6 Samal päeval käskis vaarao rahva töölesundijaid ja töödejuhatajaid: 7 „Ärge andke enam rahvale telliste tegemiseks õlgi! Mingu ja korjaku nad neid ise. 8 Aga nõudke neilt sama palju telliseid kui varem. Ärge nende normi vähendage, sest nad logelevad. Sellepärast nad hüüavadki: „Me tahame minna, me tahame ohverdada oma Jumalale!” 9 Sundige neid veel rohkem tööle ja hoidke neid rakkes, et nad ei kuulaks valejutte.”

10 Siis läksid töölesundijad ja töödejuhatajad välja ning ütlesid rahvale: „Nii ütleb vaarao: „Ma ei anna teile enam õlgi. 11 Minge ja muretsege endale ise õlgi, kust aga leiate. Teie tööd ei kergendata karvavõrdki!”” 12 Seejärel hajus rahvas üle kogu Egiptusemaa, et endale ise õlgi korjata. 13 Töölesundijad kihutasid rahvast tagant: „Te peate iga päev tegema sama palju telliseid nagu siis, kui teile õlgi anti!” 14 Töölesundijad peksid töödejuhatajaid, kelle nad olid iisraellaste üle pannud, ja nõudsid neilt: „Miks te pole ei eile ega täna valmistanud sama palju telliseid nagu varem?”

15 Siis läksid Iisraeli töödejuhatajad vaarao juurde ja kurtsid: „Miks sa kohtled oma sulaseid niimoodi? 16 Su sulastele ei anta õlgi, ent siiski kästakse meil telliseid teha. Su sulaseid pekstakse, ehkki su oma rahvas on süüdi.” 17 Kuid vaarao ütles: „Te logelete! Logelete! Sellepärast te ütletegi: „Me tahame minna ja ohverdada Jehoovale.” 18 Minge tagasi tööle! Õlgi teile ei anta, aga oma tellisenormi te peate täitma!”

19 Siis Iisraeli töödejuhatajad nägid, et nende olukord on täbar, sest neile öeldi: „Te ei tohi telliste päevanormi mitte raasugi vähendada!” 20 Kui nad vaarao juurest tulid, kohtusid nad Moosese ja Aaroniga, kes neid ootasid, 21 ja ütlesid: „Nähku Jehoova, mis te olete teinud, ja mõistku kohut, sest teie pärast vaarao ja tema teenrid põlgavad meid. Te olete andnud nende kätte mõõga meie tapmiseks!” 22 Siis pöördus Mooses Jehoova poole ja ütles: „Jehoova, miks sa vaevad seda rahvast? Miks sa mind läkitasid? 23 Sellest ajast peale, kui ma läksin vaarao ette sinu nimel rääkima, on ta seda rahvast veel hullemini kohelnud, kuid sina pole oma rahvast üldse aidanud.”

2. Mooses  6 : 1 - 30

6 Siis Jehoova ütles Moosesele: „Nüüd saad sa näha, mida ma vaaraole teen. Vägeva käe sunnil laseb ta rahval minna ja vägeva käe sunnil ajab ta tema oma maalt välja.”

2 Jumal jätkas ja ütles Moosesele: „Mina olen Jehoova. 3 Ma ilmutasin end Aabrahamile, Iisakile ja Jaakobile kui kõikvõimas Jumal, aga oma nime Jehoova kohta ma neile kõike ei avaldanud. 4 Ka sõlmisin ma nendega lepingu, et annan neile Kaananimaa, selle maa, kus nad võõrana elasid. 5 Ma olen kuulnud, kuidas iisraellased egiptlaste orjuses ägavad, ja mul on meeles oma leping.

6 Seepärast ütle iisraellastele: „Mina olen Jehoova ja ma vabastan teid egiptlaste ikke alt ning päästan teid nende orjusest. Ma nõuan teid tagasi väljasirutatud* käsivarre ja suure kohtumõistmisega. 7 Ma võtan teid oma rahvaks ja olen teie Jumal. Ja te mõistate, et mina olen Jehoova, teie Jumal, kes vabastab teid egiptlaste ikke alt. 8 Ma viin teid maale, mille ma olen vandega tõotanud anda Aabrahamile, Iisakile ja Jaakobile. Ma annan selle teile omandiks. Mina olen Jehoova.””

9 Hiljem andis Mooses selle sõnumi edasi iisraellastele, aga nad ei kuulanud Moosest rõhutud meeleolu ja raske orjuse tõttu.

10 Siis ütles Jehoova Moosesele: 11 „Mine räägi vaaraole, Egiptuse kuningale, et ta laseks iisraellastel oma maalt lahkuda.” 12 Kuid Mooses vastas Jehoovale: „Iisraellased ei kuulanud mind. Miks peaks siis vaarao mind kuulda võtma? Mul on ju kõnelemisega raskusi.” 13 Aga Jehoova ütles Moosesele ja Aaronile uuesti, mis korraldused neil tuleb iisraellastele ja vaaraole, Egiptuse kuningale, edastada, et iisraellased Egiptusemaalt ära tuua.

14 Need on iisraellaste suguvõsade peamehed: Ruubeni, Iisraeli esmasündinu pojad olid Hanok, Pallu, Hesron ja Karmi. Need on Ruubeni suguvõsad.

15 Siimeoni pojad olid Jemuel, Jaamin, Ohad, Jaakin, Sohar ja kaananlanna poeg Šaul. Need on Siimeoni suguvõsad.

16 Need on Leevi poegade nimed ja nende põlvnemisliinid. Leevi pojad olid Geerson, Kehat ja Merari. Leevi elas 137-aastaseks.

17 Geersoni pojad olid Libni ja Simei, kes pandi kirja oma suguvõsadega.

18 Kehati pojad olid Amram, Jishar, Hebron ja Ussiel. Kehat elas 133-aastaseks.

19 Merari pojad olid Mahli ja Muusi.

Need olid leviitide suguvõsad nende põlvnemisliinide järgi.

20 Amram võttis endale naiseks Jookebedi, oma isa õe. See sünnitas talle Aaroni ja Moosese. Amram elas 137-aastaseks.

21 Jishari pojad olid Korah, Nefeg ja Sikri.

22 Ussieli pojad olid Miisael, Elsafan ja Sitri.

23 Aaron võttis endale naiseks Eliseba, Amminadabi tütre, Nahsoni õe. See sünnitas talle Naadabi, Abihu, Eleasari ja Iitamari.

24 Korahi pojad olid Assir, Elkana ja Abiasaf. Need olid korahlaste suguvõsad.

25 Eleasar, Aaroni poeg, võttis endale naise Puutieli tütreist, ja see sünnitas talle Piinehase.

Need on leviitide suguvõsade peamehed nende suguvõsade kaupa.

26 See on Aaroni ja Moosese sugupuu, nende, kellele Jehoova ütles: „Tooge iisraellased Egiptusemaalt välja rühmadeks koondatuna.” 27 Need olid needsamad Mooses ja Aaron, kes rääkisid vaaraoga, Egiptuse kuningaga, et iisraellased Egiptusest välja tuua.

28 Sel päeval, mil Jehoova rääkis Moosesega Egiptusemaal, 29 ütles Jehoova talle: „Mina olen Jehoova. Anna vaaraole, Egiptuse kuningale, teada kõik, mis ma sulle räägin!” 30 Mooses aga vastas Jehoovale: „Mul on kõnelemisega raskusi. Miks peaks vaarao mind kuulda võtma?”

^ 2. Moos. 6:6 Võib tõlkida ka „tugeva”.

2. Mooses  7 : 1 - 25

7 Seepeale ütles Jehoova Moosesele: „Ma olen pannud sind vaaraole jumalaks* ja su vend Aaron on su prohvetiks. 2 Sina räägi oma vennale Aaronile edasi kõik, mis ma sind käsin, ja tema omakorda rääkigu see edasi vaaraole. Siis lubab vaarao iisraellastel oma maalt ära minna. 3 Mina aga lasen vaarao südamel kalgistuda ja teen Egiptusemaal palju tunnustähti ja imesid. 4 Kuid vaarao ei võta teid kuulda ja ma tõstan oma käe Egiptuse vastu ning toon oma arvuka rahva, iisraellased, Egiptusemaalt välja suure kohtumõistmisega. 5 Kui ma sirutan oma käe Egiptuse vastu ja toon iisraellased sealt ära, siis egiptlased mõistavad, et mina olen Jehoova.” 6 Mooses ja Aaron tegid, nagu Jehoova oli neid käskinud. Nad tegid täpselt nii. 7 Mooses oli 80-aastane ja Aaron 83-aastane, kui nad vaaraoga rääkisid.

8 Jehoova ütles Moosesele ja Aaronile: 9 „Kui vaarao teile ütleb: „Tehke mõni ime”, siis lausu Aaronile: „Võta oma kepp ja viska see vaarao ette maha”, ja see muutub suureks maoks.” 10 Mooses ja Aaron läksidki vaarao juurde ja tegid täpselt nii, nagu Jehoova oli käskinud. Aaron viskas oma kepi vaarao ja tema teenrite ette ning see muutus suureks maoks. 11 Kuid vaarao kutsus targad ja nõiad, ning Egiptuse nõidpreestrid tegid nõiakunsti abil sedasama. 12 Nad viskasid oma kepid maha ja need muutusid suurteks madudeks, kuid Aaroni kepp neelas nende kepid alla. 13 Sellegipoolest jäi vaarao süda kalgiks ja ta ei kuulanud Moosest ja Aaronit, nagu Jehoova oli öelnud.

14 Siis ütles Jehoova Moosesele: „Vaarao süda on kalk. Ta keeldub rahvast ära saatmast. 15 Mine hommikul vaarao juurde, ta läheb sel ajal vee äärde. Võta kaasa kepp, mis muutus maoks, ja seisa Niiluse jõe kaldal, et temaga kohtuda. 16 Ütle talle: „Jehoova, heebrealaste Jumal, on saatnud mind sulle teatama: „Lase mu rahval ära minna, et ta võiks kõrbes mind teenida”, aga sa ei ole senini kuuletunud. 17 Nii ütleb Jehoova: „Selle järgi sa mõistad, et mina olen Jehoova: ma löön kepiga Niiluse vett ja see muutub vereks, 18 Niiluse kalad surevad, jõgi hakkab haisema ja egiptlased ei saa Niiluse vett juua.”””

19 Seejärel ütles Jehoova Moosesele: „Ütle Aaronile: „Võta oma kepp ja siruta käsi Egiptuse vete kohale: selle jõgede, kanalite*, soiste alade ja kõigi veehoidlate kohale, et nende veed muutuksid vereks.” Siis on veri kogu Egiptusemaal, isegi puu- ja kivianumates.” 20 Mooses ja Aaron tegid otsekohe Jehoova käsu järgi. Aaron tõstis kepi üles ja lõi Niiluse vett vaarao ja ta teenrite silme all ning kogu jõe vesi muutus vereks. 21 Kalad surid, jõgi hakkas haisema ja egiptlased ei saanud Niiluse vett juua. Veri oli kogu Egiptusemaal.

22 Aga Egiptuse nõidpreestrid tegid oma salakunstidega sedasama, mistõttu vaarao süda jäi kalgiks ja ta ei kuulanud Moosest ja Aaronit, nagu Jehoova oli öelnud. 23 Vaarao läks tagasi oma kotta ning tema süda ei pehmenenud. 24 Kõik egiptlased hakkasid Niiluse ümbruses kaevama, et joogivett leida, sest nad ei saanud Niiluse vett juua. 25 Möödus seitse päeva sellest, kui Jehoova oli Niilust löönud.

^ 2. Moos. 7:1 St andnud võimu vaarao üle.

^ 2. Moos. 7:19 St Niiluse kanalite.

2. Mooses  8 : 1 - 32

8 Siis ütles Jehoova Moosesele: „Mine vaarao juurde ja teata talle: „Nii lausub Jehoova: „Lase mu rahval ära minna, et ta võiks mind teenida. 2 Kui sa aga keeldud, siis nuhtlen ma kogu su maad konnadega. 3 Niiluse jõgi hakkab konnadest kubisema, nad tulevad su kotta, su magamistuppa ja voodisse, su teenrite majadesse ja su rahva peale, su ahjudesse ja leivanõudesse. 4 Konnad tulevad sinu, su rahva ja kõigi su teenrite peale.”””

5 Seejärel lausus Jehoova Moosesele: „Ütle Aaronile: „Siruta käsi oma kepiga välja jõgede, Niiluse kanalite ja soiste alade kohale, et Egiptusemaale tuleks konni.”” 6 Aaron sirutaski oma käe Egiptuse vete kohale ja kõikjalt hakkas tulema konni ning need katsid Egiptusemaa. 7 Ent nõidpreestrid tegid oma salakunstidega sedasama ja lasid samuti Egiptusemaale konni tulla. 8 Siis kutsus vaarao Moosese ja Aaroni ning ütles: „Anuge Jehoovat, et ta vabastaks mind ja mu rahvast neist konnadest, sest ma luban teie rahval lahkuda ja minna Jehoovale ohverdama.” 9 Mooses ütles vaaraole: „Jäägu sinu otsustada, millal ma peaksin paluma, et konnad sinu, su teenrite ja rahva kallalt ning majadest kaoksid. Nad jäävad alles ainult Niiluse jõkke.” 10 Tema vastas: „Homme.” Siis ütles Mooses: „Nagu sa ütled, nii ka läheb, et sa mõistaksid, et pole kedagi sellist nagu meie Jumal Jehoova. 11 Konnad lähevad ära sinu, su majade, teenrite ja rahva kallalt. Ainult Niiluse jõkke jäävad nad alles.”

12 Siis lahkusid Mooses ja Aaron vaarao juurest ning Mooses palus Jehoovat konnade pärast, keda Jumal oli vaaraole saatnud. 13 Jehoova vastas Moosese palvele ning konnad surid majades, õuedes ja väljadel. 14 Neid kuhjati kokku hunnikute viisi ja maa hakkas haisema. 15 Kuid nähes, et olukord muutus kergemaks, tegi vaarao oma südame kalgiks ega kuulanud neid, nagu Jehoova oli öelnud.

16 Nüüd lausus Jehoova Moosesele: „Ütle Aaronile: „Siruta oma kepp välja ja löö sellega vastu maad ning mullatolm muutub sääskedeks kogu Egiptusemaal.”” 17 Nad tegidki nii. Aaron sirutas käe oma kepiga välja ja lõi maapinda ning sääsed tulid inimeste ja loomade kallale. Kogu mullatolm Egiptusemaal muutus sääskedeks. 18 Nõidpreestrid püüdsid oma salakunstidega sedasama teha, kuid ei suutnud. Ja sääsed olid inimeste ja loomade kallal. 19 Siis ütlesid nõidpreestrid vaaraole: „See on Jumala sõrm!” Aga vaarao süda jäi kalgiks ja ta ei kuulanud neid, nagu Jehoova oli öelnud.

20 Jehoova ütles Moosesele: „Hommikul vara, kui vaarao läheb vee äärde, mine tema juurde ja ütle talle: „Nii lausub Jehoova: „Lase mu rahval ära minna, et ta võiks mind teenida. 21 Kui sa aga ei lase mu rahval lahkuda, saadan ma sinu, su teenrite ja rahva kallale ning majadesse parmud. Egiptlaste majad täituvad parmudega ja parmud katavad kogu maa. 22 Sel päeval eraldan ma Goosenimaa, kus elab minu rahvas, ja seal pole parme. Siis sa mõistad, et mina, Jehoova, olen siin maal. 23 Ma kohtlen erinevalt oma rahvast ja sinu rahvast. See ime sünnib homme.”””

24 Jehoova tegigi nii. Parmud tungisid tohutute parvedena vaarao kotta, tema teenrite majadesse ja kogu Egiptusemaale ning laastasid maa. 25 Lõpuks kutsus vaarao Moosese ja Aaroni ning ütles: „Minge, ohverdage oma Jumalale siin maal.” 26 Aga Mooses ütles: „Me ei saa seda teha, sest see, mida me ohverdame oma Jumalale Jehoovale, on egiptlastele jäle. Kui me ohverdaksime egiptlaste silme ees midagi neile jäledat, viskaksid nad meid ju kividega surnuks. 27 Me läheme kolme päevateekonna kaugusele kõrbesse ja ohverdame seal oma Jumalale Jehoovale, nagu ta on meile öelnud.”

28 Siis vaarao vastas: „Ma lasen teil minna, et saaksite ohverdada kõrbes oma Jumalale Jehoovale. Ärge ainult liiga kaugele minge. Anuge oma Jumalat minu eest!” 29 Mooses ütles: „Ma lähen sinu juurest ära ja anun Jehoovat ning homme kaovad parmud vaarao, tema teenrite ja rahva kallalt. Ärgu ainult vaarao meid taas petku, nii et ta ei lasegi rahval minna Jehoovale ohverdama.” 30 Seejärel läks Mooses vaarao juurest ära ja anus Jehoovat. 31 Jehoova täitis Moosese palve ning parmud kadusid vaarao, tema teenrite ja rahva kallalt. Mitte ühtegi ei jäänud järele. 32 Kuid ka sel korral tegi vaarao oma südame kalgiks ega lasknud rahvast minema.

2. Mooses  9 : 1 - 35

9 Siis ütles Jehoova Moosesele: „Mine vaarao juurde ja teata talle: „Nii ütleb Jehoova, heebrealaste Jumal: „Lase mu rahval ära minna, et ta võiks mind teenida. 2 Aga kui sa keeldud ja pead teda kinni, 3 siis tuleb Jehoova käsi su kariloomade peale. Hobuste, eeslite, kaamelite, veiste, lammaste ja kitsede peale tuleb laastav katk. 4 Jehoova kohtleb erinevalt iisraellaste kariloomi ja egiptlaste kariloomi, ja iisraellastele kuuluvaist ei sure ainsatki.””” 5 Peale selle määras Jehoova aja ning ütles: „Homme teen mina, Jehoova, seda siin maal!”

6 Jehoova tegigi seda järgmisel päeval ning palju egiptlaste kariloomi suri, aga iisraellaste kariloomadest ei surnud ühtegi. 7 Kui vaarao lasi asja uurida, siis selgus, et iisraellaste kariloomadest polnud surnud mitte ainsatki. Sellest hoolimata jäi vaarao süda kalgiks ja ta ei lasknud rahval ära minna.

8 Pärast seda ütles Jehoova Moosesele ja Aaronile: „Võtke kumbki oma peod täis põletusahju tuhka ja Mooses visaku seda vaarao ees õhku. 9 See muutub tolmuks, mis katab kogu Egiptusemaa ning tekitab inimestele ja loomadele kogu Egiptusemaal mädapaiseid.”

10 Siis võtsid nad põletusahju tuhka ja astusid vaarao ette. Mooses viskas tuhka taeva poole ning inimestele ja loomadele tekkisid mädapaised. 11 Paised olid nii nõidpreestritel kui ka kõigil egiptlastel, seepärast ei saanud nõidpreestrid Moosese juurde tulla. 12 Aga Jehoova lasi vaarao südamel kalgistuda ja vaarao ei kuulanud neid, nagu Jehoova oli Moosesele öelnud.

13 Siis ütles Jehoova Moosesele: „Mine hommikul vara vaarao ette ja ütle talle: „Nii lausub Jehoova, heebrealaste Jumal: „Lase mu rahval ära minna ja mind teenida, 14 sest muidu suunan ma kõik oma löögid sinule, su sulastele ja su rahvale, et sa mõistaksid, et minu sarnast ei ole kogu maa peal. 15 Ma oleksin võinud juba ammu oma käe välja sirutada ning lüüa sind ja su rahvast laastava katkuga, nii et sa oleksid maa pealt kadunud. 16 Aga ma olen hoidnud sind alles just selleks, et näidata sulle oma väge, ja selleks, et mu nime kuulutataks kogu maal. 17 Kas sa suhtud mu rahvasse ikka veel üleolevalt ega lase tal ära minna? 18 Homme samal ajal lasen ma sadada nii tugevat rahet, millist pole Egiptuses kunagi olnud. 19 Käsi nüüd tuua ulualla kõik oma kariloomad ja kõik, kes on väljas. Kõik inimesed ja loomad, kes jäävad välja ega tule koju varjule, hukkuvad rahesajus.”””

20 Kõik vaarao sulased, keda Jehoova sõnad hirmutasid, ajasid oma sulased ja kariloomad kiiresti koju, 21 need aga, kes Jehoova sõnast ei hoolinud, jätsid oma sulased ja kariloomad välja.

22 Jehoova ütles nüüd Moosesele: „Siruta oma käsi taeva poole, et rahesadu tuleks kogu Egiptusemaale, inimeste, loomade ja kõigi taimede peale Egiptusemaal.” 23 Siis sirutas Mooses oma kepi taeva poole ning Jehoova saatis äikest ja rahet. Ja tuld* langes maha ning Jehoova lasi sadada rahet Egiptusemaa peale. 24 Sadas rahet ja sähvis tuld. Sadu oli väga ränk: Egiptuse rahva ajaloos polnud eales midagi sellist nähtud. 25 Rahe tabas kogu Egiptusemaad, tappis nii inimesi kui ka loomi ning peksis puruks kõik taimed ja puud. 26 Ainult Goosenimaal, kus elasid iisraellased, ei sadanud rahet.

27 Vaarao lasi kutsuda Moosese ja Aaroni ning ütles neile: „Nüüd ma mõistan, et olen pattu teinud. Jehoova on õiglane, aga mina ja mu rahvas oleme eksinud. 28 Anuge Jehoovat, et tema saadetud äike ja rahe lõppeksid. Siis ma olen nõus teid ära laskma ja te ei pea kauemaks siia jääma.” 29 Mooses ütles talle: „Niipea kui ma linnast välja jõuan, sirutan ma käed Jehoova poole. Äike lakkab ja rahet ei saja enam, et sa mõistaksid, et maa kuulub Jehoovale. 30 Kuid ma tean sinu ja su sulaste kohta, et isegi siis te ei karda Jumal Jehoovat.”

31 Lina ja oder peksti maha, sest oder oli peaaegu küps ja lina õitses. 32 Ent nisu ja speltanisu ei pekstud maha, sest need valmivad hiljem. 33 Mooses lahkus vaarao juurest, läks linnast välja ja sirutas käed Jehoova poole. Siis lakkasid äike ja rahesadu ning vihma ei kallanud enam maa peale. 34 Kui vaarao nägi, et vihm, rahe ja äike lakkasid, patustas ta jälle ja tegi oma südame kalgiks, nii tema kui ka ta sulased. 35 Vaarao süda jäi kalgiks ning ta ei lasknud iisraellasi ära, just nagu Jehoova oli Moosese kaudu öelnud.

^ 2. Moos. 9:23 See võib viidata võimsatele välgusähvatustele.

2. Mooses  10 : 1 - 29

10 Siis ütles Jehoova Moosesele: „Mine vaarao ette, sest ma olen lasknud tema ja ta sulaste südamel kalgistuda, et teha tema ees need imeteod, 2 et sa võiksid rääkida oma poegadele ja pojapoegadele, kui karmilt ma kohtlesin Egiptust ja milliseid imetegusid ma egiptlaste keskel tegin. Siis te mõistate, et mina olen Jehoova.”

3 Mooses ja Aaron läksid vaarao ette ning ütlesid talle: „Nii lausub Jehoova, heebrealaste Jumal: „Kui kaua sa keeldud mulle allumast? Lase mu rahval ära minna ja mind teenida. 4 Sest kui sa ikka veel ei luba mu rahvast minema, siis saadan ma homme su maale rohutirtsud. 5 Nad katavad maapinna, nii et maad pole enam nähagi, ning söövad ära kõik, mis teil rahest alles on jäänud, ja söövad paljaks kõik teie puud. 6 Sinu ja su sulaste majad ning kõik majad kogu Egiptuses saavad neid nii täis, et midagi sellist pole su isad ega esiisad siin maal ealeski näinud.”” Seejärel pööras ta ringi ja läks vaarao juurest minema.

7 Siis ütlesid vaarao teenrid talle: „Kui kaua see mees meile veel viletsust põhjustab? Saada see rahvas ära, et ta teeniks Jehoovat, oma Jumalat. Kas sa ei saa veel aru, et Egiptus on laastatud?” 8 Mooses ja Aaron toodigi tagasi vaarao juurde ning ta ütles neile: „Minge, teenige Jehoovat, oma Jumalat! Aga kes need siis õieti lähevad?” 9 Mooses vastas: „Me läheme koos oma noorte ja vanade, poegade ja tütarde, lammaste ja veistega, sest me peame püha Jehoova auks.” 10 Vaarao vastas neile: „Kui ma peaksin teid ja teie lapsi minna laskma, siis on küll Jehoova teiega! On täiesti selge, et te sepitsete midagi kurja. 11 See teil ei õnnestu! Ainult teie mehed võivad minna ja teenida Jehoovat — seda te ju tahtsite!” Seepeale aeti nad vaarao eest ära.

12 Nüüd ütles Jehoova Moosesele: „Siruta oma käsi Egiptusemaa kohale, et kogu Egiptusemaale tuleksid rohutirtsud ja sööksid ära kogu taimestiku, kõik, mis rahest järele jäi.” 13 Kohe sirutas Mooses oma kepi Egiptusemaa kohale ning Jehoova lasi kogu selle päeva ja öö idatuulel puhuda. Kui saabus hommik, tõi idatuul kaasa rohutirtsud. 14 Egiptusemaale tulid rohutirtsud ja nad katsid kõik Egiptuse alad. See nuhtlus oli väga ränk. Kunagi varem polnud rohutirtse olnud nii palju ja ka kunagi edaspidi ei tule neid enam nii palju. 15 Nad katsid kogu maapinna, nii et maa mustas, ning sõid ära kõik taimed ja kõik puude vilja, mis rahe oli alles jätnud. Kogu Egiptusemaal ei jäänud puudele ega taimedele alles midagi rohelist.

16 Siis kutsus vaarao kiiresti Moosese ja Aaroni ning ütles: „Ma olen teinud pattu teie Jumala Jehoova ja teie vastu. 17 Anna mulle palun mu patt veel seekord andeks. Anuge Jehoovat, oma Jumalat, et ta selle surmatoova nuhtluse minu pealt ometi ära pööraks!” 18 Ta* läks vaarao juurest ära ja anus Jehoovat. 19 Siis muutis Jehoova tuule suunda ning puhuma hakkas väga kõva läänetuul, mis viis rohutirtsud ära ja ajas need Punasesse merre. Mitte ainsatki rohutirtsu ei jäänud alles kogu Egiptusemaale. 20 Kuid Jehoova lasi vaarao südamel kalgistuda ja vaarao ei lasknud iisraellasi ära.

21 Jehoova ütles siis Moosesele: „Siruta oma käsi taeva poole, et Egiptusemaale tuleks pimedus, selline pimedus, et katsu või käega.” 22 Kohe sirutas Mooses käe taeva poole ja kogu Egiptusemaa mattus kolmeks päevaks pilkasesse pimedusse. 23 Üks ei näinud teist ja keegi ei liikunud paigast kolm päeva, aga seal, kus elasid iisraellased, oli valge. 24 Siis kutsus vaarao Moosese ja ütles: „Minge, teenige Jehoovat! Ainult teie lambad ja veised jäägu siia. Te võite ka oma lapsed kaasa võtta.” 25 Aga Mooses ütles: „Sa pead lubama meil kaasa võtta ka loomad, keda saaksime tuua tapa- ja põletusohvriks Jehoovale, oma Jumalale. 26 Meie kariloomad peavad tulema koos meiega. Ükski loom ei tohi maha jääda, sest me vajame neid Jehoova, oma Jumala teenimiseks. Me ei tea, mida meil võib Jehoovale ohverdamiseks vaja minna, enne kui oleme kohale jõudnud.” 27 Aga Jehoova lasi vaarao südamel kalgistuda ja vaarao polnud nõus neid ära laskma. 28 Vaarao ütles talle: „Kao mu silmist! Ära enam üritagi mu palge ette tulla, sest päeval, mil sa mu ette ilmud, sa sured!” 29 Mooses vastas: „Olgu nii, ma ei tule enam su palge ette.”

^ 2. Moos. 10:18 Ilmselt Mooses.

2. Mooses  11 : 1 - 10

11 (Jehoova oli Moosesele öelnud: „Veel ühe nuhtluse toon ma vaarao ja Egiptuse peale. Pärast seda laseb ta teil minna. Kui ta teid minema laseb, siis ta lausa ajab teid ära. 2 Ütle rahvale, et iga mees ja naine küsiks oma naabrilt hõbe- ja kuldasju.” 3 Jehoova lasi iisraellastel egiptlaste silmis armu leida. Pealegi oli Mooses vaarao sulaste ja egiptuse rahva silmis väga lugupeetud mees.)

4 Mooses jätkas: „Nii lausub Jehoova: „Kesköö paiku lähen ma Egiptusest läbi 5 ja kõik esmasündinud Egiptusemaal surevad, troonil istuva vaarao esmasündinust käsikiviga töötava orjatari esmasündinuni, ja ka kõik kariloomade esmasündinud. 6 Siis on kogu Egiptusemaal suur halamine, mille sarnast pole eales olnud ja mille sarnast enam kunagi ei tule. 7 Aga koergi ei haugu iisraellaste peale, ei inimese ega looma peale, et te teaksite, et Jehoova suhtub egiptlastesse ja iisraellastesse erinevalt.” 8 Kõik su sulased tulevad minu juurde ja kummardavad mu ees, öeldes: „Mine ära, ja ühes sinuga mingu kogu rahvas, kes su järel käib.” Pärast seda ma lähengi ära.” Ja Mooses lahkus vaarao juurest tulivihasena.

9 Seejärel ütles Jehoova Moosesele: „Vaarao ei võta teid kuulda, et Egiptusemaal sünniks rohkesti minu imesid.” 10 Mooses ja Aaron tegid vaarao ees kõik need imed, kuid Jehoova lasi vaarao südamel kalgistuda, nii et see ei lubanud iisraellastel oma maalt ära minna.

2. Mooses  12 : 1 - 51

12 Jehoova ütles Moosesele ja Aaronile Egiptusemaal: 2 „See kuu olgu teil esimene kuu, see olgu teil aasta esimene kuu.* 3 Rääkige terve Iisraeli kogudusega ja öelge: „Selle kuu kümnendal päeval võtku igaüks endale tall pere peale, üks tall maja kohta. 4 Aga kui pere on talle jaoks liiga väike, siis söögu pere seda oma majas koos lähima naabriperega. Arvestage välja, kui palju igaüks sööb. 5 Tall olgu veatu üheaastane isasloom. Võtke see noorte jäärade või sikkude hulgast. 6 Hoolitsege tema eest kuni selle kuu neljateistkümnenda päevani. Iga Iisraeli pere tapku tall videviku ajal*. 7 Nad võtku verd ja määrigu seda kummalegi uksepiidale ning ukse pealispuule majas, kus nad seda söövad.

8 Nad söögu liha selsamal ööl. Nad küpsetagu seda tulel ja söögu seda koos hapnemata leiva ja kibedate rohttaimedega. 9 Ärge sööge midagi sellest lihast toorelt ega vees keedetult, vaid küpsetage see tall tulel ühes pea, jalgade ja sisikonnaga. 10 Ärge jätke sellest hommikuks midagi alles; kõik mis jääb üle, tuleb põletada. 11 Sööge seda vöö vööl, sandaalid jalas ja kepp käes. Sööge seda kiiruga. See on paasaohver* Jehoova auks. 12 Ma käin sel ööl Egiptusemaa läbi ja surman iga esmasündinu, nii inimese kui ka looma. Ma mõistan kohut kõigi Egiptuse jumalate üle. Mina olen Jehoova. 13 Veri on tundemärgiks majadel, kus te viibite. Kui ma näen verd, lähen ma teist mööda, nii et see nuhtlus ei hävita teid, kui ma löön Egiptusemaad.

14 See päev jäägu teile mälestuspäevaks, mida teil tuleb tähistada kui Jehoova püha põlvest põlve. Selle tähistamine olgu teile alaliseks seaduseks. 15 Seitse päeva sööge hapnemata leiba. Esimesel päeval kõrvaldage oma majadest haputainas, sest kui keegi sööb nende seitsme päeva jooksul midagi hapnenut, tuleb ta iisraellaste hulgast hävitada. 16 Esimesel päeval olgu teil püha kokkutulek, samuti olgu püha kokkutulek seitsmendal päeval. Nendel päevadel ei tohi te teha mingit tööd, te võite valmistada vaid süüa.

17 Pidage hapnemata leibade püha, sest just sel päeval viin ma teie suure rahva Egiptusemaalt välja. Tähistage seda päeva põlvest põlve, see olgu teile alaliseks seaduseks. 18 Sööge hapnemata leiba esimese kuu neljateistkümnenda päeva õhtust kahekümne esimese päeva õhtuni. 19 Seitse päeva ei tohi teie majades leiduda haputainast, sest kui keegi sööb midagi hapnenut, olgu ta muulane või iisraellane, tuleb ta Iisraeli kogudusest hävitada. 20 Te ei tohi süüa midagi hapnenut. Kõigis oma majades tuleb teil süüa hapnemata leiba.””

21 Otsekohe kutsus Mooses kõik Iisraeli vanemad ja ütles neile: „Minge ja valige oma perele lamba- või kitsetall ning tapke paasaohver. 22 Seejärel kastke iisopikimp verekaussi ning määrige verd oma ukse pealispuule ja mõlemale uksepiidale. Mitte keegi teist ärgu väljugu oma majast hommikuni. 23 Kui siis Jehoova läheb egiptlasi nuhtlema ning näeb ukse pealispuul ja mõlemal uksepiidal verd, läheb Jehoova sellest uksest mööda ega luba surmaval nuhtlusel teie majadesse tulla.

24 Selle sündmuse tähistamine olgu teile ja teie poegadele alaliseks seaduseks. 25 Teil tuleb seda tähistada, kui te jõuate maale, mille Jehoova teile annab, nagu ta on öelnud. 26 Kui teie pojad küsivad, miks seda püha peetakse, 27 siis vastake: „See on paasaohver Jehoova auks, kes läks mööda iisraellaste majadest Egiptuses, kui ta nuhtles egiptlasi, aga päästis meie pered.””

Siis rahvas laskus põlvili ja kummardas maani. 28 Iisraellased tegid, nagu Jehoova oli Moosest ja Aaronit käskinud. Nad tegid täpselt nii.

29 Keskööl surmas Jehoova Egiptusemaal kõik esmasündinud, troonil istuva vaarao esmasündinust vangi esmasündinuni ning kõik kariloomade esmasündinud. 30 Öösel tõusid vaarao, kõik ta sulased ja kõik teised egiptlased, ning egiptlaste seast kostis suur hala, sest ei leidunud ainsatki maja, kus poleks olnud surnut. 31 Otsekohe kutsus vaarao öösel Moosese ja Aaroni ning ütles: „Minge ära mu rahva hulgast, nii teie kui ka teised iisraellased! Minge ja teenige Jehoovat, nagu te tahtsite. 32 Võtke oma lambad, kitsed ja veised, nagu te soovisite, ja minge. Paluge ka, et Jumal mind õnnistaks.”

33 Egiptlased hakkasid rahvale peale käima, et nad kiiresti maalt lahkuksid, öeldes: „Muidu oleme kõik varsti surnud!” 34 Siis võttis rahvas kaasa oma hapnemata taina ning neil olid leivanõud riietesse mähituna õlal. 35 Iisraellased tegid nii, nagu Mooses oli neid käskinud, ja küsisid egiptlastelt hõbe- ja kuldasju ning riideid. 36 Jehoova lasi oma rahval egiptlaste silmis armu leida, nii et need andsid iisraellastele kõike, mida nad küsisid. Nii võtsid iisraellased egiptlastelt saaki.

37 Siis läksid iisraellased Raamsesest Sukkotti, umbes 600 000 jalameest*, peale nende veel lapsed. 38 Nendega läks kaasa ka palju teistest rahvastest inimesi, samuti lambaid, kitsi ja veiseid, arvukalt kariloomi. 39 Nad küpsetasid Egiptusest kaasa võetud tainast ümmargusi hapnemata leibu. Tainas polnud hapnenud, sest neid oli Egiptusest nii äkitselt välja aetud, et neil ei olnud aega endale teemoona valmistada.

40 Iisraellased, kes olid elanud Egiptuses, olid elanud võõrsil kokku 430 aastat*. 41 Selsamal päeval, kui need 430 aastat lõppesid, läks kogu Jehoova rahvas Egiptusemaalt välja. 42 See on öö, mil nad tähistavad seda, et Jehoova tõi nad Egiptusemaalt välja. Kõik iisraellased peavad tähistama seda ööd Jehoova auks põlvest põlve.

43 Jehoova ütles Moosesele ja Aaronile: „Need on määrused paasapüha pidamiseks. Ükski võõramaalane ei tohi paasaohvrit süüa. 44 Aga kui sul on mõni raha eest ostetud meesori, lõika ta ümber. Alles siis tohib ta seda süüa. 45 Sisserändaja ega palgatööline ei tohi seda süüa. 46 Seda tuleb süüa majas sees. Sa ei tohi seda liha majast välja viia ega murda ühtki selle luud. 47 Seda püha peab tähistama terve Iisraeli kogudus. 48 Kui sinu juures elab mõni muulane, kes tahab pidada paasapüha Jehoova auks, siis tuleb ümber lõigata kõik ta meessoost kodakondsed. Alles siis võib ta tulla seda tähistama. Temast saab otsekui iisraellane. Aga ükski ümberlõikamata mees ei tohi paasatalle süüa. 49 Sama seadus kehtib iisraellase ja muulase kohta, kes elab teie keskel.”

50 Kõik iisraellased tegidki nõnda, nagu Jehoova oli Moosest ja Aaronit käskinud, nad tegid täpselt nii. 51 Selsamal päeval viis Jehoova kogu Iisraeli rahva Egiptusemaalt välja.

^ 2. Moos. 12:2 Vt „Sõnaseletusi”, märksõna „aviv”.

^ 2. Moos. 12:6 Sõna-sõnalt „kahe õhtu vahel”. Mõnede arvates mõeldakse siin aega, mis jääb päikeseloojangu ja täieliku pimeduse saabumise vahele. Teised peavad esimeseks õhtuks aega, mil päike hakkab laskuma, ja teiseks õhtuks tegelikku päikeseloojangut.

^ 2. Moos. 12:11 Sõnaosa „paasa-” heebrea vaste tähendab „möödaminek”, mis viitab sellele, et Jumala ingel läks verega märgistatud majadest mööda.

^ 2. Moos. 12:37 Vastav heebrea sõna käib ainult meeste kohta, naisi ei loendatud.

^ 2. Moos. 12:40 Mõned vanad piiblitõlked näitavad, et see hõlmas nii Kaananis kui ka Egiptuses elatud aega.

2. Mooses  13 : 1 - 22

13 Jehoova ütles Moosesele: 2 „Pühenda mulle iga iisraellaste meessoost esmasündinu. Iga meessoost esmasündinu kuulub minule, samuti iga looma isane esmik.”

3 Mooses ütles rahvale: „Pea meeles seda päeva, mil sa läksid välja Egiptusest, orjusekojast, sest vägeva käega tõi Jehoova sind sealt välja. Ära siis söö midagi hapnenut. 4 Sa lähed välja sel päeval avivikuul*. 5 Kui Jehoova on viinud sind kaananlaste, hettide, emorlaste, hiivlaste ja jebuuslaste maale, mille kohta ta su esiisadele vandus, et annab selle sulle — maale, kus voolab piima ja mett —, siis tuleb sul sellel kuul seda püha pidada. 6 Seitse päeva pead sa sööma hapnemata leiba ja seitsmendal päeval on püha Jehoova auks. 7 Hapnemata leiba tuleb süüa seitse päeva. Sul ärgu olgu midagi hapnenut, ärgu olgu haputainast kogu maal. 8 Sel päeval ütle oma pojale: „Seda tehes ma meenutan, kuidas Jehoova mind Egiptusest välja tõi.” 9 See olgu märgiks su käe peal ja meeldetuletuseks su laubal, et sa räägiksid Jehoova seadusest, sest vägeva käega tõi Jehoova sind Egiptusest välja. 10 Sul tuleb täita seda määrust ettenähtud ajal aastast aastasse.

11 Kui Jehoova on viinud sind kaananlaste maale, mille ta on vandega lubanud anda sulle ja su esiisadele, 12 siis pead sa pühendama Jehoovale iga meessoost esmasündinu ja kariloomadest iga isase esmiku, isased esmikud kuuluvad Jehoovale. 13 Iga eesli esmik tuleb sul lunastada, anna tema eest lammas. Aga kui sa teda ei lunasta, siis murra ta kael. Samuti tuleb sul vabaks osta iga esmasündinud poeg.

14 Kui su poeg peaks sinult tulevikus küsima, miks sa seda teed, siis vasta talle: „Vägeva käega tõi Jehoova meid välja Egiptusest, orjusekojast. 15 Kui vaarao kangekaelselt keeldus meid ära saatmast, tappis Jehoova iga esmasündinu Egiptusemaal, nii inimeste esmasündinud kui ka loomade esmasündinud. Sellepärast me ohverdame Jehoovale kõik loomade isased esmikud ja ostame vabaks iga esmasündinud poja.” 16 See olgu märgiks su käe peal ja laubapaelaks su silmade kohal, sest vägeva käega tõi Jehoova meid Egiptusest välja.”

17 Kui siis vaarao oli rahva ära saatnud, ei juhtinud Jumal rahvast teele, mis kulges läbi vilistite maa, ehkki see oli lühem, sest Jumal ütles: „Rahvas võib sõda nähes meelt muuta ja Egiptusse tagasi minna.” 18 Seetõttu laskis Jumal rahval minna ringiga, mööda teed, mis kulges läbi Punase mere ääres asuva kõrbe. Iisraellased läksid Egiptusemaalt välja lahingukorda seatuna*. 19 Mooses võttis endaga kaasa ka Joosepi luud, sest Joosep oli lasknud iisraellastel pühalikult vanduda, öeldes: „Jumal hoolitseb teie eest. Viige siis mu luud siit endaga kaasa.” 20 Nad läksid Sukkotist teele ja jäid laagrisse Eetamis, kõrbe ääres.

21 Jehoova käis nende ees ning juhatas neile päeval teed pilvesambas ja andis öösel valgust tulesambas, nii et nad said edasi minna päeval ja ööl. 22 Pilvesammas ei lahkunud rahva eest päeval ega tulesammas öösel.

^ 2. Moos. 13:4 Vt lisa B15.

^ 2. Moos. 13:18 Tõenäoliselt olid nad paigutatud viide ossa otsekui sõjavägi: eelvägi, järelvägi, peavägi ja kaks tiiba.

2. Mooses  14 : 1 - 31

14 Jehoova lausus Moosesele: 2 „Ütle iisraellastele, et nad pöörduksid tagasi ja jääksid laagrisse Pii-Hahiroti juurde, Migdoli ja mere vahele, kust on näha Baal-Sefon. Jääge laagrisse mere äärde, Baal-Sefoni vastu. 3 Siis ütleb vaarao iisraellaste kohta: „Nad ekslevad mööda maad, nad on kõrbesse lõksu jäänud.” 4 Ma lasen vaarao südamel kalgistuda ja ta hakkab neid taga ajama. Ma toon au oma nimele, lüües vaaraod ja kogu tema sõjaväge. Siis egiptlased mõistavad, et mina olen Jehoova.” Nõnda iisraellased tegidki.

5 Mõne aja pärast teatati Egiptuse kuningale, et rahvas on põgenenud. Otsekohe muutsid vaarao ja tema teenrid meelt ning ütlesid: „Miks me ometi vabastasime iisraellased, kes meid orjasid!” 6 Vaarao pani sõjavankrid valmis ja võttis sõdurid endaga kaasa. 7 Ta võttis 600 parimat sõjavankrit ja kõik ülejäänud Egiptuse sõjavankrid ning võitlejaid igale vankrile. 8 Jehoova lasi vaarao, Egiptuse kuninga südamel kalgistuda ning vaarao kihutas iisraellastele järele. Iisraellased aga läksid Egiptusest vapralt välja. 9 Egiptlased ajasid neid taga ning kõik vaarao vankrihobused, tema ratsaväelased ja sõjavägi jõudsid neile järele, kui nad olid laagris mere ääres Pii-Hahiroti lähedal, Baal-Sefoni vastas.

10 Kui vaarao lähenes, nägid iisraellased, et egiptlased ajavad neid taga. Iisraellased lõid kartma ja hakkasid Jehoovat appi hüüdma. 11 Nad ütlesid Moosesele: „Kas Egiptuses ei olnud matmispaiku, et sa tõid meid siia kõrbesse surema? Miks sa meile seda tegid? Miks sa meid Egiptusest välja tõid? 12 Me ju ütlesime sulle Egiptuses, et sa jätaksid meid rahule ja laseksid meil egiptlasi teenida. Me teenime parem egiptlasi, kui sureme kõrbes!” 13 Siis ütles Mooses rahvale: „Ärge kartke! Püsige paigal ja vaadake, kuidas Jehoova teid täna päästab. Sest egiptlasi, keda te näete täna, ei näe te enam kunagi, mitte iialgi. 14 Jehoova ise võitleb teie eest, teie aga püsige rahulikult paigal.”

15 Jehoova ütles siis Moosesele: „Miks sa minu poole hüüad? Ütle iisraellastele, et nad paneksid laagri kokku. 16 Sina aga tõsta oma kepp üles, siruta käsi mere kohale ja lõhesta see, et iisraellased saaksid minna kuiva maad mööda läbi mere. 17 Aga mina lasen egiptlaste südametel kalgistuda ja egiptlased lähevad iisraellastele järele. Ma toon au oma nimele, lüües vaaraod ja kogu tema sõjaväge, tema sõjavankreid ja ratsaväelasi. 18 Siis egiptlased mõistavad, et mina olen Jehoova, kui ma toon au oma nimele, lüües vaaraod, tema sõjavankreid ja ratsaväelasi.”

19 Siis läks Jumala ingel, kes oli käinud iisraellaste ees, nende taha ning ka pilvesammas liikus nende eest nende taha; 20 see tuli egiptlaste ja iisraellaste vahele. Ühel pool mattis pilv kõik pimedusse, kuid teisel pool valgustas ööd. Nii ei pääsenud egiptlased iisraellaste ligi kogu öö.

21 Mooses sirutas käe mere kohale ja Jehoova lasi merel taanduda tugeva idatuule abil, mis puhus kogu öö, nii et merepõhi kuivas ja vesi lõhenes. 22 Siis läksid iisraellased kuiva maad mööda läbi mere, vesi aga seisis müürina neist paremal ja vasakul pool. 23 Egiptlased ajasid neid taga ning kõik vaarao hobused, tema sõjavankrid ja ratsaväelased läksid neile merre järele. 24 Hommikuse vahikorra* ajal vaatas Jehoova tule- ja pilvesambast egiptlaste peale ja ajas nad segadusse. 25 Ta rebis rattaid nende sõjavankritelt, nii et neil oli raske vankreid juhtida. Egiptlased ütlesid: „Põgeneme iisraellaste eest, sest Jehoova võitleb nende poolel meie vastu!”

26 Siis ütles Jehoova Moosesele: „Siruta käsi mere kohale, et vesi tuleks egiptlaste, nende sõjavankrite ja ratsaväelaste peale.” 27 Mooses sirutas kohe oma käe mere kohale ja vastu hommikut pöördus vesi oma paika tagasi. Egiptlased küll põgenesid selle eest, kuid Jehoova paiskas nad keset merd. 28 Vesi tuli sõjavankrite, ratsaväelaste ja kogu vaarao sõjaväe peale, kes olid iisraellastele merre järele läinud. Mitte ainsatki egiptlast ei jäänud alles.

29 Ent iisraellased kõndisid mööda kuiva merepõhja ning vesi oli neil müürina paremal ja vasakul pool. 30 Sel päeval päästis Jehoova iisraellased egiptlaste käest ja nad nägid mererannas egiptlaste surnukehi. 31 Kui iisraellased nägid Jehoova väge, millega ta egiptlaste vastu tegutses, valdas neid kartus Jehoova ees. Nad uskusid Jehoovat ja tema teenijat Moosest.

^ 2. Moos. 14:24 Hommikune vahikord kestis umbes kella kahest öösel kella kuueni hommikul.

2. Mooses  15 : 1 - 27

15 Siis laulsid Mooses ja iisraellased Jehoovale selle laulu:

„Ma laulan Jehoovale, sest ta on saanud suure võidu.

Hobuse ja ratsaniku paiskas ta merre.

2 Mu tugevus ja vägi on Jaah*, tema päästis mu.

Tema on mu Jumal, keda ma ülistan, mu isa Jumal, keda ma kiidan.

3 Jehoova on vägev sõdalane, Jehoova on tema nimi.

4 Vaarao vankrid ja sõjaväe heitis ta merre,

vaarao parimad sõdalased uputas ta Punasesse merre.

5 Voogavad veed katsid nad, kivina vajusid nad alla sügavikku.

6 Su parem käsi, Jehoova, on täis väge,

su parem käsi, Jehoova, purustab vaenlase.

7 Oma ülevuses paiskad sa maha need, kes tõusevad su vastu,

sa saadad oma vihaleegi, mis põletab nad ära kui kõrred.

8 Sinu sõõrmete hingusest kuhjusid veed,

need seisid tammina paigal,

voogavad veed tardusid mere südames.

9 Vaenlane ütles: „Ma ajan taga, saan kätte!

Ma jaotan saaki, mu hing küllastub!

Ma tõmban mõõga, mu käsi alistab nad!”

10 Oma hingeõhuga sa puhusid, meri kattis nad,

nad vajusid veevoogudesse nagu tina.

11 Kes on jumalate seas sinu sarnane, Jehoova?

Kes on sinu sarnane, nii vägev oma pühaduses?

Sa oled kardetav, sind kiidetakse lauluga, sa imetegija.

12 Sa sirutasid oma parema käe, maa neelas nad.

13 Truu armastusega sa juhtisid rahvast, kelle sa päästsid,

oma jõuga sa juhatad ta oma püha eluaseme juurde.

14 Rahvad kuulevad ja värisevad,

ahastus valdab Vilistimaa elanikke.

15 Edomi pealikud ehmuvad,

Moabi vägevad valitsejad vabisevad,

kõik Kaanani elanikud heituvad.

16 Kohkumus ja hirm tabab neid.

Su võimas käsivars paneb nad kivistuma,

kui möödub su rahvas, Jehoova,

kui möödub rahvas, kelle sina oled loonud.

17 Sa viid ja istutad ta oma pärandmäele,

elupaika, mille sina, Jehoova, oled endale valmistanud,

pühamusse, mille sinu käed, Jehoova, on rajanud.

18 Jehoova on kuningas ikka ja igavesti.

19 Kui vaarao hobused sõjavankrite ja ratsaväelastega merre tormasid,

paiskas Jehoova mereveed nende peale,

iisraellased aga kõndisid mööda kuiva maad merest läbi.”

20 Naisprohvet Mirjam, Aaroni õde, võttis tamburiini ning kõik naised hakkasid tema järel tamburiine lööma ja tantsima. 21 Mirjam laulis meestega vaheldumisi:

„Laulge Jehoovale, sest ta on saanud suure võidu.

Hobuse ja ratsaniku paiskas ta merre.”

22 Seejärel asusid iisraellased Moosese juhtimisel Punase mere äärest teele ja läksid Suuri kõrbesse. Nad käisid kõrbes kolm päeva, kuid ei leidnud vett. 23 Siis jõudsid nad Maarasse, aga nad ei saanud Maara vett juua, sest see oli kibe. Seepärast pandigi sellele paigale nimeks Maara*. 24 Rahvas hakkas Moosesega nurisema, küsides: „Mida me joome?” 25 Mooses hüüdis Jehoova poole ja Jehoova juhatas ta ühe väikse puu juurde. Mooses viskas puu vette ja vesi muutus magedaks.

Seal pani Jumal iisraellased proovile ning see juhtum sai neile õppetunniks ja kohtumõistmise eeskujuks. 26 Ta ütles: „Kui sa kuulad hoolega Jehoova, oma Jumala häält ja teed seda, mis on tema silmis õige, võtad kuulda tema käske ja täidad kõiki tema määrusi, siis ei too ma sinu peale ühtki neist haigustest, millega ma lõin egiptlasi, sest mina, Jehoova, ravin sind.”

27 Pärast seda läksid nad Eelimisse, kus oli 12 veeallikat ja 70 palmi, ning jäid vee äärde laagrisse.

^ 2. Moos. 15:2 Jaah on nime Jehoova lühivorm.

^ 2. Moos. 15:23 Nimi Maara tähendab „kibedus”.

2. Mooses  16 : 1 - 36

16 Siis lahkusid nad Eelimist. Teise kuu viieteistkümnendal päeval pärast Egiptusemaalt väljatulekut jõudis terve iisraellaste kogudus Siini kõrbesse, mis asub Eelimi ja Siinai vahel.

2 Terve iisraellaste kogudus hakkas kõrbes Moosese ja Aaroniga nurisema. 3 Iisraellased muudkui korrutasid: „Oleks me ometi surnud Jehoova käe läbi Egiptusemaal, kus me istusime lihapadade ääres ja sõime kõhud leiba täis. Teie aga olete toonud meid siia kõrbesse, et terve see kogudus nälga suretada!”

4 Siis ütles Jehoova Moosesele: „Ma lasen teile taevast leiba sadada. Kõik mingu ja kogugu endale iga päev oma osa, et ma saaksin nad proovile panna ja näha, kas nad käivad minu seaduse järgi või mitte. 5 Aga kuuendal päeval kogugu nad kaks korda rohkem kui teistel päevadel ning valmistagu sellest toitu.”

6 Mooses ja Aaron ütlesid kõigile iisraellastele: „Õhtul te mõistate, et Jehoova on see, kes tõi teid ära Egiptusemaalt, 7 ja hommikul te näete Jehoova auhiilgust, sest Jehoova on kuulnud teie nurisemist tema vastu. Aga kes oleme meie, et te nurisete meiega?” 8 Mooses jätkas: „Jehoova annab teile õhtul liha ja hommikul leiba, nii et te saate kõhud täis süüa. Siis te mõistate, et Jehoova on kuulnud teie nurisemist, kuidas te nurisete tema vastu. Aga kes oleme meie? Te ei nurise mitte meie, vaid Jehoova vastu.”

9 Siis ütles Mooses Aaronile: „Ütle tervele iisraellaste kogudusele: „Tulge Jehoova ette, sest ta on kuulnud teie nurisemist.”” 10 Kui Aaron oli rääkinud terve iisraellaste kogudusega, vaatasid nad kõrbe poole ja nägid pilves Jehoova auhiilgust.

11 Jehoova rääkis Moosesega veel, öeldes: 12 „Ma olen kuulnud iisraellaste nurisemist. Ütle neile: „Videviku ajal te sööte liha ja hommikul leiba, nii et teil saab kõht täis, ja te mõistate, et mina olen Jehoova, teie Jumal.””

13 Samal õhtul tulid vutid ja katsid laagri ning hommikul oli laagri ümber kastekord. 14 Kui kastekord haihtus, oli kõrbe pinnal midagi helveste taolist, otsekui härmatis. 15 Kui iisraellased seda nägid, küsisid nad üksteiselt: „Mis see on?”, sest nad ei teadnud, mis see on. Mooses vastas: „See on leib, mida Jehoova on teile toiduks andnud. 16 Jehoova on käskinud: „Igaüks kogugu seda nii palju, kui ta ära sööb. Võtke üks omer* inimese kohta oma telgis olevate inimeste arvu järgi.”” 17 Iisraellased läksidki seda koguma; mõned kogusid palju, mõned vähe. 18 Kui nad seda omeri kaupa mõõtsid, siis polnud ülearu sellel, kes oli kogunud palju, ega olnud puudu sellel, kes oli kogunud vähe. Igaüks oli kogunud nii palju, kui ta ära sööb.

19 Siis ütles Mooses neile: „Keegi ärgu jätku sellest midagi hommikuks.” 20 Aga nad ei kuulanud Moosest. Mõned jätsid ikkagi midagi hommikuks ning sinna tulid ussid sisse ja see läks haisema. Mooses vihastas nende peale. 21 Nad kogusid seda igal hommikul, igaüks nii palju, kui ta ära sööb. Kui päike läks kuumaks, sulas see ära.

22 Kuuendal päeval kogusid nad leiba kaks korda rohkem, kaks omerit inimese kohta. Siis tulid kõik koguduse peamehed ja teatasid sellest Moosesele. 23 Ta vastas neile: „Sellest ongi Jehoova rääkinud. Homme on puhkepäev, püha hingamispäev Jehoova auks. Kõik, mida on vaja küpsetada, küpsetage täna, ja mida on vaja keeta, keetke täna, ning osa toidust pange hommikuks kõrvale.” 24 Nad panidki toitu hommikuks kõrvale, nagu Mooses oli käskinud, ja see ei läinud haisema ega tulnud ussid selle sisse. 25 Siis ütles Mooses: „Sööge seda täna, sest täna on hingamispäev Jehoova auks. Täna te seda väljast ei leia. 26 Te kogute seda kuus päeva, aga seitsmendal päeval, hingamispäeval, seda ei ole.” 27 Ometi läksid mõned rahva hulgast seitsmendal päeval seda koguma, kuid nad ei leidnud midagi.

28 Seepeale ütles Jehoova Moosesele: „Kui kaua te keeldute järgimast mu käske ja seadusi? 29 Pidage meeles, et Jehoova on andnud teile hingamispäeva. Seepärast annab ta teile kuuendal päeval kahe päeva leiva. Seitsmendal päeval jäägu igaüks sinna, kus ta on, keegi ärgu lahkugu oma asupaigast.” 30 Seitsmendal päeval pidaski rahvas hingamispäeva.*

31 Iisraellased nimetasid seda leiba mannaks*. See oli valge nagu koriandriseeme ja maitses nagu meekook. 32 Siis ütles Mooses: „Jehoova andis käsu: „Võtke seda üks omer ja pange see hoiule tulevaste põlvede jaoks, et nad näeksid leiba, millega ma toitsin teid kõrbes, kui tõin teid ära Egiptusemaalt.”” 33 Mooses ütles Aaronile: „Võta üks nõu, pane sellesse omer mannat ja aseta see Jehoova ette säilitamiseks põlvest põlve.” 34 Aaron panigi selle tunnistuslaeka* ette hoiule, nagu Jehoova oli Moosest käskinud. 35 Iisraellased sõid mannat 40 aastat, kuni nad jõudsid asustatud maale. Nad sõid mannat, kuni jõudsid Kaananimaa piirile. 36 (Omer on kümnendik eefat.*)

^ 2. Moos. 16:16 2,2 liitrit. (Vt lisa B14.)

^ 2. Moos. 16:30 Võib tõlkida ka „seitsmendal päeval rahvas puhkaski”.

^ 2. Moos. 16:31 Nimetuse „manna” heebrea vaste tähendab arvatavasti „Mis see on?”. Vt salmi 15 (hbr man hu?).

^ 2. Moos. 16:34 Sõna-sõnalt „tunnistuse”. Tõenäoliselt oli tegu kastiga tähtsate dokumentide hoidmiseks.

^ 2. Moos. 16:36 2,2 liitrit; eefa oli 22 liitrit.

2. Mooses  17 : 1 - 16

17 Terve iisraellaste kogudus läks Siini kõrbest edasi, liikudes Jehoova korraldusel ühest paigast teise. Nad jäid laagrisse Refidimi, ent seal ei olnud rahval joogivett.

2 Rahvas hakkas Moosesega riidlema ja ütles: „Anna meile vett juua!” Kuid Mooses vastas neile: „Miks te minuga riidlete? Miks te panete Jehoova proovile?” 3 Rahval oli aga suur janu. Nad nurisesid Moosesega ning ütlesid: „Miks sa meid Egiptusest ära tõid? Kas selleks, et meie, meie pojad ja kariloomad sureksime janusse?” 4 Viimaks hüüdis Mooses Jehoova poole: „Mis ma pean selle rahvaga tegema? Veidi veel ja nad viskavad mu kividega surnuks!”

5 Siis ütles Jehoova Moosesele: „Mine rahva ees ning võta endaga mõned Iisraeli vanemad ja see kepp, millega sa lõid Niiluse jõge. Võta kepp ja mine! 6 Ma seisan sinu ees Hoorebi* kaljul. Löö vastu kaljut, siis tuleb sellest vesi välja ja rahvas saab juua.” Mooses tegigi nõnda Iisraeli vanemate silme all. 7 Ta pani sellele paigale nimeks Massa* ja Meriba*, sest iisraellased olid seal riielnud ja Jehoova proovile pannud, öeldes: „Kas Jehoova on meie keskel või ei ole?”

8 Siis tulid amalekid iisraellastega Refidimi sõdima. 9 Mooses ütles Joosuale: „Vali välja mehed ja mine võitle amalekkidega. Homme seisan ma mäekünkal, Jumala kepp käes.” 10 Joosua tegi, nagu Mooses oli teda käskinud, ja võitles amalekkidega. Mooses, Aaron ja Huur läksid aga mäekünkale.

11 Niikaua kui Mooses käsi üleval hoidis, olid iisraellased võidukad, aga niipea kui ta käed alla lasi, olid amalekid võidukad. 12 Kui Moosese käed väsisid, võtsid nad kivi ja ta istus selle peale. Aaron ja Huur aga toetasid tema käsi, üks ühel ja teine teisel pool, nii et ta käed püsisid paigal kuni päikeseloojanguni. 13 Nõnda lõi Joosua mõõgaga amalekke ja nende liitlasi.

14 Nüüd ütles Jehoova Moosesele: „Kirjuta meenutuseks raamatusse ja ütle Joosuale: „Ma pühin mälestuse amalekkidest taeva alt täielikult ära!”” 15 Siis ehitas Mooses altari ning pani sellele nimeks Jehoova-Nissi*, 16 öeldes: „Kuna amalekkide käsi on tõstetud Jaahi trooni vastu, sõdib Jehoova nendega põlvest põlve.”

^ 2. Moos. 17:6 Siin pole mõeldud mäge, millel anti kümme käsku, vaid Siinai mäge ümbritsevat mägismaad, mida nimetatakse ka Siinai kõrbeks.

^ 2. Moos. 17:7 Nimi Massa tähendab „proovilepanek”.

^ 2. Moos. 17:7 Nimi Meriba tähendab „riid”.

^ 2. Moos. 17:15 Nimi Jehoova-Nissi tähendab „Jehoova on mu kogunemistähis”.

2. Mooses  18 : 1 - 27

18 Midjani preester Jitro, Moosese äi, kuulis kõigest, mida Jumal oli teinud Moosese ja oma rahva Iisraeli heaks, kuidas Jehoova oli iisraellased Egiptusest välja toonud. 2 Siis võttis Moosese äi Jitro endaga kaasa Moosese naise Sippora, kes oli tema juurde tagasi saadetud, 3 ja Sippora kaks poega. Neist ühe nimeks oli Mooses pannud Geersom*, öeldes: „Minust on saanud võõramaalane võõral maal”, 4 ja teise nimeks Elieser*, öeldes: „Mu isa Jumal on mu aitaja, kes päästis mind vaarao mõõga eest.”

5 Moosese äi Jitro tuli koos Moosese poegade ja naisega Moosese juurde kõrbesse, kus see Jumala mäe juures laagris oli. 6 Jitro saatis Moosesele sõna: „Mina, su äi Jitro, olen tulnud su naise ja kahe pojaga sinu juurde.” 7 Sedamaid läks Mooses välja oma äiale vastu, kummardas ta ees ja andis talle suud. Nad küsisid teineteise käekäigu järele ja läksid siis telki.

8 Mooses jutustas oma äiale kõigest, mida Jehoova oli iisraellaste aitamiseks vaaraole ja Egiptusele teinud, kõigist raskustest, mida nad olid teel kogenud, ja kuidas Jehoova oli nad päästnud. 9 Jitro rõõmustas kõige selle hea üle, mida Jehoova oli iisraellastele teinud, päästes nad Egiptuse käest, 10 ja ütles: „Kiidetud olgu Jehoova, kes on päästnud teid Egiptuse ja vaarao käest ning kes on päästnud rahva Egiptuse võimu alt! 11 Nüüd ma tean, et Jehoova on suurem kui kõik teised jumalad, sest ta astus välja nende vastu, kes tema rahvast ülbelt kohtlesid.” 12 Siis tõi Moosese äi Jitro Jumalale põletusohvri ja muid ohvreid. Aaron ja kõik Iisraeli vanemad tulid, et koos Moosese äiaga Jumala ees keha kinnitada.

13 Järgmisel päeval lahendas Mooses nagu tavaliselt rahva kohtuasju ja rahvas seisis Moosese ees hommikust õhtuni. 14 Moosese äi nägi kõike, mida ta rahva heaks teeb, ja küsis: „Miks sa nii teed? Miks sa istud üksinda kogu selle rahva ees ja rahvas seisab hommikust õhtuni sinu juures?” 15 Mooses vastas äiale: „Rahvas käib minu juures Jumalalt nõu küsimas. 16 Kui kerkib mingi tüliküsimus, siis tuuakse see minu ette ja mina mõistan osapoolte vahel kohut ning annan neile teada Jumala otsused ja seadused.”

17 Seepeale ütles Moosese äi temale: „See, kuidas sa seda teed, pole hea. 18 Sa kurnad end ju täiesti ära, samuti rahva, kes on sinu juures. See koorem on sulle liiga raske, sa ei suuda seda üksinda kanda. 19 Kuula nüüd mind! Ma annan sulle nõu, küll Jumal on sinuga. Sina esinda rahvast Jumala ees ja vii tüliküsimused tema ette. 20 Õpeta rahvale määrusi ja seadusi ning anna neile teada, millist teed nad peavad käima ja mida nad peavad tegema. 21 Aga vali rahva seast tublisid mehi, kes kardavad Jumalat, usaldusväärseid mehi, kes ei taotle omakasu, ning määra nad tuhande-, saja-, viiekümne- ja kümnepealikeks. 22 Nemad mõistku tüliküsimuste kerkides* inimeste üle kohut. Kõik keerulised küsimused toogu nad sinu ette, aga lihtsamad lahendagu nad ise. Jaga nendega oma koormat ja tee oma koorem kergemaks. 23 Kui sa niimoodi teed ja see on kooskõlas Jumala tahtega, siis sa pead vastu ja kõik lähevad rahulolevalt koju.”

24 Mooses võttis kohe oma äia kuulda ja tegi kõik nii, nagu see oli öelnud. 25 Mooses valis iisraellaste hulgast tublisid mehi ning määras nad rahvale peameesteks: tuhande-, saja-, viiekümne- ja kümnepealikeks. 26 Tüliküsimuste kerkides mõistsid nad inimeste üle kohut. Keerulised küsimused tõid nad Moosese ette, kuid lihtsamad lahendasid ise. 27 Siis saatis Mooses oma äia teele ja see läks oma maale.

^ 2. Moos. 18:3 Nimi Geersom tähendab „võõramaalane seal”.

^ 2. Moos. 18:4 Nimi Elieser tähendab „minu Jumal on aitaja”.

^ 2. Moos. 18:22 Sõna-sõnalt „igal ajal”.

2. Mooses  19 : 1 - 25

19 Kolmandal kuul pärast Egiptusemaalt lahkumist jõudsid iisraellased Siinai kõrbesse. 2 Nad asusid Refidimist teele, jõudsid Siinai kõrbesse ning jäid kõrbes laagrisse. Nad lõid laagri üles mäe ette.

3 Siis läks Mooses üles mäele Jumala juurde ja Jehoova hüüdis talle seal: „Ütle Jaakobi suguvõsale ja räägi iisraellastele: 4 „Te olete ise näinud, mida ma tegin egiptlastega ning kuidas ma kandsin teid kotka tiibadel ja tõin teid enda juurde. 5 Kui te nüüd kuuletute mulle kõiges ja peate kinni mu lepingust, siis saab teist minu eriline* omand kõigi rahvaste hulgas, sest mulle kuulub kogu maa. 6 Teist saab mulle preestrite kuningriik ja püha rahvas.” Anna need sõnad iisraellastele teada!”

7 Siis tuli Mooses tagasi, kutsus rahva vanemad ja andis neile teada kõik need sõnad, mida Jehoova oli käskinud tal rääkida. 8 Rahvas vastas üksmeelselt: „Me teeme kõik, mis Jehoova on öelnud.” Otsekohe läks Mooses ja viis nende vastuse Jehoovale. 9 Seepeale ütles Jehoova Moosesele: „Ma tulen su juurde tumedas pilves, et rahvas kuuleks, kui ma sinuga räägin, ja usuks alati ka sind.” Niisiis ütles Mooses rahva sõnad Jehoovale edasi.

10 Jehoova ütles Moosesele: „Mine rahva juurde, pühitse neid täna ja homme ning nad pesku oma riided. 11 Nad olgu valmis kolmandaks päevaks, sest kolmandal päeval tuleb Jehoova kogu rahva silme ees alla Siinai mäele. 12 Sea rahvale piirid, kuhumaani tohib mäele ligineda, öeldes: „Te ei tohi minna üles mäele ega astuda isegi selle jalamile. Igaüks, kes mäge puudutab, tuleb surmata. 13 Kellegi käsi ei tohi süüdlast puudutada, vaid ta tuleb kividega surnuks visata või surnuks lasta*. Olgu loom või inimene, ta ei jää elama.” Aga kui jäärasarve puhutakse, võivad nad mäe ligi tulla.”

14 Seejärel läks Mooses mäelt alla rahva juurde, pühitses neid ning nad pesid oma riided. 15 Ta ütles rahvale: „Pange end kolmandaks päevaks valmis. Hoiduge seksuaalsuhetest.*”

16 Kolmanda päeva hommikul müristas ja lõi välku, mäe kohal oli tume pilv ja kostis väga vali sarvehääl. Kogu rahvas laagris värises hirmust. 17 Mooses viis rahva laagrist välja Jumalale vastu ning rahvas jäi seisma mäe juurde. 18 Siinai mägi suitses üleni, sest Jehoova laskus sinna tules. Sealt tõusis suitsu, mis oli nagu põletusahju suits, kogu mägi vappus 19 ja sarvehääl muutus üha valjemaks. Mooses rääkis ning Jumal vastas talle.

20 Jehoova laskus Siinai mäe tippu. Siis kutsus Jehoova Moosese mäe tippu ja Mooses läks üles. 21 Jehoova ütles Moosesele: „Mine alla, hoiata rahvast, et keegi ei püüaks tulla Jehoovat vaatama, sest muidu paljud rahva hulgast hukkuvad. 22 Preestrid, kes korrapäraselt Jehoova ette tulevad, pühitsegu end, et Jehoova neid ei karistaks.” 23 Mooses vastas Jehoovale: „Rahvas ei tohi Siinai mäele tulla, sest sa oled meid juba hoiatanud ja öelnud mulle: „Sea piirid, kuhumaani tohib mäele ligineda, ja kuuluta mägi pühaks.”” 24 Ent Jehoova ütles talle: „Mine alla ja tule tagasi koos Aaroniga, kuid keela preestritel ja rahval tulla üles Jehoova juurde, et ta neid ei karistaks.” 25 Mooses läkski alla rahva juurde ja andis need sõnad edasi.

^ 2. Moos. 19:5 Võib tõlkida ka „kallis”.

^ 2. Moos. 19:13 Mõeldakse ilmselt noolega läbilaskmist.

^ 2. Moos. 19:15 Sõna-sõnalt „ärge liginege naisele”.

2. Mooses  20 : 1 - 26

20 Siis Jumal ütles:

2 „Mina olen Jehoova, sinu Jumal, kes tõi sind välja Egiptusemaalt, orjusekojast. 3 Sul ei tohi olla teisi jumalaid minu kõrval.

4 Sa ei tohi teha endale nikerdatud kuju ega mistahes kujutist millestki, mis on ülal taevas, all maa peal või vees. 5 Sa ei tohi nende ette kummardada ega lasta end ahvatleda neid teenima, sest mina, Jehoova, sinu Jumal, olen Jumal, kes ootab jäägitut pühendumust. Kes mind vihkab ja pattu teeb, selle lapsed langevad kolmanda ja neljanda põlveni mu karistuse alla, 6 ent kes mind armastab ja mu käske peab, selle lastele saab tuhandenda põlveni osaks mu truu armastus.

7 Sa ei tohi kasutada Jehoova, oma Jumala nime vääritul viisil, sest kes kasutab tema nime vääritul viisil, seda ei jäta Jehoova karistamata.

8 Pea alati hingamispäeva, see päev olgu sulle püha. 9 Kuus päeva tee oma töid ja toimetusi, 10 kuid seitsmes päev on hingamispäev sinu Jumala Jehoova auks. Sa ei tohi teha mingit tööd, ei sa ise ega su poeg, tütar, ori, orjatar, su kariloom ega su keskel elav muulane. 11 Sest kuue päevaga tegi Jehoova taeva ja maa, mere ja kõik, mis neis on, ning jäi seitsmendal päeval puhkama. Sellepärast õnnistas Jehoova hingamispäeva ja kuulutas selle päeva pühaks.

12 Austa oma isa ja ema, et sa elaksid kaua maal, mille su Jumal Jehoova sulle annab.

13 Sa ei tohi tappa.

14 Sa ei tohi abielu rikkuda.

15 Sa ei tohi varastada.

16 Sa ei tohi anda teise inimese kohta valetunnistust.

17 Sa ei tohi himustada teise inimese maja. Sa ei tohi himustada tema naist, orja, orjatari, pulli, eeslit ega midagi, mis on tema oma.”

18 Kogu rahvas kuulis kõuemürinat ja sarvehäält ning nägi välgusähvatusi ja mäe suitsemist. Iisraellasi haarasid hirmuvärinad ja nad jäid eemale seisma. 19 Nad ütlesid Moosesele: „Räägi sina meiega, me kuulame sind, aga Jumal ärgu meiega rääkigu, et me ei sureks.” 20 Mooses ütles siis rahvale: „Ärge kartke, Jumal on tulnud teid proovile panema. Ta tahab, et te oleksite jumalakartlikud ega teeks pattu.” 21 Rahvas seisis eemal, kuid Mooses ligines tumedale pilvele, kus oli Jumal.

22 Jehoova ütles Moosesele: „Ütle iisraellastele: „Te ise nägite, kuidas ma taevast teiega rääkisin. 23 Te ei tohi teha minu kõrvale ei hõbe- ega kuldjumalaid. 24 Tehke mulle altar mullast ning ohverdage selle peal põletus- ja rahuohvreid, lambaid, kitsi ja veiseid. Igas paigas, mille ma valin, et seal meenutataks minu nime, tulen ma teie juurde ja õnnistan teid. 25 Kui te teete mulle kivialtari, siis ärge ehitage seda tahutud kividest, sest kui te selle kive meisliga tahute, te rüvetate selle. 26 Ärge tehke mu altarile astmeid, et teie varjatud kehaosad ei paljastuks, kui te astmeid mööda üles läheksite.”

2. Mooses  21 : 1 - 36

21 Need on õigusnormid, mis sa pead neile teada andma.

2 Kui sa ostad orjaks heebrealase, teenigu ta orjana kuus aastat, aga seitsmendal aastal tuleb ta vabastada, ilma et ta peaks midagi maksma. 3 Kui ta tuli üksinda, siis ta ka mingu üksinda. Kui ta tuli koos naisega, mingu naine koos temaga. 4 Kui aga tema isand annab talle naise* ja see sünnitab talle poegi või tütreid, siis jäävad naine ja lapsed isandale ning mees mingu ära üksinda. 5 Aga kui see ori ütleb: „Ma armastan oma isandat, naist ja lapsi ega taha vabaks saada”, 6 siis pangu isand ori seisma vastu ust või uksepiita ja torgaku tal kõrv naaskliga läbi — Jumal olgu selle tunnistajaks. Seejärel jäägu ta kogu eluks tema orjaks.

7 Kui mees müüb oma tütre orjaks, ei saa see vabaks samamoodi nagu meesorjad. 8 Kui ta isand pole temaga rahul ega taha teda oma liignaiseks, peab isand olema nõus ta vabaks müüma, kuna on teda petnud, kuid tal pole õigust müüa teda võõramaalasele. 9 Kui ta annab tema oma pojale, peab ta andma talle tütre õigused. 10 Kui poeg* peaks võtma endale veel teise naise, ei tohi ta anda esimesele vähem toitu ja riideid, ning ta peab täitma ka oma abielukohust tema ees. 11 Kui ta neid kolme asja talle ei võimalda, võib naine ära minna ilma raha maksmata.

12 Kes lööb teist inimest, nii et see sureb, tuleb hukata. 13 Aga kui ta teeb seda tahtmatult ja Jumal lubab sel juhtuda, siis määran ma paiga, kuhu ta võib põgeneda. 14 Kui mees vihastub kaasinimese peale ja tapab ta tahtlikult, siis peab ta surema, isegi kui ta tuleb ära viia mu altari juurest. 15 Kes lööb oma isa või ema, tuleb surmata.

16 Kes röövib inimese, tuleb surmata, ükskõik, kas ta müüb röövitu ära või leitakse see tema juurest.

17 Kes neab oma isa või ema, tuleb surmata.

18 Kui mehed lähevad riidu ja üks lööb teist kivi või rusikaga*, aga kannatanu ei sure, vaid jääb haigevoodisse 19 ning tõuseb hiljem üles ja saab kepi najal väljas liikuda, siis ei tule lööjat karistada. Ta peab maksma hüvitist aja eest, kui kannatanu ei saanud tööd teha, kuni tema täieliku paranemiseni.

20 Kui mees lööb oma orja või orjatari kepiga, nii et see tema käe läbi sureb, tuleb teda karistada. 21 Aga kui ori jääb päevaks või paariks elama, ei tule omanikku karistada, sest ori on tema raha eest ostetud.

22 Kui mehed omavahel kaklevad ja vigastavad rasedat naist, nii et too sünnitab enneaegselt, aga ei ema ega laps ei sure*, peab süüdlane maksma kahjutasu, nii palju kui naise mees temalt nõuab; tal tuleb maksta see kohtunike otsuse järgi. 23 Aga kui üks neist sureb, tuleb anda elu elu vastu. 24 Muu tõsise kahju korral on nõutav silm silma vastu, hammas hamba vastu, käsi käe vastu, jalg jala vastu, 25 põletus põletuse vastu, haav haava vastu, hoop hoobi vastu.

26 Kui mees lööb oma orjal või orjataril silma välja, peab ta hüvituseks silma eest orja vabaks laskma. 27 Kui ta lööb oma orjal või orjataril hamba välja, peab ta hüvituseks hamba eest orja vabaks laskma.

28 Kui pull puskib meest või naist ja see sureb, tuleb pull kividega surnuks visata ning tema liha ei tohi süüa. Pulli omanikku ärgu karistatagu. 29 Aga kui pull oli juba varem puskija ja omanikku oli hoiatatud, tema aga ei valvanud looma ja see surmab mehe või naise, tuleb pull kividega surnuks visata ja ka selle omanik tuleb surmata. 30 Kui omanikule määratakse lunastushind, tuleb tal anda oma elu vabaksostmiseks nii palju, kui talle määratakse. 31 Sama õigusnormi tuleb omaniku suhtes rakendada ka siis, kui pull puskib poissi või tüdrukut. 32 Kui pull puskib orja või orjatari, tuleb isandale maksta 30 seeklit* ja pull tuleb kividega surnuks visata.

33 Kui mees jätab augu lahti või kui ta kaevab augu ega kata seda kinni ja pull või eesel kukub sinna sisse, 34 peab augu omanik maksma hüvitist. Ta maksku see hind looma omanikule, kuid surnud loom jäägu temale. 35 Kui ühe mehe pull vigastab kellegi teise pulli ja see sureb, tuleb neil elus pull maha müüa ja saadud raha omavahel jagada; ka surnud looma peavad nad omavahel jagama. 36 Kui aga oli teada, et see pull on puskija, kuid selle omanik ei valvanud looma, peab ta andma hüvituseks pulli eest pulli, kuid surnud loom jäägu temale.

^ 2. Moos. 21:4 Ilmselt võõramaalase, kel polnud õigust seitsmendal aastal vabaks saada.

^ 2. Moos. 21:10 Teine võimalik tähendus: „isand”. Sõna-sõnalt „ta”.

^ 2. Moos. 21:18 Teine võimalik tähendus: „mingi tööriistaga”.

^ 2. Moos. 21:22 Võib tõlkida ka „ei ema ega laps saa raskelt vigastada”.

^ 2. Moos. 21:32 340 g. (Vt lisa B14.)

2. Mooses  22 : 1 - 31

22 Kui keegi varastab pulli või lamba ja tapab või müüb selle, siis peab ta andma hüvituseks pulli eest viis pulli ja lamba eest neli lammast.

2 (Kui varas tabatakse sissemurdmiselt ja teda lüüakse ning ta sureb, ei ole lööjal veresüüd. 3 Aga kui see juhtub pärast päikesetõusu, on lööjal veresüü.)

Varas peab kahju hüvitama. Kui tal midagi ei ole, tuleb müüa tema ise, et varastatu hüvitada. 4 Kui varastatu, olgu pull või eesel või lammas, leitakse tema juurest elusana, siis peab ta hüvitama selle kahekordselt.

5 Kui keegi viib oma loomad sööma põllule või viinamäele ja laseb neil süüa kellegi teise põllul, siis peab ta kahju hüvitama parimaga oma põllult või viinamäelt.

6 Kui tuli pääseb lahti, nii et ogapõõsad süttivad ning viljavihud, lõikamata vili või põld tules hävivad, siis peab tule süütaja põlenu hüvitama.

7 Kui keegi annab teise kätte hoiule raha või mingid asjad ja need varastatakse selle majast, peab varas, kui ta leitakse, kahju kahekordselt hüvitama. 8 Kui varast ei leita, tuleb majaomanik viia Jumala ette*, et teada saada, kas mitte tema ise pole pannud oma kätt teise vara külge. 9 Kui tegemist on omandivaidlusega, olgu omandiks pull, eesel, lammas, mõni riideese või midagi muud kadumaläinut, mille üks väidab endale kuuluvat, viidagu see asi Jumala ette. Kelle Jumal süüdi mõistab, see peab teisele kahju kahekordselt hüvitama.

10 Kui keegi annab teise kätte hoiule eesli, pulli, lamba või mõne muu kodulooma ja see sureb, jääb vigaseks või röövitakse, ilma et oleks tunnistajaid, 11 siis peab see, kelle juures loom oli, Jehoova ees vande andma, et ta ei ole pannud oma kätt võõra vara külge. Looma omanik peab seda tunnustama ja teisel ei tule hüvitist maksta. 12 Aga kui loom on temalt varastatud*, peab ta omanikule kahju hüvitama. 13 Ent kui metsloom on looma lõhki kiskunud, peab ta tooma tõendiks selle jäänused. Mahamurtut ei tule hüvitada.

14 Kui keegi laenab teiselt looma, aga see jääb vigaseks või sureb, ilma et selle omanik juures oleks, tuleb kahju hüvitada. 15 Kui aga omanik oli juures, pole vaja hüvitist maksta. Kui loom oli üüritud, siis katab kahju üüritasu.

16 Kui mees võrgutab neitsi, kes ei ole kihlatud, ja magab temaga, siis peab ta maksma mõrsjaluna ja võtma tema endale naiseks. 17 Kui aga isa keeldub oma tütart talle andmast, siis peab mees sellegipoolest maksma mõrsjaluna suuruse summa.

18 Sa ei tohi nõida ellu jätta.

19 Igaüks, kes ühtib loomaga, tuleb surmata.

20 Kes ohverdab Jehoova kõrval ka teistele jumalatele, tuleb hukata.

21 Sa ei tohi muulast halvasti kohelda ega rõhuda, sest te ise olete olnud muulased Egiptusemaal.

22 Te ei tohi teha liiga ühelegi lesknaisele ega orvule*. 23 Kui sa neile liiga teed ja nad hüüavad mind appi, siis ma kuulen tõesti nende hüüdeid. 24 Mu viha süttib põlema ja ma tapan teid mõõgaga, teie naised jäävad leskedeks ning teie lapsed isata.

25 Kui sa laenad raha mõnele vaesele mu rahva seast, ei tohi sa kohelda teda nagu liigkasuvõtja: sa ei tohi tema pealt kasu lõigata.

26 Kui sa võtad pandiks teise inimese riideeseme, siis pead sa selle temale tagasi andma enne päikeseloojangut. 27 See on talle ainsaks katteks, mida endale peale võtta. Millega ta muidu magab? Ma ju kuulen tema appihüüdu, sest ma olen kaastundlik*.

28 Sa ei tohi needa Jumalat ega oma rahva juhte.

29 Ära hoia end tagasi, et tuua ohvriandi oma külluslikust saagist ning ülevoolavast veinist ja õlist. Esmasündinu oma poegadest pühenda mulle. 30 Oma veise, lamba ja kitse esmasündinuga tee nii: seitse päeva olgu ta oma ema juures, aga kaheksandal päeval pead sa ta minule andma.

31 Te peate olema mu püha rahvas. Te ei tohi süüa sellise looma liha, kelle metsloom on väljal maha murdnud, see tuleb visata koertele.

^ 2. Moos. 22:8 St kohtunike juurde, kes olid Jumala esindajad.

^ 2. Moos. 22:12 Ilmselt hooletuse pärast või mingi olukorra tõttu, mida oleks saanud ära hoida.

^ 2. Moos. 22:22 Võib tõlkida ka „isata lapsele”.

^ 2. Moos. 22:27 Võib tõlkida ka „suuremeelne”.

2. Mooses  23 : 1 - 33

23 Ära levita valekuuldusi. Ära löö kampa jumalatuga, et sinust ei saaks kuritahtlikku tunnistajat. 2 Ära mine massiga kaasa kurja tegema. Kui sa annad tunnistust, ära vääna tõde, et olla enamiku meele järele. 3 Vaese riiuasjas ole erapooletu.

4 Kui sa kohtad oma vaenlase äraeksinud pulli või eeslit, vii see talle tagasi. 5 Kui sa näed vihamehe eeslit koorma all lamamas, ära mine ükskõikselt mööda, vaid aita oma vihamehel loom vabastada.

6 Ära vääna õigust, kui sa langetad otsust oma rahva vaese kohtuasjas.

7 Ärgu olgu sul midagi tegemist valesüüdistustega; ära tapa süütut ega õiget, sest ma ei mõista õigeks jumalatut, kes seda teeb.

8 Ära võta vastu altkäemaksu, sest altkäemaks pimestab isegi õiglasi ja võib moonutada õigete sõnu.

9 Ära rõhu muulast. Te ju mõistate muulase hinge, kuna te ise olite muulased Egiptusemaal.

10 Kuus aastat külva seemet oma maale ja kogu sellelt saaki. 11 Ent seitsmendal aastal ära oma maad hari, vaid jäta see sööti ning sealt söögu sinu rahva vaesed. Mis neist üle jääb, söögu metsloomad. Nii tee ka oma viinamäe ja oliivisaluga.

12 Kuus päeva tee tööd, kuid seitsmendal päeval pea vahet, et su pull ja eesel võiksid puhata ning su orjatari poeg ja muulane saaksid hinge tõmmata.

13 Järgige hoolsalt kõike, mida ma teile olen öelnud. Teiste jumalate nimesid ärge isegi mitte nimetage, ärgu neid kuuldagu teie suust.

14 Kolm korda aastas pea minu auks püha. 15 Pea hapnemata leibade püha. Söö hapnemata leiba seitse päeva, nagu ma olen sind käskinud, määratud ajal avivikuul*, sest siis lahkusid sa Egiptusest. Keegi ärgu tulgu minu ette tühjade kätega. 16 Pea ka lõikuspüha*, kui valmib sinu põllu uudsevili sellest, mida sa oled külvanud. Samuti pea saagikoristuspüha* aasta lõpus, kui sa kogud põllult kokku oma töövilja. 17 Kolm korda aastas tulgu kõik teie mehed oma isanda Jehoova ette.

18 Sa ei tohi ohverdada mu tapaohvri verd koos hapnenuga. Ja rasv, mida te mulle pühade ajal ohverdate, ei tohi seista üle öö hommikuni.

19 Parim oma maa uuest saagist too Jehoova, oma Jumala kotta.

Sa ei tohi keeta kitsetalle ta ema piimas.

20 Ma saadan sinu ees oma ingli, et ta hoiaks sind teel ja viiks sind paika, mille ma olen valmis seadnud. 21 Ole tähelepanelik ja võta kuulda ta häält. Ära mässa tema vastu, sest ta ei anna andeks teie üleastumisi — ta tegutseb minu nimel. 22 Kui sa kuuletud talle kõiges ja teed, mida ma ütlen, siis olen ma su vaenlaste vaenlane ja su vastaste vastane. 23 Minu ingel läheb su ees ja viib sind emorlaste, hettide, perislaste, kaananlaste, hiivlaste ja jebuuslaste maale ning ma hävitan need rahvad. 24 Sa ei tohi kummardada nende jumalate ette ega lasta end ahvatleda noid teenima. Ära järgi nende rahvaste kombeid! Purusta nende ebajumalakujud ja pühad sambad. 25 Teeni oma Jumalat Jehoovat ning ta õnnistab su leiba ja vett. Ma kõrvaldan teie keskelt haigused. 26 Ühelgi naisel sinu maal pole nurisünnitust ega ole ühtki viljatut. Ma annan sulle palju elupäevi.

27 Ma panen rahvad enda ees värisema juba enne, kui sa nendeni jõuad. Ma ajan segadusse kõik, keda sa kohtad, ja panen vaenlased su ees alistunult põgenema. 28 Ma saadan sinu ees masenduse* ning see ajab hiivlased, kaananlased ja hetid sinu eest ära. 29 Ma ei aja neid ära ühe aastaga, et maa ei jääks tühjaks ja sinna ei sigineks palju ohtlikke metsloomi. 30 Ma ajan nad sinu eest ära vähehaaval, kuni sa saad arvukaks ja võtad maa enda valdusse.

31 Ma annan sulle maa-ala, mis ulatub Punasest merest kuni vilistite mereni ja kõrbest kuni suure jõeni*. Ma annan maa elanikud sinu kätte ja sa ajad nad ära. 32 Sa ei tohi teha lepingut nendega ega nende jumalatega. 33 Nad ei tohi sinu maal elada, et nad ei paneks sind minu vastu pattu tegema. Kui sa hakkad teenima nende jumalaid, saab see sulle püüniseks.”

^ 2. Moos. 23:15 Vt lisa B15.

^ 2. Moos. 23:16 Nimetati ka nädalatepühaks.

^ 2. Moos. 23:16 Nimetati ka lehtmajadepühaks.

^ 2. Moos. 23:28 Teine võimalik tähendus: „kabuhirmu”.

^ 2. Moos. 23:31 St Eufratini.

2. Mooses  24 : 1 - 18

24 Jumal ütles Moosesele: „Tulge üles Jehoova juurde, sina, Aaron, Naadab, Abihu ja 70 Iisraeli vanemat, ning kummardage eemal. 2 Mooses üksi lähenegu Jehoovale, aga nemad ärgu lähenegu ning rahvas ärgu tulgu üles koos temaga.”

3 Siis läks Mooses ja andis rahvale teada kõik Jehoova sõnad ja kõik õigusnormid ning kogu rahvas vastas ühel häälel: „Me oleme valmis tegema kõigi nende sõnade järgi, mida Jehoova on rääkinud.” 4 Mooses pani kõik Jehoova sõnad kirja. Ta tõusis hommikul vara ja ehitas mäe jalamile altari ja 12 sammast Iisraeli 12 suguharu järgi. 5 Seejärel saatis ta noori Iisraeli mehi ohverdama põletusohvreid ning tooma pulle rahuohvriks Jehoovale. 6 Mooses võttis poole verest ja pani kaussidesse, aga teise poole verest piserdas ta altarile. 7 Siis võttis ta lepinguraamatu* ja luges selle rahvale ette. Rahvas ütles: „Me oleme valmis tegema kõike, mida Jehoova on öelnud, ja me kuuletume talle.” 8 Mooses võttis verd ja piserdas seda rahva peale ning ütles: „See on selle lepingu veri, mille Jehoova on sõlminud teiega kõigi nende sõnade põhjal.”

9 Siis läksid Mooses, Aaron, Naadab, Abihu ja 70 Iisraeli vanemat üles mäele 10 ning nägid Iisraeli Jumalat. Tema jalgealune oli otsekui safiirplaatidega kaetud ja puhas nagu taevas. 11 Ta ei tõstnud kätt nende Iisraeli juhtide vastu. Need said nägemuse tõelisest Jumalast ning nad sõid ja jõid.

12 Jehoova ütles nüüd Moosesele: „Tule üles minu juurde mäele ja jää siia. Ma annan sulle kivitahvlid seaduste ja käskudega, mis ma panen kirja neile juhatuseks.” 13 Siis Mooses ja tema teener Joosua seadsid end valmis ning Mooses läks üles Jumala mäele. 14 Aga vanematele oli ta öelnud: „Oodake meid siin, kuni me tagasi tuleme. Aaron ja Huur jäävad teiega. Kui kellelgi on mingi tüliasi, siis pöördugu ta nende poole.” 15 Ja Mooses läks üles mäele, mäge aga kattis pilv.

16 Jehoova auhiilgus jäi Siinai mäele ja pilv kattis seda kuus päeva. Seitsmendal päeval hüüdis Jumal Moosest pilve seest. 17 Iisraellased nägid seda vaatepilti Jehoova auhiilgusest, mis oli otsekui tulelõõm mäetipus. 18 Siis läks Mooses pilve sisse ja tõusis kõrgemale mäkke. Mooses jäi mäele 40 päevaks ja 40 ööks.

^ 2. Moos. 24:7 Ilmselt sisaldas see raamat 2Mo 20:22–23:33 kirjas olevaid õigusnorme.

2. Mooses  25 : 1 - 40

25 Jehoova lausus Moosesele: 2 „Ütle iisraellastele, et nad koguksid mulle annetuse: igaühelt, keda süda sunnib andma, võtke vastu annetus. 3 Võtke neilt annetuseks kulda, hõbedat ja vaske, 4 sinist, purpurpunast, erepunast ja peenlinast lõnga, kitsevilla, 5 punaseks värvitud jääranahku, hülgenahku, akaatsiapuud, 6 õli lampide jaoks, palsamit võideõli valmistamiseks ja healõhnalist suitsutusrohtu, 7 samuti oonüksikive ja muid kive õlarüü ja rinnakilbi jaoks. 8 Nad tehku mulle pühamu, ja ma elan nende keskel. 9 Telkpühamu ja kogu selle sisustus tuleb teha täpselt selle eeskuju* järgi, mis ma sulle näitan.*

10 Tee akaatsiapuust laegas: 2,5 küünart pikk, 1,5 küünart lai ja 1,5 küünart kõrge.* 11 Kata see nii seest kui ka väljast puhta kullaga ning tee selle ümber kullast ehisliist. 12 Vala 4 kuldrõngast ja kinnita need laeka nelja jala kohale, 2 rõngast ühele küljele ja 2 teisele küljele. 13 Tee akaatsiapuust kangid ning kata need kullaga. 14 Pista kangid läbi rõngaste laeka külgedel, et nendega laegast kanda. 15 Kangid jäägu laeka rõngastesse, neid ärgu võetagu sealt ära. 16 Pane laekasse tunnistustahvlid*, mis ma sulle annan.

17 Tee puhtast kullast kaas: 2,5 küünart pikk ja 1,5 küünart lai.* 18 Tee kullast 2 keerubit. Meisterda need sepisena kaane kumbagi otsa. 19 Valmista keerubid ja pane üks keerub kaane ühte otsa ja teine kaane teise otsa. 20 Mõlema keerubi 2 tiiba olgu sirutunud ülespoole, nii et nad kataksid tiibadega kaant. Keerubid asetsegu vastamisi ja nende näod olgu kaane poole. 21 Pane kaas laekale peale ja laekasse aseta tunnistustahvlid, mis ma sulle annan. 22 Ma ilmutan end sulle seal ja räägin sinuga laeka kohalt. Kahe keerubi vahelt, mis on tunnistuslaeka peal, annan ma sulle kõik käsud iisraellaste jaoks.

23 Tee akaatsiapuust laud: 2 küünart pikk, 1 küünar lai ja 1,5 küünart kõrge.* 24 Kata see puhta kullaga ning kaunista ümbertringi kullast äärisega. 25 Äärista lauaplaat kämblalaiuse* liistuga ja kaunista liist kullast äärisega. 26 Valmista 4 kuldrõngast ja pane need laua nelja nurka, nelja lauajala juurde. 27 Rõngad olgu liistu lähedal kangide jaoks, millega lauda kanda. 28 Kangid laua kandmiseks tee akaatsiapuust ja kata need kullaga.

29 Valmista vaagnad, peekrid, kannud ja kausid joogiohvrite valamiseks. Tee need puhtast kullast. 30 Minu ees laual olgu alati vaateleivad*.

31 Tee puhtast kullast lambijalg, valmista see sepisena. Selle alus, peaharu, lisaharud, õietuped, õienupud ja õied tehtagu ühes tükis. 32 Peaharust lähtugu 6 lisaharu: 3 haru ühelt poolt ja 3 teiselt poolt. 33 Kõigil ühe poole harudel olgu 3 mandliõietuppe vaheldumisi nuppude ja õitega ning ka kõigil teise poole harudel olgu 3 mandliõietuppe vaheldumisi nuppude ja õitega. Niisugused olgu need 6 peaharust lähtuvat lisaharu. 34 Lambijala peaharul olgu 4 mandliõietuppe vaheldumisi nuppude ja õitega. 35 Nupud olgu esimese, teise ja kolmanda harupaari all, kõigi 6 lisaharu all, mis lähtuvad peaharust. 36 Nupud ja harud, kogu lambijalg, olgu sepistatud ühes tükis puhtast kullast. 37 Tee lambijalale 7 lampi. Kui lambid on süüdatud, valgustavad need selle ees olevat ala. 38 Tahipihid ja tahinõud olgu puhtast kullast. 39 Lambijalg koos kõigi selle riistadega tehtagu 1 talendist* puhtast kullast. 40 Valmista need kõik eeskuju järgi, mida sulle mäel näidati.

^ 2. Moos. 25:9 Võib tõlkida ka „kavandi”.

^ 2. Moos. 25:9 Joonis lisas B5.

^ 2. Moos. 25:10 1,1 m pikk, 65 cm lai ja 65 cm kõrge. (Vt lisa B14.)

^ 2. Moos. 25:16 Sõna-sõnalt „tunnistus”. Viitab kivitahvlitele, kus oli kirjas kümme käsku.

^ 2. Moos. 25:17 1,1 m pikk ja 65 cm lai.

^ 2. Moos. 25:23 90 cm pikk, 45 cm lai ja 65 cm kõrge.

^ 2. Moos. 25:25 7,4 cm.

^ 2. Moos. 25:30 Vt „Sõnaseletusi”.

^ 2. Moos. 25:39 34,2 kg.

2. Mooses  26 : 1 - 37

26 Tee telkpühamu 10-st kangast, mis on kootud peenlinasest korrutatud lõngast ning sinisest, purpurpunasest ja erepunasest lõngast. Kangad olgu kaunistatud keerubitega. 2 Iga kangas olgu 28 küünart pikk ja 4 küünart lai,* kõik kangad olgu samade mõõtudega. 3 5 kangast tuleb omavahel ühendada ja ka teised 5 kangast tuleb omavahel ühendada. 4 Tee ühe kangarea serva sinisest lõngast aasad ja tee samasugused aasad ka teise kangarea serva, kangaridade ühenduskohta. 5 Tee 50 aasa ühe kangarea serva ja 50 aasa teise kangarea serva, nii et aasad oleksid kohakuti ja need saaks omavahel ühendada. 6 Tee 50 kuldhaaki ja ühenda nendega telgikangad, et telkpühamust saaks üks tervik.

7 Tee ka kitsevillast kangad, mis oleksid telkpühamu katteks. Tee 11 kangast. 8 Iga kangas olgu 30 küünart pikk ja 4 küünart lai.* Kõik 11 kangast olgu samade mõõtudega. 9 Ühenda 5 kangast omavahel ja ülejäänud 6 omavahel, kuues kangas keera telgi esiosas kahekorra. 10 Tee 50 aasa ühe kangarea serva ja 50 aasa teise kangarea serva, kangaridade ühenduskohta. 11 Tee 50 vaskhaaki ja pane haagid aasadesse ning ühenda kate üheks tervikuks. 12 Telgikatte üleulatuv osa, 2-küünrane osa, mis ulatub üle alumise katte, rippugu telkpühamu tagaküljel. 13 Telkpühamu kummalgi küljel rippugu telgikate 1 küünar üle alumise katte.

14 Tee telgikattele kate punaseks värvitud jääranahkadest ja kõige peale veel üks kate hülgenahkadest.

15 Tee telkpühamule akaatsiapuust seinaraamid, mis pandagu püsti. 16 Iga seinaraam olgu 10 küünart kõrge ja 1,5 küünart lai.* 17 Igal seinaraamil olgu 2 tappi üksteise kõrval. Niimoodi tee kõik telkpühamu seinaraamid. 18 Tee telkpühamu lõunapoolse külje tarvis 20 seinaraami.

19 Tee nende 20 seinaraami alla 40 hõbedast, tapipesaga alust: 2 alust iga seinaraami alla, kummalegi tapile üks. 20 Telkpühamu teise, põhjapoolse külje tarvis tee samuti 20 seinaraami 21 ning 40 hõbedast, tapipesaga alust: 2 alust iga seinaraami alla. 22 Telkpühamu tagakülje jaoks, mis jääb lääne poole, tee 6 seinaraami. 23 Tee telkpühamu tagumise külje tarvis 2 seinaraami nurgapostideks. 24 Need koosnegu kahest ühesugusest osast, mis algavad alt ja saavad üleval esimese rõnga juures kokku. Mõlemad raamid olgu ühesugused, need olgu nurgapostideks. 25 Seinaraame olgu kokku 8 ning neil olgu 16 hõbedast, tapipesaga alust: 2 alust iga seinaraami all.

26 Tee akaatsiapuust põiklatid: 5 latti telkpühamu ühe külje seinaraamide jaoks, 27 5 latti telkpühamu teise külje seinaraamide jaoks ja 5 latti telkpühamu lääne pool asuva tagakülje seinaraamide jaoks. 28 Keskmine latt seinaraamide keskkohas ulatugu ühest otsast teise.

29 Kata seinaraamid kullaga ja tee neile kullast rõngad lattide hoidmiseks ning kata ka latid kullaga. 30 Püstita telkpühamu plaani järgi, mida sulle mäel näidati.

31 Tee eesriie sinisest, purpurpunasest ja erepunasest lõngast ning peenlinasest korrutatud lõngast. See olgu kaunistatud keerubitega. 32 Kinnita see nelja akaatsiapuust samba külge, mis on kullaga kaetud, selle kullatud konksude külge. Sambad seisku neljal hõbedast, tapipesaga alusel. 33 Kinnita eesriie haakide alla ja vii tunnistuslaegas sissepoole eesriiet. Eesriie eraldagu püha paika kõige pühamast paigast. 34 Pane tunnistuslaekale kaas peale ning aseta see kõige pühamasse paika.

35 Pane väljapoole eesriiet põhjapoolsesse külge laud ja telkpühamu lõunapoolsesse külge lauaga kohakuti aseta lambijalg. 36 Tee telgi sissekäigu ette kardin. Koo see sinisest, purpurpunasest ja erepunasest lõngast ning peenlinasest korrutatud lõngast. 37 Tee kardina jaoks 5 akaatsiapuust sammast, kata need kullaga ja neil olgu kullast konksud. Vala sammaste jaoks 5 vasest, tapipesaga alust.

^ 2. Moos. 26:2 12,5 m pikk ja 1,8 m lai. (Vt lisa B14.)

^ 2. Moos. 26:8 13 m pikk ja 1,8 m lai.

^ 2. Moos. 26:16 4,5 m kõrge ja 65 cm lai.

2. Mooses  27 : 1 - 21

27 Valmista akaatsiapuust altar, mis olgu 5 küünart pikk ja 5 küünart lai. Altar olgu neljakandiline ja 3 küünart kõrge.* 2 Tee altari nelja nurka sarved, mis olgu osa altarist, ja kata altar vasega. 3 Valmista tuhaämbrid tuha koristamiseks ning kühvlid, kausid, hargid ja söepannid. Tee kõik altari riistad vasest. 4 Tee altarile rest, vasest võre, ja nelja nurka 4 vasest rõngast. 5 Pane võre altari sisse, randist allapoole, altari keskpaika. 6 Tee altarile akaatsiapuust kandekangid ja kata need vasega. 7 Kui altarit on vaja kanda, pista kangid kummalgi pool altarit rõngastest läbi. 8 Altar olgu tehtud laudadest, see olgu kastikujuline, seest tühi. See tuleb teha täpselt nii, nagu sulle mäel näidati.

9 Tee telkpühamule õu. Lõunaküljes olgu õue piirdeks peenlinasest korrutatud lõngast kangas pikkusega 100 küünart*. 10 Selle 20 posti ja nende 20 tapipesaga alust olgu vasest. Postide konksud ja kinnitused olgu hõbedast. 11 Samuti olgu põhjaküljes 100 küünra pikkune kangastest piire. Selle 20 posti ja nende 20 alust olgu vasest, aga postide konksud ja kinnitused olgu hõbedast. 12 Lääneküljes olgu kangast piirde pikkus õue laiuse järgi 50 küünart*. Poste olgu 10 ja nende aluseid 10. 13 Õue laius idaküljes, päikesetõusu pool, olgu 50 küünart. 14 Seal olgu ühel pool 15 küünra* pikkune kangast piire, millel on 3 posti koos 3 alusega. 15 Ka teisel pool olgu 15 küünra pikkune kangastest piire, millel on 3 posti koos 3 alusega.

16 Õue sissekäigu ees olgu 20 küünra* laiune kardin, mis tuleb kududa sinisest, purpurpunasest ja erepunasest lõngast ning peenlinasest korrutatud lõngast. Sissekäigu poste olgu 4 ja nende aluseid 4. 17 Kõigi õue ümber olevate postide kinnitused ja konksud olgu hõbedast, alused aga vasest. 18 Õu olgu 100 küünart pikk ja 50 küünart lai ning õue piire 5 küünart* kõrge. Piire olgu tehtud peenlinasest korrutatud lõngast, alused olgu vasest. 19 Kõik riistad, mida kasutatakse telkpühamu teenistuses, samuti telgivaiad ja kõik õuepiirde vaiad, olgu vasest.

20 Käsi iisraellasi, et nad tooksid sulle valgustuse jaoks puhast tambitud oliiviõli*, et lampe saaks põlemas hoida. 21 Aaron ja ta pojad hoolitsegu kogudusetelgi lampide eest, mis on eespool tunnistuslaeka juures olevat eesriiet — need põlegu Jehoova ees õhtust hommikuni. See olgu iisraellastele alaliseks seaduseks põlvest põlve.

^ 2. Moos. 27:1 2,2 m pikk, 2,2 m lai ja 1,3 m kõrge. (Vt lisa B14.)

^ 2. Moos. 27:9 45 m.

^ 2. Moos. 27:12 22 m.

^ 2. Moos. 27:14 7 m.

^ 2. Moos. 27:16 9 m.

^ 2. Moos. 27:18 2,2 m.

^ 2. Moos. 27:20 Eriti hea ja kallis õli, mida saadi oliive uhmris tampides; mõnikord sõtkuti oliive ka jalgadega.

2. Mooses  28 : 1 - 43

28 Määra iisraellaste seast oma vend Aaron koos poegadega teenima minu preestritena: Aaron ja tema pojad Naadab, Abihu, Eleasar ja Iitamar. 2 Valmista oma vennale Aaronile pühad riided talle auks ja iluks. 3 Räägi kõigi osavatega, kelle ma olen täitnud tarkusega, ja nad valmistagu Aaronile riided, et teda saaks pühitseda minu preestriks.

4 Need on riided*, mis neil tuleb teha: rinnakilp, õlarüü, varrukateta pealisrõivas, ruutmustriga rüü, turban ja vöö. Nad peavad tegema pühad riided su vennale Aaronile ja tema poegadele, et need saaksid teenida minu preestritena. 5 Osavad töömehed kasutagu kulda ning sinist, purpurpunast, erepunast ja peenlinast lõnga.

6 Nad tehku õlarüü kullast ning sinisest, purpurpunasest, erepunasest lõngast ja peenlinasest korrutatud lõngast kunstipäraselt kootuna. 7 Õlarüü koosnegu kahest poolest, mis olgu omavahel ühendatud kahe õlatükiga. 8 Õlarüü külge kinnitatagu kootud vöö, millega õlarüü kokku siduda. Vöö valmistatagu samadest materjalidest: kullast ning sinisest, purpurpunasest, erepunasest lõngast ja peenlinasest korrutatud lõngast.

9 Võta 2 oonüksikivi ja uurenda neisse Iisraeli poegade nimed: 10 6 nime ühte kivisse ja 6 nime teise kivisse poegade sündimise järjekorras. 11 Kivinikerdaja uurendagu Iisraeli poegade nimed nendesse kividesse samamoodi, nagu ta uurendaks pitsatit. Kumbki neist kividest pandagu kuldraami. 12 Aseta need 2 kivi õlarüü õlatükkidele kui Iisraeli poegade meenutuskivid. Need nimed olgu meenutuseks ja Aaron kandku neid Jehoova ees kummalgi õlatükil. 13 Tee kuldraamid 14 ja 2 keerutatud nööri taolist puhtast kullast ketti ning kinnita ketid raamide külge.

15 Lase käsitöölisel valmistada kohtumõistmise rinnakilp. See tehtagu samamoodi nagu õlarüü: kullast ning sinisest, purpurpunasest, erepunasest lõngast ja peenlinasest korrutatud lõngast. 16 See olgu kokkumurtuna nelinurkne, 1 vaksa* pikkune ja 1 vaksa laiune. 17 Pane selle peale 4 rida kive: esimesse ritta rubiin, topaas ja smaragd; 18 teise türkiis, safiir ja jaspis; 19 kolmandasse lešemikivi*, ahhaat ja ametüst; 20 neljandasse krüsoliit, oonüks ja nefriit. Need tuleb panna kuldraamidesse. 21 Igale kivile vastab üks Iisraeli 12 poja nimedest. Igasse neist tuleb uurendada üks 12 suguharu nimedest, nagu uurendatakse pitsatit.

22 Tee rinnakilbi peale keerutatud nööri taolised puhtast kullast ketid. 23 Samuti tee 2 kuldrõngast ja kinnita need rinnakilbi kahe nurga külge. 24 Pane 2 kuldketti läbi 2 rõnga rinnakilbi nurkades. 25 Kummagi keti teine ots pista läbi raami, mis on õlatükkide peal õlarüü esiküljel. 26 Tee veel 2 kuldrõngast ja kinnita need rinnakilbi alumistesse nurkadesse, rinnakilbi tagaküljele õlarüü vastu. 27 Tee veel 2 kuldrõngast ja pane need õlarüü külge 2 õlatükist allapoole, ühenduskoha lähedale, kootud vöö kohale. 28 Rinnakilbi paigalhoidmiseks pandagu selle rõngastest läbi sinine pael ja see kinnitatagu õlarüü rõngaste külge. Nii püsib rinnakilp õlarüül, kootud vöö kohal paigal.

29 Kui Aaron tuleb pühasse paika, peab ta kandma Iisraeli poegade nimesid kohtumõistmise rinnakilbil oma südame kohal alatiseks meenutuseks Jehoova ees. 30 Pane kohtumõistmise rinnakilbi sisse uurim ja tummim*, need olgu Aaroni südame kohal, kui ta tuleb Jehoova ette. Aaron kandku alati neid Jehoova ees oma südame kohal, et nende abil iisraellaste üle kohut mõista.

31 Tee õlarüü juurde varrukateta pealisrõivas, mis olgu üleni sinisest lõngast. 32 Sellel olgu pea jaoks avaus, mida ümbritsegu kangru valmistatud ääris. See olgu otsekui soomusrüü kaelus, et see ei rebeneks. 33 Allääre palistuse külge tee sinisest, purpurpunasest ja erepunasest lõngast granaatõunad ning nende vahele pane kuldkellukesed: 34 kuldkelluke ja granaatõun vaheldumisi kogu pealisrõiva allääre ulatuses. 35 Aaronil peab see teenides seljas olema ja selle helinat peab olema kuulda, kui ta läheb pühamusse Jehoova ette ja kui ta sealt välja tuleb, et ta ei sureks.

36 Valmista puhtast kullast särav plaat ja uurenda sellesse, nagu uurendatakse pitsatit, sõnad „Jehoova on püha”. 37 Kinnita see plaat sinise paela abil turbani külge. Plaat peab olema turbani esiküljel. 38 See olgu Aaroni laubal ning Aaron kandku vastutust, kui mõni iisraellane eksib pühade andide vastu, mille iisraellased pühitsevad, kui toovad need pühaks anniks. Kuldplaat olgu alati ta laubal, et nad oleksid Jehoovale meelepärased.

39 Koo peenlinasest lõngast ruutmustriga rüü ja tee peenlinasest lõngast turban, samuti koo vöö.

40 Valmista ka Aaroni poegadele rüüd, vööd ja peakatted neile auks ja iluks. 41 Riieta oma vend Aaron ja tema pojad, võia nad ja sea ametisse. Pühitse nad minu preestriteks ja nad teenigu mind. 42 Tee neile ihu katteks poolde reide ulatuvad linased püksid. 43 Aaron ja ta pojad kandku neid, kui nad tulevad kogudusetelki või altari ette, et teenida pühas paigas, muidu saavad nad süüdlaseks ja surevad. See olgu alaliseks seaduseks temale ja ta järglastele.

^ 2. Moos. 28:4 Joonis lisas B5.

^ 2. Moos. 28:16 22,2 cm. (Vt lisa B14.)

^ 2. Moos. 28:19 Pole teada, mis kiviga oli tegu. See võis olla merevaik, hüatsint, opaal või turmaliin.

^ 2. Moos. 28:30 Vt „Sõnaseletusi”.

2. Mooses  29 : 1 - 46

29 Nende preestriametisse pühitsemiseks võta üks noor pull ja kaks veatut jäära, 2 samuti hapnemata leiba, õliga valmistatud hapnemata rõngasleibu ja õliga määritud hapnemata kuivikleibu. Tee need peenest nisujahust, 3 pane korvi ja ohverda need, ohverda ka pull ja kaks jäära.

4 Siis tulgu Aaron ja tema pojad kogudusetelgi sissekäigu juurde ning nad pesku end veega. 5 Pane Aaronile selga rüü, õlarüü juurde kuuluv varrukateta pealisrõivas ja õlarüü koos rinnakilbiga ning seo õlarüü kootud vööga kinni. 6 Pane talle turban pähe ning kinnita turbani külge püha pühitsusmärk*. 7 Vala ta pea peale võideõli ja võia ta.

8 Seejärel tulgu tema pojad. Pane neile rüüd selga, 9 vöö ümber ning peakate pähe, nii Aaronile kui ka tema poegadele. Preestriamet saagu neile, see olgu alaliseks seaduseks. Nii pead sa Aaroni ja tema pojad preestriametisse seadma.

10 Seejärel too kogudusetelgi ette pull ning Aaron ja ta pojad pangu oma käed pulli pea peale. 11 Tapa see pull Jehoova ees kogudusetelgi sissekäigu juures. 12 Võta sõrmega pulli verd ja määri seda altari sarvedele, ülejäänud veri vala altari kõrvale. 13 Siis võta sisikonda kattev rasv, maksarasv, mõlemad neerud ja nende peal olev rasv ning põleta altaril. 14 Aga pulli liha, nahk ja soolesisu põleta väljaspool laagrit. See on patuohver.

15 Seejärel võta üks jäär ning Aaron ja ta pojad pangu oma käed jäära pea peale. 16 Tapa jäär ning piserda selle verd altari igale küljele. 17 Tükelda jäär, pese selle soolestik ja jalad ning pane tükid koos peaga altarile. 18 Põleta altaril kogu jäär. See on Jehoovale põletusohvriks, meeldivaks* lõhnaks. See on tuleohver Jehoovale.

19 Siis võta teine jäär ning Aaron ja ta pojad pangu oma käed jäära pea peale. 20 Tapa jäär ja määri selle verd Aaroni ja tema poegade paremale kõrvalestale, nende parema käe pöidlale ja parema jala suurele varbale. Piserda verd altari igale küljele. 21 Võta altarilt verd ja võta ka võideõli ning piserda Aaroni ja tema poegade riiete peale, et tema ja ta pojad ning ka nende riided saaksid pühaks.

22 Nüüd võta jäära rasv, rasvane saba, sisikonda kattev rasv, maksarasv, mõlemad neerud ja nende peal olev rasv ning parem kints, kuna see on ametisseseadmisjäär. 23 Samuti võta üks ümmargune leib, õli sisaldav rõngasleib ja kuivikleib hapnemata leibade korvist, mis on Jehoova ees. 24 Pane need kõik Aaroni ja tema poegade käte peale ning kõiguta neid kõigutusohvrina Jehoova ees. 25 Siis võta need nende käte pealt ja põleta altaril põletusohvri peal. See on meeldivaks lõhnaks Jehoova ees, tuleohvriks Jehoovale.

26 Võta Aaroni eest ohverdatava ametisseseadmisjäära rinnatükk ja kõiguta seda kõigutusohvrina Jehoova ees. See osa saagu sinule. 27 Pühitse kõigutusohvri rinnatükki ja püha osa hulka kuuluvat kintsu, mida kõigutati ja mis võeti ametisseseadmisjäärast, sellest, mis ohverdati Aaroni ja tema poegade eest. 28 Need saagu alalise seaduse kohaselt, mida iisraellastel tuleb täita, Aaronile ja ta poegadele, sest see on püha osa. See olgu püha osa, mida iisraellastel tuleb anda. Nende rahuohvritest on see nende püha osa Jehoovale.

29 Aaroni pühad riided saagu tema poegadele, et need oleksid neil seljas, kui nad võitakse ja preestriametisse seatakse. 30 See Aaroni poeg, kes tema järel preestriks saab ja kogudusetelki tuleb, et pühas paigas teenida, kandku neid seitse päeva.

31 Keeda ametisseseadmisjäära liha pühal alal. 32 Aaron ja ta pojad söögu jäära liha ja korvis olevat leiba kogudusetelgi sissekäigu juures. 33 Nad söögu ohvrit, millega toimetati lepitust, et neid preestriks pühitseda. Aga keegi teine* ei tohi seda süüa, sest see on püha. 34 Kui leivast ja ametisseseadmisohvri lihast peaks midagi hommikuks üle jääma, siis põleta see ära. Seda ei tohi süüa, sest see on püha.

35 Talita Aaroni ja ta poegadega täpselt nii, nagu ma sind olen käskinud. Nende preestrikspühitsemine kestku seitse päeva. 36 Ohverda iga päev lepituseks patuohvripull ja puhasta altar patust, tuues selle eest lepitusohvreid, ja võia altarit, et seda pühitseda. 37 Altari eest lepituse toimetamine kestku seitse päeva. Pühitse altar, et see saaks väga pühaks. Altarit võib puudutada vaid see, kes on püha.

38 Ohverda altaril iga päev kaks noort aastast jäära, tee seda pidevalt. 39 Üks noor jäär ohverda hommikul ja teine videviku ajal*. 40 Esimene noor jäär ohverda koos kümnendiku eefa* peenjahuga, mis on segatud neljandiku hiini* tambitud õliga, ja joogiohvriks too neljandik hiini veini. 41 Teine noor jäär ohverda videviku ajal koos samasuguse roa- ja joogiohvriga nagu hommikul. Too see meeldivaks lõhnaks, tuleohvriks Jehoovale. 42 See olgu põlvest põlve teie alaliselt toodav põletusohver Jehoova ees kogudusetelgi sissekäigu juures, kus ma end teile ilmutan, et seal sinuga rääkida.

43 Seal ilmutan ma end iisraellastele ja see paik saab pühitsetud minu auhiilgusega. 44 Ma pühitsen kogudusetelgi ja altari ning pühitsen Aaroni ja ta pojad teenima mind preestritena. 45 Ma elan Iisraeli rahva keskel ning olen nende Jumal. 46 Nad mõistavad, et mina olen Jehoova, nende Jumal, kes tõi nad ära Egiptusemaalt, et elada nende keskel. Mina olen Jehoova, nende Jumal.

^ 2. Moos. 29:6 Võib tõlkida ka „püha laubaehe”.

^ 2. Moos. 29:18 Võib tõlkida ka „lepitavaks”.

^ 2. Moos. 29:33 St see, kes polnud Aaroni suguvõsast.

^ 2. Moos. 29:39 Sõna-sõnalt „kahe õhtu vahel”.

^ 2. Moos. 29:40 2,2 liitri. (Vt lisa B14.)

^ 2. Moos. 29:40 0,9 liitri.

2. Mooses  30 : 1 - 38

30 Tee akaatsiapuust altar, millel suitsutusrohtu põletada. 2 See olgu neljakandiline: 1 küünar pikk, 1 küünar lai ja 2 küünart kõrge.* Altari sarved olgu osa altarist. 3 Kata see puhta kullaga, nii pealispind, kõik küljed kui ka sarved, ja tee selle ümber kullast ääris. 4 Samuti tee kahte vastaskülge, kumbagi külge äärise alla, kaks kuldrõngast, et neisse saaks panna kangid altari kandmiseks. 5 Tee kangid akaatsiapuust ja kata need kullaga. 6 Pane altar tunnistuslaeka juures oleva eesriide ette, kaane ette, mis on tunnistuslaeka peal, kus ma end sulle ilmutan.

7 Aaron põletagu selle peal lõhnavat suitsutusrohtu; ta suitsutagu seda altaril igal hommikul, kui ta lampe korda seab. 8 Samuti põletagu Aaron suitsutusrohtu videviku ajal*, kui ta lambid süütab. See olgu põlvest põlve alaliselt toodavaks ohvrianniks Jehoova ees. 9 Sa ei tohi selle peal ohverdada mingit muud suitsutusrohtu ega põletus- või roaohvrit ja sa ei tohi valada selle peale joogiohvrit. 10 Aaron toimetagu kord aastas selle sarvede peal lepitust. Ta toimetagu altari eest lepitust patuohvri verega kord aastas põlvest põlve. See on Jehoovale väga püha.”

11 Jehoova ütles Moosesele: 12 „Kui sa iisraellasi rahvaloenduse käigus kokku loed, peab igaüks neist andma Jehoovale oma elu eest lunastushinna, et neid ei tabaks nuhtlus, kui neid üle loetakse. 13 Kõik, kes arvele võetakse, andku pool seeklit* püha paiga seekli* järgi. (Üks seekel on 20 geerat.*) Annetus Jehoovale on pool seeklit. 14 Iga arvelevõetu, kes on 20-aastane ja vanem, andku Jehoovale annetus. 15 Rikas ärgu andku rohkem ja vaene ärgu andku vähem kui pool seeklit Jehoovale annetuseks, et toimetada lepitust teie elu eest. 16 Võta iisraellastelt lepituse toimetamiseks hõberaha ja anna see kogudusetelgi teenistuse heaks, et see meenutaks Jehoovale iisraellasi ja et toimetada lepitust teie elu eest.”

17 Jehoova ütles Moosesele veel: 18 „Tee pesemiseks vasknõu ja sellele alus. Pane need kogudusetelgi ja altari vahele ning täida nõu veega. 19 Aaron ja ta pojad pesku seal oma käsi ja jalgu. 20 Kui nad lähevad kogudusetelki või altari juurde teenima ning tooma Jehoovale tuleohvreid, siis pesku nad end veega, et nad ei sureks. 21 Nad pesku oma käsi ja jalgu, et nad ei sureks. See olgu neile alaliseks seaduseks, Aaronile ja ta järglastele põlvest põlve.”

22 Jehoova rääkis Moosesega edasi: 23 „Võta endale parimaid lõhnaaineid: 500 kaaluühikut tahket mürri ja pool sellest kogusest, 250 kaaluühikut, healõhnalist kaneeli, 250 kaaluühikut healõhnalist roogu 24 ja 500 kaaluühikut kassiat, kõik püha paiga seekli järgi, ning 1 hiin* oliiviõli. 25 Valmista sellest püha võideõli — see tuleb oskuslikult kokku segada. See on püha võideõli.

26 Võia sellega kogudusetelki, tunnistuslaegast, 27 lauda ja kõiki selle riistu, lambijalga ja selle riistu, suitsutusaltarit, 28 põletusohvrialtarit ja kõiki selle riistu ning pesemisnõu ja selle alust. 29 Pühitse neid, et need saaksid väga pühaks. Igaüks, kes neid puudutab, peab olema püha. 30 Võia Aaronit ja ta poegi ning pühitse nad minu preestriteks ja nad teenigu mind.

31 Ütle iisraellastele: „See olgu põlvest põlve minu püha võideõli. 32 Seda ei tohi määrida kellegi teise ihu peale ja te ei tohi samasuguse koostisega võiet järele teha. See on püha ja peab jääma teile pühaks. 33 Igaüks, kes valmistab niisuguse võide ja paneb seda kellegi teise* peale, tuleb surmata.””

34 Jehoova ütles Moosesele veel: „Võta endale võrdses koguses lõhnaaineid: lõhnavaiku, seheletirohtu,* healõhnalist galbanivaiku ja puhast viirukit. 35 Valmista sellest suitsutusrohi. See aromaatne segu tuleb oskuslikult kokku segada ja sellele tuleb lisada soola. See segu olgu puhas ja püha. 36 Osa sellest tambi peeneks pulbriks ja pane seda tunnistuslaeka ette kogudusetelki, kus ma end sulle ilmutan. See olgu teile väga püha. 37 Sellise koostisega suitsutusrohtu ei tohi te endile teha. Pidage seda pühaks, sest see on Jehoovale püha. 38 Igaüks, kes midagi sellist valmistab, et nautida selle lõhna, tuleb surmata.”

^ 2. Moos. 30:2 45 cm pikk, 45 cm lai ja 90 cm kõrge. (Vt lisa B14.)

^ 2. Moos. 30:8 Sõna-sõnalt „kahe õhtu vahel”.

^ 2. Moos. 30:13 5,7 g.

^ 2. Moos. 30:13 „Püha paiga seekel” võis olla standardkaaluviht, mida hoiti telkpühamus. Samuti võis selline nimetus rõhutada seda, et kaal peab olema täpne.

^ 2. Moos. 30:13 11,4 g; geera oli 0,57 g.

^ 2. Moos. 30:24 3,7 liitrit.

^ 2. Moos. 30:33 St selle, kes polnud Aaroni suguvõsast.

^ 2. Moos. 30:34 Võib tõlkida ka „teokarpe”. Pole täpselt teada, mis see oli.

2. Mooses  31 : 1 - 18

31 Jehoova ütles Moosesele: 2 „Ma olen valinud Betsaleeli, Huuri poja Uuri poja Juuda suguharust. 3 Ma täidan ta Jumala vaimuga ja annan talle tarkust, arusaamist ja teadmisi, et ta oskaks teha igasugust käsitööd, 4 kõike kunstipäraselt kujundada, töötada kulla, hõbeda ja vasega, 5 töödelda kive ja neid raami seada ning valmistada igasuguseid puidust esemeid. 6 Ma olen määranud talle abiliseks Oholiabi, Ahisamaki poja Daani suguharust. Ma annan kõigile osavatele töölistele tarkust, et nad valmistaksid kõik, mida ma olen sul käskinud teha: 7 kogudusetelgi, laeka tunnistustahvlite jaoks ja kaane selle peale, kogu telgi sisustuse, 8 laua ja selle riistad, puhtast kullast lambijala ja kõik selle riistad, suitsutusaltari, 9 põletusohvrialtari ja kõik selle riistad, pesemisnõu ja selle aluse, 10 peenkootud riided, pühad riided preester Aaronile, tema poegade preestririided, 11 võideõli ja healõhnalise suitsutusrohu pühamu tarvis. Nad tehku kõik nii, nagu ma olen sind käskinud.”

12 Jehoova jätkas: 13 „Ütle iisraellastele: „Pidage mu hingamispäeva, sest see on tähiseks minu ja teie vahel põlvest põlve, et te mõistaksite, et mina, Jehoova, olen see, kes teid pühitseb. 14 Pidage hingamispäeva, sest see on teile püha. Kes seda rikub, peab surmatama. Kui keegi sellel päeval tööd teeb, tuleb ta surmata. 15 Kuus päeva võib tööd teha, aga seitsmes päev on hingamispäev, täielik puhkus. See on Jehoovale püha. Igaüks, kes hingamispäeval tööd teeb, tuleb surmata. 16 Iisraellased peavad pidama hingamispäeva, nad peavad pidama seda põlvest põlve. See on alaline leping. 17 See on kestvaks tähiseks minu ja iisraellaste vahel, sest kuue päevaga tegi Jehoova taeva ja maa ning seitsmendal päeval jäi ta puhkama.””

18 Kui Jumal oli kõneluse Moosesega Siinai mäel lõpetanud, andis ta temale kaks tunnistustahvlit, kivitahvlit, mille peale oli kirjutatud Jumala sõrmega.

2. Mooses  32 : 1 - 35

32 Samal ajal nägi rahvas, et Mooses jääb mäele pikaks ajaks. Niisiis kogunes rahvas Aaroni ümber ja ütles talle: „Tee meile jumal, kes käiks meie ees, sest me ei tea, mis on juhtunud selle Moosesega, kes tõi meid välja Egiptusemaalt.” 2 Siis ütles Aaron neile: „Võtke ära kuldrõngad oma naiste, poegade ja tütarde kõrvust ning tooge mulle.” 3 Kõik võtsidki ära kuldrõngad, mis neil kõrvas olid, ning tõid need Aaronile. 4 Aaron võttis nende käest kulla, töötles seda uuritsaga ja valmistas sellest vasika. Nad ütlesid: „See on su Jumal, Iisrael, kes tõi sind välja Egiptusemaalt!”

5 Seda nähes ehitas Aaron kuldvasika ette altari ja hüüdis: „Homme on püha Jehoova auks!” 6 Järgmisel päeval tõusis rahvas varakult ning ohverdas põletus- ja rahuohvreid. Pärast seda istus rahvas maha sööma ja jooma ning tõusis seejärel üles lõbutsema.

7 Siis ütles Jehoova Moosesele: „Mine alla, sest su rahvas, kelle sa Egiptusemaalt välja tõid, on talitanud kõlvatult. 8 Nad on kiiresti pöördunud teelt, mida ma olen käskinud neil käia. Nad on valmistanud endale vasika, kummardavad selle ette, ohverdavad sellele ja ütlevad: „See on su Jumal, Iisrael, kes tõi sind välja Egiptusemaalt!”” 9 Jehoova ütles Moosesele veel: „Ma olen näinud, et see on kangekaelne rahvas. 10 Ära hoia mind tagasi! Ma hävitan nad oma tulises vihas ning teen hoopis sinust suure rahva.”

11 Siis Mooses anus Jehoovat, oma Jumalat: „Oo, Jehoova, miks peaks su tuline viha süttima oma rahva vastu pärast seda, kui sa oled toonud selle Egiptusemaalt välja suure jõu ja vägeva käega? 12 Miks peaksid egiptlased ütlema: „Ta viis nad välja kurja kavatsusega, ta tahtis nad mägedes tappa ja maa pealt hävitada”? Pöördu oma tulisest vihast, muuda oma otsust tuua see häda oma rahva peale. 13 Meenuta oma teenijaid Aabrahami, Iisakit ja Iisraeli, kellele sa iseenda juures vandusid: „Ma annan teile nii palju järeltulijaid nagu tähti taevas, ning kogu see maa, mille ma olen mõelnud anda teie järeltulijatele, saab nende püsivaks omandiks.””

14 Siis Jehoova otsustas, et ta ei too oma rahva peale seda häda, millest ta oli rääkinud.

15 Seejärel läks Mooses mäelt alla, käes kaks tunnistustahvlit, millel oli kiri mõlemal poolel, nii esi- kui ka tagaküljel. 16 Tahvlid olid Jumala tehtud ning neisse uurendatud kiri oli Jumala kirjutatud. 17 Kui Joosua kuulis lärmi, rahva karjumist, ütles ta Moosesele: „Laagrist kostab lahingukära!” 18 Aga Mooses sõnas:

„Ei see ole võidulaul

ega kaotajate itk.

Mina kuulen midagi muud.”

19 Niipea kui Mooses laagri lähedale jõudis ning vasikat ja tantsimist nägi, süttis ta viha põlema. Ta viskas tahvlid käest ja purustas need mäe jalamil. 20 Seejärel viskas ta nende tehtud vasika tulle. Mis sellest järele jäi, tampis ta peeneks ja puistas vette ning käskis iisraellastel seda juua. 21 Pärast seda ütles Mooses Aaronile: „Mida see rahvas sulle tegi, et sa oled toonud ta peale selle suure patu?” 22 Aaron vastas: „Ärgu mu isand vihastugu. Sa ju tead, et see rahvas teeb kurja. 23 Nad ütlesid mulle: „Tee meile jumal, kes käiks meie ees, sest me ei tea, mis on juhtunud selle Moosesega, kes tõi meid välja Egiptusemaalt.” 24 Ma vastasin neile: „Kellel on kulda, võtku see enda küljest ära ja andku mulle.” Ma viskasin selle tulle ja välja tuli see vasikas.”

25 Mooses nägi, et rahvas on ohjeldamatu, sest Aaron oli lasknud neil ohjeldamatuks muutuda, ja see häbistas neid nende vastaste ees. 26 Siis astus Mooses laagri väravasse ja ütles: „Kes on Jehoova poolel, tulgu minu juurde!” Kõik leviidid kogunesid tema ümber. 27 Ta ütles neile: „Nii lausub Jehoova, Iisraeli Jumal: „Igaüks teist pangu mõõk vööle. Käige laager läbi väravast väravani ning tapke oma vend, naaber ja sõber!”” 28 Leviidid tegid, nagu Mooses oli öelnud, nii et sel päeval tapeti umbes 3000 meest. 29 Siis Mooses ütles: „Te olete andnud end täna Jehoova käsutusse, sest igaüks teist on astunud omaenda poja ja venna vastu. Täna Jumal õnnistab teid.”

30 Järgmisel päeval ütles Mooses rahvale: „Te olete teinud ränga patu. Ma lähen nüüd üles Jehoova juurde, ehk saan ma teie patu heastada.” 31 Mooses läks tagasi Jehoova juurde ja ütles: „See rahvas on rängalt patustanud. Nad on valmistanud endale kullast jumala. 32 Anna neile siiski andeks nende patt, kui aga mitte, siis palun kustuta mind oma raamatust, mille sa oled kirjutanud.” 33 Kuid Jehoova ütles Moosesele: „Ma kustutan oma raamatust selle, kes on minu vastu pattu teinud. 34 Mine nüüd ja juhi rahvas paika, millest ma olen sulle rääkinud. Minu ingel käib su ees ja arunõudmise päeval karistan ma neid nende patu eest.” 35 Siis Jehoova nuhtles rahvast, sest nad olid valmistanud vasika — vasika, mille Aaron oli teinud.

2. Mooses  33 : 1 - 23

33 Siis ütles Jehoova Moosesele: „Lahku siit koos rahvaga, kelle sa Egiptusemaalt välja tõid. Mine maale, mille kohta ma andsin vande Aabrahamile, Iisakile ja Jaakobile, öeldes: „Ma annan selle sinu järeltulijatele.” 2 Ma saadan sinu ees ingli ja ajan ära kaananlased, emorlased, hetid, perislased, hiivlased ja jebuuslased. 3 Mine maale, kus voolab piima ja mett. Aga mina ei tule koos teiega, kuna te olete kangekaelne rahvas ja ma võiksin teid teel hävitada.”

4 Kuulnud seda karmi sõnumit, hakkas rahvas halama ja keegi ei ehtinud end. 5 Jehoova ütles Moosesele: „Ütle iisraellastele: „Te olete kangekaelsed. Ma võiksin ühe hetkega käia teie keskelt läbi ja teile lõpu teha. Ärge ehtige end, kuni ma mõtlen, mida teiega teha.”” 6 Seega ei kandnudki iisraellased Hoorebi mäe juures viibimisest alates ehteid.

7 Mooses võttis oma telgi ja pani selle üles väljapoole laagrit, sellest eemale. Ta nimetas selle kogudusetelgiks. Igaüks, kes soovis Jehoovalt midagi küsida, läks kogudusetelgi juurde, mis asus väljaspool laagrit. 8 Kui Mooses läks välja kogudusetelgi juurde, tõusis kogu rahvas püsti; kõik seisid oma telgi uksel. Nad vaatasid Moosesele järele, kuni ta telki läks. 9 Niipea kui Mooses oli telki läinud, laskus pilvesammas alla ning jäi telgi ukse juurde seniks, kuni Jumal Moosesega rääkis. 10 Kui rahvas nägi pilvesammast seismas telgi ukse juures, kummardasid kõik oma telgi uksel. 11 Jehoova rääkis Moosesega näost näkku, nagu räägiks mees mehega. Aga kui Mooses läks tagasi laagrisse, siis tema teener ja abiline Joosua, Nuuni poeg, jäi telki.

12 Mooses ütles Jehoovale: „Sa ütled mulle: „Vii see rahvas sinna maale”, aga sa pole mulle teada andnud, kelle sa saadad koos minuga. Sa oled ju öelnud: „Ma olen sind valinud* ja sa oled mulle meelepärane.” 13 Kui ma olen sulle meelepärane, siis anna mulle palun teada oma teed, et võiksin sind tundma õppida ja edaspidigi sulle meelepärane olla. Mõtle ka sellele, et see on sinu rahvas.” 14 Tema vastas: „Ma ise tulen koos sinuga ja annan sulle rahu.” 15 Seepeale ütles Mooses: „Kui sa meiega ei tule, siis parem ära saada meid siit minema. 16 Aga mille järgi aru saada, et ma olen sulle meelepärane, mina ja su rahvas? Kas mitte sellest pole näha, et mina ja su rahvas erineme kõigist teistest rahvastest maa peal, kui sa tuled koos meiega?”

17 Jehoova ütles Moosesele: „Ma teen seda, mida sa oled palunud, sest sa oled mulle meelepärane ja ma olen sind valinud.” 18 Siis Mooses ütles: „Palun näita mulle oma auhiilgust.” 19 Tema aga vastas: „Ma näitan sulle kogu oma headust ja räägin sulle oma nimest Jehoova. Ma osutan soosingut, kellele osutan, ja halastan, kellele halastan.” 20 Ent ta lisas: „Sa ei või näha mu palet, sest ükski inimene ei või mind näha ja jääda elama.”

21 Jehoova ütles veel: „Siin minu juures on üks koht, tule seisa selle kalju peale. 22 Kui mu auhiilgus möödub, panen ma su kaljulõhesse ja varjan sind oma käega, kuni ma olen möödunud. 23 Seejärel võtan ma oma käe ära ja sa näed mind selja tagant. Aga mu palet sa näha ei või.”

^ 2. Moos. 33:12 Sõna-sõnalt „ma tunnen sind nimepidi”.

2. Mooses  34 : 1 - 35

34 Siis ütles Jehoova Moosesele: „Raiu endale kaks kivitahvlit, esimeste sarnased, ja ma kirjutan tahvlitele sõnad, mis olid esimestel tahvlitel, mis sa purustasid. 2 Pane end hommikuks valmis, sest hommikul pead sa tõusma Siinai mäele ja tulema minu ette mäe tippu. 3 Aga mitte keegi ei või tulla üles koos sinuga, ärgu nähtagu kogu mäel kedagi teist. Isegi lambad, kitsed ja veised ärgu olgu karjas selle mäe ees.”

4 Mooses raius siis kaks kivitahvlit, esimeste sarnased, ja tõusis hommikul vara ning läks üles Siinai mäele, nii nagu Jehoova oli teda käskinud, ja ta võttis kätte need kaks kivitahvlit. 5 Jehoova laskus pilves alla ja tuli sinna tema juurde, ning rääkides nimest Jehoova, 6 möödus Jehoova tema eest ning kuulutas: „Jehoova, Jehoova on halastav ja kaastundlik* Jumal, kes ei vihastu kergesti, kes on tulvil truud armastust ja tõde*, 7 kes osutab truud armastust tuhandetele ning annab andeks eksimuse, üleastumise ja patu. Siiski ei jäta ta süüdlast karistamata, vaid patustaja lapsed ja lapselapsed langevad kolmanda ja neljanda põlveni tema karistuse alla.”

8 Mooses laskus kohe põlvili ja kummardas maani. 9 Ta ütles: „Kui ma nüüd olen sulle meelepärane, Jehoova, siis palun, Jehoova, käi koos meiega, kuigi me oleme kangekaelne rahvas. Anna andeks meie süü ja patt ning võta meid enda omandiks.” 10 Jumal vastas: „Ma sõlmin teiega lepingu: ma teen kogu su rahva ees imelisi asju, mida pole kogu maa peal ega ühegi rahva seas kunagi tehtud. Kõik rahvad, kelle seas te elate, näevad Jehoova tegusid, ja see, mis ma teiega teen, äratab neis aukartust.

11 Pange tähele, mida ma täna käsin teil teha. Ma ajan teie eest ära emorlased, kaananlased, hetid, perislased, hiivlased ja jebuuslased. 12 Vaadake, et te ei tee lepingut selle maa elanikega, kuhu te lähete, sest see saaks teile püüniseks. 13 Lõhkuge nende altarid, purustage nende pühad sambad ja raiuge maha nende pühad tulbad*. 14 Te ei tohi kummardada teiste jumalate ette, sest Jehoova ootab jäägitut pühendumust. Jah, ta on Jumal, kes ootab jäägitut pühendumust. 15 Vaadake, et te ei tee lepingut selle maa elanikega, sest nad käivad hoora kombel oma jumalate järel ja ohverdavad oma jumalatele. Nad kutsuvad ka teid ja te sööte nende ohvrist. 16 Siis te võtate nende tütreid oma poegadele, aga nende tütred käivad hoora kombel oma jumalate järel ning panevad ka teie pojad hoora kombel nende jumalate järel käima.

17 Te ei tohi endale teha ebajumalakujusid!

18 Pidage hapnemata leibade püha. Sööge hapnemata leiba seitse päeva, nagu ma olen teid käskinud. Sööge seda määratud ajal avivikuul*, sest avivikuul te lahkusite Egiptusest.

19 Iga meessoost esmasündinu on minu, samuti kõik su kariloomade esmikud, nii pullid kui ka jäärad. 20 Eesli esmik tuleb lunastada, anna tema eest lammas. Aga kui sa teda ei lunasta, murra ta kael. Samuti tuleb sul vabaks osta iga esmasündinud poeg. Keegi ärgu tulgu minu ette tühjade kätega!

21 Kuus päeva tee tööd, aga seitsmendal päeval puhka, seda ka künni- ja lõikusajal.

22 Pea nädalatepüha, ohverdades uudsevilja oma nisulõikusest, ning pea saagikoristuspüha* aastavahetusel.

23 Kolm korda aastas tulgu kõik mehed oma isanda Jehoova, Iisraeli Jumala ette. 24 Ma ajan rahvad sinu eest ära ja laiendan su maavaldusi. Keegi ei himusta su maad, kui sa lähed kolm korda aastas oma Jumala Jehoova palge ette.

25 Sa ei tohi ohverdada mulle tapaohvri verd koos hapnenuga. Paasapüha tapaohver ei tohi seista üle öö hommikuni.

26 Parim oma maa uuest saagist too Jehoova, oma Jumala kotta.

Sa ei tohi keeta kitsetalle ta ema piimas.”

27 Jehoova ütles Moosesele veel: „Pane need sõnad kirja, sest nende sõnade alusel sõlmin ma lepingu sinu ja Iisraeliga.” 28 Mooses oli Jehoova juures 40 päeva ja 40 ööd. Ta ei söönud leiba ega joonud vett. Ja Jumal kirjutas tahvlitele lepingu sõnad, kümme käsku.

29 Mooses tuli Siinai mäelt alla ja tal oli käes kaks tunnistustahvlit. Ta ei teadnud, et Jumalaga rääkimisest ta nägu hiilgas. 30 Kui Aaron ja iisraellased Moosest nägid, märkasid nad, et tema nägu hiilgab, ja kartsid talle läheneda.

31 Aga Mooses kutsus neid ning Aaron ja kõik koguduse peamehed tulid tema juurde ning Mooses rääkis nendega. 32 Seejärel tulid ka teised iisraellased tema juurde ja Mooses andis neile edasi kõik käsud, mis ta oli Jehoova käest Siinai mäel saanud. 33 Kui Mooses nendega rääkimise lõpetas, pani ta näole katte. 34 Aga kui Mooses taas Jehoovaga rääkima läks, võttis ta katte ära, kuni ta jälle välja tuli. Kui ta siis välja tuli, andis ta iisraellastele edasi käsud, mis ta oli saanud. 35 Iisraellased nägid, et Moosese nägu hiilgab, ning Mooses pani katte näole tagasi, kuni ta läks sisse, et Jumalaga rääkida.

^ 2. Moos. 34:6 Võib tõlkida ka „suuremeelne”.

^ 2. Moos. 34:6 Võib tõlkida ka „ustavust”.

^ 2. Moos. 34:13 Vt „Sõnaseletusi”, märksõnad „püha sammas” ja „püha tulp”.

^ 2. Moos. 34:18 Vt lisa B15.

^ 2. Moos. 34:22 Nimetati ka lehtmajadepühaks.

2. Mooses  35 : 1 - 35

35 Hiljem kutsus Mooses kokku terve iisraellaste koguduse ja ütles: „Jehoova on andnud teile käsu, mida teil tuleb järgida: 2 kuus päeva võib tööd teha, aga seitsmendat päeva pidage pühaks, see on hingamispäev Jehoova auks, täielik puhkus. Igaüks, kes siis tööd teeb, tuleb surmata. 3 Hingamispäeval ei tohi te süüdata tuld üheski oma elupaigas.”

4 Mooses ütles tervele iisraellaste kogudusele veel: „Jehoova on käskinud: 5 „Tooge sellest, mis teil on, Jehoovale annetus. Igaüks, kes soovib südamest anda, toogu Jehoovale annetuseks kulda, hõbedat ja vaske, 6 sinist, purpurpunast, erepunast ja peenlinast lõnga, kitsevilla, 7 punaseks värvitud jääranahku, hülgenahku, akaatsiapuud, 8 õli lampide tarvis, palsamit võideõli ja healõhnalise suitsutusrohu valmistamiseks 9 ning oonüksikive ja muid kive õlarüü ja rinnakilbi jaoks.

10 Tulgu teie seast kõik osavad ja tehku, mida Jehoova on käskinud: 11 telkpühamu koos selle katetega, selle haagid ja seinaraamid, põiklatid, sambad ja tapipesaga alused; 12 laegas ja selle kangid, kaas ja eesriie; 13 laud, selle kangid ja kõik selle riistad ning vaateleivad; 14 lambijalg lampide jaoks, selle riistad, lambid ja õli valgustuse tarvis; 15 suitsutusaltar ja selle kangid; võideõli ja healõhnaline suitsutusrohi; kardin telkpühamu sissekäigu jaoks; 16 põletusohvrialtar ja selle vasest rest, kangid ja kõik selle riistad; pesemisnõu ja selle alus; 17 õue ümbritsev kangast piire, selle postid ja tapipesaga alused, kardin õue sissekäigu jaoks; 18 telkpühamu ja õuepiirde vaiad ning nende nöörid; 19 peenkootud riided pühamus teenimiseks, pühad riided preester Aaronile ja tema poegade preestririided.””

20 Siis läks terve iisraellaste kogudus Moosese juurest ära. 21 Igaüks, keda süda sundis ja keda tema vaim ajendas, tõi Jehoovale annetuse kogudusetelgi tööde ja kogu sealse teenistuse ning pühade riiete tarvis. 22 Nii mehed kui ka naised, kes südamest soovisid anda, tulid ja tõid prosse, kõrvarõngaid, sõrmuseid, muid väärisasju ning igasuguseid kuldesemeid. Kõik nad tõid oma kuldesemeid kõigutusohvriks Jehoovale. 23 Kellel oli sinist, purpurpunast, erepunast ja peenlinast lõnga, kitsevilla, punaseks värvitud jääranahku ja hülgenahku, tõi seda kõike. 24 Kes tõi hõbedat ja vaske, annetas selle Jehoovale, ja kellel oli töödeks vajaminevat akaatsiapuud, tõi seda.

25 Kõik osavad naised ketrasid käsitsi ning tõid kedratud sinist, purpurpunast, erepunast ja peenlinast lõnga. 26 Kõik osavad naised, kelle süda neid sundis, ketrasid kitsevilla.

27 Rahva peamehed tõid oonüksikive ja muid kive õlarüü ja rinnakilbi jaoks 28 ning palsamit ja õli lampide, võideõli ja healõhnalise suitsutusrohu tarvis. 29 Kõik mehed ja naised, keda süda sundis, tõid midagi töödeks, mida Jehoova oli Moosese kaudu käskinud teha. Iisraellased tõid selle kõik Jehoovale vabatahtliku ohvrina.

30 Siis ütles Mooses iisraellastele: „Jehoova on valinud Betsaleeli, Huuri poja Uuri poja Juuda suguharust. 31 Ta on tema täitnud Jumala vaimuga ja andnud talle tarkust, arusaamist ja teadmisi, et ta oskaks teha igasugust käsitööd, 32 kõike kunstipäraselt kujundada, töötada kulla, hõbeda ja vasega, 33 töödelda kive ja neid raami seada ning valmistada igasuguseid kunstipäraseid puidust esemeid. 34 Ta on andnud temale ja Oholiabile, Ahisamaki pojale Daani suguharust, oskuse teisi õpetada. 35 Ta on andnud neile oskuse teha igasugust käsitööd: tikkida ja kududa sinisest, purpurpunasest, erepunasest ja peenlinasest lõngast ning teha kangrutööd. Need mehed teevad igasuguseid töid ja oskavad kõike kunstipäraselt kujundada.

2. Mooses  36 : 1 - 38

36 Betsaleel töötagu koos Oholiabi ja kõigi osavate meestega, kellele Jehoova on andnud tarkust ja arusaamist, et nad oskaksid teha kõiki püha paigaga seotud töid, nagu Jehoova on käskinud.”

2 Mooses kutsuski Betsaleeli, Oholiabi ja kõik osavad mehed, kellele Jehoova oli andnud tarkust, igaühe, kes oli meeleldi valmis seda tööd tegema. 3 Siis võtsid nad Moosese käest kogu annetuse, mille iisraellased olid toonud püha paigaga seotud tööde jaoks. Aga rahvas tõi Moosesele igal hommikul vabatahtlikke ande üha juurde.

4 Siis tulid üksteise järel kõik targad mehed, kes selle püha tööga olid algust teinud, 5 ja ütlesid Moosesele: „Rahvas toob palju rohkem, kui on vaja selleks tööks, mida Jehoova on käskinud teha.” 6 Mooses lasi kõikjal laagris teatada: „Mehed ja naised, ärge pühaks annetuseks midagi rohkem tooge.” Ja rahvas ei toonud enam midagi juurde. 7 Annetustest piisas täielikult kogu tööks ja jäi ülegi.

8 Need osavad töölised tegid telkpühamu 10-st kangast, mis olid valmistatud peenlinasest korrutatud lõngast, sinisest, purpurpunasest ja erepunasest lõngast. Ta* kaunistas kangad keerubitega. 9 Iga kangas oli 28 küünart pikk ja 4 küünart lai.* Kõik kangad olid samade mõõtudega. 10 Siis ühendas ta 5 kangast omavahel ja ka teised 5 kangast omavahel. 11 Seejärel tegi ta ühe kangarea serva sinisest lõngast aasad ja samasugused aasad tegi ta ka teise kangarea serva, kangaridade ühenduskohta. 12 Ta tegi 50 aasa ühe kangarea serva ja 50 aasa teise kangarea serva, nende ühenduskohta, nii et aasad olid kohakuti. 13 Lõpuks tegi ta 50 kuldhaaki ja ühendas telgikangad nende abil, nii et telkpühamust sai üks tervik.

14 Telkpühamu katteks tegi ta kitsevillast kangad. Ta tegi 11 kangast. 15 Iga kangas oli 30 küünart pikk ja 4 küünart lai.* Kõik 11 kangast olid samade mõõtudega. 16 Siis ühendas ta 5 kangast omavahel ja ülejäänud 6 omavahel. 17 Seejärel tegi ta 50 aasa ühe kangarea serva ja 50 aasa teise kangarea serva, kangaridade ühenduskohta. 18 Pärast seda tegi ta 50 vaskhaaki, et katte võiks ühendada üheks tervikuks.

19 Ta tegi telgikattele katte punaseks värvitud jääranahkadest ja kõige peale veel ühe katte hülgenahkadest.

20 Siis tegi ta telkpühamule akaatsiapuust seinaraamid, mis pandi püsti. 21 Iga seinaraam oli 10 küünart kõrge ja 1,5 küünart lai.* 22 Igal seinaraamil oli 2 tappi üksteise kõrval. Niimoodi tegi ta kõik telkpühamu seinaraamid. 23 Ta tegi telkpühamu lõunapoolse külje tarvis 20 seinaraami. 24 Nende 20 seinaraami alla tegi ta 40 hõbedast, tapipesaga alust: 2 alust iga seinaraami alla, kummalegi tapile üks. 25 Telkpühamu teise, põhjapoolse külje tarvis tegi ta samuti 20 seinaraami 26 ning 40 hõbedast, tapipesaga alust: 2 alust iga seinaraami alla.

27 Telkpühamu tagakülje jaoks, mis jääb lääne poole, tegi ta 6 seinaraami. 28 Ta tegi telkpühamu tagumisse külge 2 seinaraami nurgapostideks. 29 Need koosnesid kahest ühesugusest osast, mis algasid alt ja said üleval esimese rõnga juures kokku. Niisugused tegi ta 2 nurgaposti. 30 Seinaraame oli kokku 8 ning neil oli 16 hõbedast, tapipesaga alust: 2 alust iga seinaraami all.

31 Siis tegi ta akaatsiapuust põiklatid: 5 latti telkpühamu ühe külje seinaraamide jaoks, 32 5 latti telkpühamu teise külje seinaraamide jaoks ja 5 latti telkpühamu lääne pool asuva tagakülje seinaraamide jaoks. 33 Seejärel pani ta keskmise lati seinaraamide keskkohta, nii et see ulatus ühest otsast teise. 34 Ta kattis seinaraamid kullaga ja tegi neile kullast rõngad lattide hoidmiseks ning kattis ka latid kullaga.

35 Siis tegi ta eesriide sinisest, purpurpunasest ja erepunasest lõngast ning peenlinasest korrutatud lõngast. Ta kaunistas selle keerubitega. 36 Ta tegi selle jaoks 4 akaatsiapuust sammast ja kattis need kullaga, ka nende konksud olid kullast. Ta valas sammaste jaoks 4 hõbedast, tapipesaga alust. 37 Seejärel tegi ta telgi sissekäigu ette kardina, mille ta kudus sinisest, purpurpunasest ja erepunasest lõngast ning peenlinasest korrutatud lõngast. 38 Ta valmistas ka 5 sammast ja nende konksud ning kattis sammaste ülaosad ja kinnitused kullaga, kuid nende 5 tapipesaga alust olid vasest.

^ 2. Moos. 36:8 Ilmselt Betsaleel.

^ 2. Moos. 36:9 12,5 m pikk ja 1,8 m lai. (Vt lisa B14.)

^ 2. Moos. 36:15 13 m pikk ja 1,8 m lai.

^ 2. Moos. 36:21 4,5 m kõrge ja 65 cm lai.

2. Mooses  37 : 1 - 29

37 Siis tegi Betsaleel akaatsiapuust laeka. See oli 2,5 küünart pikk, 1,5 küünart lai ja 1,5 küünart kõrge.* 2 Ta kattis selle nii seest kui ka väljast puhta kullaga ning tegi selle ümber kullast ehisliistu. 3 Seejärel valas ta 4 kuldrõngast ja kinnitas need laeka nelja jala kohale, 2 rõngast ühele küljele ja 2 teisele küljele. 4 Edasi tegi ta akaatsiapuust kangid ja kattis need kullaga. 5 Ta pistis kangid läbi rõngaste laeka külgedel, et nendega saaks laegast kanda.

6 Seejärel tegi ta puhtast kullast kaane. See oli 2,5 küünart pikk ja 1,5 küünart lai.* 7 Siis sepistas ta kaane kumbagi otsa 2 kullast keerubit. 8 Üks keerub oli ühes otsas ja teine keerub teises otsas. Ta tegi keerubid kaane mõlemasse otsa. 9 Kummagi keerubi 2 tiiba olid sirutunud ülespoole ja nad katsid tiibadega kaant. Nad asetsesid vastamisi ja nende näod olid kaane poole.

10 Siis tegi ta akaatsiapuust laua. See oli 2 küünart pikk, 1 küünar lai ja 1,5 küünart kõrge.* 11 Ta kattis selle puhta kullaga ja kaunistas ümbertringi kullast äärisega. 12 Seejärel ääristas ta lauaplaadi kämblalaiuse* liistuga ja kaunistas liistu kullast äärisega. 13 Siis valas ta 4 kuldrõngast ja pani need laua nelja nurka, kuhu olid kinnitatud lauajalad. 14 Rõngad olid liistu lähedal kangide jaoks, millega lauda kanda. 15 Siis tegi ta laua kandmiseks akaatsiapuust kangid ja kattis need kullaga. 16 Pärast seda tegi ta puhtast kullast riistad, mis pandi laua peale: vaagnad, peekrid, kausid ja kannud joogiohvrite valamiseks.

17 Siis tegi ta puhtast kullast lambijala. Ta tegi lambijala sepisena. Selle peaharu, lisaharud, õietuped, õienupud ja õied olid tehtud ühes tükis. 18 Peaharust lähtusid 6 lisaharu: 3 haru lambijala ühelt poolt ja 3 teiselt poolt. 19 Kõigil ühe poole harudel oli 3 mandliõietuppe vaheldumisi nuppude ja õitega ning ka kõigil teise poole harudel oli 3 mandliõietuppe vaheldumisi nuppude ja õitega. Niisugused olid need 6 lisaharu, mis lähtusid peaharust. 20 Lambijala peaharul oli 4 mandliõietuppe vaheldumisi nuppude ja õitega. 21 Nupud olid esimese, teise ja kolmanda harupaari all, kõigi peaharust lähtuva 6 lisaharu all. 22 Nupud ja harud, kogu lambijalg, olid sepistatud ühes tükis puhtast kullast. 23 Siis tegi ta puhtast kullast 7 lampi, tahipihid ja tahinõud. 24 Ta tegi lambijala koos kõigi selle riistadega 1 talendist* puhtast kullast.

25 Ta tegi ka akaatsiapuust suitsutusaltari. See oli neljakandiline: 1 küünar pikk, 1 küünar lai ja 2 küünart kõrge.* Altari sarved olid osa altarist. 26 Ta kattis selle puhta kullaga, nii selle pealispinna, kõik küljed kui ka sarved, ja tegi selle ümber kullast äärise. 27 Ta tegi sellele kahte vastaskülge, kumbagi külge äärise alla, 2 kuldrõngast, nii et neisse sai panna kangid altari kandmiseks. 28 Seejärel tegi ta akaatsiapuust kangid ja kattis need kullaga. 29 Ta segas oskuslikult* valmis püha võideõli ja puhta healõhnalise suitsutusrohu.

^ 2. Moos. 37:1 1,1 m pikk, 65 cm lai ja 65 cm kõrge. (Vt lisa B14.)

^ 2. Moos. 37:6 1,1 m pikk ja 65 cm lai.

^ 2. Moos. 37:10 90 cm pikk, 45 cm lai ja 65 cm kõrge.

^ 2. Moos. 37:12 7,4 cm.

^ 2. Moos. 37:24 34,2 kg.

^ 2. Moos. 37:25 45 cm pikk, 45 cm lai ja 90 cm kõrge.

^ 2. Moos. 37:29 Võib tõlkida ka „salvitegijate viisil”.

2. Mooses  38 : 1 - 31

38 Betsaleel tegi akaatsiapuust põletusohvrialtari. See oli neljakandiline: 5 küünart pikk, 5 küünart lai ja 3 küünart kõrge.* 2 Ta tegi selle nelja nurka sarved, mis olid osa altarist, ja kattis altari vasega. 3 Seejärel tegi ta kõik altari riistad: tuhanõud, kühvlid, kausid, hargid ja söepannid. Ta tegi kõik altari riistad vasest. 4 Samuti tegi ta altarile resti, vasest võre, mille ta pani randist allapoole, altari keskpaika. 5 Siis valas ta kangide jaoks 4 rõngast ja pani need vaskvõre lähedale nelja nurka. 6 Ta tegi ka akaatsiapuust kandekangid ja kattis need vasega. 7 Seejärel pistis ta kangid altari külgedel olevatesse rõngastesse, et seda saaks kanda. Altari valmistas ta laudadest, see oli kastikujuline, seest tühi.

8 Siis tegi ta vasknõu ja selle vaskaluse nende naiste peeglitest*, kes teenisid korra järgi kogudusetelgi sissekäigu juures.

9 Seejärel valmistas ta õuepiirde. Õue lõunakülge valmistas ta 100 küünra* pikkuse kangast piirde, mis oli peenlinasest korrutatud lõngast. 10 Selle 20 posti ja nende 20 tapipesaga alust olid vasest. Postide konksud ja kinnitused olid hõbedast. 11 Ka põhjaküljes oli 100 küünra pikkune kangast piire. Selle 20 posti ja nende 20 alust olid vasest. Postide konksud ja kinnitused olid hõbedast. 12 Aga lääneküljes oli 50 küünra* pikkune kangast piire, millel oli 10 posti koos 10 alusega. Postide konksud ja kinnitused olid hõbedast. 13 Ka idaküljes, päikesetõusu pool, oli kangast piire 50 küünart pikk. 14 Ühel pool oli 15 küünra* pikkune kangast piire, millel oli 3 posti koos 3 alusega. 15 Ka teisel pool õue sissekäiku oli 15 küünra pikkune kangast piire, millel oli 3 posti koos 3 alusega. 16 Kogu see õue ümbritsev piire oli peenlinasest korrutatud lõngast. 17 Postide alused olid vasest, aga konksud ja kinnitused olid hõbedast ning postide ülaosa oli kaetud hõbedaga. Kõigil õuepostidel olid hõbedast kinnitused.

18 Õue sissekäigu kardin oli kootud sinisest, purpurpunasest ja erepunasest lõngast ning peenlinasest korrutatud lõngast. See oli 20 küünart lai ja 5 küünart kõrge,* sama kõrge nagu õue ümbritsev kangast piire. 19 Sissekäigu 4 posti ja postide 4 alust olid vasest. Postide konksud olid hõbedast ja nende ülaosa ja kinnitused olid kaetud hõbedaga. 20 Kõik telkpühamu ja õuepiirde vaiad olid vasest.

21 Järgnevalt on toodud tunnistuslaekaga telkpühamu ehitamiseks kasutatud materjalide hulk, mille Moosese käsul panid kirja leviidid preester Aaroni poja Iitamari juhatusel. 22 Betsaleel, Huuri poja Uuri poeg Juuda suguharust, tegi kõik, mida Jehoova oli Moosesel teha käskinud. 23 Koos temaga oli Oholiab, Ahisamaki poeg Daani suguharust, osav käsitööline, tikkija ning kuduja, kes kasutas sinist, purpurpunast, erepunast ja peenlinast lõnga.

24 Kokku oli kõigutusohvriks toodud kulda, mida kasutati kõigiks püha paigaga seotud töödeks, 29 talenti* ja 730 seeklit* püha paiga seekli järgi. 25 Hõbedat, mida tõid koguduses arvelevõetud, oli 100 talenti* ja 1775 seeklit* püha paiga seekli järgi. 26 Kõik arvelevõetud mehed, 20-aastased ja vanemad, keda oli kokku 603 550, tõid igaüks pool seeklit* püha paiga seekli järgi.

27 Püha paiga ja eesriide tapipesaga aluste valamiseks kulus kokku 100 talenti hõbedat: 100 aluse kohta kulus 100 talenti, 1 talent iga aluse kohta. 28 Aga 1775 seeklist tegi ta sammastele konksud ja kattis sammaste ülaosa ning ta ühendas sambad omavahel.

29 Kõigutusohvri vaske oli 70 talenti* ja 2400 seeklit*. 30 Sellest tegi ta kogudusetelgi sissekäigu tapipesaga alused, vaskaltari ja selle vaskresti, kõik altari riistad, 31 õuepiirde ja õue sissekäigu tapipesaga alused ning kõik telkpühamu ja õuepiirde vaiad.

^ 2. Moos. 38:1 2,2 m pikk, 2,2 m lai ja 1,3 m kõrge. (Vt lisa B14.)

^ 2. Moos. 38:8 St metallpeeglitest.

^ 2. Moos. 38:9 45 m.

^ 2. Moos. 38:12 22 m.

^ 2. Moos. 38:14 7 m.

^ 2. Moos. 38:18 9 m lai ja 2,2 m kõrge.

^ 2. Moos. 38:24 992 kg.

^ 2. Moos. 38:24 8,3 kg.

^ 2. Moos. 38:25 3,4 tonni.

^ 2. Moos. 38:25 20 kg.

^ 2. Moos. 38:26 5,7 g.

^ 2. Moos. 38:29 2,4 tonni.

^ 2. Moos. 38:29 27 kg.

2. Mooses  39 : 1 - 43

39 Pühas paigas teenimiseks mõeldud riided kooti sinisest, purpurpunasest ja erepunasest lõngast. Samuti tehti pühad riided Aaronile, nagu Jehoova oli Moosest käskinud.

2 Õlarüü tehti kullast ning sinisest, purpurpunasest ja erepunasest lõngast ning peenlinasest korrutatud lõngast. 3 Kuldplaadid taoti õhukesteks lehtedeks ja lõigati kiududeks, et põimida need kaunilt kokku sinise, purpurpunase, erepunase ja peenlinase lõngaga. 4 Õlarüü tarvis tehti kaks õlatükki, millega õlarüü kaks poolt omavahel ühendati. 5 Õlarüüle tehti kootud vöö, millega sai õlarüü kokku siduda. Vöö valmistati samadest materjalidest: kullast ning sinisest, purpurpunasest, erepunasest lõngast ja peenlinasest korrutatud lõngast, nagu Jehoova oli Moosest käskinud.

6 Siis pandi kuldraami oonüksikivid, millesse uurendati Iisraeli poegade nimed, nagu uurendatakse pitsatit. 7 Need asetati õlarüü õlatükkidele kui Iisraeli poegade meenutuskivid, nagu Jehoova oli Moosest käskinud. 8 Siis valmistati rinnakilp samamoodi nagu õlarüü, kunstipäraselt kootuna: kullast ning sinisest, purpurpunasest, erepunasest lõngast ja peenlinasest korrutatud lõngast. 9 See oli kokkumurtuna nelinurkne. Rinnakilp tehti nii, et kokkumurtuna oli see 1 vaksa* pikkune ja 1 vaksa laiune. 10 Selle peale pandi 4 rida kive: esimesse ritta rubiin, topaas ja smaragd; 11 teise türkiis, safiir ja jaspis; 12 kolmandasse lešemikivi*, ahhaat ja ametüst; 13 neljandasse krüsoliit, oonüks ja nefriit. Need pandi kuldraamidesse. 14 Igale kivile vastab üks Iisraeli 12 pojast. Nende nimed olid uurendatud, nagu uurendatakse pitsatit. Iga nimi esindas ühte 12 suguharust.

15 Rinnakilbile tehti keerutatud nööri taolised puhtast kullast ketid. 16 Siis tehti 2 kuldraami ja 2 kuldrõngast ning rõngad kinnitati rinnakilbi ülemistesse nurkadesse. 17 Seejärel pandi need 2 kuldketti läbi 2 rõnga rinnakilbi nurkades. 18 Kummagi keti teine ots pisteti läbi raami ja kinnitati õlarüü õlatükkidele selle esiküljel. 19 Edasi tehti veel 2 kuldrõngast ja kinnitati need rinnakilbi alumistesse nurkadesse, rinnakilbi tagaküljele õlarüü vastu. 20 Siis tehti veel 2 kuldrõngast ja pandi õlarüü külge mõlemast õlatükist allapoole, ühenduskoha lähedale, kootud vöö kohale. 21 Viimaks pandi rinnakilbi rõngastest läbi sinine pael ja see kinnitati õlarüü rõngaste külge, et rinnakilp püsiks õlarüül, kootud vöö kohal paigal, nagu Jehoova oli Moosest käskinud.

22 Siis kudus kangur õlarüü juurde sinisest lõngast varrukateta pealisrõiva. 23 Sellel oli pea jaoks avaus, mis oli otsekui soomusrüü kaelus: avause ümber oli ääris, et see ei rebeneks. 24 Pealisrõiva allääre palistuse külge tehti omavahel kokkukeerutatud sinisest, purpurpunasest ja erepunasest lõngast granaatõunad. 25 Lisaks tehti puhtast kullast kellukesed, mis pandi pealisrõiva allääre palistuse külge granaatõunte vahele: 26 kuldkelluke ja granaatõun vaheldumisi teenistuseks mõeldud pealisrõiva allääres, nagu Jehoova oli Moosest käskinud.

27 Aaronile ja ta poegadele tehti kangrutööna ka peenlinasest lõngast rüüd, 28 peenlinane turban, peenlinane kaunistatud peakate, peenlinasest korrutatud lõngast püksid 29 ning peenlinasest korrutatud lõngast ja sinisest, purpurpunasest ja erepunasest lõngast kootud vöö, nagu Jehoova oli Moosest käskinud.

30 Lõpuks tehti puhtast kullast särav plaat, püha pühitsusmärk,* ja sellesse uurendati, nagu uurendatakse pitsatit, sõnad „Jehoova on püha”. 31 Selle külge seoti sinine pael, et plaat turbani külge kinnitada, nagu Jehoova oli Moosest käskinud.

32 Kogu töö, mis tehti telkpühamu ehk kogudusetelgi juures, sai valmis. Iisraellased tegid kõik nii, nagu Jehoova oli Moosest käskinud, nad tegid täpselt nii.

33 Siis tõid nad telkpühamu Moosese juurde: selle katte, kõik selle riistad, haagid, seinaraamid, põiklatid, sambad ja tapipesaga alused, 34 punaseks värvitud jääranahkadest katte, hülgenahkadest katte, eesriide, 35 tunnistuslaeka, selle kangid ja kaane, 36 laua, kõik selle riistad, vaateleivad, 37 puhtast kullast lambijala ja sellel reas olevad lambid, kõik selle riistad, õli valgustuse jaoks, 38 kuldaltari, võideõli, healõhnalise suitsutusrohu, telgi sissekäigu kardina, 39 vaskaltari ja selle vaskresti, selle kangid ja kõik selle riistad, pesemisnõu ja selle aluse, 40 kangast õuepiirde, selle postid ja tapipesaga alused, õue sissekäigu kardina, selle nöörid ja vaiad, kõik riistad telkpühamu ehk kogudusetelgi teenistuse jaoks, 41 peenkootud riided pühamus teenimiseks, pühad riided preester Aaronile ja preestririided tema poegadele.

42 Iisraellased tegid kõik nii, nagu Jehoova oli Moosesel teha käskinud. 43 Kui Mooses vaatas kogu nende töö üle, nägi ta, et nad olid teinud täpselt nii, nagu Jehoova oli käskinud. Siis Mooses õnnistas neid.

^ 2. Moos. 39:9 22,2 cm. (Vt lisa B14.)

^ 2. Moos. 39:12 Pole teada, mis kiviga oli tegu. See võis olla merevaik, hüatsint, opaal või turmaliin.

^ 2. Moos. 39:30 Võib tõlkida ka „püha laubaehe”.

2. Mooses  40 : 1 - 38

40 Siis ütles Jehoova Moosesele: 2 „Püstita telkpühamu ehk kogudusetelk esimese kuu esimesel päeval. 3 Aseta sinna tunnistuslaegas ja pane selle ette eesriie. 4 Vii sinna laud ja pane paika kõik selle riistad, samuti vii sinna lambijalg ja süüta selle lambid. 5 Aseta tunnistuslaeka ette kuldne suitsutusaltar ning riputa telkpühamu sissekäigu ette kardin.

6 Telkpühamu ehk kogudusetelgi sissekäiguga kohakuti pane põletusohvrialtar 7 ning kogudusetelgi ja altari vahele aseta pesemisnõu ja vala sellesse vett. 8 Pane paika õuepiire ning õue sissekäigu ette pane kardin. 9 Seejärel võta võideõli ning võia telkpühamu ja kõik asjad, mis seal on. Pühitse telkpühamut ja kõiki selle riistu, et see saaks pühaks. 10 Võia põletusohvrialtar ja kõik selle riistad, pühitse seda, et see saaks väga pühaks. 11 Seejärel võia pesemisnõu ja selle alus ning pühitse seda.

12 Siis tulgu Aaron ja ta pojad kogudusetelgi sissekäigu juurde ning pesku end veega. 13 Pane Aaronile selga pühad riided ja võia ta ning pühitse ametisse, et ta teeniks minu preestrina. 14 Seejärel tulgu tema pojad. Pane neile rüüd selga 15 ja võia nad, nagu sa võidsid nende isa, ning siis nad teenivad minu preestritena. Nende võidmine annab neile alalise õiguse teenida preestriametis põlvest põlve.”

16 Mooses tegi kõik, mida Jehoova oli käskinud tal teha. Ta tegi täpselt nii.

17 Telkpühamu pandi püsti teise aasta esimese kuu esimesel päeval. 18 Kui siis Mooses asus telkpühamut püstitama, pani ta kõigepealt paika tapipesaga alused, paigaldas seinaraamid, seadis kohale põiklatid ja pani püsti sambad. 19 Mooses laotas telkpühamule katted, nagu Jehoova oli teda käskinud.

20 Siis võttis ta tunnistuslauad ja pani need laekasse, seadis laeka külge kangid ja pani laekale kaane peale. 21 Seejärel viis Mooses laeka telkpühamusse, riputas ette eesriide ja varjas tunnistuslaeka, nagu Jehoova oli teda käskinud.

22 Mooses asetas kogudusetelgi ehk telkpühamu põhjapoolsesse külge teisele poole eesriiet laua 23 ja pani selle peale Jehoova ette virnadesse leivad, nagu Jehoova oli teda käskinud.

24 Siis pani ta kogudusetelgi ehk telkpühamu lõunapoolsesse külge lauaga kohakuti lambijala. 25 Mooses süütas Jehoova ees lambid, nagu Jehoova oli teda käskinud.

26 Seejärel pani Mooses kogudusetelki eesriide ette kuldaltari, 27 et selle peal põletada healõhnalist suitsutusrohtu, nagu Jehoova oli teda käskinud.

28 Siis pani ta telkpühamu sissekäigu ette kardina.

29 Telkpühamu ehk kogudusetelgi sissekäiguga kohakuti asetas Mooses põletusohvrialtari, et ohverdada selle peal põletus- ja roaohvreid, nagu Jehoova oli teda käskinud.

30 Siis seadis ta kogudusetelgi ja altari vahele pesemisnõu ja valas sellesse pesemiseks vett. 31 Mooses ning Aaron ja ta pojad pesid seal oma käsi ja jalgu. 32 Alati kui nad läksid kogudusetelki või altari juurde, pesid nad end, nagu Jehoova oli Moosest käskinud.

33 Viimaks pani ta telkpühamu ja altari ümber paika õuepiirde ning pani õue sissekäigu ette kardina.

Nii viis Mooses selle töö lõpule. 34 Siis kattis pilv kogudusetelgi ja Jehoova auhiilgus täitis telkpühamu. 35 Mooses ei saanud minna kogudusetelki, sest pilv oli selle kohal ja Jehoova auhiilgus oli täitnud telkpühamu.

36 Kõigil oma rännakutel lahkusid iisraellased laagripaigast alles siis, kui pilv telkpühamu kohalt üles tõusis. 37 Nad ei lahkunud laagripaigast enne, kui pilv üles tõusis. 38 Päeval oli kogu Iisraeli rahva nähes kõigil nende rännakutel telkpühamu kohal Jehoova pilv, aga öösel oli selle kohal tuli.

3. MOOSESE

LÜHIÜLEVAADE

- 1

- Põletusohver (1–17)

- 2

- Roaohver (1–16)

- 3

- Rahuohver (1–17)

- Keeld süüa rasva ja verd (17)

- 4

- Patuohver (1–35)

- 5

- Patud ja vastavad ohvrid (1–6)

- Teiste pattudest teadaandmine (1)

- Vaeste ohvrid (7–13)

- Süüohver tahtmatu patu eest (14–19)

- 6

- Veel süüohvrist (1–7)

- Juhendid ohverdamise kohta (8–30)

- Põletusohver (8–13)

- Roaohver (14–23)

- Patuohver (24–30)

- 7

- Juhendid ohverdamise kohta (1–21)

- Süüohver (1–10)

- Rahuohver (11–21)

- Keeld süüa rasva ja verd (22–27)

- Preestrite osa (28–36)

- Lõppsõna ohvrite kohta (37, 38)

- 8

- Aaron oma poegadega seatakse preestriametisse (1–36)

- 9

- Aaron toob ametisseseadmisohvreid (1–24)

- 10

- Jehoova tuli surmab Naadabi ja Abihu (1–7)

- Nõuded preestritele joomise ja söömise kohta (8–20)

- 11

- Puhtad ja ebapuhtad loomad (1–47)

- 12

- Puhastus pärast sünnitust (1–8)

- 13

- Määrused pidalitõve kohta (1–46)

- Pidalitõbi riideesemetel (47–59)

- 14

- Pidalitõvest puhtakssaamine (1–32)

- Kahjustunud majade puhastamine (33–57)

- 15

- Voolused suguelunditest (1–33)

- 16

- Lepituspäev (1–34)

- 17

- Telkpühamu — ohvripaik (1–9)

- Keeld süüa verd (10–14)

- Määrused surnult leitud loomade kohta (15, 16)

- 18

- Keelatud seksuaalsuhted (1–30)

- Ei tohi järgida kaananlaste eeskuju (3)

- Verepilastus (6–18)

- Menstruatsiooni ajal (19)

- Homoseksuaalsus (22)

- Ühtimine loomaga (23)

- Ei tohi end rüvetada, muidu maa oksendab välja (24–30)

- 19

- Seadused pühaduse kohta (1–37)

- Õige saagikoristus (9, 10)

- Hoolimine kurtidest ja pimedatest (14)

- Laimamine (16)

- Ei tohi pidada vimma (18)

- Maagia ja spiritism keelatud (26, 31)

- Tätoveeringud keelatud (28)

- Eakate austamine (32)

- Muulaste kohtlemine (33, 34)

- 20

- Mooloki kummardamine, spiritism (1–6)

- Olge pühad ja austage vanemaid (7–9)

- Karistus lubamatute seksuaalsuhete eest on surm (10–21)

- Olge pühad, et jääda sellele maale (22–26)

- Spiritismiga tegelejad tuleb surmata (27)

- 21

- Preestrid peavad olema pühad ja rüvetamata (1–9)

- Ülempreester ei tohi end rüvetada (10–15)

- Preestrid ei tohi olla vigased (16–24)

- 22

- Preestrite puhtus ja pühade andide söömine (1–16)

- Vastuvõetavad vaid veatud ohvrid (17–33)

- 23

- Pühad päevad ja pühad (1–44)

- Hingamispäev (3)

- Paasapüha (4, 5)

- Hapnemata leibade püha (6–8)

- Uudsevilja ohverdamine (9–14)

- Nädalatepüha (15–21)

- Õige saagikoristus (22)

- Trompetipuhumispüha (23–25)

- Lepituspäev (26–32)

- Lehtmajadepüha (33–43)

- 24

- Õli kogudusetelgi lampidele (1–4)

- Vaateleivad (5–9)

- Jumala nime mõnitaja tuleb surmata (10–23)

- 25

- Puhkeaasta (1–7)

- Vabastusaasta (8–22)

- Omandi tagastamine (23–34)

- Vaeste kohtlemine (35–38)

- Orjapidamisseadus (39–55)

- 26

- Hoiduge ebajumalatest (1, 2)

- Õnnistused kuulekuse eest (3–13)

- Karistus sõnakuulmatuse eest (14–46)

- 27

- Pühendatu lunastamine (1–27)

- Inimesed (1–8)

- Loomad (9–13)

- Majad (14, 15)

- Põllud (16–25)

- Esmasündinu (26, 27)

- Jehoovale tingimusteta pühendatu (28, 29)

- Kümnendiku lunastamine (30–34)

3. Moosese

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

3. Moosese  1 : 1 - 17

KOLMAS MOOSESE RAAMAT

1 Jehoova kutsus Moosese ja rääkis temaga kogudusetelgist: 2 „Ütle iisraellastele: „Kui keegi teist toob Jehoovale ohvrianni koduloomadest, siis olgu tema ohvrianniks veis, lammas või kits.

3 Kui tema ohvrianniks on põletusohver veistest, siis olgu see veatu isasloom. Ta andku see vabatahtlikult ja toogu Jehoova ette kogudusetelgi sissekäigu juurde. 4 Ta pangu käsi põletusohvri pea peale ning ohver võetakse tema käest vastu, et tema eest lepitust toimetada.

5 Siis tapetagu see noor pull Jehoova ees. Aaroni pojad, preestrid, piserdagu selle verd kogudusetelgi sissekäigu juures oleva altari igale küljele. 6 Põletusohver tuleb nülgida ja tükeldada. 7 Aaroni pojad, preestrid, tehku altarile tuli ning pangu puid tulle. 8 Nad asetagu ohvri tükid koos pea ning neeru- ja nimmerasvaga altaril põlevatele puudele. 9 Soolestik ja jalad pestagu veega ning preester pangu see kõik altarile suitsema. See on põletusohver, meeldivalõhnaline* tuleohver Jehoovale.

10 Kui tema ohvriand, mille ta toob põletusohvriks, on lammastest või kitsedest — noortest jääradest või sikkudest —, siis olgu see veatu isasloom. 11 See tapetagu altari põhjapoolses küljes Jehoova ees ja Aaroni pojad, preestrid, piserdagu selle verd altari igale küljele. 12 See raiutagu tükkideks ning preester asetagu tükid koos pea ning neeru- ja nimmerasvaga altaril põlevatele puudele. 13 Soolestik ja jalad pestagu veega ning preester pangu see kõik altarile suitsema. See on põletusohver, meeldivalõhnaline tuleohver Jehoovale.

14 Aga kui ta toob Jehoovale põletusohvriks linde, siis olgu need turteltuvid või tuvipojad. 15 Preester viigu lind altari juurde, murdku selle kael ja pangu lind altarile suitsema. Aga selle veri lastagu välja altari külje peale. 16 Ta eemaldagu selle pugu ja suled ning visaku need altari kõrvale, sellest ida poole, sinna, kuhu pannakse tuhk. 17 Ta lõigaku lind tiibade juurest lahti, kuid ärgu lõigaku seda pooleks. Siis pangu preester see altaril põlevatele puudele suitsema. See on põletusohver, meeldivalõhnaline tuleohver Jehoovale.

^ 3. Moos. 1:9 Võib tõlkida ka „lepitava lõhnaga”.

3. Moosese  2 : 1 - 16

2 Kui keegi tahab tuua Jehoovale roaohvri, siis olgu tema ohvrianniks peenjahu ning ta valagu sellele õli ja pangu peale viirukit. 2 Ta viigu see Aaroni poegadele, preestritele. Preester võtku sellest peotäis peenjahu koos õli ja kogu viirukiga ning pangu see altarile suitsema kui meeldetuletusohver, kui meeldivalõhnaline tuleohver Jehoovale. 3 Mis roaohvrist üle jääb, kuulub Aaronile ja tema poegadele kui väga püha osa Jehoova tuleohvritest.

4 Kui sa tood ahjus küpsetatud roaohvri, siis olgu see peenjahust: kas õliga valmistatud hapnemata rõngasleivad või õliga määritud hapnemata kuivikleivad.

5 Kui su ohvrianniks on küpsetusplaadil valmistatud roaohver, siis olgu see õliga segatud peenjahust ning hapnemata. 6 See murtagu tükkideks ja selle peale valatagu õli. See on roaohver.

7 Kui su ohvrianniks on pannil valmistatud roaohver, siis olgu see tehtud peenjahust ja õlist. 8 Too neist valmistatud roaohver Jehoovale. Anna see preestrile ja tema viib selle altarile. 9 Preester võtku osa roaohvrist meeldetuletusohvriks ja pangu see altaril suitsema kui meeldivalõhnaline tuleohver Jehoovale. 10 Mis roaohvrist üle jääb, kuulub Aaronile ja tema poegadele kui väga püha osa Jehoova tuleohvritest.

11 Ükski roaohver, mille te Jehoovale toote, ei tohi olla hapnenud, sest mingisugust haputainast ega mett* ei tohi panna suitsema tuleohvriks Jehoovale.

12 Te võite tuua neid Jehoovale küll uue saagi esimese osa ohvriannina, kuid neid ei tohi põletada altaril meeldiva lõhnana.

13 Kõik roaohvrid, mis sa valmistad, maitsesta soolaga. Ärgu puudugu neist sool, mis meenutab sulle Jumala lepingut. Ohverda soola koos kõigi oma ohvriandidega.

14 Kui sa tood Jehoovale roaohvri esimesest küpsest viljasaagist, siis olgu su ohvriks värsked tulel röstitud purustatud viljaterad. See olgu roaohver sinu uudseviljast. 15 Pane selle peale õli ja viirukit. See on roaohver. 16 Preester pangu osa purustatud teradest ja õlist koos kogu viirukiga suitsema kui meeldetuletusohver. See on tuleohver Jehoovale.

^ 3. Moos. 2:11 Ilmselt polnud see mesilasmesi, vaid viigimarjade või muude puuviljade mahl või siirup.

3. Moosese  3 : 1 - 17

3 Kui kellegi ohvrianniks on rahuohver ja ta toob selle veistest, siis toogu ta Jehoova ette isane või emane veatu loom. 2 Ta pangu käsi oma ohvrianni pea peale ja ohver tapetagu kogudusetelgi sissekäigu juures. Aaroni pojad, preestrid, piserdagu selle verd altari igale küljele. 3 Osa sellest rahuohvrist andku ta Jehoovale tuleohvriks, nimelt sisikonda kattev rasv ja siseelundite küljes olev rasv 4 ning mõlemad neerud koos neid katva rasvaga nimmepiirkonnas. Ta eemaldagu koos neerudega ka maksarasv. 5 Aaroni pojad pangu see kõik altarile, puudel põleva põletusohvri peale suitsema meeldivalõhnaliseks tuleohvriks Jehoovale.

6 Kui tema rahuohvriks Jehoovale on lammas või kits, siis olgu see veatu isas- või emasloom. 7 Kui ta toob ohvrianniks noore jäära, siis toogu ta see Jehoova ette. 8 Ta pangu käsi oma ohvrianni pea peale ja ohver tapetagu kogudusetelgi ees. Aaroni pojad piserdagu selle verd altari igale küljele. 9 Rahuohvri rasv tuleb tal tuua Jehoovale tuleohvriks. Ta eraldagu kogu rasvane saba* selgroo juurest, samuti sisikonda kattev rasv ja siseelundite küljes olev rasv 10 ning mõlemad neerud koos neid katva rasvaga nimmepiirkonnas. Ta eemaldagu koos neerudega ka maksarasv. 11 Preester pangu see kõik altarile suitsema kui toiduohver*, kui tuleohver Jehoovale.

12 Kui ta toob ohvriks kitse, siis toogu ta see Jehoova ette. 13 Ta pangu käsi selle pea peale ning see tapetagu kogudusetelgi ees. Aaroni pojad piserdagu selle verd altari igale küljele. 14 Ta ohverdagu tuleohvrina Jehoovale sisikonda kattev rasv ja siseelundite küljes olev rasv 15 ning mõlemad neerud koos neid katva rasvaga nimmepiirkonnas. Ta eemaldagu koos neerudega ka maksarasv. 16 Preester pangu need altarile suitsema kui toiduohver, kui meeldivalõhnaline tuleohver. Kogu rasv kuulub Jehoovale.

17 Te ei tohi süüa mitte mingisugust rasva ega verd — see olgu teile alaliseks seaduseks kõigis teie asupaikades põlvest põlve!””

^ 3. Moos. 3:9 Piiblimaade lammastel on rasvane saba, mis võib kaaluda isegi 5 kg.

^ 3. Moos. 3:11 Sõna-sõnalt „leib”; viitab Jumalale mõeldud osale rahuohvri ühissöömaajal.

3. Moosese  4 : 1 - 35

4 Jehoova rääkis Moosesega edasi: 2 „Ütle iisraellastele: „Kui keegi tahtmatult patustab, tehes midagi, mida Jehoova on keelanud, tuleb toimida järgmiselt.

3 Kui võitud preester teeb pattu ja toob rahva peale süü, peab ta tehtud patu pärast tooma Jehoovale patuohvriks veatu noore pulli. 4 Ta toogu pull kogudusetelgi sissekäigu juurde Jehoova ette, pangu käsi pulli pea peale ja tapku pull Jehoova ees. 5 Siis võtku võitud preester pulli verd ja toogu see kogudusetelki. 6 Preester kastku sõrm verre ja piserdagu verd Jehoova ees seitse korda püha paiga eesriide ette. 7 Samuti määrigu preester verd kogudusetelgis Jehoova ees oleva healõhnalise suitsutusrohu altari sarvedele. Kogu ülejäänud veri tuleb valada kogudusetelgi sissekäigu juures oleva põletusohvrialtari kõrvale.

8 Siis eraldagu ta kõik patuohvripulli rasv — sisikonda kattev rasv ja siseelundite küljes olev rasv, 9 mõlemad neerud koos neid katva rasvaga nimmepiirkonnas ning koos neerudega ka maksarasv —, 10 nagu tehti rahuohvripulliga. Preester pangu need põletusohvrialtarile suitsema.

11 Aga pulli nahk ja kogu liha koos pea, jalgade, sisikonna ja soolesisuga — 12 see tähendab terve ülejäänud pull — tuleb tal viia väljapoole laagrit puhtasse paika, kuhu visatakse tuhk, ja ta põletagu see kõik tules puude peal. See põletatagu seal, kuhu visatakse tuhk.

13 Kui terve Iisraeli kogudus on tahtmatult patustades süüdlaseks saanud, aga kogudus polnud teadlik, et ta tegi midagi, mida Jehoova oli keelanud, 14 ning see patt saab teatavaks, siis peab kogudus tooma kogudusetelgi ette patuohvriks noore pulli. 15 Koguduse vanemad pangu Jehoova ees käed pulli pea peale ja pull tapetagu Jehoova ees.

16 Seejärel toogu võitud preester pulli verd kogudusetelki. 17 Preester kastku sõrm verre ja piserdagu verd Jehoova ees seitse korda eesriide ette. 18 Siis määrigu ta verd kogudusetelgis Jehoova ees oleva altari sarvedele ning valagu kogu ülejäänud veri põletusohvrialtari kõrvale, mis on kogudusetelgi sissekäigu juures. 19 Ta eraldagu kõik pulli rasv ning pangu see altarile suitsema. 20 Ta tehku selle pulliga samamoodi, nagu ta tegi eelmise patuohvripulliga, ta toimigu sellega samal viisil. Preester toimetagu rahva eest lepitust ja siis antakse rahvale andeks. 21 Ta lasku viia pull väljapoole laagrit ja ta põletagu see, nagu ta põletas esimese pulli. See on patuohver koguduse eest.

22 Kui mõni rahva juht saab tahtmatult patustades süüdlaseks, eksides oma Jumala Jehoova mõne käsu vastu, ja ta mõistab seda 23 või talle antakse teada, et ta on eksinud mõne käsu vastu, siis toogu ta ohvrianniks veatu sikutall. 24 Ta pangu käsi sikutalle pea peale ja see tapetagu paigas, kus Jehoova ees põletusohvreid tapetakse. See on patuohver. 25 Preester võtku sõrmega patuohvri verd ja määrigu seda põletusohvrialtari sarvedele ning valagu ülejäänud veri põletusohvrialtari kõrvale. 26 Preester pangu kogu selle rasv altarile suitsema nagu ka rahuohvri rasv ja toimetagu ta patu pärast tema eest lepitust, siis antakse talle andeks.

27 Kui keegi rahva seast saab tahtmatult patustades süüdlaseks, eksides mõne Jehoova käsu vastu, ja ta mõistab seda 28 või talle antakse teada, et ta on eksinud, siis toogu ta tehtud patu pärast ohvrianniks veatu emane kitsetall. 29 Ta pangu käsi patuohvri pea peale ja see tapetagu samas paigas, kus tapetakse põletusohvreid. 30 Preester võtku sõrmega selle verd ja määrigu seda põletusohvrialtari sarvedele ning valagu kogu ülejäänud veri altari kõrvale. 31 Ta eraldagu kogu selle rasv, nagu eraldatakse rahuohvri rasv. Preester pangu see altarile suitsema meeldivaks lõhnaks Jehoovale ja toimetagu tema eest lepitust, siis antakse talle andeks.

32 Aga kui ta ohverdab oma patuohvriks lambatalle, siis olgu see veatu utetall. 33 Ta pangu käsi patuohvri pea peale ja see tapetagu kui patuohver paigas, kus põletusohvreid tapetakse. 34 Preester võtku sõrmega patuohvri verd ja määrigu seda põletusohvrialtari sarvedele ning valagu kogu ülejäänud veri altari kõrvale. 35 Ta eraldagu kogu talle rasv, nagu eraldatakse rahuohvriks toodava noore jäära rasv. Preester pangu see suitsema altarile Jehoova tuleohvrite peale ja toimetagu ta patu pärast tema eest lepitust, siis antakse talle andeks.

3. Moosese  5 : 1 - 19

5 Kui keegi, kes on süüasjas tunnistaja — kas ta siis nägi juhtunut või teab sellest —, kuuleb kutset tulla tunnistust andma,* kuid ei lähe seda tegema, siis ta teeb pattu ja kannab selle eest vastutust.

2 Kui keegi puudutab midagi ebapuhast, olgu mõne ebapuhta metslooma, kodulooma või väikelooma korjust, siis isegi kui ta pole sellest teadlik, on ta ebapuhas* ja on saanud süüdlaseks. 3 Kui keegi, olemata ise sellest teadlik, puutub kokku inimese ebapuhtusega — puudutades ebapuhast inimest või mida tahes, mis võib teha ta ebapuhtaks — ja see saab talle teatavaks, siis on tema peal süü.

4 Kui keegi annab kiirustades ja mõtlematult vande midagi teha — olgu head või halba, ükskõik mida —, kuid mõistab siis, et on vandunud järelemõtlematult, saab ta süüdlaseks.*

5 Kui siis keegi saab mõne sellise asja pärast süüdlaseks, peab ta oma patu üles tunnistama. 6 Samuti peab ta tooma oma patu pärast Jehoovale süüohvri, nimelt ühe utetalle või ühe emase kitsetalle patuohvriks. Preester toimetagu ta patu pärast tema eest lepitust.

7 Aga kui tal pole võimalik tuua lammast, siis toogu ta oma patu pärast Jehoovale süüohvriks kaks turteltuvi või kaks tuvipoega: üks patuohvriks ja teine põletusohvriks. 8 Ta viigu need preestrile ja see toogu üks neist patuohvriks. Preester murdku linnu kael, aga pead ärgu eraldagu. 9 Ta piserdagu patuohvri verd altari küljele, kuid järelejäänud verel lastagu välja voolata altari kõrvale. See on patuohver. 10 Teisega tehku ta samamoodi, nagu tehakse põletusohvriga. Preester toimetagu ta patu pärast tema eest lepitust, siis antakse talle andeks.

11 Ent kui tal pole võimalik tuua kaht turteltuvi või kaht tuvipoega, siis toogu ta oma patu pärast patuohvriks kümnendik eefat* peenjahu. Ta ei tohi lisada sellele õli ega panna selle peale viirukit, sest see on patuohver. 12 Ta viigu see preestrile ja preester võtku sellest peotäis meeldetuletusohvriks ning pangu see altarile Jehoova tuleohvrite peale suitsema. See on patuohver. 13 Preester toimetagu tema eest lepitust tema patu pärast, olgu see mistahes eeltoodud patt, ja siis antakse talle andeks. Ülejäänu sellest ohvrist saagu preestrile justnagu osa roaohvrist.””

14 Jehoova ütles Moosesele veel: 15 „Kui keegi teeb tahtmatult pattu Jehoova pühade asjade vastu, osutudes ustavusetuks, siis tuleb tal tuua oma kariloomadest Jehoovale süüohvriks üks veatu jäär, mille väärtus hõbedas on määratud püha paiga seekli järgi. 16 Ta maksku hüvitist püha paiga vastu tehtud patu eest ja lisagu sellele veel viiendik jäära väärtusest. Ta andku see preestrile, et preester võiks süüohvrijääraga tema eest lepitust toimetada, ja siis antakse talle andeks.

17 Kui keegi patustab mõne Jehoova käsu vastu, tehes midagi lubamatut, siis isegi kui ta pole sellest teadlik, on ta ikkagi süüdi ja kannab oma eksimuse eest vastutust. 18 Ta viigu preestrile oma karjast süüohvriks üks veatu jäär, mis olgu ettenähtud väärtusega. Seejärel toimetagu preester tema eest lepitust ta eksisammu pärast, mille ta tahtmatult tegi ja millest ta ise teadlik polnud, ja siis antakse talle andeks. 19 See on süüohver. Ta on ju Jehoova ees süüdi.”

^ 3. Moos. 5:1 Sõna-sõnalt „kuuleb needmise häält”. Tõenäoliselt oli tegemist mõnd väärtegu puudutava teadaandega, mis sisaldas väärteo toimepanija või sellise tunnistaja needmist, kes keeldub tunnistust andmast.

^ 3. Moos. 5:2 St rituaalselt ebapuhas.

^ 3. Moos. 5:4 Ilmselt on tegu olukorraga, kus vanne jäetakse täitmata.

^ 3. Moos. 5:11 2,2 liitrit. (Vt lisa B14.)

3. Moosese  6 : 1 - 30

6 Jehoova ütles Moosesele veel: 2 „Kui keegi teeb pattu ja on ustavusetu Jehoovale sel moel, et petab oma ligimest, kes midagi tema kätte usaldas või hoiule andis, või röövib või tüssab oma ligimest 3 või leiab midagi kaotatut ega räägi selle kohta tõtt või vannub valet mistahes patu kohta, mida ta võib olla teinud, siis toimigu ta järgmiselt. 4 Kui ta on patustanud ja on süüdi, siis tuleb tal tagastada see, mille ta on röövinud või välja pressinud või pettusega omastanud või mis oli tema kätte usaldatud või mille keegi kaotas ja tema leidis 5 või mistahes asi, mille kohta ta on valet vandunud. Tal tuleb see täielikult hüvitada ning lisada sellele viiendik selle väärtusest. Ta andku see omanikule samal päeval, kui tema süü tõendatakse. 6 Ta võtku oma kariloomadest süüohvriks üks veatu jäär, mis olgu ettenähtud väärtusega, ja viigu see preestri kätte süüohvriks Jehoovale. 7 Preester toimetagu Jehoova ees tema eest lepitust, siis antakse talle andeks mistahes tegu, mille tõttu ta on saanud süüdlaseks.”

8 Jehoova rääkis Moosesega edasi: 9 „Anna Aaronile ja ta poegadele järgmine käsk: „Järgnev on põletusohvriseadus. Põletusohver olgu altari tulekoldes terve öö kuni hommikuni ja altaril hoitagu tuld põlemas. 10 Preester pangu selga linane ametirüü ja tõmmaku jalga linased püksid oma palja ihu katteks. Siis võtku ta altarilt põletusohvri tuhk ja pangu altari kõrvale. 11 Seejärel võtku ta ära oma riided ja pangu selga teised riided ning viigu tuhk ühte puhtasse paika väljapoole laagrit. 12 Altaril põlegu kogu aeg tuli, see ei tohi kustuda! Preester peab igal hommikul puid lisama, seadma tulele põletusohvri ja panema sinna suitsema rahuohvrite rasva. 13 Altaril põlegu tuli kogu aeg, see ei tohi kustuda!

14 Järgnev on roaohvriseadus. Aaroni pojad toogu see ohver altari juurde Jehoova ette. 15 Üks neist võtku roaohvrist peotäis peenjahu koos õliga ja kogu viiruk, mis on roaohvri peal, ning pangu see altarile suitsema kui meeldivalõhnaline meeldetuletusohver Jehoovale. 16 Mis üle jääb, selle söövad Aaron ja ta pojad. Sellest valmistatagu hapnemata leivad ja neid söödagu pühal alal, kogudusetelgi õues. 17 Seda ei tohi küpsetada koos hapnenuga. Selle osa oma tuleohvritest olen ma andnud neile. See on väga püha, samasugune nagu patu- ja süüohver. 18 Seda söögu kõik mehed Aaroni poegade hulgast. See on neile määratud osa Jehoova tuleohvritest põlvest põlve. Kõik, mis nende ohvrite vastu puutub, saab pühaks.””

19 Jehoova rääkis Moosesega veel: 20 „See on ohvriand, mille toovad Jehoovale Aaron ja ta pojad tema võidmise päeval: kümnendik eefat* peenjahu alaliselt toodavaks roaohvriks, pool sellest hommikul ja pool õhtul. 21 See valmistatagu küpsetusplaadil õliga, murtagu tükkideks, immutatagu õliga ja siis toodagu roaohvrina meeldivaks lõhnaks Jehoovale. 22 Seda valmistagu iga võitud preester, kes pärast Aaronit ta poegade seast sellesse ametisse astub. Terve see ohver tuleb panna Jehoovale suitsema. See on alaline seadus. 23 Iga selline preestri eest toodud roaohver tuleb ohverdada täielikult. Seda ei tohi süüa.”

24 Jehoova rääkis Moosesega veel: 25 „Ütle Aaronile ja ta poegadele: „Järgnev on patuohvriseadus. Paigas, kus tapetakse põletusohver, tuleb Jehoova ees tappa ka patuohver. See on väga püha. 26 Seda sööb preester, kes selle patu eest ohverdab. Seda söödagu pühal alal, kogudusetelgi õues.

27 Kõik, mis ohvriliha vastu puutub, saab pühaks, ja kui kellegi riietele pritsib selle verd, tuleb see verega määrdunud riideese pesta pühal alal. 28 Savinõu, milles liha keedetakse, tuleb purustada. Aga kui liha keedeti vasknõus, tuleb seda nõu küürida ja veega loputada.

29 Seda ohvrit võivad süüa üksnes preestrid. See on väga püha. 30 Kuid mitte ühtki patuohvrit, mille verd viiakse lepituse toimetamiseks pühasse telki, ei tohi süüa. See tuleb tules põletada.

^ 3. Moos. 6:20 2,2 liitrit. (Vt lisa B14.)

3. Moosese  7 : 1 - 38

7 Järgnev on seadus süüohvri kohta, mis on väga püha. 2 Süüohver tapetagu paigas, kus tapetakse põletusohvreid, ja selle verd piserdatagu altari igale küljele. 3 Preester toogu ohvriks kõik selle rasv, sealhulgas sabarasv, sisikonda kattev rasv 4 ja mõlemad neerud koos neid katva rasvaga nimmepiirkonnas. Ta eemaldagu koos neerudega ka maksarasv. 5 Preester pangu need altarile suitsema kui tuleohver Jehoovale. See on süüohver. 6 Seda võivad süüa üksnes preestrid ja nad söögu seda pühal alal. See on väga püha. 7 Süüohvri puhul kehtib patuohvriseadus: see kuulub preestrile, kes sellega lepitust toimetab.

8 Kui preester ohverdab kellegi heaks põletusohvri, saab preester põletusohvri naha endale.

9 Kõik roaohvrid, mis on küpsetatud ahjus või valmistatud pannil või küpsetusplaadil, kuuluvad preestrile, kes neid ohverdab. Need saavad temale. 10 Aga kõik küpsetamata roaohvrid, olgu need õliga segatud või kuivad, jagatagu võrdselt kõigi Aaroni poegade vahel.

11 Järgnev on seadus rahuohvri kohta, mida Jehoovale tuuakse. 12 Kui keegi toob selle, et väljendada tänu, siis toogu ta koos selle tänuohvriga ka õliga valmistatud hapnemata rõngasleibu, õliga määritud hapnemata kuivikleibu ning selliseid rõngasleibu, mis on valmistatud õliga segatud ja immutatud peenjahust. 13 Ta toogu oma ohvriand koos hapnenud tainast valmistatud rõngasleibade ja tänuohvriks toodud rahuohvritega. 14 Ta toogu igat sorti ohvriannist üks püha osana Jehoovale; see saagu preestrile, kes piserdab rahuohvrite verd. 15 Tänuohvriks toodud rahuohvrite liha tuleb süüa ohverdamise päeval. Sellest ei tohi jätta midagi hommikuks.

16 Kui ta toob tapaohvriks tõotusohvri või vabatahtliku ohvri, siis tuleb seda süüa päeval, mil ta oma ohvri toob. Seda, mis üle jääb, võib süüa ka järgmisel päeval. 17 Kuid mis ohvrilihast kolmandaks päevaks üle jääb, põletatagu tules. 18 Kui rahuohvri liha süüakse veel kolmandal päeval, siis ei ole ohvritooja Jumalale meelepärane. Tema ohvril pole väärtust — see on jäle! Igaüks, kes seda sööb, kannab oma patu eest vastutust. 19 Liha, mis puutub millegi ebapuhta vastu, ei tohi süüa, see põletatagu tules. Aga puhast liha võib süüa igaüks, kes on puhas.

20 Igaüks, kes sööb Jehoovale kuuluva rahuohvri liha ebapuhtana, tuleb oma rahva seast hävitada. 21 Kui keegi puudutab midagi ebapuhast — puutub kokku inimese ebapuhtusega või puudutab ebapuhast looma või mistahes jälki, ebapuhast olendit — ja sööb Jehoovale kuuluva rahuohvri liha, siis tuleb ta oma rahva seast hävitada.””

22 Jehoova rääkis Moosesega edasi: 23 „Ütle iisraellastele: „Te ei tohi süüa mitte mingisugust rasva, ei veise, lamba ega kitse oma. 24 Surnuna leitud looma rasva ja sellise looma rasva, kelle mõni teine loom on maha murdnud, võib kasutada ükskõik milliseks muuks otstarbeks, aga te ei tohi seda süüa. 25 Kes sööb Jehoovale tuleohvriks toodava looma rasva, tuleb oma rahva seast hävitada.

26 Te ei tohi süüa mitte mingisugust verd üheski paigas, kus te elate, ei lindude ega loomade oma. 27 Igaüks, kes sööb mingisugust verd, tuleb oma rahva seast hävitada.””

28 Jehoova ütles Moosesele veel: 29 „Ütle iisraellastele: „Kes toob Jehoovale rahuohvri, ohverdagu osa sellest Jehoovale. 30 Ta toogu oma käega rasv koos rinnatükiga, et anda see Jehoovale tuleohvriks, ja ta kõigutagu seda Jehoova ees kui kõigutusohvrit. 31 Preester pangu rasv altarile suitsema, aga rinnatükk saagu Aaronile ja ta poegadele.

32 Andke parem kints oma rahuohvritest pühaks osaks preestrile. 33 See parempoolne kints saagu sellele Aaroni pojale, kes ohverdab rahuohvri vere ja rasva. 34 Sest ma võtan kõigutusohvriks toodud rinnatüki ja pühaks osaks toodud kintsu iisraellaste rahuohvritest ning annan need preester Aaronile ja ta poegadele. See olgu iisraellastele alaliseks seaduseks.

35 See osa Jehoova tuleohvritest tuleb panna kõrvale preestrite jaoks, Aaroni ja tema poegade jaoks. Seda tuleb teha alates päevast, mil nad määrati teenima Jehoova preestritena. 36 Nende võidmispäeval käskis Jehoova iisraellastel anda see osa neile. See on alaline seadus nende kohta põlvest põlve.””

37 See on seadus põletusohvri, roaohvri, patuohvri, süüohvri, ametisseseadmisohvri ja rahuohvri kohta. 38 Jehoova andis selle Moosesele Siinai mäel sel päeval, mil ta käskis iisraellastel tuua Jehoovale ohvriande Siinai kõrbes.

3. Moosese  8 : 1 - 36

8 Jehoova ütles Moosesele veel: 2 „Võta Aaron ja ta pojad, samuti riided, võideõli, patuohvripull, kaks jäära ja korv hapnemata leibu, 3 ning lase tervel kogudusel kogudusetelgi sissekäigu juurde kokku tulla.”

4 Mooses tegi täpselt nii, nagu Jehoova oli teda käskinud, ja kogudus tuligi kogudusetelgi sissekäigu juurde. 5 Mooses ütles kogudusele: „Nii on Jehoova käskinud meil teha.” 6 Siis lasi Mooses Aaronil ja ta poegadel ette astuda ning nad pesid end veega. 7 Seejärel pani ta Aaronile rüü selga, sidus vöö ümber ning pani talle selga varrukateta pealisrõiva ja õlarüü, mille ta sidus kootud vööga kinni. 8 Järgmisena asetas ta paika rinnakilbi ning pani selle sisse uurimi ja tummimi. 9 Siis pani Mooses temale turbani pähe ja kinnitas turbani esiküljele särava kuldplaadi, püha pühitsusmärgi,* nii nagu Jehoova oli teda käskinud.

10 Siis võttis Mooses võideõli ja võidis telkpühamut ja kõike, mis seal oli, ning pühitses neid. 11 Seejärel piserdas ta õli altarile seitse korda ning võidis altarit ja kõiki selle riistu ning pesemisnõu ja selle alust, et neid pühitseda. 12 Lõpuks valas ta osa võideõlist Aaroni pea peale ja võidis teda, et teda pühitseda.

13 Siis lasi Mooses ette astuda Aaroni poegadel. Mooses riietas nad rüüdega, pani neile vöö ümber ja sidus neile peakatte pähe, nii nagu Jehoova oli teda käskinud.

14 Seejärel tõi ta patuohvripulli ning Aaron ja ta pojad panid oma käed patuohvripulli pea peale. 15 Mooses tappis selle, võttis sõrmega verd, määris seda kõigile altari sarvedele ja puhastas altari patust, ent ülejäänud vere valas ta altari kõrvale, et altarit pühitseda ja toimetada selle peal lepitust. 16 Pärast seda võttis Mooses sisikonda katva rasva, maksarasva, mõlemad neerud ja nende rasva ning pani need altarile suitsema. 17 Aga kogu ülejäänud pulli — selle naha, liha ja soolesisu — lasi Mooses põletada väljaspool laagrit, nii nagu Jehoova oli teda käskinud.

18 Seejärel tõi ta põletusohvrijäära ning Aaron ja ta pojad panid oma käed jäära pea peale. 19 Mooses tappis selle ja piserdas verd altari igale küljele. 20 Siis Mooses tükeldas jäära ja pani pea, tükid ning neeru- ja nimmerasva suitsema. 21 Mooses pesi soolestiku ja jalad veega ning pani siis kogu jäära altarile suitsema. See oli meeldivalõhnaline põletusohver, tuleohver Jehoovale, nii nagu Jehoova oli Moosest käskinud.

22 Siis tõi ta teise jäära, ametisseseadmisjäära, ning Aaron ja ta pojad panid oma käed jäära pea peale. 23 Mooses tappis selle ja määris selle verd Aaroni paremale kõrvalestale, tema parema käe pöidlale ja parema jala suurele varbale. 24 Seejärel lasi Mooses ette astuda Aaroni poegadel ning määris verd nende paremale kõrvalestale, parema käe pöidlale ja parema jala suurele varbale, aga ülejäänud vere piserdas Mooses altari igale küljele.

25 Siis võttis ta rasva, rasvase saba, sisikonda katva rasva, maksarasva, mõlemad neerud ja nende rasva ning parema kintsu. 26 Hapnemata leibade korvist, mis oli Jehoova ees, võttis ta ühe hapnemata rõngasleiva, ühe õli sisaldava rõngasleiva ja ühe kuivikleiva. Ta asetas need rasvatükkide ja parema kintsu peale. 27 Pärast seda pani ta need kõik Aaroni ja tema poegade käte peale ning kõigutas neid kõigutusohvrina Jehoova ees. 28 Siis võttis Mooses need nende kätelt ja pani altarile põletusohvri peale suitsema. Need olid ametisseseadmisohvriks, meeldivalõhnaliseks tuleohvriks Jehoovale.

29 Seejärel võttis Mooses rinnatüki ja kõigutas seda kõigutusohvrina Jehoova ees. See osa ametisseseadmisjäärast sai Moosesele, nii nagu Jehoova oli Moosest käskinud.

30 Pärast seda võttis Mooses võideõli ja verd, mis oli altaril, ning piserdas Aaroni ja tema riiete peale, samuti ta poegade ja nende riiete peale. Nõnda pühitses ta Aaronit ja tema riideid ning ta poegi ja nende riideid.

31 Siis ütles Mooses Aaronile ja ta poegadele: „Keetke liha kogudusetelgi sissekäigu juures ja sööge seda seal koos leivaga, mis on ametisseseadmise korvis, nii nagu mind kästi: „Seda söögu Aaron ja ta pojad.” 32 See, mis lihast ja leivast üle jääb, põletage tules. 33 Te ei tohi kogudusetelgi sissekäigu juurest lahkuda seitse päeva, kuni teie ametisseseadmise päevad läbi saavad, sest teie preestriametisse seadmiseks kulub seitse päeva. 34 Mida me täna tegime, seda me tegime Jehoova käsu kohaselt, et teie eest lepitust toimetada. 35 Jääge kogudusetelgi sissekäigu juurde seitsmeks päevaks, olge seal päeval ja ööl ning täitke oma kohust Jehoova ees, et te ei sureks, sest nii on mind kästud.”

36 Aaron ja ta pojad tegid kõik, mida Jehoova oli Moosese kaudu käskinud.

^ 3. Moos. 8:9 Võib tõlkida ka „püha laubaehte”.

3. Moosese  9 : 1 - 24

9 Kaheksandal päeval kutsus Mooses enda juurde Aaroni ja ta pojad ning Iisraeli vanemad. 2 Ta ütles Aaronile: „Võta endale vasikas patuohvriks ja jäär põletusohvriks, mõlemad veatud, ja too need Jehoova ette. 3 Aga iisraellastele ütle: „Võtke patuohvriks sikk ning põletusohvriks vasikas ja noor jäär, mõlemad aastased ja veatud, 4 ning rahuohvriteks pull ja jäär, et ohverdada need Jehoova ees, ning veel õliga segatud roaohver, sest täna Jehoova ilmutab end teile.””

5 Nad tõid kõik, mida Mooses oli käskinud, kogudusetelgi ette, ning terve kogudus tuli ja seisis Jehoova ees. 6 Mooses ütles: „Nii on Jehoova käskinud teil teha, et te võiksite näha Jehoova auhiilgust.” 7 Seejärel ütles Mooses Aaronile: „Mine altari juurde ja ohverda oma patuohver ja põletusohver ning toimeta enda ja oma soo eest lepitust, samuti ohverda rahva ohvriand ja toimeta rahva eest lepitust, nii nagu Jehoova on käskinud.”

8 Aaron läks kohe altari juurde ja tappis vasika enda eest patuohvriks. 9 Siis tõid ta pojad talle vere, ta kastis sõrme verre ja määris seda altari sarvedele. Ülejäänud vere valas ta altari kõrvale. 10 Ta pani patuohvri rasva, neerud ja maksarasva altarile suitsema, nagu Jehoova oli Moosest käskinud. 11 Aga liha ja naha põletas ta ära väljaspool laagrit.

12 Siis tappis Aaron põletusohvri ning tema pojad ulatasid talle vere ja ta piserdas seda altari igale küljele. 13 Nad ulatasid talle ka põletusohvri tükid koos peaga ja ta pani need altarile suitsema. 14 Ta pesi soolestiku ja jalad ning pani need altarile põletusohvri peale suitsema.

15 Seejärel ohverdas ta rahva ohvrianni: ta tappis siku, mis oli mõeldud patuohvriks rahva eest, ja ohverdas selle patuohvriks nagu eelmisegi, 16 ning siis ohverdas ta seatud juhiste järgi põletusohvri.

17 Lisaks hommikusele põletusohvrile tõi ta roaohvri, võttis sellest peotäie ja pani altarile suitsema.

18 Pärast seda tappis Aaron pulli ja jäära rahva eest rahuohvriks. Pojad ulatasid talle vere ja ta piserdas seda altari igale küljele. 19 Aga pulli rasvatükid, jäära rasvase saba, siseelundeid katva rasva, neerud ja maksarasva 20 asetasid nad rinnatükkide peale. Seejärel pani Aaron rasvatükid altarile suitsema. 21 Kuid rinnatükke ja paremat kintsu kõigutas ta kõigutusohvrina Jehoova ees, nii nagu Mooses oli käskinud.

22 Siis tõstis Aaron käed rahva poole ja õnnistas neid ning tuli alla, olles ohverdanud patuohvri, põletusohvri ja rahuohvrid. 23 Lõpuks läksid Mooses ja Aaron kogudusetelki ning tulid välja ja õnnistasid rahvast.

Seejärel ilmutas Jehoova kogu rahvale oma auhiilgust. 24 Jehoova juurest väljus tuli ning neelas altarilt põletusohvri ja rasvatükid. Seda nähes hakkas kogu rahvas hõiskama ja langes silmili maha.

3. Moosese  10 : 1 - 20

10 Hiljem võtsid Aaroni pojad Naadab ja Abihu kumbki oma suitsutuspanni, tegid sinna tule ja põletasid selle peal suitsutusrohtu. Nad astusid Jehoova ette lubamatu tulega, mida ta polnud käskinud neil teha. 2 Siis väljus Jehoova juurest tuli ja neelas nad, nii et nad surid Jehoova ees. 3 Seejärel ütles Mooses Aaronile: „Jehoova on öelnud: „Need, kes on mu lähedal, peavad mind pühaks pidama, ja kogu rahvas peab mind austama.”” Aga Aaron vaikis.

4 Mooses kutsus Miisaeli ja Elsafani, Aaroni onu Ussieli pojad, ja ütles neile: „Tulge siia, kandke oma vennad püha telgi eest ära väljapoole laagrit.” 5 Nad tulid ja kandsid mehed nende rüüdes väljapoole laagrit, nii nagu Mooses oli käskinud.

6 Pärast seda ütles Mooses Aaronile ja tema teistele poegadele Eleasarile ja Iitamarile: „Ärge jätke oma juuste eest hoolitsemata ja ärge käristage lõhki oma riideid, et te ei sureks ja et Jumala meelepaha ei tuleks terve koguduse peale. Aga teie vennad, kogu Iisraeli rahvas, nutku nende pärast, kelle Jehoova on tulega surmanud. 7 Te ei tohi lahkuda kogudusetelgi õuest, muidu te surete, sest teie peal on Jehoova võideõli.” Nad tegid Moosese sõna kohaselt.

8 Siis ütles Jehoova Aaronile: 9 „Ära joo enne kogudusetelki tulemist veini ega teisi alkohoolseid jooke, ei sina ega su pojad, et te ei sureks. See olgu alaliseks seaduseks teie tulevastele põlvedele, 10 et te teeksite vahet püha ja ebapüha ning ebapuhta ja puhta vahel 11 ning õpetaksite iisraellastele kõiki seadusi, mis Jehoova on neile Moosese kaudu andnud.”

12 Siis ütles Mooses Aaronile ning tema järelejäänud poegadele Eleasarile ja Iitamarile: „Võtke Jehoova tuleohvritest üle jäänud roaohver, valmistage hapnemata leivad ja sööge neid altari juures, sest see ohver on väga püha. 13 Sööge seda pühal alal, kuna see on sulle ja su poegadele määratud osa Jehoova tuleohvritest. Ma olen saanud sellise käsu. 14 Sööge ka kõigutusohvri rinnatükk ja püha osa hulka kuuluv kints puhtas paigas, sina ning su pojad ja tütred koos sinuga, sest need on iisraellaste rahuohvritest antud sulle ja su poegadele kui määratud osa. 15 Püha osa hulka kuuluv kints ja kõigutusohvri rinnatükk toodagu koos tuleohvrite rasvaga ja seda kõigutusohvrit kõigutatagu Jehoova ees. Rinnatükk ja kints on sulle ja su poegadele alaliselt määratud osa, nii nagu Jehoova on käskinud.”

16 Mooses otsis hoolega patuohvrisikku ning sai teada, et see on põletatud. Siis ta vihastus Eleasari ja Iitamari, Aaroni järelejäänud poegade peale ja ütles: 17 „Miks te ei söönud patuohvrit pühal alal? See on ju väga püha ja see on antud teile, et te võtaksite enda kanda koguduse patud ja toimetaksite Jehoova ees rahva eest lepitust. 18 Te oleksite pidanud sööma seda pühal alal, nii nagu mind kästi, sest selle verd ei viidud pühasse telki.” 19 Aaron vastas Moosesele: „Rahvas tõi täna Jehoova ette patuohvri ja põletusohvri, aga ikkagi on see kõik mind tabanud. Kui ma oleksin söönud täna patuohvrit, kas oleks see olnud Jehoovale meelepärane?” 20 Seda kuulnud, jäi Mooses rahule.

3. Moosese  11 : 1 - 47

11 Siis ütles Jehoova Moosesele ja Aaronile: 2 „Öelge iisraellastele: „Neid maa peal elavaid loomi võib süüa: 3 te võite süüa kõiki loomi, kellel on täielikult kaheks lõhestunud sõrad ja kes ka mäletsevad.

4 Aga neid loomi, kelle tunnuseks on ainult üks või teine — nad kas mäletsevad või on neil sõrad —, te ei tohi süüa: kaamelit, kes küll mäletseb, kuid kel pole sõrgu — ta olgu teile ebapuhas; 5 kaljudamaani, sest ta küll mäletseb, aga tal pole sõrgu — ta olgu teile ebapuhas; 6 jänest, sest ta küll mäletseb, aga tal pole sõrgu — ta olgu teile ebapuhas; 7 siga, sest tal on küll täielikult kaheks lõhestunud sõrad, aga ta ei mäletse — ta olgu teile ebapuhas. 8 Te ei tohi süüa nende liha ega puudutada nende korjust. Nad olgu teile ebapuhtad.

9 Neist, kes elavad vees, olgu meredes või jõgedes, võite süüa kõiki, kellel on uimed ja soomused. 10 Aga kõik need, kes elavad meredes ja jõgedes, kas siis parves liikuvad olendid või teised veeasukad, kuid kellel pole uimi ega soomuseid, olgu teile jälgid. 11 Need olgu teile jälgid, te ei tohi süüa nende liha ja nende korjused olgu teile jälgid. 12 Kõik veeasukad, kellel pole uimi ega soomuseid, olgu teile jälgid.

13 Järgmised tiivulised olgu teile jälgid ja te ei tohi neid süüa: kotkas, kalakotkas, must-raisakotkas, 14 puna-harksaba ja kõik must-harksabad, 15 kõik rongad, 16 jaanalind, kakk, kajakas, kõik pistrikud, 17 kivikakk, kormoran, kõrvukräts, 18 luik, pelikan, raisakotkas, 19 toonekurg, kõik haigrud, vaenukägu ja nahkhiir. 20 Samuti olgu teile jälgid kõik tiivulised putukad, kes käivad neljal jalal.

21 Kõigist neljal jalal käivatest tiivulistest putukatest võite süüa ainult neid, kellel on ka hüppejalad maa peal hüppamiseks. 22 Nende seast võite süüa mitmesuguseid rändtirtse, muid söödavaid rohutirtse, kilke ja ritsikaid. 23 Kõik teised tiivulised putukad, kellel on neli jalga, olgu teile jälgid. 24 Need teevad teid ebapuhtaks. Igaüks, kes puudutab mõnd sellist surnud putukat, on õhtuni ebapuhas. 25 Igaüks, kelle riietel on mõni selline surnud putukas, pesku oma riided ja ta on õhtuni ebapuhas.

26 Kõik loomad, kellel on sõrad, aga need pole täielikult kaheks lõhestunud, ja kes ei mäletse, olgu teile ebapuhtad. Igaüks, kes puudutab nende korjust, saab ebapuhtaks. 27 Kõik käppadel käivad neljajalgsed olgu teile ebapuhtad. Igaüks, kes puudutab nende korjust, on õhtuni ebapuhas. 28 See, kes kannab nende korjust, pesku oma riided ja ta on õhtuni ebapuhas. Need on teile ebapuhtad.

29 Väikeloomadest, kellest maa kihab, olgu teile ebapuhtad pimerott, hiir, igasugused sisalikud, 30 geko, suur sisalik, vesilik, liivasisalik ja kameeleon. 31 Need väikeloomad olgu teile ebapuhtad. Igaüks, kes puudutab nende korjust, on õhtuni ebapuhas.

32 Iga asi, mille peale mõni selline surnud loom kukub, saab ebapuhtaks, olgu see siis puuriist, riideese, nahk või kotiriie. Iga kasutuses olev riist tuleb kasta vette ja see on õhtuni ebapuhas, alles seejärel on see puhas. 33 Kui selline surnud loom kukub savianumasse, tuleb anum purustada, ja kõik, mis selles oli, on ebapuhas. 34 Iga toit, mis puutub kokku selles anumas olnud veega, saab ebapuhtaks, ja iga jook selles anumas saab ebapuhtaks. 35 Iga asi, mille peale selline korjus kukub, saab ebapuhtaks. Olgu see siis ahi või väike pliit, see tuleb purustada. Need on ebapuhtad ja jäävad teile ebapuhtaks. 36 Ainult allikas ja veemahuti jäävad puhtaks, kuid igaüks, kes puudutab nendes olevat korjust, saab ebapuhtaks. 37 Kui mõni korjus kukub külviseemnetele, on need puhtad. 38 Aga kui seemned on niisutatud ja mingi osa korjusest kukub nendele, on need ebapuhtad.

39 Kui sureb mõni loom, keda teil on lubatud süüa, ja keegi puudutab tema korjust, siis on ta õhtuni ebapuhas. 40 Kes sööb midagi sellest, pesku oma riided, ja ta on õhtuni ebapuhas. Kes kannab tema korjust, pesku oma riided, ja ta on õhtuni ebapuhas. 41 Kõik väikeloomad, kellest maa kihab, on jälgid. Neid ei tohi süüa. 42 Te ei tohi süüa ühtki väikelooma, kes roomab kõhu peal, kes käib neljal jalal või kel on palju jalgu, sest nad on jälgid. 43 Ärge tehke end jälgiks ühegi väikeloomaga. Ärge rüvetage end ja ärge saage nende pärast ebapuhtaks. 44 Mina olen Jehoova, teie Jumal. Pühitsege end ja olge pühad, sest mina olen püha. Ärge siis rüvetage end ühegi väikeloomaga, kes maa peal liigub. 45 Mina olen Jehoova, kes tõi teid ära Egiptusemaalt, et olla teie Jumal. Olge siis pühad, sest mina olen püha!

46 See on seadus loomade, tiivuliste, veeloomade ning kõigi maa peal kihavate olendite kohta, 47 et te võiksite teha vahet ebapuhta ja puhta vahel, nende elusolendite vahel, keda tohib süüa ja keda ei tohi süüa.””

3. Moosese  12 : 1 - 8

12 Jehoova ütles Moosesele veel: 2 „Ütle iisraellastele: „Kui naine jääb rasedaks ja sünnitab poja, siis on ta 7 päeva ebapuhas, samuti nagu menstruatsiooni ajal. 3 Kaheksandal päeval tuleb poisi eesnahk ära lõigata. 4 Naine puhastagu end verest veel 33 päeva. Ta ei tohi puutuda ühtki püha asja ega tulla pühasse paika, kuni tema puhastuspäevad on lõppenud.

5 Kui ta sünnitab tütre, siis on ta 14 päeva ebapuhas, samuti nagu menstruatsiooni ajal. Ta puhastagu end verest veel 66 päeva. 6 Kui tema puhastuspäevad poja või tütre pärast on lõppenud, viigu ta kogudusetelgi sissekäigu juurde preestri kätte kuni aastane noor jäär põletusohvriks ning tuvipoeg või turteltuvi patuohvriks. 7 Preester toogu see Jehoova ette ning toimetagu tema eest lepitust, siis ta ei ole enam verejooksu pärast ebapuhas. See on seadus naise kohta, kes sünnitab poja või tütre. 8 Aga kui tal pole võimalik tuua jäära, siis võtku ta kaks turteltuvi või kaks tuvipoega, üks põletusohvriks ja teine patuohvriks. Preester toimetagu tema eest lepitust ja siis ta saab puhtaks.””

3. Moosese  13 : 1 - 59

13 Jehoova rääkis Moosese ja Aaroniga veel: 2 „Kui inimese nahale tekib muhk, kärn või laik, mis võib areneda tema nahal pidalitõveks*, siis tuleb ta tuua preester Aaroni või mõne tema poja juurde, kes on preester. 3 Preester uurigu kahjustust tema nahal. Kui karvad selles kohas on muutunud valgeks ja see paistab madalam kui muu nahk, siis on see pidalitõbi. Preester uurigu seda ja kuulutagu ta ebapuhtaks. 4 Aga kui laik tema nahal on valge ja ei paista madalam kui muu nahk ning karvad ei ole valgeks muutunud, siis pangu preester nakatunu seitsmeks päevaks karantiini. 5 Preester vaadaku ta seitsmendal päeval üle, ja kui paistab, et kahjustunud koht pole muutunud ega nahal laienenud, siis pangu preester ta veel seitsmeks päevaks karantiini.

6 Seitsmendal päeval vaadaku preester ta uuesti üle, ning kui kahjustunud koht on muutunud kahvatuks ega ole nahal laienenud, siis kuulutagu preester ta puhtaks. See oli ainult kärn. See inimene pesku oma riided ja siis on ta puhas. 7 Aga kui kärn* pärast preestrile näitamist ja inimese puhtakskuulutamist nahal ikkagi laieneb, siis näidaku inimene end preestrile uuesti. 8 Preester uurigu kärna, ja kui see on nahal laienenud, kuulutagu preester inimene ebapuhtaks. See on pidalitõbi.

9 Kui inimesel on pidalitõbi, viidagu ta preestri juurde 10 ja preester vaadaku ta üle. Kui nahal on valge muhk ja karvad sellel on muutunud valgeks ning sinna on tekkinud haavand, 11 siis on ta nahal krooniline pidalitõbi ja preester kuulutagu ta ebapuhtaks. Ta ärgu pangu teda karantiini, sest ta on ebapuhas. 12 Kui aga pidalitõbi lööb välja inimese kogu nahal ja katab ta pealaest jalatallani, niipalju kui preester näeb, 13 ja preester näeb teda uurides, et kogu ta nahk on pidalitõvega kaetud, siis kuulutagu ta nakatunu puhtaks*. Ta on muutunud üleni valgeks ja on puhas. 14 Ent kui tema nahale tekib haavand, on ta ebapuhas. 15 Haavandit nähes kuulutagu preester ta ebapuhtaks. Haavand on ebapuhas, see on pidalitõbi. 16 Kui aga haavand muutub taas valgeks, siis tulgu see inimene preestri juurde. 17 Preester vaadaku ta üle, ja kui kahjustunud koht on muutunud valgeks, siis kuulutagu preester nakatunu puhtaks. Ta on puhas.

18 Kui kellegi nahale tuleb paise ja see paraneb, 19 aga paise kohale tekib valge muhk või punakasvalge laik, siis peab ta näitama end preestrile. 20 Preester uurigu seda, ja kui see paistab madalam kui muu nahk ning karvad sellel on muutunud valgeks, siis kuulutagu preester ta ebapuhtaks. See on pidalitõbi, mis on löönud välja paise kohal. 21 Ent kui preester seda uurides näeb, et seal ei ole valgeid karvu ja see pole muust nahast madalam ning paistab kahvatu, siis pangu preester inimene seitsmeks päevaks karantiini. 22 Aga kui see on ta nahal ilmselgelt laienenud, siis kuulutagu preester ta ebapuhtaks. See on haigus. 23 Kui aga laik püsib ühe koha peal ega ole laienenud, siis on see kõigest põletik, mis on paise kohal tekkinud, ja preester kuulutagu see inimene puhtaks.

24 Kui kellelgi on tule tekitatud põletushaav ning haava peale tekib punakasvalge või valge laik, 25 siis preester uurigu seda. Kui karvad selles laigus on muutunud valgeks ja see paistab madalam kui muu nahk, siis on see pidalitõbi, mis on haavas välja löönud, ja preester kuulutagu ta ebapuhtaks. See on pidalitõbi. 26 Aga kui preester seda laiku uurides näeb, et seal ei ole valgeid karvu ja see pole muust nahast madalam ning on kahvatu, siis pangu preester inimene seitsmeks päevaks karantiini. 27 Preester vaadaku ta seitsmendal päeval üle, ja kui laik on nahal ilmselgelt laienenud, siis kuulutagu preester ta ebapuhtaks. See on pidalitõbi. 28 Aga kui laik püsib ühes kohas ega ole nahal laienenud ja on kahvatu, siis on see kõigest haava turse, ja preester kuulutagu inimene puhtaks, sest see on haavas olev põletik.

29 Kui mõnel mehel või naisel on kahjustus peanahal või lõual, 30 siis uurigu preester seda kohta. Kui see paistab madalam kui muu nahk ja selles on peened kollakad karvad, siis kuulutagu preester ta ebapuhtaks. See on peanaha või habeme nakatus, pidalitõbi peas või lõual. 31 Aga kui preester näeb, et kahjustunud koht pole madalam kui muu nahk ja seal pole musti karvu, siis pangu preester nakatunu seitsmeks päevaks karantiini. 32 Preester uurigu kahjustunud kohta seitsmendal päeval, ja kui see ei ole laienenud ja sinna pole ilmunud kollakaid karvu ning see ei paista madalam kui muu nahk, 33 siis peab see inimene oma pea ja lõua paljaks ajama, kuid jätma kahjustunud koha puutumata. Seejärel pangu preester nakatunu veel seitsmeks päevaks karantiini.

34 Seitsmendal päeval uurigu preester kahjustunud kohta uuesti, ja kui peanaha ja habeme nakatus ei ole nahal laienenud ega paista muust nahast madalam, kuulutagu preester ta puhtaks. Inimene pesku oma riided ja siis on ta puhas. 35 Ent kui nahakahjustus on pärast inimese puhtakskuulutamist ilmselgelt laienenud, 36 vaadaku preester ta üle. Kui siis kahjustunud koht on nahal laienenud, pole preestril vaja otsida sealt kollakaid karvu. See inimene on ebapuhas. 37 Aga kui uurimine näitab, et kahjustunud koht ei ole laienenud ja sinna on kasvanud mustad karvad, siis on see koht paranenud. See inimene on puhas ja preester kuulutagu ta puhtaks.

38 Kui mehe või naise nahale tekivad laigud ja need laigud on valged, 39 siis preester uurigu neid. Kui laigud nahal on kahvatuvalged, siis on see kahjutu nahalööve. See inimene on puhas.

40 Kui mehel langevad juuksed välja pealaelt ja ta muutub sealt kiilaks, siis on ta puhas. 41 Kui tal langevad juuksed välja eest ja ta jääb sealt kiilaks, siis on ta puhas. 42 Aga kui ta pealae- või esipaljakule tekib punakasvalge haavand, siis on tal välja löönud pidalitõbi. 43 Preester vaadaku ta üle ja kui ta näeb, et haavand ta peanahal on punakasvalge ja see näeb nahal välja nagu pidalitõbi, 44 siis kuulutagu preester ta ebapuhtaks, sest ta on pidalitõbine. 45 Pidalitõbine kandku lõhkikäristatud riideid ning ärgu hoolitsegu oma juuste eest, ta katku oma suu ja hüüdku: „Ebapuhas, ebapuhas!” 46 Ta on ebapuhas kogu oma haiguse ajal. Oma ebapuhtuse pärast peab ta elama teistest eraldi. Tema elukoht olgu väljaspool laagrit.

47 Kui pidalitõbi* levib riideesemele, olgu selleks villane või linane riideese, 48 või linase või villase kanga lõimele või koele või siis nahale või mõnele nahkesemele, 49 ning riideesemele, nahale, lõimele, koele või nahkesemele tekib kollakasroheline või punakas laik, siis on see pidalitõbi ja seda tuleb näidata preestrile. 50 Preester uurigu laiku ja pangu see ese seitsmeks päevaks karantiini. 51 Kui ta seitsmendal päeval laiku uuesti uurib ja näeb, et see on riideesemel, lõimel, koel või nahkesemel laienenud, siis on see pahaloomuline pidalitõbi ja see ese on ebapuhas. 52 Ta peab põletama nakatunud riideeseme, villase või linase kootud kanga või mistahes nahkeseme, sest see on pahaloomuline pidalitõbi. Selline ese põletatagu tules.

53 Aga kui preester uurib seda ja näeb, et laik riideesemel, lõimel, koel või nahkesemel pole laienenud, 54 siis käskigu preester kahjustunud eset pesta ning pangu see veel seitsmeks päevaks karantiini. 55 Pärast seda, kui kahjustunud eset on korralikult pestud, uurigu preester seda uuesti. Kui kahjustunud koht pole muutunud, siis isegi sellisel juhul, kui laik pole laienenud, on see ese ikkagi ebapuhas. See tuleb põletada, sest see on alt- või pealtpoolt kahjustunud.

56 Aga kui preester näeb, et laik on pärast korralikku pesemist muutunud kahvatuks, siis rebigu ta riideesemest, nahast või kootud kangast see osa välja. 57 Ent kui riideesemel, lõimel või koel või mõnel nahkesemel ilmub see kahjustus mõnda teise kohta ja kandub edasi, siis tuleb iga selline kahjustunud ese tules põletada. 58 Aga kui laik kaob pestud riideesemelt, kootud kangalt või nahkesemelt, tuleb seda pesta teist korda, ja siis on see puhas.

59 See on seadus pidalitõve kohta villasel või linasel riideesemel, lõimel või koel või mistahes nahkesemel, seadus, mille alusel kuulutada see asi puhtaks või ebapuhtaks.”

^ 3. Moos. 13:2 Vastega „pidalitõbi” tõlgitud heebrea sõna on laia tähendusega ja selle all võidi mõelda mitmesuguseid nakkavaid nahahaigusi, samuti teatud kahjustusi riietel ja majadel.

^ 3. Moos. 13:7 Võib tõlkida ka „nakatus”.

^ 3. Moos. 13:13 St ta ei olnud enam nakkusohtlik.

^ 3. Moos. 13:47 Võib viidata teatud liiki hallitusele.

3. Moosese  14 : 1 - 57

14 Jehoova rääkis Moosesega veel: 2 „Järgmist seadust pidalitõbise kohta järgitagu tema puhtakskuulutamise päeval, mil ta tuleb viia preestri juurde. 3 Preester mingu laagrist välja ja vaadaku ta üle. Kui pidalitõbine on pidalitõvest paranenud, 4 käskigu preester tal tuua enda puhastamiseks kaks elusat puhast lindu ning võtta seedrioks, erepunane lõng ja iisop. 5 Preester käskigu tappa üks lind savianuma kohal, milles on allikavesi. 6 Siis võtku ta elus lind, samuti seedrioks, erepunane lõng ja iisop, ning kastku need kõik allikavee kohal tapetud linnu verre. 7 Seejärel piserdagu ta verd seitse korda pidalitõvest puhastatava peale ja kuulutagu ta puhtaks. Aga elusa linnu peab ta lahti laskma.

8 Puhastatav pesku oma riided, ajagu maha kõik karvad ja loputagu end veega, siis on ta puhas. Pärast seda võib ta tulla laagrisse, kuid ta elagu seitse päeva väljaspool oma telki. 9 Seitsmendal päeval ajagu ta maha kõik juukse-, habeme- ja kulmukarvad. Kui ta on kõik oma karvad maha ajanud, pesku ta riided ja loputagu end veega, siis ta on puhas.

10 Kaheksandal päeval võtku ta kaks veatut noort jäära ja üks veatu kuni aastane utetall ning roaohvriks kolm kümnendikku eefat* õliga segatud peenjahu ja üks loog* õli. 11 Preester, kes ta puhtaks kuulutab, toogu tema ja kõik need ohvriannid kogudusetelgi sissekäigu juurde Jehoova ette. 12 Preester võtku üks noor jäär ja ohverdagu see koos ühe loogi õliga süüohvriks ning kõigutagu neid kõigutusohvrina Jehoova ees. 13 Siis tapku ta noor jäär selles paigas pühal alal, kus tavaliselt tapetakse patu- ja põletusohver. Nagu patuohver, kuulub ka süüohver preestrile, see on väga püha.

14 Seejärel võtku preester süüohvri verd ja määrigu seda puhastatava paremale kõrvalestale, tema parema käe pöidlale ja parema jala suurele varbale. 15 Siis võtku preester loog õli ja valagu sellest natuke oma vasakusse peopessa. 16 Preester kastku parema käe sõrm oma vasakus peopesas olevasse õlisse ning piserdagu õli sõrmega seitse korda Jehoova ees. 17 Siis määrigu preester peopesas olevat õli puhastatava paremale kõrvalestale, parema käe pöidlale ja parema jala suurele varbale süüohvri vere peale. 18 Ülejäänud õli oma peopesast määrigu preester puhastatava pea peale ja toimetagu Jehoova ees tema eest lepitust.

19 Preester ohverdagu ka patuohver ja toimetagu puhastatava eest lepitust ning seejärel tapku ta põletusohver. 20 Ta ohverdagu altaril põletusohver ja roaohver ning toimetagu puhastatava eest lepitust, siis on too puhas.

21 Aga kui inimene on vaene ja tal pole piisavalt vara, siis võtku ta üks noor jäär kõigutatavaks süüohvriks, et tema eest toimetataks lepitust, samuti kümnendik eefat* õliga segatud peenjahu roaohvriks, üks loog õli 22 ja kaks turteltuvi või kaks tuvipoega oma võimaluste järgi. Üks olgu patuohvriks ja teine põletusohvriks. 23 Ta toogu need kaheksandal päeval Jehoova ette kogudusetelgi sissekäigu juurde preestri kätte, et see võiks ta puhtaks kuulutada.

24 Preester võtku süüohvriks toodud noor jäär ja loog õli ning kõigutagu neid kõigutusohvrina Jehoova ees. 25 Siis tapku preester see süüohvriks mõeldud noor jäär ning võtku süüohvri verd ja määrigu seda puhastatava paremale kõrvalestale, parema käe pöidlale ja parema jala suurele varbale. 26 Osa õli valagu preester oma vasakusse peopessa 27 ja piserdagu seda parema käe sõrmega seitse korda Jehoova ees. 28 Preester määrigu õli oma peopesast puhastatava paremale kõrvalestale, parema käe pöidlale ja parema jala suurele varbale, samasse kohta, kuhu ta määris ka süüohvri verd. 29 Ülejäänud õli oma peopesast määrigu preester puhastatava pea peale, et toimetada Jehoova ees tema eest lepitust.

30 Preester ohverdagu turteltuvid või tuvipojad — olenevalt sellest, mida puhastataval oli võimalik tuua, 31 kui ta andis ühe patuohvriks ja teise põletusohvriks koos roaohvriga — ning toimetagu Jehoova ees tema eest lepitust.

32 See on seadus inimese kohta, kel oli pidalitõbi, kuid kel pole piisavalt vara, et hankida seda, mida on vaja tema puhtakskuulutamiseks.”

33 Siis ütles Jehoova Moosesele ja Aaronile: 34 „Kui te jõuate Kaananimaale, mille ma annan teile omandiks, ja ma lasen pidalitõvel tulla mõne maja külge teie maal, 35 siis peab maja omanik tulema preestri juurde ja ütlema talle: „Mulle tundub, et mu maja küljes on mingisugune kahjustus.” 36 Enne kui preester läheb kahjustust vaatama, käskigu ta maja tühjendada, et ta ei kuulutaks ebapuhtaks kõike, mis majas on. Pärast seda mingu preester maja üle vaatama. 37 Ta uurigu kahjustust, ja kui maja seintel on kollakasrohelised või punakad lohud, 38 siis mingu preester välja maja sissepääsu juurde ja pangu maja seitsmeks päevaks karantiini.

39 Seitsmendal päeval mingu preester tagasi ja vaadaku need kohad üle. Kui kahjustus on maja seintel laienenud, 40 siis käskigu preester kahjustunud kivid välja kiskuda ning visata ebapuhtasse paika väljaspool linna. 41 Seejärel lasku ta maja seestpoolt puhtaks kaapida, ja eemaldatud krohv visatagu ebapuhtasse paika väljaspool linna. 42 Siis pandagu äravõetud kivide asemele teised kivid. Ta võtku uut mörti ja lasku maja krohvida.

43 Ent kui kahjustus tuleb maja külge tagasi pärast seda, kui kivid on välja kistud ning maja on puhtaks kaabitud ja üle krohvitud, 44 siis mingu preester ja vaadaku see üle. Kui kahjustunud koht on laienenud, siis on maja küljes pahaloomuline pidalitõbi ja maja on ebapuhas. 45 Preester lasku maja maha kiskuda, selle kivid, puud ja krohv, ning viia see kõik linnast välja ebapuhtasse paika. 46 Kes tahes siseneb sellesse majja neil päevil, kui see on karantiinis, on õhtuni ebapuhas, 47 ja kes seal majas magab, peab pesema oma riided, ja kes seal majas sööb, peab pesema oma riided.

48 Aga kui preester tuleb ja näeb, et kahjustus pole pärast maja krohvimist tagasi tulnud, siis kuulutagu ta maja puhtaks, sest kahjustus on kadunud. 49 Et puhastada maja ebapuhtusest, võtku ta kaks lindu, seedrioks, erepunast lõnga ja iisopit. 50 Ta tapku üks lind savianuma kohal, milles on allikavesi. 51 Siis võtku ta seedrioks, iisop, erepunane lõng ja elus lind ning kastku need tapetud linnu verre, mis on segunenud allikaveega, ning piserdagu seda seitse korda maja suunas. 52 Preester puhastagu maja ebapuhtusest linnu vere, allikavee, elusa linnu, seedrioksa, iisopi ja erepunase lõngaga. 53 Seejärel lasku ta elus lind väljaspool linna lahti ning toimetagu lepitust maja eest, siis on see puhas.

54 See on seadus igasuguse pidalitõve kohta, nakatuse kohta peanaha või habeme küljes, 55 pidalitõve kohta riideesemel või majal, 56 samuti muhkude, kärnade ja laikude kohta, 57 seadus, mille järgi teha kindlaks, millal miski on ebapuhas või puhas. See on seadus pidalitõve kohta.”

^ 3. Moos. 14:10 6,6 liitrit. (Vt lisa B14.)

^ 3. Moos. 14:10 0,3 liitrit.

^ 3. Moos. 14:21 2,2 liitrit.

3. Moosese  15 : 1 - 33

15 Jehoova kõneles Moosese ja Aaroniga veel: 2 „Öelge iisraellastele: „Kui mehel on suguelundist haiguslik voolus, siis on ta selle vooluse tõttu ebapuhas. 3 Ta on vooluse tõttu ebapuhas, ükskõik kas voolus tema suguelundist jätkub või tekib ummistus, ta on ikkagi ebapuhas.

4 Iga voodi, millel magab see, kellel on voolus, saab ebapuhtaks, ja iga ese, mille peal ta istub, saab ebapuhtaks. 5 Kes puudutab tema voodit, peab pesema oma riided ja loputama end veega, ning ta on õhtuni ebapuhas. 6 Igaüks, kes istub esemel, millel on istunud see, kellel on voolus, peab pesema oma riided ja loputama end veega, ning ta on õhtuni ebapuhas. 7 Kes puudutab seda inimest, kellel on voolus, peab pesema oma riided ja loputama end veega, ning ta on õhtuni ebapuhas. 8 Kui keegi, kellel on voolus, sülitab kellegi peale, kes on puhas, siis peab too pesema oma riided ja loputama end veega, ning ta on õhtuni ebapuhas. 9 Iga sadul, millel sõidab see, kellel on voolus, saab ebapuhtaks. 10 Igaüks, kes puudutab midagi, millel selline inimene on istunud, on õhtuni ebapuhas, ning igaüks, kes kannab mõnd sellist eset, pesku oma riided ja loputagu end veega, ning ta on õhtuni ebapuhas. 11 Kui keegi, kellel on voolus, puudutab kedagi, ilma et oleks enne käsi pesnud, siis peab too pesema oma riided ja loputama end veega, ning ta on õhtuni ebapuhas. 12 Savianum, mida puudutab see, kellel on voolus, tuleb puruks lüüa, kuid puuanumat tuleb veega pesta.

13 Aga kui voolus lakkab ja inimene saab terveks, lugegu ta enda puhastamiseks seitse päeva, seejärel pesku ta oma riided ja loputagu end allikaveega, siis on ta puhas. 14 Kaheksandal päeval võtku ta kaks turteltuvi või kaks tuvipoega ning tulgu Jehoova ette kogudusetelgi sissekäigu juurde ja andku need preestrile. 15 Preester ohverdagu need, üks patuohvriks ja teine põletusohvriks, ning preester toimetagu Jehoova ees tema eest lepitust tema vooluse pärast.

16 Kui mehel on olnud seemnepurse, siis peab ta kogu oma keha veega loputama ja ta on õhtuni ebapuhas. 17 Ta peab pesema igat riide- ja nahkeset, mille peale on sattunud seemnevedelikku, ja see on õhtuni ebapuhas.

18 Kui mees heidab naise juurde ja tal on seemnepurse, siis peavad nad end pesema, ja nad on õhtuni ebapuhtad.

19 Kui naisel on verevoolus, siis on ta menstruatsiooni tõttu seitse päeva ebapuhas. Igaüks, kes teda puudutab, on õhtuni ebapuhas. 20 Kõik, mille peal ta menstruatsiooni ajal magab, saab ebapuhtaks, ja kõik, mille peal ta istub, saab ebapuhtaks. 21 Igaüks, kes puudutab tema voodit, peab pesema oma riided ja loputama end veega, ning ta on õhtuni ebapuhas. 22 Igaüks, kes puudutab mõnd eset, mille peal naine on istunud, peab pesema oma riided ja loputama end veega, ning ta on õhtuni ebapuhas. 23 Kui siis keegi puudutab voodit või mõnd muud eset, mille peal naine on istunud, on ta õhtuni ebapuhas. 24 Kui mees magab naisega ning saab tema menstruatsioonivere tõttu ebapuhtaks, siis on mees seitse päeva ebapuhas ja iga voodi, millel ta magab, on ebapuhas.

25 Kui naisel on pikaajaline verevoolus väljaspool tema tavapärast menstruatsiooniaega või kui tal on voolus, mis kestab kauem kui tema menstruatsioon tavaliselt, siis on ta kõigil neil vooluse päevil ebapuhas nagu oma menstruatsiooniaegse ebapuhtuse päevil. 26 Iga voodi, millel ta magab oma vooluse päevil, saab samasuguseks nagu tema voodi menstruatsiooniaegse ebapuhtuse päevil, ja iga ese, mille peal ta istub, saab ebapuhtaks nagu siis, kui ta on menstruatsiooni tõttu ebapuhas. 27 Igaüks, kes neid puudutab, saab ebapuhtaks, ning ta pesku oma riided ja loputagu end veega, ning ta on õhtuni ebapuhas.

28 Aga kui naise voolus lakkab, siis ta lugegu seitse päeva ja pärast seda on ta puhas. 29 Kaheksandal päeval võtku ta kaks turteltuvi või kaks tuvipoega ja viigu need preestrile kogudusetelgi sissekäigu juurde. 30 Preester toogu üks patuohvriks ja teine põletusohvriks ning preester toimetagu Jehoova ees tema eest lepitust ta ebapuhta vooluse pärast.

31 Nõnda peate te hoidma iisraellased ebapuhtusest eemal, et nad ei sureks selle tõttu, et nad on oma ebapuhtuses rüvetanud mu telkpühamu, mis on nende keskel.

32 See on seadus mehe kohta, kellel on haiguslik voolus või kes on ebapuhas seemnepurske tõttu, 33 ja naise kohta, kes on menstruatsiooni tõttu ebapuhas, ja iga mehe või naise kohta, kellel on mingi haiguslik voolus, ning mehe kohta, kes magab naisega, kui see on ebapuhas.””

3. Moosese  16 : 1 - 34

16 Jehoova rääkis Moosesega pärast seda, kui Aaroni kaks poega olid surnud, kuna nad olid astunud lubamatult Jehoova ette. 2 Jehoova ütles Moosesele: „Ütle oma vennale Aaronile, et ta ei tohi minna mistahes ajal pühasse paika eesriide taha, laekal oleva kaane ette, et ta ei sureks, sest ma ilmutan end kaane kohal pilve sees.

3 Enne pühasse paika minemist ohverdagu Aaron üks noor pull patuohvriks ja üks jäär põletusohvriks. 4 Ta pangu selga püha linane rüü ja jalga linased püksid oma palja ihu katteks ning ta vöötagu end linase vööga ja sidugu pähe linane turban. Need on pühad riided. Ta loputagu end veega ja pangu need selga.

5 Ta võtku iisraellaste koguduselt kaks sikutalle patuohvriks ja üks jäär põletusohvriks.

6 Aaron toogu siis pull, kes on patuohvriks tema enese eest, ning toimetagu lepitust enda ja oma soo eest.

7 Seejärel võtku ta need kaks sikku ja pangu seisma kogudusetelgi sissekäigu juurde Jehoova ette. 8 Aaron heitku liisku nende kahe siku vahel: üks liisk Jehoovale ja teine liisk asaselile*. 9 Aaron võtku sikk, kelle liisk määras Jehoovale, ja toogu see patuohvriks. 10 Aga sikk, kelle liisk määras asaselile, pandagu elusana Jehoova ette seisma, et toimetada tema peal lepitust ja saata ta kõrbesse asaselile.

11 Aaron võtku pull, kes on patuohvriks tema enese eest, ning toimetagu enda ja oma soo eest lepitust. Ta tapku pull, kes on patuohvriks tema eest.

12 Siis võtku ta Jehoova ees olevalt altarilt suitsutuspannitäis hõõguvaid süsi, samuti kaks peotäit healõhnalist peent suitsutusrohtu, ning viigu need eesriide taha. 13 Ta pangu suitsutusrohi süte peale Jehoova ees, nii et suitsupilv kataks tunnistuslaeka kaane, et ta ei sureks.

14 Ta võtku pulli verd ja piserdagu seda sõrmega kaane idapoolses küljes, ta piserdagu sõrmega verd kaane ette seitse korda.

15 Siis tapku ta sikk, kes on patuohvriks rahva eest, ja viigu selle veri eesriide taha ning tehku sellega samamoodi nagu pulli verega: ta piserdagu seda kaane ette.

16 Ta toimetagu iisraellaste ebapuhaste tegude, üleastumiste ja pattude pärast püha paiga eest lepitust. Niisamuti tehku ta kogudusetelgiga, mis on keset nende ebapuhtust.

17 Keegi teine ei tohi olla kogudusetelgis, kui ta läheb pühasse paika lepitust toimetama, seal ei tohi olla kedagi teist, kuni ta on välja tulnud. Ta toimetagu lepitust enda, oma soo ja terve Iisraeli koguduse eest.

18 Siis tulgu ta välja altari juurde, mis on Jehoova ees, ja toimetagu selle eest lepitust. Ta võtku pulli ja siku verd ning määrigu seda kõigile altari sarvedele. 19 Samuti piserdagu ta selle peale sõrmega verd seitse korda ning puhastagu see iisraellaste ebapuhtusest ja pühitsegu seda.

20 Kui ta on lõpetanud lepituse toimetamise kõige pühama paiga, kogudusetelgi ja altari eest, võtku ta elus sikk. 21 Aaron asetagu mõlemad käed elusa siku pea peale ja tunnistagu üles kõik iisraellaste eksimused, üleastumised ja patud. Ta pangu need siku pea peale ja saatku sikk kõrbesse mehega, kes on määratud seda tegema. 22 Mees lasku sikk kõrbes lahti ja see kannab kõik nende patud tühjale maale.

23 Seejärel mingu Aaron kogudusetelki ja võtku ära linased riided, mis ta enne pühasse paika minekut selga oli pannud, ning jätku need sinna. 24 Ta loputagu end pühal alal veega ja pangu selga oma riided. Siis ohverdagu ta enda põletusohver ja rahva põletusohver ning toimetagu nii enda kui ka rahva eest lepitust. 25 Ta pangu patuohvri rasv altarile suitsema.

26 Mees, kes saatis siku asaselile, pesku oma riided ja loputagu end veega, siis võib ta laagrisse tulla.

27 Patuohvripull ja patuohvrisikk, kelle veri toodi lepituse toimetamiseks pühasse paika, viidagu väljapoole laagrit. Nende nahk, liha ja soolesisu põletatagu tules. 28 See, kes need põletab, pesku oma riided ja loputagu end veega, siis võib ta laagrisse tulla.

29 See olgu teile alaliseks seaduseks: seitsmenda kuu kümnendal päeval peate alandama oma hinge* ja te ei tohi teha mingisugust tööd, ei iisraellane ega muulane, kes elab teie keskel. 30 Sest sel päeval toimetatakse teie eest lepitust, et kuulutada teid puhtaks. Te saate Jehoova ees puhtaks kõigist oma pattudest. 31 See olgu teil hingamispäev, täielik puhkus, ja te peate alandama oma hinge. See on alaline seadus.

32 Preester, kes võitakse ja seatakse oma isa asemel preestriametisse, toimetagu lepitust ja pangu selga linased riided, pühad riided. 33 Ta toimetagu lepitust kõige pühama paiga, kogudusetelgi ja altari eest, samuti toimetagu ta lepitust preestrite ja terve Iisraeli rahva eest. 34 See olgu teile alaliseks seaduseks, et toimetada kord aastas iisraellaste eest kõigi nende pattude pärast lepitust.”

Aaron tegi täpselt nii, nagu Jehoova oli Moosest käskinud.

^ 3. Moos. 16:8 Vastava heebrea sõna tähendus pole täpselt teada; see võib tähendada „sikk, kes kaob”.

^ 3. Moos. 16:29 Üldiselt mõistetakse selle all erinevaid enesesalgamise vorme, sealhulgas paastumist.

3. Moosese  17 : 1 - 16

17 Jehoova rääkis Moosesega veel: 2 „Ütle Aaronile, tema poegadele ja kõigile iisraellastele: „Nõnda on Jehoova käskinud:

3 „Kui keegi Iisraeli rahva seast tapab veise, lamba või kitse laagris või väljaspool laagrit, 4 selle asemel et viia see kogudusetelgi sissekäigu juurde ja tuua Jehoova telkpühamu ees Jehoovale ohvrianniks, siis on selle mehe peal veresüü. Ta on valanud verd, ja see mees tuleb oma rahva seast hävitada. 5 Iisraellased ärgu ohverdagu enam loomi väljal, vaid viigu need Jehoovale kogudusetelgi sissekäigu juurde preestri kätte. Neil tuleb ohverdada need rahuohvriteks Jehoovale. 6 Preester piserdagu verd Jehoova altarile kogudusetelgi sissekäigu juures ning pangu rasv suitsema meeldivaks lõhnaks Jehoovale. 7 Nad ei tohi enam ohverdada tapaohvreid kitsesarnastele deemonitele*, kelle järel nad hoora kombel on käinud. See olgu teile alaliseks seaduseks põlvest põlve.””

8 Ütle neile: „Kui mõni iisraellane või teie keskel elav muulane ohverdab põletus- või tapaohvri 9 ega vii seda kogudusetelgi sissekäigu juurde, et ohverdada see Jehoovale, tuleb ta rahva seast hävitada.

10 Kui mõni iisraellane või teie keskel elav muulane sööb mingisugust verd, siis pöördun ma selle veresööja vastu ja hävitan ta rahva seast. 11 Sest elusolendi elu* on ta veres ja ma olen andnud selle teile altaril lepituse toimetamiseks teie eest, kuna veri lepitab temas oleva elu tõttu. 12 Seepärast ma olen öelnud iisraellastele: „Keegi teist ei tohi süüa verd, ka ükski teie keskel elav muulane ei tohi süüa verd.”

13 Kui mõni iisraellane või teie keskel elav muulane kütib metslooma või linnu, mida võib süüa, peab ta selle vere maha valama ja mullaga katma. 14 Sest iga elusolendi eluks on tema veri, kuna veres on elu. Seetõttu ütlesin ma iisraellastele: „Te ei tohi süüa mitte ühegi elusolendi verd, sest iga elusolendi eluks on tema veri. Igaüks, kes seda sööb, hävitatagu.” 15 Kui keegi, olgu ta iisraellane või muulane, sööb sellise looma liha, kes leiti surnuna või kelle metsloom oli lõhki kiskunud, peab ta pesema oma riided ja loputama end veega, ning ta on õhtuni ebapuhas. Seejärel on ta puhas. 16 Aga kui ta ei pese oma riideid ega loputa ennast, kannab ta oma eksimuse eest vastutust.””

^ 3. Moos. 17:7 Sõna-sõnalt „kitsedele”.

^ 3. Moos. 17:11 Sõna-sõnalt „hing”.

3. Moosese  18 : 1 - 30

18 Jehoova rääkis Moosesega veel: 2 „Ütle iisraellastele: „Mina olen Jehoova, teie Jumal. 3 Te ei tohi teha nii, nagu tehakse Egiptusemaal, kus te elasite, ja te ei tohi teha seda, mida tehakse Kaananimaal, kuhu ma teid viin. Te ei tohi järgida nende rahvaste seadusi. 4 Teil tuleb kinni pidada minu õigusnormidest ja seadustest ning järgida neid. Mina olen Jehoova, teie Jumal. 5 Te peate kinni pidama minu seadustest ja õigusnormidest. Igaüks, kes nii teeb, püsib tänu neile elus. Mina olen Jehoova.

6 Mitte keegi teist ei tohi läheneda ühelegi oma lähisugulasele, et olla temaga seksuaalsuhetes. Mina olen Jehoova. 7 Sa ei tohi olla seksuaalsuhetes oma isaga ja sa ei tohi olla seksuaalsuhetes oma emaga. Ta on sinu ema ja sa ei tohi olla temaga seksuaalsuhetes.

8 Sa ei tohi olla seksuaalsuhetes oma isa naisega. Sellega sa tooksid oma isale häbi.

9 Sa ei tohi olla seksuaalsuhetes oma õega, ei oma isa tütre ega oma ema tütrega, olgu ta sündinud sinuga samas peres või väljaspool seda.

10 Sa ei tohi olla seksuaalsuhetes oma pojatütre ega tütretütrega, sest see tooks sulle häbi.

11 Sa ei tohi olla seksuaalsuhetes oma isa naise tütrega, oma isa järglasega, sest ta on sinu õde.

12 Sa ei tohi olla seksuaalsuhetes oma isa õega. Ta on su isa veresugulane.

13 Sa ei tohi olla seksuaalsuhetes oma ema õega, sest ta on su ema veresugulane.

14 Sa ei tohi häbistada oma isa venda, olles seksuaalsuhetes tema naisega. Ta naine on sinu sugulane.

15 Sa ei tohi olla seksuaalsuhetes oma miniaga. Ta on su poja naine ja sa ei tohi tema juurde heita.

16 Sa ei tohi olla seksuaalsuhetes oma venna naisega, sest sellega sa tooksid oma vennale häbi.

17 Sa ei tohi olla seksuaalsuhetes oma naise tütrega. Sa ei tohi olla seksuaalsuhetes oma naise pojatütre ega tütretütrega. Nad on su naise lähisugulased. See on rõve tegu!

18 Sa ei tohi naida oma naise kõrvale rivaaliks tema õde ja olla temaga seksuaalsuhetes oma naise eluajal.

19 Sa ei tohi läheneda naisele, kui ta on menstruatsiooni tõttu ebapuhas, et olla temaga seksuaalsuhetes.

20 Sa ei tohi olla seksuaalsuhetes teise mehe naisega, sest nõnda sa rüvetad end.

21 Sa ei tohi lubada ühtki oma järglast Moolokile ohverdada. Sa ei tohi sel viisil oma Jumala nime teotada. Mina olen Jehoova.

22 Sa ei tohi magada mehega, nii nagu magatakse naisega. See on jäle tegu!

23 Mees ei tohi ühtida loomaga — ta rüvetab end seeläbi. Samuti ei tohi naine minna looma juurde, et sellega ühtida. See on loomuvastane!

24 Ärge rüvetage end mitte ühegagi neist asjust, sest kõige sellega on rüvetanud end need rahvad, kelle ma ajan ära teie eest. 25 Seetõttu on see maa rüvetunud ning ma karistan selle elanikke nende patusüü pärast ja maa oksendab nad välja. 26 Teil aga tuleb kinni pidada minu seadustest ja õigusnormidest ning te ei tohi teha ühtki neist jäledustest, ei teie ega teie keskel elav muulane. 27 Kõiki neid jäledusi on teinud mehed, kes on elanud seal maal enne teid, ja nüüd on see maa rüvetunud. 28 Kui teie seda maad ei rüveta, siis ei oksenda see maa teid välja, nii nagu see oksendab välja rahvad, kes on elanud seal enne teid. 29 Kui aga keegi teeb midagi neist jäledustest, siis tuleb ta oma rahva seast hävitada. 30 Te peate täitma minu ees oma kohust ja te ei tohi järgida ühtki neist jäledatest tavadest, mida on järgitud enne teid, et te end seeläbi ei rüvetaks. Mina olen Jehoova, teie Jumal.””

3. Moosese  19 : 1 - 37

19 Jehoova rääkis Moosesele veel: 2 „Ütle tervele iisraellaste kogudusele: „Olge pühad, sest mina, teie Jumal Jehoova, olen püha.

3 Igaüks teist austagu oma ema ja isa ning pidagu minu hingamispäevi. Mina olen Jehoova, teie Jumal. 4 Ärge hakake käima tühiste jumalate järel ega tehke endale metallist jumalaid. Mina olen Jehoova, teie Jumal.

5 Kui te toote Jehoovale rahuohvri, ohverdage see nõnda, et oleksite talle meelepärased. 6 Sööge seda ohverdamise päeval ja järgmisel päeval, kuid mis kolmandaks päevaks järele jääb, põletatagu tules. 7 Kui seda siiski kolmandal päeval süüakse, on see jäle ning Jumalale vastuvõetamatu. 8 Kes seda sööb, kannab oma patu eest vastutust, sest ta on teotanud seda, mis on Jehoova silmis püha, ja see inimene tuleb oma rahva seast hävitada.

9 Kui te koristate oma maalt saaki, siis ei tohi te põlluääri tühjaks lõigata ega põldu järelnoppida. 10 Samuti ei tohi te korjata oma viinamäele järele jäänud viinamarju ega noppida mahavarisenud marju. Jätke need vaesele ja muulasele. Mina olen Jehoova, teie Jumal.

11 Te ei tohi varastada, te ei tohi petta ega üksteist tüssata. 12 Te ei tohi minu nime juures valet vanduda ja nõnda oma Jumala nime teotada. Mina olen Jehoova. 13 Te ei tohi kelleltki midagi välja petta ega kedagi röövida. Ära hoia palgatöölise palka enda käes hommikuni.

14 Te ei tohi needa kurti ega seada pimeda teele takistust. Kartke oma Jumalat. Mina olen Jehoova.

15 Te ei tohi olla kohut mõistes ebaõiglased. Te ei tohi olla erapoolikud: ärge eelistage ei vaest ega rikast. Mõistke kaasinimese üle õiglast kohut.

16 Te ei tohi oma rahva seas laimu levitada. Te ei tohi kippuda kaasinimese elu kallale.* Mina olen Jehoova.

17 Te ei tohi südames oma venda vihata. Noomige oma ligimest, et te ei kannaks pattu koos temaga.

18 Te ei tohi kätte maksta ega pidada vimma oma rahva poegade vastu. Armastage oma ligimest nagu iseennast. Mina olen Jehoova.

19 Pidage kinni mu seadustest. Te ei tohi paaritada omavahel kaht eri liiki kodulooma. Te ei tohi külvata oma põllule kaht erisugust seemet ja te ei tohi kanda kahest erisugusest lõngast kootud riideeset.

20 Kui mees on seksuaalvahekorras teenijannaga, kes on lubatud teisele mehele, kuid keda pole lunastatud ega vabaks lastud, siis tuleb neid karistada. Kuid neid ärgu surmatagu, sest naist polnud veel vabaks lastud. 21 Mees toogu Jehoovale süüohvriks kogudusetelgi sissekäigu juurde üks süüohvrijäär. 22 Preester toimetagu süüohvrijääraga ta patu pärast tema eest Jehoova ees lepitust, ja siis antakse talle andeks.

23 Kui te jõuate sinna maale ja istutate mõne viljapuu, siis on selle vili teile ebapuhas ja keelatud. Kolm aastat on see teile keelatud, te ei tohi seda süüa. 24 Aga neljandal aastal on kogu selle vili püha, et saaksite rõõmustada Jehoova ees. 25 Alles viiendal aastal võite süüa selle vilja ja see annab teile külluslikult saaki. Mina olen Jehoova, teie Jumal.

26 Te ei tohi süüa midagi, mis sisaldab verd.

Te ei tohi otsida endeid ega tegeleda maagiaga.

27 Te ei tohi oma meelekohtadelt juukseid kärpida ega rikkuda oma habeme äärt.*

28 Te ei tohi end surnu* pärast lõikuda ega teha endale tätoveeringuid. Mina olen Jehoova.

29 Ära häbista oma tütart sellega, et teed temast prostituudi, et maa ei hooraks ega täituks kõlvatusega.

30 Teil tuleb pidada mu hingamispäevi ja suhtuda mu pühamusse aukartusega. Mina olen Jehoova.

31 Ärge pöörduge vaimude väljakutsujate poole ega küsige nõu ennustajatelt, et te ei rüvetuks nende pärast. Mina olen Jehoova, teie Jumal.

32 Hallpea ees tõuse püsti ja eakasse suhtu austusega. Karda oma Jumalat. Mina olen Jehoova.

33 Kui teie maal elab muulane, siis ei tohi te teda halvasti kohelda. 34 Teie juures elav muulane olgu teile nagu iisraellane. Armastage teda nagu iseennast, sest te ise olete olnud muulased Egiptusemaal. Mina olen Jehoova, teie Jumal.

35 Te ei tohi olla ebaausad, kui mõõdate millegi pikkust, kaalu või mahtu. 36 Teil olgu täpne kaal ja täpsed vihid, täpne eefa* ja hiin*. Mina olen Jehoova, teie Jumal, kes tõi teid välja Egiptusemaalt. 37 Teil tuleb pidada kinni kõigist mu seadustest ja õigusnormidest ning neid järgida. Mina olen Jehoova.””

^ 3. Moos. 19:16 Teine võimalik tähendus: „te ei tohi jääda kõrvalseisjaks, kui kaasinimese elu on ohus”.

^ 3. Moos. 19:27 Viitab ilmselt paganlikele kommetele ega tähenda, et nad ei tohtinud üldse oma juukseid ja habet pügada.

^ 3. Moos. 19:28 Sõna-sõnalt „hinge”. Heebrea sõna nefeš viitab siin surnule.

^ 3. Moos. 19:36 Kuivaine mõõdunõu. (Vt lisa B14.)

^ 3. Moos. 19:36 Vedeliku mõõdunõu.

3. Moosese  20 : 1 - 27

20 Jehoova rääkis Moosesega veel: 2 „Ütle iisraellastele: „Iga iisraellane ja iga Iisraelis elav muulane, kes annab mõne oma järeltulija Moolokile, tuleb surmata. Maa rahvas visaku ta kividega surnuks. 3 Mina ise pöördun tema vastu ja hävitan ta rahva seast, sest ta on andnud oma järeltulija Moolokile ning rüvetanud mu pühamut ja teotanud mu püha nime. 4 Aga kui maa rahvas pigistab silma kinni ega surma meest, kes andis oma järeltulija Moolokile, 5 siis pöördun mina ise selle mehe ja tema suguvõsa vastu. Ma hävitan rahva seast tema ja kõik teised, kes koos temaga hoora kombel Mooloki järel käivad.

6 Kui keegi pöördub vaimude väljakutsujate ja ennustajate poole, käies hoora kombel nende järel, siis mina pöördun tema vastu ja hävitan ta rahva seast.

7 Pühitsege end ja olge pühad, sest mina olen Jehoova, teie Jumal. 8 Pidage kinni mu seadustest ja järgige neid. Mina olen Jehoova, kes teid pühitseb.

9 Kui keegi neab oma isa või ema, tuleb ta surmata. Kuna ta on neednud oma isa või ema, tulgu ta veri ta enda peale.

10 Mees, kes rikub abielu teise mehe naisega, see ligimese naisega abielu rikkunud mees tuleb surmata, nii tema kui ka see naine. 11 Mees, kes magab oma isa naisega, teeb oma isale häbi. See mees ja see naine tuleb surmata. Nende veri tulgu nende endi peale. 12 Kui mees magab oma miniaga, tuleb mõlemad surmata. Nad on toiminud loomuvastaselt. Nende veri tulgu nende endi peale.

13 Kui mees magab mehega, nii nagu magatakse naisega, on nad mõlemad teinud jäledust ja nad tuleb surmata. Nende veri tulgu nende endi peale.

14 Kui mees võtab endale naise ja naib ka ta ema, on see rõve tegu. Tema ja mõlemad naised surmatagu ning põletatagu tules, et selline rõvedus teie seast kõrvaldada.

15 Kui mees ühtib loomaga, tuleb ta surmata ja tappa ka loom. 16 Kui naine läheb mõne looma juurde, et sellega ühtida, siis pead sa tapma nii naise kui ka looma. Nad tuleb surmata. Nende veri tulgu nende endi peale.

17 Kui mees on seksuaalsuhetes oma õega, oma isa tütre või oma ema tütrega, ja nad näevad üksteist alasti, siis on see häbitegu. Nad tuleb oma rahva silme all hävitada. Ta on toonud oma õele häbi. Ta kannab oma patu eest vastutust.

18 Kui mees heidab naise juurde, kellel on menstruatsioon, ja on temaga seksuaalvahekorras, on mees paljastanud naise verelätte ja seda on teinud ka naine ise. Nad mõlemad tuleb oma rahva seast hävitada.

19 Sa ei tohi olla seksuaalsuhetes oma ema õega ega oma isa õega, sest sellega tooksid sa häbi oma veresugulasele. Igaüks kandku vastutust oma patu eest. 20 Mees, kes magab oma onu naisega, toob oma onule häbi. Sel mehel ja sel naisel tuleb kanda vastutust oma patu eest. Nad peavad surema ja jääma lasteta. 21 Kui mees võtab oma venna naise, on see jäledus. Ta toob oma vennale häbi. See mees ja see naine peavad jääma lasteta.

22 Teil tuleb pidada kinni kõigist mu seadustest ja kõigist mu õigusnormidest ja neid järgida, et maa, kuhu ma teid elama viin, teid välja ei oksendaks. 23 Te ei tohi järgida nende rahvaste seadusi, kelle ma ajan ära teie eest, sest nemad on teinud kõike seda ja ma jälestan neid. 24 Seepärast ma ütlesin teile: „Te võtate enda valdusse nende maa ja mina annan selle teile omandiks — maa, kus voolab piima ja mett. Mina olen Jehoova, teie Jumal, kes on eraldanud teid kõigist teistest rahvastest.” 25 Te peate tegema vahet puhta ja ebapuhta looma vahel ning ebapuhta ja puhta linnu vahel. Te ei tohi teha endid jälgiks ühegi looma ega linnuga ega ühegi maadligi liikuva loomaga, kelled ma olen eraldanud, et te peaksite neid ebapuhtaks. 26 Te peate olema minu ees pühad, sest mina, Jehoova, olen püha. Ma eraldan teid kõigist teistest rahvastest, et te kuuluksite mulle.

27 Iga mees või naine, kes kutsub välja vaime või kes ennustab, tuleb surmata. Ta tuleb kividega surnuks visata. Tema veri tulgu ta enda peale.””

3. Moosese  21 : 1 - 24

21 Jehoova ütles Moosesele: „Räägi preestrite, Aaroni poegadega, ja ütle neile: „Ükski preester ärgu rüvetagu end oma rahva seas surnu pärast. 2 Kuid ta tohib rüvetada end mõne lähema veresugulase pärast: oma ema, isa, poja, tütre, venna 3 ning õe pärast, kes oli neitsi ja elas tema juures* ega olnud veel abiellunud. 4 Ta ei tohi aga rüvetada ega teotada end naise pärast, kes kuulus teisele mehele tema rahva seas. 5 Preestrid ei tohi endal pead kiilaks ajada, lõigata habeme äärt ega lõikuda oma keha.* 6 Nad peavad olema oma Jumala ees pühad ja nad ei tohi teotada oma Jumala nime, sest nad ohverdavad Jehoova tuleohvreid, oma Jumala leiba*. Nad peavad olema pühad. 7 Nad ei tohi abielluda prostituudi, teotatud naise ega lahutatud naisega, sest preester on püha oma Jumala ees. 8 Preestrit peetagu pühaks, sest ta ohverdab su Jumala leiba. Ta olgu püha, sest mina, Jehoova, kes teid pühitseb, olen püha.

9 Kui preestri tütar rüvetab end, saades prostituudiks, teotab ta oma isa. Ta surmatagu ning põletatagu tules.

10 See, kes on oma vendade seas ülempreester, kelle pea peale on valatud võideõli ja kes on seatud ametisse, nii et ta võib kanda preestririideid, ei tohi jätta oma juuste eest hoolitsemist ega oma riideid lõhki käristada. 11 Ta ei tohi minna ühegi surnu juurde ega rüvetada end isegi mitte oma isa ega ema pärast. 12 Ta ei tohi pühamust lahkuda ega teotada oma Jumala pühamut, sest tema peal on pühitsusmärk, tema Jumala võideõli. Mina olen Jehoova.

13 Ta peab võtma endale naiseks neitsi. 14 Ta ei tohi abielluda lese, lahutatud naise, teotatu ega prostituudiga, vaid ta võtku endale naiseks neitsi oma rahva seast. 15 Ta ei tohi teotada oma järeltulevat sugu oma rahva seas, sest mina olen Jehoova, kes teda pühitseb.””

16 Jehoova ütles Moosesele veel: 17 „Ütle Aaronile: „Kõigi sinu järelpõlvede hulgas ei tohi ükski su järglane, kes on vigane, tulla ohverdama oma Jumala leiba. 18 Pühamu juurde ei tohi tulla ükski vigane: pime ega lonkaja, näokahjustusega, liiga pika jäseme, 19 murdunud jala või käega mees, 20 küürakas ega kääbus*, silmakahjustuse, ekseemi, seenhaiguse ega vigastatud munanditega mees. 21 Ükski preester Aaroni järglastest, kes on vigane, ei või tulla ohverdama Jehoova tuleohvreid. Kuna ta on vigane, ei tohi ta tulla oma Jumala leiba ohverdama. 22 Ta võib küll süüa oma Jumala leiba väga pühadest ja pühadest andidest, 23 kuid ta ei tohi tulla eesriide juurde ega läheneda altarile, sest ta on vigane. Ta ei tohi teotada mu pühamut, sest mina olen Jehoova, kes neid pühitseb.””

24 Mooses rääkis seda Aaronile, tema poegadele ja kõigile iisraellastele.

^ 3. Moos. 21:3 Võib tõlkida ka „elas tema ligidal” või „oli tema lähedane sugulane”.

^ 3. Moos. 21:5 Viitab ilmselt paganlikele leinakommetele.

^ 3. Moos. 21:6 Mõeldakse tapaohvreid.

^ 3. Moos. 21:20 Teine võimalik tähendus: „haiglaslikult kõhn”.

3. Moosese  22 : 1 - 33

22 Jehoova rääkis Moosesega veel: 2 „Ütle Aaronile ja tema poegadele, et nad iisraellaste pühade andidega hoolikalt ümber käiksid ega teotaks mu püha nime, kui nad tegelevad andidega, mille iisraellased on mulle pühendanud. Mina olen Jehoova. 3 Ütle neile: „Kui keegi su järglastest läheneb ebapuhtana pühadele andidele, mille iisraellased on Jehoovale pühendanud, tuleb ta surmata. Mina olen Jehoova. 4 Ükski mees Aaroni järglastest, kellel on pidalitõbi või haiguslik voolus, ei tohi süüa pühi ande enne, kui ta saab puhtaks. Samuti ei tohi neid süüa see, kes puudutas kedagi, kes oli saanud ebapuhtaks surnu tõttu, ega mees, kellel oli seemnepurse, 5 ega see, kes puudutas mõnd ebapuhast väikelooma, ega see, kes puudutas mõnd inimest, kes oli mistahes põhjusel ebapuhas ja kelle pärast ta võis saada ebapuhtaks. 6 Kes kedagi neist puudutab, peab olema õhtuni ebapuhas ega tohi süüa pühi ande enne, kui ta on end veega loputanud. 7 Kui päike on loojunud, siis on ta puhas, ja pärast seda võib ta süüa pühi ande, sest see on tema leib. 8 Samuti ei tohi ta süüa ühtegi surnuna leitud looma ega sellist looma, kelle metsloomad on lõhki kiskunud, kuna ta saaks seeläbi ebapuhtaks. Mina olen Jehoova.

9 Nad peavad täitma minu ees oma kohust, et nad ei patustaks ega sureks pühade andide teotamise pärast. Mina olen Jehoova, kes neid pühitseb.

10 Ükski kõrvaline isik* ei tohi süüa midagi püha. Ükski muulane, kes peatub preestri juures, ega palgatööline ei tohi süüa midagi püha. 11 Aga kui preester kellegi oma raha eest ostab, siis too võib seda süüa. Ka tema peres sündinud orjad võivad süüa tema leiba. 12 Kui preestri tütar abiellub mehega, kes ei ole preester, ei tohi ta süüa annetuseks toodud pühi ande. 13 Ent kui preestri tütar jääb leseks või on lahutatud ja tal ei ole järglasi ning ta pöördub tagasi oma isamajja, kus ta elas oma nooruses, siis võib ta süüa oma isa leiba. Kuid ükski kõrvaline isik ei tohi seda süüa.

14 Kui keegi sööb püha andi kogemata, siis peab ta selle hüvitama ja lisama annile viiendiku selle väärtusest ning viima selle püha anni preestrile. 15 Preestrid ei tohi teotada iisraellaste pühi ande, mida need Jehoovale annetavad: 16 nad ei tohi lasta neil süüa pühi ande, sest sellega nad tõmbaksid nende peale karistuse nende patu eest. Mina olen Jehoova, kes neid pühitseb.””

17 Jehoova ütles Moosesele veel: 18 „Räägi Aaronile ja tema poegadele ning kõigile iisraellastele: „Kui mõni Iisraeli mees või keegi Iisraelis elav muulane toob Jehoovale oma tõotuste täitmiseks või vabatahtliku ohvrina põletusohvri, 19 olgu selleks veatu isasloom veistest, lammastest või kitsedest, et ta võiks olla Jumalale meelepärane. 20 Te ei tohi ohverdada ühtki vigast, sest see ei tee teid Jumalale meelepäraseks.

21 Kui keegi toob Jehoovale tõotuse täitmiseks või vabatahtliku ohvrina rahuohvri, siis olgu selleks veatu loom veistest, lammastest või kitsedest, et ta võiks olla Jumalale meelepärane. Sellel ei tohi olla ühtki viga. 22 Ükski ohver ei tohi olla pime, murdunud jalaga, haava, tüüka, kärna või seenhaigusega. Ühtki niisugust ohvrit ei tohi te Jehoovale tuua ega altaril Jehoovale ohverdada. 23 Pulli või lamba, kellel on üks jalg liiga pikk või liiga lühike, võib küll tuua vabatahtlikuks ohvriks, kuid tõotusohvrina ei ole see vastuvõetav. 24 Te ei tohi Jehoovale tuua sellist looma, kelle munandid on vigastatud, puruks muljutud, ära rebitud või ära lõigatud. Te ei tohi niisuguseid oma maal ohverdada. 25 Ka võõramaalase käest ei tohi te vastu võtta selliseid loomi leivaks oma Jumalale, sest need on rikutud ja vigased. Need ei ole vastuvõetavad.””

26 Jehoova rääkis Moosesega veel: 27 „Kui sünnib vasikas, lamba- või kitsetall, siis jäägu ta seitsmeks päevaks oma ema juurde, kuid kaheksandast päevast alates sobib ta ohvrianniks, tuleohvriks Jehoovale. 28 Ärge tapke veist, lammast ega kitse ta järglasega samal päeval.

29 Kui te ohverdate Jehoovale tänuohvri, ohverdage see nõnda, et oleksite Jumalale meelepärased. 30 Seda tuleb süüa samal päeval. Ärge jätke midagi sellest hommikuks. Mina olen Jehoova.

31 Pidage kinni mu käskudest ja järgige neid. Mina olen Jehoova. 32 Te ei tohi teotada mu püha nime. Mind tuleb iisraellaste keskel pühaks pidada. Mina olen Jehoova, kes teid pühitseb, 33 kes tõi teid välja Egiptusemaalt, et olla teie Jumal. Mina olen Jehoova.”

^ 3. Moos. 22:10 St see, kes polnud Aaroni suguvõsast.

3. Moosese  23 : 1 - 44

23 Jehoova rääkis Moosesega veel: 2 „Ütle iisraellastele: „Jehoova seatud pühad*, mis teil tuleb välja kuulutada, on pühad kokkutulekud. Need pühad on järgmised.

3 Kuus päeva võib tööd teha, aga seitsmes päev on hingamispäev, täielik puhkus, püha kokkutulek. Te ei tohi teha mitte mingisugust tööd. See olgu hingamispäev Jehoova auks kõikjal, kus te elate.

4 Need on Jehoova seatud pühad, pühad kokkutulekud, mis teil tuleb välja kuulutada määratud aegadel. 5 Esimese kuu neljateistkümnenda päeva videviku ajal* on paasapüha Jehoova auks.

6 Selle kuu viieteistkümnendal päeval algab hapnemata leibade püha Jehoova auks. Seitse päeva sööge hapnemata leiba. 7 Esimesel päeval olgu teil püha kokkutulek. Ärge tehke mingisugust rasket tööd. 8 Seitse päeva ohverdage Jehoovale tuleohvreid. Seitsmendal päeval on püha kokkutulek. Ärge tehke mingisugust rasket tööd.””

9 Jehoova rääkis Moosesega veel: 10 „Ütle iisraellastele: „Kui te jõuate maale, mille ma teile annan, ja lõikate selle saaki, siis tooge oma saagi uudseviljast üks vihk preestrile. 11 Ta kõigutagu vihku Jehoova ees, et te oleksite talle meelepärased. Preester kõigutagu seda hingamispäevale järgneval päeval. 12 Samal päeval, mil te lasete vihku kõigutada, tuleb teil ohverdada kuni aastane veatu jäär põletusohvriks Jehoovale. 13 Selle juurde kuuluva roaohvrina tooge kaks kümnendikku eefat* õliga segatud peenjahu meeldivalõhnaliseks tuleohvriks Jehoovale. Joogiohvriks olgu neljandik hiini* veini. 14 Te ei tohi süüa värsket vilja, röstitud vilja ega värskest viljast tehtud leiba kuni selle päevani, kui te toote ohvrianni oma Jumalale. See olgu teile põlvest põlve alaliseks seaduseks kõikjal, kus te elate.

15 Lugege hingamispäevale järgnevast päevast, sellest päevast, kui te tõite kõigutusohvri vihu, seitse hingamispäeva, seitse täisnädalat. 16 Lugege sealt alates viiskümmend päeva kuni päevani, mis järgneb seitsmendale hingamispäevale, ja tooge siis Jehoovale uus roaohver. 17 Tooge oma elupaikadest kaks leivapätsi kõigutusohvriks. Need olgu tehtud kahest kümnendikust eefast peenjahust. Need olgu küpsetatud juuretisega ja olgu uudseleibadeks Jehoovale. 18 Koos leivapätsidega tooge seitse veatut aastast jäärtalle, üks noor pull ja kaks jäära. Need olgu koos nende juurde kuuluva roaohvri ja joogiohvritega Jehoovale põletusohvriks, meeldivalõhnaliseks tuleohvriks Jehoovale. 19 Ohverdage üks sikutall patuohvriks ja kaks aastast jäärtalle rahuohvriks. 20 Preester kõigutagu kaht jäärtalle koos uudseviljast tehtud leivapätsidega kõigutusohvrina Jehoova ees. See on Jehoovale püha ja kuulub preestrile. 21 Sel päeval kuulutage välja püha kokkutulek. Ärge tehke mingisugust rasket tööd. See olgu põlvest põlve kõigis teie elupaikades alaliseks seaduseks.

22 Kui te koristate oma maalt saaki, siis ei tohi te põlluääri tühjaks lõigata ega põldu järelnoppida. Jätke see vaesele ja muulasele. Mina olen Jehoova, teie Jumal.””

23 Jehoova sõnas Moosesele veel: 24 „Ütle iisraellastele: „Seitsmenda kuu esimesel päeval olgu teil täielik puhkus, püha kokkutulek ja meenutuspäev, mis kuulutatakse välja trompetihäälega. 25 Ärge tehke mingisugust rasket tööd ning tooge Jehoovale tuleohver.””

26 Jehoova ütles Moosesele veel: 27 „Aga seitsmenda kuu kümnendal päeval on lepituspäev. Siis olgu teil püha kokkutulek ning teil tuleb alandada oma hinge* ja tuua Jehoovale tuleohver. 28 Sel päeval ärge tehke mitte mingisugust tööd, sest see on lepituspäev, et toimetada teie Jumala Jehoova ees teie eest lepitust. 29 Igaüks, kes sel päeval oma hinge ei alanda*, hävitatakse oma rahva seast. 30 Igaühe, kes sel päeval mingit tööd teeb, hävitan ma rahva seast. 31 Te ei tohi teha mitte mingisugust tööd. See olgu teile põlvest põlve alaliseks seaduseks kõikjal, kus te elate. 32 See on hingamispäev, täielik puhkus. Selle kuu üheksanda päeva õhtust alates tuleb teil alandada oma hinge. Teil tuleb pidada hingamispäeva õhtust õhtuni.”

33 Jehoova rääkis Moosesega veel: 34 „Ütle iisraellastele: „Seitsmenda kuu viieteistkümnendal päeval algab seitsmepäevane lehtmajadepüha Jehoova auks. 35 Esimesel päeval olgu püha kokkutulek, ärge tehke mingisugust rasket tööd. 36 Seitse päeva ohverdage Jehoovale tuleohvreid. Kaheksandal päeval olgu teil püha kokkutulek, tooge ka siis Jehoovale tuleohver. See on pühalik kogunemine. Ärge tehke mingisugust rasket tööd.

37 Need on Jehoova seatud pühad, mis teil tuleb välja kuulutada kui pühad kokkutulekud, et ohverdada Jehoovale tuleohvreid — põletusohvrit, roaohvrit koos tapaohvriga ja joogiohvreid, nagu igaks päevaks ette nähtud — 38 lisaks Jehoova hingamispäeva ohvritele, teie andidele, tõotusohvritele ja vabatahtlikele ohvritele, mida te Jehoovale toote. 39 Alates seitsmenda kuu viieteistkümnendast päevast, kui olete koristanud maa saagi, pidage seitse päeva Jehoova püha. Esimesel päeval on täielik puhkus ja kaheksandal päeval on täielik puhkus. 40 Võtke esimesel päeval suursuguste puude vilja, palmioksi, leherikaste puude ja orus kasvavate paplite oksi ning olge rõõmsad Jehoova, oma Jumala ees seitse päeva. 41 Pidage seda püha Jehoova auks seitse päeva aastas. Pidage seda seitsmendal kuul. See olgu teile põlvest põlve alaliseks seaduseks. 42 Elage lehtmajades* seitse päeva. Kogu Iisraeli rahvas elagu lehtmajades, 43 et teie tulevased põlved teaksid, et ma lasin iisraellastel elada lehtmajades, kui ma tõin nad välja Egiptusemaalt. Mina olen Jehoova, teie Jumal.””

44 Siis rääkis Mooses neist Jehoova seatud pühadest iisraellastele.

^ 3. Moos. 23:2 Vt „Sõnaseletusi”.

^ 3. Moos. 23:5 Sõna-sõnalt „kahe õhtu vahel”.

^ 3. Moos. 23:13 4,4 liitrit. (Vt lisa B14.)

^ 3. Moos. 23:13 0,9 liitrit.

^ 3. Moos. 23:27 Üldiselt mõistetakse selle all erinevaid enesesalgamise vorme, sealhulgas paastumist.

^ 3. Moos. 23:29 Teine võimalik tähendus: „ei paastu”.

^ 3. Moos. 23:42 Võib tõlkida ka „ajutistes varjualustes”.

3. Moosese  24 : 1 - 23

24 Jehoova ütles Moosesele veel: 2 „Käsi iisraellastel tuua sulle puhast tambitud oliiviõli valgustuse jaoks, et lampe saaks pidevalt põlemas hoida. 3 Aaron hoolitsegu selle eest, et kogudusetelgis, eespool eesriiet, mis on tunnistuslaeka juures, põleksid õhtust hommikuni pidevalt Jehoova ees lambid. See olgu teile alaliseks seaduseks põlvest põlve. 4 Ta hoidku neid lampe, mis on puhtast kullast lambijalal, Jehoova ees alati korras.

5 Võta peenjahu ja küpseta sellest kaksteist rõngasleiba. Kasuta iga leiva jaoks kaks kümnendikku eefat* jahu. 6 Sea leivad kahte virna, kumbagi virna kuus, ja aseta need Jehoova ette puhtast kullast lauale. 7 Pane mõlema virna peale puhast viirukit ja põleta seda meeldetuletusohvrina Jehoovale talle leibade meeldetuletamiseks. 8 Leivad seatagu Jehoova ette korrapäraselt igal hingamispäeval. See on minu alaline leping iisraellastega. 9 Leivad saagu Aaronile ja tema poegadele ning nad söögu neid pühal alal, sest see on preestrile kuuluv väga püha osa Jehoova tuleohvritest. See olgu alaline seadus.”

10 Iisraellaste seas oli üks mees, kelle ema oli iisraellanna, kuid isa egiptlane. Tema ja ühe Iisraeli mehe vahel puhkes laagris tüli. 11 Iisraellanna poeg mõnitas Jumala nime ja needis seda, mistõttu ta viidi Moosese juurde. Tema ema oli Selomit, Dibri tütar Daani suguharust. 12 Mees pandi seniks vahi alla, kuni pidi selguma Jehoova otsus.

13 Siis ütles Jehoova Moosesele: 14 „Vii needja väljapoole laagrit. Kõik, kes teda kuulsid, pangu oma käed tema pea peale ja seejärel visaku terve kogudus ta kividega surnuks. 15 Siis ütle iisraellastele: „Igaüks, kes neab oma Jumalat, peab kandma vastutust oma patu eest. 16 Kes mõnitab Jehoova nime, tuleb surmata! Terve kogudus visaku ta kividega surnuks. Nii muulane kui ka iisraellane tuleb Jumala nime mõnitamise pärast surmata.

17 Kui keegi tapab teise inimese, tuleb ta surmata. 18 Kui keegi tapab teise inimese kodulooma, peab ta selle hüvitama: elu elu vastu. 19 Kui keegi vigastab teist inimest, siis tehtagu temaga samamoodi, nagu tema tegi: 20 murd murru vastu, silm silma vastu, hammas hamba vastu. Nii nagu tema vigastas teist, tuleb vigastada teda. 21 Kes tapab kodulooma, peab selle hüvitama, aga kes tapab inimese, tuleb surmata.

22 Üks ja sama õigusnorm kehtigu nii muulasele kui ka iisraellasele, sest mina olen Jehoova, teie Jumal.””

23 Seejärel rääkis Mooses seda iisraellastele. Nad viisid needja väljapoole laagrit ja viskasid ta kividega surnuks. Iisraellased tegid täpselt nii, nagu Jehoova oli Moosest käskinud.

^ 3. Moos. 24:5 4,4 liitrit. (Vt lisa B14.)

3. Moosese  25 : 1 - 55

25 Jehoova rääkis Moosesega Siinai mäel veel: 2 „Ütle iisraellastele: „Kui sa jõuad maale, mille ma sulle annan, puhaku maa Jehoova auks. 3 Kuus aastat külva oma põllule seemet ja kuus aastat lõika oma viinapuid ning korista maa saaki. 4 Kuid seitsmendal aastal saagu maa täielikku puhkust, see puhaku Jehoova auks. Ära külva oma põllule seemet ja ära lõika oma viinapuid. 5 Ära korista vilja, mis on lõikusest maha jäänud teradest ise kasvanud, ja ära kogu kokku viinamarju lõikamata viinapuudelt. See olgu maale täielik puhkeaasta. 6 Sa võid siiski süüa toitu, mis maal puhkeaastal ise kasvab: sina, su orjad ja orjatarid, palgatöölised ja sinu juures elavad sisserännanud, 7 samuti kodu- ja metsloomad su maal. Kõike, mida maa kasvatab, võib süüa.

8 Lugege seitse puhkeaastat, seitse korda seitse aastat, kokku nelikümmend üheksa aastat. 9 Seitsmenda kuu kümnendal päeval, lepituspäeval, kõlagu vali sarvehääl. Sarvehäält olgu kuulda kogu maal. 10 Viiekümnes aasta olgu teile püha ja te peate kuulutama maal vabastust kõigile selle elanikele. See olgu vabastusaasta* ning igaüks teist pöördugu tagasi oma maaomandile ja oma pere juurde. 11 Viiekümnes aasta olgu teil vabastusaasta. Ärge külvake seemet, ärge koristage mahajäänud teradest isekasvanud vilja ja ärge korjake viinamarju lõikamata viinapuudelt, 12 sest see on vabastusaasta. See olgu teile püha. Te võite süüa vaid seda, mida maa ise kasvatab.

13 Vabastusaastal pöördugu igaüks tagasi oma maaomandile. 14 Kui te kellelegi midagi müüte või temalt midagi ostate, siis ärge tehke üksteisele ülekohut. 15 Kui te ostate kelleltki maad, võtke arvesse, mitu aastat on möödunud vabastusaastast, ja tema võtku müües arvesse järelejäänud saagiaastaid. 16 Kui on jäänud veel palju aastaid, võib ta maa müügihinda tõsta, aga mida vähem aastaid on jäänud, seda madalam olgu müügihind, sest ta müüb sulle vastava arvu viljasaake. 17 Ükski teist ärgu tehku teisele ülekohut, vaid kartke oma Jumalat, sest mina olen Jehoova, teie Jumal. 18 Kui te täidate mu seadusi ja järgite mu õigusnorme, võite maal julgesti elada. 19 Maa annab teile oma vilja ning te sööte, palju soovite, ja elate seal julgesti.

20 Aga kui te küsite: „Mida me seitsmendal aastal sööme, kui me ei tohi seemet külvata ega saaki koristada?”, 21 siis teadke, et kuuendal aastal õnnistan ma teid nii palju, et maa annab saagi, millest jätkub kolmeks aastaks. 22 Kaheksandal aastal te külvate seemet ja sööte vana saaki kuni üheksanda aastani. Kuni uus saak valmib, sööte te vanadest varudest.

23 Maad ärgu müüdagu alatiseks, sest maa on minu oma. Te olete ju minu silmis võõramaalased ja sisserändajad. 24 Kogu teie valduses oleval maal tuleb tagada õigus maad tagasi osta.

25 Kui su vend jääb vaeseks ja peab osa oma maast ära müüma, siis väljaostja, kes on tema lähisugulane, ostku tagasi see, mille tema vend on müünud. 26 Kui tal ei ole väljaostjat, aga ta saab jõukaks, nii et tal endal on võimalik see tagasi osta, 27 arvutagu ta välja maa müügist möödunud aastate saakide väärtus, arvaku see esialgsest hinnast maha ja tasugu järelejäänud osa mehele, kellele ta maa müüs. Siis võib ta oma maaomandile tagasi pöörduda.

28 Aga kui tal pole võimalik maad tema käest tagasi osta, siis jäägu müüdud maa ostja kätte kuni vabastusaastani. See tagastatakse talle vabastusaastal ja ta võib oma omandile tagasi minna.

29 Kui keegi müüb elumaja müüriga ümbritsetud linnas, jääb talle õigus osta see tagasi aasta jooksul alates selle müümisest. Tema tagasiostuõigus on jõus kogu aasta. 30 Aga kui seda enne aasta möödumist tagasi ei osteta, saab müüriga ümbritsetud linnas asuv maja ostja alaliseks omandiks, see jääb temale ja tema järglastele põlvest põlve. Seda ärgu vabastusaastal tagastatagu. 31 Kuid majasid asulates, millel pole müüri, loetagu põllumaa juurde kuuluvaiks. Neile kehtigu väljaostuõigus ja vabastusaastal need tagastatagu.

32 Aga mis puutub leviitide majadesse nende linnades, siis nendele on leviitidel püsiv tagasiostuõigus. 33 Kui leviitide omand jääb tagasi ostmata, siis maja, mis müüdi ära neile kuuluvas linnas, tagastatagu vabastusaastal, sest majad leviitide linnades on nende omand iisraellaste keskel. 34 Aga nende linnade ümber olevat karjamaad ei tohi müüa, sest see on nende püsiv omand.

35 Kui vend su kõrval jääb vaeseks ega suuda end ülal pidada, siis toeta teda, nagu sa toetaksid ka muulast ja sisserändajat, et su vend võiks su rahva keskel edasi elada. 36 Ära lõika tema pealt kasu ega teeni tema arvel tulu. Sa pead kartma oma Jumalat ning su vend elagu su rahva keskel edasi. 37 Talle raha laenates ja toitu andes ära mõtle tema pealt kasu lõigata. 38 Mina olen Jehoova, teie Jumal, kes tõi teid välja Egiptusemaalt, et anda teile Kaananimaa ja olla teie Jumal.

39 Kui su vend, kes elab su kõrval, jääb vaeseks ja peab end sulle müüma, ei tohi sa teda sundida tööle nagu orja. 40 Ta olgu kui palgatööline, kui sisserändaja. Ta teenigu sinu juures kuni vabastusaastani. 41 Siis võib ta su juurest lahkuda, tema ja ta lapsed koos temaga, ja naasta oma suguvõsa juurde. Ta pöördugu tagasi oma esiisade maaomandile. 42 Nad on ju minu orjad, kelle ma tõin välja Egiptusemaalt. Nad ei tohi end müüa, nagu müüakse orje. 43 Sa ei tohi oma venda karmilt kohelda. Karda oma Jumalat. 44 Aga te võite endale orje ja orjatare võtta ümberkaudsete rahvaste hulgast, nende seast te võite neid endale osta. 45 Samuti võite osta orje teie juures elavate sisserännanute seast, nende ja nende perede hulgast, kes on neile teie maal sündinud, ja need saavad teie omaks. 46 Te võite anda nad edasi oma poegadele püsivaks pärandiks. Neid te võite oma orjadena pidada, kuid oma vendi iisraellasi ei või te karmilt kohelda.

47 Ent kui mõni sinu rahva seas elav muulane või sisserännanu saab jõukaks, aga sinu vend jääb tema kõrval vaeseks ja peab müüma end sellele muulasele või sisserännanule või muulase pereliikmele, 48 siis jääb talle pärast enda müümist väljaostuõigus. Keegi tema vendadest võib ta tagasi osta. 49 Ka tema onu, onupoeg või keegi teine veresugulane tema suguvõsast võib ta tagasi osta.

Või kui ta saab jõukaks, siis ostku ta end ise välja. 50 Ta arvestagu koos enda ostjaga aega aastast, mil ta end talle müüs, kuni vabastusaastani, et ta müügihind oleks vastavuses nende aastate arvuga. Tema tööpäevade hind tuleb arvestada palgatöölise tasu alusel. 51 Kui vabastusaastani on jäänud veel palju aastaid, siis peab ta enda väljaostmiseks maksma järelejäänud aastate hinna. 52 Ent kui vabastusaastani on jäänud vähe aastaid, siis peab ta arvestama, kui palju ta peab enda väljaostmiseks maksma nende järelejäänud aastate eest. 53 Ta teenigu oma isandat aastast aastasse nagu palgatööline, ja teil tuleb seista hea selle eest, et ta isand ei kohtleks teda karmilt. 54 Aga kui ta ei suuda end neil tingimustel välja osta, siis vabastatagu ta vabastusaastal, tema ja ta lapsed koos temaga.

55 Iisraellased on ju minu orjad. Nad on mu orjad, kelle ma tõin välja Egiptusemaalt. Mina olen Jehoova, teie Jumal.

^ 3. Moos. 25:10 Võib tõlkida ka „juubeliaasta”.

3. Moosese  26 : 1 - 46

26 Te ei tohi valmistada endale tühiseid jumalaid ega püstitada nikerdatud kuju või püha sammast, samuti ei tohi te püstitada oma maale kivist kuju, et selle ees kummardada, sest mina olen Jehoova, teie Jumal. 2 Pidage mu hingamispäevi ja suhtuge mu pühamusse aukartusega. Mina olen Jehoova.

3 Kui te toimite mu seaduste järgi ja peate kinni mu käskudest ning järgite neid, 4 siis annan ma teile vihma õigel ajal ning teie maa annab saaki ja puud kannavad vilja. 5 Viljapeks kestab teil viinamarjakoristuseni ja viinamarjakoristus külvini. Te sööte leiba, palju soovite, ja elate oma maal julgesti. 6 Ma annan maale rahu ja te heidate magama, ilma et peaksite kedagi kartma. Ma vabastan maa kiskjatest ja mõõk ei käi üle teie maa. 7 Te ajate taga oma vaenlasi ja nad langevad teie mõõga läbi. 8 Viis teie seast ajab taga sadat ja sada ajab taga kümmet tuhandet ning vaenlased langevad teie mõõga läbi.

9 Mina olen teiega ning teen teid viljakaks ja rohkearvuliseks ning pean kinni oma lepingust teiega. 10 Te sööte alles eelmise aasta saaki, kui peate selle juba välja viskama, et teha ruumi uuele. 11 Ma panen oma telkpühamu teie keskele ega hülga teid. 12 Ma käin koos teiega ja olen teie Jumal ning teie olete mu rahvas. 13 Mina olen Jehoova, teie Jumal, kes tõi teid välja Egiptusemaalt ja vabastas teid orjusest. Ma murdsin katki teie ikkepuud ja panin teid käima püstipäi.

14 Kui te aga ei kuula mind ega pea kinni kõigist neist käskudest, 15 vaid hülgate mu seadused ja põlgate ära mu õigusnormid ega järgi kõiki mu käske ning rikute mu lepingut, 16 siis teen mina omakorda teiega nii: ma saadan teile karistuseks ahastuse, tiisikuse ja kõrge palaviku, nii et teie nägemine muutub tuhmiks ja elujõud raugeb. Te külvate seemet ilmaaegu, sest selle söövad teie vaenlased. 17 Ma pöördun teie vastu ning vaenlased löövad teid ja need, kes teid vihkavad, tallavad teid, nii et te põgenete, kuigi keegi ei aja teid taga.

18 Kui te ka siis mind ei kuula, tuleb mul teid teie pattude pärast seitsmekordselt karistada. 19 Ma murran teie tõrksa uhkuse ning teen teie taeva raua ja maa vase sarnaseks. 20 Te kulutate oma jõudu asjata, sest teie maa ei anna saaki ja puud ei kanna vilja.

21 Aga kui te ikkagi hakkate mulle vastu ja keeldute mind kuulamast, siis tuleb mul lüüa teid veel seitsmekordselt, teie pattude kohaselt. 22 Ma saadan teie sekka kiskjad, kes võtavad teilt lapsed, murravad teie koduloomad ning hävitavad rahvast, nii et teie teed jäävad tühjaks.

23 Ent kui te kõigest hoolimata end ei paranda, vaid hakkate mulle ikkagi vastu, 24 siis saab minustki teie vastane ja ma löön teid seitsmekordselt teie pattude pärast. 25 Kuna te olete murdnud mu lepingut, toon ma teie kallale kättemaksumõõga. Kui te siis põgenete oma linnadesse, saadan ma teie keskele tõve ja teid antakse vaenlase kätte. 26 Kui ma hävitan teie leivavaru*, siis küpsetavad teil kümme naist leiba vaid ühes ahjus ning jaotavad seda kaalu järgi, ja te sööte, aga teie kõhud ei saa täis.

27 Kui te sellegipoolest mind ei kuula, vaid hakkate ikka mulle vastu, 28 siis saab minust teile veelgi suurem vastane ja mul tuleb karistada teid seitsmekordselt teie pattude pärast. 29 Te sööte oma poegade ja tütarde liha. 30 Ma hävitan teie ohvripaigad, purustan teie suitsutusalused ja kuhjan teie laibad teie jäledate ebajumalate* laipade peale ning pöördun jälkust tundes teist ära. 31 Ma annan teie linnad mõõga kätte, laastan teie pühamud ning teie ohvrite meeldiv lõhn pole mulle enam vastuvõetav. 32 Ma teen maa tühjaks, ja teie vaenlased, kes sinna elama asuvad, vahivad seda hämmastunult. 33 Ma pillutan teid rahvaste sekka. Ma tõmban mõõga ja see ajab teid taga. Teie maa jääb tühjaks ja teie linnad laastatakse.

34 Kui te olete oma vaenlaste maal ja teie maa seisab tühjana, hüvitab maa pidamata jäänud puhkeaastad. Sel ajal maa puhkab, sest ta peab hüvitama pidamata jäänud puhkeaastad. 35 Maa puhkab kõigil neil päevil, mil ta seisab tühjana, sest kui te seal elasite, ei lasknud te maal puhata tema puhkeaastail.

36 Aga nende südamed, kes teie seast ellu jäävad ja elavad oma vaenlaste maal, täidan ma ahastusega. Lendleva lehe kahin sunnib nad põgenema. Nad pagevad, nagu jookseksid mõõga eest, ning kukuvad, ilma et keegi neid taga ajaks. 37 Nad komistavad üksteise otsa nagu need, kes põgenevad mõõga eest, ehkki keegi ei aja neid taga. Te ei suuda oma vaenlastele vastu seista. 38 Te hukkute rahvaste seas ja teie vaenlaste maa neelab teid. 39 Kes teie seast alles jäävad, jäetakse oma patu pärast teie vaenlaste maadesse kõdunema ja nad kõdunevad ka oma isade pattude pärast. 40 Siis tunnistavad nad üles enda patud, oma isade patud ja selle, et nad hakkasid truudusetult mulle vastu, 41 mistõttu sain ka mina nende vastaseks ja viisin nad vaenlaste maale.

Seda ma tegin lootuses, et ehk muutub nende tõrges süda siis alandlikuks ja nad hüvitavad oma patu. 42 Siis mõtlen ma oma lepingule Jaakobiga ja oma lepingule Iisakiga, samuti mõtlen ma oma lepingule Aabrahamiga ning mõtlen sellele maale. 43 Aga sel ajal, kui maa on maha jäetud ja seisab tühjana, hüvitab see oma puhkeaastad. Nad maksavad oma patu eest, sest nad on hüljanud mu õigusnormid ja põlanud ära mu seadused. 44 Kuid isegi siis, kui nad on oma vaenlaste maal, ei hülga ma neid täielikult ega heida neid kõrvale, nii et hävitaksin nad ära, sest sellega ma rikuksin oma lepingut nendega. Mina olen Jehoova, nende Jumal. 45 Nende pärast mõtlen ma oma lepingule nende esiisadega, kelle ma rahvaste silme all Egiptusemaalt välja tõin, et olla nende Jumal. Mina olen Jehoova.””

46 Need on määrused, õigusnormid ja seadused, mis Jehoova Moosese kaudu Siinai mäel iisraellastele andis.

^ 3. Moos. 26:26 Sõna-sõnalt „tokid”. Viitab ilmselt leivatokkidele, millel hoiti leivatagavara.

^ 3. Moos. 26:30 Heebrea sõna, mis on tõlgitud „jäledad ebajumalad”, on tõenäoliselt seotud sõnaga, mis tähendab väljaheiteid, ja sellega väljendati põlastust.

3. Moosese  27 : 1 - 34

27 Jehoova rääkis Moosesega veel: 2 „Ütle iisraellastele: „Kui keegi annab erilise tõotuse, lubades anda Jehoovale rahasumma inimese väärtuse järgi, 3 siis 20- kuni 60-aastase mehe väärtuseks olgu 50 seeklit* hõbedat püha paiga seekli järgi. 4 Kui tegu on naisega, siis tema väärtuseks olgu 30 seeklit*. 5 Aga 5- kuni 20-aastase meessoost isiku väärtuseks olgu 20 seeklit* ja naissoost isiku väärtuseks 10 seeklit*. 6 1-kuuse kuni 5-aastase poisi väärtus olgu 5 seeklit* hõbedat ja tüdruku väärtus 3 seeklit* hõbedat.

7 60-aastase ja vanema puhul olgu mehe väärtuseks 15 seeklit* ja naise väärtuseks 10 seeklit. 8 Aga kui tõotuse andja on nii vaene, et ei suuda ettenähtud summat maksta, siis mingu tõotatu preestri ette ja preester hinnaku teda. Preester määraku niisugune hind, mida tõotuse andja suudab maksta.

9 Kui tõotus puudutab mõnd looma, keda võib Jehoovale ohverdada, siis kelle tahes tõotaja Jehoovale annab, saab see pühaks. 10 Ta ei tohi tuua selle asemel teist looma ega vahetada head halva või halba hea vastu. Ent kui ta siiski vahetab ühe looma teise vastu, siis saab pühaks nii esimene loom kui ka see, kellega see asendatakse. 11 Kui tegu on ebapuhta loomaga, keda ei tohi Jehoovale ohvrianniks tuua, siis viigu ta see loom preestri ette. 12 Preester määraku looma hind olenevalt sellest, kas loom on hea või halb. Kuidas preester looma hindab, niisugune olgu selle hind. 13 Aga kui tõotuse andja peaks tahtma seda tagasi osta, siis tuleb tal lisada määratud hinnale viiendik.

14 Kui keegi pühendab oma maja Jehoovale, siis määraku preester maja hind olenevalt sellest, kas maja on hea või halb. Millise hinna preester määrab, nii palju see maksab. 15 Aga kui maja pühendaja tahab selle tagasi osta, siis lisagu ta selle väärtusele viiendik, ja see saab temale.

16 Kui keegi pühendab Jehoovale osa oma põllust, siis määratagu selle hind vajamineva külviseemne järgi: homer* odraseemet maksku 50 seeklit hõbedat. 17 Kui ta pühendab oma põllu vabastusaastal, kehtib see määratud hind. 18 Kui ta pühendab oma põllu pärast vabastusaastat, arvestagu preester talle hind aastate järgi, mis on jäänud järgmise vabastusaastani, põllu hinda vähendatagu vastavalt. 19 Ent kui see, kes põllu pühendas, tahab seda tagasi osta, siis peab ta lisama määratud hinnale viiendiku, ja see saab temale. 20 Aga kui ta põldu tagasi ei osta ja põld müüakse kellelegi teisele, siis ei saa seda enam tagasi osta. 21 Kui see põld saab vabastusaastal vabaks, siis on see püha ja kuulub Jehoovale otsekui talle pühendatud põld. See saab preestrite omandiks.

22 Kui keegi pühendab Jehoovale põllu, mille ta on ostnud ja mis ei ole osa tema pärandvarast, 23 siis arvestagu preester talle selle hind aastate järgi, mis on jäänud vabastusaastani, ja ta tasugu arvestatud summa samal päeval. See kuulub pühana Jehoovale. 24 Vabastusaastal läheb põld tagasi sellele, kellelt ta selle ostis ja kellele maa kuulub.

25 Iga hind arvestatagu püha paiga seekli järgi. Seekel on 20 geerat.*

26 Kuid keegi ei tohi pühendada Jumalale looma esmasündinut, sest esmasündinuna see juba kuulub Jehoovale. Olgu veis, lammas või kits, see kuulub Jehoovale. 27 Kui aga tegu on ebapuhta* loomaga ja ta lunastab selle määratud hinnaga, siis lisagu ta sellele viiendik. Kui seda tagasi ei osteta, siis müüdagu see määratud hinna eest.

28 Aga mitte midagi sellest, mille keegi on oma varast tingimusteta Jehoovale pühendanud — olgu inimestest, loomadest või oma põllust —, ei saa müüa ega tagasi osta. Kõik pühendatu kuulub Jehoovale kui väga püha. 29 Ühtki süüdimõistetut, kes on määratud surmale, ei saa vabaks osta. Ta tuleb surmata.

30 Kümnendik kõigist maa saadustest, olgu põllusaagist või puude viljast, on Jehoova päralt. See on püha ja kuulub Jehoovale. 31 Kui keegi tahab oma kümnendiku tagasi osta, siis lisagu ta selle hinnale viiendik. 32 Kümnendik kõigist veistest ning lammastest ja kitsedest, kes karjasekepi alt läbi käivad, iga kümnes loom, olgu püha ja kuulugu Jehoovale. 33 Omanik ärgu uurigu, kas see loom on hea või halb, ning ta ärgu vahetagu seda teise vastu. Aga kui ta peaks soovima seda välja vahetada, siis on püha nii esimene loom kui ka see, kes seda asendab. Seda ei saa tagasi osta.””

34 Need on käsud, mis Jehoova Moosese kaudu Siinai mäel iisraellastele andis.

^ 3. Moos. 27:3 570 g. (Vt lisa B14.)

^ 3. Moos. 27:4 340 g.

^ 3. Moos. 27:5 228 g.

^ 3. Moos. 27:5 114 g.

^ 3. Moos. 27:6 57 g.

^ 3. Moos. 27:6 34 g.

^ 3. Moos. 27:7 170 g.

^ 3. Moos. 27:16 220 liitrit.

^ 3. Moos. 27:25 11,4 g; geera oli 0,57 g.

^ 3. Moos. 27:27 Viitab tõenäoliselt vigasele loomale.

4. MOOSESE

LÜHIÜLEVAADE

- 1

- Sõjaväekõlbulike meeste arvelevõtmine (1–46)

- Leviidid sõjaväeteenistusest vabastatud (47–51)

- Laagri paigutus korra järgi (52–54)

- 2

- Laagri jagamine kolmest suguharust koosnevatesse üksustesse (1–34)

- Juuda üksus ida pool (3–9)

- Ruubeni üksus lõuna pool (10–16)

- Leevi laager keskel (17)

- Efraimi üksus lääne pool (18–24)

- Daani üksus põhja pool (25–31)

- Arvelevõetuid kokku (32–34)

- 3

- Aaroni pojad (1–4)

- Leviitide teenistusülesanded (5–39)

- Esmasündinute lunastamine (40–51)

- 4

- Kehatlaste teenistus (1–20)

- Geersonlaste teenistus (21–28)

- Merarlaste teenistus (29–33)

- Arvelevõtmise kokkuvõte (34–49)

- 5

- Ebapuhta laagrist väljasaatmine (1–4)

- Patu tunnistamine ja hüvitamine (5–10)

- Needmisvesi abielurikkumise tuvastamiseks (11–31)

- 6

- Nasiiritõotus (1–21)

- Preestrite õnnistussõnad (22–27)

- 7

- Ohvriannid telkpühamu sissepühitsemiseks (1–89)

- 8

- Aaron süütab seitse lampi (1–4)

- Leviitide puhastamine, teenistusse asumine (5–22)

- Vanusepiirangud leviitide teenistuses (23–26)

- 9

- Hiljem peetav paasapüha (1–14)

- Pilv ja tuli telkpühamu kohal (15–23)

- 10

- Hõbetrompetid (1–10)

- Siinai kõrbest lahkumine (11–13)

- Lahkumise järjekord (14–28)

- Hoobab Iisraelile teejuhiks (29–34)

- Moosese palve rahva teele asumisel ja peatumisel (35, 36)

- 11

- Nurisemise tõttu lahvatab Jumala tuli (1–3)

- Inimesed nõuavad liha (4–9)

- Mooses ei tunne end pädevana (10–15)

- Jehoova annab vaimu 70 vanemale (16–25)

- Eldad ja Meedad; Joosua muretseb Moosese pärast (26–30)

- Jumal saadab vutte, inimesi karistatakse ahnuse pärast (31–35)

- 12

- Mirjam ja Aaron nurisevad Moosese üle (1–3)

- Mooses on kõigist alandlikum (3)

- Jehoova kaitseb Moosest (4–8)

- Mirjamit lüüakse pidalitõvega (9–16)

- 13

- Kaananimaale saadetakse 12 luurajat (1–24)

- 10 luurajat räägivad halba (25–33)

- 14

- Rahvas tahab Egiptusse tagasi (1–10)

- Joosua ja Kaaleb räägivad head (6–9)

- Jehoova vihastab, Mooses sekkub (11–19)

- Karistus: 40 aastat kõrbes (20–38)

- Amalekid löövad Iisraeli (39–45)

- 15

- Seadused ohverdamise kohta (1–21)

- Sama seadus iisraellastele ja muulastele (15, 16)

- Ohvrid tahtmatute pattude eest (22–29)

- Karistus sihilike pattude eest (30, 31)

- Hingamispäeva seaduse rikkuja tuleb surmata (32–36)

- Riietel narmastega äär (37–41)

- 16

- Korahi, Daatani ja Abirami mäss (1–19)

- Mässajate karistamine (20–50)

- 17

- Aaroni kepp puhkeb õide (1–13)

- 18

- Preestrite ja leviitide kohustused (1–7)

- Preestritele kuuluv osa (8–19)

- Alaline leping — soolaleping (19)

- Leviidid saavad ja annavad kümnist (20–32)

- 19

- Punane lehmmullikas ja puhastusvesi (1–22)

- 20

- Mirjam sureb Kaadeses (1)

- Mooses lööb kaljut ja teeb pattu (2–13)

- Edom ei luba Iisraelil oma maast läbi minna (14–21)

- Aaroni surm (22–29)

- 21

- Aradi kuningas alistatakse (1–3)

- Vaskmadu (4–9)

- Iisraeli teekond ümber Moabi (10–20)

- Emorlaste kuningas Siihon alistatakse (21–30)

- Emorlaste kuningas Oog alistatakse (31–35)

- 22

- Baalak palkab Bileami (1–21)

- Bileami eesel räägib (22–41)

- 23

- Bileami 1. prohvetlik sõnum (1–12)

- Bileami 2. prohvetlik sõnum (13–30)

- 24

- Bileami 3. prohvetlik sõnum (1–11)

- Bileami 4. prohvetlik sõnum (12–25)

- 25

- Iisrael hoorab Moabimaa naistega (1–5)

- Piinehas tegutseb (6–18)

- 26

- Iisraellaste teine ülelugemine (1–65)

- 27

- Selofhadi tütred (1–11)

- Joosuast saab Moosese ametijärglane (12–23)

- 28

- Ohvrite toomine (1–31)

- Igapäevased ohvrid (1–8)

- Hingamispäeva ohvrid (9, 10)

- Igakuised ohvrid (11–15)

- Paasaohvrid (16–25)

- Nädalatepüha ohvrid (26–31)

- 29

- Ohvrite toomine (1–40)

- Trompeti puhumise päeval (1–6)

- Lepituspäeval (7–11)

- Lehtmajadepühal (12–38)

- 30

- Meeste tõotused (1, 2)

- Naiste ja tütarde tõotused (3–16)

- 31

- Kättemaks midjanlastele (1–12)

- Bileam tapetakse (8)

- Juhendid sõjasaagi kohta (13–54)

- 32

- Asustus Jordanist ida pool (1–42)

- 33

- Iisraeli teekond kõrbes (1–49)

- Juhendid Kaananimaa vallutamise kohta (50–56)

- 34

- Kaananimaa piirid (1–15)

- Mehed, kes määratakse maad jaotama (16–29)

- 35

- Leviitide linnad (1–8)

- Pelgulinnad (9–34)

- 36

- Abiellumisseadus naispärijatele (1–13)

4. Moosese

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

4. Moosese  1 : 1 - 54

NELJAS MOOSESE RAAMAT

1 Jehoova rääkis Moosesega Siinai kõrbes kogudusetelgis teise kuu esimesel päeval, teisel aastal pärast nende lahkumist Egiptusemaalt. Ta ütles: 2 „Lugege ükshaaval ära terve iisraellaste kogudus, lugege nad ära nende perekondade ja suguvõsade järgi, kõik meessoost isikud nimeliselt. 3 Võtke Aaroniga rühmade kaupa arvele kõik 20-aastased ja vanemad, kes on kõlblikud teenima Iisraeli sõjaväes.

4 Võtke endaga üks mees igast suguharust; kõik nad olgu oma suguvõsa peamehed. 5 Need on mehed, kes teid aitavad: Ruubenist Sedeuuri poeg Elisuur, 6 Siimeonist Suurisaddai poeg Selumiel, 7 Juudast Amminadabi poeg Nahson, 8 Issaskarist Suuari poeg Netaneel, 9 Sebulonist Heeloni poeg Eliab, 10 Joosepi poegadest Efraimist Ammihudi poeg Elisama ja Manassest Pedasuuri poeg Gamliel, 11 Benjaminist Gideoni poeg Abidan, 12 Daanist Ammisaddai poeg Ahieser, 13 Aaserist Okrani poeg Pagiel, 14 Gaadist Deueli poeg Eljasaf, 15 Naftalist Eenani poeg Ahira. 16 Need on koguduse seast kutsutud. Nemad on oma suguharude pealikud, Iisraeli tuhandete peamehed.”

17 Mooses ja Aaron võtsidki endale appi need nimeliselt määratud mehed. 18 Teise kuu esimesel päeval kutsusid nad kokku terve koguduse, et iisraellased oma perekondade ja suguvõsade kaupa ükshaaval nimeliselt arvele võtta, 20-aastased ja vanemad, 19 nagu Jehoova oli Moosest käskinud. Nõnda võttis ta nad Siinai kõrbes arvele.

20 Ruubeni pojad, Iisraeli esmasündinu järglased, pandi nimeliselt kirja oma perekondade ja suguvõsade kaupa. Kõik 20-aastased ja vanemad mehed, kes olid kõlblikud sõjaväes teenima, loeti ükshaaval kokku. 21 Ruubeni suguharust võeti arvele 46 500 meest.

22 Siimeoni järglased pandi nimeliselt kirja oma perekondade ja suguvõsade kaupa. Kõik 20-aastased ja vanemad mehed, kes olid kõlblikud sõjaväes teenima, loeti ükshaaval kokku. 23 Siimeoni suguharust võeti arvele 59 300 meest.

24 Gaadi järglased pandi nimeliselt kirja oma perekondade ja suguvõsade kaupa. Kõik 20-aastased ja vanemad mehed, kes olid kõlblikud sõjaväes teenima, loeti kokku. 25 Gaadi suguharust võeti arvele 45 650 meest.

26 Juuda järglased pandi nimeliselt kirja oma perekondade ja suguvõsade kaupa. Kõik 20-aastased ja vanemad mehed, kes olid kõlblikud sõjaväes teenima, loeti kokku. 27 Juuda suguharust võeti arvele 74 600 meest.

28 Issaskari järglased pandi nimeliselt kirja oma perekondade ja suguvõsade kaupa. Kõik 20-aastased ja vanemad mehed, kes olid kõlblikud sõjaväes teenima, loeti kokku. 29 Issaskari suguharust võeti arvele 54 400 meest.

30 Sebuloni järglased pandi nimeliselt kirja oma perekondade ja suguvõsade kaupa. Kõik 20-aastased ja vanemad mehed, kes olid kõlblikud sõjaväes teenima, loeti kokku. 31 Sebuloni suguharust võeti arvele 57 400 meest.

32 Joosepi järglased Efraimi kaudu pandi nimeliselt kirja oma perekondade ja suguvõsade kaupa. Kõik 20-aastased ja vanemad mehed, kes olid kõlblikud sõjaväes teenima, loeti kokku. 33 Efraimi suguharust võeti arvele 40 500 meest.

34 Manasse järglased pandi nimeliselt kirja oma perekondade ja suguvõsade kaupa. Kõik 20-aastased ja vanemad mehed, kes olid kõlblikud sõjaväes teenima, loeti kokku. 35 Manasse suguharust võeti arvele 32 200 meest.

36 Benjamini järglased pandi nimeliselt kirja oma perekondade ja suguvõsade kaupa. Kõik 20-aastased ja vanemad mehed, kes olid kõlblikud sõjaväes teenima, loeti kokku. 37 Benjamini suguharust võeti arvele 35 400 meest.

38 Daani järglased pandi nimeliselt kirja oma perekondade ja suguvõsade kaupa. Kõik 20-aastased ja vanemad mehed, kes olid kõlblikud sõjaväes teenima, loeti kokku. 39 Daani suguharust võeti arvele 62 700 meest.

40 Aaseri järglased pandi nimeliselt kirja oma perekondade ja suguvõsade kaupa. Kõik 20-aastased ja vanemad mehed, kes olid kõlblikud sõjaväes teenima, loeti kokku. 41 Aaseri suguharust võeti arvele 41 500 meest.

42 Naftali järglased pandi nimeliselt kirja oma perekondade ja suguvõsade kaupa. Kõik 20-aastased ja vanemad mehed, kes olid kõlblikud sõjaväes teenima, loeti kokku. 43 Naftali suguharust võeti arvele 53 400 meest.

44 Need võttis Mooses arvele koos Aaroni ja Iisraeli rahva 12 pealikuga, kellest igaüks esindas oma suguvõsa. 45 Kõik 20-aastased ja vanemad iisraellased, kes olid kõlblikud Iisraeli sõjaväes teenima, võeti arvele oma suguvõsade kaupa. 46 Arvelevõetuid oli kokku 603 550.

47 Kuid leviite ei võetud koos teistega oma suguharu järgi arvele. 48 Jehoova oli öelnud Moosesele: 49 „Ainult Leevi suguharu ei tohi sa arvele võtta ega arvestada neid teiste iisraellaste hulka. 50 Pane leviidid hoolitsema telkpühamu eest, kus on tunnistuslaegas, ja kõigi selle riistade eest ning kõige eest, mis selle juurde kuulub. Nemad kandku telkpühamut ja kõiki selle riistu ning teenigu seal. Nad löögu oma telgid üles telkpühamu ümber. 51 Alati kui telkpühamu peab teele minema, võtku leviidid see maha, ja kui telkpühamu tuleb uuesti üles panna, tehku seda leviidid. Iga kõrvaline isik, kes tuleb selle lähedale, surmatagu.

52 Iga iisraellane pangu oma telk üles talle määratud laagripaika, igaüks oma kolmest suguharust koosneva väeosa järgi*. 53 Leviidid jäägu laagrisse ümber telkpühamu, kus on tunnistuslaegas, et iisraellaste kogudust ei tabaks minu viha. Leviitide kohustus on hoolitseda telkpühamu eest*.”

54 Iisraeli rahvas tegi kõik nõnda, nagu Jehoova oli Moosest käskinud. Nad tegid täpselt nii.

^ 4. Moos. 1:52 Võib tõlkida ka „igaüks oma lipkonna järgi”.

^ 4. Moos. 1:53 Võib tõlkida ka „valvata telkpühamut”.

4. Moosese  2 : 1 - 34

2 Jehoova ütles nüüd Moosesele ja Aaronile: 2 „Iisraellased asugu laagrisse sinna, kuhu on määratud nende kolmest suguharust koosnev üksus, iga mees oma suguvõsa tähise juurde. Nad pangu oma telgid üles ümber kogudusetelgi nii, et esiküljed oleksid kogudusetelgi poole.

3 Ida poole, päikesetõusu poole, pangu oma telgid väeosade kaupa üles kolmest suguharust koosnev üksus eesotsas Juuda suguharuga. Juudalaste pealik on Amminadabi poeg Nahson. 4 Tema väeosas on arvelevõetuid 74 600. 5 Juuda kõrvale asugu laagrisse Issaskari suguharu. Issaskarlaste pealik on Suuari poeg Netaneel. 6 Tema väeosas on arvelevõetuid 54 400. 7 Järgmine on Sebuloni suguharu. Sebulonlaste pealik on Heeloni poeg Eliab. 8 Tema väeosas on arvelevõetuid 57 400.

9 Kõiki arvelevõetuid Juuda laagri väeosades on 186 400. Nemad asugu teele esimesena.

10 Kolmest suguharust koosnev üksus eesotsas Ruubeni suguharuga asugu oma väeosadega lõuna pool. Ruubenlaste pealik on Sedeuuri poeg Elisuur. 11 Tema väeosas on arvelevõetuid 46 500. 12 Tema kõrvale asugu laagrisse Siimeoni suguharu. Siimeonlaste pealik on Suurisaddai poeg Selumiel. 13 Tema väeosas on arvelevõetuid 59 300. 14 Järgmine on Gaadi suguharu. Gaadlaste pealik on Reueli poeg Eljasaf. 15 Tema väeosas on arvelevõetuid 45 650.

16 Kõiki arvelevõetuid Ruubeni laagri väeosades on 151 450. Nemad asugu teele teisena.

17 Kui kogudusetelki teise paika viiakse, liikugu leviidid teiste suguharude keskel.

Suguharud rännaku sama korra järgi, nagu nad paiknevad laagris: kolmest suguharust koosnevate üksuste kaupa, igaüks omal kohal.

18 Kolmest suguharust koosnev üksus eesotsas Efraimi suguharuga asugu oma väeosadega lääne pool. Efraimlaste pealik on Ammihudi poeg Elisama. 19 Tema väeosas on arvelevõetuid 40 500. 20 Tema kõrvale asugu Manasse suguharu. Manasselaste pealik on Pedasuuri poeg Gamliel. 21 Tema väeosas on arvelevõetuid 32 200. 22 Järgmine on Benjamini suguharu. Benjaminlaste pealik on Gideoni poeg Abidan. 23 Tema väeosas on arvelevõetuid 35 400.

24 Kõiki arvelevõetuid Efraimi laagri väeosades on 108 100. Nemad asugu teele kolmandana.

25 Kolmest suguharust koosnev üksus eesotsas Daani suguharuga asugu oma väeosadega põhja pool. Daanlaste pealik on Ammisaddai poeg Ahieser. 26 Tema väeosas on arvelevõetuid 62 700. 27 Tema kõrvale asugu laagrisse Aaseri suguharu. Aaserlaste pealik on Okrani poeg Pagiel. 28 Tema väeosas on arvelevõetuid 41 500. 29 Järgmine on Naftali suguharu. Naftalilaste pealik on Eenani poeg Ahira. 30 Tema väeosas on arvelevõetuid 53 400.

31 Kõiki arvelevõetuid Daani laagris on 157 600. Kolmest suguharust koosnevatest üksustest olgu nemad viimased, kes teele asuvad.”

32 Need olid oma suguvõsade järgi arvele võetud iisraellased. Väeteenistuse jaoks arvelevõetuid oli laagrites kokku 603 550. 33 Kuid leviite ei võetud koos teiste iisraellastega arvele, sest selline oli Jehoova käsk Moosesele. 34 Iisraellased tegid kõik nõnda, nagu Jehoova oli Moosest käskinud. Niiviisi paiknesid laagris nende kolmest suguharust koosnevad üksused. Sama korra järgi asusid nad ka teele, kõik oma perede ja suguvõsade kaupa.

4. Moosese  3 : 1 - 51

3 Need olid Aaroni ja Moosese järeltulijad ajal, mil Jehoova rääkis Moosesega Siinai mäel. 2 Aaroni pojad olid esmasündinu Naadab ning Abihu, Eleasar ja Iitamar. 3 Need olid Aaroni pojad, võitud preestrid, kes olid seatud teenima preestriametis. 4 Aga Naadab ja Abihu surid Jehoova ees, kui nad astusid Siinai kõrbes Jehoova ette lubamatu tulega, ja neil ei olnud poegi. Kuid Eleasar ja Iitamar teenisid preestritena edasi koos oma isa Aaroniga.

5 Jehoova ütles Moosesele: 6 „Too Leevi suguharu ja sea preester Aaroni ette tema teenistusse. 7 Nad täitku kogudusetelgi juures oma kohustusi tema ja terve koguduse ees, samuti telkpühamuga seotud teenistusülesandeid. 8 Nad hoolitsegu kõigi kogudusetelgi riistade eest ning täitku oma kohustusi iisraellaste ees, teenides telkpühamu juures. 9 Anna leviidid Aaronile ja tema poegadele. Leviidid on antud talle kui annid iisraellaste seast. 10 Määra Aaron ja ta pojad ametisse ning nad täitku preestrikohustusi. Iga kõrvaline isik*, kes tuleb pühamu lähedale, surmatagu.”

11 Jehoova rääkis Moosesega veel: 12 „Ma võtan iisraellaste seast leviidid kõigi iisraellaste esmasündinute asemele. Leviidid kuuluvad mulle, 13 sest iga esmasündinu on minu oma. Päeval, mil ma surmasin kõik esmasündinud Egiptusemaal, pühitsesin ma enda omaks kõik iisraellaste esmasündinud, nii inimesed kui ka loomad. Nad kuulugu mulle. Mina olen Jehoova.”

14 Jehoova ütles Moosesele Siinai kõrbes veel: 15 „Võta leviidid arvele nende suguvõsade ja perede järgi. Võta arvele kõik meessoost isikud, ühe kuu vanused ja üle selle.” 16 Mooses võttiski nad Jehoova korraldusel arvele, nagu teda oli kästud. 17 Leevi pojad olid Geerson, Kehat ja Merari.

18 Geersoni pojad olid Libni ja Simei, kellest põlvnesid samanimelised suguvõsad.

19 Kehati pojad olid Amram, Jishar, Hebron ja Ussiel oma suguvõsadega.

20 Merari pojad olid Mahli ja Muusi oma suguvõsadega.

Need olid leviitide suguvõsad oma esiisade järgi.

21 Geersonist põlvnesid libnilaste suguvõsa ja simeilaste suguvõsa. Need olid geersonlaste suguvõsad. 22 Kõiki meessoost isikuid, kes nende seast arvele võeti, ühe kuu vanuseid ja üle selle, oli kokku 7500. 23 Geersonlaste suguvõsad olid laagris telkpühamu taga, sellest lääne pool. 24 Geersonlaste suguvõsade pealik oli Laeli poeg Eljasaf. 25 Geersonlased vastutasid kogudusetelgis telkpühamu ja selle katete, kogudusetelgi sissekäigu ees rippuva kardina, 26 õuepiirde, telkpühamut ja altarit ümbritseva õue sissekäigu kardina ja telginööride eest ning kõige sellega seotud tööde eest.

27 Kehatist põlvnesid amramlaste suguvõsa, jisharlaste suguvõsa, hebronlaste suguvõsa ja ussiellaste suguvõsa. Need olid kehatlaste suguvõsad. 28 Kõiki meessoost isikuid, ühe kuu vanuseid ja üle selle, oli kokku 8600*. Nende kohus oli hoolitseda püha paiga eest. 29 Kehatlaste suguvõsad olid laagris telkpühamust lõuna pool. 30 Kehatlaste suguvõsade pealik oli Ussieli poeg Elisafan. 31 Nemad vastutasid laeka, laua, lambijala, altarite, püha paiga teenistuses kasutatavate riistade ja eesriide eest ning kõige sellega seotud tööde eest.

32 Leviitide pealike ülem oli preester Aaroni poeg Eleasar. Tema oli ülevaatajaks neile, kelle kohus oli hoolitseda püha paiga eest.

33 Merarist põlvnesid mahlilaste suguvõsa ja muusilaste suguvõsa. Need olid merarlaste suguvõsad. 34 Kõiki meessoost isikuid, ühe kuu vanuseid ja üle selle, kes arvele võeti, oli kokku 6200. 35 Merarlaste suguvõsade pealik oli Abihaili poeg Suuriel. Nende laager oli telkpühamust põhja pool. 36 Merarlased vastutasid telkpühamu seinaraamide ja põiklattide, sammaste, tapipesaga aluste ja kõigi telkpühamu riistade eest ning kõigi sellega seotud tööde eest, 37 samuti õuepostide ja nende aluste, vaiade ja nööride eest.

38 Telkpühamust ida poole — kogudusetelgi ette päikesetõusu poole — jäid laagrisse Mooses ning Aaron ja ta pojad. Neil tuli hoolitseda pühamu eest ja täita nii oma kohust iisraellaste ees. Iga pühamule lähenev kõrvaline isik* tuli surmata.

39 Kõiki meessoost leviite, ühe kuu vanuseid ja üle selle, kelle Mooses ja Aaron Jehoova käsul suguvõsade kaupa arvele võtsid, oli 22 000.

40 Siis ütles Jehoova Moosesele: „Võta arvele kõik iisraellaste meessoost esmasündinud, ühe kuu vanused ja üle selle, loe nad ära ning pane nende nimed kirja. 41 Võta mulle leviidid kõigi iisraellaste esmasündinute asemele, samuti võta leviitide koduloomad kõigi iisraellaste koduloomade esmasündinute asemele. Mina olen Jehoova.” 42 Mooses võttiski arvele kõik iisraellaste esmasündinud, nagu Jehoova oli teda käskinud. 43 Kõiki meessoost esmasündinuid, ühe kuu vanuseid ja üle selle, kes võeti nimeliselt arvele, oli kokku 22 273.

44 Jehoova ütles Moosesele veel: 45 „Võta leviidid kõigi iisraellaste esmasündinute asemele ja võta leviitide koduloomad iisraellaste koduloomade asemele. Leviidid kuulugu mulle. Mina olen Jehoova. 46 Lunastushinnaks nende 273 iisraellaste esmasündinu eest, kelle võrra iisraellasi on rohkem kui leviite, 47 võta igaühe eest 5 seeklit* püha paiga seekli järgi. Seekel on 20 geerat.* 48 Anna see raha Aaronile ja tema poegadele lunastushinnaks nende eest, keda on rohkem kui leviite.” 49 Mooses võttis siis lunaraha nendelt, kelle lunastamiseks ei piisanud leviite. 50 Ta võttis selle raha iisraellaste esmasündinutelt, kokku 1365 seeklit* püha paiga seekli järgi. 51 Siis andis Mooses Jehoova sõna kohaselt selle lunaraha Aaronile ja tema poegadele, nii nagu Jehoova oli Moosest käskinud.

^ 4. Moos. 3:10 St see, kes polnud Aaroni suguvõsast.

^ 4. Moos. 3:28 Mõnes Septuaginta käsikirjas 8300. Selle arvuga tuleb 39. salmis mainitud koguarvuks 22 000.

^ 4. Moos. 3:38 St see, kes polnud leviit.

^ 4. Moos. 3:47 57 g. (Vt lisa B14.)

^ 4. Moos. 3:47 11,4 g; geera oli 0,57 g.

^ 4. Moos. 3:50 15,6 kg.

4. Moosese  4 : 1 - 49

4 Jehoova rääkis Moosese ja Aaroniga: 2 „Leviitide seast loetagu ära kehatlased nende perekondade ja suguvõsade kaupa, 3 kõik 30- kuni 50-aastased mehed, kelle töö on seotud kogudusetelgiga.

4 Kehatlaste töö kogudusetelgi teenistuses on seotud väga pühade asjadega. 5 Kui laager valmistub teele asuma, tulgu Aaron ja ta pojad ning võtku maha tunnistuslaegast varjav eesriie ja katku sellega laegas. 6 Nad pangu selle peale hülgenahast kate, laotagu selle üle sinine riie ja asetagu kohale kandekangid.

7 Nad katku sinise riidega ka vaateleibade laud ja pangu selle peale vaagnad, peekrid, kausid ja kannud joogiohvrite toomiseks. Alaline leivaohver jäägu lauale. 8 Kõige selle peale laotagu nad erepunane riie, katku see hülgenahast kattega ning asetagu kohale kandekangid. 9 Siis võtku nad sinine riie ning katku lambijalg ja lambid, tahipihid ja tahinõud ning õlianumad, millega nad lampe täidavad. 10 Nad mähkigu lambijalg ja kõik selle riistad hülgenahast katte sisse ning asetagu kanderaamile. 11 Ja nad laotagu sinine riie kuldse altari peale, katku see hülgenahast kattega ja asetagu kohale kandekangid. 12 Siis võtku nad kõik riistad, mida nad pühas paigas teenides kasutavad, pangu need sinise riide sisse, katku hülgenahast kattega ja asetagu kanderaamile.

13 Nad puhastagu altar tuhast ning laotagu selle peale purpurne villane riie. 14 Selle peale pangu nad kõik riistad, mida nad altari juures teenides kasutavad: tuhapannid, hargid, kühvlid ja kausid, kõik altari riistad. Nad laotagu selle kõige üle hülgenahast kate ja asetagu kohale kandekangid.

15 Laagri teele asudes peavad Aaron ja ta pojad katma kinni kõik püha paiga asjad ja riistad. Seejärel tulevad kehatlased neid kandma, aga nad ei tohi neid pühi asju puudutada, et nad ei sureks. Nende asjade kandmine on kehatlaste ülesanne kogudusetelgi teenistuses.

16 Preester Aaroni poeg Eleasar vastutab lambiõli, healõhnalise suitsutusrohu, alaliselt toodava roaohvri ja võideõli eest. Tema vastutab kogu telkpühamu ja kõige eest, mis selles on, kaasa arvatud püha paiga ja selle riistade eest.”

17 Jehoova ütles Moosesele ja Aaronile veel: 18 „Ärge laske kehatlaste suguvõsadel leviitide seast hävida. 19 Selleks et nad jääksid elama ega sureks väga pühadele asjadele lähenemise tõttu, mingu Aaron ja ta pojad ning andku igaühele neist teada tema teenistusülesanne ja näidaku, mida tal tuleb kanda. 20 Aga kehatlased ise ei tohi hetkekski minna sisse pühi asju vaatama, et nad ei sureks.”

21 Siis ütles Jehoova Moosesele: 22 „Geersonlased loetagu ära nende suguvõsade ja perekondade kaupa. 23 Võta arvele kõik 30- kuni 50-aastased mehed, kelle teenistusülesanded on seotud kogudusetelgiga. 24 Geersonlaste suguvõsadele määratud ülesanne on 25 kanda telkpühamu kangaid ja katteid ning kõige pealmist hülgenahast katet, kogudusetelgi sissekäigu kardinat, 26 õuepiirde kangaid, telkpühamu ja altari ümber oleva õue sissekäigu kardinat, nende nööre ja kõiki nende juurde kuuluvaid riistu ning kõike, mida teenistuses kasutatakse. See on nende ülesanne. 27 Kõike, mis puudutab geersonlaste teenistust ja kandameid, korraldagu Aaron ja ta pojad. Kõigi nende asjade kandmine määrake geersonlastele. 28 See on geersonlaste suguvõsade ülesanne kogudusetelgi teenistuses. Nad täitku oma kohustusi preester Aaroni poja Iitamari juhatusel.

29 Võta merarlased arvele nende perekondade ja suguvõsade kaupa. 30 Võta arvele kõik 30- kuni 50-aastased mehed, kelle teenistusülesanded on seotud kogudusetelgiga. 31 Nende ülesandeks kogudusetelgi teenistuses on kanda telkpühamu seinaraame, põiklatte, sambaid ja tapipesaga aluseid, 32 õueposte, nende aluseid, vaiu ja nööre, muud nendega seotud varustust ning teenistuseks vajaminevat. Määrake nimeliselt, mida keegi peab kandma. 33 Nõnda olgu merarlaste suguvõsad kogudusetelgi teenistuses preester Aaroni poja Iitamari juhatusel.”

34 Mooses ja Aaron ning koguduse peamehed võtsid seejärel arvele kehatlased nende perekondade ja suguvõsade kaupa, 35 kõik 30- kuni 50-aastased mehed, kelle töö oli seotud kogudusetelgiga. 36 Neid suguvõsade kaupa arvelevõetuid oli kokku 2750. 37 Need olid kehatlaste suguvõsadest arvelevõetud, kõik, kes olid kogudusetelgi teenistuses. Mooses ja Aaron võtsid nad arvele Jehoova käsul, mis ta Moosese kaudu andis.

38 Geersonlased võeti arvele nende perekondade ja suguvõsade kaupa, 39 kõik 30- kuni 50-aastased mehed, kelle ülesandeks oli olla kogudusetelgi teenistuses. 40 Neid suguvõsade kaupa arvelevõetuid oli kokku 2630. 41 Nii võeti arvele geersonlaste suguvõsad, kõik, kes olid kogudusetelgi teenistuses. Mooses ja Aaron lasid nad võtta arvele Jehoova korraldusel.

42 Merarlased võeti arvele nende perekondade ja suguvõsade kaupa, 43 kõik 30- kuni 50-aastased mehed, kelle ülesandeks oli olla kogudusetelgi teenistuses. 44 Neid suguvõsade kaupa arvelevõetuid oli kokku 3200. 45 Nii võeti arvele merarlaste suguvõsad, kelle Mooses ja Aaron võtsid arvele Jehoova käsul, mis ta Moosese kaudu andis.

46 Mooses ja Aaron ning Iisraeli rahva peamehed võtsid kõik need leviidid arvele nende perekondade ja suguvõsade kaupa. 47 Need leviidid olid 30- kuni 50-aastased ja kõigi nende ülesandeks oli kogudusetelgiga seotud teenistus ja kandmistöö. 48 Kokku võeti arvele 8580 meest. 49 Nad võeti arvele Jehoova käsul, mis ta andis Moosese kaudu, igaüks oma teenistusülesande ja kandami järgi. Nad võeti arvele täpselt nii, nagu Jehoova oli Moosest käskinud.

4. Moosese  5 : 1 - 31

5 Jehoova ütles Moosesele: 2 „Käsi iisraellasi, et nad saadaksid laagrist välja igaühe, kes on pidalitõbine või kellel on voolus või kes on ebapuhas surnu puudutamise tõttu. 3 Saatke nad välja, olgu siis tegu mehe või naisega. Saatke nad laagrist välja, et nad ei rüvetaks mu rahva laagrit, sest mina elan oma rahva keskel.” 4 Iisraellased tegidki nii ja saatsid nad laagrist välja. Nagu Jehoova oli Moosesele öelnud, nii iisraellased tegid.

5 Jehoova rääkis Moosesega veel: 6 „Ütle iisraellastele: „Kui mees või naine teeb mõne patu ega ole ustav Jehoovale, siis on ta saanud süüdlaseks. 7 Tal tuleb tehtud patt üles tunnistada ja oma süüteoga tekitatud kahju täies ulatuses hüvitada ning maksta juurde veel viiendik. Ta andku see inimesele, kellele ta ülekohut tegi. 8 Aga kui kahjukannatanu vahepeal ära sureb ja tal pole lähisugulast, kelle kätte hüvitis tasuda, siis antagu see Jehoovale ja see kuulub preestrile justnagu lepitusjäär, millega preester patustanu eest lepitust toimetab.

9 Kõik pühad annetused, mis iisraellased preestrile toovad, saagu preestrile. 10 Igaühe toodud pühad annid kuuluvad temale. Mida tahes keegi preestrile annab, on preestri oma.””

11 Jehoova rääkis Moosesega veel: 12 „Ütle iisraellastele: „Kui mõne mehe naine läheb eksiteele ja murrab talle truudust, 13 olles seksuaalsuhetes teise mehega, kuid ta oma mees ei tea sellest midagi ja seda pattu pole avastatud (naine on end küll rüvetanud, kuid tema vastu ei leidu tunnistajat ja teda pole teolt tabatud), 14 mees aga läheb armukadedaks ja hakkab kahtlema oma naise truuduses, ja naine on end tõesti rüvetanud, või kui mees on armukade ja kahtleb oma naise truuduses, ehkki naine ei ole end rüvetanud, 15 siis viigu mees oma naine preestri juurde ja koos naisega ka tema ohvriand: kümnendik eefat* odrajahu. Ta ärgu valagu selle peale õli ega pangu selle peale viirukit, sest see on armukadeduse roaohver, süüd meenutav roaohver.

16 Preester lasku naisel ette astuda ja pangu ta seisma Jehoova ette. 17 Siis võtku preester savianumasse püha vett ja võtku telkpühamu põrandalt mulda ning puistaku vette. 18 Preester pangu naine seisma Jehoova ette, päästku tema juuksed lahti ja andku tema kätte süüd meenutav roaohver, see tähendab armukadeduse roaohver, ning preestri käes olgu kibe needmisvesi.

19 Preester lasku naisel vanduda, öeldes talle: „Kui ükski teine mees ei ole sinuga seksuaalsuhetes olnud ja sa ei ole abielus olles eksiteele pöördunud ega end rüvetanud, siis ärgu tehku see kibe needmisvesi sulle kahju. 20 Aga kui sa oled abielus olles eksiteele pöördunud ja end rüvetanud ning olnud seksuaalsuhetes mõne teise mehega peale oma abikaasa ...” 21 Siis lasku preester naisel kinnitada needust sisaldavat vannet, öeldes naisele: „Pangu Jehoova su nimi neede- ja vandesõnaks su rahva keskel, sest Jehoova laseb su niudeil* kiduda* ja su kõhul tursuda. 22 See needmisvesi läheb su sisikonda, et su kõht tursuks ja su niuded kiduks.” Selle peale öelgu naine: „Aamen!* Aamen!”

23 Siis kirjutagu preester need needused raamatusse ja uhtugu need ära selles kibedas vees. 24 Ta andku naisele juua seda kibedat needmisvett, mis läheb temasse ja põhjustab talle kibedaid kannatusi. 25 Preester võtku naise käest armukadeduse roaohver, kõigutagu seda Jehoova ees ja toogu altari juurde. 26 Preester võtku roaohvrist üks peotäis meeldetuletusohvriks ja pangu see altarile suitsema. Seejärel andku ta naisele seda vett juua. 27 Kui naine on end rüvetanud ja oma mehele truudust murdnud, siis põhjustab see needmisvesi, mida preester talle juua andis, talle kibedaid kannatusi ning tema kõht tursub, ta niuded kiduvad ja tema nimi saab needesõnaks tema rahva keskel. 28 Aga kui naine pole end rüvetanud, vaid on puhas, siis ei taba teda selline karistus ning ta on võimeline rasestuma ja järglasi saama.

29 See on seadus armukadeduse puhuks, kui abielunaine läheb eksiteele ja rüvetab end 30 või kui mees muutub armukadedaks ja kahtlustab oma naist truudusetuses. Ta pangu oma naine seisma Jehoova ette ja preester toimigu naisega selle seaduse kohaselt. 31 Mees on süüst vaba, kuid ta naine vastutagu oma süüteo eest.””

^ 4. Moos. 5:15 2,2 liitrit. (Vt lisa B14.)

^ 4. Moos. 5:21 Viitab ilmselt sigimisorganitele.

^ 4. Moos. 5:21 Võib viidata viljatusele.

^ 4. Moos. 5:22 „Aamen” tähendab „olgu nii”, „nii sündigu”.

4. Moosese  6 : 1 - 27

6 Jehoova rääkis Moosesega veel: 2 „Ütle iisraellastele: „Kui mõni mees või naine annab erilise tõotuse elada Jehoova ees nasiirina*, 3 peab ta hoiduma veinist ja teistest alkohoolsetest jookidest. Ta ei tohi juua veiniäädikat ega mingit muud alkoholist valmistatud äädikat, ka ei tohi ta juua mitte mingisugust viinamarjadest valmistatud jooki ega süüa värskeid või kuivatatud viinamarju. 4 Kõigil oma nasiiripõlve päevil ei tohi ta süüa mingeid viinapuu saadusi, ka mitte tooreid viinamarju ega kesti.

5 Kogu selle aja, mis ta on tõotanud elada nasiirina, ei tohi habemenuga ta peast üle käia. Ta peab jääma pühaks, lastes juustel kasvada, kuni saab täis aeg, mil ta on eraldatud Jehoovale. 6 Ta ärgu mingu ühegi surnu lähedale kõigi nende päevade jooksul, kui ta on eraldatud Jehoovale. 7 Isegi kui tema isa, ema, vend või õde peaks surema, ei tohi ta end rüvetada, sest juuksed ta peas on märgiks, et ta on oma Jumala nasiir.

8 Ta on Jehoova ees püha kõigil oma nasiiripõlve päevil. 9 Aga kui keegi tema kõrval äkitselt sureb, nii et ta rüvetab oma juuksed, mis tähistavad tema eraldatust Jumalale, siis ajagu ta päeval, mil ta saab puhtaks, oma pea paljaks. Ta ajagu see paljaks seitsmendal päeval. 10 Kaheksandal päeval toogu ta kaks turteltuvi või kaks tuvipoega preestrile kogudusetelgi sissekäigu juurde. 11 Preester valmistagu üks patuohvriks ja teine põletusohvriks ning toimetagu tema eest lepitust, kuna ta sai surnu tõttu patuseks. Selsamal päeval nasiir pühitsegu end*. 12 Ta peab end uuesti eraldama Jehoovale oma nasiiripõlve päevadeks ning ta toogu süüohvriks noor, kuni aastane jäär. Kuid varasemad päevad ei lähe arvesse, sest ta rüvetas oma nasiiripõlve.

13 Järgnev on seadus nasiiri kohta. Kui tema nasiiripõlve aeg täis saab, viidagu ta kogudusetelgi sissekäigu juurde. 14 Seal toogu ta oma ohvriannina Jehoovale üks veatu kuni aastane jäär põletusohvriks, üks veatu kuni aastane utetall patuohvriks, üks veatu jäär rahuohvriks, 15 korvitäis õliga segatud peenjahust valmistatud hapnemata rõngasleibu, õliga määritud hapnemata kuivikleibu, samuti nende juurde kuuluv roaohver ja joogiohvrid. 16 Preester viigu need Jehoova ette ning ohverdagu tema patuohver ja põletusohver. 17 Preester ohverdagu jäär Jehoovale rahuohvriks koos korvitäie hapnemata leibadega, samuti ohverdagu ta selle juurde kuuluv roaohver ja joogiohver.

18 Nasiir peab siis kogudusetelgi sissekäigu juures oma pea paljaks ajama, võtma juuksed, mis on kasvanud tema nasiiripõlve ajal, ning panema need rahuohvri all põlevasse tulle. 19 Seejärel võtku preester keedetud jäära abatükk, korvist üks hapnemata rõngasleib ja võtku ka üks hapnemata kuivikleib ning pangu need nasiiri kätele pärast seda, kui see on oma nasiiripõlve märgiks olnud juuksed maha ajanud. 20 Preester kõigutagu neid kõigutusohvrina Jehoova ees. See on püha ja kuulub preestrile koos kõigutusohvri rinnatüki ja annetuseks toodud kintsuga. Pärast seda võib nasiir veini juua.

21 Kui nasiir tõotab tuua Jehoovale ohvrianniks midagi endale jõukohast lisaks sellele, mis on nasiiridele ette nähtud, siis peab ta oma tõotuse täitma. See olgu nasiiridele seaduseks.””

22 Siis sõnas Jehoova Moosesele: 23 „Ütle Aaronile ja ta poegadele: „Õnnistage Iisraeli rahvast ja öelge:

24 „Jehoova õnnistagu sind ja kaitsku sind.

25 Jehoova lasku oma palge hiilgusel paista su peale ja ta olgu su vastu armuline.

26 Jehoova pööraku oma pale sinu poole ja andku sulle rahu.””

27 Nad peavad õnnistama Iisraeli rahvast, kasutades minu nime, et mina neid õnnistaksin.”

^ 4. Moos. 6:2 Hbr nazir, mis tähendab „väljavalitu”, „pühendunu”, „eraldatu”.

^ 4. Moos. 6:11 Sõna-sõnalt „oma pead”, ilmselt hakates uuesti oma juukseid kasvatama.

4. Moosese  7 : 1 - 89

7 Sel päeval, kui Mooses oli lõpetanud telkpühamu püstitamise, võidis ja pühitses ta seda ning kogu selle sisustust, altarit ja kõiki selle riistu. Pärast seda, kui ta oli neid võidnud ja pühitsenud, 2 tõid Iisraeli rahva pealikud, suguvõsade peamehed, oma ohvrianni. Need suguharude pealikud, kes olid juhtinud arvelevõtmist, 3 tõid Jehoova ette oma ohvrianni, milleks oli kuus kattega vankrit ja kaksteist veist — üks vanker kahe pealiku kohta ja igaühelt üks pull — ning viisid need telkpühamu ette. 4 Jehoova ütles Moosesele: 5 „Võta need asjad nende käest vastu, sest neid kasutatakse kogudusetelgi teenistuses. Anna need leviitidele, igaühele selle järgi, nagu ta oma kohustuste täitmiseks vajab.”

6 Mooses võttiski vankrid ja veised vastu ning andis need leviitidele. 7 Ta andis kaks vankrit ja neli veist geersonlastele, selle järgi, nagu nad vajasid oma kohustuste täitmiseks, 8 ning neli vankrit ja kaheksa veist merarlastele, selle järgi, nagu nad vajasid oma kohustuste täitmiseks preester Aaroni poja Iitamari juhatuse all. 9 Aga kehatlastele ei andnud ta midagi, sest nende teenistuskohustused olid seotud püha paigaga ja nad kandsid pühi asju õlgadel.

10 Pealikud tõid oma ohvrianni altari sissepühitsemise ajal, selle võidmise päeval. Kui pealikud viisid oma ohvri altari ette, 11 ütles Jehoova Moosesele: „Iga päev toogu üks pealikest oma ohvriand altari sissepühitsemiseks.”

12 Esimesel päeval tõi oma ohvrianni Amminadabi poeg Nahson Juuda suguharust. 13 Tema ohvrianniks oli üks hõbevaagen, mis kaalus 130 seeklit*, ja üks hõbekauss kaaluga 70 seeklit* püha paiga seekli järgi, mõlemad täis õliga segatud peenjahu roaohvriks, 14 üks kuldpeeker* kaaluga 10 seeklit*, täis suitsutusrohtu, 15 üks noor pull, üks jäär ja üks alla aastane jäärtall põletusohvriks, 16 üks sikutall patuohvriks 17 ning kaks pulli, viis jäära, viis sikku ja viis aastast jäärtalle rahuohvriks. See oli Amminadabi poja Nahsoni ohvriand.

18 Teisel päeval tõi ohvrianni Suuari poeg Netaneel, issaskarlaste pealik. 19 Tema ohvrianniks oli üks hõbevaagen, mis kaalus 130 seeklit, ja üks hõbekauss kaaluga 70 seeklit püha paiga seekli järgi, mõlemad täis õliga segatud peenjahu roaohvriks, 20 üks kuldpeeker kaaluga 10 seeklit, täis suitsutusrohtu, 21 üks noor pull, üks jäär ja üks alla aastane jäärtall põletusohvriks, 22 üks sikutall patuohvriks 23 ning kaks pulli, viis jäära, viis sikku ja viis aastast jäärtalle rahuohvriks. See oli Suuari poja Netaneeli ohvriand.

24 Kolmandal päeval tuli sebulonlaste pealik Eliab, Heeloni poeg, 25 ja tõi ohvrianniks ühe hõbevaagna, mis kaalus 130 seeklit, ja ühe hõbekausi kaaluga 70 seeklit püha paiga seekli järgi, mõlemad täis õliga segatud peenjahu roaohvriks, 26 ühe kuldpeekri kaaluga 10 seeklit, täis suitsutusrohtu, 27 ühe noore pulli, ühe jäära ja ühe alla aastase jäärtalle põletusohvriks, 28 ühe sikutalle patuohvriks 29 ning kaks pulli, viis jäära, viis sikku ja viis aastast jäärtalle rahuohvriks. See oli Heeloni poja Eliabi ohvriand.

30 Neljandal päeval tuli ruubenlaste pealik Elisuur, Sedeuuri poeg, 31 ja tõi ohvrianniks ühe hõbevaagna, mis kaalus 130 seeklit, ja ühe hõbekausi kaaluga 70 seeklit püha paiga seekli järgi, mõlemad täis õliga segatud peenjahu roaohvriks, 32 ühe kuldpeekri kaaluga 10 seeklit, täis suitsutusrohtu, 33 ühe noore pulli, ühe jäära ja ühe alla aastase jäärtalle põletusohvriks, 34 ühe sikutalle patuohvriks 35 ning kaks pulli, viis jäära, viis sikku ja viis aastast jäärtalle rahuohvriks. See oli Sedeuuri poja Elisuuri ohvriand.

36 Viiendal päeval tuli siimeonlaste pealik Selumiel, Suurisaddai poeg, 37 ja tõi ohvrianniks ühe hõbevaagna, mis kaalus 130 seeklit, ja ühe hõbekausi kaaluga 70 seeklit püha paiga seekli järgi, mõlemad täis õliga segatud peenjahu roaohvriks, 38 ühe kuldpeekri kaaluga 10 seeklit, täis suitsutusrohtu, 39 ühe noore pulli, ühe jäära ja ühe alla aastase jäärtalle põletusohvriks, 40 ühe sikutalle patuohvriks 41 ning kaks pulli, viis jäära, viis sikku ja viis aastast jäärtalle rahuohvriks. See oli Suurisaddai poja Selumieli ohvriand.

42 Kuuendal päeval tuli gaadlaste pealik Eljasaf, Deueli poeg, 43 ja tõi ohvrianniks ühe hõbevaagna, mis kaalus 130 seeklit, ja ühe hõbekausi kaaluga 70 seeklit püha paiga seekli järgi, mõlemad täis õliga segatud peenjahu roaohvriks, 44 ühe kuldpeekri kaaluga 10 seeklit, täis suitsutusrohtu, 45 ühe noore pulli, ühe jäära ja ühe alla aastase jäärtalle põletusohvriks, 46 ühe sikutalle patuohvriks 47 ning kaks pulli, viis jäära, viis sikku ja viis aastast jäärtalle rahuohvriks. See oli Deueli poja Eljasafi ohvriand.

48 Seitsmendal päeval tuli efraimlaste pealik Elisama, Ammihudi poeg, 49 ja tõi ohvrianniks ühe hõbevaagna, mis kaalus 130 seeklit, ja ühe hõbekausi kaaluga 70 seeklit püha paiga seekli järgi, mõlemad täis õliga segatud peenjahu roaohvriks, 50 ühe kuldpeekri kaaluga 10 seeklit, täis suitsutusrohtu, 51 ühe noore pulli, ühe jäära ja ühe alla aastase jäärtalle põletusohvriks, 52 ühe sikutalle patuohvriks 53 ning kaks pulli, viis jäära, viis sikku ja viis aastast jäärtalle rahuohvriks. See oli Ammihudi poja Elisama ohvriand.

54 Kaheksandal päeval tuli manasselaste pealik Gamliel, Pedasuuri poeg, 55 ja tõi ohvrianniks ühe hõbevaagna, mis kaalus 130 seeklit, ja ühe hõbekausi kaaluga 70 seeklit püha paiga seekli järgi, mõlemad täis õliga segatud peenjahu roaohvriks, 56 ühe kuldpeekri kaaluga 10 seeklit, täis suitsutusrohtu, 57 ühe noore pulli, ühe jäära ja ühe alla aastase jäärtalle põletusohvriks, 58 ühe sikutalle patuohvriks 59 ning kaks pulli, viis jäära, viis sikku ja viis aastast jäärtalle rahuohvriks. See oli Pedasuuri poja Gamlieli ohvriand.

60 Üheksandal päeval tuli benjaminlaste pealik Abidan, Gideoni poeg, 61 ja tõi ohvrianniks ühe hõbevaagna, mis kaalus 130 seeklit, ja ühe hõbekausi kaaluga 70 seeklit püha paiga seekli järgi, mõlemad täis õliga segatud peenjahu roaohvriks, 62 ühe kuldpeekri kaaluga 10 seeklit, täis suitsutusrohtu, 63 ühe noore pulli, ühe jäära ja ühe alla aastase jäärtalle põletusohvriks, 64 ühe sikutalle patuohvriks 65 ning kaks pulli, viis jäära, viis sikku ja viis aastast jäärtalle rahuohvriks. See oli Gideoni poja Abidani ohvriand.

66 Kümnendal päeval tuli daanlaste pealik Ahieser, Ammisaddai poeg, 67 ja tõi ohvrianniks ühe hõbevaagna, mis kaalus 130 seeklit, ja ühe hõbekausi kaaluga 70 seeklit püha paiga seekli järgi, mõlemad täis õliga segatud peenjahu roaohvriks, 68 ühe kuldpeekri kaaluga 10 seeklit, täis suitsutusrohtu, 69 ühe noore pulli, ühe jäära ja ühe alla aastase jäärtalle põletusohvriks, 70 ühe sikutalle patuohvriks 71 ning kaks pulli, viis jäära, viis sikku ja viis aastast jäärtalle rahuohvriks. See oli Ammisaddai poja Ahieseri ohvriand.

72 Üheteistkümnendal päeval tuli aaserlaste pealik Pagiel, Okrani poeg, 73 ja tõi ohvrianniks ühe hõbevaagna, mis kaalus 130 seeklit, ja ühe hõbekausi kaaluga 70 seeklit püha paiga seekli järgi, mõlemad täis õliga segatud peenjahu roaohvriks, 74 ühe kuldpeekri kaaluga 10 seeklit, täis suitsutusrohtu, 75 ühe noore pulli, ühe jäära ja ühe alla aastase jäärtalle põletusohvriks, 76 ühe sikutalle patuohvriks 77 ning kaks pulli, viis jäära, viis sikku ja viis aastast jäärtalle rahuohvriks. See oli Okrani poja Pagieli ohvriand.

78 Kaheteistkümnendal päeval tuli naftalilaste pealik Ahira, Eenani poeg, 79 ja tõi ohvrianniks ühe hõbevaagna, mis kaalus 130 seeklit, ja ühe hõbekausi kaaluga 70 seeklit püha paiga seekli järgi, mõlemad täis õliga segatud peenjahu roaohvriks, 80 ühe kuldpeekri kaaluga 10 seeklit, täis suitsutusrohtu, 81 ühe noore pulli, ühe jäära ja ühe alla aastase jäärtalle põletusohvriks, 82 ühe sikutalle patuohvriks 83 ning kaks pulli, viis jäära, viis sikku ja viis aastast jäärtalle rahuohvriks. See oli Eenani poja Ahira ohvriand.

84 See oli altari sissepühitsemise ohvriand Iisraeli rahva pealikelt altari võidmise päeval. Selleks oli 12 hõbevaagnat, 12 hõbekaussi, 12 kuldpeekrit 85 (iga hõbevaagen kaalus 130 seeklit ja iga kauss 70 seeklit, kõigi anumate hõbedat oli kokku 2400 seeklit* püha paiga seekli järgi; 86 12 kuldpeekrit, täis suitsutusrohtu, kaalusid igaüks 10 seeklit püha paiga seekli järgi, kõigi peekrite kulda oli kokku 120 seeklit*), 87 peale selle ühtekokku 12 pulli, 12 jäära, 12 aastast jäärtalle koos nende juurde kuuluvate roaohvritega põletusohvriks, 12 sikutalle patuohvriks 88 ning 24 pulli, 60 jäära, 60 sikku ja 60 aastast jäärtalle rahuohvriks. See oli ohvriand altari sissepühitsemiseks pärast selle võidmist.

89 Alati, kui Mooses läks kogudusetelki Jumalaga rääkima, kuulis ta häält tunnistuslaeka kaane kohalt. Jumal rääkis temaga kahe keerubi vahelt.

^ 4. Moos. 7:13 1,5 kg. (Vt lisa B14.)

^ 4. Moos. 7:13 800 g.

^ 4. Moos. 7:14 Võib tõlkida ka „kuldkausike”.

^ 4. Moos. 7:14 114 g.

^ 4. Moos. 7:85 27 kg.

^ 4. Moos. 7:86 1,4 kg.

4. Moosese  8 : 1 - 26

8 Jehoova ütles Moosesele: 2 „Räägi Aaroniga ja ütle talle: „Kui sa lambid põlema süütad, valgustagu need seitse lampi lambijala ees olevat ala.”” 3 Aaron tegigi nii. Ta süütas lambid, et need valgustaksid lambijala ees olevat ala, nagu Jehoova oli Moosest käskinud. 4 Lambijalg oli sepistatud kullast, jalast kuni õiteni oli see sepatöö. Lambijalg oli valmistatud nägemuse järgi, mida Jehoova oli Moosesele näidanud.

5 Jehoova rääkis Moosesega veel: 6 „Võta leviidid iisraellaste seast ja puhasta nad. 7 Sul tuleb puhastada nad järgmisel viisil. Piserda nende peale patust puhastavat vett ning nad ajagu habemenoaga kogu oma keha paljaks, pesku oma riided ja puhastagu end. 8 Siis võtku nad noor pull ja selle juurde kuuluva roaohvrina õliga segatud peenjahu, sina aga võta teine noor pull patuohvriks. 9 Lase leviitidel astuda kogudusetelgi ette ja kutsu kokku terve iisraellaste kogudus. 10 Lase leviitidel astuda Jehoova ette ja iisraellased pangu oma käed nende peale. 11 Aaron esitagu leviidid iisraellaste kõigutusohvrina Jehoovale ning nad asugu Jehoova teenistusse.

12 Siis pangu leviidid oma käed pullide pea peale ning ohverdagu üks pull Jehoovale patuohvriks ja teine põletusohvriks, et leviitide eest lepitust toimetada. 13 Pane leviidid seisma Aaroni ja ta poegade ette ning esita nad kõigutusohvrina Jehoovale. 14 Eralda leviidid iisraellaste seast. Leviidid kuulugu mulle. 15 Seejärel asugu leviidid kogudusetelgi teenistusse. Nõnda tuleb sul nad puhastada ja esitada nad mulle kõigutusohvrina, 16 sest nad on antud mulle kui annid iisraellaste seast. Ma võtan nad endale kõigi iisraellaste esmasündinute asemele, 17 sest iga esmasündinu iisraellaste seas kuulub mulle, olgu inimene või loom. Päeval, mil ma surmasin kõik esmasündinud Egiptusemaal, pühitsesin ma nad enda omaks. 18 Ma võtan leviidid kõigi iisraellaste esmasündinute asemele. 19 Ma annan leviidid iisraellaste seast annina Aaronile ja ta poegadele, et nad oleksid kogudusetelgi teenistuses iisraellaste heaks ja toimetaksid nende eest lepitust, et ükski nuhtlus ei tabaks iisraellasi, kui Iisraeli rahvas läheneb pühale paigale.”

20 Mooses, Aaron ja terve iisraellaste kogudus tegidki leviitidega nõnda. Iisraellased tegid täpselt nii, nagu Jehoova oli Moosesel käskinud leviitidega teha. 21 Leviidid puhastasid end ja pesid oma riided ning siis esitas Aaron nad kõigutusohvrina Jehoovale. Pärast seda toimetas Aaron nende puhastamiseks nende eest lepitust. 22 Seejärel asusid leviidid Aaroni ja tema poegade juhatusel kogudusetelgi teenistusse. Nagu Jehoova oli Moosesel käskinud leviitidega teha, nii nendega tehti.

23 Siis ütles Jehoova Moosesele: 24 „Järgnev on määrus leviitide kohta. Iga mees, kes on 25-aastane või vanem, asugu kogudusetelgi teenistusse, 25 aga kes on üle 50 aasta vana, lahkugu teenistusrühmast ja ärgu enam teenigu. 26 Ta võib aidata oma vendi, kes täidavad ülesandeid kogudusetelgi teenistuses, kuid ta ise ärgu teenigu. Selliselt tuleb sul korraldada leviitide teenistus.”

4. Moosese  9 : 1 - 23

9 Jehoova rääkis Moosesega Siinai kõrbes teise aasta esimesel kuul pärast nende lahkumist Egiptusemaalt, öeldes: 2 „Iisraellased valmistagu paasaohver selleks määratud ajal. 3 Valmistage see videviku ajal*, selle kuu neljateistkümnendal päeval, määratud ajal. Teil tuleb valmistada see kõigi määruste ja juhiste kohaselt.”

4 Mooses käskiski iisraellastel valmistada paasaohvri. 5 Nad valmistasid paasaohvri esimese kuu neljateistkümnendal päeval videviku ajal Siinai kõrbes. Iisraellased tegid täpselt nii, nagu Jehoova oli Moosest käskinud.

6 Ent seal oli mehi, kes olid surnukeha puudutamise tõttu ebapuhtad, nii et nad ei saanud sellel päeval paasaohvrit valmistada. Seepärast tulid need mehed sel päeval Moosese ja Aaroni juurde 7 ning ütlesid: „Me oleme ebapuhtad surnukeha puudutamise tõttu. Miks ei lasta meil tuua Jehoovale ohvriandi koos teiste iisraellastega selleks määratud ajal?” 8 Mooses vastas neile: „Oodake siin, kuni ma saan teada, mis käsu Jehoova teie kohta annab.”

9 Siis ütles Jehoova Moosesele: 10 „Ütle iisraellastele: „Kui keegi teie seast või teie tulevastest põlvedest peaks olema ebapuhas surnukeha puudutamise tõttu või viibima pikal teekonnal, tuleb tal siiski valmistada Jehoovale paasaohver. 11 See valmistatagu teise kuu neljateistkümnendal päeval videviku ajal ning seda söödagu koos hapnemata leiva ja kibedate rohttaimedega. 12 Sellest ei tohi midagi alles jätta hommikuks ja ühtegi selle luud ei tohi murda. See tuleb valmistada kõigi paasapüha määruste kohaselt. 13 Aga kui paasaohvri jätab valmistamata keegi, kes on puhas ega viibi teekonnal, siis tuleb see inimene rahva seast hävitada, sest ta ei ole toonud Jehoovale ohvriandi selleks määratud ajal. Ta vastutagu ise oma patu eest.

14 Ka teie juures elav muulane valmistagu paasaohver Jehoovale. Ta tehku seda paasapüha määruste ja korra järgi. Üks ja sama määrus kehtigu teil nii muulasele kui ka iisraellasele.””

15 Sel päeval, kui telkpühamu üles pandi, kattis pilv telkpühamu ehk tunnistustelgi, kuid õhtust hommikuni oli telkpühamu kohal otsekui tuli. 16 Nii oli see kogu aeg: päeval kattis seda pilv, öösel aga paistis seal otsekui tuli. 17 Iga kord, kui pilv telgi kohalt üles tõusis, läksid iisraellased kohe teele, ja sinna, kuhu pilv seisma jäi, asusid iisraellased laagrisse. 18 Jehoova korraldusel asusid iisraellased teele ja Jehoova korraldusel jäid nad laagrisse. Niikaua kui pilv püsis telkpühamu kohal, olid nad laagris. 19 Kui pilv jäi telkpühamu kohale pikemaks ajaks, ei läinud iisraellased teele, kuuletudes Jehoovale. 20 Vahel jäi pilv telkpühamu kohale mõneks päevaks. Jehoova käsul püsisid nad laagris ja Jehoova käsul asusid nad teele. 21 Mõnikord püsis pilv paigal ainult õhtust hommikuni, ja kui pilv hommikul tõusis, läksid nad teele. Olenemata sellest, kas oli päev või öö, asusid nad pilve tõustes teele. 22 Kui pilv jäi telkpühamu kohale, olgu siis kaheks päevaks, üheks kuuks või kauemaks, püsisid iisraellased laagris ega läinud teele. Aga kui see tõusis, asusid nad teele. 23 Jehoova korraldusel jäid nad laagrisse ja Jehoova korraldusel läksid nad teele. Nad kuuletusid Jehoovale ja tegid nii, nagu Jehoova oli Moosese kaudu käskinud.

^ 4. Moos. 9:3 Sõna-sõnalt „kahe õhtu vahel”.

4. Moosese  10 : 1 - 36

10 Siis ütles Jehoova Moosesele: 2 „Valmista endale kaks trompetit. Sepista need hõbedast ja kasuta neid koguduse kokkukutsumiseks ning selleks, et anda märku teele asuda. 3 Kui puhutakse neid mõlemaid, peab terve kogudus tulema kokku sinu juurde kogudusetelgi sissekäigu ette. 4 Kui puhutakse ainult ühte, kogunegu sinu juurde üksnes pealikud, Iisraeli tuhandete peamehed.

5 Kui te puhute vahelduvat trompetisignaali, mingu teele need, kes on laagris ida pool. 6 Kui te puhute vahelduvat trompetisignaali teist korda, mingu teele need, kes on laagris lõuna pool. Samamoodi puhutagu signaali iga kord, kui üksus teele läheb.

7 Kogudust kokku kutsudes puhuge samuti trompeteid, kuid mitte vahelduvat signaali. 8 Aaroni pojad, preestrid, puhugu trompeteid, ja see olgu teile alaliseks seaduseks põlvest põlve.

9 Kui te lähete omal maal sõtta teid vaevava rõhuja vastu, puhuge trompetitega sõjamärguannet ja siis te meenute oma Jumalale Jehoovale ning ta päästab teid vaenlaste käest.

10 Ka rõõmsatel puhkudel — pühade ajal ja kuu alguses — tuleb teil puhuda trompeteid oma põletus- ja rahuohvrite juures. See tuletab teid meelde teie Jumalale. Mina olen Jehoova, teie Jumal.”

11 Teise aasta teise kuu kahekümnendal päeval tõusis pilv üles telkpühamu kohalt, milles oli tunnistuslaegas. 12 Nii asusid iisraellased kindlaksmääratud korra järgi Siinai kõrbest teele. Pilv peatus Paarani kõrbes. 13 See oli esimene kord, kui nad läksid teele nii, nagu Jehoova oli Moosese kaudu käskinud.

14 Seega lahkus esimesena juudalaste laagri kolmest suguharust koosnev üksus oma väeosade kaupa. Amminadabi poeg Nahson oli Juuda väeosa eesotsas. 15 Issaskari suguharu eesotsas oli Suuari poeg Netaneel. 16 Sebuloni poegade suguharu eesotsas oli Heeloni poeg Eliab.

17 Kui telkpühamu oli maha võetud, asusid teele geersonlased ja merarlased, kes telkpühamut kandsid.

18 Siis lahkus Ruubeni laagri kolmest suguharust koosnev üksus oma väeosade kaupa. Sedeuuri poeg Elisuur oli Ruubeni väeosa eesotsas. 19 Siimeoni suguharu eesotsas oli Suurisaddai poeg Selumiel. 20 Gaadi suguharu eesotsas oli Deueli poeg Eljasaf.

21 Alles seejärel lahkusid pühamu asju kandvad kehatlased. Telkpühamu tuli nende saabumise ajaks üles panna.

22 Siis lahkus efraimlaste laagri kolmest suguharust koosnev üksus oma väeosade kaupa. Ammihudi poeg Elisama oli Efraimi väeosa eesotsas. 23 Manasse suguharu eesotsas oli Pedasuuri poeg Gamliel. 24 Benjamini suguharu eesotsas oli Gideoni poeg Abidan.

25 Siis lahkus daanlaste laagri kolmest suguharust koosnev üksus oma väeosade kaupa, moodustades kõigi üksuste järelväe. Ammisaddai poeg Ahieser oli Daani väeosa eesotsas. 26 Aaseri suguharu eesotsas oli Okrani poeg Pagiel. 27 Naftali suguharu eesotsas oli Eenani poeg Ahira. 28 See oli lahkumiskord, mille järgi iisraellased ja nende väeosad teele läksid.

29 Siis ütles Mooses oma äia, midjanlase Reueli* pojale Hoobabile: „Me asume nüüd teele paika, mille kohta Jehoova on öelnud: „Ma annan selle teile.” Tule koos meiega ja me teeme sulle head, sest Jehoova on tõotanud Iisraelile head.” 30 Aga tema vastas: „Ma ei tule. Ma lähen tagasi oma maale oma sugulaste juurde.” 31 Mooses ütles: „Palun ära jäta meid maha, sest sina tead, kuhu kõrbes laagrisse jääda. Sa võiksid meile teejuhiks olla. 32 Kui sa tuled meiega, siis mistahes head teeb Jehoova meile, sedasama teeme ka meie sulle.”

33 Nii liikusid nad Jehoova mäe juurest edasi kolm päevateekonda. Jehoova lepingulaegas käis kolm päevateekonda nende ees, otsides neile puhkepaika. 34 Jehoova pilv oli nende kohal päevaajal, kui nad laagripaigast teele asusid.

35 Alati, kui laegas liikvele läks, ütles Mooses: „Tõuse, Jehoova, ja su vaenlased hajugu! Su vihamehed põgenegu su eest!” 36 Kui laegas seisma jäi, ütles ta: „Tule tagasi, Jehoova, Iisraeli loendamatute tuhandete juurde!”

^ 4. Moos. 10:29 St Jitro.

4. Moosese  11 : 1 - 35

11 Rahvas hakkas Jehoova ees nurisema. Kui Jehoova seda kuulis, süttis tema viha, ja Jehoova tuli lahvatas nende seas ning neelas mõned laagri servas. 2 Siis rahvas hüüdis Moosese poole ja Mooses anus Jehoovat ning tuli kustus. 3 Nii pandi sellele paigale nimeks Tabeera*, sest Jehoova tuli oli lõõmanud nende seas.

4 Aga hulk inimesi,* kes elas nende keskel, hakkas isekalt himustama paremat toitu, mispeale iisraellasedki hakkasid taas halama: „Kes annaks meile liha süüa? 5 Meil on hästi meeles kala, mida me Egiptuses saime täiesti muidu, samuti kurgid, arbuusid, porrulaugud, sibulad ja küüslaugud. 6 Nüüd me aga kuivetume siin. Me ei näe midagi peale selle manna!”

7 Manna aga sarnanes koriandriseemnetega ja oli puuvaigu värvi*. 8 Rahvas käis ja korjas seda ning jahvatas käsikivil või tampis uhmris. Nad keetsid seda potis või valmistasid sellest ümmargusi leibu ja see maitses nagu õliga valmistatud kook. 9 Kui kaste öösel laagri peale langes, siis langes ka manna selle peale.

10 Mooses kuulis, kuidas rahvas nuttis, kuidas terved pered nutsid, igaüks oma telgi sissekäigu juures. Jehoova vihastus ning Mooseski sai väga pahaseks. 11 Siis ütles Mooses Jehoovale: „Miks sa vaevad oma teenijat? Miks pole ma su silmis armu leidnud ja miks sa oled pannud kogu selle rahva koormaks minu peale? 12 Kas mina kandsin kogu seda rahvast oma üsas? Kas mina sünnitasin nad, et sa ütled mulle: „Kanna neid süles nagu hoidja imikut”, et viiksin nad maale, mille sa vandega tõotasid anda nende esiisadele? 13 Kust ma võtan liha kogu sellele rahvale? Sest nad halavad mu ees: „Anna meile liha süüa!” 14 Ma ei suuda üksi kogu selle rahvaga toime tulla, see on mulle liiga raske. 15 Kui sa mind nõnda kohtled, siis parem tapa mind kohe! Aga kui ma olen su silmis armu leidnud, siis ära lase mul rohkem viletsust näha.”

16 Jehoova vastas Moosesele: „Kogu mulle Iisraeli vanemate hulgast 70 meest, keda sa tead olevat tublid rahva vanemad ja ülemad, ning too nad kogudusetelgi juurde ja nad seisku seal koos sinuga. 17 Ma tulen alla ja räägin seal sinuga. Ma võtan osa vaimust, mis on sinu peal, ja panen nende peale ning nad aitavad sul kanda seda koormat, seda rahvast, et sa ei peaks seda üksi kandma. 18 Ütle rahvale: „Pühitsege end homseks, sest te saate siis liha süüa, kuna te olete halanud Jehoova ees: „Kes annaks meile liha süüa? Egiptuses oli meil parem olla.” Jehoova annab teile liha ja te sööte seda. 19 Te ei söö seda mitte ühe päeva ega kaks päeva ega ka mitte viis, kümme ega kakskümmend päeva, 20 vaid terve kuu, kuni see tuleb teil ninast välja ning muutub teile vastikuks, sest te olete põlanud Jehoovat, kes on teie keskel, ja olete halanud tema ees, öeldes: „Miks me küll Egiptusest ära tulime!”””

21 Siis ütles Mooses: „Rahvast, kelle keskel ma olen, on 600 000 jalameest ja ometi sa ütled: „Ma annan neile liha ja nad söövad küllastuseni terve kuu.” 22 Isegi kui tapetaks terved lamba- ja veisekarjad, kas sellest piisaks neile? Või kui merest püütaks välja kõik kalad, kas sellest piisaks?”

23 Jehoova vastas Moosesele: „Kas Jehoova käsi on siis lühike? Nüüd saad sa näha, kas läheb nii, nagu ma ütlen, või ei.”

24 Mooses läks välja ja ütles Jehoova sõnad rahvale edasi. Ta kutsus kokku 70 meest rahva vanematest ja pani nad seisma ümber telgi. 25 Siis tuli Jehoova pilves alla ja rääkis Moosesega ning võttis osa tema peal olevast vaimust ja pani nende 70 vanema peale. Niipea kui vaim nende peale langes, hakkasid nad prohvetlikult rääkima, kuid edaspidi seda nendega enam ei juhtunud.

26 Kaks neist meestest olid aga jäänud laagrisse. Nende nimed olid Eldad ja Meedad. Kuna nad kuulusid üleskirjutatute hulka, langes vaim ka nende peale, kuigi nad polnud läinud välja telgi juurde. Siis hakkasid nad laagris prohveti viisil rääkima. 27 Üks noormees tuli jooksuga ja teatas Moosesele: „Eldad ja Meedad räägivad laagris nagu prohvetid!” 28 Nuuni poeg Joosua, kes oli olnud Moosese teener noorest east alates, ütles seepeale: „Mu isand Mooses, keela neid!” 29 Ent Mooses vastas: „Kas sa oled mures minu pärast? Ära ole! Ma soovin, et kõik Jehoova rahva hulgas oleksid prohvetid ja et Jehoova paneks oma vaimu nende peale.” 30 Hiljem läks Mooses koos Iisraeli vanematega laagrisse tagasi.

31 Siis tõusis Jehoova juurest tuul ja hakkas mere poolt vutte laagri ümbrusse ajama. Neid oli päevateekonna jagu ühel pool ja päevateekonna jagu teisel pool laagrit, kõikjal selle ümber, umbes kahe küünra* ulatuses maapinnast. 32 Rahvas oli üleval terve selle päeva ja öö ja ka terve järgmise päeva ning kogus vutte. Keegi ei kogunud vähem kui 10 homerit*. Nad laotasid need kõikjale ümber laagri.* 33 Ent liha oli alles nende hammaste vahel, nad polnud jõudnud seda veel ära süüa, kui Jehoova viha süttis rahva vastu ja Jehoova lõi rahvast, tappes neist väga paljud.

34 Sellele paigale pandi nimeks Kibrot-Hattaava*, kuna sinna maeti rahvas, kes oli olnud himukas. 35 Kibrot-Hattaavast läks rahvas teele Haserotti ning jäi sinna.

^ 4. Moos. 11:3 Nimi Tabeera tähendab „põlemine”, „tulekahju”, „lõõm”.

^ 4. Moos. 11:4 Ilmselt mitteiisraellased.

^ 4. Moos. 11:7 Mõeldakse läbipaistvat, valkjat mürripuuvaiku.

^ 4. Moos. 11:31 90 cm. (Vt lisa B14.)

^ 4. Moos. 11:32 2200 liitrit.

^ 4. Moos. 11:32 Ilmselt selleks, et liha kuivatada.

^ 4. Moos. 11:34 Nimi Kibrot-Hattaava tähendab „himuhauad”.

4. Moosese  12 : 1 - 16

12 Mirjam ja Aaron hakkasid Moosese üle nurisema kušiidi naise pärast, kellega ta oli abiellunud, sest ta oli võtnud endale kušiidi naise. 2 Nad ütlesid: „Kas Jehoova on rääkinud üksnes Moosese kaudu? Kas pole ta rääkinud ka meie kaudu?” ja Jehoova kuulis seda. 3 Aga Mooses oli alandlikum* kui kõik teised inimesed maa peal.

4 Jehoova ütles Moosesele, Aaronile ja Mirjamile: „Minge kolmekesi kogudusetelgi juurde,” ning nad läksid. 5 Jehoova tuli pilvesambas alla, jäi seisma telgi sissekäigu juurde ning kutsus Aaronit ja Mirjamit. Nad mõlemad astusid ette 6 ja ta ütles neile: „Kuulake palun mu sõnu! Kui teie seas oleks Jehoova prohvet, siis ilmutaksin ma end talle nägemuses ja räägiksin temaga unenäos. 7 Aga nii ei ole mu teenija Moosesega. Tema hoolde olen ma usaldanud kogu oma rahva.* 8 Ma räägin temaga näost näkku, otse, mitte mõistu, ja tema näeb Jehoovat. Miks te siis ei ole kartnud nuriseda mu teenija Moosese üle?”

9 Ja Jehoova viha süttis põlema nende vastu ning ta lahkus nende juurest. 10 Pilv eemaldus telgi kohalt — ja Mirjam oli pidalitõvest valge nagu lumi! Kui Aaron pööras end Mirjami poole, nägi ta, et see on pidalitõbine. 11 Otsekohe ütles Aaron Moosesele: „Ma anun sind, mu isand! Palun ära pane seda pattu meile süüks! See oli rumal, mis me tegime. 12 Ära lase tal jääda surnultsündinu sarnaseks, kelle ihu on juba ilmale tulles pooleldi kõdunenud!” 13 Siis hüüdis Mooses Jehoova poole: „Oo, Jumal, palun tee ta terveks! Palun!”

14 Jehoova vastas Moosesele: „Kui ta isa talle näkku sülitaks, kas poleks ta siis alandatud seitse päeva? Pandagu ta seitsmeks päevaks väljapoole laagrit karantiini ning pärast seda võib ta tagasi tuua.” 15 Mirjam pandigi seitsmeks päevaks väljapoole laagrit karantiini ja rahvas ei asunud teele enne, kui Mirjam oli tagasi toodud. 16 Seejärel lahkus rahvas Haserotist ja asus laagrisse Paarani kõrbesse.

^ 4. Moos. 12:3 Võib tõlkida ka „tasasem”, „leebem”.

^ 4. Moos. 12:7 Sõna-sõnalt „tema on ustav kogu mu kojas”.

4. Moosese  13 : 1 - 33

13 Jehoova ütles Moosesele: 2 „Saada mehed luurele Kaananimaale, mille ma annan iisraellastele. Saatke üks mees igast nende esiisade suguharust, kõik nad olgu pealikud.”

3 Mooses saatis nad Jehoova käsul Paarani kõrbest teele. Nad kõik olid iisraellaste peamehed. 4 Nende nimed on: Ruubeni suguharust Sakkuri poeg Sammua, 5 Siimeoni suguharust Hoori poeg Saafat, 6 Juuda suguharust Jefunne poeg Kaaleb, 7 Issaskari suguharust Joosepi poeg Jigal, 8 Efraimi suguharust Nuuni poeg Hosea, 9 Benjamini suguharust Raafu poeg Palti, 10 Sebuloni suguharust Soodi poeg Gaddiel, 11 Joosepi suguharust, nimelt Manasse suguharust, Suusi poeg Gaddi, 12 Daani suguharust Gemalli poeg Ammiel, 13 Aaseri suguharust Miikaeli poeg Setuur, 14 Naftali suguharust Vofsi poeg Nahbi, 15 Gaadi suguharust Maaki poeg Geuel. 16 Need on mehed, kelle Mooses saatis maad uurima. Mooses andis Nuuni pojale Hoseale nimeks Joosua*.

17 Neid Kaananimaale luurele saates ütles Mooses: „Minge üles Negevisse ja sealt üles mägismaale. 18 Vaadake järele, milline see maa on, kas sealne rahvas on tugev või nõrk, väike või arvukas, 19 kas see maa on hea või halb, kas sealsed linnad on laagripaigad või kindlused. 20 Uurige välja, kas see maa on rammus või lahja ning kas seal on puid või mitte. Olge julged ja tooge kaasa maa vilju.” Parajasti oli esimeste viinamarjade valmimise aeg.

21 Nad läksid üles ja uurisid maad Sini kõrbest kuni Rehobini, Lebo-Hamatini*. 22 Läinud üles Negevisse, jõudsid nad Hebronisse, kus elasid anaklased Ahiman, Seesai ja Talmai. Hebron oli ehitatud seitse aastat varem kui Egiptuse Soan. 23 Kui nad Eskoli vadisse jõudsid, lõikasid nad oksa ühe viinamarjakobaraga, mida tuli kanda põikpuuga kahe mehe vahel. Samuti võtsid nad kaasa granaatõunu ja viigimarju. 24 See koht nimetati Eskoli* vadiks selle kobara pärast, mille iisraellased olid sealt lõiganud.

25 Kui oli möödunud 40 päeva, naasid nad seda maad uurimast. 26 Nad tulid tagasi Moosese, Aaroni ja terve iisraellaste koguduse juurde Paarani kõrbesse Kaadesesse ning jutustasid kogudusele kõigest ja näitasid neile maa vilju. 27 Nad rääkisid Moosesele: „Me jõudsime sellele maale, kuhu sa meid saatsid. Seal voolab tõesti piima ja mett, ja näe, siin on selle viljad. 28 Ent rahvas, kes sellel maal elab, on tugev, ning linnad on kindlustatud ja väga suured. Me nägime seal ka anaklasi. 29 Negevimaal elavad amalekid, mägismaal hetid, jebuuslased ja emorlased ning mererannas ja Jordani ääres kaananlased.”

30 Kaaleb üritas Moosese ees seisvat rahvast rahustada, öeldes: „Lähme kohemaid ja võtame selle maa oma valdusse, sest me suudame selle vallutada!” 31 Aga mehed, kes olid käinud seal koos temaga, ütlesid: „Me ei suuda sõdida selle rahva vastu, sest see on meist tugevam.” 32 Ja nad rääkisid iisraellastele halba selle maa kohta, kus nad olid luurel käinud, öeldes: „See maa, kus me luurel käisime, on maa, mis neelab oma elanikud. Kõik inimesed, keda me seal nägime, olid erakordselt suured. 33 Me nägime seal hiiglasi, Anaki poegi, kes põlvnevad hiidtürannidest. Me olime nendega võrreldes nagu rohutirtsud, seda nii iseendi kui ka nende silmis.”

^ 4. Moos. 13:16 Nimi Joosua tähendab „Jehoova on pääste”.

^ 4. Moos. 13:21 Võib tõlkida ka „Hamati piirialani”.

^ 4. Moos. 13:24 Nimi Eskol tähendab „viinamarjakobar”.

4. Moosese  14 : 1 - 45

14 Siis hakkas terve kogudus halama ning rahvas kisendas ja nuttis kogu öö. 2 Kõik iisraellased nurisesid Moosese ja Aaroniga ning terve kogudus ütles neile: „Oleks me ometi surnud Egiptusemaal või siin kõrbes! 3 Miks Jehoova viib meid sellele maale, kus me langeme mõõga läbi? Meie naised ja lapsed võetakse röövsaagiks. Kas meil poleks parem Egiptusse tagasi minna?” 4 Nad ütlesid üksteisele koguni: „Määrame endale juhi ja lähme tagasi Egiptusse!”

5 Siis langesid Mooses ja Aaron terve iisraellaste koguduse ees põlvili ja kummardasid maani. 6 Nuuni poeg Joosua ja Jefunne poeg Kaaleb, kes olid maal luurel käinute hulgast, käristasid oma riided lõhki 7 ja ütlesid tervele iisraellaste kogudusele: „Maa, mille me läbi käisime, et seda uurida, on tõesti hea maa! 8 Kui oleme Jehoovale meelepärased, siis ta viib meid sellele maale ja annab selle meile — maa, kus voolab piima ja mett! 9 Ärge mässake Jehoova vastu ja ärge kartke selle maa elanikke, sest me alistame nad kergesti. Nende kaitsja on nad maha jätnud, aga meiega on Jehoova. Ärge kartke neid!”

10 Selle peale ütles terve kogudus, et nad tuleks kividega surnuks visata. Siis aga ilmus kogudusetelgi peale Jehoova auhiilgus ja kogu Iisraeli rahvas nägi seda.

11 Jehoova ütles Moosesele: „Kui kaua veel on see rahvas minu vastu lugupidamatu ja kui kaua veel ei usu nad mind hoolimata kõigist imetegudest, mis ma nende keskel olen teinud? 12 Las ma löön neid katkuga ja ajan nad minema ning teen sinust suurema ja vägevama rahva kui nemad!”

13 Aga Mooses vastas Jehoovale: „Siis kuulevad sellest egiptlased, kelle keskelt sa selle rahva oma väega välja tõid, 14 ja räägivad sellest selle maa elanikele. Needki on kuulnud, et sina, Jehoova, oled selle rahva keskel, et sa oled end neile ilmutanud ja et nad on näinud sind palgest palgesse. Nad on kuulnud, et sina oled Jehoova ja et sinu pilv seisab su rahva kohal ning et sa käid oma rahva ees päeval pilvesambas ja öösel tulesambas. 15 Kui sa surmad kogu selle rahva ühekorraga, siis ütlevad rahvad, kes on kuulnud sinu vägevusest: 16 „Jehoova ei suutnud viia seda rahvast maale, mille ta oli tõotanud neile anda, seepärast tappis ta nad kõrbes.” 17 Jehoova, palun näita oma väe ülevust, nagu sa tõotasid, kui ütlesid: 18 „Jehoova ei vihastu kergesti ning on tulvil truud armastust, ta annab andeks üleastumise ja patu, kuid ei jäta süüdlast karistamata, vaid patustaja lapsed ja lapselapsed langevad kolmanda ja neljanda põlveni tema karistuse alla.” 19 Palun anna siis oma külluslikus truus armastuses selle rahva patt andeks, nagu sa oled andestanud sellele rahvale Egiptusest siiani.”

20 Siis ütles Jehoova: „Ma annan neile andeks, nagu sa palud. 21 Nii tõesti, kui ma elan, saab kogu maa täis Jehoova auhiilgust. 22 Kuid mitte ükski neist, kes on näinud mu auhiilgust ja imetegusid, mis ma olen teinud Egiptuses ja siin kõrbes, ning on sellegipoolest pannud mind kümme korda proovile ega ole kuulanud mu häält, 23 ei näe kunagi seda maad, mille kohta ma andsin vande nende isadele. Mitte ükski, kes on mind põlastanud, ei näe seda. 24 Mu teenija Kaaleb on aga teistsuguse vaimuga ja ta on käinud mu järel kogu südamega, seepärast viin ma tema sellele maale, kus ta käis, ja tema järeltulijad võtavad selle oma valdusse. 25 Kuna orus elavad amalekid ja kaananlased, siis pöörduge homme tagasi ja hakake minema Punase mere teed pidi kõrbe poole.”

26 Seejärel ütles Jehoova Moosesele ja Aaronile: 27 „Kui kaua veel see halb kogudus minu vastu nuriseb! Ma kuulen, kuidas iisraellased minu vastu nurisevad. 28 Ütle neile: „„Nii tõesti, kui ma elan,” lausub Jehoova, „teen ma teiega just sedaviisi, nagu te olete rääkinud. 29 Teie laibad langevad siia kõrbesse. Kõik 20-aastased ja vanemad arvelevõetud, kes on minu vastu nurisenud, surevad. 30 Ükski teist ei jõua sellele maale, mille kohta ma andsin vande, et te asute sinna elama, mitte ükski peale Jefunne poja Kaalebi ja Nuuni poja Joosua.

31 Kuid ma viin sinna teie lapsed, kes teie sõnul võetakse röövsaagiks, ja nemad õpivad tundma seda maad, mille teie olete ära põlanud. 32 Teie laibad aga langevad siia kõrbesse. 33 Teie poegadest saavad kõrbes karjased 40 aastaks ja neil tuleb maksta teie truudusetuse* eest, kuni viimnegi teist kõrbes sureb. 34 Vastavalt päevade arvule, mis te seda maad uurisite, 40 päeva, tuleb teil kanda karistust oma pattude eest 40 aastat, iga päeva kohta aasta, et te mõistaksite, mida tähendab mulle vastu hakata*.

35 Mina, Jehoova, olen rääkinud. Seda teen ma terve selle halva kogudusega, kes on kogunenud mu vastu: selles kõrbes saavad nad otsa ja siin nad surevad. 36 Mehed, kelle Mooses saatis maale luurele ja kelle pärast terve kogudus hakkas temaga nurisema, kui nad tagasi tulles selle maa kohta halba rääkisid, 37 need mehed, kes rääkisid sellest maast halba, saavad karistada ja nad surevad Jehoova ees. 38 Kuid Nuuni poeg Joosua ja Jefunne poeg Kaaleb, kes olid maal luurel käinute seas, jäävad elama.”””

39 Kui Mooses need sõnad kõigile iisraellastele edasi rääkis, hakkas rahvas halama. 40 Nad tõusid hommikul vara ja tahtsid minna üles mäestikku, öeldes: „Me oleme pattu teinud, aga nüüd me oleme valmis minema paika, millest Jehoova on rääkinud.” 41 Kuid Mooses ütles: „Miks te Jehoova käsust üle astute? Teid ei saada edu. 42 Ärge minge üles, sest Jehoova ei ole teiega ja te saate oma vaenlastelt lüüa! 43 Amalekid ja kaananlased on seal ees ja te langete mõõga läbi. Kuna te olete Jehoovast ära pöördunud, ei ole Jehoova teiega.”

44 Siiski läksid nad ülbelt mäestikku, kuid Jehoova lepingulaegas ja Mooses ei lahkunud laagrist. 45 Amalekid ja kaananlased, kes mäestikus elasid, tulid alla ja lõid neid, sundides nad põgenema kuni Hormani.

^ 4. Moos. 14:33 Võib tõlkida ka „hooruse”.

^ 4. Moos. 14:34 Võib tõlkida ka „see, kui mina olen teie vaenlane”.

4. Moosese  15 : 1 - 41

15 Jehoova rääkis Moosesega veel: 2 „Ütle iisraellastele: „Kui te jõuate lõpuks maale, mille ma teile elamiseks annan, 3 ja toote Jehoovale tuleohvri veistest, lammastest või kitsedest — olgu põletusohvrina, tapaohvrina erilise tõotuse täitmiseks, vabatahtliku ohvrina või ohvrina seatud pühade ajal meeldivaks lõhnaks Jehoovale —, 4 siis toogu ohvritooja Jehoovale ka roaohver, milleks olgu üks kümnendik eefat* peenjahu, segatud ühe neljandiku hiini* õliga. 5 Lisaks ohverda joogiohvriks üks neljandik hiini veini koos iga põletusohvriks või tapaohvriks toodava jäärtallega. 6 Aga jäära kohta too roaohvriks kaks kümnendikku eefat* peenjahu, segatud ühe kolmandiku hiini* õliga, 7 ja joogiohvriks üks kolmandik hiini veini meeldivaks lõhnaks Jehoovale.

8 Ent kui sa tood oma veisekarjast isaslooma põletusohvriks või tood ta tapaohvriks, et täita eriline tõotus, või rahuohvriks Jehoovale, 9 siis too koos selle isasloomaga ka roaohver, milleks olgu kolm kümnendikku eefat* peenjahu, segatud poole hiini* õliga. 10 Lisaks too pool hiini veini joogiohvriks, meeldivalõhnaliseks tuleohvriks Jehoovale. 11 Nii tehtagu iga pulli, jäära, jäärtalle või siku puhul. 12 Sõltumata ohvriloomade arvust tuleb teil nõnda teha iga looma puhul. 13 Sel viisil peab iga sünnipärane iisraellane tooma meeldivalõhnalise tuleohvri Jehoovale.

14 Kui teie keskel elav muulane või keegi, kes elab teie keskel juba mitmendat põlve, toob samuti meeldivalõhnalise tuleohvri Jehoovale, siis tehku tema samamoodi nagu teie. 15 Teil, kes te kuulute kogudusse, ja teie keskel elaval muulasel olgu üks ja sama seadus. See on alaline seadus kõigile teie põlvkondadele. Muulane on Jehoova ees samasugune nagu teie. 16 Üks seadus ja üks õigusnorm kehtigu nii teile kui ka teie keskel elavale muulasele.””

17 Jehoova rääkis Moosesega veel: 18 „Ütle iisraellastele: „Kui te jõuate maale, kuhu ma teid viin, 19 ja sööte selle maa leiba, siis tooge Jehoovale annetus. 20 Tooge annetuseks rõngasleibu, mis on küpsetatud uudseviljast tehtud jämedast jahust. Nagu te toote annetuse viljapeksuplatsilt, nii tooge ka see annetus. 21 Osa uudseviljast tehtud jämedast jahust annetage põlvest põlve Jehoovale.

22 Kui te aga eksite ega järgi kõiki neid käske, mis Jehoova on Moosesele andnud 23 — kõike, mida Jehoova on Moosese kaudu käskinud teil teha põlvest põlve, alates päevast, mil Jehoova need käsud andis —, 24 siis, kui see juhtus kogemata ja ilma koguduse teadmata, peab terve kogudus tooma Jehoovale ühe noore pulli meeldivalõhnaliseks põletusohvriks koos selle juurde kuuluva roa- ja joogiohvriga, nagu tavapäraselt ette nähtud, ning ühe sikutalle patuohvriks. 25 Preester toimetagu lepitust terve iisraellaste koguduse eest ning neile antakse andeks, sest tegu oli eksimusega ning nad tõid oma ohvriannina Jehoovale tuleohvri ja oma eksimuse pärast Jehoova ette patuohvri. 26 Tervele iisraellaste kogudusele ja nende keskel elavatele muulastele antakse andeks, kuna kogu rahvas tegi seda kogemata.

27 Kui keegi teeb kogemata pattu, siis toogu ta patuohvriks kuni aastane emasloom kitsedest. 28 Preester toimetagu selle tahtmatult eksinu eest Jehoova ees lepitust, et ta patt saaks lepitatud. Siis antakse eksinule andeks. 29 Tahtmatu patustamise korral kehtigu sama seadus nii sünnipärastele iisraellastele kui ka nende keskel elavatele muulastele.

30 Kuid kes teeb midagi sihilikult, olgu ta iisraellane või muulane, see teotab Jehoovat. Ta tuleb rahva seast hävitada. 31 Kuna ta on põlanud Jehoova sõna ja eiranud tema käsku, tuleb ta hukata. Ta vastutagu oma patu eest.””

32 Kord iisraellaste kõrberännaku ajal korjas üks mees hingamispäeval puid. 33 Need, kes ta puid korjamast leidsid, tõid ta Moosese, Aaroni ja terve koguduse ette. 34 Ta pandi vahi alla, sest polnud täpselt teada, mida temaga tuleks teha.

35 Siis ütles Jehoova Moosesele: „See mees tuleb surmata! Terve kogudus visaku ta väljaspool laagrit kividega surnuks.” 36 Terve kogudus viiski ta laagrist välja ning viskas kividega surnuks, nagu Jehoova oli Moosest käskinud.

37 Jehoova rääkis Moosesega veel: 38 „Käsi iisraellasi, et nemad ja nende järeltulevad põlved teeksid oma riiete alumisse äärde narmad ja paneksid narmaste kohale sinise paela. Ütle neile: 39 „See narmastega äär tuletagu teile meelde kõiki Jehoova käske ja seda, et teil tuleb neist kinni pidada. Te ei tohi toimida oma südame ja silmahimu järgi ega käia hoora kombel ebajumalate järel. 40 Narmastega äär aitab teil hoida meeles kõiki mu käske, et võiksite neid täita ja olla pühad oma Jumala ees. 41 Mina olen Jehoova, teie Jumal, kes tõi teid välja Egiptusemaalt, et olla teie Jumal. Mina olen Jehoova, teie Jumal.””

^ 4. Moos. 15:4 2,2 liitrit. (Vt lisa B14.)

^ 4. Moos. 15:4 0,9 liitri.

^ 4. Moos. 15:6 4,4 liitrit.

^ 4. Moos. 15:6 1,2 liitri.

^ 4. Moos. 15:9 6,6 liitrit.

^ 4. Moos. 15:9 1,8 liitri.

4. Moosese  16 : 1 - 50

16 Siis tõusid Korah, Leevi poja Kehati poja Jishari poeg, ning ruubenlased Eliabi pojad Daatan ja Abiram ning Peleti poeg Oon 2 Moosese vastu koos 250 Iisraeli mehega, kes olid rahva pealikud, koguduse esindajad, nimekad mehed. 3 Nad kogunesid Moosese ja Aaroni juurde ning ütlesid neile: „Meil on teist küllalt! Terve kogudus on püha, nad kõik, ja Jehoova on nende keskel. Miks tõstate siis teie end Jehoova koguduse üle?”

4 Kui Mooses seda kuulis, langes ta põlvili ja kummardas maani. 5 Siis ütles ta Korahile ja kõigile tema toetajatele: „Hommikul annab Jehoova teada, kes kuulub talle ja kes on püha ning kes võib talle ligineda. Kelle tahes ta valib, see võib talle ligineda. 6 Tehke nii: võtke suitsutuspannid — sina, Korah, ja kõik su toetajad —, 7 pange sinna tuld ning selle peale suitsutusrohtu. Tehke seda homme Jehoova ees. See mees, kelle Jehoova valib, on püha. Leevi pojad, te olete läinud liiga kaugele!”

8 Siis ütles Mooses Korahile: „Palun kuulake mind, Leevi pojad! 9 Kas teil on vähe sellest, et Iisraeli Jumal on eraldanud teid Iisraeli kogudusest, lubanud teil olla Jehoova telkpühamu teenistuses ja teenida kogudust 10 ning toonud enda ligi sinu ja koos sinuga kõik su vennad, Leevi pojad? Kas tahate nüüd haarata endale ka preestriametit? 11 Nii astud sa koos kõigi oma toetajatega Jehoova vastu. Aga miks te nurisete Aaroniga?”

12 Hiljem saatis Mooses kutsuma Eliabi poegi Daatanit ja Abirami, kuid need ütlesid: „Me ei tule! 13 Kas sellest on veel vähe, et sa oled toonud meid ära maalt, kus voolab piima ja mett, et meid kõrbes tappa? Kas tahad nüüd ka meie valitsejaks hakata? 14 Sa pole siiani viinud meid maale, kus voolab piima ja mett, ega andnud meile pärandiks ei põlde ega viinamägesid. Kas tahad neil meestel silmad välja torgata? Me ei tule!”

15 Mooses sai väga vihaseks ja ütles Jehoovale: „Ära vaata nende roaohvri poole! Ma pole võtnud neilt ainsatki eeslit ega ole kellelegi neist halba teinud!”

16 Siis ütles Mooses Korahile: „Astu homme koos kõigi oma toetajatega Jehoova ette, sina ja nemad, samuti Aaron. 17 Igaüks võtku oma suitsutuspann, pangu sellele suitsutusrohtu ja toogu oma suitsutuspann Jehoova ette — 250 suitsutuspanni. Ka sina ja Aaron tooge kumbki oma suitsutuspann.” 18 Niisiis võttis igaüks oma suitsutuspanni, pani sellele tuld ja suitsutusrohtu ning jäi seisma kogudusetelgi sissekäigu juurde koos Moosese ja Aaroniga. 19 Kui Korah oli oma toetajad kogudusetelgi sissekäigu juurde kogunud, nägi terve kogudus Jehoova auhiilgust.

20 Nüüd ütles Jehoova Moosesele ja Aaronile: 21 „Eralduge sellest jõugust, et ma võiksin nad silmapilkselt hävitada!” 22 Seepeale langesid nad põlvili, kummardasid maani ja ütlesid: „Oo, Jumal, sina oled Jumal, kes annab eluvaimu kõigele elavale! Kas ühe mehe patu tõttu tabab su meelepaha tervet kogudust?”

23 Jehoova vastas Moosesele: 24 „Ütle kogudusele: „Minge ära Korahi, Daatani ja Abirami telkide juurest!””

25 Siis läks Mooses Daatani ja Abirami juurde ning Iisraeli vanemad läksid koos temaga. 26 Ta ütles kogudusele: „Minge eemale nende jumalatute meeste telkidest ja ärge puudutage midagi, mis kuulub neile, et teid kõigi nende pattude pärast minema ei pühitaks!” 27 Otsekohe lahkusid nad Korahi, Daatani ja Abirami telkide juurest, kõikjalt nende ümbert. Daatan ja Abiram tulid välja ja jäid seisma oma telkide ette koos oma naiste ja lastega.

28 Siis ütles Mooses: „Sellest te näete, et see pole mu enda südame tahtmine, vaid Jehoova on saatnud mind tegema kõiki neid asju: 29 kui need inimesed surevad loomulikku surma nagu kõik muud inimesed ja kui neile saab osaks sama karistus mis kõigile teistele, siis ei ole Jehoova mind saatnud, 30 aga kui Jehoova teeb nendega midagi erakordset, nii et maa avab oma suu ning neelab nemad ja kõik, mis neile kuulub, ning nad lähevad elusalt alla hauda*, siis te teate, et need mehed on põlanud Jehoovat.”

31 Niipea kui ta oli seda öelnud, lõhenes maa nende all. 32 Maa avas oma suu ning neelas nemad, nende pered ja kõik Korahi toetajad, samuti kogu nende vara. 33 Nii läksid nemad ja kõik nende toetajad elusalt alla hauda* ja maa kattis nad, nii et nad kadusid koguduse keskelt. 34 Kõik nende ümber olnud iisraellased põgenesid nende kisa peale, hüüdes hirmunult: „Järsku neelab maa ka meid!” 35 Siis väljus Jehoova juurest tuli ja põletas ära need 250 meest, kes ohverdasid suitsutusrohtu.

36 Nüüd ütles Jehoova Moosesele: 37 „Ütle Eleasarile, preester Aaroni pojale, et ta võtaks tuha seest suitsutuspannid, sest need on pühad. Samuti ütle talle, et ta viiks söed ja tuha minema. 38 Nende meeste suitsutuspannid, kes tegid pattu ja maksid selle eest oma eluga,* tuleb taguda õhukesteks plaatideks ja katta nendega altar, sest nad tõid need suitsutuspannid Jehoova ette ja need said pühaks. Need olgu iisraellastele hoiatusmärgiks.” 39 Preester Eleasar võttiski vasest suitsutuspannid, mis olid olnud meestel, kes ära põlesid, ja need taoti altari katteks, 40 just nagu Jehoova oli Moosese kaudu öelnud. See oli iisraellastele meeldetuletuseks, et ükski kõrvaline isik, kes ei kuulu Aaroni järglaste hulka, ei tohi tulla Jehoova ette suitsutusrohtu põletama, et keegi ei muutuks Korahi ja tema toetajate sarnaseks.

41 Kohe järgmisel päeval hakkas terve iisraellaste kogudus Moosese ja Aaroniga nurisema: „Teie olete tapnud Jehoova rahva!” 42 Kogudus tuli kokku, et Moosese ja Aaroni vastu välja astuda. Nad vaatasid kogudusetelgi poole: pilv kattis selle ja nad nägid Jehoova auhiilgust.

43 Mooses ja Aaron läksid kogudusetelgi ette 44 ja Jehoova ütles Moosesele: 45 „Minge ära selle koguduse keskelt, et ma saaksin selle silmapilkselt hävitada!” Seepeale langesid nad põlvili ja kummardasid maani. 46 Siis ütles Mooses Aaronile: „Võta suitsutuspann, pane sinna altarilt tuld, selle peale pane suitsutusrohtu ning mine kiiresti koguduse juurde ja toimeta rahva eest lepitust, sest Jehoova meelepaha on tõusnud. Nuhtlus on alanud!” 47 Aaron võttis kohe suitsutuspanni, nagu Mooses oli öelnud, ja jooksis koguduse keskele. Nähes, et nuhtlus oli rahva seas alanud, pani ta suitsutuspannile suitsutusrohtu ja hakkas rahva eest lepitust toimetama. 48 Ta seisis surnute ja elavate vahel, ja viimaks nuhtlus lakkas. 49 Nuhtluse tõttu surnuid oli 14 700 ja lisaks veel need, kes olid surnud Korahi tõttu. 50 Kui nuhtlus lakkas, tuli Aaron tagasi Moosese juurde, kes oli kogudusetelgi sissekäigu ees.

^ 4. Moos. 16:30 St surmavalda, mis on sümboolne paik, kus inimesed magavad surmaund. (Vt „Sõnaseletusi”.)

^ 4. Moos. 16:33 Võib tõlkida ka „surmavalda”.

^ 4. Moos. 16:38 Võib tõlkida ka „kes tegid pattu omaenda hinge vastu”.

4. Moosese  17 : 1 - 13

17 Jehoova ütles nüüd Moosesele: 2 „Räägi iisraellastega ja võta igalt suguvõsalt, iga suguvõsa pealikult, üks kepp, kokku 12 keppi. Kirjuta igaühe nimi tema kepi peale. 3 Leevi kepile kirjuta Aaroni nimi, sest iga suguvõsa peamehe kohta on üks kepp. 4 Pane need tunnistuslaeka ette kogudusetelki, kus ma end teile ilmutan. 5 Selle mehe kepile, kelle ma välja valin, ilmuvad pungad. Ma teen lõpu iisraellaste nurisemisele minu ja teie vastu.”

6 Mooses rääkis iisraellastega ja kõik nende pealikud andsid talle kepi — iga suguvõsa pealik ühe, kokku 12 keppi — ning Aaroni kepp oli nende keppide seas. 7 Siis pani Mooses kepid Jehoova ette tunnistustelki.

8 Kui Mooses järgmisel päeval tunnistustelki läks, nägi ta, et Leevi suguvõsa esindav Aaroni kepp oli punga läinud. See oli ajanud pungi, sel olid puhkenud õied ja selle küljes olid küpsed mandlid. 9 Seejärel viis Mooses kõik kepid Jehoova eest kogu Iisraeli rahva ette. Nad vaatasid neid ja iga mees võttis oma kepi.

10 Siis ütles Jehoova Moosesele: „Pane Aaroni kepp tagasi tunnistuslaeka ette hoiatuseks mässajatele, et nad lõpetaksid oma nurisemise minu vastu ega sureks.” 11 Sedamaid tegi Mooses nõnda, nagu Jehoova oli teda käskinud. Ta tegi täpselt nii.

12 Iisraellased aga ütlesid Moosesele: „Nüüd me sureme, me hukkume kindlasti, me kõik hukkume! 13 Igaüks, kes Jehoova telkpühamule läheneb, see sureb. Kas me kõik peame sel viisil surema?”

4. Moosese  18 : 1 - 32

18 Jehoova ütles siis Aaronile: „Sina ja su pojad ning su suguvõsa vastutate iga patu eest, mis tehakse pühamu vastu, ning sina ja su pojad vastutate iga patu eest, mis tehakse teie preestriameti vastu. 2 Sinuga koos olgu ka su vennad Leevi suguharust, su esiisade suguharust, ning nad teenigu sind ja su poegi tunnistustelgi ees. 3 Nad täitku oma kohustusi, mis neil on sinu ees ja kogu telgis. Kuid nad ei tohi tulla püha paiga riistade ega altari lähedale, et ei sureks nemad ega teie. 4 Nad olgu koos sinuga ja täitku oma ülesandeid kogudusetelgis ja kogu telgiteenistuses, aga ükski kõrvaline isik* ei tohi teie lähedale tulla. 5 Te peate täitma oma kohustusi seoses püha paiga ja altariga, et minu meelepaha ei tabaks enam Iisraeli rahvast. 6 Ma olen võtnud iisraellaste seast teie vennad leviidid teile anniks. Nad kuuluvad Jehoovale, et nad täidaksid kogudusetelgiga seotud ülesandeid. 7 Sina ja su pojad peate täitma preestrikohustusi, mis on seotud altariga ja sellega, mis on eesriide taga. Teie teenige seal. Ma olen andnud preestriameti kingiks teile, ja iga kõrvaline isik, kes ligi astub, tuleb surmata.”

8 Jehoova rääkis Aaroniga edasi: „Ma usaldan sinu hoolde annetused, mis mulle tuuakse. Ma olen andnud kõik iisraellaste pühad annetused sulle ja su poegadele. Need kuuluvad teile. 9 Väga pühadest tuleohvritest kuulub sulle iga ohvriand, mis nad mulle toovad, sealhulgas roaohver, patuohver ja süüohver. See olgu sulle ja su poegadele väga püha. 10 Söö seda pühas paigas. Kõik mehed võivad seda süüa. See olgu sulle püha. 11 Sulle kuuluvad annetused ja kõik kõigutusohvrid, mida iisraellased toovad. Ma olen andnud need sinule, su poegadele ja tütardele kui osa, mis kuulub teile. Igaüks, kes su peres on puhas, võib seda süüa.

12 Parima õlist, värskest veinist ja teraviljast — uue saagi esimese osa, mille nad toovad Jehoovale — annan ma sulle. 13 Kõik nende maa esimesed küpsed viljad, mida nad Jehoovale toovad, saavad sinule. Igaüks, kes su peres on puhas, võib neid süüa.

14 Kõik pühendatu* Iisraelis kuulugu sinule.

15 Kõigi elusolendite iga esmasündinu, kes tuuakse Jehoova ette, olgu inimene või loom, kuulugu sulle. Aga inimese esmasündinu pead sa vabaks ostma, samuti osta vabaks ebapuhta looma esmasündinu. 16 Osta ta vabaks, kui ta on ühekuune või vanem, ettenähtud hinna eest, milleks on 5 seeklit* hõbedat püha paiga seekli järgi. Seekel on 20 geerat.* 17 Ainult esmasündinud pulli, jäärtalle ega sikku ära osta vabaks. Need on pühad. Piserda nende verd altarile ja pane nende rasv suitsema kui meeldivalõhnaline tuleohver Jehoovale. 18 Nende liha saagu sinule. Nii nagu kõigutusohvri rinnatükk ja parem kints, saagu ka see sulle. 19 Kõik pühad annetused, mida iisraellased Jehoovale annetavad, olen ma andnud sinule, su poegadele ja tütardele kui teile kuuluva osa. See on alaline leping* Jehoova ees sinu ja su järglastega.”

20 Jehoova ütles Aaronile veel: „Sinul ei ole iisraellaste keskel pärandit ja sa ei saa nende keskel endale ühtki osa maast. Mina olen su osa ja su pärand iisraellaste keskel.

21 Ma olen andnud leviitidele pärandiks kümnendiku kõigest Iisraelis kui tasu kogudusetelgiga seotud teenistuse eest. 22 Iisraeli rahvas ei tohi enam tulla kogudusetelgi lähedale, et nad ei saaks süüdlaseks patus ega sureks. 23 Leviidid osalegu kogudusetelgi teenistuses ja vastutagu rahva pattude eest. Leviidid ärgu saagu endale pärandit iisraellaste keskel. See olgu teile alaliseks seaduseks põlvest põlve. 24 Ma olen andnud leviitidele pärandiks Iisraeli rahva annetused, kümnendiku, mis nad Jehoovale toovad. Seepärast olen ma neile öelnud: „Nad ärgu saagu endale pärandit iisraellaste keskel.””

25 Siis ütles Jehoova Moosesele: 26 „Ütle leviitidele: „Te saate iisraellastelt kümnise, mille ma olen andnud neilt teile pärandiks, ja sellest kümnisest andke kümnendik annetuseks Jehoovale. 27 Seda loetagu teie annetuseks, nagu oleks see teie viljapeksuplatsi vili, surutõrre rohke vein või õlipressi rohke õli. 28 Sel viisil annate ka teie Jehoovale annetuse kogu kümnisest, mida te iisraellastelt saate. Andke see Jehoovale kuuluv annetus preester Aaronile. 29 Andke kõigist teile toodud andidest Jehoovale annetuseks parim, see olgu püha.”

30 Samuti ütle neile: „Kui te annate neist parima annetuseks, siis ülejäänu kuulugu teile, leviitidele, otsekui oleks see teie viljapeksuplatsi, surutõrre või õlipressi saadus. 31 Teie ja teie pere võite süüa seda igas paigas, sest see on teie tasu kogudusetelgi teenistuse eest. 32 Kui te annate sellest parima annetuseks, siis te ei tee pattu. Te ei tohi teotada iisraellaste pühi ande, et te ei sureks.””

^ 4. Moos. 18:4 St see, kes polnud Aaroni suguvõsast.

^ 4. Moos. 18:14 St kõik, mis pühendati Jumalale ja sai seeläbi Jumala silmis pühaks ning mida polnud võimalik tagasi võtta ega tagasi osta.

^ 4. Moos. 18:16 57 g. (Vt lisa B14.)

^ 4. Moos. 18:16 11,4 g; geera oli 0,57 g.

^ 4. Moos. 18:19 Sõna-sõnalt „soolaleping”.

4. Moosese  19 : 1 - 22

19 Jehoova rääkis Moosese ja Aaroniga taas: 2 „See on määrus, millest Jehoova on käskinud kinni pidada: „Ütle iisraellastele, et nad tooksid ühe veatu punase lehmmullika, kellel pole ühtki viga ja kelle peale pole iket pandud. 3 Andke mullikas preester Eleasarile ja ta viigu see laagrist välja, kus see tapetagu tema ees. 4 Siis võtku preester Eleasar sõrmega selle verd ja piserdagu seda seitse korda kogudusetelgi esikülje suunas. 5 Siis põletatagu mullikas tema silme ees, põletatagu selle nahk, liha, veri ja soolesisu. 6 Preester võtku seedrioks, iisop ja erepunane lõng ning visaku need tulle, kus mullikat põletatakse. 7 Preester pesku oma riided ja loputagu end veega ning pärast seda võib ta laagrisse tulla. Preester on õhtuni ebapuhas.

8 See, kes lehmmullika põletas, pesku oma riided ja loputagu end veega, ning ta on õhtuni ebapuhas.

9 Üks puhas mees kogugu mullika tuhk kokku ja pangu see puhtasse kohta väljaspool laagrit ning iisraellaste kogudus hoidku see alles, et valmistada sellest puhastusvett. See on patuohver. 10 Mees, kes mullika tuha kokku kogus, pesku oma riided, ja ta on õhtuni ebapuhas.

Järgnev olgu alaline seadus iisraellastele ja nende keskel elavatele muulastele. 11 Igaüks, kes puudutab inimese surnukeha, on seitse päeva ebapuhas. 12 Kolmandal päeval puhastagu ta end puhastusveega ning seitsmendal päeval saab ta puhtaks. Aga kui ta end kolmandal päeval ei puhasta, ei saa ta seitsmendal päeval puhtaks. 13 Igaüks, kes puudutab inimese surnukeha ega puhasta end, on rüvetanud Jehoova telkpühamut, ja ta tuleb Iisraelist hävitada. Ta jääb ebapuhtaks, sest tema peale pole piserdatud puhastusvett. Tema ebapuhtus jääb tema peale.

14 Kui inimene sureb telgis, kehtib järgmine seadus. Igaüks, kes sinna telki läheb, ja igaüks, kes seal juba oli, on seitse päeva ebapuhas. 15 Iga lahtine anum, mis pole pealt kinni seotud, on ebapuhas. 16 Igaüks, kes puudutab väljal mõõgaga tapetut, laipa, inimese luud või matmispaika, on ebapuhas seitse päeva. 17 Ebapuhta inimese jaoks võetagu anumasse ärapõletatud patuohvri tuhka ja selle peale valatagu allikavett. 18 Siis võtku üks puhas mees iisopit, kastku see vette ning piserdagu seda vett telgi, kõigi anumate ja telgis olnud inimeste peale ning selle peale, kes puudutas luud, tapetut, laipa või matmispaika. 19 Puhas inimene piserdagu seda ebapuhta peale kolmandal ja seitsmendal päeval ning puhastagu ta patust seitsmendal päeval. Siis pesku too oma riided ja loputagu end veega ning õhtul saab ta puhtaks.

20 Aga mees, kes on ebapuhas ega puhasta end, tuleb kogudusest hävitada, sest ta on rüvetanud Jehoova pühamut. Tema peale pole piserdatud puhastusvett, seega on ta ebapuhas.

21 See olgu neile alaliseks seaduseks: kes piserdab või puudutab puhastusvett, see pesku oma riided, ning ta on õhtuni ebapuhas. 22 Kõik, mida ebapuhas inimene puudutab, saab ebapuhtaks. Inimene, kes midagi sellist puudutab, on õhtuni ebapuhas.””

4. Moosese  20 : 1 - 29

20 Esimesel kuul jõudis terve iisraellaste kogudus Sini kõrbesse ja rahvas asus elama Kaadesesse. Seal suri Mirjam ja sinna ta maeti.

2 Kogudusel aga ei olnud vett ning rahvas tõusis Moosese ja Aaroni vastu. 3 Rahvas riidles Moosesega: „Oleksime ometi meiegi surnud, kui meie vennad surid Jehoova ees! 4 Miks te olete toonud Jehoova koguduse siia kõrbesse, et meie ja meie kariloomad siin sureksime? 5 Miks te tõite meid Egiptusest ära siia kohutavasse paika? Ei kasva siin vilja, viigimarju, viinapuid ega granaatõunu, samuti pole siin joomiseks vett.” 6 Siis läksid Mooses ja Aaron koguduse eest kogudusetelgi sissekäigu juurde, langesid silmili maha ning Jehoova ilmutas neile oma auhiilgust.

7 Jehoova ütles Moosesele: 8 „Võta kepp ja kutsu koos oma venna Aaroniga kogudus kokku. Öelge nende silme ees kaljule, et see annaks vett. Too sina neile kaljust vesi välja ning anna kogudusele ja nende kariloomadele juua.”

9 Mooses võttiski Jehoova eest kepi, nagu teda oli kästud. 10 Siis kutsusid Mooses ja Aaron koguduse kalju ette kokku ning Mooses ütles neile: „Kuulge nüüd, te mässajad! Kas me peame teile sellest kaljust vee välja tooma?” 11 Seejärel tõstis Mooses käe ja lõi oma kepiga kaljut kaks korda ning sealt hakkas voolama rohkesti vett, nii et kogudus ja nende kariloomad said juua.

12 Hiljem ütles Jehoova Moosesele ja Aaronile: „Kuna te ei uskunud minusse ega pidanud mind pühaks Iisraeli rahva silme ees, siis ei vii teie seda kogudust maale, mille ma neile annan.” 13 See on Meriba* vesi; seal riidlesid iisraellased Jehoovaga ja ta näitas oma pühadust nende keskel.

14 Siis saatis Mooses Kaadesest käskjalad Edomi kuninga juurde sellise sõnumiga: „Nii ütleb su vend Iisrael: „Sa tead hästi kõiki raskusi, mida me oleme kogenud. 15 Meie esiisad läksid Egiptusse ja me elasime Egiptuses palju aastaid, kuid egiptlased kohtlesid meid ja meie isasid halvasti. 16 Viimaks me hüüdsime Jehoova poole ja ta kuulis meid ning saatis ingli ja tõi meid Egiptusest välja. Nüüd me oleme Kaadese linnas, mis on sinu maa piiril. 17 Palun luba meil oma maast läbi minna. Me ei lähe läbi põldude ja viinamägede ega joo vett ühestki kaevust. Me läheme mööda Kuningateed ega pöördu ei paremale ega vasakule, kuni oleme su maa läbinud.””

18 Kuid Edom vastas: „Sa ei tohi meie maast läbi minna. Muidu ma tulen mõõgaga su vastu!” 19 Iisraellased aga ütlesid talle: „Me läheme üles mööda maanteed, ja kui meie ja meie kariloomad joome sinu vett, siis me maksame selle eest. Me ei taha midagi muud, kui vaid su maast jalgsi läbi minna.” 20 Ent ta vastas: „Sa ei tohi läbi minna!” Seejärel tuli Edom välja tema vastu hulga rahva ja tugeva sõjaväega. 21 Kuna Edom ei lubanud Iisraelil oma maast läbi minna, pöördus Iisrael temast eemale.

22 Iisraeli rahvas, terve kogudus, lahkus Kaadesest ja jõudis Hoori mäe juurde. 23 Jehoova ütles siis Moosesele ja Aaronile Hoori mäel Edomimaa piiril: 24 „Aaron läheb puhkama oma rahva juurde. Tema ei lähe maale, mille ma annan iisraellastele, sest te mõlemad hakkasite vastu mu käsule, mille ma Meriba vee kohta andsin. 25 Vii Aaron ja ta poeg Eleasar üles Hoori mäele. 26 Võta Aaronilt riided ja pane need selga tema pojale Eleasarile. Aaron sureb seal.”

27 Mooses tegi täpselt nii, nagu Jehoova oli käskinud, ja nad läksid terve koguduse silme ees üles Hoori mäele. 28 Mooses võttis Aaronilt riided ja pani need selga tema pojale Eleasarile. Aaron suri seal mäe otsas ning Mooses ja Eleasar tulid mäelt alla. 29 Kui kogudus nägi, et Aaron on surnud, nuttis kogu Iisraeli rahvas Aaronit taga 30 päeva.

^ 4. Moos. 20:13 Nimi Meriba tähendab „riid”, „tüli”.

4. Moosese  21 : 1 - 35

21 Kui Aradi kuningas, kes oli kaananlane ja elas Negevis, kuulis, et Iisrael tuleb mööda Atarimi teed, ründas ta Iisraeli ja võttis mõned vangi. 2 Seepärast tõotas Iisrael Jehoovale: „Kui sa annad selle rahva minu kätte, siis ma hävitan nende linnad.” 3 Jehoova kuulis Iisraeli häält ja andis kaananlased iisraellaste kätte ning nad hävitasid kaananlased ja nende linnad. Seepärast pandi sellele paigale nimeks Horma*.

4 Iisrael jätkas teekonda Hoori mäe juurest mööda Punase mere teed, et minna ümber Edomimaa, kuid rahvas tüdis teekonnast. 5 Rahvas muudkui nurises Jumala ja Moosesega: „Miks te olete toonud meid Egiptusest siia kõrbesse surema? Siin pole toitu ega vett ja me vihkame seda vastikut leiba.” 6 Siis saatis Jehoova rahva sekka mürkmadusid ja need salvasid rahvast, nii et palju iisraellasi suri.

7 Rahvas tuli Moosese juurde ja ütles: „Me oleme pattu teinud, sest oleme rääkinud vastu Jehoovale ja sinule. Palu Jehoovat, et ta maod meie keskelt ära kaotaks.” Mooses paluski rahva eest. 8 Seepeale ütles Jehoova Moosesele: „Valmista mürkmao kuju ja pane see teiba otsa. Iga salvatu peab seda vaatama, et ellu jääda.” 9 Niisiis valmistas Mooses vaskmao ja pani selle teiba otsa. Kui madu oli kedagi salvanud, aga too vaatas vaskmadu, jäi ta elama.

10 Seejärel läksid iisraellased teele ja jäid laagrisse Obotisse. 11 Siis lahkusid nad Obotist ja jäid laagrisse Ijje-Abarimi, Moabi vastas olevasse kõrbesse, mis on ida pool. 12 Sealt läksid nad teele ja jäid laagrisse Seredi vadi juurde. 13 Nad läksid edasi ja jäid laagrisse Arnoni vadi piirkonda kõrbes, mis algab emorlaste piiri äärest. Arnon on Moabi piiriks, piiriks Moabi ja emorlaste vahel. 14 Seepärast öeldakse Jehoova sõdade raamatus: „Vaaheb* Suufas ja Arnoni vadid 15 oma nõlvadega ulatuvad Aari ning kulgevad Moabi piiril.”

16 Edasi läksid nad Beeri*. Sealse kaevu kohta ütles Jehoova Moosesele: „Kogu rahvas kokku ja ma annan neile vett.”

17 Tookord laulis Iisrael seda laulu:

„Pulbitse, sa kaev! Vastake talle lauluga!

18 Kaev, mille ülemad kaevasid, rahva ülikud uuristasid

käskijasauaga, omaenda sauadega.”

Siis läksid nad kõrbest edasi Mattanasse, 19 Mattanast Nahalieli ja Nahalielist Baamotisse. 20 Baamotist läksid nad orgu, mis on Moabimaal, nad läksid alla Pisgaa mäelt, mis vaatab alla Jesimoni* peale.

21 Nüüd saatis Iisrael käskjalad emorlaste kuninga Siihoni juurde ütlema: 22 „Luba meil oma maast läbi minna. Me ei pöördu teelt kõrvale põllule ega viinamäele ega joo vett ühestki kaevust. Me läheme mööda Kuningateed, kuni oleme su maa läbinud.” 23 Kuid Siihon ei lubanud Iisraelil oma maast läbi minna, vaid kogus terve oma rahva kokku ja läks sellega kõrbesse Iisraeli vastu. Ta tuli Jahasesse ja hakkas Iisraeliga sõdima. 24 Aga Iisrael lõi teda mõõgaga ja võttis tema maa oma valdusse Arnonist kuni Jabbokini, kuni ammonlasteni, mitte kaugemale Jaaserist, mis on ammonlaste maa piiriks.

25 Nii võttis Iisrael kõik emorlaste linnad oma valdusse. Iisraellased asusid elama kõigisse neisse linnadesse, sealhulgas Hesbonisse ja kõigisse selle tütarlinnadesse*. 26 Hesbon oli emorlaste kuninga Siihoni linn ja tema oli võidelnud Moabi kuningaga ning võtnud temalt ära kogu ta maa kuni Arnonini. 27 Seepärast loodi selline pilkelaul:

„Tulge Hesbonisse!

Ehitage üles Siihoni linn, saagu see tugevaks!

28 Tuli väljus Hesbonist, leek Siihoni linnast.

See on neelanud Moabi Aari, Arnoni kõrgendike isandad.

29 Häda sulle, Moab! Sind hävitatakse, sa Kemose rahvas!

Ta teeb oma poegadest põgenikud ja tütardest emorlaste kuninga Siihoni vangid.

30 Laskem nende pihta!

Hesbon hävitatakse Diibonini,

laastagem ta Noofani,

tuli levib Meedebani.”

31 Nõnda asus Iisrael elama emorlaste maale. 32 Siis saatis Mooses Jaaserisse luurajad. Iisrael vallutas selle tütarlinnad ja ajas ära emorlased, kes seal olid. 33 Seejärel iisraellased pöördusid ja läksid üles mööda Baasani teed. Baasani kuningas Oog tuli kogu oma rahvaga Edreisse nende vastu sõdima. 34 Jehoova ütles nüüd Moosesele: „Ära karda teda, sest ma annan tema, kogu ta rahva ja ta maa sinu kätte. Sa teed temaga niisamuti, nagu sa tegid emorlaste kuninga Siihoniga, kes elas Hesbonis.” 35 Nad lõid ta maha, samuti tema pojad ja kogu ta rahva, nii et kedagi ei jäänud ellu, ja võtsid tema maa oma valdusse.

^ 4. Moos. 21:3 Nimi Horma tähendab „hävitamisele määratu”.

^ 4. Moos. 21:14 Ilmselt paik Arnoni vadi lähedal, täpne asukoht ei ole teada.

^ 4. Moos. 21:16 Nimi Beer tähendab „kaev”.

^ 4. Moos. 21:20 Teine võimalik tähendus: „kõrbe”.

^ 4. Moos. 21:25 Võib tõlkida ka „ümberkaudsetesse linnadesse”.

4. Moosese  22 : 1 - 41

22 Siis asusid iisraellased teele ja jäid laagrisse Moabi kõrbetasandikule, Jeerikost teisele poole Jordanit. 2 Sippori poeg Baalak nägi kõike, mida Iisrael oli emorlastele teinud. 3 Moabiidid hakkasid seda rahvast väga kartma, sest see oli nii suur — nad tundsid iisraellaste ees lausa kabuhirmu. 4 Moabiidid ütlesid Midjani vanematele: „Nüüd sööb see rahvas paljaks kogu meie ümbruse, nagu pull sööb väljalt rohu.”

Sippori poeg Baalak oli tol ajal Moabi kuningas. 5 Ta saatis käskjalad Beori poja Bileami juurde Petoori, mis on suure jõe* ääres selle kodumaal. Ta esitas talle kutse: „Üks rahvas on tulnud Egiptusest. Ta on katnud kogu maa ja elab otse mu ees. 6 Palun tule nüüd ja nea see rahvas ära, sest ta on minust vägevam. Ehk suudan ma ta alistada ja maalt välja ajada, sest ma tean, et keda sina õnnistad, see on õnnistatud, ja keda sina nead, see on neetud.”

7 Moabi ja Midjani vanemad asusid teele, kaasas tasu needmise eest*, ning läksid Bileami juurde ja andsid Baalaki sõnumi talle edasi. 8 Ta vastas neile: „Jääge ööseks siia ja ma annan teile teada, mida Jehoova mulle ütleb.” Moabi pealikud jäidki Bileami juurde.

9 Siis tuli Jumal Bileami juurde ja küsis: „Kes on need mehed sinu juures?” 10 Bileam vastas Jumalale: „Moabi kuningas Baalak, Sippori poeg, saatis mulle sõnumi: 11 „Rahvas, kes tuleb Egiptusest, on katnud kogu maa. Tule nüüd ja pane tema peale needus. Ehk suudan ma siis ta vastu võidelda ja ta minema ajada.”” 12 Aga Jumal ütles Bileamile: „Sa ei tohi nendega kaasa minna. Sa ei tohi seda rahvast needa, sest ta on õnnistatud.”

13 Hommikul tõusis Bileam üles ja ütles Baalaki pealikele: „Minge tagasi oma maale, Jehoova on keelanud mul teiega kaasa tulla.” 14 Moabi pealikud lahkusid, läksid tagasi Baalaki juurde ja ütlesid: „Bileam keeldus meiega kaasa tulemast.”

15 Kuid Baalak saatis uuesti pealikke, rohkem ja suursugusemaid kui esimesel korral. 16 Nad tulid Bileami juurde ja ütlesid talle: „Nii ütleb Sippori poeg Baalak: „Palun ära keeldu minu juurde tulemast! 17 Ma osutan sulle suurt au ja teen kõik, mis sa käsid mul teha. Palun tule siis ja nea see rahvas ära.”” 18 Ent Bileam vastas Baalaki meestele: „Isegi kui Baalak annaks mulle omaenda koja, täis hõbedat ja kulda, ei teeks ma midagi oma Jumala Jehoova käsu vastu, ei väikest ega suurt. 19 Kuid jääge palun sellekski ööks siia, et ma saaksin teada, mida Jehoova mulle veel ütleb.”

20 Siis tuli Jumal öösel Bileami juurde ja ütles talle: „Kui need mehed on tulnud sind kutsuma, siis mine nendega kaasa. Aga sa võid rääkida ainult seda, mida mina käsin sul öelda.” 21 Hommikul tõusis Bileam üles, saduldas oma emaeesli ja läks Moabi pealikega kaasa.

22 Aga Jumal vihastus sellepärast, et ta läks, ja Jehoova ingel seadis ennast tee peale teda takistama. Bileam ratsutas oma eesli seljas ja kaks teenrit olid koos temaga. 23 Kui eesel nägi Jehoova inglit tee peal seismas, paljastatud mõõk käes, pööras ta teelt kõrvale. Ent Bileam hakkas eeslit peksma, et sundida teda tee peale tagasi pöörduma. 24 Siis jäi Jehoova ingel seisma viinamägedevahelisele kitsale rajale, kus kummalgi pool oli kivimüür. 25 Kui eesel nägi Jehoova inglit, surus ta end vastu müüri ja pressis ka Bileami jala müüri vastu, ning Bileam hakkas jälle eeslit peksma.

26 Siis läks Jehoova ingel edasi ja jäi seisma nende ette kitsasse kohta, kus polnud võimalik pöörata ei paremale ega vasakule. 27 Kui eesel nägi Jehoova inglit, heitis ta Bileami all maha, nii et Bileam sattus raevu ja peksis eeslit kepiga. 28 Viimaks pani Jehoova eesli rääkima ja see ütles Bileamile: „Mis ma olen sulle teinud, et sa mind kolm korda peksid?” 29 Bileam vastas eeslile: „See on selle eest, et sa mind narritasid. Oleks mul vaid mõõk käes, siis ma tapaks su!” 30 Siis ütles eesel Bileamile: „Kas ma pole seesama eesel, kelle seljas sa oled ratsutanud kogu oma elu kuni tänase päevani? Kas ma olen kunagi varem sulle niimoodi teinud?” Bileam vastas: „Ei.” 31 Siis avas Jehoova Bileami silmad ning see nägi Jehoova inglit seismas tee peal, paljastatud mõõk käes. Sedamaid laskus ta põlvili ja kummardas maani.

32 Jehoova ingel ütles talle: „Miks sa oma eeslit kolm korda peksid? Mina olin see, kes sind takistas, sest sa tegutsed minu tahte vastaselt. 33 Eesel nägi mind ja püüdis kolm korda minu eest kõrvale põigata. Aga mis oleks juhtunud, kui ta poleks seda teinud? Ma oleksin su juba tapnud, aga eesli ellu jätnud.” 34 Bileam ütles Jehoova inglile: „Ma olen pattu teinud, sest ma ei teadnud, et sina mul tee peal ees seisad. Kui see on aga sinu silmis halb, lähen ma tagasi.” 35 Kuid Jehoova ingel ütles Bileamile: „Mine koos nende meestega, kuid sa võid rääkida ainult seda, mida ma sulle ütlen.” Seepeale läks Bileam koos Baalaki pealikega edasi.

36 Kui Baalak kuulis, et Bileam on kohale jõudnud, läks ta otsekohe talle vastu Arnoni kaldal asuvasse linna, mis asub Moabimaa piiril. 37 Baalak ütles Bileamile: „Kas ma ei lasknud sind kutsuda? Miks sa minu juurde ei tulnud? Kas sa arvasid, et ma ei suuda sulle piisavalt suurt au osutada?” 38 Bileam vastas Baalakile: „Aga nüüd ma ikkagi tulin su juurde. Kuid ma pole kindel, kas ma saan midagi öelda, sest mul on luba rääkida ainult seda, mis Jumal mulle suhu paneb.”

39 Nii läks Bileam Baalakiga kaasa ja nad jõudsid Kirjat-Husotti. 40 Baalak ohverdas veiseid ja lambaid ning saatis osa sellest ka Bileamile ja pealikele, kes olid koos temaga. 41 Hommikul võttis Baalak Bileami kaasa ja viis ta üles Baamot-Baali*, kust ta võiks näha kogu rahvast.

^ 4. Moos. 22:5 Ilmselt Eufrati.

^ 4. Moos. 22:7 Võib tõlkida ka „tasu halbade ennete otsimise eest”.

^ 4. Moos. 22:41 Nimi Baamot-Baal tähendab „Baali kõrgendikud”.

4. Moosese  23 : 1 - 30

23 Siis ütles Bileam Baalakile: „Ehita siia seitse altarit ja sea mulle valmis seitse pulli ja seitse jäära.” 2 Baalak tegi kohe nii, nagu Bileam oli öelnud. Seejärel ohverdasid Baalak ja Bileam igal altaril pulli ja jäära. 3 Bileam ütles Baalakile: „Jää siia oma põletusohvri juurde, mina aga lähen. Vahest Jehoova ilmutab end mulle. Mida tahes ta mulle teada annab, seda ma sulle ütlen.” Ja ta läks lagedale künkale.

4 Siis Jumal ilmutas end Bileamile ja Bileam ütles talle: „Ma püstitasin ridamisi seitse altarit ning ohverdasin igal altaril pulli ja jäära.” 5 Jehoova pani Bileamile sõnad suhu ning ütles: „Mine tagasi Baalaki juurde ja ütle talle need sõnad edasi.” 6 Bileam läkski tagasi Baalaki juurde, kes seisis koos kõigi Moabi pealikega oma põletusohvri juures. 7 Ta andis edasi selle prohvetliku sõnumi:

„Moabi kuningas Baalak tõi mind Aramist,

ida mägedelt:

„Tule Jaakobit needma!

Tule Iisraeli hukka mõistma!”

8 Kuidas võiksin panna needuse nende peale, keda Jumal pole neednud?

Kuidas võiksin mõista hukka need, keda Jehoova pole hukka mõistnud?

9 Ma näen neid kaljude tipust

ja vaatan küngastelt.

Nad elavad seal omaette

ega arva end teiste rahvaste hulka.

10 Kes suudaks loendada Jaakobi mullakübemeid

või lugeda üle neljandikkugi Iisraelist?

Surgu mu hing ausameelsete surma

ja mu lõpp olgu nagu neil!”

11 Seepeale ütles Baalak Bileamile: „Mida sa tegid? Ma tõin su siia, et sa paneksid mu vaenlaste peale needuse, kuid sina hoopis õnnistasid neid.” 12 Tema aga vastas: „Eks pea ma rääkima sõnu, mis Jehoova mulle suhu paneb.”

13 Baalak ütles talle: „Tule palun minuga kaasa teise paika, kust nad on sulle näha. Sa näed neist vaid osa, mitte kõiki. Nea nad mulle sealt.” 14 Seejärel viis Baalak Bileami üles Pisgaa mäele Soofimi väljale, ehitas seal seitse altarit ning ohverdas igal altaril pulli ja jäära. 15 Siis Bileam ütles Baalakile: „Jää siia oma põletusohvri juurde, mina aga lähen räägin Jumalaga.” 16 Ja Jehoova ilmutas end Bileamile, pani talle sõnad suhu ning ütles: „Mine tagasi Baalaki juurde ja ütle talle need sõnad edasi.” 17 Bileam läkski Baalaki juurde, kes ootas teda koos Moabi pealikega oma põletusohvri juures. Baalak küsis temalt: „Mida Jehoova ütles?” 18 Bileam andis edasi selle prohvetliku sõnumi:

„Tõuse, Baalak, ja kuula!

Kuula mind, Sippori poeg!

19 Jumal ei ole inimene, kes valetab,

inimlaps, kes meelt muudab*.

Kas tema ütleb, aga ei tee?

Kas tema räägib, aga ei vii täide?

20 Mind on kutsutud õnnistama.

Tema on õnnistanud ja mina ei saa seda tagasi võtta.

21 Ta ei luba Jaakobit ära nõiduda

ega lase Iisraeliga juhtuda õnnetust.

Jumal Jehoova on oma rahvaga,

valjuhäälselt tervitab see oma kuningat.

22 Jumal on toonud ta Egiptusest,

tema jõud on nagu tarva sarved.

23 Ei leidu Jaakobile hukatuse endeid

ega lausuta Iisraelile hävinguennustusi.

Nüüd võib Jaakobi ja Iisraeli kohta öelda:

„Vaadake, mis suuri asju Jumal on neile teinud!”

24 Siin on rahvas, kes tõuseb kui lõvi,

kes ajab end lõvi kombel püsti.

Ta ei heida maha enne, kui sööb saaki

ja joob tapetute verd.”

25 Seepeale ütles Baalak Bileamile: „Kui sa ei saa tema peale needust panna, siis ära teda vähemalt õnnista!” 26 Bileam vastas talle: „Kas ma juba ei öelnud sulle, et ma teen kõik nii, nagu Jehoova ütleb?”

27 Baalak aga ütles Bileamile: „Palun tule, ma viin sind veel ühte kohta. Vahest on Jumala silmis õige see, et sa nead rahva sealt.” 28 Seejärel viis Baalak Bileami üles Peori mäele, kust paistab Jesimon*. 29 Bileam ütles Baalakile: „Ehita siia seitse altarit ning sea mulle valmis seitse pulli ja seitse jäära.” 30 Baalak tegi täpselt nii, nagu Bileam oli öelnud, ning ohverdas igal altaril pulli ja jäära.

^ 4. Moos. 23:19 Võib tõlkida ka „kes kahetseb”.

^ 4. Moos. 23:28 Teine võimalik tähendus: „kõrb”.

4. Moosese  24 : 1 - 25

24 Kui Bileam nägi, et Jehoova silmis oli hea Iisraeli õnnistada, siis ei läinud ta enam otsima hukatuse endeid, vaid pööras oma näo kõrbe poole. 2 Bileam nägi Iisraeli, kes oli oma suguharude kaupa laagris, ja tema peale tuli Jumala vaim. 3 Siis andis ta teada selle prohvetliku sõnumi:

„Nii ütleb Beori poeg Bileam,

mees, kelle silmad on avatud.

4 Nii ütleb see, kes kuuleb Jumala sõna,

kes nägi Kõikvõimsa nägemust

ja on kummardanud maani avali silmi:

5 „Kui kaunid on su telgid, Jaakob,

su eluasemed, Iisrael!

6 Need ulatuvad kaugele nagu vadid,

nagu aiad jõe ääres,

nagu Jehoova istutatud aaloepuud*,

nagu seedrid vete ääres.

7 Vesi niriseb tema kahest nahkämbrist,

ta seeme on külvatud paljude vete äärde.

Tema kuningas saab Agagist vägevamaks

ja ta kuningriik ülendatakse.

8 Jumal on toonud ta Egiptusest,

tema jõud on nagu tarva sarved.

Ta neelab rahvad, oma rõhujad,

ta närib nende luid, purustab nad oma nooltega.

9 Ta on laskunud kõhuli, ta lamab nagu lõvi.

Ta on kui lõvi — kes julgeks teda häirida?

Kes sind õnnistavad, on õnnistatud,

ja kes sind neavad, on neetud.””

10 Siis sai Baalak Bileami peale maruvihaseks. Baalak lõi põlastavalt käsi kokku ja ütles Bileamile: „Ma kutsusin sind selleks, et sa paneksid mu vaenlaste peale needuse, aga sina hoopis õnnistasid neid kolm korda. 11 Lahku nüüd jalamaid! Ma kavatsesin sind kõrgesti austada, kuid Jehoova on jätnud sind aust ilma.”

12 Bileam vastas Baalakile: „Kas ma ei öelnud käskjalgadele, kelle sa saatsid: 13 „Isegi kui Baalak annaks mulle omaenda koja, täis hõbedat ja kulda, ei saaks ma toimida oma tahtmise järgi ja teha midagi Jehoova käsu vastu, ei head ega halba. Ma räägin vaid seda, mida Jehoova mulle ütleb”? 14 Nüüd lähen ma oma rahva juurde. Aga ma teen sulle teatavaks, mida see rahvas sinu rahvaga tulevikus teeb.” 15 Siis andis ta teada selle prohvetliku sõnumi:

„Nii ütleb Beori poeg Bileam,

mees, kelle silmad on avatud.

16 Nii ütleb see, kes kuuleb Jumala sõna

ja kellel on teadmised Kõigekõrgemalt,

see, kes nägi Kõikvõimsa nägemust,

kummardades maani avali silmi:

17 „Ma näen teda, aga mitte nüüd,

ma näen teda, aga mitte peatselt.

Jaakobist väljub täht,

Iisraelist tõuseb valitsuskepp.

Tema purustab Moabi lauba

ja kõigi sõjamöllu poegade kolbad.

18 Edom alistatakse,

Seir saab oma vaenlastele,

kui Iisrael näitab oma julgust.

19 Jaakobist tuleb alistaja

ning ta hävitab linnast iga ellujäänu.””

20 Kui ta nägi amalekke, jätkas ta oma prohvetliku sõnumiga:

„Amalek oli esimene rahvaste seas,

aga lõpuks ta hukkub.”

21 Kui ta nägi keenlasi, jätkas ta oma prohvetliku sõnumiga:

„Su asupaik on kindel, su eluase on kinnitatud kaljule.

22 Aga Kain* põletatakse siiski.

Kaua veel on jäänud aega, kuni Assüüria sind vangi viib?”

23 Ta jätkas oma prohvetliku sõnumiga:

„Oh häda! Kes jääb ellu, kui Jumal seda teeb?

24 Laevad tulevad Kittimi rannikult,

nad vaenavad Assüüriat,

nad vaenavad Eeberit.

Aga temagi hävib täielikult.”

25 Siis Bileam lahkus ja läks oma teed. Ka Baalak läks oma teed.

^ 4. Moos. 24:6 Mitte harilik aaloe (Aloe vera), vaid tõenäoliselt kotkapuu (Aquilaria).

^ 4. Moos. 24:22 St keenlased.

4. Moosese  25 : 1 - 18

25 Kui Iisrael elas Sittimis, hooras rahvas Moabimaa tütardega. 2 Need naised kutsusid rahvast oma jumalatele ohverdama ning rahvas sõi neid ohvreid ja kummardas nende jumalaid. 3 Nõnda siis kummardas Iisrael Peori Baali ja Jehoova raev süttis Iisraeli vastu. 4 Jehoova ütles Moosesele: „Tapa nende eestvedajad ja riputa laibad Jehoova ees päise päeva ajal posti külge, et Jehoova vihalõõm Iisraeli pealt pöörduks.” 5 Seepeale ütles Mooses Iisraeli kohtumõistjatele: „Igaüks teist tapku oma mehed, kes on kummardanud Peori Baali!”

6 Just siis tuli üks iisraellane ja tõi oma vendade juurde ühe midjanlanna; ta tegi seda otse Moosese ja terve Iisraeli koguduse silme all, kui need nutsid kogudusetelgi sissekäigu ees. 7 Kui Piinehas, preester Aaroni poja Eleasari poeg, seda nägi, tõusis ta sedamaid koguduse keskelt üles ja haaras piigi. 8 Ta läks Iisraeli mehe järel telki ja torkas läbi nii Iisraeli mehe kui ka selle naise, nad mõlemad, torgates naisele kubemesse. Siis võeti nuhtlus iisraellaste pealt ära. 9 Sellesse nuhtlusse surnuid oli 24 000.

10 Siis ütles Jehoova Moosesele: 11 „Piinehas, preester Aaroni poja Eleasari poeg, on pööranud mu viha iisraellaste pealt, sest ta ei sallinud, et mulle truudust murtakse, ja seetõttu pole ma iisraellasi hävitanud, kuigi ma ootan jäägitut pühendumust. 12 Seepärast ütle: „Ma teen temaga rahulepingu. 13 Selle lepingu alusel kuulub preestriamet alaliselt talle ja ta järglastele, sest ta ei sallinud, et Jumalale truudust murtakse, ning ta toimetas lepitust Iisraeli rahva eest.””

14 Selle Iisraeli mehe nimi, kes surmati ühes midjanlannaga, oli Simri ja ta oli Salu poeg, siimeonlaste suguvõsa pealik. 15 Surmatud midjanlanna nimi oli Kosbi, ta oli Tsuuri tütar. Tsuur oli üks Midjani hõimupealikest.

16 Hiljem ütles Jehoova Moosesele: 17 „Rünnake midjanlasi ja lööge nad maha, 18 sest nemad ründasid teid kavalusega Peori juhtumil, mis oli seotud nende õe Kosbiga, Midjani pealiku tütrega, kes surmati sel päeval, kui teid Peori juhtumi pärast nuheldi.”

4. Moosese  26 : 1 - 65

26 Pärast nuhtlust ütles Jehoova Moosesele ja preester Aaroni pojale Eleasarile: 2 „Lugege ära terve iisraellaste kogudus nende suguvõsade järgi, kõik 20-aastased ja vanemad, kes on kõlblikud teenima Iisraeli sõjaväes.” 3 Mooses ja preester Eleasar ütlesid rahvale Moabi kõrbetasandikul Jordani ääres Jeeriko lähistel: 4 „Lugege ära kõik 20-aastased ja vanemad, nii nagu Jehoova Moosest käskis.”

Need olid Iisraeli pojad, kes tulid välja Egiptusemaalt. 5 Iisraeli esmasündinu oli Ruuben. Ruubeni järglased olid: Hanokist hanoklaste suguvõsa, Pallust pallulaste suguvõsa, 6 Hesronist hesronlaste suguvõsa, Karmist karmlaste suguvõsa. 7 Need olid ruubenlaste suguvõsad; nende seast arvelevõetuid oli 43 730.

8 Pallu poeg oli Eliab. 9 Eliabi pojad olid Nemuel, Daatan ja Abiram. Daatan ja Abiram olid koguduse esindajad, kes võitlesid Moosese ja Aaroni vastu ühes Korahi jõuguga, kui nad astusid välja Jehoova vastu.

10 Siis maa avanes ja neelas nad. Aga Korah koos oma toetajatega suri, kui tuli neelas 250 meest. Ja nad said teistele hoiatavaks näiteks. 11 Kuid Korahi pojad ei surnud.

12 Siimeoni järglased oma suguvõsade järgi olid: Nemuelist nemuellaste suguvõsa, Jaaminist jaaminlaste suguvõsa, Jaakinist jaakinlaste suguvõsa, 13 Serahist serahlaste suguvõsa, Šaulist šaullaste suguvõsa. 14 Siimeonlaste suguvõsadest arvelevõetuid oli 22 200.

15 Gaadi järglased oma suguvõsade järgi olid: Sefonist sefonlaste suguvõsa, Haggist haggilaste suguvõsa, Suunist suunlaste suguvõsa, 16 Osnist osnilaste suguvõsa, Eerist eerlaste suguvõsa, 17 Arodist arodlaste suguvõsa, Areelist areellaste suguvõsa. 18 Need olid Gaadi poegade suguvõsad; neist arvelevõetuid oli 40 500.

19 Juuda pojad olid Eer ja Oonan. Kuid Eer ja Oonan surid Kaananimaal. 20 Juuda järglased oma suguvõsade järgi olid: Seelast seelalaste suguvõsa, Peretsist peretslaste suguvõsa, Serahist serahlaste suguvõsa. 21 Peretsi järglased olid: Hesronist hesronlaste suguvõsa, Haamulist haamullaste suguvõsa. 22 Need olid Juuda suguvõsad; neist arvelevõetuid oli 76 500.

23 Issaskari järglased oma suguvõsade järgi olid: Toolast toolalaste suguvõsa, Puvvast puvvalaste suguvõsa, 24 Jaasubist jaasublaste suguvõsa, Simronist simronlaste suguvõsa. 25 Need olid Issaskari suguvõsad; neist arvelevõetuid oli 64 300.

26 Sebuloni järglased oma suguvõsade järgi olid: Seredist seredlaste suguvõsa, Eelonist eelonlaste suguvõsa, Jahleelist jahleellaste suguvõsa. 27 Need olid sebulonlaste suguvõsad; neist arvelevõetuid oli 60 500.

28 Joosepi järglased olid Manasse ja Efraim koos oma suguvõsaga. 29 Manasse järglasest Maakirist tuli maakirlaste suguvõsa. Maakirile sündis Gilead; Gileadist tuli gileadlaste suguvõsa. 30 Gileadi järglased olid: Jeserist jeserlaste suguvõsa, Heelekist heeleklaste suguvõsa, 31 Asrielist asriellaste suguvõsa, Sekemist sekemlaste suguvõsa, 32 Semidast semidlaste suguvõsa, Heeferist heeferlaste suguvõsa. 33 Aga Heeferi pojal Selofhadil ei olnud poegi, vaid ainult tütred. Selofhadi tütarde nimed olid Mahla, Noa, Hogla, Milka ja Tirsa. 34 Need olid Manasse suguvõsad; neist arvelevõetuid oli 52 700.

35 Efraimi järglased oma suguvõsade järgi olid: Suutelahist suutelahlaste suguvõsa, Bekerist bekerlaste suguvõsa, Tahanist tahanlaste suguvõsa. 36 Suutelahi järglased olid: Eeranist eeranlaste suguvõsa. 37 Need olid Efraimi poegade suguvõsad; neist arvelevõetuid oli 32 500. Need olid Joosepi järglased oma suguvõsade järgi.

38 Benjamini järglased oma suguvõsade järgi olid: Belast belalaste suguvõsa, Asbelist asbellaste suguvõsa, Ahiramist ahiramlaste suguvõsa, 39 Suufamist suufamlaste suguvõsa, Huufamist huufamlaste suguvõsa. 40 Bela pojad olid Ard ja Naaman; Ardist ardlaste suguvõsa, Naamanist naamanlaste suguvõsa. 41 Need olid Benjamini järglased oma suguvõsade järgi; neist arvelevõetuid oli 45 600.

42 Daani järglased oma suguvõsa järgi olid: Suuhamist suuhamlaste suguvõsa. Need olid Daani järglased oma suguvõsa järgi. 43 Kõiki suuhamlaste suguvõsast arvelevõetuid oli 64 400.

44 Aaseri järglased oma suguvõsade järgi olid: Jimnast jimnalaste suguvõsa, Jisvist jisvilaste suguvõsa, Berijast berijalaste suguvõsa; 45 Berija poegadest: Heberist heberlaste suguvõsa, Malkielist malkiellaste suguvõsa. 46 Aaseri tütre nimi oli Saarah. 47 Need olid Aaseri järglaste suguvõsad; neist arvelevõetuid oli 53 400.

48 Naftali järglased oma suguvõsade järgi olid: Jahselist jahsellaste suguvõsa, Guunist guunlaste suguvõsa, 49 Jetserist jetserlaste suguvõsa, Sillemist sillemlaste suguvõsa. 50 Need olid Naftali suguvõsad oma suguvõsade järgi; neist arvelevõetuid oli 45 400.

51 Kõiki iisraellaste seast arvelevõetuid oli kokku 601 730.

52 Pärast seda ütles Jehoova Moosesele: 53 „Selle nimekirja alusel jaotatagu maa nende vahel pärandiosadeks. 54 Keda on rohkem, nende pärandiosa suurendatagu, ja keda on vähem, nende pärandiosa vähendatagu. Igale suguharule antagu pärandiosa olenevalt arvelevõetute arvust. 55 Aga maa jaotamiseks heidetagu liisku. Neile antagu pärandmaa nende isa suguharu omandist. 56 Iga pärandiosa määratakse liisuga ning jaotatakse suuremate ja väiksemate rühmade vahel.”

57 Leviitide seast arvelevõetud oma suguvõsade järgi olid: Geersonist geersonlaste suguvõsa, Kehatist kehatlaste suguvõsa, Merarist merarlaste suguvõsa. 58 Ka need olid leviitide suguvõsad: libnilaste suguvõsa, hebronlaste suguvõsa, mahlilaste suguvõsa, muusilaste suguvõsa, korahlaste suguvõsa.

Kehatile sündis Amram. 59 Amrami naise nimi oli Jookebed, ta oli Leevi tütar, kes sündis Leevile Egiptuses. Jookebed sünnitas Amramile Aaroni ja Moosese ning nende õe Mirjami. 60 Aaronile sündisid Naadab, Abihu, Eleasar ja Iitamar. 61 Aga Naadab ja Abihu surid, kuna nad tõid Jehoova ette lubamatu tule.

62 Nende seast arvelevõetuid oli kokku 23 000, kõiki ühe kuu vanuseid ja vanemaid meessoost isikuid. Neid ei võetud arvele koos teiste iisraellastega, sest neile ei antud iisraellaste keskel pärandit.

63 Mooses ja preester Eleasar võtsid kõik need arvele, kui nad iisraellased Moabi kõrbetasandikul Jordani ääres Jeeriko lähistel ära lugesid. 64 Aga nende seas ei olnud ühtegi, kelle Mooses ja preester Aaron olid Siinai kõrbes iisraellasi lugedes arvele võtnud, 65 sest Jehoova oli nende kohta öelnud, et nad surevad kõrbes. Seega ei olnud neist alles jäänud ühtegi meest peale Jefunne poja Kaalebi ja Nuuni poja Joosua.

4. Moosese  27 : 1 - 23

27 Siis astusid ette Selofhadi tütred Joosepi poja Manasse suguvõsast. Selofhad oli Heeferi poeg, Heefer oli Gileadi poeg, Gilead oli Maakiri poeg ja Maakir oli Manasse poeg. Selofhadi tütarde nimed olid Mahla, Noa, Hogla, Milka ja Tirsa. 2 Nad seisid Moosese, preester Eleasari, pealike ja terve rahva ees kogudusetelgi sissekäigu juures ning ütlesid: 3 „Meie isa suri kõrbes, kuid ta polnud Korahi toetajate seas, selles jõugus, kes kogunes Jehoova vastu, vaid ta suri omaenda patu pärast. Tal aga polnud ühtegi poega. 4 Miks peaks meie isa nimi tema suguvõsast kaduma, kuna tal polnud poega? Anna meile omand meie isa vendade keskel!” 5 Seepeale viis Mooses nende asja Jehoova ette.

6 Jehoova ütles Moosesele: 7 „Selofhadi tütardel on õigus. Anna neile pärandmaa nende isa vendade keskel, nende isa pärand saagu neile. 8 Ütle iisraellastele: „Kui mees sureb ja tal ei ole poega, siis andke tema pärand ta tütrele. 9 Aga kui sel mehel pole ka tütart, siis andke tema pärand ta vendadele. 10 Aga kui tal pole vendi, siis andke tema pärand ta isa vendadele. 11 Aga kui ta isalgi pole vendi, siis andke tema pärand ta lähimale veresugulasele ta suguvõsas ja see saagu temale. See olgu iisraellastele õigusnormiks, nagu Jehoova on Moosest käskinud.””

12 Siis ütles Jehoova Moosesele: „Mine üles sellele mäele Abarimi mäestikus ja vaata maad, mille ma annan iisraellastele. 13 Kui sa seda oled näinud, siis lähed ka sina oma rahva juurde puhkama, nagu on läinud su vend Aaron, 14 sest kui kogudus minuga Sini kõrbes riidles, hakkasite te vastu mu käsule ega pidanud mind nende ees pühaks vee juures, Meriba vee juures Kaadeses Sini kõrbes.”

15 Siis ütles Mooses Jehoovale: 16 „Jumal Jehoova, kes annab eluvaimu kõigile inimestele, määraku koguduse üle üks mees, 17 kes läheks nende ees välja ja tuleks nende ees tagasi, kes viiks nad välja ja tooks nad tagasi, et Jehoova kogudus ei oleks nagu karjaseta lambad.” 18 Jehoova ütles Moosesele: „Võta Nuuni poeg Joosua, kes on võimekas mees, ja pane oma käsi tema peale. 19 Pane ta seisma preester Eleasari ja terve koguduse ette ning määra ta nende silme all juhiks. 20 Anna osa oma võimust* temale, et terve iisraellaste kogudus teda kuulaks. 21 Ta seisku preester Eleasari ees, kes küsib Jehoovalt uurimi abil temale juhatust. Tema käsul mingu nad välja ja tema käsul tulgu nad tagasi, tema ja kõik iisraellased ühes temaga, terve kogudus.”

22 Mooses tegi täpselt nii, nagu Jehoova oli teda käskinud. Ta pani Joosua seisma preester Eleasari ja terve koguduse ette 23 ning asetas oma käed tema peale ja määras ta juhiks, nagu Jehoova oli Moosese kaudu käsu andnud.

^ 4. Moos. 27:20 Võib tõlkida ka „aust”.

4. Moosese  28 : 1 - 31

28 Siis ütles Jehoova Moosesele: 2 „Käsi iisraellasi: „Kandke hoolt selle eest, et te tooksite mulle mu ohvrianni, mu leiva. Minu meeldivalõhnalised tuleohvrid tuleb tuua määratud ajal.”

3 Ütle neile: „See on tuleohver, mille te peate Jehoovale tooma: kaks veatut aastast jäärtalle päevas alaliselt toodavaks põletusohvriks. 4 Üks jäärtall ohverdage hommikul ja teine jäärtall videviku ajal* 5 ning mõlemaga koos tooge roaohvriks kümnendik eefat* peenjahu, mis on segatud neljandiku hiini* tambitud õliga. 6 See on alaliselt toodav põletusohver, mille kohta anti käsk Siinai mäel ja mis tuleb tuua kui meeldivalõhnaline tuleohver Jehoovale. 7 Selle juurde kuulub joogiohver, neljandik hiini iga jäärtalle kohta. Valage see alkohoolne jook pühas paigas joogiohvriks Jehoovale. 8 Teine jäärtall ohverdage videviku ajal. Tooge see Jehoovale meeldivalõhnaliseks tuleohvriks koos samasuguse roaohvri ja joogiohvriga nagu hommikul.

9 Aga hingamispäeval tuleb ohvrianniks tuua kaks veatut aastast jäärtalle ja roaohvriks kaks kümnendikku eefat* õliga segatud peenjahu ühes selle juurde kuuluva joogiohvriga. 10 See on hingamispäeva põletusohver lisaks alaliselt toodavale põletusohvrile ja selle joogiohvrile.

11 Iga kuu alguses tooge Jehoovale põletusohvriks 2 noort pulli, 1 jäär ja 7 veatut aastast jäärtalle 12 ning roaohvriks kummagi pulli kohta kolm kümnendikku eefat* õliga segatud peenjahu, jäära kohta kaks kümnendikku eefat õliga segatud peenjahu 13 ja iga jäärtalle kohta kümnendik eefat õliga segatud peenjahu. See on põletusohver, meeldivalõhnaline tuleohver Jehoovale. 14 Joogiohvriks olgu pool hiini* veini pulli kohta, kolmandik hiini* jäära kohta ja neljandik hiini* jäärtalle kohta. See on igakuine põletusohver, mida tuleb tuua igas kuus aasta läbi. 15 Peale alaliselt toodava põletusohvri ja selle juurde kuuluva joogiohvri tuleb Jehoovale tuua üks sikutall patuohvriks.

16 Esimese kuu neljateistkümnendal päeval on paasapüha Jehoova auks. 17 Ka sama kuu viieteistkümnendal päeval on püha. Seitse päeva söödagu hapnemata leiba. 18 Esimesel päeval olgu püha kokkutulek. Ärge tehke mitte mingisugust rasket tööd. 19 Tooge Jehoovale põletusohvriks, tuleohvriks, 2 noort pulli, 1 jäär ja 7 aastast jäärtalle. Ohvriloomad olgu veatud. 20 Ohverdage need koos nende juurde kuuluva roaohvriga, milleks on õliga segatud peenjahu ja mida tooge kolm kümnendikku eefat pulli kohta ja kaks kümnendikku eefat jäära kohta. 21 Ohverdage kümnendik eefat iga jäärtalle kohta neist seitsmest 22 ning tooge üks sikk patuohvriks, et teie eest lepitust toimetada. 23 Ohverdage need lisaks hommikusele põletusohvrile, mis on alaliselt toodav põletusohver. 24 Ohverdage neid iga päev samamoodi, seitse päeva järjest, leivana, meeldivalõhnalise tuleohvrina Jehoovale. Kõike seda ohverdage koos alaliselt toodava põletusohvri ja selle juurde kuuluva joogiohvriga. 25 Seitsmendal päeval olgu teil püha kokkutulek. Ärge tehke mitte mingisugust rasket tööd.

26 Uudsevilja päeval, nädalatepühal, kui te toote Jehoovale uue saagi roaohvri, olgu teil püha kokkutulek. Ärge tehke mitte mingisugust rasket tööd. 27 Tooge Jehoovale meeldivalõhnaliseks põletusohvriks 2 noort pulli, 1 jäär ja 7 aastast jäärtalle. 28 Roaohvriks koos nendega tooge õliga segatud peenjahu: tooge seda kolm kümnendikku eefat kummagi pulli kohta, kaks kümnendikku eefat jäära kohta 29 ja kümnendik eefat iga jäärtalle kohta neist seitsmest; 30 samuti tooge üks sikutall, et teie eest lepitust toimetada. 31 Ohverdage need lisaks alaliselt toodavale põletusohvrile ning selle juurde kuuluvale roaohvrile ja joogiohvrile. Ohvriloomad olgu veatud.

^ 4. Moos. 28:4 Sõna-sõnalt „kahe õhtu vahel”.

^ 4. Moos. 28:5 2,2 liitrit. (Vt lisa B14.)

^ 4. Moos. 28:5 0,9 liitri.

^ 4. Moos. 28:9 4,4 liitrit.

^ 4. Moos. 28:12 6,6 liitrit.

^ 4. Moos. 28:14 1,8 liitrit.

^ 4. Moos. 28:14 1,2 liitrit.

^ 4. Moos. 28:14 0,9 liitrit.

4. Moosese  29 : 1 - 40

29 Seitsmenda kuu esimesel päeval olgu teil püha kokkutulek. Ärge tehke mitte mingisugust rasket tööd. See on päev, kui teil tuleb puhuda trompetit. 2 Ohverdage Jehoovale meeldivalõhnaliseks põletusohvriks 1 noor pull, 1 jäär ja 7 aastast jäärtalle, kõik need olgu veatud. 3 Koos nendega tooge roaohvriks õliga segatud peenjahu: tooge seda kolm kümnendikku eefat* pulli kohta, kaks kümnendikku eefat* jäära kohta 4 ja kümnendik eefat* iga jäärtalle kohta neist seitsmest. 5 Patuohvriks tooge üks sikutall, et teie eest lepitust toimetada. 6 Ohverdage need lisaks igakuisele põletusohvrile ja selle roaohvrile, samuti alaliselt toodavale põletusohvrile ja selle roaohvrile ning nende juurde kuuluvatele joogiohvritele, nagu on ette nähtud. See olgu meeldivalõhnaliseks tuleohvriks Jehoovale.

7 Seitsmenda kuu kümnendal päeval olgu teil püha kokkutulek, siis tuleb teil alandada oma hinge*. Ärge tehke mitte mingisugust tööd. 8 Tooge Jehoovale meeldivalõhnaliseks põletusohvriks 1 noor pull, 1 jäär ja 7 aastast jäärtalle, kõik need olgu veatud. 9 Nende juurde kuulugu roaohver, milleks on õliga segatud peenjahu ja mida tooge kolm kümnendikku eefat pulli kohta, kaks kümnendikku eefat jäära kohta 10 ja kümnendik eefat iga jäärtalle kohta neist seitsmest. 11 Samuti tooge üks sikutall patuohvriks lisaks lepituspäeva patuohvrile ning alaliselt toodavale põletusohvrile ja selle roaohvrile koos nende juurde kuuluvate joogiohvritega.

12 Seitsmenda kuu viieteistkümnendal päeval olgu teil püha kokkutulek. Ärge tehke mitte mingisugust rasket tööd ja pidage seitse päeva Jehoova auks püha. 13 Tooge põletusohvriks, meeldivalõhnaliseks tuleohvriks Jehoovale, 13 noort pulli, 2 jäära ja 14 aastast jäärtalle, kõik need olgu veatud. 14 Nende juurde kuulugu roaohver, milleks on õliga segatud peenjahu ja mida tooge kolm kümnendikku eefat iga pulli kohta neist kolmeteistkümnest, kaks kümnendikku eefat kummagi jäära kohta neist kahest 15 ja kümnendik eefat iga jäärtalle kohta neist neljateistkümnest. 16 Samuti tooge üks sikutall patuohvriks lisaks alaliselt toodavale põletusohvrile ning selle juurde kuuluvale roaohvrile ja joogiohvrile.

17 Teisel päeval ohverdage 12 noort pulli, 2 jäära ja 14 aastast jäärtalle, kõik need olgu veatud, 18 ning nende juurde kuuluv roaohver ja joogiohvrid pullide, jäärade ja jäärtallede arvu järgi, nagu on ette nähtud. 19 Samuti tooge patuohvriks üks sikutall lisaks alaliselt toodavale põletusohvrile ning selle juurde kuuluvale roaohvrile koos nende joogiohvritega.

20 Kolmandal päeval ohverdage 11 pulli, 2 jäära ja 14 aastast jäärtalle, kõik need olgu veatud, 21 ning nende juurde kuuluv roaohver ja joogiohvrid pullide, jäärade ja jäärtallede arvu järgi, nagu on ette nähtud. 22 Samuti tooge patuohvriks üks sikk lisaks alaliselt toodavale põletusohvrile ning selle juurde kuuluvale roaohvrile ja joogiohvrile.

23 Neljandal päeval ohverdage 10 pulli, 2 jäära ja 14 aastast jäärtalle, kõik need olgu veatud, 24 ning nende juurde kuuluv roaohver ja joogiohvrid pullide, jäärade ja jäärtallede arvu järgi, nagu on ette nähtud. 25 Samuti tooge patuohvriks üks sikutall lisaks alaliselt toodavale põletusohvrile, selle juurde kuuluvale roaohvrile ja joogiohvrile.

26 Viiendal päeval ohverdage 9 pulli, 2 jäära ja 14 aastast jäärtalle, kõik need olgu veatud, 27 ning nende juurde kuuluv roaohver ja joogiohvrid pullide, jäärade ja jäärtallede arvu järgi, nagu on ette nähtud. 28 Samuti tooge patuohvriks üks sikk lisaks alaliselt toodavale põletusohvrile ning selle juurde kuuluvale roaohvrile ja joogiohvrile.

29 Kuuendal päeval ohverdage 8 pulli, 2 jäära ja 14 aastast jäärtalle, kõik need olgu veatud, 30 ning nende juurde kuuluv roaohver ja joogiohvrid pullide, jäärade ja jäärtallede arvu järgi, nagu on ette nähtud. 31 Samuti tooge patuohvriks üks sikk lisaks alaliselt toodavale põletusohvrile, selle juurde kuuluvale roaohvrile ja selle joogiohvritele.

32 Seitsmendal päeval ohverdage 7 pulli, 2 jäära ja 14 aastast jäärtalle, kõik need olgu veatud, 33 ning nende juurde kuuluv roaohver ja joogiohvrid pullide, jäärade ja jäärtallede arvu järgi, nagu on ette nähtud. 34 Samuti tooge patuohvriks üks sikk lisaks alaliselt toodavale põletusohvrile, selle juurde kuuluvale roaohvrile ja joogiohvrile.

35 Kaheksandal päeval olgu teil pühalik kokkutulek. Ärge tehke mitte mingisugust rasket tööd. 36 Tooge põletusohvriks, meeldivalõhnaliseks tuleohvriks Jehoovale, 1 pull, 1 jäär ja 7 aastast jäärtalle, kõik need olgu veatud, 37 ning nende juurde kuuluv roaohver ja joogiohvrid pullide, jäärade ja jäärtallede arvu järgi, nagu on ette nähtud. 38 Samuti tooge patuohvriks üks sikk lisaks alaliselt toodavale põletusohvrile ning selle juurde kuuluvale roaohvrile ja joogiohvrile.

39 Ohverdage need seatud pühadel Jehoovale lisaks oma tõotusohvritele ja vabatahtlikele ohvritele kui põletus-, roa-, joogi- ja rahuohvrid.”” 40 Mooses rääkis iisraellastele edasi kõik, mida Jehoova oli teda käskinud.

^ 4. Moos. 29:3 6,6 liitrit. (Vt lisa B14.)

^ 4. Moos. 29:3 4,4 liitrit.

^ 4. Moos. 29:4 2,2 liitrit.

^ 4. Moos. 29:7 Üldiselt mõistetakse selle all erinevaid enesesalgamise vorme, sealhulgas paastumist.

4. Moosese  30 : 1 - 16

30 Siis ütles Mooses Iisraeli suguharude peameestele: „Nii on Jehoova käskinud. 2 Kui mõni mees tõotab Jehoovale midagi või annab vande millestki loobuda, ei tohi ta oma sõna murda. Ta peab täitma kõik, mis ta on tõotanud.

3 Kui mõni naine, kes on veel noor ja elab isamajas, tõotab Jehoovale midagi või annab loobumistõotuse 4 ning isa kuuleb tema tõotust või loobumistõotust ja ei esita mingeid vastuväiteid, siis jäävad kõik tema tõotused ja loobumistõotused jõusse. 5 Ent kui isa kuuleb, et ta on andnud tõotused või loobumistõotused, ja keelab tal neid täita, siis ei jää need jõusse. Jehoova andestab talle, sest isa keelas teda.

6 Aga kui ta abiellub ja tal on täita tõotus või mõtlematult antud lubadus 7 ning ta mees saab sellest teada ega esita mingeid vastuväiteid samal päeval, mil ta sellest kuuleb, siis jäävad tema antud tõotused või loobumistõotused jõusse. 8 Ent kui ta mees keelab teda päeval, mil ta sellest kuuleb, siis sellega mees tühistab naise antud tõotuse või mõtlematu lubaduse, ja Jehoova andestab naisele.

9 Kui aga mõni lesestunud või lahutatud naine annab tõotuse, siis jäävad kõik tema antud tõotused jõusse.

10 Aga kui naine annab tõotuse või loobumistõotuse, elades oma mehe majas, 11 ja tema mees kuuleb seda, aga ei esita vastuväiteid ega laida seda maha, siis jäävad kõik naise antud tõotused või loobumistõotused jõusse. 12 Aga kui mees tühistab naise antud tõotuse või loobumistõotuse päeval, mil ta sellest kuuleb, ei jää see jõusse. Mees on selle tühistanud ja Jehoova andestab naisele. 13 Tema mees peab kinnitama või tühistama iga tema tõotuse või vande millestki loobuda ja end salata*. 14 Aga kui päevad mööduvad ja mees ei esita mingeid vastuväiteid, siis kinnitab ta sellega kõik naise antud tõotused või loobumistõotused. Ta kinnitab need, sest ta ei esitanud vastuväiteid päeval, mil ta kuulis naist neid tõotusi andmas. 15 Aga kui mees tühistab need hiljem, mõni aeg pärast seda päeva, mil ta neist kuulis, siis tuleb naise süü mehe peale.”

16 Need on määrused, mis Jehoova andis Moosesele mehe ja tema naise kohta ning isa ja tema tütre kohta, kes on veel noor ja elab isamajas.

^ 4. Moos. 30:13 Võib tõlkida ka „oma hinge alandada”.

4. Moosese  31 : 1 - 54

31 Jehoova ütles Moosesele: 2 „Maksa midjanlastele iisraellaste eest kätte. Pärast seda lähed sa oma rahva juurde puhkama.”

3 Siis Mooses ütles rahvale: „Varustage kõige vajalikuga need mehed enda hulgast, kes läheksid sõdima Midjani vastu, et Jehoova maksaks nende käe läbi Midjanile kätte. 4 Saatke sõtta 1000 meest igast suguharust, kõigist Iisraeli suguharudest.” 5 Iisraeli tuhandete hulgast valitigi 1000 meest igast suguharust, 12 000 sõjaks varustatud meest.

6 Mooses läkitas nad sõtta, 1000 meest igast suguharust, ja koos nendega Eleasari poja preester Piinehase, kelle käes olid pühad riistad ja trompetid märguande puhumiseks. 7 Nad sõdisid Midjani vastu, nagu Jehoova oli Moosest käskinud, ja tapsid kõik mehed. 8 Tapetute hulgas olid ka Midjani kuningad Evi, Rekem, Tsuur, Huur ja Reba — viis Midjani kuningat. Samuti tapsid nad mõõgaga Beori poja Bileami. 9 Aga Midjani naised ja lapsed võtsid nad vangi. Iisraellased võtsid röövsaagiks kõik nende kodu- ja kariloomad ning kogu nende vara. 10 Nad põletasid maha kõik nende linnad, kus nad elasid, ja kõik nende laagrid. 11 Nad võtsid kaasa kogu sõja- ja röövsaagi, nii inimesed kui ka loomad. 12 Siis tõid nad vangid ning rööv- ja sõjasaagi Moosese ja preester Eleasari ning iisraellaste koguduse juurde, kes olid laagris Moabi kõrbetasandikul Jordani ääres Jeeriko lähistel.

13 Mooses, preester Eleasar ning kõik koguduse pealikud läksid laagrist välja neile vastu. 14 Ent Mooses vihastus sõjaretkelt tulnud väeülemate, tuhande- ja sajapealike peale. 15 Ta ütles neile: „Miks te olete kõik naised ellu jätnud? 16 Nemad ju meelitasid Peori juhtumil Bileami sõna peale iisraellasi Jehoovale truudust murdma, nii et Jehoova kogudust tabas nuhtlus. 17 Seepärast tapke kõik poeglapsed, samuti tapke kõik naised, kes on mehega maganud. 18 Aga kõik tüdrukud, kes pole mehega maganud, võite ellu jätta. 19 Jääge seitsmeks päevaks väljapoole laagrit. Igaüks teie seast, kes on kellegi tapnud, ja igaüks, kes on puudutanud mõnd surnut, peab kolmandal ja seitsmendal päeval end puhastama, nii teie ise kui ka teie vangid. 20 Puhastage kõik riide- ja nahkesemed ning kõik kitsevillast ja puust tehtud esemed.”

21 Siis ütles preester Eleasar lahingus käinud sõjameestele: „See on määrus, mille Jehoova andis Moosesele: 22 „Kuld, hõbe, vask, raud, tina ja plii — 23 kõik, mis kannatab tuld — laske tulest läbi käia, siis on see puhas. Kuid seda tuleb puhastada ka puhastusveega. Aga kõik, mis ei kannata tuld, laske veest läbi käia. 24 Seitsmendal päeval peske oma riided, siis te olete puhtad, ning pärast seda võite tulla laagrisse.””

25 Siis Jehoova ütles Moosesele: 26 „Loe kokku röövsaagiks võetu, nii vangistatud inimesed kui ka kõik loomad. Tee seda koos preester Eleasari ja rahva suguvõsade peameestega. 27 Jaga röövsaak kaheks ning jaota see lahingus käinud sõjameeste ja ülejäänud rahva vahel. 28 Võta lahingus käinud sõjameestelt Jehoovale andam: üks viiesajast, nii inimestest, veistest, eeslitest kui ka kitsedest ja lammastest. 29 Võta see nende osast ja anna preester Eleasarile kui annetus Jehoovale. 30 Iisraellaste osast võta üks viiekümnest, nii inimestest, veistest, eeslitest, kitsedest ja lammastest kui ka igasugustest muudest koduloomadest, ning anna need leviitidele, kes täidavad Jehoova telkpühamuga seotud kohustusi.”

31 Mooses ja preester Eleasar tegid täpselt nii, nagu Jehoova oli Moosest käskinud. 32 Sõjasaak, sõjaretkelt kaasa toodud röövsaak, oli 675 000 kitse ja lammast, 33 72 000 veist 34 ja 61 000 eeslit. 35 Naisi, kes polnud mehega maganud, oli 32 000. 36 Sõjaskäinutele kuuluv osa oli 337 500 kitse ja lammast. 37 Andam Jehoovale neist kitsedest ja lammastest oli 675. 38 Veiseid oli 36 000 ja neist andam Jehoovale oli 72. 39 Eesleid oli 30 500 ja neist andam Jehoovale oli 61. 40 Inimesi oli 16 000 ja neist andam Jehoovale oli 32. 41 Siis andis Mooses selle andami preester Eleasarile kui annetuse Jehoovale, nii nagu Jehoova oli Moosest käskinud.

42 Iisraellastele kuuluv osa, mille Mooses oli eraldanud sõjaskäinute omast, 43 oli 337 500 kitse ja lammast, 44 36 000 veist, 45 30 500 eeslit 46 ja 16 000 inimest. 47 Siis võttis Mooses iisraellastele kuuluvast osast, nii inimestest kui ka loomadest, ühe viiekümnest ja andis need leviitidele, kes täitsid Jehoova telkpühamuga seotud kohustusi. Mooses tegi täpselt nii, nagu Jehoova oli teda käskinud.

48 Siis väeülemad, kes olid määratud sõjaväe tuhandete üle, tuhande- ja sajapealikud, pöördusid Moosese poole 49 ja ütlesid talle: „Sinu sulased on lugenud üle oma alluvuses olevad sõjamehed ning mitte ükski pole puudu. 50 Seepärast soovib igaüks meist tuua sõjasaagist Jehoovale ohvrianni: kuldesemeid, jalakette, käevõrusid, pitserisõrmuseid, kõrvarõngaid ja muid väärisehteid, et toimetada enda pärast lepitust Jehoova ees.”

51 Nõnda võtsid Mooses ja preester Eleasar neilt vastu kulla, kõik väärisehted. 52 Kulda, mis saadi tuhande- ja sajapealikelt ning annetati Jehoovale, oli kokku 16 750 seeklit*. 53 Iga sõjamees oli võtnud endale röövsaaki. 54 Niisiis võtsid Mooses ja preester Eleasar tuhande- ja sajapealikelt kulla ning tõid selle kogudusetelki, et see meenutaks iisraellasi Jehoovale.

^ 4. Moos. 31:52 190 kg. (Vt lisa B14.)

4. Moosese  32 : 1 - 42

32 Ruubenlastel ja gaadlastel oli väga palju kariloomi ning nad nägid, et Jaaserimaa ja Gileadimaa sobivad hästi karjapidamiseks. 2 Seepärast läksid gaadlased ja ruubenlased Moosese, preester Eleasari ja koguduse pealike juurde ning ütlesid: 3 „Atarot, Diibon, Jaaser, Nimra, Hesbon, Elaale, Sebam, Nebo ja Beon — 4 kogu see maa, mille Jehoova alistas Iisraeli koguduse ees, on hea maa karjapidamiseks ning sinu sulastel on palju karja.” 5 Nad ütlesid veel: „Kui me oleme sulle meelepärased, siis antagu see maa sinu sulastele omandiks. Ära vii meid üle Jordani.”

6 Siis ütles Mooses gaadlastele ja ruubenlastele: „Kas teie vennad peavad minema sõtta, kui teie jääte siia? 7 Miks te võtate iisraellastelt julguse minna sellele maale, mille Jehoova neile annab? 8 Nii tegid teie isad, kui ma saatsin nad Kaades-Barneast seda maad vaatama. 9 Kui nad jõudsid Eskoli vadisse ja nägid seda maad, siis võtsid nad Iisraeli rahvalt julguse minna sellele maale, mille Jehoova lubas neile anda. 10 Sel päeval süttis Jehoova viha ja ta vandus: 11 „Mehed, kes tulid välja Egiptusest, 20-aastased ja vanemad, ei näe seda maad, mille kohta ma andsin vande Aabrahamile, Iisakile ja Jaakobile, sest nad pole käinud mu järel kogu südamest, 12 välja arvatud kenislase Jefunne poeg Kaaleb ja Nuuni poeg Joosua, sest nemad on käinud Jehoova järel kogu südamest.” 13 Siis süttis Jehoova viha Iisraeli vastu ja ta lasi sel 40 aastat kõrbes ringi rännata, kuni sai otsa kogu see põlvkond, kes oli Jehoova silmis kurja teinud. 14 Ja nüüd olete teie, te patuste sugu, tõusnud oma isade asemele, õhutades veelgi Jehoova tulist viha Iisraeli vastu! 15 Kui te temast taganete, siis jätab ta nad veel kauemaks kõrbesse ja te hävitate kogu selle rahva.”

16 Hiljem läksid nad tema juurde tagasi ja ütlesid: „Luba meil ehitada siia kiviaedikud oma kariloomadele ja linnad oma lastele. 17 Me ise aga läheme lahinguvalmilt iisraellaste ees, kuni oleme viinud nad nende paika, samal ajal kui meie lapsed elavad kindlustatud linnades, kaitstuna maa elanike eest. 18 Me ei pöördu koju tagasi enne, kui iga iisraellane on saanud kätte oma pärandmaa. 19 Meie pärand ei ole teisel pool Jordanit ja kaugemal, kus nendel, vaid meie pärand on Jordanist ida pool.”

20 Mooses vastas neile: „Tehke nii: haarake relv sõttaminekuks Jehoova ees 21 ja minge üle Jordani Jehoova ees. Kui ta on vaenlased ära ajanud 22 ja maa on alistatud Jehoova ees, siis te võite tagasi pöörduda ning te olete vabad süüst Jehoova ja Iisraeli ees. See maa saab Jehoova ees teie omandiks. 23 Aga kui te ei tee nõnda, siis te teete pattu Jehoova vastu. Sellisel juhul teadke, et teil tuleb oma patu eest vastutust kanda. 24 Ehitage siis linnad oma lastele ja aedikud oma karjadele, kuid tehke, mida olete lubanud!”

25 Gaadlased ja ruubenlased ütlesid Moosesele: „Su sulased teevad täpselt nii, nagu meie isand on käskinud. 26 Meie lapsed ja naised ning kariloomad ja kõik meie koduloomad jäävad siia Gileadi linnadesse, 27 aga su sulased lähevad relvastatult üle Jordani sõtta Jehoova ees, nii nagu meie isand on käskinud.”

28 Mooses andis nende kohta käsu preester Eleasarile ja Nuuni pojale Joosuale ning Iisraeli suguharude suguvõsade peameestele. 29 Mooses ütles neile: „Kui kõik gaadlased ja ruubenlased lähevad koos teiega lahinguvalmilt üle Jordani, et Jehoova ees sõdida, ja te alistate maa, siis andke Gileadimaa neile omandiks. 30 Aga kui nad ei haara relvi ega tule koos teiega, siis peavad nad asuma elama ühes teiega Kaananimaale.”

31 Gaadlased ja ruubenlased kostsid seepeale: „Nagu Jehoova on su sulastele öelnud, nii me teeme. 32 Me haarame Jehoova ees relvad ja läheme üle Jordani Kaananimaale, kuid meie pärandmaa jäägu siiapoole Jordanit.” 33 Siis andis Mooses gaadlastele, ruubenlastele ja Joosepi poja Manasse poolele suguharule emorlaste kuninga Siihoni kuningriigi ja Baasani kuninga Oogi kuningriigi, kogu maa koos selle linnadega, nii suurte linnadega kui ka kõrvaliste piirkondade väikelinnadega.

34 Gaadlased ehitasid üles Diiboni, Ataroti, Aroeri, 35 Atrot-Soofani, Jaaseri, Jogbeha, 36 Beet-Nimra ja Beet-Haarani, kindlustatud linnad, ning ehitasid kiviaedikud karjadele. 37 Ruubenlased ehitasid üles Hesboni, Elaale, Kirjataimi, 38 Nebo ja Baal-Meoni (nende nimed muudeti) ning Sibma. Nad andsid ülesehitatud linnadele uued nimed.

39 Manasse poja Maakiri pojad läksid Gileadi, vallutasid selle ja ajasid ära seal elavad emorlased. 40 Mooses andis Gileadi Manasse poja Maakiri poegadele ja need asusid sinna elama. 41 Manasse poeg Jair vallutas sealsed telkkülad ning nimetas need Havvot-Jairiks*. 42 Aga Nobah vallutas Kenati ja selle tütarlinnad ning nimetas selle oma nime järgi Nobahiks.

^ 4. Moos. 32:41 Nimi Havvot-Jair tähendab „Jairi telkkülad”.

4. Moosese  33 : 1 - 56

33 Need olid Iisraeli rahva rännakud, kui rahvas läks Moosese ja Aaroni juhtimisel väeosade kaupa Egiptusemaalt välja. 2 Mooses pani Jehoova käsul kirja nende rännakute peatuspaigad. Järgnevalt on kirjas nende rännakud ühest peatuspaigast teise. 3 Nad lahkusid Raamsesest esimese kuu viieteistkümnendal päeval. Paasapühale järgneval päeval läksid iisraellased kõigi egiptlaste silme all maalt vapralt välja. 4 Samal ajal matsid egiptlased kõiki oma esmasündinuid, kelle Jehoova oli nende seas surmanud. Jehoova oli mõistnud kohut nende jumalate üle.

5 Niisiis lahkusid iisraellased Raamsesest ja jäid laagrisse Sukkotti. 6 Sukkotist läksid nad Eetamisse kõrbe ääres ja jäid sinna laagrisse. 7 Eetamist pöördusid nad tagasi Pii-Hahiroti poole, mis on Baal-Sefoni lähedal, ning jäid laagrisse Migdoli juurde. 8 Pii-Hahirotist läksid nad läbi mere kõrbesse, kõndisid kolm päeva Eetami kõrbes ja jäid laagrisse Maarasse.

9 Maarast läksid nad Eelimisse. Seal oli 12 allikat ja 70 palmipuud, seepärast jäid nad sinna laagrisse. 10 Eelimist läksid nad Punase mere äärde ja jäid sinna laagrisse. 11 Lahkunud Punase mere äärest, läksid nad Siini kõrbesse ja jäid sinna laagrisse. 12 Siini kõrbest läksid nad Dofkasse ja jäid sinna laagrisse. 13 Mõne aja pärast lahkusid nad Dofkast ja jäid laagrisse Aalusesse. 14 Aalusest läksid nad Refidimi ja jäid sinna laagrisse, aga seal polnud rahval joomiseks vett. 15 Refidimist läksid nad Siinai kõrbesse ja jäid sinna laagrisse.

16 Siis lahkusid nad Siinai kõrbest ja jäid laagrisse Kibrot-Hattaavasse. 17 Kibrot-Hattaavast läksid nad Haserotti ja jäid sinna laagrisse. 18 Haserotist läksid nad Ritmasse ja jäid sinna laagrisse. 19 Lahkunud Ritmast, jäid nad laagrisse Rimmon-Peretsisse. 20 Rimmon-Peretsist läksid nad Libnasse ja jäid sinna laagrisse. 21 Mõne aja pärast lahkusid nad Libnast ja jäid laagrisse Rissasse. 22 Rissast läksid nad Kehelatasse ja jäid sinna laagrisse. 23 Lahkunud Kehelatast, jäid nad laagrisse Saaferi mäe juurde.

24 Siis nad lahkusid Saaferi mäe juurest ja jäid laagrisse Haraadasse. 25 Haraadast läksid nad Makhelotti ja jäid sinna laagrisse. 26 Makhelotist läksid nad Tahatti ja jäid sinna laagrisse. 27 Pärast Tahatti jäid nad laagrisse Taarahisse. 28 Taarahist läksid nad Mitkasse ja jäid sinna laagrisse. 29 Mõne aja pärast lahkusid nad Mitkast ja jäid laagrisse Hasmonasse. 30 Lahkunud Hasmonast, jäid nad laagrisse Moserotti. 31 Moserotist läksid nad Bene-Jaakanisse ja jäid sinna laagrisse. 32 Bene-Jaakanist läksid nad Hor-Hagidgadisse ja jäid sinna laagrisse. 33 Lahkunud Hor-Hagidgadist, jäid nad laagrisse Jotbatasse. 34 Mõne aja pärast lahkusid nad Jotbatast ja jäid laagrisse Abronasse. 35 Abronast läksid nad Esjon-Geberisse ja jäid sinna laagrisse. 36 Pärast Esjon-Geberit jäid nad laagrisse Sini kõrbesse Kaadesesse.

37 Mõne aja pärast lahkusid nad Kaadesest ja jäid laagrisse Hoori mäe juurde Edomimaa piirile. 38 Preester Aaron läks Jehoova käsul üles Hoori mäele ning ta suri seal. See oli neljakümnendal aastal pärast iisraellaste lahkumist Egiptusemaalt, viienda kuu esimesel päeval. 39 Aaron oli 123-aastane, kui ta Hoori mäel suri.

40 Aradi kuningas, kaananlane, kes elas Kaananimaal Negevis, kuulis iisraellaste tulekust.

41 Mõne aja pärast lahkusid iisraellased Hoori mäe juurest ja jäid laagrisse Salmonasse. 42 Salmonast läksid nad Puunoni ja jäid sinna laagrisse. 43 Puunonist läksid nad Obotti ja jäid sinna laagrisse. 44 Lahkunud Obotist, jäid nad laagrisse Ijje-Abarimi Moabi piiril. 45 Mõne aja pärast lahkusid nad Ijjimist* ja jäid laagrisse Diibon-Gaadi. 46 Pärast Diibon-Gaadi jäid nad laagrisse Almon-Diblataimi. 47 Almon-Diblataimist läksid nad Abarimi mäestikku Nebo jalamile ja jäid sinna laagrisse. 48 Viimaks lahkusid nad Abarimi mäestikust ja jäid laagrisse Moabi kõrbetasandikule Jordani äärde Jeeriko lähistele. 49 Nad olid laagris Jordani ääres Moabi kõrbetasandikul Beet-Jesimotist kuni Aabel-Sittimini.

50 Jehoova lausus Moosesele Moabi kõrbetasandikul Jordani ääres Jeeriko lähistel: 51 „Ütle iisraellastele: „Te lähete üle Jordani Kaananimaale. 52 Ajage kõik selle maa elanikud enda eest ära ning purustage kõik nende kivi- ja metallkujud ning hävitage kõik nende ohvripaigad. 53 Võtke maa oma valdusse ja elage seal, sest ma annan selle teile. 54 Jaotage maa liisuga oma suguvõsade vahel ja see saab nende omandiks. Keda on rohkem, nende pärandiosa suurendage, ja keda on vähem, nende pärandiosa vähendage. Igaühe pärand olgu seal, kuhu talle liisk langeb. Te saate endale pärandmaa oma isade suguharude järgi.

55 Kui te aga ei aja selle maa elanikke enda eest ära, siis on need, kelle te alles jätate, teile nagu okas silmas ja astel külje sees ning nad vaevavad teid maal, kus te elate. 56 Ja siis teen ma teiega samamoodi, nagu ma kavatsesin teha nendega.””

^ 4. Moos. 33:45 Sama mis Ijje-Abarim.

4. Moosese  34 : 1 - 29

34 Jehoova ütles Moosesele veel: 2 „Anna iisraellastele sellised juhendid: „Kui te lähete Kaananimaale, siis saab see maa teile pärandiks, kogu Kaananimaa piirist piirini.

3 Teie lõunapiir kulgeb Sini kõrbest piki Edomit. Ida poolt algab lõunapiir Soolamere* otsast. 4 Teie piir pöördub ja möödub Akrabbimi tõusust lõuna poolt ning kulgeb edasi Sini; selle lõpp on lõuna pool Kaades-Barnead. Seejärel kulgeb see Hasar-Addarisse ja sealt edasi Asmonisse. 5 Asmonist pöördub piir Egiptuse vadisse ja jookseb kuni mereni*.

6 Teie läänepiiriks on Suure mere rannik. See olgu teie läänepiir.

7 Teie põhjapiir on järgmine. Märgistage see Suurest merest Hoori mäeni. 8 Hoori mäest märgistage piir Lebo-Hamatini* ja piir lõppeb Sedadiga. 9 Edasi kulgeb piir Sifronini ja ulatub kuni Haasar-Eenanini. See olgu teie põhjapiir.

10 Siis märgistage oma idapiir Haasar-Eenanist Sefamini. 11 Piir ulatub Sefamist Riblani*, mis on Ainist ida pool, ja laskub sealt alla, kulgedes üle Kinnereti mere* idaküljes oleva nõlva. 12 Piir ulatub Jordanini ja lõppeb Soolamerega. See on teie maa koos seda ümbritsevate piiridega.””

13 Mooses andis iisraellastele niisugused juhtnöörid: „Jaotage see maa omavahel liisuga ja see saab teie omandiks, maa, mille Jehoova on käskinud anda üheksale ja poolele suguharule. 14 Ruubenlaste suguharu oma suguvõsade järgi, gaadlaste suguharu oma suguvõsade järgi ja pool Manasse suguharu on juba saanud endale pärandi. 15 Need kaks ja pool suguharu on juba saanud endale pärandi Jeeriko lähistel Jordanist idas, päikesetõusu pool.”

16 Jehoova ütles Moosesele veel: 17 „Need on mehed, kes jaotavad maa osadeks, mis saavad teie omandiks: preester Eleasar ja Nuuni poeg Joosua. 18 Samuti võtke igast suguharust üks pealik, kes maad teile pärandiosadeks jaotab. 19 Need mehed on Juuda suguharust Jefunne poeg Kaaleb, 20 siimeonlaste suguharust Ammihudi poeg Semuel, 21 Benjamini suguharust Kisloni poeg Elidad, 22 daanlaste suguharust pealik Bukki, Jogli poeg, 23 Joosepi poegadest manasselaste suguharust pealik Hanniel, Eefodi poeg, 24 ja efraimlaste suguharust pealik Kemuel, Siftani poeg, 25 sebulonlaste suguharust pealik Elisafan, Parnaki poeg, 26 issaskarlaste suguharust pealik Paltiel, Assani poeg, 27 aaserlaste suguharust pealik Ahihud, Selomi poeg, 28 naftalilaste suguharust pealik Pedahel, Ammihudi poeg.” 29 Nendele andis Jehoova käsu jaotada Kaananimaa iisraellaste vahel.

^ 4. Moos. 34:3 St Surnumere.

^ 4. Moos. 34:5 St Suure mereni, Vahemereni.

^ 4. Moos. 34:8 Võib tõlkida ka „Hamati piirialani”.

^ 4. Moos. 34:11 Mõeldakse Kaananimaa idapiiril, mitte Hamatimaal asuvat Riblat.

^ 4. Moos. 34:11 Tegelikult järv; nimetatakse ka Genneesareti järveks, Galilea mereks ja Tiberiase mereks.

4. Moosese  35 : 1 - 34

35 Jehoova jätkas kõnelust Moosesega Moabi kõrbetasandikul Jordani ääres Jeeriko lähistel, öeldes: 2 „Ütle iisraellastele, et nad annaksid endale kuuluvast pärandist leviitidele elamiseks linnu, samuti andku nad leviitidele nende linnade ümber olevad karjamaad. 3 Leviidid elagu neis linnades ning karjamaad olgu nende kariloomade, kõigi muude loomade ja majapidamishoonete jaoks. 4 Nende linnade karjamaad, mis te annate leviitidele, ulatugu linnamüürist igas suunas 1000 küünra* kaugusele. 5 Seal mõõtke maad 2000 küünart* ida pool, 2000 küünart lõuna pool, 2000 küünart lääne pool ja 2000 küünart põhja pool, kusjuures linn jäägu keskele. Sellel alal olgu linna karjamaad.

6 Neist linnadest, mis te annate leviitidele, olgu 6 pelgulinnadeks, kuhu saaks põgeneda inimesetapja, ning peale selle andke leviitidele veel 42 linna. 7 Andke leviitidele kokku 48 linna koos karjamaadega. 8 Linnad, mis te neile annate, on iisraellaste omandist. Suuremalt suguharult võtke rohkem ja väiksemalt vähem. Iga suguharu andku mõned oma linnad leviitidele olenevalt oma pärandi suurusest.”

9 Jehoova lausus Moosesele veel: 10 „Ütle iisraellastele: „Te lähete üle Jordani Kaananimaale. 11 Valige seal endale pelgulinnadeks ligipääsetavad linnad, kuhu saaks põgeneda inimesetapja, kes on tahtmatult kellegi tapnud. 12 Need linnad olgu teile pelgupaigaks veritasunõudja eest, et inimesetapja ei sureks, enne kui tema üle on rahva ees kohut mõistetud. 13 Need 6 linna, mis te eraldate, olgu teile pelgulinnadeks. 14 Andke pelgulinnadeks 3 linna siinpool Jordanit ja 3 linna Kaananimaal. 15 Need 6 linna olgu pelgupaigaks iisraellastele, samuti nende keskel elavatele muulastele ja sisserändajatele, et sinna võiks põgeneda igaüks, kes on tahtmatult kellegi tapnud.

16 Kui keegi lööb teist inimest rauast esemega ja too sureb, siis on lööja mõrvar. Mõrvar tuleb surmata! 17 Või kui ta lööb teda kiviga, millega saab tappa, ning too sureb, siis on ta mõrvar. Mõrvar tuleb surmata! 18 Või kui ta lööb teda puust esemega, millega saab tappa, ning too sureb, siis on ta mõrvar. Mõrvar tuleb surmata!

19 Mõrvari peab surmama veritasunõudja*. Kui veritasunõudja mõrvariga kokku satub, siis ta surmaku ta. 20 Kui keegi viha pärast tõukab teist inimest või kuritahtlikult* viskab teda millegagi, nii et too sureb, 21 või kui ta viha pärast lööb teda käega ja too sureb, siis tuleb lööja surmata. Ta on mõrvar. Veritasunõudja surmaku mõrvar, kui ta temaga kokku satub.

22 Aga kui keegi kogemata, mitte viha pärast, tõukab teist inimest või viskab teda millegagi, olemata kuritahtlik, 23 või kui ta ei märka teist ja kukutab tema peale kivi, olemata tema vaenlane ja tahtmata teda vigastada, ning too sureb, 24 siis peab kogudus teo toimepanija ning veritasunõudja vahel nende määruste järgi kohut mõistma. 25 Kogudus päästku siis inimesetapja veritasunõudja käest ja saatku ta tagasi pelgulinna, kuhu ta oli põgenenud, ja inimesetapja elagu seal kuni püha õliga võitud ülempreestri surmani.

26 Aga kui inimesetapja läheb väljapoole selle pelgulinna piire, kuhu ta oli põgenenud, 27 ning veritasunõudja leiab inimesetapja väljastpoolt pelgulinna piire ja surmab tema, siis ei ole veritasunõudjal veresüüd, 28 sest inimesetapja peab elama oma pelgulinnas kuni ülempreestri surmani. Kuid pärast ülempreestri surma võib ta minna tagasi oma maaomandile. 29 Need olgu teile määrusteks, mille alusel kohut mõista põlvest põlve kõigis teie elupaikades.

30 Kui keegi tapab inimese, siis tuleb ta surmata kui mõrvar tunnistajate ütluste alusel; kuid ühtki hingelist ärgu surmatagu ainult ühe tunnistaja ütluse peale. 31 Mõrvar, kes on surma väärt, tuleb kindlasti surmata — te ei tohi võtta lunastushinda tema elu eest! 32 Samuti ei tohi te võtta lunastushinda pelgulinna põgenenu eest, lubades tal minna tagasi elama oma maaomandile enne ülempreestri surma.

33 Te ei tohi rüvetada maad, kus te elate, sest veri rüvetab maad, ja sel maal valatud vere eest pole muud lepitust kui üksnes selle valaja veri. 34 Te ei tohi rüvetada maad, kus elate teie ja kus elan mina, sest mina, Jehoova, elan Iisraeli rahva keskel.””

^ 4. Moos. 35:4 445 m. (Vt lisa B14.)

^ 4. Moos. 35:5 890 m. Ilmselt oli see ümber linna karjamaadeks eraldatud nelinurkse ala ühe külje pikkus, mille hulka polnud arvatud linna mõõtmeid.

^ 4. Moos. 35:19 St tapetu lähim meessoost sugulane.

^ 4. Moos. 35:20 Sõna-sõnalt „varitsedes”.

4. Moosese  36 : 1 - 13

36 Gileadi järeltulijate suguvõsade peamehed (Joosepi poja Manasse poja Maakiri poja Gileadi pojad) tulid ning rääkisid Moosese ja pealikega, iisraellaste suguvõsade peameestega. 2 Nad ütlesid: „Jehoova on käskinud mu isandat jaotada maa liisuga pärandiosadeks iisraellastele ja Jehoova käskis mu isandat anda meie venna Selofhadi pärand tema tütardele. 3 Kui need aga abielluvad meestega mõnest teisest Iisraeli suguharust, võetakse nende pärand ära meie isade pärandist ja lisatakse selle suguharu pärandile, kuhu nad kuuluma hakkavad, nii et see võetakse ära pärandist, mille me liisuga saime. 4 Ja kui saabub Iisraeli rahva vabastusaasta, siis lisatakse nende naiste pärand jäädavalt selle suguharu pärandile, kuhu nad siis kuuluvad, nii et nende pärand võetakse ära meie isade suguharu pärandist.”

5 Siis ütles Mooses Jehoova käsul iisraellastele: „Joosepi järeltulijate suguharul on õigus. 6 Jehoova on andnud Selofhadi tütarde kohta sellise käsu: „Nad võivad abielluda, kellega soovivad, kui see mees on mõnest nende isa suguharu suguvõsast. 7 Iisraellaste pärand ei tohi minna ühelt suguharult teisele, nad peavad hoidma oma esiisade suguharu pärandit. 8 Iga tütar, kes on saanud pärandi mõnes Iisraeli suguharus, peab abielluma oma isa suguharust pärit mehega, nii et iisraellastele jääks nende esiisade pärand. 9 Pärand ei tohi minna ühelt suguharult teisele, Iisraeli suguharud peavad hoidma oma pärandit.””

10 Selofhadi tütred tegid täpselt nii, nagu Jehoova oli Moosest käskinud. 11 Selofhadi tütred Mahla, Tirsa, Hogla, Milka ja Noa abiellusidki oma isa vendade poegadega. 12 Nad abiellusid Joosepi poja Manasse suguvõsadest pärit meestega, et nende pärand jääks nende isa suguvõsa suguharule.

13 Need on käsud ja õigusnormid, mis Jehoova andis Moosese kaudu iisraellastele Moabi kõrbetasandikul Jordani ääres Jeeriko lähistel.

5. MOOSESE

LÜHIÜLEVAADE

- 1

- Hoorebi mäe juurest lahkumine (1–8)

- Pealike ja kohtumõistjate ametissemääramine (9–18)

- Nurisemine Kaades-Barneas (19–46)

- Iisrael keeldub tõotatud maale minemast (26–33)

- Kaananimaa vallutamine ebaõnnestub (41–46)

- 2

- 38 aastat kõrberännakut (1–23)

- Võit Hesboni kuninga Siihoni üle (24–37)

- 3

- Võit Baasani kuninga Oogi üle (1–7)

- Maa jagamine Jordanist idas (8–20)

- „Ärge kartke neid” (21, 22)

- Mooses ei saa tõotatud maale (23–29)

- 4

- Üleskutse kuulekusele (1–14)

- Ärge unustage Jumala tegusid (9)

- Jehoova ootab jäägitut pühendumust (15–31)

- Pole ühtki teist Jumalat peale Jehoova (32–40)

- Pelgulinnad Jordanist idas (41–43)

- Seaduse sissejuhatus (44–49)

- 5

- Jehoova leping Hoorebi juures (1–5)

- Kümne käsu kordamine (6–22)

- Rahvas kardab Siinai mäe juures (23–33)

- 6

- Armasta Jehoovat kogu südamest (1–9)

- „Kuula, Iisrael!” (4)

- Vanemad õpetagu oma lapsi (6, 7)

- Ärge unustage Jehoovat (10–15)

- Ärge pange Jehoovat proovile (16–19)

- Rääkige tulevastele põlvedele (20–25)

- 7

- Seitse rahvast tuleb hävitada (1–6)

- Miks valiti Iisrael (7–11)

- Kuulekus toob õnnistusi (12–26)

- 8

- Jehoova õnnistuste meeldetuletamine (1–9)

- „Elu ei sõltu üksnes leivast” (3)

- Ärge unustage Jehoovat (10–20)

- 9

- Miks anti maa Iisraelile (1–6)

- Iisrael vihastab Jehoovat neli korda (7–29)

- Kuldvasikas (7–14)

- Mooses palub rahva eest (15–21, 25–29)

- Rahvas vihastab Jehoovat veel kolm korda (22)

- 10

- Uued kivitahvlid (1–11)

- Mida Jehoova rahvalt ootab (12–22)

- Kartke ja armastage Jehoovat (12)

- 11

- Te olete näinud Jehoova suurust (1–7)

- Tõotatud maa (8–12)

- Tasu kuulekuse eest (13–17)

- Hoidke Jumala sõnu südames (18–25)

- Õnnistus ja needus (26–32)

- 12

- Teenige Jumalat paigas, mille ta valib (1–14)

- Luba süüa liha, kuid ilma vereta (15–28)

- Ärge laske end teistel jumalatel lõksu meelitada (29–32)

- 13

- Kuidas kohelda usutaganejaid (1–18)

- 14

- Kohatu leinamine (1, 2)

- Puhtad ja ebapuhtad toidud (3–21)

- Kümnis Jehoovale (22–29)

- 15

- Igal seitsmendal aastal kustutatagu võlad (1–6)

- Vaeste aitamine (7–11)

- Orjade vabastamine iga seitsme aasta tagant (12–18)

- Naaskel läbi orja kõrva (16, 17)

- Loomade esmikud pühendatagu Jehoovale (19–23)

- 16

- Paasapüha; hapnemata leibade püha (1–8)

- Nädalatepüha (9–12)

- Lehtmajadepüha (13–17)

- Kohtumõistjate määramine (18–20)

- Mida ei tohi kummardada (21, 22)

- 17

- Ohvrid olgu veatud (1)

- Juhendid usutaganeja kohta (2–7)

- Rasked kohtuasjad (8–13)

- Juhendid tulevastele kuningatele (14–20)

- Kuningas tehku seadusest ärakiri (18)

- 18

- Preestrite ja leviitide osa (1–8)

- Okultsed kombed keelatud (9–14)

- Moosese-sarnane prohvet (15–19)

- Kuidas tunda ära valeprohveteid (20–22)

- 19

- Veresüü ja pelgulinnad (1–13)

- Piirimärke ei tohi nihutada (14)

- Kohtus tunnistamine (15–21)

- On vaja kaht või kolme tunnistajat (15)

- 20

- Juhendid sõjapidamise kohta (1–20)

- Kes on sõjaväeteenistusest vabastatud (5–9)

- 21

- Lahendamata tapmisjuhtumid (1–9)

- Abiellumine vangistatud naisega (10–14)

- Esmasündinu õigused (15–17)

- Mässumeelne poeg (18–21)

- Posti külge riputatu on neetud (22, 23)

- 22

- Ligimese looma tuleb hästi kohelda (1–4)

- Vastassugupoole riiete kandmisest (5)

- Loomi tuleb hästi kohelda (6, 7)

- Katuserinnatis (8)

- Mis ei sobi kokku (9–11)

- Rõivatutid (12)

- Seadusvastane seksuaalkäitumine (13–30)

- 23

- Kes ei või kuuluda Jumala kogudusse (1–8)

- Laagri puhtus (9–14)

- Põgenenud orjad (15, 16)

- Prostitutsioon keelatud (17, 18)

- Vahekasu ja tõotused (19–23)

- Mida möödakäija võib süüa (24, 25)

- 24

- Abielu ja lahutus (1–5)

- Austus elu vastu (6–9)

- Vaestest hoolimine (10–18)

- Juhendid järelnoppimise kohta (19–22)

- 25

- Juhendid ihunuhtluse kohta (1–3)

- Ärge siduge kinni pulli suud (4)

- Leviraatabielu (5–10)

- Sobimatud võtted (11, 12)

- Täpsed kaalud ja mõõdunõud (13–16)

- Amalekid tuleb hävitada (17–19)

- 26

- Esimeste viljade ohverdamine (1–11)

- Teine kümnis (12–15)

- Iisrael on Jehoova eriline omand (16–19)

- 27

- Seadus tuleb kirjutada kividele (1–10)

- Eebali ja Gerisimi mäel (11–14)

- Needuste ettelugemine (15–26)

- 28

- Õnnistused kuulekuse eest (1–14)

- Needused sõnakuulmatuse eest (15–68)

- 29

- Leping Iisraeliga Moabimaal (1–13)

- Hoiatus sõnakuulmatuse eest (14–29)

- Varjatu, avalikuks tehtu (29)

- 30

- Jehoova juurde tagasipöördumine (1–10)

- Jehoova käsud pole liiga rasked (11–14)

- Valik elu ja surma vahel (15–20)

- 31

- Mooses sureb peagi (1–8)

- Seadus tuleb ette lugeda (9–13)

- Joosua ametissemääramine (14, 15)

- Ennustus Iisraeli mässumeelsuse kohta (16–30)

- Laul, mida tuleb Iisraelile õpetada (19, 22, 30)

- 32

- Moosese laul (1–47)

- Jehoova on kalju (4)

- Iisrael unustab oma kalju (18)

- „Kättemaks kuulub mulle” (35)

- „Rõõmutsege, rahvad, koos tema rahvaga” (43)

- Mooses peab surema Nebo mäel (48–52)

- 33

- Mooses õnnistab suguharusid (1–29)

- Jehoova „igavesed käsivarred” (27)

- 34

- Jehoova näitab Moosesele tõotatud maad (1–4)

- Moosese surm (5–12)

5. Moosese

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

5. Moosese  1 : 1 - 46

VIIES MOOSESE RAAMAT

1 Mooses kõneles kogu Iisraelile kõrbes Jordani piirkonnas, Sufi lähedal asuval kõrbetasandikul, Paarani, Tofeli, Laabani, Haseroti ja Dii-Saahabi vahel. 2 Mööda Seiri mäestikku viivat teed on Hoorebi juurest Kaades-Barneani 11 päevateekonda. 3 Niisiis, neljakümnenda aasta üheteistkümnenda kuu esimesel päeval rääkis Mooses iisraellastele edasi kõik, mida Jehoova oli tal käskinud neile öelda. 4 See oli pärast seda, kui ta oli alistanud emorlaste kuninga Siihoni, kes elas Hesbonis, ja kui ta oli alistanud Edreis Baasani kuninga Oogi, kes elas Astarotis. 5 Jordani piirkonnas Moabimaal asus Mooses seadust selgitama. Ta lausus:

6 „Meie Jumal Jehoova ütles meile Hoorebi mägismaal: „Te olete sel mägismaal juba küllalt kaua olnud. 7 Pöörduge ja asuge teele emorlaste mägismaale ja kõigi nende naabrite juurde nii Arabas*, mägismaal, Sefelas,* Negevis* kui ka rannikualadel. Minge kaananlaste maale ja Liibanoni* ning kuni suure jõeni, Eufratini. 8 Vaadake, see maa on teie ees! Minge ja võtke see oma valdusse, maa, mille kohta Jehoova vandus teie isadele Aabrahamile, Iisakile ja Jaakobile, et ta annab selle neile ja nende järglastele.”

9 Ma ütlesin teile tol korral: „Ma ei suuda teid üksinda juhtida ega seda koormat kanda. 10 Teie Jumal Jehoova on teinud teid rohkearvuliseks ja teid on nõnda palju kui taevatähti. 11 Jehoova, teie esiisade Jumal, tehku teid veel tuhat korda suuremaks ja õnnistagu teid, nagu ta on teile tõotanud! 12 Aga kuidas ma suudan teid üksinda kanda ja taluda teie tülitsemist? See koorem on mulle liiga raske. 13 Valige oma suguharudest tarku, mõistlikke ja kogenud mehi ning ma määran nad teile peameesteks.” 14 Te vastasite mulle: „See, mida sa oled käskinud meil teha, on hea.” 15 Nii ma siis võtsin teie suguharude peamehi, tarku ja kogenud mehi, ning panin nad teid juhtima, määrates nad tuhande-, saja-, viiekümne- ja kümnepealikeks ning ülevaatajateks teie suguharudele.

16 Ma andsin tol korral juhtnöörid teie kohtumõistjatele: „Kui te lahendate tüliküsimust oma vendade vahel, siis mõistke õiglast kohut mehe ja tema venna või muulase vahel. 17 Te ei tohi kohtumõistmisel olla erapoolikud! Kuulake ühtmoodi ära nii väike kui ka suur. Te ei tohi karta inimesi, sest te mõistate kohut Jumala nimel. Aga kui mõni asi on teile liiga raske, siis tooge see minu ette ja ma kuulan selle ära.” 18 Tol korral andsin ma teile juhendid kõige selle kohta, mis teil tuleb teha.

19 Siis me lahkusime Hoorebi juurest ning rändasime läbi kogu selle suure ja kardetava kõrbe, mida te nägite teekonnal emorlaste mägismaale; me tegime, nagu meie Jumal Jehoova meid oli käskinud. Lõpuks me jõudsime Kaades-Barneasse. 20 Siis ma ütlesin teile: „Te olete jõudnud emorlaste mägismaale, mille meie Jumal Jehoova meile annab. 21 Teie Jumal Jehoova on andnud selle maa teile. Minge nüüd ja võtke see enda valdusse, nagu teie esiisade Jumal Jehoova on teile öelnud. Ärge kartke ja ärge tundke hirmu!”

22 Siis te pöördusite kõik minu poole ja ütlesite: „Saadame välja mehi, et nad uuriksid seda maad ja tooksid meile sõna, millist teed pidi me peaksime minema ja millised linnad meid ees ootavad.” 23 See ettepanek tundus mulle hea ja ma valisin teie hulgast 12 meest, igast suguharust ühe. 24 Nad asusidki teele ja läksid üles mägismaale ning jõudsid Eskoli vadisse ja uurisid seda. 25 Nad võtsid kaasa selle maa vilju ja tõid need meile ning teatasid: „Maa, mille meie Jumal Jehoova meile annab, on hea maa.” 26 Aga te keeldusite sinna minemast ja mässasite Jehoova, oma Jumala käsu vastu. 27 Te nurisesite oma telkides ja ütlesite: „Jehoova vihkab meid ja sellepärast tõi ta meid ära Egiptusemaalt, et anda meid emorlaste kätte ja meid nõnda hävitada. 28 Mis koht see selline on, kuhu me peame minema? Meie vennad on teinud meie südame araks, öeldes: „See rahvas on meist vägevam ja pikemat kasvu ning nende linnad on suured ja taevani kindlustatud. Me nägime seal ka anaklasi.””

29 Siis ma ütlesin teile: „Ärge kartke ja ärge tundke nende ees hirmu! 30 Teie Jumal Jehoova käib teie ees ja võitleb teie eest, nagu ta tegi Egiptuses teie endi silme all. 31 Kõrbes te ju nägite, kuidas teie Jumal Jehoova kannab teid nagu mees oma poega kogu teie teekonnal, kuni te jõudsite siia.” 32 Kuid kõigest hoolimata ei uskunud te oma Jumalasse Jehoovasse, 33 kes käis rännakul teie ees, et otsida teile laagripaika. Öösel näitas ta teile tules teed, mida te pidite käima, ja päeval pilves.

34 Kogu selle aja Jehoova kuulis, mida te räägite, ja ta vihastus ning vandus: 35 „Mitte ükski mees sellest kurjast põlvkonnast ei näe seda head maad, mille ma tõotasin anda teie isadele, 36 välja arvatud Jefunne poeg Kaaleb. Tema näeb seda ja ma annan selle maa, millel ta kõndis, temale ja ta poegadele, sest ta on käinud Jehoova järel kogu südamest. 37 (Jehoova vihastus teie pärast isegi minu peale ja ütles: „Ka sina ei lähe sinna. 38 Aga Nuuni poeg Joosua, kes seisab sinu ees, läheb sellele maale. Kinnita teda,* sest tema juhtimisel pärib Iisrael selle maa.”) 39 Ja ka teie lapsed, kes teie sõnul pidid saama röövsaagiks, ja teie pojad, kes ei oska veel vahet teha heal ja halval, lähevad sinna maale ning ma annan selle neile pärandiks. 40 Teie aga pöörduge tagasi ja minge Punase mere teed pidi kõrbe poole.”

41 Seepeale te ütlesite mulle: „Me oleme Jehoova vastu pattu teinud. Me läheme nüüd üles ja võitleme, nagu meie Jumal Jehoova on meid käskinud.” Siis te kõik võtsite oma sõjarelvad, arvates, et mäeleminek on lihtne. 42 Kuid Jehoova lausus mulle: „Ütle neile: „Ärge minge üles ja ärge sõdige, sest mina ei ole teiega! Kui te siiski lähete, saate oma vaenlastelt lüüa.”” 43 Ma rääkisin teiega, aga te ei kuulanud, vaid mässasite Jehoova käsu vastu ja üritasite jultunult üles mäele minna. 44 Siis emorlased, kes elasid sellel mägismaal, tulid välja teile vastu ja ajasid teid taga nagu mesilased ning sundisid teid põgenema Seiri, kuni Hormani. 45 Te tulite tagasi ja nutsite Jehoova ees, kuid Jehoova ei kuulanud teid ega teinud teist välja. 46 Seepärast te jäitegi nii pikaks ajaks Kaadesesse.

^ 5. Moos. 1:7 Võib tõlkida ka „kõrbetasandikul”.

^ 5. Moos. 1:7 Võib tõlkida ka „madalmaal”; mõeldakse madalamaid mägesid.

^ 5. Moos. 1:7 Võib tõlkida ka „lõunas”.

^ 5. Moos. 1:7 Mõeldakse ilmselt Liibanoni mäestikku.

^ 5. Moos. 1:38 Teine võimalik tähendus: „Jumal on teinud ta tugevaks”.

5. Moosese  2 : 1 - 37

2 Siis me pöördusime ja läksime mööda Punase mere teed kõrbesse, nagu Jehoova oli mind käskinud, ja me rändasime pikka aega Seiri mäestiku ümbruses. 2 Viimaks Jehoova ütles mulle: 3 „Te olete juba kaua rännanud selle mäestiku ümbruses. Pöörduge nüüd põhja poole. 4 Ütle rahvale: „Minge edasi mööda oma Seiris elavate vendade, Eesavi järeltulijate piirimaad. Nemad kardavad teid, aga teie olge väga ettevaatlikud. 5 Ärge norige nendega tüli, sest ma ei anna teile nende maast mitte jalatäitki, kuna Seiri mäestiku olen ma andnud Eesavile. 6 Toitu söömiseks ostke neilt raha eest ning teil tuleb maksta ka vee eest, mida te joote. 7 Teie Jumal Jehoova on õnnistanud kõiki teie tegusid. Ta teab hästi teie rännakuid selles suures kõrbes. Need 40 aastat on teie Jumal Jehoova olnud koos teiega ja teil pole olnud millestki puudust.”” 8 Nii me möödusimegi oma vendadest, Eesavi järeltulijatest, kes elavad Seiris, hoides eemale Araba teest, Eelatist ja Esjon-Geberist.

Seejärel me pöördusime Moabi kõrbeteele. 9 Siis Jehoova ütles mulle: „Ära nori Moabiga tüli ja ära hakka temaga sõdima, sest ma ei anna tema maast sulle midagi, kuna ma olen andnud Aari* omandiks Loti järeltulijatele. 10 [Varem elasid seal emiidid, vägev ja arvukas rahvas ning pikakasvuline nagu anaklased. 11 Ka refalased olid välimuselt nagu anaklased, aga moabiidid nimetasid refalasi emiitideks. 12 Seiris elasid enne horiidid, kuid Eesavi järeltulijad võtsid nende omandi endale, hävitasid nad ning asusid ise sinna elama. Samamoodi teeb Iisrael enda maaomandiga, mille Jehoova talle annab.] 13 Minge nüüd ja ületage Seredi vadi.” Nii me ületasimegi Seredi vadi. 14 Aega, mis meil kulus rännakuks Kaades-Barneast kuni Seredi vadi ületamiseni, oli 38 aastat. Selleks ajaks oli kogu sõjameeste põlvkond rahva seast hävinud, nii nagu Jehoova oli vandunud. 15 Jehoova oli tõstnud oma käe nende vastu, et nad rahva seast kaotada, kuni nad kõik olid hävinud.

16 Kui kõik need sõjamehed olid ära surnud, 17 ütles Jehoova mulle: 18 „Täna lähed sa läbi Moabimaa, see on läbi Aari. 19 Kui sa jõuad ammonlaste juurde, siis ära nori nendega tüli ja ära ärrita neid, sest ma ei anna sulle ammonlaste maast midagi, kuna ma olen andnud selle omandiks Loti järeltulijatele. 20 Seda peeti ka refalaste maaks. [Varem elasid seal refalased, keda ammonlased nimetasid samsummideks. 21 See oli vägev, arvukas ja pikakasvuline rahvas nagu anaklased, kuid Jehoova hävitas nad, nii et ammonlased võtsid nende maa oma valdusse ja asusid ise sinna elama. 22 Sedasama tegi ta Eesavi järeltulijate heaks, kes elavad nüüd Seiris: ta hävitas horiidid, nii et Eesavi järeltulijad võtsid nende maa endale ning asusid ise sinna elama. Seal elavad nad tänase päevani. 23 Ja mis puutub aviitidesse, siis nemad elasid Gaza ümbruses senikaua, kuni Kaftoorilt* tulnud kaftoorlased nad hävitasid ja nende elupaigad hõivasid.]

24 Seadke end valmis ja minge läbi Arnoni vadi. Ma annan teie kätte emorlase Siihoni, Hesboni kuninga. Asuge vallutama tema maad ning alustage temaga sõda. 25 Tänasest alates panen ma teie ees hirmu ja õudust tundma kõik rahvad taeva all, kes teist kuulevad. Neid haarab ärevus ja nad värisevad teie ees.”

26 Siis ma saatsin käskjalad Kedemoti kõrbest Hesboni kuninga Siihoni juurde sellise rahusõnumiga: 27 „Luba mul oma maast läbi minna. Ma käin üksnes mööda teed ega pööra ei paremale ega vasakule. 28 Ma söön vaid seda toitu ja joon vaid seda vett, mida sa mulle müüd. Ainult luba mul läbi minna, 29 nagu lubasid Seiris elavad Eesavi järeltulijad ning Aaris elavad moabiidid, kuni ma jõuan üle Jordani maale, mille meie Jumal Jehoova meile annab.” 30 Aga Hesboni kuningas Siihon ei lubanud meil läbi minna, sest meie Jumal Jehoova lasi tema meelel kalestuda ja tema südamel kalgistuda, et anda ta meie kätte, nagu see praegu ongi.

31 Siis Jehoova ütles mulle: „Ma annan sinu kätte Siihoni ja tema maa. Valluta nüüd tema maa!” 32 Ja kui Siihon tuli kogu oma rahvaga Jahasesse meiega sõdima, 33 andis meie Jumal Jehoova ta meie kätte, nii et me alistasime tema, ta pojad ja kogu ta rahva. 34 Me vallutasime kõik ta linnad ning hävitasime nendest nii mehed, naised kui ka lapsed, me ei jätnud kedagi ellu. 35 Me võtsime endale ainult kariloomad, samuti võtsime vallutatud linnadest sõjasaaki. 36 Nõnda polnud ükski linn alates Aroerist Arnoni vadi kaldal ja vadis olevast linnast kuni Gileadini meile vallutamatu. Jehoova, meie Jumal, andis need kõik meie kätte. 37 Aga me ei lähenenud ammonlaste maale: ei Jabboki vadi kaldale ega mägismaa linnadele ega ühelegi muule paigale, kuhu meie Jumal Jehoova oli keelanud meil minna.

^ 5. Moos. 2:9 Ilmselt Moabimaa pealinn.

^ 5. Moos. 2:23 St Kreetalt.

5. Moosese  3 : 1 - 29

3 Seejärel me pöördusime ja läksime üles mööda Baasani teed. Baasani kuningas Oog tuli kogu oma rahvaga Edreisse meie vastu sõdima. 2 Jehoova ütles mulle: „Ära karda teda, sest ma annan tema, kogu ta rahva ja ta maa sinu kätte. Sa teed temaga niisamuti, nagu sa tegid emorlaste kuninga Siihoniga, kes elas Hesbonis.” 3 Nii andiski meie Jumal Jehoova meie kätte ka Baasani kuninga Oogi ja kogu ta rahva ning me tapsime neid, kuni kogu ta rahvas oli maha löödud. 4 Me vallutasime kõik ta linnad. Polnud ühtegi linna, mida me poleks neilt ära võtnud. Me võtsime neilt 60 linna, kogu Argobi piirkonna, Oogi kuningriigi Baasanis. 5 Kõik need linnad olid kindlustatud kõrgete müüride, väravate ja riividega. Peale nende oli veel palju kindlustamata linnu. 6 Kuid me hävitasime need, nagu me olime teinud Hesboni kuninga Siihoniga, kui me hävitasime kõik ta linnad ning tapsime nii mehed, naised kui ka lapsed. 7 Aga kõik kariloomad ja kogu linnades leiduva vara me võtsime endale.

8 Tol korral me vallutasime nende kahe Jordani piirkonnas valitsenud emorlaste kuninga maa, Arnoni vadist Hermoni mäeni 9 (siidonlased kutsuvad seda mäge Sirjoniks, aga emorlased Seniiriks), 10 kõik lavamaa linnad, kogu Gileadi ja kogu Baasani kuni Salka ja Edreini, Oogi kuningriigi linnad Baasanis. 11 Baasani kuningas Oog oli viimane refalane, kes oli alles jäänud. Tema surnuraam*, mis oli tehtud rauast*, on siiani ammonlaste Rabbas. Hariliku küünra järgi mõõdetuna on see 9 küünart pikk ja 4 küünart lai*. 12 Tol ajal me võtsime enda valdusse selle maa alates Aroerist Arnoni vadi ääres, samuti poole Gileadi mägismaast, ning ma andsin sealsed linnad ruubenlastele ja gaadlastele. 13 Ülejäänud osa Gileadist ja kogu Baasani, Oogi kuningriigi, andsin ma poolele Manasse suguharule. Kogu Argobi piirkonda, mis on Baasani osa, hüüti refalaste maaks.

14 Manasse poeg Jair võttis omale kogu Argobi piirkonna kuni gesurlaste ja maakatlaste piirini ning ta nimetas sealsed Baasani külad enda järgi Havvot-Jairiks*, nagu see on siiani. 15 Maakirile ma andsin Gileadi. 16 Ruubenlastele ja gaadlastele ma andsin maa Gileadist kuni Arnoni vadini (piiriks on vadi keskosa) ja kuni Jabboki vadini, mis on ammonlaste piiriks, 17 ning Araba, see tähendab Jordani ja selle kalda äärse ala alates Kinnereti merest kuni Araba mere ehk Soolamereni*, mis on allpool Pisgaa nõlvu, maa idaosas.

18 Siis ma andsin neile käsu: „Jehoova, teie Jumal, on andnud selle maa teile, et te võtaksite selle enda valdusse. Võtku siis kõik teie vaprad mehed relvad kätte ning mingu oma vendade iisraellaste ees üle jõe. 19 Ainult teie naised, lapsed ja kariloomad (ma tean, et teil on palju kariloomi) jäägu neisse linnadesse, mis ma olen teile andnud. 20 Alles pärast seda, kui Jehoova on andnud teie vendadele rahu nagu teilegi ning ka nemad on võtnud oma valdusse maa, mille teie Jumal Jehoova annab neile teisel pool Jordanit, pöördub igaüks teist tagasi oma maaomandile, mis ma olen teile andnud.”

21 Siis ma andsin Joosuale käsu: „Sa oled oma silmaga näinud, mida teie Jumal Jehoova on teinud nende kahe kuningaga. Jehoova teeb samamoodi kõigi nende kuningriikidega, kuhu sa lähed. 22 Ärge kartke neid, sest teie Jumal Jehoova sõdib ise teie eest!”

23 Siis ma anusin Jehoovat: 24 „Oo, kõrgeim valitseja Jehoova! Sa oled näidanud oma teenijale enda suurust ja vägevat kätt. Pole ühtki teist jumalat ei taevas ega maa peal, kes teeks selliseid vägevaid tegusid nagu sina. 25 Palun luba mul minna ja näha seda head maad, mis on teisel pool Jordanit, seda ilusat mägismaad ja Liibanoni.” 26 Kuid Jehoova oli teie pärast minu peale ikka veel tulivihane ega võtnud mind kuulda. Jehoova hoopis ütles mulle: „Küllalt! Ära mulle sellest enam räägi. 27 Mine üles Pisgaa tippu ja vaata lääne, põhja, lõuna ja ida poole ning silmitse seda maad, sest sina üle Jordani ei lähe. 28 Sea Joosua juhiks ning julgusta ja kinnita teda, sest tema läheb selle rahva ees üle jõe ning tema annab neile pärandiks selle maa, mida sa näed.” 29 Kõik see toimus ajal, kui me elasime orus Beet-Peori lähistel.

^ 5. Moos. 3:11 Võib tõlkida ka „sarkofaag” või „surnukirst”.

^ 5. Moos. 3:11 Teine võimalik tähendus: „mustast basaldist”.

^ 5. Moos. 3:11 4 m pikk ja 1,8 m lai. (Vt lisa B14.)

^ 5. Moos. 3:14 Nimi Havvot-Jair tähendab „Jairi telkkülad”.

^ 5. Moos. 3:17 St Surnumereni.

5. Moosese  4 : 1 - 49

4 Ja nüüd, Iisrael, kuula neid määrusi ja õigusnorme, mida ma õpetan teid järgima, et te võiksite elada ning minna ja võtta oma valdusse maa, mille Jehoova, teie esiisade Jumal, teile annab. 2 Te ei tohi lisada midagi neile sõnadele, mida ma käsin teil täita, ja te ei tohi neist midagi ära võtta, vaid pidage kinni oma Jumala Jehoova käskudest, mis ma teile annan.

3 Te nägite oma silmaga, mida Jehoova tegi Peori Baali juhtumil: teie Jumal Jehoova hävitas teie keskelt kõik, kes käisid Peori Baali järel. 4 Aga teie, kes olete hoidnud tugevalt kinni oma Jumalast Jehoovast, olete täna kõik elus. 5 Ma olen teile selgitanud määrusi ja õigusnorme, nagu minu Jumal Jehoova on mind käskinud, et te järgiksite neid sellel maal, mille te oma valdusse võtate. 6 Pidage neist hoolsalt kinni, sest siis te olete targad ja arukad nende rahvaste silmis, kes kõigist neist seadustest kuulevad, nii et nad ütlevad: „See suur rahvas on tõesti tark ja arukas rahvas!” 7 Millisele suurele rahvale on nende jumalad nii lähedal kui meie Jumal Jehoova meile, millal me teda ka ei hüüaks? 8 Ja millisel suurel rahval on nii õiglased määrused ja õigusnormid, kui on terve see seaduskogu, mille ma täna teile annan?

9 Olge siis hoolsad ja vaadake ette, et te ei unustaks kõike seda, mida teie silmad on näinud, ja et see jääks teie südamesse kõigiks teie elupäeviks. Rääkige sellest kindlasti ka oma lastele ja lastelastele! 10 Sel päeval, mil te seisite oma Jumala Jehoova ees Hoorebi juures, ütles Jehoova mulle: „Kogu rahvas minu juurde, et nad kuuleksid mu sõnu ja õpiksid mind kartma kõigil oma elupäevil maa peal ning õpetaksid ka oma lapsi.”

11 Siis te tulite ja seisite mäe jalamil ning mägi põles, nii et leegid tõusid taevani. Seda ümbritses tume pilv ning seal valitses pilkane pimedus. 12 Ja Jehoova rääkis teiega tule seest. Te küll kuulsite sõnu, kuid mingit kuju te ei näinud, oli üksnes hääl. 13 Ta tegi teile teatavaks oma lepingu, kümme käsku, mida ta käskis teil järgida. Aga hiljem kirjutas ta need kahele kivitahvlile. 14 Tol korral käskiski Jehoova mul selgitada teile määrusi ja õigusnorme, mida teil tuleb järgida sel maal, mille te võtate enda valdusse.

15 Seepärast vaadake ette! Te ei näinud mingit kuju sel päeval, kui Jehoova rääkis teiega Hoorebilt tule seest. 16 Ärge toimige hukatuslikult ega valmistage endale nikerdatud jumalakujusid: ei mehe ega naise kujutist, 17 maapealse looma ega taevas lendava linnu kujutist, 18 maadligi liikuva olendi ega vees elutseva kala kujutist. 19 Kui te tõstate oma silmad taeva poole ja näete päikest, kuud ja tähti — kogu taevaväge —, siis ärge laske end eksitada ning ärge kummardage nende ette ega teenige neid. Teie Jumal Jehoova on andnud need kõigile rahvastele taeva all. 20 Teie aga olete need, kelle Jehoova võttis ja tõi välja rauasulatusahjust*, Egiptusest, et te saaksite tema omandrahvaks, nagu te nüüd oletegi.

21 Kuid Jehoova vihastas mu peale teie pärast ja vandus, et mina ei pääse üle Jordani ega lähe sellele heale maale, mille teie Jumal Jehoova teile pärandiks annab. 22 Mina ei lähe üle Jordani, sest ma suren siin maal, kuid teie lähete üle ja võtate selle hea maa oma valdusse. 23 Olge siis hoolsad, et te ei unustaks lepingut, mille teie Jumal Jehoova on teiega sõlminud, ning ärge tehke endale nikerdatud kuju, mitte mingisugust kujutist, mida teie Jumal Jehoova on teil keelanud teha, 24 sest teie Jumal Jehoova on hävitav tuli, Jumal, kes ootab jäägitut pühendumust.

25 Kui teile sünnivad lapsed ja lapselapsed ning te olete sellel maal juba kaua elanud, aga toimite hukatuslikult ja valmistate mingi nikerdatud kuju ja teete kurja oma Jumala Jehoova silmis, solvates teda sellega 26 — ma kutsun täna teie vastu tunnistajaks kõik, kes on taevas ja maa peal —, siis te hävite kiiresti sellelt maalt, mida te lähete teisele poole Jordanit enda valdusse võtma. Te ei ela seal kaua, sest teid hävitatakse täielikult. 27 Jehoova pillutab teid rahvaste sekka ning teid jääb järele vaid pisut nendes maades, kuhu Jehoova teid ajab. 28 Seal te teenite inimkäte tehtud puust ja kivist jumalaid, kes ei näe ega kuule, ei söö ega tunne lõhna.

29 Aga kui te otsite seal oma Jumalat Jehoovat, kui te otsite teda kogu südamest ja hingest, siis te ka leiate tema. 30 Kui te siis neil tulevasil päevil suures ahastuses olete ja see kõik on teiega juhtunud, siis te pöördute tagasi oma Jumala Jehoova juurde ja võtate kuulda tema häält, 31 sest teie Jumal Jehoova on halastav Jumal. Ta ei hülga ega hävita teid ega unusta lepingut, mille kohta ta andis vande teie esiisadele.

32 Küsige nüüd endiste päevade kohta, mis olid enne teid, alates ajast, mil Jumal lõi inimese maa peale, ning otsige vastuseid taeva äärest ääreni: kas on kunagi juhtunud midagi nii imelist või kas on eales kuuldud midagi sellesarnast? 33 Kas on ükski teine rahvas kuulnud Jumala häält tule seest rääkimas, nagu teie seda olete kuulnud, ja siiski jäänud elama? 34 Või kas on Jumal kunagi üritanud võtta enesele mõnd rahvast teise rahva keskelt kohtumõistmise, tunnustähtede, imetegude, sõja, oma võimsa käe ja väljasirutatud käsivarre ning hirmuäratavate tegudega, nagu teie Jumal Jehoova tegi teie heaks Egiptuses teie endi silme all? 35 Te olete kõike seda ise näinud, et te mõistaksite, et Jehoova on tõeline Jumal, pole ühtegi teist peale tema. 36 Ta lasi teil kuulda taevast oma häält, et teid noomida, ning ta on näidanud teile maa peal oma suurt tuld ja lasknud teil kuulda tule seest oma sõnu.

37 Te olete elus tänu sellele, et ta armastas teie esiisasid ja valis nende järglased oma rahvaks ning tõi teid ise oma suure väega Egiptusest välja. 38 Ta ajas teie eest ära teist suuremad ja vägevamad rahvad, et viia teid nende maale ja anda see teile pärandiks, nagu see juba sünnib. 39 Seepärast mõistke nüüd ja pidage meeles, et Jehoova on tõeline Jumal ülal taevas ja all maa peal. Ei ole ühtki teist. 40 Pidage siis kinni tema määrustest ja käskudest, mis ma teile täna annan, et teil ja teie lastel läheks hästi ning te võiksite kauaks jääda maale, mille teie Jumal Jehoova teile annab.”

41 Tol korral valis Mooses Jordanist ida pool kolm linna, 42 kuhu inimesetapja, kes on tahtmatult tapnud kaasinimese, ilma et oleks teda vihanud, võiks põgeneda, et ellu jääda. 43 Need linnad on ruubenlastele Beser kõrbe lavamaal, gaadlastele Raamot Gileadis ja manasselastele Golan Baasanis.

44 See on seadus, mille Mooses Iisraeli rahva ette seadis. 45 Need on meeldetuletused, määrused ja õigusnormid, mis Mooses andis iisraellastele pärast nende väljumist Egiptusest; 46 ta tegi seda Jordani piirkonnas, Beet-Peori lähedal asuvas orus, emorlaste kuninga Siihoni maal, selle kuninga, kes elas Hesbonis ning kelle üle Mooses ja iisraellased pärast Egiptusest lahkumist võidu said. 47 Nad võtsid oma valdusse tema ja Baasani kuninga Oogi maa, selle maa, mis kuulus neile kahele emorlaste kuningale, kes elasid Jordanist ida pool, 48 alates Aroerist Arnoni vadi kaldal kuni Sioni mäeni, see on Hermonini, 49 ja kogu Araba Jordanist ida pool kuni Araba mereni*, mis on allpool Pisgaa nõlvu.

^ 5. Moos. 4:20 Rauasulatusahi sümboliseerib ränkrasket rõhumist.

^ 5. Moos. 4:49 St Soolamereni ehk Surnumereni.

5. Moosese  5 : 1 - 33

5 Siis Mooses kutsus kokku kogu Iisraeli ja ütles: „Kuula nüüd, Iisrael, neid määrusi ja õigusnorme, mis ma täna teatavaks teen, ning õpi neid tundma ja pea neist hoolsalt kinni. 2 Meie Jumal Jehoova sõlmis meiega Hoorebi juures lepingu. 3 Jehoova ei sõlminud seda lepingut mitte meie esiisadega, vaid meiega, kes me kõik siin praegu elus oleme. 4 Jehoova rääkis teiega mäe pealt tule seest palgest palgesse. 5 Mina seisin tol korral Jehoova ja teie vahel, et anda teile edasi Jehoova sõna, sest te kartsite tuld ega läinud üles mäele. Ta ütles:

6 „Mina olen Jehoova, su Jumal, kes tõi sind välja Egiptusemaalt, orjusekojast. 7 Sul ei tohi olla teisi jumalaid minu kõrval.

8 Sa ei tohi teha endale nikerdatud kuju ega mistahes kujutist millestki, mis on ülal taevas, all maa peal või vees. 9 Sa ei tohi nende ette kummardada ega lasta end ahvatleda neid teenima, sest mina, Jehoova, su Jumal, olen Jumal, kes ootab jäägitut pühendumust. Kes mind vihkab ja pattu teeb, selle lapsed langevad kolmanda ja neljanda põlveni mu karistuse alla, 10 ent kes mind armastab ja mu käske peab, selle lastele saab tuhandenda põlveni osaks mu truu armastus.

11 Sa ei tohi kasutada Jehoova, oma Jumala nime vääritul viisil, sest kes kasutab tema nime vääritul viisil, seda ei jäta Jehoova karistamata.

12 Pea hingamispäeva, see päev olgu sulle püha, nii nagu Jehoova, su Jumal, on sind käskinud. 13 Kuus päeva tee oma töid ja toimetusi, 14 kuid seitsmes päev on hingamispäev sinu Jumala Jehoova auks. Sa ei tohi teha mingit tööd, ei sa ise ega su poeg, tütar, ori, orjatar, su pull, eesel, ükski kariloom ega su linnades elav muulane, et su ori ja orjatar võiksid puhata nii nagu sinagi. 15 Ära unusta, et sa ise olid ori Egiptusemaal ning et su Jumal Jehoova tõi sind oma võimsa käe ja väljasirutatud käsivarrega sealt välja. Seepärast on Jehoova, su Jumal, käskinud sul pidada hingamispäeva.

16 Austa oma isa ja ema, nagu Jehoova, su Jumal, on sind käskinud, et sa elaksid kaua ja et sul läheks hästi maal, mille Jehoova, su Jumal, sulle annab.

17 Sa ei tohi tappa.

18 Sa ei tohi abielu rikkuda.

19 Sa ei tohi varastada.

20 Sa ei tohi anda teise inimese kohta valetunnistust.

21 Sa ei tohi himustada teise inimese naist. Sa ei tohi himustada tema maja ega põldu, orja ega orjatari, pulli ega eeslit ega midagi, mis on tema oma.”

22 Need käsusõnad rääkis Jehoova valjul häälel tervele teie kogudusele mäe pealt tule seest, tumedast pilvest ja pilkasest pimedusest, ega lisanud midagi juurde. Siis ta kirjutas need kahele kivitahvlile ja andis need mulle.

23 Niipea kui te olite kuulnud seda häält pimedusest, kui mägi põles tules, tulid minu juurde kõik teie suguharude peamehed ja vanemad. 24 Siis te ütlesite: „Jehoova, meie Jumal, on näidanud meile oma auhiilgust ja vägevust ning me oleme kuulnud tema häält tule seest. Täna me oleme näinud, et inimene võib jääda ellu, ehkki Jumal temaga räägib. 25 Kuid selline suur tuli võib meid ju neelata! Miks peaksime surema? Kui me veel kuuleme Jehoova, oma Jumala häält, siis me küll sureme! 26 Kas on keegi inimestest kuulnud elava Jumala häält tule seest rääkimas, nii nagu meie kuulsime, ja jäänud elama? 27 Mine sina lähemale ja kuula kõike, mida meie Jumal Jehoova ütleb. Ja siis räägi meile kõigest, mida meie Jumal Jehoova sulle ütleb, ning me kuulame ja teeme selle järgi.”

28 Jehoova kuulis neid sõnu, mis te mulle rääkisite, ja Jehoova ütles mulle: „Ma olen kuulnud neid sõnu, mis see rahvas sulle rääkis. See kõik on hea, mis nad rääkisid. 29 Oleks neil vaid alati niisugune süda, et nad mind kardaksid ja peaksid kõiki mu käske, siis läheks neil ja nende lastel alati hästi! 30 Mine ja ütle neile: „Minge tagasi oma telkide juurde.” 31 Aga sina jää siia minu juurde ja ma annan sulle teada kõik need käsud, määrused ja õigusnormid, mida sul tuleb neile selgitada ja millest nad peavad kinni pidama sel maal, mille ma annan nende valdusse.” 32 Tehke hoolsalt just nii, nagu teie Jumal Jehoova on teid käskinud. Te ei tohi pöörata ei paremale ega vasakule, 33 vaid käige mööda seda teed, millel teie Jumal Jehoova on teil käskinud käia, et te jääksite elama ja teil läheks hästi ning te elaksite kaua sel maal, mille te oma valdusse võtate.

5. Moosese  6 : 1 - 25

6 Need on käsud, määrused ja õigusnormid, mida teie Jumal Jehoova on käskinud mul teile selgitada, et te peaksite neist kinni, kui lähete sellele maale, mille te võtate oma valdusse, 2 nii et te kõik oma elupäevad kardaksite oma Jumalat Jehoovat ning järgiksite kõiki tema määrusi ja käske, mis ma annan teile, teie poegadele ja pojapoegadele, ning võiksite kaua elada. 3 Kuula nüüd, Iisrael, ja pea neist hoolsalt kinni, et teil läheks hästi ja teid saaks väga palju sel maal, kus voolab piima ja mett, nii nagu Jehoova, teie esiisade Jumal, on teile tõotanud.

4 Kuula, Iisrael! Jehoova, meie Jumal Jehoova, on üks ja ainus. 5 Armasta Jehoovat, oma Jumalat, kogu südamest ja hingest ja kogu oma jõuga! 6 Hoia oma südames neid sõnu, mis ma täna sulle annan. 7 Korda neid oma lastele, rääkides neist majas istudes, teed käies, magama minnes ja üles tõustes. 8 Seo need meeldetuletuseks oma käe peale ja olgu need laubapaelaks su silmade kohal. 9 Kirjuta need oma maja uksepiitadele ja linnaväravatele.

10 Kui teie Jumal Jehoova viib teid sellele maale, mille kohta ta vandus teie esiisadele Aabrahamile, Iisakile ja Jaakobile, et ta annab selle teile — suured ja ilusad linnad, mida teie pole ehitanud, 11 majad täis kõike head, mille nimel teie pole vaeva näinud, veemahutid, mida teie pole raiunud, ning viinamäed ja õlipuud, mida teie pole istutanud —, ning kui te siis olete söönud ja tunnete rahulolu, 12 siis vaadake, et te ei unustaks Jehoovat, kes tõi teid välja Egiptusemaalt, orjusekojast. 13 Kartke oma Jumalat Jehoovat, teenige ainult teda ja vanduge tema nime juures! 14 Ärge käige teiste jumalate järel, mitte ühegi jumala järel, keda teenivad ümberkaudsed rahvad, 15 sest teie Jumal Jehoova, kes on teie keskel, on Jumal, kes ootab jäägitut pühendumust. Muidu süttib teie Jumala Jehoova viha teie vastu ja ta hävitab teid maa pealt.

16 Ärge pange oma Jumalat Jehoovat proovile, nagu te panite ta proovile Massas. 17 Toimige hoolsalt oma Jumala Jehoova käskude, meeldetuletuste ja määruste järgi, nagu ta on käskinud teil teha. 18 Tehke seda, mis on õige ja hea Jehoova silmis, et teil läheks hästi ning te võiksite minna ja võtta oma valdusse selle hea maa, mille kohta Jehoova andis vande teie esiisadele, 19 ning ajada enda eest ära kõik oma vaenlased, nii nagu Jehoova on lubanud.

20 Kui su poeg sinult tulevikus küsib: „Miks meie Jumal Jehoova andis teile need meeldetuletused, määrused ja õigusnormid?”, 21 siis ütle oma pojale: „Me olime Egiptuses vaarao orjad, aga Jehoova tõi meid oma vägeva käega Egiptusest välja. 22 Me nägime oma silmaga Jehoova suuri ja laastavaid tunnustähti ja imetegusid, mis ta saatis Egiptuse ning vaarao ja tema kodakondsete peale. 23 Ta tõi meid sealt välja, et tuua meid siia ja anda meile see maa, nagu ta oli tõotanud meie esiisadele. 24 Siis Jehoova käskis meil täita kõiki neid määrusi ning karta meie Jumalat Jehoovat, et meil ikka hästi läheks ja et me püsiksime elus, nagu me senini oleme püsinud. 25 Kui me peame hoolsalt kõiki neid käske, kuuletudes oma Jumalale Jehoovale, nagu ta meid on käskinud, siis me käime õiguse teel.”

5. Moosese  7 : 1 - 26

7 Kui teie Jumal Jehoova viib teid maale, kuhu te minemas olete, et see oma valdusse võtta, ajab ta teie eest ära suured rahvad: hetid, girgaaslased, emorlased, kaananlased, perislased, hiivlased ja jebuuslased — seitse rahvast, kes on teist suuremad ja vägevamad. 2 Teie Jumal Jehoova annab nad teie kätte ja te alistate nad. Te peate nad hävitama. Te ei tohi nendega lepingut teha ega nende peale halastada. 3 Te ei tohi nendega abielusid sõlmida. Ärge andke oma tütreid nende poegadele ja ärge võtke nende tütreid oma poegadele, 4 sest nad ahvatlevad teie pojad teenima teisi jumalaid ning siis süttib teie vastu Jehoova viha ja ta hävitab teid kiiresti.

5 Seepärast purustage nende altarid, lõhkuge nende pühad sambad, raiuge maha nende pühad tulbad* ja põletage nende nikerdatud kujud. 6 Te olete ju oma Jumala Jehoova püha rahvas. Teid on teie Jumal Jehoova valinud oma rahvaks, enda eriliseks* omandiks kõigi rahvaste hulgast maa peal.

7 Jehoova ei kiindunud teisse ega valinud teid mitte sellepärast, nagu te oleksite kõigist rahvastest suurim (te olete ju kõigist rahvastest väikseim), 8 vaid sellepärast, et Jehoova armastab teid ja peab kinni oma vandest, mille ta andis teie esiisadele. Seepärast tõi Jehoova teid vägeva käega välja ja lunastas teid orjusekojast, vaarao, Egiptuse kuninga käest. 9 Te ju teate, et teie Jumal Jehoova on tõeline Jumal, ustav Jumal, kes peab kinni oma lepingust ja kelle truu armastus ulatub ka tuhandenda põlveni nende puhul, kes teda armastavad ja peavad kinni tema käskudest. 10 Aga neile, kes teda vihkavad, maksab ta kätte ja hävitab nad. Ta ei viivita, kui tegemist on tema vihkajatega, vaid tasub neile kätte. 11 Seepärast pidage hoolsalt kinni neist käskudest, määrustest ja õigusnormidest, mis ma täna teile annan, ja järgige neid.

12 Kui te panete tähele neid õigusnorme ning peate neist kinni ja järgite neid, siis peab ka teie Jumal Jehoova kinni oma lepingust ning tema truu armastus jääb teiega, nagu ta vandus teie esiisadele. 13 Ta armastab teid ja õnnistab teid ning teeb teid rohkearvuliseks. Tõesti, ta õnnistab teid paljude lastega ja teie maa annab külluslikult saaki, nii teravilja, veini kui ka õli, ning teie karjas on rohkesti vasikaid ja tallesid sel maal, mille kohta ta vandus teie esiisadele, et annab selle teile. 14 Te olete õnnistatuimad kõigi rahvaste seas. Ükski mees ega naine teie keskel pole lastetu ega ole teie kariloomad järglasteta. 15 Jehoova võtab teilt ära kõik haigused ega saada teie peale ühtegi neist kohutavatest tõbedest, mida te nägite Egiptuses, vaid saadab need kõigi nende peale, kes teid vihkavad. 16 Teil tuleb hävitada kõik rahvad, kelle teie Jumal Jehoova teie kätte annab. Ärgu olgu teil neist kahju! Te ei tohi teenida nende jumalaid, sest see oleks teile püüniseks!

17 Kui te mõtlete oma südames: „Need rahvad on meist suuremad. Kuidas me suudame nad ära ajada?”, 18 siis ärge kartke neid. Tuletage meelde, mida teie Jumal Jehoova tegi vaarao ja kogu Egiptusega, 19 meenutage seda suurt kohtumõistmist, mida teie silmad nägid, tunnustähti ja imetegusid ning võimsat kätt ja väljasirutatud käsivart, millega teie Jumal Jehoova teid sealt välja tõi. Nii teeb teie Jumal Jehoova kõigi rahvastega, keda te kardate. 20 Teie Jumal Jehoova saadab nende peale musta masenduse*, kuni on hävinud kõik, kes on veel alles jäänud ja kes on teie eest peitunud. 21 Ärge kohkuge nende ees, sest teiega on Jehoova, teie Jumal, suur ja aukartustäratav Jumal!

22 Teie Jumal Jehoova ajab need rahvad teie eest ära vähehaaval. Te ei või neid kiiresti hävitada, muidu sigineks sinna palju metsloomi ja see tooks teile kahju. 23 Teie Jumal Jehoova annab need rahvad teie kätte ja lööb neid, kuni nad on täielikult hävinud. 24 Ta annab nende kuningad teie kätte ja te pühite nende nimed taeva alt. Keegi ei saa teie vastu ja te hävitate nad. 25 Nende jumalakujud põletage tules. Ärge himustage hõbedat ega kulda nende pealt ning ärge võtke seda endale, et see ei saaks teile püüniseks. See on jäledus teie Jumalale Jehoovale! 26 Te ei tohi tuua sellist jäledust oma majja, et teid ennast ei hävitataks nagu seda. Te peate seda ülimalt jälestama ja põlgama, sest see kuulub hävitamisele.

^ 5. Moos. 7:5 Vt „Sõnaseletusi”, märksõnad „püha sammas” ja „püha tulp”.

^ 5. Moos. 7:6 Võib tõlkida ka „kalliks”.

^ 5. Moos. 7:20 Teine võimalik tähendus: „kabuhirmu”.

5. Moosese  8 : 1 - 20

8 Pidage hoolsalt kõiki käske, mis ma täna teile annan, et te võiksite elada ja teid saaks palju ning te läheksite ja võtaksite enda valdusse maa, mille kohta Jehoova andis vande teie esiisadele. 2 Tuletage meelde seda pikka teekonda, mida teie Jumal Jehoova on lasknud teil kõrbes käia need 40 aastat, et õpetada teile alandlikkust ja panna teid proovile, saamaks teada, mis on teie südames, kas te peate tema käske või mitte. 3 Nii ta siis õpetas teile alandlikkust ning lasi teil tunda nälga ja toitis teid mannaga, mis oli tundmatu nii teile kui ka teie isadele, et te mõistaksite, et inimese elu ei sõltu üksnes leivast, vaid igast sõnast, mida Jehoova ütleb. 4 Riided teie seljas ei kulunud ära ning teie jalad ei läinud paiste kõik need 40 aastat. 5 Te ju teate hästi, et nii nagu mees noomib oma poega, nii noomis teie Jumal Jehoova teid.

6 Pidage siis kinni oma Jumala Jehoova käskudest, käies tema teedel ja kartes teda, 7 sest teie Jumal Jehoova viib teid heale maale: maale, mille orutasandikel ja mägismaal vulisevad jõed, allikad ja veelätted; 8 maale, kus kasvavad nisu, oder, viinapuud, viigipuud ja granaatõunapuud; maale, kus on oliiviõli ja mett; 9 maale, kus toitu on külluslikult ja teil pole millestki puudus; maale, mille kivides on rauda ja mille mägedest te võite kaevandada vaske.

10 Ja kui te olete söönud ja tunnete rahulolu, siis ülistage oma Jumalat Jehoovat selle hea maa eest, mille ta teile on andnud. 11 Vaadake, et te ei unusta oma Jumalat Jehoovat ega jäta täitmata tema käske, õigusnorme ja määrusi, mis ma täna teile annan. 12 Kui te sööte ja tunnete rahulolu, ehitate ilusaid maju ja elate neis, 13 kui teie veise- ja lambakarjad paljunevad jõudsalt, teie hõbeda- ja kullavarud kasvavad ning teil on kõike külluslikult, 14 siis ärgu mingu teie süda uhkust täis, nii et te unustate oma Jumala Jehoova, kes tõi teid välja Egiptusemaalt, orjusekojast. 15 Ta juhtis teid läbi suure ja hirmuäratava kõrbe, kus on mürkmaod ja skorpionid ning veetu kõrbenud pinnas. Ta andis teile vett ränikivikaljust 16 ja toitis teid kõrbes mannaga, mida teie isad polnud tundnud, et õpetada teile alandlikkust ja panna teid proovile, et see oleks teile kasuks tulevikus. 17 Kui te aga mõtlete oma südames: „Ma olen omaenda jõu ja oma käe rammuga soetanud selle rikkuse”, 18 siis tuletage meelde, et teie Jumal Jehoova on see, kes annab teile jõu rikkuse soetamiseks, et pidada kinni oma lepingust, mille ta tegi teie esiisadega, andes neile vande, ja mida ta peab siiamaani.

19 Kui te aga unustate oma Jumala Jehoova ja käite teiste jumalate järel ning teenite neid ja kummardate nende ette, siis — ma hoiatan teid! — te tõesti hukkute. 20 Te hukkute samamoodi nagu need rahvad, kelle Jehoova teie ees hävitab, sest te pole kuulanud Jehoova, oma Jumala häält.

5. Moosese  9 : 1 - 29

9 Kuula, Iisrael! Te lähete nüüd üle Jordani, et alistada endast suuremad ja vägevamad rahvad, suured ja taevani kindlustatud linnad, 2 suur ja pikakasvuline rahvas, anaklased, kelle kohta te teate ja olete kuulnud öeldavat: „Kes suudaks vastu seista Anaki poegadele!” 3 Teadke siis nüüd, et teie Jumal Jehoova läheb teie ees. Tema on hävitav tuli ja ta purustab nad. Ta alistab nad teie ees ning te ajate nad kiiresti ära ja teete neile lõpu, nagu Jehoova on teile tõotanud.

4 Kui teie Jumal Jehoova ajab nad teie eest minema, siis ärge mõelge oma südames: „Sellepärast et ma olen nii õige, on Jehoova toonud mind siia seda maad oma valdusse võtma.” Hoopis nende rahvaste kurjuse pärast ajab Jehoova nad teie eest ära. 5 Mitte sellepärast, et te oleksite õiged ja ausa südamega, ei lähe te nende maad endale võtma, vaid nende rahvaste kurjuse pärast ajab teie Jumal Jehoova nad teie eest ära ning ka sellepärast, et pidada kinni oma vandest, mille Jehoova andis teie esiisadele Aabrahamile, Iisakile ja Jaakobile. 6 Teadke siis, et mitte teie õiguse pärast ei anna teie Jumal Jehoova seda head maad teie valdusse — te olete ju kangekaelne rahvas.

7 Tuletage meelde ja ärge kunagi unustage, kuidas te kõrbes oma Jumalat Jehoovat vihastasite. Te olete mässanud Jehoova vastu alates päevast, mil te lahkusite Egiptusemaalt, kuni siia tulekuni. 8 Isegi Hoorebi juures te vihastasite Jehoovat, ja Jehoova sai teie peale nii vihaseks, et oli valmis teid hävitama. 9 Kui ma läksin üles mäele, et võtta vastu kivitahvlid, selle lepingu tahvlid, mille Jehoova teiega sõlmis, siis jäin ma mäele 40 päevaks ja 40 ööks leiba söömata ja vett joomata. 10 Jehoova andis mulle need kaks kivitahvlit, millele ta oma sõrmega oli kirjutanud. Nendel olid kirjas kõik need sõnad, mis Jehoova rääkis teile mäelt tule seest tol päeval, mil te seal kogunesite. 11 Nende 40 päeva ja 40 öö lõppedes andis Jehoova mulle need kaks kivitahvlit, lepingutahvlit, 12 ja Jehoova ütles mulle: „Tõuse ja mine ruttu alla, sest su rahvas, kelle sa tõid Egiptusest välja, on toiminud hukatuslikult. Juba on nad pöördunud kõrvale teelt, millel ma käskisin neil käia, ja valanud endale metallist kuju.” 13 Siis Jehoova ütles mulle: „Ma olen näinud seda rahvast ja ta on tõesti kangekaelne. 14 Ära hoia mind tagasi! Ma hävitan ta ning pühin tema nime taeva alt, aga sinust teen ma vägevama ja arvukama rahva kui see.”

15 Seejärel ma pöördusin ja läksin mäelt alla, mägi aga põles tules, ning mul oli kaasas kaks lepingutahvlit, teine teises käes. 16 Siis ma nägin, et te olite oma Jumala Jehoova vastu pattu teinud. Te olite valanud endale metallist vasika. Te olite kiiresti pöördunud kõrvale teelt, millel Jehoova oli käskinud teil käia. 17 Ma võtsin need kaks tahvlit käte vahele, viskasin maha ja lõin teie silme ees puruks. 18 Siis ma langesin silmili Jehoova ette 40 päevaks ja 40 ööks nagu eelmiselgi korral. Ma ei söönud leiba ega joonud vett kõigi nende pattude pärast, millega te olite Jehoovat solvanud, kui olite tema silmis kurja teinud. 19 Ma olin hirmul selle suure viha pärast, mis Jehooval oli teie vastu ja mille tõttu ta oli valmis teid hävitama. Kuid Jehoova võttis mind kuulda selgi korral.

20 Jehoova sai Aaroni peale nii vihaseks, et oli valmis teda hävitama, ent ma palusin tookord ka Aaroni eest. 21 Siis ma võtsin vasika, mille valmistamisega te olite pattu teinud, põletasin selle tules, purustasin tolmpeeneks ning heitsin jõkke, mis mäelt alla voolas.

22 Te vihastasite Jehoovat ka Tabeeras, Massas ja Kibrot-Hattaavas. 23 Kui Jehoova teid Kaades-Barneast teele läkitas, öeldes: „Minge ja võtke enda valdusse see maa, mille ma teile annan!”, siis te mässasite taas oma Jumala Jehoova käsu vastu ning ei uskunud temasse ega kuuletunud talle. 24 Te olete mässanud Jehoova vastu kogu selle aja, mis ma olen teid tundnud.

25 Nii ma siis olin Jehoova ees silmili maas 40 päeva ja 40 ööd, sest Jehoova oli lubanud teid hävitada. 26 Ma anusin Jehoovat: „Oo, kõrgeim valitseja Jehoova, ära hävita oma rahvast! See on su omandrahvas, kelle sa oled lunastanud oma ülevusega ja toonud vägeva käega Egiptusest välja. 27 Tuleta meelde oma teenijaid Aabrahami, Iisakit ja Jaakobit. Ära pane tähele selle rahva kangekaelsust, nende kurjust ja pattu, 28 et sellel maal, kust sa meid välja oled toonud, ei öeldaks: „Jehoova ei suutnud viia neid maale, mille ta oli tõotanud neile anda, ja ta vihkas neid, seepärast viis ta nad välja kõrbesse, et nad seal surmata.” 29 See on ju sinu rahvas, su omandrahvas, kelle sa tõid välja oma võimsa käe ja väljasirutatud käsivarrega.”

5. Moosese  10 : 1 - 22

10 Tol korral Jehoova ütles mulle: „Raiu endale kaks kivitahvlit, esimeste sarnased, ja tule üles mäele minu juurde. Samuti tee endale puust laegas. 2 Mina kirjutan tahvlitele sõnad, mis olid esimestel tahvlitel, mis sa purustasid, ja sina pane need tahvlid laekasse.” 3 Nii ma tegingi akaatsiapuust laeka ja raiusin kaks kivitahvlit, esimeste sarnased, ning läksin üles mäele, kaks tahvlit käes. 4 Siis Jehoova kirjutas tahvlitele samad sõnad, mis ta oli kirjutanud eelmistelegi: kümme käsku, mis ta oli teile andnud mäelt tule seest tol päeval, mil te seal kogunesite. Seejärel andis Jehoova need mulle. 5 Ma tulin mäelt alla ning panin tahvlid enda tehtud laekasse hoiule, nagu Jehoova oli käskinud.

6 Iisraellased läksid Beerot-Bene-Jaakanist Mooserasse. Seal suri Aaron ja ta maeti sinna. Tema asemel sai preestriks ta poeg Eleasar. 7 Sealt läks rahvas Gudgodasse ning Gudgodast Jotbatasse, vulisevate jõgede maale.

8 Tol ajal eraldas Jehoova Leevi suguharu teistest, pannes leviidid kandma Jehoova lepingulaegast ja seisma Jehoova ees, et nad teda teeniksid ja tema nimel õnnistaksid, nagu nad teevad tänini. 9 Seepärast pole Leevil osa ega pärandit oma vendade keskel. Tema pärand on Jehoova, nagu teie Jumal Jehoova on talle öelnud. 10 Mina aga jäin mäele nagu esimeselgi korral 40 päevaks ja 40 ööks ning Jehoova võttis mind kuulda ka seekord. Jehoova ei tahtnud teid hävitada. 11 Siis Jehoova ütles mulle: „Mine rahva etteotsa ja valmistu lahkuma, et nad võiksid minna ja võtta enda valdusse maa, mille kohta ma andsin vande nende esiisadele, et annan selle neile.”

12 Nüüd, Iisrael, mida ootab su Jumal Jehoova sinult muud, kui et sa kardaksid Jehoovat, oma Jumalat, käiksid kõigil tema teedel, armastaksid teda ning teeniksid oma Jumalat Jehoovat kogu südamest ja hingest 13 ning täidaksid Jehoova käske ja määrusi, mis ma täna sulle annan, et sul hästi läheks? 14 Teie Jumalale Jehoovale kuulub taevas, kogu taevaavarus, ning maa ja kõik, mis seal on. 15 Kuid üksnes teie esiisadesse kiindus Jehoova ja armastas neid, ning ta on valinud kõigi rahvaste hulgast välja just teid, nende järglasi, nagu see praegu ongi. 16 Puhastage nüüd oma süda* ja ärge olge enam kangekaelsed! 17 Teie Jumal Jehoova on jumalate Jumal ja isandate isand, suur, võimas ja aukartustäratav Jumal, kes ei kohtle kedagi erapoolikult ja keda ei saa ära osta. 18 Ta mõistab õigust orvule* ja lesele ning armastab muulast, andes talle toitu ja kehakatet. 19 Armastage siis teiegi muulast, sest te ise olite muulased Egiptusemaal.

20 Kartke oma Jumalat Jehoovat, teenige teda, hoidke tema ligi ja vanduge tema nime juures! 21 Ülistage teda! Tema on teie Jumal, kes on teinud teie heaks kõik need suured ja aukartustäratavad teod, mida teie endi silmad on näinud. 22 Teie esiisad läksid Egiptusse seitsmekümnekesi ja nüüd on teie Jumal Jehoova teinud teid nii arvukaks, nagu on taevatähti.

^ 5. Moos. 10:16 Sõna-sõnalt „lõigake ümber oma südame eesnahk”.

^ 5. Moos. 10:18 Võib tõlkida ka „isata lapsele”.

5. Moosese  11 : 1 - 32

11 Armastage Jehoovat, oma Jumalat, täitke alati oma kohustusi tema ees ning pidage kinni tema määrustest, õigusnormidest ja käskudest! 2 Ma räägin täna just teiega, mitte teie poegadega, kes pole saanud tunda ega näha teie Jumala Jehoova manitsust, tema suurust ega võimsat kätt ja väljasirutatud käsivart. 3 Nemad pole näinud neid imetegusid ja kõike muud, mis ta tegi Egiptuses vaaraole, Egiptuse kuningale, ja kogu tema maale, 4 ega seda, mis ta tegi Egiptuse sõjaväele, vaarao hobustele ja sõjavankritele, mille uputasid Punase mere veed, kui egiptlased teid taga ajasid ning Jehoova nad alatiseks hävitas. 5 Nemad pole näinud, mis ta kõrbes teie heaks tegi, kuni te jõudsite siia paika, 6 ega seda, mis ta tegi Daatanile ja Abiramile, Ruubeni poja Eliabi poegadele, kui maa avanes ja neelas kogu Iisraeli silme all nemad, nende pered, telgid ja kõik, kes nende juures olid. 7 Seevastu teie silmad on näinud kõiki neid suuri tegusid, mis Jehoova tegi.

8 Pidage kinni kõigist neist käskudest, mis ma täna teile annan, et te saaksite tugevaks, läheksite sellele maale ja võtaksite selle oma valdusse 9 ning et te võiksite kaua elada sel maal, mille Jehoova on tõotanud anda teie esiisadele ja nende järglastele, maal, kus voolab piima ja mett.

10 Maa, mida te lähete oma valdusse võtma, ei ole nagu Egiptusemaa, kust te tulite, kus te külvasite oma seemet ja mida te vaevaga kastsite* nagu aiamaad. 11 See maa, mida te lähete oma valdusse võtma, on mägede ja orutasandike maa, mis joob taevavett 12 ning mille eest hoolitseb teie Jumal Jehoova. Teie Jumala Jehoova silmad jälgivad seda kogu aeg, aasta ringi.

13 Kui te hoolsalt kuuletute käskudele, mis ma täna teile annan, ja armastate oma Jumalat Jehoovat ning teenite teda kogu südamest ja hingest, 14 siis ta* annab teie maale vihma õigel ajal, sügisvihma ja kevadvihma, ning te kogute kokku oma teravilja ning veini- ja õlisaagi. 15 Ta annab väljadel rohtu teie kariloomadele, ning ka teie sööte ja teie kõht saab täis. 16 Vaadake, et te ei lase oma südant eksiteele ahvatleda ega hakka teisi jumalaid teenima ja nende ette kummardama, 17 muidu Jehoova viha süttib teie vastu ja ta sulgeb taeva, nii et vihma ei saja ja maa ei anna saaki ning te hävite kiiresti sellelt healt maalt, mille Jehoova teile annab.

18 Hoidke neid mu sõnu oma südames ja hinges ning siduge need meeldetuletuseks oma käe peale ja olgu need laubapaelaks teie silmade kohal. 19 Õpetage neid oma lastele, rääkides neist majas istudes, teed käies, magama minnes ja üles tõustes. 20 Kirjutage need oma maja uksepiitadele ja linnaväravatele, 21 et teie ja teie lapsed võiksite nii kaua, kui taevas on maa kohal, elada sellel maal, mille Jehoova tõotas anda teie esiisadele.

22 Kui te peate hoolsalt kinni nendest käskudest, mis ma täna teile annan, ja järgite neid, armastate oma Jumalat Jehoovat, käite kõigil tema teedel ja hoiate tema ligi, 23 siis ajab Jehoova kõik need rahvad teie eest ära, ning te alistate rahvad, kes on teist vägevamad ja arvukamad. 24 Iga paik, kuhu teie jalg astub, saab teie omaks. Teie piir ulatub kõrbest kuni Liibanonini, suurest jõest, Eufratist, kuni läänepoolse mereni*. 25 Keegi ei suuda teile vastu seista. Teie Jumal Jehoova saadab teie ees õuduse ja hirmu kõikjale, kuhu te lähete, nagu ta teile on lubanud.

26 Ma panen täna teie ette õnnistuse ja needuse: 27 õnnistuse, kui te kuuletute oma Jumala Jehoova käskudele, mis ma täna teile annan, 28 ja needuse, kui te ei kuuletu oma Jumala Jehoova käskudele ja pöördute ära teelt, millel ma täna käsin teil käia, ning käite jumalate järel, keda te ei tunne.

29 Kui teie Jumal Jehoova viib teid maale, mille te võtate enda valdusse, siis kuulutage õnnistused välja Gerisimi mäel ja needused Eebali mäel. 30 Eks ole need teisel pool Jordanit, lääne pool, kaananlaste maal, kaananlaste, kes elavad Gilgali lähedal Arabas Moore suurte puude juures? 31 Te lähete üle Jordani, et minna ja võtta oma valdusse maa, mille teie Jumal Jehoova teile annab. Kui te võtate selle oma valdusse ja elate seal, 32 siis pidage hoolsalt kinni kõigist määrustest ja õigusnormidest, mis ma täna teie ette sean.

^ 5. Moos. 11:10 Võib tõlkida ka „jalaga niisutasite”, ilmselt jalaga veeratast tallates või kanalites vett suunates.

^ 5. Moos. 11:14 Siin ja järgmises salmis sõna-sõnalt „mina”; viitab Jumalale.

^ 5. Moos. 11:24 St Suure mereni, Vahemereni.

5. Moosese  12 : 1 - 32

12 Need on määrused ja õigusnormid, mida teil tuleb hoolsalt järgida kõigil neil päevil, mis te elate sel maal, mille Jehoova, teie esiisade Jumal, teie valdusse annab. 2 Hävitage täielikult kõik paigad, kus need rahvad, kelle maa te endale võtate, on oma jumalaid teeninud, on nad siis teinud seda kõrgetel mägedel, küngastel või mõne lopsaka puu all. 3 Lõhkuge maha nende altarid, purustage nende pühad sambad, põletage tules nende pühad tulbad ning raiuge maha nende nikerdatud jumalakujud, pühkides neist paigust minema nende jumalate nimedki.

4 Teie ei tohi oma Jumalat Jehoovat niimoodi teenida. 5 Minge ja teenige oma Jumalat Jehoovat paigas, mille ta valib oma nime eluasemeks ja enda elupaigaks kõigi teie suguharude keskel. 6 Sinna viige oma põletusohvrid, tapaohvrid, kümnised, annetused, tõotusohvrid, vabatahtlikud ohvrid ning oma veiste, lammaste ja kitsede esmikud. 7 Seal sööge koos oma perega oma Jumala Jehoova ees ning tundke rõõmu kõigi oma tegemiste üle, sest Jehoova, teie Jumal, on teid õnnistanud.

8 Te ei tohi teha nõnda, nagu me praegu teeme. Igaüks teeb seda, mis on õige ta enda silmis, 9 sest te pole veel jõudnud puhkepaika ega sellele pärandmaale, mille teie Jumal Jehoova teile annab. 10 Kui te lähete üle Jordani ja elate sel maal, mille teie Jumal Jehoova annab teie valdusse, siis annab Jumal teile ka rahu kõigist vaenlastest teie ümber ning te elate julgesti. 11 Viige siis kõik, mis ma teid käsin, paika, mille teie Jumal Jehoova valib oma nime eluasemeks: oma põletusohvrid, tapaohvrid, kümnised, annetused ja kõik tõotusohvrid, mis te olete Jehoovale tõotanud anda. 12 Rõõmutsege oma Jumala Jehoova ees, nii teie, teie pojad ja tütred kui ka teie orjad ja orjatarid, samuti teie linnades elavad leviidid, sest neil pole osa ega pärandit teie keskel. 13 Vaadake, et te ei ohverda oma põletusohvreid üheski teises paigas, mida te näete! 14 Ohverdage oma põletusohvreid vaid selles paigas, mille Jehoova valib ühelt teie suguharult, ning tehke seal kõike, mida ma teid käsin.

15 Kõigis oma linnades võite te loomi tappa ja liha süüa, millal soovite, selle järgi, kuidas teie Jumal Jehoova on teid õnnistanud. Nii puhas kui ka ebapuhas inimene võib seda süüa, nagu süüakse gaselli- või hirveliha. 16 Kuid te ei tohi süüa verd, valage see maha nagu vesi. 17 Te ei tohi süüa oma linnades kümnist oma teraviljast, värskest veinist ja õlist ega oma veiste, lammaste ja kitsede esmasündinuid, ühtki oma tõotusohvrit, vabatahtlikku ohvrit ega annetust. 18 Neid te peate sööma oma Jumala Jehoova ees paigas, mille teie Jumal Jehoova välja valib, nii teie, teie pojad ja tütred, teie sulased ja teenijad kui ka leviidid teie linnades. Ja tundke Jehoova, oma Jumala ees rõõmu kõigi oma tegemiste üle. 19 Vaadake, et te ei unusta leviite, niikaua kui te elate oma maal!

20 Kui teie Jumal Jehoova laiendab teie maa-ala, nagu ta teile on tõotanud, ja te ütlete: „Me tahame liha süüa”, sest teie hing ihkab liha süüa, siis te võite liha süüa, millal soovite. 21 Kui aga see paik, mille teie Jumal Jehoova valib oma nime eluasemeks, on teist kaugel, siis tapke, nii nagu ma teid olen käskinud, mõni oma veistest, lammastest või kitsedest, kelle Jehoova on teile andnud, ja sööge liha oma linnades, millal soovite. 22 Sööge seda, nagu süüakse gaselli- ja hirveliha, seda võib süüa nii puhas kui ka ebapuhas inimene. 23 Aga võtke kindlalt nõuks, et te ei söö verd, sest veri on elu, ning te ei tohi süüa liha koos verega. 24 Te ei tohi seda süüa! Valage see maha nagu vesi. 25 Ärge seda sööge, siis läheb teil ja teie lastel hästi, kuna te teete, mis on õige Jehoova silmis. 26 Aga kui sa lähed sellesse paika, mille Jehoova välja valib, siis võta kaasa ainult oma pühad annid ja tõotusohvrid. 27 Seal ohverdage oma põletusohvrid, liha ja veri, oma Jumala Jehoova altaril; teie tapaohvrite veri valatagu teie Jumala Jehoova altari külje peale, kuid liha te võite süüa.

28 Pidage hoolsalt kõiki neid käsusõnu, mis ma teile annan, et teil ja teie poegadel alati hästi läheks, kuna te teete, mis on hea ja õige teie Jumala Jehoova silmis.

29 Kui teie Jumal Jehoova hävitab need rahvad, kelle maa te endale võtate, ja te elate nende maal, 30 siis olge hoolsad, et te ei laseks end lõksu meelitada, kui need rahvad on teie eest hävitatud. Ärge küsige nende jumalate kohta: „Kuidas need rahvad oma jumalaid teenisid? Meie tahame samamoodi teha.” 31 Te ei tohi oma Jumalat Jehoovat samal moel teenida, sest nemad on teinud oma jumalaid teenides kõiksugu jäledusi, mida Jehoova vihkab; nad on oma jumalatele isegi oma poegi ja tütreid tules põletanud. 32 Tehke hoolsalt kõigi nende käsusõnade järgi, mis ma teile annan. Te ei tohi neile midagi juurde lisada ega neist midagi ära võtta.

5. Moosese  13 : 1 - 18

13 Kui teie seast kerkib esile mõni prohvet või keegi, kes ennustab unenägude järgi, ja ta räägib teile mõnest tundemärgist või endest 2 ja see, millest ta teile rääkis, läheb täide ning ta ütleb: „Käigem teiste jumalate järel, keda te ei tunne, ja teenigem neid!”, 3 siis ei tohi te kuulata selle prohveti või unenägija sõnu, sest teie Jumal Jehoova paneb teid proovile, et teada saada, kas te armastate oma Jumalat Jehoovat kogu südamest ja hingest. 4 Te peate käima oma Jumala Jehoova järel, teda te peate kartma, tema käske täitma, tema häält kuulda võtma, teda teenima ja tema ligi hoidma. 5 Kuid see prohvet või unenägija tuleb surmata, sest ta õhutas mässu teie Jumala Jehoova vastu (kes tõi teid välja Egiptusemaalt ja lunastas teid orjusekojast), et pöörata teid teelt, millel teie Jumal Jehoova on käskinud teil käia. Kõrvaldage enda keskelt kurjus!

6 Kui keegi, olgu see su vend (su ema poeg) või su poeg või tütar, su kallis naine või parim sõber*, püüab sind salaja meelitada ning ütleb: „Lähme teenime teisi jumalaid!”, kutsudes sind teenima jumalaid, keda ei sina ega su esiisad pole tundnud, 7 nende rahvaste jumalaid, kes elavad teie ümber, olgu siis lähedal või kaugel, maa ühest äärest teiseni, 8 siis ei tohi sa talle järele anda ega teda kuulata. Ärgu olgu sul temast kahju, ära tunne talle kaasa ja ära kaitse teda, 9 vaid sa pead ta tapma. Tõusku sinu käsi esimesena tema vastu, et teda surmata, ja seejärel kogu rahva käsi. 10 Sa pead ta kividega surnuks viskama, sest ta püüdis sind ära pöörata su Jumalast Jehoovast, kes tõi sind välja Egiptusemaalt, orjusekojast. 11 Siis kuuleb sellest kogu Iisrael ja hakkab kartma ning mitte keegi rahva seast ei tee enam kunagi sellist kurja.

12 Kui te kuulete mõnes oma linnas, mille teie Jumal Jehoova annab teie valdusse, räägitavat: 13 „Teie keskelt on esile kerkinud alatud mehed, kes püüavad teie linna elanikke eksitada, öeldes: „Lähme teenime teisi jumalaid!”, kutsudes neid teenima jumalaid, keda te ei tunne”, 14 siis uurige seda põhjalikult ning tehke selle kohta järelepärimisi. Ja kui ilmneb, et see jäledus on teie keskel tõesti sündinud, ja on saanud kinnitust, et räägitu on tõsi, 15 siis te peate selle linna elanikud mõõgaga maha lööma. Hävitage mõõgaga see linn ja kõik, mis selles on, sealhulgas selle kariloomad. 16 Seejärel tooge kogu linnast riisutud saak linnaväljakule ja põletage terve linn maha. Kogu riisutud saak olgu otsekui põletusohver teie Jumalale Jehoovale. Linn jäägugi rusuhunnikuks, seda ärgu iial üles ehitatagu. 17 Teie käsi ärgu võtku midagi hävitamisele määratust, et Jehoova pöörduks oma tulisest vihast, osutaks teile halastust ja kaastunnet ning teeks teid rohkearvuliseks, nagu ta vandus teie esiisadele. 18 Kuuletuge siis oma Jumalale Jehoovale, pidage kinni kõigist tema käskudest, mis ma täna teile annan, ja tehke seda, mis on õige teie Jumala Jehoova silmis.

^ 5. Moos. 13:6 Võib tõlkida ka „sõber, kes on sulle nagu su enese hing”.

5. Moosese  14 : 1 - 29

14 Te olete Jehoova, oma Jumala lapsed. Ärge tehke endale surnu pärast sisselõikeid ega ajage oma laupa paljaks*. 2 Te olete ju oma Jumala Jehoova püha rahvas. Jehoova on teid valinud oma rahvaks, enda eriliseks* omandiks kõigi rahvaste hulgast maa peal.

3 Ärge sööge midagi jäledat! 4 Need on loomad, keda te võite süüa: veis, lammas, kits, 5 hirv, gasell, metskits, kaljukits, antiloop, metslammas ja mägilammas. 6 Te võite süüa kõiki loomi, kellel on täielikult kaheks lõhestunud sõrad ja kes ka mäletsevad. 7 Kuid neid loomi, kelle tunnuseks on ainult üks või teine — kes kas mäletsevad või kellel on sõrad —, te ei tohi süüa: kaamelit, jänest ja kaljudamaani, sest nad küll mäletsevad, kuid neil pole sõrgu. Need olgu teile ebapuhtad. 8 Samuti siga, sest tal on küll sõrad, kuid ta ei mäletse. Ta olgu teile ebapuhas. Ärge sööge nende loomade liha ega puudutage nende korjust.

9 Kõigist, kes elavad vees, võite süüa neid, kellel on uimed ja soomused; neid te võite süüa. 10 Kuid ühtegi sellist, kellel pole uimi ega soomuseid, te ei tohi süüa. Need olgu teile ebapuhtad.

11 Te võite süüa kõiki puhtaid linde. 12 Kuid need on tiivulised, keda te ei tohi süüa: kotkas, kalakotkas, must-raisakotkas, 13 puna-harksaba, must-harksaba, igat liiki kullid, 14 igat liiki rongad, 15 jaanalind, kakk, kajakas ja igat liiki pistrikud, 16 kivikakk, kõrvukräts, luik, 17 pelikan, raisakotkas, kormoran, 18 toonekurg, igat liiki haigrud, vaenukägu ja nahkhiir. 19 Kõik tiivulised putukad olgu teile samuti ebapuhtad. Neid ei tohi süüa. 20 Kõiki puhtaid tiivulisi te võite süüa.

21 Te ei tohi süüa ühtegi surnuna leitud looma. Te võite selle anda teie linnades elavatele muulastele, nemad võivad seda süüa; samuti võite müüa selle võõramaalastele. Te ju olete oma Jumala Jehoova püha rahvas.

Ärge keetke kitsetalle ta ema piimas.

22 Te peate igal aastal panema kõrvale kümnendiku kogu oma põllusaagist. 23 Sööge seda kümnendikku oma teraviljast, värskest veinist ja õlist ning oma veiste ja lammaste esmasündinuid oma Jumala Jehoova ees paigas, mille ta valib oma nime eluasemeks, et te õpiksite, et teil tuleb alati karta oma Jumalat Jehoovat.

24 Kui aga see paik, mille teie Jumal Jehoova valib oma nime eluasemeks, on teist kaugel ja teekond on teile liiga pikk ning teie Jumal Jehoova on teid õnnistanud, nõnda et te ei suuda oma kümnendikku kanda, 25 siis te võite selle rahaks vahetada, võtta raha ja minna paika, mille teie Jumal Jehoova välja valib. 26 Te võite selle raha eest osta, mida tahes teie hing ihkab: veiseid, lambaid ja kitsi ning veini ja muid alkohoolseid jooke ning kõike, mida te soovite. Sööge seal oma Jumala Jehoova ees ning tundke rõõmu, teie ja teie pered. 27 Ja ärge unustage leviite, kes elavad teie linnades, sest neil pole osa ega pärandit koos teiega.

28 Igal kolmandal aastal tooge kümnendik selle aasta saagist ja koguge oma linnadesse. 29 Siis leviidid, kellel pole osa ega pärandit koos teiega, ning muulased, orvud* ja lesed, kes elavad teie linnades, tulevad ja söövad kõhu täis, ning teie Jumal Jehoova õnnistab teid kõigis teie töödes.

^ 5. Moos. 14:1 Sõna-sõnalt „ärge ajage silmade vahet paljaks”; võib tähendada kulmude äraajamist.

^ 5. Moos. 14:2 Võib tõlkida ka „kalliks”.

^ 5. Moos. 14:29 Võib tõlkida ka „isata lapsed”.

5. Moosese  15 : 1 - 23

15 Igal seitsmendal aastal kustutatagu võlad. 2 Siis tehtagu nii: iga laenuandja tühistagu oma kaasinimese võlg. Ta ärgu nõudku oma ligimeselt ega vennalt võla tagasimaksmist, sest võlgade kustutamine on välja kuulutatud Jehoova auks. 3 Te võite nõuda võla tagasimaksmist võõramaalaselt, aga oma vend vabastage mistahes võlast. 4 Õigupoolest ei peaks keegi teie seast vaeseks jäämagi, sest Jehoova õnnistab teid maal, mille teie Jumal Jehoova annab teile pärandiks, 5 kui te vaid võtate kuulda oma Jumala Jehoova häält ja peate hoolsalt kinni kõigist neist käskudest, mis ma täna teile annan. 6 Teie Jumal Jehoova õnnistab teid, nagu ta teile on tõotanud, ja te laenate paljudele rahvastele, kuid teil endil pole vaja laenu võtta, ning te valitsete paljude rahvaste üle, kuid nemad ei valitse teie üle.

7 Kui mõnes teie linnas sel maal, mille teie Jumal Jehoova teile annab, jääb siiski keegi teie vendadest vaeseks, siis ärge tehke oma südant kõvaks ja ärge olge kitsid oma vaesunud venna vastu. 8 Avage talle heldelt oma käsi ja laenake talle, mida tahes ta vajab või millest tal on puudus. 9 Vaadake, et teie südamesse ei poeks niisugune kuri mõte: „Seitsmes aasta, võlgade kustutamise aasta, on lähedal”, nii et te pole oma vaese venna vastu heldekäelised ega anna talle midagi. Kui ta siis hüüab teie pärast Jehoova poole, on see teile patuks. 10 Andke talle heldekäeliselt, ärgu olgu talle andmine teile vastumeelne, sest siis õnnistab teie Jumal Jehoova kõiki teie töid ja tegemisi. 11 Vaeseid on ju alati sel maal. Seepärast ma käsin teid: „Olge heldekäelised oma viletsa ja vaese venna vastu oma maal!”

12 Kui sulle müüakse keegi su vendadest, mõni heebrea mees või naine, ja ta on teeninud sind kuus aastat, siis seitsmendal aastal lase ta vabaks. 13 Ja kui sa ta vabaks lased, siis ära saada teda minema tühjade kätega. 14 Anna talle heldelt midagi oma karjast ning viljapeksuplatsilt, õlipressist ja surutõrrest. Nii nagu su Jumal Jehoova on sind õnnistanud, anna ka temale. 15 Ära unusta, et sa olid ori Egiptusemaal ja et su Jumal Jehoova lunastas su. Seepärast ma annan sulle täna selle käsu.

16 Aga kui ta ütleb sulle, et ta ei taha su juurest ära minna, sest ta armastab sind ja su peret, kuna tal on olnud su juures hea põli, 17 siis võta naaskel ja torka see vastu ust tema kõrvast läbi ning ta jäägu kogu eluks su orjaks. Samamoodi tee ka oma orjatariga. 18 Ärgu olgu sul raske oma orja vabaks lasta, sest töö, mis ta kuus aastat sinu juures tegi, läks sulle poole vähem maksma, kui oleks läinud palgatöölise oma, ja su Jumal Jehoova on õnnistanud sind kõigis su tegemistes.

19 Pühendage iga veise, lamba ja kitse isane esmik oma Jumalale Jehoovale. Ärge tehke tööd ühegi pulli esmikuga ning ärge pügage ühtegi lamba ega kitse esmikut. 20 Sööge neid aastast aastasse koos perega oma Jumala Jehoova ees paigas, mille Jehoova välja valib. 21 Ent kui loomal on midagi viga — ta lonkab, on pime või on tal mõni muu tõsine viga küljes —, siis te ei tohi teda oma Jumalale Jehoovale ohverdada. 22 Sööge selle looma liha oma linnades, nii puhas kui ka ebapuhas inimene võib seda süüa, nagu süüakse gaselli- ja hirveliha. 23 Aga selle verd ei tohi te süüa, valage see maha nagu vesi.

5. Moosese  16 : 1 - 22

16 Olgu teil meeles tähistada avivikuul* paasapüha oma Jumala Jehoova auks, sest avivikuul tõi teie Jumal Jehoova teid öösel Egiptusest välja. 2 Ohverdage oma Jumalale Jehoovale paasaohver lammastest, kitsedest ja veistest paigas, mille Jehoova valib oma nime eluasemeks. 3 Te ei tohi süüa koos sellega midagi hapnenut. Seitse päeva sööge hapnemata leiba, hädaleiba (sest te tulite Egiptusemaalt välja kiirustades), et te mäletaksite kogu oma eluaja seda päeva, mil te Egiptusemaalt välja tulite. 4 Seitse päeva ärgu leidugu teie juures haputainast kogu teie maal, samuti ei tohi liha, mida te ohverdate esimese päeva õhtul, hoida üle öö järgmise hommikuni. 5 Te ei tohi ohverdada paasaohvrit ükskõik millises linnas, mille teie Jumal Jehoova teile annab, 6 vaid tehke seda paigas, mille teie Jumal Jehoova valib oma nime eluasemeks. Ohverdage paasaohver õhtul, niipea kui päike on loojunud, ajal, mil te Egiptusest välja tulite. 7 Valmistage ja sööge seda paigas, mille teie Jumal Jehoova välja valib, ning hommikul minge tagasi oma telkidesse. 8 Kuus päeva sööge hapnemata leiba ja seitsmendal päeval olgu pühalik kokkutulek teie Jumala Jehoova auks. Te ei tohi teha mitte mingisugust tööd.

9 Lugege enesele seitse nädalat. Alustage seitsme nädala lugemist ajast, mil te esimest korda panete sirbi vilja külge. 10 Siis pidage nädalatepüha oma Jumala Jehoova auks ning tooge vabatahtlik ohver selle järgi, kuidas teie Jumal Jehoova teid õnnistab. 11 Rõõmutsege oma Jumala Jehoova ees, nii sina, su poeg ja tütar, su ori ja orjatar kui ka teie linnades elav leviit ja teie keskel elav muulane ning orb* ja lesk, paigas, mille teie Jumal Jehoova valib oma nime eluasemeks. 12 Ärge unustage, et te olite orjad Egiptuses, ning pange tähele ja täitke neid määrusi.

13 Kui te olete kogunud kokku oma saagi viljapeksuplatsilt, õlipressist ja surutõrrest, siis pidage seitse päeva lehtmajadepüha. 14 Olge püha ajal rõõmsad, nii sina, su poeg ja tütar, su ori ja orjatar kui ka leviit, muulane, orb ja lesk, kes elavad teie linnades. 15 Seitse päeva pidage seda püha oma Jumala Jehoova auks paigas, mille Jehoova välja valib, sest teie Jumal Jehoova õnnistab kogu teie saaki ja kõiki teie tegemisi. Seepärast olge rõõmsad!

16 Kolm korda aastas, hapnemata leibade pühal, nädalatepühal ja lehtmajadepühal, ilmugu kõik mehed teie seast oma Jumala Jehoova ette paika, mille tema välja valib. Ükski ei tohi ilmuda Jehoova ette tühjade kätega. 17 Igaüks toogu oma and selle järgi, nagu ta Jumal Jehoova on teda õnnistanud.

18 Määrake igale suguharule kohtumõistjad ja ametnikud kõigis linnades, mis teie Jumal Jehoova teile annab, ja nad mõistku rahva üle õiglast kohut. 19 Ärge väänake õigust, ärge olge erapoolikud ega võtke vastu altkäemaksu, sest altkäemaks pimestab tarkade silmi ja moonutab õigete sõnu. 20 Taotlege õigust, üksnes õigust, et võiksite jääda elama ja võtta enda valdusse maa, mille teie Jumal Jehoova teile annab.

21 Ärge istutage oma Jumala Jehoova altari lähedale, mille te enesele teete, mitte mingisugust puud, mida kummardada kui püha tulpa.

22 Ärge ka püstitage endale püha sammast, sest teie Jumal Jehoova vihkab seda.

^ 5. Moos. 16:1 Vt lisa B15.

^ 5. Moos. 16:11 Võib tõlkida ka „isata laps”.

5. Moosese  17 : 1 - 20

17 Te ei tohi ohverdada oma Jumalale Jehoovale niisugust pulli või lammast, kellel on mingi viga küljes, sest see oleks teie Jumalale Jehoovale jäledus.

2 Kui teie keskel, ühes linnas, mille teie Jumal Jehoova teile annab, leitakse mõni mees või naine, kes teeb teie Jumala Jehoova silmis kurja ja rikub tema lepingut 3 ning läheb eksiteele, teenib teisi jumalaid ja kummardab nende ette või siis kummardab päikest, kuud või kõiki taevakehi, kuigi mina olen seda keelanud, 4 ja kui teile sellest teatatakse või te kuulete sellest, siis uurige seda asja põhjalikult. Kui selgub, et see on tõsi ja et selline jäledus on Iisraelis aset leidnud, 5 siis viige see mees või naine, kes seda kurja on teinud, linnast välja, selle väravate ette, ning visake ta kividega surnuks. 6 Süüdistatav hukatagu kahe või kolme tunnistaja ütluse peale. Ühe tunnistaja ütluse peale ei tohi teda hukata. 7 Tunnistajate käsi tõusku esimesena tema vastu, et teda surmata, ja seejärel kogu rahva käsi. Kõrvaldage enda keskelt kurjus!

8 Kui mõnes teie linnas kerkib üles kohtuasi, mis on teile liiga keeruline lahendada, olgu see siis seotud verevalamise, kaebuse, vägivallateo või mistahes tüliküsimusega, siis minge paika, mille teie Jumal Jehoova välja valib. 9 Minge leviitpreestrite juurde ja neil päevil teeniva kohtumõistja juurde ning viige see küsimus nende ette ja nemad annavad teile teada otsuse. 10 Tehke siis selle otsuse järgi, mille nad annavad teile teada paigas, mille Jehoova välja valib. Järgige hoolsalt kõiki nende antud juhiseid. 11 Tegutsege seaduse järgi, millele nad osutavad, ja otsuse järgi, mille nad välja kuulutavad. Ärge kalduge otsusest, mille nad teile teada annavad, ei paremale ega vasakule. 12 Aga mees, kes on jultunud ega kuula preestrit, kes on teie Jumala Jehoova teenistuses, või kohtumõistjat, peab surema. Kõrvaldage Iisraelist kurjus! 13 Siis kogu rahvas kuuleb sellest ja hakkab kartma ega tegutse enam jultunult.

14 Kui te jõuate maale, mille teie Jumal Jehoova teile annab, võtate selle oma valdusse, elate seal ja ütlete: „Me tahame endale kuningat, nagu on kõigil ümberkaudsetel rahvastel”, 15 siis tõstke endale kuningaks see, kelle teie Jumal Jehoova välja valib. Tõstke kuningaks keegi oma vendade seast. Te ei tohi tõsta endale kuningaks võõramaalast, kes pole teie vend. 16 Aga kuningas ärgu muretsegu omale palju hobuseid ega saatku rahvast tagasi Egiptusse, et hobuseid juurde hankida, sest Jehoova on teile öelnud: „Te ei tohi sinna kunagi tagasi minna!” 17 Ta ärgu võtku ka palju naisi, et ta süda ei pöörduks ära õigelt teelt. Samuti ärgu hankigu ta endale väga palju hõbedat ega kulda. 18 Kui ta tõuseb oma kuningriigi troonile, siis ta kirjutagu endale rullraamatusse ärakiri sellest seaduskogust, mis on leviitpreestrite käes hoiul.

19 See olgu tema juures ja ta lugegu seda kõigil oma elupäevil, et ta õpiks kartma oma Jumalat Jehoovat ning järgiks ja täidaks kõiki neid seadusi ja määrusi. 20 Siis ta ei hakka end südames oma vendadest kõrgemaks pidama ega kaldu neist käskudest ei paremale ega vasakule ning ta valitseb pikka aega oma kuningriigi üle, tema ja ta pojad Iisraeli rahva keskel.

5. Moosese  18 : 1 - 22

18 Leviitpreestritel, kogu Leevi suguharul, pole osa ega pärandit iisraellaste seas. Nemad söövad Jehoova tuleohvreid, mis on tema pärand. 2 Neil ärgu olgu pärandit oma vendade keskel. Jehoova on nende pärand, nagu ta neile on öelnud.

3 Kui keegi toob ohvriks pulli või lamba, siis andku ta preestrile abatükk, lõuad ja magu, seda kõike on preestritel õigus rahvalt saada. 4 Andke talle oma teravilja-, värske veini ja õlisaagi esimene osa ning oma lammastelt ja kitsedelt pügatud esimene vill. 5 Teie Jumal Jehoova on valinud kõigist teie suguharudest just leviidid, et nad teeniksid alaliselt Jehoova nimel.

6 Kui aga leviit lahkub ühest teie linnast Iisraelis, kus ta on elanud, ja ihkab minna paika, mille Jehoova on välja valinud,* 7 siis võib ta teenida seal oma Jumala Jehoova nimel nagu kõik tema vennad leviidid, kes seal Jehoova ees teenivad. 8 Ta saab nendega võrdse osa toidust lisaks sellele, mis ta saab oma esiisade omandi müügist.

9 Kui te olete jõudnud maale, mille teie Jumal Jehoova teile annab, siis ärge võtke üle sealsete rahvaste jäledaid kombeid. 10 Ärgu leidugu teie seas kedagi, kes heidab oma poja või tütre tulle, samuti selgeltnägijaid, maage, ennete otsijaid, nõidu, 11 ega kedagi, kes loitsib, küsib nõu vaimude väljakutsujalt või ennustajalt või otsib juhatust surnutelt. 12 Igaüks, kes seda teeb, on Jehoovale jäle, ja nende jäledate kommete pärast ajab teie Jumal Jehoova need rahvad teie eest ära. 13 Olge siis oma Jumala Jehoova ees laitmatud!

14 Need rahvad, kelle maa te võtate oma valdusse, kuulavad maage ja ennustajaid, kuid teil pole Jehoova, teie Jumal, lubanud midagi niisugust teha. 15 Teie Jumal Jehoova annab teile teie vendade seast ühe minusarnase prohveti. Teda kuulake! 16 Seda te ju palusite oma Jumalalt Jehoovalt tol päeval, mil te kogunesite Hoorebi juures ja ütlesite: „Ära lase meil enam kuulda meie Jumala Jehoova häält ega näha seda suurt tuld, et me ei sureks.” 17 Jehoova vastas mulle: „See, mis nad on öelnud, on hea. 18 Ma annan neile nende vendade seast ühe sinusarnase prohveti ja panen talle suhu oma sõnad ning ta räägib neile kõik, mis ma käsin. 19 Kes aga ei kuula mu sõnu, mida ta minu nimel räägib, sellelt nõuan ma aru.

20 Kui mõni prohvet räägib jultunult minu nimel midagi, mida ma ei ole käskinud tal rääkida, või kui ta räägib teiste jumalate nimel, siis peab see prohvet surema. 21 Kuid te võite mõelda oma südames: „Kust me teame, et need pole Jehoova sõnad?” 22 Kui prohvet räägib Jehoova nimel ja see, mis ta ütleb, ei lähe täide ega saa teoks, siis pole need sõnad Jehoovalt. See prohvet on rääkinud jultunult. Ärge kartke teda!”

^ 5. Moos. 18:6 St paika, mille Jehoova on valinud jumalakummardamise keskuseks.

5. Moosese  19 : 1 - 21

19 Kui teie Jumal Jehoova hävitab need rahvad, kelle maa teie Jumal Jehoova teile annab, ja te olete nende maa enda valdusse võtnud ning nende linnadesse ja majadesse elama asunud, 2 siis valige endale välja kolm linna keset seda maad, mille teie Jumal Jehoova teie valdusse annab. 3 Jaotage see maa, mille teie Jumal Jehoova teile annab, kolmeks osaks ning rajage teed, mis viivad neisse linnadesse, et sinna võiks põgeneda inimesetapja.

4 Inimesetapja võib sinna põgeneda ja jääda elama juhul, kui ta on tapnud kaasinimese tahtmatult ega ole teda vihanud. 5 Näiteks kui ta läheb oma kaaslasega metsa puid raiuma ja tõstab käe, et kirvega puud langetada, kuid kirvepea lendab varre küljest minema ja tabab tema kaaslast, nii et see sureb, siis ta põgenegu ühte neist linnadest, et jääda elama. 6 Kui aga tee sinna linna on liiga pikk, võib veritasunõudja, kes teda vihahoos taga ajab, ta kätte saada ja tappa. Kuid see inimesetapja polnud surma väärt, sest ta ei vihanud tapetut. 7 Seepärast ma käsingi teil valida endale välja kolm linna.

8 Kui teie Jumal Jehoova laiendab teie maa-ala, nagu ta vandus teie esiisadele, ja annab teile kogu maa, mille ta teie esiisadele tõotas anda 9 — seda eeldusel, et te järgite ustavalt kõiki neid käske, mis ma täna teile annan, armastate oma Jumalat Jehoovat ja käite alati tema teedel —, siis lisage neile kolmele linnale veel kolm. 10 Sel juhul ei valata süütut verd teie maal, mille teie Jumal Jehoova annab teile pärandiks, ning teie peale ei tule veresüüd.

11 Kui aga keegi vihkab kaasinimest ning varitseb ja ründab teda, nii et too sureb, ning kui ta seejärel põgeneb ühte neist linnadest, 12 siis tema linna vanemad lasku ta sealt ära tuua ja andku ta veritasunõudja kätte, ning ta peab surema. 13 Ärgu olgu teil temast kahju. Te peate kõrvaldama Iisraelist süü, mis johtub süütu vere valamisest, et teil läheks hästi.

14 Kui te olete saanud kätte oma pärandi sel maal, mille teie Jumal Jehoova teile annab, siis ärge nihutage naabri piirimärki ära sellest paigast, kuhu esivanemad on piiri seadnud.

15 Kellegi süüdistamiseks mistahes väärteos või patus ei piisa ühe tunnistaja ütlusest. Süüteo tõestamiseks on vaja kahe või kolme tunnistaja ütlust. 16 Kui keegi tunnistab kuritahtlikult kellegi vastu ja süüdistab teda mõnes üleastumises, 17 siis astugu need kaks, kelle vahel on tüli, Jehoova ette, preestrite ja neil päevil teenivate kohtumõistjate ette. 18 Kohtumõistjad uurigu seda juhtumit põhjalikult, ja kui tunnistaja osutub valetunnistajaks, kuna ta on esitanud oma venna vastu valesüüdistuse, 19 siis tehke temaga samamoodi, nagu tema kavatses teha oma vennaga. Kõrvaldage enda keskelt kurjus! 20 Siis teised kuulevad sellest ja hakkavad kartma ning nad ei tee teie keskel enam kunagi seesugust kurja. 21 Ärgu olgu teil temast kahju: nõudke elu elu vastu, silm silma vastu, hammas hamba vastu, käsi käe vastu, jalg jala vastu.

5. Moosese  20 : 1 - 20

20 Kui te lähete oma vaenlaste vastu sõtta ja näete, et neil on rohkem hobuseid, sõjavankreid ja sõjamehi kui teil, siis ärge kartke neid, sest teie Jumal Jehoova, kes tõi teid ära Egiptusemaalt, on teiega. 2 Kui te olete lahingusse minemas, siis pöördugu preester rahva poole 3 ja öelgu: „Kuula, Iisrael! Te lähete nüüd sõdima oma vaenlastega. Olge siis julged! Ärge kartke, ärge tundke hirmu ja ärge värisege nende ees, 4 sest teie Jumal Jehoova käib koos teiega, et võidelda teie eest teie vaenlaste vastu ja teid päästa.”

5 Ka ülemad rääkigu rahvaga ja öelgu: „Mees, kes on ehitanud uue maja, ent pole sinna veel elama asunud,* pöördugu tagasi koju, sest ta võib lahingus surma saada ja siis asub keegi teine sinna elama. 6 Mees, kes on istutanud viinamäe, kuid pole veel saanud sellelt saaki, pöördugu tagasi koju, sest ta võib lahingus surma saada ja siis saab selle saak kellelegi teisele. 7 Mees, kes on naisega kihlatud, kuid pole temaga veel abiellunud, pöördugu tagasi koju, sest ta võib lahingus surma saada ja siis abiellub selle naisega keegi teine.” 8 Samuti öelgu ülemad rahvale: „Mees, kes kardab ja tunneb hirmu, pöördugu tagasi koju, et ta ei teeks ka oma vendade südant araks.” 9 Kui ülemad on rahvale kõnelemise lõpetanud, siis määraku nad väepealikud rahvast juhtima.

10 Kui te jõuate mõne linna juurde, et selle vastu sõdida, siis esitage sellele rahutingimused. 11 Kui linn nõustub esitatud tingimustega ja avab teile väravad, siis pange kõik selle elanikud töökohustuse alla ja nad teenigu teid. 12 Aga kui see linn keeldub teiega rahu sõlmimast ja valmistub teie vastu sõdima, siis piirake seda, 13 ning teie Jumal Jehoova annab selle teie kätte ja te peate seal kõik mehed mõõgaga maha lööma. 14 Kuid naised, lapsed ja kariloomad ning kõik, mis seal linnas on, kogu sõjasaagi, võite endale võtta. Sööge seda saaki, mis te olete võtnud oma vaenlastelt, kelle teie Jumal Jehoova on teie kätte andnud.

15 Tehke nõnda kõigi linnadega, mis asuvad teist väga kaugel ega ole teie ümberkaudsete rahvaste linnad. 16 Aga nendes linnades, mis teie Jumal Jehoova annab teile pärandiks, ei tohi te ühtegi hingelist ellu jätta. 17 Hävitage nad täielikult, nii hetid, emorlased, kaananlased, perislased, hiivlased kui ka jebuuslased, nagu teie Jumal Jehoova on teid käskinud, 18 et nad ei õpetaks teile kõiki neid jäledusi, mis nad on teinud oma jumalaid teenides, ja et te ei hakkaks patustama oma Jumala Jehoova vastu.

19 Kui te piirate mõnd linna, sõdite pikalt selle vastu ja vallutate selle, siis ärge hävitage kirvega selle puid, sest neist te võite süüa. Ärge raiuge neid maha. Kas siis puud väljal on inimesed, et peaksite neid piirama? 20 Te võite võtta maha vaid need puud, mille kohta te teate, et need ei kanna söödavat vilja. Need te võite maha raiuda ja ehitada neist piiramisrajatisi võitluseks teiega sõdiva linna vastu, kuni see langeb.

^ 5. Moos. 20:5 Võib tõlkida ka „ega ole seda veel sisse pühitsenud”.

5. Moosese  21 : 1 - 23

21 Kui maal, mille teie Jumal Jehoova annab teie valdusse, leitakse keegi väljalt tapetuna ning pole teada, kes ta tappis, 2 siis mingu teie vanemad ja kohtumõistjad ning mõõtku ära vahemaa surnukeha ja seda ümbritsevate linnade vahel. 3 Seejärel võtku surnukehale lähima linna vanemad karjast üks lehmmullikas, kellega pole tööd tehtud, kes pole ikkes vedanud, 4 ning selle linna vanemad viigu lehmmullikas voolava veega vadisse, kus pole maad haritud ega seemet külvatud, ning murdku seal tema kael.

5 Sinna tulgu leviitpreestrid, sest teie Jumal Jehoova on valinud nemad, et nad teeniksid teda ja lausuksid õnnistussõnu Jehoova nimel, ning nemad lahendavad iga vägivallaga seotud tüliasja. 6 Kõik surnukehale lähima linna vanemad pesku siis käsi lehmmullika kohal, kelle kael vadis murti, 7 ning teatagu: „Meie käed pole seda verd valanud ja meie silmad pole seda verevalamist näinud. 8 Oo, Jehoova, ära pane seda süüks oma rahvale Iisraelile, kelle sa oled ostnud vabaks, ning ära süüdista oma rahvast Iisraeli selle süütu vere valamise pärast!” Siis ei jää nende peale veresüüd. 9 Nõnda te kõrvaldate enda keskelt süütu vere valamisest johtuva süü, tehes seda, mis on õige Jehoova silmis.

10 Kui sa lähed oma vaenlaste vastu sõdima ning su Jumal Jehoova alistab nad sinu ees ja sa võtad nad vangi 11 ning näed vangide hulgas üht ilusat naist, kes meeldib sulle, ja sa soovid võtta ta endale naiseks, 12 siis võid sa tuua ta oma majja. Ta ajagu pea paljaks, lõigaku küüsi 13 ja võtku seljast riided, milles ta vangi võeti, ning elagu su majas. Ta nutku terve kuu taga oma isa ja ema ning pärast seda võid sa tema juurde heita; sa saad tema meheks ja tema saab sinu naiseks. 14 Aga kui sa pole temaga rahul, siis saada ta ära, kuhu tahes ta soovib minna. Kuid sa ei tohi teda raha eest müüa ega karmilt kohelda, sest sa oled teda alandanud.

15 Kui mehel on kaks naist ja ta armastab üht enam kui teist* ning nad mõlemad sünnitavad talle poja ja esmasündinu on selle naise poeg, keda ta vähem armastab, 16 siis päeval, mil ta jagab oma poegadele pärandi, ei tohi ta kõrvale heita vähem armastatud naise poega ja kohelda esmasündinuna armastatud naise poega. 17 Ta peab tunnustama vähem armastatud naise poega esmasündinuna, andes talle kaks osa kõigest, mis tal on, kuna see poeg on tema sigitusjõu algus, esmasündinu õigused kuuluvad temale.

18 Kui kellelgi on kangekaelne ja mässumeelne poeg, kes ei kuuletu oma isale ega emale, ja kuigi nad on teda korrale kutsunud, ei kuula ta neid siiski, 19 viigu ta isa ja ema ta linnaväravasse linna vanemate juurde 20 ning öelgu neile: „Meie poeg on kangekaelne ja mässumeelne ning ta ei kuuletu meile. Ta on õgard ja joodik.” 21 Siis kõik selle linna elanikud visaku ta kividega surnuks. Nõnda kõrvaldage enda keskelt kurjus. Kogu Iisrael kuuleb sellest ning hakkab kartma.

22 Kui keegi teeb pattu, mis väärib surma, ning ta hukatakse ja tema surnukeha pannakse posti külge rippuma, 23 siis ärgu jäägu see ööseks postile. Ta tuleb matta samal päeval, sest posti külge riputatu on Jumal ära neednud. Te ei tohi rüvetada maad, mille teie Jumal Jehoova on andnud teile pärandiks.

^ 5. Moos. 21:15 Sõna-sõnalt „armastab üht ja vihkab teist”.

5. Moosese  22 : 1 - 30

22 Kui sa näed oma venna pulli või lammast ekslemas, siis ära mine niisama mööda, vaid vii loom kindlasti tagasi oma vennale. 2 Aga kui su vend elab sinust kaugel või kui sa ei tunne teda, siis vii tema loom enda koju ning see jäägu sinu juurde, kuni su vend seda otsima tuleb. Siis anna loom temale tagasi. 3 Tee nõnda oma venna eesliga ning rõiva või mistahes muu asjaga, mille ta on kaotanud ja sina oled leidnud. Sa ei tohi sellest niisama mööda minna.

4 Kui sa näed, et su venna eesel või pull lebab tee peal, siis ei tohi sa niisama mööda minna. Aita oma vennal loom püsti tõsta.

5 Naine ei tohi selga panna mehe riideid ega mees kanda naise riideid, sest igaüks, kes nii teeb, on su Jumalale Jehoovale jäle.

6 Kui sulle juhtub tee peal ette linnupesa (olgu puu otsas või maa peal), kus on linnupojad või munad sees ja emalind istub poegade või munade peal, siis ära võta endale ema koos poegadega. 7 Lase emalinnul minna, kuid linnupojad võid sa endale võtta. Tee nõnda, et sul võiks hästi minna ja sa võiksid kaua elada.

8 Kui sa ehitad uue maja, siis tee selle katusele* rinnatis, et sa ei tooks oma pere peale veresüüd, kui keegi peaks sealt alla kukkuma.

9 Ära külva oma viinamäele veel mingit teist seemet. Muidu läheb kõik, mis külvatud seemnest kasvab, ja ka viinamäe saak, pühamule.

10 Ära pane eeslit ja pulli paaris kündma.

11 Ära kanna rõivast, milles on kokku kootud villane ja linane lõng.

12 Tee tutid oma pealisrõiva nelja nurka.

13 Kui mees võtab endale naise ja heidab tema juurde, kuid siis hakkab teda vihkama* 14 ning süüdistab teda kõlvatuses ja häbistab tema nime, öeldes: „Ma võtsin selle naise, aga kui ma tema juurde heitsin, tuli välja, et ta polegi neitsi”, 15 siis selle tüdruku isa ja ema esitagu linnaväravas istuvatele vanematele tõend tüdruku neitsilikkuse kohta. 16 Tüdruku isa öelgu linna vanematele: „Ma andsin oma tütre sellele mehele naiseks, kuid mees vihkab teda 17 ja süüdistab teda kõlvatuses, öeldes: „Ma avastasin, et su tütar polnudki neitsi.” Siin on tõend mu tütre neitsilikkuse kohta.” Ja nad laotagu riie linna vanemate ette. 18 Siis linna vanemad karistagu seda meest. 19 Lisaks trahvigu nad teda 100 seekli* hõbedaga ja andku see tüdruku isale, sest mees laimas Iisraeli neitsit. Tüdruk jäägu edasi tema naiseks. Mees ei tohi temast lahutada kogu oma eluaja.

20 Kui aga see süüdistus on tõsi ja tõendit tüdruku neitsilikkuse kohta ei ole, 21 siis viidagu tüdruk oma isa maja ukse ette ja linna elanikud visaku ta kividega surnuks, sest ta on teinud Iisraelis häbiväärse teo, hoorates oma isakodus. Nõnda kõrvaldage enda keskelt kurjus.

22 Kui mees leitakse magamas teise mehe naisega, siis peavad mõlemad surema, nii see mees, kes naisega magas, kui ka naine. Nõnda kõrvaldage kurjus Iisraelist.

23 Kui mees kohtab linnas neitsit, kes on kihlatud teise mehega, ning magab temaga, 24 siis tooge nad mõlemad selle linna värava juurde ja visake kividega surnuks: tüdruk sellepärast, et ta ei hüüdnud linnas appi, ja mees sellepärast, et ta häbistas teise mehe naist. Nõnda kõrvaldage enda keskelt kurjus.

25 Kui aga mees kohtab kihlatud tüdrukut väljal ning saab temast jagu ja vägistab ta, peab vägistaja surema, 26 aga tüdrukule ei tohi sa midagi teha. Tüdruk pole ju teinud surmaväärt pattu, vaid see juhtum on samaväärne sellega, kui keegi ründab oma ligimest ja tapab tema. 27 Mees kohtas teda väljal ning kihlatud tüdruk hüüdis küll appi, kuid polnud kedagi, kes oleks ta päästnud.

28 Kui mees kohtab tüdrukut, kes on neitsi ega ole kihlatud, ning võtab ta kinni ja magab temaga, ning nende tegu avastatakse, 29 peab mees, kes temaga magas, andma tüdruku isale 50 seeklit* hõbedat ning tüdruk saagu tema naiseks. Mees ei tohi tüdrukust lahutada kogu oma eluaja, sest ta alandas teda.

30 Ükski mees ei tohi võtta endale oma isa naist, et ta ei häbistaks oma isa.

^ 5. Moos. 22:8 Tol ajal oli enamikul majadel lame katus, kus sai külalisi võõrustada, ringi jalutada või isegi magada.

^ 5. Moos. 22:13 Võib tõlkida ka „põlgab ta ära”.

^ 5. Moos. 22:19 1,1 kg. (Vt lisa B14.)

^ 5. Moos. 22:29 570 g.

5. Moosese  23 : 1 - 25

23 Ükski kohitsetud mees, kelle munandid on vigastatud või kelle suguti on ära lõigatud, ei või kuuluda Jehoova kogudusse.

2 Ükski vallaspoeg ei või kuuluda Jehoova kogudusse. Isegi tema järeltulijad kümnenda põlveni ei või kuuluda Jehoova kogudusse.

3 Ükski ammonlane ega moabiit ei või kunagi kuuluda Jehoova kogudusse, isegi nende järeltulijad kümnenda põlveni ei või kuuluda Jehoova kogudusse, 4 sest nad ei aidanud teid toidu ja veega, kui te tulite Egiptusest, ning nad palkasid Beori poja Bileami Mesopotaamiast Petoorist teid needma. 5 Aga teie Jumal Jehoova ei kuulanud Bileami. Teie Jumal Jehoova muutis needuse hoopis õnnistuseks, sest Jehoova, teie Jumal, armastab teid. 6 Ärge kunagi, mitte ühelgi oma elupäeval, tegutsege nende hüvanguks ega taotlege nende heakäekäiku.

7 Ära vihka edomlast, sest ta on su vend.

Ära vihka egiptlast, sest sa elasid muulasena tema maal. 8 Nende kolmas põlv võib juba kuuluda Jehoova kogudusse.

9 Kui te olete asunud laagrisse oma vaenlaste vastu, siis hoiduge kõigest, mis võib teid rüvetada. 10 Kui mees saab öise seemnepurske pärast ebapuhtaks, siis ta lahkugu laagrist ja ta ei tohi laagrisse siseneda. 11 Õhtu saabudes pesku ta end veega ja pärast päikeseloojangut võib ta laagrisse tagasi tulla. 12 Väljaspool laagrit olgu teil üks eraldatud paik, kus te asjal käite. 13 Teie varustuse hulgas olgu labidake*. Kui te väljas kükitate, kaevake sellega auk ja katke oma väljaheited kinni. 14 Kuna teie Jumal Jehoova käib teie laagris ringi, et teid päästa ja anda teie vaenlased teie kätte, siis olgu teie laager püha, et ta ei näeks teie juures midagi sündsusetut ega jätaks teid maha.

15 Kui mõni ori põgeneb oma isanda juurest teie juurde, siis ärge loovutage teda ta isandale. 16 Ta võib elada teie keskel mistahes paigas, mis talle teie linnade seast meeldib. Te ei tohi teda halvasti kohelda.

17 Ükski Iisraeli tütreist ei tohi saada templiprostituudiks, samuti ei tohi ükski Iisraeli poegadest saada templiprostituudiks*. 18 Ei nais- ega meesprostituudi* palka tohi tuua tõotusohvriks teie Jumala Jehoova kotta, sest need mõlemad on teie Jumalale Jehoovale jäledad.

19 Te ei tohi laenata oma vennale midagi vahekasu eest, olgu siis raha, toitu või mida tahes, mille pealt saab vahekasu teenida. 20 Võõramaalasele te võite laenata kasu peale, kuid oma vennale laenates ei tohi te kasu lõigata, et teie Jumal Jehoova õnnistaks teid kõigis teie tegemistes sel maal, mille te võtate oma valdusse.

21 Kui sa annad oma Jumalale Jehoovale tõotuse, siis ära viivita selle täitmisega, sest su Jumal Jehoova ootab, et sa selle täidaksid; muidu oleks see sulle patuks. 22 Aga kui sa tõotust ei anna, siis ei saa sa süüdlaseks patus. 23 Täida, mida su huuled on lubanud, ja tee teoks, mida su suu on tõotanud vabatahtliku ohvrina su Jumalale Jehoovale.

24 Kui sa lähed oma ligimese viinamäele, siis võid sa süüa nii palju viinamarju, kui su hing ihkab, aga sa ei tohi midagi oma pauna pista.

25 Kui sa lähed oma ligimese viljapõllule, võid sa katkuda küpseid viljapäid, aga sa ei tohi panna sirpi oma ligimese vilja külge.

^ 5. Moos. 23:13 Ilmselt oli see kaevamiseks mõeldud pulk.

^ 5. Moos. 23:17 Mõeldakse poisse, kelle peal rahuldati väärastunud seksuaalhimusid.

^ 5. Moos. 23:18 Sõnaga „meesprostituut” tõlgitud heebrea sõna on sõna-sõnalt „koer” ja viitab tõenäoliselt pederastile.

5. Moosese  24 : 1 - 22

24 Kui mees võtab endale naise, kuid siis avastab tema juures midagi laiduväärset, nii et naine ei meeldi talle enam, siis kirjutagu mees naisele lahutustunnistus, andku see temale ja saatku ta oma majast ära. 2 Pärast seda, kui naine on selle mehe majast lahkunud, võib ta saada teise mehe naiseks. 3 Kui ka see teine mees põlgab ta ära ning kirjutab naisele lahutustunnistuse, annab selle temale ja saadab ta oma majast ära, või kui see teine mees, kes naisega abiellus, peaks surema, 4 siis naise esimene abikaasa, kes ta ära saatis, ei või teda uuesti naida, sest naine on talle rüve, ning see oleks Jehoova silmis jäledus. Te ei tohi patuga rüvetada maad, mille teie Jumal Jehoova annab teile pärandiks.

5 Kui mees on äsja abiellunud, ei pea ta minema sõjaväkke ning tema peale ei tohiks panna ka mingeid muid kohustusi. Ta olgu üks aasta vaba, jäägu koju ja rõõmustagu oma naist.

6 Keegi ei tohiks laenu tagatiseks võtta käsikivi, ka mitte selle pealmist kivi, sest nõnda ta võtaks tagatiseks teise inimese elatise*.

7 Kui selgub, et keegi on röövinud oma iisraellasest venna, on teda julmalt kohelnud ja ta maha müünud, siis peab see inimeseröövija surema. Kõrvaldage enda keskelt kurjus!

8 Kui teie keskel peaks puhkema pidalitõbi, siis järgige väga hoolsalt kõiki leviitpreestrite juhendeid. Tehke täpselt nii, nagu ma neid olen käskinud! 9 Pidage meeles, mida teie Jumal Jehoova tegi Mirjamile teekonnal, kui te Egiptusest välja olite tulnud.

10 Kui sa kellelegi midagi laenad, ei tohi sa minna ta majja tema pakutud tagatist võtma. 11 Sa pead ootama väljas ning see, kellele sa midagi laenasid, toogu sulle ise oma tagatis. 12 Kui see inimene on kitsikuses, siis ei tohi sa minna magama, nii et tema antud tagatis on veel sinu käes. 13 Päikeseloojanguks pead sa talle selle pandiksvõetud pealisriide tagastama, siis ta saab sellega magama minna ning ta õnnistab sind; nõnda oled sa õige Jehoova, oma Jumala silmis.

14 Sa ei tohi tüssata palgatöölist, kes on vaene ja kitsikuses, olgu ta su vend või muulane, kes elab sinu maal mõnes su linnas. 15 Maksa talle ta palk samal päeval, enne kui päike loojub, sest ta on kitsikuses ja ta elu sõltub sellest palgast. Muidu ta hüüab sinu pärast Jehoova poole ja see oleks sulle patuks.

16 Isasid ei tohi surmata laste tegude pärast ning lapsi ei tohi surmata isade tegude pärast. Inimene surmatagu ta enda patu pärast.

17 Sa ei tohi väänata muulase ega orvu* õigust ega võtta leselt laenu tagatiseks ta pealisriiet. 18 Ära unusta, et sa olid ori Egiptuses ja et su Jumal Jehoova ostis su sealt vabaks. Sellepärast ma käsingi sul nõnda teha.

19 Kui sa lõikad oma põllul vilja ja unustad sinna ühe vihu, siis ära mine sellele järele. See jäägu muulasele, orvule ja lesele, et su Jumal Jehoova õnnistaks sind kõigis su töödes.

20 Kui sa taod oma õlipuult oliive maha, ära käi kõiki oksi läbi. Mis sinna järele jääb, jäägu muulasele, orvule ja lesele.

21 Kui sa oled korjanud viinamarjad oma viinamäelt, ära mine tagasi järelnoppima. Järelejäänud marjad jäägu muulasele, orvule ja lesele. 22 Ära unusta, et sa ise olid ori Egiptusemaal. Sellepärast ma käsingi sul nõnda teha.

^ 5. Moos. 24:6 Sõna-sõnalt „hinge”.

^ 5. Moos. 24:17 Võib tõlkida ka „isata lapse”.

5. Moosese  25 : 1 - 19

25 Kui meeste vahel tekib tüli, võivad nad minna kohtu ette. Kohtunikud mõistku nende üle kohut ning kuulutagu õige õigeks ja süüdlane süüdi. 2 Kui süüdlane on peksu väärt, siis käskigu kohtunik tal maha heita ning süüdlast pekstagu tema juuresolekul. Hoopide arv olgu vastavuses tema süüteo tõsidusega. 3 Talle antagu kuni 40 hoopi, mitte rohkem. Kui su vend saaks rohkem hoope, häbistaks see teda sinu ees.

4 Ärge siduge kinni pulli* suud, kui see pahmast tallab.

5 Kui vennad elavad koos* ning üks neist sureb, ilma et tal oleks poega, siis ei tohi surnud mehe naine abielluda kellegagi väljastpoolt peret. Tema mehevend võtku ta endale naiseks ning täitku mehevenna kohust. 6 Esmasündinu, kelle naine ilmale toob, kannab edasi surnud venna nime, et seda ei kustutataks Iisraelist.

7 Aga kui see mees ei taha oma venna lesega abielluda, siis mingu ta venna lesk linnaväravasse vanemate juurde ja öelgu: „Mu abikaasa vend keeldub edasi kandmast oma venna nime Iisraelis. Ta pole nõus minuga abielluma ja täitma mehevenna kohust.” 8 Siis linna vanemad kutsugu see mees ja rääkigu temaga. Aga kui ta ikkagi keeldub ja ütleb: „Ma ei taha temaga abielluda”, 9 siis tema venna lesk mingu linna vanemate nähes tema juurde, võtku tal sandaal jalast, sülitagu talle näkku ja öelgu: „Nii tehtagu mehega, kes keeldub jätkamast oma venna sugu.” 10 Pärast seda kutsutagu tema peret Iisraelis „selle pereks, kellelt võeti sandaal”.

11 Kui kaks meest kaklevad omavahel ja ühe naine sekkub, et kaitsta oma abikaasat peksja eest, ning haarab kinni teise mehe suguelunditest, 12 siis tuleb naisel käelaba maha raiuda. Ärgu olgu teil temast kahju!

13 Ärgu olgu teil paunas kaht erisugust kaalukivi, üks suurem ja teine väiksem. 14 Ärgu olgu teil majas kaht erisugust mõõdunõu*, üks suurem ja teine väiksem. 15 Olgu teil täpne ja õige kaalukivi ning täpne ja õige mõõdunõu, et te elaksite kaua sel maal, mille teie Jumal Jehoova teile annab. 16 Igaüks, kes teisi tüssab, on teie Jumalale Jehoovale jäle.

17 Ärge unustage, mida amalekid tegid teile teekonnal, kui te Egiptusest tulite, 18 kuidas nad tulid teile teel vastu ja ründasid kõiki mahajäänuid, kui te olite kurnatud ja jõuetud. Nad ei kartnud Jumalat. 19 Kui siis teie Jumal Jehoova on andnud teile rahu kõigist vaenlastest teie ümber sel maal, mille teie Jumal Jehoova annab teile pärandiks, pühkige mälestuski amalekkidest taeva alt minema. Ärge seda unustage!

^ 5. Moos. 25:4 Mõeldakse sellist tõugu pulle, keda kasutati tööloomadena.

^ 5. Moos. 25:5 Mõeldakse ilmselt vendi, kes elasid samas piirkonnas.

^ 5. Moos. 25:14 Sõna-sõnalt „eefat”. (Vt lisa B14.)

5. Moosese  26 : 1 - 19

26 Kui te jõuate viimaks maale, mille teie Jumal Jehoova annab teile pärandiks, ning olete võtnud selle enda valdusse ja elate seal, 2 siis võta esimesi vilju kogu maa saagist, mida sa kogud maalt, mille su Jumal Jehoova sulle annab, pane need korvi ja mine paika, mille su Jumal Jehoova valib oma nime eluasemeks. 3 Mine preestri juurde, kes on neil päevil teenistuses, ja ütle talle: „Ma annan täna su Jumalale Jehoovale teada, et ma olen jõudnud maale, mille kohta Jehoova vandus meie esiisadele, et ta annab selle meile.”

4 Preester võtku sinu käest see korv ja asetagu su Jumala Jehoova altari ette. 5 Siis kuuluta Jehoova, oma Jumala ees: „Mu isa oli rändav* aramealane, kes läks alla Egiptusse ja elas seal muulasena koos oma väheste kodakondsetega. Kuid seal sai temast suur, vägev ja arvukas rahvas. 6 Egiptlased olid meie vastu julmad ja rõhusid meid ning panid meie peale ränga orjuse. 7 Siis me hüüdsime Jehoova, oma esiisade Jumala poole ja Jehoova kuulis meie häält ning nägi meie vaeva, viletsust ja rõhumist. 8 Viimaks tõi Jehoova meid Egiptusest välja oma võimsa käe ja väljasirutatud käsivarrega ning hirmuäratavate tegude, tunnustähtede ja imetegudega. 9 Siis tõi ta meid siia ja andis meile selle maa, kus voolab piima ja mett. 10 Siin on nüüd esimesed viljad selle maa saagist, mille Jehoova on mulle andnud.”

Aseta korv oma Jumala Jehoova ette ja kummarda oma Jumala Jehoova ees. 11 Tunne rõõmu kõige selle hea üle, mis su Jumal Jehoova on sulle ja su perele andnud, nii sa ise kui ka leviit, samuti sinu rahva keskel elav muulane.

12 Kui sa oled kolmandal aastal, kümniseaastal, kogunud kokku kümnise kogu oma saagist, anna see leviidile, muulasele, orvule* ja lesele ning nad söögu su linnades oma kõht täis. 13 Ütle siis oma Jumala Jehoova ees: „Ma olen viinud oma majast ära kogu püha osa ning andnud selle leviidile, muulasele, orvule ja lesele, nagu sa oled mind käskinud. Ma ei ole sinu käskudest üle astunud ega neid eiranud. 14 Ma pole sellest söönud leinaajal, ma pole seda puutunud oma ebapuhtuse ajal ega ole sellest midagi andnud surnutele. Ma olen kuuletunud oma Jumalale Jehoovale ja teinud kõik, mida sa oled mind käskinud. 15 Vaata nüüd alla taevast, oma pühast elupaigast, ning õnnista oma rahvast Iisraeli ja seda maad, mille sa oled meile andnud, nagu sa vandusid meie esiisadele, maad, kus voolab piima ja mett.”

16 Teie Jumal Jehoova käsib teid täna täita neid määrusi ja õigusnorme. Järgige ning täitke neid kogu südamest ja hingest. 17 Jehoova on täna teile kinnitanud, et kui te käite tema teedel, järgite tema määrusi, käske ja õigusnorme ning kuulate tema häält, siis on ta teie Jumal. 18 Ja teie olete täna Jehoovale kinnitanud, et te tahate saada tema rahvaks, tema eriliseks* omandiks tema tõotuse kohaselt ja et te peate kinni kõigist tema käskudest. 19 Kui te olete oma Jumala Jehoova püha rahvas, siis, nagu ta on tõotanud, tõstab ta teid kõrgemale kõigist teistest rahvastest, kelle ta on teinud, tuues teile kiitust, kuulsust ja au.”

^ 5. Moos. 26:5 Teine võimalik tähendus: „surmaohus”.

^ 5. Moos. 26:12 Võib tõlkida ka „isata lapsele”.

^ 5. Moos. 26:18 Võib tõlkida ka „kalliks”.

5. Moosese  27 : 1 - 26

27 Seejärel ütles Mooses koos Iisraeli vanematega rahvale: „Täitke kõiki neid käske, mis ma täna teile annan. 2 Kui te lähete üle Jordani maale, mille teie Jumal Jehoova teile annab, siis pange püsti suured kivid ja katke need lubjaga. 3 Kui olete läinud üle jõe, et siseneda maale, mille teie Jumal Jehoova teile annab, maale, kus voolab piima ja mett, nagu Jehoova, teie esiisade Jumal, on teile tõotanud, siis kirjutage nende kivide peale kõik selle seaduse sõnad. 4 Kui te olete ületanud Jordani, siis pange Eebali mäele püsti need kivid ja katke need lubjaga, nagu ma täna teid käsin. 5 Samuti ehitage sinna altar oma Jumalale Jehoovale. Tehke see kividest ja ärge töödelge neid kive rauast tööriistadega. 6 Ehitage oma Jumala Jehoova altar tahumata kividest ja ohverdage selle peal põletusohvreid oma Jumalale Jehoovale. 7 Ohverdage rahuohvreid ja sööge neid seal ning olge rõõmsad oma Jumala Jehoova ees. 8 Kirjutage neile kividele selgelt kõik selle seaduse sõnad.”

9 Siis pöördusid Mooses ja leviitpreestrid kogu Iisraeli poole ning ütlesid: „Vaiki nüüd ja kuula, Iisrael! Täna sa oled saanud oma Jumala Jehoova rahvaks. 10 Kuula siis oma Jumala Jehoova häält ning täida tema käske ja määrusi, mis ma täna sulle annan!”

11 Mooses andis sel päeval rahvale käsu ning ütles: 12 „Kui te olete läinud üle Jordani, siis seisku Siimeoni, Leevi, Juuda, Issaskari, Joosepi ja Benjamini suguharu Gerisimi mäel, et rahvast õnnistada, 13 ning Ruubeni, Gaadi, Aaseri, Sebuloni, Daani ja Naftali suguharu seisku Eebali mäel, et kuulutada needusi. 14 Leviidid öelgu kogu Iisraeli rahvale valju häälega:

15 „Neetud olgu see, kes valmistab nikerdatud või metallist kuju, mis on jäleduseks Jehoovale, meistri kätetöö, ning varjab seda!” (Kogu rahvas öelgu: „Aamen!”*)

16 „Neetud olgu see, kes põlgab oma isa või ema!” (Kogu rahvas öelgu: „Aamen!”)

17 „Neetud olgu see, kes nihutab naabri piirimärki!” (Kogu rahvas öelgu: „Aamen!”)

18 „Neetud olgu see, kes eksitab pimeda teelt!” (Kogu rahvas öelgu: „Aamen!”)

19 „Neetud olgu see, kes väänab muulase, orvu* või lese õigust!” (Kogu rahvas öelgu: „Aamen!”)

20 „Neetud olgu see, kes magab oma isa naisega, sest sellega ta häbistab oma isa!” (Kogu rahvas öelgu: „Aamen!”)

21 „Neetud olgu see, kes ühtib loomaga!” (Kogu rahvas öelgu: „Aamen!”)

22 „Neetud olgu see, kes magab oma õega, oma isa tütre või ema tütrega!” (Kogu rahvas öelgu: „Aamen!”)

23 „Neetud olgu see, kes magab oma ämmaga!” (Kogu rahvas öelgu: „Aamen!”)

24 „Neetud olgu see, kes kaasinimest varitseb ja tapab ta!” (Kogu rahvas öelgu: „Aamen!”)

25 „Neetud olgu see, kes on tasu eest nõus tapma süütu inimese!” (Kogu rahvas öelgu: „Aamen!”)

26 „Neetud olgu see, kes ei pea kinni selle seaduse sõnadest ega täida neid!” (Kogu rahvas öelgu: „Aamen!”)

^ 5. Moos. 27:15 „Aamen” tähendab „olgu nii”, „nii sündigu”.

^ 5. Moos. 27:19 Võib tõlkida ka „isata lapse”.

5. Moosese  28 : 1 - 68

28 Kui te tõesti kuulate oma Jumala Jehoova häält ja täidate hoolsalt kõiki tema käske, mis ma täna teile annan, siis teie Jumal Jehoova tõstab teid kõrgemale kõigist teistest rahvastest maa peal. 2 Kõik need rikkalikud õnnistused saavad teid kätte, kui te võtate kuulda oma Jumala Jehoova häält.

3 Õnnistatud oled sa linnas ja õnnistatud oled sa maal.

4 Sa oled õnnistatud paljude laste, küllusliku saagi, suurte karjade, vasikate ja talledega.

5 Õnnistatud on su korv ja su leivanõu.

6 Õnnistatud oled sa tulles ja õnnistatud oled sa minnes.

7 Jehoova lööb teie ees vaenlasi, kes tõusevad teie vastu. Nad ründavad teid ühest suunast, kuid põgenevad seitsmes suunas. 8 Jehoova õnnistab teie aitasid ja kõiki teie ettevõtmisi. Teie Jumal Jehoova õnnistab teid tõesti sel maal, mille ta teile annab. 9 Kui te täidate kõiki oma Jumala Jehoova käske ja käite tema teedel, siis Jehoova ülendab teid oma pühaks rahvaks, nagu ta teile on vandunud. 10 Kõik maa rahvad näevad, et teid hüütakse Jehoova nimega, ning kardavad teid.

11 Jehoova annab teile palju lapsi, rohkelt kariloomi ja viljaka pinnase maal, mille kohta Jehoova vandus teie esiisadele, et ta annab selle teile. 12 Jehoova avab teile oma rikkaliku varaaida, taeva, et anda teie maale vihma õigel ajal ja õnnistada kõiki teie tegemisi. Teie laenate paljudele rahvastele, kuid teil endil pole vaja laenu võtta. 13 Jehoova paneb teid peaks, mitte sabaks, ning te olete ülemad, mitte alamad, kui te kuuletute oma Jumala Jehoova käskudele, mida ma täna käsin teil järgida ja täita. 14 Te ei tohi kalduda ei paremale ega vasakule ühestki käsust, mis ma täna teile annan, ega käia teiste jumalate järel ja neid teenida.

15 Aga kui te ei kuula oma Jumala Jehoova häält ega täida hoolsalt kõiki tema käske ja määrusi, mis ma täna teile annan, siis saavad teid kätte kõik need needused.

16 Neetud oled sa linnas ja neetud oled sa maal.

17 Neetud on su korv ja su leivanõu.

18 Neetud on su lapsed, su maa saak ning su vasikad ja talled.

19 Neetud oled sa tulles ja neetud oled sa minnes.

20 Jehoova saadab teie kallale needuse, kaose ja nuhtluse — need jälitavad teid igas teie ettevõtmises, kuni te hävite ja kaote kiiresti oma kurjade tegude ning tema hülgamise pärast. 21 Jehoova nakatab teid haigusega, kuni ta on teid hävitanud sellelt maalt, mida te lähete enda valdusse võtma. 22 Jehoova nuhtleb teid tiisikuse, kõrge palaviku, põletiku, kuumahoogude, mõõga, kõrvetava tuule ja viljahaigustega, ning need jälitavad teid, kuni te kaote. 23 Taevas teie pea kohal saab vaseks ja maa teie jalge all rauaks. 24 Jehoova muudab vihma teie maal liivaks ja tolmuks, mis langeb taevast teie peale, kuni te hävite. 25 Jehoova lööb teid teie vaenlaste ees. Te ründate neid ühest suunast, kuid põgenete seitsmes suunas, ja teist saab hirmuäratav vaatepilt kõigile kuningriikidele maa peal. 26 Teie laibad saavad toiduks kõigile lindudele taeva all ja loomadele maa peal ning keegi ei peleta neid.

27 Jehoova lööb teid Egiptuse paisete, hemorroidide, nahapõletiku ja lööbega, millest pole paranemist. 28 Jehoova lööb teid hullumeelsuse, pimeduse ja meeltesegadusega. 29 Te kobate keskpäeval ringi nagu pimedad, kes kobavad pimeduses, ja ükski teie ettevõtmine ei õnnestu. Teid muudkui tüssatakse ja röövitakse ning keegi ei päästa teid. 30 Sa kihlud naisega, kuid ta vägistatakse. Sa ehitad maja, kuid ei saa selles elada. Sa istutad viinamäe, kuid ei saa selle saaki süüa. 31 Sinu pull tapetakse su silme all, kuid sina ei saa sellest midagi süüa. Su eesel röövitakse sinu nähes ning sa ei saa seda tagasi. Su lammas saab su vaenlastele ning keegi ei aita sind. 32 Su pojad ja tütred langevad võõra rahva kätte su enda nähes. Sa igatsed neid taga, kuid su käed on jõuetud, et midagi teha. 33 Su maa vilja ja kogu su saagi sööb rahvas, keda sa ei tunne. Sind muudkui tüssatakse ja rõhutakse. 34 See, mida su silmad näevad, ajab sind hulluks.

35 Jehoova lööb teid valulike ja ravimatute paisetega, neid tekib nii teie põlvedel kui ka reitel, ta lööb teid pealaest jalatallani. 36 Jehoova viib teid ja kuninga, kelle te enda üle tõstate, rahva juurde, keda teie ega teie esiisad pole tundnud, ning seal te teenite teisi jumalaid, puust ja kivist jumalaid. 37 Te saate hirmuäratavaks vaatepildiks, põlu- ja pilkealuseks kõigi rahvaste seas, kelle juurde Jehoova teid ajab.

38 Te külvate põllule palju seemet, kuid kogute vähe, sest rohutirtsud õgivad selle. 39 Te istutate ja harite viinamägesid, kuid ei saa veini juua ega midagi korjata, sest ussid söövad kõik ära. 40 Teil on õlipuid kogu teie maal, kuid te ei saa end õliga võida, sest oliivid varisevad maha. 41 Te sünnitate poegi ja tütreid, kuid nad ei jää teile, sest nad viiakse vangi. 42 Putukaparved vallutavad kõik teie puud ja teie maa vilja. 43 Teie rahva keskel elavad muulased tõusevad teist üha kõrgemale ja kõrgemale, teie aga langete üha madalamale ja madalamale. 44 Nemad laenavad teile, mitte teie neile. Nemad saavad peaks ja teie saate sabaks.

45 Kõik need needused jälitavad teid ja saavad teid kätte, kuni te hävite, sest te ei kuulanud oma Jumala Jehoova häält ega täitnud tema käske ja määrusi, mis ta teile andis. 46 Need needused jäävad teie ja teie järglaste peale ning on püsivaks hoiatusmärgiks, 47 sest te ei teeninud oma Jumalat Jehoovat hea meele ja rõõmsa südamega, kui teil oli kõike külluses. 48 Jehoova saadab teile kallale teie vaenlased ning te teenite neid näljase ja janusena, poolpaljana ja puuduses. Ta paneb teie kaela raudikke, kuni ta on teid hävitanud.

49 Jehoova toob maa äärest teie kallale kauge rahva, kes sööstab nagu kotkas, rahva, kelle keelt te ei mõista, 50 raevuka rahva, kes ei hooli vanast ega halasta noorele. 51 Nad söövad ära teie karja ja maa vilja, kuni te hukkute. Nad ei jäta teile alles ei teravilja, värsket veini, õli, vasikaid ega tallesid, kuni nad on teid hävitanud. 52 Nad piiravad teid, sulgevad teid kõigisse linnadesse kogu teie maal, kuni langevad kõrged ja kindlustatud müürid, millele te loodate. Tõesti, nad piiravad kõiki teie linnu kogu teie maal, mille teie Jumal Jehoova teile annab. 53 Siis te sööte omaenda lapsi, kelle teie Jumal Jehoova on teile andnud, oma poegade ja tütarde liha, sest piiramine on ränk ja teie vaenlane on teid ahastusse viinud.

54 Ka kõige õrnem ja hellitatum mees teie rahva seas pöördub oma venna, kalli naise ja järelejäänud poegade vastu 55 ega anna neile raasugi oma poegade lihast, mida ta sööb, sest tal pole midagi muud, kuna piiramine on ränk ja vaenlane on teie linnad ahastusse viinud. 56 Ka õrn ja hellitatud naine teie rahva seas, kes oma õrnuses ei paneks oma jalataldagi maha, pöördub oma kalli mehe, poja ja tütre vastu, 57 sest ta ei taha anda neile suutäitki oma poegadest, kelle ta on ilmale toonud, ja isegi mitte oma järelsünnitisest, mis väljub ta jalge vahelt, vaid ta sööb neid salaja, kuna piiramine on ränk ja vaenlane on teie linnad ahastusse viinud.

58 Kui te ei järgi hoolsalt kõiki selle seaduse sõnu, mis on kirjas selles raamatus, ega karda seda aulist ja aukartustäratavat nime, oma Jumala Jehoova nime, 59 siis saadab Jehoova teie ja teie järeltulijate peale kohutavad nuhtlused, suured ja kestvad nuhtlused ning rängad ja pikaajalised haigused. 60 Ta toob teie peale taas kõik Egiptuse haigused, mida te olete kartnud, ning need jäävad teie külge. 61 Lisaks toob Jehoova teie peale ka kõik need haigused ja nuhtlused, mis pole kirjas selles seaduseraamatus, kuni te hävite. 62 Kuigi teid on niisama palju kui tähti taevas, jääb teid järele väga vähe, sest te pole kuulanud oma Jumala Jehoova häält.

63 Nii nagu Jehoova rõõmustas teile head tehes ja teid rohkendades, nõnda rõõmustab Jehoova ka teid hukates ja hävitades. Teid kistakse ära maalt, mille te oma valdusse võtate.

64 Jehoova pillutab teid kõigi rahvaste sekka, maa ühest äärest teise, ning seal te teenite puust ja kivist jumalaid, keda teie ega teie esiisad pole tundnud. 65 Nende rahvaste seas pole teil rahu ega ole teie jalatallal puhkepaika. Jehoova annab teile hoopis rahutu südame ja tuhmid silmad ning paneb teie hinge ahastama. 66 Teie elu on suures ohus, te tunnete hirmu nii ööl kui ka päeval ning te ei tea, kas jääte ellu. 67 Hommikul te ütlete: „Oleks juba õhtu!” ja õhtul te ütlete: „Oleks juba hommik!”, sest teie südames on hirm ja te kardate seda, mida teie silmad näevad. 68 Ja Jehoova viib teid laevadega tagasi Egiptusse mööda teed, mille kohta ma ütlesin: „Te ei näe seda enam kunagi!”, ja seal te tahate end müüa oma vaenlastele orjadeks ja orjatarideks, kuid keegi ei osta.”

5. Moosese  29 : 1 - 29

29 Need on selle lepingu sõnad, mille Jehoova käskis Moosesel sõlmida Iisraeli rahvaga Moabimaal lisaks lepingule, mille ta sõlmis nendega Hoorebi juures.

2 Mooses kutsus kokku kogu Iisraeli ja ütles: „Te olete näinud seda kõike, mida Jehoova tegi teie silme ees Egiptusemaal vaaraole, kõigile tema sulastele ja kogu ta maale, 3 seda suurt kohtumõistmist, mida teie silmad nägid, neid suuri tunnustähti ja imetegusid. 4 Kuid Jehoova pole siiani andnud teile südant mõistmiseks, silmi nägemiseks ega kõrvu kuulmiseks. 5 „Ma juhtisin teid kõrbes 40 aastat. Teil ei kulunud riided seljas ega sandaalid jalas. 6 Te ei söönud leiba, ei joonud veini ega mingit alkoholi. See kõik oli selleks, et te mõistaksite, et mina olen teie Jumal Jehoova.” 7 Viimaks te jõudsite siia paika ning siis tulid Hesboni kuningas Siihon ja Baasani kuningas Oog meie vastu sõdima, kuid me alistasime nad. 8 Me vallutasime nende maa ja andsime selle pärandiks ruubenlastele, gaadlastele ja poolele manasselaste suguharule. 9 Järgige siis selle lepingu sõnu ja täitke neid, et kõik teie tegemised õnnestuksid!

10 Te kõik seisate täna oma Jumala Jehoova ees, teie suguharude peamehed, vanemad ja ülevaatajad, kõik Iisraeli mehed, 11 teie lapsed ja naised, samuti teie laagris elavad muulased puuraiujatest veetoojateni. 12 Te olete siin selleks, et sõlmida oma Jumala Jehoovaga vandeleping. Täna sõlmib teie Jumal Jehoova teiega selle lepingu, 13 et teist saaks täna tema rahvas ja et ta oleks teie Jumal, nagu ta on tõotanud teile ja vandunud teie esiisadele Aabrahamile, Iisakile ja Jaakobile.

14 Ma ei sõlmi seda vandelepingut mitte üksnes teiega, 15 kes seisate täna siin koos meiega meie Jumala Jehoova ees, vaid ka nendega, keda täna veel pole koos meiega. 16 (Te ju teate, kuidas me elasime Egiptusemaal ja kuidas me tulime oma teekonnal paljude rahvaste seast läbi. 17 Te nägite nende jälkusi ning puust, kivist, hõbedast ja kullast tehtud jäledaid ebajumalaid*, mis neil olid.) 18 Vaadake, et teie seas poleks ühtki meest, naist, suguvõsa ega suguharu, kelle süda pöördub täna ära meie Jumalast Jehoovast teenima nende rahvaste jumalaid, ja et teie seas poleks mürgist vilja ja koirohtu kasvatavat juurt.

19 Aga kui keegi kuuleb selle vande sõnu ja hoopleb südames: „Minul on rahu, kuigi ma käin omaenda südame teedel,” ning hävitab nõnda kõik* oma teel, 20 siis ei anna Jehoova talle andeks, vaid Jehoova viha süttib selle mehe vastu ja kõik need needused, mis on kirjas selles raamatus, tulevad tema peale ja Jehoova pühib tema nime taeva alt minema. 21 Jehoova eraldab ta siis kõigist Iisraeli suguharudest ja tõukab ta õnnetusse, paisates tema peale kõik selle lepingu needused, mis on kirjas selles seaduseraamatus.

22 Kui teie poegade järeltulijad ja kaugelt maalt tulnud võõras näevad seda maad tabanud nuhtlusi — tõbesid, mis Jehoova on toonud selle peale, 23 väävlit, soola ja põlenguid, mille tõttu kogu maal pole ei külvamist ega tärkamist ning seal ei võrsu ühtegi taime nagu pärast Soodoma ja Gomorra ning Adma ja Sebojimi hävitamist, kui Jehoova oli neile oma vihas ja raevus lõpu teinud —, 24 siis nemad ja kõik rahvad küsivad: „Miks on Jehoova selle maaga nii teinud? Mis põhjustas selle suure ja tulise viha?” 25 ja neile vastatakse: „Nad taganesid Jehoova, oma esiisade Jumala lepingust, mille ta sõlmis nendega, kui ta oli nad Egiptusemaalt välja toonud. 26 Nad läksid ja teenisid teisi jumalaid ning kummardasid nende jumalate ees, keda nad ei tundnud ja keda ta polnud lubanud neil teenida. 27 Siis süttis Jehoova tuline viha selle maa vastu ja ta tõi selle peale kõik sellesse raamatusse kirjapandud needused. 28 Jehoova juuris nad oma vihas, raevus ja suures meelepahas nende maalt välja ning pagendas nad teisele maale, kus nad nüüd ongi.”

29 Mis on varjatud, see kuulub meie Jumalale Jehoovale, aga mis on avalikuks tehtud, see kuulub igavesti meile ja meie järeltulijatele, et me teeksime kõigi selle seaduse sõnade järgi.

^ 5. Moos. 29:17 Heebrea sõna, mis on tõlgitud „jäledad ebajumalad”, on tõenäoliselt seotud sõnaga, mis tähendab väljaheiteid, ja sellega väljendati põlastust.

^ 5. Moos. 29:19 Sõna-sõnalt „kastetu ühes janusega”. See metafoor viitab kastetud taimele või maale ning janusele taimele või maale.

5. Moosese  30 : 1 - 20

30 Kui te kogete, kuidas täituvad kõik need sõnad, nii õnnistused kui ka needused, mis ma olen teie ette pannud, ja te meenutate neid oma südames kõigi nende rahvaste keskel, kuhu teie Jumal Jehoova on teid pillutanud, 2 ning te pöördute tagasi oma Jumala Jehoova juurde, teie ja teie lapsed, ning kuulate ta häält kogu südamest ja hingest kõiges, milles ma täna teid käsin, 3 siis teie Jumal Jehoova toob teid pagendusest tagasi ja halastab teie peale ning kogub teid jälle kokku kõigi rahvaste seast, kuhu teie Jumal Jehoova on teid pillutanud. 4 Isegi kui teie rahvas oleks pillutatud taeva äärteni, koguks teie Jumal Jehoova teid ka sealt kokku ja tooks teid tagasi. 5 Teie Jumal Jehoova viib teid maale, mis kuulus teie isadele, ning te võtate selle oma valdusse. Ta teeb teile head ja laseb teil saada rohkearvulisemaks, kui olid teie isad. 6 Teie Jumal Jehoova puhastab* teie südame ja teie järglaste südame, et te armastaksite Jehoovat, oma Jumalat, kogu südamest ja hingest ning võiksite elada. 7 Siis teie Jumal Jehoova toob kõik need needused teie vaenlaste peale, kes on teid vihanud ja taga kiusanud.

8 Siis te pöördute tagasi Jehoova juurde ning kuulate tema häält ja järgite kõiki tema käske, mis ma täna teile annan. 9 Teie Jumal Jehoova laseb kõigil teie töödel hästi korda minna ning annab teile palju lapsi, kariloomi ja saaki, sest Jehoova rõõmustab taas, et saab teile head teha, nii nagu ta rõõmustas teie esiisade üle. 10 Te kuulate oma Jumala Jehoova häält ning peate kinni tema käskudest ja määrustest, mis on kirjas selles seaduseraamatus, ning te pöördute tagasi oma Jumala Jehoova juurde kogu südamest ja hingest.

11 See käsk, mis ma täna teile annan, ei ole ju teile raske ega kättesaamatu. 12 See ei ole taevas, et peaksite ütlema: „Kes läheks taevasse ja tooks selle meile, et saaksime seda kuulda ja täita?” 13 Samuti pole see mere taga, et peaksite ütlema: „Kes läheks teisele poole merd ja tooks selle meile, et saaksime seda kuulda ja täita?” 14 Vaid see sõna on teile väga lähedal, teie enda suus ja teie südames, et saaksite seda täita.

15 Ma panen täna teie ette elu ja hea, surma ja halva. 16 Kui te kuuletute oma Jumala Jehoova käskudele, mis ma täna teile annan, ja armastate oma Jumalat Jehoovat, käite tema teedel ning järgite tema käske, määrusi ja õigusnorme, siis te jääte elama ja saate rohkearvuliseks ning teie Jumal Jehoova õnnistab teid maal, mida te lähete oma valdusse võtma.

17 Aga kui teie süda pöördub ära ja te ei kuuletu, vaid lasete end ahvatleda kummardama teiste jumalate ette ja neid teenima, 18 siis, ma ütlen teile täna, te hävite kindlasti. Te ei ela kaua sel maal, mida te lähete teisele poole Jordanit oma valdusse võtma. 19 Ma kutsun täna teie vastu tunnistajaks kõik, kes on taevas ja maa peal: ma olen pannud teie ette elu ja surma, õnnistused ja needused. Valige siis elu, et te võiksite elada, teie ja teie järglased, 20 ning armastage oma Jumalat Jehoovat, võtke kuulda tema häält ja hoidke tema poole*! Sest tema annab teile elu ja tänu temale te võite kaua elada sel maal, mille Jehoova tõotas anda teie esiisadele Aabrahamile, Iisakile ja Jaakobile.”

^ 5. Moos. 30:6 Sõna-sõnalt „lõikab ümber”.

^ 5. Moos. 30:20 Heebrea sõna, mis on tõlgitud „poole hoidma”, tähendab „klammerduma”, „kõvasti külge kleepuma”.

5. Moosese  31 : 1 - 30

31 Siis Mooses läks ja ütles kogu Iisraelile: 2 „Ma olen nüüd 120-aastane ja ma ei saa enam olla teie juht, sest Jehoova on mulle öelnud: „Sina ei lähe üle Jordani.” 3 Teie Jumal Jehoova läheb teie ees üle jõe ja hävitab kõik need rahvad teie ees ning te ajate nad minema. Joosua on see, kes juhib teid üle jõe, nagu Jehoova on öelnud. 4 Jehoova teeb nende rahvastega, nagu ta tegi emorlaste kuningate Siihoni ja Oogiga ning nende maaga, kui ta nad hävitas. 5 Jehoova alistab nad teie ees ja te peate talitama nendega kõigi käskude järgi, mis ma teile olen andnud. 6 Olge siis julged ja tugevad! Ärge kartke ja ärge kohkuge nende ees, sest teie Jumal Jehoova käib koos teiega. Ta ei hülga teid ega jäta teid maha.”

7 Mooses kutsus siis Joosua ja ütles talle kogu Iisraeli silme ees: „Ole julge ja tugev, sest sina viid selle rahva maale, mille kohta Jehoova vandus nende esiisadele, et ta annab selle neile, ning sina annad selle neile pärandiks. 8 Jehoova käib sinu ees ja ta on sinuga. Ta ei hülga sind ega jäta sind maha. Ära siis karda ega kohku!”

9 Mooses pani selle seaduse kirja ning andis leviitpreestritele, kes kannavad Jehoova lepingulaegast, ja kõigile Iisraeli vanematele. 10 Mooses käskis neid: „Igal seitsmendal aastal, määratud ajal võlgade kustutamise aastal, lehtmajadepühal, 11 kui kogu Iisrael tuleb oma Jumala Jehoova ette paigas, mille Jumal välja valib, lugege seda seadust kogu Iisraeli kuuldes. 12 Koguge rahvas kokku, nii mehed, naised, lapsed kui ka teie linnades elavad muulased, et nad võiksid kuulata ja õppida kartma teie Jumalat Jehoovat ning et nad toimiks hoolsasti kõigi selle seaduse sõnade järgi. 13 Siis nende pojad, kes ei tunne seda seadust, kuulavad ja õpivad kartma teie Jumalat Jehoovat kõigil neil päevil, mil te elate sel maal, mida te lähete üle Jordani enda valdusse võtma.”

14 Jehoova ütles Moosesele: „Sinu surmapäev on ligi jõudnud. Kutsu nüüd Joosua ja minge kogudusetelgi juurde, et ma võiksin ta juhiks määrata.” Mooses ja Joosua läksidki sinna. 15 Siis Jehoova ilmutas end telgi juures pilvesambas ning pilvesammas seisis telgi sissekäigu juures.

16 Jehoova ütles Moosesele: „Peagi sa sured*. Aga see rahvas hakkab hoora kombel käima võõraste jumalate järel, mis neid ümbritsevad sel maal, kuhu nad lähevad. Nad hülgavad minu ja murravad mu lepingut, mis ma nendega olen sõlminud. 17 Siis süttib mu viha nende vastu ja ma hülgan nad ning varjan nende eest oma palet, kuni nad kaovad. Ja pärast paljusid õnnetusi ja hädasid, mis neile osaks saavad, ütlevad nad: „Kas pole need õnnetused meid tabanud mitte sellepärast, et meie Jumalat pole meie keskel?” 18 Aga mina varjan sel päeval oma palet nende eest kõige selle kurja pärast, mis nad on teiste jumalate järel käies teinud.

19 Pange siis endale kirja see laul ja õpetage seda iisraellastele. Nad õppigu see selgeks, et see laul oleks mulle tunnistajaks Iisraeli rahva vastu. 20 Ja kui ma viin nad sellele maale, mille kohta ma andsin vande nende esiisadele, maale, kus voolab piima ja mett, ning nad söövad küllastuseni ja koguvad jõukust*, siis nad hakkavad käima teiste jumalate järel ja teenima neid ning kohtlevad mind lugupidamatult ja murravad mu lepingut. 21 Ja kui neid tabavad paljud õnnetused ja hädad, siis on see laul neile tunnistajaks (sest nende järeltulijad ei tohi seda unustada). Ma ju tean juba praegu, millised on nende kalduvused, juba enne, kui ma olen viinud nad sellele maale, mille ma olen vandega neile tõotanud.”

22 Mooses panigi selle laulu sel päeval kirja ja õpetas seda iisraellastele.

23 Ta* määras Nuuni poja Joosua juhiks ning ütles talle: „Ole julge ja tugev, sest sina viid iisraellased sellele maale, mille ma olen vandega neile tõotanud, ja mina olen sinuga.”

24 Niipea kui Mooses oli kõik need seadusesõnad raamatusse kirja pannud, 25 andis ta leviitidele, kes kannavad Jehoova lepingulaegast, sellise käsu: 26 „Võtke see seaduseraamat ja pange oma Jumala Jehoova lepingulaeka kõrvale ning see olgu seal tunnistajaks teie vastu, 27 sest ma tean teie mässumeelsust ja kangekaelsust. Kui te olete juba minu eluajal Jehoova vastu nii mässumeelsed olnud, kuivõrd enam olete seda siis pärast minu surma! 28 Koguge mu juurde kõik oma suguharude vanemad ja oma ülevaatajad ja ma räägin neile need sõnad ning ma kutsun nende vastu tunnistajaks kõik, kes on taevas ja maa peal. 29 Ma ju tean, et pärast minu surma te teete kurja ja pöördute sellelt teelt, millel ma olen käskinud teil käia. Tulevastel päevadel tabab teid õnnetus, sest te teete Jehoova silmis kurja ja solvate teda oma kätetööga.”

30 Siis kandis Mooses ette selle laulu sõnad terve Iisraeli koguduse kuuldes algusest kuni lõpuni.

^ 5. Moos. 31:16 Sõna-sõnalt „lähed magama oma isade juurde”.

^ 5. Moos. 31:20 Sõna-sõnalt „rasvuvad”.

^ 5. Moos. 31:23 Ilmselt Jumal.

5. Moosese  32 : 1 - 52

32 „Kuula, taevas, ma räägin!

Pane tähele, maa, mu suu sõnu!

2 Minu õpetus langeb kui vihm,

mu sõnad nõrguvad kui kaste,

nagu õrn vihmasabin rohule,

nagu rohked vihmahood taimedele.

3 Ma kuulutan Jehoova nime.

Rääkige meie Jumala suurusest!

4 Tema on kalju, tema teod on täiuslikud,

sest kõik tema teed on õiged.

Ta on ustav Jumal, kelles pole ülekohut,

ta on õiglane ja aus.

5 Nemad aga on käitunud hukatuslikult,

nad ei ole tema lapsed, viga on neis endis.

Rikutud ja paheline on see põlvkond.

6 Kas sa niimoodi kohtled Jehoovat,

sa rumal ja arutu rahvas?

Kas pole ta su isa, kes sind on loonud,

su valmistanud ja sulle aluse pannud?

7 Tuleta meelde ammuseid päevi,

mõtle aastaile, mida nägid endised põlved.

Küsi oma isalt, tema jutustab sulle,

ning eakatelt, nemad seletavad sulle.

8 Kui Kõigekõrgem andis rahvaile pärandi,

kui ta lahutas üksteisest Aadama pojad*,

seadis ta rahvaile piirid,

mõtles Iisraeli poegade arvule.

9 Jehoova rahvas kuulub ju talle,

Jaakob on tema omand.

10 Ta leidis tema kõnnumaalt,

tühjast ja ulguvast kõrbest.

Ta ümbritses teda kaitsvalt, hoolitses tema eest

ning hoidis teda nagu oma silmatera.

11 Nagu kotkas ergutab lendu oma pesakonda,

hõljub poegade kohal,

sirutab tiivad, võtab oma pojukesed

ja kannab neid hoosulgedel,

12 nõnda juhtis teda Jehoova üksi,

polnud ta kõrval ühtki võõrast jumalat.

13 Ta sõidutas teda maa kõrgendikel

ja andis talle süüa põldude saaki.

Ta toitis teda kaljust nõrguva meega

ja ränikivikaljust valguva õliga,

14 veiste võiga, lammaste ja kitsede piimaga

ning valitud lammastega*,

sikkude ja Baasani jääradega

ning parima nisuga*;

sa jõid viinamarjaverest* tehtud veini.

15 Kui Jesurun* läks rasva, muutus ta mässumeelseks —

sa oled rasvunud, muutunud lihavaks, läinud priskeks —,

nii hülgas ta Jumala, kes oli ta valmistanud,

ja põlastas oma päästekaljut.

16 Nad ajasid ta raevu võõraste jumalatega,

solvasid teda oma jäledustega.

17 Nad ei ohverdanud mitte Jumalale, vaid deemonitele,

jumalatele, keda nad ei tundnud,

uutele, äsja siginenud jumalatele,

kes olid teie esiisadele tundmatud.

18 Sa unustasid kalju, oma isa,

ega mäletanud Jumalat, kes oli su ilmale toonud.

19 Kui Jehoova seda nägi, siis ta hülgas nad,

sest ta pojad ja tütred vihastasid teda.

20 Ja ta ütles: „Ma varjan nende eest oma palet,

vaatan, mis neist saab,

sest nad on paheline põlvkond,

pojad, kelles pole ustavust.

21 Nad ajasid mu raevu nendega, mis polegi jumalad,

solvasid mind oma tühiste ebajumalatega.

Seepärast teen mina nad kiivaks nendega, kes polegi rahvas,

solvan neid arutu rahvaga.

22 Mu viha on süüdanud tule,

mis ulatub surmavalla* sügavusteni.

See neelab maa ja selle saagi

ning paneb leegitsema mägede alused.

23 Ma kallan nad üle õnnetustega,

lasen nende pihta kõik oma nooled.

24 Neid kurnab nälg,

neid õgib palavik ja neelab häving.

Ma saadan nende kallale kiskjate hambad

ja põrmus roomajate mürgi.

25 Väljas laastab neid mõõk,

sees kabuhirm,

võttes neilt noormehe ja neitsi,

imiku ühes hallpeaga.

26 Ma olin juba ütlemas: „Ma pillutan nad laiali,

mälestuski neist ununeb inimlaste seas”,

27 aga ma kartsin vaenlase pilget,

vastaste vääritimõistmist,

mis paneks nad ütlema: „Meie oma käsi tõi meile võidu,

mitte Jehoova ei teinud kõike seda.”

28 See on ju arutu* rahvas,

nad ei mõista midagi.

29 Oleksid nad ometi targad! Siis nad juurdleksid selle üle,

mõtleksid oma lõpule.

30 Kuidas võib üks ajada taga tuhandet

ja kaks panna pagema kümme tuhat?

See võib olla nii vaid siis, kui nende kalju on nad maha müünud,

kui Jehoova on neist loobunud.”

31 Meie vaenlaste kalju pole selline nagu meie kalju,

ka nad ise on sellest aru saanud.

32 „Nende viinapuu on Soodoma viinapuust

ja Gomorra astangutelt.

Nende viinamarjad on mürgised

ja nende kobarad kibedad.

33 Nende vein on madude mürk,

kobrade halastamatu mürk.

34 Eks ole see kõik minu juures tallel,

pitseriga suletud mu varaaita?

35 Kättemaks kuulub mulle, samuti karistus,

sel määratud ajal, kui nende jalg libastub.

Nende õnnetuspäev on ju lähedal

ja mis ootab neid ees, tuleb kiiresti.”

36 Jehoova mõistab kohut oma rahva üle,

tal hakkab kahju oma teenijatest,

kui ta näeb, et nende jõud on otsakorral

ning järel on vaid abitud ja nõrgad.

37 Siis ta ütleb: „Kus on nende jumalad —

kalju, kelle juurest nad varju otsisid —,

38 kes sõid nende tapaohvrite rasva*,

jõid nende joogiohvrite veini?

Tõusku nad ja aidaku teid!

Saagu neist teie varjupaik!

39 Mõistke nüüd, et mina olen Jumal,

pole teisi jumalaid peale minu!

Mina surman ja mina teen elavaks,

mina haavan ja mina teen terveks,

pole kedagi, kes päästaks minu käest.

40 Ma tõstan oma käe taeva poole

ja vannun: „Nii tõesti, kui ma elan igavesti.”

41 Kui ma olen teritanud oma helkiva mõõga

ja mu käsi tõuseb kohut mõistma,

siis maksan ma kätte oma vastastele

ja toon karistuse oma vihavaenlastele.

42 Ma joodan oma nooled purju verest

ja mu mõõk saab söönuks lihast,

mahalöödute ja vangide verest,

vaenlase juhtide peadest.”

43 Rõõmutsege, rahvad, koos tema rahvaga,

sest ta maksab kätte oma teenijate vere eest,

tasub oma vastastele,

toimetab lepitust oma rahva maa eest*.”

44 Mooses tuli koos Nuuni poja Hoseaga* ja kandis rahvale ette terve selle laulu sõnad. 45 Kui Mooses oli kogu Iisraelile kõik need sõnad edasi andnud, 46 ütles ta neile: „Talletage oma südames kõik need hoiatussõnad, mis te täna kuulsite, et võiksite õpetada oma poegi hoolsalt järgima kõiki selle seaduse sõnu, 47 sest need ei ole tühised sõnad, vaid neist sõltub teie elu ja tänu neile te võite kaua elada sel maal, mille te võtate teisel pool Jordanit oma valdusse.”

48 Selsamal päeval ütles Jehoova Moosesele: 49 „Mine üles Abarimi mäestikku, Nebo mäele, mis on Moabimaal Jeeriko vastas, ja vaata Kaananimaad, mille ma annan iisraellastele. 50 Sa sured sellel mäel ja lähed puhkama oma rahva juurde, nagu su vend Aaron suri Hoori mäel ja läks puhkama oma rahva juurde, 51 sest te olite iisraellaste seas minu vastu truudusetud Meriba vee juures Kaadeses Sini kõrbes ega pidanud mind pühaks Iisraeli rahva ees. 52 Sa küll näed seda maad kaugelt, aga sa ise ei lähe sellele maale, mille ma annan Iisraeli rahvale.”

^ 5. Moos. 32:8 Teine võimalik tähendus: „inimsoo”.

^ 5. Moos. 32:14 Sõna-sõnalt „lammaste rasvaga”.

^ 5. Moos. 32:14 Sõna-sõnalt „nisu neerurasvaga”.

^ 5. Moos. 32:14 Võib tõlkida ka „viinamarjamahlast”.

^ 5. Moos. 32:15 Nimi Jesurun tähendab „ausameelne”; Iisraeli rahva austav nimi.

^ 5. Moos. 32:22 Sümboolne paik, kus inimesed magavad surmaund. (Vt „Sõnaseletusi”.)

^ 5. Moos. 32:28 Teine võimalik tähendus: „nõuannetele kurt”.

^ 5. Moos. 32:38 St nende parimaid ohvreid.

^ 5. Moos. 32:43 Võib tõlkida ka „puhastab oma rahva maa”.

^ 5. Moos. 32:44 Nimi Hosea on Hoosaja lühivorm, mis tähendab „Jaah on päästnud”, „Jaahi vabastatud”; Joosua algne nimi.

5. Moosese  33 : 1 - 29

33 Ja jumalamees Mooses õnnistas iisraellasi enne oma surma. 2 Ta ütles:

„Jehoova tuli Siinailt

ja säras nende peale Seirist.

Ta hiilgas Paarani mägismaalt,

koos temaga olid pühad müriaadid*,

tema paremal käel ta sõdalased.

3 Ta kiindus oma rahvasse.

Kõik need pühad on sinu käes.

Nad istusid su jalge ees,

asusid kuulama su sõnu.

4 (Mooses andis meile käsuseaduse,

andis selle omandiks Jaakobi kogudusele.)

5 Jumal sai Jesuruni* kuningaks,

kui kogunesid rahva peamehed,

ühes nendega kõik Iisraeli suguharud.

6 Jäägu Ruuben elama, ärgu ta surgu,

ta meeste arv ärgu vähenegu!”

7 Ta õnnistas Juudat:

„Oo, Jehoova, kuula Juuda häält,

too ta tagasi tema rahva juurde!

Oma kätega on ta kaitsnud endale kuuluvat*.

Aita tal võidelda tema vastastega!”

8 Leevi kohta ta ütles:

„Sinu* tummim ja uurim kuuluvad mehele, kes on sulle ustav,

kelle sa panid proovile Massas,

kellega sa vaidlesid Meriba vee juures,

9 kes ütles oma isa ja ema kohta: „Ma ei hooli neist”,

kes ei tunnistanud isegi oma vendi

ega teinud välja oma poegadest,

sest ta pidas kinni sinu sõnadest

ja täitis sinu lepingut.

10 Õpetagu ta Jaakobile su õigusnorme

ja Iisraelile su seadust.

Süüdaku ta sulle* meeldivalõhnaline suitsutusrohi

ja toogu täisohver su altaril.

11 Õnnista, Jehoova, tema jõudu,

tema kätetöö valmistagu sulle rõõmu!

Purusta nende jalad, kes tõusevad tema vastu,

et ta vihamehed enam ei tõuseks.”

12 Benjamini kohta ta ütles:

„Jehoova armastatu elagu tema kaitse all,

tema varjus kogu päeva.

Ta asub tema õlgade vahel.”

13 Joosepi kohta ta ütles:

„Õnnistagu Jehoova tema maad

parimaga taevast,

kastega ja veega maasügavusest,

14 parimaga sellest, mida päike kasvatab,

parimaga igakuisest saagist,

15 parimaga iidsetest* mägedest,

parimaga igikestvatest küngastest,

16 parimaga kõigest, mis täidab maad,

ja tema soosinguga, kes ilmutas end ogapõõsas.

Tulgu see kõik Joosepi pea peale,

oma vendade seast väljavalitu pealaele.

17 Ta on vägev nagu esmasündinud pull

ja tema sarved on nagu tarva sarved.

Nendega ta puskib rahvaid,

kõiki rahvaid maa otsteni.

Tema sarved on Efraimi kümned tuhanded

ja Manasse tuhanded.”

18 Sebuloni kohta ta ütles:

„Rõõmusta, Sebulon, oma käikudel

ja sina, Issaskar, oma telkides.

19 Nad kutsuvad rahvaid mäele,

kus nad toovad ohvreid õiguses,

sest nad ammutavad merede rohkeid rikkusi

ja liiva peidetud varandusi.”

20 Gaadi kohta ta ütles:

„Õnnistatud olgu Gaadi piiride laiendaja.

Ta lebab nagu lõvi,

valmis kiskuma küljest nii käe kui ka pea.

21 Ta valib endale parima maaosa,

sest talle on seal hoitud seadusandja maatükk.

Rahva peamehed kogunevad kokku.

Ta paneb maksma Jehoova õiguse

ja tema õigusnormid Iisraeli heaks.”

22 Daani kohta ta ütles:

„Daan on lõvikutsikas.

Ta hüppab välja Baasanist.”

23 Naftali kohta ta ütles:

„Naftali naudib Jehoova soosingut

ja tema külluslikke õnnistusi.

Valluta lääs ja lõuna!”

24 Aaseri kohta ta ütles:

„Aaserit õnnistatakse poegadega.

Olgu ta oma vendade soosik

ja tema jalad kümmelgu õlis!

25 Su väravate lukud on rauast ja vasest,

kõiki su päevi saadab rahu.”

26 Ta jätkas: „Mitte keegi pole selline nagu Jesuruni Jumal,

kes sõidab läbi taeva sulle appi,

ratsutab oma ülevuses pilvedel.

27 Jumal on varjupaigaks muistsest ajast,

tema igavesed käsivarred kannavad sind.

Ta ajab vaenlased su eest minema

ja ütleb: „Hävita nad!”

28 Iisrael elab julgesti

ning Jaakobi allikas üksinda rahus

teravilja ja värske veini maal,

kus taevast nõrgub kaste.

29 Kui õnnelik sa oled, Iisrael!

Kes on nagu sina,

rahvas, kelle päästeks on Jehoova,

sinu kaitsekilp

ja su uhke mõõk?

Sinu vaenlased lömitavad su ees

ja sina tallad nende seljal*.”

^ 5. Moos. 33:2 Võib tõlkida ka „pühad kümned tuhanded”.

^ 5. Moos. 33:5 Nimi Jesurun tähendab „ausameelne”; Iisraeli rahva austav nimi.

^ 5. Moos. 33:7 Võib tõlkida ka „võidelnud endale kuuluva eest”.

^ 5. Moos. 33:8 Viitab Jumalale.

^ 5. Moos. 33:10 Sõna-sõnalt „su ninasõõrmete ees”.

^ 5. Moos. 33:15 Teine võimalik tähendus: „idapoolsetest”.

^ 5. Moos. 33:29 Teine võimalik tähendus: „kõrgendikel”.

5. Moosese  34 : 1 - 12

34 Siis läks Mooses Moabi kõrbetasandikult üles Nebo mäele Pisgaa tippu, mis on Jeeriko vastas. Jehoova näitas talle kogu maad: Gileadist kuni Daanini, 2 kogu Naftalit ning Efraimi- ja Manassemaad, kogu Juudamaad kuni läänepoolse mereni*, 3 Negevit ja Jordani piirkonda, palmide linna Jeerikot ja selle orutasandikku, kuni Soarini.

4 Jehoova ütles talle: „See on maa, mille kohta ma andsin vande Aabrahamile, Iisakile ja Jaakobile: „Ma annan selle sinu järeltulijatele.” Ma olen lubanud sul seda oma silmaga näha, kuid sa ei saa sinna minna.”

5 Pärast seda Jehoova teenija Mooses suri seal Moabimaal, nagu Jehoova oli öelnud. 6 Ta* mattis tema ühte orgu Moabimaal Beet-Peori vastas ning mitte keegi ei tea tänaseni tema haua asukohta. 7 Mooses oli surres 120-aastane. Tema silmad polnud tuhmunud ega jõud raugenud. 8 Iisraeli rahvas nuttis Moosest Moabi kõrbetasandikul taga 30 päeva. Siis said Moosese taganutmise ja leinamise päevad läbi.

9 Nuuni poeg Joosua oli täis tarkuse vaimu, sest Mooses oli pannud oma käe tema peale, ning iisraellased kuulasid teda ja tegid täpselt nii, nagu Jehoova oli Moosest käskinud. 10 Aga Iisraelis pole enam tõusnud sellist prohvetit nagu Mooses, keda Jehoova tundis palgest palgesse. 11 Tema kaudu sündisid kõik need tunnustähed ja imeteod, mida Jehoova oli saatnud teda Egiptusemaale tegema vaarao, kõigi ta sulaste ja kogu ta maa ees, 12 ning ka kogu Iisrael nägi Moosese vägevat kätt ja aukartustäratavat väge.

^ 5. Moos. 34:2 St Vahemereni.

^ 5. Moos. 34:6 Ilmselt Jumal.

JOOSUA

LÜHIÜLEVAADE

- 1

- Jehoova julgustab Joosuat (1–9)

- Loe seadust mõttega (8)

- Ettevalmistused Jordani ületamiseks (10–18)

- 2

- Joosua saadab kaks luurajat Jeerikosse (1–3)

- Raahab peidab luurajad (4–7)

- Tõotus Raahabile (8–21a)

- Punane nöör märgiks (18)

- Luurajad naasevad Joosua juurde (21b–24)

- 3

- Iisrael ületab Jordani (1–17)

- 4

- Kivid meeldetuletuseks (1–24)

- 5

- Ümberlõikamine Gilgalis (1–9)

- Paasapüha; manna lõppeb (10–12)

- Jehoova sõjaväe ülem (13–15)

- 6

- Jeeriko müürid langevad (1–21)

- Raahab ja ta pere jäävad ellu (22–27)

- 7

- Iisrael saab Ai all lüüa (1–5)

- Joosua palve (6–9)

- Iisrael saab patustamise tõttu lüüa (10–15)

- Aakani süü ja surmamine (16–26)

- 8

- Joosua paneb Ai taha varitsejad (1–13)

- Ai vallutamine (14–29)

- Seaduse lugemine Eebali mäel (30–35)

- 9

- Nutikad gibeonlased sõlmivad rahu (1–15)

- Gibeonlaste kavalus paljastatakse (16–21)

- Gibeonlastest saavad puuraiujad ja veetoojad (22–27)

- 10

- Iisrael kaitseb Gibeoni (1–7)

- Jehoova võitleb Iisraeli eest (8–15)

- Rahe tabab pagevaid vaenlasi (11)

- Päike püsib paigal (12–14)

- Viis kuningat tapetakse (16–28)

- Lõunapoolsed linnad vallutatakse (29–43)

- 11

- Põhjapoolsed linnad vallutatakse (1–15)

- Joosua vallutused (16–23)

- 12

- Jordanist idas alistatud kuningad (1–6)

- Jordanist läänes alistatud kuningad (7–24)

- 13

- Vallutamata maa-alad (1–7)

- Jordanist idas oleva maa jagamine (8–14)

- Ruubenlaste pärand (15–23)

- Gaadlaste pärand (24–28)

- Manasselaste pärand idas (29–32)

- Jehoova on leviitide pärand (33)

- 14

- Jordanist läänes oleva maa jagamine (1–5)

- Kaaleb pärib Hebroni (6–15)

- 15

- Juudalaste pärand (1–12)

- Kaalebi tütar saab maatüki (13–19)

- Juuda linnad (20–63)

- 16

- Joosepi poegade pärand (1–4)

- Efraimlaste pärand (5–10)

- 17

- Manasselaste pärand läänes (1–13)

- Lisamaa Joosepi järglastele (14–18)

- 18

- Ülejäänud maa jaotamine Siilos (1–10)

- Benjaminlaste pärand (11–28)

- 19

- Siimeonlaste pärand (1–9)

- Sebulonlaste pärand (10–16)

- Issaskarlaste pärand (17–23)

- Aaserlaste pärand (24–31)

- Naftalilaste pärand (32–39)

- Daanlaste pärand (40–48)

- Joosua pärand (49–51)

- 20

- Pelgulinnad (1–9)

- 21

- Leviitide linnad (1–42)

- Aaroni järglastele (9–19)

- Teistele kehatlastele (20–26)

- Geersonlastele (27–33)

- Merarlastele (34–40)

- Jehoova tõotused täituvad (43–45)

- 22

- Idapoolsed suguharud naasevad koju (1–8)

- Jordani äärde ehitatakse altar (9–12)

- Altari ehitamise põhjus (13–29)

- Konflikt lahendatakse (30–34)

- 23

- Joosua hüvastijätt Iisraeli juhtidega (1–16)

- Ükski Jehoova sõna ei lähe tühja (14)

- 24

- Joosua ülevaade Iisraeli ajaloost (1–13)

- Üleskutse teenida Jehoovat (14–24)

- „Mina ja mu pere, meie teenime Jehoovat!” (15)

- Joosua leping Iisraeliga (25–28)

- Joosua surm ja matmine (29–31)

- Joosepi luud maetakse Sekemisse (32)

- Eleasari surm ja matmine (33)

Joosua

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Joosua  1 : 1 - 18

JOOSUA

1 Pärast Jehoova teenija Moosese surma ütles Jehoova Moosese teenrile Joosuale*, Nuuni pojale: 2 „Mu teenija Mooses on surnud. Mine nüüd üle Jordani, sina ja kogu see rahvas, maale, mille ma annan Iisraeli rahvale. 3 Ma annan teile kõik paigad, kuhu teie jalg astub, nagu ma Moosesele tõotasin. 4 Te saate omale maa kõrbest Liibanonini, kuni suure jõeni, Eufratini — kogu hettide maa —, ning kuni Suure mereni* lääne pool. 5 Kogu su eluaja ei suuda keegi sulle vastu seista. Nagu ma olin Moosesega, nii olen ma ka sinuga. Ma ei hülga sind ega jäta sind maha. 6 Ole julge ja tugev, sest just sina viid selle rahva pärima maad, mille kohta ma vandusin nende esiisadele, et annan selle neile.

7 Ole ainult julge ja hästi tugev ning järgi hoolsalt kogu seadust, mida mu teenija Mooses käskis sul täita. Ära kaldu sellest ei paremale ega vasakule, et sa võiksid toimida targalt kõikjal, kuhu sa lähed. 8 Olgu selle seaduseraamatu sõnad alati su huulil. Loe seda mõttega* päeval ja ööl, et järgida hoolsalt kõike, mis sinna on kirjutatud. Siis tegutsed sa targalt ja su teekond õnnestub. 9 Kas pole ma sind käskinud olla julge ja tugev? Ära kohku ega karda, sest su Jumal Jehoova on sinuga kõikjal, kuhu sa lähed!”

10 Siis Joosua ütles rahva ülevaatajatele: 11 „Käige laager läbi ja andke rahvale käsk: „Pange teemoon valmis, sest kolme päeva pärast te lähete üle Jordani, et võtta oma valdusse maa, mille teie Jumal Jehoova teile annab.””

12 Ruubenlastele, gaadlastele ja poolele manasselaste suguharule ütles Joosua: 13 „Pidage meeles, et Jehoova teenija Mooses ütles teile: „Teie Jumal Jehoova annab teile rahu ja ta on andnud teile selle maa. 14 Teie naised, lapsed ja kariloomad jäävad maale, mille Mooses on andnud teile siinpool Jordanit, aga kõik teie vägevad ja vaprad mehed mingu oma vendade ees lahinguvalmilt üle jõe. Te peate oma vendi aitama, 15 kuni Jehoova on andnud neilegi rahu nagu teile ja kuni nemadki on võtnud oma valdusse maa, mille teie Jumal Jehoova neile annab. Pärast seda tulge tagasi maale, mille olete võtnud endale, maale, mille Jehoova teenija Mooses on andnud teile Jordanist ida pool.””

16 Nad vastasid Joosuale: „Me teeme kõik, mida sa oled käskinud, ja läheme, kuhu tahes sa meid saadad. 17 Nagu me kuulasime kõiges Moosest, nii kuulame ka sind. Olgu vaid su Jumal Jehoova sinuga, nagu ta oli Moosesega. 18 Igaüks, kes mässab su korralduste vastu ega kuula su käske, surmatagu! Ole ainult julge ja tugev!”

^ Joosua 1:1 Nimi Joosua tähendab „Jehoova on pääste”.

^ Joosua 1:4 St Vahemereni.

^ Joosua 1:8 Võib tõlkida ka „mõtiskle selle üle”, „loe seda poolel häälel”.

Joosua  2 : 1 - 24

2 Siis saatis Nuuni poeg Joosua Sittimist salaja kaks meest luurele ja ütles neile: „Minge ja uurige seda maad, eriti Jeeriko piirkonda.” Nad läksidki teele ja jõudsid prostituut Raahabi maja juurde ning jäid tema majja. 2 Jeeriko kuningale öeldi: „Täna öösel tulid Iisraeli mehed siia luurele.” 3 Seepeale saatis Jeeriko kuningas Raahabile sõna: „Too välja mehed, kes tulid siia ja jäid sinu majja, sest nad on tulnud kogu maad läbi uurima.”

4 Aga naine oli need kaks meest ära peitnud. Ta vastas: „Need mehed käisid tõesti minu juures, aga ma ei tea, kust nad tulid. 5 Kui pimedaks läks ja jõudis kätte aeg linnavärav sulgeda, siis mehed lahkusid. Ma ei tea, kuhu nad läksid, aga kui te kiiresti neile järele lähete, saate nad kätte.” 6 Tema aga oli viinud nad üles katusele ja peitnud nad linavarte alla, mis olid sinna laotatud. 7 Tagaajajad asusid mehi jälitama ja liikusid Jordani koolmekoha suunas. Niipea kui nad olid linnast väljunud, värav suleti.

8 Enne kui mehed jõudsid magama jääda, tuli naine nende juurde katusele. 9 Ta ütles neile: „Ma tean, et Jehoova annab selle maa teile. Meid on vallanud teie ees hirm ja kõik maa elanikud kardavad teid, 10 sest me oleme kuulnud, kuidas Jehoova lasi teie ees kuivada Punase mere vee, kui te Egiptusest ära tulite, ja mida te tegite kahe emorlaste kuninga, Siihoni ja Oogiga, kelle te teisel pool* Jordanit hävitasite. 11 Kui me seda kuulsime, hakkas meie süda värisema. Kõik kardavad teid, sest teie Jumal Jehoova on Jumal ülal taevas ja all maa peal. 12 Kuna mina olen osutanud teile truud armastust, siis palun vanduge mulle nüüd Jehoova juures, et teie osutate truud armastust mu isa perele, ja andke mulle selle kohta kindel märk. 13 Jätke ellu mu isa ja ema, vennad ja õed ning kõik, kes neil on, ja päästke meie hing surmast.”

14 Mehed vastasid talle: „Me oleme valmis teie eest surema! Kui te meie ülesandest kellelegi ei räägi, siis oleme teile ustavad ja osutame teile truud armastust, kui Jehoova selle maa meile annab.” 15 Pärast seda laskis naine nad köiega aknast alla, sest ta maja asus linnamüüri sees, selle peal. 16 Ta ütles neile: „Minge mägedesse ja varjake end seal kolm päeva, et tagaajajad teid kätte ei saaks. Kui teie tagaajajad linna naasevad, saate minna oma teed.”

17 Mehed vastasid talle: „Me oleme sulle antud vandest vabad ja meil pole süüd, 18 kui me maad ründama tulles ei näe selle akna küljes, kust sa meid alla lasid, erepunast nööri. Kutsu oma majja isa, ema, vennad ja kõik oma isa kodakondsed. 19 Kui siis keegi su maja uksest väljub, tuleb ta veri tema enese pea peale ning meie oleme süüst priid. Aga kui kellegagi, kes jääb koos sinuga majja, peaks midagi halba juhtuma, siis tulgu tema veri meie pea peale. 20 Kui sa aga meie ülesandest teada annad, oleme sinule antud vandest vabad ja meil pole süüd.” 21 Naine vastas: „Olgu nii, nagu te ütlete.”

Siis saatis ta nad ära ja nad läksid oma teed. Seejärel sidus ta akna külge erepunase nööri. 22 Mehed läksidki mägedesse ja jäid sinna kolmeks päevaks, kuni tagaajajad olid linna naasnud. Tagaajajad olid otsinud neid igalt teelt, kuid polnud neid leidnud. 23 Need kaks meest aga tulid mägedest alla, läksid üle jõe ning jõudsid Nuuni poja Joosua juurde. Nad jutustasid talle kõigest, mis nendega oli juhtunud. 24 Mehed ütlesid Joosuale: „Jehoova on andnud kogu selle maa meie kätte ja kõik maa elanikud kardavad meid.”

^ Joosua 2:10 St ida pool.

Joosua  3 : 1 - 17

3 Joosua tõusis hommikul vara ning tema ja kõik iisraellased läksid Sittimist teele ja jõudsid Jordani äärde. Nad ööbisid seal, enne kui üle jõe läksid.

2 Kolme päeva pärast käisid ülevaatajad laagri läbi 3 ja andsid rahvale käsu: „Kui te näete leviitpreestreid oma Jumala Jehoova lepingulaegast kandmas, siis asuge teele ja järgnege sellele. 4 Jätke enda ja laeka vahele umbes 2000 küünart*, ärge minge sellele lähemale. Järgnege sellele, et te teaksite, millist teed teil tuleb minna, sest te pole seda teed varem käinud.”

5 Joosua ütles rahvale: „Pühitsege end, sest homme teeb Jehoova teie keskel imelisi asju!”

6 Siis ütles Joosua preestritele: „Võtke lepingulaegas ja asuge rahva ees teele.” Nad võtsidki lepingulaeka ja käisid rahva ees.

7 Jehoova lausus Joosuale: „Täna ülendan ma sind kogu Iisraeli silme ees, et rahvas teaks, et nii nagu ma olin Moosesega, olen ma ka sinuga. 8 Anna lepingulaegast kandvatele preestritele käsk: „Kui te jõuate Jordani kaldale, astuge vette ja jääge sinna seisma.””

9 Joosua ütles iisraellastele: „Tulge siia ja kuulake oma Jumala Jehoova sõnu.” 10 Siis ta lausus: „Kui te nüüd näete seda, mis sünnib, võite kindlad olla, et teie keskel on elav Jumal ja et ta ajab teie eest ära kaananlased, hetid, hiivlased, perislased, girgaaslased, emorlased ja jebuuslased. 11 Kogu maa isanda lepingulaegas läheb teie ees Jordanisse. 12 Valige endale Iisraeli suguharudest 12 meest, igast suguharust üks mees. 13 Niipea kui kogu maa isanda Jehoova lepingulaegast kandvate preestrite jalad puudutavad Jordani vett, katkeb Jordani veevool ja ülalt voolav vesi jääb otsekui paisu taha seisma.”

14 Rahvas asuski oma telkidest teele, et ületada Jordan, ja preestrid kandsid lepingulaegast rahva ees. 15 Niipea kui laeka kandjad jõudsid Jordani äärde ja laegast kandvate preestrite jalad puudutasid vett (kogu lõikusaja on Jordani kaldad üle ujutatud), 16 jäi ülalt voolav vesi seisma. See kogunes otsekui paisu taha väga kaugel Adami linna juures, mis asub Saaretani lähedal, kuid vesi, mis voolas alla Araba mere, Soolamere* poole, kuivas ära. Vool katkes ja rahvas läks Jeeriko kohalt üle jõe. 17 Sel ajal kui kogu Iisrael kuiva maad mööda jõesängi ületas, seisid Jehoova lepingulaegast kandvad preestrid kuival maal keset Jordanit, kuni kogu rahvas oli üle Jordani jõudnud.

^ Joosua 3:4 890 m. (Vt lisa B14.)

^ Joosua 3:16 St Surnumere.

Joosua  4 : 1 - 24

4 Niipea kui kogu rahvas oli üle Jordani läinud, ütles Jehoova Joosuale: 2 „Vali rahva seast 12 meest, üks mees igast suguharust, 3 ja anna neile käsk: „Võtke Jordani keskelt, sealt, kus seisavad preestrid, 12 kivi ning viige need endaga kaasa ja asetage sinna, kuhu te ööbima jääte.””

4 Nii kutsus Joosua 12 meest, kelle ta iisraellaste hulgast oli valinud, ühe mehe igast suguharust, 5 ja ütles neile: „Minge oma Jumala Jehoova laekast mööda Jordani keskele ja igaüks võtku õlale üks kivi iisraellaste suguharude arvu järgi, 6 et need kivid oleksid teile meeldetuletuseks. Kui teie lapsed peaksid teilt tulevikus küsima: „Miks need kivid siin on?”, 7 siis vastake: „Need kivid on iisraellastele jäävaks meeldetuletuseks selle kohta, kuidas Jordani veevool katkes Jehoova lepingulaeka ees ja laegas kanti üle Jordani.””

8 Iisraellased tegid täpselt nii, nagu Joosua oli käskinud. Nad võtsid Jordani keskelt 12 kivi iisraellaste suguharude arvu järgi, nagu Jehoova oli Joosuale öelnud, viisid need endaga kaasa ööbimispaika ja panid need sinna.

9 Samuti ladus Joosua 12 kivi üksteise otsa Jordani keskele sellesse kohta, kus lepingulaegast kandvad preestrid olid seisnud, ja need on seal tänini.

10 Laegast kandvad preestrid seisid keset Jordanit niikaua, kui sai tehtud kõik, mis Jehoova oli Joosua kaudu käskinud rahval teha, kõik kooskõlas käsuga, mille Mooses oli Joosuale andnud. Samal ajal läks rahvas rutates üle jõe. 11 Niipea kui kogu rahvas oli üle jõudnud, tulid rahva silme ees üle ka preestrid koos Jehoova laekaga. 12 Ka ruubenlased, gaadlased ja pool manasselaste suguharu läksid teiste iisraellaste silme ees lahinguvalmilt üle jõe, täpselt nagu Mooses oli neile öelnud. 13 Umbes 40 000 relvastatud meest läks Jehoova silme all üle jõe Jeeriko kõrbetasandikule.

14 Jehoova ülendas sel päeval Joosuat kogu Iisraeli silme ees ja rahvas pidas temast väga lugu kõigil tema elupäevil, nagu oli lugu pidanud Moosesestki.

15 Siis ütles Jehoova Joosuale: 16 „Käsi preestritel, kes kannavad tunnistuslaegast, tulla Jordanist välja.” 17 Joosua andiski preestritele käsu Jordanist välja tulla. 18 Kui siis Jehoova lepingulaegast kandvad preestrid Jordanist välja tulid ja nende jalad olid astunud kuivale maale, voolas Jordani vesi tagasi oma paika ja ujutas kaldad üle, nagu see enne oli olnud.

19 Rahvas tuli üle Jordani esimese kuu kümnendal päeval ning jäi laagrisse Jeeriko idapiirile Gilgalisse.

20 Need 12 kivi, mis nad olid Jordanist välja toonud, viis Joosua Gilgalisse ja ladus seal üksteise otsa. 21 Siis ta ütles iisraellastele: „Kui teie lapsed tulevikus teilt küsivad: „Mis kivid need on?”, 22 siis vastake neile: „Iisrael läks mööda kuiva maad üle Jordani, 23 kui teie Jumal Jehoova kuivatas meie ees Jordani, nii et me saime sellest üle minna, justnagu teie Jumal Jehoova oli kuivatanud meie ees Punase mere, nii et me saime sellest läbi minna. 24 Ta tegi seda selleks, et kõik maa rahvad teaksid, kui vägev on Jehoova käsi, ja et te alati kardaksite oma Jumalat Jehoovat.””

Joosua  5 : 1 - 15

5 Niipea kui kõik emorlaste kuningad, kes olid Jordanist lääne pool, ja kõik kaananlaste kuningad, kes elasid mere ääres, kuulsid, et Jehoova oli kuivatanud iisraellaste ees Jordani vee, nii et need olid jõe ületanud, hakkasid nad kartma ja kaotasid iisraellaste ees julguse.

2 Sel ajal ütles Jehoova Joosuale: „Tee endale ränikivist noad ja lõika jälle, teist korda, Iisraeli mehed ümber.” 3 Joosua tegigi ränikivist noad ja lõikas Gibeat-Aralotis* Iisraeli mehed ümber. 4 Joosua lõikas nad ümber seetõttu, et kõik Egiptusest lahkunud mehed, kõik sõjamehed*, olid surnud kõrbeteekonnal, kui nad olid Egiptusest ära tulnud. 5 Kogu rahvas, kes oli sealt ära tulnud, oli ümber lõigatud, aga kõik, kes olid sündinud kõrbeteekonnal pärast Egiptusest lahkumist, olid ümber lõikamata. 6 Iisraellased olid rännanud kõrbes 40 aastat, kuni oli surnud kogu see rahvas, need sõjamehed, kes olid lahkunud Egiptusest ega olnud kuulanud Jehoova häält. Jehoova oli neile vandunud, et ei lase neil kunagi näha seda maad, mille kohta Jehoova oli vandunud nende esiisadele, et annab selle meile, maa, kus voolab piima ja mett. 7 Nende asemel olid nüüd nende pojad ja Joosua lõikas nad ümber. Nad olid ümber lõikamata, sest neid ei olnud teekonnal ümber lõigatud.

8 Kui kogu rahvas oli ümber lõigatud, jäädi laagrisse, kuni kõik olid paranenud.

9 Siis ütles Jehoova Joosuale: „Täna olen ma veeretanud teie pealt ära egiptlaste teotuse.” Seetõttu kannab see koht tänapäevani nime Gilgal*.

10 Iisraellased jäid Gilgalisse laagrisse ja pidasid kuu neljateistkümnenda päeva õhtul Jeeriko kõrbetasandikul paasapüha. 11 Paasapühale järgneval päeval, selsamal päeval, hakkasid nad sööma maa saaki: hapnemata leiba ja röstitud viljateri. 12 Päeval, mil nad maa saadusi sööma hakkasid, lõppes manna. Iisraellastel polnud enam mannat, vaid nad sõid sel aastal Kaananimaa saaki.

13 Jeeriko lähedal olles nägi Joosua ühtäkki enda ees meest, kes seisis, paljastatud mõõk käes. Joosua läks tema juurde ja küsis: „Kas sa oled meie või meie vastaste poolelt?” 14 Mees vastas: „Ei seda ega teist. Ma olen tulnud kui Jehoova sõjaväe ülem.” Siis laskus Joosua põlvili ja kummardas maani ning küsis: „Mida mu isand tahab oma sulasele öelda?” 15 Jehoova sõjaväe ülem vastas Joosuale: „Võta sandaalid jalast, sest paik, kus sa seisad, on püha.” Joosua tegigi kohe nii.

^ Joosua 5:3 Nimi Gibeat-Aralot tähendab „eesnahkade mägi”.

^ Joosua 5:4 Võib tõlkida ka „sõjaväeealised mehed”.

^ Joosua 5:9 Nimi Gilgal tähendab „äraveeretamine”.

Joosua  6 : 1 - 27

6 Jeeriko väravad olid iisraellaste pärast kindlalt suletud ning mitte keegi ei pääsenud sisse ega välja.

2 Jehoova ütles Joosuale: „Ma olen andnud sinu kätte Jeeriko, selle kuninga ja vaprad sõjamehed. 3 Kõik teie sõjamehed marssigu ümber linna. Nad tehku ümber linna üks tiir ja niimoodi kuus päeva. 4 Seitse preestrit kandku laeka ees seitset jäärasarve. Aga seitsmendal päeval marssige ümber linna seitse korda ja preestrid puhugu sarvi. 5 Kui nad puhuvad jäärasarvi ja te kuulete sarvehäält*, tõstku kõik sõjamehed suurt sõjakisa. Siis variseb linnamüür kokku ning sõjamehed mingu rünnakule, otsejoones linna peale.”

6 Seepeale kutsus Nuuni poeg Joosua preestrid kokku ja ütles neile: „Võtke lepingulaegas ja seitse preestrit kandku Jehoova laeka ees seitset jäärasarve.” 7 Sõjameestele ta ütles: „Minge ja marssige ümber linna ning relvastatud väesalk käigu Jehoova laeka ees.” 8 Ja sündis, nagu Joosua oli sõjameestele öelnud. Need seitse preestrit, kes kandsid Jehoova ees seitset jäärasarve, läksid teele ja puhusid sarvi ning Jehoova lepingulaegas tuli nende järel. 9 Sarvi puhuvate preestrite ees käis relvastatud väesalk ja laeka taga tuli järelvägi. Kogu selle aja puhusid preestrid sarvi.

10 Joosua oli andnud sõjameestele käsu: „Ärge karjuge ega tehke häält! Teie suust ärgu tulgu sõnagi kuni päevani, mil ma käsin teil karjuda, siis karjuge.” 11 Joosua andis käsu kanda Jehoova laegast ühe korra ümber linna, misjärel tuldi laagrisse tagasi ja jäädi ööseks sinna.

12 Järgmisel hommikul tõusis Joosua varakult ja preestrid asusid kandma Jehoova laegast. 13 Seitse preestrit, kes kandsid seitset jäärasarve, kõndisid Jehoova laeka ees ja puhusid kogu aja sarvi. Nende ees käis relvastatud väesalk ning Jehoova laeka taga tuli järelvägi. Kogu selle aja puhusid preestrid sarvi. 14 Ka teisel päeval marssisid nad ühe korra ümber linna ning tulid seejärel laagrisse tagasi. Nii tegid nad kuus päeva.

15 Seitsmendal päeval tõusid nad varavalges, kui hakkas koitma, ja marssisid samal kombel ümber linna seitse korda. Üksnes sel päeval marssisid nad ümber linna seitse korda. 16 Kui preestrid seitsmenda ringi ajal sarvi puhusid, ütles Joosua sõjameestele: „Nüüd karjuge, sest Jehoova on andnud linna teie kätte! 17 Linn ja kõik, mis seal on, tuleb hävitada! See kõik kuulub Jehoovale. Jätke ellu üksnes prostituut Raahab ja kõik, kes on tema majas, sest ta varjas meie luurajaid. 18 Kuid hoidke hävitamisele määratust eemale, et teil ei tekiks kiusatust võtta sellest midagi endale, et Iisraeli laagrit ei tabaks õnnetus ja hoopis seda ei hävitataks. 19 Aga kõik hõbe ja kuld ning vask- ja raudesemed on Jehoova silmis pühad. Need tuleb panna Jehoova varanduse hulka.”

20 Kui puhuti sarvi, hakkasid sõjamehed karjuma. Niipea kui sõjamehed olid kuulnud sarvehäält ja tõstnud suurt sõjakisa, varises müür kokku. Seejärel ründasid sõjamehed otsejoones linna ja vallutasid selle. 21 Nad hävitasid mõõgaga kõik, kes linnas olid, nii mehed kui ka naised, nii noored kui ka vanad, samuti veised, lambad ja eeslid.

22 Neile kahele mehele, kes olid käinud maal luurel, ütles Joosua: „Minge selle prostituudi majja ning tooge välja tema ja kõik, kes tal on, nagu te olete talle vandunud.” 23 Siis need kaks noort luurajat läksid ja tõid välja Raahabi, tema isa, ema, vennad ja kõik, kes tal olid. Nad tõid välja kogu tema pere ning viisid nad elusa ja tervena ühte paika väljaspool Iisraeli laagrit.

24 Linn ja kõik, mis selles oli, põletati maha. Aga hõbeda ja kulla ning vask- ja raudesemed viisid nad Jehoova koja varanduse hulka. 25 Joosua jättis elama üksnes prostituut Raahabi, tema isa kodakondsed ja kõik, kes tal olid. Raahab elab Iisraelis tänaseni, sest ta varjas mehi, kelle Joosua Jeerikosse luurele oli saatnud.

26 Sel ajal andis Joosua vande*: „Neetud olgu Jehoova ees mees, kes asub Jeeriko linna üles ehitama! Oma esmasündinu hinnaga rajab ta sellele alusmüürid ja oma noorima hinnaga paneb ta sellele väravad ette.”

27 Jehoova oli Joosuaga ning tema kuulsus levis üle kogu maa.

^ Joosua 6:5 Võib tõlkida ka „pikka sarvehäält”.

^ Joosua 6:26 Teine võimalik tähendus: „lasi Joosua rahval vanduda”.

Joosua  7 : 1 - 26

7 Aga iisraellased ei täitnud ustavalt käsku, mis puudutas hävitamisele määratut, sest Aakan, Serahi poja Sabdi poja Karmi poeg Juuda suguharust, võttis hävitamisele määratust midagi endale. Seetõttu süttis Jehoova viha iisraellaste vastu.

2 Joosua saatis mehed Jeerikost Aisse, mis asub Beet-Aaveni lähedal, Peetelist ida pool, ja ütles neile: „Minge üles ja uurige maad.” Ja mehed läksid Aisse luurele. 3 Kui nad Joosua juurde tagasi tulid, ütlesid nad: „Kõigil sõjameestel pole vaja üles minna. Ai löömiseks piisab paarist-kolmest tuhandest mehest. Ära saada sinna kõiki sõjamehi neid ilmaaegu väsitades, sest vastaseid on vähe.”

4 Nii läks sinna umbes 3000 meest, kuid nad põgenesid Ai meeste eest. 5 Ai sõjamehed lõid neist maha 36 meest ning jälitasid neid linnaväravast kuni Sebarimini* ja tapsid neid mäest laskudes veelgi. Seepeale hakkas rahva süda värisema ja muutus araks*.

6 Siis käristasid Joosua ja Iisraeli vanemad oma riided lõhki, langesid Jehoova laeka ette silmili maha ja olid seal õhtuni ning raputasid endale mulda pea peale. 7 Joosua ütles: „Oh, kõrgeim valitseja Jehoova, miks sa tõid selle rahva üle Jordani, et emorlased meid hävitaksid? Kui me ometi oleksime jäänud teisele poole* Jordanit! 8 Anna andeks, Jehoova, aga mida on mul öelda selle peale, et Iisrael on vaenlaste eest põgenenud? 9 Kui kaananlased ja kõik maa elanikud sellest kuulevad, piiravad nad meid ümber ja pühivad meie nimegi maa pealt. Mida sa nüüd teed, et kaitsta oma suurt nime?”

10 Jehoova vastas Joosuale: „Tõuse üles! Miks sa silmili maas oled? 11 Iisrael on pattu teinud. Nad on rikkunud mu lepingut, millest ma käskisin neil kinni pidada. Nad on võtnud endale midagi hävitamisele määratust; nad on sealt varastanud ja peitnud varastatu oma asjade sekka. 12 Seepärast ei suudagi iisraellased oma vaenlastele vastu panna. Nad põgenevad vaenlaste eest, sest nad ise on määratud hävitamisele. Ma ei ole enam teiega, kui te ei kõrvalda enda keskelt hävitamisele määratut. 13 Tõuse ja käsi rahval end pühitseda. Ütle neile: „Pühitsege end homme, sest Iisraeli Jumal Jehoova on öelnud nii: „Su keskel, Iisrael, on midagi hävitamisele määratut. Te ei suuda oma vaenlasi ära võita enne, kui olete selle enda keskelt kõrvaldanud. 14 Astuge hommikul suguharude kaupa ette. See suguharu, kellele Jehoova osutab, astugu ette suguvõsade kaupa, ja see suguvõsa, kellele Jehoova osutab, astugu ette perede kaupa, ja see pere, kellele Jehoova osutab, astugu ette mees-mehelt. 15 See, kelle juurest leitakse midagi hävitamisele määratust, põletatagu, tema ja kõik talle kuuluv, sest ta on rikkunud Jehoova lepingut ning teinud Iisraelis häbiväärse teo.”””

16 Joosua tõusis hommikul vara ning lasi Iisraelil suguharude kaupa ette astuda ja valik langes Juuda suguharule. 17 Ta lasi ette astuda Juuda suguvõsadel ja valik langes serahlaste suguvõsale. Seejärel lasi ta serahlaste suguvõsal ette astuda mees-mehelt ja valik langes Sabdile. 18 Lõpuks lasi ta Sabdi perel ette astuda mees-mehelt ja valik langes Aakanile, Serahi poja Sabdi poja Karmi pojale Juuda suguharust. 19 Siis ütles Joosua Aakanile: „Mu poeg, austa nüüd Iisraeli Jumalat Jehoovat ja tunnista talle kõik üles. Palun ütle mulle, mida sa oled teinud. Ära varja seda minu eest.”

20 Aakan vastas Joosuale: „See olen tõesti mina, kes tegi pattu Iisraeli Jumala Jehoova vastu. 21 Kui ma nägin sõjasaagi hulgas üht ilusat Sineari pidurüüd, 200 seeklit* hõbedat ja 50-seeklist* kullakangi, siis tekkis mul soov neid endale saada ja ma võtsingi need. Need on peidetud mu telgi keskele maa sisse ja raha on kõige all.”

22 Sedamaid saatis Joosua mehed ja need läksid jooksuga Aakani telki. Pidurüü oligi peidetud tema telki ja raha oli selle all. 23 Nad tõid need tema telgist välja, viisid Joosua ja kõigi iisraellaste juurde ning asetasid Jehoova ette. 24 Nüüd võtsid Joosua ja kogu Iisrael Serahi poja Aakani ning hõbeda, pidurüü ja kullakangi, tema pojad ja tütred, samuti pullid, eeslid, lambad ja kitsed, tema telgi ja kõik, mis tal oli, ja nad tõid need Aakori orgu. 25 Joosua ütles: „Miks sa tõid selle õnnetuse meie peale? Jehoova toob täna õnnetuse su enda peale.” Ja kogu Iisrael viskas nad kividega surnuks ning seejärel põletas nad ära. Nõnda siis visati nad kõik kividega surnuks. 26 Iisraellased kuhjasid tema peale suure kivihunniku, mis on seal tänase päevani. Siis Jehoova tuline viha vaibus. Seepärast kutsutakse seda paika Aakori* oruks tänini.

^ Joosua 7:5 Nimi Sebarim tähendab „kivimurrud”.

^ Joosua 7:5 Sõna-sõnalt „rahva süda sulas ära ja muutus veeks”.

^ Joosua 7:7 St ida poole.

^ Joosua 7:21 2,3 kg. (Vt lisa B14.)

^ Joosua 7:21 570-grammist.

^ Joosua 7:26 Nimi Aakor tähendab „õnnetus”.

Joosua  8 : 1 - 35

8 Siis ütles Jehoova Joosuale: „Ära karda ja ära tunne hirmu! Võta endaga kõik sõjamehed ja mine ründa Aid. Ma olen andnud sinu kätte Ai kuninga, tema rahva, linna ja maa. 2 Tee Ai ja selle kuningaga samamoodi, nagu sa tegid Jeeriko ja selle kuningaga. Kuid selle linna vara ja koduloomad võite võtta endale sõjasaagiks. Pane linna taha varitsejad.”

3 Siis läksid Joosua ja kõik sõjamehed Aid ründama. Joosua valis välja 30 000 vaprat sõjameest ning saatis nad öösel teele. 4 Ta andis neile käsu: „Varitsege linna tagantpoolt. Ärge minge linnast väga kaugele, olge kõik valmis. 5 Mina ja kõik, kes on minuga, läheme linna alla. Kui nad tulevad välja meid ründama nagu eelmisel korral, siis me taganeme. 6 Kui nad tulevad meile järele, mõeldes, et me pageme nende eest nagu eelmiselgi korral, siis me põgeneme nende eest, kuni oleme nad linnast eemale meelitanud. 7 Siis tõusete teie oma varitsuspaigast ja vallutate linna. Teie Jumal Jehoova annab selle teie kätte. 8 Niipea kui te olete linna vallutanud, pange see põlema. Tehke, nagu Jehoova on öelnud! See on mu käsk.”

9 Seejärel saatis Joosua nad minema ja nad läksid oma varitsuspaika. Nad võtsid koha sisse Peeteli ja Ai vahel, Aist lääne pool, aga Joosua jäi selleks ööks ülejäänud sõjameeste sekka.

10 Järgmisel hommikul tõusis Joosua varakult, kogus sõjaväe kokku,* asus koos Iisraeli vanematega selle etteotsa ning nad suundusid Ai poole. 11 Kõik sõjamehed, kes olid koos temaga, läksid üles ja jäid laagrisse Ai ette, sellest põhja poole, nii et nende ja Ai vahele jäi org. 12 Samal ajal seadis ta umbes 5000 meest varitsema Peeteli ja Ai vahele, linnast lääne poole. 13 Nii püstitati põhilaager linnast põhja poole, järelvägi jäi linnast lääne poole ja Joosua läks sel ööl orgu.

14 Kui Ai kuningas seda nägi, kiirustas ta varahommikul oma meestega linnast välja paika, kust oli näha kõrbetasandik, et astuda iisraellastega võitlusse. Aga ta ei teadnud, et linna taha olid seatud varitsejad. 15 Kui Ai mehed rünnakule asusid, hakkasid Joosua ja kogu Iisrael mööda kõrbesse viivat teed põgenema. 16 Siis kutsuti kõik linna sõjamehed neid taga ajama ja nad läksid Joosuale järele ning nii nad meelitati linnast eemale. 17 Aisse ega Peetelisse ei jäänud ühtki sõjameest, kes poleks Iisraelile järele läinud. Nad jätsid linnaväravad lahti ja läksid Iisraeli taga ajama.

18 Nüüd ütles Jehoova Joosuale: „Siruta oda, mis sul käes on, Ai poole, sest ma annan selle linna sinu kätte.” Joosua sirutaski oda, mis tal käes oli, linna poole. 19 Kohe, kui ta käe välja sirutas, tõusid varitsejad oma paigast, jooksid linna, vallutasid selle ja panid põlema.

20 Kui Ai mehed tagasi vaatasid, nägid nad linnast suitsu taeva poole tõusmas ja nad jäid jõuetuks ega suutnud üheski suunas põgeneda. Siis pöördusid kõrbesse põgenevad sõjamehed oma tagaajajatele vastu. 21 Joosua ja kogu Iisrael nägid, et varitsejad on linna vallutanud ja linnast tõuseb suitsu ning nad pöörasid ümber ja ründasid Ai mehi. 22 Linna vallutanud mehed tulid linnast välja neile vastu, nii et Ai mehed sattusid iisraellaste vägede vahele lõksu. Iisraellased lõid nad maha, nii et keegi ei jäänud ellu ega pääsenud põgenema. 23 Aga Ai kuninga võtsid nad elusalt kinni ja tõid Joosua juurde.

24 Kui Iisrael oli lagendikul maha löönud kõik Ai mehed, kes olid tulnud neid kõrbesse taga ajama, nii et viimane kui üks neist oli mõõgaga maha löödud, läks kogu Iisrael tagasi Aisse ja tappis mõõgaga kõik selle elanikud. 25 Ühtekokku langes sel päeval 12 000 meest ja naist, kogu Ai rahvas. 26 Joosua ei lasknud alla oma kätt, milles ta hoidis oda, kuni kõik Ai elanikud olid hävitatud. 27 Aga koduloomad ja linna vara võttis Iisrael endale sõjasaagiks kooskõlas korraldustega, mis Jehoova oli Joosuale andnud.

28 Joosua põletas Ai maha ja muutis selle rusuhunnikuks, milleks see pidi jäämagi, ning see on seda tänini. 29 Ai kuninga laiba pani ta posti* külge rippuma ning see jäi sinna õhtuni. Kui päike hakkas loojuma, andis Joosua käsu surnukeha postilt alla võtta. Laip visati linnavärava juurde ja selle peale kuhjati suur kivihunnik, mis on seal tänini.

30 Sel ajal ehitas Joosua Eebali mäele altari Iisraeli Jumalale Jehoovale, 31 nagu Jehoova teenija Mooses oli iisraellasi käskinud ja nagu on kirjutatud Moosese seaduse raamatus: „Tehke altar tahumata kividest, mida ei ole raudriistaga töödeldud.” Nad ohverdasid selle peal Jehoovale põletusohvreid ja rahuohvreid.

32 Joosua kirjutas seal kividele ärakirja seadusest, mille Mooses oli iisraellaste ees kirja pannud. 33 Kogu Iisrael, nii muulased kui ka iisraellased, rahva vanemad, selle ülevaatajad ja kohtumõistjad, seisid Jehoova lepingulaegast kandvate leviitpreestrite ees, mõlemal pool laegast. Pooled neist seisid Gerisimi ja pooled Eebali mäe jalamil (just nagu Jehoova teenija Mooses oli käskinud), et Iisraeli rahvast õnnistada. 34 Seejärel luges Joosua ette kõik seaduse sõnad, õnnistused ja needused, nagu on seaduseraamatus kirjas. 35 Ühtegi sõna kõigest sellest, mida Mooses oli käskinud, ei jätnud Joosua lugemata terve Iisraeli koguduse, sealhulgas naiste ja laste ning rahva seas elavate muulaste ees.

^ Joosua 8:10 Võib tõlkida ka „vaatas sõjaväe üle”.

^ Joosua 8:29 Võib tõlkida ka „puu”.

Joosua  9 : 1 - 27

9 Kui juhtunust kuulsid kõik kuningad, kes olid lääne pool Jordanit — mägismaal, Sefelas, Suure mere* rannikul ja Liibanonist lõunas (need olid hetid, emorlased, kaananlased, perislased, hiivlased ja jebuuslased) —, 2 siis sõlmisid nad omavahel liidu, et Joosua ja Iisraeli vastu sõtta astuda.

3 Ka Gibeoni elanikud kuulsid, mida Joosua oli teinud Jeeriko ja Aiga. 4 Seetõttu tegutsesid nad nutikalt. Nad panid kulunud kottidesse teemoona ja võtsid vanad, lõhkiläinud ja parandatud nahast veinilähkrid ning tõstsid need eeslite selga, 5 panid jalga kulunud ja paigatud sandaalid ning selga kulunud riided. Kogu nende kaasavõetud leib oli kuiv ja murenenud. 6 Siis läksid nad Joosua juurde laagrisse Gilgalisse ning ütlesid talle ja Iisraeli meestele: „Me oleme tulnud kaugelt maalt. Sõlmige meiega leping.” 7 Iisraeli mehed vastasid hiivlastele: „Võib-olla te elate meie naabruskonnas. Kuidas me võiksime teiega lepingu sõlmida?” 8 Nemad aga ütlesid Joosuale: „Me oleme sinu sulased*.”

Joosua küsis neilt: „Kes te olete ja kust te tulete?” 9 Nad vastasid: „Sinu sulased on tulnud väga kaugelt maalt sinu Jumala Jehoova nime pärast, sest me oleme kuulnud tema vägevusest, kõigest, mida ta tegi Egiptuses, 10 ja kõigest, mida ta tegi kahe emorlaste kuningaga, kes olid teispool* Jordanit, Hesboni kuninga Siihoni ja Baasani kuninga Oogiga, kes oli Astarotis. 11 Seetõttu ütlesid meie vanemad ja kõik meie maa elanikud meile: „Võtke endale teemoona, minge nende juurde ja öelge neile: „Me oleme teie sulased. Sõlmige meiega leping.”” 12 Leib, mille me kodunt lahkudes teemoonaks kaasa võtsime, oli kuum, kui me hakkasime teie juurde tulema. Aga vaadake, nüüd on see kuivanud ja murenenud. 13 Need veinilähkrid olid uued, kui me need täitsime, aga nüüd on need lõhki läinud. Meie riided ja sandaalid on pikal teekonnal ära kulunud.”

14 Mehed uurisid nende teemoona, aga Jehoovalt nad juhatust ei küsinud. 15 Joosua sõlmiski nendega rahu ning tegi nendega lepingu, et jätab nad elama, ja koguduse pealikud kinnitasid seda vandega.

16 Kolm päeva pärast seda, kui nad olid nendega lepingu sõlminud, kuulsid nad, et nad elavad nende lähedal, nende naabruses. 17 Siis läksid iisraellased teele ja jõudsid kolmandal päeval nende linnade juurde. Nende linnad olid Gibeon, Kefiira, Beerot ja Kirjat-Jearim. 18 Aga iisraellased ei rünnanud neid, sest koguduse pealikud olid neile Iisraeli Jumala Jehoova juures vande andnud. Ja terve kogudus hakkas pealike üle nurisema. 19 Siis ütlesid kõik pealikud tervele kogudusele: „Kuna me vandusime neile Iisraeli Jumala Jehoova nimel, ei või me neid puutuda. 20 Seepärast me jätame nad elama, et meid ei tabaks meelepaha neile antud vande pärast.” 21 Pealikud ütlesid veel: „Jäägu nad elama, aga neist saagu puuraiujad ja veetoojad terve koguduse heaks.” Nii lubasid neile pealikud.

22 Joosua kutsus siis gibeonlased enda juurde ja ütles neile: „Miks te meid petsite ja ütlesite, et elate meist väga kaugel, kuigi te tegelikult elate siinsamas meie lähedal? 23 Nüüd te olete neetud ja te jääte alatiseks orjadeks, teist saavad minu Jumala koja puuraiujad ja veetoojad.” 24 Nad vastasid Joosuale: „Su sulastele oli selgelt öeldud, et su Jumal Jehoova oli käskinud oma teenijal Moosesel anda teile kogu maa ja hävitada teie eest kõik selle elanikud. Seetõttu me kartsime oma elu pärast ja tegime seda. 25 Nüüd me oleme sinu võimuses. Tee meiega, mis on sinu silmis hea ja õige.” 26 Nõnda ta siis päästiski nad iisraellaste käest ning neid ei tapetud. 27 Joosua aga tegi neist sellest päevast alates puuraiujad ja veetoojad koguduse ja Jehoova altari heaks paigas, mille Jumal välja valib, ja nii on see tänaseni.

^ Joosua 9:1 St Vahemere.

^ Joosua 9:8 Võib tõlkida ka „orjad”.

^ Joosua 9:10 St ida pool.

Joosua  10 : 1 - 43

10 Niipea kui Jeruusalemma kuningas Adonisedek kuulis, et Joosua oli vallutanud Ai, selle hävitanud ning teinud Ai ja selle kuningaga nii, nagu ta oli talitanud Jeeriko ja selle kuningaga, ning et Gibeoni elanikud olid iisraellastega rahu sõlminud ja jäänud nende keskele elama, 2 hakkas ta väga kartma, sest Gibeon oli suur linn nagu kuningalinn. See oli Aist suurem ja kõik selle mehed olid vaprad sõjamehed. 3 Seepärast saatis Jeruusalemma kuningas Adonisedek sõna Hebroni kuningale Hohamile, Jarmuti kuningale Piramile, Laakise kuningale Jaafiale ja Egloni kuningale Debirile, öeldes: 4 „Tulge mulle appi Gibeoni ründama, kuna see on Joosua ja iisraellastega rahu teinud.” 5 Siis tulid need viis emorlaste kuningat oma vägedega — Jeruusalemma kuningas, Hebroni kuningas, Jarmuti kuningas, Laakise kuningas ja Egloni kuningas — ning lõid laagri üles Gibeoni all, et selle vastu sõdida.

6 Nüüd saatsid Gibeoni mehed Joosuale Gilgali laagrisse sõna: „Ära hülga oma orje. Tule ruttu meile appi! Päästa meid, sest kõik mägismaal elavate emorlaste kuningad on kogunenud meie vastu.” 7 Joosua läkski Gilgalist üles koos kõigi sõjameeste ja vaprate sõdalastega.

8 Siis ütles Jehoova Joosuale: „Ära karda neid, sest ma olen andnud nad sinu kätte. Ükski neist ei suuda sulle vastu seista.” 9 Joosua väljus oma vägedega Gilgalist, oli teel kogu öö ja ründas neid ootamatult. 10 Jehoova viis nad Iisraeli ees segadusse ja nad kandsid Gibeoni all ränki kaotusi. Iisraellased ajasid neid taga mööda Beet-Hooronisse tõusvat teed ja tapsid neid kuni Aseka ja Makkedani. 11 Kui nad Iisraeli eest põgenedes Beet-Hooroni nõlvast alla läksid, heitis Jehoova nende peale taevast suuri raheteri kogu tee kuni Asekani, nii et nad surid. Rahe tõttu surnuid oli rohkem kui neid, kelle iisraellased tapsid mõõgaga.

12 Sel päeval, kui Jehoova andis emorlased iisraellaste kätte, lausus Joosua Jehoovale Iisraeli silme ees:

„Päike, püsi paigal Gibeoni kohal

ja sina, kuu, Ajjaloni oru kohal!”

13 Päike püsiski paigal ja kuu ei liikunud, kuni rahvas oli oma vaenlastele kätte maksnud. Eks ole see kirjas Jasari raamatus*? Päike seisis liikumatult keset taevast ega kiirustanud kogu päeva loojuma. 14 Ei enne ega pärast ole olnud päeva, mil Jehoova oleks niiviisi ühe mehe häält kuulda võtnud, sest Jehoova võitles Iisraeli eest.

15 Seejärel läks Joosua koos Iisraeliga tagasi laagrisse Gilgalisse.

16 Aga need viis kuningat olid põgenenud ja peitnud end Makkeda koopasse. 17 Joosuale teatati: „Need viis kuningat peidavad end Makkeda koopas.” 18 Seepeale ütles Joosua: „Veeretage koopasuu ette suured kivid ja pange mehed sinna valvama. 19 Aga teie ülejäänud ärge peatuge. Jälitage oma vaenlasi ja rünnake neid tagant. Ärge laske neil minna oma linnadesse, sest teie Jumal Jehoova on andnud nad teie kätte.”

20 Pärast seda, kui Joosua oli koos iisraellastega toonud neile ränga kaotuse ja pühkinud nad minema, välja arvatud mõned ellujäänud, kes põgenesid kindlustatud linnadesse, 21 tulid kõik mehed elusa ja tervena Joosua juurde Makkeda laagrisse. Mitte keegi ei söandanud iisraellaste kohta sõnakestki lausuda. 22 Siis ütles Joosua: „Avage koopasuu ja tooge need viis kuningat koopast välja minu juurde.” 23 Nad tõidki koopast tema juurde need viis kuningat: Jeruusalemma kuninga, Hebroni kuninga, Jarmuti kuninga, Laakise kuninga ja Egloni kuninga. 24 Kui nad olid toonud need kuningad Joosua juurde, kutsus Joosua kokku kõik Iisraeli mehed ja ütles sõjameeste ülematele, kes olid võidelnud koos temaga: „Astuge ette. Pange jalg nende kuningate kukla peale.” Ja nad astusid ette ning panid jala nende kukla peale. 25 Joosua ütles neile: „Ärge kartke ja ärge tundke hirmu! Olge julged ja tugevad, sest just nii teeb Jehoova kõigi teie vaenlastega, kellega te sõdite.”

26 Seejärel Joosua hukkas nad ning pani nende laibad rippuma viie posti* külge, kuhu need jäid kuni õhtuni. 27 Päikeseloojangul andis Joosua käsu laibad postidelt alla võtta ja visata need koopasse, kus kuningad olid end peitnud. Siis pandi koopasuu ette suured kivid, mis on seal tänase päevani.

28 Joosua vallutas sel päeval Makkeda ning lõi seda mõõgaga. Ta surmas selle kuninga ja kõik, kes seal olid, ega jätnud ellu mitte kedagi. Ta toimis Makkeda kuningaga samamoodi, nagu ta oli toiminud Jeeriko kuningaga.

29 Siis läks Joosua kogu Iisraeliga Makkedast edasi Libnasse ja sõdis Libna vastu. 30 Jehoova andis ka Libna koos selle kuningaga iisraellaste kätte ning nad lõid mõõgaga linna ja kõiki, kes seal olid, ega jätnud ellu mitte kedagi. Nad toimisid selle kuningaga samamoodi, nagu nad olid toiminud Jeeriko kuningaga.

31 Edasi läks Joosua kogu Iisraeliga Libnast Laakisesse, pani selle lähedale laagri üles ja sõdis selle vastu. 32 Jehoova andis Laakise iisraellaste kätte ja nad vallutasid selle teisel päeval. Nad lõid mõõgaga linna ja kõiki, kes seal olid, nagu nad olid toiminud Libnaga.

33 Siis läks Geseri kuningas Horam Laakisele appi, aga Joosua lõi ka teda ja tema mehi, nii et keegi ei jäänud ellu.

34 Siis läks Joosua kogu Iisraeliga Laakisest Eglonisse, pani selle lähedale laagri üles ja sõdis selle vastu. 35 Nad vallutasid selle samal päeval, lõid seda mõõgaga ja hävitasid samal päeval kõik, kes seal olid, nagu nad olid toiminud Laakisega.

36 Siis läks Joosua kogu Iisraeliga Eglonist Hebronisse ja sõdis selle vastu. 37 Nad vallutasid Hebroni ning lõid mõõgaga linna, selle kuningat, tütarlinnu ja kõiki, kes seal olid, ega jätnud ellu mitte kedagi. Nagu ta oli toiminud Egloniga, nii hävitas ta ka selle linna ja kõik, kes seal olid.

38 Lõpuks läks Joosua kogu Iisraeliga Debirisse ja sõdis selle vastu. 39 Ta vallutas linna, selle kuninga ja kõik tütarlinnad. Nad lõid neid mõõgaga ja hävitasid kõik, kes seal olid, ega jätnud ellu mitte kedagi. Ta toimis Debiri ja selle kuningaga, nagu ta oli toiminud nii Hebroni kui ka Libna ja nende kuningatega.

40 Joosua vallutas kogu maa: mägismaa, Negevi, Sefela, mäenõlvad ja kõik sealsed kuningad. Ta ei jätnud ellu mitte kedagi, vaid hävitas kõik hingelised, nii nagu Iisraeli Jumal Jehoova oli käskinud. 41 Joosua lõi neid Kaades-Barneast kuni Gazani ja vallutas kogu Gooseni piirkonna kuni Gibeonini. 42 Joosua võitis ära kõik need kuningad ja võttis samal sõjakäigul oma valdusse nende maa, sest Iisraeli Jumal Jehoova võitles Iisraeli eest. 43 Siis pöördus Joosua kogu Iisraeliga tagasi laagrisse Gilgalisse.

^ Joosua 10:13 Võib tõlkida ka „Õiglase raamatus”.

^ Joosua 10:26 Võib tõlkida ka „puu”.

Joosua  11 : 1 - 23

11 Kohe kui Haasori kuningas Jaabin sellest kuulis, saatis ta sõna Maadoni kuningale Joobabile, Simroni kuningale, Aksafi kuningale 2 ja neile kuningatele, kes olid mägismaal põhja pool, tasandikul* Kinneretist lõuna pool, Sefelas ja Doori nõlvadel lääne pool, 3 kaananlastele ida ja lääne pool, emorlastele, hettidele, perislastele, jebuuslastele mägisel alal ja hiivlastele Hermoni jalamil Mispamaal. 4 Need tulid välja kõigi oma sõjavägedega, suure rahvajõuguga, kus oli nii palju mehi nagu liiva mere ääres, ja väga paljude hobuste ja sõjavankritega. 5 Kõik need kuningad tulid kokku ja lõid laagri üles Meeromi vete juurde, et võidelda Iisraeli vastu.

6 Seepeale ütles Jehoova Joosuale: „Ära karda neid, sest homme sel ajal annan ma nad kõik Iisraeli kätte ja te lööte nad maha. Lõika läbi nende hobuste kannakõõlused ja põleta ära nende vankrid.” 7 Joosua ja kõik sõjamehed ründasid neid ootamatult Meeromi vete juures. 8 Jehoova andis nad Iisraeli kätte ning Iisrael alistas nad ja ajas neid taga kuni rahvarohke Siidoni, Misrefot-Maimi ja Mispe oruni ida pool; nad lõid neid, kuni nende seas polnud enam ühtki ellujäänut. 9 Joosua tegi nendega täpselt nii, nagu Jehoova oli teda käskinud: ta lõikas läbi nende hobuste kannakõõlused ja põletas ära nende vankrid.

10 Siis pöördus Joosua tagasi, vallutas Haasori ja lõi selle kuninga mõõgaga maha, sest Haasor oli olnud kõigi nende kuningriikide seas tähtsaim. 11 Iisraellased lõid mõõgaga maha kõik, kes seal olid, ja hävitasid nad, nii et ühtegi hingelist ei jäänud järele. Seejärel põletas ta Haasori maha. 12 Joosua vallutas kõik nende kuningate linnad ja lõi mõõgaga maha kõik nende kuningad. Ta hävitas nad, nagu Jehoova teenija Mooses oli käskinud. 13 Iisrael aga ei põletanud maha ühtegi künkal asetsevat linna, välja arvatud Haasor, mille Joosua maha põletas. 14 Kogu nende linnade vara ja koduloomad võtsid iisraellased endale sõjasaagiks. Aga kõik inimesed lõid nad mõõgaga maha, hävitades nad täielikult. Nad ei jätnud ellu ühtegi hingelist. 15 Nagu Jehoova oli käskinud oma teenijat Moosest, nii oli Mooses käskinud Joosuat ja nõnda Joosua ka tegi. Ta ei jätnud tegemata midagi, mida Jehoova oli Moosesel teha käskinud.

16 Joosua vallutas kogu selle maa: Juuda mägismaa, kogu Negevi, kogu Gooseni piirkonna, Sefela, Araba ning Iisraeli mägismaa ja sealse Sefela*, 17 kogu maa alates Halaki mäest, mis tõuseb Seiri suunas, kuni Baal-Gaadini Liibanoni orus Hermoni mäe jalamil, ning ta alistas kõik nende kuningad ja surmas nad. 18 Joosua sõdis kõigi nende kuningatega pikka aega. 19 Iisraellastega ei teinud rahu ükski linn, välja arvatud Gibeon, kus elasid hiivlased. Kõik ülejäänud alistati sõjaga. 20 Jehoova lubas nende südamel kangust täis minna ja neil Iisraeliga sõdida, et ta võiks nad armu andmata hävitada. Nad tuli hävitada, nagu Jehoova oli Moosest käskinud.

21 Sel ajal pühkis Joosua mägismaalt, Hebronist, Debirist, Anabist, kogu Juuda mägismaalt ja kogu Iisraeli mägismaalt minema anaklased. Joosua hävitas nemad ja nende linnad. 22 Iisraellaste maale ei jäänud järele ühtegi anaklast. Neid jäi vaid Gazasse, Gatti ja Asdodisse. 23 Nii võttis Joosua kogu maa enda valdusse, nagu Jehoova oli Moosesele tõotanud, ja andis selle Iisraelile pärandiks, jagades selle suguharude vahel. Ja maa puhkas sõjast.

^ Joosua 11:2 Võib tõlkida ka „Arabas”.

^ Joosua 11:16 Võib tõlkida ka „eelmäestiku”.

Joosua  12 : 1 - 24

12 Need on maa kuningad, kelle iisraellased alistasid ja kelle maa nad võtsid oma valdusse Jordanist ida pool, Arnoni vadist kuni Hermoni mäeni ja terves idapoolses Arabas: 2 emorlaste kuningas Siihon, kes elas Hesbonis ning valitses Aroerist Arnoni vadi kaldal ja vadi keskpaigast kuni poole Gileadini, Jabboki vadini, mis on ammonlaste piiriks 3 (ta valitses ka idapoolset Arabat, mis ulatub kuni Kinnereti mereni* ja kuni Araba mere, Soolamere idakaldani Beet-Jesimoti suunas ja lõuna pool Pisgaa nõlvadeni);

4 samuti Baasani kuningas Oog, üks viimaseid refalasi, kes elas Astarotis ja Edreis 5 ning valitses Hermoni mäge, Salkat ja kogu Baasanit kuni gesurlaste ja maakatlaste piirini ning poolt Gileadi kuni Hesboni kuninga Siihoni valdusteni.

6 Jehoova teenija Mooses ja iisraellased alistasid nad, misjärel Jehoova teenija Mooses andis nende maa omandiks ruubenlastele, gaadlastele ja poolele manasselaste suguharule.

7 Need on maa kuningad, kelle Joosua ja iisraellased alistasid Jordanist lääne pool, Baal-Gaadist Liibanoni orus kuni Halaki mäeni, mis tõuseb Seiri suunas, ja kelle maa Joosua andis seejärel Iisraelile omandiks, jagades suguharude vahel 8 mägismaa, Sefela, Araba, mäenõlvad, kõrbe ja Negevi (see tähendab hettide, emorlaste, kaananlaste, perislaste, hiivlaste ja jebuuslaste maa):

9 Jeeriko kuningas — üks; Peeteli kõrval asunud Ai kuningas — üks;

10 Jeruusalemma kuningas — üks; Hebroni kuningas — üks;

11 Jarmuti kuningas — üks; Laakise kuningas — üks;

12 Egloni kuningas — üks; Geseri kuningas — üks;

13 Debiri kuningas — üks; Gederi kuningas — üks;

14 Horma kuningas — üks; Aradi kuningas — üks;

15 Libna kuningas — üks; Adullami kuningas — üks;

16 Makkeda kuningas — üks; Peeteli kuningas — üks;

17 Tappuahi kuningas — üks; Heeferi kuningas — üks;

18 Afeki kuningas — üks; Lassaroni kuningas — üks;

19 Maadoni kuningas — üks; Haasori kuningas — üks;

20 Simron-Meeroni kuningas — üks; Aksafi kuningas — üks;

21 Taanaki kuningas — üks; Megiddo kuningas — üks;

22 Kedese kuningas — üks; Karmelis asuva Jokneami kuningas — üks;

23 Doori nõlvadel valitsenud Doori kuningas — üks; Gilgalis asuva Goojimi kuningas — üks;

24 Tirsa kuningas — üks. Neid kuningaid oli kokku 31.

^ Joosua 12:3 Tegelikult järv; nimetatakse ka Genneesareti järveks, Galilea mereks ja Tiberiase mereks.

Joosua  13 : 1 - 33

13 Kui Joosua oli vana ja aastates, ütles Jehoova talle: „Sa oled jäänud vanaks ja sul on palju aastaid turjal, aga hulga maad on teil veel oma valdusse võtmata. 2 See on maa, mis on veel vallutamata: kõik vilistite ja gesurlaste piirkonnad 3 (maa-ala Egiptuse idaosas olevast Niiluse harust* kuni põhja pool asuva Ekronini peeti kaananlaste maaks), sealhulgas viie vilistite valitseja maad, see tähendab gazalaste, asdodlaste, askelonlaste, gatlaste ja ekronlaste maad; samuti aviitide alad 4 lõuna pool; kogu kaananlaste maa; maa-ala alates Aarast, mis kuulub siidonlastele, kuni Afekini ja kuni emorlaste piirini; 5 geballaste maa ja kogu Liibanon ida pool, Baal-Gaadist Hermoni mäe jalamil kuni Lebo-Hamatini*; 6 mägismaa elanikud Liibanonist Misrefot-Maimini; ja kõik siidonlased. Ma ajan need rahvad iisraellaste eest ära. Aga sina anna see maa pärandiks Iisraelile, nagu ma olen sind käskinud. 7 Jaota nüüd see maa pärandiks üheksale suguharule ja poolele Manasse suguharule.”

8 Selle suguharu teine pool ning ruubenlased ja gaadlased olid saanud endale pärandiks alad, mis Mooses oli andnud neile Jordanist ida pool, nii nagu Jehoova teenija Mooses neile oli andnud, 9 maa alates Aroerist Arnoni vadi kaldal, sealhulgas vadi keskel oleva linna, kogu Meedeba lavamaa kuni Diibonini, 10 ja kõik linnad, mis olid kuulunud emorlaste kuningale Siihonile, kes oli valitsenud Hesbonis, kuni ammonlaste piirini; 11 samuti olid nad saanud omale Gileadi ning gesurlaste ja maakatlaste maavaldused ning kogu Hermoni mäe ja kogu Baasani kuni Salkani 12 ning kogu Oogi kuningriigi Baasanis (Oog valitses Astarotis ja Edreis ning ta oli üks viimaseid refalasi). Mooses alistas need rahvad ja ajas nad nende valdustest välja. 13 Aga iisraellased ei ajanud ära gesurlasi ja maakatlasi, vaid need rahvad elavad Iisraeli keskel tänini.

14 Ainult leviitide suguharule ei andnud ta pärandit. Iisraeli Jumala Jehoova tuleohvrid on nende pärand, nagu ta neile on tõotanud.

15 Siis andis Mooses pärandi ruubenlaste suguharu suguvõsadele. 16 Neile kuulub maa alates Aroerist Arnoni vadi kaldal, sealhulgas vadi keskel olev linn ja kogu lavamaa Meedeba juures, 17 Hesbon ja kõik selle tütarlinnad lavamaal, Diibon, Baamot-Baal, Beet-Baal-Meon, 18 Jahas, Kedemot, Meefat, 19 Kirjataim, Sibma, Seret-Sahar orus oleva mäe peal, 20 Beet-Peor, Pisgaa nõlvad, Beet-Jesimot, 21 kõik lavamaa linnad ning kõik kuninglikud valdused, mis kuulusid emorlaste kuningale Siihonile, kes valitses Hesbonis. Mooses alistas nii tema, Midjani pealikud Evi, Rekemi, Tsuuri, Huuri ja Reba kui ka Siihoni vasallid*, kes sel maal elasid. 22 Beori poeg Bileam, ennustaja, oli üks neist, kelle iisraellased mõõgaga tapsid. 23 Ruubenlaste piiriks on Jordan. See maa ühes linnade ja nende juurde kuuluvate asulatega on ruubenlaste suguvõsade pärand.

24 Mooses andis pärandi ka Gaadi suguharule, Gaadi suguvõsadele. 25 Neile kuuluvad Jaaser, kõik Gileadi linnad, pool ammonlaste maast kuni Aroerini Rabba vastas, 26 maa Hesbonist kuni Raamat-Mispe ja Betonimini ning Mahanaimist kuni Debirini, 27 orus asuvad Beet-Haaram, Beet-Nimra, Sukkot, Saafon ja ülejäänud osa Hesboni kuninga Siihoni kuninglikest valdustest. Nende piiriks on Jordan alates Kinnereti mere lõunatipust ida pool Jordanit. 28 See maa ühes linnade ja nende juurde kuuluvate asulatega on gaadlaste suguvõsade pärand.

29 Mooses andis pärandi ka poolele Manasse suguharule, poole Manasse suguharu suguvõsadele. 30 Nende maaks on Mahanaimist alates kogu Baasan, kõik Baasani kuninga Oogi kuninglikud valdused ja kõik Jairi telkkülad Baasanis, 60 linna. 31 Pool Gileadi ning Astarot ja Edrei, Oogi kuninglike valduste linnad Baasanis, anti Manasse poja Maakiri poegadele, pooltele Maakiri suguvõsadele.

32 See on pärand, mille Mooses andis neile Moabi kõrbetasandikul teisel pool Jordanit, Jeerikost ida pool.

33 Aga leviitide suguharule Mooses pärandit ei andnud. Nende pärand on Iisraeli Jumal Jehoova, nagu ta neile on tõotanud.

^ Joosua 13:3 Heebrea sõna, mis on tõlgitud „Niiluse harust”, võib tõlkida ka „Siihorist”.

^ Joosua 13:5 Võib tõlkida ka „Hamati piirialani”.

^ Joosua 13:21 St kuningad, kes allusid Siihonile.

Joosua  14 : 1 - 15

14 See on maa, mille iisraellased Kaananimaal pärandina endale võtsid ning mille preester Eleasar, Nuuni poeg Joosua ja Iisraeli suguharude suguvõsade peamehed neile pärandiks andsid. 2 Nende pärand jagati neile liisuga, nagu Jehoova oli Moosese kaudu üheksa ja poole suguharu kohta käsu andnud. 3 Ülejäänud kahele ja poolele suguharule oli Mooses andnud pärandi teisel pool* Jordanit, aga leviitidele ta nende keskel pärandit ei andnud. 4 Joosepi järeltulijaid oli kaks suguharu, Manasse ja Efraim. Leviitidele aga maaosa ei antud, üksnes linnad elamiseks ning karjamaad nende kariloomade ja omandi jaoks. 5 Iisraellased jaotasid maa, nagu Jehoova oli Moosest käskinud.

6 Siis pöördusid Juuda mehed Gilgalis Joosua poole ja kenislase Jefunne poeg Kaaleb ütles talle: „Sa tead hästi, mida Jehoova ütles minu ja sinu kohta jumalamees Moosesele Kaades-Barneas. 7 Ma olin 40-aastane, kui Jehoova teenija Mooses saatis mind Kaades-Barneast välja maad uurima, ja tagasi jõudes rääkisin ma talle ausalt, mida ma seal nägin. 8 Kuigi mu vennad, kes käisid seal koos minuga, panid rahva südame värisema, käisin mina kogu südamest oma Jumala Jehoova järel. 9 Mooses andis tol päeval vande: „Maa, mille peale su jalg on astunud, saab sulle ja su poegadele püsivaks pärandiks, sest sa oled käinud mu Jumala Jehoova järel kogu südamest.” 10 Jehoova ongi mind elus hoidnud, just nagu ta tõotas, kõik need 45 aastat alates ajast, mil Jehoova andis Iisraeli kõrberännaku ajal Moosesele selle tõotuse. Siin ma nüüd olen, 85 aastat vana. 11 Ma olen praegu sama tugev nagu päeval, mil Mooses mu teele saatis. Mul on sõdimiseks ja kõigeks muuks sama palju jõudu nagu siis. 12 Anna mulle nüüd see mägismaa, mille Jehoova tol päeval tõotas mulle anda. Ehkki seal on anaklased ja suured kindlustatud linnad, nagu sa tol päeval ise kuulsid, on Jehoova kindlasti minuga ja ma ajan nad sealt ära, nagu Jehoova on tõotanud.”

13 Siis Joosua õnnistas teda ja andis Hebroni pärandiks Jefunne pojale Kaalebile. 14 Seepärast kuulub Hebron kenislase Jefunne pojale Kaalebile ja see on tema pärand tänaseni, kuna ta käis Iisraeli Jumala Jehoova järel kogu südamest. 15 Enne seda oli Hebroni nimi Kirjat-Arba (Arba oli üks anaklaste tähtsamaid mehi). Ja maa puhkas sõjast.

^ Joosua 14:3 Võib tõlkida ka „ida pool”.

Joosua  15 : 1 - 63

15 Maa, mis jagati liisuga Juuda suguharu suguvõsadele, ulatus Edomi piirini, nimelt Sini kõrbeni ja Negevi lõunaservani. 2 Nende lõunapiir algas Soolamere otsast, lõunapoolsest lahest. 3 See kulges lõuna poole Akrabbimi tõusuni, seejärel Sini, siis tõusis lõunast Kaades-Barneasse, kulges üle Hesroni üles Addarisse ja pöördus Karka poole. 4 Sealt edasi kulges piir Asmonisse, jõudis välja Egiptuse vadini ning lõppes merega. Selline oli nende lõunapiir.

5 Idapiiriks oli Soolameri kuni Jordani suudmeni ja põhjapiir algas merelahe juurest Jordani suudmest. 6 Piir tõusis Beet-Hoglasse, kulges põhja pool Beet-Arabat ja tõusis sealt Ruubeni poja Bohani kivini. 7 Seejärel tõusis piir Aakori orus asuva Debiri suunas ning pöördus põhja poole Gilgalisse, mis on Adummimi tõusu ees vadist lõuna pool. Edasi kulges piir Een-Semese veteni ja lõppes Een-Rogelis. 8 Sealt tõusis piir Ben-Hinnomi orgu, jebuuslaste lõunapoolsele nõlvale, see on Jeruusalemma. Edasi tõusis piir mäkke, mis kõrgub Hinnomi oru lääneküljes, Refaimi oru põhjaservas. 9 Siis märgiti piir selle mäe otsast Neftoahi allikani ja see kulges Efroni mäe linnadeni ning sealt Baalasse, see on Kirjat-Jearimi. 10 Baalast pöördus piir lääne poole, kulges Seiri mäeni ja edasi Jearimi mäe põhjapoolse nõlvani, see on Kesalonini, ning laskus sealt Beet-Semesesse ja kulges Timnani. 11 Edasi jooksis piir põhja poole kuni Ekroni nõlvani, sealt Sikkeronini ja Baala mäeni ning Jabneelini. Piir lõppes merega.

12 Läänepoolseks piiriks oli Suur meri* ja selle rannik. Need olid juudalaste suguvõsade maa-ala piirid.

13 Jefunne pojale Kaalebile anti maaosa juudalaste keskel, nagu Jehoova oli Joosuat käskinud, nimelt anti talle Kirjat-Arba (Arba oli Anaki isa), see on Hebron. 14 Kaaleb ajas sealt ära Anaki kolm poega Seesai, Ahimani ja Talmai — Anaki järeltulijad. 15 Sealt läks ta võitlema Debiri elanikega (Debiri nimi oli varem Kirjat-Seefer). 16 Kaaleb ütles: „Kes lööb Kirjat-Seeferit ja selle vallutab, sellele annan ma naiseks oma tütre Aksa.” 17 Otniel, Kaalebi venna Kenase poeg, vallutaski selle ja Kaaleb andis oma tütre Aksa talle naiseks. 18 Kui Aksa oli minemas oma mehe Otnieli koju, käis ta oma mehele peale, et see tema isalt põllumaad küsiks. Niisiis, kui Aksa tuli eesli seljast maha*, küsis Kaaleb temalt: „Mida sa soovid?” 19 Aksa vastas: „Palun õnnista mind! Sa oled andnud mulle kuiva maatüki lõuna pool*, aga anna mulle ka Gullot-Maim*.” Ta andiski temale Ülem-Gulloti ja Alam-Gulloti.

20 See oli Juuda suguharu suguvõsade pärand.

21 Juuda suguharu maa lõunaküljes Edomi piiri ääres olid järgmised linnad: Kabseel, Eeder, Jaagur, 22 Kiina, Diimona, Adada, 23 Kedes, Haasor, Jitnan, 24 Siif, Telem, Bealot, 25 Haasor-Hadatta, Kerijot-Hesron, see on Haasor, 26 Amam, Sema, Moolada, 27 Hasar-Gadda, Hesmon, Beet-Pelet, 28 Hasar-Suual, Beer-Seba, Bisjootja, 29 Baala, Iim, Esem, 30 Eltolad, Kesil, Horma, 31 Siklag, Madmanna, Sansanna, 32 Lebaot, Silhim, Ain ja Rimmon. Kokku 29 linna ja nende juurde kuuluvad asulad.

33 Sefela linnad olid Estaol, Sora, Asna, 34 Saanoah, Een-Gannim, Tappuah, Eenam, 35 Jarmut, Adullam, Soko, Aseka, 36 Saaraim, Aditaim, Gedera ja Gederotaim* — 14 linna ja nende juurde kuuluvad asulad;

37 Senan, Hadasa, Migdal-Gaad, 38 Dilan, Mispe, Jokteel, 39 Laakis, Boskat, Eglon, 40 Kabbon, Lahmas, Kitlis, 41 Gederot, Beet-Daagon, Naama ja Makkeda — 16 linna ja nende juurde kuuluvad asulad;

42 Libna, Eter, Aasan, 43 Jiftah, Asna, Nesib, 44 Keila, Aksib ja Maaresa — 9 linna ja nende juurde kuuluvad asulad;

45 Ekron ning selle tütarlinnad* ja selle juurde kuuluvad asulad; 46 Ekronist lääne pool kõik linnad Asdodi kõrval ja nende juurde kuuluvad asulad;

47 Asdod, selle tütarlinnad ja selle juurde kuuluvad asulad; Gaza, selle tütarlinnad ja selle juurde kuuluvad asulad kuni Egiptuse vadini ning Suure mere ja selle rannikualadeni.

48 Mäestikulinnad olid Saamir, Jattir, Soko, 49 Danna, Kirjat-Sanna, see on Debir, 50 Anab, Estemo, Aanim, 51 Goosen, Holon ja Giilo — 11 linna ja nende juurde kuuluvad asulad;

52 Arab, Duuma, Esan, 53 Jaanum, Beet-Tappuah, Afeka, 54 Humta, Kirjat-Arba, see on Hebron, ja Siior — 9 linna ja nende juurde kuuluvad asulad;

55 Maon, Karmel, Siif, Jutta, 56 Jisreel, Jokdeam, Saanoah, 57 Kajin, Gibea ja Timna — 10 linna ja nende juurde kuuluvad asulad;

58 Halhul, Beet-Suur, Gedoor, 59 Maarat, Beet-Anot ja Eltekon — 6 linna ja nende juurde kuuluvad asulad;

60 Kirjat-Baal, see on Kirjat-Jearim, ja Rabba — 2 linna ja nende juurde kuuluvad asulad.

61 Kõrbelinnad olid Beet-Araba, Middin, Sekaka, 62 Nibsan, Soolalinn ja Een-Gedi — 6 linna ja nende juurde kuuluvad asulad.

63 Aga Jeruusalemmas elavaid jebuuslasi juudalased ära ajada ei suutnud ja seepärast elavad jebuuslased Jeruusalemmas koos juudalastega tänini.

^ Joosua 15:12 St Vahemeri.

^ Joosua 15:18 Teine võimalik tähendus: „plaksutas eesli seljas istudes käsi”, ilmselt tähelepanu võitmiseks.

^ Joosua 15:19 Võib tõlkida ka „maatüki Negevis”.

^ Joosua 15:19 Nimi Gullot-Maim tähendab „veesilmad”.

^ Joosua 15:36 Teine võimalik tähendus: „Gedera ja selle lambaaedikud”.

^ Joosua 15:45 Võib tõlkida ka „ümberkaudsed linnad”.

Joosua  16 : 1 - 10

16 Maa, mis jagati liisuga Joosepi järglastele, algas Jordanist Jeeriko kohalt ja ulatus Jeerikost ida poole jäävate veteni ning võttis enda alla kõrbe, mis tõuseb Jeerikost Peeteli mägismaale. 2 Peetelist, mis oli Luusi lähedal, kulges piir Atarotini, mis on arklaste piiriks, 3 laskus lääne suunas jafletlaste piirini, sealt kuni Alam-Beet-Hooroni piirini ja Geserini ning lõppes merega.

4 Joosepi järglased manasselased ja efraimlased võtsid maa oma valdusse. 5 Efraimi järglaste ja nende suguvõsade pärandi piir jooksis idast Atarot-Addarist Ülem-Beet-Hooronini ja 6 sealt edasi mereni. Põhja poole jäi Mikmetat, sealt käändus piir ida poole Taanat-Silosse ning kulges ida poole Jaanoahini. 7 Jaanoahist laskus see Atarotti ja Naarasse, ulatus Jeerikoni ning jõudis välja Jordanini. 8 Tappuahi juurest kulges piir edasi lääne poole Kanaa vadini ja lõppes merega. See on Efraimi suguharu suguvõsade pärand. 9 Lisaks olid efraimlastel manasselaste pärandi keskel oma linnad koos nende juurde kuuluvate asulatega.

10 Aga nad ei ajanud ära Geseris elavaid kaananlasi, vaid need elavad Efraimi keskel tänini ning on pandud tegema orjatööd.

Joosua  17 : 1 - 18

17 Siis heideti liisku Joosepi esmasündinu Manasse suguharule. Manasse esmasündinule Maakirile, Gileadi isale, said Gilead ja Baasan, sest ta oli sõjamees. 2 Seejärel heideti liisku ülejäänud manasselastele nende suguvõsade kaupa: Abieseri järglastele, Heeleki järglastele, Asrieli järglastele, Sekemi järglastele, Heeferi järglastele ja Semida järglastele. Need olid Joosepi poja Manasse järglased, mehed nende suguvõsade kaupa. 3 Kuid Selofhadil, kes oli Manasse poja Maakiri poja Gileadi poja Heeferi poeg, ei olnud poegi, vaid ainult tütred. Nende nimed olid Mahla, Noa, Hogla, Milka ja Tirsa. 4 Nad tulid preester Eleasari ja Nuuni poja Joosua ning pealike ette ja ütlesid: „Jehoova käskis Moosesel anda meile pärandi meie suguvendade keskel.” Nii antigi neile Jehoova käsu kohaselt pärand nende isa vendade keskel.

5 Manasse sai liisuga veel kümme maatükki lisaks Gileadile ja Baasanile, mis on teisel pool* Jordanit, 6 sest Manasse tütardele anti pärand tema poegade keskel; Manasse teiste järeltulijate omandiks sai Gileadimaa.

7 Manasse piir kulges Aaserist Mikmetatini, mis on Sekemi vastas, ja sealt edasi lõunasse Een-Tappuahi elanike juurde. 8 Tappuahimaa sai Manassele, kuid Manasse piiril olev Tappuahi linn kuulus Efraimi järglastele. 9 Sealt laskus piir lõunasse Kanaa vadini, kus Manasse linnade keskel asuvad Efraimi linnad, ning Manasse piir kulges vadist põhja pool ja lõppes merega. 10 Sellest lõuna pool olev maa kuulus Efraimile ja põhja pool olev maa sai Manassele ning meri oli tema maa piiriks. Põhjas ulatub Manasse ala Aaserini ja idas Issaskarini.

11 Manassele said Issaskari ja Aaseri aladel linnad Beet-Sean, Jibleam, Door, Een-Door, Taanak ja Megiddo koos nende linnade elanike ja tütarlinnadega, kolm kõrgendikku.

12 Aga Manasse järglased ei suutnud neid linnu oma valdusse võtta; kaananlased olid visad ja jäid sellele maale elama. 13 Kui iisraellased olid tugevamaks saanud, panid nad kaananlased orjatööle, aga nad ei ajanud neid täielikult ära.

14 Joosepi järglased küsisid Joosualt: „Mispärast oled sa andnud meile pärandiks vaid ühe maatüki? Me oleme ju arvukas rahvas, sest Jehoova on meid seniajani õnnistanud.” 15 Joosua vastas neile: „Kui te olete nii arvukas rahvas, siis minge ja raadake endale metsa perislaste ja refalaste maal, sest Efraimi mägismaa on teile liiga kitsas.” 16 Siis ütlesid Joosepi järglased: „Mägismaast meile ei piisa, kuid kõigil orus elavatel kaananlastel on raudvikatitega sõjavankrid, nii neil, kes on Beet-Seanis ja selle tütarlinnades, kui ka neil, kes on Jisreeli orus.” 17 Siis ütles Joosua Joosepi järglastele Efraimile ja Manassele: „Te olete arvukas ja tugev rahvas. Te ei saa mitte ainult üht liisuosa, 18 vaid teie omaks saab ka mägismaa. Seal kasvab küll mets, kuid raiuge see maha. Sellest saab teie maa ääreala. Te ajate kaananlased ära, kuigi nad on tugevad ja neil on raudvikatitega sõjavankrid.”

^ Joosua 17:5 St ida pool.

Joosua  18 : 1 - 28

18 Siis kogunes terve iisraellaste kogudus Siilosse ja nad panid sinna püsti kogudusetelgi, kuna maa oli nüüd nende ees alistatud. 2 Aga seitsmele Iisraeli suguharule polnud veel pärandit jagatud. 3 Seepärast ütles Joosua iisraellastele: „Kui kaua te veel viivitate ega võta oma valdusse maad, mille teie esiisade Jumal Jehoova teile on andnud? 4 Valige igast suguharust kolm meest ja ma saadan nad välja, et nad käiksid maa läbi ja kaardistaksid selle, et see pärandiosadeks jaotada. Siis tulgu nad minu juurde tagasi. 5 Nad jaotagu see endi vahel seitsmeks osaks. Juuda jääb oma maa-alale lõunas ja Joosepi sugu oma maa-alale põhjas. 6 Kaardistage maa, jaotage see seitsmeks osaks ja tooge see plaan minu kätte, siis heidan ma meie Jumala Jehoova ees liisku. 7 Leviitidel aga ei ole osa teie keskel, sest nende pärand on Jehoova preestriamet. Gaad, Ruuben ja pool Manasse suguharu on juba saanud endale Jordanist ida pool pärandi, mille Jehoova teenija Mooses neile andis.”

8 Siis mehed seadsid end teeleminekuks valmis ja Joosua andis neile, kes läksid maad kaardistama, sellise käsu: „Minge ja käige maa läbi ning kaardistage see. Siis tulge minu juurde tagasi ja ma heidan siin Siilos Jehoova ees liisku.” 9 Mehed läksidki, käisid maa läbi ja kandsid raamatusse kõik selle linnad ning jagasid maa seitsmeks osaks. Seejärel tulid nad Joosua juurde laagrisse Siilosse. 10 Siis heitis Joosua Siilos Jehoova ees liisku ning jaotas nõnda iisraellaste vahel maa, nii et igaüks sai oma osa.

11 Kõigepealt langes liisk Benjamini suguharu suguvõsadele ning nad said endale maa-ala Juuda rahva ja Joosepi rahva vahel. 12 Nende põhjapiir algas Jordanist, tõusis nõlvale Jeerikost põhja pool, edasi mäele lääne suunas ning ulatus Beet-Aaveni kõrbesse. 13 Sealt kulges piir Luusi, selle lõunapoolsele nõlvale, see on Peetelisse, siis laskus piir Atarot-Addarini, mis asub Alam-Beet-Hooronist lõuna pool paikneval mäel. 14 Nende läänepiir kulges Beet-Hooroni vastas oleva mäe juurest lõunasse ja ulatus sealt juudalaste linna Kirjat-Baali, see on Kirjat-Jearimi, ning lõppes seal.

15 Lõunapiir algas Kirjat-Jearimist ja kulges edasi lääne poole; see jõudis välja Neftoahi veeallikani. 16 Edasi laskus piir Ben-Hinnomi oru vastas oleva mäe kaugeima küljeni Refaimi oru põhjaosas ja sealt Hinnomi orgu jebuuslaste lõunapoolsele nõlvale ning alla Een-Rogelisse. 17 Siis jooksis piir põhja poole, seejärel Een-Semesesse ja sealt Gelilotini, mis on Adummimi tõusu ees, ning laskus Ruubeni poja Bohani kivini. 18 Sealt kulges see Araba ees oleva põhjapoolse nõlvani ja laskus Arabasse. 19 Seejärel kulges piir Beet-Hogla põhjapoolse nõlvani ja lõppes Soolamere põhjalahes Jordani lõunasuudmes. See oli lõunapiir. 20 Idapiiriks oli Jordan. See oli Benjamini järeltulijate suguvõsade pärandmaa ja need olid selle maa piirid.

21 Benjamini suguharu suguvõsade linnad olid Jeeriko, Beet-Hogla, Eemek-Kesis, 22 Beet-Araba, Semaraim, Peetel, 23 Avvim, Paara, Ofra, 24 Kefar-Ammoni, Ofni ja Geba — 12 linna ja nende juurde kuuluvad asulad;

25 samuti Gibeon, Raama, Beerot, 26 Mispe, Kefiira, Mosa, 27 Rekem, Jirpeel, Tarala, 28 Seela, Elef, Jebuusi ehk Jeruusalemm, Gibea ja Kirjat — 14 linna ja nende juurde kuuluvad asulad.

See oli Benjamini järeltulijate suguvõsade pärand.

Joosua  19 : 1 - 51

19 Teine liisk langes Siimeonile, Siimeoni suguharu suguvõsadele. Nad said endale pärandi juudalaste pärandi keskel. 2 Nende pärandiks said Beer-Seba koos Seebaga, Moolada, 3 Hasar-Suual, Bala, Esem, 4 Eltolad, Betuul, Horma, 5 Siklag, Beet-Markabot, Hasar-Suusa, 6 Beet-Lebaot ja Saaruhen — 13 linna ja nende juurde kuuluvad asulad; 7 Ain, Rimmon, Eter ja Aasan — 4 linna ja nende juurde kuuluvad asulad, 8 samuti kõik asulad nende linnade ümber kuni Baalat-Beeri ehk Raamani lõunas. See oli Siimeoni suguharu suguvõsade pärand. 9 Siimeoni järeltulijad said oma pärandi juudalaste maaosast, sest juudalaste osa oli liiga suur. Nii said Siimeoni järeltulijad endale omandi nende pärandi keskel.

10 Kolmas liisk langes Sebuloni järeltulijate suguvõsadele ja nende pärandi piir ulatus kuni Saaridini. 11 Lääne suunas tõusis piir Maralisse ja jõudis Dabbesetti ning ulatus Jokneami ees olevasse vadisse. 12 Ida suunas jooksis piir Saaridist päikesetõusu poole kuni Kislot-Taaborini ja sealt Daberatti ning tõusis Jaafiasse. 13 Sealt kulges see edasi ida suunas, päikesetõusu poole Gat-Heeferisse, Eet-Kaasinisse ja Rimmonisse ning ulatus kuni Neani. 14 Põhjas pöördus piir Hannatoni poole ja jõudis välja Jiftah-Eeli orgu, 15 Kattatti, Nahalali, Simroni, Jidalasse ja Petlemma. Kokku oli 12 linna koos nende juurde kuuluvate asulatega. 16 See oli Sebuloni järeltulijate suguvõsade pärand. Need olid nende linnad koos asulatega.

17 Neljas liisk langes Issaskarile, Issaskari järeltulijate suguvõsadele. 18 Nende piiriks said Jisreel, Kesullot, Suunem, 19 Hafaraim, Sioon, Anaharat, 20 Rabbit, Kisjon, Ebes, 21 Remet, Een-Gannim, Een-Hadda ja Beet-Passes. 22 Piir ulatus Taaborini, Sahasimani ja Beet-Semeseni ning lõppes Jordani juures. Kokku oli 16 linna koos nende juurde kuuluvate asulatega. 23 See oli Issaskari suguharu suguvõsade pärand. Need olid nende linnad koos asulatega.

24 Viies liisk langes Aaseri suguharu suguvõsadele. 25 Nende piiriks said Helkat, Hali, Beten, Aksaf, 26 Alammelek, Amad ja Misal. Läänes ulatus piir Karmeli ja Siihor-Libnatini 27 ning läks tagasi ida poole Beet-Daagonisse, jõudis Sebulonini ja Jiftah-Eeli orgu põhja pool, Beet-Eemekisse ja Neielisse, möödus Kabuulist vasakult, 28 kulges sealt edasi Ebronisse, Rehobisse, Hammonisse, Kanaasse kuni rahvarohke Siidonini. 29 Seejärel jooksis piir tagasi Raamasse ning ulatus kindlustatud Tüürose linnani. Siis läks piir tagasi Hosasse ning lõppes mere ääres, kus paiknevad Aksib, 30 Umma, Afek ja Rehob. Kokku oli 22 linna koos nende juurde kuuluvate asulatega. 31 See oli Aaseri suguharu suguvõsade pärand. Need olid nende linnad koos asulatega.

32 Kuues liisk langes Naftali järeltulijatele, Naftali järeltulijate suguvõsadele. 33 Nende piir jooksis Heelefist ja Saanannimi suure puu juurest Adami-Nekebi, Jabneeli ja Lakkumini ning lõppes Jordani ääres. 34 Piir kulges tagasi lääne poole Asnot-Taaborini ja sealt Hukkokisse. Lõunas ulatus piir Sebulonini, läänes Aaserini ja idas Juudani* Jordani ääres. 35 Kindlustatud linnad olid Tsiddim, Seer, Hammat, Rakkat, Kinneret, 36 Adama, Raama, Haasor, 37 Kedes, Edrei, Een-Haasor, 38 Jireon, Migdal-Eel, Horem, Beet-Anat ja Beet-Semes. Kokku oli 19 linna koos nende juurde kuuluvate asulatega. 39 See oli Naftali suguharu suguvõsade pärand. Need olid nende linnad koos asulatega.

40 Seitsmes liisk langes Daani suguharu suguvõsadele. 41 Nende pärandi piiriks olid Sora, Estaol, Iir-Semes, 42 Saalabbin, Ajjalon, Jitla, 43 Eelon, Timna, Ekron, 44 Elteke, Gibbeton, Baalat, 45 Jehud, Bene-Berak, Gat-Rimmon, 46 Mee-Jarkon ja Rakkon, ning piir jooksis Joppe kõrvalt. 47 Daanlastele aga oli nende maa-ala liiga kitsas. Seepärast läksid nad sõdima üles Lesemi vastu, vallutasid selle ja lõid selle elanikud mõõgaga maha. Nad võtsid Lesemi enda valdusse ja asusid sinna elama ning nimetasid selle oma esiisa Daani järgi Daaniks. 48 See oli Daani suguharu suguvõsade pärand. Need olid nende linnad koos asulatega.

49 Nii jagasid nad maa pärandiosadeks. Siis andsid iisraellased enda keskel pärandi Nuuni pojale Joosuale. 50 Jehoova käsu kohaselt andsid nad talle linna, mille ta endale küsis, nimelt Timnat-Serahi Efraimi mägismaal. Ta ehitas linna üles ja asus sinna elama.

51 Need olid pärandmaad, mis preester Eleasar, Nuuni poeg Joosua ja Iisraeli suguharude suguvõsade peamehed jagasid liisku heites Jehoova ees Siilos kogudusetelgi sissekäigu juures. Sellega lõpetasid nad maa jaotamise.

^ Joosua 19:34 Viitab ilmselt ühele Juuda suguharust pärit mehe suguvõsale.

Joosua  20 : 1 - 9

20 Siis lausus Jehoova Joosuale: 2 „Ütle iisraellastele: „Valige endale pelgulinnad, millest ma teile Moosese kaudu rääkisin, 3 et sinna saaks põgeneda inimesetapja, kes kogemata, ilma et oleks ette kavatsenud, on kellegi tapnud. Need linnad olgu teile pelgupaigaks veritasunõudja eest. 4 Inimesetapja põgenegu ühte neist linnadest, linnavärava juurde, ja rääkigu seal oma lugu selle linna vanematele. Nad lasku ta linna, andku talle elamispaik ja ta elagu seal nende juures. 5 Kui veritasunõudja teda jälitab, ei tohi nad tapjat tema kätte anda, sest too tappis kaasinimese kogemata, ilma et oleks teda varem vihanud. 6 Tapja elagu selles linnas, kuni ta üle on koguduse ees kohut mõistetud. Ta jäägu sinna kuni sel ajal ametisoleva ülempreestri surmani. Seejärel võib inimesetapja pöörduda tagasi koju, linna, kust ta oli põgenenud.””

7 Niisiis andsid nad püha linna staatuse* Kedesele Galileas Naftali mägismaal, Sekemile Efraimi mägismaal ja Kirjat-Arbale, see on Hebronile, Juuda mägismaal. 8 Jordani piirkonnas Jeerikost ida pool valisid nad Ruubeni suguharult kõrbe lavamaal asuva Beseri, Gaadi suguharult Gileadis oleva Raamoti ja Manasse suguharult Baasanis oleva Golani.

9 Need linnad valiti välja kõigi iisraellaste ja nende keskel elavate muulaste jaoks, et sinna võiks põgeneda igaüks, kes tahtmatult on kellegi tapnud, et ta ei sureks veritasunõudja käe läbi, enne kui tema üle on rahva ees kohut mõistetud.

^ Joosua 20:7 St eraldasid erilise eesmärgi jaoks.

Joosua  21 : 1 - 45

21 Leviitide suguvõsade peamehed tulid nüüd preester Eleasari, Nuuni poja Joosua ja iisraellaste suguharude suguvõsade peameeste juurde 2 ja ütlesid neile Kaananimaal Siilos: „Jehoova käskis Moosese kaudu anda meile elamiseks linnad koos nende karjamaadega meie karjadele.” 3 Nii andsidki iisraellased Jehoova käsul oma pärandist leviitidele need linnad ja nende karjamaad.

4 Kõigepealt langes liisk kehatlaste suguvõsadele. Neile leviitidele, kes olid preester Aaroni järeltulijad, anti liisku heites 13 linna Juuda suguharult, Siimeoni suguharult ja Benjamini suguharult.

5 Ülejäänud kehatlased said endale liisuga 10 linna Efraimi suguharu suguvõsadelt, Daani suguharult ja poolelt Manasse suguharult.

6 Geersonlased said endale liisuga 13 linna Issaskari suguharu suguvõsadelt, Aaseri suguharult, Naftali suguharult ja poolelt Manasse suguharult Baasanis.

7 Merarlaste suguvõsad said 12 linna Ruubeni suguharult, Gaadi suguharult ja Sebuloni suguharult.

8 Niisiis andsid iisraellased liisku heites need linnad ja nende karjamaad leviitidele, nii nagu Jehoova oli Moosese kaudu käskinud.

9 Juuda suguharult ja Siimeoni suguharult anti järgnevalt loetletud linnad, 10 mis said leviitidele, Aaroni poegadele kehatlaste suguvõsadest, sest esimene liisk langes neile. 11 Neile anti Juuda mägismaal Kirjat-Arba (Arba oli Anaki isa), see on Hebron, ja seda ümbritsevad karjamaad. 12 Aga linna maavaldused ja asulad anti Jefunne pojale Kaalebile.

13 Preester Aaroni poegadele anti pelgulinnaks, kuhu võis põgeneda inimesetapja, Hebron ja selle karjamaad, samuti anti neile Libna ja selle karjamaad, 14 Jattir ja selle karjamaad, Estemoa ja selle karjamaad, 15 Holon ja selle karjamaad, Debir ja selle karjamaad, 16 Ain* ja selle karjamaad, Jutta ja selle karjamaad ning Beet-Semes ja selle karjamaad — 9 linna neilt kahelt suguharult.

17 Benjamini suguharult anti Gibeon ja selle karjamaad, Geba ja selle karjamaad, 18 Anatot ja selle karjamaad ning Almon ja selle karjamaad — 4 linna.

19 Kõiki Aaroni järeltulijatele, preestritele, antud linnu oli kokku 13 linna koos karjamaadega.

20 Teised kehatlaste suguvõsad leviitide hulgast said liisuga endale linnad Efraimi suguharult. 21 Neile anti pelgulinnaks, kuhu võis põgeneda inimesetapja, Sekem ja selle karjamaad Efraimi mägismaal, samuti anti neile Geser ja selle karjamaad, 22 Kibsaim ja selle karjamaad ning Beet-Hooron ja selle karjamaad — 4 linna.

23 Daani suguharult anti Elteke ja selle karjamaad, Gibbeton ja selle karjamaad, 24 Ajjalon ja selle karjamaad ning Gat-Rimmon ja selle karjamaad — 4 linna.

25 Poolelt Manasse suguharult anti Taanak ja selle karjamaad ning Gat-Rimmon ja selle karjamaad — 2 linna.

26 Kõiki teistele kehatlaste suguvõsadele antud linnu koos nende karjamaadega oli kokku 10.

27 Geersonlastele leviitide suguvõsadest anti poolelt Manasse suguharult pelgulinnaks, kuhu võis põgeneda inimesetapja, Golan Baasanis ja selle karjamaad, samuti anti neile Beestera ja selle karjamaad — 2 linna.

28 Issaskari suguharult anti Kisjon ja selle karjamaad, Daberat ja selle karjamaad, 29 Jarmut* ja selle karjamaad ning Een-Gannim ja selle karjamaad — 4 linna.

30 Aaseri suguharult anti Misal ja selle karjamaad, Abdon ja selle karjamaad, 31 Helkat ja selle karjamaad ning Rehob ja selle karjamaad — 4 linna.

32 Naftali suguharult anti pelgulinnaks, kuhu võis põgeneda inimesetapja, Kedes Galileas ja selle karjamaad, samuti anti neile Hammot-Door ja selle karjamaad ning Kartan ja selle karjamaad — 3 linna.

33 Kõiki geersonlaste suguvõsadele antud linnu koos nende karjamaadega oli kokku 13.

34 Merarlaste suguvõsadele, ülejäänud leviitidele, anti Sebuloni suguharult Jokneam ja selle karjamaad, Karta ja selle karjamaad, 35 Dimna ja selle karjamaad ning Nahalal ja selle karjamaad — 4 linna.

36 Ruubeni suguharult anti Beser ja selle karjamaad, Jahas ja selle karjamaad, 37 Kedemot ja selle karjamaad ning Meefat ja selle karjamaad — 4 linna.

38 Gaadi suguharult anti pelgulinnaks, kuhu võis põgeneda inimesetapja, Raamot Gileadis ja selle karjamaad, samuti anti neile Mahanaim ja selle karjamaad, 39 Hesbon ja selle karjamaad ning Jaaser ja selle karjamaad — kokku 4 linna.

40 Merarlaste suguvõsadele, ülejäänud leviitidele, anti liisku heites kokku 12 linna.

41 Kõiki leviitide linnu iisraellastele kuuluval maal oli 48 linna koos karjamaadega. 42 Iga linna ümber olid karjamaad, kõikide nende linnade ümber.

43 Nii andis Jehoova Iisraelile kogu maa, mille ta vandega oli tõotanud nende esiisadele anda, ja nad võtsid selle oma valdusse ning asusid sinna elama. 44 Jehoova andis neile rahu kõigist ümberkaudsetest vaenlastest, nagu ta oli nende esiisadele vandunud, ja ükski nende vaenlastest ei suutnud neile vastu seista. Jehoova andis kõik nende vaenlased nende kätte. 45 Ükski tõotus kõigist neist headest tõotustest, mis Jehoova oli Iisraeli soole andnud, ei jäänud täitumata, vaid kõik läks täide.

^ Joosua 21:16 Jos 15:42 ja 19:7 Aasan.

^ Joosua 21:29 Jos 19:21 Remet.

Joosua  22 : 1 - 34

22 Siis kutsus Joosua enda juurde ruubenlased, gaadlased ja pool manasselaste suguharu 2 ning ütles neile: „Te olete teinud kõik, mida Jehoova teenija Mooses teil teha käskis, ja te olete võtnud kuulda mu häält kõiges, mida mina olen teil teha käskinud. 3 Te pole jätnud maha oma vendi kogu selle aja kuni tänaseni ja olete täitnud oma Jumala Jehoova käske. 4 Nüüd on teie Jumal Jehoova andnud teie vendadele rahu, nagu ta neile tõotas. Pöörduge siis nüüd tagasi oma telkidesse, maale, mille Jehoova teenija Mooses andis teile omandiks teisel pool* Jordanit. 5 Aga täitke hoolsalt käske ja seadust, mille Jehoova teenija Mooses teile andis: armastage oma Jumalat Jehoovat ja käige kõigil tema teedel, järgige tema käske ja hoidke tema ligi ning teenige teda kogu südamest ja hingest.”

6 Nende sõnadega Joosua õnnistas neid ja saatis nad ära ning nad läksid oma telkidesse. 7 Poolele Manasse suguharule oli Mooses andnud pärandi Baasanis, aga teisele poolele koos nende vendadega andis Joosua pärandi Jordanist lääne pool. Joosua saatis nad ära nende telkidesse, õnnistades neid 8 sõnadega: „Minge tagasi oma telkidesse suure rikkuse, väga paljude kariloomade, hõbeda, kulla, vase ja rauaga ning väga suure hulga riietega. Võtke koos oma vendadega oma osa vaenlastelt saadud sõjasaagist.”

9 Seejärel lahkusid ruubenlased, gaadlased ja pool manasselaste suguharu teistest iisraellastest Kaananimaal Siilos ning läksid tagasi Gileadimaale, neile kuuluvale maale, kuhu nad olid elama asunud Moosese kaudu antud Jehoova käsu kohaselt. 10 Jõudnud Jordani piirkonda Kaananimaal, ehitasid ruubenlased, gaadlased ja pool manasselaste suguharu sinna Jordani äärde altari, suure ja muljetavaldava altari. 11 Mõne aja pärast kuulsid sellest teised iisraellased ja ütlesid: „Ruubenlased, gaadlased ja pool manasselaste suguharu on ehitanud altari Kaananimaa piirile, Jordani läänekaldale, iisraellaste poolele.” 12 Kui iisraellased sellest kuulda said, kogunes terve iisraellaste kogudus Siilosse, et nende vastu sõtta minna.

13 Iisraellased saatsid ruubenlaste, gaadlaste ja poole manasselaste suguharu juurde Gileadimaale preester Eleasari poja Piinehase 14 ja koos temaga kümme pealikut: ühe suguvõsa pealiku igast Iisraeli suguharust, igaüks neist oli oma suguvõsa peamees Iisraeli tuhandete seas. 15 Kui need jõudsid ruubenlaste, gaadlaste ja poole manasselaste suguharu juurde Gileadimaale, ütlesid nad neile:

16 „Nii ütleb terve Jehoova kogudus: „Kuidas te küll võisite Iisraeli Jumala niimoodi reeta? Miks te pole kuuletunud Jehoovale, vaid mässate Jehoova vastu ja olete endale altari ehitanud? 17 Kas meil on veel vähe Peori juures tehtud patust? Me pole veel tänaseni sellest puhtaks saanud, kuigi Jehoova kogudust tabas nuhtlus. 18 Ja nüüd te tahate Jehoova hüljata! Kui teie täna Jehoova vastu mässate, siis homme vihastub ta terve Iisraeli koguduse peale. 19 Kui te olete teinud seda seetõttu, et teie arvates on teile kuuluv maa ebapuhas, siis tulge üle Jehoovale kuuluvale maale, kus on Jehoova telkpühamu, ja asuge elama meie keskele. Ärge ainult mässake Jehoova vastu ja ärge tehke sellega ka meist mässajaid, et ehitate endale altari lisaks meie Jumala Jehoova altarile! 20 Kas siis, kui Serahi poeg Aakan polnud ustav, vaid võttis midagi hävitamisele määratust, ei tõusnud mitte Jumala viha terve iisraellaste koguduse vastu? Ta polnud sugugi ainus, kes selle patu pärast pidi surema!””

21 Seepeale vastasid ruubenlased, gaadlased ja pool manasselaste suguharu Iisraeli tuhandete peameestele: 22 „Jumalate Jumal Jehoova! Jumalate Jumal Jehoova! Tema teab ja ka Iisrael saagu teada! Kui me oleme mässanud ja olnud truudusetud Jehoova vastu, siis ärgu Jumal meile täna halastagu! 23 Kui me ehitasime endale altari selleks, et taganeda Jehoovast ja ohverdada selle peal põletusohvreid, roaohvreid ja rahuohvreid, siis Jehoova karistagu meid! 24 Me ehitasime selle hoopis seetõttu, et olime mures, et tulevikus võivad teie pojad öelda meie poegadele: „Mis on teil tegemist Iisraeli Jumala Jehoovaga? 25 Jehoova on pannud meie ja teie vahele piiriks Jordani, te ruubenlased ja gaadlased. Teil pole mingit tegemist Jehoovaga!” Ja teie pojad võivad takistada meie poegadel Jehoovat teenida.

26 Seepärast me ütlesime: „Ehitagem siis altar, aga mitte selleks, et ohverdada põletus- ja tapaohvreid, 27 vaid selleks, et see oleks tunnistajaks teie ja meie ning meie järeltulijate vahel, et me teenime Jehoovat oma põletus-, tapa- ja rahuohvritega, ja et tulevikus teie pojad ei ütleks meie poegadele: „Teil pole mingit tegemist Jehoovaga!”” 28 Nii me siis ütlesime: „Kui nad peaksid meile ja meie järeltulijatele tulevikus niiviisi ütlema, siis me vastame: „Vaadake seda Jehoova altari sarnast altarit, mille meie esiisad valmistasid mitte põletus- ega tapaohvrite toomiseks, vaid selleks, et see oleks tunnistajaks teie ja meie vahel.”” 29 Meile pole pähegi tulnud mässata Jehoova vastu ja Jehoova hüljata ning ehitada altar põletus-, roa- ja tapaohvrite toomiseks lisaks meie Jumala Jehoova altarile, mis on tema telkpühamu ees!”

30 Kui preester Piinehas, koguduse pealikud ja Iisraeli tuhandete peamehed, kes olid koos temaga, kuulsid Ruubeni, Gaadi ja Manasse järeltulijate sõnu, jäid nad rahule. 31 Niisiis ütles preester Eleasari poeg Piinehas Ruubeni, Gaadi ja Manasse järeltulijatele: „Täna me saime teada, et Jehoova on meie keskel, sest te pole olnud Jehoova vastu truudusetud. Te olete nüüd iisraellased Jehoova karistusest päästnud.”

32 Siis lahkusid preester Eleasari poeg Piinehas ja pealikud ruubenlaste ja gaadlaste juurest Gileadimaalt ja läksid tagasi Kaananimaale ning tõid sõna teistele iisraellastele. 33 Iisraellased jäid selle vastusega rahule. Nad ülistasid Jumalat ega plaaninud enam ruubenlaste ja gaadlaste vastu sõtta minna, et hävitada maa, kus nad elavad.

34 Ruubenlased ja gaadlased aga andsid altarile nime*. Nad ütlesid: „See on meie vahel tunnistajaks, et Jehoova on tõeline Jumal.”

^ Joosua 22:4 St ida pool.

^ Joosua 22:34 Kontekstist võib järeldada, et altar sai nimeks Tunnistaja.

Joosua  23 : 1 - 16

23 Pikka aega pärast seda, kui Jehoova oli andnud Iisraelile rahu kõigist ümberkaudsetest vaenlastest, siis, kui Joosua oli vana ja elatanud, 2 kutsus Joosua kokku kogu Iisraeli, selle vanemad, selle peamehed, kohtumõistjad ja ülevaatajad, ning ütles neile: „Ma olen vanaks jäänud ja mul on palju aastaid turjal. 3 Te olete ise näinud, mida teie Jumal Jehoova on kõigi nende rahvastega teie pärast teinud. Teie Jumal Jehoova võitles ise teie eest. 4 Ma andsin liisuga teie suguharudele pärandiks nii nende rahvaste maa, kes elavad veel teie keskel, kui ka kõigi nende rahvaste maa, kelle ma hävitasin lääne pool Jordanit kuni Suure mereni*. 5 Teie Jumal Jehoova oli see, kes kihutas nad minema, ajas ära teie eest, ja te võtsite nende maa endale, nii nagu teie Jumal Jehoova oli teile tõotanud.

6 Olge siis julged täitma kõike seda, mis on kirjas Moosese seaduse raamatus, ja ärge kalduge sellest ei paremale ega vasakule 7 ning ärge segunege nende rahvastega, kes on jäänud teie keskele elama. Te ei tohi isegi mainida nende jumalate nimesid ega nende juures vanduda, nende ette kummardada ega neid teenida, 8 vaid teil tuleb hoida oma Jumala Jehoova ligi, nagu te olete seda tänaseni teinud. 9 Jehoova ajab teie eest ära suured ja vägevad rahvad, sest tänaseni pole mitte keegi suutnud teile vastu seista. 10 Üksainus teie mees ajab taga tuhandet, sest teie Jumal Jehoova võitleb teie eest, nagu ta teile on tõotanud. 11 Olge siis alati valvel ja armastage oma Jumalat Jehoovat!

12 Aga kui te taganete temast ja hoiate nende poole, kes on neist rahvastest teie sekka järele jäänud, abiellute nendega ja käite nendega läbi, 13 siis teadke, et teie Jumal Jehoova ei aja enam neid rahvaid teie eest ära. Nad saavad teile lõksuks ja püüniseks ning piitsaks teie seljale ja nad on teile nagu okas silmas, kuni te hävite sellelt healt maalt, mille teie Jumal Jehoova teile on andnud.

14 Peagi ma suren. Aga te ju teate nii oma südames kui ka hinges, et mitte ükski sõna kõigist neist imelistest tõotustest, mis teie Jumal Jehoova teile on andnud, pole jäänud täitumata. Need kõik on täide läinud, ainuski sõna pole läinud tühja. 15 Nii nagu on täitunud kõik need imelised tõotused, mis teie Jumal Jehoova teile on andnud, nii toob Jehoova teie peale ka lubatud õnnetuse ja hävitab teid sellelt healt maalt, mille teie Jumal Jehoova on teile andnud. 16 Kui te rikute oma Jumala Jehoova lepingut, millest ta on käskinud teil kinni pidada, ning teenite teisi jumalaid ja kummardate nende ette, siis süttib teie vastu Jehoova viha ja te hävite kiiresti sellelt healt maalt, mille ta teile on andnud.”

^ Joosua 23:4 St Vahemereni.

Joosua  24 : 1 - 33

24 Joosua kutsus Sekemisse kokku kõik Iisraeli suguharud. Siis kutsus ta enda juurde Iisraeli vanemad, selle peamehed, kohtumõistjad ja ülevaatajad, ning nad astusid Jumala ette. 2 Joosua ütles kogu rahvale: „Nii ütleb Iisraeli Jumal Jehoova: „Teie esiisad, nende hulgas Aabrahami ja Naahori isa Terah, elasid kaua aega tagasi teisel pool suurt jõge* ja teenisid teisi jumalaid.

3 Siis võtsin ma teie esiisa Aabrahami teiselt poolt suurt jõge ja lasin tal rännata läbi kogu Kaananimaa ning andsin talle palju järeltulijaid. Ma andsin talle Iisaki 4 ning Iisakile andsin ma Jaakobi ja Eesavi. Eesavi omandiks sai Seiri mäestik, aga Jaakob ja tema pojad läksid alla Egiptusse. 5 Hiljem läkitasin ma Moosese ja Aaroni ning lõin Egiptust nuhtlustega ja seejärel tõin ma teid sealt välja. 6 Kui ma teie isasid Egiptusest välja tõin ja nad jõudsid mere äärde, ajasid egiptlased neid sõjavankrite ja ratsaväelastega taga kuni Punase mereni. 7 Siis nad hüüdsid Jehoova poole ja ma panin pimeduse nende ja egiptlaste vahele ning tõin egiptlaste peale mere ja katsin nad sellega. Te nägite oma silmaga, mida ma Egiptuses tegin, ja te elasite kõrbes palju aastaid.

8 Ma tõin teid maale teisel pool* Jordanit, kus elasid emorlased. Nad võitlesid teie vastu, aga ma andsin nad teie kätte, et te võtaksite nende maa oma valdusse, ning ma hävitasin nad teie eest. 9 Siis asus Sippori poeg Baalak, Moabi kuningas, Iisraeli vastu võitlema. Ta kutsus Beori poja Bileami teid needma. 10 Aga ma ei kuulanud Bileami. Seega õnnistas ta teid mitu korda ja nii ma päästsin teid tema käest.

11 Siis te läksite üle Jordani ja jõudsite Jeerikosse. Ja Jeeriko juhid*, emorlased, perislased, kaananlased, hetid, girgaaslased, hiivlased ja jebuuslased võitlesid teie vastu, kuid ma andsin nad teie kätte. 12 Ma saatsin teie ees musta masenduse* ning see ajas nad teie eest ära, nagu see oli ajanud ära ka kaks emorlaste kuningat. Seda ei teinud teie mõõk ega vibu. 13 Nõnda andsin ma teile maa, mille nimel te polnud vaeva näinud, ja linnad, mida te polnud ehitanud, ning te asusite neisse elama. Te sööte viinamägedest ja oliivisaludest, mida te pole istutanud.”

14 Kartke nüüd Jehoovat ja teenige teda laitmatult ja ustavalt ning kõrvaldage enda keskelt jumalad, keda teie esiisad teenisid teisel pool suurt jõge ja Egiptuses, ning teenige Jehoovat. 15 Kui te ei taha teenida Jehoovat, siis valige täna, keda te tahate teenida: kas neid jumalaid, keda teenisid teie esiisad teisel pool suurt jõge, või emorlaste jumalaid, selle rahva jumalaid, kelle maal te elate. Aga mina ja mu pere, meie teenime Jehoovat!”

16 Seepeale vastas rahvas: „On täiesti mõeldamatu, et hülgaksime Jehoova ja teeniksime teisi jumalaid! 17 Meie Jumal Jehoova tõi ju meid ja meie isad välja Egiptusemaalt, orjusekojast, ja tegi neid suuri imetegusid meie silme ees ning kaitses meid kogu meie teekonnal ja kõigi nende rahvaste seas, kelle keskelt me läbi läksime. 18 Jehoova ajas meie eest ära kõik rahvad, sealhulgas emorlased, kes sellel maal elasid. Seepärast teenime ka meie Jehoovat, sest ta on meie Jumal.”

19 Siis ütles Joosua rahvale: „Kas te tõesti suudate Jehoovat teenida? Ta on ju püha Jumal, Jumal, kes ootab jäägitut pühendumust. Ta ei anna andeks teie üleastumisi ega patte. 20 Kui te hülgate Jehoova ja teenite võõraid jumalaid, siis ta pöördub teie vastu ning hävitab teid pärast kõike seda head, mis ta on teile teinud.”

21 Rahvas aga vastas Joosuale: „Meie teenime Jehoovat!” 22 Seepeale ütles Joosua rahvale: „Te olete tunnistajaks, et te olete ise valinud Jehoova teenimise.” Ja nemad ütlesid: „Jah, me oleme tunnistajaks.”

23 „Kõrvaldage nüüd enda keskelt võõrad jumalad ja pöörake oma süda Iisraeli Jumala Jehoova poole!” 24 Rahvas vastas Joosuale: „Meie teenime oma Jumalat Jehoovat ja võtame kuulda tema häält!”

25 Sel päeval tegi Joosua Sekemis rahvaga lepingu ning kehtestas selle määrused ja korraldused. 26 Siis kirjutas Joosua need sõnad Jumala seaduse raamatusse ja pani püsti ühe suure kivi võimsa puu alla, mis on Jehoova pühamu juures.

27 Joosua ütles kogu rahvale: „Vaadake, see kivi olgu meile tunnistajaks, sest see on kuulnud kõike, mida Jehoova on meile rääkinud. See olgu tunnistajaks teie vastu, kui te salgate oma Jumala.” 28 Seejärel saatis Joosua rahva ära, igaühe tema pärandmaale.

29 Pärast neid sündmusi suri Jehoova teenija Joosua, Nuuni poeg, 110 aasta vanuselt. 30 Ta maeti oma pärandmaale Timnat-Serahisse, mis on Efraimi mägismaal Gaasi mäest põhja pool. 31 Iisrael teenis Jehoovat kõigil Joosua elupäevil ja kõigil nende Iisraeli vanemate päevil, kes elasid veel pärast Joosuat ja kes teadsid kõike, mida Jehoova oli Iisraeli heaks teinud.

32 Joosepi luud, mis iisraellased olid Egiptusest ära toonud, olid maetud Sekemisse, maatükile, mille Jaakob oli hankinud Sekemi isa Hamori poegadelt 100 rahatüki eest, ja see sai Joosepi poegade pärandiks.

33 Ka Aaroni poeg Eleasar suri. Ta maeti oma poja Piinehase künkale, mis oli sellele antud Efraimi mägismaal.

^ Joosua 24:2 St Eufratti.

^ Joosua 24:8 St ida pool.

^ Joosua 24:11 Teine võimalik tähendus: „maaomanikud”.

^ Joosua 24:12 Teine võimalik tähendus: „kabuhirmu”.

KOHTUMÕISTJATE

LÜHIÜLEVAADE

- 1

- Juuda ja Siimeoni vallutused (1–20)

- Jebuuslased jäävad Jeruusalemma (21)

- Joosep vallutab Peeteli (22–26)

- Kõiki kaananlasi ei aeta ära (27–36)

- 2

- Jehoova ingli hoiatus (1–5)

- Joosua surm (6–10)

- Jehoova laseb tõusta kohtumõistjaid (11–23)

- 3

- Jehoova paneb Iisraeli proovile (1–6)

- Otniel — esimene kohtumõistja (7–11)

- Kohtumõistja Eehud tapab paksu kuninga Egloni (12–30)

- Kohtumõistja Samgar (31)

- 4

- Kaanani kuningas Jaabin rõhub Iisraeli (1–3)

- Naisprohvet Deboora ja kohtumõistja Baarak (4–16)

- Jael tapab väepealik Siisera (17–24)

- 5

- Deboora ja Baaraki võidulaul (1–31)

- Tähed sõdivad Siisera vastu (20)

- Kiisoni veevood (21)

- Kes armastavad Jehoovat, on kui päike (31)

- 6

- Midjan rõhub Iisraeli (1–10)

- Ingel julgustab kohtumõistja Giideoni (11–24)

- Giideon lõhub Baali altari (25–32)

- Jumala vaim Giideoni peal (33–35)

- Katse villaga (36–40)

- 7

- Giideon ja ta 300 meest (1–8)

- Giideoni väed löövad Midjanit (9–25)

- „Jehoova ja Giideoni mõõk!” (20)

- Segadus midjanlaste laagris (21, 22)

- 8

- Efraimlased pahandavad Giideoniga (1–3)

- Midjanlaste kuningad saadakse kätte ja tapetakse (4–21)

- Giideon keeldub kuningavõimust (22–27)

- Kokkuvõte Giideoni elust (28–35)

- 9

- Abimelek saab Sekemi kuningaks (1–6)

- Jootami mõistujutt (7–21)

- Abimeleki ülekohtune valitsus (22–33)

- Abimelek ründab Sekemit (34–49)

- Naine vigastab Abimelekit ja see sureb (50–57)

- 10

- Kohtumõistjad Toola ja Jair (1–5)

- Iisrael mässab ja kahetseb (6–16)

- Ammonlased hirmutavad Iisraeli (17, 18)

- 11

- Kohtumõistja Jefta aetakse ära, hiljem saab juhiks (1–11)

- Jefta peab ammonlastega läbirääkimisi (12–28)

- Jefta tõotus ja ta tütar (29–40)

- Tütar jääb vallaliseks (38–40)

- 12

- Konflikt efraimlastega (1–7)

- „Šibolet” (6)

- Kohtumõistjad Ibsan, Eelon ja Abdon (8–15)

- 13

- Ingel ilmutab end Maanoahile ja tema naisele (1–23)

- Simsoni sünd (24, 25)

- 14

- Kohtumõistja Simson tahab naiseks üht vilistitari (1–4)

- Simson tapab Jehoova vaimu abil lõvi (5–9)

- Simsoni mõistatus pulmas (10–19)

- Simsoni naine antakse teisele mehele (20)

- 15

- Simson maksab vilistitele kätte (1–20)

- 16

- Simson Gazas (1–3)

- Simson ja Deliila (4–22)

- Simsoni kättemaks ja surm (23–31)

- 17

- Miika ebajumalakujud ja preester (1–13)

- 18

- Daanlased uurivad maad (1–31)

- Miikalt võetakse ebajumalakujud ja preester (14–20)

- Lais vallutatakse ja nimetatakse Daaniks (27–29)

- Ebajumalakummardamine Daanis (30, 31)

- 19

- Benjaminlaste seksuaalkuritegu Gibeas (1–30)

- 20

- Sõda benjaminlastega (1–48)

- 21

- Benjamini suguharu taastatakse (1–25)

Kohtumõistjate

1

2

3

4

5

6

7

8

9

10

11

12

13

14

15

16

17

18

19

20

21

Kohtumõistjate  1 : 1 - 36

KOHTUMÕISTJATE RAAMAT

1 Pärast Joosua surma küsisid iisraellased Jehoovalt: „Kes meist läheb esimesena kaananlaste vastu sõdima?” 2 Jehoova vastas: „Juuda läheb. Ma annan maa tema kätte.” 3 Siis ütles Juuda oma vennale Siimeonile: „Tule koos minuga mulle määratud maa-alale kaananlaste vastu sõdima. Seejärel tulen mina koos sinuga sulle määratud maa-alale.” Siimeon läkski koos temaga.

4 Juudalased läksid ning Jehoova andis kaananlased ja perislased nende kätte ning nad alistasid Besekis 10 000 meest. 5 Besekist leidsid nad Adoni-Beseki, võitlesid seal tema vastu ning alistasid kaananlased ja perislased. 6 Adoni-Besek aga põgenes; nad ajasid teda taga, võtsid ta kinni ning raiusid ära tema pöidlad ja suured varbad. 7 Seepeale ütles Adoni-Besek: „Mu laua all on korjanud toitu 70 kuningat, kellelt olid raiutud pöidlad ja suured varbad. Nii nagu tegin mina, nii on Jumal mulle tasunud.” Ta viidi Jeruusalemma ja seal ta suri.

8 Juuda mehed sõdisid Jeruusalemma vastu ja vallutasid selle. Nad tapsid linnaelanikud mõõgaga ja põletasid linna maha. 9 Seejärel läksid Juuda mehed sõdima kaananlaste vastu, kes elasid mägismaal, Negevis ja Sefelas. 10 Nii läks Juuda kaananlaste vastu, kes elasid Hebronis (varem oli Hebroni nimi Kirjat-Arba), ning Juuda mehed lõid maha Seesai, Ahimani ja Talmai.

11 Sealt läksid nad võitlema Debiri elanikega (Debiri nimi oli varem Kirjat-Seefer). 12 Siis ütles Kaaleb: „Kes lööb Kirjat-Seeferit ja selle vallutab, sellele annan ma naiseks oma tütre Aksa.” 13 Otniel, Kaalebi noorema venna Kenase poeg, vallutaski selle ja Kaaleb andis oma tütre Aksa talle naiseks. 14 Kui Aksa oli minemas oma mehe Otnieli koju, käis ta oma mehele peale, et see tema isalt põllumaad küsiks. Niisiis, kui Aksa tuli eesli seljast maha*, küsis Kaaleb temalt: „Mida sa soovid?” 15 Aksa vastas: „Palun õnnista mind! Sa oled andnud mulle kuiva maatüki lõuna pool*, aga anna mulle ka Gullot-Maim*.” Kaaleb andiski temale Ülem-Gulloti ja Alam-Gulloti.

16 Moosese äia, keenlase järeltulijad tulid palmide linnast koos Juuda rahvaga üles Juuda kõrbesse, mis asub Aradist lõunas. Nad läksid sinna ja asusid rahva keskele elama. 17 Aga Juuda liikus koos oma venna Siimeoniga edasi ja nad ründasid kaananlasi, kes elasid Sefatis, ning hävitasid selle. Seepärast pandi sellele linnale nimeks Horma*. 18 Siis vallutas Juuda Gaza ja selle maad, Askeloni ja selle maad ning Ekroni ja selle maad. 19 Jehoova oli Juudaga ja see võttis oma valdusse mägismaa, kuid oru elanikke ta minema ajada ei suutnud, sest neil olid raudvikatitega sõjavankrid. 20 Kaalebile anti Hebron, nagu Mooses oli tõotanud, ja ta ajas sealt ära kolm Anaki poega.

21 Benjaminlased ei ajanud ära jebuuslasi, kes elasid Jeruusalemmas. Nii elavad jebuuslased koos benjaminlastega Jeruusalemmas tänini.

22 Vahepeal läksid Joosepi järeltulijad üles Peeteli vastu ja Jehoova oli nendega. 23 Joosepi järeltulijad läksid Peetelisse luurele (selle linna nimi oli varem Luus). 24 Luurajad nägid üht meest linnast väljumas ja ütlesid talle: „Näita meile palun, kust pääseb linna, siis me kohtleme sind hästi.” 25 Mees näitaski neile, kuidas linna pääseb, ja nad lõid linnaelanikud mõõgaga maha, kuid mehel ja kogu ta perel lasid nad minna. 26 See mees läks siis hettide maale ja ehitas sinna linna, millele ta pani nimeks Luus. Seda nime kannab see tänini.

27 Manasse ei alistanud Beet-Seani ja selle tütarlinnu*, Taanakit ja selle tütarlinnu, Doori elanikke ja selle tütarlinnu, Jibleami elanikke ja selle tütarlinnu ega Megiddo elanikke ja selle tütarlinnu. Kaananlased jäid visalt sellele maale. 28 Kui Iisrael sai tugevamaks, sundis ta kaananlased orjatööle; iisraellased ei ajanud neid kõiki ära.

29 Samuti ei ajanud Efraim ära kaananlasi, kes elasid Geseris, vaid kaananlased jäid Geserisse efraimlaste keskele elama.

30 Sebulon ei ajanud ära Kitroni elanikke ega Nahaloli elanikke, vaid kaananlased jäid sebulonlaste keskele elama ja nad pandi tegema orjatööd.

31 Aaser ei ajanud ära Akko elanikke ega Siidoni, Ahlabi, Aksibi, Helba, Afiki ja Rehobi elanikke. 32 Nii jäid aaserlased elama kaananlaste keskele, kes sellel maal elasid, sest nad ei ajanud neid ära.

33 Naftalilased ei ajanud ära Beet-Semese ega Beet-Anati elanikke, vaid jäid elama kaananlaste keskele, kes sellel maal elasid. Nad panid Beet-Semese ja Beet-Anati elanikud orjatööle.

34 Emorlased tõrjusid daanlased mägismaale ega lasknud neil alla orgu tulla. 35 Emorlased jäid visalt Herese mäele, Ajjaloni ja Saalbimi. Aga kui Joosepi järeltulijad said tugevamaks, sundisid nad emorlased orjatööle. 36 Emorlaste maa-ala algas Akrabbimi tõusust ja Selast ning jätkus sealt ülespoole.

^ Kohtum. 1:14 Teine võimalik tähendus: „plaksutas eesli seljas istudes käsi”, ilmselt tähelepanu võitmiseks.

^ Kohtum. 1:15 Võib tõlkida ka „maatüki Negevis”.

^ Kohtum. 1:15 Nimi Gullot-Maim tähendab „veesilmad”.

^ Kohtum. 1:17 Nimi Horma tähendab „hävitamisele määratu”.

^ Kohtum. 1:27 Võib tõlkida ka „ümberkaudseid linnu”.

Kohtumõistjate  2 : 1 - 23

2 Siis tuli Jehoova ingel Gilgalist üles Bokimisse ja ütles: „Ma tõin teid välja Egiptusest ja viisin teid maale, mille ma tõotasin anda teie esiisadele, ning ütlesin: „Ma ei murra kunagi oma lepingut, mille ma teiega olen teinud. 2 Teie aga ei tohi teha lepingut selle maa elanikega. Purustage nende altarid!” Kuid te pole mulle kuuletunud. Miks te olete nii teinud? 3 Seetõttu ma ütlesin ka: „Ma ei aja neid teie eest ära, vaid nad saavad teile püüniseks ja nende jumalad saavad teile peibutiseks.””

4 Kui Jehoova ingel oli öelnud need sõnad kogu Iisraelile, hakkas rahvas valjult halama. 5 Seepärast panid iisraellased sellele paigale nimeks Bokim* ja nad ohverdasid seal Jehoovale.

6 Joosua saatis rahva ära ja iisraellased läksid igaüks oma pärandmaale, et võtta see oma valdusse. 7 Rahvas teenis Jehoovat kõigil Joosua elupäevil ja kõigil nende vanemate päevil, kes elasid veel pärast Joosuat ja kes olid näinud kõiki Jehoova suuri tegusid, mis ta Iisraeli heaks oli teinud. 8 Siis suri Jehoova teenija Joosua, Nuuni poeg, 110-aastaselt. 9 Ta maeti oma pärandmaale Timnat-Heresesse* Efraimi mägismaal Gaasi mäest põhja pool. 10 Terve see põlvkond läks puhkama oma esivanemate juurde ning peale kasvas uus põlvkond, kes ei tundnud Jehoovat ega teadnud, mis ta Iisraeli heaks oli teinud.

11 Iisraellased hakkasid Jehoova silmis kurja tegema ja teenima Baale. 12 Nad jätsid maha oma isade Jumala Jehoova, kes oli toonud nad välja Egiptusemaalt. Nad käisid teiste jumalate järel, ümberkaudsete rahvaste jumalate järel, ning kummardasid nende ees, solvates sellega Jehoovat. 13 Nad hülgasid Jehoova ning teenisid Baali ja kummardasid Astarte kujusid. 14 Siis süttis Jehoova viha Iisraeli vastu, nii et ta andis nad rüüstajate kätte, kes neid riisusid. Ta müüs nad nende vaenlastele, kes neid ümbritsesid, ja nad ei suutnud enam oma vaenlastele vastu seista. 15 Kõikjal, kuhu nad läksid, oli Jehoova käsi nende vastu, tuues neile õnnetust, nii nagu Jehoova oli öelnud ja nagu Jehoova oli neile vandunud; nad olid suures hädas. 16 Siis lasi Jehoova tõusta kohtumõistjaid, kes päästsid nad rüüstajate käest.

17 Aga nad ei kuulanud isegi oma kohtumõistjaid, vaid käisid hoora kombel teiste jumalate järel ja kummardasid nende ette. Nad pöördusid kiiresti kõrvale teelt, millel olid käinud nende esiisad, kes olid kuuletunud Jehoova käskudele. Nad ei olnud nende moodi. 18 Alati, kui Jehoova lasi neile tõusta mõne kohtumõistja, oli Jehoova selle kohtumõistjaga ja päästis nad nende vaenlaste käest kõigil kohtumõistja elupäevil, sest Jehooval oli neist kahju, kuna nad ägasid oma rõhujate ja vaenajate surve all.

19 Aga kui kohtumõistja suri, toimisid nad veelgi hukatuslikumalt kui nende isad, käies teiste jumalate järel, teenides neid ja kummardades nende ette. Nad ei hüljanud oma teguviise, vaid jäid kangekaelseks. 20 Lõpuks süttis Jehoova viha Iisraeli vastu ja ta ütles: „Kuna see rahvas on rikkunud mu lepingut, millest ma käskisin nende esiisadel kinni pidada, ega ole mulle kuuletunud, 21 siis ei aja ma nende eest ära ühtki neist rahvaist, kes pärast Joosua surma järele jäid. 22 Sellega ma panen Iisraeli proovile, kas nad püsivad Jehoova teel ja käivad sellel nagu nende isad.” 23 Nii lasi Jehoova neil rahvastel alles jääda. Ta ei ajanud neid kiiresti ära ega andnud neid Joosua kätte.

^ Kohtum. 2:5 Nimi Bokim tähendab „nutjad”.

^ Kohtum. 2:9 Jos 19:50 ja 24:30 Timnat-Serah.

Kohtumõistjate  3 : 1 - 31

3 Need on rahvad, kel Jehoova lasi alles jääda, et proovile panna kõiki neid iisraellasi, kes polnud osalenud üheski Kaanani sõjas 2 (et kogemusi saaksid ka need iisraellaste järeltulevad põlved, kes polnud sõda näinud): 3 viis vilistite valitsejat, kõik kaananlased, siidonlased ja hiivlased, kes elasid Liibanoni mäestikus alates Baal-Hermoni mäest kuni Lebo-Hamatini*. 4 Nendega pandi iisraellased proovile, et näha, kas nad kuuletuvad Jehoova käskudele, mis ta nende isadele Moosese kaudu oli andnud. 5 Nii elasid iisraellased kaananlaste, hettide, emorlaste, perislaste, hiivlaste ja jebuuslaste keskel. 6 Nad võtsid nende tütreid endale naiseks, andsid oma tütreid nende poegadele ja hakkasid teenima nende jumalaid.

7 Nii tegid iisraellased Jehoova silmis kurja, unustasid oma Jumala Jehoova ning teenisid Baale ja pühi tulpi*. 8 Seepeale süttis Jehoova viha Iisraeli vastu ja ta müüs nad Mesopotaamia* kuningale Kuusan-Risataimile. Iisraellased teenisid Kuusan-Risataimi kaheksa aastat. 9 Aga kui nad Jehoovat appi hüüdsid, lasi Jehoova neile tõusta päästja, Kaalebi noorema venna Kenase poja Otnieli, et see nad vabastaks. 10 Tema peale tuli Jehoova vaim ja temast sai Iisraeli kohtumõistja. Kui ta läks lahingusse, andis Jehoova Mesopotaamia* kuninga Kuusan-Risataimi tema kätte, nii et ta sai Kuusan-Risataimi üle võimust. 11 Pärast seda oli maal rahu 40 aastat. Siis Kenase poeg Otniel suri.

12 Aga iisraellased tegid taas Jehoova silmis kurja. Siis lasi Jehoova Moabi kuningal Eglonil Iisraeli üle võimust saada, kuna iisraellased tegid Jehoova silmis kurja. 13 Samuti tõi ta nende vastu ammonlased ja amalekid. Need ründasid Iisraeli ja vallutasid palmide linna. 14 Iisraellased teenisid Moabi kuningat Eglonit 18 aastat. 15 Siis hüüdsid iisraellased Jehoovat appi ja Jehoova lasi tõusta neile päästjaks Geera poja Eehudi, benjaminlase, kes oli vasakukäeline mees. Mingi aja pärast saatsid iisraellased temaga Moabi kuningale Eglonile andami. 16 Eehud oli teinud endale kaheteralise mõõga, mis oli ühe küünra* pikkune. Ta pani selle vööle riiete alla paremale puusale 17 ning läks Moabi kuningale Eglonile andamit viima. Eglon aga oli väga paks mees.

18 Kui Eehud oli andami üle andnud, läks ta andamikandjaid ära saatma. 19 Kui ta jõudis Gilgalis olevate nikerdatud kujudeni*, pöördus ta tagasi ja ütles: „Oo, kuningas, mul on sulle salajane sõnum!” Kuningas ütles: „Tasa!” Seepeale lahkusid kõik tema teenrid. 20 Eehud läks kuninga juurde jahedasse katusekambrisse, kus see omaette istus, ja ütles: „Mul on sulle sõnum Jumalalt.” Seepeale tõusis kuningas oma troonilt*. 21 Siis tõmbas Eehud vasaku käega paremalt puusalt mõõga ja torkas selle kuningale kõhtu. 22 Käepide läks tera järel sisse ja rasv peitis tera, sest ta ei tõmmanud mõõka tema kõhust ära, ning roe valgus välja. 23 Eehud lahkus eeskoja* kaudu, sulges enda järel katusekambri uksed ja pani need lukku. 24 Kui ta oli lahkunud, tulid kuninga teenrid tagasi ja nägid, et katusekambri uksed on lukus, ning ütlesid: „Ta on vist jahedasse tagakambrisse asjale läinud.” 25 Nad ootasid mõnda aega ja muutusid juba rahutuks. Kui ta siis katusekambri uksi ikka veel ei avanud, võtsid nad võtme, avasid ise uksed ja nägid oma isandat surnuna maas lamamas.

26 Sel ajal aga, kui nad viivitasid, Eehud põgenes. Ta möödus nikerdatud kujudest* ning jõudis turvaliselt Seirasse. 27 Jõudnud sinna, puhus ta Efraimi mägismaal sarve, ja iisraellased tulid tema juhtimisel mägismaalt alla. 28 Siis ta ütles neile: „Järgnege mulle, sest Jehoova on andnud teie vaenlased moabiidid teie kätte!” Nad järgnesidki talle ja võtsid Jordani koolmekohad enda valdusse, et moabiidid ei saaks põgeneda, ega lubanud kellelgi üle minna. 29 Sel korral lõid nad maha umbes 10 000 moabiiti, kõik tugevad ja vaprad mehed, mitte ükski ei pääsenud. 30 Nii allutati Moab sel päeval Iisraeli käe alla ja maal oli rahu 80 aastat.

31 Pärast Eehudit lõi Anati poeg Samgar veiseastlaga maha 600 vilistit; temagi päästis Iisraeli.

^ Kohtum. 3:3 Võib tõlkida ka „Hamati piirialani”.

^ Kohtum. 3:7 Vt „Sõnaseletusi”.

^ Kohtum. 3:8 Sõna-sõnalt „Aram-Naharaimi”.

^ Kohtum. 3:10 Sõna-sõnalt „Arami”.

^ Kohtum. 3:16 Arvatakse, et siin mainitud „küünar” oli lühike küünar, mille pikkuseks oli mõõt küünarnukist kuni rusikasse surutud käe sõrmenukkideni, st umbes 38 cm. (Vt lisa B14.)

^ Kohtum. 3:19 Teine võimalik tähendus: „Gilgali kivimurruni”.

^ Kohtum. 3:20 Võib tõlkida ka „istmelt”.

^ Kohtum. 3:23 Teine võimalik tähendus: „tuulutusava”.

^ Kohtum. 3:26 Teine võimalik tähendus: „kivimurrust”.

Kohtumõistjate  4 : 1 - 24

4 Pärast Eehudi surma tegid iisraellased jälle Jehoova silmis kurja. 2 Seepärast müüs Jehoova nad Kaanani kuningale Jaabinile, kes valitses Haasoris. Tema väepealik oli Siisera, kes elas Haroset-Goojimis. 3 Siis hüüdsid iisraellased Jehoova poole, sest Jaabinil oli 900 raudvikatitega sõjavankrit ja ta oli rõhunud iisraellasi rängalt 20 aastat.

4 Sel ajal mõistis Iisraelis kohut naisprohvet Deboora, Lappidoti naine. 5 Tal oli tavaks istuda Deboora palmi all, mis oli Raama ja Peeteli vahel Efraimi mägismaal. Iisraellased käisid tema juures, et kuulda Jumala kohtuotsuseid. 6 Deboora laskis Naftali Kedesest kutsuda Abinoami poja Baaraki ning küsis temalt: „Kas pole mitte Iisraeli Jumal Jehoova öelnud: „Võta endaga kaasa 10 000 Naftali ja Sebuloni meest ning mine Taabori mäele. 7 Ma toon sinu juurde Kiisoni vadisse Jaabini väepealiku Siisera, tema sõjavankrid ja väesalgad ning annan ta sinu kätte”?”

8 Baarak vastas: „Kui sa tuled koos minuga, siis ma lähen, aga kui sa ei tule, siis ma ei lähe.” 9 Deboora ütles: „Ma tulen koos sinuga. Siiski ei saa sel sõjaretkel au osaks sinule, sest Jehoova annab Siisera ühe naise kätte.” Seejärel Deboora tõusis ja läks koos Baarakiga Kedesesse. 10 Baarak kutsus Kedesesse kokku Sebuloni ja Naftali ning 10 000 meest järgnes talle. Ka Deboora läks üles koos temaga.

11 Keenlane Heber oli keenlastest, Moosese äia Hoobabi järglastest, lahku löönud ja püstitanud oma telgi Kedese lähedale Saanannimi suure puu juurde.

12 Siiserale anti teada, et Abinoami poeg Baarak on läinud üles Taabori mäele. 13 Kohe kogus Siisera Haroset-Goojimist kokku kõik oma sõjavankrid, 900 raudvikatitega sõjavankrit, ja kõik oma väesalgad, et minna Kiisoni vadisse. 14 Nüüd ütles Deboora Baarakile: „Tõuse, sest täna on see päev, kui Jehoova annab Siisera sinu kätte! Eks ole Jehoova ise sinu ees välja läinud?” Siis läks Baarak Taabori mäelt alla ja 10 000 meest tema järel. 15 Jehoova ajas Siisera, kõik tema sõjavankrid ja kogu ta sõjaväe Baaraki mõõga ees segadusse. Viimaks astus Siisera vankrilt maha ja põgenes jala. 16 Baarak ajas sõjavankreid ja väesalku taga kuni Haroset-Goojimini. Kogu Siisera sõjavägi langes mõõga läbi, mitte ainsatki meest ei jäänud alles.

17 Siisera aga jooksis keenlase Heberi naise Jaeli telgi juurde, sest Haasori kuninga Jaabini ja keenlase Heberi vahel oli rahu. 18 Siis tuli Jael välja Siiserale vastu ja ütles talle: „Tule, mu isand, tule sisse! Ära karda.” Siisera läkski telki ja Jael pani talle teki peale. 19 Siisera ütles talle: „Palun anna mulle natuke vett juua, mul on janu.” Jael avas nahast piimalähkri ja andis talle juua ning kattis ta uuesti kinni. 20 Siisera ütles talle: „Seisa telgi ukse juures. Kui keegi tuleb ja küsib sinult: „Kas siin on mõni mees?”, siis ütle, et ei ole.”

21 Heberi naine Jael võttis aga kätte telgivaia ja vasara. Kui mees oli väsimusest sügavasse unne vajunud, läks ta vargsi tema juurde ning lõi vaia Siisera oimudest läbi maasse ja too suri.

22 Baarak jõudis Siiserat taga ajades sinna. Jael läks talle vastu ja ütles: „Tule, ma näitan sulle meest, keda sa otsid.” Baarak läks temaga telki ja nägi Siiserat, vai oimudes, surnuna lamamas.

23 Nii andis Jumal iisraellastele sel päeval Kaanani kuninga Jaabini üle võidu. 24 Iisraeli käsi oli üha rängemini Kaanani kuninga Jaabini peal, kuni iisraellased olid talle lõpu teinud.

Kohtumõistjate  5 : 1 - 31

5 Sel päeval laulis Deboora koos Abinoami poja Baarakiga selle laulu:

2 „Iisraeli lehvivate juuste eest*,

võitlusvalmi rahva eest

ülistage Jehoovat!

3 Kuulge, kuningad, kuulake, valitsejad!

Ma laulan Jehoovale.

Ma kiidan lauluga* Iisraeli Jumalat Jehoovat.

4 Jehoova, kui sa väljusid Seirist,

marssisid minema Edomi väljadelt,

siis vappus maa ja nõretas taevas,

pilvedest kallas vett.

5 Mäed sulasid* Jehoova palge ees,

Siinaigi sulas Iisraeli Jumala Jehoova palge ees.

6 Anati poja Samgari päevil, Jaeli päevil,

olid teerajad tühjad

ja rändajad käisid kõrvalisi radu.

7 Iisraeli külades polnud elanikke,

neid polnud, kuni tõusin mina, Deboora,

kuni ma tõusin kui Iisraeli ema.

8 Nad valisid uued jumalad;

siis oli väravais sõda.

Polnud näha ei kilpi ega piiki

Iisraeli neljakümne tuhande keskel.

9 Mu süda on Iisraeli ülematega,

võitlusvalmitega rahva seas.

Ülistage Jehoovat!

10 Teie, ruugetel eeslitel ratsutajad,

uhketel vaipadel istujad,

teedel kõndijad,

mõtelge!

11 Veejagajate hääli kuuldus veevõtupaikades,

seal nad jutustasid Jehoova õiglastest tegudest,

tema külameeste õiglastest tegudest Iisraelis.

Siis läks Jehoova rahvas alla väravate juurde.

12 Ärka, ärka, Deboora!

Ärka, ärka, laula laulu!

Tõuse, Baarak! Vii oma vangid ära, Abinoami poeg!

13 Siis tulid järelejäänud alla ülikute juurde,

Jehoova rahvas tuli alla minu juurde, et minna vägevate vastu.

14 Kes olid orus, tulid Efraimist,

nad järgnevad sulle, Benjamin, käivad su rahva keskel.

Maakirist laskusid ülemad,

Sebulonist nekrutite värbajad*.

15 Issaskari pealikud olid koos Debooraga,

nagu Issaskar, nõnda ka Baarak.

Ta saadeti jalgsi orutasandikule.

Ruubeni salgad kõhklesid oma südames.

16 Miks istusid sa sadulapaunade vahele,

jäid kuulama, kuidas karjadele vilepilli puhutakse?

Ruubeni salgad kõhklesid oma südames.

17 Gilead jäi teisele poole Jordanit.

Ja miks jäi Daan laevadesse?

Aaser istus jõude mererannas

ja jäi oma sadamatesse.

18 Sebuloni rahvas riskis eluga,

ka Naftali rahvas kõrgendikel.

19 Kuningad tulid, nad võitlesid,

Kaanani kuningad võitlesid

Taanakis Megiddo vete juures.

Nad ei saanud saagiks hõbedat.

20 Tähed taplesid taevast,

oma liikumisteedelt sõdisid nad Siisera vastu.

21 Kiisoni jõgi uhtus nad minema,

muistne jõgi, Kiisoni jõgi.

Mu hing, sa tallasid maha tugevad!

22 Hobuste kabjad trampisid maad,

tema täkud kappasid raevukalt.

23 „Needke Meerost,” ütles Jehoova ingel,

„needke selle elanikke,

sest nad ei tulnud Jehoovale appi,

koos vägevatega Jehoovale appi.”

24 Ülimalt õnnistatud olgu naiste seast Jael,

keenlase Heberi naine,

ta olgu üliväga õnnistatud telgis elavate naiste seast!

25 Mees küsis vett, tema ulatas piima,

pakkus uhke pidunõuga rammusat piima.

26 Siis sirutas ta käe telgivaia järele,

parema käe töömehe vasara järele.

Ta tagus vasaraga Siiserat, purustas ta pea,

lõhkus ja läbistas ta oimud.

27 Too varises ta jalge ette, langes ja jäi lamama,

tema jalge ette varises ta kokku ja langes,

kuhu ta varises, sinna ta võidetuna langes.

28 Üks naine ootas aknal,

Siisera ema vaatas läbi võre:

„Miks viibib tema sõjavankri tulek?

Miks hilineb ta vankrihobuste kabjaplagin?”

29 Arukaimad tema seltsidaamidest kostsid talle,

ka ta ise kordas endamisi:

30 „Küllap jagavad nad sõjasaaki,

tüdruk, kakski, sõjamehele,

värvikaid kangaid Siiserale, värvikaid kangaid saagiks,

tikitud rätte, värvikaid kangaid, kaks tikitud rätti

kaela ümber sõjasaagi võtjaile.”

31 Nii hukkugu kõik su vaenlased, Jehoova,

aga kes sind armastavad, olgu nagu tõusev päike oma hiilguses!”

Ja maal oli rahu 40 aastat.

^ Kohtum. 5:2 Võib tõlkida ka „lehvivate juustega sõdalaste eest”; sõdalaste lehvivad juuksed viitavad sellele, et nad olid andnud tõotuse.

^ Kohtum. 5:3 Võib tõlkida ka „pillimänguga”.

^ Kohtum. 5:5 Teine võimalik tähendus: „värisesid”.

^ Kohtum. 5:14 Teine võimalik tähendus: „kirjatarvete kandjad”.

Kohtumõistjate  6 : 1 - 40

6 Aga iisraellased tegid jälle Jehoova silmis kurja ning Jehoova andis nad seitsmeks aastaks Midjani kätte. 2 Midjani käsi valitses Iisraeli üle. Midjani tõttu tegid iisraellased endale peidupaiku* mägedesse, koobastesse ja raskesti ligipääsetavatesse paikadesse. 3 Alati, kui Iisrael oli seemet külvanud, ründasid neid Midjan, Amalek ja idamaalased. 4 Nad lõid iisraellaste vastu laagri üles ja hävitasid nende saagi kuni Gazani ega jätnud neile midagi söögiks, nad ei jätnud neile ka lambaid, pulle ega eesleid. 5 Nad tulid oma karjade ja telkidega, suure hulgana nagu rohutirtsud, neid ja nende kaameleid oli lugematul arvul. Nad tulid maad rüüstama. 6 Nii langes Iisrael Midjani pärast suurde vaesusse ja iisraellased hüüdsid Jehoovat appi.

7 Kui iisraellased Midjani pärast Jehoovat appi hüüdsid, 8 saatis Jehoova ühe prohveti neile ütlema: „Nii ütleb Iisraeli Jumal Jehoova: „Mina tõin teid ära Egiptusest, vabastasin teid orjusekojast. 9 Ma päästsin teid egiptlaste ja kõigi teie rõhujate käest, ajasin nad ära teie eest ning andsin teile nende maa. 10 Ma ütlesin teile: „Mina olen teie Jumal Jehoova. Te ei tohi karta emorlaste jumalaid, selle rahva jumalaid, kelle maal te elate.” Aga te pole mulle kuuletunud.””

11 Hiljem tuli Jehoova ingel Ofrasse ja istus suure puu alla, mis kuulus abieserlasele Jooasele. Jooase poeg Giideon peksis parajasti nisu, ta peksis vilja surutõrres, et seda midjanlaste eest varjata. 12 Siis Jehoova ingel ilmutas end talle ja ütles: „Jehoova on sinuga, sa vapper sõjamees!” 13 Giideon vastas: „Vabanda mind, mu isand, aga kui Jehoova on meiega, siis miks on see kõik meid tabanud? Kus on kõik tema imelised teod, millest meie isad on meile jutustanud, öeldes: „Eks toonud Jehoova meid Egiptusest välja!”? Aga nüüd on Jehoova meid maha jätnud ja Midjani kätte andnud.” 14 Jehoova* pöördus tema poole ja ütles: „Sul on piisavalt jõudu, mine ja päästa Iisrael Midjani käest. Mina läkitan sind.” 15 Giideon vastas: „Anna andeks, Jehoova, aga kuidas ma Iisraeli päästan? Minu suguvõsa* on kõige tähtsusetum Manasses ja mina olen kõige tühisem oma isa peres.” 16 Jehoova aga ütles talle: „Mina olen sinuga ja sa lööd Midjani maha nagu üheainsa mehe.”

17 Giideon sõnas: „Kui ma nüüd olen sinu silmis armu leidnud, siis anna mulle mingi märk selle kohta, et sina oled see, kes minuga räägib. 18 Palun ära lahku siit, kuni ma tulen tagasi koos oma anniga ja panen selle su ette.” Ta vastas: „Ma olen siin, kuni sa tagasi tuled.” 19 Giideon läks ning valmistas kitsetalle, samuti tegi ta ühest eefast* jahust hapnemata leibu. Ta pani liha korvi ja leeme potti ning viis need tema ette suure puu alla.

20 Jumala ingel ütles: „Võta liha ja hapnemata leivad, pane need sinna suure kivi peale ja vala leem välja.” Nii ta tegigi. 21 Seejärel sirutas Jehoova ingel kepi, mis tal käes oli, ning puudutas sellega liha ja hapnemata leibu. Kivist lahvatas tuli ning põletas ära liha ja hapnemata leivad. Jehoova ingel aga kadus ta silmist. 22 Siis mõistis Giideon, et see oli olnud Jehoova ingel.

Sedamaid ütles Giideon: „Oh häda, kõrgeim valitseja Jehoova, ma olen näinud Jehoova inglit palgest palgesse!” 23 Kuid Jehoova ütles talle: „Rahu sulle! Ära karda, sa ei sure!” 24 Seepärast ehitas Giideon sinna Jehoovale altari ja selle nimi on tänini Jehoova-Šalom*. See on siiani abieserlaste Ofras.

25 Sel ööl ütles Jehoova talle: „Võta üks oma isa noor, seitsmeaastane pull ja kisu maha oma isale kuuluv Baali altar ning raiu maha selle kõrval olev püha tulp. 26 Lao siis mägilinnuse peale kividest altar oma Jumalale Jehoovale. Võta see noor pull ning ohverda põletusohvriks maharaiutud püha tulba puude peal.” 27 Giideon võttis kümme meest oma sulastest ja tegi, nagu Jehoova oli talle öelnud. Kuna ta aga kartis väga oma isa peret ja linna mehi, ei teinud ta seda päeval, vaid öösel.

28 Kui linna mehed hommikul vara üles tõusid, nägid nad, et Baali altar on maha lõhutud ja selle kõrval olnud püha tulp maha raiutud ning et uuel altaril on noor pull ohvriks toodud. 29 Nad küsisid üksteiselt: „Kes seda tegi?” Kui nad olid asja uurinud, ütlesid nad: „Seda tegi Jooase poeg Giideon.” 30 Siis nõudsid linna mehed Jooaselt: „Too oma poeg välja! Ta peab surema, sest ta on lõhkunud maha Baali altari ja raiunud maha selle kõrval olnud püha tulba.” 31 Jooas aga ütles kõigile, kes tema vastu välja astusid: „Kas te kaitsete Baali? Kas tahate teda päästa? Kes tahes teda kaitseb, surmatakse täna hommikul. Kui ta on jumal, siis kaitsku ta end ise, sest tema altar on maha lõhutud.” 32 Sellest päevast alates hakkas ta Giideoni kutsuma Jerubbaaliks*, öeldes: „Baal kaitsku end ise, sest tema altar on maha lõhutud.”

33 Kõik midjanlased ning amalekid ja idamaalased ühendasid oma jõud, läksid üle jõe Jisreeli orgu ning asusid sinna laagrisse. 34 Siis tuli Giideoni peale Jehoova vaim ja Giideon puhus sarve ning abieserlased kogunesid tema juurde. 35 Ta saatis välja käskjalad üle kogu Manasse ja sealt kogunes rahvas tema juurde. Ta saatis käskjalad ka Aaserisse, Sebuloni ja Naftalisse ning sealtki tuldi tema juurde.

36 Siis ütles Giideon Jumalale: „Kui sul on tõesti mõttes päästa Iisrael minu kaudu, nagu sa oled tõotanud, 37 siis sündigu nii: ma jätan vastpöetud villad viljapeksuplatsile, ja kui kaste langeb ainult villadele, aga kogu maapind nende ümber jääb kuivaks, siis ma tean, et sa päästad Iisraeli minu kaudu, nagu sa oled tõotanud.” 38 Nii sündiski: kui ta järgmisel päeval varakult tõusis ja villu väänas, valgus villadest välja suure nõu jagu vett. 39 Kuid Giideon ütles Jumalale: „Ärgu süttigu su viha minu vastu, kui ma sinult veel kord midagi palun. Luba mul teha villadega veel üksainus katse: jäägu ainult villad kuivaks, aga kogu maapinnale tulgu kaste.” 40 Jumal tegigi sel ööl nii: ainult villad jäid kuivaks, kuid kogu maapinnale langes kaste.

^ Kohtum. 6:2 Teine võimalik tähendus: „maa-aluseid panipaiku”.

^ Kohtum. 6:14 St Jehoova ingel.

^ Kohtum. 6:15 Sõna-sõnalt „tuhatkond”.

^ Kohtum. 6:19 22 liitrist. (Vt lisa B14.)

^ Kohtum. 6:24 Nimi Jehoova-Šalom tähendab „Jehoova on rahu”.

^ Kohtum. 6:32 Nimi Jerubbaal tähendab „Baal kaitsku end tema vastu”.

Kohtumõistjate  7 : 1 - 25

7 Siis Jerubbaal, see on Giideon, ja kõik ta mehed tõusid varakult üles ning asusid laagrisse Harodi allika juurde. Midjani laager oli neist põhja pool, Moore künka juures orutasandikul. 2 Jehoova ütles nüüd Giideonile: „Sinuga olevaid mehi on liiga palju, et Midjanit nende kätte anda, sest Iisrael võib hakata minu ees hooplema: „Mu oma käsi päästis mind!” 3 Palun ütle nüüd neile: „Kes kardab ja väriseb, see pöördugu tagasi koju!”” Niisiis pani Giideon nad proovile. Siis pöördus meeste seast tagasi koju 22 000, aga 10 000 jäi sinna.

4 Kuid Jehoova ütles Giideonile: „Rahvast on ikka veel liiga palju. Las nad lähevad alla vee juurde, et ma saaksin nad seal proovile panna. Kelle kohta ma ütlen: „Tema läheb koos sinuga”, see mingu koos sinuga, aga kelle kohta ma ütlen: „Tema ei lähe koos sinuga”, see ärgu mingu koos sinuga.” 5 Ja ta viis mehed alla vee juurde.

Siis ütles Jehoova Giideonile: „Eralda need, kes võtavad peoga vett ja lürbivad seda nagu koer, nendest, kes joovad põlvili.” 6 Neid, kes jõid peost, oli 300 meest. Kõik ülejäänud aga laskusid põlvili jooma.

7 Nüüd ütles Jehoova Giideonile: „Ma päästan teid nende 300 mehega, kes peost jõid, ja ma annan Midjani sinu kätte. Kõik teised mingu tagasi koju.” 8 Pärast seda, kui need mehed olid võtnud teistelt endale teemoona ja sarved, saatis Giideon kõik teised Iisraeli mehed tagasi koju; ta jättis enda juurde vaid need 300 meest. Midjani laager oli temast allpool orutasandikul.

9 Sel ööl ütles Jehoova talle: „Ründa laagrit, sest ma olen andnud selle sinu kätte. 10 Aga kui sa kardad rünnata, siis mine koos oma teenri Puuraga alla laagrisse. 11 Kuula, mida nad räägivad, ja pärast seda oled sa piisavalt julge, et laagrit rünnata.” Siis läkski ta koos oma teenri Puuraga alla sõjaväelaagri serva.

12 Midjanlased, amalekid ja kõik idamaalased olid katnud orutasandiku nagu rohutirtsuparv. Neil oli loendamatul hulgal kaameleid, nii palju nagu liiva mere ääres. 13 Kui Giideon sinna jõudis, jutustas üks mees teisele oma unenägu: „Ma nägin sellist und. Ümmargune odraleib veeres Midjani laagrisse. See jõudis ühe telgi juurde ja tabas seda nii kõvasti, et telk kukkus kokku. See lõi telgi pikali ja telk oligi maas.” 14 Too vastas talle: „See saab olla vaid iisraellase, Jooase poja Giideoni mõõk. Jumal on andnud Midjani ja kogu laagri tema kätte.”

15 Niipea kui Giideon oli kuulnud jutustust unenäost ja selle seletust, kummardas ta Jumala ees. Pärast seda naasis ta Iisraeli laagrisse ja ütles: „Tõuske, sest Jehoova on andnud Midjani laagri teie kätte!” 16 Seejärel jaotas ta need 300 meest kolme salka ning andis kõigile sarved ja kannud tõrvikutega. 17 Ta ütles neile: „Jälgige mind ja tehke täpselt samamoodi! Kui ma olen jõudnud laagri serva, siis tehke täpselt nii, nagu mina teen. 18 Kui ma puhun sarve, mina ja kõik need, kes on koos minuga, siis puhuge teiegi sarvi ümber kogu laagri ja hüüdke: „Jehoova ja Giideoni eest!””

19 Giideon jõudis oma 100 mehega laagri serva kesköise vahikorra* alguses, just siis, kui vahimehed olid vahetunud. Nad puhusid sarvi ja lõid puruks kannud, mis neil käes olid. 20 Niisiis puhusid kõik kolm salka sarvi ja lõid kannud puruks. Nad hoidsid tõrvikut vasakus käes, puhusid paremas käes olevat sarve ning hüüdsid: „Jehoova ja Giideoni mõõk!” 21 Kogu selle aja seisid nad, iga mees omal kohal, ümber laagri. Terve sõjavägi aga jooksis laiali ja karjus põgenedes. 22 Need 300 meest puhusid kogu aja sarvi ning Jehoova pööras laagris igaühe mõõga teise vastu. Sõjavägi põgenes kuni Beet-Sittani ja edasi Serera suunas ja kuni Aabel-Mehola äärealani Tabbati juures.

23 Siis kutsuti Iisraeli mehed kokku Naftalist, Aaserist ja kogu Manassest ning nad ajasid Midjanit taga. 24 Giideon saatis käskjalad kõikjale Efraimi mägismaale sõnumiga „Minge alla Midjanit ründama! Lõigake ära ligipääs Jordani vetele kuni Beet-Baarani välja!”. Kõik Efraimi mehed tulidki kokku ning lõikasid ära ligipääsu Jordani vetele kuni Beet-Baarani. 25 Samuti võtsid nad vangi kaks Midjani peameest, Oorebi ja Seebi. Nad tapsid Oorebi Oorebi kaljul ja Seebi tapsid nad Seebi surutõrre juures. Nad ajasid Midjanit taga ning tõid Oorebi ja Seebi pea Giideonile Jordani piirkonda.

^ Kohtum. 7:19 Kesköine vahikord kestis kella kümnest õhtul kella kaheni öösel.

Kohtumõistjate  8 : 1 - 35

8 Siis ütlesid Efraimi mehed Giideonile: „Kuidas sa võisid meid niimoodi kohelda? Miks sa meid ei kutsunud, kui sa Midjani vastu võitlema läksid?” Ja nad pahandasid temaga kõvasti. 2 Giideon aga ütles neile: „Mida olen mina teiega võrreldes teinud? Kas Efraimi järelnoppimine pole parem kui Abieseri viinamarjakoristus? 3 Jumal andis Midjani peamehed Oorebi ja Seebi ju teie kätte. Mida olen mina teiega võrreldes teinud?” Kui ta niimoodi rääkis, rahunesid nad maha.

4 Siis jõudis Giideon Jordani äärde ning läks sellest üle. Tema ja ta 300 meest olid väsinud, kuid nad jätkasid tagaajamist. 5 Ta palus Sukkoti mehi: „Andke palun mu meestele leiba, sest nad on väsinud. Ma jälitan Midjani kuningaid Sebahit ja Salmunat.” 6 Aga Sukkoti peamehed küsisid: „Kas Sebah ja Salmuna on sul juba käes, et peaksime su sõjaväele leiba andma?” 7 Giideon vastas: „Kui Jehoova annab Sebahi ja Salmuna minu kätte, nahutan ma teid ogaliste vitste ja ohakatega!” 8 Edasi läks ta üles Penueli ja palus selle meestelt sedasama, kuid need vastasid talle samamoodi nagu Sukkoti mehed. 9 Seepärast ütles ta Penueli meestele: „Kui ma võitjana tagasi tulen, lõhun ma selle torni maha!”

10 Sebah ja Salmuna olid Karkoris koos oma sõjavägedega, umbes 15 000 mehega. Ainult nemad olid järele jäänud kogu idamaalaste sõjaväest, sest 120 000 mõõgakandjat oli langenud. 11 Giideon läks üles mööda telgielanike teed, mis jäi Nobahist ja Jogbehast ida poole, ning ründas kaitsetut laagrit. 12 Sebah ja Salmuna aga põgenesid ja Giideon ajas neid taga. Ta võttis need kaks Midjani kuningat, Sebahi ja Salmuna, kinni ning kogu nende laagris puhkes paanika.

13 Jooase poeg Giideon tuli sõjast tagasi mööda kuruteed, mis tõuseb Heresesse. 14 Teel võttis ta kinni ühe noore Sukkoti mehe ja küsitles teda. See kirjutas talle üles Sukkoti peameeste ja vanemate nimed, 77 meest. 15 Edasi läks Giideon Sukkoti meeste juurde ja ütles: „Siin on Sebah ja Salmuna, kelle pärast te mind pilkasite, kui ütlesite: „Kas Sebah ja Salmuna on sul juba käes, et peaksime su kurnatud meestele leiba andma?”” 16 Siis andis ta linna vanematele, Sukkoti meestele, ogaliste vitste ja ohakatega õppetunni. 17 Samuti lõhkus ta maha Penueli torni ning tappis linna mehed.

18 Giideon küsis Sebahilt ja Salmunalt: „Missugused need mehed olid, kelle te Taaboril tapsite?” Nad vastasid: „Nad olid samasugused nagu sina, igaüks nägi välja nagu kuningapoeg.” 19 Seepeale ta ütles: „Need olid mu vennad, mu ema pojad. Nii tõesti, kui Jehoova elab, kui te oleksite nad ellu jätnud, ei peaks ma teid tapma.” 20 Siis ütles ta oma esmasündinule Jeterile: „Tapa nad ära!” Aga noormees ei tõmmanud mõõka, sest ta kartis, kuna ta oli alles noor. 21 Sebah ja Salmuna ütlesid: „Tapa meid ise, sest meest tuntakse tema rammu järgi.” Giideon tappiski Sebahi ja Salmuna ning võttis ära poolkuukujulised ehted nende kaamelite kaelast.

22 Hiljem ütlesid Iisraeli mehed Giideonile: „Valitse meie üle, sina ja su poeg ja su pojapoeg, sest sina päästsid meid Midjani käest.” 23 Giideon aga vastas: „Ei mina ega mu poeg hakka teie üle valitsema. Teie valitseja on Jehoova.” 24 Giideon jätkas: „Aga mul on teile üks palve: andke igaüks mulle oma sõjasaagist ninarõngas.” (Vallutatutel olid olnud kullast ninarõngad, sest nad olid ismaeliidid.) 25 Nad vastasid: „Me anname hea meelega.” Seejärel laotasid nad laiali ühe rüü ja iga mees viskas sinna oma sõjasaagist ühe ninarõnga. 26 Kullast ninarõngad, mida ta oli palunud, kaalusid kokku 1700 seeklit*, arvestamata poolkuukujulisi ehteid, ripatseid ning Midjani kuningate purpurpunaseid villaseid rüüsid ja kaamelitel kaelas olnud keesid.

27 Giideon tegi neist õlarüü ja pani selle välja oma linna Ofrasse. Kogu Iisrael hakkas seal hoora kombel seda kummardamas käima ning see sai Giideonile ja tema perele püüniseks.

28 Nii alistati Midjan iisraellaste ees ja enam ta pead ei tõstnud. Giideoni päevil oli maal rahu 40 aastat.

29 Jooase poeg Jerubbaal läks tagasi koju ning jäi sinna.

30 Giideonil oli 70 poega, sest tal oli palju naisi. 31 Tema liignaine, kes elas Sekemis, sünnitas talle samuti poja ning Giideon pani pojale nimeks Abimelek. 32 Jooase poeg Giideon suri heas vanuses ja maeti oma isa Jooase hauakoopasse abieserlaste Ofrasse.

33 Pärast Giideoni surma hakkasid iisraellased jälle hoora kombel Baalide järel käima ning võtsid endale jumalaks Baal-Beriti. 34 Iisraellased ei pidanud meeles oma Jumalat Jehoovat, kes oli päästnud nad kõigi ümberkaudsete vaenlaste käest. 35 Nad ei osutanud truud armastust Jerubbaali ehk Giideoni perele vastutasuks kõige hea eest, mis ta oli Iisraelile teinud.

^ Kohtum. 8:26 19,4 kg. (Vt lisa B14.)

Kohtumõistjate  9 : 1 - 57

9 Mingi aja pärast läks Jerubbaali poeg Abimelek Sekemisse oma ema vendade juurde ning ütles neile ja kõigile oma emapoolse vanaisa sugulastele: 2 „Küsige palun kõigilt Sekemi juhtidelt*: „Kumb on teile parem, kas see, et teie üle valitseksid kõik 70 Jerubbaali poega või et valitseks ainult üks mees?” Ja pidagu nad meeles, et mina olen nendega üks luu ja liha!”

3 Tema ema vennad rääkisidki seda tema nimel kõigile Sekemi juhtidele, nii et nonde süda kaldus Abimeleki poole ja nad ütlesid: „Ta on meie vend.” 4 Siis andsid nad talle Baal-Beriti kojast 70 seeklit* hõbedat ning Abimelek palkas sellega jõude olevaid nurjatuid mehi, kes temaga kaasa tuleksid. 5 Seejärel läks ta Ofrasse oma isa majja ja tappis oma vennad, 70 Jerubbaali poega, ühe ja sama kivi peal. Ainsana jäi ellu Jerubbaali noorim poeg Jootam, kes oli end ära peitnud.

6 Siis kogunesid kõik Sekemi juhid ja Beet-Millo elanikud suure puu juurde, Sekemis oleva samba juurde, ja tõstsid Abimeleki kuningaks.

7 Kui Jootamile sellest teada anti, läks ta otsekohe Gerisimi mäeharjale ja hüüdis valju häälega: „Kuulake mind, Sekemi juhid, siis kuulab Jumal teid!

8 Kord läksid puud endale kuningat võidma. Nad ütlesid õlipuule: „Ole meile kuningaks!” 9 Aga õlipuu vastas neile: „Kas peaksin loobuma oma õlist, millega austatakse Jumalat ja inimesi, ning hakkama õõtsuma kõrgemal kui teised puud?” 10 Siis ütlesid puud viigipuule: „Ole sina meile kuningaks!” 11 Aga viigipuu vastas: „Kas peaksin loobuma oma magusast viljast ning hakkama õõtsuma kõrgemal kui teised puud?” 12 Seejärel ütlesid puud viinapuule: „Ole sina meile kuningaks!” 13 Viinapuugi vastas neile: „Kas peaksin loobuma oma värskest veinist, mis rõõmustab Jumalat ja inimesi, ning hakkama õõtsuma kõrgemal kui teised puud?” 14 Viimaks ütlesid kõik puud ogapõõsale: „Ole sina meile kuningaks!” 15 Ogapõõsas vastas puudele: „Kui te tõesti mind endale kuningaks võiate, siis tulge ja otsige pelgupaika mu varju all. Aga kui mitte, siis puhkeb minust tuli ja neelab Liibanoni seedrid.”

16 Kas te olete toiminud siiralt ja ausalt, tõstes Abimeleki kuningaks, ja kas olete teinud head Jerubbaalile ja tema perele ning kohelnud teda vääriliselt? 17 Kui mu isa võitles teie eest, seadis ta oma elu ohtu, et vabastada teid Midjani käest. 18 Teie aga olete tõusnud täna mu isa pere vastu ja tapnud tema 70 poega ühesama kivi peal. Te olete tõstnud Abimeleki, tema orjatari poja, kuningaks Sekemi juhtidele, sest ta on teie vend. 19 Tõesti, kui te olete talitanud sel päeval Jerubbaali ja tema perega siiralt ja ausalt, siis rõõmustage Abimeleki üle ja temagi rõõmustagu teie üle. 20 Aga kui mitte, siis puhkegu tuli Abimelekist ja neelaku Sekemi juhid ja Beet-Millo, samuti puhkegu tuli Sekemi juhtidest ja Beet-Millost ning neelaku Abimelek!”

21 Siis põgenes Jootam Beeri ning jäi oma venna Abimeleki pärast sinna elama.

22 Abimelek valitses Iisraeli üle kolm aastat*. 23 Siis lasi Jumal Abimeleki ja Sekemi juhtide vahel vaenul tärgata ning Sekemi juhid reetsid Abimeleki. 24 See sündis selleks, et vägivald Jerubbaali 70 poja vastu saaks tasutud ja et vastutus nende vere eest pandaks nende venna Abimeleki peale, kes nad tappis, ja Sekemi juhtide peale, kes aitasid tema vendi tappa. 25 Sekemi juhid seadsid mehed mäeharjadele varitsema ja need röövisid igat teekäijat, kes sealt mööda läks. Peagi anti sellest Abimelekile teada.

26 Siis tuli Sekemisse Ebedi poeg Gaal koos oma vendadega ning ta võitis Sekemi juhtide usalduse. 27 Need läksid ja korjasid oma viinamägedelt viinamarju, sõtkusid neid ning pidasid pidu. Seejärel läksid nad oma jumala kotta, sõid ja jõid ning needsid Abimelekit. 28 Siis ütles Ebedi poeg Gaal: „Kes on Abimelek? Kas ta pole mitte Jerubbaali poeg? Ja kes on Sekemi esindaja Sebul? Miks peaksime teenima neid? Teenige Sekemi isa Hamori mehi! Mispärast peaksime teenima Abimelekit? 29 Kui see rahvas oleks minu käe all, siis ma kõrvaldaksin Abimeleki.” Ja ta pilkas Abimelekit: „Eks suurenda oma sõjaväge ja tule välja!”

30 Aga linnavalitseja Sebul kuulis Ebedi poja Gaali sõnu ja tema viha süttis. 31 Ta saatis salaja käskjalad Abimelekile ütlema: „Ebedi poeg Gaal ja tema vennad on Sekemis ja nad ässitavad linna sinu vastu. 32 Tule nüüd öö varjus oma meestega ja varitse väljal. 33 Niipea kui hommikul päike tõuseb, ründa linna. Kui Gaal tuleb koos oma meestega välja sinu vastu, siis tee kõik mis võimalik, et teda võita.”

34 Abimelek ja kõik ta mehed tõusidki öösel üles ja varitsesid Sekemit nelja salgaga. 35 Kui Ebedi poeg Gaal läks välja linnavärava juurde, tõusid Abimelek ja tema mehed oma varitsuspaigast. 36 Kui Gaal mehi märkas, ütles ta Sebulile: „Vaata, mägedelt tuleb rahvas alla!” Kuid Sebul ütles talle: „Sa näed mägede varjusid ja sulle lihtsalt tundub, et need on inimesed.”

37 Mõne aja pärast ütles Gaal: „Vaata, rahvas tuleb sealt keskelt alla ja üks salk tuleb mööda Meonenimi suure puu teed.” 38 Sebul ütles talle: „Kus on nüüd su kiitlemine „Kes on Abimelek, et peaksime teda teenima?”? Kas see pole sama rahvas, keda sa põlastasid? Mine nüüd välja ja võitle nende vastu!”

39 Niisiis läks Gaal Sekemi juhtide ees välja ning võitles Abimeleki vastu. 40 Aga Abimelek hakkas teda taga ajama ja Gaal põgenes tema eest. Tapetuid langes suurel hulgal kuni linnaväravani.

41 Abimelek jäi Aruumasse, aga Gaali ja tema vennad ajas Sebul Sekemist minema. 42 Järgmisel päeval läks rahvas linnast välja ja sellest teatati Abimelekile. 43 See jaotas oma mehed kolme salka ning jäi väljale varitsema. Nähes rahvast linnast välja tulemas, ründas ta neid ja lõi nad maha. 44 Abimelek tungis oma salgaga edasi kuni linnaväravani, samal ajal kui kaks salka ründasid kõiki väljalolijaid ja lõid need maha. 45 Abimelek võitles linna vastu kogu päeva ja vallutas selle. Ta tappis sealse rahva, tegi linna maatasa ja külvas selle soolaga üle.

46 Kui kõik Sekemi torni ülemad sellest kuulsid, läksid nad otsekohe Eel-Beriti templi võlvruumi. 47 Kui Abimelekile teatati, et kõik Sekemi torni ülemad on kokku tulnud, 48 läks Abimelek koos kõigi oma meestega üles Salmoni mäele. Abimelek võttis kirve kätte, raius ühe puuoksa, tõstis selle õlale ja ütles oma meestele: „Tehke kiiresti sedasama, mida mina tegin!” 49 Iga mees raiuski oksa ja järgnes Abimelekile. Nad panid oksad võlvruumi ümber ning süütasid põlema, nii et hukkusid kõik Sekemi tornis olnud inimesed, tuhatkond meest ja naist.

50 Seejärel läks Abimelek Teebesesse, lõi Teebese alla laagri üles ja vallutas linna. 51 Linna keskel oli aga tugev torn ning sinna põgenesid kõik mehed, naised ja linna juhid. Nad sulgesid end sinna ja ronisid torni katusele. 52 Abimelek läks torni juurde, et seda rünnata. Ta läks torni sissekäigu juurde, et see põlema süüdata. 53 Siis aga kukutas üks naine veskikivi Abimelekile pähe ja see purustas mehe kolju. 54 Abimelek kutsus kiiresti oma relvakandja ja ütles talle: „Tõmba mõõk ja tapa mind, et minu kohta ei öeldaks: „Naine tappis ta.”” Tema teener torkaski ta läbi ja ta suri.

55 Kui Iisraeli mehed nägid, et Abimelek on surnud, läksid kõik tagasi koju. 56 Nii tasus Jumal Abimelekile tema kurjade tegude eest, mis ta oli teinud oma isale, kui tappis oma 70 venda. 57 Jumal lasi ka kogu Sekemi meeste kurjusel tulla tagasi nende endi pea peale, nii et neid tabas Jerubbaali poja Jootami needus.

^ Kohtum. 9:2 Teine võimalik tähendus: „maaomanikelt”.

^ Kohtum. 9:4 800 g. (Vt lisa B14.)

^ Kohtum. 9:22 Võib tõlkida ka „pidas end kolm aastat Iisraeli valitsejaks”.

Kohtumõistjate  10 : 1 - 18

10 Pärast Abimelekit tõusis Iisraeli päästma issaskarlane Toola, Doodo poja Puua poeg. Ta elas Saamiris Efraimi mägismaal 2 ja mõistis Iisraelis kohut 23 aastat. Siis ta suri ja maeti Saamirisse.

3 Pärast teda tõusis gileadlane Jair, kes mõistis Iisraelis kohut 22 aastat. 4 Tal oli 30 poega, kes ratsutasid 30 eesli seljas. Neil oli 30 linna, mida kutsutakse tänini Havvot-Jairiks* ja mis asuvad Gileadimaal. 5 Siis Jair suri ja maeti Kamonisse.

6 Iisraellased tegid jälle Jehoova silmis kurja ning teenisid Baale ja Astarte kujusid ning Arami*, Siidoni, Moabi, Ammoni ja vilistite jumalaid. Nad hülgasid Jehoova ega teeninud teda. 7 Seepeale süttis Jehoova viha Iisraeli vastu, nii et ta müüs rahva vilistitele ja ammonlastele. 8 Need vaevasid ja rõhusid sel aastal iisraellasi rängalt. Nad rõhusid 18 aastat kõiki iisraellasi, kes olid teisel pool Jordanit Gileadis, mis oli varem kuulunud emorlastele. 9 Ammonlased läksid ka üle Jordani, et võidelda Juuda, Benjamini ja Efraimi suguharu vastu, ning Iisrael oli suures hädas. 10 Siis hüüdsid iisraellased Jehoova poole: „Me oleme sinu vastu pattu teinud! Me oleme hüljanud oma Jumala ja teeninud Baale.”

11 Aga Jehoova ütles iisraellastele: „Kas ma ei päästnud teid Egiptusest ning emorlaste, ammonlaste, vilistite, 12 siidonlaste, amalekkide ja midjanlaste käest, kui nad teid rõhusid? Kui te hüüdsite minu poole, päästsin ma teid nende käest. 13 Kuid te hülgasite mu ja teenisite teisi jumalaid. Seepärast ei päästa ma teid enam. 14 Minge ja hüüdke appi neid jumalaid, kelle te olete endale valinud. Päästku nemad teid hädaajal!” 15 Aga iisraellased ütlesid Jehoovale: „Me oleme pattu teinud! Talita meiega, nagu heaks arvad. Ainult palun päästa meid nüüd!” 16 Ja nad kõrvaldasid enda keskelt võõrad jumalad ning hakkasid teenima Jehoovat, nii et ta ei suutnud enam näha Iisraeli kannatusi*.

17 Mõne aja pärast kutsuti ammonlased kokku ja nad lõid laagri üles Gileadi. Siis kogunesid ka iisraellased ja lõid laagri üles Mispasse. 18 Gileadi rahvas ja peamehed rääkisid omavahel: „Kes juhiks võitlust ammonlaste vastu? Saagu temast kõigi gileadlaste pealik!”

^ Kohtum. 10:4 Nimi Havvot-Jair tähendab „Jairi telkkülad”.

^ Kohtum. 10:6 Võib tõlkida ka „Süüria”.

^ Kohtum. 10:16 Võib tõlkida ka „ta hing muutus läbematuks Iisraeli kannatuste pärast”.

Kohtumõistjate  11 : 1 - 40

11 Gileadlane Jefta oli vapper sõjamees. Ta oli prostituudi poeg ja tema isa oli Gilead. 2 Aga ka Gileadi naine sünnitas oma mehele poegi. Kui selle naise pojad suureks said, ajasid nad Jefta ära ja ütlesid talle: „Sina ei saa pärandit meie isa peres, sest sa oled teise naise poeg.” 3 Siis Jefta põgenes oma vendade eest ja asus elama Toobimaale. Jefta juurde kogunes jõude olevaid mehi ning need tegid koos temaga röövretki.

4 Mõne aja pärast alustasid ammonlased Iisraeli vastu sõda. 5 Kui siis ammonlased Iisraeli vastu tulid, läksid Gileadi vanemad sedamaid Jeftat Toobimaalt tagasi tooma. 6 Nad ütlesid Jeftale: „Tule ja hakka meie väepealikuks, et saaksime ammonlaste vastu võidelda.” 7 Aga Jefta ütles Gileadi vanematele: „Kas te mitte ei vihanud mind nii väga, et ajasite mu isamajast ära? Miks tulete minu juurde nüüd, kui teil on häda käes?” 8 Gileadi vanemad vastasid Jeftale: „Me tulime sinu juurde selleks, et sa tuleksid koos meiega ja võitleksid ammonlaste vastu ning saaksid kõigi gileadlaste peameheks.” 9 Jefta ütles Gileadi vanematele: „Kui te viite mind tagasi, et võitleksin ammonlaste vastu, ja Jehoova annab nad minu kätte, siis saab minust tõesti teie peamees.” 10 Gileadi vanemad kostsid Jeftale: „Jehoova olgu tunnistajaks meie vahel, kui me ei tee sinu sõna kohaselt!” 11 Jefta läkski Gileadi vanematega kaasa ning rahvas pani ta endale peameheks ja väepealikuks. Mispas kordas Jefta oma sõnu ka Jehoovale.

12 Siis saatis Jefta käskjalad ammonlaste kuningale ütlema: „Mis on sul minu vastu, et oled tulnud mu maad ründama?” 13 Ammonlaste kuningas vastas Jefta käskjalgadele: „Ma tulin sellepärast, et Iisrael võttis Egiptusest tulles ära minu maa Arnonist kuni Jabboki ja Jordanini. Anna see nüüd heaga tagasi!” 14 Aga Jefta saatis käskjalad ammonlaste kuninga juurde tagasi 15 järgmise sõnumiga:

„Nii ütleb Jefta: „Iisrael pole võtnud moabiitide ega ammonlaste maad. 16 Kui Iisrael Egiptusest välja tuli, läks ta läbi kõrbe kuni Punase mereni ja jõudis Kaadesesse. 17 Siis saatis Iisrael käskjalad Edomi kuningale ütlema: „Luba meil palun oma maast läbi minna”, kuid Edomi kuningas ei võtnud seda kuulda. Iisrael saatis käskjalad ka Moabi kuninga juurde, aga temagi ei nõustunud. Nii jäi Iisrael Kaadesesse. 18 Läbi kõrbe rännates läksid iisraellased ümber Edomimaa ja Moabimaa. Nad möödusid Moabimaast ida poolt ning jäid laagrisse Arnoni piirkonda. Nad ei ületanud Moabi piiri, milleks oli Arnon.

19 Seejärel saatis Iisrael käskjalad emorlaste kuninga Siihoni, Hesboni kuninga juurde. Iisrael ütles talle: „Palun luba meil minna läbi sinu maa oma sihtkohta.” 20 Aga Siihon ei usaldanud Iisraeli ega lasknud tal oma maast läbi minna. Ta kutsus kokku kogu oma rahva ning nad asusid laagrisse Jahasesse ja sõdisid Iisraeli vastu. 21 Siis andis Iisraeli Jumal Jehoova Siihoni ja kogu tema rahva Iisraeli kätte, nii et Iisrael alistas nad ja võttis oma valdusse kogu emorlaste maa. 22 Nii võtsid iisraellased oma valdusse kogu emorlaste maa Arnonist kuni Jabbokini ja kõrbest kuni Jordanini.

23 Iisraeli Jumal Jehoova oli see, kes ajas emorlased oma rahva Iisraeli eest ära, ja nüüd tahad sina Iisraeli ära ajada! 24 Kas ei kuulu sulle kõik see, mis su jumal Kemos sulle annab? Nii ajame ka meie ära igaühe, kelle meie Jumal Jehoova meie eest ära ajab. 25 Kas sina oled parem kui Sippori poeg Baalak, Moabi kuningas? Kas tema võitles kunagi iisraellastega või sõdis nendega? 26 Juba 300 aastat on Iisrael elanud Hesbonis ja selle tütarlinnades, Aroeris ja selle tütarlinnades ning kõigis Arnoni kallastel olevates linnades. Miks sa siis pole neid selle aja jooksul tagasi võtnud? 27 Mina ei ole sinu vastu pattu teinud, sina aga teed mind rünnates ülekohut. Mõistku kohtumõistja Jehoova täna õigust iisraellaste ja ammonlaste vahel!””

28 Aga ammonlaste kuningas ei võtnud Jefta sõnumit kuulda.

29 Siis tuli Jefta peale Jehoova vaim ja ta läks läbi Gileadi ja Manasse Gileadi Mispesse ja sealt edasi ammonlaste juurde.

30 Seejärel andis Jefta Jehoovale tõotuse: „Kui sa annad ammonlased minu kätte, 31 siis kes tahes mu majast mulle vastu tuleb, kui ma ammonlaste juurest rahuga tagasi pöördun, kuulugu Jehoovale, ja ma annan ta otsekui põletusohvriks.”

32 Jefta läkski ammonlaste vastu võitlema ja Jehoova andis nad tema kätte. 33 Ta lõi neid maha Aroerist kuni Minnitini — 20 linnas — ja kuni Aabel-Keramimini, nii et need kandsid ränki kaotusi. Nõnda alistati ammonlased iisraellaste ees.

34 Viimaks jõudis Jefta koju Mispasse. Seal tuli talle tamburiini mängides ja tantsides vastu tema tütar. See aga oli tema ainus laps. Peale tema polnud tal ei poega ega tütart. 35 Kui Jefta oma tütart nägi, rebis ta oma riided lõhki ja ütles: „Oh häda, mu tütar! Sa murrad mu südame, sest just sinu pean ma ära saatma. Ma andsin Jehoovale tõotuse ega saa seda enam tagasi võtta.”

36 Aga tütar vastas talle: „Mu isa, kui sa andsid Jehoovale tõotuse, siis tee minuga, nagu sa lubasid, sest Jehoova on lasknud sul kätte maksta su vaenlastele ammonlastele.” 37 Siis ütles ta isale: „Luba mul kaks kuud omaette olla ja minna koos sõbrannadega mägedesse ja nutta selle pärast, et ma neitsiks jään.”

38 Jefta vastas talle: „Hea küll, mine!” ja saatis ta kaheks kuuks ära. Tütar läks koos oma sõbrannadega mägedesse ja nuttis selle pärast, et peab neitsiks jääma. 39 Kahe kuu pärast tuli ta isa juurde tagasi ja see täitis oma tõotuse, mille ta oli tema kohta andnud. Jefta tütar jäigi neitsiks ning Iisraelis kujunes välja selline tava: 40 aastast aastasse, neli päeva aastas, käisid Iisraeli neiud ülistamas gileadlase Jefta tütart.

Kohtumõistjate  12 : 1 - 15

12 Siis kutsuti Efraimi mehed kokku ja nad läksid üle jõe Saafonisse* ning ütlesid Jeftale: „Miks sa meid endaga kaasa ei kutsunud, kui sa ammonlastega sõdima läksid? Me põletame su maja koos sinuga maha!” 2 Kuid Jefta vastas neile: „Minul ja mu rahval tekkis ammonlastega terav konflikt. Ma kutsusin teid appi, aga te ei päästnud mind nende käest. 3 Kui ma nägin, et te ei tule mulle appi, otsustasin eluga riskida ja ammonlastele vastu astuda. Siis andis Jehoova nad minu kätte. Miks tulete nüüd minu vastu võitlema?”

4 Jefta kogus kõik Gileadi mehed kokku ja nad sõdisid Efraimi vastu. Gileadlased alistasid efraimlased, kes olid öelnud: „Teie, gileadlased, elate küll Efraimi ja Manasse keskel, kuid tegelikult te olete Efraimist ära karanud!” 5 Gilead võttis Efraimi lähedal olevad Jordani koolmekohad oma valdusse. Kui siis Efraimi mehed püüdsid põgeneda ja palusid: „Laske mind üle”, küsisid Gileadi mehed igaühe käest: „Kas sa oled efraimlane?” Kui ta vastas: „Ei!”, 6 ütlesid nad talle: „Ütle palun „šibolet”.” Aga tema ütles „sibolet”, kuna ta ei osanud seda sõna õigesti hääldada. Siis võtsid nad ta kinni ja tapsid ta Jordani koolmekohtade juures. Nii langes sel korral 42 000 efraimlast.

7 Gileadlane Jefta mõistis Iisraelis kohut 6 aastat, siis Jefta suri ja ta maeti oma linna Gileadis.

8 Pärast teda mõistis Iisraelis kohut petlemlane Ibsan. 9 Tal oli 30 poega ja 30 tütart. Ta andis oma 30 tütart mehele väljapoole suguvõsa ja lasi oma poegadele tuua 30 naist väljastpoolt. Ta mõistis Iisraelis kohut 7 aastat. 10 Siis Ibsan suri ja ta maeti Petlemma.

11 Pärast teda mõistis Iisraelis kohut sebulonlane Eelon. Ta mõistis Iisraelis kohut 10 aastat. 12 Siis sebulonlane Eelon suri ja ta maeti Ajjalonisse Sebulonimaale.

13 Pärast teda mõistis Iisraelis kohut piraatonlase Hilleli poeg Abdon. 14 Tal oli 40 poega ja 30 pojapoega, kes ratsutasid 70 eesli seljas. Ta mõistis Iisraelis kohut 8 aastat. 15 Siis piraatonlase Hilleli poeg Abdon suri ja ta maeti Piraatonisse Efraimimaale Amaleki mäele.

^ Kohtum. 12:1 Teine võimalik tähendus: „põhja poole”.

Kohtumõistjate  13 : 1 - 25

13 Iisraellased tegid jälle Jehoova silmis kurja ja Jehoova andis nad 40 aastaks vilistite kätte.

2 Soras oli üks mees daanlaste suguvõsast, Maanoah nimi. Tema naine oli viljatu ja tal ei olnud lapsi. 3 Kord ilmutas end naisele Jehoova ingel ja ütles talle: „Sa oled viljatu ja sul ei ole lapsi, aga sa jääd lapseootele ja sünnitad poja. 4 Hoidu nüüd veinist ja igasugusest alkoholist ning ära söö midagi ebapuhast. 5 Sa jääd lapseootele ja sünnitad poja. Habemenuga ei tohi puudutada tema pead, sest sündimisest alates on laps Jumala nasiir*, ja tema juhtimisel päästetakse Iisrael vilistite käest.”

6 Siis läks naine ja ütles oma mehele: „Minu juures käis üks jumalamees, kes nägi välja nagu Jumala ingel, väga aukartustäratav. Ma ei küsinud, kust ta tuli, ja ta ei öelnud mulle ka oma nime. 7 Aga ta ütles mulle: „Sa jääd lapseootele ja sünnitad poja. Ära joo nüüd veini ega muud alkoholi ning ära söö midagi ebapuhast, sest laps on Jumala nasiir alates sündimisest kuni oma surmapäevani.””

8 Maanoah anus Jehoovat: „Jehoova, palun saada see jumalamees veel kord meie juurde, et ta õpetaks meile, mida peaksime tegema lapsega, kes meile sünnib.” 9 Jumal võttiski Maanoahi kuulda ja Jumala ingel tuli uuesti naise juurde, kui see oli parasjagu väljal. Tema mees Maanoah ei olnud temaga. 10 Naine ruttas jooksujalu oma mehele ütlema: „See mees, kes ükspäev minu juures käis, tuli jälle!”

11 Maanoah läks koos oma naisega selle mehe juurde ning küsis temalt: „Kas sina oled see mees, kes rääkis mu naisega?” Ta vastas: „Olen küll.” 12 Siis ütles Maanoah: „Mingu su sõnad täide! Millist elu peab see laps elama ja mis tööd ta hakkab tegema?” 13 Jehoova ingel ütles Maanoahile: „Su naine peab hoiduma kõigest, mida ma talle nimetasin. 14 Ta ei tohi süüa mingisugust viinapuusaadust, ta ärgu joogu veini ega muud alkoholi ja ärgu söögu midagi ebapuhast. Ta pidagu kinni kõigest, mida ma käskisin.”

15 Maanoah ütles Jehoova inglile: „Palun jää siia, et saaksime valmistada sulle kitsetalle.” 16 Kuid Jehoova ingel ütles Maanoahile: „Isegi kui ma jääksin, ei sööks ma su toitu. Kui sa aga tahad Jehoovale põletusohvri tuua, siis võid seda teha.” Maanoah ei teadnud, et see on Jehoova ingel. 17 Seejärel sõnas Maanoah Jehoova inglile: „Ütle, mis su nimi on, et saaksime sind austada, kui su sõna täide läheb.” 18 Aga Jehoova ingel vastas talle: „Ära küsi mu nime, see ju üllataks sind.”

19 Siis võttis Maanoah kitsetalle ja roaohvri ning ohverdas need kivi peal Jehoovale. Ja Jumal tegi midagi hämmastavat Maanoahi ja ta naise silme all: 20 kui leek altarilt taeva poole tõusis, läks Jehoova ingel altari leegis üles Maanoahi ja ta naise nähes. Otsekohe heitsid nad silmili maha. 21 Rohkem Jehoova ingel Maanoahile ja ta naisele end ei ilmutanud. Siis mõistis Maanoah, et see oli olnud Jehoova ingel. 22 Maanoah ütles oma naisele: „Nüüd me küll sureme, sest me oleme näinud Jumalat!” 23 Aga naine vastas: „Kui Jehoova oleks tahtnud meid surmata, poleks ta põletusohvrit ja roaohvrit meie käest vastu võtnud ega oleks meile seda kõike näidanud ega rääkinud.”

24 Naine sünnitaski poja ning pani talle nimeks Simson. Poiss kasvas ja Jehoova õnnistas teda. 25 Mõne aja pärast tuli Mahane-Daanis Sora ja Estaoli vahel tema peale Jehoova vaim.

^ Kohtum. 13:5 Hbr nazir, mis tähendab „väljavalitu”, „pühendunu”, „eraldatu”.

Kohtumõistjate  14 : 1 - 20

14 Kord läks Simson alla Timnasse ja silmas seal üht vilistitari. 2 Tagasi läinud, ütles ta oma isale ja emale: „Mulle jäi Timnas silma üks vilistitar. Ma tahan, et te võtaksite ta mulle naiseks.” 3 Aga ta isa ja ema küsisid temalt: „Kas sa ei leia endale naist oma sugulaste ja meie rahva hulgast? Kas sa pead tõesti võtma endale naise ümberlõikamata vilistite seast?” Ent Simson vastas oma isale: „Võta mulle just tema, sest tema on mulle see õige.” 4 Ta isa ja ema aga ei mõistnud, et see oli Jehoovalt; otsis ta ju võimalust astuda vilistite vastu, kuna vilistid valitsesid sel ajal Iisraeli üle.

5 Seejärel läks Simson koos oma isa ja emaga alla Timnasse. Kui ta Timna viinamägede juurde jõudis, tuli talle möirates vastu lõvi. 6 Siis tuli Simsoni peale Jehoova vaim ja ta kiskus lõvi paljaste kätega lõhki nagu sikutalle. Kuid oma isale ja emale ta juhtunust ei rääkinud. 7 Ta läks alla, rääkis selle naisega ja sai kinnitust, et see naine on talle just õige.

8 Mõne aja pärast, kui ta läks tagasi, et naine oma koju tuua, põikas ta lõvi korjust vaatama ning leidis korjusest mesilaspere ja mett. 9 Ta kaapis mett pihkudesse ja läks seda süües edasi. Kui ta isa ja emaga kokku sai, andis ta seda ka neile süüa. Aga ta ei öelnud neile, et oli kaapinud mee lõvi korjusest.

10 Tema isa läks alla selle naise juurde ja Simson korraldas seal peo, sest peigmeestel oli kombeks nii teha. 11 Kui ta kohale jõudis, anti talle 30 peiupoissi. 12 Simson ütles neile: „Ma annan teile ühe mõistatuse. Kui te selle seitsme pidupäeva jooksul ära arvate ja mulle vastuse ütlete, siis annan ma teile 30 linast särki ja 30 riidekomplekti. 13 Aga kui te ei oska mulle vastata, siis annate teie mulle 30 linast särki ja 30 riidekomplekti.” Nad vastasid: „Ütle meile oma mõistatus, me tahame seda kuulda.” 14 Ta ütles neile:

„Sööja seest tuli söödavat,

tugeva seest magusat.”

Möödus kolm päeva, kuid nad ei suutnud seda mõistatust ära arvata. 15 Neljandal päeval ütlesid nad Simsoni naisele: „Meelita oma mehelt mõistatuse vastus välja. Muidu me põletame sinu ja su isamaja maha. Kas kutsusite meid siia selleks, et meid paljaks röövida?” 16 Siis nuttis Simsoni naine tema rinnal ja ütles: „Sa vihkad mind, sa ei armasta mind! Sa andsid mu rahvale ühe mõistatuse, aga mulle pole sa selle vastust öelnud.” Simson vastas talle: „Isegi oma isale ja emale pole ma seda öelnud ning nüüd peaksin ütlema seda sulle!” 17 Tema aga nuttis kõik need seitse pidupäeva. Seitsmendal päeval ütles Simson talle lõpuks vastuse, sest naine käis talle väga peale. Siis andis naine mõistatuse vastuse oma rahvale teada. 18 Niisiis ütlesid linna mehed Simsonile seitsmendal päeval, enne kui päike looja läks*:

„Mis on meest magusam,

kes on lõvist tugevam?”

Tema vastas neile:

„Kui te minu mullikaga poleks kündnud,

ei oleks te mõistatust ära arvanud.”

19 Siis tuli Simsoni peale Jehoova vaim. Ta läks alla Askeloni, lõi seal maha 30 meest, võttis ära nende riided ja andis neile, kes olid mõistatusele vastuse andnud, ning läks tulivihasena tagasi oma isamajja.

20 Aga Simsoni naine anti ühele Simsoni peiupoisile.

^ Kohtum. 14:18 Teine võimalik tähendus: „enne kui ta naise tuppa läks”.

Kohtumõistjate  15 : 1 - 20

15 Mõne aja pärast, nisulõikuse päevil, tuli Simson, kitsetall kaasas, oma naist vaatama. Ta ütles: „Ma lähen magamistuppa oma naise juurde.” Ent naise isa ei lasknud tal minna, 2 vaid kostis: „Ma mõtlesin, et sa vihkad teda. Seepärast andsin ma tema su peiupoisile. Kas pole ta noorem õde temast kenam? Võta hoopis tema endale.” 3 Kuid Simson ütles neile: „Seekord ei saa vilistid mind süüdistada, kui ma neile halba teen.”

4 Siis püüdis Simson kinni 300 rebast, võttis tõrvikud, sidus rebaste sabad paarikaupa kokku ja pani iga sabapaari vahele ühe tõrviku. 5 Seejärel pani ta tõrvikud põlema ja laskis rebased vilistite viljapõldudele lahti. Ta pani kõik põlema, niihästi viljavihud kui ka lõikamata vilja, viinamäed ja oliivisalud.

6 Vilistid pärisid: „Kes seda tegi?” Neile öeldi: „Seda tegi timnalase väimees Simson, sest äi andis tema naise ühele Simsoni peiupoisile.” Seepeale läksid vilistid üles ning põletasid nii naise kui ka tema isa. 7 Simson aga ütles neile: „Kui te nii teete, ei jäta ma enne, kui olen teile kätte maksnud.” 8 Ta hakkas neid ükshaaval maha lööma, nii et need kandsid ränki kaotusi. Seejärel ta läks alla ja jäi Etami kaljukoopasse.

9 Hiljem tulid vilistid ja lõid Juudas laagri üles ning tungisid Lehhisse. 10 Siis küsisid Juuda mehed: „Miks te meie vastu olete tulnud?” Nad vastasid: „Me tulime Simsonit kinni võtma, et teha talle seda, mida tema on teinud meile.” 11 Siis läksid 3000 Juuda meest alla Etami kaljukoopa juurde ja ütlesid Simsonile: „Kas sa ei tea, et vilistid valitsevad meie üle? Miks sa oled meile niimoodi teinud?” Simson vastas neile: „Nagu nemad tegid mulle, nii tegin mina neile.” 12 Aga nemad ütlesid: „Me oleme tulnud sind kinni võtma, et sind vilistite kätte anda.” Simson kostis: „Vanduge mulle, et teie ise mu vastu kätt ei tõsta.” 13 Nad ütlesid talle: „Me seome su lihtsalt kinni ja anname nende kätte. Me ei tapa sind.”

Nad sidusidki ta kinni kahe uue köiega ja viisid ta kaljult ära. 14 Kui ta jõudis Lehhisse, hõiskasid vilistid teda nähes võidukalt. Siis tuli Simsoni peale Jehoova vaim ning köied tema käte ümber muutusid nagu tules kõrbenud lõngadeks ja köidikud otse sulasid ta kätelt. 15 Ta leidis ühe tugeva eeslilõualuu, haaras selle kätte ja lõi sellega maha 1000 meest. 16 Simson ütles:

„Eesli lõualuuga — üks kuhi, kaks kuhja!

Eesli lõualuuga ma lõin maha tuhat meest.”

17 Seda öelnud, viskas ta lõualuu käest ja pani sellele kohale nimeks Raamat-Lehhi*. 18 Siis tuli tal suur janu ja ta hüüdis Jehoova poole: „Sina andsid oma teenijale nii suure võidu. Kas peaksin nüüd janusse surema ja langema ümberlõikamata meeste kätte?” 19 Siis avas Jumal Lehhis kaljuõõnsuse ja sealt voolas vett välja. Simson jõi ja eluvaim temas virgus taas. Seepärast pani ta sellele allikale nimeks Een-Hakkore* ja see on Lehhis tänini.

20 Ta mõistis Iisraelis vilistite päevil kohut 20 aastat.

^ Kohtum. 15:17 Nimi Raamat-Lehhi tähendab „lõualuukõrgendik”.

^ Kohtum. 15:19 Nimi Een-Hakkore tähendab „hüüdja allikas”.

Kohtumõistjate  16 : 1 - 31

16 Kord läks Simson Gazasse, nägi seal üht prostituuti ja läks tema juurde. 2 Gazalastele öeldi: „Simson on siia tulnud.” Siis piirasid nad ta sisse ja varitsesid teda öö läbi linnaväravas. Nad olid kogu öö vaikselt, sest nad olid kokku leppinud: „Kui koitma hakkab, tapame ta ära.”

3 Simson lebas seal keskööni. Siis tõusis ta üles, haaras kinni linnaväravast ja selle mõlemast postist, tõmbas need välja, tõstis koos riiviga õlgadele ja kandis Hebroni vastas oleva mäe otsa.

4 Mõni aeg hiljem armus Simson Soreki vadis naisesse, kelle nimi oli Deliila. 5 Vilistite valitsejad ütlesid naisele: „Meelita temalt välja, milles peitub tema suur jõud ning kuidas me saaksime temast jagu, et ta kinni siduda ja alistada. Siis anname igaüks sulle tasuks 1100 seeklit* hõbedat.”

6 Mõne aja pärast küsis Deliila Simsonilt: „Palun ütle, milles peitub sinu suur jõud ja millega peaks sind siduma, et sind alistada?” 7 Simson vastas: „Kui siduda mind seitsme uue, veel kuivamata vibunööriga*, siis jään ma sama nõrgaks nagu kõik teised.” 8 Vilistite valitsejad tõidki Deliilale seitse uut vibunööri ja naine sidus ta nendega kinni. 9 Naise tagatuppa aga seadsid nad varitsejad. Deliila hüüdis Simsonile: „Vilistid tulevad sulle kallale, Simson!” Seepeale rebis Simson vibunöörid sama kergelt katki, nagu tuli neelab korrutatud takulõnga. Tema jõu saladust aga ei avastatud.

10 Siis ütles Deliila Simsonile: „Sa petsid mind ja valetasid mulle. Ütle ometi, millega saab sind kinni siduda!” 11 Simson vastas: „Kui siduda mind kinni uute köitega, millega pole tööd tehtud, siis jään ma sama nõrgaks nagu kõik teised.” 12 Nõnda siis võttis Deliila uued köied, sidus ta nendega kinni ja hüüdis: „Vilistid tulevad sulle kallale, Simson!” Aga tagatoas istusid varitsejad. Siis kiskus Simson köied oma käsivarte ümbert katki nagu lõngad.

13 Pärast seda ütles Deliila Simsonile: „Sa oled mind jälle petnud ja mulle valetanud. Ütle ometi, millega sind kinni siduda!” Simson vastas: „Mu seitse patsi tuleb lõimelõngaga kokku põimida.” 14 Naine tegigi seda, kinnitades tema juuksed kudumispulgaga, ja hüüdis talle: „Vilistid tulevad sulle kallale, Simson!” Simson ärkas unest ning kiskus oma juustest pulga ja lõimelõnga.

15 Nüüd ütles naine talle: „Kuidas sa võid öelda, et sa mind armastad, kui su süda ei ole minuga? Kolm korda oled sa mind petnud ega ole öelnud, milles peitub sinu suur jõud.” 16 Päevast päeva naine muudkui näägutas ta kallal ja käis talle peale, nii et Simson tüdis surmani. 17 Viimaks avas ta naisele oma südame, öeldes: „Habemenuga ei ole kunagi mu pead puudutanud, sest ma olen sünnist saati Jumala nasiir. Kui mu juuksed maha lõigata, siis mu jõud lahkub minust ja ma jään sama nõrgaks nagu kõik teised.”

18 Kui Deliila nägi, et Simson oli avanud talle oma südame, lasi ta kohe vilistite valitsejatele öelda: „Tulge nüüd, sest ta avas mulle oma südame.” Vilistite valitsejad tulidki tema juurde ja tõid raha kaasa. 19 Deliila uinutas Simsoni oma põlvedel magama. Siis kutsus ta ühe mehe, kes lõikas maha Simsoni seitse patsi, misjärel Simsoni jõud hakkas kaduma ja naine sai ta oma meelevalda. 20 Siis Deliila hüüdis: „Vilistid tulevad sulle kallale, Simson!” Simson ärkas unest ja mõtles: „Ma lähen välja nagu varasematelgi kordadel ja saan vabaks.” Kuid ta ei teadnud, et Jehoova ei olnud enam temaga. 21 Vilistid võtsid ta kinni ja torkasid tal silmad välja. Nad viisid ta alla Gazasse ja panid ta ahelaisse kahe vaskahelaga ning ta pidi vanglas vilja jahvatama. 22 Aga juuksed ta peas hakkasid pärast mahalõikamist uuesti kasvama.

23 Vilistite valitsejad tulid kokku, et tuua oma jumalale Daagonile suur ohver ja pidutseda, sest nad ütlesid: „Meie jumal on andnud meie vaenlase Simsoni meie kätte!” 24 Kui rahvas teda nägi, ülistasid nad oma jumalat ja ütlesid: „Meie jumal on andnud meie kätte meie vaenlase, kes laastas meie maad ja tappis palju meie mehi.”

25 Nende süda oli rõõmus ja nad ütlesid: „Kutsuge Simson, et ta meid lõbustaks!” Nii kutsutigi vanglast Simson, et ta nende meelt lahutaks, ja ta pandi sammaste vahele seisma. 26 Siis ütles Simson poisile, kes tema käest kinni hoidis: „Luba mul puudutada sambaid, millele hoone toetub, et saaksin nende vastu nõjatuda.” 27 Aga hoone oli täis mehi ja naisi. Kõik vilistite valitsejad olid kohal ning katusel oli ligikaudu 3000 meest ja naist vaatamas, kuidas Simson neid lõbustab.

28 Nüüd hüüdis Simson Jehoova poole: „Kõrgeim valitseja Jehoova, palun mõtle mu peale ja anna mulle veel selleks üheks korraks jõudu! Oo, Jumal, luba mul vilistitele kätte maksta kasvõi ühe oma silma eest!”

29 Siis pani Simson käed kahe keskmise samba vastu, millele hoone tugines, toetudes ühele parema ja teisele vasaku käega, 30 ning hüüdis: „Las ma suren koos vilistitega!” Seejärel tõukas ta sambaid kogu jõust ning hoone langes valitsejate ja kogu sealoleva rahva peale. Nii tappis ta surres suurema hulga, kui oli tapnud oma eluajal.

31 Hiljem tulid ta vennad ja kogu ta isa pere, et viia ta ära. Nad matsid ta Sora ja Estaoli vahele tema isa Maanoahi hauakoopasse. Simson oli Iisraelis kohut mõistnud 20 aastat.

^ Kohtum. 16:5 12,5 kg. (Vt lisa B14.)

^ Kohtum. 16:7 Mõeldakse tooreid loomakõõluseid.

Kohtumõistjate  17 : 1 - 13

17 Efraimi mägismaal elas mees nimega Miika. 2 Kord ütles ta oma emale: „Kas sa mäletad seda, kui sinult võeti ära 1100 seeklit* hõbedat ja kuidas sa võtjat needsid, nii et minagi seda kuulsin? See hõbe on minu käes, mina võtsin selle.” Selle peale lausus ema: „Õnnistagu Jehoova mu poega!” 3 Miika andis need 1100 seeklit hõbedat emale tagasi ja ta ema ütles: „Selle hõbeda pühendan ma Jehoovale, et teha nikerdatud kuju ja valatud kuju oma pojale. Nii et see hõbe saab ikkagi sulle.”

4 Niisiis tagastas Miika hõbeda emale, kes andis 200 seeklit* hõbedat hõbesepale. See valmistas ühe nikerdatud kuju ja ühe valatud kuju ning need pandi Miika majja. 5 Sel mehel, Miikal, oli jumalakoda, ning ta valmistas õlarüü ja teeravikujud* ning määras ühe oma poja endale preestriks. 6 Neil päevil polnud Iisraelis kuningat. Igaüks tegi, mis oli tema enda silmis õige.

7 Juuda Petlemmas elas üks leviit, noor mees Juuda suguvõsast. Ta oli elanud seal juba mõnda aega. 8 Siis lahkus see mees Juudamaalt Petlemma linnast, et leida omale teine elukoht. Teel olles jõudis ta Miika majani Efraimi mägismaal. 9 Miika küsis temalt: „Kust sa tuled?” Mees vastas: „Ma olen leviit Juuda Petlemmast ja ma otsin endale uut elupaika.” 10 Miika ütles talle: „Jää minu juurde ning ole mulle nõuandjaks* ja preestriks. Ma annan sulle 10 seeklit* hõbedat aastas ning riided ja toidu.” Leviit oligi nõus. 11 Ta jäi Miika juurde elama ja oli talle nagu ta enda poeg. 12 Samuti määras Miika leviidi endale preestriks ja see asus elama tema majja. 13 Siis ütles Miika: „Nüüd ma tean, et Jehoova teeb mulle head, sest mul on preestriks leviit.”

^ Kohtum. 17:2 12,5 kg. (Vt lisa B14.)

^ Kohtum. 17:4 2,3 kg.

^ Kohtum. 17:5 St kodujumalad.

^ Kohtum. 17:10 Sõna-sõnalt „isaks”.

^ Kohtum. 17:10 114 g.

Kohtumõistjate  18 : 1 - 31

18 Neil päevil polnud Iisraelis kuningat. Sel ajal otsis daanlaste suguharu endale maad, kus elada, sest neil polnud Iisraeli suguharude keskel piisavalt pärandmaad.

2 Daanlased saatsid oma suguharust viis vaprat meest Sorast ja Estaolist luurele ja maad uurima. Nad ütlesid neile: „Minge uurige maad.” Luurajad jõudsid Efraimi mägismaale Miika maja juurde ja ööbisid seal. 3 Miika maja juures kuulsid nad noore leviidi häält* ning nad läksid tema juurde ja küsisid: „Kes sind siia tõi? Mida sa siin teed ja mis sind siin hoiab?” 4 Tema kostis: „Miika tegi minu heaks üht kui teist ning palkas mu endale preestriks.” 5 Nad ütlesid talle: „Küsi palun Jumalalt, kas meie teekond õnnestub.” 6 Preester vastas neile: „Minge rahus. Jehoova saadab teid teie teekonnal.”

7 Nii läksid need viis meest edasi ja jõudsid Laisi. Nad nägid, et sealne rahvas elab siidonlaste kombel teistest sõltumatult. See rahvas elas rahus ja kurja kartmata ning ükski vallutaja polnud nende maale tunginud. Nad olid siidonlastest kaugel ja neil polnud teistega mingit tegemist.

8 Kui daanlased jõudsid tagasi oma vendade juurde Sorasse ja Estaoli, küsisid need: „Kuidas teil läks?” 9 Nad vastasid: „Lähme ründame neid, sest me nägime, et see maa on väga hea. Miks te kõhklete? Ärge viivitage, vaid võtke see maa oma valdusse! 10 Kui te sinna jõuate, näete rahvast, kes elab kurja kartmata. Nende maa on avar ja Jumal on andnud selle teie kätte — paiga, kus ei ole puudust millestki, mida maa peal leidub.”

11 Siis läks Sorast ja Estaolist teele 600 relvastatud meest daanlaste suguharust. 12 Nad lõid laagri püsti Juudamaal Kirjat-Jearimi lähedal. Seepärast kutsutakse seda Kirjat-Jearimist lääne pool asuvat paika tänini Mahane-Daaniks*. 13 Sealt nad liikusid edasi Efraimi mägismaale ja jõudsid Miika maja juurde.

14 Siis need viis meest, kes olid käinud Laisimaal luurel, ütlesid oma vendadele: „Kas te teate, et neis majades on õlarüü, teeravikujud ning üks nikerdatud kuju ja valatud kuju? Mõelge nüüd, mida teil tuleks teha.” 15 Nad peatusid ja läksid noore leviidi maja juurde, mis asus Miika maja kõrval, ja küsisid, kuidas noormehel läheb. 16 Kogu selle aja seisid need 600 relvastatud daanlast värava juures. 17 Viis luurajat läksid aga sisse, et võtta sealt nikerdatud kuju, õlarüü, teeravikujud ja valatud kuju. Preester seisis samal ajal koos 600 relvastatud mehega värava juures. 18 Luurajad läksid Miika majja ning võtsid nikerdatud kuju, õlarüü, teeravikujud ja valatud kuju. Preester küsis neilt: „Mida te teete?” 19 Need vastasid: „Ole vait ja tule meiega! Ole meile nõuandjaks* ja preestriks. Sest mõtle, kas on parem olla preestriks ühe mehe majas või olla seda tervele suguvõsale või koguni suguharule Iisraelis?” 20 See mõte meeldis preestrile. Ta võttis õlarüü, teeravikujud ja nikerdatud kuju ning lahkus koos meestega.

21 Teele asudes paigutasid nad lapsed, kariloomad ja väärtuslikumad asjad kõige ette. 22 Kui daanlased olid Miika majast juba eemal, tulid Miika naabrimehed kokku ja nad jõudsid daanlastele järele. 23 Kui nad daanlasi hõikasid, pöördusid need Miika poole ja küsisid: „Mis on? Miks sa nad kokku kutsusid?” 24 Miika vastas: „Te võtsite ära minu tehtud jumalad ja viite kaasa ka mu preestri! Mis siis mulle jääb? Kuidas te nüüd küsite: „Mis on?”!” 25 Daanlased vastasid: „Ära tõsta meie peale häält, et vihased mehed sulle kallale ei tuleks ning ei tapaks sind ja su peret.” 26 Daanlased jätkasid oma teed. Miika sai aru, et nad on temast tugevamad, ning pöördus tagasi koju.

27 Nemad aga võtsid Miika tehtud kujud ja tema preestri ning läksid Laisi, rahva juurde, kes elas rahus ja kurja kartmata. Daanlased tapsid selle linna elanikud mõõgaga ja põletasid linna maha. 28 Polnud kedagi, kes oleks neid päästnud, sest see linn oli Siidonist kaugel ja neil polnud teistega mingit tegemist. Lais asus Beet-Rehobile kuuluvas orus. Siis ehitasid daanlased linna üles ja jäid sinna elama. 29 Nad panid linnale nimeks Daan oma isa Daani järgi, kes oli Iisraeli poeg. Enne oli linna nimi olnud Lais. 30 Seejärel püstitasid daanlased endale nikerdatud kuju, ja Joonatan, kes oli Moosese poja Geersomi poeg, ning tema pojad said daanlaste suguharu preestriteks ja olid seda kuni päevani, mil maa rahvas pagendusse viidi. 31 Miika tehtud nikerdatud kuju seisis seal kõik need päevad, mil Jumala koda asus Siilos.

^ Kohtum. 18:3 Võib tõlkida ka „keelemurret”.

^ Kohtum. 18:12 Nimi Mahane-Daan tähendab „Daani laager”.

^ Kohtum. 18:19 Sõna-sõnalt „isaks”.

Kohtumõistjate  19 : 1 - 30

19 Neil päevil polnud Iisraelis kuningat. Efraimi mägismaa kaugeimas nurgas elas sel ajal üks leviit, kes võttis endale Juuda Petlemmast liignaise. 2 Aga see naine murdis talle truudust ning läks ta juurest ära oma isamajja Juuda Petlemma. Ta jäi sinna neljaks kuuks. 3 Siis läks ta mees koos teenri ja kahe eesliga tema juurde, et keelitada teda tagasi tulema. Kui mees jõudis kohale, kutsus naine ta oma isamajja ning naise isa rõõmustas teda nähes. 4 Äi palus tal jääda kolmeks päevaks tema juurde. Nad sõid ja jõid ning ta ööbis seal.

5 Kui nad neljanda päeva varahommikul tõusid, et teele asuda, ütles nooriku isa oma väimehele: „Söö veidi, siis jaksad teele minna.” 6 Nad istusid maha ning sõid ja jõid üheskoos. Siis ütles nooriku isa mehele: „Palun jää ometi ööseks ja tunne end mõnusalt.” 7 Kui mees hakkas end ikkagi teele asutama, käis äi talle muudkui peale, nii et mees jäigi veel üheks ööks.

8 Kui ta viienda päeva varahommikul end teele sättis, ütles äi: „Söö veidi, et jõudu koguda.” Nii veetsid nad üheskoos süües aega, kuni päev hakkas õhtusse veerema. 9 Kui siis mees koos liignaise ja teenriga minema tahtis hakata, ütles äi: „Vaata, päev kaldub juba õhtusse! Jääge veel ööseks, päev hakkab juba lõppema. Jääge ööseks siia ja tundke end mõnusalt. Homme aga tõuske vara ja asuge koduteele.” 10 Ent mees polnud nõus veel üheks ööks jääma, vaid ta tõusis ja läks kuni Jebuusini, see on Jeruusalemmani. Koos temaga olid tema liignaine ja teener, samuti kaks saduldatud eeslit.

11 Kui nad jõudsid Jebuusi lähedale, hakkas päike loojuma ja teener küsis oma isandalt: „Kas peaksime jääma ööseks sellesse jebuuslaste linna?” 12 Tema isand aga vastas: „Pole hea peatuda võõraste linnas, kus ei ela iisraellased. Lähme edasi Gibeasse.” 13 Ja ta ütles oma teenrile: „Püüame jõuda ööseks kas Gibeasse või Raamasse.” 14 Nad jätkasid teekonda ning kui päike oli juba loojumas, olid nad Benjaminile kuuluva Gibea lähedal.

15 Nad peatusid Gibeas, et seal ööbida. Jõudnud linna, võtsid nad istet linnaväljakul, kuid keegi ei kutsunud neid enda juurde öömajale. 16 Õhtul tuli põllutöölt üks vana mees, kes oli pärit Efraimi mägismaalt ja oli nüüd elanud mõnda aega Gibeas. Kohalikud elanikud olid aga benjaminlased. 17 Kui see vana mees nägi linnaväljakul teekäijat, küsis ta temalt: „Kuhu sa lähed ja kust sa tuled?” 18 Too vastas: „Me oleme teel Juudamaa Petlemmast Efraimi mägismaa äärealale, kust ma olen pärit. Ma käisin Juudamaa Petlemmas ja olen nüüd minemas Jehoova kotta*, aga keegi ei võta mind oma majja. 19 Meil on eeslitele piisavalt õlgi ja sööta, samuti on meil leiba ja veini minu, mu naise ja meie teenri jaoks. Meil on kõik olemas.” 20 Vana mees aga ütles: „Rahu sulle! Luba minul hoolitseda kõige eest, mis sa vajad. Ära ainult jää ööseks väljakule.” 21 Seejärel tõi ta tema oma majja ja toitis eesleid. Nad pesid jalad ning hakkasid sööma ja jooma.

22 Samal ajal kui nad seal mõnusalt koos istusid, piirasid linna nurjatud mehed maja ümber, tagusid vastu ust ja karjusid vanale mehele, majaomanikule: „Too välja see mees, kes su majja tuli, et saaksime temaga ühtida!” 23 Seepeale läks majaomanik välja ja ütles neile: „Ei, mu vennad, palun teid, ärge tehke kurja! See mees on mu majas külaline. Ärge tehke sellist jäledust! 24 Mul on siin tütar, kes on neitsi, samuti selle mehe liignaine. Las ma toon nemad välja ning alandage neid, kui tahate. Ärge ainult selle mehega sellist jäledust tehke.”

25 Ent mehed ei võtnud teda kuulda. Siis haaras leviit kinni oma liignaisest ja viis tema välja nende juurde. Nad vägistasid ja kuritarvitasid teda kogu öö kuni hommikuni. Alles koidu ajal lasid nad tal minna. 26 Varahommikul tuli naine ja vajus kokku selle maja ukse ette, kus tema isand ööbis, ning lamas seal, kuni valgeks läks. 27 Kui ta isand hommikul üles tõusis ja teeleasumiseks uksed avas, nägi ta oma liignaist maja sissekäigu ees lamamas, käed läve peal. 28 Ta ütles naisele: „Tõuse üles, hakkame minema!” Kuid vastust ei tulnud. Siis pani mees ta eesli selga ja asus koduteele.

29 Koju jõudnud, võttis ta suure noa, lõikas oma liignaise surnukeha kaheteistkümneks tükiks ja saatis ühe tüki igasse Iisraeli piirkonda. 30 Kõik, kes seda nägid, ütlesid: „Midagi niisugust pole tehtud ega nähtud alates päevast, mil iisraellased lahkusid Egiptusemaalt, kuni tänaseni. Mõelge sellele, pidage nõu ja öelge meile, mida teha.”

^ Kohtum. 19:18 Teine võimalik tähendus: „ja ma teenin nüüd Jehoova kojas”.

Kohtumõistjate  20 : 1 - 48

20 Siis kogunesid Jehoova juurde Mispasse kõik iisraellased Daanist kuni Beer-Sebani, samuti Gileadimaalt, terve kogudus nagu üks mees. 2 Kõik rahva ja Iisraeli suguharude peamehed asusid oma kohtadele Jumala rahva hulgas, kuhu kuulus 400 000 mõõkadega relvastatud jalameest.

3 Benjaminlased kuulsid, et iisraellased olid tulnud üles Mispasse.

Siis ütlesid iisraellased: „Rääkige, kuidas sai midagi nii kohutavat sündida.” 4 Seepeale võttis sõna leviit, mõrvatud naise mees: „Ma tulin koos oma liignaisega Benjaminile kuuluvasse Gibeasse, et seal ööbida. 5 Gibea elanikud* tõusid minu vastu ja piirasid öösel maja ümber. Nad kavatsesid tappa mind, kuid hoopis vägistasid mu liignaise, nii et ta suri. 6 Seepärast võtsin ma oma liignaise surnukeha, lõikasin selle tükkideks ja saatsin kõigisse Iisraelile pärandatud piirkondadesse, sest gibealased olid teinud Iisraelis häbiväärse ja jäleda teo. 7 Nüüd arutagu kogu Iisraeli rahvas seda asja ja andku nõu!”

8 Siis tõusis kogu rahvas nagu üks mees ja ütles: „Keegi meist ei lähe oma telki ega pöördu oma koju. 9 Me teeme Gibeaga nii: me läheme üles selle vastu, nagu liisk näitab. 10 Me võtame kõigist Iisraeli suguharudest kümme meest sajast, sada tuhandest ja tuhat kümnest tuhandest, kes muretseksid sõjameestele toidumoona, et need saaksid minna Benjamini Gibea vastu selle häbiväärse ja jäleda teo pärast, mis on Iisraelis sündinud.” 11 Nii kogunesid kõik Iisraeli mehed nagu üks mees selle linna vastu.

12 Iisraeli suguharud saatsid mehi kõigi benjaminlaste juurde ütlema: „Mis hirmus kuritegu on teie keskel küll toime pandud! 13 Andke nüüd välja need nurjatud Gibea mehed, et võiksime nad hukata ning kõrvaldada Iisraelist kurjuse!” Aga benjaminlased ei võtnud oma vendade iisraellaste häält kuulda.

14 Siis kogunesid benjaminlased oma linnadest Gibeasse, et iisraellaste vastu sõdida. 15 Sel päeval tuli benjaminlaste linnadest kokku 26 000 mõõgameest, peale nende veel 700 valitud meest Gibeast. 16 Selles sõjaväes oli 700 valitud vasakukäelist meest, kellest igaüks lingutas kive karvapealt ega eksinud.

17 Iisraeli mehi, benjaminlased välja arvatud, koguti kokku 400 000 mõõgameest, kõik kogenud sõjamehed. 18 Nad läksid üles Peetelisse, et küsida nõu Jumalalt. Iisraellased küsisid: „Kes meist peaks olema eesotsas, kui läheme sõdima benjaminlaste vastu?” Jehoova vastas: „Juuda olgu eesotsas.”

19 Hommikul lõid iisraellased laagri üles Gibea alla.

20 Nüüd läksid Iisraeli mehed välja, et benjaminlastega sõdida. Nad seadsid end Gibea juures nende vastu lahinguvalmis. 21 Benjaminlased tulid Gibeast välja ning lõid sel päeval maha 22 000 Iisraeli meest. 22 Kuid Iisraeli sõjavägi võttis julguse kokku ning seadis end taas lahinguvalmis samas paigas, kus esimesel päeval. 23 Siis läksid iisraellased üles Peetelisse ja nutsid Jehoova ees kuni õhtuni ning küsisid Jehoovalt: „Kas peame taas oma vendade benjaminlastega sõdima minema?” Jehoova vastas: „Jah, minge!”

24 Niisiis lähenesid iisraellased benjaminlastele teiselgi päeval. 25 Aga benjaminlased tulid ka teisel päeval Gibeast välja neile vastu ja lõid maha veel 18 000 Iisraeli mõõgameest. 26 Seepeale läksid kõik Iisraeli mehed üles Peetelisse. Nad nutsid ja istusid seal Jehoova ees ning paastusid sel päeval kuni õhtuni ja tõid Jehoovale põletus- ja rahuohvreid. 27 Seejärel küsisid iisraellased Jehoovalt nõu, kuna Jumala lepingulaegas oli neil päevil Peetelis. 28 Piinehas, Aaroni poja Eleasari poeg, teenis neil päevil laeka ees. Nad küsisid: „Kas peame veel minema sõdima oma vendade benjaminlaste vastu või pole vaja minna?” Jehoova vastas: „Minge, sest homme ma annan nad teie kätte.” 29 Siis seadis Iisrael varitsejad kõikjale ümber Gibea.

30 Iisraellased läksid ka kolmandal päeval üles benjaminlaste vastu ning seadsid end Gibea vastu lahinguvalmis nagu eelmistelgi kordadel. 31 Kui benjaminlased sõjaväele vastu läksid, meelitati nad linnast eemale. Siis, nagu eelnevatelgi kordadel, tungisid benjaminlased peale ja tapsid mehi maanteedel, millest üks viib üles Peetelisse ja teine Gibeasse; nad jätsid umbes 30 iisraellast surnuna maha. 32 Benjaminlased ütlesid: „Nad saavad meie käest lüüa nagu ennegi.” Aga iisraellased ütlesid: „Taganeme ja meelitame nad linnast eemale maanteedele.” 33 Kõik Iisraeli mehed tõusid oma paigast ning seadsid end lahinguvalmis Baal-Taamari juures, samal ajal kui iisraellastest varitsejad tormasid välja oma paikadest Gibea lähedal. 34 10 000 valitud meest kogu Iisraelist tuli Gibea alla ja võitlus oli äge. Benjaminlased aga ei teadnud, et häving läheneb.

35 Jehoova alistas benjaminlased Iisraeli ees ja iisraellased surmasid sel päeval 25 100 Benjamini mõõgameest.

36 Benjaminlased olid arvanud, et nad alistavad iisraellased, kuna need taganesid Benjamini ees, kuid iisraellased taganesid sellepärast, et lootsid varitsejatele, kelle nad olid seadnud Gibea vastu. 37 Varitsejad tegutsesid kiiresti ja sööstsid Gibea poole, nad vallutasid linna ja lõid kõik elanikud mõõgaga maha.

38 Iisraeli mehed olid varitsejatega kokku leppinud, et need lasevad märguandena linnast suitsu tõusta.

39 Kui iisraellased lahingust taandusid, ründasid neid benjaminlased, lõid maha umbes 30 iisraellast ja ütlesid: „Nad saavad meie käest uuesti lüüa nagu eelmises lahingus.” 40 Kuid linnast hakkas märguandena tõusma suitsusammas. Kui benjaminlased tagasi vaatasid, nägid nad, et kogu linn on leekides. 41 Iisraellased pöörasid ringi ja benjaminlased kohkusid, nähes, et neid on tabanud õnnetus. 42 Nad taganesid Iisraeli meeste eest kõrbe poole, kuid need püsisid neil kannul ning linnadest tulnud mehed ühinesid teiste iisraellastega ja tapsid benjaminlasi. 43 Nad piirasid benjaminlased ümber ja jälitasid neid visalt. Nad lõid benjaminlasi otse Gibea külje all, ida pool. 44 Seal langes 18 000 Benjamini vägevat sõjameest.

45 Benjaminlased põgenesid kõrbesse Rimmoni kaljurünka poole ja iisraellased tapsid maanteedel veel 5000 meest. Nad jälitasid benjaminlasi kuni Gideomini, lüües maha veel 2000 meest. 46 Sel päeval langes 25 000 Benjamini mõõgameest, kes kõik olid vägevad sõjamehed. 47 Aga 600 meest põgenes kõrbesse Rimmoni kaljurünkale, kuhu nad jäid neljaks kuuks.

48 Iisraeli mehed läksid tagasi ja lõid benjaminlastest mõõgaga maha need, kes nende linnades olid, nii inimesed kui ka kariloomad, kõik, kes olid sinna jäänud. Nad põletasid maha kõik linnad, mis neile teel ette jäid.

^ Kohtum. 20:5 Teine võimalik tähendus: „maaomanikud”.

Kohtumõistjate  21 : 1 - 25

21 Iisraeli mehed olid Mispas vandunud: „Ükski meist ei anna oma tütart naiseks benjaminlasele.” 2 Siis tuli rahvas Peetelisse ja istus Jumala ees kuni õhtuni, ise valjult ja kibedalt nuttes. 3 Nad ütlesid: „Oh, Jehoova, Iisraeli Jumal, miks küll Iisraelis nõnda juhtus? Miks puudub täna Iisraelist üks suguharu?” 4 Järgmisel päeval tõusis rahvas vara, ehitas sinna altari ning ohverdas põletus- ja rahuohvreid.

5 Siis küsis Iisraeli rahvas: „Kes kõigi Iisraeli suguharude hulgast ei ole tulnud üles Jehoova juurde?” Sest nad olid pühalikult vandunud, et surmavad igaühe, kes jätab Jehoova juurde Mispasse tulemata. 6 Aga Iisraeli rahval hakkas oma vennast Benjaminist nendega juhtunu pärast kahju ja nad ütlesid: „Täna on Iisraelist üks suguharu ära raiutud. 7 Mida me teeme, et sellest järelejäänud endale naised saaksid? Me oleme ju Jehoovale vandunud, et me ei anna kedagi oma tütreist neile naiseks.”

8 Nad küsisid: „Kes Iisraeli suguharude hulgast pole tulnud üles Jehoova juurde Mispasse?” Selgus, et Gileadi-Jaabesest polnud keegi tulnud koguduse juurde laagrisse. 9 Sest kui rahvas ära loeti, tuli välja, et kohal polnud ühtki Gileadi-Jaabese elanikku. 10 Nii saatis kogudus sinna 12 000 vapraimat meest, käskides neid: „Minge ja lööge Gileadi-Jaabese elanikud mõõgaga maha, ka naised ja lapsed. 11 Teil tuleb surmata kõik mehed ja naised. Jätke ellu ainult need naised, kes pole mehega maganud.” 12 Nad leidsid Gileadi-Jaabese elanike hulgast 400 tüdrukut, kes olid neitsid ja polnud kunagi mehega maganud. Need toodi laagrisse Siilosse Kaananimaal.

13 Siis saatis terve kogudus sõnumi benjaminlastele, kes olid Rimmoni kaljurünkal, ja pakkus neile rahu. 14 Benjaminlased tulidki tagasi ja neile anti need naised, kes olid Gileadi-Jaabeses ellu jäetud. Kuid nendest benjaminlastele ei jätkunud. 15 Rahval oli Benjaminiga juhtunu pärast kahju, sest Jehoova oli teinud lõhe Iisraeli suguharude vahele. 16 Koguduse vanemad ütlesid: „Mida peaksime tegema, et ka ülejäänud endale naised saaksid? On ju Benjaminist naissugu hävitatud.” 17 Nad vastasid: „Ellujäänud benjaminlastele peab jääma pärand, et Iisraelist ühte suguharu minema ei pühitaks. 18 Aga meie ei või oma tütreid neile naiseks anda, sest Iisraeli rahvas on vandunud: „Neetud olgu see, kes annab naise Benjaminile!””

19 Siis nad ütlesid: „Igal aastal on Jehoova püha Siilos, mis asub Peetelist põhja pool, Peetelist Sekemisse minevast maanteest ida pool ja Leboonast lõuna pool.” 20 Nad käskisid benjaminlasi: „Minge ja varitsege viinamägedel! 21 Kui Siilo neiud tulevad ringtantse tantsima, siis tulge viinamägedelt ning kahmake endale naine Siilo neidudest ja minge tagasi Benjaminimaale. 22 Kui nende isad või vennad tulevad meid süüdistama, siis ütleme neile: „Halastage meile nende pärast, sest me ei toonud neile kõigile sõjast naist, ja teiegi pole saanud neile naisi anda, sest te oleksite ise süüdi jäänud.””

23 Benjaminlased tegidki niimoodi ja iga varitseja võttis endaga kaasa naise tantsijate hulgast. Siis nad läksid tagasi oma pärandmaale, ehitasid oma linnad üles ja asusid neisse elama.

24 Ja iisraellased läksid laiali, igaüks oma suguharu ja pere juurde, igaüks oma pärandmaale.

25 Neil päevil polnud Iisraelis kuningat. Igaüks tegi, mis oli tema enda silmis õige.

RUTT

LÜHIÜLEVAADE

- 1

- Elimeleki pere asub elama Moabi (1, 2)

- Noomi, Orpa ja Rutt jäävad leseks (3–6)

- Rutt jääb truuks Noomile ja tema Jumalale (7–17)

- Noomi naaseb Rutiga Petlemma (18–22)

- 2

- Rutt teeb Boase põllul järelnoppimist (1–3)

- Rutt ja Boas kohtuvad (4–16)

- Rutt räägib Noomile Boase lahkusest (17–23)

- 3

- Noomi annab Rutile nõu (1–4)

- Rutt ja Boas viljapeksuplatsil (5–15)

- Rutt läheb Noomi juurde (16–18)

- 4

- Boasest saab väljaostja (1–12)

- Boasele ja Rutile sünnib Oobed (13–17)

- Taaveti põlvnemine (18–22)

Rutt

1

2

3

4

Rutt  1 : 1 - 22

RUTT

1 Neil päevil, kui rahvast juhtisid kohtumõistjad, tuli maale nälg. Üks mees Juuda Petlemmast läks koos naise ja kahe pojaga teele, et asuda võõrana elama Moabi väljadele. 2 Mehe nimi oli Elimelek*, naise nimi Noomi* ning kahe poja nimed Mahlon* ja Kiljon*. Nad olid efratlased Juuda Petlemmast. Nad jõudsid Moabi väljadele ja jäid sinna.

3 Mõne aja pärast Noomi mees Elimelek suri ning naine jäi kahe pojaga üksi. 4 Hiljem abiellusid pojad moablannadega, kellest ühe nimi oli Orpa ja teise nimi Rutt. Nad elasid seal umbes kümme aastat. 5 Siis surid ka mõlemad pojad, Mahlon ja Kiljon, ning Noomil polnud enam ei meest ega lapsi. 6 Ta asus oma miniatega teele, et Moabi väljadelt tagasi pöörduda, sest ta oli kuulnud, et Jehoova on hoolitsenud oma rahva eest ja andnud neile leiba.

7 Noomi lahkus koos mõlema miniaga oma elupaigast. Kui nad mööda teed Juudamaa poole sammusid, 8 ütles Noomi oma miniatele: „Minge tagasi oma ema koju. Osutagu Jehoova teile truud armastust, nagu teiegi osutasite oma meestele, kes on nüüd surnud, ja olete osutanud ka minule. 9 Aidaku Jehoova teil kummalgi leida varjupaik oma mehe majas.” Seejärel andis ta neile suud ning nad hakkasid valjusti nutma. 10 Nad kinnitasid talle mitu korda: „Ei, me tuleme koos sinuga sinu rahva juurde.” 11 Kuid Noomi lausus: „Minge tagasi, mu tütred. Miks peaksite tulema koos minuga? On siis mul veel lootust sünnitada poegi, kes võiksid saada teile meesteks? 12 Pöörduge tagasi, mu tütred. Minge, sest ma olen liiga vana, et mehele minna. Isegi kui ma juba täna õhtul mehele saaksin ja poegi sünnitaksin, 13 kas te siis ootaksite, kuni nad suureks kasvavad? Kas jätaksite nende pärast abiellumata? Ei, mu tütred. Kui mõtlen teie peale, läheb mul meel kibedaks, sest Jehoova käsi on tõusnud mu vastu.”

14 Siis puhkesid nad taas valjusti nutma ning Orpa andis oma ämmale suud ja lahkus. Rutt aga jäi ämma juurde. 15 Noomi ütles: „Vaata, su mehe vennanaine pöördus tagasi oma rahva ja jumalate juurde. Mine sinagi koos temaga tagasi.”

16 Rutt aga vastas: „Ära käi mulle peale, et ma sind maha jätaksin ja sinust lahkuksin, sest kuhu lähed sina, sinna lähen ka mina, ja kus veedad öö sina, seal veedan öö ka mina. Sinu rahvas on minu rahvas ja sinu Jumal on minu Jumal. 17 Kus sured sina, seal suren minagi ja sinna maetagu mindki. Jehoova tehku minuga ükskõik mida, kui miski muu kui surm peaks meid lahutama!”

18 Kui Noomi nägi, et Rutil on kindel nõu temaga kaasa tulla, ei püüdnud ta teda enam ümber veenda. 19 Niisiis jätkasid nad üheskoos teed, kuni jõudsid Petlemma. Nende saabudes läks kogu linn elevile ja naised küsisid: „Kas see on Noomi?” 20 Noomi ütles naistele: „Ärge hüüdke mind Noomiks*, vaid hüüdke mind Maaraks*, sest Kõikvõimas on teinud mu elu väga kibedaks. 21 Külluses ma läksin ära ja tühjade kätega tõi Jehoova mind tagasi. Miks hüüate mind Noomiks, kui Jehoova on olnud minu vastu ja Kõikvõimas on teinud mulle halba?”

22 Nõnda tuli Noomi tagasi Moabi väljadelt koos oma minia moablanna Rutiga. Nad jõudsid Petlemma odralõikuse alguses.

^ Rutt 1:2 Nimi Elimelek tähendab „mu Jumal on kuningas”.

^ Rutt 1:2 Nimi Noomi tähendab „meeldiv”.

^ Rutt 1:2 Nimi Mahlon tuleneb ilmselt heebrea sõnast, mis tähendab „jõuetu”, „haiglane”.

^ Rutt 1:2 Nimi Kiljon tähendab „nõrkev”, „otsa jääv”.

^ Rutt 1:20 Nimi Noomi tähendab „meeldiv”.

^ Rutt 1:20 Nimi Maara tähendab „kibe”.

Rutt  2 : 1 - 23

2 Noomil oli mehepoolne sugulane, kes oli jõukas mees. Tema nimi oli Boas ja ta oli Elimeleki suguvõsast.

2 Moablanna Rutt palus Noomit: „Luba ma lähen põllule ja nopin viljapäid selle järelt, kelle silmis ma armu leian.” Noomi vastas: „Mine, mu tütar.” 3 Rutt läkski ja hakkas põllul lõikajate järel noppima. Ta sattus põllule, mis kuulus Boasele Elimeleki suguvõsast. 4 Siis tuli Petlemmast Boas ning ütles lõikajatele: „Jehoova olgu teiega!” ja nemad vastasid: „Jehoova õnnistagu sind!”

5 Seejärel küsis Boas noorelt mehelt, kes oli lõikajate ülevaataja: „Kelle perest see noor naine on?” 6 Lõikajate ülevaataja vastas: „Ta on moablanna, kes tuli koos Noomiga Moabi väljadelt. 7 Ta palus luba siin põllul järelnoppida ja korjata mahalõigatud viljapäid* lõikajate järel. Ta on juba hommikust saati jalgel olnud, alles nüüd istus ta varjualusesse natukeseks puhkama.”

8 Siis ütles Boas Rutile: „Kuula mind, mu tütar! Ära mine noppima teisele põllule ja ära lahku siit, vaid ole siin koos minu tüdrukutega. 9 Vaata, millisel põllul nad saaki koristavad, ja mine sinna. Ma olen keelanud noortel meestel sind puutuda. Kui sul on janu, mine veeanumate juurde ja joo, mida noored mehed on ammutanud.”

10 Seepeale langes Rutt põlvili, kummardas maani ja ütles talle: „Miks ma küll olen sinu silmis armu leidnud ja miks sa oled mind märganud? Ma olen ju võõramaalane.” 11 Boas vastas: „Mulle on antud teada kõik, mis sa oma ämmale oled teinud pärast oma mehe surma, ja kuidas sa jätsid maha oma isa ja ema ning oma sugulaste maa ja tulid rahva juurde, keda sa varem ei tundnud. 12 Jehoova tasugu sulle su teo eest! Jehoova, Iisraeli Jumal, kelle tiibade alla sa oled tulnud varju otsima, andku sulle vääriline tasu!” 13 Rutt kostis: „Luba mul leida armu su silmis, mu isand, sest sa oled mind lohutanud ja oma teenija südant vaigistanud, kuigi ma isegi ei kuulu su teenijate hulka.”

14 Kui jõudis kätte söögiaeg, ütles Boas Rutile: „Tule siia, võta paluke leiba ja kasta veiniäädikasse.” Too istuski lõikajate juurde ja Boas ulatas talle röstitud viljateri. Rutt sõi, nii et ta kõht sai täis ja tal jäi toitu ülegi. 15 Kui ta tõusis, et järelnoppimist jätkata, andis Boas oma noortele meestele käsu: „Las ta korjab mahalõigatud viljapäid, ärge teda tülitage. 16 Tõmmake ka viljavihkudest midagi tema jaoks välja ja jätke maha, et ta saaks neid noppida, ning ärge teda heidutage.”

17 Rutt korjas põllul viljapäid kuni õhtuni. Seejärel ta peksis vilja, mis ta oli kogunud, ja sai umbes eefa* otri. 18 Ta võttis vilja ja läks linna ning tema ämm nägi, mis ta oli korjanud. Rutt võttis välja ka toidu, mis tal oli üle jäänud, kui ta kõht oli täis saanud, ja andis Noomile.

19 Ämm küsis: „Kus sa täna viljapäid korjasid ja kus sa töötasid? Õnnistatud olgu see, kes sind märkas!” Rutt rääkis oma ämmale, kus ta oli töötanud, öeldes: „Ma töötasin täna mehe juures, kelle nimi on Boas.” 20 Seepeale sõnas Noomi oma miniale: „Õnnistagu teda Jehoova, kes pole oma truust armastusest ilma jätnud ei elavaid ega surnuid!” Noomi jätkas: „See mees on meie sugulane. Ta on üks meie väljaostjatest.” 21 Siis lausus moablanna Rutt: „Boas ütles mulle veel, et ma hoiaksin tema tööliste lähedale, kuni nad on kogu ta vilja koristanud.” 22 Noomi ütles oma miniale Rutile: „Mu tütar, see on hea, kui sa lähed koos tema tüdrukutega, sest teistel põldudel võidaks sind kimbutada.”

23 Nii jäi Rutt Boase tüdrukute lähedale järelnoppima, kuni odra- ja nisulõikus olid lõppenud, ning ta elas oma ämma juures.

^ Rutt 2:7 Teine võimalik tähendus: „korjata viljavihkude vahel”.

^ Rutt 2:17 22 liitrit. (Vt lisa B14.)

Rutt  3 : 1 - 18

3 Ruti ämm Noomi aga ütles talle: „Mu tütar, kas ma ei peaks otsima sulle oma kodu, et sul läheks hästi? 2 Eks ole Boas meie sugulane? Tema tüdrukutega oled sa ju koos olnud. Täna õhtul tuulab ta viljapeksuplatsil otri. 3 Pese nüüd end ja võia aromaatse õliga. Siis pane end kenasti riidesse ja mine alla viljapeksuplatsile. Ära näita end mehele enne, kui ta on söömise ja joomise lõpetanud. 4 Pane tähele, kuhu ta magama heidab. Seejärel mine ja tõsta kate tema jalgadelt ning heida sinna maha. Küll ta siis ütleb sulle, mida sa pead tegema.”

5 Rutt lausus: „Ma teen kõik, mis sa mulle ütled.” 6 Ta läks alla viljapeksuplatsile ja tegi täpselt nii, nagu ämm oli teda õpetanud. 7 Boas sõi ja jõi ning ta süda oli rõõmus. Siis ta läks ja heitis viljakuhja äärde magama. Seejärel tuli Rutt vargsi ja tõstis katte tema jalgadelt ning heitis maha. 8 Kesköö paiku ärkas mees võpatades üles. Ta tõusis istukile ja nägi, et keegi naine lamab tema jalgade juures. 9 Boas küsis: „Kes sa oled?” ja tema vastas: „Ma olen Rutt, su teenija. Laota oma hõlm oma teenija üle, sest sa oled meie väljaostja.” 10 Seepeale ütles Boas: „Mu tütar, Jehoova õnnistagu sind! Sa oled sel korral osutanud truud armastust enamgi kui esimesel korral, sest sa pole järele jooksnud noortele meestele, olgu nad vaesed või rikkad. 11 Ja nüüd, mu tütar, ära karda. Ma teen sinu heaks kõik, mida sa palud, sest siin linnas teab igaüks, et sa oled väga tubli naine. 12 On küll tõsi, et ma olen väljaostja, aga leidub üks minust veel lähedasem sugulane. 13 Jää täna ööseks siia, ja hommikul, kui ta on valmis sind välja ostma, siis, hea küll, ostku. Kui ta aga ei soovi seda teha, siis, nii tõesti, kui Jehoova elab, ostan mina sind välja. Maga siin hommikuni.”

14 Rutt magaski tema jalgade juures hommikuni. Ta tõusis üles, kui oli veel pime ning polnud võimalik teda ära tunda, sest Boas ei tahtnud, et keegi saaks teada, et Rutt oli tulnud viljapeksuplatsile. 15 Boas ütles: „Võta üleriie, mis sul ümber on, ja laota see laiali.” Rutt laotaski selle laiali ja Boas valas sinna kuus mõõtu* otri ning andis talle. Seejärel läks Boas linna.

16 Rutt läks oma ämma juurde ja see küsis: „Kuidas sul läks, mu tütar?” Seepeale jutustas Rutt kõigest, mida Boas oli tema heaks teinud, 17 ja lisas: „Ta andis mulle need kuus mõõtu otri ja ütles: „Ära mine oma ämma juurde tühjade kätega.”” 18 Noomi lausus: „Jää siia, mu tütar, kuni selgub, mis sellest asjast saab, sest see mees ei puhka enne, kui ta on selle asja korda ajanud. Ta teeb seda juba täna.”

^ Rutt 3:15 Ilmselt kuus seaad (44 liitrit). Selline kogus vilja kaalus umbes 20 kg. Tõenäoliselt oli see suurim kogus, mida Rutt suutis kanda. (Vt lisa B14.)

Rutt  4 : 1 - 22

4 Boas läks linnavärava juurde ja jäi sinna istuma. Kui sealt läks mööda väljaostja, keda Boas oli maininud, ütles Boas talle: „Tule, istu siia!” Too tuligi ja võttis istet. 2 Seejärel kutsus Boas kümme linnavanemat ja sõnas: „Istuge siia!” ja nad istusid.

3 Boas lausus väljaostjale: „Noomi, kes on tulnud tagasi Moabi väljadelt, peab müüma ära põllu, mis kuulus meie vennale Elimelekile. 4 Ma mõtlesin sulle sellest teatada ja pakkuda võimalust osta see endale linnaelanike ja mu rahva vanemate ees. Kui sa ostad selle välja, siis osta, aga kui mitte, siis ütle mulle, et ma teaksin, sest sul on väljaostuõigus ja mina olen sinust järgmine.” Too kostis: „Ma ostan selle välja.” 5 Siis lausus Boas: „Päeval, mil sa ostad Noomilt põllu, ostad sa selle ühtlasi moablannalt Rutilt, surnud mehe naiselt, et taastada surnu nimi tema pärandil.” 6 Selle peale ütles väljaostja: „Sel juhul ma ei saa seda osta, sest sellega ma teeksin oma pärandiosale kahju. Osta sina see endale minu väljaostuõigusega, sest mina ei saa seda teha.”

7 Varem oli Iisraelis väljaostuõiguse ja selle edasiandmise kinnitamiseks selline tava: mees pidi võtma jalast sandaali ja andma selle teisele. Nii tõendati Iisraelis, et kokkulepe on sõlmitud. 8 Seega, kui väljaostja ütles Boasele: „Osta sina see endale”, võttis ta sandaali jalast. 9 Siis ütles Boas vanematele ja kõigile sealolijaile: „Te olete täna tunnistajaks, et ma ostan Noomilt kõik, mis kuulus Elimelekile, ja kõik, mis kuulus Kiljonile ja Mahlonile. 10 Samuti saan ma moablanna Ruti, Mahloni naise, endale naiseks, et taastada surnud mehe nimi tema pärandiosal, et surnu nimi ei kaoks tema vendade hulgast ega tema linna väravast. Teie olete täna selle tunnistajad.”

11 Seepeale ütlesid vanemad ja kõik, kes olid linnaväravas: „Me oleme tunnistajad! Jehoova tehku naine, kes su majja tuleb, Iisraeli rahva esiemade Raaheli ja Lea sarnaseks, kellest tuli suur rahvas. Käigu su käsi hästi Efratas ja saagu su nimi tuntuks Petlemmas! 12 Jehoova andku sulle selle noorikuga järeltulija ja sinu sugu olgu nagu Peretsil, kelle Taamar sünnitas Juudale!”

13 Niisiis võttis Boas Ruti endale naiseks. Ta heitis Ruti juurde ja Jehoova õnnistas naist, nii et see jäi lapseootele ja sünnitas poja. 14 Siis ütlesid naised Noomile: „Kiidetud olgu Jehoova, kes pole jätnud sind täna väljaostjata! Tema nime kuulutatagu Iisraelis! 15 Poisist on saanud su hingekosutaja, kes toetab sind vanas eas. Selle lapse on ilmale toonud su minia, kes sind armastab ja on sulle parem kui seitse poega.” 16 Noomi võttis lapse sülle ja sai tema hoidjaks 17 ning naabrinaised panid poisile nime. Nad ütlesid: „Noomile on sündinud poeg!” ja andsid talle nimeks Oobed. Temast sai Iisai isa ja Iisai oli Taaveti isa.

18 Need on Peretsi järeltulijad: Peretsile sündis Hesron, 19 Hesronile sündis Raam, Raamile sündis Amminadab, 20 Amminadabile sündis Nahson, Nahsonile sündis Salmon, 21 Salmonile sündis Boas, Boasele sündis Oobed, 22 Oobedile sündis Iisai ja Iisaile sündis Taavet.

1. SAAMUELI

LÜHIÜLEVAADE

- 1

- Elkana ja tema naised (1–8)

- Lastetu Hanna palub endale poega (9–18)

- Sünnib Saamuel ja ta antakse Jehoova teenistusse (19–28)

- 2

- Hanna palve (1–11)

- Eeli poegade patud (12–26)

- Jehoova kohtuotsus Eeli soo kohta (27–36)

- 3

- Saamuelist saab prohvet (1–21)

- 4

- Vilistid röövivad lepingulaeka (1–11)

- Eeli ja ta pojad surevad (12–22)

- 5

- Lepingulaegas vilistite maal (1–12)

- Daagon alandatakse (1–5)

- Vilisteid tabab nuhtlus (6–12)

- 6

- Vilistid saadavad laeka iisraellastele tagasi (1–21)

- 7

- Lepingulaegas Kirjat-Jearimis (1)

- Saamueli üleskutse teenida üksnes Jehoovat (2–6)

- Iisraeli võit Mispas (7–14)

- Saamuel — Iisraeli kohtumõistja (15–17)

- 8

- Iisrael nõuab endale kuningat (1–9)

- Saamuel hoiatab rahvast (10–18)

- Jehoova on nõus määrama kuninga (19–22)

- 9

- Saamuel kohtub Sauliga (1–27)

- 10

- Saul võitakse kuningaks (1–16)

- Sauli esitletakse rahvale (17–27)

- 11

- Saul alistab ammonlased (1–11)

- Sauli kuningavõimu kinnitatakse (12–15)

- 12

- Saamueli kõne Iisraelile (1–25)

- „Ärge hakake käima tühiste jumalate järel” (21)

- Jehoova ei hülga oma rahvast (22)

- 13

- Saul valib endale sõjamehed (1–4)

- Sauli jultunud tegu (5–9)

- Saamuel noomib Sauli (10–14)

- Iisraelil pole relvi (15–23)

- 14

- Joonatani kangelastegu Mikmases (1–14)

- Jumal tekitab segaduse vaenlaste laagris (15–23)

- Sauli rutakas vanne (24–46)

- Rahvas sööb liha koos verega (32–34)

- Sauli sõjakäigud, tema pere (47–52)

- 15

- Saul ei kuuletu ja jätab Agagi ellu (1–9)

- Saamuel noomib Sauli (10–23)

- „Kuuletumine on parem kui tapaohver” (22)

- Saulilt võetakse kuningavõim (24–29)

- Saamuel tapab Agagi (30–35)

- 16

- Saamuel võiab Taaveti kuningaks (1–13)

- „Jehoova näeb südamesse” (7)

- Jumala vaim lahkub Saulist (14–17)

- Taavetist saab Sauli lüüramängija (18–23)

- 17

- Taavet võidab Koljati (1–58)

- Koljat irvitab Iisraeli üle (8–10)

- Taavet võtab väljakutse vastu (32–37)

- Taavet võitleb Jehoova nimel (45–47)

- 18

- Taaveti ja Joonatani sõprus (1–4)

- Taaveti võidud teevad Sauli kadedaks (5–9)

- Saul üritab Taavetit tappa (10–19)

- Taavet abiellub Sauli tütre Miikaliga (20–30)

- 19

- Saul vihkab Taavetit (1–13)

- Taavet põgeneb Sauli eest (14–24)

- 20

- Joonatan on Taavetile ustav (1–42)

- 21

- Taavet sööb Noobis vaateleibu (1–9)

- Taavet mängib Gatis hullumeelset (10–15)

- 22

- Taavet Adullamis ja Mispes (1–5)

- Saul käsib tappa Noobi preestrid (6–19)

- Ebjatar pääseb (20–23)

- 23

- Taavet päästab Keila linna (1–12)

- Saul ajab Taavetit taga (13–15)

- Joonatan julgustab Taavetit (16–18)

- Taavet pääseb napilt Sauli käest (19–29)

- 24

- Taavet jätab Sauli ellu (1–22)

- Taavet peab lugu Jehoova võitust (6)

- 25

- Saamueli surm (1)

- Naabal ajab Taaveti mehed minema (2–13)

- Abigail tegutseb targalt (14–35)

- Jehoova kaitseb „sinu hinge oma elukukrus” (29)

- Jehoova surmab rumala Naabali (36–38)

- Abigailist saab Taaveti naine (39–44)

- 26

- Taavet jätab taas Sauli ellu (1–25)

- Taavet peab lugu Jehoova võitust (11)

- 27

- Vilistid annavad Siklagi Taavetile (1–12)

- 28

- Saul läheb vaimude väljakutsuja jutule Een-Doori (1–25)

- 29

- Vilistid ei usalda Taavetit (1–11)

- 30

- Amalekid rüüstavad Siklagi ja põletavad selle maha (1–6)

- Taavet ammutab jõudu Jumalalt (6)

- Taavet alistab amalekid (7–31)

- Taavet päästab vangid (18, 19)

- Taaveti juhendid röövsaagi jagamise kohta (23, 24)

- 31

- Sauli ja ta kolme poja surm (1–13)

1. Saamueli

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

1. Saamueli  1 : 1 - 28

ESIMENE SAAMUELI RAAMAT

1 Efraimi mägismaal Raamataim-Soofimis elas mees* nimega Elkana, efraimlane*, kes oli Suufi poja Tohu poja Eliihu poja Jerohami poeg. 2 Tal oli kaks naist, ühe nimi oli Hanna ja teise nimi Peninna. Peninnal olid lapsed, aga Hannal polnud. 3 Elkana läks igal aastal oma linnast Siilosse vägede Jehoovat* kummardama ja talle ohverdama. Seal teenisid Jehoova preestritena Eeli kaks poega, Hofni ja Piinehas.

4 Ühel päeval, kui Elkana tõi ohvri, andis ta oma naisele Peninnale ning kõigile ta poegadele ja tütardele ohvrilihatükke. 5 Ent Hannale andis ta erilise tüki, sest ta armastas eelkõige Hannat, kuigi Jehoova polnud Hannale lapsi andnud. 6 Aga teine naine muudkui solvas Hannat, et teda endast välja viia, kuna Jehoova polnud andnud Hannale lapsi. 7 Nõnda tegi Peninna igal aastal. Alati, kui Hanna läks üles Jehoova kotta, solvas Peninna teda, nii et ta nuttis ega söönud midagi. 8 Elkana küsis oma naiselt: „Hanna, miks sa nutad ega söö? Miks sa nii kurb oled? Kas ma pole sulle parem kui kümme poega?”

9 Kui nad olid Siilos söönud ja joonud, tõusis Hanna püsti. Preester Eeli istus samal ajal oma istmel Jehoova templi* ukseposti juures. 10 Hanna palvetas suures hingevalus Jehoova poole ja nuttis lohutamatult. 11 Ta andis tõotuse: „Vägede Jehoova, kui sa näed oma teenija vaeva ja mõtled minule ega unusta oma teenijat, vaid annad mulle poja, siis annan ma ta Jehoovale kõigiks ta elupäeviks ning habemenuga ei puuduta ta pead.”

12 Sel ajal kui ta Jehoova ees pikalt palvetas, jälgis Eeli ta suud. 13 Hanna kõneles oma südames, hääletult, ainult ta huuled liikusid. Eeli aga arvas, et ta on purjus, 14 ning ütles talle: „Kaua sa veel oled veiniuimas? Lõpeta see veinijoomine!” 15 Hanna vastas: „Mu isand, mul on suur mure. Ma pole joonud veini ega muud alkoholi, vaid ma olen oma hinge Jehoova ette välja valanud. 16 Ära pea oma teenijat allakäinud naiseks. Ma palvetasin kogu see aeg oma suure valu ja vaeva pärast.” 17 Seepeale Eeli lausus: „Mine rahuga! Iisraeli Jumal täitku su soov ja tehku, nagu sa temalt palusid!” 18 Siis Hanna ütles: „Leidku su teenija armu su silmis!” Naine läks oma teed ja sõi ning ta nägu polnud enam kurb.

19 Nad tõusid hommikul vara ja kummardasid Jehoova ees. Siis läksid nad tagasi koju Raamasse. Elkana heitis oma naise Hanna juurde ning Jehoova pidas naist meeles. 20 Ei möödunud aastatki, kui Hanna jäi lapseootele* ja sünnitas poja. Ta pani talle nimeks Saamuel*, sest ta ütles: „Jehoovalt olen ma teda palunud.”

21 Mõne aja pärast läks Elkana kogu perega Jehoovale iga-aastast tapaohvrit ja oma tõotusohvrit ohverdama. 22 Hanna aga ei läinud kaasa, vaid ütles oma mehele: „Niipea kui poiss on võõrutatud, viin ma ta Jehoova ette ning ta jääb sinna alatiseks.” 23 Seepeale ütles ta mees Elkana: „Tee, nagu su silmis hea on. Jää koju, kuni sa oled poisi võõrutanud. Lasku Jehoova korda minna sellel, mis sa oled öelnud.” Nii jäigi naine pojaga koju ja imetas teda, kuni oli ta võõrutanud.

24 Niipea kui Hanna oli poisi võõrutanud, võttis ta tema endaga kaasa Siilosse, samuti kolmeaastase pulli, ühe eefa* jahu ja suure veinianuma. Ta läks Jehoova kotta Siilosse ja poiss oli temaga. 25 Seal pull tapeti ja nad viisid poisi Eeli juurde. 26 Hanna ütles: „Vabanda mind, mu isand! Nii tõesti, kui sa elad, mu isand, mina olen see naine, kes seisis siin sinu ees ja palus Jehoovat. 27 Sellesama poisi pärast ma palvetasingi ja Jehoova täitis mu soovi. 28 Nüüd annan ma tema Jehoovale. Ta kuulugu Jehoovale kõik oma elupäevad!”

Ja ta* kummardas seal Jehoovat.

^ 1. Saam. 1:1 Võib tõlkida ka „Efraimi mägismaal Raamas elas suufilane”.

^ 1. Saam. 1:1 Elkana oli leviit, aga elukoha järgi efraimlane (1Aj 6:19, 22–28).

^ 1. Saam. 1:3 Sõnapaaris „vägede Jehoova” mõeldakse vägede all inglite väehulki.

^ 1. Saam. 1:9 St telkpühamu.

^ 1. Saam. 1:20 Teine võimalik tähendus: „omal ajal jäi Hanna lapseootele”.

^ 1. Saam. 1:20 Nimi Saamuel tähendab „Jumala nimi”.

^ 1. Saam. 1:24 22 liitrit. (Vt lisa B14.)

^ 1. Saam. 1:28 Ilmselt Elkana.

1. Saamueli  2 : 1 - 36

2 Siis Hanna palvetas:

„Jehoova on pannud mu südame juubeldama,

Jehoova on tõstnud kõrgele mu sarve*.

Ma avan suu, et vastata oma vaenlastele,

su pääste toob mulle rõõmu.

2 Pole kedagi nii püha kui Jehoova,

pole ühtki sinu sarnast.

Pole teist sellist kaljut kui meie Jumal.

3 Ärge rääkige üleolevalt,

ärgu tulgu teie suust ülbeid sõnu,

sest Jehoova on kõiketeadja Jumal,

tema annab tegudele õige hinnangu.

4 Vägevate vibud purustatakse,

aga nõrkadele antakse jõudu.

5 Täissöönud peavad nüüd leiva eest tööd rügama,

aga näljased ei ole enam näljas.

Viljatu sünnitab seitse last,

aga kellel oli palju poegi, jääb üksi.

6 Jehoova võtab elu ja ka hoiab elus,

viib alla surmavalda ja toob sealt üles.

7 Jehoova teeb vaeseks ja teeb ka rikkaks,

tema alandab ja ka ülendab.

8 Tema tõstab viletsa põrmust

ja vaese tuhahunnikust*,

paneb nad istuma ülikute kõrvale,

annab neile aukoha.

Jehoovale kuuluvad maa alussambad,

neile on ta asetanud viljaka maa.

9 Ta valvab kaitsvalt oma ustavate samme,

aga jumalatud pannakse pimeduses vaikima,

sest oma jõuga ei tule keegi võitjaks.

10 Jehoova purustab need, kes võitlevad tema vastu,*

taevast müristab ta nende kohal.

Jehoova mõistab kohut kogu maa üle,

ta annab jõudu oma kuningale

ja tõstab kõrgele oma võitu sarve.”

11 Siis Elkana läks koju Raamasse, ent poiss jäi preester Eeli juhatuse all Jehoovat teenima.

12 Aga Eeli pojad olid väga jultunud mehed, nad ei tunnustanud Jehoovat. 13 Alati, kui keegi ohvri tõi, talitati preestrile kuuluva osaga järgmisel moel. Lihakeetmise ajal tuli preestri abiline kolmeharulise kahvliga 14 ning pistis selle potti, keedunõusse, patta või katlasse. Kõik, mis kahvli otsa jäi, võttis preester endale. Nõnda tegid nad kõigi Siilosse tulnud iisraellaste ohvriandidega. 15 Samuti tuli preestri abiline juba enne rasva suitsemapanemist ohvritooja juurde ja ütles: „Anna liha preestrile küpsetamiseks! Ta ei taha sinult keedetud liha, vaid toorest.” 16 Kui mees talle ütles: „Pandagu kõigepealt rasv suitsema ja siis võta kõik, mida su hing ihkab”, vastas abiline: „Ei, anna kohe! Kui sa ei anna, siis võtan jõuga!” 17 Seega oli abiliste süü Jehoova ees väga suur, sest nad ei pidanud Jehoovale toodavatest ohvritest lugu.

18 Aga Saamuel teenis Jehoovat ja kandis linast õlarüüd, kuigi ta oli alles poisike. 19 Ema valmistas talle igal aastal väikese varrukateta kuue ja tõi selle talle, kui tuli koos mehega iga-aastast ohvrit tooma. 20 Eeli õnnistas Elkanat ja tema naist, öeldes: „Andku Jehoova sulle selle naisega laps poisi asemele, kelle te andsite Jehoovale!” Seejärel pöördusid nad tagasi koju. 21 Jehoova kandis Hanna eest hoolt, nii et see jäi lapseootele ning sünnitas veel kolm poega ja kaks tütart. Aga poiss Saamuel kasvas Jehoova ees.

22 Eeli oli juba väga vana, aga ta kuulis kõigest, mida ta pojad tegid kogu Iisraelile ning kuidas nad magasid naistega, kes teenisid kogudusetelgi sissekäigu juures. 23 Ta ütles neile ühtelugu: „Miks te teete selliseid asju? Ma kuulen rahvalt teie kohta üksnes halba. 24 Nii ei või, mu pojad, sest need jutud, mida ma kuulen Jehoova rahva seas räägitavat, pole head. 25 Kui inimene teeb pattu inimese vastu, võib keegi tema pärast Jehoovat paluda,* ent kui inimene patustab Jehoova vastu, kes siis tema eest paluks?” Kuid nemad ei võtnud oma isa kuulda; Jehoova aga oli otsustanud nad surmata. 26 Poiss Saamuel sirgus suuremaks ja meeldis üha enam nii Jehoovale kui ka inimestele.

27 Kord tuli Eeli juurde jumalamees ja ütles talle: „Nii lausub Jehoova: „Kas ma ei ilmutanud end sinu isa soole, kui see oli Egiptuses vaarao orjuses? 28 Tema valiti kõigi Iisraeli suguharude seast mulle preestriks, et ta läheks üles mu altarile ohverdama, suitsutama suitsutusrohtu* ja kandma mu ees õlarüüd. Ma andsin su esiisa soole kõik iisraellaste tuleohvrid. 29 Miks te põlastate mu tapaohvreid ja ohvriande, mida ma olen käskinud oma elupaigas tuua? Miks sa austad oma poegi rohkem kui mind ja lased neil end nuumata parimaga kõigist mu Iisraeli rahva ohvreist?

30 Iisraeli Jumal Jehoova on küll lausunud: „Ma olen tõesti öelnud, et sinu ja su esiisa sugu teenivad mind igavesti”, aga nüüd teatab Jehoova: „See on mõeldamatu! Sest ma austan neid, kes austavad mind, kuid neid, kes mind põlgavad, koheldakse põlgusega.” 31 Tea siis, et tulevad päevad, mil ma raiun maha sinu ja su isa soo vägeva käsivarre, nii et sinu soost ei ela enam keegi vanaks. 32 Kuigi Iisraelis tehakse head, näed sina mu kojas üksnes vaenlasi. Sinu soost ei ela enam keegi vanaks. 33 Siiski jätan ma oma altari juurde teenima su järglase, kes tuhmistab su silmad ja toob sulle valu. Enamik su soost langeb inimeste mõõga läbi. 34 Sulle on märgiks see, mis juhtub su poegade Hofni ja Piinehasega: nad mõlemad surevad samal päeval. 35 Siis ma tõstan endale ustava preestri. Tema teeb seda, mis on mu südame järgi. Ma ehitan talle jäädava koja* ning ta teenib alaliselt mu võitu ees. 36 Igaüks, kes sinu kotta alles jääb, läheb tema juurde, kummardab ta ees ning palub temalt tööd ja leiba, öeldes: „Palun määra mind preestriametisse, et saaksin süüa tükikese leiba!”””

^ 1. Saam. 2:1 Sõna „sarv” kasutatakse Piiblis sageli jõu või võimu sümbolina.

^ 1. Saam. 2:8 Teine võimalik tähendus: „prügimäelt”.

^ 1. Saam. 2:10 Teine võimalik tähendus: „Jehoova vastu võitlejad tarduvad hirmust”.

^ 1. Saam. 2:25 Teine võimalik tähendus: „on Jumal temale vahekohtunikuks”.

^ 1. Saam. 2:28 Teine võimalik tähendus: „laskma põletusohvri suitsu üles tõusta”.

^ 1. Saam. 2:35 Koda tähendab siin preestriliini.

1. Saamueli  3 : 1 - 21

3 Samal ajal teenis poiss Saamuel Eeli juhatusel Jehoovat. Jehoova sõna oli noil päevil haruldane, nägemusi nähti harva.

2 Eeli silmad olid juba tuhmunud ja ta ei näinud enam. Ükskord, kui ta oma asemel magas — 3 Jumala lamp polnud veel kustunud ja Saamuel magas Jehoova templis*, kus oli Jumala laegas —, 4 hüüdis Jehoova Saamueli ja tema vastas: „Siin ma olen!” 5 Saamuel jooksis Eeli juurde ja ütles: „Siin ma olen, sa kutsusid mind.” Aga Eeli vastas: „Mina pole sind kutsunud. Mine magama.” Siis Saamuel läks tagasi magama. 6 Jehoova hüüdis uuesti: „Saamuel!” Saamuel tõusis, läks Eeli juurde ja ütles: „Siin ma olen, sa ju kutsusid mind.” Aga Eeli vastas: „Mina pole sind kutsunud, mu poeg. Mine magama.” 7 (Saamuel ei tundnud veel Jehoovat nii hästi ja Jehoovalt polnud talle veel ühtki sõnumit tulnud.) 8 Jehoova hüüdis kolmandat korda: „Saamuel!” Seepeale tõusis Saamuel jälle üles, läks Eeli juurde ja ütles: „Siin ma olen, sa ju kutsusid mind.”

Nüüd Eeli mõistis, et Jehoova oli poissi hüüdnud, 9 ja ta ütles Saamuelile: „Mine magama. Kui ta sind uuesti hüüab, siis vasta: „Räägi, Jehoova, sinu teenija kuulab!”” Saamuel läkski ning heitis oma asemele.

10 Siis Jehoova tuli ja hüüdis teda nagu eelmistelgi kordadel: „Saamuel! Saamuel!” ja Saamuel vastas: „Räägi, sinu teenija kuulab!” 11 Jehoova ütles Saamuelile: „Tea nüüd, et ma teen Iisraelis midagi niisugust, et igaüks, kes sellest kuuleb, lausa kohkub*. 12 Sel päeval viin ma täide kõik, mis ma olen öelnud Eeli ja tema soo kohta, algusest kuni lõpuni. 13 Ütle talle, et ma mõistan ta soo igaveseks hukka, sest kuigi ta on teadnud, mis pattu tema pojad teevad — et nad teotavad Jumalat —, ei ole ta neid noominud. 14 Seepärast olen ma vandunud Eeli soo kohta, et tema soo süüd ei lepita mitte ükski tapaohver ega ohvriand.”

15 Saamuel magas hommikuni ja avas siis Jehoova koja uksed, kuid ta kartis Eelile nägemusest rääkida. 16 Eeli aga hüüdis Saamueli: „Saamuel, mu poeg!” ja tema vastas: „Siin ma olen!” 17 Eeli küsis: „Mida ta sulle rääkis? Ära seda palun minu eest varja! Jumal tehku sinuga ükskõik mida, kui sa varjad minu eest sõnagi sellest, mida ta sulle rääkis!” 18 Siis Saamuel rääkis talle kõik ära ega varjanud tema eest midagi. Eeli ütles: „Tema on Jehoova. Tehku ta nii, nagu on tema silmis hea.”

19 Saamuel kasvas ja Jehoova oli temaga ning ükski ta sõna ei läinud tühja. 20 Kogu Iisrael Daanist Beer-Sebani sai teada, et Saamuelist oli saanud Jehoova prohvet. 21 Jehoova hakkas jälle Siilos end ilmutama. Seal ilmutas Jehoova end Saamuelile Jehoova sõna kaudu.

^ 1. Saam. 3:3 St telkpühamus.

^ 1. Saam. 3:11 Sõna-sõnalt „sel hakkab kõrvus surisema”.

1. Saamueli  4 : 1 - 22

4 Saamueli sõnu sai kuulda kogu Iisrael.

Siis läksid iisraellased vilistite vastu sõdima. Nad jäid laagrisse Eben-Eeseri alla, kuid vilistid olid löönud laagri üles Afekisse. 2 Vilistid seadsid end lahinguvalmis, et sõdida Iisraeli vastu, ning toimus äge lahing. Vilistid lõid iisraellasi ja tapsid lahinguväljal umbes 4000 meest. 3 Kui mehed tagasi laagrisse tulid, ütlesid Iisraeli vanemad: „Miks lasi Jehoova meil täna vilistitelt lüüa saada? Võtkem Siilost Jehoova lepingulaegas, et see oleks meiega ja päästaks meid vaenlaste käest.” 4 Siis saadeti mehed tooma Siilost keerubite kohal* troonil istuva vägede Jehoova lepingulaegast. Jumala lepingulaeka juures olid ka Eeli kaks poega Hofni ja Piinehas.

5 Niipea kui Jehoova lepingulaegas jõudis laagrisse, tõstsid kõik iisraellased valju rõõmukisa, nõnda et maa vappus. 6 Kui vilistid hõiskeid kuulsid, küsisid nad: „Mida need heebrealased seal laagris kisendavad?” Viimaks said nad teada, et Jehoova laegas oli jõudnud laagrisse, 7 ning nad hakkasid kartma ja ütlesid: „Jumal on tulnud laagrisse!” Nad ütlesid veel: „Häda meile, sest midagi niisugust ei ole kunagi varem juhtunud! 8 Häda meile! Kes päästaks meid selle vägeva Jumala käest? See on see Jumal, kes lõi kõrbes egiptlasi igasugu nuhtlustega. 9 Vilistid, olge nüüd vaprad ja mehised, et te ei peaks teenima heebrealasi, nagu nemad on teeninud teid! Olge mehised ja võidelge!” 10 Vilistid võitlesidki ja said iisraellaste üle võidu ning need põgenesid oma telkidesse. Iisrael sai rängalt lüüa, langes 30 000 jalameest. 11 Jumala laegas võeti saagiks ning Eeli pojad Hofni ja Piinehas said surma.

12 Üks benjaminlane jooksis lahinguväljalt ära ning jõudis samal päeval Siilosse, riided lõhki käristatud ja mulda pea peale raputatud. 13 Tema saabudes istus Eeli tee ääres oma istmel ja ootas, sest ta süda värises Jumala laeka pärast. Kui benjaminlane linna jõudis, rääkis ta juhtunust, ja kogu linn tõstis hädakisa. 14 Eeli kuulis kisa ja küsis: „Mida see lärm tähendab?” Mees juba kiirustaski Eeli juurde, et rääkida talle kõigest. 15 (Eeli oli 98-aastane, tema pilk oli klaasistunud ja ta ei näinud enam.) 16 Mees ütles Eelile: „Ma tulen lahinguväljalt. Ma põgenesin sealt täna.” Eeli küsis: „Mis juhtus, mu poeg?” 17 Sõnumitooja vastas: „Iisrael põgenes vilistite eest ja rahvas sai rängalt lüüa. Ka sinu mõlemad pojad, Hofni ja Piinehas, said surma ning Jumala laegas võeti saagiks.”

18 Sel hetkel, kui mees mainis Jumala laegast, kukkus Eeli värava juures oma istmelt selili, murdis kaela ning suri, sest ta oli vana ja raske. Ta oli Iisraelis kohut mõistnud 40 aastat. 19 Tema minia, Piinehase naine, oli lapseootel ja pidi peagi sünnitama. Kui see kuulis, et Jumala laegas on ära võetud ning tema äi ja mees surnud, tõmbus ta valust kõverasse, sest tal algasid tuhud ja ta sünnitas. 20 Aga kui ta oli suremas, ütlesid tema juures olevad naised: „Ära karda! Sa sünnitasid poja!” Kuid ta ei vastanud midagi ega teinud sellest välja. 21 Siiski andis ta poisile nime, Iikabod,* öeldes: „Auhiilgus on Iisraelist lahkunud”, kuna ta mõtles Jumala laekale, mis oli ära võetud, ning oma äiale ja mehele. 22 Ta ütles: „Auhiilgus on Iisraelist lahkunud, sest Jumala laegas on ära võetud.”

^ 1. Saam. 4:4 Teine võimalik tähendus: „vahel”.

^ 1. Saam. 4:21 Nimi Iikabod tähendab „Kus on auhiilgus?”.

1. Saamueli  5 : 1 - 12

5 Vilistid võtsid Jumala laeka ja viisid selle Eben-Eeserist Asdodisse. 2 Nad viisid Jumala laeka Daagoni templisse ning panid selle Daagoni kõrvale. 3 Kui asdodlased järgmise päeva varahommikul ärkasid, lebas Daagon Jehoova laeka ees näoli maas. Nad võtsid Daagoni ja panid ta oma kohale tagasi. 4 Järgmise päeva varahommikul, kui nad ärkasid, lebas Daagon jälle Jehoova laeka ees maas. Daagoni pea ja mõlemad käelabad vedelesid äralõigatuna lävel. Üksnes selle kalakeha* oli terveks jäänud. 5 Sellepärast ei astu Daagoni preestrid ega teised, kes lähevad Daagoni kotta Asdodis, tänini Daagoni koja lävele.

6 Jehoova käsi oli raskelt asdodlaste peal ja ta laastas neid, lüües neid Asdodis ja selle valdustes hemorroididega. 7 Selle peale ütlesid Asdodi mehed: „Ärgu jäägu Iisraeli Jumala laegas meie juurde, sest tema käsi rõhub raskelt meid ja meie jumalat Daagonit.” 8 Nad kutsusid kokku kõik vilistite valitsejad ja küsisid: „Mida me peaksime Iisraeli Jumala laekaga tegema?” Need vastasid: „Viidagu Iisraeli Jumala laegas Gatti!” ja nad viisidki laeka sinna.

9 Kui nad olid laeka Gatti viinud, sirutas Jehoova oma käe selle linna vastu ja tekitas sealgi pöörast hirmu. Ta lõi linna elanikke, nii väikseid kui ka suuri, nõnda et neile tekkisid hemorroidid. 10 Siis saatsid nad Jumala laeka Ekronisse. Ent niipea kui Jumala laegas Ekronisse jõudis, tõstsid ekronlased hädakisa: „Nad on toonud Iisraeli Jumala laeka meie juurde, et meid ja meie rahvast surmata!” 11 Seejärel kutsusid nad kokku kõik vilistite valitsejad ja ütlesid: „Saatke Iisraeli Jumala laegas minema! Pöördugu see tagasi oma õigesse kohta, et meid ja meie rahvast ei tabaks surm!” Kogu linnas valitses surmahirm, sest Jumala käsi lasus raskelt nende peal, 12 ning neid, kes ei surnud, löödi hemorroididega. Linna hädakisa tõusis taevani.

^ 1. Saam. 5:4 Ebajumal Daagoni kuju oli ilmselt pooleldi inimkehaga, pooleldi kalakehaga.

1. Saamueli  6 : 1 - 21

6 Jehoova laegas oli vilistite maal seitse kuud. 2 Vilistid kutsusid kokku preestrid ja ennustajad ning küsisid: „Mida me peaksime Jehoova laekaga tegema? Öelge, kuidas me peaksime selle tagasi saatma?” 3 Need vastasid: „Kui te saadate ära Iisraeli Jumala Jehoova lepingulaegast, siis ärge lähetage seda ilma ohvriannita. Teil tuleb see tagastada talle koos süüohvriga. Vaid sel juhul te tervenete ja saate teada, miks ta oma kätt teie pealt ära pole võtnud.” 4 Seepeale nad küsisid: „Mis süüohvri me peaksime talle saatma?” Need vastasid: „Vilistite valitsejate arvu järgi viis kuldkuju hemorroididest ja viis kuldhiirt, sest nii teid kui ka teie valitsejaid on tabanud sama nuhtlus. 5 Tehke kujud hemorroididest, mis teid on tabanud, ja hiirtest, kes teie maad hävitavad, ning andke au Iisraeli Jumalale! Ehk võtab ta siis ära oma käe teie, teie jumala ja maa pealt. 6 Miks peaksite oma südame kalgiks tegema, nii nagu egiptlased ja vaarao oma südame kalgiks tegid? Alles siis, kui Jumal neid karmilt kohtles, saatsid nad iisraellased minema ja need läksid oma teed. 7 Seadke nüüd valmis üks uus vanker ja võtke kaks lehma, kellel on vasikad ja kes pole veel ikke all olnud. Rakendage lehmad vankri ette, aga nende vasikad viige tagasi koju. 8 Võtke Jehoova laegas ja asetage see vankrile ning selle kõrvale pange karp kuldesemetega, mis te temale süüohvriks saadate. Siis saatke vanker teele 9 ja pange tähele: kui see läheb mööda teed oma maale, üles Beet-Semesesse, siis on Jumal meile seda kurja teinud. Aga kui ei lähe, siis me teame, et tema käsi pole meid puutunud, vaid see kõik on tabanud meid juhuslikult.”

10 Mehed tegidki nii. Nad võtsid kaks lehma, kel olid vasikad, rakendasid lehmad vankri ette, aga vasikad sulgesid nad koju. 11 Siis panid nad Jehoova laeka vankrile, samuti karbi kullast hiirte ja hemorroididega. 12 Lehmad suundusid otseteed Beet-Semese poole. Nad läksid ammudes mööda maanteed ega pööranud ei paremale ega vasakule. Vilistite valitsejad aga käisid nende järel kuni Beet-Semese piirini. 13 Beet-Semese elanikud lõikasid parasjagu orutasandikul nisu. Kui nad silmad tõstsid ja laegast nägid, valdas neid suur rõõm. 14 Vanker aga jõudis beetsemeslase Joosua põllule ja jäi seal ühe suure kivi juurde seisma. Siis nad lõhkusid vankripuud ning tõid lehmad Jehoovale põletusohvriks.

15 Leviidid tõstsid maha Jehoova laeka ja selle kõrval oleva kuldesemetega karbi ning panid need suure kivi peale. Beet-Semese mehed tõid sel päeval Jehoovale põletus- ja tapaohvreid.

16 Kui vilistite viis valitsejat seda nägid, pöördusid nad samal päeval Ekronisse tagasi. 17 Need on hemorroidide kuldkujud, mis vilistid Jehoovale süüohvriks andsid: üks Asdodi eest, üks Gaza eest, üks Askeloni eest, üks Gati eest ja üks Ekroni eest. 18 Kuldhiiri oli sama palju kui kõiki vilistite linnu, mis kuulusid neile viiele valitsejale, ning need anti kõigi kindlustatud linnade ja külade eest.

Aga see suur kivi, millele nad asetasid Jehoova laeka, on beetsemeslase Joosua põllul selle tunnistajana veel tänapäevalgi. 19 Kuid Jumal nuhtles Beet-Semese elanikke, sest need olid jäänud Jehoova laegast vaatama. Ta surmas rahva seast 50 070 inimest ning rahvas leinas, sest Jehoova oli andnud neile ränga hoobi. 20 Beet-Semese elanikud küsisid: „Kes küll võiks minna Jehoova, selle püha Jumala ette? Kelle juurde ta meie juurest läheks?” 21 Siis saatsid nad käskjalad Kirjat-Jearimi elanike juurde neile ütlema: „Vilistid on Jehoova laeka tagastanud. Tulge alla ja viige see enda juurde!”

1. Saamueli  7 : 1 - 17

7 Kirjat-Jearimi mehed tulidki, võtsid Jehoova laeka ja viisid selle künkal asuvasse Abinadabi majja ning pühitsesid tema poja Eleasari Jehoova laeka valvuriks.

2 Laeka toomisest Kirjat-Jearimi möödus palju aega, ühtekokku 20 aastat. Siis hakkas kogu Iisraeli rahvas Jehoovat otsima*. 3 Saamuel ütles Iisraeli rahvale: „Kui te nüüd tõesti kogu südamest Jehoovat otsite, siis kõrvaldage enda keskelt võõrad jumalad ja Astarte kujud. Pöörake oma süda kõhklemata Jehoova poole ja teenige üksnes teda! Siis päästab ta teid vilistite käest.” 4 Iisraellased kõrvaldasidki enda keskelt Baalid ja Astarte kujud ning teenisid üksnes Jehoovat.

5 Siis Saamuel ütles: „Koguge terve Iisrael Mispasse ja ma palun teie eest Jehoovat.” 6 Nad kogunesid Mispasse, ammutasid vett ja valasid Jehoova ette* ning paastusid sel päeval, öeldes: „Me oleme Jehoova vastu pattu teinud.” Ja Saamuel hakkas Mispas iisraellaste kohtumõistjana teenima.

7 Kui vilistid said teada, et iisraellased on kogunenud Mispasse, tulid vilistite valitsejad Iisraeli vastu. Kui iisraellased sellest kuulsid, hakkasid nad vilisteid kartma. 8 Nad ütlesid Saamuelile: „Ära nüüd vaiki, vaid hüüa meie Jumala Jehoova poole, et ta meid aitaks ja vilistite käest päästaks!” 9 Siis võttis Saamuel ühe talle ja tõi selle Jehoovale põletusohvriks. Saamuel hüüdis Iisraeli pärast Jehoovat appi ning Jehoova vastas talle. 10 Sel ajal kui Saamuel põletusohvrit ohverdas, lähenesid vilistid, et Iisraeli rünnata. Aga Jehoova müristas sel päeval vilistite kohal valju kõuemürinaga. Ta ajas nad segadusse ning nad said Iisraeli käest lüüa. 11 Iisraeli mehed läksid Mispast välja, ajasid vilisteid taga ja tapsid neid kuni Beet-Kaari lõunaosani. 12 Siis võttis Saamuel ühe kivi, asetas selle Mispa ja Jesana vahele ning nimetas selle Eben-Eeseriks*, öeldes: „Jehoova on meid senini aidanud.” 13 Nõnda alistati vilistid ja nad ei tulnud enam Iisraelimaale. Jehoova käsi oli vilistite vastu kõigil Saamueli elupäevil. 14 Need linnad, mis vilistid olid Iisraelilt ära võtnud, said Iisraelile tagasi. Iisrael sai vilistite käest tagasi linnad Ekronist kuni Gatini, samuti nende linnade juurde kuuluva maa.

Rahu oli ka iisraellaste ja emorlaste vahel.

15 Saamuel oli Iisraeli kohtumõistja kogu oma eluaja. 16 Igal aastal käis ta Peetelis, Gilgalis ja Mispas ning oli iisraellastele kohtumõistjaks kõigis neis paigus. 17 Seejärel tuli ta tagasi koju Raamasse ja oli ka seal iisraellastele kohtumõistjaks. Sinna ehitas ta Jehoovale altari.

^ 1. Saam. 7:2 Võib tõlkida ka „Jehoova poole halama”.

^ 1. Saam. 7:6 Tõenäoliselt oli see sümboolse tähendusega rituaal, millega väljendati kahetsust.

^ 1. Saam. 7:12 Nimi Eben-Eeser tähendab „abikivi”. Ei ole sama Eben-Eeser mis 1Sa 4:1 ja 5:1.

1. Saamueli  8 : 1 - 22

8 Kui Saamuel oli vanaks jäänud, määras ta oma pojad Iisraelile kohtumõistjateks. 2 Tema esimese poja nimi oli Joel ja teise nimi Abija. Nad olid kohtumõistjateks Beer-Sebas. 3 Aga ta pojad ei käinud tema teedel, vaid ajasid ebaausal moel kasu taga, võtsid altkäemaksu ja väänasid õigust.

4 Mõne aja pärast kogunesid kõik Iisraeli vanemad Saamueli juurde Raamasse 5 ning ütlesid talle: „Sa oled vanaks jäänud, kuid su pojad ei käi sinu teedel. Määra nüüd meile kuningas, kes mõistaks meile kohut, nagu on kõigil teistel rahvastel.” 6 Aga Saamuelile ei meeldinud, et nad ütlesid: „Anna meile kuningas, kes mõistaks meile kohut.” Siis palvetas Saamuel Jehoova poole 7 ja Jehoova vastas talle: „Võta rahvast kuulda kõiges, mis nad sulle ütlevad, sest nad ei põlga mitte sind, vaid nad põlgavad mind kui oma kuningat! 8 Nad käituvad nii, nagu nad on teinud alates päevast, mil ma tõin nad Egiptusest välja. Nad hülgasid mu ikka ja jälle ning teenisid teisi jumalaid. Samamoodi käituvad nad ka sinuga. 9 Võta nüüd neid kuulda. Kuid hoiata neid tõsiselt ja anna neile teada, mida on õigus nõuda kuningal, kes hakkab nende üle valitsema.”

10 Siis rääkis Saamuel kõik Jehoova sõnad edasi rahvale, kes nõudis temalt kuningat. 11 Ta ütles: „Kuningal, kes hakkab teie üle valitsema, on õigus nõuda järgmist. Ta võtab teie pojad ja paneb nad oma sõjavankritele, ta teeb neist oma ratsanikud ning mõned paneb ta jooksma oma vankri ees. 12 Ta määrab teie poegadest endale tuhande- ja viiekümnepealikke. Teised paneb ta endale maad kündma ja vilja lõikama ning sõjarelvi ja vankrivarustust valmistama. 13 Ta võtab teie tütred ning paneb nad salvisegajateks*, kokkadeks ja pagariteks. 14 Ta võtab teie parimad põllud, viinamäed ja oliivisalud ning annab need oma sulastele. 15 Ta võtab kümnendiku teie põlluviljast ja viinamäesaagist ning annab oma õukondlastele ja sulastele. 16 Ta võtab teie sulased ja teenijannad ning teie parimad veised ja eeslid ning paneb need enda heaks tööle. 17 Ta võtab endale kümnendiku teie lammastest ja kitsedest ning teist endist saavad tema sulased. 18 Siis saabub päev, mil te tõstate hädakisa oma kuninga pärast, kelle te olete endale valinud, aga Jehoova ei vasta teile.”

19 Kuid rahvas ei võtnud Saamueli kuulda, vaid ütles: „Ei, me tahame ikkagi endale kuningat! 20 Siis me oleme samasugused nagu kõik teised rahvad ning kuningas mõistab meile kohut, käib meie ees ja juhib meid lahingus.” 21 Saamuel kuulas rahva ära ja rääkis kogu nende jutu Jehoovale edasi. 22 Aga Jehoova ütles Saamuelile: „Võta neid kuulda ja määra neile kuningas!” Seejärel ütles Saamuel Iisraeli meestele: „Igaüks mingu tagasi oma linna!”

^ 1. Saam. 8:13 Võib tõlkida ka „parfüümivalmistajateks”.

1. Saamueli  9 : 1 - 27

9 Benjaminlaste seas oli üks jõukas mees nimega Kiis, kes oli Afiahi poja Bekorati poja Serori poja Abieli järeltulija. 2 Tal oli poeg nimega Saul, noor ja nägus mees. Iisraellaste seas polnud ühtki temast kenamat, ta oli kõigist peajagu pikem.

3 Kord läksid Sauli isa Kiisi emaeeslid kaduma. Kiis ütles oma pojale: „Palun võta endaga üks sulane ja minge eesleid otsima.” 4 Nad käisid läbi Efraimi mägismaa ja Saalisamaa, aga ei leidnud neid. Siis käisid nad läbi Saalimimaa, kuid eesleid polnud ka seal. Seejärel käisid nad läbi kogu Benjaminimaa, kuid tulutult.

5 Kui nad jõudsid Suufimaale, ütles Saul oma sulasele, kes oli temaga: „Lähme tagasi, muidu hakkab mu isa eeslite asemel hoopis meie pärast muretsema!” 6 Aga see vastas: „Selles linnas on üks jumalamees, kellest peetakse väga lugu. Kõik, mis ta ütleb, läheb täide. Lähme tema juurde! Ehk ta ütleb meile, mis teed me peaksime minema.” 7 Seepeale ütles Saul oma sulasele: „Kui me läheme, siis mida me sellele mehele viime? Meie kottides pole enam leiba ja meil pole jumalamehele midagi kingituseks viia. Või on meil midagi?” 8 Sulane kostis: „Mul on veel veerand seeklit* hõbedat. Ma annan selle jumalamehele ja tema ütleb meile, mis teed me peaksime minema.” 9 (Kui varasematel aegadel soovis Iisraelis keegi Jumalalt midagi küsida, siis ütles ta: „Lähme nägija juurde!” Sest prohveteid kutsuti varem nägijateks.) 10 Siis ütles Saul oma sulasele: „Hästi, lähme!” ja nad seadsidki sammud linna poole, kus oli jumalamees.

11 Kui nad mööda nõlva üles linna poole astusid, kohtasid nad teel tüdrukuid, kes läksid vett ammutama. Nad küsisid tüdrukutelt: „Kas nägija on siin?” 12 Need vastasid: „Jah, on küll. Aga kiirustage! Ta tuli täna linna, sest rahvas läheb ohvripaika ohverdama. 13 Te kohtate teda kohe, kui te linna jõuate, enne kui ta läheb üles ohvripaika sööma. Rahvas ei hakka enne tema tulekut sööma, sest tema õnnistab ohvrit. Alles pärast seda võivad kutsutud süüa. Minge kohe üles ja te leiate ta!” 14 Nad läksidki üles linna ja seal tuli neile vastu Saamuel, kes oli teel üles ohvripaika.

15 Jehoova oli Saamuelile päev enne Sauli tulekut teada andnud: 16 „Homme umbes samal ajal saadan ma sinu juurde ühe mehe Benjaminimaalt. Võia ta juhiks mu rahvale Iisraelile. Tema päästab mu rahva vilistite käest, sest ma olen näinud oma rahva viletsust ja nende appihüüded on jõudnud minuni.” 17 Kui Saamuel nägi Sauli, ütles Jehoova talle: „Siin ongi mees, kelle kohta ma ütlesin: „Tema hakkab juhtima mu rahvast.””

18 Siis pöördus Saul väravate juures Saamueli poole ja küsis: „Ütle palun, kus on siin nägija maja?” 19 Saamuel vastas Saulile: „Mina olengi nägija. Kõnni minu ees, kui läheme üles ohvripaika, ja sööge täna koos minuga. Hommikul saadan ma su ära ning annan sulle teada kõik, mis sa soovid. 20 Aga nende eeslite pärast, mis kolme päeva eest kaduma läksid, pole sul tarvis muretseda, sest need on leitud. Ja kellele kuulubki kõik väärtuslik Iisraelis — kas mitte sulle ja kogu su isakojale?” 21 Seepeale Saul kostis: „Ma olen ju benjaminlane, Iisraeli väikseimast suguharust, ja mu suguvõsa on kõige tähtsusetum Benjamini suguharus. Miks sa minuga niimoodi räägid?”

22 Siis läks Saamuel koos Sauli ja tema sulasega söögiruumi ja andis neile kõige auväärsema paiga kutsutute seas, keda oli umbes 30 meest. 23 Saamuel ütles keetjale: „Too see lihatükk, mille ma sulle andsin ja mille ma palusin sul kõrvale panna.” 24 Seepeale võttis keetja kintsutüki ja pani selle Sauli ette. Saamuel ütles: „See tükk oli kõrvale pandud. Võta see ja söö. Seda hoiti just sinu jaoks, sest ma ütlesin, et olen kutsunud külalised.” Ja Saul sõi sel päeval koos Saamueliga. 25 Siis läksid nad ohvripaigast alla linna ja Saamuel jätkas jutuajamist Sauliga majakatusel. 26 Nad tõusid varakult ja Saamuel hüüdis koidu ajal Saulile, kes oli katusel: „Sea end valmis, et ma võiksin sind ära saata!” Saul seadiski end valmis ning nad mõlemad, Saul ja Saamuel, lahkusid. 27 Kui nad olid linna piirile jõudnud, ütles Saamuel Saulile: „Ütle oma sulasele, et ta läheks meie ees”, ja see läkski. „Aga sina jää nüüd seisma ning ma annan sulle teada Jumala sõnumi.”

^ 1. Saam. 9:8 3 g. (Vt lisa B14.)

1. Saamueli  10 : 1 - 27

10 Siis võttis Saamuel õlipudeli, valas õli Sauli pea peale, andis talle suud ja ütles: „Jehoova on võidnud sind oma rahva juhiks. 2 Kui sa täna minu juurest ära lähed, kohtad sa Raaheli hauakoopa lähedal Benjaminimaal Selsahis kahte meest ja nad ütlevad sulle: „Eeslid, keda sa otsid, on leitud. Aga nüüd ei muretse su isa enam eeslite, vaid teie pärast, ja mõtleb, mis ta pojaga on juhtunud.” 3 Mine sealt veel edasi kuni Taabori suure puuni. Seal tulevad sulle vastu kolm meest, kes lähevad üles Peetelisse Jumalat kummardama. Üks neist kannab kolme kitsetalle, teisel on kolm leiba ja kolmandal suur veinianum. 4 Nad pärivad su käekäigu järele ja annavad sulle kaks leiba. Võta need vastu. 5 Pärast seda jõuad sa Jumala kõrgendikule, kus on vilistite garnison. Kui sa linna jõuad, näed sa salka prohveteid ohvripaigast alla tulemas ja prohvetlikult rääkimas ning nende ees näed keelpilli-, tamburiini-, flöödi- ja lüüramängijaid. 6 Siis tuleb su peale Jehoova vaim ja sa hakkad koos nendega prohvetlikult rääkima ning muutud otsekui teiseks inimeseks. 7 Kui sa näed neid märke täitumas, siis tee, mida su käsi suudab, sest Jumal on sinuga. 8 Mine enne mind alla Gilgalisse ning ma tulen sinu juurde põletus- ja rahuohvreid ohverdama. Oota seitse päeva, kuni ma sinu juurde tulen. Siis annan ma sulle teada, mida sul tuleb teha.”

9 Kui Saul selja keeras ja Saamueli juurest ära minema hakkas, muutis Jumal tema südame teiseks, ja kõik need märgid läksid täide selsamal päeval. 10 Niisiis läksid nad sealt kõrgendikule, kus talle tuli vastu salk prohveteid. Siis tuli tema peale Jumala vaim ja ta hakkas koos nendega prohvetlikult rääkima. 11 Kui need, kes Sauli juba varasemast tundsid, nägid teda koos teiste prohvetitega prohvetlikult rääkimas, küsisid nad üksteiselt: „Mis Kiisi poja Sauliga on juhtunud? Kas ka Saul on prohvet?” 12 Siis küsis üks meestest vastu: „Aga kes on siis nende teiste isa?” Seepärast on saanud kõnekäänuks ütlus „Kas ka Saul on prohvet?”.

13 Kui Saul oli prohvetlikult rääkimise lõpetanud, läks ta ohvripaika. 14 Hiljem küsis Sauli isa vend temalt ja ta sulaselt: „Kus te käisite?” Saul vastas: „Me käisime eesleid otsimas, aga ei leidnud neid. Siis läksime Saamueli juurde.” 15 Sauli onu tundis huvi: „Mida Saamuel teile rääkis? Ütle palun.” 16 Saul vastas onule: „Ta ütles meile, et eeslid on juba leitud.” Aga kuningavõimu kohta, millest Saamuel oli talle rääkinud, ei lausunud ta sõnagi.

17 Seejärel kutsus Saamuel iisraellased kokku Jehoova juurde Mispasse 18 ning ütles neile: „Nii lausub Iisraeli Jumal Jehoova: „Mina tõin Iisraeli Egiptusest välja ning mina vabastasin teid Egiptuse ja kõigi teiste kuningriikide käest, kes teid rõhusid. 19 Aga täna te olete ära põlanud oma Jumala, kes on päästnud teid kõigist teie hädadest ja vaevadest, ning olete öelnud: „Määra meile kuningas!” Astuge nüüd Jehoova ette oma suguharude kaupa ja tuhandete kaupa.””

20 Saamuel lasigi kõigil Iisraeli suguharudel ette astuda ning valik langes Benjamini suguharule. 21 Seejärel lasi ta Benjamini suguharul suguvõsade kaupa ette astuda ning valik langes Matri suguvõsale. Viimaks langes valik Kiisi pojale Saulile. Aga kui nad teda otsisid, ei leidnud nad teda kuskilt. 22 Siis küsisid nad Jehoovalt: „Kas see mees on juba siia jõudnud?” Jehoova vastas: „Jah, ta on peitnud end varustuse sekka.” 23 Nad jooksid sinna ja tõid ta ära. Kui ta rahva keskel seisis, oli ta kõigist peajagu pikem. 24 Saamuel ütles rahvale: „Kas näete, kelle Jehoova on välja valinud? Teist temasarnast pole kogu rahva seas!” ja rahvas hüüdis: „Elagu kuningas!”

25 Siis rääkis Saamuel rahvale, millised õigused on kuningal, pani selle raamatusse kirja ning viis raamatu Jehoova ette. Saamuel saatis rahva ära, igaühe oma koju. 26 Saulgi läks koju Gibeasse ja temaga koos läksid sõjamehed, kelle südant Jehoova oli puudutanud. 27 Kuid mõned vääritud mehed ütlesid: „Kuidas temasugune meid päästab?” Nad põlgasid ta ära ega toonud talle ühtki kingitust. Saul aga ei öelnud sõnagi.

1. Saamueli  11 : 1 - 15

11 Ammonlane Naahas tuli ja lõi laagri üles Gileadi-Jaabese alla, et selle vastu sõdida. Kõik Jaabese mehed ütlesid Naahasele: „Sõlmi meiega leping ja me teenime sind!” 2 Ammonlane Naahas vastas: „Ma sõlmin teiega lepingu vaid ühel tingimusel: ma torkan teil kõigil parema silma välja ja alandan sellega kogu Iisraeli.” 3 Jaabese vanemad ütlesid talle: „Anna meile seitse päeva aega, et saaksime saata käskjalad üle kogu Iisraeli. Kui meile ei leidu päästjat, siis me alistume sulle.” 4 Mõne aja pärast jõudsid käskjalad Sauli kodulinna Gibeasse ja ütlesid need sõnad rahvale edasi, mispeale kogu rahvas hakkas valjult halama.

5 Samal ajal tuli Saul veisekarja järel väljalt ja küsis: „Mis on juhtunud? Miks rahvas halab?” Talle anti teada kõik Jaabese meeste sõnad. 6 Kui Saul seda kuulis, tuli tema peale Jumala vaim ja temas süttis viha. 7 Ta võttis kaks pulli, raius need tükkideks ja saatis käskjalgadega üle kogu Iisraeli ühes sõnumiga „Kes ei järgne Saulile ja Saamuelile, selle veisekarjaga tehakse samamoodi!”. Kogu rahvast valdas hirm Jehoova ees ning kõik tulid välja nagu üks mees. 8 Siis luges Saul Besekis kõik üle: Iisraeli mehi oli 300 000 ja Juuda mehi 30 000. 9 Nad ütlesid käskjalgadele: „Ütelge Gileadi-Jaabese meestele: „Homme keskpäevaks olete päästetud!”” Käskjalad viisidki selle sõnumi Jaabese meestele ja need rõõmustasid väga. 10 Jaabese mehed ütlesid ammonlastele: „Homme me alistume teile. Tehke siis meiega, nagu teie silmis hea on.”

11 Järgmisel päeval jagas Saul rahva kolmeks väehulgaks. Need tungisid hommikuse vahikorra* ajal laagrisse ning lõid ammonlasi maha kuni keskpäevani. Kes eluga pääsesid, jooksid laiali, nii et isegi kahte meest ei jäänud kokku. 12 Siis ütles rahvas Saamuelile: „Kes need olid, kes ütlesid: „Kas Saul saab meie kuningaks?”? Andke need mehed meie kätte ja me hukkame nad!” 13 Kuid Saul ütles: „Sellisel päeval ärgu hukatagu kedagi, sest täna on Jehoova Iisraeli päästnud!”

14 Hiljem ütles Saamuel rahvale: „Lähme Gilgalisse, et kinnitada seal Sauli kuningavõim!” 15 Kõik nad läksidki Gilgalisse ja tõstsid Sauli Gilgalis Jehoova ees kuningaks. Siis tõid nad seal Jehoova ees rahuohvreid ning Saul ja kõik Iisraeli mehed olid rõõmsad ja pidutsesid.

^ 1. Saam. 11:11 Hommikune vahikord kestis umbes kella kahest öösel kella kuueni hommikul.

1. Saamueli  12 : 1 - 25

12 Viimaks ütles Saamuel kogu Iisraelile: „Ma olen teinud kõik, mis te minult olete palunud, ja olen määranud teile valitsema kuninga. 2 Nüüd juhibki teid kuningas. Mina olen juba vana ja hall, kuid mu pojad on teie seas. Ma olen juhtinud teid oma noorusest kuni tänaseni. 3 Siin ma olen. Tunnistage minu vastu Jehoova ja tema võitu ees: kelle pulli või eesli olen ma võtnud, keda olen ma petnud või rõhunud, kellelt olen ma võtnud altkäemaksu silma kinnipigistamise eest? Kui olen, siis ma heastan selle teile!” 4 Seepeale nad ütlesid: „Sa pole meid petnud ega rõhunud ning sa pole kellegi käest midagi võtnud.” 5 Tema ütles neile: „Jehoova on teie vastu tunnistajaks ja tema võitu on täna tunnistajaks, et teil pole mind milleski süüdistada.” Need kostsid: „Tema on tunnistajaks!”

6 Saamuel ütles siis rahvale: „Jehoova, kes valis Moosese ja Aaroni ning tõi teie esiisad välja Egiptusemaalt, on tunnistajaks. 7 Astuge nüüd ette ja ma mõistan Jehoova ees teie üle kohut kõigi Jehoova õiglaste tegude alusel, mis ta on teile ja teie esiisadele teinud.

8 Kui Jaakob läks Egiptusse ja teie esiisad hakkasid Jehoovat appi hüüdma, saatis Jehoova Moosese ja Aaroni, et nad viiksid teie esiisad Egiptusest välja ning tooksid nad siia elama. 9 Aga teie esiisad unustasid oma Jumala Jehoova ja ta müüs nad Haasori väepealikule Siiserale, vilistitele ja Moabi kuningale ning need sõdisid nende vastu. 10 Nad hüüdsid Jehoovat appi ja ütlesid: „Me oleme pattu teinud, sest me oleme hüljanud Jehoova ning teeninud Baale ja Astarte kujusid. Päästa meid nüüd meie vaenlaste käest, et võiksime teenida sind!” 11 Siis saatis Jehoova Jerubbaali, Bedani, Jefta ja Saamueli ning päästis teid ümberkaudsete vaenlaste käest, et te saaksite elada julgesti. 12 Aga kui te nägite, et ammonlaste kuningas Naahas tuleb teie vastu sõdima, siis te käisite mulle peale: „Me tahame ikkagi endale kuningat!”, kuigi teie Jumal Jehoova on teie kuningas. 13 Siin nüüd ongi teie valitud kuningas, keda te soovisite! Jehoova on määranud teile kuninga. 14 Kui te kardate Jehoovat ja teenite teda, võtate teda kuulda ega mässa Jehoova seaduste vastu ning kui te ise ja teie üle valitsev kuningas kuuletute oma Jumalale Jehoovale, siis on kõik hästi. 15 Aga kui te ei võta Jehoovat kuulda, vaid mässate Jehoova seaduste vastu, siis pöördub Jehoova käsi teie ja teie isade vastu. 16 Astuge nüüd ette ja vaadake, missuguse vägeva teo Jehoova teie silme ees teeb! 17 Eks ole praegu nisulõikuse aeg? Aga mina hüüan Jehoova poole, et ta saadaks kõuekõminat ja vihma. Siis te mõistate ja näete, kui suurt kurja te olete teinud Jehoova silmis sellega, et tahtsite endale kuningat!”

18 Saamuel hüüdiski Jehoova poole ning Jehoova saatis samal päeval kõuekõminat ja vihma, nii et kogu rahvast valdas suur hirm Jehoova ja Saamueli ees. 19 Siis ütles rahvas Saamuelile: „Palveta oma sulaste eest oma Jumala Jehoova poole, et me ei sureks, sest me oleme lisaks kõigile oma pattudele teinud veel sedagi kurja, et soovisime endale kuningat!”

20 Saamuel ütles siis rahvale: „Ärge kartke! Te olete tõesti teinud kõike seda kurja, kuid ärge taganege Jehoovast, vaid teenige Jehoovat kogu südamest. 21 Ärge hakake käima tühiste jumalate järel,* kellest pole mingit kasu ja kes ei suuda päästa, sest nad on tühised. 22 Jehoova ei hülga teid oma suure nime pärast, sest Jehoova on valinud teid oma rahvaks. 23 Mis puutub minusse, siis on mõeldamatu, et patustaksin Jehoova vastu sellega, et lõpetaksin teie eest palvetamise. Ma õpetan teile head ja õiget teed. 24 Kartke siis Jehoovat ning teenige teda ustavalt kogu südamest, sest mõelge, milliseid vägevaid tegusid ta teie heaks on teinud! 25 Kui te aga kangekaelselt kurja teete, siis te hukkute, nii teie kui ka teie kuningas!”

^ 1. Saam. 12:21 Võib tõlkida ka „ärge pöörduge tühjuse poole”.

1. Saamueli  13 : 1 - 23

13 Saul oli kuningaks saades ...* aastat vana ja ta valitses Iisraeli üle kaks aastat. 2 Saul valis endale Iisraelist 3000 meest: neist 2000 oli Sauliga Mikmases ja Peeteli mägismaal ning 1000 koos Joonataniga Benjamini Gibeas. Ülejäänud rahva saatis ta ära, igaühe oma telki. 3 Siis purustas Joonatan vilistite garnisoni Gebas ja vilistid said sellest teada. Saul lasi kogu maal sarve puhuda, öeldes: „Heebrealased kuulgu seda!” 4 Kogu Iisrael kuulis räägitavat: „Saul purustas vilistite garnisoni ja vilistid vihkavad nüüd Iisraeli.” Siis kutsuti rahvas kokku Sauli juurde Gilgalisse.

5 Vilistid kogunesid Iisraeli vastu sõdima. Neil oli 30 000 sõjavankrit, 6000 ratsanikku ja sõjamehi nii palju nagu liiva mere ääres. Nad lõid laagri üles Mikmases, Beet-Aavenist ida pool. 6 Iisraeli mehed nägid, et nad on hädas, sest rahvas oli suures ahastuses ning peitis end koobastesse, kaljulõhedesse, kaljurüngaste vahele, keldritesse ja veemahutitesse. 7 Mõned heebrealased pagesid koguni üle Jordani Gaadi- ja Gileadimaale. Saul jäi aga Gilgalisse ja kogu rahvas, kes oli tema juures, värises hirmust. 8 Saul ootas seitse päeva, Saamueli määratud ajani, kuid Saamuel ei tulnud Gilgalisse ning rahvas hakkas Sauli juurest laiali jooksma. 9 Viimaks Saul ütles: „Tooge mulle põletusohver ja rahuohvrid!” ja ta ohverdas põletusohvri.

10 Aga just siis, kui ta oli põletusohvri ohverdanud, tuli Saamuel. Saul läks talle vastu ja tervitas teda. 11 Saamuel aga ütles: „Mida sa oled teinud?” ja Saul vastas: „Kui ma nägin, et rahvas hakkab minu juurest laiali jooksma, ja sina ei tulnud määratud ajaks, ning vilistid kogunesid Mikmasesse, 12 siis ma mõtlesin: „Nüüd tulevad vilistid minu vastu alla Gilgalisse ja ma pole veel palunud Jehoova õnnistust.” Seega olin ma sunnitud põletusohvri ohverdama.”

13 Saamuel ütles siis Saulile: „See oli arutu tegu! Sa pole kuuletunud oma Jumala Jehoova käsule, mis ta sulle andis. Kui sa oleksid kuuletunud, oleks Jehoova teinud su kuningavõimu Iisraeli üle väga kindlaks igaveseks ajaks. 14 Aga nüüd ei jää su kuningavõim püsima. Jehoova leiab mehe, kes on talle südame järele, ning Jehoova määrab tema juhiks oma rahvale, sest sina ei kuuletunud Jehoova käsule.”

15 Siis läks Saamuel Gilgalist üles Benjamini Gibeasse. Saul aga luges üle rahva, kes oli jäänud tema juurde: neid oli umbes 600 meest. 16 Saul, tema poeg Joonatan ja rahvas, kes oli koos nendega, asusid Benjamini Gebas ning vilistid olid laagris Mikmases. 17 Vilistite laagrist läks kolm väeüksust välja rüüsteretkele. Üks suundus mööda Ofra teed Suualimaale, 18 teine läks mööda Beet-Hooroni teed ja kolmas mööda teed, mis viib piiri poole, kust avaneb vaade Seboimi orule, kõrbe poole.

19 Kogu Iisraelimaal ei leidunud aga ühtegi seppa, sest vilistid olid öelnud: „Et heebrealased ei saaks teha endale mõõka ega oda.” 20 Kõik iisraellased pidid käima vilistite juures, kui neil oli vaja oma adratera, kirkat, kirvest või sirpi teritada. 21 Nii adratera, kirka, kolmeharulise hargi kui ka kirve teritamise ning veiseastla kordaseadmise eest tuli maksta üks piim*. 22 Seega polnud lahingupäeval mõõka ega oda mitte ühelgi Sauli ja Joonatani mehel, relvad olid vaid Saulil endal ja tema pojal Joonatanil.

23 Vilistite väesalk oli läinud Mikmase kuru juurde.

^ 1. Saam. 13:1 Heebrea tekstis number puudub.

^ 1. Saam. 13:21 Muistne kaaluühik, umbes 8 g. Maksti ilmselt hõbedas. (Vt lisa B14.)

1. Saamueli  14 : 1 - 52

14 Ühel päeval ütles Sauli poeg Joonatan oma abilisele, kes kandis ta relvi: „Tule, lähme vilistite valvesalga juurde, mis on seal teisel pool.” Aga oma isale ta sellest ei rääkinud. 2 Saul peatus sel ajal Gibea lähedal Migronis ühe granaatõunapuu all ning temaga oli umbes 600 meest. 3 (Õlarüüd kandis Ahija, kes oli Siilos teeninud Jehoova preestri Eeli poja Piinehase poja Iikabodi venna Ahituubi poeg.) Aga rahvas ei teadnud, et Joonatan oli lahkunud. 4 Kummalgi pool kuru, mida Joonatan kavatses vilistite valvesalga juurde minnes ületada, oli teravatipuline kaljurüngas: ühe nimi oli Booses ja teise nimi Senne. 5 Üks kaljurüngas kõrgus sambana Mikmase pool põhjas ja teine Geba pool lõunas.

6 Joonatan ütles oma relvakandjale: „Lähme nende ümberlõikamata meeste valvesalga juurde! Ehk Jehoova aitab meid, sest miski ei takista Jehooval meid päästa kas paljude või vähestega.” 7 Relvakandja vastas: „Tee, nagu su süda sunnib! Mine, kuhu sa soovid, ja ma järgnen sulle, kuhu tahes sa lähed.” 8 Seepeale Joonatan ütles: „Lähme siis nende meeste juurde ja näitame end neile. 9 Kui nad ütlevad meile: „Seiske paigal, kuni me tuleme teie juurde!”, siis jääme paigale ega lähe üles nende juurde. 10 Aga kui nad ütlevad: „Tulge aga üles!”, siis läheme üles, kuna see on meile märgiks, et Jehoova annab nad meie kätte.”

11 Kui nad siis vilistite valvesalga vaatevälja ilmusid, ütlesid vilistid: „Näe, heebrealased tulevad oma peiduurgastest välja!” 12 Seejärel hüüdsid valvesalga mehed Joonatanile ja tema relvakandjale: „Tulge aga üles meie juurde, küll me siis teid õpetame!” Otsekohe ütles Joonatan oma relvakandjale: „Järgne mulle, sest Jehoova annab nad Iisraeli kätte!” 13 Joonatan roniski käte ja jalgade abil üles ning ta relvakandja tema järel. Siis asus Joonatan vilisteid maha lööma ja tema relvakandja tappis neid tema taga. 14 Selle esimese tapluse käigus lõid Joonatan ja ta relvakandja maha umbes 20 meest poole adramaa* pikkusel maa-alal.

15 Kogu laagrit ja kõiki valvesalga mehi haaras kabuhirm ning isegi rüüstesalga mehed vabisesid. Toimus maavärin ja Jumal pani kõigi südamesse õudustunde. 16 Siis märkasid Sauli vahimehed Benjamini Gibeas, et laagris valitseb kaos.

17 Saul ütles rahvale, kes oli koos temaga: „Lugege kõik üle ja vaadake, kes on meie seast ära läinud!” Kõik loetigi üle ning tuli välja, et puudu olid Joonatan ja tema relvakandja. 18 Siis ütles Saul Ahijale: „Too Jumala laegas siia!” (Sest sel ajal oli Jumala laegas iisraellaste juures.) 19 Sel ajal kui Saul preestriga rääkis, läks möll vilistite laagris aina suuremaks ning Saul ütles preestrile: „Oota!” 20 Saul ja kogu rahvas, kes oli koos temaga, läksid lahingupaika ning nägid, et vilistid on pööranud oma mõõgad üksteise vastu ja valitseb tohutu segadus. 21 Ka need heebrealased, kes olid varem vilistite poole üle läinud ja olid nende laagris, liitusid nüüd iisraellastega, kes olid koos Sauli ja Joonataniga. 22 Need Iisraeli mehed, kes olid peidus Efraimi mägismaal, kuulsid vilistite pagemisest ning hakkasid neid samuti tapluses taga ajama. 23 Nõnda päästis Jehoova sel päeval Iisraeli ning sõjatander ulatus Beet-Aavenini.

24 Aga Iisraeli mehed olid sel päeval kurnatud, sest Saul oli rahvast vannutanud: „Neetud olgu mees, kes sööb enne õhtut, enne kui ma olen oma vaenlastele kätte maksnud!” Ja mitte keegi rahva seast ei söönud midagi.

25 Kogu see rahvas jõudis metsa, kus oli palju mett. 26 Nad nägid, et mett lausa voolab, kuid keegi ei pistnud kätt suhu, sest rahvas oli vande pärast hirmul. 27 Aga Joonatan polnud kuulnud, et tema isa oli rahvast vannutanud. Seega sirutas ta kepiotsa välja ja torkas selle meekärje sisse. Kui ta tõmbas oma käe tagasi ja pani suu juurde, lõid ta silmad särama. 28 Seepeale ütles üks meestest: „Su isa keelas meid rangelt: „Neetud olgu mees, kes täna sööb!” Seepärast ongi rahvas nii väsinud.” 29 Kuid Joonatan ütles: „Mu isa on tõmmanud maale häda kaela! Vaadake ometi, kuidas mu silmad säravad, sest ma maitsesin veidike mett! 30 Kui rahvas oleks täna söönud oma vaenlastelt võetud saaki, oleksime veelgi rohkem vilisteid tapnud!”

31 Sel päeval olid nad tapnud vilisteid Mikmasest kuni Ajjalonini ja mehed olid rampväsinud. 32 Nad sööstsid ahnelt saagi kallale ning võtsid lambaid, veiseid ja vasikaid, tapsid neid maa peal ning sõid liha koos verega. 33 Siis teatati Saulile: „Rahvas teeb pattu Jehoova vastu, süües liha koos verega!” Tema vastas: „Te olete olnud truudusetud! Veeretage minu juurde kohe üks suur kivi!” 34 Saul ütles: „Minge rahva sekka ja öelge neile, et igaüks tooks oma pulli ja lamba siia ning tapaks ja sööks need selles paigas ega teeks pattu Jehoova vastu, süües liha koos verega.” Igaüks tõigi sel ööl oma pulli sinna ning tappis seal. 35 Ja Saul ehitas Jehoovale altari. See oli esimene altar, mille ta Jehoovale ehitas.

36 Hiljem Saul ütles: „Lähme ja järgneme öösel vilistitele ning riisume neid kuni koiduvalgeni. Mitte ükski neist ärgu jäägu ellu!” Talle vastati: „Tee nii, nagu on sinu silmis hea!” Aga preester ütles: „Pöördugem siin Jumala poole!” 37 Saul küsis Jumala käest: „Kas ma peaksin vilisteid taga ajama? Kas sa annad nad Iisraeli kätte?” Aga Jumal ei vastanud talle sel päeval. 38 Siis Saul ütles: „Tulge siia, kõik rahva juhid! Uurige välja, kes on süüdi selles patus, mis täna tehti. 39 Nii tõesti, kui elab Iisraeli vabastaja Jehoova — kui see oleks ka mu poeg Joonatan, peab ta surema!” Kuid ükski rahva seast ei vastanud talle. 40 Siis ütles Saul kogu Iisraelile: „Teie seiske ühele poole ning mina ja mu poeg Joonatan seisame teisele poole.” Rahvas vastas Saulile: „Tee nii, nagu on sinu silmis hea!”

41 Saul ütles Jehoovale: „Iisraeli Jumal, vasta tummimi kaudu!” ning valik langes Joonatanile ja Saulile, mitte rahvale. 42 Siis ütles Saul: „Heitke liisku minu ja mu poja Joonatani vahel,” ning valik langes Joonatanile. 43 Saul ütles Joonatanile: „Räägi, mis sa oled teinud.” Joonatan vastas: „Ma vaid maitsesin kepi otsast natuke mett. Eks ma pean siis surema.”

44 Saul ütles seepeale: „Jumal tehku minuga ükskõik mida, kui sa ei sure, Joonatan!” 45 Kuid rahvas ütles Saulile: „Kas Joonatan peab tõesti surema — tema, kes on toonud Iisraelile selle suure võidu!? See on mõeldamatu! Nii tõesti, kui Jehoova elab, ei tohi juuksekarvagi tema peast langeda, sest ta tegi seda kõike koos Jumalaga!” Nõnda päästis rahvas Joonatani surmast.

46 Saul lõpetas vilistite tagaajamise ja need läksid oma maale.

47 Saul kindlustas oma kuningavõimu Iisraeli üle ning ta sõdis kõigi ümberkaudsete vaenlastega: moabiitide, ammonlaste, edomlaste, Sooba kuningate ja vilistitega. Kuhu tahes ta läks, seal ta lõi neid. 48 Ta võitles vapralt ja võitis amalekid ning päästis Iisraeli rüüstajate käest.

49 Sauli pojad olid Joonatan, Jisvi ja Malkisuua. Samuti oli tal kaks tütart, vanema nimi oli Meerab ja noorema nimi Miikal. 50 Sauli naise nimi oli Ahinoam, ta oli Ahimaatsi tütar. Sauli väepealik oli Abner, Neeri poeg, Sauli onu. 51 Sauli isa oli Kiis. Abneri isa oli Neer, Abieli poeg.

52 Kogu Sauli eluaja käis äge sõda vilistitega. Kui Saul nägi mõnd tugevat ja vaprat meest, värbas ta selle enda teenistusse.

^ 1. Saam. 14:14 Adramaa on maa-ala, mille pullirakend jõudis päevaga ära künda (0,4 hektarit maad, mille ühe külje pikkus ruudukujulise maalapi puhul oleks umbes 60 meetrit).

1. Saamueli  15 : 1 - 35

15 Saamuel ütles Saulile: „Jehoova saatis mu võidma sind kuningaks oma rahvale Iisraelile. Kuula nüüd, mis Jehooval on öelda! 2 Nii ütleb vägede Jehoova: „Ma võtan amalekid vastutusele selle eest, mis nad tegid Iisraelile, sõdides tema vastu, kui Iisrael tuli Egiptusest. 3 Mine nüüd ja löö amalekke ning hävita nad ühes kõigega, mis neil on! Ära säästa neid! Surma nii mehed kui ka naised, lapsed ja imikud, pullid ja lambad, kaamelid ja eeslid.”” 4 Saul kutsuski rahva kokku ja luges nad Telaimis üle: neid oli 200 000 jalameest ja 10 000 Juuda meest.

5 Saul jõudis amalekkide linna alla ja jäi seal vadi lähedale varitsema. 6 Aga keenlastele Saul ütles: „Lahkuge, minge ära amalekkide keskelt, et ma ei hävitaks teid koos nendega! Sest te osutasite truud armastust kõigi iisraellaste vastu, kui nad tulid Egiptusest.” Siis keenlased lahkusid amalekkide keskelt. 7 Pärast seda lõi Saul amalekke Havilast kuni Suurini, mis on enne Egiptust. 8 Amaleki kuninga Agagi võttis ta elusalt kinni, kõik teised aga tappis mõõgaga. 9 Ent Saul ja rahvas andsid armu Agagile ning parimatele ja rammusamatele lammastele, kitsedele, veistele ja jääradele ning jätsid alles kõik hea, sest nad ei tahtnud neid hävitada. Aga kõik kasutu ja kõlbmatu nad hävitasid.

10 Siis tuli Saamuelile Jehoovalt sõnum: 11 „Mul on kahju, et ma tõstsin Sauli kuningaks, sest ta on pöördunud minust ära ega täida mu käske.” See viis Saamueli endast välja ning ta hüüdis kogu öö Jehoova poole. 12 Saamuel tõusis hommikul vara, et Sauliga kohtuda, kuid Saamuelile anti teada: „Saul läks Karmelisse ja püstitas seal endale ausamba. Seejärel läks ta alla Gilgalisse.” 13 Kui Saamuel viimaks Sauli juurde jõudis, ütles Saul talle: „Jehoova õnnistagu sind! Ma olen teinud Jehoova käsu kohaselt.” 14 Kuid Saamuel küsis: „Aga mis lammaste määgimist ja veiste ammumist ma siis kuulen?” 15 Saul vastas: „Need on võetud amalekkidelt, sest rahvas säästis parimad lambad, kitsed ja veised, et ohverdada need sinu Jumalale Jehoovale. Kõik ülejäänu me aga hävitasime.” 16 Seepeale ütles Saamuel Saulile: „Aitab! Ma annan sulle teada, mida Jehoova mulle eelmisel ööl rääkis,” ja Saul vastas: „Räägi!”

17 Saamuel jätkas: „Kas pole nii, et kui sa olid veel enda silmis tähtsusetu, said sa Iisraeli suguharude juhiks ja Jehoova võidis sind Iisraeli kuningaks? 18 Hiljem andis Jehoova sulle ülesande ja ütles: „Mine ja hävita patused amalekid! Sõdi nende vastu, kuni sa oled neile lõpu teinud!” 19 Miks sa siis ei võtnud kuulda Jehoova häält, vaid sööstsid ahnelt saagi kallale ja tegid Jehoova silmis kurja?”

20 Saul aga vastas Saamuelile: „Ma ju võtsin kuulda Jehoova häält! Ma läksin ja täitsin ülesande, mille Jehoova mulle andis, ning tõin kaasa amalekkide kuninga Agagi ja hävitasin amalekid. 21 Rahvas aga võttis hävitamisele määratud saagi hulgast parimad lambad ja veised, et ohverdada need Gilgalis sinu Jumalale Jehoovale.”

22 Seepeale ütles Saamuel: „Kas siis põletus- ja tapaohvrid toovad Jehoovale sama palju rõõmu kui Jehoovale kuuletumine? Kuuletumine on parem kui tapaohver, sõna tähelepanemine parem kui jäärade rasv. 23 Mässumeelsus on ju samasugune patt nagu ennustamine ning jultumus sama mis nõidumine ja ebajumalateenistus*. Kuna sina oled põlanud Jehoova sõna, siis põlgab tema sind ja sa ei jää kuningaks!”

24 Siis ütles Saul Saamuelile: „Ma olen pattu teinud! Ma olen üle astunud Jehoova käsust ega ole teinud su sõnade järgi, sest ma kartsin rahvast ja võtsin neid kuulda. 25 Palun andesta nüüd mu patt ja tule koos minuga tagasi, et võiksin kummardada Jehoova ees.” 26 Kuid Saamuel ütles Saulile: „Ma ei tule koos sinuga, sest sa oled põlanud Jehoova sõna. Nüüd on Jehoova põlanud ära sinu ja sa ei jää Iisraeli kuningaks!” 27 Kui siis Saamuel pöördus minekule, haaras Saul tema hõlmast, nii et see rebenes. 28 Seepeale ütles Saamuel: „Jehoova on täna rebinud sinult Iisraeli kuningavõimu ja ta annab selle su ligimesele, kes on sinust parem. 29 Iisraeli auline Jumal ei valeta ega muuda meelt*, ta pole ju inimene, et tal oleks vaja meelt muuta.”

30 Saul vastas: „Ma olen pattu teinud! Aga palun austa mind nüüd mu rahva vanemate ja kogu Iisraeli ees. Tule koos minuga tagasi, siis ma kummardan sinu Jumala Jehoova ees.” 31 Saamuel läkski Sauli järel tagasi ja Saul kummardas Jehoova ees. 32 Pärast seda Saamuel ütles: „Tooge Amaleki kuningas Agag minu juurde!” Agag tuligi tõrksalt* tema juurde, sest ta oli mõelnud, et surmaoht on möödas. 33 Kuid Saamuel ütles: „Nii nagu sinu mõõk on teinud naised lastetuks, nii jääb ka su ema naiste seast lastetuks!” Siis raius Saamuel Agagi Jehoova ees Gilgalis tükkideks.

34 Saamuel läks nüüd Raamasse, aga Saul oma koju Sauli Gibeasse. 35 Saamuel ei näinud enam Sauli kuni oma surmapäevani. Siiski nuttis Saamuel Sauli taga ning Jehooval oli kahju, et ta oli Sauli Iisraeli kuningaks tõstnud.

^ 1. Saam. 15:23 Sõna-sõnalt „teeravikujud”, st kodujumalate teenimine.

^ 1. Saam. 15:29 Võib tõlkida ka „ega kahetse”.

^ 1. Saam. 15:32 Teine võimalik tähendus: „usaldavalt”.

1. Saamueli  16 : 1 - 23

16 Viimaks ütles Jehoova Saamuelile: „Kui kaua sa Sauli taga nutad? Ma olen ta ju hüljanud ja ta ei jää Iisraeli kuningaks. Täida oma sarv õliga ja asu teele! Ma saadan su petlemlase Iisai juurde, sest tema poegade hulgast olen ma valinud endale kuninga.” 2 Saamuel aga vastas: „Kuidas ma saan minna? Kui Saul sellest teada saab, siis ta ju tapab mu!” Jehoova ütles: „Võta endaga kaasa üks lehmmullikas ja ütle: „Ma tulin Jehoovale ohvrit tooma.” 3 Kutsu Iisai ohverdamisele ja ma annan sulle teada, mida sul tuleb teha. Võia mulle see, kellele ma osutan.”

4 Saamuel tegi nagu Jehoova oli öelnud. Kui ta Petlemma jõudis, hakkasid linnavanemad teda nähes hirmust värisema ja küsisid: „Kas sa tuled rahuga?” 5 Tema vastas: „Rahuga! Ma tulin Jehoovale ohvrit tooma. Pühitsege end ja tulge koos minuga ohverdamisele!” Siis ta pühitses Iisaid ja tema poegi ning kutsus nad ohverdamisele. 6 Kui nad tulid ja Saamuel nägi Eliabi, mõtles ta kohe: „Kindlasti on tema Jehoova võitu.” 7 Kuid Jehoova ütles Saamuelile: „Ära vaata tema välimust ja pikka kasvu, sest ma olen tema kõrvale jätnud. Inimene ei näe nagu Jumal: inimene näeb, mis silma ees, aga Jehoova näeb südamesse.” 8 Iisai kutsus siis Abinadabi ja tõi tema Saamueli ette, kuid Saamuel ütles: „Ka teda ei ole Jehoova valinud.” 9 Järgmisena tõi Iisai Samma, kuid Saamuel ütles: „Ka teda ei ole Jehoova valinud.” 10 Nõnda tõi Iisai oma seitse poega Saamueli ette, aga Saamuel ütles Iisaile: „Jehoova ei ole valinud neist ühtegi.”

11 Siis küsis Saamuel Iisailt: „Kas kõik su pojad on siin?” ja Iisai vastas: „Kõige noorem on veel puudu. Ta on lambaid karjatamas.” Seepeale ütles Saamuel Iisaile: „Lase ta siia kutsuda, sest me ei hakka sööma enne, kui ta on kohal.” 12 Iisai lasigi ta kutsuda ja kohale tuua. Poiss oli punapõskne, ilusate silmade ja kena välimusega. Siis Jehoova ütles: „Võia teda, sest tema see ongi!” 13 Saamuel võttis õlisarve ja võidis teda ta vendade nähes. Sellest päevast alates oli Taaveti peal Jehoova vaim. Siis Saamuel asus teele ning läks Raamasse.

14 Aga Jehoova vaim lahkus Saulist ja halb vaim* Jehoovalt hakkas Sauli piinama. 15 Sauli teenrid ütlesid talle: „Halb vaim Jumalalt piinab sind. 16 Käskigu meie isand nüüd oma teenreil otsida mees, kes oskab hästi lüürat mängida. Kui halb vaim Jumalalt su üle võimust võtab, siis see mees mängigu ja sul hakkab parem.” 17 Saul ütleski oma teenritele: „Leidke mulle siis üks osav pillimees ja tooge ta minu juurde!”

18 Üks teener ütles: „Ma tean, et petlemlase Iisai poeg oskab hästi mängida. Ta on vapper ja tugev sõjamees. Ta on kõneosav ja kena välimusega ning Jehoova on temaga.” 19 Seepeale läkitas Saul käskjalad Iisai juurde ütlema: „Saada minu juurde oma poeg Taavet, kes on karjane.” 20 Siis pani Iisai eesli selga leivad, veinilähkri ja kitsetalle ning saatis need oma poja Taavetiga Saulile. 21 Nii tuligi Taavet Sauli juurde ja asus tema teenistusse. Saul kiindus temasse väga ja Taavetist sai tema relvakandja. 22 Saul läkitas Iisaile sõnumi: „Luba palun Taavetil jääda minu teenistusse, sest ta on mulle meelt mööda.” 23 Alati, kui Sauli peale tuli halb vaim Jumalalt, võttis Taavet lüüra ja mängis. See tõi Saulile kergendust ja tal hakkas parem ning halb vaim lahkus temast.

^ 1. Saam. 16:14 Võib tõlkida ka „meelelaad”. Viitab sellele, et Jehoova lasi Sauli enda rikutud meelelaadil ta üle võimust saada.

1. Saamueli  17 : 1 - 58

17 Vilistid kogusid oma väed sõjaks kokku. Nad tulid Sokosse, mis kuulus Juudale, ning lõid laagri üles Efes-Dammimisse Soko ja Aseka vahele. 2 Aga Saul ja Iisraeli mehed kogunesid ja lõid laagri üles Eela orgu ning seadsid end vilistitega kohtumiseks lahinguvalmis. 3 Vilistid olid ühel mäel ja iisraellased teisel ning nende vahele jäi org.

4 Vilistite laagrist tuli kahevõitleja Koljat, kes oli Gatist pärit. Tema pikkus oli 6 küünart ja 1 vaks*. 5 Peas oli tal vaskkiiver ning seljas vaskplaatidest soomusrüü, mis kaalus 5000 seeklit*. 6 Jalgadel olid tal vasest säärekaitsed ning selja peal rippus vasest viskoda. 7 Tema oda puidust vars oli nagu kangapoom ja rauast teravik kaalus 600 seeklit* ning tema ees käis kilbikandja. 8 Ta peatus ja hüüdis Iisraeli sõjaväele: „Miks te tulite lahingusse? Mina võitlen vilistite eest ja teie olete Sauli sulased. Valige nüüd enda hulgast üks mees, kes tuleks minu vastu! 9 Kui ta suudab minuga võidelda ja lööb mu maha, siis saavad meist teie sulased. Aga kui mina olen temast tugevam ja löön tema maha, siis saavad teist meie sulased ja teie peate meid teenima!” 10 Vilist jätkas: „Täna saan ma irvitada Iisraeli sõjaväe üle! Andke mulle üks mees ja me võitleme!”

11 Saul ja kogu Iisrael kohkusid vilisti sõnade peale ning kartsid väga.

12 Taavet oli Juuda Petlemmast pärit efratlase Iisai poeg. Iisail oli kaheksa poega ja Sauli päevil oli ta juba eakas mees. 13 Iisai kolm vanemat poega olid läinud Sauli järel sõtta. Need kolm sõttaläinud poega olid esmasündinu Eliab, teine Abinadab ja kolmas Samma. 14 Taavet oli noorim. Aga kolm vanemat olid läinud Sauli järel sõtta.

15 Sauli teenistuses olles käis Taavet ikka veel Petlemmas oma isa lambaid hoidmas. 16 Samal ajal tuli vilist iga päev hommikul ja õhtul ning esitas oma väljakutse, ja nii 40 päeva.

17 Iisai ütles oma pojale Taavetile: „Võta palun üks eefa* röstitud viljateri ja kümme leiba ning vii ruttu laagrisse oma vendadele. 18 Need kümme juustu vii aga tuhandepealikule. Samuti vaata, kas su vendadega on kõik korras, ja too mulle neilt selle kohta midagi tõendiks.” 19 Taaveti vennad aga olid koos Sauli ja kõigi teiste Iisraeli meestega Eela orus, et võidelda vilistite vastu.

20 Taavet tõusis hommikul vara, jättis lambad teise hoolde, võttis asjad ja asus teele, nagu Iisai oli teda käskinud. Kui ta laagri juurde jõudis, läks sõjavägi parasjagu sõjakisa tõstes võitlusväljale. 21 Iisraellased ja vilistid seadsid end vastakuti lahingurividesse. 22 Taavet jättis kohe asjad varustusevalvuri kätte ja jooksis võitlusväljale. Seal küsis ta oma vendadelt nende käekäigu järele.

23 Sel ajal kui ta nendega rääkis, tuli vilistite ridadest välja kahevõitleja Koljat, Gatist pärit vilist, ning rääkis sama mida varemgi, ja Taavet kuulis seda. 24 Koljatit nähes põgenesid kõik Iisraeli mehed tema eest, sest nad kartsid väga. 25 Iisraellased rääkisid: „Näete seda meest! Ta tuleb Iisraeli üle irvitama. Aga selle, kes lööb ta maha, teeb kuningas väga rikkaks ja annab talle oma tütre ning vabastab tema isakoja Iisraelis maksudest ja muudest kohustustest.”

26 Taavet küsis meestelt, kes seisid tema lähedal: „Mida saab see mees, kes lööb maha selle vilisti ja võtab Iisraeli pealt teotuse? Kes on see ümberlõikamata vilist, et ta mõnitab elava Jumala sõjaväge!” 27 Rahvas rääkis talle sama mis ennegi ja ütles, mida see mees saab, kes Koljati maha lööb. 28 Kui Taaveti vanim vend Eliab kuulis teda meestega rääkimas, sai ta Taaveti peale vihaseks ning ütles: „Miks sa siia tulid? Kelle hoolde sa jätsid need vähesed lambad kõrbes? Ma tean su jultumust ja su südame kurje kavatsusi! Sa tulid siia alla taplust vaatama!” 29 Taavet kostis: „Mis ma siis tegin? Ma ju ainult küsisin!” 30 Ta läks tema juurest ära ja küsis teiste käest sedasama ning rahvas andis talle samasuguse vastuse.

31 Taaveti sõnu pandi tähele ja need räägiti Saulile edasi ning Saul lasi ta enda juurde kutsuda. 32 Taavet ütles Saulile: „Ärgu ükski mees kaotagu tema pärast julgust! Su sulane ise läheb selle vilistiga võitlema!” 33 Kuid Saul vastas Taavetile: „Ei sina suuda selle vilistiga võidelda, sa oled veel liiga noor, kuid tema on olnud sõjamees poisipõlvest peale.” 34 Taavet aga ütles Saulile: „Kui su sulane oli oma isa lambaid karjatamas, tuli ühel korral lõvi ja teisel korral karu ning viis karjast lamba ära. 35 Ma läksin talle järele, lõin ta maha ning päästsin lamba ta lõugade vahelt. Kui ta mind ründas, siis haarasin ma tal lõua alt kinni, lõin ta pikali ja tapsin ta. 36 Su sulane on maha löönud nii lõvi kui ka karu ja selle ümberlõikamata vilistiga läheb samamoodi, sest ta mõnitab elava Jumala väehulki!” 37 Taavet lisas: „Jehoova, kes päästis mind lõvi ja karu küüsist, päästab mind ka selle vilisti käest!” Saul ütles siis Taavetile: „Mine ja Jehoova olgu sinuga!”

38 Saul andis Taavetile oma riided, pani talle vaskkiivri pähe ja soomusrüü selga. 39 Taavet pani Sauli mõõga endale riiete peale ja püüdis kõndida, aga see ei õnnestunud kuigi hästi, sest ta polnud niisuguse varustusega harjunud. Ta ütles Saulile: „Ma ei saa sellise varustusega minna, sest ma pole sellega harjunud”, ja Taavet võttis sõjavarustuse seljast ära. 40 Ta võttis oma kepi kätte, valis jõesängist viis siledat kivi ja pani need oma karjasepauna ning hakkas, ling käes, vilisti poole astuma.

41 Vilist tuli Taavetile üha lähemale ning tema kilbikandja käis tema ees. 42 Taavetit silmates irvitas ta tema üle põlastavalt, sest Taavet oli kõigest poisike, punapõskne ja kena välimusega. 43 Vilist ütles Taavetile: „Kas ma olen koer, et sa tuled mu vastu kepiga?” ning needis Taavetit oma jumalate nimel. 44 Siis ütles vilist Taavetile: „Tule aga siia ja ma annan su liha taeva lindudele ja maa loomadele!”

45 Taavet vastas vilistile: „Sina tuled mu vastu mõõga, oda ja viskodaga, aga mina tulen su vastu vägede Jehoova, Iisraeli sõjaväe Jumala nimel, keda sa oled mõnitanud! 46 Täna annab Jehoova sind minu kätte ning ma tapan su ja löön sul pea maha! Ma annan täna vilistite korjused lindudele ja metsloomadele ning kogu maa saab teada, et Iisraeli Jumal on tõeline Jumal! 47 Ja kogu see rahvas mõistab, et Jehoova ei päästa mitte mõõga ega odaga; sest see on Jehoova lahing ja ta annab teid kõiki meie kätte!”

48 Kui vilist hakkas Taaveti poole tulema, jooksis Taavet kiiresti võitlusväljal vilistile vastu. 49 Taavet pistis käe pauna, võttis sealt kivi ja lingutas seda. Kivi tabas vilistit otsaette ja tungis tema laupa ning ta kukkus näoli maha. 50 Nii sai Taavet vilistist jagu lingu ja kiviga. Ta tappis vilisti, ehkki tal polnud mõõka käes. 51 Taavet jooksis vilisti juurde, tõmbas tema mõõga tupest välja ning raius tal pea maha, et ta oleks ikka kindlasti surnud. Kui vilistid nägid, et nende kangelane on tapetud, siis nad põgenesid.

52 Siis tõstsid Iisraeli ja Juuda mehed sõjakisa ning ajasid vilisteid taga orust kuni Ekroni väravateni. Kogu Saaraimi tee kuni Gati ja Ekronini oli täis langenud vilisteid. 53 Pärast ägedat tagaajamist pöördusid iisraellased tagasi ja läksid vilistite laagreid rüüstama.

54 Taavet võttis vilisti pea ja viis selle Jeruusalemma, aga tema relvad pani ta oma telki.

55 Kui Saul nägi Taavetit vilisti vastu minemas, küsis ta oma väepealikult Abnerilt: „Kelle poeg see õieti on, Abner?” ja Abner vastas: „Nii tõesti, kui sa elad, kuningas, ma ei tea!” 56 Kuningas ütles: „Uuri välja, kelle poeg see noormees on!” 57 Kui Taavet pärast vilisti tapmist tagasi tuli, viis Abner ta kohe Sauli juurde, ja Taavetil oli vilisti pea käes. 58 Saul küsis temalt: „Kelle poeg sa õieti oled, noormees?”, mispeale Taavet vastas: „Sinu sulase, petlemlase Iisai poeg.”

^ 1. Saam. 17:4 2,9 m. (Vt lisa B14.)

^ 1. Saam. 17:5 57 kg.

^ 1. Saam. 17:7 6,8 kg.

^ 1. Saam. 17:17 22 liitrit.

1. Saamueli  18 : 1 - 30

18 Pärast seda, kui Taavet oli rääkinud Sauliga, said Joonatan ja Taavet headeks sõpradeks* ja Joonatan armastas teda nagu omaenese hinge. 2 Saul jättis Taaveti samal päeval enda juurde ega lasknud tal isakoju tagasi pöörduda. 3 Ja Joonatan sõlmis Taavetiga lepingu, sest ta armastas teda nagu omaenese hinge. 4 Joonatan võttis seljast oma kuue ning andis Taavetile, samuti andis ta talle oma muu varustuse ning mõõga, vibu ja vöö. 5 Taavet käis sõjakäikudel ja oli edukas kõikjal, kuhu Saul teda läkitas. Seepärast pani Saul ta oma sõjameeste etteotsa ning selle üle oli hea meel kogu rahval ja ka Sauli teenritel.

6 Kui Taavet ja tema mehed pöördusid tagasi sõjakäigult vilistite vastu, tulid naised kõigist Iisraeli linnadest lauldes ja tantsides kuningas Sauli tervitama, mängides rõõmsalt tamburiine ja keelpille. 7 Juubeldavad naised laulsid:

„Saul lõi maha tuhanded,

Taavet kümned tuhanded!”

8 Saul sai väga vihaseks ja see laul ei meeldinud talle sugugi, sest ta mõtles endamisi: „Taaveti arvele panevad nad kümned tuhanded, aga minu arvele vaid tuhanded! Nüüd puudub tal ainult kuningavõim!” 9 Sellest päevast alates suhtus Saul Taavetisse kahtlustavalt.

10 Järgmisel päeval haaras halb vaim Jumalalt Sauli enda võimusse, nii et ta hakkas oma majas kummaliselt käituma*. Taavet mängis lüürat nagu muudelgi kordadel. Saulil aga oli oda käes. 11 Ta heitis oda, mõeldes: „Ma naelutan Taaveti seina külge!” Kuid Taavet pääses tema käest kaks korda. 12 Saul hakkas Taavetit kartma, sest Jehoova oli Taavetiga, ent Sauli oli ta maha jätnud. 13 Siis saatis Saul Taaveti enda juurest ära ja määras ta tuhandepealikuks, nii et lahingusse minnes oli Taavet sõjaväe eesotsas. 14 Taavetit saatis kõiges edu* ja Jehoova oli temaga. 15 Kui Saul nägi, et Taavet on väga edukas, hakkas ta teda kartma. 16 Aga kogu Iisrael ja Juuda armastasid Taavetit, sest ta juhtis nende sõjakäike.

17 Mõne aja pärast ütles Saul Taavetile: „Siin on mu vanem tütar Meerab, ma annan ta sulle naiseks. Ainult teeni mind vapralt edasi ja võitle Jehoova võitlusi!” Endamisi ta aga mõtles: „Ärgu tabagu teda minu, vaid vilistite käsi!” 18 Taavet vastas Saulile: „Kes olen mina või kes on mu sugulased, mu isa suguvõsa Iisraelis, et võiksin saada kuninga väimeheks?” 19 Kui aga saabus aeg, mil Sauli tütar Meerab pidi Taavetile antama, oli Meerab juba meholatlasele Adrielile naiseks antud.

20 Aga Sauli tütar Miikal oli Taavetisse armunud. Sellest anti Saulile teada ja ta rõõmustas seda kuuldes. 21 Saul mõtles: „Ma annan Miikali Taavetile, et ta saaks talle püüniseks ja et Taavetit tabaks vilistite käsi.” Siis ütles Saul Taavetile teist korda: „Sa võid nüüd minu väimeheks saada.” 22 Saul käskis oma teenreid: „Rääkige Taavetiga salaja ja öelge: „Sa meeldid kuningale ja kõik tema teenrid armastavad sind. Saagu nüüd sinust kuninga väimees!”” 23 Sauli teenrid rääkisidki seda Taavetile ja tema ütles: „Kas teie arvates on niisama lihtne saada kuninga väimeheks? Ma olen ju vaene ja tühine mees.” 24 Siis andsid teenrid Saulile teada, mida Taavet oli öelnud.

25 Saul ütles seepeale: „Öelge Taavetile: „Kuningas ei soovi muud mõrsjaluna kui vaid 100 vilisti eesnahka, kättemaksu kuninga vaenlastele.”” Tegelikult aga sepitses Saul salaplaani Taavet vilistite käe läbi hukka saata. 26 Sauli teenrid ütlesid need sõnad Taavetile edasi ja Taavetile meeldis mõte saada kuninga väimeheks. Enne kui määratud aeg kätte jõudis, 27 läks Taavet koos oma meestega ja lõi maha 200 vilistit ning tõi nende kõigi eesnahad kuningale, et saada tema väimeheks. Seepeale andis Saul oma tütre Miikali talle naiseks. 28 Saul mõistis, et Jehoova on Taavetiga ja et ta tütar Miikal armastab Taavetit. 29 Saul hakkas veel enam Taavetit kartma ning ta oli elu lõpuni Taaveti vaenlane.

30 Vilistite peamehed tulid sõdima, ja alati kui nad tulid, oli Taavet edukam* kui kõik muud Sauli sulased ning tema nimi tõusis suurde ausse.

^ 1. Saam. 18:1 Võib tõlkida ka „oli Joonatani hing justkui ühte seotud Taaveti hingega”.

^ 1. Saam. 18:10 Võib tõlkida ka „käituma prohveti kombel”. See võib viidata tavatule viisile, kuidas prohvetid mõnikord end väljendasid, mistõttu nende käitumine paistis kummaline või lausa mõistusevastane.

^ 1. Saam. 18:14 Võib tõlkida ka „Taavet tegutses targalt”.

^ 1. Saam. 18:30 Võib tõlkida ka „tegutses Taavet targemini”.

1. Saamueli  19 : 1 - 24

19 Mõne aja pärast ütles Saul oma pojale Joonatanile ja kõigile oma sulastele, et Taavet tuleb surmata. 2 Kuna Sauli poeg Joonatan oli Taavetisse väga kiindunud, ütles ta Taavetile: „Mu isa Saul tahab sind tappa. Palun ole siis valvas, mine homme hommikul peitu ja varja end! 3 Mina aga lähen koos oma isaga väljale, kus sinagi oled. Ma räägin isaga sinust, ja kui ma midagi märkan, siis ma annan sellest sulle teada.”

4 Joonatan rääkis oma isale Saulile Taavetist head ja ütles: „Ärgu tehku kuningas pattu oma sulase Taaveti vastu, sest tema ei ole sinu vastu patustanud, vaid on teinud sulle üksnes head. 5 Ta riskis oma eluga ja tappis vilisti, nii et Jehoova tõi kogu Iisraelile suure võidu. Sa nägid seda ja rõõmustasid. Miks peaksid siis patustama, valades süütu inimese verd, ja Taaveti põhjuseta surmama?” 6 Saul võttiski Joonatani kuulda ning vandus: „Nii tõesti, kui Jehoova elab, Taavetit ei surmata!” 7 Pärast seda kutsus Joonatan Taaveti ja andis talle kõigest teada. Siis viis Joonatan Taaveti Sauli juurde ja Taavet oli Sauli teenistuses nagu varemgi.

8 Varsti puhkes jälle sõda ja Taavet läks vilistite vastu sõdima. Vilistid said ta käest rängalt lüüa ja põgenesid tema eest.

9 Kord, kui Saul oma kojas istus, oda käes, ning Taavet lüürat mängis, tuli Sauli peale halb vaim Jehoovalt. 10 Saul tahtis Taavetit odaga seina külge naelutada, kuid Taavet põikas kõrvale ja oda tungis seina. Taavet aga põgenes ja pääses sel ööl. 11 Siis läkitas Saul mehed Taaveti maja juurde varitsema, käskides neil ta hommikul surmata. Kuid Taaveti naine Miikal ütles Taavetile: „Kui sa täna öösel ei põgene, siis oled sa homme surnud!” 12 Miikal aitas Taavetil sedamaid aknast alla laskuda ning Taavet pääses põgenema. 13 Siis võttis Miikal teeravikuju*, pani voodisse, asetas peatsisse kitsevillast võrgu ja laotas kõige peale riide.

14 Saul läkitas nüüd mehed Taaveti järele, kuid Miikal ütles: „Ta on haige.” 15 Siis saatis Saul mehed tagasi, et nad läheksid ise Taaveti juurde, ning ütles: „Tooge ta voodiga minu juurde, et saaksin ta surmata!” 16 Kohale jõudes nägid mehed, et voodis on teeravikuju ja peatsis kitsevillast võrk. 17 Saul ütles Miikalile: „Miks sa mind petsid ja lasid mu vaenlasel põgeneda?” Miikal vastas Saulile: „Ta ütles mulle: „Aita mul põgeneda, muidu ma tapan su!””

18 Taavet pääseski põgenema ning läks Saamueli juurde Raamasse. Ta rääkis Saamuelile kõigest, mida Saul oli talle teinud. Seejärel läksid Taavet ja Saamuel Naajotisse ning jäid sinna. 19 Mõne aja pärast teatati Saulile, et Taavet on Raama Naajotis. 20 Kohe läkitas Saul mehed Taavetit kinni võtma. Aga kui need nägid eakaid prohveteid prohvetlikult rääkimas ja Saamueli nende eesotsas, siis tuli Sauli meeste peale Jumala vaim ja ka nemad hakkasid prohveti kombel käituma.

21 Kui sellest Saulile teada anti, läkitas ta viivitamata teised mehed, aga needki hakkasid prohveti kombel käituma. Seepeale saatis Saul kolmandad mehed ja ka nemad hakkasid prohveti kombel käituma. 22 Lõpuks läks ka ta ise Raamasse. Jõudnud Seku suure veemahuti juurde, küsis Saul: „Kus on Saamuel ja Taavet?” Talle vastati: „Nad on Raama Naajotis.” 23 Saul suundus Raama Naajoti poole ja Jumala vaim tuli ka tema peale ning ta läks edasi ja käitus nagu prohvet, kuni ta jõudis Raama Naajotisse. 24 Ka tema võttis riided seljast ja käitus Saamueli ees nagu prohvet. Saul lamas poolalasti kogu selle päeva ja kogu öö. Seepärast öeldaksegi: „Kas ka Saul on prohvet?”

^ 1. Saam. 19:13 St kodujumala.

1. Saamueli  20 : 1 - 42

20 Taavet põgenes Raama Naajotist, läks Joonatani juurde ja küsis: „Mida ma olen teinud? Mis on mu süü ja patt su isa ees, et ta püüab mu hinge?” 2 Joonatan vastas talle: „Seda ei juhtu! Sa ei sure! Mu isa ei tee midagi, ei väikest ega suurt, ilma et ta sellest mulle teada annaks. Miks peaks mu isa siis seda minu eest varjama? Nii ei juhtu!” 3 Taavet aga kinnitas: „Su isa teab, et ma olen sinu silmis armu leidnud, ja ta mõtleb: „Ärgu Joonatan sellest kuulgu, et ta ei kurvastaks.” Kuid nii tõesti, kui Jehoova elab, ja nii tõesti, kui sina elad, on minu ja surma vahel kõigest üks samm!”

4 Joonatan ütles Taavetile: „Ma teen sinu heaks kõik, mis sa ütled!” 5 Taavet vastas Joonatanile: „Homme on noorkuu ning mind oodatakse kuninga lauda sööma. Kuid sina lase mul minna ja ma varjan end väljal kuni ülehomme õhtuni. 6 Kui su isa teeb märkama, et mind pole, siis ütle talle: „Taavet palus minult luba minna kiiresti oma kodulinna Petlemma, sest neil on seal iga-aastane suguvõsa ohvritoomine.” 7 Kui ta ütleb: „Hästi!”, siis tähendab see sinu sulasele rahu. Aga kui ta saab vihaseks, siis on kindel, et ta plaanib mu vastu kurja. 8 Osuta siis oma sulasele truud armastust, sest sa oled oma sulasega Jehoova ees lepingu sõlminud. Kui ma aga olen süüdi, siis tapa mind ise. Miks peaksid mind oma isa kätte andma?”

9 Seepeale ütles Joonatan: „Ära isegi mõtle midagi sellist! Kui ma kuulen, et mu isa kavatseb sulle kurja teha, siis annan sulle kindlasti teada.” 10 Taavet küsis Joonatanilt: „Kes mulle teatab, kui su isa vastab sulle karmilt?” 11 Joonatan kostis Taavetile: „Tule, lähme väljale!” ja nad läksid koos väljale. 12 Joonatan ütles Taavetile: „Olgu Iisraeli Jumal Jehoova tunnistajaks, et ma räägin oma isaga homme või ülehomme. Kui ta on sinu vastu armuline, siis saadan ma sulle selle kohta sõna. 13 Kui aga mu isa tahab sulle kurja teha, siis tehku Jehoova minuga ükskõik mida, kui ma sulle sellest teada ei anna, et saaksid rahus ära minna. Jehoova olgu sinuga, just nagu ta oli mu isaga! 14 Saatku mind su truu armastus, selline, nagu on Jehooval, nii kaua kui ma elan ja isegi kui ma peaksin surema. 15 Ärgu raugegu eales su truu armastus mu pere vastu! Seda isegi siis, kui Jehoova pühib maa pealt ära kõik su vaenlased.” 16 Siis sõlmis Joonatan Taaveti sooga lepingu, öeldes: „Jehoova nõuab sinu vaenlastelt aru!” 17 Joonatan lasi siis Taavetil uuesti vanduda Taaveti armastuse nimel, sest Joonatan armastas teda nagu omaenese hinge.

18 Joonatan jätkas: „Homme on noorkuu ja sinu puudumist märgatakse, sest su koht on tühi. 19 Ülehomme märgatakse seda päris kindlasti. Aga sina mine sinna, kus sa end varem* varjasid, ning jää selle kivi juurde. 20 Ma lasen selle lähedusse kolm noolt, nagu laseksin märki. 21 Kui ma saadan teenri nooli otsima ja ütlen talle: „Vaata, nooled on sinust siinpool, too need ära!”, siis võid välja tulla, sest nii tõesti, kui Jehoova elab, tähendab see sulle rahu ja seda, et sind ei varitse oht. 22 Aga kui ma ütlen poisile: „Vaata, nooled on sinust kaugemal!”, siis lahku, sest Jehoova saadab su ära. 23 Mis puudutab sinu ja minu vahelist tõotust, siis olgu Jehoova igavesti meie vahel tunnistajaks!”

24 Taavet varjaski end väljal. Kui siis noorkuu kätte jõudis, istus kuningas sööma. 25 Kuningas istus nagu alati oma seinaäärsel kohal. Tema vastas oli Joonatan, Abner istus Sauli kõrval, kuid Taaveti koht oli tühi. 26 Sel päeval ei öelnud Saul midagi, sest ta mõtles: „Midagi on juhtunud ja ta ei ole puhas. Jah, ta on ilmselt ebapuhas.” 27 Kuid ka teisel päeval, päeval pärast noorkuud, oli Taaveti koht tühi. Siis küsis Saul oma pojalt Joonatanilt: „Miks Iisai poeg eile ega täna sööma ei tulnud?” 28 Joonatan vastas Saulile: „Taavet palus, et ma lubaksin tal minna Petlemma. 29 Ta ütles: „Palun luba mul minna, sest meie suguvõsa toob linnas ohvri ning mu vend kutsus mind. Kui ma nüüd sinu silmis armu leian, siis palun lase mul minna korraks oma vendi vaatama.” Seepärast ta polegi tulnud kuninga lauda.” 30 Siis sai Saul Joonatani peale maruvihaseks ja ütles talle: „Sa igavene mässaja! Ma tean hästi, et sa oled mestis Iisai pojaga, häbiks endale ja oma emale! 31 Niikaua kui Iisai poeg elab, pole su kuningavõim kindel. Lase ta nüüd minu juurde tuua, sest ta on surmalaps!”

32 Joonatan aga vastas oma isale Saulile: „Miks ta peab surema? Mida ta on teinud?” 33 Seepeale heitis Saul tema suunas oda, et teda läbi torgata, ja Joonatan mõistis, et ta isa on otsustanud Taaveti ära tappa. 34 Joonatan tõusis tulivihasena lauast ega söönud sel noorkuupäevale järgneval päeval midagi, sest ta oli Taaveti pärast mures, oli ju ta isa teda teotanud.

35 Hommikul läks Joonatan koos oma noore teenriga väljale, et Taavetiga kokku saada. 36 Joonatan ütles teenrile: „Jookse palun ja otsi need nooled üles, mis ma lasen!” Teener jooksis ning Joonatan lasi noole kaugele tema ette. 37 Kui teener jõudis paigani, kuhu Joonatan oli noole lasknud, hüüdis Joonatan teenrile: „Kas pole mitte see nool sinust kaugemal?” 38 Joonatan hüüdis veel: „Kiirusta! Tee ruttu! Ära viivita!” Joonatani teener korjas nooled üles ning tuli oma isanda juurde tagasi. 39 Teener ei aimanud midagi, ainult Joonatan ja Taavet teadsid, mida see tähendab. 40 Siis andis Joonatan relvad oma teenrile ja ütles: „Mine vii need linna!”

41 Kui teener oli lahkunud, tuli Taavet lõuna poolt, sealt lähedalt peidupaigast välja, langes silmili maha ja kummardas kolm korda. Nad andsid teineteisele suud ja nutsid, Taavet veel eriti kibedasti. 42 Joonatan ütles Taavetile: „Mine rahuga, sest me mõlemad oleme Jehoova nime juures vandunud: „Jehoova olgu igavesti tunnistajaks sinu ja minu vahel ning sinu järglaste ja minu järglaste vahel!””

Siis läks Taavet oma teed, aga Joonatan pöördus tagasi linna.

^ 1. Saam. 20:19 Sõna-sõnalt „tööpäeval”.

1. Saamueli  21 : 1 - 15

21 Taavet jõudis preester Ahimeleki juurde Noobi. Kui Ahimelek nägi Taavetit, küsis ta hirmunult: „Miks sa oled üksi ja kedagi pole sinuga?” 2 Taavet vastas preester Ahimelekile: „Kuningas andis mulle ühe ülesande, kuid ta ütles mulle: „Keegi ei tohi midagi teada sellest ülesandest, mille pärast ma sind läkitan, ja nendest juhenditest, mis ma sulle olen andnud!” Ma olen leppinud oma meestega kokku, et me kohtume ühes paigas. 3 Anna mulle nüüd viis leiba, kui sul on, või midagi muud, mis sul on.” 4 Kuid preester vastas Taavetile: „Mul pole tavalist leiba, on ainult pühitsetud leivad. Ma annan need vaid sel juhul, kui su mehed on naistest hoidunud.” 5 Taavet ütles preestrile: „Me oleme hoidunud naistest nagu varemgi, kui käisime sõjaretkedel. Kui meeste ihud olid pühad juba tavalistel retkedel, siis seda enam nüüd!” 6 Seepeale andis preester talle pühitsetud leivad, sest tal polnud muud kui ainult vaateleivad, mis olid Jehoova eest ära võetud päeval, mil pandi asemele värsked leivad.

7 Sel päeval oli seal kinnipeetuna Jehoova ees üks Sauli sulane, edomlane Doeg, Sauli karjaste ülem.

8 Taavet küsis Ahimelekilt: „Kas sul on siin mõnd oda või mõõka? Ma ei võtnud oma mõõka ega muid relvi kaasa, sest kuninga ülesanne oli kiireloomuline.” 9 Preester vastas: „Siin on selle vilisti Koljati mõõk, kelle sa Eela orus maha lõid. See on siin õlarüü taga, riidesse mässitud. Kui sa tahad, siis võta see endale, sest ühtegi teist siin ei ole.” Taavet ütles: „Teist sellesarnast pole! Anna see mulle!”

10 Taavet läks samal päeval edasi, põgenedes Sauli eest, ning jõudis lõpuks Gati kuninga Aakise juurde. 11 Aakise teenrid ütlesid kuningale: „Kas see pole mitte Taavet, maa kuningas? Kas mitte teda ei tervitatud tantsu ja lauluga

„Saul lõi maha tuhanded,

Taavet kümned tuhanded!”?”

12 Need sõnad tegid Taaveti südame rahutuks ja ta hakkas Gati kuningat Aakist väga kartma. 13 Ta käitus nende ees kui poolearuline ning mängis hullumeelset: tegi väravate peale märke ja lasi ilal habemesse voolata. 14 Siis ütles Aakis oma teenritele: „See mees on ju hull! Miks te tõite ta minu juurde? 15 Kas mul on veel vähe hullumeelseid, et tõite ka selle siia janditama? Kas sellist peaks minu kotta lastama?”

1. Saamueli  22 : 1 - 23

22 Taavet läks sealt edasi ja varjus Adullami koopasse. Kui ta vennad ja kogu ta isa pere sellest teada said, tulid nad tema juurde. 2 Sinna kogunesid kõik mehed, kes olid kitsikuses ja võlgades ja kelle hing oli kibestunud, ning Taavet sai nende pealikuks. Nii oli tema juures umbes 400 meest.

3 Hiljem läks Taavet Moabi Mispesse ja ütles Moabi kuningale: „Palun luba mu isal ja emal elada sinu juures, kuni ma saan teada, mis plaanid Jumalal minuga on.” 4 Taavet jättis nad Moabi kuninga juurde ja nad jäid sinna kogu selleks ajaks, kui ta elas kindluses.

5 Mõne aja pärast ütles prohvet Gaad Taavetile: „Ära jää enam kindlusse, mine Juudamaale.” Siis Taavet lahkus sealt ja läks Haareti metsa.

6 Saul kuulis, et Taavet ja tema mehed on avastatud. Saul ise oli sel ajal Gibeas. Ta istus, oda käes, künkal tamariskipuu all ning kõik ta mehed olid tema ümber. 7 Saul ütles oma meestele: „Kuulake, benjaminlased! Kas ka Iisai poeg annab teile kõigile põlde ja viinamägesid? Kas tema määrab teid kõiki tuhandepealikeks ja sajapealikeks? 8 Te kõik sepitsete minu vastu vandenõu! Keegi pole mulle teatanud, et mu oma poeg on teinud lepingu Iisai pojaga! Keegi teist ei muretse minu pärast ega ole mulle rääkinud, et mu oma poeg on ässitanud mu sulase minu vastu vandenõu sepitsema!”

9 Sauli sulaste ülem edomlane Doeg vastas: „Ma nägin, kuidas Iisai poeg tuli Ahituubi poja Ahimeleki juurde Noobi. 10 Ahimelek küsis talle Jehoovalt juhatust ning andis talle toidumoona. Ta andis temale isegi vilist Koljati mõõga.” 11 Otsekohe lasi kuningas kutsuda Ahituubi poja preester Ahimeleki ja kõik tema isa suguvõsa preestrid, kes elasid Noobis, ning nad kõik tulid kuninga juurde.

12 Saul ütles: „Kuula nüüd, sa Ahituubi poeg!” ja tema vastas: „Jah, mu isand!” 13 Saul jätkas: „Miks sa oled koos Iisai pojaga minu vastu vandenõu sepitsenud? Sa andsid talle leiba ja ka mõõga ning küsisid tema heaks Jumalalt juhatust. Ta on minu vastu ja sepitseb vandenõu, nagu see praegu ongi.” 14 Ahimelek vastas kuningale: „Kes veel sinu sulastest on nii usaldusväärne nagu Taavet? Ta on kuninga väimees ja sinu ihukaitsepealik, väga austatud su kojas! 15 See polnud ju esimene kord, kui ma talle Jumalalt juhatust otsisin! On mõeldamatu, et ma sinu vastu salanõu peaksin! Ärgu pangu kuningas sellist asja süüks oma sulasele ega kogu mu isa suguvõsale, sest su sulane ei teadnud kõigest sellest vähimatki!”

16 Aga kuningas ütles: „Sa pead surema, Ahimelek, nii sina kui ka kogu su isa suguvõsa!” 17 Siis ütles kuningas oma ihukaitsjatele: „Minge ja surmake Jehoova preestrid, sest ka nemad on asunud Taaveti poolele! Nad teadsid, et ta on jooksik, kuid nad ei andnud mulle temast teada!” Aga kuninga sulased ei tahtnud tõsta kätt Jehoova preestrite vastu. 18 Siis ütles kuningas Doegile: „Mine sina ja tapa need preestrid!” Otsekohe tungis edomlane Doeg preestritele kallale. Ta tappis sel päeval 85 linase õlarüü kandjat. 19 Ka preestrite linnas Noobis lõi ta mõõgaga maha kõik mehed ja naised, lapsed ja imikud, samuti pullid, eeslid ja lambad; ta lõi need kõik mõõgaga maha.

20 Kuid üks Ahituubi poja Ahimeleki poegadest, kelle nimi oli Ebjatar, pääses ning põgenes Taaveti juurde. 21 Ebjatar ütles Taavetile: „Saul tappis Jehoova preestrid!” 22 Taavet vastas Ebjatarile: „Ma teadsin juba siis, et edomlane Doeg kannab Saulile kõik ette, sest ta oli tol päeval seal. Mina olen süüdi kogu su isa suguvõsa surmas. 23 Jää minu juurde. Ära karda! Kes püüab tappa mind, püüab tappa ka sind, kuid minu juures oled sa kaitstud!”

1. Saamueli  23 : 1 - 29

23 Mõne aja pärast teatati Taavetile: „Vilistid sõdivad Keila vastu ja rüüstavad viljapeksuplatse!” 2 Siis küsis Taavet Jehoovalt: „Kas peaksin minema ja need vilistid maha lööma?” Jehoova vastas Taavetile: „Mine, löö vilistid maha ja päästa Keila!” 3 Aga Taaveti mehed ütlesid talle: „Meil on juba siin Juudas hirm, kui palju enam siis, kui läheksime Keilasse vilistite sõjaväe vastu!” 4 Taavet otsis veel kord Jehoovalt juhatust ning Jehoova vastas talle: „Mine alla Keilasse, sest ma annan vilistid sinu kätte!” 5 Taavet läkski oma meestega Keilasse ja sõdis vilistite vastu. Ta viis ära nende kariloomad ning nad kandsid suuri kaotusi. Nii päästis Taavet Keila elanikud.

6 Kui Ahimeleki poeg Ebjatar põgenes Taaveti juurde Keilasse, oli tal kaasas õlarüü. 7 Saulile teatati, et Taavet on Keilas. Saul ütles: „Jumal on andnud ta minu kätte, sest ta on sulgenud end väravate ja riividega linna!” 8 Siis kutsus Saul kogu rahva sõtta, et minna alla Keilasse Taavetit ja ta mehi ümber piirama. 9 Kui Taavet sai teada, et Saul sepitseb tema vastu kurja, ütles ta preester Ebjatarile: „Too õlarüü siia!” 10 Taavet ütles: „Jehoova, Iisraeli Jumal, su teenija on kuulnud, et Saul tahab tulla Keilasse ja selle linna minu pärast hävitada. 11 Kas Keila juhid* annavad mind tema kätte? Kas Saul tuleb siia, nagu su teenijale on räägitud? Jehoova, Iisraeli Jumal, ütle palun oma teenijale!” Jehoova vastas: „Ta tuleb.” 12 Taavet küsis: „Kas Keila juhid annavad minu ja mu mehed Sauli kätte?” Jehoova vastas: „Jah, annavad.”

13 Sedamaid lahkus Taavet koos oma 600 mehega Keilast ning nad rändasid ühest paigast teise. Kui Saulile teatati, et Taavet on Keilast põgenenud, loobus ta oma retkest. 14 Taavet peatus raskesti ligipääsetavates paikades Siifi kõrbe mägedes. Saul otsis teda kogu aeg taga, kuid Jehoova ei andnud Taavetit tema kätte. 15 Taavet teadis, et Saul otsib võimalust teda tappa.* Sel ajal oli Taavet Siifi kõrbes Horeses.

16 Sauli poeg Joonatan läks Taaveti juurde Horesesse ja aitas tal Jehoovalt jõudu ammutada. 17 Ta ütles Taavetile: „Ära karda, sest mu isa Saul ei leia sind. Sina saad Iisraeli kuningaks ning mina olen tähtsuselt sinust järgmine. Ka mu isa Saul teab seda.” 18 Siis sõlmisid nad Jehoova ees lepingu ja Taavet jäi Horesesse, kuid Joonatan läks tagasi koju.

19 Mõne aja pärast läksid Siifi mehed üles Sauli juurde Gibeasse ja ütlesid: „Taavet varjab end meie lähedal, raskesti ligipääsetavates paikades Horeses Hakila künkal, mis jääb Jesimonist* lõunasse. 20 Seepärast, kuningas, kui sa tahad alla tulla, siis tule, ja me anname ta sinu kätte!” 21 Saul ütles: „Jehoova õnnistagu teid, et te minust hoolite! 22 Nüüd aga minge ja uurige täpselt järele, kus ta on, ja küsitlege kõiki, kes on teda näinud, sest mulle on räägitud, et ta on väga kaval. 23 Tehke kindlaks kõik tema peiduurkad ning tulge koos tõenditega minu juurde tagasi. Siis ma tulen koos teiega, ja kui ta on sel maal, otsin ma ta üles ka kõigi Juuda tuhandete seast.”

24 Nad läksidki Sauli eel Siifi. Taavet oli sel ajal oma meestega Maoni kõrbes Arabas, Jesimonist lõuna pool. 25 Siis tuli Saul teda oma meestega otsima. Kui Taavetile sellest teada anti, laskus ta kohe kaljurünkale ning jäi Maoni kõrbesse. Saul kuulis sellest ja asus Taavetit Maoni kõrbes jälitama. 26 Kui Saul mäe juurde jõudis, oli Taavet koos oma meestega teisel pool mäge. Taavet kiirustas, et Sauli eest minema saada, kuid Saul oma meestega oli hakanud Taavetit ja ta mehi juba ümber piirama, et nad kinni võtta. 27 Siis aga tuli Sauli juurde käskjalg, kes ütles: „Tule ruttu, sest vilistid on maale tunginud!” 28 Seepeale lõpetas Saul Taaveti tagaajamise ning läks sõdima vilistitega. Seepärast kutsutaksegi seda paika Lahutuskaljuks.

29 Taavet läks sealt ära ja varjus raskesti ligipääsetavatesse paikadesse Een-Gedis.

^ 1. Saam. 23:11 Teine võimalik tähendus: „maaomanikud”.

^ 1. Saam. 23:15 Teine võimalik tähendus: „Taavet kartis, sest Saul otsis võimalust teda tappa”.

^ 1. Saam. 23:19 Teine võimalik tähendus: „kõrbest”.

1. Saamueli  24 : 1 - 22

24 Kui Saul oli vilistite tagaajamise lõpetanud, teatati talle: „Taavet on Een-Gedi kõrbes.”

2 Siis võttis Saul kogu Iisraelist 3000 parimat meest ning läks Taavetit ja ta mehi otsima kaljukitsede kaljudelt. 3 Saul jõudis kivist lambataradeni tee ääres, kus oli ka üks koobas. Ta läks sinna asjale, aga koopa tagumises osas istus Taavet oma meestega. 4 Taaveti mehed õhutasid teda: „See on päev, mille kohta Jehoova on sulle öelnud: „Ma annan su vaenlase sinu kätte! Talita temaga, nagu sa heaks arvad!”” Siis Taavet tõusis ja lõikas vargsi ära tüki Sauli kuuehõlmast. 5 Aga pärast tundis Taavet süümepiinu, et ta oli Sauli kuuehõlmast tüki ära lõiganud. 6 Ta ütles oma meestele: „Jehoova pärast on mõeldamatu, et teeksin midagi sellist Jehoova võitule ja tõstaksin käe oma isanda vastu! Ta on ju Jehoova võitu!” 7 Nende sõnadega hoidis Taavet oma mehi tagasi* ega lubanud neil Sauli rünnata. Ja Saul läks koopast välja oma teed.

8 Seejärel läks ka Taavet koopast välja ja hüüdis Saulile järele: „Mu isand kuningas!” Saul vaatas tagasi ning Taavet kummardas ja heitis silmili maha. 9 Taavet ütles Saulile: „Miks sa kuulad inimesi, kes räägivad, et Taavet tahab sulle kurja teha? 10 Täna on su silmad näinud, kuidas Jehoova andis su koopas minu kätte. Mind õhutati sind tapma, kuid ma halastasin su peale ja ütlesin: „Ma ei tõsta kätt oma isanda vastu, sest ta on Jehoova võitu!” 11 Vaata, mu isa, minu käes on tükk su kuuehõlmast. Ma lõikasin selle su kuue küljest, kuid ma ei tapnud sind. Näed nüüd, ma ei soovi sulle kurja ega mässa su vastu. Ma pole su vastu patustanud, kuigi sa püüad mu hinge. 12 Jehoova mõistku sinu ja minu vahel kohut! Maksku Jehoova sulle minu eest kätte, kuid minu käsi ei tõuse su vastu! 13 Vanasõna ütleb: „Kurja teevad kurjad”, kuid minu käsi sind ei puutu! 14 Keda on Iisraeli kuningas tulnud taga ajama? Keda sa küll jälitad? Surnud koera! Üht kirpu! 15 Jehoova olgu kohtumõistja, tema mõistku kohut sinu ja minu vahel! Tema näeb ja lahendab mu kohtuasja, ta mõistab mind õigeks ja päästab mind sinu käest.”

16 Kui Taavet oli rääkimise lõpetanud, küsis Saul: „Kas see on sinu hääl, mu poeg Taavet?” ja puhkes valjult nutma. 17 Saul ütles Taavetile: „Sina oled minust õigem, sest sina oled teinud mulle head, aga mina olen tasunud sulle halvaga. 18 Täna sa rääkisid, kuidas sa mulle head tegid: Jehoova andis mind sinu kätte, aga sa ei tapnud mind. 19 Sest kui keegi leiab oma vaenlase, kas ta siis saadab selle rahuga ära? Jehoova tasub sulle heaga selle eest, mis sa täna mulle tegid. 20 Ma tean, et sina saad tõesti kuningaks ja et Iisraeli kuningriik püsib kindlalt sinu käes. 21 Vannu nüüd mulle Jehoova nimel, et sa ei hävita mu järeltulijaid ega kustuta mu nime mu isakojast.” 22 Taavet vanduski Saulile ja pärast seda läks Saul tagasi koju. Aga Taavet ja ta mehed läksid üles kindlusse.

^ 1. Saam. 24:7 Teine võimalik tähendus: „saatis Taavet oma mehed laiali”.

1. Saamueli  25 : 1 - 44

25 Mõne aja pärast Saamuel suri ning kogu Iisrael tuli teda leinama ja nad matsid ta tema kodu lähedale Raamasse. Aga Taavet läks alla Paarani kõrbesse.

2 Maonis elas üks mees, kelle karjad olid Karmelis*. See mees oli väga varakas, tal oli 3000 lammast ja 1000 kitse. Kord tuli ta Karmelisse lambaid pügama. 3 Mehe nimi oli Naabal ja tema naise nimi Abigail. Naine oli väga arukas ja ilus, kuid tema mees, kaaleblane, oli karm ja kuri. 4 Kõrbes olles kuulis Taavet, et Naabal pügab oma lambaid. 5 Siis läkitas Taavet tema juurde kümme noort meest, öeldes neile: „Minge üles Karmelisse Naabali juurde ja küsige minu nimel, kuidas tal läheb. 6 Öelge mu vennale nii: „Pikka iga ja rahu sulle, su perele ja kõigile, kes sul on! 7 Ma kuulsin, et sul käib lambaniitmine. Kui su karjased olid meie juures, ei teinud me neile liiga ja neilt ei läinud midagi kaduma kogu see aeg, mis nad olid Karmelis. 8 Küsi oma meestelt ja nad räägivad sulle. Leidku siis mu mehed armu su silmis, sest me oleme tulnud ju rõõmupäeval! Anna palun oma sulastele ja oma pojale Taavetile, mida sul on võimalik anda!””

9 Taaveti mehed läksidki Naabali juurde ja andsid talle Taaveti nimel kõik need sõnad edasi. 10 Naabal vastas Taaveti sulastele: „Kes see Taavet selline on? Ja kes on Iisai poeg? Nüüdsel ajal on ju palju nihukesi sulaseid, kes on oma isanda juurest ära karanud. 11 Kas peaksin võtma oma leiva ja vee ning liha, mis on mõeldud mu lambapügajatele, ja andma meestele, kes on tulnud ei tea kust?”

12 Siis läksid Taaveti mehed tagasi ja andsid Taavetile teada kõik need sõnad. 13 Otsekohe käskis Taavet oma mehi: „Igaüks võtku oma mõõk!” Kõik võtsidki mõõga ja ka Taavet võttis oma mõõga. Taavetiga läks kaasa umbes 400 meest, aga 200 meest jäi varustuse juurde.

14 Samal ajal teatas üks sulastest Abigailile, Naabali naisele: „Taavet saatis kõrbest käskjalad meie isandat tervitama, kuid tema karjus neile solvanguid. 15 Need mehed olid meie vastu väga head. Nad ei teinud meile kunagi liiga ja meilt ei läinud midagi kaduma kogu see aeg, mis me koos nendega väljal olime. 16 Nad olid nii ööl kui ka päeval kaitsva müürina meie ümber kogu see aeg, kui me nende juures karja hoidsime. 17 Otsusta nüüd, mida sa teed, sest meie isandat ja kogu tema peret ähvardab õnnetus! Ta ise on ju täiesti võimatu inimene, temaga ei saa rääkida!”

18 Siis võttis Abigail kähku 200 leiba, 2 suurt veinianumat, 5 nülitud lammast, 5 seaad* röstitud viljateri, 100 rosinapätsikest ja 200 viigimarjapätsikest ning pani selle kõik eeslite selga. 19 Seejärel ütles ta sulastele: „Minge minu ees ja mina tulen teie järel.” Kuid oma mehele Naabalile ei öelnud ta midagi.

20 Kui ta eesli seljas sõitis ja mäe varjus alla läks, tuli Taavet oma meestega talle vastu. 21 Aga Taavet oli öelnud: „Asjata ma kaitsesin kõrbes kõike, mis kuulub sellele mehele. Temale kuuluvast ei läinud midagi kaotsi, ja tema tasub mulle hea eest halvaga! 22 Jumal tehku Taaveti vaenlastega* ükskõik mida, kui ma jätan talle hommikuks alles kasvõi ühegi mehe*!”

23 Kui Abigail Taavetit nägi, tuli ta kiiresti eesli seljast maha, langes Taaveti ette ja kummardas maani. 24 Tema jalge ette langenuna ütles ta: „Mu isand, tulgu see süü minu peale! Luba palun oma teenijal kõnelda ja võta kuulda oma teenija sõnu. 25 Palun ärgu tehku mu isand välja sellest vääritust mehest Naabalist, sest nagu on ta nimi, nõnda on ta ise — Naabal* on ta nimi ja rumal ta on! Aga mina, su teenija, ei näinud oma isanda läkitatud mehi. 26 Nüüd, mu isand — nii tõesti, kui Jehoova elab ja sa ise elad —, Jehoova on takistanud sind veresüüsse sattumast ja oma käega kätte maksmast! Saagu Naabali sarnaseks sinu vaenlased ja need, kes soovivad mu isandale kurja! 27 Antagu nüüd see kingitus, mille su teenija on oma isandale toonud, tema meestele, kes käivad mu isanda järel. 28 Anna palun andeks oma teenija üleastumine, sest Jehoova annab mu isandale püsiva koja, kuna mu isand võitleb Jehoova võitlemisi. Kogu su eluaja pole leitud sinust mingisugust kurjust. 29 Kui keegi tõuseb sind taga ajama ja soovib võtta su hinge, siis kaitseb su Jumal Jehoova sinu hinge oma elukukrus, aga su vaenlaste hinged lennutab ta minema nagu lingukivid. 30 Kui Jehoova teeb mu isandale kõike seda head, mida ta on lubanud, ja määrab sind Iisraeli juhiks, 31 siis ei pea mu isand tundma südames kahetsust selle pärast, et on põhjuseta verd valanud ja püüdnud iseenese käega õigust mõista. Kui siis Jehoova teeb mu isandale head, ära unusta ka oma teenijat!”

32 Seepeale ütles Taavet Abigailile: „Kiidetud olgu Jehoova, Iisraeli Jumal, kes on sind täna minu juurde saatnud! 33 Ole õnnistatud oma arukuse pärast! Ole sa õnnistatud, et takistasid mind täna veresüüsse sattumast ja omaenese käega kätte tasumast! 34 Nii tõesti, kui elab Iisraeli Jumal Jehoova, kes on hoidnud mind sulle kurja tegemast, kui sa poleks mulle vastu rutanud, poleks Naabalile hommikuks ühtegi meest alles jäänud!” 35 Taavet võttis naise käest vastu, mis see temale oli toonud, ja ütles: „Mine rahuga koju! Ma võtan sind kuulda ja täidan su palve.”

36 Kui Abigail tagasi jõudis, käis Naabali majas pidu, lausa kuninglik sööming, ning Naabal oli heas tujus ja purupurjus. Seepärast ei rääkinud naine talle enne koitu midagi. 37 Hommikul, kui Naabal oli kaineks saanud, rääkis naine talle kõigest. Siis Naabali süda otsekui suri ja ta jäi liikumatult lebama nagu kivi. 38 Umbes kümne päeva pärast lõi Jehoova Naabalit ja too suri.

39 Kui Taavet kuulis, et Naabal on surnud, ütles ta: „Kiidetud olgu Jehoova, kes on mõistnud kohut Naabali üle minu teotamise pärast ja on takistanud oma teenijat kurja tegemast! Jehoova on toonud Naabali kurjuse ta enda pea peale!” Siis saatis Taavet Abigailile sõna, et soovib teda endale naiseks võtta. 40 Taaveti sulased tulid Abigaili juurde Karmelisse ja ütlesid: „Taavet läkitas meid sinu järele, et sind endale naiseks võtta.” 41 Abigail tõusis kohe, kummardas maani ja ütles: „Sinu orjatar on valmis sind teenima ja pesema oma isanda sulaste jalgu!” 42 Abigail asus kiiresti eesli seljas teele ja tema järel kõndisid ta viis teenijannat. Ta läks Taaveti käskjalgadega kaasa ja sai tema naiseks.

43 Taavet oli võtnud endale naiseks ka Ahinoami Jisreelist. Nõnda said need mõlemad tema naisteks.

44 Aga Saul oli andnud oma tütre Miikali, Taaveti naise, Laisi pojale Paltile, kes oli pärit Gallimist.

^ 1. Saam. 25:2 Linn Juudamaal, mitte Karmeli mägi.

^ 1. Saam. 25:18 37 liitrit. (Vt lisa B14.)

^ 1. Saam. 25:22 Teine võimalik tähendus: „Taavetiga”.

^ 1. Saam. 25:22 Sõna-sõnalt „vastu seina kusija”. Põlastav heebrea väljend meeste kohta. Sama salmis 34.

^ 1. Saam. 25:25 Nimi Naabal tähendab „rumal”.

1. Saamueli  26 : 1 - 25

26 Mõne aja pärast tulid Siifi mehed Gibeasse Sauli juurde ja ütlesid: „Taavet varjab end Hakila künkal, mis on Jesimoni* vastas.” 2 Siis läks Saul koos Iisraeli 3000 parima mehega alla Siifi kõrbesse Taavetit otsima. 3 Saul lõi laagri üles tee äärde Hakila künkale, mis on Jesimoni vastas. Taavet aga oli sel ajal kõrbes. Kui ta kuulis, et Saul on tulnud teda kõrbesse otsima, 4 saatis ta luurajad uurima, kas Saul on tõesti tulnud. 5 Pärast läks Taavet ise Sauli laagripaiga juurde ning nägi seda kohta, kus magasid Saul ja tema väepealik Abner, Neeri poeg. Saul magas vankritega ümbritsetud laagri keskel ning tema väesalgad paiknesid tema ümber. 6 Siis küsis Taavet hett Ahimelekilt ja Seruja pojalt Abisailt, Joabi vennalt: „Kes tuleb koos minuga alla Sauli laagrisse?” Abisai vastas: „Mina tulen!” 7 Taavet ja Abisai hiilisid öösel Sauli väesalkade juurde. Laagri keskel nägid nad magamas Sauli, oda peatsis maasse löödud. Abner ja väesalgad magasid tema ümber.

8 Abisai ütles Taavetile: „Täna on Jumal andnud su vaenlase sinu kätte! Luba ma löön ta odaga maasse, ühest löögist piisab!” 9 Kuid Taavet kostis Abisaile: „Ära puutu teda! Sest kes võiks tõsta käe Jehoova võitu vastu ja jääda karistamata?” 10 Taavet jätkas: „Nii tõesti, kui Jehoova elab, tapab Jehoova ta ise või saabub päev, mil ta sureb, või hukkub ta lahingus. 11 Jehoova pärast on mõeldamatu, et tõstaksin käe oma isanda, Jehoova võitu vastu! Võta tema peatsist oda ja veekann ning lähme!” 12 Taavet võttis oda ja veekannu, mis olid Sauli peatsis, ja nad lahkusid. Mitte keegi ei näinud neid, ei pannud neid tähele ega ärganud üles, vaid nad kõik magasid, sest Jehoova oli lasknud tulla nende peale sügava une. 13 Taavet läks teisele poole kõrbe ja jäi seisma eemaloleva mäe otsa, nii et neid lahutas suur vahemaa.

14 Siis hüüdis Taavet väesalkadele ja Neeri pojale Abnerile: „Vasta, Abner!” ning Abner küsis vastu: „Kes see on, kes kuningat hüüab?” 15 Taavet ütles Abnerile: „Sa oled ometi sõjamees! Sinu sarnast Iisraelis pole! Aga miks sa ei valvanud oma isandat kuningat? Üks sõdur tuli ju laagrisse, et su isand kuningas tappa. 16 Sa ei täitnud oma ülesannet. Nii tõesti, kui Jehoova elab, te väärite surma, sest te ei valvanud oma isandat, Jehoova võitut. Nüüd aga otsige, kus on kuninga oda ja veekann, mis olid tema peatsis.”

17 Saul tundis ära Taaveti hääle ja küsis: „Kas see on sinu hääl, mu poeg Taavet?” Taavet vastas: „See on minu hääl, mu isand kuningas!” 18 ning jätkas: „Miks mu isand ajab taga oma sulast? Mida ma olen teinud? Mis on mu süü? 19 Mu isand kuningas, kuula palun oma sulase sõnu. Kui sind on minu vastu kihutanud Jehoova, siis võtku ta vastu mu roaohver. Aga kui seda on teinud inimesed, siis olgu nad Jehoova ees neetud. Mul on tunne, nagu oleksid nad mind Jehoova pärandmaalt ära ajanud ja mulle öelnud: „Teeni teisi jumalaid!” 20 Ära lase nüüd Jehoova palge eest eemal mu verd valada, sest Iisraeli kuningas on läinud otsima vaid üht kirpu, ta nagu ajaks mägedes taga kõrbekana.”

21 Saul ütles: „Ma olen pattu teinud! Tule tagasi, mu poeg Taavet! Ma ei puutu sind enam, sest mu hing oli täna sulle kallis. Ma olen toiminud rumalasti ja teinud kohutava vea.” 22 Taavet vastas: „Siin on kuninga oda. Tulgu keegi meestest sellele järele. 23 Jehoova tasub igaühele ta õigluse ja ustavuse eest. Täna andis Jehoova sind minu kätte, kuid ma ei tahtnud tõsta oma kätt Jehoova võitu vastu. 24 Just nagu sinu hing oli täna kallis mulle, olgu ka minu hing kallis Jehoovale ja ta vabastagu mind kõigist mu vaevadest!” 25 Saul ütles Taavetile: „Ole õnnistatud, mu poeg Taavet! Sa teed veel suuri tegusid ja väljud võitjana!” Siis läks Taavet oma teed ja Saul pöördus tagasi koju.

^ 1. Saam. 26:1 Teine võimalik tähendus: „kõrbe”.

1. Saamueli  27 : 1 - 12

27 Taavet aga mõtles oma südames: „Ükskord saan ma Sauli käe läbi ikkagi hukka. Kõige parem oleks mul põgeneda vilistite maale. Küll siis Saul loobub mind Iisraeli aladelt otsimast ja ma pääsen tema käest.” 2 Siis läksid Taavet ja tema 600 meest Gati kuninga Aakise, Maoki poja juurde. 3 Taavet jäi Aakise juurde Gatti, tema ja ta mehed, igaüks koos oma perega. Taavet asus sinna koos oma kahe naisega: jisreellanna Ahinoami ja karmellanna Abigaili, Naabali lesega. 4 Kui Saulile teatati, et Taavet on põgenenud Gatti, lõpetas Saul tema otsimise.

5 Taavet ütles Aakisele: „Kui ma nüüd olen sinu silmis armu leidnud, siis anna mulle üks paik elamiseks ühes oma väikelinnas. Sest miks peaks su sulane elama koos sinuga kuningalinnas?” 6 Aakis andiski talle samal päeval Siklagi. Seepärast kuulub Siklag tänapäevani Juuda kuningatele.

7 Taavet elas vilistite maal aasta ja neli kuud. 8 Ta tegi oma meestega rüüsteretki gesurlaste, girslaste ja amalekkide juurde, kes elasid maa-alal Telamist kuni Suurini ja alla Egiptusemaani. 9 Taavet tungis nende maale ning ei jätnud ellu ei meest ega naist. Kuid lambad, kitsed, veised, eeslid ja kaamelid ning ka riided võttis ta endale ja pöördus tagasi Aakise juurde. 10 Kui siis Aakis küsis: „Kus te täna rüüsteretkel käisite?”, vastas Taavet: „Juuda lõunaosas”* või „Jerahmeellaste maa lõunaosas” või „Keenlaste maa lõunaosas.” 11 Taavet ei jätnud ellu ühtegi meest ega naist, et tuua nad Gatti, sest ta mõtles: „Muidu nad annavad meid välja, öeldes: „Näe, mida Taavet tegi!”” Nõnda toimis Taavet kogu see aeg, mil ta elas vilistite maal. 12 Aakis jäigi Taavetit uskuma ja mõtles endamisi: „Ta on oma rahvale Iisraelile vastikuks muutunud ja jääb alatiseks minu teenistusse.”

^ 1. Saam. 27:10 Võib tõlkida ka „Juudamaal Negevis”.

1. Saamueli  28 : 1 - 25

28 Neil päevil kogusid vilistid oma sõjaväed kokku, et sõdida Iisraeli vastu. Aakis ütles siis Taavetile: „Sa ju tead, et sinul ja su meestel tuleb koos minuga sõdima tulla.” 2 Taavet vastas Aakisele: „Küll sina tead, mida su sulasel tuleb teha,” ja Aakis ütles Taavetile: „Seepärast määrangi ma sind alatiseks oma ihukaitsjaks.”

3 Saamuel oli surnud ning kogu Iisrael oli teda leinanud ja matnud tema ta kodulinna Raamasse. Saul aga oli maalt kõrvaldanud vaimude väljakutsujad ja ennustajad.

4 Vilistid tulid ja lõid laagri üles Suunemisse. Saul aga kutsus kokku terve Iisraeli ja nemad lõid laagri üles Gilboale. 5 Vilistite laagrit nähes hakkas Saul väga kartma ja ta süda värises. 6 Ehkki Saul otsis Jehoovalt juhatust, ei vastanud Jehoova talle ei unenägude, uurimi ega prohvetite kaudu. 7 Viimaks ütles Saul oma teenritele: „Otsige mulle üks naine, kes on vaimude väljakutsuja! Siis ma lähen temalt nõu küsima.” Sauli teenrid vastasid: „Een-Dooris on üks naine, kes on vaimude väljakutsuja.”

8 Saul tegi end äratundmatuks, pani selga teised riided ja läks koos kahe mehega öö varjus selle naise juurde. Ta ütles: „Palun ennusta mulle ja kutsu mulle välja selle vaim, keda ma sulle nimetan.” 9 Kuid naine vastas talle: „Sa ju tead, et Saul on kõrvaldanud maalt vaimude väljakutsujad ja ennustajad. Miks sa siis tahad mind lõksu püüda ja surma saata?” 10 Siis vandus Saul talle Jehoova nimel: „Nii tõesti, kui Jehoova elab, sina ei jää selles asjas süüdi!” 11 Seepeale naine küsis: „Kelle ma sulle välja kutsun?” Saul vastas: „Kutsu mulle välja Saamuel.” 12 Kui siis naine nägi „Saamueli”*, karjatas ta valjult ja ütles Saulile: „Miks sa mind petsid? Sina ju oledki Saul!” 13 Kuningas vastas talle: „Ära karda! Ütle, mida sa näed!” Naine ütles Saulile: „Ma näen nagu mingit jumalat maa seest välja ilmumas.” 14 Saul küsis kohe: „Kuidas ta välja näeb?” ja naine vastas: „Ma näen ilmumas üht vana meest, kel on kuub seljas.” Siis arvas Saul, et see ongi Saamuel, ning langes põlvili ja kummardas maani.

15 „Saamuel” ütles Saulile: „Miks sa mind tülitad ja lasid mind kutsuda?” Saul vastas: „Ma olen suures hädas! Vilistid sõdivad mu vastu, aga Jumal on mu maha jätnud ega vasta mulle enam ei prohvetite ega unenägude kaudu. Seepärast ma kutsusin sind, et sa ütleksid mulle, mida ma pean tegema.”

16 „Saamuel” jätkas: „Miks sa minu käest küsid, kui Jehoova on su maha jätnud ja on saanud su vastaseks? 17 Jehoova teeb nii, nagu ta minu kaudu ütles. Jehoova rebib kuningavõimu sinu käest ja annab selle su ligimesele Taavetile. 18 Kuna sa ei võtnud Jehoovat kuulda ega valanud välja tema tulist viha amalekkide peale, siis teeb Jehoova täna sinuga just nii. 19 Jehoova annab Iisraeli koos sinuga vilistite kätte ja homme oled sa oma poegadega minu juures. Jehoova annab ka Iisraeli sõjaväe vilistite kätte.”

20 Saul kohkus „Saamueli” sõnade peale nii väga, et langes täies pikkuses maha. Ta jõud oli täiesti kadunud, sest ta polnud kogu päeva ja öö midagi söönud. 21 Naine astus Sauli juurde ja ütles tema kohkumust nähes: „Su teenija võttis sind kuulda. Ma riskisin oma eluga ja tegin su sõnade kohaselt. 22 Palun võta nüüd sinagi kuulda oma teenijat. Luba mul panna su ette paluke leiba, et sa sööksid ja saaksid teeleminekuks jõudu.” 23 Saul aga keeldus, öeldes: „Ma ei söö!”, kuid ta teenrid ja see naine käisid talle peale. Viimaks võttis ta neid kuulda, tõusis maast üles ja istus voodile. 24 Naisel oli kodus nuumvasikas ja ta tappis* selle kiiresti. Ta võttis ka jahu, sõtkus tainast ja küpsetas hapnemata leibu. 25 Ta tõi selle kõik Sauli ja ta teenrite ette ning nad sõid. Seejärel nad tõusid ja lahkusid samal ööl.

^ 1. Saam. 28:12 Võib tõlkida ka „kedagi, kes paistis olevat Saamuel”.

^ 1. Saam. 28:24 Sõna-sõnalt „ohverdas”.

1. Saamueli  29 : 1 - 11

29 Vilistid kogusid kõik oma väed Afekisse, aga iisraellased olid laagris Jisreeli allika juures. 2 Vilistite peamehed liikusid edasi oma saja- ja tuhandepealiste salkadega ning Taavet oma meestega käis koos Aakisega nende järel. 3 Siis küsisid vilistite peamehed: „Mida need heebrealased siin teevad?” Aakis vastas neile: „See on ju Taavet, Iisraeli kuninga Sauli sulane. Ta on olnud koos minuga juba aasta või rohkemgi. Ma ei ole leidnud temas midagi halba alates päevast, mil ta minu juurde põgenes, kuni tänaseni.” 4 Aga vilistite peamehed vihastasid ta peale ja ütlesid: „Saada see mees tagasi! Las ta läheb sellesse linna, mille sa talle andsid! Ära lase teda koos meiega sõdima tulla, sest ta võib lahingus meie vastu pöörduda. Millega siis veel võiks ta oma isanda heameele ära teenida kui mitte meie meeste peadega! 5 Kas pole see mitte sama Taavet, keda tervitati tantsu ja lauluga

„Saul lõi maha tuhanded,

Taavet kümned tuhanded!”?”

6 Siis kutsus Aakis Taaveti ja ütles talle: „Nii tõesti, kui Jehoova elab, sa oled aus mees ja mul oleks hea meel, kui sa tuleksid koos minu sõjaväega sellele sõjaretkele. Ma ei ole leidnud sinus midagi halba alates päevast, mil sa minu juurde tulid, kuni tänaseni. Aga peamehed ei usalda sind. 7 Pöördu seepärast rahus tagasi, et sa ei teeks midagi sellist, mis on vilistite peameeste silmis halb.” 8 Kuid Taavet küsis Aakiselt: „Mida ma olen teinud? Mida halba sa oled leidnud oma sulases alates päevast, mil ma sinu juurde tulin, kuni tänaseni? Miks ma ei tohi tulla koos sinuga ja sõdida oma isanda kuninga vaenlaste vastu?” 9 Aakis vastas: „Minu silmis oled sa hea nagu Jumala ingel. Aga vilistite peamehed ei luba sind koos meiega lahingusse. 10 Ärgake siis varavalges, sina ja su isanda sulased, kes tulid koos sinuga. Kui koitma hakkab, siis lahkuge!”

11 Taavet ja ta mehed tõusidki hommikul vara, et lahkuda ja minna tagasi vilistite maale. Vilistid aga läksid üles Jisreeli.

1. Saamueli  30 : 1 - 31

30 Taavet jõudis kolmandal päeval koos oma meestega Siklagi. Amalekid olid vahepeal lõunapoolsetel aladel* ja Siklagis röövretkel käinud ning Siklag oli vallutatud ja maha põletatud. 2 Amalekid olid naised ja kõik, kes seal olid, nii väiksed kui ka suured, vangi viinud. Nad polnud kedagi tapnud, vaid olid kõik endaga kaasa võtnud ja oma teed läinud. 3 Kui siis Taavet koos oma meestega linna jõudis, nägi ta, et see on maha põletatud, ning nende naised, pojad ja tütred on vangi viidud. 4 Siis hakkasid Taavet ja ta mehed valjult halama ning nad nutsid, kuni nad ei jõudnud enam nutta. 5 Vangi olid viidud ka Taaveti kaks naist, jisreellanna Ahinoam ja karmellase Naabali lesk Abigail. 6 Taavet oli suures hädas, sest mehed tahtsid teda kividega surnuks visata. Olid nad ju oma poegade ja tütarde kaotuse pärast hinges väga kibestunud. Taavet aga ammutas jõudu oma Jumalalt Jehoovalt.

7 Siis ütles Taavet preester Ebjatarile, Ahimeleki pojale: „Too mulle palun õlarüü!” ja Ebjatar tõi Taavetile õlarüü. 8 Taavet küsis Jehoovalt: „Kas ma peaksin seda röövjõuku taga ajama? Kas ma saan selle kätte?” Ta sai vastuseks: „Aja seda taga, sest sa saad selle kätte ning päästad kõik!”

9 Taavet ja tema 600 meest asusid viivitamata teele. Nad läksid kuni Besori vadini ja osa mehi jäi sinna. 10 Taavet jätkas tagaajamist 400 mehega, sest 200 meest olid Besori vadi ületamiseks liiga väsinud ning jäid maha.

11 Nad leidsid väljalt ühe egiptlase ning viisid ta Taaveti juurde. Mehele anti leiba süüa ja vett juua. 12 Nad andsid talle ka viilu viigimarjapätsikesest ja kaks rosinapätsikest. Pärast söömist tuli mehel eluvaim tagasi; ta ei olnud kolm päeva ja kolm ööd leiba söönud ega vett joonud. 13 Taavet küsis temalt: „Kelle oma sa oled? Kust sa tuled?” Mees vastas: „Ma olen egiptlane, ühe amaleki teener. Kuid mu isand jättis mu maha, sest kolme päeva eest jäin ma haigeks. 14 Me käisime röövretkel kreetide maa lõunaosas*, Juudamaal ja Kaalebimaa lõunaosas* ning Siklagi me põletasime maha.” 15 Taavet küsis temalt: „Kas sa juhatad mind selle röövjõugu juurde?” Mees kostis: „Vannu mulle Jumala nimel, et sa ei tapa mind ega anna mind mu isanda kätte, siis ma juhatan sind selle röövjõugu juurde.”

16 Mees juhataski ta nende juurde. Nad olid üle kogu maa laiali ning sõid, jõid ja pidutsesid, sest nad olid vilistite maalt ja Juudamaalt riisunud suure sõjasaagi. 17 Taavet tappis neid hommikuhämarusest õhtuni. Neist pääses vaid 400 noort meest, kes põgenesid kaamelite seljas. 18 Taavet sai tagasi kõik, mis amalekid olid kaasa viinud. Ta päästis ka oma kaks naist. 19 Midagi ei jäänud vajaka, mitte vähimatki. Nad said tagasi kõik pojad ja tütred ja kogu röövsaagi. Kõik, mis oli ära võetud, sai Taavet tagasi. 20 Siis võttis Taavet kõik kitsed, lambad ja veised ning rahvas ajas neid oma karja ees, öeldes: „See on Taaveti sõjasaak!”

21 Taavet jõudis siis tagasi nende 200 mehe juurde, kes olid olnud liiga väsinud, et Taavetiga kaasa minna, ning olid jäänud maha Besori vadi juurde. Mehed tulid Taavetile ja rahvale vastu ning kui Taavet nendeni jõudis, küsis ta, kuidas neil on läinud. 22 Aga kõik nurjatud ja vääritud mehed Taavetiga kaasaskäinute hulgast ütlesid: „Nad ei tulnud koos meiega. Sellepärast ei anna me neile sõjasaagist, mille me tagasi saime, mitte midagi peale nende naiste ja laste. Võtku nad need ja mingu!” 23 Aga Taavet ütles: „Mu vennad, nii ei tohi teha sellega, mis Jehoova on meile andnud! Tema kaitses meid ja andis meie kätte selle röövjõugu, kes oli meid rünnanud. 24 Kas te arvate, et keegi teid selles asjas kuulda võtab? Selle osa, kes käis sõjas, olgu samasugune kui selle osa, kes jäi varustuse juurde! Kõik saagu oma osa!” 25 Sellest päevast alates sai see Iisraelis seaduseks ning nõnda on see tänini.

26 Kui Taavet jõudis tagasi Siklagi, saatis ta osa sõjasaagist Juuda vanematele, oma sõpradele, öeldes: „Siin on teile kingitus sõjasaagist, mis on võetud Jehoova vaenlastelt.” 27 Taavet saatis kingituse neile, kes olid Peetelis, Negevi Raamotis, Jattiris, 28 Aroeris, Sifmotis, Estemoas, 29 Raakalis, jerahmeellaste linnades, keenlaste linnades, 30 Hormas, Boor-Aasanis, Atakis, 31 Hebronis ja kõigis neis paigus, kus Taavet oma meestega oli käinud.

^ 1. Saam. 30:1 Võib tõlkida ka „Negevis”.

^ 1. Saam. 30:14 Võib tõlkida ka „Negevis”.

^ 1. Saam. 30:14 Võib tõlkida ka „Negevis”.

1. Saamueli  31 : 1 - 13

31 Vilistid sõdisid Iisraeli vastu ning Iisraeli mehed põgenesid vilistite eest ja paljud neist langesid Gilboa mäel. 2 Vilistid püsisid Sauli ja tema poegade kannul ning tapsid Sauli pojad Joonatani, Abinadabi ja Malkisuua. 3 Võitlus Sauli vastu järjest ägenes ning viimaks vibuküttide nooled tabasid teda, nii et ta sai raskelt haavata. 4 Saul ütles oma relvakandjale: „Tõmba oma mõõk ja torka mind läbi, et need ümberlõikamata mehed mind ise läbi ei torkaks ega teotaks mind.” Aga relvakandja ei tahtnud seda teha, sest ta kartis väga. Siis võttis Saul oma mõõga ja kukutas end selle otsa. 5 Kui relvakandja nägi, et Saul on surnud, siis kukutas ka tema end oma mõõga otsa ja suri koos temaga. 6 Nõnda surid Saul, tema kolm poega, ta relvakandja ning kõik ta mehed ühel ja samal päeval. 7 Kui sealses orus ja Jordani piirkonnas elavad iisraellased nägid, et Iisraeli väed on põgenenud ning et Saul ja ta pojad on surnud, jätsid nad oma linnad maha ja põgenesid samuti. Siis tulid vilistid ja asusid neisse elama.

8 Kui vilistid tulid järgmisel päeval tapetuid riisuma, leidsid nad Sauli ja ta kolm poega surnuna Gilboa mäelt. 9 Nad raiusid Saulil pea maha, võtsid ta sõjavarustuse ning saatsid sõna üle kogu vilistite maa, et sellest nende ebajumalatemplites ja rahva seas teada anda. 10 Nad panid ta relvad Astarte templisse ja tema surnukeha nad riputasid Beet-Saani müürile. 11 Kui Gileadi-Jaabese elanikud kuulsid, mida vilistid olid Sauliga teinud, 12 asusid kõik sõjamehed Beet-Saani poole teele ja käisid kogu öö. Nad võtsid Sauli ja ta poegade surnukehad müürilt maha, tulid tagasi Jaabesesse ja põletasid need seal. 13 Siis võtsid nad nende luud, matsid Jaabeses tamariskipuu alla ning paastusid seitse päeva.

2. SAAMUELI

LÜHIÜLEVAADE

- 1

- Taavet kuuleb Sauli surmast (1–16)

- Taaveti kaebelaul Sauli ja Joonatani pärast (17–27)

- 2

- Taavet saab Juuda kuningaks (1–7)

- Iisboset saab Iisraeli kuningaks (8–11)

- Taavet sõdib Sauli sooga (12–32)

- 3

- Taaveti sugu saab üha vägevamaks (1)

- Taaveti pojad (2–5)

- Abner läheb Taaveti poolele üle (6–21)

- Joab tapab Abneri (22–30)

- Taavet leinab Abnerit (31–39)

- 4

- Iisboset tapetakse (1–8)

- Taavet laseb tapjad hukata (9–12)

- 5

- Taavet saab kuningaks kogu Iisraeli üle (1–5)

- Jeruusalemm vallutatakse (6–16)

- Siion — Taaveti linn (7)

- Taavet võidab vilistid (17–25)

- 6

- Lepingulaegas tuuakse Jeruusalemma (1–23)

- Ussa haarab laekast kinni ja sureb (6–8)

- Miikal põlgab Taavetit (16, 20–23)

- 7

- Taavet ei ehita templit (1–7)

- Leping, et Taaveti kuningriik püsib (8–17)

- Taaveti tänupalve (18–29)

- 8

- Taaveti võidud (1–14)

- Taaveti ametnikud (15–18)

- 9

- Taaveti truu armastus Mefiboseti vastu (1–13)

- 10

- Võit ammonlaste ja süürlaste üle (1–19)

- 11

- Taavet rikub Batsebaga abielu (1–13)

- Taavet saadab Uurija surma (14–25)

- Taavet võtab Batseba naiseks (26, 27)

- 12

- Naatan noomib Taavetit (1–15a)

- Batseba poeg sureb (15b–23)

- Batseba toob ilmale Saalomoni (24, 25)

- Ammonlaste Rabba vallutatakse (26–31)

- 13

- Amnon vägistab Taamari (1–22)

- Absalom tapab Amnoni (23–33)

- Absalom põgeneb Gesurisse (34–39)

- 14

- Joab ja Tekoa naine (1–17)

- Taavet paljastab Joabi sepitsuse (18–20)

- Absalomil lubatakse tagasi tulla (21–33)

- 15

- Absalomi vandenõu ja mäss (1–12)

- Taavet põgeneb Jeruusalemmast (13–30)

- Ahitofel asub Absalomi poolele (31)

- Huusai saadetakse Ahitofeli nõu nurjama (32–37)

- 16

- Siiba laimab Mefibosetit (1–4)

- Simei neab Taavetit (5–14)

- Absalom võtab Huusai vastu (15–19)

- Ahitofeli nõu (20–23)

- 17

- Huusai nurjab Ahitofeli nõu (1–14)

- Taavetit hoiatatakse ja ta pääseb Absalomi käest (15–29)

- Barsillai ja teised toovad vajalikke asju (27–29)

- 18

- Absalomi surm (1–18)

- Taavetile teatatakse Absalomi surmast (19–33)

- 19

- Taavet leinab Absalomi (1–4)

- Joab noomib Taavetit (5–8a)

- Taavet naaseb Jeruusalemma (8b–15)

- Simei palub armu (16–23)

- Mefiboset on süütu (24–30)

- Barsillaid austatakse (31–40)

- Vaidlus Juuda ja Iisraeli vahel (41–43)

- 20

- Seeba mäss, Joab tapab Amaasa (1–13)

- Seeba jälitamine ja tapmine (14–22)

- Taaveti ametnikud (23–26)

- 21

- Gibeonlaste eest makstakse Sauli soole kätte (1–14)

- Sõda vilistitega (15–22)

- 22

- Taavet ülistab Jumalat (1–51)

- „Jehoova on mu kalju” (2)

- „Ustavale oled sa ustav” (26)

- 23

- Taaveti viimased sõnad (1–7)

- Taaveti vaprate sõjameeste kangelasteod (8–39)

- 24

- Taaveti väär rahvaloendus (1–14)

- Taudi sureb 70 000 (15–17)

- Taavet ehitab altari (18–25)

- Ei ohverda niisama saadut (24)

2. Saamueli

1

2

3

4

5

6

7

8

9

10

11

12

13

14

15

16

17

18

19

20

21

22

23

24

2. Saamueli  1 : 1 - 27

TEINE SAAMUELI RAAMAT

1 Kui Taavet tuli pärast Sauli surma amalekke löömast, jäi ta kaheks päevaks Siklagi. 2 Kolmandal päeval tuli Sauli laagrist üks mees. Ta oli oma riided lõhki käristanud ja endale mulda pähe raputanud. Kui ta Taaveti juurde jõudis, langes ta tema ette silmili maha.

3 Taavet küsis temalt: „Kust sa tuled?” Mees vastas: „Ma põgenesin Iisraeli laagrist.” 4 Taavet ütles: „Räägi palun, kuidas seal läks!” Seepeale too vastas: „Mehed põgenesid lahinguväljalt ja paljud tapeti. Ka Saul ja tema poeg Joonatan said surma.” 5 Siis küsis Taavet selle teate toonud mehelt: „Kust sa tead, et Saul ja tema poeg Joonatan on surnud?” 6 Mees kostis: „Ma sattusin Gilboa mäele ja nägin Sauli oma odale toetumas ning sõjavankreid ja ratsanikke tema poole tormamas. 7 Kui ta ümber pööras ja mind nägi, siis ta hõikas mind ja ma vastasin, et siin ma olen. 8 Ta küsis: „Kes sa oled?” Ma ütlesin, et amalek. 9 Siis ta palus mind: „Tule siia ja tapa mind ära! Ma olen surmapiinades, aga mul on hing veel sees.” 10 Ja ma tapsin ta, sest teadsin, et kuna ta on surmavalt haavatud, ei jää ta nagunii elama. Ma võtsin tal peast krooni* ja käsivarre ümbert võru, et tuua need oma isandale.”

11 Siis käristas Taavet oma riided lõhki ja sedasama tegid ka kõik tema juures olevad mehed. 12 Nad halasid, nutsid ja paastusid kuni õhtuni Sauli, tema poja Joonatani, Jehoova rahva ja Iisraeli soo pärast, sest need olid mõõga läbi langenud.

13 Taavet küsis noorelt mehelt, kes oli selle teate toonud: „Kust sa pärit oled?” Too vastas: „Ma olen muulase, amaleki poeg.” 14 Siis Taavet ütles talle: „Kuidas sa ei kartnud tõsta kätt Jehoova võitu vastu ja teda tappa?” 15 Seejärel kutsus Taavet ühe noore mehe ja andis talle käsu: „Tule ja löö ta maha!” Ja too tappis ta. 16 Taavet lausus: „Su veri tulgu su enda pea peale, sest sa ise tunnistasid enda vastu, kui ütlesid: „Mina surmasin Jehoova võitu!””

17 Siis laulis Taavet kaebelaulu Saulist ja tema pojast Joonatanist. 18 Taavet andis käsu, et juudalastele õpetataks seda „Vibulaulu”, mis on kirjas Jasari raamatus:

19 „Su ilu, oh, Iisrael, on tapetud su küngastel!

Vägevad mehed on langenud!

20 Ärge rääkige sellest Gatis

ega kuulutage seda Askeloni tänavatel,

et vilistite tütred ei rõõmustaks,

ümberlõikamatute tütred ei juubeldaks.

21 Gilboa mäed!

Ärgu langegu teie peale kastepisaraid ega vihmasagaraid,

ärgu kandku teie põllud püha ohvrivilja!

Sest seal rüvetati kangelaste kilp,

Sauli kilp pole enam õliga võitud.

22 Tapetute verest, vägevate rasvast

ei hoidunud Joonatani vibu,

ei pöördunud võiduta tagasi Sauli mõõk.

23 Saul ja Joonatan, armastatud ja kallid oma eluajal,

lahutamatud surmas.

Nad olid kotkaist kiiremad,

lõvidest vägevamad.

24 Iisraeli tütred, leinake Sauli,

kes riietas teid uhkeisse purpurrõivaisse,

ehtis teie rüüd kullaga!

25 Kuis küll on kangelased lahingus langenud!

Joonatan on tapetud su küngastel.

26 Mind on haaranud ahastus, mu vend Joonatan!

Sa olid mulle väga kallis.

Imelisem kui naiste armastus oli sinu armastus minu vastu.

27 Kuis küll on kangelased langenud

ja sõjarelvad hävinud!”

^ 2. Saam. 1:10 Võib tõlkida ka „laubavõru”.

2. Saamueli  2 : 1 - 32

2 Pärast neid sündmusi küsis Taavet Jehoovalt: „Kas peaksin minema mõnda Juuda linna?” Jehoova vastas: „Mine!” Taavet küsis veel: „Aga kuhu?” Jumal vastas: „Hebronisse.” 2 Taavet läkski sinna koos oma kahe naise, jisreellanna Ahinoami ja karmellase Naabali lese Abigailiga. 3 Taavet võttis endaga kaasa ka oma mehed peredega ja nad asusid elama Hebroni ümber olevatesse linnadesse. 4 Siis tulid Juuda mehed ja võidsid seal Taaveti Juuda soo kuningaks.

Taavetile teatati: „Need, kes Sauli matsid, olid Gileadi-Jaabese mehed.” 5 Seepeale saatis Taavet käskjalad Gileadi-Jaabese meestele ütlema: „Jehoova õnnistagu teid, sest oma isandat Sauli mattes olete väljendanud oma truud armastust tema vastu. 6 Saatku nüüd teid Jehoova truu armastus ja ustavus! Ka mina tahan teile selle teo eest head teha. 7 Olgu teie käed tugevad ja olge julged, sest teie isand Saul on küll surnud, kuid Juuda sugu on mind oma kuningaks võidnud.”

8 Aga Neeri poeg Abner, Sauli väepealik, oli viinud Sauli poja Iisboseti üle jõe Mahanaimi 9 ja tõstnud ta seal kuningaks Gileadile, aasurlastele, Jisreelile, Efraimile, Benjaminile ja kogu Iisraelile. 10 Sauli poeg Iisboset oli 40-aastane, kui ta sai Iisraeli kuningaks, ja ta valitses kaks aastat. Juuda sugu toetas aga Taavetit. 11 Taavet valitses Hebronis Juuda soo üle seitse aastat ja kuus kuud.

12 Mingi aja pärast läksid Neeri poeg Abner ja Sauli poja Iisboseti sulased Mahanaimist Gibeoni. 13 Ka Seruja poeg Joab ja Taaveti sulased läksid sinna ning said nendega kokku Gibeoni tiigi juures. Ühed jäid ühele poole ja teised teisele poole tiiki. 14 Siis ütles Abner Joabile: „Las noored mehed võitlevad siin meie ees.” Joab vastas: „Las nad võitlevad.” 15 Niisiis valiti 12 meest benjaminlaste ja Sauli poja Iisboseti meeste seast ning 12 meest Taaveti sulaste seast. 16 Nad haarasid üksteisel peast kinni, pistsid oma vastase mõõgaga läbi ja langesid koos. Seepärast nimetatakse seda paika Gibeonis Helkat-Hassurimiks*.

17 Samal päeval järgnes sellele äge lahing ning Taaveti sulased lõid Abnerit ja Iisraeli mehi. 18 Seal olid ka Seruja kolm poega: Joab, Abisai ja Asael. Asaelil olid väledad jalad nagu gasellil. 19 Ta ajas Abnerit taga ja püsis tal visalt kannul. 20 Abner vaatas tagasi ja küsis: „Kas see oled sina, Asael?” Too vastas: „Mina jah.” 21 Abner ütles seepeale: „Aja taga mõnd noort meest, võta tema kinni ja riisu ta asjad!” Kuid Asael ei tahtnud teda käest lasta. 22 Abner ütles Asaelile uuesti: „Ära aja mind taga! Või muidu ma löön su maha! Kuidas ma pärast su vennale Joabile otsa vaatan?” 23 Aga Asael ei jäänud temast maha. Siis torkas Abner talle odapäraga kõhtu, nii et oda tuli tal seljast välja. Asael kukkus ja suri sealsamas. Kõik, kes jõudsid Asaeli surnukeha juurde, jäid seisma.

24 Siis hakkasid Joab ja Abisai Abnerit taga ajama. Päikeseloojangul jõudsid nad Amma künkani, mis asub Giiahi juures, Gibeoni kõrbesse viival teel. 25 Benjaminlased kogunesid Abneri juurde salka ja jäid seisma ühele künkale. 26 Abner hõikas Joabile: „Kas meie mõõkadele verest juba küll ei saa? Kas sa ei mõista, et lõpp tuleb kibe? Millal sa ometi ütled meestele, et nad ei ajaks enam oma vendi taga?” 27 Joab kostis: „Nii tõesti, kui Jumal elab, kui sa poleks rääkima hakanud, siis oleksid mehed oma vendi hommikuni taga ajanud.” 28 Seejärel puhus Joab sarve ja ta mehed lõpetasid Iisraeli tagaajamise ning võitlus lakkas.

29 Abner kõndis terve öö oma meestega, et läbida Araba. Ta ületas Jordani, läks piki orgu* ja jõudis Mahanaimi. 30 Kui Joab oli Abneri tagaajamise lõpetanud, kogus ta oma mehed kokku. Taaveti sulastest olid langenud Asael ja veel 19 meest. 31 Ent Taaveti sulased olid benjaminlastest ja Abneri meestest maha löönud 360 meest. 32 Nad võtsid Asaeli surnukeha kaasa ja matsid ta tema isa hauakoopasse Petlemmas. Seejärel kõndis Joab oma meestega terve öö ja jõudis koidikuks Hebronisse.

^ 2. Saam. 2:16 Nimi Helkat-Hassurim tähendab „ränikivinugade väli”.

^ 2. Saam. 2:29 Teine võimalik tähendus: „läbi kogu Bitroni”.

2. Saamueli  3 : 1 - 39

3 Sõda Sauli soo ja Taaveti soo vahel venis pikale. Taavet sai üha vägevamaks, ent Sauli sugu jäi järjest nõrgemaks.

2 Hebronis sündisid Taavetile pojad: esmasündinu Amnon, jisreellanna Ahinoami poeg; 3 teine Kileab, karmellase Naabali lese Abigaili poeg; kolmas Absalom, Gesuri kuninga Talmai tütre Maaka poeg; 4 neljas Adonija, Haggiti poeg; viies Sefatja, Abitali poeg; 5 kuues Jitream, Taaveti naise Egla poeg. Need sündisid Taavetile Hebronis.

6 Samal ajal kui Sauli ja Taaveti sugu omavahel sõdisid, tugevdas Abner oma võimu Sauli suguvõsas. 7 Saulil oli olnud liignaine Rispa, Ajja tütar. Iisboset küsis Abnerilt: „Miks sa magasid mu isa liignaisega?” 8 Abner sai Iisboseti sõnade peale väga vihaseks ja vastas: „Kas ma olen mingi Juuda koerapea? Truust armastusest sinu isa Sauli soo, tema vendade ja sõprade vastu pole ma sind siiani Taavetile välja andnud. Ja sina tuled mind süüdistama mingis patus naisega! 9 Jumal tehku minuga ükskõik mida, kui ma ei tee Taavetile seda, mida Jehoova talle vandus, kui ütles, 10 et kuningriik võetakse Sauli soolt ära ning Taaveti troon seatakse Iisraeli ja Juuda üle Daanist Beer-Sebani.” 11 Selle peale ei suutnud Iisboset Abnerile sõnagi vastata, sest ta kartis teda.

12 Abner saatis viivitamata käskjalad Taavetile ütlema: „Kellele see maa kuulub? Tee minuga leping ja ma teen kõik endast oleneva, et terve Iisrael sinu poole võita.” 13 Taavet vastas: „Hästi, ma teen sinuga lepingu. Kuid ainult sel tingimusel: sa ei saa näha mu palet enne, kui oled toonud minu juurde Sauli tütre Miikali.” 14 Siis saatis Taavet käskjalad Sauli pojale Iisbosetile ütlema: „Anna mulle mu naine Miikal, kelle ma kihlasin endale 100 vilisti eesnaha eest.” 15 Iisboset lasigi Miikali tema mehelt, Laisi pojalt Paltielilt, ära võtta. 16 Mees läks nuttes temaga kaasa kuni Bahuurimini. Siis käskis Abner tal tagasi minna ja ta läks.

17 Vahepeal oli Abner Iisraeli vanematele sellise sõnumi saatnud: „Te olete juba mõnda aega tahtnud, et Taavet saaks teie kuningaks. 18 Tegutsege nüüd, sest Jehoova on Taavetile öelnud: „Ma päästan Iisraeli rahva vilistite ja kõigi vaenlaste käest oma teenija Taaveti kaudu.”” 19 Abner rääkis ka benjaminlastega. Siis läks ta Hebronisse, et anda Taavetile nelja silma all teada, milles iisraellased ja kõik benjaminlased on kokku leppinud.

20 Kui Abner 20 mehega Taaveti juurde Hebronisse tuli, korraldas Taavet temale ja ta meestele pidusöögi. 21 Abner ütles Taavetile: „Luba mul minna ja koguda terve Iisrael kokku mu isanda kuninga juurde, et Iisrael sõlmiks sinuga lepingu ja sinust saaks kuningas kõige üle, mida su hing ihkab.” Taavet saatiski Abneri teele ja see lahkus rahus.

22 Samal ajal tuli Joab koos Taaveti sulastega röövretkelt, kaasas suur sõjasaak. Abner ei olnud enam Taaveti juures Hebronis, sest Taavet oli ta rahus teele saatnud. 23 Kui Joab oma sõjaväega kohale jõudis, teatati talle: „Neeri poeg Abner tuli kuninga juurde, kuningas aga saatis ta ära ja ta läks rahus.” 24 Joab läks kuninga ette ja ütles: „Mida sa oled teinud! Abner tuli sinu juurde! Miks sa lubasid tal vabalt ära minna? 25 Sa ju tunned Neeri poega Abnerit! Ta tuli sind üle kavaldama ja uurima välja kõiki su plaane ja tegemisi.”

26 Siis läks Joab Taaveti juurest ära ja saatis käskjalad Abnerit tagasi kutsuma. Need pöördusid koos temaga tagasi Sira veemahuti juurest. Taavet aga ei teadnud sellest midagi. 27 Kui Abner Hebronisse jõudis, kutsus Joab ta kõrvale väravavõlvi alla, et temaga omavahel rääkida. Seal aga torkas Joab talle kõhtu, sest too oli tapnud tema venna Asaeli, ning Abner suri. 28 Kui Taavet sellest kuulis, ütles ta: „Jehoova teab, et minul ja mu kuningriigil ei ole Neeri poja Abneri surma pärast veresüüd. 29 Tulgu see Joabi ja kogu tema isa soo peale! Olgu Joabi järglaste hulgas alati voolusega mehi, pidalitõbiseid, ketravaid mehi,* mõõgaga tapetuid ja näljaseid!” 30 Niisiis tapsid Joab ja tema vend Abisai Abneri, sest Abner oli surmanud nende venna Asaeli Gibeoni tapluses.

31 Taavet ütles Joabile ja kõigile, kes olid temaga: „Käristage oma riided lõhki, pange kotiriie ümber ja nutke Abnerit taga!” Ka kuningas Taavet kõndis Abneri surnuraami järel. 32 Abner maeti Hebronisse ning kuningas nuttis valjult Abneri hauakoopa juures ja kogu rahvas nuttis koos temaga. 33 Kuningas laulis Abnerist kaebelaulu:

„Kas pidi Abner surema rumala surma?

34 Su käed ei olnud seotud,

su jalad polnud ahelais.

Sa langesid otsekui kurjategijate käe läbi.”

Ja kogu rahvas nuttis tema pärast taas.

35 Hiljem samal päeval tuli rahvas Taavetile lohutuseks leiba pakkuma, kuid Taavet vandus: „Jumal tehku minuga ükskõik mida, kui ma söön leiba või midagi muud enne päikeseloojangut!” 36 See meeldis rahvale, samuti kõik muu, mida kuningas tegi. 37 Kogu rahvas ja terve Iisrael sai sel päeval teada, et kuningas polnud käskinud Neeri poega Abnerit tappa. 38 Kuningas ütles oma sulastele: „Täna on Iisraelis langenud üks suur pealik ja vägev mees. 39 Kuigi mind on võitud kuningaks, olen ma praegu nõrk, need Seruja pojad on aga julmad. Jehoova tasugu sellele, kes kurja teeb, tema kurjust mööda!”

^ 2. Saam. 3:29 Võidakse mõelda vigaseid mehi, kes pidid tegema naiste tööd.

2. Saamueli  4 : 1 - 12

4 Kui Sauli poeg Iisboset kuulis, et Abner on Hebronis tapetud, kadus ta julgus ning ka kõik iisraellased tundsid hirmu. 2 Sauli pojal oli kaks meest röövjõukude pealikuiks: ühe nimi oli Baana ja teise nimi Reekab. Nad olid beerotlase Rimmoni pojad Benjamini suguharust. (Ka Beerot oli arvatud Benjamini hulka. 3 Beerotlased põgenesid Gittaimi ja elavad seal muulastena tänini.)

4 Sauli pojal Joonatanil oli poeg, kes oli jalust vigane. Kui Jisreelist tuli teade Sauli ja Joonatani surma kohta, oli ta 5-aastane. Poisi hoidja võttis tema ja põgenes paanikas, kuid põgenemise ajal poiss kukkus ning jäi jalust vigaseks. Poisi nimi oli Mefiboset.

5 Beerotlase Rimmoni pojad Reekab ja Baana läksid Iisboseti majja päeva palavaimal ajal, kui too tegi lõunauinakut. 6 Nad sisenesid majja, teeseldes, et lähevad nisu võtma, aga pussitasid siis Iisbosetti kõhtu. Seejärel Reekab ja ta vend Baana põgenesid. 7 Kui nad olid majja sisenenud, nägid nad, et Iisboset lamab magamistoas voodis. Nad tapsid ta ja raiusid tal pea otsast. Nad võtsid ta pea kaasa ja kõndisid terve öö mööda Araba teed. 8 Kui nad Taaveti juurde Hebronisse jõudsid, andsid nad talle Iisboseti pea. Nad ütlesid kuningale: „Siin on su vaenlase, Sauli poja Iisboseti pea. Tema tahtis sind tappa. Kuid täna on Jehoova mu isanda kuninga eest Saulile ja tema järglastele kätte maksnud.”

9 Kuid Taavet vastas Reekabile ja tema vennale Baanale, beerotlase Rimmoni poegadele: „Nii tõesti, kui elab Jehoova, kes on päästnud mu hinge kõigist õnnetustest: 10 sõnumitooja, kes teatas mulle, et Saul on surnud, arvas, et toob häid uudiseid, kuid mina võtsin ta kinni ja tapsin Siklagis. Nii tasusin ma sõnumitoojale. 11 Seda enam nüüd, kui jumalatud on tapnud õiglase mehe ta enda majas ja omas voodis, nõuan ma aru selle mehe vere pärast ja pühin teid maa pealt minema!” 12 Siis andis Taavet oma noortele meestele käsu ja need tapsid nad. Nad lõikasid neil käed ja jalad otsast ning panid nende surnukehad Hebroni tiigi äärde rippuma. Iisboseti pea aga matsid nad Abneri matmispaika Hebronis.

2. Saamueli  5 : 1 - 25

5 Mõne aja pärast tulid kõik Iisraeli suguharud Taaveti juurde Hebronisse ja ütlesid: „Me oleme sinuga üks luu ja liha. 2 Sa juhtisid Iisraeli sõjakäike juba siis, kui Saul oli meie kuningas. Jehoova ütles sulle: „Sina hakkad karjatama mu rahvast Iisraeli ja saad Iisraeli juhiks.”” 3 Kuninga juurde Hebronisse olid tulnud kõik Iisraeli vanemad. Kuningas Taavet sõlmis seal nendega Jehoova ees lepingu ja siis võidsid nad Taaveti Iisraeli kuningaks.

4 Taavet oli kuningaks saades 30-aastane ja ta valitses 40 aastat. 5 Hebronis valitses ta Juuda üle 7 aastat ja 6 kuud ning Jeruusalemmas valitses ta kogu Iisraeli ja Juuda üle 33 aastat. 6 Kuningas läks oma meestega Jeruusalemma alla, et sõdida jebuuslastega, kes sel maal elasid. Need pilkasid Taavetit: „Sa ei pääse siia kunagi! Isegi pimedad ja lombakad suudavad su ära ajada.” Sellega nad mõtlesid, et Taavet sellesse linna ei pääse. 7 Aga Taavet vallutas Siioni kindluse, mida nüüd kutsutakse Taaveti linnaks. 8 Taavet oli sel päeval öelnud: „Kes jebuuslasi ründab, mingu läbi veetunneli ning löögu neid „lombakaid” ja „pimedaid”, keda Taavet vihkab!” Seepärast öeldakse: „Pime ega lombakas ei pääse siia kotta.” 9 Taavet asus sellesse kindlusse elama ja see nimetati* Taaveti linnaks. Ta hakkas tegema ehitustöid kaitsevalli* ümber ja sealt sissepoole. 10 Taavet sai üha võimsamaks, sest vägede Jumal Jehoova oli temaga.

11 Tüürose kuningas Hiiram läkitas Taaveti juurde käskjalad, samuti saatis ta temale seedripuid; ta saatis ka puuseppi ja müüriladujaid, kes hakkasid Taavetile koda ehitama. 12 Taavet mõistis, et Jehoova on andnud talle kindla kuningavõimu Iisraeli üle ja ülendanud tema kuningriigi oma rahva Iisraeli pärast.

13 Pärast seda kui Taavet oli tulnud Hebronist Jeruusalemma, võttis ta endale veel liignaisi ja naisi ning talle sündis veel poegi ja tütreid. 14 Jeruusalemmas sündisid talle Sammua, Soobab, Naatan, Saalomon, 15 Jibhar, Elisua, Nefeg, Jaafia, 16 Elisama, Eljada ja Elifelet.

17 Kui vilistid kuulsid, et Taavet on võitud Iisraeli kuningaks, tulid nad kõik teda otsima. Saanud sellest teada, läks Taavet alla ühte kindlusse. 18 Vilistid tulid ja hargnesid Refaimi orus. 19 Taavet küsis siis Jehoovalt: „Kas ma peaksin minema üles vilistite vastu? Kas sa annad nad minu kätte?” Jehoova vastas Taavetile: „Mine! Ma annan vilistid sinu kätte.” 20 Taavet tuligi Baal-Peratsimi ja andis neile seal hävitava löögi. Ta ütles: „Jehoova on mu ees vaenlaste ridadest läbi murdnud, otsekui oleks vesi läbi murdnud.” Seepärast pani ta sellele paigale nimeks Baal-Peratsim*. 21 Vilistid jätsid sinna maha oma ebajumalad ja Taavet oma meestega viis need ära.

22 Hiljem tulid vilistid jälle Refaimi orgu ja hargnesid seal. 23 Taavet küsis taas Jehoovalt nõu, kuid tema vastas: „Ära mine neile otse vastu. Mine neist hoopis kaarega mööda ja ründa neid bakapõõsaste tagant. 24 Kui te kuulete bakapõõsaste ladvus sammude sahinat, siis tegutsege otsustavalt, sest Jehoova on teie ees välja läinud, et vilistite sõjavägi purustada.” 25 Taavet tegigi nii, nagu Jehoova teda oli käskinud, ja tappis vilisteid Gebast kuni Geserini.

^ 2. Saam. 5:9 Teine võimalik tähendus: „ja ta nimetas selle”.

^ 2. Saam. 5:9 Võib tõlkida ka „Millo”; see heebrea sõna tähendab „täitma”.

^ 2. Saam. 5:20 Nimi Baal-Peratsim tähendab „läbimurrete isand”.

2. Saamueli  6 : 1 - 23

6 Taavet kogus taas kokku kõik Iisraeli parimad väesalgad, 30 000 meest. 2 Siis läks Taavet koos oma meestega Baale-Juudasse, et tuua sealt ära Jumala laegas, mille juures hüütakse appi keerubite kohal* oma troonil istuva vägede Jehoova nime. 3 Kuid Jumala laegas pandi ühe uue vankri peale, et tuua see ära künkal asuvast Abinadabi majast. Vankrit juhtisid Abinadabi pojad Ussa ja Ahjo.

4 Nii toodi Jumala laegas ära künkal asuvast Abinadabi majast ja Ahjo kõndis laeka ees. 5 Taavet ja kogu Iisraeli sugu juubeldasid Jehoova ees ning mängisid igasuguseid kadakapuust pille, lüürasid, muid keelpille, tamburiine, lõgisteid ja simbleid. 6 Aga kui nad jõudsid Naakoni viljapeksuplatsi juurde, haaras Ussa Jumala laekast kinni, sest veised oleksid selle peaaegu ümber ajanud. 7 Seepeale süttis Jehoova viha Ussa vastu ja ta surmas Ussa selle lugupidamatu teo pärast. Ussa suri sealsamas Jumala laeka juures. 8 Taavetit vihastas see, et Jehoova oli oma raevu Ussa peale välja valanud. Ja seda paika kutsutakse tänini Perets-Ussaks*. 9 Sel päeval tundis Taavet Jehoova ees hirmu ja küsis: „Kuidas võib Jehoova laegas minu juurde tulla?” 10 Ja ta ei tahtnud tuua Jehoova laegast enda juurde Taaveti linna, vaid lasi selle viia gatlase Oobed-Edomi majja.

11 Jehoova laegas jäi gatlase Oobed-Edomi majja kolmeks kuuks. Jehoova õnnistas Oobed-Edomit ja kogu tema peret. 12 Kuningas Taavetile teatati: „Jehoova on õnnistanud Oobed-Edomi majarahvast ja kõike talle kuuluvat, sest Jumala laegas on tema juures.” Siis läks Taavet rõõmsal meelel Jumala laegast Oobed-Edomi majast Taaveti linna tooma. 13 Kui Jehoova laeka kandjad olid astunud kuus sammu, ohverdas Taavet pulli ja ühe nuumlooma.

14 Taavet tantsis kõigest väest Jehoova ees, seljas linane õlarüü. 15 Taavet ja kogu Iisraeli sugu tõid Jehoova laeka üles rõõmuhõisete ja sarvehääle saatel. 16 Kui Jehoova laegas jõudis Taaveti linna, vaatas Sauli tütar Miikal aknast välja ja nägi kuningas Taavetit Jehoova ees hüppamas ja tantsimas, ning ta hakkas teda oma südames põlgama. 17 Nii tõid nad Jehoova laeka ja asetasid selle oma kohale telki, mille Taavet oli selle jaoks püstitanud. Seejärel tõi Taavet Jehoova ees põletusohvreid ja rahuohvreid. 18 Kui Taavet oli põletus- ja rahuohvrite ohverdamise lõpetanud, õnnistas ta rahvast vägede Jehoova nimel. 19 Ta andis kõigile, kogu sellele suurele Iisraeli rahvale, igale mehele ja naisele, rõngasleiva ning datli- ja rosinapätsikese. Siis läks igaüks tagasi koju.

20 Pärast seda läks Taavet koju, et oma kodakondseid õnnistada. Sauli tütar Miikal tuli talle vastu ja ütles: „Iisraeli kuningas on tõesti endale täna au teinud, kui on end paljastanud oma sulaste orjataride ees nagu arulage mees!” 21 Taavet lausus Miikalile: „Ma rõõmutsesin Jehoova ees. Tema on valinud minu su isa ja tema soo asemele ja määranud mind Jehoova rahva Iisraeli juhiks. Seepärast rõõmutsen ma edaspidigi Jehoova ees, 22 ma alandun veelgi ja saan iseendagi silmis tähtsusetuks. Kuid nende orjataride silmis, kellest sa rääkisid, olen ma austatud.” 23 Ja Miikalil, Sauli tütrel, polnud lapsi kuni surmapäevani.

^ 2. Saam. 6:2 Teine võimalik tähendus: „vahel”.

^ 2. Saam. 6:8 Nimi Perets-Ussa tähendab „[viha]purse Ussa vastu”.

2. Saamueli  7 : 1 - 29

7 Kui kuningas elas oma kojas ja Jehoova oli andnud talle rahu ümberkaudsetest vaenlastest, 2 ütles kuningas prohvet Naatanile: „Mina elan seedripuust kojas, kuid Jumala laegas asub telgis.” 3 Naatan vastas kuningale: „Tee kõik, milleks süda sind sunnib, sest Jehoova on sinuga.”

4 Selsamal ööl tuli Naatanile Jehoovalt selline sõnum: 5 „Mine ja teata mu teenijale Taavetile: „Nii ütleb Jehoova: „Kas sina tahad mulle elamiseks koda ehitada? 6 Ma ei ole elanud kojas alates päevast, mil ma tõin Iisraeli rahva Egiptusest välja, kuni tänaseni, vaid ma olen ringi rännanud ja elanud telgis. 7 Kogu selle aja jooksul, kui ma olen rännanud koos iisraellastega, pole ma ainsagi sõnaga ühelegi Iisraeli suguharu juhile, kelle ma olen pannud oma rahva Iisraeli karjaseks, öelnud: „Miks te pole ehitanud mulle seedripuust koda?””” 8 Ütle mu teenijale Taavetile veel: „Nii lausub vägede Jehoova: „Ma võtsin su karjamaalt, kus sa käisid lammaste järel, ja panin su oma rahva Iisraeli juhiks. 9 Ma olen sinuga kõikjal, kuhu sa lähed, ja ma hävitan su eest kõik vaenlased. Ma teen su nime suureks, võrdseks maa suurmeeste nimedega. 10 Ma määran oma rahvale Iisraelile koha ja panen ta sinna elama. Ta elab seal ja keegi ei riku ta rahu. Ülekohtused ei rõhu teda nagu varem, 11 nagu siis, kui ma määrasin kohtumõistjad Iisraeli rahva üle. Ma annan sulle rahu kõigist su vaenlastest.

Veel on Jehoova sulle öelnud, et Jehoova rajab sulle koja*. 12 Kui su elupäevad lõppevad ja sa lähed puhkama oma esiisade juurde, lasen ma tõusta su järglase, su oma poja, ning ma teen tema kuningavõimu väga kindlaks. 13 Tema ehitab koja, mis kannab minu nime, ja ma teen tema kuningatrooni kõigutamatuks igaveseks ajaks. 14 Mina olen talle isaks ja tema on mulle pojaks. Kui ta patustab, karistan ma teda inimeste kepiga, inimlaste* löökidega. 15 Minu truud armastust ei võeta temalt, nagu see võeti Saulilt, kelle ma kõrvaldasin sinu eest. 16 Sinu koda ja kuningriik püsivad su ees igavesti ning su troon on jäädavalt kindel.”””

17 Naatan rääkis Taavetile edasi kõik need sõnad ja kogu selle nägemuse.

18 Siis kuningas Taavet tuli, laskus Jehoova ette põlvili istuma ja ütles: „Kõrgeim valitseja Jehoova, kes olen mina ja mida on väärt mu sugu, et sa oled seda kõike minu heaks teinud? 19 Ja nagu sellest veel ei piisaks, kõrgeim valitseja Jehoova, oled sa rääkinud ka oma teenija soo kaugest tulevikust. Ja see, kõrgeim valitseja Jehoova, on kõigile inimestele seaduseks. 20 Mida enamat oskaksin mina, su teenija Taavet, sulle öelda? Oo, kõrgeim valitseja Jehoova, sa ju tunned mind nii hästi! 21 Oma sõna pärast ja oma südame soovil oled sa teinud kõiki neid suuri tegusid ning avaldanud need oma teenijale. 22 Seepärast, kõrgeim valitseja Jehoova, oled sa tõesti suur! Pole teist sinusarnast, pole ühtki teist Jumalat peale sinu. Seda kinnitab kõik, mida meie kõrvad on kuulnud. 23 Milline teine rahvas maa peal on nagu sinu rahvas Iisrael? Sa ostsid ta vabaks, et teha temast endale rahvas, tuues au oma nimele ning saates korda suuri ja aukartustäratavaid tegusid. Sa ajasid teised rahvad ja nende jumalad ära oma rahva eest, kelle sa ostsid endale Egiptusest. 24 Sa oled teinud Iisraeli rahva põliselt enda omaks ja sina, Jehoova, oled saanud talle Jumalaks.

25 Ja nüüd, Jumal Jehoova, vii igaveseks täide oma tõotus, mille sa oled andnud oma teenija ja tema soo kohta. Tee nii, nagu sa oled tõotanud. 26 Olgu su nimi ülistatud igavesti, et öeldaks: „Vägede Jehoova on Iisraeli Jumal!” Püsigu su teenija Taaveti sugu kindlalt su ees. 27 Sina, vägede Jehoova, Iisraeli Jumal, oled andnud oma teenijale teada, et sa rajad talle koja. Seepärast julgebki su teenija seda kõike sinult palves paluda. 28 Sina, kõrgeim valitseja Jehoova, oled tõeline Jumal. Sinu sõnad on tõde ja sa oled tõotanud oma teenijale kõike seda head. 29 Palun õnnista nüüd oma teenija sugu ja püsigu see sinu ees igavesti! Sina, kõrgeim valitseja Jehoova, oled seda tõotanud. Õnnista oma teenija sugu jäädavalt!”

^ 2. Saam. 7:11 Mõeldakse kuningaliini; samuti salmis 27.

^ 2. Saam. 7:14 Teine võimalik tähendus: „Aadama”.

2. Saamueli  8 : 1 - 18

8 Mõne aja pärast lõi Taavet vilisteid, alistas nad ning võttis neilt ära Meteg-Amma.

2 Taavet lõi ka moabiite. Ta käskis neil pikali heita ja mõõtis neid nööriga: kaks nööripikkust mehi määras ta hukule, ühe nööripikkuse jättis ellu. Moabiitidest said Taaveti sulased, kes maksid talle andamit.

3 Taavet lõi ka Sooba kuningat Hadadeserit, Rehobi poega, kui see oli teel Eufrati jõe äärde oma võimu taastama. 4 Taavet võttis temalt 1700 ratsanikku ja 20 000 jalameest. Ta lõikas läbi kõigi vankrihobuste kannakõõlused, jättes terveks vaid 100 hobust.

5 Kui Damaskuse süürlased Sooba kuningale Hadadeserile appi tulid, lõi Taavet maha 22 000 süürlast. 6 Siis rajas Taavet Süüriasse Damaskusse garnisonid ja süürlastest said Taaveti sulased, kes maksid talle andamit. Jehoova andis Taavetile võidu kõikjal, kuhu see läks. 7 Taavet võttis Hadadeseri sulastelt ära ümmargused kuldkilbid ja tõi need Jeruusalemma. 8 Hadadeseri linnadest Betahist ja Beerotaist võttis kuningas Taavet väga palju vaske.

9 Kui Hamati kuningas Toi kuulis, et Taavet oli alistanud kogu Hadadeseri sõjaväe, 10 saatis ta oma poja Jorami kuningas Taaveti juurde tema käekäigu kohta küsima ja teda õnnitlema, sest Taavet oli Hadadeseriga võidelnud ja võidu saavutanud. Oli ju Hadadeser sageli Toiga sõdinud. Joram tõi endaga kaasa kuld-, hõbe- ja vaskesemeid. 11 Kuningas Taavet pühendas need Jehoovale, nagu ta oli pühendanud hõbeda ja kulla, mille ta oli võtnud alistatud rahvastelt: 12 süürlastelt, moabiitidelt, ammonlastelt, vilistitelt, amalekkidelt ja Sooba kuningalt Hadadeserilt, Rehobi pojalt. 13 Taaveti kuulsus kasvas veelgi pärast seda, kui ta oli Soolaorus maha löönud 18 000 edomlast. 14 Taavet rajas Edomimaale garnisonid. Ta rajas neid kogu Edomimaale ja kõikidest edomlastest said tema sulased. Jehoova andis Taavetile võidu kõikjal, kuhu see läks.

15 Taavet valitses kogu Iisraeli üle ja mõistis oma rahvale õiglast kohut. 16 Seruja poeg Joab oli väeülem ja Ahiluudi poeg Joosafat oli kroonik. 17 Ahituubi poeg Saadok ja Ebjatari poeg Ahimelek olid preestrid ning Seraja oli kirjutaja. 18 Joojada poeg Benaja oli kreetide ja pleetide ülem. Taaveti pojad teenisid kõrgetel ametikohtadel.

2. Saamueli  9 : 1 - 13

9 Taavet küsis: „Kas Sauli soost on veel elus kedagi, kellele võiksin Joonatani pärast truud armastust osutada?” 2 Sauli suguvõsal oli sulane nimega Siiba. Ta kutsuti Taaveti juurde ning kuningas küsis temalt: „Kas sina oled Siiba?” See vastas: „Jah, sinu sulane on su ees.” 3 Kuningas jätkas: „Kas Sauli soost on veel elus kedagi, kellele võiksin väljendada Jumala truud armastust?” Siiba ütles kuningale: „On veel Joonatani poeg, kes on jalust vigane.” 4 Siis kuningas küsis: „Kus ta on?” Siiba vastas: „Ta on Lo-Debaris Ammieli poja Maakiri majas.”

5 Siis lasi kuningas Taavet ta Lo-Debarist Ammieli poja Maakiri majast ära tuua. 6 Kui Mefiboset, Sauli poja Joonatani poeg, tuli Taaveti juurde, langes ta põlvili ja kummardas maani. Siis Taavet ütles: „Mefiboset!” ja too vastas: „Sinu sulane on su ees!” 7 Taavet lausus: „Ära karda, sest minu truu armastus on sinuga su isa Joonatani pärast. Ma annan sulle tagasi su vanaisa Sauli maa ja nüüdsest sööd sa alaliselt minu lauas.”

8 Mefiboset langes maha ja ütles: „Mida olen väärt mina, su sulane, see surnud koer, et sa mind tähele paned?” 9 Kuningas kutsus nüüd enda juurde Sauli sulase Siiba ja ütles: „Kõik, mis kuulus Saulile ja tema soole, annan ma su isanda pojapojale. 10 Sina, sinu pojad ja sulased peate temale maad harima ja vilja koristama. See on toiduks sinu isanda pojapoja kodakondsetele. Aga Mefiboset, sinu isanda pojapoeg, sööb alaliselt minu lauas.”

Siibal oli 15 poega ja 20 sulast. 11 Siiba vastas kuningale: „Ma teen kõik nii, nagu mu isand kuningas oma sulasel teha käsib.” Ja Mefiboset sõi Taaveti* lauas nagu kuningapoeg. 12 Mefibosetil oli väike poeg, kelle nimi oli Mika. Kõik, kes elasid Siiba majas, said Mefiboseti sulasteks. 13 Mefiboset aga elas Jeruusalemmas ja sõi kuninga lauas. Tema mõlemad jalad olid vigased.

^ 2. Saam. 9:11 Teine võimalik tähendus: „minu”.

2. Saamueli  10 : 1 - 19

10 Mõne aja pärast suri ammonlaste kuningas ning tema asemel sai kuningaks tema poeg Haanun. 2 Kui Taavet sellest teada sai, ütles ta: „Ma tahan osutada Naahase pojale Haanunile truud armastust, nagu tema isa osutas mulle.” Taavet saatis tema juurde oma sulased talle isa surma puhul kaastunnet avaldama. Kui nad jõudsid ammonlaste maale, 3 ütlesid ammonlaste peamehed oma isandale Haanunile: „Kas sa arvad, et Taavet saatis need lohutajad siia austusest su isa vastu? Eks saatnud Taavet oma sulased selleks, et nad linnas ringi vaataksid ja luuraksid ning et ta saaks hiljem selle laastada!” 4 Siis võttis Haanun Taaveti sulased kinni, ajas neil pool habet maha, lõikas nende riiete alumise osa vöökohast alates ära ja saatis nad minema. 5 Kui sellest Taavetile teada anti, saatis ta neile mehed vastu, sest neid oli rängalt alandatud. Kuningas lasi neile öelda: „Jääge niikauaks Jeerikosse, kuni teil on habe tagasi kasvanud, ja tulge siis tagasi.”

6 Kui ammonlased nägid, et nad on Taavetile vastikuks muutunud, palkasid nad Beet-Rehobist ja Soobast 20 000 Süüria jalameest, Maaka kuningalt 1000 meest ja Iistoobist* 12 000 meest. 7 Kui Taavet sellest kuulis, saatis ta välja Joabi kogu sõjaväega, kuhu kuulusid ka tema vägevaimad sõjamehed. 8 Ammonlased seadsid end linna värava juurde lahinguvalmis, aga süürlased Soobast ja Rehobist, samuti Iistoobi* ja Maaka mehed, olid eemal väljal.

9 Kui Joab nägi, et teda hakatakse ründama eest ja tagant, valis ta mõned Iisraeli parimad sõjasalgad ja seadis need süürlastega võitlemiseks lahinguvalmis. 10 Ülejäänud mehed jättis ta oma venna Abisai juhtimise alla, et see seaks nad valmis võitluseks ammonlaste vastu. 11 Joab ütles talle: „Kui võitlus süürlastega käib mulle üle jõu, siis tule sina mulle appi, aga kui võitlus ammonlastega käib sulle üle jõu, siis tulen mina sulle appi. 12 Me peame olema tugevad ja julged. Sõdigem oma rahva ja oma Jumala linnade eest ning Jehoova teeb, nagu on tema silmis hea!”

13 Joab oma meestega tungis süürlastele peale ja need põgenesid tema eest. 14 Kui ammonlased nägid süürlasi põgenemas, pagesid ka nemad; nad põgenesid Abisai eest ja taandusid linna. Pärast lahingut ammonlastega läks Joab tagasi Jeruusalemma.

15 Kui süürlased nägid, et nad on Iisraeli käest lüüa saanud, tulid nad uuesti kokku. 16 Hadadeser saatis käskjalad süürlaste järele, kes olid suure jõe* ääres. Nad tulid Heelamisse ja nende eesotsas oli Hadadeseri väeülem Soobak.

17 Kui Taavetile sellest teatati, kogus ta kokku kõik iisraellased, läks üle Jordani ning tuli Heelamisse. Süürlased seadsid end Taaveti vastu lahinguvalmis ja võitlesid temaga. 18 Aga süürlased olid sunnitud iisraellaste eest põgenema. Taavet tappis 700 Süüria vankrijuhti ja 40 000 ratsanikku, samuti väeülem Soobaki. 19 Kui kõik kuningad, Hadadeseri sulased, nägid, et nad on Iisraeli käest lüüa saanud, sõlmisid nad Iisraeliga rahu ja said tema alamateks. Sellest ajast alates kartsid süürlased ammonlasi aidata.

^ 2. Saam. 10:6 Võib tõlkida ka „Toobi meestest”.

^ 2. Saam. 10:8 Võib tõlkida ka „Toobi mehed”.

^ 2. Saam. 10:16 St Eufrati.

2. Saamueli  11 : 1 - 27

11 Aasta algul,* kuningate sõttamineku ajal, saatis Taavet Joabi koos sulaste ja kogu Iisraeli sõjaväega ammonlasi hävitama. Nad piirasid Rabbat, aga Taavet ise jäi Jeruusalemma.

2 Ühel õhtul* tõusis Taavet voodist ja läks kuningakoja katusele jalutama. Sealt nägi ta üht naist end pesemas, ja naine oli väga kaunis. 3 Taavet läkitas naise kohta järele pärima ja talle teatati: „See on Eliami tütar Batseba, hett Uurija naine.” 4 Seejärel saatis Taavet käskjalad teda enda juurde tooma. Naine tuli ja Taavet magas temaga. Naisel oli parajasti ebapuhtusest* puhastamise aeg. Pärast seda naasis ta koju.

5 Naine jäi rasedaks ja saatis Taavetile teate: „Ma ootan last.” 6 Siis läkitas Taavet Joabile sõna: „Saada hett Uurija minu juurde!” Joab tegigi seda. 7 Kui Uurija Taaveti juurde tuli, küsis Taavet, kuidas läheb Joabil ja sõjasalkadel ning kuidas on lood võitlustandril. 8 Pärast seda ütles Taavet Uurijale: „Mine koju ja puhka.” Uurija lahkus kuningakojast ja talle saadeti järele kuninga kingitus. 9 Kuid Uurija ei läinud koju, vaid ööbis koos oma isanda sulastega kuningakoja sissekäigu juures. 10 Taavetile teatati: „Uurija ei läinud koju.” Siis Taavet küsis Uurijalt: „Sa tulid pikalt teekonnalt, miks sa koju ei lähe?” 11 Uurija vastas Taavetile: „Kas ma peaksin minema oma majja sööma, jooma ja oma naisega magama, kui laegas ning Iisrael ja Juuda on ajutistes varjualustes ning mu isand Joab ja mu isanda sulased on väljal laagris? Nii tõesti, kui sa elad, ma ei tee seda!”

12 Taavet ütles nüüd Uurijale: „Jää veel tänaseks siia, aga homme ma saadan su ära.” Uurija jäigi Jeruusalemma nii selleks kui ka järgmiseks päevaks. 13 Taavet kutsus ta enda juurde sööma ja jooma ning jootis ta purju. Kuid Uurija läks ja heitis ka sellel ööl magama oma isanda sulaste juurde ega läinud koju. 14 Hommikul aga kirjutas Taavet Joabile kirja ja andis selle Uurijale kaasa. 15 Kirjas seisis: „Pange Uurija eesliinile, kus käib kõige ägedam võitlus, ise aga taanduge tema tagant, et ta tapetaks.”

16 Joab oli linna hoolega uurinud ja ta pani Uurija sellisele kohale, kus ta teadis olevat vastaste vaprad sõjamehed. 17 Kui linnast tulid mehed Joabi vastu sõdima, tapsid nad mõned Taaveti sulased ja langes ka hett Uurija. 18 Siis andis Joab Taavetile teada kõik sõjauudised. 19 Joab ütles käskjalale: „Kui oled kuningale kõik sõjauudised teada andnud, 20 võib ta vihaseks saada ja küsida: „Miks te läksite sõdima nii linna lähedale? Kas te ei teadnud, et nad lasevad müürilt nooli? 21 Kes tappis Jerubbeseti* poja Abimeleki? Kas mitte üks naine ei kukutanud talle Teebeses müüri pealt veskikivi pähe, nii et ta suri? Miks te läksite müürile nii lähedale?” Siis ütle talle: „Ka sinu sulane hett Uurija on surnud.””

22 Käskjalg asus teele, tuli Taaveti juurde ja andis talle teada kõik, mida Joab oli käskinud. 23 Ta ütles Taavetile: „Vastased olid meist tugevamad ja ründasid meid väljal, kuid me surusime nad tagasi linnaväravani. 24 Aga vibumehed lasid müürilt nooli kuninga sulaste pihta, nii et mõned neist langesid. Ka su sulane hett Uurija sai surma.” 25 Siis ütles Taavet käskjalale: „Teata Joabile: „Ärgu see asi sind vaevaku, sest mõõk tapab valimatult. Ründa linna veelgi jõulisemalt ja valluta see!” Julgusta sedasi Joabi.”

26 Kui Uurija naine kuulis, et ta mees on surnud, leinas ta teda taga. 27 Pärast leinaaja möödumist lasi Taavet ta kohe oma kotta tuua. Temast sai Taaveti naine ja ta sünnitas talle poja. Kuid see, mida Taavet oli teinud, oli Jehoova silmis väga halb.

^ 2. Saam. 11:1 St kevadel.

^ 2. Saam. 11:2 Võib tõlkida ka „hilisel pärastlõunal”.

^ 2. Saam. 11:4 Ilmselt menstruatsiooniaegsest ebapuhtusest.

^ 2. Saam. 11:21 Sama kes Jerubbaal ehk Giideon.

2. Saamueli  12 : 1 - 31

12 Siis saatis Jehoova Taaveti juurde Naatani. See tuli ja rääkis Taavetile: „Ühes linnas elas kaks meest, üks oli rikas, teine vaene. 2 Rikkal oli väga palju lambaid ja veiseid, 3 vaesel aga ainult üks utetalleke, kelle ta oli endale ostnud. Ta hoolitses talle eest ja see kasvas üles koos tema ja ta poegadega. Talleke sõi tema kasinaid palukesi, jõi tema karikast, magas ta kaisus ja oli talle nagu tütar. 4 Siis tuli rikkale mehele külaline, ent ta ei valmistanud rändurile süüa mitte oma lammastest ega veistest, vaid võttis vaese mehe utetalle ja valmistas sellest külalisele roa.”

5 Seda kuuldes sai Taavet tolle mehe peale tulivihaseks ja ütles Naatanile: „Nii tõesti, kui Jehoova elab, see mees on surmalaps! 6 Sellise julmuse pärast peab ta tasuma utetalle eest neljakordselt!”

7 Naatan vastas Taavetile: „See mees oled sina! Nii ütleb Iisraeli Jumal Jehoova: „Mina võidsin su Iisraeli kuningaks ja päästsin su Sauli käest. 8 Ma andsin sulle su isanda vara ja su käte vahele su isanda naised, samuti andsin ma sulle Iisraeli ja Juuda soo. Ja kui seda oli vähe, oleksin ma võinud sinu heaks veel rohkemgi teha. 9 Miks sa siis põlgasid Jehoova sõna ja tegid tema silmis kurja? Sa lõid mõõgaga maha hett Uurija. Ja kui sa olid ta ammonlaste mõõgaga tapnud, võtsid sa endale tema naise. 10 Kuna sa oled mind põlanud ja võtnud endale hett Uurija naise, ei lahku mõõk su soost mitte kunagi.” 11 Nii ütleb Jehoova: „Ma toon sulle õnnetuse su omast soost. Ma võtan su naised su enda silme all ja annan nad teisele, kes magab nendega päise päeva ajal. 12 Kui sina tegid kõike seda salajas, siis mina teen seda terve Iisraeli ees päise päeva ajal.””

13 Selle peale ütles Taavet Naatanile: „Ma olen Jehoova vastu pattu teinud.” Naatan vastas Taavetile: „Jehoova annab su patu sulle andeks, sa ei sure. 14 Ent kuna sa oled olnud Jehoova vastu äärmiselt lugupidamatu, siis poeg, kes sulle äsja sündis, sureb.”

15 Seejärel läks Naatan oma majja.

Siis Jehoova tegi nii, et laps, kelle Uurija naine oli Taavetile ilmale toonud, jäi haigeks. 16 Taavet hakkas poisi pärast Jumalat paluma. Ta alustas ranget paastu, läks oma tuppa ja lamas terve öö põrandal. 17 Tema kojavanemad püüdsid teda maast üles tõsta, kuid ta ei tõusnud ega söönud koos nendega. 18 Seitsmendal päeval laps suri. Taaveti sulased kartsid talle öelda, et laps on surnud, ja rääkisid omavahel: „Kui laps veel elus oli, siis me rääkisime temaga, kuid ta ei kuulanud meid. Kuidas me nüüd talle ütleme, et laps on surnud? Ta võib endale kahju teha.”

19 Kui Taavet nägi, et ta sulased omavahel sosistavad, sai ta aru, et laps on surnud. Taavet küsis sulastelt: „Kas laps on surnud?” Nad vastasid: „Jah, ta on surnud.” 20 Siis Taavet tõusis maast, pesi end, võidis end õliga, vahetas riided, läks Jehoova kotta ja langes silmili maha. Pärast seda tuli ta oma kotta ning palus, et talle toodaks süüa, ja ta sõi. 21 Sulased küsisid temalt: „Miks sa küll nii teed? Kui laps oli elus, paastusid ja nutsid sa tema pärast, aga kui ta suri, tõusid sa ja hakkasid sööma!” 22 Ta vastas neile: „Kui laps veel elas, ma paastusin ja nutsin, sest ma mõtlesin: „Kes teab, ehk on Jehoova mu vastu armuline ja jätab lapse ellu?” 23 Ent miks paastuda nüüd, kui ta on surnud? Kas ma saan ta tagasi tuua? Mina lähen küll tema juurde, kuid tema minu juurde tagasi ei tule.”

24 Taavet lohutas oma naist Batsebat. Ja ta heitis tema juurde ning aja möödudes tõi Batseba ilmale poja, kellele pandi nimeks Saalomon*. Jehoova armastas poissi 25 ja Jehoova saatis prohvet Naatani kaudu sõna, et kuna ta poissi armastab, pandagu sellele nimeks Jedidja*.

26 Joab aga võitles sel ajal ammonlaste Rabba vastu ja vallutas selle kuningalinna. 27 Joab saatis käskjalad Taavetile ütlema: „Ma olen sõdinud Rabba vastu ja vallutanud veelinna*. 28 Kogu nüüd kokku ülejäänud sõjasalgad, tule selle linna vastu, löö laager üles ja valluta see. Muidu vallutan mina selle linna ja saan au endale.”

29 Taavet kogus kõik sõjasalgad kokku ja läks Rabbasse. Ta sõdis selle vastu ning vallutas selle. 30 Ta võttis Malkami* peast kuldkrooni, mis kaalus ühe talendi* ning oli kaunistatud kalliskividega, ja see pandi Taavetile pähe. Ta võttis sellest linnast ka väga palju sõjasaaki. 31 Linnaelanikud viis ta välja ja pani nad kive saagima, töötama teravate raudriistade ja -kirvestega ning valmistama telliseid. Nii tegi ta kõigis ammonlaste linnades. Lõpuks pöördus Taavet koos kõigi sõjasalkadega tagasi Jeruusalemma.

^ 2. Saam. 12:24 Nimi Saalomon tuleneb heebrea sõnast tähendusega „rahu”.

^ 2. Saam. 12:25 Nimi Jedidja tähendab „Jaahi armastatu”.

^ 2. Saam. 12:27 Arvatavasti linna veevarud.

^ 2. Saam. 12:30 Ilmselt ammonlaste ebajumal, keda nimetati ka Moolokiks ja Milkomiks.

^ 2. Saam. 12:30 34,2 kg. (Vt lisa B14.)

2. Saamueli  13 : 1 - 39

13 Taaveti pojal Absalomil oli ilus õde nimega Taamar. Taaveti poeg Amnon armus Taamarisse. 2 Amnon oli oma õe Taamari pärast suures armuvaevas, lausa haige, sest too oli veel neitsi ja Amnonile näis võimatu teda kätte saada. 3 Aga Amnonil oli sõber nimega Joonadab, Taaveti venna Siimea poeg. Joonadab oli väga kaval mees. 4 Ta küsis Amnonilt: „Kuningapoeg, miks sa igal hommikul nii rusutud oled? Räägi mulle!” Amnon vastas: „Ma olen armunud oma venna Absalomi õesse Taamarisse.” 5 Seepeale ütles Joonadab: „Heida voodisse ja teeskle haiget. Kui su isa sind vaatama tuleb, ütle talle: „Palun, las mu õde Taamar toob mulle toitu. Las ta valmistab siin minu silme all mulle midagi kosutuseks ja ma söön tema käest.””

6 Amnon heitiski voodisse ja teeskles haiget. Kui kuningas teda vaatama tuli, ütles Amnon talle: „Palun, las mu õde Taamar tuleb siia ja küpsetab minu silme all paar südamekujulist kakukest, et ma saaksin tema käest süüa.” 7 Taavet lasigi Taamarile tema majja teate saata: „Palun mine oma venna Amnoni juurde ja valmista talle süüa.” 8 Niisiis läks Taamar oma venna Amnoni majja, kus too voodis lamas. Ta võttis taina, sõtkus seda ja küpsetas venna silme all kakke. 9 Seejärel võttis ta panni ja pakkus kooke Amnonile. See aga keeldus söömast ja ütles: „Mingu kõik välja!” ning kõik lahkusid.

10 Siis ütles Amnon Taamarile: „Too see toit mulle magamistuppa, et võiksin seda sinu käest süüa.” Taamar võttiski südamekujulised kakud, mis ta oli küpsetanud, ja viis need oma vennale Amnonile tema magamistuppa. 11 Ta astus venna juurde, et talle süüa anda, kuid see haaras temast kinni ja ütles talle: „Heida minu juurde, mu õeke!” 12 Taamar aga vastas: „Ei, mu vend! Ära häbista mind! Nii ei tehta Iisraelis. Ära tee sellist häbitegu! 13 Kuidas ma saaksin sellise teotusega elada? Ja sind hakataks Iisraelis põlgama! Palun räägi kuningaga, ta ei keela mind sulle!” 14 Amnon aga ei kuulanud teda. Ta sai temast jagu ja vägistas ta, nõnda teda alandades. 15 Pärast seda tundis Amnon Taamari vastu sügavat viha ja see viha oli tugevam kui armastus, mis tal tema vastu oli olnud. Amnon ütles talle: „Tõuse üles ja kao minema!” 16 Taamar aga vastas: „Ei, mu vend! Kui sa mu ära ajad, on see hullem sellest, mis sa juba tegid!” Kuid Amnon ei kuulanud teda.

17 Ta kutsus oma teenripoisi ja ütles: „Saada see siit välja ja pane uks tema järel lukku!” 18 (Taamaril oli seljas eriline* rüü, millist kandsid kuningatütred, kes olid neitsid.) Teener saatis ta välja ja sulges ukse tema järel. 19 Siis raputas Taamar endale tuhka pähe, käristas oma peene rüü lõhki ning läks, pea käte vahel, halades minema.

20 Tema vend Absalom küsis temalt: „Kas su vend Amnon tegi seda? Mu õde, ära räägi sellest kellelegi, sest ta on su vend. Ära võta seda nii südamesse.” Ja Taamar jäi teistest eraldatuna elama oma venna Absalomi majja. 21 Kui kuningas Taavet kõigest sellest kuulis, sai ta väga vihaseks. Ta ei tahtnud aga haavata oma poja Amnoni tundeid, sest ta armastas teda, kuna see oli tema esmasündinu. 22 Kuid Absalom ei rääkinud Amnoniga head ega halba. Ta vihkas Amnonit, kuna see oli tema õe Taamari häbistanud.

23 Kahe aasta pärast, kui Absalomi lambapügajad Efraimi lähedal Baal-Haasoris lambaid pügasid, kutsus Absalom sinna ka kõik kuningapojad. 24 Absalom tuli kuninga juurde ja ütles: „Sinu sulane pügab praegu lambaid. Kas mu isand kuningas tuleks koos oma sulastega minu juurde?” 25 Kuid kuningas vastas Absalomile: „Ei, mu poeg. Kui me kõik tuleksime, oleks see sulle koormaks.” Absalom käis talle küll peale, kuid tema ei nõustunud, vaid andis talle oma õnnistuse. 26 Siis Absalom ütles: „Kui sina ei tule, siis tulgu mu vend Amnon.” Kuningas küsis: „Miks tema peaks tulema?” 27 Ent Absalom käis talle niikaua peale, kuni kuningas saatiski Amnoni ja kõik kuningapojad tema juurde.

28 Absalom andis oma teenritele käsu: „Pidage Amnonit silmas! Kui vein on ta tuju rõõmsaks teinud, ütlen ma teile: „Lööge Amnon maha!” Ja siis tapke ta. Ärge kartke! See on ju minu käsk. Olge julged ja vaprad!” 29 Absalomi teenrid tegidki Amnoniga nii, nagu Absalom oli käskinud. Seda nähes kõik teised kuningapojad tõusid, hüppasid oma muulade selga ja põgenesid. 30 Kui nad veel teel olid, jõudis Taavetini sõnum „Absalom tappis kõik kuningapojad! Keegi neist ei jäänud ellu!”. 31 Seepeale kuningas tõusis, käristas oma riided lõhki ja langes maha. Ja kõik tema sulased seisid tema kõrval lõhkikäristatud riietega.

32 Aga Joonadab, Taaveti venna Siimea poeg, ütles: „Ärgu mu isand arvaku, et kõik noored kuningapojad on tapetud, sest vaid Amnon on surnud. Ta tapeti Absalomi käsul, kes plaanis seda juba päeval, mil Amnon tema õe Taamari häbistas. 33 Ärgu mu isand kuningas vaevaku oma südant sõnumi pärast, nagu oleksid kõik kuningapojad surnud, sest vaid Amnon on surnud.”

34 Absalom oli aga vahepeal põgenenud. Mõne aja pärast märkas vahimees, et teed pidi, mis kulgeb tema taga mäe kõrval, tuleb hulk rahvast. 35 Sellest teada saades ütles Joonadab kuningale: „Vaata, kuningapojad tulevad! Ongi nii, nagu su sulane rääkis.” 36 Kui ta oli seda öelnud, tulid kuningapojad valjult nuttes sisse. Ka kuningas ja kõik tema sulased nutsid kibedasti. 37 Kuid Absalom oli põgenenud Gesuri kuninga Talmai, Ammihudi poja juurde. Taavet aga leinas oma poega pikka aega. 38 Põgenenud Gesurisse, jäi Absalom sinna kolmeks aastaks.

39 Lõpuks sai kuningas Taavet Amnoni surmast üle ja ta igatses Absalomi järele.

^ 2. Saam. 13:18 Võib tõlkida ka „kaunistustega”.

2. Saamueli  14 : 1 - 33

14 Seruja poeg Joab nägi, et kuningas igatseb Absalomi järele. 2 Ta laskis Tekoast enda juurde kutsuda ühe targa naise ja ütles talle: „Teeskle palun leinajat. Pane selga leinariided ja ära võia end õliga. Käitu nii, nagu sa oleksid kedagi pikka aega leinanud. 3 Mine kuninga juurde ja räägi talle, mida ma sulle ütlen.” Seejärel ütles Joab talle, mida rääkida.

4 Tekoa naine läkski kuninga juurde, langes põlvili, kummardas maani ja ütles: „Oh, kuningas, palun aita mind!” 5 Kuningas küsis: „Mis sind vaevab?” Naine vastas: „Oh häda! Mu mees on surnud, ma olen lesk. 6 Sinu teenijal oli kaks poega. Need läksid väljal üksteisele kallale ning polnud kedagi, kes oleks neid lahutanud. Lõpuks tappis üks teise ära. 7 Nüüd aga on terve pere tõusnud minu, su teenija vastu ja nad nõuavad: „Anna välja see, kes oma venna maha lõi, et saaksime ta vennatapu eest surmata, olgugi ta pärija!” Nad kustutavad mu viimsegi hõõguva söe* ning mu mehele ei jää maa peale ei nime ega järeltulijat.”

8 Siis ütles kuningas naisele: „Mine koju, ma annan sinu kohta välja määruse.” 9 Seepeale lausus Tekoa naine: „Mu isand kuningas, tulgu see patt minu ja mu isa soo peale, kuid kuningas ja tema troon jäägu süüta!” 10 Kuningas sõnas: „Kui keegi sulle selles asjas veel midagi ütleb, siis too ta minu juurde, ja ta ei tülita sind enam.” 11 Kuid naine ütles: „Mõelgu kuningas ometi oma Jumala Jehoova peale, et veritasunõudja ei tooks veelgi suuremat õnnetust ega tapaks mu poega.” Kuningas vastas talle: „Nii tõesti, kui Jehoova elab, ei lange su poja peast juuksekarvagi!” 12 Naine lausus: „Palun luba oma teenijal veel kord oma isanda kuningaga rääkida.” Kuningas vastas: „Räägi!”

13 Naine ütles: „Oh, kuningas, miks sa siis oled teinud sellist kahju Jumala rahvale? Oma sõnadega oled sa teinud end ise süüdlaseks, sest sa oled pagendanud oma poja ega too teda tagasi. 14 Me kõik sureme ja oleme nagu maapinnale voolanud vesi, mida ei saa kokku koguda. Kuid Jumal ei taha elu võtta, vaid ta teab, miks pagendatu ei pea alatiseks pagendusse jääma. 15 Ma tulin seda oma isandale kuningale rääkima, sest rahvas hirmutas mind. Su teenija mõtles: „Ma räägin kuningaga, ehk ta kuulab oma orja. 16 Küll kuningas võtab mind kuulda ja päästab oma orja inimeste käest, kes tahavad mind ja mu ainsat poega Jumala antud pärandmaalt hävitada.” 17 Su teenija mõtles veel: „Rahustagu mind mu isanda kuninga sõnad.” Mu isand kuningas on ju nagu Jumala ingel, ta teeb vahet heal ja halval. Olgu su Jumal Jehoova sinuga!”

18 Siis lausus kuningas naisele: „Palun ära varja mu eest, mida ma sinult küsin.” Naine vastas: „Palun räägi, mu isand kuningas!” 19 Kuningas küsis: „Kas siin on Joabi käsi mängus?” Naine ütles: „Nii tõesti, kui sa elad, mu isand kuningas, see on just nii, nagu mu isand kuningas ütleb. Tõepoolest, sinu sulane Joab käskis mul seda teha ja tema pani su teenijale kõik need sõnad suhu. 20 Su sulane Joab tahtis sulle näidata seda asja teises valguses. Kuid mu isand on tark nagu Jumala ingel ja tema teab kõike, mis maa peal sünnib.”

21 Siis ütles kuningas Joabile: „Hästi, ma teen seda. Mine ja too noor Absalom tagasi.” 22 Seepeale langes Joab põlvili, kummardas maani ja ülistas kuningat. Ta ütles: „Nüüd su sulane teab, et on leidnud armu sinu, oma isanda kuninga silmis, sest kuningas on täitnud oma sulase palve.” 23 Seejärel tõusis Joab üles ja läks Gesurisse ning tõi Absalomi Jeruusalemma. 24 Kuid kuningas ütles: „Mingu ta oma majja, minu palet ta ei näe.” Ja Absalom pöördus tagasi oma majja, aga kuningat ta ei näinud.

25 Kogu Iisraelis polnud ühtki teist meest, keda oleks ta kena välimuse pärast rohkem ülistatud kui Absalomi. Pealaest jalatallani ei olnud tal ühtegi viga. 26 Kui ta lõikas oma juukseid — mida ta tegi iga aasta lõpus, sest need muutusid väga raskeks —, kaalusid need kuninga kaaluvihi järgi 200 seeklit*. 27 Absalomile oli sündinud kolm poega ja tütar Taamar, kes oli väga kaunis naine.

28 Absalom elas Jeruusalemmas kaks aastat, kuid ei näinud selle aja jooksul kuningat kordagi. 29 Siis kutsus Absalom Joabi, et läkitada teda kuninga juurde, kuid Joab ei nõustunud tulema. Absalom kutsus teda ka teist korda, aga too ei tulnud ikkagi. 30 Lõpuks andis Absalom oma sulastele käsu: „Joabi maatükk on minu oma kõrval ja seal kasvab oder. Minge ja süüdake see põlema!” Absalomi sulased süütasidki selle põlema. 31 Siis tuli Joab Absalomi juurde ja küsis: „Miks su sulased mu põllu põlema panid?” 32 Absalom vastas Joabile: „Ma kutsusin sind enda juurde, et sa läheksid ja küsiksid kuninga käest: „Miks ma pidin Gesurist tagasi tulema? Mul oleks parem olnud sinna jääda! Lubagu nüüd kuningas mul näha oma palet. Kui ma aga olen milleski süüdi, siis kuningas surmaku mind.””

33 Joab läks ja rääkis sellest kuningale. Siis kutsus kuningas Absalomi enda juurde. Too tuli, langes kuninga ees põlvili ja kummardas maani. Seejärel andis kuningas talle suud.

^ 2. Saam. 14:7 St viimsegi lootuse saada järeltulija.

^ 2. Saam. 14:26 Kuninga kaaluviht võis olla kuningapalees hoitav tavalise seekli standardkaaluviht või tavalisest seeklist erineva kuningliku seekli kaaluviht. Kui võtta aluseks tavaline seekel, kaalusid Absalomi juuksed umbes 2,3 kg.

2. Saamueli  15 : 1 - 37

15 Pärast kõiki neid sündmusi lasi Absalom teha endale vankri, hankis hobused ja pani enda ees jooksma 50 meest. 2 Absalomil oli kombeks tõusta hommikul vara ja seista linnavärava juurde viiva tee äärde. Kui keegi tuli mõne vaidluse pärast kuninga juurde õigust otsima, küsis Absalom temalt: „Mis linnast sa tuled?” Too vastas: „Su sulane on ühest Iisraeli suguharust.” 3 Absalom ütles talle: „Sul on oma asjas õigus, kuid kuningakojas pole kedagi, kes sind ära kuulaks.” 4 Ta lisas: „Kui vaid mina saaksin selle maa õigusemõistjaks! Siis tuleksid kõik oma tüliasjaga minu juurde ja mina mõistaksin neile õiglast kohut.”

5 Kui siis keegi tahtis Absalomi ees kummardada, embas Absalom teda ja andis talle suud. 6 Nõnda tegi Absalom kõigi iisraellastega, kes tulid kuninga juurde kohtusse. Nii varastas Absalom iisraellaste südamed.

7 Kui oli möödunud neli aastat*, ütles Absalom kuningale: „Luba mul palun minna Hebronisse, et ma saaksin täita Jehoovale antud tõotuse. 8 Sest su sulane tõotas Süürias Gesuris: „Kui Jehoova laseb mul Jeruusalemma tagasi tulla, siis toon ma Jehoovale ohvri!”” 9 Kuningas vastas talle: „Mine rahuga!” Ja Absalom läks Hebronisse.

10 Absalom saatis salaja käskjalad kõigile Iisraeli suguharudele ütlema: „Niipea kui te kuulete sarvehäält, teatage: „Absalom on saanud Hebronis kuningaks!”” 11 Absalom kutsus endaga Jeruusalemmast kaasa 200 meest. Nad läksid midagi kahtlustamata ega teadnud, mis tal plaanis on. 12 Ohverdamise ajal lasi Absalom kutsuda enda juurde Taaveti nõuniku giilolase Ahitofeli, kes oli oma linnas Giilos. Vandenõu kogus üha jõudu ja Absalomiga liitus järjest rohkem inimesi.

13 Mõne aja pärast tuli sõnumitooja Taavetile teatama: „Iisraellaste südamed on hakanud hoidma Absalomi poole!” 14 Taavet ütles kohe kõigile oma sulastele Jeruusalemmas: „Me peame põgenema, sest muidu ei pääse ükski meist Absalomi käest! Kiirustame, et ta ei tabaks meid, ei tooks meile õnnetust kaela ega lööks linnaelanikke mõõgaga maha!” 15 Kuninga sulased vastasid talle: „Nagu isand kuningas otsustab, nõnda su sulased ka teevad.” 16 Ja kuningas lahkus koos kõigi oma kodakondsetega, aga kümme liignaist jättis ta koja eest hoolt kandma. 17 Kuningas ja kõik ta saatjad jõudsid Beet-Merhakisse* ning peatusid seal.

18 Kõik kuninga sulased lahkusid koos temaga, samuti kõik kreedid ja pleedid ning 600 gatlast, kes olid tulnud koos temaga* Gatist. Kui nad kuningast möödusid, vaatas ta nad kõik üle. 19 Kuningas ütles gatlasele Ittaile: „Miks peaksid sina meiega kaasa tulema? Mine tagasi ja jää uue kuninga juurde, sest sa oled võõramaalane ja niigi juba omalt maalt põgenenud. 20 Alles eile sa tulid. Kas peaksin juba täna laskma sul endaga ühes tulla, kui ma isegi ei tea, kuhu ma lähen ja millal? Mine tagasi ja võta oma vennad endaga kaasa. Saatku sind Jehoova truu armastus ja ustavus!” 21 Kuid Ittai vastas kuningale: „Nii tõesti, kui Jehoova elab, ja nii tõesti, kui mu isand kuningas elab, su sulane tahab olla seal, kus on mu isand! Ma olen valmis sinu pärast kasvõi surema!” 22 Seepeale ütles Taavet Ittaile: „Hästi, tule kaasa!” Ja gatlane Ittai läks temaga kaasa koos kõigi oma meeste ja lastega.

23 Rahvas läks läbi Kidroni oru ja kuningas seisis oru ääres ning kõik sealsed elanikud nutsid valjusti; rahvas läks mööda teed, mis viis kõrbesse. 24 Seal olid ka Saadok ja koos temaga kõik leviidid; nemad kandsid Jumala lepingulaegast. Nad panid Jumala laeka maha ja Ebjatar tuli samuti sinna ning ootas, kuni kõik olid linnast väljunud ja orust läbi läinud. 25 Seejärel ütles kuningas Saadokile: „Vii Jumala laegas linna tagasi. Kui ma Jehoova silmis armu leian, siis toob ta mind tagasi ja laseb mul näha laegast ja selle asupaika. 26 Aga kui ta ütleb, et ma pole talle meele järele, siis tehku ta minuga, nagu heaks arvab.” 27 Kuningas ütles preester Saadokile veel: „Eks ole sa nägija? Minge rahus linna tagasi, sina ja Ebjatar, ning võtke endaga kaasa oma pojad, sina oma poeg Ahimaats ja Ebjatar oma poeg Joonatan. 28 Mina jään kõrbesse koolme juurde, kuni olen saanud teilt sõnumi.” 29 Saadok ja Ebjatar viisidki Jumala laeka tagasi Jeruusalemma ning jäid ka ise sinna.

30 Taavet läks nuttes, pea kaetud ja paljajalu, üles Õlimäele. Kõik, kes olid koos temaga, katsid samuti oma pea ja läksid nuttes üles. 31 Taavetile anti teada: „Ka Ahitofel on nende hulgas, kes sepitsevad koos Absalomiga vandenõu.” Seepeale ütles Taavet: „Jehoova, palun pööra Ahitofeli nõu rumaluseks!”

32 Kui Taavet jõudis mäeharjale, kus käidi Jumalat kummardamas, tuli talle vastu arklane Huusai, riided lõhki käristatud ja mulda pea peale raputatud. 33 Taavet ütles talle: „Kui sa tuled koos minuga, oled sa mulle üksnes koormaks. 34 Ent kui sa lähed tagasi linna ja teatad Absalomile: „Oo, kuningas, ma olen sinu sulane! Varem olin ma su isa sulane, kuid nüüd tahan ma teenida sind”, siis saad sa Ahitofeli nõu, mis ta minu vastu annab, nurja ajada. 35 Eks ole seal koos sinuga ka preestrid Saadok ja Ebjatar? Räägi neile edasi kõik, mis sa kuningakojas kuuled. 36 Nendega koos on ka Saadoki poeg Ahimaats ja Ebjatari poeg Joonatan. Andke mulle nende kaudu teada kõigest, mida te kuulete.” 37 Taaveti sõber* Huusai läkski Jeruusalemma ja samal ajal jõudis sinna ka Absalom.

^ 2. Saam. 15:7 Teine võimalik tähendus: „40 aastat”, ilmselt Taaveti võidmisest.

^ 2. Saam. 15:17 Nimi Beet-Merhak tähendab „kaugel asuv maja”.

^ 2. Saam. 15:18 Viitab ilmselt salmis 19 mainitud Ittaile.

^ 2. Saam. 15:37 Võib tõlkida ka „usaldusmees”.

2. Saamueli  16 : 1 - 23

16 Kui Taavet mäelt laskus, tuli talle vastu Mefiboseti sulane Siiba, kellel oli kaasas kaks saduldatud eeslit ning nende seljas 200 leiba, 100 rosinapätsikest, 100 suvistest puuviljadest* pätsikest ja suur veininõu. 2 Kuningas küsis Siibalt: „Miks sa need tõid?” Siiba vastas: „Eeslid on kuninga perele ratsutamiseks, leib ja suvised puuviljad noortele meestele kehakinnituseks ning vein väsinule kõrbes joomiseks.” 3 Seejärel kuningas küsis: „Kus on su isanda poeg*?” Siiba lausus: „Ta jäi Jeruusalemma, öeldes: „Nüüd annab Iisraeli sugu mulle tagasi mu isa kuningavõimu.”” 4 Kuningas teatas: „Kõik, mis kuulus Mefibosetile, on nüüd sinu!” Siis ütles Siiba: „Ma kummardan su ees. Leidku ma su silmis armu, mu isand kuningas!”

5 Kui kuningas Taavet jõudis Bahuurimisse, tuli talle seal needusi karjudes vastu üks mees Sauli soost, Geera poeg Simei. 6 Ta loopis kuningas Taavetit ja tema sulaseid kividega, samuti kogu rahvast ja kõiki vägevaid mehi, kes olid kuningast paremal ja vasakul. 7 Simei needis Taavetit sõnadega: „Kao minema! Kao minema, sa veresüüga mees, sa nurjatu! 8 Jehoova tasub sulle selle eest, et sa oled valanud Sauli soo verd ja saanud tema asemel kuningaks. Nüüd annab Jehoova kuningavõimu su pojale Absalomile. Sind on tabanud õnnetus, sest su peal on veresüü!”

9 Siis ütles Seruja poeg Abisai kuningale: „Miks tohib see surnud koer needa mu isandat kuningat? Las ma lähen ja raiun tal pea otsast!” 10 Kuid kuningas vastas: „Mis see teisse puutub, Seruja pojad? Las ta neab mind, sest Jehoova on talle öelnud: „Nea Taavetit!” Kes tohiks siis küsida: „Miks sa seda teed?”?” 11 Siis ütles Taavet Abisaile ja kõigile oma sulastele: „Mu oma poeg, kes mulle on sündinud, püüab mu hinge, seda enam siis see benjaminlane. Jätke ta rahule, et ta võiks mind needa, sest Jehoova on käskinud tal seda teha. 12 Ehk Jehoova näeb mu viletsust ja vahest teeb Jehoova mulle tänase needmise asemel head.” 13 Siis läks Taavet koos oma meestega mööda teed edasi, Simei aga kõndis temaga kohakuti mööda mäenõlva, karjus needusi ning loopis kive ja liiva.

14 Kuningas ja temaga koos olev rahvas jõudsid lõpuks väsinuna oma sihtkohta ja jäid sinna puhkama.

15 Aga Absalom ja kõik Iisraeli mehed olid tulnud Jeruusalemma; ka Ahitofel oli temaga. 16 Arklane Huusai, Taaveti sõber, tuli Absalomi juurde ja lausus: „Elagu kuningas! Elagu kuningas!” 17 Seepeale küsis Absalom Huusailt: „Kas selline ongi su truu armastus oma sõbra vastu? Miks sa ei läinud koos oma sõbraga?” 18 Huusai vastas: „Ma toetan seda, kelle on valinud Jehoova, see rahvas ja kõik Iisraeli mehed. Ma jään tema juurde. 19 Ja keda ma peaksingi teenima kui mitte tema poega? Nagu ma teenisin su isa, nii teenin ma ka sind!”

20 Absalom ütles Ahitofelile: „Anna mulle nõu. Mida me peaksime tegema?” 21 Ahitofel vastas Absalomile: „Mine maga oma isa liignaistega, kelle ta jättis koda hoidma. Siis kuuleb kogu Iisrael, et sa oled end oma isale vastikuks teinud, ning kõik sinu toetajad saavad julgust.” 22 Absalomile püstitati katusele telk ning ta magas oma isa liignaistega kogu Iisraeli silme all.

23 Ahitofeli nõu, mis ta sel ajal andis, oli otsekui Jumalalt. Nii kõrgelt hindasid Taavet ja Absalom kõiki Ahitofeli nõuandeid.

^ 2. Saam. 16:1 Need olid üldjuhul viigimarjad, aga mõnikord ka datlid.

^ 2. Saam. 16:3 Mõeldakse pojapoega.

2. Saamueli  17 : 1 - 29

17 Ahitofel ütles Absalomile: „Las ma valin 12 000 meest ja lähen täna öösel Taavetit taga ajama. 2 Ma ründan teda, kui ta on väsinud ja jõuetu, ning ajan ta paanikasse. Siis jookseb kogu temaga olev rahvas laiali ja ma löön kuninga maha. 3 Seejärel toon ma rahva sinu juurde tagasi. Rahva tagasitulek sõltub mehest, keda sa jahid. Kui ta on tapetud, siis leiab rahvas rahu.” 4 See ettepanek meeldis Absalomile ja kõigile Iisraeli vanematele.

5 Ent Absalom ütles: „Kutsuge siia ka arklane Huusai. Kuulame, mis temal on öelda.” 6 Huusai tuli Absalomi juurde ja Absalom ütles talle: „Ahitofel andis sellist nõu. Kas me peaksime niimoodi toimima? Kui mitte, siis mida sina soovitad?” 7 Huusai vastas Absalomile: „Seekord ei ole Ahitofeli nõuanne hea.”

8 Huusai jätkas: „Sa tunned oma isa ja tema mehi. Nad on vaprad, pealegi kibestunud nagu emakaru, kes on poegadest ilma jäänud. Su isa on sõjamees ja ta ei puhka oma meestega ööselgi. 9 Ta peidab end praegu kuskil koopas või mujal. Kui ta ründab su mehi esimesena, siis need, kes sellest kuulevad, ütlevad: „Absalomi omad on lüüa saanud!” 10 Seepeale löövad kartma isegi julged mehed, kelle süda on nagu lõvi süda, sest terve Iisrael teab, et su isa on vapper, nagu on vaprad ka tema mehed. 11 Mina soovitan sul koguda Daanist Beer-Sebani kokku kõik iisraellased, keda on sama palju kui liiva mere ääres, ja sina ise vii nad lahingusse. 12 Me ründame teda, kus ta ka poleks, ja laskume tema peale nagu kaste maapinnale. Keegi ei jää ellu, ei ta ise ega ta mehed. 13 Kui ta taandub mõnda linna, võtab terve Iisrael köied ja tõmbab selle linna orgu, nii et kivikestki ei jää järele.”

14 Selle peale ütlesid Absalom ja kõik Iisraeli mehed: „Arklase Huusai nõuanne on Ahitofeli omast parem!”, sest Jehoova oli otsustanud Ahitofeli hea nõuande nurjata, et Jehoova võiks saata Absalomi õnnetusse.

15 Siis ütles Huusai preestritele Saadokile ja Ebjatarile: „Ahitofel soovitas Absalomile ja Iisraeli vanematele üht, mina aga teist. 16 Saatke nüüd kiiresti Taavetile sõna ja hoiatage teda: „Kuningas ärgu jäägu selleks ööks kõrbesse koolme juurde*, vaid mingu teisele poole jõge, et ta oma rahvaga ei hukkuks.””

17 Üks teenijatüdruk läks ja ütles selle kõik edasi Joonatanile ja Ahimaatsile, kes olid Een-Rogelis. Need läksidki kuningas Taavetile teadet viima. Linna nad ei julgenud minna, sest neid oleks võidud näha. 18 Ent üks noormees siiski nägi neid ja rääkis sellest Absalomile. Mõlemad sõnumiviijad ruttasid minema ja jõudsid ühe mehe juurde, kes elas Bahuurimis. Tema maja õues oli kaev ja nad ronisid sinna. 19 Mehe abikaasa kattis kaevusuu kinni ja kuhjas selle peale vilja ning keegi ei märganud midagi. 20 Absalomi sulased jõudsid naise juurde ja küsisid: „Kus on Ahimaats ja Joonatan?” Naine vastas: „Nad läksid vee poole.” Sulased otsisid neid, kuid ei leidnud ning pöördusid tagasi Jeruusalemma.

21 Kui tagaajajad olid lahkunud, tulid mehed kaevust välja. Nad läksid kuningas Taaveti juurde ja ütlesid talle: „Minge kiiresti üle jõe, sest Ahitofel on andnud nõu, mis ei tõota teile head.” 22 Taavet läks kohe koos rahvaga üle Jordani. Koiduajaks olid nad kõik Jordani ületanud.

23 Kui Ahitofel nägi, et tema nõu ei võetud kuulda, saduldas ta eesli, sõitis kodulinna ning läks oma majja. Ta tegi oma peres viimased korraldused ja poos siis end üles. Nii ta suri ning ta maeti oma esiisade matmispaika.

24 Taavet oli läinud Mahanaimi ja Absalom koos kõigi iisraellastega ületas Jordani. 25 Absalom pani Joabi asemel väeülemaks Amaasa, kes oli iisraellase Jitra poeg. Jitra oli heitnud Naahase tütre Abigaili juurde, kelle õde oli Joabi ema Seruja. 26 Iisrael ja Absalom lõid laagri üles Gileadimaale.

27 Kui Taavet tuli Mahanaimi, tõid ammonlaste Rabbas elava Naahase poeg Sobi, Lo-Debaris elava Ammieli poeg Maakir ja Rogelimis elav gileadlane Barsillai 28 magamisasemeid, kausse, savinõusid, nisu, otra, jahu, röstitud viljateri, põldube, läätsi, 29 mett, võid, lambaid ja juustu. Nad tõid selle kõik Taavetile ja tema juures olevale rahvale, sest nad ütlesid: „Inimesed on kõrbes näljased, väsinud ja janus.”

^ 2. Saam. 17:16 Teine võimalik tähendus: „kõrbetasandikule”.

2. Saamueli  18 : 1 - 33

18 Taavet luges ära tema juures olevad mehed ning seadis nende üle tuhande- ja sajapealikud. 2 Kolmandiku meestest otsustas Taavet välja saata Joabi juhtimisel, kolmandiku Joabi venna, Seruja poja Abisai juhtimisel ja kolmandiku gatlase Ittai juhtimisel. Siis ütles kuningas meestele: „Mina tulen samuti teiega!” 3 Aga need vastasid: „Ära tule, sest kui me peame põgenema, ei hooliks nad meist, ja kui pooled meist hukkuksid, ei läheks see neile korda. Sina aga oled väärt kümmet tuhandet meest! Seepärast oleks parem, kui sa jääksid linna ja meile siit abi saadaksid.” 4 Kuningas kostis: „Hea küll, ma teen, nagu te ütlete.” Ja ta seisis linnaväravas, kui mehed sadade ja tuhandete kaupa linnast väljusid. 5 Siis andis kuningas Joabile, Abisaile ja Ittaile käsu: „Säästke minu pärast noort Absalomi!” Kõik mehed kuulsid, kui kuningas pealikele Absalomi kohta selle käsu andis.

6 Mehed läksid iisraellaste vastu ja lahing toimus Efraimi metsas. 7 Iisraellased said Taaveti sulaste käest lüüa ning langenuid oli väga palju, 20 000 meest. 8 Lahingutegevus laienes üle kogu selle piirkonna. Mets aga neelas sel päeval rohkem inimesi kui mõõk.

9 Lõpuks sattus Absalom kokku Taaveti sulastega. Ta ratsutas muula seljas, jõudis siis põgenedes suure harulise puu alla ja jäi peadpidi okstesse kinni. Muul jooksis edasi, Absalom aga rippus seal maa ja taeva vahel. 10 Üks mees nägi seda ja teatas Joabile: „Ma nägin Absalomi ühe suure puu okste küljes rippumas.” 11 Joab ütles seepeale: „Kui sa teda nägid, miks sa teda siis sealsamas ei tapnud? Ma oleksin kohe rõõmuga andnud sulle selle eest 10 seeklit* hõbedat ja vöö.” 12 Mees vastas Joabile: „Kui mulle kaalutaks välja ka 1000 seeklit* hõbedat, ei tõstaks ma oma kätt kuningapoja vastu! Me ju ise kuulsime, kuidas kuningas andis sulle, Abisaile ja Ittaile käsu: „Vaadake, et Absalomiga midagi ei juhtuks!” 13 Kui ma poleks kuuletunud ja oleksin talt elu võtnud, ei oleks see kuningale teadmata jäänud. Sina aga poleks mu kaitseks välja astunud.” 14 Aga Joab vastas: „Mul pole aega siin sinuga lobiseda!” Ta võttis kolm ora* ja torkas need Absalomile südamesse, kui too veel elusana okste küljes rippus. 15 Siis tulid kümme Joabi relvakandjat ja surmasid Absalomi. 16 Seejärel puhus Joab sarve, et mehed lõpetaksid iisraellaste tagaajamise, ning Joabi märguande peale mehed peatusid. 17 Absalom visati metsas suurde auku ja tema peale kuhjati kõrge kivihunnik. Iisraellased aga põgenesid igaüks oma koju.

18 Kui Absalom veel elas, oli ta lasknud endale Kuningaorgu samba püstitada, öeldes: „Mul pole poega, kes mu nime edasi kannaks.” Ta oli pannud sellele sambale oma nime ja seda kutsutakse tänini Absalomi mälestussambaks.

19 Saadoki poeg Ahimaats ütles: „Las ma jooksen ja viin kuningale sõnumi, et Jehoova on mõistnud ta õigeks ja päästnud ta vaenlaste käest.” 20 Joab aga vastas: „Sina täna sõnumit ei vii. Sa võid olla sõnumiviija mõnel muul päeval, aga mitte täna, sest surnud on kuningapoeg.” 21 Siis ütles Joab ühele kušiidile: „Mine ja räägi kuningale, mida sa nägid!” Kušiit kummardas Joabi ees ja jooksis minema. 22 Seejärel ütles Saadoki poeg Ahimaats Joabile: „Saagu mis saab, ent luba ka mul joosta selle kušiidi järel!” Joab kostis: „Mu poeg, miks sa tahad minna? Sul pole ju midagi teatada.” 23 Ahimaats aga käis talle peale: „Saagu mis saab, las ma jooksen!” Joab vastas: „Eks jookse siis.” Ahimaats jooksiski mööda teed, mis läks läbi Jordani piirkonna, ja möödus lõpuks kušiidist.

24 Taavet istus sel ajal välimise ja sisemise värava vahel. Vahimees läks müüri peale värava katusele, vaatas ja nägi üht meest jooksmas. 25 Ta teatas sellest kuningale ja kuningas ütles: „Kui ta on üksi, siis on ta sõnumitooja.” Kui jooksja lähemale jõudis, 26 nägi vahimees teist meest jooksmas. Ta hõikas väravavalvurile: „Vaata, veel üks mees jookseb!” Kuningas ütles: „Ka see toob sõnumeid.” 27 Vahimees lisas: „Esimene mees jookseb nagu Saadoki poeg Ahimaats.” Kuningas kostis: „Tema on hea mees ja toob häid sõnumeid.” 28 Kohale jõudes hüüdis Ahimaats kuningale: „Kõik on hästi!” Siis langes ta kuninga ette silmili maha ja ütles: „Olgu õnnistatud sinu Jumal Jehoova, kes on andnud su kätte mehed, kes mässasid mu isanda kuninga vastu!”

29 Kuningas aga küsis: „Kas noore Absalomiga on kõik korras?” Ahimaats vastas: „Kui Joab kuninga sulase ja minu, su sulase, teele saatis, nägin ma suurt segadust, kuid ma ei tea, mis seal toimus.” 30 Kuningas ütles: „Astu kõrvale ja seisa siin.” See astuski kõrvale ja jäi ootama.

31 Siis jõudis kohale kušiit ja ütles: „Mu isand kuningas, mul on sulle sõnum, et täna on Jehoova õiguse jalule seadnud, päästes sind kõigi nende käest, kes su vastu mässasid!” 32 Kuningas aga küsis temalt: „Kas noore Absalomiga on kõik korras?” Kušiit vastas: „Juhtugu mu isanda kuninga vaenlaste ja kõigi mässajatega, kes tahtsid sulle kurja teha, samamoodi, nagu juhtus selle noore mehega!”

33 See teade vapustas kuningat. Ta läks nuttes üles katusekambrisse värava kohal ja halas: „Oh mu poeg Absalom! Mu poeg, mu poeg Absalom! Oleksin ma ise surnud sinu asemel, mu poeg Absalom, mu poeg!”

^ 2. Saam. 18:11 114 g. (Vt lisa B14.)

^ 2. Saam. 18:12 11,4 kg.

^ 2. Saam. 18:14 Teine võimalik tähendus: „oda”. Sõna-sõnalt „keppi”.

2. Saamueli  19 : 1 - 43

19 Joabile teatati: „Kuningas nutab ja leinab Absalomi.” 2 Võidurõõm muutus sel päeval kogu rahvale leinaks, sest rahvas kuulis, et kuningas leinab oma poega. 3 Rahvas tuli linna vargsi, otsekui need, kes tunnevad häbi, et on lahinguväljalt põgenenud. 4 Kuningas oli katnud näo ja halas valjult: „Mu poeg Absalom! Absalom, mu poeg, mu poeg!”

5 Joab tuli kuninga juurde majja ja ütles: „Sa oled täna pannud häbi tundma kõik oma sulased, kes on päästnud sinu elu ning su poegade, tütarde, naiste ja liignaiste elu. 6 Sa armastad neid, kes sind vihkavad, ja vihkad neid, kes sind armastavad. Täna oled sa näidanud, et sa ei hooli oma pealikest ega sulastest, sest ma olen kindel, et sulle meeldiks pigem see, et Absalom elaks ja meie ülejäänud oleksime surnud. 7 Tõuse nüüd ning mine ja julgusta oma sulaseid, sest ma vannun Jehoova nimel, et kui sa seda ei tee, ei jää õhtuks su juurde ühtegi meest! See oleks aga hullem kui kõik õnnetused, mis sind noorest east kuni tänaseni on tabanud.” 8 Seepeale kuningas tõusis ja istus linnaväravasse. Rahvale teatati, et kuningas istub väravas, ning rahvas kogunes kuninga juurde.

Aga iisraellased olid põgenenud igaüks oma koju. 9 Kõigis Iisraeli suguharudes vaieldi omavahel: „Kuningas on päästnud meid vaenlaste käest ja vabastanud meid vilistite käest, kuid nüüd on ta Absalomi pärast maalt põgenenud. 10 Aga Absalom, kelle me endale juhiks võidsime, hukkus lahingus. Miks te nüüd midagi ei tee, et kuningat tagasi tuua?”

11 Kuningas Taavet saatis preestritele Saadokile ja Ebjatarile sõnumi: „Öelge Juuda vanematele: „Miks teie peaksite olema viimased, kes tahavad kuningat oma kotta tagasi tuua? Kuningani on jõudnud jutud, mida räägitakse terves Iisraelis. 12 Teie olete mu vennad, minuga üks luu ja liha. Miks peaksite siis olema viimased, kes tahavad kuningat tagasi tuua?” 13 Ja Amaasale öelge: „Eks ole sina minuga üks luu ja liha? Jumal tehku minuga ükskõik mida, kui sinust ei saa nüüdsest Joabi asemel mu väeülemat!””

14 Nõnda võitis kuningas kõigi Juuda meeste südamed, nii et need teatasid talle üksmeelselt: „Tule tagasi, sina ja kõik su sulased!”

15 Kuningas asuski tagasiteele ja jõudis Jordani äärde. Juudalased tulid Gilgalisse, et kuningale vastu minna ja ta üle Jordani tuua. 16 Geera poeg Simei, benjaminlane Bahuurimist, ruttas koos juudalastega kuningas Taavetile vastu. 17 Temaga oli veel 1000 benjaminlast. Samuti ruttas Jordani äärde Sauli suguvõsa teener Siiba koos oma 15 poja ja 20 sulasega ning jõudis sinna enne kuningat. 18 Ta ületas* koolme, et tuua üle kuninga pere ja täita kõik kuninga soovid. Aga kui kuningas hakkas Jordanit ületama, langes Geera poeg Simei tema ette 19 ja ütles talle: „Ärgu pangu mu isand mulle süüks ega pidagu meeles seda tegu, mis su sulane tegi päeval, mil mu isand kuningas lahkus Jeruusalemmast! Ärgu kuningas võtku seda südamesse! 20 Sinu sulane teab hästi, et on patustanud. Seepärast olen ma kogu Joosepi soost esimesena oma isandale kuningale vastu tulnud.”

21 Siis lausus Seruja poeg Abisai: „Kas Simeid ei tuleks surmata selle eest, et ta needis Jehoova võitut?” 22 Kuid Taavet vastas: „Mis see teisse puutub, Seruja pojad? Miks te mulle vastu hakkate? Kas täna peaks kedagi Iisraelis surmatama? Eks ole ma jälle kuningas Iisraeli üle!” 23 Ja kuningas ütles Simeile: „Sa ei sure!” ning vandus talle seda.

24 Kuninga juurde tuli ka Sauli pojapoeg Mefiboset. Ta ei olnud hoolitsenud oma jalgade eest, polnud piiranud oma habet ega pesnud oma riideid alates päevast, mil kuningas oli lahkunud, kuni päevani, mil ta tuli rahuga tagasi. 25 Kui Mefiboset tuli Jeruusalemma* kuningaga kohtuma, küsis kuningas temalt: „Miks sa ei tulnud koos minuga, Mefiboset?” 26 Too vastas: „Mu isand kuningas, mu sulane pettis mind. Su sulane ütles: „Sadulda mulle eesel, et võiksin minna koos kuningaga”, sest su sulane on vigane. 27 Aga tema laimas su sulast mu isanda kuninga ees. Kuid mu isand kuningas on nagu Jumala ingel. Tee nüüd, mis on sinu silmis hea. 28 Mu isand kuningas oleks võinud kogu mu isa soo hävitada, kuid sina oled pannud oma sulase nende sekka, kes söövad su lauas. Mis õigust on mul veel kuningale millegi üle kurta?”

29 Kuid kuningas ütles talle: „Mis sellest nüüd enam rääkida. Ma olen otsustanud, et teil tuleb Siibaga maa omavahel ära jagada.” 30 Mefiboset aga vastas: „Võtku ta kõik endale, peaasi, et kuningas on tulnud rahuga koju.”

31 Gileadlane Barsillai oli tulnud Rogelimist, et saata kuningat Jordanini. 32 Barsillai oli juba elatanud, 80-aastane. Kui kuningas viibis Mahanaimis, oli Barsillai teda toiduga varustanud, sest ta oli väga rikas mees. 33 Kuningas ütles talle: „Tule koos minuga üle Jordani ja ma toidan sind Jeruusalemmas.” 34 Kuid Barsillai vastas: „Paljuks mul veel elupäevi on, et peaksin koos kuningaga Jeruusalemma tulema? 35 Ma olen juba 80-aastane. Kas ma oskan enam heal ja halval vahet teha? Kas mina, su sulane, tunnen enam toidu ja joogi maitset või kuulen lauljate ja lauljannade häält? Miks peaks su sulane olema koormaks mu isandale kuningale? 36 Piisab sellest, et su sulane saatis kuningat Jordanini. Miks peaks kuningas mulle selliselt tasuma? 37 Las su sulane läheb tagasi, et surra oma linnas, oma isa ja ema matmispaiga lähedal. Siin aga on su sulane Kimham. Mingu tema koos mu isanda kuningaga ning tee temale, mis on sinu silmis hea.”

38 Seepeale vastas kuningas: „Tulgu Kimham minuga ja ma teen talle, mis on sinu silmis hea. Ja sullegi teen ma kõik, mida sa soovid.” 39 Nüüd läks kogu rahvas üle Jordani. Ka kuningas läks üle. Ta andis Barsillaile suud, õnnistas teda ning Barsillai naasis koju. 40 Kuningas läks Gilgalisse ning Kimham läks koos temaga. Kuninga tõid üle Jordani kõik juudalased ja pooled iisraellased.

41 Siis tulid kõik iisraellased kuninga juurde ja küsisid: „Miks meie vennad juudalased varastasid sinu ning tõid kuninga, tema pere ja kõik Taaveti mehed üle Jordani?” 42 Juudalased vastasid iisraellastele: „Sest kuningas on meie sugulane. Miks te vihastute selle pärast? Kas me oleme kuninga kulul söönud või oleme saanud mingi kingituse?”

43 Aga iisraellased vastasid neile: „Kümme osa kuningast kuulub meile, seepärast on meil Taavetile suurem õigus kui teil. Miks olete meid põlanud? Kas meil poleks olnud esimesena õigus kuningat tagasi tuua?” Aga juudalaste sõna jäi iisraellaste omale peale.

^ 2. Saam. 19:18 Teine võimalik tähendus: „nad ületasid”.

^ 2. Saam. 19:25 Teine võimalik tähendus: „Jeruusalemmast”.

2. Saamueli  20 : 1 - 26

20 Seal oli üks nurjatu mees, benjaminlane Seeba, Bikri poeg. Ta puhus sarve ja teatas: „Meil pole midagi tegemist Taavetiga! Ei ole meil ühist pärandit Iisai pojaga. Igaüks oma jumalate* juurde, Iisrael!” 2 Seepeale keerasid iisraellased Taavetile selja ja läksid Bikri poja Seeba järel, kuid juudalased järgnesid oma kuningale Jordani äärest Jeruusalemma.

3 Kui Taavet jõudis oma kotta Jeruusalemmas, lasi ta viia kümme liignaist, kelle ta oli jätnud koja eest hoolt kandma, eraldiasuvasse majja, kus neid valvati. Ta varustas neid toiduga, kuid ei puutunud neisse. Neid hoiti seal kuni nende surmapäevani ja nad olid nagu lesed, kuigi nende mees elas.

4 Kuningas ütles Amaasale: „Kutsu kolme päeva jooksul Juuda mehed minu juurde ja tule ka ise siia!” 5 Amaasa läkski ja kutsus Juuda kokku, aga tal läks kauem aega, kui kuningas oli talle andnud. 6 Siis ütles Taavet Abisaile: „Bikri poeg Seeba võib meile rohkem kurja teha kui Absalom. Võta oma isanda sulased ja aja teda taga, et ta ei jõuaks mõnda kindlustatud linna ega pääseks meie käest.” 7 Joabi mehed, kreedid, pleedid ning kõik vägevad mehed läksid tema järel. Nad lahkusid Jeruusalemmast, et Bikri poega Seebat taga ajada. 8 Kui nad jõudsid Gibeonis oleva suure kivi juurde, kohtusid nad Amaasaga. Joabil oli seljas sõjarüü ja puusal tupes mõõk. Kui Joab ettepoole astus, libises ta mõõk tupest välja.

9 Joab küsis Amaasalt: „Kas kõik on hästi, mu vend?” Ta võttis parema käega Amaasal habemest kinni, et talle suud anda. 10 Amaasa aga ei osanud karta mõõka Joabi käes. Joab torkas talle kõhtu, nii et tema sisikond valgus välja. Teist korda polnud vaja enam torgata, sest ühest korrast piisas tema tapmiseks. Siis läks Joab koos oma venna Abisaiga Bikri poega Seebat taga ajama.

11 Üks Joabi noortest meestest ütles Amaasa kõrval seistes: „Kes on Joabi poolt ja kes toetab Taavetit, need järgnegu Joabile!” 12 Amaasa aga tõmbles keset teed oma veres. Kui see mees nägi, et kõik peatuvad, tiris ta Amaasa tee pealt ära ja viskas temale rõivatüki peale, kuna ta nägi, et iga möödamineja jääb sinna seisma. 13 Kui ta oli Amaasa tee pealt kõrvaldanud, järgnesid kõik Joabile, et Bikri poega Seebat taga ajada.

14 Seeba läks läbi kõigi Iisraeli suguharude maa Aabel-Beet-Maakasse. Kõik bikrilased tulid kokku ja läksid samuti tema juurde sellesse linna.

15 Kuid Joab oma meestega piiras sisse Aabel-Beet-Maaka, kuhu Seeba oli põgenenud, ja kuhjas selle kaitsevalliga ümbritsetud linna vastu piiramisvalli. Seejärel hakkas Joab oma meestega müürialust õõnestama, et müür kokku kukuks. 16 Siis hüüdis üks tark naine linnamüürilt: „Kuulge, teie! Öelge Joabile, et ta siia tuleks! Ma tahan temaga rääkida.” 17 Joab läks lähemale ja naine küsis: „Kas sina oled Joab?” Too vastas: „Olen küll.” Naine lausus: „Kuula, mis su teenijal öelda on.” Joab vastas: „Räägi!” 18 Naine ütles: „Varem oli kombeks öelda: „Küsige nõu Aabelist ja kõik saab korda!” 19 Ma räägin nende nimel, kes on Iisraelis rahumeelsed ja ustavad. Sa tahad hävitada selle Iisraeli emalinna. Miks sa tahad neelata Jehoova pärandi?” 20 Joab kostis: „Mul pole mõtteski sellele linnale lõppu teha ega seda hävitada. 21 Asi on hoopis selles, et üks mees Efraimi mägismaalt, Bikri poeg Seeba, on tõstnud kuningas Taaveti vastu mässu. Andke ta meile välja, siis me lahkume siit!” Naine vastas Joabile: „Me viskame tema pea üle müüri!”

22 Siis läks see tark naine rahva juurde ning nad raiusid Bikri poja Seeba pea maha ja viskasid Joabile. Seepeale puhus Joab sarve ja tema mehed tõmbusid linna alt tagasi ning igaüks läks oma koju. Joab aga pöördus tagasi kuninga juurde Jeruusalemma.

23 Joab oli kogu Iisraeli sõjaväe pealik. Joojada poeg Benaja oli kreetide ja pleetide ülem. 24 Adoram oli töölevärvatute ülevaataja ja Ahiluudi poeg Joosafat oli kroonik. 25 Seva oli kirjutaja ning Saadok ja Ebjatar olid preestrid. 26 Jairilane Iira oli üks Taaveti kõrgemaid ametnikke.

^ 2. Saam. 20:1 Teine võimalik tähendus: „telkide”.

2. Saamueli  21 : 1 - 22

21 Taaveti päevil oli maal kolm aastat järjest nälg. Taavet küsis nõu Jehoovalt ja Jehoova vastas talle: „Sauli ja tema soo peal lasub veresüü, sest ta tappis gibeonlasi.” 2 Siis kutsus kuningas gibeonlased enda juurde ja rääkis nendega. (Gibeonlased ei olnud iisraellased, vaid emorlased, kes olid veel järele jäänud. Iisraellased olid andnud vande neid säästa, kuid Saul oli püüdnud neid hävitada, sest ta ei suutnud leppida tõsiasjaga, et nad elavad Iisraeli ja Juuda rahva keskel.) 3 Taavet küsis gibeonlastelt: „Mida ma saaksin teie heaks teha ja kuidas võiksin heastada süü, nii et te paluksite õnnistust Jehoova pärandile?” 4 Gibeonlased vastasid talle: „Meil pole Saulilt ja tema soolt vaja ei hõbedat ega kulda, samuti pole meil õigust kedagi Iisraelis surmata.” Taavet lausus: „Ma teen kõik, mida te palute.” 5 Nad vastasid kuningale: „See mees hävitas meid ja sepitses meie vastu vandenõu, et meile terves Iisraelis lõpp teha. 6 Seepärast antagu meile seitse meest tema poegade seast. Me paneme nende surnukehad rippuma* Jehoova ette Gibeas, Jehoova valitud mehe Sauli linnas.” Kuningas lausus: „Ma annan nad teile.”

7 Kuid kuningas andis armu Mefibosetile, Sauli poja Joonatani pojale, sest Taavet ja Sauli poeg Joonatan olid Jehoova ees vande andnud. 8 Kuningas võttis kaks Ajja tütre Rispa poega, kelle see oli Saulile sünnitanud — Armoni ja Mefiboseti —, ning Sauli tütre Miikali* viis poega, kelle see oli sünnitanud meholatlase Barsillai pojale Adrielile. 9 Ta andis nad gibeonlastele, kes panid nende surnukehad rippuma Jehoova ette mäele. Kõik seitse surid üheskoos, nad hukati odralõikuse alguses. 10 Ajja tütar Rispa laotas endale kalju peale kotiriide ja jäi sinna viljalõikuse algusest kuni vihmasadudeni. Ta ei lasknud nende kallale ei linde päeval ega metsloomi öösel.

11 Taavetile teatati, mida Sauli liignaine, Ajja tütar Rispa oli teinud. 12 Siis läks Taavet Sauli ja tema poja Joonatani luude järele Gileadi-Jaabese juhtide* juurde, kes olid need varastanud Beet-Saani väljakult, kuhu vilistid olid surnukehad rippuma pannud päeval, mil nad Sauli Gilboal tapsid. 13 Ta tõi Sauli ja tema poja Joonatani luud sealt ära. Ka hukatute luud korjati kokku. 14 Siis maeti Sauli ja tema poja Joonatani luud Benjaminimaale Seelasse Sauli isa Kiisi hauakoopasse. Pärast seda, kui oli toimitud kuninga käsu kohaselt, võttis Jumal maa eest esitatud palveid kuulda.

15 Vilistid tulid jälle Iisraeli vastu sõdima. Taavet läks oma sulastega alla ja astus vilistitega võitlusse. Kuid Taavet väsis. 16 Refalane Jisbi-Benob, kelle vaskoda kaalus 300 seeklit* ja kellel oli uus mõõk vööl, tahtis Taavetit tappa. 17 Aga Seruja poeg Abisai tuli Taavetile appi ja surmas vilisti. Siis vannutasid mehed Taavetit: „Sa ei tohi enam meiega lahingusse tulla. Sa ei või kustutada Iisraeli lampi!”

18 Pärast seda puhkes Goobis jälle sõda vilistitega. Seal tappis huusalane Sibbekai refalase Safi.

19 Taas puhkes Goobis vilistitega sõda ja petlemlase Jaare-Oregimi poeg Elhanan tappis gatlase Koljati, kelle oda vars oli nagu kangapoom.

20 Gatis puhkes veel üks sõda, kus võitles erakordselt suurt kasvu mees, kelle kummalgi käel oli 6 sõrme ja kummalgi jalal 6 varvast, kokku 24. Temagi oli refalane. 21 Kuna ta teotas Iisraeli, lõi Joonatan, Taaveti venna Simei poeg, ta maha.

22 Need neli olid Gatis elavad refalased. Taavet ja tema sulased tapsid nad.

^ 2. Saam. 21:6 Võib tõlkida ka „me paneme nad välja”, st murtud käte ja jalgadega.

^ 2. Saam. 21:8 Teine võimalik tähendus: „Merabi”; st Merabi viis poega, kelle Sauli tütar Miikal üles kasvatas (vrd 2Sa 6:23).

^ 2. Saam. 21:12 Teine võimalik tähendus: „maaomanike”.

^ 2. Saam. 21:16 3,4 kg. (Vt lisa B14.)

2. Saamueli  22 : 1 - 51

22 Päeval, mil Jehoova päästis Taaveti kõigi tema vaenlaste ja Sauli käest, pöördus Taavet Jehoova poole selle laulu sõnadega. 2 Ta ütles:

„Jehoova on mu kalju ja mu kindlus, minu päästja.

3 Mu Jumal on mu kalju. Tema juurest otsin ma kaitset.

Ta on mu kilp ja mu päästesarv*, mu kindel* varjupaik,

ta on mu pelgupaik ja päästja. Sina päästad mind vägivallatsejate küüsist.

4 Ma hüüan Jehoovat, kes väärib kiitust,

ma pääsen oma vaenlaste käest.

5 Surmalained pekslesid mu ümber,

vääritute tulv kohutas mind.

6 Ma olin mässitud surmavalla köitesse,

surmavõrgud olid võtnud mind oma haardesse.

7 Kitsikuses hüüdsin ma Jehoovat,

anusin oma Jumalat.

Ta kuulis mu häält oma templist

ja mu appihüüd jõudis ta kõrvu.

8 Siis hakkas maa rappuma ja kõikuma,

taeva alused värisesid,

need vappusid edasi-tagasi, sest tema viha süttis.

9 Tema sõõrmeist tõusis suits

ja suust väljus neelav tuli,

temast paiskusid hõõguvad söed.

10 Tema laskudes paindus taevas,

ta jalge all oli pilkane pimedus.

11 Ta sõitis keerubil ja tuli lennates,

teda nähti vaimu* tiivul.

12 Ta varjas end pimedusega,

mustavate vete ja tihedate pilvedega.

13 Tema ees sähvivas valguses lõõmasid tulised söed.

14 Jehoova müristas taevast,

Kõigekõrgem andis kuulda oma häält.

15 Ta lasi välja nooli, et pillutada vaenlasi,

heitis välke, et ajada nad segadusse.

16 Meresügavused tulid nähtavale,

maa alustoed paljastusid Jehoova sõitlusest,

tema sõõrmete hingusest.

17 Kõrgustest sirutas ta käe,

ta võttis must kinni ja tõmbas mind välja vetesügavusest.

18 Ta päästis mu vägeva vaenlase käest,

mu vihkajate käest, kes olid minust tugevamad.

19 Nad tõusid mu vastu mu õnnetuspäeval,

kuid Jehoova oli mulle toeks.

20 Tema tõi mind turvalisse paika,

päästis mu, sest olin talle kallis.

21 Jehoova tasub mulle mu õigust mööda,

teeb mulle head mu käte puhtust mööda.

22 Ma olen ju käinud Jehoova teedel,

ma pole teinud kurja, pole hüljanud oma Jumalat.

23 Kõik tema seadused on mu ees,

tema määrustest ma ei käändu kõrvale.

24 Ma jään ta ees laitmatuks,

hoian patust eemale.

25 Tasugu Jehoova mulle mu õigust mööda,

mu puhtust mööda tema ees!

26 Ustavale oled sa ustav,

laitmatut kohtled laitmatult.

27 Puhtale oled sa puhas,

salaliku kavaldad üle*.

28 Sa päästad alandlikud,

kuid su silmad on ülbete vastu ja sa alandad nad.

29 Sina, Jehoova, oled mu lamp.

Jehoova lööb mu pimeduse särama.

30 Ühes sinuga võin ma rünnata röövjõuku,

Jumala jõul ma hüppan üle müüri.

31 Jumala tee on täiuslik,

Jehoova sõnad on puhtad.

Ta on kilbiks neile, kes ta juurest varju otsivad.

32 Sest kes on Jumal peale Jehoova?

Kes on kalju, kui mitte meie Jumal?

33 Jumal on mu kindlus,

tema teeb mu tee tasaseks.

34 Ta teeb mu jalad väledaks kui hirvel,

paneb mind seisma kõrgendikele.

35 Ta õpetab mu käsi sõdima,

mu käsivarred painutavad vaskvibu.

36 Sa annad mulle oma päästekilbi,

su alandlikkus teeb mind suureks.

37 Sa laiendad tee mu sammudele,

mu jalg ei libastu.

38 Ma jälitan oma vaenlasi ja surman nad.

Ei pöördu ma tagasi enne, kui olen nad minema pühkinud.

39 Ma pühin nad minema ja purustan nad, et nad enam ei tõuseks,

nad langevad mu jalge alla.

40 Sa annad mulle jõu sõdida,

paiskad vastased maha mu ees.

41 Sa sunnid mu vaenlased taanduma,

ma teen lõpu oma vihameestele.

42 Nad hüüavad appi, kuid päästjat ei ole,

hüüavad Jehoovat, aga ta ei vasta neile.

43 Ma pihustan nad tolmuks,

põrmustan nad ja tallan neid nagu tänavapori.

44 Sa päästad mind mu rahva etteheidetest,

sa kaitsed mind, et saaksin rahvastele peaks.

Siis teenib mind rahvas, keda ma varem ei tundnud.

45 Võõramaalased lömitavad mu ees,

kuuldused minust panevad neid mulle kuuletuma.

46 Võõramaalased kaotavad julguse,

tulevad värisedes oma kindlustest.

47 Jehoova on elav! Olgu kiidetud mu kalju!

Olgu ülistatud mu Jumal, mu päästekalju!

48 Jumal maksab mu eest kätte,

alistab mulle rahvad.

49 Ta päästab mind vaenlaste käest.

Sa tõstad mind kõrgemale mu vastastest,

vabastad mind vägivallatseja küüsist.

50 Seepärast tänan ma sind rahvaste seas, Jehoova,

ja laulan kiitust su nimele*.

51 Ta päästab võimsalt oma kuninga,

osutab truud armastust oma võitule,

Taavetile ja tema järglastele igavesti.”

^ 2. Saam. 22:3 Võib tõlkida ka „võimas päästja”. Sõna „sarv” kasutatakse Piiblis sageli jõu või võimu sümbolina.

^ 2. Saam. 22:3 Võib tõlkida ka „kõrge”.

^ 2. Saam. 22:11 Võib tõlkida ka „tuule”.

^ 2. Saam. 22:27 Teine võimalik tähendus: „salalikuga käitud sa justkui rumal”; st Jumala käitumine tundub salalikele rumal.

^ 2. Saam. 22:50 Võib tõlkida ka „kiidan pillimänguga su nime”.

2. Saamueli  23 : 1 - 39

23 Need on Taaveti viimased sõnad:

„Iisai poja Taaveti

ja ülendatud mehe sõnad,

Jaakobi Jumala võitu

ja Iisraeli lemmiklauliku sõnad.

2 Jehoova vaim rääkis mu kaudu,

tema sõna oli mul keelel.

3 Iisraeli Jumal ütles,

Iisraeli kalju rääkis minuga:

„Kui valitseja on õiglane

ja jumalakartlik,

4 siis on ta valitsus kui hommikune päiksesära,

otsekui pilvitu hommik,

nagu sillerdus pärast vihma,

mis paneb rohu haljendama.”

5 Eks ole selline mu sugu Jumala ees?

Sest ta on sõlminud minuga igavese lepingu,

igati täpse ja kindla.

See on mulle päästeks ja rõõmuks.

Eks tee ta selle teoks?

6 Kõik vääritud visatakse minema nagu ogalised põõsad,

millest ei saa palja käega kinni haarata.

7 Kui keegi tahab neid puutuda,

peab tal olema raudriist ja odavars.

Nad põletatakse ära.”

8 Järgmised mehed on Taaveti vaprad sõjamehed. Tahkemonlane Joseb-Bassebet oli kolme vapra sõjamehe peamees. Kord viibutas ta oma oda 800 mehe vastu ja tappis nad. 9 Temast järgmine oli Eleasar, ahohlase Doodo poeg. Temagi oli üks kolmest Taaveti vaprast sõjamehest, kes vilisteid naeruks panid. Vilistid olid kogunenud võitluseks, kuid iisraellased taganesid. 10 Eleasar aga jäi paigale ja tappis vilisteid, kuni ta käsi väsis ja mõõga hoidmisest kangestus. Jehoova andis sel päeval suure võidu ning rahvas läks Eleasari järel tapetuid riisuma.

11 Temast järgmine oli Samma, hararlase Aage poeg. Vilistid olid kogunenud Lehhisse, kus oli üks läätsepõld. Rahvas põgenes vilistite eest, 12 tema aga jäi keset põldu seisma, kaitses põldu ja tappis vilisteid. Nõnda andis Jehoova suure võidu.

13 Kolm meest 30 pealiku seast läksid lõikusajal alla Taaveti juurde Adullami koopasse. Vilistite sõjavägi oli samal ajal laagris Refaimi orus. 14 Taavet oli kindluses ja vilistite valvesalk asus Petlemmas. 15 Siis sõnas Taavet igatsevalt: „Saaksin ma ometi juua vett Petlemma värava juures olevast kaevust!” 16 Seepeale tungisid kolm vaprat sõjameest vilistite laagrisse, ammutasid vett Petlemma värava juures asuvast veemahutist ja tõid selle Taavetile. Tema aga polnud nõus seda jooma, vaid valas selle Jehoova ees maha. 17 Taavet sõnas: „Jehoova, on mõeldamatu, et ma seda teeksin! Kas peaksin jooma nende meeste verd, kes oma eluga riskides mulle vett tõid?” Ja ta polnud nõus seda jooma. Seda tegid tema kolm vaprat sõjameest.

18 Abisai, Seruja poja Joabi vend, oli ühe teise kolmiku peamees. Ta viibutas oma oda 300 vastu ja tappis nad. Ta oli sama kuulus nagu need kolm vaprat sõjameest. 19 Selle teise kolmiku seas oli ta teistest silmapaistvam ja ta oli nende pealik. Siiski ei arvatud teda nende kolme vapra sõjamehe hulka.

20 Joojada poeg Benaja oli julge mees, kes tegi palju vägitegusid Kabseelis. Ta lõi maha moabiit Arieli kaks poega. Kord, kui lund sadas, laskus ta veekogumisauku ja tappis seal lõvi. 21 Ta lõi maha ka ühe erakordselt suurt kasvu egiptlase. Ehkki egiptlasel oli käes oda, läks Benaja tema vastu kepiga. Ta tõmbas tal oda käest ja tappis ta tema enda odaga. 22 Seda kõike tegi Joojada poeg Benaja ja ta oli sama kuulus nagu need kolm vaprat sõjameest. 23 Ta oli küll silmapaistvam kui need 30, kuid siiski ei arvatud teda nende kolme vapra sõjamehe hulka. Taavet määras ta oma ihukaitseväe ülemaks.

24 Joabi vend Asael oli üks neist 30-st. Nende vägevate meeste hulka kuulusid Petlemmast pärit Doodo poeg Elhanan, 25 harodlane Samma, harodlane Elika, 26 paltlane Heles, tekoalase Ikkese poeg Iira, 27 anatotlane Abieser, huusalane Mebunnai, 28 ahohlane Tsalmon, netofalane Mahrai, 29 netofalase Baana poeg Heeleb, benjaminlaste Gibeast Riibai poeg Ittai, 30 piraatonlane Benaja, Hiddai Gaasi vadidest, 31 arbalane Abi-Albon, bahuurimlane Asmavet, 32 saalbonlane Eljahba, Jaaseni pojad, Joonatan, 33 hararlane Samma, hararlase Sarari poeg Ahiam, 34 maakatlase poja Ahasbai poeg Elifelet, giilolase Ahitofeli poeg Eliam, 35 karmellane Hesro, arbalane Paarai, 36 soobalase Naatani poeg Jigal, gaadlane Baani, 37 Seruja poja Joabi relvakandjad — ammonlane Selek ja beerotlane Naharai —, 38 jeterlane Iira, jeterlane Gaareb 39 ja hett Uurija. Ühtekokku oli 37 meest.

2. Saamueli  24 : 1 - 25

24 Jehoova vihastus uuesti iisraellaste peale, kui Taavetit õhutati nende vastu: „Mine, loe Iisrael ja Juuda üle!” 2 Siis ütles kuningas väeülem Joabile, kes oli koos temaga: „Käi läbi kõik Iisraeli suguharud Daanist Beer-Sebani ja loe rahvas ära, et ma teaksin rahvaarvu.” 3 Joab aga vastas kuningale: „Tehku su Jumal Jehoova oma rahvas sada korda suuremaks ja mu isand kuningas nähku seda oma silmaga! Aga miks mu isand kuningas soovib midagi sellist teha?”

4 Kuninga sõna jäi aga peale. Niisiis läksid Joab ja väeülemad kuninga eest minema, et Iisraeli rahvas üle lugeda. 5 Nad ületasid Jordani ja jäid laagrisse Aroeri, vadi keskel asuvast linnast paremale*, ja suundusid sealt gaadlaste maa ning Jaaseri poole. 6 Siis läksid nad Gileadi ja Tahtim-Hodsi, sealt Daan-Jaani ja ringiga Siidonisse. 7 Seejärel läksid nad Tüürose kindluslinna ning kõigisse hiivlaste ja kaananlaste linnadesse. Viimaks jõudsid nad Beer-Sebasse, mis asub Negevis Juudamaal. 8 Nii käisid nad läbi kogu maa ning tulid üheksa kuu ja kahekümne päeva pärast Jeruusalemma tagasi. 9 Joab andis äraloetud rahva arvu kuningale teada. Iisraelis oli kokku 800 000 mõõgakandjat sõjameest ja Juudas 500 000 meest.

10 Kui Taavet oli rahva ära lugenud, hakkas südametunnistus teda piinama ja ta ütles Jehoovale: „Selle teoga olen ma rängalt patustanud. Jehoova, palun anna oma teenija patt andeks, sest see oli ääretult rumal tegu!” 11 Kui Taavet hommikul tõusis, tuli prohvet Gaadile, Taaveti nägemustenägijale, Jehoova sõna: 12 „Mine, teata Taavetile: „Nii ütleb Jehoova: „Ma panen su ette kolm karistust. Vali neist üks, mille ma täide viin.””” 13 Gaad läkski Taaveti juurde ning teatas talle: „Vali, kas su maale tuleb seitsmeks aastaks näljahäda, kas sa põgened kolm kuud vaenlaste eest, kes sind taga ajavad, või laastab su maad kolm päeva taud. Mõtle nüüd hoolega, mida ma pean vastama temale, kes mu saatis.” 14 Taavet ütles Gaadile: „See on mulle väga raske. Parem on langeda Jehoova kätte, sest tema halastus on väga suur. Ära ainult lase mul langeda inimeste kätte!”

15 Siis saatis Jehoova Iisraeli peale taudi, mis puhkes hommikul ja kestis kuni määratud ajani, nii et Daanist Beer-Sebani suri 70 000 inimest. 16 Kui üks ingel sirutas käe Jeruusalemma kohale, et see hävitada, hakkas Jehooval selle õnnetuse pärast rahvast kahju ja ta ütles inglile, kes rahva seas hävingut külvas: „Aitab! Langeta käsi!” Sel ajal oli Jehoova ingel jebuuslase Arauna viljapeksuplatsi lähedal.

17 Nähes inglit rahvast maha löömas, ütles Taavet Jehoovale: „Mina olen patustanud ja kurja teinud. Aga need lambad, mida on nemad teinud? Tõusku su käsi minu ja mu isa soo vastu!”

18 Samal päeval tuli Gaad Taaveti juurde ja ütles talle: „Mine ja püstita jebuuslase Arauna viljapeksuplatsile altar Jehoovale!” 19 Taavet läks, nagu Jehoova Gaadi kaudu oli käskinud. 20 Kui Arauna nägi, et kuningas oma sulastega tuleb tema juurde, läks ta kohe välja, langes kuninga ees põlvili ja kummardas maani. 21 Arauna küsis: „Miks mu isand kuningas on oma sulase juurde tulnud?” Taavet vastas: „Ma tahan osta sinult viljapeksuplatsi ja ehitada sinna Jehoovale altari, et nuhtlus rahva pealt ära võetaks.” 22 Arauna ütles Taavetile: „Võtku mu isand kuningas see endale ja toogu ohvreid, mis tema silmis õiged on. Siin on ka kariloomad põletusohvriks ning viljapeksuregi ja muud riistad puudeks. 23 Selle kõik annab Arauna kuningale.” Ja ta lisas: „Olgu Jehoova, su Jumal, sulle armuline!”

24 Kuningas aga vastas Araunale: „Ei, ma ostan selle sinult. Ma ei ohverda oma Jumalale Jehoovale põletusohvriks niisama saadut.” Ja Taavet ostis viljapeksuplatsi ja veised 50 seekli* hõbeda eest. 25 Taavet ehitas sinna Jehoovale altari ning tõi seal põletus- ja rahuohvreid. Ja Jehoova võttis kuulda palveid Iisraeli eest, nii et nuhtlus lõppes.

^ 2. Saam. 24:5 Võib tõlkida ka „lõunasse”.

^ 2. Saam. 24:24 570 g. (Vt lisa B14.)

1. KUNINGATE

LÜHIÜLEVAADE

- 1

- Taavet ja Abisag (1–4)

- Adonija ihkab trooni (5–10)

- Naatan ja Batseba tegutsevad (11–27)

- Taavet annab käsu Saalomon võida (28–40)

- Adonija põgeneb altari juurde (41–53)

- 2

- Taavet annab Saalomonile juhtnööre (1–9)

- Taavet sureb, Saalomon saab troonile (10–12)

- Adonija plaan viib ta surma (13–25)

- Ebjatar aetakse minema, Joab tapetakse (26–35)

- Simei tapetakse (36–46)

- 3

- Saalomon abiellub vaarao tütrega (1–3)

- Jehoova ilmutab end Saalomonile unenäos (4–15)

- Saalomon palub tarkust (7–9)

- Saalomon lahendab kahe ema riiuasja (16–28)

- 4

- Saalomoni ametnikud (1–19)

- Hea põli Saalomoni valitsusajal (20–28)

- Igaüks elab julgesti oma viinapuu ja viigipuu all (25)

- Saalomoni tarkus ja õpetussõnad (29–34)

- 5

- Kuningas Hiiram saadab ehitusmaterjale (1–12)

- Saalomon värbab töölisi (13–18)

- 6

- Saalomon ehitab templi (1–38)

- Tagumine ruum (19–22)

- Keerubid (23–28)

- Nikerdused, uksed, siseõu (29–36)

- Tempel valmib seitsme aastaga (37, 38)

- 7

- Saalomoni palee (1–12)

- Osav Hiiram aitab Saalomoni (13–47)

- Kaks vasksammast (15–22)

- Metallist meri (23–26)

- Kümme vaskvankrit ja -tünni (27–39)

- Kuldesemed (48–51)

- 8

- Lepingulaegas tuuakse templisse (1–13)

- Saalomon pöördub rahva poole (14–21)

- Saalomoni palve templi sissepühitsemisel (22–53)

- Saalomon õnnistab rahvast (54–61)

- Ohvrid ja pühitsemispidu (62–66)

- 9

- Jehoova ilmutab end Saalomonile taas (1–9)

- Saalomoni kingitus kuningas Hiiramile (10–14)

- Saalomoni mitmesugused ettevõtmised (15–28)

- 10

- Seeba kuninganna külaskäik (1–13)

- Saalomoni tohutu rikkus (14–29)

- 11

- Saalomoni naised pööravad ta südame (1–13)

- Saalomoni vastased (14–25)

- Jerobeamile tõotatakse kümmet suguharu (26–40)

- Saalomon sureb, Rehabeam saab kuningaks (41–43)

- 12

- Rehabeami järsk vastus (1–15)

- Kümne suguharu mäss (16–19)

- Jerobeam tõstetakse Iisraeli kuningaks (20)

- Rehabeam ei tohi võidelda Iisraeli vastu (21–24)

- Jerobeam kummardab vasikat (25–33)

- 13

- Ennustus Peeteli altari kohta (1–10)

- Altar lõheneb (5)

- Sõnakuulmatu jumalamees (11–34)

- 14

- Ahija ennustus Jerobeamile (1–20)

- Rehabeam valitseb Juuda üle (21–31)

- Siisaki rünnak (25, 26)

- 15

- Juuda kuningas Abijam (1–8)

- Juuda kuningas Aasa (9–24)

- Iisraeli kuningas Naadab (25–32)

- Iisraeli kuningas Baesa (33, 34)

- 16

- Jehoova kohtuotsus Baesa kohta (1–7)

- Iisraeli kuningas Eela (8–14)

- Iisraeli kuningas Simri (15–20)

- Iisraeli kuningas Omri (21–28)

- Iisraeli kuningas Ahab (29–33)

- Hiiel ehitab üles Jeeriko (34)

- 17

- Prohvet Eelija ennustab põuda (1)

- Rongad toidavad Eelijat (2–7)

- Eelija külastab Sarepta lesknaist (8–16)

- Lesknaise poeg sureb ja äratatakse üles (17–24)

- 18

- Eelija kohtub Obadja ja Ahabiga (1–18)

- Eelija ja Baali prohvetid Karmeli mäel (19–40)

- „Kaua te veel olete kahevahel?” (21)

- Kolm ja pool aastat kestnud põud lõppeb (41–46)

- 19

- Eelija põgeneb Iisebeli viha eest (1–8)

- Jehoova ilmutab end Eelijale Hoorebil (9–14)

- Eelija peab võidma Hasaeli, Jehu ja Eliisa (15–18)

- Eliisa saab Eelija mantlipärijaks (19–21)

- 20

- Süüria sõdib Ahabiga (1–12)

- Ahab lööb süürlasi (13–34)

- Ennustus Ahabile (35–43)

- 21

- Ahab ihaldab Naaboti viinamäge (1–4)

- Iisebel saadab Naaboti surma (5–16)

- Eelija sõnum Ahabile (17–26)

- Ahab alandub (27–29)

- 22

- Joosafati liit Ahabiga (1–12)

- Miikaja ennustus lüüasaamise kohta (13–28)

- Petja vaim meelitab Ahabit (21, 22)

- Ahab tapetakse Gileadi-Raamotis (29–40)

- Joosafat valitseb Juuda üle (41–50)

- Iisraeli kuningas Ahasja (51–53)

1. Kuningate

1

2

3

4

5

6

7

8

9

10

11

12

13

14

15

16

17

18

19

20

21

22

1. Kuningate  1 : 1 - 53

ESIMENE KUNINGATE RAAMAT

1 Kuningas Taavet oli juba vana ja aastates ning kuigi teda kaeti tekkidega, ei saanud ta sooja. 2 Tema sulased ütlesid talle: „Otsitagu meie isandale kuningale tütarlaps, neitsi, kes oleks kuninga teenistuses ja hoolitseks tema eest. Ta heitku sinu kaissu, küll siis meie isand kuningas saab sooja.” 3 Nii otsitigi kõikjalt Iisraelist ilusat neidu ning lõpuks leiti suunemlanna Abisag ja toodi kuninga juurde. 4 Neiu oli erakordselt ilus ning ta hakkas kuninga eest hoolitsema ja teda teenima, kuid kuningas ei olnud temaga intiimsuhetes.

5 Haggiti poeg Adonija aga ülistas end: „Minust saab kuningas!” Tal oli vanker ja ratsanikud ning 50 meest, kes jooksid tema ees. 6 Aga ta isa polnud kunagi temaga riielnud* ega olnud talle öelnud: „Miks sa niimoodi teed?” Adonija oli ka väga kena välimusega ning ta ema oli toonud ta ilmale pärast Absalomi. 7 Adonija pidas nõu Seruja poja Joabiga ja preester Ebjatariga ning need pakkusid talle abi ja toetasid teda. 8 Aga preester Saadok, Joojada poeg Benaja, prohvet Naatan, Simei, Rei ja Taaveti vaprad sõjamehed ei toetanud Adonijat.

9 Kord tõi Adonija Een-Rogeli lähedal Soheleti kivi juures ohvreid: lambaid, veiseid ja nuumloomi. Ta kutsus sinna kõik oma vennad kuningapojad ja kõik Juuda mehed, kuninga sulased. 10 Aga prohvet Naatanit, Benajat, Taaveti vapraid sõjamehi ja oma venda Saalomoni ta ei kutsunud. 11 Siis ütles Naatan Batsebale, Saalomoni emale: „Kas oled kuulnud, et Haggiti poeg Adonija on saanud kuningaks? Aga meie isand Taavet ei tea sellest midagi. 12 Kuula nüüd palun, ma annan sulle nõu, et saaksid päästa enda ja oma poja Saalomoni elu. 13 Mine kuningas Taaveti juurde ja ütle talle: „Eks ole sina, mu isand kuningas, oma teenijale vandunud: „Sinu poeg Saalomon saab minu järel kuningaks ja tema istub mu troonile”? Miks on siis Adonija saanud kuningaks?” 14 Kui sa kuningaga räägid, tulen mina sisse ja kinnitan su sõnu.”

15 Siis läks Batseba kuninga magamistuppa. Kuningas oli juba väga vana ja suunemlanna Abisag teenis teda. 16 Batseba langes põlvili ja kummardas maani. Kuningas küsis: „Mida sa soovid?” 17 Batseba vastas: „Mu isand, sina ise oled oma teenijale vandunud oma Jumala Jehoova juures: „Sinu poeg Saalomon saab minu järel kuningaks ja tema istub mu troonile.” 18 Aga nüüd on Adonija saanud kuningaks ja mu isand kuningas ei tea sellest midagi. 19 Ta ohverdas suurel hulgal pulle, nuumloomi ja lambaid ning kutsus enda juurde kõik kuningapojad, preester Ebjatari ja väepealik Joabi, kuid sinu sulast Saalomoni ta ei kutsunud. 20 Mu isand kuningas, kogu Iisrael vaatab nüüd sinu poole, et sa ütleksid, kes istub mu isanda kuninga troonile pärast teda. 21 Muidu juhtub nii, et kui mu isand kuningas läheb puhkama oma esiisade juurde, peetakse mind ja mu poega Saalomoni reeturiteks.”

22 Kui Batseba kuningaga rääkis, sisenes prohvet Naatan. 23 Kuningale anti kohe teada: „Prohvet Naatan on siin.” Naatan tuli kuninga ette ja langes silmili maha. 24 Siis ta ütles: „Mu isand kuningas, kas sa tõesti oled öelnud: „Adonija saab pärast mind kuningaks ja tema istub mu troonile”? 25 Sest täna ta läks ja ohverdas suurel hulgal pulle, nuumloomi ja lambaid ning kutsus endaga kõik kuningapojad, väepealikud ja preester Ebjatari. Seal nad nüüd söövad ja joovad koos temaga ning ütlevad: „Elagu kuningas Adonija!” 26 Aga mind, su sulast, ja preester Saadokit, Joojada poega Benajat ning su sulast Saalomoni ta ei kutsunud. 27 Kas mu isand kuningas on käskinud kõike seda teha, ilma et oleks oma sulasele teada andnud, kes istub troonile mu isanda kuninga järel?”

28 Seepeale ütles kuningas Taavet: „Kutsuge Batseba minu juurde!” Batseba tuli kuninga juurde ja seisis tema ette. 29 Siis andis kuningas vande: „Nii tõesti, kui elab Jehoova, kes on päästnud mu hinge kõigist hädadest: 30 nagu ma olen sulle vandunud Iisraeli Jumala Jehoova ees, öeldes: „Sinu poeg Saalomon saab minu järel kuningaks ja tema istub minu asemel troonile”, nii ma täna ka teen.” 31 Siis Batseba langes põlvili, kummardas kuninga ette silmili maha ja ütles: „Mu isand kuningas Taavet elagu igavesti!”

32 Jalamaid andis kuningas Taavet käsu: „Kutsuge mu juurde preester Saadok, prohvet Naatan ning Joojada poeg Benaja!” Nad tulidki kuninga ette. 33 Kuningas ütles neile: „Võtke kaasa oma isanda sulased ning pange mu poeg Saalomon minu muula selga ja saatke ta alla Giihoni äärde. 34 Preester Saadok ja prohvet Naatan võidku ta seal Iisraeli kuningaks. Siis puhuge sarve ning öelge: „Elagu kuningas Saalomon!” 35 Tulge tema järel üles ning ta istugu minu troonile. Temast saab minu asemel kuningas ning ma määran ta Iisraeli ja Juuda juhiks.” 36 Seepeale vastas Joojada poeg Benaja kuningale: „Sündigu nii!* Kinnitagu seda ka Jehoova, mu isanda kuninga Jumal! 37 Nagu Jehoova on olnud mu isanda kuningaga, nii olgu ta ka Saalomoniga, ja ta tehku tema troon veel vägevamaks, kui on mu isanda kuningas Taaveti troon!”

38 Siis läksid preester Saadok, prohvet Naatan, Joojada poeg Benaja ning kreedid ja pleedid alla, panid Saalomoni kuningas Taaveti muula selga ja läksid koos temaga Giihoni äärde. 39 Seejärel võttis preester Saadok telgist õlisarve ja võidis Saalomoni. Siis nad puhusid sarve ja kogu rahvas hüüdis: „Elagu kuningas Saalomon!” 40 Pärast seda tuli kogu rahvas tema järel üles, puhudes flööte ja rõõmustades üliväga, nii et maa lausa värises nende kärast.

41 Adonija ja kõik tema juurde kutsutud olid just söömise lõpetanud, kui see nende kõrvu kostis. Kui siis Joab kuulis sarvehäält, küsis ta: „Mis lärm ja kära see linnas on?” 42 Ta ei jõudnud veel lõpetadagi, kui saabus preester Ebjatari poeg Joonatan. Adonija ütles talle: „Tule sisse! Sina oled tubli mees ja tood meile häid sõnumeid.” 43 Aga Joonatan vastas Adonijale: „Sugugi mitte! Meie isand, kuningas Taavet, on tõstnud kuningaks Saalomoni. 44 Kuningas läkitas koos temaga preester Saadoki, prohvet Naatani, Joojada poja Benaja ning kreedid ja pleedid ning nad panid ta kuninga muula selga. 45 Siis preester Saadok ja prohvet Naatan võidsid ta Giihoni ääres kuningaks. Pärast seda läksid nad sealt hõisates üles linna ning terve linn on elevil. Seda kära te kuulsitegi. 46 Ja Saalomon istub juba kuninglikul troonil. 47 Kuninga sulased tulid ja õnnitlesid meie isandat kuningas Taavetit, öeldes: „Tehku sinu Jumal Saalomoni nimi veel suuremaks, kui on sinu nimi, ja tehku ta tema troon veel vägevamaks, kui on sinu troon!” Ja kuningas kummardas oma voodis. 48 Kuningas ütles veel: „Olgu kiidetud Iisraeli Jumal Jehoova, kes on täna pannud mu poja mu troonile istuma, ja minu silmad näevad seda!””

49 Siis valdas kõiki Adonija juurde kutsutuid kohutav hirm. Nad tõusid üles ja läksid oma teed. 50 Adonijagi kartis Saalomoni. Ta pages sealt ning läks ja haaras kinni altari sarvedest. 51 Siis anti Saalomonile teada: „Adonija kardab kuningas Saalomoni ja ta hoiab kinni altari sarvedest, öeldes: „Kuningas Saalomon vandugu mulle, et ta ei surma mõõgaga oma sulast.”” 52 Seepeale vastas Saalomon: „Kui ta on tubli mees, siis ei lange tema peast ükski juuksekarv. Kui aga temast leitakse midagi halba, siis ta sureb.” 53 Seejärel saatis kuningas Saalomon mehed tema järele ja ta toodi altari juurest ära. Siis ta tuli ja kummardas kuningas Saalomoni ees ning Saalomon ütles talle: „Mine koju!”

^ 1. Kun. 1:6 Võib tõlkida ka „oli kartnud korralekutsumisega tema tundeid riivata”.

^ 1. Kun. 1:36 Sõna-sõnalt „aamen”.

1. Kuningate  2 : 1 - 46

2 Kui Taaveti elupäevad olid lõppemas, andis ta oma pojale Saalomonile sellised juhtnöörid: 2 „Mul pole enam kaua elada jäänud. Aga sina ole tugev ja mehine! 3 Kuuletu oma Jumalale Jehoovale, käies tema teedel ning järgides tema määrusi, käske, õigusnorme ja meeldetuletusi, mis on kirjas Moosese seaduses, et sind saadaks edu* kõiges, mida sa teed, ja kõikjal, kuhu sa lähed. 4 Jehoova viib täide oma tõotuse, mis ta mulle andis, öeldes: „Kui su pojad panevad tähele oma teed ja käivad minu ees ustavalt kogu südamest ja hingest, siis ei puudu Iisraeli troonilt iialgi sinu järeltulija.”

5 Sa tead, mida Seruja poeg Joab mulle tegi, kui ta tappis kaks Iisraeli väepealikku: Neeri poja Abneri ja Jeteri poja Amaasa. Ta valas rahuajal sõjaverd ning määris verega vöö, mis tal ümber oli, ja sandaalid, mis tal jalas olid. 6 Sina aga tegutse targalt ja ära lase tema halli pead rahus hauda* minna.

7 Aga gileadlase Barsillai poegi saatku sinu truu armastus. Olgu nad nende hulgas, kes söövad su lauas, sest nad aitasid mind, kui ma sinu venna Absalomi eest põgenesin.

8 Sinu juures on ka Simei, benjaminlase Geera poeg Bahuurimist. Tema needis mind ränga needusega päeval, mil ma läksin Mahanaimi. Aga kui ta tuli alla Jordani äärde minuga kohtuma, vandusin ma talle Jehoova juures: „Ma ei surma sind mõõgaga.” 9 Ära jäta teda karistamata, sest sa oled tark mees ja tead, mis sul tuleb temaga teha. Saada tema hall pea verisena hauda*!”

10 Siis läks Taavet puhkama oma esiisade juurde ja ta maeti Taaveti linna. 11 Taavet oli valitsenud Iisraeli üle 40 aastat. Hebronis oli ta valitsenud 7 aastat ja Jeruusalemmas 33 aastat.

12 Saalomon istus oma isa Taaveti troonile ning tema kuningavõim tugevnes ja sai väga kindlaks.

13 Mõne aja pärast tuli Haggiti poeg Adonija Saalomoni ema Batseba juurde. Batseba küsis Adonijalt: „Kas sa tuled rahuga?” Ta vastas: „Rahuga,” 14 ja jätkas: „Ma soovin sinuga rääkida.” Batseba kostis: „Räägi.” 15 Siis Adonija ütles: „Sa tead, et kuningavõim oleks pidanud saama minule ja kogu Iisrael ootas minu kuningaks saamist. Aga kuningavõim läks hoopis mu vennale, sest ta sai selle Jehoovalt. 16 Mul on sulle üksainus palve, palun kuula mind ära.” Ja Batseba ütles talle: „Räägi.” 17 Adonija jätkas: „Palun ütle kuningas Saalomonile, sest sind ta võtab kuulda, et ta annaks mulle naiseks suunemlanna Abisagi.” 18 Seepeale kostis Batseba: „Hea küll, ma räägin kuningaga ja kostan sinu eest.”

19 Nii läkski Batseba kuningas Saalomoni juurde, et kosta Adonija eest. Kuningas tõusis sedamaid, läks talle vastu ja kummardas tema ees. Siis istus kuningas oma troonile ja lasi seada oma paremale käele trooni kuninga ema jaoks. 20 Batseba sõnas: „Mul on sulle väike palve, palun kuula mind ära.” Ja kuningas vastas talle: „Räägi, mu ema, ma kuulan sind.” 21 Batseba jätkas: „Las suunemlanna Abisag saab sinu venna Adonija naiseks.” 22 Seepeale ütles kuningas Saalomon oma emale: „Miks sa palud Adonijale vaid suunemlannat Abisagi? Palu temale ka kuningavõimu, on ta ju mu vanem vend ning teda toetavad preester Ebjatar ja Seruja poeg Joab!”

23 Siis vandus kuningas Saalomon Jehoova juures: „Jumal tehku minuga ükskõik mida, kui Adonija ei palunud seda oma hinge hinnaga! 24 Nii tõesti, kui elab Jehoova, kes on mind ametisse seadnud ning andnud mulle mu isa Taaveti trooni ja rajanud mulle koja*, nagu ta tõotas, Adonija tuleb täna surmata.” 25 Ja kuningas Saalomon andis kohe käsu Joojada pojale Benajale ning see läks ja tappis Adonija.

26 Aga preester Ebjatarile kuningas ütles: „Mine Anatotti, oma väljadele! Sa oled surma väärt! Aga ma ei hukka sind täna, sest sa oled kandnud kõrgeima valitseja Jehoova laegast minu isa Taaveti ees ja oled pidanud taluma kõiki neid raskusi mis mu isa.” 27 Nii ajas Saalomon Ebjatari ära ega lasknud tal enam teenida Jehoova preestrina, et läheks täide Jehoova sõna Eeli soo kohta Siilos.

28 Kui see uudis jõudis Joabini, kes toetas Adonijat, kuigi Absalomi polnud ta toetanud, siis põgenes ta Jehoova telki ja haaras kinni altari sarvedest. 29 Kuningas Saalomonile teatati: „Joab on põgenenud Jehoova telki ja on seal altari kõrval.” Siis läkitas Saalomon Joojada poja Benaja, öeldes: „Mine tapa ta!” 30 Benaja läkski Jehoova telki ja ütles Joabile: „Kuninga käsul, tule siit välja!” Aga Joab vastas: „Ei! Ma suren siin.” Siis viis Benaja kuningale sõna ja lausus: „Nii Joab ütles ja nii ta mulle vastas.” 31 Kuningas ütles talle: „Tee tema sõna kohaselt. Tapa ta ära, mata ta ning kõrvalda sel viisil minult ja mu isa soolt süütu veri, mida Joab on põhjuseta valanud. 32 Jehoova laseb tema verel tulla tema enda pea peale, sest ilma et mu isa Taavet oleks seda teadnud, läks ta kallale kahele mehele, kes olid temast õigemad ja paremad, ning tappis nad mõõgaga: Iisraeli väepealiku Abneri, Neeri poja, ja Juuda väepealiku Amaasa, Jeteri poja. 33 Nende veri tulgu igaveseks Joabi ja tema järglaste pea peale! Aga Taavetil ja tema järglastel, tema kojal ja troonil olgu igavesti rahu Jehoovalt!” 34 Siis Joojada poeg Benaja läks ja tappis Joabi. Too maeti kõrbesse oma maja juurde. 35 Seejärel seadis kuningas tema asemel väepealikuks Joojada poja Benaja ning Ebjatari asemele pani ta preester Saadoki.

36 Kuningas lasi kutsuda Simei ja ütles talle: „Ehita endale maja Jeruusalemma ja ela siin. Ära mine siit kuhugi. 37 Sest päeval, mil sa siit lahkud ja ületad Kidroni oru, sa sured. Sinu veri tuleb su enda pea peale.” 38 Simei kostis kuningale: „See on hea otsus. Nagu mu isand kuningas ütleb, nii su sulane ka teeb.” Ja Simei elas Jeruusalemmas tükk aega.

39 Aga kolme aasta pärast põgenesid kaks Simei orja Maaka poja Aakise, Gati kuninga juurde. Kui Simeile öeldi, et ta orjad on Gatis, 40 saduldas ta sedamaid eesli ja läks Gatti Aakise juurde oma orje otsima. Kui Simei jõudis Gatist koos oma orjadega tagasi, 41 anti Saalomonile teada: „Simei läks Jeruusalemmast Gatti ja on nüüd tagasi.” 42 Seepeale kutsus kuningas Simei enda juurde ja ütles talle: „Kas ma ei lasknud sul Jehoova ees vanduda ega hoiatanud sind: „Päeval, mil sa siit lahkud ja lähed mujale, sa sured”? Ja kas sa mitte ei vastanud mulle: „See on hea otsus, ma teen nii”? 43 Miks sa rikkusid vannet, mille sa Jehoova ees andsid, ja astusid üle mu keelust?” 44 Kuningas ütles Simeile veel: „Sina ise tead oma südames kõike seda kurja, mida sa tegid mu isale Taavetile. Jehoova laseb kõigel sel kurjal tulla su enda pea peale. 45 Aga kuningas Saalomon olgu õnnistatud ja Taaveti troon olgu Jehoova ees igavesti kindel!” 46 Seejärel andis kuningas käsu Joojada pojale Benajale, kes läks välja ja tappis Simei.

Nõnda jäi kuningriik kindlalt Saalomoni kätte.

^ 1. Kun. 2:3 Võib tõlkida ka „et sa toimiksid targalt”.

^ 1. Kun. 2:6 Võib tõlkida ka „surmavalda”.

^ 1. Kun. 2:9 Võib tõlkida ka „surmavalda”.

^ 1. Kun. 2:24 Mõeldakse kuningaliini.

1. Kuningate  3 : 1 - 28

3 Saalomon sõlmis liidu vaarao, Egiptuse kuningaga, võttes naiseks vaarao tütre. Ta tõi tema elama Taaveti linna, kuniks ta ehitas valmis oma koja ja Jehoova koja ning müüri ümber Jeruusalemma. 2 Sel ajal ohverdas rahvas ohvripaikades, sest koda, mis kannaks Jehoova nime, polnud veel ehitatud. 3 Saalomon armastas Jehoovat ja toimis oma isa Taaveti seaduste järgi, kuid ta ohverdas ohvripaikades ja lasi seal tõusta ohvrisuitsu.

4 Kord läks kuningas Gibeoni ohverdama, sest seal oli kõige tähtsam ohvripaik. Saalomon ohverdas sealsel altaril 1000 põletusohvrit. 5 Gibeonis ilmutas Jehoova end Saalomonile öösel unenäos ning ütles: „Palu, mida ma peaksin sulle andma!” 6 Saalomon vastas: „Sa olid tulvil truud armastust oma teenija Taaveti, minu isa vastu, kui ta käis sinu ees ustavalt ja puhta südamega ning tegi, mis õige. Sa oled osutanud talle tänaseni oma truud armastust: sa oled andnud talle poja, kes istub tema troonil. 7 Ja nüüd, mu Jumal Jehoova, oled sa teinud oma teenija kuningaks mu isa Taaveti asemel, kuigi ma olen veel noor ja kogenematu. 8 Su teenija valitseb su rahva üle, kelle sa oled valinud, nii arvuka rahva üle, et seda ei saa ära lugeda ega kokku arvata. 9 Anna siis oma teenijale sõnakuulelik süda, et ma võiksin mõista kohut su rahvale ning teha vahet heal ja halval. Sest kes muidu suudaks kohut mõista sellele arvukale* rahvale?”

10 Jehooval oli hea meel, et Saalomon temalt just seda palus. 11 Seepärast ta ütles Saalomonile: „Kuna sa palusid minult just seda ega palunud pikka iga, rikkust ega oma vaenlaste surma, vaid palusid endale taipu kohtuasjade lahendamiseks, 12 siis täidan ma su palve. Ma annan sulle targa ja mõistliku südame, nii et sa ületad kõik, kes on olnud enne sind, ka ei tõuse kedagi sinusarnast kunagi pärast sind. 13 Aga ma annan sulle veel sedagi, mida sa ei palunud: nii rikkust kui ka au, nõnda et kogu su eluajal pole ühtki sinusarnast kuningat. 14 Kui sa käid minu teedel, järgides mu käske ja määrusi, nagu käis su isa Taavet, siis ma annan sulle palju eluaastaid.”

15 Kui Saalomon ärkas, mõistis ta, et oli näinud nägemust. Siis ta läks Jeruusalemma, seisis Jehoova lepingulaeka ette, tõi põletus- ja rahuohvreid ning tegi kõigile oma sulastele pidusöögi.

16 Kord tulid kaks hooranaist kuninga juurde ja seisid tema ette. 17 Üks naine ütles: „Mu isand, me elame selle naisega samas majas ja ma sünnitasin selles majas tema juuresolekul. 18 Kolm päeva pärast seda, kui mina olin sünnitanud, sünnitas ka tema. Me olime koos ja peale meie polnud majas mitte kedagi, ainult meie kaks. 19 Öösel selle naise poeg suri, sest ta oli oma lapse ära maganud. 20 Ta tõusis keset ööd, ja kui su orjatar magas, võttis ta minu poja mu kõrvalt oma kaissu, aga oma surnud poja pani ta minu kõrvale. 21 Kui ma hommikul tõusin, et oma poega imetada, siis ma nägin, et ta on surnud. Aga kui ma teda lähemalt vaatasin, sain aru, et see polegi minu poeg, kelle ma olin sünnitanud.” 22 Teine naine aga ütles: „Ei, hoopis minu poeg elab ja sinu poeg on surnud!” Esimene jälle ütles: „Ei, hoopis sinu poeg on surnud ja minu poeg elab!” Nii nad vaidlesid kuninga ees.

23 Lõpuks ütles kuningas: „Üks ütleb: „See on minu poeg, kes elab, ja sinu poeg on surnud!” ja teine ütleb: „Ei, hoopis sinu poeg on surnud ja minu poeg elab!”” 24 Kuningas jätkas: „Tooge mulle mõõk!” Kuningale toodigi mõõk. 25 Siis kuningas ütles: „Raiuge elus laps pooleks ning andke üks pool ühele naisele ja teine pool teisele!” 26 Seda kuuldes pidi poisi ema süda ahastusest lõhkema ja ta anus kuningat: „Halasta, mu isand! Andke laps temale. Ärge surmake teda!” Aga teine naine ütles: „Ärgu saagu ta ei mulle ega sulle, raiuge ta pooleks!” 27 Seepeale ütles kuningas: „Andke see laps esimesele naisele, ärge surmake last. See on ta ema.”

28 Kogu Iisrael kuulis kohtuotsusest, mille kuningas oli langetanud, ning tundis kuninga vastu aukartust, nähes, et ta mõistab õigust Jumala tarkuse varal.

^ 1. Kun. 3:9 Teine võimalik tähendus: „kangekaelsele”.

1. Kuningate  4 : 1 - 34

4 Kuningas Saalomon valitses kogu Iisraeli üle. 2 Need olid tema kõrged ametnikud: Saadoki poeg Asarja oli preester, 3 Sisa pojad Elihoref ja Ahija olid kirjutajad, Ahiluudi poeg Joosafat oli kroonik, 4 Joojada poeg Benaja oli väeülem, Saadok ja Ebjatar olid preestrid, 5 Naatani poeg Asarja oli asehaldurite ülem, Naatani poeg Saabud oli preester ja kuninga sõber*, 6 Ahisar oli kojaülem ja Abda poeg Adoniram oli töölevärvatute ülevaataja.

7 Saalomonil oli üle kogu Iisraeli 12 asehaldurit, kes varustasid kuningat ja tema koda toiduga. Igaüks neist pidi hoolitsema toiduvarude eest ühel kuul aastas. 8 Need olid asehaldurid: Huuri poeg Efraimi mägismaal; 9 Dekeri poeg Maakatsis, Saalbimis, Beet-Semeses ja Eelon-Beet-Haananis; 10 Hesedi poeg Arubbotis (tema alluvuses oli Soko ja kogu Heeferimaa); 11 Abinadabi poeg kõigil Doori nõlvadel (tema naiseks sai Saalomoni tütar Taafat); 12 Ahiluudi poeg Bana Taanakis, Megiddos ja kogu Beet-Seanis, mis on Saaretani kõrval Jisreelist allpool, Beet-Seanist Aabel-Meholani ja Jokmeami piirkonnani; 13 Geberi poeg Gileadi-Raamotis (tema alluvuses olid Manasse poja Jairi telkkülad Gileadis ja Argobi piirkond Baasanis: 60 suurt linna müüride ja vaskriividega); 14 Iddo poeg Ahinadab Mahanaimis; 15 Ahimaats Naftalis (tema võttis naiseks Saalomoni teise tütre, Baasmati); 16 Huusai poeg Bana Aaseris ja Bealotis; 17 Paaruahi poeg Joosafat Issaskaris; 18 Ela poeg Simei Benjaminis; 19 Uuri poeg Geber Gileadimaal, emorlaste kuninga Siihoni ja Baasani kuninga Oogi maal. Kõik need asehaldurid sel maal allusid ühele asehaldurile.

20 Juuda ja Iisraeli rahvast oli rohkuse poolest nagu liiva mere ääres. Nad sõid ja jõid ning olid rõõmsad.

21 Saalomon valitses kõigi kuningriikide üle suurest jõest* kuni vilistite maani ja Egiptuse piirini. Need maksid Saalomonile andamit ja teenisid teda kõigil tema elupäevil.

22 Saalomoni koja igapäevane toidukogus oli järgmine: 30 koori* peenjahu, 60 koori tavalist jahu, 23 10 nuumlooma, 20 karjamaal söönud veist, 100 lammast, lisaks hirved, gasellid, metskitsed ja nuumatud käod. 24 Saalomoni võimu all oli kogu suure jõe siinpoolne* kallas Tifsahist Gazani, sealhulgas valitses ta kõigi kuningate üle siinpool suurt jõge. Tal oli rahu kogu valitsusalal, kõikjal ümberringi. 25 Juuda ja Iisrael elasid julgesti — igaüks oma viinapuu ja viigipuu all — Daanist Beer-Sebani kõigil Saalomoni elupäevil.

26 Saalomonil oli 4000* latrit vankrihobuste jaoks ja 12 000 hobust*.

27 Asehaldurid varustasid kuningas Saalomoni ja kõiki tema lauas istujaid toiduga igaüks omal kuul. Nad hoolitsesid selle eest, et millestki poleks puudust. 28 Nad tõid ka otri ja õlgi rakendihobuste ja muude hobuste tarvis, kus tahes seda ka ei vajatud, igaüks nii, nagu tema kohus oli.

29 Jumal andis Saalomonile rohkesti tarkust ja mõistmist ning südame täis arusaamist — kõike nii palju, nagu on liiva mere ääres. 30 Saalomoni tarkus ületas kõigi idamaalaste ja kogu Egiptuse tarkuse. 31 Ta oli targem kõigist inimestest, targem kui esrahlane Eetan ning targem kui Maaholi pojad Heeman, Kalkol ja Darda. Tema kuulsus levis kõigi ümberkaudsete rahvaste seas. 32 Ta lõi 3000 õpetussõna ja 1005 laulu. 33 Ta jutustas taimedest, Liibanoni seedrist kuni müüril kasvava iisopini. Ta kõneles loomadest, lindudest, maadligi liikuvatest olenditest* ja kaladest. 34 Saalomoni tarkust tuldi kuulama kõigi rahvaste seast, kõigi kuningate juurest, kes olid kuulnud tema tarkusest.

^ 1. Kun. 4:5 Võib tõlkida ka „usaldusmees”.

^ 1. Kun. 4:21 St Eufratist.

^ 1. Kun. 4:22 3,9 tonni. (Vt lisa B14.)

^ 1. Kun. 4:24 St läänepoolne.

^ 1. Kun. 4:26 Selline arv esineb mõnes käsikirjas ja paralleeljutustuses. Teistes käsikirjades on 40 000.

^ 1. Kun. 4:26 Võib tõlkida ka „ratsanikku”.

^ 1. Kun. 4:33 Mõeldakse ilmselt roomajaid ja putukaid.

1. Kuningate  5 : 1 - 18

5 Kui Tüürose kuningas Hiiram kuulis, et Saalomon on oma isa asemel kuningaks võitud, saatis ta tema juurde oma sulased, sest Hiiram oli alati olnud Taaveti sõber. 2 Saalomon omakorda läkitas Hiiramile teate: 3 „Sina tead, et mu isa Taavet ei saanud ehitada koda, mis kannaks Jehoova, tema Jumala nime, sest ta sõdis paljude vaenlastega, kuni Jehoova pani need tema jalge alla. 4 Nüüd on minu Jumal Jehoova andnud mulle rahu ümberringi, mul pole ühtki vastast ja miski ei ähvarda mind. 5 Seepärast kavatsen ma ehitada koja, mis kannab minu Jumala Jehoova nime, nagu Jehoova tõotas mu isale Taavetile, kui ütles: „Sinu poeg, kelle ma panen sinu asemel troonile, ehitab koja, mis kannab minu nime.” 6 Käsi nüüd oma rahvast raiuda mulle Liibanonist seedreid. Minu sulased töötagu koos sinu sulastega ning ma tasun su sulastele nõnda, nagu sa määrad. Sa ju tead, et meie hulgas ei oska keegi raiuda puid nii nagu siidonlased.”

7 Kui Hiiram neid Saalomoni sõnu kuulis, rõõmustas ta väga ja ütles: „Olgu kiidetud Jehoova, sest ta on andnud Taavetile targa poja valitsema seda suurt rahvast!” 8 Hiiram läkitas Saalomonile teate: „Ma sain su sõnumi kätte. Ma teen kõik sinu soovi kohaselt ja annan sulle seedreid ja kadakapuid. 9 Minu sulased toovad need Liibanonist alla mere äärde ja ma lasen parvetada need merd mööda sinna, kuhu sa käsid. Seal ma lahutan need, et sa saaksid need ära viia. Sina aga täida vastutasuks minu palve ja varusta mu kodakondseid toiduga.”

10 Nii andiski Hiiram Saalomonile seedri- ja kadakapuid, nagu see oli soovinud. 11 Saalomon andis Hiiramile 20 000 koori* nisu tema kodakondsetele toiduks ja 20 koori* väga head oliiviõli*. Seda andis Saalomon Hiiramile aastast aastasse. 12 Jehoova andis Saalomonile tarkust, nagu ta oli talle lubanud. Hiirami ja Saalomoni vahel oli rahu ning nad sõlmisid omavahel lepingu.

13 Kuningas Saalomon värbas kogu Iisraelist töölisi, kokku 30 000 meest. 14 Ta saatis nad Liibanoni, 10 000 meest iga kuu. Ühe kuu olid nad Liibanonis ja kaks kuud kodus. Töölevärvatute ülevaataja oli Adoniram. 15 Saalomonil oli 70 000 lihttöölist ja mägedes 80 000 kiviraidurit, 16 peale selle oli Saalomonil veel 3300 haldurit, kes teenisid töödejuhatajatena. 17 Kuninga käsul murti kivimurrus suuri ja väärtuslikke kive, et rajada kojale tahutud kividest vundament. 18 Nõnda siis raiusid Saalomoni ehitajad, Hiirami ehitajad ja geballased kive ning tahusid palke ja kive, et ehitada koda.

^ 1. Kun. 5:11 3400 tonni. (Vt lisa B14.)

^ 1. Kun. 5:11 4400 liitrit.

^ 1. Kun. 5:11 Sõna-sõnalt „tambitud õli”. Eriti hea ja kallis õli, mida saadi oliive uhmris tampides; mõnikord sõtkuti oliive ka jalgadega.

1. Kuningate  6 : 1 - 38

6 480. aastal pärast iisraellaste väljumist Egiptusemaalt, Saalomoni neljandal valitsusaastal siivikuul* ehk teisel kuul hakkas Saalomon Jehoovale koda* ehitama. 2 Koda, mille kuningas Saalomon Jehoovale ehitas, oli 60 küünart pikk, 20 küünart lai ja 30 küünart kõrge*. 3 Templihoone eeskoja pikkus oli 20 küünart* ning see vastas hoone laiusele. Hoone eeskoja laius oli 10 küünart*.

4 Ta tegi koja ahenevate aknaorvadega. 5 Veel ehitas ta koja ümber külgehitise. See oli ümber kogu templisaali* ja tagumise ruumi*. Külgehitisse tegi ta külgkambrid. 6 Alumisel korrusel olid külgkambrid 5 küünart, keskmisel 6 küünart ja kolmandal 7 küünart laiad,* kuna ta tegi ümberringi koja seintesse järkmed, et koja seintel poleks kinnitusi.

7 Koda ehitati kivimurrus raiutud ja seal valmis tahutud kividest. Seepärast polnud ehitamise ajal kojas kuulda ei vasara, kirve ega ühegi muu raudriista heli. 8 Alumiste külgkambrite sissekäik oli koja lõunaküljes, keerdtreppi mööda sai minna keskmisele korrusele ja sealt edasi kolmandale korrusele. 9 Ta ehitas aina edasi ja sai koja valmis. Ta paigaldas kojale seedripuust talad ja kattis lae seedrilaudadega. 10 Ümber kogu koja ehitas ta 5 küünra* kõrgused külgkambrid. Kambrite seedripuust vahetalad toetusid koja seintele.

11 Sel ajal tuli Saalomonile Jehoovalt sõnum: 12 „Kui sa täidad mu määrusi, pead kinni mu seadustest, järgid kõiki mu käske ja käid nende järgi, siis ma viin täide oma tõotuse, mille ma andsin su isale Taavetile koja kohta, mida sa ehitad. 13 Ma asun elama iisraellaste keskele ega hülga oma rahvast Iisraeli.”

14 Saalomon ehitas aina edasi, et koda valmis saada. 15 Seestpoolt kattis ta koja seinad seedrilaudadega. Põrandast kuni laesarikateni vooderdas ta koja puiduga ja põranda kattis ta kadakalaudadega*. 16 Ta mõõtis koja tagumisest seinast 20 küünart ja eraldas selle põrandast sarikateni seedrilaudadega, ehitades koja sisemusse tagumise ruumi — kõige pühama paiga. 17 Templisaal, mis asus kõige pühama paiga ees, oli 40 küünra* pikkune. 18 Koja seedripuust seintele olid nikerdatud ürtarbuusid ja lilleõied. Kõikjal oli seedripuu, kivipinda ei olnud näha.

19 Koja sisemusse tegi ta tagumise ruumi, et panna sinna Jehoova lepingulaegas. 20 See tagumine ruum oli 20 küünart pikk, 20 küünart lai ja 20 küünart kõrge.* Ta kattis selle puhta kullaga; altari lõi ta üle seedripuuga. 21 Saalomon kattis ka saali seestpoolt puhta kullaga ja seadis kuldketid tagumise ruumi ette, mille ta oli samuti üle kullanud. 22 Ta kattis kogu koja seestpoolt kullaga, nii et kõik sai kaetud. Tagumise ruumi ees oleva altari kuldas ta samuti üle.

23 Ta tegi tagumisse ruumi 2 männipuust* keerubit, kummagi kõrgus oli 10 küünart*. 24 Keerubi üks tiib oli 5 küünart pikk* ja ka teine oli 5 küünart pikk. Ühest tiivaotsast teiseni oli 10 küünart. 25 Ka teine keerub oli 10-küünrane. Need kaks keerubit olid samade mõõtude ja kujuga. 26 Ühe keerubi kõrgus oli 10 küünart ja sama kõrge oli ka teine keerub. 27 Ta asetas keerubid tagumisse ruumi. Nende tiivad olid välja sirutatud, nii et ühe keerubi tiivaots ulatus ühe seinani ja teise keerubi tiivaots ulatus teise seinani. Ruumi keskel puutusid nende tiivad kokku. 28 Ta kattis ka keerubid kullaga.

29 Koja seintele ümberringi, nii eesmises kui ka tagumises ruumis, nikerdas ta keerubi-, palmi- ja õiekujutised. 30 Koja põranda kattis ta kullaga nii eesmises kui ka tagumises ruumis. 31 Tagumise ruumi sissekäigule tegi ta männipuust uksed, küljesambad ja uksepostid — seina viiendale osale*. 32 Mõlemale männipuust uksele nikerdas ta keerubid, palmid ja õied ning kuldas need, ta lõi keerubi- ja palmikujutised kullaga üle. 33 Samamoodi tegi ta templisaali sissekäigule männipuust uksepostid — seina neljandale osale*. 34 Ta tegi kadakapuust 2 volditavat uksepoolt. Ühe uksepoole kaks osa olid hingedel pööratavad ja ka teise uksepoole kaks osa olid hingedel pööratavad. 35 Ta nikerdas keerubi-, palmi- ja õiekujutisi ning kattis need kullaga.

36 Siseõue ümber ehitas ta müüri kolmest kihist tahutud kividest ja ühest kihist seedriprussidest.

37 Jehoova kojale hakati vundamenti rajama neljanda aasta siivikuul* 38 ja koda sai valmis üheteistkümnenda aasta buulikuul* ehk kaheksandal kuul. Kõik valmis täpselt plaani järgi. Saalomon ehitas seda 7 aastat.

^ 1. Kun. 6:1 Vt lisa B15.

^ 1. Kun. 6:1 Joonis lisas B8.

^ 1. Kun. 6:2 27 m pikk, 9 m lai ja 13 m kõrge. (Vt lisa B14.)

^ 1. Kun. 6:3 9 m.

^ 1. Kun. 6:3 4,5 m.

^ 1. Kun. 6:5 St püha paiga.

^ 1. Kun. 6:5 St kõige pühama paiga.

^ 1. Kun. 6:6 Alumisel 2,2 m, keskmisel 2,7 m ja kolmandal 3,1 m laiad.

^ 1. Kun. 6:10 2,2 m.

^ 1. Kun. 6:15 Vt „Sõnaseletusi”.

^ 1. Kun. 6:17 18 m.

^ 1. Kun. 6:20 St iga mõõt oli 9 m.

^ 1. Kun. 6:23 Sõna-sõnalt „õlisest puidust”; ilmselt süüria mänd.

^ 1. Kun. 6:23 4,5 m.

^ 1. Kun. 6:24 2,2 m.

^ 1. Kun. 6:31 Sõna-sõnalt „uksepostid, viies osa”; „viies osa” võib viidata ukseraami kujule või uste suurusele.

^ 1. Kun. 6:33 Sõna-sõnalt „uksepostid, neljas osa”; „neljas osa” võib viidata ukseraami kujule või uste suurusele.

^ 1. Kun. 6:37 Vt lisa B15.

^ 1. Kun. 6:38 Vt lisa B15.

1. Kuningate  7 : 1 - 51

7 Enda koda ehitas Saalomon 13 aastat, siis sai terve koda valmis.

2 Ta ehitas ka Liibanonimetsakoja, mis oli 100 küünart pikk, 50 küünart lai ja 30 küünart kõrge*. See seisis nelja rea seedripuust sammaste peal; sammaste peal olid seedritalad. 3 Ülalpool kandetalasid oli koda vooderdatud seedripuiduga ja talad toetusid sammastele; neid* oli 45, igas reas 15. 4 Aknad olid kolmes reas, igas reas olid aknad akende vastas. 5 Kõik sissekäigud ja uksepiidad olid neljakandilised ning sellised olid ka aknad üksteise vastas kolmes reas.

6 Veel ehitas ta sammaskoja, mis oli 50 küünart pikk ja 30 küünart lai*, ning selle ette sammaste ja ehiskatusega eeskoja.

7 Ta tegi ka troonikoja, kus ta kohut mõistis, kohtukoja, mis kaeti põrandast kuni sarikateni seedripuiduga.

8 Koda, kus ta ise elas, oli teises õues, troonikojast eemal. See oli valmistatud samal viisil. Ta ehitas veel ühe koja, troonikoja sarnase. See oli mõeldud vaarao tütrele, kelle Saalomon oli endale naiseks võtnud.

9 Kõik need hooned vundamendist müüripealseni ja muud ehitised kuni suure õueni olid tehtud kallitest mõõdu järgi tahutud kividest, mis olid igast küljest kivisaega saetud. 10 Vundament oli laotud tohutu suurtest väärtuslikest kividest, ühed olid 10-küünrased ja teised 8-küünrased*. 11 Selle peal olid kallid mõõdu järgi tahutud kivid ja ka seedriprussid. 12 Suurt õue ümbritses kolmest kihist tahutud kividest ja ühest kihist seedriprussidest müür, samasugune, nagu oli ümber siseõue, kus oli Jehoova koda ühes eeskojaga.

13 Kuningas Saalomon läkitas mehed Tüürosesse Hiirami järele. 14 Hiiram oli lesknaise poeg Naftali suguharust ja tema isa oli Tüürose mees, vasksepp. Hiiramil oli oskust, taipu ja vilumust teha igasuguseid vasetöid*. Ta tuli kuningas Saalomoni juurde ja tegi kõik, mis talle teha anti.

15 Ta valas 2 vasksammast, kumbki neist oli 18 küünart* kõrge ja kummagi samba ümbermõõt nööriga mõõtes oli 12 küünart*. 16 Ta valas vasest 2 kapiteeli* sammaste otsa panemiseks. Ühe kapiteeli kõrgus oli 5 küünart* ja ka teise kapiteeli kõrgus oli 5 küünart. 17 Sammaste otsas olevaid kapiteele ehtisid võrestikud, mis olid põimitud kettidest; ühel kapiteelil oli 7 ja teisel kapiteelil 7. 18 Siis kaunistas ta võrestikud ümbertringi kahe granaatõunte reaga ja ehtis nõnda sammaste otsas olevad kapiteelid. Nii tegi ta mõlema kapiteeliga. 19 Eeskoja sammaste otsas olevad kapiteelid olid liiliakujulised, need olid 4 küünra* kõrgused. 20 Kapiteelid olid kahe samba otsas, kapiteelide alaosa kumerust kattis võrestik ja kumbagi kapiteeli kaunistas ümbertringi 200 granaatõuna.

21 Ta püstitas templi eeskoja sambad. Ta püstitas parempoolse* samba ja nimetas selle Jaakiniks* ning vasakpoolse* samba ja nimetas selle Boaseks*. 22 Sammaste ülaosad olid liiliakujulised. Nõnda said sambad valmis.

23 Ta valas ka ümmarguse metallist mere*. Selle läbimõõt servast servani oli 10 küünart, kõrgus 5 küünart ja ümbermõõt nööriga mõõtes 30 küünart.* 24 Servast allpool kaunistasid seda ümbertringi ürtarbuusikujutised: 10 iga küünra peal ümber kogu mere, kahes reas ja valatud koos merega. 25 Meri seisis 12 pullil: 3 olid näoga põhja, 3 lääne, 3 lõuna ja 3 ida poole. Meri seisis nende peal ja nende tagakehad olid sissepoole. 26 Mere seina paksus oli kämblalaiune* ja serv oli otsekui karika serv, nagu liilia õis. Sinna pandi 2000 batti* vett.

27 Ta tegi ka 10 vaskvankrit*. Iga vanker oli 4 küünart pikk, 4 küünart lai ja 3 küünart kõrge*. 28 Vankrid olid tehtud järgmiselt. Nende küljed olid kaetud plaatidega, mis paiknesid raamistikus. 29 Raamistikus paiknevatel külgplaatidel ja raamistiku peal olid lõvide, pullide ja keerubite kujutised. Lõvidest ja pullidest ülal- ja allpool olid vanikud. 30 Igal vankril oli neli vaskratast ja ka vaskteljed ning neid toestas neli nurgatuge. Need toed asusid tünnisuust allpool ning olid valatud koos vanikutega, mis olid igal küljel. 31 Tünni laienev ülaosa, mis vankri ülaäärest välja ulatus, oli 1 küünra* kõrgune. Vankri ülaäär oli ümmargune ning ülaosa tervikuna oli 1,5 küünart* kõrge. Ülaäär oli kaunistatud nikerdustega ja selle külgplaadid olid kandilised, mitte ümarad. 32 Vankri külgplaatidest allpool oli neli ratast, mis olid kinnitatud vankri külge. Iga ratta kõrgus oli 1,5 küünart. 33 Rattad olid tehtud nagu tavalised vankrirattad. Kõik nende kinnitused, pöiad, kodarad ja rummud olid metallist valatud. 34 Vankri neljal nurgal oli kokku neli tuge, mis olid valatud vankriga ühes tükis. 35 Vankri ülaääres oli ümmargune poole küünra* kõrgune võru. Ülaääre raamistik ja selle külgplaadid olid valatud ühes tükis. 36 Ta uurendas ülaääre raamistikule ja külgplaatidele keerubeid, lõvisid ja palmipuid, nagu mahtus, ning tegi ka vanikuid ümberringi. 37 Nii valmistas ta 10 vankrit. Need kõik olid valatud ühtemoodi, ühesuguste mõõtude ja kujuga.

38 Ta tegi 10 vasktünni. Iga tünn mahutas 40 batti* ja iga tünni läbimõõt oli 4 küünart*. Iga vankri peal oli üks tünn. 39 Siis pani ta 5 vankrit kojast paremale poole ja 5 vankrit kojast vasakule poole ning mere seadis ta kojast paremale kagusse.

40 Hiiram tegi ka nõusid, kühvleid ja kausse. Nõnda sai Hiiram valmis kõigi töödega, mis ta pidi tegema kuningas Saalomonile Jehoova koja tarbeks. 41 Ta oli teinud 2 sammast ja karikakujulised kapiteelid nende sammaste otsa; 2 võrestikku, mis katsid sammaste otsas olevaid karikakujulisi kapiteele; 42 400 granaatõuna võrestike jaoks, kummalegi võrestikule kaks rida granaatõunu, et kaunistada karikakujulised kapiteelid, mis olid kahe samba otsas; 43 10 vankrit ja 10 tünni vankrite peale; 44 mere ja selle alla 12 pulli; 45 tuhanõud, kühvlid, kausid ja muud riistad. Kõik riistad, mis Hiiram oli teinud kuningas Saalomonile Jehoova koja tarbeks, olid valmistatud läikimahõõrutud vasest. 46 Kuningas oli valanud need savivormides Jordani piirkonnas Sukkoti ja Saaretani vahel.

47 Saalomon jättis kõik need riistad kaalumata, sest neid oli nii palju. Vase kaalu ei tehtudki kindlaks. 48 Saalomon valmistas kõik Jehoova koja jaoks mõeldud riistad, kuldaltari ja kuldlaua vaateleibade jaoks, 49 samuti puhtast kullast lambijalad, 5 paremale ja 5 vasakule tagumise ruumi ette, ning kullast õied, lambid ja tahipihid, 50 puhtast kullast nõud, leegikustutajad, kausid, peekrid ja söepannid. Samuti tegi ta tagumise ruumi ehk kõige pühama paiga uste ning templisaali uste jaoks kullast kinnituspesad.

51 Kuningas Saalomon sai valmis kõik tööd, mis tal tuli Jehoova koja jaoks teha. Siis viis Saalomon sinna oma isa Taaveti pühitsetud asjad. Hõbeda ja kulla ning igasugused esemed pani ta Jehoova koja varakambritesse.

^ 1. Kun. 7:2 45 m pikk, 22 m lai ja 13 m kõrge. (Vt lisa B14.)

^ 1. Kun. 7:3 Mõeldakse ilmselt kandetalasid.

^ 1. Kun. 7:6 22 m pikk ja 13 m lai.

^ 1. Kun. 7:10 St 4,5 m ja 3,6 m.

^ 1. Kun. 7:14 Selles peatükis võib sõna „vask” tõlkida ka vastega „pronks”.

^ 1. Kun. 7:15 8 m.

^ 1. Kun. 7:15 5,3 m.

^ 1. Kun. 7:16 Samba kunstiliselt kujundatud ülaosa.

^ 1. Kun. 7:16 2,2 m.

^ 1. Kun. 7:19 1,8 m.

^ 1. Kun. 7:21 St lõunapoolse.

^ 1. Kun. 7:21 Nimi Jaakin tähendab „ta [Jehoova] tugevdagu”.

^ 1. Kun. 7:21 St põhjapoolse.

^ 1. Kun. 7:21 Nimi Boas võib tähendada „jõuga”.

^ 1. Kun. 7:23 St veemahuti.

^ 1. Kun. 7:23 Läbimõõt 4,5 m, kõrgus 2,2 m ja ümbermõõt 13 m.

^ 1. Kun. 7:26 7,4 cm.

^ 1. Kun. 7:26 44 000 liitrit.

^ 1. Kun. 7:27 Võib tõlkida ka „veekäru”.

^ 1. Kun. 7:27 1,8 m pikk, 1,8 m lai ja 1,3 m kõrge.

^ 1. Kun. 7:31 44,5 cm.

^ 1. Kun. 7:31 65 cm.

^ 1. Kun. 7:35 22 cm.

^ 1. Kun. 7:38 880 liitrit.

^ 1. Kun. 7:38 1,8 m.

1. Kuningate  8 : 1 - 66

8 Siis kutsus Saalomon kokku Iisraeli vanemad, kõik suguharupealikud ja Iisraeli suguvõsade peamehed. Nad tulid kuningas Saalomoni juurde Jeruusalemma, et Jehoova lepingulaegas Taaveti linnast Siionist ära tuua. 2 Etanimikuul* ehk seitsmendal kuul kogunesid kõik Iisraeli mehed kuningas Saalomoni ette püha* pidama. 3 Kõik Iisraeli vanemad tulid kokku ja preestrid võtsid laeka. 4 Nad tõid üles Jehoova laeka, kogudusetelgi ja kõik telgi pühad riistad. Preestrid ja leviidid tõid need üles. 5 Kuningas Saalomon ja terve Iisraeli kogudus, kes oli kogunenud tema juurde, olid laeka ees. Ohverdati nii palju lambaid ja veiseid, et neid ei suudetud kokku lugeda.

6 Siis tõid preestrid Jehoova lepingulaeka oma kohale, templi tagumisse ruumi ehk kõige pühamasse paika keerubite tiibade alla.

7 Keerubite tiivad olid sirutunud üle laeka, nii et keerubid olid laeka ja selle kandekangide kohal. 8 Kangid olid nii pikad, et nende otsad olid näha tagumise ruumi ees olevast pühast paigast, kuid väljast polnud neid näha. Seal on need tänini. 9 Laekas ei olnud muud kui kaks kivitahvlit, mis Mooses oli sinna pannud Hoorebi juures, siis kui Jehoova sõlmis lepingu Iisraeli rahvaga, kui see oli Egiptusemaalt välja tulnud.

10 Kui preestrid pühast paigast väljusid, täitis pilv Jehoova koja. 11 Preestrid ei saanud pilve pärast seal teenida, sest Jehoova auhiilgus oli täitnud Jehoova koja. 12 Siis Saalomon ütles: „Jehoova, sa oled öelnud, et sa elad pilkases pimeduses. 13 Mina olen ehitanud sulle üleva koja, kindla paiga, kus sa võid elada igavesti.”

14 Seejärel pööras kuningas end Iisraeli koguduse poole ja õnnistas seda ning terve Iisraeli kogudus seisis püsti. 15 Kuningas ütles: „Kiidetud olgu Iisraeli Jumal Jehoova, kes omaenda suuga andis tõotuse minu isale Taavetile ja omaenda käega viis selle täide! Ta lausus: 16 „Alates päevast, mil ma tõin oma rahva Iisraeli Egiptusest välja, pole ma valinud Iisraeli suguharudest ühtki linna, kuhu ehitada koda, mis kannaks minu nime. Kuid ma olen valinud Taaveti, et ta valitseks mu rahva Iisraeli üle.” 17 Mu isa Taaveti südamesoov oli ehitada Iisraeli Jumala Jehoova nime kandev koda. 18 Ent Jehoova ütles mu isale Taavetile: „Su südamesooviks on küll ehitada koda, mis kannaks mu nime, ja on hea, et sul on südames selline soov, 19 aga seda koda ei ehita siiski sina. Su poeg, kes sulle sünnib, ehitab mu nime kandva koja.” 20 Jehoova on selle tõotuse täide viinud: mina olen tõusnud oma isa Taaveti asemele ja istunud Iisraeli troonile, just nagu Jehoova tõotas. Ma olen ka ehitanud koja, mis kannab Iisraeli Jumala Jehoova nime, 21 ja valmistanud seal paiga laekale, kus hoitakse Jehoova lepingut, mille ta sõlmis meie esiisadega, kui tõi nad välja Egiptusemaalt.”

22 Siis astus Saalomon terve Iisraeli koguduse silme all Jehoova altari ette, sirutas käed taeva poole 23 ja ütles: „Oo, Jehoova, Iisraeli Jumal, pole ühtki sinusarnast Jumalat ei ülal taevas ega all maa peal! Sina pead kinni lepingust ja osutad truud armastust oma teenijatele, kes käivad su ees siira südamega. 24 Sina oled täitnud tõotuse, mille sa andsid oma teenijale, mu isale Taavetile. Omaenda suuga oled sa tõotanud ja omaenda käega selle täna täide viinud. 25 Ja nüüd, oo, Jehoova, Iisraeli Jumal, palun täida tõotus, mille sa andsid oma teenijale, mu isale Taavetile, kui ütlesid: „Ei puudu sul kunagi mu ees järeltulija, kes istub Iisraeli troonil, kui vaid su pojad panevad tähele oma teed ja käivad minu ees, nagu sina oled minu ees käinud.” 26 Ja nüüd, oo, Iisraeli Jumal, ma palun sind, et täituks tõotus, mille sa andsid oma teenijale, mu isale Taavetile!

27 Aga kas Jumal peaks tõesti elama maa peal? Taevas, kogu taevaavaruski, ei mahuta sind, ammugi siis see koda, mille ma olen ehitanud. 28 Pane tähele oma teenija palvet ja tema anumist, mu Jumal Jehoova, ning kuula appihüüdu ja palvet, millega su teenija täna su poole pöördub. 29 Valvaku su silmad nii ööl kui ka päeval selle koja üle, paiga üle, mille kohta sa ütlesid: „Seal saab olema minu nimi”, ning kuula palvet, mida su teenija esitab selle paiga poole. 30 Kuula oma teenija ja oma rahva Iisraeli anumist, kui nad palvetavad selle paiga poole. Kuula paigast, kus sa elad, taevast, kuula ja andesta!

31 Kui keegi teeb pattu oma ligimese vastu ja see võtab talt vande*, mis toob valetamise korral talle karistuse, ning ta tuleb vande all olles sinu koja altari ette, 32 siis kuula taevast ning tegutse ja mõista kohut oma teenijate üle: mõista süüdlane süüdi ja too ta teod tema enda pea peale, mõista õige õigeks ja tasu talle tema õigust mööda.

33 Kui iisraellased, sinu rahvas, saavad vaenlaselt lüüa, sest nad on sinu vastu pattu teinud, aga nad pöörduvad su juurde tagasi ja ülistavad su nime, palvetavad su poole ning anuvad sind selles kojas, 34 siis kuula taevast ja andesta oma Iisraeli rahva patt ning too nad tagasi maale, mille sa andsid nende esiisadele.

35 Kui taevas on suletud ja vihma ei tule, sest nad on sinu vastu pattu teinud, aga nad palvetavad selle paiga poole ja ülistavad su nime ning pöörduvad oma patust, kuna sa oled teinud nad alandlikuks*, 36 siis kuula taevast ja andesta oma teenijate, oma Iisraeli rahva patt, õpeta neile head teed, mida nad peavad käima, ning anna vihma maale, mille sa oled andnud oma rahvale pärandiks.

37 Kui nende maale tuleb näljahäda, katk või kõrvetav tuul, kui tulevad viljahaigused, rohutirtsuparved, aplad rohutirtsud, kui vaenlane piirab nende linnu või tabab neid mõni muu õnnetus või haigus, 38 ja kui siis mõni inimene või kogu su Iisraeli rahvas palvetab ja anub (teab ju igaüks neist oma südamevalu) ja nad sirutavad käed selle koja poole, 39 siis kuula taevast, oma elupaigast, ning andesta ja tegutse ning tasu igaühele kõigi tema teede järgi, sest sina tunned igaühe südant (sina üksi tunned ju kõigi inimeste südant), 40 et nad kardaksid sind kõigil päevil, mis nad elavad sel maal, mille sa andsid meie esiisadele.

41 Ja kui võõramaalane, kes ei ole su Iisraeli rahva hulgast, kuid kes tuleb kaugelt maalt sinu nime pärast 42 (sest võõramaalased kuulevad sinu suurest nimest, vägevast käest ja väljasirutatud käsivarrest), tuleb ja palvetab selle koja poole, 43 siis kuula taevast, oma elupaigast, ning tee kõike, mida see võõramaalane sinult palub, et kõik maa rahvad saaksid teada sinu nime, kardaksid sind nagu su Iisraeli rahvas ja teaksid, et sinu nimi on pandud sellele kojale, mille ma olen ehitanud.

44 Kui su rahvas läheb oma vaenlase vastu sõtta, kuhu sa nad läkitad, ja nad paluvad Jehoovat, palvetades selle linna poole, mille sa oled valinud, ja koja poole, mille ma olen ehitanud, et see kannaks su nime, 45 siis kuula taevast nende palvet ja anumist ning muretse neile õigus.

46 Kui nad sinu vastu pattu teevad (pole ju ühtegi inimest, kes pattu ei tee) ning sa vihastud nende peale ja annad nad vaenlase kätte ning nende vangistajad viivad nad vangi vaenlase maale, kas kaugele või lähedale, 47 ja sel maal, kuhu nad vangi viiakse, nad parandavad meelt, pöörduvad oma vangistajate maal su poole ja anuvad sind: „Me oleme pattu teinud ja eksinud, me oleme teinud kurja,” 48 ja pöörduvad kogu südamest ja hingest tagasi sinu juurde oma vaenlaste maal, kus nad vangis on, ning nad paluvad sind, palvetades maa poole, mille sa andsid nende esiisadele, linna poole, mille sa oled valinud, ja koja poole, mille ma olen ehitanud, et see kannaks su nime, 49 siis kuula taevast, oma elupaigast, nende palvet ja anumist ning muretse neile õigus 50 ja andesta oma rahvale, kes on sinu vastu pattu teinud, kõik nende üleastumised. Vangistajad halastagu neile ja andku neile armu, 51 sest see on sinu rahvas ja sinu omand, kelle sa tõid välja Egiptusest, rauasulatusahjust. 52 Pööra silmad oma teenija anumise ja oma Iisraeli rahva anumise poole ning kuula alati nende abipalveid. 53 Sest sina, kõrgeim valitseja Jehoova, oled eraldanud nad kõigist maa rahvastest ja võtnud endale omandrahvaks, nagu sa rääkisid oma teenija Moosese kaudu, kui sa tõid meie esiisad Egiptusest välja.”

54 Kui Saalomon oli lõpetanud Jehoova poole palvetamise ja anumise, tõusis ta püsti Jehoova altari eest, kus ta oli põlvitanud ja oma käsi taeva poole sirutanud. 55 Siis ta õnnistas valjul häälel tervet Iisraeli kogudust: 56 „Kiidetud olgu Jehoova, kes on andnud oma rahvale Iisraelile puhkepaiga, nagu ta tõotas. Mitte ükski sõna kõigest sellest heast, mis ta tõotas oma teenija Moosese kaudu, pole tühja läinud. 57 Olgu meie Jumal Jehoova meiega, nagu ta oli meie esiisadega! Ärgu ta jätku ega hüljaku meid! 58 Pööraku ta meie süda enda poole, et me käiksime kõigil tema teedel, peaksime tema käske ning järgiksime tema seadusi ja määrusi, mida ta käskis meie esiisadel järgida. 59 Mäletagu meie Jumal Jehoova nii päeval kui ka ööl neid sõnu, millega ma anusin Jehoova soosingut, ning ta muretsegu vajadust mööda iga päev õigus oma teenijale ja oma rahvale Iisraelile, 60 et kõik maa rahvad saaksid teada, et Jehoova on tõeline Jumal. Pole kedagi teist. 61 Olgu siis teie süda täielikult meie Jumala Jehoovaga ning käige tema määruste järgi ja täitke tema käske, nagu te praegu seda teete.”

62 Siis tõi kuningas ja koos temaga terve Iisrael Jehoova ees rohkesti ohvreid. 63 Saalomon tõi Jehoovale rahuohvriteks 22 000 veist ja 120 000 lammast. Nii pühitsesid kuningas ja kõik iisraellased Jehoova koja sisse. 64 Selsamal päeval pühitses kuningas Jehoova koja ees oleva õue keskpaiga, et ohverdada seal põletusohvreid, roaohvreid ja rahuohvrite rasva, sest Jehoova ees olev vaskaltar oli liiga väike, et seal põletusohvreid, roaohvreid ja rahuohvrite rasva ohverdada. 65 Siis pidas Saalomon meie Jumala Jehoova ees püha 7 päeva ja veel 7 päeva, kokku 14 päeva. Temaga oli kogu Iisrael, suur rahvahulk, kes oli kokku tulnud piirkonnast, mis ulatus Lebo-Hamatist* kuni Egiptuse vadini. 66 Järgmisel* päeval saatis ta rahva ära. Rahvas soovis kuningale Jumala õnnistust ja läks koju. Inimesed olid rõõmsad ja nende süda hõiskas kõige hea pärast, mida Jehoova oli teinud oma teenijale Taavetile ja oma rahvale Iisraelile.

^ 1. Kun. 8:2 Vt lisa B15.

^ 1. Kun. 8:2 St lehtmajadepüha.

^ 1. Kun. 8:31 Võib tõlkida ka „paneb tema peale needuse”. St võtab vande, mille karistuseks on needus, kui osutub, et tegemist on valevandega, või kui vannet murtakse.

^ 1. Kun. 8:35 Võib tõlkida ka „oled neid vaevanud”.

^ 1. Kun. 8:65 Võib tõlkida ka „Hamati piirialast”.

^ 1. Kun. 8:66 Sõna-sõnalt „kaheksandal”, st päev pärast teist seitsmepäevast perioodi.

1. Kuningate  9 : 1 - 28

9 Kui Saalomon oli lõpetanud Jehoova koja ja kuningakoja ehitamise ning kui ta oli teinud kõik, mida oli soovinud, 2 siis ilmutas Jehoova end Saalomonile teist korda, nagu ta oli ilmutanud end temale Gibeonis. 3 Jehoova ütles talle: „Ma olen kuulnud su palvet ja anumist, millega sa minu poole oled pöördunud. Ma olen pühitsenud selle koja, mille sa oled ehitanud, ja teinud selle oma nime jäädavaks eluasemeks. Mu silmad ja süda on alati siin. 4 Kui sa käid minu ees, nagu käis su isa Taavet, siiralt ja kogu südamest, täites kõiki mu käske, ning kuuletud mu määrustele ja seadustele, 5 siis teen ma su kuningatrooni Iisraelis kõigutamatuks igaveseks ajaks, nagu ma su isale Taavetile tõotasin, öeldes: „Iisraeli troonilt ei puudu iialgi sinu järeltulija.” 6 Aga kui teie ja teie pojad pöördute mu järelt ära ega täida mu käske ja määrusi, mis ma teile olen andnud, vaid lähete ja teenite teisi jumalaid ja kummardate nende ette, 7 siis hävitan ma Iisraeli sellelt maalt, mille ma neile olen andnud, ja ma heidan oma palge eest ära koja, mille ma olen pühitsenud oma nime auks, ning Iisrael saab kõigi rahvaste seas põlu- ja pilkealuseks. 8 Sellest kojast saab rusuhunnik. Igaüks, kes sellest mööda läheb, vaatab seda hämmastunult, vilistab ja küsib: „Miks on Jehoova selle maa ja kojaga niimoodi teinud?” 9 Ja talle vastatakse: „Nad hülgasid oma Jumala Jehoova, kes tõi nende esiisad välja Egiptusemaalt, pöördusid teiste jumalate poole, kummardasid nende ette ja teenisid neid. Seepärast on Jehoova toonud nende peale kogu selle õnnetuse.””

10 Saalomon oli 20 aasta jooksul ehitanud kaks koda, Jehoova koja ja kuningakoja. 11 Tüürose kuningas Hiiram oli andnud Saalomonile selle tarbeks seedri- ja kadakapuid ning nii palju kulda, kui Saalomon soovis. Aga kuningas Saalomon andis Hiiramile 20 linna Galileamaal. 12 Hiiram tuli Tüürosest vaatama neid linnu, mis Saalomon oli talle andnud. Ta polnud aga nendega rahul 13 ja küsis: „Mis linnad need sellised on, mis sa mulle andsid, mu vend?” Seepärast kutsutakse neid tänini Kabuulimaaks*. 14 Hiiram saatis kuningale 120 talenti* kulda.

15 Kuningas Saalomon oli värvanud töölisi ehitama Jehoova koda, tema enda koda, kaitsevalli*, Jeruusalemma müüri ning Haasorit, Megiddot ja Geserit. 16 (Vaarao, Egiptuse kuningas, oli tulnud ning vallutanud Geseri, põletanud selle maha ning tapnud seal elavad kaananlased. Siis oli ta andnud selle kaasavaraks oma tütrele, Saalomoni naisele.) 17 Saalomon ehitas üles Geseri, Alam-Beet-Hooroni 18 ja Baalati ning sel maal kõrbes paikneva Taamari, 19 samuti kõik oma varaaitade linnad, sõjavankrite linnad ja ratsanike linnad ning kõik, mida Saalomon soovis ehitada Jeruusalemmas, Liibanonis ja kogu oma valitsusalal. 20 Kogu selle rahva, kes oli alles jäänud emorlastest, hettidest, perislastest, hiivlastest ja jebuuslastest ega olnud iisraellaste hulgast, 21 nende järeltulijad, keda iisraellased polnud hävitanud ja kes olid sellele maale alles jäänud, pani Saalomon orjatööle ja nad teevad seda tänini. 22 Aga iisraellastest ei teinud Saalomon kedagi orjaks, vaid nad olid tema sõjamehed, sulased, peamehed, vankrisõdurid ning tema sõjavankrite ja ratsanike pealikud. 23 Saalomonil oli 550 ülemat, kellele allusid töödejuhatajateks pandud haldurid. Need ülemad olid kõigi tööliste ülevaatajad.

24 Vaarao tütar tuli Taaveti linnast üles oma kotta, mille Saalomon oli talle ehitanud. Siis ehitas Saalomon ka kaitsevalli.

25 Kolm korda aastas ohverdas Saalomon põletus- ja rahuohvreid altaril, mille ta oli Jehoovale ehitanud, ja lasi Jehoova ees olevalt altarilt ohvrisuitsu tõusta. Ja ta sai koja valmis.

26 Kuningas Saalomonil oli ka laevastik, mille ta oli rajanud Esjon-Geberis, mis on Eeloti kõrval, Punase mere kaldal Edomimaal. 27 Hiiram läkitas laevadele oma sulaseid, kogenud meremehi, et nad teeniksid koos Saalomoni sulastega. 28 Nad sõitsid Oofirisse ja tõid sealt kuningas Saalomonile 420 talenti* kulda.

^ 1. Kun. 9:13 Teine võimalik tähendus: „väärtusetuks maaks”.

^ 1. Kun. 9:14 4,1 tonni. (Vt lisa B14.)

^ 1. Kun. 9:15 Võib tõlkida ka „Millot”; see heebrea sõna tähendab „täitma”.

^ 1. Kun. 9:28 14,4 tonni.

1. Kuningate  10 : 1 - 29

10 Jutud Saalomoni kuulsusest, mille ta oli saavutanud tänu Jehoova nimele, jõudsid Seeba kuninganna kõrvu, ja kuninganna tuli teda keerukate küsimustega* proovile panema. 2 Kuninganna saabus Jeruusalemma muljetavaldava saatjaskonnaga ning kaamelitega, kes kandsid palsamiõli ning väga suurel hulgal kulda, samuti vääriskive. Ta tuli Saalomoni juurde ja rääkis temaga kõigest, mis tal südame peal oli. 3 Saalomon vastas kõigile ta küsimustele. Polnud midagi nii keerulist, mida kuningas poleks osanud talle selgitada.

4 Kui Seeba kuninganna nägi kogu seda tarkust, mis Saalomonil oli, ja koda, mille ta oli ehitanud, 5 toitu tema laual, seda, kuidas tema õukondlased istusid, kuidas teenrid laudu teenindasid ja milliseid riideid nad kandsid, ja kui ta nägi tema joogikallajaid ning põletusohvreid, mis ta Jehoova kojas ohverdas, jäi ta lausa hingetuks. 6 Ta ütles kuningale: „Kõik see, mida ma oma kodumaal sinu saavutuste ja tarkuse kohta kuulsin, on tõesti tõsi. 7 Ma ei uskunud seda enne, kui tulin ja nägin oma silmaga. Kuid mulle polnud räägitud pooltki! Sa oled palju targem ja rikkam, kui mulle teada anti. 8 Õnnelik on su rahvas ja õnnelikud on su sulased, kes seisavad alati su ees ja kuulevad su tarkust! 9 Kiidetud olgu sinu Jumal Jehoova, kellele sa nõnda meeldisid, et ta seadis su Iisraeli troonile! Oma igavesest armastusest Iisraeli vastu on Jehoova määranud su kuningaks, et sa mõistaksid õiglast kohut.”

10 Seejärel andis ta kuningale 120 talenti* kulda, suures koguses palsamiõli, samuti vääriskive. Mitte kunagi enam ei toodud nii suurt kogust palsamiõli, kui Seeba kuninganna tõi kuningas Saalomonile.

11 Hiirami laevastik, mis tõi Oofirist kulda, tõi Oofirist ka rohkesti sandlipuitu ja väärtuslikke kive. 12 Kuningas tegi Jehoova kojale ja kuningakojale sandlipuust tugiosad, samuti valmistas ta sellest lauljatele lüürasid ja muid keelpille. Nii palju sandlipuitu pole toodud ega nähtud tänaseni.

13 Kuningas Saalomon andis Seeba kuningannale kõike, mida see soovis ja palus, peale selle tegi kuningas Saalomon talle heldekäeliselt kingitusi. Seejärel läks kuninganna oma sulastega tagasi oma maale.

14 Igal aastal sai Saalomon juurde 666 talenti* kulda, 15 sellele lisandus sissetulek, mis tuli rändkaupmeestelt ja teistelt kaubitsejatelt, kõigilt araablaste kuningatelt ja maa võimukandjatelt.

16 Kuningas Saalomon valmistas kullasulamist 200 suurt kilpi (iga kilbi jaoks kulus 600 seeklit* kulda) 17 ja 300 väikest kilpi* (iga kilbi jaoks kulus 3 miini* kulda). Kuningas pani need Liibanonimetsakotta.

18 Kuningas valmistas veel suure elevandiluust trooni ja kattis selle puhta kullaga. 19 Trooni juurde viis kuus astet ja trooni taga oli võlvjas ehisvari. Istmel olid käetoed ja kummalgi pool nende kõrval seisis lõvi. 20 Ka kuuel astmel seisid kummaski otsas lõvid, ühtekokku oli 12 lõvi. Üheski teises kuningriigis polnud midagi sellist tehtud.

21 Kõik kuningas Saalomoni jooginõud olid kullast ja ka kõik Liibanonimetsakoja nõud olid puhtast kullast. Hõbedast ei olnud valmistatud midagi, sest Saalomoni päevil ei peetud hõbedat mikski. 22 Kuningal oli merel Tarsise laevastik, mis sõitis koos Hiirami laevastikuga. Iga kolme aasta tagant tõid Tarsise laevad kulda, hõbedat, elevandiluud, pärdikuid ja paabulinde.

23 Kuningas Saalomon oli rikkuse ja tarkuse poolest üle kõigist kuningaist maa peal. 24 Kogu maa rahvas tahtis Saalomoniga kohtuda, et kuulda tema tarkust, mille Jumal oli talle südamesse pannud. 25 Igaüks tõi talle mingi kingituse — hõbe- ja kuldasju, riideid, relvi, palsamiõli, hobuseid, muulasid — ja nii aastast aastasse.

26 Saalomon hankis endale üha rohkem sõjavankreid ja hobuseid*. Tal oli ühtekokku 1400 vankrit ja 12 000 hobust* ning ta hoidis neid sõjavankrite linnades ja enda juures Jeruusalemmas.

27 Tänu kuningale oli Jeruusalemmas nii palju hõbedat nagu kive ning seedripuitu nii rohkesti kui sükomoor-viigipuid Sefelas.

28 Saalomoni hobused toodi Egiptusest, kuninga kaupmehed ostsid talle hobusekarju* kindla hinna eest. 29 Egiptusest ostetud sõjavanker maksis 600 seeklit* hõbedat ja hobune 150*. Samuti müüsid kuninga kaupmehed neid edasi kõigile hettide ja süürlaste kuningatele.

^ 1. Kun. 10:1 Võib tõlkida ka „mõistatustega”.

^ 1. Kun. 10:10 4,1 tonni. (Vt lisa B14.)

^ 1. Kun. 10:14 22,8 tonni.

^ 1. Kun. 10:16 6,8 kg.

^ 1. Kun. 10:17 Väikest kilpi kandsid tavaliselt vibukütid.

^ 1. Kun. 10:17 1,7 kg. Miin, mida mainitakse Piibli heebreakeelses osas, kaalus 570 g.

^ 1. Kun. 10:26 Võib tõlkida ka „ratsanikke”.

^ 1. Kun. 10:26 Võib tõlkida ka „ratsanikku”.

^ 1. Kun. 10:28 Teine võimalik tähendus: „toodi Egiptusest ja Kuest, kuninga kaupmehed ostsid neid talle Kuest”; Kue võib olla Kiliikia.

^ 1. Kun. 10:29 6,8 kg.

^ 1. Kun. 10:29 1,7 kg.

1. Kuningate  11 : 1 - 43

11 Kuningas Saalomon armastas vaarao tütre kõrval veel paljusid teisi võõramaa naisi: moabiite, ammonlasi, edomlasi, siidonlasi ja hette. 2 Need naised olid nende rahvaste hulgast, kelle kohta Jehoova oli iisraellastele öelnud: „Te ei tohi minna nende sekka* ja nemad ei tohi tulla teie sekka, sest nad pööravad teie südame oma jumalate poole.” Aga Saalomon kiindus neisse ja armastas neid. 3 Tal oli 700 kõrgest soost naist ja 300 liignaist ning ta naised pöörasid vähehaaval tema südame Jumalast ära*. 4 Saalomoni vanemas eas pöörasid ta naised tema südame teiste jumalate poole ning tema süda ei olnud enam täielikult oma Jumala Jehoovaga, nagu oli olnud tema isa Taaveti süda. 5 Saalomon käis siidonlaste jumalanna Astarte ja ammonlaste jälgi jumala Milkomi järel. 6 Saalomon tegi Jehoova silmis kurja ega käinud enam Jehoova järel kogu südamest, nagu seda oli teinud tema isa Taavet.

7 Sel ajal ehitas Saalomon Jeruusalemma ees olevale mäele ohvripaiga moabiitide jälgile jumalale Kemosele ja ammonlaste jälgile jumalale Moolokile. 8 Nõnda toimis ta kõigi oma võõramaalastest naiste heaks, kes lasid oma jumalatele ohvrisuitsu tõusta ja ohverdasid neile.

9 Jehoova vihastus Saalomoni peale, et tema süda oli pöördunud ära Iisraeli Jumalast Jehoovast, kes oli end talle kaks korda ilmutanud 10 ja oli teda hoiatanud, et ta ei hakkaks käima teiste jumalate järel. Aga Saalomon ei kuuletunud Jehoova käskudele. 11 Siis ütles Jehoova Saalomonile: „Kuna sa oled toiminud nõnda ja pole pidanud kinni mu lepingust ega seadustest, mis ma sulle andsin, siis kisun ma kuningriigi sinult ära ja annan selle sinu sulasele. 12 Aga sinu isa Taaveti pärast ei tee ma seda sinu eluajal. Ma kisun selle ära sinu poja käest. 13 Kuid ma ei kisu ära kogu kuningriiki. Ühe suguharu annan ma su pojale oma teenija Taaveti pärast ja Jeruusalemma pärast, mille ma olen välja valinud.”

14 Siis lasi Jehoova tõusta Saalomonile vastase, edomlase Hadadi, kes oli Edomi kuningasoost. 15 Kui Taavet oli alistanud Edomi, läks väepealik Joab tapetuid matma ja tahtis surmata kõik Edomi mehed. 16 Joab koos kogu Iisraeliga jäi sinna kuueks kuuks, kuni ta oli kõigile Edomi meestele lõpu teinud. 17 Aga Hadad, kes oli siis veel poisike, põgenes koos oma isa edomlastest sulastega Egiptusse. 18 Nad läksid Midjanist teele ja jõudsid Paaranisse. Sealt võtsid nad endaga kaasa mehi ning jõudsid Egiptusse vaarao, Egiptuse kuninga juurde. Vaarao andis talle elamiseks maja ja maa ning hoolitses tema toidu eest. 19 Hadad pälvis vaarao nii suure soosingu, et see andis talle naiseks oma naiseõe, kuninganna Tahpenese õe. 20 Mõne aja pärast sünnitas Tahpenese õde talle poja Genubati ja Tahpenes kasvatas ta üles* vaarao kojas. Genubat jäi vaarao kotta vaarao poegade sekka.

21 Kui Hadad Egiptuses olles kuulis, et Taavet on läinud puhkama oma esiisade juurde ja et ka väepealik Joab on surnud, ütles ta vaaraole: „Luba mul minna mu oma maale.” 22 Aga vaarao küsis temalt: „Mis sul minu juures puudu on, et sa tahad oma maale minna?” Hadad vastas: „Mitte midagi, aga palun luba mul ikkagi minna.”

23 Jumal lasi tõusta Saalomonile veel ühe vastase, Eljada poja Resoni, kes oli põgenenud oma isanda, Sooba kuninga Hadadeseri juurest. 24 Pärast seda kui Taavet oli löönud Sooba vägesid, kogus Reson enda ümber mehi ja sai röövjõugu pealikuks. Nad läksid Damaskusse elama ja hakkasid seal valitsema. 25 Reson oli Iisraeli vaenlane kõigil Saalomoni elupäevil ning ta tegi Iisraelile kurja nagu Hadadki. Ta põlgas Iisraeli kogu selle aja, mis ta Süüriat valitses.

26 Ka Nebati poeg Jerobeam astus kuninga vastu välja. Ta oli efraimlane Seredast, Saalomoni sulane, ja tema ema oli lesknaine Seruua. 27 Järgnev on põhjus, miks ta kuninga vastu mässas. Saalomon ehitas kaitsevalli ja ehitas kinni oma isa Taaveti linna müüris oleva ava. 28 Jerobeam oli võimekas mees. Kui Saalomon nägi, kui tublisti see noor mees tööd teeb, pani ta tema kõigi Joosepi soost töölevärvatute ülevaatajaks. 29 Kord kui Jerobeam läks Jeruusalemmast välja, kohtus ta teel prohvet Ahijaga, siilolasega, kel oli seljas uus kuub. Nad olid väljal vaid kahekesi. 30 Ahija võttis oma uue kuue seljast, kiskus selle 12 tükiks 31 ja ütles Jerobeamile:

„Võta endale kümme tükki, sest nii ütleb Iisraeli Jumal Jehoova: „Ma kisun kuningriigi Saalomoni käest ära ja annan kümme suguharu sinule. 32 Aga üks suguharu jääb temale mu teenija Taaveti pärast ja Jeruusalemma pärast, mille ma olen välja valinud kõigist Iisraeli suguharudest. 33 Ma teen seda sellepärast, et nad on minu maha jätnud ja hakanud kummardama siidonlaste jumalannat Astartet, moabiitide jumalat Kemost ja ammonlaste jumalat Milkomit. Nad ei käi minu teedel ega tee seda, mis on minu silmis õige, nad ei järgi mu seadusi ja määrusi, nagu järgis Saalomoni isa Taavet. 34 Aga ma ei võta tema käest ära tervet kuningriiki. Ma jätan ta valitsejaks kõigiks tema elupäeviks oma teenija Taaveti pärast, kelle ma enesele valisin, sest Taavet järgis mu käske ja määrusi. 35 Kuid tema pojalt võtan ma kuningavõimu ja annan selle sinule: sulle saab kümme suguharu. 36 Siiski jätan ma ta pojale ühe suguharu, et mu teenijal Taavetil oleks alaliselt järeltulija* minu ees Jeruusalemmas, linnas, mille ma olen valinud oma nime eluasemeks. 37 Aga sinu ma panen valitsema kõige üle, mida su hing ihkab, ning sinust saab Iisraeli kuningas. 38 Kui sa kuuletud kõigile mu käskudele ja käid minu teedel ning teed, mis on minu silmis hea, järgides mu määrusi ja seadusi, nagu tegi mu teenija Taavet, siis olen ma sinuga ja rajan sulle jäädava koja*, nagu ma rajasin Taavetile, ning ma annan sulle Iisraeli. 39 Ma lasen Taaveti sool kõige selle pärast alandust kogeda, kuid mitte igavesti.””

40 Siis püüdis Saalomon Jerobeami surmata, aga Jerobeam põgenes Egiptusse kuningas Siisaki* juurde ning jäi Egiptusse kuni Saalomoni surmani.

41 Muust Saalomoni kohta ning kõigest, mis ta tegi, ja tema tarkusest on kirjutatud Saalomoni kroonikaraamatus. 42 Saalomoni valitsusaeg Jeruusalemmas, kui ta valitses kogu Iisraeli üle, oli 40 aastat. 43 Siis läks Saalomon puhkama oma esiisade juurde ja ta maeti oma isa Taaveti linna. Tema asemel sai kuningaks ta poeg Rehabeam.

^ 1. Kun. 11:2 Võib tõlkida ka „te ei tohi nendega abielluda”.

^ 1. Kun. 11:3 Võib tõlkida ka „naistel oli tema üle suur mõjuvõim”.

^ 1. Kun. 11:20 Teine võimalik tähendus: „võõrutas ta”.

^ 1. Kun. 11:36 Sõna-sõnalt „lamp”.

^ 1. Kun. 11:38 St kuningasoo.

^ 1. Kun. 11:40 Šešonk I.

1. Kuningate  12 : 1 - 33

12 Rehabeam läks Sekemisse, sest kogu Iisrael oli kogunenud Sekemisse teda kuningaks tõstma. 2 Nebati poeg Jerobeam kuulis sellest Egiptuses, kuhu ta oli kuningas Saalomoni eest põgenenud ja elama jäänud. 3 Tema juurde läkitati käskjalad teda kutsuma. Seepeale tulid Jerobeam ja terve Iisraeli kogudus Rehabeami juurde ning ütlesid: 4 „Su isa tegi meie ikke raskeks. Aga kui sina kergendad meie töövaeva ja rasket iket, mis su isa meie peale pani, siis me teenime sind.”

5 Tema vastas neile: „Minge praegu ära ja tulge kolme päeva pärast mu juurde tagasi.” Ja rahvas lahkus. 6 Kuningas Rehabeam pidas siis nõu vanemate meestega, kes olid teeninud tema isa Saalomoni, kui too veel elas, ja ta küsis neilt: „Mida te soovitate mul rahvale vastata?” 7 Need ütlesid: „Kui sa nüüd oled valmis seda rahvast teenima, võtad nende palvet kuulda ja vastad neile lahkelt, siis nad jäävad alatiseks su sulasteks.”

8 Aga ta ei võtnud vanemate meeste nõu kuulda, vaid pidas aru noorte meestega, kellega koos ta oli üles kasvanud ja kes olid nüüd tema sulased. 9 Ta küsis neilt: „Mida teie arvates võiks vastata rahvale, kes palus minult: „Kergenda iket, mis su isa meie peale pani!”?” 10 Noored mehed, kellega koos ta oli üles kasvanud, ütlesid talle: „Rahvale, kes sulle ütles: „Su isa tegi meie ikke raskeks, aga kergenda sina meie iket”, vasta nii: „Minu väike sõrm on jämedam kui mu isa puusad. 11 Mu isa pani teie peale raske ikke, kuid mina teen selle veelgi raskemaks. Mu isa nuhtles teid piitsadega, kuid mina nuhtlen teid okaspiitsadega.””

12 Kolmandal päeval tulidki Jerobeam ja kogu rahvas Rehabeami juurde, sest kuningas oli öelnud: „Tulge mu juurde kolmandal päeval.” 13 Ent kuningas vastas rahvale karmilt ega võtnud kuulda vanemate meeste nõu. 14 Ta rääkis seda, mida olid soovitanud talle noored mehed, ja ütles: „Mu isa pani teie peale raske ikke, kuid mina teen selle veelgi raskemaks. Mu isa nuhtles teid piitsadega, kuid mina nuhtlen teid okaspiitsadega.” 15 Kuningas ei kuulanud rahvast; see oli nõnda sellepärast, et Jehoova juhtis asjade käiku, et läheks täide sõna, mis Jehoova oli öelnud siilolase Ahija kaudu Nebati pojale Jerobeamile.

16 Kui kogu Iisrael nägi, et kuningas ei võta neid kuulda, ütles rahvas kuningale: „Mida ühist on meil Taavetiga? Ei ole meil pärandit Iisai pojalt! Oma jumalate juurde, Iisrael! Hoolitse nüüd ise oma soo eest, Taavet!” Nii läksid iisraellased tagasi, igaüks oma koju. 17 Rehabeam valitses ainult nende iisraellaste üle, kes elasid Juuda linnades.

18 Siis läkitas kuningas Rehabeam töölevärvatute ülevaataja Adorami iisraellaste juurde, kuid kogu Iisrael viskas tolle kividega surnuks. Kuningas Rehabeamil aga õnnestus hüpata vankrisse ja põgeneda Jeruusalemma. 19 Iisraellased on Taaveti soo suhtes mässumeelsed tänini.

20 Kui iisraellased kuulsid, et Jerobeam on tagasi, kutsusid nad ta rahva ette ning tõstsid kogu Iisraeli kuningaks. Taaveti soo järel käis vaid Juuda suguharu.

21 Kui Rehabeam saabus Jeruusalemma, kogus ta kokku terve Juuda soo ja Benjamini suguharu, 180 000 väljaõppe saanud* sõjameest, et sõdida Iisraeli soo vastu, nii et kuningavõim saaks jälle Saalomoni pojale Rehabeamile. 22 Siis tuli jumalamehele Semajale Jumalalt sõnum: 23 „Teata Juuda kuningale Rehabeamile, Saalomoni pojale, ning kogu Juuda ja Benjamini soole ja ülejäänud rahvale: 24 „Nii ütleb Jehoova: „Ärge minge sõdima oma vendade iisraellaste vastu! Igaüks mingu tagasi koju, sest mina olen lasknud sel sündida.””” Nad kuuletusid Jehoovale ja läksid koju, nagu Jehoova oli öelnud.

25 Jerobeam kindlustas Sekemi linna Efraimi mägismaal ja asus sinna elama. Sealt ta läks ja kindlustas Penueli. 26 Jerobeam mõtles oma südames: „Nüüd läheb kuningriik tagasi Taaveti soole. 27 Kui rahvas käib ohverdamas Jehoova kojas Jeruusalemmas, pöördub ka rahva süda oma isanda, Juuda kuninga Rehabeami poole. Siis nad tapavad minu ja lähevad tagasi Juuda kuninga Rehabeami juurde.” 28 Kuningas pidas nõu ja tegi kaks kuldvasikat ning ütles rahvale: „Teil on liiga raske minna üles Jeruusalemma. Iisraellased, siin on teie Jumal, kes tõi teid välja Egiptusemaalt!” 29 Ta pani ühe vasika Peetelisse ja teise Daani. 30 See aga viis patustamiseni ja rahvas oli valmis minema koguni kaugele Daani, et seal vasikat kummardada.

31 Jerobeam tegi ohvripaikadesse pühamuid ning seadis preestriteks neid mehi rahva seast, kes polnud leviidid. 32 Jerobeam seadis 8. kuu 15. päevale samasuguse püha, nagu oli Juudas, et tuua Peetelis enda ehitatud altaril ohvreid vasikatele, mis ta oli valmistanud. Sealsamas Peetelis seadis ta preestrid teenima enda rajatud ohvripaikades. 33 Ja 8. kuu 15. päeval, sel kuul, mis ta oma äranägemise järgi oli määranud, hakkas ta tooma ohvreid Peeteli altaril, mis ta oli valmistanud. Ta seadis iisraellastele sisse püha ning läks üles altarile ohverdama ja lasi seal ohvrisuitsu tõusta.

^ 1. Kun. 12:21 Sõna-sõnalt „valitud”.

1. Kuningate  13 : 1 - 34

13 Kord kui Jerobeam seisis altari juures, et lasta seal ohvrisuitsu tõusta, tuli üks jumalamees Jehoova käsul Juudast Peetelisse. 2 Ta hüüdis Jehoova käsul altari poole: „Oh, altar, altar! Nii ütleb Jehoova: „Taaveti soole sünnib poeg, kelle nimeks saab Joosija. Tema ohverdab su peal ohvripaikade preestreid, kes on lasknud sinu pealt ohvrisuitsu tõusta, ja ta põletab sinu peal inimluid!”” 3 Ta andis sel päeval ende, öeldes: „See on endeks selle kohta, millest on rääkinud Jehoova: „Altar lõheneb ja tuhk selle peal paiskub laiali!””

4 Niipea kui kuningas Jerobeam kuulis, mida jumalamees Peeteli altari poole hüüdis, tõmbas ta oma käe altari kohalt ära ja ütles: „Võtke ta kinni!” Otsekohe kuivetus käsi*, millega ta tema poole osutas, ja ta ei saanud seda tagasi tõmmata. 5 Siis altar lõhenes ning selle peal olev tuhk paiskus laiali, nagu jumalamees oli Jehoova käsul ende andnud.

6 Kuningas ütles jumalamehele: „Palun anu oma Jumalat Jehoovat, et ta mulle halastaks, ja palveta minu eest, et mu käsi saaks terveks!” Seepeale jumalamees anuski Jehoovalt halastust ning kuninga käsi sai taas terveks. 7 Kuningas ütles jumalamehele: „Tule minu kotta ja kinnita keha ning ma annan sulle ka kingituse.” 8 Aga jumalamees vastas kuningale: „Isegi kui sa annaksid mulle pool oma koda, ei tuleks ma selles paigas sinuga leiba sööma ega vett jooma, 9 sest Jehoova keelas mind: „Ära söö leiba ega joo vett ning ära tule tagasi sama teed pidi, mida sa läksid.”” 10 Ja ta läks ära teist teed ega naasnud sama teed pidi, mida mööda ta oli Peetelisse tulnud.

11 Aga Peetelis elas üks vana prohvet. Tema pojad tulid ja rääkisid talle kõigest, mida jumalamees oli sel päeval Peetelis teinud ja mis ta oli kuningale öelnud. Kui nad olid kõigest sellest oma isale jutustanud, 12 küsis isa neilt: „Millist teed mööda ta läks?” Pojad näitasid talle, mis teed pidi Juudast tulnud jumalamees oli läinud. 13 Seepeale ütles ta oma poegadele: „Saduldage mulle eesel!” Nad saduldasid talle eesli ja ta istus selle selga.

14 Ta läks jumalamehele järele ja leidis tolle suure puu all istumas. Ta küsis temalt: „Kas sina oled jumalamees, kes tuli Juudast?” Too kostis: „Jah, olen.” 15 Ta ütles talle: „Tule minu majja leiba võtma.” 16 Kuid jumalamees vastas: „Ma ei või ühes sinuga tagasi minna ega sinu juurde tulla ning ma ei või sinuga siin paigas leiba süüa ega vett juua, 17 sest Jehoova keelas mind: „Ära söö seal leiba ega joo seal vett ning ära tule tagasi sama teed pidi, mida sa läksid.”” 18 Tema aga ütles jumalamehele: „Minagi olen prohvet nagu sina. Üks ingel andis mulle edasi Jehoova sõnad „Vii ta tagasi ja kutsu oma majja, et ta sööks leiba ja jooks vett”.” Aga ta valetas temale. 19 Jumalamees läkski temaga koos tagasi, ta läks tema majja leiba sööma ja vett jooma.

20 Kui nad laua ääres istusid, tuli prohvetile, kes ta tagasi oli toonud, Jehoovalt sõnum. 21 Prohvet ütles Juudast tulnud jumalamehele: „Nii lausub Jehoova: „Kuna sa astusid üle Jehoova keelust ega kuuletunud oma Jumala Jehoova käsule, 22 vaid läksid tagasi, et süüa leiba ja juua vett selles paigas, mille kohta sulle öeldi: „Ära söö seal leiba ega joo seal vett”, siis ei maeta su surnukeha sinu esiisade hauakoopasse.””

23 Pärast seda kui see prohvet, kelle ta oli tagasi toonud, oli leiba söönud ja vett joonud, saduldas vana prohvet talle eesli 24 ning jumalamees läks oma teed. Aga teel olles sattus ta kokku lõviga ja see murdis ta maha. Tema surnukeha jäi teele vedelema ning eesel seisis selle kõrval, samuti seisis selle kõrval lõvi. 25 Sealt möödusid mehed ning nägid teel surnukeha ja selle kõrval lõvi. Siis nad tulid ja rääkisid sellest linnas, kus elas see vana prohvet.

26 Kui prohvet, kes oli ta teelt tagasi toonud, sellest kuulis, ütles ta: „See on see jumalamees, kes astus üle Jehoova keelust. Seepärast andis Jehoova ta lõvi küüsi, et see ta maha murraks ja surmaks, nagu Jehoova oli talle öelnud.” 27 Ta ütles oma poegadele: „Saduldage mulle eesel!” Ja need saduldasid. 28 Ta asus teele ja leidis tema surnukeha tee peal vedelemas ning eesel ja lõvi seisid selle kõrval. Lõvi polnud laipa söönud ega eeslit maha murdnud. 29 Siis tõstis prohvet jumalamehe surnukeha üles, pani eesli selga ja tõi tagasi oma linna, et teda leinata ja ta matta. 30 Ta pani surnukeha oma hauakoopasse ja nad nutsid jumalameest taga: „Oh häda, mu vend!” 31 Pärast tema matmist ütles ta oma poegadele: „Kui mina suren, siis matke mind samasse hauda, kuhu see jumalamees on maetud. Pange minu luud tema luude kõrvale. 32 Sest kõik see, mida ta Jehoova sõna kohaselt hüüdis Peetelis asuva altari poole ja kõigi Samaaria linnade ohvripaikades asuvate pühamute poole, läheb täide.”

33 Ka pärast seda kõike ei pöördunud Jerobeam oma kurjalt teelt, vaid seadis ikka ohvripaikadesse preestreid rahva seast. Kes aga soovis, selle ta määras preestriks, öeldes: „Saagu temast ohvripaikade preester!” 34 See Jerobeami kodakondsete patt viis nad hukatusse ja nad hävitati maa pealt.

^ 1. Kun. 13:4 Võib tõlkida ka „halvati käsi”.

1. Kuningate  14 : 1 - 31

14 Sel ajal jäi Jerobeami poeg Abija haigeks. 2 Jerobeam ütles oma naisele: „Palun tee end äratundmatuks, et keegi ei saaks aru, et sa oled Jerobeami naine, ning mine Siilosse. Seal on prohvet Ahija. Tema on see, kes ütles, et ma saan selle rahva kuningaks. 3 Võta kaasa kümme leiba, kooke ja purk mett ning mine tema juurde. Tema ütleb sulle, mis poisist saab.”

4 Jerobeami naine tegigi nii. Ta läks Siilosse Ahija majja. Ahija pilk oli klaasistunud ja ta ei näinud enam, sest ta oli vana.

5 Jehoova oli aga Ahijale öelnud: „Jerobeami naine tuleb sinu juurde oma haige poja kohta küsima. Ma ütlen sulle, mida talle kosta. Kui ta tuleb, püüab ta varjata, kes ta on.”

6 Kui siis Ahija kuulis naise samme, kui see üle ukseläve astus, ütles ta: „Tule sisse, Jerobeami naine! Miks sa püüad varjata, kes sa oled? Mul on sulle edasi öelda karm sõnum. 7 Mine ja teata Jerobeamile: „Nii ütleb Iisraeli Jumal Jehoova: „Ma tõstsin sind su rahva keskelt üles selleks, et panna sind oma Iisraeli rahva juhiks. 8 Ma kiskusin kuningriigi Taaveti soolt ja andsin selle sulle. Aga sina pole olnud nagu mu teenija Taavet, kes täitis mu käske ja käis mu järel kogu südamest, tehes ainult seda, mis on mu silmis õige. 9 Sinu teod on hullemad kui kõigi nende omad, kes olid enne sind. Sa oled teinud endale teisi jumalaid, metallist kujusid, solvates mind sellega, aga minule oled sa selja keeranud. 10 Seetõttu toon ma Jerobeami soo peale õnnetuse ja hävitan Jerobeamilt kõik mehed*, sealhulgas abitud ja nõrgad Iisraelis. Ma pühin minema Jerobeami soo, nagu sõnnik pühitakse minema, kuni seda pole enam. 11 Kes Jerobeami omadest sureb linnas, selle söövad koerad, ja kes sureb väljal, selle söövad taeva linnud, sest nii on öelnud Jehoova.””

12 Nüüd tõuse ja mine koju. Niipea kui su jalg linna astub, laps sureb. 13 Kogu Iisrael leinab teda ja ta maetakse; Jerobeami perest saab üksnes tema hauda, kuna Jerobeami soost on Iisraeli Jumal Jehoova leidnud vaid temast midagi head. 14 Aga Jehoova tõstab Iisraeli üle oma kuninga, kes hakkab sel päeval hävitama Jerobeami sugu, ja ta võib teha seda kasvõi kohe. 15 Jehoova lööb Iisraeli ja see kõigub nagu pilliroog vees. Ta juurib Iisraeli välja sellelt healt maalt, mille ta andis nende esiisadele, ning pillutab nad teisele poole suurt jõge*, sest nad on teinud endale pühad tulbad* ja solvanud sellega Jehoovat. 16 Ta hülgab Iisraeli Jerobeami pattude pärast, millega too on pannud ka Iisraeli patustama.”

17 Siis Jerobeami naine tõusis, läks oma teed ning jõudis Tirsasse. Niipea kui ta astus koja lävele, poiss suri. 18 Poiss maeti ning kogu Iisrael leinas teda, nagu Jehoova oli öelnud oma teenija prohvet Ahija kaudu.

19 Kõik muu Jerobeami kohta, see, kuidas ta sõdis ja valitses, on kirjas Iisraeli kuningate kroonikaraamatus. 20 Jerobeam valitses 22 aastat ja läks siis puhkama oma esiisade juurde. Tema asemel sai kuningaks tema poeg Naadab.

21 Samal ajal valitses Saalomoni poeg Rehabeam kuningana Juudas. Rehabeam oli 41-aastane, kui ta kuningaks sai, ja ta valitses 17 aastat Jeruusalemmas, linnas, mille Jehoova oli valinud kõigist Iisraeli suguharudest oma nime eluasemeks. Rehabeami ema oli ammonlanna Naama. 22 Juudalased tegid Jehoova silmis kurja ning ärritasid teda oma pattudega rohkem, kui kõik nende esiisad olid teinud. 23 Ka nemad ehitasid endale ohvripaiku, pühi sambaid ja pühi tulpi iga kõrge künka peale ja iga lopsaka puu alla. 24 Maal oli ka mehi, kes olid templiprostituudid. Juudalased tegid kõiki neid jäledusi, mida olid teinud rahvad, kelle Jehoova oli iisraellaste eest ära ajanud.

25 Kuningas Rehabeami viiendal valitsusaastal ründas Egiptuse kuningas Siisak Jeruusalemma. 26 Ta võttis ära Jehoova koja ja kuningakoja aarded — kogu varanduse, sealhulgas kõik kuldkilbid, mis Saalomon oli teinud. 27 Kuningas Rehabeam tegi nende asemele vaskkilbid ja andis need ihukaitsepealike käsutusse, kes valvasid kuningakoja sissepääsu. 28 Iga kord, kui kuningas tuli Jehoova kotta, kandsid ihukaitsjad kilpe ning viisid need pärast vahiruumi tagasi.

29 Kõik muu Rehabeami kohta ning kõik, mis ta tegi, on kirjas Juuda kuningate kroonikaraamatus. 30 Rehabeami ja Jerobeami vahel oli kogu aeg sõda. 31 Siis läks Rehabeam puhkama oma esiisade juurde ja ta maeti Taaveti linna oma esiisade kõrvale. Tema ema oli ammonlanna Naama ja tema asemel sai kuningaks tema poeg Abijam*.

^ 1. Kun. 14:10 Sõna-sõnalt „vastu seina kusijad”. Põlastav heebrea väljend meeste kohta.

^ 1. Kun. 14:15 St Eufratti.

^ 1. Kun. 14:15 Vt „Sõnaseletusi”.

^ 1. Kun. 14:31 Teise nimega Abija.

1. Kuningate  15 : 1 - 34

15 Kuningas Jerobeami, Nebati poja 18. valitsusaastal sai Juuda kuningaks Abijam. 2 Ta valitses Jeruusalemmas kolm aastat. Tema ema oli Maaka, Abisalomi* tütretütar. 3 Abijam ei loobunud oma isa pattudest, mis too enne teda oli teinud, ja tema süda ei olnud täielikult oma Jumala Jehoovaga, nagu oli olnud tema esiisa Taaveti süda. 4 Aga Taaveti pärast andis tema Jumal Jehoova talle lambi Jeruusalemmas, tõstes tema järel troonile tema poja ja hoides Jeruusalemma alles, 5 sest Taavet oli teinud, mis on Jehoova silmis õige, ega olnud astunud üle ühestki tema käsust kõigil oma elupäevil, välja arvatud hett Uurija juhtum. 6 Rehabeami ja Jerobeami vahel oli sõda kõigil Rehabeami elupäevil.

7 Kõik muu Abijami kohta ning kõik, mis ta tegi, on kirjas Juuda kuningate kroonikaraamatus. Ka Abijami ja Jerobeami vahel oli sõda. 8 Siis läks Abijam puhkama oma esiisade juurde ja ta maeti Taaveti linna. Tema asemel sai kuningaks tema poeg Aasa.

9 Aasa hakkas Juuda üle valitsema Iisraeli kuninga Jerobeami 20. aastal. 10 Ta valitses Jeruusalemmas 41 aastat. Tema vanaema oli Maaka, Abisalomi tütretütar. 11 Aasa tegi, mis on õige Jehoova silmis, nagu oli teinud tema esiisa Taavet. 12 Ta ajas maalt välja mehed, kes olid templiprostituudid, ning kõrvaldas kõik jäledad ebajumalad*, mis tema esiisad olid teinud. 13 Ta kõrvaldas isegi oma vanaema Maaka kuninganna kõrgest seisusest, sest see oli teinud püha tulba kummardamiseks rõveda kuju. Aasa kiskus tema rõveda ebajumalakuju maha ja põletas selle Kidroni orus. 14 Aga ohvripaiku ei kõrvaldatud. Siiski oli Aasa süda täielikult Jehoovaga kogu tema eluaja. 15 Ta viis Jehoova kotta kõik, mille tema ja ta isa olid pühitsenud: hõbeda, kulla ja igasugused esemed.

16 Aasa ja Iisraeli kuninga Baesa vahel oli kogu aeg sõda. 17 Iisraeli kuningas Baesa tuli Juuda kallale ja hakkas kindlustama Raamat, et keegi ei saaks Juuda kuninga Aasa juurest lahkuda ega tema juurde minna. 18 Siis võttis kuningas Aasa kogu hõbeda ja kulla, mis oli Jehoova koja ja kuningakoja varakambritesse alles jäänud, andis selle oma sulastele ning saatis nad Süüria kuninga Ben-Hadadi, Hesjoni poja Tabrimmoni poja juurde, kes elas Damaskuses, et nad ütleksid talle: 19 „Minu ja sinu, minu isa ja sinu isa vahel on sõlmitud leping. Ma saadan sulle nüüd kingituseks hõbedat ja kulda. Mine ja tühista leping Iisraeli kuninga Baesaga, et ta mu kallalt ära läheks.” 20 Ben-Hadad võttis kuningas Aasat kuulda ja saatis oma väepealikud Iisraeli linnade vastu ning need vallutasid Ijjoni, Daani, Aabel-Beet-Maaka, terve Kinnereti piirkonna ja kogu Naftalimaa. 21 Kui Baesa sellest kuulis, jättis ta Raama kindlustamise pooleli ja naasis Tirsasse. 22 Siis kutsus kuningas Aasa kokku terve Juuda — eranditult kõik — ning nad viisid Raamast ära kivid ja puidu, mida Baesa oli ehitustöödel kasutanud. Kuningas Aasa kindlustas nendega Benjamini Geba ja Mispa.

23 Kõik muu Aasa kohta ning kõik tema vägevad teod ja kõik, mis ta tegi, ning linnad, mis ta ehitas, on kirjas Juuda kuningate kroonikaraamatus. Aga vanas eas jäid tal jalad haigeks. 24 Siis läks Aasa puhkama oma esiisade juurde ja ta maeti oma esiisa Taaveti linna oma esiisade kõrvale. Tema asemel sai kuningaks tema poeg Joosafat.

25 Juuda kuninga Aasa teisel aastal sai Iisraeli kuningaks Jerobeami poeg Naadab. Ta valitses Iisraeli üle kaks aastat. 26 Tema tegi Jehoova silmis kurja ning käis oma isa jälgedes ja tegi samasuguseid patte, millega too oli pannud ka Iisraeli patustama. 27 Aga Baesa, Ahija poeg Issaskari soost, sepitses Naadabi vastu vandenõu ja tappis ta vilistitele kuuluvas Gibbetonis, kui Naadab ja kogu Iisrael olid Gibbetoni piiramas. 28 Baesa tappis ta Juuda kuninga Aasa kolmandal aastal ja sai tema asemel kuningaks. 29 Niipea kui ta oli kuningaks saanud, lõi ta maha kogu Jerobeami soo. Ta ei jätnud Jerobeami omadest alles ühtki hingelist, ta hävitas nad kõik, nagu Jehoova oli öelnud oma teenija siilolase Ahija kaudu. 30 See juhtus Jerobeami pattude pärast, millega ta oli pannud ka Iisraeli patustama, ja sellepärast, et ta oli Iisraeli Jumalat Jehoovat rängalt solvanud. 31 Kõik muu Naadabi kohta ning kõik, mis ta tegi, on kirjas Iisraeli kuningate kroonikaraamatus. 32 Aasa ja Iisraeli kuninga Baesa vahel oli kogu aeg sõda.

33 Ahija poeg Baesa sai Juuda kuninga Aasa kolmandal aastal Tirsas kogu Iisraeli kuningaks ning ta valitses 24 aastat. 34 Tema tegi Jehoova silmis kurja ning käis Jerobeami jälgedes ja tegi samasuguseid patte, millega too oli pannud Iisraeli patustama.

^ 1. Kun. 15:2 Ilmselt Absalomi teine nimekuju.

^ 1. Kun. 15:12 Heebrea sõna, mis on tõlgitud „jäledad ebajumalad”, on tõenäoliselt seotud sõnaga, mis tähendab väljaheiteid, ja sellega väljendati põlastust.

1. Kuningate  16 : 1 - 34

16 Hanani pojale Jehule tuli Jehoovalt Baesa kohta sõnum: 2 „Ma tõstsin su põrmust üles ja panin sind oma Iisraeli rahva juhiks, kuid sina käisid ikka Jerobeami jälgedes ja panid ka mu rahva Iisraeli patustama, nii et rahvas solvas mind oma pattudega. 3 Seepärast pühin ma Baesa ja tema soo minema. Ma teen tema sooga sedasama, mida ma tegin Nebati poja Jerobeami sooga. 4 Igaüks, kes Baesa omadest sureb linnas, selle söövad koerad, ja kes sureb väljal, selle söövad taeva linnud.”

5 Kõik muu Baesa kohta ja kõik, mis ta tegi, ning kõik tema vägevad teod on kirjas Iisraeli kuningate kroonikaraamatus. 6 Siis läks Baesa puhkama oma esiisade juurde ja ta maeti Tirsasse. Tema asemel sai kuningaks tema poeg Eela. 7 Prohvet Jehu, Hanani poja kaudu oli Jehoovalt tulnud sõnum Baesa ja tema soo kohta kõige selle kurja pärast, mis Baesa oli teinud Jehoova silmis, solvates teda oma kätetööga ja saades nõnda Jerobeami soo sarnaseks, ja ka sellepärast, et Baesa oli surmanud Naadabi.

8 Baesa poeg Eela sai Juuda kuninga Aasa 26. aastal Tirsas Iisraeli kuningaks ning ta valitses kaks aastat. 9 Aga tema sulane Simri, kes oli tema poolte sõjavankrite pealik, sepitses tema vastu vandenõu. Kord, kui Eela oli Tirsas Arsa majas end purju joonud (Arsa oli Tirsas tema kojaülem), 10 tuli Simri ja lõi ta maha. Ta surmas tema Juuda kuninga Aasa 27. aastal ja sai ise tema asemel kuningaks. 11 Niipea kui ta oli saanud kuningaks ja istunud oma troonile, lõi ta maha kogu Baesa soo. Ta ei säästnud ühtki meest*, ei tema sugulasi* ega sõpru. 12 Nii hävitas Simri kogu Baesa soo, nagu Jehoova oli öelnud Baesa kohta prohvet Jehu kaudu. 13 See sündis kõigi Baesa ja tema poja Eela pattude pärast ning ka sellepärast, et nad olid pannud Iisraeli patustama, solvates oma tühiste ebajumalatega Iisraeli Jumalat Jehoovat. 14 Kõik muu Eela kohta ning kõik, mis ta tegi, on kirjas Iisraeli kuningate kroonikaraamatus.

15 Juuda kuninga Aasa 27. aastal sai Simri Tirsas seitsmeks päevaks kuningaks. Sõjasalgad olid sel ajal laagris Gibbetoni all, mis kuulus vilistitele. 16 Kui sõjasalgad kuulsid laagris räägitavat, et Simri on pidanud vandenõu ja kuninga maha löönud, tõstis kogu Iisrael laagris selsamal päeval Iisraeli kuningaks väepealik Omri. 17 Siis läks Omri ühes terve Iisraeliga Gibbetonist üles ja piiras Tirsat. 18 Kui Simri nägi, et linn on vallutatud, läks ta kuningakoja kindlustorni, pani kuningakoja põlema ja suri leekides. 19 See sündis tema pattude pärast, mis ta oli teinud, tehes Jehoova silmis kurja ning käies Jerobeami jälgedes, samuti sellepärast, et ta oli pannud Iisraeli patustama. 20 Kõigest muust Simri kohta ja tema sepitsetud vandenõust on kirjutatud Iisraeli kuningate kroonikaraamatus.

21 Sel ajal jagunes Iisraeli rahvas kaheks. Ühed hoidsid Giinati poja Tibni poole, kelle nad tahtsid kuningaks tõsta, teised aga toetasid Omrit. 22 Aga Omri toetajad said Giinati poja Tibni pooldajatest jagu. Tibni suri ja Omri sai kuningaks.

23 Omri sai Iisraeli kuningaks Juuda kuninga Aasa 31. aastal ja ta valitses 12 aastat, millest 6 aastat valitses ta Tirsas. 24 Ta ostis Semerilt 2 talendi* hõbeda eest Samaaria mäe ja ehitas sinna linna. Ta nimetas selle linna mäe omaniku Semeri järgi Samaariaks*. 25 Omri tegi Jehoova silmis kurja ja tema teod olid hullemad kui kõigi nende teod, kes olid olnud enne teda. 26 Ta käis täielikult Nebati poja Jerobeami jälgedes ega loobunud Jerobeami pattudest, millega see oli pannud ka Iisraeli patustama, nii et rahvas solvas oma tühiste ebajumalatega Iisraeli Jumalat Jehoovat. 27 Kõik muu Omri kohta ja kõik see, mis ta tegi, ning tema vägiteod on kirjas Iisraeli kuningate kroonikaraamatus. 28 Siis läks Omri puhkama oma esiisade juurde ja ta maeti Samaariasse. Tema asemel sai kuningaks tema poeg Ahab.

29 Omri poeg Ahab sai Iisraeli kuningaks Juuda kuninga Aasa 38. aastal ning ta valitses Samaariast Iisraeli üle 22 aastat. 30 Omri poeg Ahab tegi Jehoova silmis rohkem kurja kui kõik need, kes olid olnud enne teda. 31 Vähe sellest, et ta ei loobunud Nebati poja Jerobeami pattudest, võttis ta veel naiseks Iisebeli, siidonlaste kuninga Etbaali tütre, ning hakkas teenima Baali ja tema ette kummardama. 32 Ta püstitas Baalile altari Baali kotta, mille ta oli ehitanud Samaariasse. 33 Ahab valmistas ka püha tulba. Ahab solvas Iisraeli Jumalat Jehoovat rohkem kui kõik Iisraeli kuningad, kes olid olnud enne teda.

34 Tema päevil ehitas peetellane Hiiel üles Jeeriko. Ta rajas selle alusmüürid oma esmasündinu Abirami elu hinnaga ning pani sellele väravad ette oma noorima poja Seguubi elu hinnaga, nagu Jehoova oli öelnud Nuuni poja Joosua kaudu.

^ 1. Kun. 16:11 Sõna-sõnalt „vastu seina kusijat”. Põlastav heebrea väljend meeste kohta.

^ 1. Kun. 16:11 Võib tõlkida ka „veritasunõudjaid”.

^ 1. Kun. 16:24 68,4 kg. (Vt lisa B14.)

^ 1. Kun. 16:24 Nimi Samaaria tähendab „kuulub Semeri soole”.

1. Kuningate  17 : 1 - 24

17 Tisbelane Eelija* Gileadimaalt ütles Ahabile: „Nii tõesti, kui elab Iisraeli Jumal Jehoova, keda ma teenin, neil aastail ei tule kastet ega vihma muidu kui minu sõna peale!”

2 Eelijale tuli Jehoovalt sõnum: 3 „Lahku siit ja mine ida suunas. Varja end Kriti vadis, mis on Jordanist ida pool. 4 Sellest vadist saad sa juua ja ma käsin ronkadel sind toita.” 5 Ta läks ja tegi kohe Jehoova sõna järgi ning jäi Kriti vadisse Jordanist ida pool. 6 Rongad tõid talle leiba ja liha nii hommikul kui ka õhtul, aga juua sai ta vadist. 7 Ent mõne aja pärast vadi kuivas, sest maal ei sadanud vihma.

8 Siis tuli talle Jehoovalt sõnum: 9 „Mine Sareptasse, mis kuulub Siidonile, ja jää sinna. Ma käsin seal üht lesknaist sind toita.” 10 Ta läkski Sareptasse. Kui ta jõudis linna väravasse, nägi ta seal üht lesknaist puid korjamas. Ta hüüdis naist ja ütles: „Palun too mulle pisut vett juua!” 11 Kui naine läks vee järele, hüüdis Eelija talle: „Palun too mulle ka tükike leiba!” 12 Naine kostis: „Nii tõesti, kui su Jumal Jehoova elab, ei ole mul tükikestki leiba, on ainult peotäis jahu anumas ja natuke õli kruusis. Ma korjan mõned puud ning valmistan midagi endale ja oma pojale, et veel süüa, enne kui sureme.”

13 Siis Eelija ütles talle: „Ära karda. Mine ja tee, nagu sa ütlesid. Esmalt aga valmista sellest, mis sul on, mulle väike leivake ja too see minule. Seejärel valmista midagi ka endale ja oma pojale. 14 Sest nii ütleb Iisraeli Jumal Jehoova: „Anumast ei lõppe jahu ja kruusist õli kuni päevani, mil Jehoova laseb maale vihma sadada.”” 15 Naine läks ja tegi Eelija sõna järgi ning toitu jagus tükiks ajaks nii talle, Eelijale kui ka ta perele. 16 Anumast ei lõppenud jahu ja kruusist õli, nagu Jehoova oli Eelija kaudu öelnud.

17 Mõne aja pärast jäi selle naise, majaperenaise poeg haigeks. Poisi haigus oli nii raske, et ühel hetkel ta enam ei hinganud. 18 Siis ütles naine Eelijale: „Mis sul minu vastu on, jumalamees? Kas sa tulid mulle mu süüd meelde tuletama ja mu poega surma saatma?” 19 Aga Eelija vastas: „Anna mulle oma poeg!” Ta võttis naise sülest tema poja, kandis ta oma katusekambrisse ja asetas voodile. 20 Siis hüüdis ta Jehoova poole: „Oo, Jehoova, mu Jumal, kas sa tõesti saadad õnnetuse ka sellele lesknaisele, kelle juures ma peatun, lastes ta pojal surra?” 21 Ta sirutas end lapse kohal kolm korda ja hüüdis Jehoova poole: „Oo, Jehoova, mu Jumal, palun tee, et lapsesse tuleks elu tagasi!” 22 Jehoova võttis Eelija palvet kuulda ning lapsesse tuligi elu tagasi ja poiss virgus ellu. 23 Siis võttis Eelija lapse, viis ta katusekambrist alla tuppa ning andis ta emale, öeldes: „Vaata, su poeg elab!” 24 Seepeale ütles naine Eelijale: „Nüüd ma tõesti tean, et sa oled jumalamees ja et Jehoova sõna sinu suus on tõde!”

^ 1. Kun. 17:1 Nimi Eelija tähendab „minu Jumal on Jehoova”.

1. Kuningate  18 : 1 - 46

18 Mõne aja pärast, kolmandal aastal, tuli Eelijale Jehoovalt sõnum: „Mine ilmu Ahabi ette, sest ma annan maale vihma.” 2 Eelija läkski, et ilmuda Ahabi ette, aga tollal oli Samaarias suur nälg.

3 Sel ajal kutsus Ahab enda juurde kojaülem Obadja. (Obadja kartis väga Jehoovat. 4 Kui Iisebel hävitas Jehoova prohveteid, oli Obadja peitnud 100 prohvetit 50 kaupa koobastesse ning varustanud neid leiva ja veega.) 5 Ahab ütles Obadjale: „Mine käi maa läbi, vaata üle kõik veeallikad ja vadid! Ehk leiame rohtu, et saaksime oma hobused ja muulad elus hoida ning kogu meie kari ei häviks.” 6 Siis nad jaotasid omavahel ära maa, mille nad pidid läbi käima. Ahab läks üht teed ja Obadja teist teed.

7 Teel tuli Obadjale vastu Eelija. Obadja tundis ta kohe ära, langes silmili maha ja ütles: „Kas see oled tõesti sina, mu isand Eelija?” 8 See vastas: „Jah, mina. Mine ja ütle oma isandale, et Eelija on siin.” 9 Aga Obadja sõnas: „Mis pattu ma olen teinud, et annad oma sulase Ahabi kätte, et ta mind surmaks? 10 Nii tõesti, kui su Jumal Jehoova elab, ei ole rahvast ega kuningriiki, kust mu isand poleks lasknud sind otsida. Kui talle öeldi: „Siin teda pole”, siis käskis ta sel kuningriigil ja rahval vanduda, et sind ei leitud. 11 Aga nüüd sa käsid: „Mine ja ütle oma isandale, et Eelija on siin.” 12 Kui ma sinu juurest ära lähen, viib Jehoova vaim su ei tea kuhu. Ma viin küll Ahabile teate, aga tema ei leia sind ja laseb mu siis tappa. Kuid sinu sulane on kartnud Jehoovat noorpõlvest peale. 13 Kas mu isandale pole räägitud, mida ma tegin, kui Iisebel tappis Jehoova prohveteid, ja kuidas ma peitsin 100 Jehoova prohvetit 50 kaupa koobastesse ning varustasin neid leiva ja veega? 14 Aga sina käsid: „Mine ja ütle oma isandale, et Eelija on siin.” Ta ju tapab mu!” 15 Kuid Eelija kostis: „Nii tõesti, kui elab vägede Jehoova, keda ma teenin, täna ma ilmun tema ette.”

16 Siis läks Obadja Ahabi juurde, andis talle teate edasi ja Ahab läks Eelijale vastu.

17 Niipea kui Ahab Eelijat nägi, ütles ta: „Kas sina oled see, kes on tõuganud Iisraeli õnnetusse?”

18 Eelija vastas: „Mina ei ole Iisraeli õnnetusse tõuganud. Seda olete teinud hoopis sina ja su isa sugu, sest te olete hüljanud Jehoova käsud ja käite Baalide järel. 19 Kutsu nüüd minu juurde Karmeli mäele kogu Iisrael ning 450 Baali prohvetit ja 400 Ašera* prohvetit, kes söövad Iisebeli lauas.” 20 Seepeale saatis Ahab sõna kogu Iisraeli rahvale ja kogus prohvetid kokku Karmeli mäele.

21 Siis astus Eelija kogu rahva ette ja ütles: „Kui kaua te veel olete kahevahel*? Kui Jehoova on tõeline Jumal, käige tema järel, kui aga Baal, siis käige tema järel!” Rahvas aga ei vastanud talle sõnagi. 22 Eelija jätkas: „Jehoova prohvetitest olen mina üksi järele jäänud, kuid Baali prohveteid on 450 meest. 23 Antagu meile kaks noort pulli. Nemad võtku üks pull, lõigaku see tükkideks ja pangu puude peale, aga ärgu seda süüdaku. Mina valmistan teise pulli ja panen selle puude peale, kuid ei süüta seda põlema. 24 Teie hüüdke oma jumala nime ja mina hüüan Jehoova nime. See Jumal, kes vastab tulega, on tõeline Jumal.” Seepeale kostis kogu rahvas: „Väga hea!”

25 Siis ütles Eelija Baali prohvetitele: „Võtke endale üks noor pull ja valmistage see esimesena, sest teid on rohkem. Hüüdke siis oma jumala nime, kuid ärge süüdake tuld.” 26 Nad võtsidki pulli, mis ta neile andis, valmistasid selle ja hüüdsid hommikust keskpäevani Baali nime: „Oo, Baal, vasta meile!” Kuid ei häält ega vastust. Nemad aga muudkui karglesid ümber altari, mille nad olid teinud. 27 Keskpäeva paiku hakkas Eelija neid pilkama: „Hüüdke täiest kõrist, ta on ju jumal! Vahest on ta mõtteis või on läinud asjale*? Ehk ta magab ja ta tuleb äratada?” 28 Siis nad hüüdsid täiest kõrist ning lõikusid end oma tava kohaselt pistodade ja piikidega, kuni nad olid üleni verised. 29 Keskpäev möödus, nemad aga käitusid nagu hullumeelsed* kuni õhtuse roaohvri toomiseni välja, kuid ei kippu ega kõppu, ei mingit vastust.

30 Siis ütles Eelija rahvale: „Kogunege minu juurde!” Ja kogu rahvas tuli tema juurde. Seejärel parandas ta Jehoova altari, mis oli maha kistud. 31 Eelija võttis 12 kivi Jaakobi poegade suguharude arvu järgi, selle Jaakobi, kellele oli tulnud Jehoovalt sõnum: „Sinu nimeks olgu Iisrael.” 32 Ta ehitas nendest kividest altari Jehoova nime auks. Altari ümber tegi ta vao, millega piirnev ala tuli nii suur, et sinna võinuks külvata kaks seaad* seemet. 33 Siis ladus ta altarile puud, lõikas pulli tükkideks ja asetas puude peale ning ütles: „Täitke neli suurt anumat veega ning valage see põletusohvrile ja puudele!” 34 Seejärel ta ütles: „Tehke seda veel kord!” Ja nad tegidki. Aga ta ütles: „Tehke seda veel kolmandatki korda!” Ja nad tegid seda kolmandatki korda. 35 Vesi valgus ümber altari ja ka vagu täitus veega.

36 Kui jõudis kätte õhtuse roaohvri toomise aeg, astus prohvet Eelija altari ette ja ütles: „Oo, Jehoova, Aabrahami, Iisaki ja Iisraeli Jumal, saagu täna teatavaks, et sina oled Jumal Iisraelis ja et mina olen sinu teenija ja et sinu sõna peale olen ma kõike seda teinud! 37 Oo, Jehoova, vasta mulle! Vasta mulle, et see rahvas mõistaks, et sina, Jehoova, oled tõeline Jumal ja et sina pöörad nende südame tagasi enda poole.”

38 Seepeale langes alla Jehoova tuli ning neelas ära põletusohvri, puud, kivid ja mulla ning vee, mis oli vaos. 39 Kui rahvas seda nägi, langesid nad kõik otsemaid silmili maha ja ütlesid: „Jehoova on tõeline Jumal! Jehoova on tõeline Jumal!” 40 Siis Eelija ütles neile: „Võtke Baali prohvetid kinni! Ärgu ükski neist pääsegu!” Sedamaid võtsid nad prohvetid kinni ning Eelija tõi nad alla Kiisoni vadisse ja tappis nad seal.

41 Seejärel ütles Eelija Ahabile: „Mine üles, söö ja joo, sest juba kostab paduvihma kohinat.” 42 Ahab läkski üles sööma ja jooma. Aga Eelija tõusis Karmeli mäe otsa, kummardas maha ja pani näo põlvede vahele. 43 Siis ta ütles oma teenrile: „Mine palun üles ja vaata mere poole!” Teener läkski üles, vaatas ja lausus: „Seal pole midagi.” Eelija aga ütles seitse korda: „Mine uuesti.” 44 Seitsmendal korral tuli teener tagasi ja ütles: „Merest tõuseb väike pilv nagu mehe kämmal.” Eelija lausus: „Mine ja ütle Ahabile: „Rakenda hobused vankri ette ja mine alla, et vihmasadu sind kinni ei peaks!”” 45 Taevas kattus tumedate pilvedega, tõusis vali tuul ning algas tugev sadu. Ahab oli teel Jisreeli. 46 Aga Jehoova käsi tuli Eelija peale ning too kinnitas rõiva alumise ääre vöö vahele ja jooksis Ahabi ees terve tee kuni Jisreelini.

^ 1. Kun. 18:19 Vt „Sõnaseletusi”, märksõna „püha tulp”.

^ 1. Kun. 18:21 Võib tõlkida ka „vaarute kahe tee vahel”.

^ 1. Kun. 18:27 Teine võimalik tähendus: „rännakule”.

^ 1. Kun. 18:29 Võib tõlkida ka „prohvetid”.

^ 1. Kun. 18:32 15 liitrit. (Vt lisa B14.)

1. Kuningate  19 : 1 - 21

19 Ahab rääkis Iisebelile kõigest, mida Eelija oli teinud ja kuidas too oli tapnud mõõgaga kõik prohvetid. 2 Seepeale läkitas Iisebel käskjala Eelijale ütlema: „Jumalad tehku minuga ükskõik mida, kui ma homme samal ajal ei tee sinuga sedasama, mis sündis nendega!” 3 Seda kuuldes lõi Eelija kartma ning ta põgenes, et päästa oma hing. Ta jõudis Juudamaale Beer-Sebasse ja jättis oma teenri sinna. 4 Siis läks ta päevateekonna kaugusele kõrbesse ja istus seal ühe põõsa alla. Ta palus, et võiks surra, öeldes: „Mulle aitab! Jehoova, võta mult elu, sest ma pole parem kui mu esiisad.”

5 Viimaks heitis ta põõsa alla pikali ja jäi magama. Äkitselt puudutas teda üks ingel ja ütles: „Tõuse üles ja söö!” 6 Siis nägi Eelija, et ta pea juures on kuumadel kividel üks leib ja kõrval kann veega. Ta sõi ja jõi ning heitis uuesti magama. 7 Hiljem tuli Jehoova ingel veel teist korda, puudutas teda ja ütles: „Tõuse üles ja söö, muidu sa ei pea oma pikal teekonnal vastu.” 8 Eelija tõusis, sõi ja jõi ning käis siis toidust saadud rammuga 40 päeva ja 40 ööd, kuni jõudis Jumala mäe Hoorebini.

9 Ta läks ühte koopasse ja ööbis seal. Ühtäkki Jehoova küsis temalt: „Mida sa siin teed, Eelija?” 10 Eelija vastas: „Ma olen ülima innuga teeninud vägede Jumalat Jehoovat. Iisraeli rahvas on aga hüljanud su lepingu, kiskunud maha su altarid ja tapnud mõõgaga su prohvetid. Ainult mina olen järele jäänud. Ja nüüd püüavad nad ka minult elu võtta!” 11 Kuid Jumal vastas: „Mine välja ja seisa mäel Jehoova ette.” Siis Jehoova möödus temast: vali ja võimas tuul murdis Jehoova ees mägesid ja lõhestas kaljusid, kuid Jehoovat ei olnud tuules; tuulele järgnes maavärin, kuid Jehoovat ei olnud maavärinas; 12 maavärinale järgnes tuli, kuid Jehoovat ei olnud ka tules; pärast tuld kostis aga vaikne mahe hääl. 13 Kui Eelija seda kuulis, peitis ta näo oma rüü hõlma sisse, läks välja ja jäi seisma koopasuhu. Siis hääl küsis temalt: „Mida sa siin teed, Eelija?” 14 Eelija vastas: „Ma olen ülima innuga teeninud vägede Jumalat Jehoovat. Iisraeli rahvas on aga hüljanud su lepingu, kiskunud maha su altarid ja tapnud mõõgaga su prohvetid. Ainult mina olen järele jäänud. Ja nüüd püüavad nad ka minult elu võtta!”

15 Jehoova vastas talle: „Pöördu tagasi ja mine Damaskuse kõrbesse. Kui sa kohale jõuad, võia Hasael Süüria kuningaks, 16 Nimsi pojapoeg Jehu võia Iisraeli kuningaks ning Saafati poeg Eliisa* Aabel-Meholast võia enda asemel prohvetiks. 17 Kes pääseb Hasaeli mõõga eest, selle tapab Jehu, ja kes pääseb Jehu mõõga eest, selle tapab Eliisa. 18 Aga ma olen Iisraeli alles jätnud 7000 meest, kõik need, kes pole põlvitanud Baali ees ja kelle huuled pole teda suudelnud.”

19 Siis Eelija läks sealt ära ja leidis Saafati poja Eliisa, kes oli parasjagu kaheteistkümne paarisrakendiga kündmas; ta ise käis kaheteistkümnenda pullipaari taga. Eelija läks tema juurde ja heitis tema peale oma ametirüü. 20 Seepeale jättis Eliisa pullid, jooksis Eelijale järele ja ütles: „Palun lase mul minna ja oma isale ja emale suud anda! Pärast seda ma järgnen sulle.” Eelija vastas talle: „Mine pealegi, mina sind ei takista.” 21 Eliisa läks tagasi, võttis kaks pulli ja ohverdas need. Künniriistadest tegi ta tule, keetis sellel pullide liha ja andis rahvale ning rahvas sõi. Siis ta tõusis, järgnes Eelijale ja hakkas teda teenima.

^ 1. Kun. 19:16 Nimi Eliisa tähendab „Jumal on pääste”.

1. Kuningate  20 : 1 - 43

20 Süüria kuningas Ben-Hadad kogus kokku terve oma sõjaväe. Ühes temaga oli veel 32 kuningat ning nende hobused ja sõjavankrid. Siis läks ta Samaariat piirama ja selle vastu sõdima. 2 Ta läkitas linna oma käskjalad Iisraeli kuningale Ahabile teatama: „Nii ütleb Ben-Hadad: 3 „Sinu hõbe ja kuld on minu, samuti sinu kõige ilusamad naised ja pojad.”” 4 Iisraeli kuningas kostis seepeale: „Nagu sa ütled, mu isand kuningas. Ma ise olen sinu, samuti kõik, mis mul on.”

5 Hiljem tulid käskjalad uuesti ja ütlesid: „Nii teatab Ben-Hadad: „Ma saatsin sulle sõnumi, et sa annaksid mulle oma hõbeda, kulla, naised ja pojad. 6 Aga homme umbes sel ajal saadan ma sinu juurde oma sulased, kes otsivad läbi sinu koja ning su sulaste kojad ning võtavad ja viivad ära kõik su väärtuslikud asjad.””

7 Siis kutsus Iisraeli kuningas kokku kõik maa vanemad ja ütles: „Vaadake ometi, millist kurja see mees tahab teha! Ta nõudis endale minu naisi, poegi, hõbedat ja kulda ning ma ei keelanud talle midagi.” 8 Seepeale kostsid kõik vanemad ja kogu rahvas: „Ära kuuletu talle ja ära nõustu!” 9 Niisiis lausus ta Ben-Hadadi käskjalgadele: „Ütle mu isandale kuningale: „Ma olen nõus kõigega, mis sa esimesel korral oma sulaselt nõudsid, aga selle viimasega ma ei saa nõustuda.”” Siis käskjalad läksid ja andsid sõnumi edasi.

10 Seejärel läkitas Ben-Hadad käskjalad teele sõnumiga „Jumalad tehku minuga ükskõik mida, kui kõigile mu meestele peaks jätkuma peotäitki Samaaria mulda!”. 11 Iisraeli kuningas vastas: „Öelge talle: „Sõjarüü selgapanija ärgu kiidelgu nii nagu selle seljastvõtja!”” 12 Ben-Hadad sai selle sõnumi kätte, kui tema ja kuningad olid telkides joomas, ja ütles oma sulastele: „Seadke end rünnakuks valmis!” Need valmistusidki linna ründama.

13 Siis aga tuli Iisraeli kuninga Ahabi juurde üks prohvet, kes teatas: „Nii ütleb Jehoova: „Kas näed seda suurt rahvahulka? Ma annan selle täna sinu kätte ning siis sa mõistad, et mina olen Jehoova.”” 14 Ahab küsis: „Kelle kaudu see sünnib?” Tema vastas: „Nii ütleb Jehoova: „Halduspiirkondade valitsejate teenrite kaudu.”” Ahab küsis veel: „Kes peab lahingut alustama?” Tema vastas: „Sina!”

15 Siis luges Ahab ära halduspiirkondade valitsejate teenrid ja neid oli kokku 232. Seejärel luges ta ära kõik Iisraeli mehed ja neid oli kokku 7000. 16 Nad läksid välja keskpäeval, kui Ben-Hadad purjutas oma telkides koos 32 kuningaga, kes olid talle appi tulnud. 17 Halduspiirkondade valitsejate teenrid läksid välja esimesena. Sedamaid saatis Ben-Hadad mehed välja vaatama, mis toimub. Need teatasid talle: „Samaariast on mehed väljunud.” 18 Seepeale ta ütles: „Kui nad tulevad rahuga, siis võtke nad elusalt kinni, ja kui nad tulevad sõdima, siis võtke nad samuti elusalt kinni!” 19 Aga kui halduspiirkondade valitsejate teenrid, kellele järgnes sõjavägi, tulid linnast välja, 20 lõi igaüks neist oma vastase maha. Süürlased põgenesid ja Iisrael hakkas neid taga ajama, kuid Süüria kuningal Ben-Hadadil õnnestus koos mõnede ratsanikega hobusel põgeneda. 21 Iisraeli kuningas läks välja ning hävitas hobuseid ja vankreid ning süürlased said tema käest rängalt lüüa.

22 Pärast neid sündmusi tuli prohvet Iisraeli kuninga juurde ja ütles talle: „Mine, kogu jõudu ja mõtle järele, mida sul tuleks teha, sest järgmise aasta alguses* tuleb Süüria kuningas sind ründama.”

23 Aga Süüria kuninga sulased ütlesid kuningale: „Nende Jumal on mägede Jumal, seepärast said nad meist jagu. Aga kui me võitleme nendega tasasel maal, siis saame meie neist jagu. 24 Samuti kõrvalda kõik kuningad ja pane nende asemele maavalitsejad. 25 Kogu endale sama suur sõjavägi, nagu sul oli enne seda, kui sa kaotasid: võta iga hobuse asemele hobune ja iga sõjavankri asemele sõjavanker. Siis me sõdime nendega tasasel maal ja saame kindlasti neist jagu.” Ta võttiski nende nõu kuulda ja tegi täpselt nii.

26 Aasta alguses kogus Ben-Hadad süürlased kokku ja läks Afekisse, et Iisraeli vastu sõdida. 27 Ka iisraellased koguti kokku ja varustati kõige vajalikuga ning nad läksid neile vastu. Iisraellased jäid nende ees laagrisse ja olid nagu kaks väikest kitsekarja, aga süürlased täitsid kogu maa. 28 Siis tuli Iisraeli kuninga juurde jumalamees ja ütles: „Nii lausub Jehoova: „Kuna süürlased on öelnud: „Jehoova on mägede Jumal, mitte tasandike Jumal”, siis annan ma kogu selle suure rahvahulga sinu kätte, ja te mõistate, et mina olen Jehoova.””

29 Nad olid seitse päeva vastakuti laagris ja seitsmendal päeval algas lahing. Iisraellased lõid ühe päevaga maha 100 000 Süüria jalameest. 30 Ellujäänud põgenesid Afekisse, kuid linnamüür langes järelejäänud 27 000 mehe peale. Ka Ben-Hadad põgenes, jõudis linna ja peitis end ühte tagakambrisse.

31 Siis ta sulased ütlesid talle: „Me oleme kuulnud, et Iisraeli kuningad on halastavad kuningad. Luba meil katta end kotiriidega ja panna nöörid ümber pea ning minna Iisraeli kuninga juurde. Ehk jätab ta su ellu.” 32 Nad katsidki end kotiriidega ja panid nöörid ümber pea ning läksid Iisraeli kuninga juurde ja ütlesid: „Sinu sulane Ben-Hadad palub: „Palun jäta mind ellu!”” Kuningas vastas: „Kas ta on veel elus? Ta on mu vend.” 33 Mehed võtsid seda hea endena, mõistsid, et tema sõnad on siirad, ning ütlesid: „Ben-Hadad on tõesti sinu vend.” Seepeale ütles Ahab: „Minge ja kutsuge ta siia!” Siis tuli Ben-Hadad tema juurde ja Ahab lasi tal oma vankrisse astuda.

34 Ben-Hadad ütles talle: „Linnad, mis mu isa võttis ära sinu isalt, annan ma sulle tagasi. Ja vali endale kaubatänavad Damaskuses, nagu minu isa valis endale Samaarias.”

Ahab vastas: „Selle kokkuleppe peale lasen ma sul minna.”

Nõnda tegigi Ahab temaga kokkuleppe ja lasi tal minna.

35 Üks mees prohvetijüngrite* seast ütles Jehoova sõna peale oma kaaslasele: „Palun löö mind!” Aga mees keeldus teda löömast. 36 Siis ta ütles talle: „Kuna sa ei võtnud kuulda Jehoova häält, siis niipea kui sa minu juurest ära lähed, murrab lõvi su maha.” Kui mees tema juurest ära läks, tuligi lõvi talle kallale ja murdis ta maha.

37 Prohvetijünger leidis teise mehe ja ütles: „Palun löö mind!” See mees lõi ja haavas teda.

38 Siis prohvet läks ja jäi tee äärde kuningat ootama; ta kattis oma silmad sidemega, et teda ära ei tuntaks. 39 Kui kuningas temast möödus, hüüdis ta kuningat ja ütles: „Su sulane läks sinna, kus käis äge lahing. Üks mees tuli sealt ja tõi minu juurde teise mehe ning ütles: „Valva teda! Kui ta peaks kaduma, siis võetakse sinu elu tema elu asemel või sul tuleb maksta tema eest talent* hõbedat.” 40 Aga su sulasel oli siin ja seal tegemist ning järsku oli see mees kadunud.” Iisraeli kuningas ütles talle: „See ongi kohtuotsus sinu kohta. Sa ise langetasid selle.” 41 Siis võttis prohvet kiiresti sideme oma silmadelt ning Iisraeli kuningas sai aru, et see on prohvet. 42 Prohvet ütles talle: „Nii lausub Jehoova: „Kuna sa lasksid käest mehe, kelle ma käskisin hukata, siis võetakse sinu elu tema elu asemel ja sinu rahvas tema rahva asemel.”” 43 Seepeale läks Iisraeli kuningas oma koju Samaariasse, sünge ja löödud.

^ 1. Kun. 20:22 St kevadel.

^ 1. Kun. 20:35 See väljend viitab ilmselt neile, kes said väljaõpet prohvetitööks, või prohvetite rühmale.

^ 1. Kun. 20:39 34,2 kg. (Vt lisa B14.)

1. Kuningate  21 : 1 - 29

21 Pärast neid sündmusi juhtus järgmine lugu. Jisreellasel Naabotil oli viinamägi, mis asus Jisreelis Samaaria kuninga Ahabi palee kõrval. 2 Ahab ütles Naabotile: „Anna oma viinamägi mulle. Ma tahan rajada sinna aedviljaaia, sest see on minu koja lähedal. Ma annan sulle vastu parema viinamäe, või kui soovid, siis maksan selle hinna sulle rahas.” 3 Aga Naabot vastas Ahabile: „On mõeldamatu, et ma annaksin sulle oma esiisade pärandi, sest Jehoova on selle ära keelanud!” 4 Siis läks Ahab oma kotta, sünge ja löödud jisreellase Naaboti vastuse pärast, kuna too oli öelnud: „Ma ei anna sulle oma esiisade pärandit.” Ahab heitis asemele, keeras näo seina poole ega söönud midagi.

5 Tema naine Iisebel tuli ta juurde ja küsis: „Miks sa oled nii kurb ega söö midagi?” 6 Ahab vastas talle: „Ma ütlesin jisreellasele Naabotile: „Müü oma viinamägi mulle, või kui soovid, siis ma annan sulle teise viinamäe selle asemele.” Kuid tema vastas: „Ma ei anna sulle oma viinamäge.”” 7 Tema naine Iisebel aga kostis: „Kas mitte sina ei valitse Iisraeli üle? Tõuse, söö midagi ja su süda olgu rõõmus! Mina ise annan sulle jisreellase Naaboti viinamäe.” 8 Ja ta kirjutas Ahabi nimel kirjad, sulges need tema pitseriga ning saatis vanematele ja ülikutele, kes elasid Naaboti linnas. 9 Ta kirjutas: „Kuulutage välja paast ja pange Naabot rahva ette istuma. 10 Kaks nurjatut meest istugu temaga vastamisi, tunnistagu tema vastu ja ütelgu: „Sa oled teotanud Jumalat ja kuningat!” Seejärel viige ta välja ja visake kividega surnuks!”

11 Tema linna mehed, seal elavad vanemad ja ülikud, tegidki täpselt nii, nagu Iisebel oli neid oma kirjades juhendanud. 12 Nad kuulutasid välja paastu ja panid Naaboti rahva ette istuma. 13 Siis tulid kaks nurjatut meest, istusid temaga vastamisi ning tunnistasid rahva ees Naaboti vastu, öeldes: „Naabot on teotanud Jumalat ja kuningat!” Seejärel viidi ta linnast välja ja visati kividega surnuks. 14 Siis saadeti Iisebelile sõna: „Naabot on kividega surnuks visatud.”

15 Niipea kui Iisebel kuulis, et Naabot on kividega surnuks visatud, ütles ta Ahabile: „Tõuse üles ja võta endale jisreellase Naaboti viinamägi, mida ta keeldus sulle müümast, sest Naabotit pole enam elavate kirjas. Ta on surnud.” 16 Kuuldes, et Naabot on surnud, tõusis Ahab üles ja läks jisreellase Naaboti viinamäele, et see endale võtta.

17 Tisbelasele Eelijale tuli aga Jehoovalt sõnum: 18 „Tõuse ja mine alla Samaariasse Iisraeli kuninga Ahabi juurde. Ta on Naaboti viinamäel, mida ta läks endale võtma. 19 Ütle talle: „Nii lausub Jehoova: „Eks ole sa mõrvanud mehe ja võtnud ka tema omandi endale?”” Seejärel ütle: „Nii lausub Jehoova: „Seal, kus koerad lakkusid Naaboti verd, lakuvad nad ka sinu verd.”””

20 Ahab ütles Eelijale: „Nüüd sa siis leidsid mind, mu vaenlane!” Eelija vastas: „Leidsin jah! Jumal on öelnud: „Kuna sa oled võtnud nõuks teha Jehoova silmis kurja, 21 siis toon ma sinu peale õnnetuse ja pühin sinu järelt kõik minema ning hävitan Ahabilt kõik mehed*, sealhulgas abitud ja nõrgad Iisraelis. 22 Ma teen sinu sooga, nagu ma tegin Nebati poja Jerobeami sooga ja nagu Ahija poja Baesa sooga, sest sa oled mind solvanud ja tõuganud Iisraeli pattu tegema.” 23 Ja Iisebeli kohta on Jehoova öelnud: „Koerad söövad Iisebeli Jisreeli maatükil. 24 Kes Ahabi omadest sureb linnas, selle söövad koerad, ja kes sureb väljal, selle söövad taeva linnud. 25 Tõesti, pole olnud kedagi sellist nagu Ahab, kes võttis nõuks teha Jehoova silmis kurja, kuna ta naine Iisebel teda tagant ässitas. 26 Ta on toiminud jälestusväärselt, käies jäledate ebajumalate järel, nagu käisid kõik emorlased, kelle Jehoova iisraellaste eest ära ajas.””

27 Niipea kui Ahab neid sõnu kuulis, käristas ta oma kuue lõhki ja pani endale kotiriide ümber. Ta pidas paastu, lamas kotiriides ja käis rusutult ringi. 28 Siis tuli tisbelasele Eelijale Jehoovalt sõnum: 29 „Kas oled näinud, kuidas Ahab on minu ees alandunud? Kuna ta on minu ees alandunud, siis ei too ma seda õnnetust tema eluajal. Ma saadan ta soole õnnetuse tema poja päevil.”

^ 1. Kun. 21:21 Sõna-sõnalt „vastu seina kusijad”. Põlastav heebrea väljend meeste kohta.

1. Kuningate  22 : 1 - 53

22 Süüria ja Iisraeli vahel ei olnud sõda kolm aastat. 2 Aga kolmandal aastal läks Juuda kuningas Joosafat Iisraeli kuninga juurde. 3 Iisraeli kuningas ütles siis oma sulastele: „Te ju teate, et Gileadi-Raamot kuulub meile? Aga meie kõhkleme seda Süüria kuninga käest tagasi võtta.” 4 Ta küsis Joosafatilt: „Kas sa tuled koos minuga Gileadi-Raamotisse sõdima?” Joosafat kostis Iisraeli kuningale: „Nagu sina, nõnda ka mina. Minu rahvas on sinu rahvas ja minu hobused on sinu hobused.”

5 Kuid Joosafat ütles Iisraeli kuningale: „Uuri palun kõigepealt järele, mida ütleb Jehoova.” 6 Siis kutsus Iisraeli kuningas kokku prohvetid, umbes 400 meest, ja küsis neilt: „Kas ma peaksin minema Gileadi-Raamoti vastu sõdima või mitte?” Need vastasid: „Mine, Jehoova annab selle kuninga kätte.”

7 Joosafat küsis: „Kas siin on mõni Jehoova prohvet? Uurime seda ka tema käest.” 8 Seepeale ütles Iisraeli kuningas Joosafatile: „On veel üks mees, kelle kaudu saaks Jehoovalt nõu küsida, aga ma vihkan teda, sest ta ei kuuluta mulle kunagi head, vaid üksnes halba. See on Jimla poeg Miikaja.” Aga Joosafat kostis: „Kuningas ärgu öelgu nii.”

9 Siis kutsus Iisraeli kuningas ühe õukonnaametniku ja ütles: „Too Jimla poeg Miikaja kiiresti siia!” 10 Iisraeli kuningas ja Juuda kuningas Joosafat istusid kumbki oma troonil viljapeksuplatsil Samaaria värava lähedal, riietatud kuningarüüsse, ning kõik prohvetid kuulutasid nende ees prohvetlikult. 11 Kenaana poeg Sidkija tegi endale raudsarved ja kuulutas: „Nii ütleb Jehoova: „Nendega puskid sa süürlasi, kuni sa nad hävitad.”” 12 Kõik teised prohvetid kuulutasid sedasama, öeldes: „Mine Gileadi-Raamotisse ja sind saadab edu! Jehoova annab selle kuninga kätte!”

13 Käskjalg, kes oli saadetud Miikajat kutsuma, ütles talle: „Kõik prohvetid räägivad nagu ühest suust kuningale head. Räägi ka sina nagu nemad ja kuuluta head!” 14 Kuid Miikaja vastas: „Nii tõesti, kui Jehoova elab, ma räägin seda, mida Jehoova mulle ütleb.” 15 Ta tuli kuninga juurde ja kuningas küsis temalt: „Miikaja, kas me peaksime minema Gileadi-Raamotiga sõdima või mitte?” Ta vastas: „Mine ja sind saadab edu! Jehoova annab selle kuninga kätte!” 16 Aga kuningas ütles talle: „Mitu korda ma pean sind vannutama, et sa räägiksid mulle vaid tõtt Jehoova nimel!” 17 Seepeale ütles Miikaja: „Ma näen, kuidas kõik iisraellased on mägedel laiali pillutatud otsekui lambad, kel pole karjast. Jehoova ütles: „Neil pole isandat. Mingu igaüks rahus tagasi koju!””

18 Siis ütles Iisraeli kuningas Joosafatile: „Eks ma öelnud sulle, et ta ei kuuluta mulle head, vaid üksnes halba!”

19 Miikaja lisas: „Seepärast kuula, mida ütleb Jehoova. Ma nägin Jehoovat istumas oma troonil ja kogu taevast sõjaväge seismas tema kõrval, temast paremal ja vasakul. 20 Jehoova küsis: „Kes meelitaks pettusega Ahabit, nii et see läheks Gileadi-Raamotisse ja hukkuks seal?” Siis üks rääkis nii ja teine naa. 21 Seejärel tuli üks vaim*, seisis Jehoova ette ja lausus: „Mina meelitan teda.” Jehoova küsis temalt: „Kuidas sa seda teed?” 22 Tema vastas: „Ma lähen ja olen petja vaim, kes paneb vale kõigi tema prohvetite huulile.” Jumal ütles: „Sul õnnestub ta ära petta. Mine ja tee nii!” 23 Ja nüüd on Jehoova lubanud ühel vaimul panna vale kõigi sinu prohvetite huulile ning Jehoova on kuulutanud sulle õnnetust.”

24 Siis astus Kenaana poeg Sidkija Miikaja juurde, lõi talle vastu põske ja ütles: „Kas tahad öelda, et Jehoova vaim on minu maha jätnud ja räägib nüüd sinuga?” 25 Miikaja vastas: „Sa saad seda teada päeval, mil sul tuleb peita end tagakambrisse.” 26 Seepeale Iisraeli kuningas ütles: „Võtke Miikaja ning viige ta linnapealik Aamoni ja kuningapoeg Jooase juurde. 27 Öelge neile: „Nii lausub kuningas: „Pange see mees vangi ning andke talle vaid hädapärane kogus leiba ja vett, kuni ma rahuga tagasi tulen.””” 28 Miikaja aga ütles: „Kui sa tõesti rahuga tagasi tuled, pole Jehoova minu kaudu rääkinud,” ja lisas: „Pange seda tähele, kogu rahvas!”

29 Nõnda läksid Iisraeli kuningas ja Juuda kuningas Joosafat üles Gileadi-Raamotisse. 30 Iisraeli kuningas ütles Joosafatile: „Mina teen end enne lahingusse minekut äratundmatuks, aga sina pane selga oma kuningarüü.” Iisraeli kuningas tegigi end äratundmatuks ja läks lahingusse. 31 Süüria kuningas oli andnud oma 32 vankriülemale käsu: „Ärge võidelge ei suurema ega väiksema kui vaid Iisraeli kuninga vastu!” 32 Niipea kui vankriülemad nägid Joosafatti, mõtlesid nad: „See on nüüd küll Iisraeli kuningas.” Nad pöördusid tema vastu võitlema, aga Joosafat hüüdis appi. 33 Kui vankriülemad mõistsid, et see polegi Iisraeli kuningas, lõpetasid nad kohe tema tagaajamise.

34 Ent üks mees tõmbas vibu vinna ja tabas juhuslikult Iisraeli kuningat soomusrüü liitekoha vahele. Kuningas ütles oma vankrijuhile: „Pööra ümber ja vii mind lahinguväljalt minema, sest ma olen raskelt haavatud.” 35 Kuid lahing muutus sel päeval üha ägedamaks ja kuningat tuli vankris püsti hoida, näoga süürlaste poole. Aga veri tema haavast oli voolanud vankripõhja ja õhtul ta suri. 36 Päikeseloojangul hüüti üle laagri: „Igaüks oma linna! Igaüks omale maale!” 37 Nii kuningas suri; ta toodi Samaariasse ja maeti seal. 38 Kui Samaaria tiigi juures tema sõjavankrit pesti, lakkusid koerad tema verd ja prostituudid pesid end seal,* nagu Jehoova oli öelnud.

39 Kõik muu Ahabi kohta ning kõik, mis ta tegi, see, kuidas ta ehitas elevandiluust koja, ning kõik linnad, mis ta ehitas, on kirjas Iisraeli kuningate kroonikaraamatus. 40 Siis läks Ahab puhkama oma esiisade juurde ning tema asemel sai kuningaks tema poeg Ahasja.

41 Aasa poeg Joosafat sai Juuda kuningaks Iisraeli kuninga Ahabi neljandal valitsusaastal. 42 Joosafat oli kuningaks saades 35-aastane ja valitses Jeruusalemmas 25 aastat. Tema ema oli Asuuba, Silhi tütar. 43 Joosafat käis täielikult oma isa Aasa jälgedes. Ta ei kaldunud neist kõrvale, vaid tegi, mis on Jehoova silmis õige. Aga ohvripaiku ei hävitatud. Rahvas tõi seal ikka ohvreid ja lasi tõusta ohvrisuitsu. 44 Joosafat hoidis Iisraeli kuningaga rahu. 45 Kõigest muust Joosafati kohta ning tema vägitegudest ja sõjategevusest on kirjutatud Juuda kuningate kroonikaraamatus. 46 Samuti kõrvaldas ta maalt kõik oma isa Aasa päevist järele jäänud mehed, kes olid templiprostituudid.

47 Sel ajal polnud Edomis kuningat, vaid valitsejaks oli asehaldur.

48 Joosafat ehitas ka Tarsise laevad, et sõita Oofirisse kulla järele, kuid need ei jõudnud sinna, vaid läksid Esjon-Geberis põhja. 49 Sel ajal ütles Ahabi poeg Ahasja Joosafatile: „Las minu sulased lähevad ühes sinu sulastega laevadele”, kuid Joosafat keeldus.

50 Joosafat läks puhkama oma esiisade juurde ja ta maeti oma esiisa Taaveti linna oma esiisade kõrvale. Tema asemel sai kuningaks tema poeg Jooram.

51 Juuda kuninga Joosafati 17. aastal sai Samaarias Iisraeli kuningaks Ahabi poeg Ahasja. Ta valitses Iisraeli üle kaks aastat. 52 Ahasja tegi Jehoova silmis kurja ning käis oma isa ja ema jälgedes ning toimis nagu Nebati poeg Jerobeam, kes oli pannud Iisraeli patustama. 53 Ta teenis Baali ja kummardas tema ette, solvates Iisraeli Jumalat Jehoovat, nagu oli teinud ta isagi.

^ 1. Kun. 22:21 St ingel.

^ 1. Kun. 22:38 Teine võimalik tähendus: „kui Samaaria tiigi juures, kus prostituudid end pesemas käisid, tema sõjavankrit pesti, lakkusid koerad tema verd”.

2. KUNINGATE

LÜHIÜLEVAADE

- 1

- Eelija ennustab Ahasja surma (1–18)

- 2

- Eelija võetakse tormituules üles (1–18)

- Eliisa saab Eelija ametirüü (13, 14)

- Eliisa puhastab Jeeriko vee (19–22)

- Karu tapab Peeteli poisid (23–25)

- 3

- Iisraeli kuningas Jooram (1–3)

- Moabi mäss Iisraeli vastu (4–25)

- Moab saab lüüa (26, 27)

- 4

- Eliisa suurendab lesknaise õlivaru (1–7)

- Suunemlanna külalislahkus (8–16)

- Naine saab tasuks poja, poeg sureb (17–31)

- Eliisa äratab surnud poisi üles (32–37)

- Eliisa muudab hautise söödavaks (38–41)

- Eliisa teeb leiba juurde (42–44)

- 5

- Eliisa tervendab pidalitõbise Naamani (1–19)

- Ahne Geehasi jääb pidalitõppe (20–27)

- 6

- Eliisa paneb kirvepea pinnale tõusma (1–7)

- Eliisa ja süürlased (8–23)

- Eliisa teenri silmad avanevad (16, 17)

- Süürlasi lüüakse pimedusega (18, 19)

- Nälg ümberpiiratud Samaarias (24–33)

- 7

- Eliisa ennustab nälja lõppu (1, 2)

- Süürlaste hüljatud laagrist leitakse toitu (3–15)

- Eliisa ennustus täitub (16–20)

- 8

- Suunemlanna saab oma maatüki tagasi (1–6)

- Eliisa, Ben-Hadad ja Hasael (7–15)

- Juuda kuningas Jooram (16–24)

- Juuda kuningas Ahasja (25–29)

- 9

- Jehu võitakse Iisraeli kuningaks (1–13)

- Jehu tapab Joorami ja Ahasja (14–29)

- Iisebel tapetakse, koerad söövad tema liha (30–37)

- 10

- Jehu hävitab Ahabi soo (1–17)

- Joonadab ühineb Jehuga (15–17)

- Jehu tapab Baali kummardajad (18–27)

- Kokkuvõte Jehu valitsemisest (28–36)

- 11

- Atalja haarab võimu (1–3)

- Joas kuulutatakse salaja kuningaks (4–12)

- Atalja tapetakse (13–16)

- Joojada reformid (17–21)

- 12

- Juuda kuningas Joas (1–3)

- Joas parandab templi (4–16)

- Süürlaste rünnak (17, 18)

- Joas tapetakse (19–21)

- 13

- Iisraeli kuningas Jooahas (1–9)

- Iisraeli kuningas Joas (10–13)

- Eliisa paneb Joase innukuse proovile (14–19)

- Eliisa surm, tema luudega kokku puutunud surnu ärkab ellu (20, 21)

- Eliisa viimane ennustus täitub (22–25)

- 14

- Juuda kuningas Amasja (1–6)

- Sõda Edomi ja Iisraeliga (7–14)

- Iisraeli kuninga Joase surm (15, 16)

- Amasja surm (17–22)

- Iisraeli kuningas Jerobeam II (23–29)

- 15

- Juuda kuningas Asarja (1–7)

- Iisraeli viimased kuningad: Sakarja (8–12), Sallum (13–16), Menahem (17–22), Pekahja (23–26), Pekah (27–31)

- Juuda kuningas Jootam (32–38)

- 16

- Juuda kuningas Aahas (1–6)

- Aahas ostab assüürlased ära (7–9)

- Aahas teeb järele paganliku altari (10–18)

- Aahase surm (19–20)

- 17

- Iisraeli kuningas Hosea (1–4)

- Iisrael langeb (5, 6)

- Iisrael pagendatakse usust taganemise pärast (7–23)

- Samaaria linnadesse tuuakse võõramaalasi (24–26)

- Samaarlaste segunenud usk (27–41)

- 18

- Juuda kuningas Hiskija (1–8)

- Iisrael langeb (9–12)

- Sanherib tungib Juudasse (13–18)

- Ülemjoogikallaja mõnitab Jehoovat (19–37)

- 19

- Hiskija otsib Jesaja kaudu Jumalalt abi (1–7)

- Sanherib ähvardab Jeruusalemma (8–13)

- Hiskija palve (14–19)

- Jesaja annab teada Jumala vastuse (20–34)

- Ingel tapab 185 000 assüürlast (35–37)

- 20

- Hiskija haigus ja paranemine (1–11)

- Käskjalad Babülonist (12–19)

- Hiskija surm (20, 21)

- 21

- Juuda kuningas Manasse, kes valab palju verd (1–18)

- Ennustus Jeruusalemma hävitamise kohta (12–15)

- Juuda kuningas Aamon (19–26)

- 22

- Juuda kuningas Joosija (1, 2)

- Juhendid templi parandamiseks (3–7)

- Leitakse seaduseraamat (8–13)

- Hulda ennustab õnnetust (14–20)

- 23

- Joosija reformid (1–20)

- Paasapüha pidamine (21–23)

- Joosija edasised reformid (24–27)

- Joosija surm (28–30)

- Juuda kuningas Jooahas (31–33)

- Juuda kuningas Joojakim (34–37)

- 24

- Joojakimi mäss ja surm (1–7)

- Juuda kuningas Joojakin (8, 9)

- Esimene pagendamine Babüloni (10–17)

- Juuda kuningas Sidkija, tema mäss (18–20)

- 25

- Nebukadnetsar piirab Jeruusalemma (1–7)

- Jeruusalemm ja selle tempel hävitatakse, teine pagendamine (8–21)

- Gedalja pannakse maavalitsejaks (22–24)

- Gedalja tapetakse, rahvas põgeneb Egiptusse (25, 26)

- Joojakin vabastatakse Babülonis (27–30)

2. Kuningate

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

2. Kuningate  1 : 1 - 18

TEINE KUNINGATE RAAMAT

1 Pärast Ahabi surma hakkas Moab Iisraeli vastu mässama.

2 Ükskord juhtus, et Ahasja kukkus Samaarias läbi oma katusekambri aknavõre ja sai vigastada. Ta kutsus oma käskjalad ja ütles neile: „Minge küsige Ekroni jumalalt Baal-Sebubilt, kas ma saan terveks.” 3 Aga Jehoova ingel ütles tisbelasele Eelijale: „Mine Samaaria kuninga käskjalgadele vastu ja küsi neilt: „Kas Iisraelis ei ole Jumalat, et lähete küsitama Ekroni jumalat Baal-Sebubit? 4 Seepärast ütleb Jehoova: „Sa ei tõuse enam voodist, kus sa lamad, vaid sa sured!””” Siis Eelija läks teele.

5 Kui käskjalad kuninga juurde tagasi jõudsid, küsis see: „Miks te tagasi tulite?” 6 Nad vastasid talle: „Üks mees tuli meile vastu ja ütles: „Minge tagasi kuninga juurde, kes teid saatis, ja teatage talle: „Nii ütleb Jehoova: „Kas Iisraelis ei ole Jumalat, et lähete küsitama Ekroni jumalat Baal-Sebubit? Seepärast sa ei tõuse enam voodist, kus sa lamad, vaid sa sured!”””” 7 Siis kuningas küsis neilt: „Kuidas see mees välja nägi, kes teile vastu tuli ja need sõnad ütles?” 8 Nad vastasid: „Tal oli karvane nahkrüü seljas ja nahkvöö vööl.” Seepeale ütles ta: „See oli tisbelane Eelija.”

9 Siis saatis kuningas Eelija juurde viiekümnepealiku ühes 50 mehega. Pealik läks Eelija juurde, kes istus mäe otsas, ja ütles talle: „Jumalamees, kuningas käsib sul alla tulla!” 10 Eelija aga vastas viiekümnepealikule: „Kui ma olen jumalamees, siis langegu taevast tuli ning neelaku sind ja su 50 meest!” Taevast langeski tuli ja neelas pealiku koos ta 50 mehega.

11 Siis saatis kuningas tema juurde järgmise viiekümnepealiku ühes 50 mehega ja see ütles Eelijale: „Jumalamees, kuningas käsib sul otsekohe alla tulla!” 12 Kuid Eelija vastas talle: „Kui ma olen jumalamees, siis langegu taevast tuli ning neelaku sind ja su 50 meest!” Taevast langeski Jumala tuli ja neelas pealiku koos ta 50 mehega.

13 Siis saatis kuningas tema juurde veel kolmanda viiekümnepealiku ühes 50 mehega. See läks Eelija juurde, laskus tema ette põlvili ja palus temalt armu, öeldes: „Jumalamees, olgu minu ja su 50 sulase elu sinu silmis kallis! 14 Taevast langes tuli ja neelas ära kaks esimest viiekümnepealikku ja nende mõlema 50 meest. Olgu aga nüüd minu elu kallis su silmis!”

15 Seepeale ütles Jehoova ingel Eelijale: „Mine koos temaga alla. Ära karda teda!” Siis Eelija tõusis ja läks koos temaga kuninga juurde. 16 Ta ütles kuningale: „Nii lausub Jehoova: „Sa läkitasid käskjalad küsitama Ekroni jumalat Baal-Sebubit. Kas Iisraelis pole Jumalat? Miks sa ei küsinud tema käest? Seepärast ei tõuse sa enam voodist, kus sa lamad, vaid sa sured!”” 17 Kuningas surigi, nagu Jehoova oli Eelija kaudu öelnud. Aga kuna tal polnud poega, sai tema asemel kuningaks Jooram*, kes tõusis troonile Juuda kuninga Joorami, Joosafati poja teisel aastal.

18 Kõik muu Ahasja kohta ja see, mis ta tegi, on kirjas Iisraeli kuningate kroonikaraamatus.

^ 2. Kun. 1:17 Ahasja vend.

2. Kuningate  2 : 1 - 25

2 Jehooval oli mõttes Eelija tormituules taevasse võtta. Sel ajal lahkusid Eelija ja Eliisa Gilgalist*. 2 Eelija ütles Eliisale: „Jehoova on läkitanud mind Peetelisse, kuid sina jää palun siia.” Aga Eliisa vastas: „Nii tõesti, kui Jehoova elab, ja nii tõesti, kui sina elad, ma ei jäta sind maha!” Ja nad läksid alla Peetelisse. 3 Siis tulid Eliisa juurde prohvetijüngrid*, kes olid Peetelis, ja küsisid temalt: „Kas sa tead, et Jehoova võtab täna ära su isanda ja juhi?” Tema vastas: „Tean küll, vaikige!”

4 Eelija ütles talle: „Eliisa, Jehoova on läkitanud mind Jeerikosse, kuid sina jää palun siia.” Aga see vastas: „Nii tõesti, kui Jehoova elab, ja nii tõesti, kui sina elad, ma ei jäta sind maha!” Ja nad läksid Jeerikosse. 5 Siis tulid Eliisa juurde prohvetijüngrid, kes olid Jeerikos, ja ütlesid talle: „Kas sa tead, et Jehoova võtab täna ära su isanda ja juhi?” Eliisa vastas: „Tean küll, vaikige!”

6 Eelija ütles talle: „Jehoova on läkitanud mind Jordani äärde, kuid sina jää palun siia.” Aga Eliisa vastas: „Nii tõesti, kui Jehoova elab, ja nii tõesti, kui sina elad, ma ei jäta sind maha!” Ja nad läksid koos edasi. 7 Neile järgnes 50 prohvetijüngrit. Kui need kaks Jordani ääres peatusid, jäid prohvetijüngrid nende vaateulatusse seisma. 8 Siis võttis Eelija oma ametirüü, keeras selle rulli ja lõi vastu vett. Vesi lahknes vasakule ja paremale, nii et nad said kuiva maad mööda jõe vastaskaldale minna.

9 Kui nad olid üle jõudnud, ütles Eelija Eliisale: „Ütle, mida ma võiksin su heaks teha, enne kui mind sinu juurest ära võetakse.” Eliisa vastas: „Palun, kas ma saaksin kaks osa sinu vaimust?” 10 Tema aga ütles: „Sa palud rasket asja. Kui sa näed, kuidas mind sinu juurest ära võetakse, siis see sünnib sulle, aga kui mitte, siis ei sünni.”

11 Kui nad teed mööda edasi läksid ja omavahel rääkisid, ilmusid sinna järsku lõõmav sõjavanker ja lõõmavad hobused ning lahutasid nad teineteisest, ja Eelija tõusis tormituules taevasse. 12 Eliisa nägi seda ja hüüdis: „Mu isa, mu isa! Iisraeli sõjavanker ja tema ratsanikud!” Kui ta teda enam ei näinud, haaras ta kinni oma riietest ja rebis need kaheks. 13 Seejärel tõstis ta üles Eelija ametirüü, mis oli tolle seljast maha langenud, läks tagasi ja jäi Jordani kaldale seisma. 14 Ta võttis Eelija ametirüü, mis oli maha langenud, lõi sellega vett ja küsis: „Kus on Eelija Jumal Jehoova?” Kui ta vett lõi, lahknes see vasakule ja paremale, nii et Eliisa sai teisele kaldale minna.

15 Kui nüüd prohvetijüngrid, kes olid Jeerikos, teda eemalt nägid, ütlesid nad: „Eelija vaim on läinud Eliisa peale.” Nad tulid ta juurde, kummardasid tema ees maani 16 ja ütlesid talle: „Su sulaste seas on 50 tublit meest. Palun luba neil minna ja otsida su isandat. Võib-olla on Jehoova vaim ta üles tõstnud ja heitnud mõne mäe peale või siis mõnda orgu.” Tema aga vastas: „Ärge läkitage neid.” 17 Kuid nad käisid talle peale kuni piinlikkuseni ja ta ütles: „Olgu, läkitage.” Siis nad läkitasid 50 meest ja need otsisid teda kolm päeva, kuid ei leidnud. 18 Kui nad tulid tagasi Eliisa juurde, kes peatus Jeerikos, ütles ta neile: „Eks ma öelnud teile, et ärge minge.”

19 Mingi aja pärast ütlesid linna mehed Eliisale: „Nagu mu isand näeb, on meie linna asupaik hea, kuid vesi on halb ja maa on viljatu*.” 20 Tema ütles: „Tooge mulle üks uus kausike ja pange sellesse soola.” Ja nad tõid. 21 Siis ta läks allika juurde, viskas soola allikasse ja ütles: „Nii lausub Jehoova: „Ma olen selle vee puhtaks teinud. Enam ei põhjusta see surma ega viljatust*.”” 22 Vesi saigi puhtaks, nagu Eliisa oli öelnud, ja on seda tänini.

23 Sealt läks Eliisa üles Peetelisse. Kui ta mööda teed astus, tulid linnast poisikesed ja hakkasid teda mõnitama: „Mine üles, kiilakas! Mine üles, kiilakas!” 24 Lõpuks pöördus ta ümber, silmitses neid ja needis neid Jehoova nimel. Siis tulid metsast kaks emakaru ja kiskusid lõhki 42 last. 25 Sealt läks ta edasi Karmeli mäele ja pöördus siis tagasi Samaariasse.

^ 2. Kun. 2:1 Mõeldakse Peeteli lähedal mägipiirkonnas, mitte Jeeriko lähedal asunud Gilgalit.

^ 2. Kun. 2:3 See väljend viitab ilmselt neile, kes said väljaõpet prohvetitööks, või prohvetite rühmale.

^ 2. Kun. 2:19 Teine võimalik tähendus: „maal on nurisünnitusi”.

^ 2. Kun. 2:21 Teine võimalik tähendus: „nurisünnitusi”.

2. Kuningate  3 : 1 - 27

3 Ahabi poeg Jooram sai Samaarias Iisraeli kuningaks Juuda kuninga Joosafati 18. aastal ning ta valitses 12 aastat. 2 Ta tegi Jehoova silmis kurja, aga mitte nii palju, nagu tema isa ja ema olid teinud, sest ta kõrvaldas Baali püha samba, mille ta isa oli valmistanud. 3 Siiski jäi ta Nebati poja Jerobeami pattude juurde, millega too oli pannud Iisraeli patustama. Ta ei loobunud neist.

4 Moabi kuningas Meša oli lambakasvataja ja ta andis Iisraeli kuningale andamiks 100 000 lambatalle ja 100 000 pügamata jäära. 5 Aga pärast Ahabi surma hakkas Moabi kuningas Iisraeli kuninga vastu mässama. 6 Siis kuningas Jooram väljus Samaariast ja kogus kokku terve Iisraeli. 7 Peale selle saatis ta Juuda kuningale Joosafatile sõnumi: „Moabi kuningas on tõstnud minu vastu mässu. Kas tuled koos minuga Moabi vastu sõdima?” Joosafat vastas: „Ma tulen. Nagu sina, nõnda ka mina. Minu rahvas on sinu rahvas ja minu hobused on sinu hobused.” 8 Ta küsis: „Millist teed pidi me läheme?” Too vastas: „Mööda Edomi kõrbeteed.”

9 Iisraeli kuningas asus koos Juuda kuninga ja Edomi kuningaga teele. Kui nad olid seitse päeva käinud mööda teed, mis läks ringiga, polnud neil enam vett ei sõjaväele ega kariloomadele, kes nende kannul käisid. 10 Iisraeli kuningas ütles: „Oh häda! Jehoova on meid, kolme kuningat, kokku toonud vaid selleks, et anda meid Moabi kuninga kätte!” 11 Selle peale küsis Joosafat: „Kas siin pole mõnd Jehoova prohvetit, kelle kaudu saaksime Jehoovalt nõu küsida?” Üks Iisraeli kuninga sulane vastas: „Siin on Saafati poeg Eliisa, kes Eelija kätele vett valas*.” 12 Joosafat kostis: „Tema on mees, kelle kaudu Jehoova räägib.” Siis läksid Iisraeli kuningas, Joosafat ja Edomi kuningas tema juurde.

13 Eliisa aga ütles Iisraeli kuningale: „Mis on mul sinuga tegemist? Mine oma isa ja ema prohvetite juurde!” Kuid Iisraeli kuningas vastas: „Ära ütle nii, sest Jehoova on meid, kolme kuningat, kokku toonud, et anda meid Moabi kuninga kätte.” 14 Seepeale kostis Eliisa: „Nii tõesti, kui elab vägede Jehoova, keda ma teenin, kui ma ei peaks lugu Juuda kuningast Joosafatist, siis ma ei vaatakski su poole ega märkakski sind. 15 Tooge nüüd mu juurde üks lüüramängija!” Kohe, kui pillimees mängima hakkas, tuli Eliisa peale Jehoova käsi 16 ning ta ütles: „Nii lausub Jehoova: „Kaevake see vadi kraave täis! 17 Sest nii ütleb Jehoova: „Te ei näe tuult ega vihma, kuid see vadi täitub veega ja te saate sellest juua, nii teie kui ka teie kariloomad ja muud loomad.”” 18 See aga on Jehoovale tühiasi, sest ta annab ka Moabi teie kätte. 19 Teil tuleb vallutada kõik kindlustatud linnad ja kõik parimad linnad, langetada kõik head puud, sulgeda kõik allikad ning loopida kive täis kõik head maatükid.”

20 Hommikuse roaohvri toomise ajal tuli äkitselt Edomi poolt vesi ning vadi täitus veega.

21 Kui moabiidid kuulsid, et kuningad on tulnud nende vastu sõdima, kutsusid nad kokku kõik mehed, kes suutsid relva kanda, ning need seadsid end piirile lahinguvalmis. 22 Kui moabiidid varahommikul ärkasid, peegeldus päike neile veepinnalt vastu, nii et vesi paistis neile punane otsekui veri. 23 Nad ütlesid: „See on veri! Kuningad on omavahel tapelnud ja üksteist mõõgaga maha löönud. Nüüd saagi kallale, Moab!” 24 Kui moabiidid Iisraeli laagrisse tulid, hakkasid iisraellased neid maha lööma ning need põgenesid iisraellaste eest. Iisraellased tungisid Moabimaale ja tapsid oma teel moabiite. 25 Nad kiskusid linnad maha ning iga mees viskas kivi igale heale maatükile, nii et need said kive täis. Nad sulgesid kõik allikad ning langetasid kõik head puud. Lõpuks olid püsti jäänud üksnes Kiir-Hareseti kivimüürid. Lingumehed piirasid linna ümber ja hävitasid selle.

26 Kui Moabi kuningas nägi, et lahing on kaotatud, võttis ta endaga 700 mõõgameest ja üritas tungida Edomi kuningani, aga ei suutnud. 27 Ta võttis oma esmasündinud poja, kes pidi tema asemel valitsema hakkama, ja tõi ta müüril põletusohvriks. Siis tõusis iisraellaste vastu suur viha ning need tõmbusid tagasi ja naasid omale maale.

^ 2. Kun. 3:11 Võib tõlkida ka „kes oli Eelija teener”.

2. Kuningate  4 : 1 - 44

4 Kord halas üks prohvetijüngri naine Eliisa ees: „Minu abikaasa, su sulane, on surnud, ja sa tead, et su sulane kartis Jehoovat. Aga nüüd tuli laenuandja, et võtta mõlemad mu lapsed orjaks.” 2 Eliisa küsis temalt: „Mida ma sinu heaks teha saan? Ütle, mis sul majas on.” Naine vastas: „Su teenijal pole majas muud kui vaid kann õli.” 3 Siis Eliisa ütles: „Mine ja küsi kõigilt oma naabritelt tühje anumaid nii palju kui võimalik. 4 Siis mine ja sulge enda ja oma poegade järel uks. Vala õli kõigisse anumatesse ja mis täis saavad, tõsta kõrvale.” 5 Ja naine läks tema juurest ära.

Ta sulges ukse enda ja oma poegade järel ning pojad andsid talle anumaid ja tema valas neisse õli. 6 Kui kõik anumad täis said, ütles ta ühele pojale: „Too mulle järgmine anum!” Kuid poeg vastas: „Rohkem anumaid pole.” Siis õlivool lakkas. 7 Naine läks ja ütles seda jumalamehele. See lausus: „Mine müü õli ära ja maksa oma võlad. Ise aga ela oma poegadega sellest, mis üle jääb.”

8 Kord läks Eliisa Suunemisse. Seal oli üks auväärne naine, kes käis talle peale, et ta tema juurde sööma tuleks. Iga kord, kui Eliisa sealt mööda läks, peatus ta tema juures, et keha kinnitada. 9 Naine ütles oma mehele: „Ma tean, et see mees, kes alati seda teed kaudu käib, on püha jumalamees. 10 Palun teeme talle väikse katusekambri ja viime sinna voodi, laua, tooli ja lambijala. Kui ta siis meie juurde sisse astub, võib ta seal peatuda.”

11 Ühel päeval tuli Eliisa nende juurde ja läks katusekambrisse, et seal pikali heita. 12 Ta ütles oma teenrile Geehasile: „Kutsu see suunemlanna siia.” Teener kutsus naise ja see tuli Eliisa juurde. 13 Eliisa lausus Geehasile: „Palun ütle talle: „Sa oled meie pärast nii palju vaeva näinud. Mida ma saaksin sinu heaks teha? Kas ma võiksin lausuda sinu eest sõnakese kuningale või väepealikule?”” Naine vastas: „Pole vaja, ma elan ju rahus oma rahva keskel.” 14 Eliisa aga küsis: „Mida siis tema heaks teha?” Geehasi kostis: „Tal ei ole poega ja tema mees on juba vana.” 15 Sedamaid ütles Eliisa: „Kutsu ta siia!” Geehasi kutsuski naise ja see jäi lävele seisma. 16 Eliisa teatas: „Järgmisel aastal samal ajal kaisutad sa poega.” Naine aga vastas: „Ei, mu isand, jumalamees! Ära peta oma teenijat!”

17 Kuid naine jäigi lapseootele ning sünnitas järgmisel aastal samal ajal poja, just nagu Eliisa oli talle öelnud. 18 Laps kasvas suuremaks ja ühel päeval läks ta oma isa juurde, kes oli viljalõikajate juures. 19 Poiss kurtis oma isale: „Oh, mu pea, mu pea!” Siis isa ütles teenrile: „Vii ta ema juurde!” 20 Teener kandiski poisi ema juurde ja poiss istus ema süles lõunani. Siis ta suri. 21 Ema viis poisi üles ja pani ta jumalamehe voodile, sulges ukse ning läks välja. 22 Naine kutsus oma mehe ning ütles: „Anna mulle palun üks teener ja eesel ning ma ruttan jumalamehe juurde ja tulen siis tagasi.” 23 Mees aga küsis: „Miks sa lähed tema juurde just täna? Pole ju noorkuu ega hingamispäev?” Naine vastas: „Ära muretse, kõik on korras!” 24 Naine saduldas eesli ja ütles teenrile: „Aja eeslit kiiresti! Ära teda minu pärast tagasi hoia, kui ma just ei käsi.”

25 Niisiis läks ta Karmeli mäele jumalamehe juurde. Kui jumalamees naist eemalt silmas, ütles ta oma teenrile Geehasile: „Vaata, seal on see suunemlanna! 26 Palun jookse talle vastu ja küsi: „Kas sinul, su mehel ja pojal on kõik hästi?”” Naine vastas: „Kõik on hästi.” 27 Kohe, kui ta jumalamehe juurde mäele jõudis, haaras ta tema jalgade ümbert kinni. Geehasi tuli lähemale, et naist eemale lükata, aga jumalamees ütles: „Jäta ta rahule, sest ta on suures hingevalus. Jehoova on seda minu eest varjanud ega ole sellest mulle rääkinud.” 28 Naine ütles: „Kas ma palusin oma isandalt poega? Eks ma öelnud, et ära anna mulle asjatuid lootusi?”

29 Otsekohe ütles Eliisa Geehasile: „Sea end valmis,* võta mu kepp ja mine! Kui sa teel kedagi kohtad, siis ära teda tervita, ja kui keegi tervitab sind, siis ära vasta.* Mine ja pane mu kepp poisi näo peale.” 30 Poisi ema aga ütles: „Nii tõesti, kui Jehoova elab, ja nii tõesti, kui sina elad, ilma sinuta ei lähe ma kuhugi!” Siis Eliisa tõusis ja läks temaga kaasa. 31 Geehasi läks aga nende ees ja pani kepi poisi näo peale, kuid poiss ei teinud häält ega ilmutanud mingit muud elumärki. Siis ta läks Eliisale vastu ja ütles talle: „Poiss ei ärganud.”

32 Kui Eliisa sinna majja jõudis, lamas poiss surnuna tema voodis. 33 Ta astus sisse, sulges enda järel ukse ja hakkas Jehoova poole palvetama. 34 Siis Eliisa tõusis ja heitis lapse peale. Ta pani oma suu poisi suu kohale, oma silmad tema silmade kohale ja oma pihud tema pihkude peale. Ta lamas tema peal ja lapse keha soojenes tasapisi. 35 Siis kõndis ta majas edasi-tagasi ning läks seejärel ja heitis uuesti poisi peale. Poiss aevastas seitse korda ja avas silmad. 36 Nüüd kutsus Eliisa Geehasi ja ütles: „Mine kutsu see suunemlanna!” Seda Geehasi ka tegi. Kui naine tuli, ütles Eliisa talle: „Võta oma poeg!” 37 Naine tuli sisse, langes tema jalge ette ja kummardas maani. Siis võttis ta oma poja ja läks välja.

38 Eliisa läks tagasi Gilgalisse. Maal aga oli suur nälg. Kui prohvetijüngrid tema ees istusid, ütles ta oma teenrile: „Pane suur pott tulele ja keeda prohvetijüngritele hautist.” 39 Üks neist läks väljale kassinaereid korjama ning leidis ühe metsiku väädi ja korjas sellelt kuuehõlmatäie metsikuid ürtarbuuse. Ta tuli tagasi ja lõikus need hautisepotti, ehkki ei teadnud, mis need on. 40 Siis jagati hautis meestele söömiseks välja. Aga niipea kui nad seda maitsesid, hüüdsid nad: „Jumalamees, potis on surm!” Ja nad ei saanud seda süüa. 41 Seepeale Eliisa ütles: „Tooge mulle veidi jahu!” Ta viskas selle potti ja lausus: „Jagage toit rahvale söömiseks välja.” Enam polnud potis midagi halba.

42 Üks mees Baal-Saalisast tuli jumalamehe juurde ja tõi talle 20 uudsejahust odraleiba ja kotitäie uudsevilja. Eliisa ütles: „Anna see rahvale söömiseks.” 43 Kuid teener küsis: „Kuidas piisab sellest sajale mehele?” Tema aga vastas: „Jaga see rahvale välja ja nad söögu, sest Jehoova on öelnud: „Rahvas sööb ja toitu jääb ülegi.”” 44 Teener andis rahvale ja see sõi ning toitu jäi ülegi, nagu Jehoova oli öelnud.

^ 2. Kun. 4:29 Võib tõlkida ka „kinnita rõiva alumine äär vöö vahele”.

^ 2. Kun. 4:29 Tervitamisega võis kaasneda suuandmine, kallistamine ja pikk vestlus.

2. Kuningate  5 : 1 - 27

5 Süüria kuninga väepealik Naaman oli tähtis mees, kellest tema isand väga lugu pidas, sest tema kaudu oli Jehoova andnud Süüriale võidu. Sel vägeval sõjamehel oli aga pidalitõbi. 2 Ühel röövkäigul olid süürlased võtnud Iisraelimaalt vangi väikse tüdruku, kes oli nüüd Naamani naise teenija. 3 Kord ütles tüdruk oma emandale: „Kui ometi mu isand läheks selle prohveti juurde, kes on Samaarias! Tema teeks ta pidalitõvest terveks.” 4 Siis ta* läks ja teatas oma isandale, mida see Iisraelimaalt pärit tüdruk oli rääkinud.

5 Süüria kuningas ütles: „Mine! Ma saadan Iisraeli kuningale kirja.” Too läkski ning võttis kaasa 10 talenti* hõbedat, 6000 seeklit* kulda ja 10 riidekomplekti. 6 Ta viis Iisraeli kuningale kirja, kus oli öeldud: „Selle kirjaga annan ma sulle teada, et ma olen saatnud sinu juurde oma sulase Naamani, et sa ta pidalitõvest terveks teeksid.” 7 Niipea kui Iisraeli kuningas oli seda kirja lugenud, käristas ta oma riided lõhki ja ütles: „Kas ma olen Jumal, et võin surmata või elus hoida? Ta saadab minu juurde mehe, et ma selle pidalitõvest terveks teeksin! Te näete ise, kuidas ta minuga tüli norib!”

8 Kui jumalamees Eliisa kuulis, et Iisraeli kuningas oli oma riided lõhki käristanud, saatis ta kuningale sõna: „Miks sa oled oma riided lõhki käristanud? Tulgu ta minu juurde ja ta saab teada, et Iisraelis on prohvet.” 9 Siis tuli Naaman oma hobuste ja sõjavankritega ning jäi seisma Eliisa maja ukse ette. 10 Ent Eliisa saatis käskjala talle ütlema: „Mine ja pese end seitse korda Jordanis. Siis su ihu paraneb ja sa saad puhtaks.” 11 Selle peale Naaman vihastus ja asutas end minekule, öeldes: „Ma mõtlesin, et ta tuleb minu juurde, seisab siin ja hüüab oma Jumala Jehoova nime, liigutab kätt pidalitõve kohal ja ravib selle välja. 12 Kas pole Damaskuse jõed Abana ja Parpar paremad kui kõik Iisraeli veed? Eks ma või end neiski pesta ja puhtaks saada?” Seepeale keeras ta ringi ning lahkus raevunult.

13 Aga tema sulased tulid ta juurde ja ütlesid: „Isa, kui see prohvet oleks palunud sul teha midagi erakordset, eks sa oleksid seda siis teinud? Miks ei peaks sa teda kuulama nüüd, kui ta ütleb sulle kõigest: „Pese end ja saa puhtaks”?” 14 Seepeale ta läks ja kastis end seitse korda Jordanisse, nagu jumalamees oli käskinud. Tema ihu muutus poisikese ihu sarnaseks ning ta sai puhtaks.

15 Siis läks ta kogu oma saatjaskonnaga tagasi jumalamehe juurde, astus tema ette ja teatas: „Nüüd ma tean, et maa peal pole Jumalat mujal kui ainult Iisraelis! Palun võta vastu oma sulase kingitus!” 16 Ent Eliisa kostis: „Nii tõesti, kui elab Jehoova, keda ma teenin, ma ei võta seda vastu!” Naaman käis talle küll peale, aga tema keeldus. 17 Viimaks ütles Naaman: „Kui nii, siis palun anna oma sulasele nii palju selle maa mulda, kui muulapaar jõuab kanda, sest sinu sulane ei too enam põletus- ega tapaohvreid ühelegi teisele jumalale kui ainult Jehoovale. 18 Aga andestagu Jehoova sinu sulasele see üks asi: kui mu isand läheb Rimmoni templisse kummardama ja toetub minu käele, siis pean minagi Rimmoni templis maha kummardama. Andestagu Jehoova sinu sulasele, kui ta kummardub Rimmoni templis.” 19 Seepeale ütles Eliisa talle: „Mine rahuga!” Kui Naaman oli ta juurest lahkunud ja jõudnud juba tükk maad edasi, 20 mõtles jumalamehe Eliisa teener Geehasi: „Mu isand lasi süürlasel Naamanil minna ega võtnud temalt midagi vastu. Nii tõesti, kui Jehoova elab, ma jooksen talle järele ja küsin talt midagi endale.” 21 Geehasi tõttaski Naamanile järele. Kui Naaman nägi, et keegi jookseb talle järele, tuli ta vankrilt maha, astus talle vastu ja küsis: „Kas kõik on hästi?” 22 Geehasi kostis: „Kõik on hästi! Mu isand läkitas mind ütlema: „Just nüüd tulid mu juurde Efraimi mägismaalt kaks noort meest prohvetijüngrite hulgast. Palun anna nende jaoks talent* hõbedat ja kaks riidekomplekti!”” 23 Naaman vastas: „Võta kaks talenti!” Ta käis talle peale ning pani siis eraldi kottidesse kaks talenti hõbedat ja kaks riidekomplekti ning andis kotid oma kahele teenrile, kes kandsid neid Geehasi ees.

24 Kui Geehasi jõudis Ofelini*, võttis ta teenrite käest kotid ja pani need majja. Siis saatis ta mehed minema. Kui need olid lahkunud, 25 läks ta oma isanda ette. Eliisa küsis temalt: „Kust sa tuled, Geehasi?” See vastas: „Su sulane pole kuskil käinud.” 26 Eliisa lausus: „Eks olnud mu süda ühes sinuga, kui see mees vankrilt maha astus ja sulle vastu tuli? Kas praegu on aeg võtta vastu hõbedat ja rõivaid, oliivisalusid ja viinamägesid, lambaid ja veiseid, sulaseid ja teenijannasid? 27 Nüüd jääb Naamani pidalitõbi igaveseks sinu ja su järglaste külge!” Siis läks Geehasi tema juurest ära, pidalitõvest valge kui lumi.

^ 2. Kun. 5:4 Ilmselt Naaman.

^ 2. Kun. 5:5 342 kg. (Vt lisa B14.)

^ 2. Kun. 5:5 68 kg.

^ 2. Kun. 5:22 34,2 kg.

^ 2. Kun. 5:24 Paik Samaaria linna lähedal, ilmselt küngas või kindlus.

2. Kuningate  6 : 1 - 33

6 Kord ütlesid prohvetijüngrid Eliisale: „See paik, kus me koos sinuga oleme, on meile liiga kitsas. 2 Luba meil minna Jordani äärde. Igaüks meist võtab sealt ühe palgi ning me ehitame sinna endale elamispaiga.” Ta vastas: „Minge pealegi.” 3 Aga üks neist ütles: „Tule palun oma sulastega kaasa.” Eliisa vastas: „Olgu, ma tulen,” 4 ja läks nendega kaasa. Nad jõudsid Jordani äärde ja hakkasid puid langetama. 5 Kui üks neist puud langetas, lendas tema kirvepea vette. Ta hüüatas: „Oh häda, mu isand, see oli laenatud!” 6 Jumalamees küsis temalt: „Kuhu see kukkus?” Mees näitas talle koha. Siis Eliisa lõikas ühe puutüki, viskas selle vette ning kirvepea tõusis pinnale. 7 Eliisa ütles talle, et ta selle veest välja võtaks. Too sirutas käe ja võttis selle.

8 Süüria kuningas tuli Iisraeliga sõdima. Ta pidas oma sulastega nõu ja ütles neile: „Me jääme laagrisse nii- ja niisugusesse paika.” 9 Siis saatis jumalamees Iisraeli kuningale sõna: „Vaata, et sa ei möödu sellest paigast, sest sinna tulevad süürlased.” 10 Niisiis saatis Iisraeli kuningas teate sellesse paika, mille kohta jumalamees oli talle hoiatuse andnud. Eliisa hoiatas kuningat ning too hoidis sellest paigast eemale. Ja niisugune asi juhtus mitu korda.

11 See ajas Süüria kuninga marru ning ta kutsus oma sulased ja küsis neilt: „Öelge mulle, kes meie hulgast on mestis Iisraeli kuningaga?” 12 Üks sulane vastas: „Mitte keegi, mu isand kuningas. Hoopis Iisraeli prohvet Eliisa annab Iisraeli kuningale teada isegi sellest, mida sa räägid oma magamistoas.” 13 Kuningas ütles: „Minge ja uurige välja, kus ta on. Siis ma saadan mehed teda kinni võtma.” Mõne aja pärast teatati talle, et Eliisa on Dotanis. 14 Sedamaid saatis ta välja hobused, sõjavankrid ja oma suure sõjaväe. Need tulid öösel ja piirasid linna ümber.

15 Kui nüüd jumalamehe teener varahommikul üles tõusis ja välja läks, nägi ta, et sõjavägi ühes hobuste ja sõjavankritega on linna ümber piiranud. Ta hüüdis: „Oh häda, mu isand! Mida me nüüd teeme?” 16 Eliisa aga vastas: „Ära karda, sest neid, kes on meiega, on rohkem kui neid, kes on nendega!” 17 Siis Eliisa palvetas: „Oo, Jehoova, palun ava tema silmad, et ta näeks!” Jehoova avaski teenri silmad ja see nägi, et kogu mägine ala ümber Eliisa on täis leegitsevaid hobuseid ja sõjavankreid.

18 Kui süürlased hakkasid alla Eliisa poole liikuma, palus prohvet Jehoovat: „Palun löö seda rahvast pimedusega!” Ja Jumal lõi neid Eliisa palve peale pimedusega. 19 Nüüd ütles Eliisa neile: „See on vale tee ja vale linn. Tulge minu järel ja ma juhatan teid mehe juurde, keda te otsite.” Kuid ta juhatas nad Samaariasse.

20 Kui nad Samaariasse jõudsid, palus Eliisa: „Oo, Jehoova, ava nende silmad, et nad näeksid.” Jehoova avas nende silmad ja nad nägid, et seisavad keset Samaariat. 21 Neid nähes küsis Iisraeli kuningas Eliisalt: „Kas ma tapan nad, mu isa, kas tapan?” 22 Eliisa aga vastas: „Ära tapa! Kas sa siis surmaksid need, kelle sa oma mõõga ja vibu varal vangi võtad? Anna neile leiba ja vett, et nad võiksid süüa ja juua ning naasta oma isanda juurde.” 23 Seepeale korraldas kuningas neile uhke pidusöögi. Nad sõid ja jõid, misjärel ta saatis nad tagasi oma isanda juurde. Pärast seda ei tulnud Süüria röövjõugud enam Iisraelimaale.

24 Mõni aeg hiljem kogus Süüria kuningas Ben-Hadad oma sõjaväe kokku ja läks Samaariat piirama. 25 Siis tabas Samaariat suur näljahäda. Süürlased piirasid linna, kuni eesli pea maksis 80 seeklit* hõbedat ja neljandik kaavi* tuvisõnnikut 5 seeklit* hõbedat. 26 Kord, kui Iisraeli kuningas müüril jalutas, hüüdis üks naine talle: „Aita mind, mu isand kuningas!” 27 Kuningas aga kostis: „Kui Jehoova sind ei aita, siis kust mina sulle abi võtan? Kas viljapeksuplatsilt, surutõrrest või õlipressist?” 28 Kuningas küsis temalt: „Mis mure sul on?” Naine vastas: „See naine ütles mulle, et sööme täna minu poja, aga homme tema poja. 29 Nii me siis keetsime minu poja ja sõime ta ära. Järgmisel päeval ma ütlesin talle, et anna nüüd oma poeg toiduks, kuid tema oli oma poja ära peitnud.”

30 Naise sõnu kuuldes käristas kuningas oma riided lõhki. Kui ta siis müüril kõndis, nägid inimesed, et ta kannab oma rõivaste all kotiriiet. 31 Kuningas ütles: „Jumal tehku minuga ükskõik mida, kui Saafati pojale Eliisale täna pea otsa jääb!”

32 Eliisa istus koos vanemate meestega oma majas, kui kuningas saatis enda ees tema juurde käskjala. Veel enne kui käskjalg kohale jõudis, ütles Eliisa vanematele meestele: „Kas teate, et see mõrtsuka poeg on saatnud mulle mehe järele, et mul pea maha võtta? Kohe, kui käskjalg kohale jõuab, sulgege uks ja hoidke seda kinni, et ta ei saaks sisse tulla. Eks kosta tema tagant ta isanda sammud?” 33 Kui Eliisa alles rääkis, saabus käskjalg. Kuningas ütles: „See õnnetus on Jehoovalt! Miks peaksin Jehoovat kauem ootama?”

^ 2. Kun. 6:25 910 g. (Vt lisa B14.)

^ 2. Kun. 6:25 300 milliliitrit.

^ 2. Kun. 6:25 57 g.

2. Kuningate  7 : 1 - 20

7 Eliisa ütles: „Kuulake Jehoova sõnumit! Nii ütleb Jehoova: „Homme sel ajal maksab Samaaria väravas* seaa* peenjahu ühe seekli* hõbedat ning kaks seaad otri samuti ühe seekli hõbedat.”” 2 Vankrisõdur, kellele kuningas toetus, ütles aga jumalamehele: „Isegi kui Jehoova avaks taevaluugid, kas saaks midagi sellist juhtuda?” Eliisa kostis: „Sa küll näed seda oma silmaga, kuid ei saa sellest midagi süüa.”

3 Linnavärava juures oli neli pidalitõbist meest. Nad arutasid omavahel: „Mis me siin istume ja surma ootame? 4 Kui me linna läheks, siis me nagunii sureks, sest linnas on nälg. Aga siia jäädes sureme ju samuti. Lähme süürlaste laagrisse! Kui nad meid ellu jätavad, siis elame, aga kui mitte, siis sureme.” 5 Õhtuhämaruses läksidki nad süürlaste laagrisse. Kui nad laagri serva jõudsid, ei näinud nad seal kedagi.

6 Jehoova oli lasknud süürlastel kuulda sõjavankrite müra, hobuste trampimist ja tohutu suure sõjaväe kära, nii et nad olid üksteisele öelnud: „Iisraeli kuningas on palganud meie vastu hettide kuningad ja Egiptuse kuningad!” 7 Sedamaid olid nad õhtuhämaruses põgenenud, jättes oma telgid, hobused, eeslid ja kogu laagri sinnapaika. Nad põgenesid elu eest.

8 Kui pidalitõbised laagri serva jõudsid, läksid nad ühte telki ning hakkasid sööma ja jooma. Nad võtsid hõbeda, kulla ja riided ning viisid ja peitsid ära. Siis tulid nad tagasi, läksid teise telki, võtsid sealtki asju ning viisid ja peitsid ära.

9 Viimaks nad ütlesid: „See, mis me teeme, pole õige. Täna on hea sõnumi päev! Kui me viivitame ja ootame koiduni, oleme karistust väärt. Lähme nüüd ja teatame sellest kuningakojas.” 10 Nad läksid ning teatasid linna väravavalvuritele: „Me läksime süürlaste laagrisse, aga seal polnud kedagi, me ei kuulnud mitte kellegi häält. Seal olid ainult kinniseotud hobused ja eeslid ning mahajäetud telgid.” 11 Väravavalvurid andsid sõnumi viivitamata edasi ja see sai teatavaks kuningakojas.

12 Kuningas tõusis öösel üles ja lausus oma sulastele: „Ma ütlen teile, mida süürlased on teinud. Nad teavad väga hästi, et meil on nälg. Seepärast lahkusid nad laagrist ja peitsid end väljale, mõeldes: „Kui iisraellased tulevad linnast välja, siis võtame nad elusalt kinni ja tungime linna.”” 13 Siis vastas üks tema sulane: „Võtku mõned mehed viis hobust, mis on linna alles jäänud. Saada nad välja vaatama, mis seal tegelikult toimus. Nendega ei saa juhtuda midagi halvemat kui ülejäänud iisraellastega. Peagi me sureme ju kõik!” 14 Siis võeti kaks vankrit hobustega ning kuningas saatis mehed süürlaste laagrisse, öeldes: „Minge ja vaadake!” 15 Mehed läksid süürlaste järel Jordanini. Kogu tee oli täis riideid ja riistu, mis süürlased olid paanikas põgenedes maha visanud. Käskjalad tulid tagasi ja teatasid sellest kuningale.

16 Rahvas läks välja ning riisus süürlaste laagrit. Seetõttu maksis seaa peenjahu ühe seekli hõbedat ning kaks seaad otri samuti ühe seekli hõbedat, nagu Jehoova oli öelnud. 17 Kuningas oli pannud oma vankrisõduri, kellele ta toetus, väravasse ülevaatajaks, kuid rahvas tallas tolle väravas surnuks, nagu jumalamees oli rääkinud siis, kui kuningas tema juurde oli tulnud. 18 Seega läks kõik nii, nagu jumalamees oli kuningale rääkinud, kui ütles: „Homme sel ajal maksab Samaaria väravas kaks seaad otri ühe seekli hõbedat ning seaa peenjahu samuti ühe seekli hõbedat.” 19 Aga vankrisõdur oli jumalamehele vastanud: „Isegi kui Jehoova avaks taevaluugid, kas saaks midagi sellist juhtuda?” Eliisa oli öelnud: „Sa küll näed seda oma silmaga, kuid sa ei saa sellest midagi süüa.” 20 Nii temaga juhtuski, sest rahvas tallas ta väravas surnuks.

^ 2. Kun. 7:1 Võib tõlkida ka „turul”.

^ 2. Kun. 7:1 7,3 liitrit. (Vt lisa B14.)

^ 2. Kun. 7:1 11,4 g.

2. Kuningate  8 : 1 - 29

8 Eliisa ütles naisele, kelle poja ta oli üles äratanud: „Mine ühes oma perega ja ela võõrana, kus saad, sest Jehoova on otsustanud saata maale nälja ja see kestab seitse aastat.” 2 Naine tegigi jumalamehe sõna järgi. Ta läks ühes perega vilistite maale ja elas seal võõrana seitse aastat.

3 Seitsme aasta pärast naasis naine vilistite maalt ning läks kuninga juurde, et paluda tagasi oma maja ja põldu. 4 Sel ajal ütles kuningas jumalamehe teenrile Geehasile: „Jutusta mulle palun kõigist neist suurtest tegudest, mis Eliisa on teinud!” 5 Kui too parasjagu jutustas kuningale, kuidas Eliisa oli surnu ellu äratanud, tuli naine, kelle poeg oli ellu äratatud, ja palus kuningalt tagasi oma maja ja põldu. Geehasi ütles: „Mu isand kuningas, tema ongi see naine ja see on tema poeg, kelle Eliisa ellu äratas!” 6 Kuningas palus, et naine jutustaks talle kogu loo, ja seda naine tegigi. Seejärel saatis kuningas ühe õukonnaametniku temaga kaasa, öeldes: „Anna talle tagasi kogu tema vara ja maksa talle niipalju, nagu ta oleks oma põllu pealt saanud lahkumise päevast kuni tänaseni.”

7 Eliisa läks Damaskusse. Süüria kuningas Ben-Hadad oli haige ja talle teatati: „Jumalamees on siia tulnud.” 8 Siis ütles kuningas Hasaelile: „Võta kaasa kingitus ja mine jumalamehele vastu. Uuri tema kaudu Jehoovalt järele, kas ma saan sellest haigusest terveks.” 9 Hasael läkski talle vastu, kingituseks kaasas Damaskuse parimad kaubad, mida kandsid 40 kaamelit. Ta astus Eliisa ette ja ütles: „Sinu poeg Ben-Hadad, Süüria kuningas, on läkitanud mind sinu juurde küsima, kas ta saab oma haigusest terveks.” 10 Eliisa vastas: „Mine ja teata talle: „Sa saad terveks”, ehkki Jehoova on mulle avaldanud, et ta sureb.” 11 Ta vaatas Hasaeli üksisilmi, kuni sel hakkas piinlik. Siis puhkes jumalamees nutma. 12 Hasael küsis: „Miks mu isand nutab?” Ta vastas: „Sest ma tean, kui palju kurja sa teed Iisraeli rahvale: sa põletad kindlustatud paigad, tapad mõõgaga parimad mehed, kisud tükkideks lapsed ja lõikad lõhki rasedad naised.” 13 Hasael ütles: „Kuidas võiks su sulane, see tühipaljas koer, teha midagi sellist?” Eliisa kostis: „Jehoova on mulle avaldanud, et sinust saab Süüria kuningas.”

14 Siis läks Hasael Eliisa juurest oma isanda juurde ja see küsis: „Mida Eliisa sulle ütles?” Hasael vastas: „Ta ütles, et sa saad terveks.” 15 Aga järgmisel päeval võttis Hasael voodikatte, kastis selle vette ja surus kuninga näole, nii et too suri. Ja Hasael sai tema asemel kuningaks.

16 Iisraeli kuninga Joorami, Ahabi poja viiendal aastal, kui Joosafat oli Juuda kuningas, sai Juuda kuningaks Joosafati poeg Jooram. 17 Ta oli kuningaks saades 32-aastane ja ta valitses Jeruusalemmas kaheksa aastat. 18 Tema käis Iisraeli kuningate jälgedes, nagu oli käinud Ahabi sugu, sest ta oli võtnud endale naiseks Ahabi tütre, ja ta tegi Jehoova silmis kurja. 19 Aga Jehoova ei tahtnud Juudat hävitada oma teenija Taaveti pärast, sest ta oli tõotanud temale ja ta poegadele, et neil on alaliselt järeltulija*.

20 Tema päevil hakkas Edom Juuda vastu mässama ja tõstis endale kuninga. 21 Siis läks Jooram ühes kõigi oma sõjavankritega Sairi. Ta lõi öösel edomlasi, kes olid tema ja vankriülemad ümber piiranud, ning sõjamehed põgenesid oma telkidesse. 22 Kuid Edom ei allu tänini Juuda võimule. Sel ajal tõstis mässu ka Libna.

23 Kõik muu Joorami kohta ning kõik, mis ta tegi, on kirjas Juuda kuningate kroonikaraamatus. 24 Jooram läks puhkama oma esiisade juurde ja ta maeti oma esiisade kõrvale Taaveti linna. Tema asemel sai kuningaks ta poeg Ahasja.

25 Juuda kuninga Joorami poeg Ahasja sai kuningaks Iisraeli kuninga Joorami, Ahabi poja 12. aastal. 26 Ahasja oli kuningaks saades 22-aastane ja ta valitses Jeruusalemmas ühe aasta. Tema ema oli Atalja, Iisraeli kuninga Omri pojatütar. 27 Ahasja käis Ahabi soo jälgedes ja tegi Jehoova silmis kurja nagu Ahabi sugu, sest ta oli abielu kaudu Ahabi sugulane. 28 Ta läks koos Ahabi poja Jooramiga Gileadi-Raamotisse Süüria kuninga Hasaeli vastu sõdima, kuid süürlased haavasid Jooramit. 29 Siis pöördus kuningas Jooram tagasi Jisreeli, et ravida haavu, mis ta Raamas* Süüria kuninga Hasaeliga sõdides oli saanud. Ja Juuda kuningas Ahasja, Joorami poeg, läks Jisreeli Ahabi poega Jooramit vaatama, sest see oli haavatud.

^ 2. Kun. 8:19 Sõna-sõnalt „lamp”.

^ 2. Kun. 8:29 Gileadi-Raamoti lühivorm.

2. Kuningate  9 : 1 - 37

9 Prohvet Eliisa kutsus ühe prohvetijüngri ja ütles talle: „Sea end valmis,* võta õlipudel ja mine kiiresti Gileadi-Raamotisse. 2 Kui sa sinna jõuad, otsi üles Nimsi poja Joosafati poeg Jehu. Mine tema juurde, käsi tal oma vendade seast püsti tõusta ja vii ta tagaruumi. 3 Siis võta õlipudel, vala õli talle pea peale ning ütle: „Nii teatab Jehoova: „Ma võian sind Iisraeli kuningaks!”” Seejärel ava uks ja põgene viivitamata!”

4 Prohveti teener läkski Gileadi-Raamotisse. 5 Kui ta kohale jõudis, nägi ta seal väepealikke istumas. Ta ütles: „Mul on sulle sõnum, pealik!” Jehu küsis: „Kellele meie hulgast?” Ta vastas: „Sinule, pealik!” 6 Jehu tõusis ja läks majja. Teener valas ta pea peale õli ja ütles: „Nii teatab Iisraeli Jumal Jehoova: „Ma võian sind Jehoova rahva Iisraeli kuningaks! 7 Sa pead hävitama oma isanda Ahabi soo, sest nii maksan ma Iisebelile kätte oma prohvetite ja kõigi Jehoova teenijate eest, kes tema käe läbi surid. 8 Kogu Ahabi sugu peab hukkuma. Ma hävitan Ahabilt kõik mehed*, sealhulgas abitud ja nõrgad Iisraelis. 9 Ma teen Ahabi sooga, nagu ma tegin Nebati poja Jerobeami sooga ja Ahija poja Baesa sooga. 10 Aga Iisebeli söövad Jisreeli maatükil koerad ning teda ei maeta.”” Seejärel avas ta ukse ja põgenes.

11 Kui Jehu läks tagasi oma isanda sulaste juurde, küsisid need: „Kas kõik on korras? Miks see hull sinu juurde tuli?” Tema vastas: „Eks te tea neid hulle ja nende jutte.” 12 Kuid nemad ütlesid: „See pole tõsi! Räägi, mis ta ütles!” Tema vastas: „Ta rääkis mulle seda ja teist ning ütles: „Nii teatab Jehoova: „Ma võian sind Iisraeli kuningaks!””” 13 Otsekohe võttis igaüks oma pealisrõiva ja pani tema jalge ette astmetele. Siis nad puhusid sarve ja hüüdsid: „Jehu on saanud kuningaks!” 14 Seejärel hakkas Nimsi poja Joosafati poeg Jehu Joorami vastu salanõu sepitsema.

Jooram koos kogu Iisraeliga oli olnud kaitsmas Gileadi-Raamotit Süüria kuninga Hasaeli eest. 15 Pärast seda oli kuningas Jooram tagasi Jisreeli pöördunud, et ravida haavu, mis ta oli Süüria kuninga Hasaeli vastu sõdides saanud.

Nüüd ütles Jehu: „Kui te olete minu poolt, siis ärge laske kellelgi linnast põgeneda ja minna sellest Jisreeli teatama.” 16 Seejärel hüppas Jehu vankrisse ja sõitis Jisreeli, kus Jooram oma haavu ravis. Juuda kuningas Ahasja oli tulnud Jooramit vaatama. 17 Valvur Jisreeli vahitornis nägi Jehut ühes meestejõuguga lähenemas ning teatas otsekohe: „Ma näen, et mehi tuleb nagu murdu!” Seepeale ütles Jooram: „Saatke üks ratsanik neile vastu ja las ta küsib: „Kas tulete rahuga?”” 18 Ratsanik läks neile vastu ja ütles: „Kuningas küsib, kas tulete rahuga.” Kuid Jehu vastas: „Mis on sinul rahuga pistmist! Järgne mulle!”

Valvur teatas: „Käskjalg jõudis nendeni, aga ta ei tule tagasi.” 19 Siis saadeti välja teine ratsanik. Kui ta nende juurde jõudis, ütles ta: „Kuningas küsib, kas tulete rahuga.” Kuid Jehu vastas: „Mis on sinul rahuga pistmist! Järgne mulle!”

20 Valvur teatas: „Ratsanik jõudis nendeni, aga ta ei tule tagasi. Ja kihutamine on kangesti Nimsi pojapoja Jehu kihutamise moodi, sest too kihutab nagu hull!” 21 Jooram andis käsu: „Rakendage hobused!” Siis rakendati hobused tema sõjavankri ette ning Iisraeli kuningas Jooram ja Juuda kuningas Ahasja läksid kumbki oma vankris Jehule vastu. Nad said temaga kokku jisreellase Naaboti maatükil.

22 Kui Jooram nägi Jehut, küsis ta: „Kas tuled rahuga, Jehu?” Kuid Jehu vastas: „Mis rahu saab olla senikaua, kui su ema Iisebeli hooramist ja nõidumist on nii palju?” 23 Sedamaid pööras Jooram oma vankri ümber, et põgeneda, ning hüüdis Ahasjale: „Meid on reedetud, Ahasja!” 24 Jehu võttis vibu ja lasi Jooramile selga, nii et nool läbistas ta südame ning ta kukkus vankris kokku. 25 Jehu ütles oma vankrisõdurile Bidkarile: „Viska ta jisreellase Naaboti maatükile. Mäletad, kui me sõitsime tema isa Ahabi taga, ütles Jehoova tema kohta: 26 „„Nii kindlasti, kui ma nägin eile Naaboti ja ta poegade verd,” lausub Jehoova, „tasun ma sulle kätte selsamal maatükil,” lausub Jehoova.” Seepärast viska ta sellele maatükile, nagu Jehoova on öelnud.”

27 Kui Juuda kuningas Ahasja seda nägi, põgenes ta aiamaja teed pidi. (Mõne aja pärast hakkas Jehu teda taga ajama ning andis käsu: „Lööge ka tema maha!” Nad haavasid Ahasjat, kui ta sõitis oma vankris Guuri poole, mis asub Jibleami lähedal. Kuid tal õnnestus põgeneda Megiddosse, kus ta lõpuks suri. 28 Tema sulased viisid ta vankris Jeruusalemma ja matsid ta tema esiisade juurde Taaveti linna. 29 Ahasja oli saanud Juuda kuningaks Ahabi poja Joorami 11. aastal.)

30 Jehu tuli Jisreeli ja Iisebel sai sellest teada. Ta värvis silmad mustaks, kaunistas pea ning vaatas aknast välja. 31 Kui Jehu väravast sisse tuli, küsis Iisebel: „Kas Simri, oma isanda tapja käsi käis hästi?” 32 Jehu vaatas üles ja hüüdis: „Kes on minu poolt? Kes?” Otsekohe vaatas kaks-kolm õukonnaametnikku alla tema poole. 33 Ta ütles: „Lükake ta alla!” Nad lükkasid Iisebeli alla ning verd pritsis seina ja hobuste peale ning Jehu hobused trampisid ta peal. 34 Seejärel läks Jehu sisse, sõi ja jõi ning ütles siis: „Palun hoolitsege selle äraneetud naise eest ja matke ta, sest ta oli ikkagi kuninga tütar.” 35 Ent kui nad läksid teda matma, ei leidnud nad muud kui tema pealuu ning jala- ja käelabad. 36 Kui nad Jehu juurde tagasi tulid ja sellest rääkisid, ütles tema: „Nii täitus Jehoova sõna, mis ta rääkis oma teenija tisbelase Eelija kaudu, kui ütles: „Koerad söövad Iisebeli liha Jisreeli maatükil. 37 Iisebeli laip jääb Jisreeli maatükile sõnnikuks, nii et keegi ei saa öelda: „See on Iisebel.”””

^ 2. Kun. 9:1 Võib tõlkida ka „kinnita rõiva alumine äär vöö vahele”.

^ 2. Kun. 9:8 Sõna-sõnalt „vastu seina kusijad”. Põlastav heebrea väljend meeste kohta.

2. Kuningate  10 : 1 - 36

10 Ahabil oli Samaarias 70 poega. Seetõttu kirjutas Jehu kirjad ja saatis need Samaariasse Jisreeli peameestele, vanematele ja Ahabi laste kasvatajatele. Neis oli kirjas: 2 „Kui te saate selle kirja kätte ja teie juures on teie isanda pojad ning teil on ka sõjavankrid, hobused, kindlustatud linn ja relvad, 3 siis valige oma isanda poegadest kõige parem ja sobivam ning tõstke ta tema isa troonile. Seejärel sõdige oma isanda soo eest.”

4 Neid aga haaras hirm ja nad ütlesid: „Kaks kuningat ei jäänud tema ees püsima, kuidas siis meie jääksime?” 5 Selle peale saatsid kojaülem, linnapealik, vanemad ja kasvatajad Jehule sõnumi: „Me oleme sinu sulased ja teeme kõik, mis sa käsid. Me ei tõsta kedagi kuningaks. Tee, mis on sinu silmis õige.”

6 Siis kirjutas Jehu neile teise kirja, kus seisis: „Kui te olete minu poolt ja kuuletute mulle, siis tooge oma isanda poegade pead homme sel ajal minu juurde Jisreeli.”

70 kuningapoega olid parajasti linna suursuguste meeste, oma kasvatajate juures. 7 Kui see kiri kasvatajateni jõudis, tapsid nad 70 kuningapoega, panid nende pead korvidesse ja saatsid Jehule Jisreeli. 8 Käskjalg tuli ja teatas talle: „Toodi kuningapoegade pead.” Jehu andis käsu: „Pange need linnavärava juurde kahte hunnikusse ja jätke sinna kuni hommikuni!” 9 Hommikul läks Jehu välja, seisis rahva ette ja ütles: „Teie olete süüta! Mina pidasin salanõu oma isanda vastu ja tapsin ta. Aga kes lõi maha kõik need siin? 10 Teadke siis, et mitte ükski Jehoova sõna, mis Jehoova on Ahabi soo kohta rääkinud, ei lähe tühja. Jehoova on viinud täide, mis ta on oma teenija Eelija kaudu rääkinud.” 11 Seejärel lõi Jehu maha kõik, kes olid Ahabi soost Jisreeli järele jäänud, samuti kõik tema suursugused mehed, usaldusalused ja preestrid, ta ei jätnud tema omadest kedagi ellu.

12 Siis asus Jehu teele Samaaria poole ning jõudis majani, kus pügati lambaid. 13 Seal kohtas Jehu Juuda kuninga Ahasja vendi. Kui ta neilt küsis, kes nad on, vastasid need: „Me oleme Ahasja vennad ja läheme vaatama, kuidas elavad kuningapojad ja kuninganna pojad.” 14 Otsekohe andis Jehu käsu: „Võtke nad elusalt kinni!” Nad võeti kinni ja tapeti lambapügamismaja veemahuti juures, kokku 42 meest. Ta ei jätnud neist ainsatki ellu.

15 Kui ta sealt edasi läks, kohtas ta Reekabi poega Joonadabi, kes oli teel tema juurde. Jehu tervitas teda ja küsis: „Kas sinu süda on täielikult minuga, nii nagu minu süda on sinuga?”

Joonadab vastas: „On küll!”

„Kui nii, siis anna mulle käsi!”

Joonadab andis talle käe ning Jehu tõmbas ta enda juurde vankrisse 16 ja ütles: „Tule minuga ja sa näed, et ma ei salli seda, kui Jehoovale truudust murtakse!” Ja Joonadab sõitis koos Jehuga tema sõjavankris. 17 Jehu jõudis Samaariasse ja lõi seal maha kõik, kes olid Ahabi soost Samaariasse järele jäänud, nii nagu Jehoova oli Eelijale öelnud.

18 Siis kogus Jehu rahva kokku ja ütles: „Ahab tegi Baali kummardamiseks vähe, kuid Jehu teeb palju. 19 Kutsuge nüüd minu juurde kõik Baali prohvetid, kõik tema kummardajad ja preestrid. Mitte keegi ei tohi puududa, sest ma toon Baalile suure ohvri. Keda kohal pole, see ei jää elama!” Jehul oli aga kaval plaan Baali kummardajad hukata.

20 Jehu jätkas: „Kuulutage Baali auks välja pühalik kokkutulek!” See kuulutatigi välja. 21 Seejärel saatis Jehu sõna üle kogu Iisraeli ning kõik Baali kummardajad tulid kokku. Mitte ükski ei jätnud tulemata. Nad tulid Baali templisse ning see sai puupüsti täis. 22 Nüüd andis Jehu rõivakambri ülevaatajale käsu: „Too kõigile Baali kummardajatele riided!” ja see tõi. 23 Seejärel läks Jehu koos Reekabi poja Joonadabiga Baali templisse ja ütles Baali kummardajatele: „Vaadake hoolega järele, et siin poleks ühtki Jehoova teenijat, vaid ainult Baali kummardajad.” 24 Siis läksid nad ohverdama tapa- ja põletusohvreid. Aga Jehu oli paigutanud õue 80 meest ja öelnud neile: „Kui mõni neist, kelle ma teie kätte annan, peaks pääsema, siis nõuan ma elu elu vastu.”

25 Kui Jehu oli põletusohvri ohverdanud, ütles ta oma ihukaitsjatele ja vankrisõduritele: „Tulge ja tapke nad! Ärge laske kellelgi põgeneda!” Ihukaitsjad ja vankrisõdurid tapsid nad mõõgaga ja viskasid nad välja ning jõudsid lõpuks Baali templi seesmise pühamuni*. 26 Siis tõid nad välja Baali templi pühad sambad ja põletasid need ära. 27 Samuti lõhkusid nad maha Baali püha samba ja terve Baali templi. Sellest sai käimla ja seda on see tänini.

28 Nii hävitas Jehu Iisraelist Baali. 29 Aga ta ei loobunud Nebati poja Jerobeami pattudest, millega too oli pannud Iisraeli patustama, vaid jättis kuldvasikad Peetelisse ja Daani alles. 30 Siis Jehoova ütles Jehule: „Kuna sa oled teinud head, seda, mis on minu silmis õige, ning oled teinud Ahabi sooga, mis mul oli südamel, siis istuvad su pojad Iisraeli troonil kuni neljanda põlveni.” 31 Aga Jehu ei hoolinud sellest, et järgida kogu südamest Iisraeli Jumala Jehoova seadusi. Ta ei loobunud Jerobeami pattudest, millega too oli pannud Iisraeli patustama.

32 Neil päevil hakkas Jehoova Iisraeli maa-ala vähehaaval kahandama. Hasael ründas iisraellasi kogu maal: 33 Jordanist ida pool, kogu Gileadimaal, kus elavad gaadlased, ruubenlased ja manasselased, Aroerist Arnoni vadi ääres kuni Gileadi ja Baasanini.

34 Kõik muu Jehu kohta ning kõik, mis ta tegi, ja tema vägevad teod on kirjas Iisraeli kuningate kroonikaraamatus. 35 Jehu läks puhkama oma esiisade juurde ja ta maeti Samaariasse. Tema asemel sai kuningaks ta poeg Jooahas. 36 Jehu valitses Samaariast Iisraeli üle 28 aastat.

^ 2. Kun. 10:25 Sõna-sõnalt „linnani”; tõenäoliselt kindluselaadne ehitis.

2. Kuningate  11 : 1 - 21

11 Kui Ahasja ema Atalja nägi, et ta poeg on surnud, hukkas ta kogu kuningliku soo. 2 Aga kuningas Joorami tütar Jooseba, Ahasja õde, võttis Ahasja poja Joase ning viis ta salaja minema kuningapoegade seast, kes pidi hukatama. Ta viis Joase koos tema hoidjaga tagumisse magamistuppa. Neil õnnestus teda Atalja eest varjata ja teda ei surmatud. 3 Joast varjati Jehoova kojas kuus aastat, kui Atalja valitses maad.

4 Seitsmendal aastal kutsus Joojada kaarlastest ihukaitsjate sajapealikud ja kuningakoja ihukaitsjate sajapealikud enda juurde Jehoova kotta. Ta sõlmis nendega lepingu, lasi neil seda Jehoova kojas vandega kinnitada ja seejärel näitas neile kuningapoega. 5 Ta andis neile käsu: „Tehke nii: kolmandik teist valvaku hingamispäeval kuningakoda, 6 kolmandik valvaku Vundamendivärava juures ja kolmandik kuningakoja ihukaitsjate värava juures. Valvake koda vahetuste kaupa. 7 Kaks teie rühma, kes peaksid hingamispäeval teenistusest vabaks saama, jäägu sellegipoolest teenistusse ja valvaku hoolsalt Jehoova koda, et kaitsta kuningat. 8 Olge ümber kuninga, igaühel relv käes. Tapke igaüks, kes teie ridadesse tungib. Püsige kuninga juures, ükskõik kuhu ta läheb!”

9 Sajapealikud tegid kõik täpselt nii, nagu preester Joojada käskis. Nad võtsid oma mehed, nii need, kelle valvekord algas hingamispäeval, kui ka need, kes oleksid pidanud hingamispäeval teenistusest vabaks saama, ning läksid preester Joojada juurde. 10 Preester andis siis sajapealikele kuningas Taaveti odad ja ümmargused kilbid, mis olid Jehoova kojas. 11 Kuningakoja relvastatud ihukaitsjad võtsid kohad sisse koja parempoolsest küljest koja vasakpoolse küljeni, samuti altari ja koja juures, kõikjal ümber kuninga. 12 Siis tõi Joojada kuningapoja välja, pani talle krooni* pähe ja hoidis tema pea kohal seaduseraamatut*. Joas kuulutati kuningaks ja võiti. Rahvas plaksutas käsi ja hüüdis: „Elagu kuningas!”

13 Kui Atalja kuulis rahva tõttamise kära, läks ta kohe rahva juurde Jehoova koja õue. 14 Ta nägi, et kuningas seisab kombe kohaselt samba juures. Kuninga kõrval olid ülemad ja trompetipuhujad ning kogu maa rahvas rõõmutses ja puhus trompeteid. Selle peale käristas Atalja oma riided lõhki ja kisendas: „Vandenõu! Vandenõu!” 15 Preester Joojada andis sõjaväe sajapealikele käsu: „Viige ta oma ridade vahelt välja! Surmake mõõgaga igaüks, kes talle järgneb!” Sest preester oli öelnud, et teda ei tohi surmata Jehoova kojas. 16 Nad võtsid Atalja kinni, ja jõudnud paika, kustkaudu hobuseid kuningakotta viidi, tapsid ta.

17 Seejärel sõlmis Joojada Jehoova ning kuninga ja rahva vahel lepingu, et nad on edasi Jehoova rahvas. Samuti sõlmis ta lepingu kuninga ning rahva vahel. 18 Pärast seda läks kogu maa rahvas Baali templisse ning lõhkus maha tema altarid, purustas tema kujud ja tappis altarite ees Baali preestri Maatani.

Siis määras preester Joojada ametisse Jehoova koja ülevaatajad. 19 Ta võttis endaga sajapealikud, kaarlastest ihukaitsjad, kuningakoja ihukaitsjad ja kogu maa rahva, et saata kuningas Jehoova kojast välja. Nad tulid kuningakoja ihukaitsjate värava kaudu kuningakotta. Siis istus Joas kuningatroonile. 20 Kogu maa rahvas oli rõõmus ja linnas oli rahu, sest Atalja oli kuningakoja juures mõõgaga surmatud.

21 Joas oli kuningaks saades 7-aastane.

^ 2. Kun. 11:12 Võib tõlkida ka „laubavõru”.

^ 2. Kun. 11:12 Sõna-sõnalt „tunnistust”; siin ilmselt seaduseraamat.

2. Kuningate  12 : 1 - 21

12 Joas sai kuningaks Jehu seitsmendal aastal ja ta valitses Jeruusalemmas 40 aastat. Tema ema oli Sibja, kes oli pärit Beer-Sebast. 2 Kogu selle aja, kui preester Joojada Joast juhatas, tegi Joas seda, mis oli Jehoova silmis õige. 3 Aga ohvripaiku ei hävitatud ning rahvas tõi seal ikka ohvreid ja lasi tõusta ohvrisuitsu.

4 Kord ütles Joas preestritele: „Võtke kogu raha, mis tuuakse Jehoova kotta pühadeks ohvriandideks: määratud summa, mida igaüks peab maksma, isiku eest ettenähtud summa ning kogu raha, mida kellegi süda ajendab Jehoova kotta tooma. 5 Preestrid võtku annetajatelt* raha ja kasutagu seda koja katkiste kohtade parandamiseks.”

6 Kuid kuningas Joase 23. aastaks ei olnud preestrid koja katkisi kohti ikka veel ära parandanud. 7 Seepärast kutsus kuningas Joas enda juurde preester Joojada ja teised preestrid ning ütles neile: „Miks te ei paranda koja katkisi kohti? Ärge koguge enam annetajatelt raha, kui seda ei kasutata koja parandamiseks!” 8 Preestrid olid nõus, et nad ei kogu enam inimestelt raha ega vastuta koja parandamise eest.

9 Seejärel võttis preester Joojada kirstu, puuris selle kaane sisse augu ja pani altari kõrvale; see jäi Jehoova kotta minnes paremat kätt. Preestrid, kes teenisid väravavalvuritena, panid sinna kogu Jehoova kotta toodud raha. 10 Kui nähti, et kirstu on palju raha kogunenud, tulid kuninga kirjutaja ja ülempreester, võtsid* Jehoova kotta toodud raha ja lugesid üle. 11 Nad andsid üleloetud raha Jehoova koja töödejuhatajatele, kes maksid raha puuseppadele, Jehoova kojas töötavatele ehitajatele, 12 müürseppadele ja kiviraiduritele. Samuti ostsid nad selle eest palke ja tahutud kive Jehoova koja parandamiseks ning katsid sellega kõik muud parandamisega seotud kulud.

13 Kuid Jehoova kotta toodud raha eest ei valmistatud Jehoova kojale hõbenõusid, leegikustutajaid, kausse, trompeteid ega mingeid kuld- ja hõbeasju. 14 See raha anti töötegijatele ning selle eest parandati Jehoova koda. 15 Töödejuhatajatelt, kelle kätte raha usaldati, et nad annaksid selle töölistele, ei nõutud aru, sest nad olid usaldusväärsed. 16 Aga süü- ja patuohvrite raha ei kasutatud Jehoova koja jaoks, see kuulus preestritele.

17 Sel ajal läks Süüria kuningas Hasael sõdima Gati vastu ja vallutas selle. Seejärel otsustas Hasael rünnata ka Jeruusalemma. 18 Juuda kuningas Joas võttis siis kõik pühad annid, mis tema esiisad, Juuda kuningad Joosafat, Jooram ja Ahasja olid pühitsenud, samuti tema enda pühad ohvriannid ning kogu Jehoova koja ja kuningakoja varakambrites leiduva kulla, ning saatis selle Süüria kuningale Hasaelile. Siis läks too Jeruusalemma alt ära.

19 Kõik muu Joase kohta ning kõik, mis ta tegi, on kirjas Juuda kuningate kroonikaraamatus. 20 Kuid Joase sulased pidasid tema vastu vandenõu ja tapsid ta kindluses* Sillasse viiva tee ääres. 21 Joase tapsid tema sulased: Simeati poeg Joosakar ja Soomeri poeg Jehosabad. Ta maeti oma esiisade juurde Taaveti linna ja tema asemel sai kuningaks tema poeg Amasja.

^ 2. Kun. 12:5 Võib tõlkida ka „oma tuttavatelt”.

^ 2. Kun. 12:10 Võib tõlkida ka „panid kottidesse”.

^ 2. Kun. 12:20 Võib tõlkida ka „Beet-Millos”.

2. Kuningate  13 : 1 - 25

13 Juuda kuninga Joase, Ahasja poja 23. aastal sai Samaarias Iisraeli kuningaks Jehu poeg Jooahas ja ta valitses 17 aastat. 2 Tema tegi Jehoova silmis kurja ega loobunud Nebati poja Jerobeami pattudest, millega too oli pannud Iisraeli patustama, ta ei jätnud neid. 3 Siis süttis Jehoova viha Iisraeli vastu ja ta andis nad kõigiks nende päeviks Süüria kuninga Hasaeli ja tema poja Ben-Hadadi kätte.

4 Kuid hiljem anus Jooahas Jehoovalt halastust ning Jehoova võttis teda kuulda, sest ta nägi Iisraeli rõhumist, seda, kuidas Süüria kuningas rahvast rõhus. 5 Jehoova andis Iisraelile päästja, et vabastada rahvas Süüria võimu alt, ja iisraellased said elada oma kodudes nagu varemgi*. 6 (Ainult et nad ei loobunud Jerobeami pattudest, millega too oli pannud Iisraeli patustama. Nad tegid neid patte edasi ja jätsid Samaariasse alles ka püha tulba*.) 7 Jooahasele oli kogu tema väehulgast järele jäänud vaid 50 ratsanikku, 10 vankrit ja 10 000 jalameest, sest Süüria kuningas oli selle purustanud ja teinud otsekui rehetolmuks.

8 Kõik muu Jooahase kohta ning kõik, mis ta tegi, ja tema vägevad teod on kirjas Iisraeli kuningate kroonikaraamatus. 9 Jooahas läks puhkama oma esiisade juurde ja ta maeti Samaariasse ning tema asemel sai kuningaks tema poeg Joas.

10 Jooahase poeg Joas sai Juuda kuninga Joase 37. aastal Samaarias Iisraeli kuningaks ja ta valitses 16 aastat. 11 Tema tegi Jehoova silmis kurja ega loobunud ühestki Nebati poja Jerobeami patust, millega too oli pannud Iisraeli patustama, vaid tegi neid patte edasi.

12 Kõik muu Joase kohta ning kõik, mis ta tegi, ja tema vägevad teod ning see, kuidas ta sõdis Juuda kuninga Amasjaga, on kirjas Iisraeli kuningate kroonikaraamatus. 13 Joas läks puhkama oma esiisade juurde ja Jerobeam* asus tema troonile. Joas aga maeti Samaariasse Iisraeli kuningate kõrvale.

14 Kui Eliisa oli haigestunud tõppe, millesse ta hiljem suri, tuli Iisraeli kuningas Joas tema juurde ja nuttis ta rinnal: „Mu isa, mu isa! Iisraeli sõjavanker ja tema ratsanikud!”* 15 Eliisa ütles talle: „Võta vibu ja nooled!” ning ta võttis. 16 Seejärel ütles ta Iisraeli kuningale: „Pane oma käsi vibu peale.” Kuningas tegigi nii ja Eliisa pani oma käed tema käte peale. 17 Siis Eliisa lausus: „Ava idapoolne aken,” ja kuningas avas akna. Eliisa käskis: „Lase!” ja tema lasi. Seejärel ütles Eliisa: „Jehoova võidunool! Tema võidunool Süüria vastu! Sa hävitad süürlased Afekis täielikult.”

18 Siis lausus Eliisa: „Võta nooled!” ja ta võttis. Seejärel ütles ta Iisraeli kuningale: „Löö vastu maad!” Kuningas lõi kolm korda ja peatus. 19 Jumalamees aga vihastus ta peale ja ütles: „Sa oleksid pidanud lööma viis või kuus korda, siis oleksid sa süürlased täielikult hävitanud, kuid nüüd lööd sa süürlasi vaid kolm korda.”

20 Eliisa suri ning ta maeti. Iga aasta alguses* käisid moabiitide röövjõugud maad rüüstamas. 21 Kord, kui maeti üht meest, nägid matjad röövjõuku ning viskasid surnukeha Eliisa hauda ja põgenesid. Niipea kui surnu puutus kokku Eliisa luudega, ärkas ta ellu ja tõusis püsti.

22 Süüria kuningas Hasael rõhus Iisraeli kõigil Jooahase elupäevil. 23 Kuid Jehoova andis iisraellastele armu ja halastas nende peale ning hoolitses nende eest oma lepingu pärast Aabrahami, Iisaki ja Jaakobiga. Ta ei tahtnud neid hävitada ja ta pole tänaseni neid oma palge eest ära tõuganud. 24 Kui Süüria kuningas Hasael suri, sai tema asemel kuningaks tema poeg Ben-Hadad. 25 Aga Jooahase poeg Joas võttis Hasaeli poja Ben-Hadadi käest tagasi linnad, mis too oli tema isa Jooahase käest sõjas ära võtnud. Joas lõi teda kolm korda ning võttis Iisraeli linnad tagasi.

^ 2. Kun. 13:5 St rahus ja turvaliselt.

^ 2. Kun. 13:6 Vt „Sõnaseletusi”.

^ 2. Kun. 13:13 Jerobeam II.

^ 2. Kun. 13:14 See võis olla abipalve Jumalale või tema esindajatele.

^ 2. Kun. 13:20 Ilmselt kevadel.

2. Kuningate  14 : 1 - 29

14 Iisraeli kuninga Joase, Jooahase poja teisel aastal sai Juuda kuningaks Joase poeg Amasja. 2 Ta oli kuningaks saades 25-aastane ja valitses Jeruusalemmas 29 aastat. Tema ema oli Jooaddan, kes oli pärit Jeruusalemmast. 3 Amasja tegi, mis oli Jehoova silmis õige, aga mitte nii nagu tema esiisa Taavet. Ta tegi kõik nõnda, nagu oli teinud tema isa Joas. 4 Aga ohvripaiku ei hävitatud ning rahvas tõi seal ikka ohvreid ja lasi tõusta ohvrisuitsu. 5 Kui Amasja oli kuningriigi kindlalt enda kätte saanud, surmas ta oma sulased, kes olid tapnud kuninga, tema isa. 6 Aga tapjate poegi ta ei surmanud, sest Moosese seaduses oli kirjas Jehoova käsk „Isasid ei tohi surmata poegade pärast ega poegi isade pärast. Inimene surmatagu ta enda patu pärast”. 7 Amasja lõi Soolaorus maha 10 000 edomlast ning vallutas sõjas Sela. See linn nimetati ümber Jokteeliks ja seda nime kannab see tänini.

8 Sel ajal saatis Amasja käskjalad Iisraeli kuninga Joase, Jehu poja Jooahase poja juurde. Ta lasi teatada: „Tule, kohtume lahingus näost näkku!” 9 Seepeale saatis Iisraeli kuningas Joas Juuda kuningale Amasjale sõnumi: „Liibanoni ohakas läkitas teate Liibanoni seedrile: „Anna oma tütar minu pojale naiseks!” Ent üks Liibanoni metsloom läks mööda ja tallas ohaka ära. 10 Sa oled löönud Edomit ja su süda on läinud ülbeks. Naudi oma au, aga püsi oma kojas! Miks sa kipud õnnetusse? Sa ju langed ja koos sinuga ka Juuda!” 11 Kuid Amasja ei võtnud teda kuulda.

Siis läks Iisraeli kuningas Joas ja kohtus Juudas Beet-Semeses Juuda kuninga Amasjaga näost näkku. 12 Iisrael lõi Juudat, nii et igaüks põgenes oma koju. 13 Iisraeli kuningas Joas võttis Juuda kuninga Amasja, Ahasja poja Joase poja, Beet-Semeses vangi. Nad jõudsid Jeruusalemma ja ta lõhkus maha Jeruusalemma müüri Efraimi väravast Nurgaväravani, 400 küünra* pikkuse lõigu. 14 Joas võttis ära kogu kulla ja hõbeda, kõik Jehoova kojas ja kuningakoja varakambrites leiduvad esemed ning samuti võttis ta pantvange. Seejärel pöördus ta tagasi Samaariasse.

15 Kõik muu Joase kohta ning see, mis ta tegi, tema vägevad teod ja see, kuidas ta sõdis Juuda kuninga Amasjaga, on kirjas Iisraeli kuningate kroonikaraamatus. 16 Joas läks puhkama oma esiisade juurde ja ta maeti Samaariasse Iisraeli kuningate kõrvale. Tema asemel sai kuningaks tema poeg Jerobeam*.

17 Juuda kuningas Amasja, Joase poeg, elas pärast Iisraeli kuninga Joase, Jooahase poja surma veel 15 aastat. 18 Kõik muu Amasja kohta on kirjas Juuda kuningate kroonikaraamatus. 19 Lõpuks sepitseti tema vastu Jeruusalemmas vandenõu ja ta põgenes Laakisesse. Kuid talle saadeti Laakisesse mehed järele ja need surmasid ta seal. 20 Ta toodi hobustega Jeruusalemma ja maeti oma esiisade juurde Taaveti linna. 21 Pärast seda tõstis kogu Juuda rahvas 16-aastase Asarja* tema isa Amasja asemel kuningaks. 22 Kui kuningas Amasja oli läinud puhkama oma esiisade juurde, ehitas Asarja üles Eelati ja võttis selle tagasi Juudale.

23 Juuda kuninga Amasja, Joase poja 15. aastal sai Samaarias Iisraeli kuningaks Joase poeg Jerobeam ja ta valitses 41 aastat. 24 Tema tegi Jehoova silmis kurja ega loobunud ühestki Nebati poja Jerobeami patust, millega too oli pannud Iisraeli patustama. 25 Ta seadis taas paika Iisraeli piiri Lebo-Hamatist* Araba mereni*, nagu Iisraeli Jumal Jehoova oli öelnud oma teenija Joona, Amittai poja kaudu, kes oli prohvet Gat-Heeferist. 26 Jehoova oli ju näinud Iisraeli kibedaid kannatusi. Iisraelile polnud jäänud ühtegi aitajat, isegi mitte abitut ja nõrka. 27 Aga Jehoova oli tõotanud, et ta ei kaota taeva alt Iisraeli nime. Seepärast päästis ta selle rahva Joase poja Jerobeami kaudu.

28 Kõik muu Jerobeami kohta ning kõik, mis ta tegi, tema vägevad teod ja see, kuidas ta võitles ning võttis Juudale ja Iisraelile tagasi Damaskuse ja Hamati, on kirjas Iisraeli kuningate kroonikaraamatus. 29 Jerobeam läks puhkama oma esiisade, Iisraeli kuningate juurde. Tema asemel sai kuningaks tema poeg Sakarja.

^ 2. Kun. 14:13 178 m. (Vt lisa B14.)

^ 2. Kun. 14:16 Jerobeam II.

^ 2. Kun. 14:21 Nimi Asarja tähendab „Jehoova on aidanud”. 2Ku 15:13, 2Aj 26:1–23, Jes 6:1 ja Sak 14:5 kasutatakse Asarja teist nime Ussija.

^ 2. Kun. 14:25 Võib tõlkida ka „Hamati piirialast”.

^ 2. Kun. 14:25 St Soolamere ehk Surnumereni.

2. Kuningate  15 : 1 - 38

15 Iisraeli kuninga Jerobeami* 27. aastal sai Juuda kuningaks Amasja poeg Asarja. 2 Ta oli kuningaks saades 16-aastane ja ta valitses Jeruusalemmas 52 aastat. Tema ema oli Jekolja, kes oli pärit Jeruusalemmast. 3 Asarja tegi, mis oli Jehoova silmis õige, nagu oli teinud tema isa Amasja. 4 Aga ohvripaiku ei hävitatud ning rahvas tõi seal ikka ohvreid ja lasi tõusta ohvrisuitsu. 5 Jehoova aga lõi kuningat pidalitõvega ning seda haigust põdes ta elu lõpuni. Ta elas omaette majas ning tema poeg Jootam valitses kuningakoda ja mõistis kohut maa rahvale. 6 Kõik muu Asarja kohta ning kõik, mis ta tegi, on kirjas Juuda kuningate kroonikaraamatus. 7 Asarja läks puhkama oma esiisade juurde ja ta maeti Taaveti linna oma esiisade kõrvale. Tema asemel sai kuningaks tema poeg Jootam.

8 Juuda kuninga Asarja 38. aastal sai Samaarias Iisraeli kuningaks Jerobeami poeg Sakarja ja ta valitses kuus kuud. 9 Tema tegi Jehoova silmis kurja, nagu olid teinud tema esiisad. Ta ei loobunud Nebati poja Jerobeami pattudest, millega too oli pannud Iisraeli patustama. 10 Aga Jaabese poeg Sallum sepitses tema vastu vandenõu, tappis ta Jibleamis ning sai tema asemel kuningaks. 11 Kõik muu Sakarja kohta on kirjas Iisraeli kuningate kroonikaraamatus. 12 Nii täitus Jehoova sõna, mis ta oli öelnud Jehule: „Sinu pojad istuvad Iisraeli troonil kuni neljanda põlveni.” Nii ka sündis.

13 Juuda kuninga Ussija* 39. aastal sai Samaarias kuningaks Jaabese poeg Sallum ning ta valitses ühe kuu. 14 Siis tuli Tirsast Samaariasse Gaadi poeg Menahem, tappis Jaabese poja Sallumi ning sai tema asemel kuningaks. 15 Kõigest muust Sallumi kohta ja tema sepitsetud vandenõust on kirjutatud Iisraeli kuningate kroonikaraamatus. 16 Tol ajal läks Menahem Tirsast Tifsahisse, purustas linna ja lõi maha kõik sealsed ja ümberkaudsed elanikud, kuna linnarahvas ei avanud talle väravat. Ta hävitas linna ja lõikas lõhki rasedad naised.

17 Gaadi poeg Menahem sai Samaarias Iisraeli kuningaks Juuda kuninga Asarja 39. aastal ning ta valitses kümme aastat. 18 Tema tegi Jehoova silmis kurja kõigil oma elupäevil ega loobunud ühestki Nebati poja Jerobeami patust, millega too oli pannud Iisraeli patustama. 19 Sel ajal tungis maale Assüüria kuningas Puul ning Menahem andis talle 1000 talenti* hõbedat, et ta aitaks tal kuningriigi üle võimu tugevdada. 20 Menahem nõudis selle hõbeda Iisraeli ülikutelt ja rikastelt. Ta andis Assüüria kuningale igaühelt 50 seeklit* hõbedat. Siis pöördus Assüüria kuningas oma maale tagasi. 21 Kõik muu Menahemi kohta ning kõik, mis ta tegi, on kirjas Iisraeli kuningate kroonikaraamatus. 22 Menahem läks puhkama oma esiisade juurde ja tema asemel sai kuningaks tema poeg Pekahja.

23 Menahemi poeg Pekahja sai Samaarias Iisraeli kuningaks Juuda kuninga Asarja 50. aastal ning ta valitses kaks aastat. 24 Tema tegi Jehoova silmis kurja ega loobunud Nebati poja Jerobeami pattudest, millega too oli pannud Iisraeli patustama. 25 Siis sepitses Pekahja vankrisõdur, Remalja poeg Pekah, tema vastu vandenõu. Pekah läks koos 50 Gileadi mehega Samaaria kuningakoja kindlustorni ning tappis Pekahja, Argobi ja Arje. Pärast Pekahja surmamist sai Pekah tema asemel kuningaks. 26 Kõik muu Pekahja kohta ning kõik, mis ta tegi, on kirjas Iisraeli kuningate kroonikaraamatus.

27 Remalja poeg Pekah sai Samaarias Iisraeli kuningaks Juuda kuninga Asarja 52. aastal ning ta valitses 20 aastat. 28 Tema tegi Jehoova silmis kurja ega loobunud Nebati poja Jerobeami pattudest, millega too oli pannud Iisraeli patustama. 29 Iisraeli kuninga Pekahi päevil tuli Assüüria kuningas Tiglatpilesar ja vallutas Ijjoni, Aabel-Beet-Maaka, Jaanoahi, Kedese, Haasori, Gileadi ja Galilea — kogu Naftalimaa. Ta pagendas nende elanikud Assüüriasse. 30 Aga Eela poeg Hosea sepitses Remalja poja Pekahi vastu vandenõu ning tappis ta. Hosea sai Pekahi asemel kuningaks Ussija poja Jootami 20. aastal. 31 Kõik muu Pekahi kohta ning kõik, mis ta tegi, on kirjas Iisraeli kuningate kroonikaraamatus.

32 Iisraeli kuninga Pekahi, Remalja poja teisel aastal sai Juuda kuningaks Ussija poeg Jootam. 33 Ta oli kuningaks saades 25-aastane ning ta valitses Jeruusalemmas 16 aastat. Tema ema oli Jeruusa, Saadoki tütar. 34 Jootam tegi, mis oli Jehoova silmis õige, nagu oli teinud tema isa Ussija. 35 Aga ohvripaiku ei hävitatud ning rahvas tõi seal ikka ohvreid ja lasi tõusta ohvrisuitsu. Jootam ehitas Jehoova koja ülavärava. 36 Kõik muu Jootami kohta ning see, mis ta tegi, on kirjas Juuda kuningate kroonikaraamatus. 37 Neil päevil saatis Jehoova Juuda vastu Süüria kuninga Retsini ja Remalja poja Pekahi. 38 Jootam läks puhkama oma esiisade juurde ja ta maeti oma esiisa Taaveti linna oma esiisade kõrvale. Tema asemel sai kuningaks tema poeg Aahas.

^ 2. Kun. 15:1 Jerobeam II.

^ 2. Kun. 15:13 Sama kes Asarja.

^ 2. Kun. 15:19 34,2 tonni. (Vt lisa B14.)

^ 2. Kun. 15:20 570 g.

2. Kuningate  16 : 1 - 20

16 Jootami poeg Aahas sai Juuda kuningaks Remalja poja Pekahi 17. aastal. 2 Ta oli kuningaks saades 20-aastane ja valitses Jeruusalemmas 16 aastat. Tema ei teinud, mis oli õige Jehoova, tema Jumala silmis, nagu oli teinud tema esiisa Taavet. 3 Aahas käis Iisraeli kuningate jälgedes ja heitis isegi oma poja tulle nende rahvaste jäledate tavade eeskujul, kelle Jehoova oli iisraellaste eest ära ajanud. 4 Ta tõi ohvripaikades, kõrgendikel ja iga lopsaka puu all ohvreid ja lasi tõusta ohvrisuitsu.

5 Süüria kuningas Retsin ja Iisraeli kuningas Pekah, Remalja poeg, tulid Jeruusalemma vastu sõdima. Nad võtsid Aahase piiramisrõngasse, kuid ei suutnud linna vallutada. 6 Sel ajal võttis Süüria kuningas Retsin Eelati Edomile tagasi ning ajas juudid* sealt välja. Edomlased asusid Eelatisse elama ja see on nende valduses tänini. 7 Siis saatis Aahas käskjalad Assüüria kuninga Tiglatpilesari juurde ütlema: „Ma olen sinu sulane ja sinu poeg. Tule ja päästa mind Süüria kuninga ja Iisraeli kuninga käest, kes mind ründavad!” 8 Aahas võttis Jehoova kojas ja kuningakoja varakambrites leiduva hõbeda ja kulla ning saatis Assüüria kuningale, et teda ära osta. 9 Assüüria kuningas võttiski teda kuulda ning läks Damaskusse ja vallutas selle. Ta pagendas selle elanikud Kiiri, aga Retsini tappis ta ära.

10 Kuningas Aahas läks Damaskusse Assüüria kuninga Tiglatpilesariga kohtuma. Kui ta nägi sealset altarit, saatis ta preester Uuriale selle tööjoonise ja -kirjelduse. 11 Preester Uuria ehitas altari täpselt nende juhendite järgi, mis kuningas Aahas talle Damaskusest oli saatnud, ning sai selle valmis enne, kui kuningas Aahas Damaskusest naasis. 12 Kui kuningas Damaskusest tagasi tuli ja altarit nägi, läks ta selle juurde ning tõi sellel ohvreid. 13 Sellelt altarilt lasi ta tõusta oma põletusohvrite ja roaohvrite suitsu, sellele valas ta välja joogiohvreid ning piserdas rahuohvrite verd. 14 Aga Jehoova ees oleva vaskaltari, mis oli tema altari ja Jehoova koja vahel, tõstis ta koja eest ära ning pani oma altarist põhja poole. 15 Siis andis kuningas Aahas preester Uuriale käsu: „Pane suurele altarile suitsema hommikune põletusohver ja õhtune roaohver, kuninga põletus- ja roaohver, samuti kogu rahva põletus-, roa- ja joogiohvrid. Piserda altarile kõigi põletusohvrite ja teiste tapaohvrite verd. Aga mida teha vaskaltariga, seda ma veel mõtlen.” 16 Ja preester Uuria tegi kõik nii, nagu kuningas Aahas käskis.

17 Kuningas Aahas lõhkus vankrite küljeplaadid tükkideks ja eemaldas vankrite pealt tünnid. Ta tõstis vaskpullidele toetuva vaskmere maha kivisillutisele. 18 Ta teisaldas varjualuse, mis oli hingamispäeviks koja külge ehitatud, ja kuninga sissekäigu, mis viis Jehoova kotta, sest ta kartis Assüüria kuningat.

19 Kõik muu Aahase kohta ning see, mis ta tegi, on kirjas Juuda kuningate kroonikaraamatus. 20 Aahas läks puhkama oma esiisade juurde ja ta maeti Taaveti linna oma esiisade kõrvale. Tema asemel sai kuningaks ta poeg Hiskija*.

^ 2. Kun. 16:6 Võib tõlkida ka „Juuda mehed”.

^ 2. Kun. 16:20 Nimi Hiskija tähendab „Jehoova teeb tugevaks”.

2. Kuningate  17 : 1 - 41

17 Juuda kuninga Aahase 12. aastal sai Samaarias Iisraeli kuningaks Eela poeg Hosea ning ta valitses üheksa aastat. 2 Tema tegi Jehoova silmis kurja, aga mitte nii palju, nagu olid teinud varasemad Iisraeli kuningad. 3 Assüüria kuningas Salmanassar astus Hosea vastu sõtta, tegi temast oma sulase ning nõudis temalt andamit. 4 Siis aga sai Assüüria kuningas teada, et Hosea sepitseb tema vastu vandenõu, kuna Hosea oli läkitanud käskjalad Egiptuse kuninga Soo juurde ega maksnud Assüüria kuningale enam andamit nagu varasematel aastatel. Seepärast lasi Assüüria kuningas ta kinni võtta ja vangi heita.

5 Assüüria kuningas tungis kogu maale, läks Samaariasse ja piiras seda kolm aastat. 6 Ta vallutas Samaaria Hosea üheksandal aastal, viis iisraellased Assüüriasse pagendusse ning pani nad elama Halahisse, Goosani jõe äärde Haaborisse ja meedlaste linnadesse.

7 See sündis sellepärast, et Iisraeli rahvas tegi pattu oma Jumala Jehoova vastu, kes oli toonud ta ära Egiptusemaalt, vaarao, Egiptuse kuninga käe alt. Iisraellased teenisid teisi jumalaid 8 ning järgisid nende rahvaste kombeid, kelle Jehoova oli nende eest ära ajanud, ja Iisraeli kuningate sisseseatud tavasid.

9 Iisraellased tegid, mis polnud õige nende Jumala Jehoova silmis. Nad rajasid endale ohvripaiku kõigisse oma linnadesse, nii vahitornide juurde kui ka kindlustatud linnadesse*. 10 Samuti püstitasid nad endale pühi sambaid ja pühi tulpi igale künkale ja iga lopsaka puu alla 11 ning lasid igas ohvripaigas ohvrisuitsu tõusta nagu need rahvad, kelle Jehoova oli nende eest maalt välja ajanud. Nad tegid kurja ja solvasid nõnda Jehoovat.

12 Nad teenisid jäledaid ebajumalaid*, ehkki Jehoova oli keelanud neil seda teha. 13 Jehoova oli Iisraeli ja Juudat kõigi oma prohvetite ja nägijate kaudu korduvalt hoiatanud, öeldes: „Pöörduge oma kurjadelt teedelt! Pidage mu käske ja määrusi, kõiki seadusi, mida ma käskisin teie esiisadel järgida ja mis ma olen andnud teile oma prohvetite kaudu.” 14 Kuid nemad ei kuulanud, vaid olid sama kangekaelsed nagu nende esiisad, kes ei uskunud oma Jumalasse Jehoovasse. 15 Nad põlgasid tema seadusi ja lepingut, mille ta oli sõlminud nende esiisadega, ja tema meeldetuletusi, millega ta oli neid hoiatanud. Nad käisid oma tühiste ebajumalate järel ja said ka ise tühiseks, toimides kõigi ümberkaudsete rahvaste eeskujul, ehkki Jehoova oli keelanud seda teha.

16 Nad hülgasid kõik oma Jumala Jehoova käsud ning valasid endale metallist kaks vasikat, püstitasid püha tulba, kummardasid taevakehade ette ja teenisid Baali. 17 Samuti heitsid nad oma poegi ja tütreid tulle, tegelesid ennustamisega, otsisid endeid ja tegid Jehoova silmis aina kurja, nõnda teda solvates.

18 Seepärast Jehoova vihastus Iisraeli peale ja kõrvaldas nad oma palge eest. Ta jättis alles vaid Juuda suguharu.

19 Kuid ka Juuda ei kuuletunud oma Jumala Jehoova käskudele, vaid järgis neidsamu kombeid mida Iisrael. 20 Jehoova hülgas kõik Iisraeli järeltulijad, lasi neil kogeda alandust, andis nad rüüstajate kätte ning heitis nad lõpuks ära oma palge eest. 21 Ta rebis Iisraeli ära Taaveti soo küljest ja Iisrael tõstis endale kuningaks Nebati poja Jerobeami. Aga Jerobeam viis iisraellased Jehoovast eemale ja pani nad rängalt patustama. 22 Iisraeli rahvas käis Jerobeami patuteel ega pöördunud sealt, 23 kuni Jehoova kõrvaldas lõpuks Iisraeli oma palge eest, nagu ta oli öelnud kõigi oma prohvetite kaudu. Ja Iisrael pagendati oma maalt Assüüriasse, kus ta on tänaseni.

24 Siis tõi Assüüria kuningas inimesi Babülonist, Kuutast, Avvast, Hamatist ja Sefarvaimist ning asustas nad Samaaria linnadesse iisraellaste asemele. Nad võtsid Samaaria oma valdusse ja elasid selle linnades. 25 Kui nad sinna elama asusid, ei kartnud nad Jehoovat. Seepärast saatis Jehoova nende sekka lõvisid, kes neid murdsid. 26 Siis teatati Assüüria kuningale: „Rahvad, kelle sa maalt välja saatsid ja kellega sa asustasid Samaaria linnad, ei tea, kuidas teenida selle maa Jumalat. Seepärast saadab ta nende sekka lõvisid, kes neid maha murravad, kuna keegi neist ei tea, kuidas teenida selle maa Jumalat.”

27 Seda kuuldes andis Assüüria kuningas käsu: „Saatke üks pagendusse viidud preester sinna tagasi, et ta õpetaks rahvale, kuidas teenida selle maa Jumalat!” 28 Siis tuli üks Samaariast pagendatud preester tagasi ja asus elama Peetelisse ning hakkas õpetama, kuidas karta Jehoovat.

29 Aga iga rahvas valmistas endale oma jumalad ja seadis nad pühamutesse, mis samaarlased olid ohvripaikadesse ehitanud, iga rahvas oma linnas, kus ta elas. 30 Babüloni mehed tegid endale Sukkot-Benoti, Kuuti mehed Neergali, Hamati mehed Ašima 31 ning avvilased Nibhase ja Tartaki. Sefarvaimlased aga põletasid tules oma poegi Sefarvaimi jumalatele Adrammelekile ja Anammelekile. 32 Kuigi nad kartsid ka Jehoovat, seadsid nad endale rahva seast ohvripaikade preestreid, kes teenisid ohvripaikade pühamutes. 33 Nad küll kartsid Jehoovat, aga kummardasid ka oma jumalaid, nagu tegid rahvad, kelle seast nad olid välja saadetud.

34 Tänini järgivad nad oma endisi usukombeid. Keegi neist ei kummarda Jehoovat ega pea kinni tema määrustest, õigusnormidest, seadustest ja käskudest, mis Jehoova oli andnud Jaakobi poegadele (selle Jaakobi, kellele ta andis uue nime, Iisrael). 35 Jehoova oli sõlminud nendega lepingu ja andnud neile käsu: „Te ei tohi karta teisi jumalaid, nende ette kummardada, neid teenida ega neile ohverdada! 36 Kartke Jehoovat, kes tõi teid ära Egiptusemaalt suure jõu ja väljasirutatud käsivarrega. Tema ette kummardage ja temale ohverdage! 37 Pidage alati hoolsalt kinni neist määrustest, õigusnormidest, seadustest ja käskudest, mis ta lasi teie jaoks kirja panna, ning ärge kartke teisi jumalaid! 38 Ärge unustage lepingut, mis ma olen teiega sõlminud, ning ärge kartke teisi jumalaid! 39 Kartke oma Jumalat Jehoovat, sest tema päästab teid kõigi teie vaenlaste käest!”

40 Kuid nemad ei kuuletunud, vaid järgisid oma endisi usukombeid. 41 Need rahvad küll kartsid Jehoovat, aga nad teenisid ka oma nikerdatud kujusid. Ja seda teevad nende pojad ja pojapojad oma esiisade kombel tänini.

^ 2. Kun. 17:9 St igale poole, nii hõredalt asustatud kui ka rahvarohketesse paikadesse.

^ 2. Kun. 17:12 Heebrea sõna, mis on tõlgitud „jäledad ebajumalad”, on tõenäoliselt seotud sõnaga, mis tähendab väljaheiteid, ja sellega väljendati põlastust.

2. Kuningate  18 : 1 - 37

18 Iisraeli kuninga Hosea, Eela poja kolmandal aastal sai Juuda kuningaks Aahase poeg Hiskija. 2 Ta oli kuningaks saades 25-aastane ja valitses Jeruusalemmas 29 aastat. Tema ema oli Abi*, Sakarja tütar. 3 Hiskija tegi, mis oli Jehoova silmis õige, nagu oli teinud tema esiisa Taavet. 4 Ta kõrvaldas ohvripaigad, lõhkus pühad sambad ja raius maha püha tulba. Samuti purustas ta Moosese tehtud vaskmao, sest Iisraeli rahvas oli kuni tolle ajani lasknud sellele ohvrisuitsu tõusta. Seda kutsuti vaskmadu-jumalaks*. 5 Hiskija lootis Iisraeli Jumala Jehoova peale. Ei enne ega pärast teda polnud Juuda kuningate seas ühtki temasarnast. 6 Hiskija hoidis kõvasti Jehoovast kinni ega lakanud tema järel käimast, ta pidas käske, mis Jehoova oli Moosesele andnud. 7 Ja Jehoova oli temaga. Kõik, mis Hiskija tegi, tegi ta targalt. Ta hakkas vastu Assüüria kuningale ja keeldus teda teenimast. 8 Samuti alistas ta vilistid Gaza ja selle maa-aladeni, ta alistas nad nii vahitornides kui ka kindlustatud linnades*.

9 Kuningas Hiskija neljandal aastal, mis oli Iisraeli kuninga Hosea, Eela poja seitsmes aasta, tuli Assüüria kuningas Salmanassar Samaaria vastu ja piiras selle ümber. 10 Kolmanda piiramisaasta lõpus Samaaria langes. See vallutati Hiskija kuuendal aastal, mis oli Iisraeli kuninga Hosea üheksas aasta. 11 Siis viis Assüüria kuningas iisraellased Assüüriasse pagendusse ning pani nad elama Halahisse, Goosani jõe äärde Haaborisse ning meedlaste linnadesse. 12 See sündis sellepärast, et nad polnud võtnud kuulda oma Jumala Jehoova häält, vaid olid taganenud temaga tehtud lepingust, kõigest, mida Jehoova teenija Mooses oli käskinud pidada. Nad olid sõnakuulmatud ja allumatud.

13 Kuningas Hiskija 14. aastal tuli Assüüria kuningas Sanherib kõigi Juuda kindlustatud linnade vastu ja vallutas need. 14 Siis saatis Juuda kuningas Hiskija Assüüria kuningale Laakisesse sõnumi: „Ma olen süüdi! Mine minu kallalt ära ja ma annan sulle kõik, mida sa nõuad!” Assüüria kuningas nõudis Juuda kuningalt Hiskijalt 300 talenti* hõbedat ja 30 talenti* kulda. 15 Ja Hiskija andis ära kogu hõbeda, mis leidus Jehoova kojas ja kuningakoja varakambrites. 16 Samuti võttis Juuda kuningas Hiskija eest ära Jehoova templi uksed koos uksepostidega, mis ta oli üle kullanud, ning andis nende kulla Assüüria kuningale.

17 Assüüria kuningas saatis Laakisest Jeruusalemma kuningas Hiskija juurde väeülema*, ülemkammerhärra* ja ülemjoogikallaja* ühes võimsa sõjaväega. Jõudnud Jeruusalemma ligi, peatusid nad ülatiigi veejuhtme juures, mis on pesupesemisväljale viiva tee ääres. 18 Nad kutsusid kuningat, kuid nende juurde tulid hoopis kojaülem Eljakim, Hilkija poeg, ning kirjutaja Sebna ja kroonik Joah, Aasafi poeg.

19 Ülemjoogikallaja ütles neile: „Öelge Hiskijale: „Nii lausub suur kuningas, Assüüria kuningas: „Millele sa küll loodad? 20 Sa ütled, et sul on nii sõjaplaan kui ka jõud. Kuid need on tühjad sõnad. Kelle peale sa loodad, et julged minu vastu mässata? 21 Sa loodad Egiptuse, selle murtud pilliroo peale, mis tungib pihku ja puurib peost läbi, kui sellele toetuda. Niisugune on vaarao, Egiptuse kuningas, kõigile, kes tema peale loodavad. 22 Kui te ütlete mulle, et te loodate oma Jumala Jehoova peale, siis kas polnud need mitte tema ohvripaigad ja altarid, mis Hiskija kõrvaldas, öeldes Juudale ja Jeruusalemmale: „Te peate kummardama Jeruusalemma altari ees”?”” 23 Palun sõlmi nüüd mu isanda Assüüria kuningaga selline kihlvedu: ma annan sulle 2000 hobust, kui sa suudad neile ratsanikud leida. 24 Kuidas suudaksid sa lüüa isegi väikseimat võimukandjat mu isanda sulaste seast, kui loodad Egiptuse vankrite ja ratsanike peale? 25 Kas olen ma siis ilma Jehoova loata selle paiga vastu tulnud, et see hävitada? Jehoova ise ütles mulle: „Mine selle maa vastu ja hävita see!””

26 Siis ütlesid Hilkija poeg Eljakim, Sebna ja Joah ülemjoogikallajale: „Palun räägi oma sulastega aramea* keeles, me saame sellest aru. Ära räägi meiega juudi keeles müüri peal oleva rahva kuuldes.” 27 Ent ülemjoogikallaja vastas neile: „Kas mu isand saatis mind rääkima neid sõnu vaid teie isandale ja teile? Kas mitte ka neile, kes istuvad müüril ning peavad koos teiega sööma oma rooja ja jooma oma kust?”

28 Siis hüüdis ülemjoogikallaja valju häälega juudi keeles: „Kuulake, mida ütleb suur kuningas, Assüüria kuningas! 29 Kuningas ütleb nõnda: „Ärge laske Hiskijal end petta, sest tema ei suuda teid minu käest päästa! 30 Ärgu pangu Hiskija teid lootma Jehoova peale! Ta ütleb: „Jehoova päästab meid! Seda linna ei anta Assüüria kuninga kätte.” 31 Ärge kuulake Hiskijat, sest Assüüria kuningas ütleb: „Sõlmige minuga rahu ja andke alla. Siis te saate igaüks süüa oma viinapuust ja viigipuust ning juua omaenda veemahutist, 32 kuni ma tulen ja viin teid maale, mis on teie maa sarnane, maale, kus on vilja ja värsket veini, leiba ja viinamägesid, õlipuid ja mett. Siis te jääte ellu ega sure. Ärge kuulake Hiskijat, sest ta eksitab teid sõnadega „Jehoova päästab meid!”. 33 Kas on mõni teiste rahvaste jumalaist päästnud oma maa Assüüria kuninga käest? 34 Kus on Hamati ja Arpadi jumalad? Kus on Sefarvaimi, Heena ja Ivva jumalad? Kas nemad päästsid Samaaria minu käest? 35 Kes kõigist nende maade jumalatest on päästnud oma maa minu käest, et Jehoova suudaks päästa Jeruusalemma minu käest?”””

36 Aga rahvas oli vait ega vastanud talle sõnagi, sest kuningas oli keelanud talle vastata. 37 Siis tulid kojaülem Eljakim, Hilkija poeg, ning kirjutaja Sebna ja kroonik Joah, Aasafi poeg, Hiskija juurde, riided lõhki käristatud, ning andsid talle teada ülemjoogikallaja sõnad.

^ 2. Kun. 18:2 Nime Abija lühivorm.

^ 2. Kun. 18:4 Võib tõlkida ka „Nehustaniks”.

^ 2. Kun. 18:8 St igal pool, nii hõredalt asustatud kui ka rahvarohketes paikades.

^ 2. Kun. 18:14 10,3 tonni. (Vt lisa B14.)

^ 2. Kun. 18:14 1 tonni.

^ 2. Kun. 18:17 Võib tõlkida ka „tartani”.

^ 2. Kun. 18:17 Võib tõlkida ka „ravsarise”.

^ 2. Kun. 18:17 Võib tõlkida ka „ravšake”.

^ 2. Kun. 18:26 Võib tõlkida ka „süüria”.

2. Kuningate  19 : 1 - 37

19 Niipea kui kuningas Hiskija neid sõnu kuulis, käristas temagi oma riided lõhki, pani endale kotiriide ümber ja läks Jehoova kotta. 2 Ta saatis kojaülem Eljakimi, kirjutaja Sebna ja vanemad preestrid, kotiriie ümber, prohvet Jesaja, Aamotsi poja juurde. 3 Nad ütlesid Jesajale: „Nii lausub Hiskija: „See päev on ahastuse, sõitluse ja teotuse päev, sest lapsed on jõudnud emakasuudmeni, kuid sünnituseks pole enam jõudu. 4 Ehk su Jumal Jehoova kuuleb seda, mida räägib ülemjoogikallaja, kelle tema isand Assüüria kuningas on saatnud mõnitama elavat Jumalat, ning nõuab temalt aru nende sõnade pärast, mis su Jumal Jehoova on pidanud kuulma. Palveta nüüd nende eest, kes on veel elus!””

5 Niisiis läksid kuningas Hiskija sulased Jesaja juurde 6 ja Jesaja ütles neile: „Öelge oma isandale: „Nii lausub Jehoova: „Ära tunne hirmu kuuldud sõnade pärast, millega Assüüria kuninga sulased on mind teotanud. 7 Ma panen tema pähe ühe mõtte ning ta kuuleb üht sõnumit ja naaseb oma maale. Ma lasen tal langeda mõõga läbi ta omal maal.”””

8 Ülemjoogikallaja kuulis, et Assüüria kuningas oli Laakise alt tagasi tõmbunud, ning pöördus tagasi kuninga juurde ja leidis ta sõdimas Libna vastu. 9 Kui Assüüria kuningale teatati, et Etioopia kuningas Tirhaka on tulnud välja temaga sõdima, saatis ta uuesti käskjalad Hiskija juurde selliste sõnadega: 10 „Öelge Juuda kuningale Hiskijale: „Ära lase oma Jumalal, kellele sa loodad, end petta, kui ta ütleb: „Jeruusalemma ei anta Assüüria kuninga kätte!” 11 Sa oled kuulnud, mida Assüüria kuningad on teinud kõigi maadega, et nad on need hävitanud. Kas sina üksi peaksid pääsema? 12 Kas rahvaste jumalad, kelle mu esiisad hävitasid, päästsid nad? Kus on Goosan, Haaran ja Resef ning Telassaris elanud Edeni rahvas? 13 Kus on Hamati kuningas, Arpadi kuningas, Sefarvaimi, Heena ja Ivva linnade kuningad?””

14 Hiskija võttis käskjalgade käest kirja ja luges selle läbi. Seejärel läks ta Jehoova kotta, laotas kirja Jehoova ette 15 ning palvetas Jehoova ees: „Oo, Jehoova, Iisraeli Jumal, kes istud troonil keerubite kohal*, sina üksi oled kõigi maa kuningriikide Jumal, sina oled teinud taeva ja maa. 16 Pööra oma kõrv ja kuula, Jehoova! Ava oma silmad ja näe, Jehoova! Kuula neid Sanheribi sõnu, millega ta mõnitab elavat Jumalat. 17 See on tõsi, Jehoova, et Assüüria kuningad on laastanud rahvaid ja nende maid. 18 Nad on visanud tulle nende jumalad, sest need polnudki jumalad, vaid inimeste kätetöö, kivi ja puu. Seepärast said nad need hävitada. 19 Nüüd aga, meie Jumal Jehoova, palun päästa meid tema käest, et kõik maa kuningriigid saaksid teada, et sina, Jehoova, oled ainus Jumal!”

20 Seejärel läkitas Aamotsi poeg Jesaja Hiskijale sõnumi: „Nii ütleb Iisraeli Jumal Jehoova: „Ma olen kuulnud su palvet Assüüria kuninga Sanheribi pärast. 21 See on sõna, mis Jehoova tema kohta ütleb:

„Siioni neitsilik tütar põlgab sind, ta pilkab sind.

Jeruusalemma tütar vangutab su pärast pead.

22 Keda sa oled mõnitanud ja teotanud?

Kelle peale sa oled kõrgendanud häält,

kelle poole tõstnud oma ülbed silmad?

Eks see ole Iisraeli Püha!

23 Oma käskjalgade kaudu oled sa teotanud Jehoovat, öeldes:

„Oma sõjavankrite hulgaga

tõusen ma mägede harjadele,

Liibanoni kaugeimaisse paigusse.

Ma raiun maha selle suursugused seedrid, parimad kadakad.

Ma tulen tema kaugeimasse varjupaika, tihedaimasse metsa.

24 Ma kaevan kaevusid ja joon võõrast vett,

kuivatan jalataldadega kõik jõed* Egiptuses.”

25 Kas sa pole kuulnud? Juba ammusest ajast on see otsustatud.

Kaugetest päevadest peale olen ma selleks valmistunud.

Nüüd viin ma selle ellu.

Sina muudad kindlustatud linnad rusuhunnikuiks.

26 Nende elanikud on abitud,

nad on hirmunud ja peavad häbi tundma.

Nad on kui taimed põllul ja kui haljas rohi,

nagu katustel kasvav rohi, mille kõrvetab idatuul.

27 Aga ma tean hästi, millal sa istud, millal lähed ja tuled

ning millal sa raevud mu peale,

28 sest sinu raev mu vastu ja su möirgamine on ulatunud mu kõrvu.

Seepärast panen ma konksu sulle ninna ja suurauad suhu

ning viin sind tagasi sama teed, mida sa tulid.”

29 See on sulle märgiks, Hiskija: sel aastal te sööte isekasvanud vilja, järgmisel aastal sellest võrsunud vilja, kuid kolmandal aastal te külvate seemet ja lõikate, istutate viinamägesid ja sööte nende saaki. 30 Need, kes Juuda soost pääsevad, kes järele jäävad, juurduvad alt ja kannavad vilja pealt, 31 sest Jeruusalemmast väljuvad järelejäänud ja Siioni mäelt tulevad ellujäänud. Vägede Jehoova tuline ind teeb seda.

32 Seepärast ütleb Jehoova Assüüria kuninga kohta:

„Sellesse linna ta ei tule,

ta ei lase sinna noolt,

ei astu selle vastu kilbiga

ega raja selle ümber piiramisvalli.

33 Ta lahkub sama teed, mida mööda ta tuli,

sellesse linna ta ei tule,” lausub Jehoova.

34 „Ma kaitsen seda linna ja päästan selle iseenda pärast

ja oma teenija Taaveti pärast.”””

35 Selsamal ööl läks Jehoova ingel välja ning tappis assüürlaste laagris 185 000 meest. Kui rahvas hommikul vara üles tõusis, nägi ta vaid surnukehasid. 36 Siis Assüüria kuningas Sanherib lahkus, läks tagasi Niinevesse ja jäi sinna. 37 Kord, kui ta kummardas oma jumalat Nisrokit selle templis, lõid tema enda pojad Adrammelek ja Sareser ta mõõgaga maha ning põgenesid Araratimaale. Ja tema poeg Assarhaddon sai tema asemel kuningaks.

^ 2. Kun. 19:15 Teine võimalik tähendus: „vahel”.

^ 2. Kun. 19:24 Võib tõlkida ka „Niiluse kanalid”.

2. Kuningate  20 : 1 - 21

20 Neil päevil jäi Hiskija haigeks ja oli lausa suremas. Tema juurde tuli prohvet Jesaja, Aamotsi poeg, ning teatas: „Nii ütleb Jehoova: „Anna veel viimased korraldused oma kodakondsetele, sest sa ei parane, vaid sured.”” 2 Seepeale pööras Hiskija näo seina poole ja palus Jehoovat: 3 „Oo, Jehoova, ma anun sind, et sa meenutaksid, kuidas ma olen käinud su ees ustavalt ja kogu südamest ning olen teinud head su silmis!” Ja Hiskija nuttis kibedasti.

4 Jesaja polnud jõudnud veel keskmisse õue, kui talle tuli Jehoovalt sõnum: 5 „Mine tagasi ja teata Hiskijale, mu rahva juhile: „Nii ütleb sinu esiisa Taaveti Jumal Jehoova: „Ma kuulsin su palvet ja nägin su pisaraid. Ma teen su terveks. Kolmandal päeval lähed sa Jehoova kotta. 6 Ma lisan su elupäevadele 15 aastat. Ma päästan sinu ja selle linna Assüüria kuninga käest ning kaitsen seda linna iseenda ja oma teenija Taaveti pärast.”””

7 Jesaja ütles seejärel: „Tooge viigimarjapätsike.” Nad tõid ja panid selle paisele, misjärel Hiskija hakkas kosuma ja sai terveks.

8 Aga enne veel küsis Hiskija Jesajalt: „Mis on märgiks, et Jehoova teeb mu terveks, nii et ma saan kolmandal päeval Jehoova kotta minna?” 9 Jesaja vastas: „See on sulle märgiks Jehoovalt, et Jehoova viib täide oma sõna: kas vari peaks minema trepil* kümme astet edasi või kümme astet tagasi?” 10 Hiskija kostis: „Varjul on lihtne kümme astet edasi minna. Las vari läheb kümme astet tagasi!” 11 Siis hüüdis prohvet Jesaja Jehoova poole ja tema lasi varjul, mis oli Aahase trepil allapoole liikunud, kümme astet tagasi minna.

12 Sel ajal saatis Babüloni kuningas Berodak-Baladan, Baladani poeg, Hiskijale kirja ja kingituse, sest ta oli kuulnud tema haigusest. 13 Hiskija võttis käskjalad vastu ning näitas neile tervet oma aardekambrit, hõbedat ja kulda, palsamiõli ja muid kalleid õlisid, kogu oma relvaladu ja kõike, mis oli tema varakambrites. Hiskija ei jätnud neile midagi näitamata oma kojas ja kogu oma valitsusalal.

14 Siis tuli prohvet Jesaja kuningas Hiskija juurde ja küsis temalt: „Mida need mehed rääkisid ja kust nad tulid?” Hiskija vastas: „Nad tulid kaugelt maalt, Babülonist.” 15 Jesaja küsis: „Mida nad su kojas nägid?” Hiskija vastas: „Nad nägid mu kojas kõike. Ma ei jätnud neile näitamata midagi sellest, mis on mu varakambrites.”

16 Siis ütles Jesaja Hiskijale: „Kuula nüüd Jehoova sõnu: 17 „Tulevad päevad, mil kõik, mis on su kojas ja mis su esiisad on kogunud, viiakse ära Babüloni. Midagi ei jää alles, ütleb Jehoova. 18 Ja mõned su poegadest, kes sulle sünnivad, viiakse Babüloni kuninga paleesse õukonnaametnikeks.””

19 Seepeale ütles Hiskija Jesajale: „Jehoova sõnad, mis sa mulle rääkisid, on head,” ja lisas: „On ju hea, et minu eluajal on rahulik ja turvaline.”

20 Kõik muu Hiskija kohta ning kõik tema vägevad teod ja see, kuidas ta tegi tiigi ja veejuhtme ning juhtis vee linna, on kirjas Juuda kuningate kroonikaraamatus. 21 Hiskija läks puhkama oma esiisade juurde ja tema asemel sai kuningaks tema poeg Manasse.

^ 2. Kun. 20:9 Ilmselt oli see trepp nagu päikesekell ja varju liikumise järgi trepiastmetel arvestati aega.

2. Kuningate  21 : 1 - 26

21 Manasse oli kuningaks saades 12-aastane ja ta valitses Jeruusalemmas 55 aastat. Tema ema oli Hefsiba. 2 Manasse tegi Jehoova silmis kurja nende rahvaste jäledate tavade eeskujul, kelle Jehoova oli Iisraeli rahva eest ära ajanud. 3 Ta taastas ohvripaigad, mis tema isa Hiskija oli hävitanud, tegi altareid Baalile ja püstitas püha tulba, nagu oli teinud Iisraeli kuningas Ahab. Ta kummardas kõigi taevakehade ees ja teenis neid. 4 Ta ehitas altareid ka Jehoova kotta, mille kohta Jehoova oli öelnud: „Jeruusalemma ma panen oma nime.” 5 Samuti püstitas ta Jehoova koja mõlemasse õue altarid taevakehadele. 6 Ta heitis oma poja tulle, tegeles maagiaga, otsis endeid ning seadis ametisse vaimude väljakutsujaid ja ettekuulutajaid. Ta tegi Jehoova silmis väga palju kurja ja solvas teda sellega.

7 Ta lasi ka nikerdada püha tulba kuju ja pani selle kotta, mille kohta Jehoova oli öelnud Taavetile ja tema pojale Saalomonile: „Selle koja ja Jeruusalemma, mille ma olen valinud kõigist Iisraeli suguharudest, teen ma oma nime jäädavaks eluasemeks. 8 Ma ei sunni iisraellasi enam kunagi lahkuma sellelt maalt, mille ma andsin nende esiisadele, kui nad vaid peavad hoolsalt kinni kõigist mu käskudest, kogu seadusest, mille mu teenija Mooses neile andis.” 9 Iisraellased aga ei kuuletunud ja Manasse viis nad eksiteele, nii et nad tegid rohkem kurja, kui olid teinud rahvad, kelle Jehoova oli nende eest hävitanud.

10 Jehoova ütles oma prohvetite kaudu: 11 „Juuda kuningas Manasse on teinud kõiki neid jäledusi. Ta on teinud rohkem kurja kui kõik emorlased, kes olid enne teda, ja ta on pannud oma jäledate ebajumalatega ka Juuda patustama. 12 Seepärast ütleb Iisraeli Jumal Jehoova: „Ma toon Jeruusalemma ja Juuda peale sellise õnnetuse, et igaüks, kes sellest kuuleb, lausa kohkub*. 13 Ma vean üle Jeruusalemma mõõdunööri, millega ma mõõtsin Samaariat, ja kasutan sama loodi mida Ahabi soo puhul. Ma pühin Jeruusalemma puhtaks nagu vaagna, mis pühitakse puhtaks ja keeratakse kummuli. 14 Ma hülgan need, kes on mu omandrahvast järele jäänud, ja annan nad vaenlaste kätte, kes neid riisuvad ja nad sõjasaagiks võtavad, 15 sest nad on teinud mu silmis kurja ja on mind aina solvanud alates päevast, mil nende esiisad väljusid Egiptusest, kuni tänaseni.””

16 Manasse ei teinud mitte üksnes seda pattu, et pani Juuda patustama ja Jehoova silmis kurja tegema, vaid ta valas ka väga palju süütut verd, täites sellega Jeruusalemma äärest ääreni. 17 Kõik muu Manasse kohta ning kõik, mis ta tegi, ja tema patud on kirjas Juuda kuningate kroonikaraamatus. 18 Manasse läks puhkama oma esiisade juurde ja ta maeti oma koja aeda, Uusa aeda. Tema asemel sai kuningaks tema poeg Aamon.

19 Aamon oli kuningaks saades 22-aastane ja ta valitses Jeruusalemmas kaks aastat. Tema ema oli Mesullemet, Jotbast pärit Haaruse tütar. 20 Aamon tegi Jehoova silmis kurja, nagu oli teinud tema isa Manasse. 21 Ta käis oma isa jälgedes ning teenis jäledaid ebajumalaid ja kummardas nende ette, nagu oli teinud tema isa. 22 Ta hülgas oma esiisade Jumala Jehoova ega käinud Jehoova teel. 23 Lõpuks sepitsesid Aamoni sulased tema vastu vandenõu ja tapsid kuninga tema kojas. 24 Kuid maa rahvas lõi maha kõik need, kes olid kuningas Aamoni vastu vandenõu pidanud, ja tõstis tema asemel kuningaks ta poja Joosija. 25 Kõik muu Aamoni kohta ning see, mis ta tegi, on kirjas Juuda kuningate kroonikaraamatus. 26 Ta maeti oma hauda Uusa aias ning tema asemel sai kuningaks tema poeg Joosija.

^ 2. Kun. 21:12 Sõna-sõnalt „sel hakkab kõrvus surisema”.

2. Kuningate  22 : 1 - 20

22 Joosija oli kuningaks saades 8-aastane ja ta valitses Jeruusalemmas 31 aastat. Tema ema oli Jediida, Boskatist pärit Adaja tütar. 2 Joosija tegi, mis oli Jehoova silmis õige, ta käis oma esiisa Taaveti jälgedes ega kaldunud neist ei paremale ega vasakule.

3 Oma valitsuse 18. aastal saatis kuningas Joosija kirjutaja Saafani, kes oli Mesullami poja Asalja poeg, Jehoova kotta, öeldes: 4 „Mine ülempreester Hilkija juurde. Las ta võtab kogu raha, mis on toodud Jehoova kotta ja mille väravavalvurid on rahvalt kogunud. 5 Antagu see raha Jehoova koja töödejuhatajate kätte, et need annaksid selle töölistele, kes parandavad Jehoova koda 6 — käsitöölistele, ehitajatele ja müürseppadele —, ning ostaksid koja parandamiseks palke ja tahutud kive. 7 Neilt, kelle kätte raha usaldatakse, pole vaja aru nõuda, sest nad on usaldusväärsed.”

8 Hiljem ütles ülempreester Hilkija kirjutaja Saafanile: „Ma leidsin Jehoova kojast seaduseraamatu.” Ta andis selle Saafanile, kes asus seda lugema. 9 Siis läks kirjutaja Saafan kuninga juurde ja teatas talle: „Sinu sulased võtsid kojas leiduva raha ja andsid Jehoova koja töödejuhatajatele.” 10 Veel ütles kirjutaja Saafan kuningale: „Preester Hilkija andis mulle ühe raamatu.” Ja Saafan hakkas seda kuningale ette lugema.

11 Niipea kui kuningas seaduseraamatu sõnu kuulis, käristas ta oma riided lõhki. 12 Kuningas andis preester Hilkijale, Saafani pojale Ahikamile, Miikaja pojale Akborile, kirjutaja Saafanile ja oma sulasele Asajale käsu: 13 „Minge ja küsige minu, rahva ja kogu Juuda nimel Jehoovalt selle raamatu sõnade kohta, sest suur on Jehoova raev, mis on meie vastu põlema süttinud, kuna meie esiisad ei võtnud kuulda selle raamatu sõnu ega teinud kõige selle järgi, mis meie jaoks on kirja pandud.”

14 Siis läksid preester Hilkija, Ahikam, Akbor, Saafan ja Asaja naisprohvet Hulda juurde, kes oli rõivakambri hoidja Sallumi, Harhase poja Tikva poja naine ja kes elas Jeruusalemma uues linnaosas. 15 Hulda ütles neile: „Nii lausub Iisraeli Jumal Jehoova: „Teatage mehele, kes teid minu juurde saatis: 16 „Nii lausub Jehoova: „Ma toon selle paiga ja elanike peale õnnetuse kõigi nende sõnade kohaselt, mis Juuda kuningas sellest raamatust luges, 17 sest nad on mu hüljanud ja lasknud teistele jumalatele ohvrisuitsu tõusta ning solvanud mind kõigi oma kätetöödega. Minu raev on süttinud põlema selle paiga vastu ja see ei vaibu.””” 18 Aga Juuda kuningale, kes läkitas teid Jehoovat küsitama, öelge: „Nende sõnade kohta, mis sa kuulsid, lausub Iisraeli Jumal Jehoova: 19 „Kuna su süda pehmenes ja sa alandusid Jehoova ees, kui kuulsid, mida ma ütlesin selle paiga ja elanike kohta — et need saavad kohutavaks vaatepildiks ja needesõnaks —, ning kuna sa käristasid oma riided lõhki ja nutsid minu ees, siis võtan ma sind kuulda,” lausub Jehoova. 20 „Ma viin sind puhkama su esivanemate juurde ja sa lähed rahus oma hauda ning su silmad ei näe kogu seda õnnetust, mis ma toon selle paiga peale.””” Ja nad andsid sõnumi kuningale edasi.

2. Kuningate  23 : 1 - 37

23 Siis saatis kuningas sõna ja tema juurde koguti kõik Juuda ja Jeruusalemma vanemad. 2 Seejärel läks kuningas Jehoova kotta ning koos temaga kõik Juuda mehed, Jeruusalemma elanikud, preestrid ja prohvetid — kogu rahvas, nii noored kui ka vanad. Ta luges neile ette kõik Jehoova kojast leitud lepinguraamatu sõnad. 3 Kuningas seisis samba juures ja sõlmis Jehoova ees lepingu*, lubades käia Jehoova järel, järgida tema käske, meeldetuletusi ja seadusi kogu südamest ja kogu hingest ning täita selles raamatus kirjas olevat lepingut. Kogu rahvas oli nõus lepingust kinni pidama.

4 Siis käskis kuningas ülempreester Hilkijal, teistel preestritel ja väravavalvuritel tuua Jehoova templist välja kõik riistad, mis olid tehtud Baali, püha tulba ja taevakehade kummardamiseks. Ta põletas need ära väljaspool Jeruusalemma Kidroni astangutel ja viis nende tuha Peetelisse. 5 Samuti kõrvaldas ta ametist võõrjumalate preestrid, kelle Juuda kuningad olid pannud teenima Juuda linnade ja Jeruusalemma ümbruse ohvripaikades, et need laseksid seal tõusta ohvrisuitsu, ning need, kes lasid ohvrisuitsu tõusta Baalile, päikesele, kuule, sodiaagi tähtkujudele ja kõigile teistele taevakehadele. 6 Ta võttis Jehoova kojast püha tulba ja viis selle Jeruusalemma lähedale Kidroni orgu. Seal põletas ta selle tuhaks ning viskas tuha lihtrahva matmispaika. 7 Ta kiskus maha templiprostituutidena teenivate meeste majad Jehoova kojas, kus naised kudusid kangaid, millest valmistati telkpühamuid püha tulba jaoks.

8 Juuda linnadest, Gebast Beer-Sebani, tõi ta ära kõik preestrid ning muutis ohvripaigad, kus preestrid olid lasknud tõusta ohvrisuitsu, kummardamispaigana kõlbmatuks. Samuti laastas ta väravate juures olevad ohvripaigad, mis asusid linnapealik Joosua värava kõrval, linnaväravast sisse tulles vasakut kätt. 9 Ohvripaikade preestrid ei teeninud Jeruusalemmas Jehoova altari juures, kuid nad võisid koos oma vendadega hapnemata leiba süüa. 10 Ta muutis kummardamispaigana kõlbmatuks ka Tofeti* Ben-Hinnomi orus*, et keegi ei saaks oma poega ega tütart Moolokile tules ohvriks tuua. 11 Ta ei lubanud enam tuua Jehoova kotta hobuseid, kelle Juuda kuningad olid päikesele pühendanud ja kes toodi templisse läbi õukonnaametnik Netan-Meleki kambri*, mis asus sammaskojas; samuti põletas ta ära päikesele pühendatud vankrid. 12 Kuningas lõhkus ära Aahase ülakambri katusel olevad altarid, mille olid teinud Juuda kuningad, samuti need altarid, mille Manasse oli teinud Jehoova koja mõlemasse õue. Ta tegi need pihuks ja põrmuks ning viskas Kidroni orgu. 13 Kuningas muutis kummardamispaigana kõlbmatuks ka Jeruusalemma ees asuvad ohvripaigad, mis olid Hävitusmäe* lõunaküljel* ja mille Iisraeli kuningas Saalomon oli rajanud siidonlaste jälgile jumalannale Astartele, moabiitide jälgile jumalale Kemosele ja ammonlaste jälgile jumalale Milkomile. 14 Ta purustas pühad sambad, raius maha pühad tulbad ja täitis nende asupaigad inimluudega. 15 Ta lõhkus ära ka Peetelis asuva altari ja laastas ohvripaiga, mille oli rajanud Nebati poeg Jerobeam, kes pani Iisraeli patustama. Pärast seda, kui ta oli lõhkunud altari ja laastanud ohvripaiga, pani ta ohvripaiga põlema ning tegi selle pihuks ja põrmuks, samuti põletas ta püha tulba.

16 Kui Joosija ringi vaatas, nägi ta mäel matmispaiku ja käskis tuua neist luid ning põletas need altaril. Nii muutis ta altari jumalakummardamise jaoks kõlbmatuks, nagu üks jumalamees oli Jehoova sõna järgi ette kuulutanud. 17 Siis ta küsis: „Kelle hauakivi see seal on?” Linna mehed vastasid: „See on selle jumalamehe haud, kes tuli Juudast ja ennustas seda, mida sa nüüd Peeteli altariga tegid.” 18 Seepeale ta ütles: „Las ta puhkab. Ärge tema luid puutuge.” Ja nad ei puutunud tema luid ega ka mitte Samaariast tulnud prohveti luid.

19 Joosija kõrvaldas ka Samaaria linnadest kõik ohvripaikade pühamud, mille Iisraeli kuningad olid ehitanud ja nii Jumalat vihastanud. Ta tegi nendega sedasama, mida ta oli teinud Peetelis. 20 Ta tappis altarite peal kõik ohvripaikade preestrid, kes seal olid, ja põletas altaritel inimluid. Pärast seda pöördus ta tagasi Jeruusalemma.

21 Siis andis kuningas kogu rahvale käsu: „Pidage paasapüha oma Jumala Jehoova auks, nagu on kirjas selles lepinguraamatus!” 22 Sellist paasapüha ei olnud peetud Iisraeli kohtumõistjate päevist saadik, samuti mitte ühegi Iisraeli ega Juuda kuninga päevil. 23 Kuid kuningas Joosija 18. valitsusaastal peeti Jeruusalemmas sellist paasapüha Jehoova auks.

24 Joosija pühkis Juudamaalt ja Jeruusalemmast minema ka vaimude väljakutsujad, ennustajad, teeravikujud,* jäledad ebajumalad ja kõik jälkused, et järgida seadust, mis oli kirjas raamatus, mille preester Hilkija oli Jehoova kojast leidnud. 25 Enne teda polnud ühtki temasarnast kuningat, kes oleks pöördunud tagasi Jehoova juurde kõigest südamest, hingest ja jõust, nagu on kästud Moosese seaduses, samuti ei tõusnud ühtki temasarnast pärast teda.

26 Sellest hoolimata ei kustunud Jehoova tuline viha, mis lõõmas Juuda vastu kõigi nende süütegude pärast, millega Manasse oli teda solvanud. 27 Jehoova ütles: „Nii nagu ma kõrvaldasin Iisraeli, nii kõrvaldan ma oma palge eest ka Juuda. Ma hülgan Jeruusalemma, linna, mille ma olen valinud, ning koja, mille kohta ma ütlesin: „Sinna jääb minu nimi.””

28 Kõik muu Joosija kohta ning kõik, mis ta tegi, on kirjas Juuda kuningate kroonikaraamatus. 29 Tema päevil tuli vaarao Neho, Egiptuse kuningas, Eufrati jõe äärde Assüüria kuningale appi. Kuningas Joosija läks Neho vastu sõdima, ent kui Neho Joosijat nägi, tappis ta tema Megiddos. 30 Joosija sulased tõid ta surnukeha vankriga Megiddost Jeruusalemma ja matsid ta tema hauda. Siis võidis maa rahvas Joosija poja Jooahase ning tõstis ta tema isa asemel kuningaks.

31 Jooahas oli kuningaks saades 23-aastane ja ta valitses Jeruusalemmas kolm kuud. Tema ema oli Hamutal, Libnast pärit Jeremija tütar. 32 Jooahas tegi Jehoova silmis kurja, toimides kõiges oma esiisade moodi. 33 Vaarao Neho võttis Jooahase Hamatimaal Riblas vangi, et see ei saaks Jeruusalemmas valitseda, ning määras maale trahviks 100 talenti* hõbedat ja talendi* kulda. 34 Vaarao Neho pani Joosija asemel kuningaks Joosija poja Eljakimi ja muutis tolle nime Joojakimiks. Jooahase aga viis Neho Egiptusse, kus see suri. 35 Joojakim andis vaaraole küsitud hõbeda ja kulla. Vaaraole hõbeda kogumiseks tuli tal maalt maksu nõuda. Ta nõudis igaühelt maa rahva seast temale ettekirjutatud hulga hõbedat ja kulda, et anda see siis vaarao Nehole.

36 Joojakim oli kuningaks saades 25-aastane ja ta valitses Jeruusalemmas 11 aastat. Tema ema oli Sebidda, Ruumast pärit Pedaja tütar. 37 Joojakim tegi Jehoova silmis kurja, toimides kõiges oma esiisade moodi.

^ 2. Kun. 23:3 Võib tõlkida ka „uuendas lepingut Jehoovaga”.

^ 2. Kun. 23:10 Paik väljaspool Jeruusalemma, kus usust taganenud iisraellased lapsi ohverdasid.

^ 2. Kun. 23:10 Vt „Sõnaseletusi”, märksõna „Gehenna”.

^ 2. Kun. 23:11 Võib tõlkida ka „söögiruumi”.

^ 2. Kun. 23:13 Mõeldakse Õlimäge, eeskätt selle lõunapoolset tippu, mida tunti ka Pahandusmäe nime all.

^ 2. Kun. 23:13 Sõna-sõnalt „Hävitusmäest paremal”, st lõunas, kui seista näoga ida poole.

^ 2. Kun. 23:24 St kodujumalad.

^ 2. Kun. 23:33 3,4 tonni. (Vt lisa B14.)

^ 2. Kun. 23:33 34,2 kg.

2. Kuningate  24 : 1 - 20

24 Joojakimi päevil tuli Babüloni kuningas Nebukadnetsar tema vastu ja Joojakim sai kolmeks aastaks tema sulaseks. Siis aga tõstis ta tema vastu mässu. 2 Seejärel saatis Jehoova Joojakimi kallale kaldealaste, süürlaste, moabiitide ja ammonlaste röövjõuke. Jehoova saatis nad Juudat hävitama, nagu ta oli öelnud oma prohvetite kaudu. 3 See sündis Juudaga Jehoova otsuse kohaselt kõrvaldada Juuda oma palge eest kõigi Manasse pattude pärast 4 ja tema valatud süütu vere pärast, millega ta oli Jeruusalemma täitnud. Jehoova ei tahtnud seda andestada.

5 Kõik muu Joojakimi kohta ning kõik, mis ta tegi, on kirjas Juuda kuningate kroonikaraamatus. 6 Joojakim läks puhkama oma esiisade juurde ja tema asemel sai kuningaks tema poeg Joojakin.

7 Egiptuse kuningas ei riskinud enam oma maalt väljuda, sest Babüloni kuningas oli vallutanud kogu Egiptuse kuningale kuulunud maa alates Egiptuse vadist kuni Eufrati jõeni.

8 Joojakin oli kuningaks saades 18-aastane ja ta valitses Jeruusalemmas kolm kuud. Tema ema oli Nehusta, Jeruusalemmast pärit Elnatani tütar. 9 Joojakin tegi Jehoova silmis kurja, toimides kõiges oma isa moodi. 10 Sel ajal tulid Babüloni kuninga Nebukadnetsari sulased Jeruusalemma alla ja piirasid linna ümber. 11 Babüloni kuningas Nebukadnetsar tuli linna alla siis, kui tema sulased olid selle juba piiramisrõngasse võtnud.

12 Viimaks läks Juuda kuningas Joojakin koos oma ema, sulaste, peameeste ja õukonnaametnikega Babüloni kuninga juurde ning Babüloni kuningas võttis ta oma kaheksandal valitsusaastal vangi. 13 Ta tõi Jehoova kojast ja kuningakojast välja kogu varanduse ning lõhkus ära kõik kullast riistad, mis Iisraeli kuningas Saalomon oli teinud Jehoova templi tarbeks, just nii nagu Jehoova oli ennustanud. 14 Ta viis pagendusse kogu Jeruusalemma, kõik peamehed, vägevad sõjamehed, käsitöölised ja sepad* — 10 000 meest. Maha jäid vaid kõige vaesemad rahva hulgast. 15 Ta viis Babüloni pagendusse Joojakini ning pagendas Jeruusalemmast Babüloni ka kuninga ema, naised, õukonnaametnikud ja maa mõjukamad mehed. 16 Samuti viis Babüloni kuningas Babüloni pagendusse kõik 7000 sõjameest, 1000 käsitöölist ja seppa; kõik need olid vägevad mehed, kes olid õppinud sõdima. 17 Babüloni kuningas pani Joojakini asemel kuningaks tema onu Mattanja ning muutis tema nime Sidkijaks.

18 Sidkija oli kuningaks saades 21-aastane ja ta valitses Jeruusalemmas 11 aastat. Tema ema oli Hamutal, Libnast pärit Jeremija tütar. 19 Sidkija tegi Jehoova silmis kurja, toimides kõiges Joojakimi moodi. 20 Kõik see sündis Jeruusalemmas ja Juudas Jehoova viha tõttu ning lõpuks heitis ta nad oma palge eest ära. Sidkija aga tõstis Babüloni kuninga vastu mässu.

^ 2. Kun. 24:14 Teine võimalik tähendus: „kaitserajatiste ehitajad”.

2. Kuningate  25 : 1 - 30

25 Sidkija valitsuse üheksandal aastal kümnenda kuu kümnendal päeval tuli Babüloni kuningas Nebukadnetsar kogu oma sõjaväega Jeruusalemma vastu. Ta lõi laagri üles ja ehitas linna ümber piiramisvalli. 2 Linn oli piiramisrõngas kuni kuningas Sidkija 11. valitsusaastani. 3 Neljanda kuu üheksandaks päevaks oli nälg linnas võimust võtnud ja maa rahval polnud enam toitu. 4 Siis murti linnamüürist läbi ning kõik sõjamehed põgenesid öö varjus topeltmüüri värava kaudu, mis oli kuninga aia juures, kuigi kaldealased olid linna ümber, ning kuningas pages Araba poole. 5 Kaldealaste sõjavägi hakkas kuningat taga ajama ja sai ta kätte Jeeriko kõrbetasandikul ning kõik kuninga sõjasalgad jooksid tema juurest laiali. 6 Kaldealased võtsid kuninga kinni ja viisid ta Babüloni kuninga juurde Riblasse ning mõistsid tema üle kohut. 7 Sidkija pojad tapeti tema enda silme ees. Seejärel tegi Nebukadnetsar Sidkija mõlemast silmast pimedaks, pani ta vaskahelaisse ja viis Babüloni.

8 Viienda kuu seitsmendal päeval, nimelt Babüloni kuninga Nebukadnetsari 19. aastal, tuli Babüloni kuninga ihukaitsepealik Nebusaradan Jeruusalemma. 9 Ta põletas maha Jehoova koja, kuningakoja ja kõik majad Jeruusalemmas, ka kõik ülikute majad. 10 Kogu kaldealaste sõjavägi, kes oli koos ihukaitsepealikuga, kiskus maha Jeruusalemma müüri. 11 Ihukaitsepealik Nebusaradan viis pagendusse kõik, kes olid linna alles jäänud, samuti ülejooksikud, kes olid asunud Babüloni kuninga poolele, ja teised maa rahva hulgast. 12 Aga osa maa vaestest jättis ihukaitsepealik Nebusaradan maale alles ning pani nad viinamägesid harima ja pani neile peale töökohustuse. 13 Kaldealased purustasid Jehoova koja vasksambad, ka vankrid ja vaskmere, mis olid Jehoova kojas, ning viisid vase Babüloni. 14 Nad võtsid kaasa ka tuhanõud, kühvlid, leegikustutajad, peekrid ja kõik vaskriistad, mida oli kasutatud templiteenistuses. 15 Ihukaitsepealik võttis kaasa puhtast kullast ja hõbedast söepannid ning vaagnad. 16 Vaske, millest olid olnud tehtud kaks sammast, meri ja vankrid, mille kuningas Saalomon oli lasknud teha Jehoova koja jaoks, oli nii palju, et seda ei suudetud kaaludagi. 17 Kumbki sammas oli 18 küünart* kõrge. Samba otsas olev kapiteel* oli vasest ja selle kõrgus oli 3 küünart*. Võrestik ja granaatõunad ümber kapiteeli olid samuti vasest. Teine sammas ja selle võrestik olid samasugused.

18 Ihukaitsepealik võttis kaasa peapreester Seraja, temast järgmise preestri Sefanja ja kolm väravavalvurit. 19 Samuti võttis ta linnast kaasa ühe õukonnaametniku, kes oli sõdurite ülevaataja; viis kuninga lähikondset, kes linnast leiti; väepealiku kirjutaja, kes värbas maa rahvast; ja lihtrahva seast 60 meest, kes linnast leiti. 20 Ihukaitsepealik Nebusaradan viis nad Riblasse Babüloni kuninga juurde. 21 Babüloni kuningas tappis nad Hamatimaal Riblas. Nii viidi Juuda oma maalt pagendusse.

22 Aga Juudamaale jäetud rahva üle pani Babüloni kuningas Nebukadnetsar valitsema Gedalja, Saafani poja Ahikami poja. 23 Kui kõik väepealikud oma meestega kuulsid, et Babüloni kuningas on Gedalja valitsejaks pannud, tulid nad kohe Gedalja juurde Mispasse. Need väepealikud olid Netanja poeg Ismael, Kaareahi poeg Joohanan, netofalase Tanhumeti poeg Seraja ja maakatlase poeg Jaasanja, nemad ja nende mehed. 24 Gedalja andis neile ja nende meestele vande ja ütles neile: „Ärge kartke teenida kaldealasi! Elage sellel maal ja teenige Babüloni kuningat, siis läheb teil hästi.”

25 Seitsmendal kuul tuli Ismael, Elisama poja Netanja poeg, kes oli kuninglikust soost, ja ühes temaga kümme meest ning nad tapsid Gedalja ning temaga Mispas olevad juudid ja kaldealased. 26 Siis läks kogu rahvas, nii noored kui ka vanad, sealhulgas väepealikud, kaldealaste kartuses Egiptusse.

27 Juuda kuninga Joojakini 37. pagendusaastal 12. kuu 27. päeval, sel aastal, kui Evil-Merodak Babüloni kuningaks sai, vabastas ta Juuda kuninga Joojakini vanglast. 28 Ta rääkis temaga lahkelt ja tõstis tema trooni kõrgemale teiste kuningate omadest, kes olid koos temaga Babülonis. 29 Joojakin võttis seljast vangiriided ja sõi sealtpeale kõik oma elupäevad leiba kuninga lauas. 30 Kuningas hoolitses tema toidulaua eest päevast päeva kuni ta elu lõpuni.

^ 2. Kun. 25:17 8 m. (Vt lisa B14.)

^ 2. Kun. 25:17 Samba kunstiliselt kujundatud ülaosa.

^ 2. Kun. 25:17 2,2 m.

1. AJARAAMAT

LÜHIÜLEVAADE

- 1

- Aadamast Aabrahamini (1–27)

- Aabrahami järeltulijad (28–37)

- Edomlased, nende kuningad ja hõimupealikud (38–54)

- 2

- Iisraeli 12 poega (1, 2)

- Juuda järeltulijad (3–55)

- 3

- Taaveti järeltulijad (1–9)

- Taaveti kuningaliin (10–24)

- 4

- Juuda teised järeltulijad (1–23)

- Jabes ja tema palve (9, 10)

- Siimeoni järeltulijad (24–43)

- 5

- Ruubeni järeltulijad (1–10)

- Gaadi järeltulijad (11–17)

- Hagrilased alistatakse (18–22)

- Pool manasselaste suguharu (23–26)

- 6

- Leevi järeltulijad (1–30)

- Templi lauljad (31–47)

- Aaroni järeltulijad (48–53)

- Leviitide asulad (54–81)

- 7

- Issaskari (1–5), Benjamini (6–12), Naftali (13), Manasse (14–19), Efraimi (20–29) ja Aaseri järeltulijad (30–40)

- 8

- Benjamini järeltulijad (1–40)

- Sauli suguvõsanimekiri (33–40)

- 9

- Suguvõsanimekirjad pärast pagendusest naasmist (1–34)

- Sauli suguvõsanimekirja korratakse (35–44)

- 10

- Sauli ja ta poegade surm (1–14)

- 11

- Iisrael võiab Taaveti kuningaks (1–3)

- Taavet vallutab Siioni (4–9)

- Taaveti vaprad sõjamehed (10–47)

- 12

- Taaveti kuningavõimu toetajad (1–40)

- 13

- Lepingulaegas tuuakse Kirjat-Jearimist ära (1–14)

- Ussa surmatakse (9, 10)

- 14

- Taaveti kindel kuningavõim (1, 2)

- Taaveti pere (3–7)

- Vilistid saavad lüüa (8–17)

- 15

- Leviidid viivad laeka Jeruusalemma (1–29)

- Miikal põlgab Taavetit (29)

- 16

- Laegas asetatakse telki (1–6)

- Taaveti tänulaul (7–36)

- „Jehoova on saanud kuningaks!” (31)

- Teenistus lepingulaeka juures (37–43)

- 17

- Taavet ei ehita templit (1–6)

- Leping, et Taaveti kuningriik püsib (7–15)

- Taaveti tänupalve (16–27)

- 18

- Taaveti võidud (1–13)

- Taaveti ametnikud (14–17)

- 19

- Ammonlased solvavad Taaveti käskjalgu (1–5)

- Võit ammonlaste ja süürlaste üle (6–19)

- 20

- Rabba vallutatakse (1–3)

- Vilistite hiiglased tapetakse (4–8)

- 21

- Taaveti väär rahvaloendus (1–6)

- Karistus Jehoovalt (7–17)

- Taavet ehitab altari (18–30)

- 22

- Taaveti ettevalmistused templi ehitamiseks (1–5)

- Taavet annab Saalomonile juhtnööre (6–16)

- Peameestel kästakse Saalomoni aidata (17–19)

- 23

- Taavet jagab leviidid rühmadeks (1–32)

- Aaron ja ta pojad eraldatakse (13)

- 24

- Taavet jagab preestrid 24 rühmaks (1–19)

- Ülejäänud leviidid (20–31)

- 25

- Jumala koja pillimehed ja lauljad (1–31)

- 26

- Väravavalvurite rühmad (1–19)

- Varahoidjad ja teised ametnikud (20–32)

- 27

- Ülemad kuninga teenistuses (1–34)

- 28

- Taaveti kõne templi ehitamisest (1–8)

- Juhendid ja ehitusplaanid Saalomonile (9–21)

- 29

- Annetused templi heaks (1–9)

- Taaveti palve (10–19)

- Rahvas rõõmustab, Saalomoni kuningavõim (20–25)

- Taaveti surm (26–30)

1. Ajaraamat

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

1. Ajaraamat  1 : 1 - 54

ESIMENE AJARAAMAT

1 Aadam,

Sett,

Enos,

2 Keenan,

Mahalalel,

Jered,

3 Eenok,

Metuusala,

Lemek,

4 Noa,

Seem, Haam ja Jaafet.

5 Jaafeti pojad olid Gomer, Maagoog, Madai, Jaavan, Tubal, Mesek ja Tiiras.

6 Gomeri pojad olid Askenas, Riifat ja Toogarma.

7 Jaavani pojad olid Elisaa, Tarsis, Kittim ja Rodanim*.

8 Haami pojad olid Kuus, Mitsraim, Puut ja Kaanan.

9 Kuusi pojad olid Seba, Havila, Sabta, Raema ja Sabteka.

Raema pojad olid Seeba ja Dedan.

10 Kuusile sündis Nimrod, kellest sai esimene vägev mees maa peal.

11 Mitsraimile sündisid Luudim, Anamim, Lehabim, Naftuhim, 12 Patruusim, Kasluhim, kellest põlvnevad vilistid, ja Kaftoorim.

13 Kaananile sündisid tema esmasündinu Siidon ja Heet, 14 samuti põlvnevad temast jebuuslased, emorlased, girgaaslased, 15 hiivlased, arkiilased, siinlased, 16 arvadlased, semarlased ja hamatlased.

17 Seemi pojad olid Eelam, Assur, Arpaksad, Luud, Aram

ning* Uuts, Huul, Geter ja Maas.

18 Arpaksadile sündis Selah ning Selahile sündis Eeber.

19 Eeberile sündis kaks poega. Ühe nimi oli Peleg*, sest tema eluajal jagunes maa*. Tema venna nimi oli Joktan.

20 Joktanile sündisid Almodad, Selef, Hasarmavet, Jerah, 21 Hadoram, Uusal, Dikla, 22 Oobal, Abimael, Seeba, 23 Oofir, Havila ja Joobab. Need kõik olid Joktani pojad.

24 Seem,

Arpaksad,

Selah,

25 Eeber,

Peleg,

Reu,

26 Serug,

Naahor,

Terah,

27 Aabram, see on Aabraham.

28 Aabrahami pojad olid Iisak ja Ismael.

29 Järgnevalt nende järeltulijad. Nebajot, Ismaeli esmasündinu, siis Keedar, Adbeel, Mibsam, 30 Misma, Duuma, Massa, Hadad, Teema, 31 Jetuur, Naafis ja Keedma. Need olid Ismaeli pojad.

32 Aabrahami liignaise Ketuura pojad olid Simran, Joksan, Medan, Midjan, Jisbak ja Suuah.

Joksani pojad olid Seeba ja Dedan.

33 Midjani pojad olid Eefa, Eefer, Hanok, Abiida ja Eldaa.

Kõik need olid Ketuura järeltulijad.

34 Aabrahamile sündis Iisak. Iisaki pojad olid Eesav ja Iisrael.

35 Eesavi pojad olid Eliifas, Reuel, Jeus, Jalam ja Korah.

36 Eliifase pojad olid Teeman, Oomar, Sefo, Gatam, Kenas ja Timna kaudu Amalek.

37 Reueli pojad olid Nahat, Serah, Samma ja Missa.

38 Seiri pojad olid Lootan, Soobal, Sibeon, Ana, Diison, Eeser ja Diisan.

39 Lootani pojad olid Hori ja Hoomam*. Lootani õde oli Timna.

40 Soobali pojad olid Alvan, Maanahat, Eebal, Seefo ja Oonam.

Sibeoni pojad olid Ajja ja Ana.

41 Ana poeg oli Diison.

Diisoni pojad olid Hemdan, Esban, Jitran ja Keran.

42 Eeseri pojad olid Bilhan, Saavan ja Akan.

Diisani pojad olid Uuts ja Aran.

43 Järgmised on kuningad, kes valitsesid Edomimaal, kui iisraellastel polnud veel kuningat. Beori poeg Bela, kelle linna nimi oli Dinhaba. 44 Kui Bela suri, hakkas tema asemel valitsema Joobab, kes oli Bosrast pärit Serahi poeg. 45 Kui Joobab suri, hakkas tema asemel valitsema Huusam teemanlaste maalt. 46 Kui Huusam suri, hakkas tema asemel valitsema Bedadi poeg Hadad, kes alistas Midjani Moabimaal. Tema linna nimi oli Aviit. 47 Kui Hadad suri, hakkas tema asemel valitsema Samla, kes oli pärit Masreekast. 48 Kui Samla suri, hakkas tema asemel valitsema Šaul, kes oli pärit jõeäärsest Rehobotist. 49 Kui Šaul suri, hakkas tema asemel valitsema Akbori poeg Baal-Haanan. 50 Kui Baal-Haanan suri, hakkas tema asemel valitsema Hadad*. Hadadi linna nimi oli Pau ning tema naine oli Mehetabel, Mee-Sahabi tütre Matredi tütar. 51 Lõpuks Hadad suri.

Edomi hõimupealikud olid Timna, Alva, Jetet, 52 Oholibama, Eela, Piinon, 53 Kenas, Teeman, Mibsar, 54 Magdiel ja Iiram. Need olid Edomi hõimupealikud.

^ 1. Ajar. 1:7 1Mo 10:4 Dodanim.

^ 1. Ajar. 1:17 Järgnevad on Arami pojad (1Mo 10:23).

^ 1. Ajar. 1:19 Nimi Peleg tähendab „jagunemine”.

^ 1. Ajar. 1:19 Võib tõlkida ka „maa rahvastik”.

^ 1. Ajar. 1:39 1Mo 36:22 Heemam.

^ 1. Ajar. 1:50 1Mo 36:39 Hadar.

1. Ajaraamat  2 : 1 - 55

2 Iisraeli pojad olid Ruuben, Siimeon, Leevi, Juuda, Issaskar, Sebulon, 2 Daan, Joosep, Benjamin, Naftali, Gaad ja Aaser.

3 Juuda pojad olid Eer, Oonan ja Seela. Need kolm sünnitas talle Suua tütar, kaananlanna. Aga Juuda esmasündinu Eer ei olnud Jehoovale meelepärane ja Jumal surmas ta. 4 Juuda minia Taamar sünnitas Juudale Peretsi ja Serahi. Juudal oli kokku viis poega.

5 Peretsi pojad olid Hesron ja Haamul.

6 Serahi pojad olid Simri, Eetan, Heeman, Kalkol ja Daara. Neid oli kokku viis.

7 Karmi poeg oli Aakar*, kes tõi Iisraeli peale õnnetuse, kuna ei kuuletunud ustavalt käsule, mis puudutas hävitamisele määratut.

8 Eetani poeg oli Asarja.

9 Hesroni pojad olid Jerahmeel, Raam ja Keluubai*.

10 Raamile sündis Amminadab. Amminadabile sündis Nahson, Juuda järeltulijate pealik. 11 Nahsonile sündis Salma, Salmale sündis Boas, 12 Boasele sündis Oobed, Oobedile sündis Iisai. 13 Iisaile sündis esmasündinuna Eliab, teisena Abinadab, kolmandana Simea, 14 neljandana Netaneel, viiendana Raddai, 15 kuuendana Osem ja seitsmendana Taavet. 16 Nende õed olid Seruja ja Abigail. Seruja pojad olid Abisai, Joab ja Asael, need kolm. 17 Abigailile sündis Amaasa, kelle isa oli ismaeliit Jeter.

18 Hesroni pojale Kaalebile sünnitasid poegi tema naine Asuuba ja ka Jeriot. Need on tema pojad: Jeeser, Soobab, Ardon. 19 Kui Asuuba suri, võttis Kaaleb endale naiseks Efrati, kes sünnitas talle Huuri. 20 Huurile sündis Uuri. Uurile sündis Betsaleel.

21 Hiljem heitis Hesron Gileadi isa Maakiri tütre juurde. Ta võttis tema naiseks, kui oli 60-aastane, ja naine sünnitas talle Seguubi. 22 Seguubile sündis Jair; Jairil oli Gileadimaal 23 linna. 23 (Hiljem aga võtsid gesurlased ja süürlased sealsetelt elanikelt ära Havvot-Jairi ühes Kenati ja selle tütarlinnadega*, kokku 60 linna.) Need kõik olid Gileadi isa Maakiri järeltulijad.

24 Pärast seda kui Hesron Kaaleb-Efratas suri, sünnitas tema naine Abija talle Ashuri, Tekoa isa*.

25 Hesroni esmasündinu Jerahmeeli pojad olid esmasündinu Raam, samuti Buuna, Oren, Osem ja Ahija. 26 Jerahmeelil oli ka teine naine, kelle nimi oli Atara. Tema oli Oonami ema. 27 Jerahmeeli esmasündinu Raami pojad olid Maats, Jaamin ja Eeker. 28 Oonami pojad olid Sammai ja Jaada. Sammai pojad olid Naadab ja Abisuur. 29 Abisuuri naine oli Abihail, kes sünnitas talle Ahbani ja Moolidi. 30 Naadabi pojad olid Seled ja Appaim. Seled aga suri lastetuna. 31 Appaimi poeg oli Jisi. Jisi poeg oli Seesan. Seesani järeltulija oli Ahlai. 32 Sammai venna Jaada pojad olid Jeter ja Joonatan. Jeter aga suri lastetuna. 33 Joonatani pojad olid Pelet ja Saasa. Need olid Jerahmeeli järeltulijad.

34 Seesanil polnud poegi, ainult tütred. Tal oli aga egiptlasest sulane Jarha. 35 Seesan andis sulasele Jarhale naiseks oma tütre, kes sünnitas sellele Attai. 36 Attaile sündis Naatan, Naatanile sündis Saabad, 37 Saabadile sündis Eflal, Eflalile sündis Oobed, 38 Oobedile sündis Jehu, Jehule sündis Asarja, 39 Asarjale sündis Heles, Helesele sündis Elaasa, 40 Elaasale sündis Sismai, Sismaile sündis Sallum, 41 Sallumile sündis Jekamja, Jekamjale sündis Elisama.

42 Jerahmeeli venna Kaalebi pojad olid esmasündinu Meesa, kellele sündis Siif, samuti Hebroni isa Maaresa pojad. 43 Hebroni pojad olid Korah, Tappuah, Rekem ja Sema. 44 Semale sündis Jorkoami isa Raham. Rekemile sündis Sammai. 45 Sammai poeg oli Maon, kes oli Beet-Suuri isa. 46 Kaalebi liignaine Eefa sünnitas Haarani, Moosa ja Gaasese. Haaranile sündis Gaases. 47 Jahdai pojad olid Regem, Jootam, Geesan, Peelet, Eefa ja Saaf. 48 Kaalebi liignaine Maaka sünnitas Seberi ja Tirhana. 49 Ta sünnitas ka Madmanna isa Saafi ning samuti Seva, kes oli Makbeena ja Giibea isa. Kaalebi tütar oli Aksa. 50 Need olid Kaalebi järeltulijad.

Efrata esmasündinu Huuri pojad olid Kirjat-Jearimi isa Soobal, 51 Petlemma isa Salma ja Beet-Gaaderi isa Haaref. 52 Kirjat-Jearimi isa Soobali pojad olid Haroe ja pooled manahlased. 53 Kirjat-Jearimi suguvõsad olid jeterlased, puudid, sumatlased ja misrailased. Neist põlvnesid soratlased ja estaollased. 54 Salma järeltulijad olid Petlemma, Netofa, Atrot-Beet-Joabi ja pooled Maanahati elanikud ning ka Sora elanikud. 55 Jabeses elavate kirjutajate suguvõsad olid tiratlased, simatlased ja suukatlased. Need olid keenlased, kes põlvnesid reekablaste esiisast Hammatist.

^ 1. Ajar. 2:7 Nimi Aakar tähendab „õnnetusetooja”. Jos 7:1, 18 Aakan.

^ 1. Ajar. 2:9 Salmides 18, 19, 42 Kaaleb.

^ 1. Ajar. 2:23 Võib tõlkida ka „ümberkaudsete linnadega”.

^ 1. Ajar. 2:24 Mõned nimed selles peatükis võivad viidata paikadele, mitte inimestele. „Isa” võib sellistel juhtudel tähendada „rajaja” või „asustaja”.

1. Ajaraamat  3 : 1 - 24

3 Need olid Taaveti pojad, kes sündisid talle Hebronis: esmasündinu Amnon, jisreellanna Ahinoami poeg, teine poeg Taaniel*, karmellanna Abigaili poeg, 2 kolmas Absalom, Gesuri kuninga Talmai tütre Maaka poeg, neljas Adonija, Haggiti poeg, 3 viies Sefatja, Abitali poeg, kuues Jitream, Taaveti naise Egla poeg. 4 Need kuus sündisid talle Hebronis, kus ta valitses seitse aastat ja kuus kuud. Jeruusalemmas valitses ta 33 aastat.

5 Jeruusalemmas sündisid talle Simea, Soobab, Naatan ja Saalomon — neli poega, kelle ema oli Ammieli* tütar Batseba — 6 ning veel üheksa poega: Jibhar, Elisama,* Elifelet, 7 Noga, Nefeg, Jaafia, 8 Elisama, Eljada ja Elifelet. 9 Need kõik olid Taaveti pojad ja peale nende olid tal veel liignaiste pojad. Nende õde oli Taamar.

10 Saalomoni poeg oli Rehabeam, kelle poeg oli Abija, kelle poeg oli Aasa, kelle poeg oli Joosafat, 11 kelle poeg oli Jooram, kelle poeg oli Ahasja, kelle poeg oli Joas, 12 kelle poeg oli Amasja, kelle poeg oli Asarja, kelle poeg oli Jootam, 13 kelle poeg oli Aahas, kelle poeg oli Hiskija, kelle poeg oli Manasse, 14 kelle poeg oli Aamon, kelle poeg oli Joosija. 15 Joosija pojad olid esmasündinu Joohanan, teine poeg Joojakim, kolmas Sidkija ja neljas Sallum. 16 Joojakimi poeg oli Jekonja, kelle poeg oli Sidkija. 17 Jekonja pojad, kes sündisid talle vangipõlve ajal, olid Sealtiel, 18 Malkiram, Pedaja, Senassar, Jekamja, Hoosama ja Nedabja. 19 Pedaja pojad olid Serubbaabel ja Simei. Serubbaabeli pojad olid Mesullam ja Hananja (nende õde oli Selomit), 20 samuti need viis: Hasuba, Ohel, Berekja, Hasadja ja Juusab-Hesed. 21 Hananja pojad olid Pelatja ja Jesaaja. Jesaaja poeg oli Refaja, Refaja poeg oli Arnan, Arnani poeg oli Obadja, Obadja poeg oli Sekanja, 22 Sekanja pojad olid Semaja ning selle pojad Hattus, Jigal, Baariah, Nearja ja Saafat — kokku kuus. 23 Nearja pojad olid Eljoenai, Hiskia ja Asrikam — kokku kolm. 24 Eljoenai pojad olid Hoodavja, Eljasib, Pelaja, Akkub, Joohanan, Delaja ja Anani — kokku seitse.

^ 1. Ajar. 3:1 2Sa 3:3 Kileab.

^ 1. Ajar. 3:5 2Sa 11:3 Eliam.

^ 1. Ajar. 3:6 2Sa 5:15 ja 1Aj 14:5 Elisua.

1. Ajaraamat  4 : 1 - 43

4 Juuda pojad olid Perets, Hesron, Karmi, Huur ja Soobal. 2 Soobali pojale Reajale sündis Jahat. Jahatile sündisid Ahumai ja Lahad. Neist põlvnesid soratlased. 3 Need olid Etami isa* pojad: Jisreel, Jisma, Jidbas (nende õde oli Haslelponi), 4 Gedoori isa Penuel ja Huusa isa Eeser. Need olid Huuri, Efrata esmasündinu ja Petlemma isa pojad. 5 Tekoa isal Ashuril oli kaks naist, Hela ja Naara. 6 Naara sünnitas talle Ahussami, Heeferi, Teemeni ja Ahastari. Need olid Naara pojad. 7 Hela pojad olid Seret, Jishar ja Etnan. 8 Koosile sündisid Aanub ja Sobeeba ning temast põlvnesid Haarumi poja Aharheli suguvõsad.

9 Jabes oli lugupeetum kui tema vennad. Ema oli talle nimeks pannud Jabes*, öeldes: „Ma olen ta valuga ilmale toonud.” 10 Jabes hüüdis Iisraeli Jumala poole: „Oh kui sa mind õnnistaksid ning laiendaksid mu maa piire, kui su käsi oleks minuga ja kui sa hoiaksid mind õnnetuse eest, nii et see ei teeks mulle kahju!” Ja Jumal tegi, nagu ta palus.

11 Suuha vennale Keluubile sündis Mehir, kes oli Estoni isa. 12 Estonile sündisid Beet-Raafa, Paaseah ja Tehinna, kes oli Iir-Nahase isa. Need olid Reeka elanikud. 13 Kenase pojad olid Otniel ja Seraja. Otnieli poeg oli Hatat. 14 Meonotaile sündis Ofra. Serajale sündis Joab, Ge-Harasimi isa. Ge-Harasim* sai nime selle järgi, et selle elanikud olid käsitöölised.

15 Jefunne poja Kaalebi pojad olid Iiru, Eela ja Naam. Eela poeg oli Kenas. 16 Jehalleleeli pojad olid Siif, Siifa, Tiirja ja Asareel. 17 Esraa pojad olid Jeter, Mered, Eefer ja Jaalon. Ja naine* tõi ilmale Mirjami, Sammai ja Jisbahi, Estemoa isa. 18 (Meredi juuditarist naine sünnitas Gedoori isa Jaredi, Sooko isa Heberi ja Saanoahi isa Jekutieli.) Need olid Meredi pojad, kelle sünnitas talle vaarao tütar Bitja.

19 Hoodija naise, Nahama õe pojad olid garmlaste Keila isad ja maakatlane Estemoa. 20 Simoni pojad olid Amnon, Rinna, Ben-Haanan ja Tiilon. Jisi pojad olid Soohet ja Ben-Soohet.

21 Juuda poja Seela pojad olid Leeka isa Eer, Maaresa isa Laeda, peene kanga kudujate suguvõsad, kes olid Asbea soost, 22 Jookim, Koseba elanikud, Jooas ja Saaraf, kes võtsid endale naiseks moablannad, ning Jasuubi-Lehem. (Need andmed on vanadest nimekirjadest.) 23 Need olid pottsepad, Netaimi ja Gedera elanikud. Seal nad elasid ja olid kuninga teenistuses.

24 Siimeoni pojad olid Nemuel, Jaamin, Jaarib, Serah ja Šaul, 25 kelle poeg oli Sallum, kelle poeg oli Mibsam, kelle poeg oli Misma. 26 Misma poeg oli Hammuel, kelle poeg oli Sakkur, kelle poeg oli Simei. 27 Simeil oli 16 poega ja 6 tütart, kuid tema vendadel polnud palju poegi. Ühelgi nende suguvõsal ei olnud nii palju järeltulijaid kui Juudal. 28 Nad elasid Beer-Sebas, Mooladas, Hasar-Suualis, 29 Billas, Esemis, Tooladis, 30 Betuelis, Hormas, Siklagis, 31 Beet-Markabotis, Hasar-Suusimis, Beet-Biris ja Saaraimis. Need linnad kuulusid neile Taaveti valitsusajani.

32 Nende elupaigad olid ka Etam, Ain, Rimmon, Token ja Aasan — viis linna 33 koos ümberkaudsete asulatega, mis ulatusid Baalini. Need olid nende elukohad ja suguvõsanimekirjad. 34 Siimeoni järeltulijad olid veel Mesobab, Jamlek, Amasja poeg Joosa, 35 Joel ja Jehu, kes oli Aasieli poja Seraja poja Joosibja poeg, 36 ning Eljoenai, Jaakoba, Jesohaja, Asaja, Adiel, Jesimiel, Benaja 37 ja Tsiisa, kes oli Semaja poja Siimri poja Jedaja poja Alloni poja Sifi poeg. 38 Need nimepidi mainitud olid oma suguvõsade pealikud ning nende esiisade sugu aina kasvas. 39 Oma karjadele karjamaid otsides liikusid nad Gedoori poole kuni oru idaküljeni. 40 Viimaks leidsid nad lopsakad ja head karjamaad. See maa oli avar ja seal valitses rahu. Varem elasid seal hamiidid. 41 Kõik nimeliselt mainitud tulid sinna Juuda kuninga Hiskija päevil ning kiskusid maha hamiitide ja meunlaste telgid ning hävitasid nad täielikult, ja nii on see jäänud tänini. Nad asusid ise sinna elama, sest leidsid sealt oma karjadele karjamaad.

42 Siimeonlastest läks 500 meest Seiri mäestikku. Nende peameesteks olid Jisi pojad Pelatja, Nearja, Refaja ja Ussiel. 43 Nad tapsid järelejäänud amalekid ning elavad seal ise tänase päevani.

^ 1. Ajar. 4:3 Mõned nimed selles peatükis võivad viidata paikadele, mitte inimestele. „Isa” võib sellistel juhtudel tähendada „rajaja” või „asustaja”.

^ 1. Ajar. 4:9 Nimi Jabes võib olla seotud heebrea sõnaga, mis tähendab „valu”.

^ 1. Ajar. 4:14 Nimi Ge-Harasim tähendab „käsitööliste org”.

^ 1. Ajar. 4:17 Viitab ilmselt salmis 18 mainitud Bitjale.

1. Ajaraamat  5 : 1 - 26

5 Siin on kirjas Iisraeli esmasündinu Ruubeni pojad. Ruuben oli esmasündinu, ent kuna ta rüvetas oma isa voodi, anti tema esmasünniõigus Iisraeli poja Joosepi poegadele ning teda ei kantud suguvõsanimekirja kui esmasünniõigusega poega. 2 Kuigi Juuda oli oma vendadest vägevam ning temast põlvnes valitseja, läks esmasünniõigus Joosepile. 3 Iisraeli esmasündinu Ruubeni pojad olid Hanok, Pallu, Hesron ja Karmi. 4 Joeli poeg oli Semaja, kelle poeg oli Goog, kelle poeg oli Simei, 5 kelle poeg oli Miika, kelle poeg oli Reaja, kelle poeg oli Baal, 6 kelle poeg oli ruubenlaste pealik Beraa, kelle Assüüria kuningas Tiglatpilesar pagendusse viis. 7 Beraa vennad, kes kanti suguvõsanimekirja suguvõsade kaupa, olid peamees Jeiel ning Sakarja 8 ja Bela, kes oli Joeli poja Sema poja Aasase poeg. Bela soole kuulus maa Aroerist kuni Nebo ja Baal-Meonini. 9 Ida pool asustasid nad maa kuni Eufrati ääres laiuva kõrbeni, sest nende karjad olid Gileadimaal jõudsalt kasvanud. 10 Sauli päevil sõdisid nad hagrilastega, alistasid need ning asusid elama nende telkidesse kogu sellele maale, mis jääb Gileadist ida poole.

11 Nende kõrval Baasanimaal kuni Salkani elasid Gaadi järeltulijad. 12 Nende peamees Baasanis oli Joel, temast järgmine mees oli Saafam, siis Jaenai ja Saafat. 13 Nende suguvennad olid ka Miikael, Mesullam, Seeba, Joorai, Jaekan, Tsiia ja Eeber — kokku seitse. 14 Need olid selle Abihaili pojad, kes oli Buusi poja Jahdo poja Jesisai poja Miikaeli poja Gileadi poja Jaaroahi poja Huri poeg. 15 Nende suguvõsa peamees oli Ahi, kes oli Guuni poja Abdieli poeg. 16 Nad elasid Gileadis, Baasanis ja sealsetes tütarlinnades ning kõigil Saaroni karjamaadel kogu nende ulatuses. 17 Nad kõik kanti suguvõsanimekirja Juuda kuninga Jootami ja Iisraeli kuninga Jerobeami* päevil.

18 Ruubenlaste, gaadlaste ja poole manasselaste suguharu ühisarmees oli 44 760 kilpide ja mõõkadega relvastatud vaprat sõjameest, osavat vibumeest, kes olid õppinud sõdima. 19 Nad sõdisid hagrilaste, Jetuuri, Naafise ja Noodabi vastu. 20 Sõjas palusid nad abi Jumalalt ja saidki seda, nii et hagrilased koos kõigi oma toetajatega anti nende kätte. Jumal võttis nende anumist kuulda, kuna nad lootsid tema peale. 21 Nad võtsid ära nende kariloomad: 50 000 kaamelit, 250 000 lammast ja 2000 eeslit. Lisaks võtsid nad vangi 100 000 inimest. 22 Sõjas langes palju rahvast, sest see oli Jumala võitlus. Nad jäid elama hagrilaste maale kuni pagendamiseni.

23 Pool manasselaste suguharu elas maa-alal, mis ulatus Baasanimaast kuni Baal-Hermoni, Seniiri ja Hermoni mäeni. Neid oli väga palju. 24 Need olid nende suguvõsade peamehed: Eefer, Jisi, Eliel, Asrieel, Jeremija, Hoodavja ja Jahdiel — vaprad sõjamehed, kuulsad mehed ja suguvõsade peamehed. 25 Aga nad polnud ustavad oma esiisade Jumalale, vaid käisid hoora kombel nende rahvaste jumalate järel, kelle Jumal oli nende eest hävitanud. 26 Seepärast pani Iisraeli Jumal Assüüria kuninga Puuli, see on Tiglatpilesari südamesse mõtte ruubenlased, gaadlased ja pool manasselaste suguharu pagendusse viia. See viis nad Halahisse, Haaborisse, Haarasse ja Goosani jõe äärde, kus nad on tänase päevani.

^ 1. Ajar. 5:17 Jerobeam II.

1. Ajaraamat  6 : 1 - 81

6 Leevi pojad olid Geerson, Kehat ja Merari. 2 Kehati pojad olid Amram, Jishar, Hebron ja Ussiel. 3 Amrami pojad olid Aaron ja Mooses ning tema tütar oli Mirjam. Aaroni pojad olid Naadab, Abihu, Eleasar ja Iitamar. 4 Eleasarile sündis Piinehas, Piinehasele sündis Abisuua, 5 Abisuuale sündis Bukki, Bukkile sündis Ussi, 6 Ussile sündis Serahja, Serahjale sündis Merajot, 7 Merajotile sündis Amarja, Amarjale sündis Ahituub, 8 Ahituubile sündis Saadok, Saadokile sündis Ahimaats, 9 Ahimaatsile sündis Asarja, Asarjale sündis Joohanan, 10 Joohananile sündis Asarja. Tema teenis preestrina kojas, mille Saalomon Jeruusalemma ehitas.

11 Asarjale sündis Amarja, Amarjale sündis Ahituub, 12 Ahituubile sündis Saadok, Saadokile sündis Sallum, 13 Sallumile sündis Hilkija, Hilkijale sündis Asarja, 14 Asarjale sündis Seraja, Serajale sündis Joosadak. 15 Joosadak viidi pagendusse, kui Jehoova lasi Nebukadnetsaril Juuda ja Jeruusalemma pagendusse viia.

16 Leevi pojad olid Geersom*, Kehat ja Merari. 17 Geersomi pojad olid Libni ja Simei. 18 Kehati pojad olid Amram, Jishar, Hebron ja Ussiel. 19 Merari pojad olid Mahli ja Muusi.

Järgmised on leviitide suguvõsad nende esiisade järgi. 20 Geersomi poeg oli Libni, kelle poeg oli Jahat, kelle poeg oli Simma, 21 kelle poeg oli Joah, kelle poeg oli Iddo, kelle poeg oli Serah, kelle poeg oli Jeatrai. 22 Kehati poeg oli Amminadab, kelle poeg oli Korah, kelle pojad olid Assir, 23 Elkana ja Ebjasaf. Ebjasafi poeg oli Assir, 24 kelle poeg oli Tahat, kelle poeg oli Uuriel, kelle poeg oli Ussija, kelle poeg oli Šaul. 25 Elkana pojad olid Amaasai ja Ahimoot. 26 Elkana poeg oli Soofai, kelle poeg oli Nahat, 27 kelle poeg oli Eliab, kelle poeg oli Jeroham, kelle poeg oli Elkana. 28 Saamueli pojad olid esmasündinu Joel ja teine poeg Abija. 29 Merari poeg oli Mahli, kelle poeg oli Libni, kelle poeg oli Simei, kelle poeg oli Ussa, 30 kelle poeg oli Simea, kelle poeg oli Haggija, kelle poeg oli Asaja.

31 Järgmised on mehed, kelle Taavet pani Jehoova kotta laulmist juhatama, kui laegas oli sinna viidud. 32 Nad vastutasid laulmise eest telkpühamu, see on kogudusetelgi ees, kuni Saalomon ehitas Jeruusalemma Jehoova koja. Nad tegid, mis neile ülesandeks anti. 33 Järgmised mehed teenisid koos oma poegadega. Kehatlasest laulja Heeman, kes oli Joeli poeg; Joel oli Saamueli poeg, 34 Saamuel oli Elkana poeg, Elkana oli Jerohami poeg, Jeroham oli Elieli poeg, Eliel oli Tooahi poeg, 35 Tooah oli Suufi poeg, Suuf oli Elkana poeg, Elkana oli Mahati poeg, Mahat oli Amaasai poeg, 36 Amaasai oli Elkana poeg, Elkana oli Joeli poeg, Joel oli Asarja poeg, Asarja oli Sefanja poeg, 37 Sefanja oli Tahati poeg, Tahat oli Assiri poeg, Assir oli Ebjasafi poeg, Ebjasaf oli Korahi poeg, 38 Korah oli Jishari poeg, Jishar oli Kehati poeg, Kehat oli Leevi poeg, Leevi oli Iisraeli poeg.

39 Heemanist paremal pool seisis tema suguvend Aasaf, kes oli Berekja poeg; Berekja oli Simea poeg, 40 Simea oli Miikaeli poeg, Miikael oli Baaseja poeg, Baaseja oli Malkija poeg, 41 Malkija oli Etni poeg, Etni oli Serahi poeg, Serah oli Adaja poeg, 42 Adaja oli Eetani poeg, Eetan oli Simma poeg, Simma oli Simei poeg, 43 Simei oli Jahati poeg, Jahat oli Geersomi poeg, Geersom oli Leevi poeg.

44 Heemanist vasakul pool olid nende suguvenna Merari järeltulijad. Seal oli Eetan, kes oli Kisi poeg; Kisi oli Abdi poeg, Abdi oli Malluki poeg, 45 Malluk oli Hasabja poeg, Hasabja oli Amasja poeg, Amasja oli Hilkija poeg, 46 Hilkija oli Amsi poeg, Amsi oli Baani poeg, Baani oli Semeri poeg, 47 Semer oli Mahli poeg, Mahli oli Muusi poeg, Muusi oli Merari poeg, Merari oli Leevi poeg.

48 Nende vennad leviidid olid määratud täitma igasuguseid ülesandeid telkpühamus, Jumala kojas. 49 Aaron ja tema pojad lasid põletusohvrialtarilt ja suitsutusaltarilt ohvrisuitsu tõusta ning täitsid kõiki ülesandeid, mis olid seotud väga pühade asjadega, toimetades Iisraeli eest lepitust, nagu jumalamees Mooses neid oli käskinud. 50 Need on Aaroni järeltulijad: tema poeg oli Eleasar, kelle poeg oli Piinehas, kelle poeg oli Abisuua, 51 kelle poeg oli Bukki, kelle poeg oli Ussi, kelle poeg oli Serahja, 52 kelle poeg oli Merajot, kelle poeg oli Amarja, kelle poeg oli Ahituub, 53 kelle poeg oli Saadok, kelle poeg oli Ahimaats.

54 Siin on kirjas Aaroni poegade asulad laagripaikade järgi neile kuuluval maa-alal. Aaroni poegadele kehatlaste suguvõsast langes esimene liisk 55 ning neile anti Juudamaal Hebron ja seda ümbritsevad karjamaad. 56 Aga linna maavaldused ja asulad anti Jefunne pojale Kaalebile. 57 Aaroni järeltulijatele anti pelgulinnad*, Hebron, samuti Libna ja selle karjamaad ning Jattir ja Estemoa ja nende karjamaad, 58 Hiiles ja selle karjamaad, Debir ja selle karjamaad, 59 Aasan ja selle karjamaad ning Beet-Semes ja selle karjamaad. 60 Benjamini suguharult said nad Geba ja selle karjamaad, Aalemeti ja selle karjamaad ning Anatoti ja selle karjamaad. Ühtekokku oli nende suguvõsadel 13 linna.

61 Ülejäänud kehatlased said ühe teise suguharu suguvõsalt ja poolelt Manasse suguharult liisuga 10 linna.

62 Geersomlaste suguvõsad said Issaskari suguharult, Aaseri suguharult, Naftali suguharult ja poolelt Manasse suguharult Baasanis 13 linna.

63 Merarlaste suguvõsad said Ruubeni suguharult, Gaadi suguharult ja Sebuloni suguharult liisuga 12 linna.

64 Nii andsid iisraellased leviitidele linnu koos nende juurde kuuluvate karjamaadega. 65 Ka Juuda suguharu, Siimeoni suguharu ja Benjamini suguharu andsid neile liisku heites nimeliselt mainitud linnad.

66 Mõned kehatlaste suguvõsad said endale linnu Efraimi suguharult. 67 Neile anti pelgulinnad*, Sekem ja selle karjamaad Efraimi mägismaal, samuti anti neile Geser ja selle karjamaad, 68 Jokmeam ja selle karjamaad, Beet-Hooron ja selle karjamaad, 69 Ajjalon ja selle karjamaad ning Gat-Rimmon ja selle karjamaad. 70 Ülejäänud kehatlased said poolelt Manasse suguharult Aaneri ja selle karjamaad ning Bileami ja selle karjamaad.

71 Geersomlased said poolelt Manasse suguharult Baasanis Golani ja selle karjamaad ning Astaroti ja selle karjamaad. 72 Issaskari suguharult said nad Kedese ja selle karjamaad, Daberati ja selle karjamaad, 73 Raamoti ja selle karjamaad ning Aanemi ja selle karjamaad. 74 Aaseri suguharult said nad Maasali ja selle karjamaad, Abdoni ja selle karjamaad, 75 Huukoki ja selle karjamaad ning Rehobi ja selle karjamaad. 76 Naftali suguharult said nad Galileas Kedese ja selle karjamaad, Hammoni ja selle karjamaad ning Kirjataimi ja selle karjamaad.

77 Ülejäänud merarlased said Sebuloni suguharult Rimmono ja selle karjamaad ning Taabori ja selle karjamaad. 78 Jordani piirkonnas Jeeriko lähedal, Jordanist ida pool, said nad Ruubeni suguharult kõrbes asuva Beseri ja selle karjamaad, Jahase ja selle karjamaad, 79 Kedemoti ja selle karjamaad ning Meefati ja selle karjamaad. 80 Gaadi suguharult said nad Gileadis Raamoti ja selle karjamaad, Mahanaimi ja selle karjamaad, 81 Hesboni ja selle karjamaad ning Jaaseri ja selle karjamaad.

^ 1. Ajar. 6:16 Salmis 1 Geerson.

^ 1. Ajar. 6:57 Teine võimalik tähendus: „pelgulinn” (vrd Jos 21:13).

^ 1. Ajar. 6:67 Teine võimalik tähendus: „pelgulinn” (vrd Jos 21:21).

1. Ajaraamat  7 : 1 - 40

7 Issaskari pojad olid Toola, Puua, Jaasub ja Simron — kokku neli. 2 Toola pojad olid Ussi, Refaja, Jeriel, Jahmai, Jibsam ja Semuel, kes olid suguvõsade peamehed. Toola järeltulijad olid vaprad sõjamehed. Taaveti päevil oli neid 22 600. 3 Ussi järeltulijad olid Jisrahja ning Jisrahja pojad Miikael, Obadja, Joel ja Jissia — kõik viis olid peamehed. 4 Ja koos nendega oli nende suguvõsadest, nende järeltulijatest, sõjaväes 36 000 meest, sest nende suguvõsades oli palju naisi ja poegi. 5 Nende vennad kõigist Issaskari suguvõsadest olid vaprad sõjamehed. Suguvõsanimekirjas oli neid kokku 87 000.

6 Benjamini pojad olid Bela, Beker ja Jediael — kokku kolm. 7 Bela pojad olid Esbon, Ussi, Ussiel, Jerimot ja Iiri — kokku viis. Need olid suguvõsade peamehed, vaprad sõjamehed. Nende suguvõsanimekirjas oli 22 034 meest. 8 Bekeri pojad olid Semiira, Jooas, Elieser, Eljoenai, Omri, Jeremot, Abija, Anatot ja Aalemet. Kõik need olid Bekeri pojad. 9 Nende suguvõsanimekirjas oli 20 200 meest, vaprat sõjameest, üles kirjutatud nende suguvõsade peameeste kaupa. 10 Jediaeli poeg oli Bilhan. Bilhani pojad olid Jeus, Benjamin, Eehud, Kenaana, Seetan, Tarsis ja Ahisahar. 11 Kõik need olid Jediaeli pojad nende suguvõsade peameeste kaupa, 17 200 vaprat sõjameest, kes olid valmis sõtta minema.

12 Iiri pojad olid Suppim ja Huppim. Aheri järeltulijad olid husimlased.

13 Naftali pojad olid Jahsiel, Guuni, Jetser ja Sallum*, kes olid Billa järeltulijad.

14 Manasse poeg oli Asriel, kelle tõi ilmale tema süürlannast liignaine. (See sünnitas ka Gileadi isa Maakiri. 15 Maakir võttis naise Huppimile ja Suppimile. Tema õde oli Maaka.) Veel üks tema järeltulija oli Selofhad, aga Selofhadil olid ainult tütred. 16 Maakiri naine Maaka tõi ilmale poja ja pani talle nimeks Peres. Perese venna nimi oli Sares, kelle pojad olid Uulam ja Rekem. 17 Uulami poeg oli Bedan. Need olid Manasse poja Maakiri poja Gileadi järeltulijad. 18 Gileadi õde oli Moleket. See tõi ilmale Ishodi, Abieseri ja Mahla. 19 Semida pojad olid Ahjan, Sekem, Likhi ja Aniam.

20 Efraimi poeg oli Suutelah, kelle poeg oli Bered, kelle poeg oli Tahat, kelle poeg oli Elaada, kelle poeg oli Tahat, 21 kelle poeg oli Saabad, kelle poeg oli Suutelah. Efraimi pojad olid ka Eeser ja Elead, kelle tapsid sel maal sündinud Gati mehed, kes tulid nende kariloomi ära võtma. 22 Nende isa Efraim leinas neid pikka aega ja tema vennad tulid teda lohutama. 23 Hiljem heitis Efraim oma naise juurde ning see jäi lapseootele ja tõi ilmale poja. Efraim pani talle nimeks Berija*, sest ta naine sünnitas tema ajal, kui peret oli tabanud õnnetus. 24 Tema* tütar oli Seera, kes ehitas alumise ja ülemise Beet-Hooroni ning Ussen-Seera. 25 Tema järeltulijad olid ka Refah ja Reesef. Reesefi poeg oli Telah, kelle poeg oli Tahan, 26 kelle poeg oli Laedan, kelle poeg oli Ammihud, kelle poeg oli Elisama, 27 kelle poeg oli Nuun, kelle poeg oli Joosua.

28 Neile kuulusid ja nende elupaikadeks olid Peetel ja selle tütarlinnad, idas Naaran ning läänes Geser ja selle tütarlinnad, lisaks Sekem ja selle tütarlinnad kuni Ajja* ja selle tütarlinnadeni, 29 Manasse järeltulijate maa-ala kõrval asuv Beet-Sean ja selle tütarlinnad, Taanak ja selle tütarlinnad, Megiddo ja selle tütarlinnad ning Door ja selle tütarlinnad. Neis linnades elasid Iisraeli poja Joosepi järeltulijad.

30 Aaseri pojad olid Jimna, Jisva, Jisvi ja Berija ning nende õde oli Saarah. 31 Berija pojad olid Heber ja Malkiel, kes oli Birsaiti isa. 32 Heberile sündisid Jaflet, Soomer ja Hootam ning nende õde Suua. 33 Jafleti pojad olid Paasak, Bimhal ja Asvat. Need olid Jafleti pojad. 34 Semeri* pojad olid Ahi, Rohga, Hubba ja Aram. 35 Tema venna Heelemi* pojad olid Soofah, Imna, Seeles ja Aamal. 36 Soofahi pojad olid Suah, Harnefer, Suual, Beri, Jimra, 37 Beser, Hood, Sama, Silsa, Jitran ja Beera. 38 Jeteri pojad olid Jefunne, Pispa ja Ara. 39 Ulla pojad olid Aarah, Hanniel ja Risja. 40 Need kõik olid Aaseri pojad, suguvõsade peamehed, valitud ja vaprad sõjamehed, pealike peamehed. Nende suguvõsanimekirjas oli kokku 26 000 sõjameest.

^ 1. Ajar. 7:13 1Mo 46:24 ja 4Mo 26:49 Sillem.

^ 1. Ajar. 7:23 Nimi Berija tähendab „õnnetuses”.

^ 1. Ajar. 7:24 Võib viidata kas Efraimile või Berijale.

^ 1. Ajar. 7:28 Teine võimalik tähendus: „Gaza”; mitte Vilistimaal asuv Gaza, mis anti Juudale.

^ 1. Ajar. 7:34 Salmis 32 Soomer.

^ 1. Ajar. 7:35 Ilmselt sama kes Hootam salmis 32.

1. Ajaraamat  8 : 1 - 40

8 Benjaminile sündis esmasündinuna Bela, teisena Asbel, kolmandana Ahrah, 2 neljandana Nooha ja viiendana Raafa. 3 Bela pojad olid Addar, Geera, Abihuud, 4 Abisuua, Naaman, Ahoah, 5 Geera, Sefufan ja Huuram. 6 Need on Eehudi pojad, Gebas elavate suguvõsade peamehed, kes viidi Maanahatti pagendusse: 7 Naaman, Ahija ning Geera, kes viis nad pagendusse. Geerale sündisid Uusa ja Ahihud. 8 Saharaimile sündisid lapsed Moabimaal pärast seda, kui ta oli moabiidid ära ajanud; tema naised olid Husim ja Baara*. 9 Tema naine Hodes sünnitas talle Joobabi, Sibia, Meesa, Malkami, 10 Jeutsi, Sakja ja Mirma. Need olid tema pojad, suguvõsade peamehed.

11 Husim sünnitas talle Abituubi ja Elpaali. 12 Elpaali pojad olid Eeber, Misam, Semed, kes ehitas Oono ning Loodi ja selle tütarlinnad, 13 ning ka Berija ja Sema. Nemad olid Ajjalonis elavate suguvõsade peamehed ja ajasid ära Gati elanikud. 14 Ahjo, Saasak, Jeremot, 15 Sebadja, Arad, Eeder, 16 Miikael, Jispa ja Jooha olid Berija pojad. 17 Sebadja, Mesullam, Hiski, Heber, 18 Jismerai, Jislia ja Joobab olid Elpaali pojad. 19 Jaakim, Sikri, Sabdi, 20 Elienai, Silletai, Eliel, 21 Adaja, Beraaja ja Simrat olid Simei pojad. 22 Jispan, Eeber, Eliel, 23 Abdon, Sikri, Haanan, 24 Hananja, Eelam, Antotija, 25 Jifdeja ja Penuel olid Saasaki pojad. 26 Samserai, Seharja, Atalja, 27 Jaaresja, Eelija ja Sikri olid Jerohami pojad. 28 Need olid suguvõsade peamehed nende põlvnemise järgi. Need pealikud elasid Jeruusalemmas.

29 Gibeoni isa* Jeiel elas Gibeonis, tema naine oli Maaka. 30 Tema pojad olid esmasündinu Abdon, samuti Tsuur, Kiis, Baal, Naadab, 31 Gedoor, Ahjo ja Seker. 32 Miklotile sündis Siimea. Nad elasid koos oma vendadega Jeruusalemmas, oma teiste vendade lähedal.

33 Neerile sündis Kiis, Kiisile sündis Saul, Saulile sündisid Joonatan, Malkisuua, Abinadab ja Esbaal*. 34 Joonatani poeg oli Meribbaal* ja Meribbaalile sündis Miika. 35 Miika pojad olid Piiton, Melek, Tarea ja Aahas. 36 Aahasele sündis Joadda, Joaddale sündisid Aalemet, Asmavet ja Simri. Simrile sündis Moosa, 37 Moosale sündis Binea, kelle poeg oli Rafa, kelle poeg oli Elaasa, kelle poeg oli Aasel. 38 Aaselil oli kuus poega ja nende nimed olid Asrikam, Bokeru, Ismael, Searja, Obadja ja Haanan. Kõik need olid Aaseli pojad. 39 Tema venna Eeseki pojad olid esmasündinu Uulam, teine poeg Jeus, kolmas Elifelet. 40 Uulami pojad olid vaprad sõjamehed, osavad vibumehed. Neil oli palju poegi ja pojapoegi, kokku 150. Kõik need olid Benjamini järeltulijad.

^ 1. Ajar. 8:8 Teine võimalik tähendus: „pärast seda, kui ta oli oma naised Husimi ja Baara ära saatnud”.

^ 1. Ajar. 8:29 Võib tõlkida ka „rajaja” või „asustaja”.

^ 1. Ajar. 8:33 Teise nimega Iisboset.

^ 1. Ajar. 8:34 Teise nimega Mefiboset.

1. Ajaraamat  9 : 1 - 44

9 Kõik iisraellased kanti suguvõsanimekirja ja nad on kirjas „Iisraeli kuningate raamatus”. Aga Juuda viidi oma ustavusetuse pärast Babüloni pagendusse. 2 Esimestena tulid oma linnadesse tagasi osa iisraellasi, preestrid, leviidid ja templiabilised. 3 Jeruusalemmas elas Juuda, Benjamini, Efraimi ja Manasse järeltulijaid. 4 Seal elas Uutai, kes oli Ammihudi poeg; Ammihud oli Omri poeg, Omri oli Imri poeg, Imri oli Baani poeg, Juuda poja Peretsi järeltulijaid. 5 Seelalastest elas seal esmasündinu Asaja ja tema pojad 6 ning Serahi poegadest Jeuel ja nende 690 venda.

7 Benjamini järeltulijatest elasid seal Sallu, kes oli Mesullami, kes oli Hoodavja, kes oli Hassenua poeg; 8 Jibneja, kes oli Jerohami poeg; Eela, kes oli Ussi, kes oli Mikri poeg; Mesullam, kes oli Sefatja, kes oli Reueli, kes oli Jibnija poeg. 9 Nende vendi, kes olid põlvnemise järgi kirja pandud, oli 956. Kõik need mehed olid oma suguvõsade peamehed.

10 Preestritest elasid seal Jedaja, Jehojarib, Jaakin ja 11 Asarja, kes oli Hilkija, kes oli Mesullami, kes oli Saadoki, kes oli Merajoti, kes oli Jumala koja ülema Ahituubi poeg; 12 Adaja, kes oli Jerohami, kes oli Pashuri, kes oli Malkija poeg; Maesai, kes oli Adieli, kes oli Jahsera, kes oli Mesullami, kes oli Mesillemiti, kes oli Immeri poeg; 13 samuti nende vennad, suguvõsade peamehed, 1760 tublit meest, kes olid Jumala koja teenistuses.

14 Leviitidest elasid seal Semaja, kes oli Hassubi, kes oli Asrikami, kes oli Hasabja poeg Merari järeltulijatest; 15 Bakbakar, Heeres, Gaalal ja Mattanja, kes oli Mika, kes oli Sikri, kes oli Aasafi poeg; 16 Obadja, kes oli Semaja, kes oli Gaalali, kes oli Jedutuuni poeg; Berekja, kes oli Aasa, kes oli Elkana poeg. Elkana elas netofalaste asulates.

17 Väravavalvurid olid Sallum, Akkub, Talmon ja Ahiman. Nende peamees oli nende suguvend Sallum, 18 kes sinnamaani oli teeninud kuningaväravas, mis asus ida pool. Need olid leviitide laagrite väravavalvurid. 19 Sallum, kes oli Korahi poja Ebjasafi poja Koore poeg, ja tema vennad korahlaste suguvõsast vastutasid telgi uksehoidjatöö eest. Nende isad olid vastutanud Jehoova laagri sissekäigu valvamise eest. 20 Nende eesotsas oli olnud Eleasari poeg Piinehas ja Jehoova oli olnud temaga. 21 Meselemja poeg Sakarja oli olnud kogudusetelgi sissekäigu valvur.

22 Väravavalvuriteks oli valitud 212 meest, kes olid asunud oma asulatesse elama suguvõsanimekirjade järgi. Selle ameti olid neile usaldanud Taavet ja nägija Saamuel. 23 Nemad ja nende pojad valvasid Jehoova koja, telkkoja väravaid. 24 Väravavalvurid pandi selle nelja külge: idasse, läände, põhja ja lõunasse. 25 Nende vennad, kes elasid oma asulates, tulid aeg-ajalt seitsmeks päevaks neile teenistusse appi. 26 Neljale tublile leviidist väravavalvurile oli usaldatud Jumala koja kambrite* ja varakambrite eest hoolitsemine. 27 Ööseks jäid nad oma valvepostidele Jumala koja ümber, sest nende tööks oli selle valvamine. Nende kätte oli usaldatud võti ja nad avasid hommikuti Jumala koja uksed.

28 Mõned neist vastutasid teenistusriistade eest: nad lugesid riistad üle, kui need sisse toodi, ja ka siis, kui need välja viidi. 29 Osa neist vastutas muude esemete ja kõigi pühade riistade eest, samuti peenjahu, veini, õli, viiruki ja palsamiõli eest. 30 Mõned preestrite pojad valmistasid palsamiõlist salvi. 31 Leviit Mattitjale, kes oli korahlase Sallumi esmasündinu, oli usaldatud küpsetustööde ülevaataja amet. 32 Mõnedele teistele kehatlastele, nende vendadele, oli antud ülesandeks valmistada igaks hingamispäevaks vaateleibu, mis pandi virnadena välja.

33 Lauljad, leviitide suguvõsade peamehed, olid kambrites ja nad olid muust teenistusest vabastatud, sest nad tegid oma tööd päeval ja ööl. 34 Need olid leviitide suguvõsade peamehed, juhid nende põlvnemise järgi. Nad elasid Jeruusalemmas.

35 Gibeoni isa Jeiel elas Gibeonis, tema naine oli Maaka. 36 Tema pojad olid esmasündinu Abdon, samuti Tsuur, Kiis, Baal, Neer, Naadab, 37 Gedoor, Ahjo, Sakarja ja Miklot. 38 Miklotile sündis Simeam. Nad elasid koos oma vendadega Jeruusalemmas, oma teiste vendade lähedal. 39 Neerile sündis Kiis, Kiisile sündis Saul, Saulile sündisid Joonatan, Malkisuua, Abinadab ja Esbaal. 40 Joonatani poeg oli Meribbaal, Meribbaalile sündis Miika. 41 Miika pojad olid Piiton, Melek, Tahrea ja Aahas. 42 Aahasele sündis Jaera, Jaerale sündisid Aalemet, Asmavet ja Simri. Simrile sündis Moosa, 43 Moosale sündis Binea, kelle poeg oli Refaja, kelle poeg oli Elaasa, kelle poeg oli Aasel. 44 Aaselil oli kuus poega ja nende nimed olid Asrikam, Bokeru, Ismael, Searja, Obadja ja Haanan. Need olid Aaseli pojad.

^ 1. Ajar. 9:26 Võib tõlkida ka „söögiruumide”.

1. Ajaraamat  10 : 1 - 14

10 Vilistid sõdisid Iisraeli vastu ning Iisraeli mehed põgenesid vilistite eest ja paljud neist langesid Gilboa mäel. 2 Vilistid püsisid Sauli ja tema poegade kannul ning tapsid Sauli pojad Joonatani, Abinadabi ja Malkisuua. 3 Võitlus Sauli vastu järjest ägenes ning viimaks vibuküttide nooled tabasid teda, nii et ta sai raskelt haavata. 4 Saul ütles oma relvakandjale: „Tõmba oma mõõk ja torka mind läbi, et need ümberlõikamata mehed mind ise läbi ei torkaks ega teotaks mind.” Aga relvakandja ei tahtnud seda teha, sest ta kartis väga. Siis võttis Saul oma mõõga ja kukutas end selle otsa. 5 Kui relvakandja nägi, et Saul on surnud, siis kukutas ka tema end oma mõõga otsa ja suri. 6 Nõnda surid üheskoos Saul ja tema kolm poega, samuti kõik need tema soost, kes olid koos temaga. 7 Kui kõik orus elavad iisraellased nägid, et Iisraeli mehed on põgenenud ning et Saul ja ta pojad on surnud, jätsid nad oma linnad maha ja põgenesid samuti. Siis tulid vilistid ja asusid neisse elama.

8 Kui vilistid tulid järgmisel päeval tapetuid riisuma, leidsid nad Sauli ja ta pojad surnuna Gilboa mäelt. 9 Nad röövisid Sauli paljaks, raiusid tal pea maha, võtsid ta sõjavarustuse ning saatsid sõna üle kogu vilistite maa, et seda nende ebajumalatele ja rahvale teada anda. 10 Nad panid ta relvad oma jumala templisse ja tema pea nad riputasid Daagoni templi seinale.

11 Kui kogu Gileadi-Jaabes kuulis kõigest, mida vilistid olid Sauliga teinud, 12 võtsid kõik sõjamehed Sauli ja ta poegade surnukehad ning viisid endaga kaasa. Nad tõid need Jaabesesse, kus nad need ühe suure puu alla matsid. Seejärel paastusid nad seitse päeva.

13 Nõnda Saul suri, kuna ta polnud Jehoovale ustav ega kuuletunud Jehoova sõnale ning kuna ta oli küsinud nõu vaimude väljakutsujalt, 14 mitte Jehoovalt. Jumal surmas ta ning andis kuningavõimu Iisai pojale Taavetile.

1. Ajaraamat  11 : 1 - 47

11 Mõne aja pärast tulid kõik iisraellased Taaveti juurde Hebronisse ja ütlesid: „Me oleme sinuga üks luu ja liha. 2 Sa juhtisid Iisraeli sõjakäike juba siis, kui Saul oli kuningas. Su Jumal Jehoova ütles sulle: „Sina hakkad karjatama mu rahvast Iisraeli ja saad Iisraeli juhiks.”” 3 Kuninga juurde Hebronisse olid tulnud kõik Iisraeli vanemad. Taavet sõlmis seal nendega Jehoova ees lepingu ja siis võidsid nad Taaveti Iisraeli kuningaks, nagu Jehoova oli Saamueli kaudu öelnud.

4 Hiljem läksid Taavet ja kõik iisraellased Jeruusalemma, see on Jebuusi alla. Selles linnas ja ümberkaudu elasid jebuuslased. 5 Jebuusi elanikud pilkasid Taavetit: „Sa ei pääse siia kunagi!” Aga Taavet vallutas Siioni kindluse, mida nüüd kutsutakse Taaveti linnaks. 6 Taavet oli öelnud: „See, kes esimesena jebuuslasi ründab, saab pealikuks ja ülemaks.” Seruja poeg Joab läks esimesena ja temast saigi pealik. 7 Taavet asus sellesse kindlusesse elama ja seepärast nimetati see Taaveti linnaks. 8 Ta hakkas linna alates kaitsevallist* ümbertringi üles ehitama. Joab aga taastas ülejäänud linna. 9 Taavet sai üha võimsamaks ja vägede Jehoova oli temaga.

10 Siin on kirjas Taaveti vaprate sõjameeste peamehed, kes koos kõigi iisraellastega toetasid tema kuningavõimu ja olid tõstnud ta kuningaks, nagu Jehoova oli Iisraelile öelnud. 11 See on Taaveti vaprate sõjameeste nimekiri. Hakmonlase poeg Jaasobeam oli kolme vapra sõjamehe peamees. Kord viibutas ta oma oda 300 mehe vastu ja tappis nad. 12 Temast järgmine oli ahohlase Doodo poeg Eleasar. Temagi oli üks kolmest vaprast sõjamehest. 13 Ta oli Taavetiga Pas-Dammimis, kuhu vilistid olid kogunenud sõdima. Seal oli üks odrapõld ja rahvas põgenes vilistite eest, 14 tema aga jäi keset põldu seisma, kaitses põldu ja tappis vilisteid. Nõnda andis Jehoova suure võidu.

15 Kolm meest 30 pealiku seast läksid alla kaljule Taaveti juurde Adullami koopasse. Vilistite sõjavägi oli samal ajal laagris Refaimi orus. 16 Taavet oli kindluses ja vilistite garnison asus Petlemmas. 17 Siis sõnas Taavet igatsevalt: „Saaksin ma ometi juua vett Petlemma värava juures olevast kaevust!” 18 Seepeale tungisid kolm vaprat sõjameest vilistite laagrisse, ammutasid vett Petlemma värava juures asuvast veemahutist ja tõid selle Taavetile. Aga Taavet polnud nõus seda jooma, vaid valas selle Jehoova ees maha. 19 Ta sõnas: „Austusest Jumala vastu on mõeldamatu, et ma seda teeksin! Kas peaksin jooma nende meeste verd, kes riskisid oma eluga? Nad tõid seda ju omaenese elu hinnaga!” Ta polnud nõus seda jooma. Seda tegid tema kolm vaprat sõjameest.

20 Joabi vend Abisai sai ühe teise kolmiku peameheks. Ta viibutas oma oda 300 vastu ja tappis nad. Ta oli sama kuulus nagu need kolm vaprat sõjameest. 21 Selle teise kolmiku hulgast oli ta silmapaistvam kui teised ja ta oli nende pealik. Siiski ei arvatud teda esimese kolme vapra sõjamehe hulka.

22 Joojada poeg Benaja oli julge mees*, kes tegi palju vägitegusid Kabseelis. Ta lõi maha moabiit Arieli kaks poega. Kord, kui lund sadas, laskus ta veekogumisauku ja tappis seal lõvi. 23 Ta lõi maha ka ühe erakordselt suurt kasvu egiptlase, kes oli 5 küünart* pikk. Ehkki egiptlasel oli käes oda, mis oli otsekui kangapoom, läks Benaja tema vastu kepiga. Ta tõmbas egiptlasel oda käest ja tappis ta tema enda odaga. 24 Seda kõike tegi Joojada poeg Benaja ja ta oli sama kuulus nagu need kolm vaprat sõjameest. 25 Ta oli küll silmapaistvam kui need 30, kuid siiski ei arvatud teda nende kolme vapra sõjamehe hulka. Taavet määras ta oma ihukaitseväe ülemaks.

26 Sõjavägede vaprad sõjamehed olid Joabi vend Asael, Petlemmast pärit Doodo poeg Elhanan, 27 harorlane Sammot, pelonlane Heles, 28 tekoalase Ikkese poeg Iira, anatotlane Abieser, 29 huusalane Sibbekai, ahohlane Iilai, 30 netofalane Mahrai, netofalase Baana poeg Heeled, 31 benjaminlaste Gibeast Riibai poeg Iitai, piraatonlane Benaja, 32 Huurai Gaasi vadidest, arbalane Abiel, 33 baharuumlane Asmavet, saalbonlane Eljahba, 34 gisonlase Haasemi pojad, hararlase Saage poeg Joonatan, 35 hararlase Saakari poeg Ahiam, Uuri poeg Elifal, 36 mekeralane Heefer, pelonlane Ahija, 37 karmellane Hesro, Esbai poeg Naarai, 38 Naatani vend Joel, Hagri poeg Mibhar, 39 ammonlane Selek, Seruja poja Joabi relvakandja beerotlane Naharai, 40 jeterlane Iira, jeterlane Gaareb, 41 hett Uurija, Ahlai poeg Saabad, 42 ruubenlase Siisa poeg Adiina, kes oli ruubenlaste peamees ja kellega oli 30 meest, 43 Maaka poeg Haanan, mitnilane Josafat, 44 astarotlane Ussia, aroerlase Hootami pojad Saama ja Jeiel, 45 Siimri poeg Jediael, selle vend tiislane Jooha, 46 mahavlane Eliel, Elnaami pojad Jeribai ja Joosavja, moabiit Jitma, 47 Eliel, Oobed ja mesobajalane Jaasiel.

^ 1. Ajar. 11:8 Võib tõlkida ka „Millost”; see heebrea sõna tähendab „täitma”.

^ 1. Ajar. 11:22 Sõna-sõnalt „oli julge mehe poeg”.

^ 1. Ajar. 11:23 2,2 m. (Vt lisa B14.)

1. Ajaraamat  12 : 1 - 40

12 Need on mehed, kes tulid Taaveti juurde Siklagi, kui ta pidi end varjama Kiisi poja Sauli eest. Nad olid vaprad sõjamehed, kes teda lahingus toetasid. 2 Nad olid relvastatud vibudega ning oskasid lingukive heita ja ambuda nooli nii parema kui ka vasaku käega. Nad olid Sauli vennad Benjamini suguharust. 3 Nende peamees oli Ahieser ja tema vend oli Joas, mõlemad olid gibealase Semaa pojad. Samuti kuulusid nende hulka Asmaveti pojad Jesiel ja Peelet, Beraka, anatotlane Jehu, 4 gibeonlane Jismaja, kes oli vapper sõjamees nende 30 seas ja nende ülem, Jeremija, Jahasiel, Joohanan, gederalane Joosabad, 5 Elusai, Jerimot, Bealja, Semarja, haariflane Sefatja, 6 korahlased Elkana, Jissia, Asarel, Joeser, Jaasobeam 7 ning Gedoorist pärit Jerohami pojad Joela ja Sebadja.

8 Ka mõned gaadlased läksid Taaveti poole üle, kui ta asus kõrbes kindluses. Need olid vaprad sõjamehed, kes olid õppinud sõdima ja seisid lahinguvalmilt, käes suur kilp ja piik. Neil oli otsekui lõvi nägu ja nad olid kiired kui gasellid mägedel. 9 Osavaim neist oli Eeser, tema järel teine oli Obadja, kolmas Eliab, 10 neljas Mismanna, viies Jeremija, 11 kuues Attai, seitsmes Eliel, 12 kaheksas Joohanan, üheksas Elsabad, 13 kümnes Jeremija, üheteistkümnes Makbannai. 14 Need olid gaadlased, väepealikud. Nõrgim sai hakkama sajaga, tugevaim tuhandega. 15 Need mehed läksid üle Jordani esimesel kuul, kui jõgi oli tõusnud üle kallaste, ning nad ajasid ära kõik orutasandike elanikud, nii et need pagesid ida ja lääne poole.

16 Samuti tulid Taaveti juurde tema pelgupaika mõned Benjamini ja Juuda mehed. 17 Taavet läks neile vastu ja ütles: „Kui te olete tulnud mu juurde rahuga, mind aitama, siis on mu süda teiega. Ent kui te olete tulnud mind vaenlastele välja andma, kuigi mu käed pole teinud kurja, siis nähku seda meie esiisade Jumal ja mõistku kohut.” 18 Siis tuli Jumala vaim Amaasai peale, kes oli nende 30 peamees, ja ta ütles:

„Me kuulume sulle, Taavet, me oleme sinuga, Iisai poeg!

Rahu, rahu olgu sinul ja rahu olgu su aitajal,

sest sind aitab su Jumal!”

Seepeale võttis Taavet nad vastu ja pani väesalkade etteotsa.

19 Taaveti juurde põgenesid ka mõned Manasse suguharust; see oli siis, kui ta läks koos vilistitega Sauli vastu võitlema. Taavet aga ei aidanud vilisteid, sest nende valitsejad otsustasid pärast nõupidamist ta ära saata, öeldes: „Ta põgeneb oma isanda Sauli juurde ja me jääme oma peast ilma.” 20 Kui ta läks Siklagi, põgenesid tema juurde Manasse suguharu tuhandepealikud Adnah, Joosabad, Jediael, Miikael, Joosabad, Eliihu ja Silletai. 21 Nad aitasid Taavetil võidelda ühe röövjõuguga, sest nad kõik olid vaprad ja julged mehed. Neist said väepealikud. 22 Päevast päeva tuli Taaveti juurde mehi teda aitama, kuni sõjavägi kasvas väga suureks, nii et see oli otsekui Jumala sõjavägi.

23 Järgnevalt on toodud nende relvastatud meeste arv, kes tulid Taaveti juurde Hebronisse teda Jehoova käsul Sauli asemel kuningaks tõstma. 24 Juudast oli 6800 relvastatud meest, kes kandsid suuri kilpe ja piike. 25 Siimeonlasi oli 7100 vaprat ja julget sõjameest.

26 Leviite oli 4600. 27 Aaroni poegade juht oli Joojada ja temaga koos tuli 3700 meest, 28 sealhulgas vapper ja julge noormees Saadok koos oma suguvõsa 22 peamehega.

29 Benjaminlastest, Sauli vendadest, tuli 3000 meest, sest suurem osa benjaminlastest oli seni toetanud Sauli sugu. 30 Efraimlastest tuli 20 800 meest, kes olid vaprad ja julged ning kuulsad oma suguvõsades.

31 Poolest Manasse suguharust tuli 18 000 meest, kes olid nimeliselt määratud Taavetit kuningaks tõstma. 32 Issaskari suguharust tuli 200 peameest, kes mõistsid, milline aeg parasjagu on, ja teadsid, mida Iisrael peab tegema; kõik nende vennad allusid neile. 33 Sebulonist tuli 50 000 sõjaväekõlblikku, täies relvastuses ja lahinguvalmis meest, kes kõik Taavetit ustavalt toetasid. 34 Naftalist tuli 1000 pealikku ja koos nendega 37 000 suurte kilpide ja piikidega varustatud meest. 35 Daanlastest tuli 28 600 lahinguvalmis meest. 36 Aaserist tuli 40 000 sõjaväekõlblikku, lahinguvalmis meest.

37 Teiselt poolt Jordanit ruubenlastest, gaadlastest ja poolest manasselaste suguharust tuli 120 000 täies relvastuses sõjameest. 38 Kõik need olid lahinguvalmis sõjamehed. Nad tulid siira südamega Hebronisse Taavetit terve Iisraeli üle kuningaks tõstma. Ka ülejäänud iisraellased toetasid üksmeelselt Taaveti seadmist kuningaks. 39 Nad olid seal koos Taavetiga kolm päeva ning sõid ja jõid, sest nende vennad olid neile kõik selle valmistanud. 40 Ka nende naabruses elavad vennad ja isegi need, kes elasid Issaskaris, Sebulonis ja Naftalis, tõid eeslite, kaamelite, muulade ja veistega palju toitu: küpsetisi, viigimarja- ja rosinapätsikesi, veini, õli, veiseid ja lambaid, sest Iisrael oli rõõmus.

1. Ajaraamat  13 : 1 - 14

13 Taavet pidas nõu tuhande- ja sajapealikega ning kõigi juhtidega. 2 Seejärel ütles ta tervele Iisraeli kogudusele: „Kui see on teie silmis hea ning meie Jumalale Jehoovale meelepärane, siis saatkem sõnum ülejäänud vendadele kogu Iisraelimaal, samuti preestritele ja leviitidele nende karjamaadega ümbritsetud linnades, et nad tuleksid meie juurde. 3 Ja toogem oma Jumala laegas tagasi!” (Sauli päevil oli laegas hooletusse jäetud.) 4 Terve kogudus oli sellega nõus, sest see oli kogu rahva silmis õige. 5 Siis kogus Taavet terve Iisraeli kokku alates Egiptuse jõest* kuni Lebo-Hamatini*, et tuua Jumala laegas Kirjat-Jearimist ära.

6 Taavet ja kogu Iisrael läksid Baalasse, see on Juudas asuvasse Kirjat-Jearimi, et tuua sealt ära Jumal Jehoova laegas, mille juures hüütakse appi tema nime, kes istub oma troonil keerubite kohal*. 7 Nad tõid Jumala laeka Abinadabi majast ära uuel vankril, mida juhtisid Ussa ja Ahjo. 8 Taavet ja kõik iisraellased juubeldasid Jumala ees kogu südamest: nad laulsid ning mängisid lüürasid ja muid keelpille ning tamburiine, simbleid ja trompeteid. 9 Aga kui nad jõudsid Kiidoni* viljapeksuplatsi juurde, haaras Ussa laekast kinni, sest veised oleksid selle peaaegu ümber ajanud. 10 Seepeale süttis Jehoova viha Ussa vastu ja ta surmas Ussa, sest see oli laegast puudutanud. Ussa suri seal Jumala ees. 11 Taavetit vihastas see, et Jehoova oli oma raevu Ussa peale välja valanud. Ja seda paika kutsutakse tänini Perets-Ussaks*.

12 Sel päeval tundis Taavet Jumala ees hirmu ja ütles: „Kuidas ma saan Jumala laeka enda juurde tuua?” 13 Ja ta ei toonud laegast enda juurde Taaveti linna, vaid lasi selle viia gatlase Oobed-Edomi majja. 14 Jumala laegas jäi Oobed-Edomi majja kolmeks kuuks. Jehoova õnnistas Oobed-Edomi peret ja kõike, mis tal oli.

^ 1. Ajar. 13:5 Võib tõlkida ka „Siihorist”, st ühest Niiluse harust.

^ 1. Ajar. 13:5 Võib tõlkida ka „Hamati piirialani”.

^ 1. Ajar. 13:6 Teine võimalik tähendus: „vahel”.

^ 1. Ajar. 13:9 2Sa 6:6 Naakon.

^ 1. Ajar. 13:11 Nimi Perets-Ussa tähendab „[viha]purse Ussa vastu”.

1. Ajaraamat  14 : 1 - 17

14 Tüürose kuningas Hiiram läkitas Taaveti juurde käskjalad, samuti saatis ta temale seedripuid; ta saatis ka müüriladujaid ja puuseppi talle koda ehitama. 2 Taavet mõistis, et Jehoova on andnud talle kindla kuningavõimu Iisraeli üle ja ülendanud tema kuningriigi oma rahva Iisraeli pärast.

3 Taavet võttis endale Jeruusalemmas naisi juurde ning talle sündis veel poegi ja tütreid. 4 Jeruusalemmas sündisid talle Sammua, Soobab, Naatan, Saalomon, 5 Jibhar, Elisua, Elpelet, 6 Noga, Nefeg, Jaafia, 7 Elisama, Beeljada ja Elifelet.

8 Kui vilistid kuulsid, et Taavet on võitud kogu Iisraeli kuningaks, tulid nad kõik teda otsima. Saanud sellest teada, läks Taavet välja, et nende vastu sõdida. 9 Vilistid tungisid Refaimi orgu ja ründasid sealseid elanikke. 10 Taavet küsis siis Jumalalt: „Kas ma peaksin minema üles vilistite vastu? Kas sa annad nad minu kätte?” Jehoova vastas: „Mine! Ma annan nad sinu kätte.” 11 Taavet läkski Baal-Peratsimi ja andis neile seal hävitava löögi. Ta ütles: „Jumal on minu käega vaenlaste ridadest läbi murdnud, otsekui oleks vesi läbi murdnud.” Seepärast pandi sellele paigale nimeks Baal-Peratsim*. 12 Vilistid jätsid sinna maha oma jumalad ja Taaveti käsul põletati need ära.

13 Aga hiljem tungisid vilistid jälle sinna orgu. 14 Taavet küsis taas Jumalalt nõu, kuid seekord Jumal vastas talle: „Ära mine neile otse vastu. Mine neist hoopis kaarega mööda ja ründa neid bakapõõsaste tagant. 15 Kui te kuulete bakapõõsaste ladvus sammude sahinat, siis rünnake, sest Jumal on teie ees välja läinud, et vilistite sõjavägi purustada.” 16 Taavet tegigi nii, nagu Jumal teda oli käskinud, ja nad lõid vilistite sõjaväge, ajades seda taga Gibeonist* Geserini. 17 Taaveti kuulsus levis üle kõigi maade ja Jehoova pani kõik rahvad tema ees hirmu tundma.

^ 1. Ajar. 14:11 Nimi Baal-Peratsim tähendab „läbimurrete isand”.

^ 1. Ajar. 14:16 2Sa 5:25 Geba.

1. Ajaraamat  15 : 1 - 29

15 Taavet ehitas endale Taaveti linna maju. Samuti valmistas ta ette paiga Jumala laekale ning püstitas sinna telgi. 2 Siis Taavet ütles: „Jumala laegast ei tohi kanda keegi peale leviitide, sest Jehoova on valinud nemad Jehoova laegast kandma ja teda alaliselt teenima.” 3 Seejärel kogus Taavet terve Iisraeli Jeruusalemma, et tuua Jehoova laegas paika, mille ta oli sellele valmistanud.

4 Taavet kogus kokku Aaroni järeltulijad ja leviidid: 5 kehatlastest ülem Uurieli ja tema 120 venda, 6 merarlastest ülem Asaja ja tema 220 venda, 7 geersomlastest ülem Joeli ja tema 130 venda, 8 Elisafani järeltulijatest ülem Semaja ja tema 200 venda, 9 Hebroni järeltulijatest ülem Elieli ja tema 80 venda, 10 Ussieli järeltulijatest ülem Amminadabi ja tema 112 venda. 11 Samuti kutsus Taavet preestrid Saadoki ja Ebjatari ning leviidid Uurieli, Asaja, Joeli, Semaja, Elieli ja Amminadabi 12 ning ütles neile: „Teie olete leviitide suguvõsade peamehed. Pühitsege end, teie ja teie vennad, ja tooge Iisraeli Jumala Jehoova laegas paika, mille ma olen sellele valmistanud. 13 Esimesel korral te ei kandnud laegast — kuna me polnud õiget toimimisviisi välja uurinud — ja seetõttu süttis meie Jumala Jehoova viha.” 14 Siis preestrid ja leviidid pühitsesid end, et tuua üles Iisraeli Jumala Jehoova laegas.

15 Leviidid kandsid Jumala laegast kangidega õlal, nagu Mooses oli Jehoova sõna järgi käskinud. 16 Taavet käskis leviitide ülematel määrata nende vennad lauljad lüürade, muude keelpillide ja simblite saatel rõõmsalt laulma.

17 Leviidid määrasidki Joeli poja Heemani, tema vendadest Berekja poja Aasafi ja nende vendadest merarlastest Kuusaja poja Eetani. 18 Koos nendega olid nende vennad teisest rühmast: Sakarja, Ben, Jaatsiel, Semiramot, Jehiel, Unni, Eliab, Benaja, Maaseja, Mattitja, Elifelehu ja Mikneja ning väravavalvurid Oobed-Edom ja Jeiel. 19 Lauljad Heeman, Aasaf ja Eetan mängisid vasksimbleid; 20 Sakarja, Asiel, Semiramot, Jehiel, Unni, Eliab, Maaseja ja Benaja mängisid alamotile* häälestatud keelpille; 21 neid juhatasid Mattitja, Elifelehu, Mikneja, Oobed-Edom, Jeiel ja Asasja, kes mängisid šeminitile* häälestatud lüürasid. 22 Laeka toomist juhtis leviitide ülem Kenanja, sest ta oli asjatundja. 23 Laeka valvurid olid Berekja ja Elkana. 24 Preestrid Sebanja, Josafat, Netaneel, Amaasai, Sakarja, Benaja ja Elieser puhusid Jumala laeka ees valjult trompeteid. Oobed-Edom ja Jehhija olid samuti laeka valvurid.

25 Siis läksid Taavet, Iisraeli vanemad ning tuhandepealikud rõõmsal meelel Jehoova lepingulaegast Oobed-Edomi majast ära tooma. 26 Jumal aitas leviite, kes kandsid Jehoova lepingulaegast, ning siis ohverdati seitse noort pulli ja seitse jäära. 27 Taavetil oli seljas peenest kangast varrukateta pealisrõivas, nagu ka kõigil leviitidel, kes laegast kandsid, lauljatel ning kandjate ja lauljate ülemal Kenanjal. Taavetil oli seljas ka linane õlarüü. 28 Kõik iisraellased tõid Jehoova lepingulaeka üles rõõmuhõisete, sarve- ja trompetihääle, simblihelide ning valju keelpilli- ja lüüramängu saatel.

29 Kui Jehoova lepingulaegas jõudis Taaveti linna, vaatas Sauli tütar Miikal aknast välja ja nägi kuningas Taavetit hüplemas ja juubeldamas ning ta hakkas teda oma südames põlgama.

^ 1. Ajar. 15:20 Vt „Sõnaseletusi”.

^ 1. Ajar. 15:21 Vt „Sõnaseletusi”.

1. Ajaraamat  16 : 1 - 43

16 Nii tõid nad Jumala laeka ja asetasid selle telki, mille Taavet oli selle jaoks püstitanud. Seejärel tõid nad Jumala ees põletusohvreid ja rahuohvreid. 2 Kui Taavet oli põletus- ja rahuohvrite ohverdamise lõpetanud, õnnistas ta rahvast Jehoova nimel. 3 Ta andis kõigile iisraellastele, igale mehele ja naisele, ümmarguse leiva ning datli- ja rosinapätsikese. 4 Siis määras ta Jehoova lepingulaeka juurde teenima leviidid, et nad austaksid, tänaksid ja ülistaksid Iisraeli Jumalat Jehoovat. 5 Aasaf oli peamees, temast järgmine oli Sakarja ning siis Jeiel, Semiramot, Jehiel, Mattitja, Eliab, Benaja, Oobed-Edom ja Jeiel, kes mängisid lüürasid ja teisi keelpille. Aasaf lõi kokku simbleid 6 ning preestrid Benaja ja Jahasiel puhusid alaliselt trompeteid Jumala lepingulaeka ees.

7 Sel päeval andis Taavet esimest korda Aasafile ja tema vendadele laulu, millega tänada Jehoovat. Laul oli selline:

8 „Tänage Jehoovat, hüüdke tema nime,

tehke rahvaste seas teatavaks tema teod!

9 Laulge talle, laulge talle kiitust,*

mõtisklege kõigi tema imeliste tegude üle*!

10 Tundke uhkust tema püha nime üle.

Olgu rõõmus nende süda, kes otsivad Jehoovat.

11 Otsige Jehoovat ja paluge temalt jõudu.

Otsige lakkamata tema palet.

12 Pidage meeles tema imelisi tegusid,

tema imesid ja otsuseid,

13 teie, tema teenija Iisraeli järeltulijad,

te Jaakobi pojad, tema valitud.

14 Tema on Jehoova, meie Jumal,

tema seadused kehtivad kogu maal.

15 Pidage alati meeles tema lepingut,

tõotust, mille ta on andnud tuhandele põlvele,

16 Aabrahamiga sõlmitud lepingut,

Iisakile antud vannet,

17 mille ta andis määruseks Jaakobile,

alaliseks lepinguks Iisraelile,

18 öeldes: „Sinule ma annan Kaananimaa,

see olgu teie pärand.”

19 Neid oli siis veel vähe,

väga vähe, ja nad elasid sel maal võõrastena.

20 Nad rändasid rahva juurest rahva juurde,

ühest kuningriigist teise.

21 Ta ei lasknud kellelgi neid rõhuda,

vaid noomis nende pärast kuningaid:

22 „Ärge puutuge mu võituid,

ärge tehke halba mu prohvetitele!”

23 Laula Jehoovale, kogu maa!

Andke päevast päeva teada tema päästest.

24 Kuulutage rahvaste seas tema au,

kõigile inimestele tema imelisi tegusid!

25 Sest Jehoova on suur ja väärib ülimat kiitust.

Ta on aukartustäratavam kui kõik muud jumalad.

26 Kõik rahvaste jumalad on tühised jumalad,

kuid Jehoova on valmistanud taeva.

27 Ülevus* ja auhiilgus on tema ees,

jõud ja rõõm on tema elupaigas.

28 Tunnustage Jehoovat, te rahvaste suguvõsad,

tunnustage Jehoova au ja väge!

29 Tunnustage Jehoova nime aulisust,

tooge and ja tulge tema ette!

Kummardage Jehoova ette pühas rüüs*!

30 Värise* tema ees, kogu maa!

Maa on kindlalt rajatud, see ei kõigu kunagi.

31 Rõõmutsegu taevas ja rõõmus olgu maa!

Kuulutage rahvaste seas: „Jehoova on saanud kuningaks!”

32 Kohisegu meri ja kõik, mis seda täidab!

Juubeldagu väljad ja kõik, mis seal on!

33 Metsapuud rõkatagu rõõmust Jehoova ees,

sest ta tuleb* kohut mõistma maa üle.

34 Tänage Jehoovat, sest tema on hea,

tema truu armastus kestab igavesti.

35 Öelge: „Päästa meid, meie pääste Jumal!

Kogu meid kokku ja vabasta meid rahvaste käest,

et kiidaksime su püha nime

ja hõiskaksime sinu ülistuseks.

36 Kiidetud olgu Iisraeli Jumal Jehoova

igavesest ajast igavesti!””

Ja kogu rahvas ütles: „Aamen!”* ning ülistas Jehoovat.

37 Taavet jättis Aasafi ja tema vennad Jehoova lepingulaeka juurde alaliselt teenima, oma igapäevaseid ülesandeid täitma. 38 Oobed-Edom ja tema vennad, kokku 68 meest, ning Jedutuuni poeg Oobed-Edom ja Hosa olid väravavalvurid. 39 Preester Saadok ja tema kaaspreestrid olid Jehoova telkpühamu ees Gibeoni künkal, 40 et tuua põletusohvrialtaril Jehoovale korrapäraselt põletusohvreid, hommikul ja õhtul, ning teha kõike, mis on kirjas Jehoova seaduses, mille ta Iisraelile oli andnud. 41 Koos nendega olid Heeman ja Jedutuun ning ülejäänud nimeliselt valitud mehed, kes tänasid Jehoovat selle eest, et „tema truu armastus kestab igavesti”. 42 Heeman ja Jedutuun, kes olid koos nendega, mängisid trompeteid, simbleid ja muid muusikariistu Jumalale lauldavate kiituslaulude saateks; ning Jedutuuni pojad olid värava juures. 43 Siis läks kogu rahvas koju ja ka Taavet läks oma peret õnnistama.

^ 1. Ajar. 16:9 Võib tõlkida ka „kiitke teda pillimänguga”.

^ 1. Ajar. 16:9 Teine võimalik tähendus: „rääkige kõigist ta imelistest tegudest”.

^ 1. Ajar. 16:27 Võib tõlkida ka „väärikus”.

^ 1. Ajar. 16:29 Teine võimalik tähendus: „tema aulise pühaduse pärast”.

^ 1. Ajar. 16:30 Võib tõlkida ka „tunne aukartust”.

^ 1. Ajar. 16:33 Võib tõlkida ka „on tulnud”.

^ 1. Ajar. 16:36 „Aamen” tähendab „olgu nii”, „nii sündigu”.

1. Ajaraamat  17 : 1 - 27

17 Kui Taavet oli oma kotta elama asunud, ütles ta prohvet Naatanile: „Mina elan seedripuust kojas, kuid Jehoova lepingulaegas on telgiriide all.” 2 Naatan vastas Taavetile: „Tee kõik, milleks süda sind sunnib, sest Jumal on sinuga.”

3 Selsamal ööl tuli Naatanile Jumalalt selline sõnum: 4 „Mine ja teata mu teenijale Taavetile: „Nii ütleb Jehoova: „Sina pole see, kes ehitab mulle elamiseks koja. 5 Ma ei ole elanud kojas alates päevast, mil ma tõin Iisraeli Egiptusest välja, kuni tänaseni, vaid ma olen rännanud telgist telki, ühest paigast teise. 6 Kas ma olen selle aja jooksul, kui ma koos Iisraeliga olen rännanud, lausunud ühelegi kohtumõistjale, kelle ma olen pannud oma rahvale karjaseks, ainsatki sõna selle kohta, et mulle tuleks ehitada seedripuust koda?””

7 Ütle mu teenijale Taavetile veel: „Nii lausub vägede Jehoova: „Ma võtsin su karjamaalt, kus sa käisid lammaste järel, ja panin su oma rahva Iisraeli juhiks. 8 Ma olen sinuga kõikjal, kuhu sa lähed, ma hävitan su eest kõik vaenlased ning teen su nime võrdseks maa suurmeeste nimedega. 9 Ma määran oma rahvale Iisraelile koha ja panen ta sinna elama. Ta elab seal ja keegi ei riku ta rahu. Ülekohtused ei rõhu teda nagu varem, 10 nagu siis, kui ma määrasin kohtumõistjad Iisraeli rahva üle. Ma alistan kõik su vaenlased. Ma ütlen sulle veel: „Jehoova rajab sulle koja*.”

11 Kui su elupäevad lõppevad ja sa lähed oma esiisade juurde, lasen ma tõusta su järglase, ühe su poja, ning teen tema kuningavõimu väga kindlaks. 12 Tema ehitab mulle koja ja ma teen tema trooni kõigutamatuks igaveseks ajaks. 13 Mina olen talle isaks ja tema on mulle pojaks. Ma ei võta temalt oma truud armastust, nagu ma võtsin sellelt, kes oli enne sind. 14 Ma panen ta igaveseks oma koja ja kuningriigi üle ning tema troon püsib igavesti.”””

15 Naatan rääkis Taavetile edasi kõik need sõnad ja kogu selle nägemuse.

16 Siis kuningas Taavet tuli, laskus Jehoova ette põlvili istuma ja ütles: „Oo, mu Jumal Jehoova, kes olen mina ja mida on väärt mu sugu, et sa oled seda kõike minu heaks teinud? 17 Ja nagu sellest veel ei piisaks, mu Jumal, oled sa rääkinud ka oma teenija soo kaugest tulevikust ja oled arvanud mind väärivat veelgi suuremat ülendamist, mu Jumal Jehoova. 18 Mida enamat oskaksin mina, su teenija Taavet, öelda au kohta, mida sa oled mulle osutanud? Sa ju tunned oma teenijat nii hästi. 19 Jehoova, oma teenija pärast ja oma südame soovil oled sa teinud kõiki neid suuri tegusid ning näidanud oma ülevust. 20 Oo, Jehoova! Pole teist sinusarnast, pole ühtki teist Jumalat peale sinu. Seda kinnitab kõik, mida meie kõrvad on kuulnud. 21 Milline teine rahvas maa peal on nagu sinu rahvas Iisrael? Sina, tõeline Jumal, ostsid ta vabaks, et see oleks sinu rahvas. Sa tegid endale nime oma suurte ja aukartustäratavate tegudega, kui ajasid teised rahvad ära oma rahva eest, kelle sa vabastasid Egiptusest. 22 Sa oled teinud Iisraeli rahva põliselt enda omaks ja sina, Jehoova, oled saanud talle Jumalaks. 23 Täitugu siis igaveseks su tõotus, Jehoova, mis sa oled andnud oma teenija ja tema soo kohta. Tee nii, nagu sa oled tõotanud. 24 Jäägu su nimi püsima* ja olgu see ülistatud igavesti, et öeldaks: „Vägede Jehoova, Iisraeli Jumal, on Iisraelile Jumalaks”, ning püsigu su teenija Taaveti sugu kindlalt su ees, 25 sest sina, mu Jumal, oled andnud oma teenijale teada oma soovi rajada talle koda. Seepärast julgebki su teenija seda kõike sinult palves paluda. 26 Sina, Jehoova, oled tõeline Jumal ja sina oled tõotanud oma teenijale kõike seda head. 27 Palun õnnista nüüd oma teenija sugu ja püsigu see sinu ees igavesti, sest kui sina, Jehoova, õnnistad, siis see õnnistus on igavene.”

^ 1. Ajar. 17:10 Viitab kuningaliinile; samuti salmis 25.

^ 1. Ajar. 17:24 Võib tõlkida ka „ole ustav oma nimele”.

1. Ajaraamat  18 : 1 - 17

18 Mõne aja pärast lõi Taavet vilisteid, alistas nad ning võttis neilt ära Gati ja selle tütarlinnad. 2 Siis ta alistas Moabi ja moabiitidest said Taaveti sulased, kes maksid talle andamit.

3 Hamati all lõi Taavet Sooba kuningat Hadadeserit, kui see oli teel Eufrati jõe äärde, et seal oma võimu kehtestada. 4 Taavet võttis temalt 1000 sõjavankrit, 7000 ratsanikku ja 20 000 jalameest. Ta lõikas läbi kõigi vankrihobuste kannakõõlused, jättes terveks vaid 100 hobust. 5 Kui Damaskuse süürlased Sooba kuningale Hadadeserile appi tulid, lõi Taavet maha 22 000 süürlast. 6 Siis rajas Taavet Süüriasse Damaskusse garnisonid ja süürlastest said Taaveti sulased, kes maksid talle andamit. Jehoova andis Taavetile võidu kõikjal, kuhu see läks. 7 Taavet võttis Hadadeseri sulastelt ära ümmargused kuldkilbid ja tõi need Jeruusalemma. 8 Hadadeseri linnadest Tibhatist ja Kuunist võttis Taavet väga palju vaske. Sellest tegi Saalomon vaskmere, sambad ja vaskriistad.

9 Kui Hamati kuningas Tou* kuulis, et Taavet on alistanud kogu Sooba kuninga Hadadeseri sõjaväe, 10 saatis ta oma poja Hadorami* kuningas Taaveti juurde tema käekäigu kohta küsima ja teda õnnitlema, sest Taavet oli Hadadeseriga võidelnud ja võidu saavutanud. Oli ju Hadadeser sageli Touga sõdinud. Hadoram tõi endaga kaasa igasuguseid kuld-, hõbe- ja vaskesemeid. 11 Kuningas Taavet pühendas need Jehoovale koos hõbeda ja kullaga, mille ta oli võtnud teistelt rahvastelt: edomlastelt, moabiitidelt, ammonlastelt, vilistitelt ja amalekkidelt.

12 Seruja poeg Abisai lõi Soolaorus maha 18 000 edomlast. 13 Ta rajas Edomimaale garnisonid ja kõikidest edomlastest said Taaveti sulased. Jehoova andis Taavetile võidu kõikjal, kuhu see läks. 14 Taavet valitses kogu Iisraeli üle ja mõistis oma rahvale õiglast kohut. 15 Seruja poeg Joab oli väeülem, Ahiluudi poeg Joosafat oli kroonik, 16 Ahituubi poeg Saadok ja Ebjatari poeg Ahimelek olid preestrid ning Savsa oli kirjutaja 17 ning Joojada poeg Benaja oli kreetide ja pleetide ülem. Aga Taaveti pojad olid kuningast järgmised.

^ 1. Ajar. 18:9 2Sa 8:9, 10 Toi.

^ 1. Ajar. 18:10 2Sa 8:10 Joram.

1. Ajaraamat  19 : 1 - 19

19 Mõne aja pärast suri ammonlaste kuningas Naahas ning tema asemel sai kuningaks tema poeg. 2 Kui Taavet sellest teada sai, ütles ta: „Ma tahan osutada Naahase pojale Haanunile truud armastust, nagu tema isa osutas mulle.” Taavet saatis tema juurde oma käskjalad talle isa surma puhul kaastunnet avaldama. Aga kui nad jõudsid ammonlaste maale, et Haanunile kaastunnet avaldada, 3 ütlesid ammonlaste peamehed Haanunile: „Kas sa arvad, et Taavet saatis need lohutajad siia austusest su isa vastu? Eks tulnud tema sulased selleks, et siin maal luurata ja põhjalikult ringi vaadata ning sind kukutada!” 4 Siis võttis Haanun Taaveti sulased kinni, ajas neil habeme maha, lõikas nende riiete alumise osa vöökohast alates ära ja saatis nad minema. 5 Kui Taavetile teatati, mis nendega oli tehtud ja kuidas neid oli rängalt alandatud, saatis ta neile mehed vastu. Kuningas lasi neile öelda: „Jääge niikauaks Jeerikosse, kuni teil on habe tagasi kasvanud, ja tulge siis tagasi.”

6 Kui ammonlased nägid, et nad on Taavetile vastikuks muutunud, saatsid Haanun ja ammonlased Mesopotaamiasse*, Aram-Maakasse ja Soobasse 1000 talenti* hõbedat, et saada sõjavankreid ja palgata ratsanikke. 7 Nad said 32 000 sõjavankrit ja neile tuli appi Maaka kuningas oma meestega, kes asusid laagrisse Meedeba alla. Ka ammonlased kogunesid oma linnadest kokku, et sõdima minna.

8 Kui Taavet sellest kuulis, saatis ta välja Joabi kogu sõjaväega, kuhu kuulusid ka tema vägevaimad sõjamehed. 9 Ammonlased seadsid end linna värava juurde lahinguvalmis ning appitulnud kuningad olid eemal väljal.

10 Kui Joab nägi, et teda hakatakse ründama eest ja tagant, valis ta mõned Iisraeli parimad sõjasalgad ja seadis need süürlastega võitlemiseks lahinguvalmis. 11 Ülejäänud mehed jättis ta oma venna Abisai juhtimise alla, et see seaks nad valmis võitluseks ammonlaste vastu. 12 Joab ütles talle: „Kui võitlus süürlastega käib mulle üle jõu, siis tule sina mulle appi, aga kui võitlus ammonlastega käib sulle üle jõu, siis tulen mina sulle appi. 13 Me peame olema tugevad ja julged! Sõdigem oma rahva ja oma Jumala linnade eest ning Jehoova teeb, nagu on tema silmis hea.”

14 Joab oma meestega tungis süürlastele peale ja need põgenesid tema eest. 15 Kui ammonlased nägid süürlasi põgenemas, pagesid ka nemad; nad põgenesid Joabi venna Abisai eest ja taandusid linna. Joab aga läks tagasi Jeruusalemma.

16 Kui süürlased nägid, et nad on Iisraeli käest lüüa saanud, saatsid nad käskjalad nende süürlaste järele, kes olid suure jõe* ääres ja kelle eesotsas oli Hadadeseri väeülem Soofak*.

17 Kui Taavetile sellest teatati, kogus ta kokku kõik iisraellased, viis nad üle Jordani ning seadis süürlaste vastu lahinguvalmis. Kui Taavet oli oma mehed lahingukorda seadnud, astusid süürlased temaga võitlusse. 18 Aga süürlased olid sunnitud iisraellaste eest põgenema. Taavet tappis 7000 Süüria vankrijuhti ja 40 000 jalameest, samuti väeülem Soofaki. 19 Kui Hadadeseri sulased nägid, et nad on Iisraeli käest lüüa saanud, sõlmisid nad Taavetiga rahu ja said tema alamateks. Sellest ajast alates ei tahtnud süürlased enam ammonlasi aidata.

^ 1. Ajar. 19:6 Võib tõlkida ka „Aram-Naharaimi”.

^ 1. Ajar. 19:6 34,2 tonni. (Vt lisa B14.)

^ 1. Ajar. 19:16 St Eufrati.

^ 1. Ajar. 19:16 2Sa 10:16 Soobak.

1. Ajaraamat  20 : 1 - 8

20 Aasta algul,* kuningate sõttamineku ajal, läks Joab sõjaretkele ja laastas ammonlaste maa. Ta piiras Rabba ümber. Taavet aga oli jäänud Jeruusalemma. Joab ründas Rabbat ja hävitas selle. 2 Taavet võttis Malkami* peast kuldkrooni, mis kaalus ühe talendi* ning oli kaunistatud kalliskividega, ja see pandi talle pähe. Taavet võttis sellest linnast ka väga palju sõjasaaki. 3 Linnaelanikud viis ta välja ja pani nad kive saagima, töötama teravate raudriistade ja -kirvestega ning valmistama telliseid. Nii tegi Taavet kõigis ammonlaste linnades. Lõpuks pöördus Taavet koos kõigi sõjasalkadega tagasi Jeruusalemma.

4 Pärast seda puhkes Geseris* sõda vilistitega. Seal tappis huusalane Sibbekai refalase Sippai* ning vilistid alistati.

5 Taas puhkes sõda vilistitega. Jairi poeg Elhanan tappis gatlase Koljati venna Lahmi, kelle oda vars oli nagu kangapoom.

6 Gatis puhkes veel üks sõda, kus võitles erakordselt suurt kasvu mees, kelle kummalgi käel oli 6 sõrme ja kummalgi jalal 6 varvast, kokku 24. Temagi oli refalane. 7 Kuna ta teotas Iisraeli, lõi Joonatan, Taaveti venna Simea* poeg, ta maha.

8 Need olid Gatis elavad refalased. Taavet ja tema sulased tapsid nad.

^ 1. Ajar. 20:1 St kevadel.

^ 1. Ajar. 20:2 Ilmselt ammonlaste ebajumal, keda nimetati ka Moolokiks ja Milkomiks.

^ 1. Ajar. 20:2 34,2 kg. (Vt lisa B14.)

^ 1. Ajar. 20:4 2Sa 21:18 Goob.

^ 1. Ajar. 20:4 2Sa 21:18 Saf.

^ 1. Ajar. 20:7 1Sa 16:9 Samma; 2Sa 21:21 Simei.

1. Ajaraamat  21 : 1 - 30

21 Saatan* tõusis Iisraeli vastu ja õhutas Taavetit Iisraeli rahvast üle lugema. 2 Taavet ütles Joabile ja rahva juhtidele: „Minge ja lugege Iisrael üle Beer-Sebast kuni Daanini ja kandke mulle tulemustest ette, et ma teaksin, kui suur on rahva arv.” 3 Kuid Joab vastas: „Tehku Jehoova oma rahvas sada korda suuremaks! Mu isand kuningas, eks ole nad kõik juba mu isanda sulased! Miks tahab mu isand seda teha? Miks peaks ta tõmbama Iisraeli peale süü?”

4 Kuid kuninga sõna jäi peale ning Joab läks ja käis läbi kogu Iisraeli ning naasis siis Jeruusalemma. 5 Joab andis äraloetud rahva arvu Taavetile teada: kogu Iisraelis oli kokku 1 100 000 mõõgakandjat ja Juudas 470 000 mõõgakandjat. 6 Aga Leevi ja Benjamini suguharu Joab üle ei lugenud, sest kuninga käsk oli talle äärmiselt vastumeelne.

7 Kogu see asi oli Jumala silmis väga halb ja ta karistas Iisraeli. 8 Siis ütles Taavet Jumalale: „Selle teoga olen ma rängalt patustanud. Palun anna oma teenija patt andeks, sest see oli ääretult rumal tegu!” 9 Seejärel ütles Jehoova Taaveti nägemustenägijale Gaadile: 10 „Mine teata Taavetile: „Nii ütleb Jehoova: „Ma panen su ette kolm karistust. Vali neist üks, mille ma täide viin.””” 11 Gaad läkski Taaveti juurde ning teatas talle: „Nii ütleb Jehoova: „Vali, 12 kas maal on kolm aastat nälg, kas kolme kuu jooksul pillutavad sind vaenlased ja nende mõõk saab su kätte või laastab kolm päeva maad Jehoova mõõk, tema taud, ja Jehoova ingel külvab hävingut kogu Iisraelimaal.” Mõtle nüüd, mida ma pean vastama temale, kes mu saatis.” 13 Taavet ütles Gaadile: „See on mulle väga raske. Parem on langeda Jehoova kätte, sest tema halastus on väga suur. Ära ainult lase mul langeda inimeste kätte!”

14 Siis saatis Jehoova Iisraeli peale taudi, nii et 70 000 inimest suri. 15 Peale selle läkitas Jumal ingli Jeruusalemma hävitama. Kui Jehoova nägi, et ingel on hävingu valla päästnud, hakkas tal selle õnnetuse pärast oma rahvast kahju ja ta ütles inglile, kes hävingut külvas: „Aitab! Langeta käsi!” Sel ajal oli Jehoova ingel jebuuslase Ornani* viljapeksuplatsi lähedal.

16 Taavet tõstis silmad ning nägi maa ja taeva vahel Jehoova inglit, kel oli käes mõõk, mis oli sirutatud Jeruusalemma poole. Siis heitsid Taavet ning vanemad mehed, kotiriie ümber, silmili maha. 17 Taavet ütles Jumalale: „Eks mina andnud käsu rahvas üle lugeda? Mina olen patustanud ja kurja teinud. Aga need lambad, mida on nemad teinud? Mu Jumal Jehoova, tõusku su käsi minu ja mu isa soo vastu, ära ainult nuhtle oma rahvast!”

18 Siis Jehoova ingel käskis Gaadil Taavetile öelda, et ta läheks ja püstitaks jebuuslase Ornani viljapeksuplatsile altari Jehoovale. 19 Taavet läks, nagu Gaad teda Jehoova nimel oli käskinud. 20 Kui Ornan end ümber pööras, nägi ta inglit. Tema neli poega, kes olid koos temaga, pugesid peitu. Ornan oli nisu peksmas, 21 kui Taavet tema juurde läks. Niipea kui ta Taavetit nägi, tõttas ta viljapeksuplatsilt talle vastu, langes ta ees põlvili ja kummardas maani. 22 Taavet ütles Ornanile: „Müü oma viljapeksuplats mulle, et võiksin sinna Jehoovale altari ehitada. Müü see mulle täishinna eest, et nuhtlus rahva pealt ära võetaks.” 23 Kuid Ornan ütles Taavetile: „Võtku mu isand kuningas see endale ja tehku, nagu tema silmis õige on. Ma annan põletusohvriks kariloomad, puudeks viljapeksuree ja roaohvriks nisu. Ma annan selle kõik.”

24 Kuningas Taavet aga vastas Ornanile: „Ei, ma ostan selle täie hinnaga, sest ma ei anna Jehoovale seda, mis kuulub sulle, ega ohverda põletusohvriks niisama saadut.” 25 Niisiis andis Taavet Ornanile selle koha eest 600 seeklit* kulda. 26 Taavet ehitas sinna Jehoovale altari ning tõi seal põletus- ja rahuohvreid ning palvetas Jehoova poole. Ja Jumal vastas talle, saates taevast tule põletusohvrialtarile. 27 Seejärel andis Jehoova inglile käsu mõõk tuppe tagasi panna. 28 Kui Taavet nägi, et Jehoova vastas talle jebuuslase Ornani viljapeksuplatsil, tõi ta seal ka edaspidi ohvreid. 29 Jehoova telkpühamu, mille Mooses oli kõrbes teinud, ja põletusohvrialtar olid sel ajal aga Gibeoni künkal. 30 Kuid Taavet ei julgenud sinna Jumalalt nõu küsima minna, sest ta tundis hirmu Jehoova ingli mõõga ees.

^ 1. Ajar. 21:1 Teine võimalik tähendus: „vastane”; mõeldakse inimest.

^ 1. Ajar. 21:15 2Sa 24:16 Arauna.

^ 1. Ajar. 21:25 6,8 kg. (Vt lisa B14.)

1. Ajaraamat  22 : 1 - 19

22 Siis ütles Taavet: „Siia tuleb Jehoova, tõelise Jumala koda, samuti Iisraeli põletusohvrialtar.”

2 Taavet andis käsu kutsuda kokku Iisraelis elavad muulased ja pani nad kiviraiduriteks, et nad tahuksid kive Jumala koja tarbeks. 3 Ta hankis ka rohkesti rauda väravanaelte ja klambrite valmistamiseks ning nii palju vaske, et seda ei suudetud kaaludagi, 4 samuti arvutult seedripalke. Siidonlased ja tüüroslased tõid Taavetile suurtes kogustes seedripalke. 5 Taavet ütles: „Mu poeg Saalomon on noor ja kogenematu, aga koda, mis Jehoovale ehitatakse, peab tulema suurejooneline, nii et see oleks oma kauniduse poolest tuntud kõigis maades. Seepärast teen ma tema jaoks neid ettevalmistusi.” Taavet hankiski enne oma surma palju ehitusmaterjale.

6 Ta kutsus oma poja Saalomoni ja andis talle ülesande ehitada koda Iisraeli Jumalale Jehoovale. 7 Taavet ütles oma pojale Saalomonile: „Minu südamesooviks oli ehitada koda, mis kannaks mu Jumala Jehoova nime, 8 kuid Jehoova ütles mulle: „Sa oled valanud palju verd ja pidanud suuri sõdu. Sina ei ehita mu nime kandvat koda, sest sa oled mu ees nii palju verd valanud. 9 Aga sulle sünnib poeg, kellest saab rahumees, ja ma annan talle rahu kõigist ümberkaudsetest vaenlastest. Tema nimeks saab Saalomon* ja tema päevil annan ma Iisraelile rahu. 10 Tema ehitab koja, mis kannab mu nime. Ta on mulle pojaks ja mina olen talle isaks. Ja ma teen tema kuningavõimu Iisraeli üle väga kindlaks igaveseks ajaks.”

11 Nüüd, mu poeg, Jehoova olgu sinuga! Mingu sul kõik hästi ja ehita koda oma Jumalale Jehoovale, nagu ta on sinu kohta öelnud. 12 Andku Jehoova sulle arukust ja taipu, kui ta paneb su valitsema Iisraeli üle, et võiksid järgida oma Jumala Jehoova seadust. 13 Kui sa pead hoolsalt kinni neist määrustest ja seadustest, mis Jehoova Moosese kaudu Iisraelile andis, läheb sul hästi. Ole julge ja tugev! Ära karda ega tunne hirmu! 14 Ma olen näinud palju vaeva, et varuda Jehoova koja tarbeks 100 000 talenti* kulda ja 1 000 000 talenti* hõbedat ning nii palju vaske ja rauda, et seda ei suudeta kaaludagi. Samuti olen ma muretsenud palke ja kive, kuid neid on sul vaja veel juurde hankida. 15 Sul on rohkesti töölisi — kiviraidureid, müürseppi, puuseppi ja igasuguseid muid oskustöölisi — 16 ning mõõtmatult kulda, hõbedat, vaske ja rauda. Võta kätte ja asu tööle! Jehoova olgu sinuga!”

17 Siis andis Taavet kõigile Iisraeli peameestele käsu aidata tema poega Saalomoni. 18 Ta ütles: „Eks ole teie Jumal Jehoova olnud teiega ning eks ole ta andnud teile ümberringi rahu? Ta andis minu kätte selle maa elanikud ning see maa sai alistatud Jehoova ja tema rahva ees. 19 Otsige nüüd kogu südamest ja hingest oma Jumalat Jehoovat ning asuge ehitama pühamut Jehoovale, tõelisele Jumalale, et Jehoova lepingulaeka ja Jumala pühad riistad saaks viia kotta, mis kannab Jehoova nime!”

^ 1. Ajar. 22:9 Nimi Saalomon tuleneb heebrea sõnast, mis tähendab „rahu”.

^ 1. Ajar. 22:14 3420 tonni. (Vt lisa B14.)

^ 1. Ajar. 22:14 34200 tonni.

1. Ajaraamat  23 : 1 - 32

23 Kui Taavet oli vanaks jäänud ja tema elupäevad olid lõppemas, tõstis ta Iisraeli üle kuningaks oma poja Saalomoni. 2 Ta kogus kokku kõik Iisraeli peamehed, preestrid ja leviidid. 3 Kõik 30-aastased ja vanemad leviidid loeti mees-mehelt ära ning neid oli kokku 38 000. 4 Neist 24 000 teenisid Jehoova kojas tööde ülevaatajatena, 6000 ametnike ja õigusemõistjatena, 5 4000 väravavalvuritena ning 4000 ülistasid Jehoovat muusikariistadel, mille kohta Taavet ütles: „Ma olen need valmistanud kiituse toomiseks.”

6 Siis jagas Taavet nad Leevi poegade Geersoni, Kehati ja Merari järgi rühmadeks. 7 Geersonlastest olid Laedan ja Simei. 8 Laedani pojad olid peamees Jehiel ning Seetam ja Joel, kokku kolm. 9 Simei* pojad olid Selomot, Hasiel ja Haaran, kokku kolm. Need olid Laedani suguvõsade peamehed. 10 Simei pojad olid Jahat, Siina,* Jeus ja Berija. Need olid Simei neli poega. 11 Jahat oli peamees ja Tsisa temast järgmine. Aga kuna Jeusil ja Berijal ei olnud palju poegi, loeti nad üheks suguvõsaks ja neile anti ühine tööülesanne.

12 Kehati pojad olid Amram, Jishar, Hebron ja Ussiel, kokku neli. 13 Amrami pojad olid Aaron ja Mooses. Aaron oli alatiseks eraldatud pühitsema kõige pühamat paika, tema ja ta pojad, ning Jehoova ees ohvreid tooma, teda teenima ja tema nimel rahvast õnnistama. 14 Jumalamehe Moosese pojad arvati leviitide suguharu hulka. 15 Moosese pojad olid Geersom ja Elieser. 16 Geersomi poegade peamees oli Sebuel. 17 Elieseri järeltulijate peamees oli Rehabja. Rohkem Elieseril poegi ei olnud, aga Rehabjal oli neid väga palju. 18 Jishari poegade peamees oli Selomit. 19 Hebroni pojad olid peamees Jeria, teine poeg Amarja, kolmas Jahasiel ja neljas Jekameam. 20 Ussieli pojad olid peamees Miika ja teine poeg Jissia.

21 Merari pojad olid Mahli ja Muusi. Mahli pojad olid Eleasar ja Kiis. 22 Eleasar suri, ilma et tal oleks olnud poegi, tal olid ainult tütred. Ja nende sugulased Kiisi pojad võtsid nad endale naiseks. 23 Muusi pojad olid Mahli, Eeder ja Jeremot, kokku kolm.

24 Need olid Leevi pojad nende suguvõsade kaupa, suguvõsade peamehed, nimeliselt ära loetud, 20-aastased ja vanemad, kellele olid usaldatud tööülesanded Jehoova koja teenistuses. 25 Taavet oli öelnud: „Iisraeli Jumal Jehoova on andnud oma rahvale rahu ja ta jääb igaveseks elama Jeruusalemma. 26 Leviidid ei pea enam kandma telkpühamut ega seal teenimiseks vajaminevaid riistu.” 27 Need olid 20-aastased ja vanemad Leevi pojad, kes Taaveti viimaste juhendite kohaselt ära loeti. 28 Nende ülesandeks oli aidata Aaroni poegi Jehoova koja teenistuses: hoolitseda õuede ja söögiruumide eest, puhastada kõiki pühi asju ning teha muid Jumala koja teenistuses vajalikke töid. 29 Nad aitasid hoolitseda vaateleibade, roaohvri jahu, hapnemata kuivikleibade, plaadil valmistatavate küpsetiste ja õliga segatud taina eest ning igasuguste mõõtmiste eest. 30 Nad pidid olema oma kohal igal hommikul ja õhtul, et tänada ja ülistada Jehoovat. 31 Nad olid abiks, kui hingamispäeval ning noorkuu ja pühade ajal Jehoovale põletusohvreid toodi, nagu on seaduses kirjas, ja nad tegid seda Jehoova ees alaliselt. 32 Nad täitsid Jehoova koja teenistuses veel muidki kohustusi, mis neil oli seoses kogudusetelgi ja pühamuga, samuti kohustusi oma vendade Aaroni poegade vastu.

^ 1. Ajar. 23:9 Ilmselt mitte see Simei, keda mainitakse salmides 7 ja 10.

^ 1. Ajar. 23:10 1Aj 23:11 Tsisa.

1. Ajaraamat  24 : 1 - 31

24 Aaroni järeltulijad jagati rühmadesse. Aaroni pojad olid Naadab, Abihu, Eleasar ja Iitamar. 2 Naadab ja Abihu surid oma isast varem ning neil ei olnud poegi. Eleasar ja Iitamar aga teenisid preestriametis edasi. 3 Taavet koos Eleasari järeltulija Saadoki ja Iitamari järeltulija Ahimelekiga jagas nad teenistusrühmadesse. 4 Kuna Eleasari poegade hulgas oli rohkem peamehi kui Iitamari poegade hulgas, siis jagati nad nii: Eleasari poegadel oli 16 suguvõsa peameest ning Iitamari poegadel 8 suguvõsa peameest.

5 Seejärel jagati nad liisuga, sest peamehi, kes olid püha paiga ja Jumala teenistuse ülevaatajad, oli nii Eleasari kui ka Iitamari poegadest. 6 Leviitide kirjutaja Semaja, Netaneeli poeg, pani nad nimeliselt kirja kuninga, ülemate, preester Saadoki, Ebjatari poja Ahimeleki ning preestrite ja leviitide suguvõsade peameeste juuresolekul. Üks liisk tõmmati Eleasari suguvõsale, üks Iitamari suguvõsale, vaheldumisi ühele ja teisele.

7 Esimene liisk langes Jehojaribile, teine Jedajale, 8 kolmas Haarimile, neljas Seorimile, 9 viies Malkijale, kuues Mijaminile, 10 seitsmes Hakkosele, kaheksas Abijale, 11 üheksas Jeesuale, kümnes Sekanjale, 12 üheteistkümnes Eljasibile, kaheteistkümnes Jaakimile, 13 kolmeteistkümnes Huppale, neljateistkümnes Jesebabile, 14 viieteistkümnes Bilgale, kuueteistkümnes Immerile, 15 seitsmeteistkümnes Heesirile, kaheksateistkümnes Pitsesele, 16 üheksateistkümnes Petahjale, kahekümnes Jeheskelile, 17 kahekümne esimene Jaakinile, kahekümne teine Gaamulile, 18 kahekümne kolmas Delajale ja kahekümne neljas Maasjale.

19 Sellise korra järgi teenisid nad Jehoova kojas oma esiisa Aaroni juhiste järgi, nii nagu Iisraeli Jumal Jehoova teda oli käskinud.

20 Järgnevalt on loetletud ülejäänud leviidid. Need olid: Amrami poegadest Suubael*; Suubaeli poegadest Jehdeja; 21 Rehabja poegadest peamees Jissia; 22 jisharlastest Selomot; Selomoti poegadest Jahat; 23 Hebroni poegadest peamees Jeria, teine poeg Amarja, kolmas Jahasiel, neljas Jekameam; 24 Ussieli poegadest Miika; Miika poegadest Saamir; 25 Miika vend Jissia; Jissia poegadest Sakarja.

26 Merari pojad olid Mahli ja Muusi; Jaasija poegadest Beno. 27 Merarlastest: Jaasijast Beno, Soham, Sakkur ja Ibri; 28 Mahlist Eleasar, kellel ei olnud ühtegi poega; 29 Kiisi poegadest Jerahmeel; 30 Muusi pojad Mahli, Eeder ja Jerimot.

Need olid Leevi järeltulijad oma suguvõsade kaupa. 31 Ka nemad heitsid liisku, nagu nende vennad Aaroni pojad olid teinud kuningas Taaveti, Saadoki, Ahimeleki ning preestrite ja leviitide suguvõsade peameeste juuresolekul. Vanema venna suguvõsa oli võrdne noorema venna suguvõsaga.

^ 1. Ajar. 24:20 1Aj 23:16 Sebuel.

1. Ajaraamat  25 : 1 - 31

25 Taavet ja teenistusrühmade ülemad valisid välja mõned Aasafi, Heemani ja Jedutuuni pojad, et nad kuulutaksid prohvetlikult lüürade, teiste keelpillide ja simblite saatel. Järgmised on ametisse määratud mehed. 2 Aasafi poegadest Sakkur, Joosep, Netanja ja Asareela. Neid juhatas Aasaf, kes kuulutas prohvetlikult kuninga juhatusel. 3 Jedutuuni poegadest Gedalja, Seri, Jesaaja, Simei, Hasabja ja Mattitja, kokku 6. Neid juhatas nende isa Jedutuun, kes kuulutas prohvetlikult lüüra saatel, tänades ja ülistades Jehoovat. 4 Heemani poegadest Bukkija, Mattanja, Ussiel, Sebuel,* Jerimot, Hananja, Hanani, Eliata, Giddalti, Romamti-Eser, Josbekasa, Malloti, Hootir ja Mahasiot. 5 Need kõik olid Heemani pojad. Heeman oli kuninga nägemustenägija, kes kuulutas Jumala aulisust. Jumal andis Heemanile 14 poega ja 3 tütart. 6 Nad kõik laulsid oma isa juhatusel Jehoova kojas simblite, lüürade ja teiste keelpillide saatel, teenides sel viisil Jumala kojas.

Aasaf, Jedutuun ja Heeman allusid otse kuningale.

7 Neid ja nende vendi, keda oli õpetatud Jehoovale laulma, kõiki oma ala asjatundjaid, oli kokku 288. 8 Nad heitsid oma tööülesannete jagamiseks liisku, noored koos vanadega, õpetajad koos õpilastega.

9 Esimene liisk langes Aasafi pojale Joosepile; teine Gedaljale, tema vendadele ja poegadele, neid oli kokku 12; 10 kolmas Sakkurile, tema poegadele ja vendadele, neid oli kokku 12; 11 neljas Jisrile, tema poegadele ja vendadele, neid oli kokku 12; 12 viies Netanjale, tema poegadele ja vendadele, neid oli kokku 12; 13 kuues Bukkijale, tema poegadele ja vendadele, neid oli kokku 12; 14 seitsmes Jesareelale, tema poegadele ja vendadele, neid oli kokku 12; 15 kaheksas Jesaajale, tema poegadele ja vendadele, neid oli kokku 12; 16 üheksas Mattanjale, tema poegadele ja vendadele, neid oli kokku 12; 17 kümnes Simeile, tema poegadele ja vendadele, neid oli kokku 12; 18 üheteistkümnes Asarelile, tema poegadele ja vendadele, neid oli kokku 12; 19 kaheteistkümnes Hasabjale, tema poegadele ja vendadele, neid oli kokku 12; 20 kolmeteistkümnes Suubaelile, tema poegadele ja vendadele, neid oli kokku 12; 21 neljateistkümnes Mattitjale, tema poegadele ja vendadele, neid oli kokku 12; 22 viieteistkümnes Jeremotile, tema poegadele ja vendadele, neid oli kokku 12; 23 kuueteistkümnes Hananjale, tema poegadele ja vendadele, neid oli kokku 12; 24 seitsmeteistkümnes Josbekasale, tema poegadele ja vendadele, neid oli kokku 12; 25 kaheksateistkümnes Hananile, tema poegadele ja vendadele, neid oli kokku 12; 26 üheksateistkümnes Mallotile, tema poegadele ja vendadele, neid oli kokku 12; 27 kahekümnes Eliatale, tema poegadele ja vendadele, neid oli kokku 12; 28 kahekümne esimene Hootirile, tema poegadele ja vendadele, neid oli kokku 12; 29 kahekümne teine Giddaltile, tema poegadele ja vendadele, neid oli kokku 12; 30 kahekümne kolmas Mahasiotile, tema poegadele ja vendadele, neid oli kokku 12; 31 kahekümne neljas Romamti-Eserile, tema poegadele ja vendadele, neid oli kokku 12.

^ 1. Ajar. 25:4 1Aj 24:20 ja 25:20 Suubael.

1. Ajaraamat  26 : 1 - 32

26 Järgmised on väravavalvurite rühmad. Korahlastest oli Meselemja, kes oli Koore poeg Aasafi poegadest. 2 Meselemja pojad olid esmasündinu Sakarja, teine poeg Jediael, kolmas Sebadja, neljas Jatniel, 3 viies Eelam, kuues Jehohanan ja seitsmes Eljo-Eenai. 4 Oobed-Edomi pojad olid esmasündinu Semaja, teine poeg Jehosabad, kolmas Joah, neljas Saakar, viies Netaneel, 5 kuues Ammiel, seitsmes Issaskar ja kaheksas Peulletai. Nende poegadega oli Jumal Oobed-Edomit õnnistanud.

6 Tema pojale Semajale sündisid pojad, kes olid oma suguvõsade peamehed, sest nad olid vaprad ja tublid mehed. 7 Semaja pojad olid Otni, Refael, Oobed ja Elsabad, kelle vennad Eliihu ja Semakja olid samuti tublid mehed. 8 Need kõik olid Oobed-Edomi pojad — nemad, nende pojad ja nende vennad, tublid ja teenistuseks kõlblikud mehed. Kokku oli neid Oobed-Edomil 62. 9 Meselemjal oli kokku 18 poega ja venda, kes olid tublid mehed. 10 Merarlase Hosa pojad olid peamees Siimri, kes polnud küll esmasündinu, kuid kelle isa pani peameheks, 11 teine oli Hilkija, kolmas Tebalja ja neljas Sakarja. Kõiki Hosa poegi ja vendi oli kokku 13.

12 Väravavalvurite rühmades olid nii peameestel kui ka nende vendadel Jehoova koja teenistuses omad kohustused. 13 Nii väiksed kui ka suured suguvõsad jagasid liisku heites väravad omavahel ära. 14 Idakülg sai liisu läbi Selemjale, põhjakülg tema pojale Sakarjale, kes oli tark nõuandja. 15 Oobed-Edomile sai lõunakülg ja tema poegadele määrati varaaidad. 16 Suppimile ja Hosale sai läänekülg Salleketi värava juures, ülesmäge viiva tee lähedal. Üks vahtkond seisis teise kõrval. 17 Idas valvas kuus leviiti, põhjas iga päev neli, lõunas iga päev neli ning varaaitade juures kaks valvurit ja nende kõrval veel kaks. 18 Läänes, kus oli sammaskoda, valvas tee ääres neli valvurit ja sammaskoja juures kaks. 19 Need olid korahlastest ja merarlastest väravavalvurite rühmad.

20 Teistest leviitidest vastutas Jumala koja varakambrite ja pühitsetud asjade varakambrite eest Ahija. 21 Laedani poegadest, nimelt geersonlastest Laedani kaudu, geersonlase Laedani suguvõsade peameestest, vastutasid Jehieli 22 ning Jehieli pojad Seetam ja Joel. Nemad vastutasid Jehoova koja varakambrite eest. 23 Amramlastest, jisharlastest, hebronlastest ja ussiellastest 24 oli varaaitade ülevaataja Sebuel, Moosese poja Geersomi poeg. 25 Tema vennad, Elieseri järeltulijad, olid Rehabja, Jesaaja, Joram, Sikri ja Selomot. 26 Selomot ja tema vennad vastutasid kõigi varakambrite eest, kus hoiti asju, mille olid pühitsenud kuningas Taavet, suguvõsade peamehed, tuhande- ja sajapealikud ning väepealikud. 27 Osa sõjasaagiks võetud asjadest olid nad pühitsenud Jehoova koja toetuseks. 28 Nad vastutasid ka kõigi nende asjade eest, mis nägija Saamuel, Kiisi poeg Saul, Neeri poeg Abner ja Seruja poeg Joab olid pühitsenud. Kõigi pühitsetud asjade eest vastutas Selomit* koos oma vendadega.

29 Kenanja ja ta pojad jisharlaste hulgast täitsid ülesandeid väljaspool Jumala koda, nad olid Iisraelis ülevaatajad ja õigusemõistjad.

30 Hasabja ja ta vennad hebronlaste hulgast, kokku 1700 tublit meest, juhtisid kõiki Iisraeli asju, mis olid seotud Jehoova teenimise ja kuninga teenistusega Jordanist lääne pool. 31 Hebronlaste suguvõsade ja perekondade peamees oli Jerija. Taaveti valitsuse 40. aastal otsiti hebronlaste seast vapraid ja tublisid mehi ning neid leiti Gileadis asuvast Jaaserist. 32 Tema vendi, suguvõsade peamehi, oli kokku 2700 tublit meest. Kuningas Taavet pani nad ruubenlaste, gaadlaste ja poole manasselaste suguharu ülevaatajateks igas Jumalaga seotud asjas ja igas kuningaga seotud asjas.

^ 1. Ajar. 26:28 1Aj 26:25, 26 Selomot.

1. Ajaraamat  27 : 1 - 34

27 Need on iisraellaste üksused kuninga sõjaväes ja nende suguvõsade peamehed, tuhande- ja sajapealikud ning ülemad, kes üksusi juhtisid. Üksused olid teenistuses kordamööda ühe kuu aastas ja igaühes oli 24 000 meest.

2 Esimese üksuse ülem oli Sabdieli poeg Jaasobeam. Tema üksus teenis esimesel kuul ja seal oli 24 000 meest. 3 Peretsi poegadest oli tema kõigi nende juhtide ülem, kelle rühmad olid määratud teenima esimesel kuul. 4 Teisel kuul teeniva üksuse ülem oli ahohlane Doodo. Tema üksust juhtis Miklot ja seal oli 24 000 meest. 5 Kolmandal kuul teeniva kolmanda üksuse ülem oli peapreester Joojada poeg Benaja ja tema üksuses oli 24 000 meest. 6 Benaja oli vägev sõjamees 30 seast ja nende 30 ülem ning tema üksust juhtis tema poeg Ammisabad. 7 Neljandal kuul teeniva neljanda üksuse ülem oli Joabi vend Asael, kellest järgmine oli ta poeg Sebadja, ning tema üksuses oli 24 000 meest. 8 Viies ülem, kes teenis viiendal kuul, oli jisrahlane Samhut ja tema üksuses oli 24 000 meest. 9 Kuues ülem, kes teenis kuuendal kuul, oli tekoalase Ikkese poeg Iira ja tema üksuses oli 24 000 meest. 10 Seitsmes ülem, kes teenis seitsmendal kuul, oli pelonlane Heles efraimlastest ja tema üksuses oli 24 000 meest. 11 Kaheksas ülem, kes teenis kaheksandal kuul, oli huusalane Sibbekai serahlastest ja tema üksuses oli 24 000 meest. 12 Üheksas ülem, kes teenis üheksandal kuul, oli anatotlane Abieser benjaminlastest ja tema üksuses oli 24 000 meest. 13 Kümnes ülem, kes teenis kümnendal kuul, oli netofalane Mahrai serahlastest ja tema üksuses oli 24 000 meest. 14 Üheteistkümnes ülem, kes teenis üheteistkümnendal kuul, oli piraatonlane Benaja Efraimi poegadest ja tema üksuses oli 24 000 meest. 15 Kaheteistkümnes ülem, kes teenis kaheteistkümnendal kuul, oli netofalane Heldai, Otnieli järeltulija, ja tema üksuses oli 24 000 meest.

16 Iisraeli suguharude juhid olid ruubenlastel Sikri poeg Elieser, siimeonlastel Maaka poeg Sefatja, 17 Leevil Kemueli poeg Hasabja, Aaronil Saadok, 18 Juudal Taaveti vend Eliihu, Issaskaril Miikaeli poeg Omri, 19 Sebulonil Obadja poeg Jismaja, Naftalil Asrieeli poeg Jerimot, 20 efraimlastel Asasja poeg Hosea, poolel Manasse suguharul Pedaja poeg Joel, 21 poolel Manasse suguharul Gileadis Sakarja poeg Iddo, Benjaminil Abneri poeg Jaasiel, 22 Daanil Jerohami poeg Asarel. Need olid Iisraeli suguharude peamehed.

23 Taavet ei lugenud ära 20-aastaseid ja nooremaid, sest Jehoova oli tõotanud teha Iisraeli nii arvukaks, nagu on tähti taevas. 24 Seruja poeg Joab oli hakanud rahvast üle lugema, kuid ei lugenud lõpuni. Iisraeli tabas Jumala viha ja rahva arvu ei kantud kuningas Taaveti kroonikaraamatusse.

25 Kuninga varakambrite eest vastutas Adieli poeg Asmavet. Maal, linnades, külades ja tornides olevate varaaitade eest vastutas Ussija poeg Joonatan. 26 Maad harivate põllutööliste ülevaataja oli Keluubi poeg Esri. 27 Viinamägede eest vastutas raamalane Simei ning viinamäesaaduste eest, millest tehti veini, vastutas sifmilane Sabdi. 28 Sefela oliivisalude ja sükomoor-viigipuude eest vastutas gederlane Baal-Haanan, õlivarude eest Jooas. 29 Saaroni veisekarjade eest vastutas saaronlane Sitrai, orutasandike veisekarjade eest Adlai poeg Saafat. 30 Kaamelite eest vastutas ismaeliit Oobil, eeslite eest meeronotlane Jehdeja. 31 Lamba- ja kitsekarjade eest vastutas hagrilane Jaasis. Need mehed vastutasid kuningas Taaveti vara eest.

32 Taaveti vennapoeg Joonatan oli nõunik ja kirjutaja, tark mees. Hakmoni poeg Jehiel hoolitses kuninga poegade eest. 33 Ahitofel oli kuninga nõunik. Arklane Huusai oli kuninga sõber*. 34 Pärast Ahitofelit said nõunikeks Benaja poeg Joojada ja Ebjatar. Kuninga sõjaväe ülem oli Joab.

^ 1. Ajar. 27:33 Võib tõlkida ka „usaldusmees”.

1. Ajaraamat  28 : 1 - 21

28 Taavet kutsus Jeruusalemma kokku kõik Iisraeli peamehed: suguharude peamehed, kuninga teenistuses olevate üksuste ülemad, tuhande- ja sajapealikud, kuninga ning tema poegade vara ja kariloomade eest vastutavad mehed, samuti õukonnaametnikud ning kõik vaprad ja tublid mehed. 2 Siis tõusis kuningas Taavet püsti ja ütles:

„Kuulake mind, mu vennad ja mu rahvas! Minu südamesooviks oli ehitada koda, kuhu jääks alatiseks Jehoova lepingulaegas ja mis oleks meie Jumala jalajäriks. Ma olen teinud ettevalmistusi selle ehitamiseks. 3 Aga Jumal ütles mulle: „Sina ei ehita mu nime kandvat koda, sest sa oled sõjamees ja oled valanud verd.” 4 Iisraeli Jumal Jehoova valis mu isa soost välja minu, et minust saaks Iisraeli kuningas igaveseks ajaks. Ta valis juhiks Juuda ning Juuda soost valis ta minu isa soo. Minu isa poegadest arvas ta heaks teha just mind kogu Iisraeli kuningaks. 5 Ja kõigist mu poegadest, keda Jehoova on mulle rohkesti andnud, valis ta mu poja Saalomoni istuma Jehoova kuningatroonil ja valitsema Iisraeli üle.

6 Ta ütles mulle: „Sinu poeg Saalomon ehitab mulle koja ja selle õued, sest ma olen valinud tema endale pojaks ning ma olen talle isaks. 7 Kui ta täidab otsusekindlalt mu käske ja seadusi, nagu ta teeb seda praegu, siis teen ma tema kuningavõimu väga kindlaks igaveseks ajaks.” 8 Ma ütlen nüüd kogu Iisraeli, Jehoova koguduse silme ees ning meie Jumala kuuldes: pange hoolsalt tähele ja täitke kõiki Jehoova, oma Jumala käske, et teile võiks kuuluda see hea maa ja te võiksite pärandada selle igaveseks oma järeltulijatele.

9 Sina, mu poeg Saalomon, õpi tundma oma isa Jumalat ning teeni teda kogu südamest ja heal meelel, sest Jehoova uurib läbi kõik südamed ning näeb kõiki mõtteid ja soove. Kui sa teda otsid, siis sa leiad tema, ent kui sa ta maha jätad, hülgab ta su igaveseks. 10 Jehoova on valinud sinu ehitama seda koda, pühamut. Ole julge ja asu tööle!”

11 Siis andis Taavet oma pojale Saalomonile templi eeskoja, ruumide, varaaitade, katusekambrite, siseruumide ja lepituspaiga ehitusplaanid. 12 Samuti andis ta talle Jehoova koja õuede, koda ümbritsevate söögiruumide, Jumala koja varakambrite ja pühitsetud asjade varakambrite ehitusplaanid, mis ta oli saanud Jumala vaimu kaudu. 13 Taavet andis talle ka juhised preestrite ja leviitide rühmade, kõigi Jehoova koja teenistusülesannete ning kõigi Jehoova kojas vajaminevate riistade kohta. 14 Ta määras ette ära kogu kulla kaalu, igasuguste teenistusriistade kulla kaalu ning kõigi hõberiistade kaalu, igasuguste teenistuses vajaminevate hõberiistade kaalu; 15 kullast lambijalgade ja lampide kaalu, iga lambijala ja lambi kaalu, ning hõbedast lambijalgade kaalu, iga lambijala ja lambi kaalu nende otstarbe järgi; 16 vaateleibade jaoks mõeldud kuldlaudade kulla kaalu, iga laua oma eraldi, samuti hõbelaudade hõbeda kaalu; 17 puhtast kullast harkide, kausside ja kannude kaalu, erisuguste kuld- ja hõbekausikeste kaalu, iga kausikese kaalu. 18 Samuti määras ta ära suitsutusaltari jaoks vajamineva puhta kulla kaalu ning selle kulla kaalu, mida läks vaja kuldkeerubite jaoks, kes sümboliseerivad sõjavankrit ning kelle tiivad on välja sirutunud ja katavad Jehoova lepingulaegast. 19 Taavet ütles: „Jehoova käsi oli minu peal ja ta aitas mul kogu ehitusplaani üksikasjalikult kirja panna.”

20 Taavet ütles oma pojale Saalomonile: „Ole julge ja tugev ning asu tööle! Ära karda ega tunne hirmu, sest Jumal Jehoova, minu Jumal, on sinuga. Ta ei jäta sind maha ega hülga sind, vaid aitab sul Jehoova kojas kõik tööd lõpule viia. 21 Siin on preestrite ja leviitide rühmad, kes on valmis täitma kõiki Jumala kojaga seotud teenistusülesandeid. Sul on osavad meistrimehed, kes teevad meelsasti kõiki vajalikke töid, ning samuti on peamehed ja kogu rahvas valmis järgima kõiki sinu juhendeid.”

1. Ajaraamat  29 : 1 - 30

29 Kuningas Taavet ütles tervele kogudusele: „Mu poeg Saalomon, kelle Jumal on valinud, on noor ja kogenematu, kuid eelseisev töö on tohutu suur, sest seda templit ei ehitata mitte inimesele, vaid Jumal Jehoovale. 2 Ma olen teinud kõik endast oleneva, et varuda oma Jumala koja tarbeks kulda kuldasjade, hõbedat hõbeasjade, vaske vaskasjade, rauda raudasjade ning puitu puutööde jaoks, samuti oonüksikive ja mördiga kinnitatavaid kive, mosaiikkive, igasuguseid väärtuslikke kive ja suures koguses alabastrit. 3 Lisaks kõigele, mis ma olen selle püha koja tarbeks varunud, annan ma armastusest oma Jumala koja vastu veel ka isiklikust varast kulda ja hõbedat, 4 sealhulgas 3000 talenti* Oofiri kulda ja 7000 talenti* puhast hõbedat koja seinte katmiseks, 5 kulda kuldasjade ja hõbedat hõbeasjade ning kõigi tööde jaoks, mida teevad käsitöölised. Ja nüüd, kes veel soovib täna oma varast midagi Jehoovale anda?”

6 Siis tegid annetusi suguvõsade peamehed, Iisraeli suguharude peamehed, tuhande- ja sajapealikud ning kuninga tööde ülevaatajad. 7 Nad andsid Jumala koja tööde heaks 5000 talenti* kulda, 10 000 dareiki*, 10 000 talenti* hõbedat, 18 000 talenti* vaske ja 100 000 talenti* rauda. 8 Igaüks, kellel oli väärtuslikke kive, andis need Jehoova koja varakambrisse, mille eest vastutas geersonlane Jehiel. 9 Rahvas tundis rõõmu, sest oli andnud oma vabatahtlikud ohvrid Jehoovale kogu südamest. Ka kuningas Taavet oli väga rõõmus.

10 Siis ülistas Taavet Jehoovat terve koguduse ees ning ütles: „Oo, Jehoova, meie isa Iisraeli Jumal, ole kiidetud igavesest ajast igavesti! 11 Sinul, Jehoova, on suurus ja vägevus, ilu, auhiilgus ja ülevus, sest sulle kuulub kõik, mis on taevas ja maa peal. Sinul, Jehoova, on kuningriik*. Sina oled tõstnud end kõigile peaks. 12 Sinult tulevad rikkus ja au ning sina valitsed kõige üle. Sinu käes on võim ja vägi ning sinu võimuses on teha kõiki suureks ja anda neile jõudu. 13 Nüüd, meie Jumal, me täname sind ja ülistame sinu kaunist nime.

14 Aga kes olen mina ja kes on mu rahvas, et me suudame tuua selliseid vabatahtlikke ohvreid? Kõik tuleb ju sinult ja sinu käest me anname sulle. 15 Me oleme sinu ees muulased ja sisserändajad, nagu olid kõik meie esiisad. Meie päevad maa peal on nagu vari ja meil pole lootust. 16 Oo, Jehoova, meie Jumal, kogu see rikkus, mille me oleme kogunud, et ehitada su püha nime kandev koda, on tulnud sinu käest ja kuulub sulle! 17 Ma tean, mu Jumal, et sina uurid südame läbi ja tunned heameelt laitmatusest. Ma olen selle kõik andnud meeleldi ja puhtast südamest ning mul on rõõm näha, et ka sinu rahvas, kes siin on, toob sulle vabatahtlikult ohvreid. 18 Oo, Jehoova, meie esiisade Aabrahami, Iisaki ja Iisraeli Jumal, aita oma rahval hoida sellist andmise vaimu ja teenida sind kogu südamest! 19 Ja anna mu pojale Saalomonile siiras* süda, et ta järgiks su käske, meeldetuletusi ja määrusi ning teeks seda kõike ja ehitaks selle templi, milleks ma olen ettevalmistusi teinud.”

20 Siis ütles Taavet tervele kogudusele: „Ülistage nüüd oma Jumalat Jehoovat!” Ja terve kogudus ülistas oma esiisade Jumalat Jehoovat, laskus põlvili ning heitis silmili maha Jehoova ja kuninga ette. 21 Järgmisel päeval tõid nad Jehoovale tapaohvreid ning ohverdasid Jehoovale põletusohvriks 1000 noort pulli, 1000 jäära ja 1000 jäärtalle koos joogiohvritega. Nad tõid kogu Iisraeli eest rohkesti ohvreid. 22 Sel päeval sõid ja jõid nad Jehoova ees suure rõõmuga. Nad tõstsid Taaveti poja Saalomoni teist korda kuningaks ning võidsid ta Jehoova ees juhiks, aga Saadoki võidsid nad preestriks. 23 Saalomon istus oma isa Taaveti asemel kuningana Jehoova troonile. Teda saatis edu ja kõik iisraellased kuuletusid talle. 24 Kõik peamehed, vägevad sõjamehed ja kuningas Taaveti pojad allusid kuningas Saalomonile. 25 Jehoova tegi Saalomoni erakordselt suureks kogu Iisraeli ees ja andis talle sellise kuningliku au, millist polnud ühelgi Iisraeli kuningal enne teda.

26 Iisai poeg Taavet oli valitsenud kogu Iisraeli üle. 27 Ta oli valitsenud Iisraeli üle 40 aastat. Hebronis oli ta valitsenud 7 aastat ja Jeruusalemmas 33 aastat. 28 Ta suri heas vanuses ning tal oli olnud küllalt elupäevi, rikkust ja au. Tema asemel sai kuningaks ta poeg Saalomon. 29 Kõik kuningas Taaveti kohta algusest kuni lõpuni on kirjas nägija Saamueli, prohvet Naatani ja nägemustenägija Gaadi ülestähendustes. 30 Samuti on neis kirjas kõik tema valitsemise ja vägevuse kohta ning sündmused, mis olid seotud tema, Iisraeli ja kõigi ümberkaudsete kuningriikidega.

^ 1. Ajar. 29:4 103 tonni. (Vt lisa B14.)

^ 1. Ajar. 29:4 240 tonni.

^ 1. Ajar. 29:7 170 tonni.

^ 1. Ajar. 29:7 84 kg. Dareik oli Pärsia kuldmünt.

^ 1. Ajar. 29:7 342 tonni.

^ 1. Ajar. 29:7 615 tonni.

^ 1. Ajar. 29:7 3420 tonni.

^ 1. Ajar. 29:11 Võib tõlkida ka „kuningavõim”.

^ 1. Ajar. 29:19 Võib tõlkida ka „täielikult pühendunud”.

2. AJARAAMAT

LÜHIÜLEVAADE

- 1

- Saalomon palub tarkust (1–12)

- Saalomoni rikkus (13–17)

- 2

- Ettevalmistused templi ehituseks (1–18)

- 3

- Saalomon hakkab templit ehitama (1–7)

- Kõige püham paik (8–14)

- Kaks vasksammast (15–17)

- 4

- Altar, meri ja tünnid (1–6)

- Lambijalad, lauad ja õued (7–11a)

- Templi sisustus saab valmis (11b–22)

- 5

- Ettevalmistused templi sissepühitsemiseks (1–14)

- Lepingulaegas tuuakse templisse (2–10)

- 6

- Saalomon pöördub rahva poole (1–11)

- Saalomoni palve templi sissepühitsemisel (12–42)

- 7

- Tempel täitub Jehoova auhiilgusega (1–3)

- Templi sissepühitsemine (4–10)

- Jehoova ilmutab end Saalomonile (11–22)

- 8

- Saalomoni muud ehitusprojektid (1–11)

- Templiteenistuse sisseseadmine (12–16)

- Saalomoni laevastik (17, 18)

- 9

- Seeba kuninganna külastab Saalomoni (1–12)

- Saalomoni rikkus (13–28)

- Saalomoni surm (29–31)

- 10

- Iisrael mässab Rehabeami vastu (1–19)

- 11

- Rehabeami valitsus (1–12)

- Ustavad leviidid tulevad Juudasse (13–17)

- Rehabeami pere (18–23)

- 12

- Siisak ründab Jeruusalemma (1–12)

- Rehabeami valitsuse lõpp (13–16)

- 13

- Juuda kuningas Abija (1–22)

- Abija alistab Jerobeami (3–20)

- 14

- Abija surm (1)

- Juuda kuningas Aasa (2–8)

- Aasa alistab 1 000 000 etiooplast (9–15)

- 15

- Aasa reformid (1–19)

- 16

- Aasa leping Süüriaga (1–6)

- Hanani noomib Aasat (7–10)

- Aasa surm (11–14)

- 17

- Juuda kuningas Joosafat (1–6)

- Rahva õpetamine (7–9)

- Joosafati sõjavägi (10–19)

- 18

- Joosafati liit Ahabiga (1–11)

- Miikaja ennustab kaotust (12–27)

- Ahab tapetakse Gileadi-Raamotis (28–34)

- 19

- Jehu noomib Joosafatti (1–3)

- Joosafati reformid (4–11)

- 20

- Naaberrahvad ohustavad Juudat (1–4)

- Joosafati abipalve (5–13)

- Jehoova vastus (14–19)

- Juuda päästetakse ime läbi (20–30)

- Joosafati valitsuse lõpp (31–37)

- 21

- Juuda kuningas Jooram (1–11)

- Kiri Eelijalt (12–15)

- Joorami kurb lõpp (16–20)

- 22

- Juuda kuningas Ahasja (1–9)

- Atalja haarab võimu (10–12)

- 23

- Joojada sekkub, Joas saab kuningaks (1–11)

- Atalja tapetakse (12–15)

- Joojada reformid (16–21)

- 24

- Joas valitseb (1–3)

- Joas parandab templit (4–14)

- Joas taganeb usust (15–22)

- Joas mõrvatakse (23–27)

- 25

- Juuda kuningas Amasja (1–4)

- Sõda Edomiga (5–13)

- Amasja teenib ebajumalaid (14–16)

- Sõda Iisraeli kuninga Joasega (17–24)

- Amasja surm (25–28)

- 26

- Juuda kuningas Ussija (1–5)

- Ussija sõjategevus (6–15)

- Ülbet Ussijat lüüakse pidalitõvega (16–21)

- Ussija surm (22, 23)

- 27

- Juuda kuningas Jootam (1–9)

- 28

- Juuda kuningas Aahas (1–4)

- Süüria ja Iisrael alistavad ta (5–8)

- Ooded hoiatab Iisraeli (9–15)

- Juudat alandatakse (16–19)

- Aahas teenib ebajumalaid, tema surm (20–27)

- 29

- Juuda kuningas Hiskija (1, 2)

- Hiskija reformid (3–11)

- Templi puhastamine (12–19)

- Templiteenistus taastatakse (20–36)

- 30

- Hiskija peab paasapüha (1–27)

- 31

- Hiskija teeb lõpu ebajumalakummardamisele (1)

- Preestritele ja leviitidele ettenähtud toetus (2–21)

- 32

- Sanherib ohustab Jeruusalemma (1–8)

- Sanherib hakkab Jehoovale vastu (9–19)

- Ingel hävitab Assüüria armee (20–23)

- Hiskija haigus ja ülbus (24–26)

- Hiskija saavutused ja surm (27–33)

- 33

- Juuda kuningas Manasse (1–9)

- Manasse kahetseb oma kurjust (10–17)

- Manasse surm (18–20)

- Juuda kuningas Aamon (21–25)

- 34

- Juuda kuningas Joosija (1, 2)

- Joosija reformid (3–13)

- Leitakse seaduseraamat (14–21)

- Hulda ennustab õnnetust (22–28)

- Joosija loeb rahvale lepinguraamatut (29–33)

- 35

- Joosija korraldab suure paasapüha (1–19)

- Vaarao Neho tapab Joosija (20–27)

- 36

- Juuda kuningas Jooahas (1–3)

- Juuda kuningas Joojakim (4–8)

- Juuda kuningas Joojakin (9, 10)

- Juuda kuningas Sidkija (11–14)

- Jeruusalemma häving (15–21)

- Kyrose määrus templi taastamiseks (22, 23)

2. Ajaraamat

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

2. Ajaraamat  1 : 1 - 17

TEINE AJARAAMAT

1 Taaveti poja Saalomoni kuningavõim sai üha tugevamaks. Tema Jumal Jehoova oli temaga ja tegi ta erakordselt vägevaks.

2 Saalomon kutsus kokku terve Iisraeli, tuhande- ja sajapealikud, kohtumõistjad ja kõik Iisraeli rahva peamehed, suguvõsade pealikud. 3 Siis läks Saalomon terve kogudusega Gibeoni ohvripaika, sest seal oli Jumala kogudusetelk, mille Jehoova teenija Mooses oli kõrbes teinud. 4 Kuid Jumala laeka oli Taavet toonud Kirjat-Jearimist Jeruusalemma, kuhu ta oli laeka jaoks telgi püstitanud. 5 Vaskaltar, mille oli valmistanud Betsaleel, Huuri poja Uuri poeg, oli Jehoova telkpühamu ees. Seal käis Saalomon koos kogudusega palvetamas. 6 Saalomon tõi sel korral kogudusetelgi vaskaltaril Jehoova ees 1000 põletusohvrit.

7 Sel ööl ilmutas Jumal end Saalomonile ja ütles talle: „Palu, mida ma peaksin sulle andma!” 8 Saalomon vastas Jumalale: „Sa olid tulvil truud armastust mu isa Taaveti vastu ja oled pannud minu tema asemel kuningaks. 9 Oo, Jumal Jehoova, täida nüüd tõotus, mille sa andsid mu isale Taavetile, sest sa oled pannud mind kuningaks rahva üle, keda on sama palju kui mullapõrmu kübemeid. 10 Anna mulle selle rahva juhtimiseks tarkust ja teadmisi. Sest kes muidu suudaks kohut mõista sinu suurele rahvale?”

11 Siis ütles Jumal Saalomonile: „Kuna see on su südamesoov ja sa ei palunud ei rikkust, varandust ega au, samuti mitte oma vihameeste surma, ja sa ei palunud endale ka mitte pikka iga, vaid palusid tarkust ja teadmisi, et mõista kohut mu rahvale, kellele ma olen pannud sind kuningaks, 12 siis sa saadki tarkust ja teadmisi, kuid ma annan sulle ka nii palju rikkust, varandust ja au, nagu pole olnud ühelgi kuningal enne sind ega ole ühelgi pärast sind.”

13 Saalomon tuli Gibeoni ohvripaigast kogudusetelgi juurest Jeruusalemma ning ta valitses Iisraeli üle. 14 Saalomon hankis endale sõjavankreid ja hobuseid*, nii et tal oli ühtekokku 1400 vankrit ja 12 000 hobust*. Ta hoidis neid sõjavankrite linnades ja enda juures Jeruusalemmas. 15 Tänu kuningale oli Jeruusalemmas nii palju hõbedat ja kulda nagu kive ning seedripuitu nii rohkesti kui sükomoor-viigipuid Sefelas. 16 Saalomoni hobused toodi Egiptusest, kuninga kaupmehed ostsid talle hobusekarju* kindla hinna eest. 17 Egiptusest ostetud sõjavanker maksis 600 seeklit* hõbedat ja hobune 150*. Samuti müüsid kuninga kaupmehed neid edasi kõigile hettide ja süürlaste kuningatele.

^ 2. Ajar. 1:14 Võib tõlkida ka „ratsanikke”.

^ 2. Ajar. 1:14 Võib tõlkida ka „ratsanikku”.

^ 2. Ajar. 1:16 Teine võimalik tähendus: „toodi Egiptusest ja Kuest, kuninga kaupmehed ostsid neid talle Kuest”; Kue võib olla Kiliikia.

^ 2. Ajar. 1:17 6,8 kg. (Vt lisa B14.)

^ 2. Ajar. 1:17 1,7 kg.

2. Ajaraamat  2 : 1 - 18

2 Saalomon käskis ehitada koja, mis kannaks Jehoova nime, ja samuti kuningliku palee iseendale. 2 Saalomon pani 70 000 meest lihttöid tegema* ja 80 000 meest mägedesse kive raiuma. Nende juhatajateks määras ta 3600 meest. 3 Saalomon läkitas Tüürose kuningale Hiiramile teate: „Tee minu heaks sedasama, mida sa tegid mu isa Taaveti heaks, kui saatsid talle seedripuitu, et ta saaks endale elamiseks koja ehitada. 4 Mina ehitan nüüd koja, mis kannab mu Jumala Jehoova nime, ja pühendan selle temale, et tema ees healõhnalist suitsutusrohtu põletada, hoida alaliselt tema ees vaateleibu ning tuua põletusohvreid hommikul ja õhtul, hingamispäeval ja noorkuu ajal ning meie Jumala Jehoova pühade ajal. See on Iisraeli alaline kohus. 5 See koda, mille ma ehitan, peab tulema suurejooneline, sest meie Jumal on suurem kui kõik teised jumalad. 6 Aga kes suudaks temale koja ehitada? Teda ei mahuta ju taevas, kogu taevaavaruski. Kes olen mina, et saaksin temale koja ehitada? Ma saan ju teha vaid paiga, kus tema ees ohvrisuitsu tõusta lasta. 7 Saada mulle üks osav käsitööline, kes oskab teha töid kullast, hõbedast, vasest ja rauast ning purpurpunasest, karmiinpunasest ja sinisest lõngast ning oskab graveerida. Ta töötaks Juudas ja Jeruusalemmas koos minu vilunud käsitöölistega, kelle mu isa Taavet välja valis. 8 Ja saada mulle Liibanoni seedri-, kadaka- ja sandlipuid, sest ma tean, et su sulased on osavad Liibanonist puid maha võtma. Minu sulased hakkavad töötama koos sinu sulastega, 9 et hankida mulle palju puitu, sest koda, mille ma ehitan, tuleb erakordselt suur. 10 Ma annan sinu sulastele, puuraiduritele, toiduks 20 000 koori* nisu, 20 000 koori otri, 20 000 batti* veini ja 20 000 batti õli.”

11 Seepeale kirjutas Tüürose kuningas Hiiram Saalomonile: „Jehoova armastab oma rahvast, sellepärast on ta pannud sinu kuningaks.” 12 Hiiram jätkas: „Olgu kiidetud Jehoova, Iisraeli Jumal, kes on loonud taeva ja maa! Sest ta on andnud kuningas Taavetile targa poja, kel on arukust ja taipu ning kes ehitab koja Jehoovale ja kuningliku palee iseendale. 13 Ma saadan sulle ühe osava ja targa käsitöölise, Hiiram-Abi, 14 kelle ema on daanlane, kuid isa tüüroslane. Ta on vilunud meister, kes oskab teha töid kullast, hõbedast, vasest, rauast, kivist ja puidust ning purpurpunasest, sinisest ja karmiinpunasest lõngast ja peenest kangast. Ta oskab igasuguseid uurendusi teha ja kõiki talle antud kavandeid ellu viia. Tema asub tööle koos sinu osavate käsitöölistega ja mu isanda, sinu isa Taaveti osavate käsitöölistega. 15 Saatku siis mu isand oma sulastele nisu, otri, õli ja veini, nagu ta on lubanud. 16 Meie raiume Liibanonist nii palju puid, kui sul on vaja, ja parvetame need merd mööda Joppesse, kust sa saad need siis Jeruusalemma viia.”

17 Siis luges Saalomon ära kõik muulased Iisraelimaal, nagu oli teinud tema isa Taavet, ja neid oli 153 600 meest. 18 Neist 70 000 pani ta lihttöid tegema, 80 000 mägedesse kive raiuma ja 3600 määras ta juhatajateks, kes pidid rahva tööle panema.

^ 2. Ajar. 2:2 Võib tõlkida ka „koormaid kandma”.

^ 2. Ajar. 2:10 4400000 liitrit. (Vt lisa B14.)

^ 2. Ajar. 2:10 440000 liitrit.

2. Ajaraamat  3 : 1 - 17

3 Saalomon hakkas ehitama Jehoova koda* Jeruusalemma Morija mäele, sellesse paika, kus Jehoova oli end tema isale Taavetile ilmutanud ja mille Taavet oli jebuuslase Ornani viljapeksuplatsil ette valmistanud. 2 Ta alustas ehitustöödega oma neljandal valitsusaastal teise kuu teisel päeval. 3 Saalomon rajas Jumala kojale vundamendi, mis oli endise küünra järgi 60 küünart pikk ja 20 küünart lai*. 4 Koja eeskoja pikkus oli 20 küünart, mis vastas koja laiusele, ja kõrgus oli 120*. Saalomon kattis eeskoja seestpoolt puhta kullaga. 5 Peasaali vooderdas ta kadakapuiduga*, misjärel kuldas selle parima kullaga ning kaunistas palmikujutiste ja kettidega. 6 Ta kaunistas koja ka väärtuslike kividega. Kuld, mida ta kasutas, oli pärit Parvaimist. 7 Ta kattis kullaga koja, selle talad, läved, seinad ja uksed ning uurendas seintele keerubid.

8 Siis tegi ta kõige pühama paiga, mille pikkus oli 20 küünart ja mis vastas koja laiusele, mis oli samuti 20 küünart. Ta kattis selle 600 talendi* parima kullaga. 9 Naeltele kulus 50 seeklit* kulda. Ka katusekambrid kattis ta kullaga.

10 Kõige pühamasse paika tegi ta 2 keerubikuju ning kuldas need üle. 11 Keerubite tiibade pikkus oli kokku 20 küünart. Ühe keerubi üks tiib oli 5 küünart* pikk ja ulatus koja seinani ning ka tema teine tiib oli 5 küünart pikk ja see puudutas teise keerubi tiiba. 12 Ka teise keerubi üks tiib oli 5 küünart pikk ja ulatus koja seinani ning tema teine tiib oli samuti 5 küünart pikk ja see puudutas esimese keerubi tiiba. 13 Keerubite tiivad olid välja sirutunud ja siruulatus oli kokku 20 küünart. Keerubid seisid näoga peasaali* poole.

14 Ta valmistas ka eesriide, tehes selle sinisest, purpurpunasest ja karmiinpunasest lõngast ning peenest kangast. Ta kaunistas eesriide keerubitega.

15 Koja ette tegi ta 2 sammast, mis olid kokku 35 küünart* kõrged ja mille otsas olid 5-küünrased kapiteelid*. 16 Ta valmistas ka ketid ja seadis need kapiteelide ümber. Ta tegi 100 granaatõuna ja kinnitas need kettide külge. 17 Sambad püstitas ta templi ette, ühe paremale* ja teise vasakule*. Parempoolse samba nimetas ta Jaakiniks* ja vasakpoolse Boaseks*.

^ 2. Ajar. 3:1 Joonis lisas B8.

^ 2. Ajar. 3:3 Tavaline küünar oli 44,5 cm; selle järgi oli vundament 27 m pikk ja 9 m lai. Kuid mõne arvates viitab „endine küünar” pikale küünrale, mis oli 51,8 cm. (Vt lisa B14.)

^ 2. Ajar. 3:4 Pole teada, mis mõõtühikuga on tegu.

^ 2. Ajar. 3:5 Vt „Sõnaseletusi”.

^ 2. Ajar. 3:8 20,5 tonni.

^ 2. Ajar. 3:9 570 g.

^ 2. Ajar. 3:11 2,2 m.

^ 2. Ajar. 3:13 St püha paiga.

^ 2. Ajar. 3:15 16 m.

^ 2. Ajar. 3:15 Kapiteel on samba kunstiliselt kujundatud ülaosa.

^ 2. Ajar. 3:17 St lõuna poole.

^ 2. Ajar. 3:17 St põhja poole.

^ 2. Ajar. 3:17 Nimi Jaakin tähendab „ta [Jehoova] tugevdagu”.

^ 2. Ajar. 3:17 Nimi Boas võib tähendada „jõuga”.

2. Ajaraamat  4 : 1 - 22

4 Siis tegi Saalomon vaskaltari, mis oli 20 küünart pikk, 20 küünart lai ja 10 küünart kõrge*.

2 Ta valas ümmarguse metallist mere*. Selle läbimõõt servast servani oli 10 küünart, kõrgus 5 küünart* ja ümbermõõt nööriga mõõtes 30 küünart*. 3 Servast allpool kaunistasid seda ümbertringi ürtarbuusikujutised: 10 iga küünra peal ümber kogu mere. Ürtarbuusikujutised olid kahes reas ja valatud koos merega. 4 Meri seisis 12 pullil: 3 olid näoga põhja, 3 lääne, 3 lõuna ja 3 ida poole. Meri seisis nende peal ja nende tagakehad olid sissepoole. 5 Mere seina paksus oli kämblalaiune* ja serv oli otsekui karika serv, nagu liilia õis. Meri mahutas 3000 batti* vett.

6 Seejärel tegi ta pesemiseks 10 tünni ning pani neist 5 paremale ja 5 vasakule poole. Seal loputati põletusohvrite toomiseks vajaminevaid riistu. Aga vaskmeri oli preestritele pesemiseks.

7 Ta tegi 10 kuldlambijalga, nagu ette nähtud, ning pani need templisse, 5 paremale ja 5 vasakule.

8 Ta valmistas ka 10 lauda ja pani need templisse, 5 paremale ja 5 vasakule. Samuti tegi ta 100 kuldkaussi.

9 Siis tegi ta preestrite õue ja suure õue, samuti valmistas ta õuede uksed ja kattis need vasega. 10 Mere seadis ta paremale kagusse.

11 Hiiram tegi ka tuhanõusid, kühvleid ja kausse.

Nii saigi Hiiram valmis töödega, mis ta pidi tegema kuningas Saalomonile Jumala koja tarbeks. 12 Ta oli teinud 2 sammast ja karikakujulised kapiteelid nende sammaste otsa; 2 võrestikku, mis katsid sammaste otsas olevaid karikakujulisi kapiteele; 13 400 granaatõuna võrestike jaoks, kummalegi võrestikule kaks rida granaatõunu, et kaunistada karikakujulised kapiteelid, mis olid sammaste otsas; 14 10 vankrit* ja 10 tünni vankrite peale; 15 mere ja selle alla 12 pulli; 16 tuhanõud, kühvlid, hargid ja muud riistad. Kõik riistad, mis Hiiram-Abiv oli teinud kuningas Saalomonile Jehoova koja tarbeks, olid valmistatud läikimahõõrutud vasest. 17 Kuningas oli valanud need savises pinnases Jordani piirkonnas Sukkoti ja Sereda vahel. 18 Saalomon tegi kõiki neid riistu nii palju, et vase kaalu ei tehtudki kindlaks.

19 Saalomon valmistas kõik Jumala koja riistad, kuldaltari ja lauad vaateleibade jaoks; 20 samuti puhtast kullast lambijalad ja lambid, mis pidid põlema tagumise ruumi ees, nagu ette nähtud; 21 kõige puhtamast kullast õied, lambid ja tahipihid 22 ning puhtast kullast leegikustutajad, kausid, peekrid ja söepannid. Ta tegi kullast ka koja uksed: kõige pühama paiga ja templisaali uksed.

^ 2. Ajar. 4:1 9 m pikk, 9 m lai ja 4,5 m kõrge. (Vt lisa B14.)

^ 2. Ajar. 4:2 St veemahuti.

^ 2. Ajar. 4:2 2,2 m.

^ 2. Ajar. 4:2 13 m.

^ 2. Ajar. 4:5 7,4 cm.

^ 2. Ajar. 4:5 66000 liitrit.

^ 2. Ajar. 4:14 Võib tõlkida ka „veekäru”.

2. Ajaraamat  5 : 1 - 14

5 Saalomon sai valmis kõik tööd, mis tal tuli Jehoova koja jaoks teha. Siis viis Saalomon sinna oma isa Taaveti pühitsetud asjad. Hõbeda ja kulla ning igasugused esemed pani ta Jumala koja varakambritesse. 2 Siis kutsus Saalomon kokku Iisraeli vanemad, kõik suguharupealikud ja Iisraeli suguvõsade peamehed. Nad tulid Jeruusalemma, et Jehoova lepingulaegas Taaveti linnast Siionist ära tuua. 3 Kõik Iisraeli mehed kogunesid kuninga ette seitsmendal kuul peetavaks pühaks*.

4 Kui kõik Iisraeli vanemad olid kokku tulnud, võtsid leviidid laeka. 5 Nad tõid üles laeka, kogudusetelgi ja kõik telgi pühad riistad. Preestrid ja leviidid* tõid need üles. 6 Kuningas Saalomon ja terve Iisraeli kogudus, kes oli kogunenud tema juurde, olid laeka ees. Ohverdati nii palju lambaid ja veiseid, et neid ei suudetud kokku lugeda. 7 Siis tõid preestrid Jehoova lepingulaeka oma kohale, templi tagumisse ruumi ehk kõige pühamasse paika keerubite tiibade alla. 8 Keerubite tiivad olid sirutunud üle laeka, nii et keerubid olid laeka ja selle kandekangide kohal. 9 Kangid olid nii pikad, et nende otsad olid näha tagumise ruumi ees olevast pühast paigast, kuid väljast polnud neid näha. Seal on need tänini. 10 Laekas ei olnud muud kui kaks tahvlit, mis Mooses oli sinna pannud Hoorebi juures, siis kui Jehoova sõlmis lepingu Iisraeli rahvaga, kui see oli Egiptusest välja tulnud.

11 Ja preestrid väljusid pühast paigast. Kõik kohalolevad preestrid olid end pühitsenud, ükskõik millisest rühmast keegi oli. 12 Kõik lauljatest leviidid, kes kuulusid Aasafi, Heemani ja Jedutuuni ning nende poegade ja vendade rühma, kandsid peenest kangast riideid ning seisid oma simblite, keelpillide ja lüüradega altarist ida pool. Nendega koos oli 120 preestrit, kes puhusid trompeteid. 13 Kui trompetipuhujad ja lauljad ühehäälselt Jehoovat ülistasid ja tänasid ning trompetite, simblite ja teiste muusikariistade saatel Jehoovat kiitsid, lauldes: „Sest tema on hea, tema truu armastus kestab igavesti”, täitis pilv koja, Jehoova koja. 14 Preestrid ei saanud pilve pärast seal teenida, sest Jehoova auhiilgus oli täitnud Jumala koja.

^ 2. Ajar. 5:3 St lehtmajadepühaks.

^ 2. Ajar. 5:5 Võib tõlkida ka „leviitpreestrid”.

2. Ajaraamat  6 : 1 - 42

6 Siis ütles Saalomon: „Jehoova, sa oled öelnud, et sa elad pilkases pimeduses. 2 Mina olen ehitanud sulle üleva koja, kindla paiga, kus sa võid elada igavesti.”

3 Seejärel pööras kuningas end Iisraeli koguduse poole ja õnnistas seda ning terve Iisraeli kogudus seisis püsti. 4 Kuningas ütles: „Kiidetud olgu Iisraeli Jumal Jehoova, kes omaenda suuga andis tõotuse minu isale Taavetile ja omaenda käega viis selle täide. Ta lausus: 5 „Alates päevast, mil ma tõin oma rahva välja Egiptusemaalt, pole ma valinud Iisraeli suguharudest ühtki linna, kuhu ehitada koda, mis kannaks mu nime. Samuti pole ma valinud ühtki inimest Iisraeli rahva juhiks. 6 Kuid nüüd ma olen valinud Jeruusalemma, et seal oleks mu nimi, ja ma olen valinud Taaveti, et ta valitseks mu rahva Iisraeli üle.” 7 Mu isa Taaveti südamesooviks oli ehitada Iisraeli Jumala Jehoova nime kandev koda. 8 Ent Jehoova ütles mu isale Taavetile: „Su südamesooviks on küll ehitada koda, mis kannaks mu nime, ja on hea, et sul on südames selline soov, 9 aga seda koda ei ehita siiski sina. Su poeg, kes sulle sünnib, ehitab mu nime kandva koja.” 10 Jehoova on selle tõotuse täide viinud: mina olen tõusnud oma isa Taaveti asemele ja istunud Iisraeli troonile, just nagu Jehoova tõotas. Ma olen ka ehitanud koja, mis kannab Iisraeli Jumala Jehoova nime, 11 ja olen pannud sinna laeka, kus hoitakse Jehoova lepingut, mille ta sõlmis Iisraeli rahvaga.”

12 Siis astus Saalomon terve Iisraeli koguduse silme all Jehoova altari ette ja sirutas käed üles. 13 (Saalomon oli teinud vasest lava ja pannud selle keset õue. See oli 5 küünart pikk, 5 küünart lai ja 3 küünart kõrge* ning ta seisis selle peal.) Ta laskus terve Iisraeli koguduse ees põlvili, sirutas käed taeva poole 14 ja ütles: „Oo, Jehoova, Iisraeli Jumal, pole ühtki sinusarnast Jumalat ei taevas ega maa peal! Sina pead kinni lepingust ja osutad truud armastust oma teenijatele, kes käivad su ees siira südamega. 15 Sina oled täitnud tõotuse, mille sa andsid oma teenijale, mu isale Taavetile. Omaenda suuga oled sa tõotanud ja omaenda käega selle täna täide viinud. 16 Ja nüüd, oo, Jehoova, Iisraeli Jumal, palun täida tõotus, mille sa andsid oma teenijale, mu isale Taavetile, kui ütlesid: „Ei puudu sul kunagi mu ees järeltulija, kes istub Iisraeli troonil, kui vaid su pojad panevad tähele oma teed ja järgivad minu seadust, nagu sina oled seda teinud.” 17 Ja nüüd, oo, Iisraeli Jumal Jehoova, täitugu tõotus, mille sa andsid oma teenijale, mu isale Taavetile!

18 Aga kas Jumal peaks tõesti elama koos inimestega maa peal? Taevas, kogu taevaavaruski, ei mahuta sind, ammugi siis see koda, mille ma olen ehitanud. 19 Pane tähele oma teenija palvet ja tema anumist, mu Jumal Jehoova, ning kuula appihüüdu ja palvet, millega su teenija su poole pöördub. 20 Valvaku su silmad nii päeval kui ka ööl selle koja üle, paiga üle, mille kohta sa ütlesid, et seal saab olema sinu nimi, ning kuula palvet, mida su teenija esitab selle paiga poole. 21 Kuula oma teenija ja oma rahva Iisraeli abipalveid, kui nad palvetavad selle paiga poole. Kuula paigast, kus sa elad, taevast, kuula ja andesta!

22 Kui keegi teeb pattu oma ligimese vastu ja see võtab talt vande*, mis toob valetamise korral talle karistuse, ning ta tuleb vande all olles sinu koja altari ette, 23 siis kuula taevast ning tegutse ja mõista kohut oma teenijate üle: tasu süüdlasele kätte, tuues ta teod tema enda pea peale, mõista õige õigeks ja tasu talle tema õigust mööda.

24 Ja kui iisraellased, sinu rahvas, saavad vaenlaselt lüüa, sest nad on sinu vastu pattu teinud, aga nad pöörduvad ja ülistavad su nime, palvetavad su poole ning anuvad sind selles kojas, 25 siis kuula taevast ja andesta oma Iisraeli rahva patt ning too nad tagasi maale, mille sa andsid neile ja nende esiisadele.

26 Kui taevas on suletud ja vihma ei tule, sest nad on sinu vastu pattu teinud, aga nad palvetavad selle paiga poole ja ülistavad su nime ning pöörduvad oma patust, kuna sa oled teinud nad alandlikuks*, 27 siis kuula taevast ja andesta oma teenijate, oma Iisraeli rahva patt, õpeta neile head teed, mida nad peavad käima, ning anna vihma maale, mille sa oled andnud oma rahvale pärandiks.

28 Kui nende maale tuleb näljahäda, katk või kõrvetav tuul, kui tulevad viljahaigused, rohutirtsuparved, aplad rohutirtsud, kui vaenlased piiravad nende linnu või tabab neid mõni muu õnnetus või haigus, 29 ja kui siis mõni inimene või kogu su Iisraeli rahvas palvetab ja anub (teab ju igaüks neist oma vaeva ja valu) ja nad sirutavad käed selle koja poole, 30 siis kuula taevast, oma elupaigast, ning andesta ja tasu igaühele kõigi tema teede järgi, sest sina tunned igaühe südant (sina üksi tunned ju kõigi inimeste südant), 31 et nad kardaksid sind ja käiksid su teedel kõigil päevil, mis nad elavad sel maal, mille sa andsid meie esiisadele.

32 Aga kui võõramaalane, kes ei ole su Iisraeli rahva hulgast, kuid kes tuleb kaugelt maalt sinu suure nime, vägeva käe ja väljasirutatud käsivarre pärast, tuleb ja palvetab selle koja poole, 33 siis kuula taevast, oma elupaigast, ning tee kõike, mida see võõramaalane sinult palub, et kõik maa rahvad saaksid teada sinu nime, kardaksid sind nagu su Iisraeli rahvas ja saaksid teada, et sinu nimi on pandud sellele kojale, mille ma olen ehitanud.

34 Kui su rahvas läheb oma vaenlaste vastu sõtta, kuhu sa nad läkitad, ja nad paluvad sind, palvetades selle linna poole, mille sa oled valinud, ja koja poole, mille ma olen ehitanud, et see kannaks su nime, 35 siis kuula taevast nende palvet ja anumist ning muretse neile õigus.

36 Kui nad sinu vastu pattu teevad (pole ju ühtegi inimest, kes pattu ei tee) ning sa vihastud nende peale ja annad nad vaenlase kätte ning nende vangistajad viivad nad vangi kaugele või lähedale 37 ja sel maal, kuhu nad vangi viiakse, nad parandavad meelt, pöörduvad sinu poole maal, kus nad on vangis, ja anuvad sind: „Me oleme pattu teinud ja eksinud, me oleme teinud kurja,” 38 ning pöörduvad kogu südamest ja hingest tagasi sinu juurde maal, kuhu nad on vangi viidud, ja paluvad sind, palvetades maa poole, mille sa andsid nende esiisadele, linna poole, mille sa oled valinud, ja koja poole, mille ma olen ehitanud, et see kannaks su nime, 39 siis kuula taevast, oma elupaigast, nende palvet ja anumist ning muretse neile õigus ja andesta oma rahvale, kes on sinu vastu pattu teinud.

40 Oo, mu Jumal, olgu su silmad lahti ja kuulaku su kõrvad selles paigas esitatud palvet! 41 Tule nüüd, Jumal Jehoova, oma puhkepaika, sina ja su jõu laegas! Oo, Jumal Jehoova, riietugu su preestrid päästerüüsse ja tundku su ustavad rõõmu sinu headusest! 42 Jumal Jehoova, ära hülga oma võitut! Pea meeles oma truud armastust oma teenija Taaveti vastu!”

^ 2. Ajar. 6:13 2,2 m pikk, 2,2 m lai ja 1,3 m kõrge. (Vt lisa B14.)

^ 2. Ajar. 6:22 Võib tõlkida ka „paneb tema peale needuse”. St võtab vande, mille karistuseks on needus, kui osutub, et tegemist on valevandega, või kui vannet murtakse.

^ 2. Ajar. 6:26 Võib tõlkida ka „oled neid vaevanud”.

2. Ajaraamat  7 : 1 - 22

7 Kui Saalomon oli palve lõpetanud, langes taevast tuli ning neelas ära põletusohvri ja tapaohvrid, ja Jehoova auhiilgus täitis koja. 2 Preestrid ei saanud Jehoova kotta minna, sest Jehoova auhiilgus oli täitnud Jehoova koja. 3 Kui kogu Iisraeli rahvas nägi, kuidas tuli langes alla ja Jehoova auhiilgus ilmus koja kohale, laskusid kõik põlvili ja heitsid sillutisele silmili maha ning tänasid Jehoovat sõnadega „Sest tema on hea, tema truu armastus kestab igavesti”.

4 Siis tõi kuningas ja koos temaga kogu rahvas Jehoova ees ohvreid. 5 Kuningas Saalomon ohverdas 22 000 veist ja 120 000 lammast. Nii pühitsesid kuningas ja kogu rahvas Jumala koja sisse. 6 Preestrid seisid oma kohtadel, samuti leviidid muusikariistadega, millega saadeti Jehoovale lauldavaid kiituslaule. (Kuningas Taavet oli valmistanud need pillid, et nende saatel tänataks Jehoovat sõnadega „Sest tema truu armastus kestab igavesti”. Nii oli Taavet koos nendega* Jumalat ülistanud.) Preestrid aga puhusid leviitide vastas valjusti trompeteid ja kõik iisraellased seisid püsti.

7 Seejärel pühitses Saalomon Jehoova koja ees oleva õue keskpaiga, et ohverdada seal põletusohvreid ja rahuohvrite rasva, sest vaskaltarile, mis Saalomon oli teinud, ei mahtunud kõik need põletusohvrid, roaohvrid ja rasv. 8 Siis pidas Saalomon seitse päeva püha* ning kogu Iisrael oli koos temaga, väga suur rahvahulk, kes oli kokku tulnud piirkonnast, mis ulatus Lebo-Hamatist* kuni Egiptuse vadini. 9 Altari sissepühitsemine kestis seitse päeva ja püha kestis seitse päeva ning kaheksandal päeval* oli pühalik kokkutulek. 10 Aga seitsmenda kuu kahekümne kolmandal päeval saatis ta rahva koju. Inimesed olid rõõmsad ja nende süda hõiskas kõige hea pärast, mida Jehoova oli teinud Taavetile, Saalomonile ja oma rahvale Iisraelile.

11 Niisiis sai Saalomon valmis Jehoova koja ja ka kuningakoja. Ta oli teinud kõik, nagu oli oma südames mõelnud teha Jehoova kojas ja enda kojas. 12 Siis ilmutas Jehoova end Saalomonile öösel ja ütles talle: „Ma olen kuulnud su palvet ja ma olen valinud selle koja paigaks, kus mulle ohvreid tuua. 13 Kui ma sulgen taeva, nii et vihma ei saja, ja kui ma annan rohutirtsudele käsu maa paljaks süüa ning saadan katku oma rahva sekka 14 ja mu rahvas, kes kannab mu nime, alandub, palvetab minu poole ja otsib mu palet ning pöördub oma kurjadelt teedelt, siis ma kuulen taevast ning andestan nende patu ja teen terveks nende maa. 15 Mu silmad on lahti ja mu kõrvad kuulevad selles paigas esitatud palveid. 16 Nüüd olen ma selle koja välja valinud ja selle pühitsenud, et see oleks mu nime jäädav eluase. Mu silmad ja süda on alati siin.

17 Kui sa käid minu ees, nagu käis su isa Taavet, täites kõiki mu käske, ning kuuletud mu määrustele ja seadustele, 18 siis teen ma su kuningatrooni kõigutamatuks kooskõlas lepinguga, mille ma sõlmisin su isa Taavetiga, kui tõotasin: „Iisraeli valitseja kohalt ei puudu iialgi sinu järeltulija.” 19 Aga kui te taganete ning hülgate mu määrused ja käsud, mis ma teile olen andnud, ning lähete ja teenite teisi jumalaid ja kummardate nende ette, 20 siis juurin ma teid välja sellelt maalt, mille ma teile olen andnud, ja ma heidan oma palge eest ära koja, mille ma olen pühitsenud oma nime auks, ning teen selle kõigi rahvaste seas põlu- ja pilkealuseks. 21 Sellest kojast saab rusuhunnik. Igaüks, kes sellest mööda läheb, vaatab seda hämmastunult ja küsib: „Miks on Jehoova selle maa ja kojaga niimoodi teinud?” 22 Ja talle vastatakse: „Nad hülgasid oma Jumala Jehoova, kes tõi nende esiisad välja Egiptusemaalt, pöördusid teiste jumalate poole, kummardasid nende ette ja teenisid neid. Seepärast on Jumal toonud nende peale kogu selle õnnetuse.””

^ 2. Ajar. 7:6 Ilmselt leviitidega.

^ 2. Ajar. 7:8 St lehtmajadepüha.

^ 2. Ajar. 7:8 Võib tõlkida ka „Hamati piirialast”.

^ 2. Ajar. 7:9 St päev pärast püha, see on 15. päeval.

2. Ajaraamat  8 : 1 - 18

8 Pärast 20 aasta möödumist, mille jooksul Saalomon ehitas Jehoova koja ja enda koja, 2 ehitas ta üles linnad, mis Hiiram oli talle andnud, ja pani neisse elama iisraellased. 3 Siis Saalomon läks ja vallutas Hamat-Sooba. 4 Ta ehitas üles kõrbes asuva Tadmori, samuti varaaitade linnad, mis ta oli Hamatisse ehitanud. 5 Saalomon ehitas üles ka Ülem-Beet-Hooroni ja Alam-Beet-Hooroni — kindlustatud linnad müüride, väravate ja riividega — 6 ning Baalati ja kõik oma varaaitade linnad, sõjavankrite linnad ja ratsanike linnad ning kõik, mida ta soovis ehitada Jeruusalemmas, Liibanonis ja kogu oma valitsusalal.

7 Kogu selle rahva, kes oli alles jäänud hettidest, emorlastest, perislastest, hiivlastest ja jebuuslastest ega olnud iisraellaste hulgast, 8 nende järeltulijad, keda iisraellased polnud hävitanud ja kes olid sellele maale alles jäänud, tegi Saalomon töökohuslasteks ja seda on nad tänini. 9 Aga iisraellastest ei teinud Saalomon kedagi orjaks, vaid nad olid tema sõjamehed ning tema vankrisõdurite, sõjavankrite ja ratsanike pealikud. 10 Kuningas Saalomonil oli 250 ülemat, kes olid rahva ülevaatajad.

11 Saalomon tõi vaarao tütre Taaveti linnast kotta, mille ta oli talle ehitanud. Ta ütles: „Ehkki ta on minu naine, ei tohi ta elada Iisraeli kuninga Taaveti kojas, sest paigad, kus on olnud Jehoova laegas, on pühad.”

12 Siis ohverdas Saalomon Jehoovale põletusohvreid Jehoova altaril, mille ta eeskoja ette oli ehitanud. 13 Ta pidas kinni igaks päevaks tehtud ettekirjutustest ohvrite toomise kohta ning tõi kooskõlas Moosese antud käsuga ohvreid igal hingamispäeval, noorkuul ja kolm korda aastas pühade ajal: hapnemata leibade pühal, nädalatepühal ja lehtmajadepühal. 14 Saalomon määras oma isa Taaveti seatud korra järgi teenistusse preestrite rühmad ja samuti leviidid, et need tooksid iga päev Jumalale ülistust ja teeniksid koos preestritega, ning ta pani väravate juurde väravavalvurite rühmad, sest nii oli jumalamees Taavet käskinud. 15 Mitte ühestki kuninga antud käsust preestrite ja leviitide ega varaaitade kohta ei astutud üle. 16 Kogu Saalomoni töö — alates päevast, mil rajati vundament, kuni koja valmimiseni — oli hästi korraldatud. Nii saigi Jehoova koda valmis.

17 Seejärel läks Saalomon Esjon-Geberisse ja Eelotisse, mis asusid mererannikul Edomimaal. 18 Hiiram läkitas talle oma sulastega laevu ja kogenud meremehi. Need sõitsid koos Saalomoni sulastega Oofirisse ja tõid sealt kuningas Saalomonile 450 talenti* kulda.

^ 2. Ajar. 8:18 15,4 tonni. (Vt lisa B14.)

2. Ajaraamat  9 : 1 - 31

9 Jutud Saalomoni kuulsusest jõudsid Seeba kuninganna kõrvu ja ta tuli Jeruusalemma Saalomoni keerukate küsimustega* proovile panema. Kuninganna saabus sinna muljetavaldava saatjaskonnaga ning kaamelitega, kes kandsid palsamiõli ning väga suurel hulgal kulda, samuti vääriskive. Ta tuli Saalomoni juurde ja rääkis temaga kõigest, mis tal südame peal oli. 2 Saalomon vastas kõigile ta küsimustele. Polnud midagi nii keerulist, mida kuningas poleks osanud talle selgitada.

3 Kui Seeba kuninganna nägi Saalomoni tarkust ja koda, mille ta oli ehitanud, 4 toitu tema laual, seda, kuidas tema õukondlased istusid, kuidas teenrid laudu teenindasid ja milliseid riideid nad kandsid, ja kui ta nägi tema joogikallajaid ja nende riietust ning tema põletusohvreid, mis ta Jehoova kojas ohverdas, jäi ta lausa hingetuks. 5 Ta ütles kuningale: „Kõik see, mida ma oma kodumaal sinu saavutuste ja tarkuse kohta kuulsin, on tõesti tõsi. 6 Ma ei uskunud seda enne, kui tulin ja nägin oma silmaga. Kuid mulle polnud räägitud pooltki sinu suurest tarkusest! Sa ületad kõik selle, mida ma sinust kuulnud olin! 7 Õnnelik on su rahvas ja õnnelikud on su sulased, kes seisavad alati su ees ja kuulevad su tarkust! 8 Kiidetud olgu sinu Jumal Jehoova, kellele sa nõnda meeldisid, et ta seadis su oma troonile kuningana valitsema su Jumala Jehoova nimel! Kuna su Jumal armastab Iisraeli ja tahab, et see püsiks igavesti, on ta määranud sind selle kuningaks, et sa mõistaksid õiglast kohut.”

9 Seejärel andis ta kuningale 120 talenti* kulda, suures koguses palsamiõli, samuti vääriskive. Mitte kunagi enam ei toodud sellist palsamiõli, mida Seeba kuninganna tõi kuningas Saalomonile.

10 Hiirami sulased ja Saalomoni sulased, kes tõid Oofirist kulda, tõid ka rohkesti sandlipuitu ja väärtuslikke kive. 11 Kuningas tegi Jehoova kojale ja kuningakojale sandlipuust trepid, samuti valmistas ta lauljatele lüürasid ja muid keelpille — selliseid ei olnud Juudamaal varem nähtud.

12 Kuningas Saalomon andis Seeba kuningannale kõike, mida see soovis ja palus, ta andis rohkem, kui kuninganna oli talle toonud*. Seejärel läks kuninganna oma sulastega tagasi oma maale.

13 Igal aastal sai Saalomon juurde 666 talenti* kulda, 14 sellele lisandus kõik see, mida tõid sisse rändkaupmehed ja teised kaubitsejad, ning kuld ja hõbe, mida tõid Saalomonile kõik araablaste kuningad ja maa võimukandjad.

15 Kuningas Saalomon valmistas kullasulamist 200 suurt kilpi (iga kilbi jaoks kulus 600 seeklit* kullasulamit) 16 ja 300 väikest kilpi* (iga kilbi jaoks kulus 3 miini* kulda). Kuningas pani need Liibanonimetsakotta.

17 Kuningas valmistas veel suure elevandiluust trooni ja kattis selle puhta kullaga. 18 Trooni juurde viis kuus astet ja trooni külge oli kinnitatud kullast jalajäri. Istmel olid käetoed ja kummalgi pool nende kõrval seisis lõvi. 19 Ka kuuel astmel seisid kummaski otsas lõvid, ühtekokku oli 12 lõvi. Üheski teises kuningriigis polnud midagi sellist tehtud. 20 Kõik kuningas Saalomoni jooginõud olid kullast ja ka kõik Liibanonimetsakoja nõud olid puhtast kullast. Hõbedast ei olnud valmistatud midagi, sest Saalomoni päevil ei peetud hõbedat mikski. 21 Kuninga laevad Hiirami sulastega sõitsid Tarsise vahet. Iga kolme aasta tagant tõid Tarsise laevad kulda, hõbedat, elevandiluud, pärdikuid ja paabulinde.

22 Kuningas Saalomon oli rikkuse ja tarkuse poolest üle kõigist kuningaist maa peal. 23 Kõik maa kuningad tahtsid Saalomoniga kohtuda, et kuulda tema tarkust, mille Jumal oli talle südamesse pannud. 24 Igaüks tõi talle mingi kingituse — hõbe- ja kuldasju, riideid, relvi, palsamiõli, hobuseid, muulasid — ja nii aastast aastasse. 25 Saalomonil oli 4000 hobuselatrit, samuti vankreid ja 12 000 hobust*, ning ta hoidis neid sõjavankrite linnades ja enda juures Jeruusalemmas. 26 Ta valitses kõigi kuningate üle suurest jõest* kuni vilistite maani ja Egiptuse piirini. 27 Tänu kuningale oli Jeruusalemmas nii palju hõbedat nagu kive ning seedripuitu nii rohkesti kui sükomoor-viigipuid Sefelas. 28 Saalomonile toodi hobuseid Egiptusest ja kõigist teistest maadest.

29 Kõik muu Saalomoni kohta algusest kuni lõpuni on kirjas prohvet Naatani ülestähendustes, siilolase Ahija prohvetikuulutuses ja nägija Iddo nägemustes Nebati poja Jerobeami kohta. 30 Saalomon valitses Jeruusalemmast kogu Iisraeli üle 40 aastat. 31 Siis läks Saalomon puhkama oma esiisade juurde. Ta maeti oma isa Taaveti linna ning tema asemel sai kuningaks ta poeg Rehabeam.

^ 2. Ajar. 9:1 Võib tõlkida ka „mõistatustega”.

^ 2. Ajar. 9:9 4,1 tonni. (Vt lisa B14.)

^ 2. Ajar. 9:12 Teine võimalik tähendus: „mida see soovis ja palus lisaks kingitustele, mis vastasid kuninganna toodud kinkide väärtusele”.

^ 2. Ajar. 9:13 22,8 tonni.

^ 2. Ajar. 9:15 6,8 kg.

^ 2. Ajar. 9:16 Väikest kilpi kandsid tavaliselt vibukütid.

^ 2. Ajar. 9:16 1,7 kg. Miin, mida mainitakse Piibli heebreakeelses osas, kaalus 570 g.

^ 2. Ajar. 9:25 Võib tõlkida ka „ratsanikku”.

^ 2. Ajar. 9:26 St Eufratist.

2. Ajaraamat  10 : 1 - 19

10 Rehabeam läks Sekemisse, sest kõik iisraellased olid kogunenud Sekemisse teda kuningaks tõstma. 2 Nebati poeg Jerobeam kuulis sellest Egiptuses, kuhu ta oli kuningas Saalomoni eest põgenenud, ning ta tuli Egiptusest tagasi. 3 Siis läkitati tema juurde käskjalad teda kutsuma. Seepeale tulid Jerobeam ja kogu Iisrael Rehabeami juurde ning ütlesid: 4 „Sinu isa tegi meie ikke raskeks. Aga kui sina kergendad meie töövaeva ja rasket iket, mis su isa meie peale pani, siis me teenime sind.”

5 Tema vastas neile: „Tulge kolme päeva pärast mu juurde tagasi.” Ja rahvas lahkus. 6 Kuningas Rehabeam pidas siis nõu vanemate meestega, kes olid teeninud tema isa Saalomoni, kui too veel elas, ja ta küsis neilt: „Mida te soovitate mul rahvale vastata?” 7 Need ütlesid: „Kui sa oled selle rahva vastu hea, teed, mis nad paluvad, ning vastad neile lahkelt, siis nad jäävad alatiseks su sulasteks.”

8 Aga ta ei võtnud vanemate meeste nõu kuulda, vaid pidas aru noorte meestega, kellega koos ta oli üles kasvanud ja kes olid nüüd tema sulased. 9 Ta küsis neilt: „Mida teie arvates võiks vastata rahvale, kes palus minult: „Kergenda iket, mis su isa meie peale pani!”?” 10 Noored mehed, kellega koos ta oli üles kasvanud, ütlesid talle: „Rahvale, kes sulle ütles: „Su isa tegi meie ikke raskeks, aga kergenda sina meie iket”, vasta nii: „Minu väike sõrm on jämedam kui mu isa puusad. 11 Mu isa pani teie peale raske ikke, kuid mina teen selle veelgi raskemaks. Mu isa nuhtles teid piitsadega, kuid mina nuhtlen teid okaspiitsadega.””

12 Kolmandal päeval tulidki Jerobeam ja kogu rahvas Rehabeami juurde, sest kuningas oli öelnud: „Tulge mu juurde kolmandal päeval.” 13 Kuningas Rehabeam vastas neile karmilt. Ta ei võtnud kuulda vanemate meeste nõu. 14 Ta rääkis seda, mida olid soovitanud talle noored mehed, ja ütles: „Ma teen teie ikke veel raskemaks ja lisan sellele juurdegi. Mu isa nuhtles teid piitsadega, kuid mina nuhtlen teid okaspiitsadega.” 15 Kuningas ei kuulanud rahvast; see oli nõnda sellepärast, et Jumal juhtis asjade käiku, et läheks täide sõna, mis Jehoova oli öelnud siilolase Ahija kaudu Nebati pojale Jerobeamile.

16 Kuna kuningas ei kuulanud iisraellasi, ütlesid nad talle: „Mida ühist on meil Taavetiga? Ei ole meil pärandit Iisai pojalt! Igaüks oma jumalate juurde, Iisrael! Hoolitse nüüd ise oma soo eest, Taavet!” Nii läksid kõik iisraellased tagasi koju.

17 Rehabeam valitses ainult nende iisraellaste üle, kes elasid Juuda linnades.

18 Siis läkitas kuningas Rehabeam töölevärvatute ülevaataja Hadorami* iisraellaste juurde, kuid need viskasid ta kividega surnuks. Kuningas Rehabeamil aga õnnestus hüpata vankrisse ja põgeneda Jeruusalemma. 19 Iisraellased on Taaveti soo suhtes mässumeelsed tänini.

^ 2. Ajar. 10:18 1Ku 4:6 Adoniram; 1Ku 12:18 Adoram.

2. Ajaraamat  11 : 1 - 23

11 Kui Rehabeam saabus Jeruusalemma, kogus ta kokku Juuda ja Benjamini soo, 180 000 väljaõppe saanud sõjameest, et sõdida Iisraeli vastu, nii et kuningriik saaks jälle Rehabeamile. 2 Siis tuli jumalamehele Semajale Jehoovalt sõnum: 3 „Teata Juuda kuningale Rehabeamile, Saalomoni pojale, ning kõigile iisraellastele Juudas ja Benjaminis: 4 „Nii ütleb Jehoova: „Ärge minge sõdima oma vendadega! Minge tagasi igaüks oma koju, sest mina olen lasknud sel sündida.””” Nad kuuletusid Jehoovale ning pöördusid tagasi ega läinud Jerobeamiga sõdima.

5 Rehabeam elas Jeruusalemmas ja ehitas Juudasse kindlustatud linnu. 6 Ta ehitas üles Petlemma, Etami, Tekoa, 7 Beet-Suuri, Sooko, Adullami, 8 Gati, Maaresa, Siifi, 9 Adoraimi, Laakise, Aseka, 10 Sora, Ajjaloni ja Hebroni — kindlustatud linnad, mis olid Juudas ja Benjaminis. 11 Ta tugevdas neid linnu, määras neisse ülemad ning varus sinna toitu, õli ja veini. 12 Ta pani kõigisse linnadesse suured kilbid ja piigid ning kindlustas linnad korralikult. Juuda ja Benjamin jäid tema võimu alla.

13 Preestrid ja leviidid kogu Iisraelist tulid tema juurde. 14 Leviidid jätsid maha oma karjamaad ja omandi ning tulid Juudasse ja Jeruusalemma, sest Jerobeam ja tema pojad olid nad Jehoova preestriametist kõrvaldanud. 15 Jerobeam määras ohvripaikadesse omaenda preestrid, preestrid kitsesarnastele deemonitele* ja vasikatele, mis ta oli teinud. 16 Kõik need kõigist Iisraeli suguharudest, kes kogu südamest otsisid Iisraeli Jumalat Jehoovat, järgnesid leviitidele Jeruusalemma, et tuua ohvreid oma esiisade Jumalale Jehoovale. 17 Nad toetasid Juuda kuningriiki ja Saalomoni poega Rehabeami kolm aastat, sest kolm aastat käisid nad Taaveti ja Saalomoni teel.

18 Siis võttis Rehabeam endale naiseks Mahalati, kes oli Taaveti poja Jerimoti tütar ja Iisai poja Eliabi tütre Abihaili tütar. 19 Mahalat sünnitas talle pojad Jeusi, Semarja ja Saahami. 20 Rehabeam võttis naiseks veel Absalomi tütretütre Maaka, kes tõi talle ilmale Abija, Attai, Tsiisa ja Selomiti. 21 Absalomi tütretütart Maakat armastas ta rohkem kui oma teisi naisi ja liignaisi. Rehabeamil oli kokku 18 naist ja 60 liignaist ning talle sündis 28 poega ja 60 tütart. 22 Rehabeam pani Maaka poja Abija tema vendade seas peameheks ja juhiks, sest ta kavatses tema kuningaks tõsta. 23 Ta tegutses arukalt ja saatis osa oma poegi Juuda ja Benjamini aladele, kõigisse kindlustatud linnadesse. Ta andis neile külluslikult toitu ja võttis neile palju naisi.

^ 2. Ajar. 11:15 Sõna-sõnalt „kitsedele”.

2. Ajaraamat  12 : 1 - 16

12 Kui Rehabeam oli kindlustanud oma kuningavõimu ja saanud tugevaks, hülgas nii tema kui ka kogu Iisrael Jehoova seaduse. 2 Kuna nad polnud Jehoovale ustavad, tuli kuningas Rehabeami viiendal aastal Egiptuse kuningas Siisak Jeruusalemma vastu. 3 Tal oli 1200 sõjavankrit ja 60 000 ratsanikku ning loendamatu hulk sõjasalku, kes tulid koos temaga Egiptusest: liibüalased, sukkid ja etiooplased. 4 Siisak vallutas Juuda kindlustatud linnad ja jõudis Jeruusalemma alla.

5 Siis tuli prohvet Semaja Rehabeami ja Juuda peameeste juurde, kes olid Siisaki pärast Jeruusalemma kogunenud, ning ütles neile: „Nii ütleb Jehoova: „Kuna te olete mu maha jätnud, siis jätan ka mina teid maha ja annan Siisaki kätte.”” 6 Seepeale Iisraeli peamehed ja kuningas alandusid Jumala ees ning ütlesid: „Jehoova on õiglane!” 7 Jehoova nägi, et nad on alandlikuks muutunud, ja Semajale tuli Jehoovalt sõnum: „Nad on alandlikuks muutunud. Ma ei hävita neid, vaid päästan nad peagi. Ma ei vala oma raevu Siisaki kaudu Jeruusalemma peale. 8 Aga neist saavad tema sulased, et nad näeksid, mida tähendab teenida mind ja mida tähendab teenida teiste maade kuningaid.”

9 Ja Egiptuse kuningas Siisak ründas Jeruusalemma. Ta võttis ära Jehoova koja ja kuningakoja aarded — kogu varanduse, sealhulgas kuldkilbid, mis Saalomon oli teinud. 10 Kuningas Rehabeam tegi nende asemele vaskkilbid ja andis need ihukaitsepealike käsutusse, kes valvasid kuningakoja sissepääsu. 11 Iga kord, kui kuningas tuli Jehoova kotta, tulid ka ihukaitsjad kilpidega. Pärast viisid nad need vahiruumi tagasi. 12 Kuna kuningas alandus, pöördus Jehoova viha tema pealt ja ta ei hävitanud rahvast täielikult. Pealegi leidus Juudas muudki head.

13 Kuningas Rehabeam kindlustas oma võimu Jeruusalemmas ja valitses seal edasi. Rehabeam oli kuningaks saades 41-aastane ja ta valitses 17 aastat Jeruusalemmas, linnas, mille Jehoova oli valinud kõigist Iisraeli suguharudest oma nime eluasemeks. Tema ema oli ammonlanna Naama. 14 Aga Rehabeam tegi kurja, sest ta polnud oma südames nõuks võtnud otsida Jehoovat.

15 Kõik Rehabeami kohta algusest kuni lõpuni on üles tähendatud prohvet Semaja ja nägemustenägija Iddo kirjutatud suguvõsakroonikas. Rehabeam ja Jerobeam olid omavahel pidevalt sõjajalal. 16 Rehabeam läks puhkama oma esiisade juurde ja ta maeti Taaveti linna. Tema asemel sai kuningaks tema poeg Abija.

2. Ajaraamat  13 : 1 - 22

13 Kuningas Jerobeami 18. valitsusaastal sai Juuda kuningaks Abija. 2 Ta valitses Jeruusalemmas kolm aastat. Tema ema oli Miikaja*, Gibeast pärit Uurieli tütar. Abija ja Jerobeami vahel oli sõda.

3 Abija läks lahingusse 400 000 vägeva sõjamehega, kes olid õpetatud sõdima. Jerobeam omakorda seadis tema vastu lahingukorda 800 000 vägevat väljaõppe saanud sõjameest. 4 Abija seisis Semaraimi mäel Efraimi mägismaal ja ütles: „Kuulake mind, Jerobeam ja kogu Iisrael! 5 Te ju teate, et Iisraeli Jumal Jehoova andis kuningriigi Taavetile, temale ja ta poegadele, alalise lepinguga,* et ta valitseks Iisraeli üle igavesti. 6 Aga Nebati poeg Jerobeam, Taaveti poja Saalomoni sulane, tõstis oma isanda vastu mässu. 7 Tema juurde kogunesid jõude olevad ja vääritud mehed. Nad olid Saalomoni pojast Rehabeamist tugevamad, kuna see oli noor ja arg; Rehabeam ei suutnud neile vastu seista.

8 Ja nüüd te mõtlete, et suudate vastu hakata Jehoova kuningriigile, mis on Taaveti poegade käes, sest teid on palju ja teil on kuldvasikad, mis Jerobeam on teile jumalateks teinud. 9 Te olete ju ära ajanud Jehoova preestrid, Aaroni järeltulijad, ja leviidid ning olete seadnud ametisse omaenda preestrid, nagu teevad teised rahvad. Igaüks, kes tuli ja ohverdas noore pulli ja seitse jäära, sai ebajumalate preestriks. 10 Kuid meie Jumal on Jehoova ja me ei ole teda hüljanud. Meie preestrid, Aaroni järeltulijad, teenivad Jehoovat ja leviidid on neile abiks. 11 Igal hommikul ja õhtul panevad nad Jehoovale suitsema põletusohvrid ja healõhnalise suitsutusrohu. Puhtast kullast laudadel on vaateleivad, samuti süüdatakse igal õhtul lambid kuldsel lambijalal, sest me täidame oma kohust oma Jumala Jehoova ees. Teie aga olete ta hüljanud. 12 Meiega on tõeline Jumal, kes meid juhib, ja tema preestrid trompetitega, valmis puhuma lahinguhäiret, mis kutsub teiega võitlusse asuma. Iisraeli mehed, ärge võidelge oma esiisade Jumala Jehoova vastu, sest te ei saavuta edu!”

13 Jerobeam saatis aga varitsejad Juuda seljataha, nii et juudalaste ees oli sõjavägi ja taga varitsus. 14 Kui Juuda mehed ümber pöördusid, nägid nad, et neid rünnatakse nii eest kui ka tagant. Nad hüüdsid Jehoova poole ja preestrid puhusid valjult trompeteid. 15 Juuda mehed tõstsid sõjakisa ja kui nad seda tegid, lõi Jumal Jerobeami ning kogu Iisraeli Abija ja Juuda ees. 16 Iisraellased põgenesid Juuda eest ja Jumal andis nad juudalaste kätte. 17 Iisrael sai Abija ja tema rahva käest rängalt lüüa: iisraellastest langes 500 000 väljaõppinud sõjameest. 18 Nii alandati Iisraeli mehi. Juuda mehed said neist jagu, sest nad toetusid oma esiisade Jumalale Jehoovale. 19 Abija ajas Jerobeami taga ja vallutas tema linnadest Peeteli, Jesana, Efraini ja nende tütarlinnad*. 20 Jerobeam ei suutnud Abija päevil enam oma endist võimu taastada. Viimaks Jehoova lõi teda ja ta suri.

21 Abija aga sai üha tugevamaks. Ta võttis endale 14 naist ning talle sündis 22 poega ja 16 tütart. 22 Kõik muu Abija kohta, tema teod ja sõnad, on kirjas prohvet Iddo ülestähendustes*.

^ 2. Ajar. 13:2 1Ku 15:2 ja 2Aj 11:20–22 Maaka.

^ 2. Ajar. 13:5 Sõna-sõnalt „soolalepinguga”.

^ 2. Ajar. 13:19 Võib tõlkida ka „ümberkaudsed linnad”.

^ 2. Ajar. 13:22 Võib tõlkida ka „selgitustes”.

2. Ajaraamat  14 : 1 - 15

14 Siis läks Abija puhkama oma esiisade juurde ja ta maeti Taaveti linna. Tema asemel sai kuningaks tema poeg Aasa. Aasa päevil oli maal kümme aastat rahu.

2 Aasa tegi, mis oli hea ja õige tema Jumala Jehoova silmis. 3 Ta kõrvaldas võõrjumalate altarid ja ohvripaigad, purustas pühad sambad ja lõhkus maha pühad tulbad*. 4 Ta andis Juudale käsu otsida oma esiisade Jumalat Jehoovat ning järgida tema seadusi ja käske. 5 Ta kaotas ohvripaigad ja suitsutusalused kõigist Juuda linnadest. Tema valitsemise ajal oli kuningriigis rahu. 6 Aasa ehitas Juudasse kindlustatud linnu, kuna maal oli rahu. Neil aastail ei sõdinud temaga keegi, sest Jehoova andis talle rahu. 7 Aasa ütles Juudale: „Ehitagem need linnad üles ja kindlustagem need müüride, tornide, väravate ja riividega, sest maa on veel meie käes, kuna me oleme otsinud oma Jumalat Jehoovat. Me oleme teda otsinud ja ta on andnud meile rahu kõigist ümberkaudsetest vaenlastest.” Nad asusidki ehitama ja neid saatis edu.

8 Aasa sõjaväes oli 300 000 Juuda meest, kes olid varustatud suurte kilpide ja piikidega, ning benjaminlastest oli 280 000 vägevat sõjameest, kes kandsid väikseid kilpe ja olid relvastatud vibudega.

9 Nende vastu tuli etiooplane Serah oma sõjaväega, kus oli 1 000 000 meest ja 300 sõjavankrit. Kui ta jõudis Maaresasse, 10 läks Aasa talle vastu ja seadis Maaresa lähedal Sefata orus oma mehed lahingukorda. 11 Siis hüüdis Aasa oma Jumala Jehoova poole: „Jehoova, sina suudad aidata nii tugevat kui ka nõrka! Meie Jumal Jehoova, aita meid, sest me toetume sinule ja oleme sinu nimel tulnud selle väehulga vastu! Oo, Jehoova, sina oled meie Jumal! Ärgu saagu surelik inimene sinust võitu!”

12 Jehoova abiga lõid Aasa ja Juuda etiooplasi ning need põgenesid. 13 Aasa ajas neid oma meestega taga kuni Gerarini ja etiooplased langesid, ühtki ei jäänud ellu. Jehoova oma sõjaväega lõi nad puruks ja juudalased võtsid väga palju sõjasaaki. 14 Nad vallutasid ka kõik Gerari ümberkaudsed linnad, sest linnaelanikke oli haaranud hirm Jehoova ees. Nad riisusid kõiki neid linnu, sest neis oli palju vara. 15 Nad ründasid ka karjuste telke ning võtsid endale väga palju kariloomi ja kaameleid. Seejärel naasid nad Jeruusalemma.

^ 2. Ajar. 14:3 Vt „Sõnaseletusi”, märksõnad „püha sammas” ja „püha tulp”.

2. Ajaraamat  15 : 1 - 19

15 Siis tuli Oodedi poja Asarja peale Jumala vaim. 2 Asarja läks Aasa juurde ja ütles talle: „Kuulake mind, Aasa ning kogu Juuda ja Benjamin! Jehoova on teiega, kuni teie olete temaga. Kui te teda otsite, siis te leiate ta, ent kui te ta maha jätate, hülgab ta teid. 3 Pikka aega ei olnud Iisraelil tõelist Jumalat, preestrit, kes õpetaks, ega ka seadust. 4 Ent kui iisraellased oma hädas taas Iisraeli Jumala Jehoova poole pöördusid ja teda otsisid, siis nad leidsid ta. 5 Sel ajal ei saanud keegi turvaliselt teed käia, sest kogu maal olid rahutused. 6 Rahva seas ühed ründasid teisi ja linn hävitas linna, sest Jumal tekitas igasuguste hädadega nende seas segadust. 7 Aga teie olge tugevad ja ärge kaotage julgust, sest teie teod saavad tasutud!”

8 Kui Aasa kuulis neid sõnu ja prohvet Oodedi ennustust, sai ta julgust ning kõrvaldas jälgid ebajumalad kogu Juuda- ja Benjaminimaalt ning linnadest, mis ta oli Efraimi mägismaal vallutanud. Samuti ennistas ta Jehoova altari, mis oli Jehoova templi eeskoja ees. 9 Ta kutsus kokku kogu Juuda ja Benjamini ning need, kes olid tulnud nende maale elama Efraimist, Manassest ja Siimeonist, sest Iisraelist olid paljud üle tulnud tema poolele, kui nägid, et tema Jumal Jehoova on temaga. 10 Nad kogunesid Jeruusalemma Aasa 15. valitsusaasta kolmandal kuul. 11 Sel päeval ohverdasid nad Jehoovale oma sõjasaagist 700 veist ja 7000 lammast. 12 Ja nad sõlmisid lepingu, lubades otsida oma esiisade Jumalat Jehoovat kogu südamest ja kogu hingest. 13 Aga see, kes ei otsinud Iisraeli Jumalat Jehoovat, tuli surmata, olgu ta noor või vana, mees või naine. 14 Nad andsid Jehoovale vande valjul häälel ja rõõmuhõisete saatel ning puhusid trompeteid ja sarvi. 15 Kogu Juuda rõõmustas selle vande üle, sest nad olid selle andnud kogu südamest ning nad olid otsinud Jehoovat kogu hingest ja olid ta leidnud. Siis andis Jehoova neile ümberringi rahu.

16 Kuningas Aasa kõrvaldas isegi oma vanaema Maaka kuninganna kõrgest seisusest, sest see oli teinud püha tulba kummardamiseks rõveda kuju. Aasa kiskus tema rõveda ebajumalakuju maha, purustas selle ja põletas Kidroni orus. 17 Aga ohvripaiku ei kõrvaldatud Iisraelist. Siiski oli Aasa süda täielikult Jumalaga kogu tema eluaja.* 18 Ta viis Jumala kotta kõik, mille tema ja ta isa olid pühitsenud: hõbeda, kulla ja igasugused riistad. 19 Sõdu ei olnud kuni Aasa 35. valitsusaastani.

^ 2. Ajar. 15:17 Võib tõlkida ka „siiski oli Aasa kogu südamest Jumalale pühendunud kogu oma eluaja”.

2. Ajaraamat  16 : 1 - 14

16 Aasa 36. valitsusaastal tuli Iisraeli kuningas Baesa Juuda kallale ja hakkas kindlustama Raamat, et keegi ei saaks Juuda kuninga Aasa juurest lahkuda ega tema juurde minna. 2 Siis tõi kuningas Aasa Jehoova koja ja kuningakoja varakambritest välja hõbeda ja kulla ning saatis Süüria kuningale Ben-Hadadile, kes elas Damaskuses. Ta ütles: 3 „Minu ja sinu ning minu isa ja sinu isa vahel on sõlmitud leping. Ma saadan sulle nüüd hõbedat ja kulda. Mine ja tühista leping Iisraeli kuninga Baesaga, et ta mu kallalt ära läheks.”

4 Ben-Hadad võttis kuningas Aasat kuulda ja saatis oma väepealikud Iisraeli linnade vastu ning need vallutasid Ijjoni, Daani, Aabel-Maimi ning kõik Naftali linnad, kus varusid hoiti. 5 Kui Baesa sellest kuulis, peatas ta töö ja jättis Raama kindlustamise pooleli. 6 Siis kutsus kuningas Aasa kokku terve Juuda ning nad viisid Raamast ära kivid ja puidu, mida Baesa oli ehitustöödel kasutanud. Aasa kindlustas nendega Geba ja Mispa.

7 Sel ajal tuli nägija Hanani Juuda kuninga Aasa juurde ja ütles talle: „Kuna sa toetusid Süüria kuningale, mitte aga oma Jumalale Jehoovale, on Süüria kuninga sõjavägi sinu käest pääsenud. 8 Ka etiooplaste ja liibüalaste sõjavägi oli väga suur ja neil oli palju vankreid ja ratsanikke. Ometi andis Jehoova nad sinu kätte, kuna sa toetusid temale. 9 Jehoova pilk käib ringi kogu maal, sest ta tahab võimsasti aidata neid,* kelle süda on täielikult temaga*. Seekord tegutsesid sa rumalalt. Nüüdsest peetakse su vastu sõdu.”

10 Aasa aga läks nägija sõnade peale raevu ning heitis ta vangi. Tol ajal kohtles Aasa rahva hulgast teisigi julmalt. 11 Kõik kuningas Aasa kohta algusest kuni lõpuni on kirjas „Juuda ja Iisraeli kuningate raamatus”.

12 Oma 39. valitsusaastal jäi Aasa jalgadest põduraks ning ta haigestus raskelt, kuid isegi siis ei otsinud ta abi mitte Jehoovalt, vaid arstidelt. 13 Siis läks Aasa puhkama oma esiisade juurde. Ta suri oma valitsuse 41. aastal. 14 Aasa maeti uhkesse matmispaika, mille ta oli lasknud endale Taaveti linna teha. Ta pandi surnuraamile, kus oli palsamiõli ja erilist salvisegu, ning tema auks korraldati erakordselt suur põletustalitus*.

^ 2. Ajar. 16:9 Võib tõlkida ka „sest ta tahab ilmutada oma väge nende heaks”.

^ 2. Ajar. 16:9 Võib tõlkida ka „kes on talle kogu südamest pühendunud”.

^ 2. Ajar. 16:14 Ilmselt polnud tegu mitte Aasa tuhastamise, vaid lõhnarohtude põletamisega.

2. Ajaraamat  17 : 1 - 19

17 Aasa asemel sai kuningaks tema poeg Joosafat. Ta tugevdas oma võimu Iisraeli üle. 2 Joosafat pani kõigisse Juuda kindlustatud linnadesse väehulgad ning rajas garnisonid Juudamaale ja Efraimi linnadesse, mille ta isa Aasa oli vallutanud. 3 Jehoova oli Joosafatiga, sest see käis oma esiisa Taaveti jälgedes ega teeninud Baale. 4 Ta otsis oma isa Jumalat ja pidas kinni tema käskudest ega tegutsenud nagu Iisrael. 5 Jehoova andis kuningriigi kindlalt tema kätte. Kogu Juuda tõi Joosafatile ande ning kuningas oli väga rikas ja auväärne. 6 Jehoova teedel käies kasvas tema südames julgus ning ta kõrvaldas Juudast ohvripaigad ja pühad tulbad.

7 Oma kolmandal valitsusaastal kutsus ta kokku oma peamehed Ben-Haili, Obadja, Sakarja, Netaneeli ja Miikaja, et need hakkaksid Juuda linnades rahvast õpetama. 8 Koos nendega olid leviidid Semaja, Netanja, Sebadja, Asael, Semiramot, Jehonatan, Adonija, Toobia ja Toob-Adonija ning preestrid Elisama ja Jooram. 9 Nad hakkasid Juuda rahvast õpetama ning, kaasas Jehoova seaduse raamat, käisid õpetades läbi kõik Juuda linnad.

10 Jehoova pani kõik Juuda ümbruses paiknevad kuningriigid hirmu tundma ning need ei hakanud Joosafatiga sõdima. 11 Vilistid tõid Joosafatile ande ja maksid talle andamit. Araablased tõid talle oma karjadest 7700 jäära ja 7700 sikku.

12 Joosafat sai üha võimsamaks. Ta ehitas Juudasse kindlustatud linnu ja varaaitade linnu. 13 Ta saatis Juuda linnades palju korda ja tal olid Jeruusalemmas vägevad sõjamehed. 14 Need on nende rühmad suguvõsade järgi: Juuda tuhandepealikest pealik Adnah koos 300 000 vägeva sõjamehega; 15 talle allusid pealik Jehohanan 280 000 mehega 16 ja ka Sikri poeg Amasija, kes oli end vabatahtlikult Jehoova teenistusse andnud, koos 200 000 vägeva sõjamehega; 17 Benjaminist vägev sõjamees Eljada ning koos temaga 200 000 vibu- ja kilbikandjat; 18 talle allus Jehosabad, kellega koos oli 180 000 sõjaks varustatud meest. 19 Nemad olid kuninga teenistuses peale nende, kelle kuningas oli pannud Juuda kindlustatud linnadesse.

2. Ajaraamat  18 : 1 - 34

18 Joosafat oli väga rikas ja auväärne, kuid ta sõlmis abieluliidu, mille kaudu ta sai Ahabiga sugulaseks. 2 Mõne aasta pärast läks Joosafat Ahabi juurde Samaariasse. Ahab ohverdas siis tema ja koos temaga oleva rahva eest palju lambaid ja veiseid ning käis talle peale, et ta tuleks temaga Gileadi-Raamoti vastu sõdima. 3 Iisraeli kuningas Ahab küsis Juuda kuningalt Joosafatilt: „Kas sa tuled koos minuga Gileadi-Raamotisse?” Joosafat kostis: „Nagu sina, nõnda ka mina. Minu rahvas on sinu rahvas. Me toetame sind sõjas.”

4 Kuid Joosafat ütles Iisraeli kuningale: „Uuri palun kõigepealt järele, mida ütleb Jehoova.” 5 Siis kutsus Iisraeli kuningas kokku prohvetid, 400 meest, ja küsis neilt: „Kas peaksime minema Gileadi-Raamoti vastu sõdima või mitte?” Need vastasid: „Mine, Jumal annab selle kuninga kätte.”

6 Joosafat küsis: „Kas siin on mõni Jehoova prohvet? Uurime seda ka tema käest.” 7 Seepeale ütles Iisraeli kuningas Joosafatile: „On veel üks mees, kelle kaudu saaks Jehoovalt nõu küsida, aga ma vihkan teda, sest ta ei kuuluta mulle kunagi head, vaid alati halba. See on Jimla poeg Miikaja.” Aga Joosafat kostis: „Kuningas ärgu öelgu nii.”

8 Siis kutsus Iisraeli kuningas ühe õukonnaametniku ja ütles: „Too Jimla poeg Miikaja kiiresti siia!” 9 Iisraeli kuningas ja Juuda kuningas Joosafat istusid kumbki oma troonil viljapeksuplatsil Samaaria värava lähedal, riietatud kuningarüüsse, ning kõik prohvetid kuulutasid nende ees prohvetlikult. 10 Kenaana poeg Sidkija tegi endale raudsarved ja kuulutas: „Nii ütleb Jehoova: „Nendega puskid sa süürlasi, kuni sa nad hävitad.”” 11 Kõik teised prohvetid kuulutasid sedasama, öeldes: „Mine Gileadi-Raamotisse ja sind saadab edu! Jehoova annab selle kuninga kätte!”

12 Käskjalg, kes oli saadetud Miikajat kutsuma, ütles talle: „Kõik prohvetid räägivad nagu ühest suust kuningale head. Räägi ka sina nagu nemad ja kuuluta head!” 13 Kuid Miikaja vastas: „Nii tõesti, kui Jehoova elab, ma räägin seda, mida mu Jumal ütleb.” 14 Ta tuli kuninga juurde ja kuningas küsis temalt: „Miikaja, kas me peaksime minema Gileadi-Raamotiga sõdima või mitte?” Ta vastas: „Mine ja sind saadab edu! Nad antakse teie kätte!” 15 Aga kuningas ütles talle: „Mitu korda ma pean sind vannutama, et sa räägiksid mulle vaid tõtt Jehoova nimel!” 16 Seepeale ütles Miikaja: „Ma näen, kuidas kõik iisraellased on mägedel laiali pillutatud otsekui lambad, kel pole karjast. Jehoova ütles: „Neil pole isandat. Mingu igaüks rahus tagasi koju!””

17 Siis ütles Iisraeli kuningas Joosafatile: „Eks ma öelnud sulle, et ta ei kuuluta mulle head, vaid üksnes halba!”

18 Miikaja lisas: „Seepärast kuula, mida ütleb Jehoova. Ma nägin Jehoovat istumas oma troonil ja kogu taevast sõjaväge seismas temast paremal ja vasakul. 19 Jehoova küsis: „Kes meelitaks pettusega Iisraeli kuningat Ahabit, nii et see läheks Gileadi-Raamotisse ja hukkuks seal?” Siis üks rääkis nii ja teine naa. 20 Seejärel tuli üks vaim*, seisis Jehoova ette ja lausus: „Mina meelitan teda.” Jehoova küsis temalt: „Kuidas sa seda teed?” 21 Tema vastas: „Ma lähen ja olen petja vaim, kes paneb vale kõigi tema prohvetite huulile.” Jumal ütles: „Sul õnnestub ta ära petta. Mine ja tee nii!” 22 Ja nüüd on Jehoova lubanud ühel vaimul panna vale sinu prohvetite huulile ning Jehoova on kuulutanud sulle õnnetust.”

23 Siis astus Kenaana poeg Sidkija Miikaja juurde, lõi talle vastu põske ja ütles: „Kas tahad öelda, et Jehoova vaim on minu maha jätnud ja räägib nüüd sinuga?” 24 Miikaja vastas: „Sa saad seda teada päeval, mil sul tuleb peita end tagakambrisse.” 25 Seepeale Iisraeli kuningas ütles: „Võtke Miikaja ning viige ta linnapealik Aamoni ja kuningapoeg Jooase juurde. 26 Öelge neile: „Nii lausub kuningas: „Pange see mees vangi ning andke talle vaid hädapärane kogus leiba ja vett, kuni ma rahuga tagasi tulen.””” 27 Miikaja aga ütles: „Kui sa tõesti rahuga tagasi tuled, pole Jehoova minu kaudu rääkinud,” ja lisas: „Pange seda tähele, kogu rahvas!”

28 Nõnda läksid Iisraeli kuningas ja Juuda kuningas Joosafat üles Gileadi-Raamotisse. 29 Iisraeli kuningas ütles Joosafatile: „Mina teen end enne lahingusse minekut äratundmatuks, aga sina pane selga oma kuningarüü.” Iisraeli kuningas tegigi end äratundmatuks ja nad läksid lahingusse. 30 Aga Süüria kuningas oli andnud oma vankriülematele käsu: „Ärge võidelge ei suurema ega väiksema kui vaid Iisraeli kuninga vastu!” 31 Niipea kui vankriülemad nägid Joosafatti, mõtlesid nad: „See on Iisraeli kuningas.” Nad pöördusid tema vastu võitlema, aga kui Joosafat appi hüüdis, siis Jehoova aitas teda, ta juhtis nad sedamaid tema juurest eemale. 32 Kui vankriülemad mõistsid, et see polegi Iisraeli kuningas, lõpetasid nad kohe tema tagaajamise.

33 Ent üks mees tõmbas vibu vinna ja tabas juhuslikult Iisraeli kuningat soomusrüü liitekoha vahele. Kuningas ütles oma vankrijuhile: „Pööra ümber ja vii mind lahinguväljalt minema, sest ma olen raskelt haavatud.” 34 Kuid lahing muutus sel päeval üha ägedamaks ja Iisraeli kuningat tuli vankris kuni õhtuni püsti hoida, näoga süürlaste poole. Päikeseloojangul ta suri.

^ 2. Ajar. 18:20 St ingel.

2. Ajaraamat  19 : 1 - 11

19 Seejärel pöördus Juuda kuningas Joosafat rahus tagasi oma kotta Jeruusalemmas. 2 Jehu, nägemustenägija Hanani poeg, läks kuningas Joosafati juurde ja ütles talle: „Kas sa tohid aidata jumalatuid ja armastada neid, kes vihkavad Jehoovat? Seepärast on su vastu süttinud Jehoova viha. 3 Kuid sinust on leitud ka midagi head: sa oled kõrvaldanud maalt pühad tulbad ja valmistanud ette oma südant, et otsida Jumalat*.”

4 Joosafat elas Jeruusalemmas ning käis taas läbi kogu rahva Beer-Sebast kuni Efraimi mägismaani, et tuua see tagasi nende esiisade Jumala Jehoova juurde. 5 Samuti määras ta kõigisse Juudamaa kindlustatud linnadesse kohtumõistjad 6 ja ütles neile: „Vaadake ette, kuidas te toimite, sest te ei mõista kohut mitte inimeste, vaid Jehoova nimel, ja tema on teiega, kui te kohut mõistate. 7 Kartke Jehoovat! Kaaluge hoolega, mida te teete, sest meie Jumal Jehoova ei salli ülekohut, erapoolikust ega altkäemaksu võtmist.”

8 Ka Jeruusalemmas määras Joosafat mõned leviidid, preestrid ja Iisraeli suguvõsade peamehed mõistma kohut Jehoova nimel ja lahendama Jeruusalemma elanike tüliasju. 9 Ta andis neile käsu: „Täitke seda ülesannet ustavalt ja kogu südamest*, kartes Jehoovat. 10 Kui teie vennad, kes elavad oma linnades, toovad teie ette mõne kohtulikku käsitlust nõudva asja, olgu siis tegu verevalamisega või puudutagu see mõnd seadust, käsku, määrust või õigusnormi, siis tuleb teil neid manitseda, et nad ei jääks Jehoova ees süüdi. Vastasel korral tabab teid ja teie vendi Jumala viha. Toimige nii ja siis ei lange süü teie peale. 11 Peapreester Amarja on teie ülemaks igas Jehoovaga seotud asjas ning Ismaeli poeg Sebadja on Juuda soo peamees igas kuningaga seotud asjas. Ka leviidid on ülevaatajatena teie teenistuses. Olge tugevad ja tegutsege! Jehoova olgu nendega, kes teevad, mis on õige!”

^ 2. Ajar. 19:3 Võib tõlkida ka „oled võtnud oma südames nõuks otsida Jumalat”.

^ 2. Ajar. 19:9 Võib tõlkida ka „täie pühendumusega”.

2. Ajaraamat  20 : 1 - 37

20 Mõne aja pärast tulid moabiidid, ammonlased ja koos nendega ammonid* Joosafati vastu sõdima. 2 Joosafatile öeldi: „Mereäärselt maalt* Edomist on tulnud su vastu suur väehulk ja on jõudnud Haseson-Taamarisse, see on Een-Gedisse.” 3 Siis haaras Joosafatti hirm. Ta otsustas otsida Jehoovat ja kuulutas kogu Juudamaal välja paastu. 4 Kõik Juuda elanikud tulid kokku, et paluda Jehoovalt juhatust. Kõigist Juuda linnadest tuli rahvas Jehoovalt nõu küsima.

5 Joosafat astus Jehoova koja uues õues Juuda ja Jeruusalemma koguduse ette 6 ning ütles:

„Oo, Jehoova, meie esiisade Jumal! Eks ole sina Jumal taevas ja eks valitse sina kõigi rahvaste kuningriikide üle? Sinu käes on jõud ja vägi ning mitte keegi ei suuda sulle vastu seista. 7 Oled ju sina, meie Jumal, ajanud Iisraeli rahva eest ära kõik selle maa elanikud ja andnud selle maa igaveseks omandiks oma sõbra Aabrahami järglastele. 8 Nad on asunud siia elama ja ehitanud su nime kandva pühamu, öeldes: 9 „Kui meid peaks tabama õnnetus — kas hukkamõist, vaenlase rünnak, katk või nälg — ning me seisame selle koja ja sinu ees, sest see koda kannab sinu nime, ning me palume sinult abi oma hädas, siis kuula meid ja päästa!” 10 Nüüd on ammonlased, moabiidid ja Seiri mägismaa mehed — rahvad, keda sa Iisraelil rünnata ei lubanud, kui see Egiptusemaalt välja tuli, vaid Iisrael pidi neist mööda minema ega tohtinud neid hävitada — 11 tulnud meile kätte maksma ja ajama meid ära sinu antud pärandmaalt. 12 Oo, meie Jumal, palun mõista nende üle kohut! Meil pole jõudu, et astuda vastu sellele suurele väehulgale, kes tuleb meile kallale. Me ei tea, mida teha, meie silmad vaatavad sinu poole.”

13 Kogu selle aja seisid kõik juudalased koos oma naiste ja lastega, ka kõige pisematega, Jehoova ees.

14 Siis tuli Jehoova vaim koguduse keskel Jahasieli peale, kes oli Sakarja, kes oli Benaja, kes oli Jeieli, kes oli Aasafi soost pärit leviit Mattanja poeg. 15 Ta ütles: „Kuulake, kogu Juuda, Jeruusalemma elanikud ja kuningas Joosafat! Nii ütleb Jehoova: „Ärge kartke seda suurt väehulka ega kohkuge selle ees! Sest see pole mitte teie, vaid Jumala lahing. 16 Minge homme neile vastu. Nad tulevad üles mööda Siisi mäekuru ja te leiate nad vadi lõpust Jerueli kõrbe juurest. 17 Teil pole vaja sõdida. Võtke oma koht sisse ning seiske ja vaadake, kuidas Jehoova teid päästab. Ärge kartke ega kohkuge, Juuda ja Jeruusalemm! Minge homme neile vastu ja Jehoova on teiega!””

18 Kui Joosafat seda kuulis, kummardas ta silmili maha. Ka kogu Juuda ja kõik Jeruusalemma elanikud langesid Jehoova ette maha ja kummardasid Jehoovat. 19 Seejärel tõusid kehatlaste ja korahlaste soost leviidid, et Iisraeli Jumalat Jehoovat valjul häälel ülistada.

20 Järgmise päeva varahommikul läksid nad Tekoa kõrbesse. Teel olles astus Joosafat ette ja ütles neile: „Kuulake, Juuda ja Jeruusalemma elanikud! Usaldage oma Jumalat Jehoovat, et suudaksite seista kindlalt*. Usaldage tema prohveteid, siis saadab teid edu.”

21 Kui ta oli rahvaga nõu pidanud, määras ta mehi Jehoovale laulma ja pühades riietes ülistust tooma. Nad pidid käima sõjameeste ees ja hüüdma: „Kiitke Jehoovat, sest tema truu armastus kestab igavesti!”

22 Kui nad hakkasid rõõmsalt kiituslaule laulma, pani Jehoova varitsuse Juudasse tunginud ammonlaste, moabiitide ja Seiri mägismaa meeste vastu ning need lõid üksteist maha. 23 Ammonlased ja moabiidid tõusid Seiri mägismaa elanike vastu ning lõid neid ja hävitasid nad. Kui nad olid Seiri mägismaa elanikele lõpu teinud, hakkasid nad üksteist tapma.

24 Kui juudalased kõrbesse vahitorni juurde jõudsid ja väehulga poole vaatasid, nägid nad üksnes surnukehi. Polnud ühtki ellujäänut. 25 Siis läks Joosafat koos rahvaga neid riisuma ning nad said külluslikult vara, riideid ja väärtuslikke asju. Nad võtsid endale nii palju sõjasaaki, et ei jõudnud seda kanda. Saaki oli nõnda palju, et nad riisusid seda kolm päeva. 26 Neljandal päeval kogunesid nad Beraka orgu ja kiitsid* seal Jehoovat. Seepärast panid nad sellele paigale nimeks Beraka* org ja nii nimetatakse seda tänini.

27 Siis naasid kõik Juuda ja Jeruusalemma mehed Joosafati juhtimisel rõõmsal meelel Jeruusalemma, sest Jehoova oli andnud neile vaenlaste üle võidu. 28 Nad tulid Jeruusalemma Jehoova koja juurde, mängides lüürasid, teisi keelpille ja trompeteid. 29 Kuulnud, et Jehoova oli võidelnud Iisraeli vaenlastega, haaras hirm Jumala ees kõiki kuningriike. 30 Seetõttu oli Joosafati kuningriigis rahulik aeg, Jumal andis talle ümberringi rahu.

31 Joosafat valitses Juuda üle. Ta oli kuningaks saades 35-aastane ja valitses Jeruusalemmas 25 aastat. Tema ema oli Asuuba, Silhi tütar. 32 Joosafat käis oma isa Aasa jälgedes. Ta ei kaldunud neist kõrvale, vaid tegi, mis on Jehoova silmis õige. 33 Aga ohvripaiku ei hävitatud ning rahvas polnud veel valmistanud ette oma südant, et otsida oma esiisade Jumalat.

34 Kõigest muust Joosafati kohta algusest kuni lõpuni on kirjutatud Hanani poja Jehu ülestähendustes, mis lisati „Iisraeli kuningate raamatusse”. 35 Hiljem tegi Juuda kuningas Joosafat liidu Iisraeli kuninga Ahasjaga, kelle teod olid kurjad. 36 Ta sõlmis temaga kokkuleppe ehitada laevu, mis sõidaksid Tarsisesse, ning nad ehitasid neid Esjon-Geberis. 37 Aga Elieser, kes oli Maaresast pärit Dodavahu poeg, kuulutas Joosafatile prohvetlikult: „Kuna sa oled teinud liidu Ahasjaga, hävitab Jehoova su töö.” Ja laevad läksid põhja ega jõudnudki Tarsisesse.

^ 2. Ajar. 20:1 Teine võimalik tähendus: „meunlased”.

^ 2. Ajar. 20:2 Mõeldakse ilmselt Surnumere-äärset maad.

^ 2. Ajar. 20:20 Võib tõlkida ka „et võiksite elada”.

^ 2. Ajar. 20:26 Sõna-sõnalt „õnnistasid”.

^ 2. Ajar. 20:26 Nimi Beraka tähendab „õnnistus”, „kiitus”.

2. Ajaraamat  21 : 1 - 20

21 Joosafat läks puhkama oma esiisade juurde ja ta maeti Taaveti linna oma esiisade kõrvale. Tema asemel sai kuningaks tema poeg Jooram. 2 Joorami vennad, Joosafati pojad, olid Asarja, Jehiel, Sakarja, Asarja, Miikael ja Sefatja. Kõik need olid Iisraeli* kuninga Joosafati pojad. 3 Nende isa oli teinud neile palju kingitusi. Ta oli andnud neile hõbedat, kulda, väärtuslikke esemeid ning kindlustatud linnu Juudas. Kuningriigi andis ta aga Jooramile, sest tema oli esmasündinu.

4 Kui Jooram oli asunud oma isa kuningriigi etteotsa, kindlustas ta oma võimu, tappes mõõgaga kõik oma vennad, samuti mõned Iisraeli peamehed. 5 Jooram oli kuningaks saades 32-aastane ja ta valitses Jeruusalemmas kaheksa aastat. 6 Tema käis Iisraeli kuningate jälgedes, nagu oli käinud Ahabi sugu, sest ta oli võtnud naiseks Ahabi tütre, ja ta tegi Jehoova silmis kurja. 7 Aga Jehoova ei tahtnud Taaveti sugu hävitada oma lepingu pärast, mille ta oli Taavetiga sõlminud, sest ta oli tõotanud temale ja ta poegadele, et neil on alaliselt järeltulija*.

8 Tema päevil hakkas Edom Juuda vastu mässama ja tõstis endale kuninga. 9 Seepeale läks Jooram koos sõjapealike ja kõigi sõjavankritega selle rahva vastu. Ta lõi öösel edomlasi, kes olid tema ja vankriülemad ümber piiranud. 10 Kuid Edom ei allu tänini Juuda võimule. Sel ajal tõstis Juuda vastu mässu ka Libna, sest Jooram oli hüljanud Jehoova, oma esivanemate Jumala. 11 Ta oli teinud Juuda mägedele ohvripaiku ning Jeruusalemma elanikud hakkasid hoora kombel ebajumalate järel käima; nõnda viis ta Juuda eksiteele.

12 Siis sai Jooram prohvet Eelijalt kirja, kus seisis: „Nii ütleb Jehoova, sinu esiisa Taaveti Jumal: „Kuna sa ei ole käinud oma isa Joosafati ega Juuda kuninga Aasa jälgedes, 13 vaid oled käinud Iisraeli kuningate jälgedes ning oled pannud Juuda ja Jeruusalemma elanikud Ahabi soo kombel hoora viisil ebajumalate järel käima ja oled tapnud oma isa soo, omaenda vennad, kes olid sinust paremad, 14 siis annab Jehoova su rahvale, su poegadele ja naistele ning kogu su varale ränga hoobi. 15 Sa jääd raskelt haigeks; sind tabab ka soolehaigus, mis muutub päev-päevalt hullemaks, kuni su sisikond välja tuleb.””

16 Siis Jehoova kihutas Joorami vastu vilistid ja etiooplaste kõrval elavad araablased. 17 Nad tungisid Juudasse, riisusid kogu kuningakoja vara ning viisid ära kuninga pojad ja naised. Talle jäi ainult üks poeg, ta noorim poeg Jooahas*. 18 Pärast kõike seda nuhtles Jehoova teda ravimatu soolehaigusega. 19 Kahe aasta pärast tuli tal sisikond haiguse tõttu välja ja ta suri suurtes piinades. Rahvas ei korraldanud tema auks põletustalitust, nagu oli tehtud tema esiisade auks. 20 Ta oli saanud kuningaks 32-aastaselt ja valitsenud Jeruusalemmas kaheksa aastat. Keegi ei kurvastanud tema surma üle. Ta maeti Taaveti linna, kuid mitte kuningate matmispaika.

^ 2. Ajar. 21:2 2. Ajaraamatus öeldakse mitmes kohas „Juuda” asemel üldisemalt „Iisrael”.

^ 2. Ajar. 21:7 Sõna-sõnalt „lamp”.

^ 2. Ajar. 21:17 Teise nimega Ahasja.

2. Ajaraamat  22 : 1 - 12

22 Jeruusalemma elanikud tõstsid Joorami asemel kuningaks tema noorima poja Ahasja*, sest röövjõuk, kes oli tunginud koos araablastega nende laagrisse, oli tapnud kõik Joorami vanemad pojad. Nii sai Joorami pojast Ahasjast Juuda kuningas. 2 Ahasja oli kuningaks saades 22-aastane ja ta valitses Jeruusalemmas ühe aasta. Tema ema oli Atalja, Omri pojatütar.

3 Ka Ahasja käis Ahabi soo jälgedes, sest tema ema õhutas teda kurja tegema. 4 Ahasja tegi Jehoova silmis kurja, nagu tegid Ahabi kodakondsed, sest neist olid saanud tema nõuandjad pärast tema isa surma, ja see hukutas ta. 5 Ta järgis nende nõu ja läks koos Iisraeli kuninga Ahabi poja Jooramiga Gileadi-Raamotisse Süüria kuninga Hasaeli vastu sõdima. Seal haavasid vibumehed Jooramit. 6 Jooram pöördus tagasi Jisreeli, et ravida haavu, mis ta Raamas Süüria kuninga Hasaeliga sõdides oli saanud.

Juuda kuningas Ahasja*, Joorami poeg, läks Jisreeli Ahabi poega Jooramit vaatama, sest see oli haavatud. 7 Aga Jumal hukutas Ahasja sellega, et see läks Joorami juurde. Koos läksid nad Nimsi pojapojale Jehule vastu, kelle Jehoova oli määranud Ahabi sugu hävitama. 8 Kui Jehu hakkas Ahabi soo kohta langetatud kohtuotsust täide viima, leidis ta ka Juuda peamehi ja Ahasja vendade poegi, kes Ahasjat teenisid, ning tappis nad. 9 Seejärel otsis Jehu Ahasjat. Ta saadi kätte Samaarias, kus ta end varjas, toodi Jehu juurde ning surmati. Ta maeti, sest tema kohta öeldi: „Tema on selle Joosafati pojapoeg, kes otsis Jehoovat kogu südamest.” Ahasja sool ei olnud kedagi, kes oleks saanud valitseda.

10 Kui Ahasja ema Atalja nägi, et ta poeg on surnud, hukkas ta kogu Juuda kuningliku soo. 11 Aga kuninga tütar Joosabat võttis Ahasja poja Joase ning viis ta salaja minema kuningapoegade seast, kes pidi hukatama. Ta viis Joase koos tema hoidjaga tagumisse magamistuppa. Kuningas Joorami tütrel Joosabatil, kes oli preester Joojada naine ja Ahasja õde, õnnestus poissi Atalja eest varjata, nii et too ei saanud teda surmata. 12 Joast varjati Jumala kojas kuus aastat, kui Atalja valitses maad.

^ 2. Ajar. 22:1 2Aj 21:17 Jooahas.

^ 2. Ajar. 22:6 Mõnes heebreakeelses käsikirjas Asarja.

2. Ajaraamat  23 : 1 - 21

23 Seitsmendal aastal asus Joojada julgelt tegutsema ja sõlmis lepingu sajapealikega: Jerohami poja Asarjaga, Jehohanani poja Ismaeliga, Oobedi poja Asarjaga, Adaja poja Maasejaga ja Sikri poja Elisafatiga. 2 Seejärel käisid nad kogu Juuda läbi ja kutsusid kõikidest Juuda linnadest kokku leviidid ja Iisraeli suguvõsade peamehed. Kui need tulid Jeruusalemma, 3 sõlmis terve kogudus Jumala kojas kuningaga lepingu. Seejärel ütles Joojada rahvale:

„Nüüd hakkab valitsema kuningapoeg, nagu Jehoova on tõotanud Taaveti poegade kohta. 4 Tehke nii: kolmandik preestreid ja leviite, kelle valvekord algab hingamispäeval, olgu väravavalvurid, 5 kolmandik valvaku kuningakoda ja kolmandik valvaku Vundamendivärava juures. Kogu rahvas olgu aga Jehoova koja õuedes. 6 Ärge lubage Jehoova kotta siseneda kellelgi peale preestrite ja teenistuses olevate leviitide. Nemad tohivad sisse minna, sest nad on pühad. Kogu rahvas tehku seda, mida Jehoova on öelnud. 7 Leviidid olgu ümber kuninga, igaühel relv käes. Nad tapku igaüks, kes kotta tungib. Püsige kuninga juures, ükskõik kuhu ta läheb!”

8 Leviidid ja kogu Juuda tegid täpselt nii, nagu preester Joojada käskis. Nad võtsid oma mehed, nii need, kelle valvekord algas hingamispäeval, kui ka need, kes oleksid pidanud hingamispäeval teenistusest vabaks saama, sest preester Joojada polnud ühtegi rühma teenistusest vabastanud. 9 Preester Joojada andis sajapealikele kuningas Taaveti odad, väiksed kilbid ja ümmargused kilbid, mis olid Jumala kojas. 10 Ta pani kogu rahva, igaühel relv käes, seisma koja parempoolsest küljest koja vasakpoolse küljeni, altari juurde ja koja juurde, kõikjale ümber kuninga. 11 Siis tõid nad kuningapoja välja, panid talle krooni* pähe, hoidsid tema pea kohal seaduseraamatut* ning kuulutasid ta kuningaks. Joojada ja tema pojad võidsid ta ning hüüdsid: „Elagu kuningas!”

12 Kui Atalja kuulis rahva tõttamise kära ja kuninga ülistamist, läks ta kohe rahva juurde Jehoova koja õue. 13 Ta nägi, et kuningas seisab oma samba kõrval sissekäigu juures ja temaga on peamehed ja trompetipuhujad, et kogu maa rahvas rõõmutseb ja puhub trompeteid ning et lauljad muusikariistadega juhatavad kiituslaulude laulmist. Selle peale käristas Atalja oma riided lõhki ja kisendas: „Vandenõu! Vandenõu!” 14 Preester Joojada saatis välja sõjaväe sajapealikud ja andis neile käsu: „Viige ta oma ridade vahelt välja! Surmake mõõgaga igaüks, kes talle järgneb!” Sest preester oli öelnud, et teda ei tohi surmata Jehoova kojas. 15 Nad võtsid Atalja kinni, ja jõudnud kuningakoja hobuvärava juurde, tapsid ta.

16 Seejärel sõlmis Joojada lepingu enda ning kogu rahva ja kuninga vahel, et nad on edasi Jehoova rahvas. 17 Pärast seda läks kogu rahvas Baali templisse ning lõhkus selle maha. Nad purustasid tema altarid ja kujud ning tapsid altarite ees Baali preestri Maatani. 18 Siis pani Joojada Jehoova koja ülevaatajateks preestrid ja leviidid, kelle Taavet oli pannud Jehoova kojas rühmadena teenima, et nad ohverdaksid Jehoovale põletusohvreid, nagu on kirjas Moosese seaduses, ning teeksid seda Taaveti korraldusel rõõmu ja lauluga. 19 Samuti pani Joojada Jehoova koja väravate juurde valvurid, et ei siseneks keegi, kes on mingil põhjusel ebapuhas. 20 Siis võttis ta endaga sajapealikud, ülikud, rahva ülemad ja kogu maa rahva ning saatis kuninga Jehoova kojast välja. Nad läksid ülemise värava kaudu kuningakotta ja panid kuninga troonile istuma. 21 Kogu maa rahvas oli rõõmus ja linnas oli rahu, sest Atalja oli mõõgaga surmatud.

^ 2. Ajar. 23:11 Võib tõlkida ka „laubavõru”.

^ 2. Ajar. 23:11 Sõna-sõnalt „tunnistust”; siin ilmselt seaduseraamat.

2. Ajaraamat  24 : 1 - 27

24 Joas oli kuningaks saades 7-aastane ja ta valitses Jeruusalemmas 40 aastat. Tema ema oli Sibja, kes oli pärit Beer-Sebast. 2 Kõigil preester Joojada elupäevil tegi Joas seda, mis oli Jehoova silmis õige. 3 Joojada võttis talle kaks naist, kes sünnitasid talle poegi ja tütreid.

4 Mingi aja pärast tärkas Joase südames soov Jehoova koda korda teha. 5 Ta kutsus kokku preestrid ja leviidid ning ütles neile: „Minge Juuda linnadesse ja koguge tervest Iisraelist raha oma Jumala koja iga-aastaste parandustööde jaoks. Ärge viivitage!” Aga leviidid ei kiirustanud tema käsku täitma. 6 Siis kutsus kuningas peapreester Joojada ja ütles talle: „Miks sa pole leviitidelt nõudnud, et nad koguksid Juudast ja Jeruusalemmast püha maksu, mida käskis tuua Jehoova teenija Mooses, Iisraeli koguduse püha maksu tunnistustelgi jaoks? 7 Sest Atalja, selle jumalatu naise pojad tungisid Jumala kotta ja riisusid seda ning kasutasid kõiki Jehoova koja pühi riistu Baalide kummardamisel.” 8 Seejärel tehti kuninga käsul kirst ja see seati Jehoova koja värava ette. 9 Siis teatati kogu Juudas ja Jeruusalemmas, et Jehoovale peab tooma püha maksu, mille jumalamees Mooses oli kõrbes Iisraelile peale pannud. 10 Kõik peamehed ja kogu rahvas olid väga rõõmsad ning tõid annetusi ja panid kirstu, kuni see sai täis*.

11 Kui leviidid tõid kirstu, et see kuningale üle anda, ja nad nägid, et sinna on kogunenud palju raha, tulid kuninga kirjutaja ja peapreestri esindaja ning tühjendasid kirstu; seejärel nad viisid selle tagasi oma kohale. Nii tegid nad iga päev ja raha koguti väga palju. 12 Kuningas ja Joojada andsid raha töödejuhatajate kätte, kes hoolitsesid Jehoova kojas tehtavate tööde eest. Need omakorda palkasid kiviraidureid ja käsitöölisi Jehoova koda parandama ning ka raud- ja vaskseppi, et need Jehoova koda remondiksid. 13 Töödejuhatajad asusid tegutsema ja parandustööd edenesid nende käe all hästi. Nad tegid Jumala koja jälle korda ja tugevdasid seda. 14 Kui nad olid oma töödega ühele poole saanud, tõid nad ülejäänud raha kuninga ja Joojada kätte, kes lasid valmistada selle eest Jehoova koja tarbeks riistu: teenistus- ja ohverdamisriistu, peekreid ning kuld- ja hõbeasju. Kõigil Joojada elupäevil toodi Jehoova kojas korrapäraselt põletusohvreid.

15 Joojada jäi vanaks ja suri kõrges eas, 130-aastaselt. 16 Ta maeti Taaveti linna kuningate kõrvale, sest ta oli teinud Iisraelis head nii Jumalale kui ka tema kojale.

17 Pärast Joojada surma tulid Juuda peamehed ja kummardasid kuninga ees ning kuningas võttis kuulda hoopis neid. 18 Rahvas jättis maha oma esiisade Jumala Jehoova koja ning hakkas kummardama pühi tulpi ja ebajumalaid. Selle patu pärast tabas Juudat ja Jeruusalemma Jumala viha. 19 Jehoova saatis rahva sekka prohveteid, et need tooksid selle tema juurde tagasi; nad hoiatasid rahvast, aga see ei kuulanud.

20 Siis tuli Jumala vaim preester Joojada poja Sakarja peale. Ta astus rahva ette ja teatas: „Nii ütleb tõeline Jumal: „Miks te Jehoova käskudest üle astute? Teil ei lähe hästi! Kuna te olete Jehoova hüljanud, siis hülgab ka tema teid!”” 21 Tema vastu aga sepitseti vandenõu ning ta visati kuninga käsul Jehoova koja õues kividega surnuks. 22 Kuningas Joas oli unustanud truu armastuse, mida tema isa* Joojada oli talle osutanud, ning tappis Joojada poja. See ütles surres: „Jehoova näeb seda ja tasub kätte.”

23 Aasta alguses* tuli Joase vastu Süüria sõjavägi ning tungis Juudasse ja Jeruusalemma. Süürlased tapsid kõik rahva peamehed ja saatsid kogu röövitud vara Damaskuse kuningale. 24 Süüria sõjavägi tuli üsna väheste meestega, kuid Jehoova andis neile võidu väga suure sõjaväe üle, sest rahvas oli oma esiisade Jumala Jehoova hüljanud. Nii mõistsid süürlased Joase üle kohut. 25 Kui süürlased ära läksid ja Joase raskelt haavatuna* maha jätsid, sepitsesid tema oma sulased tema vastu vandenõu, et maksta kätte preester Joojada poegade* vere eest. Joas tapeti omaenda voodis. Ta maeti Taaveti linna, kuid mitte kuningate matmispaika.

26 Vandenõulased olid Saabad, kes oli ammonlanna Simeati poeg, ja Jehosabad, moablanna Simriti poeg. 27 Joase poegadest ja paljudest tema kohta käivatest hukkamõistusõnumitest ning Jumala koja parandamisest on kirjutatud „Kuningate raamatu” selgitustes. Tema asemel sai kuningaks tema poeg Amasja.

^ 2. Ajar. 24:10 Teine võimalik tähendus: „kuni kõik olid andnud”.

^ 2. Ajar. 24:22 St Sakarja isa.

^ 2. Ajar. 24:23 Sõna-sõnalt „aastavahetusel”.

^ 2. Ajar. 24:25 Võib tõlkida ka „väga haigena”.

^ 2. Ajar. 24:25 Võib tõlkida ka „poja”. Tegemist võib olla austust väljendava mitmusliku vormiga.

2. Ajaraamat  25 : 1 - 28

25 Amasja oli kuningaks saades 25-aastane ja ta valitses Jeruusalemmas 29 aastat. Tema ema oli Jooaddan, kes oli pärit Jeruusalemmast. 2 Amasja tegi, mis oli Jehoova silmis õige, aga mitte kogu südamest. 3 Kui ta oli kuningriigi kindlalt enda kätte saanud, surmas ta oma sulased, kes olid tapnud kuninga, tema isa. 4 Aga nende poegi ta ei surmanud, sest ta järgis seaduses, Moosese raamatus, kirjasolevat Jehoova käsku „Isad ei pea surema poegade pärast ega pojad isade pärast. Inimene surmatagu ta enda patu pärast”.

5 Amasja kutsus Juuda kokku ning jagas juudalased ja benjaminlased suguvõsade kaupa rühmadesse tuhande- ja sajapealike juhtimise alla. Ta luges ära 20-aastased ja vanemad. Väljaõppe saanud sõjamehi, kes kandsid piiki ja suurt kilpi, oli kokku 300 000. 6 Lisaks palkas ta Iisraelist 100 talendi* hõbeda eest 100 000 vägevat sõjameest. 7 Siis tuli tema juurde üks jumalamees ja ütles: „Kuningas, ära võta endaga kaasa Iisraeli sõjaväge, sest Jehoova ei ole Iisraeliga, mitte ühegi efraimlasega. 8 Mine üksi ja astu julgelt lahingusse, sest muidu paneb Jumal sind vaenlase ees komistama — on ju Jumala võimuses aidata, aga ka komistama panna.” 9 Amasja küsis jumalamehelt: „Kuid mis saab 100 talendist hõbedast, mille ma andsin Iisraeli sõjameestele?” Jumalamees vastas: „Jehoova võib anda sulle palju rohkem.” 10 Siis saatis Amasja Efraimist tulnud väesalgad tagasi. Kuid mehed vihastusid Juuda peale ja nad läksid tagasi täis tulist raevu.

11 Amasja võttis julguse kokku ning juhtis oma väesalgad Soolaorgu. Seal lõid nad maha 10 000 Seiri meest. 12 Veel 10 000 meest võtsid nad elusalt kinni, viisid kalju otsa ja tõukasid sealt alla ning need kõik kukkusid surnuks. 13 Aga sõjamehed, keda Amasja polnud koos endaga sõdima võtnud, vaid oli tagasi saatnud, korraldasid röövretki Juuda linnadesse Samaariast kuni Beet-Hooronini. Nad lõid maha 3000 inimest ja võtsid palju sõjasaaki.

14 Kui Amasja edomlasi löömast naasis, tõi ta kaasa Seiri meeste jumalad ja tegi neist oma jumalad. Ta kummardas nende ees ja lasi neile tõusta ohvrisuitsu. 15 Siis süttis Jehoova viha Amasja vastu ja ta saatis tema juurde ühe prohveti, kes ütles talle: „Miks sa kummardad rahvaste jumalaid, kes ei päästnud oma rahvast sinu käest?” 16 Kui prohvet alles rääkis, ütles kuningas: „Kas sind on pandud kuningale nõuandjaks? Lõpeta, või muidu sind tapetakse!” Prohvet jäigi vait, kuid ütles veel: „Ma tean, et Jumal on otsustanud su hävitada, sest sa oled seda teinud ega ole mu nõu kuulanud.”

17 Siis pidas Juuda kuningas Amasja oma nõuandjatega aru ja saatis sõna Iisraeli kuningale Joasele, Jehu poja Jooahase pojale. Ta lasi teatada: „Tule, kohtume lahingus näost näkku!” 18 Seepeale saatis Iisraeli kuningas Joas Juuda kuningale Amasjale sõnumi: „Liibanoni ohakas läkitas teate Liibanoni seedrile: „Anna oma tütar minu pojale naiseks!” Ent üks Liibanoni metsloom läks mööda ja tallas ohaka ära. 19 Sa mõtled endamisi: „Ma olen edomlased maha löönud!” Su süda on läinud ülbeks ja ihkab au. Püsi oma kojas! Miks sa kipud õnnetusse? Sa ju langed ja koos sinuga ka Juuda!”

20 Kuid Amasja ei võtnud teda kuulda; see oli Jumalalt, kes oli otsustanud anda nad vaenlase kätte, kuna nad kummardasid Edomi jumalaid. 21 Siis tuli Iisraeli kuningas Joas ja kohtus Juudas Beet-Semeses Juuda kuninga Amasjaga näost näkku. 22 Iisrael lõi Juudat, nii et igaüks põgenes oma koju. 23 Iisraeli kuningas Joas võttis Juuda kuninga Amasja, Jooahase* poja Joase poja Beet-Semeses vangi ning viis ta Jeruusalemma. Ta lõhkus maha Jeruusalemma müüri Efraimi väravast Nurgaväravani, 400 küünra* pikkuse lõigu. 24 Joas võttis ära kogu kulla ja hõbeda, kõik Jumala kojas Oobed-Edomi hoole all olevad esemed ja kõik kuningakoja aarded ning samuti võttis ta pantvange. Seejärel pöördus ta tagasi Samaariasse.

25 Juuda kuningas Amasja, Joase poeg, elas pärast Iisraeli kuninga Joase, Jooahase poja surma veel 15 aastat. 26 Kõik muu Amasja kohta, algusest kuni lõpuni, on kirjas „Juuda ja Iisraeli kuningate raamatus”. 27 Sellest ajast, kui Amasja ei käinud enam Jehoova järel, hakati Jeruusalemmas tema vastu vandenõu sepitsema ja ta põgenes Laakisesse. Kuid talle saadeti Laakisesse mehed järele ja need surmasid ta seal. 28 Ta toodi hobustega tagasi Juuda linna ja maeti sinna oma esiisade juurde.

^ 2. Ajar. 25:6 3,4 tonni. (Vt lisa B14.)

^ 2. Ajar. 25:23 Teise nimega Ahasja.

^ 2. Ajar. 25:23 178 m.

2. Ajaraamat  26 : 1 - 23

26 Pärast seda tõstis kogu Juuda rahvas 16-aastase Ussija tema isa Amasja asemel kuningaks. 2 Kui kuningas Amasja oli läinud puhkama oma esiisade juurde, ehitas Ussija üles Eeloti ja võttis selle tagasi Juudale. 3 Ussija oli kuningaks saades 16-aastane ja valitses Jeruusalemmas 52 aastat. Tema ema oli Jekolja, kes oli pärit Jeruusalemmast. 4 Ussija tegi, mis oli Jehoova silmis õige, nagu oli teinud tema isa Amasja. 5 Kuni elas Sakarja, kes õpetas Ussijat kartma tõelist Jumalat, otsis Ussija Jumalat. Niikaua kui ta Jehoovat otsis, Jumal õnnistas teda.

6 Ta läks sõdima vilistite vastu ning murdis läbi Gati, Jabne ja Asdodi müüri. Seejärel ehitas ta linnu Asdodi ümbrusse ja vilistite maale. 7 Jumal aitas teda võitluses vilistite, Guur-Baalis elavate araablaste ning meunlaste vastu. 8 Ammonlased hakkasid Ussijale andamit maksma. Tema kuulsus ulatus Egiptuseni, sest ta sai väga võimsaks. 9 Ussija ehitas Jeruusalemma tugevad tornid Nurgavärava, Oruvärava ja tugisamba juurde. 10 Ta ehitas torne ka kõrbesse ja kaevas* palju veemahuteid, sest tal oli suur hulk kariloomi. Sedasama tegi ta Sefelas ja lavamaal. Mägedes ja Karmelis oli tal põllumehi ja viinamäeharijaid, kuna talle meeldis tegeleda põllundusega.

11 Ussijal oli relvastatud sõjavägi, kes läks lahingusse väeosadeks jaotatuna. Kirjutaja Jeiel ja ametnik Maaseja, kes allusid kuninga peamehele Hananjale, olid mehed üle lugenud ja kirja pannud. 12 Suguvõsade peamehi, kes juhtisid neid vägevaid sõjamehi, oli kokku 2600. 13 Neile allus 307 500 lahinguvalmis sõjameest. See võimas sõjavägi aitas kuningal vaenlaste vastu võidelda. 14 Ussija varustas tervet armeed kilpide, piikide, kiivrite, soomusrüüde, vibude ja lingukividega. 15 Ta pani Jeruusalemma tornide ja müürinurkade peale noolte ja suurte kivide heitmiseks masinad, mis meistrid olid välja mõelnud. Tema kuulsus levis kaugele, sest teda aidati väga palju ja ta sai vägevaks.

16 Ent kui ta oli vägevaks saanud, muutus ta süda ülbeks ja see viis ta hukatusse. Ta ei olnud oma Jumalale Jehoovale ustav, vaid läks Jehoova templisse suitsutusaltaril suitsutusrohtu põletama. 17 Preester Asarja ja veel 80 julget Jehoova preestrit läksid talle otsekohe järele. 18 Nad astusid kuningas Ussija ette ja ütlesid talle: „Sinul, Ussija, pole õigust Jehoovale suitsutusrohtu põletada. Üksnes preestrid tohivad seda teha, sest nad on Aaroni järeltulijad, kes on pühitsetud. Mine pühamust välja! Sa ei ole olnud ustav ja selle eest Jumal Jehoova sind ei austa.”

19 Kuid Ussija, kel oli käes suitsutuspann suitsutusrohu põletamiseks, läks selle peale raevu. Kui ta preestrite peale vihasena Jehoova koja suitsutusaltari kõrval seisis, lõi tal preestrite nähes laubal välja pidalitõbi. 20 Peapreester Asarja ja kõik teised preestrid nägid tema laubal pidalitõbe ning saatsid ta sealt kiiresti välja. Ka Ussija ise ruttas minema, sest Jehoova oli teda löönud.

21 Kuningas Ussija põdes pidalitõbe elu lõpuni. Ta elas pidalitõbisena omaette majas ja tal ei lubatud minna Jehoova kotta. Tema poeg Jootam valitses kuningakoda ja mõistis kohut maa rahvale.

22 Muu Ussija kohta algusest kuni lõpuni on pannud kirja prohvet Jesaja, Aamotsi poeg. 23 Ussija läks puhkama oma esiisade juurde ja ta maeti oma esiisade kõrvale, kuid mitte kuningate matmispaika, vaid nende matmisväljale, sest öeldi: „Ta oli pidalitõbine.” Tema asemel sai kuningaks tema poeg Jootam.

^ 2. Ajar. 26:10 Võib tõlkida ka „raius”, ilmselt kaljupinnasesse.

2. Ajaraamat  27 : 1 - 9

27 Jootam oli kuningaks saades 25-aastane ning ta valitses Jeruusalemmas 16 aastat. Tema ema oli Jeruusa, Saadoki tütar. 2 Jootam tegi, mis oli Jehoova silmis õige, nagu oli teinud tema isa Ussija, aga tema ei tunginud Jehoova templisse. Ent rahvas käitus ikkagi hukatuslikult. 3 Jootam ehitas Jehoova koja ülavärava ja tegi ulatuslikke Ofeli müüri ehitustöid. 4 Veel ehitas ta linnu Juuda mägismaale ning kindlusi ja torne metsadesse. 5 Ta sõdis ammonlaste kuningaga ja saavutas tema üle võidu ning ammonlased tõid talle tol aastal 100 talenti* hõbedat ning 10 000 koori* nisu ja 10 000 koori* otra. Sama tõid ammonlased ka teisel ja kolmandal aastal. 6 Jootam sai üha vägevamaks, sest ta valis õige tee oma Jumala Jehoova ees.

7 Muu Jootami kohta, kõik tema sõjad ja tegemised, on kirjas „Iisraeli ja Juuda kuningate raamatus”. 8 Ta oli kuningaks saades 25-aastane ja valitses Jeruusalemmas 16 aastat. 9 Siis läks Jootam puhkama oma esiisade juurde ja ta maeti Taaveti linna. Tema asemel sai kuningaks tema poeg Aahas.

^ 2. Ajar. 27:5 3,4 tonni. (Vt lisa B14.)

^ 2. Ajar. 27:5 1700 tonni.

^ 2. Ajar. 27:5 1300 tonni.

2. Ajaraamat  28 : 1 - 27

28 Aahas oli kuningaks saades 20-aastane ja ta valitses Jeruusalemmas 16 aastat. Tema ei teinud, mis oli Jehoova silmis õige, nagu oli teinud tema esiisa Taavet. 2 Aahas käis hoopis Iisraeli kuningate jälgedes ja valas Baalide kujusid. 3 Ta lasi Ben-Hinnomi orus* ohvrisuitsu tõusta ja põletas oma poegi tules nende rahvaste jäledate tavade eeskujul, kelle Jehoova oli iisraellaste eest ära ajanud. 4 Ta tõi ohvripaikades, kõrgendikel ja iga lopsaka puu all ohvreid ja lasi tõusta ohvrisuitsu.

5 Niisiis andis Jumal Jehoova ta Süüria kuninga kätte. Süürlased alistasid ta, võtsid talt palju vange ja viisid need Damaskusse. Aahas anti ka Iisraeli kuninga kätte ning ta kandis ränki kaotusi. 6 Remalja poeg Pekah tappis Juudas ühe päevaga 120 000 vaprat meest, sest juudalased olid hüljanud oma esiisade Jumala Jehoova. 7 Efraimi sõjamees Sikri tappis kuningapoeg Maaseja, kojaülem Asrikami ja kuningast järgmise mehe Elkana. 8 Iisraellased võtsid oma vendadelt vangi 200 000 naist, poega ja tütart. Samuti võtsid nad palju sõjasaaki ja viisid selle Samaariasse.

9 Seal oli üks Jehoova prohvet, Ooded. Ta läks Samaariasse naasvale sõjaväele vastu ja ütles: „Teie esiisade Jumal Jehoova andis juudalased teie kätte, kuna ta vihastus nende peale. Teie aga tapsite neid sellise raevuga, et see ei jäänud Jumalale märkamata. 10 Nüüd te mõtlete teha Juuda ja Jeruusalemma elanikest oma sulased ja teenijannad. Kuid eks ole teiegi süüdi oma Jumala Jehoova ees? 11 Kuulake mind ja viige tagasi vangid, kelle te oma vendadelt võtsite, sest teie vastu on süttinud Jehoova tuline viha.”

12 Siis astusid sõjaretkelt tagasitulnute ette efraimlaste peamehed: Jehohanani poeg Asarja, Mesillemoti poeg Berekja, Sallumi poeg Jehiskija ja Hadlai poeg Amaasa. 13 Nad ütlesid neile: „Ärge tooge vange siia, sest muidu jääme Jehoova ees süüdlaseks. Kas tahate meie patukoormat ja süüd raskemaks teha? Meie süü on juba niigi suur ja Iisraeli vastu on süttinud Jumala tuline viha.” 14 Seepeale andsid sõdurid peameestele ja tervele kogudusele üle nii vangid kui ka sõjasaagi. 15 Nimeliselt määratud mehed võtsid vangid ja andsid neile sõjasaagi hulgast riided selga ja sandaalid jalga, samuti andsid nad neile süüa ja juua ning õli ihu võidmiseks. Kes olid nõrgad, pandi eeslite selga, ja nad kõik viidi oma vendade juurde palmipuude linna Jeerikosse. Viijad aga pöördusid tagasi Samaariasse.

16 Sel ajal palus kuningas Aahas Assüüria kuningatelt abi. 17 Edomlased tungisid jälle Juudasse, ründasid seda ning võtsid vange. 18 Vilistid rüüstasid Sefela ja Negevi linnu Juudas ning vallutasid Beet-Semese, Ajjaloni ja Gederoti, samuti Sooko, Timna ja Gimso koos tütarlinnadega, ning asusid neisse elama. 19 Jehoova lasi Juudal Iisraeli* kuninga Aahase pärast alandust kogeda, sest see oli lasknud kõlvatusel Juudas kasvada, nii et rahvas oli Jehoovale äärmiselt ustavusetu.

20 Lõpuks ründas Aahast ka Assüüria kuningas Tiglatpilesar. Ta ei aidanud teda, vaid hoopis rõhus. 21 Aahas oli riisunud Jehoova koda ning kuninga ja peameeste kodasid ning saatnud Assüüria kuningale kingituse, kuid sellest polnud mingit abi. 22 Sel ajal kui Aahast rõhuti, murdis ta Jehoovale truudust veelgi enam. 23 Ta hakkas ohverdama Damaskuse jumalatele, kes olid teda löönud, ning ta ütles: „Kuna Süüria jumalad aitavad oma kuningaid, siis ohverdan minagi neile, et nad aitaksid ka mind.” Aga need said talle ja kogu Iisraelile komistuskiviks. 24 Aahas kogus kokku Jumala koja riistad ja purustas need. Ta sulges Jehoova koja uksed ja tegi endale altareid igale tänavanurgale Jeruusalemmas. 25 Igasse Juuda linna rajas ta ohvripaigad, et lasta teistele jumalatele ohvrisuitsu tõusta, ja solvas sellega oma esiisade Jumalat Jehoovat.

26 Muu Aahase kohta ja kõik tema tegemised algusest kuni lõpuni on kirjas „Juuda ja Iisraeli kuningate raamatus”. 27 Aahas läks puhkama oma esiisade juurde ja ta maeti Jeruusalemma, kuid mitte Iisraeli kuningate matmispaika. Tema asemel sai kuningaks tema poeg Hiskija.

^ 2. Ajar. 28:3 Vt „Sõnaseletusi”, märksõna „Gehenna”.

^ 2. Ajar. 28:19 2. Ajaraamatus öeldakse mitmes kohas „Juuda” asemel üldisemalt „Iisrael”.

2. Ajaraamat  29 : 1 - 36

29 Hiskija oli kuningaks saades 25-aastane ja ta valitses Jeruusalemmas 29 aastat. Tema ema oli Abija, Sakarja tütar. 2 Hiskija tegi, mis oli Jehoova silmis õige, nagu oli teinud tema esiisa Taavet. 3 Esimese valitsusaasta esimesel kuul avas ta Jehoova koja uksed ja tegi need korda. 4 Siis kutsus ta idapoolsele väljakule kokku preestrid ja leviidid 5 ning ütles neile: „Kuulake mind, leviidid! Pühitsege end ja oma esiisade Jumala Jehoova koda ning kõrvaldage pühast paigast kõik ebapuhas. 6 Meie isad ei olnud ustavad, vaid tegid meie Jumala Jehoova silmis kurja. Nad hülgasid ta, pöörasid talle selja ega suhtunud Jehoova pühamusse austusega. 7 Samuti sulgesid nad eeskoja uksed ja kustutasid lambid. Nad ei põletanud enam suitsutusrohtu ega ohverdanud Iisraeli Jumalale pühas paigas põletusohvreid. 8 Seepärast Jehoova vihastus Juuda ja Jeruusalemma peale ning tegi nad kohutavaks ja hämmastust tekitavaks vaatepildiks, vilistamise* põhjuseks, nagu te seda oma silmaga näete. 9 Meie esiisad langesid mõõga läbi ning meie pojad, tütred ja naised viidi vangi. 10 Aga mul on südames soov teha leping Iisraeli Jumala Jehoovaga, et tema tuline viha meie pealt ära pöörduks. 11 Mu pojad, nüüd pole aeg oma kohustusi hooletusse jätta,* sest teid on Jehoova valinud enda ees seisma, teda teenima ja temale ohvrisuitsu tõusta laskma.”

12 Siis asusid leviidid tegutsema. Nendeks olid kehatlastest Amaasai poeg Mahat ja Asarja poeg Joel, merarlastest Abdi poeg Kiis ja Jehalleleeli poeg Asarja, geersonlastest Simma poeg Joah ja Joahi poeg Eeden, 13 Elisafani poegadest Siimri ja Jeuel, Aasafi poegadest Sakarja ja Mattanja, 14 Heemani poegadest Jehiel ja Simei, Jedutuuni poegadest Semaja ja Ussiel. 15 Nad kutsusid kokku oma vennad, pühitsesid end ja läksid Jehoova koda puhastama, nagu kuningas oli kooskõlas Jehoova sõnadega käskinud. 16 Preestrid läksid Jehoova kotta ja hakkasid seda puhastama. Nad tõid kõik ebapuhtad asjad, mis nad Jehoova templist leidsid, Jehoova koja õue ning leviidid viisid need ära Kidroni orgu. 17 Nad alustasid pühitsemist esimese kuu esimesel päeval ning kaheksandal päeval jõudsid nad Jehoova koja eeskojani. Nad pühitsesid Jehoova koda kaheksa päeva ning said töö valmis esimese kuu kuueteistkümnendal päeval.

18 Seejärel läksid nad kuningas Hiskija juurde ja ütlesid: „Me oleme puhastanud kogu Jehoova koja, põletusohvrialtari ja kõik selle riistad ning leivalaua ja kõik selle riistad. 19 Me oleme korda teinud ja pühitsenud kõik riistad, mis ustavusetu kuningas Aahas oma valitsusajal kõrvale heitis, ning need on nüüd Jehoova altari ees.”

20 Kuningas Hiskija tõusis hommikul vara, kutsus kokku linna peamehed ja nad läksid Jehoova kotta. 21 Nad tõid seitse pulli, seitse jäära, seitse jäärtalle ja seitse sikku patuohvriks kuningriigi, pühamu ja Juuda eest. Kuningas käskis preestritel, Aaroni järeltulijatel, ohverdada need Jehoova altaril. 22 Kõigepealt tapeti pullid ning preestrid piserdasid nende verd altari peale, siis tapeti jäärad ja piserdati nende verd altari peale ning seejärel tapeti jäärtalled ja piserdati nende verd altari peale. 23 Pärast seda toodi patuohvrisikud kuninga ja koguduse ette ning nad panid käed nende peale. 24 Preestrid tapsid sikud ja ohverdasid nende vere altaril patuohvriks, et tuua lepitust kogu Iisraeli eest, sest kuningas oli käskinud tuua põletusohvri ja patuohvri terve Iisraeli eest.

25 Kuningas oli pannud leviidid Jehoova kotta seisma simblite, lüürade ja teiste keelpillidega, nagu olid käskinud Taavet, kuninga nägemustenägija Gaad ja prohvet Naatan, sest sellise käsu oli Jehoova oma prohvetite kaudu andnud. 26 Leviitidel olid käes Taaveti pillid ja preestritel trompetid.

27 Siis käskis Hiskija ohverdada altaril põletusohvri. Kui ohverdamine algas, hakati trompetite ning Iisraeli kuninga Taaveti pillide saatel Jehoovale laulma. 28 Kui laul kõlas ja trompetid hüüdsid, siis terve kogudus kummardas. Kõik see kestis põletusohvri ohverdamise lõpuni. 29 Kui ohverdamine oli lõppenud, laskus kuningas oma kaaskonnaga põlvili ning kummardas maani. 30 Kuningas Hiskija ja peamehed andsid leviitidele käsu ülistada Jehoovat Taaveti ja nägemustenägija Aasafi lauludega. Nad tõidki rõõmuga kiitust, langesid põlvili ja kummardasid maani.

31 Hiskija ütles: „Nüüd, kus te olete Jehoovale eraldatud, tooge Jehoova kotta tapaohvreid ja tänuohvreid.” Kogudus tõigi tapa- ja tänuohvreid ning kes heast südamest tahtis anda, tõi ka põletusohvreid. 32 Kogudus tõi põletusohvriks 70 veist, 100 jäära ja 200 jäärtalle, kõik need toodi põletusohvriks Jehoovale. 33 Ja pühadeks ohvriandideks toodi 600 veist ja 3000 lammast. 34 Preestreid aga polnud piisavalt ja sellepärast ei jõudnud nad kõiki põletusohvreid ära nülgida. Niisiis tulid nende vennad leviidid neile appi, kuni töö sai tehtud ja kuni preestrid end pühitsesid. Leviidid olid suhtunud enda pühitsemisse kohusetundlikumalt kui preestrid. 35 Põletusohvreid ja rahuohvrite rasva, samuti joogiohvreid, mida ohverdati koos põletusohvritega, oli väga palju. Nii taastati Jehoova koja teenistus. 36 Hiskija ja kogu rahvas olid rõõmsad selle üle, mida Jumal oli nende heaks teinud, sest see kõik oli toimunud nii kiiresti.

^ 2. Ajar. 29:8 Võib tõlkida ka „pilkamise”.

^ 2. Ajar. 29:11 Võib tõlkida ka „nüüd pole aeg puhata”.

2. Ajaraamat  30 : 1 - 27

30 Hiskija saatis sõna kõikjale Iisraeli ja Juudasse ning kirjutas Efraimile ja Manassele koguni kirjad, et nad tuleksid Jeruusalemma Jehoova kotta pidama paasapüha Iisraeli Jumala Jehoova auks. 2 Kuningas, tema peamehed ja terve kogudus Jeruusalemmas olid otsustanud pidada paasapüha teisel kuul. 3 Nad ei saanud pidada seda õigel ajal, sest piisav hulk preestreid polnud end pühitsenud ja rahvas polnud kogunenud Jeruusalemma. 4 See otsus oli õige nii kuninga kui ka terve koguduse silmis. 5 Niisiis lasti teatada kogu Iisraelis, Beer-Sebast Daanini, et rahvas tuleks Iisraeli Jumala Jehoova auks Jeruusalemma paasapüha pidama. Rahvas polnud pidanud seda püha üheskoos, nagu seadus ette nägi.

6 Kuninga korraldusel käisid kiirkäskjalad kuninga ja tema peameeste kirjadega läbi kogu Iisraeli ja Juuda ning teatasid: „Iisraeli rahvas, pöörduge tagasi Jehoova juurde — Aabrahami, Iisaki ja Iisraeli Jumala juurde —, et ta pöörduks tagasi teie juurde, kes pääsesite Assüüria kuningate käest. 7 Ärge olge oma esiisade ja vendade sarnased, kes olid truudusetud oma esiisade Jumalale Jehoovale, mistõttu ta tegi nad kohutavaks vaatepildiks, nagu te seda näete. 8 Ärge olge kangekaelsed, nagu olid teie esiisad. Alanduge Jehoova ees ja tulge tema pühamusse, mille ta on pühitsenud igaveseks ajaks! Teenige oma Jumalat Jehoovat, et ta oma tulise viha teie pealt ära pööraks! 9 Kui te pöördute tagasi Jehoova juurde, siis halastavad vaenlased teie vendadele ja poegadele ning need saavad sellele maale tagasi tulla. Teie Jumal Jehoova on kaastundlik ja halastav ning kui te tema juurde tagasi tulete, ei pööra ta oma palet teie pealt.”

10 Nii käisid kiirkäskjalad läbi kõik linnad Efraimis ja Manasses kuni Sebulonini välja, kuid rahvas pilkas ja mõnitas neid. 11 Aga mõned Aaseri, Manasse ja Sebuloni suguharust alandusid ja tulid Jeruusalemma. 12 Jumal oli ka Juudaga, et tuua nad kokku* täitma kuninga ja peameeste käsku, mille need olid kooskõlas Jehoova sõnadega andnud.

13 Jeruusalemma kogunes tohutu palju inimesi, väga suur kogudus, et pidada teisel kuul hapnemata leibade püha. 14 Nad kõrvaldasid Jeruusalemmas olevad altarid ja kõik suitsutusaltarid ning viskasid need Kidroni orgu. 15 Teise kuu neljateistkümnendal päeval tõid nad paasaohvri. Preestrid ja leviidid tundsid aga häbi; niisiis nad pühitsesid end ja tõid Jehoova kotta põletusohvreid. 16 Nad asusid oma kohtadele, nagu nõudis jumalamehe Moosese seadus, ning preestrid piserdasid verd, mille nad leviitidelt said. 17 Koguduse hulgas oli palju neid, kes polnud end pühitsenud, ja leviidid tõid paasaohvreid kõigi eest, kes polnud puhtad, et pühitseda neid Jehoovale. 18 Rahvast, kes polnud end puhastanud, oli rohkesti, eriti Efraimist, Manassest, Issaskarist ja Sebulonist tulnute seas. Sellegipoolest sõid nad paasatalle, kuigi see polnud seadusega kooskõlas. Hiskija aga palvetas nende eest: „Andestagu Jehoova oma headuses 19 igaühele, kes on valmistanud ette oma südant, et otsida oma esiisade Jumalat Jehoovat, kuigi ta pole end pühadusnõuete kohaselt puhastanud.” 20 Jehoova võttiski Hiskijat kuulda ja andestas rahvale.

21 Iisraellased pidasid Jeruusalemmas seitse päeva hapnemata leibade püha ja olid väga rõõmsad. Leviidid ja preestrid ülistasid Jehoovat iga päev, lastes pillidel valjul häälel Jehoovale kõlada. 22 Hiskija kiitis kõiki leviite, kes Jehoova teenistuses oma ülesandeid hoolsalt täitsid. Kogu püha ajal, seitse päeva, rahvas sõi, tõi rahuohvreid ja tänas oma esiisade Jumalat Jehoovat.

23 Siis otsustas terve kogudus pidada püha veel seitse päeva ja pidutseski rõõmsalt veel seitse päeva. 24 Juuda kuningas Hiskija annetas kogudusele 1000 pulli ja 7000 lammast ning peamehed annetasid kogudusele 1000 pulli ja 10 000 lammast. Ja suur hulk preestreid pühitses end. 25 Rõõmutsesid kõik kohalolijad: terve Juuda kogudus, preestrid, leviidid, kõik Iisraelist tulnud, samuti Iisraelist tulnud muulased ja Juudas elavad muulased. 26 Jeruusalemmas oli suur rõõmupidu. Midagi sellist polnud Jeruusalemmas toimunud alates Iisraeli kuninga Saalomoni, Taaveti poja päevist. 27 Lõpuks õnnistasid leviitpreestrid rahvast. Jumal võttis nende häält kuulda ja nende palve jõudis tema pühasse eluasemesse, taevasse.

^ 2. Ajar. 30:12 Sõna-sõnalt „et anda neile üks süda”.

2. Ajaraamat  31 : 1 - 21

31 Pärast püha pidamist läksid kõik seal olnud iisraellased Juuda linnadesse ja purustasid pühad sambad, raiusid maha pühad tulbad ning lõhkusid ohvripaigad ja altarid tervel Juuda- ja Benjaminimaal, samuti Efraimi- ja Manassemaal, kuni need olid viimseni hävitatud. Seejärel läksid kõik iisraellased tagasi oma linnadesse, igaüks oma maaosale.

2 Siis jagas Hiskija preestrid ja leviidid rühmadesse nende teenistusülesannete järgi, et nad tooksid põletus- ja rahuohvreid ning teeniksid, tänaksid ja ülistaksid Jehoovat tema õuede väravates. 3 Kuningas andis osa endale kuuluvast põletusohvriteks, sealhulgas nii hommikul ja õhtul toodavateks ohvriteks kui ka hingamispäeval, noorkuul ja pühade ajal toodavateks ohvriteks, mille toomine oli ette nähtud Jehoova seaduses.

4 Samuti käskis Hiskija Jeruusalemma elanikel anda preestritele ja leviitidele neile mõeldud osa, et need saaksid täielikult pühenduda Jehoova seaduse täitmisele. 5 Kui see käsk oli teada antud, tegid iisraellased helde annetuse oma teravilja, värske veini, õli, mee ja kõigi põllusaaduste uue saagi esimesest osast. Nad tõid kümnendiku kõigest ja kõike sai väga palju. 6 Iisraeli ja Juuda rahvas, kes elas Juuda linnades, tõi kümnendiku ka veistest ja lammastest ning oma Jumalale Jehoovale pühendatud asjadest. Kõik annetused toodi kokku ja pandi paljudesse kuhjadesse. 7 Annetusi hakati tooma kolmandal kuul ning neid toodi kuni seitsmenda kuuni. 8 Kui Hiskija ja peamehed tulid ning kõiki neid annetusi nägid, ülistasid nad Jehoovat ja õnnistasid tema rahvast Iisraeli.

9 Kui Hiskija küsis preestritelt ja leviitidelt annetuste kohta, 10 vastas Saadoki soost peapreester Asarja talle: „Sellest ajast peale, kui Jehoova kotta hakati neid annetusi tooma, on olnud külluslikult süüa ja juua ning palju on jäänud ülegi, sest Jehoova on oma rahvast õnnistanud. Ja see kõik siin on järele jäänud.”

11 Seepeale käskis Hiskija seada korda Jehoova koja laoruumid*, ja nii ka tehti. 12 Sinna viidi ustavalt kõik annetused, kümnised ja pühad annid. Nende eest vastutas leviit Konanja ja talle allus tema vend Simei. 13 Kuningas Hiskija oli määranud Konanjale ja tema vennale Simeile abiks Jehieli, Asasja, Nahati, Asaeli, Jerimoti, Joosabadi, Elieli, Jismakja, Mahati ja Benaja. Jumala koja ülem oli Asarja. 14 Idavärava valvur leviit Koore, Jimna poeg, hoolitses Jumalale toodud vabatahtlike ohvrite eest ning jagas välja Jehoovale toodud annetusi ja väga pühi ande. 15 Temale allusid preestrite linnades Eeden, Minjamin, Jeesua, Semaja, Amarja ja Sekanja. Neile oli usaldatud ülesanne jagada võrdselt toitu oma vendadele nonde rühmades, nii vanadele kui ka noortele. 16 See toidujagamine oli lahus sellest jagamisest, kus toitu anti suguvõsanimekirjadesse kantuile, kes olid oma rühmade järgi Jehoova kojas igapäevaseid ülesandeid täitmas. Neis nimekirjades olid 3-aastased ja vanemad meessoost isikud.

17 Preestrid kanti suguvõsanimekirja nende suguvõsa kaupa — nagu ka 20-aastased ja vanemad leviidid — nende ülesannete järgi rühmades. 18 Suguvõsanimekirja kanti ka kõik nende lapsed ja naised, pojad ja tütred, kõik leviidid koos peredega — sest nad hoidsid end pühana neile usaldatud püha ameti pärast — 19 ning preestrid, Aaroni järeltulijad, kes elasid oma linnade ümbruses. Kõigis linnades olid nimeliselt määratud mehed, kes jagasid toitu igale preestrisoo meesliikmele ja igale suguvõsanimekirja kantud leviidile.

20 Seda tegi Hiskija kogu Juudamaal. Ta tegi seda, mis oli hea ja õige tema Jumala Jehoova silmis, ning oli talle ustav. 21 Kõike, mida ta Jumalat teenides ette võttis seoses Jumala koja teenistuse ning seaduse ja käskudega, tegi ta kogu südamest, ja teda saatis kordaminek.

^ 2. Ajar. 31:11 Võib tõlkida ka „söögiruumid”.

2. Ajaraamat  32 : 1 - 33

32 Pärast neid sündmusi ja Hiskija ustavust väljendavaid tegusid tungis Assüüria kuningas Sanherib Juudasse. Ta piiras sisse kindlustatud linnad, kavatsedes need vallutada.

2 Kui Hiskija nägi, et Sanherib on tulnud Jeruusalemma vastu sõdima, 3 otsustas ta pärast oma peameeste ja sõjameestega nõupidamist sulgeda väljaspool linna asuvad allikad, ja ta mehed toetasid teda. 4 Kokku tuli palju rahvast ning nad sulgesid kõik allikad ja seal voolava oja, öeldes: „Miks peaksid Assüüria kuningad leidma siit nii palju vett?”

5 Peale selle võttis ta kätte ja parandas kogu lagunenud müüriosa, ehitas selle peale tornid ja väljapoole veel ühe müüri. Samuti parandas ta Taaveti linna kaitsevalli* ja valmistas palju relvi* ja kilpe. 6 Siis pani Hiskija rahva üle väepealikud, kutsus nad linnavärava väljakule kokku ning innustas neid: 7 „Olge julged ja tugevad! Ärge kartke Assüüria kuningat ega tema suurt sõjaväge, sest neid, kes on meiega, on rohkem kui neid, kes on temaga. 8 Tema toetub inimkäele, kuid meiega on meie Jumal Jehoova, kes meid aitab ja meie eest sõdib!” Ja rahvas sai Juuda kuninga Hiskija sõnadest julgust.

9 Pärast seda läkitas Assüüria kuningas Sanherib, kes oli oma kuninglike vägedega Laakises, oma sulased Jeruusalemma Juuda kuninga Hiskija ja kõigi juudalaste juurde neile ütlema:

10 „Nii ütleb Assüüria kuningas Sanherib: „Millele te loodate, et olete jäänud ümberpiiratud Jeruusalemma? 11 Kas Hiskija mitte ei eksita teid, saates teid nälja ja janu kätte surema, kui ütleb: „Meie Jumal Jehoova päästab meid Assüüria kuninga käest”? 12 Eks olnud Hiskija see, kes hävitas teie Jumala ohvripaigad ja altarid ning ütles siis Juudale ja Jeruusalemmale: „Te peate kummardama vaid ühe altari ees ja ainult seal ohvrisuitsu tõusta laskma”? 13 Kas te ei tea, mida mina ja mu esiisad oleme teinud kõigi maa rahvastega? Kas nende rahvaste jumalad on suutnud päästa oma maa minu käest? 14 Milline kõigist neist jumalaist on suutnud päästa oma rahva minu ja mu esiisade käest, kes neid hävitasid? Kuidas suudab siis teie Jumal päästa teid minu käest? 15 Ärge nüüd laske Hiskijal end petta ega eksitada! Ärge lootke temale, sest mitte ühegi rahva ega kuningriigi jumal pole suutnud päästa neid ei minu ega mu esiisade käest. Ammugi siis ei suuda teie Jumal teid minu käest päästa!””

16 Sanheribi sulased teotasid tõelist Jumalat Jehoovat ja tema teenijat Hiskijat veel enam. 17 Sanherib kirjutas ka kirja, kus ta teotas Iisraeli Jumalat Jehoovat ja rääkis tema kohta: „Nagu maa rahvaste jumalad ei suutnud päästa oma rahvast minu käest, nii ei suuda ka Hiskija Jumal päästa oma rahvast minu käest.” 18 Ja nad kõnelesid valjul häälel juudi keeles Jeruusalemma elanikele, kes olid müüri peal, et neid hirmutada ja kohutada, sest nad tahtsid linna vallutada. 19 Nad ütlesid Jeruusalemma Jumala kohta sedasama mida maa rahvaste jumalate kohta, mis on inimeste kätetöö. 20 Kuid kuningas Hiskija ja prohvet Jesaja, Aamotsi poeg, palvetasid selle asja pärast ja anusid taeva Jumalalt abi.

21 Siis saatis Jehoova ingli ning hävitas Assüüria kuninga laagrist kõik vägevad sõjamehed, juhid ja peamehed, nii et kuningas pöördus häbiga tagasi oma maale. Kord hiljem, kui ta läks oma jumala templisse, lõid tema oma pojad ta seal mõõgaga maha. 22 Nii päästis Jehoova Hiskija ja Jeruusalemma elanikud Assüüria kuninga Sanheribi ja kõigi teiste käest ning andis neile ümberringi rahu. 23 Paljud tõid Jeruusalemma Jehoovale ande ja Juuda kuningale Hiskijale kalleid kingitusi. Sellest ajast alates austasid Hiskijat kõik rahvad.

24 Neil päevil jäi Hiskija haigeks ja oli lausa suremas. Siis ta palvetas Jehoova poole ning Jumal vastas talle ja andis talle märgi. 25 Hiskija aga ei hinnanud kõike seda head, mis talle osaks sai. Tema süda läks ülbeks ning sellega tõmbas ta nii enda kui ka Juuda ja Jeruusalemma peale Jumala viha. 26 Kuid Hiskija alandus ja kahetses oma südame ülbust ning nõndasamuti Jeruusalemma elanikud, mistõttu Jehoova ei valanud välja oma viha Hiskija eluajal.

27 Hiskija sai väga rikkaks ja auväärseks. Ta ehitas endale varaaitu, kus ta hoidis hõbedat, kulda, väärtuslikke kive, palsamiõli, kilpe ja igasuguseid kalleid asju. 28 Samuti ehitas ta aitu teravilja, värske veini ja õli jaoks. Ta tegi laudad mitmesugustele kariloomadele ning aedikud lammastele ja kitsedele. 29 Ta ehitas endale linnu ja soetas suuri loomakarju, sest Jumal andis talle palju vara. 30 Hiskija sulges Giihoni ülemise allika ja suunas vee alla lääne poole Taaveti linna. Tal läks korda kõik, mis ta ette võttis. 31 Kui Babüloni võimukandjate saadikud läkitati temalt küsima imeteo kohta, mis sellel maal oli sündinud, jättis Jumal Hiskija üksi, et teda proovile panna ja teada saada kõike, mis on ta südames.

32 Muu Hiskija kohta ja kõik, mis ta truu armastuse ajel tegi, on kirjas prohvet Jesaja, Aamotsi poja nägemuses ning „Juuda ja Iisraeli kuningate raamatus”. 33 Hiskija läks puhkama oma esiisade juurde ja ta maeti mäenõlvale, mis oli Taaveti poegade matmispaiga lähedal. Kui ta suri, avaldas kogu Juuda ja Jeruusalemm talle austust. Tema asemel sai kuningaks tema poeg Manasse.

^ 2. Ajar. 32:5 Võib tõlkida ka „Millo”; see heebrea sõna tähendab „täitma”.

^ 2. Ajar. 32:5 Võib tõlkida ka „odasid”.

2. Ajaraamat  33 : 1 - 25

33 Manasse oli kuningaks saades 12-aastane ja ta valitses Jeruusalemmas 55 aastat.

2 Manasse tegi Jehoova silmis kurja nende rahvaste jäledate tavade eeskujul, kelle Jehoova oli Iisraeli rahva eest ära ajanud. 3 Manasse taastas ohvripaigad, mis tema isa Hiskija oli maha lõhkunud, tegi altareid Baalidele ja püstitas pühi tulpi. Ta kummardas kõigi taevakehade ees ja teenis neid. 4 Ta ehitas altareid ka Jehoova kotta, mille kohta Jehoova oli öelnud: „Jeruusalemmast saab igaveseks mu nime eluase.” 5 Samuti püstitas ta Jehoova koja mõlemasse õue altarid taevakehadele. 6 Ta heitis oma poegi tulle Ben-Hinnomi orus, tegeles maagia, ennustamise ja nõidusega ning seadis ametisse vaimude väljakutsujaid ja ettekuulutajaid. Ta tegi Jehoova silmis väga palju kurja, solvates teda sellega.

7 Ta tegi ka nikerdatud kuju ja pani selle Jumala kotta, mille kohta Jumal oli öelnud Taavetile ja tema pojale Saalomonile: „Selle koja ja Jeruusalemma, mille ma olen valinud kõigist Iisraeli suguharudest, teen ma oma nime jäädavaks eluasemeks. 8 Ma ei sunni iisraellasi enam lahkuma maalt, mille ma andsin nende esiisadele, kui nad vaid teevad kõike, mis ma käsin, järgivad hoolsalt kogu seadust ning kõiki määrusi ja õigusnorme, mis ma Moosese kaudu neile andsin.” 9 Manasse viis Juuda ja Jeruusalemma elanikud eksiteele, nii et nad tegid rohkem kurja, kui olid teinud rahvad, kelle Jehoova oli iisraellaste eest hävitanud.

10 Jehoova rääkis korduvalt Manasse ja tema rahvaga, kuid nad ei võtnud teda kuulda. 11 Jehoova lasi tulla nende kallale Assüüria kuninga väepealikel, kes võtsid Manasse kinni, panid talle konksud külge,* sidusid ta vaskahelaisse ja viisid Babüloni. 12 Hädas olles anus ta oma Jumalalt Jehoovalt halastust ja oli väga alandlik oma esiisade Jumala ees. 13 Ta muudkui palus Jumalat ning tema palve puudutas Jumala südant. Jumal pani tähele tema anumist, lasi tal tulla tagasi Jeruusalemma ja andis talle taas kuningavõimu. Siis Manasse mõistis, et Jehoova on tõeline Jumal.

14 Pärast seda ehitas ta Taaveti linnale välimise müüri. Ta ehitas selle Giihonist ja vadist lääne poole ning see ulatus Kalaväravani ja ümbritses Ofelit; ta tegi selle väga kõrge. Ta määras ka väepealikud kõigisse Juuda kindlustatud linnadesse. 15 Manasse kõrvaldas Jehoova kojast võõrad jumalad ja ebajumalakuju, samuti kõik altarid, mis ta oli rajanud Jehoova koja mäele ja Jeruusalemma, ning lasi visata need väljapoole linna. 16 Ta tegi korda Jehoova altari ning tõi sellel rahu- ja tänuohvreid. Ta käskis Juudal teenida Iisraeli Jumalat Jehoovat. 17 Aga rahvas ohverdas ikka ohvripaikades, ehkki nad tõid seal ohvreid oma Jumalale Jehoovale.

18 Muu Manasse kohta, tema palve Jumalale ja nende nägijate sõnad, kes hoiatasid teda Iisraeli Jumala Jehoova nimel, on kirjas Iisraeli kuningate kroonikaraamatus. 19 Tema palvest ja sellest, kuidas seda kuulda võeti, kõigist tema pattudest ja tema ustavusetusest, samuti sellest, kuhu ta rajas ohvripaigad ning püstitas pühad tulbad ja nikerdatud kujud, enne kui ta alandus, on kirjutatud nägijate ülestähendustes. 20 Manasse läks puhkama oma esiisade juurde ja ta maeti oma koja kõrvale. Tema asemel sai kuningaks tema poeg Aamon.

21 Aamon oli kuningaks saades 22-aastane ja ta valitses Jeruusalemmas kaks aastat. 22 Aamon tegi Jehoova silmis kurja, nagu oli teinud tema isa Manasse. Ta tõi ohvreid kõigile nikerdatud kujudele, mis tema isa Manasse oli teinud, ja kummardas neid. 23 Aga ta ei alandunud Jehoova ees, nagu oli alandunud tema isa Manasse. Aamon vaid suurendas oma süüd. 24 Lõpuks sepitsesid Aamoni sulased tema vastu vandenõu ja tapsid ta tema kojas. 25 Kuid maa rahvas lõi maha kõik, kes olid kuningas Aamoni vastu vandenõu pidanud, ja tõstis tema asemel kuningaks ta poja Joosija.

^ 2. Ajar. 33:11 Teine võimalik tähendus: „võtsid Manasse kinni ühes kaljulõhes”.

2. Ajaraamat  34 : 1 - 33

34 Joosija oli kuningaks saades 8-aastane ja ta valitses Jeruusalemmas 31 aastat. 2 Ta tegi, mis oli Jehoova silmis õige, käis oma esiisa Taaveti jälgedes ega kaldunud neist ei paremale ega vasakule.

3 Oma valitsuse 8. aastal, kui ta oli veel noor, hakkas ta otsima oma esiisa Taaveti Jumalat. 12. aastal asus ta puhastama Juudat ja Jeruusalemma ohvripaikadest, pühadest tulpadest ning nikerdatud ja valatud kujudest. 4 Tema juuresolekul lõhuti maha Baalide altarid ja ta hävitas nende peal olnud suitsutusalused. Samuti purustas ta pühad tulbad ning nikerdatud ja valatud kujud, pihustas need ja puistas nende haudadele, kes olid neile ohverdanud. 5 Ja ta põletas preestrite luid nende altaritel. Nii puhastas ta Juuda ja Jeruusalemma.

6 Ka Manasse, Efraimi ja Siimeoni linnades ning isegi Naftalimaal, kõigis laastatud paigus, 7 lõhkus ta maha altarid ning purustas ja pihustas pühad tulbad ja nikerdatud kujud; ta hävitas kogu Iisraelimaal kõik suitsutusalused. Pärast seda pöördus ta tagasi Jeruusalemma.

8 Oma valitsuse 18. aastal, olles puhastanud maa ja templi, saatis Joosija Asalja poja Saafani, linnaülem Maaseja ja kroonik Joahi, Joahase poja, parandama oma Jumala Jehoova koda. 9 Need läksid ülempreester Hilkija juurde ja andsid talle Jumala kotta toodud raha, mille leviitidest väravavalvurid olid kogunud Manassest, Efraimist ja ülejäänud Iisraelist ning Juudast, Benjaminist ja Jeruusalemma elanikelt. 10 Nad andsid selle raha Jehoova koja töödejuhatajate kätte ning töölised kasutasid seda Jehoova koja parandamiseks. 11 Juhatajad andsid raha käsitöölistele ja ehitajatele, et need ostaksid tahutud kive ja palke kinnituste jaoks ning ehitaksid palkidest üles hooned, mis Juuda kuningad olid lasknud laguneda.

12 Need mehed tegid oma tööd ustavalt. Nende ülevaatajateks määrati leviitidest merarlased Jahat ja Obadja ning kehatlased Sakarja ja Mesullam. Leviidid, kellest igaüks oli kogenud muusik, 13 pandi lihttööliste ja teiste tööliste ülevaatajateks. Mõned leviidid olid kirjutajad, ametnikud ja väravavalvurid.

14 Kui nad Jehoova kotta toodud raha välja võtsid, leidis preester Hilkija Jehoova seaduse raamatu, mis oli saadud Moosese kaudu. 15 Hilkija ütles kirjutaja Saafanile: „Ma leidsin Jehoova kojast seaduseraamatu,” ja andis selle Saafanile. 16 Saafan tõi raamatu kuningale ja teatas talle: „Su sulased tegid kõik, mis neile ülesandeks anti. 17 Nad võtsid Jehoova kojas leiduva raha ning andsid selle ametissemääratud meestele ja töölistele.” 18 Veel ütles kirjutaja Saafan kuningale: „Preester Hilkija andis mulle ühe raamatu.” Ja Saafan hakkas seda kuningale ette lugema.

19 Niipea kui kuningas neid seadusesõnu kuulis, käristas ta oma riided lõhki. 20 Kuningas andis Hilkijale, Saafani pojale Ahikamile, Miika pojale Abdonile, kirjutaja Saafanile ja oma sulasele Asajale käsu: 21 „Minge ja küsige minu ning Iisraeli ja Juudasse järelejäänute nimel Jehoovalt selle raamatu sõnade kohta, sest suur on Jehoova raev, mis tabab meid seetõttu, et meie esiisad pole järginud Jehoova sõna ega teinud kõige selle järgi, mis sellesse raamatusse kirja on pandud.”

22 Siis läks Hilkija koos teiste kuninga saadetud meestega naisprohvet Hulda juurde, kes oli rõivakambri hoidja Sallumi, Harhase poja Tikva poja naine ja kes elas Jeruusalemma uues linnaosas, ja nad rääkisid seal temaga. 23 Hulda ütles neile: „Nii lausub Iisraeli Jumal Jehoova: „Teatage mehele, kes teid minu juurde saatis: 24 „Nii ütleb Jehoova: „Ma toon selle paiga ja elanike peale õnnetuse, kõik needused, mis on kirjas raamatus, mida Juuda kuningale ette loeti, 25 sest nad on mu hüljanud ja lasknud teistele jumalatele ohvrisuitsu tõusta ning solvanud mind kõigi oma kätetöödega. Minu raev tabab seda paika ega vaibu.”” 26 Aga Juuda kuningale, kes läkitas teid Jehoovat küsitama, öelge: „Nende sõnade kohta, mis sa kuulsid, lausub Iisraeli Jumal Jehoova: 27 „Kuna su süda pehmenes ja sa alandusid Jumala ees, kui kuulsid tema sõnu selle paiga ja elanike kohta, ning sa alandusid minu ees, käristasid oma riided lõhki ja nutsid minu ees, siis võtan ma sind kuulda,” lausub Jehoova. 28 „Ma viin sind puhkama su esivanemate juurde ja sa lähed rahus oma hauda ning su silmad ei näe kogu seda õnnetust, mis ma toon selle paiga ja elanike peale.””””

Ja nad andsid sõnumi kuningale edasi. 29 Siis andis kuningas käsu kutsuda kokku kõik Juuda ja Jeruusalemma vanemad. 30 Seejärel läks kuningas Jehoova kotta ning koos temaga kõik Juuda mehed, Jeruusalemma elanikud, preestrid ja leviidid — kogu rahvas, nii noored kui ka vanad. Ta luges neile ette kõik Jehoova kojast leitud lepinguraamatu sõnad. 31 Kuningas seisis oma kohal ja sõlmis Jehoova ees lepingu*, lubades käia Jehoova järel, järgida tema käske, meeldetuletusi ja määrusi kogu südamest ja kogu hingest ning täita selles raamatus kirjas olevat lepingut. 32 Ta käskis kõigil, kes olid Jeruusalemmas ja Benjaminimaal, sellest lepingust kinni pidada. Ja Jeruusalemma elanikud täitsid oma esiisade Jumala lepingut. 33 Siis kõrvaldas Joosija kõik jäledused* kogu Iisraelimaalt ja andis kõigile Iisraelis käsu teenida oma Jumalat Jehoovat. Niikaua kui ta elas, ei pöördunud nad kõrvale oma esiisade Jumala Jehoova teedelt.

^ 2. Ajar. 34:31 Võib tõlkida ka „uuendas lepingut Jehoovaga”.

^ 2. Ajar. 34:33 Võib tõlkida ka „ebajumalad”.

2. Ajaraamat  35 : 1 - 27

35 Joosija pidas Jeruusalemmas Jehoova auks paasapüha ja esimese kuu neljateistkümnendal päeval toodi paasaohver. 2 Ta pani preestrid täitma oma ülesandeid ja innustas neid Jehoova kojas teenima. 3 Ja leviitidele, kogu Iisraeli õpetajatele, kes olid Jehoova silmis pühad, ütles ta: „Pange püha laegas kotta, mille ehitas Iisraeli kuningas Saalomon, Taaveti poeg. Teil pole enam vaja seda õlgadel kanda. Teenige nüüd oma Jumalat Jehoovat ja tema rahvast Iisraeli. 4 Seadke end teenistuseks valmis oma suguvõsade ja rühmade järgi Iisraeli kuninga Taaveti ja tema poja Saalomoni kirjalike juhendite kohaselt. 5 Asuge pühasse paika oma suguvõsa järgi määratud rühmade kaupa ning teenige oma vendi, ülejäänud rahvast, selle suguvõsarühmade järgi. 6 Tooge paasaohver, pühitsege end ja tehke oma vendade jaoks ettevalmistusi, et toimida nii, nagu Jehoova on Moosese kaudu öelnud.”

7 Joosija annetas kohaletulnud rahvale paasaohvriks 30 000 jäärtalle ja sikutalle ning 3000 veist. Need olid kuninga varast. 8 Ka tema peamehed andsid rahvale, preestritele ja leviitidele vabatahtliku ohvri. Jumala koja ülevaatajad Hilkija, Sakarja ja Jehiel andsid preestritele paasaohvriks 2600 lammast ja kitse ning 300 veist. 9 Leviitide ülemad Konanja, tema vennad Semaja ja Netaneel, samuti Hasabja, Jeiel ja Joosabad annetasid leviitidele paasaohvriks 5000 lammast ja kitse ning 500 veist.

10 Kõik oli teenistuseks valmis. Preestrid seisid oma kohtadel ja leviidid olid oma rühmades kuninga käsu kohaselt. 11 Siis hakkasid nad tapma paasaohvreid. Preestrid piserdasid verd, mis neile anti, ning leviidid nülgisid loomi. 12 Seejärel valmistasid nad ette põletusohvreid ja andsid need rahvale selle suguvõsarühmade järgi, et ohverdada need Jehoovale, nagu on kirjas Moosese raamatus. Sedasama tegid nad ka veistega. 13 Paasaohvreid valmistasid* nad kombe kohaselt tulel. Pühitsetud ande valmistasid nad pottides, padades ja pannidel, misjärel nad viisid need kiiresti rahvale. 14 Siis valmistasid leviidid enda ja preestrite paasaohvri, sest preestrid, Aaroni järeltulijad, olid kuni ööni hõivatud põletusohvrite ja rasva ohverdamisega. Seetõttu valmistasid leviidid paasaohvri nii endale kui ka preestritele, Aaroni järeltulijatele.

15 Lauljad, Aasafi pojad, olid oma kohtadel, nagu olid määranud Taavet, Aasaf, Heeman ja kuninga nägemustenägija Jedutuun, ning väravatel olid väravavalvurid. Neil polnud vaja teenistusest lahkuda, sest nende vennad leviidid valmistasid neile paasaohvri. 16 Sel päeval oli kõik Jehoova teenistuseks valmis, et pidada paasapüha ja ohverdada põletusohvreid Jehoova altaril, nagu kuningas Joosija oli käskinud.

17 Kõik kohaletulnud iisraellased pidasid sel päeval paasapüha ja veel seitse päeva hapnemata leibade püha. 18 Sellist paasapüha polnud Iisraelis peetud alates prohvet Saamueli päevist. Mitte ükski teine Iisraeli kuningas polnud pidanud paasapüha nii, nagu seda tähistasid kuningas Joosija, preestrid, leviidid, kõik Juudast ja Iisraelist kokkutulnud inimesed ning Jeruusalemma elanikud. 19 Seda paasapüha peeti Joosija 18. valitsusaastal.

20 Pärast seda kui Joosija oli templis kõik korda seadnud, tuli Egiptuse kuningas Neho Eufrati äärde Karkemise alla sõdima. Joosija aga astus talle vastu. 21 Neho saatis käskjalad Joosija juurde sõnumiga „Mis sul on minuga tegemist, Juuda kuningas? Ma ei ole tulnud sõdima sinuga, vaid ühe teise rahvaga ja Jumal on käskinud mul kiirustada. Ära hakka vastu Jumalale, kes on minuga, sest muidu ta hävitab su!”. 22 Joosija aga ei taandunud, vaid tegi end äratundmatuks ja läks temaga sõdima. Ta ei kuulanud Nehot, kelle kaudu Jumal rääkis, vaid astus temaga Megiddo tasandikul võitlusse.

23 Vibumehed aga tabasid kuningas Joosijat ja ta ütles oma sulastele: „Viige mind siit ära, sest ma olen raskelt haavatud.” 24 Tema sulased aitasid ta vankrilt maha ja viisid ta tema teise sõjavankriga Jeruusalemma. Joosija suri ja maeti oma esiisade hauakoopasse ning kogu Juuda ja Jeruusalemm leinas teda taga. 25 Jeremija tegi Joosijast kaebelaulu ning kõik mees- ja naislauljad laulavad siiani Joosijast nutulaule. Nende laulude laulmine sai Iisraelis tavaks ja need on talletatud koos teiste kaebelauludega.

26 Muu Joosija kohta ja kõik, mis ta truu armastuse ajel kooskõlas Jehoova seadusega tegi, 27 samuti tema ettevõtmised algusest kuni lõpuni, on kirjas „Iisraeli ja Juuda kuningate raamatus”.

^ 2. Ajar. 35:13 Võib tõlkida ka „küpsetasid”.

2. Ajaraamat  36 : 1 - 23

36 Siis võttis maa rahvas Joosija poja Jooahase ning tõstis ta tema isa asemel Jeruusalemmas kuningaks. 2 Jooahas oli kuningaks saades 23-aastane ja ta valitses Jeruusalemmas kolm kuud. 3 Egiptuse kuningas kõrvaldas ta Jeruusalemmas võimult ja määras maale trahviks 100 talenti* hõbedat ja talendi* kulda. 4 Egiptuse kuningas pani Juuda ja Jeruusalemma kuningaks Jooahase venna Eljakimi ning muutis selle nime Joojakimiks. Aga Jooahase viis Neho Egiptusse.

5 Joojakim oli kuningaks saades 25-aastane ja ta valitses Jeruusalemmas 11 aastat. Ta tegi oma Jumala Jehoova silmis kurja. 6 Babüloni kuningas Nebukadnetsar ründas teda, et ta vaskahelais Babüloni viia. 7 Nebukadnetsar viis Babüloni osa Jehoova koja riistu ning pani need oma paleesse Babülonis. 8 Muu Joojakimi kohta ja tema tehtud jäledused ning kõik tema kurjad teod on kirjas „Iisraeli ja Juuda kuningate raamatus”. Tema asemel sai kuningaks tema poeg Joojakin.

9 Joojakin oli kuningaks saades 18-aastane ja ta valitses Jeruusalemmas kolm kuud ja kümme päeva. Ta tegi Jehoova silmis kurja. 10 Aasta algul* käskis kuningas Nebukadnetsar tema ja samuti Jehoova koja väärtuslikud esemed Babüloni tuua. Aga Juuda ja Jeruusalemma kuningaks tõstis ta tema isa venna Sidkija.

11 Sidkija oli kuningaks saades 21-aastane ja ta valitses Jeruusalemmas 11 aastat. 12 Sidkija tegi oma Jumala Jehoova silmis kurja ega alandunud prohvet Jeremija ees, kes rääkis Jehoova käsul. 13 Samuti mässas ta kuningas Nebukadnetsari vastu, kes oli lasknud tal Jumala nimel vande anda. Ta jäi kangekaelseks ja tema süda jäi kalgiks ning ta ei pöördunud tagasi Iisraeli Jumala Jehoova juurde. 14 Kõik preestrite peamehed ja kogu rahvas olid Jumala vastu äärmiselt truudusetud. Nad tegid samasuguseid jäledusi nagu teised rahvad ja rüvetasid Jehoova koja, mille ta oli Jeruusalemmas pühitsenud.

15 Jehoova, nende esiisade Jumal, hoiatas neid oma saadikute kaudu, hoiatas neid ikka ja jälle, sest tal oli oma rahvast ja elupaigast kahju. 16 Nemad aga pilkasid Jumala saadikuid, põlgasid ära tema sõnad ja naersid tema prohvetite üle, kuni Jehoova raev süttis oma rahva vastu, kuni rahval polnud enam paranemislootust.

17 Ta tõi nende kallale kaldealaste kuninga, kes tappis mõõgaga nende noored mehed nende pühamus. Ei olnud sel kahju noorest mehest ega neitsist, vanast ega raugast. Jumal andis kõik tema kätte. 18 Kõik Jumala koja riistad, nii suured kui ka väiksed, samuti Jehoova koja varanduse ning kuninga ja tema peameeste varanduse, viis ta Babüloni. 19 Ta põletas maha Jumala koja, lõhkus Jeruusalemma müüri ning põletas selle kindlustornid ja hävitas kõik väärtusliku. 20 Ja need, kes olid mõõga eest pääsenud, viis ta Babüloni vangi. Neist said tema ja ta poegade sulased ning nad olid seda seni, kuni hakkas valitsema Pärsia kuningriik. 21 Nii läks täide Jehoova sõna, mis ta oli rääkinud Jeremija kaudu, ja maa hüvitas oma pidamata jäänud hingamispäevad. Kogu laastatud aja oli maal hingamispäev, kuni sai täis 70 aastat.

22 Pärsia kuninga Kyrose* esimesel aastal — et läheks täide sõna, mille Jehoova oli andnud Jeremija kaudu — äratas Jehoova Pärsia kuninga Kyrose vaimu, nii et see lasi kuulutada kogu oma kuningriigis nii suuliselt kui ka kirjalikult: 23 „Nii ütleb Pärsia kuningas Kyros: „Jehoova, taeva Jumal, on andnud mulle kõik kuningriigid maa peal ja tema on käskinud mul ehitada talle koda Juudamaale Jeruusalemma. Kes teie seast kuulub tema rahva hulka, sellega olgu tema Jumal Jehoova. Ta mingu Jeruusalemma!””

^ 2. Ajar. 36:3 3,4 tonni. (Vt lisa B14.)

^ 2. Ajar. 36:3 34,2 kg.

^ 2. Ajar. 36:10 Ilmselt kevadel.

^ 2. Ajar. 36:22 Kyros II ehk Kyros Suur.

ESRA

LÜHIÜLEVAADE

- 1

- Kyrose määrus templi taastamiseks (1–4)

- Pagendatud valmistuvad Babülonist naasma (5–11)

- 2

- Tagasitulnute nimekiri (1–67)

- Templiabilised (43–54)

- Saalomoni sulaste pojad (55–57)

- Vabatahtlikud annid templi toetuseks (68–70)

- 3

- Altar taastatakse, tuuakse ohvreid (1–7)

- Templi taastamine algab (8, 9)

- Templile rajatakse vundament (10–13)

- 4

- Templi taastamist takistatakse (1–6)

- Vaenlased saadavad Artaxerxesele kaebekirja (7–16)

- Artaxerxese vastus (17–22)

- Templi ehitus jääb seisma (23–24)

- 5

- Juudid jätkavad templi ehitamist (1–5)

- Tatnai kiri kuningas Dareiosele (6–17)

- 6

- Dareios uurib asja, tema määrus (1–12)

- Tempel saab valmis ja pühitsetakse (13–18)

- Paasapüha (19–22)

- 7

- Esra tuleb Jeruusalemma (1–10)

- Artaxerxese kiri Esrale (11–26)

- Esra ülistab Jehoovat (27–28)

- 8

- Koos Esraga naasnute nimekiri (1–14)

- Ettevalmistused teekonnaks (15–30)

- Lahkumine Babülonist, saabumine Jeruusalemma (31–36)

- 9

- Iisraellaste segaabielud (1–4)

- Esra patukahetsuspalve (5–15)

- 10

- Leping võõramaa naiste ärasaatmise kohta (1–14)

- Võõramaa naised saadetakse ära (15–44)

Esra

1

2

3

4

5

6

7

8

9

10

Esra  1 : 1 - 11

ESRA

1 Pärsia kuninga Kyrose* esimesel aastal — et läheks täide sõna, mille Jehoova oli andnud Jeremija kaudu — äratas Jehoova Pärsia kuninga Kyrose vaimu, nii et see lasi kuulutada kogu oma kuningriigis nii suuliselt kui ka kirjalikult:

2 „Nii ütleb Kyros, Pärsia kuningas: „Jehoova, taeva Jumal, on andnud mulle kõik kuningriigid maa peal ja tema on käskinud mul ehitada talle koda Juudamaale Jeruusalemma. 3 Kes teie seast kuulub tema rahva hulka, sellega olgu tema Jumal. Ta mingu Juudamaale Jeruusalemma ja ehitagu üles koda Iisraeli Jumalale Jehoovale, kelle koda oli Jeruusalemmas*. Tema on tõeline Jumal. 4 Kohalikud elanikud aidaku kõiki neid muulasi, andes neile hõbedat, kulda, igasuguseid asju ja kariloomi ning vabatahtlikke ohvreid tõelise Jumala koja heaks, mis oli Jeruusalemmas.””

5 Siis Juuda ja Benjamini suguvõsade peamehed ning preestrid ja leviidid — kõik, kelle vaimu Jumal oli äratanud — hakkasid valmistuma selleks, et minna ja ehitada üles Jehoova koda Jeruusalemmas. 6 Kõik nende naabrid toetasid neid, andes neile hõberiistu, kulda, igasuguseid asju, kariloomi ja väärtuslikke esemeid lisaks kõigile vabatahtlikele ohvritele.

7 Kuningas Kyros tõi välja Jehoova koja riistad, mis Nebukadnetsar oli Jeruusalemmast ära võtnud ja oma jumala kotta pannud. 8 Pärsia kuningas Kyros lasi need välja tuua varahoidja Mitredati juhatuse all ning see luges need üle ja andis Juuda pealikule Sesbassarile*.

9 Nende arv oli järgmine: 30 kuldkorvi, 1000 hõbekorvi, 29 muud nõu, 10 30 kuldkausikest, 410 hõbekausikest ja 1000 muud riista. 11 Kuld- ja hõberiistu oli kokku 5400. Kui Sesbassar pagendatud rahva Babülonist Jeruusalemma viis, võttis ta kõik need asjad kaasa.

^ Esra 1:1 Kyros II ehk Kyros Suur.

^ Esra 1:3 Teine võimalik tähendus: „kes on Jeruusalemmas”.

^ Esra 1:8 Ilmselt sama kes Serubbaabel (Esr 2:2; 3:8).

Esra  2 : 1 - 70

2 Need on halduspiirkonna elanikud, kes läksid teele neist pagendusse viidud vangidest, kelle Babüloni kuningas Nebukadnetsar oli Babüloni pagendanud ning kes hiljem naasid Jeruusalemma ja Juudasse, igaüks oma linna, 2 need, kes tulid koos Serubbaabeli, Jeesua, Nehemja, Seraja, Reelaja, Mordokai, Bilsani, Mispari, Bigvai, Rehumi ja Baanaga.

Iisraeli rahva mehi oli: 3 Parose poegi 2172, 4 Sefatja poegi 372, 5 Aarahi poegi 775, 6 Jeesua ja Joabi poegadest Pahat-Moabi poegi 2812, 7 Eelami poegi 1254, 8 Sattu poegi 945, 9 Sakkai poegi 760, 10 Baani poegi 642, 11 Beebai poegi 623, 12 Asgadi poegi 1222, 13 Adonikami poegi 666, 14 Bigvai poegi 2056, 15 Aadini poegi 454, 16 Aateri poegi Hiskijast 98, 17 Betsai poegi 323, 18 Joora poegi 112, 19 Haasumi poegi 223, 20 Gibbari poegi 95, 21 Petlemma mehi 123, 22 Netofa mehi 56, 23 Anatoti mehi 128, 24 Asmaveti mehi 42, 25 Kirjat-Jearimi, Kefiira ja Beeroti mehi 743, 26 Raama ja Geba mehi 621, 27 Mikmase mehi 122, 28 Peeteli ja Ai mehi 223, 29 Nebo mehi 52, 30 Magbise poegi 156, 31 teise Eelami poegi 1254, 32 Haarimi poegi 320, 33 Loodi, Haadidi ja Oono mehi 725, 34 Jeeriko mehi 345, 35 Senaa poegi 3630.

36 Preestreid oli: Jedaja poegi Jeesua suguvõsast 973, 37 Immeri poegi 1052, 38 Pashuri poegi 1247, 39 Haarimi poegi 1017.

40 Leviite oli: Hoodavja poegadest Jeesua ja Kadmieli poegi 74; 41 lauljaid, Aasafi poegi, 128; 42 väravavalvurite poegi — Sallumi poegi, Aateri poegi, Talmoni poegi, Akkubi poegi, Hatita poegi ja Soobai poegi — 139.

43 Templiabilised olid: Siiha pojad, Hasuufa pojad, Tabbaoti pojad, 44 Keerose pojad, Siiaha pojad, Paadoni pojad, 45 Lebana pojad, Hagaba pojad, Akkubi pojad, 46 Haagabi pojad, Salmai pojad, Haanani pojad, 47 Giddeli pojad, Gahari pojad, Reaja pojad, 48 Retsini pojad, Nekooda pojad, Gassami pojad, 49 Uusa pojad, Paaseahi pojad, Beesai pojad, 50 Asna pojad, meunlaste pojad, nefuslaste pojad, 51 Bakbuki pojad, Hakufa pojad, Harhuuri pojad, 52 Basluti pojad, Mehiida pojad, Harsa pojad, 53 Barkose pojad, Siisera pojad, Taamahi pojad, 54 Nesiahi pojad, Hatiifa pojad.

55 Saalomoni sulaste pojad olid: Sootai pojad, Soofereti pojad, Peruuda pojad, 56 Jaala pojad, Darkoni pojad, Giddeli pojad, 57 Sefatja pojad, Hattili pojad, Pokeret-Hassebaimi pojad, Aami pojad.

58 Templiabilisi ja Saalomoni sulaste poegi oli kokku 392.

59 Need on need, kes läksid teele Tel-Melahist, Tel-Harsast, Kerubist, Addonist ja Immerist, aga kel polnud võimalik tõendada oma suguvõsakuuluvust ega päritolu, seda, kas nad üldse on iisraellased: 60 Delaja pojad, Toobija pojad, Nekooda pojad, kokku 652; 61 ja preestrite poegadest Habaja pojad, Hakkose pojad, Barsillai pojad. Barsillai võttis naise gileadlase Barsillai tütardest ja teda hakati kutsuma nende nime järgi. 62 Nemad otsisid oma suguvõsanimekirju, et tõendada oma päritolu, kuid ei leidnud neid, mistõttu nad tunnistati preestriametiks kõlbmatuks. 63 Maavalitseja* ütles neile, et nad ei tohi süüa väga pühi ande, enne kui asub ametisse preester, kes uurimi ja tummimi abil nõu küsib.

64 Ühtekokku oli terves koguduses 42 360 meest, 65 peale selle orjad ja orjatarid, keda oli 7337, ning veel 200 mees- ja naislauljat. 66 Neil oli 736 hobust, 245 muula, 67 435 kaamelit ja 6720 eeslit.

68 Kui nad jõudsid Jeruusalemma Jehoova koja juurde, tõid mõned suguvõsade peameestest Jumala koja heaks vabatahtlikke ande, et toetada selle ehitamist endisesse asupaika. 69 Nad andsid oma jõudu mööda, annetades ehitustööde tarvis 61 000 kulddrahmi*, 5000 miini* hõbedat ja 100 preestrirüüd. 70 Preestrid, leviidid, osa rahvast, lauljad, väravavalvurid ja templiabilised asusid elama oma linnadesse ning kogu ülejäänud Iisrael oma linnadesse.

^ Esra 2:63 Võib tõlkida ka „tiršata”, Pärsia halduspiirkonna valitseja tiitel.

^ Esra 2:69 512 kg kulda. Üldiselt arvatakse, et siinmainitud drahm oli samaväärne Pärsia kulddareigiga, mis kaalus 8,4 g. Pole sama mis drahm Piibli kreekakeelses osas.

^ Esra 2:69 2,9 tonni. Miin, mida mainitakse Piibli heebreakeelses osas, kaalus 570 g.

Esra  3 : 1 - 13

3 Kui seitsmes kuu kätte jõudis ja iisraellased olid juba oma linnades, kogunesid nad üksmeelselt Jeruusalemma. 2 Joosadaki poeg Jeesua ja tema kaaspreestrid ning Sealtieli poeg Serubbaabel ja tema vennad ehitasid altari Iisraeli Jumalale, et ohverdada sellel põletusohvreid, nii nagu oli kirjas jumalamehe Moosese seaduses.

3 Nad rajasid altari selle endisesse kohta, kuigi kartsid ümberkaudseid rahvaid. Nad ohverdasid sellel Jehoovale põletusohvreid, hommikusi ja õhtusi põletusohvreid. 4 Siis pidasid nad lehtmajadepüha, nagu oli kirjutatud, ja tõid iga päev nii palju põletusohvreid, kui igaks päevaks oli ette nähtud. 5 Sealtpeale tõid nad nii alaliselt toodavaid põletusohvreid kui ka noorkuul ja kõigil Jehoova pühadel toodavaid ohvreid. Samuti ohverdasid nad põletusohvreid igaühe eest, kes tõi heal meelel Jehoovale vabatahtliku ohvri. 6 Seitsmenda kuu esimesest päevast alates hakkasid nad Jehoovale põletusohvreid ohverdama, kuigi Jehoova templile polnud veel vundamenti rajatud.

7 Nad andsid raha kiviraiduritele ja käsitöölistele ning toitu, jooki ja õli siidonlastele ja tüüroslastele, et need tooksid Pärsia kuninga Kyrose loal Liibanonist merd mööda Joppesse seedripuid.

8 Teisel aastal pärast nende jõudmist Jeruusalemma Jumala koja juurde, teisel kuul, tegid tööga algust Sealtieli poeg Serubbaabel ja Joosadaki poeg Jeesua ning nende ülejäänud vennad, preestrid ja leviidid ning kõik, kes olid vangipõlvest tagasi Jeruusalemma tulnud. Nad määrasid 20-aastased ja vanemad leviidid Jehoova koja töid juhatama. 9 Juuda* pojad — Jeesua oma poegade ja vendadega ning Kadmiel oma poegadega — hakkasid koos juhatama neid, kes töötasid Jumala kojas. Ühes nendega olid Heenadadi pojad oma poegade ja vendadega, kes olid samuti leviidid.

10 Kui ehitajad olid Jehoova templile vundamendi rajanud, hakkasid ametirüüs preestrid trompetitega ja Aasafi pojad leviidid simblitega Jehoovat ülistama, nagu Iisraeli kuningas Taavet oli juhtnöörid andnud. 11 Nad laulsid vaheldumisi, ülistades ja tänades Jehoovat sõnadega „Sest tema on hea, sest tema truu armastus Iisraeli vastu kestab igavesti”. Siis kogu rahvas hõiskas valjusti, ülistades Jehoovat selle eest, et Jehoova kojale on vundament rajatud. 12 Paljud preestrid, leviidid ja suguvõsade peamehed — vanad mehed, kes olid näinud endist koda — nutsid valjult, kui koja vundamendi rajamist nägid, paljud teised aga hõiskasid rõõmust. 13 Rõõmuhüüdeid ei suudetud nutuhäälest eristada, sest rahvas hõiskas valjusti ja nende hääl kostis väga kaugele.

^ Esra 3:9 Esr 2:40 Hoodavja.

Esra  4 : 1 - 24

4 Kui Juuda ja Benjamini vaenlased kuulsid, et pagendusest naasnud ehitavad Iisraeli Jumalale Jehoovale templit, 2 läksid nad kohe Serubbaabeli ja suguvõsade peameeste juurde ning ütlesid: „Lubage meil ehitada koos teiega, sest nii nagu teie, teenime meiegi teie Jumalat ja oleme talle ohverdanud Assarhaddoni, selle Assüüria kuninga päevist alates, kes meid siia tõi.” 3 Ent Serubbaabel ja Jeesua ning ülejäänud Iisraeli suguvõsade peamehed vastasid neile: „Teie ei või koos meiega meie Jumalale koda ehitada, vaid me ise ehitame selle Iisraeli Jumalale Jehoovale, nii nagu Pärsia kuningas Kyros on meid käskinud.”

4 Siis hakkasid maa elanikud juudalasi heidutama ja võtsid neilt söakuse ehitada. 5 Nad üritasid juudalaste plaane nurjata ja palkasid selleks nõunikke; nad tegid seda kõigil Pärsia kuninga Kyrose päevil kuni Pärsia kuninga Dareiose* valitsemiseni. 6 Ahasverose* valitsusaja alguses kirjutasid nad süüdistuskirja Juuda ja Jeruusalemma elanike kohta. 7 Ja Pärsia kuninga Artaxerxese päevil kirjutasid Bislam, Mitredat ja Taabal koos teiste ametikaaslastega Artaxerxesele kirja. Nad tõlkisid selle aramea keelde ja kirjutasid selle aramea kirjas.*

8 * Kõrgeim valitsusametnik Rehum ja kirjutaja Simsai kirjutasid kuningas Artaxerxesele Jeruusalemma-vastase kirja. 9 Kirja saatjaiks olid kõrgeim valitsusametnik Rehum, kirjutaja Simsai ja nende ametikaaslased, kohtunikud, asevalitsejad, kirjutajad, Uruki elanikud, babüloonlased, Susa elanikud, see tähendab eelamlased, 10 ning teised rahvad, kelle suur ja auväärne Aasnappar* oli pagendusse viinud ja Samaaria linnadesse elama pannud, ning kõik ülejäänud suure jõe taguse piirkonna* rahvad. 11 See on ärakiri kirjast, mille nad saatsid:

„Kuningas Artaxerxesele sinu sulastelt, kes elavad suure jõe taguses piirkonnas. 12 Saagu kuningale teatavaks, et juudid, kes tulid sinu juurest meie juurde, on jõudnud Jeruusalemma. Nad ehitavad üles seda mässulist ja pahelist linna, taastavad müüre ja parandavad vundamente. 13 Olgu kuningale teada, et kui nad selle linna üles ehitavad ja selle müürid valmis saavad, ei maksa nad enam maksu, andamit ega tolli, mistõttu kuninga varakamber kannatab kahju. 14 Kuna me sööme kuningakoja soola*, ei või me näha, kuidas kuningale kahju sünnib, ja seepärast oleme saatnud selle kirja ning teinud asja kuningale teatavaks, 15 et sinu esiisade kroonikat põhjalikult uuritaks. Kroonikaraamatust sa leiad ja saad teada, et see on mässuline linn, mis on kuningatele ja halduspiirkondadele kahju tekitanud, ja et juba ammustest aegadest peale on seal elanud mässajad. Seepärast see linn ka hävitati. 16 Olgu kuningale teada, et kui see linn üles ehitatakse ja selle müürid taastatakse, siis pole sul suure jõe taguses piirkonnas enam mingit võimu.”

17 Kuningas saatis kõrgeimale valitsusametnikule Rehumile, kirjutaja Simsaile ja nende ametikaaslastele, kes elasid Samaarias, ning ülejäänud suure jõe taguse piirkonna rahvastele sellise sõnumi:

„Olge tervitatud! 18 Ametlik kiri, mille te meile* saatsite, on mulle selgelt ette loetud*. 19 Ma andsin käsu asja uurida ning selgus, et juba ammustest aegadest peale on selles linnas olnud ülestõuse kuningate vastu ning mässe ja vastuhakke. 20 Jeruusalemmal on olnud vägevad kuningad, kes on valitsenud kogu suure jõe tagust piirkonda ning kellele on makstud maksu, andamit ja tolli. 21 Andke nüüd neile meestele käsk töö peatada, et seda linna ei ehitataks üles, enne kui mina selleks käsu annan. 22 Vaadake, et te ei oleks selles asjas hooletud, nii et kuninga huve enam rohkem ei kahjustataks.”

23 Niipea kui kuningas Artaxerxese ametliku kirja ärakiri oli Rehumile, kirjutaja Simsaile ja nende ametikaaslastele ette loetud, kiirustasid nad Jeruusalemma juutide juurde ja peatasid nad väevõimuga. 24 Sel ajal jäi Jumala koja ehitustöö Jeruusalemmas seisma ja seisis kuni Pärsia kuninga Dareiose teise valitsusaastani.

^ Esra 4:5 Dareios I ehk Dareios Suur.

^ Esra 4:6 Arvatavasti Kambyses II.

^ Esra 4:7 Teine võimalik tähendus: „see kirjutati aramea keeles ja siis tõlgiti”.

^ Esra 4:8 Esra 4:8–6:18 kirjutati aramea keeles.

^ Esra 4:10 Assurbanipal.

^ Esra 4:10 Suure jõe taguse piirkonna all mõeldakse Eufratist lääne pool asuvaid alasid.

^ Esra 4:14 Võib tõlkida ka „saame oma palga kuningakojast”.

^ Esra 4:18 Võib tõlkida ka „mulle”. Tegemist on austust väljendava mitmusliku vormiga.

^ Esra 4:18 Teine võimalik tähendus: „mulle tõlgitud ja ette loetud”.

Esra  5 : 1 - 17

5 Prohvetid Haggai ja Sakarja, Iddo pojapoeg, kuulutasid prohvetlikult juutidele Juudas ja Jeruusalemmas Iisraeli Jumala nimel, kes oli nendega. 2 Sel ajal asusid Sealtieli poeg Serubbaabel ja Joosadaki poeg Jeesua Jumala koda Jeruusalemmas üles ehitama ning Jumala prohvetid toetasid neid. 3 Samal ajal tulid nende juurde suure jõe taguse piirkonna maavalitseja Tatnai ning Setar-Boosnai ja nende ametikaaslased ning küsisid: „Kes on andnud teile korralduse seda koda ehitada ja ehitus lõpule viia?” 4 Nad ütlesid veel: „Öelge nende meeste nimed, kes seda hoonet ehitavad.” 5 Aga Jumal oli juutide vanematega ning nende tööd ei suudetud peatada, mispeale saadeti Dareiosele teadaanne ja saadi vastu ametlik dokument selles asjas.

6 Siin on ärakiri kirjast, mille suure jõe taguse piirkonna maavalitseja Tatnai ning Setar-Boosnai ja tema ametikaaslased, suure jõe taguse piirkonna asevalitsejad, kuningas Dareiosele saatsid. 7 Nad saatsid talle teadaande, milles seisis:

„Kuningas Dareiosele.

Palju rahu kuningale! 8 Kuningale saagu teatavaks, et me käisime Juuda halduspiirkonnas suure Jumala koja juures. Seda ehitatakse võimsatest kividest ja seina pannakse palke. Rahvas töötab agaralt ning töö edeneb hästi. 9 Siis me küsisime rahva vanematelt: „Kes on andnud teile korralduse seda koda ehitada ja ehitus lõpule viia?” 10 Me küsisime ka nende nimesid, et panna kirja ja anda sulle teada, kes on nende peamehed.

11 Nad vastasid meile: „Me oleme taeva ja maa Jumala teenijad ning ehitame üles koda, mis ehitati palju aastaid tagasi, mille ehitas ja sai valmis suur Iisraeli kuningas. 12 Aga kuna meie isad vihastasid taeva Jumalat, andis ta nad kaldealase Nebukadnetsari, Babüloni kuninga kätte, kes purustas selle koja ja viis rahva Babüloni pagendusse. 13 Kuid Babüloni kuninga Kyrose esimesel aastal andis kuningas Kyros korralduse see Jumala koda üles ehitada. 14 Kuningas Kyros tõi Babüloni templist välja Jumala koja kuld- ja hõbenõud, mis Nebukadnetsar oli võtnud Jeruusalemma templist ja viinud Babüloni templisse. Need anti Sesbassari-nimelisele* mehele, kelle Kyros pani maavalitsejaks. 15 Kyros ütles talle: „Võta need nõud ning mine ja pane need Jeruusalemma templisse. Jumala koda ehitatagu üles selle endisesse asupaika.” 16 Kui Sesbassar tuli, rajas ta vundamendi Jumala kojale Jeruusalemmas ning sellest ajast alates kuni praeguseni on seda koda ehitatud, kuid pole veel valmis saadud.”

17 Kui nüüd kuningas heaks arvab, siis uuritagu kuninga varakambrist Babülonis järele, kas on tõsi, et kuningas Kyros on andnud korralduse ehitada üles Jumala koda Jeruusalemmas. Kuningas saatku meile selles asjas oma otsus.”

^ Esra 5:14 Ilmselt sama kes Serubbaabel (Esr 2:2; 3:8).

Esra  6 : 1 - 22

6 Siis andis kuningas Dareios käsu seda asja uurida ja nad uurisid Babüloni varakambrite arhiive. 2 Ja Meedia halduspiirkonnast Ekbatana kindlusest leiti rullraamat, mis sisaldas järgmist ülestähendust meelespidamiseks. Selle põhjal kirjutati:

3 „Kuningas Kyros andis oma esimesel valitsusaastal Jumala koja kohta Jeruusalemmas korralduse: „See koda tuleb üles ehitada paigaks, kus tuuakse ohvreid, ja sellele tuleb rajada vundament. Koja kõrguseks olgu 60 küünart* ja laiuseks 60 küünart. 4 Seinad tehtagu kolmest kihist suurtest kividest ja ühest kihist puidust. Kulud kaetagu kuningakojast. 5 Samuti tagastatagu Jumala koja kuld- ja hõbenõud, mis kuningas Nebukadnetsar võttis Jeruusalemma templist ja viis Babüloni, ning need pandagu tagasi oma kohale Jeruusalemma templis ja neid hoitagu Jumala kojas.”

6 Ja nüüd, suure jõe taguse piirkonna maavalitseja Tatnai ning Setar-Boosnai ja teie ametikaaslased, suure jõe taguse piirkonna asevalitsejad, hoidke sealt eemale! 7 Ärge segage Jumala koja töid! Juutide maavalitseja ja juutide vanemad ehitavad Jumala koja üles selle endisele kohale. 8 Ma annan korralduse selle kohta, mida te peate tegema nende juutide vanemate heaks, et nad võiksid ehitada üles Jumala koja: kuninglikust varakambrist, suure jõe tagusest piirkonnast saadud maksudest, kaetagu viivitamatult nende meeste kulutused, ja edaspidi tehtagu seda järjepidevalt. 9 Kõike, mida nad vajavad — noori pulle, jäärasid ja tallesid põletusohvriks taeva Jumalale, nisu, soola, veini ja õli, nii nagu preestrid Jeruusalemmas ütlevad —, tuleb neile päevast päeva anda, 10 et nad saaksid alati tuua taeva Jumalale meeldivaid ohvreid ning palvetada kuninga ja tema poegade elu eest. 11 Ma olen andnud ka korralduse, et kui keegi seda käsku rikub, kistakse tema majast palk välja ja ta lüüakse selle külge ning tema majast tehakse avalik käimla*. 12 Jumal, kes on teinud selle koja oma nime eluasemeks, kõrvaldagu iga kuningas ja rahvas, kes tõstab oma käe, et seda käsku rikkuda ja Jumala koda Jeruusalemmas hävitada. Mina, Dareios, annan selle korralduse. Seda täidetagu viivitamatult!”

13 Seejärel tegidki suure jõe taguse piirkonna maavalitseja Tatnai ning Setar-Boosnai ja nende ametikaaslased viivitamatult nii, nagu kuningas Dareios oli käskinud. 14 Juutide vanemad, innustatuna prohvet Haggai ja Sakarja, Iddo pojapoja prohvetikuulutustest, jätkasid ehitamist ja töö edenes hästi. Nad said koja valmis, nii nagu Iisraeli Jumal oli käsu andnud ja nagu Kyros, Dareios ja Pärsia kuningas Artaxerxes* olid käskinud. 15 Nad said koja valmis kuningas Dareiose kuuendal valitsusaastal adarikuu* kolmandal päeval.

16 Siis pühitsesid iisraellased, preestrid, leviidid ja kõik teised pagendusest naasnud Jumala koja rõõmsal meelel sisse. 17 Nad ohverdasid Jumala koja sissepühitsemiseks 100 pulli, 200 jäära ja 400 talle ning patuohvriks kogu Iisraeli eest 12 sikku Iisraeli suguharude arvu järgi. 18 Nad määrasid preestrid ja leviidid oma rühmadesse teenima Jumalat Jeruusalemmas, nagu on kirjas Moosese raamatus.

19 Endised pagendatud pidasid esimese kuu neljateistkümnendal päeval paasapüha. 20 Kuna eranditult kõik preestrid ja leviidid olid end puhastanud, olid nad kõik puhtad. Nad tõid paasaohvri kõigi pagendusest naasnute ning oma kaaspreestrite ja iseendi eest. 21 Siis sõid seda pagendusest naasnud iisraellased, samuti igaüks, kes oli nendega liitunud ja maa rahvaste ebapuhtusest lahti öelnud, et teenida Iisraeli Jumalat Jehoovat. 22 Seejärel pidasid nad seitse päeva rõõmsal meelel hapnemata leibade püha, sest Jehoova oli nad rõõmsaks teinud ja pööranud Assüüria kuninga südame nende poole, nii et see toetas neid Iisraeli Jumala, tõelise Jumala koja töös.

^ Esra 6:3 27 m. (Vt lisa B14.)

^ Esra 6:11 Teine võimalik tähendus: „prügimägi”, „sõnnikuhunnik”.

^ Esra 6:14 Artaxerxes I.

^ Esra 6:15 Vt lisa B15.

Esra  7 : 1 - 28

7 Pärast neid sündmusi Pärsia kuninga Artaxerxese* valitsusajal pöördus tagasi Esra*. Esra oli Seraja poeg, Seraja oli Asarja poeg, Asarja oli Hilkija poeg, 2 Hilkija oli Sallumi poeg, Sallum oli Saadoki poeg, Saadok oli Ahituubi poeg, 3 Ahituub oli Amarja poeg, Amarja oli Asarja poeg, Asarja oli Merajoti poeg, 4 Merajot oli Serahja poeg, Serahja oli Ussi poeg, Ussi oli Bukki poeg, 5 Bukki oli Abisuua poeg, Abisuua oli Piinehase poeg, Piinehas oli Eleasari poeg ja Eleasar oli peapreester Aaroni poeg. 6 Seesama Esra lahkus Babülonist. Ta oli ümberkirjutaja*, kes tundis hästi Moosese seadust,* mille oli andnud Iisraeli Jumal Jehoova. Kuningas tegi Esra heaks kõik, mis see palus, sest Esra peal oli tema Jumala Jehoova käsi.

7 Kuningas Artaxerxese seitsmendal aastal asus osa iisraellasi, preestreid, leviite, lauljaid, väravavalvureid ja templiabilisi Jeruusalemma poole teele. 8 Esra jõudis Jeruusalemma viiendal kuul kuninga seitsmendal aastal. 9 Ta lahkus Babülonist esimese kuu esimesel päeval ja jõudis Jeruusalemma viienda kuu esimesel päeval, sest tema Jumala kaitsev käsi oli tema peal. 10 Esra oli valmistanud ette oma südant, et otsida* Jehoova seadusest juhatust, täita seda seadust ning õpetada Iisraelis selles sisalduvaid määrusi ja õigusnorme.

11 See on ärakiri kirjast, mille kuningas Artaxerxes andis preestrile ja ümberkirjutajale Esrale, Jehoova käskude ja Iisraelile antud määruste asjatundjale:

12 * „Artaxerxes, kuningate kuningas, preester Esrale, taeva Jumala seaduse ümberkirjutajale. Rohket rahu sulle! 13 Ma olen andnud korralduse, et igaüks, kes Iisraeli rahvast ning selle preestritest ja leviitidest elab minu valdustes ja tahab minna Jeruusalemma koos sinuga, asugu teele. 14 Kuningas ja tema seitse nõunikku on käskinud sul uurida, kas Juudas ja Jeruusalemmas järgitakse sinu Jumala seadust, mis on su hoole all, 15 ning võtta kaasa hõbe ja kuld, mille kuningas ja tema nõunikud on vabatahtlikult andnud Iisraeli Jumalale, kelle eluase on Jeruusalemmas, 16 samuti kogu hõbe ja kuld, mille sa saad tervest Babüloni halduspiirkonnast ühes kingitustega, mille rahvas ja preestrid annavad oma Jumala koja jaoks Jeruusalemmas. 17 Osta siis viivitamata selle raha eest pulle, jäärasid, tallesid ja nende juurde kuuluvaid roaohvreid ja joogiohvreid ning ohverda need oma Jumala koja altaril Jeruusalemmas.

18 Mida tahes sina ja su vennad arvate heaks teha ülejäänud hõbeda ja kullaga, seda kooskõlas oma Jumala tahtega ka tehke. 19 Kõik nõud, mis antakse sulle su Jumala koja teenistuse tarvis, vii Jumala ette Jeruusalemma. 20 Kõik muud vajalikud kulud seoses oma Jumala kojaga kata kuninga varakambrist.

21 Mina, kuningas Artaxerxes, olen andnud kõigile suure jõe taguse piirkonna varahoidjatele korralduse, et kõike, mida preester Esra, taeva Jumala seaduse ümberkirjutaja, palub, tuleb anda otsekohe: 22 kuni 100 talenti* hõbedat, 100 koori* nisu, 100 batti* veini ja 100 batti õli ning piiramatus koguses soola. 23 Kõike, mida taeva Jumal käsib, tehtagu taeva Jumala koja heaks innuga, et tema viha ei tõuseks kuninga valduste ega tema poegade vastu. 24 Võetagu teadmiseks, et üheltki preestrilt, leviidilt, muusikult, väravavalvurilt ja templiabiliselt ega neilt, kes teevad tööd Jumala koja juures, ei tohi võtta maksu, andamit ega tolli.

25 Sina, Esra, pane oma Jumalalt saadud tarkust mööda ametisse ametnikke ja kohtunikke, et nad mõistaksid kohut kogu suure jõe taguse piirkonna rahva üle, kõigi üle, kes tunnevad su Jumala seadusi; aga neid, kes ei tunne, tuleb õpetada. 26 Igaüht, kes ei täida sinu Jumala seadust ja kuninga seadust, karistatagu otsekohe: ta kas hukatagu, saadetagu pagendusse, talle määratagu rahatrahv või ta pandagu vangi.”

27 Ülistatud olgu Jehoova, meie esiisade Jumal, kes pani kuninga südamesse mõtte Jehoova koda Jeruusalemmas kauniks teha! 28 Ta on osutanud mulle truud armastust kuninga, tema nõunike ja tema kõrgete võimukandjate ees. Ma sain julgust, sest mu Jumala Jehoova käsi oli minu peal, ja kutsusin kokku Iisraeli peamehed, et asuda üheskoos teele.

^ Esra 7:1 Artaxerxes I.

^ Esra 7:1 Nimi Esra tähendab „abi”.

^ Esra 7:6 Võib tõlkida ka „kirjatundja”.

^ Esra 7:6 Võib tõlkida ka „ta oli Moosese seaduse osav ümberkirjutaja”.

^ Esra 7:10 Võib tõlkida ka „oli võtnud oma südames nõuks otsida”.

^ Esra 7:12 Esra 7:12–26 kirjutati aramea keeles.

^ Esra 7:22 3,4 tonni. (Vt lisa B14.)

^ Esra 7:22 17 tonni.

^ Esra 7:22 2200 liitrit.

Esra  8 : 1 - 36

8 Need on suguvõsade peamehed ja suguvõsanimekirjadesse kantud, kes asusid kuningas Artaxerxese valitsusajal koos minuga Babülonist teele: 2 Piinehase poegadest Geersom, Iitamari poegadest Taaniel, Taaveti poegadest Hattus, 3 Parose poegadest ja Sekanja poegadest Sakarja ning koos temaga 150 suguvõsanimekirja kantud meest, 4 Pahat-Moabi poegadest Serahja poeg Eljo-Eenai ja koos temaga 200 meest, 5 Sattu poegadest Jahasieli poeg Sekanja ja koos temaga 300 meest, 6 Aadini poegadest Joonatani poeg Ebed ja koos temaga 50 meest, 7 Eelami poegadest Atalja poeg Jesaaja ja koos temaga 70 meest, 8 Sefatja poegadest Miikaeli poeg Sebadja ja koos temaga 80 meest, 9 Joabi poegadest Jehieli poeg Obadja ja koos temaga 218 meest, 10 Baani poegadest Joosifja poeg Selomit ja koos temaga 160 meest, 11 Beebai poegadest Beebai poeg Sakarja ja koos temaga 28 meest, 12 Asgadi poegadest Hakkatani poeg Joohanan ja koos temaga 110 meest, 13 Adonikami poegadest, nendest, kes tulid viimasena, Elifelet, Jeiel ja Semaja ning koos nendega 60 meest, 14 Bigvai poegadest Uutai ja Sabbud ning koos nendega 70 meest.

15 Ma kogusin nad kokku jõe äärde, mis voolab Ahavasse, ning me jäime sinna kolmeks päevaks laagrisse. Aga kui ma rahva ja preestrid üle vaatasin, ei leidnud ma nende seast ühtki leviiti. 16 Seetõttu lasin ma kutsuda rahva peamehed Elieseri, Arieli, Semaja, Elnatani, Jaaribi, Elnatani, Naatani, Sakarja ja Mesullami ning õpetajad Joojaribi ja Elnatani. 17 Ma andsin neile käsu minna Iddo juurde, kes oli rahva peamees Kaasifjas. Ma käskisin neil öelda Iddole ja ta vendadele templiabilistele Kaasifjas, et nad tooksid meile teenijaid meie Jumala koja jaoks. 18 Kuna meie Jumala hea käsi oli meie peal, tõid nad meile ühe aruka mehe Iisraeli poja Leevi pojapoja Mahli poegadest, nimelt Seerebja, ning ka tema pojad ja vennad, kokku 18 meest; 19 nad tõid ka Hasabja ja koos temaga merarlase Jesaaja ning tema vennad ja nende pojad, kokku 20 meest. 20 Templiabilisi oli 220, kõik nimeliselt määratud. Taavet ja peamehed olid andnud templiabilised leviitide teenistusse.

21 Siis ma kuulutasin seal Ahava jõe ääres välja paastu, et me võiksime alanduda oma Jumala ees ja paluda kaitset oma teekonnale, meile endile, meie lastele ja kogu meie varale, 22 sest mul oli häbi küsida kuningalt sõjamehi ja ratsanikke, et need meid teekonnal vaenlaste eest kaitseksid, kuna me olime kuningale öelnud: „Meie Jumala kaitsev käsi on kõigi peal, kes teda otsivad, aga tema jõud ja viha on kõigi nende vastu, kes ta hülgavad.” 23 Niisiis me paastusime ja palusime oma Jumalat selle asja pärast ning ta võttis meie palvet kuulda.

24 Ma valisin preestrite peameestest 12 meest, nimelt Seerebja ja Hasabja ning nende 10 venda. 25 Siis ma kaalusin ära ja andsin neile hõbeda, kulla ja riistad, mis kuningas, tema nõunikud, võimukandjad ja kõik iisraellased, kes seal piirkonnas olid, meie Jumala koja jaoks olid annetanud. 26 Ma kaalusin neile 650 talenti* hõbedat ja 100 hõberiista väärtusega 2 talenti*, 100 talenti* kulda, 27 20 väikest kuldkaussi väärtusega 1000 dareiki* ja 2 heast punakaläikelisest vasest riista, niisama väärtuslikud kui kuld.

28 Siis ma ütlesin neile: „Te olete Jehoova silmis pühad, samuti on need riistad pühad, ning hõbe ja kuld on vabatahtlik ohver teie esiisade Jumalale Jehoovale. 29 Valvake neid hoolsalt, kuni te olete need preestrite ja leviitide peameeste ning Iisraeli suguvõsade peameeste ees Jeruusalemmas Jehoova koja kambrites* ära kaalunud.” 30 Kaalutud hõbe, kuld ja riistad anti preestritele ja leviitidele, et nad viiksid need Jeruusalemma meie Jumala kotta.

31 Esimese kuu kaheteistkümnendal päeval asusime Ahava jõe äärest Jeruusalemma poole teele. Meie Jumala käsi oli meie peal ning ta kaitses meid teekonnal vaenlaste ja varitsejate eest. 32 Nii me jõudsimegi Jeruusalemma. Me olime seal kolm päeva ja 33 neljandal päeval kaalusime oma Jumala kojas hõbeda, kulla ja riistad ning andsime need Uuria poja preester Meremoti kätte, kellega koos olid Piinehase poeg Eleasar ning leviitidest Jeesua poeg Joosabad ja Binnui poeg Nooadja. 34 Kõik loeti üle ja kaaluti ning kõige kaal pandi kirja. 35 Pagendatud, kes naasid vangistusest, tõid Iisraeli Jumalale põletusohvriks 12 pulli kogu Iisraeli eest ja patuohvriks 96 jäära, 77 jäärtalle ja 12 sikku; kõik need olid põletusohvriks Jehoovale.

36 Siis me andsime kuninga määrused üle kuninga satraapidele* ja suure jõe taguse piirkonna maavalitsejatele ning nad aitasid rahvast ja Jumala koda.

^ Esra 8:26 22,2 tonni. (Vt lisa B14.)

^ Esra 8:26 68,4 kg.

^ Esra 8:26 3,4 tonni.

^ Esra 8:27 8,4 kg. Dareik oli Pärsia kuldmünt.

^ Esra 8:29 Võib tõlkida ka „söögiruumides”.

^ Esra 8:36 See tiitel tähendab „valduste kaitsja”. Siin on tegemist Pärsia impeeriumi halduspiirkondade asevalitsejatega.

Esra  9 : 1 - 15

9 Pärast seda tulid peamehed minu juurde ja ütlesid: „Iisraeli rahvas ning preestrid ja leviidid ei ole eraldunud ümberkaudsete maade rahvastest — kaananlastest, hettidest, perislastest, jebuuslastest, ammonlastest, moabiitidest, egiptlastest ja emorlastest — ega ole hüljanud nende jäledaid kombeid. 2 Nad on võtnud nende tütreist endile ja oma poegadele naisi. Nemad, püha rahvas, on segunenud ümberkaudsete maade rahvastega, ning peamehed ja asevalitsejad on selles truudusemurdmises esimesed olnud.”

3 Niipea kui ma sellest kuulsin, käristasin ma oma alusrõiva ja pealisrõiva lõhki, katkusin juukseid ja habet ning jäin vapustatult istuma. 4 Kui ma seal õhtuse roaohvri toomiseni niimoodi vapustatult istusin, kogunesid pagendatute truudusetuse pärast minu ümber kõik need, kes tundsid aukartust Iisraeli Jumala sõnade ees.

5 Õhtuse roaohvri ajal, pärast seda kui olin alandunud, tõusin ma lõhkikäristatud rõivais püsti. Seejärel langesin ma põlvili, sirutasin käed oma Jumala Jehoova poole 6 ja laususin: „Oh, mu Jumal! Mul on nii häbi ja piinlik tõsta oma silmi sinu poole, mu Jumal, sest meie patud on tõusnud üle meie pea ning meie süü ulatub taevani. 7 Meie esiisade päevist kuni tänaseni on lasunud meil suur süü. Meie pattude pärast on antud meid, meie kuningaid ja preestreid teiste maade kuningate kätte, nii et me oleme saanud tunda mõõka ning oleme olnud vangis, riisutavad ja häbistatavad, nagu me oleme praegugi. 8 Aga nüüd oleme üürikeseks ajaks saanud tunda meie Jumala Jehoova soosingut: ta on jätnud meile pääsenuid ja andnud meile turvapaiga oma pühas paigas, et panna meie silmad särama. Oh, Jumal, elusta meid veidigi meie orjuses! 9 Ehkki me oleme orjad, pole meie Jumal meid meie orjuses hüljanud, vaid on osutanud meile Pärsia kuningate ees oma truud armastust, et elustada meid meie Jumala koja taastamiseks ja selle varemeist ülesehitamiseks ning et anda meile kaitsev kivimüür Juudas ja Jeruusalemmas.

10 Aga mida on meil nüüd selle peale öelda, oh, meie Jumal? Me oleme ju hüljanud su käsud, 11 mis sa oled andnud meile oma prohvetite kaudu, öeldes: „Maa, mida te lähete oma valdusse võtma, on ebapuhas, sest sealsed rahvad on oma jäledate kommete tõttu ebapuhtad ja nad on oma ebapuhtusega täitnud selle maa otsast otsani. 12 Ärge siis andke oma tütreid nende poegadele ja nende tütreid ärge võtke oma poegadele! Ärge mitte kunagi tegutsege nende rahu ega heaolu hüvanguks, et te võiksite saada tugevaks ja süüa head, mida see maa pakub, ning võtta see maa oma valdusse, et see jääks teie poegadele igaveseks ajaks.” 13 Ja kas pärast seda kõike, mis meid on tabanud meie halbade tegude ja suure süü tõttu — sest sina, meie Jumal, ei ole meid meie pattude eest täie rangusega karistanud, vaid oled jätnud meile pääsenuid —, 14 peaksime jälle su käskudest üle astuma ja sõlmima abielusid rahvastega, kes teevad neid jäledusi? Eks vihasta sa siis meie peale sedavõrd, et hävitad meid täielikult ja mitte keegi ei pääse ega jää ellu? 15 Oo, Jehoova, Iisraeli Jumal, sina oled õige, ja sellepärast me oleme tänaseni elus. Siin me nüüd oleme sinu ees oma süüga, kuigi sellise süü tõttu poleks kellelgi võimalik sinu ees seista.”

Esra  10 : 1 - 44

10 Kui Esra Jumala koja ees nuttis ja silmili maas palvetas ning patte tunnistas, kogunesid tema ümber Iisraeli mehed, naised ja lapsed ning rahvas nuttis kibedasti. 2 Siis pöördus Esra poole Sekanja, Jehieli poeg Eelami poegadest, ja ütles: „Me oleme oma Jumala vastu truudusetud olnud ja võtnud endale võõramaa naisi. Siiski on Iisraelil veel lootust. 3 Sõlmigem nüüd oma Jumalaga leping, et me saadame ära kõik need naised ja neile sündinud lapsed kooskõlas Jehoova ja nende inimeste korraldusega, kes tunnevad aukartust meie Jumala käskude ees. Tegutsegem seaduse järgi! 4 Tõuse püsti, sest sinu kohuseks on seda asja ajada, ja meie oleme sinuga. Ole tugev ja tegutse!”

5 Selle peale Esra tõusis ja käskis preestrite peameestel, leviitidel ja kogu Iisraelil vanduda, et nad teevad, nagu öeldud, ning nad andsidki vande. 6 Siis läks Esra Jumala koja eest Eljasibi poja Jehohanani kambrisse*. Kuigi ta läks sinna, ei söönud ta leiba ega joonud vett, sest ta oli pagendatute truudusetuse pärast kurb.

7 Seejärel tehti kogu Juudas ja Jeruusalemmas kõigile endistele pagendatutele teadaanne, et nad koguneksid Jeruusalemma 8 ja et igaühelt, kes kolme päeva jooksul peameeste ja vanemate käsu peale kohale ei tule, võetakse ära kogu tema vara ja ta ise aetakse pagendatute kogudusest minema. 9 Niisiis kogunesid kõik Juuda ja Benjamini mehed kolme päeva jooksul, see on üheksanda kuu kahekümnendaks päevaks, Jeruusalemma. Kogu rahvas istus Jumala koja õues ning värises selle asja ja tugeva vihmasaju pärast.

10 Siis tõusis preester Esra ja ütles neile: „Te olete olnud truudusetud, sest te olete abiellunud võõramaa naistega ja suurendanud sellega Iisraeli süüd. 11 Tunnistage nüüd Jehoova, oma esiisade Jumala ees oma süüd ja täitke tema tahet. Eraldage end maa rahvastest ja võõramaa naistest.” 12 Seepeale vastas terve kogudus valjul häälel: „Meie kohus on teha täpselt nii, nagu sa ütled. 13 Kuid rahvast on palju ja on vihmaperiood, nii et väljas ei saa seista, ning seda asja ei saa korda ajada ühe-kahe päevaga, sest me oleme olnud väga mässumeelsed. 14 Seetõttu me palume, et peamehed esindaksid tervet kogudust, ja kõik, kes meie linnades on võtnud endale võõramaa naisi, tulgu määratud ajal siia koos oma linna vanemate ja kohtumõistjatega, kuni meie Jumala tuline viha selle asja pärast on meie pealt ära pöördunud.”

15 Kuid Asaeli poeg Joonatan ja Tikva poeg Jahseja seisid sellele vastu ning leviidid Mesullam ja Sabbetai toetasid neid. 16 Endised pagendatud aga tegid, nagu olid öelnud. Preester Esra ning suguvõsade peamehed, kõik nimeliselt mainitud, said omavahel kokku kümnenda kuu esimesel päeval, et seda asja lähemalt uurida. 17 Esimese kuu esimeseks päevaks olid nad lahendanud iga sellise mehe asja, kes oli abiellunud võõramaa naisega. 18 Selgus, et võõramaa naistega olid abiellunud ka mõned preestrite pojad: Joosadaki poja Jeesua poegadest ja tema vendadest Maaseja, Elieser, Jaarib ja Gedalja 19 (aga nad lubasid naised ära saata ja ohverdada oma süü pärast oma karjast ühe jäära);

20 Immeri poegadest Hanani ja Sebadja; 21 Haarimi poegadest Maaseja, Eelija, Semaja, Jehiel ja Ussija 22 ning Pashuri poegadest Eljoenai, Maaseja, Ismael, Netaneel, Joosabad ja Elaasa. 23 Leviitidest olid seda teinud Joosabad, Simei, Kelaaja (see on Keliita), Petahja, Juuda ja Elieser; 24 lauljatest Eljasib; väravavalvuritest Sallum, Telem ja Uuri.

25 Iisraeli rahva seast olid seda teinud: Parose poegadest Ramja, Jissia, Malkija, Mijamin, Eleasar, Malkija ja Benaja; 26 Eelami poegadest Mattanja, Sakarja, Jehiel, Abdi, Jeremot ja Eelija; 27 Sattu poegadest Eljoenai, Eljasib, Mattanja, Jeremot, Saabad ja Asiisa; 28 Beebai poegadest Jehohanan, Hananja, Sabbai ja Atlai; 29 Baani poegadest Mesullam, Malluk, Adaja, Jaasub, Seal ja Jeremot; 30 Pahat-Moabi poegadest Adna, Kelal, Benaja, Maaseja, Mattanja, Betsaleel, Binnui ja Manasse; 31 Haarimi poegadest Elieser, Jissija, Malkija, Semaja, Simoon, 32 Benjamin, Malluk ja Semarja; 33 Haasumi poegadest Mattenai, Mattatta, Saabad, Elifelet, Jeremai, Manasse ja Simei; 34 Baani poegadest Maadai, Amram, Uuel, 35 Benaja, Beedja, Keluuhi, 36 Vanja, Meremot, Eljasib, 37 Mattanja, Mattenai ja Jaasai; 38 Binnui poegadest Simei, 39 Selemja, Naatan, Adaja, 40 Maknadbai, Saasai, Saarai, 41 Asarel, Selemja, Semarja, 42 Sallum, Amarja ja Joosep; 43 Nebo poegadest Jeiel, Mattitja, Saabad, Sebina, Jaddai, Joel ja Benaja. 44 Need kõik olid võtnud endale võõramaa naised ja nad saatsid need ära koos lastega.

^ Esra 10:6 Võib tõlkida ka „söögiruumi”.

NEHEMJA

LÜHIÜLEVAADE

- 1

- Uudised Jeruusalemmast (1–3)

- Nehemja palve (4–11)

- 2

- Nehemja saadetakse Jeruusalemma (1–10)

- Nehemja uurib linnamüüre (11–20)

- 3

- Müüride taastamine (1–32)

- 4

- Töö edeneb hoolimata vastuseisust (1–14)

- Ehitajad töötavad relvastatult (15–23)

- 5

- Nehemja teeb lõpu rõhumisele (1–13)

- Nehemja isetus (14–19)

- 6

- Vastuseis müüride taastamisele jätkub (1–14)

- Müür parandatakse 52 päevaga (15–19)

- 7

- Linna väravad ja väravavalvurid (1–4)

- Pagendusest naasnute nimekiri (5–69)

- Templiabilised (46–56)

- Saalomoni sulaste pojad (57–60)

- Annetused töö heaks (70–73)

- 8

- Rahvale loetakse ja selgitatakse seadust (1–12)

- Lehtmajadepüha (13–18)

- 9

- Rahvas tunnistab oma patte (1–38)

- Jehoova on andestav Jumal (17)

- 10

- Rahvas nõustub seadust täitma (1–39)

- „Me ei jäta oma Jumala koda hooletusse” (39)

- 11

- Jeruusalemm asustatakse uuesti (1–36)

- 12

- Preestrid ja leviidid (1–26)

- Müüride pühitsemine (27–43)

- Templiteenistuse toetamine (44–47)

- 13

- Nehemja edasised reformid (1–31)

- Kümnis (10–13)

- Hingamispäeva ei tohi rüvetada (15–22)

- Segaabielud keelatud (23–28)

Nehemja

1

2

3

4

5

6

7

8

9

10

11

12

13

Nehemja  1 : 1 - 11

NEHEMJA

1 Nehemja*, Hakalja poja sõnad. Ma olin 20. aasta* kislevikuul* Susa kindluses. 2 Sel ajal tuli Juudast Hanani, üks mu vendadest, koos teiste meestega ja ma küsisin neilt vangipõlvest pääsenud juutide ja ka Jeruusalemma kohta. 3 Nad ütlesid: „Need, kes vangipõlve üle elasid ja selles halduspiirkonnas asuvad, on kohutavas olukorras ja häbis. Jeruusalemma müürid on maha lõhutud ja selle väravad põletatud.”

4 Kui ma olin neid sõnu kuulnud, istusin ma maha ning nutsin ja leinasin mitu päeva ning paastusin ja palvetasin taeva Jumala ees. 5 Ma ütlesin: „Oh, Jehoova, taeva Jumal, suur ja aukartustäratav Jumal, kes sa pead kinni oma lepingust ja osutad truud armastust neile, kes sind armastavad ja su käske täidavad! 6 Palun, et su silmad ja kõrvad paneksid tähele oma teenija palvet, millega ma täna, nii päeval kui ka öösel, pöördun su poole sinu teenijate iisraellaste pärast, tunnistades Iisraeli rahva patte, mis me sinu vastu oleme teinud. Me oleme teinud pattu, nii mina kui ka mu isa sugu. 7 Me oleme toiminud sinu ees kõlvatult ega ole täitnud neid käske, määrusi ja õigusnorme, mis sa andsid oma teenija Moosese kaudu.

8 Tuleta palun meelde neid sõnu, mis sa ütlesid oma teenijale Moosesele: „Kui te olete truudusetud, siis ma pillutan teid rahvaste sekka. 9 Aga kui te pöördute minu juurde tagasi ning kuuletute mu käskudele ja täidate neid, siis, isegi kui te oleksite pillutatud taeva äärteni, kogun ma teid kokku ja toon tagasi paika, mille ma olen valinud oma nime eluasemeks.” 10 Nemad on sinu teenijad ja sinu rahvas, kelle sa oled vabaks ostnud oma suure jõu ja vägeva käega. 11 Oh, Jehoova, pangu su kõrv tähele oma teenija palvet ja nende oma teenijate palveid, kel on rõõm karta su nime! Palun lase oma teenijal see asi täna korda minna ja olgu sel mehel mu vastu kaastunnet!”

Ma olin kuninga joogikallaja.

^ Neh. 1:1 Nimi Nehemja tähendab „Jaah lohutab”.

^ Neh. 1:1 St Pärsia kuninga Artaxerxes I 20. valitsusaasta.

^ Neh. 1:1 Vt lisa B15.

Nehemja  2 : 1 - 20

2 Niisanikuul* kuningas Artaxerxese 20. aastal oli kuninga ette pandud vein, ja nagu tavaliselt, võtsin ma veini ning ulatasin talle. Kunagi varem aga polnud ma tema ees kurb olnud. 2 Seepärast küsis kuningas minult: „Miks sa oled nii kurva näoga? Sa pole ju haige. See ei saa olla muud kui südame kurbus.” Seda kuuldes hakkasin ma väga kartma.

3 Ma ütlesin kuningale: „Kuningas elagu igavesti! Miks ma ei peaks kurb olema, kui linn, kuhu on maetud mu esiisad, on varemetes ja selle väravad maha põletatud!” 4 Kuningas küsis: „Mida sa siis tahad teha?” Otsekohe palusin ma taeva Jumalat. 5 Siis ütlesin ma kuningale: „Kui see on kuninga silmis hea ja kui su sulane on sulle meelepärane, siis saada mind Juudasse sellesse linna, kuhu on maetud mu esiisad, et ma võiksin selle üles ehitada.” 6 Kuningas, kelle kõrval istus tema kuninglik kaasa, küsis minult seepeale: „Kui kaua su reis kestab ja millal sa tagasi tuled?” Niisiis oli kuningas valmis mind teele saatma ning ma andsin talle teada aja.

7 Seejärel ütlesin ma kuningale: „Kui see on kuninga silmis hea, siis antagu mulle kaasa kirjad suure jõe taguse piirkonna* maavalitsejatele, et nad laseksid mu takistamatult oma maalt läbi ja ma jõuaksin Juudasse, 8 samuti kiri kuninga metsavahile Aasafile, et ta annaks mulle puid templi juurde kuuluva kindluse väravate, linnamüüri ja ka maja jaoks, kuhu ma elama asun.” Kuningas andiski need mulle, sest minu peal oli mu Jumala hea käsi.

9 Kui ma jõudsin suure jõe taguse piirkonna maavalitsejate juurde, andsin ma neile üle kuninga kirjad. Kuningas oli saatnud minuga kaasa väepealikke ja ratsanikke. 10 Kui hooronlane Sanballat ja ammonlasest ametnik Toobija sellest kuulsid, said nad väga pahaseks, et keegi on tulnud Iisraeli rahvale head tegema.

11 Viimaks jõudsin ma Jeruusalemma ja olin seal kolm päeva. 12 Ma tõusin öösel üles ja võtsin endaga mõned mehed, aga ma ei öelnud mitte kellelegi, mis mu Jumal oli pannud mulle südamesse Jeruusalemma heaks teha. Loomadest oli mul kaasas üksnes see, kelle seljas ma ratsutasin. 13 Ma läksin öösel välja läbi Oruvärava, möödusin Suure Mao allikast* ja tulin Tuhahunnikuvärava* juurde. Ma uurisin Jeruusalemma müüre, mis olid maha lõhutud, ja selle väravaid, mis olid ära põletatud. 14 Edasi läksin ma Allikavärava ja Kuningatiigi juurde, aga seal polnud piisavalt ruumi, et looma seljas edasi ratsutada. 15 Siiski tõusin ma sel ööl mööda vadit üha ülespoole ja uurisin müüri. Seejärel pöördusin ma tagasi ja tulin Oruvärava kaudu linna.

16 Asevalitsejad aga ei teadnud, kus ma olin käinud ja mis mul teoksil oli, sest ma polnud juutidele, preestritele, ülikutele, asevalitsejatele ega teistele, kes seda tööd pidid tegema hakkama, veel midagi öelnud. 17 Lõpuks ma ütlesin neile: „Te näete, millises kohutavas olukorras me oleme, et Jeruusalemm on varemeis ja selle väravad maha põletatud. Ehitame Jeruusalemma müürid üles, et sellele häbile lõpp teha!” 18 Siis ma rääkisin neile, kuidas mu Jumala hea käsi on olnud minu peal ja mida kuningas mulle oli öelnud. Seepeale nad ütlesid: „Hakkame ehitama!” ja julgustasid üksteist, et selle hea tööga pihta hakata.

19 Kui nüüd hooronlane Sanballat, ammonlasest ametnik Toobija ja araablane Gesem sellest kuulsid, hakkasid nad meid pilkama ja ütlesid põlastavalt: „Mida te oma arust teete? Kas mässate kuninga vastu?” 20 Kuid ma vastasin neile: „Taeva Jumal laseb meil selle asja korda minna. Meie, tema teenijad, võtame kätte ja ehitame, teil aga pole Jeruusalemmaga mingit tegemist, teil pole siin mingit õigust ning teil pole selle ajaloos mingit osa.”

^ Neh. 2:1 Vt lisa B15.

^ Neh. 2:7 Suure jõe taguse piirkonna all mõeldakse Eufratist lääne pool asuvaid alasid.

^ Neh. 2:13 Ilmselt sama mis Een-Rogeli allikas.

^ Neh. 2:13 Septuagintas ja Vulgatas „Sõnnikuvärava”.

Nehemja  3 : 1 - 32

3 Siis ülempreester Eljasib ja tema vennad preestrid võtsid kätte ja asusid ehitama Lambaväravat. Nad pühitsesid selle ja panid sellele väravapooled ette ning pühitsesid müüriosa kuni Sajatorni ja Hananeli tornini. 2 Nende kõrval ehitasid Jeeriko mehed ja nende kõrval ehitas Imri poeg Sakkur.

3 Kalavärava ehitasid Hassenaa pojad. Nad tegid sellele puust raami ja panid ette väravapooled ning lukud ja riivid. 4 Nende kõrval tegi parandustöid Hakkose poja Uuria poeg Meremot, tema kõrval Mesesabeli poja Berekja poeg Mesullam ja tema kõrval Bana poeg Saadok. 5 Saadoki kõrval tegid parandustöid tekoalased, kuid nende tähtsad mehed ei alandunud oma isandaid teenima.

6 Vanalinnavärava parandasid Paaseahi poeg Joojada ja Besodja poeg Mesullam. Nad tegid sellele puust raami ja panid ette väravapooled ning lukud ja riivid. 7 Nende kõrval tegid parandustöid gibeonlane Melatja ja meeronotlane Jaadon, Gibeoni ja Mispa mehed, kes allusid suure jõe taguse piirkonna maavalitsejale. 8 Nende kõrval tegi parandustöid Harhaja poeg Ussiel, üks kullasseppadest, ja tema kõrval Hananja, kes oli salvisegajate* hulgast. Nemad sillutasid Jeruusalemma kuni Laia müürini. 9 Nende kõrval tegi parandustöid Huuri poeg Refaja, kes oli Jeruusalemma piirkonna ühe poole peamees. 10 Tema kõrval tegi oma maja ees parandustöid Harumafi poeg Jedaja ja tema kõrval Hasabneja poeg Hattus.

11 Järgmise lõigu* ja samuti Ahjutorni parandasid Haarimi poeg Malkija ja Pahat-Moabi poeg Hassub. 12 Nende kõrval tegi parandustöid koos oma tütardega Halloohese poeg Sallum, Jeruusalemma piirkonna teise poole peamees.

13 Oruvärava parandasid Haanun ja Saanoahi elanikud. Nad ehitasid selle ja panid sellele ette väravapooled ning lukud ja riivid, samuti parandasid nad 1000 küünart* müüri kuni Tuhahunnikuväravani. 14 Tuhahunnikuvärava parandas Reekabi poeg Malkija, Beet-Keremi piirkonna peamees. Ta ehitas selle ja pani sellele ette väravapooled ning lukud ja riivid.

15 Allikavärava parandas Mispa piirkonna peamees Sallun, Kol-Hose poeg. Ta ehitas selle, tegi sellele katuse, pani ette väravapooled ning lukud ja riivid, samuti parandas ta kuninga aia juures oleva Veejuhtmetiigi müüri kuni trepistikuni, mis viib alla Taaveti linnast.

16 Tema kõrval tegi parandustöid poole Beet-Suuri piirkonna peamees Nehemja, Asbuki poeg. Ta parandas müüri Taaveti matmispaikade* juurest kuni tehistiigi ja Vägevate majani.

17 Tema kõrval tegid parandustöid leviidid Baani poja Rehumi juhatusel. Rehumi kõrval tegi parandustöid Keila piirkonna ühe poole peamees Hasabja oma piirkonna eest. 18 Tema kõrval tegid parandustöid nende vennad, keda juhatas Keila piirkonna teise poole peamees Bavvai, Heenadadi poeg.

19 Jeesua poeg Eeser, Mispa peamees, parandas tema kõrval järgmise müürilõigu selle koha juures, kust minnakse üles relvalattu, mis asub tugisamba lähedal.

20 Tema kõrval töötas agaralt Sabbai poeg Baaruk ja parandas ära järgmise müürilõigu tugisambast kuni ülempreester Eljasibi maja sissekäiguni.

21 Tema kõrval parandas Hakkose poja Uuria poeg Meremot järgmise müürilõigu alates Eljasibi maja sissekäigust kuni Eljasibi maja otsani.

22 Tema kõrval tegid parandustöid Jordani piirkonna* preestrid. 23 Nende kõrval tegid omaenda maja ees parandustöid Benjamin ja Hassub. Nende kõrval tegi oma maja lähedal parandustöid Ananja poja Maaseja poeg Asarja. 24 Tema kõrval parandas Heenadadi poeg Binnui järgmise müürilõigu Asarja majast kuni tugisamba ja nurgani.

25 Tema kõrval oli Uusai poeg Paalal, kes tegi parandustöid tugisamba ja kuningakojast välja ulatuva ülemise torni ees, mis asub vahtkonnaõues. Tema kõrval oli Parose poeg Pedaja.

26 Templiabilised, kes elasid Ofelil, tegid parandustöid kuni Veeväravani ida pool ja eenduva tornini.

27 Nende kõrval parandasid tekoalased järgmise müürilõigu suure eenduva torni juurest kuni Ofeli müürini.

28 Hobuväravast ülalpool tegid parandustöid preestrid, igaüks oma maja ees.

29 Nende kõrval tegi parandustöid oma maja ees Immeri poeg Saadok.

Tema kõrval tegi parandustöid Sekanja poeg Semaja, Idavärava valvur.

30 Tema kõrval parandasid järgmise müürilõigu Selemja poeg Hananja ja Salafi kuues poeg Haanun.

Nende kõrval tegi oma elupaiga ees parandustöid Berekja poeg Mesullam.

31 Tema kõrval oli kullasseppade seltsi liige Malkija, kes tegi parandustöid kuni templiabiliste ja kaupmeeste majani, mis on Ülevaatusvärava juures, ja sealt edasi kuni nurgapealse katusekambrini.

32 Nurgapealse katusekambri ning Lambavärava vahel tegid parandustöid kullassepad ja kaupmehed.

^ Neh. 3:8 Võib tõlkida ka „parfüümivalmistajate”.

^ Neh. 3:11 Võib tõlkida ka „järgmise väljamõõdetud lõigu”.

^ Neh. 3:13 445 m. (Vt lisa B14.)

^ Neh. 3:16 Viitab ilmselt Taaveti ja hilisemate Juuda kuningate matmispaigale.

^ Neh. 3:22 Teine võimalik tähendus: „lähedalasuva piirkonna”.

Nehemja  4 : 1 - 23

4 Niipea kui Sanballat kuulis, et me oleme asunud müüri üles ehitama, vihastus ta ja läks endast välja ning ta muudkui pilkas juute. 2 Ta ütles oma vendade ja Samaaria sõjaväe ees: „Mida need nõrgukesed juudid teevad? Kas nad tõesti loodavad sellise asjaga toime tulla? Kas nad tõesti hakkavad ohvreid tooma? Kas nad mõtlevad selle ühe päevaga valmis saada? Kas nad tahavad söestunud kivid rusuhunnikutest ellu äratada?”

3 Tema kõrval seisis ammonlane Toobija, kes ütles: „Isegi rebane, kui ta roniks sellele kivimüürile, mida nad ehitavad, kisuks selle maha!”

4 Kuula nüüd, oo, Jumal, sest me oleme sattunud põlu alla! Too nende solvangud nende endi pea peale ning saagu nad röövitavaks oma vangistajate maal. 5 Ära kata kinni nende süüd ja ära pühi ära nende pattu, sest nad on ehitajaid solvanud.

6 Nii me siis ehitasime edasi, kuni müüris polnud enam ühtki vahet ja see oli poole kõrguseni valmis. Rahvas oli südamega töö juures.

7 Niipea kui Sanballat, Toobija, araablased, ammonlased ja asdodlased kuulsid, et Jeruusalemma müüri parandustööd edenevad ja vahed müüris hakkavad kinni saama, valdas neid suur viha. 8 Nad sepitsesid üheskoos vandenõu, et tulla ja võidelda Jeruusalemma vastu ning siin segadust tekitada. 9 Meie aga palvetasime oma Jumala poole ning seadsime nii päevaks kui ka ööks välja valvurid, et end kaitsta.

10 Aga Juuda elanikud ütlesid: „Tööliste* jõud on raugenud, kuid prahti on väga palju. Me ei suuda seda müüri kunagi valmis ehitada.”

11 Meie vastased rääkisid omavahel: „Enne kui nad midagi taipavad või meid märkavad, oleme meie juba nende keskel, tapame nad ja peatame nende töö.”

12 Alati, kui nende läheduses elavad juudid tulid meie juurde, korrutasid nad meile: „Vaenlased tulevad kõigilt ümberkaudsetelt aladelt meie vastu.”

13 Siis seadsin ma mehi kõige madalamatesse paikadesse müüri taha, lahtistele kohtadele, ja panin nad valvama suguvõsade kaupa mõõkade, piikide ja vibudega. 14 Kui ma aga nägin, et nad kardavad, tõusin ma sedamaid ning ütlesin ülikutele, asevalitsejatele ja ülejäänud rahvale: „Ärge kartke neid! Mõelge Jehoovale, suurele ja aukartustäratavale Jumalale, ning võidelge oma vendade, poegade, tütarde, naiste ja kodude eest!”

15 Pärast seda kui meie vaenlased olid kuulnud, et oleme nende kavatsustest teada saanud ja et Jumal on nende plaani nurja ajanud, läksime meie kõik müüritööle tagasi. 16 Sellest päevast peale tegid pooled mu meestest tööd ja pooltel olid käes piigid, kilbid ja vibud ning seljas soomusrüüd. Peamehed seisid juutide taga ning toetasid neid, 17 kes müüri ehitasid. Koormakandjad tegid ühe käega tööd ja teises käes hoidsid relva*. 18 Igal ehitajal oli tööd tehes mõõk puusal ja minu kõrval seisis sarvepuhuja.

19 Siis ütlesin ma ülikutele, asevalitsejatele ja ülejäänud rahvale: „Meil tuleb ära teha suur ja ulatuslik töö ning seetõttu me oleme müüri peal hajali ja üksteisest kaugel. 20 Kui te siis kuulete sarvehäält, kogunege meie juurde. Meie Jumal võitleb meie eest!”

21 Nii jätkasid pooled meist tööd, pooled aga hoidsid koidust kuni tähtede ilmumiseni piike käes. 22 Sel ajal ütlesin ma rahvale: „Iga mees jäägu koos oma teenriga ööseks Jeruusalemma. Öösel nad valvavad meid ja päeval teevad tööd.” 23 Mina ja mu vennad, teenrid ja valvurid, kes mind saatsid, ei võtnud riideid seljast ning igaühel meist oli paremas käes relv.

^ Neh. 4:10 Võib tõlkida ka „koormakandjate”.

^ Neh. 4:17 Võib tõlkida ka „oda”.

Nehemja  5 : 1 - 19

5 Kuid siis puhkes meeste ja nende naiste seas suur pahameeletorm oma vendade juutide vastu. 2 Mõned neist ütlesid: „Meid ning meie poegi ja tütreid on palju. Meil on vaja vilja, et saaksime süüa ja jääksime elama.” 3 Teised ütlesid: „Me anname oma põlde, viinamägesid ja maju tagatiseks, et näljaajal vilja saada.” 4 Ja kolmandad rääkisid: „Me oleme laenanud raha, et oma põldude ja viinamägede pealt kuningale andamit maksta. 5 Me oleme ju oma vendadega üks luu ja liha ning meie lapsed on samasugused nagu nende lapsed, ometi peame andma oma pojad ja tütred orjadeks, kusjuures mõned meie tütred on juba orjad. Ja me ei suuda seda olukorda muuta, sest meie põllud ja viinamäed kuuluvad teistele.”

6 Kui ma nende protestihäält ja neid sõnu kuulsin, sain ma väga vihaseks. 7 Siis ma kaalusin seda asja oma südames, noomisin ülikuid ja asevalitsejaid ning ütlesin: „Te kõik võtate liigkasu omaenda vendadelt!”

Seejärel kutsusin ma nende pärast kokku suure koosoleku. 8 Ma ütlesin neile: „Me tegime, mis meie võimuses, ja ostsime vabaks oma vennad juudid, kes olid müüdud rahvastele. Kas te hakkate nüüd müüma omaenda vendi ja kas meie peame nad tagasi ostma?” Seepeale jäid nad sõnatuks ega osanud midagi kosta. 9 Ma lisasin: „See pole hea, mida te teete. Kas te ei peaks käima meie Jumala kartuses, et me ei saaks rahvaste, meie vaenlaste pilkealuseks? 10 Ka mina, mu vennad ja teenrid anname oma vendadele raha ja vilja laenuks. Aga palun ärgem laenakem enam vaheltkasuga. 11 Andke neile juba täna tagasi nende põllud, viinamäed, oliivisalud ja majad ning ka see sajandik* rahast, viljast, värskest veinist ja õlist, mida te olete neilt vaheltkasuna nõudnud.”

12 Seepeale nad ütlesid: „Me anname kõik tagasi ega nõua neilt midagi. Me teeme täpselt nii, nagu sa ütled.” Siis kutsusin ma preestrid ja lasin süüdlastel vanduda, et nad peavad sõna. 13 Ka raputasin ma oma riidevolte ja ütlesin: „Samamoodi raputagu Jumal oma majast ja omandilt välja igaüks, kes seda tõotust ei täida. Nõnda raputatagu see inimene välja ja ta jäägu kõigest ilma!” Terve kogudus vastas: „Aamen!”* ning ülistas Jehoovat. Ja rahvas tegi, nagu oli lubanud.

14 Ja veel, alates päevast, kui kuningas määras mind Juudamaa maavalitsejaks, see tähendab kuningas Artaxerxese 20. aastast kuni 32. aastani, kokku 12 aastat, ei söönud mina ega mu vennad maavalitseja leiba. 15 Seevastu varasemad maavalitsejad olid rahvast koormanud ning võtnud leiva ja veini jaoks iga päev 40 seeklit* hõbedat. Ka nende teenrid olid rahvast rõhunud. Mina aga pole jumalakartuse pärast nii teinud.

16 Pealegi lõin ma kaasa müüritöödes ja panin seda tööd tegema ka kõik oma teenrid. Me ei hankinud endale ühtegi põldu. 17 Minu lauas sõid 150 juuti ja asevalitsejat ning ka need, kes tulid meie juurde ümberkaudsete rahvaste hulgast. 18 Iga päev valmistati mulle* üks pull, kuus valitud lammast ning linde. Samuti oli meil iga kümne päeva tagant rohkesti igasugust veini. Seejuures ei nõudnud ma maavalitseja leiba, sest rahva peal oli juba niigi raske teenistuskoorem. 19 Oo, mu Jumal, pea meeles kõike seda head, mida ma sellele rahvale olen teinud!

^ Neh. 5:11 Võib tõlkida ka „üks protsent”, st igakuine intress.

^ Neh. 5:13 „Aamen” tähendab „olgu nii”, „nii sündigu”.

^ Neh. 5:15 455 g. (Vt lisa B14.)

^ Neh. 5:18 Võib tõlkida ka „minu kulul”.

Nehemja  6 : 1 - 19

6 Kui Sanballatile, Toobijale, araablasele Gesemile ja meie ülejäänud vaenlastele teada anti, et ma olen müüri üles ehitanud ning et selles pole enam ühtegi ava (kuigi väravatele ei olnud ma selleks ajaks veel väravapooli ette pannud), 2 saatsid Sanballat ja Gesem otsekohe mulle sõna: „Määrame aja, millal me võiks ühes Oono orutasandiku külas kokku saada.” Aga nad sepitsesid mu vastu kurja. 3 Niisiis saatsin ma nende juurde käskjalad ütlema: „Mul on suur töö käsil ja ma ei saa alla tulla. Kui ma lahkun ja teie juurde tulen, jääb ju töö seisma.” 4 Nad saatsid mulle sama sõnumi neli korda, kuid ma vastasin neile alati samamoodi.

5 Siis saatis Sanballat oma teenri viiendat korda sama sõnumiga minu juurde ja teenril oli käes lahtine kiri. 6 Seal seisis: „Rahvaste seas käivad jutud ja ka Gesem räägib, et sina ja juudid kavatsete mässu. Sellepärast te ehitategi müüri. Ja kuulu järgi pidavat sina nende kuningaks saama. 7 Sa olevat määranud ka prohvetid, et nad kogu Jeruusalemmas sinu kohta kuulutaksid: „Juudal on kuningas!” Neist asjadest antakse nüüd kuningale teada. Tule siis ja peame üheskoos nõu.”

8 Kuid ma läkitasin sellise vastuse: „Mitte midagi sellist, mida sa räägid, pole toimunud, vaid sa oled selle kõik ise välja mõelnud.” 9 Nad kõik tahtsid meid hirmutada, öeldes: „Nende käed muutuvad nõrgaks ja töö jääb lõpetamata.” Ja nüüd ma palun, anna mu kätele jõudu!

10 Siis ma läksin Mehetabeli poja Delaja poja Semaja majja, kuhu ta oli end lukustanud. Ta ütles: „Määrame aja, et kohtuda Jumala kojas, templis, ja sulgeme enda tagant templi uksed, sest nad tulevad sind tapma. Nad tulevad öösel sind tapma.” 11 Aga ma ütlesin: „Kas minusugune mees peaks põgenema? Kas minusugune mees võib minna templisse ja jääda elama? Ma ei lähe!” 12 Ma sain aru, et teda ei olnud läkitanud Jumal, vaid Toobija ja Sanballat olid ta palganud, et ta kuulutaks prohvetlikult minu vastu. 13 Nad palkasid ta selleks, et mind hirmutada ja panna mind patustama, et nad saaksid rikkuda mu maine ja mind häbistada.

14 Oo, mu Jumal, pea meeles Toobijat ja Sanballatit ning nende mõlema tegusid, samuti naisprohvet Nooadjat ja kõiki teisi prohveteid, kes püüdsid mind lakkamatult hirmutada!

15 Elulikuu* 25. päeval sai müür valmis. See parandati 52 päevaga.

16 Kui kõik meie vaenlased sellest kuulsid ja kõik ümberkaudsed rahvad seda nägid, tundsid nad suurt häbi ning mõistsid, et see töö sai tehtud meie Jumala abiga. 17 Neil päevil saatsid Juuda ülikud Toobijale hulgaliselt kirju ja Toobija vastas neile. 18 Juudas olid paljud talle truudust vandunud, sest ta oli Aarahi poja Sekanja väimees. Tema poeg Jehohanan oli abiellunud Berekja poja Mesullami tütrega. 19 Mulle räägiti alatasa Toobijast head ja siis kanti talle ette, mis ma olin öelnud. Seejärel saatis Toobija kirju, et mind hirmutada.

^ Neh. 6:15 Vt lisa B15.

Nehemja  7 : 1 - 73

7 Kui müür sai üles ehitatud, panin ma väravad ette. Seejärel määrati ametisse väravavalvurid, lauljad ja leviidid. 2 Ma seadsin Jeruusalemma üle valitsema oma venna Hanani, samuti kindluse peamehe Hananja, sest ta oli väga usaldusväärne mees ja kartis Jumalat rohkem kui paljud teised. 3 Ma ütlesin neile: „Jeruusalemma väravaid ei tohi avada enne, kui päike hakkab lõõskama, ning valvurid sulgegu ja pangu need riivi siis, kui nad veel valves on. Määrake Jeruusalemma elanike hulgast valvureid, ühed neile määratud valvepostile ja teised nende oma maja ette.” 4 Linn oli suur ja lai, aga seal oli vähe inimesi ning majad polnud veel üles ehitatud.

5 Ent mu Jumal pani mulle südamesse kutsuda kokku ülikud, asevalitsejad ja rahva ning kanda nad suguvõsanimekirja. Siis ma leidsin raamatu, kus oli esimesena saabunute suguvõsanimekiri. Seal oli kirjas:

6 „Need on halduspiirkonna elanikud, kes läksid teele neist pagendusse viidud vangidest, kelle Babüloni kuningas Nebukadnetsar oli pagendusse viinud ja kes hiljem naasid Jeruusalemma ja Juudasse, igaüks oma linna, 7 need, kes tulid koos Serubbaabeli, Jeesua, Nehemja, Asarja, Raamja, Nahamani, Mordokai, Bilsani, Mispereti, Bigvai, Nehumi ja Baanaga.

Iisraeli rahva mehi oli: 8 Parose poegi 2172, 9 Sefatja poegi 372, 10 Aarahi poegi 652, 11 Jeesua ja Joabi poegadest Pahat-Moabi poegi 2818, 12 Eelami poegi 1254, 13 Sattu poegi 845, 14 Sakkai poegi 760, 15 Binnui poegi 648, 16 Beebai poegi 628, 17 Asgadi poegi 2322, 18 Adonikami poegi 667, 19 Bigvai poegi 2067, 20 Aadini poegi 655, 21 Aateri poegi Hiskijast 98, 22 Haasumi poegi 328, 23 Betsai poegi 324, 24 Haarifi poegi 112, 25 Gibeoni mehi 95, 26 Petlemma ja Netofa mehi 188, 27 Anatoti mehi 128, 28 Beet-Asmaveti mehi 42, 29 Kirjat-Jearimi, Kefiira ja Beeroti mehi 743, 30 Raama ja Geba mehi 621, 31 Mikmase mehi 122, 32 Peeteli ja Ai mehi 123, 33 teise Nebo mehi 52, 34 teise Eelami poegi 1254, 35 Haarimi poegi 320, 36 Jeeriko mehi 345, 37 Loodi, Haadidi ja Oono mehi 721, 38 Senaa poegi 3930.

39 Preestreid oli: Jedaja poegi Jeesua suguvõsast 973, 40 Immeri poegi 1052, 41 Pashuri poegi 1247, 42 Haarimi poegi 1017.

43 Leviite oli: Hoodeva poegadest Jeesua poegi Kadmieli soost 74; 44 lauljaid, Aasafi poegi, 148; 45 väravavalvureid — Sallumi poegi, Aateri poegi, Talmoni poegi, Akkubi poegi, Hatita poegi ja Soobai poegi — 138.

46 Templiabilised olid: Siiha pojad, Hasuufa pojad, Tabbaoti pojad, 47 Keerose pojad, Siia pojad, Paadoni pojad, 48 Lebana pojad, Hagaba pojad, Salmai pojad, 49 Haanani pojad, Giddeli pojad, Gahari pojad, 50 Reaja pojad, Retsini pojad, Nekooda pojad, 51 Gassami pojad, Uusa pojad, Paaseahi pojad, 52 Beesai pojad, meunlaste pojad, nefuslaste pojad, 53 Bakbuki pojad, Hakufa pojad, Harhuuri pojad, 54 Basliti pojad, Mehiida pojad, Harsa pojad, 55 Barkose pojad, Siisera pojad, Taamahi pojad, 56 Nesiahi pojad, Hatiifa pojad.

57 Saalomoni sulaste pojad olid: Sootai pojad, Soofereti pojad, Periida pojad, 58 Jaala pojad, Darkoni pojad, Giddeli pojad, 59 Sefatja pojad, Hattili pojad, Pokeret-Hassebaimi pojad, Aamoni pojad. 60 Templiabilisi ja Saalomoni sulaste poegi oli kokku 392.

61 Need on need, kes läksid teele Tel-Melahist, Tel-Harsast, Kerubist, Addonist ja Immerist, aga kel polnud võimalik tõendada oma suguvõsakuuluvust ega päritolu, seda, kas nad üldse on iisraellased: 62 Delaja pojad, Toobija pojad, Nekooda pojad, kokku 642; 63 ja preestreist: Habaja pojad, Hakkose pojad, Barsillai pojad. Barsillai võttis naise gileadlase Barsillai tütardest ja teda hakati kutsuma nende nime järgi. 64 Nemad otsisid oma suguvõsanimekirju, et tõendada oma päritolu, kuid ei leidnud neid, mistõttu nad tunnistati preestriametiks kõlbmatuks. 65 Maavalitseja* ütles neile, et nad ei tohi süüa väga pühi ande, enne kui asub ametisse preester, kes uurimi ja tummimi abil nõu küsib.

66 Ühtekokku oli terves koguduses 42 360 meest, 67 peale selle orjad ja orjatarid, keda oli 7337, ning veel 245 mees- ja naislauljat. 68 Neil oli 736 hobust, 245 muula, 69 435 kaamelit ja 6720 eeslit.

70 Mõned suguvõsade peamehed tegid töö heaks annetusi. Maavalitseja andis varakambrisse 1000 kulddrahmi*, 50 kaussi ja 530 preestrirüüd. 71 Mõned suguvõsade peamehed andsid varakambrisse ehitustööde tarbeks 20 000 kulddrahmi* ja 2200 hõbemiini*. 72 Ülejäänud rahvas andis 20 000 kulddrahmi ja 2000 hõbemiini* ja 67 preestrirüüd.

73 Preestrid, leviidid, väravavalvurid, lauljad, osa rahvast ja templiabilised ning kogu ülejäänud Iisrael asusid elama oma linnadesse. Kui jõudis kätte seitsmes kuu, elasid iisraellased oma linnades.”

^ Neh. 7:65 Võib tõlkida ka „tiršata”, Pärsia halduspiirkonna valitseja tiitel.

^ Neh. 7:70 8,4 kg kulda. Üldiselt arvatakse, et siinmainitud drahm oli samaväärne Pärsia kulddareigiga, mis kaalus 8,4 g. Pole sama mis drahm Piibli kreekakeelses osas.

^ Neh. 7:71 168 kg.

^ Neh. 7:71 1,3 tonni. Miin, mida mainitakse Piibli heebreakeelses osas, kaalus 570 g.

^ Neh. 7:72 1,1 tonni.

Nehemja  8 : 1 - 18

8 Kogu rahvas kogunes üksmeelselt Veevärava-esisele väljakule ja palus ümberkirjutaja Esral tuua raamatu, kus oli kirjas Moosese seadus, mida Jehoova oli käskinud Iisraelil järgida. 2 Seitsmenda kuu esimesel päeval tõigi preester Esra seaduse koguduse ette, meeste, naiste ja kõigi ette, kes suutsid kuuldust aru saada. 3 Ta luges seda valjul häälel Veevärava-esisel väljakul varahommikust keskpäevani meeste, naiste ja kõigi ees, kes suutsid aru saada. Rahvas kuulas tähelepanelikult, mida seaduseraamatust loeti. 4 Ümberkirjutaja Esra seisis selleks puhuks tehtud puust laval ja temast paremal seisid Mattitja, Sema, Anaja, Uurija, Hilkija ja Maaseja ning vasakul Pedaja, Miisael, Malkija, Haasum, Hasbaddana, Sakarja ja Mesullam.

5 Kogu rahvas nägi, kuidas Esra raamatu avas, sest ta seisis rahvast kõrgemal. Kui ta raamatu avas, tõusid kõik püsti. 6 Siis Esra ülistas tõelist ja suurt Jumalat Jehoovat, mispeale kogu rahvas tõstis käed, öeldes: „Aamen! Aamen!”, ning laskus põlvili ja langes Jehoova ette silmili maha. 7 Leviidid Jeesua, Baani, Seerebja, Jaamin, Akkub, Sabbetai, Hoodija, Maaseja, Keliita, Asarja, Joosabad, Haanan ja Pelaja selgitasid seadust rahvale, ja rahvas seisis püsti. 8 Nad lugesid ette raamatut, Jumala seadust, selgitasid seda ja avasid selle tähendust, aidates rahval loetut mõista.

9 Maavalitseja* Nehemja, preester ja ümberkirjutaja Esra ning leviidid, kes õpetasid rahvast, ütlesid rahvale: „See päev on teie Jumalale Jehoovale püha. Ärge olge kurvad ega nutke.” Sest kogu rahvas nuttis seadusesõnu kuuldes. 10 Ta ütles neile: „Minge ning sööge parimaid roogi ja jooge magusaid jooke ning saatke osa neile, kel pole midagi valmistatud, sest see päev on meie isandale püha. Ärge olge kurvad, sest rõõm, mida annab Jehoova, teeb teid tugevaks*!” 11 Ja leviidid vaigistasid rahvast, öeldes: „Vaikige, sest see päev on püha! Ärge olge kurvad.” 12 Siis läksid kõik sööma ja jooma ning nad saatsid osa toidust teistele. Nad pidasid suurt rõõmupidu, sest nad said aru sõnadest, mis neile teatavaks tehti.

13 Teisel päeval kogunesid rahva suguvõsade peamehed, preestrid ja leviidid ümberkirjutaja Esra juurde, et seadusesõnadest veel paremini aru saada. 14 Siis nad leidsid seadusest, mille Jehoova oli Moosese kaudu andnud, koha, kus oli kirjas, et iisraellased peavad seitsmendal kuul peetava püha ajal elama lehtmajades* 15 ning et nad peavad kuulutama ja teatama kõikides oma linnades ja terves Jeruusalemmas: „Minge mägialadele ja tooge õlipuu, männi, mürdi, palmi ja muude haruliste puude oksi, et teha neist endale lehtmaju, nagu on kirjutatud.”

16 Rahvas läks ja tõi neid ning tegi endale lehtmaju, igaüks oma katusele ja õuele, aga ka Jumala koja õuedele, Veevärava-esisele väljakule ja Efraimi värava esisele väljakule. 17 Terve vangipõlvest naasnute kogudus tegi lehtmaju ja elas neis. Iisraellased polnud seda püha sel viisil pidanud Nuuni poja Joosua päevist kuni selle päevani, seepärast olid nad väga rõõmsad. 18 Iga päev, esimesest päevast kuni viimaseni, loeti ette Jumala seaduse raamatut. Rahvas pidas püha seitse päeva ja kaheksandal päeval toimus pühalik kokkutulek, nagu oli ette nähtud.

^ Neh. 8:9 Võib tõlkida ka „tiršata”, Pärsia halduspiirkonna valitseja tiitel.

^ Neh. 8:10 Võib tõlkida ka „on teile kindluseks”.

^ Neh. 8:14 Võib tõlkida ka „ajutistes varjualustes”.

Nehemja  9 : 1 - 38

9 Selle kuu 24. päeval tulid iisraellased kokku. Nad paastusid, kotiriie ümber ja mulda pähe raputatud. 2 Iisraellaste järeltulijad eraldasid end kõigist võõramaalastest. Nad astusid ette ning tunnistasid enda patte ja ka oma isade süütegusid. 3 Nad jäid oma kohale seisma ja neljandik päevast* loeti neile ette nende Jumala Jehoova seaduse raamatut ning neljandik päevast tunnistasid nad oma patte ja kummardasid oma Jumala Jehoova ees.

4 Jeesua, Baani, Kadmiel, Sebanja, Bunni, Seerebja, Baani ja Kenani seisid leviitide laval ning hüüdsid valju häälega oma Jumala Jehoova poole. 5 Ja leviidid Jeesua, Kadmiel, Baani, Hasabneja, Seerebja, Hoodija, Sebanja ja Petahja ütlesid: „Tõuske ja ülistage oma Jumalat Jehoovat ikka ja igavesti! Kiitku nad su aulist nime, mis on ülevam kui kõik õnnistused ja ülistused!

6 Vaid sina oled Jehoova. Sa oled teinud taeva, kogu taevaavaruse, ning kõik selle väed, maa ja kõik, mis selle peal on, mered ja kõik, mis neis on. Sa hoiad kõiki elus ja taevased väehulgad kummardavad su ees. 7 Sina oled Jehoova, tõeline Jumal, kes valisid Aabrami ja tõid ta välja kaldealaste Urist ning andsid talle nimeks Aabraham. 8 Kuna sa nägid, et tema süda on sinu ees ustav, sõlmisid sa temaga lepingu, et anda talle ja tema järglastele kaananlaste, hettide, emorlaste, perislaste, jebuuslaste ja girgaaslaste maa. Sa pidasid oma tõotusest kinni, sest sa oled õige.

9 Sa nägid meie esiisade rasket olukorda Egiptuses ja kuulsid nende hädakisa Punase mere ääres. 10 Sa tegid tunnustähti ja imesid, mis olid suunatud vaarao ning kõigi tema sulaste ja kogu tema maa rahva vastu, sest sa teadsid, et nad olid talitanud nendega jultunult. Sa tegid endale nime, mis on püsinud tänaseni. 11 Sa lõhestasid nende ees mere, nii et nad läksid kuiva maad mööda sellest läbi. Sa heitsid nende tagaajajad sügavusse otsekui kivi mäslevatesse voogudesse. 12 Päeval juhtisid sa neid pilvesambaga ja öösel tulesambaga, et valgustada neile teed, mida neil tuli minna. 13 Sa laskusid alla Siinai mäele, rääkisid nendega taevast ning andsid neile õiglased normid ja usaldusväärsed seadused, head määrused ja käsud. 14 Sa rääkisid neile oma pühast hingamispäevast ja andsid oma teenija Moosese kaudu neile käsud, määrused ja seaduse. 15 Kui nad olid näljased, andsid sa neile leiba taevast, ja kui nad olid janus, tõid sa neile kaljust vee välja. Sa käskisid neil minna ja võtta oma valdusse maa, mille sa olid tõotanud neile anda.

16 Kuid nemad, meie esiisad, olid jultunud ja kangekaelsed ega võtnud su käske kuulda. 17 Nad tõrkusid kuuletumast ega pidanud meeles su imelisi tegusid, mis sa olid nende keskel teinud, vaid nad olid kangekaelsed ja määrasid endale juhi, et minna tagasi Egiptuse orjusse. Aga kuna sa oled Jumal, kes on valmis andestama, oled kaastundlik ja halastav ega vihastu kergesti, vaid oled tulvil truud armastust, siis sa ei hüljanud neid. 18 Isegi kui nad tegid endale valatud vasikakuju ja ütlesid: „See on su Jumal, kes tõi sind välja Egiptusest,” ning toimisid väga lugupidamatult, 19 ei hüljanud sa kõrbes neid siiski oma suure halastuse tõttu. Päeval ei lahkunud nende kohalt pilvesammas, mis neid teel juhtis, ega öösel tulesammas, mis valgustas teed, mida neil tuli käia. 20 Sa andsid neile oma head vaimu, et teha nad arukaks. Oma mannat ei keelanud sa nende suule ja sa andsid neile vett, kui neil oli janu. 21 Sa toitsid neid kõrbes 40 aastat. Neil ei puudunud midagi. Nende riided ei kulunud ära ja nende jalad ei läinud paiste.

22 Sa andsid neile kuningriike ja rahvaid ning jagasid need nende vahel. Nad võtsid oma valdusse nii Hesboni kuninga Siihoni kui ka Baasani kuninga Oogi maa. 23 Nende pojad sa tegid nii arvukaks, kui on tähti taevas, ja tõid nad siis maale, mille kohta sa nende esiisadele olid tõotanud, et nad lähevad ja võtavad selle oma valdusse. 24 Seega läksid nende pojad ja võtsid maa oma valdusse ning sa alistasid nende ees maa elanikud kaananlased ja andsid nad nende kätte koos nende kuningate ja maa rahvastega, et nad teeksid nendega, nagu neile meeldib. 25 Nad vallutasid kindlustatud linnad ja viljaka maa ning võtsid endale majad, mis olid täis kõike head, valmisraiutud veemahutid, viinamäed, oliivisalud ja külluslikult viljapuid. Siis nad sõid, nende kõht sai täis ja nad läksid rasva ning nad mõnulesid sinu suure headuse paistel.

26 Ent nad muutusid sõnakuulmatuks, hakkasid su vastu mässama ja keerasid su seadustele selja. Nad tapsid sinu prohveteid, kes hoiatasid neid, et nad sinu juurde tagasi tuua; nad toimisid äärmiselt lugupidamatult. 27 Seetõttu andsid sa nad nende vaenlaste kätte ning need rõhusid neid. Aga oma hädas hüüdsid nad sinu poole ja sina kuulsid taevast ning andsid oma külluslikku halastust mööda neile päästjaid, kes päästsid nad nende vaenlaste käest.

28 Aga niipea kui nad kergendust said, tegid nad jälle sinu ees kurja, ja sa jätsid nad nende vaenlaste meelevalda, kes võimutsesid nende üle. Siis nad pöördusid ja hüüdsid sind appi ning sina kuulsid taevast ja sa päästsid nad ikka ja jälle oma suure halastuse pärast. 29 Kuigi sa hoiatasid neid, et tuua nad tagasi oma seaduse juurde, käitusid nemad jultunult ega võtnud kuulda su käske. Nad tegid pattu su määruste vastu, mille varal inimene elab, kui ta neid täidab. Aga nad keerasid tõrksalt selja, tegid oma kaela kangeks ega võtnud kuulda. 30 Sina olid nendega kannatlik palju aastaid ja andsid oma vaimu prohvetitele, kes neid hoiatasid, kuid nad ei tahtnud kuulata. Lõpuks andsid sa nad ümberkaudsete maade rahvaste kätte. 31 Aga oma suures halastuses sa ei hävitanud neid ega hüljanud neid, sest sa oled kaastundlik ja halastav Jumal.

32 Ja nüüd, oo, meie Jumal, suur, vägev ja aukartustäratav Jumal, kes oled pidanud kinni lepingust ja osutanud truud armastust, ära pea tühiseks kõiki neid raskusi, mis on tabanud meid, meie kuningaid, peamehi, preestreid, prohveteid, esiisasid ja kogu su rahvast alates Assüüria kuningate päevist kuni tänini. 33 Sa oled olnud õiglane kõiges, mis meid on tabanud, sest sa oled toiminud ustavalt, aga meie oleme teinud kurja. 34 Meie kuningad, peamehed, preestrid ja esiisad ei ole täitnud su seadust ega pööranud tähelepanu su käskudele ja meeldetuletustele, millega sa oled neid hoiatanud. 35 Isegi siis, kui nad elasid oma kuningriigis keset kõike seda head, mis tuli sinu käest, ning olid sellel avaral ja viljakal maal, mille sa neile olid andnud, ei teeninud nad sind ega pöördunud ära oma halbadest teguviisidest. 36 Nüüd me oleme orjad. Me oleme orjad sellel maal, mille sa andsid meie esiisadele, et nad sööksid selle vilja ja muud head. 37 Selle rikkalik saak läheb kuningatele, kelle sa oled pannud meie üle meie pattude tõttu. Nad valitsevad meie ja meie kariloomade üle, nagu neile meeldib, ja me oleme suures ahastuses.

38 Seepärast me anname nüüd lubaduse. Me paneme selle kirja ja kinnitame meie peameeste, leviitide ja preestrite pitseriga.”

^ Neh. 9:3 Võib tõlkida ka „kolm tundi”.

Nehemja  10 : 1 - 39

10 Need, kes seda oma pitseriga kinnitasid, olid:

maavalitseja Nehemja, Hakalja poeg;

samuti Sidkija, 2 Seraja, Asarja, Jeremija, 3 Pashur, Amarja, Malkija, 4 Hattus, Sebanja, Malluk, 5 Haarim, Meremot, Obadja, 6 Taaniel, Ginneton, Baaruk, 7 Mesullam, Abija, Mijamin, 8 Maasja, Bilgai ja Semaja, kes olid preestrid;

9 samuti leviidid: Asanja poeg Jeesua, Heenadadi poegadest Binnui, Kadmiel 10 ja nende vennad Sebanja, Hoodija, Keliita, Pelaja, Haanan, 11 Mika, Rehob, Hasabja, 12 Sakkur, Seerebja, Sebanja, 13 Hoodija, Baani ja Beniinu;

14 samuti rahva peamehed: Paros, Pahat-Moab, Eelam, Sattu, Baani, 15 Bunni, Asgad, Beebai, 16 Adonija, Bigvai, Aadin, 17 Aater, Hiskija, Atsur, 18 Hoodija, Haasum, Betsai, 19 Haarif, Anatot, Neebai, 20 Magpias, Mesullam, Heesir, 21 Mesesabel, Saadok, Jaddua, 22 Pelatja, Haanan, Anaja, 23 Hosea, Hananja, Hassub, 24 Halloohes, Pilha, Soobek, 25 Rehum, Hasabna, Maaseja, 26 Ahija, Haanan, Aanan, 27 Malluk, Haarim ja Baana.

28 Ülejäänud rahvas — preestrid, leviidid, väravavalvurid, lauljad, templiabilised ja igaüks, kes eraldas end maa rahvastest, et täita tõelise Jumala seadust, samuti nende naised, pojad ja tütred, igaüks, kellel oli teadmisi ja arusaamist* — 29 liitus oma vendade, nimekate meestega, ja sidus end vandega, mille murdmisega kaasneb needus. Nad lubasid käia Jumala seaduse järgi, mille Jumal oli andnud oma teenija Moosese kaudu, ja järgida hoolsalt kõiki meie isanda Jehoova käske, õigusnorme ja määrusi. 30 Me lubasime, et ei anna oma tütreid maa rahvastele ega võta nende tütreid oma poegadele.

31 Kui maa rahvad toovad hingamispäeval müügiks oma kaupa ja mitmesugust vilja, ei osta me neilt hingamispäeval ega mitte ühelgi pühal päeval midagi. Samuti laseme seitsmendal aastal maal puhata ning tühistame võlad.

32 Peale selle võtsime igaüks endale kohustuse anda igal aastal kolmandik seeklit* meie Jumala koja teenistuse jaoks: 33 vaateleibade, roaohvri ja põletusohvri jaoks, mida tuuakse alaliselt hingamispäevadel ja noorkuu ajal, samuti määratud pühade tarvis, pühade andide ja Iisraeli eest lepituseks toodavate patuohvrite jaoks ning kõigi meie Jumala koja tööde jaoks.

34 Me heitsime ka liisku, et määrata kindlaks, millisel ajal igal aastal peavad preestrid, leviidid ja rahvas oma esiisade suguvõsade järgi tooma meie Jumala kotta puid põletamiseks meie Jumala Jehoova altaril, nagu on seaduses kirjutatud. 35 Samuti lubasime tuua igal aastal Jehoova kotta esimesed küpsed viljad oma põldude ja kõiksuguste viljapuude saagist 36 ning esmasündinud oma poegadest ja kariloomadest, nagu on seaduses kirjas, ning esmasündinud oma veistest, lammastest ja kitsedest. Me lubasime tuua need Jumala kotta, preestritele, kes teenivad meie Jumala kojas. 37 Me lubasime tuua ka uudseviljast jämedat jahu, annetusi, kõiksuguste puude vilja, värsket veini ja õli oma preestritele Jumala koja laoruumidesse* ning anda leviitidele kümnendiku oma maa saagist, sest nemad koguvad kümnendiku kõigist põllutöölinnadest.

38 Kui leviidid seda kümnist koguvad, peab juures olema ka preester, Aaroni poeg, ja leviidid peavad saadud kümnisest andma omakorda kümnendiku meie Jumala koja heaks varaaitadesse*. 39 Iisraellased ja leviidid peavad tooma annetatud vilja, värske veini ja õli laoruumidesse. Seal on pühamu riistad, samuti on seal teenistuses olevad preestrid ning väravavalvurid ja lauljad. Me ei jäta oma Jumala koda hooletusse.

^ Neh. 10:28 Teine võimalik tähendus: „kes oli mõistmiseks piisavalt vana”.

^ Neh. 10:32 3,8 g. (Vt lisa B14.)

^ Neh. 10:37 Võib tõlkida ka „söögiruumidesse”.

^ Neh. 10:38 Võib tõlkida ka „varaaitade söögiruumidesse”.

Nehemja  11 : 1 - 36

11 Rahva peamehed elasid Jeruusalemmas. Ülejäänud rahvas heitis liisku, et valida välja üks kümnest, kes asuks elama pühasse linna Jeruusalemma, aga üheksa ülejäänut pidid jääma teistesse linnadesse. 2 Seejuures õnnistas rahvas kõiki mehi, kes olid vabatahtlikult nõus Jeruusalemma elama asuma.

3 Järgnevalt on loetletud halduspiirkonna peamehed, kes elasid Jeruusalemmas. (Ülejäänud iisraellased, preestrid, leviidid, templiabilised ja Saalomoni sulaste pojad elasid teistes Juuda linnades, igaüks enda maaomandil oma linnas.

4 Samuti elas Jeruusalemmas juudalasi ja benjaminlasi.) Juudalastest olid seal Ataja, kes oli Ussija, kes oli Sakarja, kes oli Amarja, kes oli Sefatja, kes oli Mahalaleli poeg Peretsi poegadest; 5 ja Maaseja, kes oli Baaruki, kes oli Kol-Hose, kes oli Hasaja, kes oli Adaja, kes oli Joojaribi, kes oli Sakarja, kes oli seelalase poeg. 6 Kõiki Peretsi poegi, kes elasid Jeruusalemmas, oli 468 tublit meest.

7 Benjaminlastest olid Sallu, kes oli Mesullami, kes oli Joedi, kes oli Pedaja, kes oli Koolaja, kes oli Maaseja, kes oli Iitieli, kes oli Jesaaja poeg; 8 peale tema Gabbai ja Sallai, kokku 928; 9 samuti Sikri poeg Joel, kes oli nende ülevaataja, ning Hassenua poeg Juuda, kes oli linnas tähtsuselt teine mees.

10 Preestritest olid Joojaribi poeg Jedaja, Jaakin, 11 Seraja, kes oli Hilkija, kes oli Mesullami, kes oli Saadoki, kes oli Merajoti, kes oli Jumala koja ülema Ahituubi poeg, 12 ja nende vennad, kes töötasid selles kojas, kokku 822; ning Adaja, kes oli Jerohami, kes oli Pelalja, kes oli Amsi, kes oli Sakarja, kes oli Pashuri, kes oli Malkija poeg, 13 ja tema vennad, suguvõsade peamehed, kokku 242, ning Amassai, kes oli Asareli, kes oli Ahsai, kes oli Mesillemoti, kes oli Immeri poeg, 14 ning nende vennad, vaprad ja julged mehed, kokku 128 meest, kelle ülevaataja oli Sabdiel, kes oli pärit nimekast perekonnast.

15 Leviitidest olid Semaja, kes oli Hassubi, kes oli Asrikami, kes oli Hasabja, kes oli Bunni poeg, 16 ning Sabbetai ja Joosabad leviitide peameeste hulgast, kes vastutasid väljaspool Jumala koda tehtavate tööde eest; 17 samuti Mattanja, kes oli Miika, kes oli Sabdi, kes oli Aasafi poeg — Mattanja oli laulujuhataja, kes juhatas palvetamise ajal kiituslaulude laulmist —, ning Bakbukja, kes oli oma vendade seas teine, ja Abda, kes oli Sammua, kes oli Gaalali, kes oli Jedutuuni poeg. 18 Pühas linnas oli kokku 284 leviiti.

19 Väravavalvurid olid Akkub, Talmon ja nende vennad, kes väravates valvet pidasid, kokku 172.

20 Ülejäänud iisraellased, preestrid ja leviidid elasid kõigis teistes Juuda linnades, igaüks oma pärandmaal. 21 Templiabilised elasid Ofelil. Siiha ja Gispa olid templiabiliste ülevaatajad.

22 Leviitide ülevaataja Jeruusalemmas oli Ussi, kes oli Baani, kes oli Hasabja, kes oli Mattanja, kes oli Mika poeg Aasafi poegadest, lauljatest; tema vastutas Jumala koja tööde eest. 23 Lauljate kohta oli antud kuninglik korraldus ja neile oli igaks päevaks ette nähtud ülalpidamine. 24 Petahja, Mesesabeli poeg Juuda poja Serahi poegadest, oli kuninga nõunik kõigis rahvast puudutavates asjades.

25 Need on asulad koos neid ümbritsevate põldudega, kus elas juudalasi: Kirjat-Arba ja selle tütarlinnad*, Diibon ja selle tütarlinnad, Jekabseel ja selle juurde kuuluvad asulad, 26 Jeesua, Moolada, Beet-Pelet, 27 Hasar-Suual, Beer-Seba ja selle tütarlinnad, 28 Siklag, Mekona ja selle tütarlinnad, 29 Een-Rimmon, Sora, Jarmut, 30 Saanoah, Adullam ja nende juurde kuuluvad asulad, Laakis ja selle põllud ning Aseka ja selle tütarlinnad. Nad asusid elama maa-alale Beer-Sebast kuni Hinnomi oruni.

31 Benjaminlased elasid Gebas, Mikmases, Ajjas, Peetelis ja selle tütarlinnades, 32 Anatotis, Noobis, Ananjas, 33 Haasoris, Raamas, Gittaimis, 34 Haadidis, Seboimis, Neballatis, 35 Loodis ja Oonos, käsitööliste orus. 36 Mõned leviitide rühmad Juudast määrati Benjamini maa-alale.

^ Neh. 11:25 Võib tõlkida ka „ümberkaudsed linnad”.

Nehemja  12 : 1 - 47

12 Need olid preestrid ja leviidid, kes tulid pagendusest tagasi Sealtieli poja Serubbaabeli ja Jeesuaga: Seraja, Jeremija, Esra, 2 Amarja, Malluk, Hattus, 3 Sekanja, Rehum, Meremot, 4 Iddo, Ginnetoi, Abija, 5 Mijamin, Maadja, Bilga, 6 Semaja, Joojarib, Jedaja, 7 Sallu, Aamok, Hilkija ning Jedaja. Need olid preestrite ja nende vendade peamehed Jeesua päevil.

8 Leviidid olid Jeesua, Binnui, Kadmiel, Seerebja, Juuda ja Mattanja, kes juhatas koos oma vendadega tänulaulude laulmist. 9 Nende vennad Bakbukja ja Unni seisid valves olles* nendega vastamisi. 10 Jeesuale sündis Joojakim, Joojakimile sündis Eljasib ja Eljasibile sündis Joojada. 11 Joojadale sündis Joonatan ja Joonatanile sündis Jaddua.

12 Joojakimi päevil olid need preestrid suguvõsade peameesteks: Serajal Meraja, Jeremijal Hananja, 13 Esral Mesullam, Amarjal Jehohanan, 14 Mallukil Joonatan, Sebanjal Joosep, 15 Haarimil Adna, Merajotil Helkai, 16 Iddol Sakarja, Ginnetonil Mesullam, 17 Abijal Sikri, Minjaminil ...*, Moadjal Piltai, 18 Bilgal Sammua, Semajal Jehonatan, 19 Joojaribil Mattenai, Jedajal Ussi, 20 Sallail Kallai, Aamokil Eeber, 21 Hilkijal Hasabja, Jedajal Netaneel.

22 Eljasibi, Joojada, Joohanani ja Jaddua päevil pandi kirja suguvõsade peameesteks olevad leviidid, nii nagu pandi kirja preestrid, kuni Pärsia kuninga Dareiose* valitsusajani.

23 Need leviidid, kes olid suguvõsade peamehed, pandi kroonikaraamatusse kirja kuni Eljasibi poja Joonatani päevini. 24 Leviitide peamehed olid Hasabja, Seerebja ning Kadmieli poeg Jeesua. Nende vastas seisid nende vennad, et lauluga ülistust ja tänu väljendada, nagu jumalamees Taavet oli juhtnöörid andnud, üks valverühm teise kõrval. 25 Mattanja, Bakbukja, Obadja, Mesullam, Talmon ja Akkub olid väravavalvurid, kes valvasid väravate juures olevaid varaaitu. 26 Nad teenisid Joosadaki poja Jeesua poja Joojakimi päevil ja maavalitseja Nehemja ning preestri ja ümberkirjutaja Esra päevil.

27 Jeruusalemma müüride sissepühitsemiseks otsiti leviite ja nad toodi Jeruusalemma kõikjalt nende elupaikadest, et pidada rõõmsat pühitsemispidu tänulauludega simblite, lüürade ja muude keelpillide saatel. 28 Lauljate pojad* kogunesid lähedalasuvast piirkonnast*, kogu Jeruusalemma ümbrusest, netofalaste asulatest, 29 Beet-Gilgalist ning Geba ja Asmaveti väljadelt, sest neisse paikadesse Jeruusalemma ümbruses olid lauljad endale asulad ehitanud. 30 Preestrid ja leviidid puhastasid end ning samuti rahva, väravad ja müüri.

31 Siis tõin ma Juuda peamehed müürile. Ma moodustasin kaks suurt ülistuskoori ja rongkäiku, millest üks liikus mööda müüri paremale Tuhahunnikuvärava suunas. 32 Nende järel kõndisid Hoosaja ja pooled Juuda peamehed, 33 samuti Asarja, Esra, Mesullam, 34 Juuda, Benjamin, Semaja ja Jeremija. 35 Koos nendega olid mõned preestrite pojad trompetitega, nimelt Sakarja, kes oli Joonatani, kes oli Semaja, kes oli Mattanja, kes oli Miikaja, kes oli Sakkuri, kes oli Aasafi poeg, 36 ning tema vennad Semaja, Asarel, Milalai, Gilalai, Maai, Netaneel, Juuda ja Hanani, kel olid käes jumalamehe Taaveti muusikariistad. Nende ees kõndis ümberkirjutaja Esra. 37 Allikavärava juurest läksid nad otse edasi mööda müüritõusu üle Taaveti linna trepistiku kuni paigani, mis asus Taaveti koja kohal, ja sealt edasi kuni Veeväravani idas.

38 Teine ülistuskoor, selle järel mina ja pool rahvast, läks vastassuunas müüri pidi Ahjutornist mööda ja sealt edasi Laia müürini, 39 siis üle Efraimi värava Vanalinnaväravani, sealt Kalaväravani, Hananeli tornini, Sajatornini ja Lambaväravani. Koor peatus Vahtkonnavärava juures.

40 Lõpuks peatusid mõlemad ülistuskoorid Jumala koja juures, koos nendega ka mina ja pooled asevalitsejad, 41 preestrid Eljakim, Maaseja, Minjamin, Miikaja, Eljoenai, Sakarja ja Hananja trompetitega, 42 samuti Maaseja, Semaja, Eleasar, Ussi, Jehohanan, Malkija, Eelam ja Eser. Lauljad laulsid valjuhäälselt Jisrahja juhatusel.

43 Sel päeval ohverdasid nad palju ohvreid ja olid rõõmsad, sest Jumal andis neile südamesse suure rõõmu. Ka naised ja lapsed rõõmutsesid, nii et Jeruusalemma rõõm oli kaugele kuulda.

44 Sel päeval määrati ametisse mehed, kes pidid vastutama varaaitade eest, kus hoiti annetusi, uudsevilja ja kümnist. Neisse pidid nad koguma linnade põldudelt selle osa, mis oli seadusega ette nähtud preestritele ja leviitidele, rõõmustas ju Juuda teenistuses olevate preestrite ja leviitide üle. 45 Nad asusid täitma oma kohustusi seoses Jumala teenistusega ja kõige puhastamisega. Samuti hakkasid täitma oma ülesandeid lauljad ja väravavalvurid Taaveti ja tema poja Saalomoni juhtnööride kohaselt. 46 Sest juba möödunud aegadel, Taaveti ja Aasafi päevil, olid lauljatel juhatajad ning Jumalale lauldi ülistus- ja tänulaule. 47 Serubbaabeli ja Nehemja päevil andis kogu Iisrael lauljatele ja väravavalvuritele iga päev määratud osa nende vajadusi mööda. Samuti said leviidid oma osa ja leviidid andsid sellest osa Aaroni järeltulijatele.

^ Neh. 12:9 Teine võimalik tähendus: „jumalateenistuse ajal”.

^ Neh. 12:17 Ilmselt on heebreakeelsest tekstist nimi välja jäänud.

^ Neh. 12:22 Ilmselt Dareios II.

^ Neh. 12:28 Võib tõlkida ka „õpetatud lauljad”.

^ Neh. 12:28 St Jordani piirkonnast.

Nehemja  13 : 1 - 31

13 Sel päeval loeti rahva kuuldes Moosese raamatut ja seal leiti olevat kirjas, et ammonlane ja moabiit ei tohi iialgi tulla tõelise Jumala kogudusse, 2 sest nad polnud andnud iisraellastele leiba ja vett, vaid olid palganud Bileami neid needma. Kuid meie Jumal muutis needuse õnnistuseks. 3 Seda seadust kuulnud, hakkas rahvas Iisraelist eraldama kõiki, kes olid võõramaist päritolu.

4 Enne seda oli meie Jumala koja laoruumide* eest vastutanud preester Eljasib, kes oli Toobija sugulane. 5 Ta oli Toobija jaoks sisse seadnud suure laoruumi sinna, kus varem hoiti roaohvreid, viirukit, riistu ning kümnendikku viljast, värskest veinist ja õlist, mis oli mõeldud leviitidele, lauljatele ja väravavalvuritele, samuti hoiti seal preestritele tehtud annetusi.

6 Kogu selle aja olin ma Jeruusalemmast ära, sest Babüloni kuninga Artaxerxese 32. aastal läksin ma kuninga juurde tagasi, aga mõne aja pärast küsisin ma kuningalt taas luba lahkuda. 7 Siis ma tulin Jeruusalemma ja nägin, mida kohutavat Eljasib oli teinud, seades Toobijale sisse laoruumi Jumala koja õues. 8 See oli mulle väga vastumeelt ja ma viskasin kogu Toobija mööbli laoruumist välja. 9 Pärast seda andsin ma käsu laoruumid puhastada ning viisin neisse tagasi Jumala koja riistad koos roaohvri ja viirukiga.

10 Samuti sain ma teada, et leviitidele polnud antud neile kuuluvat osa, mistõttu teenistuses olnud leviidid ja lauljad olid läinud ära, igaüks oma põllule. 11 Ma noomisin asevalitsejaid ja ütlesin: „Miks on Jumala koda hooletusse jäetud?” Ma kutsusin leviidid kokku ja määrasin nad taas oma kohuseid täitma. 12 Kogu Juuda tõi varaaitadesse kümnendiku oma viljast, värskest veinist ja õlist. 13 Siis ma panin varaaitade eest vastutama preester Selemja, ümberkirjutaja Saadoki ja leviitidest Pedaja ning neid abistama Mattanja poja Sakkuri poja Haanani, sest nad olid usaldusväärsed mehed. Nende kohuseks oli jagada oma vendadele välja nende osa.

14 Pea mind selle asja pärast meeles, mu Jumal, ja ära kustuta mu tegusid, mis ma olen truust armastusest teinud oma Jumala koja ja selle teenistuse heaks.

15 Noil päevil nägin ma Juudas inimesi, kes hingamispäeval surutõrsi tallasid ning eeslite selga viljakoormaid, samuti veini, viinamarju, viigimarju ja igasugu muid asju laadisid ning need Jeruusalemma tõid. Ma hoiatasin neid, et nad sel päeval oma kaupa ei müüks.* 16 Ka seal linnas elavad tüüroslased tõid kala ja igasugust kaupa ning müüsid seda hingamispäeval Juuda rahvale Jeruusalemmas. 17 Seetõttu noomisin ma Juuda ülikuid ja ütlesin neile: „Kuidas te saate teha midagi nii halba? Te rüvetate hingamispäeva! 18 Kas just seda ei teinud teie esiisad, mistõttu meie Jumal saatis meile ja meie linnale kogu selle õnnetuse? Te kutsute hingamispäeva rüvetades esile veelgi suurema viha Iisraeli vastu!”

19 Niipea kui hingamispäeva eel oli Jeruusalemma väravais hämaraks läinud, andsin ma käsu väravad sulgeda. Ma ütlesin, et neid ei tohi avada enne, kui hingamispäev on lõppenud. Ma panin mõned oma teenrid väravate juurde, et ühtki koormat ei toodaks sisse hingamispäeval. 20 Seepärast veetsid kaupmehed ja igasuguse kauba müüjad paaril korral öö väljaspool Jeruusalemma. 21 Siis ma hoiatasin neid ja ütlesin: „Miks te ööbite müüri ääres? Kui te seda veel korra teete, siis ajan ma teid jõuga ära!” Pärast seda nad hingamispäeval enam ei tulnud.

22 Ma ütlesin leviitidele, et nad end korrapäraselt puhastaksid ja tuleksid väravaid valvama, et hingamispäeva peetaks pühaks. Oo, mu Jumal, pea ka seda minu heaks meeles ja ole mulle armuline oma rikkalikku truud armastust mööda!

23 Samuti nägin ma noil päevil juute, kes olid võtnud naiseks asdodlasi, ammonlasi ja moabiite. 24 Nende poegadest pooled rääkisid asdodi keelt ja pooled teiste rahvaste keeli, kuid ükski neist ei osanud juudi keelt. 25 Ma noomisin ja needsin neid, lõin mõningaid mehi, katkusin neid karvust ja sundisin neid Jumala nimel vannet andma, öeldes: „Te ei tohi anda oma tütreid nende poegadele ja te ei tohi võtta kedagi nende tütardest endale ega oma poegadele! 26 Kas just nende pärast ei teinud pattu Iisraeli kuningas Saalomon? Ühegi rahva seas pole olnud temasarnast kuningat. Jumal armastas teda ja pani ta kogu Iisraeli kuningaks. Aga isegi teda mõjutasid võõramaa naised pattu tegema. 27 Kas pole see ennekuulmatu, et teete niisugust suurt kurja ja murrate truudust meie Jumalale, abielludes võõramaa naistega?”

28 Üks ülempreester Eljasibi poja Joojada poegadest oli saanud hooronlase Sanballati väimeheks. Seetõttu ajasin ma ta enda juurest ära.

29 Pea seda meeles, mu Jumal, sest nad on rüvetanud preestriametit ning preesterkonna ja leviitidega tehtud lepingut.

30 Ma puhastasin nad kõigest võõrapärasest, mis neid rüvetas, ning määrasin preestritele ja leviitidele teenistuskohustused, igaühele tema ülesande, 31 samuti käskisin tuua puid määratud aegadel ja esimesi küpseid vilju.

Oo, mu Jumal, pea seda minu heaks meeles!

^ Neh. 13:4 Võib tõlkida ka „söögiruumide”.

^ Neh. 13:15 Teine võimalik tähendus: „ma hoiatasin neid sel päeval, et nad oma kaupa ei müüks”.

ESTER

LÜHIÜLEVAADE

- 1

- Kuningas Ahasverose pidusöök Susas (1–9)

- Kuninganna Vasti ei kuuletu (10–12)

- Kuningas peab nõu oma tarkadega (13–20)

- Kuninga määrus saadetakse laiali (21, 22)

- 2

- Otsitakse uut kuningannat (1–14)

- Ester saab kuningannaks (15–20)

- Mordokai paljastab vandenõu (21–23)

- 3

- Kuningas edutab Haamanit (1–4)

- Haamani vandenõu juutide vastu (5–15)

- 4

- Mordokai ahastus (1–5)

- Mordokai palub Estril sekkuda (6–17)

- 5

- Ester läheb kuninga ette (1–8)

- Haamani viha ja ülbus (9–14)

- 6

- Kuningas austab Mordokaid (1–14)

- 7

- Ester paljastab Haamani (1–6a)

- Haaman pannakse ta enda püstitatud posti külge (6b–10)

- 8

- Mordokaid edutatakse (1, 2)

- Ester anub kuningat (3–6)

- Kuninga uus määrus (7–14)

- Juudid tunnevad kergendust ja rõõmu (15–17)

- 9

- Juudid võidutsevad (1–19)

- Seatakse sisse purimipüha (20–32)

- 10

- Mordokai võim (1–3)

Ester

1

2

3

4

5

6

7

8

9

10

Ester  1 : 1 - 22

ESTER

1 See juhtus kuningas Ahasverose* päevil (selle Ahasverose, kes valitses kuningana 127 halduspiirkonna üle Indiast Etioopiani*), 2 neil päevil, kui kuningas Ahasveros istus oma kuninglikul troonil Susa kindluses. 3 Oma valitsusaja kolmandal aastal korraldas ta pidusöögi kõigile oma võimukandjatele ja sulastele. Tema ees olid Pärsia ja Meedia sõjamehed, samuti ülikud ja halduspiirkondade valitsejad. 4 Ta näitas neile oma kuulsusrikka kuningriigi aardeid ning oma vägevust ja hiilgust palju päevi, 180 päeva. 5 Kui need päevad olid möödunud, korraldas kuningas kõigile Susa kindluses, nii ülematele kui ka alamatele, seitsmepäevase pidusöögi kuningapalee aias. 6 Marmorsammaste küljes olevate hõberõngaste külge olid peenest materjalist nööride ja purpurpunasest lõngast paeltega kinnitatud linased, peened puuvillased ja sinised kangad ning porfüürist*, marmorist, pärlmutrist ja mustast marmorist sillutisel olid kullast ja hõbedast lamamisasemed.

7 Veini pakuti kuldpeekritest, millest igaüks oli isesugune, ning kuninglikku veini oli rohkesti nagu kuningale kohane. 8 Joomisel kehtis reegel, et mingit sundust* ei ole, sest kuningas oli koos oma palee ülematega otsustanud, et igaüks võib teha just nii, nagu talle meeldib.

9 Kuninganna Vasti aga korraldas kuningas Ahasverose kuninglikus kojas pidusöögi naistele.

10 Seitsmendal päeval, kui kuninga süda oli veinist rõõmus, andis ta Mehumanile, Bistale, Harbonale, Bigtale, Abagtale, Seetarile ja Karkasele — seitsmele lähemale õukonnaametnikule, kes kuningas Ahasverost teenisid — korralduse 11 tuua kuninga ette kuninganna Vasti kuningliku peakattega*, et näidata rahvale ja võimukandjatele tema ilu, sest ta oli väga kaunis. 12 Kuid kuninganna Vasti ei kuuletunud käsule, mille kuningas õukonnaametnike kaudu andis. Seepeale valdas kuningat suur viha, ta läks lausa raevu.

13 Kuningas rääkis tarkadega, kes olid kursis varasemate toimimisviisidega (sest kuninga küsimus oli tavaks tuua kõigi ette, kes tundsid seadust ja oskasid õigust mõista; 14 tema lähimad nõuandjad olid Karsena, Setar, Admata, Tarsis, Meres, Marsena ja Memukan, seitse Pärsia ja Meedia võimukandjat, kes pääsesid kuninga ligi ja olid kuningriigis kõrgeimatel ametikohtadel). 15 Kuningas küsis: „Mida tuleks seaduse järgi teha kuninganna Vastiga, kes ei kuuletunud kuningas Ahasverose käsule, mis anti õukonnaametnike kaudu?”

16 Selle peale ütles Memukan kuninga ja võimukandjate ees: „Kuninganna Vasti pole eksinud mitte üksnes kuninga vastu, vaid ka kõigi võimukandjate ja kogu rahva vastu kõigis kuningas Ahasverose halduspiirkondades. 17 Sest kuninganna tegu saab teatavaks kõigile naistele ja siis hakkavad nemadki oma meest põlgama ning ütlevad: „Kuningas Ahasveros andis käsu tuua kuninganna Vasti enda ette, aga tema keeldus.” 18 Juba täna võivad Pärsia ja Meedia võimukandjate naised, kes sellest kuninganna teost teavad, rääkida samamoodi oma abikaasade, kõigi kuninga võimukandjatega, ning see kutsuks esile palju põlgust ja pahameelt. 19 Kui kuningas heaks arvab, siis andku ta kuninglik käsk — ja see kirjutatagu Pärsia ja Meedia seadustesse, mida ei saa tühistada —, et Vasti ei tohi enam kunagi tulla kuningas Ahasverose ette. Kuningas andku tema kuninglik seisus naisele, kes on temast parem. 20 Kui kuninga käsk on tema ääretus kuningriigis teatavaks tehtud, siis austavad kõik naised oma meest, olgu ta ülem või alam.”

21 See ettepanek meeldis kuningale ja võimukandjatele ning kuningas tegi, nagu Memukan oli öelnud. 22 Ta saatis kirjad kõikidesse kuninga halduspiirkondadesse, igasse halduspiirkonda sealses kirjaviisis ja igale rahvale selle omas keeles, et iga mees võiks olla oma majas isand ja saaks rääkida oma rahva keeles.

^ Ester 1:1 Arvatakse, et see Ahasveros oli Dareios I (Dareios Suure) poeg Xerxes I.

^ Ester 1:1 Võib tõlkida ka „Kuusini”.

^ Ester 1:6 Väga kõva ja väärtuslik kivim, tavaliselt tumepunane valgete tähnidega.

^ Ester 1:8 Võib tõlkida ka „piirangut”.

^ Ester 1:11 Võib tõlkida ka „turbaniga”.

Ester  2 : 1 - 23

2 Pärast neid sündmusi, kui kuningas Ahasverose raev oli raugenud, mõtles ta sellele, mida Vasti oli teinud ning mida tema kohta oli otsustatud. 2 Siis ütlesid kuninga lähemad teenrid: „Otsitagu kuningale kauni välimusega noori neitseid. 3 Kuningas määraku kuningriigi kõigisse halduspiirkondadesse oma esindajad ja need viigu kõik kaunid noored neitsid Susa kindluse naistemajja*. Nad antagu kuninga eunuhhi naistevalvur Heegai hoole alla ja neile tehtagu iluravi*. 4 See noor naine, kes kuningale kõige rohkem meeldib, saagu Vasti asemel kuningannaks.” See ettepanek oli kuninga silmis hea ja nii ta tegigi.

5 Susa kindluses oli üks juudi mees nimega Mordokai, kes oli benjaminlase Kiisi poja Simei poja Jairi poeg. 6 Kiis oli viidud Jeruusalemmast pagendusse koos teiste vangide ja Juuda kuninga Jekonjaga*, kelle oli pagendanud Babüloni kuningas Nebukadnetsar. 7 Mordokai oli oma isa vennatütre Hadassa*, see on Estri hooldaja, sest tollel polnud ei isa ega ema. See neiu oli kauni figuuriga ja väga veetlev. Mordokai oli võtnud ta endale tütreks, kui Estri isa ja ema surid. 8 Kui kuninga sõna ja seadus oli teatavaks tehtud, viidi palju noori naisi Susa kindlusse Heegai hoole alla. Ka Ester viidi kuningakotta naistevalvur Heegai hoole alla.

9 Ester meeldis talle ja võitis tema soosingu, nii et ta hakkas kiiresti tegema korraldusi Estri iluravi ja toidusedeli kohta. Samuti andis ta tema käsutusse seitse kuningakojast valitud noort naist ja viis ta koos nendega üle naistemaja parimasse ossa. 10 Ester ei rääkinud midagi oma rahvast ega sugulastest, sest nõnda oli Mordokai teda palunud. 11 Mordokai kõndis iga päev naistemaja õue ees, et teada saada, kuidas Estril läheb ja mida temaga tehakse.

12 Iga noor naine läks kuningas Ahasverose juurde siis, kui jõudis kätte tema kord pärast kaheteist kuu möödumist, sest just nii kaua kestis naistele määratud iluravi: kuus kuud said nad iluravi mürriõliga ning kuus kuud palsamiõli ja erisuguste võietega. 13 Kui noor naine oli valmis minema kuninga juurde, anti talle naistemajast kuningakotta minekuks kaasa kõik, mida ta soovis. 14 Ta läks sinna õhtul, aga hommikul läks ta teise naistemajja kuninga eunuhhi liignaistevalvur Saasgase hoole alla. Enam ta kuninga juurde ei läinud, välja arvatud juhul, kui ta kuningale eriliselt meeldis ja teda nimeliselt kutsuti.

15 Kui nüüd Estril, kes oli Mordokai onu Abihaili tütar, kelle Mordokai oli endale tütreks võtnud, jõudis kätte aeg kuninga juurde minna, ei küsinud ta endale midagi muud kui üksnes seda, mida soovitas kuninga eunuhh naistevalvur Heegai. (Ester võitis igaühe poolehoiu, kes teda nägi.) 16 Ester viidi kuningas Ahasverose juurde kuningakotta kümnendal kuul, see on tevetikuul*, kuninga seitsmendal valitsusaastal. 17 Kuningas armastas Estrit rohkem kui kõiki teisi naisi, mistõttu Ester sai teistest neitsitest suurema soosingu osaliseks. Kuningas pani talle pähe kuningliku peakatte ning tõstis ta Vasti asemel kuningannaks. 18 Siis korraldas ta kõigile oma võimukandjatele ja sulastele Estri auks pidusöögi. Ta kuulutas kõigis halduspiirkondades välja amnestia ning tegi kuninglikke kingitusi.

19 Kui neitseid* teist korda kokku toodi, istus Mordokai kuninga väravas. 20 Ester ei rääkinud midagi oma sugulaste ega rahva kohta, sest nõnda oli Mordokai teda palunud. Ester tegi, mida Mordokai ütles, nagu ta oli teinud siis, kui oli veel tema hoole all.

21 Neil päevil, kui Mordokai istus kuninga väravas, said kaks kuninga õukonnaametnikku, uksehoidjad Bigtan ja Teres, vihaseks ning pidasid vandenõu kuningas Ahasverose tapmiseks. 22 Kuid Mordokai kuulis sellest ja teatas kohe kuninganna Estrile. Ester aga rääkis sellest Mordokai nimel kuningale. 23 Kui asja uuriti ja see osutus tõeks, siis pandi mõlemad mehed posti külge rippuma. See juhtum kirjutati kuninga juuresolekul kroonikaraamatusse.

^ Ester 2:3 Võib tõlkida ka „haaremisse”.

^ Ester 2:3 Võib tõlkida ka „massaažikuur”.

^ Ester 2:6 2Ku 24:8 Joojakin.

^ Ester 2:7 Estri heebrea nimi, mis tähendab „mürt”.

^ Ester 2:16 Vt lisa B15.

^ Ester 2:19 Võib tõlkida ka „noori naisi”.

Ester  3 : 1 - 15

3 Pärast neid sündmusi edutas kuningas Ahasveros Haamanit, agaglase Hammedata poega, ja tõstis ta kõrgemale kõigist teistest võimukandjatest, kes ta juures olid. 2 Kõik kuninga sulased, kes olid kuninga väravas, kummardasid Haamani ees ja heitsid silmili maha, sest nii oli kuningas käskinud teha. Mordokai aga ei kummardanud ega heitnud maha. 3 Siis küsisid kuninga väravas olevad kuninga sulased Mordokailt: „Miks sa kuninga käsust üle astud?” 4 Nad küsisid seda temalt päevast päeva, aga tema jäi kõigutamatuks. Siis teatasid nad sellest Haamanile, et näha, kas Mordokai käitumist sallitakse, oli ta ju neile öelnud, et ta on juut.

5 Kui Haaman nägi, et Mordokai ei kummarda tema ees ega heida tema ette maha, läks ta raevu. 6 Ta ei rahuldunud aga mõttega tappa üksnes Mordokai, sest talle oli räägitud Mordokai rahvast. Niisiis hakkas Haaman otsima võimalust, et hävitada Ahasverose kuningriigist kõik juudid, kogu Mordokai rahvas.

7 1. kuul, see on niisanikuul*, kuningas Ahasverose 12. aastal heideti Haamani ees pur’i, see tähendab liisku, et see päev ja kuu kindlaks määrata, ning liisk langes 12. kuule, adarikuule*. 8 Haaman ütles kuningas Ahasverosele: „On üks rahvas, kes elab hajutatuna kõigi su kuningriigi halduspiirkondade rahvaste seas. Nende seadused erinevad kõigi teiste rahvaste omadest ja nad ei allu kuninga seadustele. Kuningal ei ole kasulik neid sallida. 9 Kui kuningas heaks arvab, siis kirjutatagu määrus, et nad tuleb hukata. Ma maksan 10 000 talenti* hõbedat ametnike kätte, kes panevad selle kuninga varakambrisse.*”

10 Seepeale võttis kuningas oma sõrmest pitserisõrmuse ja andis agaglase Hammedata pojale Haamanile, juutide vaenlasele. 11 Kuningas ütles Haamanile: „Nii hõbe kui ka rahvas on sinu. Tee selle rahvaga, nagu on sinu silmis hea.” 12 1. kuu 13. päeval kutsuti kokku kuninga kirjutajad. Nad panid kirja kõik Haamani käsud, mis ta andis kuninga satraapidele*, halduspiirkondade maavalitsejatele ning eri rahvaste võimukandjatele. Igasse piirkonda kirjutati sealses kirjaviisis ja igale rahvale tema omas keeles. Need kirjutati kuningas Ahasverose nimel ja pitseeriti kuninga pitserisõrmusega.

13 Kõigisse kuninga halduspiirkondadesse saadeti käskjalad kirjadega, kus oli öeldud, et 12. kuu, adarikuu* 13. päeval tuleb üheainsa päevaga tappa ja hukata kõik juudid, nii noored kui ka vanad, nii lapsed kui ka naised, ning nende vara tuleb ära võtta. 14 See pidi saama seaduseks kõigis halduspiirkondades ja tehtama teatavaks kõigile rahvastele, et nad oleksid selleks päevaks valmis. 15 Käskjalad asusid kuninga sõna peale kiiresti teele ja seadus kuulutati Susa kindluses välja. Kuningas ja Haaman istusid maha jooma. Susa linn aga oli segaduses.

^ Ester 3:7 Vt lisa B15.

^ Ester 3:7 Vt lisa B15.

^ Ester 3:9 342 tonni. (Vt lisa B14.)

^ Ester 3:9 Teine võimalik tähendus: „ma maksan selle töö tegemiseks kuninga varakambrisse 10 000 talenti”.

^ Ester 3:12 Halduspiirkonna kõrgeima valitseja nimetus.

^ Ester 3:13 Vt lisa B15.

Ester  4 : 1 - 17

4 Kui Mordokai sellest kõigest teada sai, käristas ta oma riided lõhki, pani endale kotiriide ümber ja raputas tuhka pea peale. Siis ta läks linna keskele, halades valjult ja kibedalt. 2 Ta jõudis kuninga väravani, kuid edasi ta ei läinud, sest kuninga väravast ei tohtinud kotiriides sisse minna. 3 Kõigis halduspiirkondades, kuhu kuninga käsk ja seadus jõudis, sattusid juudid suurde ahastusse ning alustasid paastu, nuttu ja hala. Paljud heitsid kotiriide ja tuha peale. 4 Kui kuninganna Estri teenijannad ja eunuhhid tulid ja talle sellest rääkisid, valdas teda sügav mure ning ta saatis Mordokaile riided, et ta need kotiriide asemel selga paneks, aga Mordokai ei võtnud neid vastu. 5 Seejärel kutsus Ester Hataki, ühe kuninga eunuhhidest, kes oli pandud teda teenima, ja käskis tal Mordokailt järele uurida, mis on juhtunud.

6 Hatak läkski Mordokai juurde linnaväljakule, mis oli kuninga värava ees. 7 Mordokai rääkis talle kõigest, mis oli juhtunud, ja rahasummast, mille Haaman oli lubanud maksta kuninga varakambrisse juutide hukkamise eest. 8 Peale selle andis Mordokai talle ärakirja seadusest, mis oli Susas juutide hävitamiseks välja antud. Hatak pidi seda Estrile näitama ja selgitama ning ütlema talle, et ta läheks kuninga juurde ning paluks temalt armu ja anuks teda oma rahva pärast.

9 Hatak tuli Estri juurde tagasi ja rääkis talle, mida Mordokai oli öelnud. 10 Ester käskis Hatakil Mordokaile teatada: 11 „Kõigile kuninga sulastele ja kuninga halduspiirkondades elavale rahvale on teada, et kui mõni mees või naine läheb kuninga juurde siseõue ilma kutsumata, siis kehtib vaid üks seadus: ta hukatakse. Ta jääb elama ainult juhul, kui kuningas sirutab tema poole oma kuldse valitsuskepi. Kuid mind pole juba 30 päeva kuninga juurde kutsutud.”

12 Kui Estri sõnad Mordokaile edasi anti, 13 lasi ta Estrile öelda: „Ära arva, et kuna sa kuulud kuningakotta, on sinul suurem pääsemislootus kui teistel juutidel. 14 Sest kui sina nüüd vaikid, siis tuleb juutidele abi ja pääste mujalt, aga sina ja su isa sugulased hukkute. Kes teab, vahest just selle asja pärast sa oledki saanud kuningannaks?”

15 Seepeale käskis Ester Mordokaile vastata: 16 „Mine ja kogu kokku kõik Susas olevad juudid ning paastuge minu pärast. Ärge sööge ega jooge kolm päeva ja kolm ööd. Minagi paastun koos oma teenijannadega. Pärast seda lähen ma kuninga ette, kuigi see on seadusvastane. Kui ma hukkun, siis hukkun.” 17 Seejärel Mordokai läks ja tegi kõik nii, nagu Ester oli talle öelnud.

Ester  5 : 1 - 14

5 Kolmandal päeval pani Ester selga kuninglikud rõivad ning läks kuningakoja siseõue, mis oli kuningakoja vastas. Kuningas istus kuningakojas oma troonil koja sissepääsu vastas. 2 Kui kuningas nägi kuninganna Estrit õues seismas, leidis naine tema silmis armu ja kuningas sirutas Estri poole kuldse valitsuskepi, mis tal käes oli. Ester tuli tema juurde ja puudutas valitsuskepi otsa.

3 Kuningas küsis temalt: „Milles on asi, kuninganna Ester? Mis on su soov? Olgu see või pool kuningriiki, see antakse sulle!” 4 Ester vastas: „Kui kuningas heaks arvab, siis tulgu kuningas koos Haamaniga täna pidusöögile, mille ma olen temale korraldanud.” 5 Kuningas lausus oma teenritele: „Kutsuge kiiresti Haaman, et saaksime teha, nagu Ester palub.” Kuningas ja Haaman läksidki Estri korraldatud peole.

6 Kui joodi veini, ütles kuningas Estrile: „Mida sa palud? See antakse sulle! Mis on su soov? See täidetakse, olgu see või pool kuningriiki!” 7 Ester vastas: „Mu palve ja soov on: 8 kui ma olen kuninga silmis armu leidnud ja kui kuningas arvab heaks mulle anda, mida ma palun, ja teha, mida ma soovin, siis tulgu kuningas ja Haaman ka homme pidusöögile, mille ma neile korraldan. Homme annan ma kuningale oma palve teada.”

9 Haaman lahkus sel päeval sealt heas tujus ja rõõmsa südamega. Ent kui ta nägi kuninga väravas Mordokaid ning seda, et too ei tõuse püsti ega värise tema ees, sattus ta raevu. 10 Kuid Haaman talitses end ja läks oma majja. Ta lasi kutsuda oma sõbrad ja oma naise Serese. 11 Haaman kiitles nende ees oma suure rikkuse ja paljude poegadega ning sellega, kuidas kuningas oli teda edutanud ja tõstnud ta kõrgemale teistest kuninga võimukandjatest ja sulastest.

12 Haaman lisas: „Ja mis veel, kuninganna Ester kutsus oma korraldatud pidusöögile koos kuningaga ainult minu ja ei kedagi muud. Mind on ka homme koos kuningaga tema juurde kutsutud. 13 Aga kõik see ei paku mulle täit rõõmu, niikaua kui juut Mordokai istub kuninga väravas.” 14 Seepeale ütlesid tema naine Seres ja kõik ta sõbrad talle: „Lase püstitada 50 küünra* kõrgune post. Hommikul ütle kuningale, et Mordokai pandaks selle külge rippuma. Siis mine koos kuningaga ja naudi pidusööki.” See ettepanek oli Haamanile meelt mööda ja ta lasigi sellise posti püstitada.

^ Ester 5:14 22 m. (Vt lisa B14.)

Ester  6 : 1 - 14

6 Sel ööl ei saanud kuningas und. Seepärast käskis ta tuua kroonikaraamatu ja seda loeti kuningale ette. 2 Seal leiti kirjas olevat, mida Mordokai oli teada andnud kuninga kahe õukonnaametniku, uksehoidjate Bigtani ja Terese kohta, kes olid pidanud vandenõu kuningas Ahasverose tapmiseks. 3 Kuningas küsis: „Millist austust ja tunnustust on Mordokaile selle eest avaldatud?” Kuninga lähemad teenrid vastasid: „Mitte mingisugust.”

4 Hiljem küsis kuningas: „Kes seal õues on?” Haaman oli just tulnud kuningakoja välisõue kuningale ütlema, et Mordokai pandaks selle posti külge rippuma, mille ta oli lasknud tema jaoks püstitada. 5 Teenrid vastasid kuningale: „Õues seisab Haaman.” Siis ütles kuningas: „Las ta tuleb sisse.”

6 Kui Haaman sisse tuli, küsis kuningas temalt: „Mida tuleks teha mehele, keda kuningas tahab austada?” Haaman mõtles oma südames: „Keda veel peaks kuningas tahtma austada kui mitte mind?” 7 Niisiis ütles Haaman kuningale: „Mehele, keda kuningas tahab austada, 8 toodagu kuninglik rõivas, millist kuningas ise kannab, ja hobune, kelle seljas kuningas ratsutab ja kellele on pandud pähe kuninglik peaehe. 9 Rõivas ja hobune antagu ühe kuninga aulise võimukandja kätte. Ja mees, keda kuningas tahab austada, riietatagu ning viidagu hobuse seljas linnaväljakule ja tema ees hüütagu: „Nii tehakse mehega, keda kuningas tahab austada!”” 10 Sedamaid ütles kuningas Haamanile: „Rutta, võta rõivas ja hobune ning tee nii, nagu sa ütlesid, juut Mordokaiga, kes istub kuninga väravas. Ära jäta tegemata midagi sellest, mida sa rääkisid.”

11 Haaman võttis rõiva ja hobuse, riietas Mordokai, viis ta hobuse seljas linnaväljakule ning hüüdis tema ees: „Nii tehakse mehega, keda kuningas tahab austada!” 12 Seejärel läks Mordokai tagasi kuninga väravasse, Haaman aga tõttas oma majja meeleheitel ja kaetud peaga. 13 Kui Haaman jutustas oma naisele Seresele ja sõpradele kõigest, mis temaga oli juhtunud, ütlesid tema nõunikud ja ta naine Seres talle: „Kui Mordokai, kelle ees sa oled hakanud langema, on juutide soost, siis ei saa sa temast võitu, vaid sa langed tema ees.”

14 Kui nad alles rääkisid, saabusid kuninga õukonnaametnikud ja viisid Haamani kiiresti Estri korraldatud peole.

Ester  7 : 1 - 10

7 Niisiis tulid kuningas ja Haaman kuninganna Estri pidusöögile. 2 Ka sel teisel päeval ütles kuningas Estrile, kui veini joodi: „Mida sa palud, kuninganna Ester? See antakse sulle! Mis on su soov? See täidetakse, olgu see või pool kuningriiki!” 3 Kuninganna Ester vastas: „Kui ma olen su silmis armu leidnud, oo, kuningas, ja kui kuningas heaks arvab, siis kingitagu mulle mu palvel minu elu ja päästetagu mu anumise peale mu rahvas! 4 Sest meie, mina ja mu rahvas, oleme müüdud hävitamiseks, tapmiseks ja hukkamiseks. Kui meid oleks müüdud orjadeks ja orjatarideks, oleksin ma vaikinud. Aga seda õnnetust ei saa lasta juhtuda, sest see tooks kuningale kahju.”

5 Kuningas Ahasveros küsis kuninganna Estrilt: „Kes on see mees, kes on julgenud midagi sellist teha? Kus ta on?” 6 Ester vastas: „See vastane ja vaenlane on see kuri Haaman!”

Siis Haaman kohkus kuninga ja kuninganna ees. 7 Kuningas tõusis vihasena veinilauast ning läks palee aeda, Haaman aga hakkas kuninganna Estrit oma elu pärast anuma, sest ta mõistis, et kuningas on otsustanud teda karistada. 8 Kui kuningas tuli palee aiast tagasi majja, kus veini joodi, oli Haaman langenud Estri lamamisasemele. Kuningas hüüatas: „Kas ta tahab nüüd veel mu oma majas kuninganna ära vägistada?!” Niipea kui kuningas oli seda öelnud, kaeti Haamani nägu*. 9 Seejärel ütles kuninga õukonnaametnik Harbona: „Haamani maja juures seisab 50-küünrane* post. Haaman lasi selle püstitada Mordokai jaoks, kes päästis oma sõnadega kuninga elu.” Kuningas ütles: „Pange tema sinna rippuma!” 10 Haaman pandigi posti külge, mille ta oli Mordokai jaoks püstitanud, ja kuninga raev vaibus.

^ Ester 7:8 See muistne komme võis tähendada, et inimene on langenud põlu alla või et teda ootab hukkamine.

^ Ester 7:9 22 m. (Vt lisa B14.)

Ester  8 : 1 - 17

8 Selsamal päeval andis kuningas Ahasveros juutide vaenlase Haamani vara kuninganna Estrile. Mordokai tuli kuninga ette, sest Ester oli kuningale öelnud, kes Mordokai temale on. 2 Siis tõmbas kuningas sõrmest pitserisõrmuse, mille ta oli Haamanilt ära võtnud, ja andis Mordokaile. Ester pani Mordokai Haamani vara üle.

3 Seejärel pöördus Ester taas kuninga poole. Ta heitis tema jalge ette, nuttis ja anus, et kuningas takistaks agaglase Haamani kurja nõu teoks saamast ja tühistaks juutide vastu sepitsetud plaani. 4 Kuningas sirutas Estri poole oma kuldse valitsuskepi, mispeale Ester tõusis ja jäi kuninga ette seisma. 5 Ta ütles: „Kui kuningas heaks arvab ja kui ma olen tema silmis armu leidnud ning see asi on kuninga arvates õige ja ma olen talle meelepärane, siis kirjutatagu määrus, mis tühistaks agaglase Hammedata poja Haamani sepitsetud kirjad, kus kästi kõigis kuninga halduspiirkondades juudid hukata. 6 Sest kuidas suudaksin ma vaadata pealt oma rahva õnnetust ja näha oma sugulaste hävitamist?”

7 Seepeale ütles kuningas Ahasveros kuninganna Estrile ja juut Mordokaile: „Haamani vara andsin ma Estrile ja Haamani lasin ma posti külge rippuma panna, sest ta plaanis rünnakut juutide vastu. 8 Kirjutage nüüd juutide kaitseks kuninga nimel määrus, nagu on teie silmis hea, ja pitseerige see kuninga pitserisõrmusega, sest määrust, mis on kirjutatud kuninga nimel ja pitseeritud kuninga pitserisõrmusega, pole võimalik tühistada.”

9 Niisiis kutsuti 3. kuu, see on sivanikuu* 23. päeval kuninga kirjutajad ja need panid kirja kõik, mida Mordokai käskis teha juutidel, satraapidel, maavalitsejatel ja halduspiirkondade valitsejatel 127 halduspiirkonnas Indiast Etioopiani. Igasse halduspiirkonda kirjutati sealses kirjaviisis ja igale rahvale tema omas keeles, sealhulgas juutidele nende kirjaviisis ja keeles.

10 Mordokai kirjutas määruse kuningas Ahasverose nimel ja pitseeris selle kuninga pitserisõrmusega. Ta saatis dokumendid teele käskjalgadega, kes ratsutasid kuninga talli jaoks aretatud kiiretel postihobustel. 11 Neis dokumentides oli kirjas, et kuningas lubab juutidel kõigis linnades kokku tulla ja kaitsta end ning hävitada, tappa ja hukata iga rahva seas ja igas halduspiirkonnas kõik relvastatud salgad, kes neid ründavad, ka naised ja lapsed, ning võtta endale nende vara. 12 See pidi toimuma kõigis kuningas Ahasverose halduspiirkondades ühel ja samal päeval, 12. kuu, see on adarikuu* 13. päeval. 13 Dokumendi sisu tuli kuulutada välja kui seadus kõigis halduspiirkondades. See tuli teha teatavaks kõigi rahvaste seas, et juudid oleksid sellel päeval valmis oma vaenlastele kätte maksma. 14 Käskjalad asusid kuninga talli postihobustel kuninga käsul kiiresti teele. Seadus kuulutati välja ka Susa kindluses.

15 Mordokai lahkus kuninga eest, seljas sinisest kangast ja valgest linasest riidest kuninglik rõivas ning peenvillane purpurpunane mantel ja peas hiilgav kuldkroon. Susa linn hõiskas rõõmust. 16 Juudid tundsid kergendust, nad olid rõõmsad ja juubeldasid ning neisse suhtuti aukartusega. 17 Kõigis halduspiirkondades ja linnades, kuhu kuninga määrus ja seadus jõudis, hakkasid juudid rõõmutsema, juubeldama ja pidutsema. Paljud inimesed rahvaste seast ütlesid end olevat juudid, sest neid oli vallanud hirm juutide ees.

^ Ester 8:9 Vt lisa B15.

^ Ester 8:12 Vt lisa B15.

Ester  9 : 1 - 32

9 12. kuu, see on adarikuu* 13. päeval, kui kuninga sõna ja seadus pidi ellu viidama, päeval, mil juutide vaenlased olid lootnud juutide üle võimust saada, läks hoopis vastupidi ja juudid said jagu oma vihameestest. 2 Kõigis kuningas Ahasverose halduspiirkondades tulid juudid oma linnades kokku, et hävitada need, kes tahtsid neile kurja teha. Ükski mees ei suutnud juutidele vastu seista, sest kõiki rahvaid oli vallanud hirm nende ees. 3 Kõik halduspiirkondade valitsejad, satraabid, maavalitsejad ja kuninga ametnikud toetasid juute, sest nad kartsid Mordokaid. 4 Mordokai oli ju kuningakojas mõjuvõimsaks saanud. Tema kuulsus oli levinud kõigisse halduspiirkondadesse, sest ta võim aina kasvas.

5 Juudid lõid mõõgaga maha kõik oma vaenlased, nad surmasid ja tapsid neid. Nad talitasid oma vihkajatega, nagu tahtsid. 6 Susa kindluses tapsid ja hukkasid juudid 500 meest. 7 Nad tapsid ka Parsandata, Dalfoni, Aspata, 8 Poorata, Adalja, Aridata, 9 Parmasta, Arisai, Aridai ja Vajesata — 10 juutide vaenlase, Hammedata poja Haamani kümme poega. Need kõik tapeti, aga nende vara nad endale ei võtnud.

11 Kuningale teatati samal päeval Susa kindluses tapetute arv.

12 Kuningas ütles kuninganna Estrile: „Susa kindluses on juudid tapnud ja hukanud 500 meest ja Haamani kümme poega. Mida nad siis veel kuninga ülejäänud halduspiirkondades on teinud? Mida sa veel palud? See antakse sulle. On sul veel mõni soov? Ka see täidetakse.” 13 Ester vastas: „Kui kuningas heaks arvab, siis lubatagu Susa juutidel toimida ka homme tänaseks päevaks antud seaduse järgi. Ja Haamani kümme poega pandagu posti külge rippuma.” 14 Kuningas andiski käsu nii teha. Susas anti välja seadus ja Haamani kümme poega pandi posti külge rippuma.

15 Susa juudid kogunesid uuesti adarikuu* 14. päeval ja tapsid Susas 300 meest, aga nende vara nad endale ei võtnud.

16 Ülejäänud juudid kuninga halduspiirkondades tulid samuti kokku ja kaitsesid end. Nad kõrvaldasid oma vaenlased, tappes oma vihameestest 75 000, aga nende vara nad endale ei võtnud. 17 See toimus adarikuu* 13. päeval. Aga 14. päeval nad puhkasid ning tegid sellest pidu- ja rõõmupäeva.

18 Susa juudid tulid kokku 13. päeval ja 14. päeval. Kuid 15. päeval nad puhkasid ja tegid sellest pidu- ja rõõmupäeva. 19 Maapiirkondade linnades elavad juudid tegid aga adarikuu* 14. päevast rõõmu- ja pidupäeva, mil nad saatsid üksteisele toitu.

20 Mordokai pani need sündmused kirja ning saatis ametlikud kirjad kõigile juutidele kuningas Ahasverose halduspiirkondades, nii lähedal kui ka kaugel. 21 Ta käskis neil tähistada igal aastal adarikuu* 14. ja 15. päeva, 22 sest alates nendest päevadest vaenlased neid enam ei tülitanud. Sel kuul oli nende kurbus muutunud rõõmuks ja ahastus pidupäevaks. Nad pidid tähistama neid päevi kui pidu- ja rõõmupäevi ning saatma üksteisele toitu ja vaestele ande.

23 Juudid tähistasid ka edaspidi neid päevi ja tegid, nagu Mordokai oli neile kirjutanud. 24 Oli ju kõigi juutide vaenlane, agaglase Hammedata poeg Haaman sepitsenud plaani juudid hukata ning heitnud pur’i ehk liisku, et neisse hirmu külvata ja nad hävitada. 25 Aga Ester oli läinud kuninga ette ja too oli andnud kirjaliku käsu „Tulgu Haamani kuri plaan, mida ta sepitses juutide vastu, tema enda pea peale” ning Haaman ja ta pojad olid postile rippuma pandud. 26 Need päevad nimetati sõna pur* järgi purimiks. Niisiis kõige tõttu, mis selles kirjas seisis ja mida nad olid ise näinud ja mis oli nendega juhtunud, 27 võtsid juudid enda, oma järglaste ja kõigi nende peale, kes nendega olid liitunud, kohustuse tähistada neid kahte päeva ja teha igal aastal määratud ajal nii, nagu nende päevadega seoses oli kirjutatud. 28 Neid päevi pidi meenutama ja tähistama iga põlvkond, suguvõsa, halduspiirkond ja linn ning need purimipäevad ei tohtinud juutidel ununeda ega nende tähistamine nende järeltulijate seas lõppeda.

29 Kuninganna Ester, Abihaili tütar, ja juut Mordokai kasutasid oma mõjuvõimu ja kirjutasid veel teisegi kirja, mis puudutas purimit. 30 Siis saadeti kõigile juutidele Ahasverose kuningriigi 127 halduspiirkonnas ametlikud kirjad sõbralike ja usaldusväärsete sõnadega, 31 et juudid kindlasti peaksid määratud ajal purimipäevi, nagu neid olid käskinud juut Mordokai ja kuninganna Ester, kes olid enda ja oma järeltulijate peale võtnud kohustuse meenutada paastu ja anumisi Jumala poole. 32 Estri käsk kinnitas kõike purimi kohta öeldut ning pandi raamatusse kirja.

^ Ester 9:1 Vt lisa B15.

^ Ester 9:15 Vt lisa B15.

^ Ester 9:17 Vt lisa B15.

^ Ester 9:19 Vt lisa B15.

^ Ester 9:21 Vt lisa B15.

^ Ester 9:26 Sõna pur tähendab „liisk”. Nimetust „purim” (mitmus) hakati kasutama juudi püha kohta, mida tähistatakse pühadekalendri 12. kuul ehk adarikuul. (Vt lisa B15.)

Ester  10 : 1 - 3

10 Kuningas Ahasveros pani maale ja meresaartele peale töökohustuse.

2 Kõik tema vägevad ja võimsad teod, samuti täpne aruanne Mordokai võimu kohta, mille ta oli kuningalt saanud, see kõik on kirjas Meedia ja Pärsia kuningate kroonikaraamatus. 3 Juut Mordokai oli kuningas Ahasverose järel teine mees. Ta oli juutide seas auväärne ja oma paljude suguvendade keskel lugupeetud. Ta tegutses oma rahva hüvanguks ja seisis selle järeltulijate heakäekäigu eest.

IIOB

LÜHIÜLEVAADE

- 1

- Iiobi laitmatus ja jõukus (1–5)

- Saatan seab kahtluse alla Iiobi ajendid (6–12)

- Iiob kaotab oma vara ja lapsed (13–19)

- Iiob ei süüdista Jumalat (20–22)

- 2

- Saatan seab taas kahtluse alla Iiobi ajendid (1–5)

- Saatan lööb Iiobit paisetega (6–8)

- Iiobi naine: „Nea Jumalat ja sure!” (9, 10)

- Saabuvad Iiobi kolm tuttavat (11–13)

- 3

- Iiob neab oma sündimispäeva (1–26)

- Küsib, miks ta peab kannatama (20, 21)

- 4

- Eliifase esimene sõnavõtt (1–21)

- Peab küsitavaks Iiobi laitmatust (7, 8)

- Räägib vaimult saadud sõnumist (12–17)

- Väidab, et Jumalal pole oma teenijatesse usku (18)

- 5

- Eliifase esimene sõnavõtt jätkub (1–27)

- Jumal „tabab tarku nende kavaluses” (13)

- Iiob ei tohiks põlata Jumala manitsust (17)

- 6

- Iiobi vastus (1–30)

- Väidab, et tal on õigus kaevelda (2–6)

- Tema lohutajad on reeturlikud (15–18)

- „Ei ausad sõnad tee haiget” (25)

- 7

- Iiobi vastus jätkub (1–21)

- Elu on nagu sunnitöö (1, 2)

- „Miks oled valinud mu oma märklauaks?” (20)

- 8

- Bildadi esimene sõnavõtt (1–22)

- Väidab, et Iiobi pojad patustasid (4)

- Ütleb, et kui Iiob oleks puhas, Jumal kaitseks teda (6)

- Väidab, et Iiob on jumalatu (13)

- 9

- Iiobi vastus (1–35)

- Surelik ei saa Jumalaga vaielda (2–4)

- Jumal „teeb suuri ja tabamatuid asju” (10)

- Inimene ei saa Jumalaga kohut käia (32)

- 10

- Iiobi vastus jätkub (1–22)

- Miks Jumal sõdib Iiobiga? (2)

- Jumal võrreldes sureliku Iiobiga (4–12)

- Iiob soovib veidi leevendust (20)

- 11

- Soofari esimene sõnavõtt (1–20)

- Peab Iiobi juttu tühjaks vadaks (2, 3)

- Käsib Iiobil kurjast loobuda (14)

- 12

- Iiobi vastus (1–25)

- „Ma pole teist kehvem” (3)

- „Ma olen saanud ... naerualuseks” (4)

- Jumalal on tarkus (13)

- Jumal on üle kohtumõistjatest ja kuningatest (17, 18)

- 13

- Iiobi vastus jätkub (1–28)

- „Mina räägiksin pigem Kõikvõimsaga” (3)

- „Te kõik olete viletsad ravitsejad” (4)

- „Ma tean, et mul on õigus” (18)

- Küsib, miks Jumal peab teda vaenlaseks (24)

- 14

- Iiobi vastus jätkub (1–22)

- Inimesel on üürike elu täis vaeva (1)

- „Puulgi on lootus” (7)

- „Oh et sa varjaksid mind surmavallas” (13)

- „Kui inimene sureb, kas saab ta jälle elavaks?” (14)

- Jumal igatseb oma kätetööd (15)

- 15

- Eliifase teine sõnavõtt (1–35)

- Väidab, et Iiob ei karda Jumalat (4)

- Peab Iiobit üleolevaks (7–9)

- Jumal „ei usu isegi oma ingleid” (15)

- Jumalatu vaevleb (20–24)

- 16

- Iiobi vastus (1–22)

- „Te kõik olete koormavad lohutajad” (2)

- Väidab, et Jumal on pannud ta endale märklauaks (12)

- 17

- Iiobi vastus jätkub (1–16)

- „Pilkajad piiravad mind” (2)

- „Jumal on teinud mind rahvaste pilkealuseks” (6)

- Surmavallast saab Iiobi kodu (13)

- 18

- Bildadi teine sõnavõtt (1–21)

- Kirjeldab, mis saab osaks patustele (5–20)

- Vihjab, et Iiob ei tunne Jumalat (21)

- 19

- Iiobi vastus (1–29)

- Ei võta kuulda „sõprade” noomimist (1–6)

- Peab end hüljatuks (13–19)

- „Mu lunastaja elab” (25)

- 20

- Soofari teine sõnavõtt (1–29)

- Tunneb, et Iiob on teda solvanud (2, 3)

- Vihjab, et Iiob on kuri (5)

- Väidab, et Iiob naudib patustamist (12, 13)

- 21

- Iiobi vastus (1–34)

- Miks läheb jumalatutel hästi? (7–13)

- Paljastab oma „lohutajad” (27–34)

- 22

- Eliifase kolmas sõnavõtt (1–30)

- „Kas Jumalal on inimesest mingit tulu?” (2, 3)

- Süüdistab Iiobit ahnuses ja ülekohtus (9)

- „Kui pöördud tagasi Kõikvõimsa juurde, ehitatakse sind uuesti üles” (23)

- 23

- Iiobi vastus (1–17)

- Tahab viia oma kohtuasja Jumala ette (1–7)

- Ütleb, et ei leia Jumalat (8, 9)

- „Ma olen käinud tema teel kõrvale kaldumata” (11)

- 24

- Iiobi vastus jätkub (1–25)

- „Miks pole Kõikvõimas seadnud kohtumõistmisaega?” (1)

- Ütleb, et Jumal lubab kurjust (12)

- Patustajad armastavad pimedust (13–17)

- 25

- Bildadi kolmas sõnavõtt (1–6)

- Kuidas saab surelik inimene olla Jumala ees õige? (4)

- Väidab, et pole mõtet olla laitmatu (5, 6)

- 26

- Iiobi vastus (1–14)

- „Sinust on küll palju abi jõuetule” (1–4)

- Jumal „riputab maa eimillegi kohale” (7)

- „Üksnes tema teede ääred” (14)

- 27

- Iiob on otsustanud jääda laitmatuks (1–23)

- „Ma ei loobu oma laitmatusest” (5)

- Jumalatul pole lootust (8)

- „Miks räägite siis tühje sõnu?” (12)

- Jumalatud jäävad lõpuks tühjade kätega (13–23)

- 28

- Iiob võrdleb maavarasid tarkusega (1–28)

- Maavarade kaevandamine (1–11)

- „Tarkus on rohkem väärt kui pärlid” (18)

- „Jehoova kartus, see on tarkus” (28)

- 29

- Iiob meenutab endist õnnelikku aega (1–25)

- Temast peeti lugu linnaväravas (7–10)

- Tema õiged teod (11–17)

- Kõik võtsid kuulda tema nõu (21–23)

- 30

- Iiob kirjeldab oma muutunud olukorda (1–31)

- Vääritud pilkavad teda (1–15)

- Keegi ei aita (20, 21)

- „Mu nahk on mustunud” (30)

- 31

- Iiob kinnitab oma laitmatust (1–40)

- „Olen sõlminud oma silmadega lepingu” (1)

- „Vaagigu Jumal mind” (6)

- Pole rikkunud abielu (9–12)

- Pole armastanud raha (24, 25)

- Pole teeninud ebajumalaid (26–28)

- 32

- Vestlusse sekkub noor Eliihu (1–22)

- Vihane Iiobi ja tema kaaslaste peale (2, 3)

- Ootas lugupidavalt, enne kui sõna võttis (6, 7)

- Vanus üksi ei tee targaks (9)

- Eliihu on täis sõnu (18–20)

- 33

- Eliihu noomib Iiobit enda õigustamise pärast (1–33)

- „Ma olen luna leidnud” (24)

- Noorusjõu tagasisaamine (25)

- 34

- Eliihu kaitseb Jumalat (1–37)

- Iiob väidab, et Jumal ei kohtle teda õiglaselt (5)

- Jumal ei tee kunagi ülekohut (10)

- Iiobil jääb puudu tarkusest (35)

- 35

- Eliihu näitab, et Iiobi arutluskäik on vale (1–16)

- Iiob peab end Jumalast õigemaks (2)

- Jumal on nii kõrge, et patt teda ei mõjuta (5, 6)

- Iiob peab ootama Jumalat (14)

- 36

- Eliihu ülistab Jumala tabamatut suurust (1–33)

- Kuulekal läheb hästi, jumalatu hüljatakse (11–13)

- Kas on Jumala-sarnast õpetajat? (22)

- Iiob ülistagu Jumalat (24)

- „Jumal on vägevam, kui suudame mõista” (26)

- Jumalal on võim vihma ja välgu üle (27–33)

- 37

- Loodusjõud annavad tunnistust Jumala vägevusest (1–24)

- Jumal võib peatada kõik inimeste tegemised (7)

- „Süüvi Jumala imelistesse tegudesse” (14)

- Inimene ei mõista Jumalat täielikult (23)

- Inimene ärgu pidagu end targaks (24)

- 38

- Jehoova näitab, kui tühine on inimene (1–41)

- „Kus olid sina, kui mina rajasin maa?” (4–6)

- Jumala pojad hõiskasid kiitust (7)

- Küsimused loodusnähtuste kohta (8–32)

- Taeva seadused (33)

- 39

- Inimese teadmised loomariigi kohta on piiratud (1–30)

- Kaljukitsed ja hirved (1–4)

- Metseesel (5–8)

- Tarvas (9–12)

- Jaanalind (13–18)

- Hobune (19–25)

- Pistrik ja kotkas (26–30)

- 40

- Jehoova küsimused jätkuvad (1–24)

- Iiob möönab, et tal pole midagi öelda (3–5)

- „Kas sead kahtluse alla minu õiguse?” (8)

- Jumal kirjeldab behemoti jõudu (15–24)

- 41

- Jumal kirjeldab leviatani erakordsust (1–34)

- 42

- Iiobi vastus Jehoovale (1–6)

- Kolm kaaslast mõistetakse hukka (7–9)

- Jehoova taastab Iiobi hea põlve (10–17)

- Iiobi pojad ja tütred (13–15)

Iiob

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

Iiob  1 : 1 - 22

IIOB

1 Uutsimaal elas mees nimega Iiob*. Ta oli üks õige mees, igapidi laitmatu, kartis Jumalat ja hoidus kurjast. 2 Talle sündis seitse poega ja kolm tütart. 3 Tal oli 7000 lammast, 3000 kaamelit, 1000 veist ja 500 emaeeslit. Samuti oli tal väga suur teenijaskond. See mees oli suurim kõigi idamaalaste seas.

4 Tema pojad korraldasid igaüks kindlaksmääratud päeval oma majas pidusöögi ning kutsusid ka oma kolm õde koos endaga sööma ja jooma. 5 Kui aga pidupäevade ring täis oli saanud, kutsus Iiob nad enda juurde, et neid pühitseda. Ta tõusis hommikul vara ja ohverdas igaühe eest põletusohvri, kuna ta mõtles: „Võib-olla on mu pojad patustanud ja oma südames Jumalat neednud.” Nii tegi Iiob alati.

6 Ühel päeval, kui Jumala pojad* kogunesid Jehoova ette, tuli nende sekka ka Saatan*.

7 Jehoova küsis Saatanalt: „Kust siis sina tuled?” Saatan vastas Jehoovale: „Maad mööda hulkumast ja rändamast.” 8 Seepeale ütles Jehoova Saatanale: „Kas sa oled pannud tähele mu teenijat Iiobit? Teist temasugust maa peal ei ole. Ta on õige mees, igapidi laitmatu, kardab Jumalat ja hoidub kurjast.” 9 Saatan kostis Jehoovale: „Kas Iiob siis ilma tagamõtteta Jumalat kardab? 10 Eks ole sa teinud kaitsva tara tema, ta maja ja kõige ümber, mis tal on? Sa oled õnnistanud tema kätetööd ja ta karjad on kasvanud ja laienenud üle maa. 11 Kui sa aga sirutad oma käe ja puudutad kõike, mis tal on, siis neab ta sind näkku!” 12 Siis ütles Jehoova Saatanale: „Kõik, mis tal on, on sinu käes. Ära ainult tõsta kätt tema enda vastu!” Ja Saatan läks Jehoova juurest ära.

13 Ühel päeval, kui Iiobi pojad ja tütred olid oma vanima venna majas söömas ja veini joomas, 14 tuli sõnumitooja Iiobi juurde ja ütles: „Veised olid kündmas ja eeslid nende kõrval rohtu söömas, 15 kui tulid seebalased, ründasid meid ning viisid loomad ära ja lõid sulased mõõgaga maha. Mina üksi pääsesin, et seda sulle teatada.”

16 Kui ta alles rääkis, tuli teine ja ütles: „Jumala tuli* langes taevast. Leek lahvatas lammaste ja sulaste keskel ning neelas nad ära. Mina üksi pääsesin, et seda sulle teatada.”

17 Kui see alles rääkis, tuli veel üks ja ütles: „Kaldealased moodustasid kolm jõuku, röövisid kaamelid ja lõid sulased mõõgaga maha. Mina üksi pääsesin, et seda sulle teatada.”

18 Kui see alles rääkis, tuli veel üks ja ütles: „Su pojad ja tütred olid oma vanima venna majas söömas ja veini joomas, 19 kui äkki tuli kõrbe poolt kõva tuul ning sööstis vastu maja nelja nurka, nii et see kukkus su laste peale ja nad said surma. Mina üksi pääsesin, et seda sulle teatada.”

20 Siis Iiob tõusis, käristas oma riided lõhki ja ajas pea paljaks. Ta langes maha, kummardas 21 ja ütles:

„Alasti olen ma emaihust tulnud

ja alasti pöördun ma tagasi.

Jehoova on andnud ja Jehoova on võtnud.

Jehoova nimi olgu kiidetud!”

22 Kõige selle juures ei teinud Iiob pattu ega süüdistanud Jumalat milleski*.

^ Iiob 1:1 Nimi Iiob võib tähendada „vihatu”, „tagakiusatu”.

^ Iiob 1:6 Vastav heebrea väljend viitab inglitele.

^ Iiob 1:6 Hbr hasSatan, mis tähendab „vastane”. Heebrea keeles on selle sõna ees määrav artikkel, mis osutab sellele, et Saatan on konkreetne isik.

^ Iiob 1:16 Teine võimalik tähendus: „välk”.

^ Iiob 1:22 Võib tõlkida ka „ega öelnud Jumala kohta midagi halba”.

Iiob  2 : 1 - 13

2 Siis tuli päev, mil Jumala pojad kogunesid Jehoova ette, ning ka Saatan tuli nende sekka ja seisis Jehoova ette.

2 Jehoova küsis Saatanalt: „Kust siis sina tuled?” Saatan vastas Jehoovale: „Maad mööda hulkumast ja rändamast.” 3 Seepeale ütles Jehoova Saatanale: „Kas sa oled pannud tähele mu teenijat Iiobit? Teist temasugust maa peal ei ole. Ta on õige mees, igapidi laitmatu, kardab Jumalat ja hoidub kurjast. Ikka veel peab ta kõvasti kinni oma laitmatusest, ehkki sa kihutad mind tema vastu, et ma ta ilma põhjuseta hävitaksin.” 4 Saatan vastas Jehoovale: „Nahk naha vastu!* Inimene annab oma elu eest kõik, mis tal on. 5 Kui sa sirutad oma käe ja puudutad tema luud ja liha, siis neab ta sind näkku!”

6 Siis ütles Jehoova Saatanale: „Ta on sinu käes. Ära ainult võta temalt elu!” 7 Seejärel läks Saatan Jehoova juurest ära ja lõi Iiobit valusate paisetega* pealaest jalatallani. 8 Iiob võttis potikillu, millega end kratsida, ja istus tuhas.

9 Siis ütles ta naine temale: „Kas sa ikka veel hoiad kinni oma laitmatusest? Nea Jumalat ja sure!” 10 Iiob aga vastas talle: „Sa räägid, nagu rumalad naised räägivad. Kas me peaksime Jumalalt vastu võtma ainult head, aga halba mitte?” Kõige selle juures ei teinud Iiob oma huultega pattu.

11 Iiobit tabanud õnnetustest kuulsid ka kolm tema tuttavat: teemanlane Eliifas, suhiit Bildad ja naamalane Soofar. Nad tulid igaüks oma kodupaigast ning said kokku, et minna Iiobile kaastunnet avaldama ja teda lohutama. 12 Kui nad teda eemalt nägid, ei tundnud nad teda äragi. Nad hakkasid valjult halama, käristasid oma riided lõhki ning viskasid tuhka õhku ja endale pea peale. 13 Seejärel istusid nad koos temaga maas seitse päeva ja seitse ööd. Ükski neist ei lausunud talle sõnagi, sest nad nägid, et tema valu on väga suur.

^ Iiob 2:4 Võib tõlkida ka „elu elu vastu”.

^ Iiob 2:7 Võib tõlkida ka „haavanditega”.

Iiob  3 : 1 - 26

3 Siis hakkas Iiob rääkima ja needis oma sündimispäeva. 2 Ta ütles:

3 „Kadugu päev, mil ma sündisin,

ja öö, mil öeldi: „Poeglaps on eostatud!”!

4 Muutugu see päev pimeduseks!

Ärgu hooligu sellest Jumal ülal,

ärgu paistku sellele valgust!

5 Pilkane pimedus nõudku see tagasi,

vihmapilved laotugu selle üle,

kohutagu seda kõik, mis pimendab päeva!

6 Mattugu see öö süngesse pimedusse,

ärgu see rõõmutsegu ühes aasta päevadega,

kuude hulka ärgu see tulgu!

7 Jäägu see öö viljatuks,

ärgu kostku sellest rõõmuhõiskeid!

8 Needku seda päeva päevaneedjad,

kes on valmis äratama leviatani*!

9 Pimenegu selle koidutähed,

oodaku see asjatult päevavalgust,

ärgu see nähku koidukiiri!

10 Sest see ei sulgenud mu ema üsa uksi

ega varjanud vaeva mu silme eest.

11 Miks ei surnud ma juba sündides?

Miks ei suikunud ma üsast väljudes?

12 Miks võtsid mind vastu põlved,

miks rinnad, et saaksin imeda?

13 Ma lebaksin nüüd segamatult,

magaksin ja puhkaksin rahus

14 ühes maa kuningate ja nõuandjatega,

kes ehitasid endale paiku, mis nüüdseks on varemeis,*

15 või koos võimukandjatega, kellel oli kulda,

kelle kojad olid täis hõbedat.

16 Miks polnud ma varjatud nurisünnitis,

nagu laps, kes pole iial näinud ilmavalgust?

17 Seal lakkab ka jumalatute raev,

seal saavad kurnatud puhata.

18 Vangid on seal muretult üheskoos,

ei kuule nad töölesundija häält.

19 Väike ja suur on seal võrdsed,

ori on vaba oma isandast.

20 Miks annab Jumal valgust vaevatule,

elu neile, kelle hing on kibestunud?

21 Miks ootavad mõned surma, mida ei tule?

Nad otsivad seda enam kui peidetud aardeid.

22 Nad hõiskavad vaimustusest,

on õnnelikud, kui leiavad haua.

23 Miks annab Jumal valgust mehele, kes on kaotanud oma tee,

kelle ta on ümber piiranud?

24 Leiva asemel on ohkamine,

mu ägamine voolab veena.

25 Sest see, mida ma kartsin, on tulnud mu peale,

mille ees hirmu tundsin, on mind tabanud.

26 Mul pole olnud ei vaikust ega rahu,

ei mingit puhkust, vaid üks häda teise järel.”

^ Iiob 3:8 Arvatakse, et see viitab krokodillile või mõnele muule suurele ja võimsale veeloomale.

^ Iiob 3:14 Teine võimalik tähendus: „kes endale varemeis paigad üles ehitasid”.

Iiob  4 : 1 - 21

4 Siis ütles teemanlane Eliifas:

2 „Kui keegi püüaks sinuga rääkida, kas muutuksid kannatamatuks?

Kes aga suudab praegu sõnu tagasi hoida?

3 Tõsi, sa oled noominud paljusid

ja kinnitanud nõrku käsi.

4 Su sõnad tõstsid üles komistanu,

sa tugevdasid neid, kelle põlved nõtkusid.

5 Aga nüüd on häda tabanud sind ja sa oled rusutud,

see puudutab sind ennast ja sa oled kohkunud.

6 Kas jumalakartus ei annagi sulle kindlustunnet?

Kas su laitmatuse tee ei sisenda sulle lootust?

7 Mõtle palun: kas on süütu kunagi hukkunud,

millal on õigeid hävitatud?

8 Ma olen näinud, et need, kes künnavad* kurja

ja külvavad õnnetust, seda ka lõikavad.

9 Nad hävivad Jumala hingusest,

lõppevad tema vihapuhangust.

10 Lõvi möirgab ja noor lõvi uriseb,

kuid isegi tugevate lõvide hambad murtakse.

11 Lõvi hukkub saagi puudusel,

lõvikutsikad aetakse laiali.

12 Minuni jõudis salamisi sõna,

mu kõrv kuulis sosinat

13 keset öiste nägemuste ärevaid mõtteid,

kui inimesed on langenud sügavasse unne.

14 Õud ja värin haarasid mind,

mu luud-kondid vabisesid hirmust.

15 Üks vaim heljus üle mu näo,

mu ihukarvad tõusid püsti.

16 Ta peatus,

aga ma ei tundnud teda.

Üks kuju oli mu silme ees.

Siis oli vaikus ja ma kuulsin ta häält:

17 „Kas saab surelik inimene olla õigem Jumalast?

Kas saab mees olla puhtam oma Loojast?”

18 Vaata, oma teenijatessegi pole tal usku,

oma ingliteski* leiab ta vigu.

19 Kui palju enam siis neis, kes elavad savihooneis,

kelle alusmüürid on põrmus,

kes lömastatakse kergelt kui koi!

20 Hommiku ja õhtu vahel nad purustatakse,

nad hukkuvad igaveseks ja keegi ei märkagi.

21 Eks ole nad nagu telk, mille nöörid on välja kistud?

Nad surevad tarkuseta.

^ Iiob 4:8 Võib tõlkida ka „sepitsevad”.

^ Iiob 4:18 Võib tõlkida ka „saadikuteski”.

Iiob  5 : 1 - 27

5 Hüüa ometi! Kas keegi vastab sulle?

Kelle poole pühadest sa pöördud?

2 Meelepaha tapab rumala,

kadedus hukutab lihtsameelse.

3 Ma nägin rumalat juurdumas,

aga äkitselt oli ta eluase neetud.

4 Tema pojad on kaugel turvapaigast,

nad põrmustatakse linnaväravas ja neil pole päästjat.

5 Tema saagi sööb näljane,

see võetakse ära isegi ogaliste põõsaste vahelt,

nende vara kahmatakse ära.

6 Ega siis õnnetus tärka põrmust

ega häda tõuse mullast.

7 Inimene ju sünnib vaevaks

sama kindlalt, kui sädemed lendavad üles.

8 Aga mina pöörduksin Jumala poole,

viiksin oma kaebuse Jumala ette,

9 kes teeb suuri ja tabamatuid asju,

loendamatuid imetegusid.

10 Ta annab maale vihma,

saadab põldudele vett.

11 Ta tõstab viletsad kõrgele,

tõstab kurvad üles ja päästab nad.

12 Ta nurjab riukalike sepitsused,

et nende kätetöö ei õnnestuks.

13 Ta tabab tarku nende kavaluses,

et salalike nõu läheks luhta.

14 Päevaajal haarab neid pimedus,

keskpäeval kobavad nad ringi nagu öösel.

15 Ta kaitseb nende suu mõõga eest,

päästab vaese tugeva käest,

16 et viletsal oleks lootust

ja ebaõigluse suu suletaks.

17 Õnnelik on inimene, keda Jumal noomib!

Ära siis põlga Kõikvõimsa manitsust!

18 Sest tema valmistab valu, kuid tema seob ka haavad,

tema purustab, kuid tema käed ka parandavad.

19 Ta päästab sind kuue häda käest,

seitsmeski ei tee sulle halba.

20 Näljaajal päästab ta sind surmast,

sõjaajal mõõga käest.

21 Keelepeksu eest sa oled kaitstud,

ei pea sa kartma rüüstamist, kui see tuleb.

22 Hävingut ja nälga sa naerad,

kiskjaid sa ei pelga.

23 Põllukivid ei valmista sulle vaeva,*

metsloomadki elavad sinuga rahus.

24 Sul on rahu oma telgis,

ja kui sa vaatad üle oma karjamaad, ei puudu seal midagi.

25 Sa tunned rõõmu paljudest lastest,

su järeltulijaid on nõnda rohkelt nagu maa peal rohtu.

26 Su jõud pole raugenud, kui sa lähed hauda,

nagu viljavihud kogutakse kokku omal ajal.

27 Seda me oleme uurinud ja nii see on.

Kuula seda ja võta see teadmiseks!”

^ Iiob 5:23 Võib tõlkida ka „põllukividega on sul leping”.

Iiob  6 : 1 - 30

6 Siis Iiob vastas:

2 „Kui vaid mu valu saaks vaetud,

ühes mu õnnetusega kaalule pandud!

3 Sest see on raskem kui mereliiv,

seepärast on mu sõnadki pöörased*.

4 Mind on läbistanud Kõikvõimsa nooled,

mu vaim joob nende mürki.

Õudused Jumalalt on rivistunud mu vastu.

5 Kas metseesel kisendab, kui tal on rohtu,

või ammub pull oma sööda juures?

6 Kas süüakse magedat soolata

või on maitset alteetaime limal?

7 Ma keeldun neid puutumast,

need on kui roiskunud palad mu toidus.

8 Oh et mu palvet võetaks kuulda

ja Jumal täidaks mu soovi!

9 Oh et Jumal purustaks mu,

sirutaks oma käe ja teeks mulle lõpu!

10 Seegi oleks mulle lohutuseks.

Ma hüppaksin rõõmust isegi piinava valu käes,

sest ma pole salanud Püha sõnu.

11 Kas mul on veel jõudu oodata?

Mis seisab mul ees, et tasuks edasi elada?

12 Kas on mu jõud kui kivide tugevus

või on mu ihu vasest?

13 Kas suudan ma end veel aidata,

kui mulle pole jäänud enam mingit tuge?

14 Kes ei osuta oma ligimesele truud armastust,

see hülgab Kõikvõimsa kartuse.

15 Mu vennad on reeturlikud kui talvine jõgi,

nagu talvise jõe veed, mis kuivavad ära.

16 Need on jääst tumenenud,

neis on varjul sulav lumi.

17 Omal ajal jäävad nad veetuks ja kaovad,

kuumuses nad kuivavad.

18 Nende suund muutub,

nad voolavad kõrbesse ja haihtuvad.

19 Teema karavanid otsivad neid,

Seeba rändurid ootavad neid,

20 kuid jäävad häbisse oma nurjunud lootuste pärast:

nad jõudsid kohale ja pettusid.

21 Sellised olete teiegi minule,

te olete näinud mu õnnetuste õudu ja olete kohkunud.

22 Kas ma olen öelnud: „Andke mulle midagi,”

või palunud teilt teie küllusest endale kingitust?

23 Kas olen palunud vabastada end vaenlaste käest,

päästa end rõhujate küüsist?

24 Õpetage mind ja ma vaikin,

aidake mul mõista mu süüd.

25 Ei ausad sõnad tee haiget,

aga mis kasu on teie noomimisest?

26 Kas kavatsete laita mu juttu,

meeleheitel mehe sõnu, mis lendavad tuulde?

27 Te heidaksite liisku isegi orvu peale,

müüksite maha oma sõbra!

28 Aga vaadake mind!

Kas valetaksin teile otse näkku?

29 Palun mõelge järele, ärge olge mu vastu ebaõiglased,

mõelge järele, sest veel on mu õigus alles!

30 Kas mu keel räägib ülekohut,

kas mu suulagi ei saa aru, et midagi on valesti?

^ Iiob 6:3 Võib tõlkida ka „tormakad”, „järelemõtlematud”.

Iiob  7 : 1 - 21

7 Eks ole sureliku inimese elu maa peal nagu sunnitöö,

tema päevad justkui palgalise päevad?

2 Otsekui ori igatseb ta varju,

nagu palgaline ootab ta oma tasu.

3 Nii on saanud mu osaks tühised kuud,

mulle on määratud vaevaööd.

4 Pikali heites ma küsin: „Millal saan tõusta?”

Aga öö muudkui venib, ma visklen rahutult koiduni.

5 Mu ihu katavad vaglad ja mullakamar,

mu nahk on kärnas ja mädaneb.

6 Mu päevad on kiiremad kui kuduja süstik,

need lõppevad lootuseta.

7 Pea meeles, et mu elu on tuul,

ei näe mu silmad enam õnne.

8 Silm, mis mind praegu vaatab, peagi mind enam ei näe.

Su silmad otsivad mind, aga ma olen läinud.

9 Otsekui pilv hajub ja kaob,

nii ei tule ka see, kes läheb alla surmavalda, sealt tagasi üles.

10 Ta ei naase enam oma majja,

tema kodupaik unustab ta.

11 Seepärast ma ei keelagi oma huuli.

Ma räägin oma vaimu ahastuses,

kaeblen hinge kibeduses.

12 Kas ma olen meri või mereelukas,

et sead valve mu üle?

13 Kui ma mõtlen: „Mu säng lohutab mind,

mu voodi leevendab mu piina”,

14 siis kohutad sa mind unenägudega,

hirmutad nägemustega.

15 Ma parem lämbuksin,

pigem sureksin, kui elaksin edasi sellises kehas.

16 Ma põlgan oma elu, ma ei taha enam elada!

Jäta mind, sest mu päevad on vaid kui hingeõhk.

17 Mis on surelik inimene, et sa temast hoolid

ja pöörad talle tähelepanu?

18 Miks uurid teda igal hommikul,

paned proovile igal silmapilgul?

19 Miks ei pööra sa minult oma pilku

ega jäta mind rahule isegi neelatamise ajaks?

20 Kui olengi pattu teinud, siis kuidas saaksin sellega sinule kahju teha, sa inimkonna jälgija?

Miks oled valinud mu oma märklauaks?

Kas olen saanud sulle koormaks?

21 Miks ei andesta sa mu üleastumist

ega unusta mu eksimust?

Peagi ma langen ju põrmu,

sa otsid mind, kuid mind pole enam.”

Iiob  8 : 1 - 22

8 Siis ütles suhiit Bildad:

2 „Kui kaua sa veel nõndaviisi räägid?

Sõnad sinu suust on kõigest tuuleiil.

3 Kas Jumal väänab õigust

ja Kõikvõimas õiglust?

4 Kui su pojad patustasid tema vastu,

lasi ta neid karistada üleastumise eest.

5 Aga kui sa otsiksid Jumalat

ja anuksid Kõikvõimsalt soosingut,

6 kui sa oleksid tõesti puhas ja aus,

siis vaataks ta su poole,

taastaks su endise elu.

7 Kuigi su algus oleks väike,

ootaks sind suur tulevik.

8 Küsi ometi endiselt põlvelt,

pane tähele, mida esiisad on välja uurinud.

9 Me tulime ju alles eile ilmale ning me ei tea midagi,

sest meie päevad maa peal on pelk vari.

10 Eks nemad õpeta sind,

räägi sulle, mida nad teavad?

11 Kas papüürus kasvab kõrgeks soise pinnaseta?

Kas pilliroog sirgub suureks ilma veeta?

12 Kuigi veel pungas ja lõikamata,

kuivab see kiiremini kui ükski muu taim.

13 Nii sünnib kõigi nendega, kes unustavad Jumala,

sest jumalatu lootus hävib.

14 Tema lootus on rajatud tühisusele ega paku talle tuge,

see on habras kui ämblikuvõrk.

15 Ta toetub oma kojale, kuid see ei püsi,

ta haarab sellest kinni, aga see ei pea vastu.

16 Ta on hästikastetud taim päikese käes,

ta võsud levivad aias.

17 Ta juured põimuvad kivihunnikus,

ta otsib endale kivide keskelt kodu.

18 Aga kui ta oma asemelt välja juuritakse,

salgab see paikki ta ära, öeldes: „Ma pole sind eales näinud!”

19 Vaat nii ta kaob

ja mullast võrsuvad teised.

20 Kuid Jumal ei hülga laitmatuid

ega toeta õelaid.

21 Veel täidab ta sinu suu naeruga,

su huuled rõõmuhõisetega.

22 Kes sind vihkavad, riietatakse häbisse,

ja jumalatute telk kaob.”

Iiob  9 : 1 - 35

9 Iiob vastas:

2 „Ma tean küll, et see on nii.

Kuidas aga saab surelikul inimesel Jumalaga kohut käies õigus olla?

3 Kui keegi sooviks Jumalaga väidelda*,

ei suudaks ta temale vastata ühelgi korral tuhandest.

4 Jumal on südamelt tark ja jõult vägev.

Kes võiks talle vastu seista ja terve nahaga pääseda?

5 Ta liigutab paigast mägesid, ilma et keegi teaks,

oma vihas ta paiskab need ümber.

6 Ta raputab maa oma asemelt,

nii et selle sambad vabisevad.

7 Ta keelab päikesel särada,

paneb tähed pitseriga kinni,

8 ta laotab taeva laiali,

kõnnib kõrgetel merelainetel.

9 Ta on teinud Aši, Kesili ja Kima tähtkuju*

ning lõunataeva tähtkujud.

10 Ta teeb suuri ja tabamatuid asju,

arvutult imepäraseid tegusid.

11 Ta möödub minust ja ma ei näe teda,

ta läheb minust mööda ja ma ei märkagi.

12 Kui tema midagi võtab, kes võib teda takistada?

Kes võib talle öelda: „Mida sa teed?”?

13 Jumal ei hoia tagasi oma viha,

isegi raahabi* abilised kummardavad ta ees.

14 Kuivõrd enam tuleb siis minul talle vastates

oma sõnu hoolikalt valida!

15 Isegi kui mul oleks õigus, ei vastaks ma talle.

Ma anuksin oma kohtumõistjalt* üksnes halastust.

16 Kui ma hüüaksin, kas ta vastaks mulle?

Ma ei usu, et ta võtaks kuulda mu häält.

17 Ta räsib mind tormis,

lisab põhjuseta mulle haavu.

18 Ta ei lase mul hingegi tõmmata,

ta aina täidab mind kibedusega.

19 Kui küsimus on jõus, siis tema on tugevam.

Kui asi on õiguses, siis küsib ta: „Kes võib minult aru nõuda?”

20 Kui mul olekski õigus, mõistaks mu oma suu mind hukka,

kui oleksingi laitmatu*, leiaks tema minus süüd.

21 Kui oleksingi laitmatu, poleks ma endas kindel,

ma põlgaksin oma elu.

22 Pole mingit vahet. Seepärast ma ütlen:

„Ta teeb lõpu nii laitmatule kui ka jumalatule.”

23 Kui uputus tooks äkilise surma,

pilkaks ta süütute meeleheidet.

24 Maa on antud jumalatute kätte.

Ta pigistab kinni kohtumõistjate silmad.

Kui seda ei tee tema, kes siis veel?

25 Mu päevad on jooksjast kärmemad,

need põgenevad, nägemata head.

26 Need libisevad mööda nagu pilliroost paadid,

nagu kotkad, kes sööstavad saagi kallale.

27 Kui ma mõtlen: „Ma unustan oma mure,

ma muudan oma ilmet ja olen rõõmus”,

28 siis tunnen ma ikka hirmu kõigi oma kannatuste pärast,

ma tean, et sa ei pea mind süütuks.

29 Nagunii leitakse mind olevat süüdi.

Miks peaksin end siis asjatult vaevama?

30 Kui ma peseksin end lumeveega,

puhastaksin käsi leelisega,

31 pistaksid sina mind poriauku

ja mu riidedki jälestaksid mind.

32 Ta pole ju inimene nagu mina, et saaksin talle vastata,

et saaksime teineteisega kohut käia.

33 Pole kedagi, kes meie vahel kohut mõistaks,

kes oleks meile kohtunikuks.

34 Kui ta vaid lõpetaks mu peksmise

ja ta hirmutused ei kohutaks mind,

35 siis räägiksin ma temaga julgelt,

sest tegelikult ma ju ei karda temaga kõnelda.

^ Iiob 9:3 Võib tõlkida ka „kohut käia”.

^ Iiob 9:9 Arvatavasti vastavad nendele Suur Vanker, Orioni tähtkuju ja Sõnni tähtkujus asuv Plejaadide täheparv.

^ Iiob 9:13 Ilmselt mingi suur mereelukas.

^ Iiob 9:15 Teine võimalik tähendus: „süüdistajalt”.

^ Iiob 9:20 Võib tõlkida ka „süüta”.

Iiob  10 : 1 - 22

10 Ma jälestan oma elu!

Ma annan voli kaebustele,

räägin oma hingekibeduses!

2 Ma ütlen Jumalale: „Ära mõista mind süüdi!

Anna mulle teada, miks sa sõdid minuga!

3 Mis kasu sa sellest saad,

et rõhud ja põlgad oma kätetööd,

võtad kuulda jumalatute nõu?

4 Kas sul on lihalikud silmad,

kas näed sa, nagu surelik inimene näeb?

5 Kas su päevad on nagu surelike päevad,

aastad nagu mehe aastad,

6 et püüad leida mu süüd

ja otsid aina mu pattu?

7 Sa tead, et ma pole süüdi,

kuid keegi ei suuda mind sinu käest päästa.

8 Su enda käed vormisid ja valmistasid mind,

aga nüüd tahad sa mulle lõppu teha.

9 Pea ometi meeles, et sa tegid mind savist.

Aga nüüd ajad sa mind tagasi põrmu.

10 Eks valanud sa mind kui piima,

kalgendanud nagu juustu?

11 Sa riietasid mind naha ja lihaga,

liitsid üheks luude ja kõõlustega.

12 Sa andsid mulle elu ja truu armastuse,

mu vaim* oli kaitstud su hoole all.

13 Kuid vaat mis sa salamisi võtsid nõuks teha!

Ma tean, et see kõik tuleb sinu käest.

14 Sa jälgisid mind, kui ma pattu tegin,

ja sa ei andesta mu süüd.

15 Kui ma olen süüdi, siis häda mulle!

Ja isegi kui olen süüta, ei tõsta ma pead,

sest ma olen täis häbi ja piina.

16 Kui ma aga tõstan pea, jahid sa mind kui lõvi,

näitad mu peal taas oma väge.

17 Sa tood mu vastu uusi tunnistajaid,

su viha minu vastu kasvab,

mind tabab õnnetus õnnetuse otsa.

18 Miks tõid sa mu emaüsast välja?

Oleks ma ometi surnud, enne kui ükski silm mind nägi!

19 Siis poleks mind nagu olnudki.

Mind oleks emaihust otse hauda viidud.”

20 Eks ole mu päevi pisut? Jätku ta mind rahule,

pööraku mult oma pilk, et saaksin veidigi leevendust,*

21 enne kui ma lahkun — ega tulegi tagasi —

pilkase pimeduse maale,

22 ääretu sünguse maale,

sügavate varjude ja kaose maale,

kus valguski on nagu pimedus!”

^ Iiob 10:12 Võib tõlkida ka „elu”.

^ Iiob 10:20 Võib tõlkida ka „et võiksin olla pisutki rõõmsam”.

Iiob  11 : 1 - 20

11 Naamalane Soofar ütles:

2 „Kas kõik need sõnad jäävad vastuseta,

kas suure jutuga saab keegi õigeks*?

3 Kas su tühi vada paneb mehed vaikima?

Kas keegi ei hurjuta sind su pilkesõnade pärast?

4 Sa ütled: „Minu õpetus on puhas,

ma olen su silmis rikkumata.”

5 Kui ometi Jumal ise räägiks sinuga,

avaks oma huuled!

6 Ta paljastaks sulle tarkuse saladusi,

sest praktilisel tarkusel on palju tahke.

Siis sa mõistaksid, et Jumal unustab nii mõnedki su eksimused.

7 Kas suudad sa jõuda Jumala sügavusteni

või avastada Kõikvõimsa piire*?

8 Tarkus on taevast kõrgem. Mida suudad sina korda saata?

See on surmavallast sügavam. Mida sina üldse tead?

9 See on suurem kui maa,

avaram kui meri.

10 Kui ta mööduks ja kellegi kinni peaks ning kutsuks kokku kohtu,

siis kes suudaks talle vastu seista?

11 Tema tunneb ära valelikud mehed.

Kui ta näeb kurja, kas ei tee ta seda märkama?

12 Kui metseeslist sünniks inimene,

leiaks kõlupeagi arusaamise.

13 Kui sa vaid seaksid oma südame korda,

sirutaksid käed tema poole!

14 Kui su käed teevad kurja, siis saada see kaugele,

ära lase ülekohtul jääda oma telkidesse!

15 Sest siis tõstad sa oma silmad häbita,

seisad kindlalt ega karda.

16 Siis unustad sa kogu oma vaeva,

mõtled sellele kui äravoolanud veele.

17 Su elu muutub eredamaks kui keskpäev,

selle pimedusest saab justkui hommik.

18 Sa pole ebakindel, sest sul on lootus,

sa vaatad ringi ja heidad rahus magama.

19 Sa heidad pikali ja keegi ei kohuta sind.

Paljud püüavad sulle meele järele olla.

20 Aga jumalatute silmad tuhmuvad,

neil pole kuhugi peitu pugeda,

nende ainsaks lootuseks on surm.”

^ Iiob 11:2 Võib tõlkida ka „kas hooplejal on õigus”.

^ Iiob 11:7 Võib tõlkida ka „Kõikvõimsast kõike”.

Iiob  12 : 1 - 25

12 Siis Iiob vastas:

2 „Tõesti, teie olete ju need arukad,

ühes teiega sureb ka tarkus!

3 Aga minulgi on taipu,

ma pole teist kehvem.

Kes ei teaks niisuguseid asju?

4 Ma olen saanud oma kaaslaste naerualuseks,

sest hüüan Jumalat, et ta vastaks mulle.

Õige ja laitmatu on saanud naerualuseks.

5 Muretu paneb hävingut naeruks,

arvab, et see tabab vaid neid, kelle jalg libastub.

6 Röövlite telkides on rahu,

muretult elavad need, kes Jumalat vihastavad,

kes oma jumalat käes hoiavad.

7 Aga küsi ometi loomadelt, need õpetavad sind,

ja taeva lindudelt, need räägivad sulle.

8 Vaatle* maad, see juhatab sind,

ja mere kalu, need jutustavad sulle.

9 Kes neist ei teaks,

et Jehoova käsi on nad loonud?

10 Tema käes on kõigi elavate hing*

ja iga inimese vaim*.

11 Eks kõrv proovi läbi sõnad,

nagu keel maitseb toitu?

12 Eks ole elatanuil tarkus,

pikaealistel mõistmine?

13 Temaga on tarkus ja vägevus,

temal on nõu ja mõistmine.

14 Mille tema maha kisub, seda ei saa üles ehitada.

Mille tema sulgeb, seda ei saa inimene avada.

15 Kui ta hoiab vett tagasi, kuivab kõik ära,

kui ta päästab veed valla, ujutavad need üle kogu maa.

16 Temaga on jõud ja praktiline tarkus,

tema päralt on eksija ja eksitaja.

17 Tema paneb nõuandjad paljajalu käima*

ja teeb kohtumõistjad narriks.

18 Tema päästab valla kuningate pandud ahelad

ja seob vöö nende puusa ümber.

19 Tema paneb preestrid paljajalu käima

ja kukutab need, kelle võim on kindel.

20 Tema tagandab usaldusväärsed nõuandjad,

võtab eakatelt arukuse.

21 Tema kallab põlgust ülikute peale,

teeb vägevad nõrgaks.

22 Tema paljastab pimeduse sügavused,

toob pilkase pimeduse valguse kätte.

23 Tema teeb rahvad vägevaks, et need hävitada,

teeb rahvad suureks, et need pagendada.

24 Tema võtab rahva juhtidelt arukuse,

paneb nad ekslema radadeta tühermaadel.

25 Nad kobavad pimeduses, kus pole valgust,

ta paneb nad ekslema nagu joobnud.

^ Iiob 12:8 Teine võimalik tähendus: „kõneta”.

^ Iiob 12:10 Võib tõlkida ka „elu”.

^ Iiob 12:10 Võib tõlkida ka „eluvaim”.

^ Iiob 12:17 Võib tõlkida ka „tema riisub nõuandjad paljaks”.

Iiob  13 : 1 - 28

13 Tõesti, seda kõike on mu silm näinud,

mu kõrv kuulnud ja mõistnud.

2 Mida teate teie, seda tean ka mina,

ma pole teist kehvem.

3 Ent mina räägiksin pigem Kõikvõimsaga,

kaitseksin end oma kohtuasjas Jumala ees.

4 Teie aga võõpate mind valega,

te kõik olete viletsad ravitsejad.

5 Kui te ometi vaikiksite,

näitaks see teie tarkust.

6 Pange palun tähele mu põhjendusi,

kuulake mu huulte kaitsekõnet!

7 Kas räägite valet Jumala kaitseks,

lausute petusõnu tema pärast?

8 Kas asute tema poolele,

püüate kaitsta Jumalat tema kohtuasjas?

9 Kas see lõppeks teile hästi, kui ta teid läbi uuriks?

Kas petaksite teda nagu surelikku inimest?

10 Küll ta noomib teid,

kui olete salaja erapoolikud.

11 Kas tema väärikus ei kohuta teid,

kas ei valda teid tema ees hirm?

12 Teie tarkuseterad on tuhast õpetussõnad,

teie kaitsekõned on haprad kui savikindlused.

13 Vaikige mu ees, et võiksin kõnelda!

Siis tulgu mu peale mis tuleb!

14 Miks sean ma end ohtu,

riskin oma eluga?

15 Kuigi ta võib mind tappa, ootaksin ma ikka,

ma kaitseksin end tema ees oma kohtuasjas.

16 Tema oleks siis mu pääste,

sest ükski jumalatu ei või minna tema ette.

17 Kuulake hoolega mu sõnu,

pange tähele mu mõtteid.

18 Ma olen end kohtuks valmis seadnud,

ma tean, et mul on õigus.

19 Kes hakkaks minuga väitlema?

Ma sureksin, kui peaksin vaikima!*

20 Vaid kahte asja ma palun sinult, oo, Jumal,

siis ei varja ma end sinu eest:

21 võta mu pealt oma raske käsi

ja hirm sinu ees ärgu kohutagu mind!

22 Kutsu mind ja ma vastan sulle

või lase mul rääkida ja vasta sina mulle.

23 Milles olen eksinud ja pattu teinud?

Anna mulle teada mu üleastumine ja patt.

24 Miks peidad oma palge,

pead mind vaenlaseks?

25 Kas püüad hirmutada lendlevat lehte,

ajada taga kuivanud kõrt?

26 Sa ju kirjutad mu vastu kibedaid süüdistusi,

nõuad mult aru mu nooreea pattude kohta.

27 Sa oled pannud mu jalad pakku,

jälgid pingsalt kõiki mu teid,

otsid üles iga mu jalajälje.

28 Nii laguneb see mees* kui kõdu,

nagu koi järatud riie.

^ Iiob 13:19 Teine võimalik tähendus: „kui leiduks keegi, siis vaikiksin ja sureksin”.

^ Iiob 13:28 Sõna-sõnalt „ta”, ilmselt Iiob.

Iiob  14 : 1 - 22

14 Inimesel, naisest sündinul,

on üürike elu täis vaeva.

2 Ta puhkeb kui lilleõis ja siis närbub*,

ta kaob nagu vari ja teda pole enam.

3 Kuid just temale oled sa oma pilgu kinnitanud,

sa viid ta* endaga kohtusse.

4 Kes võiks teha ebapuhtast puhta?

Mitte keegi!

5 Tema elupäevad on ära otsustatud,

tema kuude arv on sinu käes.

Sa oled seadnud talle piiri, mida ei saa ületada.

6 Pööra temalt oma pilk, et ta võiks puhata,

lõpetada oma päeva kui palgaline.

7 Sest puulgi on lootus.

Kui see raiutakse maha, võrsub see taas

ja kasvatab võsusid.

8 Isegi kui selle juur saab maa sees vanaks

ja känd mullas sureb,

9 paneb juba pisut vett selle võrsuma

ja see kasvatab oksi nagu noor taim.

10 Aga mees sureb ja lamab rammetult.

Kui inimene elust lahkub, kus ta siis on?

11 Veed kaovad merest,

jõgi tühjeneb ja kuivab.

12 Nii ka inimene heidab puhkama ega tõuse enam.

Kuni taevas pole kadunud, ei tõuse nad,

neid ei äratata unest.

13 Oh et sa varjaksid mind surmavallas*,

peidaksid mind, kuni su viha möödub,

seaksid mulle aja ja peaksid mind meeles!

14 Kui inimene sureb, kas saab ta jälle elavaks?

Ma ootaksin kogu oma sundaja,

kuni mu vabastus tuleb.

15 Siis sa hüüad ja ma vastan sulle.

Sa igatsed oma kätetööd.

16 Praegu aga pead sa silmas igat mu sammu,

sa näed vaid mu pattu.

17 Mu üleastumine on pitseriga suletud kukrus,

mu eksimuse oled sa kinni liiminud.

18 Nagu mägi kukub kokku ja variseb koost,

nagu kaljut nihutatakse oma paigast,

19 nagu vesi uuristab kive

ja selle vood uhuvad ära maamulla,

nii oled ka sina hävitanud sureliku inimese lootuse.

20 Sa alistad ta ja ta hukkub,

sa muudad ta palge ja saadad ta ära.

21 Tema poegi austatakse, aga ta ei tea seda,

neid alandatakse, aga tal pole sest aimugi.

22 Ta tunneb valu vaid siis, kui ta on oma ihus,

ta leinab vaid siis, kui ta on veel elus.”

^ Iiob 14:2 Teine võimalik tähendus: „lõigatakse ära”.

^ Iiob 14:3 Sõna-sõnalt „mu”.

^ Iiob 14:13 Sümboolne paik, kus inimesed magavad surmaund. (Vt „Sõnaseletusi”.)

Iiob  15 : 1 - 35

15 Siis kostis teemanlane Eliifas:

2 „Kas vastab tark tühjade väidetega

või täidab oma kõhtu idatuulega*?

3 Ainult sõnadega noomimisest pole kasu,

pelgalt jutul pole mõtet.

4 Sa ju õõnestad jumalakartust,

kahandad Jumala üle mõtisklemise väärtust.

5 Su süütegu juhib sinu suud,

sa valid riukaliku kõne.

6 Sind ei mõista hukka mitte mina, vaid su oma suu,

sinu vastu tunnistavad su enda huuled.

7 Kas oled sa esimene kõigi sündinute seas,

kas toodi sind ilmale enne künkaid?

8 Kas tõesti sa kuuled, kui Jumal räägib saladusi?

Kas arvad, et vaid sina oled tark?

9 Kas sa tead midagi, mida meie ei tea?

Kas mõistad midagi, mida meie ei mõista?

10 Meie seas on hallpead ja eakad,

mehed, kes on palju vanemad kui su isa.

11 Kas sulle ei piisa Jumala troostist,

sulle lausutud lahkest sõnast?

12 Miks veab su süda sind kaasa,

miks välguvad su silmad vihast?

13 Sa pöörad ju oma vaimu Jumala enda vastu,

kui paiskad selliseid sõnu oma suust.

14 Kes on surelik inimene, et ta võiks olla puhas,

kas naisest sündinu saab olla õige?

15 Ta ei usu isegi oma ingleid*,

tema silmis pole taevaski puhas,

16 veel vähem siis jäle ja rikutud inimene,

kes joob ülekohut nagu vett.

17 Ma räägin sulle, kuula mind.

Ma jutustan, mida olen näinud,

18 mida targad mehed on kuulnud oma isadelt,

asjadest, mida nad pole varjanud.

19 Vaid neile anti maa,

ükski võõras ei käinud nende keskelt läbi.

20 Jumalatu vaevleb piinades kõik oma elupäevad,

kõik aastad, mis rõhujale on antud.

21 Õudsed hääled on tal kõrvus,

rahuajal tulevad rüüstajad ta kallale.

22 Ta ei usu, et pääseb pimedusest,

ta on määratud mõõgale.

23 Ta eksleb leiba otsides — kust seda leida?

Ta teab, et pimedusepäev on lähedal.

24 Ahastus ja äng kohutavad teda,

need vallutavad ta nagu rünnakuvalmis kuningas.

25 Kuna ta tõstab käe Jumala enda vastu

ja trotsib Kõikvõimsat*,

26 kuna ta tormab kangekaelselt tema vastu

oma paksu ja tugeva kilbiga,

27 kuna ta nägu on kaetud rasvaga*

ja ta puusad punduvad rasvast,

28 siis elab ta linnades, mis tehakse varemeiks,

majades, kuhu keegi ei jää elama,

millest saavad kivihunnikud.

29 Ta ei saa rikkaks, tema jõukus ei kuhju,

tema omand ei laiene maal.

30 Ta ei pääse pimedusest,

leek kuivatab tema võsu,*

ta kaob Jumala suu hingusest.

31 Ärgu ta mingu eksiteele ega pangu lootust tühjale,

sest tasuks saab ta vaid tühisuse —

32 see juhtub enne, kui tema päev jõuab alata.

Tema oksad ei hakkagi haljendama.

33 Ta on nagu viinapuu, mis viskab maha oma toored marjad,

nagu õlipuu, mis langetab oma õied.

34 Sest jumalatute jõuk on viljatu

ja tuli neelab altkäemaksu telgid.

35 Nad sigitavad vaeva ja sünnitavad kurjust,

nende üsast sünnib pettus.”

^ Iiob 15:2 Idatuul oli kuum ja kõrvetav tuul, mis puhus kõrbemaade poolt. Selle väljendiga võidakse mõelda enda täitmist valede soovidega.

^ Iiob 15:15 Sõna-sõnalt „oma pühasid”.

^ Iiob 15:25 Võib tõlkida ka „püüab Kõikvõimsast võitu saada”.

^ Iiob 15:27 Võib tõlkida ka „ta on muutunud ülbeks”.

^ Iiob 15:30 St pole enam mingit lootust paraneda.

Iiob  16 : 1 - 22

16 Siis Iiob kostis:

2 „Selliseid mõtteid olen ma juba palju kuulnud.

Te kõik olete koormavad lohutajad.

3 Kas tühjadele sõnadele tuleb kord lõpp?

Mis ajab sind niimoodi rääkima?

4 Minagi võin kõnelda nagu teie.

Kui oleksite minu asemel,

võiksin minagi teile veenvaid kõnesid pidada

ja teie pärast pead vangutada.

5 Kuid mina pigem julgustaksin teid oma suu sõnadega,

mu huulte troost tooks teile kergendust.

6 Kui ma kõnelen, ei vähene mu valu.

Kui lakkan rääkimast, kas kahaneb mu piin?

7 Aga nüüd on Jumal mind väsitanud,

ta on laastanud kogu mu pere.

8 Sa haarad ka minust kinni ja see on tunnistuseks,

mu oma kõhnus tõuseb mu vastu ja tunnistab mulle näkku.

9 Tema viha on rebinud mind tükkideks, ta haub mu vastu vaenu.

Ta kiristab mu pärast hambaid.

Mu vastane puurib mind oma pilguga.

10 Nad ajavad suu ammuli, et mind neelata,

löövad mind põlastavalt põsele,

kogunevad hulgakesi mu vastu.

11 Jumal annab mind poisikeste kätte,

heidab mind jumalatute haardesse.

12 Ma elasin rahus, aga ta purustas mu,

kahmas kinni mu kuklast ja lömastas mu,

pani mind endale märklauaks.

13 Tema vibukütid piiravad mind.

Ta läbistab armutult mu neerud,

valab mu sapi maa peale.

14 Ta murrab minust läbi, murd murru järel,

tormab mu vastu nagu sõdalane.

15 Ma õmblesin endale ihu katteks kotiriide,

ma olen matnud oma väärikuse* põrmu.

16 Mu nägu on nutust punane,

mu laugudel on sügav vari,

17 kuigi mu käed pole teinud kurja

ja mu palve on siiras.

18 Oh, maa, ära kata mu verd!

Ärgu leidku mu hädakisa puhkepaika!

19 Isegi nüüd on mul tunnistaja taevas,

minu heaks on tunnistaja kõrgustes.

20 Mu kaaslased pilkavad mind,

ma valan pisaraid* Jumala poole.

21 Mõistetagu kohut inimese ja Jumala vahel

nii nagu inimese ja ta ligimese vahel.

22 Sest veel pisut aastaid on jäänud

ja ma lähen teele, kust tagasi ei tulda.

^ Iiob 16:15 Võib tõlkida ka „jõu”, sõna-sõnalt „sarve”.

^ Iiob 16:20 Teine võimalik tähendus: „mu silmad vaatavad unetult”.

Iiob  17 : 1 - 16

17 Mu vaim on murtud, mu päevad kustunud,

mind ootab kalmistu.

2 Pilkajad piiravad mind,

mu silmad peavad nägema nende mässu.

3 Võta palun mu pant enda juurde hoiule.

Kes muu lööks minuga kätt ja võtaks mult tagatise?

4 Sa oled peitnud arukuse nende südame eest,

seepärast ei ülenda sa neid.

5 Selline jagab oma sõpradele,

kuigi ta laste silmad tuhmuvad.

6 Jumal on teinud mind rahvaste pilkealuseks,

mulle sülitatakse näkku.

7 Mu silmad ähmuvad ahastusest,

kõik mu ihuliikmed on kui varjud.

8 Ausameelsed vaatavad seda hämmastunult,

süütugi on häiritud jumalatu pärast.

9 Õige hoiab kõvasti kinni oma teest,

kätelt puhas saab tugevamaks.

10 Teie aga laske käia, targutage edasi!

Ma pole leidnud teie hulgast ühtegi tarka.

11 Mu päevad on lõppenud,

mu plaanid ja südamesoovid puruks löödud.

12 Nad muudavad päeva ööks

ja ütlevad: „Kuna on pime, on valgus lähedal.”

13 Kui ma ootan, saab surmavallast mu kodu,

pimedusse laotan ma omale aseme.

14 Hauasügavusele ma hüüan: „Sina oled mu isa!”

ja vakladele: „Mu ema, mu õde!”

15 Kus on siis mu lootus?

Kes näeb, kas mul on lootust?

16 See kaob riivis surmavallaväravate taha,

kui me kõik üheskoos põrmu langeme.”

Iiob  18 : 1 - 21

18 Suhiit Bildad kostis:

2 „Millal ometi vaikib teie* vada?

Võtke aru pähe ja siis räägime edasi.

3 Miks peetakse meid loomadeks,

miks oleme teie silmis rumalad*?

4 Isegi kui sa end vihas tükkideks kisud,

siis kas hüljataks sinu pärast maa

või liiguks kalju oma paigast?

5 Tõesti, jumalatu valgus kaob,

tema tuleleek ei sära.

6 Valgus ta telgis pimeneb,

lamp tema kohal kustub.

7 Tema hoogsad sammud lühenevad.

Ta oma nõu tõttu ta langeb.

8 Tema jalad viivad ta võrku,

ta eksib selle nööridesse.

9 Püünis haarab tal kannast,

lõks püüab ta kinni.

10 Talle on peidetud maa peale nöör,

tema teerajale püüdepael.

11 Õudused kohutavad teda igast küljest,

need kihutavad ta kannul.

12 Ta jõud raugeb,

õnnetus paneb ta vaaruma.

13 Haigus sööb tema naha,

hirmus surmatõbi* järab ta jäsemeid.

14 Ta kistakse välja oma turvalisest telgist,

saadetakse õuduste kuninga juurde*.

15 Tema telki asuvad elama võõrad,

tema kodu peale puistatakse väävlit.

16 Tal kuivavad juured alt

ja närbuvad oksad pealt.

17 Mälestus temast kaob maa pealt,

tema nime ei teata tänaval.

18 Ta aetakse valgusest pimedusse,

kihutatakse minema viljakalt maalt.

19 Oma rahva seas pole tal ei lapsi ega järelpõlve,

tema elupaigas ei jää temast ühtegi ellujäänut.

20 Kui ta päev saabub, kohkuvad läänepoolsed rahvad,

õud haarab idapoolseid rahvaid.

21 Nii juhtub ülekohtutegija telkidega,

nende paigaga, kes ei tunne Jumalat.”

^ Iiob 18:2 Viitab ilmselt Iiobile ja teistele temasugustele või neile, kes talle kaasa tundsid.

^ Iiob 18:3 Teine võimalik tähendus: „ebapuhtad”.

^ Iiob 18:13 Sõna-sõnalt „surma esmasündinu”.

^ Iiob 18:14 Võib tõlkida ka „kohutavasse surma”.

Iiob  19 : 1 - 29

19 Siis Iiob vastas:

2 „Kui kaua te ärritate mu hinge,

purustate mind sõnadega?

3 Juba kümme korda olete mind noominud*,

teil pole häbi mind karmilt kohelda.

4 Kui olengi vääratanud,

jääb mu eksimus mu enda kanda.

5 Te tõstate end minust kõrgemale,

peate minu häbistamist õigeks,

6 kuid teadke, et see oli Jumal, kes mind eksitas,

tema püüdis mind oma püünisvõrku.

7 Ma kisendan: „Vägivald!”, aga ei saa vastust,

hüüan appi, aga õiglust ei ole.

8 Ta on tõkestanud mu tee kivimüüriga, ma ei pääse läbi,

ta on katnud mu rajad pimedusega.

9 Ta on riisunud minult au,

võtnud mu peast krooni.

10 Ta lammutab mind igast küljest, kuni ma hävin,

ta juurib välja mu lootuse kui puu.

11 Tema tuline viha leegitseb mu vastu,

ta peab mind oma vaenlaseks.

12 Ta väehulgad kogunevad ja piiravad mind,

nad löövad laagri üles mu telgi ümber.

13 Mu vennad on ta minust kaugele ajanud,

kes mind tunnevad, on minust ära pöördunud.

14 Mu lähimad kaaslased* on läinud,

mu head tuttavad on mu unustanud.

15 Külalised mu majas ja mu orjatarid peavad mind võõraks,

ma olen nende silmis muulane.

16 Ma hüüan oma sulast, aga ta ei vasta,

oma suuga ma anun temalt kaastunnet.

17 Mu naine jälestab mu hingeõhku,

mu vendadele on vastik mu lehk.

18 Isegi lapsed põlgavad mind,

kui ma tõusen, nad pilkavad mind.

19 Ükski mu lähedane sõber ei salli mind,

keda ma armastasin, on pöördunud mu vastu.

20 Minust on järel üksnes luu ja nahk,

ma pääsen hädavaevu surmast*.

21 Halastage, halastage mu peale, mu kaaslased,

sest mind on tabanud Jumala käsi!

22 Miks vaenate mind nii nagu Jumal,

ründate mind järelejätmatult*?

23 Kui ometi mu sõnad üles tähendataks,

kui need ometi raamatusse pandaks!

24 Oh et need raudkrihvli ja pliiga

igaveseks kivisse kirjutataks!

25 Ma tean, et mu lunastaja elab,

hiljem ta tuleb, tõuseb ja seisab maa peal.

26 Kuigi mu nahk on siis hävinud,

näen ma veel ihus olles ikkagi Jumalat,

27 keda ma ise saan näha,

keda näevad mu enda silmad, mitte võõra omad.

Kuid sügaval sisimas olen ma rusutud*.

28 Te ütlete: „Kuidas me teda vaename?”,

nagu oleksin mina kõiges süüdi.

29 Kartke ise mõõka,

sest mõõk karistab süüdlasi.

Teadke, et on olemas kohtumõistja.”

^ Iiob 19:3 Võib tõlkida ka „solvanud”.

^ Iiob 19:14 Võib tõlkida ka „mu sugulased”.

^ Iiob 19:20 Sõna-sõnalt „ma pääsen oma hammaste nahaga”.

^ Iiob 19:22 Sõna-sõnalt „ega küllastu mu lihast”.

^ Iiob 19:27 Võib tõlkida ka „mu neerud ütlevad üles”.

Iiob  20 : 1 - 29

20 Naamalane Soofar vastas:

2 „Mu ärevad mõtted tõukavad mind vastama,

ma olen häiritud.

3 Ma olen kuulnud solvavat noomimist,

mu arukus sunnib mind vastama.

4 Sa oleksid pidanud juba ammu teadma —

sest nii on olnud alates ajast, kui inimene maa peale pandi —,

5 et kurjade hõisked on üürikesed,

jumalatu rõõm hetkeline.

6 Kuigi ta suurus ulatub taevani,

ta pea pilvedeni,

7 kaob ta igaveseks nagu tema roe.

Kes teda on näinud, küsivad: „Kus ta on?”

8 Ta lendab ära otsekui unenägu ja teda ei leita,

ta aetakse ära nagu öine nägemus.

9 Silm, mis teda kord nägi, ei näe teda enam,

paik, kus ta asus, ei seleta teda enam.

10 Ta lapsed otsivad vaeste poolehoidu,

oma kätega tagastab ta teiste varanduse.

11 Ta luud olid täis noorusjõudu,

kuid ühes temaga langeb see põrmu.

12 Kui halb maitseb ta suus nagu magus,

kui ta peidab seda oma keele all,

13 kui ta maitseb seda ega loobu sellest,

vaid hoiab seda suus,

14 siis muutub toit ta sisikonnas hapuks,

see saab ta sees otsekui kobra mürgiks.

15 Ta on neelanud varanduse, kuid oksendab selle välja,

Jumal ajab selle välja ta kõhust.

16 Ta imeb kobrade mürki,

rästiku mürgihambad tapavad ta.

17 Ei näe ta eales veevoogusid,

mee- ega võijõgesid.

18 Ta peab tagastama vara seda kasutamata,

ei saa ta nautida kaubeldes saadud rikkusi.

19 Sest ta on hävitanud ja hüljanud vaese,

võtnud endale maja, mida ta pole ehitanud.

20 Ta ei tunne meelerahu,

rikkus ei päästa teda.

21 Tal pole enam midagi neelata,

ta heaolu ei kesta.

22 Ülikülluses haarab teda äng,

õnnetus tabab teda kogu oma jõus.

23 Kui ta täidab kõhtu,

saadab Jumal tema peale oma tulise viha,

see sajab ta peale, tungib ta sisikonda.

24 Kui ta põgeneb raudrelva eest,

läbistavad teda vaskvibu nooled.

25 Ta tõmbab oma seljast välja noole,

oma sapist välkuva relva,

teda haarab õud.

26 Tema aardeid ootab pilkane pimedus,

tuli neelab õhutamatagi ta ära,

õnnetus ootab igat ellujäänut ta telgis.

27 Taevas paljastab tema patu,

maa tõuseb tema vastu.

28 Tema maja pühib minema tulvavesi,

Jumala vihapäeva ränk vetevoog.

29 Selline on jumalatu inimese osa Jumalalt,

pärand, mille Jumal on talle määranud.”

Iiob  21 : 1 - 34

21 Siis Iiob lausus:

2 „Kuulake hoolega, mis mul on öelda,

olgu see teie pakutavaks lohutuseks.

3 Olge minuga kannatlikud, kuni ma räägin.

Kui olen kõnelnud, siis võite mõnitada.

4 Kas kaeban ma inimesele?

Kui ma seda teeksin, siis kaotaksin ju kannatuse.

5 Vaadake mind ja hämmastuge,

pange käsi suu peale!

6 Kui vajun mõtiskellu, muutun rahutuks,

kogu mu ihu väriseb.

7 Miks elavad jumalatud edasi,

jäävad vanaks ja saavad jõukaks?

8 Nende lapsed on alati nende juures,

nad näevad oma järeltulijaid.

9 Nende kodades on rahu, neis ei tunta hirmu,

Jumal ei karista neid oma kepiga.

10 Nende pullid sugutavad ja see ei luhtu,

nende lehmad poegivad ja ei ole nurisünnitisi.

11 Nende poisid jooksevad karjana ringi,

nende lapsed hüppavad ja kargavad.

12 Nad laulavad tamburiini ja lüüra saatel,

tunnevad rõõmu flöödihelidest.

13 Nende päevad mööduvad õnnes,

nad lähevad rahus* alla surmavalda.

14 Aga Jumalale nad ütlevad: „Jäta meid rahule!

Me ei soovi tunda su teid.

15 Kes on see Kõikvõimas, et peaksime teda teenima?

Mida annavad meile suhted temaga?”

16 Kuid ma tean, et nende heakäekäik pole nende endi kätes.

Jumalatute mõtteviis* on minust kaugel.

17 Kui sageli kustub jumalatute lamp?

Kui sageli tabab neid õnnetus?

Kui sageli saadab Jumal oma vihas nende peale hävingu?

18 Kas nad on kunagi nagu õlekõrred tuule käes,

nagu aganad, mille tormituul kaasa viib?

19 Jumal talletab inimese karistuse tema poegadele.

Kuid Jumal tasugu talle, nõnda et ta tunneb.

20 Nähku ta silmad oma hävingut,

joogu ta Kõikvõimsa raevu.

21 Sest kas talle läheb korda, mis juhtub tema kojaga pärast teda,

kui tema kuude arv katkeb?

22 Kas keegi võib Jumalale tarkust õpetada,

mõistab ju tema kohut ka kõrgeimate üle?

23 Üks mees sureb täies elujõus,

kui tal pole mingit muret ega vaeva,

24 kui ta reied on rasvast lihavad

ja luud tugevad*.

25 Teine aga sureb äärmises viletsuses*,

ilma et oleks maitsnud midagi head.

26 Üheskoos lamavad nad põrmus,

vaglad katavad neid mõlemaid.

27 Ma tean hästi teie mõtteid,

teie sepitsusi, mida te mu vastu haute*.

28 Sest te küsite: „Kus on üliku maja,

kus on jumalatu inimese telk?”

29 Kas te pole küsitlenud rännumehi,

pole vaaginud nende tähelepanekuid,

30 et õelat säästetakse õnnetuspäeval,

ta päästetakse raevupäeval?

31 Kes ütleb talle näkku, milline on ta tee?

Kes tasub talle ta tegude eest?

32 Kui ta on kantud kalmistule,

siis valvatakse ta hauakoobast.

33 Oru mullakamakad on talle magusad.

Kogu inimkond järgneb talle,

nii nagu enne tedagi on läinud arvutu hulk.

34 Miks siis pakkuda mulle tühist troosti?

Teie jutt on läbini vale!”

^ Iiob 21:13 Võib tõlkida ka „hetkega”, st nende surm on kiire ja valutu.

^ Iiob 21:16 Võib tõlkida ka „nõu”, „sepitsused”.

^ Iiob 21:24 Võib tõlkida ka „luud täis üdi”.

^ Iiob 21:25 Võib tõlkida ka „kibestunud hingega”.

^ Iiob 21:27 Teine võimalik tähendus: „teie sepitsusi minu kallal vägivalda tarvitada”.

Iiob  22 : 1 - 30

22 Siis ütles teemanlane Eliifas:

2 „Kas Jumalal on inimesest mingit tulu?

Kas võiks taiplik tuua talle kasu?

3 Kas Kõikvõimas hoolib sellest, et sa oled õige,

kas ta saab sellest midagi, et käid laitmatuse teel?

4 Kas ta karistab sind

ja käib sinuga kohut su jumalakartuse pärast?

5 Kas mitte hoopis sellepärast, et su kurjus on nii suur

ja su süütegudel pole lõppu?

6 Sa ju võtad oma vendadelt pandi põhjuseta,

rebid inimestelt riided seljast, jätad nad alasti.

7 Sa ei ulata väsinule vett

ega anna näljasele leiba.

8 Sa olid vägev mees, maa kuulus sulle,

sa olid soositu,

9 aga lesknaised saatsid sa tühjade kätega minema

ja orbude* käsivarred sa murdsid.

10 Seepärast on su ümber nüüd püünised,

äkiline õud kohutab sind.

11 Seepärast on nii pime, et sa ei näe,

tulvavesi katab sind.

12 Eks ole Jumal ülal taevas?

Ja vaata, kui kõrgel on kõik tähed.

13 Aga sina ütled: „Mida Jumal ka teab?

Kas suudab ta kohut mõista läbi pilkase pimeduse?

14 Pilved on tal ees, ei ta näe,

kui ta jalutab taevavõlvil.”

15 Kas lähed ammust rada,

mida on tallanud õelad,

16 need, kes enne oma aega ära napsati,

kelle alusmüürid otsekui tulvaveega ära uhuti?

17 Nad ütlesid Jumalale: „Jäta meid rahule!

Mida võib Kõikvõimas meile teha?”

18 Siiski täitis tema nende kojad kõige heaga.

(Aga minust on sellised jumalakartmatud mõtted kaugel.)

19 Õiged näevad nende hävingut ja rõõmustavad,

süütu hakkab neid pilkama ja ütleb:

20 „Meie vastased on hävitatud,

tuli neelab selle, mis neist järele on jäänud.”

21 Õpi Jumalat tundma, siis on sul rahu

ja sind ootab palju head.

22 Võta vastu seadus, mis lähtub ta suust,

talleta tema sõnad oma südames!

23 Kui pöördud tagasi Kõikvõimsa juurde, ehitatakse sind uuesti üles.

Kui kõrvaldad ülekohtu oma telgist,

24 kui heidad kulla põrmu,

Oofiri kulla kivisesse kuristikku,

25 siis saab Kõikvõimas sinu kullaks

ja sinu parimaks hõbedaks.

26 Sest siis on sinu rõõmuks Kõikvõimas,

sa tõstad oma palge Jumala poole.

27 Sa palud teda ja ta kuulab sind,

sa täidad oma tõotused.

28 Kõik, mida sa otsustad teha, õnnestub,

sinu teele paistab valgus.

29 Sest kui räägid ülbelt, tabab sind alandus,

aga alandliku* ta päästab.

30 Ta vabastab süütud.

Kui su käed on puhtad, tuleb sulle kindlasti pääste.”

^ Iiob 22:9 Võib tõlkida ka „isata laste”.

^ Iiob 22:29 Võib tõlkida ka „selle, kes silmad maha lööb”.

Iiob  23 : 1 - 17

23 Siis Iiob ütles:

2 „Ka täna kaeblen ma trotslikult*.

Mu jõud on ohkamisest raugenud.

3 Kui ma vaid teaksin, kust Jumalat leida!

Küll ma siis läheksin tema elupaika.

4 Ma viiksin oma kaebuse tema ette,

täidaksin oma suu kaitsekõnega.

5 Ma saaksin teada, mida ta mulle vastab,

paneksin tähele, mida ta ütleb.

6 Kas ta hakkaks oma suure jõuga minuga heitlema?

Ei, ta kuulaks mind kindlasti ära.

7 Seal seaks ausameelne oma asjad temaga korda,

mu kohtumõistja mõistaks mind lõplikult õigeks.

8 Kui ma lähen itta, pole teda seal,

kui pöördun tagasi, ei leia ma teda.

9 Kui ta tegutseb vasakul, ei silma ma teda,

kui ta pöördub paremale, ei näe ma teda ikka.

10 Kuid tema teab, mis teed ma käin.

Kui ta on mind läbi proovinud, väljun ma nagu puhas kuld.

11 Mu jalad astuvad hoolsalt tema jälgedes,

ma olen käinud tema teel kõrvale kaldumata.

12 Tema huulte käskudest ma pole taganenud.

Tema ütlemisi olen ma talletanud enamgi, kui minult on oodatud.

13 Kui tema on otsustanud, kes suudaks talle vastu seista?

Mida ta soovib teha, seda ta ka teeb.

14 Ta viib täide kõik, mis ta minu kohta on otsustanud,

ja selliseid asju on tal varuks veel palju.

15 Seetõttu olen ma tema ees rahutu,

kui ma temale mõtlen, mu kartus kasvab.

16 Jumal on teinud mu südame araks,

Kõikvõimas on tekitanud minus hirmu.

17 Kuid isegi pimedus pole pannud mind vaikima

ega ka süngus, mis on katnud mu näo.

^ Iiob 23:2 Võib tõlkida ka „ma mässan”.

Iiob  24 : 1 - 25

24 Miks pole Kõikvõimas seadnud kohtumõistmisaega?

Miks need, kes teda tunnevad, ei näe tema karistuspäeva?

2 Nihutatakse piirimärke,

karjad röövitakse ja viiakse oma karjamaale.

3 Isata lapse eesel võetakse ära,

lesknaise pull läheb laenu tagatiseks.

4 Vaesed tõugatakse teelt,

maa abitud peavad end peitma.

5 Vaesed otsivad toitu nagu metseeslid kõnnumaal,

kõrbes püüavad nad leida süüa oma lastele.

6 Nad koguvad saaki teiste põllult*,

nopivad marju jumalatute viinamäelt.

7 Öö veedavad nad alasti, ilma riieteta,

nad on külma käes katteta.

8 Mägede vihmavaling leotab nad märjaks,

peavarju leidmata liibuvad nad vastu kaljut.

9 Isata laps kahmatakse emarinnalt,

vaese riided võetakse laenu tagatiseks.

10 Nad peavad käima alasti, ilma riieteta,

kandma näljastena viljavihke.

11 Päevakuumuses rügavad nad põlluterrassidel,*

nad sõtkuvad surutõrt, aga ise on janus.

12 Surijad ägavad linnas,

surmavalt haavatud hüüavad appi,

aga Jumala arvates on kõik korras*.

13 Kurjad mässavad valguse vastu,

nad ei taha tunda selle teid

ega käi selle radadel.

14 Mõrtsukas tõuseb koidikul,

tapab viletsa ja vaese,

aga öösiti ta varastab.

15 Abielurikkuja silm ootab õhtuhämarust,

mõeldes: „Keegi ei näe mind!”,

ja ta katab oma näo.

16 Pimeduses murrab varas majadesse,

päeval sulgub ta oma majja,

päevavalgus on talle võõras.

17 Hommik on õelaile nagu pilkane pimedus.

Pimeduse õudused on neile tuttavad.

18 Kuid veed viivad nad kiiresti minema.

Nende maatükk neetakse ära.

Nad ei naase oma viinamägedele.

19 Nagu põud ja kuumus võtavad sulalume,

nii võtab surmavald patustajad.

20 Nende emad unustavad nad ja nad on vakladele maiuspalaks.

Mälestus neist kaob.

Nii murtakse ülekohus nagu puu.

21 Nad jahivad viljatut naist,

kohtlevad julmalt lesknaist.

22 Jumal teeb oma rammuga vägevatele lõpu.

Isegi kui nad tõusevad, ei tea nad, kas jäävad ellu.

23 Jumal laseb neil tunda end kindlalt ja turvaliselt,

siiski näevad tema silmad kõiki nende tegusid.

24 Nad ülendatakse vaid üürikeseks ja siis neid pole enam,

nad alandatakse ja koristatakse ära nagu kõik teised,

nad lõigatakse maha nagu viljapead.

25 Kes tõestaks nüüd, et ma valetan,

või kummutaks mu sõnad?”

^ Iiob 24:6 Teine võimalik tähendus: „koguvad põllult sööta”.

^ Iiob 24:11 Teine võimalik tähendus: „põlluterrassidel pressivad nad õli”.

^ Iiob 24:12 Teine võimalik tähendus: „Jumal ei mõista kedagi süüdi”.

Iiob  25 : 1 - 6

25 Suhiit Bildad kostis:

2 „Temal on võim ja hirmuäratav vägi,

ta rajab taevas rahu.

3 Kas saab loendada tema vägesid?

Kelle üle ei tõuseks tema valgus?

4 Kuidas saab siis surelik inimene olla Jumala ees õige,

kuidas saab naisest sündinu olla süüta*?

5 Isegi kuul pole sära

ja tähed pole tema silmis puhtad,

6 ammugi siis surelik inimene, see vaglake,

inimesepoeg, see ussike!”

^ Iiob 25:4 Võib tõlkida ka „puhas”.

Iiob  26 : 1 - 14

26 Siis Iiob vastas:

2 „Sinust on küll palju abi jõuetule,

sa oled tõesti päästnud rammetu käsivarre!

3 Kui head nõu oled sa küll andnud rumalale,

kui heldelt oma tarkust jaganud!

4 Kellele sa neid sõnu ometi lausud?

Kes pani sind neid mõtteid rääkima?

5 Kes lamavad jõuetuna hauas, värisevad,

nad on allpool vett ja selle asukaid.

6 Surmavald on Jumala ees alasti,

hävingupaik lebab paljana.

7 Ta laotab põhjataeva tühjuse üle,

riputab maa eimillegi kohale.

8 Ta mähib veed oma pilvedesse,

aga pilved ei rebene nende raskuse all.

9 Ta varjab oma trooni,

laotab pilve selle üle.

10 Ta tõmbab silmapiiri* vete peale,

teeb piiri valguse ja pimeduse vahele.

11 Taeva sambad rappuvad,

need jahmuvad ta hukkamõistust.

12 Oma jõuga paneb ta mere voogama,

oma taibuga murrab ta mereeluka* tükkideks.

13 Oma hingusega* lööb ta taeva selgeks,

tema käsi torkab läbi vingerdava mao.

14 Kuid need on üksnes tema teede ääred,

vaid sosin, mis temast on kuulda.

Kes siis veel mõistaks tema võimsat kõuekõminat?”

^ Iiob 26:10 Sõna-sõnalt „sõõri”.

^ Iiob 26:12 Sõna-sõnalt „raahabi”.

^ Iiob 26:13 Võib tõlkida ka „tuulega”.

Iiob  27 : 1 - 23

27 Iiob jätkas kõnelemist*:

2 „Nii tõesti, kui elab Jumal, kes on keelanud mulle õigusemõistmist,

nii tõesti, kui elab Kõikvõimas, kes on kibestanud mu hinge,

3 kuni minus on veel hingeõhku,

kuni Jumala antud vaim on mu ninasõõrmeis,

4 ei tule mu huultelt ülekohtuseid sõnu

ega pobise mu keel pettust!

5 On mõeldamatu, et kuulutaksin teid õigeks!

Ma ei loobu oma laitmatusest kuni surmani!

6 Ma hoian kinni oma õigusest ega lase sel minna,

kuni ma elan,* ei mõista mu süda mind hukka.

7 Mingu mu vaenlasel nõnda kui jumalatul,

mu vastastel nii nagu ülekohtustel!

8 Mis lootust on jumalatul, kui teda tabab häving,

kui Jumal võtab temalt elu?

9 Kas Jumal kuuleb ta hädakisa,

kui teda haarab ahastus?

10 Või kas tunneb tema rõõmu Kõikvõimsast?

Kas hüüab ta lakkamata Jumala poole?

11 Ma jagan teile õpetust Jumala väe kohta*,

ma ei varja Kõikvõimsast midagi.

12 Kui te kõik olete nägemusi näinud,

miks räägite siis tühje sõnu?

13 Vaata, milline on jumalatu inimese osa Jumalalt,

rõhuja pärand Kõikvõimsalt.

14 Kui ta saab palju poegi, langevad need mõõga läbi

ja tema järglastel napib leiba.

15 Katk matab talle allesjäänud,

nende lesed ei leina neid.

16 Isegi kui ta kuhjab hõbedat nagu põrmu

ja varub häid riideid nagu savi,

17 saab ta neid küll koguda,

aga õige kannab neid

ning süütu jagab laiali tema hõbeda.

18 Tema ehitatud maja on habras nagu koi kookon,

see on nagu vahimehe valmistatud varjualune.

19 Rikkana heidab ta voodisse ega kogu enam midagi,

kui ta avab oma silmad, on kõik läinud.

20 Õudus matab ta tulvaveena,

torm viib ta öösel endaga kaasa.

21 Idatuul kannab ta ära ja ta on läinud,

see pühib ta tema paigast minema.

22 See paiskub armutult ta peale

ja meeleheitlikult püüab ta selle võimusest pääseda.

23 Põlgusega lööb see tema pärast käsi kokku,

vilistab oma asupaigast talle järele.*

^ Iiob 27:1 Võib tõlkida ka „jätkas oma tarkusesõnadega”.

^ Iiob 27:6 Sõna-sõnalt „ainsagi mu päeva pärast”.

^ Iiob 27:11 Teine võimalik tähendus: „Jumala käega”.

^ Iiob 27:23 Teine võimalik tähendus: „põlgusega lüüakse tema pärast käsi kokku, vilistatakse oma asupaigast talle järele”.

Iiob  28 : 1 - 28

28 Hõbedal on leiukoht

ja kullal puhastamispaik,

2 rauda võetakse maapõuest

ja vaske sulatatakse kividest.

3 Inimene vallutab pimeduse,

tungib pilkase pimeduse soppidesse,

et otsida maaki.

4 Ta rajab kaevandusi inimasustusest kaugele,

unustatud paikadesse, eemale inimese teedest.

Mõned laskuvad alla ja ripuvad seal kõikudes.

5 Maapinnast kasvab toitu,

aga maapõu pööratakse pahupidi otsekui tulega*.

6 Seal leidub kivimites safiiri

ja pinnases on kulda.

7 Ei tea sinna teed ükski röövlind,

seda pole silmanud must-harksaba.

8 Ükski uhke loom pole sel teel sammunud,

noor lõvi pole seal ringi luusinud.

9 Inimene taob käega ränikivi,

paiskab mäed nende alustelt,

10 uuristab kaljusse veekanaleid,

tema silm märkab kõiksugu aardeid.

11 Ta tammistab jõgede lätteid,

toob varjatu valguse kätte.

12 Kust aga leida tarkust?

Kus on arukuse allikas?

13 Inimene ei tea selle hinda,

ei leidu seda elavate maal.

14 Vetesügavus ütleb: „Siin seda pole!”,

meri lausub: „Ka minu juures mitte!”

15 Seda ei saa osta puhta kulla eest

ega vaagida hõbedat selle vastu.

16 Seda ei saa osta Oofiri kulla eest,

ei haruldase oonüksi ega safiiri eest.

17 Kulla ega klaasiga pole see võrreldav,

puhtast kullast nõu vastu pole see vahetatav.

18 Koralle ja mäekristalli ei maksa mainidagi.

Tarkus on rohkem väärt kui pärlid.

19 See pole võrreldav Kuusi* topaasiga,

seda ei saa osta isegi puhta kulla eest.

20 Kust siis tuleb tarkus,

kus on arukuse allikas?

21 See on peidetud kõigi elavate silme eest,

varjatud taeva lindudegi eest.

22 Häving ja surm ütlevad:

„Meie kõrvu on jõudnud vaid kuuldus sellest.”

23 Jumal tunneb teed selle juurde,

tema üksinda teab selle asupaika,

24 sest tema pilk ulatub maa äärteni,

ta näeb kõike, mis on taeva all.

25 Kui ta andis tuulele jõu,

mõõtis ära veed,

26 andis vihmale seaduse,

määras kõuepilvele tee,

27 siis nägi ta tarkust ja avas seda,

ta rajas selle ja proovis läbi.

28 Ta ütles inimesele:

„Jehoova kartus, see on tarkus,

ja kurjast hoidumine on arukus.””

^ Iiob 28:5 Mõeldakse ilmselt kaevandustöid.

^ Iiob 28:19 Viitab ilmselt Etioopiale.

Iiob  29 : 1 - 25

29 Iiob jätkas kõnelemist*:

2 „Oh, kui kõik oleks nagu endistel kuudel,

nagu päevil, mil Jumal mind valvas,

3 kui ta lamp põles mu pea kohal,

kui tema valgus juhatas mind läbi pimeduse,

4 kui olid mu helgeimad päevad,

kui Jumala sõprust oli tunda mu telgis,

5 kui Kõikvõimas oli veel minuga

ja mu lapsed* olid mu ümber,

6 kui mu sammud kümblesid võis

ja kaljust voolasid mulle õliojad,

7 kui läksin välja linnaväravasse

ja seadsin end istuma väljakule.

8 Noored mehed astusid mind nähes kõrvale,

isegi elatanud tõusid ja jäid seisma.

9 Peamehed hoidsid oma sõnu tagasi,

nad panid käe suu peale.

10 Ülikute hääl vaibus,

nende keel kleepus suulakke.

11 Kes mind kuulis, rääkis minust head,

kes mind nägi, tunnistas minu kasuks.

12 Sest ma päästsin vaese, kes hüüdis appi,

isata lapse ja selle, kel polnud aitajat.

13 Hädaline õnnistas mind,

lesknaise südame tegin ma rõõmsaks.

14 Ma panin selga õigluse kui rüü,

mu õigus oli nagu kuub ja turban.

15 Ma olin pimedale silmadeks

ja jalutule jalgadeks.

16 Ma olin vaesele isaks

ja uurisin võõra tüliasja.

17 Ma purustasin ülekohtutegija lõualuud,

kiskusin saagi ta hambust.

18 Ma mõtlesin: „Ma suren oma pesas,

mu päevi on rohkelt kui liivateri.

19 Mu juured laiuvad vetes,

kaste jääb ööseks mu okstele.

20 Mu au on alati uus,

vibu mu käes laseb lakkamata.”

21 Mind kuulati ootusrikkalt,

mu nõu oodati vaikides.

22 Kui olin rääkinud, polnud neil midagi öelda,

mu sõnad kastsid hellalt nende kõrvu.

23 Nad ootasid mind nagu vihma,

nad neelasid mu sõnu kui kevadvihma.

24 Kui ma naeratasin neile, suutsid nad seda vaevu uskuda,

mu lahke nägu rahustas neid*.

25 Ma juhatasin neid kui pealik,

elasin otsekui kuningas oma vägede keskel,

olin kui leinajate lohutaja.

^ Iiob 29:1 Võib tõlkida ka „jätkas oma tarkusesõnadega”.

^ Iiob 29:5 Võib tõlkida ka „teenrid”.

^ Iiob 29:24 Teine võimalik tähendus: „nad ei tumestanud mu lahket nägu”.

Iiob  30 : 1 - 31

30 Nüüd nad naeravad mu üle,

mehed, kes on minust nooremad,

kelle isasid ma ei oleks pannud

isegi oma karjakoerte sekka.

2 Mis kasu oli mul nende käte jõust?

Nende ramm on raugenud.

3 Nad on puudusest ja näljast kurnatud,

nad järavad põuast maad,

mis on rusudes ja laastatud.

4 Puhmastest koguvad nad soolataimi,

kõrbepõõsaste juured on neile toiduks.

5 Nad on kogukonnast välja aetud,

nende peale karjutakse kui varga peale.

6 Nad elavad kuristikes,

mulla- ja kaljukoobastes.

7 Nad kisendavad põõsastes,

kössitavad üheskoos nõgeste vahel.

8 Nad on maalt välja aetud

nagu arutu ja nimetu pojad.

9 Aga nüüd nad sepitsevad minust pilkelaule,

ma olen saanud nende põlualuseks.

10 Nad jälestavad mind ja hoiavad must eemale,

nad ei kõhkle mulle näkku sülitada.

11 Kuna Jumal on teinud mind relvituks ja on mind alandanud,

ei ohjelda nad end mu ees.

12 Jõuguna tõusevad nad mu paremalt poolt,

sunnivad mind põgenema,

seavad mu teele hukatuslikke tõkkeid.

13 Nad lõhuvad mu jalgrajad,

suurendavad mu õnnetust,

ilma et keegi neid peataks*.

14 Nad tulid nagu läbi laia müüriava,

veeresid kaasa hävinguga.

15 Mind on haaranud õud,

mu väärikus on otsekui tuulest viidud,

mu pääste on haihtunud nagu pilv.

16 Mu elu voolab must välja,

mind on tabanud viletsuspäevad.

17 Öösel puurib piin mu konte,

mind närib valu lakkamata.

18 Ägeda jõuga moondub mu rüü,*

see poob mind otsekui kuuekaelus.

19 Jumal on heitnud mind mutta,

ma olen alandatud põrmuks ja tuhaks.

20 Ma hüüan sind appi, kuid sa ei vasta mulle,

ma tõusen püsti, kuid sa vaid silmitsed mind.

21 Sa oled pöördunud julmalt mu vastu,

sa ründad mind kogu oma käte jõuga.

22 Sa tõstad mind üles ja kannad mind tuules,

seejärel pillutad mind tormis*.

23 Ma tean, et sa saadad mind surma,

kotta, kus kõik elavad kohtuvad.

24 Kuid keegi ei lööks ju murtud meest*,

kes karjub appi oma õnnetuses.

25 Kas ma ei nutnud nende pärast, kes langesid raskel ajal,*

kas ma ei kurvastanud vaeste pärast?

26 Ma lootsin head, kuid tuli halb,

ma ootasin valgust, kuid tuli pimedus.

27 Mu sisemus kees ega jäänud vait,

mind tabasid viletsuspäevad.

28 Ma käin süngelt ringi, päiksevalgust pole,

ma tõusen üles rahvakogus ja hüüan appi.

29 Ma olen saanud šaakalite vennaks,

jaanalinnutütarde sõbraks.

30 Mu nahk on mustunud ja maha koorunud,

mu luud hõõguvad kuumusest*.

31 Mu lüüralt kõlavad vaid leinahelid,

mu flööt teeb kaebehäält.

^ Iiob 30:13 Teine võimalik tähendus: „aitaks”.

^ Iiob 30:18 Viitab ilmselt nahale. Teine võimalik tähendus: „mu kohutavad kannatused moondavad mind”.

^ Iiob 30:22 Teine võimalik tähendus: „teed mulle kärgatusega lõpu”.

^ Iiob 30:24 Sõna-sõnalt „rusuhunnikut”.

^ Iiob 30:25 Võib tõlkida ka „kel oli raske aeg”.

^ Iiob 30:30 Teine võimalik tähendus: „palavikust”.

Iiob  31 : 1 - 40

31 Ma olen sõlminud oma silmadega lepingu.

Kuidas võiksin siis vaadata ihalevalt neitsi poole?

2 Mida oleks mul sel juhul oodata Jumalalt ülal,

mis oleks mu pärand Kõikvõimsalt kõrgustes?

3 Eks taba häda ülekohtutegijat,

õnnetus neid, kes teevad kurja?

4 Eks näe ta kõiki mu teid,

arva kokku kõik mu sammud?

5 Kas olen eales käinud valeteel*,

kas olen rutanud pettuse poole?

6 Vaagigu Jumal mind täpsetel kaaludel,

siis ta näeb, et olen laitmatu.

7 Kui mu jalad on kaldunud teelt kõrvale

või mu süda järgnenud silmadele

või mu käed rüvetunud,

8 siis söögu mu külvatut keegi teine

ja mu istutatu* juuritagu välja.

9 Kui mu süda on ahvatlenud mind mõne naise poole

ja ma olen varitsenud oma ligimese ukse taga,

10 siis jahvatagu mu naine võõrale mehele

ja heitku tema peale teised.

11 Oleks see ju häbitu tegu,

kuritöö, mis väärib kohtunikelt karistust.

12 See oleks tuli, mis neelab ja hävitab,

sööb kogu mu saagi juurteni välja.

13 Kui ma poleks oma sulast ja teenijannat õiglaselt kohelnud,

kui neil oli minu vastu kaebust,

14 siis mida ma teeksin, kui Jumal minuga silmitsi seisaks?

Mida ma talle vastaksin, kui ta minult aru nõuaks?

15 Eks ole see, kes valmistas mind emaüsas, loonud ka teda?

Eks ole üks ja sama valmistanud meid enne meie sündi?

16 Kui ma olen jätnud täitmata vaeste soovid

ja olen kurvastanud lesknaise silmi,

17 kui olen söönud oma palukest üksi,

ilma et oleksin jaganud seda orvuga

18 (kuigi ta kasvas mu juures üles mu noorusest peale ja ma olin talle isa eest

ning kuigi lapsepõlvest saadik ma olen aidanud leske),

19 kui olen näinud kedagi hukkumas riiete puudusel

või ehk vaest, kel polnud end millegagi katta,

20 kui ta pole saanud mind õnnistada,

sest pole saanud soojendada end mu lammaste villas,

21 kui olen viibutanud rusikat orvu poole,

kes vajas linnaväravas mu abi,*

22 siis langegu mu õlg liigesest välja,

murdugu mu käsi küünarnukist katki.

23 Sest ma kartsin õnnetust Jumalalt

ega oleks suutnud seista tema ülevuse ees.

24 Kui oleksin lootnud kullale

või öelnud parimale kullale: „Sina oled mu kindlus!”,

25 kui oleksin rõõmustanud oma suure rikkuse üle,

et olen soetanud palju vara,

26 kui oleksin vaadanud päikest säramas

ja kuud oma hiilguses rändamas

27 ning lasknud oma südant salamisi ahvatleda

ja oleksin neid kummardanud, saates neile õhusuudlusi,

28 siis oleks see olnud kuritöö, mis väärib kohtunikelt karistust,

sest nii oleksin ju salanud Jumala, kes on ülal.

29 Kas olen kunagi rõõmustanud oma vaenlase hukkumise üle,

tundnud kahjurõõmu teda tabanud õnnetuse üle?

30 Ma pole eales lubanud oma suul patustada,

nii et oleksin teda neednud.

31 Eks mu telgis räägitud:

„Kas leidub kedagi, kes poleks tema toidust kõhtu täis saanud?”?

32 Ükski võõras pole pidanud ööbima väljas,

ma avasin rändurile oma uksed.

33 Kas olen püüdnud oma üleastumisi kinni katta nagu teised

ja varjanud patte oma põues?

34 Kas olen kartnud rahvahulga arvamust

või tundnud hirmu teiste perede põlguse ees,

nii et oleksin vaikinud ega oleks julgenud välja minna?

35 Kuulaks mind ometi keegi!

Ma kirjutaksin oma sõnadele alla.*

Kõikvõimas vastaku mulle!

Oleks mu süüdistaja ometi kirjutanud mulle süüdistuskirja!

36 Ma kannaksin seda õla peal,

paneksin selle pähe kui krooni.

37 Ma annaksin talle aru kõigist oma sammudest,

ligineksin talle julgelt nagu valitseja.

38 Kui mu maa karjuks kaebusi mu peale

ja selle vaod üheskoos nutaksid,

39 kui olen söönud selle vilja ilma maksmata

ja olen viinud selle omanikud meeleheitele,

40 siis tärgaku seal nisu asemel ohakad

ja odra asemel haisev umbrohi.”

Iiobi sõnad on lõppenud.

^ Iiob 31:5 Teine võimalik tähendus: „koos valelikega”.

^ Iiob 31:8 Võib tõlkida ka „järglased”.

^ Iiob 31:21 Teine võimalik tähendus: „kui nägin, et mul on linnaväravas toetajaid”.

^ Iiob 31:35 Võib tõlkida ka „siin on mu nimemärk”.

Iiob  32 : 1 - 22

32 Siis need kolm meest ei püüdnud enam Iiobile vastata, sest ta oli veendunud enda õiguses. 2 Aga Eliihu, buuslase Baarakeli poeg Raami suguvõsast, sai väga vihaseks. Ta viha süttis Iiobi vastu, sest too püüdis tõestada pigem omaenda kui Jumala õigust. 3 Ta sai väga vihaseks ka Iiobi kolme kaaslase peale, sest nad polnud osanud anda sobivat vastust, vaid olid süüdistanud Jumalat kurjuses. 4 Eliihu oli oodanud, et ta saaks Iiobile vastata, sest teised olid temast vanemad. 5 Kui Eliihu nägi, et neil kolmel mehel pole midagi kosta, lõi ta viha lõkkele. 6 Buuslase Baarakeli poeg Eliihu ütles:

„Mina olen noor,

teie aga eakad.

Austusest teie vastu hoidsin end tagasi,

ei söandanud öelda, mida tean.

7 Ma mõtlesin: „Kõnelgu päevade rohkus,

aastate küllus kuulutagu tarkust!”

8 Ent arusaamise annab Kõikvõimsa hingus,

püha vaim inimese sees.

9 Ei pelgalt päevade rohkus tee targaks,

ei mõista vaid eakad, mis on õige.

10 Seepärast ma ütlen: „Kuula mind!

Minagi kõnelen sulle, mida tean.”

11 Ma ootasin teie sõnu,

kuulasin teie arutlusi,

kui valisite sõnu.

12 Ma jälgisin teid pingsalt:

ükski teist ei tõestanud, et Iiobil pole õigus,*

ei andnud vastust tema sõnadele.

13 Nii et ärge öelge: „Me oleme leidnud tarkuse.

Tema väited kummutab Jumal, mitte inimene.”

14 Minu vastu pole ta sõnu seadnud

ja ma ei vasta talle teie väidetega.

15 Nad on jahmunud, neil pole enam midagi kosta

ega midagi rohkemat öelda.

16 Ma olen oodanud, kuid nad ei räägi enam,

nad vaid seisavad ega lausu midagi.

17 Minagi tahan nüüd kõnelda,

minagi räägin, mida tean.

18 Ma olen täis sõnu,

vaim mu sees sunnib mind.

19 Mu sisemus on nagu vein, mis ei pääse välja,

ja nagu uus nahklähker, mis on lõhkemas.

20 Laske mul rääkida, et saaksin kergendust!

Ma avan oma huuled ja kõnelen.

21 Ma ei ole erapoolik

ega meelita ühtegi inimest.

22 Ma ei oskagi meelitada.

Kui seda teeksin, kõrvaldaks mu Looja mind kärmelt.

^ Iiob 32:12 Võib tõlkida ka „ükski teist ei noominud Iiobit”.

Iiob  33 : 1 - 33

33 Aga nüüd palun kuula mu sõnu, Iiob,

pane tähele kõike, mis ma räägin!

2 Ma avan oma suu,

mu keel peab kõnelema.

3 Mu sõnad näitavad mu südame ausust,

mu huuled räägivad siiralt, mida tean.

4 Jumala vaim on mind teinud,

Kõikvõimsa hingus on andnud mulle elu.

5 Kui suudad, siis vasta mulle,

esita oma põhjendused, ole valmis.

6 Jumala ees olen ma samasugune kui sina,

savist olen minagi voolitud.

7 Seepärast pole sul põhjust mind karta,

mu sõnad ärgu masendagu sind.

8 Sa ütlesid mu kuuldes

ja ma kuulsin neid sõnu:

9 „Ma olen puhas, ilma patuta,

mul pole süüd, ma pole eksinud.

10 Aga Jumal leiab põhjusi, et minu vastu võidelda,

ta peab mind oma vaenlaseks.

11 Ta paneb mu jalad pakku,

jälgib pingsalt kõiki mu teid.”

12 Selles aga pole sul õigus, seega ma vastan sulle:

Jumal on kaugelt suurem kui surelik inimene.

13 Miks sa kaebled tema üle?

Kas seetõttu, et ta pole vastanud su igale sõnale?

14 Tõesti, Jumal kõneleb ühe korra ja teisegi —

kuid seda ei panda tähele —

15 unenäos, öises nägemuses,

kui inimene on langenud sügavasse unne,

kui ta on suikunud oma voodis.

16 Siis avab ta inimese kõrvad,

kinnitab oma juhised pitseriga tema peale,

17 et pöörata inimest kurjalt teelt,

kaitsta meest kõrkuse eest.

18 Jumal hoiab tema hinge hauasügavusse sattumast,

tema elu mõõga läbi hukkumast.

19 Inimest noomitakse ka valuga voodis,

lakkamatute vaevustega luudes.

20 Nõnda hakkab ta jälestama leiba,

ütleb ära isegi lemmikroast.

21 Ta kere hääbub olematuks,

peidus olnud luud paljastuvad.

22 Ta hing ligineb hauasügavusele,

ta elu surmatoojaile.

23 Kui tema jaoks on saadik*,

eestkostja, üks tuhande seast,

kes õpetab inimesele õiguse teed,

24 siis halastab Jumal ta peale ja ütleb:

„Ära lase tal langeda hauasügavusse!

Ma olen luna leidnud.

25 Saagu tema ihu värskemaks* kui noores eas,

pöördugu ta tagasi oma noorusjõu päevadesse!”

26 Ta palub Jumalat, kes võtab teda kuulda,

ta näeb Jumala palet ja hõiskab rõõmust.

Jumal teeb sureliku inimese enda silmis taas õigeks.

27 Siis kuulutab see inimene teistele:

„Ma tegin pattu ja väänasin õigust,

kuid ei saanud, mida väärisin*.

28 Ta on lunastanud mu hinge haudaminekust,

mu elu saab näha valgust.”

29 Tõesti, seda kõike teeb Jumal

inimesele kaks, isegi kolm korda,

30 et tuua ta välja hauasügavusest,

et valgustada teda eluvalgusega.

31 Pane tähele, Iiob! Kuula mind!

Vaiki ja ma räägin edasi.

32 Kui sul on midagi öelda, siis vasta mulle.

Räägi, sest ma tahan näidata, et oled õige.

33 Kui sul pole midagi öelda, siis kuula mind,

vaiki ja ma õpetan sulle tarkust.”

^ Iiob 33:23 Võib tõlkida ka „ingel”.

^ Iiob 33:25 Võib tõlkida ka „tervemaks”.

^ Iiob 33:27 Teine võimalik tähendus: „kuid sellest polnud mulle tulu”.

Iiob  34 : 1 - 37

34 Eliihu jätkas:

2 „Kuulake mu sõnu, te targad,

pange tähele, te paljuteadjad!

3 Sest kõrv katsub sõnad läbi,

nagu keel maitseb toitu.

4 Selgitagem välja, mis on õige,

otsustagem, mis on hea.

5 Sest Iiob on öelnud: „Mul on õigus,

kuid Jumal on keelanud mulle õigusemõistmist.

6 Kas valetaksin selle kohta, millist kohtuotsust ma väärin?

Mul on ravimatu haav, kuigi ma pole ülekohut teinud.”

7 Kas on teist sellist meest nagu Iiob,

kes joob pilget nagu vett?

8 Ta seltsib ülekohtustega,

lävib jumalatutega.

9 On ta ju öelnud: „Ei ole mehel kasu sellest,

kui ta püüab Jumalale meeldida.”

10 Seepärast kuulake mind, arukad mehed!

On mõeldamatu, et Jumal teeks kurja,

et Kõikvõimas teeks ülekohut!

11 Sest ta tasub inimesele tema tegusid mööda,

laseb tal tunda tema tegude tagajärgi.

12 Tõesti, Jumal ei tee kurja,

Kõikvõimas ei vääna õigust.

13 Kes on andnud tema hoolde maa,

kes on määranud ta ilmamaa üle?

14 Kui ta inimestele oma pilgu kinnitaks,

kui ta võtaks enda juurde nende vaimu ja hingeõhu,

15 siis kõik inimesed sureksid,

inimsugu läheks tagasi põrmu.

16 Kui sul on arusaamist, siis pane tähele,

kuula hoolsalt, mis ma ütlen.

17 Kas peaks saama võimule see, kes vihkab õigust,

või kas sa mõistad hukka vägeva, kes on õige?

18 Kas ütleksid kuningale: „Sa vääritu!”

või ülikutele: „Te jumalatud!”?

19 Jumal ei kohtle peamehi erapoolikult,

ei eelista rikast vaesele*,

sest nad kõik on tema kätetöö.

20 Nad võivad surra hetkega, keset ööd,

nad vappuvad ja kaovad,

vägevadki kõrvaldatakse, kuid mitte inimkäe läbi.

21 Sest Jumala silmad on inimese teedel,

ta näeb kõiki tema samme.

22 Pole pimedust ega tumedat varju,

kuhu ülekohtutegijad saaks peituda.

23 Sest Jumal pole kellelegi määranud aega,

millal tema ette kohtusse ilmuda.

24 Ta murrab vägevad, ilma et tal oleks vaja neid üle kuulata,

tõstab nende asemele teised.

25 Ta ju teab, mida nad teevad,

ning kukutab nad öösel ja nad purustatakse.

26 Ta lööb neid nende jumalakartmatuse pärast

paigas, kus kõik võivad näha,

27 sest nad on temast ära pöördunud

ega hooli ühestki ta teest.

28 Nende pärast kisendab vaene tema poole

ja ta kuuleb abitute appihüüdu.

29 Kui Jumal vaikib, kes võib teda hukka mõista?

Kui ta varjab oma palge, kes saab teda näha?

Pole vahet, kas ta varjab oma palet rahva või inimese eest,

30 ta teeb seda selleks, et jumalatu ei saaks valitseda

ega rahvale püünist seada.

31 Kas saab keegi Jumalale öelda:

„Mind on karistatud, kuigi ma pole teinud midagi kurja.

32 Ava mu silmad, et näeksin, mida ma pole osanud näha.

Kui olen teinud midagi valesti, siis enam ma seda ei tee”?

33 Kas ta peaks tasuma sulle, nagu sina soovid, kui sa põlgad tema otsust?

Sa pead ise otsustama, mitte mina.

Räägi, mida sa nii hästi tead!

34 Arukad mehed ütlevad mulle,

iga taiplik, kes mind kuulab, lausub:

35 „Iiobi jutus puudub tarkus,

ta sõnad pole arukad.”

36 Pandagu Iiob ometi viimseni proovile,*

sest ta on rääkinud nagu õelad mehed.

37 Oma patule lisab ta vastuhaku,

lööb meie ees põlgusega käsi kokku,

tal on palju öelda Jumala vastu.”

^ Iiob 34:19 Võib tõlkida ka „ülikut alamale”.

^ Iiob 34:36 Teine võimalik tähendus: „mu isa, pandagu Iiob viimseni proovile”.

Iiob  35 : 1 - 16

35 Eliihu jätkas:

2 „Kas oled oma õiguses sedavõrd kindel, et ütled:

„Ma olen õigem kui Jumal”?

3 Sa küsid: „Kuidas see sind* puudutab?

Kas läheb mul praegu paremini kui siis, kui oleksin pattu teinud?”

4 Ma vastan sulle

ja sinu kaaslastele.

5 Vaata üles taevasse ja näe,

silmitse pilvi, mis on kõrgel su kohal.

6 Kui sa teed pattu, kuidas sa sellega temale haiget teed?

Kui su üleastumisi tuleb juurde, mida see temale teeb?

7 Kui oled õige, siis mida võid sa talle anda,

mida oleks tal sinu käest saada?

8 Su kurjus mõjutab vaid inimest nagu sina

ja su õigus inimlast.

9 Inimesed kisendavad ränga rõhumise all,

hüüavad appi vägevate võimutsemise pärast.

10 Aga keegi ei küsi: „Kus on Jumal, mu vägev Looja,

tema, kes paneb öösiti laule laulma?”

11 Tema õpetab meid enam kui loomi maa peal,

ta teeb meid targemaks lindudest taeva all.

12 Inimesed hüüavad appi,

aga õelate uhkuse pärast ta ei vasta.

13 Jumal ei kuula tühja hala*,

Kõikvõimas ei tee seda märkama,

14 veel vähem siis seda, kui kaebled, et ei näe teda.

Su kohtuasi on tema ees, seepärast oota teda kannatlikult.

15 Ta pole ju vihaselt aru nõudnud

ega su äärmisest tormakusest välja teinud.

16 Iiob avab asjatult suu,

teeb arutult palju sõnu.”

^ Iiob 35:3 Viitab ilmselt Jumalale.

^ Iiob 35:13 Võib tõlkida ka „valet”.

Iiob  36 : 1 - 33

36 Eliihu jätkas:

2 „Olgu sul minuga veel pisut kannatust ja ma selgitan,

sest mul on Jumala kaitseks veel üht-teist öelda.

3 Ma räägin kõigest, mida ma tean,

oma Loojale annan ma õiguse.

4 Mu sõnad pole valed.

Sinu ees on kõiketeadja Jumal.

5 Tõepoolest, Jumal on vägev ega põlga kedagi,

tema arukuse vägi on suur,

6 ta ei jäta ellu jumalatut,

aga viletsale annab ta õiguse.

7 Ta ei pööra oma silmi õigetelt,

ta paneb nad troonile koos kuningatega,* nad ülendatakse igaveseks.

8 Aga kui nad pannakse ahelaisse,

püütakse kinni vaevaköitega,

9 siis paljastab ta neile nende teod,

nende üleastumised, mis nad oma kõrkuses on teinud.

10 Ta avab nende kõrva manitsusele,

käsib neil pöörduda kurjast.

11 Kui nad talle kuuletuvad ja teda teenivad,

mööduvad nende elupäevad heaolus,

nende aastad õnnes.

12 Kui nad aga ei kuuletu, langevad nad mõõga läbi,

surevad teadmatuses.

13 Jumalatud hauvad viha.

Nad ei hüüa appi isegi siis, kui ta nad kinni seob.

14 Nad surevad noorena,

nende elu möödub* meeste seas, kes on templiprostituudid.

15 Kuid Jumal päästab vaevatu, kui teda vaevatakse,

avab tema kõrva, kui teda rõhutakse.

16 Ta kisub sind eemale ahastuse veerelt,

paneb avarasse paika, kus pole kitsikust,

külluslik toit su laual pakub sulle tröösti.

17 Sa tunned rahulolu kohtumõistmisest jumalatu üle,

kui otsus on langetatud ja õigus võidutseb.

18 Kuid vaata, et raev ei teeks sind kurjaks,

et suur altkäemaks ei viiks sind eksiteele.

19 Kas su appihüüd

või jõupingutused aitavad sind hädast välja?

20 Ära igatse ööd,

mil inimesed oma asemelt lahkuvad.

21 Vaata ette, et sa ei pöörduks kurja tegema

ega eelistaks seda viletsusele.

22 Jumal on ülev oma jõus.

Kas on temasarnast õpetajat?

23 Kes on suunanud tema teed*

või öelnud talle: „Sa oled teinud ülekohut”?

24 Ära unusta ülistada tema tegusid,

millest inimesed on laulnud.

25 Kogu inimkond on neid näinud,

surelik inimene vaatab neid kaugelt.

26 Tõesti, Jumal on vägevam, kui suudame mõista,

tema aastate arv ületab mõistuse*.

27 Tema tõmbab veepiisad üles,

tema udust need koonduvad vihmaks,

28 pilved kallavad need maha,

need sajavad inimeste peale.

29 Kas suudab keegi aru saada pilvekihtidest,

kõuekõmast, mis tuleb tema telgist?

30 Vaata, kuidas ta heidab üle selle oma välgusähvatuse

ja katab meresügavused.

31 Nende varal toidab ta rahvaid*,

annab neile külluslikult rooga.

32 Ta haarab välgu oma käte vahele,

suunab selle sihtmärgi poole.

33 Tema kõuekõmin kuulutab temast,

kariloomadki teatavad tema tulekust*.

^ Iiob 36:7 Teine võimalik tähendus: „ta paneb troonile kuningad”.

^ Iiob 36:14 Teine võimalik tähendus: „lõppeb”.

^ Iiob 36:23 Teised võimalikud tähendused: „arvustanud tema tegusid”, „nõudnud temalt aru tema tegude kohta”.

^ Iiob 36:26 Võib tõlkida ka „on uurimatu”.

^ Iiob 36:31 Teine võimalik tähendus: „kaitseb ta rahvaid nende kohtuasjas”.

^ Iiob 36:33 Teine võimalik tähendus: „teatavad, mis on tulekul”.

Iiob  37 : 1 - 24

37 Selle peale hakkab mu süda taguma

ja hüppab oma kohalt.

2 Kuulake hoolega tema hääle kõma,

kõuemürinat, mis kostab ta suust!

3 Üle kogu taeva laseb ta sel kaikuda,

saadab oma välgu maa äärteni.

4 Seejärel kostab möire,

ta müristab võimsal häälel

ega hoia välku tagasi, kui kajab tema hääl.

5 Jumal müristab imepäraselt oma häälega,

teeb suuri asju, mida me ei suuda mõista.

6 Ta ütleb lumele: „Lange maale!”

ja vihmavalingule: „Kalla võimsalt!”

7 Jumal peatab* kõik inimeste tegemised,

et iga surelik saaks teada tema tegudest.

8 Metsloomad poevad urgu

ja püsivad oma pesas.

9 Tormituul lõõtsub oma kambrist,

põhjatuultega tuleb külm.

10 Jumala hingusest tekib jää,

avar vetepind külmub kõvaks.

11 Ta surub niiskust täis pilved alla,

pillutab piksenooli pilvedesse,

12 need sähvivad seal, kuhu ta nad heidab,

need täidavad ta käske asustatud maal.

13 Ta laseb sel sündida, olgu siis karistuseks, maa hüvanguks

või oma truu armastuse väljenduseks.

14 Kuula seda, Iiob!

Peatu ja süüvi Jumala imelistesse tegudesse!

15 Kas sa tead, kuidas Jumal valitseb pilvede üle,

kuidas ta paneb oma pilvest välgud sähvima?

16 Kas sa mõistad pilvede sõudu?

Need on kõiketeadja imelised teod.

17 Miks lähevad su riided tuliseks,

kui lõunatuul paneb maa vaikima?

18 Kas võid sina koos temaga laotada laiali taeva,

taguda seda nagu metallpeeglit?

19 Ütle meile, mida peaksime talle lausuma.

Meie ei saa vastata, sest oleme pimeduses.

20 Kas tuleks talle öelda, et ma soovin rääkida?

Või on kellelgi midagi talle teatada?

21 Inimesed ei näe valgust* —

kuigi see särab taevas —,

enne kui tuul käib üle ja pilved ära ajab.

22 Põhjast saabub kuldne hiilgus —

Jumala ülevus on aukartustäratav.

23 Kõikvõimsa mõistmiseni me ei jõua.

Tema jõud on suur,

ta ei vääna eales oma õigust ega külluslikku õiglust.

24 Seepärast inimesed kartku teda.

Talle pole meele järele keegi, kes on enda meelest tark.”

^ Iiob 37:7 Võib tõlkida ka „paneb pitseriga kinni”.

^ Iiob 37:21 St päikest.

Iiob  38 : 1 - 41

38 Siis ütles Jehoova Iiobile tormituulest:

2 „Kes see on, kes räägib asja mõistmata

ja ähmastab mu nõu?

3 Sea end palun valmis nagu mees,

mina küsin sinult ja sina vasta mulle.

4 Kus olid sina, kui mina rajasin maa?

Ütle mulle, kui arvad, et oled arukas.

5 Kas tead, kes määras kindlaks selle mõõdud,

vedas selle üle mõõdunööri?

6 Kuhu on rajatud selle alusmüürid

ja kes asetas paika selle nurgakivi,

7 kui koidutähed üheskoos rõkkasid

ja kõik Jumala pojad* hõiskasid kiitust?

8 Kes tõkestas ustega mere,

kui see emaüsast välja paiskus,

9 kui ma riietasin selle pilvedega,

mähkisin pilkasesse pimedusse,

10 kui ma kehtestasin sellele piiri,

seadsin ette riivid ja uksed

11 ning ütlesin: „Siiani võid sa tulla, aga mitte kaugemale,

siin vaibugu su uhked lained!”?

12 Kas sa oled käsutanud hommikut,

andnud koidule teada tema paiga,

13 et ta haaraks kinni maa äärtest

ja raputaks jumalatud sellelt maha?

14 See muutub nagu savi pitsati all,

selle peensused tulevad esile kui kaunil rõival.

15 Aga jumalatutelt võetakse nende valgus,

nende ülestõstetud käsivars murtakse.

16 Kas oled laskunud mere allikate juurde,

uurinud vetesügavusi?

17 Kas sulle on näidatud surma väravaid,

kas oled näinud pilkase pimeduse väravaid?

18 Kas suudad haarata maa ääretut avarust?

Ütle, kui sa kõike seda mõistad!

19 Kuhu kanti jääb valguse elupaik?

Kus on pimeduse elukoht,

20 et saaksid ta viia tema maale

ja tunneksid teed tema koju?

21 Kas tead seda kõike, sest olid siis juba sündinud

ja su eluaastaid on palju?

22 Kas oled käinud lume aitades,

näinud rahe aitu?

23 Neid ma olen hoidnud hädaajaks,

võitluse- ja sõjapäevaks.

24 Kus on koht, kus valgus* hajub?

Kust puhub idatuul üle maa?

25 Kes on raiunud kanali uputusveele,

teinud tee kõuepilvele,

26 et anda vihma asustamata maale,

kõrbele, kus pole ühtki inimest,

27 et kosutada laastatud kõnnumaad,

panna rohi võrsuma?

28 Kas on vihmal isa

või kes on kastepiiskade isa?

29 Kelle üsast väljus jää,

kes sünnitas taeva halla,

30 kui veed kaeti otsekui kiviga

ja vetesügavuste pind külmus kõvaks?

31 Kas suudad siduda kinni Kima tähtkuju* köied,

päästa valla Kesili tähtkuju* köidikud?

32 Kas suudad viia välja tähtkuju* sellele määratud ajal?

Kas saad juhtida Aši tähtkuju* koos selle poegadega?

33 Kas tunned taevas valitsevaid seadusi,

kas suudad anda neile* võimu maa peal?

34 Kas kostab su hääl pilvedeni,

et sind kataks vetetulv?

35 Kas suudad saata välja piksenooled?

Kas nad tulevad sulle ütlema: „Siin me oleme!”?

36 Kes on pannud pilvedesse* tarkuse,

andnud taevanähtustele* taibu?

37 Kellel jagub tarkust, et lugeda ära pilved,

kes suudab kummutada taevaanumaid,

38 nii et muld muutub mudaks

ja mullakamakad kleepuvad kokku?

39 Kas suudad lõvi jaoks saaki jahtida,

rahuldada noorte lõvide aplust,

40 kui need kössitavad oma pesapaigas,

lamavad varitsuskohas?

41 Kes valmistab toidu rongale,

kui selle pojad Jumala poole hüüavad

ja söömata ringi ekslevad?

^ Iiob 38:7 Vastav heebrea väljend viitab inglitele.

^ Iiob 38:24 Teine võimalik tähendus: „välk”.

^ Iiob 38:31 Arvatavasti Plejaadide täheparv Sõnni tähtkujus.

^ Iiob 38:31 Arvatavasti Orioni tähtkuju.

^ Iiob 38:32 Sõna-sõnalt „Massaroti”. Pole täpselt teada, mis tähtkujuga on tegu, kuid tekstis 2Ku 23:5 viitab sarnase heebrea väljendi mitmuslik vorm sodiaagi tähtkujudele.

^ Iiob 38:32 Arvatavasti Suure Vankri ehk Suure Karu tähtkuju.

^ Iiob 38:33 Teine võimalik tähendus: „temale”, st Jumalale.

^ Iiob 38:36 Teine võimalik tähendus: „andnud inimesele”.

^ Iiob 38:36 Teine võimalik tähendus: „mõistusele”.

Iiob  39 : 1 - 30

39 Kas sa tead kaljukitsede poegimisaega?

Kas oled jälginud hirvede poegimist?

2 Kas loed nende tiinuskuid

ja tead, millal saabub nende poegimisaeg?

3 Nad tõmbuvad kõverasse, et oma vasikad ilmale tuua,

ja nende tuhud lakkavad.

4 Nende pojad koguvad jõudu ja sirguvad väljal,

nad lähevad ära ega tule nende juurde tagasi.

5 Kes päästis lahti eesliku,

vabastas köidikust metseesli?

6 Ma olen teinud tema koduks kõrbetasandiku,

tema elupaigaks soolaku.

7 Ta põlgab linnakära

ega kuule ajaja hõikeid.

8 Ta uitab mägedel, et leida karjamaad,

otsib haljast liblekest.

9 Kas tarvas tahab sind teenida,

kas ta jääb ööseks su lauta?

10 Kas saad hoida tarvast köitega vaol,

kas ta tuleb sinu järel orgu üles kündma?

11 Kas saad loota tema suurele jõule,

jätta oma raske töö tema teha?

12 Kas võid kindel olla, et ta toob sulle su saagi,

kogub selle su viljapeksuplatsile?

13 Jaanalind lehvitab rõõmsalt tiibu,

kuid on’s tal toonekure tiivad ja suled?

14 Ta jätab oma munad maa peale,

hoiab neid maapinnas soojas,

15 ta unustab, et kellegi jalg võib need purustada,

metsloom need ära tallata.

16 Ta kohtleb oma poegi karmilt, otsekui polekski need tema omad,

ta ei hooli, et ta töövaev võib minna tühja.

17 Jumal on jätnud ta tarkusest ilma,

pole andnud talle arukust.

18 Ent kui ta tõuseb ja lehvitab tiibu,

siis naerab ta hobust ja ratsanikku.

19 Kas sina annad hobusele ta jõu?

Kas sina ehid ta kaela lehviva lakaga?

20 Kas saad panna ta hüppama nagu rohutirtsu?

Tema uhke norsatus tekitab hirmu.

21 Ta kaabib orus maad ja on uhke oma vägevuses,

ta sööstab lahingusse.

22 Ta naerab hirmu üle ega karda midagi,

ta ei tagane isegi mõõga ees.

23 Tema küljel lõgiseb nooletupp,

välguvad piik ja odatera.

24 Erutusest värisedes tormab ta edasi,

sarvehäält kuuldes ei püsi ta paigal*.

25 Kui kõlab sarvehääl, hirnub ta: „Iihahaa!”

Juba kaugelt haistab ta lahingut,

kuuleb pealike hüüdeid ja sõjakisa.

26 Kas sinu tarkuse abil lendab pistrik kõrgustes,

laotab oma tiibu lõuna poole?

27 Kas sinu käsul lendab kotkas üles,

ehitab oma pesa kõrgele,

28 veedab öö kaljurünkal,

elab oma kaljukindluses?

29 Sealt läheb ta toitu otsima,

tema silmad näevad kaugele.

30 Tema pojad rüüpavad verd,

ja kus on mahalööduid, seal on ka tema.”

^ Iiob 39:24 Teine võimalik tähendus: „ta ei usu sarvehäält”.

Iiob  40 : 1 - 24

40 Jehoova ütles Iiobile veel:

2 „Kas võib Kõikvõimsa arvustaja temaga vaielda?

Jumala noomija andku vastus!”

3 Siis Iiob kostis Jehoovale:

4 „Ma olen selleks liiga tühine.

Mida on mul sulle vastata?

Ma panen käe suu peale.

5 Korra olen ma rääkinud ega jätka enam,

kaks korda kõnelnud ega lisa midagi.”

6 Siis ütles Jehoova Iiobile tormituulest:

7 „Sea end palun valmis nagu mees,

mina küsin sinult ja sina vasta mulle.

8 Kas sead kahtluse alla* minu õiguse?

Kas mõistad hukka mind, et kaitsta oma õigust?

9 Kas on sul sama võimas käsivars kui Jumalal,

kas müristab su hääl nagu tema oma?

10 Eks ehi end siis ülevuse ja aulisusega,

riieta end väärikuse ja hiilgusega!

11 Päästa valla oma viha,

vaata iga kõrgi peale ja tee ta madalaks.

12 Vaata iga ülbe peale ja alanda nad,

talla jumalatud maha seal, kus nad seisavad.

13 Peida nad kõik põrmu,

pane nad kinni pimedasse paika,

14 siis võin minagi tunnistada*,

et su parem käsi võib su päästa.

15 Siin on behemot*, kelle ma lõin nagu sinugi.

Ta sööb rohtu nagu pull.

16 Vaata, milline jõud on tal puusades,

milline ramm tema kõhulihastes!

17 Ta teeb oma saba kangeks kui seedri,

tema reielihaste kõõlused on kokku kootud.

18 Tema luud on vasktorud,

ta jäsemed kui raudkangid.

19 Tema on Jumala töödest esikohal,

üksnes tema looja saab mõõgaga talle ligineda.

20 Mäed annavad talle toitu,

kõik metsloomad mängivad seal.

21 Ta lebab türnpuude all,

redutab lodus pilliroos.

22 Türnpuud pakuvad talle varju,

oru paplid ümbritsevad teda.

23 Kui jõgi mässab, ei lähe ta paanikasse,

ta jääb rahulikuks, ehkki Jordan paiskub talle suhu.

24 Kas saab teda ta nähes kinni võtta

ja talle haagi ninna torgata?

^ Iiob 40:8 Võib tõlkida ka „tühistad”.

^ Iiob 40:14 Võib tõlkida ka „kiita sind selle eest”.

^ Iiob 40:15 Arvatavasti jõehobu.

Iiob  41 : 1 - 34

41 Kas saad leviatani* õngekonksuga kinni püüda,

tema keele köiega kinni siduda?

2 Kas saad köie ta sõõrmeist läbi pista,

konksu ta lõugadest läbi torgata?

3 Kas ta anub sind härdasti,

lausub sulle leebeid sõnu?

4 Kas teeb ta sinuga lepingu,

et saada igaveseks su orjaks?

5 Kas saad mängida temaga kui linnuga

või panna ta oma tütrekeste jaoks ohelikku?

6 Kas ta läheb vahetuskaubaks?

Kas kaupmehed jagavad ta omavahel ära?

7 Kas saad läbistada tema naha harpuunidega,

tema pea ahingutega?

8 Pane oma käsi tema külge —

seda lahingut sa ei unusta ega ürita seda uuesti!

9 Kõik lootused teda alistada on asjatud.

Juba pilguheit talle paiskab sind maha.

10 Keegi ei söanda teda ärritada.

Kes siis veel suudaks seista minu ees?

11 Kes on andnud midagi mulle, et peaksin talle tagasi maksma?

Kõik taeva all kuulub minule.

12 Ma ei jäta rääkimata tema jäsemetest,

tema jõust ja hästivormitud kehast.

13 Kes on kiskunud maha ta pealisrüü?

Kes läheks tema avatud lõugade vahele?

14 Kes saaks lahti kangutada tema suu uksed?

Tema hambakaared on hirmuäratavad.

15 Tema seljal on soomused rivis,*

tihedalt kinni pitseeritud.

16 Need on koos nii tihedalt,

et õhkki ei käi läbi.

17 Need on üksteise küljes kinni,

kokku liibunud, neid ei saa lahutada.

18 Tema norsatusest sähvatab valgus,

tema silmad on kui koidukiired.

19 Tema suust sähvivad välgud,

lendab tulesädemeid.

20 Tema sõõrmeist paiskub suitsu

nagu ahjust, kus põlevad kõrkjad.

21 Tema hingus süütab söed,

leek lahvatab ta suust.

22 Tema kaelas on tohutu jõud,

kohkumus pageb ta eest.

23 Ta nahavoldid on tihkelt liitunud,

need on kõvad, ta külge justkui valatud, ega liigu.

24 Tema süda on kõva kui kivi,

jah, kõva kui alumine veskikivi.

25 Kui ta tõuseb, kohkuvad vägevadki,

tema pekslemine jahmatab.

26 Tema vastu ei aita mõõk,

ei piik, viskoda ega nool.

27 Raud on talle kui õlekõrs,

vask nagu pehkinud puu.

28 Nool ei aja teda põgenema,

lingukivid on tema vastu kui kõrred.

29 Nui on talle kui kõrreke,

ta naerab oda vihinat.

30 Tema kõhu all on justkui teravad potikillud,

ta roomab mudas nagu viljapeksuregi.

31 Ta paneb sügavuse keema nagu paja,

mere kobrutama kui salvikeedupoti.

32 Ta jätab endast maha sädeleva raja,

vetesügavusel oleksid kui valged juuksed.

33 Teist temasugust maa peal ei ole,

ta on loodud kartmatuks.

34 Ta vaatab julgelt kõigi uhkete peale.

Ta on vägevate loomade kuningas.”

^ Iiob 41:1 Arvatavasti krokodilli.

^ Iiob 41:15 Teine võimalik tähendus: „tema uhkuseks on ta soomusterivid”.

Iiob  42 : 1 - 17

42 Siis ütles Iiob Jehoovale:

2 „Nüüd ma tean, et sa suudad teha kõike,

ja miski, mida sa kavatsed, pole sulle võimatu.

3 Sa küsisid: „Kes see on, kes asja mõistmata ähmastab mu nõu?”

Ma rääkisin tõesti arutult,

asjadest, mis on minu jaoks liiga imelised, millest ma midagi ei taipa.

4 Sa ütlesid: „Palun kuula mind ja ma räägin.

Mina küsin sinult ja sina vasta mulle.”

5 Mu kõrvad olid sinust kuulnud,

kuid nüüd mu oma silmad näevad sind.

6 Seepärast võtan ma oma sõnad tagasi

ning kahetsen põrmus ja tuhas.”

7 Kui Jehoova oli Iiobiga rääkinud, ütles Jehoova teemanlasele Eliifasele:

„Mu viha põleb sinu ja su kahe kaaslase vastu, sest te pole rääkinud minu kohta tõtt, nagu on rääkinud mu teenija Iiob. 8 Võtke nüüd seitse pulli ja seitse jäära. Minge mu teenija Iiobi juurde, ohverdage eneste eest põletusohver ja mu teenija Iiob palvetab teie eest. Ma kuulan teda, kui ta palub mitte kohelda teid teie rumalust mööda, sest te pole rääkinud minu kohta tõtt, nagu on rääkinud mu teenija Iiob.”

9 Siis tegidki teemanlane Eliifas, suhiit Bildad ja naamalane Soofar, nagu Jehoova oli käskinud, ja Jehoova võttis Iiobi palvet kuulda.

10 Pärast seda kui Iiob oli palvetanud oma kaaslaste eest, tegi Jehoova Iiobi kannatustele lõpu ja taastas tema hea põlve. Jehoova andis Iiobile kahekordselt kõike, mis tal varem oli olnud. 11 Tema juurde tulid kõik ta vennad ja õed ning kõik ta endised sõbrad ja nad sõid koos temaga ta majas. Nad väljendasid talle oma kaastunnet ja lohutasid teda kõige selle viletsuse pärast, mis Jehoova oli lubanud talle osaks saada. Igaüks andis talle kingiks ühe hõbetüki ja kuldrõnga.

12 Jehoova õnnistas Iiobi järgnevaid eluaastaid rohkem, kui oli õnnistanud eelmisi, ning Iiobil oli 14 000 lammast, 6000 kaamelit, 1000 paari veiseid ja 1000 emaeeslit. 13 Talle sündis veel seitse poega ja kolm tütart. 14 Esimesele tütrele pani ta nimeks Jemiima, teisele Ketsia ja kolmandale Keren-Hapuuk. 15 Kogu maal polnud nii kauneid naisi kui Iiobi tütred ja nende isa andis neile pärandi nagu nende vendadelegi.

16 Iiob elas pärast seda 140 aastat ning nägi oma lapsi ja lapselapsi neli põlve. 17 Lõpuks Iiob suri. Tal oli olnud pikk ja rahuldustpakkuv elu.*

^ Iiob 42:17 Võib tõlkida ka „lõpuks Iiob suri, olles vana ja elatanud”.

LAULUD

LÜHIÜLEVAADE

- 1

- Kahe tee vastandus

- Rõõm Jumala seaduse lugemisest (2)

- Õige on nagu viljakandev puu (3)

- Jumalatud on kui aganad (4)

- 2

- Jehoova ja tema võitu

- Jehoova naerab rahvaste üle (4)

- Jehoova seab ametisse kuninga (6)

- Austage Poega (12)

- 3

- Usaldus Jumala vastu ohu korral

- „Miks on mul nii ohtralt vastaseid?” (1)

- „Jehoova käes on pääste” (8)

- 4

- Usaldav palve

- „Kui ärritute, ärge tehke pattu” (4)

- „Ma heidan rahus magama” (8)

- 5

- Jehoova — õigete varjupaik

- Jumal vihkab kurjust (4, 5)

- „Juhata mind oma õiguses” (8)

- 6

- Palve, et Jehoova oleks armuline

- Surnud ei täna Jumalat (5)

- Jumal kuuleb anumist (9)

- 7

- Jehoova on õiglane kohtumõistja

- „Mõista mulle kohut, Jehoova” (8)

- 8

- Jumala ülevus ja inimese väärikus

- „Kui ülev on su nimi” (1, 9)

- „Mis on surelik, et sa teda meeles pead” (4)

- Inimene on kroonitud hiilgusega (5)

- 9

- Jumala imeliste tegude kuulutamine

- Jehoova on kindel varjupaik (9)

- Kes tunnustavad Jumala nime, usaldavad teda (10)

- 10

- Jehoova aitab abituid

- Jumalatu hoopleb: „Jumalat ei ole” (4)

- Abitu pöördub Jehoova poole (14)

- „Jehoova on kuningas ikka ja igavesti” (16)

- 11

- Jehoova on pelgupaigaks

- „Jehoova on oma pühas templis” (4)

- Jumal vihkab vägivalla armastajat (5)

- 12

- Jehoova hakkab tegutsema

- Jumala sõnad on puhtad (6)

- 13

- Igatsus Jehoova pääste järele

- „Kui kauaks, Jehoova” (1, 2)

- Jehoova tasub külluslikult (6)

- 14

- Mõistmatu inimene

- „Jehoovat ei ole” (1)

- „Mitte ükski ei tee head” (3)

- 15

- Kes võib olla külaline Jehoova telgis?

- Kes räägib tõtt oma südames (2)

- Kes ei laima (3)

- Kes ei tagane oma tõotusest (4)

- 16

- Jehoova — headuse läte

- „Jehoova on mu osa” (5)

- Mõtted noomivad ööselgi (7)

- Jehoova on paremal käel (8)

- „Sina ei jäta mind surmavalda” (10)

- 17

- Palve, et Jumal kaitseks

- „Sa oled uurinud mu südant” (3)

- „Peida mind oma tiibade varjus” (8)

- 18

- Kiitus Jumalale pääste eest

- „Jehoova on mu kalju” (2)

- Jehoova on ustavale ustav (25)

- Jumala tee on täiuslik (30)

- „Su alandlikkus teeb mind suureks” (35)

- 19

- Jumala loodu ja seadus annavad tunnistust

- „Taevas annab teada Jumala aust” (1)

- Jumala täiuslik seadus annab jõudu (7)

- „Puhasta mind pattudest, millest ma pole teadlik” (12)

- 20

- Jumal päästab võitud kuninga

- Ühed loodavad vankritele ja hobustele, teised Jehoovale (7)

- 21

- Õnnistused kuningale, kes loodab Jehoovale

- Kuningas saab pika elu (4)

- Jumala vaenlased saavad lüüa (8–12)

- 22

- Meeleheitest Jumala kiitmiseni

- „Mu Jumal, miks oled mu maha jätnud?” (1)

- „Heidavad liisku mu riiete pärast” (18)

- Jumala kiitmine koguduses (22, 25)

- Kogu maa kummardab Jumalat (27)

- 23

- „Jehoova on mu karjane”

- „Mul pole millestki puudust” (1)

- „Ta kosutab mu hinge” (3)

- „Mu karikas on pilgeni täis” (5)

- 24

- Auline kuningas siseneb väravatest

- „Jehoovale kuulub maa” (1)

- 25

- Palve juhatuse ja andestuse saamiseks

- „Õpeta mulle oma radu” (4)

- „Jehoova on lähedane sõber” (14)

- „Andesta kõik mu patud” (18)

- 26

- Laitmatuses käimine

- „Uuri mind, Jehoova” (2)

- Halva seltskonna vältimine (4, 5)

- „Käin ümber su altari, Jehoova” (6)

- 27

- „Jehoova on mu elu kindlus”

- Jumala templi imetlemine (4)

- Jehoova hoolib, isegi kui vanemad ei hooli (10)

- „Looda Jehoovale” (14)

- 28

- Lauliku palvet võetakse kuulda

- „Jehoova on mu tugevus ja kilp” (7)

- 29

- Jehoova võimas hääl

- Pühas rüüs teenimine (2)

- „Auline Jumal müristab” (3)

- Jehoova annab oma rahvale jõu (11)

- 30

- Lein muutub rõõmuks

- Jumala soosing kestab kogu elu (5)

- 31

- Jehoova on pelgupaigaks

- „Sinu kätte ma usaldan oma vaimu” (5)

- „Jehoova, tõe Jumal” (5)

- Jumala rikkalik headus (19)

- 32

- Õnnelik on see, kellele on andeks antud

- „Ma tunnistasin sulle oma patu” (5)

- Jumal teeb targaks (8)

- 33

- Kiitus Loojale

- „Laulge talle uus laul” (3)

- Kõik on loodud Jehoova sõna ja vaimuga (6)

- Jehoova rahvas on õnnelik (12)

- Jehoova valvas silm (18)

- 34

- Jehoova päästab oma teenijad

- „Tõstkem üheskoos kõrgele tema nimi” (3)

- Jehoova ingel kaitseb (7)

- „Maitske ja vaadake, et Jehoova on hea!” (8)

- Ühtki luud ei murta (20)

- 35

- Palve vaenlase käest pääsemiseks

- Vaenlased aetagu ära (5)

- „Kiidan sind hulga rahva seas” (18)

- Alusetult vihatud (19)

- 36

- Jumala truu armastus

- Jumalatu ei karda Jumalat (1)

- Jumal on eluallikas (9)

- „Tänu sinu valgusele me näeme valgust” (9)

- 37

- Kes loodavad Jehoovale, õitsevad

- „Ära ärritu kurjade pärast” (1)

- „Olgu Jehoova su ülim rõõm” (4)

- „Usalda oma tee Jehoova hoolde” (5)

- „Tasased pärivad maa” (11)

- Õigel pole leivapuudust (25)

- Õiged elavad maa peal igavesti (29)

- 38

- Kannatava kahetseja palve

- „Ma olen ahastuses, mustas masenduses” (6)

- Jehoova kuuleb neid, kes teda ootavad (15)

- „Mu patt ei andnud mulle asu” (18)

- 39

- Elu lühidus

- Inimene on vaid hingeõhk (5, 11)

- „Ärgu jäägu sul märkamata mu pisarad” (12)

- 40

- Tänu võrratule Jumalale

- Jumala tegusid ei jõua ära lugeda (5)

- Ohvrid pole Jumalale kõige tähtsamad (6)

- „Sinu tahet, mu Jumal, täidan ma hea meelega” (8)

- 41

- Palve haigevoodis

- Jumal toetab haiget (3)

- Lähedane sõber reedab (9)

- 42

- Jumala, võimsa päästja ülistamine

- Hing igatseb Jumala järele nagu hirv vee järele (1, 2)

- „Mu hing, miks oled ahastuses” (5, 11)

- „Oota Jumalat” (5, 11)

- 43

- Jumal kui kohtumõistja päästab

- „Saada oma valgus ja tõde” (3)

- „Mu hing, miks oled ahastuses” (5)

- „Oota Jumalat” (5)

- 44

- Abipalve

- „Sina päästsid meid” (7)

- „Meid on arvatud tapalambaiks” (22)

- „Tõuse ja aita meid!” (26)

- 45

- Võitud kuninga pulm

- Meeldiv kõne (2)

- „Jumal on su troon ikka ja igavesti” (6)

- Kuningat kütkestab pruudi ilu (11)

- Pojad valitsevad kogu maal (16)

- 46

- „Jumal on meie pelgupaik”

- Jumala hämmastavad teod (8)

- Jumal lõpetab sõjad kogu maal (9)

- 47

- Jumal on kuningas üle kogu maa

- Jehoova on aukartustäratav (2)

- Laulge kiitust Jumalale (6, 7)

- 48

- Siion — suure kuninga linn

- Kogu maa rõõm (2)

- Uurige linna ja selle torne (11–13)

- 49

- Rumal on loota rikkusele

- Inimene ei saa teist lunastada (7, 8)

- Jumal lunastab surmavallast (15)

- Rikkus ei päästa surmast (16, 17)

- 50

- Jumal mõistab kohut ustava ja jumalatu vahel

- Ohvri alusel sõlmitud leping (5)

- „Jumal on kohtumõistja” (6)

- Kõik loomad kuuluvad Jumalale (10, 11)

- Jumal paljastab jumalatud (16–21)

- 51

- Kahetseja palve

- Patusüüga sündinud (5)

- „Puhasta mind mu patust” (7)

- „Loo mulle puhas süda” (10)

- Purukspekstud süda on Jumalale meelepärane (17)

- 52

- Lootus Jumala truu armastuse peale

- Hoiatus kurjade tegudega kelkijatele (1–5)

- Jumalatu loodab rikkusele (7)

- 53

- Mõistmatu inimene

- „Jehoovat ei ole” (1)

- „Mitte ükski ei tee head” (3)

- 54

- Abipalve vaenlaste keskel

- „Jumal on mu abimees” (4)

- 55

- Palve, kui sõber reedab

- Lähedane sõber teotab (12–14)

- „Heida oma koorem Jehoova peale” (22)

- 56

- Palve tagakiusamise ajal

- „Ma loodan Jumalale” (4)

- „Kogu mu pisarad oma nahklähkrisse” (8)

- „Mida saab tühipaljas inimene mulle teha?” (4, 11)

- 57

- Palve, et Jumal oleks armuline

- Varjupaik Jumala tiibade all (1)

- Vaenlased kukuvad enda kaevatud auku (6)

- 58

- Jumal on maa kohtumõistja

- Palve, et jumalatuid karistataks (6–8)

- 59

- Jumal on kilp ja varjupaik

- Ära anna armu reeturile (5)

- „Mina aga laulan sinu jõust” (16)

- 60

- Jumal alistab vaenlased

- Inimeste abi on tühine (11)

- „Jumal annab meile jõudu” (12)

- 61

- Jumal on tugev torn kaitseks vaenlase eest

- „Ma tahan olla igavesti külaline su telgis” (4)

- 62

- Pääste tuleb Jumalalt

- „Ma ootan vaikselt Jumalat” (1, 5)

- Valage Jumala ette välja oma süda (8)

- Inimlapsed on pelk hingeõhk (9)

- Ära looda rikkusele (10)

- 63

- Igatsus Jumala järele

- „Sinu truu armastus on parem kui elu” (3)

- Täidetud parimaga (5)

- Jumalale mõtlemine öösel (6)

- „Ma klammerdun su külge” (8)

- 64

- Kaitse salakavalate rünnakute vastu

- „Jumal laseb nende pihta” (7)

- 65

- Jumal hoolitseb maa eest

- „Sina kuulad palvet” (2)

- „Õnnelik on see, kelle sa valid” (4)

- Jumala külluslik headus (11)

- 66

- Jumala aukartustäratavad teod

- „Tulge ja vaadake Jumala tegusid!” (5)

- „Tasun sulle tõotused” (13)

- Jumal kuuleb palvet (18–20)

- 67

- Maa ääred kardavad Jumalat

- „Et kogu maal tuntaks su teed” (2)

- Kõik rahvad tänagu Jumalat (3, 5)

- Jumal õnnistab meid (6, 7)

- 68

- Jumala vaenlased hajugu

- „Isata laste isa” (5)

- Jumal annab üksijäänuile eluaseme (6)

- Naised kuulutavad head sõnumit (11)

- Annid inimeste hulgast (18)

- Jehoova kannab iga päev meie koormat (19)

- 69

- Palve, et Jumal päästaks

- „Innukus su koja pärast põleb mu sees” (9)

- „Vasta mulle kiiresti” (17)

- „Nad andsid mulle ... veiniäädikat” (21)

- 70

- Anuv abipalve

- „Tegutse kiiresti mu heaks!” (5)

- 71

- Eakad võivad tunda end kindlana

- Lootus Jumalale noorest põlvest peale (5)

- „Kui mu ramm raugeb” (9)

- Jumal õpetab noorusest peale (17)

- 72

- Jumala seatud kuninga rahuvalitsus

- Õiged õitsevad (7)

- Alamaid merest mereni (8)

- Vabastamine vägivalla alt (14)

- Maa peal on rohkesti vilja (16)

- Jumala nime ülistatakse igavesti (19)

- 73

- Jumalakartlik saab tasakaalu tagasi

- „Minu sammud oleksid peaaegu kõrvale kaldunud” (2)

- „Mind vaevati kogu päeva” (14)

- „Kuni ma sisenesin Jumala aulisse pühamusse” (17)

- Jumalatud on libedal pinnal (18)

- Hea on olla Jumala ligi (28)

- 74

- Palve, et Jumal mõtleks oma rahvale

- Jumala päästetegude meenutamine (12–17)

- „Ära unusta vaenlase teotusi” (18)

- 75

- Jumal mõistab õiglast kohut

- Jumalatud peavad jooma Jehoova karikast (8)

- 76

- Jumala võit Siioni vaenlaste üle

- Jumal päästab tasased (9)

- Kõrgid vaenlased alandatakse (12)

- 77

- Palve ahastuspäeval

- Jumala tegude üle mõtisklemine (11, 12)

- Kes on nii võimas kui Jumal? (13)

- 78

- Jumala hoolitsus ja iisraellaste usupuudus

- Tulevastele põlvedele jutustamine (2–8)

- „Nad ei uskunud Jumalasse” (22)

- „Taevavili” (24)

- „Kurvastasid Iisraeli Püha” (41)

- Egiptusest tõotatud maale (43–55)

- Nad panid Jumala proovile (56)

- 79

- Palve, kui Jumala rahvast on rünnatud

- „Nüüd oleme naabrite teotada” (4)

- „Aita meid ... oma aulise nime pärast” (9)

- „Tasu meie naabritele seitsmekordselt” (12)

- 80

- Palve, et Iisraeli karjane päästaks

- „Oo, Jumal, taasta meie endine põli” (3)

- Iisrael kui Jumala viinapuu (8–15)

- 81

- Üleskutse kuuletumiseks

- Ei tohi kummardada võõraid jumalaid (9)

- „Kuulaks mu rahvas mind ometi” (13)

- 82

- Üleskutse õiglaseks kohtumõistmiseks

- Jumal mõistab kohut jumalate seas (1)

- „Kaitske viletsat” (3)

- „Te olete jumalad” (6)

- 83

- Palve vaenlasega silmitsi seistes

- „Oo, Jumal, ära vaiki” (1)

- Vaenlasi keerutatakse nagu ohakaid (13)

- Jumala nimi on Jehoova (18)

- 84

- Hing igatseb viibida Jumala pühamus

- Leviit soovib olla otsekui lind (3)

- „Üks päev sinu õuedes” (10)

- „Jumal Jehoova on päike ja kilp” (11)

- 85

- Palve, et Jumal koguks rahva taas kokku

- Jumal räägib oma ustavatele rahust (8)

- Truu armastus ja ustavus kohtuvad (10)

- 86

- Pole teist sellist jumalat kui Jehoova

- Jehoova on valmis andestama (5)

- Kõik rahvad kummardavad Jehoovat (9)

- „Õpeta mulle oma teed” (11)

- „Liida üheks mu süda” (11)

- 87

- Siion — tõelise Jumala linn

- Siionis sündinud (4–6)

- 88

- Palve surmaohus

- „Mu elu on surmavalla lävel” (3)

- „Igal hommikul jõuab mu palve su ette” (13)

- 89

- Laul Jehoova truust armastusest

- Leping Taavetiga (3)

- Taaveti järeltulija püsib igavesti (4)

- Jumala võitu hüüab Jumalat isaks (26)

- Leping Taavetiga jääb püsima (34–37)

- Inimene ei pääse ise surmavallast (48)

- 90

- Igaviku Jumal ja surelik inimene

- Tuhat aastat on nagu eilne päev (4)

- Inimene elab 70–80 aastat (10)

- „Õpeta meid oma päevi arvestama” (12)

- 91

- Kaitse Jumala salapaigas

- Päästetud linnupüüdja käest (3)

- Varjupaik Jumala tiibade all (4)

- Ustav püsib, kuigi tuhanded langevad (7)

- Inglitele on antud käsk kaitsta (11)

- 92

- Jehoova on kõrgeim igavesti

- Tema suured teod ja sügavad mõtted (5)

- „Õige õitseb nagu palmipuu” (12)

- „Ka vanas eas on nad lopsakad” (14)

- 93

- Jehoova ülev valitsus

- „Jehoova on saanud kuningaks!” (1)

- „Kui usaldusväärsed on sinu meeldetuletused!” (5)

- 94

- Palve, et Jumal maksaks kätte

- „Kui kaua saavad jumalatud juubeldada?” (3)

- Jaahi manitsused teevad õnnelikuks (12)

- Jumal ei hülga oma rahvast (14)

- Seaduse varjus hautakse kurja (20)

- 95

- Jumalakummardamisega kaasneb kuulekus

- „Täna, kui te kuulete Jumala häält” (7)

- „Ärge tehke oma südant kõvaks” (8)

- „Nad ei saa puhata ühes minuga” (11)

- 96

- „Laulge Jehoovale uus laul!”

- Jehoova väärib ülimat kiitust (4)

- Rahvaste jumalad on tühised (5)

- Pühas rüüs teenimine (9)

- 97

- Jehoova on ülevam kui teised jumalad

- „Jehoova on saanud kuningaks!” (1)

- Kes armastab Jehoovat, vihaku halba (10)

- Valgus särab õigetele (11)

- 98

- Jehoova — päästja ja õiglane kohtumõistja

- Jehoova kuulutab päästet (2, 3)

- 99

- Jehoova — püha kuningas

- Istub keerubite kohal (1)

- Jumal, kes andestab ja karistab (8)

- 100

- Tänulaul Loojale

- „Teenige Jehoovat rõõmuga” (2)

- „Tema on meid teinud” (3)

- 101

- Valitseja tegutseb laitmatult

- Ei salli kõrkust (5)

- „Mu pilk on pööratud ustavatele” (6)

- 102

- Rõhutu meeleheitlik palve

- „Olen kui üksik lind” (7)

- „Mu päevad on kui kahanev vari” (11)

- „Jehoova ehitab üles Siioni” (16)

- Jehoova püsib igavesti (26, 27)

- 103

- „Kiida, mu hing, Jehoovat”

- Jumal viib meie patud meist kaugele (12)

- Jumala isalik halastus (13)

- Jumalal on meeles, et oleme põrm (14)

- Jehoova troon ja kuningavõim (19)

- Inglid teevad Jumala sõna järgi (20)

- 104

- Kiitus Jumalale loomisimede eest

- Maa püsib igavesti (5)

- Vein ja leib rõõmustavad surelikku (15)

- „Kui palju on sinu tegusid” (24)

- „Kui võtad neilt eluvaimu, nad surevad” (29)

- 105

- Jehoova ustavad teod oma rahva heaks

- Jumal peab meeles oma lepingut (8–10)

- „Ärge puutuge mu võituid” (15)

- Jumal läkitas Joosepi (17–22)

- Jumala imed Egiptuses (23–36)

- Iisraellaste väljatulek Egiptusest (37–39)

- Jumal peab meeles Aabrahamile antud tõotust (42)

- 106

- Iisrael ei hinnanud Jumala imetegusid

- Unustasid kiiresti Jumala teod (13)

- Jumala au vahetati pulli kuju vastu (19, 20)

- Ei uskunud Jumala tõotust (24)

- Liitusid Baali kummardamisega (28)

- Ohverdasid lapsi deemonitele (37)

- 107

- Tänu Jumalale tema imeliste tegude eest

- Ta pani nad käima õigel teel (7)

- Ta kosutas janust ja toitis näljast (9)

- Ta tõi nad välja pimedusest (14)

- Ta läkitas oma sõna ja tegi nad terveks (20)

- Ta kaitseb vaest rõhumise eest (41)

- 108

- Palve, et võita vaenlane

- Inimeste abi on tühine (12)

- „Jumal annab meile jõudu” (13)

- 109

- Rõhutu abipalve

- „Tema ülevaatajaamet saagu teisele” (8)

- Jumal on vaese kõrval (31)

- 110

- Melkisedeki-sarnane kuningas ja preester

- „Valitse keset oma vaenlasi” (2)

- Noored on nagu kastepiisad (3)

- 111

- Kiitus Jehoovale tema suurte tegude eest

- Jumala nimi on püha ja aukartustäratav (9)

- Jehoova kartus on tarkus (10)

- 112

- Õige kardab Jehoovat

- Heldel laenajal läheb hästi (5)

- „Õiget mäletatakse igavesti” (6)

- Helde jagab vaesele (9)

- 113

- Jumal on kõrgel ja tõstab üles viletsa

- Jehoova nime kiidetakse igavesti (2)

- Jumal alandub vaatama (6)

- 114

- Iisraeli väljaminek Egiptusest

- Meri põgenes (5)

- Mäed kekslesid kui jäärad (6)

- Ränikivi muutus veeallikaks (8)

- 115

- Üksnes Jumalat tuleb austada

- Elutud ebajumalad (4–8)

- Maa on antud inimlastele (16)

- „Ei surnud kiida Jaahi” (17)

- 116

- Tänulaul

- „Kuidas ma küll tasun Jehoovale” (12)

- „Ma võtan päästekarika” (13)

- „Ma täidan Jehoovale antud tõotused” (14, 18)

- Jehoova silmis on kallis ustavate surm (15)

- 117

- Kõik rahvad kiitku Jehoovat

- Jumala truu armastus on suur (2)

- 118

- Tänu Jehoova võidu eest

- „Ma hüüdsin Jaahi. Jaah vastas mulle” (5)

- „Jehoova on mu kõrval” (6, 7)

- Kõrvale heidetud kivist sai nurga tipmine kivi (22)

- „Kes tuleb Jehoova nimel” (26)

- 119

- Jumala sõna ülistus

- „Kuidas hoiab noor inimene oma elutee puhta?” (9)

- „Sinu meeldetuletused on mulle kallid” (24)

- „Sinu sõna on mu lootus” (74, 81, 114)

- „Kuidas ma küll armastan sinu seadust!” (97)

- „Rohkem taipu kui kõigil mu õpetajail” (99)

- „Sinu sõna on mu jalale lambiks” (105)

- „Sinu sõna on läbini tõde” (160)

- „Sinu seaduse armastajail on suur rahu” (165)

- 120

- Võõramaalane igatseb rahu

- „Päästa mind ... valeliku keele käest” (2)

- „Mina tahan rahu” (7)

- 121

- Jehoova hoiab oma rahvast

- „Abi tuleb mulle Jehoovalt” (2)

- Jehoova ei maga iial (3, 4)

- 122

- Palve Jeruusalemma rahu eest

- Rõõm Jehoova kotta minekust (1)

- Linn on liidetud ühtseks (3)

- 123

- Palve, et Jehoova halastaks

- Pilk on pööratud Jehoovale (2)

- „Oleme enam kui küllalt kogenud põlgust” (3)

- 124

- „Kui Jehoova poleks olnud meiega”

- Pääsemine lõhutud lõksust (7)

- „Meie abi tuleb temalt, kelle nimi on Jehoova” (8)

- 125

- Jehoova kaitseb oma rahvast

- „Nagu mäed Jeruusalemma ümber” (2)

- „Rahu Iisraelile!” (5)

- 126

- Siioni rõõmuküllane taastamine

- „Jehoova on teinud meile suuri asju” (3)

- Pisaratest hõiskamiseni (5, 6)

- 127

- Ilma Jumalata on kõik asjatu

- „Kui Jehoova ei ehita maja” (1)

- Lapsed on tasu Jumalalt (3)

- 128

- Õnnelik, kes kardab Jehoovat

- Naine on kui viljakas viinapuu (3)

- „Saagu sa näha Jeruusalemma õitsengut” (5)

- 129

- Rünnatud, kuid mitte alistatud

- Siioni vihkajad jäävad häbisse (5)

- 130

- „Põhjatust sügavusest hüüan ma sinu poole”

- „Kui näeksid üksnes eksimusi” (3)

- Jehoova on andeksandja (4)

- „Ma ootan pikisilmi Jehoovat” (6)

- 131

- Rahulolev nagu võõrutatud laps

- Ei ihalda liiga suuri asju (1)

- 132

- Jumal valis Taaveti ja Siioni

- „Ära hülga oma võitut (10)

- Siioni preestrid on riietatud päästesse (16)

- 133

- Vennad elavad ühtsuses

- Nagu õli Aaroni habemes (2)

- Nagu Hermoni kaste (3)

- 134

- Jumala kiitmine öösiti

- „Tõstke käed pühaduses” (2)

- 135

- Kiitke Jaahi tema suuruse eest

- Tunnustähed ja imed Egiptuses (8, 9)

- „Sinu nimi püsib igavesti” (13)

- Elutud ebajumalad (15–18)

- 136

- Jehoova truu armastus kestab igavesti

- Jumal tegi oskuslikult taeva ja maa (5, 6)

- Vaarao surm Punases meres (15)

- Jumal peab meeles masendunuid (23)

- Toit kogu loodule (25)

- 137

- Babüloni jõgede kallastel

- Ei laulda Siioni laule (3, 4)

- Babülon hävitatakse (8)

- 138

- Jumal on küll kõrge, kuid hoolib

- Vastab palvele (3)

- Päästab ohust (7)

- 139

- Jumal tunneb hästi oma teenijaid

- Ei saa põgeneda Jumala vaimu eest (7)

- „Olen ... nii imeliselt loodud” (14)

- „Nägid mind juba mu looteeas” (16)

- „Juhi mind igaviku teel” (24)

- 140

- Jehoova — vägev päästja

- Kurjad on kui maod (3)

- Vägivaldsed langevad (11)

- 141

- Palve, et saada kaitset

- „Olgu mu palve suitsutusrohuks” (2)

- Õige noomimine on kui õli (5)

- Jumalatud langevad oma võrkudesse (10)

- 142

- Palve, et pääseda tagakiusajate käest

- „Kuhugi pole mul põgeneda” (4)

- „Sina oled ... kõik, mis mul on” (5)

- 143

- „Ma janunen su järele kui põuane maa”

- „Mõtlen kõigi su tegude peale” (5)

- „Õpeta mind täitma oma tahet” (10)

- „Sinu vaim on hea, juhtigu see mind” (10)

- 144

- Palve võidu saamiseks

- Mis on surelik inimene? (3)

- „Pilluta vaenlased” (6)

- Jehoova rahvas on õnnelik (15)

- 145

- Kiitus Jumalale, suurele kuningale

- „Mina kuulutan sinu suurust” (6)

- „Jehoova on hea kõigile” (9)

- „Sinu ustavad kiidavad sind” (10)

- Jumala igavene kuningavõim (13)

- Jumal täidab kõigi soovid (16)

- 146

- Looda Jumalale, mitte inimestele

- Surma korral kaovad inimese mõtted (4)

- Jumal tõstab üles rõhutud (8)

- 147

- Jumala kiitmine tema tegude pärast

- Tervendab need, kel murtud süda (3)

- Nimetab kõiki tähti nimepidi (4)

- Annab lund nagu villa (16)

- 148

- Kogu loodu kiitku Jehoovat

- „Kiitke teda, kõik ta inglid!” (2)

- Kiitku teda päike, kuu ja tähed (3)

- Noored ja vanad kiitku Jumalat (12, 13)

- 149

- Võidulaul Jumala kiituseks

- Jumalal on hea meel oma rahvast (4)

- Au kuulub kõigile ustavatele (9)

- 150

- „Kõik, kel on eluõhku, kiitku Jaahi!”

- Halleluuja! (1, 6)

Laulud (Psalmid)

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

69

70

71

72

73

74

75

76

77

78

79

80

81

82

83

84

85

86

87

88

89

90

91

92

93

94

95

96

97

98

99

100

101

102

103

104

105

106

107

108

109

110

111

112

113

114

115

116

117

118

119

120

121

122

123

124

125

126

127

128

129

130

131

132

133

134

135

136

137

138

139

140

141

142

143

144

145

146

147

148

149

150

Laulud (Psalmid)  1 : 1 - 6

LAULUD (PSALMID)

ESIMENE RAAMAT

(Laulud 1–41)

1 Õnnelik on inimene, kes ei käi jumalatute nõu järgi,

ei seisa patuste teel

ega istu pilkajate pingil,

2 vaid kes tunneb rõõmu Jehoova seadusest

ja loeb ta seadust mõttega* päeval ja ööl.

3 Ta on kui veeojade äärde istutatud puu,

mis annab vilja omal ajal

ja mille lehed ei närbu,

ning kõik, mis ta teeb, läheb korda.

4 Jumalatud aga pole sellised —

nad on kui aganad, mille tuul minema kannab.

5 Seepärast ei jää jumalatud seisma kohtus

ega patused õigete hulgas.

6 Jehoova teab õigete teed,

kuid jumalatute tee saab otsa.

^ Laul 1:2 Võib tõlkida ka „mõtiskleb ta seaduse üle”, „loeb ta seadust poolel häälel”.

Laulud (Psalmid)  2 : 1 - 12

2 Miks rahvad möllavad,

rahvahõimud sepitsevad* tühja?

2 Maa kuningad astuvad välja,

võimukandjad kogunevad* kui üks mees

Jehoova ja tema võitu vastu.

3 Nad ütlevad: „Rebigem katki nende ahelad,

heitkem endalt ära nende köidikud!”

4 Kes istub taevasel troonil, naerab,

Jehoova pilkab neid.

5 Ta kõneleb nendega oma vihas,

kohutab neid tulises meelepahas.

6 Ta ütleb: „Ma olen seadnud oma kuninga

oma pühale mäele Siionile.”

7 Ma annan teada Jehoova otsuse,

ta ütles mulle: „Sina oled mu poeg,

täna sai minust su isa.

8 Küsi minult ja ma annan rahvad sulle pärandiks,

maa ääred su omandiks.

9 Sa purustad nad raudse valitsuskepiga,

lööd kildudeks kui savinõu.”

10 Ja nüüd, kuningad, toimige arukalt,

maa kohtumõistjad, laske end noomida*!

11 Teenige Jehoovat kartusega,

rõõmutsege värisedes.

12 Austage Poega,* et Jumal ei vihastuks

ja te oma teelt sootuks ei häviks,

sest tema viha süttib kiiresti.

Õnnelikud on kõik, kes otsivad varju tema juurest.

^ Laul 2:1 Võib tõlkida ka „mõtlevad”.

^ Laul 2:2 Võib tõlkida ka „peavad nõu”.

^ Laul 2:10 Võib tõlkida ka „võtke hoiatust kuulda”.

^ Laul 2:12 Sõna-sõnalt „andke suud Pojale”.

Laulud (Psalmid)  3 : 1 - 8

Taaveti laul, mille ta tegi, kui põgenes oma poja Absalomi eest.

3 Oh, Jehoova, miks on mul nii ohtralt vastaseid?

Miks tõuseb nii suur hulk mu vastu?

2 Paljud ütlevad mu kohta:

„Ei Jumal teda päästa.” (sela)*

3 Kuid sina, Jehoova, oled mu kilp,

sa oled mu au, mu pea sa tõstad üles.

4 Jehoovat hüüan ma valjult,

ta vastab mulle oma pühalt mäelt. (sela)

5 Ma heidan maha ja uinun,

Jehoova toetab mind,

ma ärkan rahus.

6 Ei karda ma kümneid tuhandeid,

kes ümber on mind piiranud.

7 Tõuse, Jehoova! Päästa mind, mu Jumal!

Mu vaenlastele sa annad vastu lõugu,

jumalatuil murrad hambad.

8 Jehoova käes on pääste.

Sinu rahval on su õnnistus. (sela)

^ Laul 3:2 Vt „Sõnaseletusi”.

Laulud (Psalmid)  4 : 1 - 8

Juhatajale: keelpillide saatel. Taaveti laul.

4 Vasta mulle, kui ma hüüan, mu õiglane Jumal!

Ava mulle pääsetee mu kitsikusest.

Ole mulle armuline ja kuula mu palvet.

2 Kaua veel te teotate mu au, te inimlapsed?

Kaua armastate tühisust ja sepitsete valet? (sela)

3 Teadke seda: Jehoova kohtleb eriliselt oma ustavat*.

Jehoova kuuleb, kui ma hüüan teda.

4 Kui ärritute, ärge tehke pattu.

Voodis olles mõelge oma südames ja vaikige. (sela)

5 Tooge ohvreid õiguses,

lootke Jehoova peale.

6 Paljud küsivad: „Kes annab meile näha head?”

Su palge valgus paistku meie peale, oo, Jehoova!

7 Mu südamesse oled andnud rõõmu suurema kui neil,

kel viljasaak on rikkalik ja värsket veini külluses.

8 Ma heidan rahus magama ja uinun,

vaid tänu sinule, Jehoova, ma elan hirmu tundmata.

^ Laul 4:3 Võib tõlkida ka „tõstab oma ustavat esile”, „eraldab oma ustava enda jaoks”.

Laulud (Psalmid)  5 : 1 - 12

Juhatajale: nehilot*. Taaveti laul.

5 Oo, Jehoova, kuula mu sõnu,

pane tähele mu ohkamist!

2 Võta kuulda mu appihüüdu,

mu kuningas ja Jumal, sest sinu poole ma palvetan.

3 Jehoova, hommikul sa kuuled mu häält,

hommikul ma räägin oma murest ja ootan pikisilmi.

4 Sest sina oled Jumal, kes ei salli kurjust,

ükski õel ei või jääda su juurde.

5 Ükski ülbe ei või seista su ees.

Sa vihkad kõiki, kes teevad kurja.

6 Sa hävitad need, kes räägivad valet.

Jehoova jälestab vägivaldset* ja petist.

7 Aga mina tulen su kotta su küllusliku truu armastuse pärast,

aukartuses ma kummardan su püha templi poole.

8 Oo, Jehoova, juhata mind oma õiguses mu vastaste pärast.

Tasanda mulle oma tee!

9 Ühtki nende sõna ei saa usaldada,

nad pakatavad õelusest,

nende kurk on lahtine haud,

nende sõnad libekeelsed.

10 Aga Jumal mõistab nad süüdi,

nad langevad omaenda sepitsuste tõttu.

Nende paljude pattude pärast aetagu nad ära,

sest nad on sinu vastu mässanud.

11 Kuid kõik, kes sinu juurest varju otsivad, rõõmustavad,

nad hõiskavad igavesti.

Sa ei lase kedagi nende ligi.

Kes armastavad su nime, juubeldavad.

12 Sest sina, Jehoova, õnnistad õiget,

su heameel temast kaitseb teda suure kilbina.

^ Laul 5:1 Vt „Sõnaseletusi”.

^ Laul 5:6 Võib tõlkida ka „verevalajat”.

Laulud (Psalmid)  6 : 1 - 10

Juhatajale: keelpillide saatel šeminitis*. Taaveti laul.

6 Oo, Jehoova, ära noomi mind oma vihas,

ära manitse oma raevus!

2 Ole mulle armuline, Jehoova, sest olen nõrkemas.

Tee mind terveks, Jehoova, sest mu luud vabisevad.

3 Ma olen suures segaduses.

Ma küsin sinult, Jehoova, kui kaua veel?

4 Pöördu, Jehoova, ja päästa mind,

vabasta mind oma truu armastuse pärast.

5 Sest surmas ei meenutata sind.

Kes surmavallas* tänab sind?

6 Ma olen väsinud ohkamast.

Öö läbi leotan ma pisaratega oma voodit,

ujutan nutuga oma sängi.

7 Mu silmad on kurbusest töntsiks jäänud,

tuhmistunud* kõigi mu ahistajate pärast.

8 Taganege minust, kõik, kes teete kurja,

sest Jehoova kuuleb mu nuttu.

9 Jehoova kuuleb mu anumist,

Jehoova võtab vastu mu palve.

10 Kõik mu vaenlased jäävad häbisse ja kohkuvad,

ühtäkki taanduvad nad häbistatult.

^ Laul 6:1 Vt „Sõnaseletusi”.

^ Laul 6:5 Sümboolne paik, kus inimesed magavad surmaund. (Vt „Sõnaseletusi”.)

^ Laul 6:7 Võib tõlkida ka „vanaks jäänud”.

Laulud (Psalmid)  7 : 1 - 17

Taaveti kaebelaul, mida ta laulis Jehoovale benjaminlase Kuusi sõnade pärast.

7 Jehoova, mu Jumal, sinu juures olen ma leidnud varju.

Päästa mind kõigi mu tagakiusajate käest ja vabasta mind,

2 muidu nad rebivad otsekui lõvi mu tükkideks,

viivad ära ja päästjat ei ole.

3 Jehoova, mu Jumal, kui olen süüdi,

kui olen teinud ülekohut,

4 kui olen teinud kurja sellele, kes tegi mulle head,

või riisunud põhjuseta oma vaenlast*,

5 siis ajagu vaenlane mind taga ja saagu kätte,

tallaku mu elu maha,

paisaku mu au põrmu. (sela)

6 Tõuse, Jehoova, oma vihas!

Astu välja mu vaenlaste raevu vastu,

ärka minu pärast ja pane kehtima õigus.

7 Rahvad ümbritsegu sind,

tegutse nende vastu kõrgusest.

8 Jehoova langetab otsuse rahvaste üle.

Mõista mulle kohut, Jehoova,

mu õigust ja laitmatust mööda.

9 Palun tee lõpp jumalatute nurjatustele.

Õige tee aga tugevaks,

sest sina oled õiglane Jumal, kes uurib läbi* südame ja neerud*.

10 Jumal on mu kilp, ta päästab südamelt ausad.

11 Jumal on õiglane kohtumõistja,

iga päev kuulutab ta oma kohtuotsuseid*.

12 Kui mees ei kahetse, siis Jumal ihub oma mõõka,

painutab vibu ja sihib.

13 Ta paneb valmis surmarelvad,

on valmis laskma süütenooli.

14 Vaata seda, kes on käima peal kurjusega,

kes kannab üsas häda, kes toob ilmale pettuse.

15 Ta kaevab augu ja süvendab seda,

kuid kukub ise oma kaevatud auku.

16 Tema sünnitatud hädad naasevad ta enda pea peale,

tema vägivald tuleb ta oma pealaele.

17 Ma tänan Jehoovat ta õiguse pärast,

laulan kiitust Jehoova, Kõigekõrgema nimele*.

^ Laul 7:4 Teine võimalik tähendus: „säästnud seda, kes võitleb mu vastu põhjuseta”.

^ Laul 7:9 Võib tõlkida ka „paneb proovile”.

^ Laul 7:9 Võib tõlkida ka „sisimad tunded”.

^ Laul 7:11 Võib tõlkida ka „süüdimõistvaid otsuseid”.

^ Laul 7:17 Võib tõlkida ka „kiidan pillimänguga Jehoova, Kõigekõrgema nime”.

Laulud (Psalmid)  8 : 1 - 9

Juhatajale: gitit*. Taaveti laul.

8 Oo, Jehoova, meie isand, kui ülev on su nimi kogu maal!

Sa oled pannud oma hiilguse taevastki kõrgemale.*

2 Laste ja imikute suu kaudu oled sa näidanud oma väge

oma vastaste pärast,

et panna vaikima vaenlast ja kättemaksjat.

3 Kui ma vaatan taevast, su sõrmede tööd,

kuud ja tähti, mis sa oled valmistanud,

4 siis mis on surelik, et sa teda meeles pead,

inimlaps, et sa tema eest hoolitsed?

5 Sa tegid ta pisut alamaks jumalasarnastest*,

kroonisid ta au ja hiilgusega.

6 Sa andsid talle võimu oma kätetöö üle.

Sa oled pannud kõik ta jalge alla:

7 lambad, kitsed ja veised,

ka metsloomad,

8 taeva linnud ja mere kalad,

kõik, mis liigub mere radadel.

9 Oo, Jehoova, meie isand, kui ülev on su nimi kogu maal!

^ Laul 8:1 Vt „Sõnaseletusi”.

^ Laul 8:1 Teine võimalik tähendus: „sinu hiilgusest räägitakse taeva kohal”.

^ Laul 8:5 Võib tõlkida ka „inglitest”.

Laulud (Psalmid)  9 : 1 - 20

Juhatajale: muut laben*. Taaveti laul.

א [alef]*

9 Oo, Jehoova, ma tänan sind kogu südamest,

kuulutan kõiki su imelisi tegusid!

2 Ma rõõmutsen ja juubeldan,

laulan kiitust su nimele,* oo, Kõigekõrgem!

ב [bet]

3 Mu vaenlased taanduvad,

nad komistavad ja hukkuvad su ees.

4 Sest sa kaitsed mind mu õiges kohtuasjas,

istud oma troonil ja mõistad õiglast kohut.

ג [gimel]

5 Sa hurjutasid rahvaid, hukkasid jumalatud.

Nende nimed kustutasid sa alatiseks, igaveseks.

6 Vaenlane on lõplikult laastatud,

nende linnad oled juurinud sa välja,

kogu mälestus neist kaob.

ה [he]

7 Aga Jehoova on troonil igavesti,

ta on rajanud oma trooni õigusemõistmiseks.

8 Ta mõistab maailma üle kohut õiguses,

langetab rahvaste kohta õiglasi kohtuotsuseid.

ו [vav]

9 Jehoova on kindel* varjupaik rõhutule,

kindel varjupaik hädaajal.

10 Kes tunnustavad sinu nime, need usaldavad sind.

Sina, Jehoova, ei hülga iialgi neid, kes sind otsivad.

ז [zajin]

11 Laulge kiitust Jehoovale, kes elab Siionis,

tehke rahvaste seas teatavaks tema teod!

12 Sest nende vere eest kättemaksja peab neid meeles,

ta ei unusta vaevatute hädakisa.

ח [het]

13 Oo, Jehoova, ole mulle armuline! Näe, millist vaeva mu vihamehed mulle põhjustavad,

sina, kes tõstad mind üles surmaväravaist.

14 Siis ma kuulutan su kiiduväärt tegusid Siioni tütre väravais

ja rõõmutsen su päästetegude üle.

ט [tet]

15 Rahvad on langenud enda kaevatud auku,

nende jalg on astunud nende enda peidetud võrku.

16 Jehoovat tuntakse tema kohtuotsustest.

Jumalatud on nende enda kätetööga lõksu püütud.

Higajon.* (sela)

י [jod]

17 Jumalatud taanduvad surmavalla poole,

kõik rahvad, kes unustavad Jumala.

18 Aga vaene ei jää igaveseks unustuse hõlma

ning tasaste lootus ei hävi eales.

כ [kaf]

19 Tõuse, Jehoova! Ära lase surelikul võimust saada.

Mõistetagu sinu palge ees rahvastele kohut.

20 Oo, Jehoova, löö neid hirmuga,

teadku rahvad, et nad on kõigest surelikud! (sela)

^ Laul 9:1 Vt „Sõnaseletusi”.

^ Laul 9:1 See on heebrea tähestiku esimene täht. Heebrea keeles on selle laulu ja teiste niisuguste laulude tekstilõikude algustähed tähestikulises järjekorras.

^ Laul 9:2 Võib tõlkida ka „kiidan pillimänguga su nime”.

^ Laul 9:9 Võib tõlkida ka „kõrge”.

^ Laul 9:16 Vt „Sõnaseletusi”.

Laulud (Psalmid)  10 : 1 - 18

ל [lamed]

10 Oh, Jehoova, miks seisad kaugel?

Miks peidad end hädaajal?

2 Jumalatu ajab ülbelt abitut taga,

kuid ta püütakse lõksu tema enda sepitsustega.

3 Jumalatu hoopleb oma isekate himudega,

ta õnnistab ahnet*

נ [nun]

ja põlgab Jehoovat.

4 Jumalatu oma kõrkuses ei otsi Jumalat,

tema ainus mõte on: „Jumalat ei ole.”*

5 Tema käigud õnnestuvad,

su seadused aga jäävad talle kaugeks.

Ta irvitab kõigi oma vaenlaste üle.

6 Ta mõtleb oma südames: „Ei mina eales kõigu.

Inimpõlvest inimpõlve

mina õnnetust ei näe.”

פ [pe]

7 Tema suu on täis needusi, valet ja ähvardusi,

tema keele all on häda ja ülekohus.

8 Ta varitseb asulate lähedal,

oma peidupaigast tapab ta süütu.

ע [ajin]

Ta silmad otsivad õnnetut ohvrit.

9 Ta ootab peidus nagu lõvi oma pesapaigas.

Ta varitseb, et tabada abitut.

Ta tababki tema, kui tirib kinni oma võrgu.

10 Ta purustab ohvri ja surub ta põrmu,

armetud langevad ta küüsi.

11 Ta mõtleb oma südames: „Jumal on unustanud.

Ta on pööranud ära oma palge,

ta ei märka ealeski.”

ק [kof]

12 Tõuse, Jehoova! Oo, Jumal, tõsta oma käsi!

Ära unusta vaevatuid.

13 Miks põlgab jumalatu Jumalat?

Ta mõtleb oma südames: „Ei nõua sa mult aru.”

ר [reš]

14 Sina aga näed muret ja vaeva,

pead seda silmas ja võtad asja käsile.

Sinu poole pöördub õnnetu ohver,

sina aitad isata last.

ש [šin]

15 Murra jumalatu ja kurja käsivars.

Karista teda ta kurjuse eest,

kuni sa seda enam ei leia.

16 Jehoova on kuningas ikka ja igavesti.

Rahvad on hävinud maa pealt.

ת [tav]

17 Sa kuuled tasaste palvet, Jehoova,

sa kinnitad nende südant, paned neid tähele.

18 Sa mõistad õigust isatule ja rõhutule,

põrmust tehtud surelik ei heiduta neid enam.

^ Laul 10:3 Teine võimalik tähendus: „ahne õnnistab iseennast”.

^ Laul 10:4 Võib tõlkida ka „mul Jumalast ükspuha”.

Laulud (Psalmid)  11 : 1 - 7

Juhatajale. Taaveti laul.

11 Jehoova juures olen ma leidnud pelgupaiga.

Kuidas te siis ütlete mulle:

„Põgene oma mäele kui lind!

2 Vaata, kuis jumalatud painutavad vibu,

seavad noole vibunöörile,

et lasta pimeduse varjus südamelt ausaid.

3 Kui alusmüürid* maha kistakse,

mida saab siis õige teha?”?

4 Jehoova on oma pühas templis.

Jehoova troon on taevas.

Tema silmad näevad kõike, ta valvas pilk uurib inimlapsi.

5 Jehoova uurib läbi nii õige kui ka jumalatu,

ta vihkab igaüht, kes armastab vägivalda.

6 Jumalatuile puistab ta püüniseid*,

tuli ja väävel ja kõrvetav tuul on nende karikas.

7 Sest Jehoova on õiglane, ta armastab õigust.

Ausameelsed saavad näha ta palet*.

^ Laul 11:3 Võib tõlkida ka „õiguse alusmüürid”.

^ Laul 11:6 Teine võimalik tähendus: „tuliseid süsi”.

^ Laul 11:7 Võib tõlkida ka „pälvivad ta soosingu”.

Laulud (Psalmid)  12 : 1 - 8

Juhatajale: šeminitis*. Taaveti laul.

12 Päästa mind, Jehoova, sest ustavaid pole enam,

truud on kadunud inimeste seast.

2 Üksteisele räägitakse valet,

meelitatakse, kõneldakse kahepalgelise südamega.

3 Jehoova kaotab kõik meelitavad huuled,

suurustlevad keeled,

4 need, kes ütlevad: „Oma keelega me võidame,

oma huuli me pruugime, nagu tahame.

Kes on meile isandaks?”

5 „Vaevatute rõhumise,

vaeste ohkamise pärast

asun ma nüüd tegutsema,” ütleb Jehoova.

„Ma päästan nad nende põlastajate käest.”

6 Jehoova sõnad on puhtad,

need on kui hõbe, mis on saviahjus* sulatatud, seitse korda puhastatud.

7 Sina, Jehoova, valvad vaeseid ja vaevatuid,

kaitsed igaüht neist igavesti selle põlvkonna eest.

8 Jumalatud jalutavad vabalt ringi,

sest inimlapsed ülistavad kõlvatust.

^ Laul 12:1 Vt „Sõnaseletusi”.

^ Laul 12:6 Teine võimalik tähendus: „maapõue sulatusahjus”.

Laulud (Psalmid)  13 : 1 - 6

Juhatajale. Taaveti laul.

13 Kui kauaks, Jehoova, oled sa jätnud mind unustusse? Kas igaveseks?

Kaua veel sa varjad mu eest oma palet?

2 Kaua veel pean ma muret tundma,

iga päev südames kurbust kandma?

Kui kaua võidutseb vaenlane mu üle?

3 Vaata mu peale ja vasta mulle, Jehoova, mu Jumal!

Anna mu silmisse elutuld, et ma ei suiguks surmaunne,

4 et mu vaenlane ei ütleks: „Ma sain temast jagu!”

Ära lase vastastel mu languse üle rõõmu tunda.

5 Su truu armastuse peale ma loodan,

su päästetegude üle rõõmustab mu süda.

6 Jehoovale ma laulan, sest ta on mulle külluslikult tasunud.

Laulud (Psalmid)  14 : 1 - 7

Juhatajale. Taaveti laul.

14 Mõistmatu ütleb oma südames:

„Jehoovat ei ole.”*

Seesuguste teod on kõlvatud ja jäledad.

Mitte ükski ei tee head.

2 Jehoova vaatab taevast inimlaste peale,

et näha, kas on mõnd taiplikku, kedagi, kes otsib Jehoovat.

3 Nad kõik on ära pöördunud,

nad kõik on rikutud.

Mitte ükski ei tee head,

mitte ainuski.

4 Kas ühelgi patustajal pole raasugi oidu?

Nad õgivad mu rahvast nagu leiba

ega hüüa Jehoova poole.

5 Neid haarab aga kohutav hirm,

sest Jehoova on õigete põlvkonnaga.

6 Teie, patustajad, püüate nurjata vaevatu plaane,

kuid Jehoova on tema varjupaik.

7 Oh tuleks ometi Siionist Iisraelile pääste!

Kui Jehoova toob oma rahva vangipõlvest tagasi,

siis Jaakob hõisaku, Iisrael rõõmustagu.

^ Laul 14:1 Võib tõlkida ka „ükspuha mul Jehoovast”.

Laulud (Psalmid)  15 : 1 - 5

Taaveti laul.

15 Jehoova, kes võib olla külaline su telgis?

Kes tohib elada su pühal mäel?

2 See, kes käib laitmatuses,

teeb, mis on õige,

ja räägib tõtt oma südames,

3 kes teisi ei laima,

ei tee ligimesele halba

ega musta* oma sõpru,

4 kellele on tülkad põlastusväärsed,

kuid kes austab neid, kes kardavad Jehoovat,

kes ei tagane oma tõotusest ka siis, kui see toob talle kahju,

5 kes ei laena raha kasu peale

ega võta süütu vastu altkäemaksu.

Kes nõnda teeb, ei kõigu eal.

^ Laul 15:3 Võib tõlkida ka „häbista”.

Laulud (Psalmid)  16 : 1 - 11

Taaveti miktam*.

16 Kaitse mind, oo, Jumal, sest sinu juurest otsin ma varju.

2 Ma ütlen Jehoovale: „Sina oled Jehoova, headuse läte.

3 Pühad, kes on maa peal,

need üllad, on mu suurim rõõm.”

4 Kes käivad ebajumalate järel, suurendavad oma valu.

Ma ei vala iial nende jumalaile verd joogiohvriks,

nende jumalate nimed ei tule üle mu huulte.

5 Jehoova on mu osa, mu liisuosa ja rõõmukarikas.

Sina kaitsed mu pärandit.

6 Mulle on välja mõõdetud meeldivad paigad,

mu pärandiosa toob mulle rõõmu.

7 Ma ülistan Jehoovat, kes mulle nõu on andnud.

Ööselgi noomivad mind mu sisimad mõtted*.

8 Ma hoian Jehoovat alati silme ees.

Ma ei kõigu eal, sest tema on mu paremal käel.

9 Seepärast rõõmustab mu süda ja hõiskab mu hing*.

Ma elan julgesti.

10 Sest sina ei jäta mind surmavalda*,

ei luba oma ustaval näha hauasügavust*.

11 Sa annad mulle teada elutee.

Sinu juures on rõõmu rohkesti,

su paremas käes õnne igavesti.

^ Laul 16:1 Vt „Sõnaseletusi”.

^ Laul 16:7 Võib tõlkida ka „sügavaimad tunded”, sõna-sõnalt „neerud”.

^ Laul 16:9 Sõna-sõnalt „au”.

^ Laul 16:10 Sümboolne paik, kus inimesed magavad surmaund. (Vt „Sõnaseletusi”.)

^ Laul 16:10 Teine võimalik tähendus: „kõdunemist”.

Laulud (Psalmid)  17 : 1 - 15

Taaveti palve.

17 Kuula mu anumist õiguse eest, Jehoova,

pane tähele mu appihüüdu,

kuula mu palvet, kus pole pettust!

2 Mõista mulle õiglast kohut,

su silmad nähku minu õigust.

3 Sa oled uurinud mu südant, vaadanud mind läbi öösel.

Sa oled mind puhastanud

ega ole must leidnud kurje sepitsusi,

mu suu ei ole patustanud.

4 Kuis inimesed ka ei toimiks,

on su huulte sõnad mind hoidnud röövli radadelt.

5 Mu sammud püsigu su teedel,

et jalad mul ei väärataks.

6 Oo, Jumal, sinu poole ma hüüan, sest sa vastad mulle!

Pööra mu poole oma kõrv,* kuula mu sõnu.

7 Truud armastust sa imeliselt näita,

sa nende päästja, kes kaitset otsivad su paremalt käelt;

sa päästad nende küüsist, kes mässavad su vastu.

8 Hoia mind kui oma silmatera,

peida mind oma tiibade varjus.

9 Hoia mind jumalatute eest, kes mind ründavad,

verivaenlaste eest, kes mind ümbritsevad.

10 Nad on muutunud tuimaks,*

nende suu räägib ülbelt.

11 Nad piiravad meid sisse,

et saaksid paisata meid maha.

12 Jumalatu on kui lõvi, valmis saaki lõhki kiskuma,

kui hüppevalmis noor lõvi varitsuspaigas.

13 Tõuse, Jehoova, astu talle vastu ja alista ta,

oma mõõgaga päästa mind jumalatu käest,

14 oma käega päästa mind, Jehoova,

selle maailma meeste käest, kelle osa on selles elus,

kelle sa täidad sinult tuleva heaga,

kes jätavad pärandi oma paljudele poegadele.

15 Aga mina oma õiguses näen su palet,

tunnen rahulolu, et saan ärgata sinu juures*.

^ Laul 17:6 Võib tõlkida ka „kummardu ja kuula mind”.

^ Laul 17:10 Võib tõlkida ka „nad on sulgunud oma rasva sisse”.

^ Laul 17:15 Võib tõlkida ka „et saan sind näha”.

Laulud (Psalmid)  18 : 1 - 50

Juhatajale. Jehoova teenija Taaveti laul, millega ta pöördus Jehoova poole päeval, mil Jehoova päästis ta kõigi tema vaenlaste ja Sauli käest.

18 Oo, Jehoova, mu jõud, sinusse olen ma kiindunud.

2 Jehoova on mu kalju ja mu kindlus, minu päästja.

Mu Jumal on mu kalju. Tema juurest otsin ma kaitset.

Ta on mu kilp ja mu päästesarv*, mu kindel varjupaik.

3 Ma hüüan Jehoovat, kes väärib kiitust,

ma pääsen oma vaenlaste käest.

4 Surmaköidikud piirasid mind,

vääritute tulv kohutas mind.

5 Ma olin mässitud surmavalla köitesse,

surmavõrgud olid võtnud mind oma haardesse.

6 Kitsikuses hüüdsin ma Jehoovat,

anusin oma Jumalat.

Ta kuulis mu häält oma templist

ja mu appihüüd jõudis ta kõrvu.

7 Siis hakkas maa rappuma ja kõikuma,

mägede alused värisesid,

need vappusid edasi-tagasi, sest tema viha süttis.

8 Tema sõõrmeist tõusis suits

ja suust väljus neelav tuli,

temast paiskusid hõõguvad söed.

9 Tema laskudes paindus taevas,

ta jalge all oli pilkane pimedus.

10 Ta sõitis keerubil ja tuli lennates,

sööstis alla vaimu* tiivul.

11 Ta pani pimeduse endale katteks,

mustavad veed ja tihedad pilved

endale varjuks.

12 Tema ees sähvivast valgusest

tungisid läbi pilvede rahe ja tulised söed.

13 Jehoova müristas taevast,

Kõigekõrgem andis kuulda oma häält

raheterade ja tuliste sütega.

14 Ta lasi välja nooli, et pillutada vaenlasi,

heitis välke, et ajada nad segadusse.

15 Voolusäng tuli nähtavale,

maa alustoed paljastusid sinu sõitlusest, Jehoova,

sinu sõõrmete hingusest.

16 Kõrgustest sirutas ta käe,

ta võttis must kinni ja tõmbas mind välja vetesügavusest.

17 Ta päästis mu vägeva vaenlase käest,

mu vihkajate käest, kes olid minust tugevamad.

18 Nad tõusid mu vastu mu õnnetuspäeval,

kuid Jehoova oli mulle toeks.

19 Tema tõi mind turvalisse paika,

päästis mu, sest olin talle kallis.

20 Jehoova tasub mulle mu õigust mööda,

teeb mulle head mu käte puhtust mööda.

21 Ma olen ju käinud Jehoova teedel,

ma pole teinud kurja, pole hüljanud oma Jumalat.

22 Kõik tema seadused on mul meeles,

tema määrusi ma ei põlga.

23 Ma jään ta ees laitmatuks,

hoian patust eemale.

24 Tasugu Jehoova mulle mu õigust mööda,

mu käte puhtust mööda tema ees.

25 Ustavale oled sa ustav,

laitmatut kohtled laitmatult.

26 Puhtale oled sa puhas,

salaliku kavaldad üle.

27 Sa päästad viletsad,

kuid üleolevad sa alandad.

28 Sina, Jehoova, süütad mu lambi.

Minu Jumal lööb mu pimeduse särama.

29 Ühes sinuga võin ma rünnata röövjõuku,

Jumala jõul ma hüppan üle müüri.

30 Jumala tee on täiuslik,

Jehoova sõnad on puhtad.

Ta on kilbiks neile, kes ta juurest varju otsivad.

31 Sest kes on Jumal peale Jehoova?

Kes on kalju, kui mitte meie Jumal?

32 Jumal riietab mind jõuga,

tema teeb mu tee tasaseks.

33 Ta teeb mu jalad väledaks kui hirvel,

paneb mind seisma kõrgendikele.

34 Ta õpetab mu käsi sõdima,

mu käsivarred painutavad vaskvibu.

35 Sa annad mulle oma päästekilbi,

su parem käsi toetab mind,

su alandlikkus teeb mind suureks.

36 Sa laiendad tee mu sammudele,

mu jalg ei libastu.

37 Ma jälitan oma vaenlasi ja taban nad.

Ei pöördu ma tagasi enne, kui olen nad minema pühkinud.

38 Ma purustan nad, et nad enam ei tõuseks,

nad langevad mu jalge alla.

39 Sa annad mulle jõu sõdida,

paiskad vastased maha mu ees.

40 Sa sunnid mu vaenlased taanduma,

ma teen lõpu oma vihameestele.

41 Nad hüüavad appi, kuid päästjat ei ole,

hüüavad Jehoovat, aga ta ei vasta neile.

42 Ma pihustan nad tolmuks tuules,

heidan nad välja nagu tänavapori.

43 Sa päästad mind rahva etteheidetest.

Sa paned mind rahvastele peaks.

Siis teenib mind rahvas, keda ma varem ei tundnud.

44 Pelgalt kuuldused minust panevad neid mulle kuuletuma.

Võõramaalased lömitavad mu ees.

45 Võõramaalased kaotavad julguse,

tulevad värisedes oma kindlustest.

46 Jehoova on elav! Olgu kiidetud mu kalju!

Olgu ülistatud mu pääste Jumal!

47 Jumal maksab mu eest kätte,

alistab mulle rahvad.

48 Ta päästab mind vihaste vaenlaste käest.

Sa tõstad mind kõrgemale mu vastastest,

vabastad mind vägivallatseja küüsist.

49 Seepärast tänan ma sind rahvaste seas, Jehoova,

ja laulan kiitust su nimele*.

50 Ta päästab võimsalt oma kuninga,

osutab truud armastust oma võitule,

Taavetile ja tema järglastele igavesti.

^ Laul 18:2 Võib tõlkida ka „võimas päästja”. Sõna „sarv” kasutatakse Piiblis sageli jõu või võimu sümbolina.

^ Laul 18:10 Võib tõlkida ka „tuule”.

^ Laul 18:49 Võib tõlkida ka „kiidan pillimänguga su nime”.

Laulud (Psalmid)  19 : 1 - 14

Juhatajale. Taaveti laul.

19 Taevas annab teada Jumala aust,

taevalaotus jutustab tema kätetööst.

2 Päev peab päevale kõnet,

öö jagab ööle teadmisi.

3 Pole jutukõma, pole sõnu,

pole kuulda nende häält.

4 Ometi kostab nende kõne* üle maa,

nende sõnum maailma äärteni.

Taevasse on ta püstitanud telgi päikesele,

5 mis tuleb kui peigmees pulmakambrist,

jookseb kui vägev mees rõõmuga oma rada.

6 Ühest taevaäärest asub ta teele,

teises lõpetab ta oma ringkäigu.

Miski pole varjatud ta lõõsa eest.

7 Jehoova seadus on täiuslik, see annab uut jõudu*,

Jehoova meeldetuletused on usaldusväärsed, need teevad kogenematu targaks.

8 Jehoova korraldused on õiglased, need rõõmustavad südant,

Jehoova käsusõna on puhas, see avab silmad.

9 Jehoova kartus on hea, see püsib igavesti.

Jehoova seadused on tõde, need kõik on õiged.

10 Need on ihaldusväärsemad kui kuld,

kui palju puhast kulda,

magusamad kui mesi, kui kärjest tilkuv mesi.

11 Need hoiatavad su teenijat,

nendest kinnipidamine toob suure tasu.

12 Kes aga oma eksimusi märkaks?

Puhasta mind pattudest, millest ma pole teadlik.*

13 Ülbetest tegudest hoia oma teenijat,

ärgu need valitsegu mu üle.

Siis olen ma laitmatu,

vaba jultunud pattudest*.

14 Olgu mu suu sõnad ja südame mõtted

meelepärased sulle, Jehoova, mu kalju ja mu lunastaja.

^ Laul 19:4 Teine võimalik tähendus: „ulatub nende mõõdunöör”.

^ Laul 19:7 Võib tõlkida ka „turgutab hinge”.

^ Laul 19:12 Võib tõlkida ka „puhasta mind salajastest pattudest”.

^ Laul 19:13 Võib tõlkida ka „paljudest üleastumistest”.

Laulud (Psalmid)  20 : 1 - 9

Juhatajale. Taaveti laul.

20 Jehoova vastaku sulle ahastuspäeval,

Jaakobi Jumala nimi kaitsku sind.

2 Ta läkitagu sulle abi pühast paigast,

toetagu sind Siionist.

3 Mäletagu ta kõiki su ohvriande,

olgu su põletusohver talle meelepärane*. (sela)

4 Täitku ta su südamesoovid,

lasku korda minna kõik su plaanid.

5 Me hõiskame su päästetegude üle,

oma Jumala nimel me tõstame lipud.

Täitku Jehoova kõik su palved.

6 Nüüd ma tean, et Jehoova päästab oma võitu.

Ta vastab talle oma pühast taevast,

vabastab ta võimsalt oma parema käega.

7 Ühed loodavad vankritele, teised hobustele,

kuid meie hüüame Jehoova, oma Jumala nime.

8 Nemad varisevad ja langevad,

kuid meie tõuseme ja seisame kindlalt.

9 Oo, Jehoova, päästa kuningas!

Ta vastab meile päeval, mil hüüame appi.

^ Laul 20:3 Võib tõlkida ka „tema meelest rasvane”.

Laulud (Psalmid)  21 : 1 - 13

Juhatajale. Taaveti laul.

21 Oo, Jehoova, sinu jõu üle kuningas rõõmustab,

kuidas ta su päästetegude üle küll hõiskab!

2 Sa täitsid tema südamesoovi

ega lükanud tagasi tema huulte igatsust. (sela)

3 Sa lähed talle vastu külluslike õnnistustega,

paned talle pähe puhtast kullast krooni.

4 Ta palus sinult elu ja sa andsid talle selle —

pika elu, lõputu ja jääva.

5 Sinu päästeteod toovad talle suurt au,

sa annad talle väärikuse ja hiilguse.

6 Sa oled õnnistanud teda igaveseks,

teed ta rõõmsaks oma ligiolekuga.

7 Sest kuningas usaldab Jehoovat,

Kõigekõrgema truu armastuse tõttu ei kõigu ta eal.

8 Su käsi leiab kõik su vaenlased,

su parem käsi su vihamehed.

9 Arunõudmise ajal heidad sa nad tulisesse ahju.

Jehoova neelab nad oma vihas, tuli sööb nad ära.

10 Sa hävitad nende järglased maa pealt,

nende järeltulijad inimlaste seast.

11 Sest nad püüdsid teha sulle halba,

sepitsesid nurjumisele määratud salaplaane.

12 Sa sunnid nad taganema,

kui sihid neid vibuga.

13 Tõuse, Jehoova, oma vägevuses!

Lauluga* me kiidame su väge.

^ Laul 21:13 Võib tõlkida ka „laulu ja pillimänguga”.

Laulud (Psalmid)  22 : 1 - 31

Juhatajale: „Emahirv koidikul”*. Taaveti laul.

22 Mu Jumal, mu Jumal, miks oled mu maha jätnud?

Miks oled kaugel ega päästa mind,

kaugel mu ägamisest?

2 Mu Jumal, ma hüüan sind päeval, kuid sa ei vasta,

hüüan ööselgi ega vaiki.

3 Sina aga oled püha,

sind ümbritsevad Iisraeli kiituslaulud.

4 Sinule lootsid meie isad,

nad lootsid sinule ja sa päästsid nad.

5 Nad hüüdsid sinu poole ja päästeti,

lootsid sinule ega pidanud pettuma*.

6 Kuid mina olen ussike, mitte mees,

inimeste teotada, rahva põlata.

7 Kõik, kes mind näevad, pilkavad mind,

nad irvitavad, vangutavad pead ja mõnitavad:

8 „Ta on andnud end Jehoova hoolde. Päästku tema ta!

Eks vabastagu ta, kui ta temale nii kallis on!”

9 Sina tõid ju mind välja emaüsast,

andsid mulle turvatunde emarinnal.

10 Su hoole all ma olen olnud sünnist saati,

emaüsast alates sa oled minu Jumal.

11 Ära ole minust kaugel, sest õnnetus on ligi,

pole kedagi teist, kes mind aitaks.

12 Palju noori pulle piirab mind,

Baasani vägevad pullid ümbritsevad mind.

13 Nad ajavad suu mu vastu pärani

nagu möirgav lõvi, kes kisub oma saagi tükkideks.

14 Ma olen maha valatud kui vesi.

Kõik mu luud on paigast ära.

Mu süda on kui vaha,

see sulab sügaval mu sees.

15 Mu jõud on kuivanud kui potikild,

mu keel jääb suulakke kinni,

sa surud mind surma.

16 Koerad ümbritsevad mind,

piiravad mind kui õelate jõuk,

nad on kui lõvi mu käte ja jalgade kallal.

17 Ma võin ära lugeda kõik oma luud.

Nad vahivad ja jõllitavad mind.

18 Nad jagavad mu rõivad omavahel,

heidavad liisku mu riiete pärast.

19 Aga sina, Jehoova, ära ole kaugel,

sina oled mu jõud, tõtta mulle appi!

20 Päästa mind mõõga käest,

mu hinnaline elu* koerte küüsist.

21 Päästa mind lõvi suust, tarvaste sarvede eest,

vasta mulle ja päästa mind.

22 Ma kuulutan su nime oma vendadele,

kiidan sind keset kogudust.

23 Teie, kes kardate Jehoovat, kiitke teda!

Jaakobi järglased, andke talle au!

Iisraeli sugu, tunne tema ees aukartust!

24 Ta pole põlanud ega tülganud rõhutu vaeva,

pole peitnud oma palet tema eest,

ta kuulis tema appihüüdu.

25 Ma kiidan sind suures koguduses,

täidan oma tõotused nende ees, kes sind kardavad.

26 Tasased saavad süüa, ja küllaga.

Kes otsivad Jehoovat, kiidavad teda.

Tundke elust rõõmu igavesti!

27 Kõik maa ääred mõtlevad Jehoovale ja pöörduvad ta poole.

Kõik rahvaste suguvõsad kummardavad su ees.

28 Sest kuningavõim kuulub Jehoovale,

tema valitseb rahvaste üle.

29 Kõik maa jõukad söövad ja kummardavad,

tema ees põlvitavad kõik, kes lähevad põrmu,

ükski neist ei suuda end elus hoida.

30 Nende järglased teenivad teda,

tulevasele põlvele räägitakse Jehoovast.

31 Nad tulevad ja kuulutavad tema õigust,

räägivad rahvale, kes sünnib, tema tegudest.

^ Laul 22:1 Võidakse mõelda kas meloodiat või muusikastiili.

^ Laul 22:5 Võib tõlkida ka „ega jäänud häbisse”.

^ Laul 22:20 Sõna-sõnalt „mu ainus”, millega mõeldakse hinge ehk elu.

Laulud (Psalmid)  23 : 1 - 6

Taaveti laul.

23 Jehoova on mu karjane,

mul pole millestki puudust.

2 Haljale aasale paneb ta mu lebama,

veerikkasse puhkepaika* juhatab ta mind.

3 Ta kosutab mu hinge.

Ta juhib mind õiguse radadel oma nime pärast.

4 Isegi sünges orus kõndides

ei karda ma kurja,

sest sina oled minuga,

su kepp ja su sau rahustavad mind.

5 Mu vastaste ees sa katad mulle laua.

Sa värskendad õliga mu pead,

mu karikas on pilgeni täis.

6 Headus ja truu armastus saadavad mind kogu elu,

Jehoova kotta jään ma kõigiks oma päeviks.

^ Laul 23:2 Teine võimalik tähendus: „rahulike vete äärde”.

Laulud (Psalmid)  24 : 1 - 10

Taaveti laul.

24 Jehoovale kuulub maa ja kõik, mis sel on,

viljakas maa ja need, kes seal elavad.

2 Ta on rajanud maa merede peale,

kinnitanud selle jõgede kohale.

3 Kes võib tõusta Jehoova mäele,

seista tema pühas paigas?

4 See, kelle käed on süüta, süda puhas,

kes pole minu elu* nimel valet vandunud

ega ole vandunud pettust.

5 Teda õnnistab Jehoova,

ta saab õiguse oma pääste Jumalalt.

6 See on põlvkond, kes otsib teda,

kes otsib su palet, oo, Jaakobi Jumal. (sela)

7 Tõstke pea, te väravad,

avanege, te põlised uksed,

et auline kuningas võiks sisse tulla!

8 Kes on see auline kuningas?

Tugev ja võimas Jehoova,

Jehoova, kes on lahingus vägev.

9 Tõstke pea, te väravad,

avanege, te põlised uksed,

et auline kuningas võiks sisse tulla!

10 Kes on see auline kuningas?

Vägede Jehoova on see auline kuningas. (sela)

^ Laul 24:4 Võib tõlkida ka „minu hinge”, mõeldakse Jehoova elu, mille nimel inimene annab vande.

Laulud (Psalmid)  25 : 1 - 22

Taaveti laul.

א [alef]

25 Oo, Jehoova, sinu poole ma pöördun!

ב [bet]

2 Mu Jumal, sinule ma loodan.

Ära lase mul häbisse jääda,

mu vaenlastel kahjurõõmu tunda.

ג [gimel]

3 Ei jää häbisse ükski, kes sinule loodab.

Häbisse jäävad need, kes toimivad reeturlikult, ilma et põhjust oleks.

ד [dalet]

4 Anna mulle teada oma teed, Jehoova,

õpeta mulle oma radu.

ה [he]

5 Aita mul käia su tões ja õpeta mind,

sest sina oled mu pääste Jumal.

ו [vav]

Sinule ma loodan kogu päeva.

ז [zajin]

6 Jehoova, ära unusta oma halastust ja truud armastust,

mida sa alati oled osutanud*.

ח [het]

7 Ära hoia meeles mu noore ea patte ja mu üleastumisi.

Mäleta mind oma truud armastust mööda,

oma headuse pärast, Jehoova.

ט [tet]

8 Hea ja õiglane on Jehoova,

sellepärast õpetab ta patuseid elama.

י [jod]

9 Ta juhatab tasaseid õigel teel,

õpetab tasastele oma radu.

כ [kaf]

10 Kõik Jehoova teed on truu armastus ja tõde —

neile, kes järgivad tema lepingut ja meeldetuletusi.

ל [lamed]

11 Oma nime pärast, Jehoova,

andesta mu patt, ehkki see on suur.

מ [mem]

12 Kes kardab Jehoovat,

sellele annab ta nõu, millist teed valida.

נ [nun]

13 See saab maitsta head

ja tema järglased pärivad maa.

ס [samekh]

14 Jehoova on lähedane sõber nendega, kes teda kardavad,

ja ta teeb neile teatavaks oma lepingu.

ע [ajin]

15 Mu silmad on alati Jehoova poole,

sest tema vabastab mu jalad võrgust.

פ [pe]

16 Pööra oma pale minu poole ja ole mulle armuline,

sest ma olen üksi ja abitu.

צ [tsade]

17 Aina rohkem on mul südames vaeva,

aita mind välja mu ahastusest.

ר [reš]

18 Näe mu häda ja muret,

andesta kõik mu patud.

19 Vaata, kui rohkelt on mul vaenlasi

ja kui väga nad mind küll vihkavad!

ש [šin]

20 Hoia mu elu ja päästa mind.

Ära lase mul jääda häbisse, sest otsin pelgupaika sinu juurest.

ת [tav]

21 Laitmatus ja ausus kaitsku mind,

sest ma loodan sinule.

22 Oo, Jumal, vabasta Iisrael kõigist ta hädadest!

^ Laul 25:6 Võib tõlkida ka „mis on iidsest ajast”.

Laulud (Psalmid)  26 : 1 - 12

Taaveti laul.

26 Oo, Jehoova, mõista mu üle kohut, sest olen käinud laitmatuses,

lootnud kõikumata Jehoovale.

2 Uuri mind, Jehoova, pane mind proovile,

puhasta mu neerud* ja mu süda.

3 Su truu armastus on alati mu ees.

Ma käin sinu tões.

4 Ma ei seltsi petistega,

väldin neid, kes oma tõelist palet varjavad.

5 Ma vihkan kurjade jõuku

ja keeldun jumalatute seltsist.

6 Ma pesen oma käsi süütuses

ja käin ümber su altari, Jehoova,

7 et tuua kuuldavale tänu

ja kuulutada kõiki su imelisi tegusid.

8 Jehoova, ma armastan su eluaset,

su auhiilguse asupaika.

9 Ära pühi mind minema koos patustega,

ära võta mult elu ühes vägivaldsetega*,

10 kelle kätes on häbiteod,

kelle parem käsi on täis altkäemaksu.

11 Mina aga käin laitmatuses.

Vabasta mind ja ole mulle armuline!

12 Mu jalg seisab tasasel maal,

suures koguduses ma ülistan Jehoovat.

^ Laul 26:2 St sisimad mõtted ja sügavaimad tunded.

^ Laul 26:9 Võib tõlkida ka „meestega, kes valavad verd”.

Laulud (Psalmid)  27 : 1 - 14

Taaveti laul.

27 Jehoova on mu valgus ja mu pääste.

Keda ma peaksin kartma?

Jehoova on mu elu kindlus.

Kelle ees ma peaksin värisema?

2 Kui õelad ründasid, et õgida mu liha,

siis komistasid ja kukkusid mu vastased ja vaenlased.

3 Isegi kui sõjavägi lööks laagri üles mu vastu,

ei kardaks mu süda.

Isegi kui mu vastu puhkeks sõda,

ei kaoks mu kindlustunne.

4 Üht olen ma palunud Jehoovalt,

jah, seda ma soovin:

et võiksin elada Jehoova kojas kõik oma elupäevad,

vaadelda Jehoova kaunidust,

imetleda* tema templit.

5 Hädapäeval varjab ta mind turvapaigas,

peidab oma telgi salapaigas,

asetab kõrgele kaljule.

6 Siis kerkib mu pea üle vaenlaste, kes mind piiravad.

Ma toon tema telgis ohvreid rõõmuhõisetega,

kiidan Jehoovat lauluga*.

7 Jehoova, kuula mu hüüdmist,

ole mulle armuline ja vasta mulle!

8 Mu südames kõlavad su sõnad

„Otsige mu palet!”.

Sinu palet, Jehoova, ma otsingi.

9 Ära peida oma palet minu eest,

ära tõrju vihas oma teenijat.

Sina oled mu aitaja,

ära hülga ega jäta mind, mu pääste Jumal!

10 Kui ka mu isa ja ema mind hülgaksid,

võtaks Jehoova mind enda juurde.

11 Õpeta mind oma teel, Jehoova,

juhata õiguse rajal mu vastaste pärast.

12 Ära anna mind vaenlaste meelevalda;

sest minu vastu on tõusnud valetunnistajad,

nad ähvardavad mind vägivallaga.

13 Kus ma küll oleksin, kui mul poleks usku,

et saan näha Jehoova headust elavate maal!*

14 Looda Jehoovale,

ole julge ja su süda olgu kindel!

Jah, looda Jehoovale!

^ Laul 27:4 Võib tõlkida ka „mõtiskledes silmitseda”.

^ Laul 27:6 Võib tõlkida ka „pillimänguga”.

^ Laul 27:13 Teine võimalik tähendus: „mul on kindel usk, et saan näha Jehoova headust elavate maal”.

Laulud (Psalmid)  28 : 1 - 9

Taaveti laul.

28 Sinu poole ma hüüan, Jehoova, mu kalju,

ära sulge oma kõrva mu ees.

Kui sa vaikid,

saan nende sarnaseks, kes lähevad hauasügavusse.

2 Kuula mu anumist, kui hüüan sind appi,

kui tõstan käed su pühamu pühima paiga poole.

3 Ära vii mind ära ühes jumalatutega, nendega, kes teevad kurja,

kes räägivad ligimesele rahust, kuid kelle südames on õelus.

4 Tasu neile nende tegusid mööda,

nende kurjust mööda.

Anna neile nende kätetöö järgi,

nende tegude järgi.

5 Sest nad ei hooli Jehoova tegudest

ega tema kätetööst.

Ta kisub nad maha ega ehita enam üles.

6 Kiidetud olgu Jehoova,

sest ta on kuulnud mu abipalveid!

7 Jehoova on mu tugevus ja kilp,

tema peale loodab mu süda.

Ma sain temalt abi ja mu süda hõiskab,

ma tänan teda lauluga.

8 Jehoova on oma rahva tugevus,

ta on kindlus, ta päästab võimsalt oma võitu.

9 Päästa oma rahvas ja õnnista enda omandit.

Karjata teda ja kanna igavesti kätel!

Laulud (Psalmid)  29 : 1 - 11

Taaveti laul.

29 Andke Jehoovale, mida ta väärib, te vägevate pojad,

andke Jehoovale, mida ta väärib oma au ja jõu pärast!

2 Tunnustage Jehoova nime aulisust!

Kummardage Jehoova ette pühas rüüs*.

3 Jehoova hääl kostab vete* kohal,

auline Jumal müristab.

Jehoova on suurte vete kohal.

4 Jehoova hääl on võimas,

Jehoova hääl on ülev.

5 Jehoova hääl murrab seedreid,

Jehoova purustab Liibanoni seedreid.

6 Ta paneb Liibanoni* karglema kui vasika,

Sirjoni kui noore tarva.

7 Jehoova hääl lööb tuleleekidega,

8 Jehoova hääl paneb värisema kõrbe,

Jehoova paneb värisema Kaadese kõrbe.

9 Jehoova hääl paneb hirved poegima,

laasib metsad lagedaks.

Tema templis hüüavad kõik: „Au Jumalale!”

10 Jehoova istub troonil uputusvete* kohal.

Jehoova istub kuningatroonil igavesti.

11 Jehoova annab oma rahvale jõu.

Jehoova õnnistab oma rahvast rahuga.

^ Laul 29:2 Teine võimalik tähendus: „tema pühaduse kirkuse pärast”.

^ Laul 29:3 Viitab paduvihmale.

^ Laul 29:6 Mõeldakse ilmselt Liibanoni mäestikku.

^ Laul 29:10 Võib tõlkida ka „taevase ookeani”.

Laulud (Psalmid)  30 : 1 - 12

Koja sissepühitsemise laul. Taaveti laul.

30 Ma ülistan sind, Jehoova, et oled mu üles tõstnud

ega ole lasknud mu vaenlastel rõõmu tunda.

2 Jehoova, mu Jumal, ma hüüdsin sind appi ja sa tegid mu terveks.

3 Jehoova, sa tõstsid mu üles surmavallast,

hoidsid mind elus ega lasknud mul vajuda hauasügavusse.

4 Laulge kiitust* Jehoovale, tema ustavad,

ülistage tema püha nime,

5 sest tema viha kestab vaid hetke,

aga soosing kogu eluaja.

Õhtul võib tulla nutt, kuid hommikul on hõiskamine.

6 Muretul ajal ma ütlesin:

„Ma ei kõigu eal!”

7 Jehoova, sinu soosing tegi mu kindlaks kui mäe.

Kui aga peitsid oma palge, haaras mind hirm.

8 Sinu poole, Jehoova, ma hüüan.

Jehoovalt anun ma soosingut.

9 Mis kasu on, kui suren, kui langen hauasügavusse?

Kas põrm tänab sind, räägib sinu ustavusest?

10 Jehoova, kuula mind ja ole mulle armuline.

Oo, Jehoova, aita mind!

11 Sa oled muutnud mu kurbuse tantsuks,

võtnud mult kotiriide, rüütanud mind rõõmusse,

12 et laulaksin sulle kiitust ega vaikiks.

Jehoova, mu Jumal, sind tänan ma igavesti.

^ Laul 30:4 Võib tõlkida ka „mängige pilli”.

Laulud (Psalmid)  31 : 1 - 24

Juhatajale. Taaveti laul.

31 Jehoova, sinu juures olen ma leidnud pelgupaiga,

ärgu jäägu ma kunagi häbisse.

Päästa mind oma õiguse pärast.

2 Pööra oma kõrv mu poole.

Tõtta mind vabastama.

Ole mulle mägilinnuseks,

mind päästvaks kantsiks.

3 Sina oled mu kalju ja mu kindlus,

oma nime pärast sa juhatad ja suunad mind.

4 Sa vabastad mu salaja seatud võrgust;

sina oled mu kindlus.

5 Sinu kätte ma usaldan oma vaimu.

Sa oled mu lunastanud, Jehoova, tõe* Jumal.

6 Ma vihkan neid, kes teenivad kasutuid, tühiseid ebajumalaid.

Mina aga loodan Jehoovale.

7 Ma hõiskan su truu armastuse pärast,

sest sa oled näinud mu vaeva,

sina tead mu hingeahastust.

8 Sa ei andnud mind vaenlase kätte,

vaid panid seisma turvalisse paika.

9 Ole mulle armuline, Jehoova, sest ma olen ahastuses.

Mu silmad on kurbusest kurnatud, samuti kogu mu ihu.

10 Mu elu hääbub nukruses,

mu aastad ägamises.

Mu jõud raugeb mu eksimuse pärast,

mu luud nõrkevad.

11 Mind pilkavad kõik mu vaenlased,

isegi mu naabrid.

Ma olen hirmuks oma tuttavatele,

mind kohates nad põgenevad.

12 Ei ole mul enam kohta nende südames, olen unustatud kui surnu,

olen kui katkine kruus,

13 olen kuulnud palju laimu,

õud ümbritseb mind.

Nad tulevad mu vastu nagu üks mees,

kavatsevad võtta mult elu.

14 Aga mina loodan sinule, Jehoova.

Ma kuulutan: „Sina oled mu Jumal.”

15 Mu päevad on sinu käes.

Päästa mind vaenlaste ja tagakiusajate küüsist!

16 Lase oma palge hiilgusel paista oma teenija peale.

Su truu armastus päästku mind.

17 Jehoova, ärgu jäägu ma häbisse, kui hüüan sinu poole.

Häbisse jäägu jumalatud,

pandagu nad surmavallas vaikima.

18 Jäägu tummaks valelikud huuled,

mis jultunult räägivad õige vastu ülbuse ja põlgusega.

19 Kui rikkalik on su headus!

Sa oled talletanud selle neile, kes sind kardavad,

osutanud seda kõigi nähes neile, kes su juurest pelgupaika otsivad.

20 Oma salapaigas, enda lähedal,

varjad sa neid sepitsuste eest,

oma varjupaigas peidad sa neid

ägedate rünnakute eest.

21 Kiidetud olgu Jehoova,

sest tema truu armastus on mind imeliselt saatnud ümberpiiratud linnas.

22 Mind aga haaras hirm ja ma ütlesin:

„Ma hävin su ees.”

Kuid sina kuulsid mu anumist, kui sind appi hüüdsin.

23 Armastage Jehoovat, kõik, kes olete talle truud!

Jehoova kaitseb ustavaid,

kuid maksab kõrkidele küllaga kätte.

24 Olge julged ja teie süda olgu kindel,

teil kõigil, kes ootate Jehoovat.

^ Laul 31:5 Võib tõlkida ka „ustav”.

Laulud (Psalmid)  32 : 1 - 11

Taaveti laul. Maskil.*

32 Õnnelik on see, kelle üleastumine on andeks antud, kelle patt kinni kaetud.

2 Õnnelik on mees, kelle süüd Jehoova ei arvesta,

kelle vaimus pole valskust.

3 Kui ma vaikisin, nõrkesid mu luud mu lõputust ägamisest.

4 Sest päeval ja ööl oli su käsi* raskesti mu peal.

Mu jõud haihtus* kui vesi suvekuumas. (sela)

5 Lõpuks ma tunnistasin sulle oma patu,

ei katnud kinni oma eksimust.

Ma ütlesin: „Ma tunnistan Jehoovale oma üleastumised,”

ja sina andestasid mu patusüü. (sela)

6 Seepärast palvetavad sinu poole kõik ustavad,

kuni sa oled veel leitav.

Siis ei ulatu nendeni isegi uputusveed.

7 Sina oled mu varjupaik,

sina hoiad mind häda eest.

Sa ümbritsed mind pääsemise rõõmuhõisetega. (sela)

8 „Ma teen sind targaks ja õpetan sulle teed, mida käia,

annan sulle nõu ja hoian sul silma peal.

9 Ärge olge nagu mõistuseta hobused või muulad,

kelle metsikust peab taltsutama suuraudade ja päitsetega,

muidu nad su juurde ei tule.”

10 Jumalatul on palju piinu,

aga seda, kes Jehoovale loodab, ümbritseb tema truu armastus.

11 Rõõmutsege Jehoova tegude üle ja juubeldage, te õiged,

hõisake, kõik südamelt ausad!

^ Laul 32:1 Vt „Sõnaseletusi”.

^ Laul 32:4 Võib tõlkida ka „meelepaha”.

^ Laul 32:4 Võib tõlkida ka „mu elumahlad kuivasid”.

Laulud (Psalmid)  33 : 1 - 22

33 Tundke rõõmu Jehoovast, te õiged!

Kui sobiv on küll ausameelseil teda kiita!

2 Tänage Jehoovat lüüramänguga,

laulge talle kiitust kümnekeelse pilli saatel*.

3 Laulge talle uus laul,

mängige kogu südamest* keelpillidel ja hõisake.

4 Sest Jehoova sõna on õige,

kõik ta teod on usaldusväärsed.

5 Ta armastab õigust ja õiglust.

Jehoova truu armastus täidab maad.

6 Jehoova sõnaga on tehtud taevas,

tema suu vaimuga kõik, mis seal on.

7 Tema kogub mereveed otsekui tammi taha,

paneb vetevood aitadesse.

8 Kartku Jehoovat kogu maa,

tundku tema ees aukartust kõik maa elanikud.

9 Sest tema ütles ja nii ka sündis,

tema andis käsu ja nii ka sai.

10 Jehoova on ajanud nurja rahvaste salanõu,

teinud tühjaks rahvaste plaanid*.

11 Aga Jehoova otsused püsivad* igavesti,

tema südame mõtted põlvest põlve.

12 Õnnelik on rahvas, kelle Jumal on Jehoova,

rahvas, kelle ta endale on valinud.

13 Jehoova vaatab taevast,

ta näeb kõiki inimlapsi,

14 oma elupaigast

peab ta silmas maa elanikke.

15 Tema vormib nende südant,

uurib kõiki nende tegusid.

16 Kuningat ei päästa võimas sõjavägi,

vägevat meest tema suur jõud.

17 Hobusele rajatud võidulootus on petlik,

tema kange ramm ei taga päästet.

18 Jehoova silmad saadavad neid, kes teda kardavad,

tema truu armastuse peale loodavad,

19 et päästa nad surmast,

hoida neid elus näljaajal.

20 Me ootame Jehoovat,

tema on meie abi ja kilp.

21 Tema tegude üle rõõmutseb me süda,

ta püha nime peale me loodame.

22 Oo, Jehoova, olgu meiega su truu armastus,

kui me sind ootame.

^ Laul 33:2 Võib tõlkida ka „kiitke teda kümnekeelsel pillil”.

^ Laul 33:3 Võib tõlkida ka „oskuslikult”.

^ Laul 33:10 Võib tõlkida ka „mõtted”.

^ Laul 33:11 Võib tõlkida ka „nõu püsib”.

Laulud (Psalmid)  34 : 1 - 22

Taaveti laul, mille ta tegi pärast seda, kui ta oli teeselnud Abimeleki* ees hullumeelset ning Abimelek oli ta ära ajanud ja ta oli lahkunud.

א [alef]

34 Ma kiidan Jehoovat igal ajal,

teda kiidavad mu huuled lakkamata.

ב [bet]

2 Ma räägin uhkusega Jehoovast,

tasased kuulevad ja rõõmustuvad.

ג [gimel]

3 Ülistage Jehoovat koos minuga,

tõstkem üheskoos kõrgele tema nimi.

ד [dalet]

4 Ma palusin Jehoovat ja ta vastas mulle,

ta vabastas mu kõigist hirmudest.

ה [he]

5 Kes vaatasid tema poole, lõid särama,

neid ei suudetud panna häbenema.

ז [zajin]

6 Hädaline hüüdis ja Jehoova kuulis.

Kõigist vaevadest päästis ta tema.

ח [het]

7 Jehoova ingel kaitseb kõiki*, kes Jumalat kardavad,

ja päästab nad.

ט [tet]

8 Maitske ja vaadake, et Jehoova on hea!

Õnnelik on mees, kes tema juurest pelgupaika otsib.

י [jod]

9 Kartke Jehoovat, kõik tema pühad,

sest neil, kes teda kardavad, pole millestki puudust.

כ [kaf]

10 Noored ja tugevad lõvidki on näljas,

aga neil, kes otsivad Jehoovat, ei puudu midagi head.

ל [lamed]

11 Tulge, mu pojad, kuulake mind,

ma õpetan teile Jehoova kartust.

מ [mem]

12 Kes teist ihkab elust rõõmu tunda,

näha palju häid elupäevi?

נ [nun]

13 See hoidku oma keelt kurja kõnelemast,

huuli pettust rääkimast,

ס [samekh]

14 pöördugu halvast ja tehku head,

otsigu rahu ja nõudku seda taga.

ע [ajin]

15 Jehoova silmad on õigete poole,

tema kõrvad nende appihüüu poole.

פ [pe]

16 Jehoova pale on aga nende vastu, kes teevad halba,

ta kustutab maa pealt nende mälestusegi.

צ [tsade]

17 Õiged hüüdsid ja Jehoova kuulis,

ta päästis nad kõigist nende hädadest.

ק [kof]

18 Jehoova on ligi neile, kelle süda on murtud,

ta päästab need, kel on purukspekstud vaim*.

ר [reš]

19 Õige kohtab palju raskusi,*

aga Jehoova päästab ta neist kõigist.

ש [šin]

20 Ta hoiab kõiki tema luid,

ühtki neist ei murta.

ת [tav]

21 Õnnetus viib jumalatu surma,

kes vihkavad õiget, jäävad süüdi.

22 Jehoova lunastab oma teenijate elu,

ei leita süüd kellelgi, kes tema juurest pelgupaika otsib.

^ Laul 34:1 Ilmselt on see kuningas Aakise tiitel.

^ Laul 34:7 Võib tõlkida ka „lööb üles laagri nende ümber”.

^ Laul 34:18 Võib tõlkida ka „kes on rusutud”.

^ Laul 34:19 Võib tõlkida ka „õiget tabab palju õnnetusi”.

Laulud (Psalmid)  35 : 1 - 28

Taaveti laul.

35 Oo, Jehoova, kaitse mind mu kohtuasjas mu vastaste vastu,

võitle nendega, kes minu vastu võitlevad.

2 Võta väike ja suur kilp,

tõuse ja kaitse mind,

3 tõsta oda ja tapper mu tagaajajate vastu.

Ütle mulle: „Mina olen su pääste.”

4 Tundku häbi ja alandust need, kes jahivad mu elu.

Taganegu häbistatult need, kes mõtlevad mind hävitada.

5 Olgu nad kui aganad tuules,

Jehoova ingel ajagu nad ära.

6 Olgu nende tee pime ja libe,

kui Jehoova ingel neid taga ajab.

7 Sest põhjuseta on nad seadnud mulle püünisvõrgu,

põhjuseta kaevanud mulle augu.

8 Tabagu neid ootamatu häving,

püüdku nende enda seatud võrk,

langegu nad sellesse ja hävigu.

9 Mina aga tunnen rõõmu Jehoovast,

juubeldan tema päästetegude üle.

10 Kõik mu luud ütlevad:

„Jehoova, kes on selline kui sina?

Sa päästad abitu tugevama käest,

abitu ja vaese röövlite käest.”

11 Õelad tunnistajad astuvad ette,

küsivad mult asju, millest ma midagi ei tea.

12 Nad tasuvad mulle head halvaga,

mu hinges on lein.

13 Kui nemad olid haiged, katsin mina end kotiriidega,

vaevasin paastumisega oma hinge,

ja kui mu palve tuli tühjalt tagasi,

14 kõndisin ma ringi, nagu oleks leinanud sõpra või venda,

olin kurbusest kummargil, nagu leinanuks oma ema.

15 Ent kui mina komistasin, tulid nad rõõmsalt kokku,

nad tulid kokku, et mind ootamatult lüüa,

kiskusid mu tükkideks ega vaikinud.

16 Jumalatud pilkavad mind põlglikult,*

kiristavad mu peale hambaid.

17 Jehoova, kui kaua sa vaatad seda kõrvalt?

Päästa mind nende rünnakute käest,

mu hinnaline elu* noorte lõvide küüsist.

18 Siis ma tänan sind suures koguduses,

kiidan sind hulga rahva seas.

19 Ära lase neil, kes on põhjuseta mu vaenlased, mind parastada,

ära lase neil, kes mind alusetult vihkavad, õelalt silma pilgutada.

20 Sest nad ei räägi rahust,

vaid sepitsevad pettust maa rahulike vastu.

21 Nad avavad suu, et mind süüdistada,

ja ütlevad: „Paras! Paras! Nüüd on meie silmad seda näinud!”

22 Oo, Jehoova, sa näed seda. Ära vaiki!

Jehoova, ära ole minust kaugel!

23 Ärka ja tõuse, et mind kaitsta,

mu Jumal Jehoova, kaitse mind mu kohtuasjas.

24 Mõista mulle kohut oma õigust mööda, Jehoova, mu Jumal,

ära lase neil mu üle kahjurõõmu tunda.

25 Ärgu nad eales mõelgu: „Paras! Seda me tahtsimegi!”

Ärgu nad kunagi öelgu: „Me oleme ta neelanud!”

26 Tabagu häbi ja põlgus kõiki,

kes rõõmustavad mu õnnetuse üle.

Riietugu häbisse ja alandusse need, kes suurustavad mu ees.

27 Aga kes rõõmustavad mu õiguse üle, hõisaku,

nad öelgu alati:

„Ülistatud olgu Jehoova, kel on hea meel oma teenija rahupõlvest!”

28 Siis ma kõnelen sinu õigusest,*

kiidan sind kogu päeva.

^ Laul 35:16 Teine võimalik tähendus: „jumalatud, kes mind leivatüki pärast pilkavad”.

^ Laul 35:17 Sõna-sõnalt „mu ainus”, millega mõeldakse hinge ehk elu.

^ Laul 35:28 Võib tõlkida ka „siis ma mõtisklen sinu õiguse üle”.

Laulud (Psalmid)  36 : 1 - 12

Juhatajale. Jehoova teenija Taaveti laul.

36 Jumalatu inimese üleastumine kõneleb tema südamepõhjas,

ei ole jumalakartust tema silme ees.

2 Ta oma mõtted petavad teda,

ta ei märka oma süütegu ega vihka seda.

3 Sõnad tema suus on kurjad ja valelikud,

ei ole tal taipu teha head.

4 Oma voodiski sepitseb ta kurja.

Ta seab end teele, mis pole hea,

ta ei hülga halba.

5 Jehoova, sinu truu armastus ulatub taevani,

sinu ustavus pilvedeni.

6 Sinu õigus on nagu võimsad mäed*,

sinu seadused kui avarad ja sügavad veed.

Sina, Jehoova, hoiad inimest ja looma.

7 Kui kallis küll on su truu armastus, mu Jumal!

Sinu tiibade all

leiavad inimlapsed varju.

8 Nad joovad küllaga su koja parimat,

sa annad neile juua oma rõõmuojast.

9 Sinu juures on eluallikas,

tänu sinu valgusele me näeme valgust.

10 Saatku su truu armastus alati neid, kes sind tunnevad,

su õigus neid, kes on südamelt ausad.

11 Ärgu tallaku mind kõrkide jalg,

ärgu peletagu jumalatute käsi.

12 Näe, kurjad on langenud,

nad on maha paisatud ega suuda tõusta.

^ Laul 36:6 Sõna-sõnalt „nagu Jumala mäed”.

Laulud (Psalmid)  37 : 1 - 40

Taaveti laul.

א [alef]

37 Ära ärritu kurjade pärast,

ära kadesta ülekohtuseid.

2 Nad närtsivad kiiresti kui rohi,

närbuvad kui haljas rohi.

ב [bet]

3 Looda Jehoovale ja tee head,

ela oma maal ja ole ustav.

4 Olgu Jehoova su ülim rõõm

ja ta täidab su südamesoovid.

ג [gimel]

5 Usalda oma tee Jehoova hoolde,

toetu temale ja ta tegutseb su heaks.

6 Ta laseb su õiglusel särada kui koiduvalgusel,

su õigusel kui südapäeva päikesel.

ד [dalet]

7 Vaiki Jehoova ees

ja oota teda pikisilmi*.

Ära ärritu mehe pärast,

kes teeb teoks oma sepitsused.

ה [he]

8 Heida endast viha ja hülga raev,

ära ägestu ega tee kurja*.

9 Sest kurjadele tehakse lõpp,

kuid kes Jehoovale loodavad, pärivad maa.

ו [vav]

10 Veel viivuke, ja jumalatut pole enam,

sa vaatad kohta, kus ta oli,

aga teda ei ole.

11 Ent tasased* pärivad maa

ja naudivad külluslikku rahu.

ז [zajin]

12 Jumalatu sepitseb õige vastu kurja,

kiristab ta peale hambaid.

13 Jehoova aga naerab ta üle,

sest teab, et jumalatu inimese hukatuspäev saabub.

ח [het]

14 Jumalatud tõmbavad mõõga ja vinnastavad vibu,

et kukutada rõhutu ja vaene,

et tappa õigel teel käijad.

15 Kuid nende mõõk läbistab nende enda südame,

nende vibu murtakse.

ט [tet]

16 Parem õiglase pisku

kui paljude jumalatute küllus.

17 Sest jumalatute käsivarred murtakse,

kuid õigeid Jehoova toetab.

י [jod]

18 Jehoova teab laitmatute üleelamisi,

nende pärand püsib igavesti.

19 Hädaajal ei jää nad häbisse,

näljapäevil nad saavad söönuks.

כ [kaf]

20 Aga jumalatud hukkuvad,

Jehoova vaenlased kaovad kui karjamaade ilu,

nad haihtuvad kui suits.

ל [lamed]

21 Jumalatu võtab laenuks ega maksa tagasi,

kuid õige on helde ning jagab lahkelt.

22 Keda Jumal õnnistab, need pärivad maa,

aga keda ta neab, neile tehakse lõpp.

מ [mem]

23 Jehoova juhib mehe samme*,

kui selle tee on talle meelepärane.

24 See mees võib küll komistada, kuid ei kuku maha,

sest Jehoova toetab ta kätt*.

נ [nun]

25 Ma olin noor, nüüd olen vana,

kuid ma pole iial näinud õiget hüljatuna

ega tema lapsi leiba kerjamas.

26 Ta on alati helde laenama,

tema lapsi ootavad õnnistused.

ס [samekh]

27 Pöördu kurjast ja tee head,

siis püsid sa igavesti,

28 sest Jehoova armastab õigust

ega hülga oma ustavaid.

ע [ajin]

Neid hoitakse ikka ja alati,

kuid jumalatute järglastele tehakse lõpp.

29 Õiged pärivad maa

ja elavad sellel igavesti.

פ [pe]

30 Õiglase suu jagab tarkust,*

tema keel kõneleb õigusest.

31 Jumala seadus on tal südames,

tema jalad ei vangu.

צ [tsade]

32 Jumalatu varitseb õiget,

otsib võimalust teda surmata,

33 kuid Jehoova ei anna õiget tema kätte,

ei mõista õiget kohtus süüdi.

ק [kof]

34 Looda Jehoovale ja käi tema teel,

siis ta ülendab sind ja sa pärid maa.

Sa näed, kui jumalatuile tehakse lõpp.

ר [reš]

35 Ma nägin halastamatut, kurja inimest

laiutamas kui lopsakas puu oma mullas,

36 kuid ta kadus äkitselt ja enam teda polnud,

ma otsisin teda, aga ei leidnud.

ש [šin]

37 Pane tähele laitmatut,

pea silmas ausameelset,

sest sellise tulevik on rahurikas.

38 Kuid kõik üleastujad hävitatakse,

jumalatutel ei ole tulevikku.

ת [tav]

39 Õigetele tuleb pääste Jehoovalt,

tema on nende kindlus hädaajal.

40 Jehoova aitab neid ja vabastab nad.

Ta vabastab nad jumalatute käest ja päästab nad,

sest nad otsivad varju tema juurest.

^ Laul 37:7 Võib tõlkida ka „kannatlikult”.

^ Laul 37:8 Teine võimalik tähendus: „ära ägestu, sellest sünnib vaid kahju”.

^ Laul 37:11 Võib tõlkida ka „alandlikud”.

^ Laul 37:23 Võib tõlkida ka „teeb mehe sammud kindlaks”.

^ Laul 37:24 Võib tõlkida ka „toetab teda oma käega”.

^ Laul 37:30 Võib tõlkida ka „õiglane mõtiskleb tarkuse üle”.

Laulud (Psalmid)  38 : 1 - 22

Taaveti laul meeldetuletuseks.

38 Oo, Jehoova, ära noomi mind oma vihas,

ära manitse oma raevus.

2 Su nooled on tunginud sügavale mu sisse,

su käsi rõhub mind raskesti.

3 Pole ühtki tervet kohta mu ihus su pahameele pärast.

Mu luud ei saa rahu mu patu pärast.

4 Mu eksimused on tõusnud üle mu pea,

need lasuvad mul taagana, liig rasked on kanda.

5 Mu haavad haisevad ja mädanevad

mu rumaluse pärast.

6 Ma olen ahastuses, mustas masenduses,

terve päeva käin kurvana ringi.

7 Mu sisemus põleb*,

kogu ihu on haige.

8 Ma olen tuim ja rusuks pekstud,

südamevaev paneb mind valjult ägama.

9 Oo, Jehoova, sinu ees on kõik mu soovid,

sinu eest pole varjatud mu ohked.

10 Mu süda peksleb, jõud on lahkunud,

valgus mu silmis on tuhmunud.

11 Mu sõbrad ja semud väldivad mind mu hädas,

head tuttavad hoiavad must eemale.

12 Kes jahivad mu elu, seavad mulle lõkse,

kes püüavad mulle halba teha, kõnelevad hukatusest,

kogu päeva nad plaanivad pettust.

13 Mina aga olen kui kurt, ei tee kuulma,

nagu tumm, ei ma ava oma suud.

14 Ma olen kui mees, kes ei kuule,

kelle suu ei ütle midagi enda kaitseks.

15 Sind, Jehoova, ma ootasin

ja sa vastasid mulle, Jehoova, mu Jumal.

16 Ma ütlesin: „Ärgu nad parastagu mind,

ärgu suurustagu minu ees, kui mu jalg vääratab.”

17 Sest ma olin kokku varisemas

ja mu valu ei lahkunud minust.

18 Ma tunnistasin üles oma süüteo,

mu patt ei andnud mulle asu.

19 Kuid mu vaenlased on täies jõus ja vägevad,*

palju on neid, kes mind põhjuseta vihkavad.

20 Nad tasusid mulle head halvaga,

olid minu vastu, sest püüdsin teha head.

21 Ära hülga mind, Jehoova!

Ära ole minust kaugel, mu Jumal!

22 Tõtta mulle appi,

Jehoova, mu pääste!

^ Laul 38:7 Sõna-sõnalt „niuded põlevad”.

^ Laul 38:19 Teine võimalik tähendus: „kuid rohkelt on neid, kes on asjata mu vaenlased”.

Laulud (Psalmid)  39 : 1 - 13

Juhatajale: jedutuun*. Taaveti laul.

39 Ma ütlesin: „Ma valvan oma samme,

et ma ei patustaks oma keelega.

Ma valvan oma suud, talitsen seda,

kuni jumalatu on mu ees.”

2 Ma olin sõnatu ja vaikisin,

ei rääkinud isegi head,

kuid mu piin oli suur*.

3 Süda mu sees hõõgus,

tuli leegitses mus mõtiskelu ajal.

Siis lausus mu keel:

4 „Oo, Jehoova, anna mulle aimu, millal tuleb mu lõpp,

mis on mu elupäevade pikkus,

et võiksin teada oma elu lühidust*.

5 Tõesti, päevi oled sa andnud mulle pisut,*

mu eluiga su ees on tühine.

Kui inimene paistabki tugev ja kindel, on ta vaid hingeõhk. (sela)

6 Inimene kõnnib varjuna,

tormab asjata ringi,*

kuhjab rikkust ega tea, kes saab seda nautida.

7 Millele saan siis loota, Jehoova?

Sina oled mu ainuke lootus.

8 Vabasta mind kõigist mu üleastumistest.

Ära lase rumalal mind põlualuseks teha.

9 Ma olen sõnatu

ega suuda avada suud,

sest sina oled kõike seda teinud.

10 Võta oma nuhtlus mu pealt.

Ma olen su käelöökidest kurnatud.

11 Sa manitsed inimest, karistad teda eksimuse eest,

hävitad tema kalli vara, nii nagu teeb seda koi.

Tõesti, inimene pole muud kui hingeõhk. (sela)

12 Kuula mu palvet, Jehoova,

pane tähele mu appihüüdu.

Ärgu jäägu sul märkamata mu pisarad.

Sest ma olen sulle kui muulane,

läbirändaja* nagu kõik mu esiisad.

13 Pööra minult oma karm pilk, et võiksin taas rõõmus olla,

enne kui kaon ja mind pole enam.”

^ Laul 39:1 Vt „Sõnaseletusi”.

^ Laul 39:2 Võib tõlkida ka „mu piin vaid kasvas”.

^ Laul 39:4 Võib tõlkida ka „kui kaduv ma olen”.

^ Laul 39:5 Võib tõlkida ka „mu elu oled sa teinud kämblalaiuseks”.

^ Laul 39:6 Võib tõlkida ka „teeb tühjast kära”.

^ Laul 39:12 Võib tõlkida ka „ümberasuja”.

Laulud (Psalmid)  40 : 1 - 17

Juhatajale. Taaveti laul.

40 Ma lootsin Jehoovale kogu südamest*

ja ta pööras oma kõrva mu poole, kuulis mu appihüüdu.

2 Ta tõi mind välja mühava veega august,

sügavast porimülkast.

Ta asetas mu jalad kaljule,

tegi mu jalgealuse kindlaks.

3 Ta pani mu huulile uue laulu,

kiituslaulu meie Jumalale.

Paljud näevad neid Jumala tegusid ja tunnevad aukartust,

nad hakkavad lootma Jehoovale.

4 Õnnelik on mees, kes loodab Jehoovale

ega vaata tõrksate ja valelike poole.

5 Kui palju oled sa teinud imelisi tegusid,

Jehoova, mu Jumal,

ja mõlgutanud mõtteid meie üle;

pole kedagi sinusarnast.

Kui hakkaksin neist rääkima ja kõnelema,

ei tuleks neil lõppu.

6 Ohvrit ja ohvriandi sa ei soovinud,*

aga sa avasid mu kõrvad, et kuuleksin.

Põletus- ja patuohvreid sa ei nõudnud.

7 Siis ma ütlesin: „Siin ma olen,

rullraamatus on minust kirjutatud.

8 Sinu tahet, mu Jumal, täidan ma hea meelega,

su seadus on sügaval mu sees.

9 Ma kuulutan head sõnumit õigusest suures koguduses.

Ma ei hoia oma huuli tagasi.

Sina, Jehoova, tead seda hästi.

10 Sinu õigust ei hoia ma varjul oma südames.

Ma kuulutan su ustavust ja päästet.

Ma ei salga su truud armastust ja tõde suure koguduse ees.”

11 Jehoova, ära jäta mind oma halastusest ilma.

Sinu truu armastus ja tõde kaitsku mind alati.

12 Loendamatud õnnetused piiravad mind,

mu paljud eksimused on matnud mind enda alla, ma ei näe oma teed.

Neid on rohkem kui juukseid mu peas

ja mu süda on araks löönud.

13 Jehoova, palun päästa mind,

Jehoova, rutta appi!

14 Tundku häbi ja alandust kõik,

kes püüavad võtta mult elu.

Taganegu häbistatult,

kes rõõmustavad mu õnnetuse üle.

15 Kohkugu oma häbitööst,

kes mind pilkavad: „Paras! Paras!”

16 Aga kõik, kes sind otsivad,

juubeldagu ja rõõmutsegu sinu üle.

Kes armastavad su päästetegusid, öelgu alati:

„Olgu ülistatud Jehoova!”

17 Mina aga olen abitu ja vaene,

mõelgu Jehoova mu peale.

Sina oled mu aitaja ning päästja.

Mu Jumal, ära viivita!

^ Laul 40:1 Võib tõlkida ka „ootasin Jehoovat kannatlikult”.

^ Laul 40:6 Võib tõlkida ka „ohvrist ja ohvriannist ei tundnud sa rõõmu”.

Laulud (Psalmid)  41 : 1 - 13

Juhatajale. Taaveti laul.

41 Õnnelik on igaüks, kes viletsast hoolib,

õnnetuspäeval Jehoova päästab ta.

2 Jehoova valvab teda ja hoiab elus.

Ta kuulutatakse õnnelikuks maa peal.

Eal ei anna sa teda vaenlaste meelevalda.

3 Jehoova toetab teda haigevoodis.

Sa hoolitsed tema eest, kui ta haigeks jääb.

4 Ma ütlesin: „Oo, Jehoova, ole mulle armuline!

Tee mind terveks, sest olen su vastu pattu teinud.”

5 Mu vaenlased räägivad minust kurja:

„Millal ta küll sureb, millal kaob tema nimi?”

6 Kui vastane tuleb mind vaatama, tulevad ta südamest võltsid sõnad.

Ta otsib, mida halba öelda,

siis läheb ja räägib seda kõigile.

7 Kõik, kes mind vihkavad, sosistavad omavahel,

sepitsevad mu vastu kurja, öeldes:

8 „Teda on tabanud hirmus õnnetus,

ta on pikali ega tõuse enam.”

9 Isegi see, kellega elasin rahus, keda usaldasin,

kes sõi mu leiba, on pöördunud mu vastu*.

10 Aga sina, Jehoova, ole mulle armuline ja tõsta mind üles,

et võiksin neile tasuda.

11 Sellest ma tean, et olen sulle meeltmööda,

kui mu vaenlane ei saa mu üle võidurõõmutseda.

12 Sina toetad mind mu laitmatuse pärast,

hoiad mind enda juures igavesti.

13 Olgu ülistatud Iisraeli Jumal Jehoova

läbi kogu igaviku*!

Aamen, aamen!*

^ Laul 41:9 Võib tõlkida ka „on tõstnud kanna mu vastu”.

^ Laul 41:13 Sõna-sõnalt „igavikust igavikku”.

^ Laul 41:13 „Aamen” tähendab „olgu nii”, „nii sündigu”.

Laulud (Psalmid)  42 : 1 - 11

TEINE RAAMAT

(Laulud 42–72)

Juhatajale. Korahi poegade maskil*.

42 Nagu hirv igatseb veeojade järele,

nii igatseb mu hing sinu järele, mu Jumal.

2 Mu hing januneb Jumala järele, elava Jumala järele.

Millal võin tulla ja ilmuda Jumala ette?

3 Pisarad on mulle toiduks päeval ja ööl,

kogu päeva pilgatakse mind: „Kus on su Jumal?”

4 Ma valan välja oma hinge, kui meenutan endisi päevi,

kuidas kõndisin koos rahvasummaga,

juhtisin seda pühalikult* Jumala kotta,

saatjaks rõõmurõkked ja tänuhüüded,

pidutseva rahva hõisked.

5 Mu hing, miks oled ahastuses,

miks oled sa nii rahutu?

Oota Jumalat,

sest ma tänan teda veel kui oma võimsat päästjat.

6 Mu Jumal, ma olen ahastuses.

Seepärast meenutan ma sind

Jordanimaal ja Hermoni tippudel,

Mitsari* mäel.

7 Vetesügavus hüüab vetesügavust

su veejugade kohinal.

Kõik su laintevood on minust üle käinud.

8 Päeval kingib Jehoova mulle oma truud armastust,

öösel ma laulan temast, esitan palve oma elu Jumalale.

9 Ma ütlen Jumalale, oma kaljule:

„Miks oled mu unustanud?

Miks pean kõndima kurvalt vaenlase surve all?”

10 Vaenlased teotavad mind verejanuliselt*,

nad pilkavad mind kogu päeva: „Kus on su Jumal?”

11 Mu hing, miks oled ahastuses,

miks oled sa nii rahutu?

Oota Jumalat,

sest ma tänan teda veel kui oma võimsat päästjat ja oma Jumalat.

^ Laul 42:1 Vt „Sõnaseletusi”.

^ Laul 42:4 Võib tõlkida ka „tasasel sammul”.

^ Laul 42:6 Võib tõlkida ka „väikesel”.

^ Laul 42:10 Teine võimalik tähendus: „otsekui murdes mu luid”.

Laulud (Psalmid)  43 : 1 - 5

43 Oo, Jumal, mõista mulle kohut,

kaitse mind mu kohtuasjas truudusetu rahva vastu.

Päästa mind valeliku ja ülekohtuse mehe käest.

2 Sest sina oled mu Jumal, mu kindlus.

Miks oled mu ära tõuganud?

Miks pean kõndima kurvalt vaenlase surve all?

3 Saada oma valgus ja tõde.

Need juhtigu mind,

saatku su pühale mäele, su aulise telkpühamu juurde.

4 Siis tulen ma Jumala altari ette,

Jumala juurde, kes on mu ülim rõõm.

Ma tänan sind lüüramänguga, oo, Jumal, mu Jumal.

5 Mu hing, miks oled ahastuses,

miks oled sa nii rahutu?

Oota Jumalat,

sest ma tänan teda veel kui oma võimsat päästjat ja oma Jumalat.

Laulud (Psalmid)  44 : 1 - 26

Juhatajale. Korahi poegade laul. Maskil.*

44 Oo, Jumal, me oleme oma kõrvaga kuulnud,

meie esiisad on jutustanud,

mida sa tegid nende päevil,

ammustel aegadel.

2 Sa ajasid rahvad oma käega minema,

panid asemele meie esiisad.

Sa purustasid rahvad, kihutasid nad ära.

3 Mitte oma mõõga varal ei saanud nad maad enda valdusse,

mitte nende käsivars ei toonud neile võitu,

vaid see oli sinu parem käsi, sinu käsivars ja palge valgus,

sest sul oli neist hea meel.

4 Sina oled mu kuningas, oo, Jumal.

Anna Jaakobile täielik võit.

5 Sinu jõuga me tõrjume oma vastased,

sinu nimel tallame maha need, kes tõusevad me vastu.

6 Sest ma ei looda oma vibule,

mind ei päästa minu mõõk.

7 Sina päästsid meid vastaste käest,

häbistasid meie vihamehi.

8 Jumalat me kiidame kogu päeva,

täname su nime igavesti. (sela)

9 Ent nüüd sa oled meid ära tõuganud, meid häbistanud,

meie vägedega ei tule sa välja.

10 Sa paned meid taganema meie vastase ees,

vihamehed võtavad meilt, mida tahavad.

11 Sa annad meid nende kätte, et meid pandaks nahka kui lambaid,

oled pillutanud meid rahvaste sekka.

12 Sa müüd oma rahva eimillegi eest,

saamata mingit müügitulu.

13 Sa annad meid naabrite pilgata,

kõigi ümberkaudsete irvitada ja mõnitada.

14 Sa teed meid põlualusteks* rahvaste seas,

rahvad vangutavad meie pärast pilkavalt pead.

15 Kogu päeva tunnen end alandatuna,

mind matab häbi

16 nende mõnituste ja solvangute pärast,

meie vaenlase pärast, kes kätte maksab.

17 See kõik on meid tabanud, aga me pole sind unustanud,

pole murdnud su lepingut.

18 Meie süda pole eksiteele läinud,

meie sammud pole su teelt kõrvale kaldunud.

19 Sina aga purustasid meid šaakalite elupaigas,

katsid meid pilkase pimedusega.

20 Kui me unustaks oma Jumala nime,

sirutaks palvekäed võõra jumala poole,

21 kas siis Jumal ei saaks teada?

Tema ju teab südame saladusi.

22 Meid saadetakse sinu pärast surma kogu päeva,

meid on arvatud tapalambaiks.

23 Tõuse! Miks magad, Jehoova?

Ärka! Ära tõuka meid jäädavalt ära!

24 Miks varjad oma palet?

Miks unustad meie viletsuse ja vaeva?

25 Me oleme ju paisatud põrmu,

oleme maoli maas.

26 Tõuse ja aita meid!

Päästa meid oma truu armastuse pärast.

^ Laul 44:1 Vt „Sõnaseletusi”.

^ Laul 44:14 Sõna-sõnalt „kõnekäänuks”.

Laulud (Psalmid)  45 : 1 - 17

Juhatajale: „Liiliad”. Korahi poegade laul. Maskil.* Armastuslaul.

45 Mu südant vaimustab midagi head.

Ma lausun: „Mu laul on kuningast.”

Olgu mu keel kui osava ümberkirjutaja krihvel.

2 Sa oled nägusam kõigist inimlastest,

su huulilt voolab meeldiv kõne.

Seepärast on sul Jumala õnnistus igavesti.

3 Pane mõõk puusale, oo, vägilane,

koos oma au ja hiilgusega!

4 Mine oma hiilguses ja võida,

ratsuta tõe, alandlikkuse ja õiguse eest!

Su parem käsi teeb* aukartustäratavaid tegusid.

5 Su nooled on teravad, need panevad rahvaid langema,

tungivad kuninga vaenlaste südamesse.

6 Jumal on su troon ikka ja igavesti,

su kuninglik valitsuskepp on õiguse valitsuskepp.

7 Sa armastad õigust ja vihkad kurja.

Seepärast on Jumal, sinu Jumal, võidnud sind rõõmuõliga rohkem kui su kaaslasi.

8 Su rõivad lõhnavad kui mürr, aaloe* ja kassia,

sind rõõmustab uhkest vandlipaleest kostev keelpillihääl.

9 Su auväärt daamide seas on kuningatütreid,

kuninganna seisab su paremal käel, ehitud Oofiri kullaga.

10 Kuula, mu tütar, pane tähele, pööra mu poole oma kõrv,

unusta oma rahvas ja isamaja.

11 Kuningat kütkestab su ilu,

ta on ju su isand,

kummardu ta ette.

12 Tüürose tütar tuleb kingiga,

rahva rikkaimad otsivad su soosingut.

13 Kuningatütar on palees täies hiilguses,

tema rüü on kaunistatud kullaga.

14 Peenelt kootud* rõivais viiakse ta kuninga ette.

Tema kannul tuuakse su ette neitsid, tema saatjad.

15 Nad tuuakse rõõmu ja hõisetega,

nad astuvad kuningapaleesse.

16 Su esiisade asemele tulevad su pojad,

sa määrad nad valitsejaiks kogu maal.

17 Ma teen su nime kuulsaks kõigi tulevaste põlvede seas.

Seepärast tänavad rahvad sind ikka ja igavesti.

^ Laul 45:1 Vt „Sõnaseletusi”.

^ Laul 45:4 Sõna-sõnalt „õpetab sulle”.

^ Laul 45:8 Mitte harilik aaloe (Aloe vera), vaid tõenäoliselt kotkapuu (Aquilaria).

^ Laul 45:14 Teine võimalik tähendus: „tikitud”.

Laulud (Psalmid)  46 : 1 - 11

Juhatajale. Korahi poegade laul. Alamot.*

46 Jumal on meie pelgupaik ja tugevus,

abimees, kes on hädaajal kergesti leitav.

2 Seepärast me ei karda, kui ka maa liiguks,

mäed langeksid meresügavusse,

3 mereveed möllaks ja kobrutaks,

mäed vappuksid tormimühast. (sela)

4 Jõgi oma harudega rõõmustab Jumala linna,

Kõigekõrgema püha telkpühamut.

5 Jumal on linnas; seda linna ei saa maha kiskuda.

Jumal tuleb koidikul appi.

6 Rahvad mässavad ja kuningriigid kukutatakse.

Ta laseb kõlada oma häält ja maa sulab.

7 Vägede Jehoova on meiega,

Jaakobi Jumal on meie kindel varjupaik. (sela)

8 Tulge ja vaadake Jehoova tegusid,

kuidas ta teeb maa peal hämmastavaid asju.

9 Ta lõpetab sõjad maa äärteni,

murrab katki vibu ja purustab oda,

põletab ära sõjavankrid*.

10 „Andke alla ja teadke, et mina olen Jumal!

Mind ülistatakse rahvaste seas,

mind ülistatakse maa peal.”

11 Vägede Jehoova on meiega,

Jaakobi Jumal on meie kindel varjupaik. (sela)

^ Laul 46:1 Vt „Sõnaseletusi”.

^ Laul 46:9 Teine võimalik tähendus: „kilbid”.

Laulud (Psalmid)  47 : 1 - 9

Juhatajale. Korahi poegade laul.

47 Plaksutage käsi, kõik rahvad!

Hõisake Jumalale võidujoovastuses!

2 Sest Jehoova, Kõigekõrgem, on aukartustäratav,

suur kuningas üle kogu maa.

3 Ta alistab rahvad me ees,

paneb hõimud me jalge alla.

4 Ta valib meile pärandi,

oma armastatud Jaakobi uhkuse. (sela)

5 Jumal tõuseb hõisete saatel,

Jehoova saabub sarvehäälega.

6 Laulge kiitust* Jumalale, laulge kiitust!

Laulge kiitust meie kuningale, laulge kiitust!

7 Sest Jumal on kogu maa kuningas.

Laulge kiitust ja toimige arukalt.

8 Jumal on saanud rahvaste kuningaks.

Jumal istub oma pühal troonil.

9 Rahvaste juhid tulevad kokku

koos Aabrahami Jumala rahvaga,

sest maa valitsejad* kuuluvad Jumalale.

Tema on üliväga austatud.

^ Laul 47:6 Võib tõlkida ka „tooge pillimänguga kiitust”.

^ Laul 47:9 Sõna-sõnalt „kilbid”.

Laulud (Psalmid)  48 : 1 - 14

Korahi poegade laul.

48 Jehoova on suur, väärt ülimat kiitust

meie Jumala linnas oma pühal mäel.

2 Kaunis oma ülevuses, kogu maa rõõm

on Siioni mägi kaugel põhjas,

see suure kuninga linn.

3 Selle kindlustornides

on Jumal teinud end tuntuks kindla varjupaigana.

4 Näe, kuningad kogunesid,

tungisid üheskoos edasi.

5 Linna nähes nad hämmastusid,

kohkusid ja pagesid kabuhirmus.

6 Neid haaras seal värin

nagu valu sünnitavat naist.

7 Idatuulega hukutad sa Tarsise laevad.

8 Millest olime kuulnud, seda nägime nüüd oma silmaga

vägede Jehoova, meie Jumala linnas.

Jumal teeb selle kindlaks igaveseks ajaks. (sela)

9 Sinu templis

me mõtiskleme su truu armastuse üle, oo, Jumal.

10 Nagu su nimi, Jumal,

ulatub ka su kiitus maa äärteni.

Su parem käsi on täis õigust.

11 Rõõmustagu Siioni mägi,

juubeldagu Juuda linnad* su seaduste üle!

12 Käige ümber Siioni, tehke tiir ta ümber,

lugege ära ta tornid.

13 Tehke ta kaitsevallid* oma südameasjaks,

uurige ta kindlustorne,

et võiksite jutustada temast tulevastele põlvedele.

14 Sest see Jumal on meie Jumal ikka ja igavesti.

Tema juhatab meid nüüd ja alati*.

^ Laul 48:11 Sõna-sõnalt „tütred”.

^ Laul 48:13 Võib tõlkida ka „kaitsemüürid”.

^ Laul 48:14 Teine võimalik tähendus: „kuni surmani”.

Laulud (Psalmid)  49 : 1 - 20

Juhatajale. Korahi poegade laul.

49 Kuulake seda, kõik rahvad,

pange tähele, kõik maailma elanikud,

2 nii väiksed kui ka suured,

nii rikkad kui ka vaesed.

3 Mu suu kõneleb tarku sõnu,

mu südame mõlgutustest hoovab arusaamist.

4 Ma panen tähele tarkusesõna,

lüüra saatel seletan oma mõistatuse.

5 Miks peaksin kartma hädaajal,

kui mind piiravad õelad, kes püüavad mind maha paisata?

6 Neist, kes loodavad oma jõukusele,

kiitlevad oma suure rikkusega,

7 ei saa ükski eales lunastada oma venda

ega anda venna eest Jumalale luna

8 (inimelu lunastushind on liiga kõrge

ja jääb neile alatiseks kättesaamatuks),

9 nii et see võiks elada igavesti ega näeks hauasügavust.

10 On näha, et targadki surevad,

rumal ja arutu hukkuvad üheskoos,

peavad jätma oma rikkuse teistele.

11 Nad soovivad, et nende majad püsiks igavesti,

nende telgid põlvest põlve.

Oma valdused on nad nimetanud enda järgi.

12 Kuid inimene, olgugi ta austatud, ei jää püsima,

ta pole parem loomast, kes hukka saab.

13 Selline on rumalate tee,

ka nende tee, kes käivad nende jälgedes, kellele meeldivad nende targutused. (sela)

14 Tapalambaina on nad määratud surmavalda,

surm karjatab neid.

Õiged valitsevad nende üle hommikul.

Kõik jäljedki neist kaovad,

nende koduks saab surmavald, mitte palee.

15 Mind aga Jumal lunastab surmavalla võimusest,

ta haarab minust kinni. (sela)

16 Ära karda, kui keegi saab rikkaks,

kui tema maja hiilgus kasvab,

17 sest surres ei saa ta midagi kaasa võtta,

tema hiilgus ei lähe temaga ühes.

18 Oma eluajal õnnitleb ta ennast

(ka sind ülistatakse, kui sul läheb hästi),

19 kuid lõpuks liitub ta oma esiisadega.

Enam iial ei näe nad valgust.

20 Inimene, kes seda ei mõista, olgugi ta austatud,

pole parem loomast, kes hukka saab.

Laulud (Psalmid)  50 : 1 - 23

Aasafi laul.

50 Jumalate Jumal Jehoova räägib,

hüüab kokku maa

idast lääneni.

2 Jumal kiirgab Siionist, kogu ilu täiusest.

3 Meie Jumal tuleb ega saa vaikida.

Tema ees käib neelav tuli,

tema ümber möllab maru.

4 Ta hüüab kokku taeva ja maa,

et mõista kohut oma rahva üle:

5 „Koguge minu juurde mu ustavad,

kes on sõlminud minuga ohvri alusel lepingu!”

6 Taevas jutustab tema õigusest,

sest Jumal on kohtumõistja. (sela)

7 „Kuula, mu rahvas, ja ma räägin,

ma tunnistan su vastu, Iisrael.

Mina olen Jumal, sinu Jumal.

8 Ei noomi ma sind su ohvrite pärast

ega põletusohvrite pärast, mis on alati mu ees.

9 Ei pea ma võtma su majast pulli

ega tarast sikke.

10 Kuuluvad mulle ju kõik metsloomad,

kõik loomad tuhandeil mägedel.

11 Ma tunnen igat mägede lindu,

loendamatud loomad väljadel on minu.

12 Kui oleksin näljane, ei ütleks ma seda sulle,

sest mulle kuulub viljakas maa ja kõik, mis seal on.

13 Kas peaksin sööma pullide liha,

jooma sikkude verd?

14 Too Jumalale ohvriks tänu,

tasu Kõigekõrgemale oma tõotused.

15 Hüüa mind hädapäeval,

ma päästan su ja sa tood mulle au.”

16 Kuid jumalatule ütleb Jumal:

„Mis õigust on sul rääkida mu määrustest,

kõnelda mu lepingust?

17 Sina ju vihkad manitsust*,

keerad mu sõnadele selja.

18 Kui näed varast, kiidad sa teda takka,*

sa seltsid abielurikkujatega.

19 Sa levitad oma suuga kurjust,

pettus on kleepunud su keelele.

20 Sa istud ja räägid oma venna vastu,

paljastad oma ema poja eksimused*.

21 Ma vaikisin, kui sa seda kõike tegid,

ja sa arvasid, et ma olen nagu sina.

Nüüd ma aga noomin sind,

esitan su vastu oma süüdistuse.

22 Mõelge ometi sellele, teie, kes unustate Jumala,

et ma ei kisuks teid tükkideks, ilma et keegi teid päästaks.

23 Kes toob ohvriks tänu, austab mind,

kes käib kindlaksmääratud rajal,

saab näha Jumala päästet.”

^ Laul 50:17 Võib tõlkida ka „õpetust”.

^ Laul 50:18 Teine võimalik tähendus: „liitud sa temaga”.

^ Laul 50:20 Võib tõlkida ka „laimad oma ema poega”.

Laulud (Psalmid)  51 : 1 - 19

Juhatajale. Taaveti laul, mille ta tegi pärast seda, kui prohvet Naatan oli tema juures käinud, sest Taavet oli maganud Batsebaga.

51 Oo, Jumal, ole mulle armuline oma truud armastust mööda,

kustuta mu üleastumised oma rohket halastust mööda.

2 Pese mind mu süüteost täiesti puhtaks,

puhasta mind mu patust.

3 Ma ju tean oma üleastumisi,

mu patt on alati mul meeles.

4 Sinu vastu, eelkõige* sinu vastu, olen ma patustanud,

teinud seda, mis on sinu silmis halb.

Aga sina oled õiglane oma sõnus,

õiglane oma kohtumõistmises.

5 Ma olen ju patusüüga sündinud,

olnud patune hetkest, kui ema mind kandma hakkas*.

6 Sinul aga on hea meel tõest inimese südames,

õpeta siis mind, et mu südame salasoppides oleks tõeline tarkus.

7 Puhasta mind mu patust iisopiga, et saaksin puhtaks,

pese mind, et oleksin valgem kui lumi.

8 Lase mul kuulda juubeldust ja hõiskeid,

et mu luud, mis sa oled puruks peksnud, rõõmutseksid.

9 Pööra oma pilk mu pattudelt,

pühi ära kõik mu eksimused.

10 Loo mulle puhas süda, oo, Jumal,

pane mu sisse uus ja kindel vaim.

11 Ära heida mind ära oma palge eest,

ära võta minult ära oma püha vaimu.

12 Lase mul taas tunda rõõmu su päästest,

ärata mus soov kuuletuda sulle.

13 Ma õpetan üleastujaile su teid,

et patused pöörduksid tagasi su juurde.

14 Vabasta mind veresüüst, oo, Jumal, mu pääste Jumal,

et mu keel kuulutaks rõõmuga su õigust.

15 Oo, Jehoova, ava mu huuled,

et mu suu sind kiidaks!

16 Sest sa ei soovi ohvrit, muidu tooksin selle,

põletusohvrist ei tunne sa rõõmu.

17 Jumalale meelepäraseks ohvriks on murtud vaim.

Murtud ja purukspekstud südant ei tõuka sa ära*, oo, Jumal.

18 Tee oma headuses Siionile head,

ehita üles Jeruusalemma müürid.

19 Siis sa tunned rõõmu õiguses toodud ohvritest,

põletusohvritest ja täisohvritest,

siis ohverdatakse pulle su altaril.

^ Laul 51:4 Sõna-sõnalt „üksnes”.

^ Laul 51:5 Võib tõlkida ka „patusena on ema mu saanud”.

^ Laul 51:17 Võib tõlkida ka „sa ei põlga”.

Laulud (Psalmid)  52 : 1 - 9

Juhatajale. Maskil.* Taaveti laul, mille ta tegi pärast seda, kui edomlane Doeg oli öelnud Saulile, et Taavet on tulnud Ahimeleki majja.

52 Miks kelgid kurjade tegudega, sa vägev mees?

Jumala truu armastus püsib kogu päeva.

2 Su keel, terav kui habemenuga,

sepitseb kurja, on pettuse tööriist.

3 Sa armastad halba rohkem kui head,

valetada enam kui kõnelda õigust. (sela)

4 Sa armastad hävitavaid sõnu,

sa valelik keel!

5 Seepärast kisub Jumal su lõplikult maha,

haarab sust kinni, veab su telgist ära,

juurib välja elavate maalt. (sela)

6 Õiged näevad seda ja tunnevad aukartust,

nad naeravad õela üle:

7 „Ennäe meest, kes ei teinud Jumalat oma varjupaigaks,

vaid lootis oma suurele rikkusele,

oma kurjadele plaanidele!”

8 Kuid mina olen nagu lopsakas õlipuu Jumala kojas,

ma loodan Jumala truu armastuse peale ikka ja igavesti.

9 Ma tänan sind igavesti su tegude eest,

loodan sinu ustavate ees su nimele,

sest see on hea.

^ Laul 52:1 Vt „Sõnaseletusi”.

Laulud (Psalmid)  53 : 1 - 6

Juhatajale: mahalat*. Maskil.* Taaveti laul.

53 Mõistmatu ütleb oma südames:

„Jehoovat ei ole.”*

Nende ülekohtuteod on kõlvatud ja jäledad.

Mitte ükski ei tee head.

2 Jumal aga vaatab taevast inimlaste peale,

et näha, kas on mõnd taiplikku, kedagi, kes otsib Jehoovat.

3 Nad kõik on ära pöördunud,

nad kõik on rikutud.

Mitte ükski ei tee head,

mitte ainuski.

4 Kas ühelgi patustajal pole raasugi oidu?

Nad õgivad mu rahvast nagu leiba

ega hüüa Jehoova poole.

5 Neid haarab aga kohutav hirm,

senitundmatu õud,*

sest Jumal puistab laiali nende luud, kes sind ründavad*.

Sa saadad nad häbisse, sest Jehoova on nad hüljanud.

6 Oh tuleks ometi Siionist Iisraelile pääste!

Kui Jehoova toob oma rahva vangipõlvest tagasi,

siis Jaakob hõisaku, Iisrael rõõmustagu.

^ Laul 53:1 Vt „Sõnaseletusi”.

^ Laul 53:1 Vt „Sõnaseletusi”.

^ Laul 53:1 Võib tõlkida ka „ükspuha mul Jehoovast”.

^ Laul 53:5 Teine võimalik tähendus: „hirm, kui polegi midagi karta”.

^ Laul 53:5 Sõna-sõnalt „kes su vastu laagri üles löövad”.

Laulud (Psalmid)  54 : 1 - 7

Juhatajale: keelpillide saatel. Maskil.* Taaveti laul, mille ta tegi pärast seda, kui Siifi mehed olid öelnud Saulile: „Taavet peidab end meie juures.”

54 Oo, Jumal, päästa mind oma nimega,

kaitse mind oma jõuga*.

2 Oo, Jumal, kuule mu palvet,

pane tähele mu suu sõnu,

3 sest võõrad on tõusnud mu vastu,

julmurid jahivad mu elu.

Jumalat nad ei austa.* (sela)

4 Jumal on mu abimees,

Jehoova on nendega, kes mind toetavad.

5 Ta tasub mu vaenlastele nende enda kurjusega.

Oma ustavuse pärast tee neile lõpp!

6 Ma toon sulle meeleldi ohvri,

tänan su nime, oo, Jehoova, sest see on hea.

7 Ta päästab mind kõigist õnnetustest,

võidurõõmsalt vaatan ma oma vaenlasi.

^ Laul 54:1 Vt „Sõnaseletusi”.

^ Laul 54:1 Võib tõlkida ka „kaitse mind mu kohtuasjas”.

^ Laul 54:3 Võib tõlkida ka „Jumalat ei hoia nad oma silme ees”.

Laulud (Psalmid)  55 : 1 - 23

Juhatajale: keelpillide saatel. Maskil.* Taaveti laul.

55 Kuula mu palvet, oo, Jumal,

ärgu jäägu sul märkamata, kui anun sinult halastust*.

2 Pane mind tähele ja vasta mulle.

Mure teeb mind rahutuks,

ma olen meeleheitel,

3 sest ma kuulen vaenlase sõnu,

tunnen jumalatu rõhumist.

Nad kuhjavad mu peale häda,

hauvad oma vihas mu vastu vaenu.

4 Süda mu sees ahastab,

surma õudused on mind enda alla matnud.

5 Hirm ja kartus on tulnud mu peale,

värinad hoiavad mind oma haardes.

6 Ma ütlen: „Oh oleksid mul tuvi tiivad!

Ma lendaks ära, asuks turvapaika.

7 Ma põgeneks kaugele,

seaks end sisse kõrbes, (sela)

8 pageks varjupaika,

eemale tormituule ja maru eest.”

9 Aja nad segadusse, Jehoova, nurja nende plaanid,*

sest olen näinud linnas vägivalda ja tülisid.

10 Päeval ja ööl käivad nad linnamüüril ringi,

seespool müüri on kurjus ja häda.

11 Linna keskel on häving,

rõhumine ja pettus ei lahku selle väljakult.

12 Mitte vaenlane ei teota mind,

seda ma taluksin.

Mitte vihamees pole tõusnud mu vastu,

tema eest end varjaksin.

13 See oled sina, inimene nagu mina,

mu sõber, keda hästi tunnen.

14 Me olime sinuga lähedased,

ühes rahvahulgaga käisime jumalakojas.

15 Tabagu neid häving!

Mingu nad elusalt alla surmavalda,

sest kurjus elab nende keskel ja sees.

16 Mina aga hüüan Jumala poole,

Jehoova päästab mu.

17 Õhtul, hommikul ja keskpäeval ma vaevlen ja ägan

ning tema kuuleb mu häält.

18 Ta päästab mind, ma saan rahu neist, kes võitlevad mu vastu,

hordina nad kipuvad mu kallale.

19 Jumal kuuleb ja astub nende vastu,

tema, kes istub troonil iidsest ajast. (sela)

Nad ei taha muutuda,

need, kes Jumalat ei karda.

20 Ta* ründas neid, kes olid temaga rahujalal,

ta murdis lepingut.

21 Tema sõnad on libedamad kui või,

kuid ta südames on vaen.

Ta sõnad, ehkki pehmemad kui õli,

on paljastatud mõõgad.

22 Heida oma koorem Jehoova peale

ja tema hoolitseb su eest.

Ta ei lase õigel iialgi langeda*!

23 Kuid veresüüga mehed ja petised viid sina, Jumal, sügavaimasse auku,

nad ei ela oma päevadest pooligi ära.

Mina aga loodan sinule.

^ Laul 55:1 Vt „Sõnaseletusi”.

^ Laul 55:1 Võib tõlkida ka „ära peida end, kui palun sinult abi”.

^ Laul 55:9 Võib tõlkida ka „sega ära nende keel”.

^ Laul 55:20 St laulukirjutaja endine sõber, kellest räägitakse salmides 13 ja 14.

^ Laul 55:22 Võib tõlkida ka „kõikuda”.

Laulud (Psalmid)  56 : 1 - 13

Juhatajale: „Vagur tuvi kaugel”. Taaveti laul. Miktam.* Ajast, kui vilistid ta Gatis kinni võtsid.

56 Ole mulle armuline, oo, Jumal, sest surelikud ründavad mind.

Kogu päeva võitlevad nad mu vastu ja rõhuvad mind.

2 Kogu päeva ründavad mind mu vaenlased,

paljud võitlevad ülbelt mu vastu.

3 Kui mind haarab hirm, loodan ma sinule.

4 Ma loodan Jumalale, kelle sõna ma kiidan,

loodan Jumalale, ei ma karda.

Mida saab tühipaljas inimene mulle teha?

5 Kogu päeva nad teevad mulle kahju,

nende ainsaks sihiks on teha mulle kurja.

6 Nad varitsevad mind, et rünnata,

jälgivad igat mu sammu,

loodavad võtta mult elu.

7 Hülga nad nende julmuse pärast,

löö rahvaid oma vihas, oo, Jumal!

8 Sa jälgid kõiki mu rännakuid.

Kogu mu pisarad oma nahklähkrisse.

Eks ole need kirjas su raamatus?

9 Päeval, mil ma sind appi hüüan, taganevad mu vaenlased.

Ma olen veendunud, et Jumal on minu poolel.

10 Ma loodan Jumalale, kelle sõna ma kiidan,

Jehoovale, kelle sõna ma kiidan,

11 loodan Jumalale, ei ma karda.

Mida saab tühipaljas inimene mulle teha?

12 Oo, Jumal, ma olen seotud sulle antud tõotustega,

ma toon sulle ohvriks tänu.

13 Sest sa päästsid mind surmast,

hoidsid mu jalga komistamast,

et võiksin eluvalguses kõndida Jumala ees.

^ Laul 56:1 Vt „Sõnaseletusi”.

Laulud (Psalmid)  57 : 1 - 11

Juhatajale: „Ära hävita”. Taaveti laul. Miktam.* Ajast, kui ta põgenes Sauli eest koopasse.

57 Ole mulle armuline, Jumal, ole mulle armuline,

sest sinu juurest otsin ma varju,

sinu tiibade alt otsin ma varju, kuni hädad on möödas.

2 Ma hüüan Jumala, Kõigekõrgema poole,

tõelise Jumala poole, kes teeb mu hädadele lõpu.

3 Taevast saadab ta abi ja päästab mu.

Ta ajab segadusse selle, kes haarab mu järele. (sela)

Jumal saadab oma truu armastuse ja ustavuse.

4 Lõvid on mu ümber piiranud.

Isegi magama heitma pean nende keskel, kes tahavad mind neelata,

kelle hambad on odad ja nooled,

kelle keel on terav mõõk.

5 Ole ülistatud üle taeva, oo, Jumal,

su auhiilgus ulatugu üle maa!

6 Mu jalgadele on nad seadnud võrgu.

Mure on mind küüru vajutanud.

Nad kaevasid mu teele augu,

aga kukkusid sinna ise. (sela)

7 Mu süda on kindel, oo, Jumal,

mu süda on kindel.

Ma laulan pillihelide saatel.

8 Ärka, mu sisemus*,

ärka, keelpill, ka sina, lüüra!

Ma äratan koidiku.

9 Ma tänan sind rahvaste seas, Jehoova,

laulan sulle kiitust* rahvahõimude keskel.

10 Sest su truu armastus on suur, see ulatub taevani,

sinu ustavus pilvedeni.

11 Ole ülistatud üle taeva, oo, Jumal,

su auhiilgus ulatugu üle maa!

^ Laul 57:1 Vt „Sõnaseletusi”.

^ Laul 57:8 Sõna-sõnalt „au”.

^ Laul 57:9 Võib tõlkida ka „kiidan sind pillimänguga”.

Laulud (Psalmid)  58 : 1 - 11

Juhatajale: „Ära hävita”. Taaveti laul. Miktam.*

58 Kas saate rääkida õigusest, kui vaikite?

Kas saate mõista õiglast kohut, te inimlapsed?

2 Te sepitsete südames ülekohut,

teie käed külvavad maal vägivalda.

3 Juba ilmavalgust nähes on jumalatud eksiteel,

sünnist saati on nad isemeelsed ja valelikud.

4 Nende mürk on nagu madude mürk,

nad on kurdid kui kobra, kes suleb kõrvad

5 ega kuula taltsutajate häält,

nende üliosavaid lausumisi.

6 Jumal, löö neil hambad suust,

murra lõvide lõuad, Jehoova!

7 Kadugu nad kui vesi, mis ära voolab.

Vinnastagu ta oma vibu ja langegu nad tema nooltest.

8 Olgu nad kui teod, kes oma teel kuivavad,

olgu nad kui surnult sündinu, kes iial päikest ei näe.

9 Enne kui teie pajad saavad tunda ogapõõsaste leeki,

viib ta toored ja ka põlevad raod tormituulena ära.

10 Õige rõõmutseb, sest on näinud kättemaksu.

Tema jalad kümblevad jumalatu veres.

11 Siis öeldakse: „Õiget ootab kindel tasu.

Tõesti, on olemas Jumal, kes maa peal kohut mõistab.”

^ Laul 58:1 Vt „Sõnaseletusi”.

Laulud (Psalmid)  59 : 1 - 17

Juhatajale: „Ära hävita”. Taaveti laul. Miktam.* Ajast, kui Saul läkitas mehed Taaveti maja juurde varitsema, et teda surmata.

59 Päästa mind mu vaenlaste käest, mu Jumal,

kaitse mind nende eest, kes tõusevad mu vastu.

2 Vabasta mind nende küüsist, kes kurja teevad,

päästa mind vägivaldsete* meeste käest.

3 Vaata, nad varitsevad mind,

tugevad ründavad mind,

kuigi ma pole mässu tõstnud ega patustanud, Jehoova.

4 Ehkki ma pole eksinud, nad jooksevad ja on valmis ründama.

Tõuse, kui ma hüüan, ja vaata!

5 Sest sina, vägede Jumal Jehoova, oled Iisraeli Jumal.

Ärka ja pane tähele kõiki rahvaid.

Ära anna armu ühelegi õelale reeturile. (sela)

6 Nad naasevad igal õhtul,

urisevad* kui koerad, luusivad ümber linna.

7 Vaata, mis nende suust välja paiskub!

Nende huuled on kui mõõgad,

nad mõtlevad: „Keegi ei saa teada, et ütlejad olime meie!”

8 Kuid sina, Jehoova, naerad nende üle,

irvitad kõigi rahvaste üle.

9 Sina oled mu jõud, sinu poole ma vaatan.

Jumal on mu kindel varjupaik.

10 Jumal, kes osutab mulle truud armastust, tuleb mulle appi,

tänu temale võin oma vaenlaste peale võidukalt vaadata.

11 Ära neid veel tapa, et mu rahvas ei unustaks.

Pane oma väega nad ekslema,

pane nad langema, meie kilp Jehoova,

12 nende suu patu, nende huulte sõna pärast.

Nende uhkus püüdku nad lõksu

nende neede- ja petusõnade pärast.

13 Siis tee neile lõpp oma raevus,

tee neile lõpp, et neid poleks enam.

Nad teadku, et Jumal valitseb Jaakobis ja kogu maa äärteni. (sela)

14 Naasku nad õhtul,

urisegu kui koerad, luusigu ümber linna.

15 Hulkugu nad toitu otsides ringi,

jäägu nad tühja kõhuga, ärgu leidku ulualust.

16 Mina aga laulan sinu jõust,

räägin hommikul rõõmsalt su truust armastusest,

sest sina oled mu kindel varjupaik,

koht, kuhu hädaajal pagen.

17 Sina oled mu jõud, sinule laulan ma kiitust*.

Sest Jumal on mu kindel varjupaik, Jumal, kes osutab mulle truud armastust.

^ Laul 59:1 Vt „Sõnaseletusi”.

^ Laul 59:2 Võib tõlkida ka „verejanuliste”.

^ Laul 59:6 Võib tõlkida ka „hauguvad”.

^ Laul 59:17 Võib tõlkida ka „sind ma kiidan pillimänguga”.

Laulud (Psalmid)  60 : 1 - 12

Juhatajale: „Meenutuse liilia”. Miktam.* Taaveti õpetuslaul, mille ta tegi pärast seda, kui ta oli võidelnud Aram-Naharaimi* ja Aram-Sooba rahvaga ning kui Joab oli tulnud tagasi ja löönud Soolaorus maha 12 000 edomlast.

60 Oh, Jumal, sa oled meid hüljanud, tunginud meie kaitsest läbi.

Sa vihastusid meie peale, kuid võta meid nüüd tagasi.

2 Sa panid maa vappuma, lõhestasid selle.

Paranda selle praod, sest see on kokku varisemas.

3 Sa lasid oma rahval näha raskusi,

sa jootsid meile veini, mis paneb meid vaaruma.

4 Anna märku* neile, kes sind kardavad,

et nad põgeneksid ja põikaksid noole eest kõrvale. (sela)

5 Päästa meid oma parema käega ja vasta meile,

et sinu armsad saaksid vabaks.

6 Jumal oma pühaduses* on öelnud:

„Ma juubeldan, annan Sekemi pärandiks,

mõõdan välja Sukkoti oru.

7 Gilead on minu nagu Manassegi,

Efraim on mu kiiver*,

Juuda minu käskijasau.

8 Moab on mu pesunõu,

Edomi peale ma heidan oma sandaali,

üle Vilistimaa hõiskan võidukalt.”

9 Kes aitab mul vallutada ümberpiiratud* linna?

Kes juhib mind Edomi vastu?

10 Kas mitte sina, Jumal, ei hüljanud meid,

sina, meie Jumal, kes ei välju enam ühes meie vägedega?

11 Aita meid hädas,

sest inimeste abi on tühine.

12 Jumal annab meile jõudu,

tema tallab meie vastased jalge alla.

^ Laul 60:1 Vt „Sõnaseletusi”.

^ Laul 60:1 St Mesopotaamia.

^ Laul 60:4 Teine võimalik tähendus: „sa oled andnud märku”.

^ Laul 60:6 Teine võimalik tähendus: „oma pühas paigas”.

^ Laul 60:7 Sõna-sõnalt „kindlus”.

^ Laul 60:9 Teine võimalik tähendus: „kindlustatud”.

Laulud (Psalmid)  61 : 1 - 8

Juhatajale: keelpillide saatel. Taaveti laul.

61 Oo, Jumal, kuula mu appihüüdu.

Pane tähele mu palvet.

2 Maa äärest ma hüüan su poole,

kui mu süda on meeleheitel*.

Vii mind kaljule, mis mu enda jaoks liig kõrge.

3 Oled ju sina mu varjupaik,

tugev torn kaitseks vaenlase eest.

4 Ma tahan olla igavesti külaline su telgis,

ma otsin varju su tiibade alt. (sela)

5 Sest sina, Jumal, oled kuulnud mu tõotusi.

Sinult sain pärandi, mille annad neile, kes kardavad su nime.

6 Sa pikendad kuninga elupäevi,

tema aastad kestavad põlvest põlve.

7 Ta istub Jumala ees troonil igavesti.

Sinu truu armastus ja tõde kaitsku teda.

8 Nõnda ma laulan kiitust su nimele* igavesti,

et tasuda päevast päeva oma tõotused.

^ Laul 61:2 Võib tõlkida ka „süda nõrkeb”.

^ Laul 61:8 Võib tõlkida ka „kiidan pillimänguga su nime”.

Laulud (Psalmid)  62 : 1 - 12

Juhatajale: jedutuun*. Taaveti laul.

62 Ma ootan vaikselt Jumalat.

Temalt tuleb mulle pääste.

2 Tema on mu kalju ja pääste, mu kindel varjupaik,

seepärast ei kõigu ma liialt.

3 Kui kaua te ründate meest, et teda tappa?

Te kõik olete kui viltused seinad, nagu varisemisohtlikud müürid.*

4 Nad peavad nõu, et tõugata ta tema kõrgelt kohalt*.

Neile meeldib rääkida valet.

Suuga nad õnnistavad, kuid sisimas neavad. (sela)

5 Ma ootan vaikselt Jumalat,*

sest tema annab mulle lootuse.

6 Tema on mu kalju ja pääste, mu kindel varjupaik,

ma ei kõigu eal.

7 Mu pääste ja au on Jumala käes.

Jumal on mu tugev kalju ja kindlus.

8 Looda talle, rahvas, igal ajal.

Valage tema ette välja oma süda.

Jumal on meie pelgupaik. (sela)

9 Inimlapsed on pelk hingeõhk,

inimesepojad vaid meelepete.

Üheskoos kaalule panduna on nad hingeõhustki kergemad.

10 Ära looda väljapressimisele,

ära oota tulu röövimisest.

Kui su varandus kasvab, ärgu kiindugu sellesse su süda.

11 Korra on Jumal rääkinud, kaks korda olen kuulnud,

et jõud on Jumala oma.

12 Truu armastuski on sinu, Jehoova,

sest sina tasud igaühele ta tegude järgi.

^ Laul 62:1 Vt „Sõnaseletusi”.

^ Laul 62:3 Teine võimalik tähendus: „teie kõik, nagu oleks ta viltune sein, varisemisohtlik kivimüür”.

^ Laul 62:4 Võib tõlkida ka „et võtta temalt väärikus”.

^ Laul 62:5 Võib tõlkida ka „oota vaikselt Jumalat, mu hing”.

Laulud (Psalmid)  63 : 1 - 11

Taaveti laul sellest ajast, kui ta oli Juuda kõrbes.

63 Oo, Jumal, sina oled mu Jumal, sind ma otsin.

Mu hing januneb su järele.

Ma nõrken igatsusest su järele

kuival ja põuasel, veeta maal.

2 Nii olen sind vaadanud pühas paigas,

näinud su jõudu ja hiilgust.

3 Sinu truu armastus on parem kui elu,

seepärast ülistavad sind mu huuled.

4 Seepärast kiidan sind kogu elu,

su nime hüüdes tõstan palves käed.

5 Ma olen täidetud parimate, valitud* paladega,

mu suu hõiskab sulle rõõmsalt kiitust.

6 Ma meenutan sind oma asemel,

mõtlen sulle öiste vahikordade ajal.

7 Sest sina oled mu abimees,

sinu tiibade varjus ma hõiskan.

8 Ma klammerdun su külge,

su parem käsi hoiab must kindlalt kinni.

9 Kuid need, kes püüavad mind hukutada,

langevad maa sügavustesse.

10 Nad antakse mõõga meelevalda,

nad saavad šaakalite* saagiks.

11 Aga kuningas tunneb rõõmu Jumalast.

Igaüks, kes Jumala juures vannub, ülistab teda,

sest valelikud pannakse vaikima.

^ Laul 63:5 Võib tõlkida ka „rasvaste ja õliste”.

^ Laul 63:10 Võib tõlkida ka „rebaste”.

Laulud (Psalmid)  64 : 1 - 10

Juhatajale. Taaveti laul.

64 Oo, Jumal, kuula mu anumist,

kaitse mu elu hirmuäratava vaenlase eest.

2 Varja mind õelate salanõu,

kurjategijate jõugu eest.

3 Nad teritavad oma keelt kui mõõka,

sihivad jõhkraid sõnu kui nooli,

4 et lasta varitsuskohast süütut.

Äkitselt lasevad nad teda, tundmata hirmu.

5 Nad hoiavad kinni oma kurjast plaanist*,

arutavad, kuidas peita oma lõkse.

Nad mõtlevad: „Kes neid märkab?”

6 Nad leiutavad uusi riukaid,

kavandavad kavalaid salaplaane.

Inimeste südame mõtted on äraarvamatud.

7 Kuid Jumal laseb nende pihta,

ootamatult haavab neid nool.

8 Nende oma keel paneb nad langema,

kõik, kes neid näevad, vangutavad pead.

9 Kõik inimesed ehmuvad,

nad kuulutavad, mida Jumal on teinud,

mõistavad tema tegusid.

10 Õigete rõõm on Jehoova, nad otsivad varju tema juurest.

Kõik südamelt ausad juubeldavad*.

^ Laul 64:5 Võib tõlkida ka „õhutavad üksteist kurja tegema”.

^ Laul 64:10 Võib tõlkida ka „on tema üle uhked”.

Laulud (Psalmid)  65 : 1 - 13

Juhatajale. Taaveti laul.

65 Oo, Jumal, sind ootab kiitus Siionis,

me täidame sulle antud tõotused.

2 Sina kuulad palvet, kõiksugused inimesed tulevad su juurde.

3 Mu süüteod on mind enda alla matnud,

sina aga katad me üleastumised kinni.

4 Õnnelik on see, kelle sa valid ja tood enda ligi,

et ta elaks su õuedes.

Meil on küllaga sinu koja,

su püha templi hüvesid.

5 Sa vastad meile aukartustäratavate, õiglaste tegudega,

oo, meie pääste Jumal,

sulle loodavad kõik maa ääred,

kaugel mere taga olijad.

6 Oma jõuga panid sa mäed kindlalt oma kohale,

vägevusse oled sa rüütatud.

7 Sa vaigistad mäslevad mered,

nende tormilained ja rahvaste möllu.

8 Kaugete paikade asukad tunnevad aukartust su imetegude pärast,

idast lääneni paned sa nad hõiskama.

9 Sa hoolitsed maa eest,

teed selle ülimalt rammusaks ja viljarikkaks.

Jumala veesooned on tulvil vett.

Sa lased viljal kasvada,

sest nii oled sa maa teinud.

10 Sa kastad selle vagusid, tasandad künnimaa*.

Sa pehmendad seda vihmasagaratega, õnnistad saagiga.

11 Sa pärgad aasta oma headusega,

su jäljed nõretavad küllusest.

12 Rohtla karjamaad haljendavad,

künkad on rüütatud rõõmuga.

13 Karjamaad on täis loomi,

orud on kaetud viljaga.

Need kõik hõiskavad rõõmust, jah, need laulavad.

^ Laul 65:10 Võib tõlkida ka „künkad”.

Laulud (Psalmid)  66 : 1 - 20

Juhatajale. Laul.

66 Hõiska Jumalale, kogu maa!

2 Laulge kiitust tema aulisele nimele,*

kiitke ja ülistage teda!

3 Öelge Jumalale: „Kui aukartustäratavad on su teod!

Sinu suure jõu pärast

lömitavad vaenlased su ees.

4 Kogu maa kummardab su ees,

laulab sulle kiitust,

laulab kiitust su nimele.” (sela)

5 Tulge ja vaadake Jumala tegusid!

Aukartustäratavalt talitab ta inimlastega.

6 Mere tegi ta kuivaks maaks,

jõest sammusid nad läbi.

Seal me tundsime tast rõõmu.

7 Ta valitseb oma väes igavesti,

ta silmad seiravad rahvaid.

Kangekaelsed ärgu tehku end tähtsaks. (sela)

8 Kiitke meie Jumalat, rahvad,

kõlagu talle kiitushüüd!

9 Tema hoiab meid elus

ega lase meie jalga vääratada.

10 Sina, Jumal, oled meid läbi uurinud,

oled meid puhastanud otsekui hõbedat.

11 Sa vedasid meid püüdevõrku,

panid meie peale ränga koorma.

12 Sa lasid surelikul meist üle sõita,

me tulime läbi tulest ja veest,

siis aga tõid meid turvapaika.

13 Ma tulen su kotta põletusohvritega,

tasun sulle tõotused,

14 mis mu huuled on lausunud,

mis mu suu on ahastuses lubanud.

15 Ma toon sulle põletusohvriks nuumloomi

koos jäärade ohvrisuitsuga,

ohverdan pulle ühes sikkudega. (sela)

16 Tulge ja kuulake, kõik, kes kardate Jumalat,

ma jutustan, mis ta minu heaks on teinud.

17 Teda ma hüüdsin oma suuga,

austasin oma keelega.

18 Kui oleksin südames haudunud kurja,

poleks Jehoova mind kuulanud.

19 Ent Jumal kuulas mind,

pani tähele mu palvet.

20 Olgu kiidetud Jumal, kes ei põlanud ära mu palvet

ega keelanud mulle oma truud armastust.

^ Laul 66:2 Võib tõlkida ka „kiitke pillimänguga tema aulist nime”.

Laulud (Psalmid)  67 : 1 - 7

Juhatajale: keelpillide saatel. Laul.

67 Jumal on meile armuline ja õnnistab meid.

Oma palge hiilgusel laseb ta meie peale paista, (sela)

2 et kogu maal tuntaks su teed,

su päästetegusid kõigi rahvaste seas.

3 Rahvad tänagu sind, oo, Jumal,

kõik rahvad tänagu sind!

4 Hõimud rõõmustagu ja hõisaku,

sest sa mõistad rahvaste üle õiglast kohut,

juhatad rahvahõime maa peal. (sela)

5 Rahvad tänagu sind, oo, Jumal,

kõik rahvad tänagu sind!

6 Maa annab oma vilja,

Jumal, meie Jumal, õnnistab meid.

7 Jumal õnnistab meid

ja kõik maa ääred kardavad* teda.

^ Laul 67:7 Võib tõlkida ka „austavad”.

Laulud (Psalmid)  68 : 1 - 35

Juhatajale. Taaveti laul.

68 Tõusku Jumal, tema vaenlased hajugu,

tema vihamehed põgenegu ta eest!

2 Nagu haihtub suits, nii aja nad ära,

nagu sulab vaha tule paistel,

nii hävigu jumalatud Jumala ees.

3 Kuid õiged rõõmutsegu,

nad hõisaku Jumala ees,

juubeldagu rõõmust!

4 Laulge Jumalale, laulge kiitust ta nimele,*

laulge temale, kes sõidab läbi kõrbetasandike*!

Jaah* on ta nimi. Rõõmutsege tema ees!

5 Isata laste isa ja lesknaiste kaitsja*

on Jumal oma pühas elupaigas.

6 Jumal annab üksijäänuile eluaseme,

viib vangid küllusesse.

Aga kangekaelsed peavad elama kõrbenud maal.

7 Oo, Jumal, kui juhtisid oma rahvast,

kui sammusid läbi kõrbe, (sela)

8 siis vappus maa,

taevas kallas vihma Jumala ees,

Siinai vappus Jumala, Iisraeli Jumala ees.

9 Sa andsid külluses vihma, oo, Jumal,

kosutasid oma kurnatud rahvast*.

10 Nad elasid seal sinu telklaagris.

Oma headuses, oo, Jumal, hoolitsesid sa vaeste eest.

11 Jehoova annab lahingukäsu;

naisi, kes kuulutavad head sõnumit, on suur vägi.

12 Sõjavägede kuningad põgenevad, nad põgenevad.

Koju jäänud naised saavad sõjasaagist osa.

13 Kuigi te, mehed, pidite puhkama laagrilõkete* vahel,

saate endale hõbedased tuvitiivad,

kuldselt küütlevad hoosuled.

14 Kui Kõikvõimas pillutas laiali kuningad,

langes Salmonil lund*.

15 Baasani mägi on Jumala mägi*,

Baasani mäel on palju tippe.

16 Miks te, mäetipud, vaatate kadedalt

mäge, mille Jumal on oma elupaigaks valinud*?

Tõesti, seal elab Jehoova igavesti.

17 Jumala sõjavankreid on kümneid tuhandeid, neid on tuhandeid ja tuhandeid.

Jehoova on tulnud Siinailt pühasse paika.

18 Sa tõusid kõrgele,

viisid kaasa vangid,

võtsid inimesi andideks,

isegi kangekaelseid, et elada nende keskel, oo, Jumal Jaah.

19 Kiidetud olgu Jehoova, kes iga päev meie koormat kannab,

Jumal, kes meid päästab. (sela)

20 Tõeline Jumal on Jumal, kes meid päästab,

kõrgeim valitseja Jehoova vabastab surmast.

21 Jumal lööb puruks oma vaenlaste pea,

nende kolba, kes käivad oma süütegudes.

22 Jehoova on öelnud: „Ma toon nad tagasi Baasanist,

tagasi meresügavusest,

23 et su jalad kahlaksid vaenlaste veres

ja su koerad saaksid seda lakkuda.”

24 Nad näevad su pidulikku rongkäiku, oo, Jumal,

minu Jumala, mu kuninga pidurongi pühasse paika.

25 Lauljad käivad ees, keelpillimängijad nende järel,

keskel löövad neiud tamburiine.

26 Rahvakogunemistel kiitke Jumalat,

kiitke Jehoovat, teie, kes lähtute Iisraeli allikast!

27 Seal on Benjamin, noorim, ta alistab nad,

ka Juuda peamehed oma käratseva rahvaga,

Sebuloni ja Naftali peamehed.

28 Sinu Jumal on käsutanud jõu su juurde.

Näita oma väge, oo, Jumal, kes tegutsed meie heaks!

29 Sinu templi pärast Jeruusalemmas

toovad kuningad sulle kingitusi.

30 Sõitle metsloomi pilliroos,

pullikarja ja vasikaid,

kuni rahvad toovad kummardades sulle hõbetükke*.

Kuid rahvad, kellele sõdida meeldib, pillutad sa laiali.

31 Pronksesemed tuuakse* Egiptusest,

kärmelt annab Kuus* Jumalale oma kingitused.

32 Maa kuningriigid, laulge Jumalale,

laulge kiitust Jehoovale,* (sela)

33 temale, kes sõidab iidse taeva avarustes.

Kuula! Ta müristab oma häälega, võimsa häälega.

34 Tunnustage Jumala väge!

Ta ülevus kõrgub Iisraeli kohal,

tema vägi on taevas*.

35 Jumal on aukartustäratav, kui väljub oma aulisest pühamust.

Ta on Iisraeli Jumal,

kes annab rahvale jõudu ja väge.

Jumal olgu kiidetud!

^ Laul 68:4 Võib tõlkida ka „kiitke pillimänguga ta nime”.

^ Laul 68:4 Teine võimalik tähendus: „kes sõidab pilvedel”.

^ Laul 68:4 Jaah on nime Jehoova lühivorm.

^ Laul 68:5 Sõna-sõnalt „kohtumõistja”.

^ Laul 68:9 Võib tõlkida ka „omandit”.

^ Laul 68:13 Teine võimalik tähendus: „lambatarade”.

^ Laul 68:14 Võib tõlkida ka „oli Salmon justkui lumega kaetud”.

^ Laul 68:15 Võib tõlkida ka „majesteetlik mägi”.

^ Laul 68:16 Võib tõlkida ka „mäge, mida Jumal on oma elupaigaks ihaldanud”, st Siioni mäge.

^ Laul 68:30 Teine võimalik tähendus: „trambivad hõbetükkidel”.

^ Laul 68:31 Teine võimalik tähendus: „saadikud tulevad”.

^ Laul 68:31 Viitab ilmselt Etioopiale.

^ Laul 68:32 Võib tõlkida ka „tooge pillimänguga kiitust Jehoovale”.

^ Laul 68:34 Sõna-sõnalt „pilvedes”.

Laulud (Psalmid)  69 : 1 - 36

Juhatajale: „Liiliad”. Taaveti laul.

69 Päästa mind, oo, Jumal, sest veed ähvardavad võtta mult elu.

2 Ma olen vajunud põhjatusse mutta, kus pole jalgealust.

Ma olen sattunud sügavasse vette,

vetetulv on mu ära uhtunud.

3 Ma olen väsinud hüüdmast,

mu kurk on kähe,

silmad Jumala ootamisest tuhmunud.

4 Enam kui juukseid mu peas

on neid, kes mind alusetult vihkavad.

Palju on mul reetureist* vaenlasi,

kes tahavad mulle lõppu teha.

Ma pean ära andma selle, mida varastanud pole.

5 Oo, Jumal, sina tead mu rumalust,

mu süü ei ole sinu eest varjul.

6 Ärgu jäägu minu pärast häbisse need, kes loodavad sinule,

oo, kõrgeim valitseja vägede Jehoova.

Ärgu kogegu minu pärast alandust need, kes otsivad sind,

oo, Iisraeli Jumal.

7 Sinu pärast tuleb mul taluda solvanguid,

alandus katab mu palet.

8 Mu oma vennad peavad mind võõraks,

oma ema poegadele olen võõramaalane.

9 Innukus su koja pärast põleb mu sees

ja mind on tabanud su solvajate solvangud.

10 Ma alandasin oma hinge paastudes,*

kuid see sai mulle teotuseks.

11 Ma riietusin kotiriidesse,

kuid sain nende pilkealuseks.

12 Ma olen linnaväravas jutuaineks,

joomamehed pilavad mind oma lauludes.

13 Jõudku mu palve sinu ette, oo, Jehoova,

sulle meelepärasel ajal.

Oo, Jumal, vasta mulle oma truu armastuse külluses,

näita oma päästetegusid.

14 Tõmba mind välja porimülkast,

ära lase mul vajuda põhja.

Päästa mind mu vihameeste käest

ja vetesügavusest.

15 Ära lase uputusvetel mind minema uhtuda,

sügavikul mind neelata,

kaevusuul mu kohal sulguda.

16 Vasta mulle, Jehoova, sest sinu truu armastus on hea!

Vaata minu poole oma rohkes halastuses,

17 ära varja palet oma teenija eest.

Vasta mulle kiiresti, sest olen ahastuses!

18 Tule mu ligi ja vabasta mind,

päästa mind mu vaenlaste käest.

19 Sina tead mu teotust, mu häbi ja alandust.

Sa näed kõiki mu vastaseid.

20 Teotus on murdnud mu südame, mu haav on ravimatu*.

Ma ootasin kaastunnet, kuid asjata,

otsisin lohutajaid, kuid ei leidnud ühtki.

21 Nad andsid mulle toiduks mürki*,

janu kustutamiseks veiniäädikat.

22 Saagu nende laud neile lõksuks,

pidusöök püüniseks.

23 Jäägu nad silmist pimedaks,

nende puusad hakaku värisema!

24 Vala nende peale oma meelepaha,

tabagu neid su tuline raev!

25 Jäägu nende laagripaik tühjaks,

nende telgid elaniketa.

26 Sest nad jälitavad seda, keda sina lõid,

pajatavad nende piinadest, keda sina haavasid.

27 Lisa nende süüle süü,

ärgu saagu nad osa sinu õigusest.

28 Nad kustutatagu eluraamatust,

ärgu pandagu neid kirja koos õigetega.

29 Kuid mina vaevlen ja piinlen.

Kaitsku mind su päästejõud, oo, Jumal!

30 Ma kiidan Jumala nime lauluga,

ülistan teda tänuga.

31 See on Jehoovale meelepärasem kui pull,

parem kui sarvede ja sõrgadega noor pull.

32 Tasased näevad seda ja rõõmustuvad.

Elustugu süda teil, kes otsite Jumalat!

33 Sest Jehoova kuuleb vaeseid

ega põlga oma vangistatud rahvast.

34 Kiitku teda taevas ja maa,

meri ja kõik, mis seal liigub!

35 Sest Jumal päästab Siioni,

ehitab üles Juuda linnad.

Nad elavad seal ja maa saab nendele.

36 Tema teenijate järglased pärivad selle,

kes armastavad tema nime, elavad seal.

^ Laul 69:4 Võib tõlkida ka „ilma põhjuseta”.

^ Laul 69:10 Teine võimalik tähendus: „ma nutsin ja paastusin”.

^ Laul 69:20 Võib tõlkida ka „ma olen meeleheitel”.

^ Laul 69:21 Võib tõlkida ka „mürktaime”.

Laulud (Psalmid)  70 : 1 - 5

Juhatajale. Taaveti laul meeldetuletuseks.

70 Oo, Jumal, päästa mind,

Jehoova, rutta appi!

2 Tundku häbi ja alandust need,

kes püüavad võtta mult elu.

Taganegu häbistatult,

kes rõõmustavad mu õnnetuse üle.

3 Aetagu häbis tagasi need,

kes pilkavad: „Paras! Paras!”

4 Aga kes sind otsivad,

juubeldagu ja rõõmutsegu su üle.

Kes armastavad su päästetegusid, öelgu alati:

„Olgu ülistatud Jumal!”

5 Mina aga olen abitu ja vaene.

Oo, Jumal, tegutse kiiresti mu heaks!

Sina oled mu aitaja ning päästja.

Jehoova, ära viivita!

Laulud (Psalmid)  71 : 1 - 24

71 Jehoova, sinu juures olen ma leidnud pelgupaiga,

ärgu jäägu ma kunagi häbisse.

2 Oma õiguse pärast päästa ja vabasta mind.

Pööra oma kõrv mu poole ja päästa mind.

3 Ole mulle kivilinnuseks,

kuhu saaksin alati minna.

Anna käsk mind päästa,

sest sina oled mu kalju ja kindlus.

4 Mu Jumal, päästa mind jumalatu küüsist,

ülekohtuse rõhuja haardest.

5 Sina, kõrgeim valitseja Jehoova, oled mu lootus,

sulle olen toetunud noorest põlvest peale.

6 Sinust olen sõltunud sünnist saati,

sina tõid mu välja emaüsast.

Sind kiidan ma lakkamata.

7 Paljud vaatavad mind kui ilmaimet,

kuid sina oled mu kindel varjupaik.

8 Mu suu on täis sinu kiitust,

kogu päeva ma räägin su hiilgusest.

9 Ära heida mind kõrvale mu vanas eas,

ära jäta mind, kui mu ramm raugeb.

10 Mu vaenlased räägivad mu vastu,

kes jahivad mu elu, hauvad salaplaani,

11 öeldes: „Jumal on ta hüljanud.

Ajame teda taga, püüame kinni, sest keegi ei päästa teda.”

12 Oo, Jumal, ära ole minust kaugel!

Mu Jumal, tõtta mulle appi!

13 Jäägu mu vastased

häbisse ja hukkugu.

Katku mu õnnetuse otsijad

end teotuse ja alandusega.

14 Aga mina ei lakka ootamast,

ma kiidan sind järjest enam.

15 Mu suu kõneleb su õigusest,

kogu päeva su päästetegudest,

kuigi neid on liig palju, et suudaksin neid aduda*.

16 Ma tulen ja räägin su vägevatest tegudest,

oo, kõrgeim valitseja Jehoova,

ma kõnelen sinu, üksnes sinu õigusest.

17 Oo, Jumal, sa oled õpetanud mind mu noorusest peale

ja tänini kuulutan ma su imelisi tegusid.

18 Mu Jumal, ära jäta mind ka siis, kui olen vana ja hall.

Ma tahan rääkida su jõust järgmisele põlvele,

su vägevusest kõigile järeltulijaile.

19 Sinu õigus, oo, Jumal, küündib kõrgusteni.

Sa oled teinud suuri asju, oo, Jumal.

Kes on sinu sarnane?

20 Kuigi oled lasknud mul kogeda palju vaeva ja viletsust,

elusta mind taas,

too mind üles maa sügavikest*.

21 Lisa mulle auväärsust,

kaitse ja lohuta mind.

22 Siis tänan sind keelpillimänguga

sinu ustavuse pärast, mu Jumal,

laulan sulle kiitust lüüra saatel,*

oo, Iisraeli Püha.

23 Hõisates laulavad mu huuled sulle kiitust,

sest sa päästsid mu elu.

24 Kogu päeva kõneleb mu keel sinu õigusest*,

sest need, kes soovivad mu hävingut, kogevad teotust ja häbi.

^ Laul 71:15 Võib tõlkida ka „loendada”.

^ Laul 71:20 Võib tõlkida ka „vetesügavusest”.

^ Laul 71:22 Võib tõlkida ka „kiidan sind lüüramänguga”.

^ Laul 71:24 Võib tõlkida ka „mõtisklen ma sinu õiguse üle”.

Laulud (Psalmid)  72 : 1 - 20

Laul Saalomonist.

72 Oo, Jumal, õpeta kohtupidamist kuningale,

õigust kuninga pojale.

2 Ajagu ta su rahva asja õiguses,

kohelgu su vaevatuid õiglaselt.

3 Mäed toogu rahvale rahu

ja künkad õigust.

4 Kaitsku ta rahva viletsaid,

päästku vaese pojad,

purustagu petised.

5 Nad kardavad sind, kuni püsib päike,

kuni kestab kuu —

põlvest põlve.

6 Ta on kui ädalale langev vihm,

kui maad kastev vihmahoog.

7 Tema päevil õitseb* õige,

valitseb külluslik rahu, kuni kestab kuu.

8 Tal on alamaid* merest mereni,

suurest jõest* maa äärteni.

9 Tema ees kummardavad kõrberahvad,

ta vaenlased lakuvad põrmu.

10 Tarsise ja saarte kuningad maksavad andamit,

Seeba ja Seba kuningad toovad kingitusi.

11 Tema ees kummardavad kõik kuningad,

teda teenivad kõik rahvad.

12 Sest tema vabastab vaese, kes appi hüüab,

vaevatu ja selle, kel pole aitajat.

13 Tal on kahju viletsast ja vaesest,

ta päästab vaese elu.

14 Ta vabastab nad rõhumise ja vägivalla alt,

nende veri on kallis tema silmis.

15 Ta elagu kaua ja talle antagu Seeba kulda.

Tema eest tehtagu lakkamata palveid,

teda õnnistatagu kogu päeva.

16 Maa peal on rohkesti vilja,

mägede tippudel on üliküllus.

Tema vili lokkab nagu Liibanoni mets,

linnaelanikke tärkab nagu maast rohtu.

17 Tema nimi kestku igavesti,

kasvagu ta nime kuulsus, kuni püsib päike.

Tema nimel nõutagu rahvad endale õnnistust.

Kuulutagu kõik rahvad ta õnnelikuks.

18 Ülistatud olgu Jumal Jehoova, Iisraeli Jumal,

kes ainsana teeb imelisi tegusid!

19 Olgu ta auline nimi ülistatud igavesti,

täitku ta auhiilgus kogu maa!

Aamen, aamen!

20 Sellega lõppevad Iisai poja Taaveti palved.

^ Laul 72:7 Võib tõlkida ka „võrsub”.

^ Laul 72:8 Võib tõlkida ka „ta valitseb”.

^ Laul 72:8 St Eufratist.

Laulud (Psalmid)  73 : 1 - 28

KOLMAS RAAMAT

(Laulud 73–89)

Aasafi laul.

73 Jumal on tõesti hea Iisraelile, neile, kes puhtad on südamelt.

2 Aga minu sammud oleksid peaaegu kõrvale kaldunud,

mu jalg oleks äärepealt libastunud.

3 Sest ma hakkasin kadestama ülbeid*,

kui nägin jumalatuid rahus.

4 Ei ole neil surmapiinu,

nad pakatavad tervisest*.

5 Ei ole neil lihtsurelike muresid,

ei kannata nad nõnda kui teised.

6 Seepärast on kõrkus neile kaelakeeks,

vägivald katab neid rüüna.

7 Nende silmad on küllusest punnis,

nende edu ületab nende südame ootused.

8 Nad mõnitavad ja kõnelevad kurja,

ähvardavad ülbelt rõhumisega.

9 Nad räägivad otsekui taevakõrgusest,

nende keel käib uhkelt üle maa.

10 Seepärast pöördub ta rahvas ära nende poole,

joob nende veteküllusest.

11 Ta rahvas ütleb: „Kas Jumal tõesti teab seda?

Kas Kõigekõrgemal on sellest aimu?”

12 Sellised on jumalatud, neil pole iial mingit muret.

Nende jõukus aina kasvab.

13 Asjata olen hoidnud oma südame puhta,

pesnud oma käsi süütuses.

14 Mind vaevati kogu päeva,

noomiti igal hommikul.

15 Kui aga oleksin sellest rääkinud,

oleksin reetnud su rahva.

16 Kui püüdsin sellest aru saada,

valmistas see mulle vaeva,

17 kuni ma sisenesin Jumala aulisse pühamusse

ja mõistsin jumalatute tulevikku.

18 Tõesti, sa paned nad libedale pinnale,

kukutad nad rusuks.

19 Kui äkki nad küll hävivad!

Kui kiire on nende lõpp, nende kohutav ots!

20 Nagu ärgates kaob unenägu, Jehoova,

nii tõukad sina nad ära, kui tõused.

21 Mu süda oli kibestunud,

mu neerudes* oli terav valu.

22 Ma olin meeletu ega mõistnud midagi,

olin su ees kui aruta loom.

23 Kuid nüüd ma olen koos sinuga,

sa oled võtnud kinni mu paremast käest.

24 Oma nõuga juhatad sa mind

ja seejärel tõstad mu ausse.

25 Kes veel on mul taevas?

Ja peale sinu ei vaja ma midagi maa peal.

26 Mu ihu ja süda võivad nõrkeda,

kuid Jumal on mu südame kalju ja mu pärandiosa igavesti.

27 Tõesti, kes sinust eemale hoiavad, hävivad.

Sa teed lõpu igaühele, kes su truudusetult hülgab.

28 Aga minul on hea olla Jumala ligi.

Kõrgeima valitseja Jehoova olen ma teinud oma varjupaigaks,

et kuulutada kõiki su tegusid.

^ Laul 73:3 Võib tõlkida ka „hooplejaid”.

^ Laul 73:4 Võib tõlkida ka „nende vats on pungil”.

^ Laul 73:21 Võib tõlkida ka „sügaval mu sisimas”.

Laulud (Psalmid)  74 : 1 - 23

Maskil.* Aasafi laul.

74 Oo, Jumal, miks oled meid jäädavalt hüljanud?

Miks põleb su viha oma karjamaa lammaste vastu?

2 Mõtle oma rahvale, kelle sa omandasid ammusel ajal,

suguharule, kelle lunastasid kui oma pärandi.

Mõtle Siioni mäele, kus elad.

3 Sea sammud põliste varemete poole.

Vaenlane on pühas paigas kõik laastanud.

4 Su vastased möirgasid su kummardamispaigas.

Nad on seadnud sinna oma tähised.

5 Nad olid kui tihnikus kirvest viibutavad raidurid.

6 Nad purustasid kirve ja raudkangiga kõik selle nikerdised.

7 Nad panid su pühamu põlema.

Nad rüvetasid su nime asupaiga, kiskusid selle maha.

8 Ühes oma järglastega mõtlesid nad oma südames:

„Põletagem maha kõik Jumala kummardamispaigad siin maal!”

9 Ühtki oma tähist me ei näe,

pole enam ühtki prohvetit

ja keegi meist ei tea, kui kaua see kestab.

10 Kui kaua, oh, Jumal, vastane sind teotab?

Kas vaenlane võib igavesti põlata su nime?

11 Miks hoiad tagasi kätt, oma paremat kätt?

Tõmba see välja põuest ja tee neile lõpp.

12 Siiski on Jumal mu kuningas ammusest ajast,

tema, kes maa peal teeb päästetegusid.

13 Oma jõuga panid sa mere mässama,

lömastasid vees mereelukate pead.

14 Sa purustasid leviatani* pead.

Sa andsid ta toiduks rahvale, neile, kes elavad kõrbes.

15 Sina raiusid lahti tee allikaile ja ojadele,

kuivatasid lakkamatult voolavad jõed.

16 Päev kuulub sulle, samuti öö.

Sina tegid valguse ja päikese.

17 Sina määrasid kõik maa piirid,

tegid suve ja talve.

18 Ära unusta vaenlase teotusi, Jehoova,

kuidas arutu rahvas põlgab su nime.

19 Ära loovuta oma turteltuvi kiskjaile.

Ära unusta iial oma vaevatud rahvast.

20 Mõtle oma lepingule,

sest maa pimeduseurkad on täis vägivallapesi.

21 Ärgu pöördugu rõhutu pettunult tagasi.

Vilets ja vaene kiitku su nime.

22 Tõuse, oo, Jumal, aja oma kohtuasja!

Ära unusta, kuidas arutu sind päev läbi teotab.

23 Ära unusta oma vaenlaste sõnu.

Ei lakka nende kära, kes sulle vastu hakkavad.

^ Laul 74:1 Vt „Sõnaseletusi”.

^ Laul 74:14 Vt „Sõnaseletusi”.

Laulud (Psalmid)  75 : 1 - 10

Juhatajale: viisil „Ära hävita”. Aasafi laul.

75 Me täname sind, Jumal, me täname sind.

Su nimi on meiega,

rahvas kuulutab su imelisi tegusid.

2 Sa ütled: „Kui ma määran aja,

siis mõistan ma õiglast kohut.

3 Kui maa ja kõik selle elanikud vabisesid,

hoidsin mina selle sambaid kõikumast.” (sela)

4 Ma ütlen kelkijale: „Ära kiitle!”

ja jumalatule: „Ära ülista oma jõudu!*

5 Ära ülista ülbelt oma jõudu,

ära kõnele kõrgilt!

6 Sest ei idast, läänest ega lõunast

tule ülendamist.

7 Jumal on kohtumõistja.

Tema alandab ühe ja ülendab teise.

8 Jehoova käes on karikas,

see vahutab veinist, on täis kanget jooki.

Ta kallab karika tühjaks,

kõik jumalatud maa peal joovad selle tilgatumaks.”

9 Mina aga kuulutan seda igavesti,

laulan kiitust Jaakobi Jumalale*.

10 Sest ta ütleb: „Ma teen lõpu jumalatute jõule,

õigete jõudu aga ülistatakse.”*

^ Laul 75:4 Võib tõlkida ka „ära tõsta sarve kõrgele”. Sõna „sarv” kasutatakse Piiblis sageli jõu või võimu sümbolina.

^ Laul 75:9 Võib tõlkida ka „kiidan pillimänguga Jaakobi Jumalat”.

^ Laul 75:10 Võib tõlkida ka „ma raiun maha kõik jumalatute sarved, õigete sarved aga tõstetakse kõrgele”.

Laulud (Psalmid)  76 : 1 - 12

Juhatajale: keelpillide saatel. Aasafi laul.

76 Jumalat tuntakse Juudas,

suur on ta nimi Iisraelis.

2 Tema puhkepaik on Saalemis,

eluase Siionis.

3 Seal murdis ta leegitsevad vibunooled,

kilbi, mõõga ja sõjarelvad. (sela)

4 Sa särad eredalt,*

oled suursugusem kui mäed, kus jahitakse saaki.

5 Südamelt südikad on paljaks riisutud,

nad on suikunud unne,

kõik sõjamehed olid abitud.

6 Sinu noomimisest, Jaakobi Jumal,

on vankrijuht ja hobune langenud sügavasse unne.

7 Sina üksi oled aukartustäratav.

Kes suudab taluda su kanget viha?

8 Taevast kuulutasid sa kohtuotsuse.

Maa kartis ja vaikis,

9 kui Jumal tõusis kohut mõistma,

et päästa kõik tasased maal. (sela)

10 Isegi inimese raev toob sulle kiitust,

tema viimse vihaleegiga kaunistad sa end.

11 Andke oma Jumalale Jehoovale tõotusi ja täitke need.

Tooge oma and kartusega, kõik, kes olete ta ümber.

12 Tema alandab kõrgid juhid,

tekitab hirmu maa kuningates.

^ Laul 76:4 Võib tõlkida ka „sa oled mähkunud valgusse”.

Laulud (Psalmid)  77 : 1 - 20

Juhatajale: jedutuun*. Aasafi laul.

77 Ma hüüan oma Jumala poole,

hüüan Jumala poole, ta kuulab mind.

2 Ahastuspäeval ma otsin Jehoovat.

Öösel sirutan väsimatult käsi tema poole.

Ma ei leia lohutust.

3 Ma ägan, kui mõtlen Jumalale,

olen rahutu, mu jõud raugeb*. (sela)

4 Sina hoiad mu silmalaud avali,

ma olen ärevil, ei suuda rääkida.

5 Ma mõtlen muistsetele päevadele,

ammustele aastatele.

6 Ma meenutan öösel oma laulu*,

mõtisklen südames,

uurin kõik hoolsalt läbi.

7 Kas Jehoova heidab meid jäädavalt ära?

Kas ta osutab meile veel armu?

8 Kas tema truu armastus on igaveseks lõppenud?

Kas tema tõotus on jäädavalt tühja läinud?

9 Kas Jumal on unustanud olla armuline?

Kas ta viha on summutanud ta halastuse? (sela)

10 Kas pean jäämagi ütlema: „Mind piinab see,

et Kõigekõrgem on nüüd meie vastu”?

11 Ma mõtlen Jaahi tegudele.

Ma meenutan su ammuseid imesid.

12 Ma mõtisklen kõigi su tööde üle,

mõlgutan mõtteid su tehtu üle.

13 Oo, Jumal, sinu teed on pühad.

Kes jumalatest on nii võimas kui sina, meie Jumal?

14 Sina oled tõeline Jumal, kes teeb imesid.

Sa oled näidanud rahvastele oma väge.

15 Oma jõuga oled sa vabastanud oma rahva,

Jaakobi ja Joosepi pojad. (sela)

16 Veed nägid sind, oo, Jumal,

veed nägid sind ja muutusid rahutuks,

vetesügavused sattusid ärevusse.

17 Pilved kallasid vett,

pilvine taevas müristas,

su nooled lendasid siia-sinna.

18 Su kõuekõmin oli kui vankrirataste mürin,

välgusähvatused tegid maa valgeks,

maa vappus ja vabises.

19 Sinu tee läks läbi mere,

su rada läbi suurte vete,

kuid su jalajälgi ei leitud.

20 Sa juhtisid oma rahvast kui karja

Moosese ja Aaroni käega.

^ Laul 77:1 Vt „Sõnaseletusi”.

^ Laul 77:3 Sõna-sõnalt „mu vaim minestab”.

^ Laul 77:6 Võib tõlkida ka „keelpillimängu”.

Laulud (Psalmid)  78 : 1 - 72

Maskil.* Aasafi laul.

78 Kuula, rahvas, mu seadusi*,

pööra kõrv mu sõnade poole!

2 Mu suu lausub õpetussõnu,

ma jutustan ammuste aegade mõistulugusid.

3 Mida oleme kuulnud ja teame,

mida isad on meile jutustanud,

4 seda me ei varja oma poegade eest.

Me pajatame tulevastele põlvedele

Jehoova kiiduväärt tegudest ja ta jõust,

tema imepärastest tegudest.

5 Ta seadis meeldetuletuse Jaakobisse,

kehtestas seaduse Iisraelis,

andis käsu meie esiisadele,

et nad räägiksid neist asjust oma lastele,

6 et tulevane põlv,

lapsed, kes veel sünnivad, teaks neid

ning jutustaks neist oma lastele.

7 Siis nad loodavad Jumalale

ega unusta Jumala tegusid,

vaid peavad tema käske.

8 Siis nad pole nagu nende esiisad,

põikpäine ja mässuline põlvkond,

kelle süda oli heitlik,

kelle vaim polnud Jumalale truu.

9 Efraimlased olid relvastatud vibudega,

kuid taganesid lahingupäeval.

10 Nad ei pidanud kinni Jumala lepingust,

keeldusid käimast tema seaduse järgi.

11 Nad unustasid ka tema teod,

tema imelised teod, mida ta lasi neil näha.

12 Ta tegi nende esiisade nähes imesid

Egiptusemaal, Soani väljal.

13 Ta lõhestas mere, et nad saaksid läbi minna,

pani veed tammina seisma.

14 Päeval juhatas ta neid pilvega,

kogu öö tulevalgega.

15 Ta lõhestas kaljusid kõrbes,

jootis otsekui vetesügavusest neil janu täis.

16 Ta tõi ojad välja kaljurünkast,

pani veed jõgedena voolama.

17 Kuid nad patustasid aina edasi,

mässasid kõrbes Kõigekõrgema vastu.

18 Nad panid Jumala proovile,

nõudsid toitu, mida himustasid.

19 Nad rääkisid Jumala vastu:

„Kas suudab Jumal kõrbes laua katta?”

20 Ta lõi kaljut,

veed voolasid, ojad paiskusid välja.

„Kas suudab ta anda ka leiba

või hankida oma rahvale liha?”

21 Kui Jehoova neid kuulis, sattus ta raevu.

Tuli lahvatas Jaakobi vastu,

ta viha süttis Iisraeli vastu,

22 sest nad ei uskunud Jumalasse,

ei lootnud tema päästejõule.

23 Siis käsutas ta pilvi taevas,

avas taevaluugid.

24 Ta lasi neile sadada mannat toiduks,

andis neile taevavilja.

25 Mehed sõid vägevate* leiba,

ta saatis neile rooga küllastuseni.

26 Ta päästis taevas valla idatuule,

puhus oma jõuga teele lõunatuule.

27 Ta lasi neile sadada liha nõnda palju kui tolmu,

linde kui liiva mererannal.

28 Ta kukutas need keset laagrit,

ümber oma telkide.

29 Nad sõid ja ahmisid end täis.

Ta andis neile, mida nad ihkasid.

30 Kuid enne kui nende himu sai täis

ja kui toit oli alles neil suus,

31 lahvatas Jumala raev.

Ta surmas nende tugevaimad mehed,

langetas Iisraeli noored mehed.

32 Siiski patustasid nad veel enam

ega uskunud tema imetegudesse.

33 Nõnda lõpetas ta nende päevad, nende aastad äkilise õudusega,

nagu oleks nad vaid hingeõhk.

34 Iga kord, kui ta neid surmas, otsisid nad teda,

nad pöördusid ja püüdsid leida Jumalat.

35 Neile meenus, et Jumal on nende kalju,

et Kõigekõrgem on nende lunastaja*.

36 Siiski proovisid nad teda oma suuga petta,

valetasid talle oma keelega.

37 Nende süda polnud kindlalt temaga,

nad polnud ustavad tema lepingule.

38 Tema aga oli halastav,

andestas* nende patu ega hävitanud neid.

Korduvalt hoidis ta tagasi oma viha,

ei paisanud välja kogu oma raevu.

39 Tal oli meeles, et nad on vaid inimesed,

tuul, mis möödub ega tule tagasi*.

40 Kui sageli mässasid nad tema vastu kõrbes,

tegid talle südamevalu kõnnumaal!

41 Ikka ja jälle panid nad Jumala proovile,

kurvastasid Iisraeli Püha.

42 Nad ei pidanud meeles tema jõudu,

päeva, mil ta vabastas nad vastaste käest,

43 kuidas ta tegi tunnustähti Egiptuses,

imetegusid Soani väljal,

44 kuidas ta muutis Niiluse kanalid vereks,

nii et nad ei saanud oma ojadest juua.

45 Parmuparved saatis ta neid õgima,

konnad neile hävingut tooma.

46 Nende saagi andis ta aplatele rohutirtsudele,

nende töövilja rohutirtsuparvedele.

47 Nende viinapuud hävitas ta rahega,

sükomooripuud raheteradega.

48 Nende koormaloomad jättis ta rahe kätte,

nende karjadele heitis ta piksenooli*.

49 Ta saatis nende peale oma tulise viha,

raevu, meelepaha ja ahastuse,

õnnetust külvavate inglite hulgad.

50 Ta puhastas oma vihale teed.

Ta ei säästnud neid surmast,

andis nad katku kätte.

51 Viimaks surmas ta kõik esmasündinud Egiptuses,

hävitas sigitusjõu esmavilja Haami telkides.

52 Siis viis ta oma rahva välja kui lambad,

juhatas neid kõrbes kui karja.

53 Ta juhtis ja kaitses neid,

nad ei tundnud hirmu.

Meri kattis nende vaenlased.

54 Ta viis nad oma pühale maale,

mägisele alale, mille tema parem käsi oli vallutanud.

55 Ta ajas nende eest ära rahvad,

määras mõõdunööriga neile pärandi,

andis kodud Iisraeli suguharudele.

56 Aga nemad panid Jumalat, Kõigekõrgemat, üha proovile, mässasid tema vastu,

ei teinud välja tema meeldetuletustest.

57 Nad taganesid, olid reeturlikud nagu nende esiisadki.

Neile sai loota sama vähe kui lõdvale vibule.

58 Nad solvasid teda oma ohvripaikadega,

ajasid ta raevu oma nikerdatud kujudega.

59 Jumal nägi ja läks raevu,

heitis Iisraeli sootuks kõrvale.

60 Lõpuks ta hülgas Siilo telkpühamu,

telgi, kus ta oli elanud inimeste keskel.

61 Ta lasi oma jõu võrdkuju ära viia,

andis oma hiilguse vastaste kätte.

62 Ta loovutas oma rahva mõõgale,

ta viha süttis enda omandi vastu.

63 Tema noored mehed neelas tuli,

ta neitsid jäid pulmalauluta.

64 Tema preestrid langesid mõõga läbi

ja nende lesed ei nutnud.

65 Siis Jehoova otsekui ärkas unest,

virgus nagu vägimees veiniuimast.

66 Ta lõi oma vastased tagasi,

saatis nad igavesse häbisse.

67 Ta hülgas Joosepi telgi,

ei valinud Efraimi suguharu.

68 Kuid ta valis Juuda suguharu,

Siioni mäe, mida ta armastab.

69 Ta tegi oma pühamu püsivaks kui taeva,

kui maa, mille ta on rajanud igaveseks.

70 Ta valis oma teenija Taaveti,

võttis ta lambaaedikust,

71 tõi ta imetavate uttede juurest.

Ta pani ta karjatama oma rahvast Jaakobit,

kogu Iisraeli, enda omandit.

72 Taavet karjatas neid laitmatu südamega,

juhtis osava käega.

^ Laul 78:1 Vt „Sõnaseletusi”.

^ Laul 78:1 Võib tõlkida ka „õpetust”.

^ Laul 78:25 Võib tõlkida ka „inglite”.

^ Laul 78:35 Võib tõlkida ka „maksab nende eest kätte”.

^ Laul 78:38 Sõna-sõnalt „kattis kinni”.

^ Laul 78:39 Teine võimalik tähendus: „et vaim väljub ega pöördu enam tagasi”.

^ Laul 78:48 Teine võimalik tähendus: „saatis ta põletava palaviku”.

Laulud (Psalmid)  79 : 1 - 13

Aasafi laul.

79 Oo, Jumal, rahvad on tunginud su maale,

rüvetanud su püha templi,

muutnud Jeruusalemma rusuhunnikuks.

2 Nad on jätnud su teenijate laibad roaks taeva lindudele,

sinu ustavate liha maa loomadele.

3 Nad on valanud Jeruusalemmas nende verd nagu vett,

pole kedagi neid matmas.

4 Nüüd oleme naabrite teotada,

ümberkaudsete pilgata ja mõnitada.

5 Kui kaua veel kestab su viha, Jehoova, kas igavesti?

Kui kaua veel leegitseb su raev?

6 Vala oma meelepaha rahvaste peale, kes sind ei tunne,

kuningriikide peale, kes su nime ei hüüa.

7 Sest nad on neelanud Jaakobi,

laastanud tema kodumaa.

8 Ära nõua meilt aru meie esivanemate süütegude pärast.

Tõtaku su halastus meie juurde,

sest me oleme maha surutud.

9 Aita meid, meie pääste Jumal,

oma aulise nime pärast,

vabasta meid ja andesta* meie patud oma nime pärast.

10 Miks peaksid rahvad ütlema: „Kus nende Jumal on?”?

Saagu rahvad meie silme all teada,

et su teenijate vere eest on kätte makstud.

11 Jõudku vangide ohked sinu ette.

Kaitse surmamõistetuid* oma suure jõuga.

12 Tasu meie naabritele seitsmekordselt,

sest nad teotavad sind, Jehoova.

13 Siis meie, sinu rahvas ja karjamaa kari,

täname sind igavesti,

kiidame sind põlvest põlve.

^ Laul 79:9 Sõna-sõnalt „kata kinni”.

^ Laul 79:11 Teine võimalik tähendus: „vabasta surmamõistetud”.

Laulud (Psalmid)  80 : 1 - 19

Juhatajale: „Liiliad”. Meeldetuletus. Aasafi laul.

80 Oo, Iisraeli karjane, kuula,

sina, kes juhatad Joosepit kui karja.

Sina, kes istud troonil keerubite kohal*,

näita oma sära!

2 Efraimi, Benjamini ja Manasse ette

tõusku su vägevus.

Tule ja päästa meid!

3 Oo, Jumal, taasta meie endine põli,

paistku meie peale sinu palge hiilgus, et pääseksime.

4 Vägede Jumal Jehoova, kui kaua suhtud sa vaenulikult oma rahva palveisse?

5 Sa toidad teda pisarate kui leivaga,

joodad ohtralt silmaveega.

6 Sa oled teinud meist naabrite riiuasja,

meie vaenlased pilkavad meid.

7 Vägede Jumal, taasta meie endine põli,

paistku meie peale sinu palge hiilgus, et pääseksime.

8 Sina tõid Egiptusest viinapuu,

ajasid ära rahvad ja istutasid selle.

9 Sa valmistasid sellele koha,

see juurdus ja täitis maa.

10 Selle vari kattis mäed,

oksad varjasid Jumala seedrid.

11 Selle oksad sirutusid mereni,

võsud suure jõeni*.

12 Miks oled lõhkunud viinamäe kivimüürid,

lasknud möödakäijail noppida selle vilju?

13 Metssiga rüüstab seda,

metsloomad söövad selle paljaks.

14 Vägede Jumal, tule palun tagasi!

Vaata taevast alla ja näe!

Hoolitse selle viinapuu eest,

15 istiku eest, mille su parem käsi on istutanud.

Vaata võsu*, mille oled endale tugevaks kasvatanud.

16 See on tules põletatud, maha lõigatud.

Sinu noomimisest nad hävivad.

17 Toetagu su käsi meest su paremal pool,

inimesepoega, kelle oled endale tugevaks kasvatanud.

18 Siis me ei tagane sinust.

Hoia meid elus, et võiksime hüüda su nime.

19 Vägede Jumal Jehoova, taasta meie endine põli,

paistku meie peale sinu palge hiilgus, et pääseksime.

^ Laul 80:1 Teine võimalik tähendus: „vahel”.

^ Laul 80:11 St Eufratini.

^ Laul 80:15 Sõna-sõnalt „poega”.

Laulud (Psalmid)  81 : 1 - 16

Juhatajale: gitit*. Aasafi laul.

81 Hõisake Jumalale, kes on meie tugevus.

Rõkatage rõõmust Jaakobi Jumalale!

2 Kõlagu muusika ja lööge tamburiini,

kõlagu kaunid lüürahelid ja keelpillimäng!

3 Puhuge sarve noorkuu ajal,

ka täiskuu ajal, meie pidupäeval.

4 Sest see on määrus Iisraelile,

Jaakobi Jumala seadus.

5 Ta seadis selle meeldetuletuseks Joosepile,

kui asus tegutsema Egiptuse vastu.

Ma kuulsin tundmatut häält, mis lausus:

6 „Ma võtsin koorma su õlult,

kandekorvi su käest.

7 Kitsikuses sa hüüdsid ja ma päästsin su,

vastasin sulle kõuepilvest.

Ma panin sind proovile Meriba* vee juures. (sela)

8 Kuula, mu rahvas, ma tunnistan su vastu.

Oo, Iisrael, kui sa vaid kuulaksid mind!

9 Siis poleks su keskel ebajumalaid

ja sa ei kummardaks võõra jumala ette.

10 Mina, Jehoova, olen sinu Jumal,

kes tõi sind välja Egiptusemaalt.

Ava oma suu ja ma täidan selle.

11 Kuid mu rahvas ei kuulanud mu häält,

Iisrael ei kuuletunud mulle.

12 Seepärast lasin neil järgneda nende tõrksale südamele,

nad tegid, nagu heaks arvasid.

13 Kuulaks mu rahvas mind ometi,

käiks vaid Iisrael mu teedel!

14 Nende vaenlased ma alistaksin kärmelt,

nende vastaste vastu tõstaksin käe.

15 Kes vihkavad Jehoovat, peavad lömitama ta ees,

nende häving on jääv.

16 Kuid sind ma toidan parima nisuga,

kosutan meega kaljust.”

^ Laul 81:1 Vt „Sõnaseletusi”.

^ Laul 81:7 Nimi Meriba tähendab „riid”.

Laulud (Psalmid)  82 : 1 - 8

Aasafi laul.

82 Jumal võtab sisse koha jumalikus kogus,

mõistab kohut jumalate* seas:

2 „Kui kaua te mõistate ebaõiglast kohut

ja soosite jumalatuid? (sela)

3 Kaitske viletsat ja orbu,

mõistke õigust abitule ja kehvale.

4 Päästke vilets ja vaene,

vabastage nad jumalatute käest.”

5 Nad ei tea ega mõista,

nad käivad pimeduses,

maa alustoed on pandud kõikuma.

6 „Ma ütlesin: „Te olete jumalad*,

te kõik olete Kõigekõrgema pojad,

7 kuid te surete nagu kõik inimesed,

langete nagu iga teinegi peamees.””

8 Tõuse, Jumal, mõista kohut maa üle,

sest sulle kuuluvad kõik rahvad.

^ Laul 82:1 Võib tõlkida ka „jumalasarnaste”.

^ Laul 82:6 Võib tõlkida ka „jumalasarnased”.

Laulud (Psalmid)  83 : 1 - 18

Aasafi laul.

83 Oo, Jumal, ära vaiki,

ära ole vait ja tasa, mu Jumal!

2 Sest näe, su vaenlased mässavad,

su vihamehed tegutsevad ülbelt*.

3 Su rahva vastu sepitsevad nad salaplaani,

sinu kallite vastu peavad vandenõu.

4 Nad ütlevad: „Lähme ja hävitame selle rahva,

et Iisraeli nimegi enam ei mäletataks!”

5 Nad peavad koos sõjaplaani.

Su vastu on sõlminud liidu

6 Edomi telgid ja ismaeliidid, Moab ja hagrilased,

7 Gebal, Ammon ja Amalek,

Vilistimaa ühes Tüürose elanikega.

8 Ka Assüüria on nendega mestis,

nad toetavad Loti poegi*. (sela)

9 Talita nendega nagu Midjaniga,

nagu Siisera ja Jaabiniga Kiisoni vadis.

10 Nad hävitati Een-Dooris,

nad said maale sõnnikuks.

11 Tee nende ülikud Oorebi ja Seebi sarnaseks,

nende juhid Sebahi ja Salmuna sarnaseks,

12 sest nad ütlesid: „Võtame endale maa, kus Jumal elab.”

13 Mu Jumal, keeruta neid nagu ohakaid,

tee nad kõrteks tuules.

14 Nagu tuli, mis põletab metsa,

nagu leek, mis kõrvetab mäed,

15 aja sina neid taga maruga,

kohuta neid tormituulega.

16 Kata nende nägu häbiga,

et nad otsiksid su nime, oo, Jehoova.

17 Jäägu nad häbisse ja tundku õudu igavesti,

jäägu nad põlu alla ja hukkugu.

18 Rahvad teadku, et sina, kelle nimi on Jehoova,

sina üksi oled kõrgeim üle kogu maa.

^ Laul 83:2 Sõna-sõnalt „tõstavad pead”.

^ Laul 83:8 Mõeldakse moabiite ja ammonlasi, kellele on viidatud salmides 6 ja 7.

Laulud (Psalmid)  84 : 1 - 12

Juhatajale: gitit*. Korahi poegade laul.

84 Kui armas on su auline pühamu,

oo, vägede Jehoova!

2 Mu hing igatseb

Jehoova õuede järele,

ma olen igatsusest nõrkenud.

Mu süda ja mu ihu hõiskavad elava Jumala poole.

3 Seal, sinu aulise altari juures,

vägede Jehoova,

mu kuningas ja Jumal,

leiab lindki endale kodu ja pääsuke pesa,

kus hoolitseb oma poegade eest.

4 Õnnelikud on need, kes elavad sinu kojas.

Nad kiidavad sind alati. (sela)

5 Õnnelikud on need, kelle tugevus oled sina,

kelle süda igatseb käia teedel, mis viivad su kotta.

6 Minnes läbi Bakaoru*,

näevad nad selles allikate orgu.

Varajane vihm rüütab seda õnnistustega.*

7 Nad saavad rännakul jõudu juurde,

nad kõik ilmuvad Siionis Jumala ette.

8 Jehoova, vägede Jumal, kuula mu palvet,

võta mind kuulda, oo, Jaakobi Jumal! (sela)

9 Meie kilp ja meie Jumal,*

vaata oma võitu palet.

10 Üks päev sinu õuedes on parem kui tuhat mujal.

Ma seisan pigem oma Jumala koja lävel,

kui elan jumalatute telkides.

11 Sest Jumal Jehoova on päike ja kilp,

temalt tuleb soosing ja au.

Jehoova ei keela head neile,

kes käivad laitmatuses.

12 Vägede Jehoova,

õnnelik on inimene, kes sinu peale loodab.

^ Laul 84:1 Vt „Sõnaseletusi”.

^ Laul 84:6 Võib tõlkida ka „bakapõõsaste oru”. Nimetus „baka” tuleb heebrea sõnajuurest, mis tähendab „nutma”. Pole teada, mis taimega on tegu.

^ Laul 84:6 Teine võimalik tähendus: „õpetaja katab end õnnistustega”.

^ Laul 84:9 Teine võimalik tähendus: „vaata meie kilpi, Jumal”.

Laulud (Psalmid)  85 : 1 - 13

Juhatajale. Korahi poegade laul.

85 Oo, Jehoova, sa olid armuline oma maa vastu,

tõid tagasi Jaakobi vangilangenud pojad.

2 Sa andsid andeks oma rahva süüteod,

katsid kinni kõik nende patud. (sela)

3 Sa hoidsid tagasi oma raevu,

pöörasid ära oma tulise viha.

4 Kogu meid taas kokku, meie pääste Jumal,

ära ole meie peale pahane.

5 Kas oled meie peale vihane igavesti?

Kas kestab su raev põlvest põlve?

6 Kas sa ei elustagi meid enam,

et su rahvas tunneks taas rõõmu su lähedusest?

7 Osuta meile oma truud armastust, Jehoova,

ja päästa meid.

8 Ma kuulan, mida räägib Jumal Jehoova,

sest ta kõneleb oma rahvale, oma ustavatele, rahust.

Ärgu nad ainult muutugu taas liiga enesekindlaks.

9 Tema pääste on ligi neile, kes teda kardavad,

et tema au asuks meie maal.

10 Truu armastus ja ustavus kohtuvad,

õigus ja rahu annavad teineteisele suud.

11 Ustavus tärkab maast,

õigus vaatab alla taevast.

12 Jehoova annab, mis on hea,*

meie maa annab saagi.

13 Tema ees kõnnib õigus

ja rajab tema jalajälgedest tee.

^ Laul 85:12 Võib tõlkida ka „annab õitsengu”.

Laulud (Psalmid)  86 : 1 - 17

Taaveti palve.

86 Oo, Jehoova, pööra oma kõrv mu poole ja vasta,

sest ma olen vilets ja vaene.

2 Hoia mu elu, sest ma olen sulle ustav.

Päästa oma teenija, kes loodab sinu peale,

sest sina oled mu Jumal.

3 Ole mulle armuline, Jehoova,

sest ma hüüan sind kogu päeva.

4 Rõõmusta oma teenijat,

sest ma pöördun sinu poole, Jehoova.

5 Sina, Jehoova, oled hea ja valmis andestama,

sul on küllaga truud armastust kõigile, kes su poole hüüavad.

6 Jehoova, kuula mu palvet,

pane tähele mu anumist.

7 Hädapäeval hüüan ma sinu poole

ja sina vastad mulle.

8 Jumalate seas pole sinu sarnast, Jehoova,

pole selliseid tegusid nagu sinul.

9 Kõik sinu loodud rahvad

tulevad ja kummardavad su ette, Jehoova,

nad annavad au su nimele,

10 sest sina oled suur ja teed imesid,

sina oled Jumal, sina üksi.

11 Õpeta mulle oma teed, Jehoova.

Ma tahan käia su tões.

Liida üheks mu süda,* et kardaksin su nime.

12 Ma tänan sind kogu südamest, Jehoova, mu Jumal,

austan su nime igavesti,

13 sest su truu armastus mu vastu on suur,

sa oled päästnud mind surmavalla sügavikust.

14 Oo, Jumal, jultunud mehed tõusevad mu vastu,

jõhkrate jõuk jahib mu hinge,

sind ei pea nad mikski.

15 Kuid sina, Jehoova, oled halastav ja kaastundlik Jumal,

sa ei vihastu kergesti, oled tulvil truud armastust ja ustavust.

16 Vaata mu poole ja ole mulle armuline.

Anna jõudu oma teenijale,

päästa oma orjatari poeg!

17 Anna mulle märk* oma headuse kohta,

et seda näeksid ka mu vihamehed ja jääksid häbisse.

Sest sina, Jehoova, aitad ja trööstid mind.

^ Laul 86:11 Võib tõlkida ka „anna mulle jagamatu süda”.

^ Laul 86:17 Võib tõlkida ka „tõend”.

Laulud (Psalmid)  87 : 1 - 7

Korahi poegade laul.

87 Tema linna alusmüür on pühadel mägedel.

2 Jehoova armastab Siioni väravaid

enam kui kõiki Jaakobi telke.

3 Sinust räägitakse aulisi asju, sa tõelise Jumala linn. (sela)

4 Nende sekka, kes mind tunnevad*, arvan ma Raahabi* ja Babüloni,

ka Vilistimaa ja Tüürose ühes Kuusiga*.

Ja siis öeldakse neist igaühe kohta: „Tema on seal sündinud.”

5 Aga Siioni kohta öeldakse:

„Tema sees on nad kõik sündinud.”

Kõigekõrgem teeb selle linna tugevaks.

6 Jehoova teatab rahvaid kirja pannes:

„Tema on seal sündinud.” (sela)

7 Lauljad ja ringtantsutantsijad ütlevad:

„Kõik mu õnnistuseallikad on sinus, Siion.”

^ Laul 87:4 Võib tõlkida ka „tunnustavad”.

^ Laul 87:4 Viitab ilmselt Egiptusele.

^ Laul 87:4 Viitab ilmselt Etioopiale.

Laulud (Psalmid)  88 : 1 - 18

Korahi poegade laul. Juhatajale: mahalat*, vaheldumisi laulmiseks. Esrahlase Heemani maskil*.

88 Oo, Jehoova, mu pääste Jumal,

päeval ma hüüan,

öösel tulen su ette.

2 Jõudku mu palve sinuni,

pööra oma kõrv mu appihüüu poole.

3 Sest mu hing on täis õnnetust,

mu elu on surmavalla lävel.

4 Mind on arvatud nende hulka, kes lähevad hauasügavusse.

Ma olen jäänud abituks,*

5 jäetud surnute sekka,

olen kui tapetu, kes lebab hauas,

keda sa enam ei mäleta,

kes on lahutatud su hoolest.

6 Sa oled pannud mind sügavaimasse auku,

pimedusse ja sügavikku.

7 Su raev lasub raskelt mu peal,

su pekslevad lained käivad must üle. (sela)

8 Mu tuttavad oled sa ajanud minust kaugele,

sa oled teinud mind neile jäledaks.

Ma olen lõksus ega pääse minema.

9 Mu silmad on hädast tuhmunud,

kogu päeva hüüan ma sind, Jehoova,

sinu poole sirutan oma käed.

10 Kas sa teed imesid surnutele?

Kas tõusevad jõuetud, surnud, sind tänama? (sela)

11 Kas sinu truud armastust kuulutatakse hauas,

sinu ustavust hävingupaigas?

12 Kas teatakse pimeduses sinu imesid

või tuntakse unustusemaal sinu õigust?

13 Siiski ma hüüan sind appi, Jehoova,

igal hommikul jõuab mu palve su ette.

14 Miks, Jehoova, tõrjud mind?

Miks varjad oma palet mu eest?

15 Noorusest saati on mind vaevatud,

olen olnud huku äärel,

sa oled lasknud mul kannatada hirmsaid asju, ma olen muutunud tuimaks.

16 Sinu vihaleegid käivad must üle,

õudused sinult hävitavad mind.

17 Need ümbritsevad mind veena kogu päeva,

löövad igast küljest* mu kohal kokku.

18 Mu sõbrad ja semud oled sa ajanud must kaugele,

mu kaaslaseks on saanud pimedus.

^ Laul 88:1 Vt „Sõnaseletusi”.

^ Laul 88:1 Vt „Sõnaseletusi”.

^ Laul 88:4 Võib tõlkida ka „olen kui mees, kel puudub ramm”.

^ Laul 88:17 Teine võimalik tähendus: „kõik korraga”.

Laulud (Psalmid)  89 : 1 - 52

Maskil.* Esrahlase Eetani laul.

89 Jehoova truust armastusest laulan ma igavesti.

Sinu ustavust kuulutan ma kõigile põlvedele.

2 Sest ma ütlesin: „Truu armastus püsib igavesti,

taevasse oled sa rajanud oma ustavuse.”

3 „Ma sõlmisin lepingu oma valituga,

vandusin oma teenijale Taavetile:

4 „Sinu järeltulija jääb püsima igaveseks,

ma rajan sulle trooni, mis kestab põlvest põlve.”” (sela)

5 Taevas ülistab su imesid, Jehoova,

sinu ustavust pühade koguduses.

6 Keda taevas saaks võrrelda Jehoovaga?

Kes Jumala poegadest* on nagu Jehoova?

7 Pühade kogu tunneb aukartust Jumala ees,

ülev ja aukartustäratav on ta kõigile ta ümber.

8 Vägede Jumal Jehoova,

kes on võimas nagu sina, oo, Jaah?

Sinu ustavus ümbritseb sind.

9 Sa valitsed mäslevat merd,

vaigistad selle tormised lained.

10 Sa purustasid Raahabi*, nagu tapnuks inimese.

Tugeva käsivarrega pillutasid sa oma vaenlased.

11 Taevas kuulub sulle, samuti maa,

sinu loodud on maa ja kõik, mis sel on.

12 Sina oled teinud põhja ja lõuna,

Taabor ja Hermon kiidavad rõõmsalt su nime.

13 Sinu käsivars on vägev,

su käsi on tugev,

su parem käsi on kõrgel.

14 Õigusele ja õiglusele on seatud su troon,

truu armastus ja ustavus seisavad su ees.

15 Õnnelik on rahvas, kes mõistab rõõmust hõisata.

Nad käivad sinu palge valguses, Jehoova.

16 Nad rõõmustavad su nime üle kogu päeva,

sinu õigus ülendab nad.

17 Sest sina oled nende tugevuse ausära.

Sinu soosing tõstab kõrgele me sarve*.

18 Meie kilp on Jehoovalt,

meie kuningas Iisraeli Pühalt.

19 Siis ütlesid sa nägemuses oma ustavatele:

„Ma olen andnud rammu vägevale,

olen ülendanud rahvaste seast valitu.

20 Ma olen leidnud oma teenija Taaveti,

võidnud teda oma püha õliga.

21 Mu käsi toetab teda,

mu käsivars teeb ta tugevaks.

22 Vaenlane ei nõua temalt andamit,

ükski ülekohtune ei rõhu teda.

23 Tema ees ma purustan ta vastased,

löön maha ta vihamehed.

24 Mu ustavus ja truu armastus on temaga,

minu nimi tõstab kõrgele ta sarve.

25 Ma panen ta käe* mere peale,

parema käe jõgede kohale.

26 Ta hüüab mulle: „Sina oled mu isa,

mu Jumal, mu päästekalju!”

27 Ma teen temast esmasündinu,

maa kuningatest kõrgeima.

28 Minu truu armastus jääb temaga alatiseks,

minu leping temaga ei katke iial.

29 Sinu järeltulija jääb püsima igaveseks,

ma rajan talle trooni, mis jääb kestma nagu taevas.

30 Kui ta pojad hülgavad mu seaduse

ega tee mu ettekirjutuste järgi,

31 kui nad rikuvad mu määrusi

ega pea mu käske,

32 siis ma karistan neid sõnakuulmatuse eest kepiga,

üleastumiste eest peksuga.

33 Kuid ma ei keela talle oma truud armastust,

ei murra oma tõotust.

34 Ma ei riku oma lepingut,

ei muuda oma huulte ütlusi.

35 Korra ja alatiseks olen oma pühaduses vandunud,

ma ei valeta Taavetile.

36 Tema järeltulija jääb igaveseks,

tema troon jääb püsima nagu päike minu ees.

37 See kestab igavesti nagu kuu,

ustav tunnistaja taevas.” (sela)

38 Kuid sa tõukasid ära ja hülgasid oma võitu,

su viha keeb ta vastu.

39 Sa põlgasid ära lepingu oma teenijaga,

rüvetasid ta krooni, heitsid selle maha.

40 Sa lõhkusid kõik tema kivimüürid,

tegid varemeiks tema kindlused.

41 Kõik möödakäijad rüüstavad teda,

ta on naabrite pilkealune.

42 Sa tegid ta vastased võidukaks,

panid kõik ta vaenlased rõõmustama.

43 Sa tõrjusid ta mõõga tagasi,

panid ta lahingus taganema.

44 Sa tegid lõpu ta hiilgusele,

paiskasid ümber ta trooni.

45 Sa lõpetasid ta nooruspäevad,

rüütasid ta häbisse. (sela)

46 Kui kaua sa, Jehoova, varjad end? Kas igavesti?

Kaua veel su viha tulena leegitseb?

47 Mõtle sellele, kui üürike on mu elu.

Kas oled asjata loonud kõik inimlapsed?

48 Kas on inimest, kes elab ega näe surma?

Kas suudab keegi vabastada end surmavalla haardest? (sela)

49 Kus on su endised truu armastuse teod, Jehoova,

mille kohta andsid oma ustavuses tõotuse Taavetile?

50 Jehoova, ära unusta oma teenijate pihta paisatud pilkeid,

kuis pean taluma kõigi rahvaste teotust.

51 Kuis küll vaenlased on pildunud solvanguid, Jehoova,

teotanud su võitu igat jalajälge!

52 Jehoova olgu kiidetud igavesti! Aamen, aamen!

^ Laul 89:1 Vt „Sõnaseletusi”.

^ Laul 89:6 Võib tõlkida ka „inglitest”.

^ Laul 89:10 Viitab ilmselt Egiptusele või vaaraole.

^ Laul 89:17 Sõna „sarv” kasutatakse Piiblis sageli jõu või võimu sümbolina.

^ Laul 89:25 St võimu.

Laulud (Psalmid)  90 : 1 - 17

NELJAS RAAMAT

(Laulud 90–106)

Jumalamehe Moosese palve.

90 Oo, Jehoova, sina oled olnud meie eluase* põlvest põlve.

2 Enne kui sündisid mäed,

enne kui tõid ilmale* maa ja maailma,

igavesest ajast igavesti, oled sina Jumal.

3 Sina saadad sureliku tagasi põrmu,

sa ütled: „Minge tagasi, te inimlapsed.”

4 Tuhat aastat on su silmis kui eilne päev, mis on möödunud,

kui öine vahikord.

5 Sa pühid nad ära, nad on kui uni.

Hommikul on nad kui võrsuv rohi.

6 Päeva hakul see õitseb ja haljendab,

õhtul aga närtsib ja kuivab.

7 Sinu viha tõttu me kaome,

sinu raevu pärast kohkume.

8 Sa asetad meie eksimused enda ette,*

su palge valgus paljastab me saladused.

9 Meie elupäevad hääbuvad sinu vihalõõsas,

me aastad lõppevad kui sosin*.

10 Meie elupäevi on seitsekümmend aastat,

kui keegi on tugev, siis kaheksakümmend,

kuid needki on täis muret ja valu.

Need mööduvad kiiresti ja me lendame ära.

11 Kes suudaks mõista su viha jõudu?

Su raev on sama suur kui kartus, mida väärid.

12 Õpeta meid oma päevi arvestama,

et saaksime targa südame.

13 Pöördu tagasi, Jehoova! Kui kaua see veel kestab?

Halasta oma teenijatele.

14 Kalla meile hommikul oma truud armastust,

et võiksime hõisata ja rõõmutseda kõigil oma päevil.

15 Rõõmusta meid sama palju päevi, kui meid vaevasid,

sama palju aastaid, kui oleme näinud häda.

16 Nähku su teenijad su tegusid,

nende pojad su auhiilgust.

17 Saatku meid meie Jumala Jehoova soosing,

lase korda minna meie kätetööl.

Jah, lase korda minna meie kätetööl.

^ Laul 90:1 Teine võimalik tähendus: „varjupaik”.

^ Laul 90:2 Võib tõlkida ka „tõid otsekui tuhudes ilmale”.

^ Laul 90:8 Võib tõlkida ka „sa tead meie eksimusi”.

^ Laul 90:9 Võib tõlkida ka „ohe”.

Laulud (Psalmid)  91 : 1 - 16

91 Kes elab Kõigekõrgema salapaigas,

see viibib Kõikvõimsa varju all.

2 Ma ütlen Jehoovale: „Sina oled mu varjupaik ja kindlus,

mu Jumal, kelle peale ma loodan.”

3 Sest tema päästab su linnupüüdja püünisest,

kohutava katku küüsist.

4 Oma tiivasulgedega katab ta sind,

tema tiibade all sa leiad varju.

Tema ustavus on suur kilp ja kaitsemüür.

5 Ei karda sa öösel varitsevaid õudusi

ega päeval lendavat noolt,

6 ei ööpimeduses hiilivat katku

ega keskpäeval laastavat hävitust.

7 Tuhat langeb su kõrvalt,

kümme tuhat su paremalt poolt,

aga sind need hädad ei puutu.

8 Sa vaid vaatad oma silmaga,

näed, kuidas jumalatud saavad karistuse.

9 Sest öeldes „Jehoova on mu varjupaik”,

tegid sa Kõigekõrgema oma eluasemeks*.

10 Õnnetus ei taba sind,

nuhtlus ei tule su telgi ligi.

11 Sest ta annab oma inglitele käsu

kaitsta sind kõigil su teedel.

12 Nad kannavad sind kätel,

et sa oma jalga vastu kivi ei lööks.

13 Sa trambid noore lõvi ja kobra peal,

tallad jalge alla võimsa lõvi ja suure mao.

14 Jumal ütles: „Kuna ta on minusse kiindunud, siis päästan ma tema.

Ma kaitsen teda, sest ta tunnustab mu nime.

15 Ta hüüab mind ja ma vastan talle.

Hädaajal ma olen temaga.

Ma vabastan ta ja tõstan ausse.

16 Ma annan talle palju elupäevi,

lasen tal näha oma päästetegusid.”

^ Laul 91:9 Teine võimalik tähendus: „kindluseks”, „varjupaigaks”.

Laulud (Psalmid)  92 : 1 - 15

Hingamispäevalaul.

92 Hea on tänada Jehoovat,

laulda su nimele kiitust,* oo, Kõigekõrgem,

2 kuulutada hommikul su truud armastust,

öösiti su ustavust

3 kümnekeelse pilli ja naabli,

kaunite lüürahelide saatel.

4 Sest sina, Jehoova, rõõmustad mind oma tegudega,

sinu kätetöö paneb mind hõiskama.

5 Kui suured on küll su teod, Jehoova,

kui sügavad su mõtted!

6 Ükski mõistmatu ei mõista neid.

Ükski rumal ei saa sellest aru:

7 kuigi jumalatud lokkavad kui umbrohi

ja kõik patustajad õitsevad,

ootab neid igavene häving.

8 Ent sina, Jehoova, oled kõrgeim igavesti.

9 Jehoova, vaata võidukalt oma vaenlasi,

vaata, kuidas su vaenlased hukkuvad,

kõik patustajad pillutatakse laiali.

10 Aga sina annad mulle jõu* nagu tarval.

Värske õliga ma niisutan ihu.

11 Mu silmad vaatavad võidukalt mu vaenlasi,

mu kõrvad kuulevad nende langemisest, kes mind ründavad.

12 Aga õige õitseb nagu palmipuu,

kasvab kõrgeks kui Liibanoni seeder.

13 Nad on istutatud Jehoova kotta,

nad õitsevad meie Jumala õuedes.

14 Ka vanas eas* on nad lopsakad,

elujõulised ja haljad,

15 nad kuulutavad, et Jehoova on õiglane.

Tema on mu kalju ja temas pole ülekohut.

^ Laul 92:1 Võib tõlkida ka „kiita pillimänguga su nime”.

^ Laul 92:10 Sõna-sõnalt „tõstad mu sarve”.

^ Laul 92:14 Võib tõlkida ka „hallipäiselt”.

Laulud (Psalmid)  93 : 1 - 5

93 Jehoova on saanud kuningaks!

Ta on riietunud ülevusse.

Jehooval on rõivaks jõud,

vööna on see tema ümber.

Maa on kindlalt rajatud,

see ei kõigu.

2 Su troon on püsinud kindlalt ammusest ajast,

sa oled olnud olemas igavesest ajast.

3 Oo, Jehoova, jõed voogavad,

jõed voogavad ja kohisevad,

jõed üha voogavad ja mühisevad.

4 Võimsam kui suurte vete müha,

vägevam kui uhked merelained

on Jehoova ülevus kõrgustes.

5 Kui usaldusväärsed on sinu meeldetuletused!

Oo, Jehoova, pühadus kaunistab su koda* kogu aja.

^ Laul 93:5 Võib tõlkida ka „pühadus on kohane su kojale”.

Laulud (Psalmid)  94 : 1 - 23

94 Oo, kättemaksu Jumal Jehoova,

oo, kättemaksu Jumal, sära!

2 Tõuse, sa maailma kohtumõistja!

Tasu ülbetele, mida nad väärivad.

3 Kui kaua saavad jumalatud, Jehoova,

kui kaua saavad jumalatud juubeldada?

4 Nad teevad suuri sõnu ja räägivad ülbelt,

kõik patustajad hooplevad.

5 Nad rõhuvad su rahvast, Jehoova,

vaenavad su omandit.

6 Nad tapavad lesknaise ja muulase,

mõrvavad isata lapse.

7 Nad ütlevad: „Jaah ei näe,

Jaakobi Jumal ei märka.”

8 Mõistke, te mõistmatud!

Te rumalad, millal te taipate?

9 Kas tema, kes on teinud kõrva, ei kuule?

Kas tema, kes on valmistanud silma, ei näe?

10 Kas rahvaste manitseja ei noomi?

Tema jagab inimestele teadmisi.

11 Jehoova teab inimese mõtteid,

et need on kui hingeõhk.

12 Õnnelik on inimene, keda sa manitsed, Jaah,

kellele õpetad oma seadust,

13 et anda talle rahu hädapäeval,

kuni jumalatule kaevatakse auku.

14 Jehoova ei hülga oma rahvast

ega jäta maha enda omandit.

15 Seadused on kord jälle õiglased,

kõik südamelt ausad järgivad neid.

16 Kes tõuseb mu kaitseks õelate vastu?

Kes astub mu eest välja patustajate vastu?

17 Kui Jehoova poleks mind aidanud,

oleksin peagi hukka saanud.

18 Kui ma ütlesin: „Mu jalg vääratab”,

toetas mind su truu armastus, Jehoova.

19 Kui mure mind enda alla mattis,*

siis sa trööstisid ja rahustasid mind.

20 Kas nurjatud võimumehed* saavad su liitlaseks,

kui nad seaduse varjus kurja hauvad?

21 Nad ründavad raevukalt õiget,

mõistavad süütu surma.

22 Kuid Jehoova on mu kindel varjupaik,

mu Jumal on mu päästekalju.

23 Õelate kurjad teod toob ta tagasi nende endi peale,

teeb õelaile lõpu nende oma kurjusega.

Meie Jumal Jehoova teeb neile lõpu.

^ Laul 94:19 Võib tõlkida ka „kui mul oli palju muremõtteid”.

^ Laul 94:20 Võib tõlkida ka „kohtumõistjad”.

Laulud (Psalmid)  95 : 1 - 11

95 Tulge, hõisakem Jehoovale!

Hüüdkem võidukalt oma päästekalju poole!

2 Mingem tema ette tänuga,

laulgem talle ja hüüdkem võidukalt.

3 Sest Jehoova on suur Jumal,

suur kuningas üle kõigi jumalate.

4 Tema käes on maa sügavused,

talle kuuluvad mägede tipud.

5 Temale kuulub meri, mille ta valmistas,

tema käed kujundasid kuiva maa.

6 Tulge, kummardagem ja heitkem maha,

põlvitagem meie Looja Jehoova ette!

7 Sest tema on meie Jumal,

meie oleme tema karjamaa rahvas,

lambad tema hoole all.

Täna, kui te kuulete Jumala häält,

8 ärge tehke oma südant kõvaks, nagu juhtus Meribas*,

nagu Massa* päeval kõrbes,

9 kui teie esiisad panid mind proovile.

Nad proovisid mind, kuigi olid näinud mu tegusid.

10 Nelikümmend aastat tülkasin ma seda põlvkonda ja ütlesin:

„See on rahvas, kelle süda neid pidevalt eksitab,

nad ei ole õppinud tundma minu teid.”

11 Ma vandusin oma vihas:

„Nad ei saa puhata ühes minuga.”

^ Laul 95:8 Nimi Meriba tähendab „riid”.

^ Laul 95:8 Nimi Massa tähendab „proovilepanek”.

Laulud (Psalmid)  96 : 1 - 13

96 Laulge Jehoovale uus laul!

Laula Jehoovale, kogu maa!

2 Laulge Jehoovale, kiitke tema nime,

rääkige päevast päeva head sõnumit tema päästest.

3 Kuulutage rahvaste seas tema au,

kõigile inimestele tema imelisi tegusid.

4 Jehoova on suur ja väärib ülimat kiitust.

Ta on aukartustäratavam kui kõik muud jumalad.

5 Kõik rahvaste jumalad on tühised jumalad,

kuid Jehoova on valmistanud taeva.

6 Ülevus* ja auhiilgus on tema ees,

jõud ja ilu on tema pühamus.

7 Andke Jehoovale, mida ta väärib, te rahvaste suguvõsad,

andke Jehoovale, mida ta väärib oma au ja jõu pärast!

8 Tunnustage Jehoova nime aulisust!

Tooge and ja tulge tema õuedesse.

9 Kummardage Jehoova ette pühas rüüs*.

Värise* tema ees, kogu maa!

10 Kuulutage rahvaste seas: „Jehoova on saanud kuningaks!

Maa on kindlalt rajatud, see ei kõigu kunagi.

Tema mõistab rahvaste üle õiglast kohut.”

11 Rõõmutsegu taevas ja rõõmus olgu maa.

Kohisegu meri ja kõik, mis seda täidab!

12 Juubeldagu väljad ja kõik, mis seal on,

kõik metsapuud rõkatagu rõõmust

13 Jehoova ees, sest ta tuleb,

tuleb kohut mõistma maa üle.

Ta mõistab maailma üle kohut õigluses,

rahvaste üle oma ustavuses.

^ Laul 96:6 Võib tõlkida ka „väärikus”.

^ Laul 96:9 Teine võimalik tähendus: „tema pühaduse kirkuse pärast”.

^ Laul 96:9 Võib tõlkida ka „tunne aukartust”.

Laulud (Psalmid)  97 : 1 - 12

97 Jehoova on saanud kuningaks!

Rõõmutsegu maa,

hõisaku arvukad saared!

2 Pilved ja pilkane pimedus ümbritsevad teda,

õigusele ja õiglusele on seatud ta troon.

3 Tema ees käib tuli,

see neelab ta vastaseid igast küljest.

4 Tema välgunooled teevad maa valgeks.

Maa näeb seda ja vabiseb.

5 Mäed sulavad nagu vaha Jehoova ees,

kogu ilmamaa isanda ees.

6 Taevas kuulutab tema õigust,

kõik rahvad näevad tema au.

7 Jäägu häbisse kõik, kes teenivad nikerdatud kujusid,

kes hooplevad oma tühiste jumalatega.

Kummardage teda, kõik jumalad!

8 Siion kuuleb ja rõõmustab,

Juuda linnad* juubeldavad

su seaduste üle, oo, Jehoova.

9 Sest sina, Jehoova, oled Kõigekõrgem üle kogu maa,

sa oled kaugelt ülevam kui kõik teised jumalad.

10 Teie, kes armastate Jehoovat, vihake halba.

Tema valvab oma ustavate elu,

vabastab nad jumalatute käest.

11 Valgus särab õigetele,

rõõm saadab südamelt ausaid.

12 Olgu Jehoova teie rõõm, te õiged,

ülistage tema püha nime!

^ Laul 97:8 Sõna-sõnalt „tütred”.

Laulud (Psalmid)  98 : 1 - 9

Laul.

98 Laulge Jehoovale uus laul,

sest ta on teinud imelisi tegusid.

Tema parem käsi, tema püha käsivars, on toonud pääste*.

2 Jehoova on andnud teada päästest,

näidanud rahvaste ees oma õigust.

3 Ta peab meeles oma truud armastust Iisraeli soo vastu, oma ustavust talle.

Kõik maa ääred on näinud meie Jumala toodud päästet.

4 Hõiska Jehoovale, kogu maa!

Olge rõõmsad ja juubeldage, laulge kiitust*.

5 Laulge Jehoovale kiitust lüüra saatel,

tooge kiitust lüüra ja kauni lauluga.

6 Ühes trompetite ja sarvehäälega

hõisake meie kuninga Jehoova ees.

7 Rõkaku meri ja kõik, mis seda täidab,

maa ja selle elanikud.

8 Jõed plaksutagu käsi,

mäed hõisaku üheskoos

9 Jehoova ees, sest ta tuleb* maa üle kohut mõistma.

Ta mõistab maa üle kohut õiglaselt,

rahvaste üle ausalt.

^ Laul 98:1 Võib tõlkida ka „on toonud talle võidu”.

^ Laul 98:4 Võib tõlkida ka „tooge kiitust pillimänguga”.

^ Laul 98:9 Võib tõlkida ka „on tulnud”.

Laulud (Psalmid)  99 : 1 - 9

99 Jehoova on saanud kuningaks. Rahvad värisegu!

Ta istub troonil keerubite kohal*. Maa vappugu!

2 Jehoova on suur Siionis,

ta on kõrge üle kõigi rahvaste.

3 Ülistagu nad sinu nime,

sest see on aukartustäratav ja püha.

4 Ta on vägev kuningas, kes armastab õiglust.

Sina oled kehtestanud õiguse,

seadnud Jaakobisse õiguse ja õigluse.

5 Ülistage Jehoovat, meie Jumalat, kummardage tema jalajäri ette,

tema on püha.

6 Mooses ja Aaron olid tema preestrite hulgas,

Saamuel oli nende seas, kes hüüdsid appi tema nime.

Nad hüüdsid Jehoovat

ja tema vastas neile.

7 Ta rääkis nendega pilvesambast.

Nad järgisid tema meeldetuletusi ja määrusi.

8 Oo, meie Jumal Jehoova, sina vastasid neile.

Sa olid neile andestav Jumal,

kuid karistasid neid pattude eest.

9 Ülistage meie Jumalat Jehoovat,

kummardage tema püha mäe ette,

sest meie Jumal Jehoova on püha.

^ Laul 99:1 Teine võimalik tähendus: „vahel”.

Laulud (Psalmid)  100 : 1 - 5

Tänulaul.

100 Hõiska Jehoovale, kogu maa!

2 Teenige Jehoovat rõõmuga,

tulge tema ette hõiskamisega.

3 Teadke,* et Jehoova on Jumal.

Tema on meid teinud, me kuulume talle*.

Me oleme tema rahvas ja tema karjamaa lambad.

4 Tulge tema väravatest sisse tänuga,

tema õuedesse kiitusega.

Tänage teda, kiitke tema nime!

5 Sest Jehoova on hea,

tema truu armastus kestab igavesti,

tema ustavus põlvest põlve.

^ Laul 100:3 Võib tõlkida ka „tunnustage”.

^ Laul 100:3 Teine võimalik tähendus: „mitte meie ise”.

Laulud (Psalmid)  101 : 1 - 8

Taaveti laul.

101 Ma laulan truust armastusest ja õigusest.

Sulle, Jehoova, laulan ma kiitust*.

2 Ma tegutsen arukalt ja laitmatult.

Millal sa tuled mu juurde?

Ma käin oma kojas puhta südamega.

3 Ei sea ma oma silme ette tühiseid* asju.

Ma vihkan nende tegusid, kes õigelt teelt pöörduvad,

mul pole nendega mingit pistmist*.

4 Kel salakaval süda, jääb minust kaugele,

halba ei võta ma omaks.

5 Kes laimab salaja ligimest,

selle ma panen vaikima*.

Kel ülbed silmad ja kõrk süda,

seda ma ei salli.

6 Mu pilk on pööratud ustavatele maa peal,

et nad elaksid koos minuga.

Kes on laitmatu, võib mind teenida.

7 Ükski petis ei või elada mu kojas,

ükski valetaja jääda mu ette.

8 Igal hommikul panen ma vaikima kõik jumalatud maa peal,

kaotan Jehoova linnast kõik patustajad.

^ Laul 101:1 Võib tõlkida ka „toon ma pillimänguga kiitust”.

^ Laul 101:3 Võib tõlkida ka „kõlvatuid”.

^ Laul 101:3 Võib tõlkida ka „selline teguviis ei hakka mulle külge”.

^ Laul 101:5 Võib tõlkida ka „sellele ma teen lõpu”.

Laulud (Psalmid)  102 : 1 - 28

Rõhutu palve, kui ta on meeleheitel ja valab oma mure Jehoova ette.

102 Oo, Jehoova, kuula mu palvet,

jõudku sinuni mu appihüüd.

2 Ära varja oma palet minu eest mu hädaajal.

Pööra oma kõrv mu poole,*

tõtta mulle vastama, kui sind hüüan.

3 Sest mu päevad hajuvad suitsuna,

mu luud hõõguvad kui tulease.

4 Mu süda on närtsinud ja kuivanud kui rohi,

leibagi olen unustanud süüa.

5 Mu valju ägamise pärast

on minust järel vaid luu ja nahk.

6 Ma olen kui pelikan kõrbes,

kui öökull varemete keskel.

7 Ma laman ärkvel*,

olen kui üksik lind katusel.

8 Kogu päeva teotavad mind vaenlased,

pilkajatele on mu nimi needesõnaks.

9 Tuhk on mulle leivaks,

mu jook on segatud silmaveega

10 sinu viha ja meelepaha tõttu,

sest sa tõstsid mind üles vaid selleks, et kõrvale heita.

11 Mu päevad on kui kahanev vari*,

ma närbun nagu rohi.

12 Aga sina, Jehoova, püsid igavesti,

su kuulsus* kestab põlvest põlve.

13 Sa tõused ja halastad Siionile,

sest on aeg talle armu anda.

Määratud aeg on käes.

14 Tema varemed on su teenijatele kallid,

tema maamuldki on neile armas.

15 Rahvad kardavad Jehoova nime,

kõik maa kuningad sinu auhiilgust.

16 Sest Jehoova ehitab üles Siioni,

ilmutab end kogu oma hiilguses.

17 Ta kuulab hädaliste palvet,

ei põlga nende anumist.

18 See on kirja pandud tulevase põlve tarvis,

et rahvas, kes siis luuakse, kiidaks Jaahi.

19 Jehoova vaatab oma pühast kõrgusest,

silmitseb taevast maad,

20 et kuulata vangide ohkeid

ja vabastada surmale määratud,

21 et Jehoova nime kuulutataks Siionis

ja teda kiidetaks Jeruusalemmas,

22 kui kõik rahvad ja kuningriigid

kogutakse teenima Jehoovat.

23 Ta röövis enneaegu mu jõu,

lühendas mu päevi.

24 Ma ütlesin: „Mu Jumal,

ära tee mulle lõppu mu elupäevade keskel,

sina, kelle aastad ulatuvad põlvest põlve.

25 Juba ammu rajasid sa maa alustoed

ja taevas on su kätetöö.

26 Need hävivad, aga sina püsid,

need kõik kuluvad nagu riided.

Sa vahetad need välja nagu rõivad ja nad kaovad.

27 Aga sina oled seesama, sinu aastad ei lõppe iial.

28 Sinu teenijate lapsed elavad rahus,

nende järglased püsivad kindlalt su ees.”

^ Laul 102:2 Võib tõlkida ka „kummardu ja kuula mind”.

^ Laul 102:7 Teine võimalik tähendus: „olen päris otsa jäänud”.

^ Laul 102:11 Võib tõlkida ka „pikaksveninud vari”.

^ Laul 102:12 Võib tõlkida ka „nimi”, sõna-sõnalt „mälestus”.

Laulud (Psalmid)  103 : 1 - 22

Taaveti laul.

103 Kiida, mu hing, Jehoovat,

kõik mu sees kiitku tema püha nime!

2 Kiida, mu hing, Jehoovat!

Ärgu ma unustagu ühtki tema tegu!

3 Ta annab andeks kõik su eksimused,

tervendab su kõigist tõbedest,

4 vabastab su hauasügavusest,

kroonib sind oma truu armastuse ja halastusega.

5 Ta täidab kogu su elu heaga,

teeb su nooreks ja elujõuliseks kui kotka.

6 Jehoova on õige ja õiglane

kõigi rõhututega.

7 Ta andis Moosesele teada oma teed,

Iisraeli poegadele oma teod.

8 Jehoova on halastav ja kaastundlik,

ta ei vihastu kergesti ja on tulvil truud armastust.

9 Ta ei otsi aina meis vigu,

ei pea viha igavesti.

10 Ta ei tee meile meie patte mööda,

ei karista meid meie eksimusi mööda.

11 Sest nii nagu taevas on mõõtmatult kõrgel üle maa,

nõnda on mõõtmatu tema truu armastus nende vastu, kes teda kardavad.

12 Nii kaugele, kui ida on läänest,

viib ta meist meie üleastumised.

13 Nagu isa halastab oma poegadele,

nõnda halastab Jehoova nendele, kes teda kardavad.

14 Sest ta teab hästi, millised me oleme,

tal on meeles, et oleme põrm.

15 Sureliku päevad on kui rohi,

ta õitseb kui lilleke väljal.

16 Kui aga tuul puhub, pole teda enam,

nagu poleks kunagi olnudki*.

17 Jehoova truu armastus jääb aga igaveseks

nendega, kes teda kardavad,

tema õigus nende lastelastega,

18 nendega, kes peavad ta lepingut,

järgivad hoolsalt ta käske.

19 Jehoova on rajanud oma trooni taevasse,

tal on kuningavõim kõige üle.

20 Kiitke Jehoovat, kõik tema vägevad inglid,

kes teete tema sõna järgi, võtate kuulda ta häält!

21 Kiitke Jehoovat, kõik tema väehulgad,

tema teenijad, kes täidate tema tahet!

22 Kiitke Jehoovat, kõik tema tööd

kõikjal, kus ta valitseb!

Kiida, mu hing, Jehoovat!

^ Laul 103:16 Sõna-sõnalt „tema ase ei tunne teda enam”.

Laulud (Psalmid)  104 : 1 - 35

104 Kiida, mu hing, Jehoovat!

Oo, Jehoova, mu Jumal, sa oled väga suur.

Ülevusse* ja auhiilgusse oled sa riietunud.

2 Valguserüüsse oled sa mähkunud.

Sa laotad taeva laiali kui telgiriide,

3 toetad oma ülakambri talad vetele ülal,

teed pilvedest endale tõlla,

liigud tuule tiivul.

4 Sa teed oma inglid tuulteks*,

teenijad tuleleekideks.

5 Sa rajasid maa selle alusele,

see ei kõigu mitte iial.

6 Sa katsid selle sügavate vetega kui riidega.

Veed laotusid üle mägede.

7 Veed põgenesid sinu noomimise peale,

pagesid õudusest su kõuemüra kuuldes,

8 mäed tõusid ja orud vajusid

paika, mis sa olid neile rajanud.

9 Sa seadsid piiri, mida veed ei või ületada,

et nad ei kataks enam iial maad.

10 Sa saadad allikad vadidesse,

veed voolavad mägede vahel.

11 Neist saavad juua kõik metsloomad,

metseeslid käivad seal kustutamas janu.

12 Vete ääres puhkavad taeva linnud,

okste vahelt kostab nende laul.

13 Sa joodad mägesid oma ülakambreist.

Sinu tööde viljast küllastub maa.

14 Sa lased tärgata rohu kariloomadele

ja taimed inimeste tarvis,

et maa annaks toitu:

15 veini, mis rõõmustab inimese südant,

õli, mis paneb ta palge läikima,

leiba, mis kinnitab sureliku südant.

16 Sinu puud, Jehoova, joovad janu täis,

Liibanoni seedrid, mis sa istutasid,

17 kus linnud endale pesa punuvad.

Toonekured aga pesitsevad kadakapuude* ladvus.

18 Kõrged mäed on kaljukitsedele,

kaljurünkad varjupaigaks kaljudamaanidele.

19 Kuu oled sa teinud aegade näitajaks,

päike teab oma loojumisaega.

20 Sa tood pimeduse ja saabub öö,

selle varjus uitavad ringi kõik metsloomad.

21 Noored lõvid möirgavad saagihimus,

nõuavad Jumalalt toitu.

22 Kui päike tõuseb,

nad varjuvad, heidavad pesapaikadesse.

23 Siis asub tegutsema inimene,

ta rügab kuni õhtuni.

24 Kui palju on sinu tegusid, Jehoova!

Kõik oled sa teinud targalt.

Maa on täis sinu looduid.

25 Siin on meri, suur ja lai,

see kihab loendamatuist loomadest, nii väikestest kui suurtest.

26 Seal seilavad laevad,

seal on leviatan*, kelle sa panid sinna mängima.

27 Nad kõik ootavad sind,

et annaksid neile toitu õigel ajal.

28 Mida sa neile annad, seda nad koguvad.

Kui avad oma käe, saavad nad külluses kõike head.

29 Kui peidad oma palge, nad ehmuvad.

Kui võtad neilt eluvaimu, nad surevad, lähevad tagasi põrmu.

30 Kui läkitad oma vaimu, nad luuakse,

sa uuendad maa näo.

31 Jehoova au püsib igavesti.

Jehoova rõõmustab oma tegude üle.

32 Ta vaatab maad, see väriseb,

puudutab mägesid, need suitsevad.

33 Ma laulan Jehoovale kogu oma elu,

ma laulan kiitust* oma Jumalale, kuni elan.

34 Meeldigu talle mu mõtted*.

Jehoovast tunnen ma rõõmu.

35 Aga patused kaovad maa pealt,

jumalatud saavad otsa.

Kiida, mu hing, Jehoovat! Kiitke Jaahi!*

^ Laul 104:1 Võib tõlkida ka „väärikusse”.

^ Laul 104:4 Sõna-sõnalt „vaimudeks”.

^ Laul 104:17 Vt „Sõnaseletusi”.

^ Laul 104:26 Vt „Sõnaseletusi”.

^ Laul 104:33 Võib tõlkida ka „toon pillimänguga kiitust”.

^ Laul 104:34 Teine võimalik tähendus: „mu mõlgutused temast”.

^ Laul 104:35 Võib tõlkida ka „halleluuja”. Jaah on nime Jehoova lühivorm.

Laulud (Psalmid)  105 : 1 - 45

105 Tänage Jehoovat, hüüdke tema nime,

tehke rahvaste seas teatavaks tema teod!

2 Laulge talle, laulge talle kiitust,*

mõtisklege kõigi tema imeliste tegude üle*!

3 Ülistage uhkusega tema püha nime.

Olgu rõõmus nende süda, kes otsivad Jehoovat.

4 Otsige Jehoovat ja paluge temalt jõudu.

Otsige lakkamata tema palet.

5 Pidage meeles tema imelisi tegusid,

tema imesid ja otsuseid,

6 teie, tema teenija Aabrahami järeltulijad,

te Jaakobi pojad, tema valitud.

7 Tema on Jehoova, meie Jumal,

tema seadused kehtivad kogu maal.

8 Ta peab igavesti meeles oma lepingut,

tõotust, mille ta on andnud tuhandele põlvele,

9 Aabrahamiga sõlmitud lepingut,

Iisakile antud vannet,

10 mille ta andis määruseks Jaakobile,

alaliseks lepinguks Iisraelile,

11 öeldes: „Sinule ma annan Kaananimaa,

see olgu teie pärand.”

12 Neid oli siis veel vähe,

väga vähe, ja nad elasid sel maal võõrastena.

13 Nad rändasid rahva juurest rahva juurde,

ühest kuningriigist teise.

14 Ta ei lasknud kellelgi neid rõhuda,

vaid noomis nende pärast kuningaid:

15 „Ärge puutuge mu võituid,

ärge tehke halba mu prohveteile!”

16 Ta kutsus maale näljahäda,

tegi lõpu nende leivavarule*.

17 Ta läkitas nende ees mehe —

see müüdi orjaks — Joosepi.

18 Tema jalgu vaevati raudus,

ta kael pandi ahelaisse,

19 kuni sõna läks täide.

Jehoova sõnad puhastasid teda.

20 Kuningas käskis ta vabastada,

rahvaste valitseja ta valla päästa.

21 Ta pani Joosepi isandaks oma majarahvale,

pani ta haldama kogu oma vara,

22 juhtima valitsejaid oma soovi järgi,

õpetama tarkusi vanadele meestele.

23 Siis tuli Iisrael Egiptusse,

Jaakob elas muulasena Haami maal.

24 Jumal tegi oma rahva väga viljakaks,

see sai vägevamaks vastastest,

25 kelle südamel ta lubas oma rahvast vihata,

haududa plaane oma teenijate vastu.

26 Ta saatis oma teenija Moosese,

ka oma valitu Aaroni.

27 Nad tegid nende keskel tema tunnustähti,

Haami maal tema imesid.

28 Ta saatis pimeduse, see kattis maa.

Nad ei mässanud tema sõna vastu.

29 Ta muutis nende veed vereks

ja tappis nende kalad.

30 Nende maa kihas konnadest,

isegi kuninglikud kambrid.

31 Ta käskis tulla parmudel,

ka sääskedel kogu nende maale.

32 Ta muutis nende vihma raheks,

saatis nende aladele välgu*.

33 Ta hävitas nende viina- ja viigipuud,

murdis maha puud nende maal.

34 Ta käskis tulla rohutirtsudel,

loendamatul arvul rohutirtsuvastsetel.

35 Need sõid maalt kõik taimed,

õgisid kogu saagi.

36 Ta surmas kõik esmasündinud nende maal,

hävitas nende sigitusjõu esmavilja.

37 Ta viis oma rahva välja ühes hõbeda ja kullaga,

tema suguharude seas ei komistanud keegi.

38 Egiptus rõõmustas, kui nad lahkusid,

sest teda oli haaranud hirm Iisraeli ees.

39 Ta seadis pilve neid eraldama,

pani tule valgustama ööd.

40 Nad palusid ja ta saatis vutte,

ta toitis neid leivaga taevast.

41 Ta avas kalju ja veed voolasid välja,

need jooksid jõena läbi kõrbe.

42 Ta pidas meeles oma püha tõotust oma teenijale Aabrahamile.

43 Nii tõi ta välja oma rahva ja see rõõmustas,

oma valitud ja nad hõiskasid.

44 Ta andis neile rahvaste maad,

nad pärisid rahvahõimude ränga töö vilja,

45 et nad järgiksid tema määrusi,

täidaksid tema seadusi.

Kiitke Jaahi!*

^ Laul 105:2 Võib tõlkida ka „kiitke teda pillimänguga”.

^ Laul 105:2 Teine võimalik tähendus: „uurige kõiki ta imelisi tegusid”.

^ Laul 105:16 Sõna-sõnalt „murdis katki leivatokid”. Viitab ilmselt keppidele, millel hoiti leivatagavara.

^ Laul 105:32 Võib tõlkida ka „tuleleegid”.

^ Laul 105:45 Võib tõlkida ka „halleluuja”. Jaah on nime Jehoova lühivorm.

Laulud (Psalmid)  106 : 1 - 48

106 Kiitke Jaahi!

Tänage Jehoovat, sest tema on hea,

tema truu armastus kestab igavesti.

2 Kes suudaks teada anda kõigist Jehoova vägitöödest,

rääkida kõigist tema kiiduväärt tegudest?

3 Õnnelikud on need, kes teevad, mis õige,

kelle teod on alati õiglased.

4 Pea mind meeles, Jehoova, kui teed head oma rahvale.

Hoolitse minu eest ja päästa mind,

5 et võiksin tunda su headust su valitute vastu,

rõõmustada koos su rahvaga,

uhkusega kiita sind koos su omandrahvaga.

6 Me oleme teinud pattu nagu meie esiisadki,

teinud ülekohut ja kurja.

7 Meie esiisad Egiptuses ei hinnanud* su imetegusid.

Nad ei pidanud meeles su külluslikku truud armastust,

vaid mässasid mere ääres, Punase mere ääres.

8 Siiski päästis ta nad oma nime pärast,

et näidata oma vägevust.

9 Tema hurjutamisest kuivas Punane meri,

ta viis nad läbi selle sügavike nagu läbi kõrbe.

10 Nii päästis ta nad vihamehe käest,

nõudis tagasi vaenlase käest.

11 Vesi mattis nende vastased,

ükski neist ei jäänud ellu.

12 Siis nad uskusid tema tõotust,

laulsid talle kiitust.

13 Aga kiiresti unustasid nad tema teod,

ei oodanud tema nõuandeid.

14 Kõrbes andsid nad oma himudele järele,

kõnnumaal panid Jumala proovile.

15 Ta andis neile, mida nad nõudsid,

kuid lõi neid siis tõvega ja nad jäid päris otsa.

16 Nad hakkasid laagris kadestama Moosest,

samuti Aaronit, Jehoova püha meest.

17 Maa avanes ja neelas Daatani,

mattis Abirami jõugu.

18 Tuli lahvatas nende seas,

leek õgis jumalatud.

19 Hoorebi juures tegid nad vasika,

kummardasid valatud kuju,

20 nad vahetasid mu au

rohusööja pulli kuju vastu.

21 Nad unustasid Jumala, oma päästja,

kes oli teinud suuri asju Egiptuses,

22 imelisi tegusid Haami maal,

aukartustäratavaid tegusid Punase mere ääres.

23 Ta oli juba andmas käsku nad hävitada,

kuid tema valitu Mooses palus teda*,

et ta pööraks oma hukutava raevu.

24 Siis nad põlgasid ära ihaldusväärse maa,

ei uskunud tema tõotust.

25 Nad nurisesid oma telkides

ega kuulanud Jehoova häält.

26 Seepärast tõstis ta käe, vandudes,

et hukutab nad kõrbes,

27 laseb nende järglastel langeda rahvaste seas,

pillutab nad laiali mööda maid.

28 Nad liitusid Peori Baali kummardamisega,

sõid surnutele toodud ohvreid*.

29 Nad vihastasid teda oma tegudega

ja nende keskel puhkes nuhtlus.

30 Kui aga Piinehas sekkus,

pandi nuhtlusele piir.

31 See arvati temale õiguseks

põlvest põlve, igavesti.

32 Nad vihastasid Jumalat Meriba* vee juures.

Moosesel läks nende pärast kehvasti.

33 Nad tegid tema meele kibedaks,

ta huulilt tulid mõtlematud sõnad.

34 Nad ei hävitanud rahvaid,

ehkki Jehoova oli seda käskinud,

35 vaid segunesid rahvastega,

võtsid omaks nende kombed.

36 Nad teenisid nende ebajumalaid,

need said neile püüniseks.

37 Nad ohverdasid oma poegi

ja tütreid deemonitele.

38 Nad valasid süütut verd,

oma poegade ja tütarde verd:

nad ohverdasid neid Kaanani ebajumalatele,

ja maa rüvetus verevalamisega.

39 Nad said oma tegude tõttu ebapuhtaks,

käisid hoora kombel ebajumalate järel.

40 Siis süttis Jehoova viha oma rahva vastu,

ta hakkas enda omandit jälestama.

41 Ta andis nad korduvalt rahvaste kätte,

et vihamehed nende üle valitseksid.

42 Vaenlased rõhusid neid

ja alistasid nad.

43 Ta vabastas nad korduvalt,

aga nad mässasid ega kuuletunud,

ja neid alandati nende pattude pärast.

44 Aga ta nägi nende viletsust,

võttis kuulda nende anumist.

45 Nende pärast tuletas ta meelde oma lepingut,

oma truu armastuse külluses hakkas tal neist kahju*.

46 Ta lasi neil armu leida

kõigi nende vangistajate ees.

47 Päästa meid, Jehoova, meie Jumal!

Kogu meid kokku rahvaste hulgast,

et kiidaksime su püha nime

ja hõiskaksime sinu ülistuseks.

48 Kiidetud olgu Iisraeli Jumal Jehoova

igavesest ajast igavesti!

Kogu rahvas öelgu: „Aamen!”

Kiitke Jaahi!*

^ Laul 106:7 Võib tõlkida ka „ei mõistnud”.

^ Laul 106:23 Sõna-sõnalt „seisis tema ees lõhes”.

^ Laul 106:28 St kas surnud inimestele või elututele ebajumalatele toodud ohvreid.

^ Laul 106:32 Nimi Meriba tähendab „riid”.

^ Laul 106:45 Võib tõlkida ka „tundis ta kahetsust”.

^ Laul 106:48 Võib tõlkida ka „halleluuja”. Jaah on nime Jehoova lühivorm.

Laulud (Psalmid)  107 : 1 - 43

VIIES RAAMAT

(Laulud 107–150)

107 Tänage Jehoovat, sest tema on hea,

tema truu armastus kestab igavesti.

2 Nii öelgu Jehoova lunastatud,

kelle ta on lunastanud vastase käest,

3 kogunud kokku maadest,

idast ja läänest,

põhjast ja lõunast.

4 Nad ekslesid kõrbes, tühjal maal,

ei leidnud teed linna, kus elada.

5 Nad olid näljas ja janus,

kurnatusest nõrkenud.

6 Hädas olles hüüdsid nad Jehoova poole,

ta vabastas nad viletsusest.

7 Ta pani nad käima õigel teel,

et nad jõuaksid linna, kus elada.

8 Tänagu rahvas Jehoovat tema truu armastuse eest,

tema imeliste tegude eest inimlastele!

9 Sest tema kosutas janust,

toitis näljast hea ja paremaga.

10 Mõned elasid pilkases pimeduses,

olid vangid viletsuses ja ahelais.

11 Sest nad olid mässanud Jumala sõna vastu,

põlanud Kõigekõrgema nõuandeid.

12 Raskustega tegi ta nende südame alandlikuks,

nad komistasid ja keegi ei aidanud.

13 Hädas olles hüüdsid nad Jehoovat appi,

ta päästis nad nende viletsusest.

14 Ta tõi nad välja pilkasest pimedusest,

rebis ära nende ahelad.

15 Tänagu rahvas Jehoovat tema truu armastuse eest,

tema imeliste tegude eest inimlastele!

16 Sest ta murdis maha vaskuksed,

purustas raudriivid.

17 Nad olid rumalad ja kannatasid viletsust

oma üleastumiste ja pattude pärast.

18 Nad kaotasid isu iga toidu järele,*

nad jõudsid surmaväravate ligi.

19 Hädas olles hüüdsid nad Jehoovat appi,

ta päästis nad nende viletsusest.

20 Ta läkitas oma sõna ja tegi nad terveks,

päästis nad hauasügavuse lõksust.

21 Tänagu rahvas Jehoovat tema truu armastuse eest,

tema imeliste tegude eest inimlastele!

22 Toogu nad tänuohvreid,

jutustagu rõõmsalt tema töödest.

23 Kes seilavad laevadega merel

ja kauplevad suurtel vetel,

24 need on näinud Jehoova töid,

tema imelisi tegusid sügavikes,

25 kuidas tema sõna peale tõuseb tormituul

ja tõstab merelaineid.

26 Meremehed laevadel tõusevad taevani

ja sööstavad sügavikku.

Hädaohus löövad nad värisema.

27 Nad taaruvad ja vaaruvad kui joobnud,

nende oskused ei aita neid.

28 Hädas olles hüüavad nad Jehoova poole,

ta vabastab nad nende viletsusest.

29 Ta vaigistab tormituule,

merelained jäävad vakka.

30 Nad rõõmustavad, kui need vaibuvad,

ta juhib nad igatsetud sadamasse.

31 Tänagu rahvas Jehoovat tema truu armastuse eest,

tema imeliste tegude eest inimlastele!

32 Ülistatagu teda koguduses,

kiidetagu rahvavanemate kogus!

33 Tema muudab jõed kõrbeks,

veelätted põuaseks maaks,

34 viljaka maa soolakuks

selle elanike kurjuse pärast.

35 Ta muudab kõrbe roostikuks,

põuase maa veeallikaiks.

36 Sinna paneb ta näljased,

et nad rajaksid linna ja elaksid seal.

37 Nad harivad põlde ja istutavad viinamägesid,

need annavad rikkalikku saaki.

38 Ta õnnistab neid ja neid saab palju,

ta ei lase nende karjal kahaneda.

39 Aga taas jääb neid väheks ja neid alandatakse

rõhumise, viletsuse ja kurbusega.

40 Ta kallab põlgust ülikute peale,

paneb nad ekslema radadeta tühermaal.

41 Aga ta kaitseb vaest* rõhumise eest,

teeb ta suguvõsa arvukaks kui lambakarja.

42 Ausameelsed näevad seda ja rõõmustavad,

ent kõik ülekohtused sulgevad oma suu.

43 Kes on tark, paneb kõike seda tähele

ja mõtiskleb Jehoova truu armastuse tegude üle.

^ Laul 107:18 Võib tõlkida ka „nende hing tülkas toitu”.

^ Laul 107:41 Võib tõlkida ka „tõstab vaese kõrgele”, st haardeulatusest välja.

Laulud (Psalmid)  108 : 1 - 13

Taaveti laul.

108 Mu süda on kindel, oo, Jumal.

Mu hing* laulab pillihelide saatel.

2 Ärka, keelpill, ka sina, lüüra!

Ma äratan koidiku.

3 Ma tänan sind rahvaste seas, Jehoova,

laulan sulle kiitust* rahvahõimude keskel.

4 Sest su truu armastus on suur, see ulatub taevani,

sinu ustavus pilvedeni.

5 Ole ülistatud üle taeva, oo, Jumal,

su auhiilgus ulatugu üle maa!

6 Päästa meid oma parema käega ja vasta mulle,

et sinu armsad saaksid vabaks.

7 Jumal oma pühaduses* on öelnud:

„Ma juubeldan, annan Sekemi pärandiks,

mõõdan välja Sukkoti oru.

8 Gilead on minu nagu Manassegi,

Efraim on mu kiiver*,

Juuda minu käskijasau.

9 Moab on mu pesunõu,

Edomi peale ma heidan oma sandaali,

üle Vilistimaa hõiskan võidukalt.”

10 Kes aitab mul vallutada kindlustatud linna?

Kes juhib mind Edomi vastu?

11 Kas mitte sina, Jumal, ei hüljanud meid,

sina, meie Jumal, kes ei välju enam ühes meie vägedega?

12 Aita meid hädas,

sest inimeste abi on tühine.

13 Jumal annab meile jõudu,

tema tallab meie vastased jalge alla.

^ Laul 108:1 Sõna-sõnalt „au”.

^ Laul 108:3 Võib tõlkida ka „kiidan sind pillimänguga”.

^ Laul 108:7 Teine võimalik tähendus: „oma pühas paigas”.

^ Laul 108:8 Sõna-sõnalt „kindlus”.

Laulud (Psalmid)  109 : 1 - 31

Juhatajale. Taaveti laul.

109 Oo, Jumal, keda ma kiidan, ära vaiki!

2 Sest jumalatu ja petis avavad mu vastu suu,

räägivad must valeliku keelega,

3 piiravad mind vihaste sõnadega,

ründavad põhjuseta.

4 Mu armastusele vastavad nad vastupanuga,

mina aga palvetan.

5 Nad tasuvad mulle head halvaga,

armastust vihkamisega.

6 Pane jumalatu sellise üle valitsema,

seisku vastane* ta paremal käel.

7 Mõistetagu ta kohtus süüdi,

tema palvetki peetagu patuks.

8 Olgu ta päevi pisut,

tema ülevaatajaamet saagu teisele.

9 Tema lapsed jäägu isata,

ta naisest saagu lesk.

10 Tema lastest saagu hulkuvad kerjused,

kes lahkuvad oma varemeis kodust, et toitu otsida.

11 Võtku laenuandja* kõik, mis tal on,

riisugu võõrad kogu ta vara.

12 Ärgu olgu keegi ta vastu lahke,*

ärgu keegi halastagu ta isatajäänud lastele.

13 Tema järglastele tehtagu lõpp,

pühitagu nende nimi ära juba järgmise põlve ajal.

14 Ärgu unustagu Jehoova ta esiisade süüd,

ärgu kustutatagu ta ema pattu.

15 Olgu Jehooval alati meeles, mis nad on teinud,

ta kaotagu nende mälestus maa pealt.

16 Sest see mees ei mõelnudki olla lahke*,

vaid ajas taga rõhutut, vaest ja südamelt murtut,

et neid surmata.

17 Ta armastas needa ja needus tuli ta enda peale.

Ta ei tahtnud õnnistada ja jäi õnnistuseta.

18 Needus kattis teda kuuena.

See valati ta sisemusse kui vesi,

ta luudesse kui õli.

19 Olgu ta needus kui kuub, mille sisse ta end mähib,

ja nagu vöö, mida ta alati kannab.

20 Nii tasub Jehoova sellele, kes mulle vastu paneb,

neile, kes mu vastu kurja räägivad.

21 Kuid sina, kõrgeim valitseja Jehoova,

tee mulle head oma nime pärast.

Vabasta mind, sest su truu armastus on hea.

22 Ma olen ju abitu ja vaene,

süda mu sees on läbi torgatud.

23 Ma hääbun kui kahanev vari,

mind raputatakse maha nagu rohutirtsu.

24 Mu põlved nõrkevad paastumisest,

ma olen kidur ja otsa jäänud.

25 Ma olen saanud nende pilkealuseks,

mind nähes nad vangutavad pead.

26 Aita mind, Jehoova, mu Jumal,

päästa mind oma truud armastust mööda!

27 Teadku nad, et see on sinu käsi,

et sina, Jehoova, oled seda teinud.

28 Las nemad neavad, kuid sina õnnista.

Kui nad tõusevad mu vastu, jäägu nad häbisse,

sinu teenija aga rõõmutsegu.

29 Riietugu mu vastased alandusse,

mähkugu nad häbisse kui ülekuube.

30 Mu suu tänab Jehoovat üliväga,

paljude ees kiidan ma teda.

31 Sest ta seisab vaese paremal käel,

et päästa ta hukkamõistjate küüsist.

^ Laul 109:6 Võib tõlkida ka „süüdistaja”.

^ Laul 109:11 Võib tõlkida ka „võtku liigkasuvõtja kavalalt”.

^ Laul 109:12 Võib tõlkida ka „ärgu osutagu keegi talle truud armastust”.

^ Laul 109:16 Võib tõlkida ka „osutada truud armastust”.

Laulud (Psalmid)  110 : 1 - 7

Taaveti laul.

110 Jehoova lausus mu isandale:

„Istu mu paremale käele,

kuni ma panen su vaenlased su jalajäriks.”

2 Siionist ulatab Jehoova su võimu valitsuskepi, öeldes:

„Valitse keset oma vaenlasi.”

3 Sinu rahvas on meeleldi valmis su sõttamineku päeval.

Pühas hiilguses ilmub su ette noorte sõdalaste vägi —

nagu kastepiisad koidu üsast.

4 Jehoova on tõotanud ega muuda meelt*:

„Sina oled preester igavesti,

Melkisedeki sarnane.”

5 Jehoova on su paremal käel,

ta purustab kuningad oma vihapäeval.

6 Ta mõistab kohut rahvaste üle,

katab maa laipadega,

purustab suure maa* peamehe.

7 Ta* joob teeäärsest jõest,

seepärast on püsti ta pea.

^ Laul 110:4 Võib tõlkida ka „ega kahetse”.

^ Laul 110:6 Võib tõlkida ka „kogu maa”.

^ Laul 110:7 Viitab „mu isandale” salmis 1.

Laulud (Psalmid)  111 : 1 - 10

111 Kiitke Jaahi!*

א [alef]

Ma tänan Jehoovat kogu südamest

ב [bet]

õigete kogunemisel ja koguduses.

ג [gimel]

2 Jehoova tööd on vägevad,

ד [dalet]

neid uurivad kõik, kel on neist hea meel.

ה [he]

3 Tema teod on aulised ja võrratud,

ו [vav]

tema õigus püsib igavesti.

ז [zajin]

4 Ta on teinud oma imelised teod nii, et neid mäletatakse.

ח [het]

Jehoova on kaastundlik ja halastav.

ט [tet]

5 Ta annab toitu neile, kes teda kardavad.

י [jod]

Ta peab igavesti meeles oma lepingut.

כ [kaf]

6 Ta on näidanud oma rahvale vägevaid tegusid,

ל [lamed]

andnud neile rahvaste pärandi.

מ [mem]

7 Tema kätetööd on tõde ja õigus.

נ [nun]

Kõik ta käsud on usaldusväärsed.

ס [samekh]

8 Neile võib alati loota,* nüüd ja igavesti,

ע [ajin]

need on loodud tões ja õiguses.

פ [pe]

9 Ta vabastas oma rahva,

צ [tsade]

pani igaveseks kehtima oma lepingu.

ק [kof]

Tema nimi on püha ja aukartustäratav.

ר [reš]

10 Jehoova kartus on tarkuse algus.

ש [sin]

Arukad on kõik, kes ta käske peavad.

ת [tav]

Teda kiidetakse igavesti.

^ Laul 111:1 Võib tõlkida ka „halleluuja”. Jaah on nime Jehoova lühivorm.

^ Laul 111:8 Võib tõlkida ka „need on alati põhjendatud”.

Laulud (Psalmid)  112 : 1 - 10

112 Kiitke Jaahi!*

א [alef]

Õnnelik on inimene, kes kardab Jehoovat,

ב [bet]

kes tunneb ta käskudest suurt rõõmu.

ג [gimel]

2 Tema järglased saavad maal vägevaks.

ד [dalet]

Ausameelsete põlvkonda õnnistatakse.

ה [he]

3 Tema majas on rikkus ja jõukus,

ו [vav]

tema õigus püsib igavesti.

ז [zajin]

4 Ta särab ausameelsetele kui valgus pimeduses.

ח [het]

Ta on kaastundlik, halastav ja õiglane.

ט [tet]

5 Hästi läheb mehel, kes heldelt laenab.

י [jod]

Ta ajab oma asju õiglaselt.

כ [kaf]

6 Ta ei kõigu kunagi.

ל [lamed]

Õiget mäletatakse igavesti.

מ [mem]

7 Ta ei karda halbu sõnumeid.

נ [nun]

Tema süda on kindel ja loodab Jehoovale.

ס [samekh]

8 Tema süda on kõigutamatu, ei ta karda.

ע [ajin]

Viimaks vaatab ta võidukalt oma vastaseid.

פ [pe]

9 Ta jagab heldelt ja annab vaestele.

צ [tsade]

Tema õigus püsib igavesti.

ק [kof]

Tema jõud* tõstetakse ausse.

ר [reš]

10 Jumalatu näeb seda ja ärritub.

ש [šin]

Ta kiristab hambaid ja kaob.

ת [tav]

Jumalatute soovid luhtuvad.

^ Laul 112:1 Võib tõlkida ka „halleluuja”. Jaah on nime Jehoova lühivorm.

^ Laul 112:9 Sõna-sõnalt „sarv”.

Laulud (Psalmid)  113 : 1 - 9

113 * Kiitke Jaahi!*

Kiitke, Jehoova teenijad,

kiitke Jehoova nime!

2 Jehoova nimi olgu kiidetud

nüüd ja igavesti!

3 Idast lääneni

olgu kiidetud Jehoova nimi.

4 Jehoova on kõrge üle kõigi rahvaste,

tema auhiilgus on üle taeva.

5 Kes on nagu meie Jumal Jehoova,

kelle eluase on kõrgustes*?

6 Tema alandub vaatama taevast ja maad,

7 tõstab põrmust üles viletsa,

tuhahunnikust* vaese,

8 et panna ta istuma ülikute sekka,

oma rahva ülikute sekka.

9 Tema annab viljatule naisele kodu,

teeb temast õnneliku lasterikka ema.

Kiitke Jaahi!

^ Laul 113:1 Vt „Sõnaseletusi”, märksõna „hallel-laulud”.

^ Laul 113:1 Võib tõlkida ka „halleluuja”. Jaah on nime Jehoova lühivorm.

^ Laul 113:5 Võib tõlkida ka „kes istub troonil kõrgustes”.

^ Laul 113:7 Teine võimalik tähendus: „prügimäelt”.

Laulud (Psalmid)  114 : 1 - 8

114 Kui Iisrael läks välja Egiptusest,

Jaakobi sugu rahva seast, kes rääkis võõrast keelt,

2 sai Juuda Jumala pühamuks*,

Iisrael tema valitsusalaks.

3 Meri nägi seda ja põgenes,

Jordan pöördus tagasi.

4 Mäed kekslesid kui jäärad,

künkad nagu talled.

5 Meri, miks sa põgenesid,

Jordan, miks pöördusid tagasi?

6 Mäed, miks kekslesite kui jäärad,

ja teie, künkad, nagu talled?

7 Maa, värise Isanda ees,

Jaakobi Jumala ees,

8 kes teeb kalju roostikuks,

ränikivi veeallikaks.

^ Laul 114:2 Võib tõlkida ka „pühaks paigaks”.

Laulud (Psalmid)  115 : 1 - 18

115 Mitte meile, Jehoova, mitte meile,

vaid oma nimele anna au

oma truu armastuse ja ustavuse pärast.

2 Miks peaksid rahvad ütlema:

„Kus nende Jumal on?”

3 Meie Jumal on taevas.

Mida ta soovib, seda ta teeb.

4 Nende ebajumalad on hõbe ja kuld,

inimese kätetöö.

5 Suu neil on, aga nad ei räägi,

silmad neil on, aga nad ei näe,

6 kõrvad neil on, aga nad ei kuule,

nina neil on, aga nad ei haista,

7 käed neil on, aga nad ei kompa,

jalad neil on, aga nad ei käi,

nende kurgust ei kosta häält.

8 Nende valmistajad saavad nende sarnaseks,

nagu kõik, kes nende peale loodavad.

9 Iisrael, looda Jehoovale,

tema on sinu abi ja kilp.

10 Aaroni sugu, looda Jehoovale,

tema on sinu abi ja kilp.

11 Teie, kes kardate Jehoovat, lootke Jehoovale,

tema on teie abi ja kilp.

12 Jehoova peab meid meeles ja õnnistab,

ta õnnistab Iisraeli sugu,

ta õnnistab Aaroni sugu.

13 Ta õnnistab neid, kes kardavad Jehoovat,

nii väikest kui ka suurt.

14 Jehoova annab teile järelkasvu,

teile ja teie lastele.

15 Õnnistagu teid Jehoova,

maa ja taeva looja!

16 Taevas kuulub Jehoovale,

kuid maa on ta andnud inimlastele.

17 Ei surnud kiida Jaahi

ega need, kes lähevad alla surmavaikusse.

18 Aga meie kiidame Jaahi

nüüd ja igavesti.

Kiitke Jaahi!*

^ Laul 115:18 Võib tõlkida ka „halleluuja”. Jaah on nime Jehoova lühivorm.

Laulud (Psalmid)  116 : 1 - 19

116 Ma armastan Jehoovat,

sest ta kuuleb* mu häält ja abipalvet.

2 Ta pöörab oma kõrva mu poole

ja ma hüüan teda kõik oma elupäevad.

3 Surmaköidikud piirasid mind,

surmavald hoidis mind oma haardes.

Ahastus ja kurbus valdasid mind.

4 Aga ma hüüdsin Jehoova nime:

„Oo, Jehoova, päästa mind!”

5 Jehoova on kaastundlik ja õige,

meie Jumal on halastav.

6 Jehoova kaitseb kogenematuid.

Ma olin maha surutud ja ta päästis mu.

7 Puhaku taas mu hing,

sest Jehoova on teinud mulle head.

8 Sa päästsid mind surmast,

mu silmad pisaraist, jalad komistamast.

9 Ma käin Jehoova ees elavate maal.

10 Mul oli usku, seepärast ma rääkisin,

kuigi olin väga rõhutud.

11 Mind haaras ärevus ja ma ütlesin:

„Kõik inimesed on valelikud.”

12 Kuidas ma küll tasun Jehoovale

kõige hea eest, mis ta mulle on teinud?

13 Ma võtan päästekarika

ja hüüan Jehoova nime.

14 Ma täidan Jehoovale antud tõotused

kogu tema rahva nähes.

15 Kallis on Jehoova silmis

tema ustavate surm.

16 Ma anun sind, Jehoova,

sest olen su teenija.

Ma olen su teenija, su orjatari poeg.

Sa oled vabastanud mind köidikuist.

17 Sulle toon ma tänuohvreid,

ma hüüan Jehoova nime.

18 Ma täidan Jehoovale antud tõotused

kogu tema rahva nähes

19 Jehoova koja õuedes

sinu keskel, oo, Jeruusalemm.

Kiitke Jaahi!*

^ Laul 116:1 Teine võimalik tähendus: „ma armastan, sest Jehoova kuuleb”.

^ Laul 116:19 Võib tõlkida ka „halleluuja”. Jaah on nime Jehoova lühivorm.

Laulud (Psalmid)  117 : 1 - 2

117 Kiitke Jehoovat, kõik rahvad!

Ülistage teda, kõik rahvahõimud!

2 Sest tema truu armastus meie vastu on suur,

Jehoova ustavus on igavene.

Kiitke Jaahi!*

^ Laul 117:2 Võib tõlkida ka „halleluuja”. Jaah on nime Jehoova lühivorm.

Laulud (Psalmid)  118 : 1 - 29

118 Tänage Jehoovat, sest tema on hea.

Tema truu armastus kestab igavesti.

2 Öelgu Iisrael:

„Tema truu armastus kestab igavesti.”

3 Öelgu Aaroni sugu:

„Tema truu armastus kestab igavesti.”

4 Öelgu need, kes kardavad Jehoovat:

„Tema truu armastus kestab igavesti.”

5 Oma ängistuses ma hüüdsin Jaahi.

Jaah vastas mulle ja tõi mind turvapaika.

6 Jehoova on mu kõrval, ma ei karda.

Mida võib inimene mulle teha?

7 Jehoova on mu kõrval kui abimees*,

ma vaatan võidukalt oma vihamehi.

8 Parem on otsida varju Jehoova juurest

kui loota inimestele.

9 Parem on otsida varju Jehoova juurest

kui loota valitsejatele.

10 Kõik rahvad piirasid mind,

kuid Jehoova nimel

lõin ma nad tagasi.

11 Nad piirasid mind, jah, piirasid mu ümber,

kuid Jehoova nimel

lõin ma nad tagasi.

12 Nad piirasid mind kui mesilased,

aga kustusid kiiresti kui tuli ogapõõsas.

Jehoova nimel

lõin ma nad tagasi.

13 Mind tõugati tugevalt, et ma langeksin,

kuid Jehoova aitas mind.

14 Jaah on mu varjupaik ja tugevus,

tema on mu pääste.

15 Rõõmuhõisked ja võiduhüüded

kostavad õigete telkidest.

Jehoova parem käsi näitab oma jõudu.

16 Jehoova parem käsi ülendab end,

Jehoova parem käsi näitab oma jõudu.

17 Ei ma sure, ei, ma jään elama,

et kuulutada Jaahi tegusid.

18 Jaah karistas mind rängalt,

kuid ei andnud surma kätte.

19 Avage mulle õiguse väravad.

Ma lähen neist sisse ja tänan Jaahi.

20 See on Jehoova värav.

Õiged lähevad sealt sisse.

21 Ma tänan sind, sest sa vastasid mulle

ja said minu päästjaks.

22 Kivi, mille ehitajad kõrvale heitsid,

on saanud nurga tipmiseks kiviks.

23 See on Jehoovalt

ja on meie silmis imeline.

24 See on Jehoova loodud päev,

me hõiskame ja rõõmustame selle üle.

25 Jehoova, me anume sind, palun päästa meid!

Jehoova, palun too meile võit!

26 Õnnistatud on, kes tuleb Jehoova nimel!

Me õnnistame teid Jehoova kojast.

27 Jehoova on Jumal,

tema valgustab meid.

Ühinege pidurongiga, haljad oksad käes,

pidurongiga altari sarvedeni.

28 Sina oled mu Jumal ja ma tänan sind,

mu Jumal, ma ülistan sind.

29 Tänage Jehoovat, sest tema on hea.

Tema truu armastus kestab igavesti.

^ Laul 118:7 Teine võimalik tähendus: „on mu kõrval ühes mu aitajatega”.

Laulud (Psalmid)  119 : 1 - 176

א [alef]

119 Õnnelikud on need, kelle tee on laitmatu,

kes käivad Jehoova seaduse järgi.

2 Õnnelikud on need, kes panevad tähele ta meeldetuletusi,

otsivad teda kogu südamest.

3 Nad ei tee ülekohut,

vaid käivad tema teedel.

4 Sina oled andnud käsu

järgida hoolsalt su korraldusi.

5 Kui ma vaid jääksin kindlaks,

peaksin kinni su määrustest!

6 Ei jää ma siis häbisse

kõiki su käske uurides.

7 Siis tänan sind ausa südamega

su õiglasi seadusi tundma õppides.

8 Ma täidan sinu määrusi.

Ära hülga mind iial!

ב [bet]

9 Kuidas hoiab noor inimene oma elutee puhta?

Kui seab hoolsalt oma samme sinu sõna järgi.

10 Ma otsin sind kogu südamest.

Ära lase mul kõrvale kalduda sinu käskudest.

11 Ma talletan sinu ütlusi oma südames,

et ma ei patustaks su vastu.

12 Ole kiidetud, Jehoova!

Õpeta mulle oma määrusi.

13 Oma huultega kuulutan ma

kõiki su lausutud seadusi.

14 Ma rõõmustan su meeldetuletuste üle

enam kui kalli vara üle.

15 Ma mõtisklen su korralduste üle,

hoian silmad su teeradadel.

16 Sinu määrused on mulle kallid,

ma ei unusta su sõna.

ג [gimel]

17 Ole lahke oma teenija vastu,

et ma elaksin ja järgiksin su sõna.

18 Ava mu silmad, et näeksin selgelt

su seaduse imesid.

19 Ma olen vaid võõras sel maal.

Ära varja mu eest oma käske.

20 Ma olen nõrkenud lakkamatust igatsusest

su seaduste järele.

21 Sa hurjutad jultunuid,

äraneetuid, kes su käskudest kõrvale kalduvad.

22 Võta minult häbi ja teotus,

sest ma panen tähele su meeldetuletusi.

23 Isegi kui peamehed peavad nõu mu vastu,

mõtiskleb su teenija sinu määruste üle*.

24 Sinu meeldetuletused on mulle kallid,

need on mu nõuandjad.

ד [dalet]

25 Ma laman põrmus.

Hoia mind elus oma lubadust mööda.

26 Ma rääkisin sulle oma teedest ja sa vastasid mulle.

Õpeta mulle oma määrusi.

27 Aita mul mõista oma korralduste mõtet,

et võiksin mõtiskleda su imeliste tegude üle*.

28 Ma olen kurbusest unetu.

Turguta mind oma sõnaga.

29 Hoia mind eemal pettuse teest.

Ole mulle armuline, õpeta oma seadust.

30 Ma olen valinud ustavuse tee.

Sinu seadusi pean ma õigeks.

31 Ma klammerdun su meeldetuletuste külge.

Jehoova, ära lase mul pettuda*!

32 Ma lausa jooksen su käskude teel,

sest sa teed mu südames neile ruumi*.

ה [he]

33 Õpeta mulle, Jehoova, oma määruste teed

ja ma käin sellel kuni lõpuni.

34 Anna mulle arusaamist,

et võiksin täita su seadust

ja pidada seda kogu südamest.

35 Juhata mind oma käskude rajal,

sest seal ma leian rõõmu.

36 Pööra mu süda oma meeldetuletuste poole,

mitte kasuahnuse poole.

37 Pööra mu silmad ära sellelt, mis vääritu,

hoia mind elus oma teel.

38 Täida oma tõotus,

et sind kardetaks*.

39 Võta minult ära häbi, mis mind hirmutab,

sinu seadused on ju head.

40 Kuidas ma küll igatsen sinu korraldusi!

Sinu õigus hoidku mind elus.

ו [vav]

41 Saagu mulle osaks sinu truu armastus, Jehoova,

päästa mind oma tõotust mööda,

42 et võiksin vastata sellele, kes mind teotab,

sest ma loodan sinu sõnale.

43 Ära võta mu suust tõesõna,

sest ma loodan sinu seadusele.

44 Ma täidan alati su seadust,

ikka ja igavesti.

45 Mu jalgtee on turvaline,

sest otsin su korraldusi.

46 Ma räägin su meeldetuletustest kuningate ees

ega jää häbisse.

47 Su käsud on mulle kallid,

jah, neid ma armastan.

48 Ma tõstan oma käed su käskude poole, mida armastan,

ma mõtisklen su määruste üle*.

ז [zajin]

49 Tuleta meelde oma teenijale antud tõotust,

millega annad mulle lootust.

50 See lohutab mind mu hädas,

sest su tõotus on hoidnud mind elus.

51 Jultunud mehed mõnitavad mind,

aga ma ei kaldu su seadusest kõrvale.

52 Ma pean meeles su põliseid seadusi, Jehoova,

neist leian lohutust.

53 Tuline raev on haaranud mind jumalatute pärast,

kes hülgavad su seaduse.

54 Sinu määrused on mulle lauluks,

kus ma ka ei elaks*.

55 Öösel ma meenutan su nime, Jehoova,

et võiksin täita su seadust.

56 See kõik on mulle osaks saanud,

sest ma pean kinni su korraldustest.

ח [het]

57 Jehoova on mu pärandiosa,

ma olen tõotanud järgida su sõnu.

58 Ma palun sind kogu südamest*,

ole mulle armuline oma tõotust mööda.

59 Ma uurisin oma teid,

et pöörata sammud tagasi su meeldetuletuste poole.

60 Ma kiirustan ega viivita

su käskude täitmisega.

61 Jumalatute köied ümbritsevad mind,

kuid ma ei unusta su seadust.

62 Keskööl ma tõusen sind tänama

su õiglaste seaduste eest.

63 Ma olen kõigi nende sõber, kes sind kardavad

ja su korraldusi järgivad.

64 Sinu truu armastus, Jehoova, täidab maad.

Õpeta mulle oma määrusi.

ט [tet]

65 Sa oled teinud head oma teenijale

oma sõna järgi, Jehoova.

66 Anna mulle kainet mõistust ja teadmisi,

sest olen pannud lootuse su käskudele.

67 Mind vaevati, kui läksin eksiteele,*

kuid nüüd ma järgin su ütlusi.

68 Sina oled hea ja su teod on head.

Õpeta mulle oma määrusi.

69 Jultunud mehed mustavad mind valega,

aga mina täidan kogu südamest su korraldusi.

70 Nende süda on tuim nagu rasv,

aga mulle on su seadused kallid.

71 Mulle on hea, et mind vaevatakse,

sest nõnda ma õpin su määrusi.

72 Seadus su huulilt on mulle hea,

see on parem kui tuhanded kuld- ja hõbetükid.

י [jod]

73 Sinu käed valmistasid ja vormisid mind.

Anna mulle arusaamist,

et võiksin õppida su käske.

74 Need, kes sind kardavad, näevad mind ja rõõmustavad,

sest sinu sõna on mu lootus.

75 Ma tean, Jehoova, et sinu seadused on õiged

ja et sa karistasid mind oma ustavuses.

76 Lohutagu mind sinu truu armastus,

nagu sa oled oma teenijale tõotanud.

77 Halasta mu peale, et võiksin elada,

sest sinu seadus on mulle kallis.

78 Jäägu jultunud häbisse,

sest nad tegid mulle põhjuseta* ülekohut.

Mina aga mõtisklen su korralduste üle*.

79 Pöördugu minu juurde need, kes sind kardavad,

kes teavad su meeldetuletusi.

80 Olgu mu süda laitmatu, kui järgin su määrusi,

et ma ei jääks häbisse.

כ [kaf]

81 Ma igatsen su päästet,

sinu sõna on mu lootus.

82 Mu silmad igatsevad näha su tõotuste täitumist,

ma küsin: „Millal sa lohutad mind?”

83 Ma olen nagu suitsus kuivanud nahklähker,

aga sinu määrusi ma ei unusta.

84 Kui kaua peab su teenija veel ootama?

Millal viid täide kohtuotsuse mu tagakiusajate kohta?

85 Jultunud mehed kaevavad mulle püünisauke,

need, kes trotsivad su seadust.

86 Kõik sinu käsud on usaldusväärsed.

Põhjuseta kiusatakse mind taga. Oh aita mind!

87 Nad oleksid mind maa pealt peaaegu hävitanud,

kuid mina ei hüljanud su korraldusi.

88 Hoia mind elus oma truu armastuse pärast,

et võiksin järgida su meeldetuletusi.

ל [lamed]

89 Igaveseks, oo, Jehoova,

jääb su sõna püsima taevas.

90 Sinu ustavus kestab põlvest põlve.

Sa oled rajanud maa nõnda, et see jääb püsima.

91 Tänu sinu seadustele on püsinud need* tänini,

sest need kõik on sinu teenijad.

92 Kui sinu seadus poleks olnud mulle kallis,

oleksin hukkunud oma hädas.

93 Ma ei unusta kunagi su korraldusi,

sest nende varal oled sa mind elus hoidnud.

94 Ma kuulun sulle. Päästa mind,

sest olen taga nõudnud su korraldusi.

95 Jumalatud varitsevad mind, et mind hävitada,

aga mina panen hoolega tähele su meeldetuletusi.

96 Ma olen näinud, et kõigel täiuslikul on piirid,

kuid sinu käsusõnal pole piire*.

מ [mem]

97 Kuidas ma küll armastan sinu seadust!

Kogu päeva mõtisklen ma selle üle*.

98 Sinu käsusõna teeb mind targemaks mu vaenlastest,

sest see on minuga alati.

99 Mul on rohkem taipu kui kõigil mu õpetajail,

sest ma mõtisklen su meeldetuletuste üle*.

100 Ma tegutsen arukamalt kui vanad mehed,

sest ma täidan su korraldusi.

101 Ma keeldun käimast kurjal teel,

et järgida sinu sõna.

102 Sinu seadustest ei pöördu ma kõrvale,

sest sina oled mind õpetanud.

103 Kui magusad on su ütlused mu suulaele,

magusamad kui mesi mu suule!

104 Tänu sinu korraldustele tegutsen ma arukalt.

Seepärast vihkan ma igat vale rada.

נ [nun]

105 Sinu sõna on mu jalale lambiks

ja valguseks mu teerajal.

106 Ma olen andnud vande järgida su õiglasi seadusi

ja ma pean seda.

107 Ma olen väga vaevatud.

Jehoova, hoia mind elus oma sõna järgi.

108 Rõõmustagu sind mu vabatahtlikud kiitusohvrid, Jehoova,

õpeta mulle oma seadusi.

109 Mu elu on pidevalt ohus,

kuid sinu seadust pole ma unustanud.

110 Jumalatud on seadnud mulle lõksu,

kuid sinu korraldustest pole ma kõrvale kaldunud.

111 Sinu meeldetuletused on mu püsiv omand,

sest need on mu südame rõõm.

112 Ma olen otsustanud kuuletuda su määrustele

alati, oma elu lõpuni.

ס [samekh]

113 Ma vihkan ükskõikseid*,

aga sinu seadust ma armastan.

114 Sina oled mu varjupaik ja kilp.

Sinu sõna on mu lootus.

115 Taganege minust, te õelad,

et võiksin täita oma Jumala käske.

116 Toeta mind oma tõotust mööda,

et võiksin elada,

ära luba mu lootusel saada pettumuseks.

117 Toeta mind, et pääseksin,

siis keskendun alati su määrustele.

118 Sa hülgad kõik, kes su määrustest kõrvale kalduvad,

sest nad on täis pettust ja valet.

119 Kõik jumalatud maa peal viskad sa ära kui väärtusetu räbu.

Seepärast armastan ma su meeldetuletusi.

120 Hirmust sinu ees väriseb mu ihu,

sinu seadusi ma kardan.

ע [ajin]

121 Ma olen teinud, mis õige ja õiglane.

Ära loovuta mind mu rõhujaile!

122 Taga oma teenija hüvang,

ära lase jultunuil mind rõhuda.

123 Mu silmad on tuhmunud igatsusest näha su päästet

ja su õiglase tõotuse täitumist.

124 Osuta oma teenijale truud armastust,

õpeta mulle oma määrusi.

125 Ma olen sinu teenija. Anna mulle arusaamist,

et mõistaksin su meeldetuletusi.

126 Jehooval on aeg tegutseda.

Nad on ju rikkunud su seadust.

127 Aga mina armastan su käske

enam kui kulda, kui puhast kulda.

128 Ma pean õigeks kõiki su õpetusi,

vihkan igat vale rada.

פ [pe]

129 Sinu meeldetuletused on imelised,

seepärast järgin ma neid.

130 Su sõnade avanemine toob valgust,

annab kogenematule arusaamist.

131 Ma avan oma suu ja ohkan,

sest ma igatsen su käskude järele.

132 Vaata mu poole ja ole mulle armuline

neile antud seadust mööda, kes armastavad su nime.

133 Juhata kindlakäeliselt mu samme* oma ütlustega,

ära lase kurjusel minus võimust võtta.

134 Vabasta mind rõhujate käest

ja ma täidan su käske.

135 Lase oma palge hiilgusel paista oma teenija peale,*

õpeta mulle oma määrusi.

136 Pisarad voolavad mu silmist,

sest rahvas ei täida su seadust.

צ [tsade]

137 Sa oled õiglane, Jehoova,

su seadused on õiged.

138 Sinu meeldetuletused on õiged

ja täiesti usaldusväärsed.

139 Ind põleb mu sees,

sest mu vastased on unustanud su sõnad.

140 Sinu sõna on läbini puhas,

sinu teenija armastab seda.

141 Ma olen tühine ja põlatud,

kuid sinu käske ma ei unusta.

142 Sinu õigus on igavene õigus,

sinu seadus on tõde.

143 Kuigi olen ahastuses ja hädas,

pean ma su käske kalliks.

144 Sinu meeldetuletused on õiged igavesti.

Anna mulle arusaamist, et võiksin elada.

ק [kof]

145 Ma hüüan kogu südamest. Vasta mulle, Jehoova!

Ma täidan su määrusi.

146 Ma hüüan sinu poole. Oh päästa mind!

Ma järgin su meeldetuletusi.

147 Ma olen ärkvel enne koitu, et hüüda sind appi,

sest sinu sõnad on mu lootus.

148 Ma ärkan enne öiseid vahikordi,

et mõtiskleda su tõotuse üle*.

149 Kuula mu häält oma truu armastuse pärast.

Oo, Jehoova, hoia mind elus oma õigust mööda!

150 Kes käituvad häbitult*, on mulle liginenud,

sinu seadusest on nad kaugel.

151 Sa oled mu lähedal, Jehoova,

kõik sinu käsud on tõde.

152 Juba ammu sain ma teada su meeldetuletuste kohta,

et oled andnud need igaveseks.

ר [reš]

153 Vaata mu vaeva ja päästa mind,

sest ma pole unustanud su seadust.

154 Kaitse* ja päästa mind,

hoia mind elus, nagu oled tõotanud.

155 Pääste on kaugel jumalatutest,

sest nad pole taga nõudnud su määrusi.

156 Sinu halastus on suur, Jehoova.

Hoia mind elus oma õigust mööda.

157 Mul on palju tagakiusajaid ja vastaseid,

kuid sinu meeldetuletustest pole ma kõrvale kaldunud.

158 Ma vaatan tülgastusega reeturlike peale,

sest nad ei järgi sinu sõna.

159 Vaata, kuidas ma armastan sinu korraldusi!

Oo, Jehoova, hoia mind elus oma truu armastuse pärast!

160 Sinu sõna on läbini tõde,

kõik su seadused on õiged ja igavesed.

ש [sin] või [šin]

161 Peamehed vaenavad mind põhjuseta,

kuid mu süda tunneb aukartust su sõnade vastu.

162 Ma rõõmustan su ütluste üle

nagu see, kes saab rikkaliku sõjasaagi.

163 Ma vihkan valet, ma jälestan seda,

kuid sinu seadust ma armastan.

164 Seitse korda päevas kiidan ma sind

sinu õigete seaduste eest.

165 Sinu seaduse armastajail on suur rahu,

miski ei pane neid komistama.

166 Ma loodan sinu päästetegudele, Jehoova,

ja täidan su käske.

167 Ma hoian su meeldetuletusi

ja armastan neid väga.

168 Ma järgin su korraldusi ja meeldetuletusi,

sest kõik mu teod on sulle teada.

ת [tav]

169 Jõudku mu appihüüd sinuni, Jehoova.

Anna mulle arusaamist, nagu oled öelnud.

170 Tõusku mu anumine sinu ette.

Päästa mind, nagu oled lubanud.

171 Hoovaku mu huultelt kiitust,

sest sa õpetad mulle oma määrusi.

172 Laulgu mu keel su tõotustest,

sest kõik su käsud on õiged.

173 Olgu su käsi valmis mind aitama,

sest olen otsustanud kuuletuda su korraldustele.

174 Ma igatsen su päästet, Jehoova,

sinu seadus on mulle kallis.

175 Luba mul elada, et võiksin sind kiita,

sinu seadused aidaku mind.

176 Ma olen eksinud nagu kadunud lammas. Otsi üles oma teenija,

sest ma pole unustanud su käske.

^ Laul 119:23 Võib tõlkida ka „uurib su teenija sinu määrusi”.

^ Laul 119:27 Võib tõlkida ka „uurida su imelisi tegusid”.

^ Laul 119:31 Võib tõlkida ka „jääda häbisse”.

^ Laul 119:32 Teine võimalik tähendus: „sest sa annad mu südamesse kindlustunde”.

^ Laul 119:38 Teine võimalik tähendus: „mis on antud neile, kes sind kardavad”.

^ Laul 119:48 Võib tõlkida ka „uurin su määrusi”.

^ Laul 119:54 Võib tõlkida ka „kus ma ka võõrana ei elaks”.

^ Laul 119:58 Võib tõlkida ka „püüan leevendada su palet”, „otsin su palge naeratust”.

^ Laul 119:67 Võib tõlkida ka „kui patustasin kogemata”.

^ Laul 119:78 Teine võimalik tähendus: „oma valedega”.

^ Laul 119:78 Võib tõlkida ka „uurin su korraldusi”.

^ Laul 119:91 St kogu loomistöö.

^ Laul 119:96 Sõna-sõnalt „käsusõna on väga avar”.

^ Laul 119:97 Võib tõlkida ka „uurin ma seda”.

^ Laul 119:99 Võib tõlkida ka „uurin su meeldetuletusi”.

^ Laul 119:113 Võib tõlkida ka „neid, kel on jagatud süda”.

^ Laul 119:133 Võib tõlkida ka „tee mu sammud kindlaks”.

^ Laul 119:135 Võib tõlkida ka „naerata oma teenijale”.

^ Laul 119:148 Võib tõlkida ka „uurida su tõotust”.

^ Laul 119:150 Võib tõlkida ka „rõvedalt”.

^ Laul 119:154 Võib tõlkida ka „aja mu kohtuasja”.

Laulud (Psalmid)  120 : 1 - 7

Ülesminekulaul.*

120 Oma hädas hüüdsin ma Jehoovat

ja tema vastas mulle.

2 Oh, Jehoova, päästa mind kelmide huulte,

valeliku keele käest!

3 Mida Jumal sulle teeb ja kuidas sind nuhtleb,

sa valelik keel?

4 Ta nuhtleb sind sõjamehe teravate nooltega,

kõrbepõõsa tuliste sütega.

5 Häda mulle, sest olen võõras Mesekis!

Elan Keedari telkide keskel.

6 Liiga kaua olen elanud nende seas,

kes vihkavad rahu.

7 Mina tahan rahu, aga kui ma sellest räägin,

valmistuvad nemad sõjaks.

^ Laul 120:1 Vt „Sõnaseletusi”.

Laulud (Psalmid)  121 : 1 - 8

Ülesminekulaul.

121 Ma tõstan silmad mägede poole.

Kust tuleb mulle abi?

2 Abi tuleb mulle Jehoovalt,

taeva ja maa loojalt.

3 Ta ei lase eal su jalga vääratada.

Sinu kaitsja ei tuku iial.

4 Ta ei tuku ega maga iial,

tema, kes Iisraeli kaitseb.

5 Jehoova kaitseb sind,

Jehoova on varjuks su paremal käel:

6 päeval ei vaeva sind päike

ega öösel kuu.

7 Jehoova kaitseb sind kõigi hädade eest,

tema kaitseb su elu.

8 Jehoova kaitseb sind kõiges, mida teed,

nüüd ja igavesti.

Laulud (Psalmid)  122 : 1 - 9

Ülesminekulaul. Taaveti laul.

122 Ma rõõmustasin, kui mulle öeldi:

„Lähme Jehoova kotta!”

2 Nüüd seisavad meie jalad

sinu väravais, Jeruusalemm.

3 Jeruusalemm on ehitatud linnaks,

liidetud ühtseks tervikuks.

4 Sellesse on tulnud suguharud,

Jaahi suguharud,

nagu Iisraeli on kästud,

et kiita Jehoova nime.

5 Sellesse on seatud kohtujärjed,

troonid Taaveti soole.

6 Paluge rahu Jeruusalemmale!

Kes seda linna armastavad, elavad julgesti.

7 Olgu rahu su kaitsevallide* vahel,

julgeolek su kindlustornides.

8 Oma vendade ja sõprade pärast ma ütlen:

„Rahu sulle!”

9 Meie Jumala Jehoova koja pärast

taotlen ma sinu hüvangut.

^ Laul 122:7 Võib tõlkida ka „kaitsemüüride”.

Laulud (Psalmid)  123 : 1 - 4

Ülesminekulaul.

123 Sinu poole tõstan ma oma silmad,

sinu poole, kelle troon on taevas.

2 Nagu sulase silmad vaatavad isanda kätele,

nagu teenijanna silmad emanda kätele,

nii on meie pilk pööratud meie Jumala Jehoova poole,

kuni tema meile halastab.

3 Halasta meie peale, Jehoova, halasta,

sest oleme enam kui küllalt kogenud põlgust.

4 Rohkem kui küllalt oleme tundnud jultunute pilget,

kõrkide põlgust.

Laulud (Psalmid)  124 : 1 - 8

Ülesminekulaul. Taaveti laul.

124 „Kui Jehoova poleks olnud meiega,”

ütelgu Iisrael,

2 „kui Jehoova poleks olnud meiega,

kui meid rünnati,

3 oleks ründajad meid elusalt neelanud,

põledes vihast meie vastu.

4 Veed oleksid meid ära uhtunud,

vetevood meist üle käinud.

5 Mäslevad veed oleksid meid enda alla matnud.

6 Kiidetud olgu Jehoova,

kes ei andnud meid saagiks nende hammaste vahele!

7 Me oleme kui linnud,

kes on pääsenud linnupüüdja lõksust.

Lõks lõhuti ära

ja me saime priiks.

8 Meie abi tuleb temalt, kelle nimi on Jehoova,

kes on taeva ja maa looja.”

Laulud (Psalmid)  125 : 1 - 5

Ülesminekulaul.

125 Need, kes loodavad Jehoovale,

on nagu Siioni mägi, mis ei kõigu,

vaid püsib igavesti.

2 Nagu mäed Jeruusalemma ümber

on Jehoova oma rahva ümber

nüüd ja igavesti.

3 Kurjuse valitsuskepp ei jää igavesti õigetele jagatud maa kohale,

et õiged ei pöörduks kurja tegema.

4 Oo, Jehoova, tee head headele,

neile, kes südamelt ausad!

5 Kes aga pöörduvad oma kõveratele teedele,

need kõrvaldab Jehoova ühes ülekohtustega.

Rahu Iisraelile!

Laulud (Psalmid)  126 : 1 - 6

Ülesminekulaul.

126 Kui Jehoova tõi tagasi Siioni vangid,

olime kui unenäos.

2 Meie suu oli täis naeru,

meie keel juubeldas.

Sel ajal öeldi rahvaste seas:

„Jehoova on teinud neile suuri asju.”

3 Jehoova on teinud meile suuri asju,

me oleme ülirõõmsad!

4 Oo, Jehoova, too tagasi meie vangid

nagu veeojad Negevisse!

5 Kes külvab pisaratega,

lõikab hõiskamisega.

6 Kes minnes nutab

külvikotti kandes,

naaseb hõisates,

käes viljavihud.

Laulud (Psalmid)  127 : 1 - 5

Ülesminekulaul. Saalomoni laul.

127 Kui Jehoova ei ehita maja,

näevad ehitajad selle kallal vaeva asjata.

Kui Jehoova ei valva linna,

on valvur ärkvel asjata.

2 Ilmaaegu te tõusete vara,

olete kaua üleval

ja rügate leiva pärast.

Ta ju hoolitseb oma armsate eest ja annab neile une.

3 Lapsed on Jehoova pärand,

ihuvili tasu temalt.

4 Nagu nooled sangari käes

on noorpõlve pojad.

5 Õnnelik on mees, kes nendega oma nooletupe täidab.

Ei jää ta häbisse,

sest ta pojad kaitsevad teda vastaste ees linnaväravas.

Laulud (Psalmid)  128 : 1 - 6

Ülesminekulaul.

128 Õnnelik on igaüks, kes kardab Jehoovat

ja käib tema teedel.

2 Sa sööd siis oma kätevaeva vilja,

oled õnnelik ja sul läheb hästi.

3 Su naine on su majas kui viljakas viinapuu,

su pojad on su laua ümber kui õlipuu võsud.

4 Nii õnnistatakse meest,

kes kardab Jehoovat.

5 Jehoova õnnistab sind Siionist.

Saagu sa näha Jeruusalemma õitsengut kõigil oma elupäevil.

6 Saagu sa näha oma pojapoegi.

Rahu Iisraelile!

Laulud (Psalmid)  129 : 1 - 8

Ülesminekulaul.

129 „Noorpõlvest peale on mind palju rünnatud,”

ütelgu Iisrael,

2 „noorpõlvest peale on mind palju rünnatud,

kuid minust pole võitu saadud.

3 Kündjad on kündnud mu selga,

ajanud pikki vagusid.”

4 Kuid Jehoova on õiglane,

ta on raiunud katki jumalatute köied.

5 Nad jäävad häbisse ning taganevad alandatult,

kõik, kes vihkavad Siionit.

6 Nad on kui haljas rohi katusel:

see kuivab enne kitkumist,

7 lõikaja ei saa peotäitki,

vihkude koguja sületäitki.

8 Ei ütle neile möödaminejad:

„Jehoova õnnistagu teid!

Me õnnistame teid Jehoova nimel.”

Laulud (Psalmid)  130 : 1 - 8

Ülesminekulaul.

130 Põhjatust sügavusest hüüan ma sinu poole, Jehoova.

2 Oo, Jehoova, kuula mu häält!

Pangu su kõrv tähele mu abipalveid!

3 Oo, Jaah, kui näeksid* üksnes eksimusi,

kes siis, Jehoova, püsiks?

4 Ent sina oled andeksandja,

et sinu ees tuntaks aukartust.

5 Ma loodan Jehoovale, mu hing loodab talle,

tema tõotuste täitumist ma ootan.

6 Ma ootan pikisilmi Jehoovat,

ootan rohkem kui vahimehed hommikut,

jah, rohkem kui vahimehed hommikut.

7 Oodaku Iisrael Jehoovat,

sest Jehoova armastus on truu,

temal on vägi lunastada.

8 Ta lunastab Iisraeli kõigist süütegudest.

^ Laul 130:3 Võib tõlkida ka „peaksid silmas”.

Laulud (Psalmid)  131 : 1 - 3

Ülesminekulaul. Taaveti laul.

131 Oo, Jehoova, mu süda ei ole kõrk

ega silmad ülbed.

Ma pole ihaldanud asju,

mis on mulle liiga suured ja kättesaamatud.

2 Ma olen rahustanud ja vaigistanud oma hinge,

olen kui võõrutatud lapsuke ema süles,

olen rahul kui võõrutatud lapsuke.

3 Iisrael, oota Jehoovat

nüüd ja igavesti!

Laulud (Psalmid)  132 : 1 - 18

Ülesminekulaul.

132 Oo, Jehoova, mõtle Taavetile,

kõigile ta kannatustele,

2 kuidas ta tõotas Jehoovale,

vandus Jaakobi vägevale:

3 „Ei lähe ma oma telki, oma kotta,

ega heida oma asemele, oma sängi,

4 ei anna ma und silmadele

ega lase suikuda laugudel,

5 kuni leian paiga Jehoovale,

kauni eluaseme Jaakobi vägevale.”

6 Me kuulsime sellest* Efratas,

leidsime selle metsade maalt.

7 Mingem tema elamusse,

kummardagem tema jalajäri ette.

8 Tõuse, Jehoova, mine oma puhkepaika,

sina ja su jõu laegas.

9 Riietugu su preestrid õigusesse,

su ustavad hõisaku rõõmsalt.

10 Oma teenija Taaveti pärast

ära hülga oma võitut.

11 Jehoova on vandunud Taavetile,

ta ei tagane oma sõnast

„Ühe sinu järeltulijaist

panen ma su troonile.

12 Kui su pojad peavad kinni mu lepingust,

järgivad meeldetuletusi, mis ma neile annan,

siis istuvad ka nende pojad

igavesti su troonil”.

13 Jah, Jehoova on valinud Siioni,

ta on igatsenud seda oma elupaigaks.

14 „See on minu puhkepaik igavesti,

siin ma elan, seda olen igatsenud.

15 Ma õnnistan seda küllusliku toiduga,

annan leiba selle vaestele.

16 Selle preestrid riietan ma päästesse,

selle ustavad hõiskavad rõõmust.

17 Seal lasen ma kasvada Taaveti jõul*.

Ma olen seadnud valmis lambi oma võitule.

18 Tema vaenlased riietan ma häbisse,

kuid tema peas särab kroon.”

^ Laul 132:6 Mõeldakse ilmselt kas lepingulaegast või telkpühamut.

^ Laul 132:17 Sõna-sõnalt „sarvel”.

Laulud (Psalmid)  133 : 1 - 3

Ülesminekulaul. Taaveti laul.

133 Vaata, kui hea ja armas on see,

et vennad elavad ühtsuses!

2 See on kui pea peale valatud hea õli,

mis voolab alla habemesse,

Aaroni habemesse,

nõrgub tema kuuekaelusesse.

3 See on kui Hermoni kaste,

mis langeb Siioni mägedele.

Sinna on Jehoova pannud õnnistuse —

elu igavese.

Laulud (Psalmid)  134 : 1 - 3

Ülesminekulaul.

134 Kiitke Jehoovat,

kõik Jehoova teenijad,

teie, kes teenite öösiti Jehoova kojas.

2 Tõstke käed pühaduses*,

kiitke Jehoovat.

3 Õnnistagu Jehoova sind Siionist,

tema, kes on teinud taeva ja maa.

^ Laul 134:2 Teine võimalik tähendus: „pühamus”.

Laulud (Psalmid)  135 : 1 - 21

135 Kiitke Jaahi!*

Kiitke Jehoova nime,

tooge talle kiitust, Jehoova teenijad,

2 teie, kes seisate Jehoova kojas,

meie Jumala koja õuedes.

3 Kiitke Jaahi, sest Jehoova on hea.

Laulge kiitust* tema nimele, sest see on kaunis.

4 Sest Jaah on valinud enesele Jaakobi,

Iisraeli endale eriliseks* omandiks.

5 Ma tean, et Jehoova on suur,

meie isand on üle kõigist jumalaist.

6 Kõike, mida Jehoova tahab, seda ta ka teeb

taevas ja maa peal, meres ja vetesügavustes.

7 Ta tõstab pilved* maa äärtest,

paneb vihmaga välgud sähvima,*

toob välja oma aitadest tuule.

8 Ta surmas Egiptuse esmasündinud,

nii inimesed kui ka loomad.

9 Ta tegi tunnustähti ja imesid su keskel, Egiptus,

vaarao ja kõigi ta sulaste ees.

10 Ta lõi maha paljud rahvad,

tappis vägevad kuningad,

11 emorlaste kuninga Siihoni,

Baasani kuninga Oogi,

ja hävitas kõik Kaanani kuningriigid.

12 Ta andis nende maa pärandiks,

pärandiks oma rahvale Iisraelile.

13 Oo, Jehoova, sinu nimi püsib igavesti,

oo, Jehoova, sinu kuulsus* põlvest põlve!

14 Jehoova kaitseb oma rahvast*,

tunneb kaasa oma teenijaile.

15 Rahvaste ebajumalad on hõbe ja kuld,

inimese kätetöö.

16 Suu neil on, aga nad ei räägi,

silmad neil on, aga nad ei näe,

17 kõrvad neil on, aga nad ei kuule,

ei ole neil hingeõhku suus.

18 Nende valmistajad saavad nende sarnaseks,

nagu kõik, kes nende peale loodavad.

19 Iisraeli sugu, kiida Jehoovat!

Aaroni sugu, kiida Jehoovat!

20 Leevi sugu, kiida Jehoovat!

Teie, kes kardate Jehoovat, kiitke Jehoovat!

21 Olgu Jehoova kiidetud Siionis,

tema, kes elab Jeruusalemmas.

Kiitke Jaahi!

^ Laul 135:1 Võib tõlkida ka „halleluuja”. Jaah on nime Jehoova lühivorm.

^ Laul 135:3 Võib tõlkida ka „tooge pillimänguga kiitust”.

^ Laul 135:4 Võib tõlkida ka „kalliks”.

^ Laul 135:7 Võib tõlkida ka „udu”.

^ Laul 135:7 Teine võimalik tähendus: „avab vihmale väravad”.

^ Laul 135:13 Võib tõlkida ka „nimi”, sõna-sõnalt „mälestus”.

^ Laul 135:14 Võib tõlkida ka „kaitseb oma rahvast kohtuasjas”.

Laulud (Psalmid)  136 : 1 - 26

136 Tänage Jehoovat, sest tema on hea,

tema truu armastus kestab igavesti.

2 Tänage jumalate Jumalat,

sest tema truu armastus kestab igavesti.

3 Tänage isandate isandat,

sest tema truu armastus kestab igavesti.

4 Tema üksi teeb suuri imesid,

sest tema truu armastus kestab igavesti.

5 Tema tegi oskuslikult* taeva,

sest tema truu armastus kestab igavesti.

6 Tema laotas maa vetest kõrgemale,

sest tema truu armastus kestab igavesti.

7 Tema tegi suured valgusallikad,

sest tema truu armastus kestab igavesti,

8 pani päikese valitsema päeva üle,

sest tema truu armastus kestab igavesti,

9 kuu ja tähed öö üle,

sest tema truu armastus kestab igavesti.

10 Tema surmas Egiptuse esmasündinud,

sest tema truu armastus kestab igavesti.

11 Tema tõi Iisraeli Egiptusest välja,

sest tema truu armastus kestab igavesti,

12 võimsa käe ja väljasirutatud käsivarrega,

sest tema truu armastus kestab igavesti.

13 Tema lõhestas Punase mere kaheks,

sest tema truu armastus kestab igavesti.

14 Tema lasi Iisraelil selle keskelt läbi minna,

sest tema truu armastus kestab igavesti.

15 Tema paiskas vaarao ja ta sõjaväe Punasesse merre,

sest tema truu armastus kestab igavesti.

16 Tema viis oma rahva läbi kõrbe,

sest tema truu armastus kestab igavesti.

17 Tema lõi maha vägevad kuningad,

sest tema truu armastus kestab igavesti.

18 Tema tappis võimsad kuningad,

sest tema truu armastus kestab igavesti,

19 emorlaste kuninga Siihoni,

sest tema truu armastus kestab igavesti,

20 ja Baasani kuninga Oogi,

sest tema truu armastus kestab igavesti.

21 Tema andis nende maa pärandiks,

sest tema truu armastus kestab igavesti,

22 pärandiks oma teenijale Iisraelile,

sest tema truu armastus kestab igavesti.

23 Tema pidas meid meeles meie alanduses,

sest tema truu armastus kestab igavesti.

24 Tema päästis meid korduvalt vastaste käest,

sest tema truu armastus kestab igavesti.

25 Tema annab toitu kogu loodule,

sest tema truu armastus kestab igavesti.

26 Tänage taeva Jumalat,

sest tema truu armastus kestab igavesti.

^ Laul 136:5 Võib tõlkida ka „tarkusega”.

Laulud (Psalmid)  137 : 1 - 9

137 Babüloni jõgede ääres, seal me istusime

ja nutsime, kui meenutasime Siionit.

2 Tema paplite otsa

riputasime oma lüürad.

3 Seal nõudsid vangistajad meilt laulu,

pilkajad meelelahutust:

„Laulge meile üks Siioni laul!”

4 Kuidas saaksime laulda Jehoova laulu

võõral pinnal?

5 Kui peaksin su unustama, oo, Jeruusalemm,

siis unustagu ka mu parem käsi kõik*!

6 Kleepugu mu keel suulakke,

kui ma sind ei meenuta,

kui ma ei tõsta Jeruusalemma kõrgemale

oma suurimast rõõmust!

7 Oo, Jehoova, meenuta

neid edomlaste sõnu Jeruusalemma langemise päeval:

„Kiskuge see maha! Kiskuge see alusmüürini maha!”

8 Sa Babüloni tütar, keda ootab häving,

õnnelik on see, kes tasub sulle nõnda,

nagu sina tegid meile.

9 Õnnelik on see, kes haarab su lapsed

ja virutab nad vastu kaljut.

^ Laul 137:5 Teine võimalik tähendus: „siis kärbugu mu parem käsi”.

Laulud (Psalmid)  138 : 1 - 8

Taaveti laul.

138 Ma tänan sind kogu südamest.

Teiste jumalate ees

laulan ma sulle kiitust.*

2 Ma kummardan su püha templi poole

ja kiidan su nime

sinu truu armastuse ja ustavuse pärast,

sest sa oled teinud oma tõotused ja nime ülevamaks kui kõik muu*.

3 Päeval, mil ma hüüdsin, vastasid sa mulle,

sa tegid mu julgeks ja tugevaks.

4 Sind, Jehoova, hakkavad tänama kõik maa kuningad,

sest nad kuulevad su tõotustest.

5 Nad laulavad Jehoova teedest,

sest Jehoova auhiilgus on võimas.

6 Jehoova on küll kõrge, kuid ta märkab alandlikku,

kõrki ta aga enda ligi ei lase.

7 Isegi kui oleksin ohus, hoiaksid sina mind elus.

Sa sirutaksid oma käe mu vaenlaste viha vastu,

su parem käsi päästaks mind.

8 Jehoova viib lõpule kõik, mis ta minu heaks teeb.

Oo, Jehoova, sinu truu armastus kestab igavesti.

Ära hülga oma kätetööd!

^ Laul 138:1 Teine võimalik tähendus: „teisi jumalaid trotsides kiidan ma sind pillimänguga”.

^ Laul 138:2 Teine võimalik tähendus: „oled teinud oma tõotused oma nimestki ülevamaks”.

Laulud (Psalmid)  139 : 1 - 24

Juhatajale. Taaveti laul.

139 Oo, Jehoova, sa uurid mind läbi, sa tunned mind.

2 Sina tead, millal ma istun ja millal tõusen,

sa mõistad juba kaugelt mu mõtteid.

3 Sa jälgid mind, kui ma rändan ja kui pikali heidan,

sulle on tuttavad kõik mu teed.

4 Sõna pole veel mu keelelgi,

kui sina, Jehoova, juba tead seda.

5 Eest ja tagant sa ümbritsed mind,

oma käe sa paned mu peale.

6 See teadmine ületab mu arusaamise*.

See on liig kõrge, et selleni küündiksin.*

7 Kuhu võiksin põgeneda su vaimu eest,

kuhu pageda su palge eest?

8 Kui tõuseksin taevasse, oleksid sa seal,

kui teeksin aseme surmavalda*, oleksid sa sealgi.

9 Kui lendaksin koidu tiivul minema

ja asuksin merede taha,

10 siis juhiks su käsi mind sealgi,

su parem käsi hoiaks must kinni.

11 Kui ütleksin: „Pimedus varjab mind”,

muutuks öö mu ümber valguseks.

12 Isegi pimedus poleks sulle pime,

vaid öö oleks kui päev,

pimedus säraks kui valgus.

13 Sina valmistasid mu neerud,

varjasid* mind emaüsas.

14 Ma tänan sind, et olen nii aukartustäratavalt, nii imeliselt loodud.

Su tööd on imepärased,

seda tean ma hästi.

15 Mu luud polnud varjul su eest,

kui mind salajas tehti,

maasügavuses kooti.

16 Su silmad nägid mind juba mu looteeas,

su raamatusse pandi kirja kõik mu osad,

nende kujunemispäevad,

kui ühtki neist veel polnud.

17 Kui kallid on mulle su mõtted!

Oo, Jumal, neid on määratult palju!

18 Kui püüaksin neid ära lugeda, oleks neid rohkem kui liivateri.

Ärgates oleks mu mõtted veelgi su juures.*

19 Oh, Jumal, tee ometi jumalatule lõpp!

Siis taganevad minust verejanulised mehed,

20 kes räägivad sinu vastu kurja.

Nad on su vastased, kes kasutavad vääritult su nime.

21 Eks vihka ma su vihamehi, Jehoova,

eks jälesta ma neid, kes mässavad su vastu?

22 Täie vihaga vihkan ma neid,

nad on saanud mu verivaenlasteks.

23 Oo, Jumal, uuri mind läbi ja tunne mu südant,

katsu mind läbi ja tea mu muremõtteid.

24 Vaata, kas kaldun hukatuse teele,

juhi mind igaviku teel.

^ Laul 139:6 Võib tõlkida ka „on mulle liiga imeline”.

^ Laul 139:6 Võib tõlkida ka „seda on liiga palju, et suudaksin seda mõista”.

^ Laul 139:8 Sümboolne paik, kus inimesed magavad surmaund. (Vt „Sõnaseletusi”.)

^ Laul 139:13 Teine võimalik tähendus: „kudusid”.

^ Laul 139:18 Teine võimalik tähendus: „ärgates loendaksin neid ikka veel”.

Laulud (Psalmid)  140 : 1 - 13

Juhatajale. Taaveti laul.

140 Oo, Jehoova, päästa mind kurjade käest,

kaitse vägivaldsete eest,

2 kes hauvad südames kurja,

õhutavad päev läbi vaenu.

3 Nende keel on terav kui maol,

nende suus on rästikumürk. (sela)

4 Oo, Jehoova, hoia mind sattumast jumalatute kätte,

kaitse mind vägivaldsete eest,

kes tahavad panna mind komistama.

5 Kõrgid on seadnud mulle salajasse lõksu,

laotanud mu teele võrgu,

pannud mulle püüniseid. (sela)

6 Ma ütlen Jehoovale: „Sina oled mu Jumal.

Kuula, Jehoova, mu abipalveid!”

7 Oo, kõrgeim valitseja Jehoova, mu vägev päästja,

sa kaitsed mu pead lahingupäeval.

8 Ära täida jumalatu soove, Jehoova,

ära lase ta salanõul korda minna, et ta uhkust ei tunneks. (sela)

9 Katku mu piirajate pead

nende huulte kurjus.

10 Sadagu nende peale tuliseid süsi.

Heidetagu nad tulle,

sügavatesse aukudesse, et nad enam iial ei tõuseks.

11 Ärgu leidku laimaja maa peal endale kohta.

Ajagu kurjus taga vägivaldset ja löögu ta maha.

12 Ma tean, et Jehoova kaitseb hädalist,

annab vaesele õiguse.

13 Õiged kiidavad su nime,

ausameelsed elavad su palge ees.

Laulud (Psalmid)  141 : 1 - 10

Taaveti laul.

141 Oo, Jehoova, sind ma hüüan.

Tõtta mulle appi!

Pane tähele, kui sind hüüan.

2 Olgu mu palve suitsutusrohuks su ees,

mu ülestõstetud käed kui õhtune roaohver.

3 Oo, Jehoova, pane valvur mu suu ette,

vahimees mu huulte uksele.

4 Ära luba mu südamel halva poole pöörduda,

et ma ei teeks kurja koos õelatega

ega sööks nende maiuspalu.

5 Õige löögu mind — see on truu armastus.

Tema noomigu mind — see on kui õli mu pea peale,

sellest mu pea ei keeldu.

Ma palvetan tema eest ka ta õnnetuses.

6 Kuigi rahva juhid on kaljult alla tõugatud,

kuulab rahvas mu sõnu, sest need on meeldivad.

7 Nagu kündes keeratakse maa pahupidi,

nii on meie luud pillutatud surmavalla suhu.

8 Ent minu silmad vaatavad sinu poole, kõrgeim valitseja Jehoova.

Sina oled mu varjupaik.

Ära võta mult elu!

9 Hoia mind mulle seatud lõksu lõugadest,

hoia mind nurjatute püünistest!

10 Jumalatud langevad üheskoos oma võrkudesse,

mina aga pääsen neist mööda.

Laulud (Psalmid)  142 : 1 - 7

Maskil.* Taaveti laul, mille ta tegi pärast seda, kui ta oli olnud koopas. Palve.

142 Valjul häälel hüüan ma Jehoovat appi,

valjul häälel anun Jehoovalt halastust.

2 Tema ette valan välja oma mure,

tema ees jutustan oma ahastusest,

3 kui vaim mu sees nõrkeb*.

Siis jälgid sina mu teerada.

Teele, kus ma käin,

on mulle peidetud lõks.

4 Vaata mu paremale poole ja näe,

et keegi minust ei hooli.

Kuhugi pole mul põgeneda,

keegi ei muretse mu pärast.

5 Sind, Jehoova, hüüan ma appi.

Ma ütlen: „Sina oled mu varjupaik,

kõik, mis mul on elavate maal.”

6 Pane tähele mu abipalvet,

sest olen täiesti maha surutud.

Päästa mind tagakiusajate käest,

sest nad on minust tugevamad.

7 Too mind välja vangikoopast

kiitma sinu nime.

Kogunegu mu ümber õiged,

sest sa teed mulle head.

^ Laul 142:1 Vt „Sõnaseletusi”.

^ Laul 142:3 Võib tõlkida ka „kui mu jõud kaob”.

Laulud (Psalmid)  143 : 1 - 12

Taaveti laul.

143 Oo, Jehoova, kuula mu palvet,

võta kuulda mu anumist.

Vasta mulle oma ustavuse ja õiguse pärast.

2 Ära mine kohtusse oma teenija vastu,

sest ükski elav pole sinu ees õige.

3 Vaenlane jälitab mind,

ta on tallanud mu elu jalge alla,

pannud mu elama pimedusse, ammusurnute hulka.

4 Mu vaim nõrkeb,*

süda mu sees tuimub.

5 Ma meenutan ammuseid päevi,

mõtlen kõigi su tegude peale,

mõtisklen mõnuga su kätetööde üle*.

6 Ma sirutan käed sinu poole,

ma janunen su järele kui põuane maa. (sela)

7 Tõtta mulle vastama, Jehoova!

Mu jõud on otsakorral.

Ära varja oma palet mu eest,

et ma poleks nagu need, kes lähevad hauasügavusse.

8 Lase mul hommikul kuulda oma truust armastusest,

sest sinule ma loodan.

Anna mulle teada tee, mida käia,

sest ma pöördun sinu poole.

9 Päästa mind vaenlaste käest, Jehoova.

Sinult otsin ma kaitset.

10 Õpeta mind täitma oma tahet,

sest sina oled mu Jumal.

Sinu vaim on hea,

juhtigu see mind tasasel maal*.

11 Oma nime pärast, Jehoova, hoia mind elus.

Oma õiguse pärast päästa mind hädast.

12 Oma truu armastuse pärast tee lõpp mu vaenlastele.

Hävita kõik, kes mind kimbutavad,

sest ma olen su teenija.

^ Laul 143:4 Võib tõlkida ka „mu jõud kaob”.

^ Laul 143:5 Võib tõlkida ka „uurin meelsasti su kätetöid”.

^ Laul 143:10 Võib tõlkida ka „õigusemaal”.

Laulud (Psalmid)  144 : 1 - 15

Taaveti laul.

144 Kiidetud olgu Jehoova, mu kalju,

kes õpetab mu käsi võitlema,

mu sõrmi sõdima.

2 Tema on mu truu armastus, mu kindlus,

mu kindel varjupaik ja päästja,

mu kilp ja see, kelle juures ma varju otsin,

tema alistab mulle rahvad.

3 Oo, Jehoova, mis on inimene, et sa teda märkad,

sureliku poeg, et paned teda tähele?

4 Inimene on kui hingeõhk,

tema päevad kui kaduv vari.

5 Oo, Jehoova, painuta taevast ja lasku alla,

puuduta mägesid ja pane need suitsema.

6 Löö välku ja pilluta vaenlased,

lase oma nooli ja aja nad segadusse.

7 Siruta ülalt oma käed,

vabasta mind ja päästa vetevoost,

võõramaalaste käest,

8 kelle suu räägib valet,

kes valet vandudes tõstavad parema käe.

9 Oo, Jumal, ma laulan sulle uue laulu.

Kümnekeelse pilli saatel laulan* sulle kiitust,

10 sulle, kes annad võidu kuningatele,

vabastad Taaveti, oma teenija, surmava mõõga käest.

11 Vabasta mind ja päästa võõramaalaste käest,

kelle suu räägib valet,

kes valet vandudes tõstavad parema käe.

12 Siis on meie pojad nagu noored kiire kasvuga taimed,

meie tütred nagu palee nikerdatud nurgasambad.

13 Siis on meie aidad tulvil kõiksugust saaki,

meie karjad aasadel paljunevad tuhandekordseks, lausa kümnete tuhandete kordseks.

14 Meie kari on tiine, pole õnnetust* ega nurisünnitust,

meie väljakuil ei kuule hädakisa.

15 Õnnelik on rahvas, kelle käsi nõnda käib!

Õnnelik on rahvas, kelle Jumal on Jehoova!

^ Laul 144:9 Võib tõlkida ka „mängin”.

^ Laul 144:14 Võib tõlkida ka „ei teki rebendit”.

Laulud (Psalmid)  145 : 1 - 21

Taaveti kiituslaul.

א [alef]

145 Ma ülistan sind, mu Jumal, kuningas,

ma kiidan su nime ikka ja igavesti.

ב [bet]

2 Kogu päeva ma kiidan sind,

kiidan su nime ikka ja igavesti.

ג [gimel]

3 Jehoova on suur ja väärib ülimat kiitust,

tema suurus on tabamatu*.

ד [dalet]

4 Põlvest põlve kiidetakse su töid,

räägitakse su vägevatest tegudest,

ה [he]

5 kõneldakse su võimsuse auhiilgusest.

Ma mõtisklen kõigi su imeliste tegude üle.

ו [vav]

6 Rahvas räägib su aukartustäratavatest tegudest*

ning mina kuulutan sinu suurust.

ז [zajin]

7 Ülevoolavalt meenutatakse su rohket headust,

sinu õigus paneb hõiskama.

ח [het]

8 Jehoova on kaastundlik ja halastav,

ta ei vihastu kergesti ning on tulvil truud armastust.

ט [tet]

9 Jehoova on hea kõigile,

tema halastus ilmneb kõigis ta tegudes.

י [jod]

10 Kõik su teod ülistavad sind, Jehoova,

sinu ustavad kiidavad sind.

כ [kaf]

11 Nad räägivad su kuningavõimu aulisusest,

kõnelevad sinu vägevusest,

ל [lamed]

12 et anda inimlastele teada su vägevatest tegudest,

su kuningavõimu auhiilgusest.

מ [mem]

13 Sinu kuningavõim on igavene,

su valitsusvõim püsib põlvest põlve.

ס [samekh]

14 Jehoova toetab kõiki, kes on langemas,

tõstab püsti kõik, kes on maha surutud.

ע [ajin]

15 Kõigi silmad vaatavad lootusrikkalt sinu poole,

sina annad neile toidu õigel ajal.

פ [pe]

16 Sina avad oma käe

ja täidad kõigi elavate soovid.

צ [tsade]

17 Jehoova on õige kõigil oma teedel,

ustav kõigis oma tegudes.

ק [kof]

18 Jehoova on ligi kõigile, kes teda appi hüüavad,

kõigile, kes teda siiralt* appi hüüavad.

ר [reš]

19 Ta täidab nende soovid, kes teda kardavad,

ta kuulab nende appihüüdu ja päästab nad.

ש [šin]

20 Jehoova kaitseb kõiki, kes teda armastavad,

kuid ta hävitab kõik jumalatud.

ת [tav]

21 Mu suu kiidab Jehoovat.

Kõik elavad kiitku tema püha nime ikka ja igavesti!

^ Laul 145:3 Võib tõlkida ka „mõistetamatu”.

^ Laul 145:6 Võib tõlkida ka „aukartustäratavast jõust”.

^ Laul 145:18 Võib tõlkida ka „tões”.

Laulud (Psalmid)  146 : 1 - 10

146 Kiitke Jaahi!*

Kiida, mu hing, Jehoovat!

2 Ma kiidan Jehoovat kogu oma elu.

Laulan kiitust* oma Jumalale, kuni elan.

3 Ärge lootke valitsejatele,

inimlastele, kes ei suuda päästa.

4 Tema vaim* väljub, ta pöördub tagasi mulda.

Samal päeval kaovad tema mõtted.

5 Õnnelik on see, kelle aitaja on Jaakobi Jumal,

kes loodab oma Jumala Jehoova peale,

6 tema peale, kes on teinud taeva ja maa,

mere ja kõik, mis seal on,

kes on alati ustav,

7 kes tagab õiguse petetuile,

annab leiba näljaseile.

Jehoova vabastab vangid.

8 Jehoova avab pimedate silmad,

Jehoova tõstab üles rõhutud,

Jehoova armastab õigeid.

9 Jehoova kaitseb muulasi,

peab ülal isata last ja lesknaist,

kuid nurjab jumalatute plaanid*.

10 Jehoova on kuningas igavesti,

sinu Jumal, Siion, põlvest põlve.

Kiitke Jaahi!

^ Laul 146:1 Võib tõlkida ka „halleluuja”. Jaah on nime Jehoova lühivorm.

^ Laul 146:2 Võib tõlkida ka „toon pillimänguga kiitust”.

^ Laul 146:4 Võib tõlkida ka „eluvaim”, „hingeõhk”.

^ Laul 146:9 Võib tõlkida ka „teeb käänuliseks jumalatute raja”.

Laulud (Psalmid)  147 : 1 - 20

147 Kiitke Jaahi!*

Hea on laulda kiitust* meie Jumalale,

kui meeldiv ja hea on teda kiita!

2 Jehoova ehitab üles Jeruusalemma,

kogub kokku Iisraeli hajutatud.

3 Ta tervendab need, kel murtud süda,

seob kinni nende haavad.

4 Ta loeb ära tähed,

nimetab neid kõiki nimepidi.

5 Meie isand on suur, tema jõud võimas,

tarkus määratu.

6 Jehoova tõstab üles tasased,

aga paiskab maha jumalatud.

7 Laulge Jehoovale tänuga,

lüürahelide saatel laulge kiitust meie Jumalale,

8 temale, kes katab taeva pilvedega,

annab maale vihma,

laseb mägedel tärgata rohu.

9 Ta annab toidu loomadele,

näljaselt kraaksuvatele rongapoegadele.

10 Ei too talle rõõmu hobuse jõud,

ei avalda talle muljet inimjalgade väledus.

11 Jehooval on hea meel neist, kes teda kardavad,

kes loodavad tema truu armastuse peale.

12 Ülista Jehoovat, Jeruusalemm!

Kiida oma Jumalat, Siion!

13 Tema teeb tugevaks su linnaväravate riivid,

ta õnnistab poegi su keskel.

14 Ta toob rahu su valdustesse,

küllastab sind parima nisuga.

15 Ta saadab maale oma käsu,

tema sõna tõttab.

16 Ta annab lund nagu villa,

laotab härmatist nagu tuhka.

17 Ta heidab raheteri kui leivapalukesi.

Kes suudab taluda tema külma?

18 Ta saadab välja oma sõna ja need sulavad.

Ta laseb tuulel puhuda ja veed voolavad.

19 Ta kuulutab oma sõna Jaakobile,

oma määrusi ja seadusi Iisraelile.

20 Seda pole ta teinud ühelegi teisele rahvale,

nemad ei tunne ta seadusi.

Kiitke Jaahi!

^ Laul 147:1 Võib tõlkida ka „halleluuja”. Jaah on nime Jehoova lühivorm.

^ Laul 147:1 Võib tõlkida ka „tuua pillimänguga kiitust”.

Laulud (Psalmid)  148 : 1 - 14

148 Kiitke Jaahi!*

Kiitke Jehoovat taevast,

kiitke teda kõrgustes!

2 Kiitke teda, kõik ta inglid!

Kiitke teda, kõik ta väehulgad!

3 Kiitke teda, päike ja kuu!

Kiitke teda, kõik säravad tähed!

4 Kiitke teda, kõrgeim taevas*

ja veed ülal taevas!

5 Kiitku nad Jehoova nime,

sest tema käskis ja nad loodi.

6 Ta rajas nad alatiseks, igaveseks.

Ta andis määruse ja see ei muutu.

7 Kiitke Jehoovat maa pealt,

te võimsad mereelukad ja kõik vetesügavused,

8 välk ja rahe, lumi ja paksud pilved,

tormituul, kes viid täide ta sõna,

9 mäed ja kõik künkad,

viljapuud ja kõik seedrid,

10 metsloomad ja kõik koduloomad,

roomajad ja linnud,

11 maa kuningad ja kõik rahvad,

valitsejad ja kõik maa kohtumõistjad,

12 noormehed ja neiud,

vanad ja noored üheskoos.

13 Kiitku nad Jehoova nime,

sest tema nimi ainsana on ülimalt kõrge.

Tema ülevus on üle maa ja taeva.

14 Tema annab oma rahvale suure jõu*

kõigi oma ustavate kiituseks,

Iisraeli poegade, selle rahva kiituseks, kes on ta ligi.

Kiitke Jaahi!

^ Laul 148:1 Võib tõlkida ka „halleluuja”. Jaah on nime Jehoova lühivorm.

^ Laul 148:4 Võib tõlkida ka „kogu taevaavarus”, sõna-sõnalt „taevaste taevad”.

^ Laul 148:14 Sõna-sõnalt „tõstab kõrgele oma rahva sarve”.

Laulud (Psalmid)  149 : 1 - 9

149 Kiitke Jaahi!*

Laulge Jehoovale uus laul,

kiitke teda ustavate koguduses.

2 Rõõmustagu Iisrael oma vägeva Looja üle,

Siioni pojad oma kuninga üle.

3 Kiitku nad ta nime tantsuga,

laulgu talle kiitust* tamburiinide ja lüürahelide saatel.

4 Sest Jehooval on hea meel oma rahvast,

ta ehib tasased päästega.

5 Juubeldagu ustavad auhiilguses,

hõisaku nad voodiski.

6 Olgu nende huulil kiituslaulud Jumalale

ja käes kaheteraline mõõk,

7 et maksta kätte rahvastele,

karistada rahvahõime,

8 et panna nende kuningad ahelaisse,

nende ülikud raudu,

9 et viia täide nende kohta kirjutatud kohtuotsus.

See au kuulub kõigile ta ustavaile.

Kiitke Jaahi!

^ Laul 149:1 Võib tõlkida ka „halleluuja”. Jaah on nime Jehoova lühivorm.

^ Laul 149:3 Võib tõlkida ka „toogu talle pillimänguga kiitust”.

Laulud (Psalmid)  150 : 1 - 6

150 Kiitke Jaahi!*

Kiitke Jumalat tema pühas paigas!

Kiitke teda ta võimsa taevalaotuse all!*

2 Kiitke teda ta vägevate tegude eest!

Kiitke teda ta määratu suuruse pärast!

3 Kiitke teda sarvehüüuga,

kiitke teda keelpilli ja lüüraga!

4 Kiitke teda tamburiini ja ringtantsuga,

kiitke teda keelpillide ja flöödiga!

5 Kiitke teda helisevate simblitega,

kiitke teda kõmavate simblitega!

6 Kõik, kel on eluõhku, kiitku Jaahi!

Kiitke Jaahi!

^ Laul 150:1 Võib tõlkida ka „halleluuja”. Jaah on nime Jehoova lühivorm.

^ Laul 150:1 Võib tõlkida ka „kiitke teda taevas, mis annab tunnistust tema jõust”.

ÕPETUSSÕNAD

LÜHIÜLEVAADE

- 1

- Õpetussõnade eesmärk (1–7)

- Halva seltskonna ohtlikkus (8–19)

- Tõeline tarkus hüüab (20–33)

- 2

- Tõelise tarkuse väärtus (1–22)

- Otsi tarkust nagu peidetud varandust (4)

- Mõtlemisoskus on kaitseks (11)

- Kõlblusetus viib õnnetusse (16–19)

- 3

- Ole tark ja usalda Jehoovat (1–12)

- „Austa Jehoovat oma varandusega” (9)

- Tarkusega kaasneb õnn (13–18)

- Tarkusega kaasneb kindlustunne (19–26)

- Ligimese kohtlemine (27–35)

- Tee teistele head (27)

- 4

- Isa targad nõuanded (1–27)

- „Nõua taga tarkust” (7)

- Väldi jumalatute radu (14, 15)

- Õigete rada muutub üha kirkamaks (18)

- „Kaitse oma südant” (23)

- 5

- Hoiatus kõlvatu naise eest (1–14)

- „Rõõmutse ühes oma naisega” (15–23)

- 6

- Mõtle, enne kui hakkad käendajaks (1–5)

- „Mine sipelga juurde, sa laisk” (6–11)

- Tühine, jultunud mees (12–15)

- Seitse asja, mida Jehoova vihkab (16–19)

- Hoiatus kõlvatu naise eest (20–35)

- 7

- Pea Jumala käske ja ela (1–5)

- Lihtsameelne noormees võrgutatakse (6–27)

- „Nagu pull, keda tapale viiakse” (22)

- 8

- Isikustatud tarkus (1–36)

- Jumala esimene loomistöö (22)

- Jumala kõrval kui meistrimees (30)

- Sügavalt kiindunud inimlastesse (31)

- 9

- Tõeline tarkus kutsub (1–12)

- „Tänu minule on su päevi palju” (11)

- Rumal naine kutsub (13–18)

- „Varastatud vesi on magus” (17)

- SAALOMONI ÕPETUSSÕNAD (10:1–24:34)

- 10

- Tark poeg on isale rõõmuks (1)

- Virk käsi teeb rikkaks (4)

- Kui on palju sõnu, siis on eksimine kindel (19)

- Jehoova õnnistus teeb rikkaks (22)

- Jehoova kartus pikendab elu (27)

- 11

- Tagasihoidlikel on tarkus (2)

- Usutaganeja hävitab ligimese (9)

- „Nõuandjate rohkus tagab edu” (14)

- Heldekäeline õitseb (25)

- Kes loodab rikkusele, langeb (28)

- 12

- Kes vihkab noomimist, on arutu (1)

- „Mõtlematud sõnad on kui mõõgatorked” (18)

- Rahu edendamine toob rõõmu (20)

- Valelikud huuled on Jehoovale jäledad (22)

- Mure rõhub südant (25)

- 13

- Kes juhatust otsivad, on targad (10)

- Pikk ootus teeb südame haigeks (12)

- Ustav saadik toob paranemist (17)

- „Kes tarkadega läbi käib, saab targaks” (20)

- Manitsemine on märk armastusest (24)

- 14

- Süda tunneb omaenese kibedust (10)

- Õigena näiv tee võib viia surma (12)

- Lihtsameelne usub igat sõna (15)

- Rikkal on palju sõpru (20)

- Südamerahu on ihule eluks (30)

- 15

- Leebe vastus vaigistab raevu (1)

- Jehoova silmad on kõikjal (3)

- Õigete palve toob Jumalale rõõmu (8)

- Nõu pidamata nurjuvad kavatsused (22)

- Mõtle enne vastamist (28)

- 16

- Jehoova uurib ajendid läbi (2)

- „Usalda kõik oma ettevõtmised Jehoova hoolde” (3)

- Õiged kaalud on Jehoovalt (11)

- Uhkus on enne langust (18)

- Hallid juuksed on kaunis kroon (31)

- 17

- Ära tasu head halvaga (13)

- Lahku enne, kui puhkeb riid (14)

- Tõeline sõber armastab igal ajal (17)

- „Südamerõõm on hea ravim” (22)

- Tark hoiab oma sõnu tagasi (27)

- 18

- Kes end eraldab, on isekas ja hülgab tarkuse (1)

- Jehoova nimi on tugev torn (10)

- Rikkus kaitseb vaid näiliselt (11)

- Tark on mõlemad pooled ära kuulata (17)

- Mõni sõber on lähedasem kui vend (24)

- 19

- Arusaaja ei vihastu kergesti (11)

- Riiakas naine on nagu läbitilkuv katus (13)

- Arukas naine on Jehoovalt (14)

- „Manitse oma poega, kuni on veel lootust” (18)

- Tark on nõu kuulda võtta (20)

- 20

- Vein paneb pilkama (1)

- Külma ilmaga laisk ei künna (4)

- Inimese mõtted on nagu sügaval asuv vesi (5)

- Ära anna tõotust rutakalt (25)

- Noorte meeste auks on jõud (29)

- 21

- Jehoova suunab kuninga südant (1)

- Õiglus on parem kui ohver (3)

- Töökus toob edu (5)

- Kes ei kuula viletsat, seda ennastki ei kuulata (13)

- Jehoova vastu ei saa tarkusega (30)

- 22

- Hea nimi on väärtuslikum kui rikkus (1)

- Õpeta last juba varases eas (6)

- Laisk kardab lõvi (13)

- Kasvatus hoiab eemal rumaluse (15)

- Osav töömees on kuningate teenistuses (29)

- 23

- Ära kuritarvita külalislahkust (2)

- Ära aja taga rikkust (4)

- Rikkus võib ära lennata (5)

- Ära ole purjutajate seas (20)

- Alkohol salvab kui madu (32)

- 24

- „Ära kadesta õelaid” (1)

- Tarkusega ehitatakse koda üles (3)

- Õige võib langeda, kuid ta tõuseb üles (16)

- Ära maksa kätte (29)

- Laiskus toob vaesuse (33, 34)

- SAALOMONI ÕPETUSSÕNAD, MIS KUNINGAS HISKIJA MEHED ÜMBER KIRJUTASID (25:1–29:27)

- 25

- Konfidentsiaalsus (9)

- Õigel ajal öeldud sõnad (11)

- Austa teiste privaatsust (17)

- Süte kogumine vaenlase pea peale (21, 22)

- Hea sõnum on nagu külm vesi (25)

- 26

- Laisa kirjeldus (13–16)

- Ära sekku teiste tülisse (17)

- Ära tee rumalaid nalju (18, 19)

- Pole puid, pole tuld (20, 21)

- Laimaja sõnad on kui maiuspalad (22)

- 27

- Sõbra noomitus on hea (5, 6)

- Mu poeg, rõõmusta mu südant (11)

- Raud ihub rauda (17)

- Tunne hästi oma karja (23)

- Varandus ei kesta igavesti (24)

- 28

- Kes ei kuuletu, selle palve on jäledus (9)

- Kes oma üleastumised üles tunnistab, sellele halastatakse (13)

- Kes tahab kiiresti rikkaks saada, ei jää süüta (20)

- Noomimine on parem kui lipitsemine (23)

- Heldekäelisel ei puudu midagi (27)

- 29

- Laps, keda ei ohjeldata, häbistab oma ema (15)

- Kui pole jumalikku juhtimist, muutub rahvas ohjeldamatuks (18)

- Vihane mees õhutab tüli (22)

- Alandliku vaimuga meest austatakse (23)

- Inimesekartus on püünispaelaks (25)

- 30

- AGURI SÕNAD (1–33)

- „Ära anna mulle vaesust ega rikkust” (8)

- Neli asja, mis ei saa täis (15, 16)

- Neli asja, millest ei saa aru (18, 19)

- Abielu rikkuv naine (20)

- Loomad tegutsevad loomusunnil targalt (24)

- 31

- KUNINGAS LEMUELI SÕNAD (1–31)

- „Kes leiab tubli naise?” (10)

- Töökas (17)

- Keelt valitseb lahkuse seadus (26)

- Lapsed ja mees ülistavad teda (28)

- Võluvus ja ilu on kaduvad (30)

Õpetussõnad

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Õpetussõnad  1 : 1 - 33

ÕPETUSSÕNAD

1 Iisraeli kuninga Saalomoni, Taaveti poja õpetussõnad,

2 mis annavad tarkust ja manitsevad*,

aitavad mõista tarkusesõnu

3 ja võtta kuulda manitsust — mis annab arusaamist

ja aitab seeläbi olla õige, õiglane ja hea otsustusvõimega —

4 ning mis annavad kogenematuile taipu,

noorele mehele teadmisi ja ergutavad tema mõtlemisvõimet.

5 Tark kuulab ja laseb end üha õpetada,

arusaaja mees võtab vastu tarka juhatust,

6 et mõista õpetussõnu ja mõistujutte,

tarkade sõnu ja mõistatusi.

7 Jehoova kartusest* algab teadmiste omandamine.

Vaid rumalad* põlgavad tarkust ja manitsust.

8 Kuula, mu poeg, oma isa manitsust

ja ära hülga oma ema juhatust*.

9 Sest need on nagu ilus pärg su peas,

kaunis kee su kaela ümber.

10 Mu poeg, kui patused püüavad sind ahvatleda, ära anna neile järele.

11 Kui nad ütlevad: „Tule meiega!

Lähme ja varitseme, valame verd,

luurame lõbu pärast süütuid ohvreid.

12 Neelame nad elusalt alla nagu surmavald,

tervenisti, olgu nad kui hauasügavusse minejad.

13 Võtame endale kogu nende kalli vara,

täidame oma majad röövsaagiga.

14 Tule meiega!

Jagame varastatud saagi võrdselt*”,

15 siis, mu poeg, ära mine nendega kaasa.

Hoia oma jalga nende radadelt,

16 sest nende jalad jooksevad kurja tegema,

nad ruttavad verd valama.

17 Asjatu on laotada võrku linnu nähes.

18 Seepärast nad varitsevad, et valada verd,

luuravad, et võtta elu.

19 Niisugused on nende teed, kes ajavad taga ebaausat tulu,

mis võtab elu neilt, kes selle saavad.

20 Tõeline tarkus hüüab valjult tänaval,

laseb väljakutel kõlada oma häält.

21 Ta hõikab saginat täis tänavanurkadel.

Linnaväravate juures ta ütleb:

22 „Kui kaua te, kogenematud, armastate kogenematust?

Kui kaua te, pilkajad, naudite pilkamist?

Kui kaua te, rumalad, vihkate teadmisi?

23 Laske mul end noomida!

Siis ma valan teie peale oma vaimu,

annan teile teada oma sõnad.

24 Ma kutsusin, aga te ei teinud kuulmagi,

sirutasin käe, kuid keegi teist ei pannud tähele,

25 te ei kuulanud ühtki mu nõuannet,

ei võtnud kuulda mu noomimist.

26 Minagi naeran, kui teid tabab õnnetus,

irvitan, kui jõuab kätte see, mida te kardate,

27 kui teie kardetu tuleb nagu raju,

teie õnnetus nagu tormituul,

kui teid tabavad mured ja hädad.

28 Siis nad hüüavad mind, aga ma ei vasta,

otsivad pingsalt, aga ei leia,

29 sest nad on vihanud teadmisi

ega ole valinud Jehoova kartust.

30 Nad on lükanud kõrvale mu nõu,

põlanud kõiki mu noomimisi.

31 Seepärast tuleb neil maitsta oma tegude vilja,

küllastuda omaenda kavatsustest*.

32 Sest kogenematuid hukutab nende isemeelsus,

rumalaid hävitab enesega rahulolu.

33 Aga kes kuulab mind, elab julgesti

ega pea kartma õnnetust.”

^ Õpet. 1:2 Õpetussõnade raamatus vastega „manitsema” või „manitsus” tõlgitud heebrea sõna hõlmab õpetamist, korralekutsumist, karistamist ja distsiplineerimist.

^ Õpet. 1:7 Võib tõlkida ka „aukartusest Jehoova ees”.

^ Õpet. 1:7 Rumala all mõeldakse inimest, kes ei järgi oma elus Jumala põhimõtteid.

^ Õpet. 1:8 Sõna-sõnalt „seadust”.

^ Õpet. 1:14 Võib tõlkida ka „meil olgu ühine kukkur”.

^ Õpet. 1:31 Võib tõlkida ka „salaplaanidest”.

Õpetussõnad  2 : 1 - 22

2 Mu poeg, kui sa võtad vastu mu sõnad

ja paned tallele mu käsud,

2 kuulates tähelepanelikult tarkust

ja kallutades oma südame vahetegemisoskuse poole,

3 kui sa kutsud appi arusaamise

ja palud vahetegemisoskust,

4 kui sa otsid seda kõike nagu hõbedat

ja püüad leida nagu peidetud varandust,

5 siis sa mõistad Jehoova kartust

ja leiad Jumala tundmise*.

6 Sest Jehoova annab tarkuse,

tema suust lähtuvad teadmised, temalt tuleb vahetegemisoskus.

7 Ta talletab praktilist tarkust õigetele,

on kilbiks neile, kes käivad laitmatuses.

8 Ta valvab õiguse radu,

kaitseb oma ustavate teed.

9 Siis sa mõistad, mis on õige, õiglane ja aus —

kõike, mis on hea.

10 Kui tarkus tuleb su südamesse

ja teadmised hakkavad meeldima su hingele,

11 siis mõtlemisoskus valvab su üle

ja vahetegemisoskus kaitseb sind,

12 et päästa sind halvalt teelt,

mehe käest, kes kõneleb nurjatusi,

13 nende käest, kes jätavad sirged rajad,

et käia pimeduse teedel,

14 nende käest, kes halba tehes rõõmustavad,

kes naudivad kurjuse nurjatusi,

15 kelle rajad on kõverad

ja elutee vildakas.

16 See päästab sind isemeelse* naise käest,

kõlvatu* naise käest, kes räägib võrgutavaid sõnu,

17 kes hülgab oma sõbra*, lähedase sõbra noorpõlvest saati,

ja unustab oma Jumala lepingu.

18 Tema koda vajub alla hauda,

ta rajad viivad nende juurde, kes lamavad jõuetuna hauas.

19 Ükski, kes on temaga armusuhteis, ei tule tagasi

ega naase elavate radadele.

20 Seepärast käi heade teel

ja püsi õigete rajal,

21 sest ainult õiged tohivad elada maa peal

ja laitmatud sinna alles jääda.

22 Aga jumalatud hävitatakse maa pealt

ja reeturlikud juuritakse välja.

^ Õpet. 2:5 Võib tõlkida ka „õpid Jumalat tundma”.

^ Õpet. 2:16 Sõna-sõnalt „võõra”, ilmselt Jumalast võõrdunud.

^ Õpet. 2:16 Sõna-sõnalt „võõramaa”, ilmselt Jumalast võõrdunud.

^ Õpet. 2:17 Võib tõlkida ka „abikaasa”.

Õpetussõnad  3 : 1 - 35

3 Mu poeg, ära unusta mu õpetust,

su süda järgigu mu käske,

2 sest need lisavad sulle palju päevi,

eluaastaid ja rahu.

3 Ära lase truul armastusel ja ustavusel* enda juurest lahkuda.

Seo need endale kaela,

kirjuta oma südametahvlile,

4 nii leiad Jumala ja inimeste poolehoiu

ning saavutad aruka inimese maine.

5 Usalda Jehoovat kogu südamest

ja ära toetu omaenda arusaamisele.

6 Arvesta temaga kõigil oma teedel,

siis ta teeb su teerajad tasaseks.

7 Ära ole iseenda silmis tark,

karda Jehoovat ja pöördu kurjast.

8 See on terviseks su ihule*

ja kosutuseks kontidele.

9 Austa Jehoovat oma varandusega,

uudseviljaga* kogu saagist*.

10 Siis su aidad saavad pilgeni täis,

värske vein sinu surutõrtes voolab üle ääre.

11 Mu poeg, ära heida kõrvale Jehoova manitsust,

ära põlga tema noomimist,

12 sest keda Jehoova armastab, seda ta noomib,

nagu isa poega, kellest ta rõõmu tunneb.

13 Õnnelik on inimene, kes leiab tarkuse

ja omandab vahetegemisoskuse.

14 Tarkusest on rohkem kasu kui hõbedast,

enam tulu kui kullast.

15 See on väärtuslikum kui korallid*,

ükski ihaldatav asi pole sellega võrreldav.

16 Selle paremas käes on pikk iga,

vasakus käes rikkus ja au.

17 Selle teed on meeldivad,

kõigil selle radadel on rahu.

18 See on elupuuks neile, kes sellest kinni haaravad.

Neid, kes sellest kõvasti kinni hoiavad, kutsutakse õnnelikeks.

19 Jehoova on tarkusega rajanud maa,

mõistusega valmistanud taeva.

20 Oma teadmistega on ta lõhestanud vetesügavused,

toonud taevapilvist vihmasabina.

21 Mu poeg, ärgu mingu need* sul meelest.

Hoia praktilist tarkust ja mõtlemisoskust,

22 need annavad sulle elu,

on su kaelas kaunistuseks.

23 Siis käid sa oma teed julgesti

ega komista kunagi*.

24 Kui heidad puhkama, ei tunne sa hirmu,

sa magad ja su uni on magus.

25 Ei sa karda siis äkilist õnnetust

ega jumalatuid tabavat tormi,

26 sest sa loodad Jehoovale,

tema hoiab su jalga püünise eest.

27 Ära keela head neile, kes seda vajavad,*

kui sul on jõudu neid aidata.

28 Ära ütle oma ligimesele: „Mine ära ja tule hiljem tagasi! Ma annan selle sulle homme”,

kui sa kohe saad anda.

29 Ära sepitse kurja ligimese vastu,

kes elab su juures ja usaldab sind.

30 Ära riidle kellegagi ilmaaegu,

kui ta pole sulle kurja teinud.

31 Ära kadesta vägivaldset meest,

ära vali ühtki tema teed,

32 sest Jehoova jälestab salalikku,

kuid õigetega seob teda lähedane sõprus.

33 Jumalatu kojal on Jehoova needus,

kuid õige kodul ta õnnistus.

34 Ta pilkab pilkajaid,

kuid tunneb heameelt tasastest.

35 Targad pärivad au,

aga rumalad ülistavad seda, mis toob häbi.

^ Õpet. 3:3 Võib tõlkida ka „tõel”.

^ Õpet. 3:8 Sõna-sõnalt „nabale”.

^ Õpet. 3:9 Võib tõlkida ka „parimaga”.

^ Õpet. 3:9 Võib tõlkida ka „sissetulekust”.

^ Õpet. 3:15 Vt „Sõnaseletusi”.

^ Õpet. 3:21 Viitab ilmselt Jumala tarkusele, mõistusele ja teadmistele.

^ Õpet. 3:23 Võib tõlkida ka „ega löö oma jalga ära”.

^ Õpet. 3:27 Võib tõlkida ka „kellele sa seda võlgned”.

Õpetussõnad  4 : 1 - 27

4 Kuulake, mu pojad, isa manitsust,

pange tähele, et teil oleks arusaamist.

2 Ma annan teile head nõu,

ärge hüljake mu õpetust.

3 Ma olin hea poeg oma isale,

väga kallis oma emale.

4 Isa õpetas mind ja ütles: „Hoidku su süda kõvasti kinni mu sõnadest.

Pea mu käske, siis elad kaua.

5 Nõua taga tarkust, nõua taga arusaamist.

Ära unusta mu sõnu, ära kaldu neist kõrvale.

6 Ära hülga tarkust, siis see kaitseb sind,

armasta seda ja see hoiab sind.

7 Tarkus on kõige tähtsam, seepärast nõua taga tarkust.

Mida tahes sa taotled, ära unusta taga nõuda arusaamist.

8 Hinda tarkust ja see ülendab sind.

Kui sa seda embad, siis see austab sind.

9 See paneb su pähe ilupärja,

kaunistab sind krooniga.”

10 Kuula, mu poeg, võta vastu mu sõnad,

siis saad sa palju eluaastaid.

11 Ma õpetan sulle tarkuse teed,

juhin sind õiguse rajal.

12 Kui sa kõnnid, on su samm vaba,

kui jooksed, siis sa ei komista.

13 Hoia kinni manitsusest, ära lase sellest lahti.

Hoia seda, see on sulle eluks.

14 Ära mine jumalatute rajale,

ära kõnni kurjade teel.

15 Väldi seda, ära astu sellele,

pööra sellest kõrvale, mine mööda.

16 Sest nad ei maga, kui pole kurja teinud,

ei saa und, kui pole kedagi langema pannud.

17 Nad söövad kurjuseleiba

ja joovad vägivallaveini.

18 Aga õigete rada on kui hommikuvalgus,

mis muutub üha kirkamaks, kuni keskpäev on käes.

19 Jumalatute tee on nagu pilkane pimedus,

nad ei tea, mille otsa nad komistavad.

20 Mu poeg, pane tähele mu sõnu,

kuula mind hoolikalt.

21 Ära kaota neid silmist,

hoia neid sügaval südames.

22 Sest need on eluks neile, kes need leiavad,

terviseks kogu ihule.

23 Kaitse oma südant enam kui kõike muud,

sest sellest lähtub* elu.

24 Kõrvalda oma suust valelikud sõnad,

hoia endast kaugel petujutt.

25 Su silmad vaadaku otse,

su pilk olgu suunatud ette.

26 Tasanda tee,* millel kõnnid,

siis on su samm kindel kõigil teedel.

27 Ära kaldu paremale ega vasakule,

hoia oma jalg kurjast eemal.

^ Õpet. 4:23 Võib tõlkida ka „sõltub”.

^ Õpet. 4:26 Teine võimalik tähendus: „jälgi hoolega teed”.

Õpetussõnad  5 : 1 - 23

5 Mu poeg, pane tähele mu tarkust,

kuula hoolega, mida räägin sulle vahetegemisoskusest,

2 et saaksid kaitsta oma mõistust

ja su huultel oleks alati tõde.

3 Isemeelse naise huuled tilguvad kärjemett,

tema suu on libedam kui õli.

4 Lõpuks on ta aga kibe kui koirohi,

terav kui kaheteraline mõõk.

5 Ta jalad lähevad alla surma poole,

tema sammud otse surmavalda.

6 Ta ei mõtle elurajale,

vaid uitab oma teedel ega tea, kuhu need viivad.

7 Seepärast, mu pojad, kuulake mind

ja ärge käänduge kõrvale mu sõnadest.

8 Hoia temast kaugele,

ära mine ta ukse lähedale,

9 et sa ei annaks oma väärikust teistele

ega lõikaks karme aastaid,

10 et võõrad ei võtaks su vara*

ja su töövaev ei läheks võõramaalase majja,

11 et sa ei peaks ägama elu lõpus,

kui su liha ja ihu on nõrgaks jäänud,

12 ega ütlema: „Miks ma küll vihkasin manitsust,

miks põlgas mu süda noomimist!

13 Ma ei võtnud kuulda nõuandjate häält,

ei pööranud tähelepanu õpetajatele.

14 Ma olen hukatuse äärel

terve koguduse silme all.”

15 Joo vett oma kaevust,

voolavat vett enda allikast.

16 Kas peaksid su lätted valguma väljapoole,

veeojad väljakutele?

17 Kuulugu need ainult sulle,

mitte võõrastele.

18 Olgu su allikas õnnistatud,

rõõmutse ühes oma naisega, kes on olnud su kaasa noorpõlvest saati,

19 kes on kui armas hirv, võluv kaljukits.

Tema rinnad joovastagu sind alati,

tema armastus lummaku sind aina.

20 Mu poeg, miks peaks sind kütkestama isemeelne naine,

miks peaksid hellitama kõlvatu naise rindu?

21 Sest inimese teed on Jehoova silme ees,

tema paneb tähele kõiki ta radu.

22 Jumalatu püüavad ta eksimused lõksu,

omaenda patu köitesse jääb ta kinni.

23 Ta sureb, sest pole võtnud kuulda manitsust,

läheb eksiteele oma suure rumaluse tõttu.

^ Õpet. 5:10 Võib tõlkida ka „jõudu”.

Õpetussõnad  6 : 1 - 35

6 Mu poeg, kui oled hakanud ligimesele käendajaks,

kui oled löönud kätt* võõraga,

2 kui sind on su lubaduse pärast võrku mässitud,

su sõnade pärast kinni püütud,

3 siis, mu poeg, kuna sa oled langenud ligimese kätte,

tee enda vabastamiseks nõnda:

mine ja alanda end ning anu oma ligimest.

4 Ära anna und oma silmadele,

ära luba oma laugudel suikuda.

5 Päästa end nagu gasell küti käest,

nagu lind püüdja käest.

6 Mine sipelga juurde, sa laisk,

vaatle tema teid ja saa targaks.

7 Kuigi tal pole ülemat, ülevaatajat ega valitsejat,

8 valmistab ta suvel oma toidu,

kogub lõikusajal tagavara.

9 Kui kaua, sa laisk, lamad?

Millal sa unest tõused?

10 Veel veidi magamist, veidi tukastamist,

käed ristis lesimist

11 ning vaesus tuleb sulle kallale kui röövel,

puudus nagu relvastatud mees.

12 Tühine, jultunud mees käib ringi, valed suul,

13 ta pilgutab silma, annab jalaga märku, näitab näppudega.

14 Oma nurjatus südames

sepitseb ta aina halba, ta külvab riidu.

15 Seepärast tabab teda äkiline õnnetus,

ta murtakse hetkega ja paranemist pole.

16 Kuut asja vihkab Jehoova,

need seitse on talle jäledad:

17 ülbed silmad, valelik keel, käed, mis valavad süütut verd,

18 süda, mis sepitseb kurje plaane, jalad, mis jooksevad halva poole,

19 valetunnistaja, kes muudkui valetab,

ja see, kes külvab riidu vendade seas.

20 Täida, mu poeg, oma isa käsku,

ära hülga oma ema juhatust*.

21 Köida need alati oma südame külge,

seo need kaela ümber.

22 Kui sa kõnnid, siis need suunavad sind,

kui heidad magama, valvavad need su üle,

kui ärkad, juhivad need sind.

23 Sest käsk on lamp,

seadus on valgus

ja korralekutsuv manitsus on tee ellu.

24 Need kaitsevad sind halva naise eest,

kõlvatu naise võrgutava keele eest.

25 Ära himusta südames tema ilu,

ära lase tema peibutavatel silmadel end paeluda,

26 sest kui lõbunaise juures käijale jääb lõpuks vaid leivapäts,

siis teise mehe naine läheb maksma sulle elu.

27 Kas keegi võib panna põue tuld, ilma et ta riided süttiks?

28 Või kas keegi saab käia tulistel sütel, ilma et kõrvetaks jalgu?

29 Nii on ka igaühega, kes heidab ligimese naise juurde —

ükski, kes temasse puutub, ei jää karistamata.

30 Ei põlata ju varast,

kui ta varastab selleks, et kustutada nälga,

31 aga kui ta tabatakse, peab ta seitsmekordselt tasuma,

andma ära kõik väärtusliku oma majas.

32 See, kes rikub naisega abielu, on meeletu*.

Kes seda teeb, tõmbab enda peale hävingu.

33 Ta saab vaid haavad ja häbi,

tema häbiplekki ei pühita ära.

34 Sest armukadedus ajab naise mehe raevu,

kätte makstes ta ei halasta.

35 Ta ei võta vastu hüvitist,

ei lase end lepitada ühegi kingitusega.

^ Õpet. 6:1 St käenduseks.

^ Õpet. 6:20 Sõna-sõnalt „seadust”.

^ Õpet. 6:32 Võib tõlkida ka „on puuduliku südamega”, „sel puudub kaine mõistus”.

Õpetussõnad  7 : 1 - 27

7 Mu poeg, võta kuulda mu sõnu,

pane tallele mu käsud.

2 Pea mu käske, et jääksid elama,

hoia mu õpetust* kui silmatera.

3 Seo need oma sõrmede ümber,

kirjuta oma südametahvlile.

4 Ütle tarkusele: „Sa oled mu õde”,

arusaamisele: „Mu sugulane”,

5 et need kaitseksid sind isemeelse naise eest,

kõlvatu naise ja ta võrgutavate sõnade eest.

6 Kord vaatasin oma maja aknast

läbi aknavõre välja.

7 Ma jälgisin lihtsameelseid*

ja märkasin noorte seas meeletut noormeest.

8 Ta kõndis ühe naise kodutänava lähedal,

suundus tema maja poole

9 videvikus, õhtul,

öö ja pimeduse saabudes.

10 Ma nägin naist talle vastu tulemas,

riietatud kui lõbunaine ja süda täis kavalust.

11 Ta on häälekas ja häbematu.

Ta ei püsi kodus:

12 kord on ta tänaval, siis jälle väljakul,

ta varitseb iga nurga peal.

13 Ta haaras mehest kinni ja andis talle suud,

vaatas talle häbitult otsa ja ütles:

14 „Ma pidin viima rahuohvreid,

täna ma täitsin oma tõotused.

15 Seepärast tulin ma sulle vastu,

sind otsima, ja ma leidsin su.

16 Ma katsin voodi kaunite tekkidega,

kirevate Egiptuse kangastega.

17 Lõhnastasin sängi mürri, aaloe* ja kaneeliga.

18 Tule, joobume armastusest hommikuni,

naudime kirglikku armastust,

19 sest mu meest pole kodus,

ta on pikal teekonnal.

20 Oma rahakukru võttis ta kaasa

ja koju tuleb alles täiskuu ajal.”

21 Osavalt meelitas naine ta eksiteele,

võrgutas teda libedate sõnadega.

22 Mees läkski talle järele — nagu pull, keda tapale viiakse,

nagu rumal, kes karistuseks jalapakku* pannakse.

23 Lõpuks läbistab nool ta maksa.

Nagu püünisesse sööstev lind ei tea ta, et see maksab talle elu.

24 Ja nüüd, mu pojad, kuulake mind,

pange tähele mu sõnu!

25 Ära luba südamel pöörduda sellise naise teedele,

ära mine tema radadele,

26 sest ta on hukutanud paljusid,

tema tapetuid on arvukalt.

27 Tema maja on surmavalla tee,

mis viib alla surma kambritesse.

^ Õpet. 7:2 Sõna-sõnalt „seadust”.

^ Õpet. 7:7 Võib tõlkida ka „kogenematuid”.

^ Õpet. 7:17 Mitte harilik aaloe (Aloe vera), vaid tõenäoliselt kotkapuu (Aquilaria).

^ Õpet. 7:22 Võib tõlkida ka „ahelatesse”.

Õpetussõnad  8 : 1 - 36

8 Eks tarkus hüüa?

Eks vahetegemisoskus hõika?

2 Teeäärsetel kõrgendikel,

ristteedel seisab ta.

3 Linnaväravate kõrval,

sissekäikude juures

hüüab ta valjult:

4 „Teile, inimesed, ma hõikan,

ma räägin kõigile!

5 Kogenematud, saage arukaks,

rumalad, saagu teie süda targaks!

6 Kuulake, sest see, mis ma ütlen, on tähtis,

mu huuled räägivad õigust.

7 Mu suu kõneleb mahedalt tõde,

mu huuled jälestavad kurja.

8 Kõik sõnad mu suust on õiged,

ükski pole väänatud ega kõver.

9 Need kõik on selged sellele, kel on vahetegemisoskust,

õiged neile, kes on leidnud teadmised.

10 Hõbeda asemel võtke vastu minu manitsus,

puhtaima kulla asemel teadmised,

11 sest tarkus on parem kui korallid

ja ükski ihaldatav asi pole sellega võrreldav.

12 Mina, tarkus, elan koos arukusega,

mul on teadmised ja mõtlemisoskus.

13 Jehoovat karta tähendab vihata halba.

Ma vihkan eneseülistust ja uhkust, kurjuse teed ja kõlvatut juttu.

14 Mul on hea nõu ja praktiline tarkus,

arusaamine ja vägevus.

15 Minu abiga valitsevad kuningad

ja kõrged ametikandjad panevad kehtima õiguse.

16 Minu abiga on valitsejad võimul

ja ülikud mõistavad õigust.

17 Ma armastan neid, kes mind armastavad,

ja need, kes mind otsivad, mu ka leiavad.

18 Mul on rikkus ja au,

jääv* varandus ja õiglus.

19 Minu vili on parem kui kuld, parem kui puhastatud kuld,

minu saak on parem kui puhtaim hõbe.

20 Ma kõnnin õigluse rajal,

keset õiguse teed.

21 Neile, kes mind armastavad, annan ma suure pärandi

ja täidan nende aidad.

22 Jehoova lõi mind oma loomistöö alguses,

esimesena oma töödest ammusel ajal.

23 Iidsetel aegadel pandi mind oma kohale,

kõige alguses, enne maa rajamist.

24 Mind toodi ilmale* enne vetesügavusi,

enne veerikkaid allikaid,

25 enne, kui seati kohale mäed;

mind toodi ilmale enne künkaid,

26 enne, kui ta rajas maa ühes põldudega

ja esimesed mullakamakad.

27 Ma olin juures, kui ta valmistas taeva,

tõmbas silmapiiri* vete peale,

28 pani paika pilved ülal,

rajas sügaviku allikad,

29 andis käsu merele,

et selle veed ei astuks üle ta korraldusest,

seadis maale aluse.

30 Siis olin ma tema kõrval kui meistrimees,

tundsin päevast päeva tema sügavat kiindumust,

olin kogu aeg ta ees rõõmus,

31 rõõmustasin tema maa üle,

olin sügavalt kiindunud inimlastesse.

32 Nüüd, mu pojad, kuulake mind,

sest õnnelikud on need, kes käivad mu teedel.

33 Võtke kuulda manitsust ja saage targaks,

ärge heitke seda eales kõrvale!

34 Õnnelik on inimene, kes mind kuulab,

kes tuleb iga päev varakult mu uksele,*

ootab mu ukselävel.

35 Kes leiab minu, leiab elu

ja saab Jehoova poolehoiu osaliseks.

36 Kes aga minust ei hooli, teeb endale kahju.

Minu vihkajad armastavad surma.”

^ Õpet. 8:18 Võib tõlkida ka „päritud”.

^ Õpet. 8:24 Võib tõlkida ka „mind toodi otsekui tuhudes ilmale”.

^ Õpet. 8:27 Sõna-sõnalt „sõõri”.

^ Õpet. 8:34 Võib tõlkida ka „kes püsib valvsalt mu ukse juures”.

Õpetussõnad  9 : 1 - 18

9 Tõeline tarkus* ehitas endale maja,

raius sellele seitse sammast.

2 Ta valmistas liharoad*,

segas veini,

kattis laua

3 ja saatis teenijannad

linna kõrgendikelt hüüdma:

4 „Kes on kogenematu, tulgu siia!”

Meeletule ütles ta:

5 „Tule, söö minu leiba

ja joo minu segatud veini!

6 Jäta kogenematus möödanikku,* et jääksid elama,

käi arukuse teel!”

7 Kes kutsub korrale pilkajat, jääb häbisse,

kes noomib jumalatut, saab haiget.

8 Ära noomi pilkajat, et ta ei hakkaks sind vihkama.

Noomi tarka ja ta armastab sind.

9 Anna targale juhatust ja ta saab veel targemaks,

õpeta õiget ja ta õpib üha edasi.

10 Jehoova kartus on tarkuse algus

ja Kõigepühama tundmine annab arusaamise.

11 Sest tänu minule on su päevi palju,

sulle lisatakse eluaastaid.

12 Kui saad targaks, on see su enda hüvanguks,

aga kui oled pilkaja, pead ise kannatama.

13 Rumal naine on lärmakas.

Ta on võhiklik ega tea mitte midagi.

14 Ta istub oma maja sissekäigu ees,

linna kõrgendikul,

15 ja kutsub möödujaid,

kes kõnnivad oma teed:

16 „Kes on kogenematu, tulgu siia!”

Meeletuile ta ütleb:

17 „Varastatud vesi on magus,

salaja söödud leib on maitsev.”

18 Aga nad ei tea, et seal on need, kes lamavad jõuetuna hauas,

et tema külalised on surmavalla sügavustes.

^ Õpet. 9:1 Vastav heebrea sõna on naissoost, isikustatud tarkust kujutatakse naisena.

^ Õpet. 9:2 Võib tõlkida ka „tappis loomad”.

^ Õpet. 9:6 Võib tõlkida ka „jäta kogenematud maha”.

Õpetussõnad  10 : 1 - 32

10 Saalomoni õpetussõnad.

Tark poeg on isale rõõmuks,

kuid rumal poeg on emale kurvastuseks.

2 Nurjatusega hangitud varandusest pole kasu,

kuid õiglus päästab surmast.

3 Jehoova ei lase õigel nälga jääda,

kuid jumalatute himusid ta ei rahulda.

4 Laisk käsi toob vaesuse,

aga virk käsi teeb rikkaks.

5 Arukas poeg kogub suvel saaki,

aga häbitu poeg magab lõikusajal magusasti.

6 Õigete pea peal on õnnistused,

aga jumalatute suus on varjul vägivald.

7 Õige inimese maine* toob talle õnnistuse,

aga jumalatu nimi kõduneb.

8 Targa südamega inimene võtab õpetusi kuulda,

kuid rumaluste rääkija tallatakse jalge alla.

9 Kes käib laitmatuses, käib rahus,

aga see, kelle teed on kõverad, paljastatakse.

10 Kes pilgutab salakavalalt silma, põhjustab südamevalu,

kuid rumaluste rääkija tallatakse jalge alla.

11 Õigete suu on eluallikas,

aga jumalatute suus on varjul vägivald.

12 Vihkamine õhutab tüli,

kuid armastus katab kinni kõik üleastumised.

13 Arusaaja huulil on tarkus,

aga kepp on meeletu seljale.

14 Tark paneb teadmisi tallele,

aga rumala huuled toovad hukatuse.

15 Rikka varandus on tema kindluslinn.

Vaese hukutab tema vaesus.

16 Õige inimese teod viivad ellu,

aga jumalatu inimese saak viib pattu tegema.

17 Kes võtab manitsust kuulda, näitab teed ellu,*

aga kes eirab noomimist, viib teised eksiteele.

18 Kes peab salaviha, räägib valet,

kes levitab laimu, on rumal.

19 Kui on palju sõnu, siis on eksimine kindel,

aga kes valvab oma suud, toimib arukalt.

20 Õige inimese keel on kui puhtaim hõbe,

aga jumalatu inimese süda on vähe väärt.

21 Õige huuled juhatavad* paljusid,

kuid rumal sureb arukuse puudusel.

22 Jehoova õnnistus on see, mis teeb rikkaks,

ja ta ei lisa sellele valu*.

23 Rumalale on häbitud teod otsekui meelelahutus,

aga vahetegemisoskusega inimene on tark.

24 Jumalatut tabab see, mida ta kardab,

aga õige soovid rahuldatakse.

25 Jumalatu kaob, kui tormituul üle käib,

aga õige on kui vundament, mis jääb püsima.

26 Nagu äädikas hammastele ja suits silmadele

on laisk mees oma tööandjale*.

27 Jehoova kartus pikendab elu,

aga jumalatute aastaid lühendatakse.

28 Õigete lootus toob rõõmu,

kuid jumalatute lootus hävib.

29 Jehoova teod on kindluseks laitmatule,

kuid hävinguks kurjale.

30 Õiget ei pane miski langema,

aga jumalatu ei jää maa peale elama.

31 Õigete suu toob kuuldavale tarkust,

aga nurjatu keel pannakse vaikima.

32 Õigete huuled teavad, mis on meeldiv,

aga jumalatute suu on nurjatu.

^ Õpet. 10:7 Võib tõlkida ka „mälestus õigest”.

^ Õpet. 10:17 Teine võimalik tähendus: „on eluteel”.

^ Õpet. 10:21 Võib tõlkida ka „toidavad”.

^ Õpet. 10:22 Võib tõlkida ka „muret”, „vaeva”.

^ Õpet. 10:26 Võib tõlkida ka „läkitajale”.

Õpetussõnad  11 : 1 - 31

11 Valetavad kaalud on Jehoovale jäledad,

aga täpsest vihist* on tal hea meel.

2 Kui tuleb jultumus, tuleb ka häbi,

kuid tagasihoidlikel* on tarkus.

3 Õigeid juhib nende laitmatus,

aga truudusetuid hukutab nende valelikkus.

4 Rikkusest pole kasu vihapäeval,

kuid õigus päästab surmast.

5 Laitmatu inimese õigus teeb tema tee sirgeks,

kuid jumalatu langeb oma jumalakartmatuse tõttu.

6 Õigete õigus päästab nad,

kuid truudusetud püüab kinni nende endi himu.

7 Kui jumalatu sureb, tema lootus hävib,

kaovad ka ta enda jõule tuginevad ootused.

8 Õige päästetakse kitsikusest,

tema asemel satub sinna jumalatu.

9 Usutaganeja* hävitab suuga oma ligimese,

kuid teadmised päästavad õige.

10 Õigete headusest hõiskab linn

ja jumalatute hukkumisest tuntakse rõõmu.

11 Õigete õnnistus ülendab linna,

aga jumalatute suu kisub selle maha.

12 Meeletu põlastab oma ligimest,

aga vahetegemisoskusega inimene vaikib.

13 Laimaja käib ringi ja räägib edasi talle usaldatut,

aga usaldusväärne inimene hoiab selle enda teada.

14 Kui pole tarka juhtimist, rahvas langeb,

aga nõuandjate rohkus tagab edu.

15 Kes hakkab võõrale käendajaks, sel läheb halvasti,

aga kes ei löö teisega käenduseks kätt, võib tunda end kindlalt.

16 Lahke* naine saavutab au,

kuid julmurid haaravad kinni rikkusest.

17 Heasüdamlik inimene* teeb head iseendale,

kuid halastamatu tõmbab endale häda kaela.

18 Jumalatu inimese palk on petlik,

kuid kes külvab õigust, saab tõelise tasu.

19 Kes seisab kindlalt õiguse eest, on eluteel,

aga kes ajab kurja taga, käib surmateel.

20 Südamelt valelikud on Jehoovale jäledad,

kuid tal on hea meel sellest, kelle tee on laitmatu.

21 See on kindel: õel ei jää karistamata,

aga õigete lapsed pääsevad.

22 Nagu kuldrõngas sea kärsas

on ilus naine, kes põlgab ära arukuse.

23 Õigete igatsus toob head,

aga jumalatute lootus Jumala viha.

24 Üks jagab heldelt, kuid saab üha lisa,

teine keeldub andmast, kuid jääb vaeseks.

25 Heldekäeline õitseb

ja kes teisi kastab, seda ennastki kastetakse.

26 Kes keeldub vilja müümast, seda rahvas neab,

aga vilja müüjat õnnistatakse.

27 Kes teeb igal võimalusel head, taotleb Jumala poolehoidu*,

aga kes otsib halba, seda see ka tabab.

28 Kes loodab oma rikkuse peale, langeb,

aga õiged on nagu haljad lehed.

29 Kes oma perele häda kaela tõmbab*, pärib tuule,

ja rumal saab sulaseks sellele, kel tark süda.

30 Õiglase vili on elupuu

ja kes veenab teisi head tegema, on tark.

31 Kui juba õigele maa peal tasutakse,

kui palju enam siis jumalatule ja patusele!

^ Õpet. 11:1 Võib tõlkida ka „õigetest kaalukividest”.

^ Õpet. 11:2 Võib tõlkida ka „alandlikel”.

^ Õpet. 11:9 Võib tõlkida ka „jumalatu”.

^ Õpet. 11:16 Võib tõlkida ka „veetlev”.

^ Õpet. 11:17 Võib tõlkida ka „inimene, kes osutab truud armastust”.

^ Õpet. 11:27 Võidakse mõelda ka inimeste poolehoidu.

^ Õpet. 11:29 Võib tõlkida ka „häbi toob”.

Õpetussõnad  12 : 1 - 28

12 Kes armastab manitsust, armastab teadmisi,

kuid kes noomimist vihkab, on arutu.

2 Hea inimene leiab Jehoova soosingu,

kuid kes haub kurja, selle mõistab ta hukka.

3 Kurjuse toel ei jää keegi püsima,

aga õiglast ei juurita kunagi välja.

4 Tubli naine on oma mehe kroon,

kuid häbiväärselt käituv naine on kui mädanik tema luudes.

5 Õigete mõtted on õiglased,

aga jumalatute juhatus on eksitav.

6 Jumalatute sõnad varitsevad verd,

kuid õigete suu toob pääste.

7 Jumalatud paisatakse ümber ja neid pole enam,

kuid õigete koda jääb püsima.

8 Kes kõneleb arukalt, seda kiidetakse,

aga kelle südames on kõverus, seda põlatakse.

9 Parem olla tähtsusetu, kel ometi on teener,

kui end ülistada ja olla leivata.

10 Õige hoolitseb oma loomade eest,

kuid jumalatute halastuski on julm.

11 Kes harib oma maad, sel on külluses leiba,

aga kes tühja taga ajab, on meeletu.

12 Jumalatu kadestab teisi kurje nende saagi pärast,

kuid õige kannab vilja.

13 Kurja püüab lõksu ta enda patune kõne,

kuid õige pääseb hädast.

14 Inimese sõnad võivad talle palju head teha

ja ta kätetöö tasub talle.

15 Rumala tee on ta enese silmis õige,

kuid tark võtab nõu kuulda.

16 Rumal näitab oma pahameelt kohe välja,

kuid arukas vaatab solvangust mööda*.

17 Usaldusväärne tunnistaja räägib tõtt,

aga valetunnistaja kõneleb pettust.

18 Mõtlematud sõnad on kui mõõgatorked,

aga tarkade keel tervendab.

19 Tõelembesed huuled jäävad igaveseks,

aga valelik keel püsib vaid hetke.

20 Kes hauvad kurja, nende südames on pettus,

kuid kes edendavad rahu, on rõõmsad.

21 Õigele ei juhtu midagi halba,

kuid jumalatu inimese elu on täis häda.

22 Valelikud huuled on Jehoovale jäledad,

kuid kes toimivad ustavalt, on talle meelepärased.

23 Arukas varjab, mida teab,

kuid rumala süda paiskab välja rumalust.

24 Virkade käsi valitseb,

kuid laiskade käele jääb orjatöö.

25 Mure rõhub südant,*

kuid hea sõna toob südamele rõõmu.

26 Õige valib karjamaad,

kuid jumalatu inimese rada viib eksiteele.

27 Laisk ei jahi saaki,

kuid töökus on inimese kallis vara.

28 Õiguse rada viib ellu,

sel teel ei ole surma.

^ Õpet. 12:16 Võib tõlkida ka „katab solvangu kinni”.

^ Õpet. 12:25 Võib tõlkida ka „mure mehe südames muserdab teda”.

Õpetussõnad  13 : 1 - 25

13 Tark poeg võtab kuulda isa manitsust,

aga pilkaja ei kuula noomimist.

2 Mees sööb head oma suu viljast,

aga reeturlikud ihkavad vägivalda.

3 Kes valvab oma huuli, hoiab oma elu,

aga kes suu pärani ajab, hukkub.

4 Laisk küll himustab, kuid ei saa midagi,

ent virkade soovid täidetakse.

5 Õige vihkab valet,

kuid jumalatute teod toovad häbi ja teotust.

6 Õigus kaitseb süütu teed,

aga kurjus kukutab patustaja.

7 Üks püüab näida rikas, kuigi tal pole midagi,

teine püüab näida vaene, kuigi tal on palju vara.

8 Mehe rikkus on lunastushinnaks ta elu eest,

kuid vaest isegi ei ähvardata.

9 Õigete valgus särab eredalt*,

kuid jumalatute lamp kustub.

10 Liigne enesekindlus viib vaid riiuni,

kuid kes juhatust otsivad*, on targad.

11 Kiirelt saadud rikkus kahaneb,

aga kes kogub vähehaaval, selle rikkus kasvab.

12 Pikk ootus teeb südame haigeks,

aga täitunud igatsus on elupuu.

13 Kes põlgab õpetust, peab selle eest kallilt maksma,

aga kes austab käsku, saab tasu.

14 Targa õpetus* on eluallikas,

see juhib kõrvale surmapüünistest.

15 Sügav arusaamine toob soosingu,

kuid reeturlike tee on konarlik.

16 Arukas tegutseb teadlikult,

aga rumal paljastab oma rumalust.

17 Jumalakartmatu käskjalg langeb õnnetusse,

kuid ustav saadik toob paranemist.

18 Kes ei kuula manitsust, jääb vaesusse ja häbisse,

kuid kes laseb end noomida, seda austatakse.

19 Täitunud igatsus on hingele magus;

rumalad vihkavad halvast pöördumist.

20 Kes tarkadega läbi käib, saab targaks,

aga kes rumalatega seltsib, sellel läheb halvasti.

21 Patustajaid jahib õnnetus,

kuid õigete tasuks on õitseng.

22 Hea inimene jätab pärandi lastelastelegi,

aga patuse rikkust talletatakse õigele.

23 Vaese künnimaa annab rohkesti toitu,

kuid ülekohus võib selle* minema pühkida.

24 Kes saua ei tarvita,* vihkab oma poega,

kuid kes teda armastab, manitseb teda tõsiselt*.

25 Õige sööb ja saab isu täis,

kuid jumalatute kõht jääb tühjaks.

^ Õpet. 13:9 Võib tõlkida ka „toob neile rõõmu”.

^ Õpet. 13:10 Võib tõlkida ka „omavahel nõu peavad”.

^ Õpet. 13:14 Sõna-sõnalt „seadus”.

^ Õpet. 13:23 St kas künnimaa või vaese.

^ Õpet. 13:24 Sau sümboliseerib siin vanemlikku autoriteeti. Võib tõlkida ka „kes ei manitse”, „kes ei karista”.

^ Õpet. 13:24 Teine võimalik tähendus: „viivitamata”.

Õpetussõnad  14 : 1 - 35

14 Tark naine ehitab oma koja üles*,

kuid rumal kisub selle maha omaenda kätega.

2 Kes käib aususes, kardab Jehoovat,

kuid see, kelle teed on kõverad, põlgab teda.

3 Rumala suus on uhkuse kepp,

kuid tarka kaitsevad ta huuled.

4 Kus pole veiseid, seal on sõim puhas,

kuid pulli rammuga saadakse rikkalik saak.

5 Usaldusväärne tunnistaja ei valeta,

kuid valetunnistaja muudkui valetab.

6 Pilkaja otsib tarkust, kuid ei leia,

arusaaja aga omandab teadmisi kergelt.

7 Hoia rumalast eemale,

sest tema suust ei kuule sa midagi tarka.

8 Tänu tarkusele tunneb arukas oma teed,

kuid arutuid eksitab nende rumalus*.

9 Rumalad heidavad oma patu üle nalja*,

kuid õiged on valmis lepituseks.

10 Süda tunneb omaenese kibedust

ning keegi teine ei saa osa selle rõõmust.

11 Jumalatute koda hävitatakse,

kuid õigete telgis on õitseng.

12 Inimese meelest on nii mõnigi tee õige,

kuid lõpuks viib see surma.

13 Isegi naerdes võib süda valutada

ning rõõm võib lõppeda kurbusega.

14 Kel isemeelne süda, lõikab oma tegude vilja,

hea inimene aga saab oma tegude eest tasu.

15 Lihtsameelne* usub igat sõna,

aga arukas kaalub igat oma sammu.

16 Tark on ettevaatlik ja hoidub kurjast,

kuid rumal on hulljulge* ja liiga enesekindel.

17 Kes ärritub kergesti, tegutseb rumalalt,

aga kaalutlevat meest* vihatakse.

18 Lihtsameelsed pärivad rumaluse,

kuid arukad kroonitakse teadmistega.

19 Kurjad peavad kummardama heade ees

ja jumalatud õigete väravais.

20 Vaest vihkavad ta naabridki,

kuid rikkal on palju sõpru.

21 Kes põlgab oma ligimest, teeb pattu,

kuid kes tunneb hädalisele kaasa, on õnnelik.

22 Eks need, kes hau kurja, eksi teelt?

Kes aga tahavad head teha, saavad tunda truud armastust ja ustavust.

23 Igasugusest töörügamisest on kasu,

aga pelgalt sõnad toovad puuduse.

24 Tarkade kroon on nende rikkus,

aga rumalate rumalus jääb rumaluseks.

25 Tunnistaja, kes räägib tõtt, päästab teiste elu,

kuid petis muudkui valetab.

26 Jehoova kartus annab inimesele kindlustunde

ja see on varjupaigaks tema lastele.

27 Jehoova kartus on eluallikas,

see päästab surmapüünistest.

28 Rahva rohkus on kuninga uhkus,

kuid alamate puudus on valitseja hukk.

29 Kes ei vihastu kergesti, on hea vahetegemisoskusega,

kuid kannatamatu näitab oma rumalust.

30 Südamerahu on ihule eluks*,

aga kadedus on mädanik luudes.

31 Kes tüssab viletsat, teotab tema loojat,

kuid kes tunneb vaesele kaasa, austab tema tegijat.

32 Jumalatu kukutab ta enda kurjus,

kuid õigele pakub varju ta laitmatus.

33 Arusaaja südames puhkab tarkus vaikselt,

kuid rumalad lausa peavad oma tarkust kuulutama.

34 Õiglus ülendab rahvast,

kuid patt toob rahvale häbi.

35 Kuningal on hea meel arukast sulasest,

kuid häbitut tabab tema raev.

^ Õpet. 14:1 Võib tõlkida ka „teeb oma pere tugevaks”.

^ Õpet. 14:8 Teine võimalik tähendus: „arutud eksitavad teisi oma rumalusega”.

^ Õpet. 14:9 Võib tõlkida ka „oma süü heastamise üle nalja”.

^ Õpet. 14:15 Võib tõlkida ka „kogenematu”.

^ Õpet. 14:16 Võib tõlkida ka „keevaline”.

^ Õpet. 14:17 Võib tõlkida ka „meest, kes kasutab oma mõtlemisvõimet”.

^ Õpet. 14:30 Võib tõlkida ka „terviseks”.

Õpetussõnad  15 : 1 - 33

15 Leebe vastus vaigistab raevu,

kuid karm* sõna õhutab viha.

2 Tarkade keel kasutab teadmisi hästi ära,

kuid arutute suu paiskab välja rumalust.

3 Jehoova silmad on kõikjal,

need jälgivad kurje ja häid.

4 Mahe keel on elupuu,

kuid kõver kõne toob meeleheidet*.

5 Rumal põlgab isa manitsust,

kuid arukas laseb end noomida.

6 Õige majas on palju vara,

kuid jumalatule toob ta saak* häda kaela.

7 Targa huuled külvavad teadmisi,

kuid rumala süda mitte.

8 Jumalatute ohver on Jehoovale jäle,

kuid õigete palve toob talle rõõmu.

9 Jehoova jälestab jumalatute teed,

kuid armastab neid, kes taotlevad õigust.

10 Manitsus tundub halb* sellele, kes lahkub õigelt teelt,

igaüks, kes vihkab noomimist, sureb.

11 Surmavald ja kadupaik on Jehoova ees lahti,

kui palju enam siis inimlaste südamed!

12 Pilkaja ei armasta noomijat,

tarkadelt ta nõu ei küsi.

13 Rõõmus süda teeb näo rõõmsaks,

kuid südamevalu purustab vaimu.

14 Arusaaja süda otsib teadmisi,

kuid arutute suu toitub rumalusest.

15 Rusutule on kõik päevad kehvad,

kuid rõõmsal südamel on alati pidu.

16 Parem pisku Jehoova kartuses

kui suur rikkus ühes murega*.

17 Parem taimetoit armastusega

kui nuumpull vihkamisega.

18 Keevaline mees õhutab tüli,

kuid see, kes ei vihastu kergesti, vaigistab riiu.

19 Laisa rada on nagu okkaline hekk,

kuid õigete tee on tasane.

20 Tark poeg rõõmustab isa,

kuid rumal põlgab oma ema.

21 Rumalus on rõõmuks meeletule,

kuid see, kel on vahetegemisoskust, käib sirgel teel.

22 Nõu pidamata* nurjuvad kavatsused,

aga lähevad korda paljude nõuandjate abiga.

23 Inimene tunneb rõõmu, kui ta oskab vastata,

ja sõna õigel ajal — küll see on hea!

24 Aruka elurada läheb üles,

pöördudes ära surmavallast, mis on all.

25 Jehoova kisub maha kõrkide koja,

kuid ta kaitseb lesknaise maa piiri.

26 Jehoova jälestab kurjade sepitsusi,

kuid meeldivad sõnad on ta silmis puhtad.

27 Kes teenib ebaausat tulu, toob oma perele häda kaela,*

kuid kes vihkab altkäemaksu, jääb elama.

28 Õigete süda mõtleb enne vastamist,

kuid jumalatute suu paiskab välja kurjust.

29 Jehoova on jumalatutest kaugel,

kuid ta kuulab õigete palveid.

30 Silmade sära teeb südame rõõmsaks,

hea sõnum kosutab luid-konte.

31 Kes kuulab elutähtsat noomimist,

tunneb end tarkade seas koduselt.

32 Kes ei hooli manitsusest, põlgab oma elu,

kuid kes võtab noomimist kuulda, saab targa südame*.

33 Jehoova kartus õpetab tarkuse teed

ja enne au on alandlikkus.

^ Õpet. 15:1 Võib tõlkida ka „haavav”.

^ Õpet. 15:4 Võib tõlkida ka „murrab vaimu”.

^ Õpet. 15:6 Võib tõlkida ka „sissetulek”.

^ Õpet. 15:10 Võib tõlkida ka „karm”.

^ Õpet. 15:16 Võib tõlkida ka „rahutusega”.

^ Õpet. 15:22 Võib tõlkida ka „usaldusliku vestluseta”.

^ Õpet. 15:27 Võib tõlkida ka „teeb oma perele häbi”.

^ Õpet. 15:32 Võib tõlkida ka „omandab arusaamise”.

Õpetussõnad  16 : 1 - 33

16 Inimene kujundab oma südame mõtteid,

kuid mida ta keel vastab,* tuleb Jehoovalt.

2 Kõik inimese teed näivad ta enda silmis õiged,

kuid Jehoova uurib tema ajendid läbi.

3 Usalda kõik oma ettevõtmised Jehoova hoolde

ja su kavatsused lähevad korda.

4 Jehoova on teinud kõik nii, et täituks tema eesmärk,

ta on teinud ka nõnda, et jumalatule tuleb hävingupäev.

5 Kõik südamelt ülbed on Jehoovale jäledad.

On kindel, et nad ei jää karistamata.

6 Truu armastuse ja ustavusega lepitatakse süü

ning Jehoova kartuse pärast pöördutakse kurjast.

7 Kui Jehooval on hea meel inimese teedest,

paneb ta tema vaenlasedki temaga rahus elama.

8 Parem pisku õiglusega

kui suur sissetulek ülekohtuga.

9 Inimene võib küll südames kavandada oma teed,

kuid Jehoova suunab ta samme.

10 Kuninga huulil olgu Jumala otsus,

ärgu ta kunagi reetku õigust.

11 Õiged kaalud on Jehoovalt,

kõik kaalukivid kotis on tema töö.

12 Kurjad teod on kuningatele jäledad,

sest õiguse varal püsib troon kindlalt.

13 Ausad sõnad on kuningatele meelepärased,

nad armastavad seda, kes räägib tõtt.

14 Kuninga raev on kui surma saadik,

aga tark oskab seda vaigistada*.

15 Kuninga palge helgus tähendab elu,

tema soosing on kui kevadine vihmapilv.

16 Kui palju parem on hankida tarkust kui kulda!

Pigem hankida arusaamist kui hõbedat.

17 Õigete tee ei lähe kurja poole.

Kes valvab oma teed, hoiab oma elu.

18 Uhkus on enne langust,

kõrkus enne komistust.

19 Parem olla alandlik tasaste seas

kui jagada kõrkide saaki.

20 Arukas saavutab edu

ja kes usaldab Jehoovat, on õnnelik.

21 Südamelt tarka kutsutakse arusaajaks

ning lahkus lisab sõnadele veenvust.

22 Arukus on selle omanikele elulätteks,

kuid rumalaid manitseb nende oma rumalus.

23 Targa süda teeb tema suu arukaks

ja ta sõnad veenvamaks.

24 Meeldivad sõnad on kärjemesi,

need on hingele magusad ja luudele-kontidele terviseks.

25 Inimese meelest on nii mõnigi tee õige,

kuid lõpuks viib see surma.

26 Kõht paneb töömehe tööd rügama,

sest nälg sunnib teda tagant.

27 Nurjatu mees kaevab välja halba,

tema kõne on kui kõrvetav tuli.

28 Tülinorija* kisub riidu

ja laimaja lahutab lähedased sõbrad.

29 Vägivaldne mees ahvatleb ligimest

ja juhatab ta valele teele.

30 Ta pilgutab silma, kui haub salasepitsusi,

surub huuled kokku, kui viib pettuse lõpule.

31 Hallid juuksed on kaunis kroon*,

mis saadakse, kui käiakse õiguse teel.

32 Kes ei vihastu kergesti, on parem kui kangelane,

kes suudab end valitseda, on parem kui linna vallutaja.

33 Liisk heidetakse sülle,

kuid kõik selle otsused on Jehoovalt.

^ Õpet. 16:1 Võib tõlkida ka „kuid õige vastus”.

^ Õpet. 16:14 Võib tõlkida ka „ära hoida”.

^ Õpet. 16:28 Võib tõlkida ka „salasepitseja”.

^ Õpet. 16:31 Võib tõlkida ka „aukroon”.

Õpetussõnad  17 : 1 - 28

17 Parem kuivanud leivatükk rahus

kui majatäis pidusööki* riiuga.

2 Arukas sulane valitseb häbitu perepoja üle,

ta saab pärandi nagu üks vendadest.

3 Sulatuspott on hõbeda ja ahi kulla jaoks,

kuid Jehoova uurib südamed läbi.

4 Õel paneb tähele nurjatut kõnet

ja petis kuulab kuritahtlikku keelt.

5 Kes pilkab vaest, solvab tema loojat,

ja kes rõõmustab teise õnnetuse üle, ei jää karistuseta.

6 Eakate krooniks on lapselapsed

ning laste uhkuseks nende vanemad.

7 Rumala suhu ei sobi aus kõne,

ammugi siis valitseja suhu valejutt.

8 Kingitus on selle andjale nagu vääriskivi*,

see toob talle edu kõikjal, kuhu ta läheb.

9 Kes üleastumise andestab*, otsib armastust,

aga kes sellest ikka ja jälle räägib, lahutab lähedased sõbrad.

10 Noomimine mõjub arusaajale paremini

kui sada hoopi rumalale.

11 Halb inimene tahab üksnes mässata,

aga karm käskjalg saadetakse teda karistama.

12 Parem kohata karu, kellelt pojad on ära võetud,

kui arutut tema rumaluses.

13 Kes tasub head halvaga,

selle majast ei lahku õnnetus.

14 Tüli alustamine on kui paisu tagant vee vallapäästmine.

Lahku enne, kui puhkeb riid.

15 Nii see, kes süüdlase õigeks mõistab, kui ka see, kes õige hukka mõistab,

on Jehoovale jäle.

16 Mis kasu on rumalale vahendeist tarkuse hankimiseks,

kui tal puudub süda* selle omandamiseks?

17 Tõeline sõber armastab igal ajal,

ta on vend, kellele hädas võib loota.

18 Meeletu lööb kätt

ja nõustub hakkama käendajaks ligimese silme all.

19 Kes armastab riidu, armastab üleastumist.

Igaüks, kes teeb oma värava kõrgeks, otsib hukatust.

20 Kel on valelik süda, seda ei saada edu,

kes räägib pettust, langeb hävingusse.

21 Kui isale sünnib rumal laps, on see talle kurvastuseks,

arutu lapse isa ei tunne rõõmu.

22 Südamerõõm on hea ravim,

kuid rusukspekstud vaim võtab viimsegi jõu*.

23 Jumalatu võtab salaja altkäemaksu,

et teha kõveraks õiguse tee.

24 Tarkus on otse arusaaja ees,

kuid rumala silmad* ekslevad maa äärel.

25 Rumal poeg teeb isale meelehärmi

ja toob oma sünnitajale südamevalu.

26 Pole kohane karistada* õiget,

pole õige piitsutada auväärseid.

27 Tark hoiab oma sõnu tagasi,

vahetegemisoskus aitab jääda rahulikuks.

28 Rumalatki peetakse targaks, kui ta vaikib,

ja vahetegemisoskusega inimeseks seda, kes oma huuled sulgeb.

^ Õpet. 17:1 Võib tõlkida ka „ohvriliha”.

^ Õpet. 17:8 Võib tõlkida ka „nagu kivi, mis toob soosingu”.

^ Õpet. 17:9 Võib tõlkida ka „kinni katab”.

^ Õpet. 17:16 Võib tõlkida ka „kaine mõistus”.

^ Õpet. 17:22 Võib tõlkida ka „kuivatab luud”.

^ Õpet. 17:24 Võib tõlkida ka „mõtted”.

^ Õpet. 17:26 Võib tõlkida ka „trahvida”.

Õpetussõnad  18 : 1 - 24

18 Kes end eraldab, see rahuldab isekaid himusid,

ta hülgab kogu praktilise tarkuse*.

2 Rumal ei tunne heameelt arukusest,

küll aga oma südame paljastamisest.

3 Ühes jumalatuga tuleb ka põlgus,

koos häbiga teotus.

4 Sõnad mehe suus on sügav vesi,

tarkuseallikas on vulisev oja.

5 Pole hea suhtuda süüdlasesse erapoolikult

ega jätta õiget ilma õigusest.

6 Rumala kõne sünnitab riidu,

tema suu kutsub esile hoope.

7 Rumala suu on talle hukatuseks,

tema huuled ta hingele püüniseks.

8 Laimaja sõnad on kui maiuspalad,

mis kiiresti kõhtu kaovad.

9 Kes oma töös on laisk,

on hävingutooja vend.

10 Jehoova nimi on tugev torn.

Sinna jookseb õige ja leiab varju.

11 Rikka varandus on tema kindluslinn,

tema kujutluses kui kaitsemüür.

12 Enne langust on inimese süda kõrk,

aga enne au on alandlikkus.

13 Kui keegi vastab enne faktide ärakuulamist,

toimib ta rumalalt ja häbiväärselt.

14 Inimese vaim aitab taluda haigust,

kuid kes suudab taluda rusukspekstud vaimu*?

15 Arusaaja süda hangib teadmisi,

tarkade kõrv otsib tarkust.

16 Kink avab inimesele tee,

viib ta suursuguste ette.

17 Kes räägib tüliküsimuses esimesena, sel näib olevat õigus,

kuni tuleb teine ja teda põhjalikult küsitleb*.

18 Liisuheitmine lõpetab tülid,

annab kangetele vastastele vastuse*.

19 Solvatud sõber on järeleandmatum kui kindluslinn

ja mõned tülid on otsekui kindluseriivid.

20 Inimese sõnad on kui toit, mis täidab tema kõhtu,

ta maitseb oma huulte vilju.

21 Surm ja elu on keele võimuses,

kel meeldib seda kasutada, sööb selle vilja.

22 Kes leiab tubli naise, leiab midagi hinnalist

ja saab Jehoova soosingu osaliseks.

23 Vaene kõneleb anudes,

kuid rikas vastab karmilt.

24 On sõbramehi, kes on valmis üksteist maha lööma,

aga mõni sõber on lähedasem kui vend.

^ Õpet. 18:1 Võib tõlkida ka „põlgab praktilist tarkust”.

^ Õpet. 18:14 Võib tõlkida ka „äärmist meeleheidet”.

^ Õpet. 18:17 Võib tõlkida ka „ja ta läbi uurib”.

^ Õpet. 18:18 Võib tõlkida ka „lahutab rahumeelselt kanged vastased”.

Õpetussõnad  19 : 1 - 29

19 Parem olla vaene ja laitmatu

kui rumal ja valelik.

2 Pole hea, kui inimesel ei ole teadmisi.

Kes tegutseb tormakalt, see patustab.

3 Inimese oma rumalus teeb ta tee käänuliseks,

aga ta südames tõuseb raev Jehoova vastu.

4 Rikkus tõmbab ligi palju sõpru,

kuid vaese hülgab isegi ta sõber.

5 Valetunnistaja ei jää karistamata

ja kes muudkui valetab, ei pääse.

6 Paljud otsivad üliku* soosingut

ja kingiandja sõbrad on kõik.

7 Vaest vihkavad kõik ta vennad,

ammugi siis väldivad teda ta sõbrad.

Ta tahab neilt midagi paluda, aga ükski ei vasta.

8 Kes muretseb targa südame*, armastab ennast.

Kes peab kalliks vahetegemisoskust, seda saadab edu.

9 Valetunnistaja ei jää karistamata

ja kes muudkui valetab, see hukkub.

10 Rumalal ei sobi elada luksuses,

ammugi siis sulasel valitseda ülikute üle.

11 Arusaaja ei vihastu kergesti

ja solvangust* möödavaatamine kaunistab teda.

12 Kuninga raev on kui lõvi möirgamine,

kuid tema soosing on kui kaste rohul.

13 Rumal poeg toob oma isale häda kaela

ning riiakas* naine on nagu alaliselt läbitilkuv katus.

14 Maja ja rikkus on isadelt saadav pärand,

kuid arukas naine on Jehoovalt.

15 Laisk langeb sügavasse unne,

loid jääb nälga.

16 Kes täidab käsku, hoiab oma elu,

aga kes ei hooli oma teedest, sureb.

17 Kes on lahke vaese vastu, laenab Jehoovale

ja tema tasub talle selle eest.

18 Manitse oma poega, kuni on veel lootust,

ära saa süüdlaseks tema surmas*.

19 Keevaline mees peab kallist hinda maksma.

Kui püüad teda säästa, pead tegema seda üha uuesti.

20 Kuula nõu ja võta vastu manitsus,

et oleksid tulevikus targem.

21 Inimese südames on palju kavatsusi,

kuid Jehoova tahe saab teoks.

22 Inimest õilistab tema truu armastus.

Parem olla vaene kui valetaja.

23 Jehoova kartus viib ellu.

Kes teda kardab, puhkab rahulikult ja talle ei juhtu midagi halba.

24 Laisk pistab käe vaagnasse,

kuid ei vaevu seda suu juurde tõstma.

25 Löö pilkajat, et kogenematu saaks arukaks,

noomi arusaajat, et ta saaks veelgi targemaks.

26 Kes kohtleb halvasti isa ja ajab ära ema,

on häbiväärne ja alatu poeg.

27 Mu poeg, kui sa enam manitsust kuulda ei võta,

siis kaldud tarkusesõnadest kõrvale.

28 Nurjatu tunnistaja mõnitab õigust

ja jumalatute suu kugistab kurjust.

29 Pilkajaid ootab kohtumõistmine

ja rumalate seljale on hoobid varuks.

^ Õpet. 19:6 Võib tõlkida ka „heldekäelise mehe”.

^ Õpet. 19:8 Võib tõlkida ka „kaine mõistuse”.

^ Õpet. 19:11 Võib tõlkida ka „üleastumisest”.

^ Õpet. 19:13 Võib tõlkida ka „näägutav”.

^ Õpet. 19:18 Võib tõlkida ka „ära soovi tema surma”.

Õpetussõnad  20 : 1 - 30

20 Vein paneb pilkama, vägijook mässama

ja ükski, keda need eksiteele viivad, pole tark.

2 Kuninga hirmuvalitsus on kui lõvi möirgamine.

Kes kutsub esile tema viha, riskib eluga.

3 Inimesele on auks vaidlusest hoiduda,

kuid iga rumal laseb end sellesse tõmmata.

4 Külma ilmaga laisk ei künna,

kuid lõikusajal ta kerjab, sest tal pole midagi*.

5 Inimese südame mõtted* on nagu sügaval asuv vesi,

kuid vahetegemisoskusega inimene teab, kuidas neid ammutada.

6 Paljud kuulutavad oma truud armastust,

aga kes leiaks ühe ustava mehe?

7 Õige käib laitmatuses,

õnnelikud on tema lapsed pärast teda.

8 Kui kuningas istub kohtujärjele,

sõelub ta pilk kogu kurja välja.

9 Kes võib öelda: „Ma olen puhastanud südame,

ma olen patust puhas”?

10 Valed* kaaluvihid ja mõõdunõud —

mõlemad on Jehoovale jäledad.

11 Juba last tuntakse tema tegudest,

sellest, kas need on puhtad ja õiged.

12 Kuulev kõrv ja nägev silm —

need mõlemad on teinud Jehoova.

13 Ära armasta magada, sest muidu jääd vaeseks.

Ava silmad, siis on sul külluslikult leiba.

14 „See on halb, nii halb!” ütleb ostja,

aga läheb siis ära ja kiitleb.

15 Olgu kulda ja palju koralle,

kuid targad huuled on veel kallimad.

16 Võta kuub mehelt, kes on hakanud käendajaks võõrale,

võta temalt pant, kui ta on hakanud käendajaks võõramaa naisele.

17 Pettusega saadud leib on küll maitsev,

kuid pärast on suu kivipuru täis.

18 Nõupidamisega lähevad kavatsused korda,

vaid targal juhtimisel pea sõda.

19 Laimaja käib ringi ja räägib edasi talle usaldatut.

Ära seltsi sellega, kellele meeldib keelt peksta*.

20 Kes neab oma isa ja ema,

selle lamp kustutatakse pimeduse saabudes.

21 Ahnusega saadud pärandil

puudub lõpuks õnnistus.

22 Ära ütle: „Ma tasun kurja eest kätte!”

Looda Jehoovale ja tema päästab su.

23 Valed kaaluvihid on Jehoovale jäledad

ja valetav kaal ei ole hea.

24 Jehoova juhib mehe samme.

Kuidas võiks siis inimene mõista oma teed*?

25 Inimesele on püüniseks hüüda rutakalt: „See on püha!”

ja alles pärast tõotuse andmist asja üle mõelda.

26 Tark kuningas sõelub välja jumalatud

ja laseb reherullil neist üle käia.

27 Inimese hingus on Jehoova lamp,

mis heidab valgust ta sisemuse sügavaimatele soppidele.

28 Truu armastus ja ustavus kaitsevad kuningat,

truu armastusega püsib tema troon.

29 Noorte meeste auks on jõud

ja vanade ehteks hallid juuksed.

30 Sinikad ja haavad puhastavad kurjast,

hoobid teevad puhtaks sisemuse sügavaimad sopid.

^ Õpet. 20:4 Teine võimalik tähendus: „lõikusajal ta otsib, aga ei leia midagi”.

^ Õpet. 20:5 Võib tõlkida ka „kavatsused”.

^ Õpet. 20:10 Võib tõlkida ka „kahesugused”.

^ Õpet. 20:19 Võib tõlkida ka „kes meelitab oma huultega”.

^ Õpet. 20:24 Võib tõlkida ka „mõista, mis teed minna”.

Õpetussõnad  21 : 1 - 31

21 Kuninga süda on Jehoova käes otsekui veeoja:

ta suunab seda, kuhu tahab.

2 Kõik inimese teed näivad ta enda silmis õiged,

kuid Jehoova uurib südame* läbi.

3 Õige ja õiglane toimimisviis

on Jehoovale meelepärasem kui ohver.

4 Kõrgid silmad ja ülbe süda —

lamp, mis juhib jumalatuid — on patt.

5 Tööka inimese plaanid toovad talle edu,

aga kõik tormakad jäävad vaeseks.

6 Valeliku keelega soetatud varandus

on kui haihtuv udu, surmapüünis*.

7 Jumalatute vägivald pühib nad minema,

sest nad ei taha teha, mis õige.

8 Süüdlase tee on käänuline,

aga puhta inimese teod on ausad.

9 Parem elada katusenurgas

kui riiaka* naisega samas majas.

10 Jumalatu himustab kurja,

ta ei halasta ligimese peale.

11 Kui pilkajat karistada, saab kogenematu targemaks,

kui tark süüvib õpetustesse, saab ta tarkust juurde*.

12 Õiglane Jumal jälgib jumalatu koda

ning heidab jumalatud hävingusse.

13 Kes sulgeb kõrva viletsa hädakisale,

peab ka ise hüüdma vastust saamata.

14 Salajane kingitus vaigistab viha

ja põue peidetud pistis ägeda raevu.

15 Õigele on rõõmuks teha seda, mis õige,

aga õelaid see kohutab.

16 Kes lahkub arukuse rajalt,

läheb puhkama nende sekka, kes lamavad jõuetuna hauas.

17 Kes armastab lõbutseda, jääb vaeseks,

kes armastab veini ja õli, ei saa rikkaks.

18 Jumalatu on lunastushinnaks õige eest

ja reeturlik võetakse õige asemel.

19 Parem elada kõrbes

kui koos riiaka* ja kergesti ärrituva naisega.

20 Targa majas on aarded ja õli,

aga rumal raiskab ära, mis tal on.

21 Kes taotleb õigust ja truud armastust,

leiab elu, õiguse ja au.

22 Tark võib tõusta vägevate linna vastu*

ja murda jõu, millele nad loodavad.

23 Kes valvab oma suud ja keelt,

hoiab end hädast eemal.

24 Meest, kes tegutseb hoolimatult ja jultunult,

nimetatakse ülbeks ja ennast täis hooplejaks.

25 Laisa himu saadab ta surma,

sest ta käed keelduvad töötamast.

26 Kogu päeva himustab ta ahnelt,

aga õige annab ega keela midagi.

27 Jumalatu inimese ohver on jäledus,

eriti veel siis, kui ta toob selle kurjade kavatsustega*.

28 Valetunnistajat tabab hukatus,

aga kes annab tunnistust pärast tähelepanelikku kuulamist, kogeb head*.

29 Jumalatu teeb küll tähtsa näo,

kuid hoopis õige inimese kurss on kindel*.

30 Jehoova vastu ei saa ei tarkuse, läbinägelikkuse ega nõuga.

31 Hobune pannakse lahingupäevaks valmis,

aga pääste toob Jehoova.

^ Õpet. 21:2 Võib tõlkida ka „ajendid”.

^ Õpet. 21:6 Teine võimalik tähendus: „neile, kes otsivad surma”.

^ Õpet. 21:9 Võib tõlkida ka „näägutava”.

^ Õpet. 21:11 Võib tõlkida ka „siis ta teab, mida teha”.

^ Õpet. 21:19 Võib tõlkida ka „näägutava”.

^ Õpet. 21:22 Võib tõlkida ka „tark võib vallutada vägevate linna”.

^ Õpet. 21:27 Võib tõlkida ka „kui sellega kaasneb häbitu käitumine”.

^ Õpet. 21:28 Võib tõlkida ka „aga kes tähelepanelikult kuulab, saab igavesti rääkida”.

^ Õpet. 21:29 Võib tõlkida ka „kuid õige teeb oma tee kindlaks”.

Õpetussõnad  22 : 1 - 29

22 Hea nimi* on väärtuslikum kui suur rikkus,

austus on parem kui hõbe ja kuld.

2 Rikkal ja vaesel on midagi ühist:

Jehoova on loonud nad mõlemad.

3 Arukas näeb ohtu ja poeb peitu,

kuid kogenematud lähevad edasi ja saavad kannatada*.

4 Alandlikkus ja Jehoova kartus

toovad rikkuse, au ja elu.

5 Petise teel on okastaimed ja lõksud.

Kes oma elu hindab, hoiab neist kaugele.

6 Õpeta lapsele* teed, mida ta peaks käima,

ja ta ei lahku sellelt ka vanas eas.

7 Rikas valitseb vaese üle

ning laenaja on laenuandja ori.

8 Kes külvab ülekohut, lõikab õnnetust

ja tema raevu kepp murtakse.

9 Heldekäelist õnnistatakse,

sest ta jagab oma leiba vaesega.

10 Aja ära põlglik mees

ja riid vaibub,

vaidlused* ja solvangud lakkavad.

11 Kes armastab puhast südant ja kelle kõne on lahke,

saab kuninga sõbraks.

12 Jehoova silmad kaitsevad tarkust,

kuid ta kummutab reeturi väited.

13 Laisk ütleb: „Väljas on lõvi!

Ta murrab mu linnaväljakul maha!”

14 Isemeelse naise suu on sügav auk,

sinna langeb see, kelle Jehoova hukka mõistab.

15 Rumalus on seotud lapse* südamesse,

kuid kasvatussau* viib selle temast kaugele.

16 Nii see, kes tüssab vaest, et rikkust koguda,

kui ka see, kes teeb rikkale kingitusi,

lõpetab vaesuses.

17 Pööra oma kõrv ja kuula tarkade sõnu,

et võiksid talletada mu õpetuse oma südamesse.

18 On ju meeldiv neid oma sisemuses hoida,

et need kõik oleks alati su huulil.

19 Ma annan täna sulle teadmisi,

et võiksid olla kindel Jehoovas.

20 Eks ole ma kirjutanud sulle,

jaganud nõuandeid ja teadmisi,

21 et anda sulle teada tõeseid ja usaldusväärseid sõnu,

nii et sa võiksid oma läkitajale tõeselt aru anda?

22 Ära röövi vaest sellepärast, et ta on vaene,

ära rõhu viletsat linnaväravas,

23 sest Jehoova ise ajab nende kohtuasja

ja võtab elu nende petjailt.

24 Ära seltsi keevalisega,

ära tee tegemist raevutsejaga,

25 et sa ei õpiks tema kombeid

ega seaks endale püünist.

26 Ära ole nende seas, kes löövad käenduseks käed,

kes hakkavad käendajaks laenuvõtjale.

27 Kui sul pole, millega maksta,

võetakse voodigi su alt.

28 Ära nihuta ammust piirimärki,

mille su esiisad paika panid.

29 Kas oled näinud osavat töömeest?

Tema koht on kuningate,

mitte lihtrahva teenistuses.

^ Õpet. 22:1 Võib tõlkida ka „hea maine”.

^ Õpet. 22:3 Võib tõlkida ka „karistada”.

^ Õpet. 22:6 Võib tõlkida ka „noorele”.

^ Õpet. 22:10 Võib tõlkida ka „kohtuasjad”.

^ Õpet. 22:15 Võib tõlkida ka „noore”.

^ Õpet. 22:15 Sau sümboliseerib siin vanemlikku autoriteeti.

Õpetussõnad  23 : 1 - 35

23 Kui istud kuningaga sööma,

pane hoolega tähele, mis su ees on,

2 ja pane nuga oma kõrile,*

kui sul on kange isu.

3 Ära ihka tema hõrgutisi,

sest see on petlik leib.

4 Ära kurna end rikkaks saamise nimel.

Peatu, ole arukas.*

5 Kui heidad rikkusele pilgu, pole seda enam.

See saab endale tiivad kui kotkal ja lendab taeva poole.

6 Ära söö ihne leiba,

ära ihka tema hõrgutisi,

7 sest ta on selline, kes peab arvet.

Ta ütleb sulle: „Söö ja joo”, kuid ei mõtle seda.

8 Söödud palad oksendad sa välja,

su kiidusõnad on raisatud.

9 Ära räägi rumalaga,

sest ta põlgab su tarku sõnu.

10 Ära nihuta ammust piirimärki,

ära tungi orbude põllule,

11 sest nende kaitsja on tugev,

tema ajab nende kohtuasja sinu vastu.

12 Pangu su süda tähele manitsust,

kuulgu su kõrv tarkusesõnu.

13 Ära jäta last* manitsemata.

Kui sa teda sauaga lööd,* siis ta ei sure.

14 Löö teda sauaga,*

et päästa ta surmavallast.

15 Mu poeg, kui su süda saab targaks,

on minu süda rõõmus.

16 Mu neerud hõiskavad,*

kui su huuled räägivad õigust.

17 Ärgu su süda kadestagu patuseid,

vaid karda Jehoovat kogu päev.

18 Siis on sul tulevik

ja su lootus ei kao.

19 Mu poeg, kuula ja saa targaks,

juhi oma süda õigele teele.

20 Ära ole nende seas, kes joovad palju veini,

nende seas, kes liha õgivad,

21 sest joodik ja õgard jäävad vaeseks

ning uimasus riietab räbalaisse.

22 Kuula oma isa, kes on andnud sulle elu,

ja ära põlga oma ema lihtsalt sellepärast, et ta on vanaks jäänud.

23 Osta* tõde ja ära seda kunagi müü,

osta ka tarkust, manitsust ja arusaamist.

24 Õiglase isa on rõõmus,

targa poja isa hõiskab tema pärast.

25 Su isa ja ema rõõmustavad,

sinu sünnitaja hõiskab.

26 Mu poeg, anna oma süda mulle

ja su silmad tundku heameelt mu teedest.

27 Sest lõbunaine on sügav auk,

kõlvatu naine kitsas kaev.

28 Ta varitseb kui röövel,

kasvatab truudusetute meeste hulka.

29 Kellel on häda? Kellel on halb?

Kellel on tülid? Kellel on kaebused?

Kellel on haavad põhjuseta? Kellel on tuhmid silmad?

30 Neil, kes viibivad kaua veini juures,

kes otsivad* maitsestatud veini.

31 Ära imetle veini punast värvi,

seda, kuidas vein karika sees helgib ja libedalt kurku kaob.

32 Lõpuks see salvab kui madu,

mürgitab kui rästik.

33 Su silmad näevad siis imelikke asju

ja su süda räägib pöörasusi.

34 Sa lamad nagu keset merd,

lebad otsekui masti tipus.

35 Sa ütled: „Mind löödi, aga ma ei tundnudki.

Mind peksti, aga ma ei saanud arugi.

Millal ma ärkan?

Ma vajan veel üht sõõmu.”

^ Õpet. 23:2 Võib tõlkida ka „ja ohjelda end”.

^ Õpet. 23:4 Teine võimalik tähendus: „ära looda oma arusaamisele”.

^ Õpet. 23:13 Võib tõlkida ka „noort”.

^ Õpet. 23:13 Sauaga löömine sümboliseerib siin vanemliku autoriteedi kasutamist.

^ Õpet. 23:14 Sauaga löömine sümboliseerib siin vanemliku autoriteedi kasutamist.

^ Õpet. 23:16 Võib tõlkida ka „ma rõõmustan sügaval sisimas”.

^ Õpet. 23:23 Võib tõlkida ka „õpi tundma”.

^ Õpet. 23:30 Võib tõlkida ka „kogunevad maitsma”.

Õpetussõnad  24 : 1 - 34

24 Ära kadesta õelaid,

ära igatse nende seltsi,

2 sest nende süda mõtleb vägivallale,

nende huuled kõnelevad kurja.

3 Tarkusega ehitatakse koda üles*

ja vahetegemisoskusega tehakse see kindlaks.

4 Teadmiste abil täidetakse selle kambrid

igasuguse kalli ja kauni varaga.

5 Tark mees on tugev

ja teadmised annavad jõudu juurde.

6 Targal juhtimisel võid pidada sõda

ning paljude nõuandjate abiga saavutatakse võit*.

7 Rumalale on tarkus kättesaamatu,

linnaväravas pole tal midagi öelda.

8 Kes haub kurja,

seda nimetatakse salasepitsejaks.

9 Rumalad* salasepitsused on patt

ja pilkajat jälestatakse.

10 Kui raskel ajal meelt heidad,

on su jõud kasin.

11 Päästa need, keda viiakse tapale,

peata need, kes vaaruvad surma poole.

12 Kui sa ütled: „Aga me ei teadnud seda”,

kas siis südamete* uurija ei näe sind läbi?

Jah, su valvaja teab seda

ja tasub igaühele ta tegusid mööda.

13 Mu poeg, söö mett, sest see on hea,

kärjemesi on magus.

14 Samamoodi on tarkus sulle hea*.

Kui sa selle leiad, on sul tulevik

ja su lootus ei kao.

15 Ära varitse kurja kavatsedes õige kodu juures,

ära hävita ta puhkepaika,

16 sest õige võib langeda seitse korda, kuid ta tõuseb üles,

ent jumalatuile saab õnnetus komistuskiviks.

17 Ära rõõmusta, kui su vaenlane langeb,

ärgu hõisaku su süda, kui ta komistab,

18 sest Jehoova näeb seda ja see ei meeldi talle

ning ta pöörab oma viha su vaenlase pealt.

19 Ära ärritu kurjade pärast,

ära kadesta jumalatuid,

20 sest ühelgi kurjal pole tulevikku,

jumalatute lamp kustub.

21 Mu poeg, karda Jehoovat ja kuningat.

Ära seltsi mässajatega,

22 sest õnnetus tabab neid ootamatult.

Kes teab, millise hävingu nad* nende peale saadavad?

23 Needki on tarkade sõnad:

erapoolikus kohtumõistmisel ei ole hea.

24 Kes ütleb süüdlasele: „Sina oled õige”,

seda neavad inimesed, mõistavad hukka rahvad.

25 Ent süüdlase noomijail läheb hästi,

neid õnnistatakse heaga.

26 Ausa vastuse andjale antakse suud.*

27 Tee ära tööd väljas ja valmista põld ette,

pärast seda ehita endale koda*.

28 Ära tunnista ligimese vastu põhjuseta,

ära peta teisi oma huultega.

29 Ära ütle: „Nagu tema tegi mulle, nii teen mina talle.

Ma tasun talle ta tegude eest.”

30 Ma läksin mööda laisa põllust,

möödusin meeletu viinamäest.

31 Ma nägin, et kõikjal lokkab umbrohi,

nõgesed katavad maad

ja kivimüür on varemeis.

32 Ma vaatasin seda ja mõtlesin järele,

nägin seda ja võtsin õppust:

33 veel veidi magamist, veidi tukastamist,

käed ristis lesimist

34 ning vaesus tuleb nagu röövel

ja puudus nagu relvastatud mees.

^ Õpet. 24:3 Võib tõlkida ka „tehakse pere tugevaks”.

^ Õpet. 24:6 Võib tõlkida ka „edu”.

^ Õpet. 24:9 Võib tõlkida ka „rumala”.

^ Õpet. 24:12 Võib tõlkida ka „ajendite”.

^ Õpet. 24:14 Võib tõlkida ka „magus su hingele”.

^ Õpet. 24:22 St Jehoova ja kuningas.

^ Õpet. 24:26 Teine võimalik tähendus: „avameelne vastus on kui suudlus”.

^ Õpet. 24:27 Võib tõlkida ka „raja endale pere”.

Õpetussõnad  25 : 1 - 28

25 Needki on Saalomoni õpetussõnad, mis Juuda kuninga Hiskija mehed ümber kirjutasid*.

2 Jumala au on asja saladuses hoida,

kuningate au on asja uurida.

3 Nagu taevas on kõrge ja maa sügav,

nii on kuningate süda mõistetamatu.

4 Eralda hõbedast räbu

ja hõbe saab täiesti puhtaks.

5 Kõrvalda kuninga eest jumalatu

ja kuninga troon saab kindlaks tänu õigusele.

6 Ära ülista end kuninga ees,

ära astu suursuguste sekka,

7 sest parem on, kui ta ütleb sulle: „Tule siia üles”,

kui et alandab sind üliku ees.

8 Ära kiirusta kohtuasja algatama,

sest mida sa teed siis, kui ligimene sind häbisse jätab?

9 Aja korda oma asjad ligimesega,

kuid sulle usaldatut* ära paljasta,

10 et jutu kuulja sind ei häbistaks

ja sa ei levitaks kuulujuttu, mida ei saa tagasi võtta.

11 Õigel ajal öeldud sõnad

on otsekui kuldõunad hõbevaagnail.

12 Nagu kuldkõrvarõngas või parimast kullast kaunistus

on tark noomija kuulvale kõrvale.

13 Nagu jahutav lumi* lõikuspäeval

on ustav käskjalg oma läkitajale,

sest ta kosutab oma isanda hinge.

14 Nagu pilved ja tuul, mis ei too vihma,

on inimene, kes hoopleb kingitusega, mida ta tegelikult ei tee.

15 Kannatlikkusega võidetakse ülem enda poolele

ja mahe keel murrab luu.

16 Kui leiad mett, siis söö vaid niipalju, kui vajad,

sest kui sööd üleliia, oksendad selle välja.

17 Astugu su jalg harva ligimese majja,

et ta sinust ei tüdiks ega hakkaks sind vihkama.

18 Kes tunnistab valet oma ligimese vastu

on kui sõjanui, mõõk ja terav nool.

19 Otsekui loota murdunud hambale või lonkavale jalale

on loota inimesele, keda ei saa hädaajal usaldada*.

20 Nagu see, kes külmal päeval riided seljast võtab,

ja nagu äädikas sooda peal

on laulude laulja kurvale südamele.

21 Kui su vaenlasel on nälg, anna talle leiba süüa,

kui tal on janu, anna talle vett juua.

22 Nii kuhjad sa tema pea peale tuliseid süsi*

ja Jehoova tasub sulle selle eest.

23 Põhjatuul toob vihmavalingu

ning keelepeks vihase näo.

24 Parem elada katusenurgas

kui riiaka* naisega samas majas.

25 Nagu külm vesi väsinud hingele

on hea sõnum kaugelt maalt.

26 Nagu sogaseks tehtud allikas ja rikutud kaev

on jumalatule järele andev õige.

27 Liiga palju mett süüa pole hea

ning endale austuse otsimine ei too au.

28 Nagu vallutatud linn, millel pole müüri,

on inimene, kes ennast ei talitse.

^ Õpet. 25:1 Võib tõlkida ka „ümber kirjutasid ja kokku panid”.

^ Õpet. 25:9 Võib tõlkida ka „teise saladust”.

^ Õpet. 25:13 Arvatavasti mägedest toodud lumi, millega jahutati jooki.

^ Õpet. 25:19 Teine võimalik tähendus: „on loota reeturile”.

^ Õpet. 25:22 St sulatad tema karmuse. Viide metallisulatusmeetodile: maagi peale kuhjati tuliseid süsi, et sealt metalli välja sulatada.

^ Õpet. 25:24 Võib tõlkida ka „näägutava”.

Õpetussõnad  26 : 1 - 28

26 Nagu lumi suvel ja vihm lõikusajal,

nõnda ei sobi au rumalale.

2 Just nagu linnul on põhjust põgeneda ja pääsukesel lennata,

nii ei tule ka needus ilma põhjuseta*.

3 Piits on hobusele, suurauad eeslile

ja sau* rumalate seljale.

4 Ära vasta rumalale tema rumalust mööda,

et sa ei langeks tema tasemele.

5 Vasta rumalale tema rumaluse peale,

et ta ei peaks end targaks.

6 Kes jätab oma tegemised rumala hoolde,

see otsekui sandistaks oma jalad ja teeks endale viga.

7 Nagu lombaka liipavad jalad

on õpetussõna rumalate suus.

8 Nagu siduda kivi lingu külge

on anda au rumalale.

9 Nagu okastaim joodiku käes

on õpetussõna rumalate suus.

10 Nagu vibukütt, kes huupi lastes haavab,*

on see, kes palkab rumala või möödamineja.

11 Nagu koer pöördub tagasi oma okse juurde,

nii kordab rumal oma rumalust.

12 Kas oled näinud meest, kes peab end targaks?

Rumalal on rohkem lootust kui temal.

13 Laisk ütleb: „Noor lõvi on tee peal,

lõvi on linnaväljakul!”

14 Uks pöördub hingedel,

laisk pöörab end asemel.

15 Laisk pistab käe vaagnasse,

kuid ei jaksa seda suu juurde tõsta.

16 Laisk peab end targemaks

seitsmest arukalt vastajast.

17 Nagu see, kes haarab kinni koera kõrvust,

on mööduja, kes raevub teiste tüli peale*.

18 Nagu hull, kes heidab tuliseid odasid ja surmanooli,

19 on mees, kes tüssab oma ligimest ja ütleb: „Ma tegin ju vaid nalja!”

20 Puude puudusel kustub tuli

ja laimajata vaibub riid.

21 Nagu puusüsi hõõgusele ja puud tulele

on riiakas mees tülile.

22 Laimaja sõnad on kui maiuspalad,

mis kiiresti kõhtu kaovad.

23 Nagu hõbevaap potikillul

on mahedad sõnad kurjast südamest.

24 Vihamees varjab huultega oma vihkamist,

kuid sisimas haub ta pettust.

25 Ta räägib küll lahkelt, kuid ära usalda teda,

sest südames on tal seitse jäledat mõtet*.

26 Kuigi ta varjab vihkamist pettusega,

saab tema kurjus koguduses avalikuks.

27 Kes kaevab augu, langeb ise sinna sisse,

ja kes veeretab kivi ära, selle juurde tuleb see tagasi.

28 Valelik keel vihkab oma pettuse ohvreid

ja meelitav suu toob hukatust.

^ Õpet. 26:2 Teine võimalik tähendus: „nii ka teenimata needus ei lähe täide”.

^ Õpet. 26:3 Sau sümboliseerib siin karistamist või õiguspärase võimu rakendamist.

^ Õpet. 26:10 Võib tõlkida ka „kes kõiki haavab”.

^ Õpet. 26:17 Teine võimalik tähendus: „kes sekkub teiste tülisse”.

^ Õpet. 26:25 Võib tõlkida ka „sest ta süda on läbinisti jälestusväärne”.

Õpetussõnad  27 : 1 - 27

27 Ära kiitle homse päeva üle,

sest sa ei tea, mida see päev toob.

2 Kiitku sind keegi teine, mitte su oma suu,

kiitku sind teised, mitte su enda huuled.

3 Kivi on raske ja liiv kaalub palju,

aga rumala põhjustatud meelepaha on raskem neist mõlemast.

4 Raev on julm ja viha kui veeuputus,

kuid kes suudab taluda armukadedust?

5 Avalik noomimine on parem kui varjatud armastus.

6 Sõbra löödud haavad on löödud ustavusest,

aga vaenlase suudlused on võltsid*.

7 Kelle kõht on täis, lükkab tagasi meekärje,*

kuid näljasele on kibegi magus.

8 Nagu pesast eksinud* lind

on kodust eksinud mees.

9 Õli ja suitsutusrohi rõõmustavad südant,

nii ka soe sõprus, mis tärkab siirast nõuandest.

10 Ära hülga sõpra ja isa sõpra,

ära mine venna majja oma õnnetuspäeval.

Parem naaber lähedal kui vend kaugel.

11 Ole tark, mu poeg, ja rõõmusta mu südant,

et võiksin vastata sellele, kes mind teotab.

12 Arukas näeb ohtu ja poeb peitu,

kuid kogenematud lähevad edasi ja saavad kannatada*.

13 Võta kuub mehelt, kes on hakanud käendajaks võõrale,

võta temalt pant, kui ta on hakanud käendajaks võõramaa naisele.

14 Kes varahommikul valjuhäälselt oma ligimest õnnistab,

selle sõnu peetakse otsekui needuseks.

15 Riiakas* naine on nagu alaliselt läbitilkuv katus vihmasel päeval.

16 Kes suudab teda ohjeldada, suudab ohjeldada ka tuult

või hoida õli oma paremas käes.

17 Nagu raud ihub rauda,

nii ihub* inimene oma sõpra.

18 Kes hoolitseb viigipuu eest, sööb selle vilja,

ja kes hoolitseb oma isanda eest, seda austatakse.

19 Nagu veepind peegeldab nägu,

nii peegeldab ühe inimese süda teise südant.

20 Surmavald ja kadupaik on täitumatud,

samuti ei küllastu inimese silmad.

21 Nagu sulatuspott on hõbeda ja ahi kulla jaoks,

nii katsub kiitus läbi inimese.

22 Isegi kui tambiks rumalat nuiaga

nagu viljateri uhmris,

ei lahkuks temast rumalus.

23 Tunne hästi oma karja.

Hoolitse oma lammaste eest,*

24 sest varandus ei kesta igavesti

ega kroon põlvest põlve.

25 Haljas rohi kaob, ädal kasvab asemele

ja mägedelt koristatakse hein.

26 Noored jäärad annavad sulle kehakatet,

sikud on põllu ostuhinnaks

27 ning sul on piisavalt kitsepiima toiduks sulle endale

ja su majarahvale ning kosutuseks su teenijatüdrukutele.

^ Õpet. 27:6 Teine võimalik tähendus: „vaenlase suudlusi on palju”.

^ Õpet. 27:7 Sõna-sõnalt „tallab meekärjel”.

^ Õpet. 27:8 Võib tõlkida ka „pagenud”.

^ Õpet. 27:12 Võib tõlkida ka „karistada”.

^ Õpet. 27:15 Võib tõlkida ka „näägutav”.

^ Õpet. 27:17 St muudab paremaks.

^ Õpet. 27:23 Võib tõlkida ka „tee lambad oma südameasjaks”, „pööra tähelepanu oma lammastele”.

Õpetussõnad  28 : 1 - 28

28 Jumalatud põgenevad, ehkki tagaajajat pole,

kuid õiged on julged nagu lõvi.

2 Kui maal tehakse ülekohut*, siis valitsejad üha vahetuvad,

aga aruka ja vahetegemisoskusega inimese abiga püsib valitseja kaua.

3 Vaene, kes viletsat tüssab,

on otsekui vihm, mis uhub ära kogu toidu.

4 Kes hülgavad seaduse, kiidavad jumalatut,

ent kes seadust järgivad, on nende pärast viha täis.

5 Õelad ei mõista, mis on õige,

ent kes otsivad Jehoovat, saavad kõigest aru.

6 Parem vaene, kes käib laitmatuses,

kui rikas, kelle teed on kõlvatud.

7 Arukas poeg järgib seadust,

kuid kes seltsib õgarditega, häbistab oma isa.

8 Kes suurendab oma varandust kasulõikamise ja liigkasuvõtmisega,

kogub rikkust hoopis sellele, kes halastab vaese peale.

9 Kes keeldub seadusele kuuletumast,

selle palvegi on jäledus.

10 Kes eksitab õige kurjale teele, kukub ise oma auku,

kuid laitmatu saab pärandiks head.

11 Rikas on iseenese silmis tark,

aga vaene, kel on vahetegemisoskust, näeb ta läbi.

12 Kui õiged juubeldavad, valitseb suur rõõm,

ent kui jumalatud saavad võimule, poetakse peitu.

13 Kes oma üleastumisi varjab, sel ei lähe hästi,

aga kes need üles tunnistab ja hülgab, sellele halastatakse.

14 Õnnelik on inimene, kes on alati valvel,*

ent see, kes südame kõvaks teeb, langeb õnnetusse.

15 Otsekui möirgav lõvi ja ründav karu

on jumalatu valitseja abitule rahvale.

16 Juht, kel puudub vahetegemisoskus, kuritarvitab võimu,

kuid kes vihkab ebaõiglast kasu, pikendab oma elu.

17 Keda koormab veresüü, on põgenik hauani.

Ärgu keegi teda aidaku!

18 Kelle rada on laitmatu, see päästetakse,

kuid kelle teed on kõverad, langeb ootamatult.

19 Kes oma maad harib, sel on piisavalt leiba,

aga kes tühja taga ajab, saab küllaga vaesust.

20 Ustavale saab osaks palju õnnistusi,

aga kes tahab kiiresti rikkaks saada, ei jää süüta.

21 Pole hea olla erapoolik.

Ometi võib mees leivatüki pärast üleastujaks saada.

22 Kade* ajab rikkust taga

ega tea, et teda tabab vaesus.

23 Kes teist noomib, pälvib lõpuks rohkem tänu

kui see, kes keelega lipitseb.

24 Kes riisub oma isa ja ema ning ütleb: „See pole vale”,

on hävingukülvaja paariline.

25 Ahne* õhutab riidu,

ent sellel, kes Jehoovale loodab, läheb hästi.

26 Kes loodab oma südamele, on rumal,

kuid kes käib tarkuses, pääseb.

27 Kes annab vaesele, sel ei puudu midagi,

aga kes oma silmad kinni pigistab, seda tabab palju needusi.

28 Kui jumalatud saavad võimule, poetakse peitu,

aga kui nad hukkuvad, saab õigeid palju.

^ Õpet. 28:2 Võib tõlkida ka „mässatakse”.

^ Õpet. 28:14 Võib tõlkida ka „kes on alati jumalakartlik”.

^ Õpet. 28:22 Võib tõlkida ka „ahne”.

^ Õpet. 28:25 Teine võimalik tähendus: „ülbe hing”.

Õpetussõnad  29 : 1 - 27

29 Kes pärast korduvat noomimist kangekaelseks jääb,

murtakse ootamatult ja ta ei parane.

2 Kui õigeid on palju, siis rahvas rõõmustab,

aga jumalatu valitsedes rahvas ägab.

3 Kes armastab tarkust, rõõmustab oma isa,

ent kes seltsib lõbunaistega, raiskab oma vara.

4 Õigusega toob kuningas maale stabiilsuse,

aga altkäemaksuvõtja viib maa hävingusse.

5 Kes oma ligimesega lipitseb,

laotab ta jalgadele võrgu.

6 Õela üleastumised on talle püüniseks,

aga õige hõiskab ja on rõõmus.

7 Õige hoolib vaese õigustest,

aga jumalatule ei lähe need korda.

8 Hooplejad süütavad linna,

ent targad vaigistavad viha.

9 Kui tark hakkab rumalaga vaidlema,

toob see suuri sõnu ja pilkamist, aga mitte rahulolu.

10 Verejanulised vihkavad igat süütut*

ja püüavad võtta õigelt elu*.

11 Rumal paiskab kõik oma tunded välja,

kuid tark hoiab neid vaos.

12 Kui valitseja jääb kuulama valejutte,

muutuvad kõik ta sulased jumalatuks.

13 Vaesel ja rõhujal on midagi ühist:

Jehoova valgustab nende mõlema silmi*.

14 Kui kuningas mõistab vaeste üle õiglast kohut,

on tema troon alati kindel.

15 Sau* ja noomimine annavad tarkust,

kuid laps, keda ei ohjeldata, häbistab oma ema.

16 Kui jumalatuid saab palju, saab ka üleastumisi palju,

ent õiged näevad jumalatute langust.

17 Manitse oma poega, siis toob ta sulle rahu

ja on sulle suureks rõõmuks.

18 Kui pole jumalikku juhtimist*, muutub rahvas ohjeldamatuks,

kuid õnnelikud on need, kes järgivad seadust.

19 Sulane ei lase end sõnadega noomida.

Ta saab küll aru, aga ei võta kuulda.

20 Kas oled näinud meest, kes on kärmas sõna võtma?

Rumalal on rohkem lootust kui temal.

21 Kui sulast lapsest peale poputada,

on ta hiljem tänamatu.

22 Vihastuma kalduv mees õhutab tüli

ja raevutsejal on palju üleastumisi.

23 Inimese ülbus alandab teda,

ent alandliku vaimuga meest austatakse.

24 Kes on vargaga mestis, vihkab ennast.

Ta küll kuuleb kutset minna tunnistust andma, kuid ei lähe.*

25 Inimesekartus on püünispaelaks,

aga kes loodab Jehoovale, on kaitstud.

26 Paljud püüavad pääseda valitseja ette,*

kuid Jehoova on see, kes muretseb inimesele õiguse.

27 Ülekohtune on õigetele jäle,

aga jumalatu jälestab õigel teel käijat.

^ Õpet. 29:10 Võib tõlkida ka „laitmatut”.

^ Õpet. 29:10 Teine võimalik tähendus: „aga õiged püüavad tema elu kaitsta”.

^ Õpet. 29:13 St annab neile elu.

^ Õpet. 29:15 Sau sümboliseerib siin vanemlikku autoriteeti. Võib tõlkida ka „manitsus”, „karistus”.

^ Õpet. 29:18 Võib tõlkida ka „prohvetlikku nägemust”, „ilmutust”.

^ Õpet. 29:24 Võib tõlkida ka „ta küll kuuleb needust sisaldavat vannet, kuid ei räägi midagi”.

^ Õpet. 29:26 Teine võimalik tähendus: „paljud otsivad valitseja soosingut”.

Õpetussõnad  30 : 1 - 33

30 Aguri, Jake poja kaalukas sõnum Iitielile ja Uukalile.

2 Ma olen rumalam kui teised

ja mul pole nii palju arusaamist, kui peaks.

3 Ma pole tundma õppinud tarkust

ja mul pole selliseid teadmisi kui Kõigepühamal.

4 Kes on tõusnud taevasse ja siis sealt alla tulnud?

Kes on kogunud tuule oma pihkudesse?

Kes on mähkinud veed oma rüüsse?

Kes on seadnud paika kõik maa ääred?

Kas tead, mis on tema nimi ja ta poja nimi?

5 Kõik Jumala sõnad on puhtad.

Ta on kilbiks neile, kes tema juurest varju otsivad.

6 Ära lisa midagi tema sõnadele,

muidu ta noomib sind

ja sa osutud valelikuks.

7 Kaht asja palun ma sinult,

ära neid mulle keela, enne kui suren:

8 pettus ja valed vii minust kaugele

ning ära anna mulle vaesust ega rikkust,

vaid toida mind vajaliku leivaga,

9 et ma küllastudes ei salgaks sind ega ütleks: „Kes on Jehoova?”

ja et ma ei langeks vaesusse, ei hakkaks varastama ega häbistaks oma Jumala nime.

10 Ära laima sulast tema isanda ees,

muidu ta neab sind ja sa jääd süüdlaseks.

11 On neid, kes neavad oma isa

ega õnnista oma ema.

12 On neid, kes on enda silmis puhtad,

kuid ei ole oma saastast puhtaks pestud.

13 On neid, kelle silmad on väga ülbed

ja kelle pilk on väga kõrk.

14 On neid, kelle hambad on mõõgad

ja lõuad tapanoad.

Nad neelavad viletsaid maa peal

ja vaeseid inimeste hulgas.

15 Kaanil on kaks tütart, kes karjuvad: „Anna! Anna!”

On kolm asja, mis ei saa täis,

neli, mis eal ei ütle: „Küllalt!”:

16 surmavald ja viljatu üsk,

maa, kus pole vett,

ja tuli, mis eal ei ütle: „Küllalt!”

17 Silma, mis irvitab isa üle ja põlgab emale kuuletumist,

nokivad rongad vadis välja

ja söövad kotkapojad ära.

18 Kolm asja käivad mul üle mõistuse*,

neli on, millest ma aru ei saa:

19 kotka tee taeva all,

mao tee kalju peal,

laeva tee avamerel

ja mehe tee neiu juurde.

20 Selline on abielu rikkuva naise tee:

ta sööb, pühib suu puhtaks

ja ütleb: „Ma pole midagi valesti teinud.”

21 Kolme asja all väriseb maa,

nelja ei suuda see taluda:

22 kui ori valitseb kuningana,

kui rumal on end täis õginud,

23 kui vihatud naine saab mehele

ja kui teenijatüdruk võtab endale perenaise koha.

24 Neli on väikseimad maa peal,

kuid loomusunnil nad tegutsevad targalt*:

25 sipelgad pole küll tugevad,

ometi valmistavad nad suvel oma toidu;

26 kaljudamaanid pole küll vägevad,

ometi teevad nad pesa kaljusse;

27 rohutirtsudel pole küll kuningat,

ometi liiguvad nad kõik rühmadena;

28 gekosisalik kinnitub jalgadega kõikjale,

ta läheb kuningapaleessegi.

29 Kolm on, kelle samm on väärikas,

neli, kes käivad suursuguselt:

30 lõvi, kes on vägevaim loomade seas

ega tagane kellegi eest,

31 jahikoer ja sikk

ning kuningas oma sõjaväega.

32 Kui oled end rumalalt ülistanud

või kavatsenud seda teha,

siis pane käsi suule,

33 sest nagu piima kloppimisest saab võid

ja nina pihta löömisest tuleb verd,

nii puhkeb viha õhutamisest riid.

^ Õpet. 30:18 Võib tõlkida ka „äratavad minus imestust”.

^ Õpet. 30:24 Võib tõlkida ka „kuid nad on äärmiselt targad”.

Õpetussõnad  31 : 1 - 31

31 Kuningas Lemueli sõnad, kaalukas sõnum tema emalt talle juhatuseks.

2 Mida peaksin sulle ütlema, mu poeg,

jah, mida, mu üsa poeg,

mu tõotuste poeg?

3 Ära kuluta oma elujõudu naiste peale,

ära mine teedele, mis hävitavad kuningaid.

4 Ei sobi kuningatel, Lemuel,

ei sobi kuningatel juua veini

ega valitsejatel öelda: „Kus on mu vägijook?”,

5 et nad ei jooks ega unustaks seadust,

ei väänaks viletsate õigust.

6 Andke vägijooki neile, kes on suremas,

veini neile, kes on suures ahastuses*.

7 Las nad joovad ja unustavad oma vaesuse,

ärgu nad mõelgu enam oma murele.

8 Kõnele kõnevõimetu heaks,

kaitse kõigi õigusi, kes on suremas.

9 Kõnele ja mõista õiglast kohut,

kaitse viletsa ja vaese õigusi.

א [alef]

10 Kes leiab tubli naise?

Selline naine on palju enam väärt kui korallid*.

ב [bet]

11 Ta mees usaldab teda kogu südamest

ega tunne puudust millestki heast.

ג [gimel]

12 Kõik oma elupäevad

teeb ta oma mehele head ja mitte halba.

ד [dalet]

13 Ta muretseb villa ja lina,

ta käed töötavad rõõmuga.

ה [he]

14 Ta on kaupmehe laevade sarnane,

kaugelt toob ta oma toidu.

ו [vav]

15 Ta tõuseb, kui on veel öö,

annab süüa majarahvale

ning teenijannadele nende osa.

ז [zajin]

16 Ta mõtleb põllule ja ostab selle,

omaenda töövaevaga* istutab ta viinamäe.

ח [het]

17 Ta valmistub raskeks tööks,

teeb oma käsivarred tugevaks.

ט [tet]

18 Ta näeb, et ta kauplemine on tulus,

ööselgi ei kustu ta lamp.

י [jod]

19 Ta käed on koonlavardal,

ta pihud hoiavad kedervart.

כ [kaf]

20 Ta sirutab peo viletsale,

avab käed vaesele.

ל [lamed]

21 Ei ta muretse lumeajal oma majarahva pärast,

sest kõigil on soojad riided.

מ [mem]

22 Ta valmistab ise voodikatted.

Tema riided on linasest ning purpursest villasest.

נ [nun]

23 Ta mees on tuntud linnaväravas,

istub seal maa vanemate seas.

ס [samekh]

24 Ta valmistab ja müüb linaseid riideid,

varustab kaupmehi vöödega.

ע [ajin]

25 Tema riideiks on tugevus ja suursugusus

ning ta vaatab tulevikku kindlustundega.

פ [pe]

26 Ta avab suu targasti,

tema keelt valitseb lahkuse seadus*.

צ [tsade]

27 Ta jälgib majarahva tegemisi

ega söö laiskuse leiba.

ק [kof]

28 Ta lapsed tõusevad püsti ja kiidavad teda,

ta mees tõuseb ja ülistab teda:

ר [reš]

29 „Palju on tublisid naisi,

aga sina ületad nad kõik!”

ש [šin]

30 Võluvus võib petta ja ilu kaduda*,

aga naist, kes Jehoovat kardab, kiidetakse.

ת [tav]

31 Tasuge talle ta kätetöö eest,

ta teod kiitku teda linnaväravas!

^ Õpet. 31:6 Võib tõlkida ka „kelle hing on kibestunud”.

^ Õpet. 31:10 Vt „Sõnaseletusi”.

^ Õpet. 31:16 Võib tõlkida ka „oma töötulu eest”.

^ Õpet. 31:26 Võib tõlkida ka „tema keelt valitseb truu armastuse seadus”, „tema keelel on armastav õpetus”.

^ Õpet. 31:30 Võib tõlkida ka „ilu võib olla tühine”.

KOGUJA

LÜHIÜLEVAADE

- 1

- Kõik on tühine (1–11)

- Maa püsib igavesti (4)

- Looduse ringkäigud ei lõppe (5–7)

- Pole midagi uut päikese all (9)

- Inimtarkus on piiratud (12–18)

- Tuule tagaajamine (14)

- 2

- Saalomon annab hinnangu oma tegemistele (1–11)

- Inimtarkuse suhteline väärtus (12–16)

- Kõva töö tühisus (17–23)

- Söö, joo ja tunne tööst rõõmu (24–26)

- 3

- Kõigele on määratud aeg (1–8)

- Elu nautimine on Jumala and (9–15)

- Inimese südames on igavik (11)

- Jumal mõistab kõigi üle õiglast kohut (16, 17)

- Nii inimesed kui ka loomad surevad (18–22)

- Kõik lähevad tagasi põrmu (20)

- 4

- Rõhumine on hullem kui surm (1–3)

- Tasakaalukas vaade tööle (4–6)

- Sõbra väärtus (7–12)

- Kahekesi on parem kui üksi (9)

- Valitseja elu võib olla tühine (13–16)

- 5

- Pöördu Jumala poole kohase kartusega (1–7)

- Alama üle valvab kõrgem (8, 9)

- Rikkus on tühine (10–20)

- Rahaarmastaja ei küllastu kunagi rahast (10)

- Töötegija uni on magus (12)

- 6

- Varandus ilma naudinguta (1–6)

- Naudi seda, mis sul on (7–12)

- 7

- Hea nimi ja surmapäev (1–4)

- Kuula targa noomimist (5–7)

- Parem lõpp kui algus (8–10)

- Tarkuse eelised (11, 12)

- Head ja halvad päevad (13–15)

- Väldi äärmusi (16–22)

- Koguja tähelepanekud (23–29)

- 8

- Ebatäiusliku inimese valitsus (1–17)

- Täida kuninga käske (2–4)

- Inimene valitseb inimese üle (9)

- Kui kohtuotsust kiiresti täide ei viida (11)

- Söö, joo ja ole rõõmus (15)

- 9

- Kõigil on sama lõpp (1–3)

- Naudi elu, ehkki oled surelik (4–12)

- Surnud ei tea midagi (5)

- Surmavallas ei tehta midagi (10)

- Aeg ja ettearvamatud sündmused (11)

- Tarkust ei hinnata alati (13–18)

- 10

- Veidi rumalust rikub targa (1)

- Võhiklikkuse tagajärjed (2–11)

- Rumalus hukutab (12–15)

- Rumalus valitsejate seas (16–20)

- Lind võib korrata su sõnu (20)

- 11

- Kasuta võimalust (1–8)

- Viska oma leib vee peale (1)

- Külva seemet hommikust õhtuni (6)

- Naudi noorust vastutustundlikult (9, 10)

- 12

- Pea Loojat meeles enne vanaduspäevi (1–8)

- Koguja järeldus (9–14)

- Targad sõnad on otsekui astlad (11)

- Karda Jumalat (13)

Koguja

1

2

3

4

5

6

7

8

9

10

11

12

Koguja  1 : 1 - 18

KOGUJA

1 Koguja,* Taaveti poja, Jeruusalemmas valitseva kuninga sõnad.

2 „Tühisuste tühisus!”* ütleb koguja.

„Tühisuste tühisus! Kõik on tühine.”

3 Mis kasu on inimesel kogu oma kõvast tööst,

millega ta end päikese all vaevab?

4 Põlvkond läheb ja põlvkond tuleb,

kuid maa püsib igavesti.

5 Päike tõuseb ja päike loojub

ning tõttab tagasi paika, kust tõuseb jälle.

6 Tuul puhub lõunasse ja keerutab põhja,

keerleb ja keerleb ning teeb oma ringkäiku.

7 Kõik jõed* voolavad merre, kuid meri ei saa täis.

Sinna, kust jõed lähtuvad, need ka naasevad, et siis uuesti teele asuda.

8 Kõik väsitab,

kõigest ei suudeta isegi rääkida.

Silm ei küllastu nägemast

ega kõrv kuulmast.

9 Mis on olnud, tuleb taas,

ja mida on tehtud, tehakse jälle.

Pole midagi uut päikese all.

10 Kas on midagi, mille kohta võiks öelda: „Näe, see on uus!”?

See on olnud olemas juba ammustest aegadest,

olnud olemas juba enne meid.

11 Ei mäletata neid, kes elasid varem,

ka neid, kes tulevad hiljem, ei mäletata,

ning neid, kes tulevad veel hiljem, ei mäletata samuti.

12 Mina, koguja, olen Iisraeli kuningas Jeruusalemmas. 13 Ma võtsin oma südameasjaks uurida ja kaaluda targalt kõike, mida taeva all tehakse, kõiki neid vaevarikkaid tegemisi, mis Jumal on inimlastele andnud ja mis neid tegevuses hoiavad.

14 Ma nägin kõiki töid, mida päikese all tehakse,

ja mõistsin, et kõik on tühisus, tuule tagaajamine.

15 Kõverat ei saa teha sirgeks

ega olematut loendada.

16 Ma mõtlesin oma südames: „Ma olen omandanud palju tarkust, mul on seda rohkem kui neil, kes olid enne mind Jeruusalemmas. Mu süda on saanud palju tarkust ja teadmisi.” 17 Ma pühendasin oma südame tarkuse, meeletuse ja rumaluse uurimisele ning mõistsin, et seegi on tuule tagaajamine.

18 Sest palju tarkust toob palju tuska

ja kes suurendab teadmisi, suurendab valu.

^ Kog. 1:1 St rahva kokkukutsuja.

^ Kog. 1:2 Võib tõlkida ka „äärmine tühjus”.

^ Kog. 1:7 Võib tõlkida ka „talvejõed”, „hooajalised jõed”.

Koguja  2 : 1 - 26

2 Siis ma mõtlesin oma südames: „Ma teen õige proovi naudingutega ja vaatan, mida head need toovad”, kuid nägin, et needki on tühisus.

2 Ma ütlesin naeru kohta: „Hullumeelsus!”

ja naudingute kohta: „Mis kasu neist on?”

3 Ma nautisin veini, püüdes kogu südamest mõista, mis on rumalus, siiski ei kaotanud ma oma tarkust; ma tahtsin teada saada, mida on inimlastel hea teha oma üürikesil elupäevil taeva all. 4 Ma võtsin ette suuri töid. Ma ehitasin endale maju ja istutasin viinamägesid. 5 Rajasin endale aedu ja parke ning istutasin sinna kõiksuguseid viljapuid. 6 Ma tegin tiike noore metsa kastmiseks. 7 Ma võtsin endale sulaseid ja teenijannasid ning mul oli ka mu oma kojas sündinud sulaseid. Samuti hankisin suured veise-, lamba- ja kitsekarjad, suuremad, kui olid olnud ühelgi mu eelkäijal Jeruusalemmas. 8 Ma kogusin nii hõbedat kui ka kulda, kuningate ja halduspiirkondade varandusi. Ma tõin enda juurde lauljaid ja lauljannasid, samuti, mis inimlastele on naudinguks — naise, koguni palju naisi. 9 Nõnda sain ma vägevaks ja ületasin kõik, kes olid olnud enne mind Jeruusalemmas. Ja mulle jäi ka mu tarkus.

10 Ma ei keelanud endale midagi, mida soovisin. Ma ei hoidnud südant tagasi ühestki naudingust, sest mu süda tundis rõõmu kogu mu töövaevast ja see oli tasu mu kõva töö eest. 11 Aga kui ma mõtlesin kõigele, mida mu käed olid teinud, ja kogu sellele kõvale tööle, millega olin end vaevanud, siis mõistsin, et see kõik on tühisus, tuule tagaajamine. Millelgi päikese all pole tõelist väärtust.*

12 Siis ma mõtlesin tarkuse, meeletuse ja rumaluse peale. (Sest mida võib teha inimene, kes tuleb pärast kuningat? Vaid seda, mida ikka on tehtud.) 13 Ma mõistsin, et tarkus on parem kui rumalus, just nagu valgus on parem kui pimedus.

14 Targal on silmad peas*, kuid rumal käib pimeduses. Ma mõistsin ka seda, et neid mõlemaid tabab ühesugune lõpp. 15 Siis ma mõtlesin oma südames: „Mis tabab rumalat, see tabab mindki.” Mis kasu on siis mu suurest tarkusest? Seepärast ma mõtlesin oma südames: „Seegi on tühisus!” 16 Sest ei targast ega rumalast jää püsivat mälestust. Tulevastel päevadel on nad unustatud. Eks sure tark nagu rumalgi.

17 Siis ma vihkasin elu, sest kõik, mida päikese all tehakse, oli mu meelest üks suur vaev, on ju kõik tühisus, tuule tagaajamine. 18 Ma vihkasin kõike seda, mille kallal olin päikese all nii kõvasti vaeva näinud, sest ma mõistsin, et pean selle jätma inimesele, kes tuleb pärast mind. 19 Ja kes teab, kas ta on tark või rumal? Aga ta hakkab valitsema kõige selle üle, mille mina suure vaevanägemise ja tarkusega siin päikese all olen saanud. Seegi on tühisus. 20 Siis oli mu südames ahastus kõige selle pärast, millega ma end päikese all olin vaevanud. 21 Sest inimene võib küll tarkuse, teadmiste ja oskuste abil kõvasti töötada, aga ta peab kõik jätma sellele, kes pole selle kallal vaeva näinud. Seegi on tühisus ja üks suur õnnetus.

22 Mida inimene tegelikult saab kogu oma kõva töö eest ja selle edasipüüdlikkuse eest, mis paneb teda päikese all kõvasti tööd tegema? 23 Toob ju ta tegevus talle kõigil päevil valu ja tuska ning ööselgi ei saa ta süda rahu. Seegi on tühisus.

24 Inimesel pole midagi paremat kui süüa ja juua ning tunda oma kõvast tööst rõõmu. Ma olen mõistnud, et seegi on Jumala käest. 25 Sest kes sööb ja joob paremini kui mina?

26 Jumal annab inimesele, kes talle meeldib, tarkust, teadmisi ja rõõmu, kuid patuse paneb ta koguma ja korjama vaid selleks, et anda see siis inimesele, kes talle meeldib. Seegi on tühisus, tuule tagaajamine.

^ Kog. 2:11 Võib tõlkida ka „millestki päikese all pole kasu”.

^ Kog. 2:14 Võib tõlkida ka „avatud”.

Koguja  3 : 1 - 22

3 Kõigele on määratud aeg,

aeg on igal tegevusel taeva all:

2 aeg sündida ja aeg surra,

aeg istutada ja aeg istutatu välja juurida,

3 aeg tappa ja aeg terveks teha,

aeg maha kiskuda ja aeg üles ehitada,

4 aeg nutta ja aeg naerda,

aeg halada ja aeg tantsida,

5 aeg kive laiali loopida ja aeg kive koguda,

aeg kallistada ja aeg kallistamisest hoiduda,

6 aeg otsida ja aeg kaotusega leppida,

aeg alles hoida ja aeg ära visata,

7 aeg lõhki käristada ja aeg kokku õmmelda,

aeg vaikida ja aeg rääkida,

8 aeg armastada ja aeg vihata,

aeg sõjaks ja aeg rahuks.

9 Mis kasu on siis töötegijal kõigist oma pingutustest? 10 Ma olen näinud, milliseid tegemisi on Jumal inimlastele andnud, mis neid tegevuses hoiavad. 11 Kõik on ta omal ajal kaunilt teinud*. Ta on isegi pannud inimeste südamesse igaviku. Ometi ei suuda inimesed kunagi Jumala tehtud tööd algusest lõpuni mõista.

12 Ma järeldasin, et inimesel pole oma elus midagi paremat kui rõõmus olla ja head teha. 13 Samuti ta söögu ja joogu ning nautigu head tänu oma kõvale tööle. See on Jumala and.

14 Ma sain aru, et kõik, mida Jumal teeb, kestab igavesti. Sellele pole midagi lisada ega ole sellest midagi ära võtta. Jumal on teinud kõik nii, et inimesed teda kardaksid.

15 Mis on, see on juba olnud, ja mis tuleb, on samuti olnud. Jumal aga otsib tagaaetavat*.

16 Veel nägin ma päikese all, et seal, kus peaks valitsema õigus, võimutseb ülekohus, ja kus peaks valitsema õiglus, võimutseb ebaõiglus. 17 Ma mõtlesin oma südames: „Jumal mõistab kohut nii õige kui ka jumalatu üle, sest igal teol ja igal tegevusel on oma aeg.”

18 Ma mõtlesin oma südames ka inimlaste peale, et Jumal paneb nad proovile ning näitab neile, et nad on otsekui loomad, 19 sest nii inimestel kui ka loomadel on sama lõpp. Nagu surevad ühed, nii surevad ka teised. Neil kõigil on sama vaim*. Inimestel pole eelist loomade ees, sest kõik on tühine. 20 Kõik lähevad samasse paika. Kõik tulevad põrmust ja kõik lähevad tagasi põrmu. 21 Kes seda tegelikult teab, kas inimeste vaim tõuseb ülespoole ja kas loomade vaim langeb allapoole, põrmu? 22 Ma nägin, et inimesel pole midagi paremat kui tunda oma tööst rõõmu, on ju see tema tasu. Sest kes näitaks talle, mis juhtub pärast teda?

^ Kog. 3:11 Võib tõlkida ka „hästi korraldanud”, „sobivaks teinud”.

^ Kog. 3:15 Võib tõlkida ka „taotletavat”. Teine võimalik tähendus: „möödunut”.

^ Kog. 3:19 Võib tõlkida ka „eluvaim”.

Koguja  4 : 1 - 16

4 Taas mõtlesin ma kõigele sellele rõhumisele, mis on päikese all. Ma nägin rõhutute pisaraid, kuid polnud kedagi, kes oleks neid lohutanud. Nende rõhujate käes oli võim ja lohutajat neil ei olnud. 2 Ma kuulutasin need, kes olid juba surnud, õnnelikumaks neist, kes veel elavad. 3 Aga neist mõlemaist parem on sellel, kes pole veel sündinudki, kes pole veel näinud neid masendavaid tegusid, mida päikese all tehakse.

4 Ma nägin, kui paljud inimeste pingutused tulenevad üksteisega võistlemisest, nagu ka nende meisterlikkus töös. Seegi on tühisus, tuule tagaajamine.

5 Rumal istub käed rüpes, kuigi ta ihu hääbub.

6 Parem peotäis puhkust kui kaks peotäit kõva tööd ja tuule tagaajamist.

7 Ma mõtlesin veel ühele tühisusele päikese all. 8 On keegi üksik, kellel pole kaaslast. Tal pole ei poega ega venda, kuid tema töörügamisel pole lõppu. Ta silmad ei küllastu kunagi rikkusest. Aga kas ta mõtleb: „Kelle pärast ma rügan ja endale head keelan?”? Seegi on tühisus ja õnnetu vaevanägemine.

9 Kahekesi on parem kui üksi, sest nad saavad oma kõva töö eest hea tasu*. 10 Kui üks langeb, aitab teine oma kaaslase üles. Aga mis saab üksikust, kui ta langeb ja pole kedagi, kes teda üles aitaks?

11 Pealegi, kui kaks magavad koos, on neil soe, aga kuidas üksik sooja saab? 12 Kui üksikust võib keegi jagu saada, siis kaks üheskoos suudavad talle vastu seista. Ja kolmekordset lõnga* ei saa kergesti katki kiskuda.

13 Parem vaene ja tark nooruk kui vana ja rumal kuningas, kel pole enam taipu hoiatust kuulda võtta. 14 Sest ta* tuli vangimajast välja, et saada kuningaks, kuigi oli sündinud vaesena selles kuningriigis. 15 Ma vaatlesin kõiki elavaid, kes kõnnivad päikese all, ja nägin ka seda, kuidas läheb sellel noorukil, kes tõuseb kuninga asemele. 16 Kuigi tal on lõputult toetajaid, pole need, kes tulevad hiljem, temaga rahul. Seegi on tühisus, tuule tagaajamine.

^ Kog. 4:9 Võib tõlkida ka „rohkem tulu”.

^ Kog. 4:12 Võib tõlkida ka „nööri”, „köit”.

^ Kog. 4:14 Mõeldakse ilmselt tarka noorukit.

Koguja  5 : 1 - 20

5 Valva oma samme, kui lähed Jumala kotta. Parem minna kuulama kui ohvrit viima nagu rumalad, kes ei saa aru, et toimivad valesti.

2 Ära ole kärme suuga ja ärgu su süda kõnelgu tormakalt Jumala ees, sest Jumal on taevas, kuid sina oled maa peal. Seepärast olgu su sõnu vähe. 3 Liigne hõivatus toob unenäod* ja sõnaohtrus viib rumaluste rääkimiseni. 4 Kui annad Jumalale tõotuse, ära viivita seda täitmast, sest rumalad ei meeldi talle. Täida, mida tõotad. 5 Parem on mitte tõotada kui tõotada ja mitte täita. 6 Ära lase oma suul saata sind pattu tegema, ära ütle ka ingli* ees, et see oli eksitus. Miks peaks Jumal su sõnade pärast vihastuma ja su kätetöö hävitama? 7 Sest nagu liigne hõivatus toob unenäod, nii toob sõnaohtrus tühisuse. Aga sina karda Jumalat.

8 Kui näed, et mõnes paigas vaeseid rõhutakse ning õigus ja õiglus jalge alla tallatakse, siis ära selle üle imesta. Sest kõrge ametniku üle valvab temast kõrgem ametnik ja nende üle on veel kõrgemaid.

9 Maast saadav tulu jaotatakse nende vahel ja kuningaski saab oma toidu põllult.

10 Ei küllastu kunagi hõbedast see, kes armastab hõbedat, ega tulust see, kes armastab rikkust. Seegi on tühisus.

11 Kus varandus kasvab, kasvab ka sööjate hulk. Mis muud kasu on siis selle omanikul, kui et ta silmad seda näevad?

12 Töötegija uni on magus, söögu ta vähe või palju, kuid rikkal ei lase ta küllus magada.

13 Ma nägin päikese all suurt õnnetust: tagavaraks kogutud varandus oli selle omanikule õnnetuseks. 14 See varandus hävis riskantse ettevõtmise tõttu. Kui ta saab endale poja, pole tal enam midagi alles.

15 Nii nagu inimene emaüsast tuli, niisamuti ta ka läheb: alasti, nagu ta tuli. Mitte midagi oma kõva töö viljast ei saa ta endaga kaasa võtta.

16 Seegi on suur õnnetus: nagu ta on tulnud, nii ta ka läheb. Ja mis kasu saab see, kelle kõva töö läheb tuulde? 17 Kõik oma päevad sööb ta justkui pimeduses, olles pettunud, haige ja vihane.

18 Ma olen näinud, mis on hea ja õige: inimene söögu ja joogu ning nautigu head tänu oma kõvale tööle, millega ta end päikese all vaevab oma üürikesil elupäevil, mis Jumal on talle andnud, sest see on tema tasu. 19 Ja kui Jumal annab inimesele rikkust ja vara, lastes tal seda ka nautida, siis võtku ta oma tasu vastu ja tundku oma kõvast tööst rõõmu. See on Jumala and. 20 Siis inimene vaevu märkab oma elupäevade möödumist, sest Jumal paneb ta tegelema oma südame rõõmuga.

^ Kog. 5:3 Võib tõlkida ka „paneb unistama”.

^ Kog. 5:6 Võib tõlkida ka „saadiku”.

Koguja  6 : 1 - 12

6 On veel üks õnnetus, mida olen päikese all näinud, mis on tavaline inimeste seas: 2 Jumal annab mehele rikkust, vara ja au, nii et tal ei puudu midagi, mida ta hing ihkab, kuid Jumal ei lase seda nautida mitte temal, vaid hoopis võõral. See on tühisus ja ränk õnnetus. 3 Isegi kui mehele sünniks sada last ja ta elaks palju aastaid, jõudes kõrgesse ikka, aga ta ei naudiks enne haudaminekut kõike seda head, mis tal on, siis ma ütlen, et surnult sündinu on paremas olukorras kui tema. 4 Sest asjata tuli see ilmale ja läks pimedusse, pimedus on katnud ta nimegi. 5 Kuigi ta pole kunagi päikest näinud ega tea midagi, on ta ikkagi paremas olukorras kui see mees. 6 Mis kasu on inimesel kasvõi kahest tuhandest eluaastast, kui ta ei naudi head? Eks kõik lähe samasse paika.

7 Inimene teeb kõvasti tööd, et kõhtu täita, kuid ta isu ei saa kunagi täis. 8 Sest mis eelis on targal rumala ees või mis kasu on vaesel sellest, et ta teab, kuidas ellu jääda? 9 Parem nautida seda, mis silmaga näha, kui joosta oma soovide järel. Seegi on tühisus, tuule tagaajamine.

10 Kõigele, mis on olemas, on juba antud nimi, ja inimese olemus on teada. Ta ei suuda vaielda* endast vägevamaga. 11 Mida rohkem sõnu*, seda rohkem tühisust. Mis kasu neist siis inimesele on? 12 Kes teab, mida on inimesel kõige parem teha oma tühise elu üürikesil päevil, mis mööduvad nagu vari? Kes võib inimesele öelda, mis juhtub päikese all pärast teda?

^ Kog. 6:10 Võib tõlkida ka „käia kohut”.

^ Kog. 6:11 Teine võimalik tähendus: „asju”.

Koguja  7 : 1 - 29

7 Hea nimi* on parem kui kallis õli ja surmapäev on parem kui sündimispäev. 2 Parem minna leinakotta kui pidukotta, sest surm on iga inimese lõpp ja elavad pidagu seda meeles. 3 Parem äng kui naer, sest kurb nägu teeb südame paremaks. 4 Tarkade süda on leinakojas, aga rumalate süda rõõmukojas.

5 Parem kuulata targa noomimist kui rumalate laulu. 6 Sest rumala naer on nagu okastaimede praksumine paja all, seegi on tühisus. 7 Rõhumine võib targa pööraseks teha ja altkäemaks rikub südame.

8 Asja lõpp on parem kui selle algus. Parem olla kannatlik kui kõrk. 9 Ära saa kergesti pahaseks, sest pahameel pesitseb rumalate põues*.

10 Ära ütle: „Miks olid endised päevad paremad kui praegused?”, sest nii küsida pole tark.

11 Tarkus koos pärandiga on hea ja kasuks neile, kes päevavalgust näevad*. 12 Sest tarkus on kaitseks, nagu ka raha on kaitseks, aga teadmiste ja tarkuse eelis on see, et need hoiavad enda omaniku elus.

13 Mõtle Jumala töödele, sest kes suudab teha sirgeks selle, mille tema on teinud kõveraks? 14 Heal päeval ole rõõmus, aga õnnetuspäeval mõtle sellele, et Jumal on teinud nii selle kui ka teise, et inimesed ei teaks, mis neid tulevikus ootab.

15 Oma tühise elu päevil olen ma kõike näinud: nii õiget, kes hukkub oma õiguses, kui ka jumalatut, kes oma kurjusest hoolimata kaua elab.

16 Ära ole liiga õiglane ja ära pea end ülearu targaks. Miks peaksid end hävingusse saatma? 17 Ära lase kurjusel endas võimust võtta ja ära ole rumal. Miks peaksid enneaegu surema? 18 On hea võtta kuulda esimest manitsust ja mitte unustada ka teist*, sest kes kardab Jumalat, paneb tähele neid mõlemaid.

19 Tarkus teeb targa vägevamaks kümnest tugevast mehest linnas. 20 Maa peal pole ühtki õiget inimest, kes teeks alati head, aga mitte kunagi pattu.

21 Ära võta südamesse igat sõna, mida räägitakse, siis sa ei pane tähele, kui su sulane sind sajatab. 22 Sa tead ju hästi, et oled ise palju kordi teisi sajatanud.

23 Kõike seda kaalusin ma kogu oma tarkusega ja ütlesin: „Ma saan targaks.” Kuid see jäi mulle kättesaamatuks. 24 Kõik olemasolev on kättesaamatu ja äärmiselt sügav. Kes seda mõistaks? 25 Ma võtsin oma südames nõuks õppida, uurida ja otsida tarkust ning kõigi asjade põhjust ning mõista rumaluse kurjust ja meeletuse narrust. 26 Siis ma avastasin, et surmast kibedam on selline naine, kes on nagu püünisvõrk, kelle süda on nagu noot ja kelle käed on nagu vangiahelad. See, kes on Jumalale meelepärane, pääseb niisuguse naise käest, aga patustaja laseb end kinni püüda.

27 Koguja ütleb: „Vaat seda ma olen mõistnud, kui olen uurinud üht asja teise järel, et jõuda lõppjärelduseni. 28 Aga seda, mida ma lakkamata otsisin, ma ei leidnud. Tuhande seast leidsin ma ühe õige mehe, kuid mitte ühtki õiget naist. 29 Ma olen näinud vaid seda, et Jumal on loonud inimesed ausaks, aga nad ise hauvad igasuguseid plaane.”

^ Kog. 7:1 Võib tõlkida ka „hea maine”.

^ Kog. 7:9 Teine võimalik tähendus: „pahameel on rumaluse märk”.

^ Kog. 7:11 St elavatele.

^ Kog. 7:18 Mõeldakse manitsusi salmides 16 ja 17.

Koguja  8 : 1 - 17

8 Kes oleks võrdne targaga? Kes oskaks probleeme lahendada*? Tarkus paneb inimese näo särama ja pehmendab tema palge karmust.

2 Ma ütlen: „Täida kuninga käske Jumalale antud vande pärast. 3 Ära kiirusta kuninga eest minema. Ära hoia kurja poole. Kuningas teeb ju, mida tahab, 4 sest tema sõna on lõplik. Ja kes võiks talle öelda: „Mis sa teed?”?”

5 Käsu täitjale ei juhtu halba ning tark süda teab õiget aega ja toimimisviisi*. 6 Inimesi tabavad paljud hädad, kuid iga asja jaoks on oma aeg ja toimimisviis. 7 Keegi ei tea, mis tulevikus juhtub. Kuidas võiks siis keegi seda öelda?

8 Nii nagu inimesel pole võimu vaimu* üle ja nagu ta ei suuda seda kinni hoida, pole tal ka võimu surmapäeva üle. Nii nagu kedagi ei lasta erru sõja ajal, ei lase ka kurjus vabaks* neid, kes kurja teevad.

9 Kõike seda ma nägin ja mu süda pani tähele kõiki tegusid, mida on tehtud päikese all kogu see aeg, kui inimene on valitsenud inimese üle, tuues sellega palju kahju. 10 Ma nägin ka seda, kuidas maeti jumalatuid, neid, kes olid kõndinud pühasse paika sisse ja sealt välja. Aga peagi nad unustati linnas, kus nad olid kurja teinud. Seegi on tühisus.

11 Kui kohtuotsust kuriteo kohta kiiresti täide ei viida, kasvab inimeste südames julgus kurja teha. 12 Ehkki patustaja võib teha kurja sada korda ja ikka elada kaua, tean ma seda, et neil, kes kardavad Jumalat, läheb lõpuks hästi, sest nad kardavad teda. 13 Kuid jumalatul ei lähe hästi ja ta ei pikenda oma päevi, mis on kui vari, sest ta ei karda Jumalat.

14 Maa peal on tühisus* seegi, et on õigeid, keda koheldakse nii, nagu nad oleksid teinud kurja, ja on jumalatuid, keda koheldakse nii, nagu nad oleksid teinud, mis õige. Ma ütlen, seegi on tühisus.

15 Ma ülistasin rõõmu, sest inimesel pole midagi paremat päikese all kui süüa, juua ja rõõmus olla. See saatku teda ta kõva töö juures kõigil ta elupäevil, mis Jumal talle päikese all annab.

16 Ma pühendasin oma südame tarkuse tundmaõppimisele ja kõigi nende tegude vaatlemisele, mida tehakse maa peal, nii et ma ei saanud und päeval ega ööl*. 17 Siis ma mõtlesin kõigile Jumala tegudele ja sain aru, et inimesed ei suuda mõista seda, mis päikese all sünnib. Kui väga inimesed ka ei püüaks, ei suuda nad seda mõista. Isegi kui nad väidavad end olevat piisavalt targad, et seda mõista, nad tegelikult ikkagi ei mõista.

^ Kog. 8:1 Võib tõlkida ka „kõike selgitada”.

^ Kog. 8:5 Võib tõlkida ka „ja seda, et tuleb kohtumõistmine”.

^ Kog. 8:8 Võib tõlkida ka „eluvaimu”, „hingeõhu”, „tuule”.

^ Kog. 8:8 Teine võimalik tähendus: „ei päästa ka kurjus”.

^ Kog. 8:14 Võib tõlkida ka „valmistab pettumust”.

^ Kog. 8:16 Teine võimalik tähendus: „ja nägin, et inimesed ei saa und päeval ega ööl”.

Koguja  9 : 1 - 18

9 Ma uurisin kõike seda hoolega ja jõudsin järeldusele, et nii õiged kui ka targad, samuti nende teod, on Jumala käes. Inimesed ei tea midagi armastusest ega vihkamisest, mis oli enne neid. 2 Kõigil on sama lõpp: õigel ja jumalatul, heal, puhtal ja ebapuhtal, ohvri toojal ja sellel, kes seda ei too. Hea inimene ja patustaja on ühesugused, samuti see, kes annab mõtlematult vande, ja see, kes ei kiirusta vande andmisega. 3 Üks õnnetus, mis sünnib päikese all, on see: kuna kõigil on sama lõpp, on inimeste süda täis kurjust; terve elu on nende südames meeletus ja siis nad surevad.

4 Kes on elavate hulgas, sellel on veel lootust, sest elus koer* on parem kui surnud lõvi. 5 Elavad teavad, et nad surevad, kuid surnud ei tea midagi. Ka ei saa nad enam tasu, sest igasugune mälestus neist ununeb. 6 Kadunud on ka nende armastus, vihkamine ja kadedus ning nad ei saa enam osa sellest, mida päikese all tehakse.

7 Mine söö rõõmuga oma leiba ja joo rõõmsa südamega oma veini, sest Jumalal on su tegude üle hea meel. 8 Olgu su riided alati valged* ja ära jäta panemata õli oma pea peale. 9 Naudi elu oma armsa naisega kõigil oma tühise elu päevil, mis Jumal on sulle päikese all andnud, kõigil oma tühiseil päevil, sest see on su osa elus ja tasu kõva töö eest, millega sa end päikese all vaevad. 10 Kõike, mida su käsi suudab teha, tee kogu jõust, sest surmavallas*, kuhu sa lähed, ei tehta tööd ega plaane, seal pole teadmisi ega tarkust.

11 Veel nägin ma päikese all seda, et kiire ei võida alati jooksu ega vägev lahingut, et targal pole alati leiba, arukal rikkust ega taiplikul edu, sest ettearvamatud sündmused tabavad* neid kõiki. 12 Ei tea ju inimene oma aega. Nii nagu kalad püütakse surmavõrku ja linnud püünisesse, nii püütakse ka inimlapsed lõksu õnnetuse ajal, mis neid äkitselt tabab.

13 Järgmistki tõdesin ma päikese all tarkuse kohta ja see avaldas mulle muljet. 14 Oli üks väike linn, kus oli vähe mehi. Vägev kuningas tuli selle vastu, piiras selle ümber ja ehitas suured piiramisrajatised. 15 Seal oli üks vaene, kuid tark mees, kes oma tarkusega linna päästis. Mitte keegi aga ei pidanud seda vaest meest meeles. 16 Ma mõtlesin: „Tarkus on parem kui vägevus, kuid vaese tarkust põlatakse ja tema sõnu ei võeta kuulda.”

17 Parem kuulata tarkade mahedaid sõnu kui valitseja karjumist rumalate keskel.

18 Tarkus on parem kui sõjarelvad, kuid üksainus patustaja võib hävitada palju head.

^ Kog. 9:4 Iisraellaste silmis oli koer põlastusväärne loom.

^ Kog. 9:8 Heledad riided olid vastandina leinariietele hea tuju märgiks.

^ Kog. 9:10 Sümboolne paik, kus inimesed magavad surmaund. (Vt „Sõnaseletusi”.)

^ Kog. 9:11 Võib tõlkida ka „sest aeg ja juhus tabab”.

Koguja  10 : 1 - 20

10 Nii nagu surnud kärbsed ajavad salvisegaja õli riknema ja haisema, rikub ka veidi rumalust targa ja lugupeetud inimese maine.

2 Targa süda juhib targa õigele teele, aga rumala süda juhib rumala valele teele. 3 Mistahes teed rumal käib, jääb tal puudu kainest mõistusest ja ta kuulutab igaühele oma rumalust.

4 Kui sinu vastu süttib valitseja viha, siis ära lahku oma kohalt, sest rahumeelsus leevendab suuri patte.

5 Üks õnnetus, mida ma olen näinud päikese all, võimumeeste eksimus, on see, et 6 rumalad on seatud kõrgetele kohtadele, aga väärikad* istuvad madalal.

7 Ma olen näinud sulaseid hobuste seljas ja valitsejaid kõndimas nagu sulased.

8 Kes augu kaevab, võib ise sisse kukkuda, ja kes kivimüüri maha kisub, seda võib salvata madu.

9 Kes kive kangutab, võib endale liiga teha, ja kes puid lõhub, seab end ohtu*.

10 Kui raudriist on nüri ja seda ei teritata, siis tuleb rohkem pingutada. Tarkus toob aga edu.

11 Kui madu salvab enne taltsutaja lausumist, mis kasu on siis osavast maotaltsutajast?

12 Sõnad targa suust toovad talle poolehoiu, kuid rumalale on ta huuled hukatuseks. 13 Tema esimesed sõnad on rumalus ja viimased hukutav hullus. 14 Rumal aga muudkui räägib.

Inimene ei tea, mis tuleb. Kes võib talle öelda, mis juhtub pärast teda?

15 Rumal kurnab end kõva tööga ära; ta ei tea isegi seda, kuidas leida teed linna.

16 Häda maale, kui kuningas on poisike ja valitsejad pidutsevad juba hommikul! 17 Milline õnn on see maale, kui kuningaks on ülikute poeg ja valitsejad söövad õigel ajal, et saada jõudu, mitte ei purjuta!

18 Suure laiskuse tõttu vajuvad sarikad sisse ja kui käed on jõude, hakkab katus läbi tilkuma.

19 Leib teeb tuju heaks ja vein elu nauditavaks, kuid raha rahuldab kõik vajadused.

20 Ära nea kuningat isegi mitte mõttes* ja ära nea rikast oma magamistoas, sest lind võib su hääle* edasi viia ja tiivuline korrata su sõnu.

^ Kog. 10:6 Võib tõlkida ka „rikkad”, „võimekad”.

^ Kog. 10:9 Teine võimalik tähendus: „olgu ettevaatlik”.

^ Kog. 10:20 Teine võimalik tähendus: „voodis”.

^ Kog. 10:20 Võib tõlkida ka „sõnumi”.

Koguja  11 : 1 - 10

11 Viska oma leib vee peale, sest paljude päevade pärast leiad sa selle jälle. 2 Anna enda omast osa seitsmele, isegi kaheksale, sest sa ei tea, milline õnnetus võib maa peal juhtuda.

3 Kui pilved on vett täis, kallavad nad vihma maa peale. Langegu puu lõuna või põhja poole, ta jääb sinna, kuhu kukkus.

4 Kes jälgib tuult, ei saa külvata, ja kes vaatleb pilvi, ei saa lõigata.

5 Nagu sa ei tea, kuidas vaim* tegutseb emaüsas oleva lapse luudes, nii ei tunne sa Jumala tegusid, tema tegusid, kes kõike teeb.

6 Külva seemet hommikul ja ära anna oma kätele puhkust kuni õhtuni, sest sa ei tea, milline seeme tärkab, kas see või teine või hoopis mõlemad.

7 Valgus on magus ja silmadel on hea päikest näha. 8 Kui inimene elab palju aastaid, tundku ta neist kõigist rõõmu. Ärgu ta aga unustagu, et ka pimedusepäevi võib olla palju — kõik, mis tuleb, on tühisus.

9 Rõõmusta, noor mees, oma nooruses ja su süda olgu rõõmus nooruspäevil. Käi oma südame järgi ja mine, kuhu silmad sind juhivad, aga tea, et Jumal viib sind kõige selle pärast kohtusse*. 10 Heida seepärast kõik koormav oma südamest ja hoia kõik paha eemal oma ihust, sest noorus ja elu õitseaeg on kaduvad*.

^ Kog. 11:5 Viitab kas eluvaimule või Jumala vaimule.

^ Kog. 11:9 Võib tõlkida ka „et Jumal nõuab sinult selle kõige pärast aru”.

^ Kog. 11:10 Võib tõlkida ka „tühisus”.

Koguja  12 : 1 - 14

12 Pea siis oma vägevat Loojat meeles oma nooruspäevil, enne kui tulevad rasked päevad ja saabuvad aastad, mille kohta sa ütled: „Need ei meeldi mulle”, 2 enne kui tuhmub päikesevalgus, pimenevad kuu ja tähed ning pärast vihmasadu* naasevad pilved, 3 enne kui tuleb päev, mil majavalvurid hakkavad värisema, tugevad mehed vajuvad küüru, naised lõpetavad jahvatamise, sest neid on vähe järele jäänud, ja naised, kes aknast välja vaatavad, näevad vaid pimedust, 4 enne kui tänavapoolsed uksed jäävad suletuks, käsikivi hääl vaibub ning kui ärgatakse juba linnulaulu peale ja laulutütarde hääl raugeb, 5 enne kui kõrgus hakkab kohutama ja kui teed käia on hirm, enne kui mandlipuu õide puhkeb, kui rohutirts vaevaliselt liigub ja kapparimari lõhkeb — sest inimene läheb oma igavesse kotta ning tänaval käivad ringi leinajad —, 6 enne kui hõbeköis katkeb, kuldkauss puruneb, kruus allikal kildudeks kukub ja kaevuratas laguneb. 7 Siis pöördub põrm tagasi mulda, kus ta oli varem, ning vaim* läheb tagasi Jumala juurde, kes selle andis.

8 „Tühisuste tühisus!” ütleb koguja. „Kõik on tühine.”

9 Peale selle, et koguja ise sai targaks, õpetas ta ka rahvale seda, mida teadis. Ta mõtiskles asjade üle ja uuris kõike põhjalikult, et seada kokku palju õpetussõnu. 10 Koguja püüdis leida meeldivaid sõnu ja tõesõnu täpselt kirja panna.

11 Tarkade sõnad on otsekui astlad* ja nende kogutud mõtteterad kui sissetaotud naelad. Need on ühe karjase antud. 12 Mis puutub kõigesse muusse, mu poeg, siis võta kuulda hoiatust: suurel raamatute tegemisel pole lõppu ja neile pühendumine väsitab ihu.

13 Järeldus kõigest, mida on kuuldud: karda Jumalat* ja pea tema käske, sest see on inimese kohus. 14 Jumal mõistab ju kohut iga teo, ka iga salajase asja üle, olgu see hea või halb.

^ Kog. 12:2 Teine võimalik tähendus: „koos vihmasajuga”.

^ Kog. 12:7 Võib tõlkida ka „eluvaim”.

^ Kog. 12:11 Teravikuga kepp loomade ajamiseks.

^ Kog. 12:13 Võib tõlkida ka „tunne Jumala ees aukartust”.

ÜLEMLAUL

LÜHIÜLEVAADE

- SUULAMLANNA KUNINGAS SAALOMONI LAAGRIS (1:1–3:5)

- 1

- Laulude laul (1)

- Suulamlanna (2–7)

- Jeruusalemma tütred (8)

- Kuningas (9–11)

- „Me teeme sulle kuldehted” (11)

- Suulamlanna (12–14)

- „Mu kallim on mulle kui lõhnav mürrikotike” (13)

- Karjane (15)

- „Küll sa oled ilus, mu arm!”

- Suulamlanna (16, 17)

- „Ka sina oled ilus, mu kallim” (16)

- 2

- Suulamlanna (1)

- „Ma olen vaid Saaroni lilleke”

- Karjane (2)

- „Otsekui liilia ... on mu arm”

- Suulamlanna (3–14)

- Ärge õhutage armastust, enne kui see ise süttib (7)

- Suulamlanna meenutab karjase sõnu (10b–14)

- „Mu iludus, tule minuga” (10b, 13)

- Suulamlanna vennad (15)

- „Püüdke kinni rebased”

- Suulamlanna (16, 17)

- „Mu kallim kuulub mulle ja mina talle” (16)

- 3

- Suulamlanna (1–5)

- „Öösiti voodis ma igatsesin tema järele” (1)

- SUULAMLANNA JERUUSALEMMAS (3:6–8:4)

- 3

- Siioni tütred (6–11)

- Saalomon oma saatjaskonnaga

- 4

- Karjane (1–5)

- „Sa oled ilus, mu arm” (1)

- Suulamlanna (6)

- Karjane (7–16a)

- „Sa oled vallutanud mu südame” (9)

- Suulamlanna (16b)

- 5

- Karjane (1a)

- Jeruusalemma naised (1b)

- „Joobuge õrnustest”

- Suulamlanna (2–8)

- Räägib oma unenäost

- Jeruusalemma tütred (9)

- „Mille poolest on su kallim teistest kallimatest parem”

- Suulamlanna (10–16)

- „Mu kallim on ... silmapaistvaim kümne tuhande hulgast” (10)

- 6

- Jeruusalemma tütred (1)

- Suulamlanna (2, 3)

- „Mina kuulun oma kallimale ja mu kallim minule” (3)

- Kuningas (4–10)

- „Sa oled ilus nagu Tirsa” (4)

- Naiste sõnad (10)

- Suulamlanna (11, 12)

- Kuningas (ja teised) (13a)

- Suulamlanna (13b)

- Kuningas (ja teised) (13c)

- 7

- Kuningas (1–9a)

- „Kui ilus sa oled, kui võluv” (6)

- Suulamlanna (9b–13)

- „Mina kuulun oma kallimale ja tema ihaldab mind” (10)

- 8

- Suulamlanna (1–4)

- „Oh oleksid sa mu vend” (1)

- SUULAMLANNA NAASEB, ON KARJASELE TRUU (8:5–14)

- 8

- Suulamlanna vennad (5a)

- „Kes tuleb kõrbest üles, nõjatudes oma kallimale?”

- Suulamlanna (5b–7)

- „Armastus on tugev kui surm” (6)

- Suulamlanna vennad (8, 9)

- „Kui ta on müür, ... kui ta on uks” (9)

- Suulamlanna (10–12)

- „Mina olen müür” (10)

- Karjane (13)

- Soovib kuulda oma kallima häält

- Suulamlanna (14)

- „Ole kärme kui gasell”

Ülemlaul

1

2

3

4

5

6

7

8

Ülemlaul  1 : 1 - 17

ÜLEMLAUL

1 Laulude laul, mille on loonud Saalomon.

2 „Suudle mind oma suu suudlustega,

sest su õrnused on parem kui vein.

3 Su õlide hõng on magus,

su nimi on kui lõhnav õli,

seepärast armastavad sind neiud.

4 Vii mind kaasa, jookseme!

Kuningas tõi mind oma kambritesse.

Olgem rõõmsad ja hõisakem koos!

Ülistagem su õrnusi enam kui veini!

Õigusega armastavad nad* sind.

5 Ma olen tõmmu, kuid kena, Jeruusalemma tütred,

kui Keedari telgid, kui Saalomoni telgiriided.

6 Ärge vaadake mind, et olen tõmmu,

et päike on mind põletanud.

Mu ema pojad said mu peale pahaseks.

Nad panid mind viinamägede vahiks,

aga omaenda viinamäge ma ei valvanud.

7 Ütle mulle, sina, keda ma nii armastan,

kus sa karja hoiad,

kus lased karjal keskpäeval lebada?

Miks peaksin minema kui looritatud* naine

su sõprade karjade juurde?”

8 „Kui sa seda ei tea, sa kauneim naiste seast,

siis mine karja jälgedes,

karjata oma kitsetallekesi karjaste telkide juures.”

9 „Sa oled kui ilus mära vaarao vankrite ees, mu arm.

10 Kaunid on su ehtes põsed*,

su helmekeedes kael.

11 Me teeme sulle kuldehted,

kaunistatud hõbehelmestega.”

12 „Isegi siis, kui kuningas istub oma laua taga,

lõhnab mu nardiõli mu kallimale.

13 Mu kallim on mulle kui lõhnav mürrikotike,

mis on öösiti mu rindade vahel.

14 Mu kallim on mulle kui hennakimbuke

Een-Gedi viinamägedel.”

15 „Küll sa oled ilus, mu arm!

Küll sa oled ilus! Su silmad on kui tuvi silmad.”

16 „Ka sina oled ilus, mu kallim, nii kütkestav!

Me säng on roheluses.

17 Me koja palkideks on seedrid,

sarikateks kadakad.

^ Üleml. 1:4 St neiud.

^ Üleml. 1:7 Võib tõlkida ka „leinalooriga”.

^ Üleml. 1:10 Teine võimalik tähendus: „su põsed juuksepalmikute vahel”.

Ülemlaul  2 : 1 - 17

2 Ma olen vaid Saaroni* lilleke*,

orgude liilia.”

2 „Otsekui liilia ogaliste põõsaste keskel

on mu arm neidude seas.”

3 „Nagu õunapuu metsapuude keskel

on mu kallim noorukite seas.

Tema varjus ihkan ma istuda,

tema vili maitseb mulle magus.

4 Ta tõi mind peokotta*,

tõstis mu kohale armastuse lipu.

5 Kosutage mind rosinapätsikestega,

turgutage mind õuntega,

sest ma olen armastusest haige!

6 Tema vasak käsi on mu pea all,

ta parem käsi embab mind.

7 Vanduge mulle, Jeruusalemma tütred,

gasellide ja aasa hirvede juures,

et te ei sütita ega õhuta minus armastust, enne kui see ise süttib.

8 Mu kallima hääl!

Näe, ta tuleb,

ronides mägedel, hüpeldes küngastel.

9 Mu kallim on kui gasell, kui noor hirv.

Näe, ta seisab meie seina taga,

kiikab aknast sisse,

vaatab läbi võrede.

10 Mu kallim ütles mulle:

„Tõuse, mu arm,

mu iludus, tule minuga!

11 Talv* on möödas,

sajud on läbi, need on lakanud.

12 Maa on puhkenud õide,

käes on kärpimise aeg,

me maal on kuulda turteltuvi häält.

13 Viigipuul valmivad esimesed viljad,

viinapuud õitsevad ja lõhnavad.

Tõuse, mu arm, ja tule!

Mu iludus, tule minuga!

14 Oo, mu tuvike kaljuõõnes,

kaljuseina tühemes,

lase mul end näha ja kuulda oma häält,

sest su hääl on hurmav, sa ise nii veetlev.””

15 „Püüdke kinni rebased,

väikesed rebased, kes rikuvad viinamägesid,

sest meie viinamäed õitsevad.”

16 „Mu kallim kuulub mulle ja mina talle.

Keset liiliaid hoiab ta karja.

17 Enne kui mahe tuul tõuseb ja varjud põgenevad,

tõtta tagasi, mu kallim,

kui gasell, kui noor hirv mägedel, mis meid lahutavad*.

^ Üleml. 2:1 Võib tõlkida ka „rannikutasandiku”.

^ Üleml. 2:1 Sõna-sõnalt „safrankrookus”.

^ Üleml. 2:4 Sõna-sõnalt „veinikotta”.

^ Üleml. 2:11 Võib tõlkida ka „vihmaaeg”.

^ Üleml. 2:17 Teine võimalik tähendus: „lõhestunud mägedel”; võib tõlkida ka „Beteri mägedel”.

Ülemlaul  3 : 1 - 11

3 Öösiti voodis ma igatsesin tema järele,

keda ma armastan.

Ma otsisin teda, aga ei leidnud.

2 Ma tõusen, uitan linnas,

otsin tänavailt ja väljakuilt teda,

keda ma armastan.

Ma otsisin teda, aga ei leidnud.

3 Valvurid oma ringkäigul leidsid mu.

„Kas olete näinud teda, keda ma armastan?”

4 Vaevalt olin neist möödunud,

kui leidsin tema, keda ma armastan.

Ma hoidsin tast kinni ega lasknud lahti,

enne kui olin viinud ta oma ema kotta,

selle kambrisse, kes mind oma ihus kandis.

5 Vanduge mulle, Jeruusalemma tütred,

gasellide ja aasa hirvede juures,

et te ei sütita ega õhuta minus armastust, enne kui see ise süttib.”

6 „Mis see on, mis tõuseb kõrbe poolt justkui suitsusambad,

lõhnab mürri ja viiruki järele,

kaupmeeste aromaatsete pulbrite järele?”

7 „See on Saalomoni kandetool.

Selle ümber on kuuskümmend vägimeest

Iisraeli vägilaste seast.

8 Kõik nad kannavad mõõka,

kõik on õppinud sõdima,

igaühel on mõõk puusal

kaitseks öö õuduste eest.”

9 „See on kuningas Saalomoni kandetool,

ta tegi selle Liibanoni puudest.

10 Selle sambad on hõbedast,

toed kullast,

iste purpursest villasest.

Selle on seestpoolt armastusega kaunistanud

Jeruusalemma tütred.”

11 „Tulge välja, Siioni tütred,

vaadake kuningas Saalomoni,

kes kannab krooni*, mille ema tegi talle

ta pulmapäeval,

tema südame rõõmupäeval.”

^ Üleml. 3:11 Võib tõlkida ka „pärga”.

Ülemlaul  4 : 1 - 16

4 „Küll sa oled ilus, mu arm,

küll sa oled ilus!

Su silmad loori taga on kui tuvi silmad.

Su juuksed on kui kitsekari,

mis voogab alla Gileadi mägedelt.

2 Su hambad on kui vastpügatud lambad,

kes pesemiselt tulevad,

kellel kõigil on paariline

ja kellest ükski pole kaotanud oma tallekesi.

3 Su huuled on kui erepunane lõng,

su kõne on hurmav.

Nagu granaatõuna pooled

on su põsed* loori taga.

4 Su kael on kui Taaveti torn,

mille seinas on üks kivirida teise peal

ja mille küljes ripub tuhat kilpi,

kõik vägilaste ümarkilbid.

5 Su rinnad on kui kaks hirvevasikat,

kui gaselli kaksikud,

kes söövad liiliate keskel.”

6 „Enne kui mahe tuul tõuseb ja varjud põgenevad,

lähen ma mürrimäele

ja viirukikünkale.”

7 „Kõik sinus on ilus, mu arm,

sul pole ühtki viga.

8 Tule minuga Liibanoni mäestikust, mu pruut,

tule minuga Liibanonist!

Astu alla Amana* tipust,

Seniiri ja Hermoni tipust,

lõvikoobastest, leopardimägedelt!

9 Sa oled vallutanud mu südame, mu õeke, mu pruut,

oled vallutanud mu südame ainsa pilguga oma silmist,

ainsa lüliga oma kaelakeest.

10 Kui meeldivad on su õrnused, mu õeke, mu pruut!

Su õrnused on kaugelt paremad kui vein,

su lõhnaõli aroom on üle kõigist lõhnadest!

11 Su huuled tilguvad kärjemett, mu pruut,

mesi ja piim on su keele all,

su riiete lõhn on otsekui Liibanoni lõhn.

12 Suletud aed on mu õeke, mu pruut,

suletud aed, pitseriga kinni pandud allikas.

13 Su võsud* on kui paradiisiaed, täis granaatõunapuid,

parimaid vilju, hennapõõsaid ja narditaimi,

14 nardi ja safranit, healõhnalist roogu ja kaneeli,

kõiksugu viirukipuid, mürri ja aaloed*,

igasugu parimaid lõhnaaineid.

15 Sa oled aia allikas, puhta veega kaev,

Liibanonist voolav vesi.

16 Ärka, põhjatuul,

tule, lõunatuul!

Puhu õrnalt üle mu aia.

Heljugu õhus selle aroomid.”

„Tulgu mu kallim oma aeda

sööma selle parimaid vilju!”

^ Üleml. 4:3 Võib tõlkida ka „oimud”.

^ Üleml. 4:8 Võib tõlkida ka „Antiliibanoni”.

^ Üleml. 4:13 Teine võimalik tähendus: „ihu”.

^ Üleml. 4:14 Mitte harilik aaloe (Aloe vera), vaid tõenäoliselt kotkapuu (Aquilaria).

Ülemlaul  5 : 1 - 16

5 „Ma tulin oma aeda,

mu õeke, mu pruut.

Noppisin oma mürri ja lõhnataimi,

sõin oma meekärgi ja mett,

jõin oma veini ja piima.”

„Sööge, kallid sõbrad!

Jooge ja joobuge õrnustest!”

2 „Ma magan, kuid mu süda on ärkvel.

Ma kuulen kallima koputust.”

„Ava mulle, mu õeke, mu arm,

mu tuvike, mu süütuke!

Mu pea on kastest märg,

juuksekiharad täis ööpiisku.”

3 „„Ma olen oma rüü seljast heitnud.

Kas peaksin selle uuesti ülle tõmbama?

Olen oma jalad pesnud.

Kas peaksin need jälle tolmuseks tegema?”

4 Mu kallim tõmbas käe ukseaugust tagasi,

mu tunded tema vastu lõid lõkkele.

5 Tõusin, et kallimale avada,

mu käed tilkusid mürri,

sõrmed sulamürri

riivi pidemele.

6 Ma avasin oma kallimale,

kuid mu kallim oli pöördunud ja läinud.

Olin tema lahkumisest meeleheitel.*

Ma otsisin teda, kuid ei leidnud,

hüüdsin, kuid ta ei vastanud.

7 Valvurid oma ringkäigul leidsid mu.

Nad lõid ja haavasid mind,

müürivalvurid kiskusid mult räti*.

8 Vanduge mulle, Jeruusalemma tütred,

et kui leiate mu kallima,

siis ütlete talle, et olen armastusest haige.”

9 „Mille poolest on su kallim teistest kallimatest parem,

sa kauneim naiste seast?

Mille poolest on su kallim teistest kallimatest parem,

et lased meil nõnda vanduda?”

10 „Mu kallim on kena ja jumekas,

silmapaistvaim kümne tuhande hulgast.

11 Ta pea on kuld, puhas kuld.

Tema kiharad on kui lainetavad palmioksad*,

need on ronkmustad.

12 Ta silmad — need on kui tuvid veeojade ääres,

piimas suplemas,

tiigikaldal* istumas.

13 Tema põsed on kui palsamipeenrad,

kui künkad täis lõhnataimi.

Ta huuled on liiliad, mis tilguvad sulamürri.

14 Tema sõrmed on kullast, krüsoliitidega ehitud.

Ta kõht on läikivast elevandiluust, safiiridega kaetud.

15 Tema jalad on marmorsambad puhtast kullast alustel.

Ta näeb välja kui Liibanon, kui võrratud seedrid.

16 Ta suu on väga magus,

ta on läbini kütkestav.

Selline on mu kallim, mu arm, Jeruusalemma tütred.”

^ Üleml. 5:6 Teine võimalik tähendus: „olin jäänud tema sõnadest hingetuks”.

^ Üleml. 5:7 Võib tõlkida ka „loori”.

^ Üleml. 5:11 Teine võimalik tähendus: „on kui datlikobarad”.

^ Üleml. 5:12 Teine võimalik tähendus: „allika ääres”.

Ülemlaul  6 : 1 - 13

6 „Kuhu su kallim on läinud,

sa kauneim naiste seast?

Kuhu su kallim on põiganud?

Me tuleme koos sinuga teda otsima.”

2 „Mu kallim läks alla oma aeda,

palsamipeenarde juurde,

rohuaedadesse karja hoidma,

liiliaid noppima.

3 Mina kuulun oma kallimale

ja mu kallim minule.

Liiliate keskel hoiab ta karja.”

4 „Sa oled ilus nagu Tirsa*, mu arm,

kaunis kui Jeruusalemm,

kartust sisendav kui väehulgad lippude ümber.

5 Pööra oma silmad mult ära,

need teevad mind rahutuks!

Su juuksed on kui kitsekari,

mis voogab alla Gileadi nõlvadelt.

6 Su hambad on kui lambad,

kes pesemiselt tulevad,

kellel kõigil on paariline

ja kellest ükski pole kaotanud oma tallekesi.

7 Nagu granaatõuna pooled

on su põsed* loori taga.

8 Kuuskümmend on kuningannasid,

kaheksakümmend liignaisi

ja neide on arvutult,

9 kuid vaid üks on mu tuvike, mu süütuke,

oma ema ainus,

oma sünnitaja lemmik.

Neiud näevad teda ja nimetavad õnnelikuks,

kuningannad ja liignaised ülistavad teda:

10 „Kes see on, kes särab kui koit,

on kaunis kui täiskuu,

kirgas kui päikesepaiste,

kartust sisendav kui väehulgad lippude ümber?””

11 „Ma läksin alla pähkliaeda

vaatama, kuis pungad orus pakatavad,

kaema, kas viinapuu on lehte läinud,

granaatõunapuud õide puhkenud.

12 Ma ei märganudki,

et see kihk viis mind

mu õilsa rahva vankrite juurde.”

13 „Tule tagasi, tule tagasi, suulamlanna!

Tule tagasi, tule tagasi,

et saaksime sind näha!”

„Miks te küll tahate näha suulamlannat?”

„Ta on nagu Mahanaimi tants*!”

^ Üleml. 6:4 Võib tõlkida ka „kaunis linn”.

^ Üleml. 6:7 Võib tõlkida ka „oimud”.

^ Üleml. 6:13 Võib tõlkida ka „nagu kahe rühma tants”.

Ülemlaul  7 : 1 - 13

7 „Kui ilusad on su jalad sandaalides,

sa õilis neiu!

Su puusakumerused on kui kaunistused,

meistrimehe kätetöö.

2 Su naba on ümar kausike,

ärgu puudugu sealt maitsestatud vein!

Su kõht on nisukuhi

liiliate keskel.

3 Su rinnad on kui kaks hirvevasikat,

kui gaselli kaksikud.

4 Su kael on kui elevandiluust torn.

Su silmad on selged kui Hesboni tiigid

Bat-Rabbimi värava juures.

Su nina on nagu Liibanoni torn,

mis vaatab Damaskuse poole.

5 Su pea on nagu Karmel,

su kiharad kui purpurne lõng,

kuningas on neist lummatud.

6 Kui ilus sa oled, kui võluv,

mu armas neid, joovastavaim nauding!

7 Sa oled sihvakas nagu palmipuu,

su rinnad on kui datlikobarad.

8 Ma mõtlesin: „Ronin üles palmipuu otsa,

haaran kinni viljakobaraist.”

Olgu su rinnad kui viinamarjakobarad,

su hingeõhk nagu õunte lõhn,

9 sinu suu kui parim vein.”

„Voolaku see õrnalt mu kallima suhu,

valgugu tasa üle uinuja huulte.

10 Mina kuulun oma kallimale

ja tema ihaldab mind.

11 Tule, mu kallim,

lähme aasadele,

ööbime hennapõõsaste juures!

12 Ärkame vara ja lähme viinapuuaeda,

et näha, kas viinapuu on lehte läinud,

õienupud avanenud,

kas granaatõunapuud õitsevad.

Seal ma kingin sulle õrnusi.

13 Alraunimarjad lõhnavad,

meie uste ees on kõiksugu parimaid vilju,

äsja nopituid ja varem korjatuid,

mida olen hoidnud sinule, mu kallim.

Ülemlaul  8 : 1 - 14

8 Oh oleksid sa mu vend,

kes imes mu ema rinda!

Kui kohtaksin sind väljas, annaksin sulle suud

ja seda ei pandaks pahaks.

2 Ma võtaksin su endaga kaasa,

tooksin su oma ema majja,

tema majja, kes mind õpetas.

Annaksin sulle juua vürtsitatud veini,

värsket granaatõunamahla.

3 Tema vasak käsi oleks mu pea all,

ta parem käsi embaks mind.

4 Vanduge mulle, Jeruusalemma tütred,

et te ei sütita ega õhuta minus armastust, enne kui see ise süttib.”

5 „Kes on see neid, kes tuleb kõrbest üles,

nõjatudes oma kallimale?”

„Õunapuu all ma äratasin su.

Seal oli su ema sünnitusvaevas.

Seal tõi ta su valuga ilmale.

6 Pane mind pitseriks oma südamele,

pitseriks käsivarrele,

sest armastus on tugev kui surm,

jäägitu pühendumus järeleandmatu kui surmavald.

Selle leegid on tulelõõm, Jaahi* tulelõõm.

7 Armastust ei suuda kustutada vetevood

ega minema uhtuda jõed.

Kui keegi pakuks armastuse eest kõiki oma koja aardeid,

oleks see* tõesti põlastusväärt.”

8 „Meil on väike õde,

kel pole rindu.

Mida me teeme oma õe heaks

päeval, kui teda tullakse kosima?”

9 „Kui ta on müür,

ehitame selle peale hõbesakid,

kui ta on uks,

sulgeme selle seedrilaudadega.”

10 „Mina olen müür,

mu rinnad on kui tornid.

Nii olen ma tema silmis

kui rahuleidnu.

11 Saalomonil oli viinamägi Baal-Haamonis.

Ta andis selle valvurite hoolde.

Igaüks neist pidi andma saagi eest tuhat seeklit hõbedat.

12 Mul on oma viinamägi, see kuulub minule.

Tuhat seeklit hõbedat kuulub sinule, Saalomon,

kakssada nendele, kes valvavad saaki.”

13 „Oo, sina, kes elad aedades,

sõbrad kuulevad su häält.

Luba ka minul seda kuulda!”

14 „Tõtta, mu kallim,

ole kärme kui gasell,

kui noor hirv

palsamimägedel!”

^ Üleml. 8:6 Jaah on nime Jehoova lühivorm.

^ Üleml. 8:7 Teine võimalik tähendus: „ta”.

JESAJA

LÜHIÜLEVAADE

- 1

- Isa ja ta mässulised pojad (1–9)

- Jehoova vihkab, kui teda teenitakse vaid vormitäiteks (10–17)

- „Seadkem asjad omavahel korda” (18–20)

- Siionist saab Ustav Linn (21–31)

- 2

- Jehoova kõrge mägi (1–5)

- Mõõgad atradeks (4)

- Jehoova päeval alandatakse ülbed (6–22)

- 3

- Juuda juhid eksitavad rahvast (1–15)

- Siioni võrgutavad tütred mõistetakse hukka (16–26)

- 4

- Seitse naist ühe mehe kohta (1)

- Auline võsu, mille Jehoova laseb võrsuda (2–6)

- 5

- Laul Jehoova viinamäest (1–7)

- Häda Jehoova viinamäele! (8–24)

- Jumala viha oma rahva vastu (25–30)

- 6

- Nägemus Jehoovast tema templis (1–4)

- „Püha, püha, püha on vägede Jehoova!” (3)

- Jesaja huuli puhastatakse (5–7)

- Jesaja läkitatakse (8–10)

- „Siin ma olen, läkita mind!” (8)

- „Kui kaua veel, oh, Jehoova?” (11–13)

- 7

- Sõnum kuningas Aahasele (1–9)

- Sear-Jaasub (3)

- Immanuel kui tunnustäht (10–17)

- Truudusetuse tagajärjed (18–25)

- 8

- Assüüria tulevane rünnak (1–8)

- Maher-Saalal-Haas-Bas (1–4)

- Ärge kartke, „sest Jumal on meiega” (9–17)

- Jesaja ja tema lapsed kui tunnustähed (18)

- Pöörduge seaduse, mitte deemonite poole (19–22)

- 9

- Suur valgus Galileamaal (1–7)

- Rahuvalitseja sünd (6–7)

- Jumala käsi Iisraeli vastu (8–21)

- 10

- Jumala käsi Iisraeli vastu (1–4)

- Assüüria — Jumala raevu kepp (5–11)

- Assüüria karistamine (12–19)

- Jaakobi jääk pöördub tagasi (20–27)

- Jumal mõistab kohut Assüüria üle (28–34)

- 11

- Iisai õiglane valitsus (1–10)

- Hunt ja tall on üheskoos (6)

- Jehoova tundmine täidab maa (9)

- Jääk kogutakse kokku (11–16)

- 12

- Tänulaul (1–6)

- „Jaah, Jehoova, on mu jõud” (2)

- 13

- Hukkamõistusõnum Babüloni kohta (1–22)

- Jehoova päev on ligi! (6)

- Meedlased vallutavad Babüloni (17)

- Babüloni ei asustata enam kunagi (20)

- 14

- Iisrael asub elama oma maale (1, 2)

- Babüloni kuninga teotamine (3–23)

- Sirav täht on langenud taevast (12)

- Jehoova käsi purustab assüürlase (24–27)

- Kohtusõnum Vilistimaale (28–32)

- 15

- Hukkamõistusõnum Moabi kohta (1–9)

- 16

- Hukkamõistusõnum Moabi kohta jätkub (1–14)

- 17

- Hukkamõistusõnum Damaskuse kohta (1–11)

- Jehoova sõitleb rahvaid (12–14)

- 18

- Hukkamõistusõnum Etioopia kohta (1–7)

- 19

- Hukkamõistusõnum Egiptuse kohta (1–15)

- Egiptlased saavad tunda Jehoova kätt (16–25)

- Jehoova altar Egiptuses (19)

- 20

- Märk Egiptusele ja Etioopiale (1–6)

- 21

- Hukkamõistusõnum mereäärse kõrbe kohta (1–10)

- Valvamine vahitornis (8)

- „Babülon on langenud!” (9)

- Hukkamõistusõnum Duuma ja kõrbetasandiku kohta (11–17)

- „Vahimees, kas öö on veel pikk?” (11)

- 22

- Hukkamõistusõnum nägemuste oru kohta (1–14)

- Majapidaja Sebna asemele kutsutakse Eljakim (15–25)

- Sümboolne varn (23–25)

- 23

- Hukkamõistusõnum Tüürose kohta (1–18)

- 24

- Jehoova teeb maa tühjaks (1–23)

- Jehoova on kuningas Siionil (23)

- 25

- Jumala rahva rikkalikud õnnistused (1–12)

- Jehoova pidusöök parima veiniga (6)

- Surma pole enam (8)

- 26

- Laul usaldusest ja päästest (1–21)

- Jaah, Jehoova, on igavene kalju (4)

- Maa elanikud õpivad õigust (9)

- „Sinu surnud ärkavad ellu” (19)

- Minge kambritesse ja peituge (20)

- 27

- Jehoova tapab leviatani (1)

- Laul Iisraelist kui viinamäest (2–13)

- 28

- Häda Efraimi joomaritele! (1–6)

- Juuda preestrid ja prohvetid taaruvad (7–13)

- Leping surmaga (14–22)

- Siioni kallis nurgakivi (16)

- Jehoova tavatu töö (21)

- Näited Jehoova targa manitsuse kohta (23–29)

- 29

- Häda Arielile! (1–16)

- Jumala teenimine vaid huultega (13)

- Kurdid kuulevad, pimedad näevad (17–24)

- 30

- Egiptuse abi on kasutu (1–7)

- Rahvas põlgab prohvetlikku sõnumit (8–14)

- Usaldus on tugevus (15–17)

- Jehoova hoolitseb oma rahva eest (18–26)

- Jehoova, ülim õpetaja (20)

- „See on tee” (21)

- Jehoova karistab Assüüriat (27–33)

- 31

- Tõeline abi tuleb Jumalalt, mitte inimestelt (1–9)

- Egiptuse hobused on liha (3)

- 32

- Kuningas ja peamehed juhivad õigluse nimel (1–8)

- Muretuid naisi hoiatatakse (9–14)

- Õnnistused vaimu väljavalamisel (15–20)

- 33

- Lootus õigetele (1–24)

- Jehoova on kohtumõistja, seadusandja ja kuningas (22)

- Ükski ei ütle: „Ma olen haige” (24)

- 34

- Jehoova maksab rahvastele kätte (1–8)

- Edom laastatakse (9–17)

- 35

- Paradiis taastatakse (1–7)

- Pime näeb, kurt kuuleb (5)

- Püha tee lunastatutele (8–10)

- 36

- Sanherib vallutab Juuda (1–3)

- Ülemjoogikallaja pilkab Jehoovat (4–22)

- 37

- Hiskija otsib Jesaja kaudu Jumalalt abi (1–7)

- Sanherib ähvardab Jeruusalemma (8–13)

- Hiskija palve (14–20)

- Jesaja edastab Jumala vastuse (21–35)

- Ingel tapab 185 000 assüürlast (36–38)

- 38

- Hiskija haigus ja paranemine (1–22)

- Tänulaul (10–20)

- 39

- Käskjalad Babülonist (1–8)

- 40

- Lohutus Jumala rahvale (1–11)

- Hääl kõrbes (3–5)

- Jumala vägevus (12–31)

- Rahvad on kui tilk ämbris (15)

- Jumal elab maakera kohal (22)

- Nimetab kõiki tähti nimepidi (26)

- Jumal ei väsi eal (28)

- Lootus Jehoovale annab uut jõudu (29–31)

- 41

- Vallutaja päikesetõusu poolt (1–7)

- Iisrael on valitud Jumala teenijaks (8–20)

- „Mu sõber Aabraham” (8)

- Väljakutse teistele jumalatele (21–29)

- 42

- Jumala teenija ja tema missioon (1–9)

- „Mina olen Jehoova” (8)

- Uus laul Jehoova kiituseks (10–17)

- Iisrael on pime ja kurt (18–25)

- 43

- Jehoova kogub oma rahva kokku (1–7)

- Väljakutse jumalatele (8–13)

- „Teie olete minu tunnistajad” (10, 12)

- Lahkumine Babülonist (14–21)

- Käigem üksteisega kohut (22–28)

- 44

- Õnnistused Jumala valitud rahvale (1–5)

- Pole muud Jumalat peale Jehoova (6–8)

- Inimese tehtud ebajumalad on tühised (9–20)

- Jehoova, Iisraeli lunastaja (21–23)

- Kyros laseb Jeruusalemma taastada (24–28)

- 45

- Kyros on võitud Babüloni vallutamiseks (1–8)

- Savi ei vaidle pottsepaga (9–13)

- Teised rahvad tunnustavad Iisraeli (14–17)

- Jumal on looja ja ettekuulutaja (18–25)

- Maa on loodud elamiseks (18)

- 46

- Babüloni ebajumalad ja Iisraeli Jumal (1–13)

- Jehoova ennustab tulevikku (10)

- Röövlind päikesetõusu poolt (11)

- 47

- Babüloni langemine (1–15)

- Astroloogid paljastatakse (13–15)

- 48

- Iisraeli noomimine ja puhastamine (1–11)

- Jehoova astub Babüloni vastu (12–16a)

- Jumala õpetus on kasulik (16b–19)

- „Minge välja Babülonist!” (20–22)

- 49

- Jehoova teenija ülesanne (1–12)

- Valgus rahvastele (6)

- Lohutus Iisraelile (13–26)

- 50

- Iisraeli patud põhjustavad probleeme (1–3)

- Jehoova kuulekas teenija (4–11)

- Õpilase keel ja kõrv (4)

- 51

- Taastatud Siion on nagu Eedeni aed (1–8)

- Lohutus Siioni vägevalt loojalt (9–16)

- Jehoova vihakarikas (17–23)

- 52

- Ärka, Siion! (1–12)

- Heade sõnumite toojatel kaunid jalad (7)

- Siioni vahimehed hüüavad üheskoos (8)

- Jehoova koja riistade kandjad olgu puhtad (11)

- Jehoova teenija ülendatakse (13–15)

- Moondunud välimus (14)

- 53

- Jehoova teenija kannatused, surm ja matmine (1–12)

- Põlatud ja välditud (3)

- Võtab enda peale meie haigused ja valu (4)

- „Viidi tapale nagu lammas” (7)

- Kannab paljude pattu (12)

- 54

- Viljatu Siion saab palju lapsi (1–17)

- Jehoova on Siionile kui mees (5)

- Jehoova õpetab Siioni lapsi (13)

- Ükski relv ei saa Siioni vastu (17)

- 55

- Kutse tasuta söömaajale (1–5)

- Otsige Jehoovat, tema sõna on usaldusväärne (6–13)

- Jumala teed on kõrgemad kui inimese omad (8, 9)

- Jumala sõna läheb täide (10, 11)

- 56

- Õnnistused võõramaalastele ja eunuhhidele (1–8)

- Palvekoda kõigile (7)

- Pimedad vahimehed, tummad koerad (9–12)

- 57

- Õiged ja ustavad on hukkunud (1, 2)

- Iisraeli truudusetus paljastatakse (3–13)

- Lohutus alandlikele (14–21)

- Jumalatud on nagu mässav meri (20)

- Jumalatuil pole rahu (21)

- 58

- Õige ja vale paastumine (1–12)

- Rõõm hingamispäeva pidamisest (13, 14)

- 59

- Iisrael võõrdub oma pattude tõttu Jumalast (1–8)

- Pattude ülestunnistamine (9–15a)

- Jehoova astub kahetseja eest välja (15b–21)

- 60

- Jehoova auhiilgus paistab Siioni peale (1–22)

- Otsekui tuvid lendavad tuvimajadesse (8)

- Vase asemel kuld (17)

- Vähesest saab tuhat (22)

- 61

- Võitud kuulutavad head sõnumit (1–11)

- „Jehoova soosingu aasta” (2)

- „Suured õigusepuud” (3)

- Võõrad tulevad appi (5)

- „Jehoova preestrid” (6)

- 62

- Siioni uus nimi (1–12)

- 63

- Jehoova maksab rahvastele kätte (1–6)

- Jehoova truu armastus minevikus (7–14)

- Kahetsuspalve (15–19)

- 64

- Kahetsuspalve jätkub (1–12)

- Jehoova on meie pottsepp (8)

- 65

- Jehoova kohtuotsus ebajumalateenijate kohta (1–16)

- Õnne- ja saatusejumalad (11)

- „Minu teenijad söövad” (13)

- Uus taevas ja uus maa (17–25)

- Ehitavad maju, istutavad viinamägesid (21)

- Kellegi töö ei lähe tühja (23)

- 66

- Õige ja vale jumalateenimine (1–6)

- Ema Siion ja ta pojad (7–17)

- Rahvas kogutakse Jeruusalemma (18–24)

Jesaja

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

Jesaja  1 : 1 - 31

JESAJA

1 Jesaja,* Aamotsi poja nägemus, mille ta sai Juuda ja Jeruusalemma kohta Juuda kuningate Ussija, Jootami, Aahase ja Hiskija päevil.

2 Kuula, taevas, ja pane tähele, maa,

sest Jehoova räägib:

„Ma olen pojad üles kasvatanud, lasknud neil suureks sirguda,

aga nemad mässavad mu vastu.

3 Pull tunneb oma peremeest

ja eesel oma isanda sõime,

kuid Iisrael ei tunne mind*,

mu rahvas ei toimi arukalt.”

4 Häda patusele rahvale,

süüga koormatud rahvale,

õelate soole, rikutud lastele!

Te olete hüljanud Jehoova,

pole pidanud lugu Iisraeli Pühast,

olete pööranud talle selja.

5 Kuhu teid veel lüüa, kui te muudkui mässate?

Pea on täis valu,

süda täiesti haige.

6 Pealaest jalatallani pole ühtki tervet kohta.

Haavad, sinikad ja värsked vermed —

need on puhastamata ja sidumata, õliga võidmata.

7 Teie maa on tühjaks jäänud,

teie linnad maha põletatud.

Võõrad neelavad teie maa otse teie silme all.

See on laastatud nagu pärast vaenlase rünnakut.

8 Siioni tütar on jäänud üksi, ta on nagu varjualune viinamäel,

nagu vahionn kurgipõllul,

nagu piiramisrõngas linn.

9 Kui vägede Jehoova poleks jätnud meile pisut pääsenuid,

oleksime olnud otsekui Soodom

ja saanud Gomorra sarnaseks.

10 Kuulake Jehoova sõnu, te Soodoma hirmuvalitsejad!

Pange tähele meie Jumala seadust*, te Gomorra elanikud!

11 „Milleks mulle teie rohked ohvrid?” küsib Jehoova.

„Mul on küllalt teie põletusohvrijääradest ja nuumloomade rasvast!

Ei meeldi mulle noorte pullide, tallede ja kitsede veri.

12 Te tulete mu ette,

kuid kes on käskinud teil tulla

ja kulutada mu õuesid?

13 Ärge tooge enam tühiseid roaohvreid,

teie suitsutusrohi on mulle jäle.

Te tähistate noorkuud ja hingamispäeva ning kutsute kokku koguduse,

te peate pühalikke kokkutulekuid ja samal ajal nõiute — ma ei salli seda!

14 Ma vihkan teie noorkuid ja pühi.

Need on mulle koormaks,

ma olen väsinud neid kandmast.

15 Kui te käed välja sirutate,

peidan ma oma palge teie eest.

Kuigi te palju palvetate,

ei kuula ma teid.

Teie käed on täis verd.

16 Peske end, puhastage end,

kõrvaldage oma kurjad teod mu silme eest,

ärge tehke enam halba.

17 Õppige tegema head, otsige õigust,

noomige rõhujat,

kaitske isata lapse õigusi,

ajage lesknaise kohtuasja.”

18 „Tulge ja seadkem asjad omavahel korda,” ütleb Jehoova.

„Kuigi teie patud on erepunased,

saavad need lumivalgeks,

kuigi need on otsekui karmiinpunane riie,

saavad need villa sarnaseks.

19 Kui te meeleldi kuuletute,

saate süüa maa parimat.

20 Kui te aga tõrgute ja mässate,

neelab teid mõõk.

Jehoova suu on rääkinud.”

21 Kuidas küll on ustavast linnast saanud lõbunaine!

Ta oli täis õigust,

seal elas õiglus,

aga nüüd on seal mõrvarid.

22 Su hõbe on muutunud räbuks,

su õlu* on lahjendatud veega.

23 Su peamehed on kangekaelsed ja varastega mestis.

Nad kõik armastavad altkäemaksu ja himustavad kingitusi.

Isata lastele ei anna nad õigust

ja lesknaise tüliasi ei jõua nende ette.

24 Seepärast lausub ülim isand

vägede Jehoova, Iisraeli vägev:

„Küllalt! Ma vabastan end oma vastastest

ja tasun kätte oma vaenlastele.

25 Ma tõstan oma käe su vastu,

ma puhastan sind räbust otsekui leelisega

ja kõrvaldan sinust kogu mustuse.

26 Ma annan sulle jälle kohtumõistjaid nagu varem

ja nõuandjaid nagu alguses.

Siis pannakse sulle nimeks Õiguse Linn, Ustav Linn.

27 Siion lunastatakse õiglusega

ja tema tagasipöörduv rahvas õigusega.

28 Vastuhakkajad ja patused hävitatakse ühekorraga,

need, kes hülgavad Jehoova, hukkuvad.

29 Te tunnete häbi võimsate puude pärast, mida te ihaldasite,

ning häbenete aedade* pärast, mis te endale valisite.

30 Te saate suure puu sarnaseks, mille lehed närtsivad,

ja olete otsekui veeta aed.

31 Tugev saab takuks

ja tema töö sädemeks:

koos kaovad need leekides

ja kustutajat pole.”

^ Jes. 1:1 Nimi Jesaja tähendab „Jehoova pääste”.

^ Jes. 1:3 Võib tõlkida ka „oma isandat”.

^ Jes. 1:10 Võib tõlkida ka „õpetust”.

^ Jes. 1:22 Võib tõlkida ka „nisuõlu”.

^ Jes. 1:29 Arvatavasti olid need puud ja aiad seotud ebajumalate teenimisega.

Jesaja  2 : 1 - 22

2 Jesaja, Aamotsi poja nägemus Juuda ja Jeruusalemma kohta.

2 Viimseil päevil

kõrgub Jehoova koja mägi

kindlalt üle teiste mäetippude,

tõuseb kõrgemale küngastest

ja kõik rahvad voolavad sinna.

3 Paljud rahvad lähevad ja ütlevad:

„Tulge, lähme üles Jehoova mäele,

Jaakobi Jumala kotta!

Ta õpetab meile oma teid,

et me võiksime käia tema radu.”

Sest Siionist tuleb seadus*

ja Jeruusalemmast Jehoova sõna.

4 Tema mõistab õigust rahvaste keskel

ja seab asjad korda paljude rahvaste hüvanguks.

Nad taovad oma mõõgad atradeks

ja odad aianugadeks.

Rahvas ei tõsta mõõka rahva vastu

ja nad ei õpi enam sõdima.

5 Tule, Jaakobi sugu,

käigem Jehoova valguses!

6 Sa oled hüljanud oma rahva, Jaakobi soo.

Nad on võtnud üle hulgaliselt idamaa kombeid,

nad tegelevad maagiaga nagu vilistid,

nende keskel on rohkesti võõramaalaste lapsi.

7 Nende maa on täis hõbedat ja kulda,

nende varandusel pole otsa ega äärt.

Nende maa on täis hobuseid,

neil on arvutult sõjavankreid.

8 Nende maa kubiseb tühiseist jumalaist.

Nad kummardavad oma kätetööd,

seda, mida nende sõrmed on teinud.

9 Inimene kummardab maha ja alandab end

ning sa ei andesta neile.

10 Peitu kaljusse ja varja end maapõues

hirmust Jehoova

ja tema võimsa auhiilguse ees.

11 Inimese ülbed silmad alandatakse,

tema kõrkust painutatakse.

Jehoova üksi on ülendatud sel päeval,

12 sest see on vägede Jehoova päev.

See tabab igaüht, kes on suureline ja kõrk,

igaüht, olgu ta ülem või alam.

13 See tabab kõiki Liibanoni kõrgeid ja uhkeid seedreid,

kõiki Baasani tammesid,

14 kõiki võimsaid mägesid

ja kõiki kõrgeid künkaid,

15 kõiki kõrgeid torne ja kindlustatud müüre,

16 kõiki Tarsise laevu

ja uhkeid paate.

17 Inimese ülbus alandatakse,

tema kõrkust painutatakse.

Jehoova üksi on ülendatud sel päeval.

18 Tühised jumalad kaovad täielikult.

19 Inimesed peituvad kaljulõhedesse

ja maapõue koobastesse

hirmust Jehoova

ja tema võimsa auhiilguse ees,

kui ta tõuseb, et panna maa hirmust värisema.

20 Sel päeval viskavad inimesed oma tühised hõbe- ja kuldjumalad,

mis nad endale kummardamiseks on teinud,

karihiirte ja nahkhiirte ette

21 ning peidavad end kaljukoobastesse

ja kivirüngaste vahele

hirmust Jehoova

ja tema võimsa auhiilguse ees,

kui ta tõuseb, et panna maa hirmust värisema.

22 Ära siis looda tühise inimese peale,

kes on vaid hingeõhk*.

Miks peaksid toetuma temale?

^ Jes. 2:3 Võib tõlkida ka „õpetus”.

^ Jes. 2:22 Võib tõlkida ka „kel on hingeõhk ninas”.

Jesaja  3 : 1 - 26

3 Ülim isand vägede Jehoova

võtab Jeruusalemmalt ja Juudalt ära toetuse ja abi:

kogu leiva ja vee,

2 sangari ja sõjamehe,

kohtumõistja ja prohveti, ennustaja ja vanema,

3 viiekümnepealiku, aukandja ja nõuniku,

osava maagi ja vilunud posija.

4 Ma panen nende peameesteks poisikesed,

annan neile ebakindlad* valitsejad.

5 Inimesed rõhuvad siis üksteist,

igaüks oma ligimest.

Poisike ründab eakat,

vääritu hakkab vastu auväärsele.

6 Igaüks haarab kinni oma vennast isakojas ja ütleb:

„Sul on kuub. Hakka meie pealikuks!

Võta see rusuhunnik oma käe alla.”

7 Tema aga keeldub sel päeval:

„Ei saa minust teie haavasidujat,

pole mu majas ei leiba ega kehakatet.

Ärge pange mind selle rahva pealikuks!”

8 Jeruusalemm on komistanud

ja Juuda langenud,

sest nende sõnad ja teod on Jehoova vastu,

nad mässavad tema auliste silmade ees.

9 Nende näoilme tunnistab nende vastu

ja nagu Soodom kuulutavad nad oma pattu,

nad ei varja seda.

Häda neile, sest nad tõmbavad enda peale õnnetuse!

10 Öelge õigele, et tal läheb hästi,

sest talle tasutakse tema tegude eest.

11 Häda jumalatule!

Teda tabab õnnetus,

sest talle tasutakse tema kätetööd mööda.

12 Mu rahva töölesundijad on karmid

ja tema üle valitsevad naised.

Mu rahvas, su juhid eksitavad sind,

nad viivad su teelt kõrvale.

13 Jehoova asub oma kohale, et esitada süüdistused,

ta teeb teatavaks rahvaste kohta langetatud kohtuotsuse.

14 Jehoova käib kohut oma rahva vanemate ja peameestega.

„Te põletasite maha viinamäe,

teie kodades on vaestelt röövitu.

15 Kuidas te julgete tallata mu rahvast

ja rõhuda vaeseid?” küsib kõrgeim valitseja vägede Jehoova.

16 Jehoova ütleb: „Kuna Siioni tütred on kõrgid,

käivad pea uhkelt püsti,

pööritavad võrgutavalt silmi, kõnnivad tippival sammul

ja kõlistavad jalavõrudega,

17 siis ajab Jehoova Siioni tütarde pealae kärna,

Jehoova kisub paljaks nende lauba.

18 Sel päeval võtab Jehoova ära nende ilusad jalavõrud,

peaehted ja kuusirbikujulised kaunistused,

19 kõrvarõngad,* käevõrud ja loorid,

20 peakatted, jalaketikesed ja rinnavööd*,

lõhnatoosid ja amuletid*,

21 sõrmused ja ninarõngad,

22 pidurõivad, hõlstid, pealisrüüd ja kukrud,

23 käsipeeglid, linased rõivad,

turbanid ja loorid.

24 Palsamiõli asemel on mädalehk,

vöö asemel nöör,

uhke soengu asemel kiilaspea,

kalli rüü asemel kotiriie

ja ilu asemel põletusmärk*.

25 Su mehed langevad mõõga läbi,

su sangarid hukkuvad lahingus.

26 Linnaväravad leinavad ja kurvastavad,

linn istub mahajäetuna maas.”

^ Jes. 3:4 Võib tõlkida ka „heitliku meelega”.

^ Jes. 3:19 Võib tõlkida ka „ripatsid”.

^ Jes. 3:20 Võib tõlkida ka „õlavööd”.

^ Jes. 3:20 Võib tõlkida ka „teokarpidest ehted”.

^ Jes. 3:24 Märk, mis põletati orja või vangi kehale.

Jesaja  4 : 1 - 6

4 Sel päeval haaravad seitse naist kinni ühest mehest ja ütlevad:

„Me sööme omaenda leiba

ja kanname omaenda riideid,

kui meid vaid hüütaks sinu nimega,

et meie teotus* kaoks.”

2 Sel päeval on võsu, mille Jehoova laseb võrsuda, ilus ja auline, ning maa vili on pääsenud iisraellastele uhkuseks ja ehteks. 3 Siionisse allesjäänuid ja Jeruusalemma järelejäänuid nimetatakse pühadeks, kõiki Jeruusalemmas, kes on elamiseks kirja pandud.

4 Kui Jehoova on kohtumõistmise vaimu ja põletava* vaimuga pesnud ära Siioni tütarde rooja ning uhtunud Jeruusalemmast minema verevalamise, 5 siis paneb Jehoova Siioni mäe ja kokkutulekupaiga kohale päevaajaks pilve ja suitsu ning ööseks ereda tuleleegi — kogu aulise paiga üle laotub kaitsevari. 6 Sinna tuleb varjualune, mis pakub kaitset päevakuumuse eest ning varju ja pelgupaika tormi ja vihma eest.

^ Jes. 4:1 Naisele oli häbiks, kui ta polnud abielus ja tal polnud lapsi.

^ Jes. 4:4 Võib tõlkida ka „puhastava”.

Jesaja  5 : 1 - 30

5 Ma tahan laulda temast, keda ma armastan.

See laul on minu armsamast ja tema viinamäest.

Mu armastatul oli viinamägi viljakal nõlval.

2 Ta kaevas maa üles ja puhastas kividest.

Ta pani sinna kasvama parimad punased viinamarjad,

ehitas selle keskele torni

ja raius sinna surutõrre.

Ta lootis saada häid viinamarju,

kuid sai hoopis halbu.

3 „Ja nüüd, Jeruusalemma elanikud ja Juuda mehed,

mõistke palun kohut minu ja mu viinamäe vahel.

4 Kas ma oleksin saanud teha oma viinamäe heaks veel midagi,

mida ma juba polnud teinud?

Ma lootsin, et see kasvatab häid viinamarju,

aga miks andis see hoopis halbu?

5 Nüüd räägin ma teile,

mida ma teen oma viinamäega.

Ma kisun maha selle heki

ning see koht põletatakse.

Ma lõhun maha selle kivimüüri

ja see paik tallatakse ära.

6 Ma teen selle tühermaaks,

seal ei kärbita ega kõblata.

See kasvab täis ogalisi põõsaid ja umbrohtu

ning ma keelan pilvedel sellele vihma anda.

7 Vägede Jehoova viinamägi on Iisraeli sugu

ning Juuda mehed on istandus, millesse ta oli kiindunud.

Ta ootas õigust,

aga tuli ülekohus,

ootas õiglust,

aga tuli hädakisa.”

8 Häda teile, kes omandate maja maja järel

ja liidate põllule põllu,

kuni pole enam vaba paika

ning teie üksi elate sellel maal!

9 Ma kuulsin vägede Jehoova vannet:

paljudest majadest, olgugi need suured ja ilusad,

saab kohutav vaatepilt,

need jäävad elanikest tühjaks.

10 Kümme adramaad* viinamäge annab vaid ühe bati*

ning üks homer* seemet annab vaid ühe eefa*.

11 Häda neile, kes tõusevad hommikul vara, et vägijooki juua,

kes viidavad aega ööpimeduseni, kuni vein nad üles kütab!

12 Nende pidudel voolab vein,

kõlavad lüüra- ja keelpilli-, tamburiini- ja flöödihelid.

Kuid Jehoova tegudele nad ei mõtle,

tema kätetööd nad ei näe.

13 Kuna mu rahvas ei tunne mind,

viiakse ta pagendusse.

Auväärsed mehed jäävad nälga

ja rahvas nõrkeb janust.

14 Seepärast teeb surmavald end avaraks

ja ajab oma suu pärani lahti.

Sinna alla läheb linn,

selle hiilgus*, kärarikas rahvas ja pidutsejad.

15 Inimene madaldab end,

ta painutatakse maha,

ülbete silmad alandatakse.

16 Vägede Jehoovat ülendab tema kohtumõistmine*,

püha Jumal pühitseb end õiguse kaudu.

17 Rusude vahel näsivad talled rohtu nagu oma karjamaal.

Laastatud paigus, kus varem olid nuumloomad, söövad võõramaalased.

18 Häda neile, kes veavad pettusepaeltega oma süüd

ja vankriköitega oma pattu,

19 neile, kes ütlevad: „Tehku ta ruttu,

tõtaku oma tööga, et võiksime seda näha!

Mingu täide Iisraeli Püha eesmärk,

et saaksime seda juba teada!”!

20 Häda neile, kes nimetavad head halvaks ja halba heaks,

neile, kes teevad valguse pimeduseks ja pimeduse valguseks,

magusa mõruks ja mõru magusaks!

21 Häda neile, kes on targad iseenese silmis

ja arukad omaenda arvates!

22 Häda neile, kes on kõvad mehed veini jooma

ja osavad vägijooke segama,

23 neile, kes kuulutavad altkäemaksu eest süüdlase õigeks

ja võtavad õigelt ta õiguse!

24 Seepärast, justnagu tulekeel neelab kõrred

ja leegid hävitavad kuluheina,

nii mädaneb nende juur

ning nende õied närtsivad ja lendavad minema kui tolm,

sest nad on hüljanud vägede Jehoova seaduse*

ja põlanud Iisraeli Püha sõna.

25 Seepärast on Jehoova viha süttinud põlema oma rahva vastu.

Ta tõstab käe ja lööb neid.

Mäed vabisevad

ja nende laibad vedelevad tänavatel nagu rämps.

Kõige selle juures pole ta viha vaibunud,

vaid ta käsi on ikka veel üles tõstetud, et lüüa.

26 Ta on pannud püsti kogunemistähise kauge rahva jaoks,

ta on kutsunud neid vilega maa äärest

ja nad tulevad tõtates.

27 Keegi neist pole väsinud ega komista,

keegi pole unine ega maga.

Ei lõdvene nende vöö

ega katke sandaalirihmad.

28 Kõik nende nooled on teravad

ja kõik nende vibud vinnas.

Nende hobuste kabjad on nagu ränikivi

ja nende vankrirattad kui tormituul.

29 Nad möirgavad nagu lõvid,

nagu noored lõvid.

Lõrisedes haaravad nad saagi,

viivad selle minema ning päästjat ei ole.

30 Sel päeval lõrisevad nad oma saagi kohal,

nad on nagu raevutsev meri.

Kes seda maad vaatab, näeb rusuvat pimedust,

valguski pimeneb pilvede pärast.

^ Jes. 5:10 4 hektarit.

^ Jes. 5:10 22 liitrit. (Vt lisa B14.)

^ Jes. 5:10 220 liitrit.

^ Jes. 5:10 22 liitrit.

^ Jes. 5:14 Võib tõlkida ka „ülikud”.

^ Jes. 5:16 Võib tõlkida ka „õiglus”.

^ Jes. 5:24 Võib tõlkida ka „õpetuse”.

Jesaja  6 : 1 - 13

6 Sel aastal, kui kuningas Ussija suri, nägin ma Jehoovat istumas aulisel ja üleval troonil. Ta kuuehõlmad täitsid templi. 2 Tema ümber seisid seeravid*. Igaühel neist oli kuus tiiba: kahega nad katsid oma nägu, kahega jalgu ja kahega lendasid.

3 Nad hüüdsid üksteisele:

„Püha, püha, püha on vägede Jehoova!

Kogu maa on täis tema auhiilgust!”

4 Nende hüüdeist vabisesid uksepostid ning koda täitus suitsuga.

5 Siis ma ütlesin: „Häda mulle!

Ma olen kadunud mees,*

sest mu huuled on rüvedad,

ma elan rüvedate huultega rahva keskel

ja mu silmad on näinud kuningat, vägede Jehoovat ennast!”

6 Siis lendas mu juurde üks seerav ja tema käes oli hõõguv söetükk, mille ta oli tangidega altarilt võtnud. 7 Ta puudutas mu suud ning ütles:

„See puudutas sinu huuli.

Su süü on kõrvaldatud,

su patt lepitatud.”

8 Seejärel kuulsin ma Jehoova häält. Ta küsis: „Kelle ma läkitan, kes meie nimel läheks?” Ma vastasin: „Siin ma olen, läkita mind!”

9 Tema ütles: „Mine ja ütle sellele rahvale:

„Te kuulete ikka ja jälle,

kuid ei mõista,

te näete ikka ja jälle,

kuid ei taipa!”

10 Tee tuimaks selle rahva süda,

kata kinni nende kõrvad,

kleebi kinni nende silmad,

et nad oma silmadega ei näeks

ja oma kõrvadega ei kuuleks,

et nende süda ei mõistaks

ja nad ei pöörduks ega saaks terveks.”

11 Ma küsisin: „Kui kaua veel, oh, Jehoova?” Tema vastas:

„Kuni linnad tehakse varemeiks ja need jäävad elaniketa,

kuni majad jäävad tühjaks,

maa laastatakse ja maha jäetakse,

12 kuni Jehoova saadab inimese kaugele

ning maal hakkab laiuma tühjus.

13 Sinna jääb siiski alles kümnes osa, aga seegi põletatakse nagu suur puu, nagu tamm, millest jääb pärast mahavõtmist järele känd. Tema känd on püha sugu.”

^ Jes. 6:2 Vt „Sõnaseletusi”.

^ Jes. 6:5 Sõna-sõnalt „mind on vaikima pandud”.

Jesaja  7 : 1 - 25

7 Juuda kuninga Aahase, Ussija poja Jootami poja päevil tulid Süüria kuningas Retsin ja Iisraeli kuningas Pekah, Remalja poeg, Jeruusalemma vastu sõdima, kuid ei suutnud seda vallutada. 2 Taaveti soole teatati: „Süüria on ühendanud jõud Efraimiga*.”

Aahase ja ta rahva süda hakkas seepeale vabisema, nagu vabisevad metsapuud tuule käes.

3 Jehoova ütles Jesajale: „Mine palun oma poja Sear-Jaasubiga* Aahasele vastu pesupesemisväljale viiva tee äärde, sinna, kus lõppeb ülemise tiigi veejuhe. 4 Ütle talle: „Ära muretse, ära karda ja su süda ärgu muutugu araks nende kahe hõõguva tukiotsa pärast: Süüria kuninga Retsini ja Remalja poja tulise viha pärast. 5 Süüria ühes Efraimiga ning Remalja poeg kavatsevad su vastu kurja, öeldes: 6 „Lähme üles Juuda vastu, kisume selle lõhki,* vallutame selle ja paneme sinna kuningaks Taabali poja!”

7 Nii ütleb kõrgeim valitseja Jehoova:

„See ei õnnestu,

seda ei juhtu.

8 Sest Süüria pea on Damaskus

ja Damaskuse pea on Retsin.

Ei möödu kuutkümmet viit aastatki,

kui Efraim on hävitatud ja seda rahvast ei ole enam.

9 Efraimi pea on Samaaria

ja Samaaria pea on Remalja poeg.

Kui teil pole kindlat usku,

siis te ei jää püsima.”””

10 Jehoova ütles Aahasele veel: 11 „Palu oma Jumalalt Jehoovalt tunnustähte — olgu see kasvõi nii sügav kui surmavald või nii kõrge kui taevas.” 12 Kuid Aahas vastas: „Ma ei palu ega pane Jehoovat proovile.”

13 Jesaja aga ütles: „Palun kuula, Taaveti sugu! Kas teile on veel vähe sellest, et panete proovile inimeste kannatuse? Miks panete proovile ka Jumala kannatuse? 14 Seepärast annab Jehoova ise teile sellise tunnustähe: noor naine* jääb lapseootele, sünnitab poja ja paneb talle nimeks Immaanuel*. 15 Selleks ajaks, kui poiss õpib hoiduma halvast ja valima head, on tal süüa üksnes võid ja metsmett. 16 Sest juba enne, kui ta oskab hoiduda halvast ja valida head, on nende kahe kuninga maa, kelle ees sa hirmu tunned, täiesti maha jäetud. 17 Jehoova toob sulle, su rahvale ja su isa soole sellised päevad, milliseid pole olnud ajast, kui Efraim eraldus Juudast, sest ta saadab su vastu Assüüria.

18 Sel päeval kutsub Jehoova vilistades kaugelt Egiptusest Niiluse jõgede juurest kärbseid ja Assüüriast mesilasi. 19 Need kõik tulevad ja laskuvad järskudesse vadidesse ja kaljulõhedesse, kõigisse ogalistesse põõsastesse ja kõigisse joogikohtadesse.

20 Sel päeval võtab Jehoova habemenoa, mis on palgatud suure jõe* piirkonnast, Assüüria kuningalt, ning pügab paljaks teie pea, ajab maha teie jalakarvad ja isegi habeme.

21 Sel päeval jääb igaühe karjast ellu üks noor lehm ja kaks lammast 22 ning piimarohkuse tõttu süüakse võid. Neil, kes maale alles jäävad, pole süüa muud kui võid ja metsmett.

23 Sel päeval on igas paigas, kus varem kasvas 1000 viinapuud väärtusega 1000 seeklit* hõbedat, vaid ogalised põõsad ja umbrohi. 24 Sinna minnakse noolte ja vibuga, sest kogu maa on täis ogalisi põõsaid ja umbrohtu. 25 Ogaliste põõsaste ja umbrohu kartuses ei ligine sa enam ühelegi mäele, mida varem kõplaga rohiti. Need jäävad pullide ja lammaste tallermaaks.”

^ Jes. 7:2 St Iisraeliga.

^ Jes. 7:3 Nimi Sear-Jaasub tähendab „vaid jääk pöördub tagasi”.

^ Jes. 7:6 Teine võimalik tähendus: „hirmutame seda”.

^ Jes. 7:14 Septuaginta tõlkes „neitsi”.

^ Jes. 7:14 Nimi Immaanuel tähendab „Jumal on meiega”.

^ Jes. 7:20 St Eufrati.

^ Jes. 7:23 11,4 kg. (Vt lisa B14.)

Jesaja  8 : 1 - 22

8 Jehoova ütles mulle: „Võta suur tahvel ja kirjuta sellele tavalise krihvliga: Maher-Saalal-Haas-Bas*. 2 Seda kinnitagu kirjalikult* minu ustavad tunnistajad: preester Uurija ja Jeberekja poeg Sakarja.”

3 Siis ma heitsin naisprohveti* juurde ning ta jäi lapseootele ja tõi ilmale poja. Jehoova ütles mulle: „Pane poisile nimeks Maher-Saalal-Haas-Bas, 4 sest enne kui poiss oskab öelda „isa” ja „ema”, viiakse Damaskuse vara ja Samaaria saak Assüüria kuninga ette.”

5 Jehoova rääkis mulle veel:

6 „Kuna see rahvas põlgab Siiloa* vaikselt voolavat vett

ning rõõmustab Retsini ja Remalja poja üle,

7 siis laseb Jehoova ta vastu tõusta

suure jõe* võimsad vood:

Assüüria kuninga ja kogu tema auhiilguse.

Ta tuleb välja kõigist oma jõesängidest,

ajab üle kõigi oma kallaste

8 ja sööstab läbi Juuda.

Ta tulvab ja ujutab üle, ulatub kaelani.

Tema väljasirutatud tiivad katavad su maa kogu selle laiuses,

Immaanuel!”

9 Tehke kahju, rahvad, aga teid purustatakse!

Kuulake kõik kaugetes maades!

Valmistuge lahinguks, aga teid purustatakse!

Valmistuge lahinguks, aga teid purustatakse!

10 Tehke oma plaane, aga need lähevad tühja!

Öelge, mida tahate, aga teie sõnad ei täitu,

sest Jumal on meiega*!

11 Kui Jehoova seda mulle rääkis, juhtis mind tema tugev käsi ja ta hoiatas, et ma ei käiks selle rahva teed. Ta ütles:

12 „Ärge nimetage vandenõuks seda, mida see rahvas nimetab vandenõuks.

Ärge kartke, mida nemad kardavad,

ärge värisege selle ees!

13 Pidage pühaks vägede Jehoovat,

teda kartke,

tema ees värisege!”

14 Temast saab otsekui pühamu,

aga ka takistuskivi

ja komistuskalju

mõlemale Iisraeli soole,

lõks ja püünispael

Jeruusalemma elanikele.

15 Paljud neist komistavad, kukuvad ja vigastavad end,

nad langevad lõksu ja püütakse kinni.

16 Rulli kirjalik tunnistus kokku,

pane pitser seadusele* mu jüngrite südames.

17 Mina ootan* Jehoovat, kes peidab oma palet Jaakobi soo eest, ning ma loodan ta peale.

18 Mina ja lapsed, kelle Jehoova mulle on andnud, oleme Iisraelis tunnustäheks ja imeks vägede Jehoovalt, kes elab Siioni mäel.

19 Kui teile öeldakse: „Pöörduge vaimude väljakutsujate ja ennustajate poole, kes siutsuvad ja pobisevad”, siis kas rahvas ei peaks pöörduma pigem oma Jumala poole? Kas elavate pärast peaks küsitlema surnuid? 20 Rahval tuleks hoopis pöörduda seaduse ja kirjaliku tunnistuse poole.

Neil, kes ei räägi selle sõna järgi, pole valgust. 21 Vaevatu ja näljasena uitavad kõik maal ringi. Nälja ja nördimuse pärast neavad nad oma kuningat ja Jumalat, kui tõstavad pilgu üles. 22 Siis vaatavad nad maha ja näevad vaid ahastust, süngust, segadust, raskeid aegu ja pimedust, aga mitte valgust.

^ Jes. 8:1 Nimi Maher-Saalal-Haas-Bas võib tähendada „ruttab saagi järele, kiirustab rüüstama”.

^ Jes. 8:2 Võib tõlkida ka „selle tunnistajaiks olgu”.

^ Jes. 8:3 Mõeldakse Jesaja enda naist.

^ Jes. 8:6 Siiloa oli kanal Jeruusalemmas.

^ Jes. 8:7 St Eufrati.

^ Jes. 8:10 Hbr Immanuel, mis tähendab „Jumal on meiega”; vt Jes 7:14; 8:8.

^ Jes. 8:16 Võib tõlkida ka „õpetusele”.

^ Jes. 8:17 Võib tõlkida ka „ootan õhinal”.

Jesaja  9 : 1 - 21

9 Kuid see pimedus pole selline nagu siis, kui maal oli hädaaeg, nagu endisel ajal, kui Sebulonimaad ja Naftalimaad koheldi põlgusega. Hiljem aga laseb Jumal sellele, mereäärsele teele Jordani piirkonnas, rahvaste Galileale, osaks saada austust.

2 Rahvas, kes käis pimeduses,

näeb suurt valgust.

Neile, kes elavad süngete varjude maal,

paistab valgus.

3 Sa oled teinud selle rahva arvukaks,

oled valmistanud talle suurt rõõmu.

Ta rõõmustab sinu ees,

nagu rõõmustatakse lõikusajal,

nagu rõõmustavad need, kes jagavad sõjasaaki.

4 Nagu Midjani päevil

oled sa murdnud katki tema ikke,

saua ta turjal, tema töölesundija kepi.

5 Iga saabas, mis paneb marssides värisema maa,

ja iga verest läbiimbunud rüü

saab tuleroaks.

6 Meile on sündinud laps,

meile on antud poeg,

kelle õlgadele pannakse valitsus.

Talle antakse nimeks Imeline Nõuandja, Vägev Jumal, Igavene Isa, Rahuvalitseja.

7 Tema valitsusvõim laieneb üha.

Ei lõppe rahu

Taaveti troonil ja tema kuningriigis.

Tema valitsusvõim saab kõigutamatuks,

see toetub õigusele ja õiglusele

nüüd ja igavesti.

Vägede Jehoova tuline ind teeb seda.

8 Jehoova läkitas hoiatussõna Jaakobile,

see on tulnud Iisraeli peale.

9 Kogu rahvas saab seda kuulda,

Efraim ja Samaaria elanikud,

kes ütlevad oma ülbuses ja südame jultumuses:

10 „Telliskivid on varisenud,

kuid me ehitame tahutud kividest.

Sükomooripuud on maha raiutud,

kuid me asendame need seedritega.”

11 Jehoova tõstab ta vastu Retsini vastased

ja kihutab ta vaenlasi tegutsema,

12 Süüriat idast ja vilisteid läänest,

need neelavad Iisraeli avatud suuga.

Kõige selle juures pole ta viha vaibunud,

vaid ta käsi on ikka veel üles tõstetud, et lüüa.

13 Sest rahvas pole pöördunud tagasi oma lööja juurde,

vägede Jehoovat pole nad otsinud.

14 Ühe päevaga lõikab Jehoova Iisraelilt maha

pea ja saba, võsu ja kõrkja*.

15 Eakas ja lugupeetu on pea

ning valet õpetav prohvet on saba.

16 Rahva peamehed eksitavad rahvast

ja need, keda juhitakse, on segaduses.

17 Seepärast ei rõõmusta Jehoova nende noorte meeste üle

ega halasta isata laste ja lesknaiste peale,

sest nad kõik on usutaganejad ja kurjategijad

ning iga suu räägib rumalust.

Kõige selle juures pole ta viha vaibunud,

vaid ta käsi on ikka veel üles tõstetud, et lüüa.

18 Sest kurjus leegitseb nagu tuli,

neelab ogalised põõsad ja umbrohu.

See paneb põlema metsatihnikud

ja need tõusevad suitsupilvena üles.

19 Vägede Jehoova raevust

süttib maa

ja rahvas saab tuleroaks.

Keegi ei säästa isegi oma venda.

20 Lõigatakse tükke paremalt,

kuid ikka on nälg,

süüakse vasakult,

kuid ikka pole küllalt.

Igaüks sööb omaenda käsivarre liha:

21 Manasse sööb Efraimi

ja Efraim Manasset.

Mõlemad on üheskoos Juuda vastu.

Kõige selle juures pole ta viha vaibunud,

vaid ta käsi on ikka veel üles tõstetud, et lüüa.

^ Jes. 9:14 Teine võimalik tähendus: „palmioksa ja pilliroo”.

Jesaja  10 : 1 - 34

10 Häda neile, kes annavad välja kahjutoovaid määrusi,

kes kirjutavad rõhuvaid seadusi,

2 et saaks lükata tagasi vaese tüliasja,

jätta mu rahva vilets õigusest ilma,

võtta saagiks lesknaiste vara

ja riisuda isata lapsi!

3 Mida te teete arunõudmise päeval,*

kui kaugelt tuleb häving?

Kelle juurde te pagete abi järele

ja kuhu te jätate oma vara*?

4 Ei ole muud kui küürutada vangide seas

ja langeda tapetute keskel.

Kõige selle juures pole ta viha vaibunud,

vaid ta käsi on ikka veel üles tõstetud, et lüüa.

5 „Näe: assüürlane,

mu raevu kepp,

tema käes on mu hukkamõistu malakas!

6 Ma saadan ta usust taganenud rahva kallale,

käsutan mind vihastanud rahva vastu

riisuma rohkesti saaki, röövima tema vara

ja tallama teda kui tänavapori.

7 Aga tal on teised mõtted

ja ta südames on teised kavatsused.

Siiski on tal südames soov hävitada

ja tuua hukatust mitte vähestele, vaid paljudele rahvastele.

8 Ta ütleb:

„Eks ole kõik mu peamehed kuningad?

9 Kas pole Kalno nagu Karkemis?

Kas pole Hamat nagu Arpad?

Kas pole Samaaria nagu Damaskus?

10 Mu käsi vallutas tühiste jumalate kuningriigid,

kus oli rohkem nikerdatud kujusid kui Jeruusalemmas ja Samaarias.

11 Eks tee ma Jeruusalemma ja tema ebajumalatega nii,

nagu ma tegin Samaaria ja tema tühiste jumalatega?”

12 Kui Jehoova lõpetab kogu oma töö Siioni mäel ja Jeruusalemmas, karistab ta Assüüria kuningat tema ülbe südame ning uhke ja kõrgi pilgu pärast. 13 Sest too ütleb:

„Ma teen seda oma tugeva käe

ja oma tarkusega, sest ma olen arukas.

Ma kõrvaldan piirid rahvaste vahelt,

rüüstan nende vara

ja ma alistan elanikud oma vägevuses.

14 Nagu mees sirutab käe linnupessa,

nii võtab mu käsi endale rahvaste vara,

nagu korjatakse mahajäetud mune,

nii võtan ma endale kogu maa.

Mitte keegi ei lehvita tiibu, ei ava nokka ega piiksata.””

15 Kas hoopleb kirves selle ees, kes temaga raiub?

Kas suurustab saag selle ees, kes temaga saeb?

Kas viibutab kepp oma ülestõstjat?

Kas tõstab sau üles oma hoidja?

16 Seepärast saadab ülim isand vägede Jehoova

tema* turskete meeste peale kurnava haiguse

ning süütab tema hiilguse alla lõõmava tule.

17 Iisraeli Valgus muutub tuleks

ja Iisraeli Püha leegiks.

See lööb lõkkele ning neelab tema* umbrohu ja ogalised põõsad ühe päevaga.

18 Jumal teeb lõpu ka tema metsa ja viljapuuaia hiilgusele.

See on otsekui põdeja hääbumine.

19 Tema metsa puid jääb järele nii vähe,

et poisikegi võib need kirja panna.

20 Sel päeval ei otsi Iisraeli jääk

ega Jaakobi soo pääsenud

enam tuge sellelt, kes neid lõi,

vaid toetuvad ustavalt Jehoovale,

Iisraeli Pühale.

21 Vaid jääk pöördub tagasi,*

Jaakobi järelejäänud naasevad oma vägeva Jumala juurde.

22 Sest kuigi su rahvast, Iisrael,

on kui mereliiva,

pöördub sellest tagasi vaid väike osa.

Hävingu tulek on otsustatud

ja õigus* neelab nad.

23 Jah, kõrgeim valitseja vägede Jehoova on otsustanud tuua hävingu,

see tabab kogu maad.

24 Seepärast ütleb kõrgeim valitseja vägede Jehoova: „Mu rahvas, kes elad Siionis, ära karda assüürlast, kes sind kepiga lõi ja tõstis su vastu oma saua nagu Egiptus. 25 Sest veel pisut ja mu hukkamõistule tuleb lõpp. Mu viha pöördub nende peale ja hävitab nad. 26 Vägede Jehoova viibutab piitsa tema vastu nagu Midjani alistamisel Oorebi kalju juures. Tema kepp on mere kohal ja ta tõstab selle üles nagu Egiptuses.

27 Sel päeval tõstetakse Assüüria kuninga koorem su turjalt

ja tema ike su kaelalt

ning see ike murtakse õli* pärast.”

28 Ta tungib Ajjatisse,

läheb läbi Migroni,

jätab oma asjad Mikmasesse.

29 Ta tuleb üle koolmest,

veedab öö Gebas.

Raama väriseb, Sauli Gibea põgeneb.

30 Kriiska ja karju, Gallimi tütar!

Pane tähele, Laisa!

Oh vaene Anatot!

31 Madmena põgeneb,

Geebimi elanikud otsivad varju.

32 Samal päeval peatub ta Noobis.

Ta viibutab rusikat Siioni tütre mäe,

Jeruusalemma künka poole.

33 Ülim isand vägede Jehoova

laasib oksi kohutavate raksatustega,

kõige kõrgemad puud raiutakse maha,

kõrged saavad madalaks.

34 Ta võtab metsatihnikud raudriistaga* maha

ning Liibanon langeb vägeva käe läbi.

^ Jes. 10:3 Võib tõlkida ka „mida te teete karistuspäeval”.

^ Jes. 10:3 Võib tõlkida ka „au”.

^ Jes. 10:16 St assüürlase, keda mainitakse salmides 5 ja 24.

^ Jes. 10:17 St assüürlase.

^ Jes. 10:21 Sama heebrea väljend on nime Sear-Jaasub tähenduseks (vt Jes 7:3 allmärkust).

^ Jes. 10:22 Võib tõlkida ka „karistus”.

^ Jes. 10:27 Ilmselt mõeldakse kas õli, mida kasutati põletusainena, või õli, millega võiti kuningaid.

^ Jes. 10:34 Võib tõlkida ka „kirvega”.

Jesaja  11 : 1 - 16

11 Iisai kännust kasvab võrse,

võsu tema juurtest kannab vilja.

2 Tema peale tuleb Jehoova vaim,

tarkuse ja arusaamise vaim,

nõu ja väe vaim,

Jehoova tundmise ja kartuse vaim.

3 Jehoova kartusest tunneb ta rõõmu.

Ei mõista ta kohut selle järgi, mida ta silmad näevad,

ega noomi lihtsalt selle põhjal, mida ta kõrvad kuulevad.

4 Ta mõistab viletsaile kohut õigluses

ning noomib inimesi tasaste hüvanguks õiguses.

Ta lööb oma suu sauaga maad

ja surmab oma huulte hingusega jumalatu.

5 Õiglus on vööks ta ümber,

ustavus rihmaks ta puusadel.

6 Siis võib hunti näha tallekese seltsis

ja leopardi lebamas kitsekese kõrval.

Vasikas, lõvi ja nuumloom on üheskoos*

ning poisike juhib neid.

7 Lehm ja karu söövad üheskoos,

nende pojad lesivad kõrvuti.

Lõvi sööb õlgi nagu pull.

8 Imik mängib kobra pesa juures

ja võõrutatud lapsuke sirutab käe mürkmao uru poole.

9 Ei tehta kurja ega kahju

kogu mu pühal mäel,

sest Jehoova tundmine täidab maa,

otsekui veed katavad merepõhja.

10 Sel päeval on Iisai juur rahvastele kogunemistähiseks.

Kõik rahvad otsivad temalt juhatust

ja tema elupaik saab auliseks.

11 Sel päeval sirutab Jehoova uuesti, teist korda, oma käe, et koguda kokku oma rahva jääk Assüüriast, Egiptusest, Patrosest, Kuusist, Eelamist, Sinearist,* Hamatist ja meresaartelt. 12 Ta paneb rahvaste jaoks püsti kogunemistähise ning kogub kokku Iisraeli hajutatud. Ta kogub kokku Juuda pillutatud maa neljast nurgast.

13 Siis kaob Efraimi kadedus

ja tehakse lõpp Juuda vaenajatele.

Efraim ei kadesta enam Juudat

ja Juuda ei ole vaenulik Efraimi vastu.

14 Nad sööstavad läände vilistite nõlvadele,

riisuvad üheskoos idamaa rahvaid.

Nad allutavad Edomi ja Moabi

ning alistavad Ammoni.

15 Jehoova lõhestab* Egiptuse mere lahe

ja viibutab suurele jõele* rusikat.

Ta lööb oma tulise hingusega selle seitset haru*,

laseb rahval sellest sandaalides läbi minna.

16 Tema rahva jäägi jaoks on maantee, mis viib Assüüriast välja,

nagu oli Iisraeli jaoks Egiptusest väljumise päeval.

^ Jes. 11:6 Teine võimalik tähendus: „vasikas ja lõvi söövad üheskoos”.

^ Jes. 11:11 St Babülooniast.

^ Jes. 11:15 Teine võimalik tähendus: „kuivatab”.

^ Jes. 11:15 St Eufratile.

^ Jes. 11:15 Teine võimalik tähendus: „selle seitsmeks haruks”.

Jesaja  12 : 1 - 6

12 Sel päeval sa ütled:

„Ma tänan sind, Jehoova,

sest kuigi sa olid mu peale vihane,

vaibus su viha ja sa lohutasid mind.

2 Jumal on mu pääste!

Ma loodan tema peale ega karda,

sest Jaah*, Jehoova, on mu jõud ja tugevus,

tema päästis mu.”

3 Te ammutate rõõmuga vett

päästeallikaist.

4 Sel päeval te ütlete:

„Tänage Jehoovat, hüüdke tema nime,

tehke rahvaste seas teatavaks tema teod!

Rääkige, kui ülev on ta nimi!

5 Laulge Jehoovale kiitust,* sest ta on teinud erakordseid asju.

Saagu see teatavaks üle kogu maa!

6 Hõiska ja rõkka rõõmust, Siioni elanik,

sest Iisraeli Püha on su keskel suur!”

^ Jes. 12:2 Jaah on nime Jehoova lühivorm.

^ Jes. 12:5 Võib tõlkida ka „kiitke Jehoovat pillimänguga”.

Jesaja  13 : 1 - 22

13 Hukkamõistusõnum Babüloni kohta, mille Jesaja, Aamotsi poeg, oli nägemuses saanud:

2 „Pange paljale kaljule püsti kogunemistähis!

Hüüdke neile, viibake käega,

et nad läheksid sisse ülikute väravast.

3 Mina andsin käsu oma valitutele*,

kutsusin oma sõjamehed, kes uhkustundest juubeldavad,

valama välja mu viha.

4 Kuulake, rahvasumm mägedel,

loendamatu inimhulga kära!

Kuulake, kuningriikide

ja kokkutulnud rahvaste lärm!

Vägede Jehoova vaatab sõjaväge üle.

5 Nad tulevad kaugelt maalt,

taeva äärtest,

Jehoova ja ta raevurelvad,

et hävitada kogu maa.

6 Uluge, sest Jehoova päev on ligi!

See tuleb kui hävitus Kõikvõimsalt.

7 Seepärast lõtvuvad kõik käed

ja kõigi meeste süda lööb araks.

8 Inimesed on paanikas.

Neid haaravad krambihood ja valud

nagu tuhud sünnitajat.

Nad vaatavad üksteisele õuduses otsa,

nende palgeilt peegeldub äng.

9 Jehoova päev tuleb

halastamatu raevu ja tulise vihaga,

et teha maast kohutav vaatepilt,

et kõrvaldada sealt kõik patused.

10 Taevatähed ja tähtkujud*

ei kiirga enam,

päike on tõustes pime

ja kuu ei heida valgust.

11 Ma nõuan maalt aru ta kurjuse pärast

ja jumalatutelt nende pattude pärast,

teen lõpu jultunute uhkusele

ning alandan hirmuvalitsejate ülbuse.

12 Ma teen sureliku inimese haruldasemaks kui puhas kuld,

inimese harukordsemaks kui Oofiri kuld.

13 Mina, vägede Jehoova,

panen taeva värisema ja raputan maad raevus

oma tulise viha päeval.

14 Siis pöördub igaüks oma rahva juurde

nagu tagaaetav gasell, nagu karjaseta kari,

igaüks pageb oma maale.

15 Kõik, kes leitakse, torgatakse läbi,

ja kõik, kes kinni püütakse, langevad mõõga läbi.

16 Nende lapsed rebitakse nende silme all tükkideks,

nende majad rüüstatakse,

nende naised vägistatakse.

17 Ma toon nende vastu meedlased,

kes ei hooli hõbedast

ega rõõmusta kulla üle.

18 Nende vibunooled läbistavad noorukeid,

neil pole kahju ihuviljast,

nad ei halasta lastele.

19 Babülon, kuningriikide ehe,

kaldealaste ilu ja uhkus,

saab samasuguseks kui Soodom ja Gomorra, mille Jumal segi paiskas.

20 Teda ei asustata enam kunagi,

ta ei saa enam iial elupaigaks.

Ei löö araablane seal telki üles,

ei karjata karjane seal karja.

21 Seal lesivad kõrbeasukad

ja majad on täis kassikakke.

Seal pesitsevad jaanalinnud

ja karglevad ringi metsikud kitsed*.

22 Tema tornides häälitsevad ulguvad elukad

ja uhketes paleedes šaakalid.

Tema aeg läheneb ja ta päevi ei pikendata.”

^ Jes. 13:3 Sõna-sõnalt „pühitsetutele”, st Jehoova sõjaks eraldatutele.

^ Jes. 13:10 Sõna-sõnalt „Kesilid”, arvatavasti Orion ja seda ümbritsevad tähtkujud.

^ Jes. 13:21 Teine võimalik tähendus: „kitsesarnased deemonid”.

Jesaja  14 : 1 - 32

14 Jehoova halastab Jaakobile, valib taas Iisraeli. Ta paneb nad elama nende oma maale,* muulasedki liituvad nendega, ühinevad Jaakobi sooga. 2 Võõramaalased toovad iisraellased nende oma maale, Iisrael aga võtab nad Jehoova maal endale sulasteks ja teenijannadeks. Iisraellased võtavad vangi need, kes neid vangis hoidsid, ja hakkavad valitsema nende üle, kes neid tööle sundisid.

3 Sel päeval, kui Jehoova annab sulle rahu su vaevast, rahutusest ja rängast orjaikkest, 4 räägid sa Babüloni kuninga kohta selle pilkeloo:

„Kas tõesti on töölesundija oma otsa leidnud?

Kas tõesti on rõhumine lõppenud?

5 Jehoova on murdnud jumalatute saua,

valitsejate kepi,

6 mis lakkamatult ja raevukalt peksis rahvaid,

mis vihaselt allutas rahvaid, kiusas neid karmilt taga.

7 Kogu maa puhkab nüüd ja on rahus.

Rahvas hõiskab rõõmust.

8 Isegi kadakad rõõmustavad su üle

ühes Liibanoni seedritega.

Nad ütlevad: „Sellest ajast, kui sa langesid,

ei tule ükski puuraidur meid maha raiuma.”

9 Surmavaldki on ärevil,

valmis sind vastu võtma.

Sinu pärast äratab ta need, kes lamavad jõuetuna hauas,

kõik rõhuvad juhid* maal.

Ta ajab oma troonilt püsti kõik rahvaste kuningad.

10 Kõik nad räägivad, ütlevad sulle:

„Kas sinagi oled jäänud jõuetuks nagu meie?

Kas oled saanud meie sarnaseks?

11 Alla surmavalda on tõugatud su kõrkus

ja su keelpillide hääl.

Vaglad on su küljealuseks

ja ussid katavad sind.”

12 Kuidas sa küll oled langenud taevast,

sa sirav täht, koidiku poeg!

Kuidas sind küll paisati maa peale,

sa rahvaste alistaja!

13 Sa mõtlesid oma südames: „Ma tõusen taevasse,

Jumala tähtedest kõrgemale tõstan ma oma trooni

ja istun kogunemismäele

põhjamaa kaugeimas nurgas.

14 Ma tõusen üle pilvetippude

ja teen end Kõigekõrgema sarnaseks.”

15 Kuid sind tõugatakse alla surmavalda,

hauasügavuse kaugeimasse nurka.

16 Kes sind näevad, põrnitsevad sind,

nad uurivad sind ja ütlevad:

„Kas see on mees, kes pani vappuma maa

ja värisema kuningriigid,

17 kes tegi asustatud maa kõrbe sarnaseks,

paiskas segi selle linnad,

kes ei lasknud koju oma vange?”

18 Kõik teised rahvaste kuningad —

jah, nad kõik — maeti auga,

igaüks oma hauakambrisse.

19 Ent sina oled kõrvale heidetud, ilma matmispaigata,

sa oled nagu põlatud võrse,

kaetud mõõgaga tapetutega,

kes lähevad alla kivihauda.

Sa oled kui jalge alla tallatud laip.

20 Sind ei maeta ühes nendega hauda,

sest sa hävitasid oma maa,

tapsid omaenda rahva.

Enam iial ei mainita kurjategijate sugu.

21 Pange valmis tapapink tema poegadele

nende esiisade süü tõttu,

et nad enam ei tõuseks, ei võtaks maad oma valdusse

ega täidaks seda oma linnadega.”

22 „Ma tõusen nende vastu,” kuulutab vägede Jehoova.

„Ma pühin ära Babüloni nime, talle järelejäänud, ta järeltulijad ja tulevased põlved,” kuulutab Jehoova.

23 „Ma teen ta okassigade omandiks ja soomaaks ning pühin ta ära hävitusluuaga,” kuulutab vägede Jehoova.

24 Vägede Jehoova on vandunud:

„Nagu ma olen kavatsenud, nii ka läheb,

mida ma olen otsustanud, see ka sünnib.

25 Ma purustan assüürlase mu enda maal

ja tallan ta maha oma mägedel.

Ma kõrvaldan ta ikke oma rahva pealt

ja tema koorma selle õlgadelt.”

26 Seda on otsustatud kogu maa kohta

ja see on käsi, mis on tõstetud kõigi rahvaste vastu.

27 Vägede Jehoova on otsustanud,

kes võiks tema nõu nurja ajada?

Tema käsi on välja sirutatud,

kes võiks selle tagasi tõmmata?

28 Kuningas Aahase surma-aastal anti teada järgmine kohtusõnum:

29 „Ära rõõmusta, Vilistimaa, ühes oma rahvaga,

et murtud on kepp, mis sind lõi.

Sest mao juure seest väljub mürkmadu

ja selle järglaseks on salvav madu.

30 Samal ajal kui viletsate esmasündinuid toidetakse

ja vaesed lesivad rahus,

surman ma su juure näljaga

ja kes sinust järele jäävad, tapetakse.

31 Ulu, oh, värav! Hala, oh, linn!

Kogu su rahvas, oh, Vilistimaa, muutub araks.

Sest põhjast tõuseb suitsusammas

ja vaenlaste väehulkades pole mahajääjaid.”

32 Mida vastata rahva käskjalgadele?

Seda, et Jehoova rajas alusmüüri Siionile

ja seal leiavad varju tema rahva viletsad.

^ Jes. 14:1 Võib tõlkida ka „ta annab neile rahu nende oma maal”.

^ Jes. 14:9 Sõna-sõnalt „sikud”.

Jesaja  15 : 1 - 9

15 Hukkamõistusõnum Moabi kohta.

Moabi Aar on vaikima pandud,

sest öösel see laastati.

Moabi Kiir on vaikima pandud,

sest öösel see laastati.

2 Ta on läinud üles templisse ja Diibonisse,

ohvripaikadesse nutma.

Moab ulub Nebo ja Meedeba pärast.

Kõigil on pea paljaks pöetud, habe ära aetud.

3 Tänavail käiakse kotiriides,

katustel ja väljakutel ulutakse,

ka alla tullakse nuttes.

4 Hesbon ja Elaale halavad,

nende häält on kuulda Jahaseni.

Seepärast kisendavad Moabi relvastatud mehed.

Rahvas väriseb.

5 Mu süda kisendab Moabi pärast.

Ta põgenikud on jõudnud juba Soari ja Eglat-Selisijasse.

Mööda Luuhiti tõusuteed lähevad nad nuttes üles,

Hooronaimi teel halavad nad õnnetuse pärast.

6 Nimrimi veed on ära kuivanud.

Haljas rohi on närbunud,

taimed kadunud, ei mingit rohelust.

7 Seepärast viivad nad minema oma allesjäänud varud ja vara.

Nad lähevad läbi paplioru.

8 Hädakisa kaigub üle Moabimaa.

Ulumine ulatub Eglaimini,

ulumine ulatub Beer-Eelimini,

9 sest Diimoni veed on täis verd,

ja Diimoni jaoks on mul varuks veel muudki:

lõvi nende kallale, kes on Moabist põgenenud,

ja nende kallale, kes on maale alles jäänud!

Jesaja  16 : 1 - 14

16 Saatke maa valitsejale jäär

Selast läbi kõrbe

Siioni tütre mäele.

2 Nagu pesast ära aetud lind

on Moabi tütred Arnoni koolmete juures.

3 „Andke nõu, viige täide otsus!

Olgu su vari keskpäeval nagu öö.

Peida hajutatuid, ära reeda põgenikke.

4 Elagu mu hajutatud su keskel, Moab.

Ole neile varjupaigaks hävitaja eest.

Rõhujale tuleb lõpp,

hävitus lakkab

ja teiste tallajad kaovad maa pealt.

5 Siis püsib troon tänu truule armastusele kindel.

See, kes istub sellel Taaveti telgis, on ustav,

ta mõistab õiglast kohut ja seab kiirelt jalule õiguse.”

6 Me oleme kuulnud Moabi uhkusest, et ta on väga uhke.

Ta on ülbe, kõrk ja raevukas,

kuid tema tühi jutt ei vii kuhugi.

7 Seepärast halab Moab oma hädas,

kõik Moabis halavad.

Rusukspekstud oigavad Kiir-Hareseti rosinapätsikeste pärast,

8 sest Hesboni astangud,

Sibma viinapuu on kuivanud.

Rahvaste valitsejad on tallanud maha selle erepunased oksad*.

Need sirutusid Jaaserini,

ulatusid kõnnumaale.

Selle võsud levisid ja tungisid mereni.

9 Seepärast ma nutan Sibma viinapuu pärast, nagu ma nutan Jaaseri pärast.

Ma niisutan teid pisaratega, Hesbon ja Elaale,

sest kära teie suviste viljade ja lõikuse pärast on lõppenud*.

10 Viljapuuaiast on kadunud rõõm ja lust,

viinamägedelt pole kuulda rõõmulaule ega hõikeid.

Surutõrtes ei sõtkuta enam viinamarju,

ma olen teinud juubeldamisele lõpu.

11 Seepärast kaebleb mu sisemus Moabi pärast

nagu võnkuvad lüürakeeled,

kõik mu sees Kiir-Hareseti pärast.

12 Isegi kui Moab väsitab end ohvripaigas ja läheb oma pühamusse palvetama, on see täiesti asjatu.

13 See on sõnum, mida Jehoova varem Moabi kohta ütles. 14 Nüüd aga ütleb Jehoova: „Kolme aasta jooksul, mis on nagu palgalise aastad,* alandatakse Moab ja seal toimuvad rahutused, nii et järele jääb vaid pisut tähtsusetuid inimesi.”

^ Jes. 16:8 Võib tõlkida ka „selle oksad täis punaseid viinamarju”.

^ Jes. 16:9 Teine võimalik tähendus: „sest teie suviste viljade ja lõikuse peale on laskunud lahingukära”.

^ Jes. 16:14 Võib tõlkida ka „mida on arvestatud hoolikalt, nagu arvestab palgatööline”, st täpselt kolme aasta jooksul.

Jesaja  17 : 1 - 14

17 Hukkamõistusõnum Damaskuse kohta.

„Damaskus lakkab olemast linn,

ta saab rusuhunnikuks.

2 Aroeri linnad jäetakse maha,

need jäävad karjadele puhkepaigaks,

kus keegi neid ei kohuta.

3 Efraimist kaovad kindlustatud linnad

ja Damaskusest kuningavõim.

Süüria järelejäänute hiilgus hääbub

nagu iisraellaste hiilgus,” kuulutab vägede Jehoova.

4 „Sel päeval Jaakobi hiilgus tuhmub

ja tema tervisest pakatav ihu lahjub.

5 Jaakob on siis nagu põld, kus lõikaja kogub kasvavat vilja

ja lõikab oma käega viljapäid —

see on otsekui järelnoppimine Refaimi orus.

6 Jääb üksnes järelnoppimine

nagu pärast õlipuu tagumist:

vaid kaks-kolm küpset oliivi on jäänud latva,

vaid neli-viis viljakandvatele okstele,” kuulutab Iisraeli Jumal Jehoova.

7 Sel päeval vaatab inimene oma Looja poole ja kinnitab pilgu Iisraeli Pühale. 8 Ta ei vaata altareid, mis ta käed on teinud, ega oma sõrmede tööd, ka mitte pühi tulpi* ega suitsutusaluseid.

9 Sel päeval on tema kindluslinnad otsekui mahajäetud paik metsas,

nagu mahajäetud oks iisraellaste ees;

need muutuvad tühermaaks.

10 Sa* oled ju unustanud oma pääste Jumala

ega ole tuletanud meelde oma kindluskaljut.

Seepärast rajad sa kauneid istandusi

ja paned neisse kasvama võõra* võsu.

11 Päeval teed sa tara oma istanduse ümber,

hommikul paned idanema seemne,

kuid saak kaob haiguse ja vaigistamatu valu päeval.

12 Kuula! Rahvad möllavad,

möllavad kui tormine meri.

Rahvahõimud mäslevad

nagu mühav vetemöll.

13 Rahvahõimud mäslevad kui mühavad veed.

Jumal sõitleb neid, nad põgenevad kaugele.

Neid aetakse taga, otsekui tuul keerutab mägedel aganaid,

otsekui tormituul veeretab ohakaid.

14 Õhtul haarab neid õud,

hommikuks ei ole neid enam.

See on meie rüüstajate osa

ja riisujate tasu.

^ Jes. 17:8 Vt „Sõnaseletusi”.

^ Jes. 17:10 St Jeruusalemm.

^ Jes. 17:10 Võib tõlkida ka „võõra jumala”.

Jesaja  18 : 1 - 7

18 Häda vihisevate tiibadega putukate maale

Etioopia jõgede piirkonnas!

2 See läkitab käskjalad merele,

papüürusalustel üle vee, öeldes:

„Minge, te nobedad sõnumiviijad,

pikakasvulise ja siledanahalise rahva juurde,

rahva juurde, keda kardetakse kõikjal,

tugeva ja võiduka rahva juurde,

kelle maa on jõed ära uhtunud.”

3 Kõik ilmamaa elanikud ja maa asukad,

te näete, nagu oleks mägedele pandud püsti kogunemistähis,

ja kuulete, nagu puhutaks sarve.

4 Jehoova ütles mulle:

„Ma jään rahulikuks ja vaatan enda rajatud paika*.

Mu kohalolek on kui kuumavirvendus päikesevalguses,

otsekui kastepilv lõikusaja palavuses.

5 Sest enne lõikust,

kui õitsemine on lõppenud ja õiest valmib viinamari,

lõigatakse aianoaga ära kasvud,

kärbitakse vääte ja visatakse minema.

6 Need kõik jäetakse röövlindudele mägedel

ja loomadele maa peal.

Suvel on nende kallal röövlinnud

ja lõikusajal kõik maa loomad.

7 Sel ajal tuuakse vägede Jehoovale and

pikakasvuliselt ja siledanahaliselt rahvalt,

rahvalt, keda kardetakse kõikjal,

tugevalt ja võidukalt rahvalt,

kelle maa on jõed ära uhtunud,

paika, mis kannab vägede Jehoova nime, Siioni mäele.”

^ Jes. 18:4 Teine võimalik tähendus: „paigast”.

Jesaja  19 : 1 - 25

19 Hukkamõistusõnum Egiptuse kohta.

Jehoova sõidab väledal pilvel ja tuleb Egiptusse.

Egiptuse tühised jumalad värisevad tema ees

ja egiptlaste süda lööb araks.

2 „Ma kihutan egiptlase egiptlase vastu,

nad sõdivad üksteisega,

igaüks sõdib oma venna ja ligimesega,

linn linna ja kuningriik kuningriigiga.

3 Egiptlasi haarab segadus

ja ma nurjan nende plaanid.

Nad pöörduvad tühiste jumalate poole,

posijate, vaimude väljakutsujate ja ettekuulutajate poole.

4 Ma annan Egiptuse julma isanda kätte,

selle üle hakkab valitsema karm kuningas,” kuulutab ülim isand vägede Jehoova.

5 Merevesi haihtub,

jõgi taheneb ja kuivab.

6 Jõed hakkavad haisema,

Niiluse kanalid Egiptuses alanevad ja kuivavad.

Pilliroog ja kõrkjad kõdunevad.

7 Niiluse-äärsed rohumaad Niiluse jõe suudmes

ja kõik Niiluse jõe külvimaad kuivavad.

Tuul ajab need laiali ja neid pole enam.

8 Kalamehed ahastavad,

kes heidavad Niiluse jõkke õngekonkse, halavad,

kes võrke vette lasevad, nõrkevad.

9 Häbisse jäävad nii linakraasijad

kui ka valge kanga kudujad.

10 Tema kangrud tunnevad meelehärmi,

kõik palgatöölised on hingepõhjani kurvad.

11 Soani peamehed on arutud.

Vaarao kõige targemad nõuandjad annavad rumalat nõu.

Kuidas te küll ütlete vaaraole:

„Mina olen tarkade järeltulija,

muistsete kuningate järglane”!

12 Kus siis on su targad mehed?

Jutustagu nad sulle, mida vägede Jehoova on otsustanud Egiptuse kohta, kui nad seda teavad.

13 Soani peamehed on toiminud rumalalt,

Noofi* peamehi on petetud,

suguharude pealikud on viinud Egiptuse eksiteele.

14 Jehoova on valanud Egiptuse peale segaduse vaimu.

Nad on viinud Egiptuse eksiteele kõiges, mida ta teeb,

pannud ta taaruma nagu joobnu oma okses.

15 Egiptuses ei tee keegi tööd,

ei pea ega saba, võsu ega kõrkjas*.

16 Sel päeval on Egiptus nagu naine, väriseb ja tunneb hirmu, sest vägede Jehoova ähvardav käsi on tõusnud tema kohale. 17 Juudamaa saab Egiptusele õuduseks. Kui seda mainitakse, haarab egiptlasi hirm vägede Jehoova otsuse pärast, mis ta on nende kohta teada andnud.

18 Sel päeval on Egiptusemaal viis linna, kes räägivad kaanani keelt ja vannuvad ustavust vägede Jehoovale. Üht linna hüütakse Lammutuslinnaks.

19 Sel päeval on Jehoova altar keset Egiptusemaad ja Jehoova sammas selle piiri ääres. 20 See on märgiks ja tunnistuseks vägede Jehoova kohta Egiptusemaal. Rõhujate pärast hüüavad nad Jehoovat ja ta saadab neile päästja, vägeva päästja, kes nad vabastab. 21 Jehoova saab egiptlaste seas kuulsaks ja sel päeval egiptlased tunnevad Jehoovat. Nad toovad ohvreid ja ande, annavad Jehoovale tõotuse ning täidavad selle. 22 Jehoova lööb Egiptust, lööb teda ja tervendab ta. Egiptlased pöörduvad Jehoova poole, tema kuuleb nende anumist ja teeb nad terveks.

23 Sel päeval viib maantee Egiptusest Assüüriasse. Siis tuleb Assüüria Egiptusse ja Egiptus läheb Assüüriasse ning Egiptus ja Assüüria teenivad koos Jumalat. 24 Sel päeval on Iisrael kolmas Egiptuse ja Assüüria kõrval, olles õnnistuseks keset maad, 25 sest vägede Jehoova õnnistab neid, öeldes: „Õnnistatud olgu mu rahvas Egiptus, mu kätetöö Assüüria ja mu omand Iisrael!”

^ Jes. 19:13 St Memphise.

^ Jes. 19:15 Teine võimalik tähendus: „palmioks ega pilliroog”.

Jesaja  20 : 1 - 6

20 Sel aastal, kui Assüüria kuningas Sargon saatis Asdodisse väeülema*, sõdis see Asdodi vastu ja vallutas selle. 2 Sel ajal ütles Jehoova Aamotsi pojale Jesajale: „Heida kotiriie puusadelt ja võta sandaalid jalast.” Jesaja tegigi nii ning käis ringi poolalasti ja paljajalu.

3 Jehoova ütles: „Nii nagu mu teenija Jesaja on käinud kolm aastat ringi poolalasti ja paljajalu, mis on märgiks ja endeks Egiptusele ja Etioopiale, 4 nii viib Assüüria kuningas ära egiptlastest vangid ja etiooplastest pagendatud, poisid ja vanad mehed, poolalasti ja paljajalu, istmikud paljad — häbiks Egiptusele. 5 Siis nad* kohkuvad ja häbenevad Etioopia pärast, kes oli nende lootus, ja Egiptuse pärast, kes oli nende uhkus*. 6 Sel päeval ütlevad selle rannikuala elanikud: „Näe, mis on juhtunud meie lootusega, kuhu me põgenesime abi järele, et pääseda Assüüria kuninga käest! Kuidas me nüüd pääseme?””

^ Jes. 20:1 Võib tõlkida ka „tartani”.

^ Jes. 20:5 St Juudamaa elanikud.

^ Jes. 20:5 Võib tõlkida ka „kelle ilu nad imetlesid”.

Jesaja  21 : 1 - 17

21 Hukkamõistusõnum mereäärse kõrbe* kohta.

Otsekui tormituuled tuhisevad läbi lõuna,

nõnda tuleb õnnetus kõrbest, hirmuäratavalt maalt.

2 Mulle öeldi sünges nägemuses:

„Reetur tegutseb reeturlikult

ja hävitaja hävitab.

Mine üles, Eelam! Asu piirama, Meedia!

Ma teen lõpu ohkamisele, mida ta on põhjustanud.”

3 Seepärast olen ma suures ahastuses.

Mul on valuhood

nagu sünnitajal.

Mul on nii suur äng, et ma ei kuule,

olen nii ärevil, et ei näe.

4 Süda mu sees taob, ma värisen hirmust.

Hämarik, mida igatsesin, kohutab mind.

5 Kaetagu laud, pandagu paika istmed,

söödagu, joodagu!

Tõuske, valitsejad, võidke kilp!

6 Sest Jehoova ütles mulle:

„Mine, pane välja vahimees, et ta teataks, mida näeb.”

7 Ta nägi hoburakendiga sõjavankrit,

eeslitega sõjavankrit,

kaamelitega sõjavankrit.

Ta jälgis teraselt, tähelepanelikult.

8 Siis ta hüüdis nagu möirgav lõvi:

„Jehoova, vahitornis seisan ma kogu päeva,

valvepostil igal ööl!

9 Ma näen, mis tuleb:

hoburakendiga sõjavanker meestega.”

Siis ta hüüdis:

„Ta on langenud! Babülon on langenud!

Kõik ta nikerdatud jumalakujud lebavad purukspekstult maas!”

10 Oh mu viljana pekstud rahvas,

mu viljapeksuplatsil tallatud rahvas,

ma olen kuulutanud teile seda, mida olen kuulnud vägede Jehoovalt, Iisraeli Jumalalt.

11 Hukkamõistusõnum Duuma* kohta.

Mulle hüütakse Seirist:

„Vahimees, kas öö on veel pikk?

Vahimees, kas öö on veel pikk?”

12 Vahimees vastab:

„Hommik tuleb, aga ka öö.

Kui tahate küsida, küsige.

Tulge uuesti tagasi.”

13 Hukkamõistusõnum kõrbetasandiku* kohta.

Kõrbetasandiku metsas te veedate öö,

Dedani karavanid.

14 Janusele vastu minnes viige talle vett,

Teemamaa elanikud,

astuge põgenikule vastu leivaga.

15 Sest nad põgenevad mõõga eest, paljastatud mõõga eest,

vinnastatud vibu ja sõjajulmuste eest.

16 Jehoova ütles mulle: „Ühe aasta jooksul, mis on nagu palgalise aasta,* tehakse Keedari hiilgusele lõpp. 17 Keedari vibulaskjatest sõjamehi jääb vähe järele, sest nõnda on öelnud Iisraeli Jumal Jehoova.”

^ Jes. 21:1 „Mereäärne kõrb” viitab ilmselt muistse Babüloonia lõunaosale, kus Eufrati ja Tigrise jõgi igal aastal üle kallaste tõusid.

^ Jes. 21:11 Nimi Duuma tähendab „vaikus”. Edomi prohvetlik nimi.

^ Jes. 21:13 Võib tõlkida ka „kõnnumaa”, „Araabia”.

^ Jes. 21:16 Võib tõlkida ka „mida on arvestatud hoolikalt, nagu arvestab palgatööline”, st täpselt ühe aasta jooksul.

Jesaja  22 : 1 - 25

22 Hukkamõistusõnum nägemuste oru* kohta.

Mis sul on, et kõik su elanikud on läinud katustele?

2 Sa olid täis kära,

sa rahutu linn, juubeldav linn.

Su tapetud ei langenud mõõga läbi

ega surnud lahingus.

3 Kõik su julmad valitsejad on üheskoos põgenenud.

Nad on võetud vangi ilma vibuta.

Kõik, kes on leitud, on viidud vangi,

kuigi nad olid põgenenud kaugele.

4 Seepärast ma ütlen: „Pöörake minult ära oma silmad!

Ma nutan kibedasti.

Ärge püüdkegi mind lohutada

mu rahva tütre* hävingu pärast.

5 Sest kõrgeim valitseja vägede Jehoova

saadab nägemuste orule

jahmatuse, kaotuse ja paanika päeva.

Seal lõhutakse müüri

ning kisa* tõuseb mägedeni.

6 Eelam haarab nooletupe

hoburakendiga sõjavankris

ja Kiir eemaldab kilbikatte.

7 Su parimad orud

täituvad sõjavankritega,

lahinguratsud* rivistuvad värava juurde

8 ning Juudalt võetakse kaitse.

Sel päeval vaatad sa metsakoja relvalao poole. 9 Te näete Taaveti linna müüris palju pragusid. Te kogute alumisse tiiki vett. 10 Te loete üle Jeruusalemma majad ja kisute neid maha, et kindlustada müüri. 11 Te teete müüride vahele mahuti vana tiigi vee tarvis. Aga te ei vaata vägeva Looja poole, kes seda teeb, ega näe teda, kes on seda juba ammu otsustanud.

12 Sel päeval kutsub kõrgeim valitseja vägede Jehoova

nutma ja leinama,

päid paljaks ajama ja kotiriiet kandma.

13 Aga selle asemel on pidutsemine ja rõõm,

veisetapp ja lambaveristus,

lihasöömine ja veinijoomine ning öeldakse:

„Söögem ja joogem, sest homme me sureme!””

14 Siis vägede Jehoova teatas mulle: „„Teie eksimust ei lepitata, kuni te surete,” ütleb kõrgeim valitseja vägede Jehoova.”

15 Nii lausub kõrgeim valitseja vägede Jehoova: „Mine majapidaja Sebna juurde, kes on pandud kuningakoja üle, ja ütle talle: 16 „Mis on siin sinu ja kes kuulub siin sulle, et sa raiud siin enesele matmispaika?” Kõrgendikul raiub ta enesele matmispaika, uuristab kaljusse puhkepaika. 17 „Jehoova heidab su raevukalt alla, haarab sust jõuga kinni, 18 keerab su kõvasti kokku ja heidab nagu palli avarale maale. Seal sa sured ja seal on su toredad vankrid — häbiks su isanda kojale. 19 Ma kõrvaldan sind ametist ja tõukan su kohalt.

20 Sel päeval ma kutsun oma teenija, Hilkija poja Eljakimi. 21 Ma rüütan ta sinu kuube ja seon sinu õlavöö kindlalt ta ümber ning annan sinu võimu tema kätte. Tema saab isaks Jeruusalemma elanikele ja Juuda soole. 22 Ma panen Taaveti koja võtme tema õlale. Mille ta avab, seda ei sulge keegi, ja mille ta sulgeb, seda ei ava keegi. 23 Ma löön ta kindlasse kohta kinni nagu varna ning temast saab oma isakoja auline troon. 24 Tema külge riputatakse kogu ta isakoja hiilgus: järglased ja järeltulijad, kõik väiksed anumad, igasugused vaagnad ning ka kõik suured anumad.

25 Sel päeval kõrvaldatakse kindlasse kohta löödud varn,” kuulutab vägede Jehoova, „see raiutakse maha ja see kukub ning selle küljes rippunud koorem puruneb, sest nõnda on öelnud Jehoova.””

^ Jes. 22:1 Mõeldakse ilmselt Jeruusalemma.

^ Jes. 22:4 Poeetiline isikustamine, millega väljendatakse ilmselt kaastunnet.

^ Jes. 22:5 St häda- või sõjakisa.

^ Jes. 22:7 Võib tõlkida ka „ratsanikud”.

Jesaja  23 : 1 - 18

23 Hukkamõistusõnum Tüürose kohta.

Halage, Tarsise laevad,

sest sadam on rüüstatud, seal ei saa enam randuda.

Seda teatati neile Kittimis.

2 Vaikige, ranniku elanikud!

Siidoni kaupmehed, kes künnavad merd, on teid rikkaks teinud.

3 Paljude vete tagant toodi Siihori* vili,

Niiluse lõikus, Tüürose tulu,

ja see tõi rahvastele rikkust.

4 Häbi sulle, Siidon, sa merekindlus,

sest meri kõneleb:

„Mul pole olnud sünnitusvalusid ja ma pole sünnitanud,

ka pole ma kasvatanud üles noori mehi ega lasknud sirguda neitseid.”

5 Nagu sõnum Egiptuse kohta tõi suurt hingevalu,

nii toob hingevalu ka sõnum Tüürose kohta.

6 Põgenege Tarsisesse,

halage, ranniku elanikud!

7 Kas see on tõesti teie linn, mis on juubeldanud juba ammustest aegadest, oma nooruspäevist?

Tema jalad viisid ta kaugetele maadele elama.

8 Kes on seda otsustanud Tüürose kohta,

tema kohta, kes jagab kroone,

kelle kaupmehed on valitsejad

ja kelle kaubitsejaid austatakse kogu maal?

9 Vägede Jehoova on seda otsustanud,

et teotada tema kõrkust, mida ta tunneb oma ilu pärast,

et alandada kõiki, keda austatakse kogu maal.

10 Tarsise tütar, käi oma maast üle nagu Niiluse jõgi.

Laevaehituspaika* ei ole enam.

11 Jumal sirutab käe mere kohale,

raputab kuningriike.

Jehoova on andnud käsu Foiniikia kindlused hävitada.

12 Ta ütleb: „Sa ei juubelda enam,

sa rõhutud neitsi, Siidoni tütar.

Tõuse, põgene Kittimisse!

Isegi seal ei leia sa rahu.”

13 Vaata kaldealaste maad!

See rahvas — mitte Assüüria —

on teinud Tüürosest kõrbeasukate elupaiga.

Ta on püstitanud piiramistornid,

kiskunud maha tema kindlustornid,

muutnud ta rusuhunnikuks.

14 Halage, Tarsise laevad,

sest teie kindlus on hävitatud.

15 Sel päeval unustatakse Tüüros seitsmekümneks aastaks, ühe kuninga eluajaks. Pärast seitsmekümne aasta möödumist saab Tüürosest otsekui lõbunaine, kellest lauldakse:

16 „Võta lüüra ja käi linnas ringi, sa unustatud lõbunaine.

Mängi kaunisti oma lüürat,

laula palju laule,

et sind meelde tuletataks.”

17 Kui seitsekümmend aastat täis saab, pöörab Jehoova pilgu Tüürose poole ja see hakkab jälle tegema tasu eest hooratööd kõigi maa kuningriikidega. 18 Aga tema tulu ja tasu on Jehoovale püha. Seda ei koguta ega talletata, sest see saab neile, kes elavad Jehoova ees, et nad võiksid hästi süüa ja kaunilt riietuda.

^ Jes. 23:3 Üks Niiluse jõe haru.

^ Jes. 23:10 Teine võimalik tähendus: „sadamat”.

Jesaja  24 : 1 - 23

24 Jehoova teeb maa tühjaks ja laastab selle.

Ta pöörab selle kummuli ja pillutab elanikud laiali.

2 Kõigiga läheb ühtemoodi:

rahva ja preestriga,

sulase ja isandaga,

teenijanna ja emandaga,

ostja ja müüjaga,

laenutaja ja laenajaga,

võlausaldaja ja võlgnikuga.

3 Maa tehakse täiesti tühjaks,

see rüüstatakse sootuks,

sest nõnda on öelnud Jehoova.

4 Maa leinab* ja jääb jõuetuks.

Viljakas maa närbub ja kuivetub.

Rahva ülikud nõrkevad.

5 Maa elanikud on rüvetanud maa,

sest nad on väänanud seadust,

muutnud määrust

ja murdnud püsivat* lepingut.

6 Seepärast neelab needus maa

ja selle elanikud kannavad süüd.

Seepärast kahaneb maa elanike hulk

ja vähe inimesi jääb järele.

7 Värske vein leinab*, viinapuu närbub,

ohkavad kõik, kelle süda oli rõõmus.

8 Tamburiinide juubeldus on lakanud,

pidutsejate hääl vaikinud,

rõõmsad lüürahelid lõppenud.

9 Veini juuakse ilma lauluta,

vägijook on joojaile kibe.

10 Hüljatud linn on purustatud,

majad suletud, keegi ei pääse sisse.

11 Tänavail kisendatakse veini järele.

Kogu rõõm on möödunud,

maa juubeldus lakanud.

12 Linn on varemeis,

väravast on tehtud rusuhunnik.

13 Nõnda sünnib sel maal rahvaste keskel:

otsekui oleks taotud õlipuud,

otsekui oleks pärast viinamarjakoristust järelnopitud viinamäge.

14 Nad hüüavad valjult,

rõkkavad rõõmsalt.

Nad kuulutavad mere* poolt Jehoova ülevust.

15 Seepärast ülistavad nad valgusemaal* Jehoovat,

meresaartel Iisraeli Jumala Jehoova nime.

16 Maa äärtest kostab laulu:

„Austus Õigele!”

Aga mina ütlen: „Ma olen otsa jäänud, otsa jäänud!

Häda mulle! Reeturid reedavad.

Reeturid reedavad täie reeturlikkusega.”

17 Õud, püünisauk ja lõks ootavad sind, sa maa elanik.

18 Igaüks, kes põgeneb õudustäratava hüüu eest, langeb püünisauku,

ja igaüks, kes pääseb august välja, püütakse lõksu.

Sest taevaluugid avatakse

ja maa alustoed löövad vappuma.

19 Maa lõheneb,

maa paisatakse segi,

maa rappub raevukalt.

20 Maa vaarub nagu joobnu,

õõtsub kui osmik tuule käes.

Tema üleastumine lasub rängalt ta peal,

ta langeb ega tõuse enam.

21 Sel päeval pöörab Jehoova oma pilgu sõjaväele ülal kõrgustes

ja kuningatele maa peal.

22 Nad aetakse kokku

otsekui vangid auku

ja suletakse vangikongi,

alles paljude päevade pärast tullakse neid vaatama.

23 Täiskuu on siis kohmetunud

ja särav päike häbeneb,

sest vägede Jehoova on saanud Siioni mäel ja Jeruusalemmas kuningaks,

auliseks oma rahva vanemate ees.

^ Jes. 24:4 Teine võimalik tähendus: „kuivab ära”.

^ Jes. 24:5 Võib tõlkida ka „põlist”.

^ Jes. 24:7 Teine võimalik tähendus: „kuivab ära”.

^ Jes. 24:14 Võib tõlkida ka „lääne”.

^ Jes. 24:15 Võib tõlkida ka „idas”.

Jesaja  25 : 1 - 12

25 Jehoova, sina oled mu Jumal.

Ma ülistan sind, ma kiidan su nime,

sest sa oled teinud imelisi asju,

seda, mida seadsid eesmärgiks ammustel aegadel;

sa oled olnud ustav ja usaldusväärne.

2 Sa oled teinud linna kivivareks,

kindluslinna rusuks.

Võõraste kindlus pole enam linn,

seda ei ehitata enam kunagi üles.

3 Seepärast ülistab sind vägev rahvas,

kardab julmade rahvaste linn.

4 Sest sa oled kindluseks viletsale,

kindluseks vaesele tema kitsikuses,

pelgupaigaks sajuhoo eest,

varjuks kuumuses,

kui julmad marutormina vastu müüri sööstavad.

5 Nagu leevendaks leitsakut põuasel maal,

nõnda vaigistad sa võõraste möllu.

Nagu pilve vari leevendab leitsakut,

nõnda tehakse julmade laulule lõpp.

6 Vägede Jehoova valmistab sel mäel kõigile rahvastele

pidusöögi rammusate roogadega,

pidusöögi parima* veiniga,

üdirikaste roogadega,

parima selitatud veiniga.

7 Ta kõrvaldab sel mäel loori, mis katab kõiki rahvaid,

katte, mis on kootud üle kõigi rahvaste.

8 Kõrgeim valitseja Jehoova neelab surma ära igaveseks

ja pühib pisarad kõigilt palgeilt.

Ta kõrvaldab oma rahva teotuse kogu maalt,

sest nõnda on Jehoova rääkinud.

9 Sel päeval öeldakse:

„See on meie Jumal!

Temale me lootsime

ja tema päästis meid.

See on Jehoova!

Temale me lootsime.

Rõõmustagem tema pääste üle ja hõisakem!”

10 Jehoova käsi lasub sellel mäel

ja Moab tallatakse ta omas paigas jalge alla

nagu põhk sõnnikuhunnikusse.

11 Jumal sirutab käe ja lööb Moabi,

otsekui ujuja lööb vastu vett,

ning alandab tema ülbuse

osavate käelöökidega.

12 Ta lükkab kindlustatud linna ümber

ühes kõrgete kaitsemüüridega,

ta paiskab selle maha, otse põrmu.

^ Jes. 25:6 Võib tõlkida ka „laagerdatud”.

Jesaja  26 : 1 - 21

26 Sel päeval lauldakse Juudamaal seda laulu:

„Meil on tugev linn.

Pääste meie Jumalalt on selle müür ja kaitsevall.

2 Avage väravad, et võiks siseneda õige rahvas,

ustav rahvas.

3 Sa kaitsed neid, kes toetuvad täielikult sinule*.

Sa annad neile püsiva rahu,

sest nad loodavad sinu peale.

4 Usaldage alati Jehoovat,

sest Jaah*, Jehoova, on igavene kalju.

5 Tema alandab need, kes elavad kõrgel, alandab kõrge linna.

Ta alandab selle,

alandab selle maani.

Ta paiskab selle põrmu.

6 Jalg tallab sellel —

vaevatute jalad, viletsate sammud.”

7 Õigete rada on õiglus*.

Sa oled õiglane

ja teed tasaseks õigete tee.

8 Jehoova, me loodame sinu peale,

käies su õiguse teel.

Meie hing igatseb, et sind ja su nime meeles hoitaks.

9 Mu hing igatseb su järele öösel,

mu vaim otsib sind,

sest kui sa maa üle kohut mõistad,

õpivad maa elanikud õigust.

10 Isegi kui jumalatule armu anda,

ei õpi ta õigust.

Õigusemaalgi teeb ta kurja

ega näe Jehoova ülevust.

11 Jehoova, sinu käsi on tõstetud üles, kuid nad ei märka seda.

Kui nad näevad su innukust oma rahva pärast, jäävad nad häbisse.

Jah, tuli neelab su vaenlased.

12 Jehoova, sina annad meile rahu,

sest kõik meie teod

lähevad korda tänu sinule.

13 Jehoova, meie Jumal, meie üle on valitsenud teised isandad,

kuid meie ülistame üksnes sinu nime.

14 Nad on surnud ega ärka ellu.

Kes lamavad jõuetuna hauas, ei tõuse üles.

Sa pöördusid nende vastu,

et nad hävitada ja mälestuski neist kaotada.

15 Sa oled lisanud rahvast, Jehoova,

sa oled lisanud rahvast,

oled austanud end,

oled tublisti laiendanud kõiki maa piire.

16 Jehoova, hädas pöördusid nad sinu poole,

palvetasid sosinal su ees, kui sa neid karistasid.

17 Jehoova, sa oled teinud meist

otsekui lapseootel naise,

kes sünnituse lähenedes tuhudes oigab.

18 Me jäime rasedaks, vaevlesime tuhudes,

aga oleksime justkui sünnitanud tuult.

Me ei toonud maale päästet

ega sünnitanud sellele maale ühtegi uut elanikku.

19 „Sinu surnud ärkavad ellu.

Minu laibad tõusevad üles.

Ärgake ja hõisake rõõmust,

te põrmus lamajad!

Sest sinu kaste on kui hommikune kaste*,

ja maa toob ellu need, kes lamavad jõuetuna hauas.

20 Mine, mu rahvas, oma kambritesse

ja sulge uks enda järel.

Peida end üürikeseks ajaks,

kuni viha möödub.

21 Sest Jehoova tuleb oma asupaigast

nõudma maa elanikelt aru nende pattude kohta

ja maa paljastab oma veresüü

ega peida enam oma tapetuid.”

^ Jes. 26:3 Teine võimalik tähendus: „kes on kindlameelsed”.

^ Jes. 26:4 Jaah on nime Jehoova lühivorm.

^ Jes. 26:7 Võib tõlkida ka „tasane”.

^ Jes. 26:19 Teine võimalik tähendus: „kui kaste [kassinaeri]taimel”.

Jesaja  27 : 1 - 13

27 Sel päeval karistab Jehoova oma raske, suure ja tugeva mõõgaga

leviatani*, siuglevat madu,

leviatani, looklevat madu,

ja tapab selle mereeluka.

2 Laulge sel päeval naisele*:

„Vahutava veini viinamägi!

3 Mina, Jehoova, kaitsen teda.

Ma kastan teda kogu aeg.

Ööl ja päeval kaitsen ma teda,

et keegi ei teeks talle kahju.

4 Ma pole enam vihane.

Kes julgeks seada mu ette ogalisi põõsaid ja umbrohtu?

Ma tallaksin need maha ja süütaksin need põlema.

5 Parem tulgu ta mu kindlusse

ja tehku minuga rahu,

ta tehku minuga rahu.”

6 Tulevastel päevadel Jaakob juurdub,

Iisrael õitseb ja ajab võsusid

ning maa saab täis nende vilja.

7 Kas teda peaks rängalt lööma?

Kas ta tuleks armutult tappa?

8 Hirmutushüüuga võitled sa temaga, saadad ta minema.

Päeval, mil puhub idatuul, ajad sa ta ägeda puhanguga ära.

9 Nii lepitatakse Jaakobi süü

ja see on tema patukustutuse täielik vili:

ta teeb kõik altarikivid

pihustatud kriidikivi sarnaseks,

nii et enam ei jää ühtki püha tulpa ega suitsutusalust.

10 Kindlustatud linn hüljatakse,

karjamaa jäetakse maha nagu kõrb.

Seal sööb vasikas ja seal ta lesib,

ta näsib tema oksi.

11 Kui tema oksad on kuivanud,

tulevad naised neid murdma

ja teevad nendega tuld.

See ei ole arukas rahvas,

seepärast nende looja ei halasta neile,

nende valmistaja pole neile armuline.

12 Sel päeval taob Jehoova alla viljad suure jõe* voogudest Egiptuse vadini, ja teid, iisraellased, nopitakse üksteise järel. 13 Sel päeval puhutakse suurt sarve ning need, kes on hukkumas Assüüriamaal, ja need, kes on pillutatud Egiptusemaale, tulevad ja kummardavad Jehoova ette Jeruusalemmas pühal mäel.

^ Jes. 27:1 Vt „Sõnaseletusi”.

^ Jes. 27:2 Mõeldakse ilmselt Iisraeli, kellest räägitakse kui naisest ja keda võrreldakse siin viinamäega.

^ Jes. 27:12 St Eufrati.

Jesaja  28 : 1 - 29

28 Häda Efraimi joomarite uhkele kroonile*,

tema hiilgava ilu närtsivale õiele,

mis on kõrgel veinist joobnute viljaka oru kohal!

2 Jehooval on keegi tugev ja võimas.

Otsekui mürisev rahetorm, hävitav raju,

nagu äikesetormi võimas vetetulv

paiskab see selle jõuga maha.

3 Efraimi joomarite uhked kroonid

tallatakse jalge alla.

4 See hiilgava ilu närtsiv õis,

mis on kõrgel viljaka oru kohal,

saab varajase viigimarja sarnaseks, mis küpseb enne suve:

kes seda näeb, võtab ja neelab selle kohe alla.

5 Sel päeval on vägede Jehoova kauniks krooniks ja ilusaks pärjaks oma rahva jäägile. 6 Ta on õiguse vaimuks kohtujärjel istujale ning jõuallikaks neile, kes tõrjuvad väravas vaenlaste rünnaku.

7 Ja veel neidki paneb vein ekslema

ja vägijook taaruma:

preester ja prohvet ekslevad vägijoogiuimas,

nad on veinist segased,

taaruvad vägijoogist,

ekslevad nägemustest,

komistavad kohtumõistmisel.

8 Nende lauad on täis vastikut okset,

puhast kohta seal pole.

9 Nad ütlevad: „Kellele ta jagab teadmisi

ja kellele seletab sõnumit?

Kas äsja piimast võõrutatuile,

rinnalt võetuile?

10 Sest ta ütleb: „Käsu järel käsk, käsu järel käsk,

nööri järel nöör, nööri järel nöör,*

siin natuke, seal natuke.””*

11 Seepärast räägib ta sellele rahvale kogelejate kaudu ja võõras keeles. 12 Ta oli neile öelnud: „See on puhkepaik. Laske väsinul puhata. See on kosutuskoht.” Aga nemad ei kuulanud. 13 Seepärast on Jehoova sõna neile

„käsu järel käsk, käsu järel käsk,

nööri järel nöör, nööri järel nöör,

siin natuke, seal natuke”,

nii et kui nad kõnnivad,

siis nad komistavad ja kukuvad selili,

saavad viga, langevad lõksu ja püütakse kinni.

14 Seepärast kuulake Jehoova sõnu, te hooplejad,

Jeruusalemma rahva valitsejad,

15 sest te ütlete:

„Me oleme sõlminud surmaga lepingu,

teinud surmavallaga kokkuleppe*.

Tulgu või tulvaveed,

meieni need ei ulatu,

sest meie varjupaigaks on vale

ja pelgupaigaks pettus.”

16 Seepärast lausub kõrgeim valitseja Jehoova:

„Ma panen Siionisse järeleproovitud aluskivi,

kindla vundamendi kalli nurgakivi.

Kes sellesse usub, ei tunne hirmu.

17 Ma teen mõõdunööriks õiguse

ja loodiks õigluse.

Rahe hävitab valedest varjupaiga,

veed ujutavad üle peidupaiga.

18 Teie leping surmaga tühistatakse

ja kokkulepe surmavallaga nurjub.

Kui tulevad tulvaveed,

löövad need teid puruks.

19 Alati, kui need teist üle käivad,

pühivad need teid minema.

Ja need käivad teist üle

igal hommikul, päeval ja ööl.

Vaid hirm paneb kuuldut mõistma.*”

20 Voodi on sirutamiseks liiga lühike

ja tekk katmiseks liiga kitsas.

21 Jehoova tõuseb nagu Peratsimi mäel,

ajab end püsti nagu Gibeoni-lähedases orus,

et teha ära oma tegu, hämmastav tegu,

ja teha ära oma töö, tavatu töö.

22 Nüüd aga jätke mõnitamine,

et teie köied ei pingulduks veel enam,

sest ma kuulsin kõrgeimalt valitsejalt vägede Jehoovalt

otsusest hävitada kogu maa.

23 Pöörake kõrv ja kuulake mu häält,

pange tähele ja kuulake mu sõnu!

24 Kas kündja terve päeva üksnes künnab ega külvagi seemet?

Kas ta muudkui kobestab ja äestab?

25 Eks ta pärast pinnase tasandamist

puista mustköömneid ja külva köömneid,

eks ta külva nisu, hirssi ja otra neile mõeldud paika

ja pane speltanisu piiriks?

26 Sest tema Jumal õpetab talle õiget teed*,

ta juhendab teda.

27 Ei peksta ju mustköömneid viljapeksureega

ega veeta köömnete peal reherulli,

vaid mustköömneid pekstakse kepiga

ja köömneid nuiaga.

28 Kas leivavili purustatakse peeneks?

Ei, seda ei peksta lõpmata.

Hobused veavad sellel reherulli,

kuid seda ei purustata peeneks.

29 Ka see on vägede Jehoovalt,

kelle nõuanded* on imelised

ja saavutused erakordsed*.

^ Jes. 28:1 Mõeldakse ilmselt pealinna Samaariat.

^ Jes. 28:10 Võib tõlkida ka „mõõdunööri peale mõõdunöör, mõõdunööri peale mõõdunöör”; mõõdunöör viitab siin piltlikult reeglile või tegevusjuhisele.

^ Jes. 28:10 Jesaja sõnum kõlas usujuhtidele leierdava ja lapsikuna.

^ Jes. 28:15 Teine võimalik tähendus: „näinud nägemust”.

^ Jes. 28:19 Teine võimalik tähendus: „kes kuuldut mõistab, tunneb kabuhirmu”.

^ Jes. 28:26 Võib tõlkida ka „manitseb teda õigel teel käima”, „karistab teda, et ta käiks õigel teel”.

^ Jes. 28:29 Võib tõlkida ka „eesmärgid”.

^ Jes. 28:29 Võib tõlkida ka „kelle praktiline tarkus on suur”.

Jesaja  29 : 1 - 24

29 „Häda Arielile*, Arieli linnale, kus Taavet laagrisse jäi!

Lisandugu aastale aasta,

jätkugu pidupäevade ringkäik.

2 Kuid mina toon Arielile häda,

nii et seal on leinamine ja hala

ning temast saab mulle kui Jumala altarikolle.

3 Ma löön su ümber laagri üles,

ümbritsen sind teivastaraga,

püstitan su vastu piiramisrajatised.

4 Sind alandatakse.

Sa räägid otsekui maa alt,

su sõnad kõlavad summutatult kui põrmust.

Su hääl tuleb maa seest,

see on nagu vaimude väljakutsuja hääl,

ja su sõnad kostavad põrmust nagu siutsumine.

5 Sinu vaenlaste jõugust saab kui peenike tolm

ning hirmuvalitsejate jõugust saavad lendlevad aganad.

See sünnib silmapilkselt, äkitselt.

6 Vägede Jehoova päästab su

kõuekõmina, maavärina ja mürinaga,

tormituule ja maruga, neelava tuleleegiga.”

7 Siis kõik rahvad, kes sõdivad Arieli vastu —

kõik need, kes sõdivad tema vastu,

püstitavad piiramistorne

ja toovad talle häda —,

näeksid otsekui und, öist nägemust.

8 See on, nagu näeks näljane unes, et ta sööb,

aga ärgates on ta kõht tühi,

nagu näeks janune unes, et ta joob,

aga ärgates on ta nõrk ja janus.

Nii sünnib kõigi rahvastega,

kes sõdivad Siioni mäe vastu.

9 Jahmuge ja hämmastuge,

jääge pimedaks ja ärge nähke!

Nad on purjus, aga mitte veinist,

nad taaruvad, aga mitte vägijoogist.

10 Sest Jehoova on valanud teie peale raske une vaimu,

ta on sulgenud teie silmad, te prohvetid,

ja katnud teie pea, te nägijad.

11 Iga nägemus on teile nagu sõnad pitseeritud raamatus. Kui anda see kirjaoskajale, öeldes: „Palun loe see ette”, vastab ta: „Ma ei saa, see on kinni pitseeritud.” 12 Või kui anda see raamat kirjaoskamatule, öeldes: „Palun loe see ette”, vastab see: „Ma ei oska ju lugeda.”

13 Jehoova ütleb: „See rahvas ligineb mulle suuga

ja nad ülistavad mind huultega,

aga nende süda on minust kaugel

ja nende jumalateenimine pole muud kui inimeste käskude järgimine.

14 Seepärast toimin ma jälle hämmastaval viisil oma rahvaga,

teen ühe ime teise järel.

Nende tarkade tarkus kaob

ja arukate arukus peidetakse.”

15 Häda neile, kes teevad kõik, et varjata oma plaane Jehoova eest!

Nende teod sünnivad pimedas

ja nad ütlevad: „Kes meid näeb?

Kes meist teab?”

16 Kuidas te küll väänate kõike!*

Kas pottseppa peetakse saviga võrdseks?

Kas ütleks töö oma tegija kohta:

„Tema pole mind valmistanud,”

või kuju oma vormija kohta:

„Tema ei mõista midagi”?

17 Vaid pisut aega ja Liibanon tehakse viljapuuaiaks

ning viljapuuaiast saab otsekui mets.

18 Sel päeval kuulevad kurdid raamatu sõnu

ning pimedad näevad, pääsedes pilkasest pimedusest.

19 Tasased tunnevad siis veel rohkem rõõmu Jehoovast

ja vaesed hõiskavad Iisraeli Püha pärast.

20 Sest hirmuvalitseja kaob,

hoopleja saab otsa

ning hävitatakse kõik, kes kavatsevad kurja,

21 kes sõnu väänates teised süüdlaseks teevad,

kes seavad lõkse kaitsjale* linnaväravas

ja kes võtavad tühjade väidetega õigelt õiguse.

22 Seepärast ütleb Aabrahami vabastaja Jehoova Jaakobi soole:

„Jaakob ei jää enam häbisse

ega kahvata enam ta pale*.

23 Sest kui ta näeb enese ümber

oma lapsi, mu kätetööd,

siis nad peavad pühaks minu nime,

nad peavad pühaks Jaakobi Püha

ja seisavad aukartuses Iisraeli Jumala ees.

24 Need, kes on isemeelse vaimuga, tulevad siis mõistusele

ja nurisejadki võtavad õpetust kuulda.”

^ Jes. 29:1 Nimi Ariel võib tähendada „Jumala altarikolle” ja see viitab ilmselt Jeruusalemmale.

^ Jes. 29:16 Võib tõlkida ka „kui rikutud te küll olete”.

^ Jes. 29:21 Võib tõlkida ka „noomijale”.

^ Jes. 29:22 St häbist ja pettumusest.

Jesaja  30 : 1 - 33

30 „Häda kangekaelsetele poegadele,” kuulutab Jehoova,

„kes viivad ellu plaane, mis pole minu omad,

kes sõlmivad liite*, kuid ilma minu vaimuta,

lisades patule patu.

2 Nad lähevad minuga nõu pidamata alla Egiptusse,

et leida varju vaarao kaitse all

ja leida pelgupaik Egiptuse varjus.

3 Aga vaarao kaitse saab teile häbiks

ja pelgupaik Egiptuse varjus alanduseks.

4 On ju peamehed Soanis

ja käskjalad jõudnud Haanesesse.

5 Nad kõik jäävad häbisse

kasutu rahva pärast,

kellest pole ei abi ega tuge,

vaid kes on üksnes häbiks ja teotuseks.”

6 Hukkamõistusõnum lõunamaa loomade kohta.

Läbi häda ja viletsuse maa,

kus elab lõvi, möirgav lõvi,

rästik ja kiire mürkmadu,

veavad nad oma rikkusi eeslite seljas

ja oma varusid kaamelite küürudel.

Ent rahval pole neist asjadest mingit kasu.

7 Egiptuse abi on täiesti tühine.

Seepärast panen ma talle nimeks Tegevusetult Istuv Raahab.

8 „Mine nüüd, kirjuta see nende ees tahvlile

ja tähenda üles raamatusse,

et see jääks alles tulevasteks päevadeks,

oleks püsivaks tunnistuseks.

9 Sest see on mässuline rahvas, nad on valelikud pojad,

pojad, kes ei taha kuulda Jehoova seadust*.

10 Nad ütlevad nägijatele: „Ärge nähke,”

ja ennustajatele: „Ärge jutustage meile tõeseid nägemusi.

Rääkige meile meeldivaid asju, looge pettekujutlusi.

11 Keerake teelt kõrvale, lahkuge rajalt.

Me ei taha enam midagi kuulda Iisraeli Pühast.””

12 Seepärast ütleb Iisraeli Püha:

„Kuna te põlgate minu sõna,

loodate tüssamisele ja pettusele

ning toetute neile,

13 siis on see süütegu teile otsekui katkine müür,

otsekui äravajunud kõrge müür, mis on kokku kukkumas.

See variseb järsku, ühe silmapilguga kokku.

14 See lõhutakse nagu suur savianum,

purustatakse pihuks, nii et ei jää järele potikildugi,

millega tuleasemelt tuld võtta

või lombist* vett kühveldada.”

15 Nii ütleb kõrgeim valitseja Jehoova, Iisraeli Püha:

„Kui te tulete minu juurde tagasi ja püsite rahulikud, siis te pääsete.

Rahulikkus ja usaldus oleks teie tugevus.”

Aga te pole tahtnud,

16 vaid ütlete: „Ei, me põgeneme hobustel!”

Seepärast tulebki teil põgeneda.

„Me kihutame kiiretel ratsudel!”

Seepärast on teie tagaajajadki kiired.

17 Tuhat väriseb ühe ähvardaja ees,

viie ähvardaja eest te põgenete,

kuni need, kes on teist alles jäänud, on otsekui mast mäetipus,

otsekui kogunemistähis künkal.

18 Kuid Jehoova ootab kannatlikult, et teile armu anda,

ja ta tõuseb, et teile halastada.

Sest Jehoova on õiguse Jumal.

Õnnelikud on kõik, kes teda ootavad*.

19 Kui rahvas elab Siionis, Jeruusalemmas, siis sa ei nuta enam. Sinu appihüüdu kuuldes on ta sulle armuline: ta vastab kohe, kui sind kuuleb. 20 Jehoova annab sulle küll ahastuseleiba ja rõhumisevett, kuid su ülim õpetaja ei peida end enam ja sa näed oma silmaga oma ülimat õpetajat. 21 Kui te kaldute paremale või vasakule, kuulevad te kõrvad häält, mis teie tagant ütleb: „See on tee, käige sellel.”

22 Sa rüvetad hõbeda, millega on kaetud su nikerdatud kujud, ja kulla, millega on kaetud su valatud kujud. Sa viskad need kujud ära nagu menstruatsiooniverelapi ja ütled neile: „Minema siit!”* 23 Jumal annab vihma su seemnele, mida sa maha külvad, ja sa saad maa saagist külluslikult rammusat leiba. Sel päeval söövad su loomad avaral karjamaal. 24 Veised ja eeslid, kellega maad haritakse, söövad hapuoblikatega segatud toitu, mida on tuulatud kühvli ja hargiga. 25 Sel suurel tapapäeval, kui tornid langevad, voolavad igal kõrgel mäel ja künkal ojad ja veejoad. 26 Täiskuu valgus on nagu päikese valgus ja päikese valgus on seitse korda tugevam, otsekui seitsme päeva valgus, päeval, kui Jehoova seob oma rahva vigastuse ja parandab enda löödud ränga haava.

27 Jehoova* tuleb kaugelt,

põleva viha ja raskete pilvedega.

Tema huuled on täis meelepaha

ja tema keel on kui neelav tuli.

28 Tema hingus* on kui kaelani ulatuv tulvajõgi,

see raputab rahvaid hävingusõelal.

Rahvaste lõugade vahel on suurauad, mis juhivad nad eksiteele.

29 Aga te laulate siis

nagu pühadeks valmistumise ööl

ja tunnete südamerõõmu nagu see,

kes sammub flöödiga*

Jehoova mäele, Iisraeli Kalju juurde.

30 Jehoova toob kuuldavale oma võimsa hääle

ning näitab oma käsivarre raevukat laskumist

ühes neelava tuleleegi,

paduvihma, äikese ja rahega.

31 Jehoova hääl kohutab Assüüriat,

Jumal lööb teda kepiga.

32 Igat karistuskepi hoopi,

mis Jehoova Assüüriale jagab,

saadavad tamburiini- ja lüürahelid,

kui ta viibutab lahingus tema vastu kätt.

33 Sest temale on juba valmis seatud Tofet*,

see on ka kuninga jaoks.

Puukuhi on suur ja lai,

tuld ja puid on külluslikult.

Jehoova hingus, mis on kui väävlijõgi,

süütab selle põlema.

^ Jes. 30:1 Sõna-sõnalt „valavad joogiohvrit”; tähendab ilmselt kokkuleppe sõlmimist.

^ Jes. 30:9 Võib tõlkida ka „õpetust”.

^ Jes. 30:14 Teine võimalik tähendus: „veemahutist”.

^ Jes. 30:18 Võib tõlkida ka „õhinal ootavad”.

^ Jes. 30:22 Teine võimalik tähendus: „ja nimetad neid jälkuseks”.

^ Jes. 30:27 Sõna-sõnalt „Jehoova nimi”.

^ Jes. 30:28 Võib tõlkida ka „vaim”.

^ Jes. 30:29 Võib tõlkida ka „flöödihelide saatel”.

^ Jes. 30:33 Nime Tofet kasutatakse siin piltliku põletuspaiga kohta, sümboliseerimaks hävingut.

Jesaja  31 : 1 - 9

31 Häda neile, kes lähevad alla Egiptusse abi järele,

kes loodavad hobustele,

rajavad lootuse sõjavankritele, et neid on palju,

ja sõjaratsudele*, et need on vägevad.

Aga nad ei vaata Iisraeli Püha poole

ega otsi Jehoovat.

2 Kuid temagi on tark ning ta toob õnnetuse

ega võta oma sõnu tagasi.

Ta tõuseb kurjade jõugu vastu

ja nende vastu, kes aitavad ülekohtusi.

3 Aga egiptlased on vaid inimesed, nad pole Jumal,

nende hobused on liha, mitte vaim.

Kui Jehoova tõstab käe,

siis komistab iga abipakkuja

ja langeb iga abistatav,

nad hukkuvad üheskoos.

4 Jehoova ütles mulle:

„Nii nagu lõvi, noor tugev lõvi, uriseb oma saagi juures,

kui tema vastu on kutsutud kokku karjaste hulk,

ega kohku nende häälest,

ei heitu nende kisast,

niisamuti laskub vägede Jehoova alla sõdima

Siioni mäe ja künka eest.

5 Nagu allasööstev lind

kaitseb vägede Jehoova Jeruusalemma.

Ta kaitseb ja päästab, säästab ja vabastab.”

6 „Iisraeli rahvas, pöördu tagasi tema juurde, kelle vastu sa oled nii jultunult mässanud. 7 Sest sel päeval hülgab igaüks teist oma tühised hõbejumalad ja väärtusetud kuldjumalad, mis teie käed on patuselt teinud.

8 Assüürlane langeb mõõga läbi, aga mitte inimese mõõga läbi,

teda neelab mõõk, aga mitte inimese mõõk.

Ta põgeneb mõõga eest

ja tema noored mehed pannakse sunnitööle.

9 Suurest hirmust hääbub tema kalju

ja kogunemistähis paneb ta peamehed kohkuma,” kuulutab Jehoova,

kelle valgus* on Siionis ja põletusahi Jeruusalemmas.

^ Jes. 31:1 Võib tõlkida ka „ratsanikele”.

^ Jes. 31:9 Võib tõlkida ka „tuli”.

Jesaja  32 : 1 - 20

32 Kuningas hakkab valitsema õiguse nimel

ning peamehed asuvad juhtima õigluse nimel.

2 Igaüks neist on otsekui varjupaik tuule eest,

justkui ulualune vihmavalingu ajal,

nagu veeojad põuases paigas,

nagu võimsa kalju vari janusel maal.

3 Nägijate silmad pole siis enam suletud

ja kuuljate kõrvad panevad tähele.

4 Tormakate süda süüvib õpetusse

ning kogelejate keel räägib selgelt ja soravalt.

5 Rumalat ei hüüta enam üllaks*

ja põhimõteteta meest ei peeta õilsaks.

6 Sest rumal räägib rumalusi

ja sepitseb südames kurja,

et ärgitada usust taganemist* ja rääkida Jehoova kohta valet,

et lasta näljasel nälgida

ja jätta janune joogita.

7 Põhimõteteta mehe võtted on nurjatud.

Ta õhutab toimima häbitult,

et hukutada viletsaid valega,

ka siis, kui vaene räägib õigust.

8 Aga helde sihiks on heldus,

ta püüab ikka olla helde*.

9 „Te muretud naised, tõuske ja kuulake mu häält!

Te hooletud tütred, pange tähele mu sõnu!

10 Veidi rohkem kui aasta pärast te, muretud, värisete,

sest kuigi viinamarjakoristus lõppeb, saaki pole.

11 Vabisege, te muretud naised!

Värisege, te hooletud!

Heitke endalt riided

ja pange puusade ümber kotiriie.

12 Taguge endale halisedes vastu rinda

viljakate põldude ja viljakandva viinapuu pärast.

13 Mu rahva maal kasvavad ogalised taimed ja asteldega põõsad.

Need vohavad kõigis majades, mis olid kord täis lusti,

jah, kõikjal selles varem nii rõkkavas linnas.

14 Sest kindlustorn on hüljatud,

kärarikas linn maha jäetud.

Ofelist* ja vahitornist on saanud jääv tühermaa

rõõmuks metseeslitele

ja karjamaaks kariloomadele,

15 seniks kuni meie peale valatakse vaim ülalt

ning kõrbest saab viljapuuaed

ja viljapuuaiast otsekui mets.

16 Siis elab kõrbes õigus

ja viljapuuaias õiglus.

17 Õigus toob rahu

ning õiguse vili on püsiv rahu ja julgeolek.

18 Mu rahvas elab rahulikus elupaigas,

turvalistes eluasemetes, vaiksetes puhkepaikades.

19 Kuid rahesadu langetab metsa

ning linn tehakse maatasa.

20 Õnnelikud olete teie, kes külvate kõigi vete ääres,

kes lasete pullil ja eeslil vabalt liikuda!”

^ Jes. 32:5 Võib tõlkida ka „heldeks”.

^ Jes. 32:6 Võib tõlkida ka „tegutseda lugupidamatult”.

^ Jes. 32:8 Võib tõlkida ka „üllas”.

^ Jes. 32:14 Ilmselt küngas Jeruusalemmas.

Jesaja  33 : 1 - 24

33 Häda sulle, laastaja, keda pole laastatud,

ja sulle, reetur, keda pole reedetud!

Kui oled laastamise lõpetanud, laastatakse sind.

Kui oled reetmise lõpetanud, reedetakse sind.

2 Oo, Jehoova, ole meile armuline!

Me loodame sinule.

Toeta meid oma käsivarrega igal hommikul

ja ole meie päästjaks hädaajal.

3 Sinu kõuehääle eest rahvad põgenevad.

Kui sa tõused, nad hajuvad.

4 Nagu rüüstaksid aplad rohutirtsud, nii võetakse saak su käest,

rohutirtsuparve kombel tormatakse sellele kallale.

5 Jehoova ülendatakse,

ta elab kõrgustes.

Ta täidab Siioni õiguse ja õiglusega.

6 Tema annab neil päevil kindlustunde,

võimsa pääste, tarkuse, teadmised ja Jehoova kartuse —

see on inimese varanduseks*.

7 Nende* kangelased kisendavad tänaval,

rahukäskjalad nutavad kibedalt.

8 Maanteed on maha jäetud,

keegi ei rända jalgradadel.

Vaenlane on murdnud lepingu,

ta on linnad ära põlanud

ega hooli surelikest inimestest.

9 Maa leinab* ja närbub.

Liibanon tunneb häbi ja kõduneb.

Saaronist on saanud otsekui kõrb,

Baasan ja Karmel heidavad endalt lehed.

10 „Nüüd ma tõusen,” ütleb Jehoova,

„nüüd ma ülendan end,

nüüd ma teen end kõrgeks.

11 Te kannate üsas kuivanud heina ja sünnitate kõrsi.

Teie vaim neelab teid kui tuleleek.

12 Rahvast saab kui põletatud lubi.

Ta süüdatakse põlema nagu maharaiutud ogataimed.

13 Kuulake, kaugelviibijad, mis ma teen!

Lähedalolijad, tunnustage mu vägevust!

14 Patustajad on Siionis hirmul,

usutaganejad värisevad:

„Kes meist saaks elada neelava tule ääres?

Kes meist saaks elada kustumatute leekide lähedal?”

15 See, kes käib õiguse teel,

räägib tõtt,

põlgab ära ebaausa tulu,

keelab oma kätel võtta altkäemaksu,

katab kõrvad, et mitte kuulda verevalamisest,

ja sulgeb silmad, et mitte näha kurja —

16 see elab kõrgustes;

tema kindel varjupaik on kaljurüngastel,

talle antakse leiba

ja veest ei tule tal puudu.”

17 Su silmad näevad kuningat kogu ta hiilguses,

silmitsevad kauget maad.

18 Su süda meenutab õudusi:

„Kus on kirjutaja?

Kus on andami kaaluja?

Kus on tornide lugeja?”

19 Sa ei näe jultunud rahvast,

rahvast, kelle segast keelt sa ei mõista

ja kelle kokutavast kõnest sa ei saa aru.

20 Vaata Siionit, meie pidupäevade linna!

Su silmad näevad Jeruusalemma kui rahulikku elupaika,

telki, mida ei liigutata,

mille vaiu ei tõmmata kunagi välja

ja mille nööre ei kista katki.

21 Selles paigas kaitseb kõrgeauline Jehoova meid

kui jõed ja laiad kanalid,

kus ei sõida galeerilaevastik

ja mida ei läbi uhked laevad.

22 Sest Jehoova on meie kohtumõistja,

Jehoova on meie seadusandja,

Jehoova on meie kuningas —

tema päästab meid.

23 Vaenlaste köied lõtvuvad,

masti ei suudeta püsti hoida ega purjesid pingutada.

Sel ajal jagatakse rikkalikku saaki,

lombakadki saavad suure noosi.

24 Ükski elanik ei ütle: „Ma olen haige.”

Rahvale, kes sel maal elab, antakse süü andeks.

^ Jes. 33:6 Teine võimalik tähendus: „Jumala antud varandus”.

^ Jes. 33:7 Ilmselt Juuda.

^ Jes. 33:9 Teine võimalik tähendus: „kuivab”.

Jesaja  34 : 1 - 17

34 Rahvad, tulge ligi ja kuulake,

rahvahõimud, pange tähele!

Kuulgu maa ja mis seda täidab,

maapind ja kõik sellest võrsuv!

2 Sest Jehoova tunneb meelepaha kõigi rahvaste vastu

ja raevu kõigi nende sõjavägede vastu.

Ta laseb nad hävitada,

saadab nad tapale.

3 Kes neist tapetakse, heidetakse kõrvale,

nende laipadest tõuseb lehka

ja mäed nõretavad nende verest.

4 Kõik taeva sõjaväed kõdunevad,

taevas rullitakse kokku nagu rullraamat.

Kogu selle sõjavägi kuivab kokku,

nagu kuivanud leht kukub viinapuult

ja krimpsus vili viigipuult.

5 „Mu mõõk upub taevas verre.

See langeb kohtumõistjana Edomi peale,

rahva peale, kelle olen otsustanud hävitada.

6 Jehooval on mõõk, see on üleni verine.

See tilgub rasvast,

noorte jäärade ja sikkude verest,

jäärade neerurasvast.

Sest Jehooval on ohver Bosras,

suured tapatalgud Edomimaal.

7 Tarvadki tulevad tapale koos nendega,

noored pullid koos vägevatega.

Nende maa vettib verest

ja muld imbub läbi rasvast.”

8 Sest Jehooval on kättemaksupäev,

tasumisaasta, mil ta käib kohut Siioni kaitseks.

9 Tema* jõed muutuvad pigiks

ja muld väävliks,

tema maa saab põleva pigi sarnaseks,

10 mis ei kustu ööl ega päeval;

selle suitsu tõuseb igavesti.

Ta jääb laastatuks kõigiks põlvedeks,

enam kunagi ei käi keegi sealt läbi.

11 Pelikanid ja okassead vallutavad selle,

kõrvukrätsud ja rongad hakkavad seal elama.

Jumal veab ta üle tühjuse mõõdunööri

ja laastamise loodinööri.

12 Ühelegi tema ülikule ei anta kuningavõimu,

kõik tema peamehed kaovad.

13 Tema kindlustornides kasvavad okastaimed,

kindlustes nõgesed ja ohakad.

Temast saab šaakalite eluase,

jaanalindude elupaik.

14 Kõrbeasukad kohtuvad seal ulguvate loomadega,

metsik kits* hüüab oma kaaslast.

Öösorr asub sinna ja leiab endale puhkepaiga.

15 Seal teeb madu endale pesa ja muneb munad,

ta haub need välja ja kogub pojad enda varju.

Seal kogunevad harksabad, igaüks oma paarilisega.

16 Uurige Jehoova raamatut ja lugege sealt ette,

et mitte ükski neist ei puudu,

ükski neist pole paariliseta,

sest Jehoova suu on seda käskinud

ja tema vaim on nad kokku kogunud.

17 Tema on neile liisku heitnud,

tema käsi on neile määratud paiga välja mõõtnud.

Nad saavad selle igaveseks enda valdusse,

nad jäävad sinna elama kõigiks põlvedeks.

^ Jes. 34:9 Ilmselt Edomi pealinna Bosra.

^ Jes. 34:14 Teine võimalik tähendus: „kitsesarnane deemon”.

Jesaja  35 : 1 - 10

35 Kõrb ja põuane maa juubeldavad,

kõrbetasandik rõõmutseb, ta õitseb kui krookus.

2 Maa õitseb,

ta rõõmutseb ja hõiskab.

Talle antakse Liibanoni au,

Karmeli ja Saaroni hiilgus.

Rahvas saab näha Jehoova au, meie Jumala hiilgust.

3 Kinnitage nõrku käsi,

tehke tugevaks vankuvad põlved.

4 Öelge neile, kel murelik süda:

„Olge tugevad, ärge kartke!

Teie Jumal tuleb kätte maksma,

Jumal tuleb tasuma.

Ta tuleb ja päästab teid.”

5 Siis pimeda silmad avanevad

ja kurdi kõrvad lähevad lahti.

6 Siis jalust vigane hüppab kui hirv

ja keeletu keel hõiskab.

Kõrbes tulvavad veed

ja kõrbetasandikul jõed.

7 Kõrbenud alast saab roostik

ja põuasest maast saavad veeallikad.

Šaakalite elukohas, nende puhkepaigas,

haljendab rohi, kasvab pilliroog ja papüürus.

8 Seal kulgeb tee,

mida kutsutakse pühaks teeks.

Ükski rüve ei saa sellel rännata.

See on üksnes nende jaoks, kel on luba seal käia,

ükski rumal ei eksi sinna.

9 Lõvi seal ei ole

ja ükski kiskja sinna ei lähe,

neid seal ei leidu.

Üksnes vabaksostetud käivad sellel.

10 Jehoova lunastatud pöörduvad tagasi ja tulevad Siionisse hõisates,

nende päid kroonib lakkamatu rõõm.

Juubeldus ja rõõmustus saadavad neid,

aga kurbus ja ohkamine põgenevad ära.

Jesaja  36 : 1 - 22

36 Kuningas Hiskija neljateistkümnendal aastal tuli Assüüria kuningas Sanherib kõigi Juuda kindlustatud linnade vastu ja vallutas need. 2 Assüüria kuningas saatis Laakisest Jeruusalemma kuningas Hiskija juurde ülemjoogikallaja* ühes võimsa sõjaväega. Nad peatusid ülatiigi veejuhtme juures, mis on pesupesemisväljale viiva tee ääres. 3 Siis läksid kojaülem Eljakim, Hilkija poeg, ning kirjutaja Sebna ja kroonik Joah, Aasafi poeg, ülemjoogikallajaga kohtuma.

4 Ülemjoogikallaja ütles neile: „Öelge Hiskijale: „Nii lausub suur kuningas, Assüüria kuningas: „Millele sa küll loodad? 5 Sa ütled, et sul on nii sõjaplaan kui ka jõud. Kuid need on tühjad sõnad. Kelle peale sa loodad, et julged minu vastu mässata? 6 Sa loodad Egiptuse, selle murtud pilliroo peale, mis tungib pihku ja puurib peost läbi, kui sellele toetuda. Niisugune on vaarao, Egiptuse kuningas, kõigile, kes tema peale loodavad. 7 Kui te ütlete mulle, et te loodate oma Jumala Jehoova peale, siis kas polnud need mitte tema ohvripaigad ja altarid, mis Hiskija kõrvaldas, öeldes Juudale ja Jeruusalemmale: „Te peate kummardama selle altari ees”?”” 8 Palun sõlmi nüüd mu isanda Assüüria kuningaga selline kihlvedu: ma annan sulle 2000 hobust, kui sa suudad neile ratsanikud leida. 9 Kuidas suudaksid sa lüüa isegi väikseimat võimukandjat mu isanda sulaste seast, kui loodad Egiptuse vankrite ja ratsanike peale? 10 Kas olen ma siis ilma Jehoova loata selle maa vastu tulnud, et see hävitada? Jehoova ise ütles mulle: „Mine selle maa vastu ja hävita see!””

11 Siis ütlesid Eljakim, Sebna ja Joah ülemjoogikallajale: „Palun räägi oma sulastega aramea* keeles, me saame sellest aru. Ära räägi meiega juudi keeles müüri peal oleva rahva kuuldes.” 12 Ent ülemjoogikallaja vastas: „Kas mu isand saatis mind rääkima neid sõnu vaid teie isandale ja teile? Kas mitte ka neile, kes istuvad müüril ning peavad koos teiega sööma oma rooja ja jooma oma kust?”

13 Siis hüüdis ülemjoogikallaja valju häälega juudi keeles: „Kuulake, mida ütleb suur kuningas, Assüüria kuningas! 14 Kuningas ütleb nõnda: „Ärge laske Hiskijal end petta, sest tema ei suuda teid päästa! 15 Ärgu pangu Hiskija teid lootma Jehoova peale! Ta ütleb: „Jehoova päästab meid! Seda linna ei anta Assüüria kuninga kätte.” 16 Ärge kuulake Hiskijat, sest Assüüria kuningas ütleb: „Sõlmige minuga rahu ja andke alla. Siis te saate igaüks süüa oma viinapuust ja viigipuust ning juua omaenda veemahutist, 17 kuni ma tulen ja viin teid maale, mis on teie maa sarnane, maale, kus on vilja ja värsket veini, leiba ja viinamägesid. 18 Ärge laske Hiskijal end eksitada sõnadega „Jehoova päästab meid!”. Kas on mõni teiste rahvaste jumalaist päästnud oma maa Assüüria kuninga käest? 19 Kus on Hamati ja Arpadi jumalad? Kus on Sefarvaimi jumalad? Kas nemad päästsid Samaaria minu käest? 20 Kes kõigist nende maade jumalatest on päästnud oma maa minu käest, et Jehoova suudaks päästa Jeruusalemma minu käest?”””

21 Aga nad olid vait ega vastanud talle sõnagi, sest kuningas oli keelanud talle vastata. 22 Siis tulid kojaülem Eljakim, Hilkija poeg, ning kirjutaja Sebna ja kroonik Joah, Aasafi poeg, Hiskija juurde, riided lõhki käristatud, ning andsid talle teada ülemjoogikallaja sõnad.

^ Jes. 36:2 Võib tõlkida ka „ravšake”.

^ Jes. 36:11 Võib tõlkida ka „süüria”.

Jesaja  37 : 1 - 38

37 Niipea kui kuningas Hiskija neid sõnu kuulis, käristas temagi oma riided lõhki, pani endale kotiriide ümber ja läks Jehoova kotta. 2 Ta saatis kojaülem Eljakimi, kirjutaja Sebna ja vanemad preestrid, kotiriie ümber, prohvet Jesaja, Aamotsi poja juurde. 3 Nad ütlesid Jesajale: „Nii lausub Hiskija: „See päev on ahastuse, sõitluse ja teotuse päev, sest lapsed on jõudnud emakasuudmeni, kuid sünnituseks pole enam jõudu. 4 Ehk su Jumal Jehoova kuuleb seda, mida räägib ülemjoogikallaja, kelle tema isand Assüüria kuningas on saatnud mõnitama elavat Jumalat, ning nõuab temalt aru nende sõnade pärast, mis su Jumal Jehoova on pidanud kuulma. Palveta nüüd nende eest, kes on veel elus!””

5 Niisiis läksid kuningas Hiskija sulased Jesaja juurde 6 ja Jesaja ütles neile: „Öelge oma isandale: „Nii lausub Jehoova: „Ära tunne hirmu kuuldud sõnade pärast, millega Assüüria kuninga sulased on mind teotanud. 7 Ma panen tema pähe ühe mõtte ning ta kuuleb üht sõnumit ja naaseb oma maale. Ma lasen tal langeda mõõga läbi ta omal maal.”””

8 Ülemjoogikallaja kuulis, et Assüüria kuningas oli Laakise alt tagasi tõmbunud, ning pöördus tagasi kuninga juurde ja leidis ta sõdimas Libna vastu. 9 Kui Assüüria kuningale teatati, et Etioopia kuningas Tirhaka on tulnud välja temaga sõdima, saatis ta uuesti käskjalad Hiskija juurde selliste sõnadega: 10 „Öelge Juuda kuningale Hiskijale: „Ära lase oma Jumalal, kellele sa loodad, end petta, kui ta ütleb: „Jeruusalemma ei anta Assüüria kuninga kätte!” 11 Sa oled kuulnud, mida Assüüria kuningad on teinud kõigi maadega, et nad on need hävitanud. Kas sina üksi peaksid pääsema? 12 Kas rahvaste jumalad, kelle mu esiisad hävitasid, päästsid nad? Kus on Goosan, Haaran ja Resef ning Telassaris elanud Edeni rahvas? 13 Kus on Hamati kuningas, Arpadi kuningas, Sefarvaimi, Heena ja Ivva linnade kuningad?””

14 Hiskija võttis käskjalgade käest kirja ja luges selle läbi. Seejärel läks ta Jehoova kotta, laotas kirja Jehoova ette 15 ning palvetas Jehoova poole: 16 „Oo, vägede Jehoova, Iisraeli Jumal, kes istud troonil keerubite kohal*, sina üksi oled kõigi maa kuningriikide Jumal, sina oled teinud taeva ja maa. 17 Pööra oma kõrv ja kuula, Jehoova! Ava oma silmad ja näe, Jehoova! Kuula kõiki neid Sanheribi sõnu, millega ta mõnitab elavat Jumalat. 18 See on tõsi, Jehoova, et Assüüria kuningad on laastanud kõiki maid ja ka enda maad. 19 Nad on visanud tulle nende jumalad, sest need polnudki jumalad, vaid inimeste kätetöö, kivi ja puu. Seepärast said nad need hävitada. 20 Nüüd aga, meie Jumal Jehoova, päästa meid tema käest, et kõik maa kuningriigid saaksid teada, et sina, Jehoova, oled ainus Jumal!”

21 Seejärel läkitas Aamotsi poeg Jesaja Hiskijale sõnumi: „Nii ütleb Iisraeli Jumal Jehoova: „Kuna sa palvetasid mu poole Assüüria kuninga Sanheribi pärast, 22 siis see on sõna, mis Jehoova tema kohta ütleb:

„Siioni neitsilik tütar põlgab sind, ta pilkab sind.

Jeruusalemma tütar vangutab su pärast pead.

23 Keda sa oled mõnitanud ja teotanud?

Kelle peale sa oled kõrgendanud häält,

kelle poole tõstnud oma ülbed silmad?

Eks see ole Iisraeli Püha!

24 Oma sulaste kaudu oled sa teotanud Jehoovat, öeldes:

„Oma sõjavankrite hulgaga

tõusen ma mägede harjadele,

Liibanoni kaugeimaisse paigusse.

Ma raiun maha selle suursugused seedrid, parimad kadakad.

Ma tulen tema kõrgeimasse varjupaika, tihedaimasse metsa.

25 Ma kaevan kaevusid ja joon vett,

kuivatan jalataldadega jõed* Egiptuses.”

26 Kas sa pole kuulnud? Juba ammusest ajast on see otsustatud.

Kaugetest päevadest peale olen ma selleks valmistunud.

Nüüd viin ma selle ellu.

Sina muudad kindlustatud linnad rusuhunnikuiks.

27 Nende elanikud on abitud,

nad on hirmunud ja peavad häbi tundma.

Nad on kui taimed põllul ja kui haljas rohi,

nagu katustel kasvav rohi, mille kõrvetab idatuul.

28 Aga ma tean hästi, millal sa istud, millal lähed ja tuled

ning millal sa raevud mu peale,

29 sest sinu raev mu vastu ja su möirgamine on ulatunud mu kõrvu.

Seepärast panen ma konksu sulle ninna ja suurauad suhu

ning viin sind tagasi sama teed, mida sa tulid.”

30 See on sulle märgiks, Hiskija: sel aastal te sööte isekasvanud vilja, järgmisel aastal sellest võrsunud vilja, kuid kolmandal aastal te külvate seemet ja lõikate, istutate viinamägesid ja sööte nende saaki. 31 Need, kes Juuda soost pääsevad, kes järele jäävad, juurduvad alt ja kannavad vilja pealt, 32 sest Jeruusalemmast väljuvad järelejäänud ja Siioni mäelt tulevad ellujäänud. Vägede Jehoova tuline ind teeb seda.

33 Seepärast ütleb Jehoova Assüüria kuninga kohta:

„Sellesse linna ta ei tule,

ta ei lase sinna noolt,

ei astu selle vastu kilbiga

ega raja selle ümber piiramisvalli.””

34 „Ta lahkub sama teed, mida mööda ta tuli,

sellesse linna ta ei tule,” lausub Jehoova.

35 „Ma kaitsen seda linna ja päästan selle iseenda pärast

ja oma teenija Taaveti pärast.””

36 Jehoova ingel läks välja ja tappis assüürlaste laagris 185 000 meest. Kui rahvas hommikul vara üles tõusis, nägi ta vaid surnukehasid. 37 Siis Assüüria kuningas Sanherib lahkus, läks tagasi Niinevesse ja jäi sinna. 38 Kord, kui ta kummardas oma jumalat Nisrokit selle templis, lõid tema enda pojad Adrammelek ja Sareser ta mõõgaga maha ning põgenesid Araratimaale. Ja tema poeg Assarhaddon sai tema asemel kuningaks.

^ Jes. 37:16 Teine võimalik tähendus: „vahel”.

^ Jes. 37:25 Võib tõlkida ka „Niiluse kanalid”.

Jesaja  38 : 1 - 22

38 Neil päevil jäi Hiskija haigeks ja oli lausa suremas. Tema juurde tuli prohvet Jesaja, Aamotsi poeg, ning teatas: „Nii ütleb Jehoova: „Anna veel viimased korraldused oma kodakondsetele, sest sa ei parane, vaid sured.”” 2 Seepeale pööras Hiskija näo seina poole ja palus Jehoovat: 3 „Oo, Jehoova, ma anun sind, et sa meenutaksid, kuidas ma olen käinud su ees ustavalt ja kogu südamest ning olen teinud head su silmis!” Ja Hiskija nuttis kibedasti.

4 Siis tuli Jesajale Jehoovalt sõnum: 5 „Mine tagasi ja teata Hiskijale: „Nii ütleb sinu esiisa Taaveti Jumal Jehoova: „Ma kuulsin su palvet ja nägin su pisaraid. Ma lisan su elupäevadele 15 aastat. 6 Ma päästan sinu ja selle linna Assüüria kuninga käest ning kaitsen seda linna. 7 See on sulle märgiks Jehoovalt, et Jehoova viib täide oma sõna: 8 ma lasen varjul, mis on Aahase trepil* allapoole liikunud, kümme astet tagasi minna.””” Ja vari läkski trepil tagasi kümme astet, mis ta oli juba laskunud.

9 Juuda kuninga Hiskija laul, mille ta tegi, kui oli haigusest paranenud.

10 Ma ütlesin: „Oma elu poolel teel

tuleb mul minna surmavalla väravaisse,

minult röövitakse mu ülejäänud aastad.”

11 Ma ütlesin: „Ei näe ma Jaahi*, Jaahi elavate maal.

Ei näe ma enam inimesi,

kui olen selle paiga asukate seas, kus kõik lõppeb.

12 Mu elupaik on maha kistud ja ära võetud

nagu karjase telk.

Ma olen oma elu kokku rullinud nagu kangur kanga.

Otsekui lõimelõngade küljest lõikad sa mu lahti.

Varavalgest ööpimeduseni viid sa mind lõpu poole.

13 Kuni hommikuni rahustan ma end.

Lõvi kombel murrad sa kõik mu luud.

Varavalgest ööpimeduseni viid sa mind lõpu poole.

14 Ma häälitsen nagu piiritaja või rästas*,

kudrutan nagu tuvi.

Mu silmad vaatavad väsinult kõrgustesse:

„Oo, Jehoova, ma olen suures hädas!

Ole mulle toeks!”

15 Mida ma oskan öelda?

Ta rääkis minuga ja tegutses.

Ma käin alandlikult kõik oma aastad,

meenutades oma hingeahastust.

16 Oo, Jehoova, tänu nendele* inimene elab

ja tänu nendele püsib minus eluvaim.

Sina annad mulle tagasi tervise ja hoiad mind elus.

17 Rahu asemel oli mul suur kibedus,

aga kuna sa olid minusse kiindunud,

säästsid sa mind hukatuse august.

Kõik mu patud oled sa heitnud oma selja taha.

18 Surmavald ei ülista sind,

surm ei kiida sind.

Kes lähevad alla hauasügavusse, ei looda su ustavuse peale.

19 Elav, ainult elav kiidab sind

nagu minagi sel päeval.

Isa räägib poegadele sinu ustavusest.

20 Oo, Jehoova, päästa mind!

Siis me mängime keelpillidel mu laule

kõik oma elupäevad Jehoova kojas.”

21 Jesaja ütles seejärel: „Tooge viigimarjapätsike ja pange see paisele, et ta saaks terveks.” 22 Aga enne veel küsis Hiskija: „Mis on märgiks, et ma saan Jehoova kotta minna?”

^ Jes. 38:8 Ilmselt oli see trepp nagu päikesekell ja varju liikumise järgi trepiastmetel arvestati aega.

^ Jes. 38:11 Jaah on nime Jehoova lühivorm.

^ Jes. 38:14 Teine võimalik tähendus: „kurg”.

^ Jes. 38:16 St tänu Jumala sõnadele ja tegudele.

Jesaja  39 : 1 - 8

39 Sel ajal saatis Babüloni kuningas Merodak-Baladan, Baladani poeg, Hiskijale kirja ja kingituse, sest ta oli kuulnud tema haigusest ja paranemisest. 2 Hiskija võttis käskjalad rõõmuga vastu ning näitas neile oma aardekambrit, hõbedat ja kulda, palsamiõli ja muid kalleid õlisid, kogu oma relvaladu ja kõike, mis oli tema varakambrites. Hiskija ei jätnud neile midagi näitamata oma kojas ja kogu oma valitsusalal.

3 Siis tuli prohvet Jesaja kuningas Hiskija juurde ja küsis temalt: „Mida need mehed rääkisid ja kust nad tulid?” Hiskija vastas: „Nad tulid kaugelt maalt, Babülonist.” 4 Jesaja küsis: „Mida nad su kojas nägid?” Hiskija vastas: „Nad nägid mu kojas kõike. Ma ei jätnud neile näitamata midagi sellest, mis on mu varakambrites.”

5 Siis ütles Jesaja Hiskijale: „Kuula nüüd vägede Jehoova sõnu: 6 „Tulevad päevad, mil kõik, mis on su kojas ja mis su esiisad on kogunud, viiakse ära Babüloni. Midagi ei jää alles, ütleb Jehoova. 7 Ja mõned su poegadest, kes sulle sünnivad, viiakse Babüloni kuninga paleesse õukonnaametnikeks.””

8 Seepeale ütles Hiskija Jesajale: „Jehoova sõnad, mis sa mulle rääkisid, on head,” ja lisas: „Sest minu eluajal on rahulik ja turvaline.”

Jesaja  40 : 1 - 31

40 „Lohutage, lohutage mu rahvast,” ütleb teie Jumal.

2 „Rääkige Jeruusalemmale, puudutage tema südant,*

kuulutage talle, et ta sunnitöö on lõppenud,

tema süü on hüvitatud.

Jehoova on talle täielikult* tasunud kõigi tema pattude eest.”

3 Üks hääl hüüab kõrbes:

„Puhastage* Jehoova tee!

Tehke meie Jumalale sirge maantee läbi kõrbe.

4 Kõik orud täidetagu

ning kõik mäed ja künkad tehtagu madalaks.

Künklik pinnas saagu tasaseks

ja murdmaastik orutasandikuks.

5 Jehoova auhiilgus saab ilmsiks

ja kõik inimesed näevad seda üheskoos,

sest Jehoova suu on rääkinud.”

6 Kuula, keegi ütleb: „Hüüa!”

Teine küsib: „Mida ma pean hüüdma?”

„Kõik inimesed on kui rohi,

kogu nende truu armastus kui lilleke väljal.

7 Rohi kuivab ära,

õieke närbub,

sest Jehoova hingus* puhub selle peale.

Inimesed on tõesti vaid rohi.

8 Rohi kuivab ära,

õieke närbub,

aga meie Jumala sõna püsib igavesti.”

9 Tõuse kõrgele mäele,

naine, kes tood häid sõnumeid Siionile.

Hõika valjult,

naine, kes tood häid sõnumeid Jeruusalemmale.

Hõika, ära karda!

Teata Juuda linnadele: „Siin on teie Jumal!”

10 Kõrgeim valitseja Jehoova tuleb, võimas jõult,

tema käsivars valitseb.

Tal on kaasas tasu,

ja tema ees on palk, mida ta maksab.

11 Ta hoiab oma karja kui karjane.

Oma käsivarrega kogub ta tallekesed kokku

ja kannab neid põues,

hellalt juhib ta imetavaid lambaid.

12 Kes on mõõtnud pihuga merevee

ja sõrmedega* taeva?

Kes on kogunud mõõdunõusse maa tolmu

või vaaginud kaaludega mägesid,

kaalukaussidega künkaid?

13 Kes on mõõtnud* Jehoova vaimu

ja kes võib teda nõuandjana õpetada?

14 Kellega on ta nõu pidanud, et saada arusaamist,

või kes õpetab teda õiguse teel,

jagab talle teadmisi

ja avab talle ülima tarkuse tee?

15 Rahvad on kui tilk ämbris

ja nagu tolm kaalukaussidel.

Ta tõstab saared üles justkui tolmukübemed.

16 Isegi Liibanoni puudest ei piisa, et hoida tuld alal,

ja selle metsloomadest ei piisa, et tuua põletusohvrit.

17 Kõik rahvad on tema ees kui eimiski,

nad on talle kui tühi koht, neid nagu polekski.

18 Kellega te siis võrdlete Jumalat,

kes oleks tema sarnane?

19 Käsitööline valab jumalakuju,

kullassepp kuldab selle üle

ja sepistab sellele hõbeketid.

20 Mees valib ohvrianniks puu,

kõdunematu puu.

Ta otsib osava käsitöölise,

et see valmistaks nikerdatud kuju, mis ümber ei kuku.

21 Kas te ei tea?

Kas te pole kuulnud?

Kas teile pole algusest peale räägitud?

Kas te pole mõistnud seda, mis on ilmne maa rajamisest saadik?

22 See on tema, kes elab maakera* kohal,

mille elanikud on kui rohutirtsud.

Ta laotab taeva laiali nagu loori,

tõmbab selle laiali nagu telgi, milles elada.

23 Ta alandab kõrged ametnikud eikellekski

ja teeb maa kohtumõistjad* tühiseks.

24 Vaevalt on nad istutatud,

vaevalt on nad külvatud,

vaevalt on nad mullas juurdunud,

kui nende peale puhutakse ja nad kuivavad

ning tuul viib nad minema kui kõrred.

25 „Kellega te mind võrdlete, kellega mind võrdseks peate?” küsib tema, kes on püha.

26 „Tõstke oma silmad taeva poole ja vaadake.

Kes on loonud need kõik?

See on tema, kes viib täies koosseisus välja nende väed,

kes nimetab neid kõiki nimepidi.

Tänu tema tohutule energiale ja aukartustäratavale jõule

ei puudu neist ainuski.

27 Mispärast sa, Jaakob, ütled ja miks sa, Iisrael, väidad:

„Minu tee on Jehoova eest varjatud,

Jumal ei mõista mulle õigust”?

28 Kas sa ei tea, kas sa pole kuulnud?

Jehoova, maa äärte looja, on Jumal läbi igaviku.

Ta ei väsi ega nõrke eal,

tema tarkus on hoomamatu*.

29 Tema annab väsinule rammu

ja jõuetule palju jõudu.

30 Poisid väsivad ja nõrkevad,

noored mehed komistavad ja kukuvad,

31 aga kes loodavad Jehoova peale, saavad uut jõudu.

Nad tõusevad tiibadega üles nagu kotkad.

Nad jooksevad ega nõrke,

käivad ega väsi.”

^ Jes. 40:2 Võib tõlkida ka „trööstige teda”.

^ Jes. 40:2 Võib tõlkida ka „kahekordselt”.

^ Jes. 40:3 Võib tõlkida ka „valmistage ette”.

^ Jes. 40:7 Sõna-sõnalt „vaim”.

^ Jes. 40:12 Sõna-sõnalt „vaksaga”. Vaks oli väljasirutatud pöidla ja väikse sõrme vaheline kaugus. (Vt lisa B14.)

^ Jes. 40:13 Teine võimalik tähendus: „suutnud mõista”.

^ Jes. 40:22 Võib tõlkida ka „maasõõri”.

^ Jes. 40:23 Võib tõlkida ka „valitsejad”.

^ Jes. 40:28 Võib tõlkida ka „läbiuurimatu”, „mõõtmatu”.

Jesaja  41 : 1 - 29

41 „Kuulake mind vaikides,* te saared*.

Kogugu rahvad jõudu,

tulgu mu ette ja rääkigu,

lähme üheskoos kohtusse.

2 Kes kutsus päikesetõusu poolt mehe,

kutsus ta õiglaselt oma jalge ette*,

et anda talle rahvad

ja lasta tal alistada kuningad?

Kes teeb nad tema mõõga ees põrmuks,

tema vibu ees kõrteks tuules?

3 Ta ajab neid taga ja läheb takistamatult

mööda radu, mida ta varem pole käinud.

4 Kes on seda teinud ja nõnda toiminud,

kutsunud olemasollu rahvapõlvi?

Mina, Jehoova, olen esimene

ja viimastelegi olen ma seesama.”

5 Saared nägid seda ja ehmusid.

Maailma ääred hakkasid värisema,

nad koondusid ja astusid ette.

6 Igaüks aitab oma kaaslast

ja ütleb oma vennale: „Ole tugev!”

7 Käsitööline ergutab kullasseppa,

sepavasaraga taguja

alasil sepistajat.

Ta ütleb kokkujoodetu kohta: „Väga hea.”

Seejärel kinnitatakse kuju naeltega, et see ei kukuks ümber.

8 „Aga sina, Iisrael, oled mu teenija,

sina, Jaakob, kelle ma olen valinud,

mu sõbra Aabrahami sugu,

9 sina, kelle ma võtsin maailma äärtest

ja kutsusin kaugeimaist paigust.

Ma ütlesin sulle: „Sina oled mu teenija,

ma olen sind valinud ja ma pole sind hüljanud.

10 Ära karda, sest mina olen sinuga.

Ära muretse, sest mina olen su Jumal.

Ma teen sind tugevaks, ma aitan sind,

oma õiguse parema käega hoian ma sinust kõvasti kinni.”

11 Kõiki, kes raevuvad su peale, häbistatakse ja alandatakse.

Kes sinu vastu sõdivad, saavad eikellekski ja hukkuvad.

12 Sa otsid oma vastaseid, kuid ei leia neid.

Kes sinuga sõdivad, saavad eimiskiks, nagu poleks neid olnudki.

13 Sest mina, sinu Jumal Jehoova, haaran kinni su paremast käest

ja kinnitan sulle: „Ära karda, mina aitan sind!”

14 Ära karda, sa ussike* Jaakob,

ärge kartke, te Iisraeli mehed! Mina aitan teid,” lausub Jehoova, sinu lunastaja, Iisraeli Püha.

15 „Ma olen sinust teinud viljapeksuree,

uue teravahambulise viljapeksuriista.

Sa peksad mägesid nagu vilja ja purustad need,

teed künkad aganate sarnaseks.

16 Sa tuulad neid

ja tuul kannab nad minema,

tormituul pillutab laiali.

Sa tunned rõõmu Jehoovast

ja tunned uhkust Iisraeli Püha üle.”

17 „Viletsad ja vaesed otsivad asjata vett.

Nende keel kuivab janust.

Mina, Jehoova, vastan neile.

Mina, Iisraeli Jumal, ei jäta neid maha.

18 Lagedatel mägedel panen ma voolama jõed

ja orutasandikel vulisema allikad.

Kõrbe muudan ma roostikuks

ja põuase maa veeallikaiks.

19 Kõrbesse istutan ma seedri,

akaatsia, mürdi ja männi.

Kõrbetasandikule istutan kadaka

ühes saarepuu ja küpressiga,

20 et kõik inimesed võiksid näha ja teada,

panna tähele ja mõista,

et seda on teinud Jehoova käsi,

selle loonud Iisraeli Püha.”

21 „Esitage oma argumendid,” ütleb Jehoova.

„Tooge välja oma väited,” lausub Jaakobi kuningas.

22 „Esitage tõendid ja rääkige meile, mis on tulemas.

Jutustage endistest asjadest,*

et võiksime nende üle mõtiskleda ja mõista nende lõppu.

Või kuulutage meile seda, mis tuleb.

23 Rääkige meile, mis juhtub tulevikus,

et me mõistaksime, et te olete jumalad.

Tehke ometi midagi, olgu siis head või halba,

et võiksime hämmastuda seda nähes.

24 Teid ju polegi olemas

ja teie saavutatu on olematu.

Igaüks, kes teid valib, on jäle.

25 Ma kutsusin põhja poolt mehe ja ta tuleb,

päikesetõusu poolt mehe, kes hüüab mu nime.

Ta tallab valitsejaid, nagu oleksid need savi,

otsekui pottsepp sõtkub märga savi.

26 Kes on rääkinud sellest algusest peale, et me teaksime,

või möödunud aegadel, et võiksime öelda: „Tal on õigus”?

Tõesti, keegi pole sellest rääkinud.

Keegi pole seda kuulutanud.

Keegi pole teilt midagi kuulnud.”

27 Mina olin esimene, kes ütles Siionile: „Näe, mis sünnib!”,

ja ma saadan Jeruusalemma hea sõnumi kuulutaja.

28 Ma vaatasin, aga polnud kedagi,

nende keskel polnud ühtki, kes oleks andnud nõu.

Ma küsisin neilt, et nad vastaksid.

29 Nad kõik on vaid meelepete*.

Nende teod on olematud.

Nende valatud kujud on vaid tuul ja tühisus.

^ Jes. 41:1 Võib tõlkida ka „vaikige mu ees”.

^ Jes. 41:1 Viitab Vahemere rannikualadele.

^ Jes. 41:2 St oma teenistusse.

^ Jes. 41:14 St kaitsetu ja tühine.

^ Jes. 41:22 Võib tõlkida ka „jutustage, mis oli alguses”.

^ Jes. 41:29 Võib tõlkida ka „olematus”.

Jesaja  42 : 1 - 25

42 See on mu teenija, keda ma toetan,

mu valitu, kellest mul on hea meel.

Ma olen pannud tema sisse oma vaimu.

Tema toob rahvaile õiguse.

2 Ta ei kisenda ega karju,

tema häält ei kuulda tänavail.

3 Rudjutud pilliroogu ei murra ta katki,

hõõguvat tahti ei kustuta ära.

Ustavuses toob ta õigluse.

4 Tema jõud ei kustu ja tema ei murdu, vaid ta seab maa peal jalule õigluse,

ning saared ootavad tema seadust*.

5 Nii ütleb Jumal Jehoova,

kes on loonud taeva ja selle laiali tõmmanud,

kes on laotanud laiali maa ühes kõigega, mis sellel on,

kes annab inimestele selle peal eluõhu

ja sellel käijatele eluvaimu:

6 „Oma õigust mööda olen mina, Jehoova, sind kutsunud,

ma olen võtnud kinni su käest.

Ma kaitsen sind ja annan su rahvastele tagatiseks*,

rahvahõimudele valguseks,

7 et sa avaksid pimedate silmad,

vabastaksid vangikongist vangid,

vangistusest pimeduses istujad.

8 Mina olen Jehoova. See on mu nimi.

Ma ei anna oma au kellelegi teisele*

ega mulle kuuluvat kiitust nikerdatud kujudele.

9 Mida ma olen ennustanud, on täide läinud,

ja nüüd ma kuulutan uusi asju.

Enne kui need aset leiavad, annan ma neist teile teada.”

10 Laulge Jehoovale uus laul,

kiitke teda maa äärtest,

teie, kes künnate merd ja seilate selle asukate keskel,

te saared ja nende elanikud.

11 Hõisaku kõrb ja selle linnad,

asulad, kus elab Keedari rahvas.

Rõkaku kaljude elanikud,

hüüdku nad mägede tippudelt.

12 Andku nad Jehoovale au,

ülistagu nad teda saartel.

13 Jehoova läheb välja nagu vägev mees,

ta on indu täis nagu sõdalane.

Ta hõikab, toob kuuldavale sõjahüüu,

ta on vägevam oma vaenlastest.

14 „Ma olen kaua vaikinud,

olnud tasa ja end valitsenud.

Aga nüüd ma ägan, hingeldan ja ahmin õhku

nagu sünnitav naine.

15 Ma rüüstan mäed ja künkad,

kuivatan kogu nende roheluse.

Ma teen jõgedest saared

ja kuivatan roostikud.

16 Ma juhin pimedaid teel, mida nad ei tunne,

panen nad sammuma võõrastel radadel.

Ma muudan pimeduse nende ees valguseks

ja künkliku maa tasaseks.

Seda ma teen nende heaks ja ma ei hülga neid.”

17 Aga need, kes loodavad nikerdatud kujudele

ja ütlevad valatud kujudele: „Teie olete meie jumalad”,

peavad taganema ja häbi tundma.

18 Kuulge, te kurdid,

vaadake ja nähke, te pimedad!

19 Kes on pime, kui mitte mu teenija,

kes on nii kurt kui minu läkitatud käskjalg?

Kes on nii pime kui tasusaanu,

nii pime kui Jehoova teenija?

20 Sa näed paljut, aga ei pööra tähelepanu.

Sa avad kõrvad, aga ei kuula.

21 Jehoova on oma õiguse nimel

rõõmuga teinud oma seaduse* suureks ja ülevaks.

22 Aga see rahvas on paljaks riisutud ja rüüstatud.

Nad kõik on püütud lõksu aukudesse, peidetud vangikongidesse.

Neid on riisutud, ja keegi pole päästnud,

rüüstatud, ja keegi ei ütle: „Too nad tagasi!”

23 Kes teie hulgast võtab seda kuulda?

Kes paneb tähele ja kuulab tulevaste aegade tarvis?

24 Kes andis Jaakobi rüüstata

ja Iisraeli riisujate kätte?

Kas mitte Jehoova, kelle vastu nad on pattu teinud?

Tema teedel nad ei tahtnud käia

ja tema seadusele* nad ei kuuletunud.

25 Nii valas ta nende peale välja raevu,

viha ja sõjakoledused.

Nad said igast küljest põletada, kuid ei teinud sellest välja,

nad said kõrvetada, aga ei hoolinud sellest.

^ Jes. 42:4 Võib tõlkida ka „õpetust”.

^ Jes. 42:6 Sõna-sõnalt „lepinguks”.

^ Jes. 42:8 Võib tõlkida ka „ma ei jaga oma au kellegi teisega”.

^ Jes. 42:21 Võib tõlkida ka „õpetuse”.

^ Jes. 42:24 Võib tõlkida ka „õpetusele”.

Jesaja  43 : 1 - 28

43 Nii ütleb nüüd Jehoova,

kes sind, Jaakob, on loonud, ja sind, Iisrael, on vorminud:

„Ära karda, sest ma olen sind vabaks ostnud.

Ma olen sind nimepidi kutsunud.

Sa kuulud mulle.

2 Kui sa lähed läbi vee, olen ma sinuga,

kui ületad jõgesid, ei uputa need sind.

Kui sa käid läbi tule, ei põleta see sind,

leek ei kõrveta sind.

3 Sest mina olen Jehoova, sinu Jumal,

Iisraeli Püha, sinu päästja.

Ma andsin Egiptuse sinu eest lunastushinnaks,

Etioopia ja Seba sinu asemel.

4 Kuna sa oled kallis mu silmis,

oled sa austatud ja ma armastan sind.

Ma annan sinu asemel inimesi,

su elu eest rahvaid.

5 Ära karda, sest mina olen sinuga.

Ida poolt toon ma su järeltulijad,

lääne poolt kogun ma sind kokku.

6 Ma ütlen põhjale: „Lase nad vabaks!”

ja lõunale: „Ära hoia neid kinni!

Too mu pojad kaugelt ja mu tütred maa äärtest,

7 kõik, keda nimetatakse minu nimega,

kelle ma olen loonud enda auks,

keda ma olen vorminud ja teinud.”

8 Too välja pimedad, kellel siiski on silmad,

ja kurdid, kellel siiski on kõrvad.

9 Kogunegu kõik rahvad ühte paika

ja tulgu kõik rahvahõimud kokku.

Kes neist* saaks sellest jutustada?

Kas saavad nad teada anda esimesist asjust*?

Toogu nad oma tunnistajad, et tõestada oma õigust,

või kuulgu nad ja öelgu: „See on tõde!””

10 „Teie olete minu tunnistajad,” lausub Jehoova,

„minu teenija, kelle ma olen valinud,

et te tunneksite mind ja usuksite minusse*

ja mõistaksite, et mina olen ikka seesama.

Enne mind ei olnud ühtki Jumalat

ega ole tulnud ühtki pärast mind.

11 Mina, mina olen Jehoova, ei ole ühtki teist päästjat.”

12 „Mina rääkisin, päästsin ja tegin teatavaks,

kui teie keskel polnud veel ühtki võõrast jumalat.

Teie olete minu tunnistajad,” lausub Jehoova, „ja mina olen Jumal.

13 Ma olen alati seesama

ja keegi ei saa minu käest midagi ära võtta.

Kui mina tegutsen, kes saaks seda takistada?”

14 Nii ütleb Jehoova, teie lunastaja, Iisraeli Püha:

„Teie pärast läkitan ma nad Babüloni ja kisun eest kõik väravariivid

ning kaldealased laevadel halavad oma hädas.

15 Mina olen Jehoova, teie Püha, Iisraeli looja, teie kuningas.”

16 Nii ütleb Jehoova,

kes teeb tee läbi mere

ning jalgraja läbi mäslevate vete,

17 kes toob välja sõjavankri ja hobuse,

sõjaväe koos vägevate sõjameestega:

„Nad lamavad ega tõuse.

Nad hävitatakse, kustutatakse nagu põlev taht.”

18 „Ärge meenutage endisi asju,

ärge elage minevikus.

19 Ma teen midagi uut.

See juba tärkab,

kas te siis ei märka?

Ma teen tee läbi kõrbe

ja jõed läbi kõnnumaa.

20 Mind austavad metsloomad,

šaakalid ja jaanalinnud,

sest ma annan kõrbes vett,

kõnnumaal jõgesid,

et joota oma valitud rahvast,

21 rahvast, kelle ma olen endale valmistanud,

et ta kuulutaks mu kiiduväärsust.

22 Aga sa pole minu poole pöördunud, Jaakob,

sest sa oled minust tüdinud, Iisrael.

23 Sa pole toonud mulle lambaid põletusohvriks

ega ole mind ohvritega ülistanud.

Ma pole sundinud sind mulle ande tooma

ega väsitanud sind viiruki nõudmisega.

24 Sa pole ostnud mulle oma raha eest healõhnalist roogu

ega valmistanud mulle heameelt oma ohvrite rasvaga.

Sa oled hoopis koormanud mind oma pattudega

ja väsitanud mind oma süütegudega.

25 Iseenda pärast kustutan ma su üleastumised*

ega meenuta enam su patte.

26 Käigem siis üksteisega kohut.

Tuleta mulle meelde, räägi enda eest, et tõestada oma õigust.

27 Su esimene esiisa tegi pattu

ja su eestkõnelejad* mässasid mu vastu.

28 Seepärast ma rüvetan püha paiga peamehed,

saadan Jaakobi hävingusse

ja lasen Iisraeli teotada.

^ Jes. 43:9 Võidakse mõelda ebajumalaid.

^ Jes. 43:9 Võidakse mõelda esimesi asju, mis tulevikus toimuma hakkavad.

^ Jes. 43:10 Võib tõlkida ka „usaldaksite mind”.

^ Jes. 43:25 Võib tõlkida ka „vastuhakkamised”.

^ Jes. 43:27 Võidakse mõelda seaduse õpetajaid.

Jesaja  44 : 1 - 28

44 Kuula nüüd, mu teenija Jaakob,

ja sina, Iisrael, kelle ma olen valinud.

2 Nii ütleb Jehoova,

kes on sind loonud ja vorminud,

kes on sind aidanud emaüsast alates:

„Ära karda, mu teenija Jaakob,

sina, Jesurun,* kelle ma olen valinud.

3 Ma valan janusele* vett

ja lasen ojadel voolata kuival maal.

Ma valan välja oma vaimu su järglaste peale

ja õnnistan su järeltulijaid.

4 Nad võrsuvad nagu haljas rohi,

nagu paplid ojade ääres.

5 Üks ütleb: „Mina kuulun Jehoovale.”

Teine nimetab end Jaakobi nimega.

Kolmas kirjutab oma käele: „Jehoova oma,”

ja võtab endale nimeks Iisrael.”

6 Nii ütleb Jehoova,

Iisraeli kuningas ja lunastaja, vägede Jehoova:

„Mina olen esimene ja mina olen viimane,

pole muud Jumalat peale minu.

7 Kes on minu sarnane?

Ta rääkigu, jutustagu ja tõestagu mulle!

Nad kõnelgu sellest, mis tuleb

ja mis veel juhtub,

nagu olen teinud mina alates ajast, kui rajasin ammuse rahva.

8 Ärge kartke

ja ärgu halvaku teid hirm!

Kas ma pole seda teist igaühele enne teada andnud ja kuulutanud?

Teie olete minu tunnistajad.

Kas on muud Jumalat peale minu?

Ei, pole ühtegi teist kaljut. Mina ei tea ühtki.””

9 Nikerdatud kujude valmistajad on kõik tühised,

nende kalliks peetud asjadest pole mingit kasu.

Need* kui nende tunnistajad ei näe ega tea midagi,

seepärast jäävad nende valmistajad häbisse.

10 Kes valmistaks jumala või valaks kuju,

millest pole mingit kasu!

11 Kõik tema kaaslased jäävad häbisse.

Käsitöölisedki on vaid inimesed.

Tulgu nad kõik kokku ja võtku oma seisukoht!

Nad kõik kohkuvad ja peavad häbenema.

12 Sepp töötleb oma tööriistaga süte peal rauda,

vormib seda vasaratega,

töötab selle kallal oma tugeva käega.

Siis tuleb talle nälg kallale ja ta jõud kaob.

Ta ei joo vett ja ta väsib.

13 Puunikerdaja veab pikaks mõõdunööri, teeb punase kriidiga piirjooned.

Ta töötab kaabitsaga, teeb sirkliga märgid.

Ta valmistab selle inimese sarnase,

ilusa inimese taolise,

et panna see majja*.

14 Puuraiduri tööks on raiuda seedreid.

Ta valib välja puu, tammepuu,

ja laseb sel metsapuude keskel tugevaks kasvada.

Ta istutab loorberipuu ja vihm paneb selle kasvama.

15 Sellest saab inimesele kütet.

Osa sellest kasutab ta enda soojendamiseks,

ta teeb üles tule ja küpsetab leiba.

Aga ta teeb sellest ka jumala ja kummardab seda.

Ta nikerdab sellest kuju ja kummardab selle ette.

16 Poole sellest põletab ta tules,

küpsetab sellel söögiks liha ja ta kõht saab täis.

Ta ka soojendab end ja lausub:

„Oh kui soe on mul siin tulepaistel!”

17 Aga ülejäänust teeb ta jumala, nikerdatud kuju.

Ta kummardab selle ees ja teenib seda.

Ta palvetab selle poole:

„Päästa mind, sest sina oled mu jumal.”

18 Nad ei tea ega mõista midagi,

sest nende silmad on nägemiseks suletud

ja nende süda ei taipa.

19 Keegi ei mõtle oma südames,

keegi ei tea ega mõista, et ütleks:

„Poole sellest ma põletasin tules,

selle sütel valmistasin leiba ja küpsetasin söömiseks liha.

Kas peaksin siis ülejäänust tegema jäleduse?

Kas peaksin kummardama puunotti?”

20 Ta toitub tuhast.

Ta oma petetud süda eksitab teda.

Ta ei suuda end päästa ning ta ei küsi:

„Kas pole mu paremas käes mitte pettus?”

21 „Hoia seda meeles, Jaakob, ära unusta, Iisrael,

sest sa oled mu teenija.

Mina valmistasin su ja sa oled minu teenija.

Ma ei unusta sind, Iisrael.

22 Ma kaotan su üleastumised, otsekui kataksin need pilvega,

ja su patud, otsekui kataksin need paksu pilvega.

Pöördu tagasi mu juurde ja ma lunastan su.

23 Juubelda, taevas,

sest Jehoova tegutseb!

Hõisake, maa sügavused!

Rõkake rõõmust, mäed,

metsad ja kõik puud!

Sest Jehoova on lunastanud Jaakobi

ja ta näitab Iisraelile oma hiilgust.”

24 Nii ütleb Jehoova, sinu lunastaja,

kes sind emaüsast alates on vorminud:

„Mina olen Jehoova, kõige looja.

Ma tõmbasin laiali taeva

ja laotasin laiali maa.

Kes oli koos minuga?

25 Ma teen tühjaks tühjarääkijate* antud märgid,

panen ennustajad käituma kui rumalad.

Ma ajan targad segadusse

ja pööran nende tarkuse rumaluseks.

26 Ma lasen täide minna oma teenija sõnal

ja täituda oma saadikute ennustustel.

Ma ütlen Jeruusalemma kohta: „Temas hakatakse elama,”

ja Juuda linnade kohta: „Need taastatakse,

ma ehitan need varemeist üles.”

27 Ma ütlen vetesügavusele: „Aurugu su veed!

Ma kuivatan kõik su jõed,”

28 ning Kyrose* kohta: „Tema on mu karjane,

tema saadab korda kõik, mida ma tahan”,

Jeruusalemma kohta: „Ta ehitatakse üles,”

ja templile: „Sulle rajatakse vundament.””

^ Jes. 44:2 Nimi Jesurun tähendab „ausameelne”; Iisraeli rahva austav nimi.

^ Jes. 44:3 Võib tõlkida ka „janusele maale”.

^ Jes. 44:9 St ebajumalakujud.

^ Jes. 44:13 Võib tõlkida ka „pühamusse”.

^ Jes. 44:25 Võib tõlkida ka „valeprohvetite”.

^ Jes. 44:28 Kyros II ehk Kyros Suur.

Jesaja  45 : 1 - 25

45 Nii ütleb Jehoova oma võitule Kyrosele,

kelle paremast käest ta on kinni võtnud,

et alistada tema ees rahvaid,

teha relvituks kuningaid,*

et avada tema ees uksed,

nii et väravad ei jääks suletuks:

2 „Mina käin sinu ees

ja teen künkad tasaseks maaks.

Ma purustan vaskuksed

ja raiun katki raudriivid.

3 Ma annan sulle pimeduses olevaid aardeid

ja salakohtadesse peidetud varandusi,

et sa teaksid: mina olen Jehoova,

Iisraeli Jumal, kes kutsub sind nimeliselt.

4 Oma teenija Jaakobi ja oma valitu Iisraeli pärast

kutsun ma sind nimeliselt.

Ma annan sulle aulise nime, kuigi sa ei tunne mind.

5 Mina olen Jehoova ja kedagi teist ei ole.

Pole ühtki Jumalat peale minu.

Ma teen sind tugevaks*, ehkki sa mind ei tunne,

6 et nii päikesetõusu

kui ka päikeseloojangu pool teataks,

et pole ühtki peale minu.

Mina olen Jehoova ja kedagi teist ei ole.

7 Mina valmistan valguse ja loon pimeduse,

mina toon rahu ja toon õnnetuse.

Mina, Jehoova, teen seda kõike.

8 Taevas, lase sadada vihma!

Pilved kallaku õigust.

Maa avanegu ning kandku päästevilja,

seal võrsugu õigus.

Mina, Jehoova, olen selle loonud.”

9 Häda sellele, kes vaidleb oma valmistajaga,

olles ise vaid savikild

teiste savikildude seas maas!

Kas savi ütleb pottsepale: „Mida sa teed?”?

Kas su töö ütleb: „Sul pole käsi”?*

10 Häda sellele, kes ütleb isale: „Miks sa sigitad?”

ja emale: „Miks sa sünnitad?”!

11 Nii ütleb Jehoova, Iisraeli Püha ja tema vormija:

„Kas te küsite minult tulevaste asjade kohta

ja nõuate minult vastust mu poegade ja kätetöö kohta?

12 Mina olen valmistanud maa ja loonud inimese selle peale.

Oma kätega olen ma tõmmanud laiali taeva,

ma käsutan kõiki selle vägesid.”

13 „Ma olen kutsunud mehe oma õiguse pärast

ja teen sirgeks kõik ta teed.

Tema ehitab üles mu linna

ning vabastab tasu ja meelehead võtmata mu pagenduses oleva rahva,” lausub vägede Jehoova.

14 Nii ütleb Jehoova:

„Egiptuse tulu*, Etioopia kaup* ja seebalased, pikakasvulised mehed,

tulevad su juurde ja saavad su omaks.

Nad käivad su järel ahelais.

Nad tulevad su juurde ja kummardavad su ette.

Nad ütlevad sulle aukartusega: „Jumal on tõesti sinuga.

Kedagi teist ei ole, pole ühtki teist Jumalat.””

15 Tõepoolest, sina oled Jumal, kes ei avalda alati oma teid,

Iisraeli Jumal, päästja.

16 Neid kõiki häbistatakse ja alandatakse.

Kõik ebajumalakujude valmistajad lahkuvad häbistatult.

17 Jehoova aga toob Iisraelile pääste, igavese pääste.

Sind ei häbistata ega alandata iialgi.

18 Nii ütleb Jehoova,

taeva looja, tõeline Jumal,

maa vormija ja valmistaja, tema, kes on pannud selle kindlalt oma kohale,

kes pole loonud seda ilmaaegu*, vaid et seal elataks:

„Mina olen Jehoova ja kedagi teist ei ole.

19 Ei rääkinud ma peidupaigas, pimedusemaal,

ega öelnud ma Jaakobi järglastele:

„Otsige mind asjata!”

Mina olen Jehoova, kes räägib õigust ja kuulutab tõde.

20 Kogunege ja tulge!

Liginege üheskoos, te rahvaste käest pääsenud!

Need, kes tassivad nikerdatud kujusid, ei tea midagi,

nad palvetavad jumala poole, kes ei suuda neid päästa.

21 Andke teada, esitage oma argumendid!

Pidage omavahel nõu.

Kes ennustas seda juba ammu

ja kuulutas varasematel aegadel?

Kas mitte mina, Jehoova?

Peale minu pole ühtki teist Jumalat.

Mina olen õiglane Jumal ja päästja, pole kedagi peale minu.

22 Tulge minu juurde ja laske end päästa, kõik maa ääred,

sest mina olen Jumal ja kedagi teist ei ole.

23 Ma olen iseenese juures vandunud,

mu suust väljunud sõna on tõde

ja see ei lähe sinna tagasi:

minu ees paindub iga põlv

ja iga keel vannub mulle truudust

24 ning ütleb: „Jehoovale kuulub ülim õigus ja jõud.

Kõik, kes tema peale raevuvad, tulevad häbi tundes ta ette.

25 Tänu Jehoovale saavad õigeks kõik Iisraeli järeltulijad

ja nad on tema üle uhked.””

^ Jes. 45:1 Võib tõlkida ka „päästa valla kuningate vööd”.

^ Jes. 45:5 Võib tõlkida ka „vöötan sind tugevalt”.

^ Jes. 45:9 Teine võimalik tähendus: „Kas savi ütleb: „Su tööl pole sangu”?”.

^ Jes. 45:14 Teine võimalik tähendus: „töölised”.

^ Jes. 45:14 Teine võimalik tähendus: „kaupmehed”.

^ Jes. 45:18 Teine võimalik tähendus: „tühjaks”.

Jesaja  46 : 1 - 13

46 Beel kummardub, Nebo* küürutab,

nende kujud pannakse loomade, koormaloomade selga,

raskeks kandamiks väsinud loomadele.

2 Nad küürutavad ja kummarduvad üheskoos.

Nad ei suuda päästa koormat*

ja nad ise lähevad vangi.

3 „Kuulake mind, Jaakobi sugu ja kõik teie, kes olete Iisraeli soost alles jäänud,

keda ma olen toetanud sünnist saadik, kandnud süles emaüsast alates.

4 Teie vana eani olen ma seesama,

teie hallide juusteni kannan ma teid.

Nagu senini, nõnda ka edaspidi kannan ja päästan ma teid.

5 Kellega te mind võrdlete või kellega mind võrdseks peate,

kellega kõrvutate, justkui oleksime sarnased?

6 Mõned kallavad kukrust kulda

ja kaaluvad välja hõbedat.

Nad palkavad sepa, kes teeb sellest jumala.

Siis heidavad nad maha ja kummardavad seda.

7 Nad tõstavad selle õlale,

kannavad seda, asetavad paika, ja seal see seisab.

See ei liigu paigast.

Nad hüüavad seda appi, kuid see ei vasta,

see ei suuda kedagi hädast päästa.

8 Pidage seda meeles ja võtke julgus kokku!

Tehke see oma südameasjaks, te üleastujad!

9 Ärge unustage endisi asju ammusest ajast,

seda, et mina olen Jumal ja pole ühtki muud Jumalat,

mina olen Jumal ja pole kedagi minu sarnast.

10 Ma kuulutan juba alguses, millega asjad lõppevad,

olen ammusest ajast teada andnud seda, mis pole veel toimunud.

Ma ütlen: „Minu otsus kehtib*,

ja mida ma tahan, seda ma teen.”

11 Ma kutsun päikesetõusu poolt röövlinnu,

kaugelt maalt mehe, kes viib täide mu otsuse.

Ma olen rääkinud ja teen selle ka teoks.

Ma olen eesmärgi seadnud ja viin selle ellu.

12 Kuulake mind, te südamelt kanged,

kes olete õigusest kaugel.

13 Ma tõin oma õiguse lähedale.

See pole kaugel,

mu pääste ei viibi.

Ma annan Siionile pääste, Iisraelile oma hiilguse.”

^ Jes. 46:1 Beel ja Nebo olid Babüloonia jumalad.

^ Jes. 46:2 St loomade selga pandud ebajumalakujusid.

^ Jes. 46:10 Võib tõlkida ka „eesmärk teostub”.

Jesaja  47 : 1 - 15

47 Tule alla ja istu põrmu,

sa Babüloni neitsilik tütar!

Istu maha, sinna, kus pole trooni,

sa kaldealaste tütar,

sest rahvad ei hüüa sind enam õrnaks ja hellitatuks.

2 Võta käsikivi ja jahvata jahu.

Heida endalt loor,

võta seljast hõlst, paljasta jalad

ning kahla läbi jõgede.

3 Sind võetakse alasti,

su häbi saab avalikuks.

Mina maksan kätte ja keegi ei seisa mul tee peal ees*.

4 „Üks on meie lunastaja —

Vägede Jehoova on tema nimi —,

Iisraeli Püha.”

5 Istu vaikselt ja mine pimedusse,

sa kaldealaste tütar,

enam ei nimetata sind kuningriikide valitsejannaks.

6 Ma sain pahaseks oma rahva peale,

rüvetasin enda omandi

ja andsin ta sinu kätte.

Aga sa ei andnud talle armu.

Isegi eaka õlule panid sa raske ikke.

7 Sa ütlesid: „Ma jään valitsejannaks, olen seda igavesti.”

Sa ei mõelnud, mida sa teed,

sa ei mõelnud, kuidas see võib lõppeda.

8 Kuula nüüd, sa lõbujanuline naine,

kes istud rahus ja mõtled oma südames:

„Mina olen kõrgeim, mitte keegi teine.

Mina ei jää leseks.

Ma ei saa eales kogeda laste kaotust.”

9 Aga ühel päeval tabavad sind need mõlemad:

laste kaotus ja lesepõlv.

Need tabavad sind täiel jõul

su rohke nõidumise ja vägevate loitsude pärast*.

10 Sa lootsid oma kurjusele

ja ütlesid: „Keegi ei näe mind.”

Sinu tarkus ja teadmised on viinud sind eksiteele

ja sa mõtled oma südames: „Mina olen kõrgeim, mitte keegi teine.”

11 Kuid sind tabab häda

ja ükski su loits ei peata seda.

Sind tabab õnnetus ja sa ei suuda seda ära hoida.

Sind tabab äkiline häving, mida sa pole kunagi kogenud.

12 Jätka oma loitsude ja rohke nõidumisega,

millega oled väsimatult tegelenud noorusest peale.

Ehk on sellest kasu,

ehk äratad inimestes aukartust.

13 Sa oled end väsitanud oma rohkete nõuandjatega.

Tõusku ja päästku nad nüüd sind,

need taevakummardajad*, kes vaatlevad tähti,

kes kuulutavad noorkuu ajal,

mis sulle juhtub.

14 Nad on kui kõrred,

tuli põletab nad.

Nad ei suuda end leegi võimusest päästa.

See pole söehõõgus enda soojendamiseks

ega tulepaistus, mille ees istuda.

15 Nii läheb nende posijatega,

kellega koos sa oled rüganud noorusest peale.

Nad ekslevad, igaüks läheb ise suunas.

Keegi ei päästa sind.

^ Jes. 47:3 Teine võimalik tähendus: „ja ma ei kohtle kedagi lahkelt”.

^ Jes. 47:9 Teine võimalik tähendus: „hoolimata su rohkest nõidumisest ja vägevatest loitsudest”.

^ Jes. 47:13 Teine võimalik tähendus: „taevajagajad”, „astroloogid”.

Jesaja  48 : 1 - 22

48 Kuulge seda, Jaakobi sugu,

kes nimetate end Iisraeli nimega

ja tulete Juuda allikast*,

kes vannute Jehoova nimel

ja hüüate Iisraeli Jumala poole,

kuid mitte tões ja õiguses.

2 Nad ju nimetavad end püha linna järgi

ja otsivad tuge Iisraeli Jumalalt,

kelle nimi on Vägede Jehoova.

3 „Juba ammu kuulutasin ma ette varasemaid asju.

Minu suu rääkis neist,

ma tegin need teatavaks.

Ma tegutsesin äkitselt ja need said teoks.

4 Kuna ma teadsin, kui kangekaelne sa oled,

et su kuklakõõlus on raudne ja su laup vaskne,

5 siis andsin ma neist sulle juba ammu teada.

Enne kui need teoks said, rääkisin ma neist,

nii et sa ei saa öelda: „Mu ebajumal tegi seda,

mu nikerdatud kuju ja valatud kuju käskisid seda.”

6 Sa oled kuulnud ja näinud seda kõike.

Kas sa siis ei räägi sellest?

Nüüdsest peale annan ma sulle teada uusi asju,

varjul hoitud saladusi, mida sa veel ei tea.

7 Alles nüüd need sünnivad, varem pole neid olnud,

kuni tänaseni pole sa neist kuulnud,

nii et sa ei saa öelda: „Ma juba teadsin seda kõike!”

8 Ei, sa pole kuulnud ega teadnud,

su kõrv polnud varem lahti.

Ma tean, et sa oled üdini reeturlik

ja sünnist saati on sind kutsutud üleastujaks.

9 Kuid oma nime pärast hoian ma tagasi oma viha,

ma talitsen end ega hävita sind,

et tuua endale au.

10 Ma puhastasin sind, aga mitte nagu hõbedat.

Ma proovisin su läbi*, kui sind sulatati viletsuse ahjus.

11 Ma tegutsen enda, iseenda pärast,

sest kuidas võiksin lasta end teotada?

Ma ei anna oma au kellelegi teisele.

12 Kuula mind, Jaakob, ja Iisrael, mu kutsutu.

Ma olen seesama. Ma olen esimene ja ka viimane.

13 Mu käsi on rajanud maale aluse

ja mu parem käsi on tõmmanud laiali taeva.

Kui ma neid kutsun, astuvad nad üheskoos ette.

14 Kogunege kõik ja kuulake!

Kes neist* on sellistest asjadest teada andnud?

See, keda Jehoova armastab,

teeb Babüloniga, nagu ta* soovib,

ja tema käsivars tõuseb kaldealaste vastu.

15 Mina olen rääkinud ja mina kutsusin tema.

Ma tõin ta ja tema teekond õnnestub.

16 Tulge minu juurde ja kuulake!

Juba algusest peale pole ma rääkinud salajas.

Kui see sündis, olin ma kohal.”

Ja nüüd on kõrgeim valitseja Jehoova läkitanud minu ja oma vaimu.

17 Nii ütleb Jehoova, sinu lunastaja, Iisraeli Püha:

„Mina, Jehoova, olen sinu Jumal,

kes õpetab sulle, mis on kasulik,*

kes juhatab sind teel, mida sa peaksid käima.

18 Kui sa vaid oleksid kuulanud mu käske!

Siis oleks su rahu olnud kui jõgi

ja sinu õigus nagu merelained.

19 Su järglasi oleks olnud sama palju kui liiva

ja su järeltulijaid kui liivateri.

Nende nime poleks iial kustutatud ega kaotatud mu eest.”

20 Minge välja Babülonist!

Põgenege kaldealaste juurest!

Kuulutage seda hõiskamisega, tehke see teatavaks!

Andke sellest teada maa äärteni.

Öelge: „Jehoova on lunastanud oma teenija Jaakobi.

21 Nad ei tundnud janu, kui ta juhtis neid läbi laastatud paikade.

Ta lasi neile kaljust vett voolata,

ta lõhestas kalju ja vesi purskas välja.”

22 „Jumalatuil ei ole rahu,” lausub Jehoova.

^ Jes. 48:1 Teine võimalik tähendus: „põlvnete Juudast”.

^ Jes. 48:10 Võib tõlkida ka „uurisin su läbi”. Teine võimalik tähendus: „valisin su”.

^ Jes. 48:14 Mõeldakse ilmselt ebajumalaid.

^ Jes. 48:14 „Ta” ja „tema” selles lauses võivad käia kas Kyrose või Jehoova kohta.

^ Jes. 48:17 Võib tõlkida ka „kes õpetab, mis on sulle endale hea”.

Jesaja  49 : 1 - 26

49 Kuulake mind, saared,

pange tähele, kauged rahvad!

Jehoova kutsus mind enne mu sündi.

Emaüsast alates on ta nimetanud mu nime.

2 Ta tegi mu suu terava mõõga sarnaseks,

oma käe varjus peitis ta mind.

Ta tegi minust ihutud noole,

ta varjas mind oma nooletupes.

3 Ta ütles mulle: „Sina, Iisrael, oled mu teenija,

kelle kaudu ma näitan oma hiilgust.”

4 Aga mina ütlesin: „Ma olen asjata vaeva näinud.

Olematu peale olen ma asjata jõudu kulutanud.

Kuid Jehoova mõistab mind õigeks

ja mu palk tuleb Jumalalt.”

5 Nüüd on Jehoova, kes juba emaüsas vormis mind oma teenijaks,

andnud mulle korralduse tuua Jaakob tema juurde tagasi,

et Iisrael kogutaks tema juurde kokku.

Siis olen ma Jehoova silmis austatud

ja minu Jumal on mu tugevus.

6 Ta ütles: „Sellest pole küllalt, et sa oled mu teenija,

kes taastab Jaakobi suguharud

ja toob tagasi järelejäänud iisraellased.

Ma panen sind ka rahvastele valguseks,

et mu pääste ulatuks maa äärteni.”

7 Nii ütleb Jehoova, Iisraeli lunastaja ja tema Püha, põlatule ja rahva poolt jälestatule, valitsejate sulasele:

„Kuningad näevad ja tõusevad,

võimukandjad kummardavad

Jehoova pärast, kes on ustav,

Iisraeli Püha pärast, kes on sind valinud.”

8 Nii ütleb Jehoova:

„Ma vastasin sulle soosinguajal

ja aitasin sind päästepäeval,

ma kaitsesin sind, et anda sind rahvastele tagatiseks*,

et taastada maa,

et mu rahvas saaks tagasi mahajäetud pärandmaad,

9 et öelda vangidele: „Tulge välja!”

ja pimeduses olijaile: „Näidake end!”

Teede ääres söödavad nad oma karju,

sissetallatud radade kõrval* on nende karjamaad.

10 Neil pole nälga ega janu,

neid ei kõrveta kuumus ega päikeselõõsk,

sest tema, kes nende peale halastab, juhib neid

ja viib nad veeallikate juurde.

11 Ma teen kõik oma mäed teeks

ja mu maanteed tõstetakse kõrgele.

12 Näe, ühed tulevad kaugelt,

teised tulevad põhjast ja läänest

ja kolmandad Siinimimaalt!”

13 Hõiska, taevas, juubelda, maa,

mäed rõkaku rõõmust,

sest Jehoova lohutab oma rahvast

ja halastab vaevatute peale.

14 Aga Siion ütles:

„Jehoova on mu hüljanud, Jehoova on mind unustanud.”

15 Kas ema unustab oma rinnalapse,

kas pole tal kahju oma ihuviljast?

Isegi kui tema unustab, ei unusta mina sind iial.

16 Ma olen sind uurendanud oma pihkudesse.

Sinu müürid on alati mu ees.

17 Su pojad kiirustavad tagasi,

kes sind maha lammutasid ja laastasid, lahkuvad su juurest.

18 Tõsta silmad ja vaata ringi.

Nad kõik on kokku tulnud,

nad tulevad su juurde.

„Nii tõesti, kui ma elan,” kuulutab Jehoova,

„kaunistad sa end nende kõigiga kui ehetega

ja rüütad end nendega nagu mõrsja.

19 Kuigi su paigad olid laastatud ja hüljatud ning su maa oli varemeis,

jääb see nüüd elanikele kitsaks

ja su hävitajad on kaugel.

20 Su lastetusaja pojad ütlevad sulle:

„See paik on meile liiga kitsas.

Tee meile ruumi, et saaksime siin elada.”

21 Sa mõtled oma südames:

„Kes on mulle antud laste isa,

olen ma ju lastetu ja viljatu,

pagendatud ja vangi viidud?

Kes need mulle üles kasvatas?

Mind jäeti ju päris üksi.

Kust nad siis on tulnud?””

22 Nii ütleb kõrgeim valitseja Jehoova:

„Ma tõstan oma käe, et rahvad näeksid,

ja panen nende jaoks püsti oma kogunemistähise.

Siis nad toovad süles su poegi

ja kannavad õlgadel su tütreid.

23 Kuningad hoolitsevad su eest

ja suurtsugu naised on su ammedeks.

Nad kummardavad su ees silmili maha

ja lakuvad su jalgadelt tolmu.

Siis sa tõded, et mina olen Jehoova.

Kes loodavad minule, ei jää häbisse.”

24 Kas vägevalt saab võtta vangid?

Kas hirmuvalitseja vangid vabastatakse?

25 Kuid nii ütleb Jehoova:

„Isegi vägeva mehe vangid viiakse ära,

hirmuvalitseja vangid vabastatakse.

Ma võitlen nende vastu, kes võitlevad sinu vastu,

ja päästan su pojad.

26 Ma panen su rõhujad sööma nende endi liha

ja nad joobuvad omaenese verest nagu magusast veinist.

Siis tuleb kõigil inimestel tunnistada, et mina olen Jehoova,

su päästja ja lunastaja,

Jaakobi vägev.”

^ Jes. 49:8 Sõna-sõnalt „lepinguks”.

^ Jes. 49:9 Teine võimalik tähendus: „lagedatel küngastel”.

Jesaja  50 : 1 - 11

50 Nii ütleb Jehoova:

„Kas ma andsin teie emale lahutustunnistuse, kui ta ära saatsin?

Või kellele oma võlausaldajatest olen ma teid müünud?

Teid müüdi teie endi süütegude pärast,

teie endi üleastumiste pärast saadeti ära teie ema.

2 Miks siis polnud kedagi siin, kui ma tulin?

Miks keegi ei vastanud, kui ma hüüdsin?

Kas mu käsi on lunastamiseks liiga lühike

või pole mul jõudu vabastada?

Sõitlusega kuivatan ma mere

ja muudan jõed kõrbeks.

Vee puudusel kalad roiskuvad,

nad surevad janusse.

3 Ma riietan taeva pimedusse

ja katan selle kotiriidega.”

4 Kõrgeim valitseja Jehoova on andnud mulle õpetatud keele,

et oskaksin väsinule õige sõnaga vastata*.

Ta äratab mu igal hommikul,

ta äratab mu kõrva, et kuulaksin õpilase kombel.

5 Kõrgeim valitseja Jehoova on avanud mu kõrva

ja ma ei ole tõrkunud.

Ma pole selga keeranud.

6 Ma andsin oma selja peksjaile

ja põsed neile, kes katkusid need paljaks*.

Ma ei peitnud oma palet solvangute ja sülje eest.

7 Kuid kõrgeim valitseja Jehoova aitab mind.

Seepärast ei tunne ma end alandatuna.

Seepärast olen ma teinud oma näo otsekui ränikiviks

ja ma tean, et ma ei jää häbisse.

8 Tema, kes mõistab mu õigeks, on lähedal.

Kes võiks mind süüdistada*?

Seiskem silm silma vastu!

Kes esitab mu vastu kaebuse?

Tulgu ta minu juurde!

9 Kõrgeim valitseja Jehoova aitab mind.

Kes mõistaks mind süüdi?

Nad kõik kuluvad nagu rõivad

ja koi sööb nad.

10 Kes teist kardab Jehoovat

ja kuulab tema teenija häält?

Kes teist kõnnib pilkases pimeduses, kus pole valgust?

See lootku Jehoova nimele ja toetugu oma Jumalale.

11 „Teie, kes läidate tule,

panete sädemed lendama,

käige oma tule valgel

keset oma lendlevaid sädemeid!

Minu käest saab teile osaks see:

teil tuleb lamada piinades.

^ Jes. 50:4 Teine võimalik tähendus: „väsinut õige sõnaga turgutada”.

^ Jes. 50:6 Võib tõlkida ka „katkusid mu habet”.

^ Jes. 50:8 Võib tõlkida ka „minuga vaielda”.

Jesaja  51 : 1 - 23

51 Kuulake mind, te õigusenõudjad,

kes otsite Jehoovat.

Vaadake kaljut, millest te olete välja raiutud,

kivimurdu, millest te olete murtud.

2 Vaadake Aabrahami, oma isa,

ja Saarat, kes teid sünnitas.

Kui ma Aabrahami kutsusin, oli ta üksi.

Ma õnnistasin teda ja tegin ta paljuks.

3 Jehoova lohutab Siionit.

Ta lohutab kõiki tema varemeid,

muudab tema kõrbe otsekui Eedeniks

ja kõrbetasandiku Jehoova aiaks.

Seal on juubeldamine ja rõõm,

tänusõnad ja lauluhääled.

4 Pane mind tähele, mu rahvas,

ja kuula mind.

Minult lähtub seadus

ja ma sean oma õiguse rahvaile valguseks.

5 Minu õigus ligineb.

Mu pääste on tulemas

ja mu käsivarred mõistavad rahvaile kohut.

Saared ootavad mind

ja loodavad mu käsivarrele*.

6 Tõstke silmad taeva poole

ja vaadake alla maa peale.

Taevas hajub nagu suits,

maa kulub nagu riie

ja selle elanikud surevad nagu sääsed.

Aga minu pääste jääb igaveseks

ja mu õigus ei kao.

7 Kuulake mind, te õigusetundjad,

kelle südames on mu seadus*.

Ärge kartke surelike mõnitusi,

ärge kohkuge nende solvanguist!

8 Sest koi sööb nad ära nagu riide,

riidekoi* neelab neid nagu villa.

Aga minu õigus jääb igaveseks

ja mu pääste kõigiks põlvedeks.”

9 Ärka! Ärka! Rüüta end jõuga,

Jehoova käsivars!

Ärka nagu ammustel aegadel, nagu muistsete põlvede päevil.

Eks purustanud sa Raahabi*,

torganud läbi mereeluka?

10 Eks kuivatanud sa mere, tohutud vetesügavused?

Eks teinud sa merepõhja tee vabastatuile?

11 Jehoova lunastatud pöörduvad tagasi.

Nad tulevad Siionisse hõisates,

neid ehib lakkamatu rõõm.

Juubeldus ja rõõm saadavad neid,

aga kurbus ja ohkamine põgenevad ära.

12 „Mina ise lohutan sind.

Miks peaksid kartma surelikku inimest,

inimlast, kes närbub kui rohi?

13 Miks sa unustad Jehoova, oma looja,

kes on tõmmanud laiali taeva ja rajanud maale aluse?

Kogu päeva olid sa hirmul oma rõhuja viha ees,

otsekui saaks ta sind hävitada.

Kus on nüüd selle rõhuja viha?

14 Ahelais kössitaja vabastatakse peagi,

ta ei sure ega lähe hauasügavusse,

tema leib ei lõppe.

15 Mina olen Jehoova, sinu Jumal,

kes paneb mere mäslema ja lained möllama.

Vägede Jehoova on mu nimi.

16 Ma panen oma sõnad sulle suhu

ja katan sind oma käe varjuga,

et võlvida taevas ja rajada maale alus

ning öelda Siionile: „Sina oled mu rahvas.”

17 Ärka! Ärka! Tõuse, Jeruusalemm,

kes oled joonud vihakarikast Jehoova käes.

Sa oled joonud tühjaks peekri,

tühjendanud karika, mis paneb taaruma.

18 Mitte ükski tema sünnitatud poeg pole teda juhtimas,

ükski ta üles kasvatatud poeg ei hoia kinni ta käest.

19 Need kaks häda on sind tabanud.

Kes tunneb sulle kaasa?

Häving ja laastamine, nälg ja mõõk!

Kes lohutab sind?

20 Su pojad on nõrkenud.

Nad lamavad igal tänavanurgal

otsekui metslambad püünisvõrgus.

Nende peale on valatud Jehoova viha, su Jumala hukkamõist.”

21 Seepärast kuula palun,

oh, vaevatud naine, kes oled joobnud, kuid mitte veinist.

22 Nii ütleb sinu isand Jehoova, su Jumal, kes kaitseb oma rahvast:

„Ma võtan su käest karika, mis paneb taaruma.

Sa ei joo enam kunagi peekrist,

mu vihakarikast.

23 Ma annan selle su piinajate kätte,

kes ütlesid sulle: „Kummardu, et saaksime sinust üle käia”,

nii et sa andsid oma selja neile otsekui maaks,

otsekui tänavaks, millel käia.”

^ Jes. 51:5 Võib tõlkida ka „jõule”.

^ Jes. 51:7 Võib tõlkida ka „õpetus”.

^ Jes. 51:8 Teine võimalik tähendus: „ussike”.

^ Jes. 51:9 Vt „Sõnaseletusi”.

Jesaja  52 : 1 - 15

52 Ärka! Ärka! Rüüta end jõuga, Siion!

Pane selga oma kaunid riided, Jeruusalemm, sa püha linn!

Sest sinusse ei sisene enam see, kes on ümber lõikamata ja rüve.

2 Raputa endalt tolm, tõuse ja istu aukohale, Jeruusalemm!

Lase kaela ümbert valla köidikud, sa vangistatu, Siioni tütar!

3 Nii ütleb Jehoova:

„Hinnata teid müüdi

ja rahata teid ostetakse tagasi.”

4 Nii ütleb kõrgeim valitseja Jehoova:

„Mu rahvas läks esmalt alla Egiptusse võõrana elama;

siis rõhus Assüüria teda põhjuseta.”

5 „Mida peaksin siis nüüd tegema?” küsib Jehoova.

„Mu rahvas viidi ära hinnata.

Kes tema üle valitsevad, huikavad võidukalt,” lausub Jehoova,

„ja kogu päeva, lakkamata, teotatakse mu nime.

6 Seepärast õpib mu rahvas tundma mu nime,

seepärast teavad nad sel päeval, et mina olen see, kes räägib.

Jah, see olen mina!”

7 Kui kaunid on mägede peal selle jalad, kes toob häid sõnumeid,

kes kuulutab rahu,

kes toob häid sõnumeid millestki paremast,

kes kuulutab päästet,

kes ütleb Siionile: „Sinu Jumal on saanud kuningaks!”!

8 Kuula! Su vahimehed hüüavad valjult.

Nad hõiskavad üheskoos,

sest nad näevad oma silmaga, kuidas Jehoova kogub taas kokku Siioni.

9 Olge rõõmsad, hõisake üheskoos, Jeruusalemma varemed,

sest Jehoova on lohutanud oma rahvast, ta on lunastanud Jeruusalemma.

10 Jehoova on paljastanud kõigi rahvaste nähes oma püha käsivarre

ja kõik maa ääred saavad näha meie Jumala päästetegusid*.

11 Lahkuge, lahkuge, minge sealt ära, ärge puudutage midagi rüvedat!

Minge temast välja, hoidke end puhtana,

teie, kes kannate Jehoova koja riistu!

12 Te ei lahku paanikas

ega pea põgenema,

sest Jehoova läheb teie ees

ja Iisraeli Jumal on teile järelväeks.

13 Mu teenija toimib targalt.

Ta tõstetakse kõrgele,

teda ülendatakse ja ülistatakse üliväga.

14 Nii nagu paljud vaatasid teda kohkunult —

sest tema välimus oli moondunud rohkem kui kellelgi teisel

ja ta väärikas kuju enam kui teistel inimlastel —,

15 nii jahmatab ta paljusid rahvaid.

Tema ees vaikivad kuningad,

sest nad näevad seda, mida neile pole jutustatud,

ja mõtlevad sellele, millest nad pole kuulnud.

^ Jes. 52:10 Võib tõlkida ka „võitu”.

Jesaja  53 : 1 - 12

53 Kes usub meilt kuuldut?*

Kellele on ilmutatud Jehoova käsivart?

2 Ta* tõuseb tema* ees nagu võrse, on kui juur põuases maas.

Ei ole tal väärikat kuju ega hiilgust,

ei tõmba meid ligi tema välimus.

3 Teda põlati ja välditi,

talle oli tuttav valu* ja ta teadis, mis on haigused.

Tema nägu oli otsekui peidetud meie eest.*

Teda põlati ja me ei pidanud teda mikski.

4 Kuid ta võttis enda peale meie haigused

ja enda kanda meie valu.

Meie aga pidasime teda nuhelduks, Jumala poolt lööduks ja vaevatuks.

5 Kuid ta torgati läbi meie üleastumiste pärast,

purustati meie süütegude tõttu.

Ta kandis karistust, et meil oleks rahu,

tema haavad on toonud meile tervenemise.

6 Me kõik ekslesime nagu lambad,

igaüks läks oma teed.

Jehoova lasi kõik meie süüteod tulla tema peale.

7 Teda rõhuti ja ta lasi end piinata,

kuid ta ei avanud suud.

Ta viidi tapale nagu lammas.

Otsekui utt on pügajate käes vait,

nii ei avanud ta suud.

8 Teda rõhuti ja ta võeti ära ilma õiglase kohtumõistmiseta.

Kes mõtleb tema põlvnemise* üksikasjadele?

Ta lõigati ära elavate maalt.

Teda tabas hoop* mu rahva üleastumiste pärast.

9 Talle anti matmispaik* jumalatute juurde

ja rikaste* juurde, kui ta suri,

kuigi ta polnud teinud midagi väära*

ega kõnelnud valet.

10 Aga Jehoova tahe oli* ta purustada ja ta lõi teda haigusega.

Kui sa annad ta elu süüohvriks,

saab ta näha oma järglasi, ta pikendab oma päevi

ja tema kaudu saab teoks Jehoova tahe*.

11 Oma hingevaevas tunneb ta rahulolu sellest, mida näeb.

Oma teadmistega aitab see õige, mu teenija,

saada paljudel inimestel õigeks

ja ta kannab nende süüd.

12 Seepärast saab ta minult oma osa koos paljudega

ja jagab sõjasaaki vägevatega,

kuna ta andis oma elu*

ja arvati üleastujate hulka.

Ta kandis paljude pattu

ja kostis üleastujate eest.

^ Jes. 53:1 Teine võimalik tähendus: „kes usub seda, mida me kuulsime”.

^ Jes. 53:2 St teenija, kellest räägitakse Jes 52:13.

^ Jes. 53:2 Võib viidata inimestele, kes teda nägid, või Jumalale.

^ Jes. 53:3 Võib tõlkida ka „ta mõistis, mis on valu”.

^ Jes. 53:3 Teine võimalik tähendus: „ta oli kui see, kellelt pööratakse pilk”.

^ Jes. 53:8 Võib tõlkida ka „elu”.

^ Jes. 53:8 Võib tõlkida ka „surmahoop”.

^ Jes. 53:9 Võib tõlkida ka „keegi annab talle oma matmispaiga”.

^ Jes. 53:9 Sõna-sõnalt „rikka”.

^ Jes. 53:9 Võib tõlkida ka „polnud tarvitanud vägivalda”.

^ Jes. 53:10 Võib tõlkida ka „aga Jehooval oli hea meel”.

^ Jes. 53:10 Võib tõlkida ka „saab teoks see, mis on Jehoovale meelepärane”.

^ Jes. 53:12 Võib tõlkida ka „tühjendas oma hinge surmani”.

Jesaja  54 : 1 - 17

54 „Hõiska, sa viljatu naine, kes pole sünnitanud!

Rõkka rõõmust ja juubelda, sina, kes pole olnud sünnitusvaludes,

sest mahajäetul saab olema rohkem lapsi

kui naisel, kel on mees,” ütleb Jehoova.

2 „Avarda oma telgipaika.

Venita oma aulise telkpühamu kangaid.

Ära hoia end tagasi, pikenda telginööre

ja kinnita telgivaiad.

3 Sest sa levid paremale ja vasakule.

Sinu järglased vallutavad rahvaid

ja asustavad laastatud linnu.

4 Ära karda, sest sa ei jää häbisse,

ära tunne end alandatuna, sest sa ei pea pettuma.

Sa unustad oma noorusaja häbi

ega meenuta enam oma lesepõlve teotust.”

5 „Sinu vägev Looja on sulle kui mees,

Vägede Jehoova on tema nimi,

Iisraeli Püha on su lunastaja.

Teda hakatakse nimetama kogu maa Jumalaks.

6 Jehoova kutsus sind otsekui mahajäetud ja murest murtud naist,

nagu hüljatud noorpõlvenaist,” ütleb su Jumal.

7 „Üürikeseks ajaks jätsin ma su maha,

aga oma suures halastuses toon ma su tagasi.

8 Raevuhoos peitsin ma hetkeks oma palge su eest,

aga ma halastan su peale, sest mu truu armastus on igavene,” ütleb su lunastaja Jehoova.

9 „See on mulle nagu Noa päevil.

Nii nagu ma vandusin, et Noa veed ei kata enam maad,

nii ma vannun, et ma ei vihastu enam su peale ega sõitle sind.

10 Mäed võivad küll paigast liikuda

ja künkad kõikuda,

aga minu truu armastus ei lahku sinust

ja mu rahuleping ei kõigu,” ütleb Jehoova, kes halastab su peale.

11 „Oh sa vaevatud naine, tormist räsitud, lohutamatu!

Ma kinnitan su kivid tugeva mördiga

ja ehitan su vundamendi safiiridest.

12 Ma teen su müürisakid rubiinidest,

su väravad sädelevatest kividest

ja kõik su piirimärgid vääriskividest.

13 Jehoova õpetab kõiki su lapsi

ja su lastel on suur rahu.

14 Sa püsid kindlalt õiguses.

Sa oled eemal rõhumisest,

sul pole midagi karta, pole põhjust tunda hirmu,

see ei ligine sulle.

15 Kui sind ka rünnatakse,

siis mitte minu käsul.

Kes sulle kallale kipub, see ka langeb.”

16 „Mina olen loonud sepa,

kes puhub söed lõkkele

ja meisterdab relva.

Mina olen loonud ka hävitaja, kes laastab.

17 Pole edu ühelgi relval, mis valmistatakse sinu vastu.

Sa mõistad hukka iga keele, mis tõuseb sinuga kohut käima.

See on Jehoova teenijate pärand

ja mina mõistan nad õigeks,” lausub Jehoova.

Jesaja  55 : 1 - 13

55 Tulge, kõik janused, tulge vee juurde!

Teie, kel pole raha, tulge, võtke ja sööge!

Tulge, võtke veini ja piima ilma rahata, ilma hinnata!

2 Miks maksate raha selle eest, mis pole leib,

miks kulutate oma töötasu selle peale, mis ei toida?

Kuulake mind hoolega, siis saate süüa head

ja tunnete suurt rõõmu rammusatest roogadest.

3 Pöörake oma kõrv ja tulge minu juurde!

Kuulake, siis jääte elama

ja ma sõlmin teiega igikestva lepingu,

osutades teile ustavalt truud armastust, nagu ma osutasin Taavetile.

4 Ma seadsin ta rahvaile tunnistajaks,

rahvaste juhiks ja peameheks.

5 Sa kutsud rahva, keda sa ei tunne,

ja need rahva seast, kes sind ei tundnud, jooksevad su juurde

sinu Jumala Jehoova pärast, Iisraeli Püha pärast,

sest tema austab sind.

6 Otsige Jehoovat, kuni ta on leitav.

Hüüdke teda, kuni ta on lähedal.

7 Jumalatu jätku oma tee

ja nurjatu oma mõtted.

Ta pöördugu tagasi Jehoova juurde, kes halastab tema peale,

meie Jumala juurde, sest tema annab heldelt andeks.

8 „Minu mõtted ei ole teie mõtted

ja teie teed ei ole minu teed,” ütleb Jehoova.

9 „Sest nagu taevas on maast kõrgemal,

nii on minu teed kõrgemad teie teedest

ja minu mõtted teie mõtetest.

10 Nagu vihm ja lumi sajavad taevast alla

ega lähe sinna tagasi, enne kui on kastnud maad ning pannud taimed tärkama ja vilja kandma,

et anda külvajale seemet ja sööjale leiba,

11 nii on ka mu sõnaga, mis väljub mu suust:

see ei tule tagasi mu juurde tühjalt,

vaid teeb, mis on mulle meelepärane,*

ja viib täide selle, milleks ma ta läkitasin.

12 Te lähete välja rõõmutsedes

ja teid tuuakse tagasi rahus.

Mäed ja künkad hõiskavad teie ees rõõmsalt,

kõik puud väljal plaksutavad käsi.

13 Ogaliste põõsaste asemel kasvavad kadakapuud,

kõrvenõgeste asemel mürdipuud.

See toob Jehoovale kuulsust

ja on igikestvaks, hävimatuks märgiks.”

^ Jes. 55:11 Võib tõlkida ka „vaid viib täide mu tahte”.

Jesaja  56 : 1 - 12

56 Nii ütleb Jehoova:

„Pidage kinni sellest, mis on õige, ja tegutsege õiglaselt,

sest minu pääste tuleb peagi

ja mu õigus saab ilmsiks.

2 Õnnelik on inimene, kes nii teeb,

inimlaps, kes järgib hoolega mu seadust,

kes peab hingamispäeva ega rüveta seda,

kes hoiab oma kätt kõigest kurjast.

3 Ärgu ükski Jehoovaga liitunud võõramaalane öelgu:

„Jehoova kindlasti eraldab mind oma rahvast.”

Ja eunuhh ärgu öelgu: „Ma olen kuivanud puu.””

4 Sest nii ütleb Jehoova eunuhhidele, kes peavad tema hingamispäevi ja kes on valinud selle, mis talle meeldib, ja peavad kinni tema lepingust:

5 „Ma annan teile oma kojas ja oma müüride vahel mälestusmärgi ja nime,

mis on parem kui pojad ja tütred.

Ma annan teile igavese nime,

mis ei hävi.

6 Võõramaalased, kes liituvad Jehoovaga, et teda teenida,

Jehoova nime armastada

ja olla tema teenijad,

kõik need, kes peavad hingamispäeva ega rüveta seda

ja peavad kinni mu lepingust,

7 toon ma samuti oma pühale mäele

ja nad on rõõmsad minu palvekojas.

Nende põletusohvrid ja muud ohvrid võetakse vastu mu altaril,

sest mu koda nimetatakse kõigi rahvaste palvekojaks.”

8 Nii teatab kõrgeim valitseja Jehoova, kes kogub kokku Iisraeli laialipillutatud:

„Ma kogun tema juurde peale kogutute veel teisigi.”

9 Tulge sööma, kõik loomad väljadel,

kõik loomad metsades!

10 Tema vahimehed on pimedad, ükski neist ei pane tähele.

Nad kõik on tummad koerad, kes ei saa haukuda.

Nad lõõtsutavad, lesivad ja armastavad tukkuda.

11 Nad on apla isuga koerad,

neile ei saa kunagi küllalt.

Nad on mõistmatud karjased.

Nad kõik on läinud oma teed,

viimane kui üks ajab taga ebaausat kasu ja ütleb:

12 „Tulge! Ma toon veini,

joome end vägijoogist purju!

Homne päev on samasugune kui tänane, isegi veel parem.”

Jesaja  57 : 1 - 21

57 Õige on hukkunud,

kuid keegi ei hooli sellest.

Ustavad mehed on ära viidud*,

aga keegi ei märka, et õige on ära viidud

õnnetuse pärast*.

2 Ta leiab rahu.

Oma asemeil* puhkavad need, kes on käinud õiguse teel.

3 „Teie aga tulge siia,

te nõiamoori pojad,

abielurikkuja ja lõbunaise lapsed!

4 Kelle kulul te end lõbustate?

Kelle vastu te avate suu ja kellele näitate keelt?

Eks ole te üleastumise lapsed,

pettuse pojad,

5 need, kes põlevad kirelõõmas suurte puude vahel,

iga lopsaka puu all,

kes tapavad lapsi vadides

ja kaljulõhedes?

6 Sinu* osaks on vadide siledad kivid.

Jah, need on su liisuosa.

Ka neile valad sa joogiohvreid ja tood ande.

Kas peaksin olema selle kõigega rahul?

7 Sa seadsid endale voodi* kõrgele ja uhkele mäele.

Sinna läksid sa ohverdama.

8 Ukse ja selle postide taha seadsid sa mälestusmärgi*.

Sa hülgasid mu ja võtsid end paljaks,

läksid üles ja tegid oma voodi laiemaks.

Sa sõlmisid nendega lepingu.

Sulle meeldis nendega voodisse heita,

sa vahtisid mehe sugutit.*

9 Sa laskusid Meleki* juurde õliga

ja rohke lõhnasalviga.

Sa saatsid oma käskjalad kaugele,

madaldusid surmavallani.

10 Sa vaevasid end oma paljudel teedel,

aga sa ei öelnud: „See on lootusetu!”

Sa leidsid endas uut jõudu,

seepärast pole sa loobunud.

11 Keda sa pelgasid ja kartsid,

nii et hakkasid valetama?

Mina ei tulnud sulle meeldegi,

sa ei hoolinud millestki.

Ma ju vaikisin ja eemaldusin*,

seepärast sa ei kartnud mind.

12 Mina paljastan su võltsõiguse ja su teod,

neist pole sulle mingit abi.

13 Kui sa hüüad appi,

siis ei päästa sind su paljud ebajumalad.

Tuul viib nad kõik ära,

kõigest tuuleõhk puhub nad minema.

Kes aga otsib kaitset minu juurest, pärib maa

ja saab endale mu püha mäe.

14 Siis öeldakse: „Ehitage tee, rajage tee!

Eemaldage takistused mu rahva teelt!””

15 Nii ütleb tema, kes on kõrge ja ülev,

kes elab igavesti ja kelle nimi on püha:

„Ma elan kõrges ja pühas paigas,

aga ka rõhutute ja vaimult alandlike juures,

et elustada alandlike vaimu

ja rõhutute südant.

16 Ma ei süüdista neid igavesti

ega jää alatiseks viha kandma,

sest muidu nõrkeks minu pärast inimese vaim,

hingelised, kelle ma olen loonud.

17 Ma vihastusin Iisraeli patustamise pärast, kui ta ajas taga ebaausat kasu.

Seepärast ma lõin teda, varjasin oma palet ja olin vihane,

kuid tema käis taganejana oma südame teel.

18 Ma olen näinud tema teid,

aga ma ravin ja juhatan teda,

lohutan teda ja ta leinajaid.”

19 „Ma toon kiituse nende huultele.

Kestev rahu on nii kaugel- kui ka lähedalolijal

ja ma tervendan ta,” ütleb Jehoova.

20 „Aga jumalatud on nagu mässav meri, mis ei rahune,

mille veed keerutavad üles adrut ja muda.

21 Jumalatuil ei ole rahu,” ütleb mu Jumal.

^ Jes. 57:1 St surnud.

^ Jes. 57:1 Teine võimalik tähendus: „eest”.

^ Jes. 57:2 St hauas.

^ Jes. 57:6 St Siioni ehk Jeruusalemma.

^ Jes. 57:7 Viitab ilmselt kas paganlikule altarile või kultuspaigale.

^ Jes. 57:8 See oli ilmselt mõni ebajumala sümbol.

^ Jes. 57:8 Ilmselt mõeldakse ebajumalakummardamist.

^ Jes. 57:9 Teine võimalik tähendus: „kuninga”.

^ Jes. 57:11 Võib tõlkida ka „ja varjasin su tegusid”.

Jesaja  58 : 1 - 14

58 „Hüüa täiest kõrist, ära hoia end tagasi!

Hüüa valjult nagu sarv.

Anna mu rahvale teada nende üleastumised,

Jaakobi soole nende patud.

2 Päevast päeva nad otsivad mind

ja tunnevad heameelt mu teede tundmisest,

otsekui oleks nad rahvas, kes on tegutsenud õiglaselt

ega ole hüljanud oma Jumala õigust.

Nad paluvad minult õiglast kohtumõistmist,

tulevad rõõmuga Jumala ligi, öeldes:

3 „Miks sa ei näe, kui me paastume?

Miks sa ei märka, kui end vaevame?”

Sellepärast, et paastupäeval te ajate taga oma tahtmist*

ja rõhute oma töölisi.

4 Teie paast lõppeb tüli ja kaklemisega,

te peksate vihaselt rusikaga.

Kui te niimoodi paastute, siis ei kuulda teie häält taevas.

5 Kas selline peaks olema mulle meelepärane paast,

päev, mil inimene end vaevab,

langetab pea kui kõrkjas

ning teeb endale aseme kotiriide ja tuha peale?

Kas seda sa nimetad paastuks ja Jehoovale meelepäraseks päevaks?

6 Ei, mulle meelepärane paast on selline:

tuleb kõrvaldada kurjuse ahelad,

päästa valla ikke köied,

vabastada rõhutud

ja murda puruks kõik ikked,

7 tuleb jagada leiba näljasega,

võtta vaesed ja kodutud oma majja,

riietada alastiolijat

ja mitte keerata selga oma sugulasele.

8 Siis lööb helendama su valgus otsekui koit

ja saabub kiiresti su tervenemine.

Sinu ees käib su õiglus

ja Jehoova au on sulle järelväeks.

9 Siis sa hüüad ja Jehoova vastab sulle,

sa hüüad appi ja ta ütleb: „Siin ma olen!”

Kui sa kaotad enda keskelt ikke,

lõpetad sõrmega näitamise ja õela kõne,

10 kui annad näljasele, mida sa ise ihkad,

ja vaevatule, nii et talle küll saab,

siis särab su valgus isegi pimeduses

ja su pilkane pimedus on otsekui keskpäev.

11 Jehoova juhatab sind alati,

annab sulle küllalt ka põuasel maal

ja elustab su luud.

Siis oled sa kui kastetud aed,

nagu allikas, mis iial ei kuiva.

12 Sinu algatusel ehitatakse üles muistsed varemed,

sa taastad põlvest põlve varemeis olnud alusmüürid.

Sind nimetatakse lagunenud müüride parandajaks

ja teede taastajaks, teede, mille ääres elada.

13 Kui sa hingamispäeva pärast ei aja mu pühal päeval taga oma tahtmist,

kui nimetad hingamispäeva ülimaks rõõmuks, Jehoova pühaks ja austusväärseks päevaks

ning kui austad seda, selle asemel et ajada taga oma tahtmist ja rääkida tühje sõnu,

14 siis tunned sa Jehoovast ülimat rõõmu

ja ma viin sind maa kõrgendikele.

Ma annan sulle süüa* su esiisa Jaakobi pärandist,

sest Jehoova suu on rääkinud.”

^ Jes. 58:3 Võib tõlkida ka „te teete, mis teile meeldib”.

^ Jes. 58:14 Võib tõlkida ka „ma lasen sul rõõmu tunda”.

Jesaja  59 : 1 - 21

59 Jehoova käsi pole päästmiseks lühike

ega tema kõrv kuulmiseks kurt.

2 Teie endi süüteod on lahutanud teid oma Jumalast,

teie pattude tõttu varjab ta oma palet teie eest

ega kuula teid.

3 Sest teie pihud on rüvetunud verega,

teie sõrmed süütegudega.

Teie huuled räägivad valet ja teie keel pomiseb ülekohut.

4 Keegi ei võta sõna õiguse kaitseks,

keegi ei lähe kohtusse tõtt kõnelema.

Nad loodavad tühja peale ja räägivad mõttetusi,

nad sigitavad häda ja sünnitavad kurjust.

5 Nad hauvad mürkmao mune,

koovad ämblikuvõrku.

Kes neid mune sööb, see sureb,

ja katkilöödud munast väljub rästik.

6 Nende ämblikuvõrk ei kõlba rõivaks

ega saa nad end katta oma tehtuga.

Nende teod on kurjad,

nende kätes on vägivald.

7 Nende jalad jooksevad kurja tegema,

nad tõttavad valama süütut verd.

Nende mõtted on kurjad,

nende teedel on hukatus ja häda.

8 Nad ei tunne rahu teed,

ei ole õigust nende radadel.

Nad teevad oma teed käänuliseks.

Ükski, kes neil käib, ei tunne rahu.

9 Seepärast on õiglus meist kaugel

ja õigus ei küündi meieni.

Me ootame valgust, kuid on pimedus,

ootame valgussära, kuid käime pilkases pimeduses.

10 Me kobame seina nagu pimedad,

kobame nagu silmitud.

Me komistame keskpäeval nagu õhtuhämaruses,

elujõuliste keskel oleme kui surnud.

11 Me kõik mõmiseme nagu karud,

kuugame kurvalt kui tuvid.

Me ootame õigust, aga seda pole,

päästet, kuid see on meist kaugel.

12 Sest meie üleastumisi sinu ees on palju,

kõik meie patud tunnistavad meie vastu.

Sest meie üleastumised on meiega,

me teame hästi oma süütegusid.

13 Me oleme Jehoova vastu patustanud ja ta salanud,

oleme oma Jumalale selja keeranud,

plaanitsenud rõhumist ja mässamist,

sepitsenud ja rääkinud oma südames valet.

14 Õiglus on tagasi tõrjutud,

õigus seisab kaugel,

tõde komistab väljakul

ja ausus ei pääse ligi.

15 Tõde* on kadunud

ja igaüks, kes loobub kurjusest, röövitakse paljaks.

Jehoova nägi seda ja talle ei meeldinud,

et õigust pole.

16 Ta nägi, et keegi ei tule appi,

imestas, et keegi ei sekku.

Nii tõi ta enda käsivars pääste*

ja tema õigus toetas teda.

17 Ta pani õiguse selga kui soomusrüü

ja pähe päästekiivri,

tõmbas selga kättemaksurüü

ja kattis end innukuse ülekuuega.

18 Ta tasub igaühele ta tegude järgi:

vastaseid ootab raev, vaenlasi kättemaks.

Saartelegi maksab ta välja nende teenitud osa.

19 Päikeseloojangu pool kardetakse Jehoova nime

ja päikesetõusu pool austatakse teda,

sest ta tuleb nagu tormav jõgi,

mida kihutab tagant Jehoova vaim.

20 „Siionile tuleb lunastaja,

neile Jaakobi kojast, kes on pöördunud oma üleastumistest,” teatab Jehoova.

21 „See on minu leping nendega,” ütleb Jehoova. „Minu vaimu, mis on sinu peal, ja sõnu, mis ma olen pannud sinu suhu, ei võeta sinu suust, su laste suust ega su lastelastegi suust ei nüüd ega iial,” ütleb Jehoova.

^ Jes. 59:15 Võib tõlkida ka „ausus”.

^ Jes. 59:16 Võib tõlkida ka „talle võidu”.

Jesaja  60 : 1 - 22

60 „Oo, naine, tõuse, sära, sest sinu valgus on tulnud,

sinu peale paistab Jehoova auhiilgus.

2 Pimedus katab maad

ja pilkane pimedus rahvaid,

kuid sinu peale paistab Jehoova valgus

ja sinu peal nähakse tema auhiilgust.

3 Rahvad tulevad su valguse juurde

ja kuningad su kirkuse* juurde.

4 Tõsta silmad ja vaata ringi!

Nad kõik on kogutud kokku, nad tulevad sinu juurde.

Sinu pojad tulevad kaugelt,

su tütreid kantakse hellalt.

5 Sel ajal sa vaatad ja särad,

su süda põksub ja paisub rõõmust,

sest su juurde juhitakse mere aarded,

su juurde tulevad rahvaste rikkused.

6 Su maad katab kaamelite murd,

seal on Midjani ja Eefa noored kaamelitäkud.

Tulevad kõik Seeba elanikud.

Nad kannavad kulda ja viirukit

ning ülistavad Jehoovat.

7 Kõik Keedari karjad kogutakse sinu juurde.

Nebajoti jäärad teenivad sind.

Nad tulevad mu altarile ja on mulle meelepärased,

ning ma ehin oma aulist* koda.

8 Kes on need, kes tulevad lennates, on otsekui pilved,

otsekui tuvid, kes lendavad tuvimajadesse?

9 Minule loodavad saared.

Tarsise laevad on eesotsas,

et tuua su pojad kaugelt*

ühes nende hõbeda ja kullaga,

et kiita su Jumala Jehoova, Iisraeli Püha nime,

sest tema austab* sind.

10 Võõramaalased ehitavad üles su müürid

ja nende kuningad teenivad sind,

sest oma vihas ma löön sind,

aga oma armus ma halastan su peale.

11 Sinu väravad on alati lahti,

neid ei suleta päeval ega ööl,

et su juurde toodaks rahvaste rikkused,

ning nende kuningad tulevad esirinnas.

12 Aga iga rahvas ja kuningriik, kes sind ei teeni, hukkub;

neid rahvaid ootab täielik häving.

13 Sinu juurde tuleb Liibanoni auhiilgus,

tulevad kadakas, saar ja küpress üheskoos,

et kaunistada mu pühamut.

Ma austan oma jalgade aset.

14 Su rõhujate pojad tulevad ja kummardavad sind,

kõik, kes sind põlgasid, langevad su jalge ette

ja nimetavad sind Jehoova linnaks,

Iisraeli Püha Siioniks.

15 Kuigi sa olid hüljatud ja vihatud ning keegi ei käinud sinu kaudu,

teen ma sind igaveseks uhkuseks,

juubelduse põhjuseks kõigile põlvedele.

16 Sa jood rahvaste piima,

imed kuningate rinda.

Sa mõistad, et mina, Jehoova, olen su päästja,

et Jaakobi vägev on su lunastaja.

17 Vase asemel toon ma kulda,

raua asemel hõbedat,

puu asemel vaske

ja kivide asemel rauda.

Ma panen su ülevaatajaks rahu

ja su töödejuhatajaks õiguse.

18 Ei kuulda enam vägivallast su maal,

hävingust ega purustamisest su piirides.

Sa nimetad oma müüre Päästeks ja väravaid Kiituseks.

19 Päike ei valgusta sind enam päeval

ega sära sulle enam kuu,

sest Jehoovast saab sinu igikestev valgus,

sinu Jumalast su ilu.

20 Su päike ei looju enam

ja su kuu ei kahane,

sest Jehoovast saab sinu igikestev valgus

ja su leinapäevad lõppevad.

21 Kõik su rahva liikmed on õiglased

ja pärivad igaveseks maa.

Nemad on minu istutatud võsud,

mu kätetöö, mis mind kaunistab.

22 Vähesest saab tuhat

ja väiksest vägev rahvas.

Mina, Jehoova, tõttan sellega omal ajal.”

^ Jes. 60:3 Võib tõlkida ka „koiduvalguse”.

^ Jes. 60:7 Võib tõlkida ka „kaunist”.

^ Jes. 60:9 Võib tõlkida ka „Tarsise laevad, nagu varemgi, toovad su pojad kaugelt”.

^ Jes. 60:9 Võib tõlkida ka „ehib”.

Jesaja  61 : 1 - 11

61 Kõrgeima valitseja Jehoova vaim on minu peal,

sest Jehoova on võidnud mind kuulutama head sõnumit tasastele.

Ta on saatnud mind tervendama neid, kel murtud süda,

kuulutama vabastust vangistatuile

ja avama vangide silmi,

2 kuulutama Jehoova soosingu aastat

ja meie Jumala kättemaksu päeva,

lohutama kõiki leinajaid,

3 andma neile, kes Siionit leinavad,

tuha asemele peakatet,

leina asemele rõõmuõli,

muserdatud vaimu asemele ülistuskuube.

Siis kutsutakse neid suurteks õigusepuudeks,

Jehoova istanduseks, millega ta end austab*.

4 Nad ehitavad üles muistsed varemed,

taastavad ammu laastatud paigad

ja hävitatud linnad,

mis on põlvkondi tühjana seisnud.

5 „Võõrad tulevad ning karjatavad teie karju,

võõramaalased harivad teie põlde ja viinamägesid.

6 Teid aga kutsutakse Jehoova preestriteks.

Nad nimetavad teid meie Jumala teenijateks.

Te toitute rahvaste rikkustest,

räägite uhkusega nendelt saadud varandusest*.

7 Häbi asemel te saate kahekordselt õnnistusi,

alanduse asemel on hõiskamine.

Mu rahvas saab oma maal kahekordse omandi

ja neile kuulub igavene rõõm.

8 Sest mina, Jehoova, armastan õigust,

vihkan röövimist ja ülekohut.

Ma annan ustavalt neile nende palga

ja sõlmin nendega igavese lepingu.

9 Nende järeltulijad saavad tuntuks rahvaste hulgas,

nende järglased rahvahõimude seas.

Kõik, kes neid näevad, mõistavad,

et nad on Jehoova õnnistatud.”

10 Jehoova paneb mind juubeldama.

Jumal paneb mu hinge rõõmust rõkkama.

Sest ta on riietanud mind päästekuube,

mähkinud õiguserüüsse.

Ma olen nagu peigmees, kes kannab turbanit kui preester,

ja olen nagu pruut, kes end ehetega kaunistab.

11 Nagu maa laseb tärgata võsudel

ja aed võrsuda oma külvil,

nii laseb kõrgeim valitseja Jehoova

võrsuda õigusel ja kiitusel kõigi rahvaste ees.

^ Jes. 61:3 Võib tõlkida ka „kaunistab”.

^ Jes. 61:6 Võib tõlkida ka „nende aust”.

Jesaja  62 : 1 - 12

62 Siioni pärast ma ei vaiki,

Jeruusalemma pärast ma ei püsi tasa,

enne kui ta õigus hakkab paistma kui valgussära

ja ta pääste põlema kui tõrvik.

2 „Siis näevad rahvad su õigust, oo, naine,

ja kõik kuningad su auhiilgust.

Sind kutsutakse siis uue nimega,

mille annab sulle Jehoova suu.

3 Sa oled kauniks krooniks Jehoova käes,

kuninglikuks turbaniks oma Jumala peos.

4 Sind ei nimetata enam hüljatud naiseks

ega sinu maad mahajäetuks,

vaid su nimeks saab Sina Oled Mu Rõõm

ja su maa nimeks Abielunaine.

Sest Jehooval on sinu üle hea meel

ja sinu maa on kui abielunaine.

5 Nii nagu noor mees abiellub neitsiga,

nii abielluvad su pojad sinuga.

Su Jumal rõõmustab sinu üle

nagu peigmees oma pruudi üle.

6 Sinu müüride peale, Jeruusalemm, olen ma seadnud vahimehed.

Ärgu nad hetkekski vaikigu ei päeval ega ööl.

Teie, kes räägite Jehoovast,

ärge puhake,

7 ärge andke temale rahu, kuni ta on Jeruusalemma kindlustanud,

pannud kogu maa seda kiitma.”

8 Jehoova on andnud vande oma parema käe ja tugeva käsivarre juures:

„Ma ei anna enam teie vilja teie vaenlastele toiduks

ja võõramaalased ei joo enam värsket veini, mille pärast te olete vaeva näinud,

9 vaid kes koguvad, ka söövad seda ja kiidavad Jehoovat,

ning kes korjavad, joovad seda minu pühades õuedes.”

10 Minge välja, minge väravaist välja!

Puhastage rahvale tee!

Ehitage tee, ehitage maantee,

eemaldage kivid!

Pange rahvastele püsti kogunemistähis!

11 Jehoova kuulutab maa äärtele:

„Öelge Siioni tütrele:

„Sinu pääste tuleb.

Tal on kaasas tasu,

ja tema ees on palk, mida ta maksab.””

12 Neid nimetatakse pühaks rahvaks, Jehoova lunastatuiks,

aga sind nimetatakse Otsituks ning Linnaks, Mida Pole Maha Jäetud.

Jesaja  63 : 1 - 19

63 Kes see on, kes tuleb Edomist,

oma erksavärvilisis* riideis Bosrast,

kes auväärseis rõivais

võimsalt marsib?

„See olen mina, kes räägin õigust,

kel on külluslikult jõudu päästmiseks.”

2 Miks on su riided punased,

su rõivad nagu surutõrres sõtkujal?

3 „Ma sõtkusin viinamarju üksinda,

rahvaste seast polnud kedagi mu kõrval.

Ma sõtkusin neid oma vihas,

tallasin neid oma raevus.

Nende veri pritsis mu rõivastele,

kõik mu riided määrdusid.

4 Mu otsuseks on kättemaksupäev

ja mu lunastatute aasta on saabunud.

5 Ma vaatasin, aga aitajat ei olnud,

hämmastusin, et keegi ei pakkunud abi.

Seepärast tõi mulle pääste* mu enda käsivars,

mind toetas mu enda raev.

6 Oma vihas tallasin ma rahvaid,

panin nad joobuma mu raevust

ning valasin nende vere maha.”

7 Ma kõnelen Jehoova truu armastuse tegudest,

Jehoova kiiduväärt tegudest,

kõigest, mis Jehoova on meie heaks teinud,

tema paljudest heategudest, mis ta on Iisraeli rahvale teinud

oma halastuses ja oma truu armastuse külluses.

8 Ta ütles: „Nad on tõesti minu rahvas, kes ei murra truudust.”

Nii sai ta nende päästjaks.

9 Kõik, mis vaevas neid, vaevas ka teda.

Tema isiklik saadik* päästis nad.

Armastuse ja kaastunde pärast lunastas ta nad,

ta tõstis nad üles ja kandis neid kõigil muistseil päevil.

10 Aga nad mässasid ja kurvastasid tema püha vaimu.

Siis sai ta nende vaenlaseks

ja võitles nende vastu.

11 Nad meenutasid ammuseid päevi,

tema teenija Moosese päevi:

„Kus on see, kes tõi nad välja merest koos oma rahva karjastega?

Kus on see, kes pani tema sisse oma püha vaimu,

12 see, kelle auline käsivars toetas Moosese paremat kätt,

kes lõhestas nende ees veed,

et teha endale igikestev nimi,

13 see, kes juhtis nad läbi vetevoogude*,

nii et nad käisid ega komistanud,

astusid nagu hobune tühermaal?

14 Nagu kariloomad lähevad alla orutasandikule puhkama,

nõnda viis Jehoova vaim nad puhkepaika.”

Nii juhtisid sa oma rahvast,

et teha endale ülev* nimi.

15 Vaata alla taevast,

oma pühast ja aulisest* eluasemest.

Kus on su ind ja vägevus,

su sügav kaastunne ja halastus?

Meie eest on need varjatud.

16 Sina oled ju meie isa.

Isegi kui Aabraham ei tea meid

ja Iisrael ei tunne meid,

oled sina, Jehoova, meie isa.

Ammusest ajast on su nimi Meie Lunastaja.

17 Miks sa, Jehoova, lased meil eksida* su teedelt?

Miks lased meie südamel paaduda, nii et me sind ei karda?

Tule tagasi oma teenijate pärast,

sulle kuuluvate suguharude pärast!

18 Vaid üürikeseks ajaks oli su pühal rahval omand.

Meie vastased tallasid maha su pühamu.

19 Liiga kaua oleme olnud otsekui need, kelle üle sa pole kunagi valitsenud,

nagu need, keda pole kunagi nimetatud sinu nimega.

^ Jes. 63:1 Teine võimalik tähendus: „erepunaseis”.

^ Jes. 63:5 Võib tõlkida ka „võidu”.

^ Jes. 63:9 Võib tõlkida ka „tema palge eest tulnud ingel”.

^ Jes. 63:13 Võib tõlkida ka „sügavate vete”.

^ Jes. 63:14 Võib tõlkida ka „kaunis”.

^ Jes. 63:15 Võib tõlkida ka „kaunist”.

^ Jes. 63:17 Võib tõlkida ka „paned meid eksima”.

Jesaja  64 : 1 - 12

64 Kui sa ometi oleksid käristanud taeva lõhki ja tulnud alla,

nii et mäed oleksid kõikunud sinu pärast —

2 nagu süüdanuks tuli oksarisu

ja pannuks vee keema —,

siis oleks su nimi saanud kuulsaks su vastaste seas

ja rahvad oleksid värisenud su ees.

3 Kui sa tegid aukartustäratavaid asju, mida me ei söandanud oodatagi,

tulid sa alla ja mäed rappusid su ees.

4 Ammustest aegadest saadik pole keegi kuulnud, ükski kõrv pole tähele pannud,

ükski silm pole näinud, et oleks teist Jumalat peale sinu,

kes sa tegutsed nende heaks, kes sind ootavad*.

5 Sa võtad vastu need, kes rõõmsalt teevad, mis õige,

kes peavad sind meeles ja järgivad su teid.

Sa vihastusid, kui me patustasime.

Me käisime kaua patuteel.

Kas peaksime nüüd pääsema?

6 Me kõik oleme otsekui see, kes on ebapuhas,

ja kõik meie õiged teod on nagu menstruatsiooniverelapp.

Me kõik närtsime nagu lehed

ja meie patud kannavad meid ära otsekui tuul.

7 Mitte keegi ei hüüa su nime,

keegi ei püüa sinust kinni haarata.

Sa oled varjanud meie eest oma palge

ja lased meil hääbuda meie süütegude tõttu.

8 Ometi oled sina, Jehoova, meie isa.

Meie oleme savi ja sina oled pottsepp*,

me kõik oleme sinu kätetöö.

9 Ära vihastu üleliia, Jehoova,

ära pea igavesti meeles meie süütegusid.

Palun vaata meid, me kõik oleme ju sinu rahvas!

10 Sinu pühad linnad on saanud kõnnumaaks.

Siion on saanud kõnnumaaks

ja Jeruusalemm tühermaaks.

11 Meie püha ja auline koda*,

kus meie esiisad sind ülistasid,

on saanud tuleroaks,

varemeis on kõik, mis oli meile kallis.

12 Kas sa kõike seda nähes hoiad end veel tagasi, Jehoova?

Kas sa vaikid ja lased meid nii rängalt vaevata?

^ Jes. 64:4 Võib tõlkida ka „kannatlikult ootavad”.

^ Jes. 64:8 Võib tõlkida ka „sina vormisid meid”.

^ Jes. 64:11 Võib tõlkida ka „kaunis tempel”.

Jesaja  65 : 1 - 25

65 „Ma olen olnud kättesaadav neile, kes pole mind otsinud.

Ma olen olnud leitav neile, kes pole püüdnud mind leida.

Rahvale, kes pole hüüdnud mu nime, olen ma öelnud: „Siin ma olen! Siin ma olen!”

2 Kogu päeva olen ma sirutanud käsi kangekaelse rahva poole,

kes käib halval teel

ja järgib omi mõtteid,

3 rahva poole, kes solvab mind otse näkku,

ohverdab aedades ja laseb telliskividelt ohvrisuitsu tõusta.

4 Nad istuvad haudade juures,

veedavad öö varjatud paikades*,

söövad sealiha

ja nende pajas on rüve leem.

5 Nad ütlevad: „Hoia eemale, ära tule minu lähedale,

sest ma olen sinust püham*.”

Nad on suits mu sõõrmeis, kogu päeva põlev tuli.

6 See on mu ees kirja pandud.

Ma ei vaiki,

vaid tasun neile,

tasun neile täiel määral

7 nende endi ja nende esiisade süütegude eest,

kuna nad on lasknud ohvrisuitsu tõusta mägedel

ja teotanud mind küngastel,” ütleb Jehoova.

„Jah, kõigepealt mõõdan ma neile välja kogu nende tasu.”

8 Nõnda ütleb Jehoova:

„Nii nagu viinamarjakobarast saab uut veini

ja öeldakse: „Ära hävita seda, sest selles on midagi head”,

nii teen ma oma teenijate heaks:

ma ei hävita neid kõiki.

9 Ma toon Jaakobist järglase,

Juudast oma mägede pärija.

Minu valitud saavad selle maa oma valdusse,

mu teenijad asuvad sinna elama.

10 Saaron saab lammaste karjamaaks

ja Aakori org veiste puhkepaigaks

mu rahvale, kes mind otsib.

11 Aga teie olete need, kes on hüljanud Jehoova,

ja unustanud mu püha mäe,

kes katavad laua õnnejumalale

ja valavad karikad täis maitsestatud veini saatusejumalale.

12 Seepärast ma määran teid hukule mõõga läbi,

te kõik langete põlvili ja teid tapetakse,

sest ma hüüdsin, aga te ei vastanud,

ma rääkisin, aga te ei kuulanud.

Te tegite edasi kurja mu silmis

ja valisite selle, mis on mulle vastumeelt.”

13 Seepärast ütleb kõrgeim valitseja Jehoova:

„Minu teenijad söövad, aga teie olete näljas.

Minu teenijad joovad, aga teie olete janus.

Minu teenijad rõõmustavad, aga teie tunnete häbi.

14 Minu teenijad hõiskavad südamerõõmust,

aga teie kisendate südamevalust

ja halate meeleheitest.

15 Teist jääb maha nimi, mis on mu valituile needesõnaks,

ja kõrgeim valitseja Jehoova surmab teid kõiki.

Oma teenijaid aga hüüab ta teise nimega.

16 Igaüht, kes siis maa peal endale õnnistust otsib,

õnnistab tõe* Jumal,

ja see, kes maa peal vande annab,

vannub tõe Jumala juures,

sest endised hädad on unustatud,

need on mu silme eest kadunud.

17 Ma loon uue taeva ja uue maa.

Endisi asju ei tuletata enam meelde*

ning need ei vaeva südant.

18 Seepärast juubeldage ja rõõmustage igavesti selle üle, mis ma loon!

Ma loon Jeruusalemma ja see toob rõõmu

ning loon ta rahva ja see paneb juubeldama.

19 Siis ma rõõmustan Jeruusalemma pärast, juubeldan oma rahva pärast.

Ei kuulda temas enam nutuhäält ega hädakisa.”

20 „Ei ole seal imikut, kes elab vaid mõne päeva,

ega eakat, kelle päevade määr ei täitu.

Kui keegi saja-aastasena sureb, on ta ikka kõigest poisike,

patustajat tabab needus, olgugi ta saja-aastane*.

21 Nad ehitavad maju ja elavad neis,

istutavad viinamägesid ja söövad nende vilja.

22 Nad ei ehita teistele elamiseks

ega istuta teistele söömiseks.

Mu rahva eluiga on nagu puu eluiga

ja mu valitud tunnevad täit rõõmu oma kätetööst.

23 Nende kõva töö ei lähe tühja

ning lapsed, kes neile sünnivad, ei näe õnnetust,

sest Jehoova õnnistab neid

ja nende järeltulijaid.

24 Juba enne, kui nad hüüavad, vastan ma neile,

kui nad alles räägivad, võtan ma neid kuulda.

25 Hunt ja tall söövad üheskoos,

lõvi sööb õlgi nagu pull

ja mao toiduks on põrm.

Ei tehta kurja ega kahju kogu mu pühal mäel,” ütleb Jehoova.

^ Jes. 65:4 Teine võimalik tähendus: „vahionnides”.

^ Jes. 65:5 Teine võimalik tähendus: „et mu pühadus ei kanduks sinule”.

^ Jes. 65:16 Võib tõlkida ka „ustav”, sõna-sõnalt „aameni”.

^ Jes. 65:17 Võib tõlkida ka „ei mäletata enam”.

^ Jes. 65:20 Teine võimalik tähendus: „seda, kes ei ela saja-aastaseks, peetakse neetuks”.

Jesaja  66 : 1 - 24

66 Nii ütleb Jehoova:

„Taevas on mu troon ja maa mu jalajäri.

Kuhu te siis ehitaksite mulle koja,

kuhu mu puhkepaiga?”

2 „Kõik selle on teinud mu oma käsi

ja nõnda on need olemasollu tulnud,” lausub Jehoova.

„Ma vaatan selle peale,

kes on alandlik, rusutud vaimuga ja väriseb mu sõnade ees*.

3 Kes tapab pulli, on nagu inimesetapja.

Kes ohverdab lamba, on nagu koera kaela murdja.

Kes ohverdab anni, on nagu seavere ohverdaja.

Kes toob meeldetuletusohvriks viirukit, on nagu maagiliste sõnadega õnnistaja*.

Nad on valinud endale oma teed

ja neile meeldivad jäledused.

4 Seepärast valin mina neile karistuse

ja saadan nende peale just selle, mida nad kardavad.

Sest kui ma hüüdsin, siis ükski ei vastanud,

kui ma rääkisin, siis keegi ei kuulanud.

Nad tegid edasi kurja mu silmis

ja valisid selle, mis on mulle vastumeelt.”

5 Kuulake Jehoova sõnu, teie, kes värisete ta sõnade ees:

„Teie vennad, kes teid vihkavad ja teid mu nime pärast kõrvale tõukavad, ütlevad pilkavalt: „Olgu austatud Jehoova!”,

kuid Jumal ilmutab end ja teeb teid rõõmsaks,

nemad aga jäävad häbisse.”

6 Linnast kostab kisa, templist kõmin —

Jehoova maksab kätte oma vaenlastele, nagu nad väärivad.

7 Enne kui Siionil algasid sünnitusvalud, ta juba sünnitas.

Enne kui teda haarasid tuhud, tõi ta poeglapse ilmale.

8 Kes on eales kuulnud midagi sellist?

Kes on näinud sellesarnast?

Kas maa tuuakse ilmale üheainsa päevaga?

Kas sünnib rahvas ühekorraga?

Kuid niipea kui Siionit haarasid tuhud, sünnitas ta oma pojad.

9 „Kas ma lasen sünnitusel alata, aga siis ei lasegi sünnitada?” lausub Jehoova.

„Või kas ma kutsun esile sünnituse, kuid siis sulgen emakoja?” küsib su Jumal.

10 Rõõmustage ühes Jeruusalemmaga, hõisake koos temaga, kõik, kes teda armastate.

Juubeldage koos temaga, kõik, kes teda leinate,

11 sest te imete küllastuseni tema lohutuserinda

ning joote ja tunnete rõõmu tema suurest aust.

12 Sest nii ütleb Jehoova:

„Ma annan talle rahu, mis on kui jõgi,

ja rahvaste rikkused, mis on kui tulvavesi.

Teid imetatakse ja kantakse hellalt

ning hüpitatakse põlvedel.

13 Otsekui ema lohutab poega,

nii lohutan mina teid,

ja Jeruusalemma vaadates te leiate tröösti.

14 Te näete seda ja teie süda rõõmustab,

teie luud on täis elujõudu nagu haljas rohi.

Jehoova käsi on tema teenijatega,

kuid oma vaenlased mõistab ta hukka.”

15 „Jehoova tuleb nagu tuli

ja tema sõjavankrid kui tormituul,

et maksta kätte oma raevus,

et sõidelda tuleleegiga.

16 Jehoova mõistab kohut tulega,

astub kogu inimsoo vastu oma mõõgaga.

Jehoova poolt tapetuid on palju.

17 Need, kes end pühitsevad ja puhastavad, et minna aedadesse*, ning järgnevad sellele, kes on keskel,* ja söövad sealiha, igasugu jälkusi ja hiiri, need kõik leiavad üheskoos oma lõpu,” lausub Jehoova. 18 „Kuna ma tean nende tegusid ja mõtteid, tulen ma koguma kokku kõiki rahvaid ja keeli. Nad tulevad ja näevad minu au.”

19 „Ma teen nende keskel tunnustähe ja saadan mõned pääsenud teiste rahvaste juurde: Tarsisesse, Puuli ja Luudi, vibuküttide juurde, Tubalisse, Jaavanisse ja kaugetele saartele, kes pole minust kuulnud ega näinud mu au. Siis nad kuulutavad rahvaste seas minu aulisust. 20 Nad toovad kõigi rahvaste seast kõik teie vennad hobuste, lahtiste ja kinniste vankrite, muulade ning kärmete kaamelitega mu pühale mäele, Jeruusalemma, anniks Jehoovale, nii nagu Iisraeli rahvas toob oma anni puhtas anumas Jehoova kotta,” lausub Jehoova.

21 „Mõned võtan ma preestriteks ja leviitideks,” ütleb Jehoova.

22 „Nii nagu mu ees jäävad püsima uus taevas ja uus maa, mille ma loon,” lausub Jehoova, „nii püsivad mu ees ka teie järeltulijad ja teie nimi.”

23 „Noorkuust noorkuusse ning hingamispäevast hingamispäeva

tulevad kõik inimesed ja kummardavad mu ees,” ütleb Jehoova.

24 „Nad lähevad välja ja näevad nende laipu, kes mässasid mu vastu.

Ussid nende peal ei sure,

neid neelav tuli ei kustu

ja nad on jälkuseks kogu inimsoole.”

^ Jes. 66:2 Võib tõlkida ka „on õhinas mu sõnade pärast”.

^ Jes. 66:3 Teine võimalik tähendus: „on nagu ebajumala ülistaja”.

^ Jes. 66:17 St aedadesse, kus kummardati ebajumalaid.

^ Jes. 66:17 Fraas „kes on keskel” võib viidata ebajumalakujule või mingile ebajumalateenistusega seotud sümbolile.

JEREMIJA

LÜHIÜLEVAADE

- 1

- Jeremija määratakse prohvetiks (1–10)

- Nägemus mandlipuust (11, 12)

- Nägemus pajast (13–16)

- Jeremija saab oma tööks jõudu (17–19)

- 2

- Iisrael hülgab Jehoova teiste jumalate pärast (1–37)

- Iisrael nagu võõras viinapuu (21)

- Tema riided on määrdunud verest (34)

- 3

- Iisraeli ränk usust taganemine (1–5)

- Iisraeli ja Juuda abielurikkumine (6–11)

- Üleskutse kahetseda (12–25)

- 4

- Kahetsus toob õnnistusi (1–4)

- Põhjast tuleb õnnetus (5–18)

- Jeremija südamevalu tulevase õnnetuse pärast (19–31)

- 5

- Rahvas ei võta kuulda Jehoova manitsust (1–13)

- Häving, kuid mitte täielik (14–19)

- Jehoova nõuab rahvalt aru (20–31)

- 6

- Jeruusalemma piiramine on lähedal (1–9)

- Jehoova raev Jeruusalemma vastu (10–21)

- Öeldakse: „Rahu!”, kuigi rahu pole (14)

- Julm sissetung põhjast (22–26)

- Jeremija on otsekui maagisulataja (27–30)

- 7

- Vale lootus Jehoova templile (1–11)

- Templiga läheb nagu Siiloga (12–15)

- Vormitäiteks teenimine mõistetakse hukka (16–34)

- Taevakuninganna teenimine (18)

- Laste ohverdamine Hinnomis (31)

- 8

- Rahvas järgib üldlevinud teguviise (1–7)

- Mis tarkust saab olla ilma Jehoova sõnata? (8–17)

- Jeremija halab Juuda haava pärast (18–22)

- „Kas Gileadis pole palsamit?” (22)

- 9

- Jeremija sügav kurbus (1–3a)

- Jehoova nõuab Juudalt aru (3b–16)

- Halamine Juuda pärast (17–22)

- Kiitlemine Jehoova tundmisega (23–26)

- 10

- Rahvaste jumalad ja elav Jumal (1–16)

- Peatne häving ja pagendus (17, 18)

- Jeremija kurvastab (19–22)

- Prohveti palve (23–25)

- Inimesel pole voli omatahtsi toimida (23)

- 11

- Juuda murrab Jumalaga sõlmitud lepingut (1–17)

- Jumalaid sama palju kui linnu (13)

- Jeremija kui tapale viidav talleke (18–20)

- Vastupanu Jeremija kodulinnas (21–23)

- 12

- Jeremija kaebus (1–4)

- Jehoova vastus (5–17)

- 13

- Rikutud linane vöö (1–11)

- Veinianumad purustatakse (12–14)

- Parandamatu Juuda pagendatakse (15–27)

- „Kas etiooplane saab muuta oma nahavärvi?” (23)

- 14

- Põud, nälg ja mõõk (1–12)

- Valeprohvetid mõistetakse hukka (13–18)

- Jeremija tunnistab rahva patte (19–22)

- 15

- Jehoova ei muuda oma kohtuotsust (1–9)

- Jeremija kaebus (10)

- Jehoova vastus (11–14)

- Jeremija palve (15–18)

- Rõõm Jehoova sõnade neelamisest (16)

- Jeremija saab Jehoovalt jõudu (19–21)

- 16

- Jeremija ei tohi abielluda, leinata ega pidutseda (1–9)

- Karistus ja taastamine (10–21)

- 17

- Juuda patt on kirja pandud (1–4)

- Õnnistatud on, kes loodab Jehoovale (5–8)

- Reeturlik süda (9–11)

- Iisraeli lootus Jehoova (12, 13)

- Jeremija palve (14–18)

- Hingamispäeva pühaks pidamine (19–27)

- 18

- Savi pottsepa käes (1–12)

- Jehoova pöörab Iisraelile selja (13–17)

- Salanõu Jeremija vastu, tema palve (18–23)

- 19

- Jeremijal tuleb lõhkuda savikann (1–15)

- Laste ohverdamine Baalile (5)

- 20

- Pashur lööb Jeremijat (1–6)

- Jeremija ei suuda kuulutamist lõpetada (7–13)

- Jumala sõna kui põletav tuli (9)

- Jehoova nagu kardetav sõdalane (11)

- Jeremija kaebus (14–18)

- 21

- Jehoova lükkab tagasi Sidkija palve (1–7)

- Rahvas valigu elu või surm (8–14)

- 22

- Kohtusõnumid halbade kuningate kohta (1–30)

- Sallumi kohta (10–12)

- Joojakimi kohta (13–23)

- Konja kohta (24–30)

- 23

- Head ja halvad karjased (1–4)

- Rahu „õige võsu” juhtimise all (5–8)

- Valeprohvetid mõistetakse hukka (9–32)

- „Jehoova koorem” (33–40)

- 24

- Head ja halvad viigimarjad (1–10)

- 25

- Jehoova riid rahvastega (1–38)

- Rahvad peavad teenima Babüloni kuningat 70 aastat (11)

- Jumala raevuveinikarikas (15)

- Õnnetus tabab rahvast rahva järel (32)

- Jehoova mahalöödud (33)

- 26

- Jeremijat ähvardatakse surmaga (1–15)

- Jeremija jääb ellu (16–19)

- Miika prohvetikuulutus (18)

- Prohvet Uuria (20–24)

- 27

- Babüloni ike (1–11)

- Sidkija peab alistuma Babülonile (12–22)

- 28

- Jeremija ja valeprohvet Hananja (1–17)

- 29

- Jeremija kiri Babüloni pagendatutele (1–23)

- Iisrael naaseb 70 aasta pärast (10)

- Sõnum Semajale (24–32)

- 30

- Taastamis- ja tervendamistõotused (1–24)

- 31

- Iisraeli jääk asub taas oma maale (1–30)

- Raahel nutab taga oma lapsi (15)

- Uus leping (31–40)

- 32

- Jeremija ostab põllu (1–15)

- Jeremija palve (16–25)

- Jehoova vastus (26–44)

- 33

- Taastamistõotus (1–13)

- Rahu „õige võsu” juhtimise all (14–16)

- Leping Taaveti ja preestritega (17–26)

- Leping päeva ja ööga (20)

- 34

- Kohtusõnum Sidkijale (1–7)

- Murtakse orjade vabastamise lepingut (8–22)

- 35

- Reekablaste eeskujulik kuuletumine (1–19)

- 36

- Jeremija dikteerib, Baaruk kirjutab (1–7)

- Baaruk loeb ette rullraamatut (8–19)

- Joojakim põletab rullraamatu (20–26)

- Sõnum kirjutatakse uude rullraamatusse (27–32)

- 37

- Kaldealaste ajutine tagasitõmbumine (1–10)

- Jeremija vangistamine (11–16)

- Sidkija kohtub Jeremijaga (17–21)

- Jeremijat varustatakse leivaga (21)

- 38

- Jeremija heidetakse veemahutisse (1–6)

- Ebed-Melek päästab Jeremija (7–13)

- Jeremija õhutab Sidkijat alistuma (14–28)

- 39

- Jeruusalemma langemine (1–10)

- Sidkija põgeneb ja võetakse kinni (4–7)

- Jeremija eest kantakse hoolt (11–14)

- Ebed-Melek pääseb eluga (15–18)

- 40

- Nebusaradan vabastab Jeremija (1–6)

- Gedalja määratakse maa üle (7–12)

- Vandenõu Gedalja vastu (13–16)

- 41

- Ismael mõrvab Gedalja (1–10)

- Ismael põgeneb Joohanani eest (11–18)

- 42

- Rahvas palub Jeremijal küsida Jumalalt juhatust (1–6)

- Jehoova vastab: „Ärge minge Egiptusse!” (7–22)

- 43

- Rahvas ei kuuletu ja läheb Egiptusse (1–7)

- Jehoova sõnum Jeremijale Egiptuses (8–13)

- 44

- Ennustatakse, et Egiptuses ootab juute õnnetus (1–14)

- Rahvas ei kuula Jumala hoiatust (15–30)

- Teenitakse taevakuningannat (17–19)

- 45

- Jehoova sõnum Baarukile (1–5)

- 46

- Ennustus Egiptuse kohta (1–26)

- Nebukadnetsar vallutab Egiptuse (13, 26)

- Tõotus Iisraelile (27, 28)

- 47

- Ennustus vilistite kohta (1–7)

- 48

- Ennustus Moabi kohta (1–47)

- 49

- Ennustus Ammoni kohta (1–6)

- Ennustus Edomi kohta (7–22)

- Edom kui rahvas kaob (17, 18)

- Ennustus Damaskuse kohta (23–27)

- Ennustus Keedari ja Haasori kohta (28–33)

- Ennustus Eelami kohta (34–39)

- 50

- Ennustus Babüloni kohta (1–46)

- „Põgenege Babülonist” (8)

- Iisrael tuuakse tagasi (17–19)

- Babüloni veed kuivavad ära (38)

- Babüloni ei asustata enam (39, 40)

- 51

- Ennustus Babüloni kohta (1–64)

- Babülon langeb äkitselt meedlaste kätte (8–12)

- Raamat visatakse Eufrati jõkke (59–64)

- 52

- Sidkija mässab Babüloni kuninga vastu (1–3)

- Nebukadnetsar piirab Jeruusalemma (4–11)

- Linna ja templi hävitamine (12–23)

- Rahvas pagendatakse Babüloni (24–30)

- Joojakin vabastatakse vanglast (31–34)

Jeremija

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

Jeremija  1 : 1 - 19

JEREMIJA

1 Need on Jeremija*, Hilkija poja sõnad. Jeremija oli üks preestritest Anatotis Benjaminimaal. 2 Talle tuli Jehoovalt sõnum Juuda kuninga Joosija, Aamoni poja kolmeteistkümnendal valitsusaastal. 3 Ta sai Jumalalt sõnumeid ka Juuda kuninga Joojakimi, Joosija poja päevist kuni Juuda kuninga Sidkija, Joosija poja üheteistkümnenda valitsusaasta lõpuni, kuni Jeruusalemma elanike pagendusse viimiseni viiendal kuul.

4 Mulle tuli Jehoovalt sõnum:

5 „Juba enne kui ma sind emaüsas vormisin, tundsin ma sind,*

enne kui sa sündisid, pühitsesin* ma su.

Ma panin su rahvastele prohvetiks.”

6 Aga mina vastasin: „Oh, kõrgeim valitseja Jehoova!

Ma ei oska ju rääkida, ma olen nii noor!”

7 Ent Jehoova ütles mulle:

„Ära ütle: „Ma olen nii noor”,

vaid mine kõigi juurde, kelle juurde ma sind läkitan,

ja räägi kõike, mida ma sind käsin.

8 Ära lase nende välimusel end kohutada,

sest mina olen sinuga ja päästan su, teatab Jehoova.”

9 Siis Jehoova sirutas käe ja puudutas mu suud. Jehoova ütles mulle: „Ma olen pannud oma sõnad sulle suhu. 10 Ma sean su täna rahvaste ja kuningriikide üle — välja juurima ja lammutama, hävitama ja maha lõhkuma, ehitama ja istutama.”

11 Mulle tuli taas Jehoovalt sõnum. Ta küsis: „Mida sa näed, Jeremija?” Ma vastasin: „Ma näen mandlipuu* oksa.”

12 Jehoova ütles mulle: „Õigesti näed, sest ma olen täiesti ärkvel, et oma sõna täide viia.”

13 Mulle tuli teist korda Jehoovalt sõnum. Ta küsis: „Mida sa näed?” Ma vastasin: „Ma näen podisevat pada, mis on põhja poolt kaldu lükatud.*” 14 Jehoova ütles seepeale:

„Põhja poolt tuleb õnnetus

kõigi selle maa elanike peale.

15 Ma kutsun kokku kõik põhjapoolsete kuningriikide suguvõsad

ning nad tulevad ja seavad igaüks oma trooni

Jeruusalemma väravate ette,

kõigi selle müüride ümber

ja kõigi Juuda linnade vastu, teatab Jehoova.

16 Ma kuulutan välja kohtuotsuse nende kohta kogu nende kurjuse pärast,

sest nad on mu hüljanud,

lasknud ohvrisuitsu tõusta teistele jumalatele

ja kummardanud oma kätetööd.

17 Aga sina sea end valmis*,

tõuse ja räägi neile kõik, mida ma käsin.

Ära lase neil end kohutada,

muidu panen ma sind nende ees hirmu tundma.

18 Ma teen su täna kindlustatud linnaks,

raudsambaks ja vaskmüüriks kogu maa vastu,

Juuda kuningate ja peameeste vastu,

tema preestrite ja maa rahva vastu.

19 Nad küll võitlevad su vastu,

kuid nad ei saa su üle võitu,

sest mina olen sinuga ja päästan su, teatab Jehoova.”

^ Jer. 1:1 Nimi Jeremija võib tähendada „Jehoova ülendab”.

^ Jer. 1:5 Võib tõlkida ka „valisin ma su”.

^ Jer. 1:5 Võib tõlkida ka „eraldasin”.

^ Jer. 1:11 Sõna-sõnalt „ärkaja”. Üks esimesi puid, mis kevadel õide puhkeb.

^ Jer. 1:13 Võib tõlkida ka „ma näen pada, mille all õhutatakse tuld ja mis on põhja poolt kaldu lükatud”.

^ Jer. 1:17 Võib tõlkida ka „kinnita rõiva alumine äär vöö vahele”.

Jeremija  2 : 1 - 37

2 Mulle tuli Jehoovalt sõnum: 2 „Mine ja kuuluta Jeruusalemmale: „Nii ütleb Jehoova:

„Mul on meeles su noorpõlve kiindumus*,

su kihlusaja armastus,

kui sa käisid mu järel kõrbes,

maal, kuhu ei olnud külvatud seemet.

3 Iisrael oli Jehoovale püha, tema lõikuse uudsevili.””

Kõik, kes teda õgivad, saavad süüdlaseks.

Neid tabab õnnetus, lausub Jehoova.”

4 Kuulge Jehoova sõna, Jaakobi sugu

ja kõik Iisraeli suguvõsad!

5 Nii ütleb Jehoova:

„Millist ülekohut leidsid teie esiisad minus,

et nad minust nii kaugele läksid,

käisid tühiste ebajumalate järel ja muutusid ka ise tühisuseks?

6 Nad ei küsinud: „Kus on Jehoova,

kes tõi meid välja Egiptusemaalt,

juhtis meid läbi kõnnumaa,

läbi kõrbete ja läbi auke täis maa,

läbi põuase ja pilkaselt pimeda maa,

läbi maa, kus keegi ei rända

ega ükski inimene ela?”

7 Ma tõin teid viljapuuaedade maale

sööma selle vilju ja nautima selle hüvesid.

Aga te tulite ja rüvetasite mu maa,

tegite jäledaks minu omandi.

8 Preestrid ei küsinud: „Kus on Jehoova?”

Seaduseõpetajad ei tundnud mind,

karjased mässasid mu vastu,

prohvetid kuulutasid Baali nimel

ja käisid nende järel, kellest pole abi.

9 Seepärast käin ma teiega kohut edasi

ja ma käin kohut ka teie pojapoegadega, lausub Jehoova.

10 Minge kittide rannikualale* ja vaadake.

Saatke sõna Keedarisse, pange hästi tähele,

vaadake, kas on toimunud midagi sellist.

11 Kas on mõni rahvas iial vahetanud oma jumalad nende vastu, kes polegi jumalad?

Aga minu rahvas on vahetanud mu au selle vastu, mis on kasutu.

12 Vaata seda hämmastusega, taevas,

vabise õudusest, lausub Jehoova.

13 Sest mu rahvas on teinud kaks väärtegu:

nad on hüljanud minu, eluveeallika,

ja nad on raiunud endale veemahutid,

pragulised mahutid, mis ei pea vett.

14 Kas Iisrael on sulane või orjana sündinud?

Miks ta on siis antud rüüstajate kätte?

15 Tema peale möirgavad noored lõvid,

toovad kuuldavale oma hääle.

Nad on teinud ta maast kohutava vaatepildi.

Tema linnad on leekides, seal pole enam kedagi.

16 Noofi* ja Tahpanheesi rahvas sööb paljaks su pealae.

17 Eks ole sa ise seda enda peale toonud sellega,

et jätsid maha oma Jumala Jehoova,

kui ta juhatas sind sel teel?

18 Miks igatsed nüüd minna Egiptusse

jooma Siihori* vett?

Miks igatsed minna Assüüriasse

jooma suure jõe* vett?

19 Su kurjus noomigu sind,

su truudusetus laitku sind.

Mõista siis ja näe, kui halb ja kibe

on see, kui sa hülgad oma Jumala Jehoova.

Sul puudub kartus minu ees, lausub kõrgeim valitseja vägede Jehoova.

20 Ammusel ajal purustasin ma su ikke

ja rebisin sult ahelad.

Kuid sa ütlesid: „Ma ei hakka sind teenima,”

ja heitsid maha igal kõrgel mäel ja iga lopsaka puu all,

et seal hoorata.

21 Ma istutasin sinu kui parima punaste marjadega viinapuu täiesti puhtast seemnest.

Miks oled siis muutunud mulle võõraks, metsistunud võsudega viinapuuks?

22 Kui sa ka peseksid end soodaga ja kasutaksid ohtralt leelist*,

oleks su süü ikkagi otsekui mustuseplekk mu ees, lausub kõrgeim valitseja Jehoova.

23 Kuidas võid sa öelda: „Ma pole end rüvetanud

ega käinud Baalide järel”?

Vaata oma teekonda orus.

Mõtle oma tegudele.

Sa oled kui noor nobe kaamelimära,

kes jookseb oma teedel sihitult sinna-tänna.

24 Sa oled kui metseeslimära, kes kõrbes

oma kiimas õhku nuusib.

Kes saab teda peatada paaritumisajal?

Ühelgi, kes teda otsib, pole tarvis end väsitada,

ta leitakse tema jooksuajal.

25 Ära väsita jalgu,

ära lase kurgul kuivada tühja taga ajades!

Kuid sina ütled: „Ära loodagi!

Ma olen armunud võõrastesse*

ja käin nende järel.”

26 Nii nagu varas jääb tabamise korral häbisse,

nii on jäänud häbisse ka Iisraeli sugu:

nemad, nende kuningad, peamehed,

preestrid ja prohvetid.

27 Nad ütlevad puule: „Sina oled mu isa,”

ja kivile: „Sina sünnitasid mind.”

Kuid minu poole on nad keeranud kukla, mitte näo.

Õnnetuse ajal nad aga ütlevad:

„Tõuse ja päästa meid!”

28 Kus on siis sinu jumalad, mis sa endale oled valmistanud?

Tõusku nad, kui nad suudavad sind päästa su õnnetuse ajal.

Sest sul on jumalaid sama palju, kui sul on linnu, oh, Juuda.

29 Miks te ikka veel mulle vastu panete,

miks te kõik mässate mu vastu, küsib Jehoova.

30 Asjata olen ma löönud teie poegi.

Nad ei võta manitsust kuulda.

Teie oma mõõk on neelanud teie prohvetid,

surmanud nad nagu saaki jahtiv lõvi.

31 Oh, selle põlvkonna rahvas, võta kuulda Jehoova sõna!

Kas olen ma Iisraelile otsekui kõrb

või rõhuva pimeduse maa?

Miks ütles mu rahvas: „Me rändame vabalt ringi.

Sinu juurde me enam ei tule”?

32 Kas unustab neitsi oma ehted,

pruut oma rinnavöö*?

Kuid minu rahvas on mu ammu unustanud.

33 Kui osavalt sa, naine, küll otsid armastust!

Sa oled vilunud kurja tegema.

34 Su riided on määrdunud vaeste, süütute verega,

kuigi neid ei tabatud sissemurdmispaigast.

Ma olen leidnud nende verd kõigilt su riietelt.

35 Sina aga ütled: „Ma olen süütu.

Kindlasti on ta viha mu pealt pöördunud.”

Nüüd ma mõistan su üle kohut,

sest sa ütled: „Ma pole pattu teinud!”

36 Miks suhtud sa nii kerglaselt oma heitlikku teguviisi?

Sa pead häbenema ka Egiptuse pärast,

just nagu sa häbenesid Assüüria pärast.

37 Seetõttu tuleb sul pea käte vahel ära minna,

sest Jehoova põlgab neid, kellele sa loodad,

nemad sind ei aita.”

^ Jer. 2:2 Võib tõlkida ka „truu armastus”.

^ Jer. 2:10 Võib tõlkida ka „saartele”.

^ Jer. 2:16 St Memphise.

^ Jer. 2:18 Üks Niiluse jõe haru.

^ Jer. 2:18 St Eufrati.

^ Jer. 2:22 Võib tõlkida ka „seepi”.

^ Jer. 2:25 Võib tõlkida ka „võõrastesse jumalatesse”.

^ Jer. 2:32 Ehisvöö, mida kanti pulmapäeval.

Jeremija  3 : 1 - 25

3 Küsitakse: „Kui mees saadab oma naise ära ning see lahkub ja saab teise omaks, kas tohib ta siis naise jälle tagasi võtta?”

Eks ole see maa läbini rüvetatud?

„Sa* oled hooranud paljudega —

kas tohiksid nüüd minu juurde tagasi pöörduda?” küsib Jehoova.

2 „Tõsta oma silmad lagedate küngaste poole ja vaata!

Kus poleks sind vägistatud?

Sa istusid oma armukesi oodates teede ääres

nagu nomaad* kõrbes.

Sa rüvetasid maad

oma hooratöö ja kurjusega.

3 Seepärast pole olnud vihmahooge,

ka mitte kevadist vihma.

Sa oled kui jultunud pilguga abielunaine, kes teeb hooratööd,

sa ei tunne häbi.

4 Aga nüüd sa hüüad mu poole:

„Mu isa, sa oled olnud mu kaaslane noorpõlvest saati!

5 Kas sa kannad vimma igavesti,

kas pead viha jäädavalt?”

Nii sa küll räägid,

aga teed ikka nii palju kurja, kui suudad.”

6 Jehoova ütles mulle kuningas Joosija päevil: „Kas oled näinud truudusetu Iisraeli tegusid? Ta on käinud igal kõrgel mäel ja iga lopsaka puu all hooratööd tegemas. 7 Ka pärast kõiki neid ta tegusid kutsusin ma teda ikka ja jälle enda juurde tagasi, kuid ta ei tulnud, ning Juuda nägi, mida tema truudusetu õde teeb. 8 Seda näinud, saatsin ma ustavusetu Iisraeli ära ja andsin talle lahutustunnistuse, kuna ta oli rikkunud abielu. Aga tema truudusetu õde Juuda ei löönud kartma, vaid hakkas ka ise hoorama. 9 Ta suhtus oma hooratöösse kerglaselt, rüvetas maad ning rikkus abielu kivide ja puudega. 10 Kõigest hoolimata ei pöördunud Iisraeli truudusetu õde Juuda tagasi mu juurde siira südamega, vaid silmakirjalikult, lausub Jehoova.”

11 Siis Jehoova ütles mulle: „Ustavusetu Iisrael on osutunud õigemaks kui truudusetu Juuda. 12 Mine ja kuuluta põhja poole neid sõnu:

„Pöördu tagasi, oh, taganenud Iisrael, lausub Jehoova. Ma ei vaata teie peale vihaga, sest ma olen ustav, lausub Jehoova. Ma ei kanna vimma igavesti. 13 Aga tunnista oma süüd, sest sa oled mässanud oma Jumala Jehoova vastu. Sa oled pakkunud end võõrastele* iga lopsaka puu all, kuid minu häält pole sa kuulda võtnud, lausub Jehoova.””

14 „Pöörduge, te taganenud pojad,” lausub Jehoova. „Sest mina olen teie isand*. Ma võtan teid, ühe linnast ja kaks suguvõsast, ning toon Siionisse. 15 Ma annan teile karjased, kes on mulle südame järele, ning nad toidavad teid teadmiste ja arusaamisega. 16 Neil päevil saab teid sel maal palju ja te olete viljakad,” lausub Jehoova. „Siis te ei ütle enam: „Jehoova lepingulaegas!” Sellele ei mõelda enam, seda ei mäletata ega tunta sellest puudust ja seda ei valmistata uuesti. 17 Sel ajal te nimetate Jeruusalemma Jehoova trooniks ning sinna tuuakse kõik rahvad, et nad ülistaksid Jeruusalemmas Jehoova nime. Siis ei järgi te enam kangekaelselt oma kurja südant.”

18 „Neil päevil käib Juuda sugu Iisraeli soo kõrval ja nad tulevad koos põhjamaalt maale, mille ma andsin pärandiks teie esiisadele. 19 Ma mõtlesin: „Millise rõõmuga ma küll panin teid oma poegade sekka ja andsin teile ihaldatud maa, kõige kaunima pärandi rahvaste seas!” Ma mõtlesin veel, et te kutsute mind oma isaks ega tagane mu järelt. 20 Tõesti, nagu truudusetu naine hülgab oma kaasa, nii oled ka sina, Iisraeli sugu, olnud minu vastu truudusetu, lausub Jehoova.”

21 Lagedatel küngastel kostab hääli,

iisraellaste hala ja anumist,

sest nad on teinud oma tee käänuliseks,

nad on unustanud oma Jumala Jehoova.

22 „Pöörduge tagasi, te taganenud pojad!

Ma ravin teid teie truudusetusest terveks.”

„Siin me oleme! Me oleme tulnud sinu juurde,

sest sina, Jehoova, oled meie Jumal.

23 Tõesti, me petsime end küngastel ja mägedel lärmates.

Tõesti, meie Jumal Jehoova on Iisraeli pääste.

24 Kuid häbiväärne jumal neelas juba meie nooruspäevil meie esiisade töövaeva:

nende lambad ja veised,

nende pojad ja tütred.

25 Heitkem oma häbis maha,

meie alandus katku meid,

sest me oleme patustanud oma Jumala Jehoova vastu,

meie ja meie isad, noorpõlvest kuni tänaseni,

me pole kuulda võtnud oma Jumala Jehoova häält.”

^ Jer. 3:1 St Jeruusalemm ehk Siion.

^ Jer. 3:2 Sõna-sõnalt „araablane”.

^ Jer. 3:13 Võib tõlkida ka „võõrastele jumalatele”.

^ Jer. 3:14 Teine võimalik tähendus: „abikaasa”.

Jeremija  4 : 1 - 31

4 „Oh, Iisrael, kui sa pöördud,” lausub Jehoova,

„kui sa pöördud tagasi minu juurde

ja kõrvaldad mu eest oma jälgid ebajumalad,

siis ei pea sa enam põgenema.

2 Kui sa vannud:

„Nii tõesti, kui Jehoova elab!” tões, õiguses ja õigluses,

nõutavad rahvad tema* kaudu õnnistuse

ja nad tunnevad tema üle uhkust.”

3 Nii ütleb Jehoova Juuda ja Jeruusalemma elanikele:

„Kündke põllumaad,

ärge külvake ogataimede vahele.

4 Laske end Jehoova ees ümber lõigata,

kõrvaldage oma südame eesnahk,

te Juuda mehed ja Jeruusalemma elanikud,

et mu raev ei süttiks nagu tuli

ega põleks teie kurjade tegude pärast,

ilma et keegi kustutaks.”

5 Teatage seda Juudas, kuulutage Jeruusalemmas!

Puhuge sarve kogu maal ja hüüdke!

Hüüdke valjult: „Kogunege!

Põgenegem kindlustatud linnadesse!

6 Pange püsti kogunemistähis, mis näitaks teed Siionisse.

Otsige varju, ärge viivitage”,

sest Jumal ütleb: „Ma toon põhja poolt õnnetuse, suure hävingu.

7 Vaenlane ilmub nagu lõvi tihnikust,

rahvaste hävitaja asub teele.

Ta tuleb oma asupaigast, et teha sinu maast kohutav vaatepilt.

Sinu linnad saavad varemeiks ja jäävad elaniketa.”

8 Seepärast katke end kotiriidega,

leinake* ja halage,

sest Jehoova vihalõõm ei ole meie pealt pöördunud.

9 „Sel päeval kaotab kuningas julguse,

samuti peamehed,” lausub Jehoova.

„Preestrid tunnevad õudust ja prohvetid hirmu.”

10 Siis ma ütlesin: „Oh häda, kõrgeim valitseja Jehoova! Sa oled tõesti petnud seda rahvast ja Jeruusalemma, öeldes: „Teile tuleb rahu”, sest hoopis mõõk on meie kõril.”

11 Sel ajal öeldakse sellele rahvale ja Jeruusalemmale:

„Lagedatelt kõrbeküngastelt

puhub minu rahva tütre* poole kõrvetav tuul,

kuid mitte tuulamiseks ega puhastamiseks.

12 Minu korraldusel puhub neist paigust kõva tuul.

Nüüd kuulutan ma välja kohtuotsused nende kohta.

13 Vaenlane tuleb otsekui vihmapilv,

tema sõjavankrid on nagu tormituul.

Tema hobused on kotkastest kiiremad.

„Häda meile, sest me oleme hävinud!”

14 Oh, Jeruusalemm, puhasta oma süda kurjusest, et võiksid pääseda.

Kui kaua sa haud kurje mõtteid?

15 Hääl toob uudiseid Daanist,

kuulutab õnnetust Efraimi mägedelt.

16 Rääkige sellest rahvastele,

kuulutage Jeruusalemmale!”

„Varitsejad tulevad kaugelt maalt

ja tõstavad sõjakisa Juuda linnade vastu.

17 Nad tulevad Jeruusalemma alla ja piiravad teda igast küljest nagu põlluvahid,

sest ta on mässanud minu vastu,” lausub Jehoova.

18 „Sulle tasutakse sinu teede ja tegude eest.

Su häving on kibe,

sest sul on mässuline süda.”

19 Milline ahastus, milline ahastus!

Mu südames on suur valu.

Süda taob mu sees.

Ma ei suuda vaikida,

sest ma kuulsin sarvehäält,

märguannet sõjaks*.

20 Kuulutatakse hävingut hävingu järel,

sest kogu maa on laastatud.

Äkitselt on laastatud mu enda telgid,

hetkega mu telgikangas.

21 Kui kaua pean veel nägema kogunemistähist,

kuulma sarvehäält?

22 „Mu rahvas on rumal,

ta ei tee must välja.

Nad on rumalad pojad, neil pole arusaamist.

Neil on piisavalt tarkust teha kurja,

kuid nad ei mõista teha head.”

23 Ma vaatasin maad — see oli tühi ja lage.

Ma silmitsesin taevast — see ei andnud enam valgust.

24 Ma vaatasin mägesid — need värisesid,

künkad vabisesid.

25 Ma vaatasin ringi — polnud ühtki inimest

ja kõik linnud olid ära lennanud.

26 Ma vaatasin ringi — viljapuuaiast oli saanud kõnnumaa,

kõik selle linnad olid maha kistud.

Seda oli teinud Jehoova,

tema vihalõõm.

27 Sest Jehoova ütleb: „Kogu maast saab tühermaa,

kuid ma ei too täielikku hävingut.

28 Seepärast leinab maa

ja taevas ülal pimeneb.

Ma olen rääkinud, ma olen teinud otsuse,

ma ei muuda meelt* ega tagane sellest.

29 Ratsanike ja vibuküttide kära tõttu

põgeneb terve linn.

Pagetakse tihnikutesse

ja ronitakse kaljudele.

Kõik linnad hüljatakse,

keegi ei ela neis.”

30 Aga mida sa* nüüd rüüstatuna teed?

Sa riietusid purpurisse,

kaunistasid end kuldehetega,

värvisid oma silmad mustaks.

Asjata tegid sa end ilusaks,

sest need, kes sind himustasid, on su hüljanud.

Nüüd jahivad nad su elu.

31 Ma kuulen otsekui valudes naise häält,

nagu tuhudes vaevleva esmasünnitaja ahastust,

õhku ahmiva Siioni tütre häält.

Ta tõstab käed ja hüüab:

„Häda mulle! Ma olen tapjatest väsinud!”

^ Jer. 4:2 St Jehoova.

^ Jer. 4:8 Võib tõlkida ka „taguge endale vastu rinda”.

^ Jer. 4:11 Poeetiline isikustamine, millega väljendatakse ilmselt kaastunnet.

^ Jer. 4:19 Teine võimalik tähendus: „lahingukära”.

^ Jer. 4:28 Võib tõlkida ka „ei kahetse”.

^ Jer. 4:30 St Jeruusalemm ehk Siion.

Jeremija  5 : 1 - 31

5 Käige läbi Jeruusalemma tänavad,

vaadake ja pange tähele,

otsige väljakutelt!

Kui leiate ühegi, kes tegutseb õiglaselt

ja toimib ustavalt,

siis ma andestan sellele linnale.

2 Kui nad ka ütlevad: „Nii tõesti, kui Jehoova elab!”,

vannuvad nad ikkagi valet.

3 Oo, Jehoova, eks otsi su silmad ustavust?

Sa lõid neid, aga see ei mõjunud neile.

Sa hävitasid nad, aga nad ei võtnud manitsust kuulda.

Nad tegid oma palged kaljust kõvemaks

ja keeldusid pöördumast.

4 Siis ma mõtlesin: „Need on tühised inimesed.

Nad käituvad rumalalt, sest nad ei tunne Jehoova teed,

oma Jumala seadust.

5 Ma lähen ülikute juurde ja räägin nendega,

nemad peaksid ju panema tähele Jehoova teed,

oma Jumala seadust.

Aga nad kõik on murdnud ikke,

kiskunud katki köidikud.”

6 Seepärast ründab neid metsa lõvi,

murrab kõrbetasandiku hunt

ja nende linnade lähedal luurab leopard.

Igaüks, kes sealt väljub, kistakse tükkideks.

Sest nende üleastumisi on palju,

nende truudusetuid tegusid rohkesti.

7 Kuidas ma saan sulle seda andestada?

Su pojad on mu hüljanud,

nad vannuvad selle juures, kes pole tegelikult Jumal.

Mina andsin neile kõik, mida nad vajasid,

nemad aga rikkusid üha abielu,

kogunesid lõbunaise majja.

8 Nad on kui tiirased, kiimas hobused,

igaüks hirnub teise mehe naise järele.

9 „Kas ei peaks ma neilt selle kõige pärast aru nõudma?” küsib Jehoova.

„Kas ei peaks ma sellisele rahvale kätte maksma?”

10 „Rünnake tema viinamäeastanguid ja laastage neid,

kuid ärge hävitage täielikult.

Rebige ära tema laiuvad võsud,

sest need ei kuulu Jehoovale.

11 Nii Iisraeli sugu kui ka Juuda sugu

on mu reetnud,” lausub Jehoova.

12 „Nad on salanud Jehoova ja ütlevad:

„Ta ei tee midagi.*

Ei taba meid õnnetus,

ei näe me mõõka ega nälga.”

13 Prohvetid on tuult täis,

nende suus pole sõna*.

Saagu neist samasugune tühisus!”

14 Seepärast ütleb Jehoova, vägede Jumal:

„Kuna nad nii räägivad,

siis teen ma oma sõnad sinu suus tuleks

ja see rahvas saab halgudeks,

tuli neelab nad.”

15 „Oh, Iisraeli sugu, ma toon su kallale rahva kaugelt maalt,” lausub Jehoova.

„See on vastupidav rahvas,

muistne rahvas,

rahvas, kelle keelt sa ei oska

ja kelle juttu sa ei mõista.

16 Nende nooletupp on nagu lahtine haud,

nad kõik on sõjamehed.

17 Nad neelavad teie vilja ja leiva,

pojad ja tütred,

lambad ja veised,

viinapuud ja viigipuud.

Nad hävitavad mõõgaga teie kindlustatud linnad, millele te loodate.”

18 „Kuid isegi mitte neil päevil ei hävita ma teid täielikult,” lausub Jehoova. 19 „Kui küsitakse: „Miks on Jehoova, meie Jumal, seda kõike meile teinud?”, siis vasta: „Nii nagu te hülgasite minu ja hakkasite omal maal teenima võõrast jumalat, nii peate teenima võõraid maal, mis pole teie oma.””

20 Rääkige Jaakobi soole

ja kuulutage Juudas:

21 „Kuula nüüd, sa rumal ja mõistmatu rahvas,

kellel on silmad, aga kes ei näe,

kellel on kõrvad, aga kes ei kuule.

22 Kas te ei karda mind, küsib Jehoova.

Kas te ei värise mu ees?

Mina olen pannud liiva merele piiriks,

püsivaks ja ületamatuks seaduseks.

Lained pekslevad, kuid ei saa võimust,

möllavad, kuid ei pääse üle piiri.

23 Aga sellel rahval on tõrges ja mässuline süda.

Nad on taganenud ja käivad oma teed.

24 Nad ei mõtle oma südames:

„Kartkem Jehoovat, meie Jumalat,

kes annab vihmasaju omal ajal,

nii sügisese kui ka kevadise vihma,

kes tagab meile määratud lõikusnädalad.”

25 Oma süütegude tõttu pole teil enam seda kõike,

oma pattude tõttu olete jäänud ilma heast.

26 Sest minu rahva hulgas on jumalatuid.

Nad varitsevad, olles küürakil nagu linnupüüdjad.

Nad seavad surmalõksu,

püüavad inimesi.

27 Otsekui puur on täis linde,

nii on nende majad täis pettust.

See on aidanud neil saada mõjukaks ja rikkaks.

28 Nad on läinud lihavaks ja nende nahk on sile.

Neis pulbitseb kurjus.

Nad ei kaitse isata last kohtuasjas,

vaid ajavad taga omakasu.

Nad keelduvad vaestele õigust mõistmast.”

29 „Kas ei peaks ma neilt selle kõige pärast aru nõudma?” küsib Jehoova.

„Kas ei peaks ma sellisele rahvale kätte maksma?

30 Sel maal sünnib midagi kohutavat ja jubedat:

31 prohvetid kuulutavad valet

ja preestrid võimutsevad.

Ja mu rahvale see meeldib.

Mida te aga siis teete, kui tuleb lõpp?”

^ Jer. 5:12 Teine võimalik tähendus: „teda pole olemas”.

^ Jer. 5:13 St Jumala sõna.

Jeremija  6 : 1 - 30

6 Otsige varju, Benjamini pojad, põgenege Jeruusalemmast!

Puhuge sarve Tekoas,

süüdake märgutuli Beet-Keremi kohal!

Sest põhja poolt paistab õnnetus, suur häving.

2 Siioni tütar on kui kaunis ja hellitatud naine.

3 Tema juurde tulevad karjased oma karjadega.

Tema ümber löövad nad üles oma telgid.

Igaüks karjatab oma karja.

4 „Valmistugem sõjaks tema vastu!

Tõuskem ja rünnakem teda keskpäeval!”

„Häda meile, sest päev on möödumas,

õhtuvarjud venivad pikemaks!”

5 „Tõuskem ja rünnakem öösel,

hävitagem tema kindlustornid!”

6 Nii ütleb vägede Jehoova:

„Võtke maha puid ja kuhjake Jeruusalemma ümber piiramisvall.

See on linn, millelt tuleb aru nõuda.

Tema sees on üksnes rõhumine.

7 Nii nagu veemahuti hoiab vee värske*,

nii hoiab see linn oma kurjuse värske.

Tema sees kuuldakse vägivallast ja laastamisest,

mu ees on aina haigused ja hädad.

8 Võta kuulda hoiatust, Jeruusalemm, et ma ei tõmbuks sinust vastikusega eemale

ega teeks sind lagedaks, asustamata maaks.”

9 Nii ütleb vägede Jehoova:

„Nad nopivad hoolsalt Iisraeli järelejäänuid, nagu nopitakse viimaseid viinamarju.

Siruta taas oma käsi nagu see, kes viinapuult marju korjab.”

10 „Kellele ma peaksin rääkima ja keda hoiatama?

Kes küll kuulaks?

Nende kõrvad on suletud*, nad ei pane tähele.

Nad põlgavad Jehoova sõna,

see ei meeldi neile.

11 Seepärast olen ma täis Jehoova viha,

ma olen väsinud seda enda sees hoidmast.”

„Vala see välja laste peale tänaval,

samuti noorte meeste jõukude peale.

Kõik võetakse kinni, nii mees kui ka tema naine,

vana mees ühes raugaga.

12 Nende majad saavad teistele,

samuti nende põllud ja naised.

Sest ma tõstan oma käe selle maa elanike vastu,” lausub Jehoova.

13 „Kõige pisemast kõige suuremani ahnitsevad kõik ebaausat tulu,

prohvetist preestrini teevad kõik pettust.

14 Nad ravivad mu rahva haava kerglaselt, öeldes:

„Rahu! Rahu!”,

kuigi rahu pole.

15 Kas tunnevad nad häbi oma jäledate tegude pärast?

Neil pole häbi raasugi!

Nad ei teagi, mida tähendab alandus!

Seepärast langevad nad ühes langejatega.

Kui ma neid karistan, siis nad komistavad,” ütleb Jehoova.

16 Nii lausub Jehoova:

„Peatuge ristteedel ja vaadake!

Küsige ammuste radade kohta,

missugune on hea tee, ja käige sellel,

et leida endale kergendust.”

Kuid nemad ütlevad: „Ei käi!”

17 „Ma seadsin vahimehed, kes ütlesid:

„Pange tähele sarvehäält!””

Kuid nemad kostsid: „Ei pane!”

18 „Seepärast kuulake, rahvad!

Teadke, rahvahõimud,

mis nendega juhtub!

19 Kuula, maa!

Ma toon selle rahva peale õnnetuse,

nende endi sepitsuste vilja,

sest nad pole kuulanud mu sõnu

ja nad on hüljanud mu seaduse*.”

20 „Milleks mulle teie viiruk Seebast,

kas mul on vaja healõhnalist roogu kaugelt maalt?

Teie põletusohvrid ei ole mulle meelepärased,

teie ohvrid ei meeldi mulle.”

21 Seepärast ütleb Jehoova:

„Ma panen sellele rahvale komistuskivid

ja nad komistavad nende otsa,

isad koos poegadega,

naaber ja tema sõber —

kõik nad hukkuvad.”

22 Nii ütleb Jehoova:

„Põhjamaalt tuleb üks rahvas,

suur rahvas tõuseb maa äärtest.

23 Nad haaravad vibu ja oda.

Nad on julmad ega tunne halastust.

Nende hääl möirgab nagu meri

ja nad ratsutavad hobustel.

Nad seavad end sinu vastu lahinguvalmis nagu sõjamees, oh, Siioni tütar.”

24 Me oleme kuulnud neist sõnumeid.

Meie käed lõtvuvad.

Meid on haaranud ahastus,

valud nagu sünnitajat.

25 Ära mine väljale

ja ära käi mööda teed,

sest vaenlasel on mõõk,

kõikjal on hirm.

26 Mu rahva tütar,

kata end kotiriidega ja püherda tuhas!

Leina nii, nagu leinaksid oma ainsat poega, hala kibedalt,

sest hävitaja ründab meid ootamatult.

27 „Ma olen pannud su* maagisulatajaks,

oma rahva läbiuurijaks.

Sa pead tähele panema ja uurima nende teed.

28 Nad kõik on äärmiselt kangekaelsed,

käivad ringi laimajatena.

Nad on kui vask ja raud.

Nad kõik on rikutud.

29 Sepalõõts on kõrbenud,

tulest väljub vaid plii.

Sulatamine läheb tühja,

õelaid pole eraldatud.

30 Neid hüütakse põlatud hõbedaks,

sest Jehoova on nad hüljanud.”

^ Jer. 6:7 Võib tõlkida ka „jaheda”.

^ Jer. 6:10 Sõna-sõnalt „ümber lõikamata”.

^ Jer. 6:19 Võib tõlkida ka „õpetuse”.

^ Jer. 6:27 St Jeremija.

Jeremija  7 : 1 - 34

7 Jehoovalt tuli Jeremijale sõnum: 2 „Seisa Jehoova koja väravas, kuuluta seal seda sõnumit: „Kuulake Jehoova sõnumit, kõik Juuda elanikud, kes sisenete neist väravaist, et kummardada Jehoovat. 3 Nii ütleb vägede Jehoova, Iisraeli Jumal: „Parandage oma eluviisi ja tegusid, siis ma lasen teil siin edasi elada. 4 Ärge lootke valelike sõnade peale ega öelge: „See on Jehoova tempel, Jehoova tempel, Jehoova tempel!” 5 Sest kui te tõesti parandate oma eluviisi ja tegusid, kui te tõepoolest mõistate õiglast kohut inimese ja ta ligimese vahel, 6 kui te ei rõhu võõramaalast, orbu* ega leske, ei vala siin süütut verd ega käi teiste jumalate järel iseenda õnnetuseks, 7 siis luban ma teil siin edasi elada, sel maal, mille ma andsin alatiseks teie esiisadele.”””

8 „Teie aga loodate valelike sõnade peale — sellest pole mingit kasu. 9 Kas tohite varastada, tappa, abielu rikkuda, valet vanduda, ohverdada Baalile ja käia teiste jumalate järel, keda te varem ei tundnud, 10 ning tulla siis ja seista minu ees selles kojas, millele on pandud minu nimi, ja öelda kõiki neid jäledusi tehes: „Meid päästetakse!”? 11 Kas on see koda, millele on pandud minu nimi, teie silmis röövlikoobas? Ma olen näinud teie tegusid,” lausub Jehoova.

12 „Kuid minge nüüd minu paika Siilos, mille ma alguses valisin välja oma nime eluasemeks, ja vaadake, mida ma oma Iisraeli rahva kurjade tegude pärast sellega tegin. 13 Teie olete teinud neidsamu tegusid, ja kuigi ma olen rääkinud teiega ikka ja jälle, te pole kuulanud, lausub Jehoova. Ma olen teid korduvalt kutsunud, kuid teie pole vastanud. 14 Seepärast teen ma selle kojaga, millele on pandud minu nimi ja millele te loodate, ning paigaga, mille ma andsin teile ja teie esivanematele, samamoodi, nagu ma tegin Siiloga. 15 Ma tõukan teid ära oma palge eest, nagu ma tõukasin ära kõik teie vennad, kõik Efraimi järeltulijad.

16 Sina aga ära palveta selle rahva eest, ära anu ega palu nende eest ega käi mulle peale, sest ma ei võta sind kuulda. 17 Kas sa ei näe, mida nad teevad Juuda linnades ja Jeruusalemma tänavatel? 18 Pojad korjavad hagu, isad süütavad tule ja naised sõtkuvad tainast, et valmistada ohvrileibu taevakuningannale*. Nad valavad joogiohvreid teistele jumalatele ja solvavad mind sellega. 19 „Kuid kas nad teevad haiget minule*?” küsib Jehoova. „Eks tee nad seda iseendale omaenese häbiks.” 20 Seepärast ütleb kõrgeim valitseja Jehoova: „Ma valan oma viha ja raevu selle paiga peale, inimeste ja loomade peale, puude ja vilja peale, ning see põleb ja seda ei kustutata.”

21 Nii ütleb vägede Jehoova, Iisraeli Jumal: „Lisage oma ohvritele põletusohvrid ja sööge liha. 22 Sest sel päeval, mil ma tõin teie esiisad välja Egiptusemaalt, ei rääkinud ma nendega ega andnud neile käsku põletusohvrite ja teiste ohvrite kohta. 23 Kuid ma andsin neile selle käsu: „Kuulake mu häält, siis ma olen teie Jumal ja teie olete minu rahvas. Käige teel, mida ma teid käsin, et teil läheks hästi.”” 24 Aga nad ei kuulanud ega pööranud kõrva minu poole, vaid talitasid omaenda sepitsuste kohaselt ja toimisid kangekaelselt oma kurja südame järgi, nii et nad läksid tagasi, mitte edasi, 25 ja nõnda on see olnud alates päevast, mil teie esiisad tulid välja Egiptusemaalt, kuni tänase päevani. Ma läkitasin teie juurde kõik oma prohvetid, läkitasin neid teie juurde iga päev, ikka ja jälle. 26 Kuid see rahvas ei kuulanud mind ega pööranud kõrva minu poole. Nad olid kangekaelsed ja tegid rohkem kurja kui nende esiisad.

27 Sa annad neile teada kõik need sõnad, kuid nad ei kuula sind, kutsud neid, kuid nad ei vasta sulle. 28 Sa ütled neile: „See on rahvas, kes ei võtnud kuulda oma Jumala Jehoova häält ega lasknud end manitseda. Ustavus on kadunud, seda isegi ei mainita nende seas.”

29 Lõika ära oma pügamata* juuksed ja viska minema ning alusta küngastel kaebelaulu, sest Jehoova on kõrvale heitnud selle põlvkonna, kes teda vihastas, ja jätab ta maha. 30 Sest Juuda rahvas on teinud minu silmis halba, lausub Jehoova. Nad on seadnud oma jälgid ebajumalad kotta, millele on pandud minu nimi, ja rüvetavad seda. 31 Nad on ehitanud Tofeti* ohvripaigad, mis on Ben-Hinnomi orus*, et oma poegi ja tütreid tules põletada. Mina pole seda käskinud, see pole mulle mõttessegi tulnud!

32 Seepärast tulevad päevad, mil seda ei nimetata enam Tofetiks ega Ben-Hinnomi oruks, vaid Tapaoruks, lausub Jehoova. Siis matavad nad oma surnuid Tofetisse, kuni seal pole enam ruumi. 33 Selle rahva surnukehad saavad roaks taeva lindudele ja maa loomadele ning keegi ei peleta neid eemale. 34 Ma teen Juuda linnades ja Jeruusalemma tänavatel lõpu rõõmuhüüetele ja juubeldamisele, enam pole kuulda peigmehe ja pruudi häält, sest kogu maa variseb varemeiks.”

^ Jer. 7:6 Võib tõlkida ka „isata last”.

^ Jer. 7:18 Jumalanna, keda usust taganenud iisraellased kummardasid; arvatavasti viljakusjumalanna.

^ Jer. 7:19 Võib tõlkida ka „solvavad mind”.

^ Jer. 7:29 Võib tõlkida ka „pühitsetud”.

^ Jer. 7:31 Paik väljaspool Jeruusalemma, kus usust taganenud iisraellased lapsi ohverdasid.

^ Jer. 7:31 Vt „Sõnaseletusi”, märksõna „Gehenna”.

Jeremija  8 : 1 - 22

8 „Sel ajal tuuakse haudadest välja Juuda kuningate luud, peameeste luud, preestrite luud, prohvetite luud ja Jeruusalemma elanike luud,” lausub Jehoova. 2 „Need laotatakse päikese, kuu ja kõigi taevakehade ette, mida nad armastasid ja teenisid, mille järel nad käisid ja mida nad otsisid ning mille ees kummardasid. Neid ei korjata kokku ega maeta. Need jäävad maa peale sõnnikuks.”

3 „Kes jäävad järele sellest kurjast soost kõikjal, kuhu ma nad pillutan, valivad pigem surma kui elu,” lausub vägede Jehoova.

4 „Ütle neile: „Nii lausub Jehoova:

„Eks need, kes lange, tõuse taas?

Kui üks pöördub tagasi, eks pöördu siis teinegi?

5 Miks on siis Jeruusalemma elanikud, kogu see rahvas, mulle truudusetud?

Nad hoiavad pettusest kinni,

tõrguvad pöördumast.

6 Ma panin hästi tähele ja kuulasin, aga nad ei rääkinud õigust.

Keegi ei kahetsenud oma kurjust ega öelnud: „Mis ma küll olen teinud!”

Igaüks pöördub ikka ja jälle tagasi üldlevinud teguviiside juurde, nagu hobune, kes sööstab lahingusse.

7 Isegi toonekurg taevas teab oma määratud aega.

Turteltuvi, piiritaja ja rästas* peavad kinni oma tulemisajast*.

Kuid minu rahvas ei tunne ära Jehoova kohtumõistmisaega.”

8 Kuidas te võite öelda: „Me oleme targad ja meil on Jehoova seadus*”?

Tõesti, kirjutajate valetav krihvel on kirjutanud üksnes valet.

9 Targad on jäänud häbisse.

Nad on hirmul ja nad püütakse kinni.

Nad on heitnud kõrvale Jehoova sõna —

mis tarkust saabki neil olla!

10 Seepärast annan ma nende naised teistele meestele

ja nende põllud teistele omanikele,

sest kõige pisemast kõige suuremani ajavad kõik taga ebaausat tulu,

prohvetist preestrini teevad kõik pettust.

11 Nad ravivad mu rahva tütre haava kerglaselt, öeldes:

„Rahu! Rahu!”,

kuigi rahu pole.

12 Kas tunnevad nad häbi oma jäledate tegude pärast?

Neil pole häbi raasugi!

Nad ei teagi, mida tähendab alandus!

Seepärast langevad nad ühes langejatega.

Kui ma neid karistan, siis nad komistavad, ütleb Jehoova.

13 Kui ma nad kokku kogun, teen ma neile lõpu, lausub Jehoova.

Viinapuule ei jää viinamarju ega viigipuule viigimarju, ka lehed närtsivad.

See, mis ma neile andsin, läheb nende jaoks kaotsi.””

14 „Mida me siin istume?

Tulgem kokku, lähme kindlustatud linnadesse ja hukkume seal,

sest meie Jumal Jehoova teeb meile lõpu,

ta annab meile juua mürgivett,

sest me oleme Jehoova vastu pattu teinud.

15 Loodeti rahu, kuid ei tulnud midagi head,

paranemisaega, aga tuli hoopis õudus.

16 Daanist kostab vaenlase hobuste hirnumist,

tema täkkude korskamisest

väriseb kogu maa.

Ta tuleb ja neelab maa ühes kõigega,

linna ja selle elanikud.”

17 „Ma saadan teie sekka madusid,

mürkmadusid, keda ei saa taltsutada,

ja nad salvavad teid,” lausub Jehoova.

18 Mu kurbus on ravimatu,

mu süda on haige.

19 Mu rahva tütar

hüüab appi kaugelt maalt:

„Kas Jehoovat polegi Siionis?

Kas kuningat polegi seal?”

„Miks on nad mind solvanud oma nikerdatud kujudega,

oma tühiste võõraste jumalatega?”

20 „Lõikus on möödas, suvi lõppenud,

aga meid pole päästetud!”

21 Mu rahva tütre haav on mind vapustanud,

ma olen masendunud.

Mind on vallanud õud.

22 Kas Gileadis pole palsamit?

Kas pole seal arsti?

Miks pole mu rahva tütar siis paranenud?

^ Jer. 8:7 Teine võimalik tähendus: „kurg”.

^ Jer. 8:7 Võib tõlkida ka „rändeajast”.

^ Jer. 8:8 Võib tõlkida ka „õpetus”.

Jeremija  9 : 1 - 26

9 Oh leiduks mu peas nutuvett

ja tuleks mu silmadest pisaraid!

Siis nutaksin ma ööd ja päevad

nende pärast, kes on tapetud mu rahva seast.

2 Oh oleks mul kõrbes ränduri puhkepaik!

Siis jätaksin oma rahva ja läheksin nende juurest ära,

sest nad kõik on abielurikkujad,

petiste jõuk.

3 Nad tõmbavad oma keele kui vibu vinna.

Sel maal valitseb vale, mitte ustavus.

„Nad teevad kurja kurja järel

ega hooli minust,” lausub Jehoova.

4 „Hoidke igaüks end ligimese eest,

ärge usaldage isegi oma venda.

Sest iga vend on reetur,

iga ligimene laimaja.

5 Igaüks tüssab ligimest,

keegi ei räägi tõtt.

Nad on õpetanud oma keelt valet rääkima,

nad kurnavad end väärtegudega.

6 Sa* elad keset pettust.

Nad petavad ja keelduvad mind tundmast,” lausub Jehoova.

7 Seepärast ütleb vägede Jehoova:

„Ma sulatan neid ja panen nad proovile,

sest mida muud saaksin ma teha oma rahva tütrega?

8 Nende keel on surmanool, see kõneleb pettust.

Suuga küll räägitakse ligimesele rahust,

aga südames varitsetakse teda.”

9 „Kas ei peaks ma neilt selle kõige pärast aru nõudma?” küsib Jehoova.

„Kas ei peaks ma sellisele rahvale kätte maksma?

10 Ma nutan ja halan mägede pärast,

alustan kaebelaulu kõrbe karjamaade pärast,

sest need on maha põletatud ja keegi ei käi seal

ega kosta sealt karja häält.

Taeva linnud ja metsloomad on pagenud, nad on läinud.

11 Jeruusalemma teen ma kivivareks, šaakalite pesapaigaks,

Juuda linnad teen ma lagedaks, keegi ei ela neis.

12 Kes on nii tark, et mõistaks seda?

Kellele on rääkinud Jehoova suu, nii et ta võiks seda jutustada?

Miks on maa laastatud,

miks on see kõrbenud otsekui kõrb,

kust keegi läbi ei käi?”

13 Jehoova vastas: „Sellepärast, et nad on hüljanud mu seaduse, mille ma neile andsin, ja pole seda järginud ega võtnud kuulda mu häält. 14 Nad on kangekaelselt järginud omaenda südant ja Baale, nagu nende isad on neile õpetanud. 15 Seepärast ütleb vägede Jehoova, Iisraeli Jumal: „Ma sunnin seda rahvast sööma koirohtu ja jooma mürgivett. 16 Ma pillutan nad rahvaste sekka, keda ei tunne nemad ega ole tundnud ka nende isad, ja saadan neile järele mõõga, kuni olen nad hävitanud.”

17 Nõnda ütleb vägede Jehoova:

„Tegutsege arukalt,

kutsuge nutunaised,

saatke oskajate naiste järele, et nad tuleksid,

18 et nad ruttaksid ning alustaksid meie pärast nutulaulu,

et meie silmist voolaksid pisarad

ja meie laugudelt tilguks vett.

19 Sest Siionist kostab kaebehääl:

„Kuidas küll meid on laastatud!

Me oleme jäänud suurde häbisse.

Me oleme lahkunud maalt, meie kodud on lõhutud.”

20 Kuulge, naised, Jehoova sõna,

kuulgu teie kõrv tema suu sõna!

Õpetage oma tütardele seda nutulaulu,

õpetage üksteisele seda kaebelaulu.

21 Sest surm on tulnud sisse meie akendest,

tunginud meie kindlustornidesse,

et võtta tänavatelt lapsi,

väljakutelt noori mehi.”

22 Ütle: „Nii lausub Jehoova:

„Inimeste surnukehad langevad nagu sõnnik põldudele

ja on kui lõikajast maha jäänud viljaloog,

mida keegi ei korista.”””

23 Nii ütleb Jehoova:

„Ärgu kiidelgu tark oma tarkusega,

ärgu kiidelgu vägev oma vägevusega,

ärgu kiidelgu rikas oma rikkusega.”

24 „Kes kiitleb, kiidelgu sellega,

et tal on arusaamist ja et ta tunneb mind,

et mina olen Jehoova, kes osutab truud armastust ning teeb õigust ja õiglust maa peal,

sest see valmistab mulle rõõmu,” lausub Jehoova.

25 Jehoova lausub: „Tulevad päevad, mil ma nõuan aru igalt ümberlõigatult, kes tegelikult polegi ümber lõigatud: 26 Egiptuselt, Juudalt, Edomilt, ammonlastelt, Moabilt ja kõigilt, kelle oimud on pöetud ja kes elavad kõrbes, sest kõik rahvad on ümber lõikamata ja kogu Iisraeli sugu on ümberlõikamata südamega.”

^ Jer. 9:6 Võib viidata kas rahvale tervikuna või Jeremijale.

Jeremija  10 : 1 - 25

10 Kuulake, mida Jehoova teile räägib, Iisraeli sugu! 2 Seda ütleb Jehoova:

„Ärge õppige rahvaste teid,

ärgu kohutagu teid taevamärgid,

sest neid kardavad rahvad.

3 On ju rahvaste kombed tühisus.

Puu raiutakse metsas maha

ja käsitööline töötleb seda tööriistaga.

4 Ta kaunistab seda hõbeda ja kullaga,

kinnitab selle haamri ja naeltega, et see ümber ei kukuks.

5 Nagu linnupeletised kurgipõllul, ei oska sellised kujud rääkida.

Neid peab kandma, sest nad ei saa käia.

Ärge kartke neid, nad ei saa teha kahju.

Kuid nad ei saa teha ka head.”

6 Ei ole kedagi sinusarnast, Jehoova.

Sina oled suur, su nimi on suur ja vägev.

7 Kes ei kardaks sind, oo, rahvaste kuningas, sest sa väärid seda.

Ühegi rahva tarkade hulgas ja üheski kuningriigis

ei leidu kedagi sinusarnast.

8 Nad kõik on mõistmatud ja rumalad.

Puutükilt tulev õpetus on vaid pettekujutlus*.

9 Tarsisest tuuakse hõbeplaate ja Uufasest kulda,

millega käsitöölised ja kullassepad puutükke katavad.

Nende riided on sinisest kangast ja purpursest villasest.

Need kõik on meistrite kätetöö.

10 Aga Jehoova on tõeline Jumal.

Ta on elav Jumal, igavene kuningas.

Tema meelepahast väriseb maa,

ükski rahvas ei suuda taluda tema hukkamõistu.

11 * Öelge neile:

„Jumalad, kes pole loonud taevast ja maad,

kaovad maa pealt ja taeva alt.”

12 Tema on oma jõuga loonud maa,

tarkusega rajanud viljaka maa,

mõistusega tõmmanud laiali taeva.

13 Kui ta laseb kõlada oma häält,

siis taevaveed möllavad

ja ta tõstab pilved* maa äärtest.

Ta paneb vihmaga välgud sähvima*,

toob välja oma aitadest tuule.

14 Kõik inimesed käituvad arutult, neil pole tarkust.

Iga kullassepp jääb nikerdatud kuju pärast häbisse,

sest tema valatud kujud on pettus,

neis pole eluvaimu.

15 Need on tühisus, need on naeruväärsus.

Kui tuleb nende aruandmise päev, nad hukkuvad.

16 Aga Jaakobi pärandiosa, tema Jumal, ei ole nende sarnane,

sest tema on kõige looja

ja Iisrael on tema omand, tema sau.

Tema nimi on Vägede Jehoova.

17 Korja kokku oma kompsud,

sa piiramisrõngas naine!

18 Sest nõnda ütleb Jehoova:

„Seekord ma heidan* selle maa elanikud minema

ja toon neile häda kaela.”

19 Häda mulle, ma olen vigastatud!

Mu haav on ravimatu!

Ma ütlesin: „See on minu haigus, ma pean seda taluma.

20 Mu telk on rüüstatud ja telginöörid katki kistud.

Mu pojad on mu maha jätnud, neid pole enam.

Pole kedagi, kes laotaks laiali mu telgi ja tõstaks üles mu telgiriided.

21 Karjased toimivad mõtlematult,

nad ei küsi nõu Jehoovalt.

Seepärast tegutsevad nad arutult,

kõik nende karjad on laiali pillutatud.”

22 Kuulake, sõnum! See tuleb.

Põhjamaalt tullakse tugeva kõminaga

tegema Juuda linnu lagedaks, šaakalite pesapaigaks.

23 Ma tean, Jehoova, et inimesel pole voli omatahtsi toimida,

pole ränduri võimuses juhtida oma sammu.

24 Oo, Jehoova, noomi mind õiglaselt,

mitte oma vihas, et sa mind ei hävitaks.

25 Vala välja oma meelepaha rahvaste peale, kes sind eiravad,

suguvõsade peale, kes su nime ei hüüa,

sest nad on neelanud Jaakobi.

Jah, nad on ta neelanud ja hävitanud,

nad on laastanud tema kodumaa.

^ Jer. 10:8 Võib tõlkida ka „tühisus”.

^ Jer. 10:11 Salm 11 kirjutati aramea keeles.

^ Jer. 10:13 Võib tõlkida ka „udu”.

^ Jer. 10:13 Teine võimalik tähendus: „avab vihmale väravad”.

^ Jer. 10:18 Võib tõlkida ka „lingutan”.

Jeremija  11 : 1 - 23

11 Jehoovalt tuli Jeremijale sõnum: 2 „Kuulake selle lepingu sõnu!

Räägi need edasi Juuda meestele ja Jeruusalemma elanikele 3 ning ütle neile: „Nii lausub Iisraeli Jumal Jehoova: „Neetud olgu mees, kes ei võta kuulda ega järgi selle lepingu sõnu, 4 mille ma andsin teie esiisadele päeval, kui tõin nad välja Egiptusemaalt, rauasulatusahjust, öeldes: „Võtke kuulda mu häält ja tehke kõike, mis ma teid käsin, siis te olete minu rahvas ja mina olen teie Jumal, 5 et täita teie esiisadele antud vanne anda neile maa, kus voolab piima ja mett, nagu see tänasel päeval ongi.””””

Ma vastasin: „Aamen,* oo, Jehoova.”

6 Siis Jehoova ütles mulle: „Kuuluta Juuda linnades ja Jeruusalemma tänavatel kõiki neid sõnu: „Kuulake selle lepingu sõnu ja tehke nende järgi! 7 Ma manitsesin tõsiselt teie esiisasid sel päeval, kui ma tõin nad välja Egiptusemaalt, ning kuni tänaseni olen ma neid ikka ja jälle manitsenud: „Võtke kuulda mu häält!” 8 Nemad aga ei kuulanud ega pööranud kõrva minu poole, vaid järgisid kangekaelselt oma kurja südant. Seepärast lasin ma tulla nende peale kõik selle lepingu sõnad, mida ma käskisin neil täita, aga nemad ei täitnud.””

9 Jehoova ütles mulle veel: „Juuda mehed ja Jeruusalemma elanikud sepitsevad vandenõu. 10 Nad on pöördunud tagasi süütegude juurde, mida tegid nende esiisad, kes keeldusid kuulda võtmast mu sõnu. Nemadki on käinud teiste jumalate järel ja teeninud neid. Iisraeli sugu ja Juuda sugu on murdnud lepingu, mille ma sõlmisin nende esiisadega. 11 Seepärast ütleb Jehoova: „Ma toon nende peale õnnetuse, millest nad ei pääse. Kui nad hüüavad mind appi, ei kuula ma neid. 12 Siis Juuda linnad ja Jeruusalemma elanikud lähevad jumalate juurde, kellele nad ohverdavad, ning hüüavad neid appi, aga need ei suuda neid õnnetuse ajal päästa. 13 Sest jumalaid on sul sama palju kui linnu, oh, Juuda. Sama palju, kui Jeruusalemmas on tänavaid, oled sa rajanud altareid häbiväärsele jumalale, altareid, millel ohverdada Baalile.”

14 Sina* aga ära palveta selle rahva eest. Ära anu ega palu nende eest, sest ma ei kuula neid, kui nad oma õnnetuses minu poole hüüavad.

15 Mis õigusega on mu armsam mu kojas,

kui nii paljud teevad teoks oma õelaid salaplaane?

Kas saavad nad püha ohvrilihaga hoida õnnetuse sinust* eemal?

Kas rõõmustad sa sel ajal?

16 Jehoova kutsus sind varem lopsakaks ja kauniks õlipuuks,

millel on head viljad.

Suure raginaga on ta süüdanud selle põlema,

selle oksad on murtud.

17 Vägede Jehoova, kes sind on istutanud, teatas sulle, et õnnetus tabab sind Iisraeli soo ja Juuda soo kurjuse pärast. Nad solvasid mind Baalile ohverdamisega.”

18 Jehoova on mulle sellest rääkinud, et ma teaksin.

Sel ajal lasid sa mul näha nende tegusid.

19 Ma olin kui alistuv talleke, kes viiakse tapale.

Ma ei teadnud, et nad peavad mu vastu plaani:

„Hävitagem puu ühes viljaga,

lõigakem ta ära elavate maalt,

et ta nimegi enam ei mäletataks!”

20 Kuid vägede Jehoova mõistab õiglast kohut,

ta uurib läbi neerud* ja südame.

Lase mul näha, kuidas sa neile kätte maksad,

sest sinu hoolde olen ma usaldanud oma kohtuasja.

21 Seepärast lausub Jehoova Anatoti meeste kohta, kes püüavad võtta mult elu ja ütlevad: „Ära kuuluta prohvetlikult Jehoova nimel, muidu sa sured meie käe läbi”, 22 seepärast ütleb vägede Jehoova: „Ma nõuan neilt aru. Noored mehed hukkuvad mõõga läbi, nende pojad ja tütred surevad nälga. 23 Neist ei jää kedagi järele, sest ma toon Anatoti meeste peale õnnetuse nende aruandmise aastal.”

^ Jer. 11:5 „Aamen” tähendab „olgu nii”, „nii sündigu”.

^ Jer. 11:14 St Jeremija.

^ Jer. 11:15 St Juudast.

^ Jer. 11:20 St sisimad mõtted ja sügavaimad tunded.

Jeremija  12 : 1 - 17

12 Oo, Jehoova, sina oled õiglane, kui esitan sulle oma kaebuse,

kui räägin sinuga õigusemõistmisest.

Miks õnnestub jumalatute tee,

miks elavad reeturlikud rahus?

2 Sina istutasid nad ja nad on juurdunud.

Nad on kasvanud ja kannavad vilja.

Sa oled neil küll huulil, kuid nende neerudest* kaugel.

3 Sina, Jehoova, tunned mind hästi ja näed mind,

sa oled uurinud läbi mu südame ja leidnud, et see on sinuga.

Eralda nad nagu tapalambad,

pane nad kõrvale tapapäevaks.

4 Kui kaua veel kuivab maa

ja närtsib taimestik kõigil väljadel?

Maa elanike kurjuse pärast

on kadunud loomad ja linnud.

Inimesed ütlevad: „Tema ei näe, mis meist saab.”

5 Jumal ütles mulle: „Kui sa väsid jalameestega joostes,

kuidas suudaksid siis võidu joosta hobustega?

Sa võid tunda end turvaliselt rahulikul maal,

aga kuidas saaksid hakkama Jordani tihedas padrikus?

6 Ka su vennad, su isa pere,

on sind reetnud.

Nad karjuvad su peale.

Ära usu neid,

isegi kui nad räägivad sulle ilusaid sõnu.

7 Ma olen jätnud maha oma koja, hüljanud enda omandi.

Ma olen andnud oma armsama ta vaenlaste kätte.

8 Mu omand on saanud metsa lõvi sarnaseks,

ta möirgab mu peale.

Seepärast vihkan ma teda.

9 Mu omand on nagu kirju röövlind.

Teised röövlinnud piiravad ja ründavad teda.

Kogunege, kõik metsloomad väljal,

tulge sööma!

10 Hulk karjaseid on hävitanud mu viinamäe,

nad on tallanud mu maaosa.

Nad on muutnud mu armsa maaosa lagedaks tühermaaks.

11 See on tehtud kõnnumaaks,

see on kuivanud,*

see on maha jäetud mu ees.

Kogu maa on tühi,

kuid keegi ei hooli sellest.

12 Laastajad on tulnud kõigile kõrberadadele.

Jehoova mõõk neelab inimesi ühest maa äärest teiseni.

Mitte kellelgi pole rahu.

13 Nad on külvanud nisu, kuid lõikavad ogalisi taimi,

nad on end ära kurnanud, kuid asjata.

Jehoova vihalõõma tõttu

jätab nende saak nad häbisse.”

14 Nõnda ütleb Jehoova: „Kõik kurjad naabrid, kes puutuvad pärandmaad, mille ma andsin oma rahvale Iisraelile, ma juurin välja nende maalt, ja Juuda soo juurin ma välja nende keskelt. 15 Aga kui ma olen nad välja juurinud, siis halastan ma jälle nende peale ja toon igaühe tagasi ta oma pärandile ja ta oma maale.”

16 „Kui need rahvad õpivad käima mu rahva teel ja vannuvad minu nimel: „Nii tõesti, kui Jehoova elab”, just nagu nad õpetasid minu rahvast vanduma Baali nimel, siis saavad nad koha mu rahva keskel. 17 Kui aga mõni neist rahvaist ei kuuletu, siis juurin ma ka tema välja, juurin välja ja hävitan,” lausub Jehoova.

^ Jer. 12:2 St sisimatest mõtetest ja sügavaimatest tunnetest.

^ Jer. 12:11 Teine võimalik tähendus: „see leinab”.

Jeremija  13 : 1 - 27

13 Jehoova ütles mulle: „Mine ja osta endale linane vöö ja vööta end sellega, aga ära kasta seda vette.” 2 Nii ma siis ostsin endale Jehoova sõna peale vöö ja vöötasin end sellega. 3 Siis tuli mulle teist korda Jehoovalt sõnum: 4 „Võta vöö, mille sa ostsid ja mis on sul ümber, ning mine Eufrati äärde ja peida see sinna kaljulõhesse.” 5 Ma läksingi ja peitsin selle Eufrati äärde, just nagu Jehoova mind oli käskinud.

6 Tüki aja pärast ütles Jehoova mulle: „Mine Eufrati äärde ja võta sealt vöö, mille ma käskisin sul sinna peita.” 7 Ma läksingi Eufrati äärde, kaevasin vöö välja sealt, kuhu ma olin selle peitnud, ja nägin, et vöö on rikutud. See oli täiesti kõlbmatu.

8 Siis tuli mulle Jehoovalt sõnum. 9 „Nii lausub Jehoova: „Samamoodi hävitan ma Juuda kõrkuse ja Jeruusalemma määratu uhkuse. 10 See kuri rahvas, kes keeldub kuuletumast mu sõnadele, kes järgib kangekaelselt oma südant ning käib teiste jumalate järel, teenib neid ja kummardab nende ette, saab samasuguseks nagu see kõlbmatu vöö. 11 Nii nagu seotakse vöö vööle, nõnda sidusin ma Iisraeli soo ja Juuda soo tihedalt enda ümber, lausub Jehoova, et nad oleksid mulle rahvaks, oleksid mulle kuulsuseks, ülistuseks ja ehteks. Nemad aga pole kuuletunud.”

12 Anna neile teada ka see sõnum: „Nii lausub Iisraeli Jumal Jehoova: „Iga suur anum täidetakse veiniga.”” Ja nad vastavad sulle: „Kas me siis ei tea, et iga suur anum täidetakse veiniga?” 13 Sina aga ütle neile: „Nii lausub Jehoova: „Ma täidan joomauimaga kõik selle maa elanikud, kuningad, kes istuvad Taaveti troonil, preestrid ja prohvetid ning kõik Jeruusalemma elanikud. 14 Ma purustan nad üksteise vastu, nii isad kui ka pojad, lausub Jehoova. Ma ei tunne neile kaasa, ei kurvasta ega halasta neile. Miski ei peata mind neid hävitamast.””

15 Kuulake ja pange tähele!

Ärge olge kõrgid, sest Jehoova räägib.

16 Andke oma Jumalale Jehoovale au,

enne kui ta toob pimeduse

ja enne kui teie jalad mägedel hämaruses komistavad.

Te ootate küll valgust,

kuid tema toob pimeduse,

muudab valguse pilkaseks pimeduseks.

17 Aga kui te ei taha kuulata,

siis ma nutan salaja teie uhkuse pärast.

Ma valan palju pisaraid, mu silmist voolavad pisarad,

sest Jehoova kari on vangi viidud.

18 Öelge kuningale ja kuninga emale: „Istuge alamasse paika,

sest teie kaunis kroon langeb teil peast.”

19 Lõunamaa linnad on suletud* ja keegi ei ava neid.

Kogu Juuda on viidud pagendusse, võetud tervenisti vangi.

20 Tõsta silmad ja vaata neid, kes tulevad põhjast.

Kus on sulle antud kari, sinu ilusad lambad?

21 Mida sa ütled, kui su karistus tuleb neilt,

kes on algusest peale olnud su südamesõbrad?

Eks haara sind tuhud nagu sünnitajat?

22 Kui sa mõtled oma südames, miks on see sinuga juhtunud,

siis tea, et su suure süü tõttu on maha kistud su rüü

ja ei anta armu su kandadele.

23 Kas etiooplane* saab muuta oma nahavärvi või leopard oma täppe?

Kui saaks, siis saaksite ka teie teha head,

teie, keda on õpetatud tegema kurja.

24 Ma pillutan teid laiali, nagu kõrbetuul lennutab kõrsi.

25 See on sinu liisuosa, minu poolt sulle mõõdetud osa,

sest sa oled mind unustanud ja loodad valele,” lausub Jehoova.

26 „Seepärast tõstan ma su hõlmad üle su näo

ja siis nähakse su häbi,

27 su abielurikkumist, su kiimaseid hirnatusi,

su häbitut hooratööd.

Mägedel ja väljal

olen ma näinud sinu jälke tegusid.

Häda sulle, Jeruusalemm!

Kui kauaks sa veel jääd rüvetunuks?”

^ Jer. 13:19 Võib tõlkida ka „ümber piiratud”.

^ Jer. 13:23 Võib tõlkida ka „kušiit”.

Jeremija  14 : 1 - 22

14 See on Jehoova sõnum Jeremijale seoses põuaga.

2 Juuda leinab, tema väravad on lagunenud,

need lamavad nukralt maas

ja Jeruusalemmast tõuseb hädakisa.

3 Nende isandad läkitavad oma sulaseid vee järele.

Need lähevad veeaukude juurde, aga ei leia vett.

Nad tulevad tagasi tühjade anumatega.

Nad tunnevad häbi ja pettumust

ning katavad pea.

4 Kuna pinnas on murenenud,

sest maal pole olnud vihma,

on põllumehed kohkunud ja katavad pea.

5 Isegi emahirv väljal hülgab oma vastsündinud vasika,

sest rohtu pole.

6 Metseeslid seisavad lagedatel küngastel.

Nad lõõtsutavad nagu šaakalid,

nende silmad tuhmuvad, sest pole midagi haljast.

7 Kuigi meie süüteod tunnistavad meie vastu,

tegutse siiski oma nime pärast, Jehoova.

Meie truudusetuid tegusid on palju,

sinu vastu me oleme pattu teinud.

8 Oo, Iisraeli lootus, tema päästja hädaajal,

miks oled sa kui võõras sel maal,

nagu rändur, kes peatub vaid ööbimiseks?

9 Mispärast oled sa kui jahmunud mees,

nagu kangelane, kes ei suuda päästa?

Ometi oled sa meie keskel, Jehoova,

ja me kanname sinu nime.

Ära jäta meid!

10 Nii lausub Jehoova selle rahva kohta: „Neile meeldib ringi ekselda, nad pole säästnud oma jalgu. Seepärast ei tunne Jehoova neist rõõmu. Ta peab meeles nende süütegusid ja nõuab neilt aru nende pattude pärast.”

11 Siis Jehoova ütles mulle: „Ära palu head sellele rahvale. 12 Kui nad paastuvad, ei kuula ma nende anumist, kui nad ohverdavad põletusohvreid ja roaohvreid, ei tunne ma neist rõõmu. Ma teen neile lõpu mõõga, nälja ja katkuga.”

13 Seepeale ma ütlesin: „Oh häda, kõrgeim valitseja Jehoova! Prohvetid ütlevad neile: „Ei näe te mõõka ega taba teid nälg, vaid mina, Jumal, annan teile selles paigas püsiva rahu.””

14 Jehoova ütles mulle: „Prohvetid kuulutavad minu nimel valet. Mina pole neid läkitanud, neid käskinud ega nendega rääkinud. Nad kuulutavad teile valenägemusi, tühje ennustusi ja oma südame sepitsusi. 15 Seepärast ütleb Jehoova prohvetite kohta, kes ennustavad minu nimel, kuigi mina pole neid läkitanud, ja kes ütlevad, et sellele maale ei tule mõõka ega nälga: need prohvetid hukkuvad mõõga ja nälja läbi. 16 Ja rahvas, kellele nad prohvetlikult kuulutavad, heidetakse nälja ja mõõga tõttu Jeruusalemma tänavatele ning keegi ei mata neid — ei neid, nende naisi, poegi ega tütreid —, sest ma kallan nende peale õnnetuse, mida nad väärivad.

17 Ütle neile nii:

„Mu silmist voolaku pisarad ööl ja päeval, ärgu need lakaku,

sest mu rahva neitsilik tütar on täielikult purustatud ja murtud,

tema haav on ränk.

18 Kui ma lähen väljale,

siis näen mõõgaga tapetuid.

Ja kui ma tulen linna,

siis näen näljahaigusi.

Nii prohvet kui ka preester uitavad ringi maal, mida nad ei tunne.””

19 Kas oled Juuda täiesti hüljanud, kas põlgad Siionit?

Miks oled meid löönud, nii et meil pole enam paranemist?

Loodeti rahu, kuid ei tulnud midagi head,

paranemisaega, aga tuli hoopis õudus.

20 Jehoova, me tunnistame oma kurjust,

oma esiisade süüd,

sest me oleme sinu vastu pattu teinud.

21 Ära hülga meid oma nime pärast,

ära põlga oma aulist trooni!

Pea meeles meiega tehtud lepingut, ära seda murra.

22 Kas suudaks mõni rahvaste tühiseist jumalaist anda vihma

või kas saadab taevas ise vihmavalinguid?

Eks tee seda üksnes sina, meie Jumal Jehoova?

Me loodame sinu peale,

sest sina üksi teed seda kõike.

Jeremija  15 : 1 - 21

15 Jehoova ütles mulle: „Isegi kui mu ees seisaksid Mooses ja Saamuel, ei heidaks ma sellele rahvale armu. Aja see rahvas minu eest minema. Mingu nad ära. 2 Aga kui nad küsivad sinult, kuhu nad peaksid minema, siis vasta: „Nii ütleb Jehoova:

„Kes väärib surmatõbe, peab surema tõve läbi!

Kes väärib mõõka, hukkub mõõga läbi!

Kes väärib nälga, selle võtab nälg!

Kes väärib vangipõlve, läheb vangi!””

3 Ma saadan nende peale neli õnnetust*, lausub Jehoova, mõõga tapma, koerad ära lohistama, taeva linnud ja maa loomad sööma ja hävitama. 4 Ma teen neist kohutava vaatepildi kõigile maa kuningriikidele Juuda kuninga Manasse, Hiskija poja tegude pärast, mis ta Jeruusalemmas tegi.

5 Kes tunneks sulle kaasa, Jeruusalemm,

kes haletseks sind,

kes peatuks, et küsida su käekäigu järele?

6 Sina oled mu hüljanud, lausub Jehoova.

Sa oled mulle selja keeranud.*

Ma tõstan oma käe su vastu ja hävitan su.

Ma olen tüdinud sulle kaasa tundmast.

7 Ma tuulan neid hargiga maa väravates.

Ma jätan nad lastest ilma.

Ma hävitan oma rahva,

sest ta keeldub pöördumast oma teedelt.

8 Siis on nende leski mu ees rohkem kui mereliiva.

Keskpäeval toon ma nende kallale hävitaja, nii ema kui ka poja kallale.

Äkitselt paiskan ma nende peale ärevuse ja õuduse.

9 Naine, kes on sünnitanud seitse last, nõrkeb,

ta vaagub hinge.

Tema päike loojub, kui on alles päev,

tuues häbi ja alandust*.

Need vähesed, kes neist järele jäävad,

annan ma vaenlaste mõõga kätte, lausub Jehoova.”

10 Häda mulle, mu ema, et oled sünnitanud minu,

mehe, kellega riidleb ja tülitseb kogu maa.

Pole ma laenu andnud ega võtnud,

ometi neavad mind kõik.

11 Jehoova ütles: „Ma teen sulle head.

Õnnetuse ja häda ajal

astun ma sinu kaitseks välja su vaenlase vastu.

12 Kas saab murda tükkideks rauda,

põhjamaa rauda, ja purustada vaske?

13 Su vara ja rikkused annan ma rüüstata

kõigi su pattude pärast kõikjal su valdustes, ilma et saaksin tasu.

14 Ma annan need su vaenlastele,

kes viivad need maale, mida sa ei tunne,

sest mu viha on süüdanud tule,

see põleb teie kohal.”

15 Sina, Jehoova, tead mu kannatusi.

Pea mind meeles ja pane mind tähele.

Maksa mu tagakiusajatele minu eest kätte.

Ära lase minul sellepärast hukkuda, et sa ei vihastu kergesti.

Tea, et sinu pärast talun ma teotust.

16 Kui leidus su sõnu, siis ma neelasin neid.

Su sõna pani mind hõiskama ja rõõmustas mu südant,

sest mulle on pandud sinu nimi, oo, Jehoova, vägede Jumal.

17 Ei istu ma naljaheitjate seltsis ega rõõmutse.

Ma istun üksi, sest mu peal on sinu käsi

ja sa oled täitnud mind oma pahameelega*.

18 Miks on mu valu püsiv, mu haav ravimatu?

See ei taha paraneda.

Kas saab sinust mulle reeturlik oja,

mille peale ei saa kindel olla?

19 Seepärast ütleb Jehoova:

„Kui sa pöördud tagasi, tõused sa jälle mu soosingusse

ning seisad mu ees.

Kui sa eraldad väärtusliku väärtusetust,

saab sinust otsekui minu suu*.

Nemad peavad pöörduma sinu poole,

mitte sina nende poole.”

20 „Ma teen sind selle rahva keskel kindlustatud vaskmüüriks.

Nad võitlevad su vastu,

kuid ei saa su üle võimust,

sest mina olen sinuga, et sind päästa ja vabastada,” lausub Jehoova.

21 „Ma päästan sind kurjade käest

ja lunastan julmade küüsist.”

^ Jer. 15:3 Teine võimalik tähendus: „kohtuotsust”.

^ Jer. 15:6 Teine võimalik tähendus: „sa kõnnid minust eemale”.

^ Jer. 15:9 Teine võimalik tähendus: „see tunneb häbi ja alandust”.

^ Jer. 15:17 Võib tõlkida ka „hukkamõistusõnumiga”.

^ Jer. 15:19 Võib tõlkida ka „saab sinust minu eesträäkija”.

Jeremija  16 : 1 - 21

16 Mulle tuli taas Jehoovalt sõnum: 2 „Ära võta endale naist ning ärgu olgu sul selles paigas poegi ja tütreid. 3 Sest nii ütleb Jehoova poegade ja tütarde kohta, kes siin sünnivad, emade kohta, kes neid sünnitavad, ja isade kohta, kes neid sigitavad sel maal: 4 „Nad surevad surmahaigustesse, kuid neid ei leinata ega maeta, vaid nad jäävad maa peale sõnnikuks. Nad hukkuvad mõõga ja nälja läbi ning nende laibad saavad roaks taeva lindudele ja maa loomadele.”

5 Nii ütleb Jehoova:

„Ära astu peiekotta,

ära mine halama ja neile kaastunnet avaldama.”

Sest ma olen võtnud sellelt rahvalt oma rahu, lausub Jehoova,

samuti oma truu armastuse ja halastuse.

6 Sel maal surevad nii suured kui ka väiksed.

Neid ei maeta,

neid ei leinata,

nende pärast ei lõiguta end ega aeta pead paljaks*.

7 Ei jagata leiba leinajaile,

et neid leinas trööstida.

Ei anta juua lohutusekarikast neile,

kes on kaotanud isa või ema.

8 Ära mine peomajja,

et seal koos nendega süüa ja juua.

9 Sest nii ütleb vägede Jehoova, Iisraeli Jumal: „Ma teen teie päevil siin paigas teie silme ees lõpu rõõmuhüüetele ja juubeldamisele, peigmehe häälele ja pruudi häälele.”

10 Kui sa annad sellele rahvale teada kõik need sõnad, küsivad nad sinult: „Miks on Jehoova kuulutanud meile seda suurt õnnetust? Mis on meie süütegu ja patt, mida oleme teinud oma Jumala Jehoova vastu?” 11 Vasta neile: „Sellepärast, et teie esiisad hülgasid mu ja käisid teiste jumalate järel ning teenisid neid ja kummardasid nende ette, lausub Jehoova. Nad hülgasid mu ega täitnud mu seadust. 12 Aga teie teod on palju halvemad kui teie esiisade teod ning te järgite oma kangekaelset ja kurja südant ega kuuletu mulle. 13 Seepärast heidan ma teid sellelt maalt ära maale, mida ei tundnud teie esiisad ega tunne ka teie, ning seal te teenite päeval ja ööl teisi jumalaid, sest ma ei halasta teile.”

14 Aga tulevad päevad, lausub Jehoova, mil enam ei öelda: „Nii tõesti, kui elab Jehoova, kes tõi Iisraeli rahva välja Egiptusemaalt”, 15 vaid öeldakse: „Nii tõesti, kui elab Jehoova, kes tõi Iisraeli rahva ära põhjamaalt ja kõigist maadest, kuhu ta oli nad pillutanud,” ja ma toon nad tagasi nende omale maale, mille ma andsin nende esiisadele.

16 Ma läkitan paljude kalameeste järele

ja nad püüavad neid, lausub Jehoova.

Siis ma läkitan paljude jahimeeste järele

ja nad jahivad neid igal mäel ja igal künkal

ning kaljulõhedes.

17 Sest mu silmad jälgivad kõike, mida nad teevad.

Nad ei saa minu eest peitu minna

ja nende süüteod pole mu silme eest varjatud.

18 Kõigepealt tasun ma täielikult nende süütegude ja pattude eest,

sest nad on rüvetanud minu maa oma jäledate ebajumalate elutute kujudega,

täitnud mu omandi oma jälkustega.”

19 Oo, Jehoova, mu jõud ja mu kindlus,

mu pelgupaik ahastuspäeval!

Sinu juurde tulevad rahvad maa äärtest

ja ütlevad: „Meie esiisad pärisid vaid vale,

tühisuse ja kasutud asjad.”

20 Kas saab inimene valmistada endale jumalaid?

Need pole ju tegelikult jumalad.

21 „Seepärast saavad nad tunda,

seekord saavad nad tunda mu jõudu ja vägevust

ning neil tuleb tunnistada, et minu nimi on Jehoova.”

^ Jer. 16:6 Ilmselt järgiti usust taganenud Iisraelis neid paganlikke leinakombeid.

Jeremija  17 : 1 - 27

17 „Juuda patt on pandud kirja raudkrihvliga.

See on uurendatud teemantteravikuga nende südametahvlile

ja nende altari sarvede peale.

2 Nende pojad mäletavad nende altareid ja pühi tulpi*

lopsakate puude all, kõrgetel küngastel

3 ja mägedel keset välju.

Su vara, kõik su rikkused, annan ma rüüstata,

sinu ohvripaigad laastatakse pattude pärast, mida sa oma valdustes teed.

4 Sa kaotad oma süü läbi pärandmaa, mille ma sulle andsin.

Ma panen su teenima vaenlasi maal, mida sa ei tunne,

sest sa oled süüdanud mu vihalõõma*

ja see ei kustu.”

5 Nii ütleb Jehoova:

„Neetud on mees, kes loodab inimesele,

kes toetub inimjõule,

kelle süda pöördub ära Jehoovast.

6 Temast saab otsekui üksik puu kõrbes.

Ta ei näe, kui tuleb midagi head,

vaid elab kõnnumaa põuastes paikades,

soolakutes, elamiskõlbmatul maal.

7 Õnnistatud on mees, kes loodab Jehoovale,

kes usaldab Jehoovat.

8 Ta on otsekui vete äärde istutatud puu,

mis ajab juuri oja poole.

Ei vaeva teda kuumus,

tema lehestik on alati lopsakas.

Põua-aastal ei tunne ta muret

ega lakka vilja kandmast.

9 Süda on reeturlikum* kui miski muu ja on pöörane*.

Kes seda mõistab?

10 Mina, Jehoova, uurin südant,

vaatan läbi neerud*,

et tasuda igaühele tema teid mööda,

tema tegude vilja mööda.

11 Otsekui kõrbekana, kes kogub, mida ta pole munenud,

on see, kes ebaausalt rikkust soetab.

See jätab ta elu keskel maha

ning ta lõpetab oma elu rumalana.”

12 Jumala auline troon, ülev juba algusest peale,

on meie pühamu paik.

13 Oo, Jehoova, Iisraeli lootus,

kõik, kes su hülgavad, jäävad häbisse.

Kes sinust* taganevad, kirjutatakse põrmu,

sest nad on maha jätnud Jehoova, eluveeallika.

14 Ravi mind, Jehoova, siis ma saan terveks.

Päästa mind, siis ma pääsen,

sest sind ma kiidan.

15 Mulle öeldakse:

„Kus on Jehoova sõna?

Täitugu see ometi!”

16 Kuid mina pole loobunud käimast sinu, karjase järel.

Ma pole igatsenud õnnetuspäeva.

Sina tead kõike, mis mu huuled on rääkinud,

see kõik on sündinud sinu palge ees.

17 Ära lase mul tunda hirmu.

Sina oled mu pelgupaik õnnetuse ajal.

18 Jäägu mu tagakiusajad häbisse,

kuid mina ärgu jäägu.

Tabagu neid õudused,

kuid mind ärgu tabagu.

Too nende peale õnnetuspäev,

purusta nad ja hävita täielikult*!

19 Nii ütles mulle Jehoova: „Mine ja seisa rahva poegade väravas, kustkaudu Juuda kuningad sisse ja välja käivad, ning kõigis Jeruusalemma väravais. 20 Ütle neile: „Kuulge Jehoova sõna, Juuda kuningad, kogu Juuda rahvas ja kõik Jeruusalemma elanikud, kes te neist väravaist sisenete. 21 Nii ütleb Jehoova: „Pange tähele oma suhtumist ja ärge kandke hingamispäeval mingit koormat ega tooge seda Jeruusalemma väravaist sisse. 22 Ärge kandke hingamispäeval oma kodudest välja mingit koormat ega tehke ühtki tööd. Hingamispäev olgu teile püha, nii nagu ma andsin käsu teie esiisadele. 23 Nemad aga ei kuulanud ega pööranud minu poole kõrva, vaid keeldusid kangekaelselt kuuletumast ega võtnud manitsust kuulda.

24 Aga kui te kõiges mulle kuuletute, lausub Jehoova, ega too hingamispäeval selle linna väravaist sisse mingit koormat, peate hingamispäeva pühaks ega tee sel ajal ühtki tööd, 25 siis tulevad selle linna väravaist sisse Taaveti troonil istuvad kuningad ja peamehed, nad sõidavad vankrites ja hobuste seljas, nemad ja nende peamehed, Juuda mehed ja Jeruusalemma elanikud, ning selles linnas elatakse jäädavalt. 26 Ka Juuda linnadest ja Jeruusalemma ümbrusest, Benjaminimaalt, madalikult, mägismaalt ja Negevist* tulevad inimesed ning toovad Jehoova kotta põletusohvreid, tapaohvreid, roaohvreid, viirukit ja tänuohvreid.

27 Kui te aga ei kuuletu mulle ega pea hingamispäeva pühaks, vaid kannate koormaid ja toote neid Jeruusalemma väravaist sisse hingamispäeval, siis ma süütan linnaväravais tule ning see neelab Jeruusalemma kindlustornid ja kustutajat pole.”””

^ Jer. 17:2 Vt „Sõnaseletusi”.

^ Jer. 17:4 Teine võimalik tähendus: „mu viha on süüdanud su põlema”.

^ Jer. 17:9 Võib tõlkida ka „süda petab rohkem”.

^ Jer. 17:9 Teine võimalik tähendus: „ravimatu”.

^ Jer. 17:10 St sisimad mõtted ja sügavaimad tunded.

^ Jer. 17:13 Sõna-sõnalt „minust”; viitab ilmselt Jehoovale.

^ Jer. 17:18 Võib tõlkida ka „hävita nad kahekordselt”.

^ Jer. 17:26 Võib tõlkida ka „lõunast”.

Jeremija  18 : 1 - 23

18 Jehoovalt tuli Jeremijale sõnum: 2 „Mine alla pottsepa majja, seal sa kuuled mu sõnu.”

3 Ma läksingi alla pottsepa majja ning nägin teda seal potikedraga töötamas. 4 Kuid savinõu, mida pottsepp voolis, ebaõnnestus ning ta voolis sellest teise nõu, just sellise, nagu soovis.

5 Mulle tuli taas Jehoovalt sõnum: 6 „Oh, Iisraeli sugu, eks või mina teiega samamoodi teha nagu see pottsepp, lausub Jehoova. Te olete minu käes nagu savi pottsepa käes, Iisraeli sugu. 7 Kui ma teatan mõnele rahvale või kuningriigile, et ta juuritakse välja, lõhutakse maha ja hävitatakse, 8 aga see rahvas jätab maha oma kurjad teod, millest ma rääkisin, siis ma muudan meelt* ega too tema peale seda õnnetust, mida ma olen kavatsenud tuua. 9 Kui ma teatan mõnele rahvale või kuningriigile, et ta istutatakse ja ehitatakse üles, 10 aga tema teeb kurja mu silmis ega võta kuulda mu häält, siis ma muudan meelt* ega tee talle seda head, mida ma olen kavatsenud teha.

11 Palun ütle nüüd Juuda meestele ja Jeruusalemma elanikele: „Nii lausub Jehoova: „Ma valmistan teile õnnetuse ja pean teie vastu salaplaani. Pöörduge ometi oma kurjadelt teedelt ning parandage oma teid ja tegusid.”””

12 Nemad aga vastasid: „Ära loodagi! Me toimime omaenda mõtete järgi ja igaüks meist tegutseb oma kurja südame kangust mööda.”

13 Seepärast ütleb Jehoova:

„Küsige ometi rahvaste seas,

kes on kuulnud midagi sellist?

Iisraeli neitsi on teinud äärmiselt jubeda teo.

14 Kas Liibanoni lumi sulab sealseilt kaljunõlvadelt?

Kas jahedad, kaugelt tulnud veed kuivavad ära?

15 Kuid minu rahvas on mu unustanud.

Nad ohverdavad tühisusele,

panevad inimesi komistama oma teedel, põlistel radadel,

et nad pöörduksid kõrvalteedele, mis ei ole siledad ja tasased,

16 et nende maa saaks kohutavaks vaatepildiks,

vilistamise põhjuseks igavesti.

Viimne kui üks, kes sealt möödub, vaatab seda õudusega ja raputab pead.

17 Otsekui idatuul pillutan ma neid nende vaenlaste ees.

Nende õnnetuspäeval ei näita ma neile oma palet, vaid pööran selja.”

18 Nemad aga ütlesid: „Tulge, peame Jeremija vastu salanõu, sest meie preester ei jää ilma seaduseta*, targad nõuta ega prohvetid sõnata. Tulge, räägime tema vastu* ja ärme pane ta sõnu tähele!”

19 Oo, Jehoova, märka mind

ja kuula, mida mu vastased ütlevad!

20 Kas head tasutakse halvaga?

Nad on ju kaevanud mu hingele augu.

Tuleta meelde, kuidas ma seisin su ees ja rääkisin nendest head,

et pöörata nende pealt ära sinu raev.

21 Seepärast jäta nende pojad nälga,

anna nad mõõga kätte.

Nende naised jäägu oma lastest ilma, saagu neist lesed.

Nende mehi tapku surmatõbi,

nende noored mehed löödagu lahingus mõõgaga maha.

22 Nende majad kajagu karjeist,

kui sa saadad neile äkitselt kallale röövjõugu.

Sest nad on kaevanud mulle püünisaugu,

seadnud mu jalgadele lõksud.

23 Aga sina, Jehoova,

tead kõiki nende plaane, mis nad on mu tapmiseks sepitsenud.

Ära kata kinni nende üleastumist,

ära pühi enda eest nende pattu.

Komistagu nad sinu ees,

kui sa tegutsed nende vastu oma vihas.

^ Jer. 18:8 Võib tõlkida ka „kahetsen”.

^ Jer. 18:10 Võib tõlkida ka „kahetsen”.

^ Jer. 18:18 Võib tõlkida ka „õpetuseta”.

^ Jer. 18:18 Sõna-sõnalt „lööme teda keelega”.

Jeremija  19 : 1 - 15

19 Nii ütleb Jehoova: „Mine ja osta pottsepa käest üks savikann. Kutsu mõned rahvavanemad ja vanemad preestrid 2 ning mine Ben-Hinnomi orgu Potikillu värava* juures. Kuuluta seal neid sõnu, mis ma sulle räägin, 3 ja ütle: „Kuulge Jehoova sõna, Juuda kuningad ja Jeruusalemma elanikud! Nii ütleb vägede Jehoova, Iisraeli Jumal:

„Ma toon selle paiga peale õnnetuse, nii et igaüks, kes sellest kuuleb, lausa kohkub*. 4 Sest nad on mu hüljanud ja muutnud selle paiga äratundmatuks. Nad on ohverdanud seal teistele jumalatele, keda nad ei tunne ja keda pole tundnud nende esiisad ega Juuda kuningad, ja nad on täitnud selle paiga süütute inimeste verega. 5 Nad on ehitanud ohvripaiku Baalile, et oma poegi põletusohvrina Baalile tules põletada. Mina pole seda käskinud ega sellest rääkinud, see pole mulle mõttessegi tulnud.

6 Seepärast tulevad päevad, mil seda paika ei nimetata enam Tofetiks ega Ben-Hinnomi oruks, vaid Tapaoruks, lausub Jehoova. 7 Ma ajan siin paigas nurja Juuda ja Jeruusalemma plaanid ning lasen nende elanikel langeda vaenlaste mõõga läbi ja nende käe läbi, kes jahivad nende elu. Nende laibad annan ma toiduks taeva lindudele ja maa loomadele. 8 Sellest linnast teen ma kohutava vaatepildi, vilistamise põhjuse. Viimne kui üks, kes sealt möödub, vaatab seda õudusega ja vilistab seda tabanud nuhtlusi nähes. 9 Ma panen nad sööma nende poegade ja tütarde liha. Igaüks sööb oma kaasinimese liha piiramise ja meeleheite tõttu, kui vaenlased ja need, kes jahivad nende elu, on nad ümber piiranud.””

10 Siis lõhu kann nende silme ees, kes on koos sinuga, 11 ja ütle neile: „Nii lausub vägede Jehoova: „Ma purustan selle rahva ja linna, nagu purustatakse savinõu, nii et seda ei saa enam parandada. Siis maetakse surnud Tofetisse, kuni seal pole enam matmiseks ruumi.””

12 Nii teen ma selle paigaga ja selle elanikega, et muuta see linn Tofeti sarnaseks, lausub Jehoova. 13 Jeruusalemma majad ja Juuda kuningate kojad saavad rüvedaks nagu Tofet, kõik need majad, mille katustel on ohverdatud taevakehadele ja valatud joogiohvreid teistele jumalatele.”

14 Kui Jeremija oli tulnud tagasi Tofetist, kuhu Jehoova oli ta läkitanud prohvetlikult kuulutama, seisis ta Jehoova koja õues ja ütles kogu rahvale: 15 „Nii ütleb vägede Jehoova, Iisraeli Jumal: „Ma toon selle linna ja kõigi ümberkaudsete linnade peale selle õnnetuse, mida ma olen kuulutanud, sest nad on kangekaelselt keeldunud kuulda võtmast mu sõnu.””

^ Jer. 19:2 Ilmselt sama mis Tuhahunnikuvärav ehk Sõnnikuvärav.

^ Jer. 19:3 Sõna-sõnalt „sel hakkab kõrvus surisema”.

Jeremija  20 : 1 - 18

20 Preester Pashur, Immeri poeg, kes oli ka ülevaataja Jehoova kojas, kuulas Jeremija prohvetlikke sõnu. 2 Siis Pashur lõi prohvet Jeremijat ja pani ta jalapakku* Benjamini ülaväravas Jehoova koja juures. 3 Aga järgmisel päeval, kui Pashur vabastas Jeremija jalapakust, ütles Jeremija talle:

„Jehoova ei nimeta sind enam Pashuriks, vaid su nimi on Hirm Kõikjal. 4 Sest nii ütleb Jehoova: „Ma teen su kohutavaks vaatepildiks sulle endale ja kõigile su sõpradele ning nad langevad sinu silme all vaenlaste mõõga läbi. Ma annan kogu Juuda Babüloni kuninga kätte ning ta pagendab selle elanikud Babüloni ja lööb nad mõõgaga maha. 5 Ma annan kogu selle linna varanduse, kõik tagavarad, kõik kallid asjad ja kõik Juuda kuningate aarded nende vaenlaste kätte, kes röövivad need, võtavad enda valdusse ja viivad Babüloni. 6 Aga sina, Pashur, ja kõik su kodakondsed lähete vangi. Sa lähed Babüloni ja sured seal ning sind maetakse koos kõigi su sõpradega, sest sa oled kuulutanud neile valet.””

7 Sa kasutasid mu vastu kavalust,* Jehoova, sa kavaldasid mu üle.

Sa olid minust tugevam ja võitsid.

Kogu päeva olen ma teistele naeruks,

kõik pilkavad mind.

8 Iga kord, kui ma räägin, pean ma hüüdma ja kuulutama:

„Vägivald ja laastamine!”

Jehoova sõna pärast kannatan ma iga päev teotust ja pilkeid.

9 Seepärast ma ütlesin: „Ma ei räägi enam temast

ega kõnele tema nimel.”

Kuid ta sõna oli mu südames nagu põletav tuli, suletud mu luudesse-kontidesse.

Ma ei suutnud seda enam enda sees hoida

ega vaikida.

10 Ma kuulsin palju laimujutte,

olukord mu ümber oli hirmutav.

„Anname ta üles, anname ta üles!”

Igaüks, kes soovis mulle rahu, ootas mu langemist:

„Ehk teeb ta mõne rumala vea,

nii et saame temast võitu ja maksame talle kätte.”

11 Kuid Jehoova oli minuga nagu kardetav sõdalane.

Seepärast komistavad mu tagakiusajad ega saa võimust.

Nad jäävad suurde häbisse, sest neil pole edu.

Nende alandus on igavene, seda ei unustata.

12 Kuid sina, vägede Jehoova, uurid läbi õige,

sa näed neerusid* ja südant.

Lase mul näha, kuidas sa neile kätte maksad,

sest sinu hoolde olen ma usaldanud oma kohtuasja.

13 Laulge Jehoovale! Kiitke Jehoovat!

Sest tema on vabastanud vaese kurjategijate käest.

14 Neetud olgu päev, mil ma sündisin!

Jäägu õnnistuseta päev, mil ema mu ilmale kandis!

15 Neetud olgu mees, kes tõi mu isale hea sõnumi:

„Sulle sündis poeg!”

ning rõõmustas teda väga.

16 Saagu see mees linnade sarnaseks, mille Jehoova kahjutundeta segi paiskas.

Kuulgu ta hädakisa hommikul ja häiresignaali keskpäeval.

17 Miks ei surmanud ta mind emaihus,

et mu ema oleks saanud mulle hauaks

ja tema üsk oleks alatiseks jäänud lapseootele?

18 Miks pidin ma väljuma emaihust

nägema vaeva ja muret,

lõpetama oma päevi häbis?

^ Jer. 20:2 Heebrea sõna viitab riistapuule, millesse pandi arvatavasti kinni nii jalad, käed kui ka kael.

^ Jer. 20:7 Võib tõlkida ka „sa üllatasid mind”.

^ Jer. 20:12 St sisimaid mõtteid ja sügavaimaid tundeid.

Jeremija  21 : 1 - 14

21 Jeremijale tuli Jehoovalt sõnum, kui kuningas Sidkija saatis tema juurde Pashuri, Malkija poja, ja preester Sefanja, Maaseja poja, talle ütlema: 2 „Palu meie eest Jehoovat, sest Babüloni kuningas Nebukadnetsar sõdib meie vastu. Ehk teeb Jehoova meie heaks mõne imeteo, nii et vaenlane tõmbub tagasi.”

3 Jeremija ütles neile: „Teatage Sidkijale järgmist: 4 „Nii lausub Jehoova, Iisraeli Jumal: „Ma pööran teie endi vastu relvad, millega te sõdite Babüloni kuninga ja kaldealaste vastu, kes teid müüri taga piiravad. Ma kogun need selle linna keskele. 5 Mina ise sõdin teiega väljasirutatud käe ja tugeva käsivarrega oma vihas, raevus ja suures meelepahas. 6 Ma löön selle linna elanikke, nii inimesi kui ka loomi, ja nad surevad hirmsasse katku.

7 Pärast seda annan ma Juuda kuninga Sidkija, tema sulased ja rahva, kes selles linnas katkust, mõõgast ja näljast järele jäävad, Babüloni kuninga Nebukadnetsari kätte, nende vaenlaste kätte ja nende kätte, kes jahivad nende elu, lausub Jehoova. Ta lööb nad mõõgaga maha. Tal pole neist kahju, ta ei tunne neile kaasa ega halasta neile.””

8 Aga sellele rahvale ütle: „Nii lausub Jehoova: „Ma panen teie ette elutee ja surmatee. 9 Kes jääb siia linna, see sureb mõõga, nälja või katku läbi, aga kes läheb välja ja annab end kaldealaste kätte, kes teid piiravad, see jääb ellu ja ta hing jääb talle saagiks.

10 Ma olen pööranud oma palge selle linna poole tema õnnetuseks, mitte tema heaks, lausub Jehoova. See antakse Babüloni kuninga kätte, kes põletab selle maha.””

11 Juuda kuningakoda, kuula Jehoova sõnumit. 12 Taaveti sugu, nii lausub Jehoova:

„Tehke igal hommikul seda, mis õige,

vabastage see, keda riisutakse, suli käest,

et mu viha ei lahvataks tulena

ega põleks teie kurjade tegude pärast,

ilma et keegi seda kustutaks.”

13 „Ma olen sinu vastu, sa oru elanik,

sa tasandiku kalju,” lausub Jehoova.

„Teilt, kes te küsite: „Kes laskub alla meie vastu?

Kes tungib meie eluasemeisse?”,

14 nõuan ma aru

teie tegusid mööda,” lausub Jehoova.

„Ma süütan teie metsas tule

ning see neelab kõik teie ümber.””

Jeremija  22 : 1 - 30

22 Nii lausub Jehoova: „Mine alla Juuda kuninga kotta ja edasta talle see sõnum. 2 Ütle talle: „Kuula Jehoova sõnu, oo, Juuda kuningas, kes istud Taaveti troonil, sina ühes oma sulaste ja rahvaga, nendega, kes tulevad sisse neist väravaist. 3 Nii ütleb Jehoova: „Tehke seda, mis õige ja õiglane. Vabastage see, keda riisutakse, suli käest. Ärge kohelge halvasti muulast, orbu* ega leske. Ärge valage süütut verd siin paigas. 4 Sest kui te järgite hoolega neid sõnu, siis tulevad selle koja väravaist sisse kuningad, kes istuvad Taaveti troonil, nad sõidavad vankrite ja hobustega, igaüks koos oma sulaste ja rahvaga.”

5 Aga kui te neid sõnu ei kuula, siis ma vannun iseenese juures, et see koda muudetakse varemeiks, lausub Jehoova.

6 Nii ütleb Jehoova Juuda kuningakoja kohta:

„Sa oled mulle nagu Gilead,

nagu Liibanoni tipp.

Aga ma teen sinust kõrbe

ja üheski su linnas ei elata.

7 Ma saadan su kallale hävitajad,

igaühe ta oma relvadega.

Nad raiuvad maha su parimad seedrid

ja heidavad need tulle.

8 Sellest linnast mööduvad paljud rahvad ja küsivad üksteiselt: „Miks on Jehoova selle suure linnaga nii teinud?” 9 Neile vastatakse: „Sest nad hülgasid oma Jumala Jehoova lepingu, kummardasid teiste jumalate ette ja teenisid neid.””

10 Ärge nutke surnu pärast,

ärge kurvastage tema pärast.

Nutke hoopis selle pärast, kes lahkub,

sest ta ei tule enam tagasi ega näe oma sünnimaad.

11 Nii ütleb Jehoova Juuda kuninga Sallumi*, Joosija poja kohta, kes valitseb oma isa Joosija asemel ja on läinud siit ära: „Ta ei tule enam tagasi. 12 Ta sureb seal, kuhu ta on pagendatud, ja seda maad ta enam ei näe.”

13 Häda sellele*, kes ehitab endale maja ebaõiglusega

ja ülaruumid ülekohtuga,

kes sunnib ligimest töötama eimillegi eest,

kes keeldub talle palka maksmast.

14 Häda sellele, kes ütleb: „Ma ehitan endale suure maja

avarate ülaruumidega.

Ma teen sellele aknad,

vooderdan selle seedriga ning katan helepunase värviga.”

15 Kas püsid sa troonil seepärast, et sul on teistest rohkem seedripuitu?

Eks ka su isa söönud ja joonud,

kuid tema tegi, mis õige ja õiglane,

ning seepärast läks tal hästi.

16 Ta kaitses hädalist ja vaest nende kohtuasjas

ning seepärast läks tal hästi.

Eks teinud ta nii tänu sellele, et tundis mind, lausub Jehoova.

17 Aga sinu silmad ja süda näevad vaid ebaausat tulu,

otsivad viise valada süütut verd,

petta ja välja pressida.

18 Seepärast ütleb Jehoova Juuda kuninga Joojakimi, Joosija poja kohta:

„Teda ei leinata, nagu on tavaks:

„Oh mu vend! Oh mu õde!”

Teda ei leinata:

„Oh isand! Oh häda, tema ülevus on kadunud!”

19 Teda maetakse nagu eeslit,

ta lohistatakse eemale ja visatakse ära,

heidetakse Jeruusalemma väravate taha.”

20 Tõuse Liibanoni mägedele ja hüüa,

lase oma häält kõlada Baasanis.

Hüüa Abarimist,

sest kõik su armukesed on purustatud.

21 Ma rääkisin sinuga, kui sa tundsid end turvaliselt.

Aga sa ütlesid: „Ma ei kuula!”

Selline on olnud su tee noorusest peale,

sa pole võtnud kuulda mu häält.

22 Tuul karjatab kõiki su karjaseid,

sinu armukesed lähevad vangi.

Siis jääd sa häbisse ja tunned alandust kogu oma õnnetuses.

23 Oh sina, kes elad Liibanoni mägedel,

pesitsed seedrite vahel,

kuidas sa küll ägad, kui sind haaravad tuhud,

valud nagu sünnitajat!

24 Nii tõesti, kui ma elan, lausub Jehoova, isegi kui Juuda kuningas Konja*, Joojakimi poeg, oleks pitserisõrmus mu paremas käes, kisuksin ma ta sealt ära! 25 Ma annan sind nende kätte, kes jahivad su elu, ja nende kätte, keda sa kardad, Babüloni kuninga Nebukadnetsari ja kaldealaste kätte. 26 Ma paiskan sinu ja su ema, kes on sind sünnitanud, maale, kus te pole sündinud, ja seal te surete. 27 Aga maale, kuhu nad ihkavad tagasi minna, ei naase nad kunagi.

28 Kas see mees, Konja, pole üksnes põlatud ja purustatud anum,

nõu, mida keegi endale ei taha?

Miks on tema ja ta järglased maha paisatud,

heidetud maale, mida nad ei tunne?

29 Oh, maa, maa, maa, kuule Jehoova sõna!

30 Nii ütleb Jehoova:

„Pange see mees kirja lastetu mehena,

mehena, kes ei saavuta oma elupäevil midagi,

sest ükski tema järglane

ei saa istuda Taaveti troonil ega valitseda Juudas.””

^ Jer. 22:3 Võib tõlkida ka „isata last”.

^ Jer. 22:11 Sama kes Jooahas.

^ Jer. 22:13 Salmides 13–17 räägitakse Juuda kuningast Joojakimist.

^ Jer. 22:24 Sama kes Joojakin ja Jekonja.

Jeremija  23 : 1 - 40

23 „Häda karjastele, kes hukutavad ja pillutavad laiali mu karjamaa lambad!” lausub Jehoova.

2 Seepärast ütleb Iisraeli Jumal Jehoova karjastele, kes karjatavad tema rahvast: „Te olete mu lambaid pillutanud ja nad laiali ajanud ega ole nende eest hoolitsenud.”

„Seepärast karistan ma teid teie kurjade tegude pärast,” lausub Jehoova.

3 „Siis ma kogun kokku oma järelejäänud lambad kõigist maadest, kuhu ma olen nad pillutanud, ja toon nad tagasi nende karjamaale ning nad on viljakad ja neid saab palju. 4 Ma sean neile karjased, kes neid tõesti karjatavad. Nad ei tunne enam hirmu ega kohku ning ükski neist ei lähe kaotsi,” lausub Jehoova.

5 „Tulevad päevad,” lausub Jehoova, „mil ma lasen tõusta Taavetile õige võsu*. Ta valitseb kuningana ja tegutseb arukalt ning teeb sel maal seda, mis õige ja õiglane. 6 Tema päevil Juuda päästetakse ja Iisrael elab rahus. Tema nimeks saab Jehoova On Meie Õigus.”

7 „Tulevad päevad,” lausub Jehoova, „mil enam ei öelda: „Nii tõesti, kui elab Jehoova, kes tõi Iisraeli rahva välja Egiptusemaalt”, 8 vaid öeldakse: „Nii tõesti, kui elab Jehoova, kes tõi Iisraeli järglased ära ja viis välja põhjamaalt ja kõigist maadest, kuhu ta oli nad pillutanud,” ja nad hakkavad elama oma maal.”

9 Sõnad prohvetite kohta.

Mu süda on murdunud nende pärast.

Kõik mu luud värisevad.

Ma olen nagu purjus mees,

otsekui veini võimuses

Jehoova ja tema pühade sõnade pärast.

10 Maa on täis abielurikkujaid.

Needuse tõttu on maa leinas

ja kõrbe karjamaad ära kuivanud.

Nende teod on õelad ja nad kuritarvitavad oma võimu.

11 „Nii prohvet kui ka preester on rüvetunud*.

Omaenda kojastki olen ma leidnud nende kurjust,” lausub Jehoova.

12 „Seepärast muutub nende tee libedaks ja pimedaks,

neid tõugatakse ja nad kukuvad.”

„Ma toon nende peale õnnetuse

arunõudmise aastal,” lausub Jehoova.

13 „Samaaria prohvetite juures olen ma näinud midagi jäledat.

Nende ennustused tulevad Baalilt,

nad eksitavad mu rahvast Iisraeli.

14 Jeruusalemma prohvetite juures olen ma näinud kohutavaid asju.

Nad rikuvad abielu ja käivad pettuses,

nad õhutavad õelaid

ega pöördu oma kurjusest.

Nad kõik on mulle nagu Soodom,

tema elanikud nagu Gomorra.”

15 Seepärast ütleb vägede Jehoova prohvetite kohta:

„Ma söödan neid koirohuga

ja joodan mürgiveega,

sest Jeruusalemma prohvetite pärast on usust taganemine levinud üle kogu maa.”

16 Nii ütleb vägede Jehoova:

„Ärge kuulake nende prohvetite sõnu, kes teile kuulutavad.

Nad petavad teid.*

Nägemus, millest nad räägivad, tuleb nende enda südamest,

mitte Jehoova suust.

17 Ikka ja jälle ütlevad nad neile, kes minust lugu ei pea:

„Jehoova on öelnud: „Teil on rahu.””

Ja igaühele, kes järgib oma kangekaelset südant, ütlevad nad:

„Ei taba sind õnnetus.”

18 Sest kes on seisnud Jehoova lähikondsete seas,

et näha ja kuulda tema sõna?

Kes on pannud tähele tema sõna ja seda kuulanud?

19 Raevukalt puhkeb Jehoova torm,

keerutab otsekui maru jumalatute pea kohal.

20 Jehoova viha ei pöördu enne,

kui ta on teoks teinud ja täide viinud oma südames olevad kavatsused.

Viimseil päevil te mõistate seda selgelt.

21 Mina ei läkitanud neid prohveteid, vaid nad jooksid ise.

Mina ei rääkinud nendega, vaid nad kuulutasid ise.

22 Kui nad oleksid seisnud mu lähikondsete seas,

oleksid nad rääkinud mu rahvale minu sõnu

ja aidanud neil pöörduda kurjadelt teedelt ja õelatest tegudest.”

23 „Kas olen ma Jumal vaid lähedal, aga kaugel ma ei olegi Jumal?” küsib Jehoova.

24 „Kas saab keegi end peita kuhugi, kus ma teda ei näe?” küsib Jehoova.

„Eks täida ju mina taevast ja maad,” lausub Jehoova.

25 „Ma olen kuulnud, kuidas prohvetid, kes kuulutavad minu nimel valet, ütlevad: „Ma nägin und! Ma nägin und!” 26 Kui kaua veel on prohvetite süda selline, kui kaua nad kuulutavad valet? Nad räägivad oma südame sepitsusi. 27 Oma unenägudega, mida nad üksteisele jutustavad, tahavad nad panna mu rahva unustama mu nime, just nagu nende isad unustasid mu nime Baali pärast. 28 Prohvet, kes on näinud und, jutustagu oma unenägu, aga kellel on minu sõna, rääkigu seda ustavalt.”

„Õled ei ole ju terad,” ütleb Jehoova.

29 „Eks ole mu sõna kui tuli,” lausub Jehoova, „nagu sepavasar, mis purustab kalju.”

30 „Seepärast olen ma prohvetite vastu, kes varastavad üksteiselt mu sõnu,” lausub Jehoova.

31 „Ma olen prohvetite vastu, kes pruugivad keelt ja ütlevad: „Nii teatab tema!”,” lausub Jehoova.

32 „Ma olen prohvetite vastu, kes näevad valeunenägusid, kes jutustavad neid ning eksitavad mu rahvast oma valede ja hooplemisega,” lausub Jehoova.

„Mina pole neid läkitanud ega käskinud. Seepärast pole sel rahval neist mingit kasu,” lausub Jehoova.

33 „Kui see rahvas, prohvet või preester küsib sinult: „Mis on siis Jehoova koorem*?”, ütle neile: „Teie olete koorem! Ma heidan teid kõrvale, lausub Jehoova.” 34 Aga kui see prohvet, preester või keegi rahva seast ütleb: „See on Jehoova koorem!”, siis ma karistan teda ja tema majarahvast. 35 Te küsite igaüks oma ligimeselt ja oma vennalt: „Mida Jehoova vastas? Mida Jehoova rääkis?” 36 Jehoova koormat aga ärge enam mainige, sest igaühele saab koormaks ta enda sõna. Te väänate elava Jumala, vägede Jehoova, meie Jumala sõnu.

37 Küsi prohvetilt: „Mida Jehoova sulle vastas? Mida Jehoova rääkis?” 38 Aga kui te korrutate: „Jehoova koorem!”, siis ütleb Jehoova: „Kuna te räägite: „See on Jehoova koorem”, pärast seda, kui ma teile ütlesin: „Ärge öelge: „Jehoova koorem!””, 39 siis ma tõstan teid üles ja heidan teid ära enda eest, nii teid kui ka selle linna, mille ma teile ja teie esiisadele andsin. 40 Ma panen teie peale igavese teotuse ja alanduse, mida ei unustata.””

^ Jer. 23:5 Võib tõlkida ka „pärija”.

^ Jer. 23:11 Võib tõlkida ka „usust taganenud”.

^ Jer. 23:16 Võib tõlkida ka „nad täidavad teid tühjade lootustega”.

^ Jer. 23:33 Võib tõlkida ka „koormav teadaanne”. Heebrea sõnal on kaks tähendust: „Jumala kaalukas sõnum” ja „midagi koormavat”.

Jeremija  24 : 1 - 10

24 Pärast seda, kui Babüloni kuningas Nebukadnetsar oli viinud Jeruusalemmast Babüloni pagendusse Juuda kuninga Jekonja*, Joojakimi poja, ja Juuda peamehed, käsitöölised ja sepad*, näitas Jehoova mulle kaht viigimarjakorvi, mis olid pandud Jehoova templi ette. 2 Ühes korvis olid väga head viigimarjad, varaste viigimarjade sarnased, teises korvis aga väga halvad viigimarjad, nii halvad, et ei kõlvanud süüa.

3 Jehoova küsis minult: „Mida sa näed, Jeremija?” Mina vastasin: „Viigimarju. Head viigimarjad on väga head, aga halvad on nii halvad, et ei kõlba süüa.”

4 Siis tuli mulle Jehoovalt sõnum: 5 „Nii ütleb Iisraeli Jumal Jehoova: „Just nagu neid häid viigimarju, nõnda pean ma väärtuslikuks Juuda pagendatuid, kelle ma olen saatnud siit ära kaldealaste maale. 6 Mu silmad on nende peal, et teha neile head, ning ma toon nad tagasi siia maale. Ma ehitan nad üles, mitte ei kisu maha, istutan, mitte ei juuri välja. 7 Ma annan neile sellise südame, mis tunneb mind — et mina olen Jehoova. Siis saavad nad minu rahvaks ja mina saan nende Jumalaks, sest nad pöörduvad kogu südamega mu juurde tagasi.

8 Aga halbade viigimarjade kohta, mis on nii halvad, et ei kõlba süüa, ütleb Jehoova: „Samamoodi suhtun ma Juuda kuningasse Sidkijasse, tema peameestesse ja teistesse Jeruusalemma ellujäänutesse, kes on veel sellel maal, ja neisse, kes elavad Egiptusemaal. 9 Ma toon nende peale õnnetuse ja neist saab kohutav vaatepilt kõigile maa kuningriikidele. Nad saavad teotuse märklauaks, kõnekäänuks, pilkealuseks ja neetavaiks kõikjal, kuhu ma nad pillutan. 10 Ma saadan nende kallale mõõga, nälja ja katku, kuni nad on hävinud maalt, mille ma neile ja nende esiisadele andsin.”””

^ Jer. 24:1 Sama kes Joojakin ja Konja.

^ Jer. 24:1 Teine võimalik tähendus: „kaitserajatiste ehitajad”.

Jeremija  25 : 1 - 38

25 See on sõnum, mis tuli Jeremijale kogu Juuda rahva kohta Juuda kuninga Joojakimi, Joosija poja neljandal aastal, mis oli Babüloni kuninga Nebukadnetsari esimene aasta. 2 Nõnda rääkis prohvet Jeremija kogu Juuda rahva ja kõigi Jeruusalemma elanike kohta*:

3 „Juuda kuninga Joosija, Aamoni poja kolmeteistkümnendast valitsusaastast kuni tänaseni, kõigi nende kahekümne kolme aasta jooksul, on tulnud mulle Jehoovalt sõnumeid ja ma olen teiega ikka ja jälle rääkinud, kuid teie pole kuulanud. 4 Jehoova läkitas teie juurde kõik oma prohvetid, läkitas neid ikka ja jälle, kuid teie ei kuulanud ega pööranud kõrva kuulama. 5 Nad ütlesid: „Pöörduge igaüks oma kurjadelt teedelt ja kurjadest tegudest, siis te saate kaua elada maal, mille Jehoova juba ammu teile ja teie esiisadele andis. 6 Ärge käige teiste jumalate järel, ärge teenige neid ega kummardage nende ette, solvates mind oma kätetööga. Muidu toon ma teie peale õnnetuse.”

7 „Kuid te ei kuulanud mind,” lausub Jehoova, „vaid solvasite mind oma kätetööga, tõmmates nii enda peale õnnetuse.”

8 Seepärast ütleb vägede Jehoova: „Kuna te pole võtnud kuulda mu sõnu, 9 kutsun ma kohale kõik põhjamaa suguvõsad, kutsun Babüloni kuninga Nebukadnetsari, oma teenija, ning toon nad selle maa, selle elanike ja kõigi ümberkaudsete rahvaste kallale, lausub Jehoova. Ma saadan nad hävingusse, teen neist kohutava vaatepildi, vilistamise põhjuse ja igaveseks laastatud paiga. 10 Ma teen nende seas lõpu rõõmuhüüetele ja juubeldamisele, peigmehe ja pruudi häälele, käsikivimürinale ja lambivalgusele. 11 Kogu see maa tehakse varemeiks, sellest saab kohutav vaatepilt ja need rahvad peavad teenima Babüloni kuningat 70 aastat.

12 Aga kui need 70 aastat täis saavad, nõuan ma Babüloni kuningalt ja sellelt rahvalt aru nende süütegude pärast ja ma teen kaldealaste maa alatiseks tühermaaks, lausub Jehoova. 13 Ma viin täide kõik oma sõnad, mis ma selle maa kohta olen öelnud, kõik sellesse raamatusse kirjutatud sõnad, mis Jeremija on prohvetlikult rääkinud kõigi rahvaste kohta. 14 Paljud rahvad ja suured kuningad teevad nad orjadeks ning ma tasun neile nende tegude ja kätetöö kohaselt.””

15 Iisraeli Jumal Jehoova ütles mulle: „Võta mu käest see raevuveinikarikas ja jooda sellest kõiki rahvaid, kelle juurde ma sind läkitan. 16 Siis nad joovad ja tuiguvad ning käituvad nagu hullud mõõga ees, mille ma nende sekka läkitan.”

17 Ma võtsingi Jehoova käest karika ning jootsin kõiki rahvaid, kelle juurde Jehoova mind läkitas. 18 Ma alustasin Jeruusalemmast ning Juuda linnadest, tema kuningatest ja peameestest, et teha nad varemeiks, kohutavaks vaatepildiks, vilistamise põhjuseks ja neetavaiks, nagu see praegu ongi. 19 Siis jootsin vaaraod, Egiptuse kuningat, ja tema sulaseid, tema peamehi ja kogu ta rahvast 20 ja paljusid teistest rahvastest inimesi, kõiki Uutsimaa kuningaid, kõiki vilistite maa kuningaid, Askeloni, Gazat, Ekronit ja Asdodisse järelejäänuid, 21 Edomit, Moabi ja ammonlasi, 22 kõiki Tüürose kuningaid, kõiki Siidoni kuningaid ja mere saare kuningaid, 23 Dedanit, Teemat, Buusi ja kõiki pöetudoimulisi, 24 kõiki araablaste kuningaid ja kõiki kõrbes elavate rahvaste kuningaid, 25 kõiki Simri kuningaid, kõiki Eelami kuningaid ja kõiki meedlaste kuningaid, 26 kõiki põhjamaa kuningaid ligidal ja kaugel üksteise järel ja kõiki teisi kuningriike maa peal. Pärast neid joob Seesaki* kuningas.

27 „Ütle neile: „Nii lausub vägede Jehoova, Iisraeli Jumal: „Jooge ja joobuge, oksendage ja langege, nii et te ei tõuse enam mõõga tõttu, mille ma teie keskele läkitan.”” 28 Aga kui nad keelduvad võtmast su käest karikat ja sellest joomast, siis ütle neile: „Nii ütleb vägede Jehoova: „Te peate jooma! 29 Sest kui ma toon õnnetuse kõigepealt linnale, millele on pandud minu nimi, siis kas arvate, et teie pääsete karistuseta?””

Te ei pääse karistuseta, sest ma kutsun mõõga kõigi maa elanike kallale, lausub vägede Jehoova.

30 Räägi neile prohvetlikult kõik need sõnad ja ütle:

„Jehoova möirgab kõrgustest,

oma pühast elupaigast toob ta kuuldavale hääle.

Ta möirgab valjult oma elupaiga peale.

Hõikab nagu viinamarjatallajad,

laulab võidukalt kõigi maa elanike kohal.”

31 Müra kaigub maa äärteni,

sest Jehooval on rahvastega riid.

Ta mõistab kohut kõigi inimeste üle,

annab jumalatud mõõga kätte, lausub Jehoova.

32 Nii ütleb vägede Jehoova:

„Õnnetus tabab rahvast rahva järel,

maa äärtest tõuseb kõva maru.

33 Sel päeval on Jehoova mahalööduid ühest maa äärest teiseni. Neid ei leinata, ei koguta kokku ega maeta. Nad jäävad maa peale sõnnikuks.”

34 Halage, karjased, kisendage!

Püherdage maas, te karja suured isandad,

sest kätte on jõudnud teie tapapäev ja teie pillutamispäev

ning te langete nagu väärtuslik anum.

35 Karjastel pole kuhugi põgeneda,

pole päästet karja suurtel isandatel.

36 Kuulake, karjased uluvad,

karja suured isandad halavad,

sest Jehoova laastab nende karjamaa.

37 Rahulikud elupaigad on muutunud elutuks

Jehoova vihalõõma tõttu.

38 Ta on väljunud oma koopast nagu noor lõvi.

Nende maast on saanud kohutav vaatepilt

tema julma mõõga

ja vihalõõma tõttu.”

^ Jer. 25:2 Võib tõlkida ka „kogu Juuda rahvale ja kõigile Jeruusalemma elanikele”.

^ Jer. 25:26 Ilmselt nimi Paabel (Babülon) salakirjas.

Jeremija  26 : 1 - 24

26 Juuda kuninga Joojakimi, Joosija poja valitsusaja alguses tuli Jehoovalt sõnum: 2 „Nii lausub Jehoova: „Seisa Jehoova koja õues ja räägi kõigi Juuda linnade elanike kohta*, kes tulevad kummardama Jehoova kotta, kõik, mis ma käsin sul rääkida. Ära jäta ütlemata ühtegi sõna. 3 Ehk nad kuulavad ja pöörduvad igaüks oma kurjalt teelt. Siis ma muudan meelt* ega too nende peale õnnetust, mida ma kavatsen tuua nende kurjade tegude pärast. 4 Ütle neile: „Nii lausub Jehoova: „Kui te ei võta mind kuulda ega järgi mu seadust, mis ma olen teile andnud, 5 ega kuula mu prohveteid, keda ma teie juurde ikka ja jälle läkitan, kuigi te neid ei kuula, 6 siis teen ma selle kojaga samamoodi nagu Siiloga ning ma teen selle linna neetavaks kõigi maa rahvaste seas.””””

7 Preestrid, prohvetid ja kogu rahvas kuulas, kui Jeremija Jehoova kojas neid sõnu rääkis. 8 Kui Jeremija oli rääkinud kõik, mis Jehoova oli käskinud tal kogu rahvale teada anda, haarasid preestrid, prohvetid ja rahvas temast kinni ning ütlesid: „Sa pead surema! 9 Miks oled sa kuulutanud Jehoova nimel: „See koda muutub Siilo sarnaseks ja see linn rüüstatakse, nii et sinna ei jää ühtki elanikku”?” Ja rahvas kogunes Jehoova kojas Jeremija ümber.

10 Kui Juuda peamehed neid sõnu kuulsid, tulid nad kuningakojast üles Jehoova kotta ja istusid Jehoova koja uue värava juurde. 11 Preestrid ja prohvetid ütlesid peameestele ja kogu rahvale: „See mees väärib surma, sest ta on prohvetlikult kuulutanud selle linna kohta nii, nagu te oma kõrvaga olete kuulnud.”

12 Selle peale ütles Jeremija kõigile peameestele ja kogu rahvale: „See oli Jehoova, kes saatis mu prohvetlikult kuulutama selle koja ja selle linna kohta kõiki neid sõnu, mis te kuulsite. 13 Parandage nüüd oma teid ja teguviise ning võtke kuulda Jehoova, oma Jumala häält, siis Jehoova muudab meelt* ega too teie peale õnnetust, mida ta kavatseb tuua. 14 Kuid mina olen teie käes. Tehke minuga, mis on teie silmis hea ja õige. 15 Aga teadke, et kui te mind tapate, toote enda, selle linna ja selle elanike peale süütu vere, sest Jehoova on tõesti läkitanud mind rääkima teile kõiki neid sõnu.”

16 Siis ütlesid peamehed ja kogu rahvas preestritele ja prohvetitele: „See mees pole surma väärt, sest ta rääkis meile Jehoova, meie Jumala nimel.”

17 Mõned selle maa vanemad tõusid püsti ja ütlesid kokkutulnutele: 18 „Juuda kuninga Hiskija päevil kuulutas prohvetlikult mooresetlane Miika, kes ütles kogu Juuda rahvale: „Nii ütleb vägede Jehoova:

„Siion küntakse üles nagu põld,

Jeruusalemm saab rusuhunnikuks

ja templimägi metsastunud künkaks.””

19 Kas siis Juuda kuningas Hiskija ja kogu Juuda tapsid ta seepärast? Eks ta kartnud Jehoovat ja anunud Jehoovalt halastust, nii et Jehoova muutis meelt* ega toonud nende peale õnnetust, mida ta oli kavatsenud tuua? Seega me oleme toomas endi peale suurt õnnetust.

20 Samuti kuulutas Jehoova nimel Kirjat-Jearimist pärit Uuria, Semaja poeg, kes rääkis prohvetlikult selle linna ja maa kohta sama sõnumit mida Jeremija. 21 Kuningas Joojakim ning kõik tema vägevad mehed ja peamehed kuulsid Uuria sõnu ning kuningas otsis võimalust tema tapmiseks. Kui Uuria sellest teada sai, haaras teda hirm ja ta põgenes Egiptusse. 22 Siis saatis kuningas Joojakim Egiptusse Akbori poja Elnatani ja ühes temaga veel teisi mehi. 23 Need tõid Uuria Egiptusest tagasi ning viisid kuningas Joojakimi juurde, kes lõi ta mõõgaga maha ja viskas tema surnukeha lihtrahva matmispaika.”

24 Aga Saafani poeg Ahikam kaitses Jeremijat, nii et Jeremijat ei antud rahva kätte surmata.

^ Jer. 26:2 Võib tõlkida ka „kõigile Juuda linnade elanikele”.

^ Jer. 26:3 Võib tõlkida ka „kahetsen”.

^ Jer. 26:13 Võib tõlkida ka „kahetseb”.

^ Jer. 26:19 Võib tõlkida ka „kahetses”.

Jeremija  27 : 1 - 22

27 Juuda kuninga Joojakimi*, Joosija poja valitsusaja alguses tuli Jeremijale Jehoovalt sõnum. 2 „Nii ütles mulle Jehoova: „Tee endale rihmad ja ikkepuud ning pane need oma turjale. 3 Saada need Edomi kuningale, Moabi kuningale, ammonlaste kuningale, Tüürose kuningale ja Siidoni kuningale käskjalgadega, kes on tulnud Jeruusalemma Juuda kuninga Sidkija juurde. 4 Anna nende kaudu edasi käsk nende isandaile:

„Nii lausub vägede Jehoova, Iisraeli Jumal, nii öelge oma isandaile: 5 „Mina olen oma suure jõu ja väljasirutatud käsivarrega teinud maa, inimesed ja loomad, kes maa peal elavad, ja ma olen andnud need, kellele tahan. 6 Nüüd olen ma andnud kõik need maad Babüloni kuninga Nebukadnetsari, oma teenija kätte, ka metsloomad olen ma talle allutanud. 7 Teda, tema poega ja pojapoega teenivad kõik rahvad, kuni tema enda maa aeg kätte jõuab ning paljud rahvad ja suured kuningad ta orjastavad.”

8 „Kui mõni rahvas või kuningriik ei teeni Babüloni kuningat Nebukadnetsarit ega lase panna oma turjale Babüloni kuninga iket, siis karistan ma seda rahvast mõõga, nälja ja katkuga,” lausub Jehoova, „kuni olen teinud neile lõpu tema käe läbi.”

9 „Seepärast ärge kuulake oma prohveteid, ennustajaid, unenägijaid, maage ja nõidu, kes teile ütlevad: „Te ei hakka teenima Babüloni kuningat!” 10 Nad kuulutavad teile valet. Teid viiakse oma maalt kaugele, mina pillutan teid laiali ja te hukkute.

11 Aga rahva, kes laseb panna oma turjale Babüloni kuninga ikke ja teenib teda, jätan ma ta oma maale,” lausub Jehoova, „ning ta harib seda ja elab seal.””””

12 Ma rääkisin ka Juuda kuningale Sidkijale sedasama, öeldes: „Laske oma turjale panna Babüloni kuninga ike, teenige teda ja tema rahvast, siis te jääte elama. 13 Miks peaks sina ja su rahvas surema mõõga, nälja ja katku läbi, nagu Jehoova on öelnud rahva kohta, kes ei teeni Babüloni kuningat? 14 Ärge kuulake prohveteid, kes teile ütlevad: „Te ei hakka teenima Babüloni kuningat!”, sest nad kuulutavad teile valet.

15 „Mina pole neid läkitanud,” lausub Jehoova, „vaid nad kuulutavad minu nimel valet. Sellepärast ma pillutan teid laiali ja te hukkute, teie ja prohvetid, kes teile kuulutavad.””

16 Preestritele ja kogu rahvale ma ütlesin: „Nii lausub Jehoova: „Ärge kuulake oma prohveteid, kes kuulutavad teile: „Jehoova koja riistad tuuakse peagi Babülonist tagasi!”, sest nad kuulutavad teile valet. 17 Ärge kuulake neid! Teenige Babüloni kuningat ja te jääte elama. Miks peaks see linn saama varemeiks? 18 Kui nad aga on prohvetid ja kui neil on Jehoova sõna, siis nad anugu vägede Jehoovat, et neid riistu, mis on jäänud Jehoova kotta, Juuda kuningakotta ja Jeruusalemma, ei viidaks Babüloni.”

19 Vägede Jehoova ütleb sammaste, vaskmere, vankrite ja sellesse linna jäänud riistade kohta, 20 mida Babüloni kuningas Nebukadnetsar ei võtnud kaasa, kui ta viis Juuda kuninga Jekonja, Joojakimi poja, ühes kõigi Juuda ja Jeruusalemma ülikutega Jeruusalemmast Babüloni pagendusse, 21 tõesti, nii ütleb vägede Jehoova, Iisraeli Jumal, riistade kohta, mis on jäänud Jehoova kotta, Juuda kuningakotta ja Jeruusalemma: 22 „Need viiakse Babüloni ja need jäävad sinna päevani, kui ma lähen neile järele ja toon need siia tagasi, lausub Jehoova.””

^ Jer. 27:1 Mõnede käsikirjade järgi Sidkija.

Jeremija  28 : 1 - 17

28 Selsamal aastal, Juuda kuninga Sidkija valitsusaja alguses, neljanda aasta viiendal kuul ütles mulle prohvet Hananja, Atsuri poeg Gibeonist, Jehoova kojas preestrite ja kogu rahva juuresolekul: 2 „Nii ütleb vägede Jehoova, Iisraeli Jumal: „Ma murran Babüloni kuninga ikke. 3 Ei möödu kahte aastatki, kui ma toon siia tagasi kõik Jehoova koja riistad, mis Babüloni kuningas Nebukadnetsar siit võttis ja Babüloni viis. 4 Ma toon siia tagasi Juuda kuninga Jekonja, Joojakimi poja, ning kõik Juuda pagendatud, kes on viidud Babüloni, sest ma murran Babüloni kuninga ikke, lausub Jehoova.””

5 Siis rääkis prohvet Jeremija prohvet Hananjaga preestrite ees ja kogu rahva ees, kes seisis Jehoova kojas. 6 Prohvet Jeremija ütles: „Aamen, Jehoova tehku nii! Jehoova viigu täide need sõnad, mis sa oled prohvetlikult kuulutanud, ning toogu Babülonist siia tagasi Jehoova koja riistad ja kõik pagendatud. 7 Kuula nüüd sõnumit, mis ma räägin sulle ja kogu sellele rahvale. 8 Kaua enne mind ja sind elas prohveteid, kes kuulutasid paljudele maadele ja suurtele kuningriikidele sõda, viletsust ja katku. 9 Aga kui prohvet kuulutab rahu ja tema sõna täitub, siis saab selgeks, et selle prohveti on läkitanud Jehoova.”

10 Siis võttis prohvet Hananja prohvet Jeremija turjalt ikke ja murdis selle katki. 11 Hananja ütles kõigi kuuldes: „Nii ütleb Jehoova: „Ei möödu kahte aastatki, kui ma samamoodi murran kõigi rahvaste turjalt Babüloni kuninga Nebukadnetsari ikke.”” Ja prohvet Jeremija läks sealt minema.

12 Pärast seda, kui prohvet Hananja oli murdnud ikke, mis oli olnud prohvet Jeremija turjal, tuli Jeremijale Jehoovalt sõnum: 13 „Mine ja ütle Hananjale: „Nii lausub Jehoova: „Sa oled murdnud puuikked, aga nende asemele teed sa raudikked.” 14 Sest nii ütleb vägede Jehoova, Iisraeli Jumal: „Ma panen kõigi nende rahvaste turjale raudikke, et nad teeniksid Babüloni kuningat Nebukadnetsarit, ja nad teenivadki teda. Ma annan talle ka kõik metsloomad.”””

15 Siis ütles prohvet Jeremija prohvet Hananjale: „Kuula, Hananja! Jehoova pole sind läkitanud. Sa oled pannud selle rahva uskuma valet. 16 Seepärast ütleb Jehoova: „Ma kõrvaldan su maa pealt. Sa sured sel aastal, sest sa oled Jehoova vastu mässu õhutanud.””

17 Prohvet Hananja surigi selle aasta seitsmendal kuul.

Jeremija  29 : 1 - 32

29 Need on selle kirja sõnad, mis prohvet Jeremija saatis Jeruusalemmast neile pagendatute seas olevatele vanematele, kes veel alles olid, ning preestritele, prohvetitele ja kogu rahvale, kelle Nebukadnetsar oli pagendanud Jeruusalemmast Babüloni. 2 See oli pärast seda, kui kuningas Jekonja, kuninga ema, õukonnaametnikud, Juuda ja Jeruusalemma peamehed, käsitöölised ja sepad* olid Jeruusalemmast ära läinud. 3 Ta saatis kirja Saafani poja Elasa ja Hilkija poja Gemarjaga, kelle Juuda kuningas Sidkija läkitas Babüloni kuninga Nebukadnetsari juurde Babüloni. Kirjas seisis:

4 „Nii ütleb vägede Jehoova, Iisraeli Jumal, kõigile pagendatutele, kelle ma olen lasknud Jeruusalemmast Babüloni pagendusse viia: 5 „Ehitage maju ja elage neis. Istutage aedu ja sööge nende vilja. 6 Võtke endale naisi ja sündigu teile poegi ja tütreid, võtke naisi oma poegadele ja pange oma tütreid mehele, et neilgi oleks poegi ja tütreid. Saagu teid seal palju, ärgu teie arv vähenegu. 7 Taotlege rahu linnale, kuhu ma teid olen pagendanud, ja palvetage selle linna eest Jehoova poole, sest kui sel linnal on rahu, on ka teil rahu. 8 Nii ütleb vägede Jehoova, Iisraeli Jumal: „Ärge laske end petta teie keskel olevatel prohvetitel ja ennustajatel ning ärge kuulake unenägude seletajaid, 9 sest Jehoova lausub: „Nad kuulutavad teile minu nimel valet. Mina ei ole neid läkitanud.”””

10 Nii ütleb Jehoova: „Kui 70 aastat Babülonis täis saab, pööran ma jälle oma pilgu teie poole ning täidan oma tõotuse tuua teid siia tagasi.”

11 Sest ma tean, mis mõtteid ma teie kohta mõtlen, need on rahu, mitte õnnetuse mõtted, et teil oleks hea tulevik ja lootus, lausub Jehoova. 12 Siis te hüüate mind ning tulete ja palvetate minu poole ja ma kuulan teid.

13 Te otsite mind ja leiate mu, sest te otsite mind kogu südamest. 14 Ja ma lasen teil mind leida, lausub Jehoova. Ma kogun kokku vangid, korjan teid kokku kõigi rahvaste seast ja igast paigast, kuhu ma olen teid pillutanud, lausub Jehoova. Ma toon teid tagasi paika, kust ma lasin teid pagendusse viia.

15 Kuid teie ütlete: „Jehoova on meile Babülonis prohveteid andnud.”

16 Nii ütleb Jehoova kuninga kohta, kes istub Taaveti troonil, ja kõigi selle linna elanike, teie vendade kohta, kes ei läinud ühes teiega pagendusse: 17 „Nii ütleb vägede Jehoova: „Ma saadan nende kallale mõõga, nälja ja katku ning teen nad mädanenud* viigimarjade sarnaseks, mis on nii halvad, et ei kõlba süüa.””

18 Ma ajan neid taga mõõga, nälja ja katkuga, teen neist kohutava vaatepildi kõigile maa kuningriikidele ning nad saavad neetavaiks, hämmastavaks vaatepildiks, vilistamise põhjuseks ja teotuse märklauaks kõigi rahvaste seas, kuhu ma nad pillutan, 19 sest nad pole kuulanud mu sõnu, mis ma olen öelnud neile oma prohvetite kaudu, keda ma olen läkitanud ikka ja jälle, lausub Jehoova.

Aga te pole kuulanud, lausub Jehoova.

20 Seepärast kuulake Jehoova sõnu, kõik te pagendatud, kelle ma olen saatnud Jeruusalemmast Babüloni. 21 Nii ütleb vägede Jehoova, Iisraeli Jumal, Koolaja poja Ahabi ja Maaseja poja Sidkija kohta, kes kuulutavad teile minu nimel valet: „Ma annan nad Babüloni kuninga Nebukadnetsari kätte ning ta lööb nad teie silme ees maha. 22 Nendega juhtunu saab needesõnaks kõigile Juuda pagendatutele Babülonis, nii et need ütlevad: „Tehku Jehoova sinuga nagu Sidkija ja Ahabiga, keda Babüloni kuningas tulel küpsetas!”, 23 sest nad toimisid Iisraelis häbitult, rikkusid abielu oma ligimeste naistega ja rääkisid minu nimel valet, mida mina ei olnud käskinud.

Mina tean seda ja olen tunnistajaks, lausub Jehoova.”

24 Semajale Nehelamist ütle: 25 „Nii lausub vägede Jehoova, Iisraeli Jumal: „Sa läkitasid kogu rahvale Jeruusalemmas ja preester Sefanjale, Maaseja pojale, ja kõigile teistele preestritele enda nimel kirju, milles ütlesid: 26 „Jehoova on sind määranud preester Joojada asemel preestriks, et sinust saaks Jehoova kojas ülevaataja, kes vastutab iga prohveti moodi käituva hullu eest ning paneb ta jalapakku ja häbiposti*. 27 Miks sa pole siis noominud Anatotist pärit Jeremijat, kes teie seas prohvetina esineb? 28 On ta ju saatnud meile Babüloni sõna: „See kestab veel kaua! Ehitage maju ja elage neis. Istutage aedu ja sööge nende vilja ...”””””

29 Kui preester Sefanja selle kirja prohvet Jeremijale ette luges, 30 tuli Jeremijale Jehoovalt sõnum: 31 „Läkita kõigile pagendatutele sõna: „Nii lausub Jehoova nehelamlase Semaja kohta: „Kuna Semaja on teile prohvetlikult rääkinud, kuigi mina pole teda saatnud, ja kuna ta on püüdnud panna teid uskuma valet, 32 siis ütleb Jehoova teile nii: „Ma karistan Semajat Nehelamist ja tema järglasi. Mitte ükski tema oma ei jää selle rahva seas ellu ning ei näe seda head, mida ma teen oma rahvale, lausub Jehoova, sest ta on Jehoova vastu mässu õhutanud.””””

^ Jer. 29:2 Teine võimalik tähendus: „kaitserajatiste ehitajad”.

^ Jer. 29:17 Teine võimalik tähendus: „lõhkenud”.

^ Jer. 29:26 Võib tõlkida ka „kaelaraudu”.

Jeremija  30 : 1 - 24

30 Jehoovalt tuli Jeremijale sõnum: 2 „Nii ütleb Iisraeli Jumal Jehoova: „Kirjuta raamatusse kõik need sõnad, mis ma sulle räägin. 3 Jehoova lausub: „Tulevad päevad, mil ma kogun kokku oma vangiviidud rahva, Iisraeli ja Juuda.” Ja Jehoova ütleb: „Ma toon nad tagasi maale, mille ma andsin nende esiisadele, nad saavad selle taas enda valdusse.”””

4 Need on sõnad, mis Jehoova rääkis Iisraelile ja Juudale.

5 Nii ütleb Jehoova:

„Kostab hirmukisa,

on vaid kartus, aga mitte rahu.

6 Küsige, kas saab mees sünnitada.

Miks näen ma siis kõiki vägevaid mehi, käed kõhul

otsekui sünnitajal?

Miks on nad kõik näost kahvatud?

7 Oh häda, see on kohutav päev,

teist sellesarnast ei ole!

See on ahastuse aeg Jaakobile,

aga ta päästetakse sellest.”

8 „Sel päeval murran ma ikke nende turjalt, rebin katki nende rihmad ja ükski võõras ei orjasta neid enam,” lausub vägede Jehoova. 9 „Siis nad teenivad oma Jumalat Jehoovat ja oma kuningat Taavetit, kelle ma neile tõstan.”

10 „Aga sina, mu teenija Jaakob, ära karda,” lausub Jehoova,

„ära kohku, Iisrael,

sest ma päästan su, toon su ära kaugelt

ja sinu järglased nende vangistusemaalt.

Jaakob pöördub tagasi ning elab rahus ja muretult,

keegi ei kohuta teda.”

11 „Mina olen sinuga, et sind päästa,” lausub Jehoova.

„Ma hävitan kõik rahvad, kelle sekka ma olen sind pillutanud.

Sind ma ei hävita,

kuid ma karistan* sind parajal määral.

Karistamata ma sind ei jäta.”

12 Nii ütleb Jehoova:

„Sinu vigastus on ravimatu,

sinu haav ei parane.

13 Keegi ei astu su kaitseks välja.

Su haava ei saa ravida.

Sulle ei leidu ravimit.

14 Kõik su armukesed on su unustanud,

nad ei otsi sind enam.

Ma olen löönud sind nagu vaenlane,

nagu karistab õel,

sest su süü on suur ja su patte on palju.

15 Miks kisendad sa oma vigastuse pärast?

Su valu on vaigistamatu.

Ma olen seda sulle teinud

sinu suure süü ja paljude pattude pärast.

16 Seepärast kõik, kes sind neelavad, neelatakse,

ja kõik su vaenlased viiakse samuti vangi.

Neid, kes sind rüüstavad, rüüstatakse,

ja kõiki, kes sind riisuvad, lasen ma riisuda.”

17 „Ma taastan su tervise ja parandan su haavad,” lausub Jehoova,

„kuigi sind on hüütud hüljatuks ja öeldud:

„Siion, keda keegi ei otsi.””

18 Nii ütleb Jehoova:

„Ma kogun kokku Jaakobi telkide vangiviidud,

ma halastan tema eluasemetele.

Linn ehitatakse taas üles oma künka peale,

kindlustorn seisab jälle oma õiges paigas.

19 Sealt kostab tänusõnu ja naeru.

Ma teen nad paljuks ja nende hulk ei kahane,

ma teen nad arvukaks*

ja nad ei muutu tähtsusetuks.

20 Tema pojad on siis nagu endistel aegadel

ja tema kogudus seisab mu ees kindlalt.

Ma võtan käsile kõik ta rõhujad.

21 Temast enesest tuleb ta suursugune juht,

tema enda keskelt ta valitseja.

Ma lasen tal tulla minu ligi, ta tuleb minu juurde.”

„Sest kes muidu söandaks minu juurde tulla?” küsib Jehoova.

22 „Teist saab minu rahvas ja minust teie Jumal.”

23 Raevukalt puhkeb Jehoova torm,

keerutab maruna jumalatute pea kohal.

24 Jehoova tuline viha ei pöördu enne,

kui ta on teoks teinud ja täide viinud oma südames olevad kavatsused.

Viimseil päevil te mõistate seda.

^ Jer. 30:11 Võib tõlkida ka „manitsen”.

^ Jer. 30:19 Teine võimalik tähendus: „austatuks”.

Jeremija  31 : 1 - 40

31 „Sel ajal saab minust kõigi Iisraeli suguvõsade Jumal ja neist saab minu rahvas,” lausub Jehoova.

2 Nii ütleb Jehoova:

„Rahvas, kes jäi ellu mõõga ees, leidis armu kõrbes,

kui Iisrael rändas oma puhkepaika.”

3 Jehoova ilmutas end mulle kaugelt ja ütles:

„Ma olen armastanud sind igavese armastusega.

Seepärast olen ma sind tõmmanud truu armastusega*.

4 Ma ehitan su taas üles, sind taastatakse.

Iisraeli neitsi, sa võtad jälle kätte tamburiinid

ja tantsid rõõmsalt.

5 Sa istutad jälle viinapuuaedu Samaaria mägedel.

Istutajad istutavad ja söövad vilja.

6 Tuleb päev, mil vahimehed Efraimi mägismaal hüüavad:

„Tõuske, lähme üles Siionile meie Jumala Jehoova juurde!””

7 Nii ütleb Jehoova:

„Hõisake rõõmsalt Jaakobi poole,

rõkake rõõmust, sest ta on pandud rahvaste üle!

Kuulutage seda, tooge ülistust ja öelge:

„Oo, Jehoova, päästa oma rahvas, Iisraeli jääk!”

8 Ma toon nad tagasi põhjamaalt,

kogun kokku maa äärtest.

Nende seas on ka pime ja jalust vigane,

lapseootel naine ja sünnitaja, kõik üheskoos.

Nad tulevad siia tagasi suure kogudusena.

9 Nad tulevad nuttes.

Nad anuvad soosingut ja ma juhin neid.

Ma viin nad veeojade juurde,

panen kõndima tasasel teel, kus nad ei komista.

Sest ma olen Iisraeli isa ja Efraim on mu esmasündinu.”

10 Rahvad, võtke kuulda Jehoova sõna!

Kuulutage kaugetel saartel:

„Tema, kes pillutas Iisraeli laiali, kogub ta kokku.

Ta hoiab teda nagu karjane oma karja.

11 Jehoova lunastab Jaakobi,

vabastab ta* tugevama käest.

12 Nad tulevad ja hõiskavad Siioni kõrgendikul,

nad säravad Jehoova headuse* pärast,

teravilja ja värske veini, õli

ja noorte kariloomade pärast.

Nad on otsekui kastetud aed

ja nad ei närbu enam iial.”

13 „Siis tantsivad neitsid rõõmust,

samuti noored ja eakad mehed üheskoos.

Ma muudan nende leina juubelduseks.

Ma lohutan neid ja asendan nende kurbuse rõõmuga.

14 Ma täidan preestrid küllusega*

ja oma rahva oma headusega,” lausub Jehoova.

15 „Nii ütleb Jehoova:

„Raamast on kuulda häält, hala ja kibedat nuttu:

Raahel nutab taga oma lapsi.

Ta on lohutamatu oma laste pärast,

sest neid pole enam.””

16 Nii ütleb Jehoova:

„Ära nuta enam, ärgu voolaku su silmist pisarad,

sest sind ootab su tegude eest tasu, lausub Jehoova.

Nad tulevad tagasi vaenlaste maalt.

17 Sul on tulevikulootus, lausub Jehoova.

Su lapsed tulevad tagasi oma maale.”

18 „Ma olen kuulnud Efraimi oigamist:

„Sa oled mind õpetanud nagu kogenematut vasikat,

ma olen õpetust saanud.

Too mind tagasi ja ma tulen meeleldi,

sest sina oled Jehoova, mu Jumal.

19 Pärast pöördumist tundsin ma süümepiinu

ja kui olin mõistusele tulnud, lõin endale kurbusest vastu reit.

Ma tundsin häbi ja alandust,

sest ma kandsin oma noorpõlve teotust.””

20 „Eks ole Efraim mu kallis poeg, mu armas laps?

Sama palju, kui ma räägin tema vastu, sama palju ma ka mõtlen ta peale.

Seetõttu tunnen ma tema pärast rahutust,

ja ma tõesti halastan ta peale,” lausub Jehoova.

21 „Sea enesele teeviidad,

püstita tähised.

Pane tähele teed, rada, millel sa pead käima.

Tule tagasi, Iisraeli neitsi, tule tagasi oma linnadesse!

22 Kui kaua sa vangud, sa ustavusetu tütar?

Jehoova on teinud maal midagi uut:

naine hoiab oma mehe ligi.”

23 Nii lausub vägede Jehoova, Iisraeli Jumal: „Kui ma kogun kokku vangid, siis öeldakse Juudamaal ja selle linnades taas: „Jehoova õnnistagu sind, sa õiglane elupaik, püha mägi!” 24 Seal elavad üheskoos Juuda ja kõik selle linnad, põllumehed ja karjased. 25 Ma virgutan väsinut ja kosutan igat nõrkenut.”

26 Siis ma ärkasin ja avasin silmad. Ma olin näinud meeldivat und.

27 „Tulevad päevad, mil ma külvan Iisraeli soole ja Juuda soole inimeste seemet ja kariloomade seemet,” lausub Jehoova.

28 „Nii nagu ma pidasin neid silmas, et neid välja juurida, lõhkuda, maha kiskuda, hävitada ja kahjustada, nii pean ma neid ka silmas, et neid üles ehitada ja istutada,” lausub Jehoova. 29 „Neil päevil ei öelda enam: „Isad sõid hapusid viinamarju, aga poegade hambad on hellad.” 30 Igaüks sureb omaenda süü pärast. Kes sööb hapusid viinamarju, sellel endal lähevad hambad hellaks.”

31 „Tulevad päevad, mil ma sõlmin Iisraeli soo ja Juuda sooga uue lepingu,” lausub Jehoova. 32 „See leping pole samasugune nagu see, mille ma sõlmisin nende esiisadega sel päeval, kui ma võtsin neil käest kinni, et tuua nad välja Egiptusemaalt. Seda lepingut nad ju murdsid, kuigi mina olin nende isand*, lausub Jehoova.”

33 „Leping, mille ma sõlmin Iisraeli sooga pärast neid päevi, on järgmine,” lausub Jehoova. „Ma panen oma seaduse nende sisse ja kirjutan selle nende südamesse. Siis ma olen nende Jumal ja nemad on minu rahvas.”

34 „Siis ei õpeta enam ükski oma ligimest ega oma venda, öeldes: „Tunne Jehoovat!”, sest nad kõik tunnevad mind, kõige pisemast kõige suuremani,” lausub Jehoova. „Ma andestan nende süüteod ega tuleta enam meelde nende pattu.”

35 Nii ütleb Jehoova,

kes on andnud päikese valguseks päeval,

määranud kuu ja tähed valgustama ööd,

kes paneb mere mäslema ja lained möllama,

tema, kelle nimi on Vägede Jehoova:

36 „Kui need seadused enam ei kehtiks, lausub Jehoova,

siis poleks ka Iisraeli järeltulijad enam rahvas, kes seisab mu ees jäädavalt.”

37 Nii ütleb Jehoova: „Kui saaks ära mõõta taeva ülal ja uurida maa alustugesid, siis hülgaksin minagi Iisraeli järeltulijad kõige pärast, mida nad on teinud, lausub Jehoova.”

38 „Tulevad päevad, mil see linn ehitatakse üles Jehoovale Hananeli tornist kuni Nurgaväravani,” lausub Jehoova. 39 „Mõõdunöör läheb otse edasi kuni Gaarebi künkani ning pöördub Goasse. 40 Laipu ja tuhka täis org ning kõik astangud kuni Kidroni oruni ja Hobuvärava nurgani ida pool on Jehoovale pühad. Iialgi enam ei juurita seda välja ega kista maha.”

^ Jer. 31:3 Võib tõlkida ka „olen ma osutanud sulle truud armastust”.

^ Jer. 31:11 Võib tõlkida ka „nõuab ta tagasi”.

^ Jer. 31:12 Võib tõlkida ka „heade andide”.

^ Jer. 31:14 Sõna-sõnalt „rasvaga”.

^ Jer. 31:32 Teine võimalik tähendus: „abikaasa”.

Jeremija  32 : 1 - 44

32 See on sõnum, mis tuli Jehoovalt Jeremijale Juuda kuninga Sidkija kümnendal aastal, see on Nebukadnetsari kaheksateistkümnendal aastal. 2 Sel ajal piiras Babüloni kuninga sõjavägi Jeruusalemma ja prohvet Jeremijat hoiti Juuda kuningakoja vahtkonnaõues vahi all. 3 Juuda kuningas Sidkija oli ta vahistanud, öeldes: „Miks sa kuulutad sellist sõnumit? Sa ütled: „Nii lausub Jehoova: „Ma annan selle linna Babüloni kuninga kätte ja ta vallutab selle. 4 Ka Juuda kuningas Sidkija ei pääse kaldealaste käest, vaid ta antakse Babüloni kuninga kätte ning ta räägib temaga näost näkku ja näeb teda silmast silma.” 5 Ta viib Sidkija Babüloni ning Sidkija jääb sinna, kuni ma oma pilgu jälle tema poole pööran, lausub Jehoova, te küll sõdite kaldealastega, kuid ei saa neist jagu.””

6 Jeremija teatas: „Mulle tuli Jehoovalt sõnum: 7 „Sinu juurde tuleb Hanameel, su isa venna Sallumi poeg, ja ütleb: „Osta ära minu põld, mis on Anatotis, sest sinul on esimesena õigus see välja osta.”””

8 Mu onupoeg Hanameel tuligi vahtkonnaõue, nagu Jehoova oli teatanud, ning ütles mulle: „Osta palun ära minu põld, mis on Anatotis Benjaminimaal, sest sinul on õigus see välja osta ja endale saada. Osta see endale.” Siis ma sain aru, et see toimus Jehoova sõna peale.

9 Nii ma ostsin oma onupojalt Hanameelilt Anatotis asuva põllu. Ma kaalusin talle raha: 7 seeklit* ja 10 seeklit* hõbedat. 10 Ma kirjutasin lepingu, pitseerisin selle, kutsusin tunnistajad ja kaalusin välja raha. 11 Seejärel võtsin ma käsu ja seaduse kohaselt pitseeritud ostulepingu, samuti pitseerimata lepingu, 12 ning andsin ostulepingu Baarukile, Mahseja poja Neerija pojale, oma onupoja Hanameeli ja nende tunnistajate juuresolekul, kes olid ostulepingule alla kirjutanud, ja kõigi juutide juuresolekul, kes vahtkonnaõues istusid.

13 Ma andsin Baarukile nende ees käsu: 14 „Nii ütleb vägede Jehoova, Iisraeli Jumal: „Võta need lepingud, pitseeritud ostuleping ja pitseerimata leping, ning pane savinõusse, et need säiliksid pikka aega.” 15 Sest vägede Jehoova, Iisraeli Jumal, ütleb: „Kord ostetakse siin maal jälle maju, põlde ja viinamägesid.””

16 Kui ma olin andnud ostulepingu Baarukile, Neerija pojale, palvetasin ma Jehoova poole: 17 „Oh, kõrgeim valitseja Jehoova! Sina oled oma suure väe ja väljasirutatud käsivarrega teinud taeva ja maa. Sinule pole miski võimatu. 18 Sa osutad truud armastust tuhandetele, kuid tasud isade süü nende poegadele. Sina oled tõeline Jumal, suur ja võimas, kelle nimi on Vägede Jehoova. 19 Sinu nõuanded* on vägevad ja su teod võimsad. Sinu silmad jälgivad kõiki inimese teid, et tasuda igaühele tema teede ja tegude järgi. 20 Sa tegid tunnustähti ja imesid Egiptusemaal — neid teatakse tänase päevani —, tehes endale nime Iisraelis ja kogu inimsoo seas, nagu see praegu ongi. 21 Sa tõid oma rahva Iisraeli Egiptusemaalt välja tunnustähtede ja imetegudega, tugeva käe ja väljasirutatud käsivarrega ning hirmuäratavate tegudega.

22 Sa andsid neile maa, mille olid tõotanud anda nende esiisadele, maa, kus voolab piima ja mett. 23 Nad tulid ja võtsid selle oma valdusse, aga nad ei võtnud kuulda su häält ega toiminud su seaduste järgi. Nad pole teinud midagi, mida sa käskisid, seepärast oled sa toonud nende peale selle õnnetuse. 24 Mehed on tulnud ja ehitanud piiramisvallid, et linna vallutada. See linn langeb mõõga, nälja ja katku läbi kaldealaste kätte, kes sõdivad selle vastu. Nagu sa oled rääkinud, nii on sündinud, ja sa näed seda. 25 Aga sina, kõrgeim valitseja Jehoova, ütlesid mulle: „Osta endale raha eest põld ja kutsu tunnistajad”, ehkki see linn antakse kaldealaste kätte.”

26 Siis tuli Jeremijale Jehoovalt sõnum: 27 „Mina olen Jehoova, kogu inimsoo Jumal. Kas on mulle miski võimatu? 28 Seepärast ütleb Jehoova nii: „Ma annan selle linna kaldealaste ja Babüloni kuninga Nebukadnetsari kätte ning ta vallutab selle. 29 Kaldealased sõdivad selle linna vastu, tungivad linna, panevad selle põlema ning põletavad maha linna ja majad, mille katustel ohverdati Baalile ja valati joogiohvreid teistele jumalatele mind sellega solvates.”

30 Iisraeli ja Juuda rahvas on noorpõlvest peale teinud mu silmis üksnes kurja, Iisraeli rahvas on mind solvanud oma kätetööga, lausub Jehoova. 31 See linn on alates selle ehitamisest kuni tänase päevani tekitanud minus vaid viha ja raevu, nii et ma pean selle kõrvaldama oma palge eest 32 kõigi Iisraeli ja Juuda rahva kurjade tegude tõttu, millega nad on mind solvanud, nemad, nende kuningad, peamehed, preestrid ja prohvetid ning Juuda ja Jeruusalemma elanikud. 33 Järjekindlalt on nad pööranud minu poole selja, mitte näo, kuigi ma olen ikka ja jälle püüdnud neid õpetada, aga ükski neist pole kuulanud ega võtnud õppust. 34 Nad on pannud oma jäledad ebajumalad kotta, millele on pandud minu nimi, ja rüvetanud selle. 35 Peale selle on nad ehitanud Ben-Hinnomi orgu* ohvripaiku Baalile, et heita oma poegi ja tütreid tulle Moolokile. Mina pole seda käskinud, niisugune jäledus pole mulle mõttessegi tulnud. Nõnda on nad pannud Juuda patustama.

36 Aga nüüd ütleb Jehoova, Iisraeli Jumal, selle linna kohta, mis teie sõnul antakse mõõga, nälja ja katku läbi Babüloni kuninga kätte: 37 „Ma kogun nad kokku kõigist maadest, kuhu ma olen nad pillutanud oma vihas, raevus ja suures meelepahas, ning toon nad siia tagasi ja lasen neil elada rahus. 38 Siis nad on minu rahvas ja mina olen nende Jumal. 39 Ma teen nii, et neil oleks üks süda ja üks tee, et nad kardaksid mind alati omaenda ja oma laste hüvanguks. 40 Ma sõlmin nendega igavese lepingu selle kohta, et ma ei lakka neile head tegemast. Ma panen nende südamesse minu kartuse, et nad ei pöörduks minust ära. 41 Ja ma tunnen neist rõõmu, teen neile head ning istutan nad kogu oma südame ja hingega sellele maale.”

42 Nii ütleb Jehoova: „Nagu ma olen toonud selle rahva peale selle suure õnnetuse, nõnda toon ma tema peale ka selle hea, mida ma olen tõotanud. 43 Siis ostetakse jälle põlde sel maal, kuigi te ütlete: „See on tühermaa, ilma inimeste ja loomadeta. See on antud kaldealaste kätte.””

44 Ostetakse raha eest põlde, sõlmitakse ostulepinguid ja pitseeritakse need kinni ning kutsutakse tunnistajaid Benjaminimaal ja Jeruusalemma ümbruses, Juuda linnades ja mägismaa linnades, madaliku linnades ja lõunamaa linnades, sest ma toon tagasi need, kes on nende seast vangi viidud, lausub Jehoova.”

^ Jer. 32:9 80 g. (Vt lisa B14.)

^ Jer. 32:9 114 g.

^ Jer. 32:19 Võib tõlkida ka „eesmärgid”.

^ Jer. 32:35 Vt „Sõnaseletusi”, märksõna „Gehenna”.

Jeremija  33 : 1 - 26

33 Jeremija oli vahtkonnaõues vahi all, kui talle tuli teist korda Jehoovalt sõnum: 2 „Nii lausub Jehoova, kes on loonud maa, Jehoova, kes on selle vorminud ja kindlalt rajanud, Jehoova on tema nimi: 3 „Hüüa mind ja ma vastan sulle ning räägin suurtest ja mõistetamatutest asjadest, millest sa midagi ei tea.”

4 Nii ütleb Iisraeli Jumal Jehoova selle linna majade ja Juuda kuningate kodade kohta, mis on maha lõhutud piiramisvallide ja mõõga pärast, 5 ning nende kohta, kes tulevad sõdima kaldealastega ja kelle ma oma vihas ja raevus maha löön, kelle laipu saavad täis need paigad ning kelle kurjuse pärast olen ma peitnud oma palge selle linna eest: 6 „Ma toon sellele linnale kosutust ja teen ta terveks. Ma ravin neid ja annan neile külluslikult rahu ja tõde. 7 Ma toon tagasi need, kes on Juuda ja Iisraeli seast vangi viidud, ning ehitan nad üles, nagu ma tegin alguses. 8 Ma puhastan nad süüst, mis lasub neil minu vastu tehtud pattude tõttu, ja andestan neile kõik nende patud ja üleastumised. 9 See linn saab mulle rõõmunimeks, kiituseks ja iluks kõigi maa rahvaste ees, kes kuulevad kõigest heast, mis ma oma rahvale teen. Ja nad kardavad ja värisevad kõige hea pärast ja rahu pärast, mis ma sellele linnale annan.”

10 Nii ütleb Jehoova: „Siin paigas, mida te nimetate tühermaaks, kus pole inimesi ega kariloomi, laastatud Juuda linnades ja Jeruusalemma tänavatel, kus pole elanikke ega kariloomi, kuuldakse taas 11 juubeldamist ja rõõmuhäält, peigmehe ja pruudi häält, nende häält, kes ütlevad: „Tänage vägede Jehoovat, sest Jehoova on hea, tema truu armastus kestab igavesti!””

Siis toovad nad Jehoova kotta tänuohvreid, sest ma toon tagasi maa vangid, ja kõik on nii nagu alguses, lausub Jehoova.

12 Nii ütleb vägede Jehoova: „Siin tühermaal, kus pole ei inimesi ega kariloomi, ning kõigis selle linnades on siis jälle karjamaad, kus karjased lasevad karjal lesida.”

13 Mägismaa linnades, madaliku linnades ja lõunamaa linnades, Benjaminimaal, Jeruusalemma ümbruses ja Juuda linnades käivad karjad siis jälle lugeja käe alt läbi, ütleb Jehoova.

14 Tulevad päevad, mil ma täidan Iisraeli soo ja Juuda soo kohta antud imelise tõotuse, lausub Jehoova. 15 Neil päevil ja sel ajal lasen ma võrsuda Taavetile õige võsu* ning see teeb sel maal seda, mis õige ja õiglane. 16 Neil päevil Juuda päästetakse ja Jeruusalemm elab rahus. Linna nimeks saab Jehoova On Meie Õigus.

17 Nii ütleb Jehoova: „Taavetil ei puudu kunagi järeltulija, kes istub Iisraeli soo troonil. 18 Ja leviitpreestritel ei puudu kunagi mees, kes seisab minu ees ja toob põletusohvreid, roaohvreid ja tapaohvreid.””

19 Jehoovalt tuli Jeremijale taas sõnum: 20 „Nii lausub Jehoova: „Kui te saaksite tühistada mu lepingu päevaga ja mu lepingu ööga, nii et päev ja öö ei saabuks õigel ajal, 21 siis saaks tühistada ka minu lepingu mu teenija Taavetiga, nõnda et tal poleks enam poega, kes valitseks kuningana tema troonil, samuti mu lepingu leviitpreestritega, kes mind teenivad. 22 Niisama kindlalt, nagu ei saa kokku lugeda taevakehi ega ära mõõta mereliiva, annan ma oma teenijale Taavetile palju järeltulijaid ja teen rohkeks leviidid, kes mind teenivad.””

23 Jehoovalt tuli taas Jeremijale sõnum: 24 „Kas sa pole kuulnud, kuidas rahvas ütleb: „Jehoova hülgab need kaks suguvõsa, mille ta on valinud”? Nad põlgavad mu rahvast ja see polegi enam nende silmis rahvas.

25 Nii ütleb Jehoova: „Nii kindlad, kui on mu leping päeva ja ööga ning taevale ja maale antud seadused, 26 sama kindel on ka see, et ma ei hülga Jaakobi järglasi ja oma teenija Taaveti järglasi, vaid võtan tema järeltulijate seast valitsejaid Aabrahami, Iisaki ja Jaakobi järglastele. Ma kogun kokku vangiviidud ja halastan nende peale.””

^ Jer. 33:15 Võib tõlkida ka „pärija”.

Jeremija  34 : 1 - 22

34 See on sõnum, mis tuli Jehoovalt Jeremijale, kui Babüloni kuningas Nebukadnetsar, kogu tema sõjavägi, kõik tema võimu all olevad maa kuningriigid ja kõik rahvad sõdisid Jeruusalemma ja kõigi selle linnade vastu:

2 „Nii ütleb Iisraeli Jumal Jehoova: „Mine ja räägi Juuda kuninga Sidkijaga ning ütle talle: „Nii lausub Jehoova: „Ma annan selle linna Babüloni kuninga kätte ja ta põletab selle maha. 3 Ka sina ei pääse tema käest, sind võetakse kinni ja antakse tema kätte. Sa näed Babüloni kuningat silmast silma ja räägid temaga näost näkku. Sind viiakse Babüloni.” 4 Aga kuula Jehoova sõnu, Juuda kuningas Sidkija! Nii ütleb sulle Jehoova: „Sa ei sure mõõga läbi. 5 Sa sured rahus ja sulle korraldatakse põletustalitus nagu su isadele, kuningatele, kes valitsesid enne sind, ja sind leinatakse: „Oh häda, isand!” Sest mina olen selle sõna öelnud, lausub Jehoova.””””

6 Prohvet Jeremija rääkis Jeruusalemmas Juuda kuningale Sidkijale kõik need sõnad, 7 kui Babüloni kuninga sõjavägi sõdis Jeruusalemma vastu ja teiste allesjäänud Juuda linnade Laakise ja Aseka vastu, sest vaid need kindlustatud linnad olid Juuda linnadest alles jäänud.

8 See on sõnum, mille Jeremija sai Jehoovalt pärast seda, kui kuningas Sidkija oli sõlminud lepingu kõigi Jeruusalemma elanikega, kuulutades neile vabastust, 9 et igaüks neist laseks vabaks oma heebrealastest orjad, nii mehed kui ka naised, nii et kellelgi poleks orjaks juuti, oma venda. 10 Kõik peamehed olid kuuletunud, samuti kogu rahvas. Nad olid sõlminud lepingu, et igaüks laseb vabaks oma orjad, nii mehed kui ka naised, ega hoia neid enam orjuses. Nad olid kuuletunud ja lasknud nad vabaks. 11 Aga hiljem olid nad võtnud tagasi nii mees- kui ka naisorjad, kelle nad olid vabaks lasknud, ning sundinud neid jälle orjama. 12 Pärast seda tuligi Jehoovalt Jeremijale Jehoova sõnum:

13 „Nii lausub Iisraeli Jumal Jehoova: „Päeval, mil ma tõin teie esiisad välja Egiptusemaalt, orjusekojast, sõlmisin ma nendega lepingu, öeldes: 14 „Seitsmendal aastal peab igaüks teist vabaks laskma oma heebrea venna, kes on end teile müünud ja teid kuus aastat teeninud. Te peate ta vabaks laskma.” Kuid teie esiisad ei kuulanud mind ega pööranud minu poole oma kõrva. 15 Äsja te küll pöördusite ja tegite, mis on minu silmis õige, ning kuulutasite vabastust oma ligimesele ja sõlmisite lepingu minu ees kojas, millele on pandud minu nimi. 16 Kuid siis te muutsite meelt ja teotasite mu nime, tuues tagasi oma mees- ja naisorjad, kelle te nende soovil olite vabastanud, ning sundisite neid jälle orjama.”

17 Seepärast ütleb Jehoova: „Kuna te ei kuuletunud mulle ega kuulutanud vabastust igaüks oma vennale ja ligimesele, siis kuulutan ma teile nüüd sellist vabastust: te surete mõõga, katku ja nälja läbi ning ma teen teist kohutava vaatepildi kõigile maa kuningriikidele, lausub Jehoova. 18 Nii juhtub meestega, kes taganesid mu lepingust ega täitnud selle lepingu sõnu, mille nad sõlmisid minu ees vasika poolekslõikamise ja selle tükkide vahelt läbiminemisega, 19 nimelt Juuda peameeste ja Jeruusalemma peameestega, õukonnaametnike, preestrite ja kogu rahvaga, kes läksid vasika tükkide vahelt läbi: 20 ma annan nad vaenlaste kätte ja nende kätte, kes tahavad võtta neilt elu, ning nende surnukehad saavad roaks taeva lindudele ja maa loomadele. 21 Ka Juuda kuninga Sidkija ja tema peamehed annan ma vaenlaste kätte ning nende kätte, kes tahavad võtta neilt elu, ja Babüloni kuninga sõjaväe kätte, kes on teie juurest taandumas.”

22 Ma annan käsu, lausub Jehoova, ja toon nad tagasi selle linna alla ning nad sõdivad selle vastu, vallutavad selle ja põletavad maha. Juuda linnad teen ma elaniketa tühermaaks.”

Jeremija  35 : 1 - 19

35 See on sõnum, mis tuli Jehoovalt Jeremijale Juuda kuninga Joojakimi, Joosija poja päevil: 2 „Mine reekablaste soo juurde, räägi nendega ja too nad ühte söögiruumi* Jehoova kojas ning paku neile veini.”

3 Siis võtsin ma endaga kaasa Jaasanja, kes oli Habassinja poja Jeremija poeg, tema vennad, kõik tema pojad ja kogu reekablaste soo 4 ning tõin nad Jehoova kotta. Ma viisin nad jumalamehe, Jigdalja poja Haanani poegade söögiruumi, mis asus peameeste söögiruumi kõrval. Peameeste söögiruum oli väravavalvur Sallumi poja Maaseja söögiruumi kohal. 5 Seejärel panin ma reekablaste ette veiniga täidetud peekrid ja karikad ning ütlesin neile: „Jooge veini!”

6 Aga nemad vastasid: „Me ei joo veini, sest meie esiisa Joonadab, Reekabi poeg, keelas meid: „Te ei tohi iialgi veini juua, ei teie ega teie pojad! 7 Ärge ka ehitage endale maju ega külvake seemet, ärge istutage ega soetage viinamägesid. Te peate elama telkides, et võiksite kaua elada maal, kus te võõraina viibite.” 8 Nii me siis oleme kuuletunud oma esiisale Joonadabile, Reekabi pojale, kõiges, mis ta on käskinud. Me ei joo veini, ei meie, meie naised, pojad ega tütred. 9 Me ei ehita ka endale maju, kus elada, ega ole meil viinamägesid, põlde ega seemet. 10 Me elame telkides ning kuuletume kõiges oma esiisale Joonadabile. 11 Aga kui Babüloni kuningas Nebukadnetsar tuli selle maa vastu, siis me ütlesime: „Tulge, lähme kaldealaste ja süürlaste sõjavägede eest Jeruusalemma.” Nüüd me elamegi Jeruusalemmas.”

12 Jeremijale tuli Jehoovalt sõnum: 13 „Nii lausub vägede Jehoova, Iisraeli Jumal: „Mine ja teata Juuda meestele ja Jeruusalemma elanikele: „Eks ole teid korduvalt manitsetud mulle kuuletuma, ütleb Jehoova. 14 Joonadab, Reekabi poeg, keelas oma järglastel veini juua ja nad on teinud tema sõnade järgi ega ole joonud veini tänase päevani, kuuletudes nii oma esiisa käsule. Kuid mina olen teiega ikka ja jälle rääkinud, aga teie pole mulle kuuletunud. 15 Ma olen teie juurde läkitanud kõik oma prohvetid, läkitanud neid ikka ja jälle teile ütlema: „Pöörduge ometi igaüks oma kurjalt teelt ning tehke seda, mis õige. Ärge käige teiste jumalate järel ega teenige neid. Siis te jääte elama maale, mille ma teile ja teie esiisadele andsin.” Aga teie ei ole pööranud minu poole oma kõrva ega kuulanud mind. 16 Reekabi poja Joonadabi järglased on kuulanud oma esiisa keeldu, kuid see rahvas pole mind kuulanud.””

17 Seepärast ütleb Jehoova, vägede Jumal, Iisraeli Jumal: „Ma toon Juuda ja kõigi Jeruusalemma elanike peale kogu selle õnnetuse, mille eest ma olen neid hoiatanud, sest ma olen nendega rääkinud, aga nemad pole kuulanud, ma olen neid kutsunud, aga nemad pole vastanud.””

18 Aga reekablaste soole ütles Jeremija: „Nii lausub vägede Jehoova, Iisraeli Jumal: „Kuna te olete kuulanud oma esiisa Joonadabi keeldu ning pidanud kõiki tema käske ja teinud kõike tema sõnade kohaselt, 19 siis ütleb vägede Jehoova, Iisraeli Jumal: „Iialgi ei puudu Joonadabil, Reekabi pojal, järeltulija, kes seisab minu teenistuses.”””

^ Jer. 35:2 Võib tõlkida ka „kambrisse”.

Jeremija  36 : 1 - 32

36 Juuda kuninga Joojakimi, Joosija poja neljandal aastal tuli Jeremijale Jehoovalt sõnum: 2 „Võta rullraamat ja kirjuta sinna kõik sõnad, mis ma olen sulle teada andnud Iisraeli, Juuda ja kõigi rahvaste kohta alates päevast, mil ma hakkasin sinuga rääkima, Joosija päevist kuni tänaseni. 3 Kui Juuda sugu kuuleb sellest õnnetusest, mis ma kavatsen nende peale tuua, siis nad ehk pöörduvad oma kurjadelt teedelt ning ma võin nende süüteod ja patud andeks anda.”

4 Seepeale kutsus Jeremija Neerija poja Baaruki. Jeremija ütles Baarukile edasi kõik Jehoova sõnad ning Baaruk pani need rullraamatusse kirja. 5 Siis andis Jeremija Baarukile käsu: „Mina olen vahi all ega saa minna Jehoova kotta. 6 Seepärast tuleb sul minna ja lugeda rullraamatust ette Jehoova sõnad, mis sa minu etteütlemise järgi kirja panid. Loe need ette kogu sellele rahvale, kes on paastupäeval Jehoova kojas, ja kõigile juudalastele, kes on tulnud oma linnadest. 7 Ehk jõuab nende anumine Jehoova ette ja nad pöörduvad igaüks oma kurjadelt teedelt, sest suur on viha ja raev, mis seda rahvast Jehoova sõnul tabab.”

8 Neerija poeg Baaruk tegigi kõik nii, nagu prohvet Jeremija teda käskis, ning ta luges Jehoova kojas rullraamatust ette Jehoova sõnad.

9 Juuda kuninga Joojakimi, Joosija poja viienda aasta üheksandal kuul kuulutasid kõik Jeruusalemma elanikud ja kõik, kes olid tulnud Juuda linnadest Jeruusalemma, välja paastu Jehoova ees. 10 Siis luges Baaruk Jeremija sõnad rullraamatust ette Jehoova kojas Gemarja, ümberkirjutaja Saafani poja toas*, mis asus ülemises õues Jehoova koja uue värava juures. Ta luges kogu rahva kuuldes.

11 Kui Miikaja, Saafani poja Gemarja poeg, kuulis Jehoova sõnu, mis rullraamatust ette loeti, 12 läks ta kuningakotta kirjutaja tuppa, kus istusid kõik peamehed*: kirjutaja Elisama, Semaja poeg Delaja, Akbori poeg Elnatan, Saafani poeg Gemarja, Hananja poeg Sidkija ja kõik teised peamehed. 13 Miikaja rääkis neile edasi kõik selle, mis Baaruk oli rahvale rullraamatust ette lugenud.

14 Siis saatsid peamehed Baaruki juurde Jehudi, kes oli Kuusi poja Selemja poja Netanja poeg, et ta ütleks talle: „Tule siia ja võta kaasa rullraamat, mille sa rahvale ette lugesid.” Neerija poeg Baaruk võttiski rullraamatu ja tuli nende juurde. 15 Nad ütlesid talle: „Palun istu ja loe see meile ette.” Baaruk lugeski selle neile ette.

16 Kui nad kuulsid kõiki neid sõnu, vaatasid nad üksteisele kohkunult otsa ja ütlesid Baarukile: „Me peame kindlasti need sõnad kuningale teada andma.” 17 Nad küsisid Baarukilt: „Ütle meile, kuidas sa need sõnad kirja panid? Kas Jeremija etteütlemise järgi?” 18 Baaruk vastas neile: „Jah, ta ütles mulle kõik need sõnad ette ja mina panin need tindiga rullraamatusse kirja.” 19 Siis ütlesid peamehed Baarukile: „Minge ja peitke end, nii sina kui ka Jeremija, ning ärge öelge kellelegi, kus te olete.”

20 Seejärel läksid peamehed kuninga juurde õue, aga rullraamatu jätsid nad hoiule kirjutaja Elisama tuppa. Nad rääkisid kõigest kuuldust kuningale.

21 Kuningas saatis Jehudi rullraamatu järele ja see tõi selle kirjutaja Elisama toast. Jehudi hakkas seda kuningale ja kõigile peameestele, kes olid kuninga kõrval, ette lugema. 22 Kuningas istus talvekojas; oli üheksas kuu* ja tema ees põles söepannil tuli. 23 Kui Jehudi oli lugenud kolm-neli veergu, lõikas kuningas kirjutaja noaga selle osa rullraamatu küljest ära ja heitis tulle, mis põles söepannil, kuni lõpuks oli terve raamat tules söepannil. 24 Nad ei tundnud vähimatki hirmu ning ei kuningas ega ükski tema sulane, kes kuulis kõiki neid sõnu, ei käristanud oma riideid lõhki. 25 Kuigi Elnatan, Delaja ja Gemarja anusid kuningat, et ta ei põletaks rullraamatut ära, ei võtnud ta neid kuulda. 26 Siis käskis kuningas kuningapoeg Jerahmeeli, Asrieeli poega Serajat ja Abdeeli poega Selemjat, et nad kirjutaja Baaruki ja prohvet Jeremija kinni võtaksid. Kuid Jehoova varjas neid.

27 Pärast seda, kui kuningas oli ära põletanud rullraamatu, kus olid sõnad, mis Baaruk oli Jeremija etteütlemisel kirja pannud, tuli Jehoovalt Jeremijale taas sõnum: 28 „Võta teine rullraamat ja pane sinna kirja kõik needsamad sõnad, mis olid esimeses rullraamatus, mille Juuda kuningas Joojakim ära põletas. 29 Ütle Juuda kuningale Joojakimile: „Nii lausub Jehoova: „Sa põletasid selle rullraamatu ära ja ütlesid: „Miks sa kirjutasid sellesse: „Babüloni kuningas tuleb ja hävitab selle maa ning teeb selle inimestest ja loomadest lagedaks”?” 30 Seepärast ütleb Jehoova Juuda kuninga Joojakimi kohta: „Keegi tema järeltulijaist ei istu Taaveti troonil ning tema surnukeha jäetakse päevakuumuse ja öökülma kätte. 31 Ma nõuan temalt, ta järglastelt ja ta sulastelt aru nende süütegude pärast ning toon nende ja Jeruusalemma elanike ja Juuda meeste peale kogu selle õnnetuse, millest ma neile olen rääkinud. Ma olen sellest rääkinud, kuid nemad ei ole kuulanud.””””

32 Siis võttis Jeremija teise rullraamatu ja andis kirjutaja Baarukile, Neerija pojale, kes pani Jeremija etteütlemise järgi kirja kõik need sõnad, mis olid olnud rullraamatus, mille Juuda kuningas Joojakim oli ära põletanud. Ja sinna lisati veel palju samasuguseid sõnu.

^ Jer. 36:10 Võib tõlkida ka „söögiruumis”.

^ Jer. 36:12 Võib tõlkida ka „õukonnaametnikud”.

^ Jer. 36:22 Vastab novembri teisele poolele ja detsembri esimesele poolele. (Vt lisa B15.)

Jeremija  37 : 1 - 21

37 Konja,* Joojakimi poja asemel hakkas valitsema kuningas Sidkija, Joosija poeg, sest Babüloni kuningas Nebukadnetsar oli pannud ta Juudamaa kuningaks. 2 Aga tema, ta sulased ja maa rahvas ei võtnud kuulda Jehoova sõnu, mida rääkis prohvet Jeremija.

3 Kuningas Sidkija saatis Selemja poja Jehukali ja preester Maaseja poja Sefanja prohvet Jeremija juurde talle ütlema: „Palun palveta meie eest meie Jumala Jehoova poole!” 4 Jeremija sai sel ajal rahva seas vabalt liikuda, sest teda ei olnud veel vangi pandud. 5 Egiptusest oli teele asunud vaarao sõjavägi, ja kui kaldealased, kes piirasid Jeruusalemma, sellest kuulsid, tõmbusid nad Jeruusalemma alt tagasi. 6 Siis tuli prohvet Jeremijale Jehoovalt sõnum: 7 „Nii lausub Iisraeli Jumal Jehoova: „Teatage Juuda kuningale, kes läkitas teid minu juurde abi otsima: „Vaarao sõjavägi, mis on teile appi tulemas, läheb tagasi oma maale Egiptusse. 8 Kaldealased naasevad, sõdivad selle linnaga, vallutavad selle ja põletavad maha.” 9 Nii ütleb Jehoova: „Ärge petke endid, öeldes: „Kaldealased lähevad kindlasti meie kallalt ära”, sest nad ei lähe. 10 Isegi kui te lööksite maha kogu kaldealaste sõjaväe, kes teiega sõdib, ja jääksid järele vaid haavatud mehed, siis tõuseksid need oma telkides püsti ja põletaksid selle linna maha.”””

11 Kui kaldealaste sõjavägi oli vaarao sõjaväe pärast Jeruusalemma alt taandunud, 12 tahtis Jeremija minna Jeruusalemmast Benjaminimaale, et saada seal kätte oma osa rahva keskel. 13 Aga kui ta jõudis Benjamini väravasse, siis vahtkonnaülem nimega Jirija, Hananja poja Selemja poeg, võttis prohvet Jeremija kinni, öeldes: „Sa tahad kaldealaste poolele üle minna!” 14 Aga Jeremija vastas: „Pole tõsi! Ma ei taha kaldealaste poolele üle minna.” Kuid Jirija ei kuulanud Jeremijat, vaid võttis ta kinni ja viis peameeste ette. 15 Peamehed vihastasid Jeremija peale, peksid teda ja panid ta vangi kirjutaja Jehonatani majja, mis oli vanglaks tehtud. 16 Nõnda sattus Jeremija maa-alusesse vangikongi ning jäi sinna pikaks ajaks.

17 Siis lasi kuningas Sidkija tuua Jeremija enda juurde ning küsitles teda salaja oma kojas. Ta päris: „Kas Jehoovalt on mingit sõnumit?” Jeremija vastas: „On küll,” ja lisas: „Sind antakse Babüloni kuninga kätte!”

18 Jeremija küsis kuningas Sidkijalt: „Mis pattu ma olen sinu, su sulaste ja su rahva vastu teinud, et sa oled mind vangi pannud? 19 Kus on nüüd teie prohvetid, kes teile kuulutasid: „Babüloni kuningas ei tule teie ega teie maa kallale”? 20 Palun kuula nüüd, mu isand kuningas! Võta kuulda mu anumist ja ära saada mind tagasi kirjutaja Jehonatani majja, sest seal ma suren.” 21 Seepeale andis kuningas Sidkija käsu, et Jeremija pandaks vahtkonnaõue vahi alla. Seal anti talle iga päev üks leib pagarite tänavalt, kuni kogu linnast sai leib otsa. Ja Jeremija jäi vahtkonnaõue.

^ Jer. 37:1 Sama kes Joojakin ja Jekonja.

Jeremija  38 : 1 - 28

38 Maatani poeg Sefatja, Pashuri poeg Gedalja, Selemja poeg Juukal ja Malkija poeg Pashur kuulsid, kuidas Jeremija rääkis rahvale: 2 „Nii ütleb Jehoova: „Kes jääb siia linna, sureb mõõga, nälja või katku läbi. Aga kes alistub kaldealastele, jääb elama ja saab oma hinge enesele saagiks — ta jääb ellu.” 3 Nii ütleb Jehoova: „See linn langeb Babüloni kuninga sõjaväe kätte ja ta vallutab selle.””

4 Seepeale ütlesid peamehed kuningale: „Lase see mees surmata, sest neid sõnu rääkides kahandab ta sellesse linna järele jäänud sõjameeste võitlusindu ja kogu rahva võitlusindu. See mees ei too rahvale rahu, vaid õnnetust.” 5 Kuningas Sidkija vastas: „Talitage temaga, nagu heaks arvate, sest kuningas ei saa teid takistada.”

6 Siis võtsid peamehed Jeremija ja heitsid ta kuningapoeg Malkija veemahutisse, mis oli vahtkonnaõues. Nad lasid Jeremija köitega sinna alla. Seal ei olnud vett, vaid ainult muda, ja Jeremija vajus mutta.

7 Etiooplane Ebed-Melek, õukonnaametnik, kes oli kuningakojas, kuulis, et Jeremija on veemahutisse pandud. Kuningas istus parasjagu Benjamini väravas, 8 kui Ebed-Melek läks kuningakojast välja ja ütles kuningale: 9 „Mu isand kuningas! Need mehed on teinud prohvet Jeremijale kurja. Nad on heitnud ta mahutisse ja ta sureb nälga, sest linnas pole enam leiba.”

10 Siis andis kuningas etiooplasele Ebed-Melekile käsu: „Võta siit endaga kaasa 30 meest ja tõmmake prohvet Jeremija mahutist välja, enne kui ta sureb.” 11 Ebed-Melek võttiski mehed endaga kaasa ja läks kuningakoja varakambri all olevasse ruumi, kust nad said kaltse ja riideräbalaid. Nad lasid need köitega alla Jeremijale. 12 Etiooplane Ebed-Melek ütles Jeremijale: „Pane need kaltsud ja riideräbalad endale kaenlaaluseisse köite alla.” Jeremija tegigi nii. 13 Siis tõmbasid nad Jeremija köite abil mahutist välja. Ja Jeremija jäi vahtkonnaõue.

14 Kuningas Sidkija lasi tuua prohvet Jeremija Jehoova koja kolmanda sissekäigu juurde. Kuningas ütles Jeremijale: „Ma tahan sinult midagi küsida. Ära varja minu eest midagi.” 15 Jeremija vastas Sidkijale: „Kui ma sulle räägin, siis sa ju tapad mu. Kui ma annan sulle nõu, siis sa ju ei kuula.” 16 Seepeale kuningas Sidkija vandus Jeremijale salaja: „Nii tõesti, kui elab Jehoova, kes on andnud meile elu, ei lase ma sind tappa ega anna sind nende meeste kätte, kes jahivad su elu.”

17 Siis ütles Jeremija Sidkijale: „Nii lausub Jehoova, vägede Jumal, Iisraeli Jumal: „Kui sa alistud Babüloni kuninga võimukandjatele, siis sa pääsed eluga ja seda linna ei põletata maha. Sina ja su kodakondsed pääsete eluga. 18 Aga kui sa ei alistu Babüloni kuninga võimukandjatele, siis langeb see linn kaldealaste kätte ja nad põletavad selle maha ning ka sina ei pääse nende käest.””

19 Siis ütles kuningas Sidkija Jeremijale: „Ma kardan neid juute, kes on läinud üle kaldealaste poolele, sest kui mind nende kätte antakse, võivad nad mind julmalt kohelda.” 20 Aga Jeremija ütles: „Sind ei anta nende kätte. Võta kuulda Jehoova häält selles, mis ma sulle räägin, ning sul läheb hästi ja sa jääd elama! 21 Kui sa aga keeldud alistumast, siis juhtub sinuga nii, nagu Jehoova on mulle teada andnud: 22 kõik naised, kes on jäänud Juuda kuninga kotta, viiakse Babüloni kuninga võimukandjate juurde. Nad ütlevad:

„Need, keda sa usaldasid, petsid sind ja said su üle võimust.

Nende pärast on su jalad mutta vajunud,

aga nad ise on nüüd taandunud.”

23 Kõik su naised ja pojad viiakse kaldealaste juurde ning sa ei pääse nende käest, vaid Babüloni kuningas võtab sind kinni ja sinu pärast põletatakse see linn maha.”

24 Siis ütles Sidkija Jeremijale: „Mitte keegi ärgu kuulgu sellest, muidu sa sured! 25 Kui peamehed saavad teada, et ma sinuga olen rääkinud, ning tulevad sinu juurde ja ütlevad: „Räägi meile, mida sa kuningale ütlesid! Ära varja meie eest midagi, siis me ei hukka sind. Mida kuningas sulle rääkis?”, 26 siis vasta neile: „Ma anusin kuningat, et ta ei saadaks mind tagasi Jehonatani majja surema.””

27 Mõne aja pärast tulidki kõik peamehed Jeremija juurde ja hakkasid teda küsitlema. Tema vastas neile nii, nagu kuningas oli käskinud. Siis ei öelnud nad talle enam midagi, sest nad ei saanud jutuajamisest midagi teada. 28 Jeremija jäi vahtkonnaõue kuni päevani, mil Jeruusalemm vallutati. Kui Jeruusalemm vallutati, oli ta ikka seal.

Jeremija  39 : 1 - 18

39 Juuda kuninga Sidkija üheksanda aasta kümnendal kuul tulid Babüloni kuningas Nebukadnetsar ja kogu tema sõjavägi Jeruusalemma alla ja hakkasid seda piirama.

2 Sidkija üheteistkümnenda aasta neljanda kuu üheksandal päeval murdsid nad linnamüürist läbi. 3 Siis tulid ja istusid Keskväravasse kõik Babüloni kuninga võimukandjad: Samgar* Neergal Sar-Eser, ravsaris* Nebo Sar-Sekim,* ravmag* Neergal Sar-Eser ja kõik teised Babüloni kuninga võimukandjad.

4 Neid nähes Juuda kuningas Sidkija ja kõik sõjamehed põgenesid. Nad lahkusid öösel linnast kuninga aiateed pidi topeltmüüri värava kaudu ja läksid edasi mööda Araba teed. 5 Aga kaldealaste sõjavägi ajas neid taga ja sai Jeeriko kõrbetasandikul Sidkija kätte. Kaldealased võtsid ta kinni ja viisid Hamatimaale Riblasse Babüloni kuninga Nebukadnetsari juurde, kus see tema üle kohut mõistis. 6 Babüloni kuningas lasi Riblas Sidkija silme all tema pojad tappa ning Babüloni kuningas lasi tappa ka kõik Juuda ülikud. 7 Ta tegi Sidkija silmad pimedaks ja pani ta vaskahelaisse, et viia ta Babüloni.

8 Siis põletasid kaldealased kuningakoja ja elumajad maha ning lõhkusid Jeruusalemma müürid. 9 Need rahva seast, kes olid linna alles jäänud, ning ülejooksikud ja teised järelejäänud pagendas ihukaitsepealik Nebusaradan Babüloni.

10 Aga mõned vaesemad inimesed, kel midagi polnud, jättis ihukaitsepealik Nebusaradan Juudamaale. Ta andis neile viinamägesid ja põlde*.

11 Babüloni kuningas Nebukadnetsar andis ihukaitsepealik Nebusaradanile Jeremija kohta käsu: 12 „Võta ta ja kanna tema eest hoolt. Ära tee talle midagi halba, vaid täida iga ta palve.”

13 Siis lasid ihukaitsepealik Nebusaradan, ravsaris Nebusasban, ravmag Neergal Sar-Eser ja kõik teised Babüloni kuninga tähtsamad mehed 14 tuua Jeremija vahtkonnaõuest ära ning nad andsid ta üle Gedaljale, Saafani poja Ahikami pojale, et see viiks ta oma majja. Nii sai ta elada rahva keskel.

15 Sel ajal kui Jeremijat vahtkonnaõues kinni hoiti, tuli talle Jehoovalt sõnum: 16 „Mine ütle etiooplasele Ebed-Melekile: „Nii lausub vägede Jehoova, Iisraeli Jumal: „Ma viin täide oma sõnad selle linna kohta tema õnnetuseks, mitte tema heaks, ja see täitub sel päeval sinu nähes.

17 Aga sinu ma vabastan sel päeval, lausub Jehoova, ning sind ei anta nende meeste kätte, keda sa kardad.

18 Ma päästan sind tõesti ja sa ei lange mõõga läbi. Sa pääsed eluga, kuna sa oled lootnud minu peale, lausub Jehoova.”””

^ Jer. 39:3 Ilmselt tiitel.

^ Jer. 39:3 Võib tõlkida ka „ülemkammerhärra”.

^ Jer. 39:3 Heebreakeelse teksti järgi on võimalik rühmitada ka nii: „Neergal Sar-Eser, Samgar-Nebo, Sar-Sekim, ravsaris”.

^ Jer. 39:3 Võib tõlkida ka „ülemmaag”, „astroloog”.

^ Jer. 39:10 Teine võimalik tähendus: „ja pani nende peale töökohustuse”.

Jeremija  40 : 1 - 16

40 See on sõnum, mis tuli Jehoovalt Jeremijale pärast seda, kui ihukaitsepealik Nebusaradan oli ta Raamas vabaks lasknud. Jeremija oli olnud käeraudus, kui Nebusaradan oli võtnud ta kõigi Jeruusalemma ja Juuda vangide seast, keda viidi parasjagu Babüloni pagendusse. 2 Ihukaitsepealik ütles Jeremijale: „Sinu Jumal Jehoova kuulutas sellele paigale õnnetust. 3 Jehoova tegigi oma sõna järgi, sest te patustasite Jehoova vastu ega võtnud kuulda tema häält. Sellepärast ongi teiega nii juhtunud. 4 Ma vabastan sind täna käeraudadest. Kui sa tahad tulla koos minuga Babüloni, siis tule, ma hoolitsen sinu eest. Aga kui sa ei taha tulla koos minuga Babüloni, siis ära tule. Kogu maa on sinu ees lahti. Kuhu tahad, sinna mine.”

5 Jeremija polnud veel tagasi läinud, kui Nebusaradan ütles: „Mine Gedalja, Saafani poja Ahikami poja juurde, kelle Babüloni kuningas on seadnud Juuda linnade üle, ja jää tema juurde selle rahva keskele või mine kuhu tahes.”

Ihukaitsepealik andis talle toidumoona ja kingituse ning lasi tal minna. 6 Jeremija läkski Mispasse Ahikami poja Gedalja juurde ning jäi elama tema juurde rahva sekka, kes oli maale alles jäänud.

7 Peagi kuulsid kõik väeülemad, nemad ja nende mehed sel maal, et Babüloni kuningas on määranud Ahikami poja Gedalja selle maa üle ning on pannud ta hoolitsema meeste, naiste, laste ja selle maa vaeste eest, keda polnud Babüloni pagendatud. 8 Siis tulid Gedalja juurde Mispasse Netanja poeg Ismael, Kaareahi pojad Joohanan ja Joonatan, Tanhumeti poeg Seraja, netofalase Eefai pojad ja maakatlase poeg Jesanja, nemad ja nende mehed. 9 Gedalja, Saafani poja Ahikami poeg, kinnitas neile ja nende meestele: „Ärge kartke teenida kaldealasi! Elage sellel maal ja teenige Babüloni kuningat, siis läheb teil hästi. 10 Mina jään Mispasse, et esindada teid kaldealaste ees, kes tulevad meie juurde. Teie aga varuge veini, suviseid puuvilju* ja õli ning täitke nendega oma anumad ja elage linnades, mis te olete oma valdusse võtnud.”

11 Kõik juudid, kes olid Moabis, Ammonis, Edomis ning kõigis teistes maades, kuulsid, et Babüloni kuningas on lubanud mõnedel Juudasse jääda ja on määranud nende üle Gedalja, Saafani poja Ahikami poja. 12 Siis hakkasid kõik juudid tagasi pöörduma kõigist neist paigust, kuhu nad olid pillutatud, ning nad tulid Juudamaale Mispasse Gedalja juurde. Ja nad varusid väga palju veini ja suviseid puuvilju.

13 Kaareahi poeg Joohanan ja kõik väeülemad, kes olid sel maal, tulid Mispasse Gedalja juurde. 14 Nad ütlesid talle: „Kas sa tead, et ammonlaste kuningas Baalis on läkitanud Netanja poja Ismaeli sind tapma?” Aga Ahikami poeg Gedalja ei uskunud neid.

15 Kaareahi poeg Joohanan ütles Gedaljale salaja Mispas: „Ma tahan minna ja tappa Netanja poja Ismaeli, keegi ei saa sellest teada. Miks peaks ta tapma sinu ja miks peaks kõik juudalased, kes sinu juurde on kogunenud, laiali pillutatama ning Juuda jääk hukkuma?” 16 Aga Ahikami poeg Gedalja ütles Kaareahi pojale Joohananile: „Ära tee seda. Sa valetad Ismaeli kohta.”

^ Jer. 40:10 Need olid üldjuhul viigimarjad, aga mõnikord ka datlid.

Jeremija  41 : 1 - 18

41 Seitsmendal kuul tulid Ismael, Elisama poja Netanja poeg, kes oli kuninglikust soost ja üks kuninga tähtsamaid mehi, ning veel kümme meest Ahikami poja Gedalja juurde Mispasse. Kui nad asusid Mispas üheskoos keha kinnitama, 2 tõusid Netanja poeg Ismael ja kümme meest, kes olid temaga, ning lõid Gedalja, Saafani poja Ahikami poja, mõõgaga maha. Nii surmas Ismael mehe, kelle Babüloni kuningas oli määranud selle maa üle. 3 Ta lõi maha ka kõik juudid, kes olid Gedalja juures Mispas, samuti lõi ta maha kaldealaste sõjamehed, kes seal olid.

4 Järgmisel päeval pärast Gedalja tapmist, kui keegi sellest veel ei teadnud, 5 tulid Sekemist, Siilost ja Samaariast 80 meest. Neil olid habemed maha aetud, riided lõhki käristatud ja ihu lõigutud ning käes roaohvrid ja viiruk, mida nad tahtsid viia Jehoova kotta. 6 Netanja poeg Ismael läks Mispast neile vastu, läks ja nuttis. Jõudnud nende juurde, ütles ta: „Tulge Ahikami poja Gedalja juurde.” 7 Aga kui nad linna jõudsid, siis Netanja poeg Ismael koos oma meestega tappis nad ja viskas veemahutisse.

8 Nende seas aga oli kümme meest, kes ütlesid Ismaelile: „Ära tapa meid, sest meil on põllul peidetud varusid: nisu ja otri, õli ja mett.” Nii otsustas ta, et ei surma neid ja nende vendi. 9 Ismael viskas kõigi nende meeste laibad, kelle ta oli tapnud, suurde veemahutisse, mille kuningas Aasa oli teinud Iisraeli kuninga Baesa pärast. Sellesama veemahuti täitis Netanja poeg Ismael tapetutega.

10 Ismael võttis vangi kõik Mispasse järelejäänud, sealhulgas kuningatütred, ta võttis vangi kogu Mispasse jäänud rahva, kelle ihukaitsepealik Nebusaradan oli jätnud Ahikami poja Gedalja hoolde. Netanja poeg Ismael vangistas nad ja läks ammonlaste juurde.

11 Kui Kaareahi poeg Joohanan ja väeülemad, kes olid ühes temaga, kuulsid, millist kurja Netanja poeg Ismael oli teinud, 12 kogusid nad mehed kokku ja läksid sõdima Netanja poja Ismaeliga ning leidsid ta Gibeonist suure veekogu äärest.

13 Kui need inimesed, kelle Ismael oli kaasa toonud, nägid Kaareahi poega Joohanani ja kõiki väeülemaid, kes olid koos temaga, siis nad rõõmustasid. 14 Siis kõik need, kelle Ismael oli Mispast vangi võtnud, läksid tagasi Kaareahi poja Joohanani juurde. 15 Aga Netanja poeg Ismael põgenes koos kaheksa mehega Joohanani eest ammonlaste juurde.

16 Kaareahi poeg Joohanan ja kõik väeülemad, kes olid koos temaga, võtsid endaga kaasa kogu järelejäänud Mispa rahva, kes oli pääsenud Netanja poja Ismaeli käest pärast seda, kui see oli maha löönud Ahikami poja Gedalja. Nad tõid Gibeonist tagasi mehed, sõjamehed, naised, lapsed ja õukonnaametnikud. 17 Siis nad läksid ja peatusid Kimhami majutuspaigas Petlemma lähedal, kavatsedes minna Egiptusse, 18 et pääseda pakku kaldealaste eest. Nad kartsid kaldealasi, sest Netanja poeg Ismael oli löönud maha Ahikami poja Gedalja, kelle Babüloni kuningas oli määranud selle maa üle.

Jeremija  42 : 1 - 22

42 Siis astusid ligi kõik väeülemad ning Kaareahi poeg Joohanan, Hoosaja poeg Jesanja* ja kogu rahvas kõige pisemast kõige suuremani 2 ning ütlesid prohvet Jeremijale: „Palun kuula meie anumist ja palveta meie eest oma Jumala Jehoova poole, kõigi allesjäänute eest, sest nagu sa näed, on meid vähe järele jäänud. 3 Öelgu sinu Jumal Jehoova meile, millist teed meil tuleb käia ja mida me peame tegema.”

4 Prohvet Jeremija kostis neile: „Ma võtan teid kuulda ja palvetan teie Jumala Jehoova poole, nagu te palute, ja ma annan teile edasi iga sõna, mis Jehoova teile vastuseks ütleb. Ühtki sõna ei jäta ma enda teada.”

5 Nad vastasid Jeremijale: „Olgu Jehoova tõeline ja ustav tunnistaja, kes tunnistab meie vastu, kui me ei tee täpselt nii, nagu su Jumal Jehoova meid sinu kaudu õpetab. 6 Olgu see sõnum hea või halb, me kuuletume oma Jumalale Jehoovale, kelle juurde me sind läkitame, et meil läheks hästi tänu sellele, et me võtame kuulda oma Jumala Jehoova häält.”

7 Kümne päeva pärast tuli Jehoovalt Jeremijale sõnum. 8 Jeremija kutsus siis Kaareahi poja Joohanani ja kõik väeülemad, kes olid koos temaga, ja kogu rahva kõige pisemast kõige suuremani 9 ning ütles neile: „Nii lausub Iisraeli Jumal Jehoova, kelle juurde te mind oma palvega läkitasite: 10 „Kui te jääte sellele maale, siis ehitan ma teid üles, mitte ei kisu maha, ja istutan teid, mitte ei juuri välja, sest ma tunnen kurbust selle õnnetuse pärast, mis ma teie peale olen toonud. 11 Ärge kartke Babüloni kuningat, kelle pärast te olete hirmul.”

Ärge kartke teda, sest mina olen teiega, et teid päästa ja tema käest vabastada, lausub Jehoova. 12 Mina halastan teile ning temagi halastab teile ja laseb teil minna tagasi omale maale.

13 Kui te aga ütlete: „Ei, me ei jää siia maale!” ega võta kuulda oma Jumala Jehoova häält, 14 vaid lausute: „Me läheme hoopis Egiptusemaale, kus me ei näe sõda, ei kuule sarvehäält ega tunne nälga. Sinna me jääme elama”, 15 siis kuulake Jehoova sõnu, te Juuda järelejäänud. Nii lausub vägede Jehoova, Iisraeli Jumal: „Kui te olete kindlalt otsustanud minna Egiptusse ning lähetegi sinna elama, 16 siis mõõk, mille ees te tunnete hirmu, saab teid Egiptusemaal kätte, ja nälg, mida te kardate, tuleb teile Egiptusse järele ning seal te surete. 17 Kõik, kes otsustavad minna Egiptusse elama, surevad mõõga, nälja või katku läbi. Mitte ükski neist ei jää ellu ega pääse, sest ma toon nende peale õnnetuse.”

18 Nii lausub vägede Jehoova, Iisraeli Jumal: „Nagu ma olen valanud välja oma viha ja raevu Jeruusalemma elanike peale, nii valan ma oma raevu välja ka teie peale, kui te lähete Egiptusse. Te saate neetavaiks, kohutavaks vaatepildiks, sajatuse ja teotuse märklauaks ega näe enam seda paika siin kunagi.”

19 Jehoova on rääkinud teie kohta, te Juuda järelejäänud. Ärge minge Egiptusse! Teadke, et ma olen täna teid hoiatanud, 20 et teil tuleb oma süütegude eest maksta eluga. Sest te saatsite mind oma Jumala Jehoova juurde, öeldes: „Palveta meie eest meie Jumala Jehoova poole ja anna meile teada kõik, mis meie Jumal Jehoova ütleb, ning nii me ka teeme.” 21 Ma olen teile täna seda öelnud, aga te ei võta kuulda oma Jumalat Jehoovat ega tee midagi, mida ta on minu kaudu käskinud teil teha. 22 Aga teadke nüüd, et te surete mõõga, nälja või katku läbi paigas, kuhu te igatsete elama asuda.”

^ Jer. 42:1 Sama kes Jaasanja (2Ku 25:23) ja Asarja (Jer 43:2).

Jeremija  43 : 1 - 13

43 Niipea kui Jeremija oli rääkinud rahvale kõik nende Jumala Jehoova sõnad, millega nende Jumal Jehoova oli ta nende juurde saatnud, kõik need sõnad, 2 ütlesid Hoosaja poeg Asarja, Kaareahi poeg Joohanan ja teised jultunud mehed Jeremijale: „Kogu su jutt on vale! Meie Jumal Jehoova pole saatnud sind teatama: „Ärge minge Egiptusse elama.” 3 See on hoopis Neerija poeg Baaruk, kes ässitab sind meie vastu, et meid antaks kaldealaste kätte surmata või Babüloni pagendusse viia.”

4 Niisiis ei võtnud Kaareahi poeg Joohanan, ükski väeülem ega rahvas kuulda Jehoova käsku jääda Juudamaale, 5 vaid Kaareahi poeg Joohanan ja väeülemad võtsid endaga kaasa kogu Juuda jäägi, kõik need, kes olid naasnud elama Juudamaale nende rahvaste hulgast, kelle sekka nad olid olnud pillutatud. 6 Nad võtsid mehed, naised, lapsed, kuningatütred ja kõik, kelle ihukaitsepealik Nebusaradan oli jätnud Gedalja, Saafani poja Ahikami poja juurde, samuti prohvet Jeremija ja Neerija poja Baaruki, 7 ning läksid Egiptusemaale, sest nad ei võtnud kuulda Jehoova häält. Ja nad jõudsid Tahpanheesini.

8 Tahpanheesis tuli Jeremijale Jehoovalt sõnum: 9 „Võta kätte suured kivid ja peida need juutide nähes mördi sisse tellistest sillutises, mis on Tahpanheesis vaarao koja sissekäigu juures, 10 ja ütle neile: „Nii lausub vägede Jehoova, Iisraeli Jumal: „Ma lasen kutsuda Babüloni kuninga Nebukadnetsari, oma teenija, ning panen tema trooni nende kivide peale, mis ma ära peitsin, ning tema laotab nende üle oma kuningliku telgi. 11 Ta tuleb ja lööb Egiptusemaad. Kes väärib surmatõbe, jääb surmatõppe. Kes väärib vangipõlve, läheb vangi. Kes väärib mõõka, hukkub mõõga läbi. 12 Ma süütan põlema Egiptuse jumalate templid. Kuningas põletab need maha ja viib nad vangi. Ta rüütab end Egiptusemaaga, nagu karjane katab end kuuega, ja ta lahkub sealt rahus*. 13 Ta kisub Egiptusemaal maha Beet-Semese* sambad* ning põletab Egiptuse jumalate templid.”””

^ Jer. 43:12 Võib tõlkida ka „vigastamata”.

^ Jer. 43:13 Võib tõlkida ka „päikesekoja”, „päikesetempli”; tuntud ka kui Heliopolis.

^ Jer. 43:13 Võib tõlkida ka „obeliskid”.

Jeremija  44 : 1 - 30

44 See on sõnum, mis tuli Jeremijale kõigi juutide kohta, kes elasid Egiptusemaal, nende kohta, kes elasid Migdolis, Tahpanheesis, Noofis* ja Patrosemaal: 2 „Nii ütleb vägede Jehoova, Iisraeli Jumal: „Te olete näinud kogu seda õnnetust, mis ma tõin Jeruusalemma ja kõigi Juuda linnade peale. Need on nüüd varemeis, keegi ei ela seal. 3 See on nõnda teie kurjade tegude pärast, mida te tegite minu solvamiseks, kui ohverdasite teistele jumalatele ja teenisite jumalaid, keda ei tundnud ei teie ega teie esiisad. 4 Ma läkitasin teie juurde kõik oma prohvetid, läkitasin neid ikka ja jälle teile ütlema: „Palun ärge tehke seda jäledust, mida ma vihkan.” 5 Teie aga ei kuulanud, ei pööranud oma kõrva minu poole, ei pöördunud oma kurjusest ega lakanud ohverdamast teistele jumalatele. 6 Seepärast valasin ma välja oma raevu ja viha ning see leegitses Juuda linnades ja Jeruusalemma tänavatel, nii et need said varemeiks ja tühermaaks, nagu see praegu ongi.”

7 Nüüd ütleb Jehoova, vägede Jumal, Iisraeli Jumal: „Miks tõmbate enda peale selle suure õnnetuse, nii et Juudast hävivad kõik mehed ja naised, lapsed ja imikud ning teile ei jää kedagi? 8 Miks peaksite mind solvama oma kätetööga, ohverdades teistele jumalatele Egiptusemaal, kuhu te olete elama asunud? Te hukkute ning saate neetavaiks ja teotatavaiks kõigi maa rahvaste seas. 9 Kas olete unustanud oma esiisade kurjad teod, Juuda kuningate kurjad teod, nende naiste kurjad teod, samuti teie endi ja teie naiste kurjad teod, mida on tehtud Juudamaal ja Jeruusalemma tänavatel? 10 Kuni tänaseni pole te alandunud ega tundnud hirmu. Te pole toiminud mu seaduste ega määruste järgi, millest ma teil ja teie esiisadel käskisin kinni pidada.”

11 Seepärast lausub vägede Jehoova, Iisraeli Jumal: „Ma olen otsustanud tuua teie peale õnnetuse ja hävitada kogu Juuda. 12 Ma võtan Juuda järelejäänud, kelle kindel otsus oli Egiptusemaale elama minna, ja nad kõik hukkuvad Egiptusemaal. Nad langevad mõõga läbi ning saavad otsa nälja läbi, kõige väiksemast kõige suuremani, nad surevad mõõga ja nälja läbi. Nad saavad neetavaiks, kohutavaks vaatepildiks, sajatuse ja teotuse märklauaks. 13 Ma karistan neid, kes elavad Egiptusemaal, mõõga, nälja ja katkuga, just nagu ma karistasin Jeruusalemma. 14 Juuda järelejäänutest, kes on läinud Egiptusemaale elama, ei pääse ega jää ellu keegi, et minna tagasi Juudamaale. Nad ihkavad sinna tagasi pöörduda ja seal elada, kuid nad ei lähe sinna tagasi, välja arvatud vähesed pääsenud.””

15 Kõik mehed, kes teadsid, et nende naised on ohverdanud teistele jumalatele, ja kõik naised, kes seisid seal suures summas, ja kogu rahvas, kes elas Egiptusemaal Patroses, vastasid Jeremijale: 16 „Me ei võta kuulda seda sõnumit, mis sa oled meile Jehoova nimel rääkinud, 17 vaid teeme teoks iga sõna, mis on tulnud meie suust. Me ohverdame taevakuningannale* ja valame talle joogiohvreid, nii nagu meie, meie esiisad, kuningad ja peamehed tegime Juuda linnades ja Jeruusalemma tänavatel, kui meil oli külluslikult leiba ja hea elu ning meid ei tabanud ükski õnnetus. 18 Alates ajast, kui me enam ei ohverda taevakuningannale ega vala talle joogiohvreid, on meil olnud puudus kõigest ning me oleme hukkunud mõõga ja nälja läbi.”

19 Naised lisasid: „Kui me ohverdasime taevakuningannale ja valasime talle joogiohvreid, siis eks olnud meie mehed nõus, et me valmistame talle tema enda kujulisi ohvrileibu ja valame talle joogiohvreid?”

20 Siis vastas Jeremija kõigile, kes temaga rääkisid, nii meestele kui ka nende naistele ja kogu rahvale: 21 „Jehoova mäletas ja pani tähele ohvreid, mida teie, teie esiisad, kuningad, peamehed ja maa rahvas tõite Juuda linnades ja Jeruusalemma tänavatel. 22 Lõpuks ei talunud Jehoova enam teie kurje tegusid ja jäledusi ning teie maast sai kohutav vaatepilt, laastatud ja neetud paik, kus keegi ei ela, nagu see praegu ongi. 23 Kuna te tõite neid ohvreid ja patustasite Jehoova vastu, eirates Jehoova häält ning tema seadusi, määrusi ja meeldetuletusi, siis on teid tabanud see õnnetus, mis praegu teie peal on.”

24 Jeremija ütles rahvale ja naistele veel: „Kuula Jehoova sõnu, kogu Juuda, kes oled Egiptusemaal. 25 Nii lausub vägede Jehoova, Iisraeli Jumal: „See, mida teie ja teie naised olete rääkinud oma suuga, selle te olete oma kätega täide viinud. Te ütlesite: „Me teeme nii, nagu oleme tõotanud. Me ohverdame taevakuningannale ning valame talle joogiohvreid.” Naised, täitke siis oma tõotused, tehke, mida olete lubanud!”

26 Seepärast kuula Jehoova sõnu, kogu Juuda, kes elad Egiptusemaal: „Ma vannun oma suure nime juures, lausub Jehoova, et ükski Juuda mees kogu Egiptusemaal ei vannu enam minu nimel, öeldes: „Nii tõesti, kui elab kõrgeim valitseja Jehoova!” 27 Ma pean neid silmas, et tuua nende peale õnnetus, mitte midagi head. Juudalased Egiptusemaal hukkuvad mõõga ja nälja läbi, kuni neid pole enam. 28 Vaid vähesed pääsevad mõõga eest ja pöörduvad Egiptusest tagasi Juudamaale. Siis kõik Juuda järelejäänud, kes on tulnud elama Egiptusemaale, saavad teada, kelle sõna on täitunud — kas minu või nende oma.”

29 See on teile märgiks, lausub Jehoova, et ma karistan teid selles paigas, nii et te teaksite, et minu sõnad, millega ma tõotasin tuua teie peale õnnetuse, lähevad täide. 30 Nii lausub Jehoova: „Ma annan vaarao Hofra, Egiptuse kuninga, tema vaenlaste kätte ja nende kätte, kes jahivad tema elu, just nagu ma olen andnud Juuda kuninga Sidkija tema vaenlase Babüloni kuninga Nebukadnetsari kätte, kes jahtis ta elu.””

^ Jer. 44:1 St Memphises.

^ Jer. 44:17 Jumalanna, keda usust taganenud iisraellased kummardasid; arvatavasti viljakusjumalanna.

Jeremija  45 : 1 - 5

45 Need on prohvet Jeremija sõnad Neerija pojale Baarukile. Baaruk pani need Jeremija etteütlemisel raamatusse kirja Juuda kuninga Joojakimi, Joosija poja neljandal aastal.

2 „Nii teatab Iisraeli Jumal Jehoova sinu kohta, Baaruk: 3 „Sa räägid: „Häda mulle, sest Jehoova on lisanud mu valule meelehärmi! Ma olen väsinud ohkamast, ma ei leia asu.””

4 Ütle talle nii: „Nõnda lausub Jehoova: „Mis ma olen üles ehitanud, selle ma kisun maha, mis ma olen istutanud, selle ma juurin välja — kogu maa. 5 Aga sina ihaldad suuri asju. Ära ihalda!””

Sest ma toon õnnetuse kõigi inimeste peale, ütleb Jehoova, aga sina pääsed eluga, kuhu sa ka ei lähe.”

Jeremija  46 : 1 - 28

46 Jehoovalt tuli prohvet Jeremijale sõnum rahvaste kohta. 2 Sõnum Egiptusele vaarao Neho, Egiptuse kuninga kohta, kelle sõjavägi oli Eufrati jõe ääres ja kelle Babüloni kuningas Nebukadnetsar alistas Karkemises Juuda kuninga Joojakimi, Joosija poja neljandal aastal.

3 „Seadke valmis väiksed ja suured kilbid,

astuge lahingusse!

4 Ratsanikud, rakendage hobused ja hüpake neile selga!

Asuge oma kohale, pange kiiver pähe!

Lööge piigid läikima, riietuge soomusrüüsse!

5 Miks näen ma nende silmis hirmu?

Nad taanduvad, nende sõjamehed on purustatud.

Nad põgenevad paanikas ega vaata tagasi.

Kõikjal on kohkumus, lausub Jehoova.

6 Väle ei suuda põgeneda ega sõjamehed pakku pageda.

Põhjas, Eufrati kaldail,

nad komistavad ja langevad.

7 Kes on see, kes tõuseb nagu Niiluse jõgi,

nagu mäslevate vetega jõed?

8 Egiptus tõuseb nagu Niilus,

nagu mäslevate vetega jõed,

ja ütleb: „Ma lähen üles ja katan maa,

hävitan linna ja selle elanikud.”

9 Sööstke üles, hobused!

Kihutage, vankrid!

Mingu välja sõjamehed:

Kuus ja Puut, kes kannate kilpi,

Luudim, sa osav vibumees, kes vinnastad vibu.

10 See on kõrgeima valitseja vägede Jehoova päev, kättemaksupäev, mil ta tasub vaenlastele. Mõõk neelab ja kustutab oma janu, see joobub nende verest, sest kõrgeim valitseja vägede Jehoova on valmistanud ohvri* põhjamaal Eufrati jõe ääres.

11 Mine üles Gileadi ja võta palsamit,

sa Egiptuse neitsi!

Asjatult tarvitad sa paljusid ravimeid.

Sa ei parane.

12 Rahvad on kuulnud su häbist,

su hädakisa on täitnud maa.

Sõjamees komistab sõjamehe otsa,

nad langevad üheskoos.”

13 Jehoova sõnum prohvet Jeremijale selle kohta, et Babüloni kuningas Nebukadnetsar tuleb ja lööb Egiptust.

14 „Rääkige sellest Egiptuses, teatage Migdolis,

kuulutage seda Noofis* ja Tahpanheesis.

Öelge: „Asuge oma kohale, pange end valmis,

sest mõõk neelab inimesi kõikjal su ümber.

15 Miks on teie vägevad minema pühitud?

Nad ei jäänud püsima,

sest Jehoova tõukas nad ära.

16 Nad komistavad ja langevad suurte hulkadena.

Nad ütlevad üksteisele:

„Tõuskem üles! Mingem tagasi oma rahva juurde ja oma kodumaale,

et pääseda julma mõõga eest.””

17 Seal nad kuulutavad:

„Vaarao, Egiptuse kuningas, teeb tühja kära.

Ta on lasknud võimaluse käest.”

18 Nii tõesti, kui ma elan, lausub kuningas, kelle nimi on Vägede Jehoova,

ta* tuleb, olles nagu Taabor mägede seas,

nagu Karmel mere ääres.

19 Sea valmis oma asjad pagenduseks,

oh, tütar, kes elad Egiptuses!

Noof saab kohutavaks vaatepildiks.

See pannakse põlema* ja jäetakse elaniketa.

20 Egiptus on kui kena mullikas,

kuid põhjast tulevad talle kallale parmud.

21 Isegi tema palgasõdurid on nagu nuumvasikad,

kuid nemadki pöörduvad ja pagevad üheskoos.

Nad ei jää püsima,

sest on tulnud nende õnnetuspäev,

aruandmise aeg.

22 Ta sisiseb nagu vingerdav madu,

sest talle tullakse järele suure hulgana,

kirvestega, nagu tulevad puuraidurid.

23 Nad raiuvad maha tema metsa, lausub Jehoova, kuigi see näib läbitungimatu.

Neid on rohkem kui rohutirtse, lugematu arv.

24 Egiptuse tütar jääb häbisse,

ta antakse põhjamaa rahva kätte.

25 Vägede Jehoova, Iisraeli Jumal, lausub: „Ma karistan Aamonit Noo* linnast, vaaraod ja Egiptust, tema jumalaid ja kuningaid, jah, vaaraod ja kõiki, kes temale loodavad.”

26 Ma annan nad nende kätte, kes jahivad nende elu, Babüloni kuninga Nebukadnetsari ja tema sulaste kätte. Pärast seda asustatakse Egiptus jälle, nagu oli ammustel aegadel, lausub Jehoova.

27 Sina aga ära karda, mu teenija Jaakob,

ära kohku, Iisrael,

sest ma päästan su, toon su ära kaugelt

ja sinu järglased nende vangistusemaalt.

Jaakob naaseb ning elab rahus ja muretult,

ilma et keegi teda kohutaks.

28 Ära siis karda, mu teenija Jaakob, lausub Jehoova, sest mina olen sinuga.

Ma hävitan kõik rahvad, kelle sekka ma olen sind pillutanud.

Sind ma ei hävita,

kuid ma karistan sind parajal määral.

Karistamata ma sind ei jäta.”

^ Jer. 46:10 Võib tõlkida ka „korraldanud tapatalgud”.

^ Jer. 46:14 St Memphises.

^ Jer. 46:18 St Egiptuse vallutaja.

^ Jer. 46:19 Teine võimalik tähendus: „see saab tühermaaks”.

^ Jer. 46:25 St Teeba.

Jeremija  47 : 1 - 7

47 Jehoova sõnum prohvet Jeremijale vilistite kohta, enne kui vaarao lõi Gazat. 2 Nii ütleb Jehoova:

„Põhja poolt tulevad veed,

neist saab tulvavesi.

Need ujutavad üle maa ja kõik, mis seal on,

linna ja selle elanikud.

Inimesed kisendavad,

kõik maa elanikud halavad.

3 Kuuldes tema täkkude kabjaplaginat,

sõjavankrite mürinat

ja rataste raginat,

ei pöördu isad tagasi aitama oma poegi,

sest nende käed on lõtvunud

4 päeva pärast, mis hävitab kõik vilistid,

mis jätab Tüürose ja Siidoni ilma kõigist järelejäänud liitlastest.

Jehoova hävitab vilistid,

kes on Kaftoori* saarelt tulnutest veel alles.

5 Gaza ajab end kiilaks*,

Askelon sunnitakse vaikima.

Te orutasandikule järelejäänud,

kui kaua veel te end lõigute?

6 Jehoova mõõk!

Kui kaua veel pole sul rahu?

Mine tagasi tuppe,

peatu ja püsi paigal!

7 Kuidas võib see paigal püsida,

kui Jehoova on andnud sellele käsu!

Askeloni ja mereranniku vastu

on ta selle saatnud.”

^ Jer. 47:4 St Kreeta.

^ Jer. 47:5 St selle elanikud ajavad leina ja häbi märgiks oma pea paljaks.

Jeremija  48 : 1 - 47

48 Moabi kohta ütleb vägede Jehoova, Iisraeli Jumal:

„Häda Nebole, sest see on hävitatud!

Kirjataim on häbistatud ja vallutatud.

Kindel* varjupaik on häbistatud ja purustatud.

2 Enam ei ülistata Moabi.

Hesbonis on sepitsetud tema langust:

„Tulge, teeme talle lõpu, nii et see rahvas kaoks.”

Ka sina, Madmen, vaiki,

sest sinu kannul käib mõõk.

3 Hooronaimist on kuulda kisa,

seal on rüüstamine ja häving.

4 Moab on purustatud.

Tema lapsed nutavad.

5 Mööda Luuhiti teed minnakse nuttes üles.

Hooronaimi teelt laskujad toovad hävingu pärast kuuldavale hädakisa.

6 Põgenege, päästke oma elu!

Teist saab kui üksik kadakas kõrbes.

7 Kuna sa loodad oma tegude ja varanduse peale,

siis sindki vallutatakse.

Kemos pagendatakse

ühes oma preestrite ja peameestega.

8 Hävitaja tuleb igasse linna,

ükski linn ei pääse.

Org hukkub

ja lavamaa hävitatakse, nagu Jehoova on öelnud.

9 Püstitage Moabile teetähis,

sest kui ta linnad varisevad rusudeks, ta põgeneb.

Tema linnadest saab kohutav vaatepilt,

keegi ei ela neis.

10 Neetud on see, kes täidab Jehoova antud ülesannet hooletult!

Neetud on see, kes hoiab oma mõõka vere eest!

11 Noorusest alates on moabiidid elanud muretult,

nad on kui settele tardunud vein.

Neid pole kallatud ühest anumast teise

ega ole neid kunagi pagendatud.

Seepärast on nende maitse jäänud samaks,

nende lõhn pole muutunud.

12 Tulevad päevad, mil ma saadan nende juurde mehed, kes kallavad nad ümber, lausub Jehoova. Nad kallavad nad ümber, tühjendavad nende anumad ja löövad tükkideks nende suured nõud. 13 Moabiidid jäävad häbisse Kemose pärast, just nagu Iisraeli sugu jäi häbisse Peeteli pärast, mille peale ta lootis.

14 Kuidas te julgete öelda: „Me oleme vägevad sõjamehed, lahinguks valmis”?

15 Moab on hävitatud,

tema linnadesse on sisse tungitud,

ta valitud noored mehed on maha löödud,

lausub kuningas, kelle nimi on Vägede Jehoova.

16 Moabiitide häving on ligi,

nende langus läheneb kiiresti.

17 Kõik, kes neid ümbritsevad, tundku neile kaasa,

kõik, kes tunnevad neid nimepidi.

Ütelge: „Kuis küll on murtud see võimas kepp, kaunis kepp!”

18 Lasku alla oma auhiilgusest

ja istu janus*, oh, tütar, kes elad Diibonis,

sest Moabi hävitaja on tulnud sinu kallale.

Ta teeb su kindlustatud paigad varemeiks.

19 Seisa tee ääres ja vaata, Aroeri elanik.

Küsi mehelt, kes põgeneb, ja naiselt, kes pageb: „Mis on juhtunud?”

20 Moab on häbistatud, teda on haaranud hirm.

Halage ja karjuge!

Kuulutage Arnonis, et Moab on hävitatud.

21 Lavamaa üle mõistetakse kohut: Holoni, Jahase ja Meefati, 22 Diiboni, Nebo ja Beet-Diblataimi, 23 Kirjataimi, Beet-Gaamuli ja Beet-Meoni, 24 Kerijoti, Bosra ning kõigi Moabimaa linnade üle kaugel ja lähedal.

25 Moabi sarv* on maha raiutud,

tema käsivars murtud, lausub Jehoova.

26 Jootke ta purju, sest ta on suurustanud Jehoova ees.

Moab püherdab oma okses

ja on saanud pilkealuseks.

27 Eks olnud Iisrael sinu pilkealune?

Kas tabati ta varaste hulgast,

et vangutad pead ja räägid temast halba?

28 Moabi elanikud, jätke maha linnad ja elage kaljurüngastel,

olge kui tuvid, kes pesitsevad kaljuseina õõnsustes.”

29 „Me oleme kuulnud Moabi uhkusest, et ta on väga kõrk,

tema üleolevusest, uhkusest ja tema südame ülbusest.”

30 „Ma tean tema raevu, lausub Jehoova,

kuid tema kiitlemine on asjatu.

Nad ei tee midagi.

31 Seetõttu ma halan Moabi pärast,

kisendan kogu Moabi pärast,

oigan Kiir-Herese elanike pärast.

32 Sinu pärast, oh, Sibma viinapuu,

nutan ma kibedamini kui Jaaseri pärast.

Sinu vohavad võsud ulatuvad üle vete,

need on jõudnud mereni, Jaaserini.

Hävitaja on sööstnud

sinu suviste puuviljade ja viinamarjalõikuse kallale.

33 Viljapuuaiast ja Moabimaalt

on kadunud rõõm ja lust.

Ma olen teinud surutõrres veinile lõpu.

Enam ei sõtkuta rõõmuhõisete saatel.

Hõiked ei ole enam rõõmuhõiked.

34 Hesboni hädahüüdeid on kuulda Elaalesse,

nende häält Jahasesse,

Soari hädahüüdeid Hooronaimi ja Eglat-Selisijasse.

Isegi Nimrimi veed kuivavad.

35 Ma kaotan Moabist selle,

kes toob ande ohvripaigas,

ohverdab oma jumalale, lausub Jehoova.

36 Seepärast kaebleb mu süda* Moabi pärast otsekui flööt*,

ka Kiir-Herese elanike pärast kaebleb mu süda otsekui flööt.

Sest tema kogutud rikkus hävib.

37 Kõigi pead on paljaks pöetud,

kõigi habemed on aetud,

kõigi käed on lõigutud,

nende puusade ümber on kotiriie.

38 Kõigilt Moabi katustelt

ja kõigilt väljakutelt

kostab üksnes halinat,

sest ma olen purustanud Moabi

otsekui kõlbmatu anuma, lausub Jehoova.

39 Kui kohkunud ta küll on! Halage!

Kuis küll Moab on häbiga taganenud!

Moabist on saanud pilkealune,

ta on hirmutuseks kõigile enda ümber.

40 Nõnda ütleb Jehoova:

„Nagu kotkas sööstab saagi kallale,

nii laotatakse tiivad laiali Moabi kohal.

41 Linnad vallutatakse,

kindlused võetakse käest.

Sel päeval on Moabi sõjameeste süda

otsekui sünnitusvaludes naise süda.”

42 Moab hävitatakse, see rahvas kaob,

sest ta on suurustanud Jehoova ees.

43 Hirm, püünisauk ja lõks ootavad sind,

oh, Moabi elanik, lausub Jehoova.

44 Igaüks, kes põgeneb hirmust, langeb püünisauku,

ja igaüks, kes pääseb august välja, püütakse lõksu.

Sest ma toon Moabi peale tema karistusaasta, lausub Jehoova.

45 Hesboni varju all seisavad põgenikud jõuetult,

sest Hesbonist väljub tuli

ja Siihonist leek.

See põletab Moabi laubad

ja lärmavate sõdalaste kolbad.

46 Häda sulle, oh, Moab!

Kemose rahvas on hukkunud.

Sinu pojad on vangistatud,

tütred viidud pagendusse.

47 Viimseil päevil kogun ma kokku Moabi vangid, lausub Jehoova.

Siin lõppeb kohtusõnum Moabi kohta.”

^ Jer. 48:1 Võib tõlkida ka „kõrge”.

^ Jer. 48:18 Teine võimalik tähendus: „kuival maal”.

^ Jer. 48:25 St jõud.

^ Jer. 48:36 Võib tõlkida ka „on mu süda rahutu”.

^ Jer. 48:36 Flöödiga mängiti matustel leinaviise.

Jeremija  49 : 1 - 39

49 Ammonlaste kohta ütleb Jehoova:

„Kas Iisraelil polegi poegi?

Kas pole tal pärijat?

Miks on Malkam* võtnud Gaadi endale?

Miks elavad tema kummardajad Iisraeli linnades?

2 Tulevad päevad, lausub Jehoova,

mil ma lasen ammonlaste Rabba vastu puhuda märguannet sõjaks*.

Temast saab rusuhunnik,

ta tütarlinnad* süüdatakse põlema.

Iisrael võtab enda valdusse need, kelle valduses ta ise oli, ütleb Jehoova.

3 Hala, oh, Hesbon, sest Ai on hävitatud!

Nutke, Rabba tütarlinnad!

Pange endale kotiriie ümber!

Halage ja käige ringi kiviaedikutes*,

sest Malkam viiakse pagendusse

ühes oma preestrite ja ülematega.

4 Miks sa kiitled orgudega,

oma viljakate tasandikega, sa ustavusetu tütar,

kes loodad oma varandusele

ja ütled: „Kes tuleb mulle kallale?”?

5 Ma toon su peale midagi kohutavat kõigilt sinu ümberkaudsetelt,

lausub kõrgeim valitseja vägede Jehoova.

Teid pillutatakse laiali, igaüks ise suunda,

keegi ei kogu põgenikke kokku.

6 Kuid hiljem kogun ma kokku vangistatud ammonlased, lausub Jehoova.”

7 Edomi kohta ütleb vägede Jehoova:

„Kas Teemanis pole enam tarkust?

Kas mõistlike nõu on kadunud?

Kas nende tarkus on hukka läinud?

8 Põgenege! Taganege!

Varjuge sügavikku, Dedani elanikud!

Sest ma toon Eesavi peale hävingu,

kui tuleb aeg teda karistada.

9 Kui su juurde tuleksid viinamarjakorjajad,

eks jätaks nad midagi ka järelnoppimiseks?

Kui öösel tuleksid vargad,

eks võtaks nad vaid seda, mida tahavad?

10 Kuid mina teen Eesavi täiesti paljaks.

Ma teen avalikuks ta varjupaigad,

nii et ta ei saa end peita.

Kõik tema lapsed, vennad ja naabrid hävitatakse

ning teda ei ole enam.

11 Jäta maha oma orvud!

Mina hoian neid elus

ja sinu lesed loodavad minule.”

12 Nii ütleb Jehoova: „Kui neil, kes ei pea karikast jooma, tuleb sellest ikkagi juua, kas peaksid sina jääma karistuseta? Sa ei jää karistuseta, sa pead sellest jooma.”

13 „Ma olen vandunud iseenese juures,” lausub Jehoova, „et Bosra saab kohutavaks vaatepildiks, varemeiks, teotatavaks ja neetavaks. Kõik tema linnad jäävad igaveseks varemeisse.”

14 Ma olen kuulnud Jehoova sõnumit,

käskjalg on saadetud rahvaste juurde teatama:

„Kogunege kokku ja astuge tema vastu,

valmistuge lahinguks!”

15 „Ma olen teinud sind rahvaste seas tähtsusetuks,

inimeste seas põlatuks.

16 Sind on petnud su kardetavus,

su südame ülbus,

sind, kes sa elad kaljulõhedes,

asud kõrgeimal künkal.

Ehkki sa oled teinud oma pesa kõrgele nagu kotkas,

toon ma sind sealt alla,” lausub Jehoova.

17 „Edomist saab kohutav vaatepilt. Igaüks, kes temast möödub, vaatab teda õudusega ja vilistab kõiki tema hädasid nähes. 18 Just nagu Soodomas ja Gomorras ja nende naaberlinnades pärast nende segipaiskamist,” lausub Jehoova, „nõnda ei ela ka seal mitte keegi ega asu sinna elama ükski inimene.

19 Keegi tuleb nagu lõvi Jordani-äärsest tihnikust, et rünnata rahulikku karjamaad. Ma ajan ta sealt kohe minema. Ma panen selle üle oma valitu. Sest kes on minu sarnane? Kes nõuab minult aru? Milline karjane võiks seista minu ees? 20 Seepärast kuulake Jehoova otsust Edomi kohta, tema mõtteid Teemani elanike kohta.

Tallekesed veetakse karjast minema,

ta laastab nende pärast nende karjamaad.

21 Nende langemise mürast kõigub maa.

Kostab hädakisa!

Seda on kuulda lausa Punase mereni.

22 Näe, ta sööstab alla nagu kotkas,

laotab oma tiivad laiali Bosra kohal.

Sel päeval on Edomi sõjameeste süda

otsekui sünnitusvaludes naise süda.”

23 Damaskuse kohta.

„Hamat ja Arpad jäävad häbisse,

sest nad kuulevad halba sõnumit.

Nad on muutunud araks.

Nad on kui mäslev meri, mida ei saa vaigistada.

24 Damaskus on kaotanud julguse.

Ta on pöördunud põgenema, teda on haaranud kabuhirm.

Teda on vallanud ahastus ja vaevavad valud

nagu sünnitajat.

25 Miks pole seda ülistatud linna,

rõõmulinna, juba maha jäetud?

26 Väljakutel langevad tema noored mehed,

sel päeval hukkuvad kõik sõjamehed,” lausub vägede Jehoova.

27 „Ma süütan Damaskuse müürid,

tuli neelab Ben-Hadadi kindlustornid.”

28 Keedari kohta ja Haasori kuningriikide kohta, mille Babüloni kuningas Nebukadnetsar vallutas, ütleb Jehoova:

„Tõuske, minge üles Keedarisse,

hävitage idamaa pojad.

29 Nende telgid ja karjad võetakse ära,

samuti nende telgikangad ja kõik asjad.

Ka nende kaamelid viiakse minema.

Neile hüütakse: „Hirm on kõikjal!””

30 „Põgenege, pagege kaugele,

varjuge sügavikku, Haasori elanikud,” lausub Jehoova.

„Babüloni kuningas Nebukadnetsar on sepitsenud salanõu,

mõelnud välja plaani teie vastu.”

31 „Tõuske ja minge rahva vastu, kes elab rahus

ja julgesti!” lausub Jehoova.

„Ei ole neil uksi ega riive. Nad elavad omaette.

32 Nende kaamelid röövitakse,

nende suured karjad riisutakse.

Ma pillutan need pöetudoimulised

nelja tuule poole

ning toon igast suunast nende peale õnnetuse,” lausub Jehoova.

33 „Haasorist saab šaakalite pesapaik,

mis jääb laastatuks igavesti.

Seal ei ela mitte keegi

ega asu sinna elama ükski inimene.”

34 Juuda kuninga Sidkija valitsuse alguses tuli Jehoovalt prohvet Jeremijale Eelami kohta sõnum: 35 „Nii teatab vägede Jehoova: „Ma murran katki Eelami vibu, tema jõuallika. 36 Ma toon Eelami peale neljast taeva äärest neli tuult ning annan eelamlased nende tuulte meelevalda. Pole rahvast, kelle sekka neid ei pillutataks.””

37 „Ma külvan eelamlastesse hirmu nende vaenlaste ees ja nende ees, kes jahivad nende elu, ning ma toon nende peale õnnetuse, oma tulise viha,” lausub Jehoova. „Ma saadan neile järele mõõga, kuni olen neile lõpu teinud.”

38 „Ma sean oma trooni Eelamisse ning hävitan sealt kuninga ja peamehed,” lausub Jehoova.

39 „Aga viimseil päevil kogun ma Eelami vangid kokku,” lausub Jehoova.

^ Jer. 49:1 Ilmselt ammonlaste ebajumal, keda nimetati ka Moolokiks ja Milkomiks.

^ Jer. 49:2 Teine võimalik tähendus: „kõlada lahingukäral”.

^ Jer. 49:2 Võib tõlkida ka „ümberkaudsed linnad”.

^ Jer. 49:3 Võib tõlkida ka „lambaaedikutes”.

Jeremija  50 : 1 - 46

50 Jehoova sõnum Babüloni ja kaldealaste maa kohta, mille ta tegi teatavaks prohvet Jeremija kaudu.

2 „Rääkige sellest rahvaste keskel ja kuulutage seda!

Pange püsti kogunemistähis ja kuulutage!

Ärge varjake midagi!

Öelge: „Babülon on vallutatud,

Beel häbistatud,

Merodak on kohkunud.

Tema kujud on häbistatud,

tema jäledad ebajumalad* on kohkunud.”

3 Sest tema kallale on tulnud rahvas põhjast.

See rahvas teeb sellest maast kohutava vaatepildi.

Mitte keegi ei ela seal.

Nii inimesed kui ka loomad on põgenenud,

nad on läinud ära.”

4 „Neil päevil ja sel ajal tuleb Iisraeli rahvas ja ühes temaga Juuda rahvas,” lausub Jehoova. „Nad tulevad nuttes ja otsivad üheskoos oma Jumalat Jehoovat. 5 Nad küsivad teed Siionisse, näod selle poole, ja ütlevad: „Tulge, ühinegem Jehoovaga igavese lepingu alusel, mida ei unustata.” 6 Mu rahvas on nagu kari kadunud lambaid. Oma karjaste süül nad ekslevad. Need on ajanud nad mägedesse, mägedel ja küngastel uitavad nad ringi. Nad on unustanud oma puhkepaiga. 7 Kõik, kes neid kohtasid, õgisid neid ja nende vaenlased ütlesid: „Meie pole süüdi. Nad on patustanud Jehoova vastu, kelles elab õigus, Jehoova vastu, kellele lootsid nende esiisad.””

8 „Põgenege Babülonist,

lahkuge kaldealaste maalt!

Olge nagu juhtloomad karja ees!

9 Ma lasen põhja poolt Babüloni kallale tõusta

vägevate rahvaste hulga.

Nad tulevad tema vastu lahingukorda seatuna.

Sealtpoolt nad vallutavad ta.

Nende nooled on kui sõjamehe nooled,

need võtavad talt lapsed.

Need ei tule tühjalt tagasi.

10 Kaldea laastatakse.

Kõik, kes teda rüüstavad, küllastuvad,” lausub Jehoova.

11 „Sest te rõõmutsesite ja juubeldasite,

kui rüüstasite mu omandit.

Te kepslesite nagu mullikad aasal,

hirnusite nagu täkud.

12 Teie ema on jäänud häbisse.

Tema, kes teid sünnitas, on pettunud.

Ta on tühiseim rahvaste seas —

põuane maa ja kõrb.

13 Jehoova meelepaha tõttu ei asustata teda enam,

ta jääb täiesti lagedaks.

Igaüks, kes Babülonist möödub, vaatab teda õudusega

ja vilistab kõiki tema hädasid nähes.

14 Tulge lahingukorda seatuna ja rünnake Babüloni igast küljest,

kõik teie, kes vinnastate vibu!

Ambuge tema poole, ärge säästke nooli,

sest ta on patustanud Jehoova vastu.

15 Tooge tema ümber kuuldavale sõjahüüd.

Ta on alla andnud.

Ta sambad on kokku varisenud, müürid maha lõhutud.

See on Jehoova kättemaks.

Makske talle kätte.

Tehke temale nii, nagu tema on teinud.

16 Kaotage Babülonist külvaja

ja lõikusajal sirbiga lõikaja.

Igaüks pöördub julma mõõga eest oma rahva juurde,

igaüks põgeneb oma maale.

17 Iisraellased on eksinud lambad. Lõvid on nad karjast eemale ajanud. Kõigepealt neelas nad Assüüria kuningas, siis järas nende luid Babüloni kuningas Nebukadnetsar. 18 Seepärast ütleb vägede Jehoova, Iisraeli Jumal: „Ma karistan Babüloni kuningat ja tema maad, nagu ma karistasin Assüüria kuningat. 19 Ma toon Iisraeli tagasi tema karjamaale. Karmelis ja Baasanis sööb ta rohtu, Efraimi ja Gileadi mägedel saab ta küllaseks.””

20 „Neil päevil ja sel ajal

otsitakse Iisraeli süüd,

kuid seda pole,

Juuda patte, kuid neid ei leita,

sest ma andestan neile, kelle ma alles jätan,” lausub Jehoova.

21 „Mine Merataimimaa* kallale ja Pekodi elanike kallale!

Löödagu nad maha, tehtagu neile lõpp,” lausub Jehoova.

„Tee kõik nii, nagu ma sind olen käskinud!

22 Sel maal on kuulda sõjakära,

seal on suur häving.

23 Kuis küll on purustatud ja lõhutud sepavasar, maa rahvaste hävitaja!

Kuis küll on Babülonist saanud kohutav vaatepilt rahvaste seas!

24 Ma seadsin sulle püünise ja sa langesid sellesse, oh, Babülon,

nõnda et sa ise ei teadnudki.

Sind leiti ja võeti kinni,

sest sa võitlesid Jehoova vastu.

25 Jehoova avab oma relvakambri

ja toob sealt välja oma meelepaha relvad,

sest kõrgeimal valitsejal vägede Jehooval

on kaldealaste maal teha üks töö.

26 Tulge tema vastu kaugeist paigust,

avage ta aidad.

Kuhjake ta hunnikusse nagu vili.

Tehke talle lõpp.

Ärgu jäägu talle kedagi!

27 Tapke kõik ta noored pullid,

mingu nad tapale.

Häda neile, sest on tulnud nende päev,

nende aruandmise aeg!

28 On kuulda nende häält, kes põgenevad,

kes on pääsenud Babüloni maalt,

et jutustada Siionis meie Jumala Jehoova kättemaksust,

kättemaksust tema templi eest.

29 Kutsuge Babüloni kallale vibukütid,

kõik, kes vinnastavad vibu.

Jääge laagrisse tema ümber, ärgu keegi pääsegu pakku.

Tasuge talle tema tegusid mööda.

Tehke temale nii, nagu tema on teinud.

Sest ta on olnud ülbe Jehoova,

Iisraeli Püha vastu.

30 Seepärast langevad ta väljakutel tema noored mehed,

sel päeval hukkuvad kõik ta sõjamehed,” lausub Jehoova.

31 „Ma olen sinu vastu, sa jultunu,” lausub kõrgeim valitseja vägede Jehoova.

„Sinu päev tuleb, aeg, kui ma nõuan sinult aru.

32 Sina jultunu, sa komistad ja kukud,

keegi ei aita sind üles.

Ma süütan su linnades tule,

mis neelab kõik su ümber.”

33 Nii ütleb vägede Jehoova:

„Iisraeli ja Juuda rahvast rõhutakse.

Nende vangistajad hoiavad neid kinni

ega lase neid vabaks.

34 Ent nende lunastaja on tugev.

Vägede Jehoova on tema nimi.

Ta lahendab nende kohtuasja,

et anda nende maale rahu

ning ajada Babüloni elanikud segadusse.”

35 „Mõõk on kaldealaste kallal,” lausub Jehoova,

„Babüloni elanike, tema võimukandjate ja tarkade kallal.

36 Mõõk on nende kallal, kes räägivad tühje sõnu,* ja nad toimivad rumalalt.

Mõõk on tema sõjameeste kallal ja neid haarab hirm.

37 Mõõk on nende hobuste ja sõjavankrite kallal,

kõigi teiste rahvaste kallal tema keskel,

nad muutuvad otsekui naisteks.

Mõõk on tema varanduste kallal, need riisutakse.

38 Häving on tema vete kohal, need kuivavad ära.

Sest see on nikerdatud kujude maa

ja nende kohutavad nägemused panevad nad hullunult käituma.

39 Seepärast hakkavad seal elama kõrbeasukad ühes ulguvate loomadega,

samuti jaanalinnud.

Seda ei asustata enam kunagi,

sellest ei saa enam iial elupaika.”

40 „Just nagu Soodomas ja Gomorras ja nende naaberlinnades, mille Jumal segi paiskas,” lausub Jehoova, „nõnda ei ela ka seal mitte keegi ega asu sinna elama ükski inimene.

41 Näe, põhjast tuleb üks rahvas.

Suur rahvas ja vägevad kuningad

tõusevad maa äärtest.

42 Neil on käes vibud ja odad.

Nad on julmad ja halastamatud.

Nende kisa on otsekui mere mühin,

kui nad hobustel ratsutavad.

Nad on seadnud end sinu vastu lahingukorda nagu üks mees, oh, Babüloni tütar.

43 Babüloni kuningani on jõudnud sõnum nende kohta,

tema käed langevad rüppe.

Teda valdab ahastus,

valu otsekui sünnitajat.

44 Keegi tuleb nagu lõvi Jordani-äärsest tihnikust, et rünnata rahulikku karjamaad. Ma ajan nad sealt kohe minema. Ma panen selle üle oma valitu. Sest kes on minu sarnane? Kes nõuab minult aru? Milline karjane võiks seista minu ees? 45 Seepärast kuulake Jehoova otsust Babüloni kohta, tema mõtteid kaldealaste maa kohta.

Tallekesed veetakse karjast minema,

ta laastab nende pärast nende karjamaad.

46 Babüloni langemise mürast väriseb maa

ja rahvad kuulevad hädakisa.”

^ Jer. 50:2 Heebrea sõna, mis on tõlgitud „jäledad ebajumalad”, on tõenäoliselt seotud sõnaga, mis tähendab väljaheiteid, ja sellega väljendati põlastust.

^ Jer. 50:21 Nimi Merataim tähendab „topeltmäss” või „topeltkibedus”.

^ Jer. 50:36 Võib tõlkida ka „mõõk on valeprohvetite kallal”.

Jeremija  51 : 1 - 64

51 Nii ütleb Jehoova:

„Ma lasen tõusta hävitava tuule

Babüloni vastu ja Leb-Kamai* elanike vastu.

2 Ma saadan Babüloni tuulajad,

kes teda tuulavad ja teevad ta maa tühjaks.

Õnnetuspäeval tulevad nad igast küljest tema kallale.

3 Ärgu vibukütt enam vinnastagu vibu.

Ärgu tõusku ükski, kel seljas soomusrüü.

Ärge halastage ta noortele meestele.

Hävitage kogu ta sõjavägi.

4 Nad langevad tapetuna kaldealaste maal,

läbitorgatuna tema tänavail.

5 Iisrael ja Juuda ei jää leskedeks, nende Jumal, vägede Jehoova, ei jäta neid maha.

Kuid kaldealaste maa on Iisraeli Püha silmis täis süüd.

6 Põgenege Babülonist,

päästke oma elu!

Ärge hukkuge tema süü tõttu,

sest see on Jehoova kättemaksuaeg.

Ta maksab talle kätte tema tegude eest.

7 Babülon on kuldkarikas Jehoova käes,

ta joodab purju kogu maa.

Rahvad on selle seest veini joonud,

seepärast on nad hullunud.

8 Äkitselt on Babülon langenud ja purustatud.

Halage tema pärast!

Võtke palsamit, et leevendada tema valu, ehk ta paraneb.”

9 „Me püüdsime Babüloni ravida, aga ta ei parane.

Jätke ta ja mingem igaüks oma maale.

Kohtumõistmine tema üle ulatub taevani,

see on tõusnud pilvedeni.

10 Jehoova on seadnud meile õigluse jalule.

Tulge, jutustagem Siionis, mida meie Jumal Jehoova on teinud.”

11 „Teritage nooled, haarake kilbid*!

Jehoova on äratanud meedlaste kuningate vaimu,

sest ta kavatseb Babüloni hävitada.

See on Jehoova kättemaks, kättemaks tema templi eest.

12 Pange püsti kogunemistähis, et minna Babüloni müüride vastu.

Tugevdage valvet! Pange välja vahimehed!

Paigutage varitsejad!

Jehoova on mõelnud välja plaani,

ta teeb teoks, mis ta on tõotanud Babüloni elanike kohta.”

13 „Oh, naine, kes elad suurte vete ääres

ja kel on palju vara,

sinu lõpp on saabunud, sinu kasuahnus on jõudnud viimse piirini.

14 Vägede Jehoova on vandunud iseenda juures:

„Ma täidan sind inimestega, keda on sama palju kui rohutirtse,

nad hõiskavad sinu pärast võidukalt.”

15 Tema on oma jõuga loonud maa,

tarkusega rajanud viljaka maa,

mõistusega tõmmanud laiali taeva.

16 Kui ta laseb kõlada oma häält,

siis taevaveed möllavad

ja ta tõstab pilved maa äärtest.

Ta paneb vihmaga välgud sähvima*,

toob välja oma aitadest tuule.

17 Kõik inimesed käituvad arutult, neil pole tarkust.

Iga kullassepp jääb nikerdatud kuju pärast häbisse,

sest tema valatud kujud on pettus,

neis pole eluvaimu.

18 Need on tühisus, need on naeruväärsus.

Kui tuleb nende aruandmise päev, nad hukkuvad.

19 Aga Jaakobi pärandiosa, tema Jumal, ei ole nende sarnane,

sest tema on kõige looja

ja oma omandi sau.

Tema nimi on Vägede Jehoova.”

20 „Sina oled mulle sõjanui, lahingurelv,

sinuga ma purustan rahvad.

Sinuga ma hävitan kuningriigid.

21 Sinuga ma purustan hobuse ja ratsaniku,

sõjavankri ja selles sõitja.

22 Sinuga ma purustan mehe ja naise,

eaka mehe ja poisi,

noore mehe ja naise.

23 Sinuga ma purustan karjase ja tema karja,

põllumehe ja paarisrakendi,

maavalitsejad ja asevalitsejad.

24 Ma tasun Babülonile ja kõigile Kaldea elanikele

nende kurjuse eest, mis nad on teinud Siionis teie silme all,” lausub Jehoova.

25 „Ma olen sinu vastu, oh, hukatuslik mägi,” lausub Jehoova,

„kes sa hävitasid kogu maa.

Ma tõstan sinu vastu oma käe, veeretan su kaljudelt alla

ja teen sinust põlenud mäe.”

26 „Sinust ei võeta nurgakivi ega kivi alusmüüri jaoks,

sa jääd laastatuks igavesti,” lausub Jehoova.

27 „Pange maal püsti kogunemistähis!

Puhuge sarve rahvaste seas!

Valmistage rahvad ette sõjaks tema vastu!

Kutsuge ta kallale Ararati, Minni ja Askenase kuningriik!

Määrake värbamisülem!

Tulgu ta vastu hobused nagu rohutirtsuvastsed.

28 Valmistage rahvad ette sõjaks tema vastu,

Meedia kuningad, võimukandjad ja kõik asevalitsejad,

kogu nende valduses olev maa.

29 Maa väriseb ja rappub,

sest Jehoova viib täide oma mõtted Babüloni kohta —

muuta see maa kohutavaks vaatepildiks, elaniketa paigaks.

30 Babüloni sõjamehed on lakanud sõdimast.

Nad istuvad kindlustes,

nende jõud on kadunud.

Nad on otsekui naised.

Tema kodud on leekides,

riivid murtud.

31 Kuller jookseb vastu kullerile,

käskjalg käskjalale,

et teatada Babüloni kuningale, et ta linn on igast küljest vallutatud,

32 et koolmed on hõivatud,

papüüruslaevad põletatud

ja sõjamehed hirmul.”

33 Nii ütleb vägede Jehoova, Iisraeli Jumal:

„Babüloni tütar on nagu viljapeksuplats.

On aeg ta kõvaks tampida.

Õige pea tuleb tema lõikusaeg.”

34 „Babüloni kuningas Nebukadnetsar on mind alla neelanud.

Ta on mind segadusse ajanud,

teinud minust tühja nõu.

Ta on mu alla neelanud nagu suur madu,

täitnud oma kõhu kõige heaga, mis mul oli.

Ta on mu minema uhtunud.

35 „Tulgu Babüloni peale vägivald, mida ta on tarvitanud minu ja mu keha kallal!” ütleb Siioni elanik.

„Tulgu mu veri Kaldea elanike peale!” lausub Jeruusalemm.”

36 Seepärast ütleb Jehoova nii:

„Ma ajan su kohtuasja

ja maksan su eest kätte.

Ma kuivatan ära tema mere ja teen kuivaks tema kaevud.

37 Babülonist saab kivihunnik,

šaakalite pesapaik,

kohutav vaatepilt ja vilistamise põhjus,

keegi ei ela seal.

38 Nad möirgavad üheskoos nagu noored lõvid.

Nad urisevad nagu lõvikutsikad.”

39 „Kui neil tekib himu, siis ma korraldan neile pidusöögi ja joodan nad purju,

et nad võiksid juubeldada.

Siis vajuvad nad igavesse unne,

millest nad enam ei ärka,” lausub Jehoova.

40 „Ma viin nad tapale nagu lambad,

nagu jäärad ühes sikkudega.”

41 „Kuis küll on Seesak* vallutatud,

kuis küll alistatud linn, mida ülistasid kõik rahvad!

Kuis küll on Babülon saanud rahvaste seas kohutavaks vaatepildiks!

42 Meri on tõusnud üle Babüloni,

rohked lained katavad ta.

43 Tema linnadest on saanud kohutav vaatepilt, põuane maa ja kõrb,

maa, kus keegi ei ela ja kust ükski inimene läbi ei käi.

44 Ma karistan Beeli Babülonis,

kisun ta suust välja kõik, mis ta on alla neelanud.

Rahvad ei voola enam ta juurde,

Babüloni müürid langevad.

45 Minge välja tema keskelt, minu rahvas!

Päästke igaüks oma elu Jehoova tulise viha eest.

46 Ärgu muutugu teie süda araks maal kostva sõnumi pärast.

Ühel aastal sõnum tulebki,

järgmisel aastal veel teine sõnum,

et maal lokkab vägivald ning valitseja on valitseja vastu.

47 Tulevad päevad,

kui ma võtan ette Babüloni nikerdatud kujud.

Kogu tema maa jääb häbisse,

kõik tema mahalöödud langevad tema keskel.

48 Babüloni pärast hõiskavad võidurõõmsalt

taevas ja maa ning kõik, mis neis on,

sest põhja poolt tulevad tema kallale hävitajad,” lausub Jehoova.

49 „Babüloni käe läbi ei langenud üksnes Iisraeli surmasaanud,

Babülonis langesid ka kogu maa mahalöödud.

50 Teie, mõõga eest pääsenud, minge edasi, ärge peatuge.

Kaugel olles pidage meeles Jehoovat,

olgu Jeruusalemm teil südames.”

51 „Me oleme häbistatud, me oleme kuulnud solvanguid.

Alandus katab meie nägu,

sest võõrad on tulnud Jehoova koja pühade paikade kallale.”

52 „Seepärast tulevad päevad,

kui ma võtan ette tema nikerdatud kujud

ja kogu tema maal ägavad haavatud,” lausub Jehoova.

53 „Isegi kui Babülon tõuseks taevasse,

isegi kui ta kindlustaks oma kõrguvaid kindlusi,

saadan mina ta kallale hävitajad,” lausub Jehoova.

54 „Kuulake! Babülonist kostab hädakisa,

kaldealaste maalt suure hävingu müra,

55 sest Jehoova hävitab Babüloni,

vaigistab tema kõva kära.

Nende lained möirgavad nagu suured veed,

on kuulda nende hääle kõma.

56 Babüloni kallale tuleb hävitaja,

tema sõjamehed vangistatakse,

nende vibud purustatakse,

sest Jehoova on kättemaksu Jumal.

Ta tasub kindlasti!

57 Ma joodan purju tema võimukandjad ja targad,

tema valitsejad, asevalitsejad ja sõjamehed.

Nad vajuvad igavesse unne,

millest nad enam ei ärka,” lausub kuningas, kelle nimi on Vägede Jehoova.

58 Nii ütleb vägede Jehoova:

„Kuigi Babüloni müürid on paksud, lammutatakse need maha,

kuigi tema väravad on kõrged, süüdatakse need põlema.

Rahvad rügavad asjata,

rahvahõimude vaev läheb üksnes tuleroaks.”

59 Prohvet Jeremija andis Serajale, Mahseja poja Neerija pojale, ühe ülesande, kui see läks koos Juuda kuninga Sidkijaga tema neljandal valitsusaastal Babüloni. Seraja oli varustusülem. 60 Jeremija pani ühte raamatusse kirja kogu selle õnnetuse, mis pidi Babüloni tabama, kõik Babüloni kohta kirjutatud sõnad. 61 Jeremija ütles Serajale: „Kui sa jõuad Babüloni ja näed seda oma silmaga, siis loe kõik need sõnad ette. 62 Siis ütle: „Oo, Jehoova, sina oled öelnud, et see paik hävitatakse, nii et siia ei jää ühtegi elanikku, ei inimest ega looma, ja et see jääb laastatuks igavesti.” 63 Kui sa oled selle raamatu ette lugenud, siis seo selle külge kivi ja viska see Eufrati jõkke. 64 Seejärel ütle: „Nii vajub põhja Babülon ega tõuse enam kunagi õnnetuse pärast, mis ma tema peale toon. Nad ainult väsitavad end.””

Siin lõppevad Jeremija sõnad.

^ Jer. 51:1 Ilmselt nimi Kaldea salakirjas; tähendab „mu vastaste süda”.

^ Jer. 51:11 Teine võimalik tähendus: „täitke nooletuped”.

^ Jer. 51:16 Teine võimalik tähendus: „avab vihmale väravad”.

^ Jer. 51:41 Ilmselt nimi Paabel (Babülon) salakirjas.

Jeremija  52 : 1 - 34

52 Sidkija oli kuningaks saades 21-aastane ja ta valitses Jeruusalemmas 11 aastat. Tema ema oli Hamutal, Libnast pärit Jeremija tütar. 2 Sidkija tegi Jehoova silmis kurja, toimides kõiges Joojakimi moodi. 3 Kõik see sündis Jeruusalemmas ja Juudas Jehoova viha tõttu ning lõpuks heitis ta nad oma palge eest ära. Sidkija aga tõstis Babüloni kuninga vastu mässu. 4 Sidkija valitsuse 9. aastal 10. kuu 10. päeval tuli Babüloni kuningas Nebukadnetsar kogu oma sõjaväega Jeruusalemma vastu. Nad lõid laagri üles ja ehitasid linna ümber piiramisvalli. 5 Linn oli piiramisrõngas kuni kuningas Sidkija 11. valitsusaastani.

6 4. kuu 9. päevaks oli nälg linnas võimust võtnud ja maa rahval polnud enam toitu. 7 Siis murti linnamüürist läbi ning kõik sõjamehed põgenesid linnast öö varjus topeltmüüri värava kaudu, mis oli kuninga aia juures, kuigi kaldealased olid linna ümber, ning nad läksid edasi mööda Araba teed. 8 Kaldealaste sõjavägi hakkas Sidkijat taga ajama ja sai ta kätte Jeeriko kõrbetasandikul ning kõik kuninga sõjasalgad jooksid tema juurest laiali. 9 Kaldealased võtsid kuninga kinni ja viisid ta Babüloni kuninga juurde Hamatimaale Riblasse ning mõistsid tema üle kohut. 10 Babüloni kuningas tappis Sidkija silme ees tema pojad, samuti tappis ta Riblas kõik Juuda peamehed. 11 Siis tegi Babüloni kuningas pimedaks Sidkija silmad, pani ta vaskahelaisse, viis Babüloni ja hoidis teda vangis kuni ta surmani.

12 5. kuu 10. päeval, nimelt Babüloni kuninga Nebukadnetsari 19. aastal, tuli Babüloni kuninga ihukaitsepealik Nebusaradan Jeruusalemma. 13 Ta põletas maha Jehoova koja, kuningakoja ja kõik majad Jeruusalemmas, ka kõik suured majad. 14 Kogu kaldealaste sõjavägi, kes oli koos ihukaitsepealikuga, kiskus maha Jeruusalemma müüri.

15 Ihukaitsepealik Nebusaradan viis pagendusse osa alamrahvast ja teised linna allesjäänud, samuti ülejooksikud, kes olid asunud Babüloni kuninga poolele, ja järelejäänud käsitöömeistrid. 16 Aga osa maa vaestest jättis ihukaitsepealik Nebusaradan maale alles ning pani nad viinamägesid harima ja pani neile peale töökohustuse.

17 Kaldealased purustasid Jehoova koja vasksambad, ka vankrid ja vaskmere, mis olid Jehoova kojas, ning viisid kogu vase Babüloni. 18 Nad võtsid kaasa ka tuhanõud, kühvlid, leegikustutajad, kausid, peekrid ja kõik vaskriistad, mida oli kasutatud templiteenistuses. 19 Ihukaitsepealik võttis kaasa puhtast kullast ja puhtast hõbedast kausid, söepannid, vaagnad, tuhanõud, lambijalad, peekrid ja karikad. 20 Vaske, millest olid olnud tehtud 2 sammast, meri, 12 vaskpulli, millele meri toetus, ja vankrid, mille kuningas Saalomon oli lasknud teha Jehoova koja jaoks, oli nii palju, et seda ei suudetud kaaludagi.

21 Sammaste kõrgus oli 18 küünart*, samba ümber ulatus 12 küünra* pikkune mõõdunöör ja seina paksus oli 4 sõrme*. Seest olid need õõnsad. 22 Samba otsas olev kapiteel* oli vasest ja selle kõrgus oli 5 küünart*. Võrestik ja granaatõunad ümber kapiteeli olid vasest. Teine sammas oli samasugune, ka sellel olid granaatõunad. 23 Granaatõunu oli külgedel 96, kokku oli neid võrestikul ümberringi 100.

24 Ihukaitsepealik võttis kaasa peapreester Seraja, temast järgmise preestri Sefanja ja kolm väravavalvurit. 25 Linnast võttis ta kaasa ka ühe õukonnaametniku, kes oli sõdurite ülevaataja, seitse kuninga lähikondset, kes linnast leiti, väepealiku kirjutaja, kes värbas maa rahvast, ja maa lihtrahva seast 60 meest, kes veel linnas olid. 26 Ihukaitsepealik Nebusaradan viis nad Riblasse Babüloni kuninga juurde. 27 Babüloni kuningas tappis nad Hamatimaal Riblas. Nii viidi Juuda oma maalt pagendusse.

28 See on nende inimeste arv, kelle Nebukadnetsar pagendusse viis: 7. valitsusaastal 3023 juuti.

29 Nebukadnetsari 18. valitsusaastal viidi Jeruusalemmast ära 832 inimest.

30 Nebukadnetsari 23. valitsusaastal viis ihukaitsepealik Nebusaradan pagendusse 745 juuti.

Kokku pagendati 4600 inimest.

31 Juuda kuninga Joojakini 37. pagendusaastal 12. kuu 25. päeval, sel aastal, kui Evil-Merodak Babüloni kuningaks sai, vabastas ta Juuda kuninga Joojakini vanglast. 32 Ta rääkis temaga lahkelt ja tõstis tema trooni kõrgemale teiste kuningate omadest, kes olid koos temaga Babülonis. 33 Joojakin võttis seljast vangiriided ja sõi sealtpeale kõik oma elupäevad leiba kuninga lauas. 34 Babüloni kuningas hoolitses tema toidulaua eest kõigil ta elupäevil, päevast päeva kuni tema surmani.

^ Jer. 52:21 8 m. (Vt lisa B14.)

^ Jer. 52:21 5,3 m.

^ Jer. 52:21 7,4 cm.

^ Jer. 52:22 Samba kunstiliselt kujundatud ülaosa.

^ Jer. 52:22 2,2 m.

NUTULAULUD

LÜHIÜLEVAADE

- 1

- Jeruusalemm on kui lesknaine

- Istub hüljatuna üksilduses (1)

- Siioni rängad patud (8, 9)

- Jumal on hüljanud Siioni (12–15)

- Keegi ei lohuta Siionit (17)

- 2

- Jehoova viha Jeruusalemma vastu

- Ei mingit halastust (2)

- Jehoovast on saanud talle kui vaenlane (5)

- Pisarad Siioni pärast (11–13)

- Möödujad põlgavad seda kunagist ilusat linna (15)

- Vaenlased rõõmustavad Siioni langemise üle (17)

- 3

- Jeremija tunded ja lootus

- „Ootan kannatlikult” (21)

- Jumala halastus on uus igal hommikul (22, 23)

- „Hea on Jehoova sellele, kes loodab tema peale” (25)

- „Hea on mehel kanda iket oma nooruses” (27)

- Jumal on pilvega tõkestanud tee enda juurde (43, 44)

- 4

- Jeruusalemma piiramise kohutavad tagajärjed

- Toidupuudus (4, 5, 9)

- Naised keedavad oma lapsi (10)

- Jehoova on valanud välja oma viha (11)

- 5

- Rahva palve linna taastamise pärast

- „Mõtle sellele, mis meiega on juhtunud” (1)

- „Häda meile, sest oleme pattu teinud!” (16)

- „Too meid tagasi enda juurde, Jehoova” (21)

- Olgu kõik nii kui enne (21)

Nutulaulud

1

2

3

4

5

Nutulaulud  1 : 1 - 22

NUTULAULUD

א [alef]*

1 Millises üksilduses istub küll linn, mis kihas inimestest!

Temast on saanud kui lesk, temast, kes oli rahvaste seas elanikest tulvil.

Maakondade valitsejanna on sunnitud orjama.

ב [bet]

2 Ta nutab öösel kibedasti, tema põskedel voolavad pisarad.

Ükski tema armsam ei lohuta teda.

Kõik ta sõbrad on ta reetnud, neist on saanud ta vaenlased.

ג [gimel]

3 Juuda on läinud pagendusse, sattunud viletsusse ja ränka orjusse.

Ta peab elama rahvaste keskel, ta ei leia hingamispaika.

Hädaajal langes ta kõigi oma tagakiusajate kätte.

ד [dalet]

4 Siionisse viivad teed leinavad, sest keegi ei tule püha pidama.

Kõik tema väravad on lõhutud, ta preestrid ohkavad.

Tema neitsid kurvastavad, ta ise on kibedas ahastuses.

ה [he]

5 Ta vastastest on saanud ta isandad, ta vaenlased on muretud.

Sest Jehoova on saatnud ta õnnetusse tema paljude üleastumiste pärast.

Ta lapsed on läinud vangi oma vastase ees.

ו [vav]

6 Siioni tütar on kaotanud kogu oma hiilguse.

Tema peamehed on kui hirved, kes ei leia rohumaad,

nad sammuvad kurnatult tagaajaja ees.

ז [zajin]

7 Oma kitsikuse ja kodutuse päevil meenub Jeruusalemmale

kogu tema kunagine vara.

Kui ta rahvas langes vastase kätte ja tal polnud aitajat,

nägid vastased teda ja naersid tema langemist.

ח [het]

8 Jeruusalemm on rängalt patustanud,

seepärast on ta saanud jäleduseks.

Kõik, kes teda austasid, kohtlevad teda põlgusega, sest nad on näinud tema alastust.

Ka ta ise ägab, keerab häbis selja.

ט [tet]

9 Ebapuhtus on tema hõlmadel.

Ta ei mõelnud oma tulevikule.

Tema langemine oli jahmatav, keegi ei lohuta teda.

Oh, Jehoova, vaata mu häda, sest vaenlane suurustab!

י [jod]

10 Kogu tema varanduse peale on vastane pannud oma käe.

Ta on näinud rahvaid sisenemas ta pühamusse,

neid, keda sa pole lubanud oma kogudusse.

כ [kaf]

11 Kogu ta rahvas ohkab, otsib leiba,

on andnud oma kalli vara toidu eest, et elus püsida.

Näe, Jehoova, minust* on saanud justkui kõlvatu naine!

ל [lamed]

12 Kas kõigile teile, kes mööda lähete, on see ükskõik?

Vaadake ja nähke!

Kas on sellist valu nagu see, millega mind karistati,

millega Jehoova pani mind kannatama oma tulise viha päeval?

מ [mem]

13 Kõrgustest saatis ta tule mu luudesse, ta alistab need kõik.

Ta laotas võrgu mu jalgele, pani mind taganema.

Ta tegi minust hüljatud naise.

Ma põen kogu päeva.

נ [nun]

14 Mu üleastumised on kui ike, köidetud kokku ta enda käega.

Need on pandud mu turjale, mu jõud on raugenud.

Jehoova on andnud mind nende kätte, kelle vastu ma ei saa.

ס [samekh]

15 Jehoova heitis mu keskelt välja kõik mu vägimehed.

Ta kutsus mu vastu rahvakogu, et purustada mu noored mehed.

Jehoova sõtkus Juuda neitsilikku tütart surutõrres.

ע [ajin]

16 Ma nutan selle kõige pärast, mu silmist voolavad pisarad.

Must kaugel on need, kes võiksid mind lohutada ja mu hinge kosutada.

Mu pojad on alistatud, vaenlane võidutseb.

פ [pe]

17 Siion sirutab käed, kuid keegi ei lohuta teda.

Jehoova on käsutanud Jaakobi vastu kõik ta ümberkaudsed vastased.

Jeruusalemm on saanud neile jäleduseks.

צ [tsade]

18 Jehoova on õiglane, ma olen ju tõrkunud ta käskude vastu.

Kuulge, kõik rahvad, vaadake mu valu!

Mu neitsid ja noored mehed on vangi viidud.

ק [kof]

19 Ma kutsusin oma armsamaid, kuid nad reetsid mu.

Mu preestrid ja linnavanemad hukkusid linnas,

kui otsisid toitu, et elus püsida.

ר [reš]

20 Jehoova, ma olen suures hädas!

Mu sisemus käärib.

Mu süda ahastab, sest olen kõvasti tõrkunud.

Väljas võttis mõõk mu lapsed, ka majas on surm.

ש [šin]

21 Rahvas kuuleb mu ohkeid, kuid keegi ei lohuta mind.

Kõik mu vaenlased on kuulnud mu õnnetusest.

Nad rõõmustavad, sest sina oled selle toonud.

Kuid sa tood päeva, mida oled kuulutanud, mil nemad saavad selliseks kui mina.

ת [tav]

22 Tulgu kogu nende kurjus sinu ette, kohtle neid karmilt,

nagu sa kohtlesid karmilt mind kõigi mu üleastumiste pärast.

Sest mu ohkeid on palju ja mu süda on haige.

^ Nutul. 1:1 Peatükid 1–4 on kaebelaulud, mis on üles ehitatud akrostihhonina, nii et nende salmide esitähtedest moodustub heebrea tähestik.

^ Nutul. 1:11 Isikustatud Jeruusalemm, millest enne räägiti tema-vormis.

Nutulaulud  2 : 1 - 22

א [alef]

2 Kuis küll Jehoova on katnud oma vihapilvega Siioni tütre!

Ta on heitnud Iisraeli ilu taevast maa peale.

Oma vihapäeval ei mõelnud ta oma jalajärile.

ב [bet]

2 Jehoova on halastuseta neelanud kõik Jaakobi elupaigad.

Oma raevus on ta maha kiskunud Juuda tütre kindlused.

Ta on paisanud kuningriigi ja selle peamehed häbistatult maha.

ג [gimel]

3 Tulises vihas raius ta maha kõik Iisraeli sarved*,

tõmbas oma parema käe vaenlase lähenedes tagasi.

Ta põles Jaakobis kui tuli, mis neelab kõik enda ümber.

ד [dalet]

4 Ta on vinnastanud vibu kui vaenlane, ta parem käsi on valmis kui vastasel,

ta tappis kõik, kes olid meile kallid.

Siioni tütre telki valas ta oma raevu nagu tuld.

ה [he]

5 Jehoovast on saanud otsekui vaenlane,

ta on neelanud alla Iisraeli,

neelanud kõik tema tornid,

hävitanud kõik tema kindlused.

Juuda tütre on ta pannud leinama ja halama.

ו [vav]

6 Ta rüüstab oma lehtmaja nagu aiaonni.

Pühapidamisele on ta teinud lõpu.

Jehoova on lasknud unustada Siionis pühad ja hingamispäevad,

täis tulist meelepaha, põlgab ta kuningat ja preestrit.

ז [zajin]

7 Jehoova on tõuganud ära oma altari,

ta on hüljanud oma pühamu.

Ta on andnud kindlustornide müürid vaenlaste kätte.

Jehoova kojast kostab nende hääl nagu pühadehüüd.

ח [het]

8 Jehoova otsustas hävitada Siioni tütre müüri.

Ta tõmbas laiali mõõdunööri.

Ta ei hoidnud kätt tagasi hävingut toomast.

Kaitsevalli ja müüri on ta pannud leinama,

need on kaotanud oma vägevuse.

ט [tet]

9 Väravad on vajunud maasse.

Riivid on ta hävitanud ja murdnud.

Kuningas ja peamehed on rahvaste seas.

Seadust ei ole, prohvetidki ei saa Jehoovalt nägemusi.

י [jod]

10 Siioni tütre vanemad istuvad vaikides maas.

Nad raputavad mulda pähe ja kannavad kotiriiet.

Jeruusalemma tütred on langetanud pea maani.

כ [kaf]

11 Mu silmad on pisaraist kurnatud,

mu sisemus käärib.

Mu maks on valatud maa peale mu rahva tütre* langemise pärast,

sest linnaväljakutel nõrkevad lapsed ja imikud.

ל [lamed]

12 Nad küsivad oma emalt: „Kus on vili ja vein?”,

kui kukuvad linnaväljakuil kokku nagu haavatud,

heidavad hinge ema käte vahel.

מ [mem]

13 Mida saaksin tuua tunnistuseks?

Millega võiksin sind võrrelda, Jeruusalemma tütar?

Millega sind kõrvutada sinu lohutuseks, Siioni neitsilik tütar?

Sinu purustus on suur nagu meri. Kes suudaks sind ravida?

נ [nun]

14 Su prohvetid on jutustanud sulle valesid ja kasutuid nägemusi,

su süüd nad ei paljastanud, kuigi see oleks päästnud sind vangipõlvest,

vaid nad jutustasid sulle valesid ja eksitavaid nägemusi.

ס [samekh]

15 Kõik teekäijad, kes sinust mööduvad, löövad põlgusega käsi kokku.

Nad vilistavad hämmastunult ja vangutavad pead Jeruusalemma tütre pärast, sõnades:

„Kas see on linn, mille kohta öeldi: „See on täiuslikult ilus, kogu maa rõõm”?”

פ [pe]

16 Kõik su vaenlased ajavad suu ammuli, et sind pilgata.

Nad vilistavad ja kiristavad hambaid, öeldes: „Me oleme ta alla neelanud.

See on päev, mida ootasime! See on käes, me oleme selle ära näinud!”

ע [ajin]

17 Jehoova on teinud, mida oli kavatsenud, ta on viinud täide oma sõnad,

mida oli rääkinud juba ammu.

Ta on halastuseta hävitanud,

lasknud vaenlasel su üle võidurõõmutseda, tõstnud kõrgele su vastaste sarve.

צ [tsade]

18 Rahva süda kisendab Jehoova poole, oh, Siioni tütre müür!

Voolaku pisarad jõena päeval ja ööl!

Ära luba endale puhkust, su silmad ärgu leidku rahu!

ק [kof]

19 Tõuse, halise öösiti, kui algab vahikord.

Vala oma süda veena Jehoova palge ette.

Tõsta tema poole käed oma laste elu pärast,

sest nad nõrkevad näljast igal tänavanurgal.

ר [reš]

20 Jehoova, vaata teda, keda sa oled nii karmilt kohelnud.

Kas peavad naised sööma oma ihuvilja, tervena sündinud lapsi?

Kas tohib Jehoova pühamus tappa preestrit ja prohvetit?

ש [šin]

21 Poiss ja vana mees lamavad surnult keset tänavat.

Mu neiud ja noormehed on langenud mõõga läbi.

Sa oled tapnud oma vihapäeval, surmanud halastuseta.

ת [tav]

22 Sa kutsusid nagu pühade ajaks igast suunast kokku koledused.

Jehoova vihapäeval polnud pääsenut ega ellujäänut.

Selle, kelle ma olin ilmale toonud ja üles kasvatanud, hävitas mu vaenlane.

^ Nutul. 2:3 Sõna „sarv” kasutatakse Piiblis sageli jõu või võimu sümbolina.

^ Nutul. 2:11 Poeetiline isikustamine, millega väljendatakse ilmselt kaastunnet.

Nutulaulud  3 : 1 - 66

א [alef]

3 Ma olen mees, kes on näinud viletsust ta raevu kepi all.

2 Ta on ajanud mind välja ja sunnib käima pimeduses, mitte valguses.

3 Tõesti, ta käsi on minu vastu kogu päeva.

ב [bet]

4 Ta kurnas mu ihu ja kulutas naha,

murdis mu luud.

5 Ta piiras mu ümber, ümbritses mind kibeda mürgi ja vaevaga.

6 Ta sundis mind istuma pimeduses kui ammu surnud meest.

ג [gimel]

7 Ta piiras mu ümber kivimüüriga, et ma ei pääseks.

Ta pani mind raskeisse vaskahelaisse.

8 Kui karjun meeleheitlikult appi, põlgab ta ära mu palve.

9 Ta on tõkestanud mu teed tahutud kividega,

on teinud mu rajad käänuliseks.

ד [dalet]

10 Ta varitseb mind kui karu, ootab nagu rünnakuvalmis lõvi.

11 Ta on ajanud mind teelt ära, kiskunud tükkideks,*

ta on mind laastanud.

12 Ta vinnastas vibu ja seadis mind noolele märklauaks.

ה [he]

13 Ta lasi mu neerudesse nooled oma tupest.

14 Ma olen kogu rahva naerualune, minust lauldakse kogu päeva.

15 Ta on täitnud mind kibeduse ja koirohuga.

ו [vav]

16 Ta murrab mu hambad kivipuruga,

paneb mind lömitama tuhas.

17 Sa röövid mult rahu, ma olen unustanud, mis on hea.

18 Ma ütlen: „Kadunud on mu hiilgus ja mu lootus Jehoova peale.”

ז [zajin]

19 Ära unusta mu viletsust ja kodutust, koirohtu ja kibedat mürki!

20 Sa pead seda meeles ja kummardud mu kohale.

21 Ma hoian seda südames, seepärast ootan kannatlikult.

ח [het]

22 Jehoova truu armastuse tõttu pole me otsa saanud,

sest tema halastus ei lõppe iial.

23 See on uus igal hommikul. Sinu ustavus on suur.

24 Ma ütlen: „Jehoova on mu pärandiosa, seepärast ootan ma teda kannatlikult.”

ט [tet]

25 Hea on Jehoova sellele, kes loodab tema peale, sellele, kes teda otsib.

26 Hea on vaikselt* oodata Jehoova päästet.

27 Hea on mehel kanda iket oma nooruses.

י [jod]

28 Ta istugu üksi ja vaikselt, kui Jumal selle ta peale paneb.

29 Ta langegu näoli põrmu, ehk on veel lootust.

30 Ta keeraku põsk lööja ette, talugu solvanguid viimse piirini.

כ [kaf]

31 Sest Jehoova ei tõuka meid ära igaveseks.

32 Kuigi ta on saatnud kurbuse, ta ka halastab oma truu armastuse külluses.

33 Oma südames ei soovi ta inimlapsi vaevata ega kurvastada.

ל [lamed]

34 Kui kõik maa vangid jalge alla tallatakse,

35 kui mees Kõigekõrgema palge ees õigusest ilma jäetakse,

36 kui meest kohtus petetakse,

siis seda Jehoova ei salli.

מ [mem]

37 Kes võib midagi öelda ja lasta sel sündida, ilma et Jehoova oleks käskinud?

38 Kõigekõrgema suust

ei tule halba ja head üheskoos.

39 Miks peaks inimlaps kaeblema oma patu tagajärgede pärast?

נ [nun]

40 Uurigem ja vaagigem oma teid ning pöördugem tagasi Jehoova juurde!

41 Pöördugem kogu südamest Jumala poole taevas ja tõstkem palves oma käed, öeldes:

42 „Me oleme pattu teinud ja mässanud, sina pole andestanud.

ס [samekh]

43 Sa oled oma vihaga tõkestanud tee,

oled halastuseta meid taga ajanud ja tapnud.

44 Sa oled pilvega tõkestanud tee enda juurde, et meie palve ei pääseks läbi.

45 Sa oled teinud meid saastaks ja kõntsaks rahvaste seas.”

פ [pe]

46 Kõik meie vaenlased ajavad suu ammuli, et meid pilgata.

47 Meie osaks on hirm ja püünised, laastamine ja häving.

48 Mu silmist voolavad veeojad mu rahva tütre langemise pärast.

ע [ajin]

49 Mu silmad nutavad lakkamata, pisarad ei lõppe,

50 enne kui Jehoova vaatab taevast alla ja märkab.

51 Mu silmad on toonud mulle valu kõigi mu linna tütarde pärast.

צ [tsade]

52 Vaenlased on mind põhjuseta jahtinud ja püüdnud mu kinni kui linnu.

53 Nad tahtsid kustutada mu elu augus, nad pildusid mind kividega.

54 Veed tõusid üle mu pea ja ma ütlesin: „Ma olen kadunud!”

ק [kof]

55 Augu põhjast hüüdsin ma su nime, Jehoova.

56 Kuula mu häält, ära sulge oma kõrva mu appihüüu eest, kui palun kergendust!

57 Päeval, kui sind hüüdsin, tulid sa mu ligi. Sa ütlesid: „Ära karda!”

ר [reš]

58 Sa kaitsesid mind mu kohtuasjas, Jehoova, sa päästsid mu elu.

59 Sa nägid kurja, mis mulle tehti, Jehoova. Palun mõista mulle õigust!

60 Sa nägid nende kättemaksu, kõiki nende sepitsusi minu vastu.

ש [sin] või [šin]

61 Sa kuulsid nende mõnitusi, Jehoova, kõiki nende sepitsusi minu vastu,

62 mu vastaste huulte sõnu ja sosinaid kogu päeva.

63 Vaata neid ometi! Kas nad siis istuvad või seisavad, pilkavad nad mind oma lauludes.

ת [tav]

64 Sina, Jehoova, tasud neile nende tegusid mööda.

65 Sa kalgistad nende südame, see on su needus nende peal.

66 Sa jälitad neid oma vihas, Jehoova, hävitad nad oma taeva alt.

^ Nutul. 3:11 Teine võimalik tähendus: „jätnud sööti”.

^ Nutul. 3:26 Võib tõlkida ka „kannatlikult”.

Nutulaulud  4 : 1 - 22

א [alef]

4 Kuis küll on tuhmunud hiilgav kuld, puhas kuld!

Kuis küll on pühad kivid laiali pillutatult tänavanurkadel!

ב [bet]

2 Kuis küll Siioni kallid pojad, kes olid sama hinnalised kui puhas kuld,

on saanud pottsepa kätetöö,

savianumate sarnaseks!

ג [gimel]

3 Šaakalidki ulatavad oma poegadele nisa, et neid imetada,

kuid mu rahva tütar on muutunud julmaks kui jaanalind kõrbes.

ד [dalet]

4 Imiku keel kleepub janust suulakke.

Lapsed anuvad leiba, aga keegi ei anna neile.

ה [he]

5 Kes sõid hõrgutisi, lamavad näljastena tänavail.

Kes kasvasid üles purpurrüüs, embavad tuhahunnikuid.

ו [vav]

6 Mu rahva tütre karistus on rängem karistusest, mille sai oma patu eest Soodom.*

See linn paisati hetkega ümber, ilma et ükski käsi oleks aidanud.

ז [zajin]

7 Siioni nasiirid olid lumest puhtamad, piimast valgemad,

nad olid korallidest punasemad, läikisid nagu safiirid.

ח [het]

8 Nüüd on nad mustemad kui nõgi,

neid ei tunta ära tänavail.

Nende nahk luudel on kortsunud, see on nagu kuivanud puu.

ט [tet]

9 Neil, kes tapeti mõõgaga, läks paremini kui neil, keda võttis nälg,

kes hääbusid toidu puudusel, otsekui oleks nad läbi torgatud.

י [jod]

10 Kaastundlike naiste käed keetsid omaenda lapsi,

neist sai leinaleib mu rahva tütre langemise ajal.

כ [kaf]

11 Jehoova on päästnud valla oma raevu,

valanud välja oma tulise viha.

Ta süütab Siionis tule, mis sööb selle alusmüürid.

ל [lamed]

12 Ükski maa kuningas ega elanik ei uskunud,

et vastane ja vaenlane sisenevad Jeruusalemma väravast.

מ [mem]

13 See juhtus ta prohvetite pattude, preestrite süü pärast,

nende pärast, kes valasid tema keskel õigete verd.

נ [nun]

14 Nad uitavad tänavail nagu pimedad,

nad on rüvetunud verega,

keegi ei või puudutada nende riideid.

ס [samekh]

15 „Eest ära! Ebapuhas!” hüütakse neile. „Eest ära! Eest ära! Ärge puudutage meid!”

Nad on peavarjuta ja uitavad ringi.

Rahvaste keskel räägitakse: „Nad ei või meie juurde jääda.

פ [pe]

16 Jehoova ise pillutas nad laiali.

Ta ei vaata nende poole enam lahkelt.

Preestritest ei peeta lugu, eakaid mehi ei austata.”

ע [ajin]

17 Meie silmad kustuvad, ootavad asjatult abi.

Me ootasime lootusrikkalt abi rahvalt, kes meid ei päästnud.

צ [tsade]

18 Vaenlane on jahtinud meid igal sammul, me ei saa käia oma väljakuil.

Meie lõpp on ligi jõudnud, meie päevad täis saanud, meie ots on käes.

ק [kof]

19 Meie jälitajad olid kiiremad kotkaist taeva all.

Mägedel ajasid nad meid taga, varitsesid kõrbes.

ר [reš]

20 Meie eluõhk, Jehoova võitu, on püütud kinni nende suurde auku,

tema, kelle kohta me ütlesime: „Tema varjus me elame keset rahvaid.”

ש [sin]

21 Juubelda rõõmust, Edomi tütar, kes elad Uutsimaal!

Ka sinuni jõuab see karikas, sa jääd purju ja näitad oma alastust.

ת [tav]

22 Karistus sinu süü eest, Siioni tütar, on jõudnud lõpule.

Ta ei vii sind enam pagendusse.

Aga sinu süüle, Edomi tütar, pöörab ta oma pilgu,

ta paljastab su patud.

^ Nutul. 4:6 Võib tõlkida ka „mu rahva tütre süü on rängem Soodoma patusüüst”.

Nutulaulud  5 : 1 - 22

5 Oo, Jehoova, mõtle sellele, mis meiega on juhtunud!

Vaata ja näe meie häbi!

2 Meie pärandmaa on läinud võõrastele, meie majad võõramaalastele.

3 Me oleme jäänud isata orbudeks, meie emad on kui lesed.

4 Omaenda vee eest peame maksma, omaenda puid tuleb meil osta.

5 Jälitajad on meil kannul,

me oleme väsinud, kuid meile ei anta puhkust.

6 Me sirutasime käe Egiptuse ja Assüüria poole, et saada toiduks leiba.

7 Meie esiisasid, kes pattu tegid, pole enam, meie aga peame kandma nende süüd.

8 Meie üle valitsevad sulased, pole kedagi, kes nende käest päästaks.

9 Me toome endale leiba oma hinge hinnaga, sest kõrbes ähvardab mõõk.

10 Meie nahk on näljast kuum kui ahi.

11 Siionis häbistati* naisi, Juuda linnades neitseid.

12 Peamehed pandi kättpidi rippuma, eakaid mehi ei austatud.

13 Noorukid kannavad käsikivi, poisid komistavad puukoorma all.

14 Vanemad on kadunud linnaväravaist, noored mehed ei mängi pilli.

15 Rõõm on haihtunud me südamest, meie tants on muutunud leinaks.

16 Kroon on langenud me peast. Häda meile, sest oleme pattu teinud!

17 Seepärast on me süda haige,

selle kõige pärast meie silmad tuhmunud,

18 Siioni mäe pärast, mis on laastatud, kus nüüd luusivad rebased.

19 Aga sina, Jehoova, istud oma troonil igavesti.

Su troon jääb püsima põlvest põlve.

20 Miks sa unustad meid igaveseks, hülgad nii kauaks?

21 Too meid tagasi enda juurde, Jehoova, me tuleme meelsasti su juurde tagasi!

Olgu kõik jälle nii nagu endistel aegadel!

22 Sina aga oled meid sootuks hüljanud,

oled meie peale tulivihane.

^ Nutul. 5:11 Võib tõlkida ka „vägistati”.

HESEKIEL

LÜHIÜLEVAADE

- 1

- Hesekiel näeb Babülonis Jumala nägemusi (1–3)

- Nägemus Jehoova taevasest vankrist (4–28)

- Torm, pilv ja tuli (4)

- Neli elusolendit (5–14)

- Neli ratast (15–21)

- Pind, mis sädeleb nagu jää (22–24)

- Jehoova troon (25–28)

- 2

- Hesekiel määratakse prohvetiks (1–10)

- „Kas nad siis kuulavad või mitte” (5)

- Näidatakse rullraamatut kaebelauludega (9, 10)

- 3

- Hesekiel peab rullraamatu ära sööma (1–15)

- Hesekiel määratakse vahimeheks (16–27)

- Hoiatamata jätmine toob veresüü (18–21)

- 4

- Kujutatakse Jeruusalemma piiramist (1–17)

- Süüd tuleb kanda 390 päeva ja 40 päeva (4–7)

- 5

- Kujutatakse Jeruusalemma langemist (1–17)

- Prohveti pügatud karvad jaotatakse kolme ossa (1–4)

- Jeruusalemm on mässumeelsem kui ümbritsevad rahvad (7–9)

- Mässajate kolm karistust (12)

- 6

- Sõnum Iisraeli mägede kohta (1–14)

- Jäledad ebajumalad alandatakse (4–6)

- „Teil tuleb tunnistada, et mina olen Jehoova” (7)

- 7

- Lõpp on käes (1–27)

- Enneolematu õnnetus (5)

- Hõbe ja kuld visatakse tänavale (19)

- Tempel rüvetatakse (22)

- 8

- Hesekiel viiakse nägemuses Jeruusalemma (1–4)

- Jäledused templis (5–18)

- Naised nutavad taga Tammust (14)

- Mehed kummardavad päikest (16)

- 9

- Kuus hukkajat ja kirjutustarvetega mees (1–11)

- Hävitamine algab pühamust (6)

- 10

- Ratastiku vahelt võetakse tuld (1–8)

- Keerubite ja rataste kirjeldus (9–17)

- Jumala auhiilgus lahkub templist (18–22)

- 11

- Kuritahtlikud peamehed mõistetakse hukka (1–13)

- Linna võrreldakse pajaga (3–12)

- Taastamistõotus (14–21)

- „Panen nende sisse uue vaimu” (19)

- Jumala auhiilgus lahkub Jeruusalemmast (22, 23)

- Hesekiel viiakse nägemuses tagasi Kaldeasse (24, 25)

- 12

- Tulevast pagendamist ennustatakse näitlikult (1–20)

- Pagendusse minekuks pakitud asjad (1–7)

- Pealik lahkub pimeduses (8–16)

- Süüakse leiba murega, juuakse vett õudust tundes (17–20)

- Kõnekäänd osutub valeks (21–28)

- „Ükski mu sõna ei viivita” (28)

- 13

- Sõnum valeprohvetite kohta (1–16)

- Lubjatud seinad varisevad kokku (10–12)

- Sõnum valelike naisprohvetite kohta (17–23)

- 14

- Ebajumalakummardajad mõistetakse hukka (1–11)

- Jeruusalemma häving on möödapääsmatu (12–23)

- Noa, Taaniel ja Iiob (14, 20)

- 15

- Jeruusalemm on kasutu viinapuu (1–8)

- 16

- Jumal armastab Jeruusalemma (1–63)

- Oli nagu hüljatud laps (1–7)

- Jumal ehtis teda ja sõlmis temaga abielulepingu (8–14)

- Jeruusalemma truudusetus (15–34)

- Karistatakse kui abielurikkujat (35–43)

- Võrreldakse Samaaria ja Soodomaga (44–58)

- Jumalal on meeles leping (59–63)

- 17

- Mõistulugu kahest kotkast ja viinapuust (1–21)

- Õrnast võsust kasvab suursugune seeder (22–24)

- 18

- Igaüks vastutab enda pattude eest (1–32)

- „Hing, kes teeb pattu, peab surema” (4)

- Poeg ei pea tasuma isa pattude eest (19, 20)

- Jumal ei tunne heameelt jumalatu surmast (23)

- Kahetsus tagab elu (27, 28)

- 19

- Kaebelaul Iisraeli pealikest (1–14)

- 20

- Ülevaade Iisraeli mässumeelsusest (1–32)

- Taastamistõotus Iisraelile (33–44)

- Ennustus lõunapoolsele metsale (45–49)

- 21

- Jumala mõõk on tõmmatud tupest (1–17)

- Babüloni kuningas ründab Jeruusalemma (18–24)

- Iisraeli jumalatu pealik kõrvaldatakse (25–27)

- „Heida ära kroon” (26)

- „Tuleb tema, kel on sellele seaduslik õigus” (27)

- Mõõk ammonlaste kallal (28–32)

- 22

- Jeruusalemm, veresüüga linn (1–16)

- Iisrael otsekui väärtusetu räbu (17–22)

- Iisraeli juhid ja rahvas mõistetakse hukka (23–31)

- 23

- Kaks truudusetut õde (1–49)

- Ohola hooratöö Assüüriaga (5–10)

- Oholiba hooratöö Babüloni ja Egiptusega (11–35)

- Kahe õe karistamine (36–49)

- 24

- Jeruusalemm otsekui roostetanud pada (1–14)

- Hesekieli naise surm on märgiks (15–27)

- 25

- Prohvetikuulutus Ammoni kohta (1–7)

- Prohvetikuulutus Moabi kohta (8–11)

- Prohvetikuulutus Edomi kohta (12–14)

- Prohvetikuulutus Vilistimaa kohta (15–17)

- 26

- Prohvetikuulutus Tüürose kohta (1–21)

- „Nootade kuivatuspaik” (5, 14)

- Kivid ja muld heidetakse vette (12)

- 27

- Kaebelaul Tüürosest kui uppuvast laevast (1–36)

- 28

- Prohvetikuulutus Tüürose kuninga kohta (1–10)

- „Mina olen jumal” (2, 9)

- Kaebelaul Tüürose kuninga pärast (11–19)

- „Sa olid Eedenis” (13)

- „Määrasin su kaitsjaks kui võitud keerubi” (14)

- „Sinust leiti kurja” (15)

- Prohvetikuulutus Siidoni kohta (20–24)

- Iisrael taastatakse (25, 26)

- 29

- Prohvetikuulutus vaarao kohta (1–16)

- Egiptus antakse Babülonile tasuks (17–21)

- 30

- Prohvetikuulutus Egiptuse kohta (1–19)

- Ennustatakse Nebukadnetsari rünnakut (10)

- Vaarao võim murtakse (20–26)

- 31

- Egiptuse, kõrge seedri langemine (1–18)

- 32

- Kaebelaul vaarao ja Egiptuse pärast (1–16)

- Egiptus maetakse ümberlõikamatute juurde (17–32)

- 33

- Vahimehe kohustused (1–20)

- Teated Jeruusalemma langemisest (21, 22)

- Sõnum Jeruusalemma varemetes elajatele (23–29)

- Rahvas ei võta sõnumit kuulda (30–33)

- Hesekiel on nagu armastuslaul (32)

- „Nende keskel on olnud prohvet” (33)

- 34

- Prohvetikuulutus Iisraeli karjaste kohta (1–10)

- Jehoova hoolitseb oma lammaste eest (11–31)

- Mu teenija Taavet on nende karjane (23)

- Rahuleping (25)

- 35

- Prohvetikuulutus Seiri mägede kohta (1–15)

- 36

- Prohvetikuulutus Iisraeli mägede kohta (1–15)

- Iisraeli taastamine (16–38)

- „Ma pühitsen oma suurt nime” (23)

- „Kui Eedeni aed” (35)

- 37

- Nägemus kuivanud luid täis orust (1–14)

- Kaks keppi liidetakse kokku (15–28)

- Üks rahvas ühe kuninga all (22)

- Igikestev rahuleping (26)

- 38

- Goog ründab Iisraeli (1–16)

- Jehoova raev Googi vastu (17–23)

- „Neil tuleb tunnistada, et mina olen Jehoova” (23)

- 39

- Googi ja tema väehulkade häving (1–10)

- Matmine Haamon-Googi orus (11–20)

- Iisraeli taastamine (21–29)

- Jumala vaim valatakse Iisraeli peale (29)

- 40

- Hesekiel viiakse nägemuses Iisraeli (1, 2)

- Hesekiel näeb templit (3, 4)

- Õued ja väravad (5–47)

- Välimine idapoolne värav (6–16)

- Välisõu, teised väravad (17–26)

- Siseõu ja väravad (27–37)

- Templiteenistuseks tarvilikud ruumid (38–46)

- Altar (47)

- Templi eeskoda (48, 49)

- 41

- Templisaal ja tagumine ruum (1–4)

- Sein ja külgkambrid (5–11)

- Läänes olev ehitis (12)

- Hoonete mõõtmine (13–15a)

- Templi sisemus (15b–26)

- 42

- Söögiruumide plokid (1–14)

- Templi nelja külje mõõtmine (15–20)

- 43

- Jehoova auhiilgus täidab templi (1–12)

- Altar (13–27)

- 44

- Idavärav jääb suletuks (1–3)

- Seadused võõramaalaste kohta (4–9)

- Seadused leviitide ja preestrite kohta (10–31)

- 45

- Püha annetusmaa ja linn (1–6)

- Pealiku maa (7, 8)

- Pealikud tegutsegu ausalt (9–12)

- Rahva and pealikule (13–25)

- 46

- Ohvrid määratud aegadel (1–15)

- Pealiku pärand (16–18)

- Ohvrite keedupaigad (19–24)

- 47

- Templist välja voolav vesi (1–12)

- Vesi muutub järjest sügavamaks (2–5)

- Surnumere vesi terveneb (8–10)

- Soised kohad ei tervene (11)

- Puud annavad toitu ja tervendavad (12)

- Maa piirid (13–23)

- 48

- Maa jaotamine (1–29)

- Linna 12 väravat (30–35)

- Linna nimeks saab Jehoova On Seal (35)

Hesekiel

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

Hesekiel  1 : 1 - 28

HESEKIEL

1 Kolmekümnendal aastal* neljanda kuu viiendal päeval, kui ma olin pagendatud rahva seas Kebari jõe ääres, avanes taevas ja ma nägin Jumala nägemusi. 2 Selle kuu viiendal päeval kuningas Joojakini viiendal pagendusaastal 3 tuli preester Buusi pojale Hesekielile* kaldealaste maal Kebari jõe ääres Jehoovalt sõnum. Seal tuli ta peale Jehoova käsi.

4 Ma nägin põhja poolt tulemas marutuult ning hiiglasuurt pilve ja sähvivat tuld*, mille ümber oli ere valgus. Tule keskelt paistis midagi, mis oli nagu kulla ja hõbeda sulam. 5 Keset tuld oli neli elusolendit, kes sarnanesid inimestega. 6 Igaühel neist oli neli nägu ja neli tiiba. 7 Nende jalad olid sirged ja neil olid sõrad nagu vasika sõrad ning nende jalad hiilgasid nagu läikimalöödud vask. 8 Nende tiibade all, kõigil neljal küljel, olid inimese käed. Igaühel neist neljast olid näod ja tiivad. 9 Nende tiivad puutusid omavahel kokku. Liikudes nad ei pöördunud, igaüks läks otse edasi.

10 Nende näod olid niisugused: kõigil neljal olendil oli ees inimese nägu, paremal küljel lõvi nägu, vasakul pulli nägu ja taga kotka nägu. 11 Sellised olid nende näod. Nende tiivad olid sirutatud ülespoole. Igaühel oli kaks tiiba, mis puutusid kokku, ja kaks, mis katsid nende keha.

12 Igaüks neist läks otse edasi, kuhu tahes vaim neid juhtis. Liikudes nad ei pöördunud. 13 Need olendid sarnanesid hõõguvate sütega ja nende vahel liikusid edasi-tagasi otsekui eredalt põlevad tõrvikud, millest sähvis välku. 14 Nende olendite edasi-tagasi liikumine oli nagu välgu sähvimine.

15 Ma vaatasin neid olendeid ja nägin iga neljanäolise olendi kõrval ratast, mis puudutas maad. 16 Rattad helkisid otsekui krüsoliit ja kõik neli ratast olid ühesugused. Paistis, nagu oleks ratas olnud ratta sees*. 17 Kui nad liikusid, said nad minna ilma pöördumata igas neljas suunas. 18 Rattad olid hämmastavalt kõrged ja kõigi nelja väliskülg oli ümberringi täis silmi. 19 Alati, kui olendid liikusid, liikusid rattad koos nendega, ja kui olendid tõusid maast üles, tõusid ka rattad üles. 20 Nad läksid sinna, kuhu vaim neid juhtis, kuhu tahes vaim läks. Rattad tõusid üles koos olenditega, sest olendites tegutsev vaim oli ka rattais. 21 Kui olendid liikusid, liikusid ka rattad, ja kui olendid seisid, seisid ka rattad. Kui olendid tõusid maast üles, tõusid rattad koos nendega, sest olendites tegutsev vaim oli ka rattais.

22 Olendite pea kohal laius mingi pind. See oli nagu sädelev jää, mis äratas aukartust, ja see laotus üle nende pea. 23 Selle all olid nende tiivad sirgelt* üksteise poole. Igaühel oli kaks tiiba, et katta end ühelt poolt, ja kaks tiiba, et katta end teiselt poolt. 24 Ma kuulsin nende tiibade vihinat, mis oli nagu vetevoogude müha, nagu Kõikvõimsa hääl. Kui nad liikusid, oli see otsekui sõjaväe kära. Peatudes nad langetasid oma tiivad.

25 Nende pea kohal laiuvalt pinnalt kostis hääl. (Peatudes nad langetasid oma tiivad.) 26 Nende pea kohal laiuval pinnal oli midagi, mis sarnanes safiirikiviga ja meenutas trooni. Ülal troonil istus keegi, kes oli välimuselt inimese sarnane. 27 Ma nägin seal, kus paistis olevat tema vöökoht, ja sellest ülalpool midagi, mis helkis nagu kulla ja hõbeda sulam ja oli nagu tuli. Tema vöökohast allpool nägin ma midagi tulesarnast. Kõikjal tema ümber oli sära 28 otsekui vikerkaare sära vihmasel päeval pilvedes. Selline oli teda ümbritsev valgussära. See oli otsekui Jehoova auhiilgus. Kui ma seda nägin, langesin ma silmili maha ning kuulsin kedagi kõnelemas.

^ Hes. 1:1 Viitab ilmselt Hesekieli vanusele.

^ Hes. 1:3 Nimi Hesekiel tähendab „Jumal teeb tugevaks”.

^ Hes. 1:4 Võib tõlkida ka „äikest”.

^ Hes. 1:16 Ilmselt asetsesid need samal telgjoonel üksteise suhtes täisnurga all.

^ Hes. 1:23 Võib tõlkida ka „välja sirutatud”.

Hesekiel  2 : 1 - 10

2 Ta ütles mulle: „Inimesepoeg,* tõuse jalule, et ma saaksin sinuga rääkida.” 2 Kui ta mind kõnetas, tuli vaim mu sisse ja tõstis mu jalule, nii et ma võisin kuulda seda, kes minuga rääkis.

3 Ta ütles mulle: „Inimesepoeg, ma saadan su Iisraeli rahva juurde: kahe mässulise rahva juurde, kes on mu vastu mässanud. Nemad ja nende esiisad on patustanud minu vastu kuni tänase päevani. 4 Ma saadan sind trotsliku* ja kalgi südamega poegade juurde. Ütle neile: „Nii lausub kõrgeim valitseja Jehoova.” 5 Kas nad siis kuulavad või mitte — on nad ju mässuline sugu —, saavad nad igal juhul teada, et nende keskel on olnud prohvet.

6 Aga sina, inimesepoeg, ära karda neid ega kohku nende sõnadest, ehkki sind ümbritsevad asteldega põõsad ja okkalised taimed* ning sa elad skorpionite keskel. Nad on mässuline sugu, kuid ära heitu nende sõnadest ja ärgu nende nägu sind kohutagu. 7 Anna neile teada minu sõnad, kas nad siis kuulavad või mitte, on nad ju mässuline rahvas.

8 Aga sina, inimesepoeg, kuula, mida ma sulle räägin. Ära tõrgu nagu see mässuline sugu. Ava suu ja söö, mis ma sulle annan.”

9 Siis ma nägin, et minu poole on sirutatud üks käsi, mis hoiab täiskirjutatud rullraamatut. 10 Ta laotas selle mu ette laiali. See oli mõlemalt poolt täis kirjutatud, seal olid kaebelaulud, leinasõnad ja halamised.

^ Hes. 2:1 Väljend „inimesepoeg” esineb Hesekieli raamatus 93 korda. (Vt „Sõnaseletusi”.)

^ Hes. 2:4 Võib tõlkida ka „kalgi näo”.

^ Hes. 2:6 Teine võimalik tähendus: „ehkki need inimesed on kangekaelsed ja okkalised”.

Hesekiel  3 : 1 - 27

3 Siis ta ütles mulle: „Inimesepoeg, söö, mis on su ees. Söö ära see rullraamat ning mine ja räägi Iisraeli rahvaga.”

2 Ma avasin suu ja ta andis mulle söömiseks rullraamatu. 3 Ta ütles mulle: „Inimesepoeg, söö ära see rullraamat, mis ma sulle annan, ja täida sellega oma kõht.” Ma hakkasingi seda sööma ning see oli mu suus magus nagu mesi.

4 Seejärel ta ütles: „Inimesepoeg, mine Iisraeli soo juurde ja anna neile teada minu sõnad. 5 Sind ei läkitata mitte võõrast ja arusaamatut keelt kõneleva rahva juurde, vaid Iisraeli soo juurde. 6 Sind ei läkitata mitte paljude võõrast ja arusaamatut keelt kõnelevate rahvaste juurde, kelle sõnu sa ei mõista. Kui ma saadaksin sind nende juurde, siis nemad kuulaksid sind. 7 Aga Iisraeli sugu ei kuula sind, sest nad ei taha kuulata mind. On ju kogu Iisraeli sugu kõva lauba* ja kalgi südamega. 8 Ma olen teinud su näo sama kõvaks, kui on nende näod, ja su lauba sama kõvaks, kui on nende laubad. 9 Ma olen teinud su lauba teemandi sarnaseks, kõvemaks kui ränikivi. See on mässuline sugu, kuid ära karda neid, nende nägu ärgu kohutagu sind.”

10 Ta ütles mulle: „Inimesepoeg, kuula kõiki mu sõnu, mis ma sulle räägin, ja talleta need oma südamesse. 11 Mine oma pagendatud rahva juurde ja räägi nendega. Ütle neile: „Nii lausub kõrgeim valitseja Jehoova”, kuulavad nad siis või mitte.”

12 Siis kandis vaim mind endaga kaasa ja ma kuulsin enda tagant kõmavat häält, mis ütles: „Kiidetagu Jehoova auhiilgust tema asupaigas!” 13 Ma kuulsin olendite tiibade vihinat, kui need omavahel kokku puutusid, olendite kõrval olevate rataste häält ja tugevat kõminat. 14 Vaim kandis mind endaga kaasa. Ma tundsin kibedust ja mu vaim oli täis raevu ning Jehoova käsi oli võimsalt mu peal. 15 Ma läksin Tel-Abibi, pagendatud rahva juurde, kes elas Kebari jõe ääres. Ma jäin sinna, kus nad elasid, ning olin nende juures vapustatuna seitse päeva.

16 Seitsme päeva pärast tuli mulle Jehoovalt sõnum:

17 „Inimesepoeg, ma olen määranud su Iisraeli soole vahimeheks. Kui sa kuuled sõna mu suust, tuleb sul neid minu nimel hoiatada. 18 Kui ma ütlen jumalatule: „Sa pead surema!”, sina aga ei hoiata teda — sa ei räägi ega manitse jumalatut pöörduma jumalakartmatult teelt, nii et ta jääks ellu —, siis see jumalatu sureb küll oma süütegude pärast, kuid tema verd ma nõuan sinu käest*. 19 Kui sa aga hoiatad jumalatut, kuid tema ei pöördu oma jumalakartmatult ja kurjalt teelt, siis ta küll sureb oma süütegude pärast, kuid sina päästad oma elu. 20 Ja kui õige hülgab õige tee ning teeb kurja, siis ma panen tema ette komistuskivi ja ta sureb. Kui sa pole teda hoiatanud, siis ta sureb oma patu pärast ja tema õigeid tegusid ei mäletata enam, aga tema verd ma nõuan sinu käest. 21 Ent kui sa oled õiget hoiatanud, et ta ei patustaks, ja ta ei patustagi, siis jääb ta elama, sest ta võttis hoiatust kuulda, ja sina oled päästnud oma elu.”

22 Minu peale tuli seal Jehoova käsi. Jumal ütles mulle: „Mine orutasandikule ja seal ma räägin sinuga.” 23 Ma läksin orutasandikule ja nägin seal Jehoova auhiilgust, samasugust hiilgust, nagu ma olin näinud Kebari jõe ääres, ning ma langesin silmili maha. 24 Siis tuli vaim mu sisse ja tõstis mu jalule. Jumal ütles mulle:

„Mine sulge end oma majja. 25 Inimesepoeg, sind seotakse köitega kinni, nii et sa ei saa nende juurest ära minna. 26 Ma lasen su keelel suulakke kinni jääda ja sa jääd tummaks ega saa neid noomida, sest nad on mässuline sugu. 27 Aga kui ma sinuga räägin, siis ma avan sinu suu ja sa pead neile ütlema: „Nii lausub kõrgeim valitseja Jehoova.” Kes kuulab, see kuulaku, kes ei kuula, ärgu kuulaku, sest nad on mässuline sugu.

^ Hes. 3:7 Võib tõlkida ka „järeleandmatu”.

^ Hes. 3:18 Võib tõlkida ka „ma pean sind tema surma eest vastutavaks”.

Hesekiel  4 : 1 - 17

4 Inimesepoeg, võta telliskivi ja aseta see enda ette. Uurista sellesse linn — Jeruusalemm. 2 Piira seda: tee selle ümber piiramismüür, kuhja piiramisvall, paiguta linna ümber sõjalaager ja sea selle ümber müürilõhkujad. 3 Võta raudpann ja pane see raudmüüriks enda ja linna vahele. Pööra oma nägu selle poole, nii et see oleks piiratav, sina aga piiraja. See on märgiks Iisraeli soole.

4 Seejärel heida vasakule küljele — nõnda pead sa kandma Iisraeli soo süüd. Niipalju päevi, kui sa lamad külje peal, kannad sa nende süüd. 5 Ma määran sulle 390 päeva, mis vastab nende süüaastate arvule. Sa kannad Iisraeli soo süüd 6 ja pead seda tegema nende päevade lõpuni.

Seejärel, teisel korral, pead sa lamama parema külje peal ja kandma 40 päeva Juuda soo süüd. Päev aasta kohta. Päev aasta kohta, nagu ma olen sulle määranud. 7 Pööra oma nägu ümberpiiratud Jeruusalemma poole, paljasta käsivars ja kuuluta talle prohvetlikult halba.

8 Ma seon sind köitega, et sa ei saaks end ühelt küljelt teisele keerata, kuni sa piiramispäevad oled lõpetanud.

9 Võta nisu, otri, põldube, läätsi, hirssi ja speltanisu, pane need ühte anumasse ja tee neist endale leiba. Niipalju päevi, kui sa küljel lamad, 390 päeva, tuleb sul seda süüa. 10 Kaalu välja ja söö iga päev 20 seeklit* toitu. Söö seda kindlatel aegadel.

11 Vett joo mõõdu järgi, kuuendik hiini*. Joo seda kindlatel aegadel.

12 Söö seda nagu odraleiba. Küpseta seda kõigi silme all inimese kuivanud väljaheidete peal.” 13 Jehoova ütles veel: „Nii söövad iisraellased oma leiba, rüvedat leiba, rahvaste seas, kuhu ma nad pillutan.”

14 Ma vastasin: „Ainult mitte seda, kõrgeim valitseja Jehoova! Noorest east peale kuni tänaseni pole ma end rüvetanud, ma pole söönud raibet ega mahamurtud looma, mu suhu pole sattunud rüvedat* liha.”

15 Seepeale ütles ta mulle: „Olgu, ma luban sul inimese väljaheidete asemel kasutada veisesõnnikut. Küpseta oma leiba selle peal.” 16 Veel ütles ta: „Inimesepoeg, ma teen lõpu toiduvarudele* Jeruusalemmas. Nad söövad suure murega normi järgi väljakaalutud leiba ja joovad hirmuga normi järgi väljamõõdetud vett. 17 Neil tuleb puudus leivast ja veest ning nad vaatavad üksteisele vapustatult otsa ja hääbuvad oma süü pärast.

^ Hes. 4:10 228 g. (Vt lisa B14.)

^ Hes. 4:11 0,6 liitrit.

^ Hes. 4:14 Võib tõlkida ka „roiskunud”.

^ Hes. 4:16 Sõna-sõnalt „murran katki leivatokid”. Viitab ilmselt keppidele, millel hoiti leivatagavara.

Hesekiel  5 : 1 - 17

5 Inimesepoeg, võta terav mõõk, see olgu sulle habemenoa eest. Püga endal pea paljaks ja aja habe ära. Seejärel võta kaalud, kaalu karvad ära ning jaota kolme ossa. 2 Kolmandik põleta tules linna sees, kui piiramispäevad on lõppenud. Siis võta teine kolmandik ja löö seda mõõgaga kõikjal ümber linna. Viimane kolmandik pillu tuulde. Ma tõmban mõõga, et ajada neid taga.

3 Viimaste hulgast võta pisut karvu ja mässi osa neist oma kuuehõlma sisse. 4 Osa karvu viska tulle ning põleta ära. Sellest levib tuli edasi kogu Iisraeli soo kallale.

5 Nii ütleb kõrgeim valitseja Jehoova: „See on Jeruusalemm. Ma seadsin ta keset maid ja rahvaid. 6 Tema aga mässas mu seaduste ja määruste vastu, tehes rohkem kurja kui teda ümbritsevad rahvad ja maad. Ta elanikud hülgasid mu seadused ega toiminud mu määruste järgi.”

7 Seepärast ütleb kõrgeim valitseja Jehoova: „Kuna te olite mässumeelsemad kui teid ümbritsevad rahvad ning te ei toiminud mu määruste järgi ega täitnud mu seadusi, vaid järgisite ümberkaudsete rahvaste seadusi, 8 siis lausub kõrgeim valitseja Jehoova nii: „Ma pöördun su vastu, oh, linn, ja viin rahvaste silme all täide kohtuotsuse, mis ma olen sinu kohta langetanud. 9 Kõigi su jäledate tegude pärast teen ma sinuga nii, nagu ma pole iial teinud ja nagu ma enam kunagi ei tee.

10 Siis söövad isad su keskel oma poegi ja pojad oma isasid. Ma mõistan su üle kohut ja pillutan kõik su järelejäänud igasse suunda laiali.””

11 Nii tõesti, kui ma elan, lausub kõrgeim valitseja Jehoova, kuna sa rüvetasid mu pühamut kõigi oma jälkide ebajumalatega ja jäledate tegudega, siis hülgan minagi sinu. Mu silm ei kurvasta ja ma ei anna armu. 12 Kolmandik sinust sureb katku või saab su keskel nälja tõttu otsa. Teine kolmandik langeb su ümber mõõga läbi. Viimase kolmandiku pillutan ma igasse suunda laiali. Ma tõmban mõõga, et ajada neid taga. 13 Siis mu viha vaibub, mu raev nende vastu lahtub ja ma olen rahul. Kui ma olen oma raevu nende peale välja valanud, tuleb neil tunnistada, et mina, Jehoova, olen rääkinud, sest ma ootan jäägitut pühendumust.

14 Ma teen sinust laastatud paiga ja sinust saab ümberkaudsete rahvaste ja kõigi möödaminejate pilkealune. 15 Sa oled pilke- ja põlualuseks, hoiatavaks näiteks ja õuduseks ümberkaudsetele rahvastele, kui ma sind karmilt karistades su üle vihas ja raevus kohut mõistan. Mina, Jehoova, olen rääkinud.

16 Ma saadan teie peale surmavaid näljanooli, et teid hävitada. Minu saadetud nooled hukutavad teid. Ma suurendan teie näljahäda, tehes lõpu teie toiduvarudele*. 17 Ma saadan teie kallale nälja ja hirmsad kiskjad ning need võtavad teilt lapsed. Katk ja verevalamine käivad teist üle ning ma toon teie kallale mõõga. Mina, Jehoova, olen rääkinud.”

^ Hes. 5:16 Sõna-sõnalt „murran katki leivatokid”. Viitab ilmselt keppidele, millel hoiti leivatagavara.

Hesekiel  6 : 1 - 14

6 Mulle tuli taas Jehoovalt sõnum: 2 „Inimesepoeg, pööra oma nägu Iisraeli mägede poole ja kuuluta neile prohvetlikult. 3 Ütle neile: „Iisraeli mäed, kuulake kõrgeima valitseja Jehoova sõnu. Nii ütleb kõrgeim valitseja Jehoova mägedele, küngastele, jõgedele ja orgudele: „Ma toon teie kallale mõõga ja hävitan teie ohvripaigad. 4 Teie altarid lõhutakse, suitsutusalused purustatakse ja ma heidan teie hulgas tapetud teie jäledate ebajumalate* ette. 5 Ma heidan iisraellaste laibad nende jäledate ebajumalate ette, ma puistan teie luud laiali teie altarite ümber. 6 Kõikjal, kus te elate, rüüstatakse linnad ja lõhutakse ohvripaigad, need jäävad rüüstatuks. Teie altarid lõhutakse ja purustatakse, teie jäledad ebajumalad kaovad, teie suitsutusalused hävitatakse ja teie tööd pühitakse minema. 7 Teie keskel langevad tapetud, ja teil tuleb tunnistada, et mina olen Jehoova.

8 Kuid ma jätan mõned teile järele: osa teie seast pääseb mõõga eest rahvaste seas, kui te olete mööda maid laiali pillutatud. 9 Need teie seast, kes pääsevad, ei unusta mind rahvaste seas, kuhu nad on vangi viidud. Nad mõistavad, et ma kurvastasin nende truudusetu* südame pärast, mis minust ära pöördus, ja nende silmade pärast, mis vaatasid himuralt oma jäledate ebajumalate poole. Nad tunnevad tülgastust ja häbi kõigi oma kurjade ja jäledate tegude pärast. 10 Neil tuleb tunnistada, et mina olen Jehoova ja et ma ei rääkinud tühje sõnu, kui lubasin tuua nende peale selle õnnetuse.””

11 Nii ütleb kõrgeim valitseja Jehoova: „Löö käsi kokku, trambi jalgadega ja hala kõigi Iisraeli soo kurjade ja jäledate tegude pärast, sest nad langevad mõõga, nälja ja katku läbi. 12 Kes on kaugel, sureb katku, kes on lähedal, langeb mõõga läbi, kes aga neist pääseb ja järele jääb, sureb nälga. Ma päästan nende vastu valla kogu oma raevu. 13 Teil tuleb tunnistada, et mina olen Jehoova, kui nende hulgast tapetud vedelevad oma jäledate ebajumalate vahel, kõikjal altarite ümber, igal kõrgel künkal, kõigil mäetippudel, iga lopsaka puu all, iga suure ja harulise puu all, kus nad on toonud healõhnalisi ohvreid kõigi oma jäledate ebajumalate meeleheaks. 14 Ma tõstan käe nende vastu ja teen nende maa tühjaks. Kõik nende elupaigad jäävad tühjemaks kui Dibla juures olev kõrb. Ja neil tuleb tunnistada, et mina olen Jehoova.””

^ Hes. 6:4 Heebrea sõna, mis on tõlgitud „jäledad ebajumalad”, on tõenäoliselt seotud sõnaga, mis tähendab väljaheiteid, ja sellega väljendati põlastust.

^ Hes. 6:9 Võib tõlkida ka „liiderliku”.

Hesekiel  7 : 1 - 27

7 Mulle tuli taas Jehoovalt sõnum: 2 „Inimesepoeg, nõnda ütleb kõrgeim valitseja Jehoova Iisraelimaale: „Lõpp! Tuleb lõpp, see jõuab maa nelja nurka. 3 Su lõpp on nüüd käes. Ma valan su peale oma viha ning mõistan su üle kohut sinu teede kohaselt ja nõuan sult aru kõigi su jäledate tegude pärast. 4 Mu silm ei kurvasta ja mul pole kahju, vaid ma toon su peale su enda tegude viljad, sa saad tunda oma jäledate tegude tagajärgi. Ja teil tuleb tunnistada, et mina olen Jehoova.”

5 Nii ütleb kõrgeim valitseja Jehoova: „Õnnetus! Tuleb enneolematu õnnetus! 6 Lõpp tuleb! Lõpp tuleb ja tabab sind äkitselt. See tuleb! 7 Nüüd on kord* sinu käes, sa maa elanik. See aeg tuleb, see päev on lähedal. Mägedel on segadus, sealt ei kosta rõõmuhõikeid.

8 Peagi kallan ma su peale oma raevu ja päästan su vastu valla kogu oma viha. Ma mõistan su üle kohut sinu teede kohaselt ja nõuan sinult aru kõigi su jäledate tegude pärast. 9 Mu silm ei kurvasta ja mul pole kahju. Ma toon sinu peale su tegude viljad, sa saad tunda omaenda jäledate tegude tagajärgi. Teil tuleb tunnistada, et mina, Jehoova, olen see, kes teid lööb.

10 See on see päev, see tuleb! Nüüd on kord* sinu käes. Karistuskepp on valmis, vaenlase ülbus kasvab. 11 Vägivallast on saanud kurjuse kepp. Ei nad ise, nende rikkus, nende rahvahulgad ega nende silmapaistvus jää püsima. 12 See aeg tuleb, see päev saabub. Ostja ärgu rõõmustagu ja müüja ärgu kurvastagu, sest mul on suur raev kogu selle rahva vastu.* 13 Müüja ei tule tagasi müüdu juurde, isegi kui ta jääb ellu, sest see nägemus on kogu selle rahva kohta. Mitte keegi ei tule tagasi ja mitte keegi ei jää ellu oma süütegude tõttu*.

14 Puhuti trompetit ja kõik on end valmis seadnud, kuid keegi ei astu võitlusse, sest mu raev on suunatud kogu selle rahva vastu. 15 Väljas on mõõk ning sees on katk ja nälg. Kes on põllul, sureb mõõga läbi, kes on linnas, need neelab nälg ja katk. 16 Kel õnnestub eluga pääseda, põgenevad mägedele. Nad on kui tuvid orgudes, nad kõik oigavad oma süütegude pärast. 17 Kõigi käed lõtvuvad ja kõigi põlved tilguvad*. 18 Nad panevad ümber kotiriide, neid on haaranud värinad. Nad kõik on jäänud häbisse ja kõigi pead on kiilad*.

19 Nad viskavad oma hõbeda tänavatele ja nende kuld muutub neile vastikuks. Ei nende hõbe ega kuld päästa neid Jehoova vihapäeval. Nad ei saa oma isu täis ega suuda oma kõhtu täita, sest sellest* on saanud neile komistuskivi, mis on pannud nad patustama. 20 Nad tunnevad uhkust oma kaunite ehete üle, nad on valmistanud neist* jäledaid kujusid, jälke ebajumalaid. Seepärast muudan ma selle* neile vastikuks. 21 Ma annan selle võõrastele riisuda ja maa jumalatutele saagiks ning nad rüvetavad selle.

22 Ma pööran neilt ära oma palge ja nad rüvetavad mu varjatud paiga*. Röövlid lähevad sinna ja rüvetavad selle.

23 Valmista ahelad*, sest maa on täis verega määritud kohtumõistmist ja linn on täis vägivalda. 24 Ma toon kõige hullemad rahvaist ja nad võtavad endale nende majad. Ma teen lõpu vägevate uhkusele ja nende pühamud rüvetatakse. 25 Ahastuses olles otsivad nad rahu, kuid seda pole. 26 Õnnetus tuleb õnnetuse järel, sõnum sõnumi järel. Inimesed otsivad prohvetilt nägemust, kuid preestrid ei õpeta seadust* ja rahvavanematelt ei saa nõu. 27 Kuningas leinab, pealik rüütab end meeleheitesse ja selle maa rahva käed värisevad hirmust. Ma teen neile nende tegusid mööda ja mõistan nende üle kohut, nagu nad ise on teiste üle kohut mõistnud. Ja neil tuleb tunnistada, et mina olen Jehoova.””

^ Hes. 7:7 Teine võimalik tähendus: „pärg”.

^ Hes. 7:10 Teine võimalik tähendus: „pärg”.

^ Hes. 7:12 St kinnisvaraostjad ega ka -müüjad ei saa tehingust kasu, sest häving tuleb nende kõigi peale.

^ Hes. 7:13 Teine võimalik tähendus: „varal”.

^ Hes. 7:17 St hirmust tuleneva urineerimise tõttu.

^ Hes. 7:18 St nende pead on leina märgiks paljaks aetud.

^ Hes. 7:19 St nende hõbedast ja kullast.

^ Hes. 7:20 St oma kuld- ja hõbeasjadest.

^ Hes. 7:20 St nende hõbeda ja kulla, millest nad tegid ebajumalaid.

^ Hes. 7:22 Mõeldakse ilmselt Jehoova pühamu tagumist ruumi, kõige pühamat paika.

^ Hes. 7:23 St vangiahelad.

^ Hes. 7:26 Võib tõlkida ka „ei jaga õpetust”.

Hesekiel  8 : 1 - 18

8 Kuuendal aastal* kuuenda kuu viiendal päeval, kui ma istusin parajasti oma majas ja minu ees istusid Juuda vanemad, võttis kõrgeima valitseja Jehoova käsi minust kinni. 2 Ma nägin kedagi, kes oli otsekui tuli. Allpool sellest, mis paistis olevat ta vöökoht, oli tuli ning vöökohast ülalpool säras ta nagu kulla ja hõbeda helkiv sulam. 3 Siis sirutas ta välja midagi, mis paistis olevat ta käsi, ja võttis mul juuksetukast kinni. Vaim kandis mu maa ja taeva vahele ning viis mind Jumalalt tulnud nägemustes Jeruusalemma põhjapoolse sisemise värava juurde, kus oli ebajumalana austatav kuju, mis Jumalas pahameelt tekitas. 4 Seal oli Iisraeli Jumala auhiilgus, mis meenutas mulle orutasandikul nähtut.

5 Ta ütles mulle: „Inimesepoeg, tõsta palun oma silmad põhja poole.” Ma tõstsin silmad põhja poole ja nägin põhjapoolse altarivärava juures seda pahameelt tekitavat kuju, see oli sissekäigu juures. 6 Ta lausus: „Inimesepoeg, kas sa näed, milliseid kohutavaid ja jäledaid tegusid Iisraeli sugu siin teeb, nii et ma pean oma pühamust ära kaugele minema? Aga sa saad näha veel kohutavamaid jäledusi.”

7 Siis viis ta mu õue sissekäigu juurde ja ma nägin seinas auku. 8 Ta ütles mulle: „Inimesepoeg, murra seinast läbi.” Ma murdsingi seinast läbi ja nägin sissepääsu. 9 Siis ta ütles mulle: „Mine sisse ja vaata, millist kurja ja jäledust nad siin teevad.” 10 Ma läksin sisse ja nägin, et seintele on kõikjale uuristatud igasuguseid roomajate, jälkide loomade ja kõigi Iisraeli soo jäledate ebajumalate kujutisi. 11 Nende ees seisis 70 Iisraeli soo vanemat, sealhulgas Saafani poeg Jaasanja. Igaühel oli käes suitsutuspann ja üles tõusis lõhnav suitsupilv. 12 Ta ütles mulle: „Kas sa näed, inimesepoeg, mida teevad need Iisraeli soo vanemad pimeduse varjus kambrites, kus on nende ebajumalad? Nad ütlevad: „Jehoova ei näe meid, Jehoova on selle maa maha jätnud.””

13 Siis ütles ta mulle: „Aga sa saad näha veel kohutavamaid jäledusi, mida nad teevad.” 14 Ta viis mu Jehoova koja põhjapoolse värava ette ja ma nägin seal istumas naisi, kes nutsid taga jumal Tammust.

15 Ta lausus: „Kas sa näed seda, inimesepoeg? Aga sa saad näha veel kohutavamaid jäledusi kui need.” 16 Siis viis ta mind Jehoova koja siseõue. Seal Jehoova templi sissekäigu juures, eeskoja ja altari vahel, oli umbes 25 meest, seljad Jehoova templi ja näod ida poole. Nad kummardasid päikest idas.

17 Ta küsis minult: „Kas sa näed seda, inimesepoeg? Kas see on mingi tühiasi, et Juuda sugu teeb neid jäledusi, täidab maa vägivallaga ja solvab mind? Näe, nad torkavad oksa* mulle nina alla. 18 Seepärast asun ma raevus tegutsema. Mu silm ei kurvasta ja mul pole kahju. Kuigi nad hüüavad mu poole valjult, ei kuule ma neid.”

^ Hes. 8:1 St Hesekieli kuuendal pagendusaastal.

^ Hes. 8:17 Ilmselt ebajumalakummardamise vahend.

Hesekiel  9 : 1 - 11

9 Siis hüüdis ta mu kuuldes valju häälega: „Kutsuge need, kes tulevad linna karistama, igaühel neist olgu käes hävitusrelv!”

2 Ma nägin, et ülavärava poolt, mis asus põhja pool, tuli kuus meest, igaühel käes purustusrelv. Koos nendega oli üks linastes riietes mees, kel olid kirjutustarbed* vöö vahel. Nad tulid ja jäid seisma vaskaltari kõrvale.

3 Siis tõusis Iisraeli Jumala auhiilgus keerubite kohalt, kus see oli olnud, ja liikus koja lävele ning Jumal hüüdis linastes riietes meest, kel olid kirjutustarbed vöö vahel. 4 Jehoova ütles talle: „Käi Jeruusalemma linn läbi ja tee märk nende inimeste laubale, kes ohkavad ja ägavad kõigi jäleduste pärast, mida selles linnas tehakse.”

5 Teistele ta ütles minu kuuldes: „Käige tema järel linn läbi ja lööge! Teie silm ärgu kurvastagu ja teil ärgu olgu kahju. 6 Tapke kõik: vanad ja noored mehed, neitsid, lapsed ja naised. Aga ärge liginege kellelegi, kel on märk küljes. Alustage mu pühamust.” Nad alustasidki vanematest, kes olid koja ees. 7 Ta ütles neile veel: „Rüvetage see koda ja täitke õued tapetutega. Minge!” Nad läksidki ja lõid linnas inimesed maha.

8 Kui nad olid tapmas, jäin ma üksi, langesin silmili maha ja hüüdsin: „Oh häda, kõrgeim valitseja Jehoova! Kas sa kavatsed hävitada kõik allesjäänud iisraellased, valades oma raevu Jeruusalemma peale?”

9 Ta vastas mulle: „Iisraeli ja Juuda soo süü on äärmiselt suur. Kogu maal valatakse verd ja see linn on täis õiguseväänamist. Nad ütlevad: „Jehoova on maalt lahkunud, Jehoova ei näe.” 10 Seepärast mu silm ei kurvasta ja mul pole kahju. Ma toon nende tegude tagajärjed nende endi pea peale.”

11 Siis ma nägin, et linastes riietes mees, kel olid kirjutustarbed vöö vahel, tuli tagasi ja ütles: „Ma tegin, nagu sa mind käskisid.”

^ Hes. 9:2 Võib tõlkida ka „kel oli kirjutaja tinditoos”.

Hesekiel  10 : 1 - 22

10 Ma nägin keerubite pea kohal laiuval pinnal midagi safiirikivi sarnast, otsekui trooni nende pea kohal. 2 Siis Jumal ütles linastes riietes mehele: „Mine keerubite alla ratastiku vahele, võta keerubite vahelt peod hõõguvaid süsi täis ja pillu need linna peale.” Mees läkski minu silme all sinna.

3 Keerubid seisid kojast paremal pool, kui see mees sinna läks, ja pilv täitis siseõue. 4 Jehoova auhiilgus tõusis keerubite juurest koja lävele ja koda täitus vähehaaval pilvega ning siseõu oli täis Jehoova auhiilguse sära. 5 Keerubite tiibade vihinat oli kuulda välisõue, see oli otsekui kõikvõimsa Jumala hääl, kui ta räägib.

6 Ta käskis linastes riietes meest: „Võta ratastiku vahelt, keerubite vahelt, tuld.” See läks ja seisis ratta kõrvale. 7 Siis sirutas üks keerub oma käe tule juurde, mis põles keerubite vahel. Ta võttis tuld ja pani linastes riietes mehe pihkudesse, see võttis tule vastu ja läks välja. 8 Keerubite tiibade alt paistsid käed, mis olid otsekui inimese käed.

9 Ma nägin keerubite juures nelja ratast, iga keerubi kõrval oli üks ratas. Rattad helkisid otsekui krüsoliidikivi. 10 Kõik neli ratast olid ühesugused ja paistis, nagu oleks ratas olnud ratta sees. 11 Kui need liikusid, said nad minna ilma pöördumata igas neljas suunas, sest need läksid sinna, kuhu poole oli nägu, ilma pöördumata. 12 Kogu olendite keha, nende selg, käed ja tiivad, samuti rattad, kõigi nelja rattad, olid üleni täis silmi. 13 Ma kuulsin häält, mis hüüdis ratastele: „Ratastik, liigu!”

14 Igal olendil oli neli nägu. Esimene oli keerubi, teine inimese, kolmas lõvi ja neljas kotka nägu.

15 Keerubid tõusid üles — need olid samad elusolendid, keda ma olin näinud Kebari jõe ääres — 16 ja kui keerubid liikusid, siis liikusid ka rattad nende kõrval. Kui keerubid tõstsid oma tiivad üles, et tõusta kõrgele maa kohale, siis rattad ei pöördunud ega lahkunud nende kõrvalt. 17 Kui olendid jäid seisma, jäid seisma ka rattad. Kui olendid tõusid, tõusid ka rattad koos nendega, sest olendites tegutsev vaim oli ka rattais.

18 Siis lahkus Jehoova auhiilgus koja läve kohalt ja jäi seisma keerubite kohale. 19 Seejärel tõstsid keerubid oma tiivad ja tõusid mu silme ees maast üles. Nende ära minnes jäid rattad nende kõrvale. Nad peatusid Jehoova koja idapoolse värava ees ning Iisraeli Jumala auhiilgus oli nende kohal.

20 Need olid need elusolendid, keda ma olin näinud Kebari jõe ääres Iisraeli Jumala trooni all, ja ma mõistsin, et need on keerubid. 21 Kõigil neljal oli neli nägu, neli tiiba ja tiibade all olid otsekui inimese käed. 22 Nende näod sarnanesid nende nägudega, mida ma olin näinud Kebari jõe ääres. Nad kõik liikusid otse edasi.

Hesekiel  11 : 1 - 25

11 Siis tõstis vaim mu üles ja viis Jehoova koja idavärava juurde, mis on idapoolses küljes. Ma nägin seal värava ees 25 meest ja nende seas olid rahva peamehed Jaasanja, Atsuri poeg, ja Pelatja, Benaja poeg. 2 Jumal ütles mulle: „Inimesepoeg, need on mehed, kes sepitsevad kurja ja annavad selles linnas halba nõu. 3 Nad ütlevad: „Eks ole nüüd aeg maju ehitada? Linn* on pada ja meie oleme liha.”

4 Seepärast kuuluta neile. Kuuluta prohvetlikult, inimesepoeg!”

5 Siis tuli mu peale Jehoova vaim ja Jumal ütles mulle: „Räägi: „Nii lausub Jehoova: „Seda te ütlete õigesti, oh, Iisraeli sugu. Ma tean teie mõtteid. 6 Selles linnas on paljud teie pärast surnud, te olete täitnud tänavad mahalöödutega.”” 7 Seepärast ütleb kõrgeim valitseja Jehoova: „Surnukehad, millega te olete linna täitnud, on liha ja linn on pada. Teid aga viiakse sealt välja.

8 Mõõka te kardate ja mõõga ma teie kallale toon, lausub kõrgeim valitseja Jehoova. 9 Ma viin teid sealt välja, annan teid võõraste kätte ja viin oma kohtuotsuse täide. 10 Te langete mõõga läbi. Iisraeli piiril mõistan ma teie üle kohut ning teil tuleb tunnistada, et mina olen Jehoova. 11 Linn polegi teile siis pajaks ja teie pole liha selle sees. Iisraeli piiril mõistan ma teie üle kohut 12 ning teil tuleb tunnistada, et mina olen Jehoova, sest te pole teinud minu määruste ega seaduste järgi, vaid olete toiminud ümberkaudsete rahvaste seaduste järgi.””

13 Niipea kui ma olin prohvetlikult kuulutanud, suri Benaja poeg Pelatja. Ma langesin silmili maha ja hüüdsin valju häälega: „Oh häda, kõrgeim valitseja Jehoova! Kas sa tõesti hävitad allesjäänud iisraellased?”

14 Mulle tuli taas Jehoovalt sõnum: 15 „Inimesepoeg, sinu vendadele, neile su vendadele, kel on väljaostuõigus, ning kogu Iisraeli soole on Jeruusalemma elanikud öelnud: „Hoidke Jehoovast kaugele! See maa kuulub meile, see on antud meie valdusse.” 16 Seepärast ütle: „Nii lausub kõrgeim valitseja Jehoova: „Kuigi ma olen ajanud nad kaugele teiste rahvaste sekka ja pillutanud maid mööda laiali, saan ma lühikeseks ajaks neile ikkagi pühamuks nendes maades, kuhu nad on läinud.””

17 Seepärast ütle: „Nii lausub kõrgeim valitseja Jehoova: „Ma kogun teid kokku rahvaste seast ja maadest, kuhu te olete pillutatud, ning ma annan teile Iisraelimaa. 18 Siis nad tulevad sinna tagasi ning kõrvaldavad sealt kõik jälkused ja jäledad tavad. 19 Ma liidan nende südamed üheks ja panen nende sisse uue vaimu. Ma kõrvaldan nende seest kivise südame ja annan neile lihase südame*, 20 et nad toimiksid minu määruste ja seaduste järgi ning kuuletuksid neile. Siis nad on minu rahvas ja mina olen nende Jumal.””

21 Aga nende pea peale, kelle süda jääb jälkuste ja jäledate tavade juurde, toon ma nende tegude tagajärjed, lausub kõrgeim valitseja Jehoova.”

22 Siis tõstsid keerubid oma tiivad, rattad olid nende kõrval ja Iisraeli Jumala auhiilgus oli nende kohal. 23 Jehoova auhiilgus tõusis linna kohalt ja peatus mäe kohal linnast ida pool. 24 Seejärel tõstis vaim mind Jumala vaimu kaudu saadud nägemuses üles ja viis mu pagendatud rahva juurde Kaldeasse. Siis kadus see nägemus, mida ma olin näinud. 25 Ma rääkisin pagendatud rahvale kõigest, mida Jehoova oli mulle näidanud.

^ Hes. 11:3 St Jeruusalemm, kus juudid arvasid end kaitstud olevat.

^ Hes. 11:19 St sellise südame, mis järgib tundlikult Jumala juhatust.

Hesekiel  12 : 1 - 28

12 Mulle tuli taas Jehoovalt sõnum: 2 „Inimesepoeg, sa elad mässulise soo keskel. Silmad neil on, aga nad ei näe, kõrvad neil on, aga nad ei kuule, sest nad on mässuline sugu. 3 Inimesepoeg, pane valmis asjad pagendusse minekuks. Siis mine päeva ajal nende silme all pagendusse. Mine nende silme all oma kodust teise paika, pagendusse. Ehk nad mõistavad, kuigi nad on mässuline sugu. 4 Too päeval nende silme all välja pagendusse minekuks pakitud asjad ja lahku õhtul nende silme all nagu pagendatu.

5 Tee nende silme all seina sisse ava ja vii asjad sealtkaudu välja. 6 Nende silme all tõsta asjad õlale ja vii need pimedas välja. Kata oma nägu, et sa ei näeks maad, sest ma olen pannud su Iisraeli soole märgiks.”

7 Ma tegin, nagu mind kästi. Ma viisin päeval välja oma asjad, asjad pagendusse minekuks, ja õhtul tegin kätega seina ava. Pimedas kandsin ma oma asjad õlal nende silme all välja.

8 Hommikul tuli mulle taas Jehoovalt sõnum: 9 „Inimesepoeg, kas Iisraeli sugu, see mässuline sugu, ei küsinud su käest, mida sa teed? 10 Ütle neile: „See on sõnum pealiku kohta Jeruusalemmas ja kogu Iisraeli soo kohta, kes seal linnas on, lausub kõrgeim valitseja Jehoova.”

11 Ütle: „Mina olen teile märgiks. Nii nagu mina tegin, nii tehakse neile. Nad viiakse pagendusse, nad lähevad vangistusse. 12 Pealik nende keskel kannab õlal oma asju ja lahkub pimeduses. Ta teeb müüri sisse ava ja viib asjad sealtkaudu välja. Ta katab näo, et mitte näha maad.” 13 Ma laotan oma võrgu tema üle ja ta püütakse sinna. Ma viin ta kaldealaste maale, Babüloni, mida ta aga ei näe. Ta sureb seal. 14 Kõik tema ümber, ta abistajad ja väesalgad, pillutan ma igasse suunda laiali ning ma tõmban mõõga, et neid taga ajada. 15 Ja neil tuleb tunnistada, et mina olen Jehoova, kui ma hajutan nad rahvaste sekka ja puistan mööda maid laiali. 16 Aga ma jätan nende seast alles mõned, kes pääsevad mõõga, nälja ja katku käest, et nad jutustaksid kõigist oma jäledatest tegudest nende rahvaste keskel, kelle juurde nad lähevad, ja nad tõdevad, et mina olen Jehoova.”

17 Mulle tuli taas Jehoovalt sõnum: 18 „Inimesepoeg, söö leiba värisedes ning joo vett ärevuse ja murega. 19 Ütle selle maa rahvale: „Nii lausub kõrgeim valitseja Jehoova Jeruusalemma elanike kohta Iisraelimaal: „Nad söövad leiba murega ja joovad vett õudust tundes, sest nende maa laastatakse täielikult kõigi selle elanike vägivalla pärast. 20 Asustatud linnad rüüstatakse ja maa saab tühermaaks ning teil tuleb tunnistada, et mina olen Jehoova.”””

21 Mulle tuli taas Jehoovalt sõnum: 22 „Inimesepoeg, eks ole teil Iisraelis selline kõnekäänd: „Päevad mööduvad, aga ükski nägemus ei täitu”? 23 Seepärast ütle neile: „Ma kaotan selle kõnekäänu ja seda ei lausuta enam Iisraelis, ütleb kõrgeim valitseja Jehoova.” Ütle neile: „Päevad on ligidal ja kõik nägemused lähevad täide.” 24 Ei tule enam valenägemusi ega ole libekeelset* ennustamist Iisraeli soo seas. 25 Sest mina, Jehoova, räägin. Kõik minu sõnad täituvad ega viivita enam. Sinu päevil, sa mässuline sugu, lausun ma sõna ja viin selle täide, ütleb kõrgeim valitseja Jehoova.”

26 Mulle tuli taas Jehoovalt sõnum: 27 „Inimesepoeg, Iisraeli rahvas ütleb: „Nägemus, mida ta näeb, täitub alles pika aja pärast. Ta kuulutab prohvetlikult kauge tuleviku kohta.” 28 Seepärast teata neile: „Nii ütleb kõrgeim valitseja Jehoova: „Ükski mu sõna ei viivita, mida ma räägin, see ka sünnib, lausub kõrgeim valitseja Jehoova.”””

^ Hes. 12:24 Võib tõlkida ka „petlikku”.

Hesekiel  13 : 1 - 23

13 Mulle tuli taas Jehoovalt sõnum: 2 „Inimesepoeg, räägi prohvetlikult Iisraeli prohvetite kohta ja ütle neile, kes ise prohvetikuulutusi välja mõtlevad: „Kuulake Jehoova sõnu. 3 Nii ütleb kõrgeim valitseja Jehoova: „Häda rumalatele prohvetitele, kes kuulutavad omaenda vaimust juhituna ega ole tegelikult midagi näinud. 4 Teie prohvetid, oh, Iisrael, on otsekui rebased varemetes. 5 Te ei lähe kivimüüri lagunenud kohtade juurde, et neid Iisraeli soo jaoks üles ehitada, nii et Iisrael jääks lahingus Jehoova päeval püsima. 6 Nad näevad valenägemusi ja lausuvad valeennustusi, nad ütlevad: „See on Jehoova sõnum”, kuigi Jehoova pole neid saatnud, ning nad ootavad, et nende sõna läheks täide. 7 Eks ole see valenägemus, mida te olete näinud, ja valeennustus, mida olete lausunud, kui olete öelnud: „See on Jehoova sõnum”, kuigi mina pole midagi rääkinud?”

8 Seepärast ütleb kõrgeim valitseja Jehoova: „Kuna te olete rääkinud valet ja teie nägemused on pettus, siis ma olen teie vastu, lausub kõrgeim valitseja Jehoova.” 9 Ma tõstan oma käe prohvetite vastu, kelle nägemused on pettus ja kelle ennustused on vale. Nad ei jää rahva hulka, keda ma usaldan, ega kirjutata neid Iisraeli soo nimistusse, nad ei pöördu tagasi Iisraelimaale. Ja teil tuleb tunnistada, et mina olen kõrgeim valitseja Jehoova. 10 See kõik on sellepärast, et nad on eksitanud mu rahvast, öeldes: „On rahu!”, kuigi rahu ei ole. Kui keegi ehitab õhukese vaheseina, võõpavad nad selle lubjaga üle.*”

11 Ütle lupjajatele, et see sein variseb kokku. Tuleb vihmavaling, langeb rahet ning tormituuled lõhuvad selle. 12 Kui sein variseb kokku, küsitakse teilt: „Kus on teie lubjavõõp?”

13 Seepärast ütleb kõrgeim valitseja Jehoova: „Ma saadan oma pahameeles tormituuled, oma vihas vihmavalingu ja oma hävitavas raevus rahe. 14 Ma lõhun teie lubjatud seina ning paiskan selle maha, nii et selle alusmüür paljastub. Linn langeb ja teie seal sees hukkute. Ja teil tuleb tunnistada, et mina olen Jehoova.

15 Kui ma päästan seina ja selle lupjajate vastu valla kogu oma viha, ütlen ma teile: „Pole enam seina ega selle lupjajaid. 16 Pole enam Iisraeli prohveteid, kes Jeruusalemmale prohvetlikult kuulutaksid ja näeksid tema jaoks nägemusi rahust, kuigi rahu ei ole,” lausub kõrgeim valitseja Jehoova.”

17 Inimesepoeg, pööra pale oma rahva tütarde vastu, kes ise prohvetikuulutusi välja mõtlevad, ning kuuluta neile prohvetlikult. 18 Ütle neile: „Nii lausub kõrgeim valitseja Jehoova: „Häda naistele, kes õmblevad kokku paelu iga käsivarre tarvis* ja valmistavad pealoore igat kasvu inimeste jaoks, et jahtida elusid. Kas loodate mu rahva elu jahtides ise ellu jääda? 19 Kas te rüvetate mind mu rahva seas mõne peotäie odra ja leivapalukeste pärast, surmates need, kes ei peaks surema, ja jättes ellu need, kes ei peaks elama, pettes mu rahvast, kes kuulab teie valesid?””

20 Seepärast ütleb kõrgeim valitseja Jehoova: „Ma tulen teie paelte kallale, naised, millega te jahite inimesi, otsekui oleksid nad linnud. Ma rebin paelad teie käsivartelt ja lasen vabaks need, keda te olete jahtinud otsekui linde. 21 Ma rebin ära teie loorid ja päästan oma rahva teie käest, nad pole enam teile jahisaagiks. Ja teil tuleb tunnistada, et mina olen Jehoova. 22 Kuna te olete oma valedega heidutanud õiget, kuigi mina pole toonud talle häda*, ja olete teinud jumalatu käed tugevaks, nii et ta ei pöördu oma kurjalt teelt ega jää ellu, 23 siis ei näe te, naised, enam valenägemusi ega ennusta enam. Ma päästan oma rahva teie käest ning teil tuleb tunnistada, et mina olen Jehoova.””

^ Hes. 13:10 Viide olukorrale, kus ehitati nõrk vahesein ja lubjati see üle, et see paistaks tugev.

^ Hes. 13:18 St maagilisi paelu, mida kanti küünarnuki või randme ümber.

^ Hes. 13:22 Võib tõlkida ka „põhjustanud talle valu”.

Hesekiel  14 : 1 - 23

14 Minu juurde tulid mõned Iisraeli vanemad ja istusid mu ette. 2 Siis tuli mulle Jehoovalt sõnum: 3 „Inimesepoeg, need mehed on otsustanud käia oma jäledate ebajumalate järel ja nad on seadnud komistuskivi, mis on pannud rahva patustama. Kas tõesti peaksin laskma neil minult nõu küsida? 4 Seepärast räägi nendega ja ütle neile: „Nii ütleb kõrgeim valitseja Jehoova: „Kui iisraellane on otsustanud käia oma jäledate ebajumalate järel ja seab rahvale komistuskivi, mis paneb rahva patustama, ning tuleb siis prohvetilt nõu küsima, vastan mina, Jehoova, talle nii, nagu ta väärib oma paljude jäledate ebajumalate pärast. 5 Ma panen Iisraeli soo südame hirmust värisema, kuna nad kõik on eemaldunud minust ja hakanud käima oma jäledate ebajumalate järel.””

6 Seepärast ütle Iisraeli soole: „Nii lausub kõrgeim valitseja Jehoova: „Tulge tagasi, pöörduge ära oma jäledatest ebajumalatest, pöörake oma pale ära kõigilt oma jälkidelt teguviisidelt! 7 Kui mõni iisraellane või Iisraelis elav muulane eemaldub minust, otsustab käia oma jäledate ebajumalate järel ja seab rahvale komistuskivi, mis paneb rahva patustama, ja tuleb seejärel minu prohvetilt nõu küsima, siis sellele annan mina, Jehoova, ise vastuse. 8 Ma pöördun selle inimese vastu, teen ta hoiatavaks näiteks ja kõnekäänuks ning hävitan ta oma rahva seast. Ja teil tuleb tunnistada, et mina olen Jehoova.””

9 Aga kui prohvet on eksitusse viidud ja annab vastuse, siis olen mina, Jehoova, seda prohvetit eksitanud. Ma tõstan oma käe tema vastu ja hävitan ta oma Iisraeli rahva seast. 10 Nad peavad kandma oma süüd, küsija süü on samasugune kui prohveti süü, 11 et Iisraeli sugu ei eemalduks enam minust ega rüvetaks end enam oma üleastumistega. Siis nad on minu rahvas ja mina olen nende Jumal, lausub kõrgeim valitseja Jehoova.”

12 Mulle tuli taas Jehoovalt sõnum: 13 „Inimesepoeg, kui maa teeb pattu minu vastu, olles truudusetu, siis tõstan ma oma käe selle vastu ja hävitan selle toiduvarud*. Ma saadan selle peale nälja ning hävitan sellelt inimesed ja loomad. 14 Isegi kui seal oleksid need kolm meest — Noa, Taaniel ja Iiob —, suudaksid nad oma õigusega päästa vaid iseendid, lausub kõrgeim valitseja Jehoova.

15 Või kui ma laseksin metsikutel kiskjatel sel maal ringi hulkuda ja selle elanikest tühjaks teha, nii et sellest saaks tühermaa, kus metsloomade tõttu keegi ei käiks, 16 siis, nii tõesti, kui ma elan, lausub kõrgeim valitseja Jehoova, isegi kui seal oleksid need kolm meest, ei päästaks nad oma poegi ega tütreid, vaid ainult iseennast ning maa jääks tühjaks.

17 Või kui ma laseksin tulla mõõgal selle maa kallale ja ütleksin: „Mõõk käigu üle maa!” ja hävitaksin sellelt inimesed ja loomad, 18 siis isegi kui seal oleksid need kolm meest, nii tõesti, kui ma elan, lausub kõrgeim valitseja Jehoova, ei päästaks nad oma poegi ega tütreid, vaid ainult iseennast.

19 Või kui ma saadaksin sellele maale katku ja paiskaksin verevalamisega välja oma raevu, et hävitada sealt inimesed ja loomad, 20 siis isegi kui seal oleksid Noa, Taaniel ja Iiob, nii tõesti, kui ma elan, lausub kõrgeim valitseja Jehoova, ei päästaks nad oma poegi ega tütreid, vaid päästaksid oma õigusega ainult iseennast.

21 Seepärast ütleb kõrgeim valitseja Jehoova: „Nii sünnib, kui ma saadan Jeruusalemma peale neli karistust — mõõga, nälja, metsikud kiskjad ja katku —, et hävitada sealt inimesed ja loomad. 22 Aga osa sinnajäänuid pääseb ja tuuakse välja, nii pojad kui ka tütred. Nad tulevad teie juurde ning kui te näete nende teid ja tegusid, lohutab see teid selles õnnetuses, mille ma olen Jeruusalemma peale toonud, kõiges selles, mis ma sellele linnale olen teinud.

23 Nad lohutavad teid, kui te näete nende teid ja tegusid, ja teil tuleb tunnistada, et ma ei teinud põhjuseta seda, mis ma sellele linnale pidin tegema, lausub kõrgeim valitseja Jehoova.””

^ Hes. 14:13 Sõna-sõnalt „murran katki leivatokid”. Viitab ilmselt keppidele, millel hoiti leivatagavara.

Hesekiel  15 : 1 - 8

15 Mulle tuli taas Jehoovalt sõnum: 2 „Inimesepoeg, kas saab viinapuupuitu võrrelda teiste metsapuude omaga? 3 Kas viinapuu küljest võetud ritv kõlbab tööriistaks? Või kas tehakse sellest varn, mille külge asju riputada? 4 Ei, see läheb tuleroaks. Tuli sööb selle mõlemad otsad ja kõrvetab keskpaiga. Kas kõlbab see siis veel mõne töö tarvis? 5 Isegi kui see oli terve, ei kõlvanud see millekski. Veel kasutum on see siis, kui tuli on seda söönud ja selle ära kõrvetanud.

6 Seepärast ütleb kõrgeim valitseja Jehoova: „Nagu ma andsin metsapuude keskel kasvava viinapuu tuleroaks, nõndasamuti teen ma Jeruusalemma elanikega. 7 Ma olen pöördunud nende vastu. Nad küll pääsesid tulest, kuid tuli neelab nad siiski. Ja teil tuleb tunnistada, et mina olen Jehoova, kui ma pöördun nende vastu.”

8 Ma teen maa lagedaks, sest nad on olnud truudusetud, lausub kõrgeim valitseja Jehoova.”

Hesekiel  16 : 1 - 63

16 Mulle tuli taas Jehoovalt sõnum: 2 „Inimesepoeg, anna Jeruusalemmale teada tema jäledad teod. 3 Ütle: „Nii lausub kõrgeim valitseja Jehoova Jeruusalemmale: „Sa oled pärit kaananlaste maalt, seal oled sa sündinud. Sinu isa oli emorlane ja ema hetitar. 4 Päeval, mil sa sündisid, ei lõigatud läbi su nabanööri ega pestud sind veega puhtaks, sind ei hõõrutud soolaga ega mähitud riidesse. 5 Keegi ei haletsenud sind sedavõrd, et oleks midagi sellist teinud. Keegi ei tundnud sulle kaasa. Sind visati hoopis lagedale väljale, sest su sündimise päeval sind vihati.

6 Kui ma möödusin sinust, nägin ma sind veres siplemas ja ütlesin sulle, kes sa lamasid oma veres: „Jää elama!” Jah, ma ütlesin sulle, kes sa lamasid oma veres: „Jää elama!” 7 Ma tegin su arvukaks, nagu on taimi põllul, ning sa kasvasid suureks, said küpseks ja kandsid kauneimaid ehteid. Su rinnad muutusid pringiks ja su juuksed kasvasid, kuid sa olid ikka veel alasti ja paljas.””

8 Kui ma sinust möödusin ja sind nägin, siis märkasin, et sa oled jõudnud armastusikka. Ma laotasin oma hõlma sinu üle, katsin su alastuse, andsin sulle tõotuse, sõlmisin sinuga lepingu ja sa said minu omaks, lausub kõrgeim valitseja Jehoova. 9 Ma pesin sind veega, loputasin maha su vere ja võidsin sind õliga. 10 Ma panin sulle selga tikitud rüü ja jalga heast nahast* sandaalid, mähkisin su peenlinasesse ja riietasin kalleisse rõivaisse. 11 Ma kaunistasin sind ehetega, panin sulle käevõrud käte ümber ja kee kaela. 12 Veel panin ma sulle ninarõnga ninna, kõrvarõngad kõrva ja kauni krooni pähe. 13 Sa ehtisid end kulla ja hõbedaga, su riided olid peenlinased, kallist kangast ning tikandiga ilustatud. Sa sõid peenjahu, mett ja õli ning sirgusid ülimalt kauniks ja oleksid sobinud kuningannaks*.

14 Su ilu tõttu levis su kuulsus rahvaste seas, sest su ilu oli täiuslik tänu minu hiilgusele, mille ma sinu peale olin pannud, lausub kõrgeim valitseja Jehoova.

15 Aga sa lootsid oma ilule ja kasutasid ära oma kuulsust, et hakata prostituudiks. Sa pakkusid end heldelt igale möödaminejale, sinu ilu sai nende omaks. 16 Sa võtsid oma kirevad riided, ehtisid nendega oma ohvripaiku, kus sa hoorasid — midagi sellist ei tohiks juhtuda ega eales sündida! 17 Sa võtsid oma ilusad ehted, mis olid valmistatud minu antud kullast ja hõbedast, ja tegid neist mehekujusid ning hoorasid nendega. 18 Sa katsid need oma tikitud rõivastega ning ohverdasid neile minu õli ja suitsutusrohtu. 19 Leiva, mis ma olin sulle andnud — mis oli valmistatud peenjahust, õlist ja meest, mille olin sulle toiduks andnud —, ohverdasid sa samuti neile meeldivaks lõhnaks. Just nõnda sündis, lausub kõrgeim valitseja Jehoova.

20 Sa võtsid oma pojad ja tütred, kelle sa mulle olid sünnitanud, ja ohverdasid nad ebajumalatele õgimiseks. Kas ei läinud sa oma hooramisega liiga kaugele? 21 Sa tapsid mu poegi ja tõid nad ohvriks, heites nad tulle. 22 Kõiki oma jäledaid tegusid tehes ja hoorates unustasid sa oma nooruspäevad, kui sa olid alasti ja paljas ning siplesid oma veres. 23 Pärast kõiki oma kurje tegusid — häda, häda sulle, lausub kõrgeim valitseja Jehoova — 24 rajasid sa endale künka ja tegid ohvripaiga igale väljakule. 25 Iga tänava kõige silmapaistvamasse kohta rajasid sa ohvripaiga ja muutsid oma ilu jäleduseks, pakkudes end* igale möödaminejale. Sa hoorasid järjest rohkem. 26 Sa hoorasid Egiptuse poegadega, oma himurate naabritega, sa solvasid mind oma lugematute hoorategudega. 27 Nüüd ma tõstan oma käe su vastu ja vähendan sulle määratud toiduosa. Ma annan su nende naiste meelevalda, kes sind vihkavad, vilistite tütarde kätte, keda šokeeris sinu häbitu käitumine.

28 Kuna sa ei saanud rahuldust, hoorasid sa seejärel Assüüria poegadega, kuid ei saanud pärast nendega hooramist ikkagi rahuldust. 29 Seepärast laiendasid sa oma hooramist, minnes kaupmeeste maale* ja kaldealaste juurde, kuid isegi siis ei saanud sa rahuldust. 30 Kui haige küll oli su süda, kui* sa tegid kõike seda, käitudes nagu jultunud prostituut, lausub kõrgeim valitseja Jehoova. 31 Aga kui sa rajasid oma künka iga tänava kõige silmapaistvamasse kohta ja tegid oma ohvripaiga igale väljakule, polnudki sa nagu prostituut, sest sa keeldusid igasugusest tasust. 32 Sa oled abielurikkujast naine, kes võtab enda juurde oma mehe asemel võõraid. 33 Kõigile prostituutidele antakse kingitusi, aga sina oled ise teinud kingitusi kõigile, kes sind himustavad, ja oled pakkunud neile meelehead, et nad tuleksid kõikjalt su juurde sinuga hoorama. 34 Sa oled sootuks teistsugune kui teised hooranaised. Sinu moodi ei hoora keegi. Sa maksad teistele, mitte nemad ei maksa sulle. Sa teed kõike vastupidi.

35 Seepärast, sa prostituut, kuula, mida ütleb Jehoova. 36 Nii lausub kõrgeim valitseja Jehoova: „Kuna sa oled olnud ülevoolavalt himur ja oled hoorates näidanud enda alastust oma armukestele ning kõigile oma jäledatele ja vastikutele ebajumalatele, kellele sa ohverdasid isegi oma poegade verd, 37 siis kogun ma kokku kõik su armukesed, kellele sa oled valmistanud naudingut, kõik need, keda sa armastasid, ja kõik need, keda sa vihkasid. Ma kogun nad kõikjalt sinu vastu kokku, näitan neile su alastust ja nad näevad sind täiesti alasti.

38 Ma karistan sind karistusega, mida väärivad naised, kes abielu rikuvad ja verd valavad. Raevus ja kiivuses valatakse su verd. 39 Ma annan su nende kätte ning nad teevad maatasa su künkad ja lõhuvad ära su ohvripaigad. Nad rebivad sult riided, võtavad ära su ilusad ehted ning jätavad su alasti, paljana maha. 40 Nad toovad su vastu rahvahulga, loobivad sind kividega ja tapavad su mõõgaga. 41 Nad põletavad su majad maha ja mõistavad su üle kohut paljude naiste silme ees. Ma teen lõpu su hooramisele ja sa ei anna enam tasu. 42 Mu raev su vastu vaibub ja mu pahameel pöördub ära su pealt. Ma rahunen ega ole enam vihane.”

43 Kuna sa pole tuletanud meelde oma nooruspäevi ja oled vihastanud mind kõigi nende tegudega, siis toon ma su tegude tagajärjed su enda pea peale ja sa ei käitu enam häbitult ega tee enam kõiki oma jäledusi, lausub kõrgeim valitseja Jehoova.

44 Igaüks, kes lausub vanasõnu, tarvitab sinu kohta vanasõna „Nagu ema, nõnda tütar”. 45 Sa oled oma ema tütar, tema tütar, kes põlgas oma meest ja lapsi. Sa oled oma õdede õde, nende õde, kes põlgasid oma meest ja lapsi. Teie ema oli hetitar ja isa emorlane.

46 Sinu vanem õde, kes elab oma tütardega* sinust põhja pool, on Samaaria ja su noorem õde, kes elab oma tütardega sinust lõuna pool, on Soodom. 47 Sa mitte ainult ei käinud nende teedel ega teinud nende jäledate tegude järgi, vaid üsna pea käitusid sa veel kõlvatumalt kui nemad. 48 Nii tõesti, kui ma elan, lausub kõrgeim valitseja Jehoova, pole su õde Soodom koos oma tütardega teinud midagi sellist, nagu sina koos oma tütardega oled teinud. 49 Sinu õe Soodoma patt oli see: tema ja ta tütred olid uhked, neil oli külluslikult toitu, nad elasid muretult ja rahus, kuid ei toetanud viletsat ega vaest. 50 Nad jäidki kõrgiks ja tegid muudkui oma jäledusi minu ees, nii et ma pidin nad kõrvale heitma.

51 Samaaria ei teinud pooltki nii palju patte kui sina. Sa oled teinud palju rohkem jäledaid tegusid kui su õed, nii et kõigi su jäleduste kõrval näivad su õed õigetena. 52 Kanna siis oma alandust, sest sa oled õigustanud oma õdede tegusid. Kuna sinu patud on jäledamad kui nende omad, on nad sinust õigemad. Tunne siis häbi ja kanna oma alandust, sest sinu pärast paistavad su õed õiged.

53 Ma kogun kokku nende vangid, Soodoma ja tema tütarde vangiläinud ning Samaaria ja tema tütarde vangiläinud. Ühes nendega kogun ma kokku ka sinu vangiläinud, 54 et sa kannaksid oma alandust ja häbi kõigi oma tegude pärast, millega sa neid lohutasid. 55 Sinu õde Soodom koos oma tütardega saab tagasi endise seisundi ja Samaaria koos oma tütardega saab tagasi endise seisundi ning ka sina koos oma tütardega saad tagasi endise seisundi. 56 Oma uhkuse päevil ei pidanud sa oma õde Soodomat mainimisväärsekski, 57 enne kui paljastati sinu enda kurjus. Nüüd Süüria tütred ja ta naabrid teotavad sind ning vilistite tütred su ümber kohtlevad sind põlgusega. 58 Sa kannad oma häbitu käitumise ja jäledate tegude tagajärgi, lausub Jehoova.

59 Nii ütleb kõrgeim valitseja Jehoova: „Nüüd talitan ma sinuga nii, nagu sina tegid, sest mu lepingut rikkudes põlgasid sa vannet. 60 Aga minul on meeles leping, mille ma sinuga su nooruspäevil sõlmisin, ja ma kinnitan seda kui oma püsivat lepingut sinuga. 61 Sulle meenuvad su teod ja sa tunned häbi, kui võtad vastu oma õed, nii vanemad kui ka nooremad, ja ma annan nad sulle otsekui tütardeks, aga mitte sinuga sõlmitud lepingu pärast.”

62 Ma kinnitan oma lepingut sinuga ja sa tõded, et mina olen Jehoova. 63 Siis meenuvad sulle su teod ja sa tunned nii suurt häbi, et ei ava oma alanduse pärast suudki, kui ma kõigist sinu tegudest hoolimata sulle andestan, lausub kõrgeim valitseja Jehoova.”

^ Hes. 16:10 Võib tõlkida ka „hülgenahast”.

^ Hes. 16:13 Võib tõlkida ka „ja olid kuningliku seisuse vääriline”.

^ Hes. 16:25 Sõna-sõnalt „ajades oma jalad laiali”.

^ Hes. 16:29 Sõna-sõnalt „Kaananimaale”.

^ Hes. 16:30 Teine võimalik tähendus: „millist raevu ma küll tunnen su vastu, kuna”.

^ Hes. 16:46 Mõeldakse arvatavasti tütarlinnu.

Hesekiel  17 : 1 - 24

17 Mulle tuli taas Jehoovalt sõnum: 2 „Inimesepoeg, räägi üks mõistulugu, jutusta üks mõistujutt Iisraeli soo kohta. 3 Ütle: „Nii lausub kõrgeim valitseja Jehoova: „Suur kotkas suurte tiibade, pikkade hoosulgede ja koheva kirju sulestikuga lendas Liibanoni mägedele ja napsas seedri ladva. 4 Ta noppis selle ülemise võsu, viis kaupmeeste maale* ja istutas kaupmeeste linna. 5 Siis võttis ta selle maa seemet ja pani selle viljakale põllule. Ta istutas selle nagu paju rohke vee äärde. 6 See läks kasvama ja sellest tuli madalakasvuline roomav viinapuu, mille lehed olid pööratud sissepoole ja mis ajas juuri enda all. Nii sai sellest viinapuu, mis kasvatas võsusid ja oksi.

7 Seejärel tuli veel üks suurte tiibade ja pikkade hoosulgedega suur kotkas. Viinapuu sirutas oma juured ihalevalt tema poole, eemale peenramaast, kuhu ta oli istutatud, ning pööras ka oma lehestiku tema poole, et ta seda niisutaks. 8 Aga ta ju oli juba istutatud heale põllule, rohke vee äärde, et ta kasvataks oksi, kannaks vilja ja saaks suursuguseks viinapuuks.””

9 Ütle: „Nii lausub kõrgeim valitseja Jehoova: „Kas sellest saab asja? Eks kista välja selle juured, eks mädane selle vili ja kuiva selle võsud? See jääb nii kuivaks, et selle väljajuurimiseks pole vaja tugevat käsivart ega palju rahvast. 10 Kas sellest saab asja, kuigi see on teise kohta istutatud? Eks kuiva see täielikult, kui idatuul seda räsib? See kuivab oma peenral, kus see võrsus.”””

11 Mulle tuli taas Jehoovalt sõnum: 12 „Ütle palun sellele mässulisele soole: „Kas te tõesti ei mõista, mida see tähendab?” Ütle: „Babüloni kuningas tuli Jeruusalemma, võttis selle kuninga ja peamehed ning viis nad endaga Babüloni. 13 Seejärel võttis ta ühe kuningasoost mehe, sõlmis temaga lepingu ja võttis temalt vande. Maa mõjukaimad mehed viis ta ära, 14 et see kuningriik jääks nõrgaks ega suudaks tõusta, vaid jääks püsima üksnes lepingut täites. 15 Aga see kuningas hakkas tema vastu mässama, saates oma käskjalad Egiptusse, et saada sealt hobuseid ja suurt sõjaväge. Kas teda saadab edu? Kas tema, kes seda kõike tegi, pääseb karistusest? Kas ta võib lepingut murda ja siiski pääseda?”

16 Nii tõesti, kui ma elan, lausub kõrgeim valitseja Jehoova, ta sureb Babülonis, seal, kus elab kuningas*, kes tegi ta* kuningaks ning kelle vannet ta põlgas ja kelle lepingut ta murdis. 17 Vaarao suurest sõjaväest ja paljudest väehulkadest pole talle sõjas mingit abi, kui kuhjatakse piiramisvalle ja ehitatakse piiramismüüre, et paljusid hukka saata. 18 See kuningas põlgas vannet ja murdis lepingut. Ta andis küll tõotuse, kuid tegi ikkagi seda kõike — ta ei pääse!

19 Seepärast ütleb kõrgeim valitseja Jehoova: „Nii tõesti, kui ma elan, toon ma tema tegude tagajärjed ta enda pea peale, sest ta on põlanud mu vannet ja murdnud mu lepingut. 20 Ma heidan tema üle oma võrgu ja ta püütakse sellesse. Ma viin ta Babüloni ja käin seal temaga kohut, sellepärast et ta on mulle truudust murdnud. 21 Kõik tema väesalkadest põgenenud langevad mõõga läbi ja järelejäänud pillutatakse igasse suunda laiali. Siis teil tuleb tunnistada, et mina, Jehoova, olen rääkinud.”

22 Nii ütleb kõrgeim valitseja Jehoova: „Ma võtan kõrge seedri ladvast võsu ja istutan selle maha. Ma nopin selle ladvast kõige õrnema võsu ning istutan selle kõrgele ja võimsale mäele. 23 Ma istutan selle Iisraeli kõrgele mäele. See kasvatab oksi, kannab vilja ning sellest kasvab suursugune seeder. Selle all elavad kõiksugused linnud, nad pesitsevad selle lehestiku varjus. 24 Kõigil puudel väljal tuleb tunnistada, et mina, Jehoova, olen alandanud kõrge puu ja ülendanud madala puu, kuivatanud halja puu ja pannud õitsema kuivanud puu. Mina, Jehoova, olen seda rääkinud ja teinud.””

^ Hes. 17:4 Sõna-sõnalt „Kaananimaale”.

^ Hes. 17:16 St Nebukadnetsar.

^ Hes. 17:16 St Sidkija.

Hesekiel  18 : 1 - 32

18 Mulle tuli taas Jehoovalt sõnum: 2 „Mida tähendab see kõnekäänd, mida te Iisraelis lausute: „Isad sõid hapusid viinamarju, aga poegade hambad on hellad”?

3 Nii tõesti, kui ma elan, ütleb kõrgeim valitseja Jehoova, enam te seda kõnekäändu Iisraelis ei lausu. 4 Iga inimese hing* kuulub mulle. Nagu isa hing, nii ka poja hing, mõlemad kuuluvad mulle. Hing,* kes teeb pattu, peab surema.

5 Kui inimene on õige ning teeb seda, mis on õige ja õiglane — 6 ta ei söö mägedel ebajumalatele ohverdatut, ei vaata Iisraeli soo jäledate ebajumalate poole, ei rüveta ligimese naist ega heida naise juurde tema menstruatsiooni ajal, 7 ei kohtle kedagi halvasti, vaid annab laenuvõtjale pandi tagasi, ei röövi kelleltki midagi, vaid jagab näljasega oma toitu ja katab alastiolija riidega, 8 ei nõua vaheltkasu ega võta liigkasu, vaid hoidub ülekohtust, mõistab inimeste vahel õiglast kohut, 9 toimib mu määruste järgi ja peab kinni mu seadustest, et tegutseda ustavalt —, siis selline inimene on tõesti õige ja jääb elama, lausub kõrgeim valitseja Jehoova.

10 Kui aga mehele sünnib poeg, kellest saab röövel või mõrvar või kes teeb ükskõik mida neist asjust 11 (kuigi isa pole teinud midagi neist asjust) — kui ta sööb mägedel ebajumalatele ohverdatut, rüvetab oma ligimese naist, 12 kohtleb halvasti viletsat ja vaest, röövib, ei anna tagasi pandiks võetut, vaatab jäledate ebajumalate poole, teeb jälestusväärseid tegusid, 13 võtab liigkasu ja nõuab vaheltkasu —, siis see poeg ei jää elama. Kuna ta on teinud kõiki neid jäledusi, peab ta surema. Tema veri tuleb ta enda peale.

14 Kui aga mehele sünnib poeg, kes näeb kõiki oma isa patte, kes küll näeb neid, aga ei tee samu asju — 15 ei söö mägedel ebajumalatele ohverdatut, ei vaata Iisraeli soo jäledate ebajumalate poole, ei rüveta ligimese naist, 16 ei kohtle kedagi halvasti, ei jäta enda kätte panti, ei röövi midagi, vaid jagab näljasega oma toitu ja katab alastiolija riidega, 17 ei rõhu vaest, ei võta liigkasu ega nõua vaheltkasu, vaid peab kinni mu seadustest ja toimib mu määruste järgi —, siis selline mees ei sure oma isa pattude pärast, ta jääb elama. 18 Aga tema isa, kes pettis, röövis venda ja tegi oma rahva seas halba, sureb oma pattude pärast.

19 Aga te küsite: „Miks ei kanna poeg süüd isa pattude pärast?” Kuna poeg on teinud, mis õige ja õiglane, on pidanud kinni kõigist mu määrustest ja järginud neid, siis tema jääb elama. 20 Hing,* kes teeb pattu, peab surema. Poeg ei kanna süüd isa pattude pärast ja isa ei kanna süüd poja pattude pärast. Õige õigusest on kasu üksnes talle endale ja jumalatu kurjus toob häda üksnes talle endale.

21 Kui aga jumalatu pöördub ära kõigist oma pattudest ning toimib mu määruste järgi ja teeb, mis õige ja õiglane, siis ta jääb elama, ta ei sure. 22 Ühtki tema üleastumist ei tuletata meelde. Tänu oma õigetele tegudele jääb ta elama.

23 Kas tunnen ma vähimatki heameelt jumalatu surmast, küsib kõrgeim valitseja Jehoova. Eks meeldi mulle hoopis see, kui ta pöördub oma teedelt ja jääb elama?

24 Kui aga õige hülgab oma õiguse ja teeb kurja, tehes kõiki jäledusi, mida jumalatud teevad, kas jääb ta siis elama? Ühtki tema õiget tegu ei mäletata enam. Oma truudusetuse ja pattude pärast peab ta surema.

25 Aga te ütlete: „Jehoova tee pole õige.” Kuula palun, Iisraeli sugu! Kas tõesti minu tee ei ole õige? Kas pole mitte nii, et teie endi teed ei ole õiged?

26 Kui õige hülgab oma õiguse ja teeb kurja ning sureb seetõttu, siis sureb ta omaenda süütegude pärast.

27 Kui jumalatu pöördub ära oma kurjadest tegudest ning teeb, mis õige ja õiglane, siis hoiab ta oma elu. 28 Kui ta tunnistab kõiki oma üleastumisi ja hülgab need, siis jääb ta elama, ta ei sure.

29 Aga Iisraeli sugu ütleb: „Jehoova tee pole õige.” Kas tõesti minu teed pole õiged, oh, Iisraeli sugu? Kas pole mitte nii, et teie endi teed ei ole õiged?

30 Seepärast mõistan ma teist igaühe üle kohut tema teede kohaselt, oh, Iisraeli sugu, lausub kõrgeim valitseja Jehoova. Pöörduge, pöörduge täielikult ära kõigist oma üleastumistest, et need ei saaks teile komistuskiviks ega tooks teie peale patusüüd! 31 Heitke endalt kõik oma üleastumised ja looge endale uus süda ja uus vaim, sest miks peaksite surema, oh, Iisraeli sugu?

32 Ma ei tunne heameelt, kui keegi sureb, lausub kõrgeim valitseja Jehoova. Seepärast pöörduge ja elage!”

^ Hes. 18:4 Võib tõlkida ka „elu”. (Vt „Sõnaseletusi”, märksõna „hing”.)

^ Hes. 18:4 Võib tõlkida ka „inimene”.

^ Hes. 18:20 Võib tõlkida ka „inimene”.

Hesekiel  19 : 1 - 14

19 „Laula kaebelaulu Iisraeli pealikest 2 ja ütle:

„Kes oli sinu ema? Emalõvi teiste lõvide seas.

Ta lamas noorte tugevate lõvide keskel ja kasvatas oma kutsikaid.

3 Ta kasvatas üles ühe oma kutsika. Sellest sai noor tugev lõvi,

kes õppis saaki murdma

ja sõi isegi inimesi.

4 Rahvad kuulsid temast, püüdsid ta püünisauku

ja viisid konksudega* Egiptusse.

5 Emalõvi ootas, et ta tagasi tuleks, aga viimaks ta lootus kustus.

Siis võttis ta teise kutsika ja saatis selle välja, noore tugeva lõvi.

6 Ka see jalutas teiste lõvide keskel ning temast sai noor tugev lõvi,

kes õppis saaki murdma ja sõi isegi inimesi.

7 Ta varitses nende kindlustornides ja rüüstas nende linnu

ning laastatud maa oli täis tema möirgeid.

8 Kõik ümberkaudsed rahvad tulid tema vastu välja,

heitsid tema üle oma võrgu ja püüdsid ta püünisauku.

9 Nad vedasid ta konksude abil puuri ja viisid Babüloni kuninga juurde.

Seal hoidsid nad teda kinni, et Iisraeli mägedel ei oleks enam kuulda ta häält.

10 Su ema oli kui viinapuu sinu veres*, istutatud vete äärde.

Tänu veeküllusele kandis ta vilja ja oli täis oksi.

11 Ta kasvatas tugevaid oksi, mis sobisid valitsuskeppideks.

Viinapuu kasvas kõrgemaks teistest puudest

ning torkas silma oma kõrguse ja lopsaka lehestikuga.

12 Aga ta juuriti raevukalt välja, paisati maha

ning idatuul kuivatas ta vilja.

Tema tugevad oksad murti, need kuivasid ära ja tuli neelas need.

13 Nüüd on ta istutatud kõrbesse,

põuasele ja janusele maale.

14 Tema okstest levis tuli, neelas ta võsud ja vilja

ning talle ei jäänud ühtki tugevat oksa, ühtki valitsuskeppi.

See on kaebelaul ja jääb kaebelauluks.””

^ Hes. 19:4 Konksud pandi looma või ka vangi põsest või ninast läbi, et teda nööri otsas talutada.

^ Hes. 19:10 Teine võimalik tähendus: „viinapuu sinu viinamäel”.

Hesekiel  20 : 1 - 49

20 Seitsmendal aastal viienda kuu kümnendal päeval tulid mõned Iisraeli vanemad ja istusid mu ette, et Jehoovalt nõu küsida. 2 Siis tuli mulle Jehoovalt sõnum: 3 „Inimesepoeg, räägi Iisraeli vanematega ja ütle neile: „Nii lausub kõrgeim valitseja Jehoova: „Kas te tulite mu juurde nõu küsima? Nii tõesti, kui ma elan, ei vasta ma teie pärimistele, lausub kõrgeim valitseja Jehoova.””

4 Kas oled valmis nende üle kohut mõistma*? Kas oled valmis nende üle kohut mõistma, inimesepoeg? Anna neile teada, milliseid jäledusi tegid nende esiisad. 5 Ütle neile: „Nii lausub kõrgeim valitseja Jehoova: „Päeval, mil ma valisin Iisraeli, andsin ma Jaakobi soole vande ja tegin end nende seas tuntuks Egiptusemaal. Jah, ma vandusin neile: „Mina olen Jehoova, teie Jumal.” 6 Sel päeval ma vandusin neile, et toon nad Egiptusest ära maale, mille ma neile olin välja vaadanud, maale, kus voolab piima ja mett. See oli kauneim kõigist maadest. 7 Ma ütlesin neile: „Igaüks visaku ära jälkused, mis on nende silme ees. Ärge rüvetage end Egiptuse jäledate ebajumalatega. Mina olen Jehoova, teie Jumal.”

8 Aga nad mässasid mu vastu ega tahtnud mind kuulata. Nad ei visanud ära jälkusi, mis olid nende silme ees, ega loobunud Egiptuse jäledatest ebajumalatest. Seepärast tõotasin ma valada nende peale välja oma raevu, päästa nende vastu valla kogu oma viha Egiptusemaal. 9 Ma tegutsesin oma nime pärast, et seda ei teotataks rahvaste ees, kelle keskel nad elasid. Nende rahvaste silme ees ma näitasin neile*, kes ma olen, kui tõin nad Egiptusemaalt välja. 10 Nii tõin ma nad Egiptusemaalt välja ja juhtisin nad kõrbesse.

11 Ma andsin neile oma määrused ja tegin teatavaks oma seadused, et inimene, kes neid järgib, võiks tänu neile elada. 12 Ma andsin neile ka oma hingamispäevad, et need oleksid tähiseks minu ja nende vahel, et nad mõistaksid, et mina, Jehoova, olen see, kes neid pühitseb.

13 Aga Iisraeli sugu mässas kõrbes minu vastu. Nad ei toiminud mu määruste järgi ja hülgasid mu seadused, mille järgimine annab inimesele elu. Nad ei pidanud pühaks mu hingamispäevi. Seepärast tõotasin ma valada kõrbes nende peale välja oma raevu ja nad hävitada. 14 Ma tegutsesin oma nime pärast, et seda ei teotataks rahvaste keskel, kelle silme all ma olin nad välja toonud. 15 Ma vandusin neile kõrbes, et ma ei vii neid maale, mille ma neile olin andnud — maale, kus voolab piima ja mett, kõige kaunimale maale —, 16 sest nad olid hüljanud mu seadused, nad ei toiminud mu määruste järgi, ei pidanud pühaks mu hingamispäevi ja nende süda käis oma jäledate ebajumalate järel.

17 Aga mul hakkas neist kahju ja ma ei hävitanud neid, ma ei teinud neile kõrbes lõppu. 18 Ma ütlesin kõrbes nende poegadele: „Ärge tehke oma esiisade määruste järgi, ärge järgige nende seadusi ega rüvetage end nende jäledate ebajumalatega. 19 Mina olen Jehoova, teie Jumal. Tehke minu määruste järgi, pidage kinni minu seadustest ja täitke neid. 20 Pidage pühaks mu hingamispäevi, need olgu tähiseks minu ja teie vahel, et te mõistaksite, et mina olen Jehoova, teie Jumal.”

21 Aga nende pojad hakkasid minu vastu mässama. Nad ei toiminud mu määruste järgi ega pidanud kinni mu seadustest, mille järgimine annab elu. Nad ei pidanud pühaks mu hingamispäevi. Seepärast tõotasin ma valada nende peale välja oma raevu, päästa kõrbes nende vastu valla kogu oma viha. 22 Kuid ma hoidsin end tagasi ja tegutsesin oma nime pärast, et seda ei teotataks rahvaste keskel, kelle silme all ma olin nad välja toonud. 23 Ma vandusin neile kõrbes, et pillutan nad rahvaste sekka ja hajutan mööda maid laiali, 24 kuna nad ei täitnud mu seadusi. Nad olid hüljanud mu määrused, ei pidanud pühaks mu hingamispäevi ja käisid oma esiisade jäledate ebajumalate järel. 25 Ma lasin neil järgida määrusi, mis polnud head, ja seadusi, mis ei andnud neile elu. 26 Ma lasin neil rüvetuda nende oma ohvritest — kui nad heitsid kõik oma esmasündinud lapsed tulle —, et neid laastada, nii et nad mõistaksid, et mina olen Jehoova.””

27 Seepärast, inimesepoeg, ütle Iisraeli soole: „Nii lausub kõrgeim valitseja Jehoova: „Teie esiisad teotasid mind ka sellega, et murdsid mulle truudust. 28 Ma tõin nad maale, mille ma olin lubanud neile anda. Kui nad nägid kõrgeid künkaid ja lopsakaid puid, hakkasid nad tooma seal oma ohvreid ja mind solvavaid ohvriande. Nad lasid seal tõusta oma ohvrite meeldivat lõhna ja valasid oma joogiohvreid. 29 Siis ma küsisin neilt: „Mis küngas see on, kuhu te lähete? [Seda nimetatakse tänini Ohvripaigaks.]”””

30 Seepärast ütle Iisraeli soole: „Nii lausub kõrgeim valitseja Jehoova: „Kas te rüvetate end nagu teie esiisad, käies hoora kombel nende jälkuste järel? 31 Kas rüvetate end tänini, ohverdades kõigile oma jäledatele ebajumalatele, heites oma poegi tulle? Kas peaksin siis vastama teie pärimistele, oh, Iisraeli sugu?””

Nii tõesti, kui ma elan, ei vasta ma teie pärimistele, lausub kõrgeim valitseja Jehoova. 32 Seda, mis teil mõtteis on, ei juhtu kunagi. Te ju ütlete: „Saagem rahvaste sarnaseks, sellisteks, nagu on teiste maade suguvõsad, kes kummardavad puud ja kivi.”

33 Nii tõesti, kui ma elan, hakkan ma teie üle kuningana valitsema oma võimsa käe ja väljasirutatud käsivarrega ning oma raevu väljavalamisega, lausub kõrgeim valitseja Jehoova. 34 Ma toon teid ära rahvaste juurest ja kogun teid kokku maadest, kuhu te olete pillutatud — ma teen seda oma võimsa käe ja väljasirutatud käsivarrega ning oma raevu väljavalamisega. 35 Ma toon teid rahvaste kõrbesse ja käin seal teiega näost näkku kohut.

36 Nagu ma käisin Egiptusemaal kõrbes kohut teie esiisadega, nii käin ma kohut ka teiega, lausub kõrgeim valitseja Jehoova. 37 Ma lasen teil karjasekepi alt läbi minna ja seon teid lepinguga. 38 Aga ma kõrvaldan teie keskelt mässajad ja need, kes minu vastu patustavad. Ma toon nad välja maalt, kus nad muulastena elavad, kuid Iisraelimaale nad ei tule. Ja teil tuleb tunnistada, et mina olen Jehoova.

39 Oh, Iisraeli sugu, nii ütleb kõrgeim valitseja Jehoova: „Eks minge ja teenige oma jäledaid ebajumalaid! Aga teadke, et kui te ei kuula mind, ei lase ma teil enam teie ohvrite ja jäledate ebajumalatega oma püha nime rüvetada.”

40 Sest minu pühal mäel, Iisraeli kõrgel mäel, hakkab mind teenima kogu Iisraeli sugu, nad kõik sel maal, lausub kõrgeim valitseja Jehoova. Seal tunnen ma neist rõõmu. Ma ootan teilt annetusi ja ohvriks teie saagi esimesi vilju, kõiki teie pühi ande. 41 Meeldivat lõhna tundes on mul teist hea meel, kui ma toon teid välja rahvaste seast ja kogun teid kokku maadest, kuhu te olete pillutatud. Ma pühitsen end teie seas rahvaste silme ees.

42 Te tõdete, et mina olen Jehoova, kui ma viin teid Iisraelimaale, maale, mille ma tõotasin teie esiisadele anda. 43 Seal meenub teile teie käitumine ja teile tulevad meelde kõik teie teod, millega te end rüvetasite, ning te tunnete enda vastu tülgastust kõigi oma halbade tegude pärast, mis te tegite. 44 Te tõdete, et mina olen Jehoova, kui ma oma nime pärast ei kohtle teid teie kurje ja rikutud tegusid mööda, oh, Iisraeli sugu, lausub kõrgeim valitseja Jehoova.”

45 Mulle tuli taas Jehoovalt sõnum: 46 „Inimesepoeg, pööra oma nägu lõunasse ja kuuluta lõuna poole, kuuluta prohvetlikult lõunapoolsele metsale. 47 Ütle sellele lõunapoolsele metsale: „Kuula Jehoova sõnu! Nii lausub kõrgeim valitseja Jehoova: „Ma süütan sinu vastu tule ja see neelab kõik su haljad puud ja kõik kuivanud puud. Tuleleek ei kustu ning see kõrvetab kõik palged* lõunast põhjani. 48 Kõik inimesed näevad, et mina, Jehoova, olen selle süüdanud, ning seda ei saa kustutada.”””

49 Siis ma ütlesin: „Oh häda, kõrgeim valitseja Jehoova! Nad ütlevad minu kohta: „Eks ta räägi kõigest mõistujutte?””

^ Hes. 20:4 Võib tõlkida ka „kuulutama neile kohtusõnumit”.

^ Hes. 20:9 St iisraellastele.

^ Hes. 20:47 Võib tõlkida ka „kogu maapinna”.

Hesekiel  21 : 1 - 32

21 Mulle tuli taas Jehoovalt sõnum: 2 „Inimesepoeg, pööra oma nägu Jeruusalemma poole ja kuuluta pühapaikade kohta, räägi prohvetlikult Iisraelimaa kohta. 3 Ütle Iisraelimaale: „Nii lausub Jehoova: „Ma olen sinu vastu. Ma tõmban oma mõõga tupest ja hävitan su keskelt nii õige kui ka jumalatu. 4 Kuna ma hävitan su keskelt nii õige kui ka jumalatu, on mu mõõk tõmmatud tupest kõigi inimeste vastu lõunast põhjani. 5 Kõigil inimestel tuleb tunnistada, et mina, Jehoova, olen tõmmanud oma mõõga tupest välja. See ei lähe sinna enam tagasi.””

6 Aga sina, inimesepoeg, ohka värisedes, ohka kibedalt nende ees. 7 Kui nad küsivad sinult: „Miks sa ohkad?”, siis vasta: „Sõnumi pärast.” Sest see kõik tuleb ja iga süda hakkab hirmust värisema, kõik käed lõtvuvad, iga vaim heitub ja kõik põlved hakkavad tilkuma*. See tuleb, nii sünnib, lausub kõrgeim valitseja Jehoova.”

8 Mulle tuli taas Jehoovalt sõnum: 9 „Inimesepoeg, kuuluta prohvetlikult: „Nii lausub Jehoova: „Ütle: „Mõõk! Mõõk on ihutud ja läikima löödud. 10 Ihutud suureks tapatööks ning läikima löödud, et välguna sähvida.””””

„Kas ei peaks me rõõmustama?”

„Eks pane see* langema mu poja valitsuskepi nagu mistahes puu?

11 Mõõk lüüakse läikima ja võetakse kätte. Mõõk on teravaks ihutud ja läikima löödud, et anda see timuka kätte.

12 Ulu ja hala, inimesepoeg, sest mõõk tuleb mu rahva kallale. See tuleb kõigi Iisraeli pealike kallale. Nad langevad mõõga läbi ühes mu rahvaga. Seepärast löö endale kurvastusest vastu reit. 13 Mõõk on juba järele proovitud. Ja mis juhtub, kui mõõk vihkab valitsuskeppi? Siis too kaob, lausub kõrgeim valitseja Jehoova.

14 Inimesepoeg, kuuluta prohvetlikult, löö käsi kokku ja korda kolm korda: „Mõõk!” See on mõõk, mis tapab, suure tapatöö mõõk, mis neid piirab. 15 Nende süda hakkab hirmust värisema ja paljud langevad linnaväravais. Ma teen mõõgaga tapatööd. See sähvib välguna ja on tapatööks läikima löödud. 16 Raiu vahedalt paremale! Löö vasakule! Mine, kuhu su tera on suunatud! 17 Minagi löön käsi kokku ja mu raev vaibub. Mina, Jehoova, olen rääkinud.”

18 Mulle tuli taas Jehoovalt sõnum: 19 „Inimesepoeg, märgi kaks teed Babüloni kuninga mõõga jaoks. Mõlemad alaku samalt maalt ning teeviit seatagu sinna, kust tee hargneb kahte linna. 20 Märgi üks tee, mida mööda mõõk läheb ammonlaste Rabbasse, ja teine tee, mida mööda mõõk läheb kindlustatud Jeruusalemma Juudamaal. 21 Babüloni kuningas peatub teelahkmel, kahe tee alguses, et uurida endeid. Ta raputab nooli, küsitleb oma ebajumalaid*, uurib maksa. 22 Endemärk tema paremas käes osutab Jeruusalemma poole, et seada seal üles müürilõhkujad, anda käsk tappa, lasta kõlada sõjahüüul, seada müürilõhkujad väravate vastu, kuhjata piiramisvall ja ehitada piiramismüür. 23 Aga nende* silmis, kes on neile* vandeid andnud, on see kui valeennustus. Tema aga ei unusta nende süüd ja viib nad vangi.

24 Seepärast ütleb kõrgeim valitseja Jehoova: „Te sunnite meenutama oma süüd, tehes kõigi oma tegudega oma üleastumised ja patud ilmsiks. Kuna te tuletate end meelde, tabab teid vaenlase käsi.”

25 Aga sinu päev on saabunud, sa surmavalt haavatu, Iisraeli jumalatu pealik, on saabunud su lõpliku karistuse päev. 26 Nii ütleb kõrgeim valitseja Jehoova: „Võta peast turban ja heida ära kroon! Miski ei jää samaks. Ülenda madal ja alanda kõrge. 27 Hävingu, hävingu, hävingu toon ma kroonile! See ei kuulu kellelegi enne, kui tuleb tema, kel on sellele seaduslik õigus, ja ma annan selle temale.”

28 Aga sina, inimesepoeg, kuuluta prohvetlikult: „Nii ütleb kõrgeim valitseja Jehoova ammonlaste ja nende paisatud solvangute kohta.” Teata: „Mõõk! Mõõk on tõmmatud tupest tapatööks, see on löödud läikima, et see neelaks ja välguna sähviks. 29 Hoolimata valenägemustest ja valeennustustest sinu* kohta heidetakse sind tapetute peale, jumalatute meeste peale, kelle päev on kätte jõudnud, kelle lõpliku karistuse päev on käes. 30 Pista mõõk tuppe tagasi. Ma mõistan su üle kohut paigas, kus sind loodi, sinu enda maal. 31 Ma valan su peale välja oma pahameele, puhun su peale oma tulise raevu ja annan sind jõhkrate meeste, osavate hävitajate kätte. 32 Sa saad tuleroaks. Sinu verd valatakse maal ja sinust ei jää mälestust, sest mina, Jehoova, olen rääkinud.””

^ Hes. 21:7 St hirmust tuleneva urineerimise tõttu.

^ Hes. 21:10 St Jehoova mõõk.

^ Hes. 21:21 Sõna-sõnalt „teeraveid”.

^ Hes. 21:23 St Jeruusalemma elanike.

^ Hes. 21:23 Ilmselt babüloonlastele.

^ Hes. 21:29 Ilmselt ammonlaste Rabba.

Hesekiel  22 : 1 - 31

22 Mulle tuli taas Jehoovalt sõnum: 2 „Inimesepoeg, kas oled valmis kuulutama kohtusõnumit veresüüga linnale ja tegema talle teatavaks kõik tema jäledused? 3 Ütle: „Nii lausub kõrgeim valitseja Jehoova: „Oh, linn, kes sa valad enda sees verd, kelle aeg tuleb, kes teed enda rüvetamiseks jäledaid ebajumalaid, 4 verevalamine on toonud su peale süü ja su jäledad ebajumalad on sind rüvetanud. Sa oled kiirendanud oma päevade lõppemist, su aastate lõpp on käes. Seepärast teen ma su rahvaste põlualuseks, kõigi maade pilkealuseks. 5 Nii lähemad kui ka kaugemad maad pilkavad sind — sind, kelle nimi on rüvetatud ja kes on täis rahutusi. 6 Kõik Iisraeli pealikud sinu keskel kasutavad oma võimu, et verd valada. 7 Sinu sees põlatakse isa ja ema, tüssatakse muulast, rõhutakse orbu ja leske.””

8 Sa põlgad mu pühi paiku ja rüvetad mu hingamispäevi. 9 Sinus on laimajad, kes tahavad verd valada. Sinu mägedel süüakse ebajumalatele ohverdatut, su keskel tehakse häbitegusid. 10 Sinu sees häbistatakse isa voodit ja magatakse naisega, kes on menstruatsiooni tõttu ebapuhas. 11 Sinu sees teeb mees jäledust ligimese naisega, rüvetab häbitu käitumisega oma miniat, magab oma õe, oma isa tütrega. 12 Sinu sees võetakse altkäemaksu, et valada verd. Sa annad laenu, et saada vaheltkasu ja võtta liigkasu, sa pressid ligimeselt raha välja. Tõesti, minu oled sa täiesti unustanud, lausub kõrgeim valitseja Jehoova.

13 Ma löön põlgusest käsi kokku su ebaausa tulu pärast ning sinu keskel toimuva verevalamise pärast. 14 Kas sul jätkub julgust ja su käed on tugevad ka siis, kui ma hakkan sinu vastu tegutsema? Mina, Jehoova, olen rääkinud ja hakkan tegutsema. 15 Ma pillutan su rahvaste sekka, hajutan su mööda maid laiali ja teen lõpu su ebapuhtusele. 16 Sind häbistatakse rahvaste ees ja sul tuleb tunnistada, et mina olen Jehoova.”

17 Mulle tuli taas Jehoovalt sõnum: 18 „Inimesepoeg, Iisraeli rahvas on muutunud minu silmis otsekui väärtusetuks räbuks. Nad kõik on vask, tina, raud ja plii sulatusahjus. Neist on saanud hõbeda räbu.

19 Seepärast ütleb kõrgeim valitseja Jehoova: „Kuna teist on saanud otsekui väärtusetu räbu, siis kogun ma teid Jeruusalemmas kokku. 20 Nagu hõbedat, vaske, rauda, pliid ja tina kogutakse sulatusahju ning nende sulatamiseks õhutatakse tuld, nii kogun ma teid kokku oma vihas ja raevus ning õhutan tuld ja sulatan teid. 21 Ma toon teid kokku, puhun teie peale oma raevutuld ja te sulate selles linnas. 22 Nagu hõbedat sulatatakse sulatusahjus, nii sulatan mina teid selles linnas, ja teil tuleb tunnistada, et mina, Jehoova, olen valanud teie peale välja oma raevu.””

23 Mulle tuli taas Jehoovalt sõnum: 24 „Inimesepoeg, ütle talle: „Sina oled maa, mida ei puhastata ja kus pahameelepäeval ei saja vihma. 25 Sinu prohvetid on sepitsenud sinus vandenõu, nad on kui möirgavad lõvid, kes murravad saaki. Nad neelavad inimesi, võtavad endale teiste kalli vara ja väärtasjad, teevad sinu sees paljud naised leskedeks. 26 Sinu preestrid rikuvad mu seadust ja rüvetavad mu pühi paiku. Nad ei tee vahet püha ja argise vahel ega õpeta eristama ebapuhast puhtast. Nad keelduvad pidamast mu hingamispäevi ja teotavad mind enda keskel. 27 Peamehed su keskel on nagu saaki murdvad hundid. Nad valavad verd ja tapavad inimesi, et saada ebaausat tulu. 28 Aga su prohvetid lupjavad nende teod valgeks. Nad näevad valenägemusi ja lausuvad valeennustusi, nad ütlevad: „Nii lausub kõrgeim valitseja Jehoova”, kuigi Jehoova ei ole rääkinud. 29 Maa rahvas petab, röövib, rõhub viletsat ja vaest ning tüssab muulast ja teeb talle kohtus liiga.”

30 Ma otsisin nende seast mõnd meest, kes parandaks kivimüüri või seisaks minu ees müürilõhes selle maa heaks, et seda ei hävitataks, aga ma ei leidnud ühtegi. 31 Seepärast valan ma nende peale välja oma pahameele, hävitan nad oma raevutules. Ma toon nende tegude tagajärjed nende endi pea peale, lausub kõrgeim valitseja Jehoova.”

Hesekiel  23 : 1 - 49

23 Mulle tuli taas Jehoovalt sõnum: 2 „Inimesepoeg, oli kaks naist, ühe ema tütred. 3 Neist said Egiptuses prostituudid, juba noorena hakkasid nad tegema hooratööd. Seal rudjuti nende rindu, hellitati nende neitsilikku põue. 4 Vanema nimi oli Ohola* ja ta õde oli Oholiba*. Nad said minu omaks ning sünnitasid poegi ja tütreid. Ja mis puutub nende nimedesse, siis Ohola on Samaaria ja Oholiba Jeruusalemm.

5 Ohola hakkas hoorama ajal, kui ta kuulus minule. Ta himustas oma kirglikke armukesi, oma naabreid assüürlasi. 6 Need olid asevalitsejad ja sinistes rüüdes võimukandjad — kõik noored ihaldusväärsed mehed, kes ratsutasid hobustel. 7 Ta tegi hooratööd kõigi Assüüria parimate poegadega. Ta rüvetas end nende meeste jäledate ebajumalatega, keda ta himustas. 8 Ta ei jätnud hooratööd, millega ta oli tegelenud Egiptuses, kus juba ta noorpõlves heideti tema juurde, hellitati ta neitsilikku põue ja päästeti tema peal valla oma himurus. 9 Seetõttu ma andsin tema ta kirglike armukeste Assüüria poegade kätte, keda ta himustas. 10 Nad kiskusid ta paljaks, võtsid ära tema pojad ja tütred ning tapsid ta mõõgaga. Temast sai kurikuulus naine ja nad mõistsid tema üle kohut.

11 Seda nähes muutus ta õde Oholiba oma himuruses veel liiderlikumaks ja tegi oma õest veel enam hooratööd. 12 Ta himustas oma naabreid Assüüria poegi, võimukandjaid ja asevalitsejaid, kes olid peenelt riides ja ratsutasid hobustel, kõiki neid noori ihaldusväärseid mehi. 13 Kui ta oli end rüvetanud, nägin ma, et nad mõlemad käivad sama teed. 14 Kuid tema läks oma hooramisega veelgi kaugemale. Ta nägi seinasse uuristatud mehekujutisi, helepunase värviga kujutatud kaldealasi — 15 kel oli vöö vööl, peas uhke turban, kes nägid välja nagu sõdalased —, babüloonlasi, kaldealaste maal sündinuid. 16 Niipea, kui ta neid nägi, hakkas ta neid himustama ja saatis käskjalad nende juurde Kaldeasse. 17 Babüloonlased tulidki tema armuvoodisse ja rüvetasid teda oma himuruses. Pärast seda, kui nad olid teda rüvetanud, pöördus ta neist tülgastusega ära.

18 Kui ta oma jultumuses ei lõpetanud hooramist ja enda paljaksvõtmist, pöördusin mina temast tülgastusega ära, nagu ma olin pöördunud tülgastusega ära tema õest. 19 Talle meenusid ta nooruspäevad, kui ta oli hooranud Egiptusemaal, ja ta laiendas oma hooramist veelgi. 20 Ta himustas neid nagu need liignaised, kelle meeste sugutid on nagu eeslitel ja suguliikmed nagu hobustel. 21 Sa tundsid igatsust oma nooreea häbituste järele, mida sa tegid Egiptuses, kus hellitati su põue, su noori rindu.

22 Seepärast, Oholiba, ütleb kõrgeim valitseja Jehoova nõnda: „Ma kihutan su vastu sinu armukesed, kellest sa tülgastusega ära pöördusid, ma toon nad igast küljest su kallale: 23 babüloonlased ja kõik kaldealased, Pekodi, Soa ja Koa mehed, samuti kõik assüürlased. Kõik nad on noored ihaldusväärsed mehed, võimukandjad ja asevalitsejad, sõdalased ja valitud mehed, kes kõik ratsutavad hobustel. 24 Nad ründavad sind sõjavankrite ja rataste mürinal, tulevad võimsa sõjaväega, suurte ja väikeste kilpide ning kiivritega. Nad seavad end igast küljest sinu vastu. Ma annan kohtumõistmise nende kätte ja nad mõistavad sinu üle kohut, nagu heaks arvavad. 25 Ma lasen sul tunda oma meelepaha ja nad ründavad sind raevukalt. Nad lõikavad ära su nina ja kõrvad, ning kes sinust järele jäävad, langevad mõõga läbi. Nad võtavad ära su pojad ja tütred, ning kes sinust järele jäävad, need neelab tuli. 26 Nad rebivad sul riided seljast ja võtavad ära su ilusad ehted. 27 Ma teen lõpu su häbitule käitumisele ja hooratööle, millega sa alustasid Egiptusemaal. Sa ei vaata enam nende poole ega mõtle rohkem Egiptusele.”

28 Nii ütleb kõrgeim valitseja Jehoova: „Ma annan su nende kätte, kes sind vihkavad, nende kätte, kellest sa tülgastusega ära pöördusid. 29 Nad ründavad sind vihaselt, võtavad sult ära kogu su töövaeva ning jätavad sind alasti ja paljalt maha. Sinu kõlvatu alastus ja hooramine, su häbitu käitumine ja liiderlikkus paljastatakse. 30 Kõik see sünnib sinuga seepärast, et sa ajasid prostituudina taga teisi rahvaid ning rüvetasid end nende jäledate ebajumalatega. 31 Sa oled läinud sama teed mida su õde ja ma annan tema karika sinu kätte.”

32 Nii ütleb kõrgeim valitseja Jehoova:

„Sa jood oma õe sügavast ja laiast karikast.

Sinust saab naeru- ja pilkealune, sest see karikas mahutab palju.

33 Sa jääd purju ja täitud kurbusega,

sa jood õuduse ja laastamise karikast,

oma õe Samaaria karikast.

34 Sa pead sellest jooma, selle tühjaks kummutama,

närima selle kilde ja seejärel rebima ära oma rinnad.

Mina olen rääkinud, lausub kõrgeim valitseja Jehoova.”

35 Seepärast ütleb kõrgeim valitseja Jehoova: „Kuna sa oled mu unustanud ja ära põlanud, pead sa kandma oma häbitu käitumise ja hooratöö tagajärgi.””

36 Siis Jehoova ütles mulle: „Inimesepoeg, kas sa ei tahaks kuulutada kohtusõnumit Oholale ja Oholibale ning seada nad silmitsi nende jäledate tegudega? 37 Sest nad on rikkunud abielu ja nende kätel on veri. Nad mitte ainult ei rikkunud abielu oma jäledate ebajumalatega, vaid nad heitsid tulle oma poegi, kelle nad mulle olid sünnitanud, andes nad roaks oma ebajumalatele. 38 Veel enam, selsamal päeval rüvetasid nad mu pühamu ja teotasid mu hingamispäevi. 39 Selsamal päeval, kui nad tapsid oma poegi ohvriteks oma jäledatele ebajumalatele, tulid nad rüvetama mu pühamut. Nii nad tegid minu kojas. 40 Nad saatsid isegi käskjala, et kutsuda mehi kaugelt. Ja kui need tulid, siis sa, Oholiba, pesid end, värvisid oma silmad ja kaunistasid end ehetega. 41 Sa istusid oma uhkele voodile, mille ette oli seatud laud, kuhu sa panid mu suitsutusrohu ja õli. 42 Seal oli kuulda lõbutsevate meeste hääli, nende seas olid kõrbest toodud joodikud. Nad panid naiste käte ümber võrud ja neile pähe kaunid kroonid.

43 Siis ma ütlesin selle abielurikkumisest kurnatud naise kohta: „Nüüd ta ei lõpeta oma hoorategusid.” 44 Nad muudkui voorisid tema juurde, nagu käiakse prostituudi juures. Nii läksid nad Ohola ja Oholiba juurde, nende häbitute naiste juurde. 45 Aga mehed, kes on õiged, mõistavad tema üle õiget kohut, nagu mõistetakse kohut abielurikkumise ja verevalamise pärast, sest need naised on abielurikkujad ja nende kätel on veri.

46 Nii ütleb kõrgeim valitseja Jehoova: „Nende vastu tuuakse sõjavägi, mis teeb neist kohutava vaatepildi, ning neid rüüstatakse. 47 Sõjavägi viskab neid kividega ja lööb nad mõõgaga maha, tapab nende pojad ja tütred ning põletab nende majad. 48 Ma lõpetan häbitu käitumise sellel maal. Kõik naised võtavad sellest õppust ja nad ei käitu häbitult nagu teie. 49 Teie häbitu käitumise ja teie jäledate ebajumalatega patustamise tagajärjed tuuakse teie endi peale. Ja teil tuleb tunnistada, et mina olen kõrgeim valitseja Jehoova.””

^ Hes. 23:4 Nimi Ohola tähendab „tema telk”.

^ Hes. 23:4 Nimi Oholiba tähendab „minu telk on temas”.

Hesekiel  24 : 1 - 27

24 Üheksandal aastal kümnenda kuu kümnendal päeval tuli mulle taas Jehoovalt sõnum: 2 „Inimesepoeg, kirjuta see kuupäev endale üles, just tänane päev. Babüloni kuningas ründab Jeruusalemma just täna. 3 Räägi mõistujutt selle mässulise soo kohta ja ütle nende kohta:

„Nii lausub kõrgeim valitseja Jehoova:

„Pane pada tulele, pane tulele ja vala sellesse vett.

4 Pane sinna lihatükke, kõiksuguseid häid tükke:

kintsu- ja abatükke. Täida pada parimate kontidega.

5 Vali karjast parim lammas ja lao halud ringiratast paja alla.

Keeda lihatükke ja hauta pajas konte.””

6 Nii ütleb kõrgeim valitseja Jehoova:

„Häda veresüüga linnale, sellele roostetanud pajale, mille roostet pole eemaldatud.

Tee see tükkhaaval tühjaks, ära heida nende pärast liisku.

7 Sest selle veri on selle keskel, ta valas selle palja kalju peale.

Ta ei valanud seda maha, et seda mullaga katta.

8 Sütitamaks oma raevu kättemaksu tarvis,

jätsin ma tema valatud vere paljale kaljule,

et seda ei saaks kinni katta.”

9 Seepärast ütleb kõrgeim valitseja Jehoova:

„Häda veresüüga linnale!

Ma teen kõrge tuleriida.

10 Pane halge juurde, süüta tuli!

Keeda liha läbi, vala leem välja, lase kontidel söestuda.

11 Pane tühi pada süte peale, et see kuumeneks

ja vask hakkaks kuumast hõõguma.

Siis selle mustus sulab ära ja selle rooste kaob.

12 See on vaevarikas ja kurnav,

sest paks roostekiht ei tule ära.

Heida see pada ühes roostega tulle!”

13 Su häbitu käitumine rüvetas sind. Ma püüdsin sind puhastada, kuid sa ei saanud oma rüvedusest puhtaks. Sa ei saa puhtaks enne, kui mu raev sinu vastu vaibub. 14 Mina, Jehoova, olen rääkinud. Nii sünnib kindlasti. Ma hakkan tegutsema ega hoia end tagasi, mul pole kahju ja ma ei kahetse. Sinu teid ja tegusid mööda mõistetakse su üle kohut, lausub kõrgeim valitseja Jehoova.”

15 Mulle tuli taas Jehoovalt sõnum: 16 „Inimesepoeg, ühe hoobiga võtan ma sinult ära su kallima. Ära leina,* nuta ega vala pisaraid. 17 Ohka vaikselt, ära järgi surnu pärast leinakombeid. Seo turban pähe ja pane sandaalid jalga. Ära kata kinni oma suud*. Ära söö teiste toodud leiba.”

18 Hommikul rääkisin ma rahvaga, aga õhtul suri mu naine. Järgmisel hommikul ma tegin, nagu kästud. 19 Inimesed küsisid minult: „Kas sa seletaksid, kuidas see, mis sa teed, on meiega seotud?” 20 Ma vastasin neile: „Mulle tuli Jehoovalt sõnum: 21 „Teata Iisraeli soole: „Nii lausub kõrgeim valitseja Jehoova: „Ma rüvetan oma pühamu, mille üle te nii uhked olete, mis on teile kallis ja teie südamele armas. Teie pojad ja tütred, kes teist maha jäävad, saavad mõõga läbi hukka. 22 Siis te teete just nii, nagu Hesekiel tegi. Te ei kata kinni oma suud ega söö teiste toodud leiba. 23 Teil on turban peas ja sandaalid jalas. Te ei leina ega nuta, vaid te kõdunete oma süütegudes ja ägate isekeskis. 24 Hesekiel on teile märgiks. Nii nagu tema tegi, teete ka teie. Kui see sünnib, siis tuleb teil tunnistada, et mina olen kõrgeim valitseja Jehoova.”””

25 Inimesepoeg, sel päeval, kui ma võtan ära nende kindluse — selle, mis on kaunis, mis on neile rõõmuks ning neile kallis ja nende südamele armas — koos nende poegade ja tütardega, 26 teatab sellest sulle üks põgenik. 27 Sel päeval sa avad suu ja räägid põgenikuga ega ole enam tumm. Sa oled neile märgiks ja neil tuleb tunnistada, et mina olen Jehoova.”

^ Hes. 24:16 Võib tõlkida ka „ära tao endale vastu rinda”.

^ Hes. 24:17 Võib tõlkida ka „vuntse”.

Hesekiel  25 : 1 - 17

25 Mulle tuli taas Jehoovalt sõnum: 2 „Inimesepoeg, pööra oma nägu ammonlaste poole ja kuuluta neile prohvetlikult. 3 Teata ammonlastele: „Kuulake kõrgeima valitseja Jehoova sõnu. Nii lausub kõrgeim valitseja Jehoova: „Kuna sa ütlesid „Paras!” mu pühamu kohta, kui seda rüvetati, Iisraelimaa kohta, kui seda laastati, ja Juuda soo kohta, kui see pagendati, 4 siis annan ma sind omandiks idamaalastele. Nad püstitavad sinu maale laagrid ja löövad sinna üles oma telgid. Nad söövad sinu vilja ja joovad sinu piima. 5 Ma teen Rabbast kaamelite karjamaa ja ammonlaste maast kariloomade puhkepaiga. Ja teil tuleb tunnistada, et mina olen Jehoova.””

6 Nii ütleb kõrgeim valitseja Jehoova: „Kuna sa plaksutasid käsi, trampisid jalgu ja tundsid kahjurõõmu Iisraelimaa pärast, teda üliväga põlastades, 7 siis tõstan ma sinu vastu oma käe ja annan sind rahvastele rüüstata. Ma hävitan sind rahvaste seast ja kaotan sind maade hulgast. Ma teen sulle lõpu ning sul tuleb tunnistada, et mina olen Jehoova.”

8 Nii lausub kõrgeim valitseja Jehoova: „Kuna Moab ja Seir ütlesid: „Juuda sugu on samasugune kui kõik teised rahvad”, 9 siis ma paljastan Moabi küljeala* tema piirilinnade juures, tema maa toreduse: Beet-Jesimoti, Baal-Meoni ja Kirjataimi. 10 Ma annan Moabi ühes ammonlastega omandiks idamaalastele, nii et ammonlaste mälestus rahvaste seast kaob. 11 Ma mõistan Moabis kohut ja neil tuleb tunnistada, et mina olen Jehoova.”

12 Nii ütleb kõrgeim valitseja Jehoova: „Edom on Juuda soole kätte maksnud ning neile kätte tasudes tõmmanud enda peale suure süü. 13 Seepärast lausub kõrgeim valitseja Jehoova: „Ma tõstan oma käe ka Edomi vastu ja hävitan sealt nii inimesed kui ka kariloomad ning laastan selle. Teemanist kuni Dedanini langeb neid mõõga läbi. 14 Ma maksan Edomile kätte oma rahva Iisraeli käe läbi. Iisrael paiskab Edomi peale minu viha ja raevu ning Edom saab tunda mu kättemaksu, lausub kõrgeim valitseja Jehoova.””

15 Nii ütleb kõrgeim valitseja Jehoova: „Vilistid on oma raugematus vaenus õelalt püüdnud kätte maksta ja hävingut tuua. 16 Seepärast lausub kõrgeim valitseja Jehoova: „Ma tõstan oma käe vilistite vastu ning hävitan kreedid ja purustan järelejäänud rannikuelanikud. 17 Ma maksan neile karmilt kätte, karistan neid raevukalt. Neil tuleb tunnistada, et mina olen Jehoova, kui ma neile kätte maksan.”””

^ Hes. 25:9 Võib tõlkida ka „nõlva”.

Hesekiel  26 : 1 - 21

26 Üheteistkümnendal aastal kuu esimesel päeval tuli mulle Jehoovalt sõnum: 2 „Inimesepoeg, kuna Tüüros on öelnud Jeruusalemma kohta: „Paras talle! Rahvaste värav on murtud! Kõik pöördub minu kasuks ja ma saan rikkaks, tema aga rüüstatakse”, 3 siis ütleb kõrgeim valitseja Jehoova: „Ma olen sinu vastu, Tüüros, ja tõstan su vastu paljud rahvad, nagu meri tõstab kõrgele oma lained. 4 Nad hävitavad Tüürose müürid ja kisuvad maha ta tornid, aga mina kaabin temalt mullagi ja teen temast palja kalju. 5 Temast saab nootade kuivatuspaik keset merd.”

Mina olen rääkinud, lausub kõrgeim valitseja Jehoova. Ta jääb rahvastele rüüstata. 6 Tema asulad maal langevad mõõga läbi ja inimestel tuleb tunnistada, et mina olen Jehoova.

7 Nii ütleb kõrgeim valitseja Jehoova: „Ma toon põhja poolt Tüürose vastu Babüloni kuninga Nebukadnetsari, kuningate kuninga, kes tuleb hobuste, sõjavankrite, ratsaväelaste ja suure sõjaväega. 8 Ta hävitab mõõgaga su asulad maal, püstitab su vastu piiramismüüri, kuhjab piiramisvalli ja tõstab su vastu suure kilbi. 9 Ta purustab müürilõhkujaga su müüri ja lõhub kirvega* maha su tornid. 10 Tema hobuste vägi on nõnda suur, et katab su tolmuga. Ratsaväe, rataste ja sõjavankrite mürinast värisevad su müürid, kui ta tuleb läbi su väravate, nagu tungitakse lagunenud müüriga linna. 11 Tema hobuste kabjad trambivad kõigil su tänavail. Ta tapab su rahva mõõgaga ja su võimsad sambad langevad maha. 12 Nad röövivad su vara, riisuvad su kauba, kisuvad maha su müürid ja lõhuvad su ilusad majad. Siis heidavad nad su kivid, palgid ja mulla vette.”

13 Ma teen lõpu su laulmisele, enam ei kuulda su lüürahelisid. 14 Ma teen sinust palja kalju. Sinust saab nootade kuivatuspaik. Enam kunagi ei ehitata sind üles, sest mina, Jehoova, olen rääkinud, lausub kõrgeim valitseja Jehoova.

15 Nii ütleb kõrgeim valitseja Jehoova Tüürosele: „Eks värise saared, kui kostab su langemise kära, kui surijad ägavad ja sinu keskel toimub tapatöö? 16 Kõik mere valitsejad astuvad oma troonidelt alla, heidavad seljast rüüd ja võtavad ära tikitud rõivad. Neid haaravad hirmuvärinad. Nad istuvad vabisedes maha ja silmitsevad sind hämmastunult. 17 Nad laulavad sinu pärast kaebelaulu ja ütlevad sulle:

„Kuis oled sa küll hävinud, sa mererahvaste asupaik, sa ülistatud linn!

Sina ja su elanikud olite merede vägevus,

te külvasite õudust kõigi maa elanike seas.

18 Saared värisevad sinu langemise päeval.

Meresaared jahmuvad, kui sind enam pole.””

19 Nii ütleb kõrgeim valitseja Jehoova: „Kui ma rüüstan su, tehes sind elaniketa linnade sarnaseks, kui ma paiskan su peale vetevood ja võimsad veed katavad su, 20 siis viin ma sinu ja teised hauasügavusse minejad ammu surnud inimeste sekka. Ma panen su ühes teiste hauasügavusse minejatega elama madalaimasse paika, mis on kui muistsed rüüstatud paigad, nii et sind ei asustata enam. Seejärel austan* ma elavate maad.

21 Ma toon su peale äkilised õudused ja sa kaod. Sind otsitakse, aga ei leita enam kunagi, lausub kõrgeim valitseja Jehoova.””

^ Hes. 26:9 Võib tõlkida ka „mõõgaga”.

^ Hes. 26:20 Võib tõlkida ka „kaunistan”.

Hesekiel  27 : 1 - 36

27 Mulle tuli taas Jehoovalt sõnum: 2 „Inimesepoeg, laula Tüürose pärast kaebelaulu 3 ja ütle Tüürosele:

„Sina, kes sa elad mere värava juures

ja oled paljude saarerahvaste kaupmeheks,

nii lausub sulle kõrgeim valitseja Jehoova:

„Tüüros, sa oled öelnud: „Ma olen täiuslikult ilus!”

4 Sinu valdused on mere südames,

sinu ehitajad on teinud su ilu täiuslikuks.

5 Seniiri* kadakatest tegid nad kõik su plangud.

Liibanoni seedrist valmistasid nad su masti.

6 Baasani tammedest vooliti su aerud.

Vöör tehti Kittimi saartelt toodud küpressist ja kaeti elevandiluuga.

7 Su purjeks tõmmati Egiptuse värvikirev linane kangas,

su teki varikatus oli tehtud Elisaa saarte sinisest lõngast ja purpursest villasest kangast.

8 Siidoni ja Arvadi elanikud olid su sõudjad.

Su enda osavad mehed, Tüüros, olid su meremehed.

9 Gebali kogenud ja vilunud mehed tihtisid su pragusid.

Kõik mere laevad ja nende meeskonnad tulid sinu juurde kauplema.

10 Pärsia, Luudi ja Puudi mehed olid su sõjaväes, sinu võitlejad.

Oma kilbi ja kiivri riputasid nad sinu külge, nemad tõid sulle hiilguse.

11 Arvadi mehed sinu sõjaväest seisid ümberringi su müüridel

ja vaprad mehed olid sinu tornides.

Kõikjale su müüridele riputasid nad ümmargused kilbid,

nemad tegid su ilu täiuslikuks.

12 Tarsis kauples sinuga su suure rikkuse pärast. Ta andis sulle vahetuskaubana hõbedat, rauda, tina ja pliid. 13 Jaavan, Tubal ja Mesek kauplesid sinuga, neilt said sa vahetuskaubana orje ja vaskesemeid. 14 Toogarma soolt said sa vahetuskaubana veo- ja ratsahobuseid ning muulasid. 15 Dedani rahvas kauples sinuga. Sinu teenistuses olid paljude saarte kaupmehed. Nad tõid sulle andamiks elevandiluud ja eebenipuud. 16 Edom ajas sinuga äri, sest sul oli rohkesti kaupa. Ta andis sulle vahetuskaubana türkiisi, purpurset villast kangast, värvikirevaid tikitud töid, peent kangast, koralle ja rubiine.

17 Juuda ja Iisraelimaa kauplesid sinuga. Nad andsid sulle vahetuskaubana Minniti nisu, parimaid toiduaineid, mett, õli ja palsamit.

18 Damaskus ajas sinuga äri, kuna sul oli rohkesti kaupa ja sa olid väga rikas. Ta kauples sinuga Helboni veini ja Sahari* villaga. 19 Vedan ja Jaavan Uusalist andsid sulle vahetuskaubana sepistatud rauda, kassiat ja healõhnalist roogu. 20 Dedan kauples sinuga sadulatekkidega. 21 Araablased ja kõik Keedari pealikud olid sinu teenistuses lambatallede, jäärade ja sikkude kaupmeestena. 22 Sinuga kauplesid Seeba ja Raema kaupmehed. Sa said neilt vahetuskaubana parimaid lõhnaaineid, väärtuslikke kive ja kulda. 23 Sinuga kauplesid Haaran, Kanne, Eden ning Seeba, Assuri ja Kilmadi kaupmehed. 24 Nad kauplesid su turuplatsil uhkete rõivastega, sinisest kangast valmistatud ja värvikirevate tikanditega kaunistatud üleriietega ning kirjude vaipadega, mis olid köitega tugevalt kinni seotud.

25 Tarsise laevade karavanid vedasid su kaupa,

nii et sa täitusid rikkustega ja olid täis kaubakoormaid* avamere südames.

26 Sinu sõudjad on viinud su tormisele merele,

idatuul on hukutanud su avamere südames.

27 Sinu rikkused, vara ja kaup, su meremehed, laevnikud,

pragude tihtijad, kaupmehed ja kõik su sõjamehed

— kogu rahvahulk su keskel —

vajuvad avamere südamesse su langemise päeval.

28 Sinu meremeeste karjeist väriseb rannik.

29 Kõik aerutajad, laevnikud ja meremehed

astuvad alla oma laevadelt ja tulevad maale.

30 Nad halavad ja kaeblevad su pärast kibedasti

ning puistavad mulda pea peale ja püherdavad tuhas.

31 Nad ajavad oma pea paljaks, panevad ümber kotiriide,

nutavad kibedalt ja halisevad sinu pärast.

32 Nad laulavad sinust kaebelaulu:

„Kes on nagu Tüüros, nüüd nii vaikne keset merd?

33 Sinu meritsi saabunud kaubad meeldisid paljudele rahvastele.

Oma suure varanduse ja kaupadega tegid sa rikkaks maa kuningad.

34 Nüüd oled sa hukkunud avamerel, sügavates vetes.

Kõik su kaubad ja su rahvas on vajunud põhja ühes sinuga.

35 Kõik saarte elanikud vaatavad sind jahmunult.

Nende kuningad värisevad õudusest, nägudel kohkumus.

36 Rahvaste kaupmehed vilistavad sinuga juhtunu pärast.

Sinu lõpp on ootamatu ja kohutav,

sa kaod igaveseks.””””

^ Hes. 27:5 Mõeldakse Hermoni mäge.

^ Hes. 27:18 Võib tõlkida ka „punakashalli”.

^ Hes. 27:25 Teine võimalik tähendus: „ja said kuulsaks”.

Hesekiel  28 : 1 - 26

28 Mulle tuli taas Jehoovalt sõnum: 2 „Inimesepoeg, ütle Tüürose pealikule: „Nii lausub kõrgeim valitseja Jehoova:

„Su süda on läinud ülbeks ja sa ütled: „Mina olen jumal.

Ma istun jumala troonil mere südames.”

Kuid sa oled vaid inimene, mitte jumal,

ehkki sa arvad oma südames, et oled jumal.

3 Sa arvad, et oled targem kui Taaniel

ja et ükski saladus pole sinu eest varjatud.

4 Oma tarkuse ja arukusega oled sa end rikkaks teinud,

sa kogud oma varakambritesse kulda ja hõbedat.

5 Tänu oma osavale kauplemisele oled sa rikkaks saanud

ja su süda on su rikkuse pärast ülbeks läinud.””

6 Seepärast ütleb kõrgeim valitseja Jehoova:

„Kuna sa arvad oma südames, et oled jumal,

7 siis toon ma su kallale võõrad, kõige julmemad rahvastest.

Nad tõmbavad välja mõõgad kõige kauni vastu, mis su tarkus on saavutanud,

ja rüvetavad su hiilgussära.

8 Nad tõukavad su auku

ja sa sured avamere südames vägivaldset surma.

9 Kas sa ikka veel ütled oma tapjale: „Mina olen jumal”?

Sa oled oma rüvetajate käes kõigest inimene, mitte jumal.”

10 Sa sured võõraste käe läbi ümberlõikamata meeste surma,

sest mina olen rääkinud, lausub kõrgeim valitseja Jehoova.”

11 Mulle tuli taas Jehoovalt sõnum: 12 „Inimesepoeg, laula kaebelaulu Tüürose kuninga pärast ja ütle talle: „Nii lausub kõrgeim valitseja Jehoova:

„Sa olid täiuslikkuse võrdkuju,

täis tarkust ja täiuslikult ilus.

13 Sa olid Eedenis, Jumala aias.

Sind kaunistasid kõiksugu kalliskivid:

rubiin, topaas, jaspis,

krüsoliit, oonüks, nefriit, safiir, türkiis ja smaragd.

Nende raamid ja pesad olid kullast.

Need olid valmistatud sinu loomispäeval.

14 Ma määrasin su kaitsjaks kui võitud keerubi.

Sa olid Jumala pühal mäel, kõndisid tuliste kivide keskel.

15 Sa olid laitmatu oma teedel alates oma loomispäevast,

kuni sinust leiti kurja.

16 Oma rohke kauplemise tõttu

täitusid sa vägivallaga ja hakkasid patustama.

Seepärast tõukan ma su kui rüvetunu Jumala mäelt alla

ja hävitan su tuliste kivide keskelt, sa kaitsja keerub.

17 Su ilu pärast läks su süda ülbeks.

Oma hiilguse tõttu laostasid sa oma tarkuse.

Ma viskan su maa peale,

panen su kuningatele vahtida.

18 Oma suure süü ja ebaausa kauplemisega rüvetasid sa oma pühamud.

Ma lasen su keskel puhkeda tule, mis su neelab.

Ma teen su maa peal tuhaks kõigi silme ees, kes sind vaatavad.

19 Kõik, kes sind rahvaste seas tunnevad, vaatavad sind jahmunult.

Sinu lõpp on ootamatu ja kohutav,

sa kaod igaveseks.”””

20 Mulle tuli taas Jehoovalt sõnum: 21 „Inimesepoeg, pööra oma nägu Siidoni poole, kuuluta talle prohvetlikult. 22 Ütle: „Nii lausub kõrgeim valitseja Jehoova:

„Ma pöördun sinu vastu, Siidon, ja ma saan su keskel ülistatuks.

Ja inimestel tuleb tunnistada, et mina olen Jehoova, kui ma viin täide oma kohtuotsused teie kohta ja saan sinu kaudu pühitsetud.

23 Ma saadan sinu kallale katku ja su tänavatel voolab veri.

Tapetud langevad su keskel, kui mõõk tuleb igast küljest su kallale,

ning inimestel tuleb tunnistada, et mina olen Jehoova.

24 Siis ei piira Iisraeli sugu enam teravad ogapõõsad ja valusad okastaimed, need, kes teda põlgavad. Ja inimestel tuleb tunnistada, et mina olen kõrgeim valitseja Jehoova.””

25 Nii ütleb kõrgeim valitseja Jehoova: „Kui ma kogun taas kokku Iisraeli soo rahvaste hulgast, kuhu ta on pillutatud, saan ma rahvaste silme ees tema keskel pühitsetud. Siis nad elavad oma maal, mille ma andsin oma teenijale Jaakobile. 26 Nad elavad seal turvaliselt, ehitavad maju ja rajavad viinamägesid. Nad elavad turvaliselt, kui ma viin täide oma kohtuotsused, mis ma olen langetanud kõigi ümberkaudsete kohta, kes neid põlgavad. Ja nad tõdevad, et mina olen Jehoova, nende Jumal.””

Hesekiel  29 : 1 - 21

29 Kümnendal aastal kümnenda kuu kaheteistkümnendal päeval tuli mulle Jehoovalt sõnum: 2 „Inimesepoeg, pööra oma nägu vaarao, Egiptuse kuninga poole ning kuuluta prohvetlikult talle ja kogu Egiptusele. 3 Ütle: „Nii lausub kõrgeim valitseja Jehoova:

„Ma olen sinu vastu, vaarao, Egiptuse kuningas,

sa suur mereelukas, kes lamad oma Niiluse* harudel

ja ütled: „Minu Niilus on minu oma.

Ma tegin selle enda jaoks.”

4 Aga mina panen konksud su lõugadesse ja lasen Niiluse kaladel haakuda su soomuste külge.

Siis ma tõmban sinu ja kõik su soomuste külge haakunud Niiluse kalad sinu Niilusest välja.

5 Ma jätan su kõrbesse, sinu ja kõik su Niiluse kalad.

Sa langed lagedale väljale ja su jäänuseid ei koguta kokku ega korjata üles.

Ma annan su toiduks metsloomadele maa peal ja lindudele taevas.

6 Kõigil Egiptuse elanikel tuleb tunnistada, et mina olen Jehoova,

sest nad ei suutnud pakkuda Iisraeli soole rohkem tuge kui õlekõrs*.

7 Kui nad sinu käest kinni haarasid, läksid sa katki

ja rebestasid nende õla.

Kui nad sinu peale toetusid, sa murdusid

ja panid nende jalad võbisema.”

8 Seepärast ütleb kõrgeim valitseja Jehoova: „Ma toon su kallale mõõga ning hävitan sinust nii inimesed kui ka loomad. 9 Egiptusemaa jääb tühjaks ja lagedaks ning neil tuleb tunnistada, et mina olen Jehoova, sest sa ütlesid: „Niilus on minu oma, mina ise tegin selle.” 10 Seepärast olen ma sinu ja su Niiluse vastu ning ma laastan Egiptusemaa, teen selle kuivaks, tühermaaks Migdolist Seveeneni, Etioopia piirini. 11 Ei käi sealt enam läbi inimesed ega kariloomad, seal ei elata 40 aastat. 12 Ma teen Egiptusemaa kõige mahajäetumaks maaks, selle linnad on 40 aastat kõigist linnadest mahajäetuimad. Ma pillutan egiptlased rahvaste sekka ja hajutan mööda maid laiali.”

13 Nii ütleb kõrgeim valitseja Jehoova: „Kui 40 aastat mööda saab, kogun ma egiptlased kokku rahvaste seast, kuhu nad on pillutatud, 14 ja ma toon egiptlastest vangid tagasi Patrosemaale, kust nad on pärit, ja neist saab seal tähtsusetu kuningriik. 15 Egiptus saab madalamaks kui teised kuningriigid ega valitse enam teiste rahvaste üle. Ma teen ta nii väikseks, et ta ei suuda enam teisi rahvaid alistada. 16 Egiptus pole enam kunagi Iisraeli soo lootus, vaid ta tuletab neile meelde nende süütegu, mis nad tegid, kui egiptlastelt abi otsisid. Ja iisraellastel tuleb tunnistada, et mina olen kõrgeim valitseja Jehoova.”””

17 Kahekümne seitsmendal aastal esimese kuu esimesel päeval tuli mulle Jehoovalt sõnum: 18 „Inimesepoeg, Babüloni kuningas Nebukadnetsar pani oma sõjaväe Tüürose kallal ränka vaeva nägema. Kõigi pead läksid kiilaks ja õlad marraskile. Aga tema ja ta sõjavägi ei saanud Tüürose kallal nähtud vaeva eest mingit tasu.

19 Seepärast ütleb kõrgeim valitseja Jehoova: „Ma annan Babüloni kuningale Nebukadnetsarile Egiptusemaa. Ta viib ära selle rikkused, võtab palju saaki ja riisub seda. See on tasuks tema sõjaväele.”

20 Tasuks Tüürose kallal nähtud vaeva eest annan ma talle Egiptusemaa, sest nad tegutsesid minu heaks, lausub kõrgeim valitseja Jehoova.

21 Sel päeval teen ma Iisraeli soo tugevaks*. Ma annan sulle võimaluse nende keskel rääkida ja nad tõdevad, et mina olen Jehoova.”

^ Hes. 29:3 Selles peatükis mõeldakse Niiluse all jõge koos selle niisutuskanalitega.

^ Hes. 29:6 Sõna-sõnalt „pilliroog”.

^ Hes. 29:21 Sõna-sõnalt „lasen ma Iisraeli soole võrsuda sarve”.

Hesekiel  30 : 1 - 26

30 Mulle tuli taas Jehoovalt sõnum: 2 „Inimesepoeg, kuuluta prohvetlikult: „Nii lausub kõrgeim valitseja Jehoova:

„Halage: „Oh häda, see päev tuleb!”,

3 sest see päev on lähedal, jah, Jehoova päev on lähedal.

See on pilvine päev, määratud aeg, kui rahvaste üle mõistetakse kohut.

4 Egiptuse kallale tuleb mõõk ning Etioopiat haarab paanika, kui tapetud langevad Egiptuses,

tema rikkus võetakse ära ja alusmüürid kistakse maha.

5 Etioopia, Puut, Luud, muudest rahvastest inimesed

ja Kuub koos lepingumaa poegadega*

langevad kõik mõõga läbi.””

6 Nii ütleb Jehoova:

„Ka Egiptuse toetajad langevad

ning tema kõrkus ja jõud alandatakse.”

Migdolist Seveeneni langevad nad sel maal mõõga läbi, lausub kõrgeim valitseja Jehoova. 7 Ma teen selle kõige mahajäetumaks maaks ja selle linnad saavad kõigist linnadest mahajäetuimaks. 8 Ja neil tuleb tunnistada, et mina olen Jehoova, kui ma süütan tule Egiptuses ja kõik selle liitlased purustatakse. 9 Sel päeval saadan ma käskjalad laevadega teele, et enesekindel Etioopia värisema panna. Egiptuse hävingupäeval haarab teda paanika. See päev tuleb kindlasti.

10 Nii ütleb kõrgeim valitseja Jehoova: „Ma teen Egiptuse hordidele lõpu Babüloni kuninga Nebukadnetsari käe läbi. 11 Tema ja ta sõjasalgad, kõige julmemad rahvaste seast, tuuakse maad hävitama. Nad tõmbavad mõõgad välja Egiptuse vastu ja täidavad maa tapetutega. 12 Ma teen kuivaks Niiluse kanalid ja müün selle maa kurjadele meestele. Ma lasen võõrastel laastada maa ja kõik, mis seal on. Mina, Jehoova, olen rääkinud.”

13 Nii ütleb kõrgeim valitseja Jehoova: „Ma hävitan ka jäledad ebajumalad ja teen lõpu Noofi* tühistele jumalatele. Egiptusemaalt ei tule siis enam valitsejat ning ma toon Egiptusemaale hirmu. 14 Ma laastan Patrose, süütan tule Soanis ja mõistan kohut Noo* üle. 15 Ma valan oma raevu Egiptuse kindluse Siini peale ja teen lõpu Noo elanikele. 16 Kui ma süütan tule Egiptuses, haarab Siini õud, Noosse tungitakse sisse ja Noofi rünnatakse päise päeva ajal. 17 Ooni* ja Pii-Beseti noored mehed langevad mõõga läbi ning nende linnade elanikud viiakse vangi. 18 Tahpanheesis läheb päev pimedaks, kui ma murran seal Egiptuse ikke. Tema kõrkus ja jõud kaovad, pilved katavad ta ja tema tütarlinnade elanikud viiakse vangi. 19 Ma mõistan kohut Egiptuse üle ja neil tuleb tunnistada, et mina olen Jehoova.””

20 Üheteistkümnendal aastal esimese kuu seitsmendal päeval tuli mulle Jehoovalt sõnum: 21 „Inimesepoeg, ma olen murdnud vaarao, Egiptuse kuninga käsivarre. Seda ei seota, et see paraneks, ega panda selle ümber sidet, et sel oleks jõudu mõõka haarata.

22 Nii ütleb kõrgeim valitseja Jehoova: „Ma olen vaarao, Egiptuse kuninga vastu ja murran tema käsivarred, nii tugeva kui ka murtu, ja ma lasen mõõgal ta käest kukkuda. 23 Siis ma pillutan egiptlased rahvaste sekka ja hajutan mööda maid laiali. 24 Ma teen tugevaks Babüloni kuninga käsivarred ja panen ta kätte oma mõõga. Aga ma murran vaarao käsivarred, nii et ta oigab tema* ees valjult nagu surija. 25 Ma teen tugevaks Babüloni kuninga käsivarred, aga vaarao käsivarred lõtvuvad. Neil tuleb tunnistada, et mina olen Jehoova, kui ma panen oma mõõga Babüloni kuninga kätte ja ta tõstab selle Egiptusemaa vastu. 26 Ma pillutan egiptlased rahvaste sekka ja hajutan mööda maid laiali. Ja neil tuleb tunnistada, et mina olen Jehoova.””

^ Hes. 30:5 Mõeldakse arvatavasti Egiptusega liidu sõlminud iisraellasi.

^ Hes. 30:13 St Memphise.

^ Hes. 30:14 St Teeba.

^ Hes. 30:17 St Heliopolise.

^ Hes. 30:24 St Babüloni kuninga.

Hesekiel  31 : 1 - 18

31 Üheteistkümnendal aastal kolmanda kuu esimesel päeval tuli mulle taas Jehoovalt sõnum: 2 „Inimesepoeg, ütle vaaraole, Egiptuse kuningale, ja tema hordidele:

„Kellega sa sarnaned suuruse poolest?

3 Sa oled nagu assüürlane, nagu Liibanoni seeder

oma ilusate okste, tiheda ja varju pakkuva võraga,

kõrget kasvu ja pilvedesse ulatuva ladvaga.

4 Veed lasid tal suureks kasvada, sügaval asuvad veesooned kõrgeks sirguda.

Ojad voolasid ta istutuspaiga ümber

ja kanalid kastsid kõiki puid sellel väljal.

5 Seepärast kasvas ta kõrgemaks kõigist teistest välja puudest.

Ta kasvatas palju harusid ja ta oksad sirgusid üha pikemaks,

sest ta ojades oli palju vett.

6 Ta harudel pesitsesid kõik taeva linnud,

okste all poegisid kõik metsloomad

ja tema varjus elasid kõik suured rahvad.

7 Oma ilu ja pikkade okstega oli ta suursugune,

sest ta juured olid tunginud rohkete veteni.

8 Ükski teine seeder Jumala aias ei olnud temaga võrreldav.

Ühelgi kadakapuul polnud selliseid harusid nagu temal

ja ühelgi plaatanipuul niisuguseid oksi.

Ükski teine puu Jumala aias ei suutnud oma ilu poolest temaga võistelda.

9 Ma ehtisin ta lopsaka võraga

ja kõik teised puud Jumala aias Eedenis kadestasid teda.”

10 Seepärast ütleb kõrgeim valitseja Jehoova: „Kuna ta sirgus nii kõrgeks, et ta latv ulatus pilvedesse, ja ta süda läks oma kõrguse pärast ülbeks, 11 siis annan ma ta rahvaste vägeva valitseja kätte, kes tõuseb tema vastu, ja ma hülgan ta tema kurjuse pärast. 12 Võõrad, kõige julmemad rahvastest, raiuvad ta maha ja jätavad mägedele. Tema okkad langevad kõigisse orgudesse ja oksad lebavad murtuna maa kõigis ojades. Kõik maa rahvad lahkuvad ta varju alt ja hülgavad ta. 13 Kõik taeva linnud elavad ta mahalangenud tüvel ja kõik metsloomad tema okstel. 14 See sünnib selleks, et ükski veeäärne puu ei kasvaks nii kõrgeks ega sirutaks latva pilvedesse ja et ükski hästikastetud puu ei ulatuks oma kõrguse poolest pilvedeni. Nad kõik antakse surma, nad lähevad alla maa rüppe koos hauasügavusse minevate inimestega.”

15 Nii ütleb kõrgeim valitseja Jehoova: „Sel päeval, mil ta läheb alla surmavalda, panen ma rahva leinama. Ma katan sügaval asuvad veed ja peatan nende ojad, et takistada veetulva. Tema pärast pimendan ma Liibanoni ja kõik puud väljal kuivavad. 16 Tema langemise kõma paneb rahvad värisema, kui ma viin ta alla surmavalda koos kõigi teiste hauasügavusse minejatega. Maa rüpes leiavad lohutust kõik Eedeni puud, kõik Liibanoni valitud ja parimad hästikastetud puud. 17 Nad on läinud koos temaga alla surmavalda, mõõgaga tapetute juurde, koos tema toetajatega, kes elasid tema varjus rahvaste keskel.”

18 Milline Eedeni puudest oli hiilguse ja suuruse poolest nagu sina? Ometi tõugatakse sind ühes Eedeni puudega alla maa rüppe. Sa lamad ümberlõikamata meeste keskel ühes mõõgaga tapetutega. Nii sünnib vaarao ja kõigi tema hordidega, lausub kõrgeim valitseja Jehoova.”

Hesekiel  32 : 1 - 32

32 Kaheteistkümnendal aastal kaheteistkümnenda kuu esimesel päeval tuli mulle taas Jehoovalt sõnum: 2 „Inimesepoeg, laula kaebelaulu vaarao, Egiptuse kuninga pärast ja ütle talle:

„Sa olid kui noor tugev lõvi rahvaste seas,

kuid nüüd oled sa vaikima pandud.

Sa olid kui mereelukas, visklesid oma jõgedes,

keerutasid jalgadega muda üles ja ajasid jõed sogaseks.”

3 Nii ütleb kõrgeim valitseja Jehoova:

„Ma lasen paljudel rahvastel heita mu võrgu sinu üle

ja nad tõmbavad su välja minu noodaga.

4 Ma jätan su maa peale,

heidan su lagedale väljale.

Ma panen kõik taeva linnud sinu peale elama

ja toidan sinuga kogu maa metsloomi.

5 Ma viskan su liha mägedele

ja täidan orud su jäänustega.

6 Ma kastan sinust purskuva verega maad kuni mägede tippudeni

ja see täidab ojad.”

7 Kui sa kustud, katan ma taeva ja teen pimedaks tähed.

Ma katan päikese pilvedega

ja kuu ei anna enam valgust.

8 Ma teen sinu pärast pimedaks kõik taeva valgusallikad

ja katan su maa pimedusega, lausub kõrgeim valitseja Jehoova.

9 Ma panen paljude rahvaste südame ahastust tundma,

kui viin sinu seast vange teiste rahvaste juurde, maadesse, mida sa ei tunne.

10 Ma täidan paljud rahvad aukartusega.

Nende kuningad värisevad õudusest sinu pärast,

kui ma viibutan nende nähes oma mõõka.

Nad vabisevad, kõik on hirmul oma elu pärast sinu langemise päeval.

11 Nii ütleb kõrgeim valitseja Jehoova:

„Sinu kallale tuleb Babüloni kuninga mõõk.

12 Ma lasen su hordidel langeda vägevate sõjameeste,

rahvastest kõige julmemate mõõga läbi.

Nad alandavad Egiptuse uhkuse ja kõik ta hordid hävitatakse.

13 Ma teen lõpu kõigile tema kariloomadele ta rohkete vete ääres

ja ühegi inimese jalg ega karilooma sõrg ei keeruta vees enam muda üles.”

14 Sel ajal lasen ma vetel selgida

ja panen jõed voolama nagu õli, lausub kõrgeim valitseja Jehoova.

15 Kui ma teen Egiptusemaast tühermaa, täiesti paljaks riisutud maa,

ja löön maha kõik selle elanikud,

siis tuleb neil tunnistada, et mina olen Jehoova.

16 Selline on see kaebelaul ja seda hakatakse laulma.

Rahvaste tütred hakkavad seda laulma.

Nad halavad Egiptuse ja kõigi ta hordide pärast, lausub kõrgeim valitseja Jehoova.”

17 Kaheteistkümnendal aastal kuu* viieteistkümnendal päeval tuli mulle Jehoovalt sõnum: 18 „Inimesepoeg, hala Egiptuse hordide pärast ja paiska ta alla maa rüppe, tema ja vägevate rahvaste tütred koos teiste hauasügavusse minejatega.

19 „Kas sa oled teistest ilusam? Mine alla ja leba ümberlõikamata meeste juures!”

20 Nad langevad mõõgaga tapetute keskele. Egiptusemaa on antud mõõga kätte. Vedage ta minema koos kõigi tema hordidega.

21 Kõige vägevamad sõjamehed räägivad tema ja ta abilistega surmavalla sügavusest. Nad lähevad alla ja lebavad nagu ümberlõikamata mehed, mõõgaga tapetud. 22 Seal on Assüüria kogu oma rahvaga. Assüürlaste hauad on nende kuninga ümber. Nad kõik on mõõgaga maha löödud. 23 Assüüria matmispaigad on hauasügavuse kaugeimas sopis, tema rahvas on ta haua ümber, nad kõik on mõõgaga maha löödud, sest nad tekitasid õudust elavate maal.

24 Seal on Eelam ja kõik ta hordid ta haua ümber, nad kõik on mõõgaga maha löödud. Nad on läinud alla maa rüppe, olles ümber lõikamata, need, kes tekitasid õudust elavate maal. Nüüd peavad nad kandma oma häbikoormat koos hauasügavusse minejatega. 25 Temale ja kõigile ta haua ümber olevatele hordidele on tehtud ase mahalöödute keskele. Nad kõik on ümber lõikamata, mõõgaga tapetud, sest nad tekitasid õudust elavate maal. Nad peavad kandma oma häbikoormat koos hauasügavusse minejatega. Ta on pandud mahalöödute keskele.

26 Seal on Mesek ja Tubal ning kõik nende hordid. Nende matmispaigad on nende kuninga ümber. Nad kõik on ümber lõikamata, mõõgaga läbi torgatud, sest nad tekitasid õudust elavate maal. 27 Eks leba nad koos vägevate ümberlõikamata sõjameestega, kes on langenud ja läinud alla surmavalda koos oma sõjarelvadega? Nende mõõgad pannakse neile pea alla* ja nende patud nende luude peale, sest need vägevad sõjamehed külvasid õudust elavate maal. 28 Aga sind purustatakse ümberlõikamata meeste keskel ja sa lebad mõõgaga tapetute seas.

29 Seal on Edom, tema kuningad ja kõik tema pealikud, kes oma vägevusest hoolimata pandi mõõgaga tapetute juurde. Nemad peavad samuti lebama koos ümberlõikamata meeste ja hauasügavusse minejatega.

30 Seal on kõik põhjamaa valitsejad koos kõigi siidonlastega, kes on läinud häbistatult alla koos tapetutega, ehkki nad tekitasid õudust oma vägevusega. Olles ümber lõikamata, lebavad nad koos mõõgaga tapetutega ja nad peavad kandma oma häbikoormat koos hauasügavusse minejatega.

31 Vaarao saab neid kõiki näha ja leiab tröösti selles, mis on tema hordidega juhtunud. Vaarao ja kogu ta sõjavägi tapetakse mõõgaga, lausub kõrgeim valitseja Jehoova.

32 Kuna vaarao tekitas õudust elavate maal, saadetakse ta koos oma hordidega puhkama koos ümberlõikamata meestega, mõõgaga tapetutega, lausub kõrgeim valitseja Jehoova.”

^ Hes. 32:17 Ilmselt 12. kuu (vrd salm 1).

^ Hes. 32:27 Siin on ilmselt viide tavale matta sõjamehed sõjaväeliste austusavalduste saatel koos oma mõõgaga.

Hesekiel  33 : 1 - 33

33 Mulle tuli Jehoovalt sõnum: 2 „Inimesepoeg, räägi oma rahva poegadega ja ütle neile:

„Kui ma toon maa kallale mõõga ja kogu selle maa rahvas paneb ühe mehe endale vahimeheks 3 ning kui see, nähes mõõka maa kallale tulemas, puhub sarve ja hoiatab rahvast, 4 aga see, kes kuuleb sarvehäält, ei võta hoiatust kuulda ning mõõk tuleb ja võtab talt elu, siis tuleb ta veri tema enda pea peale. 5 Ta küll kuulis sarvehäält, kuid ei võtnud hoiatust kuulda. Tema veri tuleb ta enda peale. Kui ta oleks hoiatust kuulda võtnud, oleks ta eluga pääsenud.

6 Aga kui vahimees näeb mõõka tulemas, kuid ei puhu sarve ega hoiata rahvast, ning mõõk tuleb ja võtab kelleltki elu, siis see inimene sureb oma süü pärast, kuid tema verd nõuan ma vahimehe käest*.”

7 Inimesepoeg, ma olen määranud su Iisraeli soole vahimeheks. Kui sa kuuled sõna mu suust, pead sa neid minu nimel hoiatama. 8 Kui ma ütlen jumalatule: „Sina, jumalatu, pead surema!”, kuid sina ei räägi ega hoiata jumalatut, et ta muudaks oma eluviisi, siis ta küll sureb kui jumalatu oma süü pärast, kuid tema verd ma nõuan sinu käest. 9 Aga kui sa manitsed jumalatut pöörduma oma teelt, kuid tema ei muuda oma eluviisi, siis ta sureb enda süü tõttu, sina aga oled päästnud oma elu.

10 Inimesepoeg, lausu Iisraeli soole: „Te ütlete: „Meie üleastumised ja patud lasuvad raskelt meie peal, nii et me hääbume. Kuidas me siis võiksime elama jääda?”” 11 Ütle neile: „Nii tõesti, kui ma elan, lausub kõrgeim valitseja Jehoova, ei tunne ma heameelt jumalatu surmast, vaid hoopis sellest, kui jumalatu pöördub oma teelt ja jääb elama. Pöörduge, pöörduge oma kurjadelt teedelt, sest miks peaksite surema, oh, Iisraeli sugu?”

12 Inimesepoeg, ütle oma rahva poegadele: „Õiget ei päästa tema õigus, kui ta mässama hakkab, ja jumalatut ei pane ta kurjus langema, kui ta oma kurjusest ära pöördub. Ükski õige ei jää oma õiguse pärast elama päeval, mil ta pattu teeb. 13 Kui ma ütlen õigele: „Sa jääd elama”, tema aga loodab oma õigusele ja teeb kurja, siis ei mäletata enam ühtki tema õiget tegu, vaid ta sureb selle kurja pärast, mis ta tegi.

14 Kui ma ütlen jumalatule: „Sa pead surema”, tema aga pöördub ära oma pattudest ning teeb, mis õige ja õiglane — 15 kui see jumalatu tagastab pandi, hüvitab röövitu ning järgib elutähtsaid seadusi ega tee kurja —, siis ta jääb elama, ta ei sure. 16 Ühtki tema pattu ei tuletata meelde. Kuna ta teeb, mis õige ja õiglane, jääb ta elama.”

17 Ometi ütleb su rahvas: „Jehoova tee pole õige.” Tegelikult pole nende endi tee õige.

18 Kui õige hülgab oma õiguse ja teeb kurja, peab ta selle pärast surema. 19 Aga kui jumalatu pöördub ära oma kurjusest ning teeb, mis õige ja õiglane, siis jääb ta tänu sellele elama.

20 Ometi te ütlete: „Jehoova tee pole õige.” Ma mõistan teist igaühe üle kohut tema enda teede kohaselt, oh, Iisraeli sugu.”

21 Meie pagenduse kaheteistkümnenda aasta kümnenda kuu viiendal päeval tuli minu juurde üks Jeruusalemmast pääsenu ja ütles: „Linn on hävitatud!”

22 Aga enne selle pääsenu tulekut, eelmisel õhtul, oli tulnud mu peale Jehoova käsi ja Jumal oli avanud mu suu, enne kui see mees hommikul minu juurde tuli. Mu suu oli avanenud ja ma polnud enam tumm.

23 Siis tuli mulle Jehoovalt sõnum: 24 „Inimesepoeg, need, kes elavad Iisraelimaal keset varemeid, ütlevad: „Aabraham oli üksi, ometi sai ta selle maa endale. Meid on aga palju, pole kahtlustki, et see maa on antud meile.”

25 Seepärast ütle neile: „Nii lausub kõrgeim valitseja Jehoova: „Te sööte liha koos verega, te tõstate silmad oma jäledate ebajumalate poole ja valate verd. Miks peaks see maa siis teile kuuluma? 26 Te loodate oma mõõgale, teete jäledusi ja rüvetate igaüks ligimese naist. Miks peaks see maa siis teile kuuluma?””

27 Ütle neile: „Nii lausub kõrgeim valitseja Jehoova: „Nii tõesti, kui ma elan, langevad mõõga läbi kõik, kes elavad keset varemeid. Kes on väljal, need annan ma metsloomadele roaks, ja kes on kindlustes ja koobastes, need surevad haigusesse. 28 Ma teen sellest maast täieliku tühermaa ning selle uhkus ja jõud kaovad. Iisraeli mäed jäävad tühjaks, mitte keegi ei käi enam sealtkaudu. 29 Neil tuleb tunnistada, et mina olen Jehoova, kui ma muudan selle maa täielikuks tühermaaks kõigi nende jäleduste pärast, mis nad on teinud.””

30 Inimesepoeg, sinu rahvas räägib sinust omavahel müüride ääres ja majade ustel. Nad ütlevad üksteisele, igaüks oma vennale: „Lähme kuulame, mida Jehoova räägib!” 31 Nad kogunevad sinu juurde ja istuvad su ees nagu minu rahvas ikka. Nad kuulavad sinu sõnu, kuid ei tee nende järgi. Oma suuga nad meelitavad sind, kuid* nende süda himustab ahnelt ebaausat tulu. 32 Sa oled neile kui armastuslaul, kaunihäälselt lauldud ja keelpillidel osavalt mängitud. Nad kuulevad su sõnu, aga ükski ei tee nende järgi. 33 Aga kui see täide läheb — ja see läheb täide —, siis tuleb neil tunnistada, et nende keskel on olnud prohvet.”

^ Hes. 33:6 Võib tõlkida ka „ma pean vahimeest tema surma eest vastutavaks”.

^ Hes. 33:31 Võib tõlkida ka „oma suuga nad kõnelevad himuralt ja”.

Hesekiel  34 : 1 - 31

34 Mulle tuli taas Jehoovalt sõnum: 2 „Inimesepoeg, kuuluta prohvetlikult Iisraeli karjastele. Kuuluta prohvetlikult ja ütle karjastele: „Nii lausub kõrgeim valitseja Jehoova: „Häda Iisraeli karjastele, kes toidavad iseendid! Kas karjased ei peaks toitma hoopis karja? 3 Te sööte rasva, riietate end villaga, tapate lihavaid loomi, aga karja te ei toida. 4 Te ei toeta nõrku, ei ravi haigeid, ei seo vigastatuid, ei too tagasi eksinuid ega otsi kadunuid, vaid te valitsete neid karmilt ja julmalt. 5 Nii hajusid nad laiali, sest neil polnud karjast. Nad hajusid ja jäid metsloomadele roaks. 6 Mu lambad ekslesid kõigil mägedel ja kõrgetel küngastel. Mu lambad hajusid üle kogu maa, keegi ei otsinud neid, ei püüdnud neid leida.

7 Seepärast, karjased, kuulake Jehoova sõnu. 8 Nii tõesti, kui ma elan, lausub kõrgeim valitseja Jehoova, kuna mu lambad on saanud saagiks ja roaks kõigile metsloomadele, sest neil polnud karjast ja mu karjased ei otsinud mu lambaid, vaid toitsid hoopis iseendid, aga mitte mu lambaid, 9 siis, karjased, kuulake Jehoova sõnu. 10 Nii ütleb kõrgeim valitseja Jehoova: „Ma tõusen nende karjaste vastu, nõuan neilt aru oma lammaste pärast* ega luba neil enam oma lambaid toita*, ja need karjased ei toida enam iseendid. Ma päästan oma lambad nende suust ja nad ei ole neile enam roaks.””

11 Nii ütleb kõrgeim valitseja Jehoova: „Mina, mina ise otsin üles oma lambad ja hoolitsen nende eest. 12 Ma hoolitsen oma lammaste eest nagu karjane, kes on leidnud oma laialihajunud lambad ja toidab neid. Ma päästan nad kõigist paigust, kuhu nad hajutati pilvisel ja pimedal päeval. 13 Ma toon nad välja rahvaste seast, kogun nad kokku teistest maadest, toon nad nende omale maale ja toidan neid Iisraeli mägedel, jõgede ääres ja kõigis maa asustatud paigus. 14 Ma toidan neid heal karjamaal ja nad söövad rohtu Iisraeli kõrgetel mägedel. Seal nad lebavad headel karjamaadel ja söövad Iisraeli mägede parimatel rohumaadel.”

15 Mina ise toidan oma lambaid ja annan neile puhkepaiga, lausub kõrgeim valitseja Jehoova. 16 Ma otsin kadunut, toon tagasi eksinu, seon vigastatut ja toetan nõrka, kuid rasvunu ja tugeva ma hävitan. Sellist toidan ma hukkamõistuga.

17 Aga teile, mu lambad, ütleb kõrgeim valitseja Jehoova: „Ma mõistan kohut lamba ja lamba vahel, jäärade ja sikkude vahel. 18 Kas teile ei piisa sellest, et sööte parimatel karjamaadel, et peate oma teised karjamaad ära tallama? Kas pärast puhtaima vee joomist peate selle oma jalgadega sogaseks ajama? 19 Kas minu lambad peavad nüüd sööma karjamaal, mille teie olete ära tallanud, ja jooma vett, mille teie olete oma jalgadega sogaseks ajanud?”

20 Seepärast ütleb kõrgeim valitseja Jehoova neile: „Mina, mina ise mõistan kohut rasvase ja lahja lamba vahel, 21 sest te tõukate kõiki haigeid oma külje ja õlaga ning puskite neid oma sarvedega, kuni olete nad välja ajanud. 22 Mina päästan oma lambad ja nad ei saa enam saagiks. Ma mõistan kohut lamba ja lamba vahel. 23 Ma panen nende üle ühe karjase, oma teenija Taaveti*, ja tema toidab neid. Ta toidab neid ja on nende karjane. 24 Mina, Jehoova, olen nende Jumal ja mu teenija Taavet on pealik nende keskel. Mina, Jehoova, olen rääkinud.

25 Ma sõlmin nendega rahulepingu ja vabastan maa kurjadest kiskjatest, et neil oleks turvaline kõnnumaal elada ja metsades magada. 26 Ma teen nemad ja maa oma künka ümber õnnistuseks ning lasen sadada vihma õigel ajal. Õnnistused langevad alla nagu vihm. 27 Puud väljal kannavad vilja, maa annab saaki ja neil on maal turvaline elada. Nad tõdevad, et mina olen Jehoova, kui ma murran nende ikked ja vabastan nad orjastajate käest. 28 Nad ei saa enam rahvastele saagiks ja kiskjad ei õgi neid. Nad elavad turvalist elu ja keegi ei kohuta neid.

29 Ma rajan neile istanduse, mis saab kuulsaks. Nad ei sure sel maal enam nälga ja rahvad ei alanda neid enam. 30 Ja nad tõdevad, et mina, nende Jumal Jehoova, olen nendega ja et nemad, Iisraeli sugu, on minu rahvas, lausub kõrgeim valitseja Jehoova.”

31 Teie, mu lambad, lambad, kelle eest ma hoolitsen, olete kõigest inimesed, ja mina olen teie Jumal, lausub kõrgeim valitseja Jehoova.””

^ Hes. 34:10 Võib tõlkida ka „nõuan neilt oma lambad tagasi”.

^ Hes. 34:10 Võib tõlkida ka „oma lammaste eest hoolitseda”.

^ Hes. 34:23 St Taaveti järeltulija.

Hesekiel  35 : 1 - 15

35 Mulle tuli taas Jehoovalt sõnum: 2 „Inimesepoeg, pööra oma nägu Seiri mägismaa poole ja kuuluta sellele prohvetlikult. 3 Ütle: „Nii lausub kõrgeim valitseja Jehoova: „Ma tõusen sinu vastu, Seiri mägismaa, ma tõstan oma käe su vastu ja teen sinust tühermaa. 4 Ma teen sinu linnad varemeiks ja sinust saab tühermaa ning sul tuleb tunnistada, et mina olen Jehoova, 5 sest sa ilmutasid raugematut vaenu ja andsid iisraellased mõõga kätte nende hädaajal, nende lõpliku karistuse ajal.””

6 Nii tõesti, kui ma elan, lausub kõrgeim valitseja Jehoova, hakatakse valama su verd, verevalamine jälitab sind. Kuna sa vihkasid verd, jälitab sind verevalamine. 7 Ma teen Seiri mägismaa tühermaaks ning hävitan sealt iga läbimineja ja tagasitulija. 8 Ma täidan selle mäed tapetutega. Mõõgaga tapetud langevad su küngastel, su orgudes ja kõigis su jõgedes. 9 Ma teen sind igaveseks tühermaaks ja sinu linnu ei asustata enam. Ja teil tuleb tunnistada, et mina olen Jehoova.

10 Kuna sa ütlesid: „Need kaks rahvast ja need kaks maad saavad minu omaks, me võtame mõlemad maad oma valdusse”, kuigi Jehoova ise oli seal, 11 siis, nii tõesti, kui ma elan, lausub kõrgeim valitseja Jehoova, kohtlen ma sind sinu viha ja kiivust mööda, mida sa oma vaenus nende vastu väljendasid, ning ma teen end nende seas tuntuks, kui ma sinu üle kohut mõistan. 12 Siis tuleb sul tunnistada, et mina, Jehoova, olen kuulnud kõiki su solvanguid, mida sa oled Iisraeli mägede kohta lausunud, öeldes: „Need on tehtud tühermaaks ja antud meile alla neelata.” 13 Sa rääkisid minust ülbelt ja ütlesid mu vastu palju sõnu. Ma kuulsin neid kõiki.

14 Nii ütleb kõrgeim valitseja Jehoova: „Kogu maa tunneb rõõmu, kui ma teen sind tühermaaks. 15 Kuna sa rõõmustasid Iisraeli soo pärandi laastamise üle, siis laastan mina ka sinu: sinust jäävad järele varemed, oh, Seiri mägismaa, kogu Edom. Ja rahvastel tuleb tunnistada, et mina olen Jehoova.””

Hesekiel  36 : 1 - 38

36 „Inimesepoeg, kuuluta prohvetlikult Iisraeli mägede kohta ja ütle: „Oh, Iisraeli mäed, kuulake Jehoova sõnu. 2 Nii lausub kõrgeim valitseja Jehoova: „Vaenlane on teile öelnud: „Paras! Ka muistsed künkad on nüüd meie omad!”””

3 Seepärast kuuluta prohvetlikult ja ütle: „Nii lausub kõrgeim valitseja Jehoova: „Kuna teid on rüüstatud ja igast küljest rünnatud, nii et need, kes on rahvastest alles jäänud, on võtnud teid enda valdusse ning inimesed kõnelevad teist ja laimavad teid, 4 siis kuulake, Iisraeli mäed, kõrgeima valitseja Jehoova sõnu. Nii ütleb kõrgeim valitseja Jehoova mägedele ja küngastele, jõgedele ja orgudele, varemetele ja mahajäetud linnadele, mida need, kes on ümberkaudsetest rahvastest alles jäänud, on rüüstanud ja pilganud, 5 neile lausub kõrgeim valitseja Jehoova: „Oma vihatules räägin ma rahvastest allesjäänute ja kogu Edomiga, nendega, kes on suure rõõmu ja põlgusega võtnud mu maa oma valdusse, et saada endale selle karjamaad ja et seda rüüstata.”””

6 Seepärast kuuluta prohvetlikult Iisraelimaa kohta ning ütle mägedele ja küngastele, jõgedele ja orgudele: „Nii lausub kõrgeim valitseja Jehoova: „Ma räägin oma vihas ja raevus, sest te olete pidanud taluma rahvaste alandusi.””

7 Seepärast ütleb kõrgeim valitseja Jehoova: „Ma tõstan käe ja vannun, et ümberkaudsed rahvad peavad kandma oma häbikoormat. 8 Aga teie, Iisraeli mäed, kasvatate oksi ja kannate vilja minu rahvale Iisraelile, sest ta naaseb peagi. 9 Ma olen teiega ja pööran oma pilgu teie poole, teid haritakse ning teie peale külvatakse seemet. 10 Ma teen teie rahva rohkearvuliseks, kogu Iisraeli soo. Linnad asustatakse ja varemeis paigad ehitatakse üles. 11 Tõesti, ma teen teie rahva ja karja rohkearvuliseks. Neid tuleb juurde ja nad on viljakad. Ma asustan teid, nagu te olite varem, te õitsete enam kui enne. Ja te tõdete, et mina olen Jehoova. 12 Ma panen teie peal käima inimesed, oma rahva Iisraeli, ja nad võtavad teid oma valdusse. Te saate nende pärandmaaks ning te ei tee neid enam kunagi lastetuks.”

13 Nii ütleb kõrgeim valitseja Jehoova: „Kuna teile öeldakse: „Sa oled maa, mis neelab inimesi ja teeb oma rahvad lastetuks”, 14 siis ei neela sa enam inimesi ega tee oma rahvaid lastetuks, lausub kõrgeim valitseja Jehoova. 15 Ma ei lase sul enam kuulda rahvaste solvanguid, sa ei pea enam taluma inimeste mõnitusi ning sa ei pane enam oma rahvaid komistama, lausub kõrgeim valitseja Jehoova.””

16 Mulle tuli taas Jehoovalt sõnum: 17 „Inimesepoeg, kui Iisraeli sugu elas omal maal, rüvetas ta seda oma teede ja tegudega. Nende teed olid mulle nagu menstruatsiooniaegne ebapuhtus. 18 Seega ma valasin oma raevu nende peale vere pärast, mida nad olid valanud sel maal, ja selle pärast, et nad olid rüvetanud maa oma jäledate ebajumalatega. 19 Ma pillutasin nad rahvaste sekka ja nad hajusid mööda maid laiali. Nende teede ja tegude kohaselt mõistsin ma nende üle kohut. 20 Aga kui nad tulid rahvaste sekka, hakati teotama mu püha nime ja nende kohta öeldi: „See on Jehoova rahvas, kuid ta pidi tema maalt lahkuma.” 21 Ma hoolin oma pühast nimest, mida Iisraeli sugu on teotanud rahvaste seas, kelle sekka nad on läinud.

22 Seepärast ütle Iisraeli soole: „Nii lausub kõrgeim valitseja Jehoova: „Ma ei tegutse mitte teie pärast, oh, Iisraeli sugu, vaid oma püha nime pärast, mida te olete teotanud rahvaste seas, kelle sekka te olete läinud.”” 23 Ma pühitsen oma suurt nime, mida on rahvaste seas teotatud, mida teie olete nende seas teotanud. Rahvastel tuleb tunnistada, et mina olen Jehoova, kui ma pühitsen end teie keskel nende silme ees, lausub kõrgeim valitseja Jehoova. 24 Ma võtan teid rahvaste seast, kogun teid kokku kõigist maadest ja toon teid tagasi teie omale maale. 25 Ma piserdan teie peale puhast vett ja te saate puhtaks. Ma puhastan teid kogu teie rüvedusest ja kõigist teie jäledatest ebajumalatest. 26 Ma annan teile uue südame ja panen teie sisse uue vaimu. Ma kõrvaldan teie ihust kivise südame ja annan teile lihase südame*. 27 Ma panen teie sisse oma vaimu ja panen teid toimima mu määruste järgi ning te peate kinni mu seadustest ja täidate neid. 28 Siis te elate maal, mille ma andsin teie esiisadele, ning te olete minu rahvas ja mina olen teie Jumal.

29 Ma vabastan teid kogu teie rüvedusest ja ütlen viljale, et ta annaks rohket saaki, ning ma ei saada teile nälga. 30 Ma lasen puudel rohkesti vilja kanda, et rahvad teid näljahäda pärast enam ei teotaks. 31 Siis te tuletate meelde oma nurjatuid teid ja halbu tegusid ning te tunnete enda vastu tülgastust oma süü ja jäleduste pärast. 32 Ent teadke, et ma ei tee seda mitte teie pärast, lausub kõrgeim valitseja Jehoova. Tundke häbi ja alandust oma teede pärast, oh, Iisraeli sugu.

33 Nii ütleb kõrgeim valitseja Jehoova: „Päeval, mil ma puhastan teid kogu teie süüst, asustan ma linnad ning varemeis paigad ehitatakse üles. 34 Laastatud maa, mis oli kõigile möödaminejaile vahtida, haritakse üles. 35 Siis öeldakse: „Sellest tühermaast on saanud kui Eedeni aed. Linnad, mis olid varemeis, rüüstatud ja maha kistud, on nüüd kindlustatud ja asustatud.” 36 Siis tuleb rahvastel, kes teie ümber alles jäävad, tunnistada, et mina, Jehoova, ehitan üles mahakistu, taimestan tühermaa. Mina, Jehoova, olen rääkinud ja teen seda.”

37 Nii ütleb kõrgeim valitseja Jehoova: „Veel sedagi luban ma Iisraeli sool minult paluda nende heaks teha: et ma teeksin nad rohkearvuliseks nagu lambakarja. 38 Nagu pühade hulgad, rahvahulgad,* täidavad pühade ajal Jeruusalemma, nõnda täituvad varemeis olnud linnad rahvahulkadega. Ja nad tõdevad, et mina olen Jehoova.””

^ Hes. 36:26 St sellise südame, mis järgib tundlikult Jumala juhatust.

^ Hes. 36:38 Teine võimalik tähendus: „ohvrilammaste karjad”.

Hesekiel  37 : 1 - 28

37 Minu peal oli Jehoova käsi ning Jehoova tõstis mind oma vaimuga üles ja pani mu maha keset orutasandikku, mis oli täis luid. 2 Ta käskis mul käia ümber nende ja ma nägin, et orutasandikul on väga palju luid ja et need on täiesti kuivanud. 3 Ta küsis minult: „Inimesepoeg, kas need luud võivad elustuda?” Ma vastasin: „Kõrgeim valitseja Jehoova, sina tead seda.” 4 Siis ütles ta mulle: „Kuuluta prohvetlikult neile luudele: „Te kuivanud luud, kuulake Jehoova sõnu.

5 Nii ütleb kõrgeim valitseja Jehoova luudele: „Ma panen teie sisse hingeõhu ja te saate elavaks. 6 Ma panen teie külge kõõlused ja teie peale liha, katan teid nahaga ja panen teie sisse hingeõhu ning te saate elavaks. Ja te tõdete, et mina olen Jehoova.”””

7 Ma kuulutasin prohvetlikult, nagu mind kästi. Kui ma parasjagu kuulutasin, kostis mingi hääl, klõbin: luud lähenesid üksteisele ning kinnitusid omavahel. 8 Ma nägin, et neile kasvasid kõõlused ja liha ning nad kattusid nahaga. Aga neis polnud veel hingeõhku.

9 Ta ütles mulle: „Kuuluta prohvetlikult tuulele. Kuuluta prohvetlikult, inimesepoeg, ütle tuulele: „Nii lausub kõrgeim valitseja Jehoova: „Tule, tuul,* nelja tuule poolt ja puhu nende tapetute peale, et nad saaksid elavaks!”””

10 Ma kuulutasin prohvetlikult, nagu ta mind oli käskinud. Neisse tuli eluvaim, nad elustusid ja tõusid jalgadele — tohutu suur sõjavägi.

11 Siis ta ütles mulle: „Inimesepoeg, need luud on kogu Iisraeli sugu. Nad lausuvad: „Meie luud on kuivanud, meie lootus on kadunud, me oleme ära lõigatud.” 12 Seepärast kuuluta neile prohvetlikult: „Nii lausub kõrgeim valitseja Jehoova: „Mu rahvas, ma avan teie hauad, toon teid haudadest välja ja viin teid Iisraelimaale. 13 Te tõdete, et mina olen Jehoova, kui ma avan teie hauad ja toon teid välja teie haudadest, mu rahvas.”” 14 Ma panen teie sisse oma vaimu, te elustute ja ma viin teid teie maale. Ja te tõdete, et mina, Jehoova, olen rääkinud ja seda teinud, lausub Jehoova.”

15 Mulle tuli taas Jehoovalt sõnum: 16 „Inimesepoeg, võta endale kepp ja kirjuta sellele: „Juuda ja temaga liitunud Iisraeli rahvas.” Seejärel võta teine kepp ja kirjuta sellele: „Joosep, Efraimi kepp, ja kogu temaga liitunud Iisraeli sugu.” 17 Pane need teineteise vastu, nii et need saavad su käes üheks kepiks. 18 Kui su rahvas küsib sinult: „Kas sa ütleksid meile, mida see tähendab?”, 19 siis vasta neile: „Nii ütleb kõrgeim valitseja Jehoova: „Ma võtan Joosepi ja temaga liitunud Iisraeli suguharude kepi, mis on Efraimi käes, ning liidan selle Juuda kepiga. Ma teen nad üheks kepiks, nad saavad mu käes üheks.”” 20 Need kepid, mille peale sa kirjutad, olgu sinu käes, et nad neid näeksid.

21 Siis ütle neile: „Nii lausub kõrgeim valitseja Jehoova: „Ma võtan iisraellased rahvaste seast, kuhu nad on läinud. Ma kogun nad igalt poolt kokku ja viin nad nende maale. 22 Ma teen nad üheks rahvaks sellel maal, Iisraeli mägedel. Nende kõigi üle hakkab valitsema üks kuningas ja nad pole enam kaks rahvast ega ole jagatud kaheks kuningriigiks. 23 Nad ei rüveta end enam oma jäledate ebajumalate, jälkide tegude ja kõigi oma üleastumistega. Ma päästan nad kogu nende truudusetusest, mis on olnud neile patuks, ja puhastan nad. Siis nad on minu rahvas ja mina olen nende Jumal.

24 Minu teenija Taavet on nende kuningas ja neil kõigil on üks karjane. Nad toimivad minu seaduste järgi ning peavad hoolega kinni mu määrustest. 25 Nad elavad maal, mille ma andsin oma teenijale Jaakobile ja kus elasid teie esiisad. Nad elavad sel maal igavesti, nemad, nende lapsed ja lapselapsed. Minu teenija Taavet on igavesti nende pealik.

26 Ma sõlmin nendega rahulepingu, mis jääb neile igikestvaks lepinguks. Ma panen nad nende maale ning teen nad arvukaks ja sean oma pühamu nende keskele igaveseks ajaks. 27 Minu telk* on nende juures* ning mina olen nende Jumal ja nemad on minu rahvas. 28 Rahvastel tuleb tunnistada, et mina, Jehoova, pühitsen Iisraeli, kui mu pühamu on igavesti nende keskel.”””

^ Hes. 37:9 Võib tõlkida ka „hingeõhk”, „eluvaim”.

^ Hes. 37:27 Võib tõlkida ka „eluase”.

^ Hes. 37:27 Võib tõlkida ka „nende üle”.

Hesekiel  38 : 1 - 23

38 Mulle tuli taas Jehoovalt sõnum: 2 „Inimesepoeg, pööra oma nägu Googi poole Maagoogi maalt, Meseki ja Tubali kõrgeima pealiku poole, ning kuuluta talle prohvetlikult. 3 Ütle: „Nii lausub kõrgeim valitseja Jehoova: „Ma tõusen sinu vastu, Goog, Meseki ja Tubali kõrgeim pealik. 4 Ma pööran su ringi, panen konksud su lõugadesse ning toon välja sinu ja kogu su sõjaväe, hobused ja ratsanikud, kõik suursuguselt riietatud, tohutu rahvajõugu suurte ja väikeste kilpidega, kõik osavad mõõgakäsitsejad. 5 Koos nendega on Pärsia, Etioopia ja Puut, neil kõigil on väike kilp ja kiiver, 6 samuti Gomer ja kõik tema väehulgad, Toogarma sugu kaugeimast põhjast ja kõik tema väehulgad. Paljud rahvad on koos sinuga.

7 Sea end valmis ja varusta end kõige vajalikuga, sina koos kõigi oma sõjavägedega, kes on kogunenud sinu juurde, ja ole neile juhiks.

8 Paljude päevade pärast sind kutsutakse. Hulga aastate pärast tungid sa maale, mille rahvas on tagasi toodud, mõõga käest vabastatud, paljude rahvaste seast kokku kogutud Iisraeli mägedele, mis olid kaua laastatud. Selle maa elanikud on toodud ära teiste rahvaste seast, nad kõik elavad turvaliselt. 9 Sa tuled nende vastu nagu raju, sa katad maa otsekui pilv, sina ja kõik su väehulgad ning paljud rahvad koos sinuga.””

10 Nii ütleb kõrgeim valitseja Jehoova: „Sel päeval tulevad su südamesse mõtted ja sa sepitsed kurikavala plaani. 11 Sa ütled: „Ma tungin maale, mille asulad on kaitsetud. Ma lähen nende kallale, kes elavad rahulikult ja turvaliselt, kes kõik elavad asulates, mida ei kaitse müürid, riivid ega väravad.” 12 Sa tahad saada suurt saaki ja rohkesti rüüstata, rünnata kunagisi laastatud paiku, kus nüüd elatakse, ja rahvast, kes on teiste rahvaste seast kokku kogutud, kes soetab üha juurde rikkust ja vara ning elab keset maad.

13 Seeba, Dedan, Tarsise kaupmehed ja kõik tema sõjamehed küsivad sinult: „Kas tungid maale, et saada suurt saaki ja rüüstata? Kas oled kogunud oma sõjaväed, et riisuda hõbedat ja kulda, viia ära rikkus ja vara ning võtta endale rohkesti saaki?””

14 Seepärast kuuluta prohvetlikult, inimesepoeg, ja ütle Googile: „Nii lausub kõrgeim valitseja Jehoova: „Sel päeval sa märkad, et mu rahvas Iisrael elab turvaliselt. 15 Sa tuled oma asukohast, kaugeimast põhjast, sina ja ühes sinuga paljud rahvad, kõik hobuste seljas, suur rahvajõuk, tohutu sõjavägi. 16 Sa tuled mu rahva Iisraeli vastu nagu pilv, mis katab maa. Viimseil päevil toon ma su oma maa kallale, et rahvad mõistaksid, kes ma olen, kui ma pühitsen end nende silme ees sinu kaudu, Goog.””

17 Nii ütleb kõrgeim valitseja Jehoova: „Eks ole sina see, kellest ma rääkisin varasematel päevadel oma teenijate Iisraeli prohvetite kaudu, kes palju aastaid prohvetlikult kuulutasid, et ma toon su nende vastu?”

18 Sel päeval, mil Goog tungib Iisraelimaale, süttib mu raev, lausub kõrgeim valitseja Jehoova. 19 Ma kõnelen oma ägeduses, tulises raevus, ja Iisraelimaal toimub sel päeval suur maavärin. 20 Siis värisevad minu ees kalad meres, linnud taevas, metsloomad väljal ja kõik roomajad maapinnal ning kõik inimesed maa peal. Mäed paisatakse maha, kaljurünkad langevad alla ja kõik müürid varisevad kokku.

21 Ma kutsun Googi vastu mõõga kõigil oma mägedel, lausub kõrgeim valitseja Jehoova. Igaüks tõstab mõõga oma venna vastu. 22 Ma käin temaga kohut katku ja verevalamisega. Ma saadan vihmavalinguid, rahet, tuld ja väävlit tema, ta väehulkade ja paljude rahvaste peale, kes on koos temaga. 23 Ma ilmutan oma vägevust ja pühitsen end ning näitan paljude rahvaste silme ees, kes ma olen. Ja neil tuleb tunnistada, et mina olen Jehoova.

Hesekiel  39 : 1 - 29

39 Inimesepoeg, kuuluta prohvetlikult Googile: „Nii lausub kõrgeim valitseja Jehoova: „Ma tõusen sinu vastu, Goog, sa Meseki ja Tubali kõrgeim pealik. 2 Ma pööran su ringi ja juhin sind, toon su kaugeimast põhjast, viin su Iisraeli mägedele. 3 Ma löön vibu su vasakust käest ning paiskan nooled su paremast käest. 4 Sa langed Iisraeli mägedel, sina ning kõik su väehulgad ja rahvad, kes on koos sinuga. Ma annan su roaks röövlindudele ja metsloomadele.””

5 Sa langed lagedale väljale, sest mina olen rääkinud, lausub kõrgeim valitseja Jehoova.

6 Ma saadan tule Maagoogi ja nende kallale, kes elavad turvaliselt saartel, ning nad tõdevad, et mina olen Jehoova. 7 Ma teen oma püha nime tuntuks oma rahva Iisraeli keskel ega luba enam rüvetada oma püha nime. Ja rahvastel tuleb tunnistada, et mina olen Jehoova, Iisraeli Püha.

8 See tuleb ja see sünnib, lausub kõrgeim valitseja Jehoova. See on päev, millest ma olen rääkinud. 9 Iisraeli linnade elanikud tulevad välja ja teevad üles tule relvadest: väikestest ja suurtest kilpidest, vibudest ja nooltest, sõjanuiadest* ja piikidest. Nad teevad nendega tuld seitse aastat. 10 Nad ei pea korjama hagu väljalt ega koguma küttepuid metsast, sest nad teevad tuld relvadega.

Nad võtavad saaki neilt, kes neid rüüstasid, ja riisuvad neid, kes neid riisusid, lausub kõrgeim valitseja Jehoova.

11 Sel päeval annan ma Googile matmispaiga Iisraelis, nende orus, kes rändavad ida pool merd, ja see org tõkestab rändurite tee. Sinna maetakse Goog ja kõik tema hordid ning seda hakatakse hüüdma Haamon-Googi oruks*. 12 Iisraeli sugu matab neid seitse kuud, et puhastada maa. 13 Kõik maa elanikud matavad neid ja see toob maa elanikele hea kuulsuse sel päeval, mil ma end austan, lausub kõrgeim valitseja Jehoova.

14 Määratakse mehed, kes peavad maa läbi käima ja maas lebavad surnukehad maha matma, et maa puhastada. Nende otsingud kestavad seitse kuud. 15 Kui maa läbikäijad näevad mõnd inimluud, panevad nad selle kõrvale märgi. Seejärel matavad matjad selle Haamon-Googi orgu. 16 Sealse linna nimeks saagu Haamona*. Ja nad puhastavad maa.

17 Sinule, inimesepoeg, lausub kõrgeim valitseja Jehoova: „Ütle kõiksugustele lindudele ja kõigile metsloomadele: „Kogunege ja tulge! Kogunege minu ohvri ümber, mille ma teile valmistan — see on suur ohver Iisraeli mägedel. Te sööte liha ja joote verd. 18 Te sööte vägevate liha ja joote maa pealike verd. Nad kõik on Baasani nuumloomad: jäärad, lambad, sikud ja pullid. 19 Te õgite rasva ja joote verd, kuni te jääte purju mu ohvrist, mille ma teile valmistan.””

20 Te sööte end mu lauas täis hobustest ja vankrijuhtidest, vägevatest sangaritest ja igasugustest sõdalastest, lausub kõrgeim valitseja Jehoova.

21 Ma ilmutan oma auhiilgust rahvaste seas ning kõik rahvad näevad minu kohtumõistmist ja minu väge, mida ma neile näitan. 22 Sellest päevast alates tõdeb Iisraeli sugu, et mina olen Jehoova, nende Jumal. 23 Ning rahvastel tuleb tunnistada, et Iisraeli sugu läks pagendusse omaenda süü pärast, kuna nad olid murdnud mulle truudust. Seepärast ma peitsin oma palge nende eest ja andsin nad nende vaenlaste kätte ning nad kõik langesid mõõga läbi. 24 Ma talitasin nendega nende ebapuhtust ja üleastumisi mööda ning varjasin nende eest oma palet.

25 Seepärast ütleb kõrgeim valitseja Jehoova: „Nüüd toon ma Jaakobi omad vangipõlvest tagasi ja halastan kogu Iisraeli soo peale. Tulise innuga kaitsen ma oma püha nime. 26 Pärast seda, kui neid on alandatud, sellepärast et nad on olnud mulle truudusetud, elavad nad turvaliselt omal maal ja keegi ei kohuta neid. 27 Kui ma toon nad tagasi rahvaste seast ja kogun nad kokku nende vaenlaste maadest, siis ma pühitsen end nende keskel paljude rahvaste silme all.”

28 Nad tõdevad, et mina olen Jehoova, nende Jumal, kui ma pagendan nad rahvaste sekka ja seejärel kogun nad kokku nende omale maale, jätmata neist kedagi maha. 29 Ma ei varja enam oma palet nende eest, ma kallan Iisraeli soo peale oma vaimu, lausub kõrgeim valitseja Jehoova.”

^ Hes. 39:9 Teine võimalik tähendus: „odadest”.

^ Hes. 39:11 Võib tõlkida ka „Googi hordide oruks”.

^ Hes. 39:16 Nimi Haamona tähendab „hordid”.

Hesekiel  40 : 1 - 49

40 Meie pagenduse kahekümne viiendal aastal, selle aasta alguses, esimese kuu kümnendal päeval, neljateistkümnendal aastal pärast Jeruusalemma langemist, just sel päeval tuli mu peale Jehoova käsi ja Jumal viis mu sellesse linna. 2 Ta viis mu Jumala nägemustes Iisraelimaale ja asetas mu väga kõrgele mäele, mille peal, lõunaosas, oli midagi linnataolist.

3 Ta viis mu sinna ja ma nägin seal üht meest, kelle välimus meenutas vaske. Mehel olid käes linane nöör ja mõõduritv* ning ta seisis väravas. 4 Mees ütles mulle: „Inimesepoeg, vaata teraselt, kuula hoolega ja pane hästi tähele kõike, mida ma sulle näitan, sest just selleks on sind siia toodud. Räägi Iisraeli soole kõigest, mida sa näed.”

5 Ma nägin müüri, mis ümbritses templit*. Mehe käes oli 6-küünrane mõõduritv (igale küünrale oli lisatud kämblalaius)*. Ta mõõtis ära müüri, selle paksus ja ka selle kõrgus oli 1 ritv.

6 Siis läks ta idapoolse värava juurde ja astus astmeid pidi üles. Ta mõõtis ära värava läve, selle laius oli 1 ritv, ka teisel pool oleva läve laius oli 1 ritv. 7 Iga vahiruum oli 1 ritv pikk ja 1 ritv lai ning vahiruumide vahe oli 5 küünart*. Värava seesmises otsas oleva eeskoja lävi oli 1 ritv.

8 Ta mõõtis ära värava seesmises otsas oleva eeskoja: 1 ritv. 9 Siis mõõtis ta ära värava eeskoja: 8 küünart*; ja selle külgsambad: 2 küünart*. Värava eeskoda paiknes värava seesmises otsas.

10 Idavärava kummaski küljes oli kolm vahiruumi. Need kolm olid ühesuguste mõõtudega. Kummaski küljes olevad külgsambad olid ühesuguste mõõtudega.

11 Siis mõõtis ta ära värava sissekäigu laiuse, see oli 10 küünart*. Väravasuu laius oli 13 küünart*.

12 Vahiruumide ees, kummaski küljes, oli rinnatisega eraldatud ala, mis oli 1 küünar. Kummaski küljes olevad vahiruumid olid 6 küünart.

13 Siis mõõtis ta värava ära alates ühe vahiruumi katusest* kuni teise vahiruumi katuseni ja selle laius oli 25 küünart*; vahiruumide sissepääsud olid vastakuti. 14 Seejärel mõõtis ta ära külgsambad, need olid 60 küünart* kõrged, samuti kõik õue ümber olevate väravate külgsambad. 15 Värava sissekäigust kuni värava seesmises otsas oleva eeskoja lõpuni oli 50 küünart*.

16 Värava kummaski küljes olevatel vahiruumidel ja külgsammastel olid ahenevad aknaorvad. Ka eeskojas oli kummaski küljes aken. Külgsammastel olid palmikujutised.

17 Siis viis ta mu välisõue ning ma nägin söögiruume* ja sillutatud ala ümber õue. Sillutatud alal oli 30 söögiruumi. 18 Väravate külgedest algava sillutatud ala laius vastas väravate pikkusele — see oli alumine sillutatud ala.

19 Siis mõõtis ta ära vahemaa alumise värava seesmisest otsast kuni siseõue välisääreni. See oli 100 küünart nii ida pool kui ka põhja pool.

20 Välisõue üks värav oli põhja pool ja ta mõõtis ära selle pikkuse ja laiuse. 21 Sel oli kummaski küljes kolm vahiruumi. Selle külgsambad ja eeskoda olid samade mõõtudega kui esimesel väraval. See oli 50 küünart pikk ja 25 küünart lai. 22 Selle aknad, eeskoda ja palmikujutised olid samade mõõtudega kui idavärava omad. Värava juurde viis seitse astet ja nende vastas oli eeskoda.

23 Siseõues oli värav nii põhjavärava kui ka idavärava vastas. Ta mõõtis ära vahemaa väravast väravani ja see oli 100 küünart.

24 Seejärel viis ta mu lõuna poole ja ma nägin, et ka lõunaküljes on värav. Ta mõõtis ära selle külgsambad ja eeskoja ning need olid samade mõõtudega kui teistel väravatel. 25 Väraval ja selle eeskojal olid kummaski küljes samasugused aknad nagu teistel väravatel. Värav oli 50 küünart pikk ja 25 küünart lai. 26 Sinna viis seitse astet ja nende vastas oli eeskoda. Külgsammastel olid palmikujutised, kummaski küljes oli üks sammas.

27 Siseõuel oli üks värav ka lõuna pool. Ta mõõtis lõuna pool ära vahemaa väravast väravani ja see oli 100 küünart. 28 Seejärel viis ta mu lõunavärava kaudu siseõue. Ta mõõtis lõunavärava ära ja see oli samade mõõtudega kui teised väravad. 29 Selle vahiruumid, külgsambad ja eeskoda olid samade mõõtudega kui teised. Väraval ja selle eeskojal olid kummalgi pool aknad. Värav oli 50 küünart pikk ja 25 küünart lai. 30 Igal siseõue väraval oli eeskoda, mille pikkus oli 25 küünart ja laius 5 küünart. 31 Selle eeskoda oli välisõue pool ja värava külgsammastel olid palmikujutised. Värava juurde viis kaheksa astet.

32 Siis viis ta mu ida poolt siseõue ja mõõtis ära sealse värava ning see oli samade mõõtudega kui teised. 33 Selle vahiruumid, külgsambad ja eeskoda olid samade mõõtudega kui teised. Väraval ja selle eeskojal olid kummaski küljes aknad. Värav oli 50 küünart pikk ja 25 küünart lai. 34 Selle eeskoda oli välisõue pool ja värava mõlemal külgsambal olid palmikujutised. Värava juurde viis kaheksa astet.

35 Siis viis ta mu põhjavärava juurde. Ta mõõtis selle ära ja see oli samade mõõtudega kui teised. 36 Selle vahiruumid, külgsambad ja eeskoda olid samasugused kui teised. Sel olid aknad kummalgi pool. Värav oli 50 küünart pikk ja 25 küünart lai. 37 Selle külgsambad olid välisõue pool ja mõlemal külgsambal olid palmikujutised. Värava juurde viis kaheksa astet.

38 Värava külgsammaste lähedal oli söögiruum oma sissekäiguga. Seal loputati põletusohvreid.

39 Värava eeskojas oli kummalgi pool kaks lauda, mille peal tapeti põletus-, patu- ja süüohvreid. 40 Kui minna põhjavärava treppidest üles, oli väljaspool sissekäigu juures kaks lauda. Samuti oli kaks lauda värava eeskojas sees. 41 Värava kummaski küljes oli neli lauda — kokku kaheksa lauda —, mille peal tapeti ohvriloomi. 42 Põletusohvrite neli lauda olid kivist tahutud. Need olid 1,5 küünart pikad, 1,5 küünart laiad ja 1 küünar kõrged.* Nende peal hoiti riistu põletusohvriloomade ja muude ohvriloomade tapmiseks. 43 Seespool olid seintele ümberringi kinnitatud kämblalaiused riiulid. Ohvriandide liha pandi laudadele.

44 Sisemisest väravast väljaspool olid lauljate söögiruumid, need olid siseõues põhjavärava juures ja nende sissekäik oli lõuna pool. Veel üks söögiruum oli idavärava juures ja selle sissekäik oli põhja pool.

45 Ta ütles mulle: „See söögiruum, mille sissekäik on lõuna pool, on neile preestritele, kes vastutavad templiteenistuse eest. 46 Ja see söögiruum, mille sissekäik on põhja pool, on neile preestritele, kes vastutavad altariteenistuse eest. Need on Saadoki pojad, need leviitidest, kes võivad astuda Jehoova ette, et teda teenida.”

47 Siis mõõtis ta ära sisemise õue. See oli 100 küünart pikk ja 100 küünart lai, ruudukujuline. Templi ees oli altar.

48 Seejärel viis ta mu templi eeskotta. Ta mõõtis ära eeskoja külgeendid ja kummagi eendi üks külg oli 5 küünart ja teine külg 3 küünart*. Üks eend oli vasakul ja teine paremal pool.

49 Eeskoda oli 20 küünart* pikk ja 11 küünart* lai. Sinna üles sai astmeid pidi. Külgeendite kõrval olid sambad, kummaski küljes üks.

^ Hes. 40:3 Vt lisa B14.

^ Hes. 40:5 Sõna-sõnalt „koda”. Peatükkides 40–48 mõeldakse templi all kas kogu templikompleksi või üksnes templihoonet.

^ Hes. 40:5 Küünar (44,5 cm) ja kämblalaius (7,4 cm) kokku moodustasid pika küünra, mis oli umbes 51,8 cm. Seega oli mõõduritv 3,1 m pikk.

^ Hes. 40:7 2,6 m.

^ Hes. 40:9 4,1 m.

^ Hes. 40:9 1 m.

^ Hes. 40:11 5,2 m.

^ Hes. 40:11 6,7 m.

^ Hes. 40:13 Mõeldakse ilmselt vahiruumi välisseina ülaäärt.

^ Hes. 40:13 13 m.

^ Hes. 40:14 31 m.

^ Hes. 40:15 26 m.

^ Hes. 40:17 Võib tõlkida ka „kambreid”.

^ Hes. 40:42 78 cm pikad, 78 cm laiad ja 52 cm kõrged.

^ Hes. 40:48 1,6 m.

^ Hes. 40:49 10,4 m.

^ Hes. 40:49 5,7 m. Teine võimalik tähendus: „12 küünart” (6,2 m).

Hesekiel  41 : 1 - 26

41 Siis viis ta mind templisaali. Ta mõõtis ära selle külgeendid, üks eend oli vasakul ja teine paremal pool. Kummagi eendi üks külg oli 6 küünart*, selline oli eendite üks külg. 2 Kummagi eendi teine külg oli 5 küünart*. Sissekäik oli 10 küünart* lai. Ta mõõtis templisaali pikkuse, see oli 40 küünart, ja laiuse, see oli 20 küünart.*

3 Siis läks ta tagumisse ruumi* ja mõõtis ära selle sissekäigu külgeendi. Eendi üks külg oli 2 küünart ja teine külg 7 küünart.* Sissekäigu laius oli 6 küünart. 4 Seejärel mõõtis ta ära templisaali taga oleva ruumi, see oli 20 küünart pikk ja 20 küünart lai. Ta ütles mulle: „See on kõige püham paik.”

5 Siis mõõtis ta ära templi seina, see oli 6 küünra paksune. Templi ümber olid külgkambrid, mille laius oli 4 küünart*. 6 Külgkambrid paiknesid kolmel korrusel, kamber kambri peal, igal korrusel 30 kambrit. Ümber templiseina olid järkmed, millele külgkambrid toetusid, kuid järkmed ei läinud templiseina sisse. 7 Templi mõlemas küljes oli käik*, mis, kui ülespoole minna, läks järjest laiemaks. Kui alumiselt korruselt läbi keskmise korruse ülemisele minna, läks laius iga korrusega suuremaks.

8 Ma nägin, et tempel oli kõrge platvormi peal, mis oli igast küljest templist laiem ja mille kõrgus, külgkambrite alusmüüri kõrgus, maast ülaääreni oli 1 mõõduritv ehk 6 küünart. 9 Külgkambrite välisseina paksus oli 5 küünart. Platvormil oli külgkambrite välisseina ümber vabaks jäetud äär*, see oli külgkambrite ümber, mis olid osa templist.

10 Templi ja söögiruumide* vaheline ala oli kummaski küljes 20 küünart lai. 11 Vabaks jäetud äärel olid külgkambrite juurde viivad sissekäigud, üks põhja pool ja teine lõuna pool. Vabaks jäetud ääre laius ümberringi oli 5 küünart.

12 Läänes olev ehitis, mille esikülg oli vaheala poole, oli 70 küünart lai ja 90 küünart pikk* ning ehitise välisseinad olid 5 küünra paksused.

13 Ta mõõtis ära templi, see oli 100 küünart* pikk. Vaheala, ehitis* ja selle seinad olid kokku samuti 100 küünart. 14 Templi esikülje ja vaheala laius ida pool oli kokku 100 küünart.

15 Ta mõõtis ära selle ehitise esiseina, mis külgnes vaheala tagaosaga, ja ehitise galeriid mõlemal küljel, ja selle pikkus oli kokku 100 küünart.

Samuti mõõtis ta ära templisaali, tagumise ruumi ja õue avaneva eeskoja 16 ning ka nende kolme läved, ahenevad aknaorvad ja galeriid. Üle läve astudes võis ümberringi näha puidust vooderdist põrandast akendeni ning aknad olid kaetud. 17 Ära mõõdeti sissekäigupealne, sisemine koda seest ja väljast, terve sein ümbertringi. 18 Sinna olid uurendatud keerubid ja palmikujutised. Iga palmipuu oli kahe keerubi vahel ning keerubitel oli kaks nägu. 19 Palmipuu ühele poole oli pööratud inimese nägu ja palmipuu teisele poole oli pööratud lõvi nägu. Nõnda olid need uurendatud kõikjale kogu templis. 20 Templisaali seintele maast alates, samuti sissekäigupealsele olid uurendatud keerubid ja palmikujutised.

21 Templisaali uksepostid olid neljatahulised. Püha paiga* ees oli midagi 22 puidust altari sarnast, 3 küünart kõrge ja 2 küünart pikk*. Sellel olid nurgapostid ning selle alus ja küljed olid puidust. Ta ütles mulle: „See on laud, mis seisab Jehoova ees.”

23 Templisaalil ja pühal tagumisel ruumil oli mõlemal kahe poolega uks. 24 Kummalgi uksepoolel oli kaks volditavat osa. 25 Templisaali ustele olid uurendatud keerubid ja palmikujutised, samasugused, nagu olid seintel. Väljaspool, eeskoja ülaääres, oli puidust karniis. 26 Templi eeskoja mõlemas küljes, samuti külgkambritel ja karniisi ligidal olid ahenevad aknaorvad ja palmikujutised.

^ Hes. 41:1 3,1 m. Arvutuse aluseks on pikk küünar. (Vt lisa B14.)

^ Hes. 41:2 2,6 m.

^ Hes. 41:2 5,2 m.

^ Hes. 41:2 Pikkus 20,7 m ja laius 10,4 m.

^ Hes. 41:3 St kõige pühamasse paika.

^ Hes. 41:3 1 m ja 3,6 m.

^ Hes. 41:5 2,1 m.

^ Hes. 41:7 Ilmselt keerdtrepp.

^ Hes. 41:9 Arvatavasti templit ümbritsev kitsas äär kõndimiseks.

^ Hes. 41:10 Võib tõlkida ka „kambrite”.

^ Hes. 41:12 36 m lai ja 47 m pikk.

^ Hes. 41:13 52 m.

^ Hes. 41:13 St pühamust lääne pool asuv ehitis.

^ Hes. 41:21 Arvatavasti mõeldakse kõige pühamat paika.

^ Hes. 41:22 1,6 m kõrge ja 1 m pikk.

Hesekiel  42 : 1 - 20

42 Siis viis ta mu välimisse õue, põhja poole. Ta tõi mu söögiruumide plokki, mis asus vaheala kõrval, naaberehitisest põhja pool. 2 Söögiruumide ploki see külg, kus oli põhjapoolne sissekäik, oli 100 küünart pikk ja söögiruumide plokk oli 50 küünart lai*. 3 See asus siseõue 20 küünra* laiuse ala ja välisõue sillutise vahel. See koosnes kahest kolmekorruselisest rõdudega hoonest, mis paiknesid nõnda, et rõdud olid vastakuti. 4 Söögiruumide* ees oli vahekäik, mis oli 10 küünart* lai ja 100 küünart pikk*. Nende ruumide sissekäigud olid põhja pool. 5 Ülemised söögiruumid olid väiksemad kui alumise ja keskmise korruse omad, sest rõdud võtsid neist enda alla rohkem ruumi. 6 Need olid kolmel korrusel ja neil polnud sambaid nagu õuedes. Seepärast oli ülemisel korrusel vähem põrandapinda kui alumisel ja keskmisel korrusel.

7 Välisõuepoolsete söögiruumide kõrvalt jätkuv kivimüür, mis asetses teiste söögiruumide vastas, oli 50 küünart pikk. 8 Välisõuepoolsete söögiruumide kogupikkus oli 50 küünart, aga pühamupoolsete söögiruumide kogupikkus 100 küünart. 9 Söögiruumide idapoolses osas oli sissekäik, miskaudu sai siseneda alt välisõuest.

10 Ka lõuna pool, õue idapoolsest kivimüürist seespool, vaheala ja ehitise lähedal, olid söögiruumid. 11 Nende ees oli samasugune vahekäik nagu põhjapoolsete söögiruumide ees. Samasugune pikkus ja laius, samasugused väljapääsud, paigutus ning sissekäigud 12 olid lõunapoolsetel söögiruumidel. Vahekäigu alguses, enne kõrvalolevat idapoolset kivimüüri, oli sissekäik.

13 Siis ta ütles mulle: „Põhjapoolsed söögiruumid ja lõunapoolsed söögiruumid, mis on vaheala kõrval, on pühad söögiruumid, kus preestrid, kes võivad minna Jehoova ette, söövad kõige pühamaid ohvriande. Sinna panevad nad kõige pühamad ohvriannid, roa-, patu- ja süüohvrid, sest see paik on püha. 14 Kui preestrid sisse lähevad, ei tohi nad väljuda pühast paigast välisõue enne, kui on võtnud seljast ära riided, milles nad teenivad, sest need on pühad. Nad peavad panema selga teised riided, et saaksid minna aladele, kus rahval on lubatud olla.”

15 Kui ta oli lõpetanud templi siseõue mõõtmise, viis ta mu välja idapoolsest väravast ja mõõtis ära kogu selle ala.

16 Ta mõõtis ridvaga ära idakülje. Selle kogupikkus ühest servast teiseni oli mõõduridvaga mõõtes 500 ritva*.

17 Ta mõõtis ära põhjakülje ja selle kogupikkus oli mõõduridvaga mõõtes 500 ritva.

18 Ta mõõtis ära lõunakülje ja selle kogupikkus oli mõõduridvaga mõõtes 500 ritva.

19 Siis läks ta lääneküljele ja sai mõõduridvaga mõõtes selle pikkuseks 500 ritva.

20 Ta mõõtis ära selle ala neli külge. See ala oli 500 ritva pikk ja 500 ritva lai ning seda ümbritses müür, et eraldada see, mis on püha, sellest, mis on mõeldud tavakasutuseks.

^ Hes. 42:2 52 m pikk ja 26 m lai. Arvutuse aluseks on pikk küünar. (Vt lisa B14.)

^ Hes. 42:3 10,4 m.

^ Hes. 42:4 Võib tõlkida ka „kambrite”.

^ Hes. 42:4 5,2 m.

^ Hes. 42:4 Kreekakeelse Septuaginta järgi „100 küünart pikk”, heebreakeelse teksti järgi „üheküünrane käik”.

^ Hes. 42:16 1,6 km.

Hesekiel  43 : 1 - 27

43 Siis viis ta mind idapoolse värava juurde. 2 Seal nägin ma ida poolt tulemas Iisraeli Jumala auhiilgust ja tema hääl oli kui vetevoogude müha ning maa sai täis tema auhiilguse valgust. 3 See, mida ma nägin, sarnanes nägemusega, mida ma olin näinud siis, kui tulin* seda linna hävitama*, see sarnanes nägemusega, mida olin näinud Kebari jõe ääres. Ma langesin silmili maha.

4 Siis läks Jehoova auhiilgus läbi idapoolse värava templisse. 5 Vaim tõstis mu üles ja viis mind siseõue. Ma nägin, et tempel on täis Jehoova auhiilgust. 6 Seejärel ma kuulsin, et keegi kõnetab mind templist, ning üks mees tuli ja seisis mu kõrvale. 7 Jumal ütles mulle:

„Inimesepoeg, see on minu trooni asupaik ja mu jalgade ase, paik, kus ma elan Iisraeli rahva keskel igavesti. Iisraeli sugu ei rüveta enam mu püha nime — ei nemad ega nende kuningad —, käies hoora kombel oma ebajumalate järel ja teotades mind oma kuningate* laipadega. 8 Nad rüvetasid mu püha nime oma jäledate tegudega, pannes oma läve minu läve kõrvale ja oma uksepiida minu uksepiida kõrvale, nii et minu ja nende vahele jäi vaid sein, ja nõnda ma siis tegin neile lõpu oma vihas. 9 Nüüd lõpetagu nad oma ebajumalate järel hoora kombel käimine ja viigu nad minust kaugele oma kuningate laibad, siis elan ma nende keskel igavesti.

10 Inimesepoeg, kirjelda Iisraeli soole seda templit, et nad tunneksid häbi oma süütegude pärast, ning nad uurigu selle plaani. 11 Kui nad tunnevad häbi kõige tehtu pärast, siis visanda neile templi põhiplaan, selle kavand, selle väljapääsud ja sissekäigud. Näita neile kõiki selle jooniseid ja eeskirju, kõiki selle jooniseid ja seadusi — pane need kirja nende silme all, et nad näeksid kogu seda plaani ja täidaksid selle eeskirju. 12 See on templi seadus. Kogu maa-ala mäe otsas on väga püha. See on templi seadus.

13 Need on altari mõõdud küünardes (igale küünrale on lisatud kämblalaius)*. Selle alus on 1 küünar kõrge ja alus on esimesest plokist 1 küünar laiem. Alust ümbritsev ääris on 1 vaksa* kõrgune. Selline on altari alus. 14 Maas olevast alusest kuni esimese ploki ülaääreni on 2 küünart*, see plokk on teisest plokist 1 küünar laiem. Teine plokk on 4 küünart* kõrge ja see on altarikoldest 1 küünar laiem. 15 Altarikolle on 4 küünart kõrge ja selle neljas nurgas on ülespidi 4 sarve. 16 Altarikolle on ruudukujuline: 12 küünart pikk ja 12 küünart lai.* 17 Selle all olev plokk oma nelja küljega on 14 küünart pikk ja 14 küünart lai* ning seda ümbritsev ääris on pool küünart*. Altari alus on esimesest plokist igast küljest 1 küünar laiem.

Altari trepp on idaküljes.”

18 Siis ta ütles mulle: „Inimesepoeg, nii lausub kõrgeim valitseja Jehoova: „Need on juhised, mille järgi tuleb altar valmistada, et sellel saaks ohverdada põletusohvreid ja et sellele saaks piserdada verd.

19 Anna neile leviitpreestritele, kes on Saadoki järeltulijad ja võivad minu ette astuda mind teenima, karjast üks noor pull patuohvriks, lausub kõrgeim valitseja Jehoova. 20 Võta selle verd ning määri altari neljale sarvele, selle all oleva ploki neljale nurgale ja äärisele ümberringi, et puhastada see patust ja toimetada selle eest lepitust. 21 Siis võta see noor pull, patuohver, et põletada see templialal määratud paigas väljaspool pühamut. 22 Teisel päeval too patuohvriks üks veatu sikk. Altarit tuleb puhastada patust samamoodi, nagu seda puhastati patust noore pulliga.

23 Kui oled selle patust puhastanud, siis ohverda karjast veatu noor pull ja veatu jäär. 24 Too need Jehoova ette ning preestrid visaku nende peale soola ja ohverdagu need põletusohvriks Jehoovale. 25 Seitse päeva too igal päeval patuohvriks üks sikk, samuti karjast üks noor pull ja jäär, kõik loomad olgu veatud. 26 Seitse päeva toimetatagu altari eest lepitust, seda puhastatagu ja see seatagu valmis. 27 Kui need päevad on möödas, siis alates kaheksandast päevast ohverdavad preestrid altaril teie* põletusohvreid ja rahuohvreid. Siis on mul teist hea meel, lausub kõrgeim valitseja Jehoova.””

^ Hes. 43:3 Teine võimalik tähendus: „ta tuli”.

^ Hes. 43:3 Ilmselt hävingut kuulutama.

^ Hes. 43:7 Viitab ilmselt ebajumalatele, keda nad kummardasid kui kuningaid.

^ Hes. 43:13 Küünar (44,5 cm) ja kämblalaius (7,4 cm) kokku moodustasid pika küünra, mis oli umbes 51,8 cm. (Vt lisa B14.)

^ Hes. 43:13 22,2 cm.

^ Hes. 43:14 1 m.

^ Hes. 43:14 2,1 m.

^ Hes. 43:16 6,2 m pikk ja 6,2 m lai.

^ Hes. 43:17 7,3 m pikk ja 7,3 m lai.

^ Hes. 43:17 25,9 cm.

^ Hes. 43:27 St rahva.

Hesekiel  44 : 1 - 31

44 Ta tõi mu tagasi pühamu välimise idavärava juurde, mis oli suletud. 2 Siis Jehoova ütles mulle: „See värav jääbki suletuks. Seda ei avata ja ükski inimene ei sisene selle kaudu, sest Jehoova, Iisraeli Jumal, on selle kaudu sisse läinud. Seega peab see jääma suletuks. 3 Aga pealik hakkab seal istuma, et süüa leiba Jehoova ees, sest ta on pealik. Ta tuleb sisse läbi värava eeskoja ja sealtkaudu läheb ta ka välja.”

4 Seejärel viis ta mu põhjavärava kaudu templi ette. Ma nägin, et Jehoova auhiilgus oli täitnud Jehoova templi, ja ma langesin silmili maha. 5 Siis Jehoova ütles mulle: „Inimesepoeg, pane tähele, vaata ja kuula hoolega kõike, mis ma sulle Jehoova templi eeskirjade ja seaduste kohta räägin. Pööra tähelepanu templi sissekäigule ja kõigile pühamu väljapääsudele. 6 Teata mässumeelsele Iisraeli soole: „Nii ütleb kõrgeim valitseja Jehoova: „Te olete läinud oma jäledate tegudega liiga kaugele, Iisraeli sugu. 7 Te toote minu pühamusse ümberlõikamata südame ja ihuga võõramaalasi ning nad rüvetavad minu templit. Te toote mulle mu rooga — rasva ja verd —, samal ajal kui kõigi teie jäledate tegude tõttu murtakse minu lepingut. 8 Te ei hoolitse mu pühade asjade eest, vaid määrate teisi täitma kohustusi mu pühamus.””

9 Nii ütleb kõrgeim valitseja Jehoova: „Mitte ükski Iisraelis elav võõramaalane, kes on ümberlõikamata südame ja ihuga, ei või siseneda mu pühamusse.”

10 Aga leviidid, kes eemaldusid minust, kui Iisrael minust eemaldus, et käia oma jäledate ebajumalate järel, peavad kandma oma süüteo tagajärgi, 11 ja siis saavad neist teenijad mu pühamus: templiväravate ülevaatajad ja templiteenrid. Nad tapavad põletusohvriloomi, toovad ohvreid rahva eest ja seisavad rahva teenistuses. 12 Kuna nad teenisid rahvast nende jäledate ebajumalate ees ja said Iisraeli soole komistuskiviks, tõugates ta pattu, siis olen ma tõstnud oma käe nende vastu ja vandunud, ning nad peavad kandma oma süüteo tagajärgi, lausub kõrgeim valitseja Jehoova. 13 Nad ei või tulla minu ette, et teenida mu preestritena, ega või ligineda mu pühadele ja väga pühadele asjadele, vaid nad peavad kandma oma häbikoormat oma jäledate tegude pärast. 14 Kuid siis ma panen nad täitma templiga seotud kohustusi, hoolitsema selle teenistuse ja kõige eest, mida seal peab tegema.

15 Aga leviitpreestrid, Saadoki pojad, kes täitsid mu pühamuga seotud kohustusi, kui iisraellased minust eemaldusid, astuvad mu ette, et mind teenida, ja nad seisavad minu ees, et ohverdada mulle rasva ja verd, lausub kõrgeim valitseja Jehoova. 16 Nemad võivad siseneda mu pühamusse ja ligineda mu lauale*, et mind teenida, ning nad täidavad oma kohustusi minu ees.

17 Kui nad tulevad siseõue väravatesse, peavad nad kandma linaseid riideid. Nad ei tohi kanda midagi villast, kui teenivad siseõue väravates või siseõues. 18 Peas peab neil olema linane turban ja jalas kandku nad linaseid pükse. Nad ei tohi kanda midagi, mis ajab neid higistama. 19 Enne kui nad lähevad välisõue — välisõue, kus on rahvas —, peavad nad ära võtma oma teenistusriided ja panema need pühadesse söögiruumidesse*. Seejärel peavad nad panema selga teised riided, et riietega ei kanduks pühadus rahvale*. 20 Nad ei tohi pead paljaks pügada ega lasta juustel pikaks kasvada, vaid nad peavad oma juukseid piirama. 21 Preestrid ei tohi juua veini, kui nad sisenevad siseõue. 22 Nad ei tohi võtta naiseks leske ega lahutatud naist, vaid nad abiellugu kas Iisraeli soost neitsi või mõne preestri lesega.

23 Nad õpetagu mu rahvast tegema vahet püha ja argise vahel, ebapuhta ja puhta vahel. 24 Kohtuasjades olgu nad kohtumõistjad, nad mõistku kohut minu õigusnormide järgi. Nad täitku kõiki minu pühade kohta käivaid seadusi ja määrusi ning pidagu pühaks mu hingamispäevi. 25 Nad ei tohi minna ühegi surnu juurde, et mitte rüvetuda. Siiski võivad nad end rüvetada oma isa, ema, poja, tütre ja venna pärast või siis õe pärast, kes polnud olnud abielus. 26 Pärast seda, kui preester on end puhastanud, arvestatagu talle veel seitse päeva. 27 Sel päeval, kui ta siseneb pühasse paika, siseõue, et teenida pühas paigas, peab ta tooma oma patuohvri, lausub kõrgeim valitseja Jehoova.

28 See on nende pärand: mina olen nende pärand. Ärge andke neile Iisraelis omandit, sest mina olen nende omand. 29 Nemad saavad süüa roaohvrit, patuohvrit ja süüohvrit ning kõik pühitsetu Iisraelis kuulub neile. 30 Parim kõigist esimestest küpsetest viljadest ja teie andidest kuulub preestritele. Samuti andke esimene jahvatus oma jämedast jahust preestrile. Siis saadab su kodakondseid õnnistus. 31 Preestrid ei tohi süüa ühtegi surnuna leitud või lõhkikistud lindu või looma.

^ Hes. 44:16 St altarile.

^ Hes. 44:19 Võib tõlkida ka „kambritesse”.

^ Hes. 44:19 Võib tõlkida ka „et nad ei pühitseks oma riietega rahvast”.

Hesekiel  45 : 1 - 25

45 Kui te jaotate maad pärandiosadeks, siis eraldage anniks Jehoovale püha maa-ala. See olgu 25 000 küünart pikk ja 10 000 küünart lai.* Kogu see maa-ala on püha. 2 Sellel alal olgu püha paiga jaoks ruudukujuline tükk mõõtudega 500 korda 500 küünart*. Selle igas küljes ümberringi olgu 50 küünra* laiune karjamaa. 3 Mõõtke välja 25 000 pikuti ja 10 000 laiuti ning sinna tuleb pühamu, mis on väga püha. 4 See on püha osa maast, mis saab preestritele, pühamuteenritele, kes tohivad astuda Jehoova ette, et teda teenida. Seal asugu nende majad ja seal olgu püha paik pühamu jaoks.

5 Templis teenivatele leviitidele saagu maa-ala pikkusega 25 000 küünart ja laiusega 10 000 küünart. Neile saagu ka 20 söögiruumi*.

6 Maa-ala laiusega 5000 küünart ja pikkusega 25 000 küünart,* mis vastab püha annetusmaa pikkusele, tuleb teil anda linnale. See kuulugu kogu Iisraeli soole.

7 Pealikule saagu maa mõlemal pool püha annetusmaad ja linna maad. See olgu püha annetusmaa ja linna maa kõrval, osa lääne pool ja osa ida pool. Selle pikkus läänepiirist idapiirini vastaku sellega külgnevate suguharude maaosade piiride pikkusele. 8 See olgu tema maaomand Iisraelis. Mu pealikud ei rõhu enam mu rahvast ja nad jagavad maa Iisraeli soole selle suguharude järgi.

9 Nii ütleb kõrgeim valitseja Jehoova: „Te olete läinud liiga kaugele, Iisraeli pealikud!

Lõpetage vägivallatsemine ja rõhumine. Tehke, mis õige ja õiglane. Ärge haarake enam mu rahva valdusi endale, lausub kõrgeim valitseja Jehoova. 10 Teil olgu täpne kaal, täpne eefa* ja täpne batt*. 11 Eefa ja batt olgu teil kindla suurusega. Batt mahutagu kümnendik homerit ja eefa mahutagu kümnendik homerit. Homer* olgu standardmõõduks. 12 Seekel olgu 20 geerat.* 20 seeklit, 25 seeklit ja 15 seeklit teevad kokku 1 miina*.

13 See on and, mis te peate tooma: kuuendik eefat* igast nisuhomerist ja kuuendik eefat igast odrahomerist. 14 Ettenähtud õlikogust mõõdetagu battides. 1 batt on kümnendik koori* ja 10 batti on 1 homer, sest homeris on 10 batti. 15 Tooge Iisraeli karjast üks lammas iga 200 lamba hulgast. Need on roa-, põletus- ja rahuohvriks, et rahva eest lepitust toimetada, lausub kõrgeim valitseja Jehoova.

16 Kogu maa rahvas peab tooma sellise anni Iisraeli pealikule. 17 Aga pealik vastutab põletus-, roa- ja joogiohvrite eest pühade ja noorkuu ajal, hingamispäevadel ja Iisraeli rahva kõigi seatud pühade ajal. Tema on see, kes annab patu-, roa-, põletus- ja rahuohvrid, et Iisraeli rahva eest saaks lepitus toimetatud.”

18 Nii ütleb kõrgeim valitseja Jehoova: „Esimese kuu esimesel päeval võta karjast üks veatu noor pull ja puhasta pühamu patust. 19 Preester võtku veidi patuohvri verd ning määrigu seda templi uksepiidale, altarikolde all oleva ploki neljale nurgale ja siseõue väravapostile. 20 Sama tee ka kuu seitsmendal päeval iga kogemata või teadmatusest patustanu eest. Te peate toimetama lepitust ka templi eest.

21 Esimese kuu neljateistkümnendal päeval pidage paasapüha. Seitse päeva söödagu hapnemata leiba. 22 Sel päeval andku pealik enda ja kogu maa rahva eest üks noor pull patuohvriks. 23 Pühadeaja seitsme päeva jooksul andku ta iga päev Jehoovale põletusohvriks seitse noort veatut pulli ja seitse veatut jäära ning patuohvriks iga päev üks sikk. 24 Roaohvrit andku ta 1 eefa iga noore pulli kohta ja 1 eefa iga jäära kohta ning hiin* õli eefa kohta.

25 Seitsmenda kuu viieteistkümnendal päeval algava püha ajal andku ta seitsmel päeval samasugune patu-, põletus- ja roaohver ning sama palju õli.”

^ Hes. 45:1 13 km pikk ja 5,2 km lai. Arvutuse aluseks on pikk küünar. (Vt lisa B14.)

^ Hes. 45:2 260 korda 260 m.

^ Hes. 45:2 26 m.

^ Hes. 45:5 Võib tõlkida ka „kambrit”.

^ Hes. 45:6 Laiusega 2,6 km ja pikkusega 13 km.

^ Hes. 45:10 Vt lisa B14.

^ Hes. 45:10 Vt lisa B14.

^ Hes. 45:11 Vt lisa B14.

^ Hes. 45:12 11,4 g; geera oli 0,57 g.

^ Hes. 45:12 Võib tõlkida ka „miini”. (Vt lisa B14.)

^ Hes. 45:13 3,7 liitrit.

^ Hes. 45:14 22 liitrit; koor oli 220 liitrit.

^ Hes. 45:24 3,7 liitrit.

Hesekiel  46 : 1 - 24

46 Nii ütleb kõrgeim valitseja Jehoova: „Idapoolne värav, mis viib siseõue, peab kuus tööpäeva olema suletud, aga hingamispäeval ja noorkuupäeval olgu see avatud. 2 Pealik tulgu väljastpoolt sisse värava eeskoja kaudu ja jäägu seisma väravaposti juurde. Preestrid ohverdagu tema põletusohver ja rahuohvrid, ta kummardagu värava lävel ja väljugu. Kuid väravat ärgu suletagu enne õhtut. 3 Samuti kummardagu maa rahvas hingamispäeval ja noorkuu ajal selle värava sissekäigu juures Jehoova ees.

4 Põletusohvriks, mille pealik toob Jehoovale hingamispäeval, olgu kuus veatut jäärtalle ja üks veatu jäär. 5 Roaohvrit olgu eefa* jäära kohta, aga jäärtallede kohta niipalju, kui ta suudab anda, ning peale selle olgu hiin* õli eefa kohta. 6 Noorkuupäeval tuleb tuua karjast ohvriks üks veatu noor pull, kuus jäärtalle ja üks jäär, need olgu veatud. 7 Roaohvrit toogu ta eefa noore pulli kohta ja eefa jäära kohta ning jäärtallede kohta niipalju, kui ta suudab, ning peale selle hiin õli eefa kohta.

8 Kui pealik siseneb, siis tulgu ta värava eeskoja kaudu ja väljugu sama teed pidi. 9 Kui maa rahvas tuleb pühade ajal Jehoova ette, siis need, kes tulevad kummardama põhjavärava kaudu, peavad väljuma lõunavärava kaudu, aga need, kes tulevad kummardama lõunavärava kaudu, peavad väljuma põhjavärava kaudu. Mitte keegi ei tohi väljuda selle värava kaudu, millest ta sisenes, vaid ta mingu välja vastasväravast. 10 Pealik, kes on nende keskel, sisenegu koos nendega ja väljugu koos nendega. 11 Pühadel ja pühadeajal olgu roaohvrit eefa noore pulli kohta ja eefa jäära kohta, aga jäärtallede kohta niipalju, kui ta suudab anda, ning peale selle olgu hiin õli eefa kohta.

12 Kui pealik tahab anda Jehoovale vabatahtliku ohvrina põletusohvri või rahuohvri, avatagu talle idapoolne värav. Ta andku oma põletusohver ja rahuohvrid samamoodi nagu hingamispäeval. Kui ta on välja läinud, suletagu tema järel värav.

13 Iga päev antagu Jehoovale põletusohvriks veatu aastane jäärtall. Nii tehtagu igal hommikul. 14 Koos sellega antagu igal hommikul Jehoovale kuuendik eefat alaliselt toodava roaohvrina ning peenjahule piserdamiseks kolmandik hiini* õli. See on alaline seadus. 15 Nii antagu igal hommikul jäärtall, roaohver ja õli alaliselt toodava põletusohvrina.”

16 Nii ütleb kõrgeim valitseja Jehoova: „Kui pealik kingib igale oma pojale pärandi, siis saab sellest tema poegade omand. See on nende pärandiks saadud omand. 17 Aga kui ta kingib osa oma pärandist mõnele oma sulasele, siis jääb see tollele vabastusaastani. Seejärel saab see taas pealiku omaks. Vaid see pärand, mis läheb ta poegadele, jääb alatiseks neile. 18 Pealik ei tohi võtta oma rahvalt mingit osa nende pärandist ega ajada neid ära nende valdustelt. Oma poegadele peab ta andma pärandi omaenda omandist, et mitte kedagi mu rahvast ei aetaks ära nende valdustelt.””

19 Siis viis ta mind läbi värava kõrval oleva sissekäigu preestrite pühade söögiruumide* juurde, mis olid põhja pool, ning ma nägin seal tagaküljes lääne pool üht paika. 20 Ta ütles mulle: „See on paik, kus preestrid keedavad süü- ja patuohvrit ning kus nad küpsetavad roaohvrit, et nad ei viiks midagi välisõue ning pühadus ei kanduks nõnda rahvale*.”

21 Ta tõi mu välisõue ja juhtis mind õue neljast nurgast mööda. Ma nägin, et välisõue igas nurgas oli õu. 22 Õue igas neljas nurgas oli väike õu, 40 küünart pikk ja 30 küünart lai.* Kõik neli olid ühesuguste mõõtudega.* 23 Kõigi nende nelja ümber oli kivimüüritis ning müüritise alaossa olid tehtud ohvrite keedupaigad. 24 Siis ta ütles mulle: „Need on keedukojad, kus templiteenrid keedavad rahva toodud ohvreid.”

^ Hes. 46:5 22 liitrit. (Vt lisa B14.)

^ Hes. 46:5 3,7 liitrit.

^ Hes. 46:14 1,2 liitrit.

^ Hes. 46:19 Võib tõlkida ka „kambrite”.

^ Hes. 46:20 Võib tõlkida ka „ega pühitseks rahvast”.

^ Hes. 46:22 20,7 m pikk ja 15,5 m lai. Arvutuse aluseks on pikk küünar.

^ Hes. 46:22 Võib tõlkida ka „kõik neli koos oma nurgaehitistega olid ühesuguste mõõtudega”.

Hesekiel  47 : 1 - 23

47 Siis viis ta mind tagasi templi sissekäigu juurde. Seal ma nägin templi läve alt vett ida poole voolamas, sest templi esikülg oli ida pool. Vesi voolas alla templi paremalt poolt ja möödus altarist lõuna poolt.

2 Siis viis ta mind põhjavärava kaudu välja. Ta viis mind väljastpoolt idapoolse välimise värava juurde ja seal ma nägin, et paremalt poolt väravat voolab välja vesi.

3 Mees läks, mõõdunöör käes, ida poole ja mõõtis 1000 küünart*. Siis lasi ta mul veest läbi minna: vett oli pahkluudeni.

4 Ta mõõtis veel 1000 ja lasi mul veest läbi minna: vett oli põlvini.

Siis mõõtis ta veel 1000 ja lasi mul läbi minna: vett oli puusadeni.

5 Ta mõõtis veel 1000, kuid ma ei saanud sellest jõest läbi kõndida, sest vesi oli nii sügav, et selles oleks pidanud ujuma. Sellest jõest ei saanud läbi kõndida.

6 Siis ta küsis minult: „Inimesepoeg, kas nägid?”

Seejärel lasi ta mul minna tagasi jõe kaldale. 7 Tagasi jõudes ma nägin, et jõe mõlemal kaldal on väga palju puid. 8 Siis ta ütles mulle: „See vesi voolab idapoolsetele aladele, jookseb alla läbi Araba* ja suubub merre*. Kui see merre jõuab, siis merevesi terveneb. 9 Kuhu tahes see vesi voolab*, seal hakkab kihama elusolendeist. Seal on palju kalu, sest see vesi voolab sinna. Merevesi terveneb ja kuhu tahes see vesi voolab, seal saab olema elu.

10 Kalamehed seisavad selle kallastel Een-Gedist kuni Een-Eglaimini, kus on nootade kuivatuspaigad. Selles meres on palju igasuguseid kalu, nagu on kalu Suures meres*.

11 Selle soised kohad ja mülkad aga ei tervene. Need jäetakse soola võimusse.

12 Jõe mõlemal kaldal kasvab kõiksuguseid viljapuid. Nende lehed ei närtsi ja nende vili ei lõppe. Nad kannavad vilja iga kuu, sest neid kastab pühamust voolav vesi. Nende vili on toiduks ja nende lehed tervendavad.”

13 Nii ütleb kõrgeim valitseja Jehoova: „See on maa-ala, mille te jaotate pärandiosadeks Iisraeli 12 suguharule, kusjuures Joosepile läheb kaks maatükki. 14 Teie pärite selle, igaüks saab võrdse osa. Ma tõotasin anda selle maa teie esiisadele ja nüüd antaksegi see maa teile pärandiks.

15 See on maa põhjapiir: piir jookseb Suurest merest mööda Hetloni teed Sedadi, 16 Hamati, Beerota ja Sibrajimi suunas, mis on Damaskuse ja Hamati alade vahel, ning jookseb Haasar-Hattikonini, mis on Haurani piirialal. 17 Seega kulgeb piir merest Haasar-Eenonini piki Damaskuse piiri põhja pool ja piki Hamati piiri. See on põhjapiir.

18 Idapiir jookseb Haurani ja Damaskuse vahel ning piki Jordanit Gileadi ja Iisraelimaa vahel. Mõõtke ära vahemaa piirist* kuni idapoolse mereni*. See on idapiir.

19 Lõunapiir kulgeb Taamarist kuni Meribat-Kaadese veteni, sealt vadini* ja Suure mereni. See on lõunapiir.

20 Lääne pool on piiriks Suur meri kuni Lebo-Hamati* vastas oleva kohani. See on läänepiir.

21 Jagage see maa omavahel, Iisraeli 12 suguharu vahel. 22 Jagage see pärandiosadeks enestele ja muulastele, kes elavad teie keskel ja on teie keskel lapsi saanud. Neist saavad teile nagu sünnipärased iisraellased. Nad saavad koos teiega pärandi Iisraeli suguharude keskel. 23 Andke muulasele pärand selle suguharu alal, kus ta elab, lausub kõrgeim valitseja Jehoova.

^ Hes. 47:3 518 m. Arvutuse aluseks on pikk küünar. (Vt lisa B14.)

^ Hes. 47:8 Võib tõlkida ka „kõrbetasandiku”.

^ Hes. 47:8 St Surnumerre.

^ Hes. 47:9 Sõna-sõnalt „need kaks jõge voolavad”, mis näitab, et jõgi on kaks korda suurem kui varem.

^ Hes. 47:10 St Vahemeres.

^ Hes. 47:18 St põhjapiirist.

^ Hes. 47:18 St Surnumereni.

^ Hes. 47:19 St Egiptuse vadini.

^ Hes. 47:20 Võib tõlkida ka „Hamati piiriala”.

Hesekiel  48 : 1 - 35

48 Järgnevalt tuleb suguharude loetelu põhja poolt alates. Daani osa kulgeb piki Hetloni teed, mis viib Lebo-Hamati* ja Haasar-Eenanini, piki Damaskuse piiri põhja pool, Hamati juures; see ulatub idapiirist läänepiirini. 2 Aaseri osa piirneb Daani osaga idapiirist läänepiirini. 3 Naftali osa piirneb Aaseri osaga idapiirist läänepiirini. 4 Manasse osa piirneb Naftali osaga idapiirist läänepiirini. 5 Efraimi osa piirneb Manasse osaga idapiirist läänepiirini. 6 Ruubeni osa piirneb Efraimi osaga idapiirist läänepiirini. 7 Juuda osa piirneb Ruubeni osaga idapiirist läänepiirini. 8 Juuda osaga piirneb idapiirist läänepiirini annetusmaa, mis te peate eraldama, ja see olgu 25 000 küünart* lai. Selle maariba pikkus on sama kui sellega külgnevatel suguharumaadel idapiirist läänepiirini. Selle osa sees saab olema pühamu.

9 See annetusmaa, mis te peate eraldama Jehoovale, olgu 25 000 küünart pikk ja 10 000 lai*. 10 See on püha annetusmaa preestritele. Selle mõõdud olgu: põhjakülg 25 000 küünart, läänekülg 10 000, idakülg 10 000 ja lõunakülg 25 000. Selle osa sees saab olema Jehoova pühamu. 11 See saagu pühitsetud preestritele, Saadoki poegadele, kes täitsid minu teenistusega seotud kohustusi ega eemaldunud minust, kui iisraellased ja leviidid minust eemaldusid. 12 Neile saagu kõige püham osa annetusmaast leviitide maaosa kõrval.

13 Preestrite maa-ala kõrval saagu leviidid maa-ala, mis on 25 000 küünart pikk ja 10 000 küünart lai. (Selle kogupikkus on 25 000 ja laius 10 000.) 14 Nad ei tohi sellest parimast maaosast midagi müüa, vahetada ega edasi anda, sest see on Jehoovale püha.

15 Ülejäänud maa-ala, mis on 5000 küünart lai ja asub piki 25 000-küünrast piiri, olgu linnale tavakasutuseks, elupaikade jaoks ja karjamaaks. Linn olgu selle osa sees. 16 Linna mõõdud on sellised: põhjapiir on 4500, lõunapiir 4500, idapiir 4500 ja läänepiir 4500 küünart*. 17 Linna karjamaa ulatugu põhja poole 250, lõuna poole 250, ida poole 250 ja lääne poole 250 küünart*.

18 Annetusmaaga külgneva ülejäänud maaosa pikkus on 10 000 küünart ida pool ja 10 000 lääne pool. See külgneb püha annetusmaaga ning selle saak on toiduks neile, kes on linna teenistuses. 19 Need, kes kõigist Iisraeli suguharudest on linna teenistuses, harivad seda maad.

20 Kogu annetusmaa on 25 000-küünraste külgedega ruut. Te peate selle eraldama kui püha annetusmaa koos linna maaga.

21 Maa, mis jääb üle mõlemal pool püha annetusmaad ja linna maad, kuulugu pealikule. See külgneb selle 25 000-küünrase annetusmaa ida- ja läänepiiriga. Pealiku maaosa kulgeb pikuti teiste maaosadega ning selle sees on püha annetusmaa ja templi pühamu.

22 Leviitide maa ja linna maa olgu pealiku maaosade vahel. Pealikule kuuluv maa jääb Juuda piiri ja Benjamini piiri vahele.

23 Ülejäänud suguharude vahel jaotub maa järgmiselt. Benjamini osa on idapiirist läänepiirini. 24 Siimeoni osa piirneb Benjamini osaga idapiirist läänepiirini. 25 Issaskari osa piirneb Siimeoni osaga idapiirist läänepiirini. 26 Sebuloni osa piirneb Issaskari osaga idapiirist läänepiirini. 27 Gaadi osa piirneb Sebuloni osaga idapiirist läänepiirini. 28 Lõunapiir kulgeb mööda Gaadi piiri Taamarist kuni Meribat-Kaadese veteni, vadini* ja Suure mereni*.

29 See on maa, mille te peate Iisraeli suguharudele pärandiosadeks jagama, ja need on nende osad, lausub kõrgeim valitseja Jehoova.

30 Järgmised on linna väljapääsud. Põhjakülje pikkus on 4500 küünart.

31 Linna väravatel on Iisraeli suguharude nimed. Kolm väravat on põhja pool: üks Ruubeni, üks Juuda ja üks Leevi värav.

32 Idakülg on 4500 küünart pikk ja seal on kolm väravat: üks Joosepi, üks Benjamini ja üks Daani värav.

33 Lõunakülg on 4500 küünart ja seal on kolm väravat: üks Siimeoni, üks Issaskari ja üks Sebuloni värav.

34 Läänekülg on 4500 küünart pikk ja seal on kolm väravat: üks Gaadi, üks Aaseri ja üks Naftali värav.

35 Linna ümbermõõt on 18 000 küünart ja sellest päevast alates on linna nimeks Jehoova On Seal.”

^ Hes. 48:1 Võib tõlkida ka „Hamati piiriala”.

^ Hes. 48:8 13 km. Arvutuse aluseks on pikk küünar. (Vt lisa B14.)

^ Hes. 48:9 13 km pikk ja 5,2 km lai.

^ Hes. 48:16 2,3 km.

^ Hes. 48:17 130 m.

^ Hes. 48:28 St Egiptuse vadini.

^ Hes. 48:28 St Vahemereni.

TAANIEL

LÜHIÜLEVAADE

- 1

- Babüloonlased piiravad Jeruusalemma (1, 2)

- Eriväljaõpe noortele kuningasoost vangidele (3–5)

- Nelja heebrealase ustavus pannakse proovile (6–21)

- 2

- Kuningas Nebukadnetsar näeb rahutuks tegevat unenägu (1–4)

- Ükski tark ei suuda unenägu seletada (5–13)

- Taaniel palub Jumalalt abi (14–18)

- Jumala ülistamine saladuse paljastamise eest (19–23)

- Taaniel jutustab kuningale unenäo (24–35)

- Unenäo seletus (36–45)

- Kuningriiki sümboliseeriv kivi purustab kuju (44, 45)

- Kuningas austab Taanieli (46–49)

- 3

- Kuningas Nebukadnetsari kuldkuju (1–7)

- Käsk kummardada kuju (4–6)

- Kolme heebrealast süüdistatakse allumatuses (8–18)

- „Me ei teeni sinu jumalaid” (18)

- Visatakse lõõmavasse ahju (19–23)

- Imeline pääsemine tulest (24–27)

- Kuningas ülistab heebrealaste Jumalat (28–30)

- 4

- Kuningas Nebukadnetsar tunnustab Jumala ülemvõimu (1–3)

- Kuninga unenägu puust (4–18)

- Seitse aega käigu langenud puust üle (16)

- Jumal valitseb inimkonna üle (17)

- Taaniel seletab unenäo (19–27)

- Esimene täitumine on seotud kuningaga (28–36)

- Kuningas on hullumeelne seitse aega (32, 33)

- Kuningas ülistab taeva Jumalat (37)

- 5

- Kuningas Belsatsari pidusöök (1–4)

- Kiri seinal (5–12)

- Taaniel seletab kirja (13–25)

- Selgitus: Babülon langeb (26–31)

- 6

- Pärsia ametnike vandenõu Taanieli vastu (1–9)

- Taaniel jätkab palvetamist (10–15)

- Taaniel visatakse lõvide auku (16–24)

- Kuningas Dareios austab Taanieli Jumalat (25–28)

- 7

- Nägemus neljast metsalisest (1–8)

- Tõuseb väike ülbe sarv (8)

- Elatanu mõistab kohut (9–14)

- Inimesepoeg saab kuningaks (13, 14)

- Taaniel saab nägemuse kohta selgituse (15–28)

- Neli metsalist on neli kuningat (17)

- Pühad saavad kuningriigi (18)

- Tõusevad kümme sarve ehk kuningat (24)

- 8

- Nägemus jäärast ja sikust (1–14)

- Väike sarv ülistab end (9–12)

- Kuni möödub 2300 õhtut ja hommikut (14)

- Gabriel seletab nägemuse (15–27)

- Jäära ja siku tähendus (20, 21)

- Tõuseb karmi näoga kuningas (23–25)

- 9

- Taaniel tunnistab patte (1–19)

- 70 aastat varemeis (2)

- Gabriel tuleb Taanieli juurde (20–23)

- Ennustus 70 prohvetliku nädala kohta (24–27)

- Messias ilmub pärast 69 nädalat (25)

- Messias tapetakse (26)

- Linn ja püha paik laastatakse (26)

- 10

- Taanieli juurde tuleb Jumala käskjalg (1–21)

- Miikael aitab inglit (13)

- 11

- Pärsia ja Kreeka kuningad (1–4)

- Lõuna kuningas ja põhja kuningas (5–45)

- Tõuseb maksunõudja (20)

- Lepingu juht murtakse (22)

- Austatakse kindluste jumalat (38)

- Põhja kuningas ja lõuna kuningas tõuklevad (40)

- Rahutuks tegevad teated idast ja põhjast (44)

- 12

- Lõpuaeg ja aeg pärast seda (1–13)

- Tõuseb Miikael (1)

- Taiplikud säravad kirkalt (3)

- Tõest arusaamine süveneb (4)

- Taaniel saab kätte oma liisuosa (13)

Taaniel

1

2

3

4

5

6

7

8

9

10

11

12

Taaniel  1 : 1 - 21

TAANIEL

1 Juuda kuninga Joojakimi kolmandal valitsusaastal tuli Babüloni kuningas Nebukadnetsar Jeruusalemma alla ja piiras selle ümber. 2 Jehoova andis tema kätte Juuda kuninga Joojakimi, samuti osa Jumala koja riistu. Tema viis need Sinearimaale* oma jumala kotta ning pani riistad oma jumala varakambrisse.

3 Siis käskis kuningas oma õukonnaametnike ülemat Aspenast, et see tooks ta juurde iisraellasi, ka kuningate ja ülikute järeltulijaid. 4 Need pidid olema ilma ühegi kehaveata, hea väljanägemisega, targad, taibukad ja arukad noored*, kes oleksid kõlblikud teenima kuningapalees. Neile pidi õpetatama kaldealaste kirja ja keelt. 5 Kuningas määras neile igapäevase osa kuninglikest hõrgutistest ja veinist, mida ta jõi. Neid tuli õpetada* kolm aastat ja pärast seda pidid nad astuma kuninga teenistusse.

6 Nende hulgas olid mõned Juuda suguharust: Taaniel,* Hananja,* Miisael* ja Asarja*. 7 Õukonnaametnike ülem andis neile uued nimed*: Taanielile pani ta nimeks Beltsassar, Hananjale Sadrak, Miisaelile Meesak ja Asarjale Abednego.

8 Taaniel otsustas oma südames mitte rüvetada end kuninga hõrgutistega ega tema veiniga. Seepärast palus ta õukonnaametnike ülemalt luba end sel viisil mitte rüvetada. 9 Jumal lasi Taanielil õukonnaametnike ülema silmis armu ja poolehoidu leida. 10 Kuid õukonnaametnike ülem ütles Taanielile: „Ma kardan oma isandat kuningat, kes on teie söögi ja joogi määranud. Mis siis, kui ta näeb teid olevat kehvema väljanägemisega, kui on teised teievanused? Ma jääksin teie pärast kuninga ees süüdi.” 11 Siis Taaniel ütles järelevaatajale, kelle õukonnaametnike ülem oli pannud Taanieli, Hananja, Miisaeli ja Asarja eest hoolitsema: 12 „Palun tee oma sulastega kümme päeva proovi. Meile antagu söögiks taimetoitu ja joogiks vett. 13 Pärast seda võrdle meie välimust nende noorte välimusega, kes söövad kuninga hõrgutisi, ning otsusta siis nähtu põhjal, mida oma sulastega teha.”

14 Järelevaataja nõustus nende ettepanekuga ja tegi nendega kümme päeva proovi. 15 Kümne päeva pärast nägid nad välja paremad ja tervemad kui need noored, kes sõid kuninga hõrgutisi. 16 Nii ei pakkunudki järelevaataja neile enam hõrgutisi ega veini, vaid andis neile taimetoitu. 17 Jumal andis neile neljale noorele teadmisi ja head arusaamist igasugustest tekstidest ja tarkustest, aga Taanielile veel ka arusaamist kõiksugustest nägemustest ja unenägudest.

18 Kui sai täis aeg, mille järel kuningas oli käskinud nad enda ette tuua, viis õukonnaametnike ülem nad Nebukadnetsari ette. 19 Kuningas rääkis kõigi nendega ja ei leidnud nende hulgast kedagi, kes oleks olnud Taanieli, Hananja, Miisaeli ja Asarja sarnane. Nii jäid nad kuninga teenistusse. 20 Igas tarkust ja arusaamist nõudvas asjas, mille kohta kuningas neilt küsis, leidis ta nad olevat kümme korda paremad kõigist nõidpreestritest ja posijatest terves kuningriigis. 21 Taaniel jäi sinna kuningas Kyrose* esimese aastani.

^ Taan. 1:2 St Babülooniasse.

^ Taan. 1:4 Sõna-sõnalt „lapsed”.

^ Taan. 1:5 Teine võimalik tähendus: „toita”.

^ Taan. 1:6 Nimi Taaniel tähendab „Jumal on minu kohtumõistja”.

^ Taan. 1:6 Nimi Hananja tähendab „Jehoova on olnud armuline”.

^ Taan. 1:6 Nimi Miisael võib tähendada „Kes on nagu Jumal?”.

^ Taan. 1:6 Nimi Asarja tähendab „Jehoova on aidanud”.

^ Taan. 1:7 St babüloonia nimed.

^ Taan. 1:21 Kyros II ehk Kyros Suur.

Taaniel  2 : 1 - 49

2 Oma teisel valitsusaastal nägi Nebukadnetsar mitu unenägu, mis tegid ta nii rahutuks, et ta ei saanud enam magada. 2 Siis käskis kuningas kutsuda nõidpreestrid, posijad, nõiad ja kaldealased*, et need jutustaksid talle tema unenäod. Need tulidki ja astusid kuninga ette. 3 Kuningas ütles neile: „Ma nägin und ja olen rahutu, sest ma tahan teada, mis unenägu see oli.” 4 Kaldealased vastasid kuningale aramea keeles*: „Kuningas elagu igavesti! Räägi oma sulastele, mis und sa nägid, siis me seletame selle sulle ära.”

5 Kuningas vastas kaldealastele: „Minu otsus on lõplik: kui te mulle mu unenägu ja selle tähendust teada ei anna, siis raiutakse teid tükkideks ning teie majadest tehakse avalikud käimlad*. 6 Kui te aga teete unenäo ja selle tähenduse mulle teatavaks, siis saate minult kingitusi ja tasu ning teile saab osaks suur au. Niisiis jutustage mulle unenägu ja seletage see ära.”

7 Nad vastasid teist korda: „Kuningas rääkigu oma sulastele see unenägu ja me seletame selle ära.”

8 Kuningas ütles: „Ma saan aru, et te tahate aega võita, kuna te näete, et mu otsus on lõplik. 9 Kui te mu unenägu mulle teada ei anna, on teie kõigi jaoks vaid üks karistus. Te olete võtnud nõuks mulle valetada ja mind petta, kuni olukord muutub. Jutustage nüüd mulle see unenägu, siis ma tean, et te suudate seda ka seletada.”

10 Kaldealased laususid kuningale: „Maa peal pole inimest, kes suudaks teha seda, mida kuningas nõuab, ja ükski vägev kuningas ega valitseja pole nõudnud midagi sellist üheltki nõidpreestrilt, posijalt ega kaldealaselt. 11 Kuningas küsib rasket asja. Seda ei suuda kuningale avaldada mitte keegi peale jumalate, kes aga ei ela surelike juures.”

12 Seepeale haaras kuningat pöörane raev ning ta andis käsu kõik Babüloni targad hukata. 13 Kui käsk oli antud ja oldi valmis tarku tapma, siis otsiti ka Taanieli ja tema sõpru, et nemadki tappa.

14 Siis rääkis Taaniel arukalt ja ettevaatlikult kuninga ihukaitsepealiku Arjokiga, kes oli minemas Babüloni tarku tapma. 15 Ta küsis kuninga ametnikult Arjokilt: „Miks on kuningas andnud nii karmi käsu?” ja Arjok selgitas Taanielile olukorda. 16 Seepeale läks Taaniel ning palus kuningalt, et talle antaks aega, nii et ta saaks unenäo kuningale ära seletada.

17 Pärast seda läks Taaniel oma majja ning andis oma sõpradele Hananjale, Miisaelile ja Asarjale olukorrast teada. 18 Ta palus neil taeva Jumalalt halastust paluda, et Jumal avaldaks neile selle saladuse, nii et Taanieli ja tema sõpru ei hukataks koos teiste Babüloni tarkadega.

19 Siis ilmutati see saladus Taanielile öösel nägemuses ja Taaniel ülistas selle eest taeva Jumalat. 20 Taaniel ütles:

„Jumala nimi olgu kiidetud läbi igaviku,

sest üksnes tema on tark ja vägev!

21 Tema muudab aegu ja ajajärke,

tagandab kuningaid ja tõstab kuningaid,

annab tarkust tarkadele ja teadmisi taibukaile.

22 Tema paljastab sügavused ja selle, mis on varjatud,

tema teab, mis on pimeduses,

tema juures elab valgus.

23 Sind, mu esiisade Jumal, ma ülistan ja kiidan,

sest sina oled andnud mulle tarkust ja jõudu.

Sa oled mulle teada andnud, mida me sinult palusime,

sa oled meile teada andnud selle, mis teeb kuningale muret.”

24 Siis läks Taaniel Arjoki juurde, kellele kuningas oli teinud ülesandeks Babüloni targad hukata, ja ütles talle: „Ära hukka ühtki Babüloni tarka. Vii mind kuninga ette, et ma võiksin kuningale tema unenäo ära seletada.”

25 Arjok viis Taanieli kiiresti kuninga ette ja ütles: „Ma olen leidnud Juuda pagendatute seast ühe mehe, kes oskab kuningale tema unenäo ära seletada.” 26 Kuningas küsis Taanielilt, kelle nimi oli Beltsassar: „Kas sa tõesti suudad mulle mu unenäo ja selle tähenduse teatavaks teha?” 27 Taaniel vastas kuningale: „Seda saladust, mille kohta kuningas küsib, ei suuda kuningale ilmutada ükski tark, posija, nõidpreester ega astroloog. 28 Aga taevas on Jumal, kes paljastab saladusi, ja tema on andnud kuningas Nebukadnetsarile teada, mis viimseil päevil sünnib. Ma teen nüüd sulle teatavaks su unenäo ja nägemused, mida sa voodis nägid.

29 Sinul, oo, kuningas, tulid voodis olles pähe mõtted selle kohta, mis tulevikus toimub, ja saladuste paljastaja on andnud sulle teada, mis sünnib. 30 Mulle pole seda saladust ilmutatud mitte seetõttu, et mul oleks rohkem tarkust kui ühelgi teisel elaval, vaid seetõttu, et selle tähendus kuningale teada anda ja et sa teaksid oma südame mõtteid.

31 Sina, oo, kuningas, nägid üht suurt kuju*. See kuju, tohutult suur ja erakordselt hiilgav, seisis sinu ees ja oli hirmuäratav. 32 Kuju pea oli puhtast kullast, rind ja käsivarred olid hõbedast, kõht ja reied vasest, 33 sääred rauast ning labajalad osalt rauast ja osalt savist. 34 Sinu nähes murti üks kivi käte abita lahti. See lõi vastu kuju rauast ja savist jalgu ning purustas need. 35 Siis purunesid üheskoos raud, savi, vask, hõbe ja kuld ning said samasuguseks nagu aganad suvisel viljapeksuplatsil: tuul kandis nad minema, nii et neist ei leitud jälgegi. Aga kuju tabanud kivist sai suur mägi, mis täitis kogu maa.

36 Selline oli unenägu ja nüüd me seletame selle kuningale ära. 37 Sina, oo, kuningas — kuningate kuningas, kellele taeva Jumal on andnud kuningriigi, vägevuse, jõu ja au 38 ning kelle kätte ta on andnud inimesed, kus nad ka ei elaks, samuti metsloomad ja taeva linnud, ja kelle ta on pannud nende kõigi üle valitsema —, sina oled see kullast pea.

39 Kuid sinu järel tõuseb teine kuningriik, sinu omast alam, seejärel veel üks kuningriik, kolmas, mis on vasest ning valitseb üle kogu maa.

40 Neljas kuningriik on tugev nagu raud. Nagu raud purustab ja pihustab kõik muu, jah, nagu raud, mis purustab, nii hävitab ja lõhub see need kõik.

41 Sa nägid, et labajalad ja varbad olid osalt pottsepa savist ja osalt rauast — see tähendab kuningriiki, mis ei ole ühtne. Siiski on sel raua tugevust, sest sa nägid, et pehme savi oli segatud rauaga. 42 Kuna varbad olid osalt rauast ja osalt savist, siis on see kuningriik osaliselt tugev ja osaliselt rabe. 43 Nagu sa nägid raua olevat segatud pehme saviga, nii segunevad nad* inimestega*; need aga ei püsi üksteise küljes, nagu raud ei segune saviga.

44 Nende kuningate päevil rajab taeva Jumal kuningriigi*, mida ei hävitata iialgi. Seda kuningriiki ei anta ühelegi teisele rahvale. See purustab ja hävitab kõik need kuningriigid, aga ise püsib igavesti, 45 just nagu sa nägid, et mäe küljest murti käte abita lahti üks kivi, mis purustas raua, vase, savi, hõbeda ja kulla. Vägev Jumal on andnud kuningale teada, mis tulevikus sünnib. See unenägu on tõsi ning selle seletus usaldusväärne.”

46 Siis langes kuningas Nebukadnetsar Taanieli ette silmili maha ja avaldas talle austust. Ta käskis anda talle kingituse ja põletada tema auks suitsutusrohtu. 47 Kuningas ütles Taanielile: „Teie Jumal on tõesti jumalate Jumal, kuningate isand ja saladuste paljastaja, sest sina suutsid selle saladuse paljastada.” 48 Seejärel ülendas kuningas Taanieli ja andis talle palju kalleid kingitusi ning pani ta kogu Babüloni halduspiirkonna valitsejaks ning kõigi Babüloni tarkade ülemaks. 49 Taanieli palvel määras kuningas Sadraki, Meesaki ja Abednego Babüloni halduspiirkonna asevalitsejateks, aga Taaniel ise jäi teenima kuninga õukonda.

^ Taan. 2:2 Kaldealaste all mõeldakse siin osavate ennustajate ja astroloogide rühma.

^ Taan. 2:4 Taanieli 2:4b–7:28 kirjutati aramea keeles.

^ Taan. 2:5 Teine võimalik tähendus: „prügimäed”, „sõnnikuhunnikud”.

^ Taan. 2:31 Joonis lisas B9.

^ Taan. 2:43 Mõeldakse ilmselt seda, mida sümboliseerib raud.

^ Taan. 2:43 St lihtinimestega.

^ Taan. 2:44 Võib tõlkida ka „kuningavalitsuse”.

Taaniel  3 : 1 - 30

3 Kuningas Nebukadnetsar tegi kuldkuju, mille kõrgus oli 60 küünart ja laius 6 küünart*. Ta püstitas selle Duura tasandikule Babüloni halduspiirkonda. 2 Siis lasi kuningas Nebukadnetsar kutsuda kokku satraabid*, ülemad, maavalitsejad, nõunikud, varahoidjad, kohtunikud, korrakaitseametnikud ja kõik halduspiirkondade valitsejad, et nad tuleksid selle kuju sissepühitsemisele, mille kuningas Nebukadnetsar oli püstitanud.

3 Siis kogunesidki satraabid, ülemad, maavalitsejad, nõunikud, varahoidjad, kohtunikud, korrakaitseametnikud ja kõik halduspiirkondade valitsejad kuningas Nebukadnetsari püstitatud kuju sissepühitsemisele. Nad seisid Nebukadnetsari püstitatud kuju ette. 4 Teadete kuulutaja hüüdis valjusti: „Teile, eri rahvastest, hõimudest ja keeltest inimestele, on selline käsk. 5 Kui te kuulete sarve-, vilepilli-, tsitri-, harfi-, psalteeriumi-, torupilli- ja teiste muusikariistade häält, siis peate maha heitma ja kummardama kuldkuju, mille kuningas Nebukadnetsar on püstitanud. 6 Kes maha ei heida ega kummarda, see visatakse otsekohe lõõmavasse ahju.” 7 Niipea kui kostis sarve-, vilepilli-, tsitri-, harfi-, psalteeriumi-, torupilli- ja teiste muusikariistade hääl, heitsid kõik eri rahvastest, hõimudest ja keeltest inimesed maha ning kummardasid kuldkuju, mille kuningas Nebukadnetsar oli püstitanud.

8 Siis astusid ette mõned kaldealased ja süüdistasid juute. 9 Nad ütlesid kuningas Nebukadnetsarile: „Kuningas elagu igavesti! 10 Oo, kuningas, sa andsid käsu, et iga inimene, kes kuuleb sarve-, vilepilli-, tsitri-, harfi-, psalteeriumi-, torupilli- ja teiste muusikariistade häält, peab heitma maha ja kummardama kuldkuju 11 ja et igaüks, kes ei heida maha ega kummarda seda, tuleb visata lõõmavasse ahju. 12 Aga siin on mõned juudid, kelle sa oled määranud Babüloni halduspiirkonda valitsema, nimelt Sadrak, Meesak ja Abednego. Need mehed ei hooli sinust, oo, kuningas. Nad ei teeni sinu jumalaid ja nad keelduvad kummardamast sinu püstitatud kuldkuju.”

13 Siis käskis Nebukadnetsar, täis pöörast raevu, tuua Sadraki, Meesaki ja Abednego. Need mehed toodigi kuninga ette. 14 Nebukadnetsar ütles neile: „Sadrak, Meesak ja Abednego, kas see on tõesti nii, et te ei teeni minu jumalaid ja keeldute kummardamast minu püstitatud kuldkuju? 15 Kui te nüüd kuulete sarve-, vilepilli-, tsitri-, harfi-, psalteeriumi-, torupilli- ja teiste muusikariistade häält ning heidate maha ja kummardate kuldkuju, siis on hästi. Aga kui te keeldute seda kummardamast, visatakse teid otsekohe lõõmavasse ahju. Ja kes oleks siis see jumal, kes päästaks teid minu käest?”

16 Sadrak, Meesak ja Abednego vastasid kuningale: „Oo, Nebukadnetsar, selles asjas poleks meil tarvis sulle midagi kosta. 17 Kui see nii peab olema, võib meie Jumal, keda me teenime, päästa meid lõõmavast ahjust ja sinu käest, oo, kuningas. 18 Aga kui ta ka ei päästa, siis olgu sulle teada, oo, kuningas, et me ei teeni sinu jumalaid ega kummarda kuldkuju, mille sa oled püstitanud.”

19 Seepeale sai Nebukadnetsar Sadraki, Meesaki ja Abednego peale nii vihaseks, et ta näoilme muutus*. Ta andis korralduse kütta ahi seitse korda kuumemaks kui tavaliselt. 20 Seejärel käskis ta mõningaid tugevaid mehi oma sõjaväest Sadrak, Meesak ja Abednego kinni siduda ning lõõmavasse ahju visata.

21 Nad seotigi kinni, nagu nad olid, ühes kuubede, mütside ja kõigi muude riietega, ning visati lõõmavasse ahju. 22 Kuna kuningas oli andnud karmi käsu ja ahi oli erakordselt kuum, tapsid tuleleegid need mehed, kes Sadraki, Meesaki ja Abednego sinna viisid. 23 Aga need kolm, Sadrak, Meesak ja Abednego, langesid kinniseotuna lõõmavasse ahju.

24 Siis kuningas Nebukadnetsar kohkus, tõusis kähku püsti ja ütles oma kõrgetele ametnikele: „Kas neid mehi polnud mitte kolm, kelle me seotuna tulle viskasime?” Nad vastasid kuningale: „Jah, oo, kuningas.” 25 Ta ütles: „Aga ma näen tules nelja meest vabalt ringi kõndimas ja neil pole midagi viga ning neljas näeb välja nagu jumalate poeg.”

26 Nebukadnetsar läks lõõmava ahju ukse juurde ja hüüdis: „Sadrak, Meesak ja Abednego, kõrgeima Jumala teenijad, astuge välja ja tulge siia!” Sadrak, Meesak ja Abednego astusidki tulest välja. 27 Siis satraabid, ülemad, maavalitsejad ja kuninga kõrged ametnikud, kes olid kokku tulnud, nägid, et tuli polnud nendele meestele mingit kahju teinud, ükski juuksekarv nende peas polnud kõrbenud, ka nende riided olid terved ning neil polnud isegi kõrbelõhna küljes.

28 Nebukadnetsar kuulutas: „Ülistatud olgu Sadraki, Meesaki ja Abednego Jumal, kes saatis oma ingli ja päästis oma teenijad! Nad lootsid tema peale ega kuuletunud kuninga käsule, vaid olid valmis pigem surema kui teenima ja kummardama ühtki jumalat peale nende oma Jumala. 29 Seepärast annan ma käsu, et kui mõni inimene mistahes rahvast, hõimust või keelest ütleb midagi halba Sadraki, Meesaki ja Abednego Jumala kohta, siis tuleb ta tükkideks raiuda ja tema majast tuleb teha avalik käimla*, sest pole ühtki teist jumalat, kes suudaks päästa nii nagu tema.”

30 Siis kuningas ülendas Sadraki, Meesaki ja Abednego* Babüloni halduspiirkonnas.

^ Taan. 3:1 27 m kõrge ja 2,7 m lai. (Vt lisa B14.)

^ Taan. 3:2 Halduspiirkonna kõrgeima valitseja nimetus.

^ Taan. 3:19 Võib tõlkida ka „tema suhtumine neisse muutus täielikult”.

^ Taan. 3:29 Teine võimalik tähendus: „prügimägi”, „sõnnikuhunnik”.

^ Taan. 3:30 Võib tõlkida ka „kuningas hoolitses Sadraki, Meesaki ja Abednego heakäekäigu eest”.

Taaniel  4 : 1 - 37

4 „Kuningas Nebukadnetsari teadaanne kõigist rahvastest, hõimudest ja keeltest inimestele, kes elavad kogu maa peal. Teie rahu olgu suur! 2 Mul on hea meel teada anda, milliseid tunnustähti ja imesid on kõrgeim Jumal mulle teinud. 3 Kui võimsad on tema tunnustähed ja kui vägevad tema imeteod! Tema kuningriik on igavene ja tema valitsusvõim püsib põlvest põlve.

4 Mina, Nebukadnetsar, elasin muretult oma kojas ja nautisin elu oma palees. 5 Siis aga nägin ma und, mis ajas mulle hirmu peale. Voodis olles nägin ma kujutluspilte ja nägemusi, mis mind kohutasid. 6 Seepärast andsin ma käsu tuua enda ette kõik Babüloni targad, et nad mu unenäo ära seletaksid.

7 Siis saabusid nõidpreestrid, posijad, kaldealased ja astroloogid. Ma jutustasin neile oma unenäo, aga nad ei osanud seda mulle ära seletada. 8 Viimaks tuli mu ette Taaniel, kelle nimi on Beltsassar minu jumala nime järgi ja kelles on pühade jumalate vaim. Ma jutustasin talle oma unenäo. Ma ütlesin:

9 „Beltsassar, nõidpreestrite ülem, ma tean, et sinus on pühade jumalate vaim ja et ükski mõistatus pole sulle liiga keeruline. Seleta siis mulle ära mu nägemused, mis ma unenäos nägin, ja anna teada selle tähendus.

10 Ma nägin voodis olles nägemustes, et keset maad oli üks puu. See oli tohutult kõrge. 11 Puu kasvas ja sai tugevaks, selle latv ulatus taevani ja seda oli näha maa äärteni. 12 Sel olid ilusad lehed, see kandis külluslikult vilja ning andis toitu kõigile. Selle alt otsisid varju metsloomad ja selle okstel elasid taeva linnud ning kõik elav sai sellest toitu.

13 Veel nägin ma voodis olles oma nägemustes üht vahimeest*, püha vahimeest, kes tuli taevast alla. 14 Ta hüüdis valjult: „Raiuge puu maha ja laasige sellelt oksad, raputage maha lehed ja puistake laiali viljad! Loomad põgenegu selle alt ja linnud selle okstelt! 15 Aga känd koos juurtega jätke maa sisse, keset rohumaad, ja pange sellele ümber raud- ja vaskvõru. Seda kastku taeva kaste ja see jäägu rohumaale loomade keskele. 16 Selle inimsüdamest saagu loomasüda ja seitse aega käigu sellest üle. 17 See on vahimeeste käsk, pühade avaldatud otsus, et elavad mõistaksid: Kõigekõrgem valitseb inimeste kuningriikide üle ja ta annab valitsusvõimu, kellele tahab, ta annab selle kõige alamale inimesele.”

18 See on unenägu, mida mina, kuningas Nebukadnetsar, nägin. Nüüd sina, Beltsassar, seleta see mulle ära, sest ükski teine tark mu kuningriigis ei suuda seda ära seletada. Aga sina suudad, sest sinus on pühade jumalate vaim.”

19 Siis Taaniel, kelle nimi on Beltsassar, sattus hetkeks ärevusse ja tema mõtted hirmutasid teda.

Kuningas ütles: „Beltsassar, ärgu unenägu ja selle tähendus sind kohutagu.”

Beltsassar vastas: „Oo, mu isand, selles unenäos nähtu tabagu su vihkajaid ja selle tähendus su vaenlasi.

20 Puu, mida sa nägid, mis kasvas suureks ja tugevaks, mille latv ulatus taevani ja mida oli näha kogu maal, 21 millel olid ilusad lehed, mis kandis külluslikult vilja ning andis toitu kõigile, mille all elasid metsloomad ja mille okstel elunesid taeva linnud, 22 see oled sina, oo, kuningas, sest sa oled saanud suureks ja tugevaks ning sinu vägevus on kasvanud ja ulatub taevani, sinu valitsusvõim maa äärteni.

23 Kuningas nägi, kuidas taevast tuli alla vahimees, püha vahimees, kes ütles: „Raiuge puu maha ja hävitage see! Aga känd koos juurtega jätke maa sisse, keset rohumaad, kuid pange sellele ümber raud- ja vaskvõru. Seda kastku taeva kaste ja see jäägu loomade keskele, kuni seitse aega sellest üle käib.” 24 Siin nüüd on seletus, oo, kuningas, ja see, mis Kõigekõrgema käsul mu isandat kuningat tabab. 25 Sind aetakse ära inimeste seast ja sa hakkad elama metsloomade juures. Sa sööd rohtu nagu pullid ja sind kastab taeva kaste. Sinust käib üle seitse aega, kuni sa mõistad, et Kõigekõrgem valitseb inimeste kuningriikide üle ja ta annab valitsusvõimu, kellele tahab.

26 Aga see, et puu känd koos juurtega kästi alles jätta, tähendab, et sa saad oma kuningriigis taas võimule, pärast seda kui oled mõistnud, et taevas valitseb. 27 Seepärast, oo, kuningas, olgu mu nõuanne sulle meele järele. Pöördu oma pattudest ja tee seda, mis õige, pöördu ülekohtutegudest ja osuta vaestele halastust. Siis ehk jääb su heakäekäik kestma.””

28 Kõik see tabaski kuningas Nebukadnetsarit.

29 Kaksteist kuud hiljem oli ta jalutamas Babüloni kuningapalee katusel. 30 Kuningas ütles: „Eks see ole suur Babülon, mille ma omaenda jõu ja vägevusega olen ehitanud kuninglikuks eluasemeks ja oma ülevuse auks?”

31 Kui sõna oli alles kuningal suus, kostis taevast hääl: „Sinule, kuningas Nebukadnetsar, öeldakse: „Kuningriik on läinud sul käest 32 ja sind aetakse inimeste seast ära. Sa hakkad elama metsloomade juures ja sööd rohtu nagu pullid. Sinust käib üle seitse aega, kuni sa mõistad, et Kõigekõrgem valitseb inimeste kuningriikide üle ja ta annab valitsusvõimu, kellele tahab.””

33 Sedamaid läks see sõna Nebukadnetsari kohta täide. Ta aeti inimeste seast ära, ta hakkas sööma rohtu nagu pullid ja tema keha kastis taeva kaste, ta juuksed kasvasid pikaks nagu kotkasuled ja ta küüned olid nagu linnuküünised.

34 „Kui see aeg lõppes, vaatasin mina, Nebukadnetsar, taeva poole ja mulle tuli mõistus tagasi. Ma ülistasin Kõigekõrgemat, kiitsin ja ülistasin teda, kes elab igavesti, sest tema valitsusvõim on igavene ja tema kuningriik püsib põlvest põlve. 35 Neid, kes elavad maa peal, ei tule pidada mikski. Tema toimib oma tahte kohaselt nii taevaste väehulkade kui ka maa elanikega. Pole kedagi, kes võiks teda takistada või öelda talle: „Mida sa oled teinud?”

36 Sel ajal tuli mulle mõistus tagasi, samuti tulid mulle tagasi mu kuningriigi au, mu ülevus ja hiilgus. Mu nõunikud ja ülikud soovisid minuga kokku saada. Mind pandi taas mu kuningriigi üle ja mulle anti veel enam võimu, kui mul oli olnud enne.

37 Nüüd mina, Nebukadnetsar, kiidan, ülistan ja austan taeva kuningat, sest kõik tema teod on tõde ja tema teed on õiged. Tema võib alandada neid, kes on täis uhkust.”

^ Taan. 4:13 Võib tõlkida ka „inglit”.

Taaniel  5 : 1 - 31

5 Kuningas Belsatsar korraldas tuhandele oma ülikule suure pidusöögi ning jõi nende ees veini. 2 Veiniuimas käskis Belsatsar tuua kuld- ja hõbenõud, mis tema isa* Nebukadnetsar oli toonud Jeruusalemma templist, et kuningas, tema ülikud, liignaised ja tema muud naised saaksid neist juua. 3 Siis toodigi kuldnõud, mis olid võetud Jeruusalemmast Jumala koja pühamust, ning kuningas, tema ülikud, liignaised ja tema muud naised jõid nende seest. 4 Nad jõid veini ning ülistasid kuld-, hõbe-, vask-, raud-, puu- ja kivijumalaid.

5 Ühtäkki ilmusid inimkäe sõrmed, mis hakkasid kirjutama kuningapalee krohvitud seinale lambijala lähedale, ja kuningas nägi kirjutavat kätt. 6 Siis kuninga pale kahvatas ja ta mõtted kohutasid teda, ta puusad värisesid ning põlved lõid vabisedes kokku.

7 Kuningas hüüdis valjusti, et kutsutaks kokku posijad, kaldealased ja astroloogid. Siis kuningas ütles Babüloni tarkadele: „See, kes suudab seda kirja lugeda ja selle mulle ära seletada, riietatakse purpurisse, talle pannakse kaela kuldkee ja ta saab kolmandaks valitsejaks kuningriigis.”

8 Siis tulid sinna kõik kuninga targad, aga nad ei suutnud seda kirja lugeda ega kuningale ära seletada. 9 Kuningas Belsatsar hakkas väga kartma, tema pale kahvatas ja ta ülikud sattusid segadusse.

10 Kuulnud kuninga ja tema ülikute sõnu, tuli peosaali kuninganna* ning ütles: „Kuningas elagu igavesti! Su mõtted ärgu kohutagu sind ja su pale ärgu kahvatagu. 11 Sinu kuningriigis on mees*, kelles on pühade jumalate vaim. Su isa päevil leiti tal olevat erilist arusaamist, arukust ja tarkust, mis oli otsekui jumalate tarkus. Sinu isa kuningas Nebukadnetsar pani ta nõidpreestrite, posijate, kaldealaste ja astroloogide ülemaks. Nii tegi sinu isa, oo, kuningas, 12 sest selles mehes, Taanielis, kelle kuningas nimetas Beltsassariks, oli eriline vaim ning tal oli teadmisi ja taipu, et seletada unenägusid, lahendada mõistatusi ja harutada lahti keerdküsimusi. Kutsutagu nüüd Taaniel ja tema seletab selle sulle ära.”

13 Taaniel toodigi kuninga ette. Kuningas küsis Taanielilt: „Kas sina oled Taaniel Juuda pagendatute hulgast, kelle kuningas, mu isa, tõi Juudast? 14 Ma olen kuulnud, et sinus on jumalate vaim ning et sul on erilist arusaamist, arukust ja harukordset tarkust. 15 Minu ette on toodud targad ja posijad, et nad loeksid seda kirja ja seletaksid selle mulle ära, kuid nad ei suuda mulle seda sõnumit seletada. 16 Aga sinu kohta olen ma kuulnud, et sina suudad anda seletusi ja harutada lahti keerdküsimusi. Kui sa nüüd suudad lugeda seda kirja ja selle mulle ära seletada, siis riietatakse sind purpurisse, su kaela pannakse kuldkee ja sa saad kolmandaks valitsejaks kuningriigis.”

17 Taaniel vastas kuningale: „Su annid jäägu sulle ja oma kingitused anna teistele. Küll aga loen ma kuningale selle kirja ette ja seletan talle selle ära. 18 Oo, kuningas, kõrgeim Jumal andis sinu isale Nebukadnetsarile kuningriigi, vägevuse, au ja ülevuse. 19 Selle vägevuse pärast, mille Jumal talle andis, värisesid hirmust tema ees inimesed kõigist rahvastest, hõimudest ja keeltest. Tema tappis ja jättis elama, kelle tahtis, tema ülendas ja alandas, keda tahtis. 20 Aga kui ta süda läks ülbeks ja ta vaim paadus, nii et ta toimis jultunult, tõugati ta oma kuningriigi troonilt ja ta väärikus võeti temalt ära. 21 Ta aeti minema inimeste seast ning tema süda muutus loomasüdame sarnaseks ja ta elas metseeslite juures. Ta sõi rohtu nagu pullid ja tema keha kastis taeva kaste, kuni ta mõistis, et kõrgeim Jumal valitseb inimeste kuningriikide üle ja ta annab valitsusvõimu sellele, kellele tahab.

22 Aga sina, tema poeg Belsatsar, ei ole oma südames alandunud, ehkki sa seda kõike teadsid. 23 Sa oled hoopis mässanud taeva isanda vastu ja lasknud tuua tema koja nõud enda juurde. Sina ja su ülikud, liignaised ja su muud naised jõite nende seest veini ning ülistasite hõbe-, kuld-, vask-, raud-, puu- ja kivijumalaid, kes ei näe, kuule ega tea midagi. Aga seda Jumalat, kelle käes on su eluõhk ja kõik su teed, ei ole sa austanud. 24 Seepärast saatiski ta selle käe ja lasi need sõnad kirjutada. 25 Sõnad, mis kirjutati, on: MENEE, MENEE, TEKEEL ja PARSIIN*.

26 Nende sõnade tähendus on: MENEE — Jumal on ära lugenud su kuningriigi päevad ja on teinud sellele lõpu;

27 TEKEEL — sind on kaalukaussidel kaalutud ja leitud kerge* olevat;

28 PERES* — su kuningriik on ära jagatud ning antud meedlastele ja pärslastele.”

29 Siis andis Belsatsar käsu ja Taaniel riietati purpurisse, talle pandi kaela kuldkee ning kuulutati, et temast saab kolmas valitseja kuningriigis.

30 Selsamal ööl tapeti Kaldea kuningas Belsatsar 31 ja kuningriigi sai meedlane Dareios, olles 62 aastat vana.

^ Taan. 5:2 Võib tõlkida ka „vanaisa”, „eelkäija”.

^ Taan. 5:10 Ilmselt kuninga ema.

^ Taan. 5:11 Võib tõlkida ka „võimekas mees”.

^ Taan. 5:25 Sõna-sõnalt „miin, miin, seekel ja poolseeklid”.

^ Taan. 5:27 Võib tõlkida ka „puuduliku”.

^ Taan. 5:28 Aramea sõna „parsiin” ainsuse vorm.

Taaniel  6 : 1 - 28

6 Dareios arvas heaks määrata kogu kuningriigi üle 120 satraapi. 2 Nende üle seadis ta kolm kõrget ametnikku, kellest üks oli Taaniel. Satraabid pidid neile kõigest aru andma, et kuningas ei kannataks mingit kahju. 3 Taaniel oli silmapaistvam kui teised kõrged ametnikud ja satraabid, sest temas oli eriline vaim, ning kuningas kavatses tõsta ta üle kogu kuningriigi.

4 Siis otsisid kõrged ametnikud ja satraabid põhjust Taanieli seoses riigiasjadega süüdistada, kuid nad ei suutnud leida ühtki põhjust tema süüdistamiseks ega leidnud midagi halba, sest ta oli usaldusväärne ning mingit hooletust ega rikutust tema juures ei leitud. 5 Need mehed ütlesid: „Me ei leia Taanieli süüdistamiseks mingit põhjust, kui me just ei leia seda seoses tema Jumala seadusega.”

6 Siis läksid need kõrged ametnikud ja satraabid hulgakesi kuninga ette ja ütlesid talle: „Kuningas Dareios elagu igavesti! 7 Kõik kuninga ametimehed, ülemad, satraabid, nõunikud ja maavalitsejad on pidanud nõu, et peaks antama välja kuninglik määrus ja jõustatama keeld, et igaüks, kes 30 päeva jooksul esitab palve mõnele jumalale või inimesele peale sinu, oo, kuningas, tuleb visata lõvide auku. 8 Nüüd, oo, kuningas, anna välja määrus ja kirjuta sellele alla. Siis ei saa seda tühistada, sest meedlaste ja pärslaste seadus on muutmatu.”

9 Seepeale kirjutas kuningas Dareios sellele määrusele ja keelule alla.

10 Niipea kui Taaniel sai teada, et sellisele määrusele on alla kirjutatud, läks ta oma majja, mille katusekambri aknad olid avatud Jeruusalemma poole. Ja kolm korda päevas laskus ta põlvili ning palvetas ja kiitis oma Jumalat, nagu ta seda alati oli teinud. 11 Siis tormasid need mehed sisse ning leidsid Taanieli oma Jumalat palumas ja temalt soosingut anumas.

12 Seejärel läksid nad kuninga juurde ja tuletasid talle meelde kuninglikku keeldu: „Kas sa mitte ei kirjutanud alla keelule, et igaüks, kes 30 päeva jooksul esitab palve mõnele jumalale või inimesele peale sinu, oo, kuningas, tuleb visata lõvide auku?” Kuningas vastas: „See asi on täiesti kindel, sest meedlaste ja pärslaste seadus on muutmatu.” 13 Otsekohe ütlesid nad kuningale: „Taaniel, kes on Juuda pagendatute hulgast, ei hooli sinust, oo, kuningas, ega keelust, millele sa alla kirjutasid, vaid ta palvetab kolm korda päevas.” 14 See jutt pani kuninga väga muretsema ja ta püüdis välja mõelda, kuidas saaks Taanieli päästa. Kuni päikeseloojanguni nägi ta tema päästmiseks palju vaeva. 15 Lõpuks läksid need mehed üheskoos kuninga juurde ja ütlesid: „Pane tähele, oo, kuningas, et meedlaste ja pärslaste seaduse järgi ei saa muuta ühtki keeldu ega määrust, mille kuningas on välja andnud.”

16 Siis andis kuningas käsu ning Taaniel toodi ja visati lõvide auku. Kuningas ütles Taanielile: „Sinu Jumal, keda sa lakkamata teenid, päästab su.” 17 Seejärel toodi kivi, asetati augu suu ette ning kuningas pitseeris selle enda pitserisõrmuse ja ülikute pitserisõrmusega, et Taanieli asjas midagi ei muudetaks.

18 Pärast seda läks kuningas paleesse. Ta veetis öö paastudes, keeldus igasugusest meelelahutusest* ja ta ei saanud und. 19 Koidu puhkedes tõusis kuningas üles ja kiirustas lõvide augu juurde. 20 Kui ta augu juurde jõudis, hüüdis ta kurvalt Taanieli. Ta küsis Taanielilt: „Taaniel, elava Jumala sulane, kas sinu Jumal, keda sa lakkamata teenid, on suutnud sind lõvide käest päästa?” 21 Sedamaid vastas Taaniel kuningale: „Kuningas elagu igavesti! 22 Minu Jumal saatis oma ingli ja sulges lõvide suu. Nad ei teinud mulle viga, sest mind leiti tema ees süüta olevat. Ka sinule, oo, kuningas, pole ma midagi halba teinud.”

23 Kuningas rõõmustas väga ja käskis Taanieli august välja tõsta. Taaniel tõstetigi august välja ning tal polnud vähimatki kriimu, sest ta oli lootnud oma Jumala peale.

24 Siis andis kuningas käsu tuua need mehed, kes olid Taanieli süüdistanud, ning nad visati lõvide auku koos oma poegade ja naistega. Nad ei jõudnud veel augu põhjagi, kui lõvid neile kallale kargasid ja nende luud murdsid.

25 Siis kirjutas kuningas Dareios kõigist rahvastest, hõimudest ja keeltest inimestele, kes maa peal elasid: „Teie rahu olgu suur! 26 Ma annan korralduse, et kõikjal mu kuningriigis tuleb hirmust väriseda Taanieli Jumala ees, sest tema on elav Jumal ja ta püsib igavesti. Tema kuningriiki ei hävitata iial ja tema valitsusvõim on jääv. 27 Tema päästab ja vabastab, teeb tunnustähti ja imesid nii taevas kui ka maa peal. Tema päästis Taanieli lõvide küüsist.”

28 Ja Taanielil oli Dareiose kuningriigis ja pärslase Kyrose kuningriigis hea elu.

^ Taan. 6:18 Teine võimalik tähendus: „tema juurde ei toodud muusikuid”.

Taaniel  7 : 1 - 28

7 Babüloni kuninga Belsatsari esimesel aastal nägi Taaniel voodis olles und ja nägemusi. Ta kirjutas oma unenäo üles, pani kõik põhjalikult kirja. 2 Taaniel ütles:

„Ma nägin öösel nägemustes nelja taevatuult, mis panid möllama tohutu suure mere. 3 Merest tuli välja neli hiiglaslikku metsalist, kõik erinevad.

4 Esimene oli nagu lõvi ja tal olid kotka tiivad. Ma nägin, kuidas temalt tiivad ära rebiti. Ta tõsteti maast üles, pandi seisma kahele jalale nagu inimene ja talle anti inimsüda.

5 Siis ma nägin teist metsalist, kes oli nagu karu. Ta üks pool tõsteti üles ja tal oli suus hammaste vahel kolm ribi. Talle öeldi: „Tõuse, söö palju liha!”

6 Pärast seda nägin ma veel üht metsalist, kes oli nagu leopard, aga ta seljal oli neli tiiba, mis olid otsekui linnutiivad. Sel metsalisel oli neli pead ja talle anti valitsusvõim.

7 Seejärel nägin ma öistes nägemustes neljandat metsalist — hirmuäratavat, kohutavat ja erakordselt tugevat. Tal olid suured raudhambad. Ta õgis ja purustas ning trampis ülejäägi jalge alla. See metsaline erines kõigist eelmistest ja tal oli kümme sarve. 8 Kui ma silmitsesin tema sarvi, tõusis nende vahelt veel üks sarv, väike sarv, ja selle eest tõmmati välja kolm esimestest sarvedest. Sel sarvel olid silmad otsekui inimese silmad ja suu, mis rääkis ülbelt*.

9 Ma nägin, kuidas troonid seati paika ja Elatanu võttis istet. Tema riided olid valged nagu lumi ja tema juuksed nagu puhas vill. Tema trooniks olid tuleleegid, selle rattaiks oli põlev tuli. 10 Tema juurest voolas välja tulejõgi. Tuhat korda tuhat teenisid teda ja kümme tuhat korda kümme tuhat seisid tema ees. Kohus võttis istet ja raamatud avati.

11 Ma vaatasin edasi, sest minuni kostsid ülbed sõnad, mida sarv rääkis. Ma nägin, kuidas see metsaline tapeti ning tema keha põlevasse tulle heideti ja hävitati. 12 Aga teistelt metsalistelt võeti nende valitsusvõim ära ning nende eluiga pikendati mingi aja võrra.

13 Ma nägin öistes nägemustes, et taeva pilvedega tuli keegi inimesepoja* sarnane. Ta sai loa minna Elatanu juurde ja ta viidi tema ette. 14 Talle anti valitsus, au ja kuningriik*, et kõigist rahvastest, hõimudest ja keeltest inimesed teda teeniksid. Tema valitsus on igavene, sellele ei tule lõppu, tema kuningriiki ei hävitata.

15 Minu, Taanieli vaim oli rahutu, sest mu nägemused kohutasid mind. 16 Ma läksin ühe juurde, kes seal seisis, et küsida temalt, mida see kõik tähendab. Ta andiski mulle vastuse ja selgitas need asjad ära.

17 „Need neli hiiglaslikku metsalist on neli kuningat, kes tõusevad maa peal. 18 Aga Kõigevägevama pühad saavad kuningriigi ja see jääb neile alatiseks, jah, igaveseks.”

19 Siis tahtsin ma rohkem teada saada neljanda metsalise kohta, kes kõigist teistest erines. Ta oli väga hirmuäratav, raudhammaste ja vaskküünistega. Ta õgis ja purustas ning trampis ülejäägi jalge alla. 20 Samuti tahtsin ma rohkem teada saada kümne sarve kohta ta peas ja veel selle ühe sarve kohta, mis tõusis ja mille ees kolm maha langesid, selle sarve kohta, millel olid silmad ja ülbelt rääkiv suu ning mis oli teistest suurem.

21 Ma nägin, kuidas seesama sarv sõdis pühadega ja oli võidukas, 22 kuni tuli Elatanu ja langetati kohtuotsus Kõigevägevama pühade kasuks ja jõudis kätte määratud aeg, mil pühad said kuningriigi.

23 Ta ütles nõnda: „Neljas metsaline on neljas kuningriik, mis hakkab maa peal valitsema. See erineb kõigist teistest kuningriikidest. See õgib ära kogu maa, trambib sellel ja purustab selle. 24 Need kümme sarve on kümme kuningat, kes tõusevad sellest kuningriigist. Pärast neid tõuseb veel üks, kes erineb eelmistest, ning ta alandab kolme kuningat. 25 Ta räägib Kõigekõrgema vastu ja vaenab Kõigevägevama pühasid. Ta kavatseb muuta määratud aegu ja seadust. Nad antakse tema kätte ajaks, kaheks ajaks ja pooleks ajaks*. 26 Kuid siis võtab kohus istet ning võtab temalt valitsusvõimu ära, et ta hävitada ja täielikult kaotada.

27 Kuningriik, valitsus ja kõigi taevaaluste kuningriikide hiilgus antakse pühale rahvale, Kõigevägevama pühadele. Nende kuningriik on igavene ning kõik valitsused teenivad neid ja kuuletuvad neile.”

28 Siin lõppeb see, mida ma nägin ja kuulsin. Mind, Taanieli, kohutasid mu mõtted nii väga, et mu pale kahvatas. Aga ma hoidsin seda kõike oma südames.”

^ Taan. 7:8 Võib tõlkida ka „suu, mis hooples”.

^ Taan. 7:13 Vt „Sõnaseletusi”.

^ Taan. 7:14 Võib tõlkida ka „kuningavõim”.

^ Taan. 7:25 St kokku kolmeks ja pooleks ajaks.

Taaniel  8 : 1 - 27

8 Kuningas Belsatsari kolmandal valitsusaastal sain mina, Taaniel, veel ühe nägemuse lisaks sellele, mida ma varem olin näinud. 2 Ma nägin nägemust ja ma nägin, et olin Susa kindluses Eelami halduspiirkonnas. Ma nägin nägemust ja ma nägin, et olin Uulai jõe* ääres. 3 Kui ma silmad tõstsin, siis nägin, et üks jäär seisab jõe ääres. Tal oli kaks sarve. Need olid pikad, kuid üks oli teisest pikem ja see pikem tõusis hiljem. 4 Ma nägin jäära puskimas lääne, põhja ja lõuna poole. Ükski metsloom ei suutnud talle vastu seista ja polnud kedagi, kes oleks tema käest päästnud. Ta tegi, mida tahtis, ja ülistas end.

5 Ma vaatasin edasi ja nägin, kuidas üks sikk tuli lääne poolt läbi kogu maa, ilma et oleks maapinda puudutanud. Siku silmade vahel oli võimas sarv. 6 Ta tuli kahe sarvega jäära poole, keda ma olin näinud seismas jõe ääres, ta jooksis raevukalt tema poole.

7 Ma nägin, et ta jõudis jäära juurde ja oli täis tigedat viha. Ta lõi jäära pikali ja murdis tema kaks sarve ning jääral polnud jõudu talle vastu seista. Ta paiskas jäära maha ja trampis tema peal ning polnud kedagi, kes oleks jäära tema käest päästnud.

8 Siis sikk ülistas end üliväga, aga niipea kui ta oli vägevaks saanud, murdus suur sarv ning selle asemele kasvas neli võimsat sarve nelja taevatuule poole.

9 Ühest neist tuli veel üks sarv, väike sarv, mis kasvas väga suureks — lõuna poole, ida poole ja ilusa maa poole. 10 Nii suureks kasvas ta, et ulatus taevaväeni. Ta heitis mõned selle väe ja tähtede hulgast maa peale ning trampis nende peal. 11 Ta ülistas end isegi taevaväe vürsti ees, kellelt võeti ära alaliselt toodav ohver ja kelle rajatud pühamu paisati maha. 12 Vägi ja alaline ohver anti sarvele. See läks nii üleastumise tõttu. Ta paiskas tõe maha ja tema ettevõtmisi saatis edu.

13 Ma kuulsin, kuidas üks püha rääkis ja kuidas teine püha küsis sellelt, kes kõneles: „Kui kaua kestab see nägemus alaliselt toodavast ohvrist ja hukutavast üleastumisest ning püha paiga ja väe tallamisest?” 14 Ta ütles mulle: „Seni, kuni möödub 2300 õhtut ja hommikut. Püha paiga õige seisukord taastatakse.”

15 Kui mina, Taaniel, jälgisin seda nägemust ja püüdsin seda mõista, nägin ma järsku enda ees kedagi, kellel oli mehe välimus. 16 Seejärel kuulsin ma Uulai keskelt inimese häält, mis hüüdis: „Gabriel, seleta talle see nägemus!” 17 Siis tuli too sinna, kus ma seisin, aga kui ta mu ligi jõudis, kohkusin ma nii, et langesin silmili maha. Ta ütles mulle: „Tea, inimesepoeg, et see nägemus käib lõpuaja kohta.” 18 Aga kui ta minuga rääkis, jäin ma silmili maas olles sügavalt magama. Siis ta puudutas mind ja pani mu seisma sinna, kus ma ennegi seisin. 19 Ta ütles: „Ma annan sulle teada, mis leiab aset kohtuotsuse täideviimise lõppjärgus, sest nägemus käib määratud aja, lõpuaja kohta.

20 Kahe sarvega jäär, keda sa nägid, tähendab Meedia ja Pärsia kuningaid. 21 Karvane sikk tähendab Kreeka kuningat ja suur sarv tema silmade vahel esimest kuningat. 22 Ja et see sarv murdus ning neli tõusid selle asemele, tähendab, et tema rahvast tõuseb neli kuningriiki, kuid need pole nii vägevad kui tema.

23 Nende kuningriikide lõpupäevil, kui üleastujad on jõudnud oma kurjade tegudega viimse piirini, tõuseb karmi näoga kuningas, kes mõistab kahemõttelist juttu*. 24 Ta saab vägevaks, aga mitte tänu omaenda jõule. Hämmastaval moel toob ta hävingu* ning teda saadab kordaminek ja ta tegutseb tõhusalt. Ta hävitab vägevaid, samuti pühadest koosnevat rahvast. 25 Kavalalt kasutab ta edu saavutamiseks pettust. Ta ülistab end oma südames ning rahuajal* hävitab ta paljud. Ta tõuseb isegi vürstide vürsti vastu, kuid ta murtakse ilma inimkäeta.

26 See, mida nägemuses räägiti õhtutest ja hommikutest, on tõsi. Sina aga hoia see nägemus saladuses, sest see käib kauge tuleviku kohta.”

27 Mina, Taaniel, tundsin end seejärel kurnatuna ja olin mõne päeva haige. Siis ma tõusin üles ja teenisin kuningat. Aga ma olin nägemuse pärast vapustatud ja keegi ei mõistnud seda nägemust.

^ Taan. 8:2 Võib tõlkida ka „kanali”.

^ Taan. 8:23 Võib tõlkida ka „kes on salasepitsustes osav”.

^ Taan. 8:24 Võib tõlkida ka „ta toob kohutava hävingu”.

^ Taan. 8:25 Teine võimalik tähendus: „hoiatamata”.

Taaniel  9 : 1 - 27

9 Kui Dareios, meedlaste soost Ahasverose poeg, oli esimest aastat kaldealaste kuningriigi kuningas, 2 tema valitsuse esimesel aastal, panin mina, Taaniel, raamatutes* tähele prohvet Jeremijale tulnud Jehoova sõnumit, et Jeruusalemm on varemeis 70 aastat. 3 Ma pöörasin oma palge Jehoova, tõelise Jumala poole, anusin teda palves ning paastusin kotiriides ja tuhas. 4 Ma palvetasin oma Jumala Jehoova poole, tunnistasin meie patte ja ütlesin:

„Oh, Jehoova, tõeline Jumal, suur ja aukartustäratav, kes pead kinni lepingust ja osutad truud armastust neile, kes sind armastavad ja su käske täidavad! 5 Me oleme teinud pattu, eksinud, teinud kurja ja mässanud ning kaldunud kõrvale su käskudest ja seadustest. 6 Me pole kuulanud sinu prohveteid, kes on rääkinud sinu nimel meie kuningatele, peameestele, esiisadele ja kogu maa rahvale. 7 Sinu päralt, Jehoova, on õiglus, aga meie osa on häbi, nagu see on nüüdki, Juuda meeste, Jeruusalemma elanike ja kogu Iisraeli osa, nende, kes on ligidal ja kaugel kõigis maades, kuhu sa oled nad hajutanud, kuna nad murdsid sulle truudust.

8 Jehoova, meie osa on häbi, meie kuningate, peameeste ja esiisade osa, sest me oleme sinu vastu pattu teinud. 9 Jehoova, meie Jumal, sa oled halastav ja andestav, aga meie oleme sinu vastu mässanud. 10 Me pole võtnud sind kuulda, meie Jumal Jehoova, ega ole toiminud su seaduste järgi, mis sa oled andnud meile oma prohvetite kaudu. 11 Kogu Iisrael on astunud üle sinu seadusest, nad pole võtnud kuulda su häält ja on kõrvale pöördunud. Seetõttu oled sa valanud meie peale selle vandega kinnitatud needuse, mis on kirjas Jumala teenija Moosese seaduses, sest me oleme sinu vastu pattu teinud. 12 Sa oled viinud täide oma sõnad, mis sa rääkisid meie ja meie valitsejate kohta, kes meie üle valitsesid, ning toonud meie peale suure õnnetuse. Kogu taeva all pole sündinud midagi selle sarnast, mis on tabanud Jeruusalemma. 13 Just nagu on kirjas Moosese seaduses, nii on tulnud meie peale kogu see õnnetus, ja siiski pole me anunud oma Jumalalt Jehoovalt halastust. Me pole pöördunud oma süütegudest ega ole mõistnud, et sa pead oma sõna.

14 Jehoova, sa olid valvas ja tõid meie peale õnnetuse, sest sina, meie Jumal Jehoova, oled õiglane kõigis oma tegudes, mis sa oled teinud, meie aga pole sinu häält kuulda võtnud.

15 Meie Jumal Jehoova, sina tõid vägeva käega oma rahva Egiptusest välja ja tegid oma nime tuntuks, nagu see on tänini. Meie aga oleme pattu teinud, oleme kurja teinud. 16 Jehoova, kuna sa oled õiglane kõigis oma tegudes, siis pöördugu su viha ja raev sinu linnalt Jeruusalemmalt, sinu pühalt mäelt. Sest meie pattude ja meie esiisade süütegude tõttu teotavad Jeruusalemma ja sinu rahvast kõik need, kes on meie ümber. 17 Kuula nüüd, meie Jumal, oma teenija palvet ja anumist ning lase oma palge hiilgusel paista oma laastatud pühamu peale iseenda pärast, Jehoova. 18 Pööra oma kõrv, mu Jumal, ja kuula! Ava oma silmad ja vaata seda laastatud linna, millele on pandud sinu nimi! Me ei anu sind mitte omaenda õigete tegude alusel, vaid sellepärast, et sina oled väga halastav. 19 Oo, Jehoova, võta kuulda! Jehoova, anna andeks! Jehoova, pane tähele ja tegutse! Iseenda pärast, mu Jumal, ära viivita, sest su linnale ja su rahvale on pandud sinu nimi.”

20 Kui ma alles rääkisin ja palvetasin ning tunnistasin oma pattu ja oma rahva Iisraeli pattu ning palusin oma Jumalat Jehoovat oma Jumala püha mäe pärast, 21 kui ma alles palves rääkisin, siis tuli see mees, Gabriel, keda ma olin varem nägemuses näinud. Ma olin rampväsinud, kui ta õhtuse ohvrianni toomise ajal minu juurde tuli. 22 Ta rääkis minuga, et anda mulle arusaamist. Ta ütles:

„Taaniel, ma olen tulnud selleks, et aidata sul kõike paremini mõista. 23 Juba su anumise algul jõudis minuni sõnum ja ma tulin seda sõnumit sulle teada andma, sest sa oled Jumalale väga kallis*. Pane siis tähele ja püüa nägemusest aru saada.

24 Su rahvale ja su pühale linnale on määratud 70 nädalat*, et teha lõpp üleastumisele, kaotada patt, lepitada süü, tuua igavene õigus, kinnitada pitseriga nägemus ja prohvetikuulutus ning võida kõige püham paik. 25 Tea ja mõista, et ajast, kui antakse käsk Jeruusalemm taastada ja üles ehitada, kuni ajani, kui tuleb messias*, juht, on 7 nädalat ja veel 62 nädalat. Jeruusalemm taastatakse ja ehitatakse üles ühes väljaku ja vallikraaviga, kuid see on raske aeg.

26 Pärast 62 nädalat messias tapetakse ja talle ei jää midagi.

Linna ja püha paiga hävitab ühe saabuva juhi rahvas. Selle lõpp tuleb kui uputus. Kuni tuleb lõpp, käib sõda. Laastamine on otsustatud.

27 Ta* hoiab paljude jaoks lepingut jõus veel ühe nädala. Nädala keskel kaotab ta ohvri ja ohvrianni.

Laastaja tuleb jälkuste tiibadel ning Jumala langetatud otsus valatakse välja laastatu peale, kuni ta on hävitatud.”

^ Taan. 9:2 St pühades raamatutes.

^ Taan. 9:23 Võib tõlkida ka „Jumal hindab sind väga kõrgelt”.

^ Taan. 9:24 St aastanädalat; kokku 490 aastat.

^ Taan. 9:25 Võib tõlkida ka „võitu”.

^ Taan. 9:27 Ilmselt messias.

Taaniel  10 : 1 - 21

10 Pärsia kuninga Kyrose kolmandal aastal anti Taanielile, kelle nimeks oli pandud Beltsassar, üks ilmutus. See oli tõene sõnum ühe suure konflikti kohta. Ta mõistis sõnumit ja tal aidati nähtust aru saada.

2 Neil päevil olin mina, Taaniel, kolm nädalat järjest sügavalt kurb. 3 Rammusat rooga ma ei söönud ning liha ja veini ei võtnud ma suu sissegi, ka ei võidnud ma end nende kolme nädala jooksul. 4 Esimese kuu kahekümne neljandal päeval, kui ma olin suure jõe, Tigrise* kaldal, 5 vaatasin ma üles ja nägin üht linastes riietes meest, kellel oli Uufase kullast vöö vööl. 6 Tema ihu oli nagu krüsoliit, nägu välgu sarnane, silmad otsekui põlevad tõrvikud, käsivarred ja jalad nagu läikima löödud vask ning ta sõnad kõlasid otsekui rahvahulga hääl. 7 Üksnes mina, Taaniel, nägin seda nägemust, minuga koos olnud mehed seda ei näinud. Ometi hakkasid nad kõvasti värisema ja jooksid peitu.

8 Ma jäin üksi. Kui ma seda võimsat nägemust nägin, rauges mu jõud, mu väärikast välimusest ei jäänud midagi järele ja ma jäin jõuetuks. 9 Siis ma kuulsin, et ta kõneleb. Aga kui ma ta häält kuulsin, jäin ma sügavalt magama, olles silmili maas. 10 Kuid siis puudutas mind kellegi käsi ja äratas mu üles ning ma tõusin käpukile. 11 Ta ütles mulle:

„Taaniel, kes sa oled Jumalale väga kallis,* pane tähele neid sõnu, mis ma sulle räägin. Tõuse püsti, sest mind on saadetud sinu juurde.”

Kui ta oli seda mulle öelnud, tõusin ma vabisedes püsti.

12 Ta ütles mulle: „Ära karda, Taaniel, sest esimesest päevast peale, kui sa püüdsid kogu südamest neid asju mõista ja alandusid oma Jumala ees, võeti su sõnu kuulda ning ma olengi tulnud sinu sõnade pärast. 13 Aga Pärsia kuninglike valduste vürst seisis mulle vastu 21 päeva. Kuid siis tuli Miikael*, üks tähtsamaid vürste, mulle appi ning ma jäin sinna Pärsia kuningate juurde. 14 Ma olen tulnud, et aidata sul mõista, mis juhtub sinu rahvaga viimseil päevil, sest see nägemus käib tuleviku kohta.”

15 Kui ta minuga rääkis, langetasin ma pea ja jäin sõnatuks. 16 Siis puudutas keegi, kes nägi välja nagu inimene, mu huuli ning ma avasin suu ja ütlesin sellele, kes mu ees seisis: „Mu isand, nägemus pani mind värisema ja mul pole enam jõudu. 17 Kuidas siis mina, su sulane, suudaksin oma isandaga rääkida? Ei ole minus jõudu ega ole minusse jäänud hingeõhkugi.”

18 See, kes nägi välja nagu inimene, puudutas mind jälle ja andis mulle jõudu. 19 Seejärel ta lausus: „Sina, kes sa oled Jumalale väga kallis, ära karda. Rahu sulle! Ole tugev, jah, ole tugev!” Kui ta oli mulle seda öelnud, tundsin ma endas jõudu ja ütlesin: „Mu isand rääkigu, sest sa oled andnud mulle jõudu.”

20 Siis ta ütles: „Kas sa tead, miks ma su juurde tulin? Ma lähen nüüd tagasi võitlema Pärsia vürstiga, ja kui ma lähen, tuleb ka Kreeka vürst. 21 Ometi räägin ma sulle, mis on kirjutatud tõeraamatusse. Mind ei toeta neis asjus mitte keegi peale teie vürsti Miikaeli.

^ Taan. 10:4 Sõna-sõnalt „Hiddekeli”.

^ Taan. 10:11 Võib tõlkida ka „keda Jumal väga kõrgelt hindab”.

^ Taan. 10:13 Nimi Miikael tähendab „Kes on nagu Jumal?”.

Taaniel  11 : 1 - 45

11 Meedlase Dareiose esimesel aastal olin mina talle* toeks ja abiks. 2 See, mida ma sulle praegu ütlen, on tõsi.

Pärsias tõuseb veel kolm kuningat, aga neljas kogub endale suuremaid rikkusi kui kõik teised. Kui ta on tänu oma rikkusele tugevaks saanud, paneb ta kõik liikuma Kreeka kuningriigi vastu.

3 Siis tõuseb üks vägev kuningas, kes valitseb suure võimuga ja teeb, mida tahab. 4 Aga kui ta on tõusnud, murdub ta kuningriik tükkideks ja jagatakse nelja taevatuule poole ning antakse neile, kes pole tema järglased, kuid nad ei saa sellist võimu, millisega tema oli valitsenud. Ta kuningriik juuritakse välja ja see läheb teistele.

5 Lõuna kuningas, kes on üks tolle juhtidest, muutub tugevaks, aga keegi* saab tema üle võimu ja hakkab valitsema suurema võimuga, kui oli tema* valitsusvõim.

6 Aastate pärast teevad nad liidu ja lõuna kuninga tütar tuleb põhja kuninga juurde, et sõlmida võrdne kokkulepe. Kuid tütre käsivarre jõud ei säili ning kuningas ei jää püsima ega tema käsivars. Tütar antakse ära, samuti need, kes ta sinna tõid, ja see, kes tema sigitas, ja see, kes ta neil aegadel tugevaks tegi. 7 Tütre juurtest tõuseb üks võsu tema* asemele ning tuleb sõjaväe ja põhja kuninga kindluse vastu, tegutseb nende vastu ning võidab nad ära. 8 Nende jumalad, valatud kujud, väärtuslikud hõbe- ja kuldasjad ning vangid toob ta Egiptusse. Ta hoiab mõned aastad eemale põhja kuningast, 9 kes tuleb lõuna kuninga kuningriiki, kuid läheb siis tagasi oma maale.

10 Tema* pojad aga seavad end sõjaks valmis ja koguvad kokku suure sõjaväe. Üks neist* tungib edasi ja käib üle maa otsekui uputus. Ent ta läheb tagasi ja sõdib, kuni jõuab oma kindlusse.

11 Lõuna kuningas saab tigedaks, läheb välja ja võitleb temaga, põhja kuningaga, ning see ajab kokku suure rahvahulga, mis aga antakse tema* kätte. 12 See rahvahulk viiakse ära. Tema* süda läheb ülbeks ja tema tõttu langevad kümned tuhanded, aga ta ei kasuta ära oma tugevat positsiooni.

13 Põhja kuningas tuleb tagasi ja ta kogub suurema rahvahulga kui esimesel korral. Hiljem, aastate pärast, tuleb ta suure ja hästivarustatud sõjaväega. 14 Sel ajal tõusevad paljud lõuna kuninga vastu.

Sinu rahva seast tõuseb vägivaldseid*, kes püüavad nägemust täide viia, kuid neid ei saada edu.

15 Põhja kuningas tuleb ja kuhjab piiramisvalli ning vallutab kindlustatud linna. Lõuna sõjaväed* ei pea vastu, ka mitte tema parimad sõjamehed, neil pole jõudu püsima jääda. 16 See, kes tuleb tema* vastu, teeb, mida tahab, ja keegi ei suuda tema ees püsima jääda. Ta* seisab ilusal maal ning tema käel on vägi hävingut tuua. 17 Ta tuleb otsustavalt kogu oma kuningriigi võimsusega, temaga sõlmitakse võrdne kokkulepe ja ta tegutseb tõhusalt. Tal lubatakse tütrele* kahju teha. Tütar aga ei lase sel sündida ega jää tema poolele. 18 Kuningas pöörab oma näo rannikualade poole ja vallutab paljud maad. Aga üks väepealik teeb lõpu kuninga ülbitsemisele, mida ta oli pidanud taluma, ja maksab talle selle eest kätte. 19 Siis pöörab ta* oma näo tagasi oma maa kindluste poole, aga ta komistab ja langeb ning teda ei leita enam.

20 Tema asemele tõuseb keegi, kes saadab maksunõudja* suursugust kuningriiki läbi käima, aga mõne aja pärast ta murtakse, kuid mitte viha läbi ega sõjas.

21 Tema asemele tõuseb üks põlatu*, kellele ei osutata kuningaväärset austust. Ta tuleb rahuajal* ning haarab libekeelsusega* kuningriigi endale. 22 Ta uhub ära uputusena tulnud sõjaväed* ja need murtakse, niisamuti lepingu juht. 23 Temaga sõlmitud liidu tõttu teeb ta pettust ning tõuseb ja saab vägevaks väikese rahvaga. 24 Rahuajal* läheb ta halduspiirkonna rikkaimasse ossa ja teeb seda, mida tema isad ja isade isad pole teinud. Ta jagab rahvale sõja- ja röövsaaki ning vara. Ta haub salaplaane kindlustatud paikade vastu, kuid vaid mõnda aega.

25 Ta võtab kokku jõu ja julguse, et rünnata oma suure sõjaväega lõuna kuningat. Ka lõuna kuningas valmistub sõjaks erakordselt suure ja võimsa sõjaväega. Ta* ei jää püsima, sest tema vastu hautakse salaplaane. 26 Need, kes söövad tema hõrgutisi, murravad ta.

Tema sõjavägi pühitakse minema ja paljud langevad tapetuina.

27 Nende kahe kuninga süda kaldub kurja tegema ja ühes lauas istudes räägivad nad üksteisele valet. Kuid neil ei õnnestu miski, sest lõpp tuleb alles määratud ajal.

28 Ta* läheb tagasi oma maale suure varandusega ja ta süda on püha lepingu vastu. Ta tegutseb tõhusalt ning naaseb oma maale.

29 Määratud ajal tuleb ta jälle lõuna vastu, kuid sel korral ei lähe nii nagu varem. 30 Tema vastu tulevad Kittimi laevad ja ta alandatakse.

Ta läheb tagasi, suunab oma raevu püha lepingu vastu ja tegutseb tõhusalt. Ta läheb tagasi ja pöörab pilgu neile, kes on hüljanud püha lepingu. 31 Ta saadab välja sõjaväed* ja need rüvetavad pühamu ehk kindluse ning kõrvaldavad alaliselt toodava ohvri.

Nad panevad kohale jäleda laastaja.

32 Need, kes kurja tehes lepingut rikuvad, paneb ta oma libekeelsusega usust taganema. Aga see rahvas, kes tunneb oma Jumalat, on võidukas ja tegutseb tõhusalt. 33 Taiplikud rahva seast jagavad arusaamist paljudele. Mõnda aega langevad nad mõõga, tuleleekide, vangistamise ja rüüstamise ohvriks.* 34 Kui nad aga kannatusi kogevad, saavad nad pisut abi. Paljud liituvad nendega libekeelsuse abil. 35 Mõnedel taiplikest lastakse kannatusi kogeda, et rahvast seeläbi sulatada, puhastada ja valgeks teha, kuni see aeg otsa saab. See tuleb määratud ajal.

36 Kuningas* teeb, mida tahab, ülistab ennast ja tõstab end igast jumalast kõrgemale. Jumalate Jumala vastu räägib ta ennekuulmatuid asju. Tal õnnestub kõik, kuni kohtuotsuse täideviimine jõuab lõpule, sest mis on otsustatud, peab sündima. 37 Ta ei hooli oma isade Jumalast, ka ei hooli ta naiste ihaldatust ega mingist muust jumalast, vaid tõstab end kõigist teistest kõrgemale. 38 Ta austab hoopis kindluste jumalat. Jumalat, keda ta isad ei tundnud, austab ta kulla, hõbeda, vääriskivide ja väärtasjadega. 39 Võõra jumala abiga tegutseb ta tõhusalt kõige tugevamate kindluste vastu. Neile, kes teda tunnustavad,* osutab ta suurt au ja paneb nad valitsema paljude üle. Ta jagab tasu eest maad.

40 Lõpuajal hakkab lõuna kuningas temaga tõuklema.* Põhja kuningas tormab talle kallale sõjavankrite, ratsanike ja paljude laevadega. Ta* tungib maadesse ning pühib neist üle otsekui uputus. 41 Ta tungib ka ilusale maale ja paljud maad langevad. Aga Edom, Moab ja tähtsamad ammonlased pääsevad ta käest. 42 Ta sirutab käe maade järele, ka Egiptusemaa ei pääse. 43 Ta valitseb peidetud kuld- ja hõbeaarete ning kõigi Egiptuse väärisesemete üle. Liibüalased ja etiooplased käivad tema järel.

44 Kuid sõnumid idast ja põhjast teevad ta rahutuks ning ta läheb välja suures raevus, et hukata ja hävitada paljusid. 45 Ta püstitab oma kuninglikud telgid suure mere ja ilusa maa püha mäe vahele. Ta läheb oma lõpule vastu ja keegi ei aita teda.

^ Taan. 11:1 St Miikaelile.

^ Taan. 11:5 Ilmselt põhja kuningas.

^ Taan. 11:5 Ilmselt lõuna kuninga.

^ Taan. 11:7 Ilmselt lõuna kuninga.

^ Taan. 11:10 Ilmselt põhja kuninga.

^ Taan. 11:10 Sõna-sõnalt „ta”.

^ Taan. 11:11 Ilmselt lõuna kuninga.

^ Taan. 11:12 Ilmselt lõuna kuninga.

^ Taan. 11:14 Võib tõlkida ka „röövlite poegi”.

^ Taan. 11:15 Sõna-sõnalt „käsivarred”.

^ Taan. 11:16 Ilmselt lõuna kuninga.

^ Taan. 11:16 Ilmselt põhja kuningas.

^ Taan. 11:17 Sõna-sõnalt „temale” (naissoost).

^ Taan. 11:19 Ilmselt põhja kuningas.

^ Taan. 11:20 Võib viidata ka sõjaväkke värbajale.

^ Taan. 11:21 Võib tõlkida ka „põlastusväärne”.

^ Taan. 11:21 Teine võimalik tähendus: „hoiatamata”.

^ Taan. 11:21 Võib tõlkida ka „intriigidega”.

^ Taan. 11:22 Sõna-sõnalt „käsivarred”.

^ Taan. 11:24 Teine võimalik tähendus: „hoiatamata”.

^ Taan. 11:25 Ilmselt põhja kuningas.

^ Taan. 11:28 Ilmselt põhja kuningas.

^ Taan. 11:31 Sõna-sõnalt „käsivarred”.

^ Taan. 11:33 Võib tõlkida ka „nad pannakse mõneks ajaks komistama mõõga, tuleleekide, vangistamise ja rüüstamise läbi”.

^ Taan. 11:36 Ilmselt põhja kuningas.

^ Taan. 11:39 Teine võimalik tähendus: „neile, keda ta tunnustab”.

^ Taan. 11:40 Võib tõlkida ka „lõpuajal läheb lõuna kuningas temaga sarvipidi kokku”.

^ Taan. 11:40 Ilmselt põhja kuningas.

Taaniel  12 : 1 - 13

12 Sel ajal tõuseb Miikael*, suur vürst, kes seisab su rahva eest. Siis on hädaaeg, mille sarnast pole olnud rahva ilmumisest kuni selle ajani. Aga sel ajal pääseb sinu rahvas, igaüks, kes leitakse olevat raamatusse kirjutatud. 2 Paljud neist, kes maamullas magavad, ärkavad üles: ühed igaveseks eluks, teised häbistamiseks ja igaveseks põlastamiseks.

3 Siis säravad taiplikud kirkalt kui taevalaotus ning need, kes aitavad paljusid õiguse teele, otsekui tähed ikka ja igavesti.

4 Aga sina, Taaniel, hoia neid sõnu saladuses ja pitseeri raamat niikauaks kinni, kuni saabub lõpuaeg. Paljud hakkavad seda hoolega uurima ja tõest arusaamine süveneb*.”

5 Siis mina, Taaniel, nägin seal seismas veel kahte isikut, üht jõe sellel kaldal ja teist jõe teisel kaldal. 6 Üks neist küsis linastes riietes mehelt, kes oli jõe vete kohal: „Kui palju aega veel läheb, kuni kõik see imeline teoks saab?” 7 Ma kuulsin, kuidas linastes riietes mees, kes oli jõe vete kohal, andis oma paremat ja vasakut kätt taeva poole tõstes vande Jumala juures, kes elab igavesti: „On jäänud määratud aeg, kaks määratud aega ja pool aega*. Niipea kui lõpetatakse püha rahva jõu murdmine, saab see kõik teoks.”

8 Ma kuulsin, aga ei saanud aru ja küsisin seepärast: „Mu isand, millega need asjad lõppevad?”

9 Ta ütles: „Mine, Taaniel, sest neid sõnu hoitakse saladuses ja need on kinni pitseeritud kuni lõpuajani. 10 Paljud puhastavad end ja saavad valgeks ning neid sulatatakse. Ent jumalatud teevad kurja ja ükski jumalatu ei saa neist sõnadest aru, taiplikud aga saavad.

11 Alates ajast, kui kõrvaldatakse alaliselt toodav ohver ja pannakse kohale jäle laastaja, on 1290 päeva.

12 Õnnelik on see, kes ootab*, kuni saavad läbi 1335 päeva.

13 Aga sina mine lõpule vastu. Sa lähed puhkama, kuid sa tõused üles, et saada kätte oma liisuosa* päevade lõpus.”

^ Taan. 12:1 Nimi Miikael tähendab „Kes on nagu Jumal?”.

^ Taan. 12:4 Võib tõlkida ka „õige õpetus levib”.

^ Taan. 12:7 St kokku kolm ja pool aega.

^ Taan. 12:12 Võib tõlkida ka „ootab õhinal”.

^ Taan. 12:13 Võib tõlkida ka „kuid sa tõused üles sulle määratud kohas”.

HOOSEA

LÜHIÜLEVAADE

- 1

- Hoosea naine ja tema lapsed (1–9)

- Jisreel (4), Lo-Ruhama (6) ja Lo-Ammi (9)

- Taastamise ja ühtseks saamise lootus (10, 11)

- 2

- Truudusetut Iisraeli karistatakse (1–13)

- Jehoovast saab jälle abielumees (14–23)

- „Sel päeval hüüab ta mind oma meheks” (16)

- 3

- Hoosea ostab oma truudusetu naise tagasi (1–3)

- Iisrael pöördub Jehoova juurde tagasi (4, 5)

- 4

- Jehoova käib kohut Iisraeliga (1–8)

- Maal ei tunta Jehoovat (1)

- Iisrael teenib ebajumalaid ja hoorab (9–19)

- Hooruse vaim viib eksiteele (12)

- 5

- Kohtuotsus Efraimi ja Juuda kohta (1–15)

- 6

- Kutse pöörduda tagasi Jehoova juurde (1–3)

- Rahva truu armastus haihtub kiiresti (4–6)

- Truu armastus on parem kui ohver (6)

- Rahva häbiväärsed teod (7–11)

- 7

- Efraimi kurjus (1–16)

- Jumala võrgust pole pääsu (12)

- 8

- Ebajumalateenistuse tagajärjed (1–14)

- Külvavad tuult, lõikavad tormi (7)

- Iisrael on unustanud oma Looja (14)

- 9

- Jumal hülgab Efraimi (1–17)

- Pühendumine häbiväärsele ebajumalale (10)

- 10

- Iisrael, metsistuv viinapuu, hävitatakse (1–15)

- Külvamine ja lõikamine (12, 13)

- 11

- Jumal on armastanud Iisraeli tema poisipõlvest peale (1–12)

- „Ma kutsusin oma poja Egiptusest” (1)

- 12

- Efraim pöördugu Jehoova juurde tagasi (1–14)

- Jaakobi võitlus Jumalaga (3)

- Jaakob nutab ja anub Jumala õnnistust (4)

- 13

- Ustavusetu Efraim on unustanud Jehoova (1–16)

- „Surm, kus on sinu astel?” (14)

- 14

- Kutse pöörduda tagasi Jehoova juurde (1–3)

- Huultega toodav ohvriand (2)

- Iisraeli ravimine truudusetusest (4–9)

Hoosea

1

2

3

4

5

6

7

8

9

10

11

12

13

14

Hoosea  1 : 1 - 11

HOOSEA

1 Jehoova sõnum, mis tuli Beeri pojale Hooseale* Juuda kuningate Ussija, Jootami, Aahase ja Hiskija päevil ning Iisraeli kuninga Jerobeami, Jooase poja päevil. 2 Jehoova sõnum, mille ta Hoosea kaudu andis, algas selliste Jehoova sõnadega Hooseale: „Mine võta endale naine. Ta hakkab hoorama ja sünnitab sulle sohilapsed. Tee seda sellepärast, et maa rahvas hoorab ja on Jehoova hüljanud.”

3 Siis Hoosea võttis endale naiseks Diblaimi tütre Gomeri. See jäi lapseootele ja sünnitas Hooseale poja.

4 Jehoova ütles Hooseale: „Pane poisile nimeks Jisreel*, sest veel pisut aega ja ma nõuan Jehu soolt aru Jisreeli* verevalamise pärast ning teen lõpu Iisraeli soo kuningavalitsusele. 5 Sel päeval murran ma Jisreeli orus katki Iisraeli vibu.”

6 Naine jäi taas lapseootele ja sünnitas tütre. Jumal ütles Hooseale: „Pane talle nimeks Lo-Ruhama*, sest ma ei halasta enam Iisraeli soo peale, vaid ajan ta ära. 7 Aga Juuda soole ma halastan. Mina, nende Jumal Jehoova, päästan nad. Kuid ma ei tee seda vibu ega mõõgaga, sõja, hobuste ega ratsanikega.”

8 Võõrutanud Lo-Ruhama, jäi naine uuesti lapseootele ja sünnitas poja. 9 Jumal ütles: „Pane talle nimeks Lo-Ammi*, sest teie ei ole minu rahvas ja mina ei ole teie Jumal.

10 Iisraeli rahvast on tulevikus nii palju nagu mere ääres liivateri, mida ei saa ära mõõta ega lugeda. Seal, kus neile öeldi: „Teie ei ole minu rahvas”, öeldakse neile: „Elava Jumala pojad.” 11 Juuda ja Iisraeli rahvas kogutakse kokku ja nad on ühtsed. Nad panevad endale ühe peameheks ning lahkuvad sealt maalt, sest Jisreeli päev on suur.

^ Hoosea 1:1 Hoosea on lühivorm nimest Hoosaja, mis tähendab „Jaahi päästetud” või „Jaah on päästnud”.

^ Hoosea 1:4 Nimi Jisreel tähendab „Jumal külvab seemet”.

^ Hoosea 1:4 Linn, kus elasid põhjapoolse kuningriigi Iisraeli kuningad, ehkki pealinn oli Samaaria (vrd 1Ku 21:1).

^ Hoosea 1:6 Nimi Lo-Ruhama tähendab „ei ole halastatud”.

^ Hoosea 1:9 Nimi Lo-Ammi tähendab „ei ole minu rahvas”.

Hoosea  2 : 1 - 23

2 Öelge oma vendadele: „Minu rahvas,”*

ja oma õdedele: „Naine, kellele on halastatud.”*

2 Süüdistage oma ema, süüdistage teda,

sest ta ei ole minu naine ja mina ei ole tema mees.

Ta peab heitma endalt ära hooruse,

oma rindade vahelt abielurikkumise,

3 sest muidu ma kisun ta alasti ja teen ta selliseks, nagu ta oli oma sündimise päeval,

teen ta kõrbe sarnaseks,

muudan põuaseks maaks

ja surman ta januga.

4 Ma ei halasta tema poegadele,

sest nad on sohipojad.

5 Nende ema on ju hooranud.

Tema, kes kandis neid oma ihus, on käitunud häbiväärselt ja öelnud:

„Mina käin oma kirglike armukeste järel,

nende järel, kes annavad mulle mu leiva ja vee,

mu villase ja linase riide, õli ja joogi.”

6 Seepärast ma tõkestan tema tee okkalise hekiga

ja püstitan ta ette kivimüüri,

nii et ta ei leia enam oma teeradu.

7 Ta ajab taga oma armukesi, aga ei saa neid kätte,

ta otsib neid, aga ei leia.

Siis ta ütleb: „Ma lähen tagasi oma esimese mehe juurde,

sest siis oli mul parem elu kui nüüd.”

8 Ta ei mõelnud, et mina olin see, kes andis talle vilja, värsket veini ja õli,

kes andis talle külluslikult hõbedat ja kulda,

mida tema kasutas Baali jaoks.

9 Seepärast toimin ma nüüd teisiti ja võtan ära oma vilja selle lõikusajal,

oma värske veini selle valmimisajal.

Ma kisun talt ära oma villase ja linase riide, mis katab ta alastust.

10 Ma paljastan tema varjatud kehaosad ta armukeste silme ees

ja keegi ei päästa teda minu käest.

11 Ma teen lõpu kogu ta rõõmule,

ta pühadele, noorkuu- ja hingamispäevadele ning kõigile ta pidustustele.

12 Ma hävitan ta viina- ja viigipuud, mille kohta ta on öelnud:

„Need on mu palgaks, mis mu armukesed mulle andsid.”

Ma teen neist padriku

ning metsloomad neelavad need ära.

13 Ma nõuan temalt aru nende päevade kohta, kui ta ohverdas Baali kujudele,

kaunistas end rõngaste ja ehetega ning ajas taga oma armukesi,

aga unustas minu, lausub Jehoova.

14 Seepärast keelitan ma teda,

viin ta kõrbe,

ja räägin temaga, et võita ta südant.

15 Sealtpeale annan ma talle tagasi ta viinamäed

ja teen Aakori* oru talle lootuseväravaks.

Seal ta vastab mulle nagu oma nooruspäevil,

nagu päeval, kui ta väljus Egiptusest.

16 Sel päeval hüüab ta mind oma meheks

ega hüüa mind enam oma omanikuks*, lausub Jehoova.

17 Ma kõrvaldan Baali kujude nimed tema suust

ning nende nimesid ei tuletata enam meelde.

18 Ma sõlmin sel päeval oma rahva heaks lepingu

metsloomade, lindude ja roomajatega.

Ma kaotan maalt vibu, mõõga ja sõja

ning lasen oma rahval elada julgesti.

19 Ma kihlun sinuga igaveseks ajaks,

ma kihlun sinuga õiguse ja õigluse,

truu armastuse ja halastuse pärast.

20 Ma kihlun sinuga ustavuse pärast,

ja siis sa tõesti tunned Jehoovat.

21 Sel päeval ma vastan, lausub Jehoova,

ma vastan taevale

ja see vastab maale,

22 maa vastab viljale, värskele veinile ja õlile,

ning need vastavad Jisreelile*.

23 Ma külvan ta enesele maha nagu seemne

ja ma halastan temale, kellele ei ole halastatud*,

ja ütlen neile, kes ei ole minu rahvas*: „Teie olete minu rahvas,”

ja nemad ütlevad mulle: „Sina oled meie Jumal.””

^ Hoosea 2:1 Vrd Ho 1:9 allmärkusega.

^ Hoosea 2:1 Vrd Ho 1:6 allmärkusega.

^ Hoosea 2:15 Nimi Aakor tähendab „õnnetus”.

^ Hoosea 2:16 Võib tõlkida ka „Baaliks”. Baal tähendab „omanik”, „isand”.

^ Hoosea 2:22 Nimi Jisreel tähendab „Jumal külvab seemet”.

^ Hoosea 2:23 Vrd Ho 1:6 allmärkusega.

^ Hoosea 2:23 Vrd Ho 1:9 allmärkusega.

Hoosea  3 : 1 - 5

3 Siis Jehoova ütles mulle: „Mine armasta veel kord oma naist, kes on teise mehe armuke ning rikub abielu, samamoodi nagu Jehoova armastab Iisraeli rahvast, ehkki see käib teiste jumalate järel ja armastab rosinapätsikesi*.”

2 Siis ma ostsin ta endale 15 seekli* hõbeda ja pooleteise homeri* odra eest. 3 Ma ütlesin talle: „Sa jääd minu omaks pikaks ajaks. Sa ei tohi hoorata ega heita teise mehe juurde ning minagi ei heida sinu juurde.”

4 Seda sellepärast, et Iisraeli rahvas elab pikka aega ilma kuninga ja peameheta, ilma ohverdamise ja püha sambata, ilma õlarüü ja teeravikujudeta*. 5 Seejärel Iisraeli rahvas pöördub tagasi ning otsib oma Jumalat Jehoovat ja oma kuningat Taavetit. Viimseil päevil tulevad nad värisedes Jehoova ja tema headuse juurde.

^ Hoosea 3:1 Neid, mida kasutati ebajumalakummardamisel.

^ Hoosea 3:2 170 g. (Vt lisa B14.)

^ Hoosea 3:2 330 liitri.

^ Hoosea 3:4 St kodujumalateta.

Hoosea  4 : 1 - 19

4 Kuula Jehoova sõnumit, Iisraeli rahvas,

sest Jehoova käib kohut selle maa elanikega,

kuna maal ei ole tõde, truud armastust ega Jumala tundmist.

2 Vohab valevandumine, valetamine, tapmine,

varastamine ja abielurikkumine.

Veretöö järgneb veretööle.

3 Seepärast tuleb maale lein

ja kõik selle elanikud jäävad otsa.

Metsloomad ja linnud

ning kaladki meres hävivad.

4 „Siiski ärgu keegi vaielgu selle rahvaga ega noomigu teda,

sest see rahvas sarnaneb sellistega, kes vaidlevad preestriga.

5 Sina, mu rahvas, komistad päevaajal

ning prohvet komistab koos sinuga, nagu oleks öö.

Ma panen su ema vaikima*.

6 Sind, mu rahvas, pannakse vaikima, sest sa ei tunne mind.

Kuna sa pole soovinud mind tundma õppida,

siis põlgan minagi sind ja sa ei tohi teenida mu preestrina.

Kuna sa oled unustanud oma Jumala seaduse*,

siis unustan mina su pojad.

7 Mida rohkem neid* sai, seda rohkem tegid nad mu vastu pattu.

Ma muudan nende au häbiks.*

8 Nad toituvad mu rahva patust,

nad himustavad rahva eksimusi.

9 Rahva ja preestriga läheb ühtemoodi.

Ma nõuan neilt aru nende teede pärast

ja saadan nende tegude tagajärjed nende endi peale.

10 Nad söövad, aga nende kõht ei saa täis.

Nad hooravad, aga ei saa lapsi,

sest nad ei hooli Jehoovast.

11 Hooramine, vana vein ja värske vein

võtavad tahtmise teha, mis õige.

12 Minu rahvas küsib nõu oma puujumalatelt

ja teeb, mida ta sau* talle ütleb.

Hooruse vaim viib nad eksiteele

ja hooramisega nad taganevad Jumalast.

13 Nad ohverdavad mägede tippudel

ja lasevad tõusta ohvrisuitsu küngastel

tamme, stüüraksipuu ja mistahes suure puu all,

sest nende varjus on hea.

Sellepärast teie tütred hooravad

ja teie miniad rikuvad abielu.

14 Ma ei nõua teie tütardelt aru hooramise pärast

ja teie miniatelt abielurikkumise pärast,

sest mehedki lähevad hooradega kõrvale

ja ohverdavad ühes templiprostituutidega.

See mõistmatu rahvas hukkub.

15 Kuigi sina, Iisrael, hoorad,

ärgu Juuda saagu süüdlaseks samas patus.

Ärge tulge Gilgalisse ega Beet-Aavenisse*

ning ärge vanduge: „Nii tõesti, kui Jehoova elab!”

16 Iisrael on muutunud kangekaelseks, ta on nagu kangekaelne lehm.

Kas Jehoova peaks karjatama teda nagu tallekest avaral karjamaal?

17 Efraim on liitunud ebajumalatega.

Jätke ta!

18 Kui nende õlu* lõppeb,

hakkavad nad hoorama.

Tema valitsejad* armastavad häbitegusid.

19 Tuul mähib nad oma tiibadesse*

ja nad tunnevad piinlikkust oma ohvrite pärast.”

^ Hoosea 4:5 Võib tõlkida ka „hävitan su ema”.

^ Hoosea 4:6 Võib tõlkida ka „õpetuse”.

^ Hoosea 4:7 Mõeldakse ilmselt preestreid.

^ Hoosea 4:7 Teine võimalik tähendus: „minu austamise asemel on nad mind häbistanud”.

^ Hoosea 4:12 Võib tõlkida ka „ennustaja kepp”.

^ Hoosea 4:15 Hoosea raamatus on Beet-Aaven („hukatuse koda”) Peetelile („Jumala koda”) antud halvustav nimi.

^ Hoosea 4:18 Võib tõlkida ka „nisuõlu”.

^ Hoosea 4:18 Sõna-sõnalt „kilbid”.

^ Hoosea 4:19 Võib tõlkida ka „pühib nad minema”.

Hoosea  5 : 1 - 15

5 „Kuulge seda, preestrid,

pane tähele, Iisraeli sugu,

kuula, kuningakoda!

Teie üle mõistetakse kohut,

sest te olete saanud lõksuks Mispale

ning võrguks, mis on laotatud üle Taabori.

2 Mässajad on uppunud tapatöösse.

Ma hoiatan* neid kõiki.

3 Ma tunnen Efraimi,

Iisrael ei ole minu eest peidus.

Sina, Efraim, oled hooranud,

Iisrael on end rüvetanud.

4 Nende teod ei luba neil oma Jumala juurde tagasi pöörduda,

sest nende keskel on hooruse vaim.

Jehoovat ei pane nad mikski.

5 Iisraeli kõrkus tunnistab ta enda vastu.

Iisrael ja Efraim on oma patu tõttu komistanud,

Juuda on komistanud koos nendega.

6 Oma veise- ja lambakarjadega läksid nad otsima Jehoovat,

aga ei leidnud teda.

Ta oli neist eemale tõmbunud.

7 Nad on reetnud Jehoova,

sest on sigitanud võõraid poegi.

Ühe kuuga õgitakse* nad koos maaomandiga.

8 Puhuge sarve Gibeas ja trompetit Raamas!

Tõstke sõjakisa Beet-Aavenis! Sinu järel, Benjamin!

9 Oh, Efraim, sinust saab karistuspäeval kohutav vaatepilt.

Iisraeli suguharude keskel olen ma andnud teada, mis nendega juhtub.

10 Juuda peamehed on otsekui piirinihutajad.

Ma kallan nende peale oma raevu nagu vett.

11 Efraim on maha rõhutud, kohtuotsusega purustatud,

sest ta oli otsustanud käia oma vastase järel.

12 Seepärast olin ma Efraimile nagu koi

ja Juuda soole otsekui mädanik.

13 Kui Efraim nägi oma haigust ja Juuda oma haava,

läks Efraim Assüüriasse ja läkitas käskjalad vägeva kuninga juurde.

See aga ei suutnud teid terveks teha

ega teie haava ravida.

14 Minust saab Efraimile nagu noor lõvi

ja Juuda soole nagu tugev lõvi.

Ma ise kisun nad tükkideks ja lähen minema,

viin nad kaasa ja keegi ei päästa neid.

15 Ma lähen minema ja pöördun tagasi oma asupaika, kuniks nad on kandnud karistuse oma süü eest.

Siis nad otsivad mu soosingut,

oma ahastuses otsivad nad mind.”

^ Hoosea 5:2 Võib tõlkida ka „manitsen”.

^ Hoosea 5:7 Teine võimalik tähendus: „nüüd õgib kuu”; mõeldakse kalendrikuud.

Hoosea  6 : 1 - 11

6 „Tulge, pöördugem tagasi Jehoova juurde.

Tema kiskus meid küll tükkideks, kuid tema teeb meid ka terveks.

Tema lõi meid, kuid tema ka seob meie haavad.

2 Ta elustab meid kahe päeva pärast,

kolmandal päeval tõstab ta meid üles

ning me võime elada ta ees.

3 Õpime tundma, õpime innuga tundma Jehoovat.

Tema tulek on kindel kui koit.

Tema tulek on meile nagu vihmahoog,

nagu kevadine vihm, mis kastab maad.”

4 „Mis ma küll sinuga teen, Efraim?

Mis ma küll sinuga teen, Juuda?

Teie truu armastus on nagu hommikused pilved,

nagu kaste, mis kiiresti haihtub.

5 Seepärast raiun ma nad prohvetite kaudu maha,

tapan nad oma suu sõnadega.

Sinu kohta langetatud kohtuotsused säravad nagu valgus.

6 Sest mulle meeldib truu armastus*, mitte ohver,

Jumala tundmine enam kui põletusohvrid.

7 Aga nemad, kõigest inimesed, on rikkunud lepingut.

Seal nad reetsid mind.

8 Gilead on kurjade linn

täis veriseid jalajälgi.

9 Preestrid on nagu varitsevad röövjõugud,

nad tapavad Sekemi tee ääres.

Nende teod on häbiväärsed.

10 Iisraeli soo keskel olen ma näinud jubedusi.

Efraim teeb seal hooratööd,

Iisrael on end rüvetanud.

11 Aga sinule, Juuda, on määratud lõikusaeg,

aeg, kui ma toon tagasi oma rahva seast vangiviidud.”

^ Hoosea 6:6 Võib tõlkida ka „halastus”.

Hoosea  7 : 1 - 16

7 „Iga kord, kui ma püüan Iisraeli tervendada,

paljastub Efraimi patt

ja Samaaria kurjus.

Nad teevad pettust,

vargad murravad sisse ja röövjõugud ründavad väljas.

2 Aga nad ei mõtle oma südames, et ma pean meeles kogu nende kurjust.

Nüüd on nende teod nad sisse piiranud,

need on otse mu palge ees.

3 Oma kurjusega rõõmustavad nad kuningat

ja oma pettusega peamehi.

4 Nad kõik on abielurikkujad,

kes põlevad nagu ahi, mille pagar on küdema pannud,

mille tule ta jätab taina sõtkumisest kuni kerkimiseni kohendamata.

5 Meie kuninga pidupäeval jäävad peamehed haigeks,

nad on veinist raevunud.

Kuningas on mestis pilkajatega.

6 Nad tulevad, süda sees põlemas kui ahi.*

Pagar magab kogu öö,

aga hommikul lööb tuli lõkkele.

7 Nad kõik on kuumad nagu ahi,

nad neelavad oma valitsejad*.

Kõik nende kuningad on langenud,

keegi neist ei hüüa minu poole.

8 Efraim seguneb rahvastega.

Efraim on kui ümmargune kook, mis on jäetud ümber pööramata.

9 Võõrad on neelanud tema jõu, aga ta ei teagi seda.

Ta hallid juuksed on muutunud valgeks, aga ta ei märkagi seda.

10 Iisraeli kõrkus tunnistab ta enda vastu,

aga sellest hoolimata pole ta pöördunud tagasi oma Jumala Jehoova juurde

ega ole teda otsinud.

11 Efraim on otsekui lihtsameelne tuvi, tal puudub kaine mõistus*.

Nad hüüavad Egiptuse poole, lähevad Assüüriasse.

12 Kuhu nad ka ei läheks, heidan ma nende üle oma võrgu.

Ma toon nad alla nagu taeva linnud.

Ma karistan neid, nagu ma nende kogudust olen hoiatanud.

13 Häda neile, sest nad on minu juurest põgenenud!

Kadu neile, sest nad on minu vastu patustanud!

Ma olin valmis nad vabaks ostma, kuid nemad rääkisid minu kohta valet.

14 Oma südames ei hüüdnud nad mind appi,

kuigi oma voodis nad halasid.

Nad lõiguvad end vilja ja värske veini pärast,

nad pöörduvad minu vastu.

15 Ehkki ma manitsesin neid ja tegin tugevaks nende käsivarred,

sepitsevad nemad minu vastu kurja.

16 Nad pöördusid, aga mitte millegi kõrgema poole*,

neile sai sama vähe loota kui lõdvale vibule.

Nende peamehed langevad mõõga läbi oma ülbe keele pärast.

Seetõttu pilgatakse neid Egiptusemaal.”

^ Hoosea 7:6 Teine võimalik tähendus: „nende süda on kui ahi, kui nad tulevad oma sepitsustega”.

^ Hoosea 7:7 Sõna-sõnalt „kohtumõistjad”.

^ Hoosea 7:11 Sõna-sõnalt „kes on ilma südameta”.

^ Hoosea 7:16 St mitte üleva kummardamisviisi poole.

Hoosea  8 : 1 - 14

8 „Puhu sarve!

Vaenlane tuleb nagu kotkas Jehoova koja vastu,

sest nad on taganenud mu lepingust, astunud üle mu seadusest.

2 Nad hüüavad minu poole: „Meie Jumal! Me iisraellased tunneme sind!”

3 Iisrael on hüljanud hea.

Ajagu vaenlane teda taga!

4 Nad on seadnud endale kuningaid, aga ilma minuta.

Nad on määranud peamehi, kuid mina ei tunnusta neid.

Hõbedast ja kullast on nad teinud ebajumalaid,

kuid see toob neile hävingu.

5 Samaaria, sinu vasikas on hüljatud.

Mu viha lõõmab nende vastu.

Kui kaua veel on nad võimetud end puhastama?

6 Sest see vasikas on Iisraelist.

Käsitööline tegi selle, see pole Jumal.

Samaaria vasikast jäävad järele vaid tükid.

7 Nad külvavad tuult

ja lõikavad tormi.

Vili ei loo pead,

ükski kõrs ei anna jahu,

ja kui annabki, neelavad selle võõramaalased.

8 Iisrael neelatakse alla.

Nüüd on ta rahvaste keskel

nagu tarbetu anum.

9 Nagu üksik metseesel, on ta läinud üles Assüüriasse.

Efraim on ostnud endale armukesi.

10 Kuigi nad rahvastelt neid ostavad,

ajan mina nad nüüd kokku.

Siis nad vaevlevad kuninga ja peameeste pandud koorma all.

11 Efraim on valmistanud palju altareid ja teinud sellega pattu,

need altarid on saanud temale patuks.

12 Ma kirjutasin tema jaoks oma seaduse paljud sätted,

aga need jäid talle võõraks.

13 Nad toovad mulle ohvriande ja söövad nende liha,

kuid minul, Jehooval, pole neist hea meel.

Nüüd ma meenutan nende süüd ja karistan neid nende pattude eest.

Nad on pöördunud* tagasi Egiptusse.

14 Iisrael on unustanud oma Looja ja ehitanud templeid,

Juuda on rajanud kindlustatud linnu.

Aga mina saadan ta linnadesse tule

ja see neelab nende tornid.”

^ Hoosea 8:13 Teine võimalik tähendus: „nad pöörduvad”.

Hoosea  9 : 1 - 17

9 „Ära rõõmusta, Iisrael!

Ära hõiska nagu teised rahvad!

Sest hooramisega oled sa lahkunud oma Jumalast.

Sa oled armastanud hoorapalka kõigil viljapeksuplatsidel.

2 Aga viljapeksuplats ja surutõrs ei toida neid,

värsket veini ei ole.

3 Nad ei jää elama Jehoova maale,

vaid Efraim pöördub tagasi Egiptusse

ning nad söövad ebapuhast Assüürias.

4 Nad ei kalla enam veiniohvreid Jehoovale,

nende ohvrid ei meeldi talle,

need on kui leinaleib.

Kõik, kes seda söövad, rüvetavad end.

Nende leib on üksnes neile endile,

seda ei tooda Jehoova kotta.

5 Mida te teete kogunemispäeval,

Jehoova püha ajal?

6 Nad peavad hävingu pärast põgenema.

Egiptus kogub nad kokku, Memphis matab nad.

Nõgesed vallutavad nende kallid hõbeesemed,

ogalised põõsad kasvavad nende telkides.

7 Tulevad arunõudmispäevad,

tulevad kättemaksupäevad.

Iisrael teadku seda!

Prohvet teeb end rumalaks ja nägija hullub.

Kuna teie patt on suur, on ka vaen teie vastu suur.”

8 Efraimi vahimees oli koos minu Jumalaga.

Aga nüüd on kõik ta prohvetite teed otsekui linnupüüdja püünised.

Nende Jumala kojas valitseb vaen.

9 Nad on täiesti põhja käinud nagu Gibea päevil.

Ta peab meeles nende süüd ja karistab neid nende pattude eest.

10 „Ma leidsin Iisraeli nagu viinamarjad kõrbest.

Teie esiisad olid mu silmis kui esimesed varajased viljad viigipuul.

Aga nad läksid Peori Baali juurde,

pühendusid sellele häbiväärsele ebajumalale

ja muutusid sama jälgiks, nagu oli nende armastatu.

11 Efraimi auhiilgus lendab ära kui lind.

Pole enam sünnitust, lapseootust ega viljastumist.

12 Isegi kui neil sirguvad lapsed,

võtan ma nad ära, nii et kedagi ei jää järele.

Tõesti, häda neile, kui ma neist ära pöördun!

13 Efraim, kes oli istutatud karjamaale, oli mulle nagu Tüüros.

Nüüd peab Efraim viima oma pojad tapale.”

14 Anna neile, Jehoova, mida sa pead andma:

viljatu üsk ja kuivetunud rinnad.

15 „Gilgalis oli näha kogu nende kurjus, seal ma hakkasin neid vihkama.

Nende kurjade tegude pärast ajan ma nad ära oma kojast.

Ma ei armasta neid enam,

sest kõik nende peamehed on kangekaelsed.

16 Efraim lüüakse maha.

Nende juur kuivab ära ja nad ei kanna vilja.

Kui nad ka sünnitavad, surman ma nende kallid järeltulijad.”

17 Minu Jumal hülgab nad,

sest nad pole teda kuulda võtnud.

Neist saavad põgenikud rahvaste seas.

Hoosea  10 : 1 - 15

10 „Iisrael on metsistuv* viinapuu, mis kannab oma vilja.

Mida rohkem vilja tal on, seda rohkem ehitab ta altareid.

Mida parem on maa saak, seda uhkemad on ta pühad sambad.

2 Nende süda pole siiras*,

nad mõistetakse süüdi.

On keegi, kes purustab nende altarid ja rüüstab nende sambad.

3 Nad ütlevad: „Meil ei ole kuningat, sest me pole kartnud Jehoovat.

Ja mida saakski kuningas meie heaks teha?”

4 Nad räägivad tühje sõnu, vannuvad valet, sõlmivad lepinguid.

Väär kohtumõistmine vohab kui mürgine umbrohi põlluvagudel.

5 Samaaria elanikud kardavad Beet-Aaveni vasikakuju pärast.

Rahvas leinab seda taga,

leinavad ka võõrjumala preestrid, keda rõõmustas vasikas ja selle au.

Nad leinavad, sest see viiakse nende juurest pagendusse.

6 See viiakse Assüüriasse kingituseks vägevale kuningale.

Efraim jääb häbisse

ja Iisrael tunneb piinlikkust nõuannete pärast, mida ta järgis.

7 Samaaria ja tema kuningas hävitatakse,

ta on kui murtud oksaraag vete pinnal.

8 Beet-Aaveni ohvripaigad, Iisraeli patt, kaotatakse.

Nende altaritel võtavad võimust okastaimed ja ohakad.

Inimesed ütlevad mägedele: „Katke meid!”

ning küngastele: „Langege meie peale!”

9 Alates Gibea päevist oled sa pattu teinud, Iisrael,

selliseks oled sa jäänud.

Sõda Gibeas ei jõudnud ülekohtusteni*.

10 Kui ma tahan, siis ma karistan sind.

Rahvad kogunevad su vastu,

kui sind pannakse su kahe patu ikke alla.

11 Efraim oli väljaõpetatud mullikas, kellele meeldis pahmast tallata,

niisiis ma säästsin ta kaunist kaela.

Nüüd aga lasen ma kellelgi Efraimi seljas ratsutada*.

Juuda künnab, Jaakob äestab talle.

12 Külvake endale seemet õiguses ja lõigake truud armastust.

Kündke põllumaad,

kuni on veel aega otsida Jehoovat,

kuni ta tuleb ja õpetab teile õigust.

13 Te olete kündnud kurjust,

lõiganud ülekohut

ja söönud pettuse vilja,

sest te olete usaldanud omaenda teed,

lootnud oma paljude sõjameeste peale.

14 Sinu rahva vastu on tõusnud sõjakisa

ja kõik su kindlustatud linnad laastatakse,

nagu Salman* laastas Arbeli soo

tol võitluspäeval, kui emad koos lastega julmalt tapeti.

15 Nii tehakse ka sinuga, Peetel, sinu äärmise kurjuse pärast.

Koidu ajal tehakse Iisraeli kuningale lõpp.”

^ Hoosea 10:1 Teine võimalik tähendus: „vohav”.

^ Hoosea 10:2 Võib tõlkida ka „on libe”.

^ Hoosea 10:9 Võib tõlkida ka „ei teinud ülekohtustele lõppu”.

^ Hoosea 10:11 Võib tõlkida ka „panen ma Efraimi rakmeisse”.

^ Hoosea 10:14 Arvatakse, et Salman on lühivorm nimest Salmanassar; tõenäoliselt on siin tegu Assüüria kuninga Salmanassar V-ga.

Hoosea  11 : 1 - 12

11 „Kui Iisrael oli poisike, siis ma armastasin teda,

ja ma kutsusin oma poja Egiptusest.

2 Mida rohkem nad* iisraellasi kutsusid,

seda rohkem iisraellased neist eemaldusid.

Iisraellased ohverdasid Baali kujudele,

tõid ohvreid nikerdatud kujudele.

3 Ometi õpetasin mina Efraimi kõndima, võtsin ta oma kätele.

Aga nemad ei tunnistanud, et mina neid ravisin.

4 Ma juhtisin neid inimlike paeltega*, armastuse paeltega.

Ma olin neile ikke kergitajaks kaela pealt

ja toitsin hellalt igaüht.

5 Nad ei pöördu tagasi Egiptusemaale, vaid nende kuningaks saab Assüüria,

sest nad keeldusid minu juurde tagasi pöördumast.

6 Mõõk sähvib nende linnades,

lõhub nende riivid ja neelab nad nende sepitsuste pärast.

7 Mu rahval on kalduvus murda mulle truudust.

Kuigi teda kutsutakse ülespoole*, ei tõuse ükski.

8 Kuidas saan ma sind ära anda, Efraim?

Kuidas saan ma sind loovutada, Iisrael?

Kuidas saan sind kohelda nagu Admat?

Kuidas saan talitada sinuga nagu Sebojimiga?

Mu süda on muutunud,

minus on tärganud kaastunne.

9 Ma ei vala välja oma tulist viha.

Ma ei hävita enam Efraimi,

sest ma olen Jumal, mitte inimene,

Püha su keskel,

ja ma ei tule sinu vastu raevus.

10 Nad käivad Jehoova järel ja ta möirgab nagu lõvi.

Kui ta möirgab, tulevad ta pojad värisedes lääne poolt.

11 Nad värisevad nagu linnud, kui tulevad Egiptusest,

ja nagu tuvid, kui tulevad Assüüriamaalt,

ning ma panen nad elama nende oma majadesse, lausub Jehoova.

12 Efraim on ümbritsenud mind valega

ja Iisraeli sugu pettusega.

Aga Juuda käib veel koos Jumalaga

ja on ustav Kõigepühamale.”

^ Hoosea 11:2 St prohvetid ja teised, kes läkitati iisraellasi õpetama.

^ Hoosea 11:4 Võib tõlkida ka „lahkuse paeltega”; viide sellele, mida teeb lapsevanem.

^ Hoosea 11:7 St üleva kummardamisviisi poole.

Hoosea  12 : 1 - 14

12 „Efraim toitub tuulest,

ajab kogu päeva taga idatuult.

Ta valetab ja rüüstab järjest enam.

Assüüriaga teeb ta lepingu ja Egiptusse viib ta õli.

2 Jehoova käib Juudaga kohut.

Ta nõuab Jaakobilt aru tema teede pärast

ja tasub talle tema tegusid mööda.

3 Emaüsas haaras ta oma vennal kannast

ja täiest jõust võitles ta Jumalaga.

4 Ta võitles ingliga ja sai tema üle võidu.

Ta nuttis ja anus tema õnnistust.”

Jumal leidis ta Peetelist ja seal ta rääkis meiega.

5 Tema on Jehoova, vägede Jumal.

Jehoova on nimi, millega teda mäletatakse.

6 „Pöördu siis tagasi oma Jumala juurde,

hoia alal truud armastust ja õiglust

ning looda alati oma Jumala peale.

7 Kaupmehe käes on valetavad kaalud,

talle meeldib tüssata.

8 Efraim ütleb: „Ma olen tõesti rikkaks saanud,

ma olen saavutanud jõukuse.

Seoses mu töörügamisega ei leita midagi väära ega patust.”

9 Aga mina olen Jehoova, sinu Jumal, Egiptusemaa päevist alates.

Ma panen sind jälle elama telkidesse

nagu määratud* ajal.

10 Ma kõnelesin prohvetitega,

andsin neile palju nägemusi,

ma esitasin prohvetite kaudu mõistujutte.

11 Gileadis tehakse pettust* ja räägitakse valet.

Gilgalis ohverdatakse pulle

ja altarid on nagu kivikuhilad põlluvagudel.

12 Jaakob põgenes Arami* aladele,

Iisrael teenis seal naise pärast,

hoidis naise pärast lambaid.

13 Prohveti kaudu tõi Jehoova Iisraeli Egiptusest välja,

prohveti kaudu ta kaitses teda.

14 Efraim on valmistanud Jumalale kibedat meelepaha,

tema veresüü jääb tema peale.

Ta isand tasub temale enda teotamise eest.”

^ Hoosea 12:9 Teine võimalik tähendus: „pühade”.

^ Hoosea 12:11 Võib tõlkida ka „tegeldakse maagiaga”, „tegeldakse okultismiga”.

^ Hoosea 12:12 Võib tõlkida ka „Süüria”.

Hoosea  13 : 1 - 16

13 „Kui Efraim rääkis, värisesid kõik,

ta oli Iisraelis mõjukas.

Aga ta oli süüdi Baali kummardamises ja suri.

2 Nüüd patustavad nad veelgi rohkem

ja valavad endale hõbedast kujusid,

valmistavad osavalt ebajumalaid — need kõik on meistrimehe kätetöö.

Nad ütlevad: „Ohverdajad suudelgu vasikaid.”

3 Seepärast on nad otsekui hommikused pilved,

nagu kaste, mis varakult haihtub,

otsekui aganad, mille tuul viljapeksuplatsilt ära viib,

nagu katuseaugust tõusev suits.

4 Ent mina olen Jehoova, sinu Jumal, Egiptusemaa päevist alates.

Sa ei tundnud peale minu ühtki teist Jumalat,

pole muud päästjat kui mina.

5 Mina tundsin sind kõrbes, põuasel maal.

6 Oma karjamaadel said nad kõhud täis,

said kõhud täis ja nende süda läks ülbeks.

Ja nii nad unustasid minu.

7 Minust saab neile otsekui noor lõvi,

nagu tee ääres varitsev leopard.

8 Ma ründan neid nagu karu, kes on poegadest ilma jäänud,

rebin lõhki nende rinna.

Ma neelan nad alla nagu lõvi;

metsloom kisub nad tükkideks.

9 Sa hävid, Iisrael,

sest sa oled astunud minu, oma aitaja vastu.

10 Kus siis on su kuningas, et ta päästaks sind kõigis su linnades,

kus on su valitsejad*, keda sa nõudsid, öeldes mulle:

„Anna mulle kuningas ja peamehed”?

11 Oma vihas ma andsin sulle kuninga,

oma raevus ma võtan ta ära.

12 Efraimi süü on sisse pakitud*,

tema patt on tallele pandud.

13 Tema pärast tulevad sünnitusvalud.

Kuid ta on rumal laps,

ta ei tule välja, kui on aeg sündida.

14 Surmavalla* võimusest ma vabastan nad,

surmast toon ma nad tagasi.

Surm, kus on sinu astel?

Surmavald, kus on sinu hävitusjõud?

Ometi on kaastunne peidus mu silme eest.*

15 Isegi kui ta peaks õitsema pilliroos,

tõuseb idatuul, Jehoova tuul,

see tuleb kõrbest ning teeb veetuks tema kaevu ja kuivatab allika.

See rüüstab ta varakambri kõigi ta väärisesemetega.

16 Samaaria mõistetakse süüdi, sest ta on mässanud oma Jumala vastu.

Nad langevad mõõga läbi,

nende lapsed kistakse tükkideks,

nende rasedad rebitakse lõhki.”

^ Hoosea 13:10 Sõna-sõnalt „kohtumõistjad”.

^ Hoosea 13:12 Võib tõlkida ka „alles hoitud”.

^ Hoosea 13:14 Sümboolne paik, kus inimesed magavad surmaund. (Vt „Sõnaseletusi”.)

^ Hoosea 13:14 Kuna sel ajal tegid nad ikka veel pattu.

Hoosea  14 : 1 - 9

14 „Oh, Iisrael, tule tagasi Jehoova, oma Jumala juurde,

sa oled ju komistanud oma patu tõttu.

2 Tulge tagasi Jehoova juurde kahetsussõnadega,

öelge talle: „Anna andeks meie patud ja võta vastu, mis on hea,

me toome huultega ohvrianniks kiitust, me nagu ohverdaks noori pulle.

3 Assüüria ei päästa meid.

Me ei ratsuta hobuste seljas,

me ei ütle enam „Meie Jumal!” oma kätetööle,

sest vaid sina halastad isata lapse peale.”

4 Mina ravin nad truudusetusest terveks.

Ma armastan neid oma vabast tahtest,

sest mu viha on nende pealt pöördunud.

5 Minust saab Iisraelile otsekui kaste.

Siis ta õitseb nagu liilia,

juurdub nagu Liibanoni puud.

6 Ta ajab võrseid,

ta saavutab õlipuu väärikuse

ning lõhnab nagu Liibanoni puud.

7 Nad hakkavad jälle elama minu varju all.

Nad kasvatavad vilja ja õitsevad nagu viinapuu.

Ma olen kuulus nagu Liibanoni vein.

8 Efraim ütleb: „Mis tegemist on mul veel ebajumalatega?”

Mina vastan talle ja valvan ta üle.

Ma olen nagu lopsakas kadakas.

Mina olen see, kes annab sulle vilja.”

9 Kes on tark, saagu aru,

kes on arukas, see mõistku.

Sest Jehoova teed on õiged

ja õiged käivad neil,

kuid üleastujad muudkui komistavad.

JOEL

LÜHIÜLEVAADE

- 1

- Ränk rohutirtsunuhtlus (1–14)

- „Jehoova päev on lähedal” (15–20)

- Prohvet hüüab Jehoova poole (19, 20)

- 2

- Jehoova päev ja tema sõjavägi (1–11)

- Kutse pöörduda tagasi Jehoova juurde (12–17)

- „Rebige lõhki oma süda” (13)

- Jehoova vastab oma rahvale (18–32)

- Jehoova valab välja oma vaimu (28)

- Imed taevas ja maa peal (30)

- „Kes hüüab appi Jehoova nime, päästetakse” (32)

- 3

- Jehoova mõistab kohut kõigi rahvaste üle (1–17)

- Joosafati org (2, 12)

- Otsuseorg (14)

- Jehoova, Iisraeli kindlus (16)

- Jehoova õnnistab oma rahvast (18–21)

Joel

1

2

3

Joel  1 : 1 - 20

JOEL

1 See on Jehoova sõnum, mis tuli Petueli pojale Joelile*:

2 „Kuulge seda, vanemad,

pange tähele, kõik maa elanikud!

Kas on midagi niisugust sündinud teie päevil

või teie esiisade päevil?

3 Jutustage sellest oma poegadele,

teie pojad jutustagu oma poegadele

ja nende pojad järgmisele põlvele.

4 Mis jäi järele näljastest rohutirtsudest, selle sõi rohutirtsuparv,

mis jäi järele rohutirtsuparvest, selle sõid rohutirtsuvastsed,

mis jäi järele vastsetest, selle sõid aplad rohutirtsud.

5 Ärgake, te joodikud, ja nutke!

Halage, kõik veinijoojad,

sest magus vein on võetud teie suust.

6 Minu maa kallale on tulnud üks rahvas, vägev ja rohkearvuline.

Tema hambad on lõvi hambad, tema lõuad on lõvi lõuad.

7 Ta on laastanud mu viinapuu ja jätnud mu viigipuust järele vaid kännu.

Ta on rebinud need paljaks ja visanud minema,

koorinud nende oksad valgeks.

8 Halise, nagu kotiriiet kandev neitsi*

haliseb oma nooreea peiu* pärast.

9 Jehoova kojast on kadunud roa- ja joogiohver,

preestrid, Jehoova teenijad, leinavad.

10 Põld on rüüstatud, maapind leinab;

on ju vili rüüstatud, värske vein ära kuivanud, õli otsa saanud.

11 Põllumehed on jahmunud, viinamäeharijad halavad

nisu ja odra pärast,

sest põllusaak on hävinud.

12 Viinapuu on kuivanud,

viigipuu närbunud.

Kuivanud on granaatõunapuu, palmipuu ja õunapuu,

kõik puud väljal.

Inimeste rõõmust on saanud häbi.

13 Pange kotiriie ümber ja leinake*, te preestrid!

Halage, te altariteenrid!

Tulge ja veetke öö kotiriides, minu Jumala teenijad,

sest teie Jumala kotta ei tooda enam roa- ega joogiohvrit.

14 Kuulutage välja paast! Teatage pühalikust kokkutulekust!

Koguge vanemad ja kõik maa elanikud

oma Jumala Jehoova kotta ning hüüdke Jehoovat appi.

15 Häda, sest see päev tuleb,

sest Jehoova päev on lähedal!

See tuleb nagu hävitus Kõikvõimsalt.

16 Eks ole toit kadunud meie silme eest,

rõõm ja hõiskamine meie Jumala kojast?

17 Seemned* tohletavad kühvlite all.

Aidad on rüüstatud,

viljahoidlad maha kistud, sest vili on ikaldunud.

18 Kariloomadki ägavad,

veisekarjad ekslevad segaduses, sest neil pole karjamaad.

Lambakarjad peavad kandma karistust.

19 Ma hüüan sinu poole, Jehoova,

sest tuli on neelanud kõrbe karjamaad

ja leek hävitanud kõik puud väljal.

20 Metsloomadki igatsevad sind,

sest ojad on kuivanud

ja tuli on neelanud kõrbe karjamaad.”

^ Joel 1:1 Nimi Joel tähendab „Jehoova on Jumal”.

^ Joel 1:8 Võib tõlkida ka „noor naine”.

^ Joel 1:8 Võib tõlkida ka „mehe”.

^ Joel 1:13 Võib tõlkida ka „taguge endale vastu rinda”.

^ Joel 1:17 Teine võimalik tähendus: „kuivatatud viigimarjad”.

Joel  2 : 1 - 32

2 „Puhuge sarve Siionis,

tõstke sõjakisa mu pühal mäel!

Värisegu kõik maa elanikud,

sest Jehoova päev tuleb! See on lähedal!

2 See on pime ja sünge päev,

pilvine ja pilkaselt pime päev,

mis laotub kui koiduhahetus üle mägede.

On üks arvukas ja vägev rahvas,

kelle sarnast pole iial olnud

ega tule ka edaspidi

kõigi tulevaste põlvede jooksul.

3 Nende ees neelab tuli

ja taga sööb leek.

Maa nende ees on nagu Eedeni aed,

kuid nende taha jääb tühi kõrb

ja mitte miski ei pääse.

4 Nad näevad välja nagu hobused,

jooksevad nagu sõjaratsud.

5 Nende hääl on nagu sõjavankri mürin, kui nad hüppavad mägede tippudel,

otsekui tulelõõma praksumine, kui see kõrsi neelab.

Nad on nagu vägev rahvas, kes on seadnud end lahinguvalmis.

6 Rahvaid valdab nende pärast suur ahastus,

kõigi palged löövad õhetama.

7 Nad ründavad kui sõjamehed,

ronivad müürile nagu sõdurid.

Igaüks neist käib kindlalt oma teed,

nad ei muuda oma radu.

8 Nad ei tõukle omavahel,

ükski mees ei kaldu kursist kõrvale.

Kui mõni langeb oda läbi,

ei lahku teised rivist.

9 Nad tormavad linna, jooksevad müürile,

ronivad majadesse, lähevad akendest sisse nagu vargad.

10 Nende ees väriseb maa ja kõigub taevas.

Päike ja kuu lähevad pimedaks

ning tähed kaotavad oma sära.

11 Jehoova laseb oma häält kõlada oma sõjaväe ees, tema leer on väga suur.

Tema, kes viib täide oma sõna, on vägev.

Jehoova päev on suur ja aukartust sisendav.

Kes suudab jääda püsima?”

12 „Seepärast kasvõi nüüd,” lausub Jehoova, „pöörduge minu juurde tagasi kõigest südamest,

paastu, nutu ja halaga.

13 Rebige lõhki oma süda, mitte riided,

ja tulge tagasi oma Jumala Jehoova juurde,

sest tema on kaastundlik* ja halastav, ta ei vihastu kergesti, vaid on tulvil truud armastust,

ta muudab meelt* ega too õnnetust.

14 Kes teab, ehk ta pöördub ja muudab meelt

ning jätab õnnistusena järele

roaohvri ja joogiohvri teie Jumalale Jehoovale?

15 Puhuge sarve Siionis!

Kuulutage välja paast, teatage pühalikust kokkutulekust.

16 Koguge kokku rahvas, pühitsege kogudust.

Kutsuge vanad mehed, koguge kokku lapsed ja imikud.

Peigmees tulgu välja oma toast ja pruut pulmakambrist.

17 Preestrid, Jehoova teenijad,

nutku eeskoja ja altari vahel ning öelgu:

„Oo, Jehoova, tunne kaasa oma rahvale,

ära lase enda omandil saada põlualuseks,

lubades teistel rahvastel tema üle valitseda.

Miks peaksid rahvad ütlema: „Kus on nende Jumal?”?”

18 Siis on Jehoova täis indu oma maa pärast

ja tunneb kaasa oma rahvale.

19 Jehoova vastab oma rahvale:

„Ma saadan teile vilja, värsket veini ja õli

ning teie kõht saab täis.

Ma ei lase teid enam häbistada rahvaste keskel.

20 Põhja poolt tulija ajan ma teist kaugele.

Ma ajan ta põuasele ja tühjale maale,

ta eelväe idamere* poole

ning järelväe läänemere* poole.

Temast tõuseb haisu,

temast kerkib lehka,

sest Jumal teeb suuri tegusid.”

21 Ära karda, maa!

Hõiska ja rõõmusta, sest Jehoova teeb suuri tegusid.

22 Ärge kartke, loomad väljal,

sest kõrbe karjamaad löövad haljendama

ja puud hakkavad vilja kandma.

Viigipuu ja viinapuu annavad rikkaliku saagi.

23 Siioni pojad, hõisake ja rõõmustage Jehoova, oma Jumala tegude üle,

sest ta annab teile küllaldaselt sügisvihma,

saadab teile vihmahoo,

sügisese ja kevadise vihma nagu ennegi.

24 Viljapeksuplatsid on täis puhastatud vilja,

surutõrred on tulvil värsket veini ja õli.

25 Ma hüvitan teile need aastad,

kui teie saagi sõid rohutirtsuparv, rohutirtsuvastsed, aplad rohutirtsud ja näljased rohutirtsud —

minu suur sõjavägi, kelle ma saatsin teie kallale.

26 Te sööte kõhu täis

ja kiidate oma Jumala Jehoova nime,

tema nime, kes on teinud teie heaks imesid.

Mu rahvas ei pea enam kunagi häbi tundma.

27 Siis te tõdete, et mina olen Iisraeli keskel,

et mina olen Jehoova, teie Jumal — pole kedagi teist!

Mu rahvas ei pea enam kunagi häbi tundma.

28 Pärast seda valan ma välja oma vaimu kõiksuguste inimeste peale

ning teie pojad ja tütred hakkavad prohvetlikult rääkima.

Teie vanad mehed näevad unenägusid,

teie noored mehed nägemusi.

29 Ka oma orjade ja orjataride peale

valan ma neil päevil välja oma vaimu.

30 Ma teen imesid* taevas ja maa peal,

saadan verd, tuld ja suitsusambaid.

31 Päike muutub pimedaks ja kuu vereks,

enne kui tuleb suur ja aukartust sisendav Jehoova päev.

32 Igaüks, kes hüüab appi Jehoova nime, päästetakse.

Siioni mäel ja Jeruusalemmas on need, kes pääsevad, nii nagu Jehoova on öelnud,

need, kes jäävad ellu ja keda Jehoova kutsub.”

^ Joel 2:13 Võib tõlkida ka „suuremeelne”.

^ Joel 2:13 Võib tõlkida ka „kahetseb”.

^ Joel 2:20 St Surnumere.

^ Joel 2:20 St Vahemere.

^ Joel 2:30 Võib tõlkida ka „annan endeid”.

Joel  3 : 1 - 21

3 „Neil päevil ja sel ajal,

kui ma toon tagasi Juuda ja Jeruusalemma vangid,

2 kogun ma kokku ka kõik rahvad

ja toon nad alla Joosafati* orgu.

Ma käin seal nendega kohut

oma rahva ja oma omandi Iisraeli pärast,

sest nad pillutasid ta rahvaste sekka

ning jagasid omavahel minu maa.

3 Nad heitsid liisku minu rahva pärast,

müüsid poisi, et anda tasu prostituudile,

müüsid tüdruku, et osta joogiks veini.

4 Oh Tüüros, Siidon ja kõik Vilistimaa alad,

mis on teil minu vastu?

Kas te tasute mulle millegi eest kätte?

Kui tasute, siis saadan ma sellesama tasu

kiirelt ja kärmelt teie endi pea peale.

5 Sest te olete võtnud mu hõbeda ja kulla

ning viinud mu parimad aarded oma templitesse.

6 Te müüsite Juuda ja Jeruusalemma rahva kreeklastele,

et nad nende omalt maalt kaugele saata.

7 Nüüd lasen ma neil ära tulla paigast, kuhu te nad müüsite,

ja saadan sellesama tasu teie endi pea peale.

8 Ma müün teie pojad ja tütred Juuda rahvale

ning nemad müüvad nad seebalastele, ühele kaugele rahvale.

Jehoova ise on seda rääkinud.

9 Kuulutage rahvaste seas:

„Valmistuge sõjaks! Õhutage vägevaid mehi!

Astugu kõik sõdurid ette, asugu rünnakule!

10 Taguge oma adrad mõõkadeks ja aianoad odadeks*.

Nõrguke öelgu: „Ma olen vägev!”

11 Tulge ja aidake üksteist, kõik ümberkaudsed rahvad. Tulge kokku!””

Oo, Jehoova, too alla sellesse paika oma vägevad sõjamehed!

12 „Rahvad tõusku ja tulgu Joosafati orgu,

sest ma istun seal, et mõista kohut kõigi ümberkaudsete rahvaste üle.

13 Laske sirbil käia, sest lõikus on küps.

Tulge alla ja tallake, sest surutõrs on täis.

Tõrred voolavad üle, sest nende kurjust on ohtralt.

14 Rahvahulgad on otsuseorus,

sest Jehoova päev otsuseorus on lähedal.

15 Päike ja kuu lähevad pimedaks

ning tähed kaotavad oma sära.

16 Jehoova möirgab Siionist,

laseb oma häält kõlada Jeruusalemmast.

Taevas ja maa rappuvad,

kuid Jehoova on varjupaigaks oma rahvale,

kindluseks Iisraeli rahvale.

17 Siis te tõdete, et mina olen Jehoova, teie Jumal, kes elab Siionil, oma pühal mäel.

Jeruusalemmast saab püha paik

ning võõrad ei käi sealt enam läbi.

18 Sel päeval nõrgub mäenõlvadel magusat veini,

küngastel voolab piima

ja kõigis Juuda ojades tulvab vesi.

Jehoova kojast voolab välja allikas

ning kastab Sittimi* orgu.

19 Aga Egiptusest saab tühermaa

ja Edomist tühi kõrb

vägivalla pärast Juuda rahva kallal,

kelle maal nad valasid süütut verd.

20 Kuid Juuda jääb asustatuks igaveseks

ja Jeruusalemm kõigiks põlvedeks.

21 Ma vabastan nad veresüüst

ja Jehoova hakkab elama Siionis.”

^ Joel 3:2 Nimi Joosafat tähendab „Jehoova on kohtumõistja”.

^ Joel 3:10 Võib tõlkida ka „piikideks”.

^ Joel 3:18 Nimi Sittim tähendab „akaatsiad”.

AAMOS

LÜHIÜLEVAADE

- 1

- Aamos saab Jehoovalt sõnumi (1, 2)

- Kohtuotsused korduvate vastuhakkude pärast (3–15)

- Süüria (3–5), Vilistimaa (6–8), Tüüros (9, 10), Edom (11, 12), Ammon (13–15)

- 2

- Kohtuotsused korduvate vastuhakkude pärast (1–16)

- Moab (1–3), Juuda (4, 5), Iisrael (6–16)

- 3

- Jumala kohtuotsuse kuulutamine (1–8)

- Jumal avaldab oma nõu (7)

- Hukkamõistusõnum Samaaria kohta (9–15)

- 4

- Hukkamõistusõnum Baasani lehmade kohta (1–3)

- Jehoova põlgab Iisraeli ebajumalateenistust (4, 5)

- Iisrael ei võta manitsust kuulda (6–13)

- „Valmistu kohtuma oma Jumalaga” (12)

- Jumal annab teada oma mõtted (13)

- 5

- Iisrael on nagu langenud neitsi (1–3)

- Otsige Jumalat ja elage (4–17)

- Vihake halba ja armastage head (15)

- Jehoova päev, pimeduse päev (18–27)

- Iisraeli ohvrid pole vastuvõetavad (22)

- 6

- Häda enesekindlatele! (1–14)

- Elevandiluust voodid; veinikarikad (4, 6)

- 7

- Nägemused näitavad, et Iisraeli lõpp on lähedal (1–9)

- Rohutirtsud (1–3), tuli (4–6), nöörlood (7–9)

- Aamosel kästakse prohvetlikult rääkimine lõpetada (10–17)

- 8

- Nägemus korvist suviste puuviljadega (1–3)

- Rõhujad mõistetakse hukka (4–14)

- Vaimne nälg (11)

- 9

- Jumala karistuse eest ei pääse (1–10)

- Taaveti koda püstitatakse taas (11–15)

Aamos

1

2

3

4

5

6

7

8

9

Aamos  1 : 1 - 15

AAMOS

1 Aamose* sõnad, mis ta sai nägemuses Iisraeli kohta Juuda kuninga Ussija päevil ja Iisraeli kuninga Jerobeami, Jooase poja päevil kaks aastat enne maavärinat. Aamos oli üks Tekoa lambakasvatajatest. 2 Ta ütles:

„Jehoova möirgab Siionist,

toob hääle kuuldavale Jeruusalemmast.

Karjaste karjamaad hakkavad leinama,

Karmeli mäetipp närtsib.”

3 „Nii ütleb Jehoova:

„Damaskuse kolme vastuhaku* pärast, koguni nelja pärast, ei muuda ma oma otsust,

sest ta tallas Gileadi rauast viljapeksuregedega.

4 Seepärast saadan ma Hasaeli koja kallale tule

ja see neelab Ben-Hadadi kindlustornid.

5 Ma murran katki Damaskuse riivid,

hävitan Bikat-Aaveni elanikud

ja Beet-Edeni valitseja

ning Süüria rahvas pagendatakse Kiiri, ütleb Jehoova.”

6 Nii ütleb Jehoova:

„Gaza kolme vastuhaku pärast, koguni nelja pärast, ei muuda ma oma otsust,

sest ta saatis kogu rahva pagendusse ja andis Edomi kätte.

7 Seepärast saadan ma Gaza müüride kallale tule

ja see neelab tema kindlustornid.

8 Ma hävitan Asdodi elanikud

ja Askeloni valitseja.

Ma tõstan käe Ekroni vastu

ning järelejäänud vilistid hukkuvad, ütleb kõrgeim valitseja Jehoova.”

9 Nii ütleb Jehoova:

„Tüürose kolme vastuhaku pärast, koguni nelja pärast, ei muuda ma oma otsust,

sest ta andis kõik pagendatud Edomi kätte

ega mäletanud vendade vahel tehtud lepingut.

10 Seepärast saadan ma Tüürose müüride kallale tule

ja see neelab tema kindlustornid.”

11 Nii ütleb Jehoova:

„Edomi kolme vastuhaku pärast, koguni nelja pärast, ei muuda ma oma otsust,

sest ta on oma venda mõõgaga taga ajanud

ega ole halastanud.

Ta muudkui kisub neid oma vihas tükkideks

ja tema raev ei rauge.

12 Seepärast saadan ma Teemanisse tule

ja see neelab Bosra kindlustornid.”

13 Nii ütleb Jehoova:

„Ammonlaste kolme vastuhaku pärast, koguni nelja pärast, ei muuda ma oma otsust,

sest nad lõikasid lõhki Gileadi rasedad naised, et laiendada oma valdusi.

14 Seepärast saadan ma Rabba müüride kallale tule

ja see neelab tema kindlustornid,

kui lahingupäeval kõlab sõjahüüd,

kui tormipäeval puhkeb maru.

15 Nende kuningas saadetakse ühes peameestega pagendusse, ütleb Jehoova.”

^ Aamos 1:1 Nimi Aamos tähendab „koormaks olemine” või „koorma kandmine”.

^ Aamos 1:3 Võib tõlkida ka „kuritöö”.

Aamos  2 : 1 - 16

2 Nii ütleb Jehoova:

„Moabi kolme vastuhaku* pärast, koguni nelja pärast, ei muuda ma oma otsust,

sest ta põletas Edomi kuninga luud lubjaks.

2 Seepärast saadan ma Moabi kallale tule ja see neelab Kerijoti kindlustornid.

Moab sureb keset möllu,

kui kõlab sõjahüüd ja sarvehääl.

3 Ma kõrvaldan tema keskelt valitseja*

ning tapan kõik ta peamehed ühes temaga, ütleb Jehoova.”

4 Nii ütleb Jehoova:

„Juuda kolme vastuhaku pärast, koguni nelja pärast, ei muuda ma oma otsust,

sest ta on hüljanud Jehoova seaduse*

ega ole järginud tema määrusi.

Teda on viinud eksiteele samad valed, mida järgisid ta esiisad.

5 Seepärast saadan ma Juuda kallale tule

ja see neelab Jeruusalemma kindlustornid.”

6 Nii ütleb Jehoova:

„Iisraeli kolme vastuhaku pärast, koguni nelja pärast, ei muuda ma oma otsust,

sest nad müüvad hõbeda eest õige

ja sandaalipaari eest vaese.

7 Nad tallavad viletsate pead põrmu

ja tõkestavad tasaste tee.

Mees ja tema isa heidavad sama tüdruku juurde,

rüvetades nõnda mu püha nime.

8 Nad heidavad iga altari kõrval laenu pandiks võetud riietele

ja joovad oma jumalate kojas veini, mida nad on ostnud sissenõutud trahviraha eest.

9 Aga mina hävitasin oma rahva pärast emorlased,

kes olid pikad nagu seedrid ja tugevad nagu tammed.

Ma hävitasin neil viljad ülalt ja juured alt.

10 Mina tõin teid välja Egiptusemaalt

ja juhtisin teid kõrbes nelikümmend aastat,

et te saaksite võtta oma valdusse emorlaste maa.

11 Ma määrasin teie poegade seast prohveteid

ja teie noorte meeste seast nasiire.

Kas pole nii, Iisraeli rahvas, küsib Jehoova.

12 Aga teie andsite nasiiridele veini juua

ja keelasite prohveteid: „Ärge rääkige prohvetlikult!”

13 Seepärast ma purustan teid teie paigas,

otsekui viljavihke täis vanker purustab kõik oma rataste all.

14 Nobedal pole kuhugi põgeneda,

tugev kaotab oma jõu

ja ükski sõjamees ei pääse eluga.

15 Vibulaskja ei jää püsima,

välejalg ei pääse

ja ratsanik ei pääse eluga.

16 Isegi kõige vapram sõjamees

põgeneb sel päeval alasti, lausub Jehoova.””

^ Aamos 2:1 Võib tõlkida ka „kuritöö”.

^ Aamos 2:3 Sõna-sõnalt „kohtumõistja”.

^ Aamos 2:4 Võib tõlkida ka „õpetuse”.

Aamos  3 : 1 - 15

3 „Kuulake, Iisraeli rahvas, neid sõnu, mis Jehoova on rääkinud kogu teie soo kohta, kelle ma tõin välja Egiptusemaalt:

2 „Kõigi maa rahvaste seast olen ma tundnud vaid teid.

Seepärast nõuan ma teilt aru kõigi teie süütegude pärast.

3 Kas kaks kõnnivad koos, kui nad pole enne kokku leppinud, et kohtuvad?

4 Kas lõvi möirgab metsas, kui tal pole saaki?

Kas noor lõvi uriseb pesapaigas, kui ta pole midagi kätte saanud?

5 Kas lind satub maas olevasse silmusesse, kui talle pole seda pandud*?

Kas püünispael tõuseb maast, kui keegi pole sellesse läinud?

6 Kui linnas puhutakse sarve, kas siis rahvas ei värise?

Kui linnas toimub õnnetus, kas pole see siis Jehoovalt?

7 Kõrgeim valitseja Jehoova ei tee midagi,

avaldamata oma nõu* oma prohvetitele.

8 Lõvi möirgab — kes ei kardaks?

Kõrgeim valitseja Jehoova kõneleb — kes ei räägiks prohvetlikult?”

9 „Kuulutage Asdodi kindlustornidele

ja Egiptusemaa kindlustornidele:

„Kogunege Samaaria mägede vastu,

vaadake, milline segadus seal valitseb

ja kui palju seal petetakse.

10 Nad ei oska teha, mis õige,

need, kes täidavad oma kindlustorne vägivalla ja hävitamisega, lausub Jehoova.””

11 Seepärast ütleb kõrgeim valitseja Jehoova:

„Vastane piirab maa ümber,

ta röövib sinult jõu

ja su kindlustornid rüüstatakse.”

12 Jehoova ütleb:

„Nagu karjane saab lõvi lõugade vahelt kätte vaid kaks koiba või kõrvatükikese,

nii jääb väga vähe järele ka Iisraeli rahvast,

rahvast, kes istub praegu Samaaria uhketel vooditel ja peentel* lamamisasemetel.

13 Kuulake! Hoiatage Jaakobi sugu,* lausub kõrgeim valitseja Jehoova, vägede Jumal.

14 Sest päeval, mil ma nõuan Iisraelilt aru kõigi tema vastuhakkude* pärast,

hävitan ma ka Peeteli altarid.

Altari sarved raiutakse ära ja need kukuvad maha.

15 Ma löön puruks talvekoja ja suvekoja.

Elevandiluust kojad hävivad

ja uhked* majad kaovad, lausub Jehoova.””

^ Aamos 3:5 Teine võimalik tähendus: „kui seal pole sööta”.

^ Aamos 3:7 Võib tõlkida ka „saladust”.

^ Aamos 3:12 Võib tõlkida ka „Damaskuse”.

^ Aamos 3:13 Võib tõlkida ka „tunnistage Jaakobi soo vastu”.

^ Aamos 3:14 Võib tõlkida ka „kuritööde”.

^ Aamos 3:15 Teine võimalik tähendus: „paljud”.

Aamos  4 : 1 - 13

4 „Kuulake neid sõnu, te Baasani lehmad,

kes olete Samaaria mäel,

te naised, kes petate viletsaid ja rõhute vaeseid

ning ütlete oma meestele*: „Tooge meile juua!”

2 Kõrgeim valitseja Jehoova on vandunud oma pühaduse juures:

„Tulevad päevad, kui teid tõmmatakse üles lihunikukonksudega

ja ülejäänuid teie hulgast õngekonksudega.

3 Teid aetakse välja läbi müüriavade, mis on teie ees,

ja heidetakse Harmonile*, lausub Jehoova.”

4 Minge Peetelisse ja tehke pattu*,

minge Gilgalisse ja patustage veel enam.

Tooge oma ohvreid hommikul

ja kümniseid kolmandal päeval.

5 Põletage hapnenud leiba tänuohvriks,

kuulutage valjult oma vabatahtlikest ohvritest.

Sest nii sa ju armastad teha, Iisraeli rahvas, lausub kõrgeim valitseja Jehoova.

6 Ma ei andnud teile toitu mitte üheski teie linnas*

ja tõin leivapuuduse kõigisse teie majadesse,

kuid te ei pöördunud tagasi minu juurde, lausub Jehoova.

7 Samuti ei andnud ma teile kolm kuud enne lõikust vihma.

Ma lasin sadada ühes linnas, kuid teises linnas mitte.

Üks maatükk sai vihma,

aga teine, mis ei saanud, kuivas ära.

8 Kahe-kolme linna elanikud taarusid ühte linna vett jooma,

aga ei saanud janu kustutatud.

Ometi ei pöördunud te tagasi minu juurde, lausub Jehoova.

9 Ma lõin teie põlluvilja kõrvetava kuumuse ja haigustega.

Te laiendasite oma aedu ja viinamägesid,

kuid rohutirtsud sõid paljaks teie viigipuud ja õlipuud.

Siiski ei pöördunud te tagasi minu juurde, lausub Jehoova.

10 Ma saatsin teile katku, nagu oli Egiptuses,

tapsin mõõgaga teie noored mehed ja võtsin ära teie hobused,

lasin tõusta teie ninna haisu teie laagritest,

kuid te ei pöördunud tagasi minu juurde, lausub Jehoova.

11 Ma paiskasin teid segi,

nagu ma paiskasin segi Soodoma ja Gomorra.

Te olite nagu tulest tõmmatud tukk,

kuid te ei pöördunud tagasi minu juurde, lausub Jehoova.

12 Seepärast ma talitan sinuga nõnda, Iisrael.

Ja kuna ma sinuga nõnda talitan, Iisrael,

siis valmistu kohtuma oma Jumalaga.

13 Tema on see, kes on teinud mäed ja loonud tuule,

kes annab inimesele teada oma mõtted,

kes muudab koiduvalguse pimeduseks

ja kes kõnnib maa kõrgendikel.

Jehoova, vägede Jumal, on tema nimi.”

^ Aamos 4:1 Võib tõlkida ka „isandatele”.

^ Aamos 4:3 Pole teada, millele „Harmon” viitab.

^ Aamos 4:4 Võib tõlkida ka „mässake”.

^ Aamos 4:6 Sõna-sõnalt „ma andsin teile puhtad hambad kõigis teie linnades”.

Aamos  5 : 1 - 27

5 „Kuulake neid sõnu, mida ma teie kohta lausun, Iisraeli rahvas, kuulake seda kaebelaulu:

2 „Neitsi, Iisrael, on langenud,

ta ei suuda enam tõusta.

Ta on omaenda maal hüljatud,

pole kedagi, kes teda üles tõstaks.”

3 Nii ütleb kõrgeim valitseja Jehoova:

„Linna, kust läheb sõtta tuhat, jääb järele sada,

ja kust läheb välja sada, jääb järele kümme. Nõnda juhtub Iisraeli rahvaga.”

4 Nii ütleb Jehoova Iisraeli rahvale:

„Otsige mind ja te jääte elama.

5 Ärge otsige Peetelit,

ärge minge Gilgalisse ja ärge minge Beer-Sebasse,

sest Gilgal läheb pagendusse

ja Peetel saab tühisuseks*.

6 Otsige Jehoovat, et te jääksite elama,

et ta ei lahvataks nagu tuli Joosepi soo kallale

ega neelaks Peetelit, ilma et keegi seda kustutaks.

7 Te muudate õiguse koirohuks*

ja paiskate maha õigluse.

8 Tema on teinud Kima tähtkuju* ja Kesili tähtkuju*,

tema muudab pilkase pimeduse hommikuks,

teeb päeva pimedaks nagu öö,

tema kutsub mereveed,

et valada need maapinnale —

Jehoova on tema nimi.

9 Tema toob äkilise hukatuse tugevale,

hävingu kindlustatud paikadele.

10 Nad vihkavad neid, kes noomivad linnaväravas,

jälestavad neid, kes räägivad tõtt.

11 Kuna te nõuate vaeselt maa eest renti

ja võtate tema vilja maksuks,

siis ei saa te elada tahutud kividest majades, mis te olete ehitanud,

ega juua veini oma parimatelt viinamägedelt, mis te olete istutanud.

12 Sest ma tean, kui palju on teie üleastumisi*

ja kui rängad on teie patud:

te ahistate õiget,

võtate altkäemaksu vaikimise eest

ja tallate linnaväravas jalge alla vaeste õigused.

13 Arukas on sel ajal vait,

sest see on hädaaeg.

14 Otsige head, mitte halba,

et te jääksite elama.

Siis on vägede Jumal Jehoova teiega,

just nagu te ütlete.

15 Vihake halba ja armastage head,

pange linnaväravas kehtima õigus.

Ehk vägede Jumal Jehoova

halastab Joosepi soo järelejäänutele.”

16 Seepärast ütleb Jehoova, vägede Jumal Jehoova:

„Kõigil väljakutel hakatakse halama

ja kõigil tänavatel ohkama: „Oh häda!”

Põllumehi kutsutakse leinama

ja nutunaisi halama.

17 Kõigil viinamägedel halatakse,

sest ma lähen teie keskelt läbi, ütleb Jehoova.

18 Häda neile, kes igatsevad Jehoova päeva!

Mida Jehoova päev teile tähendab?

See on pimedus, mitte valgus.

19 See on, otsekui pääseks mees põgenema lõvi eest, aga talle tuleks vastu karu,

otsekui läheks ta koju ja nõjatuks käega vastu seina, aga teda salvaks madu.

20 Jehoova päev on ju pimedus, mitte valgus,

see on sünge, ilma särata.

21 Ma vihkan, ma põlgan teie pühasid,

mulle ei meeldi ohvrite lõhn teie pühalikel kokkutulekutel.

22 Kuigi te ohverdate mulle põletusohvreid ja toote ohvriande,

ei ole mul neist hea meel,

mulle ei meeldi teie rahuohvriks toodud nuumloomad.

23 Säästke mind oma laulukärast,

ma ei taha kuulda teie keelpillide häält.

24 Õigus voolaku nagu vesi

ja õiglus nagu kuivamatu oja.

25 Kas need nelikümmend aastat kõrbes

tõid sa mulle ohvreid ja ande, oh, Iisraeli rahvas?

26 Nüüd peate viima endaga kaasa oma kuninga Sikkuti ja Kiijuni*,

oma tähejumala kujud, mis te olete endale valmistanud.

27 Ma saadan teid pagendusse teisele poole Damaskust, ütleb tema, kelle nimi on Jehoova, vägede Jumal.””

^ Aamos 5:5 Teine võimalik tähendus: „täidetakse maagiaga”.

^ Aamos 5:7 Võib tõlkida ka „kibeduseks”.

^ Aamos 5:8 Arvatavasti Plejaadide täheparv Sõnni tähtkujus.

^ Aamos 5:8 Arvatavasti Orioni tähtkuju.

^ Aamos 5:12 Võib tõlkida ka „kuritöid”.

^ Aamos 5:26 Mõlema jumala nimed võivad käia planeet Saturni kohta, mida kummardati kui jumalat.

Aamos  6 : 1 - 14

6 „Häda enesekindlatele Siionis,

neile, kes tunnevad end turvaliselt Samaaria mäel,

nimekatele meestele rahvaste ülikute seast,

kelle juurde tuleb Iisraeli sugu!

2 Minge Kalnesse ja nähke.

Sealt minge suurde Hamatti

ja seejärel alla vilistite Gatti.

Kas need on paremad neist kuningriikidest*

või on nende maa suurem kui teie maa?

3 Kas keeldute mõtlemast õnnetuspäevale

ja lasete enda keskel võimutseda vägivallal?

4 Nad lesivad elevandiluust vooditel ja lösutavad lamamisasemeil,

söövad karja parimaid lambaid ja nuumvasikaid,

5 sepitsevad laulukesi, mida lüüra* saatel laulda,

ja leiutavad endale muusikariistu nagu Taavet,

6 joovad karikate kaupa veini

ja võiavad end parimate õlidega,

kuid Joosepi hukkumine ei tee neile muret.

7 Seepärast saadetakse nad pagendusse esimeste seas

ja pikutajate pillerkaaritamisele tuleb lõpp.

8 Vägede Jumal Jehoova lausub: „Kõrgeim valitseja Jehoova on vandunud iseenda juures:

„Ma jälestan Jaakobi kõrkust,

vihkan tema kindlustorne

ning loovutan linna ja kõik, mis selles on, vaenlastele.

9 Kui ühte majja jääb kümme meest, surevad needki. 10 Üks sugulane* kannab nad välja ja põletab ükshaaval. Ta viib nende luud majast välja ja küsib siis maja tagaruumis olijalt: „Kas sinu juures on veel kedagi?” Too vastab: „Ei ole!” Siis ta ütleb: „Ole tasa! Nüüd on hilja Jehoova nime hüüda.””

11 Sest Jehoova annab käsu

ning suur maja lüüakse puruks

ja väike maja saab rusudeks.

12 Kas hobused jooksevad kaljul

või kas küntakse seal veistega?

Te olete muutnud õiguse mürktaimeks

ja õigluse vilja koirohuks*.

13 Te rõõmustate väärtusetu üle

ja ütlete: „Eks ole me saanud vägevaks* oma jõuga?”

14 Seepärast toon ma teie vastu ühe rahva, oh, Iisraeli sugu, lausub vägede Jumal Jehoova,

ja te langete tema rõhumise alla — Lebo-Hamatist* kuni Araba vadini.””

^ Aamos 6:2 Mõeldakse arvatavasti Juuda ja Iisraeli kuningriiki.

^ Aamos 6:5 Võib tõlkida ka „keelpilli”.

^ Aamos 6:10 Võib tõlkida ka „ühe surnu isa vend”.

^ Aamos 6:12 Võib tõlkida ka „kibeduseks”.

^ Aamos 6:13 Sõna-sõnalt „võtnud endale sarved”.

^ Aamos 6:14 Võib tõlkida ka „Hamati piirialast”.

Aamos  7 : 1 - 17

7 Kõrgeim valitseja Jehoova andis mulle järgmise nägemuse. Hilise külvi* tärkamise ajal saatis ta rohutirtsuparve. See oli pärast seda, kui kuningale oli hein niidetud. 2 Kui rohutirtsuparv oli maa taimestiku ära söönud, ütlesin ma: „Oo, kõrgeim valitseja Jehoova, palun anna andeks! Kuidas võib Jaakob ellu jääda? Ta on ju nõrk!”

3 Seepeale Jehoova muutis oma otsust*. „Seda ei juhtu,” ütles Jehoova.

4 Kõrgeim valitseja Jehoova andis mulle järgmise nägemuse. Kõrgeim valitseja Jehoova hakkas tulega karistama. Tuli neelas sügavad veed ja maatüki. 5 Siis ma ütlesin: „Oo, kõrgeim valitseja Jehoova, palun ära tee seda! Kuidas võib Jaakob ellu jääda? Ta on ju nõrk!”

6 Ja Jehoova muutis otsust*. „Ka seda ei juhtu,” ütles kõrgeim valitseja Jehoova.

7 Ta andis mulle järgmise nägemuse. Jehoova seisis müüril, mis oli ehitatud nöörloodi abil, ja tema käes oli nöörlood. 8 Jehoova küsis minult: „Mida sa näed, Aamos?” Ma vastasin: „Nöörloodi.” Jehoova jätkas: „Ma panen nöörloodi oma Iisraeli rahva keskele. Ma ei anna talle enam andeks. 9 Iisaki ohvripaigad laastatakse ja Iisraeli pühamud hävitatakse ning ma tulen mõõgaga Jerobeami* soo vastu.”

10 Peeteli preester Amasja saatis Iisraeli kuningale Jerobeamile sõnumi: „Aamos sepitseb sinu vastu vandenõu otse Iisraeli rahva keskel. Maa ei suuda taluda kõiki tema sõnu. 11 Sest Aamos ütleb: „Jerobeam sureb mõõga läbi ja Iisrael viiakse oma maalt pagendusse.””

12 Siis ütles Amasja Aamosele: „Sina, nägija, mine ära Juudamaale, teeni seal leiba ja räägi seal prohvetlikult! 13 Aga Peetelis ei tohi sa enam prohvetlikult rääkida, sest see on kuninga pühamu ja kuningriigi tempel.”

14 Seepeale vastas Aamos Amasjale: „Ma ei olnud prohvet ega ka mitte prohvetijünger, vaid karjane, ja ma hoolitsesin sükomoor-viigipuude eest*. 15 Kuid Jehoova võttis mind karja järelt ära ja Jehoova ütles mulle: „Mine ja räägi prohvetlikult mu Iisraeli rahvale!” 16 Kuula nüüd Jehoova sõna: „Sa ütled: „Ära räägi prohvetlikult Iisraeli vastu ja ära kuuluta Iisaki soo vastu.” 17 Seepärast ütleb Jehoova nõnda: „Sinu naine saab linnas prostituudiks, su pojad ja tütred langevad mõõga läbi. Sinu maa jaotatakse mõõdunööriga ning sa ise sured võõral maal. Iisrael saadetakse oma maalt pagendusse.”””

^ Aamos 7:1 St mida külvati jaanuaris ja veebruaris.

^ Aamos 7:3 Võib tõlkida ka „tundis kahetsust”.

^ Aamos 7:6 Võib tõlkida ka „tundis kahetsust”.

^ Aamos 7:9 Jerobeam II (Am 1:1).

^ Aamos 7:14 Võib tõlkida ka „ja sükomoor-viigipuu viljade torkija”.

Aamos  8 : 1 - 14

8 Kõrgeim valitseja Jehoova andis mulle järgmise nägemuse. Oli üks korv suviste puuviljadega*. 2 Ta küsis: „Mida sa näed, Aamos?” Ma vastasin: „Korvi suviste puuviljadega.” Jehoova jätkas: „Mu rahvale Iisraelile on tulnud lõpp.* Ma ei anna neile enam andeks. 3 Templilauludest saab sel päeval halamine, lausub kõrgeim valitseja Jehoova. Kõikjale on siis heidetud palju laipu. Seal olgu vaikus.

4 Kuulake, teie, kes tallate vaeseid

ja teete tasastele maa peal lõpu,

5 kes ütlete: „Millal möödub noorkuupüha, et saaksime müüa teravilja?

Millal lõppeb hingamispäev, et võiksime anda vilja müüki?

Siis saaksime teha eefa* väiksemaks,

seeklivihi suuremaks,

et tüssata pettuse kaaludega.

6 Siis saaksime osta hõbeda eest viletsa,

sandaalipaari eest vaese

ja müüa viljaprahti.”

7 Jehoova, Jaakobi uhkus, on iseenda nimel vandunud:

„Ma ei unusta kunagi ühtki nende tegu!

8 Seepärast hakkab maa värisema

ja kõigile selle elanikele tuleb lein.

Eks see kõik tõuse nagu Niilus,

vooga ja alane nagu Egiptuse Niilus?”

9 Kõrgeim valitseja Jehoova lausub:

„Sel päeval lasen ma päikesel loojuda keskpäeval

ja toon pimeduse maale päise päeva ajal.

10 Ma muudan teie pühad leinaajaks

ja kõik teie laulud kaebelauludeks.

Ma panen kõigi puusade ümber kotiriide ja ajan kõigi pead paljaks.

See on nii, nagu leinataks oma ainsat poega,

ja selle päeva lõpp on kibe.”

11 Tulevad päevad, kui ma saadan maale nälja,

nälja mitte leiva ja janu mitte vee järele,

vaid Jehoova sõnade kuulmise järele,

lausub kõrgeim valitseja Jehoova.

12 Nad vaaruvad merest mereni

ja põhjast itta.

Nad uitavad ringi, otsides Jehoova sõna, kuid ei leia seda.

13 Sel päeval minestavad janu pärast

ilusad neitsid ja noored mehed,

14 need, kes vannuvad Samaaria patu juures ja ütlevad:

„Nii tõesti, kui su jumal elab, Daan!”

ja „Nii tõesti, kui tee viib Beer-Sebasse!”

Nad langevad ega tõuse enam.”

^ Aamos 8:1 Need olid üldjuhul viigimarjad, aga mõnikord ka datlid.

^ Aamos 8:2 Heebrea keeles on sõnamäng: väljendid „suvised puuviljad” ja „lõpp” on sarnased. Suvised puuviljad olid märgiks selle kohta, et käes oli põllumajandusaasta lõpp.

^ Aamos 8:5 Kuivaine mõõdunõu. (Vt lisa B14.)

Aamos  9 : 1 - 15

9 Ma nägin Jehoovat altari kohal. Ta ütles: „Löö samba pead, nii et läved vappuvad. Löö sammastelt pead maha ja ma tapan viimased rahva seast mõõgaga. Ühelgi põgenejal ei õnnestu põgeneda ja ükski pageja ei pääse pakku.

2 Kui nad kaevuksid alla surmavalda,

saaks mu käsi nad sealt kätte,

kui nad läheksid üles taevasse,

tooksin ma nad sealt alla.

3 Kui nad peidaksid end Karmeli tippu,

otsiksin ma nad üles ja võtaksin sealt ära.

Kui nad läheksid mu silme eest varjule merepõhja,

saadaksin ma sinna mao neid salvama.

4 Kui nende vaenlased viivad nad vangi,

käsin ma mõõgal neid seal tappa.

Ma hoian neil silma peal, et teha neile halba ja mitte head.

5 Kõrgeim valitseja vägede Jehoova puudutab maad,

nii et see sulab ja kõik selle elanikud leinavad.

See kõik tõuseb nagu Niilus,

alaneb nagu Egiptuse Niilus.

6 Tema ehitab oma trepid taevasse

ja rajab oma võlvi maa kohale,

ta kutsub mereveed,

et valada need maapinnale —

Jehoova on tema nimi.

7 Oh, Iisraeli rahvas, eks te ole mulle nagu kušiitide* pojad, lausub Jehoova.

Eks toonud ma Iisraeli välja Egiptusemaalt,

vilistid Kreetalt ja süürlased Kiirist?

8 Kõrgeima valitseja Jehoova silmad on patuse kuningriigi peal

ja ta hävitab selle maapinnalt.

Ometi ei hävita ma Jaakobi sugu täielikult, lausub Jehoova.

9 Ma annan käsu

ja raputan Iisraeli sugu kõigi rahvaste hulgas,

nii nagu raputatakse sõela:

ükski kivike ei kuku maha.

10 Kõik minu rahva patused surevad mõõga läbi,

need, kes ütlevad: „Õnnetus ei jõua meieni ega taba meid.”

11 Sel päeval püstitan ma taas Taaveti kokkulangenud koja*

ja parandan selle praod.

Ma ehitan selle varemeist üles

ja taastan selle, nii et see on nagu muistseil päevil,

12 et nad saaksid endale Edomi järelejäänud

ja kõik rahvad, keda kutsutakse minu nimega, lausub Jehoova, kes seda teeb.

13 Tulevad päevad,

kui künnimees jõuab järele lõikajale

ning viinamarjasõtkuja külvajale, lausub Jehoova.

Mäenõlvadel nõrgub magusat veini,

seda voolab kõigil küngastel.

14 Ma toon oma Iisraeli rahva vangistusest tagasi.

Nad ehitavad üles laastatud linnad ja elavad neis,

istutavad viinamägesid ja joovad nende veini,

rajavad aedu ja söövad nende vilja.

15 Ma istutan nad nende omale maale

ja neid ei juurita enam kunagi välja nende maalt,

mille ma neile andsin, lausub sinu Jumal Jehoova.”

^ Aamos 9:7 Võib viidata etiooplastele.

^ Aamos 9:11 Võib tõlkida ka „lehtmaja”, „telgi”.

OBADJA

LÜHIÜLEVAADE

- Ülbe Edom alandatakse (1–9)

- Edomi vägivald Jaakobi kallal (10–14)

- Jehoova päev tuleb kõigi rahvaste peale (15, 16)

- Jaakobi sugu taastatakse (17–21)

- Jaakob neelab Edomi (18)

- Kuningavõim saab Jehoovale (21)

Obadja 1 - 21

OBADJA

1 Obadja* nägemus.

Nõnda ütleb kõrgeim valitseja Jehoova Edomi kohta:

„Me oleme kuulnud Jehoova sõnumit,

käskjalg on saadetud rahvaste juurde teatama:

„Tõuske, valmistugem tema vastu sõdima!”

2 Ma olen teinud sind rahvaste seas tähtsusetuks,

sind põlatakse väga.

3 Su südame ülbus on sind petnud,

sind, kes elad kaljulõhedes,

asud kõrgel ja mõtled oma südames:

„Kes võiks heita mind alla maa peale?”

4 Kui sa ka asuksid elama* kõrgele nagu kotkas

või teeksid oma pesa tähtede vahele,

tooksin ma su sealt alla, lausub Jehoova.

5 Kui su juurde tuleksid vargad, öised röövlid —

kui täielikult sind küll hävitatakse!* —,

eks varastaks nad vaid seda, mida tahaks?

Või kui su juurde tuleksid viinamarjakorjajad,

eks jätaks nad midagi ka järelnoppimiseks?

6 Kui põhjalikult on küll Eesav läbi otsitud!

Tema varjatud aarded on välja tuhnitud.

7 Kõik su liitlased on ajanud sind ära kuni piirini,

nad on sind petnud.

Need, kes olid sinuga rahujalal, võimutsevad nüüd su üle.

Need, kes koos sinuga leiba söövad, seavad sulle võrgu,

aga sina ei märka seda.

8 Sel päeval ma hävitan Edomist targad

ja Eesavi mägismaalt taiplikud,

lausub Jehoova.

9 Su sõjamehed kohkuvad, oh, Teeman,

sest kõik Eesavi mägismaal hävitatakse tapatalgutes.

10 Vägivalla pärast oma venna Jaakobi kallal

katab sind häbi

ja sa hukkud igaveseks.

11 Sel päeval, kui sa seisid eemal,

päeval, kui võõrad viisid tema sõjaväe vangi,

kui võõramaalased läksid tema väravast sisse ja heitsid Jeruusalemma pärast liisku,

olid sinagi nagu üks nendest.

12 Ära parasta oma venda tema õnnetuspäeval,

ära tunne kahjurõõmu Juuda rahva üle tema hukkumispäeval,

ära räägi ülbelt tema ahastuspäeval.

13 Ära sisene mu rahva väravast tema hädapäeval,

ära parasta teda ta õnnetuse pärast ta hädapäeval,

ära pista kätt tema rikkuse külge ta hädapäeval.

14 Ära seisa teelahkmel, et tappa tema põgenikke,

ära anna välja tema ellujäänuid ahastuspäeval.

15 Sest lähedal on Jehoova päev, mis tuleb kõigi rahvaste peale.

Nii nagu sina oled teinud, tehakse ka sulle.

See, kuidas sa oled kohelnud teisi, tuleb tagasi su enda pea peale.

16 Nii nagu te jõite mu pühal mäel,

nõnda peavad lakkamata jooma kõik rahvad.

Nad joovad ja kummutavad Jumala vihakarikat

ning kaovad, otsekui poleks neid olnudki.

17 Aga need, kes pääsevad, on Siioni mäel

ja see on püha.

Jaakobi sugu saab oma vara enda valdusse.

18 Jaakobi soost saab tuli,

Joosepi soost leek

ja Eesavi soost saavad kõrred.

Tuleleek põletab ja neelab need,

Eesavi soost ei jää ükski ellu.

Jehoova ise on seda rääkinud.

19 Nad võtavad oma valdusse Negevi, Eesavi mägismaa,

Sefela ja vilistite maa.

Nad võtavad oma valdusse Efraimi alad ja Samaaria alad

ning Benjamin võtab oma valdusse Gileadi.

20 Pagendatud Iisraeli rahvas, kes elas selle kaitsevalli taga,

saab oma valdusse kaananlaste maa kuni Sareptani.

Jeruusalemmast pagendatud, kes olid Sefaradis, saavad oma valdusse Negevi linnad.

21 Päästjad lähevad üles Siioni mäele,

et mõista kohut Eesavi mägismaa üle.

Ja kuningavõim saab Jehoovale.”

^ Obadja 1 Nimi Obadja tähendab „Jehoova teenija”.

^ Obadja 4 Teine võimalik tähendus: „lendaksid”.

^ Obadja 5 Teine võimalik tähendus: „kui palju nad siis laastaks?”.

JOONA

LÜHIÜLEVAADE

- 1

- Joona üritab Jehoova eest põgeneda (1–3)

- Jehoova toob suure tormi (4–6)

- Joona on süüdi (7–13)

- Joona heidetakse tormisesse merre (14–16)

- Hiigelsuur kala neelab Joona (17)

- 2

- Joona palve kala kõhus (1–9)

- Kala oksendab Joona maale (10)

- 3

- Joona kuuletub Jumalale ja läheb Niinevesse (1–4)

- Niinevelased kahetsevad Joona sõnumit kuuldes (5–9)

- Jumal otsustab Niinevet mitte hävitada (10)

- 4

- Joona on vihane ja tahab surra (1–3)

- Jehoova õpetab Joonale halastuse tähtsust (4–11)

- „Kas sul on õigus nõnda vihastuda?” (4)

- Õppetund pudelkõrvitsataime abil (6–10)

Joona

1

2

3

4

Joona  1 : 1 - 17

JOONA

1 Joonale,* Amittai pojale, tuli Jehoovalt sõnum: 2 „Mine Niinevesse, sellesse suurde linna, ja kuuluta neile kohtusõnumit, sest ma olen näinud nende kurjust.”

3 Joona aga tahtis Jehoova eest Tarsisesse põgeneda. Ta läks alla Joppesse ja leidis laeva, mis oli Tarsisesse minemas. Maksnud sõiduraha, astus ta pardale, et koos nendega Tarsisesse minna, ära Jehoova palge eest.

4 Siis paiskas Jehoova merele tugeva tuule ja merel tõusis nii suur torm, et laeva ähvardas hukk. 5 Meremehed lõid kartma ja igaüks hakkas oma jumalat appi hüüdma. Samuti hakkasid nad laevas olevaid asju merre heitma, et laeva kergendada. Aga Joona oli läinud alla laeva siseruumi, seal pikali heitnud ja sügavasse unne vajunud. 6 Laeva kapten tuli tema juurde ja ütles: „Kuidas sa võid magada? Tõuse üles ja hüüa oma jumala poole! Vahest tõeline Jumal mõtleb meie peale ja me ei hukku.”

7 Siis rääkisid mehed omavahel: „Heidame liisku, et saaksime teada, kes on selles õnnetuses süüdi.” Nad heitsidki liisku ja liisk langes Joonale. 8 Siis nad küsisid temalt: „Ütle meile palun, kes on süüdi selles õnnetuses, mis meid on tabanud? Mis tööd sa teed ja kust sa tuled? Mis maalt ja millise rahva seast sa pärit oled?”

9 Ta vastas neile: „Ma olen heebrealane ja ma kardan* Jehoovat, taeva Jumalat, kes on teinud mere ja kuiva maa.”

10 Siis lõid mehed veel rohkem kartma ja ütlesid talle: „Mida sa küll oled teinud!” (Nad teadsid, et ta põgeneb Jehoova eest, kuna ta oli seda neile rääkinud.) 11 Nad küsisid temalt: „Mida me peaksime sinuga tegema, et meri rahuneks?”, sest meri muutus järjest marusemaks. 12 Ta vastas: „Visake mind merre, küll siis meri rahuneb, sest ma tean, et see kange torm on tabanud teid minu pärast.” 13 Mehed sõudsid kõvasti, et kuivale maale tagasi saada, kuid see ei õnnestunud, sest meri nende ümber muutus järjest marusemaks.

14 Siis nad hüüdsid Jehoova poole: „Oh, Jehoova, palun ära lase meil selle mehe pärast hukkuda! Ärgu tulgu selle süütu veri meie peale, Jehoova, sest see kõik on toimunud sinu tahtel!” 15 Siis nad heitsid Joona merre ning mere raev vaibus. 16 Seepeale valdas mehi suur kartus Jehoova ees ning nad tõid Jehoovale ohvri ja andsid tõotusi.

17 Jehoova saatis aga ühe hiiglasuure kala Joonat neelama ning Joona oli kala kõhus kolm päeva ja kolm ööd.

^ Joona 1:1 Nimi Joona tähendab „tuvi”.

^ Joona 1:9 Võib tõlkida ka „teenin”.

Joona  2 : 1 - 10

2 Joona palvetas kala kõhus oma Jumala Jehoova poole 2 ja ütles:

„Ahastuses hüüdsin ma Jehoova poole ja tema vastas mulle.

Surmavalla sügavusest kisendasin ma appi

ja sina kuulsid mu häält.

3 Kui sa heitsid mind sügavusse, avamere südamesse,

siis hoovused neelasid mind,

kõik su veevallid ja lained käisid minust üle.

4 Ma ütlesin: „Ma olen ära aetud su silme eest!

Kuidas saaksin veel näha su püha templit?”

5 Veed neelasid mu, minu elu oli ohus,

vetesügavus piiras mind,

meretaimed mähkusid ümber mu pea.

6 Mägede alusteni vajusin ma alla,

maa riivid sulgusid mu kohal igaveseks.

Kuid sa tõid mind elavana hauasügavusest üles, oo, Jehoova, mu Jumal!

7 Kui mu elu oli hääbumas, meenutasin ma Jehoovat.

Siis jõudis mu palve sinu juurde su pühasse templisse.

8 Need, kes on pühendunud tühistele ebajumalatele, on hüljanud truu armastuse allika,*

9 aga mina lasen kõlada tänusõnadel ja tahan sulle ohvreid tuua.

Mida olen tõotanud, seda ka teen.

Pääste tuleb Jehoovalt.”

10 Mõne aja pärast käskis Jehoova kalal Joona kuivale maale oksendada.

^ Joona 2:8 Teine võimalik tähendus: „hülgavad oma ustavuse”.

Joona  3 : 1 - 10

3 Siis tuli Joonale teist korda Jehoovalt sõnum: 2 „Mine Niinevesse, sellesse suurde linna, ja kuuluta sõnumit, mis ma sulle annan.”

3 Joona kuuletus Jehoova käsule ja läks Niinevesse. Niineve oli väga suur linn: selle läbikäimiseks kulus kolm päeva. 4 Joona jõudis linna ning kõndis ühe päevateekonna ja kuulutas: „Veel 40 päeva ja Niineve hävitatakse!”

5 Niineve mehed uskusid Jumalat, kuulutasid välja paastu ning panid endale ümber kotiriide, kõige suuremast kõige väiksemani. 6 Kui sõnum jõudis Niineve kuningani, tõusis see troonilt, võttis kuningliku rüü seljast, kattis end kotiriidega ja istus tuha peale. 7 Ta lasi kogu Niineves kuulutada: „Kuninga ja ta ülikute määruse kohaselt tuleb toimida nõnda.

Mitte ükski inimene ega loom, ei veised ega lambad, ärgu söögu midagi! Keegi ärgu söögu ja ärgu joogu vett! 8 Kõik inimesed katku ennast ja oma loomad kotiriidega. Nad hüüdku tõsimeeli Jumala poole ning pöördugu oma kurjadest ja vägivaldsetest tegudest. 9 Kes teab, ehk tõeline Jumal muudab oma otsust* ja pöördub oma tulisest vihast, nii et me ei hukku?”

10 Kui Jumal nägi, mida nad tegid, kuidas nad pöördusid oma kurjadest tegudest, siis ta muutis oma otsust ega toonud nende peale seda õnnetust, mille ta oli kavatsenud tuua.

^ Joona 3:9 Võib tõlkida ka „tunneb kahetsust”.

Joona  4 : 1 - 11

4 Joona aga pani seda väga pahaks ja temas süttis viha. 2 Ta palvetas Jehoova poole: „Oh, Jehoova, kas ma ei mõelnud seda juba siis, kui olin oma maal! Seepärast ma püüdsingi algul Tarsisesse põgeneda. Ma ju teadsin, et sa oled kaastundlik ja halastav Jumal, et sa ei vihastu kergesti, vaid oled tulvil truud armastust ning tunned õnnetuse pärast kurbust. 3 Nüüd, Jehoova, palun võta mult elu, sest mul on parem surra kui elada!”

4 Jehoova küsis: „Kas sul on õigus nõnda vihastuda?”

5 Siis läks Joona linnast välja, ida poole, ja istus maha. Ta valmistas endale sinna varjualuse ja ta istus selle varjus, et näha, mis linnaga juhtub. 6 Siis lasi Jumal Jehoova kasvada ühel pudelkõrvitsataimel*, et see sirguks Joona kohale, pakuks ta peale varju ja leevendaks ta vaeva. Joona oli pudelkõrvitsataime üle väga rõõmus.

7 Aga järgmisel päeval koidu puhkedes saatis Jumal ühe ussi pudelkõrvitsataime närima ja taim kuivas ära. 8 Kui päike paistma hakkas, saatis Jumal ka kõrvetava idatuule. Päike lõõskas Joonale pähe, nii et ta oli minestuse äärel. Joona palus mitu korda, et ta võiks surra, ja ütles: „Mul on parem surra kui elada!”

9 Jumal küsis Joonalt: „Kas sul on õigus pudelkõrvitsataime pärast nõnda vihastuda?”

Tema vastas: „Jah, on! Ma olen nii vihane, et tahaksin surra!” 10 Kuid Jehoova ütles: „Sinul on kahju pudelkõrvitsataimest, mille heaks sa pole vaeva näinud ja mida sa pole kasvatanud. Ühe ööga see kasvas ja ühe ööga hukkus. 11 Kas siis minul ei peaks olema kahju Niinevest, sellest suurest linnast, kus on rohkem kui 120 000 inimest, kes ei suuda eristada õiget valest,* ja peale selle nende paljud loomad?”

^ Joona 4:6 Teine võimalik tähendus: „riitsinusel”.

^ Joona 4:11 Võib tõlkida ka „kes ei suuda vahet teha oma parema ja vasaku käe vahel”.

MIIKA

LÜHIÜLEVAADE

- 1

- Hukkamõistusõnum Samaaria ja Juuda kohta (1–16)

- Patud ja vastuhakk toovad häda (5)

- 2

- Häda rõhujatele! (1–11)

- Iisrael tuuakse taas ühtsusse (12, 13)

- Maa on täis rahvahulga suminat (12)

- 3

- Juhid ja prohvetid mõistetakse hukka (1–12)

- Jehoova vaim annab Miikale jõudu (8)

- Preestrid õpetavad tasu eest (11)

- Jeruusalemm saab rusuhunnikuks (12)

- 4

- Jehoova kõrge mägi (1–5)

- Mõõgad atradeks (3)

- „Elame Jehoova, oma Jumala nime vääriliselt” (5)

- Taastatud Siion saab tugevaks (6–13)

- 5

- Vägev valitseja üle kogu maa (1–6)

- Valitseja tuleb Petlemmast (2)

- Järelejäänud on nagu kaste ja nagu lõvi (7–9)

- Maa puhastatakse (10–15)

- 6

- Jumal käib kohut Iisraeliga (1–5)

- Mida Jehoova ootab? (6–8)

- Õigeid tegusid, ustavust, tagasihoidlikkust (8)

- Iisraeli süü ja karistus (9–16)

- 7

- Allakäinud Iisrael (1–6)

- Vaenlasteks omad pereliikmed (6)

- „Ma ootan kannatlikult” (7)

- Jumala rahvas mõistetakse õigeks (8–13)

- Miika palvetab ja ülistab Jumalat (14–20)

- Jehoova vastus (15–17)

- „Kes on Jumal nagu sina” (18)

Miika

1

2

3

4

5

6

7

Miika  1 : 1 - 16

MIIKA

1 See on Jehoova sõnum, mis tuli mooresetlasele Miikale* Juuda kuningate Jootami, Aahase ja Hiskija päevil ning mille ta sai nägemuses Samaaria ja Jeruusalemma kohta.

2 „Kuulake, kõik rahvad!

Pane tähele, maa ja kõik, mis seal on!

Kõrgeim valitseja Jehoova olgu tunnistajaks teie vastu,

Jehoova oma pühas templis!

3 Jehoova väljub oma asupaigast,

ta laskub alla ja kõnnib maa kõrgendikel.

4 Mäed sulavad tema all

ja orud lõhenevad

otsekui vaha tule ees,

otsekui järsakult langev vesi.

5 See kõik sünnib Jaakobi vastuhaku pärast,

Iisraeli rahva pattude pärast.

Kes on süüdi Jaakobi vastuhakus?

Kas mitte Samaaria?

Kes on süüdi, et Juudas on ohvripaigad?

Kas mitte Jeruusalemm?

6 Ma teen Samaaria rusuhunnikuks väljal,

viinamägede istutusmaaks.

Ma heidan orgu ta kivid

ja paljastan ta alusmüürid.

7 Kõik tema nikerdatud kujud lüüakse puruks

ja kõik kingitused, mis ta enda müümise eest sai,* põletatakse ära.

Ma hävitan kõik ta ebajumalad.

Ta on kogunud need hoorapalga eest

ja hoorapalgaks saavad need taas.”

8 Seepärast ma halan ja ulun,

käin paljajalu ja poolalasti.

Mu hala on nagu šaakali ulgumine,

mu lein on kui jaanalinnu kisa.

9 Sest tema haav on ravimatu.

See ulatub Juudani,

nuhtlus on jõudnud mu rahva väravasse, Jeruusalemma.

10 „Ärge kuulutage seda Gatis,

ärge nutke.

Beet-Afras* püherdage põrmus.

11 Oh, Saafiri elanikud, minge ära alasti ja häbis!

Saanani elanikud pole välja tulnud.

Beet-Eselis halatakse ja see ei paku teile enam varju.

12 Maaroti elanikud ootasid head,

aga Jehoovalt on tulnud õnnetus Jeruusalemma väravasse.

13 Oh, Laakise elanikud, rakendage hobused vankri ette!

Teist sai alguse Siioni tütre patt,

on ju temast leitud Iisraeli üleastumisi.

14 Seepärast annad sa lahkumiskingid Mooreset-Gatile.

Aksibi majad valmistasid pettumuse Iisraeli kuningatele.

15 Ma toon teie juurde vallutaja, oh, Maaresa elanikud.

Siis ulatub Iisraeli au Adullamini.

16 Ajage pea paljaks, pügage juuksed maha oma kallite laste pärast.

Ajage pea paljaks nagu kotkal,

sest nad on viidud sinu juurest pagendusse.”

^ Miika 1:1 Miika on lühivorm nimest Miikael või Miikaja, mis tähendab „Kes on nagu Jehoova?”.

^ Miika 1:7 Võib tõlkida ka „kogu tasu, mis ta hooramise eest sai”.

^ Miika 1:10 Võib tõlkida ka „Afra kojas”.

Miika  2 : 1 - 13

2 „Häda neile, kes hauvad kurja,

kes sepitsevad oma voodis nurjatust!

Hommikuvalges teevad nad mõeldu teoks,

sest nende võimuses on seda teha.

2 Nad himustavad põlde ja omastavad need,

samuti maju ja võtavad need.

Nad petavad mehelt välja maja,

mehelt tema pärandi.

3 Seepärast ütleb Jehoova:

„Ma tahan tuua selle soo peale õnnetuse, millest te ei pääse.

Te ei saa enam kõrgilt ringi käia, sest see on õnnetuse aeg.

4 Sel päeval lausutakse teie kohta kõnekäändu

ja teie pärast halatakse kibedalt.

Öeldakse nõnda: „Me oleme täiesti laastatud!

Ta on andnud meie rahva valdused teiste kätte. Ta on need mult ära võtnud.

Ta jagab meie põllud truudusetutele.”

5 Seepärast pole sul kedagi, kes mõõdunööriga maad mõõdaks,

kes Jehoova koguduses selle liisuosadeks jaotaks.

6 Nad ütlevad: „Ärge kuulutage!

Nad ei tohi neist asjust kuulutada.

Ei meie koge alandust.”

7 Kas mitte nii ei räägita, oh, Jaakobi sugu:

„Kas Jehoova vaim on tõesti kannatamatu?

Kas teeb ta tõesti midagi sellist?”?

Eks tee mu sõnad head neile, kes käivad aususe teel?

8 Aga hiljuti on mu oma rahvas hakanud tegutsema kui vaenlane.

Te kisute avalikult uhked kaunistused koos riietega neilt*,

kes nagu sõjast tulijad teist pahaaimamatult mööduvad.

9 Te ajate mu rahva naised välja mugavatest majadest.

Te röövite nende lastelt igaveseks mu hiilguse.

10 Tõuske ja minge ära, sest sellel maal pole enam rahu.

Ebapuhtuse pärast see hävitatakse ja hävitus on valus.

11 Kui mees ajab taga tühisust ja valskust ning valetab nõnda:

„Ma jutlustan sulle veinist ja vägijookidest”,

siis on ta sellele rahvale paras prohvet.

12 Ma kogun sind kokku, Jaakob,

ma kogun kokku need, kes on Iisraelist alles jäänud.

Ma toon nad ühtsusse: nad on kui lambad aedikus,

kui kari karjamaal.

Kostab rahvahulga sumin.”

13 Nende ees käib see, kes murrab läbi.

Nad murravad läbi ja lähevad värava kaudu välja.

Nende ees läheb kuningas

ja kõige ees käib Jehoova.”

^ Miika 2:8 Teine võimalik tähendus: „nende riietelt”.

Miika  3 : 1 - 12

3 Ma ütlesin: „Palun kuulake, Jaakobi peamehed

ja Iisraeli rahva ülemad.

Kas te ei peaks teadma, mis on õige?

2 Teie aga vihkate head ja armastate halba,

rebite mu rahvalt naha ja ta luudelt liha.

3 Te sööte mu rahva liha,

nülite talt naha,

murrate ta luud ja purustate tükkideks

nagu patta pandavad kondid ja katlasse pandava liha.

4 Sel ajal te hüüate Jehoovat appi,

aga tema ei vasta teile.

Ta peidab sel ajal oma palge teie eest,

sest te olete teinud kurja.

5 Jehoova ütleb prohvetite kohta, kes eksitavad mu rahvast,

kes haukavad suutäie ja hüüavad: „Rahu!”,*

kuulutavad aga sõja sellele, kes neile midagi suhu ei pane:

6 „Teile tuleb öö ja te ei näe nägemusi,

teile tuleb pimedus ja te ei saa ennustada.

Päike loojub prohvetite kohal

ja päev muutub neile pimedaks.

7 Nägijad jäävad häbisse

ja ennustajad pettuvad.

Nad kõik peavad häbiga katma oma suu*,

sest Jumalalt ei tule vastust.””

8 Aga mina olen tänu Jehoova vaimule täis jõudu,

täis õigust ja väge,

et rääkida Jaakobile tema vastuhakust ja Iisraelile tema patust.

9 Palun kuulake seda, Jaakobi peamehed

ja Iisraeli rahva ülemad,

kes jälestate õigust ja väänate kõveraks kõik sirge,

10 kes ehitate Siionit verevalamisega ja Jeruusalemma ülekohtuga.

11 Tema juhid mõistavad kohut altkäemaksu eest,

preestrid õpetavad tasu eest

ja prohvetid ennustavad raha* eest.

Samas toetuvad nad* Jehoovale, öeldes:

„Eks ole Jehoova meiega?

Meid ei taba õnnetus.”

12 Teie pärast

küntakse Siion üles nagu põld,

Jeruusalemm saab rusuhunnikuks

ja templimägi metsastunud künkaks.

^ Miika 3:5 Võib tõlkida ka „kes hüüavad: „Rahu!”, kui neil on midagi hammaste vahel närida”.

^ Miika 3:7 Võib tõlkida ka „vuntsid”.

^ Miika 3:11 Võib tõlkida ka „hõbeda”.

^ Miika 3:11 Võib tõlkida ka „väidavad nad, et toetuvad”.

Miika  4 : 1 - 13

4 Viimseil päevil

kõrgub Jehoova koja mägi

kindlalt üle teiste mäetippude,

tõuseb kõrgemale küngastest

ja rahvad voolavad sinna.

2 Paljud rahvad lähevad ja ütlevad:

„Tulge, lähme üles Jehoova mäele,

Jaakobi Jumala kotta!

Ta õpetab meile oma teid,

et me võiksime käia tema radu.”

Sest Siionist tuleb seadus*

ja Jeruusalemmast Jehoova sõna.

3 Tema mõistab õigust paljude rahvaste keskel

ja seab asjad korda vägevate rahvaste hüvanguks, olgu nad lähedal või kaugel.

Nad taovad oma mõõgad atradeks

ja odad aianugadeks.

Rahvas ei tõsta mõõka rahva vastu

ja nad ei õpi enam sõdima.

4 Nad istuvad* igaüks oma viinapuu ja viigipuu all

ning keegi ei kohuta neid.

Vägede Jehoova suu on rääkinud.

5 Kõik rahvad elavad igaüks oma jumala nime vääriliselt*,

meie aga elame Jehoova, oma Jumala nime vääriliselt* ikka ja igavesti.

6 „Sel päeval kogun ma kokku lonkaja rahva

ja laialipillutatud rahva

koos rahvaga, keda ma vaevasin,”

lausub Jehoova.

7 Ma päästan oma lonkaja rahva jäägi

ja teen kaugele saadetust vägeva rahva.

Jehoova valitseb kuningana nende üle Siioni mäel

sellest ajast ja igavesti.

8 Sulle, oh, karjatorn,

Siioni tütre küngas,

sulle tuleb tagasi esialgne võim,

Jeruusalemma tütrele kuuluv kuningriik.

9 Miks sa karjud nii valjult?

Kas sul pole kuningat

või on su nõuandja hukkunud,

et sa vaevled valudes nagu sünnitaja?

10 Väänle ja oiga, oh, Siioni tütar,

otsekui sünnitaja,

sest sa pead lahkuma linnast ja elama väljal.

Sa pead minema Babüloni;

seal sind vabastatakse,

seal ostab Jehoova sind tagasi su vaenlaste käest.

11 Sinu vastu kogunevad paljud rahvad.

Nad ütlevad: „Siion saagu rüvetatud,

meie silmad nähku seda kahjurõõmuga!”

12 Aga nemad ei tea Jehoova mõtteid,

ei mõista tema eesmärki*.

Ta kogub nad kokku, nagu äsjalõigatud vili kogutakse viljapeksuplatsile.

13 Tõuse ja peksa vilja, Siioni tütar,

sest su sarved ma muudan rauaks

ja su sõrad vaseks

ning sa pihustad paljud rahvad.

Nende ebaausalt saadud tulu pühendad sa Jehoovale,

nende rikkused kogu maa isandale.”

^ Miika 4:2 Võib tõlkida ka „õpetus”.

^ Miika 4:4 Võib tõlkida ka „elavad”.

^ Miika 4:5 Võib tõlkida ka „käivad igaüks oma jumala nimel”.

^ Miika 4:5 Võib tõlkida ka „käime Jehoova, oma Jumala nimel”.

^ Miika 4:12 Võib tõlkida ka „nõu”.

Miika  5 : 1 - 15

5 „Nüüd sa lõigud end,

oh, tütar, keda rünnatakse.

Meid on ümber piiratud.

Nad löövad Iisraeli kohtumõistjat kepiga põsele.

2 Sina, Petlemm, Efrata,*

kes oled liiga väike, et olla Juuda tuhandete* seas,

sinust tuleb mulle see, kellest saab Iisraeli valitseja,

kes on pärit muistseist päevist, ammustest aegadest.

3 Seepärast loobub ta neist,

kuniks sünnitaja on sünnitanud.

Tema allesjäänud vennad pöörduvad tagasi Iisraeli rahva juurde.

4 Ta seisab ja hoiab karja Jehoova jõuga,

oma Jumala Jehoova üleva nime väega.

Nad elavad julgesti,

sest tema suurus ulatub maa äärteni.

5 Tema toob rahu.

Juhul kui maale tungib assüürlane ja tuleb meie kindlustornidesse,

siis tõstame tema vastu seitse karjast, jah, kaheksa peameest inimeste seast.

6 Nad karjatavad mõõgaga Assüüriamaad,

samuti Nimrodimaad selle sissepääsude juures.

Tema vabastab meid assüürlase käest,

kui see tungib meie maale ja astub meie aladele.

7 Siis on Jaakobi järelejäänud paljude rahvaste keskel

nagu kaste Jehoovalt,

nagu taimi kastev vihmahoog,

mis ei sõltu inimesest

ega oota inimlapsi.

8 Siis on Jaakobi järelejäänud rahvaste seas,

paljude rahvaste keskel

nagu lõvi metsloomade keskel,

nagu noor lõvi lambakarjas.

Lammaste keskelt läbi minnes kargab ta neile kallale ja kisub nad tükkideks

ning päästjat ei ole.

9 Sinu käsi tõuseb su vastaste kohale

ja kõik su vaenlased hävitatakse.”

10 „Sel päeval hävitan ma su keskelt hobused

ja purustan su sõjavankrid,” lausub Jehoova.

11 „Ma hävitan linnad su maal,

lõhun kõik su kindlused.

12 Ma teen lõpu su nõidumistele,

sulle ei jää enam ühtegi maagi.

13 Ma hävitan su keskelt nikerdatud kujud ja pühad sambad,

sa ei kummarda enam oma kätetööd.

14 Ma juurin su keskelt välja pühad tulbad*

ja hävitan su linnad.

15 Vihas ja raevus maksan ma kätte rahvastele,

kes pole mulle kuuletunud.”

^ Miika 5:2 Efrata on ilmselt Petlemma varasem nimi või linna ümbritseva maa-ala nimi.

^ Miika 5:2 Võib tõlkida ka „suguvõsade”.

^ Miika 5:14 Vt „Sõnaseletusi”.

Miika  6 : 1 - 16

6 Palun kuulake, mida räägib Jehoova!

Tõuske, esitage oma argumendid mägedele,

kuulgu künkad teie häält!

2 Kuulake, mäed, Jehoova kohtuvaidlust,

teie, maa kindlad alustoed,

sest Jehoova käib kohut oma rahvaga,

ta riidleb Iisraeliga:

3 „Mu rahvas, mida ma olen sulle teinud?

Millega ma olen sind vaevanud?

Tunnista minu vastu!

4 Ma ju tõin su välja Egiptusemaalt,

ostsin su vabaks orjusekojast.

Ma saatsin su ette Moosese, Aaroni ja Mirjami.

5 Mu rahvas, tuleta palun meelde, mida sepitses Moabi kuningas Baalak

ja mida vastas talle Beori poeg Bileam —

mis juhtus teekonnal Sittimist Gilgalini —,

et sa mõistaksid Jehoova õiglasi tegusid.”

6 Millega ma peaksin tulema Jehoova ette?

Millega kummardama kõrgustes elava Jumala ees?

Kas peaksin tulema ta ette põletusohvritega,

aastaste mullikatega?

7 Kas Jehooval on hea meel tuhandetest jääradest,

kümnetest tuhandetest õlijõgedest?

Kas pean andma esmasündinud poja oma üleastumise eest,

ihuvilja oma patu eest?

8 Tema on öelnud sulle, inimene, mis on hea.

Mida Jehoova sinult ootab?

Vaid seda, et teeksid, mis õige,* peaksid kalliks ustavust*

ja oleksid tagasihoidlik* koos oma Jumalaga käies.

9 Jehoova hääl hüüab linnale,

targalt tegutsejad kardavad su nime.

Kuuletu sauale ja temale, kelle käes see on.

10 Kas jumalatu majas on veel ülekohtuselt saadud varandust

ja vähendatud eefa*, mis on jälestusväärne?

11 Kas ma saan olla puhas* vale kaalu

ja väärate kaalukividega koti juures?

12 Linna rikkad on üdini vägivaldsed,

selle elanikud räägivad valet,

neil on suus valelik keel.

13 „Seepärast ma löön ja haavan sind,

et laastada sind su pattude pärast.

14 Sa sööd, aga ei saa söönuks,

su kõht on tühi.

Sa paned küll kõrvale, aga ei suuda seda hoida,

ja mida sa suudad hoida, selle ma annan mõõga kätte.

15 Sa külvad seemet, aga ei saa lõigata,

sõtkud oliive, aga ei saa õli kasutada,

teed värsket veini, aga ei saa seda juua.

16 Te peate kinni Omri määrustest ja teete kõiki Ahabi soo tegusid

ning käite nende nõu järgi.

Seepärast teen ma teist kohutava vaatepildi

ja linna elanikest vilistamise põhjuse.

Te peate taluma rahvaste teotust.”

^ Miika 6:8 Võib tõlkida ka „et oleksid õiglane”.

^ Miika 6:8 Võib tõlkida ka „oleksid oma armastuses lahke ja ustav”. Sõna-sõnalt „armastaksid truud armastust”.

^ Miika 6:8 Võib tõlkida ka „alandlik”.

^ Miika 6:10 Kuivaine mõõdunõu. (Vt lisa B14.)

^ Miika 6:11 Võib tõlkida ka „süüta”.

Miika  7 : 1 - 20

7 Häda mulle! Ma olen nagu see,

kes pärast suviste puuviljade* korjamist

ja pärast viinamarjade järelnoppimist

ei leia ühtki viinamarjakobarat, mida süüa,

ühtki varajast viigimarja, mida mu hing ihkab.

2 Ustav on kadunud maalt,

inimeste seas pole ühtegi õiget.

Nad kõik varitsevad, et valada verd.

Igaüks jahib võrguga oma venda.

3 Nende käed on osavad tegema kurja.

Peamees esitab nõudmisi,

kohtumõistja küsib tasu,

ülik teeb teatavaks oma soovid,

üheskoos peavad nad salaplaani.

4 Parim neist on otsekui ogaline põõsas,

õigeim neist hullem kui okkaline hekk.

Aga tuleb päev, millest on rääkinud su vahimehed, su aruandmise päev.

Siis satud sa segadusse.

5 Ärge olge kindlad oma ligimeses

ega usaldage lähedast sõpra.

Valva oma suud, kui räägid sellega, kes lebab su embuses.

6 Sest poeg põlgab isa,

tütar tõuseb ema vastu

ja minia ämma vastu —

inimese vaenlasteks saavad ta omad pereliikmed.

7 Aga mina vaatan Jehoova poole.

Ma ootan kannatlikult oma pääste Jumalat.

Minu Jumal kuuleb mind.

8 Ära tunne kahjurõõmu minu üle, mu vaenlane.

Ehkki ma langesin, tõusen ma üles,

ehkki ma elan pimeduses, on Jehoova mulle valguseks.

9 Mul tuleb taluda Jehoova raevu —

sest ma olen tema vastu pattu teinud —,

kuni ta lahendab mu kohtuasja ja mõistab mu õigeks.

Tema toob mind valgusse,

ma saan näha ta õiglust.

10 Ka mu vaenlane näeb seda

ja teda katab häbi, teda, kes mulle ütles:

„Kus on Jehoova, su Jumal?”

Mu silmad näevad mu vaenlast,

kuidas teda tallatakse nagu tänavapori.

11 Sel päeval ehitatakse üles su kivimüürid,

sel päeval laiendatakse su piire*.

12 Sel päeval tullakse su juurde

Assüüriast ja Egiptuse linnadest,

maa-alalt, mis ulatub Egiptusest suure jõeni*,

merest mereni ja mäest mäeni.

13 Maast saab tühermaa tema elanike pärast,

nende tegude pärast.

14 Karjata kepiga oma rahvast, oma karja,

kes elas üksinda metsas, keset viljapuuaeda.

Söögu nad Baasanis ja Gileadis nagu muistseil päevil.

15 „Ma näitan teile imetegusid,

nagu noil päevil, mil te tulite välja Egiptusemaalt.

16 Rahvad näevad neid ja tunnevad häbi hoolimata kogu oma vägevusest.

Nad panevad käe suule,

nende kõrvad jäävad kurdiks.

17 Nad lakuvad põrmu nagu maod,

tulevad värisedes oma kindlustest välja nagu roomajad.

Nad tulevad hirmunult Jumal Jehoova ette,

tunnevad kartust ta ees.”

18 Kes on Jumal nagu sina,

kes annab andeks eksimused ja läheb mööda oma rahva jäägi üleastumistest?

Sa ei pea viha igavesti,

sest sulle meeldib osutada truud armastust.

19 Sa halastad jälle meie peale, alistad meie patud,

heidad kõik meie patud meresügavustesse.

20 Sa oled ustav Jaakobile

ja osutad truud armastust Aabrahamile,

nii nagu sa vandusid meie esiisadele muistseil päevil.

^ Miika 7:1 Need olid üldjuhul viigimarjad, aga mõnikord ka datlid.

^ Miika 7:11 Teine võimalik tähendus: „on määrus kaugel”.

^ Miika 7:12 St Eufratini.

NAHUM

LÜHIÜLEVAADE

- 1

- Jumal maksab kätte oma vastastele (1–7)

- Jumal ootab jäägitut pühendumust (2)

- Jehoova ei unusta neid, kes tema juurest varju otsivad (7)

- Niineve hävitatakse (8–14)

- Viletsus ei tule teist korda (9)

- Juudale kuulutatakse häid sõnumeid (15)

- 2

- Niineve hävitatakse (1–13)

- „Jõgede väravad avatakse” (6)

- 3

- „Häda veresüüga linnale!” (1–19)

- Niineve hävingu põhjused (1–7)

- Niineve langeb nagu Noo-Aamon (8–12)

- Niineve häving on vältimatu (13–19)

Nahum

1

2

3

Nahum  1 : 1 - 15

NAHUM

1 Hukkamõistusõnum Niineve kohta. Elkoslase Nahumi* nägemuseraamat.

2 Jehoova on Jumal, kes ootab jäägitut pühendumust ja kes maksab kätte.

Jehoova maksab kätte ja on valmis oma raevu välja valama.

Jehoova maksab kätte oma vastastele,

on täis raevu oma vaenlaste vastu.

3 Jehoova ei vihastu kergesti ja ta on võimas jõult.

Siiski ei jäta Jehoova karistamata, kui karistus on ära teenitud.

Tema tee kulgeb hävitavas tuules ja tormis,

pilved on tolmuks ta jalgade all.

4 Ta sõitleb merd ja kuivatab selle,

laseb kõik jõed kuivaks joosta.

Baasan ja Karmel närbuvad,

Liibanoni õied närtsivad.

5 Mäed värisevad tema ees,

künkad sulavad.

Maapind kerkib tema palge ees,

maa ja kõik, kes seal elavad.

6 Kes suudaks taluda tema pahameelt?

Kes võiks jääda püsima tema vihalõõmas?

Ta paiskab oma raevu välja nagu tule,

kaljud purunevad tema ees.

7 Jehoova on hea, ta on kindluseks ahastuspäeval.

Ta ei unusta neid,* kes tema juurest varju otsivad.

8 Tulvaveega pühib ta selle linna* minema,

pimedus jälitab ta vaenlasi.

9 Mida te sepitsete Jehoova vastu?

Tema toob täieliku hävingu.

Viletsus ei tule teist korda.

10 Su elanikud on omavahel põimunud nagu okastaimed,

nad on otsekui õlleuimas,

aga nad neelatakse nagu kuivad kõrred.

11 Sinust tuleb see, kes sepitseb Jehoova vastu kurja,

annab tühja nõu.

12 Nii ütleb Jehoova:

„Kuigi nad on täies jõus ja neid on palju,

hävitatakse nad ikkagi, nad hukkuvad*.

Ma olen sind* vaevanud, kuid enam ma seda ei tee.

13 Nüüd ma murran tema ikke sinu pealt

ja kisun katki su köidikud.

14 Aga sinu* kohta on Jehoova öelnud:

„Su nimi ei jää püsima.

Ma hävitan su jumalakojast nikerdatud ja valatud kujud.

Ma teen sulle haua, sest sa oled põlastusväärne.”

15 Mägedel astuvad selle jalad, kes toob häid sõnumeid,

kes kuulutab rahu.

Pea oma pühasid, Juuda, täida oma tõotused,

sest enam ei lähe nurjatu su keskelt läbi.

Ta hävitatakse täielikult.”

^ Nahum 1:1 Nimi Nahum tähendab „lohutaja”.

^ Nahum 1:7 Võib tõlkida ka „ta hoolitseb nende eest”.

^ Nahum 1:8 St Niineve.

^ Nahum 1:12 Teine võimalik tähendus: „ja ta läheb nende seast läbi”.

^ Nahum 1:12 St Juudat.

^ Nahum 1:14 St Assüüria.

Nahum  2 : 1 - 13

2 Pillutaja on tulnud su* vastu.

Valva kindlustusi!

Vaata teed!

Vööta end ja võta jõud kokku!

2 Jehoova taastab Jaakobi uhkuse

ja Iisraeli uhkuse,

sest laastajad on neid laastanud,

hävitanud nende võrsed.

3 Tema vägevate meeste kilbid on võõbatud punaseks,

ta sõjamehed on riietatud karmiinpunasesse.

Päeval, kui ta valmistub lahinguks,

helendab sõjavankrite raud nagu tuli

ja viibutatakse kadakapuust odasid.

4 Tänavatel kihutavad sõjavankrid,

neid tormab väljakutel siia ja sinna.

Nad säravad otsekui tõrvikud, sähvivad nagu välgud.

5 Kuningas kutsub kokku väepealikud.

Edasi liikudes nad komistavad.

Nad tõttavad linnamüürile,

püstitavad kaitsetõkke.

6 Jõgede väravad avatakse

ja palee hävitatakse.

7 Asi on otsustatud: linn on paljastatud,

ta viiakse ära ning ta orjatarid oigavad.

Häälitsedes nagu tuvid, taovad nad endale vastu rinda.

8 Niineve on alati olnud nagu vetest tulvil tiik,

kuid nüüd need põgenevad.

„Seis! Pidage!”

Aga ükski ei pöördu tagasi.

9 Röövige hõbedat, röövige kulda!

Varandust on lõputult.

Seda hoitakse koos igasuguste väärtuslike asjadega.

10 Linn on tühi, lage ja laastatud.

Nende süda väriseb hirmust, põlved tudisevad, kogu keha on vaevas.

Kõigi näod õhetavad ärevusest.

11 Kus on lõvi pesapaik, kus noored lõvid söövad,

kust lõvi oma kutsika ees välja läheb,

ilma et keegi neid kohutaks?

12 Lõvi murdis piisavalt saaki kutsikatele

ja kägistas emalõvidele.

Ta täitis pesapaigad saagiga,

koopad lõhkikistud loomadega.

13 „Ma pöördun sinu vastu,” lausub vägede Jehoova,

„põletan su sõjavankrid suitsu sees.

Mõõk neelab sinu noored lõvid.

Ma teen maa peal lõpu su röövimistele,

enam ei kuulda su käskjalgade häält.”

^ Nahum 2:1 St Niineve.

Nahum  3 : 1 - 19

3 Häda veresüüga linnale!

Ta on täis pettust ja röövimist.

Ta ei jää kunagi saagita.

2 Kostab piitsaplakse ja rattaraginat,

hobune kihutab ja sõjavanker hüpleb.

3 Ratsanikud on hobuste seljas, mõõgad välguvad, odad sähvivad,

tapetuid on hulganisti, laibad on hunnikutes,

surnukehi on lõputult,

laipade otsa komistatakse.

4 See on selle prostituudi rohke hooramise pärast.

Ta on ilus, ta lummab, ta on osav nõiduja,

kes on võrgutanud rahvaid oma hooratööga, rahvahõime oma nõidusega.

5 „Ma olen sinu* vastu,” lausub vägede Jehoova,

„ja tõstan su hõlmad üle su näo.

Ma näitan rahvastele su alastust,

kuningriikidele su häbi.

6 Ma viskan su peale jälkusi,

teen su põlatavaks,

panen su teistele vahtida.

7 Igaüks, kes sind näeb, põgeneb su juurest ja ütleb:

„Niineve on laastatud!

Kes tunneb talle kaasa?”

Kust ma küll leian sulle lohutajaid?

8 Kas oled sa parem kui Noo-Aamon*, kes istus Niiluse kanalite ääres?

Teda ümbritses vesi,

meri oli ta rikkus ja meri oli ta müür.

9 Etioopia oli tema piiritu jõu allikas, samuti Egiptus.

Puut ja liibüalased olid talle abiks.

10 Ometi pidi ta minema pagendusse,

ta viidi vangi.

Tema lapsi tapeti kõigil tänavanurkadel.

Tema auväärsete meeste pärast heideti liisku,

kõik tema vägevad pandi ahelaisse.

11 Sinagi jääd purju,

poed peitu,

otsid varju vaenlase eest.

12 Kõik su kindlustused on otsekui viigipuud, mille esimesed viljad on valminud:

kui neid raputada, kukuvad viljad sööjale suhu.

13 Su väehulgad su keskel on kui naised.

Su maa väravad on su vaenlastele valla.

Tuli neelab su väravariivid.

14 Ammuta endale piiramisajaks vett.

Tugevda oma kindlustusi.

Astu porri, sõtku savi,

haara tellisevorm.

15 Isegi siis neelab sind tuli.

Mõõk hävitab su.

See õgib su ära, nagu õgiksid rohutirtsuvastsed.

Olgu sind arvukalt nagu rohutirtsuvastseid,

olgu sind arvukalt nagu rohutirtse!

16 Sul on rohkelt kaupmehi, rohkem kui tähti taevas.

Rohutirtsuvastne ajab kesta maha ja lendab minema.

17 Su valvurid on nagu rohutirtsud,

su ametnikud nagu rohutirtsuparv.

Külmal päeval redutavad nad kiviaedikutes,

aga kui päike hakkab paistma, lendavad nad minema

ja keegi ei tea, kus nad on.

18 Su karjased on unised, Assüüria kuningas,

su ülikud püsivad oma majades,

su rahvas on pillutatud mägedele,

pole kedagi, kes nad ühte koguks.

19 Ei tule kergendust su õnnetusele.

Su haav on ravimatu.

Kõik, kes sinust kuulevad, plaksutavad käsi,

sest kes poleks kannatanud su lakkamatu julmuse tõttu?”

^ Nahum 3:5 St Niineve.

^ Nahum 3:8 St Teeba.

HABAKUK

LÜHIÜLEVAADE

- 1

- Prohveti appihüüd (1–4)

- „Kui kaua, Jehoova” (2)

- „Miks sallid rõhumist?” (3)

- Jumal mõistab kohut kaldealaste käe läbi (5–11)

- Prohvet anub Jehoovat (12–17)

- „Mu Jumal, mu Püha, sina ei sure” (12)

- „Sinu silmad on liiga puhtad, et vaadata kurjust” (13)

- 2

- „Ma pean valvet, et näha, mida ta minu kaudu räägib” (1)

- Jehoova vastus prohvetile (2–20)

- Nägemus läheb kindlasti täide (3)

- Õige jääb tänu oma ustavusele elama (4)

- Viis häda kaldealastele (6–20)

- Jehoova tundmine täidab maa (14)

- 3

- Prohvet palub, et Jehoova tegutseks (1–19)

- Jumal päästab oma võitud rahva (13)

- Juubeldamine hoolimata hädadest (17, 18)

Habakuk

1

2

3

Habakuk  1 : 1 - 17

HABAKUK

1 Kaalukas sõnum, mille prohvet Habakuk* sai nägemuses.

2 Kui kaua, Jehoova, pean ma appi hüüdma, et sa mind kuulda võtaksid?

Kui kaua tuleb mul anuda sult abi vägivalla pärast, et sa midagi ette võtaksid?

3 Miks lased mul näha ülekohtutegusid,

miks sallid rõhumist?

Miks on mu ees hävitus ja vägivald,

miks on nii rohkesti tülitsemist ja riidu?

4 Selle kõige tõttu on seadus jõuetu

ja õigus ei pääse eales võidule.

Jumalatu piirab õiget

ja seepärast väänatakse õigust.

5 „Vaadake ringi rahvaste seas ja pange tähele.

Vaadake hämmastunult ja imestage,

sest teie päevil sünnib midagi sellist,

mida te ei usuks, kui teile sellest jutustataks.

6 Ma lasen tõusta kaldealased,

halastamatu ja tormaka rahva.

Nad kihutavad läbi maa avaruste,

et haarata endale maju, mis ei kuulu neile.

7 Nad on hirmuäratavad ja kardetavad.

Nad panevad kehtima omaenda õiguse ja võimu.

8 Nende hobused on leopardidest kiiremad.

Nad on raevukamad kui hundid õhtul.

Nende sõjaratsud kappavad edasi,

nende hobused tulevad kaugelt.

Nad on nagu toidu kallale sööstvad kotkad.

9 Nad kõik vägivallatsevad.

Üheskoos edasi liikudes on nad kui idatuul,

nad kühveldavad vange kokku nagu liiva.

10 Nad mõnitavad kuningaid,

naeravad kõrgete ametnike üle.

Nad naeravad igat kindlust:

nad teevad muldvalli ja vallutavad selle.

11 Siis liiguvad nad edasi nagu tuul ja lähevad läbi maa,

aga nad saavad süüdlaseks,

sest panevad oma jõu oma jumala arvele*.”

12 Eks ole sina, oo, Jehoova, olnud olemas igavesest ajast?

Mu Jumal, mu Püha, sina ei sure*.

Jehoova, sina oled määranud nad kohtuotsust täide viima.

Mu kalju, sina oled seadnud nad karistama.

13 Sinu silmad on liiga puhtad, et vaadata kurjust,

sa ei salli õelust.

Miks sallid siis reeturlikke,

miks vaikid, kui jumalatu neelab endast õigema?

14 Miks lased inimesi kohelda kui mere kalu,

kui mere loomi, kellel pole valitsejat?

15 Ta* tõmbab nad kõik õngekonksuga üles.

Ta püüab nad oma noota,

kogub kalavõrku.

Seepärast on ta väga rõõmus.

16 Seepärast ohverdab ta oma noodale

ja toob ohvreid kalavõrgule,

sest nende abil on ta saak rammus

ja toit parim.

17 Kas ta jääbki oma noota tühjendama*?

Kas ta jääbki rahvaid armutult tapma?

^ Hab. 1:1 Nimi Habakuk võib tähendada „palav embus”.

^ Hab. 1:11 Teine võimalik tähendus: „sest nende jõud on nende jumal”.

^ Hab. 1:12 Teine võimalik tähendus: „me ei sure”.

^ Hab. 1:15 St kaldealasest vaenlane.

^ Hab. 1:17 Teine võimalik tähendus: „oma mõõka paljastama”.

Habakuk  2 : 1 - 20

2 Ma seisan oma valvepostil,

olen kaitsevallil.

Ma pean valvet, et näha, mida ta minu kaudu räägib

ja mida mul tuleks öelda, kui mind noomitakse.

2 Jehoova vastas mulle:

„Kirjuta nägemus üles ja pane see selgelt tahvlitele kirja,

et sellel, kes seda ette loeb, oleks lihtne lugeda*.

3 Nägemus ootab veel määratud aega.

See kiirustab lõpu* poole ega osutu valeks.

Kui see peaks viibima*, siis oota seda*,

sest see läheb kindlasti täide

ega jää hiljaks.

4 Vaata seda, kes on uhke.

Temas pole õigust.

Aga õige jääb tänu oma ustavusele* elama.

5 Kuna vein on reeturlik,

ei jõua ülbe mees sihile.

Tema himu on suur nagu surmavald,

ta on nagu surm ega küllastu mitte.

Ta kutsub enda juurde kõik rahvad,

kogub kokku kõik inimesed.

6 Eks nad kõik lausu tema kohta kõnekäände, pilkeid ja mõistusõnu?

Nad ütlevad:

„Häda sellele, kes kuhjab kokku, mis pole tema oma —

kui kaua veel! —,

ja suurendab oma võlga!

7 Eks tõuse äkitselt su võlausaldajad?

Nad ärkavad ja raputavad sind kõvasti,

nad rüüstavad sind.

8 Kuna sa ise oled rüüstanud paljusid rahvaid,

rüüstavad kõik ülejäänud rahvad sind,

sest sa oled valanud inimeste verd,

oled olnud vägivaldne maa,

linnade ja nende elanike vastu.

9 Häda sellele, kes püüab saada ebaausat tulu oma kojale,

et teha oma pesa kõrgele

ja pääseda nii õnnetuse küüsist!

10 Sa oled oma sepitsustega oma kojale häbi toonud.

Sellega, et oled hävitanud paljud rahvad, oled sa teinud pattu iseenda vastu.

11 Isegi kivi seinas kisendab

ja sarikapuu katuselt vastab talle.

12 Häda sellele, kes ehitab linna verevalamisega,

rajab linna ülekohtuga!

13 Eks ole see vägede Jehoovalt, et rahvaste töövaev läheb tuleroaks,

et rahvahõimud näevad vaeva asjata?

14 Sest Jehoova au tundmine täidab maa,

otsekui veed katavad merepõhja.

15 Häda sellele, kes pakub kaaslastele jooki,

olles lisanud sinna raevu ja viha, et nad jääksid purju

ja ta saaks näha nende alastust.

16 Sa õgid end täis häbi, mitte au.

Sinagi joo ja paljasta oma eesnahk*.

Karikas Jehoova paremas käes jõuab ka sinuni

ja häbi katab su au.

17 Liibanoni kallal tarvitatud vägivald katab sind

ning häving, millega sa kohutasid loomi, tabab sind ennast,

sest sa oled valanud inimeste verd,

oled olnud vägivaldne maa,

linnade ja nende elanike vastu.

18 Mis kasu on nikerdatud kujust,

mille mees meisterdab?

Mis kasu on valatud kujust ja valeõpetajast,

kuigi nende valmistaja loodab nende peale

ja teeb väärtusetuid, kõnevõimetuid jumalaid?

19 Häda sellele, kes ütleb puutükile: „Ärka!”

ja kõnevõimetule kivile: „Tõuse üles ja õpeta meid!”!

See on kaetud kulla ja hõbedaga,

kuid selles pole eluvaimu.

20 Aga Jehoova on oma pühas templis.

Vaiki tema ees, kogu maa!””

^ Hab. 2:2 Võib tõlkida ka „et see, kes seda ette loeb, teeks seda soravalt”.

^ Hab. 2:3 Võib tõlkida ka „täitumise”.

^ Hab. 2:3 Võib tõlkida ka „näibki viibivat”.

^ Hab. 2:3 Võib tõlkida ka „oota seda õhinal”.

^ Hab. 2:4 Teine võimalik tähendus: „usule”.

^ Hab. 2:16 Teine võimalik tähendus: „ja taaru”.

Habakuk  3 : 1 - 19

3 Prohvet Habakuki palve. Kaebelaul.

2 Oo, Jehoova, ma olen kuulnud su tegudest.

Jehoova, ma tunnen aukartust nende ees.

Tee neid parajal ajal*.

Anna sellest teada parajal ajal.

Olgu sul meeles halastada rahutul ajal.

3 Jumal tuli Teemanist,

Püha saabus Paarani mäelt. (sela)*

Tema ülevus kattis taeva,

tema ülistamine täitis maa.

4 Tema sära oli nagu valgusepaistus.

Kaks kiirt sähvatasid ta käest,

kus peitus tema tugevus.

5 Tema ees käis katk,

tema kannul põletav palavik.

6 Ta seisatas ja raputas maad.

Oma pilguga pani ta rahvad võpatama.

Igavesed mäed purunesid,

põlised künkad kummardasid.

Need kõik on tema iidsed teed.

7 Ma nägin häda Kuusani telkides.

Midjanimaa telgiriided värisesid.

8 Kas oled sa vihastunud jõgede peale, Jehoova,

kas oled sa vihastunud jõgede peale?

Või oled sa raevunud mere peale?

Sa tulid ratsa oma hobustega,

su sõjavankrid tõid võidu.

9 Sa oled võtnud välja oma vibu.

Kepid* on vandega määratud.* (sela)

Jõgedega sa lõhestasid maa.

10 Sind nähes väänlesid mäed valust.

Vihma kallas.

Sügavus tegi häält,

tõstis kõrgele oma käed.

11 Päike ja kuu jäid seisma oma kõrges asupaigas.

Sinu nooled väljusid nagu valgus,

su oda sähvis välguna.

12 Vihas marssisid sa mööda maad,

raevus tallasid rahvaid.

13 Sa läksid päästma oma rahvast, päästma oma võitut.

Sa purustasid jumalatute koja peamehe.

Koda hävis vundamendist katuseni. (sela)

14 Tema enda relvadega sa läbistasid ta sõjameeste pea,

kui nad tormasid välja mind laiali pillutama.

Neil oli hea meel neelata varitsuspaigast vaevatuid.

15 Sa sammusid oma hobustega läbi mere,

läbi ääretute vetevoogude.

16 Ma kuulsin ja mind haaras värin,

sõnum pani mu huuled võbisema.

Mädanik tungis mu luudesse,

jalad mu all värisesid.

Siiski ootan ma vaikselt ahastuspäeva,

mis tabab rahvast, kes meid ründab.

17 Isegi kui viigipuu ei õitse

ja viinapuu ei kanna vilja,

isegi kui õlipuu ei anna saaki

ega põllud toidust,

isegi kui lambad kaovad aedikust

ja tarandikes pole veiseid,

18 juubeldan ma Jehoova pärast,

tunnen rõõmu oma pääste Jumalast.

19 Kõrgeim valitseja Jehoova on mu jõud.

Ta teeb mu jalad väledaks kui hirvel

ja paneb mind käima kõrgendikel.

Juhatajale: minu keelpillide saatel.

^ Hab. 3:2 Teine võimalik tähendus: „meie päevil”. Sõna-sõnalt „aastate keskel”.

^ Hab. 3:3 Vt „Sõnaseletusi”.

^ Hab. 3:9 Teine võimalik tähendus: „nooled”.

^ Hab. 3:9 Teine võimalik tähendus: „suguharud on andnud vandetõotusi”.

SEFANJA

LÜHIÜLEVAADE

- 1

- Jehoova kohtupäev on lähedal (1–18)

- Jehoova päev ligineb kiiresti (14)

- Hõbe ja kuld ei päästa (18)

- 2

- Otsige Jehoovat enne tema vihapäeva (1–3)

- Otsige õigust ja tasadust (3)

- „Ilmselt varjatakse teid” (3)

- Kohtuotsus ümberkaudsete rahvaste kohta (4–15)

- 3

- Jeruusalemm, mässuline ja rikutud linn (1–7)

- Hukkamõist ja taastamine (8–20)

- Puhas keel (9)

- Alandlik ja tasane rahvas päästetakse (12)

- Jehoova juubeldab Siioni pärast (17)

Sefanja

1

2

3

Sefanja  1 : 1 - 18

SEFANJA

1 See on Jehoova sõnum, mis tuli Juuda kuninga Joosija, Aamoni poja päevil Sefanjale*, kes oli Kuusi, kes oli Gedalja, kes oli Amarja, kes oli Hiskija poeg.

2 „Ma pühin maapinnalt kõik ära,” lausub Jehoova.

3 „Ma pühin minema inimesed ja loomad.

Ma pühin minema taeva linnud ja mere kalad,

komistuskivid* koos jumalatutega.

Ma kõrvaldan inimesed maapinnalt,” lausub Jehoova.

4 „Ma sirutan käe Juuda vastu

ja kõigi Jeruusalemma elanike vastu.

Ma pühin sellest paigast ära kõik jäljed Baalist,

võõrjumalate preestrite nimed koos preestritega,

5 need, kes kummardavad katustel taevakehade ette,

ning need, kes kummardavad Jehoova ette ja vannuvad talle truudust,

kuid samal ajal vannuvad truudust ka Malkamile*,

6 need, kes on taganenud Jehoovast,

ja need, kes ei otsi Jehoovat ega tema nõu.”

7 Vaikige kõrgeima valitseja Jehoova ees, sest Jehoova päev on lähedal.

Jehoova on valmistanud ohvri, ta on pühitsenud oma kutsutud.

8 „Jehoova ohvripäeval nõuan ma aru peameestelt,

kuningapoegadelt ja kõigilt neilt, kes kannavad võõramaiseid riideid.

9 Ma nõuan aru igaühelt, kes ronib sel päeval kõrgendile*,

neilt, kes täidavad oma isanda koja vägivalla ja pettusega.

10 Sel päeval kostab hädakisa Kalaväravast,

halamine uuest linnaosast,

vali raksatus küngastelt,”

lausub Jehoova.

11 „Halage, Maktese* elanikud!

Sest kõik kaupmehed on hukka saadetud,

kõik hõbedakaalujad hävitatud.

12 Sel ajal otsin ma Jeruusalemma lampidega läbi

ja nõuan aru meestelt, kes on enesega rahulolevad* ja mõtlevad oma südames:

„Jehoova ei tee head ega halba.”

13 Nende rikkus riisutakse ja majad laastatakse.

Nad ehitavad majasid, aga ei ela neis,

istutavad viinamägesid, aga ei joo nende veini.

14 Jehoova suur päev on lähedal.

See on lähedal ja ligineb väga kiiresti*.

Jehoova päeva kõma on kohutav.

Siis kisendab ka sõjamees.

15 See päev on raevu päev,

ahastuse ja ängistuse päev,

raju ja laastamise päev,

pime ja must päev,

pilvine ja sünge päev,

16 sarve ja sõjahüüu päev

kindlustatud linnade ja kõrgete nurgatornide vastu.

17 Ma viin inimesed ahastusse,

nad käivad otsekui pimedad,

sest nad on patustanud Jehoova vastu.

Nende verd tallatakse nagu põrmu

ja nende liha nagu sõnnikut.

18 Nende hõbe ja kuld ei päästa neid Jehoova raevupäeval.

Tema vihaleek neelab terve maa,

sest ta teeb lõpu, jah, kohutava lõpu kõigile maa elanikele.”

^ Sef. 1:1 Nimi Sefanja tähendab „Jehoova on varjanud”, „Jehoova on talletanud”.

^ Sef. 1:3 Ilmselt ebajumalateenistusega seotud asjad või tegevused.

^ Sef. 1:5 Ilmselt ammonlaste ebajumal, keda nimetati ka Moolokiks ja Milkomiks.

^ Sef. 1:9 Ilmselt alusele, kus seisis kuningatroon.

^ Sef. 1:11 Ilmselt Jeruusalemma linnaosa, mis asus Kalavärava läheduses.

^ Sef. 1:12 Sõna-sõnalt „kes on tardunud oma settele”. St nad olid nagu sete veinimahuti põhjas.

^ Sef. 1:14 Võib tõlkida ka „kiirustab väga”.

Sefanja  2 : 1 - 15

2 Kogune, jah, kogune,

rahvas, kes ei tunne häbi.

2 Enne kui määrus jõustub,

enne kui päev lendab ära aganate sarnaselt,

enne kui teie peale tuleb Jehoova tuline viha,

enne kui teie peale tuleb Jehoova vihapäev,

3 otsige Jehoovat, kõik tasased* maal,

kes te järgite tema õigeid määrusi,

otsige õigust, otsige tasadust*,

siis ilmselt* varjatakse teid Jehoova vihapäeval.

4 Sest Gaza hüljatakse

ja Askelon jääb tühjaks.

Asdod aetakse ära päise päeva ajal

ja Ekron juuritakse välja.

5 „Häda mereranniku elanikele, kreetidele!

Jehoova on teid hukka mõistnud.

Kaanan, vilistite maa, ma hävitan su,

nii et sulle ei jää ühtki elanikku.

6 Mererannast saab karjamaa,

kus on kaevud karjastele ja kiviaedikud lammastele.

7 See piirkond jääb Juuda soo järelejäänutele,

seal leiavad nad toitu.

Õhtuti lebavad nad Askeloni majades.

Sest nende Jumal Jehoova pöörab neile oma pilgu*

ja toob tagasi vangiviidud.

8 Ma olen kuulnud Moabi teotusi ja ammonlaste solvanguid.

Nad on pilganud mu rahvast ja ähvardanud võtta ära tema maa.

9 Seepärast, nii tõesti, kui ma elan, lausub vägede Jehoova, Iisraeli Jumal,

saab Moab Soodoma

ja Ammon Gomorra sarnaseks,

nõgeste ja soolakute paigaks, igaveseks tühermaaks.

Minu rahva järelejäänud rüüstavad neid,

mu rahva allesjäänud riisuvad neid.

10 Nõnda juhtub neile nende uhkuse pärast,

sest nad on pilganud vägede Jehoova rahvast ja suurustanud selle ees.

11 Nad tunnevad aukartust* Jehoova ees, kui ta tegutseb nende vastu.

Ta kõrvaldab kõik maa jumalad.

Ja kõik rahvaste saared hakkavad teda kummardama,

igaüks oma paigas.

12 Ka teid, etiooplased, surmab mu mõõk.

13 Ta sirutab oma käe põhja poole ja hävitab Assüüria.

Ta muudab Niineve tühermaaks, sama põuaseks kui kõrb.

14 Selle keskel lebavad karjad, igasugused metsloomad.

Pelikan ja okassiga ööbivad seal mahalangenud sambakapiteelide vahel.

Aknaavast kaigub hääl,

ukselävedel on rusud.

Ta kisub paljaks seedrist seinalauad.

15 See on see uhke linn, kes elas julgesti,

kes mõtles oma südames: „Mina olen kõrgeim, mitte keegi teine.”

Milliseks kohutavaks vaatepildiks see küll on saanud,

paigaks, kus lebavad metsloomad!

Igaüks, kes sealt mööda läheb, vilistab ja näitab näpuga.”

^ Sef. 2:3 Võib tõlkida ka „alandlikud”.

^ Sef. 2:3 Võib tõlkida ka „alandlikkust”.

^ Sef. 2:3 Võib tõlkida ka „ehk”.

^ Sef. 2:7 Võib tõlkida ka „hoolitseb nende eest”.

^ Sef. 2:11 Võib tõlkida ka „hirmu”.

Sefanja  3 : 1 - 20

3 Häda sellele mässulisele, rüvedale ja rõhuvale linnale!

2 Ta ei tahtnud kuulata, ei võtnud kuulda manitsust.

Ta ei lootnud Jehoova peale, ei tulnud oma Jumala ligi.

3 Peamehed ta keskel on möirgavad lõvid.

Tema kohtumõistjad on nagu hundid õhtul,

kes ei jäta ühtki konti hommikul järamiseks.

4 Tema prohvetid on jultunud, reeturlikud mehed.

Ta preestrid rüvetavad pühi asju,

rikuvad seadust.

5 Jehoova tema keskel on õiglane, ta ei tee ülekohut.

Igal hommikul teeb ta teatavaks oma õiguse

sama kindlalt, kui saabub päevavalgus.

Aga ülekohtutegija ei tunne häbi.

6 „Ma hävitasin rahvaid, nende nurgatornid jäid tühjaks.

Ma rüüstasin nende tänavaid, nii et keegi seal enam ei kõndinud.

Nende linnad tehti varemeiks, ei jäänud alles ühtegi inimest, ainsatki elanikku.

7 Ma ütlesin: „Kindlasti sa hakkad mind kartma ja võtad kuulda manitsust”,

et tema eluaset ei hävitataks.

Ma nõuan temalt kõige selle pärast aru.*

Nemad aga tegid veelgi agaramalt kurja.

8 Seepärast oodake mind*, lausub Jehoova,

päeva, mil ma tõusen, et riisuda saaki,*

sest ma olen teinud otsuse koondada rahvad, koguda kokku kuningriigid,

et valada nende peale oma pahameel, kogu oma tuline viha;

mu vihaleek neelab terve maa.

9 Sel ajal annan ma rahvastele puhta keele,

et nad kõik saaksid hüüda Jehoova nime,

teenida teda õlg õla kõrval*.

10 Etioopia jõgede piirkonnast

toovad mulle anni need, kes minu poole palvetavad: kogu mu pillutatud rahvas.

11 Sel päeval ei pea sa häbenema

ühtki oma tegu, millega sa minu vastu mässasid,

sest siis ma kõrvaldan su keskelt kõik kõrgid hooplejad

ja sa ei ole enam kunagi kõrk mu pühal mäel.

12 Ma jätan su keskele alles alandliku ja tasase rahva

ning see otsib varju Jehoova nimest.

13 Iisraeli allesjäänud ei tee ülekohut,

nad ei räägi pettust ja nende keskel ei leidu valelikku keelt.

Nad söövad rohumaal, heidavad puhkama ja keegi ei kohuta neid.”

14 Hõiska rõõmsalt, Siioni tütar!

Rõkka rõõmust, Iisrael!

Hõiska ja rõõmusta kogu südamest, Jeruusalemma tütar!

15 Jehoova on tühistanud kohtuotsused, mis olid sinu vastu.

Ta on ajanud ära su vaenlase.

Iisraeli kuningas Jehoova on su keskel.

Sa ei pea enam kartma õnnetust.

16 Sel päeval öeldakse Jeruusalemmale:

„Ära karda, Siion!

Ärgu lõtvugu su käed!

17 Sinu keskel on su Jumal Jehoova.

Ta on vägev ja ta päästab.

Ta juubeldab rõõmust su pärast.

Armastus sinu vastu on talle hingekosutuseks.

Ta rõõmustab ja hõiskab su pärast.

18 Ma kogun kokku need, kes on kurvad, et ei saa olla kohal su pühadel.

Nad olid sinust eemal, sest pidid kandma teotust.

19 Sel ajal tegutsen ma kõigi vastu, kes sind rõhuvad,

ma päästan lonkaja

ja kogun kokku laialipillutatud.

Ma lasen neile osaks saada kiitust ja au

kõigis maades, kus nad on pidanud häbi tundma.

20 Sel ajal toon ma teid tagasi,

just sel ajal kogun ma teid kokku.

Sest ma lasen teile osaks saada au ja kiitust kõigi maa rahvaste seas,

kui ma toon teie silme ees tagasi need, kes on teie seast vangi viidud,” ütleb Jehoova.

^ Sef. 3:7 Võib tõlkida ka „ma karistan teda kõige selle pärast.”

^ Sef. 3:8 Võib tõlkida ka „oodake mind kannatlikult”.

^ Sef. 3:8 Teine võimalik tähendus: „tõusen kui tunnistaja”.

^ Sef. 3:9 Võib tõlkida ka „üksmeelselt”.

HAGGAI

LÜHIÜLEVAADE

- 1

- Noomitus selle eest, et templit pole taastatud (1–11)

- Kas praegu on aeg elada oma vooderdatud majades? (4)

- „Mõtelge tõsiselt oma teguviisi peale” (5)

- Külvatakse palju, aga lõigatakse vähe (6)

- Rahvas võtab Jehoovat kuulda (12–15)

- 2

- Teine tempel täitub auhiilgusega (1–9)

- Kõiki rahvaid raputatakse (7)

- „Rahvaste rikkused tulevad siia kotta” (7)

- Templi taastamine toob õnnistusi (10–19)

- Pühadust ei saa edasi anda (10–14)

- Sõnum Serubbaabelile (20–23)

- „Teen sinust otsekui pitserisõrmuse” (23)

Haggai

1

2

Haggai  1 : 1 - 15

HAGGAI

1 Kuningas Dareiose* teisel aastal kuuenda kuu esimesel päeval tuli Jehoovalt prohvet Haggai* kaudu Juuda maavalitsejale Serubbaabelile, Sealtieli pojale, ja ülempreester Joosuale, Joosadaki pojale, selline sõnum:

2 „Nii lausub vägede Jehoova: „See rahvas ütleb, et veel ei ole aeg Jehoova koda üles ehitada.””

3 Seejärel tuli prohvet Haggai kaudu Jehoovalt taas sõnum: 4 „Kas praegu, kui see koda on varemeis, on teil aeg elada oma vooderdatud majades? 5 Nüüd ütleb vägede Jehoova: „Mõtelge tõsiselt oma teguviisi peale. 6 Te külvate palju seemet, aga lõikate vähe saaki. Sööte, aga kõht ei saa täis. Joote, aga janu ei kao. Riietute, aga sooja ei saa. See, kes teeb palgatööd, teenib auklikku kukrusse.”

7 Mõtelge tõsiselt oma teguviisi peale, ütleb vägede Jehoova.

8 Minge üles mäele, tooge palke ja ehitage see koda üles, et mul oleks sellest hea meel ja see tooks mulle ülistust, ütleb Jehoova.

9 Te lootsite saada palju, aga saite vähe. Te tõite selle koju, aga mina puhusin selle minema. Miks, küsib vägede Jehoova. Sest mu koda on varemeis, samal ajal kui igaüks teist rabeleb, et hoolitseda oma maja eest. 10 Seetõttu ei anna taevas ülal teile enam kastet ega maa saaki. 11 Ma olen kutsunud põua maa, mägede, vilja, värske veini, õli ja kõige kallale, mida maa kasvatab, ning inimeste, kariloomade ja kogu teie kätetöö kallale.”

12 Serubbaabel, Sealtieli poeg, ja ülempreester Joosua, Joosadaki poeg, ning kogu ülejäänud rahvas kuulas oma Jumala Jehoova häält ja prohvet Haggai sõnu, sest nende Jumal Jehoova oli ta läkitanud, ja rahvast valdas kartus Jehoova ees.

13 Siis andis Jehoova saadik Haggai Jehoova ülesandel rahvale edasi sellise sõnumi: „Mina olen teiega, lausub Jehoova.”

14 Jehoova äratas Juuda maavalitseja Serubbaabeli, Sealtieli poja vaimu ja ülempreester Joosua, Joosadaki poja vaimu ning kogu ülejäänud rahva vaimu. Nad tulid ja asusid tööle vägede Jehoova, oma Jumala koja kallal. 15 See toimus kuningas Dareiose teise aasta kuuenda kuu kahekümne neljandal päeval.

^ Haggai 1:1 Dareios I ehk Dareios Suur.

^ Haggai 1:1 Nimi Haggai tähendab „sündinud pühade ajal”.

Haggai  2 : 1 - 23

2 Seitsmenda kuu kahekümne esimesel päeval tuli prohvet Haggai kaudu Jehoovalt sõnum: 2 „Palun küsi Juuda maavalitsejalt Serubbaabelilt, Sealtieli pojalt, ja ülempreester Joosualt, Joosadaki pojalt, ja ülejäänud rahvalt: 3 „Kes teist on näinud seda koda selle endises hiilguses? Missugusena te seda praegu näete? Kas pole see endisega võrreldes nagu ei midagi?”

4 Aga ole nüüd tugev, Serubbaabel, lausub Jehoova, ole tugev ka sina, ülempreester Joosua, Joosadaki poeg.

Olge tugevad te kõik, maa rahvas, lausub Jehoova, ja tehke tööd.

Sest mina olen teiega, lausub vägede Jehoova. 5 Tuletage meelde, mida ma teile tõotasin, kui te tulite välja Egiptusest, ja mu vaim jääb teiega*. Ärge kartke!

6 Sest vägede Jehoova ütleb: „Veel kord, veidi aja pärast, raputan ma taevast ja maad, merd ja kuiva maad.

7 Ma raputan kõiki rahvaid ja kõigi rahvaste rikkused tulevad siia kotta ning ma täidan selle koja auhiilgusega, ütleb vägede Jehoova.

8 Mulle kuulub hõbe ja mulle kuulub kuld, lausub vägede Jehoova.

9 Selle koja tulevane hiilgus on suurem, kui oli endine, ütleb vägede Jehoova.

Ma annan selles paigas rahu, lausub vägede Jehoova.””

10 Dareiose teisel aastal üheksanda kuu kahekümne neljandal päeval tuli prohvet Haggaile Jehoovalt sõnum: 11 „Vägede Jehoova ütleb: „Palun küsi preestritelt seaduse kohta järgmist. 12 Kui keegi kannab oma riide hõlmas püha ohvriliha ja puudutab oma hõlmaga leiba, hautist, veini, õli või mingit muud toitu, siis kas see saab pühaks?””

Preestrid vastasid: „Ei saa.”

13 Seejärel küsis Haggai: „Kui keegi on surnu puudutamise pärast ebapuhas ja puudutab midagi neist asjust, siis kas see saab ebapuhtaks?”

Preestrid kostsid: „See saab ebapuhtaks.”

14 Seepeale ütles Haggai: „Selline on ka see rahvas ja sellised on need inimesed minu ees, lausub Jehoova, ja selline on kogu nende kätetöö. Kõik nende ohvrid on ebapuhtad.

15 Aga nüüd ma palun teid, mõtelge alates tänasest päevast tõsiselt sellele, kuidas olid asjad siis, kui Jehoova templis polnud veel asetatud kivi kivi peale. 16 Kui keegi läks viljakuhja juurde ja lootis saada 20 mõõtu, oli seal vaid 10 mõõtu. Kui keegi läks surutõrre juurde, et ammutada 50 mõõtu veini, oli seal vaid 20 mõõtu. 17 Ma lõin teid, kogu teie kätetööd, kõrvetava tuule, viljahaiguste ja rahega, aga mitte ükski teist ei otsinud mind, lausub Jehoova.

18 Palun mõtelge alates tänasest päevast — üheksanda kuu kahekümne neljandast päevast, kui rajati vundament Jehoova templile —, mõtelge tõsiselt sellele: 19 kas viljahoidlas on veel seemet ja kas viinapuu, viigipuu, granaatõunapuu ja õlipuu kannavad vilja? Aga tänasest päevast alates annan ma oma õnnistuse.”

20 Haggaile tuli kuu kahekümne neljandal päeval teist korda Jehoovalt sõnum: 21 „Ütle Juuda maavalitsejale Serubbaabelile: „Ma raputan taevast ja maad. 22 Ma paiskan ümber kuningatroonid ja kaotan rahvaste kuningriikide jõu. Ma paiskan ümber sõjavankri ja sellel sõitjad. Hobused hukkuvad ja nende ratsanikud langevad, igaüks oma venna mõõga läbi.

23 Sel päeval, lausub vägede Jehoova, võtan ma sinu, mu teenija Serubbaabel, Sealtieli poeg, lausub Jehoova, ja teen sinust otsekui pitserisõrmuse, sest ma olen valinud sinu, lausub vägede Jehoova.””

^ Haggai 2:5 Teine võimalik tähendus: „ja kui mu vaim oli teiega”.

SAKARJA

LÜHIÜLEVAADE

- 1

- Kutse tulla tagasi Jehoova juurde (1–6)

- „Pöörduge tagasi minu juurde ... ja mina pöördun tagasi teie juurde” (3)

- 1. nägemus: neli ratsanikku (7–17)

- „Jehoova lohutab jälle Siionit” (17)

- 2. nägemus: neli sarve ja neli seppa (18–21)

- 2

- 3. nägemus: mees mõõdunööriga (1–13)

- Jeruusalemma mõõtmine (2)

- Jehoovast saab „tulest müür tema ümber” (5)

- „Kes puudutab teid, puudutab minu silmatera” (8)

- Paljud rahvad liituvad Jehoovaga (11)

- 3

- 4. nägemus: ülempreestrile antakse uued riided (1–10)

- Saatan seisab vastu ülempreester Joosuale (1)

- „Ma toon oma teenija, Võsu” (8)

- 4

- 5. nägemus: lambijalg ja kaks õlipuud (1–14)

- „Mitte sõjalise jõu, mitte võimu abil” (6)

- „Kes võiks põlata väikese alguse päeva!” (10)

- 5

- 6. nägemus: lendav rullraamat (1–4)

- 7. nägemus: eefane mõõdunõu (5–11)

- Naine nimega Jumalakartmatus (8)

- Mõõdunõu viiakse Sinearimaale (9–11)

- 6

- 8. nägemus: neli vankrit (1–8)

- Võsust saab kuningas ja preester (9–15)

- 7

- Jehoova mõistab hukka silmakirjaliku paastumise (1–14)

- „Kas te paastusite ikka minu pärast?” (5)

- „Kohelge üksteist truu armastuse ja halastusega” (9)

- 8

- Jehoova annab Siionile rahu (1–23)

- Jeruusalemm, „tõe linn” (3)

- „Rääkige üksteisele tõtt” (16)

- Paast olgu rõõmupüha (18, 19)

- „Otsime vägede Jehoovat” (21)

- Kümme meest haaravad kinni juudi mehe kuuest (23)

- 9

- Jumala kohtusõnum ümberkaudsete rahvaste kohta (1–8)

- Tulevane Siioni kuningas (9, 10)

- Alandlik kuningas sõidab eesli seljas (9)

- Jehoova rahvas vabastatakse (11–17)

- 10

- Paluge vihma Jehoovalt, mitte ebajumalatelt (1, 2)

- Jehoova kogub kokku oma rahva (3–12)

- Juuda soost peamees (3, 4)

- 11

- Jumala ustava karjase hülgamise tagajärjed (1–17)

- „Karjata tapalambaid” (4)

- Kaks keppi: Meeldivus ja Ühtsus (7)

- Karjase palk: 30 seeklit hõbedat (12)

- Raha visatakse varakambrisse (13)

- 12

- Jehoova kaitseb Juudat ja Jeruusalemma (1–9)

- Jeruusalemm, „raske kivi” (3)

- Halatakse läbipistetu pärast (10–14)

- 13

- Ebajumalad ja valeprohvetid kõrvaldatakse (1–6)

- Valeprohvetid jäävad häbisse (4–6)

- Karjast lüüakse (7–9)

- Kolmas osa puhastatakse (9)

- 14

- Õige jumalateenimine võidutseb (1–21)

- Õlimägi lõheneb pooleks (4)

- Jehoova on ainus ja tema nimi on ainus (9)

- Jeruusalemma vastaste nuhtlemine (12–15)

- Lehtmajadepüha pidamine (16–19)

- Iga pada on Jehoovale püha (20, 21)

Sakarja

1

2

3

4

5

6

7

8

9

10

11

12

13

14

Sakarja  1 : 1 - 21

SAKARJA

1 Dareiose* teise aasta kaheksandal kuul tuli prohvet Sakarjale*, Iddo poja Berekja pojale, Jehoovalt selline sõnum: 2 „Jehoova tundis teie isade vastu suurt meelepaha.

3 Ütle neile, et nii lausub vägede Jehoova*: „Pöörduge tagasi minu juurde, lausub vägede Jehoova, ja mina pöördun tagasi teie juurde, ütleb vägede Jehoova.

4 Ärge saage oma isade sarnaseks, kellele varasemad prohvetid kuulutasid: „Nii ütleb vägede Jehoova: „Palun pöörduge oma halbadelt teedelt ja oma halbadest tegudest!””

Nemad aga ei kuulanud mind ega teinud minust välja, lausub Jehoova.

5 Kus on teie isad praegu? Kas teie prohvetid jäid igavesti elama? 6 Kas mitte teie isad ei näinud, kuidas läks täide see, mis mu prohvetid olid öelnud mu sõnade ja määruste kohta? Niisiis pöördusid nad tagasi minu juurde ja ütlesid: „Vägede Jehoova on tasunud meile meie teede ja tegude järgi, nii nagu ta oli otsustanud.”””

7 Dareiose teise aasta üheteistkümnenda kuu, see on ševatikuu* kahekümne neljandal päeval tuli prohvet Sakarjale, Iddo poja Berekja pojale, Jehoovalt järgmine sõnum. 8 Ma sain öösel nägemuse. Üks mees oli punase hobuse seljas ja seisis liikumatult kuristikus mürdipuude vahel. Tema taga olid punased, rusked ja valged hobused.

9 Ma küsisin: „Mu isand, kes need on?”

Ingel, kes minuga rääkis, vastas: „Ma näitan sulle, kes need on.”

10 Seejärel kostis mees, kes liikumatult mürdipuude vahel seisis: „Need on need, kelle Jehoova on läkitanud maad läbi käima.” 11 Ja need ütlesid Jehoova inglile, kes seisis mürdipuude vahel: „Me oleme maa läbi käinud, kogu maa elab segamatuses ja rahus.”

12 Siis küsis Jehoova ingel: „Oo, vägede Jehoova, kui kaua veel läheb, kuni sa halastad Jeruusalemmale ja Juuda linnadele, kelle peale sa oled olnud pahane need 70 aastat?”

13 Jehoova vastas inglile, kes minuga rääkis, lahkete ja lohutavate sõnadega. 14 Siis ütles see ingel mulle: „Hüüa, et nii ütleb vägede Jehoova: „Ma kaitsen väga innukalt Jeruusalemma ja Siionit. 15 Ma tunnen suurt meelepaha muretult elavate rahvaste vastu. Ma kavatsesin karistada oma rahvast üksnes kergelt, ent need rahvad olid tema vastu liiga karmid.”

16 Seepärast ütleb Jehoova: „Ma pöördun Jeruusalemma tagasi halastusega. Minu koda ehitatakse seal üles, lausub vägede Jehoova, ja mõõdunöör veetakse üle Jeruusalemma.”

17 Hüüa veel: „Nii ütleb vägede Jehoova: „Mu linnad on taas tulvil headust ja Jehoova lohutab jälle Siionit ning valib taas Jeruusalemma.”””

18 Siis ma vaatasin üles ja nägin nelja sarve. 19 Ma küsisin inglilt, kes minuga rääkis: „Mis need on?” Ta vastas: „Need on sarved, mis pillutasid laiali Juuda, Iisraeli ja Jeruusalemma.”

20 Seejärel näitas Jehoova mulle nelja seppa. 21 Ma küsisin: „Mida need kavatsevad teha?”

Ta vastas: „Sarved pillutasid Juuda nii laiali, et mitte ükski ei suutnud tõsta oma pead. Sepad kohutavad rahvaid ja paiskavad maha nende rahvaste sarved, kes tõstsid oma sarved Juudamaa vastu, et see laiali pillutada.”

^ Sak. 1:1 Dareios I ehk Dareios Suur.

^ Sak. 1:1 Nimi Sakarja tähendab „Jehoova on mäletanud”.

^ Sak. 1:3 Sõnapaar „vägede Jehoova” esineb Sakarja raamatus 53 korda. Vägede all mõeldakse inglite väehulki.

^ Sak. 1:7 Vt lisa B15.

Sakarja  2 : 1 - 13

2 Ma vaatasin üles ja nägin üht meest, kel oli käes mõõdunöör. 2 Ma küsisin: „Kuhu sa lähed?”

Ta vastas: „Jeruusalemma mõõtma, et teada saada, kui lai ja pikk see on.”

3 Ingel, kes minuga rääkis, läks minu juurest ära ja üks teine ingel tuli temale vastu 4 ning lausus talle: „Jookse sinna ja ütle sellele noorele mehele: „Jeruusalemm asustatakse nagu avatud, müürideta küla, seal hakkab elama palju inimesi ja kariloomi. 5 Mina saan tulest müüriks tema ümber, lausub Jehoova, ja minu auhiilgus tuleb tema keskele.””

6 „Tulge, põgenege põhjamaalt!” hüüab Jehoova.

„Sest ma olen ajanud teid laiali nelja taevatuule poole,” lausub Jehoova.

7 „Tule, Siion! Põgene, sina, kes elad koos Babüloni tütrega! 8 Sest nii ütleb vägede Jehoova, tema, kes pärast seda, kui teda oli austatud, saatis mind teid laastanud rahvaste juurde: „Kes puudutab teid, puudutab minu silmatera. 9 Ma viibutan nende poole rusikat ja nad saavad omaenda orjadele saagiks.” Siis te mõistate, et mind on läkitanud vägede Jehoova.

10 „Hõiska, Siioni tütar, sest ma tulen ja elan sinu keskel,” lausub Jehoova. 11 „Sel päeval liituvad Jehoovaga paljud rahvad ja nad saavad minu rahvaks, ning ma elan sinu keskel.”” Siis sa tõded, et vägede Jehoova on mind läkitanud sinu juurde. 12 Jehoova võtab endale Juuda kui enda omandi pühal pinnal ja valib taas Jeruusalemma. 13 Vaikige, kõik inimesed, Jehoova ees, sest ta on tõusnud oma pühast eluasemest ja asub tegutsema.

Sakarja  3 : 1 - 10

3 Jumal näitas mulle ülempreester Joosuat, kes seisis Jehoova ingli ees. Saatan oli Joosuast paremal pool, et talle vastu seista. 2 Siis ütles Jehoova ingel Saatanale: „Jehoova sõidelgu sind, Saatan! Jah, sõidelgu sind Jehoova, kes on valinud Jeruusalemma! Eks ole see mees otsekui tulest tõmmatud tukk?”

3 Joosual olid seljas määrdunud riided ja ta seisis ingli ees. 4 Ingel ütles neile, kes seisid tema ees: „Võtke tal määrdunud riided seljast.” Siis ta ütles temale: „Ma olen su süü sinult ära võtnud ja sind riietatakse pidurüüsse.”

5 Seepeale ma ütlesin: „Pandagu talle pähe puhas turban.” Nad panidki talle puhta turbani pähe ja riided selga. Jehoova ingel seisis seal lähedal. 6 Siis Jehoova ingel lausus Joosuale: 7 „Nii ütleb vägede Jehoova: „Kui sa käid minu teedel ja täidad oma kohustusi minu ees, siis sa oled mu kojas kohtumõistja ja hoolitsed* mu õuede eest. Ma luban sul vabalt käia nende keskel, kes siin seisavad.

8 Palun kuula, ülempreester Joosua, ja kuulaku su kaaslased, kes istuvad su ees, sest need mehed on endeks. Ma toon oma teenija, Võsu. 9 Vaata seda kivi, mille ma panin Joosua ette. Selle kivi peal on seitse silma*. Ma uurendan sellesse kirja ning ühel päeval kõrvaldan ma sellelt maalt süü, lausub vägede Jehoova.

10 Sel päeval te kutsute teisi oma viinapuu ja viigipuu alla, lausub vägede Jehoova.””

^ Sak. 3:7 Võib tõlkida ka „vastutad”.

^ Sak. 3:9 Võib tähendada, et seitse silma vaatavad kivi.

Sakarja  4 : 1 - 14

4 Ingel, kes minuga rääkis, tuli tagasi ja äratas mind üles, nagu äratatakse magajat. 2 Seejärel küsis ta minult: „Mida sa näed?”

Ma vastasin: „Ma näen lambijalga, üleni kullast, ja selle kohal on kauss. Lambijalal on seitse lampi ja lampidel on seitse toru. 3 Selle kõrval on kaks õlipuud, üks paremal ja teine vasakul pool kaussi.”

4 Siis ma küsisin inglilt, kes minuga rääkis: „Mida see kõik tähendab, mu isand?” 5 Ingel, kes minuga rääkis, küsis minult: „Kas sa ei tea, mida see tähendab?”

Ma vastasin: „Ei, mu isand.”

6 Ta kostis mulle: „See on Jehoova sõnum Serubbaabelile: „Mitte sõjalise jõu, mitte võimu abil, vaid minu vaimu abil, ütleb vägede Jehoova. 7 Kes sa selline oled, sa suur mägi? Serubbaabeli ees muutud sa tasandikuks. Ta toob välja templi tipmise kivi hüüete saatel „Kui kaunis! Kui kaunis!”.””

8 Mulle tuli taas Jehoovalt sõnum: 9 „Serubbaabeli käed on rajanud vundamendi sellele kojale ja tema käed teevad selle ka valmis. Ja sa tõded, et vägede Jehoova on läkitanud mind teie juurde. 10 Kes võiks põlata väikese alguse päeva! Rahvas rõõmustab ja näeb nöörloodi Serubbaabeli käes, nõndasamuti rõõmustavad need seitse silma. Need seitse on Jehoova silmad, mis käivad ringi kogu maal.”

11 Siis ma küsisin temalt: „Mida tähendavad need kaks õlipuud lambijala paremal ja vasakul pool?” 12 Ma küsisin veel: „Mida tähendavad nende kahe õlipuu oksad*, kust voolab kahe kuldtoru kaudu kuldset vedelikku?”

13 Ta küsis minult: „Kas sa ei tea, mida need tähendavad?”

Ma vastasin: „Ei, mu isand.”

14 Ta kostis: „Need on kaks võitut, kes seisavad kogu maa isanda kõrval.”

^ Sak. 4:12 St vilju täis oksad.

Sakarja  5 : 1 - 11

5 Ma vaatasin jälle üles ja nägin lendavat rullraamatut. 2 Siis ta küsis minult: „Mida sa näed?”

Ma vastasin: „Ma näen lendavat rullraamatut, mis on 20 küünart pikk ja 10 küünart lai*.”

3 Siis ta ütles mulle: „See on needus, mis käib üle kogu maa, sest kõik, kes varastavad — mis on keelatud rullraamatu ühel poolel —, on jäänud karistuseta, ja kõik, kes valet vannuvad — mis on keelatud rullraamatu teisel poolel —, on jäänud karistuseta. 4 „Mina saatsin selle,” lausub vägede Jehoova, „ja see tungib varga majja ja selle majja, kes vannub minu nimel valet. See jääb sinna majja ning hävitab selle palgid ja kivid.””

5 Seejärel ingel, kes minuga rääkis, tuli minu juurde ja ütles: „Palun tõsta pilk ja vaata, mis sealt ligineb.”

6 Ma küsisin: „Mis see on?”

Tema vastas: „See on eefane* mõõdunõu, mis ligineb.” Ta jätkas: „Niisugused on jumalatud inimesed kogu maal.” 7 Ma nägin, kuidas ümmargune pliist kaas üles tõsteti ja mõõdunõus istus üks naine. 8 Ingel ütles: „See on Jumalakartmatus.” Ta heitis naise tagasi mõõdunõusse ning virutas pliikaane nõule peale.

9 Siis ma vaatasin üles ja nägin kaht naist tuules minu poole lendamas. Neil olid tiivad nagu toonekurel. Nad tõusid koos mõõdunõuga maa ja taeva vahele. 10 Ma küsisin inglilt, kes minuga rääkis: „Kuhu nad selle mõõdunõu viivad?”

11 Ta vastas: „Sinearimaale,* kus naisele ehitatakse maja. Kui see valmis saab, pannakse naine sinna, kus on tema õige koht.”

^ Sak. 5:2 9 m pikk ja 4,5 m lai. (Vt lisa B14.)

^ Sak. 5:6 22-liitrine.

^ Sak. 5:11 St Babülooniasse.

Sakarja  6 : 1 - 15

6 Ma vaatasin jälle üles ja nägin kahe mäe vahelt, vasest mägede vahelt, tulemas nelja vankrit. 2 Esimese vankri ees olid punased hobused, teise vankri ees mustad, 3 kolmanda vankri ees valged ning neljanda vankri ees tähnilised ja laigulised hobused.

4 Ma küsisin inglilt, kes minuga rääkis: „Mis need on, mu isand?”

5 Ingel vastas: „Need on neli taevavaimu, kes väljuvad pärast seda, kui nad on seisnud kogu maa isanda ees. 6 Mustade hobustega vanker läheb põhjamaale, valgete hobustega vanker mere taha ja tähniliste hobustega vanker lõunamaale. 7 Laigulised hobused aga kibelevad maad läbi käima.” Seejärel ta ütles: „Minge, käige maa läbi!” Ja nad hakkasid maad läbi käima.

8 Siis ta hüüdis mulle: „Need, kes lähevad põhjamaale, annavad seal Jehoova vaimule rahu.”

9 Mulle tuli taas Jehoovalt sõnum: 10 „Võta Heldailt, Toobialt ja Jedajalt osa annetustest, mis nad said pagendatutelt, ning mine määratud päeval ühes nendega, kes tulid Babülonist, Sefanja poja Joosija majja. 11 Võta hõbedat ja kulda ning tee kroon ja pane see pähe ülempreester Joosuale, Joosadaki pojale. 12 Ütle temale:

„Nii ütleb vägede Jehoova: „Siin on mees, kelle nimi on Võsu. Ta võrsub oma kohast ja ehitab üles Jehoova templi. 13 Ta ehitab üles Jehoova templi ja talle saab osaks kuninglik au. Ta istub oma troonil ja valitseb ning on oma troonil ka preester. Nende kahe vahel on rahu.* 14 See kroon jääb Jehoova templisse kui mälestus Heelemist*, Toobiast, Jedajast ja Sefanja pojast Eenist*. 15 Kaugelolijad tulevad ja osalevad Jehoova templi ehitustöödes.” Siis te tõdete, et vägede Jehoova on mind läkitanud teie juurde. Nii sünnib, kui te võtate kuulda oma Jumala Jehoova häält.””

^ Sak. 6:13 See tähendab, et selles pole mingit vastuolu, et ta on nii valitseja kui ka preester.

^ Sak. 6:14 Sama kes Heldai salmis 10.

^ Sak. 6:14 Ilmselt sama kes Joosija salmis 10.

Sakarja  7 : 1 - 14

7 Kuningas Dareiose neljandal aastal üheksanda kuu, see on kislevikuu neljandal päeval tuli Sakarjale Jehoovalt sõnum. 2 Peeteli elanikud saatsid Sareseri ja Regem-Meleki koos tema meestega Jehoovalt soosingut anuma. 3 Nad küsisid prohvetitelt ja vägede Jehoova koja preestritelt: „Kas me peame viiendal kuul nutma ja loobuma toidust, nagu me oleme teinud juba nii palju aastaid?”

4 Mulle tuli taas vägede Jehoovalt sõnum: 5 „Küsi selle maa rahvalt ja preestritelt: „Kui te paastusite ja halasite viiendal ja seitsmendal kuul need 70 aastat, siis kas te paastusite ikka minu pärast? 6 Kui te sõite ja jõite, siis kas te ei söönud ja joonud mitte enda pärast? 7 Kas te ei peaks kuuletuma sõnadele, mida Jehoova lasi varasematel prohvetitel kuulutada, kui Jeruusalemm ja selle ümberkaudsed linnad olid asustatud ja elasid rahus ning kui Negev ja Sefela olid asustatud?””

8 Sakarjale tuli taas Jehoovalt sõnum: 9 „Nii lausub vägede Jehoova: „Mõistke kohut õiglaselt, kohelge üksteist truu armastuse ja halastusega. 10 Ärge tüssake leske ega orbu, võõramaalast ega vaest. Ärge sepitsege südames üksteise vastu kurja.” 11 Aga nad ei soovinud kuulata, vaid keerasid tõrksalt selja ja tegid oma kõrvad kurdiks. 12 Nad tegid oma südame kõvaks nagu teemant* ega kuuletunud vägede Jehoova seadusele* ja sõnadele, mis ta oli andnud oma vaimu ja varasemate prohvetite kaudu. Seepärast tundis vägede Jehoova suurt meelepaha.

13 Nii nagu nemad ei kuulanud, kui mina hüüdsin, nii ei kuulanud mina, kui nemad hüüdsid, ütleb vägede Jehoova. 14 Ma paiskasin nad tormituulega rahvaste sekka, keda nad ei tundnud. Nende seljataha jäi laastatud maa, kust keegi ei käinud läbi ning kuhu keegi ei läinud tagasi. Nad olid muutnud kauni maa kohutavaks vaatepildiks.”

^ Sak. 7:12 Teine võimalik tähendus: „kivi”, nagu smirgel.

^ Sak. 7:12 Võib tõlkida ka „õpetusele”.

Sakarja  8 : 1 - 23

8 Vägede Jehoovalt tuli taas sõnum: 2 „Nii ütleb vägede Jehoova: „Ma kaitsen Siionit väga tuliselt. Ma olen raevunud ja kaitsen teda tuliselt.”

3 Nii ütleb Jehoova: „Ma pöördun tagasi Siionisse ja elan Jeruusalemmas. Jeruusalemma hakatakse nimetama tõe* linnaks ning vägede Jehoova mäge pühaks mäeks.”

4 Nii ütleb vägede Jehoova: „Jeruusalemma väljakutel istuvad siis jälle eakad mehed ja naised, igaühel kepp käes oma kõrge ea pärast, 5 ning linna väljakud on täis poisse ja tüdrukuid, kes seal mängivad.”

6 Nii ütleb vägede Jehoova: „Ehkki neil päevil näib see allesjäänud rahva meelest võimatu, kas see peaks olema võimatu minule, lausub vägede Jehoova.”

7 Nii ütleb vägede Jehoova: „Ma päästan oma rahva ida- ja läänepoolsetest maadest. 8 Ma toon nad Jeruusalemma ja nad elavad seal. Neist saab minu rahvas ja mina olen nende Jumal, ustav ja õiglane*.”

9 Nii ütleb vägede Jehoova: „Olgu teil käed tugevad, teil,* kes kuulete nüüd prohvetite suust sõnu, neidsamu sõnu, mis lausuti päeval, kui vägede Jehoova kojale rajati vundament, et tempel üles ehitada. 10 Sest enne neid päevi ei saanud inimesed töö eest palka ja ka loomade töö eest ei saanud nad tasu. Vastase pärast polnud turvaline liikuda, sest ma pöörasin kõik inimesed üksteise vastu.

11 Aga nüüd ei kohtle ma allesjäänud rahvast nagu endistel päevadel, lausub vägede Jehoova. 12 Külvatakse rahuseemet. Viinapuu kannab vilja, maa annab saaki ja taevas kastet. Selle kõik ma pärandan allesjäänud rahvale. 13 Just nagu te saite neetavaiks rahvaste seas, Juuda sugu ja Iisraeli sugu, nii ma ka päästan teid ja te saate õnnistuseks. Ärge kartke! Olgu teie käed tugevad!”

14 Nii ütleb vägede Jehoova: „Nagu ma otsustasin tuua teie peale õnnetuse, kui teie esiisad mind vihastasid, ütleb vägede Jehoova, ja ma ei kahetsenud, 15 nii olen ma nüüd otsustanud teha head Jeruusalemmale ja Juuda soole. Ärge kartke!

16 Te peate tegema järgmist: rääkige üksteisele tõtt ning langetage oma väravais kohtuotsuseid, mis hoiavad au sees tõde ja edendavad rahu. 17 Ärge sepitsege südames üksteise vastu kurja ja ärge armastage valevandumist, sest kõike seda ma vihkan, lausub Jehoova.””

18 Mulle tuli taas vägede Jehoovalt sõnum: 19 „Nii ütleb vägede Jehoova: „Neljanda kuu paast, viienda kuu paast, seitsmenda kuu paast ja kümnenda kuu paast olgu Juuda soole juubeldamise ja hõiskamise aeg, need olgu rõõmupühad. Armastage tõde ja rahu.”

20 Nii ütleb vägede Jehoova: „Veel tuleb rahvaid ja paljude linnade elanikke. 21 Ühe linna elanikud lähevad teise linna elanike juurde ja ütlevad: „Lähme anume Jehoovalt soosingut ja otsime vägede Jehoovat! Meiegi läheme.” 22 Paljud rahvad ning vägevad rahvahõimud tulevad Jeruusalemma otsima vägede Jehoovat ja anuma Jehoovalt soosingut.”

23 Nii ütleb vägede Jehoova: „Kümme meest rahvaste hulgast, kõigist keeltest, haaravad neil päevil kõvasti kinni juudi mehe kuuest ja ütlevad: „Me tahame tulla koos teiega, sest me oleme kuulnud, et Jumal on teiega.”””

^ Sak. 8:3 Võib tõlkida ka „ustavaks”.

^ Sak. 8:8 Võib tõlkida ka „kes tegutseb tões ja õiguses”.

^ Sak. 8:9 Võib tõlkida ka „olge julged, teie”.

Sakarja  9 : 1 - 17

9 Kohtusõnum:

„Jehoova sõna on suunatud Hadrakimaa vastu

ja selle märklaud on Damaskus —

sest Jehoova hoiab silma peal inimestel

ja kõigil Iisraeli suguharudel —

2 ja Hamati vastu, mis sellega* piirneb,

ning Tüürose ja Siidoni vastu, kuigi need on väga targad.

3 Tüüros on ehitanud endale kindlustused*.

Ta on kuhjanud kokku hõbedat nagu põrmu

ja kulda nagu tänavapori.

4 Jehoova riisub ta varanduse,

paiskab merre* ta sõjaväe

ning tuli neelab ta.

5 Askelon näeb seda ja lööb kartma,

Gaza on suures ahastuses,

samuti Ekron, sest see, kellele ta on pannud oma lootuse, jääb häbisse.

Gazast kaob kuningas

ja Askelonist asustus.

6 Asdodis hakkab elama vallaspoeg

ja ma teen lõpu vilisti uhkusele.

7 Ma kõrvaldan vilisti suust vere

ja tema hammaste vahelt jälkused,

ta jääb alles meie Jumalale.

Temast saab otsekui Juuda hõimupealik

ja Ekronist otsekui jebuuslane.

8 Ma asun oma koja juurde laagrisse ja valvan seda,

et keegi ei saaks sisse minna ega välja tulla.

Töölesundija* ei käi enam nende keskelt läbi,

sest ma olen oma silmaga seda* näinud.

9 Ole väga rõõmus, Siioni tütar!

Hõiska, Jeruusalemma tütar!

Sinu kuningas tuleb su juurde.

Ta on õiglane ja toob pääste*.

Ta on alandlik ja sõidab eesli seljas,

noorlooma* seljas, emaeesli sälu seljas.

10 Ma kaotan Efraimist sõjavankrid

ja Jeruusalemmast hobused.

Lahinguvibud kaotatakse.

Tema kuulutab rahvastele rahu.

Ta valitseb merest mereni,

suurest jõest* maa äärteni.

11 Sinuga tehtud lepingu vere pärast, oo, naine,*

vabastan ma su vangid veeta august.

12 Pöörduge tagasi kindlusse, te lootusrikkad vangid!

Ma ütlen sulle täna:

„Ma annan sulle, oo, naine, kahekordse tasu.

13 Ma vinnastan Juuda otsekui vibu.

Ma asetan Efraimi nagu noole vibule

ja õhutan sinu pojad, Siion,

sinu poegade vastu, Kreeka,

ning teen sinust, Siion, otsekui sõjamehe mõõga.”

14 Nende kohal nähakse Jehoovat,

tema nool lendab välja nagu välk.

Kõrgeim valitseja Jehoova puhub sarve

ja liigub edasi koos lõunamaruga.

15 Vägede Jehoova kaitseb neid,

nad neelavad ja tallavad lingukive.

Nad joovad ja on rõõmsad otsekui veinist.

Nad täituvad nagu kauss,

nagu altarinurgad.

16 Sel päeval nende Jumal Jehoova päästab nad,

oma karja, oma rahva.

Siis nad sätendavad tema maal nagu kalliskivid kroonil.

17 Kui suur on küll tema headus,

kui võrratu tema ilu!

Teravili paneb õitsema noored mehed

ja värske vein neitsid.

^ Sak. 9:2 Mõeldakse ilmselt Hadrakimaad või Damaskust.

^ Sak. 9:3 Võib tõlkida ka „kindluse”.

^ Sak. 9:4 Teine võimalik tähendus: „hävitab merel”.

^ Sak. 9:8 Võib tõlkida ka „rõhuja”.

^ Sak. 9:8 Ilmselt oma rahva viletsust.

^ Sak. 9:9 Võib tõlkida ka „ja võidukas”, „ja pääsenud vaenlaste käest”.

^ Sak. 9:9 Võib tõlkida ka „eeslitäku”.

^ Sak. 9:10 St Eufratist.

^ Sak. 9:11 St Siion ehk Jeruusalemm.

Sakarja  10 : 1 - 12

10 Paluge Jehoovalt vihma kevadvihmade ajal.

Jehoova on see, kes teeb tormipilved,

kes kallab inimestele vihma

ja annab kõigile taimi toiduks.

2 Sest teeravikujude* jutt on täis pettust*,

ennustajad näevad valet.

Nad jutustavad tühiseid unenägusid

ja pakuvad lohutust, mis ei lohuta.

Seepärast uitavad inimesed ringi nagu lambad,

nad kannatavad, sest neil pole karjast.

3 Mu viha on süttinud karjaste vastu,

ma nõuan aru rõhuvatelt juhtidelt*.

Vägede Jehoova on hoolitsenud oma karja, Juuda soo eest,

on teinud temast otsekui oma uhke sõjaratsu.

4 Temast tuleb peamees*,

temast tuleb tuge pakkuv valitseja*,

temast tuleb lahinguvibu,

temast tulevad kõik ülevaatajad, viimne kui üks.

5 Neist saavad otsekui sõjamehed,

kes tallavad lahingus tänavapori.

Nad sõdivad, sest Jehoova on nendega.

Vaenlaste ratsanikud jäävad häbisse.

6 Ma teen Juuda soo vägevaks

ja toon Joosepi soole pääste.

Ma taastan nende endise olukorra,

sest ma halastan nende peale.

Nad saavad sellisteks, nagu ma poleks neid kunagi hüljanud,

sest mina olen Jehoova, nende Jumal, ja ma vastan neile.

7 Efraimlastest saavad otsekui vägevad sõjamehed,

nende süda on rõõmus nagu veinist.

Nende pojad näevad seda ja on rõõmsad,

nende süda tunneb rõõmu Jehoovast.

8 „Ma vilistan neile ja kogun nad kokku,

ma vabastan nad ja neid saab palju

ning neid on ka edaspidi palju.

9 Kuigi ma pillutan nad nagu seemne rahvaste sekka,

ei unusta nad mind kaugetes paikades.

Nemad ja nende pojad elustuvad ning tulevad tagasi.

10 Ma toon nad tagasi Egiptusemaalt,

kogun nad kokku Assüüriast.

Ma toon nad Gileadimaale ja Liibanoni,

kuid sealgi pole neile piisavalt ruumi.

11 Ma lähen läbi mere, tuues sellele õnnetust.

Ma löön merelaineid,

kõik Niiluse sügavused kuivavad ära.

Assüüria uhkus alandatakse,

Egiptuse valitsuskepp tõmbub tagasi.

12 Mina, Jehoova, teen nad vägevaks

ja nad toovad oma eluga au mu nimele,” lausub Jehoova.

^ Sak. 10:2 St kodujumalate.

^ Sak. 10:2 Võib tõlkida ka „maagiat”, „müstikat”.

^ Sak. 10:3 Sõna-sõnalt „sikkudelt”.

^ Sak. 10:4 Sõna-sõnalt „nurgatorn”, sümboliseerib mõjukat meest, pealikku.

^ Sak. 10:4 Sõna-sõnalt „varn”, sümboliseerib seda, kellele saab toetuda, valitsejat.

Sakarja  11 : 1 - 17

11 Ava oma uksed, Liibanon,

et tuli võiks neelata su seedrid!

2 Hala, kadakas, sest seeder on langenud!

Vägevad puud on hävitatud.

Halage, Baasani tammed,

sest paks mets on maha võetud!

3 Kuulake! Karjased halavad,

sest nende suursugusus on kadunud.

Kuulake! Noored lõvid möirgavad,

sest Jordani-äärsed tihnikud on hävitatud.

4 Nii ütleb mu Jumal Jehoova: „Karjata tapalambaid, 5 keda nende ostjad tapavad, ilma et neid süüdlasteks peetaks. Nende müüjad ütlevad: „Kiidetud olgu Jehoova, sest ma olen saanud rikkaks!” Nende karjased ei halasta neile.”

6 „Ma ei halasta enam selle maa elanikele,” lausub Jehoova. „Ma annan iga inimese tema ligimese kätte ja tema kuninga kätte. Need laastavad maa ja ma ei päästa kedagi nende käest.””

7 Ma hakkasin karjatama tapalambaid teie endi heaks, oh, karja viletsad. Ma võtsin kaks keppi. Ühe ma nimetasin Meeldivuseks ja teise Ühtsuseks ning hakkasin karja hoidma. 8 Ühe kuuga ma kõrvaldasin kolm karjast, kuna ma ei kannatanud neid enam ja nemadki tundsid tülgastust minu vastu. 9 Ma ütlesin: „Ma ei karjata teid enam. Kes sureb, see surgu, kes hukkub, see hukkugu. Kes jäävad järele, need õgigu üksteise liha.” 10 Siis ma võtsin oma kepi Meeldivuse ja murdsin selle katki, tühistades lepingu, mille ma olin kogu rahvaga teinud. 11 See tühistus selsamal päeval. Karja viletsad, kes mind jälgisid, mõistsid, et see on Jehoova sõna.

12 Ma ütlesin neile: „Kui see on teie silmis hea, siis andke mulle mu palk, kui aga mitte, siis pole vaja.” Ja nad maksid mulle mu palga: 30 seeklit* hõbedat.

13 Seepeale ütles Jehoova mulle: „Viska see varakambrisse — see suurepärane hind, millega nad mind hindasid.” Siis ma võtsin need 30 seeklit hõbedat ja viskasin Jehoova koja varakambrisse.

14 Seejärel murdsin ma katki oma teise kepi, Ühtsuse, tühistades vendlussideme Juuda ja Iisraeli vahel.

15 Jehoova ütles mulle: „Võta nüüd kõlbmatu karjase varustus. 16 Ma lasen tõusta maal ühe karjase. Ta ei hooli lambaist, kes on hukkumas, ta ei otsi tallesid, ei ravi vigastatuid ega toida terveid, vaid õgib rammusate liha ja kisub lammastelt sõrad.

17 Häda mu vääritule karjasele, kes hülgab karja!

Mõõk tabab ta kätt ja paremat silma.

Tema käsi kuivetub,

ta parem silm jääb pimedaks.”

^ Sak. 11:12 342 g. (Vt lisa B14.)

Sakarja  12 : 1 - 14

12 Kaalukas sõnum:

„See on Jehoova sõnum Iisraeli kohta, lausub Jehoova,

kes on venitanud laiali taeva,

rajanud maale aluse

ja pannud inimese sisse eluvaimu.

2 Ma teen Jeruusalemma karikaks, mis paneb kõik ümberkaudsed rahvad tuikuma. Juudat hakatakse piirama, samuti Jeruusalemma. 3 Sel päeval teen ma Jeruusalemma raskeks kiviks kõigile rahvastele. Kõik, kes seda tõstavad, saavad ränki vigastusi. Tema vastu kogunevad kõik maa rahvad. 4 Sel päeval panen ma kõik hobused hirmust perutama ja löön nende ratsanikke hullusega, lausub Jehoova. Minu silmad on Juuda soo peal, kuid kõiki rahvaste hobuseid löön ma pimedusega. 5 Juuda hõimupealikud mõtlevad oma südames: „Jeruusalemma elanikud on meie jõud, jõud vägede Jehoovalt, nende Jumalalt.” 6 Sel päeval teen ma Juuda hõimupealikud otsekui sütepanniks puude keskel ja otsekui tõrvikuks äsjalõigatud vilja kaares: nad neelavad paremalt ja vasakult kõik ümberkaudsed rahvad. Ja Jeruusalemma elanikud elavad jälle oma linnas* Jeruusalemmas.

7 Jehoova päästab esmalt Juuda telgid, et Taaveti soo ilu* ja Jeruusalemma elanike ilu ei ületaks Juuda oma. 8 Sel päeval kaitseb Jehoova Jeruusalemma elanikke igast küljest. Komistaja* nende keskel on sel päeval tugev nagu Taavet ja Taaveti sugu on võimas nagu Jumal, nagu Jehoova ingel, kes käib nende ees. 9 Sel päeval hävitan ma kõik rahvad, kes tulevad Jeruusalemma vastu.

10 Ma valan Taaveti soo ja Jeruusalemma elanike peale oma soosingu vaimu ja anumise vaimu. Siis nad vaatavad seda, kelle nad läbi pistsid, ja halavad tema pärast, nagu halaks ainsa poja pärast. Nad leinavad kibedasti, nagu leinaks esmasündinud poega. 11 Sel päeval on Jeruusalemmas suur halamine, nagu oli Hadad-Rimmonis Megiddo tasandikul. 12 Maa halab, kõik suguvõsad eraldi: Taaveti koja suguvõsa eraldi ja nende naised eraldi, Naatani koja suguvõsa eraldi ja nende naised eraldi, 13 Leevi koja suguvõsa eraldi ja nende naised eraldi, simeilased eraldi ja nende naised eraldi 14 ning kõik ülejäänud suguvõsad — iga suguvõsa eraldi ja nende naised eraldi.

^ Sak. 12:6 Võib tõlkida ka „Jeruusalemm on jälle asustatud oma õigusjärgses paigas”.

^ Sak. 12:7 Võib tõlkida ka „hiilgus”.

^ Sak. 12:8 Võib tõlkida ka „kõige nõrgem”.

Sakarja  13 : 1 - 9

13 Sel päeval tehakse Taaveti soole ja Jeruusalemma elanikele kaev, et nad võiksid end patust ja rüvedusest puhtaks pesta.

2 Sel päeval kaotan ma maalt ebajumalate nimed ja neid ei meenutata enam, samuti kõrvaldan ma maalt prohvetid ja ebapuhtuse vaimu, lausub vägede Jehoova. 3 Kui siis mõni inimene veel prohvetlikult kuulutab, ütlevad talle tema isa ja ema, kes on talle elu andnud: „Sa ei või jääda elama, sest sa oled rääkinud Jehoova nimel valet.” Tema isa ja ema, kes on talle elu andnud, pistavad ta prohvetlikult kuulutamise pärast läbi.

4 Sel päeval jäävad kõik prohvetid oma prohvetlike nägemuste pärast häbisse. Nad ei kanna enam karvast ametirüüd, et petta. 5 Igaüks neist ütleb: „Ma ei ole prohvet. Ma olen põllumees, sest üks mees ostis mu, kui olin noor.” 6 Ja kui temalt küsitakse: „Mis haavad need su kehal* on?”, vastab ta: „Need ma sain oma sõprade majas.”

7 Mõõk, tõuse mu karjase vastu,

mehe vastu, kes on mu sõber, lausub vägede Jehoova.

Löö karjast, ja lambad jooksevad laiali.

Ma sirutan oma käe kõigi tähtsusetute vastu.

8 Sellest, mis on kogu maal,

hävib ja hukkub kaks osa,

aga kolmas osa jääb alles, lausub Jehoova.

9 Ma viin kolmanda osa läbi tule.

Ma puhastan neid, nagu puhastatakse hõbedat,

proovin neid, nagu proovitakse kulda.

Nad hüüavad minu nime

ja mina vastan neile.

Ma ütlen: „See on minu rahvas!”

ja nemad ütlevad: „Jehoova on meie Jumal!”

^ Sak. 13:6 Sõna-sõnalt „su käte vahel”, st rinnal või seljal.

Sakarja  14 : 1 - 21

14 Tuleb päev, Jehoovale kuuluv päev, kui sinult* võetud saak jagatakse su keskel. 2 Ma kogun kõik rahvad Jeruusalemma vastu sõtta. Linn vallutatakse, majad rüüstatakse ja naised vägistatakse. Pool linna läheb pagendusse, aga allesjäänud rahvast ei hävitata linnast.

3 Jehoova läheb välja ja sõdib nende rahvastega, nagu ta sõdib lahingupäeval. 4 Sel päeval seisavad tema jalad Õlimäel, mis on Jeruusalemma ees ida pool. Õlimägi lõheneb idast läände pooleks, nii et tekib väga suur org. Pool mäest nihkub põhja poole ja pool lõuna poole. 5 Te põgenete orgu minu mägede vahel, see mägedevaheline org ulatub Aaselini. Te põgenete, nagu te põgenesite maavärina pärast Juuda kuninga Ussija päevil. Minu Jumal Jehoova tuleb ja kõik pühad on koos temaga.

6 Sel päeval ei ole kallihinnalist valgust ja kõik külmub*. 7 Sellest saab päev, mida teatakse kui Jehoovale kuuluvat päeva. Siis pole vahet päeval ja ööl ning ka õhtul on valge. 8 Sel päeval voolab Jeruusalemmast välja eluvesi, pool sellest idamere* poole ja pool läänemere* poole. Niimoodi on see suvel ja talvel. 9 Jehoovast saab kuningas kogu maa üle. Sel päeval on Jehoova ainus ja tema nimi on ainus.

10 Kogu maa muutub otsekui Arabaks, Gebast Rimmonini, mis on Jeruusalemmast lõunas. Jeruusalemm tõuseb oma paigas ning see asustatakse Benjamini väravast Esimese värava ja Nurgaväravani, Hananeli tornist kuninga surutõrteni. 11 Jeruusalemmas hakatakse elama, enam pole tema peal hävinguneedust ja see linn elab turvaliselt.

12 See on nuhtlus, millega Jehoova nuhtleb kõiki rahvaid, kes sõdivad Jeruusalemma vastu: nende liha mädaneb, kui nad veel jalgel seisavad, nende silmad mädanevad silmakoobastes ja keel mädaneb suus.

13 Sel päeval viib Jehoova nad suurde segadusse. Igaüks haarab kinni oma ligimesest ja selle käsi tõuseb oma ligimese vastu. 14 Juudagi võitleb sõjas Jeruusalemma all. Kõigi ümberkaudsete rahvaste varandus kogutakse kokku: suurel hulgal kulda, hõbedat ja riideid.

15 Samasugune nuhtlus tabab hobuseid, muulasid, kaameleid, eesleid ja kõiki kariloomi, kes on nende laagrites.

16 Kõik, kes Jeruusalemma rünnanud rahvastest järele jäävad, lähevad aastast aastasse üles kummardama kuningat, vägede Jehoovat, ja pidama lehtmajadepüha. 17 Kui keegi maa suguharudest ei lähe üles Jeruusalemma kummardama kuningat, vägede Jehoovat, siis ei saja sellele vihma. 18 Kui egiptlased ei tule üles linna, siis ei saja neile vihma. Neid tabab nuhtlus, millega Jehoova nuhtleb rahvaid, kes ei tule pidama lehtmajadepüha. 19 See on karistus Egiptuse patu eest ja kõigi nende rahvaste patu eest, kes ei tule pidama lehtmajadepüha.

20 Sel päeval on hobuste kuljustel kirjas: „Jehoova on püha.” Jehoova koja pajad on siis otsekui kausid altari ees. 21 Iga pada Jeruusalemmas ja Juudas on siis püha ja kuulub vägede Jehoovale ning kõik ohverdajad tulevad ja keedavad neis. Sel päeval pole vägede Jehoova kojas enam ühtegi kaananlast*.”

^ Sak. 14:1 St linnalt, millest räägitakse salmis 2.

^ Sak. 14:6 Võib tõlkida ka „tardub”.

^ Sak. 14:8 St Surnumere.

^ Sak. 14:8 St Vahemere.

^ Sak. 14:21 Teine võimalik tähendus: „kaupmeest”.

MALAKI

LÜHIÜLEVAADE

- 1

- Jehoova armastab oma rahvast (1–5)

- Preestrid ohverdavad vigaseid loomi (6–14)

- Jumala nimi saab rahvaste hulgas suureks (11)

- 2

- Preestrid ei õpeta rahvast (1–9)

- Preestrite huuled peaksid talletama teadmisi (7)

- Rahvas lahutab põhjuseta (10–17)

- „Ma vihkan lahutust,” ütleb Jehoova (16)

- 3

- Ülim isand tuleb puhastama oma templit (1–5)

- Lepingu saadik (1)

- Üleskutse pöörduda tagasi Jehoova juurde (6–12)

- Jehoova ei muutu (6)

- „Pöörduge tagasi minu juurde ja mina pöördun tagasi teie juurde” (7)

- „Tooge kogu kümnis varaaita ... ja kallan teile õnnistusi” (10)

- Õige ja jumalatu (13–18)

- Jumala ees kirjutatakse mälestusraamatut (16)

- Vahe õige ja jumalatu vahel (18)

- 4

- Enne Jehoova päeva tuleb Eelija (1–6)

- Teile särab õiguse päike (2)

Malaki

1

2

3

4

Malaki  1 : 1 - 14

MALAKI

1 Kaalukas sõnum.

Jehoova sõnum Iisraelile Malaki* kaudu.

2 „Ma olen osutanud teile armastust,” ütleb Jehoova.

Aga teie küsite: „Kuidas sa oled meile armastust osutanud?”

„Eks Eesav olnud Jaakobi vend,” lausub Jehoova. „Kuid Jaakobit ma armastasin, 3 Eesavi aga hülgasin*: ma tegin tema mäed lagedaks ja andsin tema pärandi kõrbe šaakalitele.

4 Kuigi Edom* ütleb: „Me oleme purustatud, ent me pöördume tagasi ja ehitame varemed üles”, lausub vägede Jehoova*: „Nad ehitavad küll, aga mina kisun maha. Neid hakatakse kutsuma jumalatuks maaks ja rahvaks, kelle Jehoova on igaveseks hukka mõistnud. 5 Te näete seda oma silmaga ja ütlete: „Jehoova olgu ülistatud kogu Iisraelis!””

6 Poeg austab isa ja sulane isandat. Aga kui mina olen isa, siis kus on austus, mida ma väärin? Ja kui mina olen isand, siis kus on kartus*, mida ma väärin, küsib vägede Jehoova teilt, preestrid, kes te põlgate mu nime.

Aga te küsite: „Kuidas me põlgame su nime?”

7 Sellega, et toote mu altarile rüvetatud toitu.

Te küsite: „Kuidas me oleme sind rüvetanud?”

Sellega, et ütlete: „Jehoova laud on põlastusväärne.” 8 Kui te toote ohvriks pimeda looma, siis ütlete: „Selles pole midagi halba.” Kui toote lombaka või haige looma, siis ütlete: „Selles pole midagi halba.”

Eks vii see oma maavalitsejale! Kas temal on sinust hea meel ja kas ta võtab sind lahkesti vastu?” lausub vägede Jehoova.

9 „Nüüd ma palun teid, anuge Jumalat, et ta oleks meile armuline. Kui te toote selliseid ohvreid, kas ta võtab siis kedagi teist lahkesti vastu?” ütleb vägede Jehoova.

10 „Kes teie seast sulgeks uksed?* Isegi tuld mu altaril ei süüta te tasuta. Mul ei ole teist hea meel ja teie ohvriannid ei meeldi mulle,” ütleb vägede Jehoova.

11 „Idast lääneni saab mu nimi suureks rahvaste seas. Igas paigas hakkab mulle tõusma ohvrisuitsu ja minu nime auks hakatakse tooma puhtaid ohvriande, sest minu nimi saab rahvaste seas suureks,” ütleb vägede Jehoova.

12 „Aga teie teotate seda*, öeldes: „Jehoova laud on rüve ja selle vili, sellel olev toit, on põlastusväärne.” 13 Te ütlete veel: „Missugune vaev!” ja krimpsutate põlglikult nina, ütleb vägede Jehoova. Te toote varastatud, lombakaid ja haigeid loomi. Selliseid te toote ohvrianniks! Kas ma peaksin need teie käest vastu võtma?” lausub Jehoova.

14 „Neetud olgu see, kes tegutseb salakavalalt, kelle karjas on küll terve isasloom, kuid kes annab tõotuse ja ohverdab Jehoovale vigase. Mina olen ju suur kuningas ja minu nimi saab rahvaste seas aukartustäratavaks,” ütleb vägede Jehoova.

^ Mal. 1:1 Nimi Malaki tähendab „minu saadik”.

^ Mal. 1:3 Sõna-sõnalt „Eesavit ma vihkasin”.

^ Mal. 1:4 Sama kes Eesav.

^ Mal. 1:4 Sõnapaar „vägede Jehoova” esineb Malaki raamatus 24 korda. Vägede all mõeldakse inglite väehulki.

^ Mal. 1:6 Võib tõlkida ka „lugupidamine”.

^ Mal. 1:10 Ilmselt mõeldakse templi uste sulgemist, mis oli nende kohus.

^ Mal. 1:12 Teine võimalik tähendus: „mind”.

Malaki  2 : 1 - 17

2 „See käsk on teile, preestrid. 2 Kui te keeldute kuulamast ega võta südamega oma kohust austada mu nime,” lausub vägede Jehoova, „siis saadan ma teie peale needuse ja muudan teie õnnistused needusteks. Jah, ma olen muutnud õnnistused needusteks, sest te pole võtnud mu käsku tõsiselt.

3 Teie pärast ma rikun teie külvatud seemne ja ma viskan teile näkku soolesisu, teie pidupäevade ohvriloomade soolesisu, ja teid endid viiakse sinna paika*. 4 Siis te mõistate, et mina olen teile selle käsu andnud, et minu leping Leeviga jääks jõusse,” ütleb vägede Jehoova.

5 „Minu leping temaga oli elu- ja rahuleping, mille ma sõlmisin, et äratada temas aukartust. Ta kartis mind, jah, ta tundis minu nime ees aukartust. 6 Tema suus oli tõe seadus*, ta huulilt ei leitud ebaõiglust. Rahus ja siiruses käis ta koos minuga ning pööras paljud ära patuteelt. 7 Peavad ju preestri huuled talletama teadmisi ja tema suust tuleb otsida seadust*, sest tema on vägede Jehoova saadik.

8 Aga teie olete teelt kõrvale pöördunud. Te olete pannud paljud seaduse vastu eksima*. Te olete rikkunud mu lepingut Leeviga,” ütleb vägede Jehoova. 9 „Seepärast teen ma teid põlatavaks ja armetuks kõigi rahvaste ees, sest te pole käinud minu teid, vaid olete rakendanud seadust erapoolikult.

10 Eks ole meil kõigil üks isa? Eks ole meid kõiki loonud üks Jumal? Miks me siis oleme truudusetud üksteise vastu, rüvetades oma esiisade lepingut? 11 Juuda on olnud truudusetu ning Iisraelis ja Jeruusalemmas on tehtud jäledusi. Juuda on teotanud Jehoova pühadust*, mida Jumal kalliks peab, ja on võtnud endale naiseks võõra jumala teenija*. 12 Jehoova hävitab Jaakobi telkidest igaühe, kes nõnda teeb — olgu ta kes tahes —, ehkki ta toob vägede Jehoovale ohvrianni.

13 Te olete teinud veel midagi, mille tõttu Jehoova altar on kaetud pisarate, nutu ja ohkamisega, nii et ta ei tee enam teie ohvriandidest välja ja miski teie käest pole talle meelepärane. 14 Te küsite: „Miks nii?” Sest Jehoova on tunnistajaks sinu vastu, et sa oled käitunud reeturlikult oma naisega, kes on olnud su kaasa, seaduslik naine su noorpõlvest saati. 15 Aga teie seas on ka neid, kes pole niimoodi teinud, sest neis on veel Jumala vaimu. Ja mida nad taotlevad? Jumala sugu.* Pange siis tähele oma suhtumist ja ärge reetke oma noorpõlves võetud naist! 16 Sest ma vihkan lahutust,” ütleb Iisraeli Jumal Jehoova, „ja seda, kes katab oma kuue vägivallaga,” lausub vägede Jehoova. „Pange siis tähele oma suhtumist ja ärge olge reeturlikud.

17 Te väsitate Jehoovat oma sõnadega. Aga te küsite: „Kuidas me teda väsitame?” Sellega, et ütlete: „Kõik, kes teevad halba, on Jehoova silmis head ja tal on nende üle hea meel,” või küsite: „Kus on õiglane Jumal?””

^ Mal. 2:3 St paika, kuhu viidi ohvriloomade soolesisu.

^ Mal. 2:6 Võib tõlkida ka „tõene õpetus”.

^ Mal. 2:7 Võib tõlkida ka „õpetust”.

^ Mal. 2:8 Teine võimalik tähendus: „paljud oma õpetusega eksima”.

^ Mal. 2:11 Teine võimalik tähendus: „rüvetanud Jehoova pühamut”.

^ Mal. 2:11 Sõna-sõnalt „tütre”.

^ Mal. 2:15 St seda, et nende järeltulijad oleksid Jumalale ustavad.

Malaki  3 : 1 - 18

3 „Ma läkitan oma saadiku ning tema puhastab* minu ees tee. Ootamatult tuleb oma templi juurde ülim isand*, keda te otsite. Tuleb ka lepingu saadik, keda te igatsete. Ta tuleb kindlasti,” ütleb vägede Jehoova.

2 „Kes suudab taluda tema tulekupäeva ja kes jääb tema ilmudes püsima? Sest ta on nagu sulataja tuli ja nagu pesupesijate leelis*. 3 Ta istub kui hõbedasulataja ja -puhastaja ning puhastab Leevi poegi. Ta puhastab neid nagu kulda ja hõbedat ning nad saavad Jehoovale rahvaks, kes toob oma ohvrianni õiguses. 4 Siis meeldib Jehoovale Juuda ja Jeruusalemma ohvriand, nagu see oli muistseil päevil, ammuseil aastail.

5 Ma tulen teie juurde, et mõista kohut, ja olen kärme tunnistama nõidade, abielurikkujate ja valevandujate vastu, nende vastu, kes petavad palgatöölist, leske ja orbu, ning nende vastu, kes keelduvad aitamast võõramaalast*. Nad ei karda mind,” ütleb vägede Jehoova.

6 „Mina olen Jehoova, mina ei muutu*. Seepärast pole teie, Jaakobi pojad, otsa saanud. 7 Te olete oma esiisade päevist alates minu seadustest kõrvale käändunud ega ole neid järginud. Pöörduge tagasi minu juurde ja mina pöördun tagasi teie juurde,” lausub vägede Jehoova.

Aga te küsite: „Kuidas me peaksime pöörduma?”

8 „Kas võib inimene röövida Jumalat? Aga teie röövite mind.”

Te küsite: „Mida me oleme sinult röövinud?”

„Kümnist ja annetusi. 9 Te olete neetud,* sest te röövite mind. Seda teeb terve rahvas. 10 Tooge kogu kümnis varaaita, et mu kojas oleks toitu, ja palun pange mind sellega proovile,” ütleb vägede Jehoova. „Siis te näete, et ma avan taevaluugid ja kallan teile õnnistusi, nii et teil pole millestki puudust.

11 Ma sõitlen teie pärast kahjureid* ega lase neil hävitada teie maa vilja. Ka teie viinapuud väljal ei jää viljatuks,” ütleb vägede Jehoova.

12 „Kõik rahvad nimetavad teid õnnelikuks, sest te saate heameele maaks,” lausub vägede Jehoova.

13 „Teie sõnad minu kohta on karmid,” ütleb Jehoova.

Te küsite: „Mida halba me oleme sinust omavahel rääkinud?”

14 „Te ütlete: „Pole mingit mõtet Jumalat teenida. Mis kasu on sellest, et oleme täitnud oma kohustusi tema vastu ja käinud kurvameelsena vägede Jehoova ees? 15 Nüüd me nimetame õnnelikuks jultunuid. Neid, kelle teod on jumalakartmatud, saadab edu. Neil on jultumust Jumal proovile panna, ja nad siiski pääsevad.””

16 Siis rääkisid omavahel need, kes kartsid Jehoovat, igaüks oma kaaslasega, ning Jehoova pani tähele ja kuulas. Tema ees kirjutati mälestusraamatut nende heaks, kes kardavad Jehoovat ja mõtisklevad tema nime üle*.

17 „Nad saavad minu omaks, sel päeval saavad nad mu eriliseks* omandiks,” ütleb vägede Jehoova. „Ma olen nende vastu lahke, nii nagu mees on lahke oma poja vastu, kes ta sõna kuulab. 18 Siis te näete jälle vahet õige ja jumalatu vahel, selle vahel, kes teenib Jumalat, ja selle vahel, kes teda ei teeni.”

^ Mal. 3:1 Võib tõlkida ka „valmistab ette”.

^ Mal. 3:1 St Jehoova.

^ Mal. 3:2 Võib tõlkida ka „seep”.

^ Mal. 3:5 Võib tõlkida ka „kes tallavad jalge alla võõramaalase õigused”.

^ Mal. 3:6 Võib tõlkida ka „ei ole muutunud”.

^ Mal. 3:9 Teine võimalik tähendus: „needusega te neate mind”.

^ Mal. 3:11 Siin mõeldakse ilmselt putukanuhtlust.

^ Mal. 3:16 Teine võimalik tähendus: „kes peavad kalliks tema nime”.

^ Mal. 3:17 Võib tõlkida ka „kalliks”.

Malaki  4 : 1 - 6

4 „Tuleb päev, põlev nagu ahi, ning kõik jultunud ja jumalatud on siis otsekui kõrred. See päev neelab nad ja neile ei jää ei juurt ega oksa,” ütleb vägede Jehoova. 2 „Aga teile, kes te austate mu nime, särab õiguse päike, mis tervendab oma kiirtega. Ja te lööte kepsu nagu nuumvasikad.

3 Te tallate jumalatuid, nad on otsekui tolm teie taldade all sel päeval, kui ma hakkan tegutsema,” ütleb vägede Jehoova.

4 „Tuletage meelde minu teenija Moosese seadust, neid määrusi ja õigusnorme, mis ma andsin Hoorebi juures kogu Iisraelile, et ta neid järgiks.

5 Ma saadan teile prohvet Eelija, enne kui tuleb suur ja aukartust sisendav Jehoova päev. 6 Tema muudab isade südame poegade oma sarnaseks ja poegade südame isade oma sarnaseks, et ma ei peaks tulema maad lööma ja hävitama.”

(Piibli heebrea- ja arameakeelse osa tõlke lõpp. Järgneb Piibli kreekakeelse osa tõlge.)

MATTEUSE

LÜHIÜLEVAADE

- 1

- Jeesus Kristuse põlvnemine (1–17)

- Jeesuse sünd (18–25)

- 2

- Astroloogide külaskäik (1–12)

- Põgenemine Egiptusse (13–15)

- Herodes laseb tappa kõik poisslapsed (16–18)

- Naasmine Iisraeli Naatsaretti (19–23)

- 3

- Ristija Johannes kuulutab (1–12)

- Jeesuse ristimine (13–17)

- 4

- Kurat püüab Jeesust kiusatusse viia (1–11)

- Jeesus hakkab Galileas kuulutama (12–17)

- Jeesus kutsub esimesed jüngrid (18–22)

- Jeesus kuulutab, õpetab ja tervendab haigeid (23–25)

- 5

- MÄEJUTLUS (1–48)

- Jeesus õpetab rahvast mäel (1, 2)

- Üheksa õnne võtit (3–12)

- Sool; valgus (13–16)

- Jeesus täidab Moosese seadust (17–20)

- Nõuanded: vihastumine (21–26), abielurikkumisest hoidumine (27–30), lahutus (31, 32), vande andmine (33–37), kättemaks (38–42), vaenlase armastamine (43–48)

- 6

- MÄEJUTLUS (1–34)

- Õigete tegudega uhkeldamine (1–4)

- Kuidas palvetada (5–15)

- Näidispalve (9–13)

- Paastumine (16–18)

- Varandus maa peal ja taevas (19–24)

- Ärge olge mures (25–34)

- Pidage kõige tähtsamaks Jumala kuningriiki (33)

- 7

- MÄEJUTLUS (1–27)

- Ärge mõistke kohut (1–6)

- Paluge, otsige, koputage (7–11)

- Kuldne reegel (12)

- Kitsas värav (13, 14)

- „Nende viljade järgi te tunnete nad ära” (15–23)

- Maja kaljul, maja liival (24–27)

- Rahvas on Jeesuse õpetusest hämmastunud (28, 29)

- 8

- Pidalitõbise tervendamine (1–4)

- Sadakonnaülema usk (5–13)

- Jeesus tervendab paljud Kapernaumas (14–17)

- Jeesusele järgnemine (18–22)

- Jeesus vaigistab tormi (23–27)

- Jeesus saadab deemonid sigadesse (28–34)

- 9

- Jeesus tervendab halvatu (1–8)

- Jeesus kutsub Matteuse (9–13)

- Küsimus paastumise kohta (14–17)

- Jairuse tütar; naine puudutab Jeesuse kuube (18–26)

- Jeesus tervendab pimedad ja tumma (27–34)

- „Lõikustööd on palju, aga töötegijaid vähe” (35–38)

- 10

- 12 apostlit (1–4)

- Juhendid kuulutustööks (5–15)

- Jüngreid hakatakse taga kiusama (16–25)

- Kartke Jumalat, mitte inimesi (26–31)

- „Ma ei ole tulnud tooma rahu, vaid mõõka” (32–39)

- Jeesuse jüngrite vastuvõtmine (40–42)

- 11

- Jeesus kiidab Ristija Johannest (1–15)

- Jeesus mõistab hukka ükskõikse põlvkonna (16–24)

- Jeesus ülistab isa alandlike soosimise pärast (25–27)

- Jeesuse ike on kosutav (28–30)

- 12

- Jeesus on „hingamispäeva isand” (1–8)

- Kuivetunud käega mehe tervendamine (9–14)

- Jumala armas teenija (15–21)

- Deemonid aetakse välja püha vaimu abil (22–30)

- Andestamatu patt (31, 32)

- Puud tuntakse vilja järgi (33–37)

- Joona tunnustäht (38–42)

- Kui rüve vaim pöördub tagasi (43–45)

- Jeesuse ema ja vennad (46–50)

- 13

- MÕISTUJUTUD KUNINGRIIGI KOHTA (1–52)

- Külvaja (1–9)

- Miks rääkis Jeesus mõistujutte (10–17)

- Mõistujutt külvajast: seletus (18–23)

- Nisu ja umbrohi (24–30)

- Sinepiseeme; juuretis (31–33)

- Mõistujuttude rääkimine viib täide prohvetiennustuse (34, 35)

- Mõistujutt nisust ja umbrohust: seletus (36–43)

- Peidetud aare; ilus pärl (44–46)

- Noot (47–50)

- Varakambris on nii uut kui ka vana (51, 52)

- Jeesusest ei peeta kodukandis lugu (53–58)

- 14

- Ristija Johannesel raiutakse pea maha (1–12)

- Jeesus toidab 5000 meest (13–21)

- Jeesus kõnnib vee peal (22–33)

- Tervendamised Genneesaretis (34–36)

- 15

- Inimeste pärimused (1–9)

- Südamest lähtuv rüvetab inimest (10–20)

- Foiniiklanna suur usk (21–28)

- Jeesus tervendab paljud (29–31)

- Jeesus toidab 4000 meest (32–39)

- 16

- Jeesuselt nõutakse tunnustähte (1–4)

- Saduseride ja variseride juuretis (5–12)

- Kuningriigi võtmed (13–20)

- Kogudus ehitatakse kaljule (18)

- Jeesus räägib oma surmast (21–23)

- Milline on tõeline jünger (24–28)

- 17

- Jeesuse muutumine (1–13)

- Usk nagu sinepiseeme (14–21)

- Jeesus räägib jälle oma surmast (22, 23)

- Maksuraha kala suust (24–27)

- 18

- Suurim kuningriigis (1–6)

- Komistuskivid (7–11)

- Mõistujutt kadunud lambast (12–14)

- Kuidas venda tagasi võita (15–20)

- Mõistujutt halastamatust orjast (21–35)

- 19

- Abielu ja lahutus (1–9)

- Vallalisuse and (10–12)

- Jeesus õnnistab lapsi (13–15)

- Rikka noormehe küsimus (16–24)

- Ohvrid kuningriigi nimel (25–30)

- 20

- Viinamäe töölised ja võrdne tasu (1–16)

- Jeesus räägib jälle oma surmast (17–19)

- Palve hea koha saamiseks kuningriigis (20–28)

- Jeesus on lunastushinnaks paljude eest (28)

- Kahe pimeda tervendamine (29–34)

- 21

- Jeesuse kuninglik saabumine (1–11)

- Jeesus puhastab templi (12–17)

- Viigipuu needmine (18–22)

- „Mis õigusega sa neid tegusid teed?” (23–27)

- Mõistujutt kahest pojast (28–32)

- Mõistujutt julmadest aednikest (33–46)

- Nurga tipmine kivi heidetakse kõrvale (42)

- 22

- Mõistujutt pulmapeost (1–14)

- Jumal ja keiser (15–22)

- Küsimus ülesäratamise kohta (23–33)

- Kaks suurimat käsku (34–40)

- Kas messias on Taaveti poeg? (41–46)

- 23

- Ärge järgige kirjatundjate ja variseride eeskuju (1–12)

- Häda kirjatundjatele ja variseridele! (13–36)

- Jeesus kurvastab Jeruusalemma pärast (37–39)

- 24

- KRISTUSE KOHALOLEKU TUNDEMÄRK (1–51)

- Sõjad, näljahädad, maavärinad (7)

- Kuulutatakse head sõnumit (14)

- Suur viletsus (21, 22)

- Inimesepoja tunnustäht (30)

- Viigipuu (32–34)

- Nagu Noa päevad (37–39)

- Püsige valvel (42–44)

- Ustav ori ja nurjatu ori (45–51)

- 25

- KRISTUSE KOHALOLEKU TUNDEMÄRK (1–46)

- Mõistujutt kümnest neitsist (1–13)

- Mõistujutt talentidest (14–30)

- Lambad ja kitsed (31–46)

- 26

- Preestrid kavatsevad Jeesuse tappa (1–5)

- Jeesuse pea peale valatakse healõhnalist õli (6–13)

- Viimane paasapüha ja Jeesuse reetmine (14–25)

- Isanda õhtusöömaaja sisseseadmine (26–30)

- Jeesus ütleb, et Peetrus salgab ta ära (31–35)

- Jeesus palvetab Ketsemani aias (36–46)

- Jeesuse vahistamine (47–56)

- Sanhedrin mõistab Jeesuse üle kohut (57–68)

- Peetrus salgab Jeesuse ära (69–75)

- 27

- Jeesus antakse Pilatuse kätte (1, 2)

- Juudas poob end üles (3–10)

- Jeesus Pilatuse ees (11–26)

- Avalik mõnitamine (27–31)

- Jeesus naelutatakse Kolgatal postile (32–44)

- Jeesuse surm (45–56)

- Jeesuse matmine (57–61)

- Haua juurde pannakse välja valve (62–66)

- 28

- Jeesuse ülesäratamine (1–10)

- Sõduritele makstakse, et nad valetaksid (11–15)

- Käsk õpetada inimesi, et nad saaksid Jeesuse jüngriteks (16–20)

Matteuse

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Matteuse  1 : 1 - 25

MATTEUSE EVANGEELIUM

1 Raamat Jeesus Kristuse*, Taaveti poja, Aabrahami poja elust.*

2 Aabrahamile sündis Iisak,

Iisakile sündis Jaakob,

Jaakobile sündisid Juuda ja tema vennad,

3 Juudale sündisid Taamarist Perets ja Serah,

Peretsile sündis Hesron,

Hesronile sündis Raam,

4 Raamile sündis Amminadab,

Amminadabile sündis Nahson,

Nahsonile sündis Salmon,

5 Salmonile sündis Raahabist Boas,

Boasele sündis Rutist Oobed,

Oobedile sündis Iisai,

6 Iisaile sündis kuningas Taavet.

Taavetile sündis Uurija naisest Saalomon,

7 Saalomonile sündis Rehabeam,

Rehabeamile sündis Abija,

Abijale sündis Aasa,

8 Aasale sündis Joosafat,

Joosafatile sündis Jooram,

Jooramile sündis Ussija,

9 Ussijale sündis Jootam,

Jootamile sündis Aahas,

Aahasele sündis Hiskija,

10 Hiskijale sündis Manasse,

Manassele sündis Aamon,

Aamonile sündis Joosija,

11 Joosijale sündisid Jekonja ja tema vennad Babüloni pagendamise aegu.*

12 Pärast rahva Babüloni pagendamist sündis Jekonjale Sealtiel,

Sealtielile sündis Serubbaabel,

13 Serubbaabelile sündis Abihud,

Abihudile sündis Eljakim,

Eljakimile sündis Asur,

14 Asurile sündis Saadok,

Saadokile sündis Ahhim,

Ahhimile sündis Elihuud,

15 Elihuudile sündis Eleasar,

Eleasarile sündis Mattan,

Mattanile sündis Jaakob,

16 Jaakobile sündis Joosep, Maarja mees, ja Maarjast sündis Jeesus, keda nimetatakse Kristuseks.

17 Seega oli Aabrahamist Taavetini 14 põlvkonda, Taavetist Babüloni pagendamiseni 14 põlvkonda ja Babüloni pagendamisest Kristuseni 14 põlvkonda.

18 Jeesus Kristuse sündimisega aga oli nõnda. Tema ema Maarja oli Joosepiga kihlatud, kuid enne kui nad koos elama hakkasid, tuli välja, et Maarja on pühast vaimust* lapseootele jäänud. 19 Kuna Maarja abikaasa Joosep oli õige mees ega tahtnud teda avalikult häbistada, kavatses ta temast salaja lahutada.* 20 Kui tal aga sellised mõtted olid, ilmutas end talle unes Jehoova* ingel, kes ütles: „Joosep, Taaveti poeg, ära karda oma naist Maarjat enda juurde võtta, sest laps tema üsas on eostatud pühast vaimust. 21 Ta sünnitab poja. Pane talle nimeks Jeesus*, sest ta päästab oma rahva selle pattudest.” 22 Kõik see toimus, et läheksid täide Jehoova sõnad, mis ta oma prohveti kaudu oli öelnud: 23 „Neitsi jääb lapseootele ja sünnitab poja ning talle pannakse nimeks Immaanuel”, see tähendab tõlgituna „Jumal on meiega”.

24 Siis Joosep ärkas unest ja tegi nii, nagu Jehoova ingel oli talle öelnud, ning võttis Maarja enda juurde. 25 Ent ta ei heitnud tema juurde enne, kui Maarja oli poja ilmale toonud. Ja Joosep pani lapsele nimeks Jeesus.

^ Matt. 1:1 Kristus (heebreapäraselt „messias”) ei ole Jeesuse nimi. Selle sõna tähenduseks on „võitu”, „salvitu”.

^ Matt. 1:1 Võib tõlkida ka „Jeesus Kristuse, Taaveti poja, Aabrahami poja suguvõsaraamat”.

^ Matt. 1:11 Ilmselt viitab see väljend ka pagendusele eelnenud ajale.

^ Matt. 1:18 Võib tõlkida ka „[Jumala] tegutsevast jõust”.

^ Matt. 1:19 Juudi tava kohaselt nimetati peigmeest abikaasaks ja kihluse tühistamiseks oli tarvis lahutust.

^ Matt. 1:20 See on selles Piibli kreekakeelse osa tõlkes esimene 237 kohast, kus põhitekstis esineb nimi Jehoova. (Vt lisa A5.)

^ Matt. 1:21 Nimi Jeesus vastab heebrea nimele Ješua või Jošua (Joosua) ning tähendab „Jehoova on pääste”.

Matteuse  2 : 1 - 23

2 Pärast seda, kui Jeesus oli sündinud Petlemmas Juudamaal kuningas Herodese* päevil, tulid idast mõned astroloogid* Jeruusalemma 2 ja küsisid: „Kust me leiame selle juutide kuninga, kes on sündinud? Me nägime idamaal tema tähte ja oleme tulnud talle austust avaldama*.” 3 Sellest kuuldes sattus kuningas Herodes ärevusse ja kogu Jeruusalemm koos temaga. 4 Ta kutsus kokku kõik rahva peapreestrid ja kirjatundjad ning uuris neilt, kus messias pidi sündima. 5 Need ütlesid talle: „Petlemmas Juudamaal, sest nii on prohvet kirjutanud: 6 „Sina, Petlemm Juudamaal, pole sugugi tähtsusetuim linn Juuda valitsejate silmis, sest sinust tuleb valitseja, kes hakkab hoidma mu rahvast Iisraeli kui karjane.””

7 Siis kutsus Herodes astroloogid salaja enda juurde ja uuris neilt järele, millal täht oli ilmunud. 8 Ta saatis nad Petlemma ja ütles: „Minge otsige see laps üles, ja kui olete ta leidnud, teatage mulle, et minagi võiksin minna talle austust avaldama.” 9 Pärast seda, kui astroloogid olid kuulanud, mida kuningas neile ütles, asusid nad teele. Ja täht, mida nad olid idamaal näinud, liikus nende ees, kuni peatus paiga kohal, kus oli laps. 10 Kui nad nägid, et täht peatus, said nad väga rõõmsaks. 11 Majja sisse astudes nägid nad last koos ta ema Maarjaga ning laskusid põlvili, avaldades lapsele austust. Nad avasid oma aardelaekad ning kinkisid talle kulda, viirukit ja mürri. 12 Ent kuna Jumal oli neid unes hoiatanud, et nad ei läheks tagasi Herodese juurde, naasid nad oma maale teist teed pidi.

13 Kui nad olid lahkunud, ilmutas end Joosepile unes Jehoova ingel ja ütles: „Tõuse üles, võta laps ja ta ema ning põgene Egiptusse ja jää sinna niikauaks, kuni ma sulle ütlen, sest Herodes hakkab last otsima, et ta ära tappa.” 14 Niisiis tõusis Joosep keset ööd, võttis lapse ja ta ema ning läks Egiptusse. 15 Ta jäi sinna kuni Herodese surmani. Nii läks täide, mida Jehoova oli öelnud oma prohveti kaudu: „Ma kutsusin oma poja Egiptusest.”

16 Kui Herodes mõistis, et astroloogid on teda petnud, läks ta raevu ja andis korralduse tappa kõik poisslapsed Petlemmas ja selle ümbruskonnas, kaheaastased ja nooremad, kooskõlas sellega, mida ta lapse vanuse kohta astroloogidelt oli välja uurinud. 17 Siis läks täide, mida Jumal oli öelnud prohvet Jeremija kaudu: 18 „Raamast on kuulda häält, nuttu ja suurt hala. Raahel nutab taga oma lapsi ega lase end lohutada, sest neid pole enam.”

19 Pärast Herodese surma ilmutas Jehoova ingel end Egiptuses Joosepile unes 20 ja ütles: „Tõuse üles, võta laps ja ta ema ning mine Iisraelimaale, sest need, kes tahtsid lapselt elu võtta, on surnud.” 21 Joosep tõusis, võttis lapse ja ta ema ning tuli Iisraelimaale. 22 Kui ta aga kuulis, et Herodese asemel on Juudamaa valitsejaks saanud selle poeg Arhelaos, kartis ta Juudamaale minna. Ja kuna Jumal oli teda unes hoiatanud, läks ta Galilea aladele. 23 Ta asus elama Naatsareti linna, et läheksid täide prohvetite sõnad „Teda hüütakse naatsaretlaseks*”.

^ Matt. 2:1 Herodes Suur. (Vt „Sõnaseletusi”.)

^ Matt. 2:1 Võib tõlkida ka „maagid”.

^ Matt. 2:2 Võib tõlkida ka „et tema ees kummardada”.

^ Matt. 2:23 Tuleneb ilmselt heebrea sõnast, mis tähendab „võsu”.

Matteuse  3 : 1 - 17

3 Saabus aeg, kui Ristija Johannes hakkas Juuda kõrbes kuulutama, öeldes: 2 „Kahetsege oma patte, sest taeva kuningriik* on lähedal!” 3 Tema oligi see, kelle kohta Jumal on öelnud prohvet Jesaja kaudu: „Keegi hüüab kõrbes: „Valmistage ette Jehoova tee! Tehke sirgeks teed tema ees!”” 4 Johannesel olid seljas kaamelivillast riided ja vööl oli tal nahkvöö. Toiduks olid tal rohutirtsud ja metsmesi. 5 Tema juurde tulid inimesed Jeruusalemmast, kogu Juudamaalt ja Jordani ümbruskonnast 6 ning ta ristis neid Jordani jões* ja nad tunnistasid avalikult oma patte.

7 Kui ta nägi, et ristimispaika on tulnud ka palju varisere ja sadusere, ütles ta neile: „Te rästikute sugu, kes on teile öelnud, et te saate põgeneda tulevase vihapäeva eest? 8 Kandke siis patukahetsuse* vilja. 9 Ärge mitte mõelgegi: „Meie isa on Aabraham”, sest ma ütlen teile, et Jumal võib lasta neist kividestki Aabrahamile lapsi tõusta. 10 Kirves on juba puude juurte peal. Iga puu, mis ei kanna head vilja, raiutakse maha ja visatakse tulle. 11 Mina ristin teid teie kahetsuse märgiks veega, aga see, kes tuleb pärast mind, on minust vägevam ja ma pole väärt tal sandaalegi jalast võtma. Tema ristib teid püha vaimu ja tulega.* 12 Tal on käes tuulamislabidas ja ta teeb oma viljapeksuplatsi täiesti puhtaks ning kogub oma nisu aita, kuid aganad põletab ta ära kustutamatus tules.”

13 Siis tuli Jeesus Galileast Jordani äärde, et Johannes teda ristiks. 14 Ent Johannes tõrkus, öeldes: „Sina peaksid hoopis mind ristima, aga nüüd tuled sina minu juurde!” 15 Jeesus aga vastas talle: „Olgu nüüd nii, sest nõnda toimides me teeme kõik õigesti.” Siis Johannes enam ei tõrkunud. 16 Pärast ristimist tõusis Jeesus otsekohe veest ja taevas avanes ning Johannes nägi Jumala vaimu nagu tuvi Jeesuse peale laskuvat. 17 Siis kostis taevast hääl: „See on mu armas poeg, kellest mul on hea meel*.”

^ Matt. 3:2 Võib tõlkida ka „taevane kuningavalitsus”. (Vt „Sõnaseletusi”, märksõna „Jumala kuningriik”.)

^ Matt. 3:6 Võib tõlkida ka „kastis neid Jordani jõkke”. (Vt „Sõnaseletusi”, märksõna „ristimine”.)

^ Matt. 3:8 Sõna-sõnalt „mõtteviisi parandamise”.

^ Matt. 3:11 St võiab teid püha vaimuga ja hävitab teid tulega.

^ Matt. 3:17 Võib tõlkida ka „kellel on mu soosing”.

Matteuse  4 : 1 - 25

4 Pärast seda juhtis vaim Jeesuse kõrbesse ja seal püüdis Kurat teda kiusatusse viia. 2 Kui Jeesus oli 40 päeva ja 40 ööd paastunud, tundis ta nälga. 3 Siis tuli kiusaja ning ütles talle: „Kui sa oled Jumala poeg, siis ütle neile kividele, et need saaksid leibadeks.” 4 Tema aga vastas: „Kirjutatud on: „Inimese elu ei sõltu üksnes leivast, vaid igast sõnast, mida Jehoova ütleb.””

5 Seejärel viis Kurat ta pühasse linna, pani ta templi katuserinnatisele 6 ja ütles talle: „Kui sa oled Jumala poeg, siis hüppa siit alla, sest on kirjutatud: „Ta annab oma inglitele käsu” ja „Nad kannavad sind kätel, et sa oma jalga vastu kivi ei lööks.”” 7 Jeesus ütles talle: „Kirjutatud on ka nõnda: „Ära pane oma Jumalat Jehoovat proovile.””

8 Seejärel viis Kurat ta erakordselt kõrgele mäele, näitas talle kõiki maailma kuningriike ja nende hiilgust 9 ning ütles talle: „Selle kõik ma annan sinule, kui sa maha heidad ja mind korra kummardad.” 10 Jeesus vastas talle: „Mine minema, Saatan! Sest on kirjutatud: „Sa pead kummardama oma Jumalat Jehoovat ja teenima üksnes teda.”” 11 Siis läks Kurat tema juurest ära ning inglid tulid ja hoolitsesid tema eest.

12 Kui Jeesus kuulis, et Johannes on vahi alla võetud, läks ta Galileasse. 13 Ta lahkus Naatsaretist ja asus elama Kapernauma, mis on mere* ääres Sebuloni ja Naftali aladel, 14 et läheks täide see, mida Jumal oli öelnud prohvet Jesaja kaudu: 15 „Oo, Sebulonimaa ja Naftalimaa, kes asute mereäärsel* teel, lääne pool Jordanit, rahvaste Galilea! 16 Rahvas, kes istus pimeduses, nägi suurt valgust, ja neile, kes istusid surmavarju maal, koitis valgus.” 17 Sellest ajast alates hakkas Jeesus kuulutama: „Kahetsege oma patte, sest taeva kuningriik* on lähedal!”

18 Galilea mere* ääres kõndides nägi ta kaht venda: Siimonit, keda hüütakse Peetruseks, ja tema venda Andreast. Nad heitsid parasjagu võrku merre, sest nad olid kalurid. 19 Ta ütles neile: „Järgnege mulle ja ma teen teist inimesepüüdjad.” 20 Sedamaid jätsid nad võrgud maha ja järgnesid talle*. 21 Edasi minnes nägi ta veel kaht venda: Sebedeuse poega Jaakobust ja tema venda Johannest. Nad olid koos oma isa Sebedeusega paadis võrke parandamas. Ta kutsus neidki. 22 Sedamaid jätsid nad maha paadi ja oma isa ning järgnesid talle.

23 Siis käis ta läbi kogu Galilea. Ta õpetas sünagoogides, kuulutas head sõnumit* kuningriigist ning tegi rahva hulgas inimesi terveks igasugustest haigustest ja hädadest. 24 Kuuldus temast levis üle kogu Süüria ja tema juurde toodi kõik, keda vaevasid mitmesugused haigused ja valud, kes olid deemonitest vaevatud, langetõbised või halvatud, ning ta tegi nad terveks. 25 Seepärast järgnesid talle suured rahvahulgad Galileast, Dekapolisest,* Jeruusalemmast, Juudamaalt ja ida poolt Jordanit.

^ Matt. 4:13 St Galilea mere.

^ Matt. 4:15 Ilmselt mõeldakse Vahemerd, aga mõnede arvates viidatakse siin Galilea merele.

^ Matt. 4:17 Võib tõlkida ka „taevane kuningavalitsus”.

^ Matt. 4:18 Tegelikult järv; nimetatakse ka Genneesareti järveks, Kinnereti mereks ja Tiberiase mereks.

^ Matt. 4:20 St said tema järelkäijateks.

^ Matt. 4:23 Võib tõlkida ka „kuulutas evangeeliumit”.

^ Matt. 4:25 Võib tõlkida ka „Kümnelinnamaalt”.

Matteuse  5 : 1 - 48

5 Rahvahulki nähes läks ta üles mäele. Ta istus maha ja ta jüngrid tulid tema juurde. 2 Seejärel hakkas ta neid õpetama, öeldes:

3 „Õnnelikud on need, kes mõistavad, et nad vajavad Jumala juhatust,* sest nende päralt on taeva kuningriik*.

4 Õnnelikud on kurvad, sest neid lohutatakse.

5 Õnnelikud on need, kes on tasase meelega*, sest nemad pärivad maa.

6 Õnnelikud on need, kellel on nälg ja janu õiguse järele,* sest nemad saavad õigust küllaga.

7 Õnnelikud on halastajad, sest neile halastatakse.

8 Õnnelikud on need, kellel on puhas süda, sest nad saavad näha Jumalat.

9 Õnnelikud on need, kes taotlevad rahu,* sest neid nimetatakse Jumala poegadeks.

10 Õnnelikud on need, keda kiusatakse taga nende õigete tegude pärast, sest nende päralt on taeva kuningriik.

11 Õnnelikud olete teie, kui inimesed teid minu pärast solvavad ja taga kiusavad ning teist valetades kõiksugust halba räägivad. 12 Rõõmustage ja hõisake, sest teie tasu on suur taevas! Samamoodi on nad taga kiusanud prohveteid enne teid.

13 Teie olete maa sool. Aga kui sool kaotab oma toime, kas saab seda siis uuesti soolaseks teha? See ei kõlba enam millekski muuks kui visata inimeste tallata.

14 Teie olete maailma valgus. Ei jää märkamatuks linn, mis asub mäe otsas. 15 Lamp süüdatakse ja pannakse lambijalale, mitte nõu alla peitu, ja selle valgus paistab kõigile, kes majas on. 16 Samuti paistku teie valgus inimeste ees, et nad näeksid teie häid tegusid ja ülistaksid teie taevast isa.

17 Ärge arvake, et ma olen tulnud tühistama seda, mis on kirjas Moosese seaduses ja prohvetiraamatutes*. Ma pole tulnud seda tühistama, vaid täitma. 18 Ma kinnitan teile, et pigem kaovad taevas ja maa, kui et väikseimgi täht või ükski tähekriipsuke Moosese seadusest kaob, enne kui täitub kõik, mis on selles kirjas. 19 Kes astub üle kasvõi ühest neist kõige väiksematest käskudest ja õpetab teisi sedasama tegema, pole väärt pääsema taeva kuningriiki*. Aga kes neid täidab ja õpetab, on väärt pääsema taeva kuningriiki*. 20 Ma ütlen teile, et kui te pole õigemad kirjatundjatest ja variseridest, siis ei ole teil lootustki taeva kuningriiki pääseda.

21 Te olete kuulnud, et muistsel ajal öeldi: „Sa ei tohi tappa, aga kes tapab kellegi, peab kohtu ees aru andma.” 22 Kuid mina ütlen teile, et igaüks, kes oma venna peale viha kannab, peab kohtu ees aru andma, ja kes solvab oma venda halvustava sõnaga, peab aru andma ülemkohtu ees, aga kes ütleb: „Sa igavene lollpea!”, sel on oht sattuda põlevasse Gehennasse*.

23 Kui sa oma ohvriandi altarile tood ja seal meenub sulle, et su vennal on midagi sinu vastu, 24 siis jäta oma and altari ette ja mine tee esmalt oma vennaga rahu. Seejärel tule ja too oma ohvriand.

25 Sea kiiresti asjad korda oma vastasega, kui oled temaga teel kohtusse, et ta ei annaks sind kohtuniku kätte ja kohtunik kohtuteenri kätte ning et sind ei pandaks vangi. 26 Ma ütlen sulle: sa ei pääse sealt enne, kui oled ära maksnud viimsegi veeringu*.

27 Te olete kuulnud, et on öeldud: „Sa ei tohi abielu rikkuda.” 28 Aga mina ütlen teile, et igaüks, kes jääb naist ihaldavalt vaatama, on temaga juba abielu rikkunud oma südames. 29 Kui su parem silm paneb sind pattu tegema*, siis kisu see välja ja viska minema. Sulle on parem, kui kaotad ühe kehaosa, kui et kogu su keha heidetakse Gehennasse. 30 Kui su parem käsi paneb sind pattu tegema, siis raiu see ära ja viska minema. Sulle on parem, kui kaotad ühe kehaosa, kui et kogu su keha läheb Gehennasse.

31 Veel on öeldud: „Kes oma naise endast lahutab, andku talle lahutustunnistus.” 32 Aga mina ütlen teile, et igaüks, kes oma naise endast lahutab muul põhjusel kui hooruse* pärast, seab naise ohtu rikkuda abielu, ja kes abiellub lahutatud* naisega, rikub abielu.

33 Samuti olete kuulnud, et muistsel ajal öeldi: „Sa ei tohi vannet murda, vaid sa pead pidama Jehoovale antud tõotusi.” 34 Ent mina ütlen teile: ärge vanduge üldse, ei taeva nimel, sest see on Jumala troon, 35 ega maa nimel, sest see on tema jalajäri, ega Jeruusalemma nimel, sest see on suure kuninga linn. 36 Ära vannu ka oma pea nimel, sest sa ei suuda üht juuksekarvagi teha mustaks ega valgeks. 37 Teie „jah” olgu „jah” ning teie „ei” olgu „ei”, aga mis on üle selle, on Saatanast*.

38 Te olete kuulnud, et on öeldud: „Silm silma vastu ja hammas hamba vastu.” 39 Ent mina ütlen teile: ära hakka vastu sellele, kes kurja teeb, vaid kui keegi lööb sind vastu paremat põske*, siis keera talle ette ka teine. 40 Ja kui keegi tahab minna sinuga kohtusse ning võtta sinult alusrõiva, siis jäta talle ka kuub. 41 Kui võimuesindaja sunnib sind oma teenistuses käima ühe miili*, siis mine temaga kaks miili. 42 Anna sellele, kes sinult küsib, ja ära pööra selga sellele, kes tahab sinult laenu võtta*.

43 Te olete kuulnud, et on öeldud: „Armasta oma ligimest ja vihka oma vaenlast.” 44 Ent mina ütlen teile: armastage oma vaenlasi ja palvetage nende eest, kes teid taga kiusavad, 45 et te saaksite oma taevase isa poegadeks, sest tema laseb päikest tõusta kurjade ja heade üle ning vihma sadada õigete ja ülekohtuste peale. 46 Sest kui te armastate neid, kes teid armastavad, mis tasu te siis peaksite saama? Eks maksukogujad tee sedasama? 47 Ja kui te tervitate ainult oma vendi, mida erilist te siis teete? Eks teised rahvad tee sedasama? 48 Olge seepärast täiuslikud, nagu teie taevane isa on täiuslik.

^ Matt. 5:3 Võib tõlkida ka „õnnelikud on need, kes kerjavad Jumalalt vaimu”. Sõna-sõnalt „õnnelikud on vaimu poolest vaesed”.

^ Matt. 5:3 Võib tõlkida ka „taevane kuningavalitsus”.

^ Matt. 5:5 Võib tõlkida ka „leebed”, „alandlikud”.

^ Matt. 5:6 St kellel on suur soov täita Jumala tahet ja kuuletuda tema käskudele.

^ Matt. 5:9 Võib tõlkida ka „õnnelikud on rahumeelsed”.

^ Matt. 5:17 Väljend „Moosese seadus ja prohvetiraamatud” viitab tervele Piibli heebreakeelsele osale.

^ Matt. 5:19 Võib tõlkida ka „seda nimetatakse kõige väiksemaks taeva kuningriigis”.

^ Matt. 5:19 Võib tõlkida ka „seda nimetatakse suureks taeva kuningriigis”.

^ Matt. 5:22 Vt „Sõnaseletusi”.

^ Matt. 5:26 Sõna-sõnalt „kvadransi”. (Vt lisa B14.)

^ Matt. 5:29 Sõna-sõnalt „komistama”.

^ Matt. 5:32 Kr porneia. (Vt „Sõnaseletusi”.)

^ Matt. 5:32 St muul põhjusel kui hooruse pärast lahutatud.

^ Matt. 5:37 Sõna-sõnalt „Kurjast”.

^ Matt. 5:39 Siin mõeldakse solvamist või provotseerimist.

^ Matt. 5:41 Mõeldakse Rooma miili (u 1,5 km).

^ Matt. 5:42 St ilma intressita.

Matteuse  6 : 1 - 34

6 Vaadake, et te oma õigeid tegusid ei tee inimeste ees, selleks et nad teid tähele paneksid, muidu ei saa te tasu oma taevaselt isalt. 2 Kui sa annad armuande*, ära puhu enda ees pasunat, nagu teevad silmakirjatsejad sünagoogides ja tänavatel, et inimesed neid ülistaksid. Ma kinnitan teile: nad on kogu oma tasu kätte saanud. 3 Aga kui sina armuande annad, ärgu su vasak käsi teadku, mida parem käsi teeb, 4 vaid anna oma armuande salajas. Siis su Isa, kes näeb, mida tehakse salajas, tasub sulle.

5 Kui te palvetate, siis ärge olge nagu silmakirjatsejad, sest neile meeldib palvetada sünagoogides ja peatänavate nurkadel seistes, et inimesed neid näeksid. Ma kinnitan teile: nad on kogu oma tasu kätte saanud. 6 Aga kui sina palvetad, mine oma tuppa, sulge uks ja palu oma Isa, kes on inimsilma eest varjul. Siis su Isa, kes näeb, mida tehakse salajas, tasub sulle. 7 Palvetades ärge korrutage ühte ja sama, nagu teevad teised rahvad, kes arvavad, et neid võetakse kuulda nende sõnaohtruse tõttu. 8 Ärge olge nende sarnased, sest teie Isa teab, mida te vajate, juba enne kui te teda palute.

9 Teie palvetage siis nõnda:

„Meie Isa, kes sa oled taevas, pühitsetud saagu* sinu nimi. 10 Sinu kuningriik* tulgu. Sinu tahe sündigu nagu taevas, nii ka maa peal. 11 Anna meile meie tänase päeva leib 12 ja andesta meile meie võlad*, nagu ka meie oleme andestanud oma võlglastele. 13 Ja aita meid, et me kiusatusele järele ei annaks*, päästa meid Saatana* käest.”

14 Kui te andestate inimestele nende üleastumised, siis andestab teie taevane isa ka teile. 15 Aga kui te ei andesta inimestele nende üleastumisi, siis ei andesta teie taevane isa ka teile teie üleastumisi.

16 Kui te paastute, siis ärge olge kurva näoga nagu silmakirjatsejad, sest nad jätavad oma välimuse hooletusse*, et inimesed näeksid neid paastuvat. Ma kinnitan teile: nad on kogu oma tasu kätte saanud. 17 Aga kui sina paastud, võia oma pea õliga ja pese oma nägu, 18 et su paastumine poleks näha mitte inimestele, vaid ainult su Isale, kes on inimsilma eest varjul. Siis su Isa, kes näeb, mida tehakse salajas, tasub sulle.

19 Ärge koguge endale varandust maa peale, kus koi ja rooste seda söövad ning vargad sisse murravad ja varastavad. 20 Koguge endale varandust hoopis taevasse, kus koi ega rooste seda ei söö ja kuhu vargad sisse ei murra ega varasta. 21 Sest kus on su varandus, seal on ka su süda.

22 Keha lamp on silm. Kui su pilk on kinnitunud ühele asjale,* on kogu su keha valgust täis. 23 Ent kui su silm on kade,* on kogu su keha pimedust täis. Kui valgus, mis on sinus, on tegelikult pimedus, kui pilkane siis küll on see pimedus!

24 Keegi ei saa teenida kahte isandat, sest ta kas vihkab üht ja armastab teist või hoiab ühe poole ja põlgab teist. Te ei saa kummardada ühtaegu Jumalat ja rikkust*.

25 Seepärast ma ütlen teile: ärge olge mures oma elu pärast, et mida süüa või mida juua, ega oma keha pärast, et millega riietuda. Kas elu pole siis enam väärt kui toit ning keha enam väärt kui riided? 26 Jälgige linde: nad ei külva seemet, nad ei lõika ega kogu aitadesse, kuid teie taevane isa toidab neid. Eks teie ole väärtuslikumad kui nemad? 27 Kes teist suudab muretsemisega oma elu küünragi võrra pikendada? 28 Ja miks te muretsete riiete pärast? Õppige lilledelt aasal, kuidas need kasvavad. Nad ei rüga tööd teha ega ketra, 29 kuid ma ütlen teile, et isegi Saalomon kogu oma hiilguses polnud riietatud nagu üks nendest. 30 Kui nüüd Jumal nõnda rüütab aasataimi, mis täna on, ja homme tulle visatakse, kas ta siis veel enam ei riieta teid, te nõrgausulised? 31 Ärge siis muretsege ega küsige: „Mida me sööme?”, „Mida me joome?” või „Mida me selga paneme?” 32 Teised rahvad on need, kes ainult selle peale mõtlevad. Teie taevane isa teab ju, et te seda kõike vajate.

33 Pidage siis kõige tähtsamaks Jumala kuningriiki* ja tema õigust* ning kõike seda muud antakse teile. 34 Ärge olge mures homse päeva pärast, sest homsel päeval on omad mured. Igale päevale piisab omast vaevast.

^ Matt. 6:2 Võib tõlkida ka „vaestele ande”.

^ Matt. 6:9 Võib tõlkida ka „olgu pühaks peetud”.

^ Matt. 6:10 Võib tõlkida ka „kuningavalitsus”.

^ Matt. 6:12 Võib tõlkida ka „patud”.

^ Matt. 6:13 Sõna-sõnalt „ära vii meid kiusatusse”.

^ Matt. 6:13 Sõna-sõnalt „Kurja”.

^ Matt. 6:16 Võib tõlkida ka „teevad oma näo inetuks”.

^ Matt. 6:22 Võib tõlkida ka „kui su silm on terav”.

^ Matt. 6:23 Võib tõlkida ka „ent kui su pilk on kinnitunud halvale”.

^ Matt. 6:24 Võib tõlkida ka „mammonat”.

^ Matt. 6:33 Võib tõlkida ka „kuningavalitsust”.

^ Matt. 6:33 Viitab Jumala õige ja vale mõõdupuule.

Matteuse  7 : 1 - 29

7 Ärge mõistke kohut, et teie üle ei mõistetaks kohut, 2 sest nõnda, nagu teie kohut mõistate, mõistetakse ka teie üle kohut, ja millise mõõduga teie mõõdate, sellisega mõõdetakse ka teile. 3 Miks sa näed pindu oma venna silmas, aga palki enda silmas ei pane tähele? 4 Või kuidas sa võid öelda oma vennale: „Las ma tõmban pinnu su silmast välja”, kui su enda silmas on palk? 5 Sa silmakirjatseja! Tõmba esmalt palk välja oma silmast, siis sa näed selgelt ja saad tõmmata pinnu välja oma venna silmast.

6 Ärge andke seda, mis on püha, koertele ja ärge visake pärleid sigade ette, et nad ei tallaks neid jalge alla ega pöörduks ümber ja teid lõhki ei kisuks.

7 Paluge püsivalt ja teile antakse, otsige pidevalt ja te leiate, koputage lakkamata ja teile avatakse, 8 sest igaüks, kes palub, see saab, kes otsib, see leiab, ja kes koputab, sellele avatakse. 9 Kes teie seast, kellelt poeg palub leiba, annaks talle kivi? 10 Või kui ta palub kala, annaks talle mao? 11 Kui nüüd teie, kes olete patused, oskate anda häid ande oma lastele, kui palju enam teie taevane isa annab head neile, kes teda paluvad!

12 Kõike, mida te tahate, et inimesed teile teeksid, tehke ka neile. Seda õpetavadki Moosese seadus ja prohvetiraamatud*.

13 Minge sisse kitsast väravast, sest avar on värav ja lai on tee, mis viib hävingusse, ja palju on neid, kes sealt sisse lähevad. 14 Kuid ahtake on värav ja kitsas on tee, mis viib ellu, ja vähe on neid, kes selle leiavad.

15 Olge valvsad valeprohvetite suhtes, kes tulevad teie juurde lambanahas, kuid on tegelikult aplad hundid. 16 Nende viljade järgi te tunnete nad ära. Ei korjata ju viinamarju ogalistelt põõsastelt ega viigimarju ohakatelt. 17 Samuti, iga hea puu kannab head vilja, ent iga halb puu kannab halba vilja. 18 Hea puu ei saa kanda halba vilja ega halb puu kanda head vilja. 19 Iga puu, mis ei kanna head vilja, raiutakse maha ja visatakse tulle. 20 Niisiis, nende viljade järgi te tunnete nad ära.

21 Mitte igaüks, kes mulle ütleb: „Isand, Isand”, ei pääse taeva kuningriiki*, vaid ainult see, kes täidab mu taevase isa tahet. 22 Paljud ütlevad mulle sel päeval: „Isand, Isand, kas me pole sinu nimel prohvetlikult rääkinud, sinu nimel deemoneid välja ajanud ja sinu nimel palju vägevaid tegusid teinud?” 23 Siis ma ütlen neile: „Ma pole iialgi teid tundnud! Minge ära mu juurest, te seadusrikkujad!”

24 Igaüks, kes kuuleb mu sõnu ja teeb nende järgi, on aruka mehe sarnane, kes ehitas oma maja kaljule. 25 Kui hakkas vihma kallama ja tulid tulvaveed ning puhusid tuuled ja peksid vastu maja, ei varisenud see kokku, sest see oli rajatud kaljule. 26 Aga igaüks, kes kuuleb mu sõnu, kuid ei tee nende järgi, on rumala mehe sarnane, kes ehitas oma maja liivale. 27 Kui hakkas vihma kallama ja tulid tulvaveed ning puhusid tuuled ja peksid vastu maja, varises see kokku ja selle varisemine oli ränk.”

28 Kui nüüd Jeesus kõnelemise lõpetas, olid rahvahulgad tema õpetusviisist hämmastunud, 29 sest ta õpetas neid nagu see, kel on mõjuvõimu, mitte nagu nende kirjatundjad.

^ Matt. 7:12 Väljend „Moosese seadus ja prohvetiraamatud” viitab tervele Piibli heebreakeelsele osale.

^ Matt. 7:21 Võib tõlkida ka „taevasesse kuningavalitsusse”.

Matteuse  8 : 1 - 34

8 Kui ta mäelt alla oli tulnud, järgnesid talle suured rahvahulgad. 2 Üks pidalitõbine astus ta juurde, kummardas ta ees ning ütles: „Isand, kui sa vaid tahad, võid sa mu puhtaks teha.” 3 Jeesus sirutas käe, puudutas teda ja sõnas: „Ma tahan, saa puhtaks!” Otsekohe sai mees pidalitõvest puhtaks. 4 Siis Jeesus ütles talle: „Vaata, et sa sellest kellelegi ei räägi, vaid mine näita ennast preestrile ja vii preestritele enda tervekssaamise kinnituseks ohvriand, mille Mooses on määranud.”

5 Kui ta jõudis Kapernauma, tuli ta juurde üks sadakonnaülem* ja anus teda: 6 „Isand, mu teener lamab majas halvatuna ja kannatab hirmsasti.” 7 Jeesus ütles talle: „Kui ma sinna jõuan, teen ta terveks.” 8 Sadakonnaülem kostis: „Isand, ma pole väärt, et sina mu katuse alla tuleksid. Ütle vaid sõna ja mu teener saab terveks. 9 Minagi pean teistele alluma ja minu sõdurid alluvad mulle. Kui ma ütlen ühele: „Mine!”, siis ta läheb, ja teisele: „Tule!”, siis ta tuleb, ja oma orjale: „Tee seda!”, siis ta teeb.” 10 Seda kuuldes Jeesus hämmastus ja ütles neile, kes talle järgnesid: „Ma kinnitan teile, et ma pole mitte kelleltki Iisraelis leidnud nii suurt usku. 11 Kuid ma ütlen teile, et paljud tulevad idast ja läänest ning nad on lauas koos Aabrahami, Iisaki ja Jaakobiga taeva kuningriigis*, 12 aga sellesse kuningriiki kutsutud heidetakse välja pimedusse. Seal nad nutavad ja kiristavad hambaid.” 13 Siis ütles Jeesus sadakonnaülemale: „Mine! Nagu sa oled uskunud, nõnda sulle sündigu!” Ja teener sai sedamaid terveks.

14 Kui Jeesus tuli Peetruse majja, nägi ta tema ämma olevat pikali maas palavikus. 15 Jeesus puudutas naise kätt ja sel läks palavik ära. Naine tõusis üles ja hakkas talle toitu valmistama. 16 Aga õhtu saabudes tõid inimesed tema juurde palju deemonitest vaevatuid ning ta ajas vaimud sõnaga välja ja tegi kõik hädalised terveks, 17 et läheks täide, mida Jumal on öelnud prohvet Jesaja kaudu: „Ta võttis enda peale meie haigused ja enda kanda meie tõved.”

18 Kui Jeesus nägi enda ümber rahvahulka, käskis ta paadiga teisele kaldale sõita. 19 Üks kirjatundja astus ta juurde ja ütles: „Õpetaja, ma tahan sulle järgneda, kuhu tahes sa lähed.” 20 Jeesus lausus talle: „Rebastel on urud ja lindudel pesad, aga Inimesepojal pole kohta, kuhu pead panna.” 21 Üks jünger ütles talle: „Isand, luba mul esmalt minna ja matta oma isa.” 22 Jeesus vastas: „Järgne mulle ja lase surnutel oma surnud matta.”

23 Kui ta paati astus, läksid jüngrid temaga. 24 Nende merel olles tõusis suur torm, nii et lained lõid üle paadi. Jeesus aga magas. 25 Jüngrid äratasid ta üles ja ütlesid: „Isand, päästa meid, me hukkume!” 26 Kuid tema ütles: „Miks te kartma lõite, te nõrgausulised?” Ta tõusis üles ning sõitles tuuli ja merd. Saabus täielik vaikus. 27 Seepeale mehed hämmastusid ja ütlesid: „Kes ta selline küll on? Isegi tuuled ja meri kuuletuvad talle!”

28 Kui ta jõudis vastaskaldale gadaralaste maale*, sattus ta kokku kahe deemonitest vaevatud mehega, kes tulid haudade juurest. Nad olid eriliselt raevukad, nii et keegi ei julgenud seda teed pidi käia. 29 Nad kisendasid: „Mis sa meist tahad, Jumala poeg? Kas oled tulnud meid karistama enne määratud aega?” 30 Aga taamal oli suur seakari söömas. 31 Deemonid anusid teda: „Kui sa meid välja ajad, siis saada meid sigade sisse.” 32 Jeesus vastas: „Minge!” Nad tulid välja ja läksid sigade sisse ning kogu kari tormas üle järsaku merre ja uppus. 33 Aga karjased põgenesid, läksid linna ja rääkisid kõigest, ka sellest, mis oli juhtunud deemonitest vaevatutega. 34 Kogu linn tuli välja Jeesusele vastu ja teda nähes palusid inimesed tungivalt, et ta läheks nende maalt ära.

^ Matt. 8:5 Võib tõlkida ka „tsentuurio”, saja sõduri ülem Rooma sõjaväes.

^ Matt. 8:11 Võib tõlkida ka „taevases kuningavalitsuses”.

^ Matt. 8:28 Mr 5:1 ja Lu 8:26 järgi „gerasalaste maale”.

Matteuse  9 : 1 - 38

9 Jeesus astus paati, siirdus vastaskaldale ja läks oma linna*. 2 Seal tõid inimesed tema juurde halvatu, kes lamas kanderaamil. Nende usku nähes ütles Jeesus halvatule: „Ole julge, mu laps! Sinu patud on andeks antud.” 3 Kuid mõned kirjatundjad mõtlesid: „See mees teotab Jumalat.” 4 Jeesus aga teadis nende mõtteid ja ütles: „Miks te oma südames kurja mõtlete? 5 Mida on kergem öelda, kas „Sinu patud on andeks antud” või „Tõuse üles ja kõnni”? 6 Aga et te teaksite, et Inimesepojal on voli maa peal patte andeks anda ...” Seejärel sõnas ta halvatule: „Tõuse üles, võta oma kanderaam ja mine koju.” 7 Mees tõusiski üles ja läks koju. 8 Seda nähes haaras rahvahulki kartus ja nad ülistasid Jumalat, kes annab inimestele sellise voli.

9 Sealt edasi minnes märkas Jeesus tollihoones istumas meest nimega Matteus ja ütles talle: „Järgne mulle!” See tõusis ja järgneski talle. 10 Hiljem, kui Jeesus majas söömas oli*, tuli sinna palju maksukogujaid ja patuseid ning nad sõid koos Jeesuse ja tema jüngritega. 11 Seda nähes küsisid variserid tema jüngritelt: „Miks teie õpetaja sööb koos maksukogujate ja patustega?” 12 Seda kuuldes lausus Jeesus: „Arsti ei vaja mitte terved, vaid haiged. 13 Minge ja mõelge järele, mida tähendavad sõnad „Ma tahan halastust, mitte ohvrit”. Sest ma pole tulnud kutsuma õigeid, vaid patuseid.”

14 Siis tulid tema juurde Johannese jüngrid ja küsisid: „Miks meie ja variserid paastume, aga sinu jüngrid ei paastu?” 15 Jeesus vastas: „Miks peaksid peigmehe sõbrad kurvastama, kui peigmees on veel nendega? Aga tulevad päevad, kui peigmees võetakse neilt ära, ja siis nad paastuvad. 16 Keegi ei õmble vanale kuuele paigaks vanumata* riidelappi, sest see tõmbuks kokku ja rebenenud koht läheks hullemaks. 17 Samuti ei panda värsket veini vanadesse nahklähkritesse. Lähkrid ju lõhkeksid, vein voolaks välja ja lähkrid oleksid rikutud. Värske vein pannakse ikka uutesse lähkritesse ja nii säilivad mõlemad.”

18 Kui ta neile seda rääkis, astus tema juurde üks ülem, kummardas ta ette ja ütles: „Mu tütar on ilmselt juba surnud, aga tule ja pane oma käsi tema peale, siis ta ärkab ellu.”

19 Seepeale Jeesus tõusis ja järgnes talle koos jüngritega. 20 Aga üks naine, kes oli 12 aastat verejooksu all kannatanud, tuli tema selja taha ning puudutas tema kuuenarmaid, 21 sest ta oli endamisi mõelnud: „Kui mul ainult õnnestuks puudutada tema kuube, siis saaksin ma terveks.” 22 Jeesus pöördus ümber ja ütles teda nähes: „Ole julge, tütar, sinu usk on sind terveks teinud.” Ja naine sai sedamaid terveks.

23 Kui nüüd Jeesus ülema majja jõudis ning flöödimängijaid ja käratsevat rahvahulka nägi, 24 ütles ta: „Minge siit välja, sest tüdrukuke pole surnud, vaid magab.” Seepeale hakkasid nad põlglikult naerma. 25 Niipea kui inimesed olid välja saadetud, läks ta sisse, võttis tüdrukul käest kinni ning tüdrukuke tõusis üles. 26 Kuuldus sellest levis kogu ümbruskonnas.

27 Kui Jeesus sealt edasi läks, järgnesid talle kaks pimedat, kes hüüdsid: „Halasta meie peale, Taaveti poeg!” 28 Kui Jeesus oli majja läinud, tulid pimedad tema juurde. Ta küsis neilt: „Kas te usute, et ma suudan seda teha?” Nad vastasid: „Jah, Isand.” 29 Siis ta puudutas nende silmi ja ütles: „Teile sündigu teie usku mööda.” 30 Ja nende silmad hakkasid nägema. Jeesus aga keelas neid kõvasti: „Vaadake, et keegi sellest teada ei saaks!” 31 Kuid nemad läksid välja ja rääkisid temast kogu ümbruskonnas.

32 Kui need olid lahkunud, toodi tema juurde tumm deemonist vaevatud mees. 33 Ent kui deemon oli välja aetud, hakkas tumm rääkima. Inimesed olid hämmastunud ja ütlesid: „Midagi sellist pole Iisraelis iial nähtud!” 34 Aga variserid laususid: „Ta ajab deemoneid välja deemonite valitseja abiga.”

35 Jeesus käis läbi kõik linnad ja külad, õpetas sünagoogides, kuulutas head sõnumit kuningriigist* ning tegi inimesi terveks igasugustest haigustest ja hädadest. 36 Nähes rahvahulki, hakkas tal neist kahju, sest need inimesed olid vaevatud ja vintsutatud nagu lambad, kel pole karjast. 37 Ja ta ütles oma jüngritele: „Lõikustööd on palju, aga töötegijaid vähe. 38 Seepärast paluge lõikuse isandat, et ta saadaks töötegijaid välja oma lõikusele.”

^ Matt. 9:1 St Kapernauma, kus ta Galileas teenimise ajal sageli peatus.

^ Matt. 9:10 Võib tõlkida ka „laua ääres külitas”. Piibliaegadel oli tavaks olla söömise ajal laua ääres poollamavas asendis.

^ Matt. 9:16 St uut pesemata.

^ Matt. 9:35 Võib tõlkida ka „kuningavalitsusest”.

Matteuse  10 : 1 - 42

10 Jeesus kutsus oma kaksteist jüngrit ja andis neile võimu rüvedate vaimude üle, jõu neid välja ajada, ning võime teha inimesi terveks igasugustest haigustest ja hädadest.

2 Need kaksteist apostlit olid Siimon, keda kutsutakse Peetruseks, ja tema vend Andreas, Sebedeuse poeg Jaakobus ja tema vend Johannes, 3 Filippus ja Bartolomeus, Toomas ja maksukoguja Matteus, Alfeuse poeg Jaakobus, Taddeus,* 4 Siimon Kananaios* ning Juudas Iskariot, kes ta hiljem reetis.

5 Need kaksteist saatis Jeesus välja ja andis neile järgmised juhtnöörid: „Ärge astuge teiste rahvaste juurde viivale teele ega minge ühtegi samaarlaste linna, 6 vaid minge Iisraeli soo eksinud lammaste juurde. 7 Minnes kuulutage: „Taeva kuningriik* on lähedal!” 8 Tervendage haigeid, äratage surnuid üles, tehke puhtaks pidalitõbiseid, ajage välja deemoneid. Tasuta olete saanud, tasuta andke. 9 Ärge varuge oma vöökukrusse kulda, hõbedat ega vaske, 10 ärge võtke teele kaasa toidupauna, lisarõivast,* sandaale ega keppi, sest töötegija on oma toidu ära teeninud.

11 Ükskõik kuhu linna või külla te lähete, seal otsige üles see, kes on teie sõnumi vääriline, ja jääge tema juurde, kuni te lahkute. 12 Majja sisenedes tervitage* majarahvast. 13 Kui see maja on seda väärt, tulgu selle peale rahu, mida te sellele soovite, aga kui see maja pole seda väärt, tulgu teie rahu tagasi teie peale. 14 Kus teid vastu ei võeta ega kuulata, sealt majast või linnast välja minnes raputage tolmgi oma jalgadelt*. 15 Ma kinnitan teile, et Soodoma- ja Gomorramaal on kohtupäeval kergem kui sellel linnal.

16 Ma saadan teid kui lambaid huntide sekka. Olge siis ettevaatlikud nagu maod ja süütud nagu tuvid. 17 Olge inimeste suhtes valvsad, sest nad annavad teid kohtute kätte ja piitsutavad teid sünagoogides. 18 Teid viiakse minu pärast maavalitsejate ja kuningate ette ning te saate anda tunnistust neile, samuti teistele rahvastele. 19 Ent kui teid nende kätte antakse, ärge olge mures, kuidas või mida rääkida, kuna teile antakse sel tunnil see, mida öelda, 20 sest te ei räägi üksi, vaid teie Isa vaim räägib teie kaudu. 21 Vend annab surma venna, isa oma lapse, lapsed tõusevad vanemate vastu ning lasevad nad surmata. 22 Kõik vihkavad teid minu nime pärast, aga kes lõpuni vastu peab, see päästetakse. 23 Kui nad kiusavad teid taga ühes linnas, põgenege teise, sest ma kinnitan teile, et te ei jõua kõiki Iisraeli linnu läbi käia, enne kui Inimesepoeg tuleb.

24 Jünger pole üle oma õpetajast ega ori isandast. 25 Jüngrile piisab, et ta saab selliseks nagu tema õpetaja, ja orjale, et ta saab selliseks nagu tema isand. Kui juba majaisandat on nimetatud Peltsebuliks*, kui palju enam nimetatakse nii tema majarahvast! 26 Ärge kartke neid, sest pole midagi kinnikaetut, mida ei paljastataks, ega midagi salajast, mida ei saadaks teada. 27 Mida ma ütlen teile pimedas, seda rääkige valges, ja mida te kuulete sosistatavat, seda kuulutage katustelt. 28 Ärge kartke neid, kes võivad tappa küll keha, ent ei saa tappa hinge*, vaid kartke teda, kes nii hinge kui ka keha võib hävitada Gehennas. 29 Eks kaks varblast müüda tühipalja veeringu* eest? Ometi ei lange ükski neist maha teie Isa teadmata. 30 Kõik juuksekarvadki teie peas on ära loetud. 31 Seepärast ärge kartke, teie olete rohkem väärt kui palju varblasi.

32 Kes tunnistab inimeste ees, et usub minusse, selle kohta tunnistan minagi oma taevase isa ees, et ta kuulub minule. 33 Ent kes salgab mu ära inimeste ees, selle salgan minagi ära oma taevase isa ees. 34 Ärge arvake, et ma olen tulnud maa peale rahu tooma. Ma ei ole tulnud tooma rahu, vaid mõõka. 35 Ma olen tulnud tekitama lõhet mehe ja ta isa vahele, tütre ja ta ema vahele, minia ja ta ämma vahele. 36 Tõesti, inimese vaenlasteks saavad ta omad pereliikmed. 37 Kes on isasse või emasse rohkem kiindunud kui minusse, pole mind väärt, ja kes on pojasse või tütresse rohkem kiindunud kui minusse, pole mind väärt. 38 Kes ei taha kanda oma piinaposti* ega käi minu järel, see pole mind väärt. 39 Kes oma hinge* päästab, kaotab selle, aga kes kaotab oma hinge minu pärast, päästab selle.

40 Kes võtab vastu teid, võtab vastu ka minu, ja kes võtab vastu minu, võtab vastu ka selle, kes on mu läkitanud. 41 Kes võtab prohveti vastu sellepärast, et see on prohvet, saab samasuguse tasu nagu prohvet, ning kes võtab õige vastu sellepärast, et see on õige, saab samasuguse tasu nagu õige inimene. 42 Ja kes annab ühele neist väikestest kasvõi kruusitäie külma vett juua sellepärast, et see on minu jünger — ma kinnitan teile: ta ei jää ilma oma tasust.”

^ Matt. 10:3 Sama kes Jaakobuse poeg Juudas (Lu 6:16).

^ Matt. 10:4 Nimi Kananaios tähendab „innukas” (Lu 6:15).

^ Matt. 10:7 Võib tõlkida ka „taevane kuningavalitsus”.

^ Matt. 10:10 Võib tõlkida ka „kahte rõivast”.

^ Matt. 10:12 Juudid tervitasid üksteist tavaliselt sõnadega „Rahu sulle!”.

^ Matt. 10:14 Jalgadelt tolmu maharaputamine tähendas vastutusest loobumist.

^ Matt. 10:25 Deemonite valitsejale Saatanale antud nimi.

^ Matt. 10:28 Võib tõlkida ka „võtta elu”, st tulevase elu lootust.

^ Matt. 10:29 Sõna-sõnalt „assi”. (Vt lisa B14.)

^ Matt. 10:38 Vt „Sõnaseletusi”.

^ Matt. 10:39 Võib tõlkida ka „elu”.

Matteuse  11 : 1 - 30

11 Kui Jeesus oli oma kaheteistkümnele jüngrile juhtnöörid andnud, asus ta teele, et õpetada ja kuulutada ümberkaudsetes linnades.

2 Ent Johannes, kuulnud vanglas Kristuse tegudest, saatis oma jüngrid 3 temalt küsima: „Kas sina oled see, kes pidi tulema, või peame ootama kedagi teist?” 4 Jeesus vastas neile: „Minge ja teatage Johannesele, mida te kuulete ja näete: 5 pimedad näevad ja jalust vigased kõnnivad, pidalitõbised saavad puhtaks ja kurdid kuulevad, surnud äratatakse üles ja vaestele kuulutatakse head sõnumit. 6 Õnnelik on see, kes minus ei kahtle*.”

7 Kui need olid lahkunud, hakkas Jeesus rahvahulkadele Johannesest rääkima: „Mida te läksite kõrbesse vaatama? Kas tuules õõtsuvat pilliroogu? 8 Mida te siis läksite vaatama? Kas uhkeisse rõivaisse riietatud inimest? Eks uhkeid rõivaid kanna need, kes on kuningakodades. 9 Tõepoolest, miks te sinna läksite? Kas vaatama prohvetit? Jah, ja ma ütlen teile, et veel palju enamat kui prohvetit. 10 Tema on see, kellest on kirjutatud: „Ma läkitan sinu ees oma saadiku, kes valmistab ette su tee!” 11 Ma kinnitan teile, et naistest sündinute seast pole tõusnud suuremat kui Ristija Johannes, ent väikseim taeva kuningriigis* on temast suurem. 12 Ristija Johannese päevist kuni siiani on taeva kuningriik olnud sihiks, mille poole kõigest väest pürgitakse, ja need, kes sinna pürgivad, haaravad selle endale. 13 Kõik, nii prohvetiraamatud kui ka Moosese seadus, on ennustanud Johanneseni. 14 Kas tahate seda uskuda või mitte, aga tema ongi Eelija, kes pidi tulema. 15 Kellel kõrvad on, see kuulaku!

16 Kellega ma võrdleksin seda põlvkonda? See sarnaneb lastega, kes istuvad turgudel ning hõikavad oma mängukaaslastele: 17 „Me mängisime teile vilepilli, aga teie ei tantsinud! Me laulsime leinalaulu, aga teie ei löönud endale kurbusest vastu rinda!” 18 Sama lugu on sellega: tuli Johannes, ei söö ega joo, ent inimesed ütlevad: „Temas on deemon”; 19 tuli Inimesepoeg, sööb ja joob, ent nad ütlevad: „See mees on õgard ja veinijoodik, maksukogujate ja patuste sõber.” Ometi ilmneb tarkus tegudest.*”

20 Siis ta hakkas laitma linnu, kus ta oli teinud enamiku oma vägevaid tegusid, kuid kes polnud oma patte kahetsenud: 21 „Häda sulle, Korasin! Häda sulle, Betsaida! Kui Tüüroses ja Siidonis* oleksid sündinud need vägevad teod, mis sündisid teis, oleksid nad juba ammu kahetsenud kotiriides ja tuhas. 22 Ma ütlen teile, et Tüürosel ja Siidonil on kohtupäeval kergem kui teil. 23 Ja sina, Kapernaum, kas arvad, et sind ülendatakse taevani? Ei, sa langed surmavallani, sest kui Soodomas oleksid sündinud need vägevad teod, mis sündisid sinus, oleks see veel tänase päevani alles. 24 Ma ütlen teile, et Soodomamaal on kohtupäeval kergem kui sinul.”

25 Sel ajal Jeesus lausus: „Ma ülistan sind avalikult, isa, taeva ja maa isand, sest sa oled peitnud kõik selle tarkade ja arukate eest ning avaldanud selle lastele. 26 Jah, isa, sa oled arvanud heaks nii teha. 27 Mu isa on kõik andnud minu hoolde, ja keegi teine ei tunne poega nii hästi kui isa ja keegi teine ei tunne isa nii hästi kui poeg ja see, kellele poeg tahab tema kohta teadmisi jagada. 28 Tulge minu juurde kõik, kes olete vaevatud ja koormatud, ning te saate uut jõudu. 29 Võtke enda peale minu ike* ja õppige minult*, sest mina olen tasase meelega ja südamelt alandlik, ning te leiate kosutust oma hingele. 30 Sest minu ike on hea* ja minu koorem on kerge.”

^ Matt. 11:6 Sõna-sõnalt „kes minu pärast ei komista”.

^ Matt. 11:11 Võib tõlkida ka „taevases kuningavalitsuses”.

^ Matt. 11:19 Võib tõlkida ka „ometi tunnistatakse tarkus õigeks tulemuste põhjal”.

^ Matt. 11:21 Need kaks olid mittejuudi linnad.

^ Matt. 11:29 Võib tõlkida ka „tulge ja kandke mu iket koos minuga”.

^ Matt. 11:29 Võib tõlkida ka „saage minu jüngriteks”.

^ Matt. 11:30 Võib tõlkida ka „minu iket pole raske kanda”.

Matteuse  12 : 1 - 50

12 Ühel hingamispäeval kõndis Jeesus üle viljapõldude. Tema jüngritel läks kõht tühjaks ning nad hakkasid viljapäid katkuma ja sööma. 2 Seda nähes ütlesid variserid talle: „Vaata, sinu jüngrid teevad seda, mis pole hingamispäeval lubatud.” 3 Jeesus vastas: „Kas te pole lugenud, mida Taavet tegi, kui temal ja ta meestel oli nälg: 4 kuidas ta läks Jumala kotta ja nad sõid ära vaateleivad, mida polnud lubatud süüa ei temal ega ta kaaslastel, vaid ainult preestritel? 5 Või kas te pole Moosese seadusest lugenud, et hingamispäeval rikuvad preestrid templis hingamispäeva ja on ometi süüta? 6 Aga mina ütlen teile, et siin on midagi enamat kui tempel. 7 Kui te saaksite aru, mida tähendavad sõnad „Ma tahan halastust ja mitte ohvrit”, siis te ei mõistaks süütuid hukka. 8 Sest Inimesepoeg on hingamispäeva isand.”

9 Sellest paigast lahkunud, läks ta sünagoogi 10 ja seal oli kuivetunud* käega mees. Mõned küsisid Jeesuselt: „Kas hingamispäeval on lubatud tervendada?”, et leida põhjust tema süüdistamiseks. 11 Ta vastas: „Kui teil on üks lammas ja see kukub hingamispäeval auku, kas te siis ei haara temast kinni ega tõmba teda välja? 12 Kui palju väärtuslikum on inimene võrreldes lambaga! Seega on hingamispäeval lubatud küll head teha.” 13 Siis ütles ta mehele: „Siruta käsi välja.” Too sirutas käe ja see sai jälle terveks nagu teinegi. 14 Aga variserid läksid välja ja pidasid nõu, kuidas ta ära tappa. 15 Saanud sellest teada, läks Jeesus sealt minema. Paljud järgnesid talle ja ta tegi nad kõik terveks, 16 kuid ta keelas neid kõvasti, et nad temast teistele ei räägiks, 17 et läheks täide, mida Jumal oli öelnud prohvet Jesaja kaudu:

18 „See on mu teenija, kelle ma olen valinud, mu armas, kellest mul on hea meel. Ma panen tema peale oma vaimu ja tema selgitab rahvaile, mis on õigus. 19 Ta ei tülitse ega karju ja tema häält ei kuulda peatänavail. 20 Rudjutud pilliroogu ei murra ta katki, hõõguvat tahti ei kustuta ära, kuni ta paneb õiguse võidutsema. 21 Tema nimele loodavad rahvad.”

22 Siis tõid nad Jeesuse juurde deemonist vaevatud mehe, kes oli pime ja tumm, ning ta tegi tema terveks, nii et mees rääkis ja nägi. 23 Kogu rahvas oli rabatud ning küsis: „Kas see äkki ongi Taaveti poeg?” 24 Seda kuuldes ütlesid variserid: „See mees ei aja deemoneid välja muul moel kui deemonite valitseja Peltsebuli abiga.” 25 Nende mõtteid teades ütles Jeesus neile: „Iga kuningriik, kus pole üksmeelt, hävib ja ükski linn või pere, kus pole üksmeelt, ei jää püsima. 26 Samamoodi, kui Saatan ajab välja Saatana, on ta iseendaga riius. Kuidas saab siis tema kuningriik püsima jääda? 27 Kui mina ajan deemoneid välja Peltsebuli abiga, siis kelle abiga ajavad neid välja teie jüngrid? Seepärast saavad nendest teile kohtumõistjad.* 28 Ent kui ma ajan deemoneid välja Jumala vaimu abil, siis on Jumala kuningriik* tõesti tulnud, aga teie pole seda märganud. 29 Või kuidas võib keegi tungida tugeva mehe majja ja tema vara röövida, kui ta esmalt meest kinni ei seo? Alles siis saab ta tema maja rüüstata. 30 Kes ei ole minu poolt, on minu vastu, ja kes ei kogu koos minuga, pillutab laiali.

31 Seetõttu ma ütlen teile: igasugune patt ja pühaduseteotus antakse inimesele andeks, aga vaimu teotamist ei anta andeks. 32 Sellele, kes räägib halvasti Inimesepojast, antakse andeks, aga sellele, kes räägib halvasti pühast vaimust, ei anta andeks ei praegusel ega tulevasel ajastul.

33 Puu on kas hea ja kannab head vilja või halb ja kannab halba vilja, sest puud tuntakse selle vilja järgi. 34 Te rästikute sugu, kuidas te saate rääkida head, kui te olete kurjad? Suu räägib sellest, mida süda on täis. 35 Hea inimene toob oma hea vara hulgast välja head, ent halb inimene toob oma halva vara hulgast välja halba. 36 Ma ütlen teile, et inimesed annavad kohtupäeval aru igast tühjast* sõnast, mis nad on rääkinud, 37 sest sõnadest mõistetakse sind õigeks ja sõnadest mõistetakse sind hukka.”

38 Seepeale ütlesid mõned kirjatundjad ja variserid talle: „Õpetaja, me tahame näha sinult tunnustähte.” 39 Tema aga vastas: „Kuri ja abielurikkuja* põlvkond otsib aina tunnustähte, aga talle ei anta muud tunnustähte kui prohvet Joona oma. 40 Sest nagu Joona oli suure kala kõhus kolm päeva ja kolm ööd, nii peab ka Inimesepoeg olema maapõues kolm päeva ja kolm ööd. 41 Niineve mehed äratatakse kohtupäeval üles koos selle põlvkonnaga ja nad mõistavad selle hukka, sest nemad kahetsesid, kuuldes Joona kuulutatud sõnumit; aga siin on enam kui Joona. 42 Lõunamaa kuninganna äratatakse kohtupäeval üles koos selle põlvkonnaga ja ta mõistab selle hukka, sest tema tuli maailma otsast kuulama Saalomoni tarkust; aga siin on enam kui Saalomon.

43 Kui rüve vaim läheb inimesest välja, käib ta mööda põuaseid kohti, otsides puhkepaika, kuid ei leia. 44 Siis ta ütleb: „Ma pöördun tagasi oma kotta, kust ma ära tulin,” ja saabudes leiab ta maja tühjana, kuid puhtaks pühitu ja ehituna. 45 Siis ta läheb ja võtab endaga kaasa veel seitse vaimu, kurjemad kui ta ise, ning nad tulevad ja asuvad sinna elama. Niisuguse inimesega on lood halvemad, kui olid alguses. Nõnda läheb ka selle kurja põlvkonnaga.”

46 Kui Jeesus alles rahvale kõneles, seisid ta ema ja vennad väljas ning ootasid võimalust temaga rääkida. 47 Keegi ütles talle: „Su ema ja vennad seisavad väljas ja tahavad sinuga rääkida.” 48 Jeesus vastas: „Kes on mu ema ja kes on mu vennad?” 49 Sirutanud käe oma jüngrite poole, ütles ta: „Need on mu ema ja mu vennad. 50 Sest kes täidab mu taevase isa tahet, see on mu vend, õde ja ema.”

^ Matt. 12:10 Võib tõlkida ka „halvatud”.

^ Matt. 12:27 Võib tõlkida ka „seepärast mõistavad teid hukka teie enda jüngrid”.

^ Matt. 12:28 Võib tõlkida ka „kuningavalitsus”.

^ Matt. 12:36 Võib tõlkida ka „kahjutoovast”.

^ Matt. 12:39 Võib tõlkida ka „truudusetu”.

Matteuse  13 : 1 - 58

13 Kui Jeesus sel päeval majast lahkus, läks ta mere äärde ja istus mere kaldale. 2 Tema juurde kogunesid nii suured rahvahulgad, et ta läks ja istus paati, kogu rahvas aga seisis rannal. 3 Siis hakkas ta neile mõistujuttude kaudu paljusid asju õpetama. Ta kõneles: „Külvaja läks välja külvama. 4 Külvates kukkus tal osa seemet tee äärde ning linnud tulid ja nokkisid selle ära. 5 Osa kukkus kalju peale, kus polnud palju mulda, ja tärkas kohe, sest pinnas polnud seal sügav. 6 Aga kui päike tõusis, see kõrbes, see kuivas ära, kuna sel polnud juurt. 7 Osa kukkus ohakate sekka ning ohakad tõusid ja lämmatasid selle. 8 Aga osa kukkus hea maa peale ning kandis vilja: mõni saja-, mõni kuuekümne-, mõni kolmekümnekordselt. 9 Kellel kõrvad on, see kuulaku!”

10 Siis astusid jüngrid tema juurde ja küsisid: „Mispärast sa räägid neile mõistujuttude kaudu?” 11 Tema vastas: „Teile avaldatakse taeva kuningriigi* pühi saladusi, neile aga mitte. 12 Sest kellel on, sellele antakse juurde, nii et tal on küllaga, aga kellel ei ole, sellelt võetakse ära seegi, mis tal on. 13 Seepärast ma räägingi neile mõistujutte. Vaadates nad vaatavad ilmaaegu ja kuuldes nad kuulevad ilmaaegu ega taipa. 14 Nende puhul läheb täide Jesaja prohvetikuulutus „Te kuulete, kuid ei saa aru, te vaatate, kuid ei näe. 15 Selle rahva süda on ju tuimaks läinud, nad on oma kõrvadega kuulnud, kuid pole kuulda võtnud, ja nad on oma silmad sulgenud, et nad oma silmadega ei näeks, kõrvadega ei kuuleks ja südamega aru ei saaks ega pöörduks, nii et mina nad terveks teeksin”.

16 Õnnelikud on aga teie silmad, sest need näevad, ja teie kõrvad, sest need kuulevad. 17 Ma kinnitan teile, et paljud prohvetid ja õiged on soovinud näha, mida teie näete, kuid pole näinud, ning kuulda, mida teie kuulete, kuid pole kuulnud.

18 Kuulake nüüd, mida tähendab mõistujutt külvajast. 19 Kui keegi kuuleb sõnumit kuningriigist, kuid ei saa sellest aru, siis tuleb Saatan* ja kisub ära selle, mis on külvatud tema südamesse. Tema on nagu teeäärne pinnas. 20 Kaljuse pinnasega sarnaneb see, kes kuuleb sõnumit ja võtab selle kohe rõõmuga vastu. 21 Ometi pole tal südames juurt ja ta püsib vaid mõnda aega. Kui tulevad raskused või tagakiusamine sõnumi pärast, kaotab ta kohe usu*. 22 Ohakase maaga sarnaneb see, kes kuuleb sõnumit, aga selle ajastu mured ja rikkuse petlik veetlus lämmatavad sõnumi ära ning see muutub viljatuks. 23 Hea maaga aga sarnaneb see, kes kuuleb sõnumit, saab sellest aru ja kannab ka vilja: mõni saja-, mõni kuuekümne-, mõni kolmekümnekordselt.”

24 Ta rääkis neile veel ühe mõistujutu: „Taeva kuningriiki võib võrrelda inimesega, kes külvas oma põllule hea seemne. 25 Sel ajal kui inimesed magasid, tuli tema vaenlane, külvas nisu sekka umbrohtu* ja läks minema. 26 Kui oras võrsus ja vili hakkas looma, ilmus nähtavale ka umbrohi. 27 Siis tulid orjad majaisanda juurde ja küsisid temalt: „Isand, kas sa mitte ei külvanud oma põllule head seemet? Kuidas siis on kasvanud siia umbrohi?” 28 Ta ütles neile: „Seda on teinud vaenlane.” Orjad küsisid temalt: „Kas tahad, et me läheme ja kogume selle kokku?” 29 Ta vastas: „Ei, muidu kisute koos umbrohuga välja ka nisu. 30 Las mõlemad kasvavad koos lõikuseni ja lõikusajal ma ütlen lõikajatele: „Koguge esmalt kokku umbrohi, siduge see vihkudesse, et see ära põletada, ja siis koguge nisu mu aita.”””

31 Ta rääkis neile veel ühe mõistujutu: „Taeva kuningriik sarnaneb sinepiseemnega, mille inimene võttis ja oma põllule külvas. 32 See on küll pisim kõigist seemnetest, aga kui see läheb kasvama, saab see suurimaks aiataimedest ja sirgub puuks*, nii et linnud tulevad ja leiavad elupaiga selle okste vahel.”

33 Ta rääkis neile veel ühe mõistujutu: „Taeva kuningriik sarnaneb juuretisega, mille naine võttis ja kolme seaa* jahu sekka segas, nii et kõik läks hapnema.”

34 Seda kõike rääkis Jeesus rahvahulkadele mõistujuttude kaudu. Õigupoolest ei rääkinud ta ilma mõistujututa neile midagi, 35 et läheksid täide prohveti kaudu öeldud sõnad „Mu suu räägib mõistujutte, ma kuulutan seda, mis on olnud salajas algusest peale*”.

36 Kui ta oli rahvahulgad ära saatnud, läks ta majja. Tema jüngrid tulid ta juurde ning ütlesid: „Selgita meile mõistujuttu umbrohust põllul.” 37 Ta sõnas: „Hea seemne külvaja on Inimesepoeg, 38 põld on maailm. Hea seeme on kuningriigi pojad, aga umbrohi on Saatana pojad 39 ja vaenlane, kes seda külvas, on Saatan. Lõikusaeg on ajastu viimsed päevad ja lõikajad on inglid. 40 Nii nagu umbrohi kogutakse kokku ja põletatakse ära, nõnda on ka selle ajastu viimseil päevil: 41 Inimesepoeg saadab oma inglid ja need koguvad tema kuningriigist kokku kõik, kes panevad teisi patustama*, ja need, kes rikuvad Jumala seadust, 42 ning nad viskavad need tulekoldesse. Seal need nutavad ja kiristavad hambaid. 43 Sel ajal säravad õiged nagu päike oma Isa kuningriigis. Kellel kõrvad on, see kuulaku!

44 Taeva kuningriik sarnaneb väljale peidetud aardega, mille inimene leidis ja uuesti ära peitis. Rõõmsal meelel läheb ta ja müüb ära kõik, mis tal on, ning ostab selle maatüki.

45 Veel sarnaneb taeva kuningriik rändkaupmehega, kes otsis ilusaid pärleid. 46 Kui ta oli leidnud ühe eriti kalli pärli, läks ta ja müüs kohe kõik, mis tal oli, ja ostis selle.

47 Veel sarnaneb taeva kuningriik noodaga, mis merre lasti ja mis kogus kokku igasuguseid kalu. 48 Kui see täis sai, tõmbasid mehed selle rannale, istusid maha ja kogusid head kalad anumatesse, aga kõlbmatud viskasid minema. 49 Samamoodi on selle ajastu viimseil päevil: inglid lähevad välja, eraldavad kurjad õigetest 50 ja heidavad nad tulekoldesse. Seal nad nutavad ja kiristavad hambaid.

51 Kas te saite kõigest sellest aru?” Nad vastasid talle: „Jah.” 52 Siis ta ütles neile: „Kuna te saite sellest aru, siis teadke, et iga õpetaja, kes on saanud õpetust taeva kuningriigi kohta, on majaisanda sarnane, kes toob oma varakambrist välja uut ja vana.”

53 Kui Jeesus oli need mõistujutud rääkinud, lahkus ta sealt. 54 Jõudnud oma kodukanti, hakkas ta õpetama inimesi nende sünagoogis, nii et nad hämmastusid ja küsisid: „Kust on see mees saanud niisuguse tarkuse ning väe teha selliseid vägevaid tegusid? 55 Kas ta pole mitte see puusepa poeg? Kas tema ema pole mitte Maarja ja kas ta vennad pole Jaakobus, Joosep, Siimon ja Juudas? 56 Eks tema õedki ole kõik meie juures? Kust on ta siis kõik selle saanud?” 57 Niisiis keeldusid nad teda uskumast*. Jeesus aga ütles neile: „Prohvetist ei peeta kuskil vähem lugu kui tema kodukandis ja ta oma majas.” 58 Nende usupuuduse tõttu ei teinud ta seal kuigi palju vägevaid tegusid.

^ Matt. 13:11 Võib tõlkida ka „taevase kuningavalitsuse”.

^ Matt. 13:19 Sõna-sõnalt „Kuri”.

^ Matt. 13:21 Sõna-sõnalt „komistab ta kohe”.

^ Matt. 13:25 Tõenäoliselt on mõeldud uimastavat raiheina, mürgiste seemnetega kõrrelist, mis on kasvuperioodil nisuga väga sarnane.

^ Matt. 13:32 Tolle aja Palestiinas kasvanud sinepitaim võis sirguda kuni 4 m kõrguseks.

^ Matt. 13:33 22 liitri.

^ Matt. 13:35 Teine võimalik tähendus: „maailma rajamisest alates”; st alates Aadama ja Eeva laste sünnist.

^ Matt. 13:41 Sõna-sõnalt „komistama”.

^ Matt. 13:57 Sõna-sõnalt „komistasid nad tema pärast”.

Matteuse  14 : 1 - 36

14 Sel ajal kuulis valitseja* Herodes* Jeesusest 2 ja ütles oma teenritele: „See on Ristija Johannes. Ta on surnuist üles äratatud. Sellepärast suudab ta teha neid vägevaid tegusid.” 3 Oli ju Herodes Johannese vahi alla võtnud, kinni sidunud ja vangi pannud oma venna Filippuse naise Herodiase pärast, 4 sest Johannes oli talle mitu korda öelnud: „Sul pole õigust temaga elada.” 5 Tegelikult tahtis Herodes Johannest tappa, kuid ta kartis rahvast, sest Johannest peeti prohvetiks. 6 Aga kui Herodese sünnipäeva tähistati, tantsis Herodiase tütar külaliste ees ja meeldis Herodesele nii väga, 7 et ta tõotas vandega anda tüdrukule, ükskõik mida see soovib. 8 Siis ütles tüdruk ema ärgitusel: „Anna mulle vaagnal Ristija Johannese pea.” 9 Kuningas sai küll kurvaks, aga oma vande ja pidusöögil viibijate pärast käskis ta selle anda. 10 Niisiis lasi ta Johannesel vanglas pea maha raiuda. 11 Johannese pea toodi vaagnal ja anti tüdrukule, kes viis selle oma emale. 12 Hiljem tulid Johannese jüngrid, võtsid tema surnukeha ja matsid selle. Siis nad tulid ja teatasid asjast Jeesusele. 13 Seda kuulnud, lahkus Jeesus sealt ja läks paadiga kõrvalisse paika, et olla omaette. Kui aga rahvahulgad sellest kuulda said, läksid nad linnadest jalgsi talle järele.

14 Randa jõudes nägi ta suurt hulka inimesi ning tal hakkas neist kahju ja ta tegi haiged terveks. 15 Kui saabus õhtu, tulid ta jüngrid tema juurde ja ütlesid: „See on kõrvaline paik ja aeg on juba hiline. Saada inimesed ära, et nad läheksid küladesse endale süüa ostma.” 16 Jeesus vastas: „Neil pole vaja ära minna. Andke teie neile süüa.” 17 Nad ütlesid talle: „Meil pole siin muud kui viis leiba ja kaks kala.” 18 Ta sõnas: „Tooge need siia minu kätte.” 19 Siis palus ta rahvahulkadel rohu peale maha istuda, võttis need viis leiba ja kaks kala ning esitas üles taeva poole vaadates tänupalve. Ta murdis leivad, andis need jüngritele ning jüngrid jagasid need rahvahulkadele. 20 Kõik sõid ja nende kõht sai täis ning ülejäänud palukesi korjati kokku 12 korvitäit. 21 Sööjaid oli umbes 5000 meest, peale nende veel naised ja lapsed. 22 Pärast seda käskis Jeesus kohe oma jüngritel paati minna ja tema eel vastaskaldale sõita, ise aga jäi ta inimesi ära saatma.

23 Kui ta oli rahvahulgad ära saatnud, läks ta üles mäele omaette palvetama. Õhtu saabudes oli ta seal üksi. 24 Selleks ajaks oli paat rannast juba sadade meetrite* kaugusele jõudnud ja see heitles lainetega, sest tuul oli vastu. 25 Aga öö neljanda vahikorra ajal* tuli Jeesus merd mööda kõndides nende juurde. 26 Kui jüngrid märkasid teda merel kõndimas, kohkusid nad ja ütlesid: „See on kummitus!” ning karjusid hirmust. 27 Ent sedamaid ütles Jeesus neile: „Olge julged, see olen mina, ärge kartke!” 28 Peetrus kostis: „Isand, kui see oled sina, siis käsi mind tulla mööda vett enda juurde.” 29 Tema ütles: „Tule!” Seepeale astus Peetrus paadist välja ja kõndis vee peal Jeesuse poole. 30 Aga tormi nähes lõi ta kartma, ta hakkas vajuma ja hüüdis: „Isand, päästa mind!” 31 Otsekohe sirutas Jeesus käe, haaras temast kinni ja ütles talle: „Sa nõrgausuline, miks sa kahtlema lõid?” 32 Kui nad olid paati astunud, vaibus tormituul. 33 Siis kummardasid paadisolijad ta ees ja ütlesid: „Sina oled tõesti Jumala poeg!” 34 Ja nad jõudsid teisele kaldale ning randusid Genneesaretis.

35 Kui sealsed elanikud Jeesuse ära tundsid, saatsid nad sõna kõikjale ümbruskonda ja inimesed tõid tema juurde kõik haiged. 36 Need anusid teda, et nad ainult saaksid puudutada tema kuuenarmaid. Kõik, kes neid puudutasid, said täiesti terveks.

^ Matt. 14:1 Võib tõlkida ka „tetrarh”; teatud maa-ala valitseja, kes esindas Rooma keisrit.

^ Matt. 14:1 Herodes Antipas, Herodes Suure poeg.

^ Matt. 14:24 Sõna-sõnalt „paljude staadionite”. Üks staadion oli 185 m.

^ Matt. 14:25 Neljas vahikord kestis kella kolmest öösel kuni päikesetõusuni kell kuus.

Matteuse  15 : 1 - 39

15 Jeruusalemmast tuli Jeesuse juurde varisere ja kirjatundjaid, kes ütlesid: 2 „Miks sinu jüngrid esiisade pärimusest* kinni ei pea? Näiteks ei pese nad enne söömist käsi.”*

3 Ta vastas neile: „Miks teie oma pärimuse pärast Jumala käsust kinni ei pea? 4 Jumal on ju öelnud: „Austa oma isa ja ema” ning „Kes sõimab oma isa või ema,* peab surema.” 5 Aga teie ütlete: „Kes ütleb isale või emale: „Kõik, millega saaksin sind toetada, on Jumalale pühendatud ohvriand”, 6 see ei peagi oma isa austama.” Nii te olete oma pärimuse pärast Jumala sõna kõrvale heitnud. 7 Te silmakirjatsejad, Jesaja on teie kohta õigesti ennustanud: 8 „See rahvas ülistab mind huultega, aga nende süda on minust kaugel. 9 Nad teenivad mind ilmaasjata, sest kõik, mida nad õpetavad, on vaid inimeste käsud.”” 10 Siis kutsus ta rahvahulga enda juurde ja ütles: „Kuulake ja saage aru! 11 Mitte see, mis läheb suust sisse, ei rüveta inimest, vaid see, mis suust välja tuleb.”

12 Seepeale astusid jüngrid tema juurde ja ütlesid: „Kas sa tead, et variserid said sinu sõnade peale pahaseks*?” 13 Ta vastas: „Iga taim, mida pole istutanud mu taevane isa, juuritakse välja. 14 Jätke nad! Nad on pimedad teejuhid. Kui pime juhib pimedat, kukuvad mõlemad auku.” 15 Siis Peetrus palus: „Selgita meile oma mõistukõnet.” 16 Jeesus vastas: „Kas teiegi ei saa veel aru? 17 Kas te ei tea, et kõik, mis läheb suust sisse, läheb kõhtu ja väljutatakse käimlas? 18 Ent mis suust välja tuleb, lähtub südamest ja see rüvetab inimest. 19 Südamest lähtuvad ju kurjad mõtted, mõrvad, abielurikkumised, hooramised,* vargused, valetunnistamised, pühaduseteotus. 20 Kõik see rüvetab inimest, aga pesemata kätega söömine ei rüveta inimest.”

21 Jeesus lahkus sealt ning läks Tüürose ja Siidoni aladele. 22 Üks kohalik foiniiklanna* tuli ja hüüdis: „Halasta mu peale, Isand, Taaveti poeg! Üks deemon vaevab hirmsasti mu tütart.” 23 Jeesus aga ei vastanud naisele sõnagi. Siis astusid ta jüngrid ligi ja palusid teda: „Saada ta ära, sest ta muudkui kisendab meie taga.” 24 Jeesus ütles: „Mind pole saadetud kellegi muu kui Iisraeli soo eksinud lammaste juurde.” 25 Naine aga tuli, kummardas ta ette ja anus: „Isand, aita mind!” 26 Jeesus vastas: „Ei ole õige võtta laste leib ja visata see kutsikatele*.” 27 Naine ütles: „Jah, Isand, aga kutsikad ju söövad raasukesi, mis pudenevad peremehe laualt.” 28 Siis Jeesus vastas: „Oh, naine, sinu usk on suur! Sündigu nii, nagu sa soovid.” Ja naise tütar sai sedamaid terveks.

29 Pärast sealt lahkumist läks Jeesus Galilea mere äärde, ja tõusnud üles mäele, jäi ta sinna istuma. 30 Tema juurde tulid suured rahvahulgad ning tõid endaga kaasa jalutuid, vigaseid, pimedaid, tummasid ja palju teisi. Nad tõid need tema ette ja ta tegi nad terveks. 31 Rahvahulk oli hämmastunud, nähes, et tummad räägivad, vigased on terved, jalutud kõnnivad ja pimedad näevad, ning ülistas Iisraeli Jumalat.

32 Jeesus aga kutsus oma jüngrid enda juurde ja ütles: „Mul on neist inimestest kahju, sest nad on juba kolm päeva koos minuga olnud ja neil pole midagi süüa. Ma ei taha neid tühja kõhuga ära saata, sest nad võivad teel nõrkeda.” 33 Ent jüngrid küsisid: „Kust me võtame siin kõrvalises paigas piisavalt leiba, et nii suur hulk rahvast söönuks saaks?” 34 Seepeale küsis Jeesus neilt: „Mitu leiba teil on?” Nad vastasid: „Seitse, ja mõned väiksed kalad.” 35 Kui ta siis oli palunud rahval maha istuda, 36 võttis ta need seitse leiba ja kalad, tänas Jumalat, murdis need ja andis jüngritele, kes omakorda jagasid need rahvale. 37 Kõik sõid ja nende kõht sai täis ning ülejäänud palukesi korjati kokku seitse suurt korvitäit*. 38 Sööjaid oli 4000 meest ning peale nende veel naised ja lapsed. 39 Kui ta oli rahvahulgad ära saatnud, astus ta paati ja tuli Magadani* alale.

^ Matt. 15:2 Mõeldakse pühakirjavälist suulist juudi pärimust.

^ Matt. 15:2 Siin ei viidata määrdunud käte pesemisele, vaid juutide rituaalsele puhastuskombele.

^ Matt. 15:4 Võib tõlkida ka „kes räägib teotavalt oma isast või emast”.

^ Matt. 15:12 Sõna-sõnalt „komistasid, kui nad seda sõna kuulsid”.

^ Matt. 15:19 Algkeeles on siin kr sõna porneia mitmuse vorm. (Vt „Sõnaseletusi”.)

^ Matt. 15:22 Võib tõlkida ka „kaananlanna”.

^ Matt. 15:26 Juutidele olid koerad ebapuhtad loomad.

^ Matt. 15:37 Võib tõlkida ka „moonakorvitäit”.

^ Matt. 15:39 Magadan võib olla sama mis Magdala.

Matteuse  16 : 1 - 28

16 Seal tulid tema juurde variserid ja saduserid ning nõudsid teda proovile pannes, et ta näitaks neile tunnustähte taevast. 2 Ta vastas neile: „Õhtu saabudes te ütlete: „Tuleb hea ilm, sest taevas on tulipunane,” 3 ja hommikul ütlete: „Täna tuleb külm ja vihmane ilm, sest taevas on tulipunane, kuid sünge.” Taeva nägu te küll oskate seletada, aga aegade tunnusmärke mitte. 4 Kuri ja abielurikkuja* põlvkond otsib aina tunnustähte, aga talle ei anta muud tunnustähte kui Joona oma.” Seejärel läks ta ära, jättes nad sinna.

5 Jüngrid läksid teisele kaldale, aga unustasid leiba kaasa võtta. 6 Jeesus ütles neile: „Hoidke silmad lahti ja olge ettevaatlikud variseride ja saduseride juuretise suhtes.” 7 Seepeale hakkasid jüngrid omavahel arutama ja ütlesid: „Me ei võtnud leiba kaasa.” 8 Jeesus sai sellest aru ja ütles neile: „Miks te räägite sellest, et te pole leiba kaasa võtnud, te nõrgausulised? 9 Kas te siis veel ei taipa või kas te ei mäleta neid viit leiba viiele tuhandele ja seda, mitu korvitäit te kogusite? 10 Või neid seitset leiba neljale tuhandele ja seda, mitu suurt korvitäit* te kogusite? 11 Kas te ei mõista, et ma ei rääkinud teile leivast? Olge ettevaatlikud variseride ja saduseride juuretise suhtes.” 12 Siis nad taipasid, et ta ei käskinud neil olla ettevaatlik mitte leivajuuretise, vaid variseride ja saduseride õpetuse suhtes.

13 Kui Jeesus oli tulnud Filippuse Kaisarea aladele, küsis ta oma jüngritelt: „Mida inimesed ütlevad, kes on Inimesepoeg?” 14 Nad vastasid: „Ühed ütlevad, et Ristija Johannes, teised, et Eelija, ja mõned jälle, et Jeremija või keegi prohvetitest.” 15 Ta küsis neilt: „Aga teie, kelleks teie mind peate?” 16 Siimon Peetrus vastas: „Sina oled messias, elava Jumala poeg.” 17 Jeesus kostis talle: „Õnnelik oled sina, Joona poeg Siimon, sest seda pole sulle avaldanud mitte mõni inimene*, vaid minu isa taevas. 18 Samuti ütlen ma sulle: sina oled Peetrus*, ja sellele kaljule* ma ehitan oma koguduse ning surmavald* ei saa hoida seda oma võimuses. 19 Ma annan sulle taeva kuningriigi* võtmed ning see, mille sa kinni seod maa peal, on juba kinni seotud taevas, ja see, mille sa lahti päästad maa peal, on juba lahti päästetud taevas.” 20 Siis keelas ta jüngreid kõvasti, et nad kellelegi ei ütleks, et ta on messias.

21 Sellest ajast alates hakkas Jeesus oma jüngritele selgitama, et ta peab minema Jeruusalemma ning vanemate, peapreestrite ja kirjatundjate käe läbi palju kannatama ning et ta tapetakse ja äratatakse kolmandal päeval üles. 22 Siis Peetrus viis ta kõrvale ja hakkas talle etteheiteid tegema, öeldes: „Isand, säästa end ometi! Seda sinuga küll ei juhtu!” 23 Aga Jeesus pööras selja ja ütles Peetrusele: „Eemale minust,* vastupanija*! Sa oled mulle komistuskiviks, sest sa ei mõtle mitte Jumala, vaid inimeste viisil.”

24 Siis ütles Jeesus oma jüngritele: „Kui keegi tahab olla minu järelkäija, siis ta ärgu elagu iseendale, vaid kandku oma piinaposti ja käigu minu järel. 25 Kes tahab oma elu päästa, kaotab selle, aga kes kaotab oma elu minu pärast, leiab selle. 26 Tõepoolest, mis kasu oleks inimesel sellest, kui ta saaks endale kogu maailma, kuid kaotaks elu? Või mida saaks inimene anda oma elu eest? 27 Kui Inimesepoeg tuleb oma isa auhiilguses koos oma inglitega, tasub ta igaühele tema tegusid mööda. 28 Ma kinnitan teile, et mõned siinseisjaist ei maitse surma enne, kui nad näevad Inimesepoega tulemas oma kuningriigis.”

^ Matt. 16:4 Võib tõlkida ka „truudusetu”.

^ Matt. 16:10 Võib tõlkida ka „moonakorvitäit”.

^ Matt. 16:17 Sõna-sõnalt „liha ja veri”.

^ Matt. 16:18 Kr petros, mis tähendab „kaljurünk”, „kivi”; meessoost sõna.

^ Matt. 16:18 Kr petra, mis tähendab „kaljumassiiv”; naissoost sõna.

^ Matt. 16:18 Võib tõlkida ka „surmavalla väravad”.

^ Matt. 16:19 Võib tõlkida ka „taevase kuningavalitsuse”.

^ Matt. 16:23 Sõna-sõnalt „mine mu taha”.

^ Matt. 16:23 Sõna-sõnalt „saatan”.

Matteuse  17 : 1 - 27

17 Kuue päeva pärast võttis Jeesus endaga Peetruse, Jaakobuse ja tema venna Johannese ning viis nad üles kõrgele mäele, kus nad said omaette olla. 2 Jeesus muudeti nende ees: tema nägu hakkas särama nagu päike ja ta riided hiilgama* nagu valgus. 3 Ja ennäe, Mooses ja Eelija ilmutasid end neile ning vestlesid Jeesusega. 4 Seepeale ütles Peetrus Jeesusele: „Isand, meil on siin hea olla. Kui sa soovid, siis ma püstitan siia kolm telki: ühe sinule, ühe Moosesele ja ühe Eelijale.” 5 Kui ta alles rääkis, varjas neid hele pilv ja pilvest kostis hääl: „See on mu armas poeg, kellest mul on hea meel*. Teda kuulake!” 6 Seda kuuldes langesid jüngrid silmili maha ja kartsid väga. 7 Siis tuli Jeesus nende juurde, puudutas neid ja ütles: „Tõuske üles, ärge kartke.” 8 Kui nad silmad tõstsid, ei näinud nad kedagi peale Jeesuse. 9 Mäest alla minnes keelas Jeesus neid: „Ärge rääkige sellest nägemusest mitte kellelegi, enne kui Inimesepoeg on surnuist üles äratatud.”

10 Aga jüngrid küsisid temalt: „Miks siis kirjatundjad ütlevad, et esmalt peab tulema Eelija?” 11 Ta vastas: „Eelija tuleb tõepoolest ja seab kõik jälle korda. 12 Ent ma ütlen teile, et Eelija juba tuli, aga nad ei tundnud teda ära, vaid tegid temaga, mida tahtsid. Samamoodi kannatab nende käe läbi ka Inimesepoeg.” 13 Siis taipasid jüngrid, et ta rääkis neile Ristija Johannesest.

14 Kui nad lähenesid rahvahulgale, tuli Jeesuse juurde üks mees, põlvitas ta ette ja ütles: 15 „Isand, halasta mu poja peale, sest ta on langetõbine ja väga haige. Ta kukub tihti tulle ja vette. 16 Ma tõin ta su jüngrite juurde, kuid nad ei suutnud teda terveks teha.” 17 Jeesus aga ütles: „Oh, uskmatu ja paheline põlvkond, kui kaua pean ma veel teiega olema? Kui kaua pean ma teid taluma? Tooge ta minu juurde.” 18 Siis Jeesus sõitles deemonit ning see tuli poisist välja. Poiss sai kohe terveks. 19 Pärast seda tulid jüngrid Jeesuse juurde ja küsisid temalt omavahel olles: „Miks meie ei suutnud teda välja ajada?” 20 Ta vastas: „Oma vähese usu tõttu. Ma kinnitan teile: kui teie usk oleks kasvõi sinepiseemne suurune ja te ütleksite sellele mäele: „Mine siit sinna”, siis see läheks ning miski poleks teile võimatu.” 21 ---*

22 Kui nad viibisid üheskoos Galileas, ütles Jeesus neile: „Inimesepoeg reedetakse ja antakse inimeste kätte. 23 Need tapavad ta ja kolmandal päeval äratatakse ta üles.” Seepeale jäid jüngrid väga kurvaks.

24 Kui nad olid Kapernauma jõudnud, tulid Peetruse juurde mehed, kes kogusid kahedrahmist maksu*, ja küsisid: „Kas teie õpetaja ei maksa kahedrahmist maksu?” 25 Peetrus vastas: „Maksab küll.” Kui ta aga majja astus, jõudis Jeesus temast küsimusega ette, öeldes: „Mis sa arvad, Siimon, kellelt võtavad maa kuningad maksu või pearaha? Kas oma poegadelt või võõrastelt?” 26 Kui Peetrus ütles: „Võõrastelt”, sõnas Jeesus: „Järelikult on pojad maksust vabad. 27 Aga kuna me ei taha neid pahandada*, siis mine mere äärde, viska õng sisse ning võta esimene kala, mille sa kätte saad, ja kui sa tema suu avad, leiad sealt hõbemündi*. Võta see ja anna neile minu ja enda eest.”

^ Matt. 17:2 Võib tõlkida ka „muutusid valgeks”.

^ Matt. 17:5 Võib tõlkida ka „kellel on mu soosing”.

^ Matt. 17:21 See salm puudub vanimates kreekakeelsetes käsikirjades. (Vt lisa A3.)

^ Matt. 17:24 Juutide iga-aastane templimaks, mis oli umbes kahe päevapalga suurune. (Vt lisa B14.)

^ Matt. 17:27 Sõna-sõnalt „komistama panna”.

^ Matt. 17:27 Sõna-sõnalt „stateermündi”. Arvatavasti tetradrahm ehk neljadrahmine hõbemünt.

Matteuse  18 : 1 - 35

18 Samal tunnil tulid jüngrid Jeesuse juurde ja küsisid: „Kes on suurim taeva kuningriigis*?” 2 Seepeale kutsus ta ühe väikse lapse enda juurde, pani ta nende keskele seisma 3 ja ütles: „Ma kinnitan teile: kui te ei muuda end ega saa laste sarnaseks, siis ei pääse te taeva kuningriiki. 4 Seega, kes on alandlik ja suhtub endasse nagu see lapsuke, on suurim taeva kuningriigis, 5 ja kes võtab vastu ühe sellise lapse minu pärast, võtab vastu ka minu. 6 Aga sellele, kes paneb patustama* ühe neist väikestest, kes minusse usuvad, oleks parem, et tema kaela seotaks veskikivi* ja ta uputataks avamerre.

7 Häda maailmale, kuna see paneb usust taganema!* On paratamatu, et tuleb neid, kes panevad teisi usust taganema, aga häda neile! 8 Kui su käsi või jalg paneb sind pattu tegema, siis raiu see ära ja viska minema. Sulle on parem, kui lähed vigasena või ühe jalaga ellu, kui et sul on küll kaks kätt ja kaks jalga, kuid sind visatakse igavesse tulle. 9 Kui su silm paneb sind pattu tegema, siis kisu see välja ja viska minema. Sulle on parem, kui lähed ühe silmaga ellu, kui et sul on küll kaks silma, aga sind visatakse põlevasse Gehennasse. 10 Vaadake, et te ei põlgaks ühtki neist väikestest, sest ma ütlen teile, et nende inglid taevas näevad alati mu taevase isa palet*. 11 ---*

12 Mis te arvate? Kui kellelgi on sada lammast ja üks neist eksib ära, eks ta jäta need üheksakümmend üheksa mägedele ja lähe otsima seda ühte eksinut? 13 Ma kinnitan teile, et kui ta tema leiab, on tal temast rohkem rõõmu kui üheksakümne üheksast, kes polnud ära eksinud. 14 Nii ka mu* isa, kes on taevas, ei taha, et ükski neist väikestest hukkuks.

15 Kui su vend patustab su vastu, siis mine ja räägi talle nelja silma all, milles ta on eksinud*. Kui vend sind kuulda võtab, oled sa tema tagasi võitnud. 16 Aga kui ta sind kuulda ei võta, siis kutsu endaga kaasa veel üks või kaks, et kõike kinnitaks oma sõnaga kaks või kolm tunnistajat. 17 Kui ta ka neid ei kuula, siis räägi kogudusele*. Kui ta isegi kogudust ei kuula, siis olgu ta sinu silmis nagu mittejuut või maksukoguja.

18 Ma kinnitan teile, et see, mille te seote kinni* maa peal, on juba kinni seotud taevas, ja see, mille te päästate lahti* maa peal, on juba lahti päästetud taevas. 19 Ma kinnitan teile ka seda, et kui kaks teie hulgast maa peal palvetavad üksmeelselt mingi tähtsa asja pärast, siis saavad nad selle minu isalt, kes on taevas. 20 Sest kus kaks või kolm on koos minu nimel, seal olen mina nende keskel.”

21 Siis tuli Peetrus Jeesuse juurde ja küsis: „Isand, mitu korda ma pean oma vennale andestama, kui ta minu vastu pattu teeb? Kas kuni seitse korda?” 22 Jeesus kostis talle: „Ma ütlen sulle: mitte kuni seitse korda, vaid kuni seitsekümmend seitse korda.

23 Taeva kuningriik sarnaneb kuningaga, kes tahtis oma orjadega arved klaariks teha. 24 Kui ta siis hakkas võlgu tagasi nõudma, toodi tema juurde mees, kes võlgnes talle 10 000 talenti*. 25 Aga kuna mehel ei olnud maksta, käskis isand tema, ta naise, lapsed ja kõik, mis tal oli, maha müüa ning võla ära maksta. 26 Seepeale langes ori maha, kummardas ta ette ja ütles: „Ole minuga kannatlik ja ma maksan sulle kõik tagasi.” 27 Siis hakkas isandal orjast kahju ning ta lasi tal minna ja tühistas tema võla. 28 Aga see ori läks välja ja leidis ühe kaasorja, kes võlgnes talle 100 denaari. Ta haaras temast kinni, hakkas teda kägistama ja nõudis: „Maksa kogu oma võlg tagasi!” 29 Seepeale langes tema kaasori maha ja anus: „Ole minuga kannatlik ja ma maksan sulle tagasi.” 30 Aga tema polnud nõus, vaid läks ära ja lasi kaasorja vanglasse heita, kuni see oma võla ära maksab. 31 Kui teised orjad nägid, mis juhtus, kurvastasid nad väga ning kandsid oma isandale kõigest ette. 32 Siis kutsus isand selle orja enda juurde ja ütles: „Sa nurjatu ori, mina kustutasin kogu su võla, kui sa mind anusid. 33 Kas poleks sinagi pidanud oma kaasorjale halastama, nagu mina sulle halastasin?” 34 Isand oli nii vihane, et andis orja vangivalvurite kätte, kuni see kogu oma võla ära maksab. 35 Samamoodi teeb mu taevane isa teiega, kui te oma vennale südamest ei andesta.”

^ Matt. 18:1 Võib tõlkida ka „taevases kuningavalitsuses”.

^ Matt. 18:6 Sõna-sõnalt „komistama”.

^ Matt. 18:6 Mõeldakse suurt eesliga ringiaetavat veskikivi.

^ Matt. 18:7 Sõna-sõnalt „häda maailmale komistuskivide pärast”.

^ Matt. 18:10 Võib tõlkida ka „saavad alati tulla mu isa ette”.

^ Matt. 18:11 See salm puudub vanimates kreekakeelsetes käsikirjades. (Vt lisa A3.)

^ Matt. 18:14 Teine võimalik tähendus: „teie”.

^ Matt. 18:15 Võib tõlkida ka „siis mine ja noomi teda nelja silma all”.

^ Matt. 18:17 Ilmselt mõeldakse siin rääkimist koguduse esindajatele (5Mo 19:16, 17).

^ Matt. 18:18 Tõenäoliselt viitab see väljend süüdimõistva otsuse langetamisele väärtegude kohta või teatud tegevuse keelamisele.

^ Matt. 18:18 Tõenäoliselt viitab see väljend kellegi kohta õigeksmõistva otsuse langetamisele või teatud tegevuse lubamisele.

^ Matt. 18:24 10000 talenti hõbedat võrdus 60 miljoni denaariga; 1 denaar oli töölise päevapalk. (Vt lisa B14.)

Matteuse  19 : 1 - 30

19 Kui Jeesus oli kõnelemise lõpetanud, lahkus ta Galileast ja tuli üle Jordani Juudamaa piirialadele. 2 Talle järgnes suur hulk inimesi ja ta tegi nad seal terveks.

3 Variserid tulid Jeesuse juurde, et teda proovile panna, ning küsisid: „Kas mehel on lubatud oma naisest lahutada ükskõik millisel põhjusel?” 4 Ta vastas: „Kas te pole lugenud, et tema, kes nad alguses lõi, tegi nad meheks ja naiseks 5 ning ütles: „Seetõttu jätab mees maha oma isa ja ema ning hoiab ühte oma naisega ja neist kahest saab üks”? 6 Nad pole enam mitte kaks, vaid üks. Seega, mis Jumal on ühte pannud,* seda inimene ärgu lahutagu.” 7 Nad ütlesid talle: „Miks siis Mooses ütles, et igaüks, kes naise endast lahutab, peab andma talle lahutustunnistuse?” 8 Ta ütles neile: „Teie südame kanguse pärast andis Mooses teile loa oma naine endast lahutada, aga alguses see nii ei olnud. 9 Ma ütlen teile, et kes lahutab naise endast muul põhjusel kui hooruse* pärast ja abiellub teisega, see rikub abielu.”

10 Jüngrid ütlesid talle: „Kui mehe ja ta naisega on selline lugu, siis oleks parem mitte abielluda.” 11 Ta ütles neile: „Mitte kõik ei toimi oma elus nende sõnade järgi, vaid üksnes need, kellel on see and. 12 On kohitsetuid, kes on sellisena sündinud, ja on kohitsetuid, keda inimesed on kohitsenud, ning on kohitsetuid*, kes on ise ennast kohitsenud taeva kuningriigi* pärast. Kes suudab oma elus nende sõnade järgi toimida, tehku seda.”

13 Siis tõid inimesed tema juurde väikseid lapsi, et ta paneks oma käed nende peale ja palvetaks nende eest, kuid jüngrid tõrelesid toojatega. 14 Jeesus aga lausus: „Laske lapsed olla, ärge takistage neid minu juurde tulemast, sest nendesuguste päralt on taeva kuningriik.” 15 Ja ta pani oma käed nende peale. Siis läks ta sealt ära.

16 Jeesuse juurde tuli üks noormees ja küsis: „Õpetaja, mida head ma pean tegema, et saada igavene elu?” 17 Jeesus vastas: „Miks sa minult küsid, mis on hea? On üksainus, kes on hea.* Aga kui sa tahad elu saada, siis pea ka edaspidi käskudest kinni.” 18 Noormees küsis temalt: „Millistest?” Jeesus vastas: „Sa ei tohi tappa, sa ei tohi abielu rikkuda, sa ei tohi varastada ja sa ei tohi valetunnistust anda. 19 Austa oma isa ja ema ning armasta oma ligimest nagu iseennast.” 20 Noormees ütles talle: „Neist kõigist olen ma kinni pidanud. Mis mul veel puudub?” 21 Jeesus kostis: „Kui sa tahad olla täiuslik, siis mine müü oma vara ja anna raha vaestele, et sul oleks varandus taevas, ning saa minu järelkäijaks.” 22 Kui noormees seda kuulis, läks ta kurvalt minema, sest tal oli palju vara. 23 Siis Jeesus ütles oma jüngritele: „Ma kinnitan teile, et rikkal on raske pääseda taeva kuningriiki. 24 Veel ütlen ma teile, et kaamelil on kergem minna läbi nõelasilma kui rikkal pääseda Jumala kuningriiki.”

25 Kui jüngrid seda kuulsid, olid nad rabatud ja küsisid: „Kes siis üldse võib pääseda?” 26 Jeesus vaatas neile otse silma ja ütles: „Inimestel on see võimatu, aga Jumalale on kõik võimalik.”

27 Seejärel kostis Peetrus: „Meie oleme kõik maha jätnud ja sulle järgnenud. Mida me selle eest saame?” 28 Jeesus ütles neile: „Ma kinnitan teile, et uueksloomise ajal, kui Inimesepoeg istub oma suursugusele troonile, istute teiegi, kes olete käinud mu järel, kaheteistkümnele troonile ja mõistate kohut Iisraeli kaheteistkümne suguharu üle. 29 Igaüks, kes on maha jätnud majad, vennad, õed, isa, ema, lapsed või põllud minu nime pärast, saab tagasi sajakordselt ja pärib igavese elu.

30 Aga paljud esimesed jäävad viimasteks ja viimased saavad esimesteks.

^ Matt. 19:6 Sõna-sõnalt „ühte ikkesse pannud”.

^ Matt. 19:9 Kr porneia. (Vt „Sõnaseletusi”.)

^ Matt. 19:12 Vt „Sõnaseletusi”.

^ Matt. 19:12 Võib tõlkida ka „taevase kuningavalitsuse”.

^ Matt. 19:17 St on üksainus, kes otsustab, mis on hea.

Matteuse  20 : 1 - 34

20 Taeva kuningriik* on majaisanda sarnane, kes läks hommikul vara välja, et palgata töölisi oma viinamäele. 2 Kui ta oli töölistega kokku leppinud päevapalgaks ühe denaari*, saatis ta nad viinamäele. 3 Ta läks välja ka kolmanda tunni* paiku ja nägi mõningaid seismas turul ilma tööta. 4 Ta ütles neile: „Minge teiegi viinamäele ja ma annan teile, mis on õiglane.” 5 Nii nad läksidki. Taas läks ta välja kuuenda ja üheksanda tunni* paiku ning tegi nõndasamuti. 6 Viimaks läks ta üheteistkümnenda tunni* paiku välja ja leidis jälle inimesi seismas. Ta ütles neile: „Mis te seisate siin terve päev tööta?” 7 Nemad vastasid: „Keegi pole meid palganud.” Ta ütles neile: „Minge ka teie viinamäele.”

8 Kui õhtu saabus, ütles viinamäe omanik oma töödejuhatajale: „Kutsu töölised ja maksa neile palk välja, alates viimastest kuni esimesteni.” 9 Kui tulid need, kes olid palgatud üheteistkümnendal tunnil, said nad igaüks ühe denaari. 10 Aga kui tulid esimesed, arvasid nad, et saavad rohkem, ent neilegi maksti üks denaar. 11 Saanud selle kätte, hakkasid nad majaisandaga nurisema 12 ja ütlesid: „Need viimased tegid tööd ainult ühe tunni, aga sina oled pidanud neid samaväärseks meiega, kes oleme terve päeva kõrvetavas kuumuses rüganud!” 13 Aga ta vastas ühele neist: „Kulla mees, ma ei tee sulle ülekohut. Eks sa leppinud minuga kokku ühe denaari peale? 14 Võta, mis sulle kuulub, ja mine. Ma tahan anda sellele viimasele sama palju kui sulle. 15 Kas mul pole õigust teha enda omaga, mida tahan? Või on su silm kade*, et ma hea* olen?” 16 Niiviisi saavad viimased esimesteks ja esimesed jäävad viimasteks.”

17 Olles teel üles Jeruusalemma, kutsus Jeesus kaksteist jüngrit kõrvale ja ütles neile: 18 „Me läheme üles Jeruusalemma ning Inimesepoeg antakse peapreestrite ja kirjatundjate kätte. Nad mõistavad ta surma 19 ja annavad ta muulaste kätte pilgata, piitsutada ja postil hukata. Aga kolmandal päeval äratatakse ta üles.”

20 Siis pöördus tema poole Sebedeuse poegade ema koos oma poegadega. Ta kummardas tema ette ja tahtis temalt midagi paluda. 21 Jeesus küsis temalt: „Mida sa soovid?” Naine vastas: „Anna mulle sõna, et need mu kaks poega istuvad üks su paremal ja teine su vasakul käel sinu kuningriigis.” 22 Jeesus vastas: „Te ei tea, mida te palute. Kas te võite juua karikast, millest mul tuleb juua?” Nad ütlesid talle: „Võime küll.” 23 Ta kostis: „Minu karikast te küll joote, kuid seda, kes istuvad mu paremal või vasakul käel, ei otsusta mina, vaid need kohad kuuluvad neile, kelle mu isa on valinud.”

24 Kui teised kümme sellest kuulsid, said nad nende kahe venna peale pahaseks. 25 Jeesus aga kutsus nad kõik enda juurde ja ütles: „Te teate, et rahvaste valitsejad peremehetsevad rahvaste üle ja suured ülemad võimutsevad nende üle. 26 Teie seas aga ärgu olgu nii, vaid kes tahab saada teie seas suureks, olgu teie teenija, 27 ja kes tahab olla teie seas esimene, olgu teie ori. 28 Just nagu Inimesepoeg ei ole tulnud mitte selleks, et teda teenitaks, vaid teenima ja andma oma elu lunastushinnaks paljude eest.”

29 Kui nad Jeerikost välja läksid, järgnes talle suur rahvahulk. 30 Tee ääres istusid kaks pimedat. Kui nad kuulsid, et Jeesus läheb mööda, hakkasid nad hüüdma: „Isand, Taaveti poeg, halasta meie peale!” 31 Ent inimesed käskisid neil vait jääda. Nemad aga hüüdsid seda valjemini: „Isand, Taaveti poeg, halasta meie peale!” 32 Siis Jeesus peatus, kutsus neid ja küsis: „Mida te tahate, et ma teile teeksin?” 33 Nad ütlesid talle: „Isand, tee nii, et meie silmad avaneksid.” 34 Jeesusel hakkas neist kahju, ta puudutas nende silmi ning kohe said nad nägemise tagasi ja järgnesid talle.

^ Matt. 20:1 Võib tõlkida ka „taevane kuningavalitsus”.

^ Matt. 20:2 Rooma hõbemünt. (Vt lisa B14.)

^ Matt. 20:3 Umbes kell 9 hommikul.

^ Matt. 20:5 Umbes kell 12 ja kell 15.

^ Matt. 20:6 Umbes kell 17.

^ Matt. 20:15 Sõna-sõnalt „kuri”.

^ Matt. 20:15 Võib tõlkida ka „helde”.

Matteuse  21 : 1 - 46

21 Kui nad jõudsid Jeruusalemma lähedale ja saabusid Betfagesse Õlimäel, saatis Jeesus välja kaks jüngrit, 2 öeldes neile: „Minge sinna külla, mis eemalt paistab, ja kohe te leiate kinniseotud eesli koos säluga*. Päästke need lahti ja tooge minu juurde. 3 Kui keegi teile midagi ütleb, siis vastake: „Isandal on neid vaja.” Seepeale annab ta need otsekohe.”

4 See kõik toimus, et läheksid täide need Jumala sõnad, mis ta ütles oma prohveti kaudu: 5 „Öelge Siioni tütrele: „Sinu kuningas tuleb su juurde. Ta on tasase meelega ja istub eesli seljas, jah, sälu seljas, koormalooma poja seljas.””

6 Jüngrid läksidki ja tegid täpselt nii, nagu Jeesus oli neid juhendanud. 7 Nad tõid eesli ja sälu ning panid nende üle oma pealisriided ja ta istus sälu selga. 8 Suurem jagu inimesi laotas oma pealisriided tee peale, teised aga raiusid puudelt oksi ja asetasid need teele. 9 Rahvas, kes käis Jeesuse ees ja taga, hüüdis: „Too pääste* Taaveti pojale! Õnnistatud olgu, kes tuleb Jehoova nimel! Too talle pääste, sina, kes oled ülal kõrgustes!”

10 Kui Jeesus Jeruusalemma jõudis, lõi kogu linn kihama ja inimesed küsisid: „Kes see on?” 11 Rahva hulgas räägiti: „Tema on see prohvet Jeesus Galilea Naatsaretist.”

12 Jeesus läks templisse ning ajas välja kõik, kes templis ostsid ja müüsid, ning lükkas ümber rahavahetajate lauad ja tuvimüüjate pingid. 13 Ta ütles neile: „Kirjutatud on: „Minu koda nimetatakse palvekojaks”, aga teie teete selle röövlikoopaks!” 14 Templis tuli tema juurde pimedaid ja jalust vigaseid ning ta tegi nad terveks.

15 Kui peapreestrid ja kirjatundjad nägid tema imetegusid ning poisse, kes templis hüüdsid: „Too pääste Taaveti pojale!”, said nad väga pahaseks 16 ja ütlesid talle: „Kas sa kuuled, mida need ütlevad?” Jeesus vastas: „Jah, kuulen. Kas te pole lugenud: „Laste ja imikute suu kaudu oled sa toonud kiituse”?” 17 Jättes nad sinnapaika, läks ta linnast välja Betaaniasse ja ööbis seal.

18 Varahommikul linna tagasi tulles tundis ta nälga. 19 Märganud tee ääres viigipuud, läks ta selle juurde. Aga kuna ta ei leidnud sellelt muud kui lehti, ütles ta puule: „Ärgu sul enam iial olgu vilja!” Ja viigipuu kuivas otsekohe ära. 20 Seda nähes jüngrid imestasid ja ütlesid: „Kuidas see viigipuu küll kohe ära kuivas?” 21 Jeesus vastas neile: „Ma kinnitan teile: kui te usuksite ega kahtleks, siis te ei suudaks teha mitte ainult seda, mida mina tegin viigipuuga, vaid võiksite öelda sellele mäele: „Tõuse oma paigast ja lange merre,” ja nii ka juhtuks. 22 Kõike, mille pärast te usus palvetate, te ka saate.”

23 Kui ta oli läinud templisse ja õpetas seal, tulid peapreestrid ja rahvavanemad tema juurde ning küsisid: „Mis õigusega sa neid tegusid teed? Kes on sulle selle voli andnud?” 24 Jeesus vastas neile: „Ka mul on teile üks küsimus. Kui te mulle vastate, siis ütlen minagi teile, mis õigusega ma neid tegusid teen. 25 Kust oli Johannese ristimine, kas taevast või inimestest?” Nemad aga arutasid omavahel: „Kui me ütleme: „Taevast”, siis ta ütleb meile: „Miks te siis teda ei uskunud?” 26 Kui me aga ütleme: „Inimestest”, siis tuleb meil karta rahvast, sest kõik peavad Johannest prohvetiks.” 27 Niisiis vastasid nad Jeesusele: „Me ei tea.” Tema kostis: „Ega minagi teile ütle, mis õigusega ma neid tegusid teen.

28 Mis te arvate? Ühel mehel oli kaks poega. Ta läks esimese juurde ja ütles talle: „Laps, mine täna viinamäele tööle.” 29 See vastas talle: „Ma ei taha”, aga hiljem kahetses ja läks siiski. 30 Mees läks ka teise juurde ja ütles sedasama. Too vastas: „Hea küll, isand”, aga ei läinud. 31 Kumb neist kahest täitis isa tahet?” Nad vastasid: „Esimene.” Jeesus ütles neile: „Ma kinnitan teile, et maksukogujad ja prostituudid saavad enne teid Jumala kuningriiki*. 32 Sest Johannes tuli ja näitas teile õiguse teed, aga teie ei uskunud teda. Ent maksukogujad ja prostituudid uskusid teda ja teie, ehkki te seda nägite, ei tundnud hiljemgi kahetsust ega hakanud teda uskuma.

33 Kuulake teist mõistujuttu. Oli üks mees, maaomanik, kes rajas viinamäe, tegi selle ümber aia, raius sinna surutõrre ja ehitas torni. Ta andis viinamäe aednike kätte rendile ja rändas ise võõrsile. 34 Kui saagikoristusaeg kätte jõudis, saatis ta orjad aednike juurde oma saagiosa järele. 35 Aednikud aga võtsid tema orjad kinni ning mõnda nad peksid, mõne tapsid, mõne viskasid kividega surnuks. 36 Taas saatis ta orjad, rohkem kui esimesel korral, aga aednikud tegid nendega sedasama. 37 Viimaks saatis ta nende juurde oma poja, mõeldes: „Küllap nad mu pojast lugu peavad.” 38 Poega nähes rääkisid aednikud omavahel: „See on pärija. Tapame ta ära, siis saame tema pärandi endale!” 39 Nad võtsid ta kinni, viskasid viinamäelt välja ja tapsid ära. 40 Kui nüüd viinamäe omanik tuleb, mida ta nende aednikega teeb?” 41 Peapreestrid ja rahvavanemad ütlesid talle: „Kuna nad on kurjad, siis hukkab ta nad hirmsal kombel ja rendib viinamäe välja teistele aednikele, kes annavad talle saaki õigel ajal.”

42 Jeesus ütles neile: „Kas te pole pühakirjast lugenud: „Kivi, mille ehitajad kõrvale heitsid, on saanud nurga tipmiseks kiviks. See on Jehoovalt ja on meie silmis imeline”? 43 Seepärast ma ütlen teile: Jumala kuningriik võetakse teilt ära ja antakse rahvale, kes selle vilja kannab. 44 Kes selle kivi peale kukub, kukub end puruks, ning kelle peale see kivi kukub, selle teeb see pihuks ja põrmuks.”

45 Kui peapreestrid ja variserid neid mõistujutte kuulsid, taipasid nad, et ta rääkis neist. 46 Nad tahtsid teda küll kinni võtta, kuid kartsid rahvast, sest see pidas teda prohvetiks.

^ Matt. 21:2 Võib tõlkida ka „täkuga”.

^ Matt. 21:9 Kr hosanna, mis tähendab „me palume, päästa”. See oli palve Jumalale, et ta päästaks Jeesuse.

^ Matt. 21:31 Võib tõlkida ka „kuningavalitsusse”.

Matteuse  22 : 1 - 46

22 Jeesus rääkis neile veel ühe mõistujutu: 2 „Taeva kuningriik* sarnaneb kuningaga, kes korraldas oma pojale pulmapeo. 3 Ta saatis oma orjad kutsutuid pulma paluma, aga need ei tahtnud tulla. 4 Siis saatis ta välja teised orjad, lausudes: „Öelge kutsutuile: „Ma olen valmistanud pidusöögi, pullid ja nuumloomad on tapetud ning kõik on valmis. Tulge pulmapeole!”” 5 Kutsutud aga läksid ükskõikselt minema, üks oma põllule, teine äriasju ajama, 6 ülejäänud aga võtsid tema orjad kinni, mõnitasid neid ja tapsid nad.

7 Kuningas vihastus, saatis oma sõjaväed, hukkas need mõrtsukad ja põletas nende linna maha. 8 Siis ta ütles oma orjadele: „Pulmapeoks on kõik valmis, aga kutsutud polnud seda väärt. 9 Seepärast minge linnast välja viivatele teedele ja kutsuge pulma kõik, keda leiate.” 10 Orjad läksidki välja teedele ja kutsusid kokku kõik, keda leidsid, nii kurjad kui ka head, ja pulmasaal sai pidulisi* täis.

11 Kui kuningas tuli külalisi üle vaatama, märkas ta meest, kel polnud pulmariideid seljas, 12 ja küsis temalt: „Kulla mees, kuidas sa siia ilma pulmariieteta sisse said?” Mees aga ei saanud sõnagi suust. 13 Siis ütles kuningas oma teenritele: „Siduge tal käed ja jalad kinni ning heitke ta välja pimedusse! Seal ta nutab ja kiristab hambaid.”

14 Sest paljud on kutsutud, aga vähesed on valitud.”

15 Siis läksid variserid ära ja pidasid üheskoos nõu, kuidas teda sõnadest lõksu püüda. 16 Nad saatsid oma jüngrid koos Herodese pooldajatega talle ütlema: „Õpetaja, me teame, et sa armastad tõde ja õpetad Jumala teed tões ega taotle kellegi poolehoidu, sest sa ei otsusta inimeste üle pinnapealse mulje põhjal. 17 Ütle siis, mida sa arvad. Kas on õige maksta keisrile pearahamaksu või mitte?” 18 Aga nende kurjust teades ütles Jeesus: „Miks te mind kiusate, te silmakirjatsejad? 19 Näidake mulle maksuraha.” Nad tõid talle denaari*. 20 Ta küsis neilt: „Kelle kujutis ja pealiskiri see on?” 21 Nad vastasid: „Keisri.” Seepeale ta ütles neile: „Andke siis keisrile, mis kuulub keisrile, ja Jumalale, mis kuulub Jumalale.” 22 Kui nad seda kuulsid, siis nad imestasid, jätsid ta sinnapaika ja läksid minema.

23 Sel päeval tulid Jeesuse juurde saduserid, kes ei usu ülesäratamist, ja küsisid temalt: 24 „Õpetaja, Mooses ütles: „Kui mees sureb, ilma et tal oleks lapsi, peab ta vend abielluma tema naisega ja soetama temaga oma vennale järglase.” 25 Meie juures oli seitse venda. Esimene abiellus ja suri ning kuna tal polnud järglast, jäi tema naine ta vennale. 26 Sama juhtus teise ja kolmanda vennaga kuni seitsmendani välja. 27 Viimaks suri ka naine. 28 Kelle naiseks nende seitsme hulgast saab ta pärast ülesäratamist? On ta ju olnud nende kõikide naine.”

29 Jeesus vastas neile: „Te olete eksiteel, kuna te ei tunne pühakirja ega Jumala väge, 30 sest kui toimub ülesäratamine, ei võeta naisi ega minda mehele, vaid ollakse nagu inglid taevas. 31 Mis aga puutub surnute ülesäratamisse, siis kas te pole lugenud, mida Jumal teile on öelnud: 32 „Mina olen Aabrahami Jumal, Iisaki Jumal ja Jaakobi Jumal”? Tema pole mitte surnute, vaid elavate Jumal.” 33 Seda kuuldes rahvahulgad hämmastusid tema õpetusest.

34 Kui variserid kuulsid, et ta oli saduseride suu sulgenud, tulid nad kokku. 35 Üks neist, vilunud seadusetundja, küsis teda proovile pannes: 36 „Õpetaja, milline käsk Moosese seaduses on suurim?” 37 Ta vastas: „„Armasta Jehoovat, oma Jumalat, kogu südamest ja hingest ja kogu oma mõistusega.” 38 See on suurim ja esimene käsk. 39 Teine, selle sarnane, on see: „Armasta oma ligimest nagu iseennast.” 40 Neil kahel käsul põhinevad* Moosese seadus ja prohvetiraamatud*.”

41 Kui nüüd variserid olid üheskoos, küsis Jeesus neilt: 42 „Mis te arvate, kelle poeg on messias?” Nad vastasid talle: „Taaveti.” 43 Ta küsis: „Kuidas siis Taavet püha vaimu mõjutusel teda isandaks nimetab, öeldes: 44 „Jehoova ütles mu isandale: „Istu mu paremale käele, kuni ma panen su vaenlased su jalge alla””? 45 Taavet nimetab teda isandaks. Kuidas siis messias on Taaveti poeg?” 46 Mitte keegi ei suutnud talle sõnagi vastata ja sellest päevast alates ei söandanud keegi temalt enam midagi küsida.

^ Matt. 22:2 Võib tõlkida ka „taevane kuningavalitsus”.

^ Matt. 22:10 Võib tõlkida ka „laua ääres külitajaid”.

^ Matt. 22:19 Vt lisa B14.

^ Matt. 22:40 Sõna-sõnalt „nende kahe käsu küljes ripuvad”.

^ Matt. 22:40 Väljend „Moosese seadus ja prohvetiraamatud” viitab tervele Piibli heebreakeelsele osale.

Matteuse  23 : 1 - 39

23 Jeesus hakkas rahvahulkadele ja oma jüngritele kõnelema, öeldes: 2 „Kirjatundjad ja variserid on istunud Moosese istmele*. 3 Seepärast kõike, mida nad teile ütlevad, tehke ja pidage, aga nende tegude järgi ärge tehke, sest nad räägivad küll, aga ei tee oma sõnade järgi. 4 Nad seovad kokku raskeid koormaid ja panevad need inimeste õlule, aga ise ei taha neid sõrmegagi liigutada. 5 Kõik oma teod teevad nad selleks, et inimesed neid vaataksid, sest nad teevad endale suured palvekarbikesed* ja nende rõivaste narmad on pikad. 6 Nad armastavad aukohti õhtusöökidel, esimesi* istmeid sünagoogides 7 ja seda, et inimesed neid turgudel aupaklikult tervitaksid ja neid rabideks* nimetaksid. 8 Teie aga ärge laske end nimetada rabiks, sest üks on teie õpetaja, ent teie kõik olete vennad. 9 Samuti ärge nimetage kedagi maa peal oma isaks*, sest üks on teie Isa — see, kes on taevas. 10 Ärge ka laske end nimetada juhiks, sest üks on teie juht — Kristus. 11 Aga suurim teie seas olgu teie teenija. 12 Kes ennast ise ülendab, seda alandatakse, aga kes on alandlik, seda ülendatakse.

13 Häda teile, kirjatundjad ja variserid, te silmakirjatsejad! Te sulgete inimeste ees tee taeva kuningriiki*. Ise te ei lähe sinna ega lase ka neid, kes tahaksid minna. 14 ---*

15 Häda teile, kirjatundjad ja variserid, te silmakirjatsejad! Te rändate läbi maad ja mered, et pöörata oma usku* kasvõi üks inimene, ja kui see teil õnnestub, teete temast Gehenna väärilise — kaks korda hullema, kui te ise olete.

16 Häda teile, pimedad teejuhid, kes ütlete: „Kui keegi annab vande templi nimel, pole sel tähtsust, aga kui keegi annab vande templi kulla nimel, on ta kohustatud vannet pidama”! 17 Te rumalad ja pimedad! Mis on tegelikult tähtsam, kas kuld või tempel, mis kulla on pühitsenud? 18 Te ütlete ka: „Kui keegi annab vande altari nimel, pole sel tähtsust, aga kui keegi annab vande altaril oleva ohvrianni nimel, on ta kohustatud vannet pidama.” 19 Te pimedad! Mis on tegelikult tähtsam, kas ohvriand või altar, mis anni pühitseb? 20 Seepärast, kes vannub altari nimel, vannub selle ja kõige nimel, mis selle peal on; 21 ja kes vannub templi nimel, vannub selle nimel ja tema nimel, kes seal elab; 22 ja kes vannub taeva nimel, vannub Jumala trooni nimel ja tema nimel, kes sellel istub.

23 Häda teile, kirjatundjad ja variserid, te silmakirjatsejad! Te annate kümnist mündist, tillist ja köömnest, aga ei hooli sellest, mis on Moosese seaduses kaalukam: õiglusest, halastusest ja ustavusest. Kümnist tuleb anda, aga neid teisi asju ei või tähtsusetuks pidada. 24 Te pimedad teejuhid, te kurnate välja sääse, aga neelate alla kaameli!

25 Häda teile, kirjatundjad ja variserid, te silmakirjatsejad! Te puhastate karika ja vaagna väljastpoolt, aga seest on need täis ahnust* ja talitsematust. 26 Sa pime variser, puhasta esmalt karikas ja vaagen seest, et see saaks puhtaks ka väljast.

27 Häda teile, kirjatundjad ja variserid, te silmakirjatsejad! Te sarnanete lubjatud haudadega, mis küll väljast paistavad ilusad, aga seest on täis surnute luid ja igasugust rüvedust. 28 Nii ka teie paistate inimestele väliselt õigetena, aga seesmiselt olete läbini silmakirjalikud ja täis ülekohut.

29 Häda teile, kirjatundjad ja variserid, te silmakirjatsejad! Te ehitate prohvetitele haudu ja kaunistate õigete hauakoopaid 30 ning ütlete: „Kui me oleksime elanud oma esiisade päevil, siis meie küll poleks koos nendega prohvetite verd valanud.” 31 Seega te ise tunnistate endi vastu, et te olete nende pojad, kes tapsid prohveteid. 32 Eks täitke siis oma esiisade mõõt*!

33 Te maod, te rästikute sugu, kuidas te mõtlete pääseda Gehenna kohtu eest? 34 Seepärast saadan ma teie juurde prohveteid, tarku ja õpetajaid. Mõned neist te tapate ja hukkate postil ning mõnda neist te piitsutate oma sünagoogides ja kiusate taga ühes linnas teise järel, 35 nii et teie peale tuleb kõigi õigete veri, mis maa peal on valatud, alates õige Aabeli verest kuni Barakja poja Sakarja vereni, mille te valasite pühamu ja altari vahel. 36 Ma kinnitan teile: see kõik tabab seda põlvkonda.

37 Jeruusalemm, Jeruusalemm, kes tapad prohveteid ja viskad kividega surnuks need, kes sinu juurde on saadetud! Kui sageli ma tahtsin koguda su lapsed kokku, nagu kana kogub tibud oma tiibade alla! Aga teie ei tahtnud tulla. 38 Jumal hülgab* teie templi ja sellisena see teile jääb. 39 Ma ütlen teile: nüüdsest ei näe te mind enne, kui ütlete: „Õnnistatud olgu, kes tuleb Jehoova nimel!””

^ Matt. 23:2 Võib tõlkida ka „on võtnud endale Moosese koha”.

^ Matt. 23:5 Võib tõlkida ka „sest nad suurendavad oma fülakteerione”. Need olid väiksed karbid, mis sisaldasid nelja katket Moosese seadusest. Juudi mehed kandsid neid oma laubal ja vasakul käel kui amulette.

^ Matt. 23:6 Võib tõlkida ka „parimaid”.

^ Matt. 23:7 Juudi õpetaja aunimetus.

^ Matt. 23:9 Mõeldakse religioosset tiitlit.

^ Matt. 23:13 Võib tõlkida ka „taevasesse kuningavalitsusse”.

^ Matt. 23:14 See salm puudub vanimates kreekakeelsetes käsikirjades. (Vt lisa A3.)

^ Matt. 23:15 Võib tõlkida ka „teha proselüüdiks”.

^ Matt. 23:25 Võib tõlkida ka „röövsaaki”.

^ Matt. 23:32 Võib tõlkida ka „esiisade pattude mõõdunõu”.

^ Matt. 23:38 Teine võimalik tähendus: „laastab”.

Matteuse  24 : 1 - 51

24 Kui Jeesus templist lahkus, astusid jüngrid ta juurde, et näidata talle templihooneid. 2 Ta ütles neile: „Eks te näe seda kõike? Ma kinnitan teile: ei jäeta siin kivi kivi peale, kõik kistakse maha.”

3 Kui ta Õlimäel istus, tulid jüngrid tema juurde ja küsisid temalt omavahel olles: „Ütle meile, millal see kõik sünnib ning mis on sinu kohaloleku* ja selle ajastu* viimsete päevade tundemärk.”

4 Jeesus vastas: „Vaadake, et keegi teid ei eksitaks, 5 sest paljud tulevad minu nime all ja ütlevad: „Mina olen messias,” ning eksitavad paljusid. 6 Te saate kuulda sõjakära ja sõnumeid sõdadest. Vaadake, et te kartma ei löö, sest see kõik peab toimuma, aga lõpp ei ole sellega veel käes.

7 Rahvas tõuseb rahva vastu ja kuningriik kuningriigi vastu ning näljahädasid ja maavärinaid tuleb ühes paigas teise järel. 8 See kõik on kannatuste* algus.

9 Siis kiusatakse teid taga, teid tapetakse ja kõik rahvad vihkavad teid minu nime pärast. 10 Siis paljud taganevad usust*, annavad üksteist ära ja vihkavad üksteist. 11 Tõuseb palju valeprohveteid, kes eksitavad paljusid, 12 ning kuna seadusetus üha kasvab, jaheneb paljude armastus. 13 Aga kes lõpuni vastu peab, see päästetakse. 14 Head sõnumit kuningriigist* kuulutatakse kogu maailmas tunnistuseks kõigile rahvastele ja siis tuleb lõpp.

15 Kui te näete pühas paigas seismas jäledat laastajat, millest on rääkinud prohvet Taaniel (kes seda loeb, pangu teraselt tähele), 16 siis need, kes on Juudamaal, põgenegu mägedele. 17 Kes on katusel*, ärgu tulgu alla oma majast midagi võtma, 18 ja kes on põllul, ärgu mingu tagasi oma kuube võtma. 19 Häda naistele, kes on lapseootel või imetavad last neil päevil! 20 Palvetage, et teil ei tuleks põgeneda talvel ega hingamispäeval. 21 Sest siis tuleb suur viletsus*, mille sarnast pole olnud maailma algusest kuni praeguse ajani ega tule ka edaspidi. 22 Kui neid päevi ei vähendataks, ei pääseks ükski inimene, aga äravalitute pärast vähendatakse neid.

23 Siis, kui keegi teile ütleb: „Vaata, messias on siin!” või „Vaata, seal!”, ärge uskuge. 24 Sest tõuseb valemessiaid ja valeprohveteid ning need teevad suuri tunnustähti ja imesid, et eksitada, kui võimalik, ka äravalituid. 25 Ma olen teid hoiatanud. 26 Kui teile siis öeldakse: „Vaata, ta on kõrbes!”, ärge minge välja, või kui öeldakse: „Vaata, ta on tagatoas!”, ärge uskuge. 27 Sest otsekui välk sähvatab idas ja paistab läände, nii on ka Inimesepoja kohalolek. 28 Kus on korjus, sinna kogunevad kotkad.

29 Vahetult pärast nende päevade viletsust pimeneb päike ning kuu ei anna enam valgust, tähed langevad taevast ja taeva vägesid kõigutatakse. 30 Siis ilmub taevas Inimesepoja tunnustäht ja kõik maa suguvõsad taovad endale ahastusest vastu rinda ning näevad Inimesepoega tulevat taeva pilvede peal oma vägevuses ja suures auhiilguses. 31 Ta saadab oma inglid välja valju trompetihäälega ja need koguvad tema äravalitud kokku nelja tuule poolt, taeva ühest äärest teiseni.

32 Õppige viigipuust: niipea kui selle võrsed lähevad punga ja ilmuvad lehed, te teate, et suvi on ligidal. 33 Samuti, kui te näete kõike seda, siis teadke, et Inimesepoeg on lähedal, ukse taga. 34 Ma kinnitan teile, et see põlvkond ei kao enne, kui see kõik toimub. 35 Taevas ja maa kaovad, aga minu sõnad ei kao mitte.

36 Seda päeva ja tundi ei tea keegi, ei taeva inglid ega ka Poeg, vaid üksnes Isa. 37 Sest nagu olid Noa päevad, nii on ka Inimesepoja kohaloleku aeg. 38 Nii nagu oli noil päevil enne veeuputust — inimesed sõid ja jõid, võtsid naisi ja läksid mehele selle päevani, kui Noa läks laeva, 39 ega pööranud toimuvale tähelepanu, kuni tuli veeuputus ja pühkis nad kõik minema —, nii on ka Inimesepoja kohaloleku ajal. 40 Siis on kaks meest põllul, üks võetakse vastu ja teine jäetakse maha. 41 Kaks naist on jahvatamas käsikiviga, üks võetakse vastu ja teine jäetakse maha. 42 Seepärast püsige valvel, kuna te ei tea seda päeva, kui teie Isand tuleb.

43 Aga teadke üht: kui majaperemees teaks, millise vahikorra ajal* varas tuleb, püsiks ta ärkvel ega laseks oma majja sisse murda. 44 Olge teiegi valmis, sest Inimesepoeg tuleb tunnil, mil te seda ei arva.

45 Kes on tegelikult ustav ja arukas ori, kelle ta isand on määranud oma majateenijate üle andma neile toitu õigel ajal? 46 Õnnelik on see ori, kui ta isand tulles leiab teda nii tegevat. 47 Ma kinnitan teile: ta määrab tema kogu oma vara üle.

48 Aga kui see ori oleks nurjatu ja mõtleks oma südames: „Mu isand viibib,” 49 ja hakkaks oma kaasorje peksma ning koos paadunud joodikutega sööma ja jooma, 50 siis selle orja isand tuleks päeval, mil ta teda ei oota, ja tunnil, mida ta ei tea, 51 ning karistaks teda kõige karmimal moel ja heidaks ta samasse paika, kus on silmakirjatsejad. Seal ta nutaks ja kiristaks hambaid.

^ Matt. 24:3 Vt „Sõnaseletusi”.

^ Matt. 24:3 Vt „Sõnaseletusi”.

^ Matt. 24:8 Sõna-sõnalt „sünnitusvalude”.

^ Matt. 24:10 Sõna-sõnalt „paljud komistavad”.

^ Matt. 24:14 Võib tõlkida ka „kuningavalitsusest”.

^ Matt. 24:17 Enamikul majadest oli lame katus, mida võidi kasutada mitmesuguste tegevuste jaoks.

^ Matt. 24:21 Vt „Sõnaseletusi”.

^ Matt. 24:43 Võib tõlkida ka „millisel öötunnil”.

Matteuse  25 : 1 - 46

25 Taeva kuningriik* sarnaneb kümne neitsiga, kes võtsid oma lambid ja läksid välja peigmehele vastu. 2 Viis neist olid rumalad ja viis arukad. 3 Rumalad võtsid küll kaasa lambid, kuid õli ei võtnud, 4 arukad aga võtsid peale lampide kaasa ka anumad õliga. 5 Kui peigmees viibis, kippus neile kõigile uni peale ja nad jäid magama. 6 Keset ööd aga kostis hüüd: „Peigmees tuleb! Minge välja talle vastu!” 7 Siis tõusid kõik neitsid üles ja seadsid oma lambid korda. 8 Rumalad ütlesid arukatele: „Andke osa oma õlist meile, sest meie lambid hakkavad kustuma.” 9 Arukad vastasid: „Sellest ei pruugi jätkuda nii meile kui ka teile. Minge parem õlimüüjate juurde ja ostke endale.” 10 Sel ajal kui nad läksid ostma, tuli peigmees. Neitsid, kes olid valmis, läksid koos temaga pulmapeole ja uks suleti. 11 Hiljem tulid ka ülejäänud neitsid ja ütlesid: „Isand, isand, ava meile!” 12 Tema vastas: „Ma kinnitan teile, et ma ei tunne teid.”

13 Seepärast püsige valvel, sest te ei tea seda päeva ega tundi.

14 Kuningriik sarnaneb ka mehega, kes enne võõrale maale rändamist kutsus oma orjad ja usaldas oma vara nende hoolde. 15 Ühele ta andis viis talenti, teisele kaks ja kolmandale ühe talendi hõbemünte,* igaühele tema võimete järgi, ja läks võõrale maale. 16 See, kes oli saanud viis talenti, läks kohe äri tegema ja teenis viis lisaks. 17 Ja see, kes oli saanud kaks talenti, teenis kaks lisaks. 18 Aga see ori, kes oli saanud vaid ühe talendi, läks ja kaevas maasse augu ning peitis oma isanda hõberahad ära.

19 Pika aja pärast tuli orjade isand tagasi ja hakkas nendega arveid klaariks tegema. 20 Siis astus tema ette see, kes oli saanud viis talenti, ning lisas veel viis, öeldes: „Isand, sa usaldasid mulle viis talenti, näe, ma teenisin viis talenti juurde.” 21 Isand ütles talle: „Tubli, sa hea ja ustav ori! Sa oled olnud ustav vähese eest hoolitsedes, ma panen su palju üle. Rõõmusta koos oma isandaga.” 22 Järgmisena astus tema ette see, kes oli saanud kaks talenti, ja ütles: „Isand, sa usaldasid mulle kaks talenti, näe, ma teenisin kaks talenti juurde.” 23 Isand ütles talle: „Tubli, sa hea ja ustav ori! Sa oled olnud ustav vähese eest hoolitsedes, ma panen su palju üle. Rõõmusta koos oma isandaga.”

24 Lõpuks astus tema ette see, kes oli saanud ühe talendi, ja ütles: „Isand, ma teadsin, et sa oled nõudlik mees. Sa lõikad sealt, kuhu sa pole külvanud, ja kogud sealt, kus sa pole tuulanud. 25 Seepärast ma lõin kartma ning läksin ja peitsin su talendi maa sisse. Siin see on.” 26 Isand vastas talle: „Sa nurjatu ja laisk ori! Sa ju teadsid, et ma lõikan sealt, kuhu ma pole külvanud, ja kogun sealt, kus ma pole tuulanud. 27 Sa oleksid pidanud andma mu hõberahad pankurite kätte, et ma oleksin tulles saanud oma raha kasudega tagasi.

28 Seepärast võtke temalt talent ära ja andke sellele, kellel on kümme talenti. 29 Sest igaühele, kellel on, antakse juurde ja tal on siis külluslikult, aga kellel ei ole, sellelt võetakse ära seegi, mis tal on. 30 Heitke see kasutu ori välja pimedusse! Seal ta nutab ja kiristab hambaid.”

31 Kui Inimesepoeg tuleb oma auhiilguses koos kõigi inglitega, siis ta istub oma suursugusele troonile. 32 Kõik rahvad kogutakse tema ette ja ta eraldab inimesed üksteisest, nagu karjane eraldab lambad kitsedest. 33 Ta paneb lambad oma paremale käele, kitsed aga vasakule.

34 Siis ütleb kuningas neile, kes on temast paremal: „Tulge, mu isa õnnistatud, teie tasuks on kuningriik, mis on teie jaoks valmis alates maailma rajamisest*. 35 Sest mul oli nälg ja te andsite mulle süüa, mul oli janu ja te andsite mulle juua. Ma olin võõras ja te olite mu vastu külalislahked, 36 mul polnud midagi selga panna ja te riietasite mind. Ma jäin haigeks ja te hoolitsesite mu eest. Ma olin vangis ja te tulite mind vaatama.” 37 Siis vastavad need õiged talle: „Isand, millal me nägime sind näljasena ja andsime sulle süüa või janusena ja andsime sulle juua? 38 Millal me nägime sind võõrana ja olime su vastu külalislahked või riieteta ja riietasime sind? 39 Millal me nägime sind olevat haige või vangis ja tulime sind vaatama?” 40 Kuningas vastab neile: „Ma kinnitan teile: mida te olete teinud ühele mu kõige silmapaistmatumatest vendadest, seda olete teinud minule.”

41 Siis ütleb ta neile, kes on temast vasakul: „Minge ära mu juurest, te neetud, igavesse tulle, mis on valmis Kuradile ja tema inglitele! 42 Sest mul oli nälg, aga te ei andnud mulle süüa, mul oli janu, aga te ei andnud mulle juua. 43 Ma olin võõras, aga te ei olnud mu vastu külalislahked, mul polnud midagi selga panna, aga te ei riietanud mind, ma olin haige ja vangis, aga te ei hoolitsenud mu eest.” 44 Siis vastavad ka nemad: „Isand, millal me nägime sind näljase või janusena, võõrana või riieteta, haige või vangistatuna ega aidanud sind?” 45 Ta vastab neile: „Ma kinnitan teile: mida te pole teinud ühele neist kõige silmapaistmatumatest, seda te pole teinud minule.” 46 Need lähevad igavesse surma*, aga õiged igavesse ellu.”

^ Matt. 25:1 Võib tõlkida ka „taevane kuningavalitsus”.

^ Matt. 25:15 Üks kreeka talent võrdus 20,4 kg. Seega viis talenti oli 102 kg ja kaks talenti 40,8 kg. (Vt lisa B14.)

^ Matt. 25:34 St alates Aadama ja Eeva laste sünnist.

^ Matt. 25:46 Sõna-sõnalt „äralõikamisse”, „maharaiumisse”.

Matteuse  26 : 1 - 75

26 Kui nüüd Jeesus oli neist asjust kõnelemise lõpetanud, ütles ta oma jüngritele: 2 „Te teate, et kahe päeva pärast on paasapüha ning et Inimesepoeg antakse postil hukata.”

3 Samal ajal kogunesid peapreestrid ja rahvavanemad ülempreester Kaifase siseõue 4 ja sepitsesid üheskoos salaplaani, kuidas Jeesus kavalusega kinni võtta ja ära tappa. 5 Ent nad ütlesid: „Mitte pühade ajal, et ei tekiks rahvarahutusi.”

6 Kui Jeesus oli Betaanias endise pidalitõbise Siimoni majas, 7 tuli tema juurde üks naine, kaasas alabasterpudel kalli healõhnalise õliga, ning valas seda Jeesuse pea peale, kui see laua ääres sõi*. 8 Seda nähes said jüngrid pahaseks ja ütlesid: „Milleks selline raiskamine? 9 Selle oleks võinud ju kallilt maha müüa ja raha vaestele anda.” 10 Teades, millest nad räägivad, ütles Jeesus neile: „Miks te kurvastate seda naist? Ta on teinud mulle heateo. 11 Vaeseid on ju alati teie juures, aga mina ei jää teie juurde alatiseks. 12 Kui see naine mu ihu peale healõhnalist õli valas, valmistas ta mind ette matmiseks. 13 Ma kinnitan teile, et kõikjal maailmas, kus head sõnumit kuulutatakse, räägitakse ka selle naise teost tema mälestuseks.”

14 Siis läks Juudas Iskariot, üks neist kaheteistkümnest, peapreestrite juurde 15 ja küsis: „Mis te mulle annate, kui ma ta teile välja annan?” Nad lubasid anda talle 30 hõbetükki. 16 Sellest ajast peale otsis ta soodsat võimalust Jeesus ära anda.

17 Hapnemata leibade püha esimesel päeval* tulid jüngrid Jeesuse juurde ja küsisid: „Kus sa tahad, et me teeksime ettevalmistusi paasatoidu söömiseks?” 18 Ta vastas, et nad läheksid linna selle ja selle juurde ning ütleksid talle: „Õpetaja ütleb: „Mulle määratud aeg on lähedal. Ma pean paasapüha koos oma jüngritega sinu pool.”” 19 Jüngrid tegidki nii, nagu Jeesus neid oli juhendanud, ja seadsid paasapühaks kõik valmis.

20 Kui õhtu kätte jõudis, külitas ta laua ääres koos kaheteistkümne jüngriga. 21 Söömise ajal ütles ta: „Ma kinnitan teile: üks teie seast reedab mu.” 22 Seepeale muutusid nad väga kurvaks ja küsisid temalt üksteise järel: „See pole ju ometi mina, Isand?” 23 Tema vastas: „See, kes käe koos minuga kaussi pistab, reedab mu. 24 Inimesepoeg läheb küll ära, nagu tema kohta on kirjutatud, aga häda sellele, kes Inimesepoja reedab! Sellele oleks parem, kui ta poleks sündinudki.” 25 Vastuseks kostis Juudas, kes kavatses ta ära anda: „Ega see ometi mina ole, rabi?” Ta vastas talle: „Sa tead vastust.”*

26 Kui nad sõid, võttis Jeesus leiva, esitas tänupalve, murdis leiba ning andis jüngritele, öeldes: „Võtke, sööge. See sümboliseerib* minu keha.” 27 Siis võttis ta karika, esitas tänupalve, andis karika neile ja ütles: „Jooge kõik sellest, 28 sest see sümboliseerib minu lepinguverd, mis valatakse paljude eest pattude andeksandmiseks. 29 Ma ütlen teile, et nüüdsest ei joo ma enam midagi, mis on valmistatud viinapuu viljast, kuni päevani, mil ma joon värsket veini koos teiega oma isa kuningriigis*.” 30 Viimaks, kui nad olid kiituslaule laulnud, läksid nad Õlimäele.

31 Siis Jeesus ütles neile: „Täna öösel saab see, mis minuga juhtub, teile kõigile komistuskiviks, sest on kirjutatud: „Ma löön karjast ja karja lambad jooksevad laiali.” 32 Aga pärast seda, kui mind on üles äratatud, lähen ma teie eel Galileasse.” 33 Peetrus ütles talle: „Kui ka kõik teised komistavad selle tõttu, mis sinuga juhtub, ei komista mina mitte iial!” 34 Jeesus ütles talle: „Ma kinnitan sulle: täna öösel, enne kui kukk kireb, salgad sa mu kolm korda ära.” 35 Peetrus kostis: „Isegi kui ma peaksin koos sinuga surema, ei salga ma sind mingil juhul!” Sedasama kinnitasid ka kõik teised jüngrid.

36 Siis jõudis Jeesus koos jüngritega paika, mida nimetatakse Ketsemaniks, ja ütles neile: „Istuge siin, kuni ma lähen eemale ja palvetan.” 37 Ta võttis endaga kaasa Peetruse ja kaks Sebedeuse poega. Teda haaras kurvastus ja suur hingevalu. 38 Jeesus ütles neile: „Ma olen ääretult kurb, surmani kurb. Jääge siia ja püsige valvel koos minuga.” 39 Läinud veidi maad edasi, langes ta põlvili, kummardas maani ja palvetas: „Mu isa, kui võimalik, siis mingu see karikas* minust mööda. Ometi ärgu sündigu mitte minu, vaid sinu tahtmine.”

40 Ta tuli jüngrite juurde tagasi, leidis nad magamast ja ütles Peetrusele: „Kas te siis ei suutnud ühte tundigi koos minuga valvata? 41 Püsige valvel ja palvetage, et te kiusatusele järele ei annaks. Vaim on küll valmis, aga liha on nõrk.” 42 Ta läks teist korda ära ja palvetas: „Mu isa, kui pole võimalik, et see karikas läheks mööda, ilma et ma sellest jooksin, siis sündigu sinu tahe.” 43 Kui ta tagasi tuli, leidis ta nad taas magamast, sest nende silmad olid unest rasked. 44 Jätnud nad sinna, läks ta jälle ära ja palvetas kolmandat korda, lausudes uuesti sedasama. 45 Siis läks ta jüngrite juurde tagasi ja ütles neile: „Kuidas te küll sellisel ajal magate ja puhkate! Lähedal on tund, kui Inimesepoeg reedetakse ja antakse patuste kätte. 46 Tõuske üles, lähme! Minu äraandja on lähedal.” 47 Kui ta alles rääkis, tuli Juudas, üks neist kaheteistkümnest, ning koos temaga peapreestrite ja rahvavanemate saadetud jõuk mõõkade ja nuiadega.

48 Tema äraandja oli leppinud nendega kokku märguande, öeldes: „Keda ma suudlen, see ta on, tema võtkegi kinni.” 49 Läinud otsejoones Jeesuse juurde, lausus ta: „Tere, rabi!” ja andis talle hellalt suud. 50 Jeesus aga ütles talle: „Kulla mees, miks sa siin oled?” Siis nad läksid Jeesuse juurde, haarasid temast kinni ja võtsid ta vahi alla. 51 Kuid üks neist, kes oli Jeesusega, tõmbas oma mõõga ja lõi ülempreestri orja, raiudes sel kõrva ära. 52 Jeesus ütles talle: „Pane mõõk tuppe tagasi, sest kõik, kes mõõga tõmbavad, mõõga läbi ka hukkuvad. 53 Või arvad sa, et ma ei või oma isa paluda, et ta saadaks mulle kohe praegu rohkem kui kaksteist leegioni ingleid? 54 Kuidas läheks siis täide pühakirjas öeldu, et nii peab sündima?” 55 Siis ütles Jeesus rahvajõugule: „Kas ma olen röövel, et te olete tulnud mõõkade ja nuiadega mind kinni võtma? Päevast päeva olen ma istunud templis ja õpetanud, aga te pole mind vahi alla võtnud. 56 Kuid see kõik on toimunud, et prohvetite kirjutatu täide läheks.” Siis jätsid kõik jüngrid ta maha ja põgenesid.

57 Jeesuse vahistajad viisid ta ülempreester Kaifase juurde, kuhu olid kogunenud kirjatundjad ja vanemad. 58 Peetrus aga järgnes talle eemalt kuni ülempreestri siseõueni. Läinud sisse, istus ta seal koos majateenijatega, et näha, millega asi lõppeb.

59 Peapreestrid ja kogu sanhedrin* otsisid Jeesuse vastu valetunnistust, et nad saaksid ta hukata, 60 kuid ei leidnud ühtki, ehkki palju valetunnistajaid astus ette. Pärastpoole astusid ette veel kaks 61 ja laususid: „See mees on öelnud: „Ma võin Jumala templi maha lammutada ja kolme päevaga üles ehitada.”” 62 Siis tõusis ülempreester püsti ja ütles Jeesusele: „Kas sa ei kosta selle peale midagi? Kas sa ei kuule, mida need mehed sinu vastu tunnistavad?” 63 Aga Jeesus vaikis. Seepärast ütles ülempreester talle: „Vannu nüüd meile elava Jumala nimel, et sa räägid tõtt, ja ütle, kas sa oled messias, Jumala poeg!” 64 Jeesus vastas talle: „Jah, olen.* Ma ütlen teile: siitpeale te näete Inimesepoega istumas vägeva* paremal käel ja tulemas taeva pilvede peal.” 65 Siis käristas ülempreester oma kuue lõhki ja ütles: „Ta on teotanud Jumalat! Mis tunnistajaid meil veel vaja on? Nüüd te ise kuulsite jumalateotust! 66 Mis te arvate?” Nad vastasid: „Ta on surma väärt!” 67 Siis nad sülitasid talle näkku ja peksid teda rusikatega. Mõned lõid talle vastu nägu, 68 öeldes: „Sina, messias, ütle meile kui prohvet, kes sind lõi.”

69 Aga Peetrus istus väljas siseõues. Tema juurde tuli üks teenijatüdruk ja ütles: „Ka sina olid koos selle galilealase Jeesusega!” 70 Ent Peetrus salgas seda kõigi ees: „Ma ei tea, millest sa räägid.” 71 Kui ta oli läinud välja väravahoone juurde, märkas teda üks teine teenijatüdruk ja ütles sealolijaile: „See mees oli koos naatsaretlase Jeesusega.” 72 Peetrus salgas jälle, kinnitades vandega: „Ma ei tunne seda inimest!” 73 Natukese aja pärast tulid sealolijad Peetruse juurde ja ütlesid talle: „Muidugi oled sa nende hulgast, juba su keelemurre* annab su ära.” 74 Seepeale Peetrus ütles: „Olgu ma neetud, kui ma valetan!” ja vandus: „Ma ei tunne seda inimest!” Otsekohe kires kukk. 75 Siis meenusid Peetrusele Jeesuse sõnad „Enne kui kukk kireb, salgad sa mu kolm korda ära”. Ta läks välja ja nuttis kibedasti.

^ Matt. 26:7 Võib tõlkida ka „külitas”.

^ Matt. 26:17 Võib tõlkida ka „üks päev enne hapnemata leibade püha”, st 13. niisanil. Jeesuse ajaks oli paasapüha (14. niisan) hapnemata leibade pühaga (15.–21. niisan) nii tihedalt seotud, et paasapüha peeti hapnemata leibade püha osaks.

^ Matt. 26:25 Sõna-sõnalt „sa ise ütlesid seda”.

^ Matt. 26:26 Sõna-sõnalt „on”.

^ Matt. 26:29 Võib tõlkida ka „kuningavalitsuses”.

^ Matt. 26:39 Karikas sümboliseerib siin Jumala tahet: ta laskis sündida sellel, et Jeesus surmatakse mõistetuna vääralt süüdi jumalateotuses.

^ Matt. 26:59 Juudi kõrgeim kohus. (Vt „Sõnaseletusi”.)

^ Matt. 26:64 Sõna-sõnalt „sa ise ütlesid seda”.

^ Matt. 26:64 Võib tõlkida ka „väe”.

^ Matt. 26:73 Võib tõlkida ka „kõnelemisviis”.

Matteuse  27 : 1 - 66

27 Kui saabus hommik, langetasid kõik peapreestrid ja rahvavanemad üheskoos otsuse, et Jeesus tuleb hukata. 2 Nad sidusid ta kinni, viisid ära ja andsid maavalitseja Pilatuse kätte.

3 Kui siis Jeesuse äraandja Juudas nägi, et Jeesus on süüdi mõistetud, tundis ta süümepiina ja tõi 30 hõbetükki peapreestritele ja vanematele tagasi 4 ning ütles: „Ma olen pattu teinud, andes ära süütu mehe*.” Nemad aga vastasid: „Mis see meisse puutub? See on sinu mure!” 5 Siis viskas Juudas hõbetükid templisse, lahkus sealt ja poos end üles. 6 Aga peapreestrid võtsid hõbetükid ja ütlesid: „Pole õige panna neid templi varakambrisse, sest see on vere hind.” 7 Olles koos nõu pidanud, ostsid nad selle raha eest pottsepa põllu muulaste matmispaigaks. 8 Seepärast nimetatakse seda põldu tänini Verepõlluks. 9 Nõnda täitus see, mida Jumal oli öelnud prohvet Jeremija* kaudu: „Nad võtsid 30 hõbetükki, hinna, mille vääriliseks mõned iisraellased olid ta hinnanud, 10 ja andsid need pottsepa põllu eest, nagu Jehoova oli mind käskinud.”

11 Kui Jeesus seisis maavalitseja ees, küsis see temalt: „Kas sina oled juutide kuningas?” Jeesus vastas: „Jah, olen.”* 12 Aga kui peapreestrid ja vanemad teda süüdistasid, ei kostnud ta midagi. 13 Siis Pilatus ütles talle: „Kas sa ei kuule, milles kõiges nad sind süüdistavad?” 14 Ent tema ei vastanud maavalitsejale sõnagi, nii et too imestas väga.

15 Maavalitsejal oli tavaks lasta pühade ajal vabaks üks vang, keda rahvas tahtis. 16 Sel ajal peeti kinni üht kurikuulsat vangi nimega Barabas. 17 Niisiis ütles Pilatus kokkutulnuile: „Kumma te tahate, et ma teile vabaks lasen, kas Barabase või Jeesuse, keda hüütakse Kristuseks?” 18 Sest Pilatus teadis, et nad on andnud ta tema kätte kadeduse pärast. 19 Kui ta kohtujärjel istus, saatis tema naine talle sõna: „Ärgu olgu sul midagi tegemist selle õigega, sest ma kannatasin täna unes tema pärast palju.” 20 Kuid peapreestrid ja vanemad veensid rahvahulki, et nad küsiksid vabaks Barabase, aga Jeesuse laseksid hukata. 21 Maavalitseja küsis neilt: „Kumma neist kahest te tahate, et ma teile vabaks lasen?” Nad vastasid: „Barabase.” 22 Pilatus ütles seepeale: „Mis ma teen siis Jeesusega, keda hüütakse Kristuseks?” Nad kõik ütlesid: „Löö ta postile!” 23 Ta küsis: „Miks? Mida halba ta on teinud?” Nemad aga karjusid seda enam: „Löö ta postile!”

24 Nähes, et miski ei aita, vaid et lärm aina kasvab, võttis Pilatus vett, pesi rahva ees käsi ja lausus: „Ma olen puhas tema verest. Teie vastutate.” 25 Kogu rahvas vastas: „Tema veri tulgu meie ja meie laste peale!” 26 Siis Pilatus vabastas Barabase, aga Jeesust lasi piitsutada ja andis ta postile lüüa.

27 Maavalitseja sõdurid viisid Jeesuse maavalitseja residentsi ja kogusid tema juurde kokku terve väesalga. 28 Nad võtsid tal riided seljast ja panid talle ümber erepunase rüü. 29 Ja nad põimisid okaskrooni, asetasid selle talle pähe ning panid talle paremasse kätte rookepi. Siis nad põlvitasid tema ette, heitsid tema üle nalja ja ütlesid: „Ole tervitatud, juutide kuningas!” 30 Nad sülitasid tema peale ning võtsid rookepi ja tagusid teda sellega vastu pead. 31 Kui nad olid teda küllalt mõnitanud, võtsid nad tal rüü ümbert, panid talle selga tema enda riided ja viisid ta ära, et ta postile naelutada.

32 Läinud välja, leidsid nad Küreenest pärit mehe Siimoni ja sundisid teda kandma Jeesuse piinaposti*. 33 Kui nad jõudsid paika, mille nimi on Kolgata ehk Pealuu paik, 34 andsid nad Jeesusele kibeda ainega* segatud veini, aga olles seda maitsnud, keeldus ta joomast. 35 Kui nad olid ta postile naelutanud, jagasid nad liisku heites omavahel tema riided 36 ning istusid siis maha ja jäid teda valvama. 37 Nad kinnitasid ta pea kohale tahvli tema süüga „See on Jeesus, juutide kuningas”.

38 Siis pandi Jeesuse kõrvale postide külge kaks röövlit, üks temast paremale ja teine vasakule. 39 Möödaminejad pilkasid teda, vangutasid pead 40 ja ütlesid: „Sina, kes sa pidid templi lammutama ja kolme päevaga üles ehitama, päästa ennast! Kui sa oled Jumala poeg, siis tule piinapostilt alla!” 41 Ka peapreestrid koos kirjatundjate ja vanematega pilkasid teda: 42 „Teisi ta päästis, ennast ta ei suuda päästa. Ta on ju Iisraeli kuningas. Tulgu ta nüüd piinapostilt alla, siis me usume teda! 43 Ta on lootnud Jumala peale. Jumal päästku ta nüüd, kui ta on talle meelepärane, sest ta on öelnud: „Mina olen Jumala poeg.”” 44 Isegi röövlid, kes tema kõrval postide küljes olid, solvasid teda.

45 Kuuendal tunnil* laskus üle kogu maa pimedus, mis kestis üheksanda tunnini*. 46 Üheksanda tunni paiku hüüdis Jeesus valju häälega: „Elii, Elii, lemaa sabahtani?”, see tähendab: „Mu Jumal, mu Jumal, miks sa oled mu maha jätnud?” 47 Seda kuuldes ütlesid mõned sealseisjaist: „Ta kutsub Eelijat.” 48 Otsekohe jooksis üks neist, võttis käsna, kastis hapu veini sisse, pistis rookepi otsa ja andis talle juua. 49 Aga ülejäänud ütlesid: „Jäta ta! Vaatame, kas Eelija tuleb teda päästma.” 50 Taas hüüdis Jeesus valju häälega ning suri*.

51 Äkitselt kärises pühamu eesriie ülalt alla kaheks ning maa värises ja kaljud lõhenesid. 52 Hauad avanesid ja palju pühade surnukehi paiskus välja 53 (ja inimesed, kes pärast tema ülesäratamist haudade juurest tulid, läksid pühasse linna)* ning paljud nägid neid. 54 Aga kui sadakonnaülem ja need, kes koos temaga Jeesust valvasid, nägid maavärinat ja seda, mis juhtus, hakkasid nad väga kartma ning ütlesid: „See oli tõesti Jumala poeg.”

55 Eemalt jälgis toimuvat palju naisi, kes olid Galileast Jeesusega kaasa tulnud, et talle abiks olla. 56 Nende seas olid Maarja Magdaleena*, samuti Jaakobuse ja Joosese ema Maarja ning Sebedeuse poegade ema.

57 Hilisel pärastlõunal tuli rikas mees Arimaatiast, nimega Joosep, kellest oli samuti saanud Jeesuse jünger, 58 ning läks Pilatuse juurde ja palus endale Jeesuse surnukeha. Pilatus käskiski selle talle anda. 59 Joosep võttis surnukeha, mähkis selle puhta peenlinase riide sisse 60 ja asetas oma uude hauda, mille ta oli kaljusse raiunud. Kui ta oli hauasuu ette suure kivi veeretanud, läks ta ära. 61 Aga Maarja Magdaleena ja teine Maarja jäid haua ette istuma.

62 Järgmisel päeval, ettevalmistuspäevale* järgneval päeval, kogunesid peapreestrid ja variserid Pilatuse ette 63 ning ütlesid: „Isand, meile meenub, et kui see petis veel elus oli, ütles ta: „Kolme päeva pärast äratatakse mind üles.” 64 Käsi seepärast hauda valvata kuni kolmanda päevani, et tema jüngrid ei saaks tulla ja teda ära varastada ning siis öelda rahvale: „Ta on surnuist üles äratatud”, sest nii oleks see viimane pettus hullem kui esimene.” 65 Pilatus kostis: „Siin on teile valvesalk. Minge ja valvake nii hästi, kui oskate.” 66 Nad läksid, pitseerisid kivi ja panid valve välja.

^ Matt. 27:4 Sõna-sõnalt „vere”.

^ Matt. 27:9 Tsitaat põhineb tegelikult Sak 11:12, 13. Matteuse ajal oli Jeremija raamat prohvetiraamatutest esimene ja selle nimega võidi viidata korraga kõigile prohvetiraamatutele, kaasa arvatud Sakarja raamatule (vrd Lu 24:44).

^ Matt. 27:11 Sõna-sõnalt „sa ise ütled seda”.

^ Matt. 27:32 Vt „Sõnaseletusi”.

^ Matt. 27:34 Sõna-sõnalt „sapiga”. Ilmselt oli tegu taimedest valmistatud kibeda uimaainega.

^ Matt. 27:45 Umbes kell 12 päeval.

^ Matt. 27:45 Umbes kella 15-ni.

^ Matt. 27:50 Sõna-sõnalt „andis ära vaimu”.

^ Matt. 27:53 Sulgudesse pandud lauseosa räägib hilisemast ajast.

^ Matt. 27:56 Võib tõlkida ka „Maarja Magdalast” (vrd Mt 15:39 allmärkusega).

^ Matt. 27:62 Nii nimetati iganädalasele hingamispäevale eelnevat päeva, mil juudid valmistasid toitu hingamispäevaks ja lõpetasid muud pakilised tööd, mis tuli enne hingamispäeva ära teha (2Mo 16:5; 20:10).

Matteuse  28 : 1 - 20

28 Kui hingamispäev oli möödas ja nädala esimesel päeval* hakkas valgeks minema, tulid Maarja Magdaleena ja teine Maarja hauda vaatama.

2 Oli toimunud suur maavärin, sest Jehoova ingel oli taevast laskunud ja kivi ära veeretanud, nüüd ta istus selle peal. 3 Tema välimus meenutas välku ja tema riided olid valged nagu lumi. 4 Valvurid värisesid hirmust tema ees ja olid kangestunud otsekui surnud.

5 Ingel ütles naistele: „Ärge kartke, sest ma tean, et te otsite Jeesust, kes postil hukati. 6 Teda pole siin, sest ta on üles äratatud, nagu ta ütles. Tulge, vaadake seda kohta, kus ta lebas. 7 Siis minge kiiresti ja öelge tema jüngritele, et ta on surnuist üles äratatud. Ta läheb teie eel Galileasse, seal te näete teda. Ma olen seda teile öelnud.”

8 Nad lahkusidki kiiresti haua juurest ning jooksid kartuse ja suure rõõmuga seda tema jüngritele teatama. 9 Ja ennäe, neile tuli vastu Jeesus ja ütles: „Tere!” Nad läksid ta juurde, kummardasid ta ette ja haarasid tal jalgadest kinni. 10 Jeesus ütles neile: „Ärge kartke! Minge teatage mu vendadele, et nad läheksid Galileasse, seal nad näevad mind.”

11 Sel ajal kui naised teel olid, läksid mõned valvureist linna ja teatasid peapreestritele kõigest juhtunust. 12 Kui need olid vanematega kokku saanud ja nõu pidanud, andsid nad sõduritele rohkelt hõbetükke 13 ja ütlesid: „Öelge nii: „Tema jüngrid tulid öösel ja varastasid ta ära, kui me magasime.” 14 Kui see jutt peaks maavalitseja kõrvu jõudma, küll me siis talle asja selgitame, nii et olge mureta.” 15 Sõdurid võtsid hõbetükid ja tegid, nagu neid oli õpetatud. Ja see jutt on juutide seas levinud tänini.

16 Aga üksteist jüngrit läksid Galileasse sellele mäele, kus Jeesus pidi nendega kokku saama. 17 Kui nad teda nägid, kummardasid nad tema ees, aga mõned kahtlesid. 18 Jeesus tuli nende juurde ja ütles neile: „Kogu võim taevas ja maa peal on antud minule. 19 Seepärast minge ja õpetage inimesi kõigi rahvaste hulgast, et nad saaksid mu jüngriteks. Ristige neid* Isa, Poja ja püha vaimu nimesse* 20 ning õpetage neid pidama kõike, mida mina teid olen käskinud. Ma olen iga päev teie juures kuni selle ajastu viimsete päevade lõpuni.”

^ Matt. 28:1 See oli päev, mida praegu nimetatakse pühapäevaks. Juutidel oli see nädala esimene päev.

^ Matt. 28:19 Võib tõlkida ka „kastke neid vette”. (Vt „Sõnaseletusi”, märksõna „ristimine”.)

^ Matt. 28:19 St neid, kes tunnustavad Isa, Poja ja püha vaimu rolli.

MARKUSE

LÜHIÜLEVAADE

- 1

- Ristija Johannes kuulutab (1–8)

- Jeesuse ristimine (9–11)

- Saatan püüab Jeesust kiusatusse viia (12, 13)

- Jeesus hakkab Galileas kuulutama (14, 15)

- Jeesus kutsub esimesed jüngrid (16–20)

- Rüveda vaimu väljaajamine (21–28)

- Jeesus tervendab paljud Kapernaumas (29–34)

- Jeesus palvetab kõrvalises paigas (35–39)

- Pidalitõbise tervendamine (40–45)

- 2

- Jeesus tervendab halvatu (1–12)

- Jeesus kutsub Leevi (13–17)

- Küsimus paastumise kohta (18–22)

- Jeesus on „hingamispäeva isand” (23–28)

- 3

- Kuivetunud käega mehe tervendamine (1–6)

- Rahvahulk merekaldal (7–12)

- 12 apostlit (13–19)

- Püha vaimu teotamine (20–30)

- Jeesuse ema ja vennad (31–35)

- 4

- MÕISTUJUTUD KUNINGRIIGI KOHTA (1–34)

- Külvaja (1–9)

- Miks rääkis Jeesus mõistujutte (10–12)

- Mõistujutt külvajast: seletus (13–20)

- Lampi ei panda nõu alla peitu (21–23)

- Mõõt, millega teie mõõdate (24, 25)

- Külvaja, kes magab (26–29)

- Sinepiseeme (30–32)

- Jeesus õpetab mõistujuttude kaudu (33, 34)

- Jeesus vaigistab tormi (35–41)

- 5

- Jeesus saadab deemonid sigadesse (1–20)

- Jairuse tütar; naine puudutab Jeesuse kuube (21–43)

- 6

- Jeesusest ei peeta kodukandis lugu (1–6)

- 12 jüngrit saavad väljaõpet kuulutustööks (7–13)

- Ristija Johannese surm (14–29)

- Jeesus toidab 5000 meest (30–44)

- Jeesus kõnnib vee peal (45–52)

- Tervendamised Genneesaretis (53–56)

- 7

- Inimeste pärimused (1–13)

- Südamest lähtuv rüvetab inimest (14–23)

- Sürofoiniikia naise usk (24–30)

- Kurdi tervendamine (31–37)

- 8

- Jeesus toidab 4000 meest (1–9)

- Jeesuselt nõutakse tunnustähte (10–13)

- Variseride ja Herodese juuretis (14–21)

- Pimeda tervendamine Betsaidas (22–26)

- Peetrus ütleb, et Jeesus on messias (27–30)

- Jeesus räägib oma surmast (31–33)

- Milline on tõeline jünger (34–38)

- 9

- Jeesuse muutumine (1–13)

- Deemonist vaevatud poisi tervendamine (14–29)

- Kõik on võimalik sellele, kes usub (23)

- Jeesus räägib jälle oma surmast (30–32)

- Jüngrid vaidlevad, kes neist on suurem (33–37)

- Kes ei ole meie vastu, on meie poolt (38–41)

- Komistuskivid (42–48)

- „Olgu teil soola enestes” (49, 50)

- 10

- Abielu ja lahutus (1–12)

- Jeesus õnnistab lapsi (13–16)

- Rikka noormehe küsimus (17–25)

- Ohvrid kuningriigi nimel (26–31)

- Jeesus räägib jälle oma surmast (32–34)

- Jaakobuse ja Johannese soov (35–45)

- Jeesus on lunastushinnaks paljude eest (45)

- Pime Bartimeus saab nägijaks (46–52)

- 11

- Jeesuse kuninglik saabumine (1–11)

- Viigipuu needmine (12–14)

- Jeesus puhastab templi (15–18)

- Kuivanud viigipuu ja usk (19–26)

- „Mis õigusega sa neid tegusid teed?” (27–33)

- 12

- Mõistujutt julmadest aednikest (1–12)

- Jumal ja keiser (13–17)

- Küsimus ülesäratamise kohta (18–27)

- Kaks suurimat käsku (28–34)

- Kas messias on Taaveti poeg? (35–37a)

- Hoiatus kirjatundjate eest (37b–40)

- Vaese lesknaise annetus (41–44)

- 13

- AJASTU VIIMSETE PÄEVADE TUNDEMÄRK (1–37)

- Sõjad, maavärinad, näljahädad (8)

- Kuulutatakse head sõnumit (10)

- Suur viletsus (19)

- Inimesepoja tulek (26)

- Mõistujutt viigipuust (28–31)

- Püsige valvel (32–37)

- 14

- Preestrid kavatsevad Jeesuse tappa (1, 2)

- Jeesuse pea peale valatakse healõhnalist õli (3–9)

- Juudas reedab Jeesuse (10, 11)

- Viimane paasapüha (12–21)

- Isanda õhtusöömaaja sisseseadmine (22–26)

- Jeesus ütleb, et Peetrus salgab ta ära (27–31)

- Jeesus palvetab Ketsemani aias (32–42)

- Jeesuse vahistamine (43–52)

- Sanhedrin mõistab Jeesuse üle kohut (53–65)

- Peetrus salgab Jeesuse ära (66–72)

- 15

- Jeesus Pilatuse ees (1–15)

- Avalik mõnitamine (16–20)

- Jeesus naelutatakse Kolgatal postile (21–32)

- Jeesuse surm (33–41)

- Jeesuse matmine (42–47)

- 16

- Jeesuse ülesäratamine (1–8)

Markuse

1

2

3

4

5

6

7

8

9

10

11

12

13

14

15

16

Markuse  1 : 1 - 45

MARKUSE EVANGEELIUM

1 Nõnda algab hea sõnum* Jeesus Kristusest*, Jumala pojast. 2 Nii on kirjutatud prohvet Jesaja raamatus: „(Ma läkitan sinu ees oma saadiku, kes valmistab ette su tee.) 3 Keegi hüüab kõrbes: „Valmistage ette Jehoova* tee! Tehke sirgeks teed tema ees!”” 4 Ristija Johannes oli kõrbes ja kuulutas, öeldes, et pattude andekssaamiseks on vaja lasta end kahetsuse märgiks ristida. 5 Tema juurde läksid kõik Juudamaa ja Jeruusalemma elanikud ning ta ristis nad Jordani jões* ja nad tunnistasid avalikult oma patte. 6 Johannesel olid seljas kaamelivillast riided, vööl oli tal nahkvöö ning tema toiduks olid rohutirtsud ja metsmesi. 7 Ta kuulutas: „Pärast mind tuleb keegi minust vägevam. Ma pole väärt isegi seda, et kummardada tema sandaalirihmu lahti tegema. 8 Mina ristisin teid veega, aga tema ristib teid püha vaimuga*.”

9 Neil päevil tuli Jeesus Galilea Naatsaretist ja Johannes ristis ta Jordanis. 10 Kohe, kui Jeesus veest välja tuli, nägi ta taevast avanevat ja vaimu nagu tuvi enda peale laskuvat. 11 Ja taevast kostis hääl: „Sina oled mu armas poeg, mul on sinust hea meel*.”

12 Sedamaid mõjutas vaim teda kõrbesse minema. 13 Ta oli kõrbes 40 päeva ja seal püüdis Saatan teda kiusatusse viia. Ta oli metsloomade keskel ning inglid hoolitsesid tema eest.

14 Pärast seda kui Johannes oli vahi alla võetud, läks Jeesus Galileasse. Ta kuulutas Jumala head sõnumit, öeldes: 15 „Määratud aeg on saabunud, Jumala kuningriik* on lähedal. Kahetsege oma patte ja uskuge heasse sõnumisse!”

16 Galilea mere ääres kõndides nägi Jeesus Siimonit ja tema venda Andreast. Nad heitsid parasjagu võrke merre, sest nad olid kalurid. 17 Jeesus ütles neile: „Järgnege mulle ja ma teen teist inimesepüüdjad.” 18 Sedamaid jätsid nad oma võrgud ja järgnesid talle. 19 Kui ta oli natuke maad edasi läinud, nägi ta Sebedeuse poega Jaakobust ja selle venda Johannest paadis võrke parandamas 20 ning viivitamata kutsus ta neidki. Seepeale jätsid nad oma isa Sebedeuse koos palgatöölistega paati ja lahkusid Jeesuse järel. 21 Nad läksid Kapernauma.

Niipea kui algas hingamispäev, läks Jeesus sünagoogi ja hakkas õpetama. 22 Inimesed olid tema õpetusviisist hämmastunud, sest ta õpetas neid nagu see, kel on mõjuvõimu, mitte nagu kirjatundjad. 23 Samal ajal oli nende sünagoogis üks mees, kes oli rüveda vaimu võimuses ja karjus: 24 „Mis sa meist tahad, naatsaretlane Jeesus? Kas sa tulid meid hävitama? Ma tean hästi, kes sa oled — Jumala Püha!” 25 Aga Jeesus sõitles teda: „Ole vait ja tule temast välja!” 26 Siis tõi rüve vaim mehe peale krambihoo, röökis valju häälega ja tuli temast välja. 27 Kõik olid sellest nii hämmastunud, et arutasid omavahel: „Mis see küll on? Uus õpetus! Tal on võim käsutada isegi rüvedaid vaime ja need kuuletuvad talle.” 28 Kuuldus temast levis kiiresti igale poole üle kogu Galilea.

29 Nad lahkusid sünagoogist ning läksid koos Jaakobuse ja Johannesega Siimoni ja Andrease koju. 30 Siimoni ämm aga oli pikali maas palavikus, ja kohe rääkisid nad Jeesusele haigest. 31 Jeesus astus naise juurde, võttis tal käest kinni ja aitas ta üles. Naisel läks palavik ära ja ta hakkas neile toitu valmistama.

32 Kui saabus õhtu ja päike loojus, tõi rahvas Jeesuse juurde kõik haiged ja deemonitest vaevatud 33 ning terve linn kogunes ukse ette. 34 Ta tegi terveks palju inimesi, kes põdesid mitmesuguseid haigusi, ja ajas välja palju deemoneid, kuid ta ei lasknud deemonitel rääkida, sest need teadsid, et ta on messias*.

35 Hommikul vara, kui oli veel pime, tõusis Jeesus üles, läks välja kõrvalisse paika ja palvetas seal. 36 Kuid Siimon ja need, kes olid koos temaga, hakkasid teda otsima. 37 Kui nad ta üles leidsid, ütlesid nad talle: „Kõik otsivad sind.” 38 Aga tema ütles: „Lähme mujale, lähedalasuvatesse linnadesse, et ma saaksin ka seal kuulutada, sest selleks ma olengi tulnud.” 39 Ja ta läks ning kuulutas sünagoogides kõikjal Galileas ja ajas välja deemoneid.

40 Jeesuse juurde tuli üks pidalitõbine ja anus teda põlvili, öeldes: „Kui sa vaid tahad, võid sa mu puhtaks teha.” 41 Jeesusel hakkas temast kahju, ta sirutas käe, puudutas teda ja lausus: „Ma tahan, saa puhtaks!” 42 Otsekohe kadus mehel pidalitõbi ning ta sai puhtaks. 43 Seejärel saatis Jeesus ta kohe ära, keelates teda rangelt: 44 „Vaata, et sa kellelegi midagi ei räägi, vaid mine näita ennast preestrile ja vii preestritele enda puhtakssaamise kinnituseks ohvriand, mille Mooses on määranud.” 45 Ent läinud ära, hakkas see mees juhtunust kõigile kuulutama ja igal pool rääkima, nii et Jeesus ei saanud enam avalikult ühtegi linna minna, vaid pidi viibima väljaspool kõrvalistes paikades. Sellegipoolest tuldi tema juurde igast kandist.

^ Mark. 1:1 Võib tõlkida ka „evangeelium”.

^ Mark. 1:1 Kristus (heebreapäraselt „messias”) ei ole Jeesuse nimi. Selle sõna tähenduseks on „võitu”, „salvitu”.

^ Mark. 1:3 Vt lisa A5.

^ Mark. 1:5 Võib tõlkida ka „ta kastis neid Jordani jõkke”. (Vt „Sõnaseletusi”, märksõna „ristimine”.)

^ Mark. 1:8 St võiab teid püha vaimuga.

^ Mark. 1:11 Võib tõlkida ka „sinul on mu soosing”.

^ Mark. 1:15 Võib tõlkida ka „kuningavalitsus”. (Vt „Sõnaseletusi”.)

^ Mark. 1:34 Teine võimalik tähendus: „sest need teadsid, kes ta on”.

Markuse  2 : 1 - 28

2 Mõne päeva pärast läks Jeesus jälle Kapernauma ja saadi kuulda, et ta on kodus. 2 Kokku tuli nii palju rahvast, et isegi ukse juures polnud enam ruumi, ja ta hakkas neile Jumala sõna rääkima. 3 Tema juurde toodi halvatu, keda kandsid neli meest. 4 Aga rahvahulga pärast ei saanud nad tuua teda otse Jeesuse juurde. Seepärast võtsid nad Jeesuse kohalt katuse lahti, tehes sinna augu, ja lasid halvatu kanderaamiga alla. 5 Kui Jeesus nende usku nägi, ütles ta halvatule: „Mu laps, sinu patud on andeks antud.” 6 Seal istusid mõned kirjatundjad, kes arutlesid oma südames: 7 „Miks see mees niimoodi räägib? Ta teotab Jumalat. Kes muu saab patte andeks anda kui Jumal?” 8 Kuid Jeesus sai kohe aru, mida nad mõtlevad, ja ütles neile: „Miks te oma südames sedasi arutlete? 9 Mida on halvatule kergem öelda, kas „Sinu patud on andeks antud” või „Tõuse üles, võta oma kanderaam ja kõnni”? 10 Aga et te teaksite, et Inimesepojal on voli maa peal patte andeks anda ...” Seejärel ta sõnas halvatule: 11 „Ma ütlen sulle: tõuse üles, võta oma kanderaam ja mine koju.” 12 Mees tõusiski üles, võttis kohe oma kanderaami ja kõndis nende kõigi nähes välja. Kõik olid vaimustuses ja ülistasid Jumalat, öeldes: „Midagi sellist pole me kunagi näinud!”

13 Taas läks Jeesus mere äärde. Tema juurde tuli järjest rohkem inimesi ja ta hakkas neid õpetama. 14 Aga kui ta edasi läks, märkas ta Alfeuse poega Leevit tollihoones istumas ja ütles talle: „Järgne mulle!” See tõusis ja järgneski talle*. 15 Hiljem einestas Jeesus* tema majas ning palju maksukogujaid ja patuseid sõi koos Jeesuse ja ta jüngritega. Seal oli palju tema järelkäijaid. 16 Kui aga variseridest kirjatundjad nägid, et ta sööb koos patuste ja maksukogujatega, ütlesid nad tema jüngritele: „Kas ta tõesti sööb koos maksukogujate ja patustega!” 17 Seda kuuldes ütles Jeesus neile: „Arsti ei vaja mitte terved, vaid haiged. Ma pole tulnud kutsuma mitte õigeid, vaid patuseid.”

18 Johannese jüngritel ja ka variseridel oli tavaks paastuda. Seepärast küsiti Jeesuselt: „Miks Johannese jüngrid ja variseride jüngrid paastuvad, aga sinu jüngrid mitte?” 19 Jeesus vastas: „Ega siis peigmehe sõpradel ole põhjust paastuda, kui peigmees on nendega. Niikaua kui peigmees on koos nendega, ei sobi neil paastuda. 20 Aga tulevad päevad, kui peigmees võetakse neilt ära, ja siis nad paastuvad. 21 Keegi ei õmble vanale kuuele paigaks vanumata* riidelappi, sest uus riie tõmbuks vana peal kokku ja rebenenud koht läheks hullemaks. 22 Samuti ei pane keegi värsket veini vanadesse nahklähkritesse. Vein ajaks ju lähkrid lõhki ja nii vein kui ka lähkrid läheksid raisku. Värske vein pannakse ikka uutesse lähkritesse.”

23 Ühel hingamispäeval läks Jeesus läbi viljapõldude ja ta jüngrid hakkasid teed käies viljapäid katkuma. 24 Siis variserid ütlesid talle: „Vaata ometi! Miks nad teevad seda, mis pole hingamispäeval lubatud?” 25 Aga tema vastas: „Kas te pole lugenud, mida Taavet tegi, kui tal puudus käes oli ning temal ja ta meestel oli nälg: 26 kuidas ta läks Jumala kotta, nagu räägib jutustus peapreester Ebjatarist, ja sõi ära vaateleivad, mida pole lubatud süüa kellelgi peale preestrite, ning andis osa ka oma meestele?” 27 Ta ütles neile veel: „Hingamispäev on tehtud inimese pärast, mitte inimene hingamispäeva pärast. 28 Niisiis on Inimesepoeg ka hingamispäeva isand.”

^ Mark. 2:14 St sai tema järelkäijaks.

^ Mark. 2:15 Võib tõlkida ka „külitas Jeesus laua ääres”.

^ Mark. 2:21 St uut pesemata.

Markuse  3 : 1 - 35

3 Kui Jeesus jälle sünagoogi läks, oli seal üks kuivetunud* käega mees. 2 Variserid jälgisid Jeesust teraselt, sest nad tahtsid näha, kas ta teeb selle mehe hingamispäeval terveks, et teda siis süüdistada. 3 Jeesus ütles kuivetunud käega mehele: „Tõuse püsti ja tule siia keskele.” 4 Seejärel küsis ta neilt: „Mida hingamispäeval on lubatud teha: kas head või halba, kas elu päästa või tappa?” Aga nemad vaikisid. 5 Vaadanud nördimusega inimesi enda ümber ja olles ülimalt kurb nende südametuse pärast, ütles Jeesus mehele: „Siruta käsi välja.” Too sirutaski käe ja see sai terveks. 6 Seepeale läksid variserid välja ja hakkasid jalamaid Herodese pooldajatega salaplaani sepitsema, et ta ära tappa.

7 Jeesus aga läks koos oma jüngritega eemale mere äärde ning talle järgnes suur hulk rahvast Galileast ja Juudamaalt. 8 Koguni Jeruusalemmast, Idumeast, teiselt poolt Jordanit ning Tüürose ja Siidoni ümbrusest tuli tema juurde suur hulk rahvast, kes oli kuulnud, mida kõike ta teeb. 9 Ta käskis oma jüngritel tema jaoks väikest paati valmis hoida, et rahvahulk talle peale ei trügiks. 10 Kuna ta tegi palju inimesi terveks, tunglesid tema ümber kõik, kes põdesid raskeid haigusi, et saaksid teda puudutada. 11 Isegi rüvedad vaimud heitsid teda nähes tema ette maha ja hüüdsid: „Sina oled Jumala poeg!” 12 Aga ta keelas neid kõvasti ja korduvalt, et nad ei räägiks, kes ta on.

13 Jeesus läks üles mäele ja kutsus enda juurde mõned oma jüngrid ning need tulid. 14 Ta valis välja kaksteist meest ning nimetas nad apostliteks*. Nemad hakkasid teda saatma, neid läkitas ta kuulutama 15 ning neile andis ta voli deemoneid välja ajada.

16 Selles kaheteistkümneses rühmas, mille ta moodustas, olid Siimon, kellele ta andis ka nime Peetrus, 17 Sebedeuse poeg Jaakobus ja Jaakobuse vend Johannes (neile andis ta nime Boanerges, mis tähendab Kõuepojad), 18 samuti Andreas, Filippus, Bartolomeus, Matteus, Toomas, Alfeuse poeg Jaakobus, Taddeus, Siimon Kananaios* 19 ning Juudas Iskariot, kes ta hiljem reetis.

Siis läks Jeesus ühte majja 20 ja jälle tuli kokku palju rahvast, nii et nad ei saanud isegi süüa. 21 Aga kui tema sugulased toimuvast kuulsid, läksid nad teda ära tooma, sest nad ütlesid: „Ta on peast segi läinud.” 22 Ka kirjatundjad, kes Jeruusalemmast alla tulid, ütlesid: „Temas on Peltsebul* ja ta ajab deemoneid välja deemonite valitseja abiga.” 23 Siis ta kutsus nad enda juurde ja hakkas neile mõistu rääkima: „Kuidas võib Saatan ajada välja Saatana? 24 Kui kuningriigis pole üksmeelt, ei jää see püsima, 25 ja kui peres pole üksmeelt, ei jää see püsima. 26 Samuti, kui Saatan on tõusnud iseenda vastu ja on iseendaga riius, ei jää ta püsima, vaid talle tuleb lõpp. 27 Ei saa ju keegi, kes läheb tugeva mehe majja, riisuda tema vara, kui ta esmalt seda meest kinni ei seo. Alles siis saab ta tema maja rüüstata. 28 Ma kinnitan teile, et mis patte inimesed ka ei teeks ja millist pühaduseteotust nende huulilt ka ei tuleks, antakse neile kõik andeks. 29 Ent sellele, kes teotab püha vaimu, ei anta iialgi andeks, vaid ta on süüdi igaveses patus.” 30 Ta rääkis seda seepärast, et nad ütlesid: „Temas on rüve vaim.”

31 Siis tulid Jeesuse ema ja vennad, jäid välja seisma ja saatsid kellegi teda kutsuma. 32 Tema ümber istus rahvahulk ja seepärast öeldi talle: „Su ema ja vennad on väljas ja küsivad sinu järele.” 33 Kuid ta vastas neile: „Kes on mu ema ja mu vennad?” 34 Seejärel vaatas ta neid, kes tema ümber istusid, ja ütles: „Siin on mu ema ja mu vennad! 35 Kes täidab Jumala tahet, see on mu vend, õde ja ema.”

^ Mark. 3:1 Võib tõlkida ka „halvatud”.

^ Mark. 3:14 Kr apostolos, mis tähendab „saadik”, „käskjalg”.

^ Mark. 3:18 Nimi Kananaios tähendab „innukas” (Lu 6:15).

^ Mark. 3:22 Saatanale antud nimi.

Markuse  4 : 1 - 41

4 Jeesus hakkas jälle mere ääres õpetama ja tema juurde kogunes väga suur rahvahulk. Seetõttu läks ta paati ja istus selles, kaldast eemal, kogu rahvas aga oli mere kaldal. 2 Siis jagas ta neile palju õpetust mõistujuttude kaudu. Ta kõneles: 3 „Kuulake! Külvaja läks välja külvama. 4 Külvates kukkus tal osa seemet tee äärde ning linnud tulid ja nokkisid selle ära. 5 Osa seemet kukkus kalju peale, kus polnud palju mulda, ja tärkas kohe, sest pinnas polnud seal sügav. 6 Aga kui päike tõusis, see kõrbes, see kuivas ära, kuna sel polnud juurt. 7 Osa seemet kukkus ohakate sekka ning ohakad tõusid ja lämmatasid selle ja see ei kandnud vilja. 8 Aga osa kukkus hea maa peale, tärkas ja kasvas ning kandis vilja: mõni kolmekümne-, mõni kuuekümne-, mõni sajakordselt.” 9 Ta lisas: „Kellel kõrvad on, et kuulata, see kuulaku!”

10 Kui Jeesus üksi jäi, tulid mõned jüngrid koos nende kaheteistkümnega tema juurde ja soovisid, et ta neid mõistujutte selgitaks. 11 Ta ütles neile: „Teie võite mõista Jumala kuningriigi* püha saladust, aga teistele on mu sõnad lihtsalt mõistujutud. 12 Seepärast nad küll vaatavad, aga ei näe, ja kuulevad, aga ei taipa, ning nad ei pöördu ja neile ei anta andeks.” 13 Seejärel ütles ta neile: „Kui te seda mõistujuttu ei mõista, kuidas te siis võiksite aru saada kõigist teistest mõistujuttudest?

14 Külvaja külvab sõnumit. 15 Mõned inimesed on nagu teeäärne pinnas: niipea kui nad on sõnumit kuulnud, tuleb Saatan ja võtab neisse külvatud sõnumi ära. 16 Teised on nagu kaljune pinnas: niipea kui nad on sõnumit kuulnud, võtavad nad selle kohe rõõmuga vastu. 17 Ometi pole neil südames juurt ja nad püsivad ajutiselt. Niipea kui tulevad raskused või tagakiusamine sõnumi pärast, kaotavad nad usu*. 18 On veel selliseid, kes on nagu ohakane maa. Nemad kuulevad sõnumit, 19 aga selle ajastu mured, rikkuse petlik veetlus ja himu kõige muu järele tungivad nende südamesse ning lämmatavad sõnumi ära ja see muutub viljatuks. 20 Aga on ka neid, kes sarnanevad hea maaga: nad kuulevad sõnumit, võtavad selle meeleldi vastu ning kannavad vilja kolmekümne-, kuuekümne- või sajakordselt.”

21 Jeesus kõneles neile veel: „Kas lamp tuuakse välja selleks, et panna see nõu või voodi alla peitu? Eks ikka selleks, et panna see lambijalale? 22 Sest pole midagi varjatut, mis ei saaks avalikuks, ja pole midagi salajast, mis ei tuleks ilmsiks. 23 Kellel kõrvad on, et kuulata, see kuulaku!”

24 Veel ütles ta neile: „Pange tähele seda, mida te kuulete. Selle mõõduga, millega teie mõõdate, mõõdetakse ka teile ja antakse veel juurdegi. 25 Sest kellel on, sellele antakse juurde, aga kellel ei ole, sellelt võetakse ära seegi, mis tal on.”

26 Jeesus jätkas: „Jumala kuningriigiga on samamoodi nagu sellega, kui mees külvab seemne põllule. 27 Öösel ta magab ja päeval tõuseb üles ning seemnest tärkab ja kasvab taim, ilma et ta teaks, kuidas. 28 Maa kannab vilja iseenesest ja järk-järgult: esmalt on oras, siis pea, lõpuks valmis terad viljapeas. 29 Aga niipea kui vili on valminud, pistab mees sirbi sisse, sest lõikusaeg on käes.”

30 Jeesus rääkis edasi: „Millega saaksime Jumala kuningriiki võrrelda või millise mõistujutuga jagada selle kohta õpetust? 31 See on nagu sinepiseeme, mis külvamise ajal on pisim kõigist seemnetest maa peal. 32 Aga kui see on külvatud, läheb see kasvama ja sirgub suuremaks kui kõik teised aiataimed ning kasvatab suured oksad, nii et linnud saavad selle varjus elada.”

33 Jeesus kuulutas Jumala sõna paljude selliste mõistujuttude kaudu, niipalju kui suudeti aru saada. 34 Õigupoolest ei rääkinud ta ilma mõistujututa midagi, kuid jüngritega omavahel olles selgitas ta neile kõik ära.

35 Sama päeva õhtul ütles Jeesus neile: „Lähme teisele kaldale.” 36 Lasknud rahval ära minna, võtsid nad ta kohe paati ja lahkusid. Seal oli veel teisigi paate. 37 Siis tõusis vali tormituul ning lained paiskusid paati, nii et see oli uppumas. 38 Aga Jeesus oli ahtris ja magas istepadjal. Jüngrid äratasid ta üles ja ütlesid: „Õpetaja, kas sa ei hooli sellest, et me hukkume?” 39 Seepeale ta tõusis, sõitles tuult ja ütles merele: „Rahune! Jää vaikseks!” Ja tuul rauges ning saabus täielik vaikus. 40 Seejärel küsis ta neilt: „Miks te kardate? Kas teil ikka veel ei ole usku?” 41 Aga neid valdas tavatu hirm ja nad rääkisid omavahel: „Kes ta küll on? Isegi tuul ja meri kuuletuvad talle.”

^ Mark. 4:11 Võib tõlkida ka „kuningavalitsuse”.

^ Mark. 4:17 Sõna-sõnalt „nad komistavad”.

Markuse  5 : 1 - 43

5 Siis jõudsid nad mere vastaskaldale gerasalaste maale. 2 Niipea kui Jeesus oli paadist välja astunud, kohtas ta üht haudade juurest tulevat meest, kes oli rüveda vaimu meelevallas. 3 Tema eluase oli hauakoobastes ja mitte keegi polnud suutnud teda püsivalt kinni köita, isegi ahelatega mitte. 4 Teda oli küll sageli pandud jalaraudu ja ahelaisse, kuid ta oli ahelad katki tõmmanud ning jalarauad purustanud, kellelgi polnud jõudu teda ohjeldada. 5 Ööd ja päevad läbi karjus ta hauakoobastes ja mägedel ning tagus end kividega. 6 Kui ta märkas kaugelt Jeesust, jooksis ta tema juurde, kummardas ta ette 7 ja kisendas: „Mis sa minust tahad, Jeesus, kõigekõrgema Jumala poeg? Vannu Jumala nimel, et sa mind ei karista!” 8 Sest Jeesus oli talle öelnud: „Tule välja sellest inimesest, sa rüve vaim!” 9 Aga Jeesus küsis temalt: „Mis su nimi on?” Ta vastas: „Mu nimi on Leegion, sest meid on palju.” 10 Ja ta anus Jeesust, et ta neid sealt maalt välja ei saadaks.

11 Seal mäe juures oli söömas suur seakari. 12 Seepärast anusid vaimud Jeesust: „Saada meid sigade sisse, luba meil nende sisse minna.” 13 Ja ta lubas. Seepeale tulid rüvedad vaimud mehest välja, läksid sigade sisse ja kari tormas üle järsaku merre, umbes 2000 siga, ning nad uppusid meres. 14 Aga nende karjased põgenesid, teatasid sellest linnas ja maal ning inimesed tulid vaatama, mis oli juhtunud. 15 Nad tulid Jeesuse juurde ja nägid, et mees, kes oli olnud deemonitest vaevatud ning kelles oli olnud Leegion, istub riietatult ja on täie mõistuse juures, ning neid haaras hirm. 16 Pealtnägijad jutustasid ka teistele, mis oli deemonitest vaevatud mehe ja sigadega juhtunud. 17 Nad anusid Jeesust, et ta läheks nende maalt ära.

18 Kui Jeesus oli paati minemas, palus mees, keda deemonid olid vaevanud, et ta võiks temaga kaasa minna. 19 Kuid Jeesus ei lubanud, vaid ütles: „Mine koju oma sugulaste juurde ja räägi neile, mida kõike Jehoova on sinu heaks teinud ja kuidas ta on sinu peale halastanud.” 20 Mees läkski ära ning hakkas Dekapolises* kuulutama, mida kõike Jeesus oli tema heaks teinud, ja kõik imestasid selle üle.

21 Kui Jeesus oli paadiga jälle vastaskaldale jõudnud, kogunes tema juurde suur rahvahulk; ja ta oli mere ääres. 22 Siis tuli sinna üks sünagoogi ülematest, kelle nimi oli Jairus, ja Jeesust nähes langes ta tema jalge ette 23 ning hakkas teda anuma: „Mu tütreke on raskelt haige*. Palun tule ja pane käed tema peale, et ta saaks terveks ja jääks elama.” 24 Jeesus läkski temaga kaasa ning suur rahvahulk järgnes talle ja tungles tema ümber.

25 Seal aga oli üks naine, keda oli 12 aastat vaevanud verejooks. 26 Ta oli paljude arstide käes palju kannatanud* ning oli kulutanud kogu vara, saamata mingit abi, ta olukord oli hoopis hullemaks läinud. 27 Kuulnud, mida Jeesusest räägiti, tuli ta rahva hulgas tema selja taha ja puudutas tema kuube, 28 sest ta oli endamisi mõelnud: „Kui ma vaid saaksin tema kuube puudutada! Siis saaksin ma terveks.” 29 Sedamaid lakkas tal verejooks ning ta tundis oma kehas, et ta on sellest piinarikkast haigusest paranenud.

30 Otsekohe tundis Jeesus, et jõud oli temast välja läinud, ning ta pöördus rahva seas ümber ja küsis: „Kes puudutas mu kuube?” 31 Tema jüngrid ütlesid talle: „Sa näed ju, et rahvas trügib sulle peale, ja küsid veel: „Kes mind puudutas?”” 32 Ent tema vaatas ringi, et näha, kes oli seda teinud. 33 Aga naine, teades, mis temaga oli juhtunud, tuli kohkunult ja värisedes tema ette, langes maha ja rääkis talle kogu tõe. 34 Jeesus ütles talle: „Tütar, sinu usk on sind terveks teinud. Mine rahuga ja ole terve oma piinarikkast haigusest.”

35 Kui ta alles rääkis, tulid sinna mõned sünagoogi ülema majast ja ütlesid: „Su tütar on surnud. Milleks enam õpetajat tülitada?” 36 Jeesus aga kuulis nende sõnu ja ütles sünagoogi ülemale: „Ära karda, usu ainult.” 37 Ta ei lasknud endaga kaasa tulla kedagi peale Peetruse, Jaakobuse ja selle venna Johannese.

38 Nad jõudsid sünagoogi ülema maja juurde ning Jeesus nägi seal sagimist ja neid, kes nutsid ja valjult halasid. 39 Majja sisse astudes ütles ta neile: „Miks te nutate ja käratsete? Laps pole surnud, vaid magab.” 40 Seepeale hakkasid nad põlglikult naerma. Tema aga saatis nad kõik välja, võttis kaasa lapse isa ja ema ning need, kes olid koos temaga, ning läks lapse juurde. 41 Lapse käest kinni võttes ütles ta temale: „Talita kuum!”, mis tõlgituna tähendab: „Tüdrukuke, ma ütlen sulle: tõuse üles!” 42 Sedamaid tõusis tüdruk üles ja hakkas kõndima. (Ta oli 12-aastane.) Vanemaid valdas otsekohe meeletu rõõm. 43 Aga tema keelas neid mitu korda*, et nad sellest kellelegi midagi ei räägiks, ning palus tüdrukule süüa anda.

^ Mark. 5:20 Võib tõlkida ka „Kümnelinnamaal”.

^ Mark. 5:23 Võib tõlkida ka „on hinge vaakumas”.

^ Mark. 5:26 Võib tõlkida ka „palju valu tunda saanud”.

^ Mark. 5:43 Võib tõlkida ka „kõvasti”.

Markuse  6 : 1 - 56

6 Jeesus lahkus sealt ning tuli oma kodukanti ja tema jüngrid järgnesid talle. 2 Hingamispäeval hakkas ta sünagoogis õpetama. Suurem osa kuulajaist oli hämmastunud ja küsis: „Kust on see mees kõik selle saanud? Miks on just talle antud see tarkus ja kuidas suudab ta teha selliseid vägevaid tegusid? 3 Kas ta pole mitte see puusepp, Maarja poeg, Jaakobuse, Joosepi, Juuda ja Siimoni vend? Kas tema õedki pole mitte siin meie juures?” Niisiis keeldusid nad teda uskumast*. 4 Jeesus aga ütles neile: „Prohvetist ei peeta kuskil vähem lugu kui tema kodukandis, ta sugulaste keskel ja ta oma majas.” 5 Seetõttu ei saanud ta seal teha ühtegi muud vägevat tegu, kui vaid panna oma käed mõnede haigete peale ja teha nad terveks. 6 Nende usupuudus pani teda lausa imestama. Ta käis läbi ümberkaudsed külad ning õpetas inimesi.

7 Jeesus kutsus need kaksteist enda juurde, saatis nad kahekaupa välja ja andis neile võimu rüvedate vaimude üle. 8 Samuti ütles ta neile, et nad ei võtaks teele kaasa midagi peale kepi — ei leiba, toidupauna ega vaskraha vöökukrusse —, 9 ja et nad paneksid jalga sandaalid, aga ei võtaks kaasa lisarõivast*. 10 Ta ütles neile veel: „Kuhu majja te sisse astute, sinna jääge, kuni te sealt kandist lahkute. 11 Ja kui teid mõnes paigas vastu ei võeta ega kuulata, siis sealt ära minnes raputage selle tolmgi oma jalgadelt* neile hoiatuseks.” 12 Nad asusidki teele ja kuulutasid inimestele, et need peaksid oma patte kahetsema. 13 Nad ajasid välja hulga deemoneid, võidsid paljusid haigeid õliga ja tegid nad terveks.

14 Sellest kuulis ka kuningas Herodes*, sest Jeesuse nimi oli tuntuks saanud ja rahvas rääkis: „Ristija Johannes on surnuist üles äratatud. Sellepärast suudab ta teha neid vägevaid tegusid.” 15 Teised jälle ütlesid: „See on Eelija”, mõned aga: „See on prohvet nagu muistsed prohvetid.” 16 Kui Herodes seda kuulis, ütles ta: „Johannes, kellel ma pea maha võtsin, on üles äratatud.” 17 Oli ju Herodes lasknud Johannese vahi alla võtta, kinni siduda ja vangi panna oma venna Filippuse naise Herodiase pärast, kuna oli temaga abiellunud. 18 Sest Johannes oli Herodesele öelnud: „Sul pole õigust oma venna naisega elada.” 19 Seepärast kandis Herodias Johannese peale vimma ja tahtis teda tappa, kuid ei saanud, 20 sest Herodes kartis Johannest, teades, et ta on õige ja püha mees, ning kaitses teda. Alati, kui Herodes teda kuulas, oli ta täiesti nõutu ega teadnud, mida temaga teha, ent siiski kuulas ta teda hea meelega ka edaspidi.

21 Soodne võimalus Herodiasele avanes aga päeval, kui Herodes korraldas oma sünnipäeva puhul pidusöögi oma kõrgetele ametnikele, tuhatkonnaülematele* ja Galilea tähtsaimatele inimestele. 22 Herodiase tütar tuli sisse ja tantsis ning see meeldis Herodesele ja neile, kes koos temaga lauas olid*. Kuningas ütles neiule: „Küsi minult, mida sa vaid tahad, ja ma annan sulle.” 23 Ta koguni vandus temale: „Ükskõik, mida sa minult küsid, seda ma annan sulle, kasvõi poole oma kuningriigist!” 24 Neiu läks ja ütles emale: „Mida ma peaksin küsima?” Ema vastas: „Ristija Johannese pea.” 25 Sedamaid kiirustas neiu kuninga juurde ja teatas oma soovi: „Ma tahan, et sa otsekohe annaksid mulle vaagnal Ristija Johannese pea.” 26 See kurvastas kuningat väga, aga ta ei tahtnud talle ära öelda oma vande ja külaliste pärast. 27 Nii saatiski kuningas viivitamata ühe ihukaitsja ning käskis tal tuua Johannese pea. See läks ja raius Johannesel vanglas pea maha 28 ning tõi selle vaagnal neiule ja neiu andis selle oma emale. 29 Kui Johannese jüngrid sellest kuulsid, tulid nad, võtsid tema surnukeha ja panid hauda.

30 Apostlid kogunesid Jeesuse juurde ning andsid talle teada kõigest, mida nad olid teinud ja õpetanud. 31 Jeesus ütles neile: „Tulge kõrvalisse paika, et saaksime olla omaette ja veidi puhata.” Sest tulijaid ja minejaid oli palju ning neil polnud aega süüagi. 32 Siis läksid nad paati, et sõita kõrvalisse paika ja olla omaette. 33 Aga inimesed nägid, kui nad lahkusid, ja paljud teised kuulsid sellest ning nad jooksid kõigist linnadest sinna kokku ja jõudsid neist ette. 34 Paadist välja astudes nägi ta suurt hulka inimesi ning tal hakkas neist kahju, sest nad olid nagu lambad, kel pole karjast. Ja ta hakkas neile paljusid asju õpetama.

35 Kui kätte oli jõudnud hiline pärastlõuna, tulid jüngrid Jeesuse juurde ja ütlesid: „See on kõrvaline koht ja aeg on juba hiline. 36 Saada inimesed ära, et nad läheksid ümberkaudsetesse paikadesse ja küladesse ning ostaksid endale midagi süüa.” 37 Jeesus vastas neile: „Andke teie neile süüa.” Nad kostsid: „Kas me peaksime minema ja 200 denaari* eest leiba ostma, et rahvas süüa saaks?” 38 Ta küsis neilt: „Mitu leiba teil on? Minge vaadake!” Kui nad olid järele vaadanud, ütlesid nad: „Viis, ja veel kaks kala.” 39 Siis palus Jeesus kõigil inimestel rühmadena haljale rohule istuda. 40 Nad istusidki maha saja ja viiekümne kaupa. 41 Võtnud nüüd need viis leiba ja kaks kala, vaatas ta üles taeva poole ja esitas tänupalve. Siis murdis ta leivad tükkideks ja andis jüngritele, et nad jagaksid need rahvale, ning jaotas ka need kaks kala kõigi vahel. 42 Kõik sõid ja nende kõht sai täis. 43 Ülejäänud palukesi korjati kokku 12 korvitäit, peale selle veel kalu. 44 Neid, kes olid leiba söönud, oli 5000 meest.

45 Pärast seda käskis Jeesus kohe oma jüngritel paati minna ja sõita vastaskaldale, Betsaida poole, ise aga jäi ta inimesi ära saatma. 46 Kui ta oli nendega hüvasti jätnud, läks ta üles mäele palvetama. 47 Õhtu saabudes oli paat keset merd, tema aga oli üksi maal. 48 Kui ta nägi, et jüngritel on raske sõuda, sest tuul oli vastu, kõndis ta mööda merd nende poole, otsekui tahtes neist mööduda. See oli öö neljanda vahikorra ajal*. 49 Märgates teda merel kõndimas, pidasid jüngrid teda kummituseks ja karjusid valju häälega, 50 sest nad kõik nägid teda ja olid hirmunud. Ent otsekohe ütles Jeesus neile: „Olge julged, see olen mina, ärge kartke!” 51 Ta astus nende juurde paati ja tuul rauges. Jüngrid olid sellest ülimalt jahmunud, 52 sest nad polnud veel leibade loost aru saanud, nad olid südames aeglased taipama.

53 Kui nad olid jõudnud üle mere, randusid nad Genneesareti lähedal. 54 Kui nad paadist välja astusid, tundsid inimesed Jeesuse kohe ära. 55 Nad jooksid kogu selle paikkonna läbi ja hakkasid tooma haigeid kanderaamidega sinna, kus nad kuulsid teda olevat. 56 Igas külas, linnas ja maakohas, kuhu Jeesus läks, viidi haiged turgudele ning rahvas anus teda, et need saaksid puudutada kasvõi tema kuuenarmaid. Kõik, kes neid puudutasid, said terveks.

^ Mark. 6:3 Sõna-sõnalt „komistasid nad tema pärast”.

^ Mark. 6:9 Võib tõlkida ka „aga ei kannaks kahte rõivast”.

^ Mark. 6:11 Jalgadelt tolmu maharaputamine tähendas vastutusest loobumist.

^ Mark. 6:14 Herodes Antipas, Herodes Suure poeg. (Vt „Sõnaseletusi”.)

^ Mark. 6:21 Võib tõlkida ka „sõjatribuunidele”, leegioni kõrgemad ohvitserid Rooma sõjaväes.

^ Mark. 6:22 Võib tõlkida ka „laua ääres külitasid”.

^ Mark. 6:37 Vt lisa B14.

^ Mark. 6:48 Neljas vahikord kestis kella kolmest öösel kuni päikesetõusuni kell kuus.

Markuse  7 : 1 - 37

7 Jeesuse juurde kogunesid variserid ja mõned kirjatundjad, kes olid tulnud Jeruusalemmast. 2 Nad nägid mõnd tema jüngrit söömas rüvedate, see tähendab pesemata kätega*. 3 (Variserid, tegelikult mitte ükski juut, ei söö enne, kui nad on esiisade pärimuse järgi käsi küünarnukkideni pesnud. 4 Kui nad turult tagasi jõuavad, ei söö nad enne, kui on end pesnud. Neil on veel palju teisigi pärimusi, millest nad kinni peavad, nagu kruuside, kannude ja vasknõude vettekastmised.) 5 Siis küsisid variserid ja kirjatundjad temalt: „Miks sinu jüngrid esiisade pärimusest kinni ei pea, vaid söövad rüvedate kätega?” 6 Jeesus ütles neile: „Jesaja on teie kohta õigesti ennustanud, te silmakirjatsejad, nagu on kirjutatud: „See rahvas ülistab mind huultega, aga nende süda on minust kaugel. 7 Nad teenivad mind ilmaasjata, sest kõik, mida nad õpetavad, on vaid inimeste käsud.” 8 Te hülgate Jumala käsu ja hoiate kinni inimeste pärimusest.”

9 Jeesus ütles neile veel: „Te oskate Jumala käsu osavalt kõrvale jätta, et pidada kinni oma pärimusest. 10 Mooses on öelnud: „Austa oma isa ja ema” ning „Kes sõimab oma isa või ema,* peab surema.” 11 Aga teie ütlete: „Inimene võib öelda isale või emale: „Kõik, millega saaksin sind toetada, on korban [see tähendab Jumalale pühendatud ohvriand].”” 12 Nõnda ei lase te tal teha enam midagi isa või ema heaks 13 ja sellega te heidate Jumala sõna kõrvale oma pärimuse pärast, mida on põlvest põlve edasi antud. Te teete veel palju muudki niisugust.” 14 Jeesus kutsus rahvahulga jälle enda juurde ja ütles: „Kuulake mind kõik ja püüdke mõista. 15 Inimest ei saa rüvetada see, mis tema sisse läheb, vaid teda rüvetab see, mis tema seest välja tuleb.” 16 ---*

17 Kui Jeesus oli läinud rahvahulga juurest ära ühte majja, hakkasid tema jüngrid talle selle mõistujutu kohta küsimusi esitama. 18 Ta ütles neile: „Kas teiegi ei mõista nagu nemad? Kas te ei tea, et see, mis inimese sisse läheb, ei saa teda rüvetada, 19 sest see ei lähe mitte tema südamesse, vaid kõhtu ja sealt edasi käimlasse?” Nii kuulutas ta kõik toidud puhtaks. 20 Ta lisas: „Inimest rüvetab see, mis tuleb temast välja, 21 sest seestpoolt, inimese südamest, lähtuvad valed mõtted, hooramised,* vargused, mõrvad, 22 abielurikkumised, ahnus, kurjad teod, pettus, jultunud käitumine,* kadedus, pühaduseteotus, kõrkus ja rumalus. 23 Kõik see halb tuleb seestpoolt ja rüvetab inimest.”

24 Jeesus lahkus sealt ning läks Tüürose ja Siidoni aladele. Ta astus ühte majja sisse ega tahtnud, et keegi sellest teada saaks, kuid tal polnud võimalik märkamatuks jääda. 25 Otsekohe kuulis Jeesusest üks naine, kelle väikses tütres oli rüve vaim, ning ta tuli ja langes tema jalge ette. 26 Naine oli kreeklanna, sürofoiniikia päritolu, ja ta palus Jeesust korduvalt, et see ajaks tema tütrest deemoni välja. 27 Ent Jeesus vastas: „Las esmalt lapsed saavad kõhu täis, sest ei ole õige võtta laste leib ja visata see kutsikatele*.” 28 Kuid naine ütles talle: „Jah, isand, ometi söövad kutsikad laua all raasukesi, mis lastelt pudenevad.” 29 Selle peale ütles Jeesus: „Et sa seda ütlesid, siis mine, deemon on su tütrest välja läinud.” 30 Naine läkski koju ja leidis lapse voodis lamamas ning deemon oli välja läinud.

31 Kui Jeesus Tüürose aladelt tagasi tuli, läks ta Siidoni kaudu Galilea mere äärde, minnes läbi Dekapolise alade, 32 kus tema juurde toodi kurt ja kõnepuudega mees ning paluti, et ta paneks oma käe tema peale. 33 Jeesus viis ta rahva seast kõrvale, pani sõrmed mehe kõrvadesse ning sülitas ja puudutas seejärel tema keelt. 34 Üles taevasse vaadates ohkas ta sügavalt ning ütles: „Effata!”, see tähendab „avane”. 35 Siis mehe kõrvad avanesid, ta kõnepuue kadus ja ta hakkas selgesti rääkima. 36 Jeesus keelas inimesi, et nad sellest kellelegi ei räägiks, kuid mida rohkem ta neid keelas, seda rohkem nad seda kuulutasid. 37 Nad olid ülimalt hämmastunud ja ütlesid: „Kõik, mis ta teeb, on hea! Isegi kurdid paneb ta kuulma ja kõnevõimetud rääkima.”

^ Mark. 7:2 Siin ei viidata määrdunud käte pesemisele, vaid juutide rituaalsele puhastuskombele.

^ Mark. 7:10 Võib tõlkida ka „kes räägib teotavalt oma isast või emast”.

^ Mark. 7:16 See salm puudub vanimates kreekakeelsetes käsikirjades. (Vt lisa A3.)

^ Mark. 7:21 Algkeeles on siin kr sõna porneia mitmuse vorm. (Vt „Sõnaseletusi”.)

^ Mark. 7:22 Võib tõlkida ka „jultumus”, „häbitu käitumine”; kr aselgeia. (Vt „Sõnaseletusi”.)

^ Mark. 7:27 Juutidele olid koerad ebapuhtad loomad.

Markuse  8 : 1 - 38

8 Neil päevil oli jälle koos palju rahvast ja neil polnud midagi süüa. Jeesus kutsus jüngrid enda juurde ja ütles neile: 2 „Mul on neist inimestest kahju, sest nad on juba kolm päeva minu juures olnud ja neil pole midagi süüa. 3 Kui ma nad söömata koju saadan, nõrkevad nad teel. Mõned neist on ju tulnud kaugelt.” 4 Aga jüngrid vastasid talle: „Kust võib keegi siin kõrvalises kohas leiba saada, et need inimesed ära toita?” 5 Jeesus küsis neilt: „Mitu leiba teil on?” Nad vastasid: „Seitse.” 6 Jeesus palus rahval maha istuda. Siis võttis ta need seitse leiba, tänas Jumalat, murdis need ja andis jüngritele, kes jagasid need rahvale. 7 Neil olid ka mõned väiksed kalad, ja kui Jeesus oli esitanud tänupalve, palus ta jüngritel needki välja jagada. 8 Inimesed sõid ja nende kõht sai täis ning ülejäänud palukesi korjati kokku seitse suurt korvitäit*. 9 Seal oli aga umbes 4000 meest. Siis saatis ta rahva ära.

10 Kohe pärast seda läks Jeesus koos jüngritega paati ning tuli Dalmanuuta* aladele. 11 Seal tulid tema juurde variserid ja hakkasid temaga vaidlema, nõudes tunnustähte taevast, et teda proovile panna. 12 Jeesus tundis südames suurt kurbust ja ütles: „Miks otsib see põlvkond tunnustähte? Ma kinnitan teile, et sellele põlvkonnale ei anta mingit tunnustähte.” 13 Ta jättis nad sinnapaika, astus jälle paati ja sõitis vastaskaldale.

14 Jüngrid aga olid unustanud leiba kaasa võtta ja neil polnud paadis midagi peale ühe leiva. 15 Jeesus hoiatas neid selge sõnaga: „Hoidke silmad lahti ning olge ettevaatlikud variseride ja Herodese juuretise suhtes.” 16 Siis hakkasid nad omavahel sõnelema selle pärast, miks keegi polnud leiba kaasa võtnud. 17 Seda märgates ütles Jeesus: „Miks te tülitsete selle pärast, et teil pole leiba? Kas te siis veel ei mõista ega saa aru? Kas te olete südames ikka veel aeglased taipama? 18 „Silmad teil on, aga te ei näe, kõrvad teil on, aga te ei kuule!” Kas te ei mäleta, 19 kui ma murdsin viis leiba 5000 mehele? Mitu korvitäit ülejäänud palukesi te kogusite?” Nad vastasid: „Kaksteist.” 20 „Kui ma murdsin seitse leiba 4000 mehele, mitu suurt korvitäit ülejäänud palukesi te siis kogusite?” Nad vastasid: „Seitse.” 21 Seepeale ütles ta neile: „Kas te ikka veel ei saa aru?”

22 Siis jõudsid nad Betsaidasse. Seal tõid inimesed Jeesuse juurde ühe pimeda mehe ja anusid, et ta puudutaks teda. 23 Jeesus võttis pimedal käest kinni ja viis ta külast välja. Sülitanud tema silmadele, pani ta käed tema peale ning küsis: „Kas sa näed midagi?” 24 Mees vaatas ja ütles: „Ma näen inimesi, kuid nad paistavad nagu ringikõndivad puud.” 25 Siis pani Jeesus käed uuesti mehe silmadele ning mees nägi selgesti. Tema nägemine oli taastunud, ta nägi kõike hästi. 26 Seejärel saatis Jeesus ta koju, öeldes: „Ära mine külasse.”

27 Jeesus ja ta jüngrid läksid Filippuse Kaisarea küladesse ning teel küsis ta jüngritelt: „Mida inimesed ütlevad, kes ma olen?” 28 Nad vastasid talle: „Ristija Johannes, teised ütlevad, et Eelija, mõned, et üks prohvetitest.” 29 Siis küsis ta neilt: „Aga teie, kelleks teie mind peate?” Peetrus vastas talle: „Sina oled messias.” 30 Seejärel keelas Jeesus neid kõvasti, et nad temast kellelegi ei räägiks. 31 Samuti hakkas ta neid õpetama, selgitades, et Inimesepoeg peab palju kannatama, et vanemad, peapreestrid ja kirjatundjad heidavad ta kõrvale ning et ta tapetakse ja kolm päeva hiljem äratatakse üles. 32 Ta kõneles sellest täiesti avameelselt. Aga Peetrus viis ta kõrvale ja hakkas talle etteheiteid tegema. 33 Seepeale Jeesus pöördus, vaatas oma jüngrite poole ja noomis Peetrust: „Eemale minust,* vastupanija*! Sa ei mõtle mitte Jumala, vaid inimeste viisil.”

34 Siis kutsus Jeesus rahva ja oma jüngrid enda juurde ning ütles neile: „Kui keegi tahab olla minu järelkäija, siis ta ärgu elagu iseendale, vaid kandku oma piinaposti* ja käigu minu järel. 35 Kes tahab oma elu päästa, kaotab selle, aga kes kaotab oma elu minu ja hea sõnumi pärast, päästab selle. 36 Tõepoolest, mis kasu oleks inimesel sellest, kui ta saaks endale kogu maailma, kuid kaotaks elu? 37 Mida võiks inimene anda oma elu eest? 38 Kes häbeneb mind ja mu sõnu selle abielurikkuja* ja patuse põlvkonna seas, seda häbeneb ka Inimesepoeg, kui ta tuleb oma isa auhiilguses koos pühade inglitega.”

^ Mark. 8:8 Võib tõlkida ka „moonakorvitäit”.

^ Mark. 8:10 See võis olla Magadani või selle ümbruskonna teine nimi.

^ Mark. 8:33 Sõna-sõnalt „mine mu taha”.

^ Mark. 8:33 Sõna-sõnalt „saatan”.

^ Mark. 8:34 Vt „Sõnaseletusi”.

^ Mark. 8:38 Võib tõlkida ka „truudusetu”.

Markuse  9 : 1 - 50

9 Jeesus ütles neile veel: „Ma kinnitan teile, et mõned siinseisjaist ei maitse surma enne, kui nad näevad, et Jumala kuningriik* oma väes on juba tulnud.” 2 Kuue päeva pärast võttis Jeesus endaga kaasa Peetruse, Jaakobuse ja Johannese ning viis nad kõrgele mäele, kus nad said omaette olla. Ta muudeti nende ees: 3 tema riided lõid hiilgama ja muutusid valgemaks, kui ükski pesupesija maa peal neid suudaks valgendada. 4 Samuti ilmutasid end neile Eelija ja Mooses ning vestlesid Jeesusega. 5 Siis ütles Peetrus Jeesusele: „Rabi, meil on siin hea olla. Las me püstitame kolm telki: ühe sinule, ühe Moosesele ja ühe Eelijale.” 6 Peetrus ei teadnud ju, mida teha, sest nad olid väga hirmunud. 7 Siis ilmus sinna pilv, varjas neid ja pilvest kostis hääl: „See on mu armas poeg. Teda kuulake!” 8 Järsku aga, kui nad ringi vaatasid, ei näinud nad enda juures enam kedagi peale Jeesuse.

9 Mäest alla tulles keelas Jeesus neid kõvasti, et nad ei räägiks nähtust kellelegi enne, kui Inimesepoeg on surnuist üles äratatud. 10 Nad hoidsid need sõnad oma südames,* aga arutasid omavahel, mida see surnuist ülesäratamine küll tähendab. 11 Ja nad küsisid Jeesuselt: „Miks kirjatundjad ütlevad, et esmalt peab tulema Eelija?” 12 Ta vastas neile: „Eelija tuleb tõesti esmalt ja seab kõik jälle korda. Aga miks on siis Inimesepoja kohta kirjutatud, et ta peab taluma palju kannatusi ja et teda põlatakse? 13 Ma ütlen teile, et Eelija juba tuli ja nad tegid temaga, mida tahtsid, nagu tema kohta on kirjutatud.”

14 Teiste jüngrite juurde minnes nägid nad suurt rahvahulka nende ümber ja kirjatundjaid nendega vaidlemas. 15 Niipea kui inimesed Jeesust märkasid, üllatusid nad väga, jooksid tema juurde ja tervitasid teda. 16 Jeesus küsis neilt: „Mille üle te nendega vaidlete?” 17 Üks mees rahva hulgast vastas talle: „Õpetaja, ma tõin oma poja sinu juurde, sest temas on kõnevõimetuks tegev vaim. 18 Kus tahes see ta oma valdusse võtab, paiskab ta poisi maha, nii et too ajab suust vahtu välja, kiristab hambaid ja jääb jõuetuks. Ma palusin sinu jüngritel ta poisist välja ajada, aga nad ei suutnud.” 19 Jeesus vastas neile: „Oh, uskmatu põlvkond, kui kaua pean ma veel teiega olema? Kui kaua pean teid taluma? Tooge ta minu juurde.” 20 Siis tõid nad poisi tema juurde, aga kui vaim Jeesust nägi, tõi ta kohe lapse peale krambihoo. Kui poiss oli pikali kukkunud, vähkres ta maas ja ajas suust vahtu välja. 21 Jeesus küsis tema isalt: „Kui kaua ta on niimoodi kannatanud?” See vastas: „Väiksest peale. 22 Tihtilugu viskab vaim poisi tulle ja vette, et ta ära tappa. Kui sa võid midagi teha, siis olgu sul meist kahju ja aita meid.” 23 Jeesus sõnas talle: „Sa ütled: „Kui sa võid.” Kõik on võimalik sellele, kes usub.” 24 Sedamaid hüüatas lapse isa: „Ma usun! Aita mind seal, kus mul usust puudu jääb!”

25 Kui Jeesus märkas, et rahvast tuleb aina juurde, sõitles ta rüvedat vaimu: „Sa kõnevõimetuks ja kurdiks tegev vaim, ma käsin sind: mine temast välja ja ära tule enam tema sisse tagasi!” 26 Kui vaim oli karjunud ja toonud poisi peale tugeva krambihoo, tuli ta välja. Poiss paistis surnud olevat, nii et suurem osa inimesi ütles: „Ta on surnud!” 27 Jeesus aga võttis poisil käest kinni, aitas ta üles ja see tõusis püsti. 28 Kui Jeesus oli ühte majja läinud, küsisid jüngrid temalt omavahel olles: „Miks meie ei suutnud teda välja ajada?” 29 Ta vastas: „Seesugused saab välja vaid palve abil.”

30 Nad lahkusid sealt ja läksid läbi Galilea, aga Jeesus ei tahtnud, et keegi sellest teada saaks, 31 sest ta soovis oma jüngreid õpetada. Ta ütles neile: „Inimesepoeg reedetakse, antakse inimeste kätte ja tapetakse. Ja kuigi ta tapetakse, äratatakse ta kolm päeva hiljem üles.” 32 Nemad aga ei mõistnud tema sõnu ja kartsid temalt selgitust küsida.

33 Nad tulid Kapernauma. Kui Jeesus majas oli, küsis ta neilt: „Mille üle te teel vaidlesite?” 34 Nad vaikisid, sest nad olid teel vaielnud selle üle, kes neist on suurem. 35 Siis istus Jeesus maha, kutsus need kaksteist enda juurde ja ütles: „Kui keegi tahab olla esimene, peab ta olema kõige viimane ja kõikide teenija.” 36 Ta pani ühe väikse lapse nende keskele seisma ning lausus tema ümbert kinni võttes: 37 „Kes võtab vastu ühe sellise lapse minu pärast, võtab vastu ka minu, ja kes võtab vastu minu, ei võta vastu üksnes mind, vaid ka tema, kes on mu läkitanud.”

38 Johannes ütles talle: „Õpetaja, me nägime üht meest sinu nimel deemoneid välja ajamas ja me püüdsime teda takistada, sest ta ei käi koos meiega.” 39 Ent Jeesus ütles: „Ärge takistage teda, sest pole kedagi, kes teeks minu nimel mõne vägeva teo ja kohe seejärel räägiks minust halba. 40 Kes ei ole meie vastu, on meie poolt. 41 Kes annab teile juua kruusitäie vett sellepärast, et te olete Kristuse järelkäijad, ma kinnitan teile, see ei jää ilma oma tasust. 42 Aga kes paneb patustama* ühe neist väikestest, kes usuvad, sellele oleks parem, et tema kaela seotaks veskikivi* ja ta heidetaks merre.

43 Kui su käsi paneb sind pattu tegema, siis raiu see ära. Sulle on parem, kui lähed vigasena ellu, kui et sul on küll kaks kätt, aga lähed Gehennasse*, tulle, mis ei kustu. 44 ---* 45 Kui su jalg paneb sind pattu tegema, siis raiu see ära. Sulle on parem, et sul on üks jalg ja sa lähed ellu, kui et sul on küll kaks jalga, aga sind heidetakse Gehennasse. 46 ---* 47 Kui su silm paneb sind pattu tegema, siis viska see minema. Sulle on parem, kui lähed ühe silmaga Jumala kuningriiki, kui et sul on küll kaks silma, aga sind heidetakse Gehennasse, 48 kus vaglad ei sure ja tuli ei kustu.

49 Selliseid inimesi peab tulega soolatama.* 50 Sool on hea, aga kui see kaotab soolasuse, siis millega te selle jälle soolaseks teete? Olgu teil soola enestes ja pidage omavahel rahu.”

^ Mark. 9:1 Võib tõlkida ka „kuningavalitsus”.

^ Mark. 9:10 Võib tõlkida ka „nad hoidsid selle asja enda teada”.

^ Mark. 9:42 Sõna-sõnalt „komistama”.

^ Mark. 9:42 Mõeldakse suurt eesliga ringiaetavat veskikivi.

^ Mark. 9:43 Vt „Sõnaseletusi”.

^ Mark. 9:44 See salm puudub vanimates kreekakeelsetes käsikirjades. (Vt lisa A3.)

^ Mark. 9:46 See salm puudub vanimates kreekakeelsetes käsikirjades. (Vt lisa A3.)

^ Mark. 9:49 Kõnekujund, mis viitab hävitamisele Gehennas.

Markuse  10 : 1 - 52

10 Jeesus läks sealt üle Jordani Juudamaa piirialadele ning taas tulid rahvahulgad tema juurde kokku. Nagu tal tavaks oli, hakkas ta neid õpetama. 2 Variserid astusid ligi, ja soovides teda proovile panna, küsisid, kas mehel on lubatud end naisest lahutada. 3 Jeesus küsis vastu: „Mida Mooses käskis teil teha?” 4 Nad ütlesid: „Mooses lubas kirjutada lahutustunnistuse ja naisest lahutada.” 5 Jeesus aga ütles neile: „Teie südame kanguse pärast kirjutas ta teile selle seaduse. 6 Ent loomise alguses „tegi Jumal nad meheks ja naiseks. 7 Seetõttu jätab mees maha oma isa ja ema 8 ning neist kahest saab üks”, nii et nad pole enam mitte kaks, vaid üks. 9 Seega, mis Jumal on ühte pannud*, seda inimene ärgu lahutagu.” 10 Kui nad jälle majas olid, küsisid jüngrid temalt selle kohta selgitust. 11 Jeesus ütles neile: „Kes naise endast lahutab* ja abiellub teisega, see rikub abielu, patustades naise vastu, 12 ja kui naine pärast oma mehest lahutamist abiellub teisega, siis rikub ta abielu.”

13 Siis tõid inimesed Jeesuse juurde väikseid lapsi, et ta neid puudutaks, kuid jüngrid tõrelesid toojatega. 14 Seda nähes oli Jeesus nördinud ja ütles neile: „Las lapsed tulevad minu juurde, ärge takistage neid, sest nendesuguste päralt on Jumala kuningriik*. 15 Ma kinnitan teile, et kes ei võta Jumala kuningriiki vastu nagu väike laps, see ei pääse sinna.” 16 Ja ta embas lapsi ning õnnistas neid, pannes oma käed nende peale.

17 Kui Jeesus minekule asus, jooksis tema juurde üks mees, langes ta ette põlvili ja küsis: „Hea õpetaja, mida ma pean tegema, et pärida igavene elu?” 18 Jeesus vastas: „Miks sa mind heaks nimetad? Keegi muu pole hea kui vaid üks — Jumal. 19 Sa tead käske „Ära tapa, ära riku abielu, ära varasta, ära anna valetunnistust, ära peta, austa oma isa ja ema”.” 20 Mees ütles talle: „Õpetaja, neist kõigist olen ma kinni pidanud noorpõlvest peale.” 21 Jeesus vaatas talle otsa, ja tundes tema vastu armastust, ütles talle: „Üks asi on sul puudu: mine müü ära kõik, mis sul on, ja anna raha vaestele, et sul oleks varandus taevas, ning saa minu järelkäijaks.” 22 Aga too jäi nende sõnade peale nukraks ja läks kurvalt ära, sest tal oli palju vara.

23 Jeesus vaatas ringi ja ütles oma jüngritele: „Kui raske on küll neil, kellel on palju raha, saada Jumala kuningriiki!” 24 Jüngrid aga üllatusid tema sõnadest. Siis ütles Jeesus neile: „Lapsed, kui raske on küll saada Jumala kuningriiki! 25 Kaamelil on kergem minna läbi nõelasilma kui rikkal saada Jumala kuningriiki.” 26 Nad hämmastusid veel enam ja küsisid temalt*: „Kes siis üldse võib pääseda?” 27 Jeesus vaatas neile otsa ja ütles: „Inimestel on see võimatu, aga mitte Jumalal, sest Jumalale on kõik võimalik.” 28 Peetrus ütles talle: „Meie oleme kõik maha jätnud ja sulle järgnenud.” 29 Jeesus sõnas: „Ma kinnitan teile: ei ole kedagi, kes on maha jätnud maja, vennad, õed, ema, isa, lapsed või põllud minu ja hea sõnumi pärast 30 ega saaks praegusel ajal sajakordselt maju, vendi, õdesid, emasid, lapsi ja põlde keset tagakiusamist ning tulevasel ajastul igavest elu. 31 Aga paljud esimesed jäävad viimasteks ja viimased saavad esimesteks.”

32 Siis läksid nad teed mööda üles Jeruusalemma ja Jeesus kõndis nende ees. Jüngrid olid hämmastunud, aga need, kes neile järgnesid, olid hirmul. Veel kord kutsus Jeesus need kaksteist kõrvale ja rääkis neile sellest, mis temaga juhtub: 33 „Me läheme üles Jeruusalemma ning Inimesepoeg antakse peapreestrite ja kirjatundjate kätte. Nad mõistavad ta surma ja annavad muulaste kätte, 34 ning need pilkavad teda, sülitavad tema peale, piitsutavad teda ja tapavad ta, aga kolm päeva hiljem äratatakse ta üles.”

35 Jaakobus ja Johannes, kaks Sebedeuse poega, astusid Jeesuse juurde ning ütlesid talle: „Õpetaja, me tahame, et sa meie heaks teeksid, mida me sinult palume.” 36 Ta küsis neilt: „Mida te tahate, et ma teile teeksin?” 37 Nad vastasid: „Luba, et me istuksime üks su paremal ja teine su vasakul käel sinu auhiilguses.” 38 Aga Jeesus ütles neile: „Te ei tea, mida te palute. Kas te suudate juua sellest karikast, millest mina joon, või saada ristitud selle ristimisega, millega mind ristitakse?” 39 Nad kostsid: „Suudame küll.” Siis ütles Jeesus: „Te joote sellest karikast, millest mina joon, ja teid ristitakse selle ristimisega, millega mind ristitakse, 40 ent seda, kes istuvad mu paremal või vasakul käel, ei otsusta mina, vaid need kohad kuuluvad neile, kellele need on mõeldud.”

41 Kui teised kümme sellest kuulsid, said nad Jaakobuse ja Johannese peale pahaseks. 42 Jeesus aga kutsus nad kõik enda juurde ja ütles: „Te teate, et need, keda peetakse rahvaste valitsejateks, peremehetsevad rahvaste üle ja suured ülemad võimutsevad nende üle. 43 Teie seas aga ärgu olgu nii, vaid kes tahab saada teie seas suureks, olgu teie teenija, 44 ja kes tahab olla teie seas esimene, olgu kõikide ori. 45 Ka Inimesepoeg ei ole tulnud mitte selleks, et teda teenitaks, vaid teenima ja andma oma elu lunastushinnaks paljude eest.”

46 Seejärel tulid nad Jeerikosse. Kui Jeesus ja ta jüngrid koos suure rahvahulgaga Jeerikost välja läksid, istus tee ääres pime kerjus Bartimeus (Timeuse poeg). 47 Kui mees kuulis, et see on naatsaretlane Jeesus, hüüdis ta: „Taaveti poeg Jeesus, halasta mu peale!” 48 Seepeale hakkasid paljud temaga tõrelema ja käskisid tal vait jääda, aga tema karjus ikka edasi: „Taaveti poeg, halasta mu peale!” 49 Siis Jeesus peatus ja ütles: „Kutsuge ta minu juurde.” Nad kutsusidki pimeda mehe, öeldes talle: „Ole julge, tõuse üles, ta kutsub sind.” 50 Too heitis kuue seljast, hüppas jalule ja läks Jeesuse juurde. 51 Jeesus küsis temalt: „Mida sa tahad, et ma sulle teeksin?” Pime mees vastas: „Rabbuuni,* tee nii, et ma jälle näeksin.” 52 Jeesus ütles talle: „Mine, sinu usk on sind terveks teinud.” Selsamal hetkel sai ta nägemise tagasi ja järgnes talle teel.

^ Mark. 10:9 Sõna-sõnalt „ühte ikkesse pannud”.

^ Mark. 10:11 St lahutab muul põhjusel kui hooruse pärast.

^ Mark. 10:14 Võib tõlkida ka „kuningavalitsus”.

^ Mark. 10:26 Teine võimalik tähendus: „üksteiselt”.

^ Mark. 10:51 St õpetaja.

Markuse  11 : 1 - 33

11 Kui nad jõudsid Jeruusalemma lähedale Betfagesse ja Betaaniasse Õlimäel, saatis Jeesus välja kaks jüngrit, 2 öeldes neile: „Minge sinna külla, mis eemalt paistab. Niipea kui te sinna jõuate, leiate kinniseotud eeslisälu*, kelle seljas ükski inimene pole veel istunud. Päästke ta lahti ja tooge siia. 3 Kui keegi ütleb teile: „Miks te seda teete?”, siis vastake: „Isandal on teda vaja ja ta saadab selle peagi tagasi.”” 4 Nad läksid ja leidsidki sälu kõrvaltänaval ukse juurde seotuna ning päästsid ta lahti. 5 Aga mõned, kes seal seisid, küsisid neilt: „Mis te teete? Miks te sälu lahti päästate?” 6 Nad vastasid neile täpselt nii, nagu Jeesus oli öelnud, ja neil lasti minna.

7 Jüngrid tõid sälu Jeesuse juurde ning panid oma pealisriided selle üle, ja ta istus selle selga. 8 Paljud inimesed laotasid oma pealisriided tee peale, teised aga raiusid väljadelt haljaid oksi. 9 Need, kes käisid Jeesuse ees ja taga, hüüdsid: „Too pääste!* Õnnistatud olgu, kes tuleb Jehoova nimel! 10 Õnnistatud olgu meie isa Taaveti tulevane kuningriik*! Too pääste, sina, kes oled ülal kõrgustes!” 11 Kui Jeesus Jeruusalemma jõudis, läks ta templisse ja vaatas seal ringi. Aga kuna aeg oli juba hiline, läks ta koos nende kaheteistkümnega Betaaniasse.

12 Järgmisel päeval lahkusid nad Betaaniast. Jeesus tundis nälga 13 ja märkas eemalt tee ääres viigipuud, mis oli lehes. Ta läks vaatama, kas ta leiab sealt midagi. Aga kui ta selle juurde jõudis, ei leidnud ta midagi peale lehtede, sest polnud viigimarjade aeg. 14 Ta ütles puule: „Ärgu enam iial keegi sinust vilja söögu!” Ja tema jüngrid kuulsid seda.

15 Siis jõudsid nad Jeruusalemma. Jeesus läks templisse ning ajas välja kõik, kes seal ostsid ja müüsid, ning lükkas ümber rahavahetajate lauad ja tuvimüüjate pingid 16 ega lubanud kellelgi midagi läbi templi kanda. 17 Ta õpetas neid, öeldes: „Kas pole mitte kirjutatud: „Minu koda nimetatakse kõigi rahvaste palvekojaks”? Aga teie olete teinud selle röövlikoopaks!” 18 Peapreestrid ja kirjatundjad kuulsid sellest ning hakkasid otsima võimalust ta ära tappa. Nad kartsid teda, sest kogu rahvas oli tema õpetusest hämmastunud.

19 Kui saabus õhtu, läksid nad linnast välja. 20 Varahommikul nägid nad viigipuust mööda minnes, et see on juurteni ära kuivanud. 21 Peetrusele tuli eelmisel päeval juhtunu meelde ja ta ütles Jeesusele: „Rabi, vaata, viigipuu, mille sa needsid, on ära kuivanud.” 22 Jeesus vastas neile: „Olgu teil usku Jumalasse! 23 Ma kinnitan teile, et kui keegi ütleb sellele mäele: „Tõuse oma paigast ja lange merre,” ega kahtle oma südames, vaid usub, et tema sõnad saavad teoks, siis nii lähebki. 24 Seepärast ma ütlen teile: kui te palves midagi palute ja küsite, siis uskuge, et see on teil juba käes, ja te saategi. 25 Kui te seisate ja palvetate, siis andke andeks kõik, milles teised on teie vastu eksinud, et teie taevane isa võiks ka teile teie väärsammud andeks anda.” 26 ---*

27 Nad tulid jälle Jeruusalemma. Kui Jeesus templis jalutas, tulid tema juurde peapreestrid, kirjatundjad ja vanemad 28 ning küsisid temalt: „Mis õigusega sa neid tegusid teed? Kes on sulle nende tegemiseks voli andnud?” 29 Jeesus ütles neile: „Mul on ka teile üks küsimus. Vastake mulle, siis ütlen minagi teile, mis õigusega ma neid tegusid teen. 30 Kas Johannese ristimine oli taevast või inimestest? Vastake mulle.” 31 Siis nad arutasid omavahel: „Kui me ütleme: „Taevast”, siis ütleb ta: „Mispärast te siis teda ei uskunud?” 32 Aga kas me söandame öelda: „Inimestest”?” Nad kartsid rahvast, sest kõik arvasid, et Johannes oli tõesti olnud prohvet. 33 Seetõttu vastasid nad Jeesusele: „Me ei tea.” Jeesus ütles neile: „Ega minagi teile ütle, mis õigusega ma neid tegusid teen.”

^ Mark. 11:2 Võib tõlkida ka „eeslitäku”.

^ Mark. 11:9 Kr hosanna, mis tähendab „me palume, päästa”. See oli palve Jumalale, et ta päästaks Jeesuse.

^ Mark. 11:10 Võib tõlkida ka „kuningavalitsus”.

^ Mark. 11:26 See salm puudub vanimates kreekakeelsetes käsikirjades. (Vt lisa A3.)

Markuse  12 : 1 - 44

12 Siis rääkis Jeesus neile mõistujutu: „Üks inimene rajas viinamäe, tegi selle ümber aia, raius sinna surutõrre ja ehitas torni. Ta andis viinamäe aednike kätte rendile ja rändas ise võõrsile. 2 Saagikoristusajal saatis ta aednike juurde ühe orja, et see tooks neilt viinamäe vilju. 3 Aednikud aga võtsid orja kinni, peksid läbi ja saatsid tühjade kätega minema. 4 Ta saatis aednike juurde teisegi orja. Seda lõid nad pähe ja mõnitasid. 5 Ta saatis veel ühe, kuid selle nad tapsid. Samuti saatis ta palju teisi, kellest osa nad peksid läbi ja osa tapsid. 6 Üks oli tal veel, tema armas poeg. Selle saatis ta aednike juurde viimasena, mõeldes: „Küllap nad mu pojast lugu peavad.” 7 Aednikud aga rääkisid omavahel: „See on pärija. Tapame ta ära ja pärand saab meile.” 8 Nad võtsid ta kinni, tapsid ära ja viskasid viinamäelt välja. 9 Mida teeb nüüd viinamäe omanik? Ta tuleb, hukkab need aednikud ja annab viinamäe teistele. 10 Kas te pole lugenud seda kirjakohta: „Kivi, mille ehitajad kõrvale heitsid, on saanud nurga tipmiseks kiviks. 11 See on Jehoovalt ja on meie silmis imeline”?”

12 Siis tahtsid nad Jeesust kinni võtta, sest nad taipasid, et ta oli rääkinud selle mõistujutu nende kohta, kuid nad kartsid rahvast. Niisiis jätsid nad ta sinnapaika ja läksid ära.

13 Seejärel saatsid nad Jeesuse juurde mõned variserid ja Herodese pooldajad, et teda sõnadest lõksu püüda. 14 Kui need tulid, ütlesid nad Jeesusele: „Õpetaja, me teame, et sa armastad tõde ega otsi kellegi poolehoidu, sest sa ei otsusta inimeste üle pinnapealse mulje põhjal, vaid õpetad Jumala teed kooskõlas tõega. Kas on õige maksta keisrile pearahamaksu või mitte? 15 Kas meil tuleb maksta või ei tule?” Nähes neid läbi, et nad on silmakirjalikud, ütles ta neile: „Miks te mind kiusate? Tooge mulle näha üks denaar*.” 16 Nad tõidki ühe ja Jeesus küsis neilt: „Kelle kujutis ja pealiskiri see on?” Nad vastasid talle: „Keisri.” 17 Siis ütles Jeesus: „Andke keisrile, mis kuulub keisrile, ja Jumalale, mis kuulub Jumalale.” Ja nad olid tema sõnade üle hämmastunud.

18 Siis tulid Jeesuse juurde saduserid, kes ei usu ülesäratamist, ja pärisid temalt: 19 „Õpetaja, Mooses on kirjutanud meile, et kui mees sureb ja temast jääb maha naine, aga ei jää last, peab tema vend võtma selle naise ja soetama oma surnud vennale järglase. 20 Oli seitse venda. Esimene võttis naise, aga kui ta suri, ei jäänud temast järeltulijat. 21 Teine abiellus selle naisega, aga suri, jätmata samuti endast järeltulijat, ning kolmandaga juhtus niisamuti. 22 Kõik seitse jäid ilma järeltulijata ja viimaks suri ka naine. 23 Kelle naiseks nende seast saab ta pärast ülesäratamist? On ta ju olnud kõigi nende seitsme naine.” 24 Jeesus ütles neile: „Kas te pole mitte eksiteel, sellepärast et te ei tunne pühakirja ega Jumala väge? 25 Kui surnud üles äratatakse, ei võta nad naisi ega lähe mehele, vaid on nagu inglid taevas. 26 Mis aga puutub surnute ülesäratamisse, siis kas te pole lugenud Moosese raamatust põleva põõsa lugu, kuidas Jumal Moosesele ütles: „Mina olen Aabrahami Jumal, Iisaki Jumal ja Jaakobi Jumal”? 27 Tema pole mitte surnute, vaid elavate Jumal. Te eksite küll rängalt.”

28 Üks sinna tulnud kirjatundjatest, kes oli kuulnud neid väitlemas ja teadis, et ta oli neile hästi vastanud, küsis temalt: „Milline on kõikidest käskudest esimene*?” 29 Jeesus vastas: „Esimene on see: „Kuule, Iisrael! Jehoova, meie Jumal Jehoova, on üks ja ainus. 30 Armasta Jehoovat, oma Jumalat, kogu südamest ja hingest ning kogu oma mõistuse ja jõuga.” 31 Teine on see: „Armasta oma ligimest nagu iseennast.” Neist suuremat käsku ei ole.” 32 Kirjatundja ütles talle: „Õpetaja, sa ütlesid hästi ja kooskõlas tõega „Tema on üks ja ainus, ei ole kedagi teist peale tema”. 33 Ja see, kui armastada teda kogu südamest ja kogu oma mõistuse ja jõuga ning armastada ligimest nagu iseennast, on väärt kaugelt rohkem kui kõik põletusohvrid ja muud ohvrid.” 34 Kui nüüd Jeesus nägi, et too vastas arukalt, ütles ta temale: „Sa ei ole kaugel Jumala kuningriigist*.” Aga kellelgi polnud enam julgust temalt midagi küsida.

35 Jeesus õpetas templis edasi ja ütles: „Miks kirjatundjad ütlevad, et messias on Taaveti poeg? 36 Ütles ju Taavet püha vaimu kaudu: „Jehoova ütles mu isandale: „Istu mu paremale käele, kuni ma panen su vaenlased su jalge alla.”” 37 Taavet ise nimetab teda isandaks. Kuidas siis messias saab olla Taaveti poeg?”

Rahvahulk kuulas teda hea meelega. 38 Jeesus jagas veelgi õpetust, öeldes: „Olge ettevaatlikud kirjatundjate suhtes, kes tahavad ringi käia pikkades rüüdes, ootavad tervitusi turgudel, 39 ihkavad esimesi* istmeid sünagoogides ja aukohti õhtusöökidel. 40 Nad neelavad alla lesknaiste majad* ja esitavad silmakirjaks pikki palveid. Nemad saavad ränga karistuse.”

41 Jeesus istus sinna, kust annetuskastid* näha olid, ning jälgis, kuidas rahvas neisse raha paneb. Paljud rikkad panid hulga münte. 42 Siis tuli üks vaene lesknaine ja annetas kaks leptonit, mis võrdub ühe kvadransiga*. 43 Jeesus kutsus jüngrid enda juurde ja ütles: „Ma kinnitan teile, et see vaene lesknaine pani annetuskasti rohkem kui kõik teised, 44 sest need kõik panid sellest, mis neil on üle, aga tema pani oma vaesusest kõik, mis tal oli, kogu oma elatise.”

^ Mark. 12:15 Vt lisa B14.

^ Mark. 12:28 Võib tõlkida ka „tähtsaim”.

^ Mark. 12:34 Võib tõlkida ka „kuningavalitsusest”.

^ Mark. 12:39 Võib tõlkida ka „parimaid”.

^ Mark. 12:40 Võib tõlkida ka „vara”.

^ Mark. 12:41 Ilmselt oli neid erisuguse kujuga. Mõned olid trompetikujulised, millel oli ülal väike ava.

^ Mark. 12:42 Lepton ja kvadrans olid väga väikse väärtusega mündid. (Vt lisa B14.)

Markuse  13 : 1 - 37

13 Kui Jeesus templist välja läks, ütles üks jüngritest talle: „Õpetaja, vaata, millised kivid ja millised ehitised!” 2 Jeesus aga ütles talle: „Kas sa vaatad neid suuri ehitisi? Ei jäeta siin kivi kivi peale, kõik kistakse maha.”

3 Kui ta istus Õlimäel, kust tempel näha oli, küsisid Peetrus, Jaakobus, Johannes ja Andreas temalt omavahel olles: 4 „Ütle meile, millal see kõik sünnib ja mis on tundemärgiks, et see kõik hakkab lõpule jõudma?” 5 Jeesus vastas neile: „Vaadake, et keegi teid ei eksitaks. 6 Paljud tulevad minu nime all ja ütlevad: „Mina olen see,” ning eksitavad paljusid. 7 Kui te kuulete sõjakära ja sõnumeid sõdadest, ärge lööge kartma, sest see kõik peab toimuma, aga lõpp ei ole sellega veel käes.

8 Rahvas tõuseb rahva vastu ja kuningriik kuningriigi vastu, tuleb maavärinaid ühes paigas teise järel ja näljahädasid. See on kannatuste* algus.

9 Teie aga olge valvel. Teid antakse minu pärast kohtute kätte, pekstakse sünagoogides ning pannakse seisma maavalitsejate ja kuningate ette, ja see annab teile võimaluse neile tunnistust anda. 10 Samuti peab kõigi rahvaste seas esmalt head sõnumit kuulutatama. 11 Aga kui nad viivad teid kaasa, et teid kohtu kätte anda, siis ärge muretsege ette, mida rääkida, vaid mida teile sel tunnil antakse, seda öelge, sest mitte teie pole need, kes räägivad, vaid püha vaim. 12 Vend annab surma venna, isa oma lapse, lapsed tõusevad vanemate vastu ning lasevad nad surmata. 13 Kõik vihkavad teid minu nime pärast, aga kes lõpuni vastu peab, see päästetakse.

14 Kui te näete jäledat laastajat seismas seal, kus see ei peaks seisma (kes seda loeb, pangu teraselt tähele), siis need, kes on Juudamaal, põgenegu mägedele. 15 Kes on katusel, ärgu tulgu alla ega mingu oma majja, et sealt midagi võtta, 16 ja kes on põllul, ärgu mingu tagasi oma asjade juurde kuube võtma. 17 Häda naistele, kes on lapseootel või imetavad last neil päevil! 18 Palvetage, et see ei juhtuks talvel, 19 sest need päevad on sellise viletsuse päevad, mille sarnast pole olnud Jumala loomistöö algusest kuni selle ajani ega tule ka edaspidi. 20 Kui Jehoova neid päevi ei vähendaks, ei pääseks ükski inimene. Aga äravalitute pärast, kelle ta on valinud, vähendab ta neid.

21 Siis, kui keegi teile ütleb: „Vaata, messias on siin!” või „Vaata, ta on seal!”, ärge uskuge. 22 Sest tõuseb valemessiaid ja valeprohveteid ning need teevad tunnustähti ja imesid, et eksitada, kui võimalik, äravalituid. 23 Olge siis ettevaatlikud, ma olen teid kõige selle eest hoiatanud.

24 Aga neil päevil, pärast seda viletsust, pimeneb päike ning kuu ei anna enam valgust, 25 tähed langevad taevast ja taeva vägesid kõigutatakse. 26 Siis nähakse Inimesepoega tulevat pilvedes oma vägevuses ja auhiilguses. 27 Siis saadab ta välja inglid ja kogub oma äravalitud kokku nelja tuule poolt, maa äärest taeva ääreni.

28 Õppige viigipuust: niipea kui selle võrsed lähevad punga ja ilmuvad lehed, te teate, et suvi on ligidal. 29 Samuti, kui te näete juhtumas kõike seda, siis teadke, et ta* on lähedal, ukse taga. 30 Ma kinnitan teile: see põlvkond ei kao enne, kui see kõik toimub. 31 Taevas ja maa kaovad, aga minu sõnad ei kao mitte.

32 Seda päeva ja tundi ei tea keegi, ei inglid taevas ega Poeg, vaid ainult Isa. 33 Vaadake ette, püsige ärkvel, sest te ei tea, millal määratud aeg saabub. 34 See on võrreldav sellega, kui mees rändas võõrale maale, jättis maja oma orjade hoolde, andis igaühele tema töö ning käskis uksehoidjal valvel püsida. 35 Seepärast püsige valvel, sest te ei tea, millal majaisand tuleb, kas päeva lõpul, keskööl, kukelaulu ajal või varahommikul,* 36 et kui ta äkitselt tuleb, ei leiaks ta teid magamast. 37 Mida ma ütlen teile, ütlen kõigile: püsige valvel!”

^ Mark. 13:8 Sõna-sõnalt „sünnitusvalude”.

^ Mark. 13:29 St Inimesepoeg.

^ Mark. 13:35 Kreeka ja rooma jaotuse järgi kestis esimene öövahikord („päeva lõpp”) päikeseloojangust umbes kella üheksani õhtul, teine („kesköö”) umbes kella üheksast keskööni, kolmas („kukelaulu aeg”) keskööst umbes kella kolmeni ning neljas („varahommik”) umbes kella kolmest päikesetõusuni.

Markuse  14 : 1 - 72

14 Paasapühani ja hapnemata leibade pühani oli jäänud veel kaks päeva. Peapreestrid ja kirjatundjad otsisid võimalust Jeesus kavalusega kinni võtta ja ära tappa, 2 aga nad ütlesid: „Mitte pühade ajal, et ei tekiks rahvarahutusi.”

3 Kui Jeesus oli Betaanias endise pidalitõbise Siimoni majas söömas*, tuli sinna üks naine, kaasas alabasterpudel healõhnalist õli, ehtsat nardi*, mis oli väga kallis. Naine murdis alabasterpudeli lahti ja valas õli talle pea peale. 4 Seepeale väljendasid mõned omavahel nördimust: „Miks küll seda õli niimoodi raisata? 5 Selle oleks võinud rohkem kui 300 denaari* eest maha müüa ja raha vaestele anda.” Nad olid naise peale väga pahased.* 6 Ent Jeesus ütles: „Jätke ta rahule. Miks te kurvastate teda? Ta on teinud mulle heateo. 7 Vaeseid on ju alati teie juures ja millal te vaid tahate, võite neile head teha, aga mina ei jää teie juurde alatiseks. 8 Ta tegi, mis ta suutis. Ta valas mu ihule healõhnalist õli, et mind matmiseks ette valmistada. 9 Ma kinnitan teile, et kõikjal maailmas, kus head sõnumit kuulutatakse, räägitakse ka selle naise teost tema mälestuseks.”

10 Aga Juudas Iskariot, üks neist kaheteistkümnest, läks peapreestrite juurde, et Jeesus neile ära anda. 11 Kui need seda kuulsid, said nad rõõmsaks ja lubasid anda talle hõberaha. Nii hakkas ta otsima sobivat võimalust tema äraandmiseks.

12 Hapnemata leibade püha esimesel päeval, kui tavapäraselt paasaohvrit ohverdati, küsisid jüngrid Jeesuselt: „Kus sa tahad, et me läheksime ja teeksime ettevalmistusi paasatoidu söömiseks?” 13 Siis saatis ta välja kaks jüngrit, öeldes neile: „Minge linna ja seal tuleb teile vastu mees, kes kannab savinõu veega. Minge tema järel. 14 Kuhu ta sisse läheb, seal öelge majaisandale: „Õpetaja küsib: „Kus on külalistetuba, kus ma võin süüa paasatoitu koos oma jüngritega?”” 15 Ta näitab teile kätte suure ülemise toa, kus on kõik vajalik valmis pandud. Seal tehke meie jaoks ettevalmistused.” 16 Jüngrid läksidki, jõudsid linna ja leidsid kõik olevat just nii, nagu ta neile oli öelnud, ning nad seadsid kõik paasapühaks valmis.

17 Kui saabus õhtu, tuli Jeesus koos nende kaheteistkümnega. 18 Kui nad laua ääres külitasid ja sõid, ütles Jeesus: „Ma kinnitan teile: üks teie seast, kes sööb koos minuga, reedab mu.” 19 Nad muutusid kurvaks ja küsisid temalt üksteise järel: „See pole ju ometi mina?” 20 Ta ütles neile: „See on üks kaheteistkümnest, kes pistab koos minuga käe kaussi. 21 Inimesepoeg läheb küll ära, nagu tema kohta on kirjutatud, aga häda sellele, kes Inimesepoja reedab! Sellele oleks parem, kui ta poleks sündinudki.”

22 Kui nad sõid, võttis Jeesus leiva, esitas tänupalve, murdis leiba ning andis neile, öeldes: „Võtke, see sümboliseerib* minu keha.” 23 Siis võttis ta karika, esitas tänupalve, andis karika neile ja nad kõik jõid sellest. 24 Ta ütles neile: „See sümboliseerib minu lepinguverd, mis valatakse paljude eest. 25 Ma kinnitan teile, et ma ei joo enam midagi, mis on valmistatud viinapuu viljast, kuni päevani, mil ma joon värsket veini Jumala kuningriigis*.” 26 Viimaks, kui nad olid kiituslaule laulnud, läksid nad Õlimäele.

27 Siis Jeesus ütles neile: „Te kõik jätate mu maha*, sest on kirjutatud: „Ma löön karjast ja lambad jooksevad laiali.” 28 Aga pärast seda, kui mind on üles äratatud, lähen ma teie eel Galileasse.” 29 Peetrus ütles talle: „Isegi kui kõik teised sind maha jätavad, siis mina küll mitte.” 30 Seepeale kostis Jeesus talle: „Ma kinnitan sulle: täna, jah, täna öösel, enne kui kukk on kaks korda kirenud, salgad sa mu kolm korda ära.” 31 Tema aga väitis mitu korda: „Kui ma peaksin koos sinuga ka surema, ei salga ma sind mingil juhul!” Kõik teised ütlesid sedasama.

32 Siis jõudsid nad paika, mida nimetatakse Ketsemaniks, ja Jeesus ütles oma jüngritele: „Istuge siin, kuni ma palvetan.” 33 Ta võttis endaga kaasa Peetruse, Jaakobuse ja Johannese. Teda haaras kurvastus ja suur hingevalu. 34 Jeesus ütles neile: „Ma olen ääretult kurb, surmani kurb. Jääge siia ja püsige valvel.” 35 Läinud veidi maad edasi, langes ta põlvili, kummardas maani ja palvetas, et kui võimalik, läheks see tund temast mööda. 36 Ta ütles: „Abba,* isa, sinul on kõik võimalik. Võta see karikas minult ära. Ometi ärgu mingu mitte nii, nagu mina tahan, vaid nagu sina tahad.” 37 Ta tuli tagasi, leidis nad magamast ja ütles Peetrusele: „Siimon, kas sa magad? Kas sa ei jaksanud valvel püsida ühte tundigi? 38 Püsige valvel ja palvetage, et te kiusatusele järele ei annaks. Vaim on küll valmis, aga liha on nõrk.” 39 Siis läks ta jälle ära ning palvetas, lausudes sedasama. 40 Ta tuli taas ja leidis nad magamast, sest nende silmad olid unest rasked, ja nad ei teadnud, mida talle vastata. 41 Ta tuli kolmandat korda ja ütles neile: „Kuidas te küll sellisel ajal magate ja puhkate! Küllalt, tund on tulnud! Inimesepoeg reedetakse ja antakse patuste kätte. 42 Tõuske üles, lähme! Minu äraandja on lähedal.”

43 Samal hetkel, kui ta alles rääkis, saabus Juudas, üks neist kaheteistkümnest, ning koos temaga peapreestrite, kirjatundjate ja vanemate saadetud rahvajõuk mõõkade ja nuiadega. 44 Tema äraandja oli leppinud nendega kokku märguande, öeldes: „Keda ma suudlen, see ta on, tema võtkegi kinni ja viige valve all ära.” 45 Ta tuli otsejoones Jeesuse juurde ning lausus: „Rabi!” ja andis talle hellalt suud. 46 Siis haarasid nad Jeesusest kinni ja võtsid ta vahi alla. 47 Ent üks neist, kes seal seisis, tõmbas oma mõõga ja lõi ülempreestri orja, raiudes sel kõrva ära. 48 Siis Jeesus ütles neile: „Kas ma olen röövel, et te olete tulnud mõõkade ja nuiadega mind kinni võtma? 49 Päevast päeva olin ma koos teiega templis ja õpetasin, aga te ei võtnud mind vahi alla. Ometi juhtub see selleks, et pühakiri täide läheks.”

50 Siis jätsid kõik jüngrid Jeesuse maha ja põgenesid. 51 Aga üks noor mees, kellel oli seljas ainult peenlinane rõivas, hakkas talle järele minema, ja nad püüdsid teda kinni võtta, 52 aga ta jättis oma linase riide maha ja põgenes poolalasti.

53 Nad viisid Jeesuse ülempreestri juurde ning kõik peapreestrid, vanemad ja kirjatundjad tulid kokku. 54 Peetrus aga järgnes talle eemalt kuni ülempreestri siseõueni ja istus seal koos majateenijatega ning soojendas end tulepaistel. 55 Peapreestrid ja kogu sanhedrin* otsisid tunnistust Jeesuse vastu, et saaksid ta hukata, kuid ei leidnud. 56 Paljud küll tunnistasid valet tema vastu, aga nende tunnistused ei kattunud. 57 Tõusid veel mõned valetunnistajad, kes ütlesid: 58 „Me kuulsime teda ütlevat: „Ma lammutan maha selle kätega tehtud templi ja ehitan kolme päevaga teise, mis pole kätega tehtud.”” 59 Kuid tunnistused ei kattunud ka selles asjas.

60 Siis tõusis ülempreester nende keskel püsti ja küsis Jeesuselt: „Kas sa ei kosta selle peale midagi? Kas sa ei kuule, mida need mehed sinu vastu tunnistavad?” 61 Aga Jeesus vaikis ega vastanud midagi. Ülempreester hakkas teda uuesti küsitlema, öeldes: „Kas sina oled messias, ülistatu poeg?” 62 Siis ütles Jeesus: „Olen küll. Te saate näha Inimesepoega istumas vägeva* paremal käel ja tulemas taeva pilvedega.” 63 Seepeale käristas ülempreester oma riided lõhki ja ütles: „Mis tunnistajaid meil veel vaja on? 64 Te kuulsite jumalateotust! Mis on teie otsus?*” Nad kõik mõistsid Jeesuse hukka ja otsustasid, et ta on surma väärt. 65 Siis mõned sülitasid tema peale. Nad katsid tal näo kinni, lõid teda rusikatega ja ütlesid talle: „Ütle, prohvet, kes sind lõi!” Kohtuteenrid lõid talle vastu nägu ning viisid ta minema.

66 Samal ajal oli Peetrus all siseõues ja sinna tuli üks ülempreestri teenijatüdruk. 67 Nähes Peetrust end soojendamas, vaatas ta temale otsa ja ütles: „Ka sina olid koos selle naatsaretlase Jeesusega.” 68 Ent Peetrus salgas seda: „Ma ei tunne teda. Ma ei saa aru, millest sa räägid,” ja läks välja eeskotta. 69 Nähes teda seal, ütles teenijatüdruk taas neile, kes seal seisid: „See on üks nendest.” 70 Jälle salgas ta seda. Natukese aja pärast ütlesid sealseisjad veel kord Peetrusele: „Muidugi oled ka sina nende hulgast, sest sa oled ju galilealane.” 71 Seepeale Peetrus ütles: „Olgu ma neetud, kui ma valetan!” ja vandus: „Ma ei tunne seda inimest, kellest te räägite!” 72 Otsekohe kires kukk teist korda ja Peetrusele tulid meelde Jeesuse sõnad „Enne kui kukk on kaks korda kirenud, salgad sa mu kolm korda ära”. Siis ta murdus ning puhkes nutma.

^ Mark. 14:3 Võib tõlkida ka „laua ääres külitamas”.

^ Mark. 14:3 Lõhnaaine, mida arvatavasti valmistati samanimelisest healõhnalisest taimest, mis kasvab Himaalaja mäestikus.

^ Mark. 14:5 300 denaari võrdus umbes ühe aasta palgaga.

^ Mark. 14:5 Võib tõlkida ka „nad rääkisid naisega vihaselt”.

^ Mark. 14:22 Sõna-sõnalt „on”.

^ Mark. 14:25 Võib tõlkida ka „kuningavalitsuses”.

^ Mark. 14:27 Sõna-sõnalt „komistate”.

^ Mark. 14:36 Aramea sõna tähendusega „isa”, millega lapsed pöördusid isa poole.

^ Mark. 14:55 Juudi kõrgeim kohus. (Vt „Sõnaseletusi”.)

^ Mark. 14:62 Võib tõlkida ka „väe”.

^ Mark. 14:64 Võib tõlkida ka „Mis te arvate?”.

Markuse  15 : 1 - 47

15 Peapreestrid koos vanemate ja kirjatundjatega, ehk kogu sanhedrin, korraldasid kohe koidu ajal nõupidamise. Nad sidusid Jeesuse kinni, viisid ära ja andsid Pilatuse kätte. 2 Pilatus küsis temalt: „Kas sina oled juutide kuningas?” Ta vastas: „Jah, olen.”* 3 Aga peapreestrid esitasid tema vastu palju süüdistusi. 4 Siis hakkas Pilatus teda uuesti küsitlema, öeldes: „Kas sa ei ütle selle peale midagi? Vaata, kui palju süüdistusi nad sinu vastu esitavad.” 5 Jeesus aga ei vastanud enam midagi, nii et Pilatus imestas selle üle.

6 Pühade ajal lasi maavalitseja neile tavaliselt vabaks ühe vangi, keda nad soovisid. 7 Sel ajal oli vangis üks Barabase-nimeline mees koos mässulistega, kes olid mässu ajal kellegi ära tapnud. 8 Niisiis tuligi rahvas üles ja palus, et Pilatus teeks neile seda, mis tal ikka tavaks on olnud. 9 Pilatus vastas neile: „Kas te tahate, et ma lasen teile vabaks juutide kuninga?” 10 Ta teadis, et peapreestrid on ta andnud tema kätte kadeduse pärast. 11 Aga peapreestrid ässitasid rahvahulka nõudma vabaks hoopis Barabast. 12 Taas küsis Pilatus neilt: „Mis ma teen siis temaga, keda te nimetate juutide kuningaks?” 13 Nemad aga muudkui karjusid: „Löö ta postile!” 14 Pilatus küsis neilt: „Miks? Mida halba ta on teinud?” Nemad aga karjusid seda enam: „Löö ta postile!” 15 Siis Pilatus, soovides rahvahulgale meele järele olla, vabastas Barabase. Kui ta oli lasknud Jeesust piitsutada, andis ta tema postile lüüa.

16 Sõdurid viisid Jeesuse maavalitseja residentsi siseõue ja kutsusid kokku terve väesalga. 17 Nad riietasid ta purpurrüüsse, põimisid okaskrooni, panid selle talle pähe 18 ja hõikasid talle: „Ole tervitatud, juutide kuningas!” 19 Samuti tagusid nad teda rookepiga vastu pead, sülitasid ta peale ning laskusid põlvili ja kummardasid tema ees. 20 Kui nad olid teda küllalt mõnitanud, võtsid nad tal purpurrüü ümbert, panid talle selga tema enda riided ja viisid ta ära, et ta postile naelutada. 21 Nad sundisid üht möödaminejat kandma tema piinaposti*. See oli keegi Siimon Küreenest, kes oli parasjagu maalt linna tulemas, Aleksandrose ja Ruufuse isa.

22 Nad viisid Jeesuse paika nimega Kolgata, mis tõlgituna tähendab Pealuu paik. 23 Seal pakkusid nad talle veini, mis oli segatud uimastava mürriga, aga ta ei võtnud seda. 24 Nad lõid ta postile ning jagasid tema riided omavahel, heites liisku, kes mida saab. 25 Kui nad ta postile lõid, oli kolmas tund*. 26 Tahvlile oli kirjutatud tema süü: „Juutide kuningas.” 27 Tema kõrvale postide külge panid nad kaks röövlit, ühe temast paremale ja teise vasakule. 28 ---* 29 Möödaminejad pilkasid teda, vangutasid pead ja ütlesid: „Häh, sina, kes sa pidid templi lammutama ja kolme päevaga üles ehitama, 30 päästa ennast ja tule piinapostilt alla!” 31 Samuti pilkasid teda peapreestrid koos kirjatundjatega, öeldes: „Teisi ta päästis, ennast ta ei suuda päästa. 32 Las see messias, Iisraeli kuningas, tuleb piinapostilt alla, siis me näeme ja usume.” Isegi need, kes olid tema kõrval postide küljes, solvasid teda.

33 Kui jõudis kätte kuues tund*, laskus üle kogu maa pimedus, mis kestis üheksanda tunnini*. 34 Üheksandal tunnil hüüdis Jeesus valju häälega: „Elii, Elii, lemaa sabahtani?”, mis tõlgituna tähendab: „Mu Jumal, mu Jumal, miks sa oled mu maha jätnud?” 35 Mõned sealseisjaist ütlesid seda kuuldes: „Ta kutsub Eelijat.” 36 Siis keegi jooksis, kastis käsna hapu veini sisse, pistis rookepi otsa ja andis talle juua, öeldes: „Jätke ta! Vaatame, kas Eelija tuleb teda alla võtma.” 37 Jeesus aga karjus valju häälega ja suri*. 38 Ja pühamu eesriie kärises ülalt alla kaheks. 39 Kui tema lähedal seisev sadakonnaülem* nägi kõike, mis tema surmaga kaasnes, ütles ta: „See mees oli tõesti Jumala poeg.”

40 Eemalt jälgisid toimuvat ka naised, nende seas Maarja Magdaleena, samuti Jaakobus Noorema* ja Joosese ema Maarja ning Saloome, 41 kes olid käinud Jeesusega kaasas ja talle abiks olnud, kui ta oli Galileas, ning ka paljud teised naised, kes olid tulnud koos temaga üles Jeruusalemma.

42 Kuna oli juba hiline pärastlõuna ja oli ettevalmistuspäev, see tähendab päev enne hingamispäeva, 43 tuli sinna Joosep Arimaatiast, ülemkohtu* lugupeetud liige, kes ka ise ootas Jumala kuningriiki*. Ta võttis julguse kokku ja läks Pilatuse ette ning palus endale Jeesuse surnukeha. 44 Pilatus aga imestas, et kas Jeesus on juba surnud, ning kutsus enda juurde sadakonnaülema ja küsis sellelt, kas ta tõesti juba suri. 45 Saanud sadakonnaülemalt kinnituse, lubas ta Joosepil surnukeha võtta. 46 Seejärel ostis too peenlinase riide, võttis Jeesuse alla, mähkis ta peenlinase riide sisse ja pani kaljusse raiutud hauakoopasse. Siis veeretas ta kivi hauasuu ette. 47 Aga Maarja Magdaleena ja Joosese ema Maarja jäid vaatama seda paika, kuhu ta oli pandud.

^ Mark. 15:2 Sõna-sõnalt „sa ise ütled seda”.

^ Mark. 15:21 Vt „Sõnaseletusi”.

^ Mark. 15:25 Umbes kell 9.

^ Mark. 15:28 See salm puudub vanimates kreekakeelsetes käsikirjades. (Vt lisa A3.)

^ Mark. 15:33 Umbes kell 12 päeval.

^ Mark. 15:33 Umbes kella 15-ni.

^ Mark. 15:37 Võib tõlkida ka „tegi viimse hingetõmbe”.

^ Mark. 15:39 Võib tõlkida ka „tsentuurio”, saja sõduri ülem Rooma sõjaväes.

^ Mark. 15:40 Võib tõlkida ka „Väiksema”.

^ Mark. 15:43 Võib tõlkida ka „sanhedrini”.

^ Mark. 15:43 Võib tõlkida ka „kuningavalitsust”.

Markuse  16 : 1 - 20

16 Kui hingamispäev oli möödas, ostsid Maarja Magdaleena, Jaakobuse ema Maarja ning Saloome lõhnaaineid, et minna Jeesuse surnukeha võidma. 2 Nädala esimese päeva varahommikul, kui päike oli tõusnud, tulid nad haua juurde. 3 Nad arutasid omavahel: „Kes meil kivi hauasuu eest ära veeretab?” 4 Aga kui nad silmad tõstsid, nägid nad, et kivi oli juba ära veeretatud, ehkki see oli väga suur. 5 Hauakoopasse sisenedes nägid nad paremal pool istumas noort meest, kel oli seljas pikk valge rüü, ja nad jahmusid. 6 Ta ütles neile: „Ärge kartke. Te otsite naatsaretlast Jeesust, kes postil hukati. Ta on üles äratatud, teda pole siin. Vaadake, siin on koht, kuhu ta pandi. 7 Minge ja öelge tema jüngritele ning Peetrusele: „Ta läheb teie eel Galileasse. Seal te näete teda, nagu ta teile ütles.”” 8 Kui nad välja tulid, jooksid nad haua juurest minema, ise värisedes ja tugevate tunnete meelevallas olles. Nad ei öelnud kellelegi midagi, sest nad kartsid.*

^ Mark. 16:8 Vanimate usaldusväärsete käsikirjade järgi lõppeb Markuse evangeelium sõnadega, mis on 8. salmis. (Vt lisa A3.)

LUUKA

LÜHIÜLEVAADE

- 1

- Teofilosele (1–4)

- Gabriel ennustab Ristija Johannese sündi (5–25)

- Gabriel ennustab Jeesuse sündi (26–38)

- Maarja külastab Eliisabetti (39–45)

- Maarja ülistab Jehoovat (46–56)

- Johannese sünd ja nimepanek (57–66)

- Sakariase ennustus (67–80)

- 2

- Jeesuse sünd (1–7)

- Inglid ilmutavad end karjastele (8–20)

- Ümberlõikamine ja puhastamine (21–24)

- Siimeon näeb messiat (25–35)

- Anna räägib lapsest (36–38)

- Naasmine Iisraeli Naatsaretti (39, 40)

- 12–aastane Jeesus templis (41–52)

- 3

- Johannese teenistuse algus (1, 2)

- Johannes kuulutab, et on vaja lasta end ristida (3–20)

- Jeesuse ristimine (21, 22)

- Jeesus Kristuse põlvnemine (23–38)

- 4

- Kurat püüab Jeesust kiusatusse viia (1–13)

- Jeesus hakkab Galileas kuulutama (14, 15)

- Jeesusest ei peeta Naatsaretis lugu (16–30)

- Kapernauma sünagoogis (31–37)

- Siimoni ämma ja teiste tervendamine (38–41)

- Jeesus leitakse kõrvalisest paigast (42–44)

- 5

- Kalasaagi ime; esimesed jüngrid (1–11)

- Pidalitõbise tervendamine (12–16)

- Jeesus tervendab halvatu (17–26)

- Jeesus kutsub Leevi (27–32)

- Küsimus paastumise kohta (33–39)

- 6

- Jeesus on „hingamispäeva isand” (1–5)

- Kuivetunud käega mehe tervendamine (6–11)

- 12 apostlit (12–16)

- Jeesus õpetab ja tervendab (17–19)

- Kes on õnnelikud; kellele saab osaks häda (20–26)

- Armastage oma vaenlasi (27–36)

- Ärge mõistke kohut (37–42)

- Puud tuntakse vilja järgi (43–45)

- Hästi ehitatud maja, ilma vundamendita maja (46–49)

- 7

- Sadakonnaülema usk (1–10)

- Jeesus äratab üles Naini lesknaise poja (11–17)

- Jeesus kiidab Ristija Johannest (18–30)

- Jeesus mõistab hukka ükskõikse põlvkonna (31–35)

- Naine saab oma patud andeks (36–50)

- Mõistujutt võlglastest (41–43)

- 8

- Naised, kes Jeesust saatsid (1–3)

- Mõistujutt külvajast (4–8)

- Miks rääkis Jeesus mõistujutte (9, 10)

- Mõistujutt külvajast: seletus (11–15)

- Lampi ei kaeta kinni (16–18)

- Jeesuse ema ja vennad (19–21)

- Jeesus vaigistab tormi (22–25)

- Jeesus saadab deemonid sigadesse (26–39)

- Jairuse tütar; naine puudutab Jeesuse kuube (40–56)

- 9

- 12 jüngrit saavad väljaõpet kuulutustööks (1–6)

- Herodes on Jeesuse pärast segaduses (7–9)

- Jeesus toidab 5000 meest (10–17)

- Peetrus ütleb, et Jeesus on messias (18–20)

- Jeesus räägib oma surmast (21, 22)

- Milline on tõeline jünger (23–27)

- Jeesuse muutumine (28–36)

- Deemonist vaevatud poisi tervendamine (37–43a)

- Jeesus räägib jälle oma surmast (43b–45)

- Jüngrid vaidlevad, kes neist on suurim (46–48)

- Kes ei ole meie vastu, on meie poolt (49, 50)

- Üks Samaaria küla ei võta Jeesust vastu (51–56)

- Jeesusele järgnemine (57–62)

- 10

- Jeesus saadab välja 70 jüngrit (1–12)

- Häda mittekahetsevatele linnadele (13–16)

- 70 jüngrit tulevad tagasi (17–20)

- Jeesus ülistab isa alandlike soosimise eest (21–24)

- Mõistujutt halastajast samaarlasest (25–37)

- Jeesus külastab Martat ja Maarjat (38–42)

- 11

- Kuidas palvetada (1–13)

- Näidispalve (2–4)

- Deemonid aetakse välja Jumala sõrme abil (14–23)

- Kui rüve vaim pöördub tagasi (24–26)

- Tõeline õnn (27, 28)

- Joona tunnustäht (29–32)

- Keha lamp (33–36)

- Häda silmakirjalikele usujuhtidele! (37–54)

- 12

- Variseride juuretis (1–3)

- Kartke Jumalat, mitte inimesi (4–7)

- Kes usub Kristusesse, kuulub temale (8–12)

- Mõistujutt rumalast rikkast mehest (13–21)

- Ärge olge mures (22–34)

- Väike kari (32)

- Valvsus (35–40)

- Ustav majapidaja ja ustavusetu majapidaja (41–48)

- Jeesus ei too rahu, vaid lahkmeelt (49–53)

- Tuleb mõista, mis aeg praegu on (54–56)

- Vaidlusküsimuste lahendamine (57–59)

- 13

- Kes ei kahetse, hukkub (1–5)

- Mõistujutt viljatust viigipuust (6–9)

- Küürus naise tervendamine hingamispäeval (10–17)

- Mõistujutud sinepiseemnest ja juuretisest (18–21)

- Kitsast uksest sisseminek nõuab pingutusi (22–30)

- Herodes, „see rebane” (31–33)

- Jeesus kurvastab Jeruusalemma pärast (34, 35)

- 14

- Vesitõbise mehe tervendamine (1–6)

- Ole alandlik külaline (7–11)

- Võõrusta neid, kes ei saa tasuda (12–14)

- Mõistujutt kutsututest, kes otsivad vabandusi (15–24)

- Jüngriks olemise hind (25–33)

- Sool, mis kaotab oma toime (34, 35)

- 15

- Mõistujutt kadunud lambast (1–7)

- Mõistujutt kadunud drahmist (8–10)

- Mõistujutt kadunud pojast (11–32)

- 16

- Mõistujutt ebaausast majapidajast (1–13)

- „Kes on ustav väikestes asjades, on ustav ka suurtes” (10)

- Moosese seadus ja Jumala kuningriik (14–18)

- Mõistujutt rikkast mehest ja Laatsarusest (19–31)

- 17

- Eksitamine, andestamine, usk (1–6)

- Tühipaljad orjad (7–10)

- Kümne pidalitõbise tervendamine (11–19)

- Jumala kuningriigi tulek (20–37)

- Jumala kuningriik on teie keskel (21)

- „Tuletage meelde Loti naist!” (32)

- 18

- Mõistujutt järjekindlast lesknaisest (1–8)

- Variser ja maksukoguja (9–14)

- Jeesus ja lapsed (15–17)

- Rikka ülema küsimus (18–30)

- Jeesus räägib jälle oma surmast (31–34)

- Pime kerjus saab nägijaks (35–43)

- 19

- Jeesus on külas Sakkeusel (1–10)

- Mõistujutt kümnest miinist (11–27)

- Jeesuse kuninglik saabumine (28–40)

- Jeesus kurvastab Jeruusalemma pärast (41–44)

- Jeesus puhastab templi (45–48)

- 20

- „Mis õigusega sa neid tegusid teed?” (1–8)

- Mõistujutt julmadest aednikest (9–19)

- Jumal ja keiser (20–26)

- Küsimus ülesäratamise kohta (27–40)

- Kas messias on Taaveti poeg? (41–44)

- Hoiatus kirjatundjate eest (45–47)

- 21

- Vaese lesknaise annetus (1–4)

- TULEVASED SÜNDMUSED (5–36)

- Sõjad, suured maavärinad, katkud ja näljahädad (10, 11)

- Jeruusalemm sõjavägede piiramisrõngas (20)

- Rahvastele määratud ajad (24)

- Inimesepoja tulek (27)

- Mõistujutt viigipuust (29–33)

- Püsige ärkvel (34–36)

- Jeesus õpetab templis (37, 38)

- 22

- Preestrid kavatsevad Jeesuse tappa (1–6)

- Ettevalmistused viimaseks paasapühaks (7–13)

- Isanda õhtusöömaaja sisseseadmine (14–20)

- „Mu äraandja on koos minuga lauas” (21–23)

- Äge vaidlus selle üle, kes on suurim (24–27)

- Jeesus sõlmib kuningriigilepingu (28–30)

- Jeesus ütleb, et Peetrus salgab ta ära (31–34)

- Vaja olla valmis; kaks mõõka (35–38)

- Jeesuse palve Õlimäel (39–46)

- Jeesuse vahistamine (47–53)

- Peetrus salgab Jeesuse ära (54–62)

- Jeesust mõnitatakse (63–65)

- Sanhedrin mõistab Jeesuse üle kohut (66–71)

- 23

- Jeesus Pilatuse ja Herodese ees (1–25)

- Jeesus ja kaks kurjategijat naelutatakse postile (26–43)

- „Sa oled koos minuga paradiisis” (43)

- Jeesuse surm (44–49)

- Jeesuse matmine (50–56)

- 24

- Jeesuse ülesäratamine (1–12)

- Emmause teel (13–35)

- Jeesus ilmutab end jüngritele (36–49)

- Jeesus läheb taevasse (50–53)

Luuka

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Luuka  1 : 1 - 80

LUUKA EVANGEELIUM

1 Paljud on võtnud ette koostada jutustus sündmustest, mille toimumises me oleme täiesti kindlad 2 ning millest oleme teada saanud nende sündmuste pealtnägijate käest, kes olid Jumala sõnumi kuulutajad algusest peale. 3 Seepärast otsustasin ka mina kõik algusest alates täpselt järele uurida ja sinu jaoks, kõrgeauline Teofilos, loogilises järjekorras kirja panna, 4 et sa näeksid, kui usaldusväärne on see, mida sulle on suusõnal õpetatud.

5 Juudamaa kuninga Herodese* päevil elas üks preester nimega Sakarias, kes oli Abija teenistusrühmast. Tal oli Aaroni soost naine, kelle nimi oli Eliisabet. 6 Nad mõlemad olid Jumala silmis õiged ja elasid laitmatult kõigi Jehoova* käskude ja õigusnormide järgi. 7 Neil ei olnud aga last, sest Eliisabet oli viljatu, ja nad mõlemad olid kõrges eas.

8 Kui Sakarias oli täitmas preestrikohustusi Jumala ees, kuna oli tema teenistusrühma kord teenida, 9 siis heideti preestriameti kombe kohaselt liisku ja liisk langes temale, nii et tema läks Jehoova pühamusse suitsutusrohtu ohverdama. 10 Suitsutusrohu ohverdamise tunnil oli rahvas väljas palvetamas. 11 Siis ilmutas end Sakariasele Jehoova ingel ja seisis suitsutusaltarist paremal pool. 12 Teda nähes Sakarias kohkus ja hakkas kartma. 13 Ent ingel ütles talle: „Ära karda, Sakarias, sest su anumist on kuulda võetud ja su naine Eliisabet sünnitab sulle poja. Pane talle nimeks Johannes. 14 Sind valdab rõõm ja suur heameel ning paljud rõõmustavad tema sünni üle, 15 sest ta saab Jehoova silmis suureks. Ta ei tohi juua veini ega muud alkoholi. Ta saab juba emaihus täis püha vaimu 16 ja ta toob paljud iisraellased tagasi Jehoova, nende Jumala juurde. 17 Ta läheb Jumala ees Eelija vaimus ja väes, et muuta isade süda laste oma sarnaseks ja pöörata sõnakuulmatud õigete arukuse poole, et rahvast Jehoovale ette valmistada.”

18 Sakarias ütles inglile: „Kuidas ma saan selles kindel olla? Ma olen ju vana ja ka mu naine on kõrges eas.” 19 Ingel vastas talle: „Mina olen Gabriel, kes seisan Jumala lähedal, ning mind on saadetud sinuga rääkima ja kuulutama sulle seda head sõnumit. 20 Aga kuna sa ei ole uskunud mu sõnu, mis täituvad määratud ajal, siis jääd sa tummaks ega saa rääkida kuni nende sõnade täitumise päevani.” 21 Samal ajal ootas rahvas Sakariast ja imestas, et ta nii kauaks pühamusse jääb. 22 Kui ta välja tuli, ei saanud ta nendega rääkida ja nad taipasid, et ta oli pühamus midagi üleloomulikku* näinud. Ta väljendas end žestide abil, sest ta oli tumm. 23 Kui ta teenistuspäevad täis said, läks ta koju.

24 Mõne päeva pärast jäi tema naine Eliisabet lapseootele ja ei lahkunud viis kuud kodunt, öeldes: 25 „Nõnda on Jehoova mulle teinud neil päevil. Ta on pidanud mind meeles, et võtta ära mu häbi* inimeste keskel.”

26 Tema kuuendal kuul saatis Jumal ingel Gabrieli Galilea linna Naatsaretti 27 neitsi juurde, kes oli kihlatud Joosepi-nimelise mehega Taaveti soost. Neitsi nimi oli Maarja. 28 Sisse tulles ütles ingel: „Rahu sulle, sa ülimalt õnnistatu, Jehoova on sinuga!” 29 Maarja jahmus väga tema sõnade peale ja mõtles, mida see tervitus peaks küll tähendama. 30 Ingel ütles talle: „Ära karda, Maarja, sest sa oled Jumalale meelepärane. 31 Sa jääd lapseootele ja sünnitad poja. Pane talle nimeks Jeesus. 32 Ta saab tuntuks ja teda hüütakse Kõigekõrgema pojaks. Jumal Jehoova annab talle tema isa Taaveti trooni 33 ja ta valitseb kuningana igavesti Jaakobi soo üle ja tema kuningriigile* ei tule lõppu.”

34 Maarja küsis inglilt: „Kuidas see võib juhtuda, kui ma pole mehega olnud?” 35 Ingel vastas talle: „Sinu peale tuleb püha vaim ja Kõigekõrgema jõud varjab sind. Seepärast hüütakse teda, kes sünnib, pühaks, Jumala pojaks. 36 Sinu sugulane Eliisabet, keda peeti viljatuks, kannab samuti ihus poega oma vanas eas ja ta on juba kuuendat kuud lapseootel. 37 Jumal suudab täide viia kõik, mis ta on öelnud.*” 38 Siis ütles Maarja: „Sinu ees on Jehoova orjatar! Mulle sündigu su sõna järgi!” Seejärel ingel lahkus tema juurest.

39 Neil päevil seadis Maarja end teekonnaks valmis ja läks rutates mägismaale ühte Juuda linna. 40 Ta astus Sakariase majja ja tervitas Eliisabetti. 41 Kui Eliisabet Maarja tervitust kuulis, hüppas lapsuke tema üsas. Eliisabet sai täis püha vaimu 42 ja hüüdis valjusti: „Õnnistatud oled sa naiste seas ja õnnistatud on su ihuvili! 43 Kuidas küll on mulle saanud osaks selline au, et mu Isanda ema tuleb minu juurde? 44 Kui sinu tervituse hääl mu kõrvu kostis, siis hüppas lapsuke mu üsas suurest rõõmust. 45 Õnnelik oled sina, kes uskusid, mida sulle räägiti, sest kõik, mida Jehoova on sulle öelnud, läheb täide!”

46 Maarja ütles: „Ma ülistan Jehoovat 47 ja mu süda on ülirõõmus Jumala, mu päästja pärast, 48 kuna ta on hoolinud oma lihtsast orjatarist! Nüüdsest peale nimetavad mind õnnelikuks kõik põlvkonnad, 49 sest vägev Jumal on teinud mulle suuri asju. Tema nimi on püha 50 ja tema halastus on põlvest põlve nendega, kes teda kardavad. 51 Ta on teinud oma käsivarrega vägevaid tegusid. Ta on pillutanud laiali need, kelle süda on ülbe. 52 Ta on tõuganud võimukandjad troonidelt ja ülendanud alandlikud, 53 on andnud näljastele küllaga head ja jõukad tühjade kätega minema saatnud. 54 Ta on tulnud appi oma teenijale Iisraelile, pidades meeles oma lubadust osutada halastust igavesti, 55 nagu ta ütles meie esiisadele, Aabrahamile ja tema järeltulijatele.” 56 Maarja jäi Eliisabeti juurde umbes kolmeks kuuks ja pöördus seejärel tagasi koju.

57 Siis jõudis Eliisabetil kätte sünnitamise aeg ja ta tõi ilmale poja. 58 Tema naabrid ja sugulased kuulsid, et Jehoova on osutanud talle suurt halastust, ning nad olid rõõmsad koos temaga. 59 Kaheksandal päeval tulid nad last ümber lõikama ning nad kavatsesid panna talle isa järgi nimeks Sakarias. 60 Aga ta ema ütles: „Ei, tema nimeks saab Johannes.” 61 Seepeale ütlesid nad talle: „Sinu sugulaste seas pole ju kellelgi sellist nime.” 62 Siis küsisid nad žestide abil lapse isalt, mis tema tahaks pojale nimeks panna. 63 Sakarias palus endale tahvli ja kirjutas: „Tema nimi on Johannes.” Kõik panid seda imeks. 64 Sedamaid avanes Sakariase suu, ta keelepaelad pääsesid valla ning ta hakkas rääkima ja Jumalat ülistama. 65 Siis haaras kõiki naabruskonna inimesi kartus ning kõigest sellest räägiti kogu Juuda mägismaal. 66 Kõik, kes sellest kuulsid, hoidsid seda südames ja ütlesid: „Kes sellest lapsest küll saab?”, sest oli selge, et Jehoova käsi on temaga.

67 Tema isa Sakarias sai täis püha vaimu ja hakkas prohvetlikult rääkima, öeldes: 68 „Ülistatud olgu Jehoova, Iisraeli Jumal, sest ta on pööranud pilgu oma rahvale, et sellele vabastus tuua! 69 Ta on tõstnud meile päästesarve* oma teenija Taaveti soost, 70 nagu ta ütles juba vanal ajal oma pühade prohvetite kaudu, 71 lubades meid päästa meie vaenlaste ja kõigi vihkajate käest, 72 et halastada meile meie esiisade pärast ja mitte unustada oma püha lepingut, 73 vannet, mille ta andis meie esiisale Aabrahamile. 74 Ta lubas, et pärast vaenlaste käest päästmist annab ta meile imelise võimaluse teenida teda kartmatult, 75 ustavalt ja õigesti kõik meie elupäevad. 76 Aga sind, lapsuke, hüütakse Kõigekõrgema prohvetiks, sest sa lähed Jehoova ees, et valmistada ette tema teid 77 ja kuulutada tema rahvale, et neile tuleb pääste pattude andekssaamise kaudu, 78 sest meie Jumal on kaastundlik. Tema kaastunne taevast on meile kui koidusära, 79 mis valgustab neid, kes istuvad pimeduses ja surma varjus, ning juhib meid rahu teel.”

80 Laps kasvas suureks, tema vaim sai tugevaks. Ta elas kõrbes kuni päevani, mil ta ilmus Iisraeli rahva ette.

^ Luuka 1:5 Herodes Suur. (Vt „Sõnaseletusi”.)

^ Luuka 1:6 Vt lisa A5.

^ Luuka 1:22 Võib tõlkida ka „mingit nägemust”.

^ Luuka 1:25 St häbi selle pärast, et tal polnud lapsi.

^ Luuka 1:33 Võib tõlkida ka „kuningavalitsusele”. (Vt „Sõnaseletusi”, märksõna „Jumala kuningriik”.)

^ Luuka 1:37 Võib tõlkida ka „Jumalale pole miski võimatu”.

^ Luuka 1:69 Võib tõlkida ka „vägeva päästja”. Sõna „sarv” kasutatakse Piiblis sageli jõu või võimu sümbolina.

Luuka  2 : 1 - 52

2 Neil päevil andis keiser Augustus välja määruse, et kõik riigi elanikud tuleb arvele võtta. 2 (See esimene arvelevõtmine toimus siis, kui Quirinius oli Süüria maavalitseja.) 3 Siis läksid kõik oma linna end arvele võtma. 4 Seda tegi ka Joosep, ta läks Galileast Naatsareti linnast üles Juudamaale Taaveti linna, mida nimetatakse Petlemmaks, sest ta oli Taaveti soost. 5 Ta läks end arvele võtma koos Maarjaga, kellest oli saanud tema naine ja kes pidi varsti sünnitama. 6 Kui nad seal olid, jõudiski Maarjal kätte sünnitamise aeg. 7 Ta sünnitas poja, oma esmasündinu, mähkis ta sisse ja pani sõime, sest majas polnud nende jaoks kohta.

8 Seal kandis olid karjased, kes elasid lageda taeva all ja hoidsid öösel oma karju. 9 Järsku seisis nende ees Jehoova ingel ja nende ümber säras Jehoova auhiilgus. Nad kohkusid väga. 10 Aga ingel ütles neile: „Ärge kartke, sest ma olen tulnud kuulutama teile head sõnumit, mis toob suurt rõõmu kõigile inimestele. 11 Teile sündis täna Taaveti linnas päästja, kes on isand messias. 12 Te tunnete ta ära selle järgi: lapsuke on sisse mähitud ja lamab sõimes.” 13 Järsku ilmusid ingli kõrvale taevased väehulgad, ülistasid Jumalat ja ütlesid: 14 „Au Jumalale ülal ja olgu rahu maa peal nende inimeste seas, kellest tal on hea meel!”

15 Kui inglid olid nende juurest taevasse läinud, ütlesid karjased üksteisele: „Lähme kohe Petlemma ja vaatame, kuidas on täitunud see, millest Jehoova meile teada andis!” 16 Nad läksid kiiresti sinna ning leidsid Maarja, Joosepi ja sõimes lamava vastsündinu. 17 Last nähes rääkisid nad, mida neile tema kohta oli öeldud. 18 Kõik, kes karjaste juttu kuulsid, olid sellest hämmastunud, 19 aga Maarja jättis kõik need sõnad meelde ja mõtiskles nende üle oma südames. 20 Siis läksid karjased tagasi, ülistades ja kiites Jumalat selle eest, mis nad olid näinud ja kuulnud, sest kõik oli nii, nagu neile oli räägitud.

21 Kaheksa päeva pärast, kui poiss ümber lõigati, pandi talle nimeks Jeesus, nagu ingel oli teda nimetanud, enne kui Maarja lapseootele jäi.

22 Kui neil jõudis kätte aeg end Moosese seaduse järgi puhastada, tõid nad Jeesuse üles Jeruusalemma, et tuua ta Jehoova ette, 23 nagu on kirjutatud Jehoova seaduses: „Iga esmasündinud poisslaps tuleb pühendada Jehoovale.” 24 Nad tõid ohvri, nagu ütleb Jehoova seadus: „Paar turteltuvi või kaks tuvipoega.”

25 Jeruusalemmas oli mees nimega Siimeon. Ta oli õige ja jumalakartlik mees, kes ootas aega, kui Iisrael leiab lohutust, ja tema peal oli püha vaim. 26 Jumal oli talle püha vaimu kaudu ilmutanud, et ta ei sure enne, kui on näinud Jehoova saadetud messiat. 27 Vaimu mõjutusel tuli ta templisse, ja kui vanemad tõid sinna väikse Jeesuse, et täita seadusnõuet, 28 võttis ta lapse kätele, ülistas Jumalat ja ütles: 29 „Nüüd, kõrgeim valitseja, lased sa oma orjal oma sõnade kohaselt rahus surra, 30 sest mu silmad on näinud teda, kelle kaudu sa tood pääste, 31 mille sa oled valmistanud kõigi rahvaste nähes. 32 Tema on valgus, tema kõrvaldab rahvastelt pimeduskatte ning ta on sinu rahva Iisraeli au.” 33 Lapse isa ja ema imestasid selle üle, mida lapse kohta räägiti. 34 Siimeon õnnistas neid ja ütles lapse emale Maarjale: „See laps paneb paljud Iisraelis langema ja uuesti tõusma ning teda põlatakse — 35 ka sinu hingest tungib läbi pikk mõõk —, nii et paljude südame mõtted tulevad ilmsiks.”

36 Seal oli ka naisprohvet Anna, Fanueli tütar Aaseri suguharust. See naine oli kõrges eas ning oli elanud oma mehega pärast abiellumist seitse aastat. 37 Ta oli 84-aastane lesk ning ei puudunud kunagi templist, vaid teenis Jumalat ööd ja päevad paastudes ja palvetades. 38 Just sel tunnil tuli ta nende juurde ja hakkas Jumalat tänama ning rääkima sellest lapsest kõigile, kes ootasid Jeruusalemma vabastamist.

39 Kui nad* olid kõik Jehoova seaduse kohaselt teinud, läksid nad tagasi Galileasse oma linna Naatsaretti. 40 Laps kasvas, sai üha tugevamaks ja targemaks ning oli Jumala soosingus.

41 Jeesuse vanematel oli tavaks käia igal aastal Jeruusalemmas paasapüha pidamas. 42 Kui Jeesus oli 12-aastane, läksid nad nagu tavaliselt pühadeks üles Jeruusalemma. 43 Pärast pühi asusid nad tagasiteele, kuid vanemad ei märganud, et Jeesus jäi maha Jeruusalemma. 44 Arvates, et ta on teekaaslaste seas, käisid nad ära ühe päeva tee, siis aga hakkasid teda sugulaste ja tuttavate seast otsima. 45 Ent kui nad teda ei leidnud, pöördusid nad tagasi Jeruusalemma ja otsisid teda sealt. 46 Kolme päeva pärast leidsid nad ta templist, kus ta istus õpetajate keskel, kuulas neid ja esitas neile küsimusi. 47 Kõik, kes teda kuulasid, imestasid tema arusaamisvõime ja vastuste üle. 48 Kui vanemad teda nägid, olid nad hämmastunud ja ema küsis temalt: „Pojake, miks sa meile niimoodi tegid? Isa ja mina oleme sind meeleheitlikult taga otsinud.” 49 Tema ütles neile: „Miks te mind otsisite? Kas te ei teadnud, et ma olen oma Isa kojas?” 50 Kuid nad ei mõistnud, mida ta sellega öelda tahtis.

51 Jeesus läks koos nendega alla Naatsaretti ning kuulas edaspidigi nende sõna. Tema ema aga hoidis kõik selle meeles. 52 Jeesus kasvas jõus ja tarkuses ning oli Jumala ja inimeste soosingus.

^ Luuka 2:39 St Joosep ja Maarja.

Luuka  3 : 1 - 38

3 Keiser Tiberiuse 15. valitsusaastal, kui Pontius Pilatus oli Juudamaa maavalitseja, Herodes* Galilea valitseja*, tema vend Filippus Iturea ja Trahhoniitisemaa valitseja ning Lüsaanias Abileene valitseja, 2 kui peapreestriks oli Hannas ja ülempreestriks Kaifas, sai Sakariase poeg Johannes kõrbes Jumalalt sõnumi.

3 Ta käis läbi kogu Jordani ümbruskonna ja kuulutas, et pattude andekssaamiseks on vaja lasta end kahetsuse märgiks ristida. 4 Nii on kirjutatud prohvet Jesaja raamatus: „Keegi hüüab kõrbes: „Valmistage ette Jehoova tee! Tehke sirgeks teed tema ees! 5 Kõik orud täidetagu ning kõik mäed ja künkad tehtagu madalaks. Kõverad teed saagu sirgeks ja konarlikud teed tasaseks. 6 Kõik inimesed näevad, kuidas Jumal päästab.””

7 Johannes ütles rahvale, kes tuli tema juurde end ristida laskma: „Te rästikute sugu, kes on teile öelnud, et te saate põgeneda tulevase vihapäeva eest? 8 Kandke siis patukahetsuse* vilja. Ärge mitte mõelgegi: „Meie isa on Aabraham”, sest ma ütlen teile, et Jumal võib lasta neist kividestki Aabrahamile lapsi tõusta. 9 Kirves on juba puude juurte peal. Iga puu, mis ei kanna head vilja, raiutakse maha ja visatakse tulle.”

10 Rahvas küsis Johanneselt: „Mida meil tuleb siis teha?” 11 Ta vastas neile: „Kellel on kaks rõivast*, andku üks sellele, kellel seda pole, ja kellel on toitu, tehku samamoodi.” 12 Isegi maksukogujad tulid end ristida laskma ja küsisid temalt: „Õpetaja, mida meil tuleb teha?” 13 Ta ütles neile: „Ärge nõudke* rohkem makse, kui on ette nähtud.” 14 Ka sõdurid küsisid temalt: „Mida meil tuleb teha?” Ta ütles neile: „Ärge pressige inimestelt vägivalla ähvardusel raha välja* ega esitage kellegi vastu valesüüdistust, vaid olge oma tasuga rahul.”

15 Rahvas ootas messiat ja kõik mõtlesid, et võib-olla Johannes ongi messias. 16 Johannes aga ütles neile kõigile: „Mina ristin teid veega, aga on tulemas keegi minust vägevam, kellel ma pole väärt sandaalirihmugi lahti tegema. Tema ristib teid püha vaimu ja tulega.* 17 Tal on käes tuulamislabidas, et teha oma viljapeksuplats täiesti puhtaks ja koguda nisu oma aita, kuid aganad põletab ta ära kustutamatus tules.”

18 Johannes manitses rahvast ka mitmel muul moel ja kuulutas neile head sõnumit. 19 Aga valitseja Herodes, keda Johannes oli noominud tema vennanaise Herodiase ja kõigi ta nurjatute tegude pärast, 20 tegi veel ühe sellise teo: ta pani Johannese vangi.

21 Kui kogu rahvast ristiti, ristiti ka Jeesus. Sel ajal, kui Jeesus palvetas, avanes taevas 22 ja püha vaim tuli tuvi kujul alla tema peale ning taevast kostis hääl: „Sina oled mu armas poeg, mul on sinust hea meel*.”

23 Jeesus oli oma tööd alustades umbes 30-aastane. Teda peeti

Joosepi pojaks.

Joosep oli Heeli poeg,

24 Heeli oli Mattati poeg,

Mattat oli Leevi poeg,

Leevi oli Melki poeg,

Melki oli Jannai poeg,

Jannai oli Joosepi poeg,

25 Joosep oli Mattitjahu poeg,

Mattitjahu oli Aamose poeg,

Aamos oli Nahumi poeg,

Nahum oli Hesli poeg,

Hesli oli Naggai poeg,

26 Naggai oli Maadi poeg,

Maat oli Mattitjahu poeg,

Mattitjahu oli Simi poeg,

Simi oli Jooseki poeg,

Joosek oli Jooda poeg,

27 Jooda oli Joanani poeg,

Joanan oli Reesa poeg,

Reesa oli Serubbaabeli poeg,

Serubbaabel oli Sealtieli poeg,

Sealtiel oli Neeri poeg,

28 Neeri oli Melki poeg,

Melki oli Addi poeg,

Addi oli Koosami poeg,

Koosam oli Elmadami poeg,

Elmadam oli Eeri poeg,

29 Eer oli Jeesuse poeg,

Jeesus oli Elieseri poeg,

Elieser oli Joorimi poeg,

Joorim oli Mattati poeg,

Mattat oli Leevi poeg,

30 Leevi oli Simeoni poeg,

Simeon oli Juuda poeg,

Juudas oli Joosepi poeg,

Joosep oli Joonami poeg,

Joonam oli Eljakimi poeg,

31 Eljakim oli Melea poeg,

Melea oli Menna poeg,

Menna oli Mattata poeg,

Mattata oli Naatani poeg,

Naatan oli Taaveti poeg,

32 Taavet oli Iisai poeg,

Iisai oli Oobedi poeg,

Oobed oli Boase poeg,

Boas oli Salmoni poeg,

Salmon oli Nahsoni poeg,

33 Nahson oli Amminadabi poeg,

Amminadab oli Arni* poeg,

Arni oli Hesroni poeg,

Hesron oli Peretsi poeg,

Perets oli Juuda poeg,

34 Juuda oli Jaakobi poeg,

Jaakob oli Iisaki poeg,

Iisak oli Aabrahami poeg,

Aabraham oli Terahi poeg,

Terah oli Naahori poeg,

35 Naahor oli Serugi poeg,

Serug oli Reu poeg,

Reu oli Pelegi poeg,

Peleg oli Eeberi poeg,

Eeber oli Selahi poeg,

36 Selah oli Kenani poeg,

Kenan oli Arpaksadi poeg,

Arpaksad oli Seemi poeg,

Seem oli Noa poeg,

Noa oli Lemeki poeg,

37 Lemek oli Metuusala poeg,

Metuusala oli Eenoki poeg,

Eenok oli Jeredi poeg,

Jered oli Mahalaleeli poeg,

Mahalaleel oli Kenani poeg,

38 Kenan oli Enose poeg,

Enos oli Seti poeg,

Sett oli Aadama poeg,

Aadam oli Jumala poeg.

^ Luuka 3:1 Herodes Antipas, Herodes Suure poeg.

^ Luuka 3:1 Võib tõlkida ka „tetrarh”; teatud maa-ala valitseja, kes esindas Rooma keisrit.

^ Luuka 3:8 Sõna-sõnalt „mõtteviisi parandamise”.

^ Luuka 3:11 Võib tõlkida ka „üks rõivas üle”.

^ Luuka 3:13 Võib tõlkida ka „ärge koguge”.

^ Luuka 3:14 Võib tõlkida ka „ärge tehke kellelegi liiga”.

^ Luuka 3:16 St võiab teid püha vaimuga ja hävitab teid tulega.

^ Luuka 3:22 Võib tõlkida ka „sinul on mu soosing”.

^ Luuka 3:33 Sama kes Raam (1Aj 2:9; Mt 1:3, 4).

Luuka  4 : 1 - 44

4 Siis lahkus Jeesus, täis püha vaimu, Jordani äärest ning vaim juhtis ta kõrbesse 2 40 päevaks. Seal püüdis Kurat teda kiusatusse viia. Jeesus ei söönud neil päevil midagi ja nende möödudes tundis ta nälga. 3 Siis ütles Kurat talle: „Kui sa oled Jumala poeg, siis ütle sellele kivile, et see leivaks saaks.” 4 Jeesus aga vastas: „Kirjutatud on: „Inimese elu ei sõltu üksnes leivast.””

5 Seejärel viis Kurat ta ühte kõrgesse paika ja näitas talle hetkega kõiki maailma kuningriike. 6 Kurat ütles talle: „Ma annan sulle võimu nende kõigi üle ja nende hiilguse, sest see võim on antud minule ja ma annan selle, kellele tahan. 7 Kui sa nüüd minu ees korra kummardad, saab see kõik sinu omaks.” 8 Jeesus vastas talle: „Kirjutatud on: „Sa pead kummardama oma Jumalat Jehoovat ja teenima üksnes teda.””

9 Edasi viis ta Jeesuse Jeruusalemma, pani templi katuserinnatisele ja ütles talle: „Kui sa oled Jumala poeg, siis hüppa siit alla, 10 sest on kirjutatud: „Ta annab oma inglitele käsu sind kaitsta” 11 ja „Nad kannavad sind kätel, et sa oma jalga vastu kivi ei lööks.”” 12 Jeesus vastas talle: „On öeldud: „Ära pane oma Jumalat Jehoovat proovile.”” 13 Kui Kurat oli kiusamise lõpetanud, läks ta tema juurest ära kuni järgmise sobiva võimaluseni.

14 Jeesus, täis vaimu, läks tagasi Galileasse. Temast räägiti head kõikjal ümbruskonnas. 15 Ta hakkas sünagoogides õpetama ning kõik pidasid temast lugu.

16 Siis läks Jeesus Naatsaretti, kus ta oli üles kasvanud, ja nagu tal hingamispäeval tavaks oli, läks ta sünagoogi, ning ta tõusis püsti, et pühakirja ette lugeda. 17 Talle ulatati prohvet Jesaja rullraamat. Ta rullis selle lahti ja otsis välja koha, kus oli kirjutatud: 18 „Jehoova vaim on minu peal, sest ta on võidnud mind kuulutama head sõnumit vaestele. Ta on saatnud mind kuulutama vabastust vangistatuile ja nägemise taastamist pimedaile, laskma rõhutuid vabadusse, 19 kuulutama Jehoova soosingu aastat.” 20 Seejärel keeras ta rullraamatu kokku, ulatas selle tagasi teenrile ja võttis istet. Kõikide pilgud sünagoogis olid kinnitunud temale. 21 Ta ütles neile: „Täna on see kirjakoht, mida te just kuulsite, täide läinud.”

22 Kõik rääkisid temast kiitvalt, imestasid meeldivate sõnade üle tema huulilt ja küsisid: „Kas see pole mitte Joosepi poeg?” 23 Seepeale Jeesus kostis: „Küllap te arvate, et minu kohta käib ütlus „Arst, ravi iseennast”, ning ütlete: „Tee ka siin oma kodukandis seda, mida me kuulsime sind tegevat Kapernaumas.”” 24 Ta lisas: „Ma kinnitan teile, et ühtki prohvetit ei tunnustata tema kodukandis. 25 Ma ütlen teile tõtt: Eelija päevil, kui taevas oli suletud kolm aastat ja kuus kuud ning kogu maad tabas suur näljahäda, oli Iisraelis palju lesknaisi, 26 ometi ei saadetud Eelijat mitte ühegi juurde nende seast, vaid ainult ühe lesknaise juurde Sareptasse Siidonimaal; 27 ning prohvet Eliisa ajal oli Iisraelis palju pidalitõbiseid, ometi ei saanud puhtaks* ükski neist, vaid ainult süürlane Naaman.” 28 Seda kuuldes said kõik sünagoogis olijad väga vihaseks. 29 Nad tõusid ja kihutasid ta linnast välja ning viisid ta selle mäe järsakule, mille peale nende linn oli ehitatud, et ta sealt alla tõugata. 30 Tema aga kõndis nende keskelt läbi ja jätkas oma teed.

31 Jeesus läks alla Galilea linna Kapernauma ja õpetas seal hingamispäeval. 32 Inimesed olid tema õpetusviisist hämmastunud, sest ta kõneles nagu see, kel on mõjuvõimu. 33 Seal sünagoogis oli üks mees, kelles oli rüve vaim, deemon, ja ta karjus valju häälega: 34 „Mis sa meist tahad, naatsaretlane Jeesus? Kas sa tulid meid hävitama? Ma tean hästi, kes sa oled — Jumala Püha!” 35 Aga Jeesus sõitles teda: „Ole vait ja tule temast välja!” Paisanud mehe nende keskele maha, tuli deemon temast välja, tegemata talle kahju. 36 Seepeale olid kõik hämmastunud ja arutasid omavahel: „Kuidas ta küll oskab nii rääkida? Tal on voli ja võim käsutada rüvedaid vaime ja need tulevadki välja!” 37 Uudis temast levis kõikjale ümbruskonda.

38 Kui Jeesus oli sünagoogist lahkunud, läks ta Siimoni majja. Siimoni ämma vaevas kõrge palavik ja Jeesusel paluti midagi tema heaks teha. 39 Jeesus kummardus naise kohale, hurjutas palavikku ja sel läks palavik ära. Naine tõusis kohe üles ja hakkas neile toitu valmistama.

40 Päikeseloojangul toodi Jeesuse juurde inimesi, kes kannatasid mitmesuguste haiguste käes. Ta pani käed nende kõigi peale ja tegi nad terveks. 41 Samuti tulid paljudest välja deemonid, kes kisendasid: „Sina oled Jumala poeg!” Kuid ta sõitles neid ega lubanud neil rääkida, sest nad teadsid, et ta on messias.

42 Koidikul läks Jeesus ühte kõrvalisse paika. Ent inimesed hakkasid teda otsima. Kui nad ta leidsid, püüdsid nad teda takistada, et ta nende juurest ära ei läheks. 43 Tema aga ütles neile: „Ma pean ka teistele linnadele kuulutama head sõnumit Jumala kuningriigist*, sest selleks on mind läkitatud.” 44 Ja ta läks ning kuulutas Juudamaa sünagoogides.

^ Luuka 4:27 Võib tõlkida ka „terveks”.

^ Luuka 4:43 Võib tõlkida ka „kuningavalitsusest”.

Luuka  5 : 1 - 39

5 Ükskord, kui Jeesus Genneesareti järve* kaldal seisis, tungles tema ümber palju rahvast, et kuulda Jumala sõna. 2 Ta nägi järve kaldal kahte paati. Kalurid olid neist välja tulnud ja loputasid võrke. 3 Jeesus astus paati, mis oli Siimoni oma, ja palus tal kaldast natuke eemale sõuda. Ta võttis istet ja hakkas paadist rahvahulki õpetama. 4 Kui ta rääkimise lõpetas, ütles ta Siimonile: „Sõua sügavasse kohta ja laske oma võrgud vette.” 5 Siimon vastas: „Õpetaja, me rassisime öö läbi ega saanud midagi, aga sinu sõna peale lasen ma võrgud vette.” 6 Kui nad seda tegid, said nad nii palju kalu, et võrgud hakkasid rebenema. 7 Nad viipasid oma kaaslastele teises paadis, et need appi tuleksid. Need tulidki ja nad täitsid mõlemad paadid kaladega, nii et paadid hakkasid vajuma. 8 Seda nähes langes Siimon Peetrus Jeesuse ette ja ütles: „Isand, mine ära mu juurest, sest ma olen patune mees!” 9 Suure kalasaagi tõttu valdas hämmastus teda ja kõiki, kes olid koos temaga, 10 samuti Sebedeuse poegi Jaakobust ja Johannest, kes olid Siimoni kaasosanikud. Aga Jeesus ütles Siimonile: „Ära karda. Nüüdsest peale hakkad sa inimesi püüdma.” 11 Siis tõid nad paadid kaldale, jätsid kõik maha ning järgnesid talle.

12 Kord jälle, kui Jeesus oli ühes linnas, oli seal mees täis pidalitõbe. Kui ta Jeesust märkas, heitis ta silmili maha ja anus teda: „Isand, kui sa vaid tahad, võid sa mu puhtaks teha.” 13 Jeesus sirutas käe, puudutas teda ja sõnas: „Ma tahan, saa puhtaks!” Otsekohe kadus tal pidalitõbi. 14 Siis Jeesus keelas meest, et ta sellest kellelegi ei räägiks, öeldes: „Mine ja näita ennast preestrile ning vii preestritele enda puhtakssaamise kinnituseks ohvriand, nagu Mooses on käskinud.” 15 Ent jutt temast levis üha laiemalt ning suured rahvahulgad tulid kokku teda kuulama ja oma haigustest terveks saama. 16 Jeesus läks aga sageli mõnda kõrvalisse paika palvetama.

17 Ühel päeval, kui Jeesus oli õpetamas, istusid seal ka variserid ja seaduseõpetajad, kes olid tulnud igalt poolt Galilea ja Juudamaa küladest ning Jeruusalemmast. Jehoova oli andnud Jeesusele väe tervendada. 18 Mehed tõid sinna kanderaamil ühe halvatu ning püüdsid teda majja Jeesuse ette viia. 19 Aga kuna neil polnud rahvahulga pärast võimalik teda sisse viia, ronisid nad katusele ja lasid mehe koos kanderaamiga läbi kivikatuse otse nende keskele, kes olid Jeesuse ees. 20 Kui Jeesus nende usku nägi, ütles ta: „Inimene, sinu patud on andeks antud.” 21 Seepeale hakkasid kirjatundjad ja variserid arutlema: „Kelleks ta end peab, et ta julgeb niimoodi Jumalat teotada? Kes muu saab patte andeks anda kui Jumal?” 22 Jeesus aga nägi nende arutlused läbi ja küsis neilt: „Miks te oma südames selliselt arutlete? 23 Mida on kergem öelda, kas „Sinu patud on sulle andeks antud” või „Tõuse üles ja kõnni”? 24 Aga et te teaksite, et Inimesepojal on voli maa peal patte andeks anda ...” Ta sõnas halvatule: „Ma ütlen sulle: tõuse üles, võta oma kanderaam ja mine koju.” 25 Sedamaid tõusis mees nende ees püsti, võttis oma lamamisaseme ning läks koju, ülistades Jumalat. 26 Siis olid nad kõik hämmastunud, nemadki hakkasid Jumalat ülistama ning neid valdas aukartus. Nad ütlesid: „Me oleme täna imelisi asju näinud!”

27 Pärast seda läks Jeesus välja. Ta nägi maksukogujat nimega Leevi tollihoones istumas ning ütles talle: „Järgne mulle!” 28 See jättis kõik maha, tõusis ja järgnes talle*. 29 Leevi korraldas Jeesuse auks oma majas suure pidusöögi. Palju maksukogujaid ja teisi sõi koos nendega*. 30 Seepeale hakkasid variserid ja nende kirjatundjad Jeesuse jüngritega nurisema: „Miks te sööte ja joote koos maksukogujate ja patustega?” 31 Jeesus vastas neile: „Arsti ei vaja mitte terved, vaid haiged. 32 Ma pole tulnud kutsuma kahetsusele õigeid, vaid patuseid.”

33 Nad ütlesid talle: „Johannese jüngrid paastuvad sageli ja palvetavad hardalt ning sama teevad variseride jüngrid, aga sinu jüngrid söövad ja joovad.” 34 Jeesus ütles neile: „Kas peigmehe sõpru võib panna paastuma, kui peigmees on nendega? 35 Aga tulevad päevad, kui peigmees võetakse neilt ära, ja siis, neil päevil, nad paastuvad.”

36 Ta tõi neile ka näite: „Keegi ei lõika uue kuue küljest riidelappi ega õmble seda paigaks vanale kuuele, sest uus paik rebeneks lahti. Pealegi ei sobi uue kuue küljest võetud paik vana peale. 37 Samuti ei pane keegi värsket veini vanadesse nahklähkritesse. Värske vein ajaks ju lähkrid lõhki, vein voolaks välja ja lähkrid oleksid rikutud. 38 Värske vein pannakse ikka uutesse lähkritesse. 39 Mitte keegi, kes on joonud vana veini, ei taha värsket, vaid ütleb: „Vana on hea.””

^ Luuka 5:1 St Galilea mere.

^ Luuka 5:28 St sai tema järelkäijaks.

^ Luuka 5:29 Võib tõlkida ka „külitas koos nendega laua ääres”.

Luuka  6 : 1 - 49

6 Ühel hingamispäeval läks Jeesus läbi viljapõldude ning tema jüngrid katkusid ja sõid viljapäid, hõõrudes neid käte vahel. 2 Seepeale ütlesid mõned variserid: „Miks te teete seda, mis pole hingamispäeval lubatud?” 3 Jeesus vastas neile: „Kas te pole lugenud, mida Taavet tegi, kui temal ja ta meestel oli nälg: 4 kuidas ta läks Jumala kotta, sai sealt vaateleivad ning sõi ja andis ka meestele, kes olid koos temaga, kuigi neid pole lubatud süüa kellelgi muul kui ainult preestritel?” 5 Ta ütles neile veel: „Inimesepoeg on hingamispäeva isand.”

6 Ühel teisel hingamispäeval läks Jeesus sünagoogi ja hakkas õpetama. Seal oli mees, kelle parem käsi oli kuivetunud*. 7 Kirjatundjad ja variserid jälgisid Jeesust teraselt, et näha, kas ta tervendab hingamispäeval, leidmaks põhjust teda süüdistada. 8 Kuid Jeesus teadis nende mõtteid ning ütles kuivetunud käega mehele: „Tõuse püsti ja seisa siia keskele.” Mees tõusiski ja jäi seisma. 9 Siis ütles Jeesus neile: „Ma küsin teilt, mida on hingamispäeval lubatud teha: kas head või halba, kas elu päästa või hävitada?” 10 Vaadanud neid kõiki enda ümber, ütles ta mehele: „Siruta käsi välja.” Too tegigi seda ja ta käsi sai terveks. 11 Nemad aga said maruvihaseks ja hakkasid omavahel arutama, mida nad peaksid Jeesusega tegema.

12 Kord neil päevil läks Jeesus mäele palvetama ja veetis terve öö Jumala poole palvetades. 13 Kui saabus päev, kutsus ta oma jüngrid enda juurde ja valis nende hulgast kaksteist meest, kelle ta nimetas apostliteks*. 14 Need olid Siimon, kellele ta oli andnud nimeks ka Peetrus, tema vend Andreas, Jaakobus, Johannes, Filippus, Bartolomeus, 15 Matteus, Toomas, Alfeuse poeg Jaakobus, Siimon, keda hüüti innukaks, 16 Jaakobuse poeg Juudas ning Juudas Iskariot, kellest sai reetur.

17 Jeesus tuli koos nendega alla ja peatus tasandikul. Seal oli suur hulk tema jüngreid ning palju inimesi kõikjalt Juudamaalt, Jeruusalemmast ning Tüürose ja Siidoni rannikualalt. Need inimesed olid tulnud teda kuulama ja oma haigustest terveks saama. 18 Isegi need tehti terveks, keda vaevasid rüvedad vaimud. 19 Kõik inimesed püüdsid teda puudutada, sest temast väljuv jõud tegi nad kõik terveks.

20 Jeesus vaatas oma jüngrite poole ja ütles:

„Õnnelikud olete teie, vaesed, sest teie päralt on Jumala kuningriik*.

21 Õnnelikud olete teie, kellel praegu on nälg, sest te saate küllaga.

Õnnelikud olete teie, kes praegu nutate, sest tuleb aeg, kui te naerate.

22 Õnnelikud olete teie, kui inimesed teid vihkavad, endi keskelt välja tõukavad, teid solvavad ja teie nime Inimesepoja pärast põlu alla panevad. 23 Olge sel päeval rõõmsad ja hüpake rõõmust, sest teie tasu on suur taevas. Samamoodi kohtlesid nende esiisad prohveteid.

24 Aga häda teile, rikkad, sest teil on juba käes kõik, mis teil on saada!

25 Häda teile, kellel praegu on küllus, sest teile tuleb nälg!

Häda teile, kes praegu naerate, sest te saate leinata ja nutta!

26 Häda teile, kui kõik inimesed teist hästi räägivad, sest samamoodi rääkisid nende esiisad valeprohvetitest!

27 Aga mina ütlen teile, kes kuulate: armastage oma vaenlasi, tehke head neile, kes teid vihkavad, 28 paluge Jumala õnnistust neile, kes teid neavad, palvetage nende eest, kes teid solvavad. 29 Kes lööb sind vastu üht põske, sellele keera ka teine. Ja kes võtab ära su kuue, sellele ära keela ka alusrõivast. 30 Anna igaühele, kes sinult palub, ja sellelt, kes võtab sinu oma, ära küsi seda tagasi.

31 Nõnda, nagu te tahate, et inimesed teile teeksid, tehke ka neile.

32 Kui te armastate neid, kes teid armastavad, mis kiitust te siis väärite? Isegi patused armastavad neid, kes neid armastavad. 33 Ja kui te teete head neile, kes teile head teevad, mis kiitust te siis väärite? Isegi patused teevad sedasama. 34 Samuti, kui te laenate* neile, kellelt te loodate tagasi saada, mis kiitust te siis väärite? Isegi patused annavad patustele laenu, et sama palju tagasi saada. 35 Teie aga armastage oma vaenlasi, tehke head ja laenake ilma midagi tagasi lootmata. Siis on teie tasu suur ja te olete Kõigekõrgema pojad, sest tema on lahke ka tänamatute ja kurjade vastu. 36 Olge halastavad, nagu teie Isa on halastav.

37 Ärge mõistke kohut ja ka teie üle ei mõisteta kohut. Ärge mõistke hukka ja ka teid ei mõisteta hukka. Andke andeks ja teilegi antakse andeks. 38 Andke, siis antakse ka teile. Teie põue kallatakse hea, tuubitud, raputatud ja kuhjaga mõõt. Millise mõõduga teie mõõdate, sellisega mõõdetakse ka teile.”

39 Siis hakkas Jeesus neile mõistu rääkima: „Ega pime või juhtida pimedat? Eks kuku nad mõlemad auku? 40 Õpilane* pole üle oma õpetajast, aga igaüks, keda on põhjalikult õpetatud, on oma õpetaja sarnane. 41 Miks sa näed pindu oma venna silmas, aga palki enda silmas ei pane tähele? 42 Kuidas sa võid öelda oma vennale: „Vend, las ma tõmban pinnu su silmast välja”, kui sa ei näe palki enda silmas? Sa silmakirjatseja! Tõmba esmalt palk välja oma silmast, siis sa näed selgelt ja saad tõmmata pinnu välja oma venna silmast.

43 Hea puu ei kanna halba vilja ning halb puu ei kanna head vilja. 44 Igat puud tuntakse selle vilja järgi. Ei korjata ju viigimarju okastaimedelt ega lõigata viinamarju ogalistelt põõsastelt. 45 Hea inimene toob oma südame hea vara hulgast välja head, ent halb inimene toob oma südame halva vara hulgast välja halba. Suu räägib sellest, mida süda on täis.

46 Miks te hüüate mind: „Isand! Isand!”, aga ei tee nii, nagu ma ütlen? 47 Ma ütlen teile, kellega sarnaneb see, kes tuleb minu juurde, kuuleb mu sõnu ja teeb nende järgi: 48 ta on nagu inimene, kes maja ehitades kaevas sügavale ja rajas vundamendi kaljule. Kui tõusis tulvavesi ja veevool sööstis vastu seda maja, siis maja ei löönud kõikuma, sest see oli hästi ehitatud. 49 Kes aga kuuleb, kuid ei tee kuuldu järgi, on nagu inimene, kes ehitas maja maapinna peale, ilma vundamendita. Veevool sööstis vastu seda maja ning see varises kohe kokku, see hävis täielikult.”

^ Luuka 6:6 Võib tõlkida ka „halvatud”.

^ Luuka 6:13 Kr apostolos, mis tähendab „saadik”, „käskjalg”.

^ Luuka 6:20 Võib tõlkida ka „kuningavalitsus”.

^ Luuka 6:34 St ilma kasu lõikamata.

^ Luuka 6:40 Võib tõlkida ka „jünger”.

Luuka  7 : 1 - 50

7 Kui Jeesus oli öelnud rahvale kõik, mida ta oli soovinud, läks ta Kapernauma. 2 Seal oli ühe sadakonnaülema* ori, keda see kalliks pidas, raskesti haige ja suremas. 3 Kui see väeülem Jeesusest kuulis, saatis ta mõned juutide vanemad tema juurde, et nad paluksid tal tulla ja tema ori terveks teha. 4 Nad tulid Jeesuse juurde ja anusid teda: „Ta on väärt, et sa teda aitaksid, 5 sest ta armastab meie rahvast ja tema oli see, kes ehitas meile sünagoogi.” 6 Jeesus läks nendega kaasa. Kui ta ei olnud majast enam kaugel, saatis sadakonnaülem oma sõbrad talle ütlema: „Isand, ära tee endale tüli, sest ma pole väärt, et sina mu katuse alla tuleksid. 7 Seepärast ei pidanud ma ennast vääriliseks sinu juurde tulema. Ütle vaid sõna ja mu sulane saab terveks. 8 Minagi pean teistele alluma ja minu sõdurid alluvad mulle. Kui ma ütlen ühele: „Mine!”, siis ta läheb, ja teisele: „Tule!”, siis ta tuleb, ja oma orjale: „Tee seda!”, siis ta teeb.” 9 Seda kuuldes Jeesus imestas ja pöördus teda saatva rahvahulga poole: „Ma ütlen teile: isegi Iisraelis pole ma leidnud nii suurt usku.” 10 Majja tagasi jõudes nägid käskjalad, et ori on hea tervise juures.

11 Peagi pärast seda läks Jeesus Naini linna ning tema jüngrid ja hulk rahvast läksid koos temaga. 12 Kui ta linna värava ligi jõudis, kanti sealt välja surnut, oma ema ainsat poega. See naine oli lesk ja teda saatis suur hulk linnarahvast. 13 Kui Isand teda märkas, hakkas tal temast kahju ning ta ütles talle: „Ära nuta.” 14 Jeesus astus surnuraami juurde ja puudutas seda ning kandjad jäid seisma. Siis ta ütles: „Noormees, ma ütlen sulle: tõuse üles!” 15 Surnu tõusis istukile ja hakkas rääkima ning Jeesus andis poja ta emale. 16 Kõiki haaras kartus ja nad ülistasid Jumalat, öeldes: „Suur prohvet on tõusnud meie hulgas!” ja „Jumal on pööranud pilgu oma rahvale!” 17 Kuuldused Jeesusest levisid üle kogu Juudamaa ja kõikjale ümbruskonda.

18 Johannese jüngrid rääkisid kõigest sellest Johannesele. 19 Siis kutsus Johannes kaks oma jüngrit ja saatis nad Isanda juurde küsima: „Kas sina oled see, kes pidi tulema, või peame ootama kedagi teist?” 20 Kui mehed Jeesuse juurde jõudsid, ütlesid nad: „Ristija Johannes saatis meid sinu juurde küsima: „Kas sina oled see, kes pidi tulema, või peame ootama kedagi teist?”” 21 Samal ajal tervendas Jeesus paljusid tõbedest ja piinarikastest haigustest ning ajas välja kurje vaime ja kinkis paljudele pimedatele nägemise. 22 Jeesus vastas neile: „Minge ja teatage Johannesele, mida te olete näinud ja kuulnud: pimedad näevad, jalust vigased kõnnivad, pidalitõbised saavad puhtaks, kurdid kuulevad, surnud äratatakse üles ja vaestele räägitakse head sõnumit. 23 Õnnelik on see, kes minus ei kahtle*.”

24 Kui Johannese käskjalad olid ära läinud, hakkas Jeesus rahvahulkadele Johannesest rääkima: „Mida te läksite kõrbesse vaatama? Kas tuules õõtsuvat pilliroogu? 25 Mida te siis läksite vaatama? Kas uhkeisse rõivaisse riietatud inimest? Eks need, kes kannavad uhkeid rõivaid ja elavad luksuses, ole kuningakodades. 26 Tõepoolest, mida te siis läksite sinna vaatama? Kas prohvetit? Jah, ma ütlen teile, et veel palju enamat kui prohvetit. 27 Tema on see, kellest on kirjutatud: „Ma läkitan sinu ees oma saadiku, kes valmistab ette su tee.” 28 Ma ütlen teile: naistest sündinute seas pole kedagi suuremat Johannesest, ent väikseim Jumala kuningriigis* on temast suurem.” 29 Kui kogu rahvas ja maksukogujad seda kuulsid, tunnistasid nad, et Jumal on õiglane, sest nad olid lasknud end Johannesel ristida. 30 Kuna aga variserid ja seadusetundjad suhtusid põlgusega neile teada antud Jumala tahtesse, ei olnud nad lasknud end Johannesel ristida.

31 „Kellega ma peaksin võrdlema selle põlvkonna inimesi, kellega nad sarnanevad? 32 Nad on nagu lapsed, kes istuvad turul ja hõikavad üksteisele: „Me mängisime teile vilepilli, aga teie ei tantsinud! Me laulsime leinalaulu, aga teie ei nutnud!” 33 Sama lugu on sellega: Ristija Johannes on tulnud, ei söö leiba ega joo veini, kuid teie ütlete: „Temas on deemon”; 34 Inimesepoeg on tulnud, sööb ja joob, aga teie ütlete: „See mees on õgard ja veinijoodik, maksukogujate ja patuste sõber.” 35 Ometi ilmneb tarkus tegudest.*”

36 Üks variser palus Jeesusel tulla enda poole sööma. Jeesus läkski selle variseri majja ja heitis laua äärde. 37 Siis üks naine, kelle kohta teati, et ta elab patust elu, sai teada, et Jeesus on söömas* selle variseri majas. Naine tõi alabasterpudeli healõhnalist õli 38 ja võttis koha sisse Jeesuse taga ta jalgade juures. Ta nuttis ja niisutas tema jalgu oma pisaratega ning kuivatas neid oma juustega. Samuti andis ta tema jalgadele hellalt suud ja valas nende peale healõhnalist õli. 39 Seda nähes arutles variser, kes oli Jeesuse külla kutsunud, endamisi: „Kui see mees oleks tõesti prohvet, siis ta teaks, kes see naine selline on, kes teda puudutab — et ta on patune.” 40 Kuid Jeesus ütles talle: „Siimon, mul on sulle midagi öelda.” See sõnas: „Räägi, õpetaja.”

41 „Ühel laenuandjal oli kaks võlglast: üks oli talle võlgu 500 denaari*, teine aga 50. 42 Kuna neil polnud millegagi tagasi maksta, tühistas ta suuremeelselt kummagi võla. Kumb neist teda pärast seda rohkem armastas?” 43 Siimon vastas: „Ma arvan, et see, kelle võlg oli suurem.” Jeesus ütles talle: „Sul on õigus.” 44 Seejärel pööras ta end naise poole ja ütles Siimonile: „Kas sa näed seda naist? Ma tulin sinu majja, kuid sina ei andnud vett mu jalgade tarvis. Aga see naine on niisutanud mu jalgu oma pisaratega ja kuivatanud neid oma juustega. 45 Sa ei andnud mulle tervituseks suud, aga see naine pole sellest ajast peale, kui ma sisse tulin, lakanud mu jalgadele hellalt suud andmast. 46 Sa ei valanud mu pea peale õli, aga see naine on valanud mu jalgadele healõhnalist õli. 47 Ma ütlen sulle: tema armastus on nii suur sellepärast, et talle on palju* patte andeks antud. Aga selle armastus, kellele on vähe andeks antud, on vähene.” 48 Siis ütles ta naisele: „Sinu patud on andeks antud.” 49 Need, kes koos temaga laua ääres külitasid, mõtlesid: „Kes see mees küll on, et ta isegi patte andeks annab?” 50 Ent tema ütles naisele: „Sinu usk on sind päästnud, mine rahuga.”

^ Luuka 7:2 Võib tõlkida ka „tsentuurio”, saja sõduri ülem Rooma sõjaväes.

^ Luuka 7:23 Sõna-sõnalt „kes minu pärast ei komista”.

^ Luuka 7:28 Võib tõlkida ka „kuningavalitsuses”.

^ Luuka 7:35 Võib tõlkida ka „ometi tunnistatakse tarkus õigeks tulemuste põhjal”.

^ Luuka 7:37 Võib tõlkida ka „külitab laua ääres”.

^ Luuka 7:41 Vt lisa B14.

^ Luuka 7:47 Võib tõlkida ka „suuri”.

Luuka  8 : 1 - 56

8 Peagi pärast seda rändas Jeesus linnast linna ja külast külla ning kuulutas head sõnumit Jumala kuningriigist*. Temaga koos olid need kaksteist, 2 samuti mõned naised, kes olid saanud vabaks kurjadest vaimudest ja terveks oma haigustest. Need naised olid Maarja, keda hüütakse Magdaleenaks ja kellest oli välja tulnud seitse deemonit, 3 Herodese majapidaja Kuusase naine Johanna, Susanna ning palju teisi naisi, kes toetasid teda ja apostleid oma varaga.

4 Kui Jeesuse juurde oli kogunenud hulk rahvast, sealhulgas paljudest linnadest tulnud inimesi, kes teda kuulamas käisid, rääkis ta neile ühe mõistujutu: 5 „Külvaja läks välja seemet külvama. Külvates kukkus tal osa seemet tee äärde. See tallati ära ning linnud tulid ja nokkisid selle. 6 Osa kukkus kaljusele pinnasele ja kuivas pärast tärkamist ära, kuna seal polnud niiskust. 7 Osa kukkus ohakate sekka ning koos sellega kasvanud ohakad lämmatasid selle. 8 Aga osa kukkus hea maa peale ning pärast tärkamist kandis see sajakordselt vilja.” Seda rääkinud, hüüdis ta: „Kellel kõrvad on, et kuulata, see kuulaku!”

9 Tema jüngrid küsisid temalt, mida see mõistujutt tähendab. 10 Jeesus ütles: „Teile avaldatakse Jumala kuningriigi pühi saladusi, kuid ülejäänutele jäävad need vaid mõistujutuks. Vaadates nad vaatavad ilmaaegu ja kuuldes nad ei taipa. 11 Selle mõistujutu tähendus on niisugune. Seeme on Jumala sõnum. 12 Teeäärse pinnasega sarnanevad need, kes kuulevad sõnumit, siis aga tuleb Kurat ja võtab selle ära nende südamest, et nad ei usuks ega pääseks. 13 Kaljuse pinnasega sarnanevad need, kes sõnumit kuuldes võtavad selle rõõmuga vastu, aga neis pole juurt. Nad usuvad mõnda aega, kuid proovilepaneku ajal nad hülgavad usu. 14 Ohakase maaga sarnanevad need, kes kuulevad sõnumit, ent kuna nad lasevad end kaasa kiskuda elumuredel, rikkusel ja naudingutel, lämbub sõnum ära ja nende vili ei saa küpseks. 15 Aga hea maaga sarnanevad need, kel on kaunis ja hea süda ning kes pärast sõnumi kuulmist seda südames hoiavad ja vastu pidades vilja kannavad.

16 Ükski, kes on süüdanud lambi, ei kata seda anumaga kinni ega pane voodi alla, vaid asetab selle lambijalale, et sissetulijad näeksid valgust. 17 Sest pole midagi varjatut, mis ei saaks avalikuks, ega midagi salajast, mis ei saaks kunagi teatavaks ega tuleks ilmsiks. 18 Pange siis tähele, kuidas te kuulate, sest kellel on, sellele antakse juurde, aga kellel ei ole, sellelt võetakse ära seegi, mis ta arvab enesel olevat.”

19 Siis tulid sinna Jeesuse ema ja vennad, kuid rahvahulga pärast ei pääsenud nad tema juurde. 20 Talle teatati: „Sinu ema ja vennad seisavad väljas ja tahavad sind näha.” 21 Jeesus vastas: „Mu ema ja mu vennad on need, kes Jumala sõna kuulevad ja selle järgi teevad.”

22 Ühel päeval läks Jeesus koos oma jüngritega paati ning ütles neile: „Lähme järve teisele kaldale.” Ja nad asusidki teele. 23 Purjetamise ajal jäi Jeesus paadis magama. Aga järve peale paiskus vali tormituul, paati tuli palju vett ja nad olid hädaohus. 24 Nad astusid Jeesuse juurde ja ajasid ta üles, öeldes: „Õpetaja, õpetaja, me hukkume!” Ta tõusis, sõitles tuult ja veemöllu ning need raugesid ja saabus vaikus. 25 Siis ütles ta neile: „Kus on teie usk?” Nemad aga olid kohkunud ja ütlesid üksteisele hämmastunult: „Kes ta küll on, et ta käsutab isegi tuuli ja vett ning need kuuletuvad talle?”

26 Nad randusid gerasalaste maal, mis asub Galilea vastaskaldal. 27 Kui Jeesus oli maale astunud, kohtas ta üht linnast tulnud meest, keda vaevasid deemonid. See ei olnud juba pikemat aega riideid kandnud ega elanud majas, vaid hauakoobaste vahel. 28 Jeesust nähes hakkas ta karjuma, langes tema ette maha ning hüüdis: „Mis sa minust tahad, Jeesus, kõigekõrgema Jumala poeg? Ma palun sind, ära karista mind!” 29 (Jeesus oli ju käskinud rüvedal vaimul sellest mehest välja tulla. See oli palju kordi meest oma võimusse haaranud* ning seda meest oli korduvalt pandud ahelatesse ja jalaraudadesse ning valvatud, kuid ta oli ahelad katki tõmmanud ja deemon oli ajanud teda kõrvalistesse paikadesse.) 30 Jeesus küsis temalt: „Mis su nimi on?” Tema ütles: „Leegion”, sest tema sisse oli läinud palju deemoneid. 31 Need anusid teda, et ta ei käsiks neil sügavikku* minna. 32 Seal mäe peal oli söömas suur seakari. Deemonid anusid Jeesust, et ta lubaks neil sigade sisse minna, ja ta lubas. 33 Siis tulid deemonid mehest välja, läksid sigade sisse ning kari tormas üle järsaku järve ja uppus. 34 Kui karjased nägid, mis juhtus, siis nad põgenesid ning rääkisid sellest linnas ja maal.

35 Inimesed läksid vaatama, mis oli juhtunud. Nad tulid Jeesuse juurde ja nägid, et mees, kellest deemonid olid välja tulnud, istub Jeesuse jalgade ees, olles riietatud ja täie mõistuse juures, ning neid haaras hirm. 36 Pealtnägijad rääkisid neile, kuidas deemonitest vaevatud mees oli terveks saanud. 37 Siis palusid paljud gerasalaste maa elanikud, et Jeesus nende juurest ära läheks, sest nad kartsid väga. Jeesus astuski paati, et lahkuda. 38 Ent mees, kellest deemonid olid välja läinud, anus Jeesust, et ta võiks jääda tema juurde. Kuid Jeesus saatis mehe ära, öeldes: 39 „Mine tagasi koju ja räägi kõigile, mida Jumal on sinu heaks teinud.” Mees läkski ära ja kuulutas terves linnas, mida Jeesus oli tema heaks teinud.

40 Kui Jeesus Galileasse tagasi jõudis, võttis rahvas ta rõõmuga vastu, sest nad kõik ootasid teda. 41 Siis tuli tema juurde mees nimega Jairus, sünagoogi ülem. Ta langes Jeesuse jalgade ette ning anus teda, et ta tuleks tema majja, 42 sest ta ainus tütar, kes oli umbes 12 aastat vana, oli suremas.

Kui Jeesus sinna teel oli, tungles rahvas tema ümber. 43 Seal oli üks naine, keda oli 12 aastat vaevanud verejooks ning keda mitte keegi polnud suutnud terveks ravida. 44 Naine tuli vargsi Jeesuse selja taha, puudutas tema kuuenarmaid ja sedamaid lakkas tal verejooks. 45 Jeesus küsis: „Kes mind puudutas?” Kui keegi seda ei tunnistanud, ütles Peetrus: „Õpetaja, rahvas on hulkadena su ümber ja trügib sulle peale.” 46 Jeesus aga ütles: „Keegi puudutas mind, sest ma tundsin, et jõud läks minust välja.” 47 Nähes, et ta polnud märkamatuks jäänud, tuli see naine värisedes, langes tema ette maha ja ütles kõigi ees, miks ta oli Jeesust puudutanud ja kuidas ta oli sedamaid terveks saanud. 48 Jeesus ütles talle: „Tütar, sinu usk on sind terveks teinud, mine rahuga.”

49 Kui Jeesus alles rääkis, tuli sinna keegi sünagoogi ülema majast ja ütles: „Su tütar on surnud, ära õpetajat enam tülita.” 50 Seda kuuldes ütles Jeesus talle: „Ära karda, usu ainult ja ta pääseb.” 51 Kui Jeesus maja juurde jõudis, ei lubanud ta koos endaga sisse tulla kellelgi peale Peetruse, Johannese ja Jaakobuse ning tüdruku isa ja ema. 52 Kõik nutsid ja lõid endale kurbusest vastu rinda. Jeesus ütles: „Ärge nutke, sest tüdruk pole surnud, vaid magab.” 53 Seepeale hakkasid nad põlglikult naerma, sest nad teadsid, et tüdruk on surnud. 54 Aga Jeesus võttis tüdrukul käest kinni ja ütles: „Laps, tõuse üles!” 55 Tüdruku eluvaim tuli temasse tagasi ja ta tõusis otsekohe üles ning Jeesus palus talle midagi süüa anda. 56 Tema vanemad olid rabatud, aga Jeesus ütles, et nad juhtunust kellelegi ei räägiks.

^ Luuka 8:1 Võib tõlkida ka „kuningavalitsusest”.

^ Luuka 8:29 Teine võimalik tähendus: „see oli pikka aega meest oma võimuses hoidnud”.

^ Luuka 8:31 Vt „Sõnaseletusi”.

Luuka  9 : 1 - 62

9 Siis kutsus Jeesus kokku need kaksteist ning andis neile võimu ja voli kõigi deemonite üle ja võime haigeid tervendada. 2 Ta saatis nad Jumala kuningriiki* kuulutama ja inimesi terveks tegema 3 ning ütles neile: „Ärge võtke teele midagi kaasa: ei keppi, toidupauna, leiba ega hõberaha, samuti ärgu olgu teil lisarõivast*. 4 Kuhu majja te sisse astute, sinna jääge, kuni te sealt lahkute. 5 Kus teid vastu ei võeta, sealt linnast välja minnes raputage selle tolmgi oma jalgadelt* neile hoiatuseks.” 6 Nad asusidki teele ja käisid kogu selle kandi külast külla läbi, kuulutasid head sõnumit ja tervendasid inimesi igal pool.

7 Kõigest sellest kuulis valitseja Herodes*. Ta oli suures segaduses, sest mõned ütlesid, et Johannes on surnuist üles äratatud, 8 teised aga, et Eelija on ilmunud, ent mõned, et üks muistne prohvet on üles äratatud. 9 Herodes ütles: „Johannesel ma võtsin pea maha. Kes on siis see, kelle kohta ma kõike seda kuulen?” Seetõttu otsis ta võimalust teda näha.

10 Kui apostlid tagasi tulid, jutustasid nad Jeesusele, mida nad olid teinud. Seepeale võttis ta nad kaasa ja läks linna, mida kutsutakse Betsaidaks, et nad saaksid omaette olla. 11 Kui aga rahvahulgad sellest teada said, järgnesid nad talle. Jeesus võttis nad lahkesti vastu ning rääkis neile Jumala kuningriigist ja tegi terveks need, kes seda vajasid. 12 Kui päev hakkas õhtusse jõudma, tulid need kaksteist tema juurde ja ütlesid: „Saada inimesed ära, et nad läheksid ümberkaudsetesse paikadesse ja küladesse öömaja ja toidupoolist otsima, sest see siin on kõrvaline paik.” 13 Ta kostis: „Andke teie neile süüa.” Nad ütlesid: „Meil pole midagi muud kui viis leiba ja kaks kala, kui me just ise ei lähe ega osta toitu kogu sellele rahvale.” 14 Aga seal oli umbes 5000 meest. Ta ütles oma jüngritele: „Pange nad umbes viiekümne kaupa istuma.” 15 Nad tegidki nii ja kõik istusid maha. 16 Võtnud need viis leiba ja kaks kala, vaatas ta üles taeva poole ja esitas tänupalve. Siis murdis ta need tükkideks ja andis jüngritele, et nad jagaksid need rahvale. 17 Nad kõik sõid ja nende kõht sai täis ning ülejäänud palukesi korjati kokku 12 korvitäit.

18 Kord hiljem, kui Jeesus oli üksinda ja palvetas, tulid jüngrid tema juurde ja ta küsis neilt: „Mida rahvas räägib, kes ma olen?” 19 Nad vastasid: „Ristija Johannes, teised ütlevad, et Eelija, mõned, et üks muistne prohvet on üles äratatud.” 20 Ta küsis neilt veel: „Aga teie, kelleks teie mind peate?” Peetrus vastas: „Sina oled Jumala saadetud messias.” 21 Siis ta keelas neid kõvasti, et nad sellest kellelegi ei räägiks, 22 ja lisas: „Inimesepoeg peab palju kannatama, vanemad, peapreestrid ja kirjatundjad heidavad ta kõrvale, ta tapetakse ja äratatakse kolmandal päeval üles.”

23 Edasi ütles ta kõigile: „Kui keegi tahab olla minu järelkäija, siis ta ärgu elagu iseendale, vaid kandku päevast päeva oma piinaposti* ja käigu minu järel. 24 Kes tahab oma elu päästa, kaotab selle, aga kes kaotab oma elu minu pärast, päästab selle. 25 Tõepoolest, mis kasu oleks inimesel sellest, kui ta saaks endale kogu maailma, kuid teeks endale kahju või kaotaks oma elu? 26 Kes häbeneb mind ja mu sõnu, seda häbeneb ka Inimesepoeg, kui ta tuleb enda, oma isa ja pühade inglite auhiilguses. 27 Ma kinnitan teile, et mõned siinseisjaist ei sure enne, kui näevad Jumala kuningriiki.”

28 Umbes kaheksa päeva pärast seda, kui Jeesus oli need sõnad öelnud, võttis ta endaga kaasa Peetruse, Johannese ja Jaakobuse ning läks üles mäele palvetama. 29 Kui ta palvetas, muutus tema nägu teistsuguseks ja tema riietus säravvalgeks. 30 Ja ennäe, temaga vestlesid kaks meest: Mooses ja Eelija. 31 Need ilmutasid end auhiilguses ja rääkisid tema lahkumisest, mis pidi sündima Jeruusalemmas. 32 Peetrusele ja tema kaaslastele oli kangesti uni peale tikkunud, aga virgudes nägid nad tema auhiilgust ja kahte meest seismas koos temaga. 33 Kui need hakkasid Jeesuse juurest lahkuma, ütles Peetrus Jeesusele: „Õpetaja, meil on siin hea olla. Las me püstitame siia kolm telki: ühe sinule, ühe Moosesele ja ühe Eelijale”, mõistmata ise, mida ta räägib. 34 Kui ta alles kõneles, ilmus pilv ja kattis nad. Pilve sisse jäädes hakkasid nad kartma. 35 Pilvest kostis hääl: „See on mu poeg, mu valitu. Teda kuulake!” 36 Kui see hääl kostis, nägid nad, et Jeesus on üksi. Ent nad vaikisid ega rääkinud neil päevil kellelegi midagi sellest, mida nad olid näinud.

37 Järgmisel päeval, kui nad mäelt alla tulid, kohtas Jeesus suurt hulka inimesi. 38 Üks mees rahva hulgast hüüdis: „Õpetaja, ma palun sind, vaata mu poega, ta on mul ainuke! 39 Rüve vaim võtab ta oma võimusse ja siis poiss karjatab äkitselt ning vaim toob ta peale krambihooge, nii et poiss ajab suust vahtu välja. Vaim lahkub temast tõrksalt alles pärast tema vaevamist. 40 Ma palusin sinu jüngritel ta poisist välja ajada, aga nad ei suutnud.” 41 Jeesus vastas: „Oh, uskmatu ja paheline põlvkond, kui kaua pean ma veel teiega olema ja teid taluma? Too oma poeg siia.” 42 Kui poiss talle lähemale tuli, paiskas deemon ta maha ja tõi ta peale ägeda krambihoo. Jeesus aga sõitles rüvedat vaimu, tegi poisi terveks ning andis tema ta isale. 43 Kõik olid hämmastunud Jumala suurest väest.

Kogu rahvas pani Jeesuse tegusid imeks. Tema aga ütles oma jüngritele: 44 „Kuulake hoolega ja pidage need sõnad meeles: Inimesepoeg reedetakse ja antakse inimeste kätte.” 45 Nemad aga ei mõistnud tema sõnu. Õigupoolest oli nende sõnade tähendus nende eest varjul, ja temalt selgitust küsida nad kartsid.

46 Siis hakkasid nad omavahel vaidlema, kes neist on suurim. 47 Teades nende südame mõtteid, võttis Jeesus ühe väikse lapse enda kõrvale seisma 48 ja ütles neile: „Kes võtab vastu selle lapse minu pärast, võtab vastu ka minu, ja kes võtab vastu minu, võtab vastu ka selle, kes on mu läkitanud. Sest see, kes end teie seas vähemtähtsaks peab, on suur.”

49 Siis ütles Johannes: „Õpetaja, me nägime üht meest sinu nimel deemoneid välja ajamas ja me püüdsime teda takistada, sest ta ei käi koos meiega sinu järel.” 50 Ent Jeesus ütles talle: „Ärge takistage teda, sest kes ei ole teie vastu, on teie poolt.”

51 Kuna lähedal oli aeg, kui Jeesus pidi taevasse võetama, võttis ta kindlalt nõuks Jeruusalemma minna. 52 Ta saatis enda ees välja käskjalad. Need asusid teele ja jõudsid ühte samaarlaste külla, et tema tulekuks kõik valmis seada. 53 Aga teda ei võetud seal vastu, sest tal oli nõu Jeruusalemma minna. 54 Kui jüngrid Jaakobus ja Johannes seda nägid, küsisid nad: „Isand, kas sa tahad, et me käsime tulel taevast alla tulla ja nad hävitada?” 55 Tema aga pöördus ja noomis neid 56 ning nad läksid teise külla.

57 Teel olles ütles keegi Jeesusele: „Ma tahan sulle järgneda, kuhu tahes sa lähed.” 58 Jeesus lausus talle: „Rebastel on urud ja lindudel pesad, aga Inimesepojal pole kohta, kuhu pead panna.” 59 Siis ütles ta ühele teisele: „Järgne mulle!” Mees vastas: „Isand, luba mul esmalt minna ja matta oma isa.” 60 Ent tema ütles talle: „Lase surnutel oma surnud matta. Sina mine ja kuuluta kõikjal Jumala kuningriiki.” 61 Veel üks mees ütles: „Ma tahan sulle järgneda, Isand, aga luba mul kõigepealt kodustega hüvasti jätta.” 62 Jeesus ütles talle: „Ükski, kes on pannud käe adra külge, kuid vaatab tagasi selle poole, mis jäi maha, ei ole väärt pääsema Jumala kuningriiki.”

^ Luuka 9:2 Võib tõlkida ka „kuningavalitsust”.

^ Luuka 9:3 Võib tõlkida ka „kahte rõivast”.

^ Luuka 9:5 Jalgadelt tolmu maharaputamine tähendas vastutusest loobumist.

^ Luuka 9:7 Herodes Antipas, Herodes Suure poeg.

^ Luuka 9:23 Vt „Sõnaseletusi”.

Luuka  10 : 1 - 42

10 Pärast seda valis Isand välja veel 70 jüngrit ning saatis nad kahekaupa enda ees igasse linna ja paika, kuhu ta ka ise kavatses minna. 2 Jeesus ütles neile: „Lõikustööd on palju, aga töötegijaid vähe. Seepärast paluge lõikuse isandat, et ta saadaks töötegijaid välja oma lõikusele. 3 Minge! Ma saadan teid kui tallesid huntide keskele. 4 Ärge võtke kaasa kukrut, toidupauna ega sandaale ja ärge teel kedagi tervitage*. 5 Kuhu majja te sisse astute, seal öelge esmalt: „Rahu sellele majale!” 6 Kui seal on rahuarmastaja, siis jääb teie rahu tema peale, aga kui ei ole, pöördub see tagasi teie juurde. 7 Jääge majja, kus on rahuarmastaja, ning sööge ja jooge, mida pakutakse, sest töötegija on palka väärt. Ärge minge ühest majast teise.*

8 Kui te lähete mõnda linna ja teid võetakse seal vastu, siis sööge, mida teie ette pannakse, 9 ning tehke selle linna haiged terveks ja öelge: „Jumala kuningriik* on lähedal.” 10 Aga kui te lähete mõnda linna ja teid ei võeta seal vastu, siis minge selle peatänavatele ja öelge: 11 „Isegi tolmu, mis teie linnas meie jalgade külge jäi, me pühime maha teile hoiatuseks. Ometi teadke, et Jumala kuningriik on lähedal.” 12 Ma ütlen teile: Soodomal on sel päeval kergem kui sellel linnal.

13 Häda sulle, Korasin! Häda sulle, Betsaida! Kui Tüüroses ja Siidonis* oleksid sündinud need vägevad teod, mis sündisid teis, oleksid nad juba ammu kahetsenud, istudes kotiriides ja tuhas. 14 Seetõttu on Tüürosel ja Siidonil kohtumõistmise ajal kergem kui teil. 15 Ja sina, Kapernaum, kas arvad, et sind ülendatakse taevani? Ei, sa langed surmavallani!

16 Kes kuulab teid, kuulab ka mind. Kes põlgab ära teid, põlgab ära ka minu. Ja kes põlgab ära minu, põlgab ära ka tema, kes on mu läkitanud.”

17 Kui need 70 jüngrit rõõmsana tagasi tulid, ütlesid nad: „Isand, isegi deemonid alistuvad meile, kui me kasutame sinu nime.” 18 Jeesus ütles neile: „Ma nägin, kuidas Saatan nagu välk taevast maha langes. 19 Ma olen andnud teile meelevalla tallata jalge alla madusid ja skorpione ning täieliku voli vaenlase üle, ja miski ei tee teile kahju. 20 Siiski ärge rõõmustage selle üle, et vaimud teile alistuvad, vaid rõõmustage sellepärast, et teie nimed on taevasse kirja pandud.” 21 Selsamal tunnil sai ta püha vaimu mõjul ülirõõmsaks ja ütles: „Ma ülistan sind avalikult, isa, taeva ja maa isand, sest sa oled peitnud kõik selle tarkade ja arukate eest ning avaldanud selle lastele. Jah, isa, sa oled arvanud heaks nii teha. 22 Mu isa on kõik andnud minu hoolde, ja keegi teine ei tunne poega, kui vaid isa, ja keegi teine ei tunne isa, kui vaid poeg ja see, kellele poeg tahab tema kohta teadmisi jagada.”

23 Jüngritega omavahel olles ütles ta neile: „Õnnelikud on silmad, mis näevad seda, mida teie näete. 24 Ma ütlen teile, et paljud prohvetid ja kuningad on soovinud näha, mida teie näete, kuid pole näinud, ning kuulda, mida teie kuulete, kuid pole kuulnud.”

25 Siis tõusis üks seadusetundja ja küsis Jeesuselt, et teda proovile panna: „Õpetaja, mida mul tuleb teha, et pärida igavene elu?” 26 Jeesus ütles talle: „Mis on Moosese seaduses kirjutatud? Kuidas sa aru saad?” 27 See vastas: „„Armasta Jehoovat, oma Jumalat, kogu südamest ja hingest ning kogu oma jõu ja mõistusega” ning „oma ligimest nagu iseennast”.” 28 Jeesus ütles talle: „Sa vastasid õigesti, tee nii ja sa saad elu.”

29 Aga tahtes õigena paista, küsis see mees Jeesuselt: „Kes siis on mu ligimene?” 30 Jeesus vastas: „Üks inimene läks Jeruusalemmast alla Jeeriko poole ja sattus röövlite kätte. Need riisusid ta paljaks, peksid läbi ning läksid ära, jättes ta poolsurnuna maha. 31 Juhtumisi läks üks preester mööda seda teed alla, ent kui ta seda meest nägi, läks ta teiselt poolt teed temast mööda. 32 Samamoodi üks leviit, kes jõudis alla sellesse paika, nägi teda ja läks temast teiselt poolt teed mööda. 33 Siis jõudis sinna üks samaarlane, kes seda teed mööda rändas, ja kui ta meest nägi, hakkas tal temast kahju. 34 Ta astus mehe juurde, sidus tema haavad ning valas nende peale õli ja veini. Siis tõstis ta mehe oma looma selga, viis ühte võõrastemajja ning hoolitses tema eest. 35 Järgmisel päeval võttis ta kaks denaari*, andis need võõrastemajapidajale ja ütles: „Kanna tema eest hoolt, ja mis sa üle selle kulutad, tasun ma sulle tagasi tulles.” 36 Kes neist kolmest oli sinu arvates ligimene sellele mehele, kes oli sattunud röövlite kätte?” 37 Seadusetundja vastas: „See, kes tema peale halastas.” Jeesus ütles talle: „Mine ja tee sina samamoodi.”

38 Kui nad teel olid, läks Jeesus ühte külla. Seal võttis teda oma majas külalisena vastu naine nimega Marta. 39 Sel naisel oli ka õde, kelle nimi oli Maarja. See istus Isanda jalgade juures ja kuulas, mida ta räägib. 40 Marta seevastu oli hõivatud paljude toimetustega. Niisiis tuli ta Jeesuse juurde ja ütles: „Isand, kas sa ei hooli sellest, et mu õde on jätnud kõik toimetused minu teha? Ütle talle, et ta mulle appi tuleks.” 41 Isand vastas talle: „Marta, Marta, sa muretsed ja vaevad end paljuga. 42 Vaja on aga vähe või ainult üht. Maarja on endale hea* osa valinud ja seda ei võeta temalt ära.”

^ Luuka 10:4 Võib tõlkida ka „tervituseks emmake”. Tervitamisega võis kaasneda suuandmine, kallistamine ja pikk vestlus.

^ Luuka 10:7 St nad ei pidanud otsima endale mugavamat öömaja.

^ Luuka 10:9 Võib tõlkida ka „kuningavalitsus”.

^ Luuka 10:13 Need kaks olid mittejuudi linnad.

^ Luuka 10:35 Vt lisa B14.

^ Luuka 10:42 Võib tõlkida ka „parima”.

Luuka  11 : 1 - 54

11 Kord oli Jeesus ühes paigas palvetamas, ja kui ta lõpetas, ütles üks tema jüngritest talle: „Isand, õpeta meid palvetama, nagu ka Johannes õpetas oma jüngreid.”

2 Jeesus ütles neile: „Kui te palvetate, öelge: „Isa, pühitsetud saagu* sinu nimi. Sinu kuningriik* tulgu. 3 Anna meile igaks päevaks leiba, mida me vajame. 4 Andesta meile meie patud, sest ka me ise andestame igaühele, kes meie vastu patustab. Ja ära lase meil kiusatusele järele anda.*””

5 Jeesus ütles neile veel: „Oletame, et sul on sõber ja sa lähed keskööl tema juurde ning ütled: „Sõber, laena mulle kolm leiba, 6 sest üks mu sõber on rännakul olles minu poole tulnud ja mul pole talle midagi pakkuda.” 7 Tema aga vastab: „Ära tülita mind. Uks on juba lukus ja mu lapsed on koos minuga voodis. Ma ei saa tõusta ega sulle midagi anda.” 8 Ma ütlen, et kui ta ka ei tõuse üles ega anna sulle midagi sellepärast, et ta on su sõber, siis kindlasti tuleb ta üles sinu järelejätmatu pealekäimise pärast ja annab sulle, mida sa vajad. 9 Seega, ma ütlen teile: ärge lõpetage palumist ja teile antakse, ärge lõpetage otsimist ja te leiate, ärge lõpetage koputamist ja teile avatakse, 10 sest igaüks, kes palub, see saab, kes otsib, see leiab, ja kes koputab, sellele avatakse. 11 Kas teie hulgas on sellist isa, kes siis, kui tema poeg palub kala, annaks talle kala asemel mao? 12 Või kui ta palub muna, annaks talle skorpioni? 13 Kui nüüd teie, kes olete patused, oskate anda häid ande oma lastele, kui palju enam teie taevane isa annab püha vaimu neile, kes teda paluvad!”

14 Kord ajas Jeesus ühest tummast mehest deemoni välja. Kui deemon oli väljunud, hakkas tumm rääkima ning rahvas imestas. 15 Aga mõned neist ütlesid: „Ta ajab deemoneid välja deemonite valitseja Peltsebuli* abiga.” 16 Teised hakkasid nõudma temalt tunnustähte taevast, et teda proovile panna. 17 Nende mõtteid teades ütles Jeesus neile: „Iga kuningriik, kus pole üksmeelt, hävib, ja pere, kus pole üksmeelt, laguneb. 18 Samamoodi, kui Saatan on iseendaga riius, kuidas saab tema kuningriik püsima jääda? Te ütlete, et mina ajan deemoneid välja Peltsebuli abiga. 19 Kui mina ajan deemoneid välja Peltsebuli abiga, siis kelle abiga ajavad neid välja teie jüngrid? Seepärast saavad nendest teile kohtumõistjad.* 20 Ent kui ma ajan deemoneid välja Jumala sõrme abil, siis on Jumala kuningriik tõesti tulnud, aga teie pole seda märganud. 21 Kui tugev relvastatud mees valvab oma lossi, on tema vara kaitstud. 22 Aga kui keegi temast tugevam tuleb tema vastu ja võidab ta, siis võtab ta ära kõik tema relvad, millele ta lootis, ja jaotab temalt võetud saagi teistele. 23 Kes ei ole minu poolt, on minu vastu, ja kes ei kogu koos minuga, pillutab laiali.

24 Kui rüve vaim läheb inimesest välja, käib ta mööda põuaseid kohti, otsides puhkepaika, ja kui ta ei leia, siis ta ütleb: „Ma pöördun tagasi oma kotta, kust ma ära tulin.” 25 Ja saabudes leiab ta selle olevat puhtaks pühitud ja ehitud. 26 Siis ta läheb ja võtab endaga veel seitse vaimu, kurjemad kui ta ise, ning nad tulevad ja asuvad sinna elama. Niisuguse inimesega on lood halvemad, kui olid alguses.”

27 Kui Jeesus seda rääkis, hüüdis talle üks naine rahva hulgast: „Õnnelik on ihu, mis sind kandis, ja õnnelikud on rinnad, mis sind imetasid!” 28 Aga tema ütles: „Ei, õnnelikud on hoopis need, kes Jumala sõna kuulevad ja selle järgi teevad.”

29 Kui palju rahvast oli kokku tulnud, ütles Jeesus: „See on kuri põlvkond, ta otsib tunnustähte, aga talle ei anta muud tunnustähte kui Joona oma. 30 Sest nii nagu Joonaga juhtunu sai tunnustäheks Niineve elanikele, saab ka see, mis juhtub Inimesepojaga, tunnustäheks sellele põlvkonnale. 31 Lõunamaa kuninganna äratatakse kohtupäeval üles koos selle põlvkonna meestega ja ta mõistab nad hukka, sest tema tuli maailma otsast kuulama Saalomoni tarkust; aga siin on enam kui Saalomon. 32 Niineve mehed äratatakse kohtupäeval üles koos selle põlvkonnaga ja nad mõistavad selle hukka, sest nemad kahetsesid, kuuldes Joona kuulutatud sõnumit; aga siin on enam kui Joona. 33 Kui keegi on süüdanud lambi, ei pane ta seda peitu ega nõu alla, vaid lambijalale, et sissetulijad näeksid valgust. 34 Su keha lamp on su silm. Kui su pilk on kinnitunud ühele asjale,* on kogu su keha valgust täis, ent kui su silm on kade,* on su keha pimedust täis. 35 Vaata siis, et valgus, mis on sinus, poleks pimedus. 36 Kui kogu su keha on valgust täis ja selles pole ühtki pimedat kohta, siis on see sama valge nagu lamp, mis sind valgustab.”

37 Kui Jeesus oli seda rääkinud, palus üks variser ta enda poole sööma. Ta läkski tema majja ja heitis laua äärde. 38 Ent variser üllatus, nähes, et ta enne sööki end esmalt ei pesnud*. 39 Aga Isand ütles talle: „Teie, variserid, puhastate küll karika ja vaagna väljastpoolt, aga seest te olete täis ahnust ja kurjust. 40 Te arutud! Eks tema, kes on teinud välimise poole, ole teinud ka sisemise? 41 Andke armuande* sellest, mis teie sees on, siis on kõik teis puhas. 42 Aga häda teile, variserid, sest te annate kümnist mündist, ruudist* ja igast teisest maitsetaimest*, aga ei hooli Jumala õiglusest ega armastusest! Kümnist tuleb anda, aga neid teisi asju ei või tähtsusetuks pidada. 43 Häda teile, variserid, sest te armastate esimesi* istmeid sünagoogides ja tervitusi turgudel! 44 Häda teile, sest te olete otsekui märkamatuks jäävad* hauad, mille peal inimesed käivad, ilma et nad seda teaks!”

45 Vastuseks ütles üks seadusetundja Jeesusele: „Õpetaja, seda öeldes solvad sa ka meid.” 46 Tema aga ütles: „Häda teilegi, seadusetundjad, sest te panete inimeste peale rasked koormad, aga ise ei puutu te neid sõrmeotsagagi!

47 Häda teile, sest te ehitate prohvetitele hauakambreid, kuid teie esiisad tapsid neid! 48 Te ju teate oma esiisade tegusid ja ometi te kiidate need heaks — nemad tapsid prohveteid, aga teie ehitate prohvetitele hauakambreid. 49 Seepärast ütleb ka Jumal oma tarkuses: „Ma saadan nende juurde prohveteid ja apostleid ning osa neist nad tapavad ja teisi kiusavad taga. 50 Sellepärast lasub sellel põlvkonnal süü kõigi prohvetite vere pärast, mis on valatud maailma rajamisest alates*, 51 Aabeli verest kuni Sakarja vereni, mis valati altari ja templi vahel.” Jah, ma ütlen teile: sellel põlvkonnal lasub süü kõige selle pärast.

52 Häda teile, seadusetundjad, sest te olete võtnud ära teadmiste võtme! Ise te pole sisse läinud ja olete püüdnud takistada neid, kes lähevad sisse.”

53 Kui Jeesus majast väljus, hakkasid kirjatundjad ja variserid teda paljude küsimustega ründama, et teda kitsikusse ajada. 54 Nad otsisid võimalust tabada teda ütlemast midagi, mida nad saaksid tema vastu kasutada.

^ Luuka 11:2 Võib tõlkida ka „pühaks peetud olgu”.

^ Luuka 11:2 Võib tõlkida ka „kuningavalitsus”.

^ Luuka 11:4 Sõna-sõnalt „ära vii meid kiusatusse”.

^ Luuka 11:15 Saatanale antud nimi.

^ Luuka 11:19 Võib tõlkida ka „seepärast mõistavad teid hukka teie enda jüngrid”.

^ Luuka 11:34 Võib tõlkida ka „kui su silm on terav”.

^ Luuka 11:34 Võib tõlkida ka „ent kui su pilk on kinnitunud halvale”.

^ Luuka 11:38 Siin viidatakse juutide rituaalsele puhastuskombele.

^ Luuka 11:41 Võib tõlkida ka „vaestele ande”.

^ Luuka 11:42 Ravim- ja maitsetaim.

^ Luuka 11:42 Võib tõlkida ka „aiataimest”.

^ Luuka 11:43 Võib tõlkida ka „parimaid”.

^ Luuka 11:44 Võib tõlkida ka „tähistamata”.

^ Luuka 11:50 St Aadama ja Eeva laste sünnist alates.

Luuka  12 : 1 - 59

12 Siis tuli kokku tuhandeid inimesi, nii et tallati üksteise jalgadel. Kõigepealt rääkis Jeesus oma jüngritega, öeldes: „Olge ettevaatlikud variseride juuretise, see tähendab silmakirjalikkuse suhtes. 2 Pole midagi varjatut, mis ei saaks avalikuks, ega salajast, mis ei tuleks ilmsiks. 3 Seepärast, mida te ütlete pimedas, seda kuuldakse valges, ja mida te sosistate oma tubades, seda kuulutatakse katustelt. 4 Veel ütlen ma teile, mu sõbrad: ärge kartke neid, kes võivad tappa keha, aga pärast seda ei suuda midagi rohkemat teha. 5 Ma ütlen teile, keda tuleb karta: kartke teda, kellel on võim mitte ainult tappa, vaid ka Gehennasse* heita. Ma ütlen teile: teda kartke. 6 Eks viis varblast müüda kõigest kahe veeringu* eest? Siiski ei unusta Jumal neist ühtegi.* 7 Kõik juuksekarvadki teie peas on ära loetud. Ärge kartke, teie olete rohkem väärt kui palju varblasi.

8 Ma ütlen teile: kes tunnistab inimeste ees, et usub minusse, selle kohta tunnistab ka Inimesepoeg Jumala inglite ees, et ta kuulub temale. 9 Ent kes salgab mu ära inimeste ees, see salatakse ära Jumala inglite ees. 10 Igaühele, kes räägib halvasti Inimesepojast, antakse andeks, aga sellele, kes räägib teotavalt pühast vaimust, ei anta andeks. 11 Kui teid viiakse rahvahulkade*, valitsusametnike ja võimumeeste ette, siis ärge muretsege, kuidas ja mida enda kaitseks rääkida, 12 sest püha vaim õpetab teile sel tunnil, mida te peaksite ütlema.”

13 Siis ütles keegi rahva hulgast Jeesusele: „Õpetaja, ütle mu vennale, et ta jagaks minuga pärandi.” 14 Jeesus vastas: „Inimene, kes on mind määranud teile kohtunikuks või vahemeheks?” 15 Siis ütles ta rahvale: „Vaadake ette ja hoiduge igasuguse ahnuse eest, sest isegi kui inimesel on kõike külluses, ei taga see talle elu.” 16 Ta rääkis neile selle kohta ka mõistujutu: „Ühe rikka mehe maa andis hea saagi. 17 Mees mõtles endamisi: „Mida ma peaksin tegema, mul pole ju oma viljasaaki kuhugi panna?” 18 Ta ütles: „Ma teen nii: ma lammutan oma aidad maha, ehitan suuremad ning kogun sinna kogu oma vilja ja kogu oma vara. 19 Ja ma ütlen endale: „Sul on palju head varuks paljudeks aastateks. Puhka, söö, joo ja naudi elu.”” 20 Aga Jumal ütles talle: „Sa rumal! Täna öösel võetakse sinult elu. Kellele jääb siis see, mida sa oled kogunud?” 21 Nii juhtub inimesega, kes kogub endale varandust, aga pole rikas Jumala silmis.”

22 Siis ütles Jeesus oma jüngritele: „Seepärast ma ütlen teile: ärge muretsege oma elu pärast, et mida süüa, ega oma keha pärast, et millega riietuda. 23 Elu on ju enam väärt kui toit ja keha enam väärt kui riided. 24 Jälgige ronkasid: nad ei külva seemet ega lõika ning neil pole salve ega aita, kuid Jumal toidab neid. Eks teie ole palju väärtuslikumad kui linnud? 25 Kes teist suudab muretsemisega oma elu küünragi võrra pikendada? 26 Kui te siis ei suuda teha isegi nii väikest asja, miks siis olla mures ülejäänu pärast? 27 Vaadake, kuidas kasvavad lilled: nad ei rüga tööd teha ega ketra, kuid ma ütlen teile, et isegi Saalomon kogu oma hiilguses polnud riietatud nagu üks nendest. 28 Kui nüüd Jumal nõnda rüütab aasataimi, mis täna on, ja homme tulle visatakse, kui palju enam riietab ta siis teid, te nõrgausulised! 29 Ärge siis vaevake end murega söögi ja joogi pärast — jätke muretsemine. 30 Kõike seda ajavad taga teised rahvad. Teie Isa teab ju, et te seda vajate. 31 Pidage siis kõige tähtsamaks Jumala kuningriiki ja kõike seda muud antakse teile.

32 Ära karda, väike kari, sest teie Isa on otsustanud anda teile kuningriigi*. 33 Müüge maha oma vara ja andke armuande*. Tehke endale kulumatud kukrud — koguge ammendamatu varandus taevasse, kuhu varas ligi ei pääse ja kus koi ei söö. 34 Sest kus on teie varandus, seal on ka teie süda.

35 Olge valmis* ning teie lambid põlegu: 36 olge nagu need, kes ootavad oma isanda tagasitulekut pulmast, et kui ta tuleb ja koputab, võiksid nad talle kohe avada. 37 Õnnelikud on need orjad, keda isand tulles leiab valvamas. Ma kinnitan teile: ta seab end valmis,* kutsub nad lauda ja teenib neid. 38 Kui ta tuleb teise vahikorra* ajal või isegi kolmanda* ajal ning leiab nad olevat ootevalmis, on nad õnnelikud. 39 Pidage meeles: kui majaperemees teaks, mis tunnil varas tuleb, ei laseks ta oma majja sisse murda. 40 Olge teiegi valmis, sest Inimesepoeg tuleb tunnil, mil te ei pea seda tõenäoliseks.”

41 Siis ütles Peetrus: „Isand, kas sa rääkisid selle mõistujutu ainult meile või ka kõigile teistele?” 42 Isand ütles: „Kes on tegelikult ustav ja arukas majapidaja, kelle ta isand määrab oma teenijaskonna üle andma neile piisaval hulgal toitu õigel ajal? 43 Õnnelik on see ori, kui ta isand tulles leiab teda nii tegevat. 44 Ma kinnitan teile: ta määrab tema kogu oma vara üle. 45 Aga kui see ori mõtleks oma südames: „Mu isanda tulek viibib,” ning hakkaks sulaseid ja teenijannasid peksma ning sööma, jooma ja purjutama, 46 siis selle orja isand tuleks päeval, mil ta teda ei oota, ja tunnil, mida ta ei tea, ning karistaks teda kõige karmimal moel ja talle saaks osaks sama mis ustavusetutele. 47 Siis see ori, kes mõistis oma isanda tahet, aga ei seadnud ennast valmis ega teinud, mida tal oli kästud teha, saab palju hoope. 48 Ent see, kes teadmatusest tegi, mis on hoope väärt, saab vähe hoope. Igaühelt, kellele on palju antud, nõutakse palju, ja kelle hoolde on palju usaldatud, sellelt nõutakse tavalisest rohkem.

49 Ma tulin süütama tuld maa peal, ja mida enamat on mul soovida, kuna see on juba läidetud? 50 Mind ristitakse teistsuguse ristimisega, ja millises vaevas ma küll olen, kuni see on möödas! 51 Kas te arvate, et ma olen tulnud maa peale rahu tooma? Sugugi mitte. Ma ütlen teile, et hoopis lahkmeelt. 52 Nüüdsest peale on viis ühes majas eri meelt, kolm kahe vastu ja kaks kolme vastu. 53 Siis on isa poja vastu ja poeg isa vastu, ema tütre vastu ja tütar ema vastu, ämm minia vastu ja minia ämma vastu.”

54 Seejärel ütles ta rahvale: „Kui te näete lääne poolt pilve tõusmas, ütlete kohe: „Raju on tulemas”, ja see tulebki. 55 Ja kui te näete, et puhub lõunatuul, te ütlete: „Tuleb kuumalaine”, ja see tulebki. 56 Te silmakirjatsejad! Maa ja taeva ilmet te oskate seletada, aga kuidas te ei mõista, mis aeg praegu on? 57 Kuidas te ei taipa, mis on õige? 58 Kui sa näiteks oled minemas oma vastasega valitseja juurde, siis püüa juba teel olles vaidlusküsimus temaga lahendada, et ta ei viiks sind kohtuniku ette ja kohtunik ei annaks sind kohtuteenri kätte ning kohtuteener ei paneks sind vangi. 59 Ma ütlen sulle: sa ei pääse sealt enne, kui oled ära maksnud viimsegi leptoni*.”

^ Luuka 12:5 Vt „Sõnaseletusi”.

^ Luuka 12:6 Sõna-sõnalt „assi”. (Vt lisa B14.)

^ Luuka 12:6 Võib tõlkida ka „siiski ei jää ükski neist Jumalale märkamata”.

^ Luuka 12:11 Võib tõlkida ka „sünagoogidesse”.

^ Luuka 12:32 Võib tõlkida ka „kuningavalitsuse”.

^ Luuka 12:33 Võib tõlkida ka „ande vaestele”.

^ Luuka 12:35 Võib tõlkida ka „olgu teil rõiva alumine äär vöö vahele kinnitatud”.

^ Luuka 12:37 Võib tõlkida ka „ta kinnitab rõiva alumise ääre vöö vahele”.

^ Luuka 12:38 Teine vahikord kestis umbes kella üheksast õhtul kuni keskööni.

^ Luuka 12:38 Kolmas vahikord kestis keskööst kuni umbes kella kolmeni hommikul.

^ Luuka 12:59 Väga väikse väärtusega münt.

Luuka  13 : 1 - 35

13 Sel ajal rääkisid mõned Jeesusele galilealastest, kelle Pilatus oli tapnud, kui need loomi ohverdasid. 2 Jeesus ütles neile: „Kas te arvate, et need galilealased, kellega see juhtus, olid suuremad patused kui kõik teised galilealased? 3 Üldsegi mitte, ütlen ma teile. Ent kui te oma patte ei kahetse, siis hukkute kõik niisamuti. 4 Või kas te arvate, et neil kaheksateistkümnel, kelle peale kukkus Siiloahi torn ja nad tappis, lasus suurem süü kui kõigil teistel Jeruusalemma elanikel? 5 Üldsegi mitte, ütlen ma teile. Ent kui te ei kahetse, siis hukkute kõik nagu nemadki.”

6 Seejärel rääkis ta selle mõistujutu: „Ühe mehe viinamäele oli istutatud viigipuu. Mees läks sellelt vilja otsima, aga ei leidnud midagi. 7 Siis ütles ta viinamäe aednikule: „Ma olen juba kolm aastat käinud sellelt viigipuult vilja otsimas, aga pole midagi leidnud. Raiu see maha. Miks see peaks kasutuna maad raiskama?” 8 Aednik vastas talle: „Isand, jäta ta veel üheks aastaks, kuni ma kaevan ta ümbert ja panen talle sõnnikut. 9 Kui ta hakkab vilja kandma, on hea, aga kui mitte, siis raiu ta maha.””

10 Kord õpetas Jeesus hingamispäeval ühes sünagoogis. 11 Seal oli naine, kelles oli 18 aastat olnud jõuetuks tegev vaim. Ta oli küürus ega suutnud end üldse sirgu ajada. 12 Kui Jeesus naist nägi, ütles ta temale: „Naine, sa oled vaba oma haigusest.” 13 Ta pani käed naise peale ning otsekohe ajas see end sirgu ja hakkas Jumalat ülistama. 14 Aga sünagoogi ülem, kes oli pahane, et Jeesus tervendab hingamispäeval, ütles rahvale: „Töötegemiseks on kuus päeva. Tulge nendel päevadel ja laske end terveks teha, aga mitte hingamispäeval.” 15 Ent Isand vastas talle: „Te silmakirjatsejad! Eks igaüks teist päästa hingamispäeval oma pulli või eesli latrist lahti, et teda jooma viia? 16 Kas ei oleks siis see naine, kes on Aabrahami tütar ja keda Saatan 18 aastat köidikuis hoidis, pidanud vabanema oma köidikuist hingamispäeval?” 17 Kui ta seda oli öelnud, hakkas kõigil tema vastastel häbi, aga rahvas rõõmustas tema imeliste tegude üle.

18 Jeesus jätkas: „Millega Jumala kuningriik* sarnaneb ja millega ma seda võrdleksin? 19 See sarnaneb sinepiseemnega, mille inimene oma aeda maha pani. See kasvas puuks ja linnud pesitsesid selle okstel.”

20 Veel ütles ta: „Millega ma Jumala kuningriiki võrdleksin? 21 See sarnaneb juuretisega, mille naine võttis ja kolme seaa* jahu sekka segas, nii et kõik läks hapnema.”

22 Jeesus jätkas oma teekonda Jeruusalemma poole ning rändas linnast linna ja külast külla, õpetades inimesi. 23 Üks mees küsis temalt: „Isand, kas vaid vähesed pääsevad?” Tema ütles neile: 24 „Pingutage kõigest jõust,* et minna sisse kitsast uksest, sest ma ütlen teile: paljud püüavad hiljem sisse minna, aga ei saa. 25 Kui majaperemees on ukse lukku pannud, seisate te õues ja koputate uksele, öeldes: „Isand, ava meile!” Tema aga vastab teile: „Ma ei tea, kes te olete ja kust te tulete.” 26 Siis te ütlete: „Me sõime ja jõime koos sinuga ning sa õpetasid meie peatänavatel.” 27 Ent tema ütleb teile: „Ma ei tea, kes te olete ja kust te tulete. Minge ära mu juurest, te kõik, kes teete kurja!” 28 Te nutate ja kiristate hambaid, kui näete, et Aabraham, Iisak, Jaakob ja kõik prohvetid on Jumala kuningriigis, teie aga olete sealt välja visatud. 29 Inimesi tuleb idast ja läänest, põhjast ja lõunast ning nad on lauas Jumala kuningriigis. 30 On viimaseid, kes saavad esimesteks, ja esimesi, kes jäävad viimasteks.”

31 Sel ajal tulid sinna mõned variserid ja ütlesid Jeesusele: „Mine siit kandist ära, sest Herodes* tahab sind tappa.” 32 Ta kostis neile: „Minge ja öelge sellele rebasele: „Ma ajan välja deemoneid ja teen inimesi terveks täna ja homme ning kolmandal päeval jõuan ma siin oma tööga lõpule.” 33 Siiski jätkan ma teed täna, homme ja ülehomme, sest ei või juhtuda, et prohvet hukatakse väljaspool Jeruusalemma. 34 Jeruusalemm, Jeruusalemm, kes tapad prohveteid ja viskad kividega surnuks need, kes sinu juurde on saadetud! Kui sageli ma tahtsin koguda su lapsed kokku, nagu kana kogub tibud oma tiibade alla! Aga teie ei tahtnud tulla. 35 Jumal hülgab teie templi ja sellisena see teile jääb. Ma ütlen teile: te ei näe mind enne, kui ütlete: „Õnnistatud olgu, kes tuleb Jehoova nimel!””

^ Luuka 13:18 Võib tõlkida ka „kuningavalitsus”.

^ Luuka 13:21 22 liitri. (Vt lisa B14.)

^ Luuka 13:24 Sõna-sõnalt „võidelge”.

^ Luuka 13:31 Herodes Antipas, Herodes Suure poeg.

Luuka  14 : 1 - 35

14 Kord hingamispäeval läks Jeesus ühe variseride ülema majja sööma ning seal jälgiti teda teraselt. 2 Tema ees oli mees, kellel oli vesitõbi*. 3 Jeesus küsis seadusetundjatelt ja variseridelt: „Kas hingamispäeval on lubatud tervendada või ei ole?” 4 Nemad aga vaikisid. Siis Jeesus puudutas meest, tegi ta terveks ja saatis ära. 5 Ta küsis neilt: „Kui kellelgi teist kukuks poeg või pull hingamispäeval kaevu, kas te ei tõmbaks teda sealt kohe välja?” 6 Aga nemad ei osanud talle selle peale midagi vastata.

7 Seejärel rääkis Jeesus küllakutsututele ühe mõistujutu, kuna ta märkas, et nad valivad endale tähtsamaid kohti. Ta ütles: 8 „Kui sa oled pulma kutsutud, siis ära võta kõige tähtsamat kohta. Võib-olla on sinna kutsutud ka keegi sinust auväärsem. 9 Siis tuleb võõrustaja, kes teid mõlemaid kutsus, ja ütleb sulle: „Lase tema selle koha peale,” ning sa pead häbiga kõige kehvemale kohale minema. 10 Kui sa oled kutsutud, vali hoopis kõige kehvem koht ja siis su võõrustaja tuleb ja ütleb sulle: „Sõber, tule parema koha peale.” Siis saab sulle osaks au kõigi külaliste ees. 11 Igaüht, kes ennast ise ülendab, alandatakse, aga kes on alandlik, seda ülendatakse.”

12 Seejärel ütles ta võõrustajale: „Kui sa korraldad lõuna- või õhtusöögi, siis ära kutsu oma sõpru, vendi, sugulasi ega rikkaid naabreid, et nemad ei kutsuks omakorda sind, mis oleks sulle vastutasuks. 13 Kui sa korraldad pidusöögi, kutsu hoopis vaeseid, vigaseid, lombakaid ja pimedaid. 14 Siis oled sa õnnelik, kuna neil pole sulle millegagi tasuda. See tasutakse sulle õigete ülesäratamise ajal.”

15 Seda kuuldes ütles üks külaline talle: „Õnnelik on see, kes saab olla pidusöögil Jumala kuningriigis*.”

16 Jeesus ütles talle: „Üks inimene korraldas suurejoonelise õhtusöögi ja kutsus palju külalisi. 17 Kui õhtusöögi aeg hakkas kätte jõudma, saatis ta oma orja kutsututele ütlema: „Tulge, kõik on valmis.” 18 Nemad kõik aga hakkasid vabandusi otsima. Esimene ütles talle: „Ma ostsin põllu ja pean minema seda üle vaatama. Mul on kahju, aga ma ei saa tulla.” 19 Teine ütles: „Ma ostsin viis paari veiseid ja lähen neid proovima. Mul on kahju, aga ma ei saa tulla.” 20 Veel üks ütles: „Ma võtsin just naise ja seetõttu ei saa ma tulla.” 21 Ori tuli ja teatas sellest oma isandale. Majaperemees sai vihaseks ja ütles oma orjale: „Mine kiiresti linna peatänavatele ja kõrvalteedele ning too siia vaeseid, vigaseid, pimedaid ja lombakaid!” 22 Kui ori tagasi tuli, ütles ta: „Isand, su käsk on täidetud, kuid veelgi on ruumi.” 23 Isand ütles orjale: „Mine maanteedele ja külatänavatele ning keelita inimesi siia tulema, et mu maja saaks külalisi täis! 24 Ma ütlen teile: mitte ükski neist, keda ma alguses kutsusin, ei saa maitsta mu õhtusööki.””

25 Jeesusega käis kaasas palju rahvast. Ta pöördus nende poole ja ütles: 26 „Kes tuleb minu juurde, aga ei armasta mind rohkem kui* oma isa, ema, naist, lapsi, vendi, õdesid ja isegi oma elu, ei saa olla mu jünger. 27 Kes ei käi minu järel ega kanna oma piinaposti, ei saa olla mu jünger. 28 Kes teie seast, kes tahaks ehitada torni, ei istuks esmalt maha ega arvutaks kokku kulusid, et näha, kas tal on kõik vajalik, et torn valmis saada? 29 Muidu ta rajaks küll vundamendi, kuid ei suudaks ehitust lõpetada ning kõik kõrvaltvaatajad hakkaksid teda pilkama: 30 „See mees hakkas ehitama, aga ei suutnud lõpetada.” 31 Kas kuningas, kes läheb teise kuninga vastu sõtta, ei istu esmalt maha ega pea nõu, kas ta suudab 10 000 sõduriga saada jagu sellest, kes tuleb tema vastu 20 000 sõduriga? 32 Kui ta ei suuda, eks saada ta juba siis, kui teine on veel kaugel, saadikud välja ja palu rahu. 33 Niisiis, mitte ükski teist, kes ei loobu kõigest, mis tal on, ei saa olla minu jünger.

34 Sool on küll hea, aga kui see kaotab oma toime, millega seda siis jälle soolaseks teha? 35 See ei kõlba mulda ega sõnnikusse, vaid visatakse minema. Kellel kõrvad on, et kuulata, see kuulaku!”

^ Luuka 14:2 Haigus, mille tõttu koguneb kehasse liigne vedelik ja keha tursub.

^ Luuka 14:15 Võib tõlkida ka „kuningavalitsuses”.

^ Luuka 14:26 Sõna-sõnalt „aga ei vihka”, st ei armasta vähem.

Luuka  15 : 1 - 32

15 Kõik maksukogujad ja patused kogunesid Jeesuse ümber teda kuulama. 2 Seetõttu nurisesid variserid ja kirjatundjad: „See mees sõbrustab patustega ja sööb koos nendega.” 3 Siis rääkis ta neile sellise mõistujutu: 4 „Kui kellelgi teist on sada lammast ja ta kaotab neist ühe, eks jäta ta üheksakümmend üheksa lammast kõnnumaale ja lähe kadunut otsima, kuni ta tema leiab? 5 Kui ta on tema leidnud, tõstab ta tema rõõmuga õlgadele, 6 läheb koju, kutsub kokku oma sõbrad ja naabrid ning ütleb neile: „Rõõmustage koos minuga, sest ma leidsin oma kadunud lamba!” 7 Ma ütlen teile, et samamoodi on taevas ühe kahetseva patuse pärast rohkem rõõmu kui üheksakümne üheksa õige pärast, kellel pole vaja kahetseda.

8 Või milline naine, kellel on kümme drahmi* ja kes kaotab ühe drahmi, ei süüta lampi ega pühi oma maja ja otsi hoolega, kuni ta selle leiab? 9 Kui ta on selle leidnud, kutsub ta kokku sõbrannad ja naabrinaised ning ütleb: „Rõõmustage koos minuga, sest ma leidsin oma drahmi, mis kaduma läks!” 10 Ma ütlen teile, et samamoodi tunnevad Jumala inglid rõõmu ühe kahetseva patuse üle.”

11 Siis Jeesus ütles: „Ühel mehel oli kaks poega. 12 Noorem neist ütles isale: „Isa, anna mulle kätte see osa varast, mis saab minule.” Isa jagaski oma vara nende vahel ära. 13 Mõne päeva pärast korjas noorem poeg kõik oma asjad kokku ja rändas kaugele maale. Ta raiskas seal oma vara ära, elades kergemeelset* elu. 14 Kui ta oli kõik ära kulutanud, tabas seda maad ränk näljahäda ja talle tuli puudus kätte. 15 Ta läks isegi ja sokutas end ühe selle maa kodaniku juurde ning see saatis ta oma väljadele sigu karjatama. 16 Ta soovis, et saaks süüa kõhu täis jaanikaunadest, mida sead sõid, aga keegi ei andnud talle midagi.

17 Kui ta mõistusele tuli, ütles ta: „Mu isal on palju palgatöölisi ja neil on külluses leiba, mina aga suren siin nälga. 18 Ma lähen tagasi oma isa juurde ning ütlen talle: „Isa, ma olen teinud pattu taeva Jumala ja sinu vastu. 19 Ma pole enam väärt, et mind su pojaks hüütaks. Võta mind enda juurde palgatööliseks.”” 20 Ta asuski teele oma isa juurde. Kui ta oli alles kaugel, märkas isa teda. Isal hakkas temast kahju ning ta jooksis talle vastu, kallistas teda ja andis talle hellalt suud. 21 Siis ütles poeg talle: „Isa, ma olen teinud pattu taeva Jumala ja sinu vastu. Ma pole enam väärt, et mind su pojaks hüütaks.” 22 Ent isa ütles oma orjadele: „Tooge kähku kõige parem rüü, pange see talle selga, pange talle sõrmus sõrme ja sandaalid jalga! 23 Tapke nuumvasikas ning sööme ja peame pidu! 24 Mu poeg oli surnud, kuid on saanud jälle elavaks, ta oli kadunud, kuid on nüüd leitud!” Ja nad hakkasid pidutsema.

25 Tema vanem poeg aga oli põllul. Kui ta sealt tagasi tulles maja lähedale jõudis, kuulis ta muusikat ja tantsuhäält. 26 Ta kutsus ühe sulase enda juurde ja küsis, mis toimub. 27 See ütles talle: „Sinu vend on tulnud koju ja su isa on tapnud nuumvasika, sest ta on saanud tema elusa ja tervena tagasi.” 28 Aga tema vihastus ja keeldus majja astumast. Siis tuli isa välja ja palus tal sisse tulla. 29 Tema aga vastas isale: „Mina olen nii palju aastaid sind orjanud ja pole ühtegi korda su käsust üle astunud, ja ometi pole sa iial andnud mulle üht kitsetallegi, et oleksin võinud koos oma sõpradega pidutseda. 30 Aga niipea kui tuli see sinu poeg, kes su vara koos prostituutidega ära raiskas, tapsid sa temale nuumvasika!” 31 Isa ütles talle: „Mu poeg, sina oled alati olnud koos minuga ja kõik, mis on minu, on sinu. 32 Aga nüüd on meil tarvis ju pidutseda ja rõõmutseda, sest sinu vend oli surnud, kuid on saanud elavaks, ta oli kadunud, kuid on nüüd leitud.””

^ Luuka 15:8 Kreeka hõbemünt. (Vt lisa B14.)

^ Luuka 15:13 Võib tõlkida ka „pillavat”, „ohjeldamatut”.

Luuka  16 : 1 - 31

16 Seejärel ütles Jeesus ka oma jüngritele: „Ühel rikkal mehel oli majapidaja, keda süüdistati tema vara raiskamises. 2 Ta kutsus majapidaja enda juurde ja ütles talle: „Mida ma pean sinu kohta kuulma! Pane kirja, mida sa oled majapidajana teinud. Ma ei luba sul enam oma majapidamist juhtida.” 3 Siis arutles majapidaja endamisi: „Mida ma peaks küll tegema? Mu isand võtab minult majapidajaameti ära. Maad kaevata ma ei jaksa ja kerjata on mul häbi. 4 Ahaa! Ma tean, mida ma teen, et teised mind enda juurde võtaksid, kui mind majapidajaametist lahti lastakse.” 5 Ta kutsus üksteise järel kohale kõik oma isanda võlglased. Ta ütles esimesele: „Kui palju sa mu isandale võlgned?” 6 See ütles: „100 batti* oliiviõli.” Ta ütles temale: „Võta oma võlakiri, istu maha ja kirjuta kohe 50.” 7 Järgmisena küsis ta teiselt: „Kui palju sina võlgu oled?” Too vastas: „100 koori* nisu.” Ta ütles temale: „Võta oma võlakiri ja kirjuta 80.” 8 Isand aga kiitis seda majapidajat, olgugi et ebaausat, aruka tegutsemise eest. Selle maailma inimesed on teistega asju ajades arukamad kui valguse lapsed.

9 Samuti ütlen ma teile: tehke endale sõpru selle maailma varaga*, et siis, kui see vara otsa saab, võtaksid need sõbrad teid igavestesse elupaikadesse. 10 Kes on ustav väikestes asjades, on ustav ka suurtes, aga kes on ebaaus väikestes asjades, on ebaaus ka suurtes. 11 Kui te pole olnud ustavad selle maailma vara kasutamises, kes usaldab siis teie hoolde tõelisi rikkusi? 12 Kui te pole olnud ustavad võõra vara kasutamises, kes annab siis teile kätte selle, mis on mõeldud teile? 13 Ükski sulane ei saa olla kahe isanda ori, sest ta kas vihkab üht ja armastab teist või hoiab ühe poole ja põlgab teist. Te ei saa olla ühtaegu Jumala ja rikkuse orjad.”

14 Kõike seda kuulsid ka variserid, kes raha armastasid, ja nad irvitasid Jeesuse üle. 15 Ta ütles neile: „Teie jätate inimestele mulje, et olete õiged, aga Jumal teab, mis on teie südames. See, mida inimesed tähtsaks peavad, on Jumala silmis jäle.

16 Sellest, mis on kirjas Moosese seaduses ja prohvetiraamatutes*, räägiti kuni Johannese ajani. Tema ajast peale kuulutatakse head sõnumit Jumala kuningriigist* ja kõiksugused inimesed pürgivad sinna kõigest väest. 17 Pigem kaovad taevas ja maa, kui et ükski tähekriipsuke Moosese seadusest jääb täitumata.

18 Igaüks, kes naise endast lahutab ja abiellub teisega, rikub abielu, ja kes abiellub lahutatud* naisega, rikub abielu.

19 Oli üks rikas mees. Ta riietus purpurisse ja linasesse ning elas päevast päeva lõbusat ja luksuslikku elu. 20 Tema värava juurde toodi tavaliselt üks kerjus nimega Laatsarus. See oli täis haavandeid 21 ja soovis täita kõhtu palukestega, mis rikka mehe laualt pudenesid. Koeradki* käisid tema haavandeid lakkumas. 22 Mõne aja pärast kerjus suri ja inglid kandsid ta Aabrahami kõrvale*.

Ka rikas mees suri ja maeti. 23 Surmavallas* olles ja seal suurt piina tundes tõstis ta oma silmad üles ning nägi Aabrahami kaugel ja Laatsarust tema kõrval. 24 Ta hüüdis: „Isa Aabraham, halasta mu peale ja saada Laatsarus, et ta kastaks oma sõrmeotsa vette ja jahutaks mu keelt, sest ma piinlen selles tulelõõmas!” 25 Aga Aabraham ütles: „Laps, tuleta meelde, et sina said oma eluajal kõik hea kätte, Laatsarus seevastu halva. Nüüd lohutatakse teda siin, kuid sina pead piinlema. 26 Pealegi on meie ja teie vahel suur kuristik, nii et need, kes tahavad minna siit üle teie juurde, ei saa seda teha, samuti ei saa keegi sealt tulla üle meie juurde.” 27 Siis rikas mees ütles: „Sellisel juhul ma palun sind, isa, saada ta mu isamajja, 28 sest mul on viis venda. Andku ta neile põhjalikku tunnistust, et nemadki ei satuks sellesse piinapaika.” 29 Ent Aabraham ütles: „Neil on Moosese seadus ja prohvetiraamatud. Võtku nad kuulda neid.” 30 Siis ta ütles: „Ei, isa Aabraham, vaid kui keegi surnutest läheks nende juurde, siis nad kahetseksid oma patte.” 31 Aga Aabraham ütles talle: „Kui nad ei võta kuulda Moosese seadust ja prohvetiraamatuid, siis ei veenaks neid ka see, kui keegi surnuist üles äratataks.””

^ Luuka 16:6 2200 liitrit. (Vt lisa B14.)

^ Luuka 16:7 17 tonni.

^ Luuka 16:9 Võib tõlkida ka „tehke endale sõpru ebaausa varaga”.

^ Luuka 16:16 Väljend „Moosese seadus ja prohvetiraamatud” viitab tervele Piibli heebreakeelsele osale.

^ Luuka 16:16 Võib tõlkida ka „kuningavalitsusest”.

^ Luuka 16:18 St lahutatud muul põhjusel kui hooruse pärast.

^ Luuka 16:21 Juutidele olid koerad ebapuhtad loomad.

^ Luuka 16:22 Sõna-sõnalt „Aabrahami rüppe”. Siin viidatakse söömise ajal samal asemel kellegi ees külitamisele. See koht tähendas erilist soosingut.

^ Luuka 16:23 Sümboolne paik. (Vt „Sõnaseletusi”.)

Luuka  17 : 1 - 37

17 Siis ütles Jeesus oma jüngritele: „Neid, kes teisi eksiteele viivad*, tuleb paratamatult. Ent häda sellisele inimesele, kes seda teeb! 2 Temale oleks parem, et ta kaela riputataks veskikivi ja ta visataks merre, kui et ta paneks patustama ühe neist väikestest. 3 Jälgige iseendid. Kui su vend patustab su vastu, noomi teda, ja kui ta kahetseb, anna talle andeks. 4 Isegi kui ta patustab su vastu seitse korda päevas ja tuleb seitse korda sinu juurde ning ütleb: „Ma kahetsen”, siis anna talle andeks.”

5 Seejärel ütlesid apostlid Isandale: „Kasvata meie usku.” 6 Tema ütles: „Kui teie usk oleks sinepiseemne suurune ja te ütleksite sellele mustale mooruspuule: „Tule juurtega välja ja istuta end merre!”, siis see kuulaks teie sõna.

7 Kes teie seast, kellel on ori maad kündmas või karja hoidmas, ütleb talle, kui see põllult tagasi jõuab: „Tule kohe laua äärde ja asu sööma”? 8 Kas te pigem ei ütle: „Valmista mulle midagi õhtusöögiks ning pane põll ette ja teeni mind, kuni ma olen söönud ja joonud, pärast võid sina süüa ja juua”? 9 Kas peremees on orjale tänulik selle eest, et see tegi, mis oli tema kohus? 10 Nii ka teie, kui olete teinud kõik, mida teil kästi teha, öelge: „Me oleme tühipaljad orjad. Me oleme teinud, mida me pidimegi tegema.””

11 Teel Jeruusalemma rändas Jeesus Samaaria ja Galilea vahelt läbi. 12 Kui ta jõudis ühte külla, nägid teda kümme pidalitõbist meest. Nad seisid eemal 13 ja hüüdsid: „Jeesus, õpetaja, halasta meie peale!” 14 Neid nähes ütles Jeesus neile: „Minge ja näidake end preestritele.” Teel sinna said nad puhtaks. 15 Üks neist, nähes, et ta on terveks saanud, pöördus tagasi ja ülistas Jumalat valju häälega. 16 Ta langes Jeesust tänades tema jalge ette silmili maha. See mees oli samaarlane. 17 Seepeale Jeesus ütles: „Kas mitte kümme ei saanud puhtaks? Kus on siis ülejäänud üheksa? 18 Kas ükski teine ei pöördunud tagasi Jumalat ülistama kui vaid see muulane?” 19 Jeesus ütles mehele: „Tõuse üles ja mine, sinu usk on sind terveks teinud.”

20 Kui variserid küsisid Jeesuselt, millal tuleb Jumala kuningriik*, vastas ta neile: „Jumala kuningriik ei tule tähelepanu äratades. 21 Samuti ei öelda: „Vaata, see on siin!” või „Vaata, seal!”, sest Jumala kuningriik on teie keskel.”

22 Siis ütles Jeesus jüngritele: „Tuleb aeg, kui te igatsete näha üht Inimesepoja päevadest, aga ei näe. 23 Inimesed ütlevad teile: „Vaata, seal!” või „Vaata, siin!” Ärge järgnege neile. 24 Sest nagu välk sähvatab üle taeva, ühest äärest teiseni, selline on Inimesepoeg oma päevil. 25 Kõigepealt peab ta aga palju kannatama ja see põlvkond heidab ta kõrvale. 26 Inimesepoja päevil on samamoodi, nagu oli Noa päevil: 27 inimesed sõid ja jõid, võtsid naisi ja läksid mehele kuni selle päevani, mil Noa läks laeva ning tuli veeuputus ja hävitas nad kõik. 28 Samamoodi oli ka Loti päevil: inimesed sõid, jõid, ostsid, müüsid, istutasid ja ehitasid. 29 Aga päeval, mil Lott väljus Soodomast, sadas taevast tuld ja väävlit ning hävitas nad kõik. 30 Nii on ka Inimesepoja ilmumise päeval.

31 Kes on sel päeval katusel, aga kelle asjad on majas, ärgu tulgu alla neid võtma, ja see, kes on põllul, ärgu mingu tagasi oma asjade järele. 32 Tuletage meelde Loti naist! 33 Kes püüab hoida oma elu, kaotab selle, aga kes selle kaotab, hoiab selle alal. 34 Ma ütlen teile, et sel ööl on kaks ühes voodis, üks võetakse vastu, aga teine jäetakse maha. 35 Kaks naist on jahvatamas sama käsikiviga, üks võetakse vastu, aga teine jäetakse maha.” 36 ---* 37 Seepeale jüngrid küsisid: „Kus see sünnib, Isand?” Tema vastas: „Kus on korjus, sinna kogunevad kotkad.”

^ Luuka 17:1 Sõna-sõnalt „komistama panevad”.

^ Luuka 17:20 Võib tõlkida ka „kuningavalitsus”.

^ Luuka 17:36 See salm puudub vanimates kreekakeelsetes käsikirjades. (Vt lisa A3.)

Luuka  18 : 1 - 43

18 Seejärel jutustas ta neile mõistujutu selle kohta, et on vaja alati palvetada ja mitte loobuda: 2 „Ühes linnas oli kohtunik, kes ei kartnud Jumalat ega hoolinud inimestest. 3 Selles linnas elas ka lesknaine, kes käis muudkui tema juures ja ütles: „Muretse mulle õigus mu süüdistaja ees.” 4 Mõnda aega kohtunik tõrkus, aga lõpuks mõtles ta endamisi: „Ma ei karda küll Jumalat ega hooli inimestest, 5 aga kuna see lesknaine mind muudkui tülitab, muretsen ma talle õiguse, et ta ei käiks ega tüütaks mind oma nõudmistega.”” 6 Seejärel Isand sõnas: „Pange tähele, mida see kohtunik ütles, olgugi et ta oli ülekohtune. 7 Kas siis Jumal ei peaks seadma õigust jalule oma äravalitute heaks, kes hüüavad tema poole ööd ja päevad? Ta on nendega kannatlik. 8 Ma ütlen teile: ta seab kiiremas korras õiguse jalule. Siiski, kui Inimesepoeg tuleb, kas ta ikka leiab maa pealt sellist usku?”

9 Mõnedele, kes ennast õigeks pidasid, kuid teisi mikski ei pannud, rääkis Jeesus järgmise mõistujutu: 10 „Kaks meest läksid üles templisse palvetama, üks oli variser ja teine maksukoguja. 11 Variser seisis ja palvetas endamisi: „Oo, Jumal, ma tänan sind, et mina pole selline nagu kõik teised — väljapressijad, ülekohtused, abielurikkujad — ega ka mitte selline nagu see maksukoguja! 12 Ma paastun kaks korda nädalas ja annan kümnist kõigest, mis ma saan.” 13 Aga maksukoguja seisis eemal ega tahtnud silmigi taeva poole tõsta, vaid tagus endale vastu rinda ja ütles: „Oh, Jumal, ole mulle patusele armuline!” 14 Ma ütlen teile: see mees läks alla oma koju õigemana kui see variser. Sest igaüht, kes ennast ise ülendab, alandatakse, aga kes on alandlik, seda ülendatakse.”

15 Inimesed tõid Jeesuse juurde ka lapsukesi*, et ta neid puudutaks, kuid seda nähes tõrelesid jüngrid toojatega. 16 Jeesus aga palus väiksekesed enda juurde tuua ja ütles: „Las lapsed tulevad minu juurde, ärge takistage neid, sest nendesuguste päralt on Jumala kuningriik*. 17 Ma kinnitan teile: kes ei võta Jumala kuningriiki vastu nagu väike laps, ei saa sinna.”

18 Üks ülem küsis Jeesuselt: „Hea õpetaja, mida mul tuleb teha, et pärida igavene elu?” 19 Jeesus vastas: „Miks sa mind heaks nimetad? Keegi muu pole hea kui vaid üks — Jumal. 20 Sa tead käske „Ära riku abielu, ära tapa, ära varasta, ära anna valetunnistust, austa oma isa ja ema”.” 21 Mees kostis: „Kõiki neid käske olen ma pidanud noorpõlvest peale.” 22 Seda kuuldes ütles Jeesus talle: „Üks asi puudub sul veel: müü ära kõik, mis sul on, ja jaga raha vaestele, et sul oleks varandus taevas, ning saa minu järelkäijaks.” 23 Mees muutus seepeale äärmiselt kurvaks, sest ta oli väga rikas.

24 Jeesus vaatas teda ja ütles: „Kui raske on küll neil, kel on palju raha, pääseda Jumala kuningriiki! 25 Kaamelil on kergem minna läbi nõelasilma, kui rikkal pääseda Jumala kuningriiki.” 26 Need, kes seda kuulsid, küsisid: „Kes siis üldse võib pääseda?” 27 Ta ütles: „Mis inimestele on võimatu, on Jumalale võimalik.” 28 Aga Peetrus ütles: „Meie oleme oma vara maha jätnud ja sulle järgnenud.” 29 Jeesus ütles neile: „Ma kinnitan teile: pole kedagi, kes on maha jätnud maja, naise, vennad, vanemad või lapsed Jumala kuningriigi pärast 30 ega saaks praegusel ajal palju kordi rohkem ja tulevasel ajastul igavest elu.”

31 Siis kutsus Jeesus need kaksteist kõrvale ja ütles neile: „Me läheme üles Jeruusalemma ja kõik, mis on prohvetite kaudu Inimesepoja kohta kirjutatud, läheb täide. 32 Ta antakse muulaste kätte, teda pilgatakse ja mõnitatakse ning tema peale sülitatakse. 33 Teda piitsutatakse ja seejärel ta tapetakse, aga kolmandal päeval äratatakse üles.” 34 Ent nemad ei saanud midagi aru, sest nende sõnade tähendus oli nende eest varjul ja nad ei mõistnud öeldut.

35 Kui Jeesus Jeerikole lähenes, istus parasjagu üks pime mees tee ääres ja kerjas. 36 Mees kuulis rahvast mööduvat ja päris, mis toimub. 37 Talle teatati: „Naatsaretlane Jeesus läheb mööda.” 38 Seepeale hakkas ta hüüdma: „Jeesus, Taaveti poeg, halasta mu peale!” 39 Need, kes eespool kõndisid, käskisid tal vait jääda, aga tema karjus ikka edasi: „Taaveti poeg, halasta mu peale!” 40 Siis Jeesus peatus ja lasi mehe enda juurde tuua. Kui mees lähedale jõudis, küsis Jeesus: 41 „Mida sa tahad, et ma sulle teeksin?” Ta vastas: „Isand, tee nii, et ma jälle näeksin!” 42 Jeesus ütles talle: „Tulgu su nägemine tagasi, sinu usk on sind terveks teinud!” 43 Selsamal hetkel sai mees nägemise tagasi ja järgnes Jeesusele, ülistades Jumalat. Ka kogu rahvas, kes seda nägi, kiitis Jumalat.

^ Luuka 18:15 Võib tõlkida ka „imikuid”.

^ Luuka 18:16 Võib tõlkida ka „kuningavalitsus”.

Luuka  19 : 1 - 48

19 Jeesus jõudis Jeerikosse ja läks läbi linna. 2 Seal linnas oli mees nimega Sakkeus. Ta oli maksukogujate ülem ja rikas mees. 3 Sakkeus tahtis näha, kes see Jeesus on, aga rahvahulga pärast see ei õnnestunud, sest ta oli väikest kasvu. 4 Ta jooksis teistest ette ja ronis sükomooripuu* otsa, et teda näha, kuna Jeesus oli minemas seda teed pidi. 5 Kui Jeesus sinna jõudis, vaatas ta üles ja ütles talle: „Sakkeus, tule käbedasti alla, sest täna jään ma sinu majja.” 6 Sakkeus tuli ruttu alla ja võõrustas teda rõõmuga. 7 Seda nähes nurisesid kõik: „Ta läks patusele mehele külla.” 8 Sakkeus aga tõusis ja ütles Isandale: „Poole oma varandusest, Isand, annan ma vaestele, ja kellelt ma olen midagi välja pressinud*, sellele ma tagastan neljakordselt.” 9 Jeesus ütles talle: „Täna on sellesse majja pääste tulnud, sest ka tema on Aabrahami poeg. 10 On ju Inimesepoeg tulnud otsima ja päästma kadunuid.”

11 Jeesus rääkis oma kuulajaile ühe mõistujutu, sest ta oli Jeruusalemma lähedal ja nad arvasid, et saavad Jumala kuningriiki* kohe näha. 12 Ta ütles: „Üks kõrgest soost mees rändas kaugele maale, et saada enda kätte kuningavõim ja siis tagasi tulla. 13 Kutsunud oma kümme orja, andis ta neile kümme miini* ja lausus: „Tehke nendega äri, kuni ma tulen.” 14 Aga ta kaasmaalased vihkasid teda ja läkitasid talle järele rühma saadikuid, et need ütleksid talle: „Me ei taha, et sinust saaks meie kuningas.”

15 Kui ta viimaks tagasi jõudis, olles saanud kuningavõimu, kutsus ta enda juurde need orjad, kellele ta oli andnud hõberaha, et teada saada, mida nad on kauplemisega saavutanud. 16 Siis astus ette esimene ja ütles: „Isand, sinu miin on toonud sisse kümme miini.” 17 Isand ütles talle: „Tubli, sa hea ori! Kuna sa oled vähesega tegeledes ustav olnud, olgu sul võim kümne linna üle.” 18 Teine ori tuli ja ütles: „Sinu miin, isand, on teeninud viis miini.” 19 Isand ütles talle: „Sina valitse viie linna üle.” 20 Aga veel järgmine tuli ja ütles: „Isand, siin on sinu miin. Ma peitsin selle riide sisse. 21 Ma kartsin sind, sest sa oled karm mees. Sa võtad, mida sa pole hoiule pannud, ja lõikad, mida sa pole külvanud.” 22 Isand ütles talle: „Su enda sõnad mõistavad sind hukka, sa nurjatu ori! Sa ju teadsid, et ma olen karm mees ja võtan seda, mida ma pole hoiule pannud, ning lõikan, mida ma pole külvanud. 23 Miks sa siis ei pannud mu hõberaha panka? Tulles oleksin ma selle kasudega kätte saanud.”

24 Seejärel ütles ta sealseisjaile: „Võtke temalt miin ära ja andke sellele, kellel on kümme miini!” 25 Nad ütlesid talle: „Isand, tal on juba kümme miini!” 26 Ta sõnas: „Ma ütlen teile: igaühele, kellel on, antakse juurde, aga kellel ei ole, sellelt võetakse ära seegi, mis tal on. 27 Aga nüüd tooge siia mu vaenlased, kes ei tahtnud mind endale kuningaks, ja hukake nad minu ees!””

28 Kõike seda rääkinud, läks Jeesus edasi, et minna üles Jeruusalemma. 29 Kui ta jõudis Betfage ja Betaania lähedale, mäele, mida hüütakse Õlimäeks, saatis ta välja kaks jüngrit, 30 öeldes: „Minge sinna külla, mis eemalt paistab, ja kui olete sinna jõudnud, siis leiate kinniseotud eeslisälu*, kelle seljas pole ükski inimene istunud. Päästke ta lahti ja tooge siia. 31 Aga kui keegi teilt küsib: „Miks te ta lahti päästate?”, siis öelge: „Isandal on teda vaja.”” 32 Läkitatud lahkusid ja leidsid kõik olevat just nõnda, nagu ta oli neile öelnud. 33 Kui nad hakkasid sälgu lahti päästma, küsisid selle omanikud neilt: „Miks te sälu lahti päästate?” 34 Nad vastasid: „Isandal on teda vaja.” 35 Siis viisid nad sälu Jeesuse juurde, heitsid oma pealisriided looma üle ja panid Jeesuse tema selga istuma.

36 Kui Jeesus edasi liikus, laotasid nad oma pealisriideid tee peale. 37 Niipea kui ta lähenes Õlimäelt alla viivale teele, rõõmustasid kõik jüngrid ja ülistasid valju häälega Jumalat kõigi vägevate tegude pärast, mida nad olid näinud, öeldes: 38 „Õnnistatud olgu, kes tuleb Jehoova nimel kui kuningas! Olgu meil taevaga rahu! Au talle, kes on kõrgustes!” 39 Ent mõned variserid rahva hulgast ütlesid talle: „Õpetaja, kutsu oma jüngreid korrale.” 40 Tema vastas: „Ma ütlen teile: kui nemad vait jääksid, hakkaksid kivid kisendama.”

41 Kui Jeesus linna lähedale jõudis, silmitses ta seda ja nuttis selle pärast. 42 Ta ütles: „Kui sa ometi oleksid sel päeval aru saanud, mida rahuks on vaja! Aga nüüd on see peidetud su silme eest. 43 Tulevad päevad, kui vaenlased ehitavad su ümber teravatipulistest palkidest tara, piiravad su ümber ja ründavad sind igast küljest*. 44 Nad hävitavad sinu ja su lapsed su sees ega jäta sinus kivi kivi peale, sest sa ei tundnud ära aega, kui sind tuldi läbi katsuma.”

45 Siis läks Jeesus templisse ja hakkas välja ajama neid, kes seal müüsid, 46 öeldes neile: „Kirjutatud on: „Minu kojast saab palvekoda”, aga teie olete teinud selle röövlikoopaks!”

47 Jeesus käis iga päev templis õpetamas. Aga peapreestrid, kirjatundjad ja rahva mõjukamad mehed otsisid võimalust ta ära tappa, 48 kuid ei leidnud, sest viimne kui üks rahva seast rippus ta küljes, et teda kuulata.

^ Luuka 19:4 Võib tõlkida ka „sükomoor-viigipuu”.

^ Luuka 19:8 Võib tõlkida ka „valesüüdistuste abil välja pressinud”.

^ Luuka 19:11 Võib tõlkida ka „kuningavalitsust”.

^ Luuka 19:13 Kreeka miin kaalus 340 g ja selle väärtus oli 100 drahmi. Seega kokku 3,4 kg hõbedat. (Vt lisa B14.)

^ Luuka 19:30 Võib tõlkida ka „eeslitäku”.

^ Luuka 19:43 Võib tõlkida ka „vaevavad sind igapidi”.

Luuka  20 : 1 - 47

20 Ühel päeval, kui Jeesus templis rahvast õpetas ja head sõnumit kuulutas, tulid peapreestrid, kirjatundjad ja vanemad tema juurde 2 ning küsisid: „Räägi meile, mis õigusega sa neid tegusid teed? Kes on sulle selle voli andnud?” 3 Ta vastas neile: „Ka minul on teile üks küsimus. Öelge mulle, 4 kas Johannese ristimine oli taevast või inimestest.” 5 Siis nad arutlesid omavahel: „Kui me ütleme: „Taevast”, ütleb ta: „Miks te siis teda ei uskunud?” 6 Aga kui me ütleme: „Inimestest”, viskavad kõik meid kividega surnuks, sest nad on veendunud, et Johannes oli prohvet.” 7 Seepärast vastasid nad, et ei tea, kust see oli. 8 Jeesus ütles neile: „Ega minagi ütle teile, mis õigusega ma neid tegusid teen.”

9 Siis jutustas ta rahvale järgmise mõistujutu: „Üks inimene rajas viinamäe, andis selle aednike kätte rendile ja rändas tükiks ajaks võõrsile. 10 Saagikoristusajal saatis ta aednike juurde ühe orja, et nad annaksid talle viinamäe vilju. Kuid aednikud peksid orja läbi ja saatsid ta tühjade kätega minema. 11 Ta saatis nende juurde veel ühe orja. Ka selle peksid nad läbi, alandasid teda ja saatsid ta tühjade kätega minema. 12 Ta saatis veel kolmandagi. Nad vigastasid ka teda ja viskasid ta välja. 13 Sellepeale ütles viinamäe omanik: „Mida ma teen? Ma saadan oma armsa poja. Küllap nad temast lugu peavad.” 14 Kui aednikud teda märkasid, arutlesid nad omavahel: „See on pärija. Tapame ta ära, et pärand saaks meile.” 15 Nad viskasid ta viinamäelt välja ja tapsid ära. Mida viinamäe omanik nüüd nendega teeb? 16 Ta tuleb ja hukkab need aednikud ning annab viinamäe teistele.”

Seda kuuldes ütlesid nad: „Ärgu midagi sellist küll juhtugu!” 17 Aga Jeesus vaatas neile otsa ja ütles: „Mida tähendab siis see, mis on kirjutatud: „Kivi, mille ehitajad kõrvale heitsid, on saanud nurga tipmiseks kiviks”? 18 Igaüks, kes selle kivi peale kukub, kukub end puruks, ning kelle peale see kivi kukub, selle teeb see pihuks ja põrmuks.”

19 Kirjatundjad ja peapreestrid tahtsid Jeesust sealsamas kinni võtta, sest nad taipasid, et ta oli rääkinud selle mõistujutu nende kohta, aga nad kartsid rahvast. 20 Nad jälgisid teda hoolega ja saatsid välja salaja palgatud mehed, kes pidid teesklema õigeid, et teda sõnadest lõksu püüda ning anda ta üle võimudele ja maavalitseja võimusse. 21 Need küsisid Jeesuselt: „Õpetaja, me teame, et sa räägid ja õpetad õigesti ega ole erapoolik, vaid õpetad Jumala teed kooskõlas tõega. 22 Kas meil on õige maksta keisrile pearahamaksu või mitte?” 23 Aga ta nägi nende kavaluse läbi ja ütles neile: 24 „Näidake mulle üht denaari*. Kelle kujutis ja pealiskiri sellel on?” Nad vastasid: „Keisri.” 25 Ta ütles neile: „Andke siis keisrile, mis kuulub keisrile, ja Jumalale, mis kuulub Jumalale.” 26 Seega ei õnnestunud neil teda rahva ees sõnadest lõksu püüda. Nad olid tema vastusest hämmastunud ja jäid vait.

27 Sinna aga tulid mõned saduserid, kes ei usu ülesäratamist, ja küsisid temalt: 28 „Õpetaja, Mooses on meile kirjutanud: „Kui sureb ühe mehe vend, kellest jääb maha naine, aga mitte lapsi, siis peab see mees võtma oma surnud venna naise ja soetama temaga oma vennale järglase.” 29 Oli seitse venda. Esimene võttis naise, kuid suri lastetuna. 30 Niisiis abiellus temaga teine vend, kuid ka see suri. 31 Sama juhtus kolmanda vennaga. Nii kõik need seitse abiellusid temaga, kuid surid lastetuna. 32 Viimaks suri ka naine. 33 Kelle naiseks nendest saab ta pärast ülesäratamist? On ta ju olnud kõigi nende seitsme naine.”

34 Jeesus ütles neile: „Selle ajastu lapsed võtavad naisi ja lähevad mehele, 35 aga need, kes on arvatud väärt saama elu tulevasel ajastul ja surnuist üles tõusma, ei võta naisi ega lähe mehele. 36 Nad ei saagi enam surra, sest nad on inglite sarnased, ja kuna nad äratatakse üles, on nad Jumala lapsed. 37 Aga et surnud äratatakse üles, sellele viitab Mooseski põleva põõsa loos, kui ta nimetab Jehoovat „Aabrahami Jumalaks, Iisaki Jumalaks ja Jaakobi Jumalaks”. 38 Tema pole mitte surnute, vaid elavate Jumal, sest nad kõik on tema silmis elavad.” 39 Seepeale ütlesid mõned kirjatundjad: „Õpetaja, sa rääkisid hästi.” 40 Ja nad ei julgenud talle enam ühtegi küsimust esitada.

41 Jeesus omakorda küsis neilt: „Miks öeldakse, et messias on Taaveti poeg? 42 Ütleb ju Taavet ise laulude raamatus: „Jehoova ütles mu isandale: „Istu mu paremale käele, 43 kuni ma panen su vaenlased su jalajäriks.”” 44 Taavet nimetab teda isandaks. Kuidas siis messias on Taaveti poeg?”

45 Siis ütles Jeesus kogu rahva kuuldes jüngritele: 46 „Olge ettevaatlikud kirjatundjate suhtes, kellele meeldib ringi käia pikkades rüüdes ning kes armastavad tervitusi turgudel, esimesi* istmeid sünagoogides ja aukohti õhtusöökidel 47 ning kes neelavad alla lesknaiste majad* ja esitavad silmakirjaks pikki palveid. Nad saavad ränga karistuse.”

^ Luuka 20:24 Vt lisa B14.

^ Luuka 20:46 Võib tõlkida ka „parimaid”.

^ Luuka 20:47 Võib tõlkida ka „vara”.

Luuka  21 : 1 - 38

21 Jeesus nägi, kuidas rikkad annetuskastidesse* oma annetusi panevad. 2 Siis nägi ta üht puudust kannatavat lesknaist, kes pani sinna kaks leptonit*. 3 Jeesus sõnas: „Ma kinnitan teile, et see vaene lesknaine pani rohkem kui kõik teised. 4 Sest need kõik panid annetusi sellest, mis neil on üle, aga see naine pani oma vaesusest kogu oma elatise.”

5 Hiljem, kui mõned rääkisid templist, et see on tehtud ilusatest kividest ja kaunistatud Jumalale pühendatud andidega, 6 ütles Jeesus: „Tulevad päevad, kui kõigest sellest, mida te siin näete, ei jäeta kivi kivi peale, kõik kistakse maha.” 7 Siis küsisid nad temalt: „Õpetaja, millal see kõik sünnib ja mis on tundemärgiks, et see kõik hakkab toimuma?” 8 Ta ütles: „Vaadake ette, et teid ei eksitataks, sest paljud tulevad minu nime all ja ütlevad: „Mina olen see” ja „Määratud aeg on lähedal.” Ärge järgnege neile. 9 Kui te kuulete sõdadest ja rahutustest*, ärge lööge kartma, sest kõik see peab esmalt toimuma, aga kohe ei tule veel lõpp.”

10 Seejärel ütles ta neile: „Rahvas tõuseb rahva vastu ja kuningriik kuningriigi vastu. 11 Tuleb suuri maavärinaid, samuti katkusid ja näljahädasid ühes paigas teise järel. Nähakse hirmuäratavaid vaatepilte ja taevas suuri tunnustähti.

12 Aga enne kõike seda võetakse teid kinni ja kiusatakse taga: viiakse sünagoogidesse ja vanglatesse. Teid saadetakse kuningate ja maavalitsejate ette minu nime pärast. 13 See avab teile võimaluse tunnistust anda. 14 Te ei pea eelnevalt mõtlema, kuidas end kaitsta, 15 sest ma annan teile sõnad ja tarkuse, millele ka kõik teie vastased üheskoos ei suuda vastu panna ega vastu vaielda. 16 Teid annavad ära isegi teie vanemad ja vennad, sugulased ja sõbrad ning mõned teist hukatakse. 17 Kõik vihkavad teid minu nime pärast. 18 Ometi ei kao ükski juuksekarv teie peast. 19 Oma vastupidavusega te hoiate oma elu*.

20 Aga kui te näete, et sõjaväed on Jeruusalemma ümber piiranud, siis teadke, et selle laastamine on lähedal. 21 Siis need, kes on Juudamaal, põgenegu mägedele, ja need, kes on linnas, mingu välja, ning need, kes on maal, ärgu mingu linna, 22 sest need on õigluse jaluleseadmise päevad*, et kõik, mis on kirjutatud, läheks täide. 23 Häda naistele, kes on lapseootel või imetavad last neil päevil, sest siis tuleb suur ahastus maa peale ja viha selle rahva vastu. 24 See langeb mõõgatera läbi ning viiakse teiste rahvaste sekka vangi. Jeruusalemm jääb teiste rahvaste tallata, kuni rahvastele* määratud ajad täis saavad.

25 Samuti on siis tunnustähti päikeses, kuus ja tähtedes ning maa peal on rahvastel ahastus, sest nad ei näe olukorrast väljapääsu mere möirgamise ja raevutsemise pärast. 26 Inimesed lausa nõrkevad hirmust ja maad tabavate sündmuste ootamise pärast, sest taeva vägesid kõigutatakse. 27 Siis näevad nad Inimesepoega tulevat pilve sees oma vägevuses ja suures auhiilguses. 28 Ent kui see kõik hakkab toimuma, siis ajage end sirgu ja tõstke oma pea, sest teie vabastus on lähedal.”

29 Seejärel tõi ta neile ühe näite: „Pange tähele viigipuud ja kõiki teisi puid. 30 Kui te näete, et nad on pungas, siis te teate, et suvi on ligidal. 31 Nõnda ka teie, kui te näete seda kõike sündivat, siis teadke, et Jumala kuningriik* on lähedal. 32 Ma kinnitan teile: see põlvkond ei kao enne, kui see kõik toimub. 33 Taevas ja maa kaovad, aga minu sõnad ei kao mitte.

34 Vaadake, et te ei koormaks oma südant liigsöömise, purjutamise ega elumuredega*, et see päev ei tabaks teid ootamatult 35 nagu püünis. Sest see tuleb kõikide peale, kes kogu maa peal elavad. 36 Püsige siis ärkvel ja anuge kogu aeg, et teil õnnestuks põgeneda kõige selle eest, mis peab toimuma, ja seista Inimesepoja ees.”

37 Nõnda õpetas Jeesus päeval templis, kuid õhtul ta lahkus linnast ning oli öömajal mäel, mida kutsutakse Õlimäeks. 38 Ja kogu rahvas tuli varahommikul Jeesuse juurde templisse teda kuulama.

^ Luuka 21:1 Ilmselt oli neid erisuguse kujuga. Mõned olid trompetikujulised, millel oli ülal väike ava.

^ Luuka 21:2 Lepton oli väga väikse väärtusega münt. (Vt lisa B14.)

^ Luuka 21:9 Võib tõlkida ka „mässudest”.

^ Luuka 21:19 Võib tõlkida ka „te tagate endale tulevase elu”.

^ Luuka 21:22 Võib tõlkida ka „kättemaksupäevad”.

^ Luuka 21:24 Võib tõlkida ka „mittejuutidele”, „paganatele”.

^ Luuka 21:31 Võib tõlkida ka „kuningavalitsus”.

^ Luuka 21:34 Võib tõlkida ka „elatise pärast muretsemisega”.

Luuka  22 : 1 - 71

22 Lähedale oli jõudnud hapnemata leibade püha, mida nimetatakse paasapühaks. 2 Peapreestrid ja kirjatundjad otsisid Jeesusest lahtisaamiseks sobivat võimalust, sest nad kartsid rahvast. 3 Siis läks Saatan Juudasse, keda hüüti Iskariotiks ja loeti nende kaheteistkümne hulka. 4 Juudas läks ning rääkis peapreestrite ja templiülematega* sellest, kuidas ta neile ära anda. 5 Need rõõmustasid ja lubasid anda talle hõberaha. 6 Juudas nõustus ja hakkas otsima soodsat võimalust, et anda ta neile ära, kui rahvahulka lähedal ei ole.

7 Jõudis kätte hapnemata leibade püha esimene päev, mil tuleb ohverdada paasaohver. 8 Jeesus saatis välja Peetruse ja Johannese ning ütles neile: „Minge ja valmistage meile paasatoit.” 9 Nad küsisid: „Kus sa tahad, et me selle valmistame?” 10 Jeesus vastas: „Kui te jõuate linna, tuleb teile vastu mees, kes kannab savinõu veega. Minge tema järel majja, kuhu ta läheb. 11 Öelge majaperemehele: „Õpetaja küsib: „Kus on külalistetuba, kus ma võiksin süüa paasatoitu koos oma jüngritega?”” 12 See mees näitab teile kätte suure ülemise toa, kus on vajalik sisustus olemas. Seal tehke ettevalmistused.” 13 Nad läksid ja leidsidki kõik olevat just nii, nagu ta neile oli öelnud, ning nad valmistasid paasatoidu.

14 Kui tund kätte jõudis, läks Jeesus koos oma apostlitega laua äärde. 15 Ta ütles neile: „Ma olen igatsenud süüa seda paasatoitu koos teiega, enne kui ma kannatan, 16 sest ma ütlen teile: ma ei söö enam paasatoitu, kuni kõik, mis on sellega seotud, läheb täide Jumala kuningriigis*.” 17 Võtnud vastu karika, esitas ta tänupalve ja ütles: „Võtke see ja andke üksteisele edasi, 18 sest ma ütlen teile: nüüdsest peale ei joo ma enam midagi, mis on valmistatud viinapuu viljast, kuni tuleb Jumala kuningriik.”

19 Siis võttis ta leiva, esitas tänupalve, ning murdnud leiba, andis selle neile ja ütles: „See sümboliseerib* minu keha, mis teie eest antakse. Tehke seda minu mälestuseks ka edaspidi.” 20 Samamoodi tegi ta karikaga pärast õhtusööki ja ütles: „See karikas sümboliseerib uut lepingut minu vere alusel, mis teie eest valatakse.

21 Aga mu äraandja on koos minuga lauas. 22 Inimesepoeg läheb küll oma teed, nagu on määratud, kuid häda sellele, kes tema reedab!” 23 Seepeale hakkasid nad omavahel arutama, kes küll nende seast seda teha kavatseb.

24 Siis tõusis nende keskel äge vaidlus selle üle, kes on nende seas suurim. 25 Kuid Jeesus ütles neile: „Rahvaste kuningad peremehetsevad nende üle ja neid, kellel on võim rahva üle, nimetatakse heategijateks*. 26 Teie hulgas aga ärgu olgu nii, vaid kes teie seas on suurim, olgu nagu noorim, ja kes juhib, olgu nagu see, kes teenib. 27 Sest kumb on suurem: kas see, kes sööb*, või see, kes teenib? Kas mitte see, kes sööb? Ent mina olen teie keskel nagu see, kes teenib.

28 Teie olete need, kes on mu katsumustes minu juurde jäänud. 29 Ma teen teiega kuningriigilepingu*, nagu mu isa on teinud lepingu minuga, 30 et te sööksite ja jooksite minu lauas mu kuningriigis ja istuksite troonidel, et mõista kohut Iisraeli kaheteistkümne suguharu üle.

31 Siimon, Siimon, Saatan on nõudnud, et ta saaks teid kõiki sõeluda nagu nisu. 32 Aga mina olen sinu pärast tungivalt palvetanud, et su usk ära ei kaoks. Kui sa oled oma eksimust kahetsenud, siis kinnita oma vendade usku.” 33 Peetrus ütles talle: „Isand, ma olen valmis minema koos sinuga nii vangi kui ka surma.” 34 Aga Jeesus kostis: „Ma ütlen sulle, Peetrus: kukk ei kire täna enne, kui sa oled kolm korda salanud, et sa mind tunned.”

35 Jeesus küsis neilt: „Kui ma saatsin teid välja ilma kukru, toidupauna ja sandaalideta, siis kas teil oli midagi puudu?” Nad vastasid: „Ei.” 36 Ta ütles neile: „Aga nüüd, kellel on kukkur, võtku see kaasa, samuti toidupaun. Ja kel pole mõõka, müügu oma pealisrõivas ja ostku mõõk. 37 Ma ütlen teile, et minus peab täide minema, mis on kirjutatud: „Ta arvati seadusrikkujate hulka.” See kõik juba täitub minu kohta.” 38 Siis nad ütlesid: „Isand, vaata, siin on kaks mõõka.” Tema ütles neile: „Sellest piisab.”

39 Jeesus lahkus ja läks nagu tavaliselt Õlimäele ning jüngrid järgnesid talle. 40 Kohale jõudes ütles ta neile: „Palvetage, et te kiusatusele järele ei annaks.” 41 Ta ise läks neist umbes kiviviske kaugusele, laskus põlvili ja palvetas: 42 „Isa, kui see on sinu tahe, siis võta see karikas minult ära. Siiski ärgu sündigu mitte minu, vaid sinu tahtmine.” 43 Siis ilmus taevast ingel ja andis talle uut jõudu. 44 Kuid Jeesust valdas nii suur ängistus, et ta palvetas veel tungivamalt ning tema higi muutus otsekui verepiiskadeks, mis maha langesid. 45 Kui Jeesus palvetamast tõusis, läks ta jüngrite juurde ja nägi, et nad on kurbusest ja kurnatusest uinunud. 46 Ta ütles neile: „Miks te magate? Tõuske üles ja palvetage, et te kiusatusele järele ei annaks.”

47 Kui Jeesus alles rääkis, tuli rahvahulk, keda juhtis Juudas, üks neist kaheteistkümnest. Ta astus Jeesuse juurde, et talle suud anda. 48 Jeesus aga ütles talle: „Juudas, kas sa annad Inimesepoja suudlusega ära?” 49 Kui tema ümber olijad nägid, mis toimub, küsisid nad: „Isand, kas me peaksime mõõga tõmbama?” 50 Üks neist lõigi ülempreestri orja, raiudes sel parema kõrva ära. 51 Kuid Jeesus ütles: „Aitab!”, puudutas orja kõrva ja tegi ta terveks. 52 Siis ütles Jeesus peapreestritele, templiülematele ja vanematele, kes olid talle järele tulnud: „Kas ma olen röövel, et te olete tulnud siia mõõkade ja nuiadega? 53 Päevast päeva olin ma koos teiega templis, kuid te ei puutunud mind. Aga see on teie tund ja pimeduse võim.”

54 Nad võtsid Jeesuse vahi alla, viisid ära ja tõid ülempreestri majja. Peetrus aga järgnes neile eemalt. 55 Kui nad siseõue keskel tule süütasid ja üheskoos maha istusid, oli Peetruski nende hulgas. 56 Üks teenijatüdruk nägi teda tulevalgel istumas, silmitses teda lähemalt ja ütles: „Ka see mees oli koos temaga.” 57 Ent Peetrus salgas seda: „Ma ei tunne teda, naine.” 58 Mõne aja pärast ütles keegi teine teda nähes: „Ka sina oled üks nendest.” Kuid Peetrus ütles: „Ei, mina küll ei ole!” 59 Umbes tund aega hiljem kinnitas veel üks mees: „Päris kindlasti oli ka see mees koos temaga, sest ta on ju galilealane!” 60 Aga Peetrus ütles: „Ma ei tea, millest sa räägid.” Ja sedamaid, kui ta alles rääkis, kires kukk. 61 Seepeale Isand pöördus, vaatas Peetrusele otsa ning Peetrusele tulid meelde tema sõnad „Enne kui kukk täna kireb, salgad sa mu kolm korda ära”. 62 Ja Peetrus läks välja ning nuttis kibedasti.

63 Siis hakkasid mehed, kes Jeesust vahi all hoidsid, Jeesust mõnitama ja peksma. 64 Kui nad olid tema näo katnud, küsisid nad: „Ütle, prohvet, kes sind lõi?” 65 Ja nad teotasid teda veel paljude muude sõnadega.

66 Kui saabus päev, tuli kokku rahvavanemate nõukogu, kuhu kuulusid nii peapreestrid kui ka kirjatundjad. Nad viisid Jeesuse sanhedrinisaali ning ütlesid: 67 „Kui sa oled messias, siis ütle seda meile.” Tema kostis: „Isegi kui ma teile ütleksin, ei usuks te ju seda. 68 Ja kui mina teilt küsiksin, ei vastaks te midagi. 69 Nüüdsest peale hakkab Inimesepoeg istuma vägeva Jumala paremal käel.” 70 Seepeale ütlesid nad kõik: „Nii et sina oled siis Jumala poeg?” Tema vastas: „Jah, olen.”* 71 Nad ütlesid: „Mis tunnistust meil veel vaja on? Me oleme seda kuulnud ta enda suust.”

^ Luuka 22:4 St templi korravalvurite ülevaatajatega.

^ Luuka 22:16 Võib tõlkida ka „kuningavalitsuses”.

^ Luuka 22:19 Sõna-sõnalt „on”.

^ Luuka 22:25 Siin austav tiitel.

^ Luuka 22:27 Võib tõlkida ka „laua ääres külitab”.

^ Luuka 22:29 Võib tõlkida ka „lepingu kuningavalitsuse kohta”.

^ Luuka 22:70 Sõna-sõnalt „te ise ütlete seda”.

Luuka  23 : 1 - 56

23 Seepeale nad kõik tõusid ja viisid Jeesuse Pilatuse juurde. 2 Nad süüdistasid teda: „Me oleme leidnud, et see mees eksitab meie rahvast, keelab maksta makse keisrile ja ütleb, et tema on kuningas, messias.” 3 Pilatus küsis Jeesuselt: „Kas sina oled juutide kuningas?” Tema vastas: „Jah, olen.”* 4 Siis ütles Pilatus peapreestritele ja rahvale: „Ma ei leia sellel inimesel mingit süüd.” 5 Aga nad käisid peale: „Ta ässitab rahvast üles, õpetades kogu Juudamaal ja Galileast alates siiani välja.” 6 Seda kuuldes küsis Pilatus, kas ta on galilealane. 7 Teinud kindlaks, et Jeesus on Herodese* halduspiirkonnast, saatis ta tema edasi Herodese juurde, kes oli neil päevil samuti Jeruusalemmas.

8 Kui Herodes Jeesust nägi, rõõmustas ta väga. Ta oli juba pikemat aega teda näha tahtnud, kuna ta oli temast kuulnud ja lootis näha mõnd tema imetegu. 9 Ta hakkas teda pikalt küsitlema, aga Jeesus ei vastanud midagi. 10 Kuid peapreestrid ja kirjatundjad tõusid ning süüdistasid Jeesust ägedalt. 11 Siis Herodes koos oma sõduritega alandas ja mõnitas teda, riietades ta uhkesse rõivasse, ning seejärel saatis tema Pilatuse juurde tagasi. 12 Selsamal päeval said Herodes ja Pilatus sõpradeks, kuigi enne seda olid nad olnud vaenujalal.

13 Siis kutsus Pilatus kokku peapreestrid, ülemad ja rahva 14 ning ütles neile: „Te tõite selle mehe minu juurde kui rahva mässule õhutaja. Ma kuulasin ta teie ees üle, aga leidsin, et teie süüdistused tema vastu on alusetud. 15 Ka Herodes ei leidnud temas süüd, sest ta saatis tema meie juurde tagasi. See mees pole teinud midagi, mis oleks surma väärt. 16 Seepärast ma karistan teda ja lasen vabaks.” 17 ---* 18 Aga kogu rahvas karjus: „Hukka ta! Vabasta meile Barabas!” 19 (See mees oli heidetud vangi mõrva ja linnas toimunud mässu pärast.) 20 Pilatus rääkis nendega uuesti, sest ta tahtis Jeesust vabaks lasta. 21 Nemad aga hakkasid karjuma: „Löö ta postile! Löö ta postile!” 22 Ta ütles neile kolmandat korda: „Mispärast? Mida halba see mees on teinud? Ma pole leidnud tema juures midagi, mis oleks surma väärt. Ma karistan teda ja lasen ta vabaks.” 23 Kuid rahvas nõudis häälekalt, et Jeesus postile löödaks, ja rahva hääl jäi peale. 24 Pilatus otsustas teha nende nõudmist mööda. 25 Ta vabastas mehe, keda nad küsisid ning kes oli heidetud vanglasse mässu ja mõrva pärast, aga Jeesusega tegi ta nende tahtmise järgi.

26 Kui nad Jeesust minema viisid, pidasid nad kinni Küreenest pärit mehe Siimoni, kes oli parasjagu maalt linna tulemas, ja panid tema selga piinaposti*, et ta kannaks seda Jeesuse järel. 27 Jeesusele järgnes suur hulk rahvast, sealhulgas naised, kes tagusid endale kurbusest vastu rinda ja halasid tema pärast. 28 Jeesus pööras end nende poole ja ütles: „Jeruusalemma tütred, ärge nutke minu pärast. Nutke hoopis endi ja oma laste pärast, 29 sest tulevad päevad, kui öeldakse: „Õnnelikud on viljatud naised, emaihud, mis ei ole sünnitanud, ja rinnad, mis ei ole imetanud.” 30 Siis öeldakse mägedele: „Langege meie peale!” ja küngastele: „Katke meid!” 31 Sest kui tehakse nõnda, kui puus on veel mahla, mis saab veel siis, kui see on kuivanud?”

32 Jeesusega koos viidi hukkamisele veel kaks meest, kurjategijat. 33 Kui nad jõudsid paika, mida nimetatakse Pealuuks, panid nad Jeesuse ja kurjategijad posti külge: ühe kurjategija temast paremale ja teise vasakule. 34 Aga Jeesus ütles: „Isa, anna neile andeks, sest nad ei tea, mida nad teevad.” Ja nad heitsid liisku, et jagada ära tema riided. 35 Rahvas seisis ja vaatas kõike pealt, aga ülemad irvitasid: „Teisi ta päästis, päästku ta nüüd iseennast, kui ta on Jumala saadetud messias, see äravalitu.” 36 Ka sõdurid mõnitasid teda, tulid tema juurde ja pakkusid talle haput veini, 37 öeldes: „Kui sa oled juutide kuningas, siis päästa end.” 38 Jeesuse kohal oli tahvel kirjaga „See on juutide kuningas”.

39 Üks postil rippuvatest kurjategijatest pilkas teda: „Eks sina ole ju messias? Päästa ennast ja ka meid!” 40 Teine aga noomis teda: „Kas sa siis Jumalat ei karda? Sulle endale on ju langetatud sama kohtuotsus. 41 Meie puhul on see õiglane, sest me saame oma tegusid mööda, aga see mees pole teinud midagi halba.” 42 Ja ta ütles: „Jeesus, pea mind meeles, kui sa kuningavõimu saad.” 43 Jeesus kostis talle: „Ma kinnitan sulle täna,* sa oled koos minuga paradiisis.”

44 Oli käes umbes kuues tund*, kuid üle maa laskus pimedus, mis kestis üheksanda tunnini*, 45 sest päikesevalgus kadus. Ja pühamu eesriie kärises keskelt lõhki. 46 Jeesus hüüdis valju häälega: „Isa, sinu kätte ma usaldan oma vaimu*!” Seda öelnud, ta suri*. 47 Kui sadakonnaülem nägi, mis toimus, ülistas ta Jumalat ja ütles: „See inimene oli tõesti õige!” 48 Kui kogu rahvas, kes oli toimuva pärast kokku tulnud, oli kõike seda näinud, läks igaüks koju, tagudes endale vastu rinda. 49 Aga kõik, kes olid Jeesust tundnud, seisid eemal. Samuti olid seal ja nägid kõike seda naised, kes olid järgnenud talle Galileast.

50 Oli üks mees nimega Joosep, ülemkohtu* liige, hea ja õiglane mees. 51 (Tema polnud hääletanud ülemkohtu sepitsuste ja tegevuse poolt.) Ta oli pärit Arimaatiast, Juudamaa linnast, ja ootas Jumala kuningriiki*. 52 See mees läks Pilatuse juurde ning palus endale Jeesuse surnukeha. 53 Ta võttis selle alla, mähkis peenlinase riide sisse ja asetas kaljusse raiutud hauakoopasse, kuhu polnud veel kedagi pandud. 54 Oli ettevalmistuspäev ja algamas oli hingamispäev. 55 Naised, kes olid tulnud koos Jeesusega Galileast, läksid samuti ning vaatasid hauda ja nägid, kuidas tema surnukeha sinna pandi. 56 Nad läksid tagasi, et valmistada lõhnaaineid ja healõhnalisi õlisid. Hingamispäeval nad aga puhkasid, nagu käsk ütleb.

^ Luuka 23:3 Sõna-sõnalt „sa ise ütled seda”.

^ Luuka 23:7 Herodes Antipas, Herodes Suure poeg.

^ Luuka 23:17 See salm puudub vanimates kreekakeelsetes käsikirjades. (Vt lisa A3.)

^ Luuka 23:26 Vt „Sõnaseletusi”.

^ Luuka 23:43 Algses kreeka tekstis ei kasutatud kirjavahemärke. Käesolevas tõlkes on pandud koma „täna” järele, sest seda arusaama toetavad teised piiblisalmid (Joh 20:17; Ap 1:1–3, 9; 10:40; 1Ko 15:20; Kol 1:18).

^ Luuka 23:44 Umbes kell 12 päeval.

^ Luuka 23:44 Umbes kella 15-ni.

^ Luuka 23:46 Võib tõlkida ka „eluvaimu”.

^ Luuka 23:46 Võib tõlkida ka „tegi ta viimse hingetõmbe”.

^ Luuka 23:50 Võib tõlkida ka „sanhedrini”.

^ Luuka 23:51 Võib tõlkida ka „kuningavalitsust”.

Luuka  24 : 1 - 53

24 Nädala esimesel päeval läksid nad varahommikul hauakoopa juurde, kaasas lõhnaained, mis nad olid valmistanud. 2 Nad nägid, et kivi on haua eest ära veeretatud, 3 ja läinud sisse, ei leidnud nad sealt oma isanda Jeesuse keha. 4 Nad olid segaduses, kuid äkki seisis nende kõrval kaks säravates riietes meest. 5 Naised kohkusid ja lõid silmad maha. Mehed ütlesid neile: „Miks te otsite elavat surnute hulgast? 6 Teda pole siin, ta on üles äratatud. Tuletage meelde, kuidas ta rääkis teile veel Galileas olles, 7 et Inimesepoeg antakse patuste kätte ja lüüakse postile, kuid kolmandal päeval äratatakse üles.” 8 Siis meenusid neile Jeesuse sõnad 9 ja nad pöördusid haua juurest tagasi ning teatasid kõigest sellest neile üheteistkümnele ja kõigile teistele. 10 Need naised olid Maarja Magdaleena, Johanna ja Jaakobuse ema Maarja. Ka ülejäänud naised, kes olid koos nendega, rääkisid neist asjadest apostlitele. 11 Kuid naiste sõnad tundusid apostlitele tühja jutuna ja nad ei uskunud neid.

12 Peetrus aga jooksis haua juurde. Ta vaatas kummardudes hauakoopasse ja nägi üksnes surilinu. Siis läks ta ära, imestades endamisi, mis oli küll juhtunud.

13 Selsamal päeval olid kaks jüngrit teel Emmause külla, mis asus umbes kümne kilomeetri* kaugusel Jeruusalemmast. 14 Teel vestlesid nad omavahel kõigest juhtunust.

15 Kui nad siis vestlesid ja arutlesid, lähenes neile Jeesus ning kõndis nendega kaasa, 16 aga nad ei tundnud teda ära. 17 Jeesus küsis neilt: „Mida te siin kõndides omavahel arutate?” Nad jäid kurva näoga seisma. 18 Üks neist, nimega Kleopas, vastas talle: „Kas sa oled võõramaalane ja elad Jeruusalemmas omaette, nii et sa ei tea,* mis seal neil päevil on juhtunud?” 19 Jeesus küsis neilt: „Mis nimelt?” Nad ütlesid talle: „See, mis puudutab naatsaretlast Jeesust, kes oli prohvet, vägev teos ja sõnas Jumala ja kogu rahva ees. 20 Meie peapreestrid ja ülemad lasid ta surma mõista ja lõid ta postile. 21 Aga meie lootsime, et tema on see, kes Iisraeli vabastab. Täna on selle toimumisest juba kolmas päev. 22 Mõned naised meie seast panid meid jahmuma, sest nad läksid varakult haua juurde, 23 kuid ei leidnud tema surnukeha ning tulid ja teatasid, et neile olid ilmutanud end inglid, kes ütlesid, et ta elab. 24 Siis läksid mõned meie seast haua juurde ja nägid, et kõik on just nii, nagu naised olid öelnud, aga teda nad ei näinud.”

25 Jeesus ütles neile: „Oh te mõistmatud ja pikaldased uskuma kõike, mis prohvetid on rääkinud! 26 Kas messias ei pidanud siis niimoodi kannatama ja oma auhiilgusse minema?” 27 Ja alustades Moosese seadusest ja kõigist prohvetiraamatutest, seletas ta neile ära kõik, mis pühakirjas tema kohta on kirjutatud.

28 Viimaks jõudsid nad selle küla lähedale, kuhu nad olid minemas, ja Jeesus tegi, nagu jätkaks ta oma teed. 29 Aga nad käisid talle peale: „Jää meie juurde, sest õhtu on saabumas ja päev on juba möödas.” Seepeale läks ta sisse ja jäi nendega. 30 Kui nad koos einestasid, võttis ta leiva, esitas tänupalve, murdis ja ulatas neile. 31 Selle peale läksid nende silmad lahti ja nad tundsid ta ära, tema aga kadus nende silme eest. 32 Nad ütlesid üksteisele: „Eks meie süda ju põlenud, kui ta meiega teel olles rääkis ja meile pühakirja selgitas?” 33 Nad tõusid kohe ning läksid tagasi Jeruusalemma ning leidsid need üksteist ja teised, kes olid nendega. 34 Need ütlesid: „Isand on tõesti üles äratatud! Ta ilmutas end Siimonile.” 35 Siis rääkisid nemadki teel juhtunust ja sellest, kuidas nad olid tema leivamurdmise järgi ära tundnud.

36 Kui nad sellest rääkisid, ilmus Jeesus ise nende keskele ja ütles: „Rahu teile!” 37 Nad olid hirmul ja kohkunud, arvates, et näevad vaimu. 38 Ta ütles neile: „Miks te kardate ja kahtlete oma südames? 39 Vaadake mu käsi ja jalgu, et see olen mina. Puudutage mind ja vaadake, sest vaimul ei ole liha ega luid, nagu te näete minul olevat.” 40 Seda öeldes näitas ta neile oma käsi ja jalgu. 41 Aga kui nad suurest rõõmust ja hämmastusest ei suutnud ikka veel uskuda, küsis ta neilt: „Kas teil on siin midagi süüa?” 42 Nad ulatasid talle tüki küpsetatud kala 43 ning ta võttis selle ja sõi seda nende silme all.

44 Siis Jeesus ütles neile: „Kas te ei mäleta, mida ma teile rääkisin, kui olin veel koos teiega, et kõik, mis on minu kohta kirjutatud Moosese seaduses, prohvetiraamatutes ja lauludes, peab täide minema?” 45 Siis avas ta täielikult nende mõistuse, nii et nad said pühakirjast aru, 46 ja ütles neile: „Kirjutatud on, et messias peab kannatama ja et ta äratatakse kolmandal päeval surnuist üles 47 ja et tema nimel kuulutatakse kõigi rahvaste hulgas alates Jeruusalemmast, et pattude andekssaamiseks on vaja kahetseda. 48 Teie peate nendest asjadest tunnistust andma. 49 Ma saadan teie peale selle, mida mu isa on tõotanud. Jääge seniks sellesse linna, kuni teid rüütatakse taevast tuleva väega.”

50 Ta viis nad Betaaniani ning tõstis oma käed üles ja õnnistas neid. 51 Neid õnnistades lahkus ta nende juurest ja ta võeti üles taevasse. 52 Nad kummardasid tema ees ning pöördusid suure rõõmuga Jeruusalemma tagasi. 53 Ja nad olid kogu aeg templis ning ülistasid Jumalat.

^ Luuka 24:13 Sõna-sõnalt „60 staadioni”. (Vt lisa B14.)

^ Luuka 24:18 Teine võimalik tähendus: „kas sa oled ainus külaline Jeruusalemmas, kes ei tea”.

JOHANNESE

LÜHIÜLEVAADE

- 1

- Sõna sai inimeseks (1–18)

- Ristija Johannese tunnistus (19–28)

- Jeesus, Jumala Tall (29–34)

- Jeesuse esimesed jüngrid (35–42)

- Filippus ja Naatanael (43–51)

- 2

- Pulmapidu Kaanas; veest saab vein (1–12)

- Jeesus puhastab templi (13–22)

- Jeesus näeb inimeste südamesse (23–25)

- 3

- Jeesus ja Nikodeemos (1–21)

- Uuestisündimine (3–8)

- Jumal on armastanud maailma (16)

- Johannese viimane tunnistus Jeesuse kohta (22–30)

- Tema, kes tuleb ülalt (31–36)

- 4

- Jeesus ja Samaaria naine (1–38)

- Jumalat tuleb kummardada „vaimus ja tões” (23, 24)

- Paljud samaarlased usuvad Jeesusesse (39–42)

- Jeesus tervendab ametniku poja (43–54)

- 5

- Haige tervendamine Betsata tiigi ääres (1–18)

- Jeesus tegutseb Jumala juhatusel (19–24)

- Surnud kuulevad Jeesuse häält (25–30)

- Tunnistus Jeesuse kohta (31–47)

- 6

- Jeesus toidab 5000 meest (1–15)

- Jeesus kõnnib vee peal (16–21)

- Jeesus on eluleib (22–59)

- Jeesuse sõnad saavad paljudele komistuskiviks (60–71)

- 7

- Jeesus lehtmajadepühal (1–13)

- Jeesus õpetab pühade ajal (14–24)

- Erisugused arvamused messia kohta (25–52)

- 8

- Isa annab Jeesuse kohta tunnistust (12–30)

- Jeesus on „maailma valgus” (12)

- Aabrahami lapsed (31–41)

- „Tõde teeb teid vabaks” (32)

- Kuradi lapsed (42–47)

- Jeesus ja Aabraham (48–59)

- 9

- Jeesus tervendab pimedana sündinu (1–12)

- Variserid küsitlevad tervendatud meest (13–34)

- Variserid on pimedad (35–41)

- 10

- Karjane ja lambatarad (1–21)

- Jeesus on hea karjane (11–15)

- „Mul on veel teisi lambaid” (16)

- Juudid ja Jeesus templipühitsemispühal (22–39)

- Paljud juudid ei usu (24–26)

- „Minu lambad võtavad kuulda mu häält” (27)

- Poeg kuulub ühte Isaga (30, 38)

- Teisel pool Jordanit usuvad paljud (40–42)

- 11

- Laatsaruse surm (1–16)

- Jeesus lohutab Martat ja Maarjat (17–37)

- Jeesus äratab Laatsaruse üles (38–44)

- Salanõu Jeesus tappa (45–57)

- 12

- Maarja valab Jeesuse jalgadele õli (1–11)

- Jeesuse kuninglik saabumine (12–19)

- Jeesus räägib oma surmast (20–37)

- Juutide usupuudus viib täide ennustuse (38–43)

- Jeesus on tulnud maailma päästma (44–50)

- 13

- Jeesus peseb jüngrite jalgu (1–20)

- Jeesus annab teada, kes ta reedab (21–30)

- Uus käsk (31–35)

- „Kui teie keskel on armastus” (35)

- Jeesus ütleb, et Peetrus salgab ta ära (36–38)

- 14

- Jeesus on ainus tee Isa juurde (1–14)

- „Mina olen tee ja tõde ja elu” (6)

- Jeesus lubab, et jüngrid saavad püha vaimu (15–31)

- „Isa on minust kõrgem” (28)

- 15

- Mõistujutt tõelisest viinapuust (1–10)

- Käsk armastada, nagu seda tegi Jeesus (11–17)

- „Kellelgi pole suuremat armastust” (13)

- Maailm vihkab Jeesuse jüngreid (18–27)

- 16

- Jeesuse jüngritel tuleb surmaga silmitsi seista (1–4a)

- Püha vaimu abi (4b–16)

- Jüngrite kurbus muutub rõõmuks (17–24)

- Jeesus on maailma ära võitnud (25–33)

- 17

- Jeesuse viimane palve koos apostlitega (1–26)

- Kes õpib tundma Jumalat, saab igavese elu (3)

- Kristlased ei kuulu maailma (14–16)

- „Sinu sõna on tõde” (17)

- „Ma olen andnud neile teada sinu nime” (26)

- 18

- Juudas reedab Jeesuse (1–9)

- Peetrus kasutab mõõka (10, 11)

- Jeesus viiakse Hannase juurde (12–14)

- Peetrus salgab Jeesuse ära esimest korda (15–18)

- Jeesus Hannase ees (19–24)

- Peetrus salgab Jeesuse ära teist ja kolmandat korda (25–27)

- Jeesus Pilatuse ees (28–40)

- „Minu kuningriik ei kuulu sellesse maailma” (36)

- 19

- Jeesust piitsutatakse ja mõnitatakse (1–7)

- Pilatus küsitleb Jeesust uuesti (8–16a)

- Jeesus naelutatakse Kolgatal postile (16b–24)

- Jeesus hoolitseb oma ema eest (25–27)

- Jeesuse surm (28–37)

- Jeesuse matmine (38–42)

- 20

- Tühi haud (1–10)

- Jeesus ilmutab end Maarja Magdaleenale (11–18)

- Jeesus ilmutab end jüngritele (19–23)

- Toomas kahtleb, kuid hiljem usub (24–29)

- Selle rullraamatu eesmärk (30, 31)

- 21

- Jeesus ilmutab end jüngritele (1–14)

- Peetrus kinnitab, et armastab Jeesust (15–19)

- „Toida mu lambakesi” (17)

- Mis saab Jeesuse armastatud jüngrist (20–23)

- Lõppsõna (24, 25)

Johannese

1

2

3

4

5

6

7

8

9

10

11

12

13

14

15

16

17

18

19

20

21

Johannese  1 : 1 - 51

JOHANNESE EVANGEELIUM

1 Alguses oli Sõna* ja Sõna oli Jumala juures ja Sõna oli jumal*. 2 Tema oli alguses Jumala juures. 3 Kõik on tulnud olemasollu tema kaudu ja ilma temata ei ole tulnud olemasollu mitte midagi.

4 Tema kaudu on tulnud olemasollu elu ja tema elu oli inimestele valguseks. 5 Valgus särab pimeduses ja pimedus ei saa sellest võitu.

6 Tuli üks mees, kes oli Jumala saadetud; tema nimi oli Johannes. 7 Ta tuli kui tunnistaja: ta tuli andma tunnistust valguse kohta, et kõiksugused inimesed tema tunnistuse kaudu uskuma hakkaksid. 8 Tema ise ei olnud valgus, vaid ta pidi valguse kohta tunnistust andma.

9 Tõeline valgus, mis valgustab kõiksuguseid inimesi, oli tulemas maailma. 10 Ta oli maailmas ja maailm oli tulnud olemasollu tema kaudu, kuid maailm ei tundnud teda ära. 11 Ta tuli oma koju, aga tema oma rahvas ei võtnud teda vastu. 12 Ent kõigile, kes ta vastu võtsid, andis ta õiguse saada Jumala lasteks, sest nad uskusid tema nimesse. 13 Nad ei sündinud mitte lihast ja verest ega inimisa tahtest, vaid Jumalast.

14 Sõna sai inimeseks ja elas meie keskel ning me nägime tema auhiilgust, Isa ainusündinud poja* auhiilgust. Ta oli täis Jumala armu* ja tõde. 15 (Johannes andis tema kohta tunnistust, ta hüüdis: „Tema on see, kelle kohta ma ütlesin: „Kes tuleb pärast mind, on minust suurem, sest ta oli olemas enne mind.””) 16 Me kõik oleme saanud rohkelt osa tema külluslikust armust. 17 Anti ju seadus Moosese kaudu, arm ja tõde tulid aga Jeesus Kristuse* kaudu. 18 Ükski inimene ei ole Jumalat kunagi näinud. Ainusündinud poeg, kes on Jumala sarnane* ja on Isa kõrval*, on rääkinud, milline ta on.

19 Niisugune on Johannese tunnistus, mille ta andis, kui juudid saatsid Jeruusalemmast preestreid ja leviite temalt küsima: „Kes sa oled?” 20 Ta tunnistas salgamata: „Mina ei ole messias.” 21 Nad küsisid temalt: „Kes sa siis oled? Oled sa Eelija?” Tema ütles: „Ei ole.” — „Kas sa oled see kauaoodatud prohvet?” Tema vastas: „Ei.” 22 Nad ütlesid talle: „Kes sa oled? Räägi, et võiksime anda vastuse neile, kes meid saatsid. Mida sa enda kohta ütled?” 23 Ta kostis: „Mina olen see, kes hüüab kõrbes: „Tehke sirgeks Jehoova* tee!”, nagu on öelnud prohvet Jesaja.” 24 Need saadetud olid variseride hulgast. 25 Nad küsitlesid teda ja ütlesid talle: „Miks sa siis ristid, kui sa pole ei messias, Eelija ega see prohvet?” 26 Johannes vastas neile: „Mina ristin veega. Teie keskel seisab aga keegi, keda te ei tunne, 27 kes tuleb minu järel. Mina pole väärt tema sandaalirihmagi lahti päästma.” 28 See toimus Betaanias teisel pool Jordanit*, kus Johannes ristis.

29 Järgmisel päeval nägi Johannes Jeesust enda poole tulemas ja ütles: „Ennäe, Jumala Tall, kes võtab ära maailma patu! 30 Tema on see, kelle kohta ma ütlesin: „Pärast mind tuleb mees, kes on minust suurem, sest ta oli olemas enne mind.” 31 Minagi ei tundnud teda, aga ma olen tulnud veega ristima selleks, et Iisrael temast teada saaks.” 32 Johannes tunnistas veel: „Ma nägin, kuidas vaim tuvina taevast alla laskus ja jäi tema peale. 33 Ka mina ei tundnud teda, aga see, kes saatis mind veega ristima, ütles mulle: „Kelle peale sa näed vaimu laskuvat ja jäävat, ongi see, kes ristib püha vaimuga.” 34 Ma nägin seda ja tunnistan, et tema on Jumala poeg.”

35 Järgmisel päeval seisis Johannes jälle seal koos oma kahe jüngriga. 36 Ta nägi Jeesust möödumas ja ütles: „Vaadake, Jumala Tall!” 37 Kui need kaks jüngrit seda kuulsid, järgnesid nad Jeesusele. 38 Jeesus pöördus ümber, ja nähes neid endale järgnemas, küsis ta: „Mida te soovite?” Nemad ütlesid talle: „Rabi [mis tähendab tõlkes õpetajat], kus sa peatud?” 39 Ta ütles neile: „Tulge, siis näete.” Nad läksidki ja nägid, kus ta peatub, ning jäid sel päeval tema juurde. See toimus kümnenda tunni paiku*. 40 Andreas, Siimon Peetruse vend, oli üks neist kahest, kes olid kuulnud, mida Johannes ütles, ja Jeesusele järgnenud. 41 Ta leidis kõigepealt oma venna Siimoni ja ütles talle: „Me oleme leidnud messia!” („Messias” tähendab tõlkes võitut.) 42 Andreas viis venna Jeesuse juurde. Jeesus vaatas sellele otsa ja ütles: „Sina oled Siimon, Johannese poeg. Sinu nimi olgu Keefas.” (Keefas* tähendab tõlkes kaljut.)

43 Järgmisel päeval tahtis Jeesus minna Galileasse. Ta kohtas Filippust ja ütles talle: „Järgne mulle!” 44 Filippus oli Betsaidast, samast linnast, kust olid Andreas ja Peetrus. 45 Filippus leidis Naatanaeli ja ütles talle: „Me oleme leidnud selle, kellest Mooses on kirjutanud oma seaduses ja prohvetid oma raamatutes: Jeesuse, Joosepi poja, Naatsaretist.” 46 Naatanael aga küsis temalt: „Kas Naatsaretist võib tulla midagi head?” Filippus vastas: „Eks tule ja vaata.” 47 Nähes Naatanaeli enda poole tulemas, ütles Jeesus tema kohta: „See on tõeline iisraellane, kelles pole valelikkust.” 48 Naatanael küsis temalt: „Kust sa mind tunned?” Jeesus vastas: „Ma nägin sind viigipuu all, enne kui Filippus sind kutsus.” 49 Naatanael kostis: „Rabi, sina oled Jumala poeg, sina oled Iisraeli kuningas.” 50 Jeesus sõnas: „Kas sa usud sellepärast, et ma ütlesin, et nägin sind viigipuu all? Sa saad näha veel suuremaid asju kui need.” 51 Ta lisas: „Ma kinnitan teile ja see on tõsi: te saate näha taevast avatuna ja Jumala ingleid tõusmas ja laskumas Inimesepoja juurde.”

^ Joh. 1:1 Jeesuse kui Jumala tähtsaima eesträäkija üks nimesid nii enne tema maist teenistust, selle ajal kui ka pärast seda (Joh 1:14; Ilm 19:13).

^ Joh. 1:1 Võib tõlkida ka „jumalasarnane”, „jumalik”.

^ Joh. 1:14 St ainsa poja, kelle Jumal lõi üksinda.

^ Joh. 1:14 Võib tõlkida ka „ärateenimata lahkust”, „ülimat headust”.

^ Joh. 1:17 Kristus (heebreapäraselt „messias”) ei ole Jeesuse nimi. Selle sõna tähenduseks on „võitu”, „salvitu”.

^ Joh. 1:18 Fraasi „ainusündinud poeg, kes on Jumala sarnane” võib vanimate kreekakeelsete käsikirjade järgi tõlkida ka „ainusündinud jumal”.

^ Joh. 1:18 Sõna-sõnalt „rüpes”; viitab erilisele soosingule.

^ Joh. 1:23 Vt lisa A5.

^ Joh. 1:28 St Jordani idakaldal. Siin pole mõeldud Jeruusalemma lähedal asunud Betaaniat.

^ Joh. 1:39 Umbes kell 16.

^ Joh. 1:42 Kreekapäraselt Peetrus.

Johannese  2 : 1 - 25

2 Kolmandal päeval toimus Galilea Kaanas pulmapidu. Jeesuse ema oli seal 2 ning ka Jeesus ja tema jüngrid olid pulma kutsutud.

3 Kui vein otsa lõppes, ütles Jeesusele ta ema: „Neil ei ole veini.” 4 Jeesus aga vastas: „Mis see minusse ja sinusse puutub? Minu tund ei ole veel tulnud.” 5 Ta ema ütles teenritele: „Mida tahes ta teile ütleb, seda tehke.” 6 Seal seisis juutide puhastusrituaalide pärast kuus kivist veeanumat, millest igaüks mahutas kaks-kolm mõõtu*. 7 Jeesus ütles neile: „Täitke anumad veega!” Ja nad täitsid need ääretasa. 8 Siis ta ütles: „Ammutage nüüd neist ja viige pulmavanemale!” Ja nad tegid nii. 9 Kui pulmavanem maitses vett, mis oli veiniks muudetud, teadmata veini päritolu (vett ammutanud teenrid aga teadsid seda), kutsus ta peigmehe 10 ja ütles talle: „Kõik teised pakuvad kõigepealt head veini, ja kui inimesed on joobnud, siis kehvemat. Sina aga tood alles praegu hea veini välja.” 11 See Jeesuse tegu Galilea Kaanas oli tema esimene tunnustäht. Ta tegi oma väe avalikuks, ja tema jüngrid uskusid temasse.

12 Pärast seda läks ta koos oma ema, vendade ja jüngritega alla Kapernauma, aga nad ei jäänud sinna kauaks.

13 Juutide paasapüha oli lähedal ning Jeesus läks üles Jeruusalemma. 14 Seal nägi ta templis veiste, lammaste ja tuvide müüjaid, samuti rahavahetajaid oma pinkidel. 15 Ta tegi nööridest piitsa ning ajas nad kõik koos lammaste ja veistega templist välja, paiskas laiali rahavahetajate mündid ja lükkas ümber nende lauad. 16 Ta ütles tuvimüüjatele: „Viige need siit ära! Ärge tehke mu isa koda kaubakojaks*!” 17 Ja tema jüngritele meenus, et on kirjutatud: „Innukus su koja pärast põleb mu sees.”

18 Siis ütlesid juudid talle: „Näita meile mingit tunnustähte selle tõenduseks, et sul on õigus niimoodi teha!” 19 Jeesus vastas: „Lõhkuge see tempel maha ja ma ehitan selle kolme päevaga üles.” 20 Seepeale juudid ütlesid: „Seda templit ehitati 46 aastat ja sina ehitad selle üles kolme päevaga?” 21 Tema aga mõtles templi all oma keha. 22 Kui Jeesus oli surnuist üles äratatud, meenus tema jüngritele, et ta oli sellest korduvalt kõnelnud, ja nad uskusid pühakirja ja seda, mida Jeesus oli rääkinud.

23 Kui Jeesus paasapüha ajal Jeruusalemmas oli, hakkasid paljud tema tunnustähti nähes tema nimesse uskuma. 24 Jeesus aga ei usaldanud neid täielikult, sest ta tundis inimesi. 25 Ta ei vajanud ühegi inimese kohta kellegi tunnistust, sest ta nägi iga inimese südamesse.

^ Joh. 2:6 Tõenäoliselt mõeldakse vedelike mahumõõtu batti, mis oli 22 liitrit. (Vt lisa B14.)

^ Joh. 2:16 Võib tõlkida ka „turuplatsiks”.

Johannese  3 : 1 - 36

3 Variseride seas oli mees nimega Nikodeemos, üks juutide ülemaid. 2 Nikodeemos tuli öösel Jeesuse juurde ja ütles talle: „Rabi, me teame, et sa oled tulnud Jumala juurest meile õpetajaks, sest keegi ei suuda teha selliseid tunnustähti nagu sina, kui temaga pole Jumalat.” 3 Jeesus vastas: „Ma kinnitan sulle ja see on tõsi: kes ei sünni uuesti*, ei saa näha Jumala kuningriiki*.” 4 Nikodeemos küsis: „Mismoodi saab inimene sündida, kui ta on vana? Ta ei saa ju teist korda oma ema üsasse minna ja sündida?” 5 Jeesus vastas: „Ma kinnitan sulle ja see on tõsi: ükski, kes ei sünni veest ja vaimust, ei saa Jumala kuningriiki. 6 Inimesest sünnib inimene ja vaimust sünnib vaim. 7 Ära imesta, et ma sulle ütlesin: „Te peate uuesti sündima.” 8 Tuul* puhub, kuhu tahab, ja sa kuuled selle häält, aga ei tea, kust see tuleb ja kuhu läheb. Nii on ka igaühega, kes on sündinud vaimust.”

9 Nikodeemos küsis: „Kuidas on see kõik võimalik?” 10 Jeesus vastas: „Sa oled Iisraeli õpetaja ja ei tea seda? 11 Ma kinnitan sulle ja see on tõsi: meie räägime, mida teame, ja anname tunnistust selle kohta, mida oleme näinud, aga teie ei võta meie tunnistust vastu. 12 Kui te ei usu seda, mida ma olen teile rääkinud maistest asjadest, kuidas te siis usuksite, kui ma räägiksin teile taevastest asjadest? 13 Pole ju ükski inimene läinud üles taevasse. Inimesepoeg aga on taevast alla tulnud. 14 Nii nagu Mooses tõstis kõrbes mao teiba otsa, samamoodi peab üles tõstetama* ka Inimesepoeg, 15 et igaüks, kes temasse usub, võiks saada igavese elu.

16 Jumal on armastanud maailma nii palju, et ta on andnud oma ainusündinud poja, et ükski, kes temasse usub,* ei hukkuks, vaid saaks igavese elu. 17 Jumal ju ei läkitanud oma poega mitte selleks, et ta maailma hukka mõistaks, vaid selleks, et maailm tema kaudu pääseks. 18 Kes temasse usub, seda ei mõisteta hukka. Kes temasse ei usu, see on juba hukka mõistetud, sest ta pole uskunud Jumala ainusündinud poja nimesse. 19 Hukkamõistmise põhjuseks on see, et valgus on tulnud maailma, kuid inimesed armastavad hoopis pimedust, mitte valgust, sest nende teod on kurjad. 20 Kes teeb halba, vihkab valgust ega tule valguse juurde, et ta tegusid ei laidetaks*. 21 Aga kes teeb seda, mis on õige, tuleb valguse juurde, et tema teod saaksid avalikuks, sest need on tehtud kooskõlas Jumala tahtega.”

22 Pärast seda läks Jeesus oma jüngritega Juudamaa maapiirkonda. Ta oli seal koos nendega mõnda aega ning ristis inimesi. 23 Samal ajal ristis Johannes rahvast Ainonis Salimi lähedal, sest seal oli suur veekogu. Inimesi muudkui tuli ning neid ristiti, 24 sest Johannest ei olnud veel vangi heidetud.

25 Johannese jüngrid vaidlesid ühe juudiga puhastustalituse üle. 26 Nad tulid Johannese juurde ja ütlesid talle: „Rabi, see mees, kes oli koos sinuga teisel pool Jordanit ja kellest sa rääkisid, ristib inimesi ja kõik lähevad tema juurde.” 27 Johannes vastas: „Inimesel pole midagi, kui talle taevast midagi ei anta. 28 Te ise olete selle tunnistajad, et ma ütlesin: „Mina ei ole messias, vaid mind on saadetud tema eel.” 29 Peigmees on see, kellel on pruut. Peigmehe sõber aga seisab kõrval ja on väga rõõmus, kuuldes peigmehe häält. Nõnda on minugi rõõm saanud täielikuks. 30 Tema peab kasvama, mina aga kahanema.”

31 Kes tuleb ülalt, on üle kõigi teiste. Kes pärineb maa pealt, on maine ja räägib maistest asjadest. Kes tuleb taevast, on üle kõigi teiste. 32 Ta tunnistab seda, mida ta on näinud ja kuulnud, aga keegi ei usu tema tunnistust. 33 Kes usub tema tunnistust, on kinnitanud*, et Jumal räägib tõtt. 34 See, keda Jumal on läkitanud, räägib Jumala sõnu, sest Jumal ei anna vaimu kasinalt*. 35 Isa armastab Poega ja on andnud kõik tema kätte. 36 Kes Pojasse usub, saab igavese elu, aga kes Pojale ei kuuletu, ei saa elu, vaid Jumala viha jääb tema peale.

^ Joh. 3:3 Teine võimalik tähendus: „ülalt”.

^ Joh. 3:3 Võib tõlkida ka „kuningavalitsust”. (Vt „Sõnaseletusi”.)

^ Joh. 3:8 Sama kreeka sõna on salmi lõpus tõlgitud vastega „vaim”.

^ Joh. 3:14 St postil hukatama.

^ Joh. 3:16 Võib tõlkida ka „kes näitab oma tegudega, et usub temasse”.

^ Joh. 3:20 Võib tõlkida ka „paljastataks”.

^ Joh. 3:33 Võib tõlkida ka „pitseriga kinnitanud”.

^ Joh. 3:34 Võib tõlkida ka „mõõdu järgi”.

Johannese  4 : 1 - 54

4 Kui Isand sai teada, et variserideni on jõudnud kuuldus, et tema teeb jüngriteks ja ristib rohkem inimesi kui Johannes — 2 ehkki Jeesus ise ei ristinud, vaid tema jüngrid —, 3 lahkus ta Juudamaalt ja läks taas Galileasse. 4 Ta pidi aga minema läbi Samaaria. 5 Nii jõudis ta Samaaria linnani nimega Sühhar, mis asus põllu lähedal, mille Jaakob oli andnud oma pojale Joosepile. 6 Seal oli Jaakobi kaev*. Teekonnast väsinuna istus Jeesus kaevu äärde. Oli umbes kuues tund*.

7 Üks Samaaria naine tuli sinna vett ammutama. Jeesus ütles talle: „Anna mulle juua.” 8 (Tema jüngrid olid läinud linna toitu ostma.) 9 Selle peale lausus Samaaria naine: „Kuidas sina, kes sa oled juut, küsid juua minult, Samaaria naiselt?” (Juudid ei tee ju samaarlastega mingit tegemist.) 10 Jeesus vastas: „Kui sa vaid teaksid, mis kingituse Jumal teeb ja kes on see, kes sulle ütleb: „Anna mulle juua”, siis sa paluksid teda ja ta annaks sulle eluvett.” 11 Naine ütles talle: „Isand, sul pole ju ämbritki vee ammutamiseks ja kaev on sügav. Kust sa siis saad selle eluvee? 12 Või oled sa suurem kui meie esiisa Jaakob? Tema andis meile selle kaevu ja jõi sellest ise, samuti jõid sellest ta pojad ja kariloomad.” 13 Jeesus vastas: „Igaüks, kes joob seda vett, tunneb varsti jälle janu. 14 Aga kes joob vett, mida mina annan, ei tunne enam iialgi janu, vaid minu antud vesi saab tema sees allikaks, millest välja pulbitsev vesi annab igavese elu.” 15 Naine ütles: „Isand, anna mulle seda vett, et ma ei tunneks enam janu ega peaks käima siit vett ammutamas.”

16 Jeesus ütles talle: „Mine kutsu oma mees ja tule siia.” 17 Naine vastas: „Mul ei ole meest.” Jeesus ütles talle: „Sa ütlesid õigesti: „Mul ei ole meest”, 18 sest viis meest on sul olnud ja see, kes sul praegu on, ei ole sinu mees. Sa räägid tõtt.” 19 Naine ütles talle: „Isand, ma näen, et sa oled prohvet. 20 Meie esiisad kummardasid Jumalat sellel mäel, aga teie ütlete, et Jeruusalemmas on paik, kus peab teda kummardama.” 21 Jeesus sõnas: „Usu mind, naine, tuleb aeg, kui te ei kummarda Isa ei sellel mäel ega Jeruusalemmas. 22 Teie kummardate, olles teadmatuses, meie kummardame, olles valgustatud, sest pääste tuleb juutide kaudu. 23 Ometi tuleb aeg, ja see ongi juba käes, kui õiged jumalateenijad kummardavad Isa vaimus ja tões, sest Isa otsib neid, kes soovivad teda nõnda kummardada. 24 Jumal on vaim, ja tema teenijad peavad kummardama teda vaimus ja tões.” 25 Naine ütles talle: „Ma tean, et tuleb messias, see, keda nimetatakse kristuseks*. Kui tema tuleb, toob ta meile kõiges selguse.” 26 Jeesus kostis: „Mina, kes ma sinuga räägin, olengi see.”

27 Just siis jõudsid tema jüngrid tagasi. Nad imestasid, et ta naisega kõneleb, kuid ükski neist ei küsinud temalt: „Mis sa temast tahad?” või „Miks sa temaga räägid?” 28 Naine aga jättis oma veeanuma sinna, läks linna ja ütles inimestele: 29 „Tulge ja vaadake meest, kes rääkis mulle kõigest, mis ma olen teinud! Kas ehk tema ongi messias?” 30 Nad läksidki linnast välja Jeesuse juurde.

31 Vahepeal käisid jüngrid Jeesusele peale: „Rabi, söö!” 32 Aga tema ütles neile: „Mul on süüa toitu, millest teie ei tea.” 33 Seepeale hakkasid jüngrid omavahel arutama: „Kas keegi on talle süüa toonud?” 34 Jeesus ütles neile: „Minu toit on see, et ma täidan selle tahet, kes on mu läkitanud, ja viin lõpule tema töö. 35 Te ütlete, et neli kuud veel ja siis tuleb lõikus. Kuid mina ütlen teile: vaadake põlde, need on valmis* lõikuseks. 36 Lõikaja saab juba palka ja kogub vilja igaveseks eluks, et niihästi külvaja kui ka lõikaja võiksid üheskoos rõõmustada. 37 Peab tõesti paika ütlus „Üks külvab ja teine lõikab”. 38 Ma olen läkitanud teid lõikama seda, mille kallal te pole vaeva näinud. Teised on vaeva näinud ja teie olete tulnud nende tööviljast osa saama.”

39 Paljud selle linna samaarlased hakkasid tolle naise sõnade tõttu Jeesusesse uskuma, sest naine tunnistas: „Tema rääkis mulle kõigest, mis ma olen teinud.” 40 Kui siis samaarlased Jeesuse juurde tulid, palusid nad tal nende juurde jääda, ja ta jäigi sinna kaheks päevaks. 41 Kuulnud Jeesust ennast, hakkasid veel paljud teisedki temasse uskuma 42 ja nad ütlesid naisele: „Me ei usu enam mitte ainult sinu jutu põhjal, vaid me oleme ise seda meest kuulnud ja teame, et tema on tõepoolest maailma päästja.”

43 Kahe päeva pärast läks Jeesus sealt Galileasse. 44 Jeesus oli öelnud, et prohvetit ei austata tema kodumaal. 45 Kui ta Galileasse jõudis, võtsid galilealased ta hästi vastu, sest nad olid näinud kõike, mida ta pühade ajal Jeruusalemmas tegi, sest nemadki olid pühade ajal seal olnud.

46 Siis läks Jeesus jälle Galilea Kaanasse, kus ta oli vee veiniks muutnud. Ühel kuninga ametnikul oli poeg Kapernaumas haige. 47 Kui see mees kuulis, et Jeesus on tulnud Juudamaalt Galileasse, läks ta tema juurde ja palus tal tulla ja teha ta poeg terveks, sest too oli suremas. 48 Jeesus ütles talle: „Te usute vaid siis, kui näete tunnustähti ja imesid.” 49 Kuninga ametnik ütles talle: „Isand, tule, enne kui mu laps sureb.” 50 Jeesus vastas: „Asu teele, su poeg elab.” Mees uskus Jeesuse sõnu ja lahkus. 51 Kui ta alles teel oli, tulid tema orjad talle vastu teatega, et ta poeg elab*. 52 Siis uuris ta neilt, mitmendal tunnil oli poisil paremaks läinud. Talle vastati: „Tal läks palavik ära eile seitsmendal tunnil*.” 53 Siis isa sai aru, et see oli juhtunud selsamal tunnil, kui Jeesus oli talle öelnud: „Su poeg elab.” Nii sai tema ja kogu ta pere usklikuks. 54 See oli teine tunnustäht, mille Jeesus tegi, kui ta oli tulnud Juudamaalt Galileasse.

^ Joh. 4:6 Võib tõlkida ka „allikas”.

^ Joh. 4:6 Umbes kell 12 päeval.

^ Joh. 4:25 Kristus (heebreapäraselt „messias”) ei ole nimi. Selle sõna tähenduseks on „võitu”, „salvitu”.

^ Joh. 4:35 Sõna-sõnalt „valged”.

^ Joh. 4:51 Võib tõlkida ka „on paranemas”.

^ Joh. 4:52 Umbes kell 13.

Johannese  5 : 1 - 47

5 Pärast seda oli juutide püha ja Jeesus läks üles Jeruusalemma. 2 Jeruusalemmas Lambavärava juures on tiik, mida heebrea keeles hüütakse Betsataks ja mida ümbritseb viis sammaskäiku. 3 Neis lebas suur hulk haigeid, pimedaid, jalust vigaseid ja kuivetunud* jäsemetega inimesi. 4 ---* 5 Nende seas oli mees, kes oli olnud haige 38 aastat. 6 Nähes seda meest lamamas ja teades, et ta on juba kaua haige olnud, küsis Jeesus temalt: „Kas sa tahad terveks saada?” 7 Haige vastas: „Isand, mul ei ole kedagi, kes aitaks mind tiiki, kui vesi hakkab liikuma. Kuni mina sinna lähen, astub keegi teine enne mind vette.” 8 Jeesus ütles talle: „Tõuse üles, võta oma matt* ja kõnni!” 9 Sedamaid sai mees terveks, võttis oma mati ja kõndis omal jalal.

See päev oli hingamispäev. 10 Seepärast ütlesid juudid tervendatule: „Täna on hingamispäev ja sa ei tohi matti kanda!” 11 Mees aga vastas: „See, kes mu terveks tegi, ütles mulle: „Võta oma matt ja kõnni.”” 12 Nad küsisid temalt: „Kes sulle ütles: „Võta oma matt ja kõnni”?” 13 Tervendatu aga ei teadnud, kes see oli, sest Jeesus oli kadunud rahva sekka.

14 Hiljem kohtas Jeesus teda templis ja ütles talle: „Sa said terveks. Ära tee enam pattu, et sind midagi halvemat ei tabaks.” 15 Mees läks ära ja ütles juutidele, et see oli Jeesus, kes ta terveks tegi. 16 Siis hakkasid juudid Jeesust taga kiusama, sest ta tegi selliseid tegusid hingamispäeval. 17 Tema aga ütles neile: „Minu isa teeb tööd seniajani ja minagi töötan lakkamatult.” 18 Seepeale hakkasid juudid veel enam otsima võimalust teda tappa, sest nende arvates polnud ta mitte ainult rikkunud hingamispäeva, vaid ka teinud end Jumalaga võrdseks, kuna ta oli nimetanud Jumalat oma isaks.

19 Jeesus ütles neile: „Ma kinnitan teile ja see on tõsi: Poeg ei saa teha midagi omapead, vaid ta teeb ainult seda, mida ta näeb Isa tegevat. Mida Isa teeb, seda teeb ka Poeg samamoodi. 20 Isa on Pojasse kiindunud ja näitab talle kõike, mida ta teeb, ja ta laseb tal näha veelgi suuremaid tegusid kui need, et te hämmastuksite. 21 Nii nagu Isa äratab üles surnuid ja teeb nad elavaks, nii teeb ka Poeg elavaks, keda tahab. 22 Isa ei mõista kohut mitte kellegi üle, vaid on usaldanud kogu kohtumõistmise Poja hoolde, 23 et kõik austaksid Poega, nagu nad austavad Isa. Kes ei austa Poega, ei austa ka Isa, kes on ta läkitanud. 24 Ma kinnitan teile ja see on tõsi: kes kuuleb minu sõnu ja usub teda, kes on mu läkitanud, see saab igavese elu. Teda ei mõisteta hukka, vaid ta on läinud surmast ellu.

25 Ma kinnitan teile ja see on tõsi: tuleb aeg, ja see ongi juba käes, kui surnud kuulevad Jumala poja häält, ja need, kes teda kuulda võtavad, saavad elavaks. 26 Nõnda nagu Isal on vägi anda elu, nii on ta ka Pojale andnud väe anda elu. 27 Isa on andnud talle ka võimu kohut mõista, sest tema on Inimesepoeg. 28 Ärge imestage selle üle. Tuleb aeg, kui kõik, kes on haudades*, kuulevad tema häält 29 ja tulevad välja: need, kes teevad head, saavad elu, aga kes teevad halba, mõistetakse hukka. 30 Mina ei saa omapead midagi teha. Ma mõistan kohut selle järgi, mida Isa mulle ütleb. Minu kohtumõistmine on õiglane, sest ma ei taha teha oma tahtmist, vaid selle tahtmist, kes on mu läkitanud.

31 Kui mina üksinda enda kohta tunnistust annaksin, siis mu tunnistust ei saaks tõena võtta. 32 On aga veel keegi, kes minu kohta tunnistust annab, ja ma tean, et see, mida ta minu kohta tunnistab, on tõsi. 33 Te saatsite inimesi Johannese juurde ja tema andis tunnistust tõe kohta. 34 Mina aga ei vaja inimese tunnistust, vaid ma räägin seda selleks, et te võiksite pääseda. 35 See mees oli lamp, mis põles ja andis valgust, ning vaid lühikest aega oli teil tahtmist tema valguse paistel rõõmsad olla. 36 Aga minul on kaalukam tunnistus kui Johannese oma, sest teod, mis Isa mulle on teha andnud, needsamad teod tunnistavad minust, et Isa on mind läkitanud. 37 Ja Isa, kes mind läkitas, on ise minu kohta tunnistust andnud. Teie ei ole kunagi kuulnud tema häält ega näinud, milline ta välja näeb. 38 Tema sõna ei püsi teis, sest te ei usu seda, kelle ta on läkitanud.

39 Te uurite pühakirja, sest arvate, et saate selle kaudu igavese elu, ja just pühakiri annab minu kohta tunnistust. 40 Ometi ei taha te tulla minu juurde, et saada elu. 41 Mina ei otsi austust inimestelt, 42 kuid ma tean, et teis ei ole armastust Jumala vastu. 43 Ma olen tulnud oma isa nimel, aga teie ei võta mind vastu. Kui keegi teine tuleks iseenda nimel, siis tema te võtaksite vastu. 44 Kuidas te võiksitegi uskuda, kui te otsite austust inimestelt, aga ei otsi seda austust, mis tuleb ainsalt Jumalalt? 45 Ärge arvake, et mina teid Isa ees süüdistan. Teid süüdistab hoopis Mooses, kelle peale te loodate. 46 Kui te usuksite Moosest, siis te usuksite ka mind, sest tema on kirjutanud minust. 47 Aga kui te ei usu tema kirjutatut, kuidas te siis võiksite uskuda minu sõnu?”

^ Joh. 5:3 Võib tõlkida ka „halvatud”.

^ Joh. 5:4 See salm puudub vanimates kreekakeelsetes käsikirjades. (Vt lisa A3.)

^ Joh. 5:8 Võib tõlkida ka „voodi”.

^ Joh. 5:28 Vastav kreeka sõna on seotud verbiga, mis tähendab „mäletama”, „meelde tuletama”, ning annab mõista, et surnud inimest peetakse meeles.

Johannese  6 : 1 - 71

6 Pärast seda läks Jeesus Galilea ehk Tiberiase mere teisele kaldale. 2 Talle järgnes hulk rahvast, kes oli näinud, milliseid imetähti ta haigeid tervendades teeb. 3 Seepärast läks Jeesus mäele ja istus koos jüngritega sinna maha. 4 Juutide paasapüha oli lähedal. 5 Kui Jeesus nägi, et tema juurde tuleb suur hulk rahvast, küsis ta Filippuselt: „Kust me ostame leiba, et rahvas süüa saaks?” 6 Ent seda ta küsis tema proovilepanemiseks, sest ta teadis küll, mida ta kavatseb teha. 7 Filippus vastas talle: „Isegi 200 denaari* eest ostetud leibadest ei jätkuks, et igaüks natukenegi saaks.” 8 Üks tema jüngritest, Siimon Peetruse vend Andreas, ütles talle: 9 „Siin on üks poiss, kellel on viis odraleiba ja kaks väikest kala. Kuid mis saab sellest nii paljudele?”

10 Jeesus ütles: „Las inimesed istuvad maha!” Selles paigas kasvas lopsakas rohi ja inimesed istusidki maha, umbes 5000 meest. 11 Siis võttis Jeesus leivad, tänas Jumalat ning jagas need maas istujatele laiali. Sama tegi ta kaladega, ja inimesed said neid niipalju, kui tahtsid. 12 Kui nad olid söönuks saanud, ütles Jeesus oma jüngritele: „Korjake ülejäänud palukesed kokku, et midagi raisku ei läheks!” 13 Nad tegidki seda ning said kaksteist korvitäit palukesi, mis olid sööjatel viiest odraleivast järele jäänud.

14 Kui inimesed nägid seda tunnustähte, ütlesid nad: „See on tõesti see prohvet, kes pidi maailma tulema.” 15 Jeesus aga, teades, et nad kavatsevad tulla ja ta kinni võtta, et tõsta ta kuningaks, läks jälle mäele, ihuüksi.

16 Õhtu saabudes läksid Jeesuse jüngrid alla mere äärde, 17 astusid paati ja hakkasid sõitma üle mere Kapernauma poole. Oli juba pime, aga Jeesus polnud ikka veel nende juurde tulnud. 18 Puhus tugev tuul ja merel kiskus tormiks. 19 Kui nad olid sõudnud viis-kuus kilomeetrit*, nägid nad Jeesust mere peal kõndimas ja paadile lähenemas ning lõid kartma. 20 Jeesus aga ütles neile: „See olen mina, ärge kartke!” 21 Siis võtsid nad ta paati ja jõudsid varsti sihtkohta.

22 Järgmisel päeval sai mere teisele kaldale jäänud rahvahulk teada, et Jeesus polnud läinud koos jüngritega ainsasse paati, mis seal oli olnud, vaid jüngrid olid lahkunud üksi. 23 Aga Tiberiasest tuli paate sinna kanti, kus nad olid söönud leiba, mille eest Isand oli Jumalat tänanud. 24 Kui inimesed nägid, et Jeesust ja ta jüngreid pole, läksid nad paatidesse ja sõitsid Kapernauma Jeesust otsima.

25 Leidnud Jeesuse mere teiselt kaldalt, küsisid nad temalt: „Rabi, millal sa siia tulid?” 26 Jeesus vastas neile: „Ma kinnitan teile ja see on tõsi: te ei otsi mind mitte sellepärast, et nägite tunnustähti, vaid sellepärast, et te sõite leiba ja teie kõhud said täis. 27 Ärge nähke vaeva toidu nimel, mis rikneb, vaid nähke vaeva riknematu toidu nimel, mis annab igavese elu. Seda annab teile Inimesepoeg, sest tema peale on Isa, Jumal ise, pannud oma heameele pitseri.”

28 Seepeale küsisid nad temalt: „Mida me peaksime tegema, et olla Jumalale meelepärased?” 29 Jeesus vastas neile: „Jumalale on meelepärane see, et te usute temasse, kelle Jumal on läkitanud.” 30 Siis nad küsisid: „Mis tunnustähe sa teed, et me näeksime seda ja usuksime sind? Millise teo sa teed? 31 Meie esiisad sõid kõrbes mannat, nagu on kirjutatud: „Ta andis neile leiba taevast.”” 32 Siis ütles Jeesus neile: „Ma kinnitan teile ja see on tõsi: Mooses ei andnud teile tõelist leiba taevast, kuid minu isa annab teile tõelise leiva taevast. 33 Jumala leib on see, kes tuleb taevast alla ja annab maailmale elu.” 34 Seepeale ütlesid nad talle: „Isand, anna meile alati seda leiba.”

35 Jeesus ütles neile: „Mina olen eluleib. Kes tuleb minu juurde, ei tunne iial nälga, ja kes minusse usub, ei tunne iial janu. 36 Ent nagu ma teile ütlesin, te olete mind näinud, kuid ei usu siiski. 37 Kõik, kelle Isa mulle annab, tulevad minu juurde, ja kes tuleb minu juurde, seda ei aja ma kunagi ära, 38 sest ma ei ole tulnud taevast alla, et teha enda tahtmist, vaid selle tahtmist, kes on mu läkitanud. 39 Minu läkitaja tahe on, et ma ei kaotaks ainsatki neist kõigist, kelle ta mulle on andnud, vaid et ma nad viimsel päeval üles ärataksin. 40 Sest mu isa tahe on, et igaüks, kes on tundnud ära poja ja temasse usub, saaks igavese elu, ning ma äratan ta üles viimsel päeval.”

41 Siis tõusis juutide seas nurin Jeesuse üle, sest ta oli öelnud: „Mina olen taevast alla tulnud leib.” 42 Nad ütlesid: „Eks see ole Jeesus, Joosepi poeg, kelle isa ja ema me tunneme? Kuidas ta siis nüüd ütleb: „Ma olen tulnud taevast alla”?” 43 Jeesus vastas neile: „Jätke see nurin. 44 Keegi ei saa tulla minu juurde, kui teda ei tõmba Isa, kes on mind läkitanud, ja ma äratan ta üles viimsel päeval. 45 Prohvetiraamatutes on kirjutatud: „Siis õpetab Jehoova neid kõiki.” Igaüks, kes on Isa kuulanud ja temalt õppinud, tuleb minu juurde. 46 Ükski inimene pole Isa näinud. Ainult see, kes on tulnud Jumala juurest, on Isa näinud. 47 Ma kinnitan teile ja see on tõsi: kes usub, see saab igavese elu.

48 Mina olen eluleib. 49 Teie esiisad sõid kõrbes mannat ja surid siiski. 50 Kuid igaüks, kes sööb leiba, mis on taevast alla tulnud, ei sure. 51 Mina olen elav leib, mis on taevast alla tulnud. Kes seda leiba sööb, elab igavesti. Ja leib, mille ma annan, et maailm võiks elada, on minu liha.”

52 Siis läksid juudid omavahel ägedalt vaidlema ja küsisid: „Kuidas saab see mees anda meile oma liha süüa?” 53 Jeesus ütles neile: „Ma kinnitan teile ja see on tõsi: kui te ei söö Inimesepoja liha ega joo tema verd, ei saa te elu*. 54 Kes sööb minu liha ja joob minu verd, see saab igavese elu ja ma äratan ta üles viimsel päeval; 55 sest minu liha on tõeline toit ja minu veri on tõeline jook. 56 Kes sööb minu liha ja joob minu verd, jääb ühte minuga ja mina temaga. 57 Nii nagu mind on läkitanud elav Isa ja mina elan tänu Isale, nii saab ka see, kes toidab end minust, elu tänu minule. 58 Niisugune on leib, mis on taevast alla tulnud. See ei ole selline, mida teie esiisad sõid ja siiski surid. Kes seda leiba sööb, elab igavesti.” 59 Nõnda rääkis Jeesus, kui ta õpetas Kapernauma sünagoogis*.

60 Seda kuulnud, ütlesid paljud Jeesuse jüngrid: „Kui võigas jutt! Kes suudab seda kuulata!” 61 Jeesus teadis, et ta jüngrid selle üle nurisevad, ning ütles neile: „Kas see saab teile komistuskiviks? 62 Mis te veel siis teete, kui näete Inimesepoega minemas üles sinna, kus ta enne oli? 63 Vaim annab elu, inimeste püüetest pole mingit kasu. Sõnad, mis ma teile olen rääkinud, on vaim ja elu. 64 Kuid teie seas on neid, kes ei usu.” Jeesus teadis ju algusest peale, kes on need, kes ei usu, ja kes on see, kes ta ära annab. 65 Ta lausus veel: „Sellepärast ma ütlesingi teile, et keegi ei saa tulla minu juurde muidu kui Isa heakskiidul.”

66 Seepeale pöördusid paljud tema jüngrid oma endise elu juurde tagasi ega käinud enam koos temaga. 67 Siis küsis Jeesus neilt kaheteistkümnelt: „Kas ka teie tahate ära minna?” 68 Siimon Peetrus vastas talle: „Isand, kelle juurde on meil minna? Sinul on igavese elu sõnad. 69 Me usume ja teame, et sina oled Jumala Püha.” 70 Jeesus vastas neile: „Ma ise valisin teid kahtteist, ometi on üks teie seast laimaja*.” 71 Seda ütles ta Juuda, Siimon Iskarioti poja kohta, sest see reetis ta hiljem, olgugi et ta oli üks kaheteistkümnest.

^ Joh. 6:7 Vt lisa B14.

^ Joh. 6:19 Sõna-sõnalt „umbes 25 kuni 30 staadionit”.

^ Joh. 6:53 Sõna-sõnalt „ei ole teie sees elu”.

^ Joh. 6:59 Võib tõlkida ka „rahvakogunemisel Kapernaumas”.

^ Joh. 6:70 Võib tõlkida ka „kurat”.

Johannese  7 : 1 - 53

7 Pärast seda jäi Jeesus Galileasse. Ta ei tahtnud minna Juudamaale, sest juudid otsisid võimalust teda tappa. 2 Kuna aga juutide lehtmajadepüha oli lähedal, 3 ütlesid tema vennad talle: „Lahku siit ja mine Juudamaale, et ka su jüngrid näeksid su tegusid. 4 Kes tahab rahva seas tuntuks saada, ei tee midagi salajas. Näita ennast maailmale, kui sa selliseid tegusid teed!” 5 Tegelikult tema vennad ei uskunud temasse. 6 Jeesus ütles neile: „Minu aeg ei ole veel käes, aga teile on iga aeg sobiv. 7 Maailmal pole põhjust vihata teid, aga mind ta vihkab, sest ma annan tunnistust selle kohta, et tema teod on kurjad. 8 Minge teie üles pühi pidama. Mina veel ei lähe, sest minu aeg pole veel käes.” 9 Seda öelnud, jäi ta Galileasse.

10 Aga kui tema vennad olid pühadeks üles läinud, läks temagi, kuid mitte avalikult, vaid salaja. 11 Juudid hakkasid teda pühade ajal otsima ja küsisid: „Kus see mees on?” 12 Rahva hulgas liikus tema kohta palju sosinaid. Mõned ütlesid: „Ta on hea inimene.” Teised jälle: „Ei ole, ta eksitab rahvast.” 13 Mõistagi ei rääkinud keegi temast avalikult, sest nad kartsid juute*.

14 Kui pühad olid poole peale jõudnud, läks Jeesus templisse ja hakkas õpetama. 15 Juudid imestasid: „Kuidas see mees nii hästi pühakirja tunneb, kui ta pole koolides* õppinud?” 16 Jeesus aga vastas neile: „See, mida ma õpetan, ei pärine minult, vaid sellelt, kes on mu läkitanud. 17 Kes soovib täita tema tahet, see mõistab, kas see õpetus on Jumalalt või kas ma räägin omast peast. 18 Kes räägib omast peast, ihkab austust iseendale, aga kes soovib austada seda, kes on ta läkitanud, on tõearmastaja ja temas pole ülekohut. 19 Kas Mooses ei andnud teile seadust? Ometi keegi teist ei täida seda. Miks te tahate mind tappa?” 20 Rahvas vastas: „Sinus on deemon. Kes tahab sind tappa?” 21 Jeesus vastas: „Ma tegin üheainsa teo ja te kõik imestate. 22 Kas pole nii, et Mooses andis teile ümberlõikamiskäsu — ehkki see polnud Mooseselt, vaid esiisadelt — ja te lõikate inimese ümber ka hingamispäeval? 23 Kui inimene lõigatakse ümber hingamispäeval, et mitte rikkuda Moosese seadust, siis miks te olete minu peale tigedad, et ma hingamispäeval inimese terveks tegin? 24 Ärge mõistke kohut pinnapealse mulje põhjal, vaid mõistke õiglast kohut.”

25 Siis ütlesid mõned Jeruusalemma elanikud: „Kas mitte seda meest ei taha nad tappa? 26 Tema aga räägib avalikult ja nad ei ütle talle midagi. Kas on ehk ülemad teinud järelduse, et ta on messias? 27 Ometi me teame, kust see mees pärit on. Kui aga tuleb messias, ei tea keegi, kust ta pärit on.” 28 Kui siis Jeesus templis õpetas, ütles ta valju häälega: „Te tunnete mind ja teate, kust ma pärit olen. Ma pole tulnud omal algatusel, vaid mu läkitaja on tõesti olemas, aga teie ei tunne teda. 29 Mina tunnen teda, sest ma olen tulnud tema nimel, tema on mu läkitanud.” 30 Seepeale hakkasid nad otsima võimalust teda kinni võtta, ent keegi ei pistnud kätt ta külge, sest tema tund polnud veel tulnud. 31 Siiski hakkasid paljud rahva hulgast temasse uskuma ja nad ütlesid: „Kui messias tuleb, kas peaks ta tegema veel rohkem tunnustähti kui see mees?”

32 Kui variserid kuulsid, mida rahvas temast sosistab, saatsid nemad ja peapreestrid korravalvurid teda kinni võtma. 33 Jeesus ütles: „Ma olen koos teiega veel natuke aega, enne kui ma lähen tema juurde, kes on mu läkitanud. 34 Siis te otsite mind, aga ei leia, ja kus mina olen, sinna teie ei saa tulla.” 35 Seepeale hakkasid juudid omavahel arutama: „Kuhu ta kavatseb minna, et me teda ei leia? Ega ta ometi kavatse minna kreeklaste hulgas elavate juutide juurde ja õpetada ka kreeklasi? 36 Mida see tähendab, mis ta ütles: „Siis te otsite mind, aga ei leia, ja kus mina olen, sinna teie ei saa tulla”?”

37 Pühade viimasel päeval, suurel päeval, Jeesus tõusis ja hüüdis: „Kui kellelgi on janu, siis ta tulgu minu juurde ja joogu! 38 Kes minusse usub, „sellest hakkavad voolama eluveejõed”, nagu ütleb pühakiri.” 39 Ta rääkis vaimust, mida pidid saama need, kes temasse usuvad. Neil ei olnud ju veel vaimu, sest Jeesust polnud veel ausse tõstetud. 40 Mõned rahva hulgast, kes neid sõnu kuulsid, ütlesid: „Tema on tõesti see kauaoodatud prohvet.” 41 Teised ütlesid: „Tema on messias.” Aga oli ka neid, kes ütlesid: „Messias ei tule ju ometi Galileast! 42 Kas pühakiri mitte ei ütle, et messias tuleb Taaveti järglaste hulgast ja Petlemmast, külast, kus elas Taavet?” 43 Nii läksid rahva arvamused tema kohta lahku. 44 Mõned tahtsid teda kinni võtta, kuid keegi ei puutunud teda.

45 Siis läksid korravalvurid peapreestrite ja variseride juurde tagasi. Need küsisid: „Miks te teda siia ei toonud?” 46 Korravalvurid vastasid: „Ükski inimene pole iialgi rääkinud nii nagu tema!” 47 Variserid aga kostsid: „Kas teiegi olete lasknud ennast eksitada? 48 Kas mõni ülem või variser on temasse uskuma hakanud? 49 Aga lihtrahvas, kes ei tunne Moosese seadust, on neetud!” 50 Nikodeemos, kes oli varem Jeesuse juures käinud ja kes oli üks nende hulgast, ütles neile: 51 „Kas meie seaduse järgi võib inimest hukka mõista, ilma et teda oleks esmalt ära kuulatud ja teada saadud, mida ta teinud on?” 52 Nemad vastasid talle: „Kas sinagi oled Galileast? Uuri järele ja sa näed, et Galileast ei tule mingit prohvetit.”*

^ Joh. 7:13 St ilmselt juudi usujuhte.

^ Joh. 7:15 St rabide koolides.

^ Joh. 7:52 Mitmed vanad usaldusväärsed käsikirjad jätavad välja salmid 7:53– 8:11.

Johannese  8 : 1 - 59

8 12 Jeesus lausus neile veel: „Mina olen maailma valgus. Kes järgneb mulle, ei käi pimeduses, vaid temal on elu valgus.” 13 Variserid ütlesid: „Sina annad ise enda kohta tunnistust, sinu tunnistust ei saa tõena võtta.” 14 Jeesus vastas neile: „Isegi kui ma annan ise enda kohta tunnistust, on mu tunnistus tõene, sest ma tean, kust ma olen tulnud ja kuhu ma lähen. Aga teie ei tea, kust ma olen tulnud ja kuhu ma lähen. 15 Teie mõistate inimesi hukka inimeste mõõdupuude järgi, mina ei mõista kedagi hukka. 16 Ja kui ma ka mõistan kedagi hukka, on mu otsus õige, sest ma pole üksi, vaid minuga on Isa, kes on mu läkitanud. 17 Teie oma seaduseski on kirjutatud: „Kahe inimese tunnistust tuleb tõena võtta.” 18 Mina ise annan enda kohta tunnistust, ning Isa, kes on mu läkitanud, annab minu kohta tunnistust.” 19 Nad küsisid temalt: „Kus on su isa?” Jeesus vastas: „Teie ei tunne ei mind ega mu isa. Kui te tunneksite mind, siis tunneksite ka mu isa.” 20 Need sõnad rääkis ta, õpetades templis annetuskastide lähedal. Ent keegi ei võtnud teda kinni, sest tema tund ei olnud veel tulnud.

21 Jeesus ütles neile jälle: „Ma lähen ära ja te hakkate mind otsima ning siiski surete oma patu pärast. Kuhu mina lähen, sinna teie ei saa tulla.” 22 Juudid sõnasid: „Ega ta ometi mõtle ennast ära tappa, et ta ütleb: „Kuhu mina lähen, sinna teie ei saa tulla”?” 23 Jeesus lausus: „Teie olete alt, mina olen ülalt. Teie olete sellest maailmast, mina ei ole sellest maailmast. 24 Sellepärast ma ütlesingi teile, et te surete oma pattude pärast. Kui te ei usu, et mina olen see, kes pidi tulema, siis te surete oma pattude pärast.” 25 Nad küsisid temalt: „Kes sa oled?” Jeesus vastas neile: „Miks ma üldse teiega räägin? 26 Mul on palju, mida teie kohta öelda ja mille üle kohut mõista. See, kes on mu läkitanud, on tõearmastaja, ja ma räägin maailmale vaid seda, mida ma temalt olen kuulnud.” 27 Nad ei taibanud, et ta räägib neile Isast. 28 Siis Jeesus lausus: „Kui te Inimesepoja olete üles tõstnud*, saate teada, et mina olen see ja et ma ei tee midagi omapead, vaid räägin nii, nagu Isa on mind õpetanud. 29 See, kes on mu läkitanud, on minuga. Ta ei ole jätnud mind üksi, sest ma teen alati seda, mis talle meeldib.” 30 Kui ta seda rääkis, hakkasid paljud temasse uskuma.

31 Jeesus ütles juutidele, kes olid temasse uskuma hakanud: „Kui te järgite minu õpetust, siis te olete tõesti minu jüngrid 32 ja õpite tundma tõde ja tõde teeb teid vabaks.” 33 Mõned aga ütlesid talle: „Meie oleme Aabrahami järglased ega ole kunagi olnud kellegi orjad. Kuidas sa siis ütled: „Te saate vabaks”?” 34 Jeesus vastas neile: „Ma kinnitan teile ja see on tõsi: igaüks, kes teeb pattu, on patu ori. 35 Ent ori ei jää majja igaveseks, poeg aga jääb igaveseks. 36 Kui nüüd Poeg teid vabastab, siis te saate tõeliselt vabaks. 37 Ma tean, et te olete Aabrahami järglased. Ometi te tahate mind tappa, sest teie südames ei leidu kohta minu õpetusele. 38 Ma räägin sellest, mida ma olen näinud oma isa juures olles, aga teie teete seda, mida olete kuulnud oma isalt.” 39 Nad vastasid talle: „Meie isa on Aabraham.” Jeesus ütles neile: „Kui te oleksite Aabrahami lapsed, siis te teeksite ka Aabrahami tegusid. 40 Aga nüüd te tahate tappa mind, kes ma olen rääkinud teile tõde, mida ma olen kuulnud Jumalalt. Aabraham nii ei teinud. 41 Teie teete oma isa tegusid.” Nemad ütlesid talle: „Meie pole hooratööst* sündinud, meil on üks isa — Jumal.”

42 Jeesus ütles neile: „Kui Jumal oleks teie isa, siis te armastaksite mind, sest ma olen tulnud Jumala juurest ja olen nüüd siin. Ma ei ole tulnud omal algatusel, vaid tema on mu läkitanud. 43 Miks te ei mõista, mida ma räägin? Sest te ei suuda mu õpetust vastu võtta. 44 Teie isa on Kurat ja te tahate täita oma isa soove. Tema on olnud mõrtsukas oma tee algusest peale* ja ta ei püsinud tões, sest tõde ei ole tema sees. Kui ta räägib valet, räägib ta nii, nagu on talle omane, sest ta on valetaja ja vale isa. 45 Kuna aga mina räägin tõtt, siis te ei usu mind. 46 Kes teist saab mind patus süüdistada? Kui ma aga tõtt räägin, miks te siis mind ei usu? 47 Kes on Jumala oma, võtab Jumala sõnu kuulda. Teie aga ei kuuletu, sellepärast et te pole Jumala omad.”

48 Seepeale ütlesid juudid talle: „Eks meil ole õigus, et sa oled samaarlane ja sinus on deemon?” 49 Jeesus vastas: „Minus ei ole deemonit, vaid ma austan oma isa, teie aga põlgate mind. 50 Mina ei soovi, et mind austataks. Üks on, kes soovib seda teha ja kelle otsustada see on. 51 Ma kinnitan teile ja see on tõsi: kes järgib minu õpetust, ei näe iial surma.” 52 Juudid ütlesid talle: „Nüüd on selgemast selgem, et sinus on deemon. Aabraham suri, samuti surid prohvetid, kuid sina ütled: „Kes järgib minu õpetust, ei maitse iial surma.” 53 Või oled sa suurem kui meie isa Aabraham, kes suri? Samuti surid prohvetid. Kelleks sa ennast pead?” 54 Jeesus vastas: „Kui ma ise ennast ausse tõstaksin, oleks mu au tühine. Mind austab mu isa, see, kelle teie ütlete oma Jumala olevat. 55 Ometi te ei tunne teda, kuid mina tunnen. Kui ma ütleksin, et ma ei tunne teda, oleksin ma valetaja nagu teie. Ent ma tunnen teda ja võtan kuulda tema sõnu. 56 Teie isa Aabraham rõõmustas väga minu päeva ootuses. Ta nägi seda ja oli rõõmus.” 57 Seepeale ütlesid juudid talle: „Sa pole veel 50-aastanegi ja oled näinud Aabrahami?” 58 Jeesus ütles neile: „Ma kinnitan teile ja see on tõsi: ma olin olemas juba enne Aabrahami sündi.” 59 Siis võtsid nad maast kive, et teda surnuks visata, aga Jeesus peitis end ära ja lahkus templist.

^ Joh. 8:28 St postil hukanud.

^ Joh. 8:41 Võib tõlkida ka „hoorusest”. Kr porneia. (Vt „Sõnaseletusi”.)

^ Joh. 8:44 Võib tõlkida ka „tema on olnud mõrtsukas algusest peale”.

Johannese  9 : 1 - 41

9 Edasi minnes nägi Jeesus üht meest, kes oli olnud sünnist saati pime. 2 Jüngrid küsisid temalt: „Rabi, kes on pattu teinud, et ta sündis pimedana? Kas ta ise või tema vanemad?” 3 Jeesus vastas: „Ei ole teinud pattu ei tema ega ta vanemad. Ta sündis pimedana selleks, et tema kaudu saaksid avalikuks Jumala teod. 4 Me peame tegema selle tegusid, kes on mu läkitanud, kuni on veel päev. Tuleb öö, mil keegi ei saa midagi teha. 5 Niikaua kui ma olen maailmas, olen ma maailma valgus.” 6 Seda öelnud, sülitas ta maha, segas sülge mullaga, määris segu mehe silmadele 7 ning ütles mehele: „Mine pese oma silmi Siiloahi tiigis.” (Siiloah tähendab tõlkes läkitatut.) Mees läkski ja pesi ning tuli tagasi nägijana.

8 Naabrid ja need, kes olid teda varem kerjamas näinud, ütlesid siis: „Kas see pole mitte sama mees, kes istus ja kerjas?” 9 Ühed ütlesid: „On jah tema”, teised jällegi: „Ei ole, ta on lihtsalt tema sarnane.” Mees aga kinnitas: „Ma olen see.” 10 Nad pärisid temalt: „Kuidas su silmad siis avanesid?” 11 Ta vastas: „Mees, keda kutsutakse Jeesuseks, tegi segu ja määris seda mu silmadele ning ütles: „Mine pese oma silmi Siiloahis.” Ma läksin pesin ja saingi nägijaks.” 12 Siis küsisid nad temalt: „Kus see mees on?” Ta ütles: „Ma ei tea.”

13 Nad viisid endise pimeda variseride juurde. 14 Päev, kui Jeesus segu tegi ja mehe silmad avas, juhtus olema hingamispäev. 15 Ka variserid küsisid temalt, kuidas ta nägijaks oli saanud. Tema vastas: „Ta pani mu silmadele segu, ma pesin neid ja nüüd ma näen.” 16 Mõned variserid laususid: „See inimene ei ole Jumala saadetud, sest ta ei pea hingamispäeva”, teised jälle: „Kuidas võib üks patune inimene teha selliseid tunnustähti?” Nii läksid nende arvamused lahku. 17 Nad küsisid pimedalt uuesti: „Mida sina tema kohta ütled, sest ta avas ju sinu silmad?” Mees vastas: „Ta on prohvet.”

18 Ent juudid ei uskunud, et see mees oli olnud pime ja saanud nägijaks, enne kui nad kutsusid tema vanemad. 19 Nad küsisid neilt: „Kas see on teie poeg, kes teie sõnul sündis pimedana? Kuidas ta siis nüüd näeb?” 20 Tema vanemad vastasid: „Me teame, et see on meie poeg ja et ta sündis pimedana. 21 Aga kuidas ta nüüd näeb, seda me ei tea, ega tea me ka seda, kes ta silmad avas. Küsige temalt endalt. Ta on täiskasvanud mees, las ta räägib ise enda eest.” 22 Tema vanemad rääkisid nõnda, kuna nad kartsid juute*, sest juudid olid juba kokku leppinud, et igaüks, kes tunnistab Jeesuse messiaks, tuleb kogudusest välja heita*. 23 Seepärast ütlesidki tema vanemad: „Ta on täiskasvanud mees. Küsige ta enda käest.”

24 Siis kutsusid juudid endise pimeda teist korda ja ütlesid talle: „Anna Jumalale au, räägi tõtt! Me teame, et see inimene on patune.” 25 Tema vastas: „Kas ta on patune, seda ma ei tea. Küll aga tean ma, et ma olin pime, kuid nüüd ma näen.” 26 Nad küsisid: „Mis ta sinuga tegi? Kuidas ta su silmad avas?” 27 Ta vastas: „Ma juba rääkisin teile, aga te ei kuulanud. Miks te tahate seda uuesti kuulda? Kas teiegi tahate tema jüngriteks saada?” 28 Nad laususid põlglikult: „Sina oled selle mehe jünger, meie oleme Moosese jüngrid. 29 Me teame, et Jumal rääkis Moosesega, aga kes selle mehe on läkitanud, seda me ei tea.” 30 Mees kostis: „Imelik küll, et te ei tea, kes on ta läkitanud. Ometi avas ta mu silmad. 31 Me teame, et Jumal ei kuula patuseid, vaid kuulab seda, kes on jumalakartlik ja täidab tema tahet. 32 Pole ju kunagi kuuldud, et keegi oleks avanud pimedana sündinu silmad. 33 Kui selle inimesega poleks Jumalat, ei suudaks ta mitte midagi teha.” 34 Selle peale ütlesid nad talle: „Sa oled läbinisti patusena sündinud ja tuled meid õpetama!” Ja nad heitsid ta välja.

35 Jeesus sai kuulda, et nad olid ta välja heitnud, ning temaga kohtudes küsis ta: „Kas sa usud Inimesepojasse?” 36 Mees kostis: „Kes ta on, isand, et ma võiksin temasse uskuda?” 37 Jeesus ütles: „Sa oled teda näinud, tema sinuga räägibki.” 38 Mees ütles: „Ma usun temasse, Isand.” Ja ta kummardas tema ette. 39 Jeesus lausus: „Ma tulin maailma, et selle üle kohut mõistetaks, et need, kes ei näe, hakkaksid nägema, ja need, kes näevad, jääksid pimedaks.” 40 Tema juures olevad variserid kuulsid seda ja küsisid temalt: „Kas meiegi oleme pimedad?” 41 Jeesus vastas neile: „Kui te oleksite pimedad, ei oleks teil pattu, aga kuna te ütlete: „Me näeme”, jääb teie patt alles.”

^ Joh. 9:22 St ilmselt juudi usujuhte.

^ Joh. 9:22 Sõna-sõnalt „sünagoogist välja heita”. See tähendas väljaheitmist juudi kogukonnast.

Johannese  10 : 1 - 42

10 „Ma kinnitan teile ja see on tõsi: kes ei lähe lambatarasse väravast, vaid ronib sisse mujalt, see on varas ja röövel. 2 Kes aga läheb väravast, on lammaste karjane. 3 Väravahoidja avab temale ja lambad võtavad kuulda ta häält. Ta kutsub oma lambaid nimepidi ja juhib nad välja. 4 Kui ta on kõik omad välja viinud, käib ta nende ees. Lambad järgnevad talle, sest nad tunnevad tema häält. 5 Võõrale nad ei järgne, vaid põgenevad tema eest, sest võõraste häält nad ei tunne.” 6 Jeesus rääkis seda neile mõistu, aga nad ei saanud aru, mida ta sellega öelda tahab.

7 Seepärast Jeesus jätkas: „Ma kinnitan teile ja see on tõsi: mina olen lammaste värav. 8 Kõik, kes on tulnud minu nime all, on vargad ja röövlid, aga lambad ei ole neid kuulanud. 9 Mina olen värav. Kes siseneb minu kaudu, see pääseb. Ta käib sisse ja välja ning leiab karjamaa. 10 Varas ei tule muul põhjusel kui varastama, tapma ja hävitama. Mina olen tulnud, et neil oleks elu ja et neil oleks seda külluslikult. 11 Mina olen hea karjane. Hea karjane annab oma elu lammaste eest. 12 Palgatööline, kes pole karjane ja kelle omad lambad ei ole, jätab hunti nähes lambad maha ja põgeneb ning hunt murrab neid ja ajab nad laiali. 13 Ta jätab nad maha, sest ta on palgatööline ega hooli lammastest. 14 Mina olen hea karjane. Ma tunnen oma lambaid ja mu lambad tunnevad mind, 15 nii nagu Isa tunneb mind ja mina Isa. Ma annan oma elu lammaste eest.

16 Mul on veel teisi lambaid, kes ei ole sellest tarast. Needki pean ma siia tooma, ja nad võtavad kuulda mu häält. Siis on üks kari ja üks karjane. 17 Minu isa armastab mind, sest ma annan oma elu, et saaksin selle jälle tagasi. 18 Keegi ei võta seda minult ära, vaid ma annan selle omal tahtel. Mul on voli seda anda ja voli see tagasi saada. Nõnda on mu isa mul käskinud teha.”

19 Nende sõnade pärast läksid juutide arvamused jällegi lahku. 20 Paljud neist ütlesid: „Temas on deemon ja ta on arust ära. Miks te teda kuulate?” 21 Teised ütlesid: „Need ei ole deemonist vaevatu sõnad. Ega siis deemon saa pimedate silmi avada?”

22 Sel ajal oli Jeruusalemmas templipühitsemispüha. Oli talv, 23 ja Jeesus kõndis templis Saalomoni sammaskäigus. 24 Juudid kogunesid tema ümber ja küsisid: „Kui kaua sa meid teadmatuses hoiad? Kui sa oled messias, siis ütle see otse välja.” 25 Jeesus vastas: „Ma olen juba öelnud, aga te ei usu. Teod, mida ma teen oma isa nimel, annavad minu kohta tunnistust. 26 Teie aga ei usu, sest te pole mu lambad. 27 Minu lambad võtavad kuulda mu häält ja ma tunnen neid ning nad järgnevad mulle. 28 Ma annan neile igavese elu ning nad ei hukku. Keegi ei kisu neid minu käest ära. 29 Need, kelle Isa on mulle andnud, on enam väärt kui kõik muu, ja keegi ei saa neid Isa käest ära kiskuda. 30 Mina ja Isa oleme üks*.”

31 Taas võtsid juudid maast kive, et ta nendega surnuks visata. 32 Jeesus ütles neile: „Teie nähes on Isa lasknud mul teha palju häid tegusid. Millise pärast neist tegudest te tahate mind kividega visata?” 33 Juudid vastasid talle: „Me ei viska sind kividega mitte mõne hea teo pärast, vaid jumalateotuse pärast, sest sina, kes sa oled inimene, teed end jumalaks.” 34 Jeesus lausus: „Kas teie seaduses pole kirjutatud: „Ma ütlesin: „Te olete jumalad*””? 35 Kui ta nimetab jumalateks neid, kelle Jumala sõna on hukka mõistnud — ja pühakiri ju ei valeta —, 36 kuidas te siis ütlete mulle, kelle Isa on pühitsenud ja läkitanud maailma: „Sina teotad Jumalat”, kuna ma ütlesin, et ma olen Jumala poeg? 37 Kui ma ei tee oma isa tegusid, siis ärge uskuge mind. 38 Aga kui ma teen ja te sellegipoolest ei usu mind, siis uskuge vähemalt neid tegusid, et te saaksite teada ja mõistaksite, et Isa kuulub ühte minuga ja mina Isaga.” 39 Siis püüdsid nad taas teda kinni võtta, kuid ta pääses nende käest.

40 Jeesus läks jälle üle Jordani kohta, kus Johannes oli ristimist alustanud, ning jäi sinna. 41 Tema juurde tuli palju inimesi ja nad ütlesid: „Johannes ei teinud küll ühtki tunnustähte, aga kõik, mida Johannes selle inimese kohta ütles, on tõsi.” 42 Seal hakkasid paljud temasse uskuma.

^ Joh. 10:30 Võib tõlkida ka „ühtsed”.

^ Joh. 10:34 Võib tõlkida ka „jumalasarnased”.

Johannese  11 : 1 - 57

11 Üks mees nimega Laatsarus oli haige. Ta oli Betaaniast, Maarja ja tema õe Marta külast. 2 Seesama Maarja võidis Isandat healõhnalise õliga ja kuivatas tema jalgu oma juustega. Tema vend Laatsarus oligi haige. 3 Laatsaruse õed saatsid Jeesusele sõna: „Isand, see, kes on sulle armas, on haige.” 4 Kui Jeesus seda kuulis, ütles ta: „See haigus ei lõppe surmaga, vaid toob Jumalale au, et Jumala poega seeläbi austataks.”

5 Jeesus armastas Martat, tema õde ja Laatsarust. 6 Kui ta kuulis, et Laatsarus on haige, jäi ta siiski veel kaheks päevaks sinna, kus ta oli. 7 Siis ütles ta jüngritele: „Lähme jälle Juudamaale!” 8 Jüngrid kostsid: „Rabi, alles see oli, kui juudid tahtsid sind kividega surnuks visata, ja sa mõtled uuesti sinna minna!” 9 Jeesus vastas: „Eks ole päevavalgust kaksteist tundi? Kui keegi kõnnib päevavalguses, siis ta ei komista millegi otsa, sest ta näeb selle maailma valgust. 10 Kui aga keegi kõnnib öösel, siis ta komistab, sest tal puudub valgus.”

11 Jeesus lisas: „Laatsarus, meie sõber, on uinunud magama, aga ma lähen teda äratama.” 12 Jüngrid ütlesid: „Isand, kui ta magab, siis ta saab terveks.” 13 Jeesus rääkis tema surmast, aga nemad arvasid, et ta kõneleb tavalisest magamisest. 14 Siis ütles Jeesus neile otse: „Laatsarus on surnud. 15 Ma olen teie pärast rõõmus, et mind seal polnud, sest nüüd saab teie usk tugevamaks. Lähme tema juurde!” 16 Seepeale ütles Toomas, keda kutsutakse Kaksikuks, teistele jüngritele: „Lähme meiegi, et koos temaga surra!”

17 Kui Jeesus kohale jõudis, oli Laatsarus juba neli päeva hauas olnud. 18 Betaania oli Jeruusalemma lähedal, umbes kolme kilomeetri* kaugusel. 19 Palju juute oli tulnud Martat ja Maarjat venna surma pärast lohutama. 20 Kui Marta kuulis, et Jeesus on tulemas, läks ta temale vastu, aga Maarja jäi koju. 21 Marta ütles Jeesusele: „Isand, kui sa oleksid siin olnud, poleks mu vend surnud. 22 Ometi ma tean, et mida tahes sa Jumalalt palud, seda ta sulle ka annab.” 23 Jeesus lausus talle: „Sinu vend tõuseb üles.” 24 Marta ütles: „Ma tean, et ta tõuseb üles viimsel päeval, kui toimub ülesäratamine.” 25 Jeesus ütles talle: „Mina olen ülestõusmine ja elu. Kes minusse usub, saab elavaks, isegi kui ta sureb, 26 ja ükski, kes elab ja minusse usub, ei sure kunagi. Kas sa usud seda?” 27 Marta vastas temale: „Jah, Isand, ma usun, et sina oled messias, Jumala poeg, kes maailma pidi tulema.” 28 Kui ta oli seda öelnud, läks ta oma õde Maarjat kutsuma. Ta ütles talle vaikselt: „Õpetaja on siin ja kutsub sind.” 29 Seda kuulnud, ruttas Maarja Jeesuse juurde.

30 Jeesus polnud veel külasse jõudnud, vaid oli alles seal, kus Marta oli temaga kohtunud. 31 Kui juudid, kes olid Maarjat majas lohutamas, nägid teda kiiruga tõusvat ja väljuvat, järgnesid nad talle, arvates, et ta läheb haua juurde nutma. 32 Kui Maarja jõudis sinna, kus Jeesus oli, ja teda nägi, langes ta tema jalge ette ja ütles: „Isand, kui sa oleksid siin olnud, poleks mu vend surnud.” 33 Kui Jeesus nägi Maarjat ja temaga kaasa tulnud juute nutmas, puudutas see teda hingepõhjani ja teda valdas suur kurbus. 34 Ta küsis: „Kuhu te ta panite?” Nad vastasid talle: „Isand, tule ja vaata.” 35 Jeesuse silmist voolasid pisarad. 36 Seda nähes ütlesid juudid: „Vaadake, kui kiindunud ta temasse oli!” 37 Mõned neist aga ütlesid: „Kas tema, kes avas pimeda silmad, ei oleks võinud teha nii, et see inimene poleks surnud?”

38 Siis Jeesus, olles hingepõhjani kurb, läks haua juurde. Selleks oli koobas, mille suu ette oli pandud kivi. 39 Jeesus ütles: „Veeretage kivi ära!” Surnu õde Marta ütles talle: „Isand, ta lehkab juba, sest on neljas päev.” 40 Jeesus ütles talle: „Kas ma ei öelnud sulle, et kui sa usuksid, näeksid sa Jumala au?” 41 Niisiis veeretasid nad kivi ära. Jeesus tõstis silmad taeva poole ja ütles: „Isa, ma tänan sind, et sa oled mind kuulda võtnud. 42 Ma küll tean, et sa võtad mind alati kuulda, kuid ma ütlesin seda siinse rahvahulga pärast, et see usuks, et sina oled mu läkitanud.” 43 Seda öelnud, hõikas ta valju häälega: „Laatsarus, tule välja!” 44 Ja mees, kes oli olnud surnud, tuli välja, käed ja jalad mähises ning nägu riidega kinni mähitud. Jeesus ütles neile: „Päästke ta lahti ja laske tal minna.”

45 Paljud neist juutidest, kes olid tulnud Maarja poole ja näinud, mida Jeesus oli teinud, hakkasid nüüd temasse uskuma, 46 kuid mõned läksid variseride juurde ja rääkisid neile, mida Jeesus oli teinud. 47 Siis kutsusid peapreestrid ja variserid sanhedrini* kokku ning ütlesid: „Mis me peame tegema? See inimene teeb palju tunnustähti. 48 Kui me ta rahule jätame, hakkavad kõik temasse uskuma, ning siis tulevad roomlased ja võtavad ära nii meie paiga* kui ka rahva.” 49 Aga üks neist, Kaifas, kes oli sel aastal ülempreester, ütles neile: „Te ei saa aru 50 ega mõista, et teile on ju parem, kui üks inimene sureb rahva eest, kui et kogu rahvas hukkub.” 51 Kuid seda ei öelnud ta omast peast. Kuna ta oli sel aastal ülempreester, rääkis ta prohvetlikult, et Jeesus peab surema oma rahva eest, 52 ja mitte üksnes oma rahva eest, vaid ka selleks, et koguda kokku Jumala lapsed, kes on laiali pillutatud. 53 Sellest päevast peale pidasid nad salanõu tema tapmiseks.

54 Seepärast ei liikunud Jeesus enam juutide keskel avalikult, vaid läks sealt ära kõrbelähedasse piirkonda Efraimi-nimelisse linna ja jäi koos jüngritega sinna. 55 Ligines juutide paasapüha ning paljud inimesed läksid maalt Jeruusalemma, et end enne paasapüha rituaalselt puhastada. 56 Nad otsisid Jeesust ja arutasid templis omavahel: „Mis te arvate, kas ta ei tulegi pühadeks?” 57 Nimelt olid peapreestrid ja variserid andnud käsu, et kui keegi saab teada, kus Jeesus on, peab ta sellest teatama, et nad saaksid ta kinni võtta.

^ Joh. 11:18 Sõna-sõnalt „umbes 15 staadioni”. (Vt lisa B14.)

^ Joh. 11:47 Juudi kõrgeim kohus. (Vt „Sõnaseletusi”.)

^ Joh. 11:48 St templi.

Johannese  12 : 1 - 50

12 Kuus päeva enne paasapüha tuli Jeesus Betaaniasse, kus elas Laatsarus, kelle ta oli surnuist üles äratanud. 2 Seal korraldati talle õhtusöök. Marta teenindas, aga Laatsarus oli nende hulgas, kes koos temaga sõid*. 3 Siis võttis Maarja ühe naela* healõhnalist õli, ehtsat nardi*, mis oli väga kallis, ning võidis Jeesuse jalgu ja kuivatas neid oma juustega. Kogu maja sai täis õli aroomi. 4 Ent Juudas Iskariot, tema jünger, kes hiljem ta reetis, küsis: 5 „Miks pole seda õli 300 denaari* eest ära müüdud ja raha vaestele antud?” 6 Ta ei küsinud seda mitte sellepärast, et ta oleks vaestest hoolinud, vaid sellepärast, et ta oli varas. Tema käes oli rahalaegas ning ta varastas sinna pandud raha. 7 Jeesus ütles: „Jäta ta rahule. Las ta teeb seda, et valmistada mind ette mu matmispäevaks. 8 Vaeseid on ju alati teie juures, aga mina ei jää teie juurde alatiseks.”

9 Suur hulk juute oli saanud teada, et Jeesus on seal, ja nad tulid sinna mitte ainult tema pärast, vaid ka selleks, et näha Laatsarust, kelle ta oli surnuist üles äratanud. 10 Peapreestrid võtsid nüüd nõuks ka Laatsaruse ära tappa, 11 sest tema pärast läksid sinna paljud juudid ja hakkasid Jeesusesse uskuma.

12 Järgmisel päeval kuulsid rahvahulgad, kes olid tulnud pühi pidama, et Jeesus on teel Jeruusalemma. 13 Nad võtsid palmioksi, läksid välja talle vastu ning hüüdsid: „Too pääste!* Õnnistatud olgu, kes tuleb Jehoova nimel, Iisraeli kuningas!” 14 Jeesus aga leidis noore eesli ja istus selle selga, nõnda nagu on kirjutatud: 15 „Ära karda, Siioni tütar. Sinu kuningas tuleb eeslisälu* seljas.” 16 Jüngrid ei saanud esialgu kõigest sellest aru, aga kui Jeesus oli ausse tõstetud, tuli neile meelde, et nii on tema kohta kirjutatud ja et teda nõnda koheldi.

17 Inimesed, kes olid olnud Jeesusega, kui ta Laatsaruse hauast välja kutsus ja surnuist üles äratas, ei lakanud rääkimast sellest, mida nad olid näinud. 18 Rahvahulgad olidki sellepärast talle vastu läinud, et nad olid kuulnud tema tunnustähest. 19 Siis rääkisid variserid omavahel: „Näete, meil pole mingit edu. Kogu maailm jookseb tema järele.”

20 Nende seas, kes olid tulnud pühadeks Jumalat kummardama, olid ka mõned kreeklased. 21 Need läksid Filippuse juurde, kes oli Galilea Betsaidast, ja palusid teda: „Isand, me tahame Jeesust näha.” 22 Filippus läks ja ütles seda Andreasele. Andreas ja Filippus läksid ning ütlesid seda Jeesusele.

23 Jeesus vastas neile: „Tund on tulnud, et Inimesepoega austataks. 24 Ma kinnitan teile ja see on tõsi: kui nisuseeme ei kuku mulda ega sure, jääb ta vaid üheks seemneks, aga kui ta sureb, kannab ta palju vilja. 25 Kes armastab oma elu, hävitab selle, aga kes vihkab oma elu selles maailmas, hoiab seda igaveseks eluks. 26 Kui keegi tahab mind teenida, siis ta järgnegu mulle, ja kus mina olen, seal on ka minu teenija. Kes tahab mind teenida, seda austab mu isa. 27 Nüüd on mu hing rahutu. Mida on mul öelda? Isa, päästa mind sellest tunnist! Siiski, just selleks ma olengi sellesse tundi tulnud. 28 Isa, austa oma nime!” Siis kostis taevast hääl: „Ma olen seda austanud ja austan veel.”

29 Mõned rahva seast, kes seal seisid ja seda kuulsid, ütlesid, et see oli kõuemürin. Kuid teised ütlesid: „Ingel rääkis temaga.” 30 Jeesus lausus: „See hääl ei kostnud mitte minu, vaid teie pärast. 31 Nüüd mõistetakse kohut selle maailma üle, nüüd heidetakse välja selle maailma valitseja. 32 Kui mind üles tõstetakse*, tõmban ma enda juurde kõiksuguseid inimesi.” 33 Sellega andis ta mõista, millist surma ta sureb. 34 Siis vastas rahvas talle: „Me oleme Moosese seadusest kuulnud, et messias jääb igaveseks. Miks sa siis ütled, et Inimesepoeg tõstetakse üles? Kes on see Inimesepoeg?” 35 Jeesus kostis: „Valgus on teie keskel veel pisut aega. Käige valguses, kuni seda on, et pimedus teie üle võimust ei saaks. Aga kes käib pimeduses, see ei tea, kuhu ta läheb. 36 Kuni teil on valgust, uskuge sellesse, et te saaksite valguse poegadeks.”

Seda rääkinud, läks Jeesus minema ja peitis end nende eest ära. 37 Olgugi et ta oli teinud nende ees palju tunnustähti, ei uskunud nad temasse, 38 nii et läksid täide need prohvet Jesaja sõnad: „Jehoova, kes usub meilt kuuldut? Kellele on ilmutatud Jehoova käsivart?” 39 Põhjusest, miks nad ei suutnud uskuda, on taas rääkinud Jesaja: 40 „Ta on teinud pimedaks nende silmad ja kõvaks nende südame, et nad oma silmadega ei näeks ja südamega ei mõistaks ega pöörduks ümber, et ma nad terveks teeksin.” 41 Jesaja ütles seda, kuna oli näinud tema auhiilgust, ja kõneles temast. 42 Siiski hakkasid paljud ülemadki temasse uskuma, aga variseride pärast ei tunnistanud nad teda, et neid kogudusest* välja ei heidetaks, 43 sest nad armastasid austust inimestelt rohkem kui austust Jumalalt.

44 Jeesus ütles valju häälega: „Kes usub minusse, ei usu mitte ainult minusse, vaid ka temasse, kes on mu läkitanud, 45 ja kes näeb mind, näeb ka teda, kes on mu läkitanud. 46 Ma olen tulnud maailma otsekui valgus, et ükski, kes minusse usub, ei jääks pimedusse. 47 Kes kuuleb minu sõnu, aga ei tee nende järgi, seda ei mõista hukka mina, sest ma ei ole tulnud maailma hukka mõistma, vaid maailma päästma. 48 Kes põlgab mu ära ega võta mu sõnu vastu, sellel on hukkamõistja olemas. Sõnad, mis ma olen rääkinud, need mõistavad ta hukka viimsel päeval, 49 sest ma pole rääkinud omast peast, vaid Isa, kes on mu läkitanud, on ise andnud mulle käsu, mida öelda ja mida kõnelda. 50 Ma tean, et tema käsk viib igavesse ellu. Seega, mida ma räägin, seda räägin ma nii, nagu Isa mulle on öelnud.”

^ Joh. 12:2 Võib tõlkida ka „laua ääres külitasid”.

^ Joh. 12:3 327 g. (Vt lisa B14.)

^ Joh. 12:3 Lõhnaaine, mida arvatavasti valmistati samanimelisest healõhnalisest taimest, mis kasvab Himaalaja mäestikus.

^ Joh. 12:5 300 denaari võrdus umbes ühe aasta palgaga.

^ Joh. 12:13 Kr hosanna, mis tähendab „me palume, päästa”. See oli palve Jumalale, et ta päästaks Jeesuse.

^ Joh. 12:15 Võib tõlkida ka „eeslitäku”.

^ Joh. 12:32 St postil hukatakse.

^ Joh. 12:42 Sõna-sõnalt „sünagoogist”.

Johannese  13 : 1 - 38

13 Jeesus teadis juba enne paasapüha, et on tulnud tema tund minna sellest maailmast ära Isa juurde. Ta oli armastanud omi, kes olid maailmas, ning ta armastas neid lõpuni. 2 Oli õhtusöögi aeg. Kurat oli juba pannud Juudas Iskarioti, Siimoni poja südamesse mõtte Jeesus ära anda. 3 Kuna Jeesus teadis, et Isa on andnud kõik tema kätte ning et ta on tulnud Jumala juurest ja läheb Jumala juurde, 4 tõusis ta laua äärest ning pani oma pealisriided kõrvale. Võtnud rätiku, sidus ta selle endale vööle. 5 Seejärel pani ta nõusse vett ning hakkas pesema jüngrite jalgu ja kuivatama neid vööl oleva rätikuga. 6 Kui ta jõudis Siimon Peetruseni, ütles see talle: „Isand, kas sina pesed minu jalgu?” 7 Jeesus vastas: „Praegu sa ei saa aru, mida ma teen, aga hiljem sa mõistad seda.” 8 Peetrus ütles talle: „Eluilmaski ei või sina minu jalgu pesta!” Jeesus vastas talle: „Kui ma sind ei pese, pole sul minuga midagi ühist.” 9 Siimon Peetrus ütles: „Isand, siis ära pese üksnes mu jalgu, vaid ka mu käsi ja pead!” 10 Jeesus lausus talle: „Kes on end pesnud, see on täiesti puhas ning sel pole vaja pesta muud kui jalgu. Teie olete puhtad, aga mitte kõik.” 11 Ta teadis, kes ta ära annab, ja sellepärast ütleski: „Mitte kõik teist pole puhtad.”

12 Kui ta siis nende jalad oli pesnud ja oma pealisriided selga pannud, läks ta tagasi laua äärde ja ütles neile: „Kas te saate aru, mida ma teile tegin? 13 Te nimetate mind õpetajaks ja isandaks ning teil on õigus, see ma olen. 14 Kui nüüd mina, isand ja õpetaja, teie jalgu pesin, siis peate teiegi üksteise jalgu pesema. 15 Ma näitasin teile eeskuju, et teiegi teeksite just nii, nagu mina tegin. 16 Ma kinnitan teile ja see on tõsi: ori ei ole suurem oma isandast ega läkitatu suurem sellest, kes on ta läkitanud. 17 Te olete õnnelikud, kui te seda teate ja selle järgi ka teete. 18 Ma ei räägi teist kõigist. Ma tunnen neid, keda ma olen valinud. Aga see on selleks, et täituks pühakirjas öeldu: „See, kes sõi mu leiba, on pöördunud mu vastu*.” 19 Nüüdsest alates ma räägin teile sellest, enne kui see sünnib, et kui see sünnib, te usuksite, et mina olen see, kes pidi tulema. 20 Ma kinnitan teile ja see on tõsi: kes võtab vastu selle, kelle ma läkitan, võtab vastu ka minu, ja kes võtab vastu minu, võtab vastu ka selle, kes on mu läkitanud.”

21 Seda öelnud, valdas Jeesust ängistus ja ta tunnistas: „Ma kinnitan teile ja see on tõsi: üks teie seast reedab mu.” 22 Jüngrid vaatasid segaduses üksteisele otsa ega saanud aru, kelle kohta ta seda ütles. 23 Jeesuse kõrval külitas üks tema jüngritest, see, keda Jeesus armastas. 24 Seetõttu Siimon Peetrus noogutas sellele ja küsis: „Ütle, kellest ta räägib?” 25 See nõjatus Jeesuse rinnale ja küsis temalt: „Isand, kes see on?” 26 Jeesus vastas: „See on see, kelle jaoks ma kastan leivapala ja kellele ma selle annan.” Ja kastnud pala kaussi, ulatas ta selle Juudale, Siimon Iskarioti pojale. 27 Kui Juudas oli leivapala vastu võtnud, läks Saatan ta sisse. Seepärast ütles Jeesus talle: „Mida sa teed, seda tee kiiresti.” 28 Ent mitte keegi laua ääres olijaist ei saanud aru, miks ta talle seda ütles. 29 Kuna Juuda käes oli rahalaegas, arvasid mõned, et Jeesus ütles talle: „Osta seda, mis meil on pühadeks vaja,” või käskis tal midagi vaestele anda. 30 Võtnud leivapala vastu, läks Juudas otsekohe välja. Oli juba öö.

31 Kui ta oli lahkunud, ütles Jeesus: „Nüüd austatakse Inimesepoega ja tema kaudu austatakse Jumalat. 32 Jumal ise austab teda ning teeb seda peatselt. 33 Armsad lapsed, ma olen veel pisut aega koos teiega. Te hakkate mind otsima, ja nagu ma ütlesin juutidele, ütlen ma praegu teilegi: „Kuhu mina lähen, sinna teie ei saa tulla.” 34 Ma annan teile uue käsu: armastage üksteist. Nii nagu mina teid olen armastanud, armastage ka teie üksteist. 35 Selle järgi tunnevad kõik ära, et te olete minu jüngrid, kui teie keskel on armastus.”

36 Siimon Peetrus küsis: „Isand, kuhu sa lähed?” Jeesus vastas: „Sinna, kuhu ma lähen, ei saa sa mulle praegu järele tulla, aga hiljem sa tuled.” 37 Peetrus ütles talle: „Isand, miks ma ei saa sulle praegu järele tulla? Ma annan oma elu sinu eest.” 38 Jeesus vastas: „Kas sina annad oma elu minu eest? Ma kinnitan sulle ja see on tõsi: veel enne, kui kukk kireb, salgad sa mu kolm korda ära.”

^ Joh. 13:18 Võib tõlkida ka „on tõstnud kanna mu vastu”.

Johannese  14 : 1 - 31

14 „Teie süda ärgu muutugu rahutuks. Uskuge Jumalasse, uskuge ka minusse. 2 Minu isa majas on palju ruumi. Kui see poleks nii, oleks ma seda teile öelnud, sest ma lähen ära, et teile elupaik valmis seada. 3 Ja kui ma olen läinud ja teile elupaiga valmis seadnud, tulen ma taas ning võtan teid enda juurde, et teiegi oleksite seal, kus mina olen. 4 Te teate teed sinna, kuhu ma lähen.”

5 Toomas ütles: „Isand, me ei tea, kuhu sa lähed. Kuidas me võime teada teed sinna?”

6 Jeesus kostis: „Mina olen tee ja tõde ja elu. Keegi ei saa Isa juurde muidu kui minu kaudu. 7 Kui te tunnete mind, siis te tunnete ka mu isa. Nüüdsest peale te tunnete teda ja olete teda näinud.”

8 Filippus ütles: „Isand, näita meile Isa, sellest meile piisab.”

9 Jeesus sõnas: „Ma olen olnud koos teiega nii pikka aega, Filippus, ja ometi pole sa mind tundma õppinud? Kes on näinud mind, see on näinud ka Isa. Kuidas sa võid öelda: „Näita meile Isa”? 10 Kas sa ei usu, et mina kuulun ühte Isaga ja Isa minuga? Ma ei räägi kõike seda omast peast, vaid Isa, kes jääb minuga ühte, teeb oma tegusid. 11 Uskuge mind, et mina kuulun ühte Isaga ja Isa minuga, aga kui te muidu ei usu, siis uskuge mu tegude pärast. 12 Ma kinnitan teile ja see on tõsi: kes usub minusse, teeb ka neid tegusid, mida mina teen, ja ta teeb veel suuremaid tegusid kui need, sest mina lähen Isa juurde. 13 Mida tahes te palute minu nime kaudu, seda ma teen, et Isa austataks Poja kaudu. 14 Kui te palute midagi minu nime kaudu, siis ma teen seda.

15 Kui te mind armastate, siis te peate kinni mu käskudest. 16 Ma palun Isa ning ta annab teile veel ühe aitaja*, et see oleks koos teiega igavesti, 17 tõe vaimu, mida maailm ei saa vastu võtta, kuna ta ei näe ega tunne seda vaimu. Teie aga tunnete, sest see jääb teiega ja on teie sees. 18 Ma ei jäta teid orbudena maha. Ma tulen tagasi teie juurde. 19 Veel pisut aega, ja maailm ei näe mind enam, aga teie näete mind, sest mina elan ja teiegi saate elu. 20 Sel päeval te mõistate, et mina kuulun ühte oma isaga ning teie minuga ja mina teiega. 21 Kes on minu käsud omaks võtnud ja neist kinni peab, see armastab mind. Aga seda, kes armastab mind, armastab mu isa, ning minagi armastan teda ja ta saab mind näha.”

22 Juudas (mitte Iskariot) küsis: „Isand, miks sa kavatsed näidata ennast meile, aga mitte maailmale?”

23 Jeesus vastas talle: „Kui keegi mind armastab, võtab ta mu sõnu kuulda. Minu isa armastab teda ning me tuleme ja teeme oma eluaseme tema juurde. 24 Kes mind ei armasta, ei võta mu sõnu kuulda. Need sõnad, mida te kuulete, ei ole minu omad, vaid kuuluvad Isale, kes on mu läkitanud.

25 Ma räägin teile seda, kuni olen veel teiega. 26 Kuid aitaja, püha vaim, mille Isa saadab minu kaudu, õpetab teile kõike ja tuletab teile meelde kõik, mis ma olen teile rääkinud. 27 Ma jätan teile rahu, annan teile oma rahu. Mina ei anna sellist rahu nagu maailm. Teie süda ärgu muutugu rahutuks ja ärgu mingu araks. 28 Nagu te kuulsite, ma ütlesin teile, et ma lähen ära ja tulen teie juurde tagasi. Kui te mind armastate, siis te olete rõõmsad, et ma lähen Isa juurde, sest Isa on minust kõrgem. 29 Ma olen seda teile rääkinud enne, kui see kõik sünnib, et kui see sünnib, te usuksite mu sõnu. 30 Ma ei räägi teiega enam pikalt, sest selle maailma valitseja tuleb. Tal pole aga minu üle mingit võimu. 31 Et maailm teaks, et ma armastan Isa, toimin ma just nii, nagu Isa mind on käskinud. Tõuske, lähme siit ära!

^ Joh. 14:16 Võib tõlkida ka „lohutaja”. Siin on püha vaimu isikustatud.

Johannese  15 : 1 - 27

15 Mina olen tõeline viinapuu ja minu isa on aednik. 2 Ta lõikab minu küljest ära iga oksa, mis vilja ei kanna, ja puhastab* igat viljakandvat oksa, et see kannaks rohkem vilja. 3 Teie olete juba puhtad sõnade pärast, mis ma teile olen rääkinud. 4 Jääge ühte minuga ja mina jään ühte teiega. Nagu oks ei saa kanda vilja, kui ta ei jää viinapuu külge, nii ei saa seda teha ka teie, kui te ei jää ühte minuga. 5 Mina olen viinapuu, teie olete oksad. Kes jääb ühte minuga ja kellega jään ühte mina, see kannab palju vilja, sest minust lahus ei saa te midagi teha. 6 Kes ei jää ühte minuga, on nagu oks, mis visatakse minema ja mis kuivab ära. Oksad kogutakse kokku ja heidetakse tulle ning need põlevad ära. 7 Kui te jääte minuga ühte ja minu sõnad jäävad teisse, siis paluge ükskõik mida, ja te saate seda. 8 Mu isale toob au see, kui te kannate palju vilja ja olete tõesti mu jüngrid. 9 Nagu Isa on armastanud mind, nii olen mina armastanud teid. Jääge minu armastusse. 10 Kui te mu käskudest kinni peate, siis te jääte minu armastusse, nii nagu mina olen pidanud kinni Isa käskudest ja jään tema armastusse.

11 Seda ma olen teile rääkinud, et minu rõõm oleks teis ja teie rõõm saaks täielikuks. 12 Minu käsk on see: armastage üksteist, nagu mina olen teid armastanud. 13 Kellelgi pole suuremat armastust kui sellel, kes annab oma elu sõprade eest. 14 Te olete mu sõbrad, kui te teete, mida ma teid käsin. 15 Ma ei nimeta teid enam orjadeks, sest ori ei tea, mida ta isand teeb. Ma nimetan teid hoopis sõpradeks, sest ma olen andnud teile teada kõik, mis ma oma isalt olen kuulnud. 16 Teie ei ole valinud mind, vaid mina olen valinud teid, et te läheksite ja kannaksite vilja ja et teie vili jääks püsima. Siis annab Isa teile kõike, mida te temalt minu nime kaudu palute.

17 Seda ma käsin teil teha: üksteist armastada. 18 Kui maailm teid vihkab, siis teadke, et enne teid on ta vihanud mind. 19 Kui te kuuluksite maailma, siis maailm armastaks teid kui omi. Aga kuna te ei kuulu maailma, vaid mina olen teid maailmast välja valinud, siis maailm vihkab teid. 20 Pidage meeles sõnu, mis ma teile ütlesin: ori ei ole suurem oma isandast. Kui nad on taga kiusanud mind, siis kiusavad nad taga teidki, ja kui nad on võtnud kuulda minu sõnu, siis võtavad nad kuulda teiegi sõnu. 21 Aga nad kohtlevad teid nõnda minu nime pärast, sest nad ei tunne teda, kes on mu läkitanud. 22 Kui ma poleks tulnud ega nendega rääkinud, ei oleks neil pattu, kuid nüüd pole neil oma pattu millegagi vabandada. 23 Kes vihkab mind, vihkab ka mu isa. 24 Kui ma poleks teinud nende keskel neid tegusid, mida ei ole teinud keegi teine, siis poleks neil pattu. Aga nad on mind näinud ja näidanud, et vihkavad nii mind kui ka mu isa. 25 Sellega lähevad täide nende seaduses kirjas olevad sõnad „Nad vihkasid mind alusetult”. 26 Kui tuleb aitaja, mille ma saadan teile Isa juurest, tõe vaim Isa juurest, siis see annab minu kohta tunnistust. 27 Teiegi peate andma tunnistust, sest te olete olnud koos minuga algusest peale.

^ Joh. 15:2 Võib tõlkida ka „kärbib”.

Johannese  16 : 1 - 33

16 Ma räägin seda kõike teile selleks, et te ei laseks end eksitada*. 2 Teid heidetakse kogudusest* välja ning tuleb aeg, kui igaüks, kes teid tapab, arvab end Jumalale au toovat. 3 Nad teevad seda, sest nad pole õppinud tundma ei Isa ega mind. 4 Ma räägin seda teile, et kui see aeg kätte jõuab, siis teile meenuks, et ma sellest rääkisin.

Ma ei rääkinud seda kohe alguses, sest siis ma olin koos teiega. 5 Aga nüüd lähen ma tema juurde, kes on mu läkitanud. Ometi ei küsi keegi teist minult, kuhu ma lähen. 6 Selle tõttu, mida ma teile räägin, on kurbus täitnud teie südame. 7 Kuid ma ütlen teile tõtt: teile on hea, et ma ära lähen. Kui ma ei läheks, ei tuleks aitaja teie juurde, aga kui ma lähen, siis ma saadan ta teie juurde. 8 Ja kui ta tuleb, toob ta maailmale selguse patu, õiguse ja kohtumõistmise kohta: 9 esmalt patu kohta, sest maailm ei usu minusse, 10 seejärel õiguse kohta, sest ma lähen Isa juurde ja te ei näe mind enam, 11 seejärel kohtumõistmise kohta, sest selle maailma valitseja üle on kohus mõistetud.

12 Mul on teile veel palju öelda, aga te ei suuda seda kõike praegu vastu võtta. 13 Ent kui tuleb tema*, tõe vaim, siis juhatab ta teile kätte kogu tõe, sest ta ei räägi omal algatusel, vaid mida ta kuuleb, seda ta räägib, ja ta kuulutab teile tulevasi asju. 14 Ta austab mind, sest ta kuulutab teile, mida ta minult kuuleb. 15 Kõik, mis kuulub Isale, on ka minu oma. Seepärast ma ütlesingi, et ta kuulutab teile, mida ta minult kuuleb. 16 Natukese aja pärast te ei näe mind enam, ja veel natukese aja pärast te näete mind.”

17 Seepeale hakkasid mõned jüngrid omavahel arutama: „Mida see tähendab, mis ta meile ütleb: „Natukese aja pärast te ei näe mind, ja veel natukese aja pärast te näete mind,” ning „Sest ma lähen Isa juurde”?” 18 Nad küsisid veel: „Mida tähendab see natuke aega? Millest ta ometi räägib?” 19 Kuna Jeesus teadis, et nad tahavad temalt seda küsida, ütles ta neile: „Kas te arutlete omavahel selle üle, mis ma ütlesin, nimelt, et natukese aja pärast te ei näe mind, ja veel natukese aja pärast te näete mind? 20 Ma kinnitan teile ja see on tõsi: te hakkate nutma ja halama, ent maailm on rõõmus. Te kurvastute, aga teie kurbus muutub rõõmuks. 21 Kui naine sünnitab, on ta murelik, sest tema tund on tulnud. Aga kui ta on lapse ilmale toonud, ei tule ta vaev talle enam meeldegi, sest ta on rõõmus, et inimene on sündinud maailma. 22 Samuti olete teie praegu kurvad, aga ma tulen jälle teie juurde ja teie süda saab rõõmsaks ning keegi ei võta teie rõõmu teilt ära. 23 Sel päeval ei küsi te minult enam midagi. Ma kinnitan teile ja see on tõsi: mida te Isalt palute minu nime kaudu, seda ta annab teile. 24 Senini ei ole te midagi palunud minu nime kaudu. Paluge, ja te saate, et teie rõõm oleks täielik.

25 Seda kõike olen ma teile rääkinud mõistukõnes. Tuleb aeg, kui ma ei räägi teile enam mõistu, vaid kõnelen teile Isast otsesõnu. 26 Sel päeval te palute Isa minu nime kaudu. Seda öeldes ei mõtle ma, et mina palun Isa teie eest. 27 Isa on teisse kiindunud, sellepärast et teie olete kiindunud minusse ja usute, et ma olen tulnud Jumala nimel. 28 Ma olen tulnud maailma Isa nimel, aga nüüd ma lahkun maailmast ja lähen Isa juurde.”

29 Tema jüngrid ütlesid: „Nüüd sa räägid otsesõnu, mitte mõistukõnes. 30 Nüüd me mõistame, et sa tead kõike juba enne, kui keegi sinult midagi küsib. Seetõttu me usume, et sa oled tulnud Jumala juurest.” 31 Jeesus vastas neile: „Kas te nüüd usute? 32 Tuleb aeg, ja see ongi juba käes, kui te jooksete laiali, igaüks oma majja, ja te jätate mu üksi. Ometi ei ole ma üksi, sest Isa on minuga. 33 Seda kõike rääkisin ma teile selleks, et teil oleks tänu minule rahu. Maailmas te kohtate raskusi, aga olge julged, mina olen maailma ära võitnud!”

^ Joh. 16:1 Sõna-sõnalt „ei komistaks”.

^ Joh. 16:2 Sõna-sõnalt „sünagoogist”.

^ Joh. 16:13 Mõeldakse „aitajat” (salm 7). Kasutades sõna „aitaja” (kreeka keeles meessoost sõna), isikustas Jeesus püha vaimu (kreeka keeles kesksoost sõna), mis on mitteisikuline jõud.

Johannese  17 : 1 - 26

17 Pärast neid sõnu tõstis Jeesus silmad taeva poole ja ütles: „Isa, tund on tulnud. Austa oma poega, et su poeg austaks sind. 2 Sa oled ju andnud temale võimu kogu inimsoo üle, et ta annaks igavese elu kõigile, kelle sina oled talle andnud. 3 Nad saavad igavese elu, kui õpivad tundma* sind, ainsat tõelist Jumalat, ja Jeesus Kristust, kelle sina oled läkitanud. 4 Ma olen austanud sind maa peal, viies lõpule töö, mille sa oled andnud mulle teha. 5 Nüüd, isa, austa mind enda kõrval selle auhiilgusega, mis mul oli sinu kõrval enne maailma olemasolu.

6 Ma olen avaldanud su nime inimestele, kelle sa oled andnud mulle maailmast. Nad olid sinu omad ja sa andsid nad mulle ning nad on võtnud kuulda sinu sõnu. 7 Nüüd nad teavad, et kõik, mis sa oled mulle andnud, on sinult. 8 Sõnad, mis sa mulle ütlesid, olen ma neile edasi andnud. Nad on need vastu võtnud ning saanud teada, et ma olen tõepoolest tulnud sinu nimel, ja nad usuvad, et sina oled mu läkitanud. 9 Ma palun nende pärast. Ma ei palu maailma pärast, vaid nende pärast, kelle sa oled mulle andnud, sest nad on sinu omad. 10 Kõik, mis on minu, on sinu, ja mis on sinu, on minu, ja nemad austavad mind.

11 Mind pole enam kauaks maailmas. Nemad on maailmas, aga mina tulen sinu juurde. Püha isa, kaitse neid omaenda nime pärast, mille sa oled mulle andnud,* et nad võiksid olla üks*, nii nagu meie oleme üks. 12 Kui ma olin koos nendega, siis ma kaitsesin neid sinu nime pärast, mille sa mulle oled andnud. Ma olen neid hoidnud, ükski neist pole kadunud peale hävingupoja, et läheks täide pühakirjas öeldu. 13 Nüüd ma tulen sinu juurde, kuid ma räägin seda kõike veel maailmas olles, et nemad võiksid olla tulvil minu rõõmu. 14 Ma olen andnud neile sinu sõnad, kuid maailm vihkab neid, sest nad ei kuulu maailma, nii nagu mina ei kuulu maailma.

15 Ma ei palu, et sa nad maailmast ära võtaksid, vaid et sa kaitseksid neid Saatana* eest. 16 Nad ei kuulu maailma, nagu minagi ei kuulu maailma. 17 Pühitse neid* tõega. Sinu sõna on tõde. 18 Nii nagu sina oled minu läkitanud maailma, olen ka mina läkitanud nemad maailma. 19 Ma hoian end pühana nende heaks, et nemadki saaksid pühaks tõe kaudu.

20 Ma ei palu mitte ainult nende eest, vaid ka inimeste eest, kes nende sõna kaudu minusse uskuma hakkavad, 21 et nad kõik oleksid üks, nii nagu sina, isa, kuulud ühte minuga ja mina sinuga, et nemadki kuuluksid ühte meiega ja maailm usuks, et sina oled mu läkitanud. 22 Ma olen andnud neile sellise au, mille sa oled andnud mulle, et nad oleksid üks, nii nagu meie oleme üks. 23 Mina kuulun ühte nendega ja sina minuga, et nende seas oleks täielik ühtsus ning maailm saaks aru, et sina oled mu läkitanud ja armastad neid, nagu sa armastad mind. 24 Isa, ma tahan, et need, kelle sa oled mulle andnud, oleksid koos minuga seal, kus mina olen, ja näeksid mu auhiilgust, mille sa oled mulle andnud, sest sa armastasid mind juba siis, kui maailma polnud veel rajatudki*. 25 Õiglane isa, maailm ei ole sind tundma õppinud, aga mina tunnen sind, ja nemad on saanud teada, et sina oled mu läkitanud. 26 Ma olen andnud neile teada sinu nime ja annan seda teada ka edaspidi, et neis oleks selline armastus, millega sina mind oled armastanud, ning et ma kuuluksin nendega ühte.”

^ Joh. 17:3 Kreeka verb viitab kestvale tegevusele.

^ Joh. 17:11 Nimi Jeesus tähendab „Jehoova on pääste”.

^ Joh. 17:11 Võib tõlkida ka „ühtsed”.

^ Joh. 17:15 Sõna-sõnalt „Kurja”.

^ Joh. 17:17 Võib tõlkida ka „eralda nad endale”, „tee nad pühaks”.

^ Joh. 17:24 St enne Aadama ja Eeva laste sündi.

Johannese  18 : 1 - 40

18 Seda rääkinud, läks Jeesus koos oma jüngritega ühte aeda, mis oli teisel pool Kidroni orgu. 2 Seda paika teadis ka äraandja Juudas, sest seal oli Jeesus oma jüngritega sageli kokku saanud. 3 Juudas võttis endaga väesalga ning peapreestritelt ja variseridelt korravalvureid ning nad tulid sinna tõrvikute, lampide ja relvadega. 4 Kuna Jeesus teadis täpselt, mis teda ees ootab, astus ta ette ja küsis neilt: „Keda te otsite?” 5 Nad vastasid: „Naatsaretlast Jeesust.” Ta ütles neile: „See olen mina.” Ka äraandja Juudas seisis seal koos nendega.

6 Kui Jeesus ütles neile: „See olen mina”, taganesid nad ja kukkusid maha. 7 Jeesus küsis neilt uuesti: „Keda te otsite?” Nad ütlesid: „Naatsaretlast Jeesust.” 8 Jeesus vastas: „Ma ütlesin teile, et see olen mina. Kui te mind otsite, siis laske neil meestel minna.” 9 Sel moel täitusid Jeesuse sõnad „Ma pole kaotanud ühtki neist, kelle sa mulle oled andnud”.

10 Siis haaras Siimon Peetrus oma mõõga ning lõi sellega ülempreestri orja ja raius ära tema parema kõrva. Orja nimi oli Malkus. 11 Jeesus aga ütles Peetrusele: „Pane mõõk tuppe! Kas ma siis ei peaks jooma karikast, mille Isa mulle on andnud?”

12 Siis võtsid sõdurid, tuhatkonnaülem* ja juutide korravalvurid Jeesuse kinni ning panid ta köidikuisse. 13 Nad viisid ta esmalt Kaifase äia Hannase juurde. Kaifas oli sel aastal ülempreester. 14 Tema oligi juutidele öelnud, et neile on parem, kui üks inimene sureb rahva eest.

15 Siimon Peetrus ja üks teine jünger järgnesid Jeesusele. Too jünger tundis ülempreestrit ja läks ühes Jeesusega ülempreestri siseõue, 16 ent Peetrus jäi välja värava juurde. Siis see jünger, kes ülempreestrit tundis, läks välja, rääkis uksehoidjaga ning tõi Peetruse sisse. 17 Teenijatüdrukust uksehoidja küsis Peetruselt: „Kas pole sinagi selle mehe jünger?” Tema ütles: „Ei ole.” 18 Kuna oli külm, olid orjad ja korravalvurid sütest lõkke teinud ja soojendasid end selle ääres. Ka Peetrus seisis nende hulgas ja soojendas end.

19 Samal ajal küsis peapreester* Jeesuselt tema jüngrite ja õpetuste kohta. 20 Jeesus vastas talle: „Ma olen rääkinud maailmale avalikult. Ma olen alati õpetanud sünagoogides ja templis, kus kõik juudid koos käivad, ega ole rääkinud midagi salaja. 21 Miks sa minu käest küsid? Küsi neilt, kes on kuulnud, mida ma olen rääkinud. Nemad teavad, mis ma olen öelnud.” 22 Kui Jeesus oli seda öelnud, lõi üks korravalvur, kes seal seisis, talle vastu nägu ja küsis: „Kas sa nõnda vastad peapreestrile?” 23 Jeesus kostis: „Kui ma ütlesin midagi valesti, siis ütle, mida. Kui see oli aga õige, miks sa mind siis lööd?” 24 Seejärel saatis Hannas ta kinniseotuna ülempreester Kaifase juurde.

25 Siimon Peetrus aga seisis lõkke ääres ja soojendas end. Ühtäkki küsis keegi: „Kas mitte sinagi pole selle mehe jünger?” Tema salgas: „Ei ole.” 26 Üks ülempreestri ori, selle mehe sugulane, kelle kõrva Peetrus oli ära raiunud, ütles: „Kas ma mitte ei näinud sind koos temaga aias?” 27 Ent Peetrus salgas seda jälle, ja kohe kires kukk.

28 Siis viidi Jeesus Kaifase juurest maavalitseja residentsi. Oli varahommik. Juudid ise sisse ei läinud, et mitte rüvetuda, sest siis poleks nad võinud süüa paasatoitu. 29 Seepärast tuli Pilatus nende juurde välja ja küsis: „Milles te seda inimest süüdistate?” 30 Nad vastasid: „Kui ta poleks kurjategija, ei oleks me teda sinu ette toonud.” 31 Pilatus ütles neile: „Mõistke ise tema üle kohut oma seaduse järgi.” Juudid vastasid: „Meil ei ole luba kedagi tappa.” 32 Nõnda sündis, et läheksid täide Jeesuse sõnad selle kohta, millist surma ta peab surema.

33 Siis läks Pilatus tagasi maavalitseja residentsi, kutsus Jeesuse ja küsis temalt: „Kas sina oled juutide kuningas?” 34 Jeesus küsis vastu: „Kas sa ise arvad seda või on teised sulle seda minu kohta öelnud?” 35 Pilatus vastas: „Ega’s mina juut ole! Sinu oma rahvas ja peapreestrid andsid su minu kätte. Mida sa oled teinud?” 36 Jeesus ütles: „Minu kuningriik* ei kuulu sellesse maailma. Kui mu kuningriik kuuluks sellesse maailma, siis oleksid mu alamad võidelnud, et juudid poleks mind kinni võtnud. Aga minu kuningriik ei ole sellest maailmast.” 37 Seepeale küsis Pilatus: „Nii et sa siis ikkagi oled kuningas?” Jeesus vastas: „Jah, ma olen kuningas.* Ma olen selleks sündinud ja selleks tulnud maailma, et ma tõe kohta tunnistust annaksin. Igaüks, kes on tõe poolel, võtab mu häält kuulda.” 38 Pilatus sõnas: „Mis on tõde?”

Seda öelnud, läks ta jälle välja juutide juurde ja ütles neile: „Mina ei leia temal mingit süüd. 39 Teie kombe järgi peaksin ma paasapühaks kellegi vabaks laskma. Kas te soovite, et ma laseksin teile vabaks juutide kuninga?” 40 Nad karjusid taas: „Mitte tema, vaid Barabase!” Barabas oli aga röövel.

^ Joh. 18:12 Võib tõlkida ka „sõjatribuun”, leegioni kõrgem ohvitser Rooma sõjaväes.

^ Joh. 18:19 St Hannas.

^ Joh. 18:36 Võib tõlkida ka „kuningavalitsus”.

^ Joh. 18:37 Sõna-sõnalt „sa ise ütled, et ma olen kuningas”.

Johannese  19 : 1 - 42

19 Siis andis Pilatus käsu Jeesust piitsutada. 2 Sõdurid põimisid okaskrooni ja panid selle Jeesusele pähe ning riietasid ta purpurrüüsse. 3 Nad astusid ta ette ja ütlesid: „Ole tervitatud, juutide kuningas!” Samuti lõid nad teda vastu nägu. 4 Pilatus läks uuesti välja ja ütles rahvale: „Ma toon ta välja teie ette, et te teaksite, et mina ei leia temal mingit süüd.” 5 Seejärel tuli Jeesus välja, okaskroon peas ja purpurrüü seljas. Pilatus ütles neile: „Siin ta on!” 6 Teda nähes karjusid peapreestrid ja korravalvurid: „Löö ta postile! Löö ta postile!” Pilatus ütles neile: „Hukake ta ise, sest mina ei leia temal mingit süüd.” 7 Juudid vastasid talle: „Meil on seadus, ja seaduse järgi peab ta surema, sest ta on nimetanud end Jumala pojaks.”

8 Kui Pilatus seda kuulis, hakkas ta veel rohkem kartma. 9 Ta läks tagasi maavalitseja residentsi ja küsis Jeesuselt: „Kust sa pärit oled?” Kuid Jeesus ei vastanud talle midagi. 10 Seepeale küsis Pilatus: „Kas sa keeldud minuga rääkimast? Kas sa ei tea, et minu võimuses on niihästi sind vabaks lasta kui ka hukata?” 11 Jeesus vastas talle: „Sul ei oleks minu üle mingit võimu, kui seda poleks sulle antud ülalt. Aga sellel, kes mind sinu kätte andis, on suurem patt.”

12 Seepärast püüdis Pilatus endiselt leida võimalust teda vabaks lasta. Juudid aga karjusid: „Kui sa tema vabaks lased, ei ole sa keisri sõber! Igaüks, kes teeb end kuningaks, hakkab keisrile vastu!” 13 Kui Pilatus oli neid sõnu kuulnud, viis ta Jeesuse välja ja istus kohtujärjele paigas, mida kutsutakse Kivipõrandaks, heebrea keeles aga Gabbataks. 14 Oli paasapüha* ettevalmistuspäev, umbes kuues tund*. Ta ütles juutidele: „Siin on teie kuningas!” 15 Kuid nemad karjusid: „Hukka ta ära! Hukka ta ära! Löö ta postile!” Pilatus ütles neile: „Kas ma pean hukkama teie kuninga?” Peapreestrid vastasid: „Meil pole muud kuningat kui keiser.” 16 Siis andis ta Jeesuse postile lüüa.

Nõnda siis viidi Jeesus sealt ära. 17 Oma piinaposti* kandes läks ta paika, mida nimetatakse Pealuuks, heebrea keeles Kolgataks. 18 Seal pandi Jeesus posti külge ja koos temaga veel kaks meest. Üks meestest oli ühel ja teine teisel pool Jeesust ning tema oli nende vahel. 19 Pilatus lasi panna piinaposti külge tahvli, millel seisis: „Naatsaretlane Jeesus, juutide kuningas.” 20 Seda lugesid paljud juudid, sest paik, kus Jeesus oli postile löödud, asus linna lähedal. Tekst tahvlil oli heebrea, ladina ja kreeka keeles. 21 Juutide peapreestrid aga ütlesid Pilatusele: „Ära kirjuta „juutide kuningas”, vaid et ta on öelnud, et ta on juutide kuningas.” 22 Pilatus vastas: „Mida ma olen kirjutanud, seda ma olen kirjutanud.”

23 Kui sõdurid olid Jeesuse postile löönud, jagasid nad tema pealisriided nelja ossa, nii et iga sõdur sai ühe osa. Nad võtsid ka tema alusrõiva, see aga oli ilma õmblusteta, kootud ülevalt alla ühes tükis. 24 Seetõttu nad ütlesid: „Ärme rebi seda katki, vaid heidame liisku, kellele see saab.” Sellega läks täide pühakirjas öeldu: „Nad jagasid mu rõivad omavahel, heitsid liisku mu riiete pärast.” Just seda sõdurid tegidki.

25 Jeesuse piinaposti juures seisid ka tema ema, ema õde, Kloopase naine Maarja ja Maarja Magdaleena. 26 Kui Jeesus nägi seal seismas oma ema ja jüngrit, keda ta armastas, ütles ta emale: „Näe, su poeg.” 27 Seejärel ütles ta sellele jüngrile: „Näe, su ema.” Kohe võttis see jünger ta enda juurde.

28 Pärast seda, teades, et kõik on lõpule viidud, ütles Jeesus: „Mul on janu”, et läheks täide pühakirjas öeldu. 29 Seal seisis anum hapu veiniga. Siis pani keegi iisopivarre* otsa veiniga immutatud käsna ja tõstis selle tema suu juurde. 30 Kui Jeesus oli veini maitsnud, ütles ta: „Lõpetatud!”, langetas pea ja suri*.

31 See oli ettevalmistuspäev ja juudid ei tahtnud, et surnukehad jääksid piinapostidele hingamispäevaks (see oli suur hingamispäev*). Seepärast palusid nad Pilatuselt, et nonde jalad murtaks ja surnukehad maha võetaks. 32 Siis murdsid sõdurid jalad neil meestel, kes Jeesuse kõrval posti küljes rippusid, kõigepealt ühel ja siis teisel. 33 Kui nad Jeesuseni jõudsid, nägid nad, et ta on juba surnud; seepärast nad tema jalgu ei murdnud. 34 Siiski torkas üks sõdur odaga tema küljesse ning sealt tuli välja verd ja vett. 35 Sellest on rääkinud pealtnägija ja tema tunnistus on õige. Ta teab, et räägib tõtt, et teiegi võiksite uskuda. 36 Kõik see viis täide pühakirjas öeldu: „Ühtki tema luud ei murta.” 37 Ja üks teine kirjakoht ütleb: „Nad vaatavad seda, kelle nad läbi pistsid.”

38 Pärast seda palus Joosep Arimaatiast — kes oli Jeesuse jünger, kuid salaja, sest ta kartis juute* — Pilatuselt luba Jeesuse surnukeha maha võtta. Pilatus andiski talle loa ning Joosep tuli ja võttis Jeesuse surnukeha maha. 39 Sinna tuli ka Nikodeemos, kes oli kord öösel Jeesuse juures käinud. Ta tõi mürri ja aaloe* segu*, umbes 100 naela*. 40 Juutide matusekombe kohaselt mähkisid nad Jeesuse surnukeha koos lõhnaainetega linasesse riidesse. 41 Selle paiga lähedal, kus ta hukati, oli aed ja aias oli uus haud, kuhu polnud veel kedagi maetud. 42 Kuna juudid valmistusid pühadeks ja see haud oli lähedal, pandi Jeesus sinna.

^ Joh. 19:14 Siin mõeldakse paasapüha all mitte ainult paasapüha ennast, vaid ka sellele järgnevat nädalat, mil peeti hapnemata leibade püha (Lu 22:1).

^ Joh. 19:14 Umbes kell 12 päeval.

^ Joh. 19:17 Vt „Sõnaseletusi”.

^ Joh. 19:29 Vt „Sõnaseletusi”, märksõna „iisop”.

^ Joh. 19:30 Sõna-sõnalt „andis ära vaimu”.

^ Joh. 19:31 Seda hingamispäeva nimetati suureks sellepärast, et 15. niisan, mis oli seitsmepäevase hapnemata leibade püha esimene päev (mis oli alati hingamispäev, hoolimata sellest, millisele nädalapäevale see sattus), langes kokku tavalise hingamispäevaga.

^ Joh. 19:38 St ilmselt juudi usujuhte.

^ Joh. 19:39 Mitte harilik aaloe (Aloe vera), vaid tõenäoliselt kotkapuu (Aquilaria).

^ Joh. 19:39 Teine võimalik tähendus: „rulli”.

^ Joh. 19:39 Umbes 30 kg. (Vt lisa B14.)

Johannese  20 : 1 - 31

20 Nädala esimese päeva varahommikul, kui oli alles pime, tuli Maarja Magdaleena haua juurde ja nägi, et kivi on hauakoopa sissekäigu eest ära lükatud. 2 Ta läks jooksuga Siimon Peetruse ja jüngri juurde, kes oli Jeesusele armas, ning ütles neile: „Isand on hauast ära viidud ja me ei tea, kuhu ta on pandud!”

3 Siis seadsid Peetrus ja see teine jünger sammud haua poole. 4 Nad hakkasid jooksma, aga see teine jünger jooksis Peetrusest kiiremini ja jõudis haua juurde esimesena. 5 Ta kummardus vaatama hauakoopasse ja nägi seal surilinu, ent hauda sisse ta ei läinud. 6 Siis jõudis kohale ka Siimon Peetrus ja astus hauakoopasse. Ta nägi Jeesuse surilinu, 7 samuti Jeesuse pea ümber olnud riiet, kuid see polnud surilinade juures, vaid oli rulli keeratuna teises kohas. 8 Nüüd astus sisse ka see teine jünger, kes oli esimesena haua juurde jõudnud. Nähes kõike, uskus ta, mida neile oli räägitud. 9 Ent nad ei saanud veel aru kirjakohast, mille järgi Jeesus pidi surnuist üles tõusma. 10 Siis läksid jüngrid koju tagasi.

11 Maarja aga seisis haua juures ja nuttis. Nuttes kummardus ta ja vaatas hauakoopasse 12 ning nägi kaht valgeis riideis inglit istumas seal, kus oli olnud Jeesuse surnukeha, üks peatsis, teine jalutsis. 13 Nad küsisid temalt: „Naine, miks sa nutad?” Ta ütles: „Mu isand on ära viidud ja ma ei tea, kuhu ta on pandud.” 14 Seda öelnud, pöördus ta ümber ja nägi Jeesust seismas, aga ta ei saanud aru, et see on Jeesus. 15 Jeesus küsis temalt: „Naine, miks sa nutad? Keda sa otsid?” Maarja arvas, et see on aednik, ja ütles talle: „Isand, kui sina ta ära viisid, siis ütle mulle, kuhu sa ta panid, ja ma toon ta ära.” 16 Jeesus ütles: „Maarja!” Naine keeras ringi ja ütles talle heebrea keeles: „Rabbuuni!”, mis tähendab „õpetaja”. 17 Jeesus ütles talle: „Ära hoia minust kinni, sest ma pole veel läinud üles Isa juurde. Mine mu vendade juurde ja ütle neile, et ma lähen üles oma Isa ja teie Isa juurde, oma Jumala ja teie Jumala juurde.” 18 Maarja Magdaleena tuli ja teatas jüngritele: „Ma nägin Isandat!” Samuti rääkis ta neile, mida Jeesus oli talle öelnud.

19 Samal õhtul, nädala esimesel päeval, olid jüngrid koos. Nad olid uksed lukku pannud, sest nad kartsid juute*. Ühtäkki seisis Jeesus nende keskel ja ütles: „Rahu teile!” 20 Seda öelnud, näitas ta neile oma käsi ja külge. Nähes oma isandat, olid jüngrid ülirõõmsad. 21 Jeesus ütles neile taas: „Rahu teile! Nii nagu Isa on läkitanud mind, nii läkitan mina teid.” 22 Kui ta seda oli öelnud, puhus ta nende peale ja ütles: „Võtke vastu püha vaim. 23 Kui te kellelegi patud andeks annate, on need talle juba andeks antud. Kellele te aga patte andeks ei anna, sellele ei ole need andeks antud.”

24 Ent Toomast, üht neist kaheteistkümnest, seda, keda nimetati Kaksikuks, ei olnud koos nendega, kui Jeesus tuli. 25 Niisiis ütlesid talle teised jüngrid: „Me nägime Isandat!” Tema aga vastas: „Kui ma ei näe tema kätel naelte jälgi ja ei pista oma sõrme neisse ega kätt tema külje sisse, siis ma seda küll ei usu.”

26 Kaheksa päeva hiljem kogunesid tema jüngrid jälle ühte majja ja ka Toomas oli nendega. Kuigi uksed olid lukus, seisis Jeesus äkitselt nende keskel ning ütles: „Rahu teile!” 27 Ta sõnas Toomasele: „Pane oma sõrm siia ja vaata mu käsi ning pista oma käsi mu külje sisse. Ära enam kahtle, vaid usu!” 28 Toomas lausus: „Mu isand ja mu Jumal*!” 29 Jeesus ütles talle: „Kas sa usud sellepärast, et sa mind näed? Õnnelikud on need, kes usuvad ka siis, kui nad ei näe.”

30 Jeesus tegi jüngrite ees veel palju muidki tunnustähti, mida ei ole kirja pandud sellesse rullraamatusse. 31 Kuid need siin on kirja pandud selleks, et te usuksite, et Jeesus on messias, Jumala poeg, ja et te tänu usule saaksite elu tema nime kaudu.

^ Joh. 20:19 St ilmselt juudi usujuhte.

^ Joh. 20:28 St Jumala eesträäkija ja esindaja.

Johannese  21 : 1 - 25

21 Pärast seda ilmutas Jeesus end jüngritele Tiberiase mere ääres. Ta ilmutas end nõnda. 2 Seal olid koos Siimon Peetrus, Toomas (keda kutsuti Kaksikuks), Naatanael Galilea Kaanast, Sebedeuse pojad ja veel kaks jüngrit. 3 Siimon Peetrus ütles neile: „Ma lähen kalale.” Nad kostsid: „Me tuleme sinuga.” Nad läksid paati, kuid sel ööl ei saanud nad midagi.

4 Hommiku hakul seisis Jeesus rannal, ent jüngrid ei saanud aru, et see on Jeesus. 5 Jeesus küsis neilt: „Armsad lapsed, kas teil on midagi süüa*?” Nad vastasid: „Ei ole!” 6 Ta ütles neile: „Heitke võrk paremale poole paati ja te saate.” Nad heitsidki ja ei suutnud seda enam paati tõmmata, sest kalu oli nii palju. 7 Siis ütles jünger, keda Jeesus armastas, Peetrusele: „See on Isand!” Kui Siimon Peetrus kuulis, et see on Isand, tõmbas ta endale rõiva ümber, sest ta oli poolpaljas, ja hüppas merre. 8 Teised jüngrid aga tulid paadiga, vedades järel võrku kaladega. Nad polnud kaldast kuigi kaugel, ainult umbes 200 küünra* kaugusel.

9 Kaldale jõudes nägid nad hõõguvaid süsi, mille peal oli kala, ning leiba. 10 Jeesus ütles neile: „Tooge mõned neist kaladest, mis te just püüdsite.” 11 Siimon Peetrus läks paati ja tõmbas kaldale võrgu, mis oli täis suuri kalu, kokku 153 kala. Ehkki neid oli nii palju, ei rebenenud võrk. 12 Jeesus kutsus neid: „Tulge hommikust sööma!” Ühelgi jüngril polnud julgust temalt küsida: „Kes sa oled?”, sest nad teadsid, et see on Isand. 13 Jeesus võttis leiva ja ulatas neile, samuti kala. 14 See oli kolmas kord, kui Jeesus ilmutas end oma jüngritele pärast surnuist ülesäratamist.

15 Kui nad olid hommikust söönud, küsis Jeesus Siimon Peetruselt: „Siimon, Johannese poeg, kas sa armastad mind rohkem kui neid?” Ta vastas: „Jah, Isand, sa tead, et sa oled mulle armas.” Jeesus ütles: „Toida mu tallekesi.” 16 Siis küsis Jeesus teist korda: „Siimon, Johannese poeg, kas sa armastad mind?” Ta vastas: „Jah, Isand, sa tead, et sa oled mulle armas.” Jeesus ütles: „Hoia mu lambakesi kui karjane.” 17 Jeesus küsis temalt kolmandat korda: „Siimon, Johannese poeg, kas ma olen sulle armas?” Peetrus muutus kurvaks, et Jeesus küsis talt kolmandat korda: „Kas ma olen sulle armas?” Seepärast lausus ta Jeesusele: „Isand, sina tead kõike, sa tead ju, et sa oled mulle armas.” Jeesus ütles talle: „Toida mu lambakesi. 18 Ma kinnitan sulle ja see on tõsi: kui sa olid noorem, siis sa riietasid end ise ja läksid sinna, kuhu tahtsid, aga kui sa jääd vanaks, siis sa sirutad oma käed ja keegi teine riietab sind ning viib su sinna, kuhu sa ei taha.” 19 Nende sõnadega andis ta mõista, millise surmaga tuleb Peetrusel Jumalat austada. Kui Jeesus oli seda öelnud, sõnas ta Peetrusele: „Järgne mulle ka edaspidi.”

20 Peetrus pöördus ümber ja nägi neile järgnemas jüngrit, keda Jeesus armastas ja kes oli õhtusöögi ajal nõjatunud tema rinnale ja küsinud: „Isand, kes see on, kes su ära annab?” 21 Kui Peetrus teda nägi, küsis ta Jeesuselt: „Isand, aga kuidas jääb temaga?” 22 Jeesus ütles: „Kui ma tahan, et ta jääb, kuni ma tulen, mis sinul sellest? Sina järgne mulle ka edaspidi.” 23 Seetõttu läks vendade hulgas liikvele kuuldus, et see jünger ei surevatki. Kuid Jeesus ei öelnud talle, et ta ei sure, vaid: „Kui ma tahan, et ta jääb, kuni ma tulen, mis sinul sellest?”

24 Seesama jünger on andnud kõigest sellest tunnistust ja pannud selle kirja ning me teame, et tema tunnistus on tõsi.

25 On veel palju muudki, mida Jeesus tegi. Kui see kõik üksikasjalikult kirja pandaks, siis, ma arvan, ei suudaks ka kogu maailm mahutada rullraamatuid, mis kirjutataks.

^ Joh. 21:5 Võib tõlkida ka „mõnd kala söömiseks”.

^ Joh. 21:8 Umbes 100 m. (Vt lisa B14.)

APOSTLITE TEOD

LÜHIÜLEVAADE

- 1

- Teofilosele (1–5)

- Tunnistajad maailma otsani (6–8)

- Jeesus läheb taevasse (9–11)

- Jüngrid on koos (12–14)

- Mattias valitakse Juuda asemele (15–26)

- 2

- Nädalatepühal valatakse välja püha vaim (1–13)

- Peetruse kõne (14–36)

- Peetruse sõnad puudutavad rahvast (37–41)

- Ristitakse 3000 inimest (41)

- Kristlased käivad tihedalt läbi (42–47)

- 3

- Peetrus tervendab vigase kerjuse (1–10)

- Peetruse kõne Saalomoni sammaskäigus (11–26)

- „Aeg, kui taastatakse kõik” (21)

- Moosese-sarnane prohvet (22)

- 4

- Peetrus ja Johannes võetakse vahi alla (1–4)

- Usklikke on kokku 5000 meest (4)

- Sanhedrin mõistab apostlite üle kohut (5–22)

- „Me ei saa jätta rääkimata” (20)

- Palve julguse saamiseks (23–31)

- Jüngritel on kõik ühine (32–37)

- 5

- Hananias ja Safiira (1–11)

- Apostlid teevad palju tunnustähti (12–16)

- Vangistamine ja vabanemine (17–21a)

- Jälle sanhedrini ees (21b–32)

- „Peame kuuletuma eelkõige Jumalale, mitte inimestele” (29)

- Gamaalieli nõuanne (33–40)

- Majast majja kuulutamine (41, 42)

- 6

- Seitse meest määratakse ametisse (1–7)

- Stefanost süüdistatakse jumalateotuses (8–15)

- 7

- Stefanose kõne sanhedrini ees (1–53)

- Patriarhide aeg (2–16)

- Mooses juhib rahvast; Iisrael teenib ebajumalaid (17–43)

- Jumal ei ela inimeste ehitatud templites (44–50)

- Stefanos visatakse kividega surnuks (54–60)

- 8

- Tagakiusaja Saulus (1–3)

- Filippuse viljakas teenistus Samaarias (4–13)

- Peetrus ja Johannes saadetakse Samaariasse (14–17)

- Siimon proovib osta püha vaimu (18–25)

- Etioopia õukonnaametnik (26–40)

- 9

- Saulus teel Damaskusse (1–9)

- Hananias saadetakse Saulust aitama (10–19a)

- Saulus räägib Damaskuses Jeesusest (19b–25)

- Saulus läheb Jeruusalemma (26–31)

- Peetrus tervendab Ainease (32–35)

- Heldekäeline Dorkas äratatakse üles (36–43)

- 10

- Korneeliuse nägemus (1–8)

- Peetruse nägemus puhastatud loomadest (9–16)

- Peetrus läheb Korneeliuse juurde (17–33)

- Peetrus kuulutab head sõnumit mittejuutidele (34–43)

- „Jumal ei ole erapoolik” (34, 35)

- Mittejuudid saavad püha vaimu ja nad ristitakse (44–48)

- 11

- Peetrus räägib juhtunust apostlitele (1–18)

- Barnabas ja Saulus Süüria Antiookias (19–26)

- Jüngreid hakatakse nimetama kristlasteks (26)

- Agabos kuulutab ette näljahäda (27–30)

- 12

- Jaakobus tapetakse; Peetrus vangistatakse (1–5)

- Peetrus vabastatakse ime läbi (6–19)

- Ingel surmab Herodese (20–25)

- 13

- Barnabas ja Saulus saadetakse misjonitööle (1–3)

- Teenistus Küprosel (4–12)

- Pauluse kõne Pisiidia Antiookias (13–41)

- Prohvetlik käsk pöörduda mittejuutide poole (42–52)

- 14

- Kasv ja vastupanu Ikoonionis (1–7)

- Lüstras peetakse apostleid jumalateks (8–18)

- Paulust visatakse kividega, kuid ta jääb ellu (19, 20)

- Jüngrite kosutamine (21–23)

- Naasmine Süüria Antiookiasse (24–28)

- 15

- Antiookias tekib tüliküsimus ümberlõikamise pärast (1, 2)

- Küsimuse pärast minnakse Jeruusalemma (3–5)

- Vanemad ja apostlid tulevad kokku (6–21)

- Kiri apostlitelt ja vanematelt (22–29)

- Tuleb hoiduda verest (28, 29)

- Kiri kinnitab jüngrite usku (30–35)

- Paulus ja Barnabas lähevad kumbki oma teed (36–41)

- 16

- Paulus valib kaaslaseks Timoteose (1–5)

- Nägemus Makedoonia mehest (6–10)

- Lüüdia saab Filippis usklikuks (11–15)

- Paulus ja Siilas vangistatakse (16–24)

- Vangivalvur ja tema majarahvas ristitakse (25–34)

- Paulus nõuab ametlikku vabandust (35–40)

- 17

- Paulus ja Siilas Tessaloonikas (1–9)

- Paulus ja Siilas Beroias (10–15)

- Paulus Ateenas (16–22a)

- Pauluse kõne Areopaagil (22b–34)

- 18

- Pauluse teenistus Korintoses (1–17)

- Naasmine Süüria Antiookiasse (18–22)

- Paulus läheb Galaatiamaale ja Früügiasse (23)

- Kõneosav Apollos saab abi (24–28)

- 19

- Paulus Efesoses; mõned ristitakse uuesti (1–7)

- Pauluse õpetustöö (8–10)

- Head tulemused, ehkki demonism on levinud (11–20)

- Rahutused Efesoses (21–41)

- 20

- Paulus Makedoonias ja Kreekas (1–6)

- Troases äratatakse üles Eutühhos (7–12)

- Troasest Mileetosesse (13–16)

- Paulus kohtub Efesose koguduse vanematega (17–38)

- Majast majja õpetamine (20)

- „Andmine teeb õnnelikumaks” (35)

- 21

- Teekond Jeruusalemma (1–14)

- Saabumine Jeruusalemma (15–19)

- Paulus järgib vanemate nõuannet (20–26)

- Rahutused templis; Paulus vahistatakse (27–36)

- Paulusel lubatakse rahvale kõnelda (37–40)

- 22

- Pauluse kaitsekõne rahva ees (1–21)

- Paulus kasutab ära oma Rooma kodaniku õigusi (22–29)

- Sanhedrin tuleb kokku (30)

- 23

- Paulus kõneleb sanhedrini ees (1–10)

- Jeesus julgustab Paulust (11)

- Vandenõu Pauluse tapmiseks (12–22)

- Paulus viiakse Kaisareasse (23–35)

- 24

- Süüdistused Pauluse vastu (1–9)

- Pauluse kaitsekõne Felixi ees (10–21)

- Pauluse juhtum jääb kaheks aastaks seisma (22–27)

- 25

- Paulus Festuse ees (1–12)

- „Ma soovin, et minu üle mõistaks kohut keiser!” (11)

- Festus peab nõu kuningas Agrippaga (13–22)

- Paulus Agrippa ees (23–27)

- 26

- Pauluse kaitsekõne Agrippa ees (1–11)

- Paulus räägib oma pöördumisest (12–23)

- Festuse ja Agrippa vastus (24–32)

- 27

- Paulus purjetab Rooma (1–12)

- Laev jääb tormi kätte (13–38)

- Laevahukk (39–44)

- 28

- Maabumine Maltal (1–6)

- Publiuse isa tervendamine (7–10)

- Teekond Rooma (11–16)

- Paulus räägib Rooma juutidega (17–29)

- Paulus kuulutab julgelt kaks aastat (30, 31)

Apostlite teod

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Apostlite teod  1 : 1 - 26

APOSTLITE TEOD

1 Esimeses jutustuses, Teofilos, kirjutasin ma kõigest, mida Jeesus tegi ja õpetas 2 kuni päevani, mil ta üles võeti pärast seda, kui ta oli andnud püha vaimu kaudu juhendid apostlitele, kelle ta oli välja valinud. 3 Kui ta oli kannatanud, ilmutas ta end neile palju kordi sellisel moel, et tema elusolekus ei jäänud vähimatki kahtlust. Nad nägid teda 40 päeva jooksul ja ta rääkis neile Jumala kuningriigist*. 4 Nendega koos olles andis ta neile korralduse: „Ärge lahkuge Jeruusalemmast, vaid oodake seda, mida Isa on tõotanud ja millest te minult olete kuulnud. 5 Johannes ristis küll veega, aga peagi ristitakse teid püha vaimuga.”

6 Kui nad olid kokku tulnud, küsisid nad temalt: „Isand, kas sa taastad praegu Iisraeli kuningriigi?” 7 Ta vastas neile: „Teil pole vaja teada aegu ega määratud päevi, mida ainult Isal on õigus kindlaks määrata. 8 Aga te saate väe, kui püha vaim tuleb teie peale, ja te olete siis minu tunnistajad Jeruusalemmas, kogu Juudamaal, Samaarias ning maailma otsani.” 9 Seda öelnud, tõsteti ta nende nähes üles ning pilv varjas ta, nii et nad ei näinud teda enam. 10 Kui nad tema taevasse minekut vaatasid, seisid järsku nende kõrval kaks meest valgetes riietes 11 ja ütlesid: „Galilea mehed, miks te seisate ja taevasse vaatate? See Jeesus, kes teie seast taevasse võeti, tuleb samal viisil, nagu te nägite teda taevasse minevat.”

12 Siis nad läksid Jeruusalemma tagasi sellelt mäelt, mida nimetatakse Õlimäeks ja mis asub Jeruusalemma lähedal, hingamispäeva teekonna* kaugusel. 13 Kui nad kohale jõudsid, läksid nad ühte ülemisse tuppa, kus nad peatusid. Need olid Peetrus, Johannes, Jaakobus, Andreas, Filippus, Toomas, Bartolomeus, Matteus, Alfeuse poeg Jaakobus, Siimon, keda hüütakse innukaks, ja Jaakobuse poeg Juudas. 14 Nad kõik olid ühel meelel püsivalt palvetamas koos mõnede naiste, Jeesuse ema Maarja ja Jeesuse vendadega.

15 Neil päevil tõusis Peetrus vendade keskel püsti (rahvast oli kokku umbes 120 inimest) ja ütles: 16 „Mehed, vennad! Kirjakoht, milles Taavet rääkis püha vaimu kaudu prohvetlikult Juudast, kes juhatas kohale Jeesuse kinnivõtjad, pidi täide minema. 17 Juudas kuulus meie hulka ja teenis koos meiega. 18 (See mees ostis ülekohtu palga eest põllu, ja kui ta pea ees alla kukkus, rebenes ta keha ning tema sisikond valgus välja. 19 Sellest said teada kõik Jeruusalemma elanikud, nii et seda põldu hakati nende keeles kutsuma Hakeldamaks, mis tähendab „verepõld”.) 20 Laulude raamatus on kirjutatud: „Tema elukoht jäägu tühjaks, ärgu olgu seal ühtki elanikku” ja „Tema ülevaatajaamet saagu teisele.” 21 Seepärast on vaja ta asendada kellegagi meeste hulgast, kes on olnud meiega kogu selle aja, kui isand Jeesus meie keskel tegutses — 22 alates sellest, kui Johannes ta ristis, kuni päevani, mil ta meie seast üles võeti —, et see mees oleks koos meiega Jeesuse ülesäratamise tunnistajaks.”

23 Siis esitati kaks meest: Joosep, keda hüütakse Barsabaseks ja ka Justuseks, ning Mattias. 24 Seejärel nad palvetasid: „Jehoova,* sina, kes sa tunned kõigi südant, näita meile, kumma neist kahest sa oled valinud, 25 et ta võtaks enda peale selle teenistusülesande ja apostliameti, mille Juudas hülgas, et minna oma teed.” 26 Nad heitsid liisku ja liisk langes Mattiasele ning ta arvati neile üheteistkümnele apostlile juurde.

^ Ap. t. 1:3 Võib tõlkida ka „kuningavalitsusest”. (Vt „Sõnaseletusi”.)

^ Ap. t. 1:12 St umbes 890 m.

^ Ap. t. 1:24 Vt lisa A5.

Apostlite teod  2 : 1 - 47

2 Nädalatepühal* olid nad kõik ühes paigas koos. 2 Äkki kostis taevast mühin, nagu oleks kõva tuul puhunud, ja see täitis terve maja, kus nad istusid. 3 Nad nägid otsekui tulekeeli, mis jagunesid laiali, ja igaühe peale laskus üks tulekeel. 4 Kõik said täis püha vaimu ja hakkasid rääkima eri keeltes, nii nagu vaim neile võime andis.

5 Sel ajal viibis Jeruusalemmas jumalakartlikke juute kõigi rahvaste hulgast taeva all. 6 Selle mühina peale tuli rahvahulk kokku ja oli hämmingus, sest igaüks kuulis jüngreid rääkimas omaenda keeles. 7 Nad olid rabatud ja ütlesid: „Kas kõik need, kes räägivad, pole mitte galilealased? 8 Kuidas on siis võimalik, et me igaüks kuuleme oma emakeelt? 9 Meie, partlased, meedlased ja eelamlased, ning meie, kes elame Mesopotaamias, Juudamaal, Kapadookias, Pontoses, Aasia provintsis, 10 Früügias, Pamfüülias, Egiptuses ja Küreene-poolsetes Liibüa piirkondades, ning Roomast saabunud, nii juudid kui ka proselüüdid*, 11 ning ka kreetalased ja araablased — me kõik kuuleme neid rääkimas meie igaühe emakeeles Jumala vägevatest tegudest.” 12 Nad kõik olid hämmastunud ja segaduses ning küsisid üksteiselt: „Mida see küll tähendab?” 13 Ent mõned pilkasid jüngreid ja ütlesid: „Nad on palju veini joonud ja on purjus.”

14 Aga Peetrus tõusis koos nende üheteistkümnega ja ütles valju häälega: „Juuda mehed ja kõik Jeruusalemma elanikud, kuulake hoolega mu sõnu. 15 Need inimesed pole sugugi purjus, nagu te arvate, sest praegu on alles päeva kolmas tund*. 16 Sündinud on hoopis see, mida on öeldud prohvet Joeli kaudu: 17 „„Viimseil päevil,” ütleb Jumal, „valan ma osa oma vaimust välja kõiksuguste inimeste peale ning teie pojad ja tütred hakkavad prohvetlikult rääkima, teie noored mehed näevad nägemusi ja vanad mehed unenägusid. 18 Ka oma orjade ja orjataride peale valan ma neil päevil välja osa oma vaimust ning nad hakkavad prohvetlikult rääkima. 19 Ma teen imesid ülal taevas ja tunnustähti all maa peal, saadan verd, tuld ja suitsusambaid. 20 Päike muutub pimedaks ja kuu vereks, enne kui tuleb suur ja hiilgav Jehoova päev. 21 Ja igaüks, kes hüüab appi Jehoova nime, päästetakse.””

22 Iisraeli mehed, kuulge neid sõnu! Naatsaretlane Jeesus oli Jumala saadetud mees. Seda kinnitavad vägevad teod, imed ja tunnustähed, mida Jumal tema kaudu teie keskel tegi, nagu te ise teate. 23 Selle mehe, kes anti teie kätte Jumala tahtel ja etteteadmisel, te lõite seadusrikkujate käe läbi postile ja tapsite. 24 Aga Jumal äratas ta üles ja vabastas ta surmapiinadest*, sest oli võimatu, et surm teda oma haardes hoiaks. 25 Taavet ütles tema kohta: „Ma hoian Jehoovat alati silme ees. Ma ei kõigu eal, sest tema on mu paremal käel. 26 Seepärast rõõmustas mu süda ja hõiskas mu keel. Ma olen lootusrikas. 27 Sest sina ei jäta mind surmavalda, ei luba oma ustaval näha kõdunemist. 28 Sa oled mulle teada andnud elutee, sinu juures on mul rõõmu rohkesti.”

29 Mehed, vennad, lubage mul otsekoheselt rääkida patriarh Taavetist. Ta suri ja maeti ning tema hauakoobas on meie juures tänase päevani. 30 Ta oli prohvet ja teadis, et Jumal oli vandega kinnitanud, et paneb ühe ta järeltulija tema troonile. 31 Taavet nägi ette messia ülesäratamist ja rääkis sellest. Ta ütles, et teda ei jäeta surmavalda ja tema ihu ei näe kõdunemist. 32 Jumal äratas selle Jeesuse üles ja me oleme kõik selle tunnistajad. 33 Kuna ta ülendati Jumala paremale käele ja sai Isalt tõotatud püha vaimu, on ta selle välja valanud — seda te näete ja kuuletegi. 34 Taavet ju ei läinud üles taevasse, aga ta ise lausus: „Jehoova ütles mu isandale: „Istu mu paremale käele, 35 kuni ma panen su vaenlased su jalajäriks.”” 36 Seepärast teadku nüüd kogu Iisraeli sugu, et Jumal on teinud ta nii Isandaks kui ka messiaks, selle Jeesuse, kelle te postil hukkasite.”

37 Seda kuuldes torkas see neile südamesse ning nad küsisid Peetruselt ja ülejäänud apostlitelt: „Mehed, vennad, mida me peame tegema?” 38 Peetrus vastas: „Kahetsege oma patte ja igaüks teist lasku end Jeesus Kristuse nimesse ristida, et teie patud andeks antaks, ja siis te saate kingiks püha vaimu. 39 Seda on tõotatud teile ja teie lastele, samuti kõigile, kes on kaugel — kõigile neile, keda meie Jumal Jehoova enda juurde kutsub.” 40 Veel paljude muude sõnadega andis ta põhjalikult tunnistust ja õhutas neid, öeldes: „Laske end päästa sellest rikutud põlvkonnast.” 41 Kes nüüd tema sõna rõõmuga vastu võtsid, need ristiti, ja sel päeval ühines nendega umbes 3000 inimest. 42 Nad kuulasid, mida apostlid õpetavad, käisid üksteisega läbi,* sõid üheskoos ja palvetasid.

43 Kõiki valdas aukartus ning apostlid tegid palju imesid ja tunnustähti. 44 Kõik need, kes said usklikuks, olid üheskoos ja neil oli kõik ühine. 45 Nad müüsid enda omandit ja vara ning jagasid saadud raha sedamööda, kuidas kellelgi vaja oli. 46 Nad kogunesid iga päev ühisel eesmärgil templisse ning käisid üksteise kodudes söömas ja jagasid toitu suure rõõmu ja siira südamega. 47 Nad kiitsid Jumalat ja pälvisid kogu rahva poolehoiu. Ja Jehoova lisas iga päev nende hulka neid, kes pääseteele asusid.

^ Ap. t. 2:1 Kr pentekoste, mis tähendab „viiekümnes”. Seda püha peeti 50. päeval pärast 16. niisanit. (Vt „Sõnaseletusi”.)

^ Ap. t. 2:10 St judaismi pöördunud.

^ Ap. t. 2:15 Umbes kell 9.

^ Ap. t. 2:24 Teine võimalik tähendus: „surma köidikuist”.

^ Ap. t. 2:42 Võib tõlkida ka „jagasid üksteisega kõike, mida neil oli”.

Apostlite teod  3 : 1 - 26

3 Kord läksid Peetrus ja Johannes üheksanda tunni* palvuse ajaks üles templisse. 2 Sinna kanti üks mees, kes oli sünnist saati jalust vigane. Iga päev toodi ta templi ukse juurde, mida hüütakse Ilusaks, et ta saaks templisse tulijatelt armuande paluda. 3 Kui ta märkas Peetrust ja Johannest templisse minemas, palus ta neiltki armuande. 4 Aga Peetrus ja Johannes vaatasid teda ning Peetrus ütles: „Vaata meie poole.” 5 Mees pööraski oma pilgu nendele, lootes neilt midagi saada. 6 Peetrus ütles: „Hõbedat ja kulda mul ei ole, aga mida mul on, seda ma sulle annan. Naatsaretlase Jeesus Kristuse nimel — kõnni!” 7 Seepeale haaras Peetrus mehe paremast käest kinni ja aitas ta üles. Otsekohe said tema jalad tugevaks, 8 ta hüppas jalule, hakkas kõndima ning läks koos nendega templisse, käies, hüpeldes ja Jumalat kiites. 9 Kogu rahvas nägi teda kõndimas ja Jumalat kiitmas. 10 Nad tundsid temas ära sellesama mehe, kes oli istunud templi Ilusa värava juures ja armuande palunud, ning nad olid hämmastunud ja vaimustunud sellest, mis temaga oli juhtunud.

11 Mees hoidis Peetrusest ja Johannesest kinni ning kogu rahvas jooksis üllatusest rabatuna nende juurde kokku paika, mida kutsutakse Saalomoni sammaskäiguks. 12 Seda nähes ütles Peetrus rahvale: „Iisraeli mehed, miks te imestate selle üle ja miks te meid niimoodi vaatate, otsekui oleksime omaenda jõu või jumalakartlikkusega ta kõndima pannud? 13 Aabrahami, Iisaki ja Jaakobi Jumal, meie esiisade Jumal, on austanud oma teenijat Jeesust, kelle te andsite teiste meelevalda ja salgasite Pilatuse ees, kuigi see oli otsustanud ta vabaks lasta. 14 Te salgasite selle püha ja õige. Te palusite, et vabastataks mõrtsukas, 15 ning tapsite elu teerajaja*. Jumal aga äratas ta surnuist üles ja meie oleme selle tunnistajad. 16 Kuna me usume Jeesusesse, on tema nimi selle mehe, keda te näete ja tunnete, tugevaks teinud. Usk, mis meil on tänu temale, on selle mehe teie kõigi nähes täiesti terveks teinud. 17 Ma tean ju, vennad, et te tegite seda teadmatusest nagu teie ülemadki. 18 Ent niiviisi on Jumal viinud täide selle, mida ta on kõigi prohvetite kaudu ennustanud, nimelt, et tema võitu* peab kannatama.

19 Seepärast kahetsege oma patte ja muutke end, et teie patud kustutataks ning et Jehoovalt tuleksid kosutuse ajad 20 ja ta saadaks teie jaoks määratud messia Jeesuse, 21 kes peab jääma taevasse, kuni jõuab kätte aeg, kui taastatakse kõik, millest Jumal on rääkinud vanal ajal elanud pühade prohvetite kaudu. 22 Mooses on ju öelnud: „Jumal Jehoova annab teile teie vendade seast ühe minusarnase prohveti. Te peate teda kuulda võtma kõiges, mis ta teile ütleb. 23 Aga igaüks, kes seda prohvetit ei kuula, hävitatakse rahva seast.” 24 Kõik prohvetid alates Saamuelist on selge sõnaga neist päevist teada andnud. 25 Teie olete prohvetite pojad ja selle lepingu pärijad, mille Jumal sõlmis teie esiisadega, kui ta ütles Aabrahamile: „Sinu järeltulija kaudu saavad õnnistused osaks kõigile maailma suguvõsadele.” 26 Jumal andiski oma teenija ja saatis ta teie juurde, et ta õnnistaks kõigepealt teid, aidates igaühel pöörduda oma kurjadest tegudest.”

^ Ap. t. 3:1 Umbes kell 15.

^ Ap. t. 3:15 Võib tõlkida ka „ülemjuhi”.

^ Ap. t. 3:18 Võib tõlkida ka „messias”.

Apostlite teod  4 : 1 - 37

4 Kui Peetrus ja Johannes rahvale rääkisid, ilmusid kohale preestrid, templiülem* ja saduserid. 2 Need olid ärritunud, kuna need kaks apostlit õpetasid rahvast ja kuulutasid, et Jeesus on surnuist üles äratatud*. 3 Nad võtsid Peetruse ja Johannese kinni ning jätsid nad järgmise päevani vahi alla, sest oli juba õhtu. 4 Kuid paljud neist, kes olid seda kõnet kuulanud, hakkasid uskuma, ja mehi sai kokku umbes 5000.

5 Järgmisel päeval tulid Jeruusalemmas kokku rahva ülemad, vanemad ja kirjatundjad, 6 samuti peapreester Hannas, Kaifas, Johannes, Aleksandros ja kõik peapreestri sugulased. 7 Nad lasid Peetruse ja Johannese enda ette tuua ja küsisid neilt: „Millise väega või kelle nimel te seda tegite?” 8 Siis Peetrus, täis püha vaimu, ütles neile:

„Rahva ülemad ja vanemad, 9 kui meid kuulatakse täna üle vigasele mehele tehtud heateo pärast ja te tahate teada, kes tegi ta terveks, 10 siis olgu teile kõigile ja kogu Iisraeli rahvale teada, et see sündis naatsaretlase Jeesus Kristuse nimel, kelle te postil hukkasite, aga kelle Jumal surnuist üles äratas. Tänu temale seisab see mees teie ees tervena. 11 Tema on „see kivi, mida teie, ehitajad, tähtsusetuks pidasite ja mis on saanud nurga tipmiseks kiviks”. 12 Pääste ei tule ju kellegi teise kaudu, sest taeva all pole inimestele antud ühtki teist nime, mille kaudu meid päästetakse.”

13 Kui nad nägid Peetruse ja Johannese kartmatust ning said teada, et nad on koolitamata* ja tavalised inimesed, olid nad hämmastunud. Ja nad tundsid neis ära need, kes olid olnud koos Jeesusega. 14 Nähes terveks tehtud meest nende juures seismas, ei osanud nad midagi kosta. 15 Siis nad käskisid neil sanhedrinisaalist välja minna ja hakkasid omavahel nõu pidama, 16 öeldes: „Mida me peaksime nende meestega tegema? On ju tõsi, et nad on teinud erakordse teo, millest on kuulnud kõik Jeruusalemma elanikud, me ei saa seda eitada. 17 Aga et see jutt rahva seas edasi ei leviks, siis ähvardagem neid, et nad ei räägiks tema nimel enam mitte kellegagi.”

18 Siis kutsusid nad apostlid ja keelasid neid, et nad ei räägiks ega õpetaks midagi Jeesuse nimel. 19 Kuid Peetrus ja Johannes vastasid neile: „Otsustage ise, kas Jumala silmis on õige kuulata teid, aga mitte Jumalat. 20 Me ei saa jätta rääkimata seda, mida oleme näinud ja kuulnud.” 21 Nad ähvardasid neid veelgi ja lasid nad siis vabaks, sest nad ei leidnud ühtki põhjust nende karistamiseks ja kartsid rahvast, kuna kõik ülistasid Jumalat selle eest, mis oli sündinud. 22 Mees, kes oli ime läbi terveks tehtud, oli üle 40 aasta vana.

23 Kui Peetrus ja Johannes olid vabaks saanud, läksid nad usukaaslaste juurde ning jutustasid, mida peapreestrid ja vanemad neile olid öelnud. 24 Seda kuuldes palvetasid nad üheskoos Jumala poole:

„Kõrgeim valitseja, sina oled teinud taeva ja maa, mere ja kõik, mis on nende sees. 25 Sa oled püha vaimu abil meie esiisa Taaveti, oma teenija kaudu öelnud: „Miks rahvad möllavad ja rahvahõimud mõtlevad tühistele asjadele? 26 Maa kuningad astuvad välja, valitsejad kogunevad kui üks mees Jehoova ja tema võitu* vastu.” 27 Tõepoolest, nii Herodes* kui ka Pontius Pilatus koos iisraellaste ja mittejuutidega kogunesid siia linna sinu püha teenija Jeesuse vastu, kelle sa oled võidnud, 28 et teha seda, mida sa oma väe kaudu kooskõlas oma tahtega olid ennustanud. 29 Ja nüüd, Jehoova, pane tähele nende ähvardusi ja luba oma orjadel rääkida sinu sõna täie julgusega. 30 Siruta oma käsi, et tervendada ning teha tunnustähti ja imesid oma püha sulase Jeesuse nime kaudu.”

31 Kui nad olid anumise lõpetanud, kõikus paik, kuhu nad olid kokku tulnud, ja kõik said täis püha vaimu ning rääkisid Jumala sõna julgesti.

32 Kõigil usklikel oli üks süda ja üks hing ning mitte keegi ei pidanud oma vara enda omaks, vaid neil oli kõik ühine. 33 Apostlid jätkasid tõhusalt tunnistuse andmist oma isanda Jeesuse ülestõusmise kohta ja Jumal osutas neile kõigile külluslikult armu*. 34 Mitte keegi nende seas polnud puuduses, sest kõik, kellel oli põlde või maju, müüsid oma vara ja tõid müügist saadud summa 35 ning andsid apostlitele. Siis jagati igaühele sedamööda, kuidas kellelegi vaja oli. 36 Ka Küproselt pärit leviit Joosep — keda apostlid hüüdsid lisanimega Barnabas, mis tõlgituna tähendab „julgustuse poeg” — 37 müüs oma maatüki ning tõi saadud raha apostlitele.

^ Ap. t. 4:1 St templi korravalvurite ülevaataja.

^ Ap. t. 4:2 Võib tõlkida ka „ja kuulutasid surnute ülesäratamist, tuues näiteks Jeesuse”.

^ Ap. t. 4:13 Mõeldakse seda, et nad polnud saanud väljaõpet rabide koolides.

^ Ap. t. 4:26 Võib tõlkida ka „messia”.

^ Ap. t. 4:27 Herodes Antipas, Herodes Suure poeg. (Vt „Sõnaseletusi”.)

^ Ap. t. 4:33 Võib tõlkida ka „ärateenimata lahkust”, „ülimat headust”.

Apostlite teod  5 : 1 - 42

5 Üks mees nimega Hananias müüs oma naise Safiiraga ära osa enda omandist. 2 Aga ta jättis naise teades osa rahast salaja endale ja tõi ainult osa sellest apostlitele. 3 Peetrus ütles: „Hananias, miks oled lasknud Saatanal panna end valetama pühale vaimule ja oled salaja jätnud osa maamüügist saadud raha endale? 4 Eks olnud see sinu oma niikaua, kui see kuulus sulle? Ja eks isegi pärast müümist jäänud raha sinu käsutusse? Miks sa siis sepitsesid sellist tegu oma südames? Sa pole valetanud mitte inimestele, vaid Jumalale.” 5 Neid sõnu kuuldes kukkus Hananias kokku ja suri. Kõiki, kes sellest kuulsid, haaras suur hirm. 6 Siis mässisid noored mehed ta riide sisse, kandsid välja ja matsid ta.

7 Umbes kolme tunni pärast tuli tema naine, kes ei teadnud, mis oli juhtunud. 8 Peetrus küsis temalt: „Ütle mulle, kas te müüsite oma maatüki selle hinnaga?” Tema vastas: „Jah, selle hinnaga.” 9 Siis ütles Peetrus talle: „Miks te tegite omavahel kokkuleppe Jehoova vaimu proovilepanemiseks? Need, kes matsid su mehe, on ukse taga ja kannavad välja ka sinu.” 10 Otsekohe kukkus naine kokku tema jalgade juurde ja suri. Kui noored mehed sisse tulid, leidsid nad ta surnuna ning kandsid ta välja ja matsid tema mehe kõrvale. 11 Tervet kogudust ja kõiki, kes sellest kuulsid, haaras suur hirm.

12 Apostlite käte läbi sündis rahva hulgas palju tunnustähti ja imesid. Nad kõik kogunesid Saalomoni sammaskäigus. 13 Teised ei julgenud nendega liituda, kuid sellegipoolest rääkis rahvas neist tunnustavalt. 14 Üha rohkem mehi ja naisi uskus Isandasse ja sai jüngriks. 15 Inimesed tõid haigeid välja isegi peatänavatele ja neid pandi vooditele ja mattidele, et kui Peetrus mööda läheb, langeks mõne peale kasvõi tema vari. 16 Ka Jeruusalemma ümber asuvatest linnadest tuli rahvast, tuues haigeid ja neid, keda vaevasid rüvedad vaimud, ja need kõik said terveks.

17 Ent ülempreester ja kõik tema kaaslased, kes kuulusid saduseride sekti, keesid vihast ja kadedusest. 18 Nad võtsid apostlid kinni ning panid nad linnavanglasse. 19 Öösel aga avas Jehoova ingel vangla uksed, tõi nad sealt välja ja ütles: 20 „Minge templisse ja kuulutage rahvale sõnumit tulevasest elust.” 21 Seda kuulnud, läksid nad päeva hakul templisse ja hakkasid õpetama.

Kui ülempreester ja tema kaaslased kokku tulid, kutsusid nad kokku sanhedrini* ja kogu Iisraeli rahva vanemate nõukogu ning andsid korralduse apostlid vanglast nende ette tuua. 22 Aga kui korravalvurid vanglasse jõudsid, ei leidnud nad neid sealt. Nad pöördusid tagasi ja teatasid: 23 „Vangla oli kindlalt lukus ja valvurid seisid uste juures, aga kui me uksed avasime, ei leidnud me seest kedagi.” 24 Kui nüüd templiülem ja peapreestrid seda kuulsid, jäid nad nõutuks, mõeldes, mis küll edasi saab. 25 Aga üks mees tuli ja teatas neile: „Need mehed, kelle te vanglasse panite, on templis. Nad seisavad seal ja õpetavad rahvast.” 26 Siis läks templiülem koos korravalvuritega neid ära tooma, ent ilma jõudu kasutamata, sest nad kartsid, et rahvas viskab nad kividega surnuks.

27 Nad tõid apostlid sanhedrini ette ning ülempreester küsitles neid 28 ja ütles: „Me keelasime teid rangelt, et te enam tema nimel ei õpetaks! Sellest hoolimata te olete täitnud Jeruusalemma oma õpetusega ja tahate tuua selle inimese vere meie peale.” 29 Peetrus ja teised apostlid vastasid: „Me peame kuuletuma eelkõige Jumalale, mitte inimestele. 30 Meie esiisade Jumal äratas üles Jeesuse, kelle te tapsite, lüües ta postile*. 31 Jumal ülendas tema teerajajaks ja päästjaks oma paremale käele, et Iisrael võiks kahetseda ja patud andeks saada. 32 Me oleme nende asjade tunnistajad ning püha vaim, mida Jumal on andnud neile, kes talle kuuletuvad, on aidanud meil selle kohta tunnistust anda.”

33 Kui nad seda kuulsid, said nad maruvihaseks ja tahtsid apostlid ära tappa. 34 Aga sanhedriniliikmete seast tõusis püsti variser nimega Gamaaliel, Moosese seaduse õpetaja, kellest kogu rahvas lugu pidas, ja käskis mehed korraks välja viia. 35 Seejärel ta ütles: „Iisraeli mehed, olge ettevaatlikud selle suhtes, mida te kavatsete nende inimestega teha. 36 Mõni aeg tagasi tõstis mässu Teudas, öeldes enese kellegi olevat, ja umbes 400 meest asus teda pooldama. Kuid ta tapeti ja kõik tema poolehoidjad hajutati ning neid pole enam. 37 Pärast teda, rahva arvelevõtmise päevil, tõstis mässu galilealane Juudas ja veenis rahvast enda poole hoidma. Ka see mees hukkus ning kõik tema toetajad pillutati laiali. 38 Seepärast ma ütlen teile: jätke need mehed rahule, sest kui see ettevõtmine või töö on inimestest, siis läheb see tühja, 39 aga kui see on Jumalast, siis ei suuda te seda tühjaks teha. Muidu võib juhtuda, et te võitlete Jumala enda vastu.” 40 Nad võtsidki teda kuulda, ja kutsunud apostlid enda juurde, lasid nad neid peksta, käskisid neil Jeesuse nimel rääkimise lõpetada ja saatsid nad minema.

41 Apostlid läksid sanhedrini eest minema ja olid rõõmsad, et neid oli arvatud väärt kannatama teotust Jeesuse nime pärast. 42 Nad õpetasid ja kuulutasid iga päev head sõnumit messias Jeesusest nii templis kui ka majast majja.

^ Ap. t. 5:21 Juudi kõrgeim kohus. (Vt „Sõnaseletusi”.)

^ Ap. t. 5:30 Võib tõlkida ka „puu külge”.

Apostlite teod  6 : 1 - 15

6 Neil päevil, kui jüngrite arv kasvas, hakkasid kreeka keelt kõnelevad juudid nurisema heebrea keelt kõnelevate juutide vastu, sest igapäevases toidujagamises ei arvestatud nende leskedega. 2 Need kaksteist kutsusid siis jüngrid enda juurde ja ütlesid: „Pole õige, et me jätame Jumala sõna kõrvale ja keskendume toidujagamisele. 3 Vennad, valige enda seast seitse meest, kel on hea maine ning kes on täis püha vaimu ja tarkust, et me võiksime määrata nemad seda vajalikku tööd tegema. 4 Meie aga keskendume palvetamisele ja Jumala sõna õpetamisele.” 5 See mõte meeldis kõigile ja nad valisid Stefanose, mehe, kes oli täis usku ja püha vaimu, samuti Filippuse, Prokorose, Nikanori, Timoni, Parmenase ja Nikolaose, Antiookiast pärit proselüüdi. 6 Nad tõid need mehed apostlite ette, kes panid pärast palvetamist oma käed nende peale.

7 Jumala sõna levis ja jüngrite arv Jeruusalemmas kasvas kiiresti. Ka suur hulk preestreid võttis selle usu vastu.

8 Stefanos, kellel oli Jumala soosing ja kes oli täis tema väge, tegi rahva seas suuri imesid ja tunnustähti. 9 Aga siis hakkasid mõned mehed niinimetatud vabakslastute sünagoogist* koos küreenelaste ja aleksandrialaste ning Kiliikiast ja Aasiast pärit meestega Stefanosega vaidlema. 10 Ent nad ei suutnud seista vastu tarkusele ja pühale vaimule, mis teda juhtisid. 11 Siis veensid nad salaja mehi ütlema: „Me oleme kuulnud teda teotamas Moosest ja Jumalat.” 12 Nad kihutasid rahva, vanemad ja kirjatundjad tema vastu üles ning tulid ootamatult tema juurde, võtsid ta jõuga kinni ja viisid sanhedrini ette. 13 Nad tõid sinna valetunnistajad, kes ütlesid: „See inimene ei lakka rääkimast selle püha paiga ja Moosese seaduse vastu. 14 Me oleme kuulnud teda ütlevat, et naatsaretlane Jeesus lammutab selle püha paiga ja muudab ära kombed, mis Mooses meile on pärandanud.”

15 Kui siis kõik sanhedriniliikmed teda üksisilmi vaatasid, nägid nad, et ta pale on otsekui ingli pale.

^ Ap. t. 6:9 Mõeldakse ilmselt rühma juute või juudi proselüüte, kes kogunesid selleks, et üheskoos palvetada ja pühakirja lugeda. Arvatavasti oli tegu vabaks lastud vangide või orjadega.

Apostlite teod  7 : 1 - 60

7 Aga ülempreester küsis: „Kas see vastab tõele?” 2 Stefanos lausus: „Mehed, vennad ja isad, kuulake! Auhiilguse Jumal ilmutas end meie esiisale Aabrahamile Mesopotaamias, enne kui see Haaranisse elama asus, 3 ning ütles talle: „Mine ära oma maalt, oma sugulaste juurest, maale, kuhu ma sind juhatan.” 4 Siis lahkus ta kaldealaste maalt ja asus elama Haaranisse. Pärast tema isa surma juhatas Jumal ta sealt paigast sellele maale, kus te nüüd elate. 5 Ometi ei andnud ta sellest temale midagi pärandiks, mitte jalatäitki, ent ta tõotas anda selle omandiks talle ja tema järeltulijatele, kuigi tal polnud veel last. 6 Veel ütles Jumal talle, et tema järeltulijad hakkavad elama võõrana maal, mis ei ole nende oma, ning et nad tehakse orjaks ja neid rõhutakse 400 aastat. 7 Jumal ütles: „Ma mõistan kohut rahva üle, keda nad orjavad, ja pärast seda nad lahkuvad sealt ning teenivad mind selles paigas.”

8 Jumal tegi temaga ka ümberlõikamislepingu. Aabrahamile sündis Iisak ja ta lõikas tema ümber kaheksandal päeval, Iisakile sündis Jaakob* ja Jaakobile sündis kaksteist patriarhi. 9 Patriarhid hakkasid Joosepit kadestama ning müüsid ta Egiptusse. Aga Jumal oli temaga 10 ning päästis ta kõigist raskustest, lasi tal võita vaarao, Egiptuse kuninga poolehoiu ja andis talle tema ees tarkust. Vaarao pani ta valitsema Egiptuse ja kogu oma koja üle. 11 Aga tervet Egiptust ja Kaananit tabas näljahäda, äärmine viletsus, ning meie esiisadel polnud midagi süüa. 12 Ent Jaakob kuulis, et Egiptuses on toitu*, ja saatis meie esiisad sinna. 13 Kui nad läksid sinna teist korda, andis Joosep oma vendadele teada, kes ta on, ning Joosepi päritolu sai vaaraole teatavaks. 14 Siis laskis Joosep kutsuda oma isa Jaakobi ja kõik oma sugulased, kokku 75 inimest. 15 Jaakob läks alla Egiptusse. Ta suri seal, samuti meie esiisad. 16 Nad viidi Sekemisse ja pandi hauakoopasse, mille Aabraham oli Sekemis Hamori poegadelt hõberaha eest ostnud.

17 Kui lähenes aeg, mil pidi täituma Jumala antud tõotus Aabrahamile, kasvas rahvas Egiptuses ja sai rohkearvuliseks. 18 Siis tõusis Egiptuses troonile teine kuningas, kes Joosepit ei tundnud. 19 See kasutas meie soo vastu kavalust ja sundis isasid hülgama oma lapsukesi, et need ei jääks ellu. 20 Sel ajal sündis Mooses ja ta oli Jumala silmis ilus*. Tema eest hoolitseti* kolm kuud tema isa majas. 21 Aga kui tema vanemad olid sunnitud temast loobuma, võttis vaarao tütar ta endale ja kasvatas ta üles oma pojana. 22 Moosesele õpetati kõike egiptlaste tarkust. Nii tema sõnad kui ka teod olid vägevad.

23 Kui ta sai 40-aastaseks, otsustas ta minna vaatama oma vendi, iisraellasi. 24 Märganud, et üht neist koheldakse ebaõiglaselt, kaitses ta teda ja maksis tema eest kätte, lüües egiptlase maha. 25 Ta arvas, et ta vennad taipavad, et Jumal päästab nad tema käe läbi, aga nad ei taibanud. 26 Kui ta järgmisel päeval nende juurde läks, kaklesid kaks neist omavahel ning ta püüdis neid lepitada, öeldes: „Mehed, te olete ju vennad. Miks te kaklete?” 27 Aga see, kes oma ligimesele liiga tegi, tõukas Moosese eemale ja ütles: „Kes on pannud sind meile valitsejaks või kohtumõistjaks? 28 Kas tahad ka mind tappa, nagu sa eile tapsid egiptlase?” 29 Seepeale Mooses põgenes ja jäi elama muulasena Midjanimaale, kus talle sündis kaks poega.

30 Kui oli möödunud 40 aastat, ilmutas talle end ingel Siinai mäe lähedal kõrbes ühes leegitsevas põõsas. 31 Seda nähes oli Mooses imestunud. Aga kui ta läks lähemale, et asja uurida, kostis Jehoova hääl: 32 „Mina olen su esiisade Jumal, Aabrahami, Iisaki ja Jaakobi Jumal.” Mooses hakkas värisema ega söandanud enam vaadata. 33 Jehoova ütles talle: „Võta sandaalid jalast, sest paik, kus sa seisad, on püha maa! 34 Ma olen näinud oma rahva rõhumist Egiptuses ja ma olen kuulnud nende ägamist ning olen tulnud alla neid vabastama. Ma saadan su nüüd Egiptusse.” 35 Selle Moosese, kelle nad olid ära põlanud, öeldes: „Kes on pannud sind valitsejaks või kohtumõistjaks?”, sellesama mehe saatis Jumal neile nii valitsejaks kui ka vabastajaks ingli kaudu, kes ilmutas end ogalises põõsas. 36 See mees viis nad Egiptusest välja, tehes imesid ja tunnustähti Egiptuses, Punase mere ääres ja 40 aasta jooksul kõrbes.

37 See on Mooses, kes ütles iisraellastele: „Jumal annab teile teie vendade seast ühe minusarnase prohveti.” 38 Tema on see, kes oli kõrbes koguduse keskel koos ingliga, kes rääkis temaga Siinai mäel, ja koos meie esiisadega, ning ta sai vägevaid pühi sõnumeid, et need meile edasi anda. 39 Meie esiisad keeldusid talle kuuletumast, tõukasid ta kõrvale ja pöördusid oma südames tagasi Egiptusse. 40 Nad ütlesid Aaronile: „Tee meile jumalad, kes käiksid meie ees, sest me ei tea, mis on juhtunud selle Moosesega, kes tõi meid välja Egiptusemaalt.” 41 Niisiis valmistasid nad neil päevil vasika ja viisid sellele ebajumalale ohvri ning tegid oma kätetöö auks peo. 42 Aga Jumal pöördus neist ära ja jättis nad teenima taevakehi, nagu on kirjutatud prohvetiraamatus: „Kas need 40 aastat kõrbes tõid sa mulle ohvreid ja ande, oh, Iisraeli rahvas? 43 Te kandsite hoopis Mooloki telki ja jumal Raifa tähte, kujusid, mis te olite kummardamiseks valmistanud. Seepärast pagendan ma teid teisele poole Babüloni.”

44 Meie esiisadel oli kõrbes tunnistustelk, mille Jumal oli Moosesega rääkides käskinud tal valmistada selle eeskuju järgi, mida ta oli näinud. 45 Meie esiisad pärisid selle ja tõid selle koos Joosuaga maale, mis kuulus rahvastele, kelle Jumal meie esiisade eest ära ajas. Siia jäi see Taaveti päevini. 46 Taavet oli Jumalale meelepärane ja palus, et ta võiks ehitada elupaiga Jaakobi Jumalale. 47 Kuid Jumalale ehitas koja hoopis Saalomon. 48 Siiski ei ela Kõigekõrgem kätega tehtud hoonetes, nagu prohvet ütleb: 49 „„Taevas on mu troon ja maa mu jalajäri. Mis koja te mulle siis ehitate?” lausub Jehoova. „Või kus on mu puhkepaik? 50 Eks ole kõik selle teinud mu oma käsi?””

51 Te kangekaelsed, kes sulgete oma südame ja kõrvad*! Te panete pühale vaimule alati vastu. Nagu tegid teie esiisad, nii teete teiegi. 52 Keda prohvetitest pole teie esiisad taga kiusanud? Nad tapsid need, kes kuulutasid ette selle õige tulemist, kelle äraandjateks ja tapjateks te olete nüüd saanud. 53 Te saite Moosese seaduse inglite vahendusel, kuid ei ole sellest kinni pidanud.”

54 Seda kuuldes said nad maruvihaseks ja kiristasid hambaid. 55 Stefanos aga, täis püha vaimu, vaatas taeva poole ning nägi Jumala auhiilgust ja Jeesust seismas Jumala paremal käel. 56 Ta ütles: „Ma näen, et taevas on avatud ja Inimesepoeg seisab Jumala paremal käel!” 57 Selle peale karjusid nad täiest kõrist, katsid oma kõrvad kätega kinni ja sööstsid kõik koos talle kallale. 58 Vedanud ta linnast välja, hakkasid nad teda kividega viskama. Tunnistajad panid oma kuued maha ühe noore mehe jalgade ette, kelle nimi oli Saulus. 59 Kui nad Stefanost kividega viskasid, palus see: „Isand Jeesus, võta mu vaim* vastu.” 60 Siis laskus ta põlvili ja hüüdis valju häälega: „Jehoova, ära pane seda pattu neile süüks!” Kui ta oli seda öelnud, suikus ta surmaunne.

^ Ap. t. 7:8 Teine võimalik tähendus: „Iisak tegi sedasama Jaakobiga”.

^ Ap. t. 7:12 Võib tõlkida ka „vilja”.

^ Ap. t. 7:20 Võib tõlkida ka „jumalikult ilus”.

^ Ap. t. 7:20 Võib tõlkida ka „teda kasvatati”.

^ Ap. t. 7:51 Võib tõlkida ka „kes olete ümberlõikamata südame ja kõrvadega”.

^ Ap. t. 7:59 Võib tõlkida ka „eluvaim”.

Apostlite teod  8 : 1 - 40

8 Saulus oli Stefanose tapmise poolt.

Sellest päevast peale hakati Jeruusalemma kogudust ägedalt taga kiusama. Kõik jüngrid peale apostlite hajusid üle kogu Juudamaa ja Samaaria. 2 Jumalakartlikud mehed matsid Stefanose ja leinasid teda väga. 3 Saulus hakkas koguduse kallal raevutsema. Ta tungis ühte majja teise järel, tiris välja nii mehi kui ka naisi ning lasi nad vangi panna.

4 Need, kes olid laiali hajunud, käisid maa läbi ja kuulutasid Jumala sõna. 5 Filippus läks alla Samaaria linna* ja hakkas seal Kristusest rääkima. 6 Rahvas jälgis hoolega seda, mida Filippus rääkis, ja imesid, mida ta tegi. 7 Seal oli palju selliseid, kes olid rüvedate vaimude võimuses. Rüvedad vaimud karjusid valju häälega ning tulid neist välja. Peale selle said paljud halvatud ja jalust vigased terveks. 8 Seepärast valitses linnas suur rõõm.

9 Selles linnas oli mees nimega Siimon, kes tegeles maagiaga ja pani sellega Samaaria rahvast imestama, ning ta ütles end kellegi suure olevat. 10 Teda panid tähele kõik, kõige pisemast kõige suuremani, ja ütlesid: „Seda meest kutsutakse Jumala väeks, suureks väeks.” 11 Kuna ta oli neid oma maagiaga hämmastanud, olid nad teda uskunud juba mõnda aega. 12 Aga kui Filippus kuulutas neile head sõnumit Jumala kuningriigist* ja Jeesus Kristuse nimest, hakkasid nad teda uskuma ning nii mehed kui ka naised lasid end ristida. 13 Ka Siimon sai usklikuks. Ta jäi pärast ristimist Filippuse juurde ning oli hämmastunud, nähes imesid ja vägevaid tegusid.

14 Kui Jeruusalemmas olevad apostlid kuulsid, et Samaaria on Jumala sõna vastu võtnud, saatsid nad sinna Peetruse ja Johannese. 15 Need läksid alla samaarlaste juurde ja palvetasid nende eest, et need saaksid püha vaimu, 16 sest püha vaim polnud veel langenud kellegi peale nende seast, nad olid üksnes ristitud oma isanda Jeesuse nimesse. 17 Siis panid apostlid käed nende peale ja need said püha vaimu.

18 Kui Siimon nägi, et apostlite käte pealepanemise kaudu antakse püha vaimu, pakkus ta neile raha 19 ja ütles: „Andke ka mulle see võime, et igaüks, kelle peale ma käed panen, saaks püha vaimu.” 20 Peetrus vastas talle: „Hävigu su hõbe koos sinuga, sest sa tahad saada raha eest kinki, mida Jumal annab tasuta! 21 Sul ei ole mingit osa selles asjas, sest su süda pole siiras Jumala ees. 22 Seepärast kahetse oma kurjust ja anu Jehoovat, et kui võimalik, su südame kuri kavatsus sulle andeks antaks, 23 sest ma näen, et su süda on täis kibedat mürki ja et sa oled patu orjuses.” 24 Siimon ütles seepeale: „Anuge minu pärast Jehoovat, et mu peale ei tuleks midagi sellist, mida te olete öelnud.”

25 Kui nad olid Jehoova sõnast põhjalikult* tunnistust andnud ja rääkinud, läksid nad tagasi Jeruusalemma ja teel sinna kuulutasid head sõnumit paljudes samaarlaste külades.

26 Jehoova ingel ütles Filippusele: „Mine lõuna poole sellele teele, mis läheb Jeruusalemmast alla Gazasse.” (See on kõrbetee.) 27 Seepeale ta läks ning nägi seal ühte Etioopia õukonnaametnikku*, etiooplaste kuningannale, kandakele,* alluvat võimukandjat, kes vastutas kogu tema vara eest. See oli käinud Jeruusalemmas Jumalat kummardamas. 28 Ta oli nüüd tagasiteel, istus oma kaarikus ja luges kuuldavalt prohvet Jesaja raamatut. 29 Püha vaim ütles Filippusele: „Mine selle kaariku juurde.” 30 Filippus jooksis selle kõrvale ning kuulis, et ta loeb prohvet Jesaja raamatut, ja küsis: „Kas sa saad aru sellest, mida sa loed?” 31 Tema ütles: „Kuidas ma võin aru saada, kui keegi mind ei õpeta?” Ta palus Filippusel peale tulla ja enda kõrvale istuda. 32 Pühakirja lõik, mida ta luges, oli see: „Ta viidi tapale nagu lammas. Otsekui tall on pügaja käes vait, nii ei avanud ta suud. 33 Tema alandamise ajal jäeti ta ilma õiglasest kohtumõistmisest. Kes räägib tema põlvnemise üksikasjadest? Tema elu võetakse ära maa pealt.”

34 Seepeale küsis õukonnaametnik Filippuselt: „Ütle palun, kellest prohvet räägib? Kas endast või kellestki teisest?” 35 Filippus hakkas rääkima ja sellest kirjakohast alustades kuulutas temale head sõnumit Jeesusest. 36 Kui nad mööda teed edasi sõitsid, jõudsid nad ühe veekogu äärde ja õukonnaametnik ütles: „Näe, vesi! Mis takistab, et mind ei võiks ristida?” 37 ---* 38 Ta käskis kaariku peatada ja nii Filippus kui ka õukonnaametnik astusid vette ning Filippus ristis tema. 39 Kui nad olid veest välja tulnud, juhtis Jehoova vaim Filippuse sealt kiiresti ära ja õukonnaametnik ei näinud teda enam, kuid ta jätkas rõõmuga oma teekonda. 40 Filippus aga läks Asdodisse ja kuulutas head sõnumit kõigis linnades, kuni jõudis Kaisareasse.

^ Ap. t. 8:5 Teine võimalik tähendus: „ühte Samaaria linna”.

^ Ap. t. 8:12 Võib tõlkida ka „kuningavalitsusest”.

^ Ap. t. 8:25 Võib tõlkida ka „laialdaselt”.

^ Ap. t. 8:27 Sõna-sõnalt „eunuhhi”.

^ Ap. t. 8:27 Tiitel, mida kandsid mitmed Etioopia kuningannad.

^ Ap. t. 8:37 See salm puudub vanimates kreekakeelsetes käsikirjades. (Vt lisa A3.)

Apostlite teod  9 : 1 - 43

9 Saulus, kes ikka veel oli Isanda jüngrite peale raevunud ja ähvardas nad tappa, läks ülempreestri juurde 2 ning küsis temalt kirju Damaskuse sünagoogides esitamiseks, et kinni siduda ja tuua Jeruusalemma kõik, kelle ta leiab kuuluvat Isanda tee* pooldajate hulka, nii mehed kui ka naised.

3 Kui ta oli teel sinna ja oli jõudnud Damaskuse lähedale, lõi äkitselt tema ümber särama valgus taevast. 4 Ta kukkus maha ja kuulis, kuidas üks hääl talle ütles: „Saul, Saul, miks sa mind taga kiusad?” 5 Ta küsis: „Kes sa oled, isand?” Tema vastas: „Mina olen Jeesus, keda sa taga kiusad. 6 Tõuse ja mine linna ning sulle öeldakse, mida sa pead tegema.” 7 Mehed, kes reisisid koos temaga, olid sõnatud. Nad kuulsid küll häält, kuid ei näinud kedagi. 8 Siis Saulus tõusis, ja kuigi ta silmad olid lahti, ei näinud ta midagi. Seetõttu talutasid nad ta kättpidi Damaskusse. 9 Kolm päeva ei näinud ta midagi ning ta ei söönud ega joonud.

10 Damaskuses oli jünger nimega Hananias ja Isand ütles talle nägemuses: „Hananias!” Tema vastas: „Siin ma olen, Isand.” 11 Isand ütles talle: „Mine Sirgele tänavale ja küsi Juuda majas Tarsose mehe järele, kelle nimi on Saulus. Ta palvetab praegu 12 ja on nägemuses näinud, et mees nimega Hananias tuleb sisse ning paneb käed tema peale, et ta nägemise tagasi saaks.” 13 Hananias aga vastas: „Isand, ma olen paljudelt selle mehe kohta kuulnud, kui palju halba ta on teinud sinu pühadele Jeruusalemmas. 14 Peapreestrid on andnud talle õiguse võtta siin kinni kõik, kes hüüavad appi sinu nime.” 15 Kuid Isand ütles talle: „Mine, sest ma olen valinud selle mehe, et ta teeks mu nime teatavaks nii mittejuutidele, kuningatele kui ka Iisraeli poegadele. 16 Ma näitan talle, kui palju tal tuleb minu nime pärast kannatada.”

17 Siis Hananias läks sinna majja, pani käed tema peale ja ütles: „Saulus, mu vend, mind on saatnud isand Jeesus, kes ilmutas end sulle teekonnal, et võiksid saada tagasi nägemise ja täituda püha vaimuga.” 18 Sedamaid langesid Sauluse silmilt justkui soomused ja ta sai nägemise tagasi. Ta tõusis ja lasi end ristida. 19 Seejärel ta sõi ja sai jõudu.

Saulus jäi mõneks päevaks jüngrite juurde Damaskusse 20 ja hakkas kohe sünagoogides kuulutama, et Jeesus on Jumala poeg. 21 Kõik, kes teda kuulsid, ütlesid hämmastunult: „Kas see pole mitte seesama mees, kes kiusas Jeruusalemmas raevukalt taga neid, kes seda nime appi hüüavad? Kas ta mitte ei tulnud siia just selleks, et nad kinni võtta ja peapreestrite juurde viia?” 22 Saulus sai aga üha vägevamaks ja tekitas Damaskuse juutides hämmeldust, selgitades loogiliselt, et Jeesus ongi messias.

23 Mõne aja pärast võtsid juudid nõuks Sauluse ära tappa. 24 Ent nende salanõu sai talle teatavaks. Nad valvasid hoolega väravaid nii päeval kui ka ööl, et ta ära tappa. 25 Seepärast tulid Sauluse õpilased talle appi ja lasid ta öösel läbi müüriava korviga alla.

26 Kui Saulus jõudis Jeruusalemma, tahtis ta jüngrite juurde minna, kuid kõik kartsid teda, sest nad ei uskunud, et temast on saanud Jeesuse jünger. 27 Kuid Barnabas tuli talle appi, viis ta apostlite juurde ning jutustas neile üksikasjalikult, kuidas Saulus oli teel Isandat näinud, et see oli temaga kõnelnud ning kuidas ta oli Damaskuses julgesti Jeesuse nimel rääkinud. 28 Saulus jäi nende juurde, liikus Jeruusalemmas vabalt ringi ja rääkis julgesti Isanda nimel. 29 Ta rääkis ja väitles kreeka keelt kõnelevate juutidega, aga need püüdsid teda tappa. 30 Kui vennad sellest teada said, viisid nad ta alla Kaisareasse ja saatsid ära Tarsosesse.

31 Siis saabus tervele kogudusele Juudamaal, Galileas ja Samaarias rahuaeg, nii et kogudus muutus tugevamaks. See elas Jehoova kartuses, sai püha vaimu kaudu kindlust ja tänu sellele muudkui kasvas.

32 Peetrus aga oli kõiki paiku läbi käimas ning tuli ka pühade juurde, kes elasid Lüddas. 33 Seal kohtas ta meest nimega Aineas, kes oli halvatuna kaheksa aastat voodis lamanud. 34 Peetrus ütles talle: „Aineas, Jeesus Kristus teeb su terveks. Tõuse ja sea oma voodi korda!” Mees tõusiski otsekohe. 35 Kui Lüdda ja Saaroni tasandiku elanikud teda nägid, hakkasid nad Isandasse uskuma.

36 Joppes elas jünger nimega Tabiita, mis kreeka keeles on Dorkas*. See naine tegi palju häid tegusid ja jagas rohkesti armuande. 37 Neil päevil aga jäi ta haigeks ja suri. Ta pesti ja pandi ühte ülemisse tuppa. 38 Kuna Lüdda oli Joppe lähedal ja jüngrid kuulsid, et Peetrus on seal, saatsid nad kaks meest tema juurde palvega: „Palun tule viivitamata meie juurde.” 39 Peetrus läkski nendega kaasa. Kui ta kohale jõudis, juhatati ta ülemisse tuppa. Kõik lesknaised tulid tema juurde, nutsid ning näitasid paljusid riideid ja kuubesid, mis Dorkas oli valmistanud, kui ta veel elus oli. 40 Siis saatis Peetrus kõik välja, laskus põlvili ja palvetas. Seejärel pöördus ta surnukeha poole ja ütles: „Tabiita, tõuse üles!” Naine avas silmad, nägi Peetrust ja tõusis istuma. 41 Peetrus andis talle käe ja aitas ta püsti, kutsus seejärel pühad ja lesknaised ning näitas neile, et ta elab. 42 See sai teatavaks üle kogu Joppe ja paljud hakkasid Isandasse uskuma. 43 Peetrus jäi Joppesse tükiks ajaks ja peatus nahaparkija Siimoni juures.

^ Ap. t. 9:2 Selle all mõeldakse kristlikku eluviisi ja õpetust.

^ Ap. t. 9:36 Aramea nimi Tabiita ja kreeka nimi Dorkas tähendavad mõlemad „gasell”.

Apostlite teod  10 : 1 - 48

10 Kaisareas oli mees nimega Korneelius, kes oli üks Itaalia väesalga* sadakonnaülematest*. 2 Ta oli usklik ja jumalakartlik mees, samuti kogu tema majarahvas. Ta andis rahvale palju armuande ja palvetas Jumala poole. 3 Ühel päeval umbes üheksandal tunnil* nägi ta nägemuses selgesti Jumala inglit, kes tuli tema juurde ja ütles: „Korneelius!” 4 Korneelius vaatas teda kohkunult ja küsis: „Isand, mida sa soovid?” Ingel vastas: „Jumal on kuulnud su palveid ja näinud su armuande, ta pole neid unustanud. 5 Saada nüüd mehed Joppesse ja kutsu enda juurde Siimon, keda hüütakse Peetruseks. 6 Ta peatub nahaparkija Siimoni juures, kelle maja on mere ääres.” 7 Niipea kui temaga rääkinud ingel oli lahkunud, kutsus ta oma alluvate hulgast kaks teenrit ja ühe jumalakartliku sõduri, 8 rääkis neile kõigest ja saatis nad Joppesse.

9 Järgmisel päeval, kui nad olid linna lähedale jõudnud, läks Peetrus umbes kuuendal tunnil* katusele palvetama. 10 Aga tal läks kõht väga tühjaks ja ta tahtis süüa. Kui toitu valmistati, sai ta nägemuse. 11 Ta nägi, et taevas on avatud ja et sealt laskub alla midagi*, mis on otsekui suur linane riie, mida nelja nurka pidi maa peale lastakse. 12 Selles oli igasuguseid neljajalgseid, roomajaid ja linde. 13 Siis ütles talle üks hääl: „Tõuse, Peetrus, tapa ja söö!” 14 Aga Peetrus ütles: „Ei mingil juhul, isand, sest ma pole kunagi söönud midagi rüvedat ega ebapuhast!” 15 Hääl ütles talle teist korda: „Ära nimeta enam rüvedaks seda, mille Jumal on puhastanud.” 16 Nii juhtus ka kolmandat korda, ja sedamaid võeti see* üles taevasse.

17 Peetrus oli veel segaduses ja mõtles, mida tema nähtud nägemus võiks küll tähendada, kui Korneeliuse saadetud mehed pärisid, kus on Siimoni maja, ja tulid selle värava taha. 18 Nad hõikasid ja küsisid, kas Siimon, keda hüütakse Peetruseks, peatub seal. 19 Kui Peetrus alles nägemuse üle aru pidas, ütles püha vaim: „Kolm meest otsivad sind. 20 Tõuse, mine alla ja mine kõhklemata nendega kaasa, sest mina olen nad saatnud.” 21 Siis Peetrus läks alla meeste juurde ja ütles: „Mina olengi see, keda te otsite. Miks te tulite?” 22 Nad vastasid: „Sadakonnaülem Korneelius, õiglane ja jumalakartlik mees, kellel on hea maine kogu juudi rahva seas, sai püha ingli kaudu Jumalalt korralduse kutsuda sind oma majja ja kuulata, mis sul on öelda.” 23 Seepeale kutsus ta nad sisse ja võõrustas neid.

Järgmisel päeval lahkus Peetrus koos nendega ja mõned vennad Joppest läksid temaga kaasa. 24 Päev hiljem jõudis ta Kaisareasse. Korneelius juba ootas neid ning oli kokku kutsunud oma sugulased ja lähimad sõbrad. 25 Kui Peetrus kohale jõudis, läks Korneelius talle vastu, langes põlvili tema jalge ette ja kummardas ta ees. 26 Aga Peetrus tõstis ta püsti, öeldes: „Tõuse üles! Minagi olen ju vaid inimene.” 27 Temaga vesteldes läks Peetrus sisse ja nägi, et palju inimesi on kokku tulnud. 28 Ta ütles neile: „Te teate, et juudil pole lubatud läbi käia teisest rahvusest inimesega ega minna tema juurde. Ent Jumal on mulle näidanud, et ma ei tohi pidada ühtki inimest rüvedaks ega ebapuhtaks. 29 Nii ma siis tulin vastuvaidlemata, kui mind kutsuti. Seepärast ma küsin, miks te mind kutsusite.”

30 Korneelius vastas: „Neli päeva tagasi selsamal üheksandal tunnil* palvetasin ma oma majas. Ühtäkki nägin ma enda ees seismas säravas rüüs meest, 31 kes ütles: „Korneelius, Jumal on kuulnud sinu palvet ja tal on meeles sinu armuannid. 32 Saada sõna Joppesse ja kutsu Siimon, keda hüütakse Peetruseks. Ta peatub nahaparkija Siimoni majas mere ääres.” 33 Ma lasin kohe sind kutsuda ja sa olidki lahkesti nõus tulema. Nüüd me oleme kõik siin Jumala ees, et kuulda, mida Jehoova on käskinud sul öelda.”

34 Seepeale kostis Peetrus: „Nüüd ma tõepoolest mõistan, et Jumal ei ole erapoolik, 35 vaid iga rahva hulgast on talle meelepärane see, kes on jumalakartlik ja teeb, mis on õige. 36 Ta saatis Iisraeli poegadele hea sõnumi rahust, mis on võimalik tänu Jeesus Kristusele, kes on kõikide isand. 37 Te teate, millest Johannese kuulutatud ristimise järel räägiti kõigepealt Galileas ja seejärel üle kogu Juudamaa. 38 See puudutab Naatsaretist pärit Jeesust: kuidas Jumal võidis ta püha vaimuga ja andis talle väe ning kuidas ta käis maa läbi, tegi head ja tervendas kõiki, keda Kurat rõhus, sest Jumal oli temaga. 39 Meie oleme selle kõige tunnistajad, mida ta tegi juutide maal ja Jeruusalemmas. Nemad aga tapsid ta, lüües ta postile. 40 Jumal äratas ta kolmandal päeval üles ja lasi inimestel teda näha, 41 mitte küll kõigil, vaid Jumala poolt varem valitud tunnistajatel, meil, kes me sõime ja jõime koos temaga pärast seda, kui ta oli surnuist üles äratatud. 42 Samuti käskis ta meil oma rahvale kuulutada ja põhjalikult* tunnistust anda, et tema on see, kelle Jumal on seadnud kohtumõistjaks elavate ja surnute üle. 43 Kõik prohvetid kinnitavad, et igaüks, kes temasse usub, saab tema nime kaudu patud andeks.”

44 Kui Peetrus alles rääkis, tuli püha vaim kõigi peale, kes seda sõnumit kuulsid. 45 Ja ümberlõigatud usklikke, kes olid Peetrusega kaasa tulnud, valdas hämmastus, sest püha vaim, Jumala kink, valati ka nende peale, kes polnud juudid, 46 ning nad kuulsid neid rääkimas võõraid keeli ja ülistamas Jumalat. Siis ütles Peetrus: 47 „Kas keegi saab keelata vees ristimast neid, kes on saanud püha vaimu nagu meie?” 48 Siis andis ta käsu ristida nad Jeesus Kristuse nimesse. Seejärel palusid nad tal mõneks päevaks nende juurde jääda.

^ Ap. t. 10:1 Võib tõlkida ka „kohordi”, Rooma sõjaväe 600-meheline väesalk.

^ Ap. t. 10:1 Võib tõlkida ka „tsentuuriotest”, saja sõduri ülemad Rooma sõjaväes.

^ Ap. t. 10:3 Umbes kell 15.

^ Ap. t. 10:9 Umbes kell 12 päeval.

^ Ap. t. 10:11 Sõna-sõnalt „mingi anum”.

^ Ap. t. 10:16 Sõna-sõnalt „anum”.

^ Ap. t. 10:30 Umbes kell 15.

^ Ap. t. 10:42 Võib tõlkida ka „laialdaselt”.

Apostlite teod  11 : 1 - 30

11 Apostlid ja vennad Juudamaal kuulsid, et ka mittejuudid on Jumala sõna vastu võtnud. 2 Kui Peetrus üles Jeruusalemma jõudis, hakkasid ümberlõikamise toetajad teda arvustama* 3 ja ütlesid: „Sa läksid ümberlõikamata meeste majja ja sõid koos nendega!” 4 Seepeale Peetrus selgitas neile kõike üksikasjalikult ja ütles:

5 „Ma olin Joppe linnas, palvetasin ja nägin nägemuses, et taevast laskub alla midagi*, mis on otsekui suur linane riie, mida nelja nurka pidi alla lastakse. See tuli otse minu juurde. 6 Ma vaatasin seda tähelepanelikult ja nägin selles neljajalgseid, metsloomi, roomajaid ja linde. 7 Samuti kuulsin ma üht häält mulle ütlemas: „Tõuse, Peetrus, tapa ja söö!” 8 Aga ma vastasin: „Mitte mingil juhul, isand, sest ma pole kunagi võtnud suu sisse midagi rüvedat ega ebapuhast!” 9 Teist korda ütles hääl taevast: „Ära nimeta enam rüvedaks seda, mille Jumal on puhastanud.” 10 Nii juhtus ka kolmandat korda ja kõik tõmmati tagasi taevasse. 11 Samal hetkel jõudsid selle maja juurde, kus me olime, kolm meest, kes olid Kaisareast minu juurde saadetud. 12 Siis ütles püha vaim mulle, et ma läheksin kõhklemata nendega kaasa. Need kuus venda tulid samuti koos minuga ja me läksime selle mehe majja.

13 Ta jutustas meile, kuidas ta oli näinud inglit oma majas seismas ja ütlemas: „Saada mehed Joppesse ja lase kutsuda Siimon, keda hüütakse Peetruseks. 14 Tema räägib teile, kuidas sina ja kogu su majarahvas võite saada päästetud.” 15 Aga kui ma rääkima hakkasin, langes nende peale püha vaim, just nagu see langes alguses ka meie peale. 16 Siis meenus mulle, et Isand oli mitu korda öelnud: „Johannes ristis küll veega, aga teid ristitakse püha vaimuga.” 17 Seega, kui Jumal andis sellesama kingi neile, nagu ta andis ka meile, kes oleme uskunud isandasse Jeesus Kristusesse, siis kes olen mina, et oleksin võinud takistada Jumalat?”

18 Kui nad seda kõike kuulsid, jäid nad rahule, ülistasid Jumalat ja ütlesid: „Järelikult on Jumal andnud ka mittejuutidele võimaluse oma patte kahetseda ja elu saada.”

19 Need, kes olid Stefanose surmaga alanud tagakiusamise tõttu laiali hajunud, jõudsid isegi Foiniikiasse, Küprosele ja Antiookiasse, kuid nad kuulutasid ainult juutidele. 20 Ent nende hulgas, kes tulid Antiookiasse, olid ka mõned mehed Küproselt ja Küreenest. Need hakkasid rääkima kreeka keelt kõnelevate inimestega ja kuulutasid neile head sõnumit oma isandast Jeesusest. 21 Jehoova käsi oli nendega ning suur hulk inimesi sai usklikuks ja hakkas Isanda järel käima.

22 Jutt nendest jõudis Jeruusalemma koguduse kõrvu ja Barnabas saadeti Antiookiasse. 23 Kui ta kohale jõudis ja Jumala armu nägi, sai ta rõõmsaks ja innustas neid kõiki jääma Isandale kogu südamest ustavaks. 24 Barnabas oli hea mees, kes oli täis püha vaimu ja kellel oli tugev usk. Seetõttu hakkas suur hulk rahvast Isandasse uskuma. 25 Barnabas läks Tarsosesse, et Saulus üles otsida. 26 Leidnud ta, tõi ta tema Antiookiasse. Nad käisid terve aasta sealses koguduses ja õpetasid suurt hulka rahvast. Antiookia oli esimene koht, kus jüngreid hakati Jumala juhtimisel nimetama kristlasteks.

27 Neil päevil tuli Jeruusalemmast alla Antiookiasse prohveteid. 28 Üks neist, kelle nimi oli Agabos, ennustas püha vaimu kaudu, et kogu maa peale on tulemas suur näljahäda, mis Claudiuse ajal tuligi. 29 Seetõttu otsustasid jüngrid saata Juudamaa vendadele abi, igaüks oma võimaluste piires. 30 Nii nad tegidki ning saatsid selle abi Barnabase ja Sauluse kaudu kogudusevanematele.

^ Ap. t. 11:2 Võib tõlkida ka „temaga vaidlema”.

^ Ap. t. 11:5 Sõna-sõnalt „mingi anum”.

Apostlite teod  12 : 1 - 25

12 Umbes sel ajal hakkas kuningas Herodes* mõnda koguduseliiget taga kiusama. 2 Ta tappis mõõgaga Johannese venna Jaakobuse. 3 Nähes, et see oli juutidele meelt mööda, võttis ta ka Peetruse vahi alla. (See juhtus hapnemata leibade püha ajal.) 4 Ta võttis ta kinni, pani vanglasse ja andis üle neljale neljamehelisele sõdurite rühmale, et need teda vahetustega valvaksid, kuna ta kavatses ta pärast paasapüha rahva ette tuua*. 5 Niisiis hoiti Peetrust vangis, kogudus aga palus tema pärast tulihingeliselt Jumalat.

6 Ööl enne seda, kui Herodes kavatses Peetruse rahva ette tuua, magas Peetrus kahe ketiga aheldatuna kahe sõduri vahel ja valvurid ukse ees valvasid vangikongi. 7 Ühtäkki seisis seal Jehoova ingel ja kongis säras valgus. Ta müksas Peetrust vastu külge, äratas ta üles ja ütles: „Tõuse ruttu üles!” Ja ahelad langesid Peetruse käte ümbert maha. 8 Ingel ütles talle: „Pane riided selga ja sandaalid jalga.” Seda Peetrus tegigi. Siis ingel ütles: „Pane kuub peale ja järgne mulle.” 9 Peetrus läks välja ja järgnes talle, aga ta ei teadnud, et see, mida ingel teeb, toimub päriselt, ta arvas, et näeb nägemust. 10 Nad möödusid esimesest vahipostist ja teisest ning jõudsid raudvärava juurde, mis viis linna, ja see avanes neile iseenesest. Kui nad olid väljunud ja mõnda aega mööda üht tänavat kõndinud, lahkus ingel äkitselt tema juurest. 11 Kui Peetrus sai aru, mis toimus, ütles ta: „Nüüd ma tean, et Jehoova saatis oma ingli ja päästis mu Herodese käest ja kõigest halvast, mida juudid mulle soovisid.”

12 Seda mõistnud, läks ta sinna, kus elas Maarja, kes oli Johannese, teise nimega Markuse ema. Sellesse majja olid paljud kokku tulnud ja nad palvetasid seal. 13 Kui ta väravale koputas, tuli teenijatüdruk Roode vaatama, kes seal on. 14 Tundnud ära Peetruse hääle, oli ta nii rõõmus, et ei teinudki väravat lahti, vaid jooksis sisse ja teatas, et Peetrus seisab värava taga. 15 Talle öeldi: „Sa oled arust ära!” Aga tüdruk kinnitas, et Peetrus on seal. Nad ütlesid: „See on tema ingel.” 16 Aga Peetrus jäi välja koputama. Kui nad värava avasid ja teda nägid, olid nad hämmastunud. 17 Peetrus andis neile käega märku, et nad vaikiksid, ja jutustas neile üksikasjalikult, kuidas Jehoova oli ta vanglast välja toonud, ning ütles: „Teatage sellest Jaakobusele ja vendadele.” Siis ta väljus sealt ning läks teise paika.

18 Kui päev saabus, olid sõdurid Peetrusega juhtunu pärast suures segaduses. 19 Herodes otsis teda hoolega, ja kui ta teda ei leidnud, kuulas ta valvurid üle ning käskis nad karistamiseks ära viia. Siis läks Herodes Juudamaalt alla Kaisareasse ning jäi mõneks ajaks sinna.

20 Herodes oli vihane Tüürose ja Siidoni elanike peale. Seepärast tulid need kindla sihiga tema juurde, ja olles veennud kuninga kojaülemat Blastost, et see neid toetaks, palusid nad rahu, sest kuninga maa varustas nende maad toiduga. 21 Määratud päeval pani Herodes endale kuningliku rüü selga, istus kohtujärjele ja hakkas kõnet pidama. 22 Kokkutulnud rahvas hüüdis seepeale: „See on jumala, mitte inimese hääl!” 23 Sedamaid lõi Jehoova ingel Herodest, sest see ei andnud au Jumalale. Herodes jäi haigeks, ussid sõid ta ära ja ta suri.

24 Aga Jehoova sõna aina levis ja paljud said usklikuks.

25 Kui nüüd Barnabas ja Saulus olid Jeruusalemmas abi kohaletoimetamise lõpule viinud, pöördusid nad tagasi ja võtsid endaga kaasa Johannese, keda hüüti ka Markuseks.

^ Ap. t. 12:1 Herodes Agrippa I.

^ Ap. t. 12:4 Võib tõlkida ka „pärast paasapüha kohtumõistmiseks rahva ette tuua”.

Apostlite teod  13 : 1 - 52

13 Antiookia koguduses olid prohvetid ja õpetajad: Barnabas, Simeon, keda hüüti Nigeriks*, Luukius Küreenest, Manaeen, kes oli hariduse saanud koos valitseja* Herodesega*, ja Saulus. 2 Kui nad siis Jehoovat teenisid ja paastusid, ütles püha vaim: „Eraldage mulle Barnabas ja Saulus, et nad võiksid teha tööd, milleks ma olen nad valinud.” 3 Pärast paastumist ja palvetamist panid nad käed nende peale ning saatsid nad teele.

4 Niisiis läksid need mehed, kelle püha vaim oli teele saatnud, alla Seleukeiasse ja purjetasid sealt Küprosele. 5 Kui nad jõudsid Salamisesse, hakkasid nad juutide sünagoogides Jumala sõna kuulutama. Neil oli abiliseks kaasas Johannes.

6 Kui nad olid kogu saare kuni Pafoseni läbi käinud, kohtasid nad üht juudi meest nimega Barjeesus, kes oli nõid ja valeprohvet. 7 Ta oli koos prokonsul* Sergius Paulusega, kes oli tark mees. Prokonsul kutsus Barnabase ja Sauluse enda juurde, sest ta soovis väga kuulda Jumala sõna. 8 Nõid Elümas* (tema nimi tähendabki nõida) asus neile aga vastu töötama, et prokonsul ei hakkaks Isandasse uskuma. 9 Kuid Saulus, keda hüütakse ka Pauluseks, sai täis püha vaimu, vaatas talle teraselt otsa 10 ja ütles: „Oh sind, kes sa oled täis igasugust pettust ja alatust! Sa Kuradi poeg, kõige õige vaenlane, kas sa kord juba ei lõpeta Jehoova sirgete teede väänamist? 11 Jehoova käsi tuleb sinu peale ja sa jääd pimedaks ega näe mõnda aega päikesevalgust.” Otsekohe langeski tema silmadele paks udu ja pimedus ning ta käis ringi, otsides kedagi, kes teda kättpidi talutaks. 12 Kui prokonsul nägi, mis oli juhtunud, hakkas ta Isandasse uskuma, sest ta oli Jehoova õpetusest hämmastunud.

13 Paulus läks koos oma kaaslastega Pafosest merele ja nad jõudsid Pergesse Pamfüülias, kuid Johannes lahkus neist ja pöördus tagasi Jeruusalemma. 14 Nemad aga läksid Pergest edasi ja jõudsid Pisiidia Antiookiasse. Läinud hingamispäeval sünagoogi, võtsid nad istet. 15 Pärast seda, kui oli loetud Moosese seadust ja prohvetiraamatuid*, saatsid sünagoogi ülemad neile sõna: „Mehed, vennad, kui teil on rahvale midagi innustavat öelda, siis öelge.” 16 Seepeale tõusis Paulus püsti, viipas käega ja ütles:

„Iisraeli mehed ja teie, kes kardate Jumalat, kuulake! 17 Iisraeli rahva Jumal valis meie esiisad välja ja ta ülendas iisraellased, kui nad võõrana Egiptusemaal elasid, ning tõi nad sealt välja ülestõstetud käsivarrega. 18 Umbes 40 aastat talus ta neid kõrbes. 19 Kui ta oli hävitanud seitse Kaananimaa rahvast, jagas ta nende rahvaste maa neile pärandiks. 20 Kõik see toimus umbes 450 aasta jooksul.

Pärast seda andis ta neile kohtumõistjaid kuni prohvet Saamueli ajani. 21 Seejärel nõudsid nad endale kuningat ja Jumal andis neile Benjamini suguharust Kiisi poja Sauli, kes valitses 40 aastat. 22 Pärast tema tagandamist seadis ta neile kuningaks Taaveti, kelle kohta ta tunnistas: „Ma olen leidnud Iisai poja Taaveti, mehe, kes on mulle südame järele. Ta teeb kõik, mida ma tahan.” 23 Oma tõotuse kohaselt on Jumal andnud selle mehe järglaste hulgast Iisraelile päästja, Jeesuse. 24 Enne tema tulekut kuulutas Johannes kogu Iisraeli rahvale, et kahetsuse märgiks tuleb lasta end ristida. 25 Kuid oma elutee lõpul rääkis Johannes: „Mina ei ole see, kelleks te mind peate. Pärast mind tuleb keegi, kelle sandaalirihmugi ma pole väärt lahti tegema.”

26 Mehed, vennad, Aabrahami järeltulijad ja kõik teised, kes te Jumalat kardate, meile on saadetud see päästesõnum. 27 Jeruusalemma elanikud ja nende ülemad ei saanud küll aru, et tema on messias, ent oma kohtumõistmisega viisid nad täide prohvetiraamatute sõnad, mida loetakse ette igal hingamispäeval. 28 Ehkki nad ei leidnud temas midagi, mis oleks surma väärt, nõudsid nad Pilatuselt, et ta hukataks. 29 Kui nad olid teoks teinud kõik, mis tema kohta oli kirjutatud, võtsid nad ta postilt* maha ja panid hauda. 30 Aga Jumal äratas ta surnuist üles 31 ja paljude päevade jooksul ilmutas ta end neile, kes olid läinud koos temaga Galileast üles Jeruusalemma. Need annavad nüüd rahvale tema kohta tunnistust.

32 Niisiis me kuulutame teile head sõnumit tõotusest, mis anti meie esiisadele. 33 Jumal on selle tõotuse täielikult täide viinud meie, nende laste heaks, äratades üles Jeesuse, nagu on kirjutatud teises laulus: „Sina oled mu poeg, täna sai minust su isa.” 34 Jumal äratas tema surnuist üles, et ta keha ei peaks kunagi kõdunema, nagu ta oli ette kuulutanud: „Ma osutan teile ustavalt truud armastust, nagu ma tõotasin osutada Taavetile.” 35 Ka ühes teises laulus öeldakse: „Sa ei luba oma ustaval näha kõdunemist.” 36 Taavet täitis kogu oma elu jooksul Jumala tahet, suikus surmaunne ja läks puhkama oma esiisade juurde ning tema keha nägi kõdunemist. 37 Aga selle keha, kelle Jumal üles äratas, ei näinud kõdunemist.

38 Seepärast teadke, vennad, et me kuulutame teile pattude andekssaamist tema surma kaudu 39 ja et igaüks, kes usub, tunnistatakse tema kaudu süütuks kõiges selles, milles teid ei saa süütuks tunnistada Moosese seaduse alusel. 40 Vaadake siis, et teie peale ei tuleks see, mida on öeldud prohvetiraamatutes: 41 „Vaadake seda, te põlastajad, hämmastuge ja hukkuge, sest ma teen teie päevil teo, mida te ei usuks, isegi kui keegi teile sellest üksikasjalikult jutustaks.””

42 Kui nad olid väljumas, palusid inimesed neil rääkida neist asjust ka järgmisel hingamispäeval. 43 Pärast seda, kui sünagoogist oli laiali mindud, järgnesid paljud juudid ja jumalakartlikud proselüüdid Paulusele ja Barnabasele, kes kõnelesid nendega ja ergutasid neid jääma ka edaspidi Jumala armu vääriliseks.

44 Järgmisel hingamispäeval tuli peaaegu terve linn kokku, et kuulda Jehoova sõna. 45 Nii suurt hulka rahvast nähes muutusid mõned juudid kadedaks ning hakkasid Paulusele vastu vaidlema ja maha tegema seda, mida ta rääkis. 46 Paulus ja Barnabas ütlesid neile julgelt: „Jumala sõna tuli rääkida esmalt teile. Aga teie olete selle ära põlanud ja näitate sellega, et te ei vääri igavest elu. Seepärast me pöördume mittejuutide poole. 47 Jehoova on käskinud meil seda teha, öeldes: „Ma panen sind rahvastele valguseks, et sa oleksid päästeks maa äärteni.””

48 Kui mittejuudid seda kuulsid, olid nad väga rõõmsad ja ülistasid Jehoova sõna, ning kõik, kes olid valmis vastu võtma tõde, mis viib igavesse ellu, said usklikuks. 49 Nõnda levis Jehoova sõna kogu ümbruskonnas. 50 Aga juudid ässitasid üles kõrgemast seisusest jumalakartlikke naisi ja linna tähtsamaid mehi ning õhutasid Pauluse ja Barnabase tagakiusamist ning ajasid nad oma piirkonnast välja. 51 Nemad aga raputasid tolmu oma jalgadelt* neile hoiatuseks ja läksid Ikoonioni. 52 Jüngrid olid edaspidigi väga rõõmsad ja täis püha vaimu.

^ Ap. t. 13:1 Nimi Niger tähendab „must”.

^ Ap. t. 13:1 Võib tõlkida ka „tetrarh”; teatud maa-ala valitseja, kes esindas Rooma keisrit.

^ Ap. t. 13:1 Herodes Antipas, Herodes Suure poeg.

^ Ap. t. 13:7 Provintsi asehaldur, kes allus Rooma senatile. (Vt „Sõnaseletusi”.)

^ Ap. t. 13:8 Sama kes Barjeesus salmis 6.

^ Ap. t. 13:15 Väljend „Moosese seadus ja prohvetiraamatud” viitab tervele Piibli heebreakeelsele osale.

^ Ap. t. 13:29 Võib tõlkida ka „puult”.

^ Ap. t. 13:51 Jalgadelt tolmu maharaputamine tähendas vastutusest loobumist.

Apostlite teod  14 : 1 - 28

14 Ikoonionis läksid Paulus ja Barnabas juutide sünagoogi ning kõnelesid seal nii, et suur hulk juute ja kreeklasi hakkas Jeesusesse uskuma. 2 Kuid need juudid, kes ei uskunud, ässitasid ja kihutasid mittejuudid vendade vastu üles. 3 Seepärast viibisid Paulus ja Barnabas seal pikemat aega ja rääkisid julgelt tänu Jehoova jõule. Jumal tegi nende käte läbi tunnustähti ja imesid, et kinnitada sõnumit, mida nad kuulutasid, sõnumit tema armust. 4 Aga linnarahvas jagunes kaheks: ühed olid juutide, teised apostlite poolt. 5 Mittejuudid ja juudid koos oma ülematega tahtsid Paulust ja Barnabast häbistada ja nad kividega surnuks visata, 6 kuid neile anti sellest teada ning nad põgenesid Lükaoonia linnadesse Lüstrasse ja Derbesse ja nende ümbruskonda. 7 Seal jätkasid nad hea sõnumi kuulutamist.

8 Lüstras istus maas üks vigaste jalgadega mees. Ta oli sünnist saadik olnud jalust vigane ega olnud kunagi kõndinud. 9 See mees kuulas Pauluse kõnet. Kui siis Paulus talle otsa vaatas ja nägi tema usku ning seda, et ta on veendunud, et võib terveks saada, 10 ütles ta temale valju häälega: „Tõuse jalule!” Mees hüppaski püsti ja hakkas kõndima. 11 Nähes, mida Paulus oli teinud, hüüdis rahvahulk lükaoonia keeles: „Jumalad on inimestena alla meie juurde tulnud!” 12 Nad nimetasid Barnabase Zeusiks ja Pauluse Hermeseks, sest Paulus oli see, kes põhiliselt kõneles. 13 Linna ääres asuva Zeusi templi preester tõi linnaväravate juurde pulle ja vanikuid ning tahtis koos rahvaga ohvreid tuua.

14 Aga kui apostlid Barnabas ja Paulus seda kuulsid, käristasid nad oma riided lõhki, sööstsid rahva sekka ja hüüdsid: 15 „Miks te seda teete? Meiegi oleme inimesed, kellel on samasugused puudused nagu teil. Me kuulutame teile head sõnumit, et te pöörduksite nende tühisuste juurest elava Jumala poole, kes on teinud taeva ja maa, mere ja kõik, mis seal on. 16 Möödunud aegadel lubas ta kõigil rahvastel elada nii, nagu neile meeldis, 17 kuid ta on siiski andnud endast tunnistust. Ta on teinud head ja andnud teile vihma taevast, viljarikkaid aegu ja külluslikult toitu ning täitnud teie südame rõõmuga.” 18 Niiviisi rääkides suutsid nad suurivaevu rahvast tagasi hoida, et see neile ohverdama ei hakkaks.

19 Kuid Antiookiast ja Ikoonionist tuli juute, kes veensid rahvast. Nad viskasid Paulust kividega ja lohistasid ta linnast välja, pidades teda surnuks. 20 Ent kui jüngrid tema ümber kogunesid, tõusis ta püsti ja läks linna. Järgmisel päeval siirdus ta koos Barnabasega Derbesse. 21 Kui nad olid selles linnas head sõnumit kuulutanud ning paljud olid jüngriteks saanud, pöördusid nad tagasi Lüstrasse, Ikoonioni ja Antiookiasse. 22 Seal nad kosutasid jüngreid, ergutasid neid jääma usus kindlaks ja ütlesid: „Et Jumala kuningriiki* pääseda, tuleb meil taluda palju raskusi.” 23 Nad määrasid igas koguduses ametisse vanemaid. Olles palvetanud ja paastunud, jätsid nad need mehed Jehoova hoolde, sest need uskusid temasse.

24 Siis läksid nad läbi Pisiidia ja jõudsid Pamfüüliasse. 25 Kui nad olid kuulutanud Jumala sõna Perges, läksid nad alla Ataaliasse. 26 Sealt purjetasid nad Antiookiasse, kus vennad olid varem jätnud nad Jumala armu hoolde tegema tööd, mille nad nüüdseks olid lõpetanud.

27 Kui nad kohale jõudsid ja koguduse kokku kutsusid, rääkisid nad kõigest, mida Jumal oli nende kaudu teinud ja kuidas ta oli mittejuutidele usu ukse avanud. 28 Ja nad jäid jüngrite juurde pikemaks ajaks.

^ Ap. t. 14:22 Võib tõlkida ka „kuningavalitsusse”.

Apostlite teod  15 : 1 - 41

15 Juudamaalt tulid alla mõned, kes hakkasid vendi õpetama: „Kui te ei lase end Moosese kombe kohaselt ümber lõigata, siis teid ei päästeta.” 2 See tekitas lahkarvamusi, ning kui Paulus ja Barnabas olid nendega palju vaielnud, otsustati, et Paulus, Barnabas ja mõned teised lähevad selle tüliküsimuse pärast üles Jeruusalemma apostlite ja vanemate juurde.

3 Kogudus saatis neid natuke maad, misjärel mehed jätkasid teed läbi Foiniikia ja Samaaria ning rääkisid vendadele üksikasjalikult mittejuutide uskupöördumisest ja valmistasid sellega kõigile suurt rõõmu. 4 Kui nad Jeruusalemma jõudsid, võtsid kogudus, apostlid ja vanemad nad lahkesti vastu ning nad selgitasid, mida kõike Jumal nende kaudu oli teinud. 5 Ent mõned variseride sektist, kes olid hakanud Jeesusesse uskuma, tõusid oma kohalt püsti ja ütlesid: „Nad tuleb ümber lõigata ja neid tuleb käskida Moosese seadusest kinni pidada.”

6 Siis tulid apostlid ja vanemad kokku seda küsimust arutama. 7 Kui nad olid seda tükk aega hoolega arutanud*, tõusis Peetrus püsti ja ütles neile: „Mehed, vennad, te teate hästi, et Jumal valis mind teie hulgast välja, et mittejuudid kuuleksid minu kaudu head sõnumit ja hakkaksid uskuma. 8 Jumal, südamete tundja, kinnitas, et nad on talle meelepärased, kui andis neile püha vaimu nii nagu meilegi. 9 Ta ei teinud mingit vahet meie ja nende vahel, vaid puhastas nende südame nende usu pärast. 10 Miks te siis panete Jumalat proovile, soovides panna jüngrite kaela iket, mida meie esiisad ega me ise pole suutnud kanda? 11 Ent me usume, et me pääseme tänu meie isanda Jeesuse armule nii nagu nemadki.”

12 Seepeale vaikisid kõik kohalviibijad ning jäid kuulama Barnabast ja Paulust, kes rääkisid paljudest tunnustähtedest ja imedest, mida Jumal oli nende kaudu mittejuutide seas teinud. 13 Kui nad olid lõpetanud, võttis sõna Jaakobus. Ta ütles: „Mehed, vennad, kuulake mind! 14 Simeon* on selgitanud, kuidas Jumal ise on pööranud tähelepanu mittejuutidele, et koguda nende seast rahvas, kes kannaks tema nime. 15 See on kooskõlas sellega, mis on prohvetiraamatutes kirjutatud: 16 „Pärast seda ma tulen tagasi ja püstitan taas Taaveti kokkulangenud koja*, ma ehitan selle varemeist üles ja taastan selle, 17 et järelejäänud inimesed võiksid kogu südamest otsida Jehoovat koos kõigist rahvastest inimestega, see tähendab koos rahvaga, keda kutsutakse minu nimega, lausub Jehoova, kes teeb seda, 18 mis on teada ammusest ajast.” 19 Seepärast ma arvan,* et mittejuutidele, kes Jumala poole pöörduvad, ei peaks valmistatama raskusi, 20 vaid neile tuleks kirjutada, et nad hoiduksid kõigest, mis on seotud ebajumalatega, hoorusest,* lämbunust* ja verest. 21 Sest juba muistsest ajast on igas linnas loetud Moosese raamatuid, kus need käsud on kirjas, ja sünagoogides loetakse neid ette igal hingamispäeval.”

22 Siis apostlid ja vanemad koos terve kogudusega otsustasid valida enda seast mehed ja saata nad koos Pauluse ja Barnabasega Antiookiasse. Nad läkitasid Juuda, keda hüüti Barsabaseks, ja Siilase, kes olid vendade seas eestvedajad. 23 Nad kirjutasid järgmise kirja ja andsid selle nendega kaasa:

„Apostlitelt ja vanematelt, teie vendadelt, Antiookia, Süüria ja Kiliikia vendadele, kes pole juudid. Tervitusi teile! 24 Kuna me oleme kuulnud, et mõned meie hulgast on oma jutuga teid rahutuks teinud ja püüavad teie usku hävitada, ehkki meie pole neid käskinud, 25 siis oleme jõudnud üksmeelsele otsusele valida mehed ja saata nad teie juurde koos meie armsate Barnabase ja Paulusega, 26 meestega, kes on oma elu ohtu seadnud meie isanda Jeesus Kristuse nime pärast. 27 Nii me siis saadamegi Juuda ja Siilase, et nad teataksid teile suusõnal sedasama. 28 Püha vaim ja meie oleme otsustanud, et teie peale ei tohi panna muud koormat kui vaid selle, mis on hädavajalik: 29 teil tuleb hoiduda ebajumalatele ohverdatust, verest, lämbunust* ja hoorusest*. Kui te hoolsasti kõigest sellest hoidute, läheb teil hästi. Olge terved!*”

30 Nii saadeti need mehed teele ja nad läksid alla Antiookiasse, kus nad kutsusid kõik jüngrid kokku ja andsid neile kirja üle. 31 Lugenud selle läbi, rõõmustasid nood usku kinnitavate sõnade pärast. 32 Juudas ja Siilas, kes olid samuti prohvetid, pidasid vendadele palju innustavaid kõnesid ja tugevdasid nende usku. 33 Kui nad olid seal mõnda aega viibinud, saatsid vennad nad rahuga tagasi nende juurde, kes olid nad läkitanud. 34 ---* 35 Ent Paulus ja Barnabas jäid Antiookiasse ning õpetasid ja kuulutasid koos paljude teistega head sõnumit, Jehoova sõna.

36 Mõne aja pärast ütles Paulus Barnabasele: „Lähme õige tagasi* igasse linna, kus me kuulutasime Jehoova sõna, et näha, kuidas vendadel läheb.” 37 Barnabas tahtis kindlasti kaasa võtta Johannese, keda hüüti Markuseks. 38 Paulus aga ei tahtnud teda kaasa võtta, sest ta oli Pamfüülias nende juurest lahkunud ega olnud koos nendega tööle läinud. 39 Seepeale puhkes äge tüli, nii et nad läksid teineteisest lahku. Barnabas võttis endaga Markuse ja sõitis laevaga Küprosele. 40 Paulus valis Siilase ja pärast seda, kui vennad olid ta Jehoova armu hoolde jätnud, asus ta teele. 41 Ta läks läbi Süüria ja Kiliikia ning tugevdas kogudusi.

^ Ap. t. 15:7 Võib tõlkida ka „selle üle tükk aega vaielnud”.

^ Ap. t. 15:14 Heebreapärane vorm nimest Siimon (Peetrus).

^ Ap. t. 15:16 Võib tõlkida ka „lehtmaja”, „telgi”.

^ Ap. t. 15:19 Võib tõlkida ka „seepärast on minu otsus”.

^ Ap. t. 15:20 Kr porneia. (Vt „Sõnaseletusi”.)

^ Ap. t. 15:20 St sellise looma lihast, kes on tapetud või surnud, ilma et temast oleks veri välja lastud.

^ Ap. t. 15:29 St sellise looma lihast, kes on tapetud või surnud, ilma et temast oleks veri välja lastud.

^ Ap. t. 15:29 Kr porneia. (Vt „Sõnaseletusi”.)

^ Ap. t. 15:29 Võib tõlkida ka „Kõike head!”.

^ Ap. t. 15:34 See salm puudub vanimates kreekakeelsetes käsikirjades. (Vt lisa A3.)

^ Ap. t. 15:36 Teine võimalik tähendus: „lähme tingimata tagasi”.

Apostlite teod  16 : 1 - 40

16 Paulus läks Derbesse ja samuti Lüstrasse. Seal oli jünger nimega Timoteos, uskliku juudi naise poeg, aga tema isa oli kreeklane. 2 Temast rääkisid head nii Lüstra kui ka Ikoonioni vennad. 3 Paulus soovis, et Timoteos temaga kaasa tuleks. Ta lõikas ta ümber tolle kandi juutide pärast, sest need kõik teadsid, et tema isa on kreeklane. 4 Kui nad rändasid linnast linna, andsid nad vendadele edasi määrused, mida tuli täita ning mille kohta apostlid ja vanemad olid Jeruusalemmas otsuse teinud. 5 Nii said kogudused usus aina tugevamaks ja koguduseliikmete arv kasvas päevast päeva.

6 Nad läksid läbi Früügia ja Galaatiamaa, sest püha vaim keelas neil rääkida Jumala sõna Aasia provintsis. 7 Kui nad alla Müüsiasse jõudsid, üritasid nad minna Bitüüniasse, aga Jeesuse vaim ei lubanud. 8 Siis nad rändasid läbi Müüsia* ja tulid alla Troasesse. 9 Öösel sai Paulus nägemuse. Üks Makedoonia mees seisis ja anus teda: „Tule Makedooniasse ja aita meid!” 10 Niipea kui ta oli nägemust näinud, püüdsime minna Makedooniasse, sest me jõudsime järeldusele, et Jumal on meid kutsunud nendele head sõnumit kuulutama.

11 Niisiis me läksime Troasest merele ja võtsime suuna Samotraakele, aga järgmisel päeval läksime Neapolisse. 12 Sealt edasi läksime Rooma kolooniasse Filippisse, mis on tolles Makedoonia osas tähtsaim linn. Me jäime sellesse linna mõneks ajaks. 13 Hingamispäeval läksime linnaväravast välja jõe äärde, kus meie teada oli palvetamiskoht, ning me võtsime istet ja hakkasime rääkima kokkutulnud naistega. 14 Meid kuulas ka üks jumalakartlik naine nimega Lüüdia, Tüatiira linnast pärit purpurimüüja. Jehoova avas tema südame, nii et naine uskus seda, mida Paulus rääkis. 15 Kui nüüd tema ja ta majarahvas olid ristitud, palus ta meid: „Kui te arvate, et ma olen Jehoovale ustav, siis tulge ja peatuge minu majas.” Ta lausa käis meile peale.

16 Ühel päeval, kui me olime teel palvetamiskohta, tuli meile vastu üks teenijatüdruk, kelles oli ennustamise deemon. See tüdruk tõi ennustamisega oma isandatele suurt tulu. 17 Ta käis Pauluse ja meie järel ning muudkui hüüdis: „Need inimesed on kõigekõrgema Jumala orjad ja nad kuulutavad teile päästeteed!” 18 Seda tegi ta mitu päeva. Lõpuks Paulus tüdis sellest, pööras ümber ja ütles vaimule: „Ma käsin sind Jeesus Kristuse nimel temast välja minna!” Ja see läkski sedamaid välja.

19 Kui tüdruku isandad nägid, et neil pole enam lootust tulu saada, võtsid nad Pauluse ja Siilase kinni ning vedasid nad turuväljakule* ülemate juurde. 20 Viinud nad linnajuhtide* ette, ütlesid nad: „Need mehed tekitavad meie linnas palju segadust. Nad on juudid 21 ja kuulutavad kombeid, mida meil pole lubatud omaks võtta ega järgida, kuna me oleme roomlased.” 22 Rahvahulk tõusis üheskoos Pauluse ja Siilase vastu ja linnajuhid andsid käsu neil riided seljast kista ning neid keppidega peksta. 23 Kui neile oli antud palju hoope, heideti nad vanglasse ja vangivalvuril kästi neid hoolega valvata. 24 Saanud sellise korralduse, heitis vangivalvur nad kõige kindlamasse vangikongi ja pani nende jalad pakku.

25 Kesköö paiku Paulus ja Siilas palvetasid ning kiitsid Jumalat lauluga, ja vangid kuulasid neid. 26 Järsku toimus suur maavärin, nii et vangla vundament rappus. Otsekohe avanesid kõik uksed ja kõikide ahelad läksid lahti. 27 Kui vangivalvur üles ärkas ja nägi, et vangla uksed on lahti, tõmbas ta mõõga ja kavatses end ära tappa, sest ta arvas, et vangid on põgenenud. 28 Paulus aga hüüdis valju häälega: „Ära tee endale viga, sest me kõik oleme siin!” 29 Seepeale palus valvur, et toodaks valgust. Ta tormas sisse ning langes värisedes Pauluse ja Siilase ette maha. 30 Ta tõi nad välja ning ütles: „Isandad, mida ma pean tegema, et pääseda?” 31 Nad ütlesid: „Usu isandasse Jeesusesse, siis pääsed nii sina kui ka su majarahvas.” 32 Seejärel rääkisid nad talle ja kogu ta majarahvale Jehoova sõna. 33 Ta võttis nad sel öötunnil endaga kaasa ja pesi nende haavad. Pärast seda ristiti viivitamata tema ja kogu ta majarahvas. 34 Ta viis nad oma majja, kattis neile laua ning rõõmustas väga koos kogu oma majarahvaga, et oli nüüd Jumalasse uskuma hakanud.

35 Kui saabus päev, saatsid linnajuhid välja teenrid*, et need ütleksid: „Lase need mehed vabaks.” 36 Vangivalvur andis nende sõnad Paulusele edasi, öeldes: „Linnajuhid on saatnud siia mehed, et teid vabastataks. Tulge nüüd välja ja minge rahuga.” 37 Kuid Paulus ütles neile: „Nad on meid kohut mõistmata avalikult peksnud, ehkki me oleme Rooma kodanikud, ning nad on heitnud meid vanglasse. Kas nad tahavad meid nüüd salaja välja ajada? Ei, nii ei lähe! Tulgu nad ise siia ja saatku meid välja.” 38 Teenrid andsid need sõnad linnajuhtidele edasi. Kuulnud, et need mehed on Rooma kodanikud, lõid linnajuhid kartma. 39 Seejärel nad tulid, palusid vabandust, ning olles nad vanglast välja saatnud, palusid nad neil linnast lahkuda. 40 Kui Paulus ja Siilas olid vanglast välja tulnud, läksid nad Lüüdia poole ning vendi nähes julgustasid nad neid ja läksid siis teele.

^ Ap. t. 16:8 Võib tõlkida ka „läksid Müüsiast mööda”.

^ Ap. t. 16:19 Võib tõlkida ka „foorumile”. See oli rahva kogunemiskoht.

^ Ap. t. 16:20 Võib tõlkida ka „preetorite”, kõrged linnaametnikud Rooma impeeriumis.

^ Ap. t. 16:35 Võib tõlkida ka „liktorid”; Rooma preetori (linnajuhi) teenrid, kelle ülesanne oli saata teda avalikkuse ees ja viia ellu tema korraldusi.

Apostlite teod  17 : 1 - 34

17 Nad rändasid läbi Amfipolise ja Apolloonia ning jõudsid Tessaloonikasse, kus oli juutide sünagoog. 2 Seal läks Paulus, nagu tal kombeks oli, sünagoogi ja arutles sealolijatega kolmel hingamispäeval pühakirja põhjal, 3 selgitades ja tõestades selle abil, et messias pidi kannatama ja surnuist üles tõusma. Ta ütles: „See Jeesus, keda ma teile kuulutan, ongi messias.” 4 Selle tulemusena said mõned neist Jeesuse jüngriteks ning liitusid Pauluse ja Siilasega, samuti liitus nendega palju jumalakartlikke kreeklasi ja mõjukaid naisi.

5 Aga juudid muutusid kadedaks, võtsid endaga kaasa mõned nurjatud mehed turul logelejate hulgast, kihutasid rahva üles ja korraldasid linnas möllu. Nad tungisid Jaasoni majja, otsides Paulust ja Siilast, et tuua nad rahva ette. 6 Kui nad neid ei leidnud, vedasid nad Jaasoni ja mõned vennad linna ülemate* ette ja karjusid: „Need mehed, kes on pööranud pea peale kogu maailma,* on nüüd ka siin 7 ning Jaason on nad külalislahkelt vastu võtnud. Kõik need mehed hakkavad vastu keisri määrustele ja ütlevad ühe teise olevat kuninga, Jeesuse.” 8 Seda kuuldes sattusid rahvas ja linna ülemad ärevusse. 9 Võtnud Jaasonilt ja teistelt tagatise*, lasid nad neil minna.

10 Niipea kui saabus öö, saatsid vennad Pauluse ja Siilase Beroiasse. Kohale jõudes läksid nad juutide sünagoogi. 11 Sealsetel juutidel oli parem hoiak kui Tessaloonika juutidel, sest nad kuulasid Jumala sõna suure huviga ning uurisid hoolega iga päev pühakirja, et veenduda, kas kuuldu on tõsi. 12 Seepärast said paljud neist Jeesuse jüngriteks, samuti suur hulk lugupeetud kreeka naisi ja mõned lugupeetud kreeka mehed. 13 Aga kui Tessaloonika juudid said teada, et Paulus kuulutab Jumala sõna ka Beroias, tulid nad sinna, et rahvast üles ässitada ja rahutuks teha. 14 Vennad saatsid Pauluse kohe ära mere äärde, aga nii Siilas kui ka Timoteos jäid sinna. 15 Pauluse saatjad saatsid ta Ateenani ja lahkusid pärast seda, kui Paulus oli öelnud, et Siilas ja Timoteos tuleksid tema juurde nii kiiresti kui võimalik.

16 Kui Paulus neid Ateenas ootas, ärritus ta, nähes, et linn on ebajumalaid täis. 17 Seepärast arutles ta sünagoogis juutide ja teiste jumalakartlike inimestega, samuti iga päev turuväljakul* nendega, kes seal olid. 18 Kuid mõned epikuurlaste* ja stoikute* filosoofid hakkasid temaga vaidlema. Ühed ütlesid: „Mida see ninatark tahab öelda?” Teised aga sõnasid: „Paistab, et ta kuulutab võõraid jumalaid.” Nad ütlesid seda sellepärast, et ta kuulutas head sõnumit Jeesusest ja ülestõusmisest. 19 Seetõttu haarasid nad temast kinni, viisid Areopaagile* ja ütlesid: „Kas me võiksime teada saada, mis uus õpetus see on, millest sa räägid? 20 Sa kõneled asjadest, mis on meie kõrvadele võõrad, ja me tahame teada, mida need tähendavad.” 21 Tegelikult ei kulutanudki ateenlased ja seal viibivad võõramaalased oma vaba aega muule kui uudiste rääkimisele või kuulamisele. 22 Paulus seisis keset Areopaagi ja ütles:

„Ateena mehed, ma näen, et te olete jumalatele igas mõttes rohkem pühendunud* kui teised. 23 Ma olen ringi käies ja teie pühi paiku hoolega vaadeldes leidnud ka altari, millel on kiri „Tundmatule Jumalale”. Keda teie teenite kui tundmatut, teda kuulutan mina teile. 24 Jumal, kes on teinud maailma ja kõik, mis siin on, tema, kes on taeva ja maa isand, ei ela kätega tehtud templites. 25 Samuti ei hoolitse tema eest inimkäed, nagu oleks tal midagi vaja, vaid ta ise annab kõigile inimestele elu, õhu ja kõik muu. 26 Ta on teinud ühest inimesest kõik rahvad, kes maa peal elavad, ning on määranud kindlad ajad ja seadnud piirid inimeste elupaikadele, 27 et nad otsiksid Jumalat, otsiksid teda kogu südamest ja tõesti leiaksid ta, sest tegelikult pole ta kaugel mitte ühestki meist. 28 Tänu temale me elame, liigume ja oleme olemas, nagu ka mõned teie poeedid* on öelnud: „Sest ka meie oleme tema lapsed.”

29 Kuna me oleme Jumala lapsed, ei peaks me arvama, et Jumal on kullast, hõbedast või kivist kuju sarnane, mille inimene on välja mõelnud ja valmis teinud. 30 Jumal on küll selliseid teadmatuse aegu sallinud, aga nüüd annab ta kõigile inimestele igal pool teada, et neil tuleks oma patte kahetseda. 31 Sest ta on seadnud päeva, millal ta mõistab maailma üle õiglast kohut enda määratud mehe kaudu. Ja see päev tuleb kindlasti, sest ta on selle mehe surnuist üles äratanud.”

32 Kui nad surnute ülesäratamisest kuulsid, hakkasid mõned pilkama, kuid teised ütlesid: „Me tahame sind selles asjas veel teinegi kord kuulata.” 33 Siis läks Paulus nende keskelt ära, 34 aga mõned ühinesid temaga ja said Jeesuse jüngriteks. Nende seas olid Areopaagi kohtunik Dionüüsios, naine nimega Damaris ja veel teisedki.

^ Ap. t. 17:6 Sõna-sõnalt „politarhide”.

^ Ap. t. 17:6 Võib tõlkida ka „kes on tekitanud rahutusi kogu maailmas”.

^ Ap. t. 17:9 Võib tõlkida ka „kautsjoni”.

^ Ap. t. 17:17 Võib tõlkida ka „agoraal”. See oli rahva kogunemiskoht.

^ Ap. t. 17:18 Vt „Sõnaseletusi”.

^ Ap. t. 17:18 Vt „Sõnaseletusi”.

^ Ap. t. 17:19 Kõrgendik muistses Ateenas või samanimeline kõrgem kohus.

^ Ap. t. 17:22 Võib tõlkida ka „et te olete igas mõttes jumalakartlikumad”.

^ Ap. t. 17:28 Aratos ja Kleanthes.

Apostlite teod  18 : 1 - 28

18 Pärast seda lahkus Paulus Ateenast ja tuli Korintosesse. 2 Seal kohtas ta Pontosest pärit juuti nimega Akvila, kes oli hiljuti tulnud oma naise Priskillaga Itaaliast, sest Claudius oli käskinud kõigil juutidel Roomast lahkuda. Paulus läks nende juurde, 3 ja kuna neil oli sama amet, jäi ta nende juurde elama ning nad tegid koos tööd, sest nad kõik olid ametilt telgitegijad. 4 Igal hingamispäeval pidas Paulus sünagoogis kõne* ning veenis nii juute kui ka kreeklasi.

5 Kui Siilas ja Timoteos Makedooniast tulid, pühendus Paulus täielikult Jumala sõna kuulutamisele. Ta andis juutidele tunnistust ja tõestas, et Jeesus ongi messias. 6 Aga kui need talle vastupanu osutasid ja teda pilkasid, raputas ta oma riideid* ja ütles neile: „Teie veri tulgu teie pea peale! Mina olen puhas. Nüüd lähen ma mittejuutide juurde.” 7 Seetõttu lahkus ta sünagoogist ja hakkas kuulutama jumalakartliku mehe Titius Justuse majas, mis oli sünagoogi kõrval. 8 Kuid sünagoogi ülem Krispus hakkas kogu oma majarahvaga Isandasse uskuma. Ka paljud korintlased, kes sõnumit kuulsid, said usklikuks ja nad ristiti. 9 Siis ütles Isand öösel Paulusele nägemuses: „Ära karda, vaid räägi edasi ja ära vaiki, 10 sest mina olen sinuga ja keegi ei ründa sind, et sulle halba teha. Selles linnas on veel palju inimesi, kes hakkavad minusse uskuma.” 11 Nii jäi Paulus sinna aastaks ja kuueks kuuks, õpetades Jumala sõna.

12 Sel ajal kui Gallio oli Ahhaia prokonsul*, tõusid juudid üksmeelselt Pauluse vastu, viisid ta kohtujärje ette 13 ja ütlesid: „See mees veenab inimesi seadusvastaselt Jumalat kummardama.” 14 Ent kui Paulus tahtis sõna võtta, ütles Gallio juutidele: „Oh, te juudid, kui see oleks tõesti mingi süütegu või tõsine kuritegu, siis oleks mõistlik mul teid kannatlikult ära kuulata. 15 Aga kui see on vaidlusküsimus sõnade, nimede või teie seaduse pärast, siis vaadake ise. Mina ei taha olla kohtumõistja neis asjus.” 16 Seejärel ajas ta nad kohtujärje juurest ära. 17 Siis haarasid nad kõik kinni sünagoogi ülemast Soostenesest ja hakkasid teda kohtujärje ees peksma. Kuid Gallio ei hoolinud sellest vähimatki.

18 Pärast seda, kui Paulus oli viibinud seal veel mõnda aega, jättis ta vendadega hüvasti ja purjetas koos Priskilla ja Akvilaga Süüria poole. Kenkreas lasi ta oma juuksed lühikeseks lõigata, sest ta oli andnud tõotuse. 19 Kui nad Efesosse saabusid, jättis Paulus teised omapead, aga ta ise läks sünagoogi ja arutles juutidega. 20 Kuigi nad palusid teda korduvalt, et ta jääks kauemaks, ei olnud ta nõus, 21 vaid jättis nendega hüvasti ja ütles: „Ma tulen teie juurde veel tagasi, kui Jehoova tahab.” Ta läks Efesosest merele 22 ning maabus Kaisareas. Seejärel siirdus ta üles* ja tervitas kogudust ning siis läks ta alla Antiookiasse.

23 Kui ta oli viibinud seal mõnda aega, lahkus ta sealt ja käis linnast linna kogu Galaatiamaal ja Früügias, kinnitades kõigi jüngrite usku.

24 Efesosse tuli aga Apollose-nimeline juut, kes oli pärit Aleksandriast. Ta oli kõneosav mees ja tundis hästi pühakirja. 25 Talle oli õpetatud Jehoova teed, ning olles püha vaimu mõjul tuline, rääkis ja õpetas ta õigesti Jeesusest, kuid ta teadis ainult Johannese ristimist. 26 Ta hakkas sünagoogis julgesti kõnelema, ent kui Priskilla ja Akvila teda kuulsid, kutsusid nad ta enda juurde ja seletasid talle Jumala tee täpsemini ära. 27 Kuna ta tahtis minna Ahhaiasse, kirjutasid vennad sealsetele jüngritele ja õhutasid neid teda lahkesti vastu võtma. Kui ta sinna jõudis, oli ta suureks abiks neile, kes olid tänu Jumala armule usklikuks saanud. 28 Ta tõestas kõigi ees jõuliselt, et juudid eksivad, ja selgitas pühakirja põhjal, et Jeesus on messias.

^ Ap. t. 18:4 Võib tõlkida ka „arutles Paulus inimestega sünagoogis”.

^ Ap. t. 18:6 Riiete raputamine tähendas vastutusest loobumist.

^ Ap. t. 18:12 Provintsi asehaldur, kes allus Rooma senatile. (Vt „Sõnaseletusi”.)

^ Ap. t. 18:22 Tõenäoliselt Jeruusalemma.

Apostlite teod  19 : 1 - 41

19 Sel ajal kui Apollos oli Korintoses, läks Paulus läbi sisemaa ja tuli Efesosse. Seal leidis ta mõned jüngrid 2 ja küsis neilt: „Kas te usklikuks saades püha vaimu saite?” Nad vastasid: „Me pole kunagi kuulnudki pühast vaimust.” 3 Paulus küsis: „Millise ristimisega teid siis ristiti?” Nad vastasid: „Johannese ristimisega.” 4 Paulus ütles: „Johannes ristis sellise ristimisega, mis oli kahetsuse märgiks, ja ütles rahvale, et nad usuksid sellesse, kes tuleb pärast teda, see tähendab Jeesusesse.” 5 Seda kuuldes lasid nad end ristida oma isanda Jeesuse nimesse. 6 Kui Paulus pani oma käed nende peale, said nad püha vaimu ning hakkasid võõraid keeli kõnelema ja prohvetlikult rääkima. 7 Kokku oli neid mehi tosinajagu.

8 Paulus läks sünagoogi ja rääkis julgesti kolm kuud, pidades kõnesid ja arutledes veenvalt Jumala kuningriigi* üle. 9 Aga kui mõned kangekaelselt keeldusid uskumast ja halvustasid rahva ees Isanda teed*, tõmbus ta neist eemale, võttis jüngrid endaga kaasa ning pidas iga päev kõnesid Türannose kooli auditooriumis. 10 Nõnda kestis see kaks aastat, nii et kõik, kes elasid Aasia provintsis, said kuulda Isanda sõna, nii juudid kui ka kreeklased.

11 Jumal tegi Pauluse käte läbi erakordselt vägevaid tegusid. 12 Isegi kui haigetele viidi higirätte ja põllesid, mis olid puutunud tema keha vastu, said nad terveks ja kurjad vaimud läksid neist välja. 13 Kuid mõned juudid, kes ringi rändasid ja deemoneid välja ajasid, üritasid samuti isand Jeesuse nime lausudes inimestest kurje vaime välja ajada, öeldes: „Ma käsin teid Jeesuse nimel, keda Paulus kuulutab.” 14 Seda tegid juudi peapreestri Skeua seitse poega. 15 Ent kuri vaim vastas neile: „Jeesust ma tean ja Paulus on mulle tuttav, aga kes teie olete?” 16 Seepeale kargas inimene, kelles oli kuri vaim, neile kallale ja sai neist jagu, nii et nad põgenesid sellest majast alasti ja haavatuna. 17 Sellest kuulsid Efesoses kõik, nii juudid kui ka kreeklased, ja neid haaras hirm ning isand Jeesuse nime ülistati väga. 18 Paljud neist, kes olid saanud Jeesuse jüngriteks, tulid ja tunnistasid oma patud üles ning andsid neist avalikult teada. 19 Suur hulk neid, kes tegelesid maagiaga, tõid oma raamatud kokku ja põletasid need ära kõikide nähes. Raamatute hind arvestati kokku ja leiti, et need olid väärt 50 000 hõbetükki. 20 Jehoova sõna levis võimsasti ja võidutses.

21 Pärast neid sündmusi otsustas Paulus rännata Makedoonia ja Ahhaia kaudu Jeruusalemma. Ta ütles: „Kui ma olen seal ära käinud, pean nägema ka Roomat.” 22 Niisiis saatis ta Makedooniasse oma kaks abilist, Timoteose ja Erastose, aga ta ise jäi veel mõneks ajaks Aasia provintsi.

23 Sel ajal puhkesid Isanda tee pärast rahutused. 24 Mees nimega Demeetrios, kes oli hõbesepp ja valmistas hõbedast väikseid Artemise templeid, tõi käsitöölistele väga suurt tulu. 25 Ta kogus nemad ja teised samal alal töötajad kokku ning ütles: „Mehed, te teate hästi, et meie jõukus sõltub sellest ärist. 26 Te näete ja kuulete, kuidas see Paulus mitte ainult Efesoses, vaid peaaegu kogu Aasia provintsis on veennud suurt hulka rahvast ja pannud nad uskuma, et kätega tehtud jumalad polegi tegelikult jumalad. 27 Mitte ainult meie äri ei ähvarda oht põlu alla sattuda, vaid võib juhtuda, et ka suure jumalanna Artemise templit ei peeta enam millekski ning see, keda kummardab kogu Aasia provints ja terve maailm, jääb oma hiilgusest ilma.” 28 Seda kuuldes said nad väga vihaseks ja hakkasid karjuma: „Suur on efeslaste Artemis!”

29 Kogu linnas võttis maad segadus, inimesed tormasid kõik koos teatrisse ja vedasid endaga kaasa makedoonlased Gaiuse ja Aristarhose, kes olid Pauluse reisikaaslased. 30 Paulus tahtis minna rahva sekka, kuid jüngrid ei lubanud. 31 Isegi mõned pidustuste ja mängude korraldajad*, kes suhtusid temasse sõbralikult, saatsid talle sõna ja palusid, et ta end teatrisse minekuga ohtu ei seaks. 32 Ühed rahva hulgast karjusid üht ja teised teist, sest rahvakogunemisel valitses segadus ja suurem osa inimestest ei teadnudki, miks nad olid kokku tulnud. 33 Siis toodi rahva seast välja Aleksandros, kelle juudid ette lükkasid. Aleksandros viipas käega ja tahtis hakata rahva ees kaitsekõnet pidama. 34 Aga kui nad aru said, et ta on juut, karjusid kõik nagu ühest suust ligi kaks tundi: „Suur on efeslaste Artemis!”

35 Kui linnakirjutaja* oli lõpuks rahva maha rahustanud, ütles ta: „Efesose mehed, kas on kedagi, kes ei teaks, et efeslaste linn valvab suure Artemise templit ja tema taevast mahalangenud kuju? 36 Kuna keegi ei saa sellele vastu vaielda, siis jääge rahulikuks ja ärge tegutsege tormakalt. 37 Te olete toonud siia mehed, kes pole ei templiröövlid ega meie jumalanna teotajad. 38 Kui Demeetriosel ja käsitöölistel, kes on koos temaga, on kellegi vastu kaebust, siis selle jaoks on kohtupäevad ja prokonsulid*, nad esitagu oma süüdistused kohtus. 39 Aga kui teil on nende vastu veel midagi, tuleb seda käsitleda korralisel rahvakoosolekul. 40 On oht, et meid hakatakse tänase pärast süüdistama mässule õhutamises, sest meil pole seda möllu millegagi õigustada.” 41 Seda öelnud, saatis ta rahva laiali.

^ Ap. t. 19:8 Võib tõlkida ka „kuningavalitsuse”.

^ Ap. t. 19:9 Selle all mõeldakse kristlikku eluviisi ja õpetust.

^ Ap. t. 19:31 Sõna-sõnalt „asiarhid”.

^ Ap. t. 19:35 Kõrgeim ametnik Rooma impeeriumi teatud linnades.

^ Ap. t. 19:38 Provintsi asehaldurid, kes allusid Rooma senatile. (Vt „Sõnaseletusi”.)

Apostlite teod  20 : 1 - 38

20 Kui möll oli vaibunud, lasi Paulus kutsuda jüngrid, ning olles neid julgustanud ja nendega hüvasti jätnud, asus ta teele Makedooniasse. 2 Käinud läbi sealsed paigad ja kosutanud jüngreid paljude sõnadega, jõudis ta Kreekasse. 3 Ta viibis seal kolm kuud. Siis mõtles ta purjetada Süüriasse, aga kuna juudid haudusid tema vastu salanõu, otsustas ta minna tagasi hoopis Makedoonia kaudu. 4 Teda saatsid Pürrose poeg Soopatros Beroiast, tessalooniklased Aristarhos ja Sekundus, Gaius Derbest, Timoteos ning Aasia provintsist Tühhikos ja Trofimos. 5 Need mehed läksid ees ära ja ootasid meid Troases. 6 Meie aga läksime pärast hapnemata leibade püha Filippist merele ja jõudsime viie päevaga nende juurde Troasesse. Sinna me jäime seitsmeks päevaks.

7 Kui olime nädala esimesel päeval sööma kogunenud, hakkas Paulus kokkutulnutele kõnet pidama, kuna ta kavatses järgmisel päeval lahkuda, ja ta kõneles kuni keskööni. 8 Ülemises toas, kuhu me olime kogunenud, põles seepärast palju lampe. 9 Aknalaual istus noormees nimega Eutühhos, kes vajus sügavasse unne, kui Paulus muudkui rääkis. Magades kukkus ta kolmandalt korruselt alla, ning kui tema juurde jõuti, oli ta surnud. 10 Paulus läks trepist alla, kummardus tema kohale, embas teda ja ütles: „Ärge käratsege, sest ta on elus!” 11 Siis läks ta trepist üles ja asus esimesena toitu võtma ja sõi. Ta vestles seal veel mõnda aega, kuni hakkas koitma, ning seejärel ta lahkus. 12 Aga poiss viidi ära elusana ja kõik olid ülimalt rõõmsad.

13 Meie läksime laevale ja purjetasime Assosesse, kus kavatsesime Pauluse pardale võtta, nagu ta meile juhendid oli andnud, sest ta ise kavatses minna sinna jalgsi. 14 Kui ta meile Assosesse järele jõudis, võtsime ta pardale ja läksime Mitüleenesse. 15 Järgmisel päeval purjetasime sealt edasi ja jõudsime Kiosega kohakuti, aga päev hiljem peatusime korraks Samosel ja sellest järgmisel päeval jõudsime Mileetosesse. 16 Paulus oli otsustanud Efesosest mööda sõita, et Aasia provintsis mitte aega viita. Ta kiirustas, sest tahtis, kui vähegi võimalik, nädalatepühaks Jeruusalemma jõuda.

17 Mileetosest saatis ta sõna Efesosse ja kutsus sealse koguduse vanemad enda juurde. 18 Kui nad kohale jõudsid, ütles ta neile: „Te teate hästi, millist elu ma teie keskel elasin esimesest päevast peale, kui ma Aasia provintsi tulin. 19 Ma teenisin Isandat suure alandlikkuse ja pisaratega ning kogesin juutide salasepitsuste tõttu katsumusi. 20 Siiski ei jätnud ma teile rääkimata midagi tarvilikku ega jätnud teid õpetamata avalikult ja majast majja. 21 Ma andsin põhjalikult* tunnistust nii juutidele kui ka kreeklastele, et nad kahetseksid oma patte Jumala ees ja usuksid meie isandasse Jeesusesse. 22 Nüüd lähen ma püha vaimu sunnil Jeruusalemma, ehkki ma ei tea, mis minuga seal juhtub. 23 Ma tean vaid seda, et püha vaim aina hoiatab mind linnast linna ja ütleb, et mind ootavad vangistus ja raskused. 24 Siiski ei pea ma oma elu sugugi tähtsaks, vaid tahan lõpetada võidujooksu ja teenistuse, mille ma olen saanud meie isandalt Jeesuselt: anda põhjalikult tunnistust heast sõnumist Jumala armu kohta.

25 Ma tean, et mitte keegi teist, kelle seas ma olen Jumala kuningriiki* kuulutanud, ei näe mind enam kunagi. 26 Seepärast kutsun ma täna teid tunnistajaks, et ma olen puhas kõikide verest, 27 sest ma pole teile Jumala tahtest* midagi rääkimata jätnud. 28 Pöörake tähelepanu iseendale ja kogu karjale, kelle ülevaatajateks püha vaim on teid määranud, et te karjastena hoiaksite Jumala kogudust, kelle ta on ostnud omaenda poja verega. 29 Ma tean, et pärast minu äraminekut tulevad teie sekka hirmsad hundid, kes kohtlevad karja julmalt, 30 ja teie endi seast tõusevad mehed, kes väänavad tõde, et vedada jüngreid enda järele.

31 Seepärast püsige ärkvel ja pidage meeles, et kolm aastat, ööd ja päevad, ei lakanud ma igaühele teist pisarsilmil nõu andmast. 32 Nüüd usaldan ma teid Jumala ning tema armusõnumi hoolde, mis võib kinnitada teie usku ja anda teile pärandi kõigi pühitsetute seas. 33 Ma ei ole ihaldanud kellegi hõbedat, kulda ega riideid. 34 Te teate, et nendesamade kätega olen ma hoolitsenud nii enda kui ka nende vajaduste eest, kes on koos minuga. 35 Ma olen teile kõigiti näidanud, et te niiviisi tublisti tööd tehes aitaksite nõrku ja peaksite meeles meie isanda Jeesuse sõnu, mis ta on öelnud: „Andmine teeb õnnelikumaks kui saamine.””

36 Seda öelnud, laskus ta koos kõigi nendega põlvili ja palvetas. 37 Siis puhkesid nad kõik nutma, kallistasid Paulust ja andsid talle hellalt suud. 38 Eriti kurvastasid neid tema sõnad, et nad ei näe teda enam kunagi. Seejärel saatsid nad ta laeva.

^ Ap. t. 20:21 Võib tõlkida ka „laialdaselt”.

^ Ap. t. 20:25 Võib tõlkida ka „kuningavalitsust”.

^ Ap. t. 20:27 Võib tõlkida ka „eesmärgist”.

Apostlite teod  21 : 1 - 40

21 Kui olime pärast tundeküllast lahkuminekut merele läinud, hoidsime otsekurssi ja jõudsime Kosile, järgmisel päeval Rhodosele ning sealt Patarasse. 2 Leidnud Foiniikiasse suunduva laeva, läksime selle pardale ja asusime teele. 3 Kui Küprose saar nähtavale ilmus, jätsime selle endast vasakule, purjetasime edasi Süüria poole ja maabusime Tüüroses, kus laeva last pidi maha laaditama. 4 Me otsisime jüngrid üles ja jäime Tüürosesse seitsmeks päevaks. Nad ütlesid püha vaimu mõjul Paulusele korduvalt, et ta ei läheks Jeruusalemma. 5 Kui meie sealoleku aeg läbi sai, me lahkusime, aga nemad kõik koos naiste ja lastega saatsid meid linnast välja. Rannas me laskusime põlvili, palvetasime 6 ja jätsime üksteisega hüvasti. Siis me läksime laeva peale, nemad aga pöördusid tagasi koju.

7 Tüürosest me purjetasime Ptolemaisesse, tervitasime seal vendi ja jäime üheks päevaks nende juurde. 8 Järgmisel päeval jätkasime teekonda ja saabusime Kaisareasse ning astusime sisse hea sõnumi kuulutaja* Filippuse majja ja jäime tema juurde. Ta oli üks neist seitsmest mehest.* 9 Sel mehel oli neli vallalist tütart, kes rääkisid prohvetlikult. 10 Kui olime seal viibinud juba mitu päeva, tuli Juudamaalt alla prohvet, kelle nimi oli Agabos. 11 Ta tuli meie juurde, võttis Pauluse vöö ning sidus oma jalad ja käed kinni ja lausus: „Nii ütleb püha vaim: „Mehe, kellele see vöö kuulub, seovad juudid Jeruusalemmas samamoodi kinni ja annavad ta mittejuutide kätte.”” 12 Seda kuuldes hakkasime koos sealolijatega Paulust anuma, et ta ei läheks üles Jeruusalemma. 13 Ent tema vastas: „Miks te nutate ja püüate mu meelt muuta? Ma olen valmis mitte üksnes laskma end kinni siduda, vaid ka surema Jeruusalemmas oma isanda Jeesuse nime pärast.” 14 Kui ta ei lasknud ennast ümber veenda, ei käinud me talle enam peale ja ütlesime: „Sündigu Jehoova tahtmine.”

15 Pärast neid päevi seadsime end rännakuks valmis ja hakkasime minema Jeruusalemma. 16 Mõned jüngrid Kaisareast tulid samuti koos meiega ja viisid meid Küproselt pärit Mnaasoni-nimelise mehe juurde, kes oli üks esimesi jüngreid ja kes meid oma kodus võõrustas. 17 Kui me Jeruusalemma jõudsime, võtsid vennad meid rõõmsalt vastu. 18 Järgmisel päeval läks Paulus koos meiega Jaakobuse juurde ja kõik vanemad olid samuti kohal. 19 Paulus tervitas neid ning jutustas üksikasjalikult, mida Jumal oli tema kuulutustöö kaudu mittejuutide seas teinud.

20 Seda kuulnud, ülistasid nad Jumalat, kuid ütlesid talle: „Sa näed, vend, et tuhanded juudid on saanud Jeesuse jüngriteks ning nad kõik on innukad täitma Moosese seadust. 21 Aga nendeni on jõudnud sinu kohta kuuldused, et sa õpetad kõiki juute teiste rahvaste seas Moosese seadusest taganema, öeldes, et neil pole vaja oma lapsi ümber lõigata ega järgida tavapäraseid kombeid. 22 Mida siis teha? Nad saavad kindlasti kuulda, et sa oled saabunud. 23 Seepärast tee nii, nagu me sulle ütleme. Meil on neli meest, kes on andnud tõotuse. 24 Võta need mehed endaga kaasa, puhasta end rituaalselt koos nendega ja kanna nende kulud, et nad võiksid pea paljaks ajada. Siis saavad kõik teada, et kuuldused sinust ei vasta tõele, vaid et sa elad korralikult ja järgid ka ise Moosese seadust. 25 Aga mis puutub mittejuutidest usklikesse, siis me oleme andnud neile kirjalikult teada oma otsusest, et neil tuleb hoiduda ebajumalatele ohverdatust, verest, lämbunust ja hoorusest.”

26 Järgmisel päeval võttis Paulus need mehed endaga kaasa, puhastas end rituaalselt koos nendega ja läks templisse, et teada anda, millal rituaalse puhastamise päevad täis saavad ja nende igaühe eest ohvriand tuuakse.

27 Kui need seitse päeva olid lõpule jõudmas, nägid Aasiast tulnud juudid Paulust templis, kihutasid terve rahva üles, võtsid ta kinni 28 ja hüüdsid: „Iisraeli mehed, tulge appi! See on see mees, kes õpetab kõikjal meie rahva, seaduse ja selle paiga kohta põlastusväärseid asju. Ja ta on veel toonud ka kreeklasi templisse ning rüvetanud selle püha paiga!” 29 Nad ütlesid seda sellepärast, et nad olid näinud enne linnas koos temaga efeslast Trofimost ning järeldasid, et Paulus oli toonud ta templisse. 30 Kogu linnas läks mölluks, rahvas jooksis kokku, haaras Paulusest kinni ja vedas ta templist välja ning otsekohe suleti uksed. 31 Kui rahvas püüdis teda ära tappa, teatati väesalga tuhatkonnaülemale*, et kogu Jeruusalemmas valitseb segadus. 32 Sedamaid võttis tuhatkonnaülem sõdurid ja sadakonnaülemad ning jooksis alla nende juurde. Kui rahvas märkas tuhatkonnaülemat ja sõdureid, lõpetati Pauluse peksmine.

33 Tuhatkonnaülem astus ligi, võttis Pauluse vahi alla ja käskis ta kahe ketiga aheldada. Siis ta küsis, kes ta on ja mida ta on teinud. 34 Aga ühed rahva seast karjusid üht ja teised teist. Kuna ta ei suutnud lärmi tõttu midagi kindlat teada saada, käskis ta Pauluse kasarmusse viia. 35 Ent kui Paulus trepile jõudis, tuli sõduritel teda vägivaldse rahvahulga pärast kanda, 36 sest rahvas järgnes talle ja karjus: „Tapke ta ära!”

37 Kui Paulust kasarmusse viidi, ütles ta tuhatkonnaülemale: „Kas ma tohin sulle midagi öelda?” Tema vastas: „Kas sa oskad kreeka keelt? 38 Kas sa polegi see egiptlane, kes mõni aeg tagasi mässu tõstis ja 4000 pistodameest* kõrbesse viis?” 39 Siis ütles Paulus: „Ma olen juut ja kuulsa Kiliikia linna Tarsose kodanik. Palun luba mul rahvale kõnelda.” 40 Saanud loa, viipas Paulus trepil seistes rahvale käega. Kui kõik vaikseks jäid, pöördus ta nende poole heebrea keeles ja ütles:

^ Ap. t. 21:8 Võib tõlkida ka „misjonär”.

^ Ap. t. 21:8 Filippus oli üks neist seitsmest mehest, kelle apostlid olid Jeruusalemmas välja valinud.

^ Ap. t. 21:31 Võib tõlkida ka „sõjatribuunile”, leegioni kõrgem ohvitser Rooma sõjaväes.

^ Ap. t. 21:38 Võib tõlkida ka „sikariooti”; juutide äärmusliku poliitilise rühmituse liikmed, kes tapsid oma poliitilisi vastaseid.

Apostlite teod  22 : 1 - 30

22 „Mehed, vennad ja isad, kuulake, mis mul on enda kaitseks öelda!” 2 Kui nad kuulsid, et ta räägib nendega heebrea keeles, jäid nad veelgi vaiksemaks ja ta ütles: 3 „Ma olen juut, sündinud Kiliikiamaal Tarsoses, kuid hariduse olen saanud siin selles linnas Gamaalielilt, kes õpetas mind esiisade seadust rangelt täitma ja teenima innukalt Jumalat, nii nagu teie kõik tänasel päeval seda teete. 4 Ma kiusasin taga Isanda tee* pooldajaid ja lasin neid tappa. Ma sidusin kinni ja heitsin vanglasse nii mehi kui ka naisi, 5 nagu võivad tunnistada ülempreester ja terve vanemate nõukogu. Nende käest sain ma ka kirjad, et viia need juudi vendadele Damaskusse. Ma olin sinna minemas ja tahtsin need, kes seal olid, kinni siduda ja tuua nad karistamiseks Jeruusalemma.

6 Aga kui ma olin teel sinna ja olin jõudnud Damaskuse lähedale, lõi keskpäeva paiku äkitselt minu ümber särama suur valgus taevast. 7 Ma kukkusin maha ja kuulsin, kuidas üks hääl mulle ütles: „Saul, Saul, miks sa mind taga kiusad?” 8 Ma vastasin: „Kes sa oled, isand?” Ta ütles mulle: „Mina olen naatsaretlane Jeesus, keda sa taga kiusad.” 9 Minuga koos olnud mehed nägid küll valgust, aga ei saanud aru, mida hääl mulle ütles. 10 Seejärel ma ütlesin: „Isand, mida ma pean tegema?” Isand ütles mulle: „Tõuse, mine Damaskusse ja seal räägitakse sulle kõigest, mida sa pead tegema.” 11 Kuna aga särav valgus oli mind pimestanud, talutasid mu kaaslased mind kättpidi Damaskusse.

12 Siis tuli Hananias, Moosese seaduse järgi jumalakartlik mees, kelle kohta kõik sealsed juudid head rääkisid, 13 minu juurde. Ta jäi mu kõrvale seisma ja ütles: „Saul, mu vend, tulgu su nägemine tagasi!” Selsamal hetkel sain ma nägemise tagasi ja nägin teda. 14 Ta ütles: „Meie esiisade Jumal on valinud sind, et sa õpiksid tundma tema tahet, näeksid seda õiget ja kuuleksid tema häält, 15 sest sa pead olema tema tunnistaja kõigi inimeste ees ja rääkima sellest, mida sa oled näinud ja kuulnud. 16 Miks sa viivitad? Lase end ristida ja pese ära oma patud, hüüdes appi tema nime.”

17 Kui ma olin Jeruusalemma tagasi pöördunud ja palvetasin templis, sain ma nägemuse, 18 milles Isand ütles mulle: „Kiirusta, mine ruttu Jeruusalemmast ära, sest nad ei võta kuulda seda, mida sa minu kohta kuulutad.” 19 Ma laususin: „Isand, nad teavad hästi, et ma vangistasin ja peksin ühes sünagoogis teise järel neid, kes sinusse usuvad. 20 Kui sinu tunnistaja Stefanos tapeti, seisin ma seal ja kiitsin selle heaks ning valvasin tema tapjate kuubesid.” 21 Sellegipoolest ütles ta mulle: „Mine, sest ma saadan su kaugete rahvaste juurde.””

22 Sinnamaani inimesed kuulasid teda, aga siis hakkasid nad karjuma: „Kõrvaldage niisugune inimene maa pealt! Temasugune ei tohiks elada!” 23 Kuna nad karjusid, loopisid oma kuubesid ja viskasid tolmu õhku, 24 käskis tuhatkonnaülem Pauluse kasarmusse viia ja teda piitsutades üle kuulata, et jõuda selgusele, miks nad tema peale niiviisi karjuvad. 25 Aga kui Paulus oli piitsutamiseks kinni seotud, ütles ta sadakonnaülemale, kes seal seisis: „Kas seadus lubab teil piitsaga peksta Rooma kodanikku, keda pole süüdi mõistetud*?” 26 Kui sadakonnaülem seda kuulis, läks ta tuhatkonnaülema juurde ja teatas sellest, öeldes: „Mis sa kavatsed teha? See inimene on Rooma kodanik.” 27 Siis läks tuhatkonnaülem Pauluse juurde ja küsis: „Ütle mulle, kas sa oled Rooma kodanik?” Ta vastas: „Jah, olen.” 28 Tuhatkonnaülem lausus seepeale: „Mina ostsin endale kodanikuõigused suure raha eest.” Paulus ütles: „Aga mina sain need sündides.”

29 Mehed, kes pidid hakkama teda piinama ja üle kuulama, läksid kohe tema juurest ära. Kui tuhatkonnaülem sai teada, et Paulus on Rooma kodanik, lõi ta kartma, kuna ta oli tema ahelaisse pannud.

30 Tuhatkonnaülem laskis Pauluse järgmisel päeval ahelatest vabaks ning käskis peapreestritel ja kogu sanhedrinil kokku tulla, sest ta tahtis selgusele jõuda, milles juudid teda süüdistavad. Ta viis Pauluse alla ning pani ta nende keskele seisma.

^ Ap. t. 22:4 Selle all mõeldakse kristlikku eluviisi ja õpetust.

^ Ap. t. 22:25 Võib tõlkida ka „kelle üle pole kohut mõistetud”.

Apostlite teod  23 : 1 - 35

23 Paulus vaatas sanhedrini poole ja ütles: „Mehed, vennad, ma olen elanud Jumala ees täiesti puhta südametunnistusega kuni tänase päevani.” 2 Seepeale käskis ülempreester Hananias neil, kes Pauluse kõrval seisid, talle vastu suud lüüa. 3 Siis ütles Paulus talle: „Küll Jumal lööb sind, sa lubjatud sein! Kas sa istud siin, et minu üle seaduse järgi kohut mõista, ja samal ajal astud seadusest üle, käskides mind lüüa?” 4 Kõrvalseisjad ütlesid: „Kas sa solvad Jumala ülempreestrit?” 5 Paulus kostis: „Vennad, ma ei teadnud, et ta on ülempreester. On ju kirjutatud: „Sa ei tohi oma rahva ülemast halvasti rääkida.””

6 Teades, et osa neist on saduserid ja osa variserid, hüüdis Paulus sanhedrini ees: „Mehed, vennad, ma olen variser ja variseri poeg! Minu üle mõistetakse praegu kohut surnute ülestõusmislootuse pärast.” 7 Tema sõnade pärast tekkis variseride ja saduseride vahel tüli ning kohalolijad jagunesid kaheks. 8 Saduseride sõnul pole ei ülestõusmist, ingleid ega vaime, aga variserid usuvad neid kõiki. 9 Puhkes suur lärm ning mõned kirjatundjad variseride hulgast tõusid ja hakkasid ägedalt vaidlema: „Me ei leia selle mehe juures midagi halba. Võib-olla ongi mõni vaim või ingel temaga rääkinud.” 10 Kui tüli suureks paisus, hakkas tuhatkonnaülem kartma, et Paulus rebitakse lõhki, ja käskis sõduritel alla minna, Pauluse nende keskelt ära tuua ja kasarmusse viia.

11 Järgmisel ööl seisis Isand Pauluse kõrval ja ütles: „Ole julge! Nagu sa oled andnud minu kohta põhjalikult tunnistust Jeruusalemmas, nii pead sa seda tegema ka Roomas.”

12 Kui valgeks läks, sõlmisid juudid salaliidu ja andsid vande, et nad ei söö ega joo enne, kui on Pauluse tapnud. 13 Selle vandenõuga ühines rohkem kui 40 meest. 14 Nad läksid peapreestrite ja vanemate juurde ning ütlesid: „Me oleme pühalikult vandunud, et me ei söö midagi enne, kui oleme Pauluse tapnud. 15 Seepärast öelge koos sanhedriniga tuhatkonnaülemale, et ta tooks Pauluse alla teie juurde, otsekui tahaksite tema asjas midagi täpsemalt välja uurida. Aga enne kui ta kohale jõuab, tapame meie ta ära.”

16 Ent Pauluse õepoeg kuulis nende varitsusplaanist ning läks kasarmusse ja teatas sellest Paulusele. 17 Siis kutsus Paulus ühe sadakonnaülema enda juurde ja ütles: „Vii see noormees tuhatkonnaülema juurde, sest tal on midagi temale teatada.” 18 See viiski ta tuhatkonnaülema juurde ning ütles: „Vang Paulus kutsus mind enda juurde ja palus mul tuua see noormees sinu juurde, sest tal on sulle midagi öelda.” 19 Tuhatkonnaülem viis ta kättpidi kõrvale ja küsis omavahel olles: „Mis sul on mulle teatada?” 20 Noormees ütles: „Juudid on omavahel kokku leppinud, et paluvad sul homme tuua Pauluse alla sanhedrini ette, otsekui tahaksid nad tema asjas midagi täpsemalt teada saada. 21 Ära lase neil end veenda, sest rohkem kui 40 nende meest varitseb teda ja on andnud vande, et nad ei söö ega joo enne, kui on ta ära tapnud. Nüüd on nad valmis ja ootavad, et sa täidaksid nende palve.” 22 Seepeale saatis tuhatkonnaülem noormehe minema, keelates teda: „Ära räägi kellelegi, et sa mulle sellest teada andsid.”

23 Tuhatkonnaülem kutsus enda juurde kaks sadakonnaülemat ja ütles: „Pange valmis 200 sõdurit, et need läheksid kolmandal öötunnil* otsejoones Kaisareasse, samuti 70 ratsanikku ja 200 odameest. 24 Seadke Pauluse jaoks ka hobused valmis, et viia ta turvaliselt maavalitseja Felixi juurde.” 25 Ja ta kirjutas sellise kirja:

26 „Claudius Lysias tervitab kõrgeaulist maavalitsejat Felixit! 27 Selle mehe olid juudid kinni võtnud ja tahtsid ta ära tappa, kuid mina läksin kiiresti oma sõduritega vahele ja päästsin ta, sest ma olin teada saanud, et ta on Rooma kodanik. 28 Kuna ma soovisin välja uurida, milles nad teda süüdistavad, viisin ma ta alla nende sanhedrini ette. 29 Ma leidsin, et teda süüdistatakse asjades, mis puudutavad nende seadust, kuid polnud ühtki sellist kaebust, mille pärast ta oleks väärinud surma või vangiahelaid. 30 Kuna mulle aga teatati salanõust selle mehe vastu, saadan ma ta kohe sinu juurde ning käsin süüdistajatel sinu ees rääkida, mis neil on tema vastu.”

31 Sõdurid võtsidki saadud korralduse kohaselt Pauluse ja viisid ta öösel Antipatrisesse. 32 Järgmisel päeval läksid ratsanikud temaga edasi, teised sõdurid pöördusid aga tagasi kasarmusse. 33 Ratsanikud läksid Kaisareasse, andsid kirja maavalitsejale ja viisid ka Pauluse tema ette. 34 Maavalitseja luges kirja läbi ja küsis, millisest provintsist Paulus pärit on, ning sai teada, et Kiliikiast. 35 Ta ütles: „Ma kuulan su üle siis, kui su süüdistajad pärale jõuavad.” Ja ta käskis teda Herodese lossis valve all hoida.

^ Ap. t. 23:23 Umbes kell 21.

Apostlite teod  24 : 1 - 27

24 Viie päeva pärast tuli Kaisareasse ülempreester Hananias koos mõne vanema ja kõnemees* Tertullusega ning nad esitasid maavalitsejale ametliku süüdistuse Pauluse vastu. 2 Kui Tertullusele märku anti, hakkas ta Paulust süüdistama, öeldes:

„Kuna me mõistame, et tänu sinule on meil suur rahu ja et sinu ettenägelikkuse tõttu on meie rahva seas aset leidnud mitmesugused uuendused, 3 oleme selle eest igal ajal ja igal pool ülimalt tänulikud, kõrgeauline Felix. 4 Aga et sind mitte kauem kinni pidada, anun ma, et sa oma lahkuses meid lühidalt ära kuulaksid. 5 Me oleme leidnud, et see mees on otsekui katk*. Ta õhutab mässu kõigi juutide seas kogu maailmas ja on üks naatsaretlaste sekti ninamehi. 6 Ta üritas ka templit rüvetada ja seepärast me võtsime ta kinni. 7 ---* 8 Kui sa teda üle kuulad, saad ise teada kõigest, milles me teda süüdistame.”

9 Seejärel hakkasid ka juudid Paulust süüdistama, kinnitades, et see kõik on tõsi. 10 Kui maavalitseja Paulusele noogutas, et see rääkima hakkaks, ütles Paulus:

„Kuna ma tean, et sa oled palju aastaid olnud sellele rahvale kohtumõistjaks, siis räägin ma meelsasti enda kaitseks. 11 Sa võid ise kontrollida, et sellest pole möödunud kahtteist päevagi, kui ma läksin üles Jeruusalemma Jumalat kummardama. 12 Nad pole leidnud mind templis kellegagi vaidlemas ega sünagoogides või linnas rahvast üles ässitamas. 13 Samuti ei saa nad tõestada sulle seda, milles nad mind praegu süüdistavad. 14 Aga ma tunnistan sulle, et selle jumalateenimisviisi järgi, mida nad nimetavad sektiks, teenin ma oma esiisade Jumalat ja usun kõike, mis on kirjas Moosese seaduses ja prohvetiraamatutes. 15 Mul on sama lootus mis neil meestel, et Jumal äratab üles nii õiged kui ka ülekohtused. 16 Seepärast ma püüan alati hoida puhast südametunnistust Jumala ja inimeste ees. 17 Ma tulin pärast mitmeid aastaid Jeruusalemma oma rahvale annetusi tooma ja Jumalale ohverdama. 18 Kui ma olin seda tegemas, leidsid nad mu templist rituaalselt puhastatuna, mitte rahvamurru keskelt ega möllu tekitamast. Ent seal olid mõned Aasia provintsi juudid, 19 kes peaksid siin sinu ees olema ja mind süüdistama, kui neil on midagi minu vastu. 20 Või öelgu siinolijad ise, millise süü nad leidsid mul olevat, kui ma seisin sanhedrini ees, 21 välja arvatud see üks lause, mis ma hüüdsin nende keskel seistes: „Minu üle mõistetakse täna teie ees kohut surnute ülestõusmise pärast!””

22 Kuna Felix teadis päris hästi kõike Isanda teega* seotut, lükkas ta asja edasi ja ütles: „Kui tuhatkonnaülem Lysias alla tuleb, siis ma langetan selles asjas otsuse.” 23 Ta andis sadakonnaülemale käsu, et seda meest tuleb vahi all pidada, kuid anda talle mõnevõrra vabadust ja lubada omadel tema eest hoolt kanda.

24 Mõne päeva pärast tuli Felix koos oma naise Drusillaga, kes oli juut, ja laskis kutsuda Pauluse ning kuulas teda, kui ta rääkis usust Kristus Jeesusesse. 25 Ent kui Paulus rääkis õigusest, enesevalitsusest ja tulevasest kohtumõistmisest, kohkus Felix ja ütles: „Mine praegu ära, aga kui mul on rohkem aega, lasen ma sind jälle kutsuda.” 26 Samas lootis ta Pauluselt altkäemaksu saada. Seepärast lasi ta teda sageli enda juurde kutsuda ja vestles temaga. 27 Ent kui oli möödunud kaks aastat, asus Felixi järel ametisse Porcius Festus. Felix oli jätnud Pauluse vahi alla, kuna ta soovis võita juutide poolehoidu.

^ Ap. t. 24:1 Võib tõlkida ka „advokaat”.

^ Ap. t. 24:5 Võib tõlkida ka „see mees on rahutuste tekitaja”.

^ Ap. t. 24:7 See salm puudub vanimates kreekakeelsetes käsikirjades. (Vt lisa A3.)

^ Ap. t. 24:22 Selle all mõeldakse kristlikku eluviisi ja õpetust.

Apostlite teod  25 : 1 - 27

25 Kolm päeva pärast seda, kui Festus oli provintsi* jõudnud ja ametisse asunud, läks ta Kaisareast Jeruusalemma. 2 Peapreestrid ja juutide tähtsamad mehed esitasid talle kaebuse Pauluse vastu. Nad palusid Festust, 3 et ta osutaks neile teene ja saadaks Pauluse Jeruusalemma. Aga nad kavatsesid Paulust varitseda ja ta tee peal tappa. 4 Kuid Festus vastas, et Paulus jääb Kaisareasse ja et temagi kavatseb varsti sinna tagasi minna. 5 Ta ütles: „Teie mõjukad mehed tulgu koos minuga alla ja süüdistagu teda seal, kui see mees on tõesti midagi halba teinud.”

6 Viibinud seal umbes kaheksa või kümme päeva, läks ta alla Kaisareasse, istus järgmisel päeval kohtujärjele ja käskis Pauluse sisse tuua. 7 Kui Paulus sisse tuli, kogunesid tema ümber Jeruusalemmast tulnud juudid, kes esitasid tema vastu palju ränki süüdistusi, mille kohta nad ei suutnud tõendeid tuua.

8 Paulus ütles enda kaitseks: „Ma pole eksinud ei juutide seaduse, templi ega keisri vastu.” 9 Kuna Festus soovis võita juutide poolehoidu, vastas ta Paulusele: „Kas sa tahad minna üles Jeruusalemma, et ma seal sinu üle neis asjus kohut mõistaksin?” 10 Aga Paulus ütles: „Ma seisan keisri kohtujärje ees. Siin peab minu üle kohut mõistetama. Ma pole juutidele midagi halba teinud, nagu sa ka ise väga hästi tead. 11 Kui ma olen tõepoolest kurjategija ja olen teinud midagi, mis on surma väärt, ei palu ma surmast pääsemist. Aga kui minu vastu esitatud süüdistustel pole mingit alust, ei või keegi mind nende meeleheaks neile üle anda. Ma soovin, et minu üle mõistaks kohut keiser!” 12 Festus rääkis oma nõunikega ning vastas siis: „Keisri kohut sa oled soovinud, keisri ette sa ka lähed!”

13 Mõne päeva pärast saabusid kuningas Agrippa* ja Berenike Kaisareasse Festuse juurde viisakusvisiidile. 14 Kuna nad veetsid seal mitu päeva, tõi Festus Pauluse kohtuasja kuninga ette, öeldes:

„Siin on üks mees, kelle Felix vangi jättis. 15 Kui ma olin Jeruusalemmas, rääkisid mulle temast juutide peapreestrid ja vanemad ning palusid tema süüdimõistmist. 16 Mina aga vastasin neile, et roomlastel pole tavaks kedagi tema süüdistajatele nende meeleheaks üle anda, enne kui süüdistatav on kohtunud näost näkku oma süüdistajatega ja saanud võimaluse enda kaitseks kõnelda. 17 Kui nad siis siia jõudsid, ei viivitanud ma, vaid istusin järgmisel päeval kohtujärjele ja käskisin selle mehe sisse tuua. 18 Süüdistajad astusid ette, kuid ei pannud talle süüks ühtki kuritegu, mida ma arvasin teda teinud olevat. 19 Neil olid temaga lihtsalt mingid vaidlused oma jumala kummardamise* pärast ja kellegi surnud Jeesuse pärast, keda Paulus väitis elavat. 20 Olles nõutu, mida nende vaidluste suhtes ette võtta, küsisin ma, kas ta ei tahaks minna Jeruusalemma ja lasta enda üle seal neis asjus kohut mõista. 21 Aga kui Paulus avaldas soovi, et teda hoitaks vahi all, kuni Tema Majesteet* otsuse teeb, siis ma käskisingi teda kinni pidada seni, kuni ma ta keisri juurde saadan.”

22 Siis ütles Agrippa Festusele: „Ma tahaksin kuulda, mida sel mehel on öelda.” Tema lausus: „Homme saad sa teda kuulata.” 23 Järgmisel päeval tulid Agrippa ja Berenike suurejooneliselt kohale ja astusid vastuvõtusaali koos tuhatkonnaülemate ja linna ülikutega. Kui Festus käsu andis, toodi Paulus sisse. 24 Festus ütles: „Kuningas Agrippa ja kõik, kes olete koos meiega! Te näete seda meest, kelle pärast on minu poole pöördunud kõik juudid nii Jeruusalemmas kui ka siin. Nad nõudsid karjudes tema surma. 25 Aga ma olen aru saanud, et ta pole teinud midagi, mis oleks surma väärt. Kui ta siis ise soovis Tema Majesteedi kohut, otsustasin ma ta keisri ette saata. 26 Ent mul pole oma isandale tema kohta midagi kindlat kirjutada. Seepärast tõin ma ta teie kõigi ette ja eriti sinu ette, kuningas Agrippa, et mul pärast juurdlust oleks midagi kirjutada. 27 Sest mulle ei tundu mõistlik vangi edasi saata, ilma et ma teataksin, milles teda süüdistatakse.”

^ Ap. t. 25:1 St Juudamaa provintsi, mille valitseja residents asus Kaisareas.

^ Ap. t. 25:13 Herodes Agrippa II.

^ Ap. t. 25:19 Võib tõlkida ka „oma religiooni”.

^ Ap. t. 25:21 Võib tõlkida ka „Augustus”. Siin viitab see tiitel keiser Nerole, kes oli neljas keiser pärast Octavianust, kes esimesena seda tiitlit kandis.

Apostlite teod  26 : 1 - 32

26 Agrippa ütles Paulusele: „Sul on luba enda kaitseks rääkida.” Siis Paulus sirutas käe ja hakkas kõnelema:

2 „Ma olen õnnelik, kuningas Agrippa, et saan täna siin, sinu ees, enda kaitseks sõna võtta kõigis neis asjus, milles juudid mind süüdistavad, 3 eriti kuna sa oled kõigi juudi kommete ja vaidlusküsimuste asjatundja. Seepärast palun ma sind, et sa mu kannatlikult ära kuulaksid.

4 Mis puutub minu eluviisi noorusest alates oma rahva hulgas ja Jeruusalemmas, siis see on teada kõigile juutidele. 5 Nad on mind pikka aega tundnud ja teavad, kui nad vaid soovivad seda tunnistada, et ma elasin variseri elu, järgides meie religiooni kõige rangema rühmituse õpetusi. 6 Ometi seisan ma nüüd kohtu ees, sest ma loodan näha selle tõotuse täitumist, mille Jumal andis meie esiisadele. 7 Sellesama tõotuse täitumist ootavad ka meie kaksteist suguharu, teenides Jumalat innukalt ööd ja päevad. Selle lootuse pärast süüdistavadki mind juudid, kõrgeauline kuningas.

8 Miks on mõnel teie hulgast raske uskuda, et Jumal surnuid üles äratab? 9 Minagi arvasin, et pean igal viisil naatsaretlase Jeesuse nimele vastupanu osutama. 10 Seda ma Jeruusalemmas ka tegin ning panin palju pühi inimesi vangi, kuna olin saanud peapreestritelt selleks loa. Ja kui neid taheti hukata, andsin ma selle poolt oma hääle. 11 Karistades neid palju kordi kõigis sünagoogides, üritasin ma sundida neid usust lahti ütlema. Ma käitusin nendega päris pööraselt ja läksin koguni nii kaugele, et kiusasin neid taga teisteski linnades.

12 Kui ma peapreestrite loal ja korraldusel neis asjus Damaskusse läksin, 13 nägin ma keskpäeval tee peal, kõrgeauline kuningas, päikesest eredamat valgust. See säras taevast minu ja mu teekaaslaste ümber. 14 Kui me olime kõik maha langenud, kuulsin ma, kuidas üks hääl mulle heebrea keeles ütles: „Saul, Saul, miks sa mind taga kiusad? Sul läheb raskeks, kui sa astla* vastu takka üles lööd.” 15 Aga ma küsisin: „Kes sa oled, isand?” Ja Isand vastas: „Mina olen Jeesus, keda sa taga kiusad. 16 Tõuse jalule! Ma olen sulle end ilmutanud seepärast, et valida sind teenijaks ja tunnistajaks, selleks, et sa kuulutaksid nii seda, mida sa oled näinud, kui ka seda, mida ma sulle endaga seoses veel näitan. 17 Ma päästan sind selle rahva käest ja teiste rahvaste käest, kelle juurde ma sind saadan, 18 et sa avaksid nende silmad, juhiksid nad pimedusest valguse kätte ja Saatana võimu alt Jumala juurde, nii et nad saaksid patud andeks, samuti pärandi nende seas, kes on pühitsetud tänu oma usule minusse.”

19 Seepärast, kuningas Agrippa, tegin ma nii, nagu mulle taevases nägemuses öeldi. 20 Ma kuulutasin esmalt Damaskuse elanikele, siis neile, kes on Jeruusalemmas ja kogu Juudamaal, ning ka teistele rahvastele, et nad peaksid oma patte kahetsema, pöörduma Jumala poole ja kandma patukahetsuse* vilja. 21 Sel põhjusel võtsid juudid mu templis kinni ja üritasid mind tappa. 22 Aga ma olen saanud Jumalalt abi ja annan tänase päevani tunnistust nii alamatele kui ka ülematele ega räägi midagi muud kui seda, mis prohvetite ja Moosese järgi pidi toimuma, 23 nimelt, et messial tuli kannatada ja ta pidi esimese surnuist ülesäratatuna kuulutama valgust nii sellele rahvale kui ka teistele rahvastele.”

24 Kui Paulus enda kaitseks rääkis, ütles Festus valju häälega: „Paulus, sa hakkad hulluks minema! Suur kirjatarkus ajab sind hulluks!” 25 Aga Paulus ütles: „Ma ei hakka sugugi hulluks minema, kõrgeauline Festus, vaid räägin tõeseid ja mõistlikke sõnu. 26 Tegelikult on need asjad kuningale hästi teada ja sellepärast võin ma temaga neist asjust julgelt rääkida. Ma olen veendunud, et midagi sellest ei jää talle märkamata, ei ole see ju kuskil salajas toimunud. 27 Kuningas Agrippa, kas sa usud prohveteid? Ma tean, et sa usud.” 28 Kuid Agrippa ütles Paulusele: „Natuke veel ja sa veenad mind kristlaseks saama.” 29 Seepeale ütles Paulus: „Ma palun Jumalat, kulugu selleks natuke või palju aega, et mitte ainult sina, vaid kõik, kes mind täna kuulavad, saaksid niisuguseks, nagu mina olen, ainult ilma nende vangiahelateta.”

30 Siis tõusis kuningas püsti ning koos temaga tõusid maavalitseja, Berenike ja need, kes nendega istusid. 31 Aga ära minnes rääkisid nad omavahel: „See inimene pole teinud midagi, mis oleks surma või vangiahelaid väärt.” 32 Agrippa lausus seejärel Festusele: „Selle inimese oleks võinud vabaks lasta, kui ta poleks soovinud, et keiser tema üle kohut mõistab.”

^ Ap. t. 26:14 Teravikuga kepp loomade ajamiseks.

^ Ap. t. 26:20 Sõna-sõnalt „mõtteviisi parandamise”.

Apostlite teod  27 : 1 - 44

27 Kui oli otsustatud, et me purjetame Itaaliasse, anti Paulus ja mõned muud vangid üle Juliuse-nimelisele sadakonnaülemale Augustuse väesalgast. 2 Me läksime Adramüttionist tulnud laevale, mis pidi purjetama Aasia provintsi rannikul asuvatesse sadamatesse, ja asusime teele. Koos meiega oli makedoonlane Aristarhos Tessaloonikast. 3 Järgmisel päeval maabusime Siidonis ning Julius kohtles Paulust lahkelt ja lubas tal sõprade juurde minna, et need tema eest hoolitseksid.

4 Kui me olime sealt merele läinud, purjetasime Küprose varjus, sest tuuled olid vastu. 5 Me sõitsime üle avamere Kiliikiast ja Pamfüüliast mööda ning jõudsime Mürra sadamasse Lüükias. 6 Seal leidis sadakonnaülem Aleksandriast tulnud laeva, mis suundus Itaaliasse, ja meil tuli minna selle pardale. 7 Seejärel, olles palju päevi aeglaselt edasi purjetanud, jõudsime läbi raskuste Knidoseni. Kuna tuul ei lasknud meid edasi, purjetasime Kreeta varjus Salmoonest mööda. 8 Sõitsime raskustest hoolimata piki rannikut ja jõudsime viimaks paika, mida hüütakse Heaks Sadamaks ja mille lähedal on Lasaia linn.

9 Möödunud oli märkimisväärselt palju aega ja laevasõit oli muutunud ohtlikuks, sest isegi lepituspäeva paast* oli juba möödas. Seepärast andis Paulus soovituse 10 ja ütles: „Mehed, ma näen, et laevasõit ei ähvarda mitte ainult tuua kaasa kahju ja suuri kaotusi lastile ja laevale, vaid seab ohtu ka meie elu.” 11 Sadakonnaülem aga võttis kuulda kaptenit ja laevaomanikku, mitte Paulust. 12 Kuna sadam ei sobinud talvitamiseks, soovitas enamik sealt edasi purjetada, et püüda kuidagi jõuda talveks Foiniksisse, Kreeta sadamasse, mis on lahti kirde ja kagu poole.

13 Kui hakkas puhuma õrn lõunatuul, arvasid nad, et nende eesmärk on sama hästi kui saavutatud, ning nad hiivasid ankru ja purjetasid piki Kreeta rannikut edasi. 14 Ent varsti tõusis tormituul, mida hüütakse Kirdemaruks. 15 Kuna see kiskus laeva kõvasti kaasa ja laevanina polnud võimalik vastu tuult hoida, andsime järele ja lasime end tuulel ajada. 16 Siis me sõitsime ühe väikse saare varjus, mida nimetatakse Kaudaks, ja nägime suurt vaeva, et ahtri taga olevat paati* päästa. 17 Ent kui nad olid selle pardale vinnanud, sidusid nad laevakere ümbert kinni, et seda tugevdada, ja kuna nad kartsid Syrtises* madalikule joosta, võtsid nad taglase maha ja jätsid end tuule ajada. 18 Kuna maru meid kõvasti vintsutas, hakati järgmisel päeval laeva kergendama. 19 Kolmandal päeval viskasid nad oma käega ära laeva taglase köied.

20 Kuna päevade kaupa polnud näha päikest ega tähti ja meie ümber möllas tugev maru, hakkas lõpuks kustuma igasugune pääsemislootus. 21 Kui nad olid pikka aega söömata olnud, tõusis Paulus nende keskel püsti ja ütles: „Mehed, te oleksite pidanud mu nõuannet kuulda võtma ja Kreetalt mitte merele minema, siis oleks see häda ja kahju olemata olnud. 22 Ometi kutsun ma teid üles olema julged, sest mitte keegi teist ei hukku, ainult laev puruneb. 23 Jumal, keda ma teenin, saatis täna öösel minu juurde ingli 24 ning see ütles: „Ära karda, Paulus! Sa pead seisma keisri ees. Ja Jumal on kinkinud sulle kõik need, kes on koos sinuga laevas.” 25 Seepärast, mehed, olge julged! Ma usun Jumalat, et kõik läheb täpselt nii, nagu mulle öeldi. 26 Ent meie laev jookseb ühe saare juures madalikule.”

27 Kui saabus neljateistkümnes öö ja tuul pillutas laeva Aadria merel siia-sinna, hakkas meremeestele südaööl tunduma, et nad lähenevad mingile maale. 28 Nad mõõtsid sügavust ja said 20 sülda*. Liikunud veidi maad edasi, loodisid nad uuesti ja said 15 sülda*. 29 Kartes, et laev võib karidele paiskuda, heitsid nad ahtrist välja neli ankrut ja jäid ootama, et läheks valgeks. 30 Ent kui meremehed püüdsid laevalt põgeneda ning lasid paati merre, teeseldes, et kavatsevad vöörist ankruid alla lasta, 31 ütles Paulus sadakonnaülemale ja sõduritele: „Kui need mehed ei jää laeva, siis te ei pääse.” 32 Seejärel raiusid sõdurid paadi köied läbi ja lasid sel merre kukkuda.

33 Enne koitu ergutas Paulus kõiki toitu võtma, öeldes: „Täna on juba neljateistkümnes päev, kui te ootate ja pole midagi söönud. 34 Seepärast ma palun teil pisut süüa. See on teie enda huvides. Kellegi peast ei lähe juuksekarvagi kaotsi.” 35 Seda öelnud, võttis ta leiva, tänas Jumalat nende kõigi ees, murdis seda ja hakkas sööma. 36 Kõigil läks tuju paremaks ja nad asusid samuti sööma. 37 Kokku oli meid laeval 276 inimest. 38 Kui nad olid kõhu täis söönud, asusid nad laeva kergendama ning heitsid nisu üle parda merre.

39 Kui valgeks läks, ei tundnud nad ära, mis maa see on, aga nad nägid liivarannaga lahte, kuhu nad otsustasid, kui vähegi võimalik, laeva ajada. 40 Niisiis raiusid nad ankruköied läbi ja lasid neil merre vajuda, samal ajal sidusid nad lahti tüürimõlade kinnitused, ja seadnud eespurje tuulde, suundusid nad ranna poole. 41 Kui nad sattusid leetseljakule, mida meri igast küljest uhtus, lasid nad laeval madalikule joosta. See jäi vööripidi kinni ning püsis liikumatult paigal, ahter aga hakkas lainemöllus koost lagunema. 42 Siis otsustasid sõdurid vangid ära tappa, et ükski neist ujudes põgenema ei pääseks. 43 Kuid sadakonnaülem tahtis Paulust päästa ja takistas neil oma plaani ellu viia. Ta käskis kõigil, kes ujuda oskavad, esimestena merre hüpata ja kaldale minna 44 ning ülejäänutel neile järgneda kas plankude või muude laevatükkide abil. Nii pääsesidki kõik tervelt maale.

^ Ap. t. 27:9 Võib tõlkida ka „sügisene paast”.

^ Ap. t. 27:16 Tegu oli väikse paadiga, mida võidi kasutada päästepaadina.

^ Ap. t. 27:17 Kaks Põhja-Aafrikas Liibüa rannikul asuvat suurt madalat lahte, kus on palju liikuvaid liivavalle.

^ Ap. t. 27:28 36 m. (Vt lisa B14.)

^ Ap. t. 27:28 27 m.

Apostlite teod  28 : 1 - 31

28 Kui olime kaldale pääsenud, saime teada, et seda saart nimetatakse Maltaks. 2 Sealsed võõrast keelt rääkivad inimesed olid meie vastu erakordselt lahked. Nad tegid tule üles ja võtsid meid kõiki kenasti vastu, kuna sadas vihma ja oli külm. 3 Kui Paulus korjas kokku sületäie hagu ja selle tulle pani, tuli sealt kuumuse tõttu välja rästik ja hakkas tema kätte kinni. 4 Märganud seda mürgist elukat tema käe küljes rippumas, ütlesid kohalikud üksteisele: „See mees on kindlasti mõrtsukas. Tal õnnestus küll pääseda merest, aga Õiglus* ei lase tal elama jääda.” 5 Ent Paulus raputas selle eluka tulle ega saanud viga. 6 Nad arvasid, et ta läheb põletikust paiste või langeb äkitselt surnuna maha. Aga kui nad olid tükk aega oodanud ja nägid, et temaga ei juhtunud midagi halba, muutsid nad meelt ja ütlesid, et ta on jumal.

7 Selle koha lähedal olid saare tähtsaima mehe Publiuse maad. Ta võttis meid külalislahkelt vastu ja võõrustas meid kolm päeva. 8 Publiuse isa aga lamas haigena voodis, tal oli palavik ja düsenteeria. Paulus läks tema juurde ning palvetas, pani käed tema peale ja tegi ta terveks. 9 Pärast seda juhtumit hakkas tema juurde tulema ka teisi saareelanikke, kes olid haiged, ja nad said terveks. 10 Nad avaldasid meile austust, tuues palju kingitusi, ja kui hakkasime merele minema, andsid nad meile kaasa kõike vajalikku.

11 Kolm kuud hiljem purjetasime sealt ära ühe Aleksandria laevaga, mis oli saarel talvitanud ja mille vöörikaunistuseks olid Zeusi pojad*. 12 Me jõudsime Sürakuusa sadamasse, kuhu jäime kolmeks päevaks. 13 Sealt läksime edasi ja saabusime Reegiumi. Päev hiljem hakkas puhuma lõunatuul ning teisel päeval me jõudsime Puteolisse. 14 Seal me kohtasime vendi, kes käisid meile peale, et jääksime nende juurde seitsmeks päevaks. Seejärel suundusime Rooma poole. 15 Saanud meist kuulda, tulid sealsed vennad meile vastu Appiuse turuväljakule* ja Kolme Kõrtsi* juurde. Neid nähes tänas Paulus Jumalat ja sai julgust. 16 Kui me lõpuks Rooma jõudsime, lubati Paulusel omaette elama asuda koos sõduriga, kes teda valvas.

17 Kolm päeva hiljem kutsus Paulus kokku juutide tähtsamad mehed. Kui need olid kogunenud, ütles ta neile: „Mehed, vennad, ehkki ma pole teinud midagi meie rahva ega esiisade kommete vastu, võeti mind Jeruusalemmas vahi alla ja anti roomlastele üle. 18 Kui need olid mu üle kuulanud, tahtsid nad mind vabaks lasta, sest ma polnud teinud midagi, mis oleks olnud surma väärt. 19 Aga kui juudid polnud sellega nõus, olin ma sunnitud nõudma keisri kohut, kuid mitte sellepärast, et mul oleks milleski oma rahvast süüdistada. 20 Sel põhjusel ma palusingi, et võiksin teid näha ja teiega rääkida, sest ma olen ahelais tema pärast, kellele Iisrael loodab.” 21 Nad ütlesid talle: „Me pole Juudamaalt sinu kohta kirju saanud, samuti pole ükski siia tulnud vendadest teatanud või rääkinud sinust midagi halba. 22 Kuid meie arvates on kohane kuulda sinu enda käest, mida sa mõtled, sest me teame, et sellest sektist räägitakse kõikjal halba.”

23 Nad leppisid Paulusega kokku ühe päeva ja siis tulid nad veel suurema hulgana tema elukohta. Ta andis neile hommikust õhtuni põhjalikult tunnistust Jumala kuningriigist* ja esitas veenvaid tõendeid Jeesuse kohta nii Moosese seadusest kui ka prohvetiraamatutest. 24 Mõned uskusid räägitut, teised aga mitte. 25 Kuna nad olid eri meelt, hakkasid nad laiali minema, kuid Paulus ütles veel:

„Püha vaim on prohvet Jesaja kaudu teie esiisadele tabavalt öelnud: 26 „Mine selle rahva juurde ja ütle: „Te kuulete, kuid ei mõista, te vaatate, kuid ei näe. 27 Selle rahva süda on ju tuimaks läinud, nad on oma kõrvadega kuulnud, kuid pole kuulda võtnud, ja nad on oma silmad sulgenud, et nad oma silmadega ei näeks, kõrvadega ei kuuleks ja südamega aru ei saaks ega pöörduks, nii et mina nad terveks teeksin.”” 28 Seetõttu olgu teile teada, et sõnumit Jumalalt lähtuvast päästest kuulutatakse teistele rahvastele ja nemad võtavad seda kuulda.” 29 ---*

30 Paulus jäi tervelt kaheks aastaks üürielamusse ja võttis lahkesti vastu kõiki, kes tema juurde tulid. 31 Laskmata end millelgi takistada, rääkis ta neile julgelt Jumala kuningriigist ning jagas õpetust isand Jeesus Kristuse kohta.

^ Ap. t. 28:4 Kr Dike. Viitab kas õigluse jumalannale või õiglusele kui omadusele.

^ Ap. t. 28:11 Võib tõlkida ka „Dioskuurid”; kaksikvennad Kastor (Castor) ja Polydeukes (Pollux).

^ Ap. t. 28:15 Võib tõlkida ka „foorumile”. See oli rahva kogunemiskoht.

^ Ap. t. 28:15 Võib tõlkida ka „Tres Taberna”.

^ Ap. t. 28:23 Võib tõlkida ka „kuningavalitsusest”.

^ Ap. t. 28:29 See salm puudub vanimates kreekakeelsetes käsikirjades. (Vt lisa A3.)

ROOMLASTELE

LÜHIÜLEVAADE

- 1

- Tervitused (1–7)

- Paulus soovib minna Rooma (8–15)

- Õige jääb elama tänu usule (16, 17)

- Jumalakartmatutel pole mingit vabandust (18–32)

- Jumala vägi ja jumalikkus ilmnevad loomistöös (20)

- 2

- Jumal mõistab kohut juutide ja kreeklaste üle (1–16)

- Kuidas südametunnistus töötab (14, 15)

- Juudid ja Moosese seadus (17–24)

- Südame ümberlõikamine (25–29)

- 3

- „Jumal on tõearmastaja” (1–8)

- Nii juudid kui ka kreeklased on patused (9–20)

- Kes usuvad, võivad õigeks saada (21–31)

- Keegi ei suuda peegeldada Jumala võrratuid omadusi (23)

- 4

- Aabraham mõisteti õigeks usu alusel (1–12)

- Aabraham, nende isa, kes tunnistatakse õigeks usu alusel (11)

- Usu alusel antud tõotus (13–25)

- 5

- Jumalaga lepitamine Kristuse kaudu (1–11)

- Surm Aadama kaudu, elu Kristuse kaudu (12–21)

- Patt ja surm on kandunud kõigisse (12)

- Õigeksmõistmine ühe õige teo tulemusena (18)

- 6

- Uus elu Kristusse ristimise kaudu (1–11)

- Ärge laske patul valitseda oma kehas (12–14)

- Patu orjadest Jumala orjadeks (15–23)

- Patt annab palgaks surma, Jumal annab kingiks elu (23)

- 7

- Näide seadusest vabakssaamise kohta (1–6)

- Seadus teeb selgeks, mis on patt (7–12)

- Võitlus patuga (13–25)

- 8

- Püha vaim teeb elavaks ja vabastab (1–11)

- Vaim tunnistab, et oleme Jumala lapsed (12–17)

- Loodu ootab, et saada Jumala laste vabadus (18–25)

- Püha vaim anub meie eest (26, 27)

- Mida Jumal on ette määranud (28–30)

- Võidukad Jumala armastuse tõttu (31–39)

- 9

- Paulus kurvastab iisraellaste pärast (1–5)

- Aabrahami järeltulijad (6–13)

- Jumala valikut ei või kahtluse alla seada (14–26)

- Vihaalused ja need, kellele ta halastab (22, 23)

- Ainult väike osa pääseb (27–29)

- Iisrael komistab (30–33)

- 10

- Kuidas saada Jumala ees õigeks (1–15)

- Usu tunnistamine (10)

- „Kes hüüab appi Jehoova nime, päästetakse” (13)

- Kuulutajatel kaunid jalad (15)

- Hea sõnum on kõrvale lükatud (16–21)

- 11

- Iisraeli pole täielikult kõrvale heidetud (1–16)

- Võrdlus õlipuuga (17–32)

- Jumala tarkuse sügavus (33–36)

- 12

- Andke oma keha elavaks ohvriks (1, 2)

- Erisugused anded, kuid üks keha (3–8)

- Nõuandeid kristlikuks eluks (9–21)

- 13

- Allumine võimudele (1–7)

- Maksude maksmine (6, 7)

- Armastus on seaduse täitmine (8–10)

- Elage nagu päevaajal (11–14)

- 14

- Ärge mõistke üksteise üle kohut (1–12)

- Hoidugem saamast teistele komistuskiviks (13–18)

- Taotlege rahu ja üksmeelt (19–23)

- 15

- Võtke üksteist vastu, nagu Kristus seda tegi (1–13)

- Paulus mittejuutide teenistuses (14–21)

- Pauluse reisiplaanid (22–33)

- 16

- Paulus tutvustab kaasteenijat Foibet (1, 2)

- Tervitused Rooma kristlastele (3–16)

- Hoiatus lahkhelide eest (17–20)

- Tervitused Pauluse kaasteenijatelt (21–24)

- Püha saladus on saanud avalikuks (25–27)

Roomlastele

1

2

3

4

5

6

7

8

9

10

11

12

13

14

15

16

Roomlastele  1 : 1 - 32

KIRI ROOMLASTELE

1 Pauluselt, Kristus Jeesuse orjalt, kes on kutsutud apostliametisse ja määratud Jumala hea sõnumi kuulutajaks. 2 Sellest heast sõnumist on Jumal varem pühakirjas oma prohvetite kaudu teada andnud 3 ja see räägib tema pojast, kes sündis inimesena Taaveti soost, 4 aga kes tunnistati püha vaimu väega Jumala pojaks, kui ta surnuist üles äratati. See poeg on meie isand Jeesus Kristus. 5 Tema kaudu osutati mulle* armu* ja anti apostliamet, et kõik rahvad võiksid usus talle kuuletuda, et austada tema nime. 6 Ka teie olete nende rahvaste hulgas ja Jumal on teid kutsunud, et te kuuluksite Jeesus Kristusele. 7 Ma kirjutan kõigile Roomas olevaile Jumala armastatuile, kutsutud pühadele.

Armu ja rahu teile Jumalalt, meie isalt, ja meie isandalt Jeesus Kristuselt!

8 Kõigepealt tahan ma öelda, et ma tänan oma Jumalat Jeesus Kristuse kaudu teie kõigi pärast, kuna teie usust räägitakse kogu maailmas. 9 Jumal, keda ma teenin kogu hingest, kuulutades head sõnumit tema pojast, võib tunnistada, et ma palvetan alati teie eest 10 ja anun, et mul õnnestuks viimaks ometi teie juurde tulla, kui see on tema tahe. 11 Ma igatsen teid näha, et jagada teiega vaimset andi teie usu kinnitamiseks, 12 või pigem, et me võiksime üksteist oma usuga vastastikku julgustada, teie mind oma usuga ja mina teid oma usuga.

13 Ma soovin, vennad, et te teaksite, kui palju kordi ma olen tahtnud tulla teie juurde, et mu kuulutustöö kannaks teie seas vilja samamoodi nagu teiste rahvaste seas, ent mind on siiani takistatud. 14 Ma olen nii kreeklaste kui ka võõramaalaste*, nii haritute kui ka harimatute võlglane. 15 Seepärast olen ma täis tahtmist kuulutada head sõnumit ka teile, kes olete Roomas. 16 Ma ei häbene head sõnumit, sest see on Jumala vägev viis tuua pääste igaühele, kes usub, esmalt juudile ja siis kreeklasele*. 17 Ja need, kes usuvad, näevad, et Jumal teeb hea sõnumi kaudu ilmsiks oma õiguse, ning see tugevdab nende usku, nagu on kirjutatud: „Aga õige jääb elama tänu usule.”

18 Jumal valab oma viha taevast kõikide jumalakartmatute ja ülekohtuste inimeste peale, kes ülekohtuselt püüavad tõde lämmatada, 19 sest ta on avaldanud neile kõik, mida on võimalik tema kohta teada. 20 Kuigi Jumal on nähtamatu, on tema jäädavat väge ja jumalikkust olnud maailma loomisest alates selgelt näha, sest need ilmnevad tema loomistöös. Seepärast pole neil mingit vabandust. 21 Sest Jumalat tundes ei ole nad teda kui Jumalat austanud ega tänanud, vaid nende mõtlemised on muutunud arutuks ja nende rumal süda on jäänud pimedusse. 22 Nad küll väidavad end olevat targad, kuid nad on toiminud rumalalt 23 ja vahetanud kadumatu Jumala auhiilguse kaduva inimese, lindude, neljajalgsete ja roomajate kujutiste vastu.

24 Seepärast on Jumal andnud nad nende südame kõlvatute ihade võimusesse, et nad häbistaksid oma keha. 25 Sellised inimesed on vahetanud Jumala tõe vale vastu ning on jumaldanud ja teeninud loodut, mitte Loojat, kes olgu kiidetud igavesti. Aamen. 26 Seetõttu on Jumal andnud nad iharuse võimusesse: naised on vahetanud loomulikud seksuaalsuhted loomuvastaste vastu 27 ja samamoodi on mehed loobunud loomulikest seksuaalsuhetest naistega ning süttinud oma himuruses üksteisest, mehed meestest, ja teinud rõvedusi ning saanud kätte kogu karistuse, mille nad oma pattude eest pidid saama.

28 Ja kuna nad pole Jumalat austanud*, on Jumal andnud nad talle vastuvõetamatu mõtteviisi võimusesse tegema seda, mis on sobimatu. 29 Nad on täis igasugust ülekohut, kurjust, ahnust, rikutust, kadedust, tapahimu, riidu, pettust, õelust; nad on keelepeksjad, 30 laimajad, Jumala vihkajad, jultunud, üleolevad, hooplejad, leidlikud kurja tegema, sõnakuulmatud vanematele, 31 mõistmatud, lepingurikkujad, kalgid oma pereliikmete vastu, halastamatud. 32 Ehkki nad teavad hästi Jumala õiglast määrust, nimelt, et need, kes midagi sellist teevad, on surma väärt, teevad nad seda siiski ja tunnevad heameelt ka teiste üle, kes nõnda teevad.

^ Rooml. 1:5 Sõna-sõnalt „meile”. Mitmuse vormiga võis Paulus viidata endale.

^ Rooml. 1:5 Võib tõlkida ka „ärateenimata lahkust”, „ülimat headust”.

^ Rooml. 1:14 Võib tõlkida ka „mittekreeklaste”.

^ Rooml. 1:16 Ilmselt mõeldakse selle sõnaga mittejuute, kes rääkisid kreeka keelt.

^ Rooml. 1:28 Võib tõlkida ka „pole soovinud Jumalat tundma õppida”.

Roomlastele  2 : 1 - 29

2 Seepärast pole sinul, kes sa kohut mõistad, mingit vabandust, ole sa kes tahes. Kui sa mõistad kohut teise üle, mõistad sa hukka ka iseenda, sest sina, kes mõistad kohut, teed ise neidsamu asju. 2 Me teame, et Jumal mõistab hukka need, kes selliseid asju teevad, ja tema kohtuotsused on õiged.

3 Kas sina, kes sa mõistad kohut nende üle, kes nõnda toimivad, ja teed ise samamoodi, arvad, et pääsed Jumala kohtumõistmise eest? 4 Või kas sa põlgad tema lahkuse, sallivuse ja kannatlikkuse rohkust ega taipa, et Jumal oma lahkuses ärgitab sind patte kahetsema*? 5 Aga oma kangekaelsuse ja mittekahetseva südamega kogud sa enda peale viha vihapäevaks, kui saavad ilmsiks Jumala õiglased kohtuotsused. 6 Ta tasub igaühele tema tegude järgi: 7 igavese eluga neile, kes püsivalt head tehes taotlevad auhiilgust, au ja kadumatust, 8 ent viha ja raevuga neile, kes on riiakad ega kuuletu tõele, vaid ülekohtule. 9 Raskused ja kitsikus tabavad igaüht, kes teeb halba, esmalt juuti ja siis kreeklast. 10 Kuid igaühele, kes teeb head, saab osaks auhiilgus, au ja rahu, esmalt juudile ja siis kreeklasele. 11 Jumal pole erapoolik.

12 Kõik, kes teevad pattu ilma seaduseta, ka surevad ilma seaduseta; aga kõigi nende üle, kes teevad pattu seaduse all, mõistetakse ka kohut selle seaduse järgi. 13 Jumala ees pole ju õiged mitte seaduse kuuljad, vaid õigeks mõistetakse seaduse järgijad. 14 Kui mittejuudid, kellel pole seadust, loomu poolest järgivad seadust, siis on nad, kuigi neil pole seadust, iseendale seaduseks. 15 Nad näitavad, et seaduse olemus on kirjutatud nende südamesse, kuna nende südametunnistus on tunnistajaks koos nendega ning nende oma mõtted kas süüdistavad või õigustavad neid. 16 See kõik saab avalikuks päeval, kui Jumal mõistab Kristus Jeesuse kaudu kohut inimeste salajaste asjade üle. Nõnda sünnib selle hea sõnumi järgi, mida ma kuulutan.

17 Kui nüüd sina nimetad end juudiks, toetud seadusele, tunned uhkust Jumala üle, 18 tead tema tahet ja oskad ära tunda väärtusliku — kuna sulle on õpetatud Moosese seadust — 19 ning oled veendunud, et sa oled pimedate teejuht, pimeduses olijate valgus, 20 mõistmatute juhataja ja laste õpetaja, ning usud, et sa mõistad seaduses leiduvate teadmiste ja tõe põhiolemust, 21 siis kuidas sina, kes sa teist õpetad, iseennast ei õpeta? Kuidas sina, kes kuulutad: „Ära varasta”, ise varastad? 22 Kuidas sina, kes ütled: „Ära riku abielu”, ise rikud abielu? Kuidas sina, kes jälestad ebajumalaid, ise röövid templeid? 23 Kuidas sina, kes tunned uhkust seaduse üle, ise häbistad Jumalat, astudes seadusest üle? 24 Sest kirjutatud on, et teie pärast teotatakse rahvaste seas Jumala nime.

25 Ümberlõikamisest on kasu ainult siis, kui sa järgid seadust, aga kui sa seadust rikud, siis oled sa ümberlõigatuna otsekui ümber lõikamata. 26 Kui nüüd see, kes on ümber lõikamata, täidab seaduse nõudeid, siis, ehkki ta on ümber lõikamata, arvatakse ta ümberlõigatuks. 27 Kui see, kes pole ümber lõigatud, täidab seadust, mõistab ta sellega kohut sinu üle, kes sa rikud seadust, olgugi et sul on kirjalik seadus ja sa oled ümber lõigatud. 28 Sest juut pole ju see, kes on seda väliselt, ja tõeline ümberlõikamine pole väline, ihulik. 29 Juut on hoopis see, kes on seda sisemiselt, ja tema ümberlõikamine on südame ümberlõikamine, mis toimub püha vaimu ja mitte kirjaliku seaduse varal. Selline inimene saab kiituse Jumalalt, mitte inimestelt.

^ Rooml. 2:4 Sõna-sõnalt „mõtteviisi parandama”.

Roomlastele  3 : 1 - 31

3 Mis eeliseid on siis juutidel või mis kasu on ümberlõikamisest? 2 Eeliseid on väga palju. Kõigepealt see, et nende hoolde on usaldatud see, mida Jumal on rääkinud. 3 Aga mida öelda selliste juutide kohta, kellel puudub usk? Kas nende usupuudus teeb tühjaks Jumala ustavuse? 4 Kindlasti mitte! Jumal on tõearmastaja, isegi kui iga inimene oleks valelik. On ju kirjutatud: „Sa oled õiglane oma sõnades ja saad võidu, kui sind süüdistatakse.” 5 Kui aga meie patusus tõstab esile Jumala teede õigsust, mida me siis ütleme? Kas Jumal on ebaõiglane, kui ta oma viha välja valab? (Ma arutlen inimese viisil.) 6 Muidugi mitte! Kuidas muidu saaks Jumal maailma üle kohut mõista?

7 Ent kui minu valelikkuse tõttu tuleb Jumala tõde tema auks veelgi selgemini esile, miks mind siis patusena süüdi mõistetakse? 8 Ja miks me ei võiks öelda, nagu mõned väidavad meid ütlevat: „Tehkem halba, et sellest tuleks head”? Selliste inimeste kohta langetatakse õiglane kohtuotsus.

9 Mida me siis arvame? Kas meie, juudid, oleme paremas olukorras? Sugugi mitte! Sest me oleme eespool juba selgeks teinud, et nii juudid kui ka kreeklased on kõik patu all, 10 nagu on kirjutatud: „Ei ole ühtki õiget inimest, mitte ainsatki. 11 Pole ühtki taiplikku, pole kedagi, kes otsiks Jumalat. 12 Kõik on ära pöördunud, kõik on saanud kõlbmatuks. Pole ühtki, kes teeks head, mitte ainsatki.” 13 „Nende kurk on lahtine haud, nad petavad oma keelega.” „Nende suus on rästikumürk.” 14 „Nende suu on täis needusi ja kibedusi.” 15 „Nende jalad ruttavad verd valama.” 16 „Nende teedel on hukatus ja häda 17 ning nad ei tunne rahu teed.” 18 „Ei ole jumalakartust nende silme ees.”

19 Me ju teame, et kõike, mida Moosese seadus ütleb, seda ütleb see neile, kes on selle seaduse all, et kõigi suu suletaks ja kogu maailm oleks süüdlane Jumala ees. 20 Seepärast ei mõisteta seaduses nõutud tegude alusel tema ees õigeks mitte kedagi, küll aga teeb seadus selgeks, mis on patt.

21 Nüüd aga on ilmnenud, et Jumala ees võib saada õigeks Moosese seadust järgimata. Seda kinnitavad ka Moosese seadus ja prohvetiraamatud*. 22 Kõik, kes usuvad, võivad Jumala ees õigeks saada tänu usule Jeesus Kristusesse. Pole mingit vahetegemist. 23 Kõik inimesed on pattu teinud ja keegi ei suuda peegeldada Jumala võrratuid omadusi, 24 ning see on kingitus, et Jumal nad oma armust õigeks mõistab, vabastades nad Kristus Jeesuse makstud lunastushinna alusel. 25 Jumal andis ta ohvriks, mis lepitab tema veresse uskumise alusel. Ta tegi seda näitamaks, et ta oli õige ja õiglane, kui ta oma sallivuses andestas patte varasemal ajal, 26 ning näitamaks, et ta on õige ja õiglane praegusel ajal, kui ta mõistab õigeks inimese, kes usub Jeesusesse.

27 Kas meil on mingit põhjust kiidelda? Muidugi mitte! Usu seadus näitab selgelt, et kellelgi pole põhjust kiidelda. 28 Me oleme jõudnud järeldusele, et inimene mõistetakse õigeks usu alusel, mitte seaduses nõutud tegude alusel. 29 Kas Jumal on ainult juutide Jumal? Kas ta pole ka teiste rahvaste Jumal? Jah, ta on ka teiste rahvaste Jumal. 30 Kuna Jumal on üks, mõistab ta usu alusel õigeks nii ümberlõigatud kui ka need, kes on ümber lõikamata. 31 Kas me siis tühistame seaduse oma usuga? Muidugi mitte! Vastupidi, me kinnitame seaduse õigsust.

^ Rooml. 3:21 Väljend „Moosese seadus ja prohvetiraamatud” viitab tervele Piibli heebreakeelsele osale.

Roomlastele  4 : 1 - 25

4 Kuna see on nii, mida siis öelda meie esiisa Aabrahami kohta? 2 Kui Aabraham oleks mõistetud õigeks tegude tõttu, oleks tal põhjust kiidelda, kuid mitte Jumala ees. 3 Mida pühakiri ütleb? „Aabraham uskus Jehoovat* ja seetõttu ta tunnistati õigeks.” 4 Töötegija palk ei ole armuand, vaid väljateenitud tasu. 5 Seevastu inimene, kes ei looda oma tegudele, vaid usub Jumalasse, kes mõistab patuse õigeks, tunnistatakse õigeks tema usu alusel. 6 Eks Taavetki nimeta õnnelikuks inimest, kelle Jumal tunnistab õigeks hoolimata tema tegudest: 7 „Õnnelikud on need, kelle seadusvastased teod on andeks antud ja kelle patud on kinni kaetud, 8 õnnelik on mees, kelle pattu Jehoova ei arvesta.”

9 Kas niisugune õnn saab osaks ainult ümberlõigatutele või ka neile, kes on ümber lõikamata? Me ju ütleme: „Aabraham tunnistati usu alusel õigeks.” 10 Mis olukorras ta siis õigeks tunnistati? Kas siis, kui ta oli ümber lõigatud, või kui ta oli ümber lõikamata? Ta ei olnud siis veel ümber lõigatud, vaid oli ümber lõikamata. 11 Ta sai tähise — nimelt ümberlõikamise — kui pitseri*, mis kinnitas, et ta oli usu alusel õigeks tunnistatud juba siis, kui ta polnud veel ümber lõigatud. Sellega ta sai kõigi nende isaks, kes tunnistatakse õigeks usu alusel, kuigi nad pole ümber lõigatud, 12 ja ka ümberlõigatud järglaste isaks — mitte ainult nende isaks, kes peavad kinni ümberlõikamiskombest, vaid ka nende isaks, kes võtavad eeskujuks meie isa Aabrahami usku, mis tal oli juba siis, kui ta polnud ümber lõigatud.

13 Tõotust, et Aabrahamist saab maailma pärija, ei antud temale ja ta järglastele mitte seaduse alusel, vaid usust tuleneva õiguse alusel. 14 Sest kui pärijad oleksid need, kes peavad kinni seadusest, oleks usk kasutu ja tõotus tühistatud. 15 Toob ju Moosese seadus Jumala viha, ent kus pole seadust, seal pole ka üleastumist.

16 Seetõttu anti see tõotus Aabrahamile usu alusel, armust, et see oleks kindel kõigile tema järglastele — mitte ainult neile, kes peavad kinni Moosese seadusest, vaid ka neile, kes võtavad eeskujuks meie kõigi isa Aabrahami usku. 17 (On ju kirjutatud: „Ma olen valinud sind paljude rahvaste isaks.”) See toimus Jumala ees, kellesse ta uskus, kes teeb surnud elavaks ja kes räägib sellest, mida veel pole, otsekui oleks see juba olemas*. 18 Kuigi lootuseks polnud alust, lootis ta siiski ja uskus, et temast saab paljude rahvaste isa, nagu oli öeldud: „Niisama palju saab olema su järeltulijaid.” 19 Ta ei jäänud usus nõrgaks, kuigi ta teadis, et tema keha on niisama hästi kui surnud (kuna ta oli umbes sada aastat vana) ja et Saara üsk on surnud*. 20 Jumala tõotuse pärast ei löönud ta usus kõikuma, vaid tema usk sai vägevaks ja ta andis Jumalale au. 21 Ta oli täiesti veendunud, et Jumal suudab teha seda, mida ta on tõotanud. 22 Seepärast „ta tunnistati õigeks”.

23 Ent sõnu „ta tunnistati õigeks”, ei kirjutatud üksnes tema pärast, 24 vaid ka meie pärast, keda tunnistatakse õigeks, sest me usume temasse, kes äratas surnuist üles meie isanda Jeesuse. 25 Ta anti surma meie väärsammude pärast ja äratati üles, et meid õigeks mõistetaks.

^ Rooml. 4:3 Vt lisa A5.

^ Rooml. 4:11 Võib tõlkida ka „tagatise”.

^ Rooml. 4:17 Teine võimalik tähendus: „ja kes kutsub olemasollu selle, mida pole veel olemas”.

^ Rooml. 4:19 Võib tõlkida ka „viljatu”.

Roomlastele  5 : 1 - 21

5 Niisiis nüüd, kus meid on usu alusel õigeks mõistetud, olgu* meil Jumalaga rahu meie isanda Jeesus Kristuse kaudu. 2 Tänu temale on meile usu tõttu avanenud ligipääs armule, mis ongi meile nüüd osaks saanud. Rõõmustagem* lootuse üle, et Jumal tõstab meid ausse. 3 Kuid ärgem rõõmustagem ainult selle üle, vaid rõõmustagem ka raskuste üle, mida kohtame, kuna me teame, et raskused teevad vastupidavaks, 4 vastupidavus toob Jumala soosingu, Jumala soosing annab lootuse 5 ja lootuses ei pea pettuma, sest Jumala armastus on välja valatud meie südamesse püha vaimu kaudu, mis meile on antud.

6 Jumala määratud ajal suri Kristus jumalatute eest, kui me alles nõrgad olime. 7 Vaevalt läheb ju keegi surma seaduskuuleka inimese eest, kuigi hea inimese eest oleks mõni ehk isegi valmis surema. 8 Ent Jumal pakub meile oma armastust sellega, et Kristus suri meie eest, kui me olime veel patustajad. 9 Kuna me oleme nüüd õigeks mõistetud tema vere hinnaga, võime olla kindlad, et me pääseme tema kaudu Jumala viha eest. 10 Sest kui meid lepitati Jumalaga tema poja surma kaudu, kui me olime alles vaenlased, siis kui palju enam päästetakse meid tema elu kaudu nüüd, kui oleme lepitatud! 11 Seega me rõõmustame ka selle üle, et meil on võimalik olla Jumalaga lähedane tänu meie isandale Jeesus Kristusele, kelle kaudu oleme nüüd Jumalaga lepitatud.

12 Niisiis, nagu ühe inimese kaudu patt tuli maailma ja patu kaudu surm, nii on surm kandunud edasi kõigisse inimestesse, sest nad kõik on patused. 13 Patt oli maailmas juba enne Moosese seadust, kuid pattu ei panda süüks, kui pole seadust. 14 Ometi valitses surm kuningana Aadamast Mooseseni ka nende üle, kes ei olnud patustanud samamoodi nagu Aadam, kes oli selle sarnane, kes pidi tulema.

15 Kuid kingiga ei ole lugu nii nagu väärsammuga. Kui ühe inimese väärsammu tõttu paljud surid, siis kui palju enam toovad Jumala arm ja kink ühe inimese, Jeesus Kristuse armuga paljudele võrreldamatut kasu! 16 Tõesti, kingi puhul ei lähe nii, nagu läks tolle ühe inimese patu tagajärjel. Sest ühele väärsammule järgnenud kohtuotsus tõi süüdimõistmise, kuid paljudele väärsammudele järgnenud kink on toonud õigeksmõistmise. 17 Kui ühe inimese väärsammu tõttu on surm valitsenud kuningana, siis kui palju enam hakkavad tänu sellele ühele, Jeesus Kristusele, elama ja kuningatena valitsema need, kes saavad külluslikult armu ja kingiks õigeksmõistmise!

18 Niisiis, nagu ühe väärsammu tagajärjeks oli kõiksuguste inimeste süüdimõistmine, nii mõistetakse ka ühe õige teo tulemusena kõiksugused inimesed õigeks, et nad saaksid elu. 19 Just nagu ühe inimese sõnakuulmatuse tõttu said paljud patuseks, nii saavad ühe inimese kuulekuse tõttu paljud õigeks. 20 Hiljem tuli Moosese seadus, et näidata väärsammude rohkust. Ent kui patte oli palju, siis armu oli veelgi enam. 21 Milleks? Selleks, et nagu patt ja surm on valitsenud kuningana, nii valitseks ka arm kuningana õiguse kaudu eesmärgiga tuua igavene elu meie isanda Jeesus Kristuse kaudu.

^ Rooml. 5:1 Teine võimalik tähendus: „on”.

^ Rooml. 5:2 Teine võimalik tähendus: „me rõõmustame”.

Roomlastele  6 : 1 - 23

6 Mida me siis ütleme? Kas teeme muudkui pattu, et armu oleks rohkesti? 2 Kindlasti mitte! Kuna me oleme patule surnud, kuidas me siis saame enam patust elu elada? 3 Kas te ei tea, et me kõik, kes oleme ristitud, et kuuluda ühte Kristus Jeesusega,* oleme ka ristitud, et saada samasuguse surma osaliseks nagu tema*? 4 Seega on meid tema surmasse ristimise kaudu ka maetud koos temaga, et nii nagu Kristus äratati surnuist üles Isa võrreldamatu väega, võiksime meiegi elada uut elu. 5 Kui me oleme surnud samasugust surma nagu tema, saame ka samasuguse ülesäratamise nagu tema, ja nõnda me kuulume temaga ühte. 6 Me teame, et meie vana isiksus löödi postile koos temaga, et meie patune keha ei valitseks meie üle ja me poleks enam patu orjad. 7 Sellele, kes on surnud, on patud andeks antud.

8 Kui me oleme surnud koos Kristusega, siis usume, et hakkame ka elama koos temaga. 9 Me teame, et nüüd, kus Kristus on surnuist üles äratatud, ta enam ei sure, surmal ei ole enam tema üle võimu. 10 Ta suri selleks, et kõrvaldada patt ühe korraga ja alatiseks, ja ta elab selleks, et täita Jumala tahet. 11 Olgu teil siis selline suhtumine, et te olete surnud patule ja elate Jumala tahte täitmiseks, sest te olete Kristus Jeesuse jüngrid.

12 Seepärast ärge laske patul enam valitseda kuningana oma surelikus kehas, nii et rahuldaksite oma keha himusid. 13 Ärge ka andke oma keha patu käsutusse tegema ülekohut, vaid andke oma keha Jumala käsutusse tegema õigust, kuna te mõistate, et te olite surnud, aga nüüd elate. 14 Patt ei tohi olla teie isand, kuna te pole seaduse all, vaid armu all.

15 Mida sellest siis järeldada? Kas võime teha pattu, kuna me ei ole seaduse, vaid armu all? Kindlasti mitte! 16 Te ju teate, et kui teist saavad kellegi kuulekad orjad, siis te olete tema orjad seetõttu, et te kuuletute talle: te olete kas patu orjad ja surete või kuulekuse orjad ja saate õigeks. 17 Kuid tänu olgu Jumalale, et kuigi te olite kord patu orjad, olete saanud südamest kuulekaks õpetusele, mille hoolde teid on antud. 18 Jah, kuna teid vabastati patu käest, siis olete saanud õiguse orjadeks. 19 Ma räägin viisil, mida on lihtne mõista, kuna te olete nõrgad oma patuse loomuse tõttu. Nagu te andsite oma keha rüveduse ja seadusetuse orjaks, et teha seadusetuid tegusid, nii andke oma keha nüüd õiguse orjaks, et teha pühasid tegusid. 20 Sest kui te olite patu orjad, siis ei olnud teie isandaks õigus.

21 Millist vilja te tol ajal kandsite? Te tegite tegusid, mida te nüüd häbenete, tegusid, mis viivad surma. 22 Aga nüüd, kus teid on vabastatud patu käest ja te olete saanud Jumala orjadeks, on viljaks, mida te kannate, püha elu ja see viib igavesse ellu. 23 Patt annab palgaks surma, kuid Jumal annab kingiks igavese elu meie isanda Kristus Jeesuse kaudu.

^ Rooml. 6:3 Sõna-sõnalt „ristitud Kristus Jeesusesse”.

^ Rooml. 6:3 Sõna-sõnalt „ristitud tema surmasse”.

Roomlastele  7 : 1 - 25

7 Kas te siis ei tea, vennad (ma räägin neile, kes tunnevad seadust), et Moosese seadus on inimese isand senikaua, kui inimene elab? 2 Abielunaine on seaduse järgi seotud oma mehega, kuni see elab. Aga kui ta mees sureb, saab naine mehe seaduse alt vabaks. 3 Seega kui naine abielluks mehe eluajal teise mehega, peetaks teda abielurikkujaks. Aga kui mees sureb, on naine tema seaduse alt vaba ega ole abielurikkuja, kui ta saab teise mehe omaks.

4 Mu vennad, te olite seotud Moosese seadusega, kuid te saite seadusest vabaks* Kristuse ohvri kaudu, et saada teise omaks — selle omaks, kes äratati surnuist üles — ja kanda vilja Jumala auks. 5 Kui me lasime end juhtida oma patusel loomusel, valitsesid meie keha patused ihad, mille seadus oli ilmsiks teinud, ja me kandsime vilja, mis viib surma. 6 Aga nüüd, kus me oleme surnud, oleme saanud vabaks seadusest, mis meid enda haardes hoidis, et oleksime orjad uuel moel, lastes end juhtida pühal vaimul, ja mitte vanal moel, lastes end juhtida kirjalikul seadusel.

7 Mida me siis ütleme? Kas Moosese seadus on puudulik*? Kindlasti mitte! Ma poleks ju patust midagi teadnud, kui poleks olnud seadust. Ma ei oleks himustamisest midagi teadnud, kui seadus poleks öelnud: „Sa ei tohi himustada.” 8 Selle käsu kaudu sai aga patt võimaluse kutsuda minus esile kõikvõimalikke himusid, sest enne seadust oli patt surnud. 9 Enne seaduse tulekut olin ma elus, aga kui see käsk tuli, ärkas patt ellu, kuid mina surin. 10 Ja ma mõistsin, et käsk, mis pidi viima ellu, viib hoopis surma. 11 Käsu kaudu sai patt võimaluse mind ära petta ja tappa. 12 Niisiis on seadus püha, samuti on käsk püha, õiglane ja hea.

13 Kas mind surmas siis see, mis on hea? Kindlasti mitte! Mind surmas patt, see surmas mind hea kaudu, et saaks ilmsiks patu olemus. Sel moel näitas käsk, kui laastav patt tegelikult on. 14 Me teame, et seadus on Jumalalt*, kuid mina olen patune, müüdud patu orjaks. 15 Ma ei saa aru, mida ma teen. Ma ei tee mitte seda, mida tahan, vaid seda, mida vihkan. 16 Kui ma aga teen seda, mida ma ei taha, näitab see, et minu silmis on seadus hea. 17 Seega ei tee seda mitte enam mina, vaid patt, mis minus elab. 18 Ma tean, et minus, see on minu kehas, ei ela midagi head, sest ma küll soovin teha head, aga ei suuda. 19 Head, mida ma tahan, ma ei tee, aga halba, mida ma ei taha, ma teen. 20 Kui ma teen seda, mida ma ei taha, siis ei tee seda mitte enam mina, vaid patt, mis minus elab.

21 Niisiis leian ma enda puhul selle seaduse: kuigi ma tahan teha seda, mis on õige, on mul kalduvus teha halba. 22 Sisimas on mul Jumala seaduse üle hea meel, 23 aga mu kehas on teine seadus, mis sõdib mu mõistuse seaduse vastu ja viib mind vangi patu seaduse alla, mis on mu kehas. 24 Küll ma olen armetu inimene! Kes päästab mind sellest kehast, mis viib mind surma? 25 Tänu olgu Jumalale meie isanda Jeesus Kristuse kaudu! Seega, oma mõistusega allun ma Jumala seadusele, aga oma kehaga patu seadusele.

^ Rooml. 7:4 Sõna-sõnalt „teid surmati seadusele”.

^ Rooml. 7:7 Sõna-sõnalt „patt”.

^ Rooml. 7:14 Sõna-sõnalt „vaimne”.

Roomlastele  8 : 1 - 39

8 Seepärast ei saa Kristus Jeesuse jüngrid hukkamõistu osaliseks. 2 Püha vaim, mis teeb Kristus Jeesuse jüngrid elavaks, on vabastanud teid oma seadusega patu ja surma seadusest. 3 Mida Moosese seadus oli patuse inimloomuse nõrkuse tõttu võimetu tegema, seda tegi Jumal. Ta saatis omaenda poja patuste inimeste sarnasena pattu kõrvaldama ja nõnda ta mõistis hukka inimeses oleva patu, 4 et meie, kes me laseme end juhtida pühal vaimul, mitte oma patusel loomusel, saaksime täita seaduse õigeid nõudeid. 5 Kes lasevad end juhtida oma patusel loomusel, mõtlevad aina patustele asjadele, aga need, kes lasevad end juhtida pühal vaimul, vaimsetele asjadele. 6 Patusest loomusest juhitud mõtteviis tähendab surma, aga pühast vaimust juhitud mõtteviis elu ja rahu, 7 sest patusest loomusest juhitud mõtteviis tähendab vaenu Jumalaga, kuna patune loomus ei allu Jumala seadusele ega saagi alluda. 8 Seega need, kes lasevad end juhtida oma patusel loomusel, ei saa olla Jumalale meelepärased.

9 Kuid teie ei lase end juhtida patusel loomusel, vaid pühal vaimul — kui Jumala vaim tõesti elab teis. Kes aga ei mõtle samamoodi nagu Kristus,* see ei kuulu talle. 10 Ent kui te olete Kristuse jüngrid, siis kuigi teie keha patu tõttu sureb, annab vaim teile tänu õigeksmõistmisele elu. 11 Kui nüüd teis elab selle vaim, kes äratas Jeesuse surnuist üles, siis teeb see, kes Kristus Jeesuse surnuist üles äratas, ka teie sureliku keha elavaks oma vaimuga, mis teis elab.

12 Niisiis, vennad, meil tuleb tegutseda, kuid mitte patuse loomuse tahtmist mööda, 13 sest kui te lasete end juhtida oma patusel loomusel, siis te surete, aga kui te püha vaimu abil patused teguviisid surmate, siis te elate. 14 Kõik, keda juhib Jumala vaim, on Jumala pojad. 15 Te pole saanud mitte vaimu, mis teeb teid orjaks ja tekitab jälle kartust, vaid vaimu, mille kaudu Jumal on teid lapsendanud oma poegadeks ja mis paneb meid hüüdma: „Abba,* isa!” 16 See vaim ise tunnistab koos meie vaimuga, et me oleme Jumala lapsed. 17 Kui me oleme lapsed, siis oleme ka pärijad — Jumala pärijad ja Kristuse kaaspärijad —, ja kui me kannatame koos Kristusega, siis meid ka austatakse koos temaga.

18 Ma leian, et praeguse aja kannatused pole midagi võrreldes selle auga, mis meile osaks saab. 19 Ootab ju loodu* pikisilmi Jumala poegade ilmsikssaamist. 20 Loodu on küll allutatud tühisusele — mitte omal tahtel, vaid tema tahtel, kes selle allutas —, kuid siiski on antud lootus, 21 et ka loodu vabastatakse kaduvuse orjusest ja saab Jumala laste võrratu vabaduse. 22 Me teame, et kogu loodu aina ägab ja on valudes praeguseni. 23 Ka meie ise, kes oleme saanud esimese osana tasust* püha vaimu, ägame sisimas, oodates pikisilmi enda lapsendamist Jumala poegadeks, vabanemist oma kehast lunastushinna alusel. 24 Meid on päästetud ja meile on antud see lootus. Ent kui loodetavat nähakse, siis pole see enam lootus: sest kui keegi midagi näeb, pole ju lootust enam vaja. 25 Aga kui me loodetavat veel ei näe, siis ootame seda pikisilmi ja kannatlikult.

26 Meie nõrkuse tõttu on aegu, kus meil on vaja palvetada, kuid me ei tea, mida peaksime paluma. Kuigi me ise ei leia sel ajal sõnu, et väljendada oma sisemisi ohkamisi, anub püha vaim meie eest. 27 Südamete uurija teab, mida vaim anub, sest vaim palub Jumala tahte kohaselt tema pühade eest.

28 Me teame, et kõik, mida Jumal teeb, tuleb kasuks neile, kes Jumalat armastavad, kes on kutsutud tema eesmärgi kohaselt, 29 sest needsamad, keda ta alguses silmas pidas, on ta ka ette määranud saama oma poja sarnaseks, nii et tema poeg oleks esmasündinu paljude vendade seas. 30 Keda ta aga on ette määranud, neid on ta ka kutsunud, ja keda ta on kutsunud, need on ta ka õigeks mõistnud, ja kelle ta on õigeks mõistnud, neid on ta ka austanud.

31 Mida me siis selle kohta ütleme? Kui Jumal on meie poolt, kes suudaks meile kahju teha? 32 Kuna ta ei säästnud isegi oma poega, vaid andis ta meie kõigi eest, miks ei peaks ta siis koos temaga kinkima meile ka kõike muud? 33 Kes saaks esitada süüdistust Jumala valitute vastu? Jumal ise mõistab nad õigeks. 34 Kes saaks neid hukka mõista? Kristus Jeesus, kes suri, veel enam, kes äratati surnuist üles ja on Jumala paremal käel, kostab meie eest.

35 Kes suudaks lahutada meid Kristuse armastusest? Kas raskused, kannatused, tagakiusamine, nälg, alastiolek, oht või mõõk? 36 On ju kirjutatud: „Meid saadetakse sinu pärast surma kogu päeva, meid on arvatud tapalambaiks.” 37 Vastupidi, kõiges selles me saavutame täieliku võidu tema kaudu, kes meid on armastanud. 38 Ma olen veendunud, et ei surm ega elu, ei inglid ega valitsused, ei käesolev ega tulev, ei väed, 39 ei kõrgus ega sügavus ega mistahes muu loodu suuda meid lahutada Jumala armastusest, mis avaldub meie isanda Kristus Jeesuse kaudu.

^ Rooml. 8:9 Sõna-sõnalt „kellel aga pole Kristuse vaimu”.

^ Rooml. 8:15 Aramea sõna tähendusega „isa”, millega lapsed pöördusid isa poole.

^ Rooml. 8:19 Mõeldakse esmajoones inimesi.

^ Rooml. 8:23 Võib tõlkida ka „kes oleme saanud uudseviljana”.

Roomlastele  9 : 1 - 33

9 Kristuse jüngrina räägin ma tõtt, ma ei valeta. Mu südametunnistus, olles pühast vaimust juhitud, tunnistab ühes minuga, 2 et mu südames on suur kurbus ja lakkamatu valu. 3 Ma oleksin pigem ise lahutatud Kristusest ja läheksin hävingusse, kui see ainult aitaks mu vendi, mu suguvendi 4 iisraellasi. Neile kuuluvad pojaseisus, ülendus, lepingud, Moosese seadus, püha teenistus ja tõotused. 5 Nad põlvnevad samadest esiisadest, kellest põlvnes Kristus. Jumal, kes on üle kõige, olgu kiidetud igavesti! Aamen.

6 Kuid ei saa öelda, et Jumala sõna oleks tühja läinud. Sest mitte kõik, kes põlvnevad Iisraelist, pole õiged iisraellased. 7 Samuti pole nad kõik seepärast veel lapsed, et nad on Aabrahami järeltulijad, vaid nagu on kirjutatud: „Sulle tõotatud järeltulijad põlvnevad Iisakist.” 8 See tähendab, et lihased lapsed pole tegelikult Jumala lapsed, vaid järeltulijateks arvatakse need, kes on lapsed tõotuse järgi. 9 Sest Jumal tõotas: „Sel ajal ma tulen ja Saaral on siis poeg.” 10 Kuid tõotust ei antud üksnes tol korral, vaid ka siis, kui Rebeka jäi ootama kaksikuid meie esiisalt Iisakilt. 11 Kuigi kaksikud polnud veel sündinud ega olnud teinud ei head ega halba, oli Jumal valiku juba teinud — valiku, mis ei sõltu inimese tegudest, vaid kutsuja tahtest. 12 Seepärast öeldi Rebekale: „Vanemast saab noorema ori.” 13 On ju kirjutatud: „Jaakobit ma armastasin, Eesavi aga hülgasin*.”

14 Mida me siis ütleme? Kas Jumal on ebaõiglane? Kindlasti mitte! 15 Ta ütleb Moosesele: „Ma halastan, kellele halastan, ja osutan kaastunnet, kellele osutan.” 16 Seega ei sõltu valik inimese tahtest ega pingutustest*, vaid Jumalast, kes halastab. 17 Ütleb ju pühakiri vaaraole: „Ma olen hoidnud sind alles just selleks, et näidata seoses sinuga oma väge, ja selleks, et mu nime kuulutataks kogu maal.” 18 Seega ta halastab, kellele tahab, ja laseb kalgistuda, kellel tahab.

19 Selle peale sa küsid: „Miks ta siis veel etteheiteid teeb? Niikuinii ei saa muuta seda, mida ta on otsustanud.” 20 Kes sa õigupoolest oled, et räägid vastu Jumalale? Kas savinõu ütleb oma voolijale: „Miks sa mind selliseks tegid?”? 21 Kas siis pottsepal pole savi üle voli, et teha samast kamakast üks anum auväärseks, aga teine mitteauväärseks kasutuseks? 22 Samamoodi on Jumalaga. Kuigi ta tahaks valada kurjade peale oma viha ja teha kuulsaks oma väge, on ta väga kannatlikult sallinud inimesi, kes on ta vihaalused ja* väärivad hävingut. 23 Ta on teinud seda selleks, et näidata oma ülimat aulisust neile, kellele ta halastab ja* keda ootab ees au, 24 see tähendab meile, keda ta pole kutsunud mitte ainult juutide, vaid ka teiste rahvaste seast. 25 Nii on ta öelnud ka Hoosea raamatus: „Ma nimetan oma rahvaks neid, kes ei olnud minu rahvas, ja armsaks teda, keda ma ei armastanud. 26 Seal, kus neile öeldi: „Teie ei ole minu rahvas”, nimetatakse neid elava Jumala poegadeks.”

27 Peale selle hüüab Jesaja Iisraeli kohta: „Kuigi Iisraeli poegi on kui mereliiva, pääseb vaid väike osa. 28 Jehoova nõuab maa peal elavatelt aru, ta teeb seda lõplikult ja kiirelt.” 29 Samuti on Jesaja ennustanud: „Kui vägede Jehoova poleks jätnud meile järeltulijaid, oleksime olnud otsekui Soodom ja saanud Gomorra sarnaseks.”

30 Mida me siis ütleme? Seda, et ehk küll mittejuudid ei taotlenud õigekssaamist, on nad Jumala silmis õigeks saanud oma usu alusel. 31 Ent Iisraelile, kes taotles õigekssaamist seaduse alusel, jäi see kättesaamatuks. 32 Mis põhjusel? Kuna ta ei taotlenud seda usu, vaid tegude alusel. Nad komistasid vastu komistuskivi, 33 on ju kirjutatud: „Ma panen Siionisse komistuskivi ja takistuskalju. Kuid kes usub temasse, ei pea pettuma.”

^ Rooml. 9:13 Sõna-sõnalt „Eesavit ma vihkasin”.

^ Rooml. 9:16 Sõna-sõnalt „sellest, kes tahab, ega sellest, kes jookseb”.

^ Rooml. 9:22 Võib tõlkida ka „sallinud vihaanumaid, kes”.

^ Rooml. 9:23 Võib tõlkida ka „halastusanumatele”.

Roomlastele  10 : 1 - 21

10 Vennad, minu südamesoov ja palve Jumala poole nende eest on see, et nad pääseksid. 2 Ma tunnistan, et nad teenivad Jumalat innukalt, kuid mitte õiget arusaamist mööda. 3 Kuna nad ei mõista Jumala õigust, vaid püüavad kehtestada oma õigust, ei ole nad alistunud Jumala õigusele. 4 Sest Kristusega seadus lõppes, et õigeks saaks igaüks, kes usub.

5 Mooses kirjutab õigeksmõistmisest, mis saadakse seadusest kinnipidamise kaudu: „Inimene, kes selle nõudeid täidab, püsib tänu neile elus.” 6 Aga õigeksmõistmise kohta usu alusel on öeldud nii: „Ära mõtle oma südames: „Kes tõuseb taevasse?” [See tähendab Kristust alla tooma.] 7 või „Kes laskub sügavikku?” [See tähendab Kristust surnuist üles tooma.]” 8 Ent mida pühakiri ütleb? „Sõna on teie lähedal, teie suus ja teie südames”, see tähendab ususõna, mida me kuulutame. 9 Kui sa oma suuga tunnistad, et Jeesus on Isand, ja oma südames usud, et Jumal äratas ta surnuist üles, siis sind päästetakse. 10 Sest südames uskumine toob õigeksmõistmise ja suuga oma usu tunnistamine toob pääste.

11 Ütleb ju pühakiri: „Mitte ükski, kes temasse usub, ei pea pettuma.” 12 Pole mingit vahet, kas tegu on juudi või kreeklasega. Kõigil on sama isand, kes on helde kõigi vastu, kes teda appi hüüavad. 13 Sest „igaüks, kes hüüab appi Jehoova nime, päästetakse”. 14 Ent kuidas nad saavad hüüda appi teda, kellesse nad pole uskunud? Ja kuidas nad saavad uskuda temasse, kellest nad ei ole kuulnud? Ja kuidas nad saavad kuulda, kui keegi ei kuuluta? 15 Ja kuidas nad saavad kuulutada, kui neid ei ole läkitatud? On ju kirjutatud: „Kui kaunid on nende jalad, kes kuulutavad häid sõnumeid millestki paremast!”

16 Siiski mitte kõik ei ole võtnud kuulda head sõnumit. Nagu Jesaja ütleb: „Jehoova, kes usub meilt kuuldut?” 17 Seega, uskumiseks on vaja sõnumit kuulda, sõnumi kuulmiseks peab aga keegi Kristusest rääkima. 18 Aga ma küsin: kas nad siis ei ole kuulnud? Õigupoolest „kostab nende kõne üle kogu maa, nende sõnum maailma äärteni”. 19 Aga ma küsin: kas siis Iisrael pole aru saanud? Ütleb ju Mooses: „Ma teen teid kiivaks nendega, kes polegi rahvas, sütitan teis raevu arutu rahvaga.” 20 Jesaja kuulutab veel julgemalt: „Need, kes mind ei otsinud, leidsid mu. Neile, kes mu järele ei küsinud, ilmutasin ma end.” 21 Kuid Iisraeli kohta ta ütleb: „Kogu päeva olen ma sirutanud käsi sõnakuulmatu ja tõrksa rahva poole.”

Roomlastele  11 : 1 - 36

11 Ma küsin siis: kas Jumal on oma rahva kõrvale heitnud? Sugugi mitte! Sest ka mina olen iisraellane, Aabrahami järeltulija, Benjamini suguharust. 2 Jumal pole heitnud kõrvale oma rahvast, kellele ta esmalt tähelepanu pööras. Kas te siis ei tea, mida pühakiri ütleb seoses Eelijaga, kes Iisraeli üle kaevates Jumalat anus? 3 „Jehoova, nad on tapnud sinu prohvetid ja kiskunud maha sinu altarid. Ainult mina olen järele jäänud. Ja nüüd püüavad nad ka minult elu võtta.” 4 Kuid mida Jumal talle vastas? „Ma olen jätnud endale alles 7000 meest, kes pole põlvitanud Baali ees.” 5 Samuti on ka praegusel ajal olemas jääk armust tehtud valiku järgi. 6 Seega on Jumal valinud nad oma armust, mitte nende tegude tõttu, muidu poleks ju arm enam arm.

7 Mida me siis arvame? Iisrael pole saavutanud seda, mida ta on taotlenud, valitud aga on selle saavutanud. Ülejäänute süda on läinud tuimaks, 8 nagu on kirjutatud: „Jumal on andnud neile raske une vaimu, silmad, mis ei näe, ja kõrvad, mis ei kuule, ja nii on see tänase päevani.” 9 Samuti ütleb Taavet: „Saagu nende pidulaud neile püüniseks, lõksuks, komistuskiviks ja kättemaksuks. 10 Jäägu nad silmist pimedaks, et nad ei näeks, suru alatiseks küüru nende selg.”

11 Seepärast ma küsin: kas olles komistanud, langesid nad lõplikult? Kindlasti mitte! Aga kuna nad patustasid, sai pääste osaks teistele rahvastele, et nad muutuksid kadedaks. 12 Kui nüüd nende patustamine on õnnistuseks maailmale ja nende hulga kahanemine õnnistuseks teistele rahvastele, siis kui palju enam on õnnistuseks nende arvu täissaamine!

13 Nüüd ma räägin teile, kes te pole juudid. Kuna ma olen mittejuutide apostel, hoian ma oma teenistust au sees, 14 lootes, et mul kuidagi õnnestub oma rahvas kadedaks teha ja mõned päästa. 15 Kui nende kõrvaleheitmine tähendab maailmale lepitust, siis mida muud tähendab nende vastuvõtmine kui surmast ellu tulemist? 16 Kui see osa tainast, mis on otsekui uudsevili, on püha, siis on seda ka kogu tainas. Ja kui juur on püha, siis on seda ka oksad.

17 Kui nüüd mõned oksad murti ära ja sind, ehkki sa oled metsõlipuu, poogiti allesjäänute vahele ning sa hakkasid saama osa õlipuu rammusast juurest, 18 siis ära muutu okste suhtes üleolevaks*. Kui sa aga oled üleolev, siis pea meeles, et mitte sina ei kanna juurt, vaid juur kannab sind. 19 Sa ütled: „Oksad murti ära, et mind külge poogitaks.” 20 Väga õige! Nad murti ära usupuuduse pärast, kuid sina seisad usu tõttu. Ära ole kõrk, vaid vaata ette: 21 kui Jumal ei säästnud algseid oksi, ei säästa ta sindki. 22 Mõtle Jumala lahkusele ja karmusele. Need, kes langesid, saavad tunda tema karmust. Sina aga koged Jumala lahkust, muidugi kui sa jääd tema lahkusesse; kui ei jää, siis raiutakse sindki maha. 23 Ja kui nemad hakkavad jälle uskuma, poogitakse ka nemad külge, sest Jumal suudab nad uuesti külge pookida. 24 Sest kui sind lõigati ära metsõlipuu küljest ja poogiti aedõlipuu külge — mis on tavatu tegu —, siis kui palju enam poogitakse algsed oksad tagasi nende oma õlipuu külge!

25 Vennad, et te ei oleks iseenda silmis targad, tahan ma, et te teaksite seda püha saladust: osa iisraellasi on südamelt tuimaks läinud, ja nõnda see ka jääb, kuni vajalik arv mittejuute on kokku kogutud. 26 Sel viisil päästetakse kogu Iisrael, nagu on kirjutatud: „Vabastaja tuleb Siionist ja kõrvaldab Jaakobist jumalakartmatud tavad. 27 See on minu leping nendega, kui ma võtan ära nende patud.” 28 Tõsi küll, nad on Jumala vaenlased, sest nad on hea sõnumi tagasi lükanud, ning teile on see tulnud kasuks. Aga nende esiisadele antud tõotuse pärast on Jumal nende seast mõned välja valinud ja peab neid kalliks. 29 Jumal ei kahetse ju oma ande ega kutsumist. 30 Te olite kord Jumalale sõnakuulmatud, aga nüüd on ta teile juutide sõnakuulmatuse tõttu halastanud. 31 Ta on nende sõnakuulmatuse tõttu halastanud teile ja võib seetõttu halastada ka neile. 32 Jumal on kohelnud neid kõiki justkui vange nende sõnakuulmatuse pärast, et ta võiks nende kõigi peale halastada.

33 Kui rikkalikud on küll Jumala õnnistused, kui sügavad tema tarkus ja teadmised! Kui tabamatud on tema kohtuotsused ja äraarvamatud tema teed! 34 Sest „kes võiks teada Jehoova mõtteid või kes on olnud talle nõuandjaks”? 35 Või „kes on talle midagi andnud, et ta peaks selle tagasi maksma”? 36 Kõik tuleb tema käest ning on olemas tänu temale ja tema pärast. Temale kuulugu au igavesti! Aamen.

^ Rooml. 11:18 Võib tõlkida ka „ära kelgi okste ees”.

Roomlastele  12 : 1 - 21

12 Seetõttu ma anun teid, vennad, Jumala halastuse pärast, andke oma keha elavaks, pühaks ja Jumalale meelepäraseks ohvriks ning teenige Jumalat oma mõtlemisvõimet kasutades. 2 Ärge laske enam sellel ajastul end vormida, vaid muutke end teistsuguseks oma mõtteviisi uuendamise teel, et te võiksite teha endale selgeks, mis on Jumala hea, meeldiv ja täiuslik tahe.

3 Mulle osutatud armu tõttu ütlen ma igaühele teist: ärge arvake endast liiga palju, vaid suhtuge endasse tasakaalukalt, igaüks nii, nagu Jumal talle usku on andnud. 4 Nii nagu meie kehal on palju liikmeid, kuid kõigil neil pole sama otstarve, 5 nii on meidki palju, kuid me oleme üks keha, Kristuse keha, aga igaüks meist on teiste liikmetega seotud. 6 Meil on meile osaks saanud armu kohaselt erisuguseid ande. Kui see on prohvetlikult rääkimise and, siis rääkigem prohvetlikult, nii nagu meile on usku antud; 7 kui see on teenistusülesanne, siis täitkem seda; kui keegi on õpetaja, siis ta õpetagu; 8 kui keegi teisi julgustab, siis ta julgustagu;* kui keegi teistele jagab, siis ta tehku seda siira südamega; kui keegi teisi juhatab, siis ta tehku seda hoolsalt*; kui keegi osutab halastust, siis ta tehku seda rõõmsa meelega.

9 Teie armastus ärgu olgu silmakirjalik. Jälestage halba, hoidke kõvasti kinni heast. 10 Vennaarmastuses olge hellad üksteise vastu. Olge esimesed teistele austust osutama.* 11 Olge töökad*, mitte laisad. Olge püha vaimu mõjul tulised. Teenige Jehoovat kui orjad. 12 Olge rõõmsad oma lootuse üle. Pidage raskustes vastu. Olge püsivad palves. 13 Aidake pühasid, kui nad midagi vajavad. Olge alati külalislahked. 14 Paluge õnnistust neile, kes teid taga kiusavad, paluge õnnistust, ärge needke. 15 Rõõmustage koos rõõmsatega, nutke koos nutjatega. 16 Suhtuge teistesse samamoodi nagu endasse. Ärge olge kõrgid, vaid alandlikud. Ärge olge iseenese silmis targad.

17 Ärge tasuge kellelegi halba halvaga. Püüdke teha seda, mis on hea kõigi inimeste silmis. 18 Kui võimalik, nii palju kui oleneb teist, olge rahujalal kõigi inimestega. 19 Ärge makske ise kätte, armsad, vaid andke maad Jumala vihale, sest on kirjutatud: „Kättemaks kuulub mulle, mina tasun kätte, ütleb Jehoova.” 20 Ent „kui su vaenlasel on nälg, anna talle süüa, kui tal on janu, anna talle juua, sest nii kuhjad sa tema pea peale tuliseid süsi”.* 21 Ära lase halval endast võitu saada, vaid võida halb ära heaga.

^ Rooml. 12:8 Võib tõlkida ka „kui keegi annab nõu, siis ta andku nõu”.

^ Rooml. 12:8 Võib tõlkida ka „innukalt”.

^ Rooml. 12:10 Võib tõlkida ka „vastastikuses austamises jõudke üksteisest ette”.

^ Rooml. 12:11 Võib tõlkida ka „innukad”, „usinad”.

^ Rooml. 12:20 St sulatad tema karmuse. Viide metallisulatusmeetodile: maagi peale kuhjati tuliseid süsi, et sealt metalli välja sulatada.

Roomlastele  13 : 1 - 14

13 Igaüks allugu võimudele, sest pole muud võimu kui see, mis on Jumalalt. Valitsemas olevad võimud on oma kohtadel Jumala seatuna. 2 Kes paneb vastu võimudele, paneb vastu Jumala seatud korrale, ja need, kes neile vastu panevad, tõmbavad enda peale karistuse. 3 Valitsejad ei ole hirmuks neile, kes teevad head, vaid neile, kes teevad halba. Kas sa tahad, et sul poleks vaja valitsejat karta? Tee siis head ja sa saad temalt kiita, 4 sest ta on Jumala teener sinu heaks. Aga kui sa teed halba, siis karda: ta ei kanna mõõka asjata. Ta on Jumala teener, kättemaksja, kes karistab seda, kes teeb halba.

5 Seega on teil tõesti põhjust alluda, seda mitte ainult hirmust karistuse ees, vaid ka oma südametunnistuse pärast. 6 Samal põhjusel te maksate ka makse. On ju võimukandjad Jumala teenrid üldsuse heaks ja teevad oma tööd lakkamatult. 7 Andke igaühele, mis talle kuulub: kellele tuleb anda maksu, sellele maksu, kellele lõivu, sellele lõivu, kellele kartust, sellele kartust, kellele au, sellele au.

8 Ärge olge kellelegi võlgu muud kui ainult armastust. Kes armastab ligimest, on Moosese seaduse täitnud. 9 Sest käsud „sa ei tohi abielu rikkuda”, „sa ei tohi tappa”, „sa ei tohi varastada”, „sa ei tohi himustada” ja mistahes muu käsk on kokku võetud sõnadega „armasta oma ligimest nagu iseennast”. 10 Armastus ei tee ligimesele kurja, seega on armastus seaduse täitmine.

11 Tehke seda kõike sellepärast, et te teate, mis aeg praegu on, et käes on tund unest ärgata, sest nüüd on meie pääste lähemal kui siis, kui me usklikuks saime. 12 Öö saab varsti läbi, päev on lähedal. Heitkem seepärast endalt pimeduse teod ja haarakem valguse relvad. 13 Elagem sündsalt nagu päevaajal, mitte metsikult pidutsedes ega purjutades. Hoidugem sugulisest kõlvatusest ja jultunud käitumisest*, riiust ja kadedusest. 14 Selle asemel järgige isanda Jeesus Kristuse eeskuju* ning ärge plaanige patuste himude rahuldamist.

^ Rooml. 13:13 Võib tõlkida ka „jultumusest”, „häbitust käitumisest”; kr aselgeia mitmuse vorm. (Vt „Sõnaseletusi”.)

^ Rooml. 13:14 Sõna-sõnalt „riietuge isandasse Jeesus Kristusesse”.

Roomlastele  14 : 1 - 23

14 Võtke vastu see, kelle arusaamine pole täielik, ja ärge mõistke hukka teistsuguseid seisukohti*. 2 Üks usub, et ta võib süüa kõike, aga kelle arusaamine pole täielik, sööb ainult taimetoitu. 3 Kes sööb kõike, ärgu vaadaku ülalt alla sellele, kes kõike ei söö, ja kes kõike ei söö, ärgu mõistku hukka seda, kes sööb kõike, sest Jumal on ta vastu võtnud. 4 Kes oled sina, et sa mõistad kohut teisele kuuluva sulase üle? Jumal on tema isand ja otsustab tema üle. Ja Jehoova aitab teda, nii et ta võib olla temale meelepärane.

5 Mõni peab üht päeva tähtsamaks kui teist, kuid teise meelest on kõik päevad ühesugused. Igaüks olgu kindel, et tema otsus on õige. 6 Kes tähistab mingit päeva, tähistab seda Jehoova auks. Nii ka see, kes sööb kõike, sööb Jehoova auks, sest ta tänab Jumalat, ja kes kõike ei söö, jätab söömata Jehoova auks ja tänab samuti Jumalat. 7 Keegi meist ei ela ju iseendale au toomiseks ja keegi ei sure iseendale au toomiseks. 8 Kui me elame, siis elame Jehoova auks, ja kui me sureme, siis sureme Jehoova auks. Seega, kas me siis elame või sureme, kuulume Jehoovale. 9 Kristus suri ja sai jälle elavaks, et ta oleks nii surnute kui ka elavate isand.

10 Aga miks sa oma venna üle kohut mõistad? Ja miks sina oma vennale ülalt alla vaatad? Me kõik ju astume Jumala kohtujärje ette, 11 nagu on kirjutatud: „Nii tõesti, kui ma elan, ütleb Jehoova, minu ees paindub iga põlv, ja iga keel tunnistab avalikult, et ma olen Jumal.” 12 Niisiis tuleb igaühel meist enda kohta Jumalale aru anda.

13 Seepärast ärgem mõistkem enam kohut üksteise üle, vaid hoidugem saamast vennale komistuskiviks või veeretamast tema usuteele takistusi. 14 Tänu meie isandale Jeesusele ma tean ja olen veendunud, et mitte miski pole iseenesest ebapuhas. Ainult siis, kui keegi peab midagi ebapuhtaks, on see talle ebapuhas. 15 Kui sa sööd mingit toitu ja see kurvastab su venda, siis ei tegutse sa enam armastuse vaimus. Ära hukuta oma toiduga seda, kelle eest Kristus suri. 16 Ärge siis andke kellelegi põhjust teie headest tegudest halba rääkida. 17 Jumala kuningriiki* pääsemine pole seotud söömise ega joomisega, vaid õiguse, rahu ja rõõmuga, mida annab püha vaim. 18 Kes sel viisil Kristust teenib, on meelepärane Jumalale ja inimestele.

19 Niisiis taotlegem seda, mis edendab rahu ja ehitab teisi üles. 20 Ära kisu maha Jumala kätetööd pelgalt toidu pärast. On tõsi, et kõik on puhas. Kuid halb* on see, kui söömisest saab komistuskivi. 21 Parem on liha mitte süüa ja veini mitte juua ning hoiduda tegemast ükskõik mida, mis võiks saada vennale komistuskiviks. 22 Usk, mis sul on, pea endale Jumala ees. Õnnelik on see, kes ei mõista end hukka selle pärast, mida ta on otsustanud teha. 23 Ent kui tal on süües kahtlusi, on ta juba hukka mõistetud, sest ta ei toimi kooskõlas oma usuga. Ja kõik, mis pole kooskõlas usuga, on patt.

^ Rooml. 14:1 Teine võimalik tähendus: „ärge mõistke hukka kõhklusi”.

^ Rooml. 14:17 Võib tõlkida ka „kuningavalitsusse”. (Vt „Sõnaseletusi”.)

^ Rooml. 14:20 Võib tõlkida ka „vale”.

Roomlastele  15 : 1 - 33

15 Ent meie, kes me oleme tugevad, peaksime kandma nõrkade nõrkusi ja mitte tegema vaid seda, mis meile endale meeldib. 2 Igaüks meist olgu oma ligimesele meele järele, tehes head, et ta saaks tugevamaks. 3 Sest Kristuski ei teinud pelgalt seda, mis talle endale meeldis, vaid nagu on kirjutatud: „Mind on tabanud su solvajate solvangud.” 4 Kõik, mis on varem kirjutatud, on kirjutatud meile õpetuseks; niisiis aitab pühakiri meil vastu pidada ja julgustab* meid, et meil oleks lootust. 5 Ma palun Jumalat, kes meid vastupidavaks teeb ja julgustab, et teil igaühel oleks samasugune suhtumine, nagu oli Kristus Jeesusel, 6 nii et te üksmeelselt ja ühest suust ülistaksite meie isanda Jeesus Kristuse Jumalat ja isa.

7 Võtke siis üksteist vastu, nagu ka Kristus teid on vastu võtnud, Jumala auks. 8 Ma ütlen teile: Kristus sai ümberlõigatute teenijaks, kinnitamaks seda, et Jumal räägib tõtt ja et nende esiisadele antud tõotused on usaldusväärsed, 9 samuti selleks, et mittejuudid ülistaksid Jumalat tema halastuse eest. On ju kirjutatud: „Seepärast ma ülistan sind avalikult rahvaste seas ja laulan kiitust su nimele.” 10 Taas on öeldud: „Rõõmutsege, rahvad, koos tema rahvaga!” 11 ja veel: „Kiitke Jehoovat, kõik rahvad, ja kõik rahvahõimud kiitku teda!” 12 Ning Jesaja ütleb: „Tuleb Iisai juur, see, kes hakkab valitsema rahvaste üle. Tema peale loodavad rahvad.” 13 Jumal, kes annab lootuse, täitku teid suure rõõmu ja rahuga — teid, kes te usaldate teda —, et te võiksite olla tulvil lootust tänu püha vaimu väele.

14 Ma olen veendunud, mu vennad, et te olete täis headust ja teil on külluslikult teadmisi ning et te oskate üksteisele nõu anda*. 15 Siiski olen ma kirjutanud teile mõne asja kohta üsna otsekoheselt, teile meeldetuletuseks. Ma olen teinud seda armu pärast, mida Jumal mulle on osutanud. 16 Ta on pannud mind Kristus Jeesuse teenijaks, kuulutama mittejuutidele Jumala head sõnumit. Ma osalen selles pühas töös, et mittejuudid saaksid Jumalale meelepäraseks, justkui ohvriks, mis on pühitsetud püha vaimuga.

17 Seepärast olen ma ääretult rõõmus, et olen Kristus Jeesuse jünger ja võin Jumalat teenida. 18 Ma ei söanda rääkida millestki muust kui sellest, mida Kristus on minu kaudu teinud, et mittejuudid võiksid olla kuulekad. Ta on teinud seda minu sõnade ja tegude kaudu, 19 tunnustähtede, imede ja Jumala vaimu kaudu. Niisiis olen ma Jeruusalemmast kuni Illüüriani põhjalikult kuulutanud head sõnumit Kristusest. 20 Ma olen seadnud endale sihiks mitte kuulutada head sõnumit seal, kus Kristuse nime juba teatakse, et ma ei ehitaks kellegi teise vundamendile, 21 vaid nagu on kirjutatud: „Need, kellele pole temast midagi räägitud, saavad näha, ja need, kes pole kuulnud, hakkavad aru saama.”

22 See ongi mind palju kordi takistanud teie juurde tulemast. 23 Aga nüüd pole mul enam puutumata territooriumit neis paigus, ja ma olen palju aastaid* igatsenud teie juurde tulla. 24 Seepärast loodan ma, et saan teel Hispaaniasse teid näha ja et te saadate mind natuke maad, pärast seda kui olen saanud mõnda aega teie seltsis viibida. 25 Kuid nüüd kavatsen ma minna Jeruusalemma, et aidata* pühasid, 26 sest need, kes on Makedoonias ja Ahhaias, tegid meelsasti annetusi Jeruusalemma pühade hulgas olevate vaeste heaks. 27 Nad tegid seda meelsasti, aga nad olid ju ka nende võlglased. Sest kui mittejuudid on saanud pühadelt vaimseid ande, siis on ju nende kohus abistada pühasid aineliste andidega. 28 Kui ma olen sellega valmis saanud ja annetuse turvaliselt kohale viinud, lähen ma teie kaudu Hispaaniasse. 29 Ma tean, et kui ma teie juurde tulen, siis tulen Kristuse rikkalike õnnistustega.

30 Ma palun nüüd, vennad, selle usu alusel, mis teil on meie isandasse Jeesus Kristusesse, ja pühast vaimust võrsunud armastuse alusel, et te tungivalt paluksite Jumalat minu eest, nagu minagi seda teen, 31 et ma võiksin pääseda Juudamaal nende käest, kes ei usu Jeesusesse, ja et mu teenistus Jeruusalemma pühade heaks oleks neile meelepärane, 32 nii et ma jõuaksin Jumala tahtel rõõmuga teie juurde ja leiaksin teiega koos olles kosutust. 33 Olgu Jumal, kes annab rahu, teie kõikidega! Aamen.

^ Rooml. 15:4 Võib tõlkida ka „lohutab”.

^ Rooml. 15:14 Võib tõlkida ka „üksteist õpetada”.

^ Rooml. 15:23 Teine võimalik tähendus: „juba mitu aastat”.

^ Rooml. 15:25 Sõna-sõnalt „teenida”.

Roomlastele  16 : 1 - 27

16 Ma tahan öelda teile mõne hea sõna meie õe Foibe kohta, kes teenib Kenkrea koguduses. 2 Võtke ta kui Isanda teenija pühade vääriliselt vastu ja aidake teda, kui ta midagi peaks vajama, sest ta ise on aidanud paljusid, ka mind ennast.

3 Tervitage mu kaastöölisi Kristus Jeesuse töös, Priskat ja Akvilat, 4 kes on minu pärast oma elu ohtu seadnud ning kellele pole tänulik mitte üksnes mina, vaid ka kõik mittejuutide kogudused. 5 Samuti tervitage kogudust nende majas. Tervitage mu armast Epainetost, kes on üks esimesi Kristuse jüngreid Aasias. 6 Tervitage Maarjat, kes on teie heaks palju vaeva näinud. 7 Tervitage mu sugulasi ja kaasvange Andronikost ja Juniast, keda apostlid hästi teavad ja kes on olnud Kristuse jüngrid kauem kui mina.

8 Andke mu tervitused edasi Ampliatusele, Isanda teenijale, kes on mulle väga armas. 9 Tervitage Urbanust, meie kaastöölist Kristuse töös, ja mu armast Stahhüst. 10 Tervitage Apellest, kes on Kristuse ustav teenija. Tervitage Aristobulose majarahvast. 11 Tervitage mu sugulast Heroodioni. Tervitage Narkissose majarahva seast neid, kes Isandat teenivad. 12 Tervitage Trüfainat ja Trüfoosat, naisi, kes töötavad kõvasti Isanda heaks. Tervitage meie armast Persist, sest see naine on teinud Isanda heaks kõvasti tööd. 13 Tervitage Ruufust, tublit Isanda teenijat, ja tema ema, kes on ka mulle nagu ema. 14 Tervitage Asünkritost, Flegonit, Hermest, Patrobast, Hermast ja vendi, kes on nendega. 15 Tervitage Filologost ja Juuliat, Neereust ja tema õde ning Olümpast ja kõiki pühasid, kes on nendega. 16 Tervitage üksteist püha suudlusega. Kõik Kristuse kogudused tervitavad teid.

17 Ma palun, vennad, et te paneksite tähele neid, kes külvavad lahkhelisid ja juhivad teisi usuteelt kõrvale*. Nende käitumine on vastuolus sellega, mida te olete õppinud. Vältige selliseid inimesi. 18 Nad pole mitte meie isanda Kristuse, vaid oma ihade* orjad. Oma libekeelsuse ja meelitavate sõnadega petavad nad heausksete südameid. 19 Teie kuulekust on kõik tähele pannud ja ma olen teie üle rõõmus. Ma tahan, et te oleksite arukad head tegema ja süütud halva suhtes. 20 Rahu Jumal heidab peatselt Saatana teie jalge alla ja te purustate ta. Meie isanda Jeesuse arm olgu teiega!

21 Teid tervitavad mu kaastööline Timoteos, samuti mu sugulased Luukius, Jaason ja Soosipatros.

22 Mina, Tertius, kes ma olen kõik selle kirja pannud, saadan teile kristlikke tervitusi.

23 Teid tervitab Gaius, kes on minu ja ka terve koguduse võõrustaja. Teid tervitab linna varahoidja Erastos ja tema vend Kvartus. 24 ---*

25 Hea sõnum, mida ma kuulutan, ja sõnum Jeesus Kristusest näitavad selgelt, et Jumal võib teha teid tugevaks. See hea sõnum on seotud Jumala avaldatud püha saladusega, mis oli pikka aega varjul, 26 aga nüüd on avalikuks saanud ja prohvetlike tekstide kaudu kõigile rahvastele teada antud. See on toimunud igavese Jumala käsul, kuna tema tahe on, et kõik rahvad usuksid temasse ja oleksid talle kuulekad. 27 Jumalale, kes on ainsana tark, kuulugu igavesti au Jeesus Kristuse kaudu! Aamen.

^ Rooml. 16:17 Sõna-sõnalt „kes panevad teisi komistama”.

^ Rooml. 16:18 Võib tõlkida ka „kõhu”.

^ Rooml. 16:24 See salm puudub vanimates kreekakeelsetes käsikirjades. (Vt lisa A3.)

1. KORINTLASTELE

LÜHIÜLEVAADE

- 1

- Tervitused (1–3)

- Paulus tänab Jumalat korintlaste eest (4–9)

- Üleskutse üksmeelsusele (10–17)

- Kristus on Jumala vägi ja tarkus (18–25)

- Kiitlemise põhjuseks olgu Jehoova (26–31)

- 2

- Pauluse kuulutustöö Korintoses (1–5)

- Jumala tarkuse ülevus (6–10)

- Vaimne inimene ja maine inimene (11–16)

- 3

- Korintlased mõtlevad maailma inimeste kombel (1–4)

- Jumal annab kasvu (5–9)

- Jumala kaastöölised (9)

- Ehitamine tulekindlatest materjalidest (10–15)

- Te olete Jumala tempel (16, 17)

- Maailma tarkus on Jumala silmis rumalus (18–23)

- 4

- Majapidaja olgu ustav (1–5)

- Kristlaste alandlikkus (6–13)

- „Ära mine üle selle, mis on kirjutatud” (6)

- Kristlased on vaatemänguks (9)

- Paulus hoolitseb oma vaimsete laste eest (14–21)

- 5

- „Teie seas on hoorust” (1–5)

- Natuke juuretist paneb hapnema kogu taina (6–8)

- Pahategija tuleb eemaldada (9–13)

- 6

- Kohtuasjad kristlike vendade vahel (1–8)

- Need, kes ei päri Jumala kuningriiki (9–11)

- Austage Jumalat oma kehaga (12–20)

- „Põgenege hooruse eest!” (18)

- 7

- Nõuanded vallalistele ja abieluinimestele (1–16)

- Igaüks jäägu nii, nagu teda on kutsutud (17–24)

- Vallalised ja lesed (25–40)

- Vallalisuse eelised (32–35)

- Abiellumine „üksnes Kristuse jüngriga” (39)

- 8

- Ebajumalatele ohverdatud toit (1–13)

- Meil on ainult üks Jumal (5, 6)

- 9

- Pauluse kui apostli eeskuju (1–27)

- „Ärge siduge kinni pulli suud” (9)

- „Häda mulle, kui ma head sõnumit ei kuuluta!” (16)

- „Ma teen kõik, mis võimalik, kõiksuguste inimeste aitamiseks” (19–23)

- Enesevalitsemine elu võidujooksus (24–27)

- 10

- Hoiatavad näited Iisraeli ajaloost (1–13)

- Hoiatus ebajumalakummardamise eest (14–22)

- Jehoova laud, deemonite laud (21)

- Vabadus ja teistega arvestamine (23–33)

- „Tehke kõike Jumala auks” (31)

- 11

- „Võtke mind eeskujuks” (1)

- Juhtpositsioon ja pea katmine (2–16)

- Isanda õhtusöömaaeg (17–34)

- 12

- Vaimuannid (1–11)

- Üks keha, palju liikmeid (12–31)

- 13

- Armastus — ülim tee (1–13)

- 14

- Prohvetlikult ja võõras keeles rääkimise and (1–25)

- Kord kristlikel koosolekutel (26–40)

- Naised koguduses (34, 35)

- 15

- Kristuse ülesäratamine (1–11)

- Ülesäratamine on usu alus (12–19)

- Kristuse ülesäratamine on tagatis (20–34)

- Maine keha, taevane keha (35–49)

- Surematus ja kadumatus (50–57)

- Palju teha Isanda töös (58)

- 16

- Korjandus Jeruusalemma kristlaste heaks (1–4)

- Pauluse reisiplaanid (5–9)

- Timoteose ja Apollose reisiplaanid (10–12)

- Üleskutsed ja tervitused (13–24)

1. Korintlastele

1

2

3

4

5

6

7

8

9

10

11

12

13

14

15

16

1. Korintlastele  1 : 1 - 31

ESIMENE KIRI KORINTLASTELE

1 Pauluselt, kes on kutsutud Jumala tahtel Kristus Jeesuse apostliks, ja meie vend Soosteneselt 2 Jumala kogudusele Korintoses, teile, kes olete pühitsetud Kristus Jeesuse jüngritena, kutsutud pühadele, ja kõigile neile, kes kõigis paigus hüüavad appi meie isanda Jeesus Kristuse nime, tema nime, kes on nii nende kui ka meie isand.

3 Armu* ja rahu teile Jumalalt, meie isalt, ja meie isandalt Jeesus Kristuselt!

4 Ma tänan alati oma Jumalat teie eest selle armu pärast, mida Jumal on osutanud teile Kristus Jeesuse kaudu. 5 Te olete tänu temale saanud rikkaks kõiges, sealhulgas õppinud kuulutama sõna ja saanud sellest sõnast täielikult aru. 6 Tunnistus, mis teile Kristuse kohta on antud, on teie seas tugevalt kanda kinnitanud, 7 nii et teil on olemas kõik vajalik, samal ajal kui te ootate õhinal meie isanda Jeesus Kristuse ilmumist. 8 Jumal aitab teil jääda lõpuni vankumatuks, nii et meie isanda Jeesus Kristuse päeval ei saa keegi teie vastu esitada ühtki süüdistust. 9 Jumal on ustav ja on teid kutsunud, et te kuuluksite ühte tema pojaga, meie isanda Jeesus Kristusega.

10 Ma palun teid, vennad, meie isanda Jeesus Kristuse nimel, et te kõik räägiksite ühtviisi ja et teie seas ei oleks lõhesid, vaid et te oleksite ühte liidetud tänu ühesugusele meelsusele ja mõtteviisile. 11 Mõned Kloe majarahvast on mulle teada andnud, mu vennad, et teie seas on lahkhelisid. 12 Ma pean silmas seda, et mõned teist ütlevad: „Mina pooldan Paulust,” ja teised: „Aga mina Apollost”, mõned jällegi: „Aga mina Keefast*,” ja teised: „Aga mina Kristust.” 13 Kas Kristus on jagatud mitmeks? Kas siis Paulus löödi teie eest postile? Või kas teid ristiti Pauluse nimesse? 14 Ma tänan Jumalat, et ma pole ristinud teie seast kedagi peale Krispuse ja Gaiuse, 15 nii et keegi ei saa öelda, et teid on ristitud minu nimesse. 16 Ma ristisin ka Stefanase majarahva, ma ei tea, et oleksin veel kedagi ristinud. 17 Kristus ei saatnud mind ristima, vaid kuulutama head sõnumit; ja seda ei pidanud ma tegema õppinud meeste kombel, et Kristuse piinapost ei muutuks kasutuks.

18 Jutt piinapostist on rumalus neile, kes hukkuvad, aga meie, kes saame pääste, näeme selles Jumala väge, 19 sest on kirjutatud: „Ma kaotan tarkade tarkuse ja lükkan kõrvale arukate arukuse.” 20 Kus on tark? Kus on kirjatundja? Kus on praeguse ajastu väitleja? Eks Jumal ole teinud maailma tarkuse rumaluseks? 21 Maailm oma tarkuses pole õppinud Jumalat tundma, aga Jumal oma tarkuses on arvanud heaks selle sõnumi kaudu, mida me kuulutame ja mis teistele näib rumalus, päästa need, kes usuvad.

22 Juudid küsivad tunnustähti ja kreeklased otsivad tarkust, 23 kuid meie kuulutame postile löödud Kristust, kes on juutidele komistuskivi ja mittejuutidele rumalus. 24 Ent kutsutuile, olgu nad juudid või kreeklased, on Kristus Jumala vägi ja tarkus. 25 See, mida peetakse Jumala rumaluseks, on targem kui inimeste tarkus, ja see, mida peetakse Jumala nõrkuseks, on tugevam kui inimeste tugevus.

26 Te näete iseenda näite varal, vennad, et Jumal ei ole kutsunud palju inimeste seisukohast tarku, palju vägevaid ega palju kõrgest soost inimesi, 27 vaid Jumal on valinud need, kes on maailma silmis rumalad, et häbistada tarku, ja Jumal on valinud need, kes on maailma silmis nõrgad, et häbistada tugevaid. 28 Jumal on valinud need, kes on maailma silmis tähtsusetud ja kellele vaadatakse ülalt alla, ning selle, mis midagi ei ole, et teha tühiseks see, mis midagi on, 29 et keegi ei kiitleks Jumala ees. 30 Tänu temale te kuulute nüüd ühte Kristus Jeesusega, kes avaldab meile Jumala tarkuse ja õiguse. Tema kaudu saavad inimesed pühaks ja nad vabastatakse lunastushinna alusel. 31 Nii läheb täide see, mis on kirjutatud: „Kes kiitleb, selle kiitlemise põhjuseks olgu Jehoova*.”

^ 1. Kor. 1:3 Võib tõlkida ka „ärateenimata lahkust”, „ülimat headust”.

^ 1. Kor. 1:12 Sama kes Peetrus.

^ 1. Kor. 1:31 Vt lisa A5.

1. Korintlastele  2 : 1 - 16

2 Vennad, kui ma tulin teie juurde kuulutama Jumala püha saladust, ei tulnud ma selleks, et hiilata oma kõne või tarkusega. 2 Ma otsustasin, et ei räägi teie keskel millestki muust kui ainult Jeesus Kristusest, kes postile löödi. 3 Ma tulin teie juurde nõrkuse, kartuse ja suure värinaga. 4 Ma ei kõnelnud ega kuulutanud muljetavaldavate ja tarkade sõnadega, vaid mu sõnadest ilmnes püha vaimu vägi, 5 et te ei usuks mitte inimeste tarkuse, vaid Jumala väe tõttu.

6 Me räägime tarkusest vaimselt küpsete seas, kuid mitte maailma ega selle kaduvate valitsejate tarkusest. 7 Me räägime hoopis pühas saladuses ilmnevast Jumala tarkusest, peidetud tarkusest, mille kohaselt Jumal otsustas juba enne selle kurja maailma sündi*, et meid tõstetakse ausse. 8 Seda tarkust pole mõistnud ükski selle maailma valitsejatest, sest kui nad oleksid seda mõistnud, poleks nad aulist Isandat postile löönud. 9 See on kooskõlas sellega, mida on kirjutatud: „Silm pole näinud ja kõrv pole kuulnud, samuti pole inimesele mõttessegi tulnud see, mida Jumal on valmistanud neile, kes teda armastavad.” 10 Aga meile on Jumal selle ilmutanud oma vaimu kaudu, kuna vaim uurib kõike, koguni Jumala tarkuse sügavusi.

11 Ükski inimene ei tea teise inimese mõtteid, neid teab ainult inimene ise*. Samuti ei tea keegi muu Jumala mõtteid kui ainult Jumala vaim. 12 Me ei ole saanud maailma vaimu, vaid vaimu, mis on Jumalalt, et me saaksime aru sellest, mida Jumal on meile lahkesti andnud. 13 Sellest me ka räägime, ja seda sõnadega, mida pole õpetanud inimtarkus, vaid püha vaim. Me selgitame vaimseid asju vaimult pärit sõnadega.

14 Ent maine inimene* ei võta vastu seda, mis tuleb Jumala vaimult, sest see on temale rumalus. Ta ei suuda sellest aru saada, sest selle üle tuleb otsustada vaimse suhtumisega. 15 Kuid vaimne inimene* otsustab kõige üle õigesti, tema enda üle aga ei suuda ükski inimene õigesti otsustada. 16 Sest „kes teab Jehoova mõtteid, et ta võiks teda õpetada”? Aga meil on Kristuse mõttelaad.

^ 1. Kor. 2:7 Sõna-sõnalt „enne ajastuid”.

^ 1. Kor. 2:11 Sõna-sõnalt „inimese vaim”.

^ 1. Kor. 2:14 Võib tõlkida ka „inimene, keda juhivad omaenda soovid”.

^ 1. Kor. 2:15 Võib tõlkida ka „inimene, keda juhib Jumala vaim”.

1. Korintlastele  3 : 1 - 23

3 Vennad, ma ei saanud teiega rääkida nagu vaimsete inimestega*, vaid ma pidin rääkima teiega nagu nendega, kes mõtlevad maailma inimeste kombel, otsekui imikutega Kristuse tundmises. 2 Ma toitsin teid piima, mitte tahke toiduga, sest te polnud veel piisavalt tugevad. Te pole praegugi piisavalt tugevad, 3 sest te mõtlete ikka veel nagu maailm. Kuna teie seas on kadedust ja riidu, kas ei juhi teid siis omaenda himud ja kas ei tegutse te siis nagu maailma inimesed? 4 Kui üks ütleb: „Mina pooldan Paulust,” ja teine: „Mina Apollost”, kas pole te siis sellised nagu inimesed ikka?

5 Aga kes on Apollos või kes on Paulus? Teenijad, kes teevad Isanda tööd ja tänu kellele te olete saanud usklikuks. 6 Mina istutasin, Apollos kastis, aga Jumal andis kasvu. 7 Niisiis ei kuulu au mitte istutajale ega kastjale, vaid Jumalale, kes annab kasvu. 8 Istutaja ja kastja töötavad ühtsuses* ning kumbki saab tasu oma töö järgi. 9 Meie oleme Jumala kaastöölised, teie olete Jumala põllumaa, Jumala ehitis.

10 Mulle osutatud Jumala armu mööda olen ma otsekui meisterlik ehitaja* rajanud vundamendi, aga keegi teine ehitab sellele. Ent igaüks vaadaku, kuidas ta sellele ehitab. 11 Keegi ei saa rajada muud vundamenti selle asemele, mis on juba rajatud, ja see on Jeesus Kristus. 12 Kui keegi ehitab sellele vundamendile kullast, hõbedast, väärtuslikest kividest, puidust, heintest või õlgedest, 13 on proovilepaneku päeval näha, milline see töö on, sest tuli teeb kõik ilmsiks ja proovib läbi, milline on igaühe ehitustöö. 14 Kui kellegi töö, mis ta vundamendile on ehitanud, jääb püsima, saab ta tasu. 15 Kui kellegi töö põleb ära, siis kannatab ta kahju. Ent ta ise pääseb, otsekui pääseks tulekahjust.

16 Eks te tea, et te olete Jumala tempel ja et teis elab Jumala vaim? 17 Kui keegi hävitab Jumala templi, hävitab Jumal tema, sest Jumala tempel on püha, ja see tempel olete teie.

18 Ärgu ükski end petku: kui keegi teist arvab, et ta on tark praeguse ajastu mõõdupuu järgi, siis ta saagu rumalaks, et ta võiks saada targaks. 19 Sest selle maailma tarkus on Jumala silmis rumalus, nagu on kirjutatud: „Ta tabab tarku nende kavaluses,” 20 ja veel: „Jehoova teab, et tarkade arutlused on tühised.” 21 Seepärast ärgu ükski kiidelgu inimeste tegudega. Kõik kuulub ju teile, 22 olgu Paulus, Apollos või Keefas, maailm, elu või surm, käesolev või tulev — kõik kuulub teile. 23 Teie omakorda kuulute Kristusele ja Kristus Jumalale.

^ 1. Kor. 3:1 Võib tõlkida ka „inimestega, keda juhib Jumala vaim”.

^ 1. Kor. 3:8 Võib tõlkida ka „ühise eesmärgi nimel”.

^ 1. Kor. 3:10 Võib tõlkida ka „tark töödejuhataja”.

1. Korintlastele  4 : 1 - 21

4 Me soovime, et meid peetaks Kristuse teenijateks* ja Jumala pühade saladuste majapidajateks. 2 Majapidajalt aga oodatakse, et ta oleks ustav. 3 Mulle ei lähe see korda, kui teie mu üle kohut mõistate või kui mõni inimeste kohus seda teeb. Ka mina ise ei mõista enda üle kohut, 4 sest ma ei tea, et oleksin midagi valesti teinud. Kuid see veel ei tähenda, et ma oleksin õige; Jehoova on see, kes minu üle kohut mõistab. 5 Ärge siis mõistke millegi üle kohut enne õiget aega, enne kui Isand tuleb. Tema toob salajased asjad pimedusest valguse kätte ja teeb südamete kavatsused avalikuks ning siis saab igaüks Jumalalt kiituse, mida ta väärib.

6 Vennad, ma olen rääkinud neid asju enda ja Apollose näite varal, et te õpiksite seda põhimõtet: „Ära mine üle selle, mis on kirjutatud”, et keegi teist ei läheks uhkust täis ega peaks üht teisest paremaks. 7 Mis teeb sind teisest paremaks? Tõesti, mis on sinul, mida sa poleks saanud Jumalalt? Aga kui sa oled selle temalt saanud, miks sa siis hoopled, otsekui oleksid sa selle ise saavutanud?

8 Kas teil on juba kõik olemas? Kas te olete juba rikkad? Kas te olete hakanud kuningatena valitsema ilma meieta? Ma tõepoolest soovin, et te oleksite juba kuningad, et meiegi võiksime olla kuningad koos teiega. 9 Mulle tundub, et Jumal on meid, apostleid, toonud areenile viimastena otsekui surmamõistetuid, sest me oleme saanud vaatemänguks maailmale, inglitele ja inimestele. 10 Meid peetakse Kristuse pärast rumalaks, aga teie ju olete arukad Kristuse jüngrid; meid peetakse nõrgaks, aga teie ju olete tugevad; teid austatakse, aga meid põlatakse. 11 Me oleme tänase päevani näljas, janus, poolalasti, peksualused ja kodutud 12 ning rügame oma kätega tööd teha. Kui meid solvatakse, siis me räägime head, kui meid taga kiusatakse, siis me peame kannatlikult vastu, 13 kui meid laimatakse, siis me vastame leebelt. Maailm peab meid seniajani kõntsaks ja saastaks.

14 Ma ei kirjuta seda teie häbistamiseks, vaid et manitseda teid kui oma armsaid lapsi. 15 Kuigi teil võib olla kümme tuhat kasvatajat Kristuse jüngrite seas, pole teil kindlasti palju isasid. Mina olen olnud teile otsekui isa ja kuulutanud teile head sõnumit ning õpetanud teid käima Kristus Jeesuse jälgedes. 16 Ma palun teid, et te võtaksite mind eeskujuks. 17 Sel põhjusel saadan ma teie juurde Timoteose, oma armsa ja ustava poja Isanda teenistuses. Tema tuletab teile meelde põhimõtted, mida ma Kristus Jeesuse teenistuses järgin ja mida ma õpetan kõikjal, igas koguduses.

18 Mõned teist arvavad, et ma ei tulegi teie juurde, ja on läinud uhkust täis. 19 Aga ma tulen teie juurde peagi, kui Jehoova tahab. Mitte et ma hooliks, mida need uhkeldajad räägivad, vaid ma tahan teada, kas neid juhib Jumala vägi. 20 Jumala kuningriigi* tunnustamine ei avaldu ju mitte inimese sõnades, vaid Jumala väes, mis ilmneb inimese tegudest. 21 Mida te eelistate: kas seda, et ma tulen teie juurde karistuskepiga või armastuse ja tasadusega?

^ 1. Kor. 4:1 Võib tõlkida ka „alamateks”.

^ 1. Kor. 4:20 Võib tõlkida ka „kuningavalitsuse”. (Vt „Sõnaseletusi”.)

1. Korintlastele  5 : 1 - 13

5 Ma olen kuulnud, et teie seas on hoorust*, ja veel sellist hoorust, millist ei esine isegi uskmatute hulgas, et keegi elab oma isa naisega. 2 Kas te olete selle üle uhked? Kas te ei peaks hoopis kurvastama ja mehe, kes midagi niisugust on teinud, enda hulgast välja heitma? 3 Kuigi ma olen teist eemal, olen ma mõtteis teiega, ja ma olen selle teo toimepanija juba hukka mõistnud, otsekui oleksin teie juures. 4 Kui te tulete meie isanda Jeesuse nimel kokku — te teate, et ma olen mõtteis teiega, samuti on teiega meie isanda Jeesuse vägi —, 5 siis peate niisuguse inimese andma üle Saatanale. Nõnda ei saa see mees avaldada kogudusele halba mõju ja koguduse vaim on kaitstud Isanda päeval.

6 Teie hooplemine pole hea. Kas te ei tea, et natuke juuretist paneb hapnema kogu taina? 7 Kõrvaldage vana juuretis, et te oleksite uus tainas. Teie keskel ei tohiks ju olla midagi hapnenut, sest meie paasatall Kristus on ohverdatud. 8 Pidagem siis püha mitte vana juuretisega ega patususe ja kurjuse juuretisega, vaid siiruse ja tõe hapnemata leivaga.

9 Oma kirjas ma kirjutasin teile, et te lõpetaksite läbikäimise hoorajatega*. 10 Ma ei mõtle üldiselt selle maailma hoorajaid, ahneid, väljapressijaid ja ebajumalakummardajaid, muidu tuleks teil ju maailmast ära minna. 11 Ent nüüd ma kirjutan teile, et te lõpetaksite läbikäimise igaühega, keda nimetatakse vennaks ning kes on hooraja, ahnitseja, ebajumalakummardaja, teiste halvustaja,* joodik või väljapressija. Sellisega ärge isegi sööge koos! 12 Sest kas minu asi on mõista kohut nende üle, kes on väljaspool kogudust? Eks te mõista kohut nende üle, kes on koguduses? 13 Ent väljaspool olijate üle mõistab kohut Jumal. „Eemaldage pahategija enda keskelt.”

^ 1. Kor. 5:1 Kr porneia. (Vt „Sõnaseletusi”.)

^ 1. Kor. 5:9 Vt „Sõnaseletusi”, märksõna „hoorus”.

^ 1. Kor. 5:11 Võib tõlkida ka „sõimaja”.

1. Korintlastele  6 : 1 - 20

6 Kuidas keegi teist, kellel on kaebust teise vastu, söandab minna kohtusse uskmatute ette ja mitte pühade ette? 2 Kas te ei tea, et pühad hakkavad kohut mõistma maailma üle? Kui teil tuleb kohut mõista maailma üle, kas te siis ei kõlba langetama otsuseid tühiste asjade kohta? 3 Kas te ei tea, et me hakkame mõistma kohut inglitegi üle? Miks siis mitte mõista kohut selle elu asjades? 4 Kui te vajate, et mõistetaks kohut mingis selle elu asjas, siis miks panete kohtumõistjateks neid, kellest kogudus lugu ei pea? 5 Ma räägin seda, et teil oleks häbi. Kas teie hulgas pole ühtki tarka meest, kes suudaks mõista kohut oma vendade vahel? 6 Selle asemel käib vend kohut vennaga, ja pealegi uskmatute juures!

7 Juba see on teile häbiks, et te üksteisega kohut käite. Miks te pigem ei kannata ülekohut? Miks te pigem ei lepi sellega, et teid on petetud? 8 Teie aga teete ise ülekohut ja petate, ja pealegi oma vendi!

9 Kas te siis ei tea, et ülekohtused ei päri Jumala kuningriiki*? Ärge petke end.* Hoorajad,* ebajumalakummardajad, abielurikkujad, mehed, kes lubavad end homoseksuaalidel ära kasutada,* homoseksuaalid,* 10 vargad, ahnitsejad, joodikud, teiste halvustajad* ja väljapressijad ei päri Jumala kuningriiki. 11 Ometi olid mõned teist sellised. Aga te olete puhtaks pestud, pühitsetud ning õigeks mõistetud meie isanda Jeesus Kristuse nime kaudu ja meie Jumala vaimu abil.

12 Kõik on mulle lubatud, aga kõigest pole kasu. Kõik on mulle lubatud, aga ma ei lase millelgi enda üle võimu saada. 13 Toit on kõhu jaoks ja kõht toidu jaoks, kuid Jumal teeb lõpu nii ühele kui ka teisele. Keha pole hooruse jaoks, vaid Isanda töö jaoks, ja Isand hoolitseb keha eest. 14 Jumal äratas oma väega üles Isanda ja äratab surnuist üles meidki.

15 Eks te tea, et teie kehad on Kristuse keha liikmed? Kas ma peaksin siis võtma Kristuse keha liikmed ja tegema need prostituudi keha liikmeteks? Mitte mingil juhul! 16 Eks te tea, et kes heidab prostituudi juurde, saab temaga üheks kehaks? Sest Jumal ütleb: „Neist kahest saab üks.” 17 Aga kes hoiab Isanda poole, saab Isandaga üheks oma mõttelaadi poolest. 18 Põgenege hooruse* eest! Mistahes muu patt, mida inimene teeb, on väljaspool tema keha, aga kes hoorab, teeb pattu oma keha vastu. 19 Kas te siis ei tea, et te moodustate keha ja see on teis oleva püha vaimu tempel? Te ei kuulu endale, 20 sest teid on kalli hinnaga ostetud. Austage siis Jumalat oma kehaga*.

^ 1. Kor. 6:9 Võib tõlkida ka „kuningavalitsust”.

^ 1. Kor. 6:9 Võib tõlkida ka „ärge laske end petta”.

^ 1. Kor. 6:9 Vt „Sõnaseletusi”, märksõna „hoorus”.

^ 1. Kor. 6:9 Tõenäoliselt viitab see meestele, kellel on homoseksuaalsetes suhetes passiivne roll.

^ 1. Kor. 6:9 Tõenäoliselt viitab see meestele, kellel on homoseksuaalsetes suhetes aktiivne roll.

^ 1. Kor. 6:10 Võib tõlkida ka „sõimajad”.

^ 1. Kor. 6:18 Kr porneia. (Vt „Sõnaseletusi”.)

^ 1. Kor. 6:20 Võib tõlkida ka „kehaga, mille te moodustate”.

1. Korintlastele  7 : 1 - 40

7 Kui nüüd rääkida sellest, millest te kirjutasite, siis mehel on parem naist mitte puutuda*; 2 aga kuna hoorus* on laialt levinud, olgu igal mehel oma naine ja igal naisel oma mees. 3 Mees täitku oma kohust naise vastu ja naine mehe vastu. 4 Naisel pole voli oma keha üle, vaid see on tema mehel. Samamoodi pole mehel voli oma keha üle, vaid see on tema naisel. 5 Ärge keelake end teineteisele, välja arvatud mõlema nõusolekul teatud ajaks, et võiksite pühendada aega palvetamisele. Kuid pärast seda olge jälle koos, et Saatan ei saaks teid kiusatusse viia teie talitsematuse pärast. 6 Ma ei ütle seda käsuna, aga te võite nii teha. 7 Ma soovin, et kõik inimesed oleksid nagu mina. Siiski on igaühel oma and Jumalalt, ühel niisugune ja teisel teistsugune.

8 Neile, kes pole abielus, ja lesknaistele ma ütlen, et neil on parem jääda nii, nagu minagi olen. 9 Aga kui neil pole enesevalitsust, siis nad abiellugu, sest parem on abielluda kui ihades põleda.

10 Abielus inimestele annan ma nõu, tegelikult mitte mina, vaid Isand, et naine ärgu mingu oma mehe juurest ära. 11 Kui ta aga läheb, siis jäägu ta üksikuks või leppigu jälle ära oma mehega. Samuti mees ärgu jätku oma naist maha.

12 Teistele ma ütlen, jah, mina, mitte Isand: kui mõnel vennal on uskmatu naine ja naine on nõus temaga kokku jääma, siis ta ärgu jätku naist maha; 13 samuti kui naisel on uskmatu mees ja mees on nõus temaga kokku jääma, siis ta ärgu jätku meest maha. 14 Sest uskmatule mehele tuleb kasuks seotus oma uskliku naisega ja uskmatule naisele tuleb kasuks seotus oma uskliku mehega. Muidu poleks ju teie lapsed pühad, aga nüüd nad on. 15 Ent kui uskmatu otsustab ära minna, siis las ta läheb; vend või õde pole sellises olukorras kohustatud temaga kokku jääma. Jumal on kutsunud teid elama rahus. 16 Kust sa tead, naine, võib-olla sa päästad oma mehe, aidates tal usklikuks saada? Või sina, mees, kust sa tead, võib-olla sa päästad oma naise, aidates tal usklikuks saada?

17 Igaüks jäägu nii, nagu Jehoova on teda kutsunud, nagu ta temale ta osa on andnud. Niisuguse juhise annan ma kõigis kogudustes. 18 Kui keegi oli ümber lõigatud, kui ta kutsuti, siis jäägu ta ümberlõigatuks. Kui keegi kutsuti siis, kui ta polnud ümber lõigatud, siis ärgu ta lasku end ümber lõigata. 19 Oluline pole see, kas inimene on ümber lõigatud või ümber lõikamata, vaid Jumala käskude pidamine. 20 Millisena keegi on kutsutud, selliseks ta jäägu. 21 Kas sind kutsuti orjana? Ära muretse selle pärast. Kui sa aga võid vabaks saada, siis kasuta seda võimalust. 22 Sest iga Isanda teenija, kes kutsuti orjana, on vabakslastu* ja kuulub Isandale. Samamoodi on see, kes kutsuti vaba inimesena, Kristuse ori. 23 Teid on kalli hinnaga ostetud, ärge saage enam inimeste orjaks. 24 Millisena keegi teist, vennad, on kutsutud, selliseks ta Jumala ees jäägu.

25 Neitside kohta* pole mul Isandalt ühtki käsku, vaid ma ütlen oma arvamuse ja te võite mind usaldada, sest Isand on mulle halastust osutanud. 26 Ma arvan, et praegustel rasketel aegadel on inimesel parem jääda nii, nagu ta on. 27 Kas sa oled naisega seotud? Ära püüa vabaks saada. Kas sul pole enam naist? Ära otsi endale naist. 28 Aga kui sa ka abielluksid, ei teeks sa pattu, ja kui neitsi abielluks, ei teeks ta pattu. Ent need, kes abielluvad, kogevad oma elus uusi raskusi,* mina aga tahan teid nendest säästa.

29 Ma ütlen ka seda, vennad, et vähe aega on järele jäänud. Nüüdsest peale need, kellel on naine, olgu nagu need, kellel pole naist; 30 samuti olgu nii, et need, kes nutavad, nagu ei nutakski, ja need, kes rõõmustavad, nagu ei rõõmustakski, ja need, kes midagi ostavad, nagu polekski omanikud, 31 ning need, kes seda maailma kasutavad, ärgu kasutagu seda täiel määral, sest selle maailma näitelava muutub. 32 Ma tõesti tahan, et teil poleks vaja muretseda. Mees, kes pole abielus, muretseb Isandaga seotud asjade pärast, püüdes meeldida Isandale. 33 Kuid abielus mees muretseb maailmaga seotud asjade pärast, püüdes meeldida naisele, 34 ja ta on jagatud. Niisamuti muretsevad neitsi ja naine, kes pole abielus, Isandaga seotud asjade pärast, et olla pühad nii oma keha kui ka mõtete poolest. Ent abielus naine muretseb maailmaga seotud asjade pärast, püüdes meeldida mehele. 35 Seda ma räägin teie enda kasuks — mitte selleks, et teha teile kitsendusi, vaid et ergutada teid toimima nii, nagu on kohane, ning teenima Isandat pühendumusega, ilma et miski tähelepanu hajutaks.

36 Aga kui keegi arvab, et ta ei tee õigesti, kui jääb vallaliseks,* ja kui ta pole liiga noor*, siis tehku ta, nagu soovib, ta ei tee pattu. Sellised inimesed abiellugu. 37 Kui aga keegi on oma südames kindel ega tunne selle järele tungivat vajadust, vaid tal on võim oma tahtmise üle ja ta on teinud oma südames otsuse jääda vallaliseks, siis teeb ta hästi. 38 Niisiis, kes abiellub, valib hea tee, kuid kes ei abiellu, valib parema tee.

39 Naine on seotud oma mehega seni, kui ta mees elab. Aga kui mees on suikunud surmaunne, siis on naine vaba abielluma, kellega tahab — kuid üksnes Kristuse jüngriga*. 40 Ent minu arvates on ta õnnelikum, kui ta jääb abielutuks. Ja ma olen kindel, et ka minul on Jumala vaim.

^ 1. Kor. 7:1 Mõeldakse seksuaalsuhteid.

^ 1. Kor. 7:2 Algkeeles on siin kr sõna porneia mitmuse vorm. (Vt „Sõnaseletusi”.)

^ 1. Kor. 7:22 Vt „Sõnaseletusi”, märksõnad „vaba inimene; vabakslastu” ja „ori”.

^ 1. Kor. 7:25 Võib tõlkida ka „nende kohta, kes pole kunagi abielus olnud”. Kreeka sõna, mis on tõlgitud vastega „neitsi”, käib nii naiste kui ka meeste kohta.

^ 1. Kor. 7:28 Sõna-sõnalt „kogevad oma lihas viletsust”.

^ 1. Kor. 7:36 Võib tõlkida ka „et ta ei suuda ohjeldada sugutungi”.

^ 1. Kor. 7:36 Võib tõlkida ka „kui ta nooruse õitseaeg on möödas”.

^ 1. Kor. 7:39 Sõna-sõnalt „üksnes Isandas”.

1. Korintlastele  8 : 1 - 13

8 Nüüd ebajumalatele ohverdatud toidust. Me teame, et meil kõigil on selle kohta teadmisi. Teadmised teevad uhkeks, aga armastus tugevdab vaimu. 2 Kui keegi arvab, et ta midagi hästi tunneb, siis tegelikult ei tea ta sellest veel kõike. 3 Kes aga armastab Jumalat, seda Jumal tunneb.

4 Mis puutub ebajumalatele ohverdatud toidu söömisse, siis me teame, et ebajumalaid pole olemas ja et on olemas ainult üks Jumal. 5 Kuigi on olemas niinimetatud jumalaid, olgu taevas või maa peal, sest on ju palju „jumalaid” ja „isandaid”, 6 on meil tegelikult ainult üks Jumal, Isa, kes on loonud kõik ja kelle jaoks me elame. Samuti on üks Isand, Jeesus Kristus, kelle kaudu on loodud kõik ja oleme loodud ka meie.

7 Sellist arusaamist pole aga kõigil. Mõned endised ebajumalakummardajad peavad toitu, mida nad söövad, ebajumalale ohverdatuks ja nende treenimata* südametunnistus rüvetub. 8 Aga toit ei vii meid Jumalale lähemale. Söömata jättes ei jää me millestki ilma ja süües ei saavuta me midagi. 9 Vaadake aga, et teie valikuvabadus ei saaks komistuskiviks neile, kelle südametunnistus on treenimata. 10 Kui keegi näeb sind, kes sa tead neid asju, ebajumalatemplis söömas, siis kas see, kelle südametunnistus on treenimata, ei saa sellest julgust, nii et ta hakkab sööma ebajumalatele ohverdatud toitu? 11 Sinu teadmised hukutavad siis treenimata südametunnistusega venna, kelle pärast Kristus on surnud. 12 Kui te niimoodi oma vendade vastu pattu teete ja haavate nende treenimata südametunnistust, siis teete pattu Kristuse vastu. 13 Seepärast, kui minu toit mu venda häirib, ei söö ma enam kunagi liha, et ma ei saaks oma vennale komistuskiviks.

^ 1. Kor. 8:7 Sõna-sõnalt „nõrk”.

1. Korintlastele  9 : 1 - 27

9 Kas ma pole vaba tegema, mida tahan? Kas ma pole apostel? Kas ma pole näinud meie isandat Jeesust? Kas pole teie minu töö vili Isanda teenistuses? 2 Kui ma ka pole teeninud apostlina teisi, siis olen ma igal juhul teeninud apostlina teid. Teie olete pitser, mis kinnitab minu apostliametit Isanda teenistuses.

3 Neile, kes mu hukka mõistavad, ütlen ma enda kaitseks järgmist. 4 Kas meil pole õigust võtta vastu sööki ja jooki? 5 Kas meil pole õigust reisida koos usuõest abikaasaga, nagu teevad ülejäänud apostlid, Isanda vennad ja Keefas? 6 Kas ainult meil Barnabasega pole õigust olla ilma palgatööta? 7 Milline sõdur on teenistuses omal kulul? Milline inimene ei söö enda rajatud viinamäe vilja? Või milline karjane ei joo karja piima?

8 Kas ma räägin seda inimese vaatenurgast? Eks seaduski ütle seda? 9 Moosese seaduses on ju kirjutatud: „Ärge siduge kinni pulli suud, kui see pahmast tallab.” Kas Jumal muretseb pullide pärast? 10 Kas ta ei ütle seda hoopis meie pärast? Jah, see on kirjutatud meie pärast, sest kündja peaks kündma lootuses ja viljapeksja peksma vilja lootuses, et ta oma töövilja maitsta saab.

11 Kui me oleme külvanud teie seas vaimseid ande, kas meist on siis ülekohtune lõigata teilt ainelisi ande? 12 Kui teistel on õigus teie abile, kas siis mitte veel enam meil? Siiski pole me seda õigust kasutanud, vaid me oleme valmis taluma mistahes olukordi, et me ei oleks kuidagi takistuseks Kristusest rääkiva hea sõnumi levikule. 13 Kas te ei tea, et need, kes templis pühi ülesandeid täidavad, söövad seda, mis on templi oma, ja et need, kes altari juures teenivad, saavad oma osa altaril ohverdatust? 14 Niisamuti on Isand määranud, et hea sõnumi kuulutajad elatuksid heast sõnumist.

15 Ent mina pole ühtki neist õigustest kasutanud. Ma ei kirjuta seda ka selleks, et neid õigusi edaspidi kasutada. Ma pigem sureksin. Keegi ei saa takistada mul tunda uhkust, et ma kuulutan head sõnumit tasu saamata. 16 Kui ma head sõnumit kuulutan, pole mul põhjust sellega kiidelda, sest mu kohus on seda teha. Tõesti, häda mulle, kui ma head sõnumit ei kuuluta! 17 Kui ma teen seda vabast tahtest, siis saan ma tasu. Aga kui ma ka teen seda vastu tahtmist, on mulle ikkagi usaldatud majapidajaamet. 18 Mis siis on mu tasu? See, et ma head sõnumit võin kuulutada tasuta. Ma ei taha kuritarvitada õigusi, mis mul tänu heale sõnumile on.

19 Ehkki mul pole ühegi inimese ees kohustusi, olen ma teinud end kõikide orjaks, et võidaksin Kristuse poole võimalikult palju inimesi. 20 Juutidele olen ma otsekui juut, et võita juudid. Moosese seaduse all olijatele olen ma otsekui seaduse all olija — kuigi ma ise seaduse all ei ole —, et võita need, kes on seaduse all. 21 Seaduseta olijatele olen ma otsekui ilma seaduseta — ehkki ma pole ilma Jumala seaduseta, vaid olen Kristuse seaduse all —, et võita need, kes on seaduseta. 22 Nõrkadele olen ma nõrk, et võita nõrgad. Ma teen kõik, mis võimalik, kõiksuguste inimeste aitamiseks,* et mistahes moel mõnedki päästa. 23 Seda kõike teen ma hea sõnumi pärast, et jagada seda teistega.

24 Kas te ei tea, et võidujooksus osalevad küll kõik jooksjad, kuid auhinna saab vaid üks? Jookske nii, et teie selle saate. 25 Iga võistleja valitseb end kõiges. Võistlejad teevad seda selleks, et saada kaduv võidupärg, aga meie selleks, et saada kadumatu võidupärg. 26 Seepärast ma ei jookse sihitult. Ma suunan oma hoope nii, et ma ei peksaks tuult.* 27 Ma löön oma keha* ja teen selle enda orjaks, et ma, olles teistele kuulutanud, ise Jumala soosingust ilma ei jääks*.

^ 1. Kor. 9:22 Võib tõlkida ka „ma olen saanud kõikidele kõigeks”.

^ 1. Kor. 9:26 Võib tõlkida ka „ma ei poksi niisama õhku pekstes”.

^ 1. Kor. 9:27 Võib tõlkida ka „ma karistan oma keha”, „ma hoian oma keha ohjes”.

^ 1. Kor. 9:27 Võib tõlkida ka „ise kõlbmatuks ei osutuks”.

1. Korintlastele  10 : 1 - 33

10 Ma tahan, vennad, et te teaksite, et meie esiisad kõndisid kõik pilve all, läksid merest läbi 2 ning ristiti pilves ja meres, et nad kuuluksid ühte Moosesega*. 3 Nad kõik sõid ühesugust Jumala antud toitu 4 ja jõid ühesugust Jumala antud jooki. Nad jõid Jumala antud kaljust, mis justkui käis koos nendega ja mis sümboliseeris Kristust. 5 Siiski polnud enamik neist Jumalale meelepärased — nad ju surmati kõrbes.

6 Need sündmused on meile hoiatuseks, et me ei ihaldaks halba, nii nagu nemad ihaldasid. 7 Ärge saage ka ebajumalakummardajateks, nagu mõned neist said. On ju kirjutatud: „Pärast seda istus rahvas maha sööma ja jooma ning tõusis seejärel üles lõbutsema.” 8 Samuti ärgem hoorakem, nagu mõned neist hoorasid ja surid, 23 000 ühe päevaga. 9 Ärgem ka pangem Jehoovat proovile, nagu mõned neist panid ja hukkusid madude läbi. 10 Ärge ka nurisege, nagu mõned neist nurisesid ja hukkusid hävingutooja käe läbi. 11 Nendega juhtunu on hoiatavaks näiteks ja pandi kirja õpetuseks meile, kes me elame ajastute lõpus.

12 Niisiis, kes enda arvates seisab, vaadaku, et ta ei langeks. 13 Teid pole tabanud muud katsumused* kui need, mida inimesed ikka kogevad. Kuid Jumal on ustav ja ei lase teile osaks saada suuremaid katsumusi, kui te suudate kanda; ta valmistab katsumuse korral väljapääsu, et te suudaksite vastu pidada.

14 Seepärast, mu armsad, põgenege ebajumalakummardamise eest! 15 Ma räägin teile kui arukatele inimestele, otsustage ise, kas mu sõnad on õiged või mitte. 16 Tänukarikas, mille eest me täname — eks tähenda see õnnistusi Kristuse vere kaudu*? Leib, mida me murrame — eks tähenda see õnnistusi Kristuse keha kaudu*? 17 Kuna on üks leib, siis ka meie, ehkki meid on palju, oleme üks keha, sest me kõik sööme seda ühte leiba.

18 Mõelge Iisraeli rahva peale. Kas need, kes ohvreid söövad, ei saa mitte osa koos altariga sellel toodavatest ohvritest? 19 Mida ma tahan öelda? Kas seda, et ebajumalale ohverdatu on midagi või et ebajumal on midagi? 20 Ei. Ma tahan öelda seda, et mida ebajumalakummardajad ohverdavad, seda nad ohverdavad deemonitele, mitte Jumalale. Mina aga ei taha, et teil oleks mingit tegemist deemonitega. 21 Te ei või juua Jehoova karikast ja deemonite karikast, te ei või süüa Jehoova lauas ja deemonite lauas. 22 Või „kas tahame Jehoovat kiivaks teha”? Kas oleme temast tugevamad?

23 Kõik on lubatud, aga kõigest pole kasu. Kõik on lubatud, aga kõik ei tugevda vaimu. 24 Igaüks taotlegu teise, mitte enda kasu.

25 Sööge kõike, mida lihaturul müüakse, küsimusi esitamata ja puhta südametunnistusega, 26 sest „Jehoovale kuulub maa ja kõik, mis sel on”. 27 Kui uskmatu kutsub teid ja te soovite minna, siis sööge kõike, mida teie ette pannakse, küsimusi esitamata ja puhta südametunnistusega. 28 Aga kui keegi ütleb teile: „See on ohvriliha”, siis ärge sööge selle inimese pärast, kes seda ütles, ja südametunnistuse pärast. 29 Ma ei pea silmas mitte sinu, vaid teise inimese südametunnistust. Ma ju ei taha, et teise inimese südametunnistus minu vabaduse hukka mõistaks. 30 Kui ma söön ja tänan selle eest Jumalat, miks peaks keegi rääkima minust põlastavalt toidu pärast, mille eest ma tänan?

31 Kas te siis sööte või joote või teete midagi muud, tehke kõike Jumala auks. 32 Hoiduge saamast komistuskiviks nii juutidele, kreeklastele kui ka Jumala kogudusele, 33 nii nagu minagi püüan olla kõigile kõiges meele järele sellega, et ma ei taotle mitte enda, vaid paljude kasu, et nad päästetaks.

^ 1. Kor. 10:2 Sõna-sõnalt „ning kõik ristiti Moosesesse pilves ja meres”.

^ 1. Kor. 10:13 Võib tõlkida ka „kiusatused”.

^ 1. Kor. 10:16 Võib tõlkida ka „eks tähenda see osasaamist Kristuse verest”.

^ 1. Kor. 10:16 Võib tõlkida ka „eks tähenda see osasaamist Kristuse kehast”.

1. Korintlastele  11 : 1 - 34

11 Võtke mind eeskujuks, nagu mina võtan Kristuse.

2 Ma kiidan teid, sest te peate mind meeles kõigis oma tegemistes ja hoiate kõvasti kinni õpetusest, mis ma olen teile edasi andnud. 3 Ma tahan, et te teaksite, et iga mehe pea on Kristus, naise pea on mees ja Kristuse pea on Jumal. 4 Mees, kes kaetud peaga palvetab või prohvetlikult räägib, häbistab oma pead. 5 Naine seevastu häbistab oma pead*, kui ta katmata peaga palvetab või prohvetlikult räägib, sest see on sama, nagu oleks tal pea paljaks aetud*. 6 Kui naine oma pead ei kata, siis ta lõigaku oma juuksed lühikeseks, aga et naisele on häbiks juukseid lühikeseks lõigata või pead paljaks ajada, siis ta katku pea.

7 Mehel pole tarvis oma pead katta, kuna ta on Jumala sarnane ja peegeldab Jumala au, naine aga peegeldab mehe au. 8 Ei ole ju mees naisest, vaid naine mehest. 9 Pealegi ei loodud meest naise pärast, vaid naine loodi mehe pärast. 10 Sel põhjusel ja ka inglite pärast peaks naine kandma peakatet kui allumise märki.

11 Siiski pole kristlaste hulgas naist ilma meheta ega meest ilma naiseta. 12 Nii nagu naine on võetud mehest, nõnda on mees sündinud naisest; aga kõik on Jumala loodud. 13 Otsustage ise: kas naisel sobib palvetada Jumala poole katmata peaga? 14 Eks te mõista loomu poolest, et mehele on pikad juuksed häbiks, 15 aga naisele on need auks, sest juuksed on talle antud otsekui peakatteks. 16 Kui keegi tahab vaielda, pooldades mõnda teist kommet, siis meil pole ühtki muud kommet, samuti pole seda Jumala kogudustel.

17 Aga neid juhiseid andes ei kiida ma teid, sest teie kooskäimistest sünnib rohkem kahju kui kasu. 18 Ma olen kuulnud, et kui te kogudusena kokku tulete, siis ilmneb, et teie seas on lõhesid, ja ma usun, et selles on mingil määral tõtt. 19 Teie seas tuleb kahtlemata lõhenemisi, et saaks ilmsiks ka see, kes teist on Jumalale meelepärased.

20 Kui te kokku tulete, et pidada Isanda õhtusöömaaega, ei tee te seda õigel viisil. 21 Sest kui te seda pidama asute, olete oma söögi juba ära söönud, ning üks on näljane ja teine purjus. 22 Kas teil pole maju, kus süüa ja juua? Või kas te põlgate Jumala kogudust ja tahate, et need, kellel midagi pole, tunneksid häbi? Mida ma teile ütlen? Kas peaksin teid kiitma? Selle eest ma teid küll ei kiida.

23 Ma sain Isandalt teada selle, mille ma andsin edasi teile, et isand Jeesus sel ööl, kui ta ära anti, võttis leiva, 24 ja esitanud tänupalve, murdis seda ning ütles: „See sümboliseerib* minu keha, mis teie eest antakse. Tehke seda minu mälestuseks ka edaspidi.” 25 Samamoodi tegi ta karikaga pärast õhtusööki ja ütles: „See karikas sümboliseerib uut lepingut minu vere alusel. Iga kord, kui te sellest joote, tehke seda minu mälestuseks.” 26 Sest iga kord, kui te seda leiba sööte ja sellest karikast joote, kuulutate Isanda surma, kuni ta tuleb.

27 Kes siis sööb seda leiba või joob Isanda karikast vääritul viisil, see patustab Isanda keha ja vere vastu. 28 Esmalt uurigu inimene end läbi ja tehku kindlaks, kas ta väärib seda, alles siis ta söögu seda leiba ja joogu sellest karikast. 29 Sest kes sööb ja joob, mõistmata, mida see keha sümboliseerib, see tõmbab enda peale hukkamõistu. 30 Seepärast ongi teie seas palju nõrku ja haigeid ning üsna mitmed magavad surmaund*. 31 Aga kui me saaksime aru, millised me oleme, ei mõistetaks meie üle kohut. 32 Ent kui meie üle kohut mõistetakse, siis Jehoova manitseb meid, et meid koos maailmaga hukka ei mõistetaks. 33 Niisiis, mu vennad, kui te kogunete sellele õhtusöömaajale, siis oodake üksteist. 34 Kui keegi on näljane, siis söögu ta kodus, nii et kui te kokku tulete, teid hukka ei mõistetaks. Ülejäänud asjad ajan ma korda siis, kui tulen.

^ 1. Kor. 11:5 Võib tõlkida ka „häbistab seda, kellele ta allub”.

^ 1. Kor. 11:5 St nagu oleks ta saanud karistada hooruse eest.

^ 1. Kor. 11:24 Sõna-sõnalt „on”.

^ 1. Kor. 11:30 Ilmselt mõeldakse vaimset surmaund.

1. Korintlastele  12 : 1 - 31

12 Mis puutub vaimuandidesse, vennad, ei taha ma jätta teid teadmatusse. 2 Te teate, et kui te veel maailma kuulusite, lasite end eksitada tummade ebajumalate järel käima. 3 Ma tahan, et te teaksite, et mitte keegi, kes räägib Jumala vaimu mõjutusel, ei ütle: „Jeesus on neetud!”, ning keegi ei saa öelda: „Jeesus on Isand!” muidu kui püha vaimu mõjutusel.

4 On erinevaid ande, kuid on üks ja sama püha vaim, 5 on erinevaid teenistusülesandeid, ent on üks ja sama Isand, 6 on erinevaid viise, kuidas inimesed püha vaimu mõjutusel toimivad, kuid üks ja sama Jumal paneb inimesed kõigil neil viisidel toimima. 7 Püha vaimu tegevus on igaühe puhul ilmne ning Jumal annab inimesele seda vaimu teiste hüvanguks. 8 Ühe suus on vaimu mõjutusel tarkused, teise suus tänu samale vaimule teadmised*, 9 mõni suudab sama vaimu mõjutusel usku ilmutada, mõni tänu samale vaimule haigeid tervendada, 10 mõni teha vägevaid tegusid*, mõni rääkida prohvetlikult, mõni kindlaks teha, kas sõnum tuleb Jumalalt või mitte, mõni kõnelda võõraid keeli ja mõni tõlkida keeli. 11 Aga kõike seda teeb üks ja sama vaim, mis jagab ande igaühele nii, nagu tahab.

12 Nii nagu keha on üks, kuid kehaliikmeid on palju, ja kõik kehaliikmed, ehkki neid on palju, on üks keha, nõnda on ka Kristuse kehaga. 13 Meid kõiki on ristitud ühe vaimuga, et me oleksime üks keha, olgu me juudid või kreeklased, orjad või vabad, ning meid kõiki on joodetud ühe vaimuga.

14 Keha ei ole ju üks liige, vaid sellel on palju liikmeid. 15 Kui jalg ütleks: „Kuna ma pole käsi, pole ma keha osa”, kas ta siis sellepärast poleks keha osa? 16 Või kui kõrv ütleks: „Kuna ma pole silm, pole ma keha osa”, kas ta siis sellepärast poleks keha osa? 17 Kui kogu keha oleks silm, kuhu jääks siis kuulmine? Kui kogu keha oleks kõrv, kuhu jääks siis haistmine? 18 Aga Jumal on pannud iga kehaliikme oma kohale, nii nagu ta heaks on arvanud.

19 Kui need kõik oleksid sama liige, kas oleks siis tegu kehaga? 20 Liikmeid on küll palju, kuid keha on üks. 21 Silm ei või öelda käele: „Mul pole sind vaja,” ega pea jalgadele: „Mul pole teid vaja.” 22 Vastupidi, need kehaliikmed, mis näivad nõrgemad, on hädavajalikud, 23 ja neid kehaliikmeid, mis meie arvates pole nii kenad, me ümbritseme erilise auga. Nii saavad need kehaliikmed, mida me häbeneme, kenamaks, 24 samal ajal kui meie kenad kehaliikmed ei vaja midagi. Jumal on teinud keha nõnda, et ta on andnud rohkem au sellele kehaliikmele, mis pole nii kena, 25 et kehas poleks ebakõla, vaid et selle liikmed üksteise eest hoolt kannaksid. 26 Kui üks liige kannatab, kannatavad kõik teised liikmed koos temaga, ja kui üht liiget austatakse, rõõmustavad kõik teised liikmed koos temaga.

27 Teie moodustate Kristuse keha ja olete kõik selle liikmed. 28 Jumal on seadnud koguduses esiteks mõned apostliteks, teiseks mõned prohvetiteks, kolmandaks mõned õpetajateks. Seejärel tulevad vägevad teod, seejärel tervendamisannid, abi osutamine, juhtimisoskus, võõrad keeled. 29 Kas siis kõik on apostlid, kõik prohvetid või kõik õpetajad? Kas kõik teevad vägevaid tegusid? 30 Kas siis kõigil on tervendamisand? Kas kõik räägivad võõraid keeli? Kas kõik tõlgivad? 31 Ent püüdke saada Jumalalt suurimaid ande. Ja ma näitan teile tee, mis on üle kõige.

^ 1. Kor. 12:8 Ilmselt mõeldakse ime läbi saadud teadmisi.

^ 1. Kor. 12:10 Võib tõlkida ka „imesid”.

1. Korintlastele  13 : 1 - 13

13 Kui ma räägiksin inimeste ja inglite keeli, aga mul poleks armastust, oleksin ma nagu kumisev gong või terava kõlaga simbel*. 2 Kui mul oleks prohvetlikult rääkimise and ja ma mõistaksin kõiki pühi saladusi ja teaksin kõike ning mul oleks nii tugev usk, et võiksin mägesid liigutada, aga mul poleks armastust, ei oleks ma midagi*. 3 Kui ma annetaksin kogu oma vara teiste toitmiseks ja annaksin oma keha ohvriks, nii et võiksin kiidelda, aga mul poleks armastust, ei oleks mul sellest mingit kasu.

4 Armastus on kannatlik ja lahke. Armastus ei ole kade*. See ei hoople, ei lähe ennast täis, 5 ei käitu sündsusetult*, ei taotle omakasu, ei ärritu. See ei pea arvet kogetud ülekohtu kohta. 6 See ei tunne rõõmu sellest, mis on väär, kuid rõõmustab tõe üle. 7 See talub kõike, usub kõike, loodab kõike, peab vastu kõiges.

8 Armastus ei kao kunagi*. Aga prohvetlikult rääkimise and kaob ja võõraste keelte rääkimise and lakkab olemast ja ime läbi saadavate teadmiste and kaob. 9 Meie teadmised on ju poolikud ja see, mida me prohvetlikult räägime, on poolik, 10 aga kui tuleb see, mis on täielik, siis kaob see, mis on poolik. 11 Kui ma olin laps, siis ma rääkisin, mõtlesin ja arutlesin nagu laps, aga nüüd, kus ma olen täiskasvanu, olen ma minetanud lapsele iseloomulikud jooned. 12 Praegu me näeme ähmast kujutist metallpeeglis, kuid siis me näeme selgelt. Praegu on mu teadmised poolikud, aga siis on need täielikud, nii nagu Jumal tunneb mind täielikult. 13 Kuid need kolm jäävad: usk, lootus ja armastus. Aga suurim neist on armastus.

^ 1. Kor. 13:1 Simbel on kahest teineteise vastu löödavast metallkettast koosnev löökpill (taldrikud).

^ 1. Kor. 13:2 Võib tõlkida ka „oleksin ma kasutu”.

^ 1. Kor. 13:4 Võib tõlkida ka „armukade”.

^ 1. Kor. 13:5 Võib tõlkida ka „ebaviisakalt”.

^ 1. Kor. 13:8 Võib tõlkida ka „ei ole kunagi edutu”.

1. Korintlastele  14 : 1 - 40

14 Püüdke kõigest väest osutada armastust, ent püüdke ka saada Jumalalt vaimuande, eeskätt prohvetlikult rääkimise andi. 2 Kes räägib võõras keeles, ei räägi inimestele, vaid Jumalale, sest keegi ei saa temast aru, ehkki ta räägib püha vaimu mõjul pühi saladusi. 3 Ent see, kes räägib prohvetlikult, kosutab, julgustab ja lohutab teisi oma sõnadega. 4 Kes räägib võõras keeles, tugevdab enda vaimu, aga kes räägib prohvetlikult, tugevdab kogudust. 5 Ma soovin, et te kõik räägiksite võõraid keeli, kuid veel enam soovin ma, et te räägiksite prohvetlikult. Prohvetlikult rääkijast on rohkem kasu kui sellest, kes räägib võõraid keeli, kui too just ei tõlgi öeldut ära, et kogudus saaks tugevamaks. 6 Vennad, kui ma tuleksin teie juurde ja räägiksin võõraid keeli, mis kasu teil sellest oleks? Kui ma tahaksin teid aidata, siis peaksin ma teile kõnelema kas ilmutuse varal või jagama ime läbi saadud teadmisi või rääkima prohvetlikult või andma mingit õpetust.

7 On ju nõnda ka elutute pillidega, näiteks flöödi või lüüraga. Kui need ei tekitaks erinevaid helisid, kuidas siis ära tuntaks, mida flöödil või lüüral mängitakse? 8 Kui trompetisignaal on segane, siis kes hakkab lahinguks valmistuma? 9 Sama lugu on teiega. Kui te ei kõnele arusaadavalt, kuidas võib siis mõista, mida te räägite? Te räägiksite ju tuulde. 10 Maailmas on palju erisuguseid keeli ja kõigist neist on võimalik aru saada. 11 Kui ma ei saa keelest aru, olen ma rääkijale võõramaalane ja tema on mulle võõramaalane. 12 Sama kehtib ka teie puhul. Kuna te juba püüate innukalt saada Jumalalt vaimuande, siis püüdke saada rohkelt neid ande, mille kaudu kogudus saaks tugevamaks.

13 Niisiis see, kes räägib võõraid keeli, palvetagu, et ta oskaks öeldut ka tõlkida. 14 Kui ma võõras keeles palvetan, teen ma seda tänu oma vaimuannile, kuid ma ei mõista öeldu tähendust. 15 Mida siis teha? Ma tahan palvetada oma vaimuanniga, aga samal ajal palvetada nii, et mõistaksin öeldava tähendust. Ma tahan laulda kiitust oma vaimuanniga, aga teha seda nii, et mõistaksin sõnade tähendust. 16 Kui sa oma vaimuanniga Jumalat kiidad, siis kuidas saab tavainimene öelda sinu tänusõnade peale aamen, kui ta ei saa aru, mida sa ütled? 17 Sa tänad küll hästi, aga teise vaimu see ei tugevda. 18 Ma tänan Jumalat, et ma räägin rohkemal arvul võõraid keeli, kui teie kõik räägite. 19 Sellegipoolest ütleksin ma koguduses pigem viis arusaadavat sõna, et võiksin teisi õpetada, kui kümme tuhat sõna võõras keeles.

20 Vennad, ärge olge lapsed arusaamise poolest, vaid olge lapsed kurjuses. Arusaamise poolest saage täiskasvanuks. 21 Seaduses on kirjutatud: „Võõramaalaste keeltega ja võõraste huultega ma räägin sellele rahvale, ja ikkagi ei võta nad mind kuulda, ütleb Jehoova.” 22 Järelikult pole võõraste keelte rääkimine tunnustäheks usklikele, vaid uskmatutele, samal ajal kui prohvetlikult rääkimine pole uskmatute, vaid usklike jaoks. 23 Kui terve kogudus tuleb kokku ja kõik räägivad võõraid keeli ning sisse tulevad tavainimesed või uskmatud, kas nad siis ei ütle, et te olete hulluks läinud? 24 Aga kui te kõik räägite prohvetlikult ja sisse tuleb mõni uskmatu või tavainimene, siis kõigi teie sõnade kaudu saab ta otsekui noomida ja see annab talle tõuke end läbi uurida. 25 Tema südame saladused saavad siis ilmsiks, ta langeb silmili maha ja annab Jumalale au, kuulutades: „Jumal on tõesti teie seas!”

26 Mida tuleks siis teha, vennad? Kui te kokku saate, siis on ühel psalm, teisel õpetus, mõnel ilmutus, mõni räägib võõras keeles, mõni tõlgib. Kõike seda tehtagu koguduse tugevdamiseks. 27 Kui on neid, kes räägivad võõraid keeli, siis rääkigu ainult kaks või äärmisel juhul kolm. Nad tehku seda kordamööda ning keegi tõlkigu. 28 Aga kui tõlki ei ole, siis nad vaikigu koguduses ning rääkigu Jumalale oma südames. 29 Prohveteist kõnelgu samuti kaks või kolm, teised aga selgitagu välja, mida nende sõnad tähendavad. 30 Ent kui keegi teine seal istujatest saab ilmutuse, siis esimene kõneleja vaikigu. 31 Te võite kõik ükshaaval prohvetlikult rääkida, nii et kõik võivad saada õpetust ja innustust. 32 Prohvetid kasutagu oma vaimuande korra järgi. 33 Sest Jumal pole mitte korratuse, vaid rahu Jumal.

Tehtagu nii, nagu on kombeks kõigis pühade kogudustes: 34 naised vaikigu koguduses, neil pole lubatud kõnelda. Nad olgu allaheitlikud, nii nagu Moosese seadus ütleb. 35 Kui nad tahavad midagi teada saada, siis nad küsigu kodus oma mehelt, sest naisele on häbiks kogudusele* kõnelda.

36 Kas Jumala sõna on tulnud teie juurest või jõudnud üksnes teieni?

37 Kui keegi peab end prohvetiks või arvab, et tal on vaimuand, siis ta tunnistagu, et see, mis ma teile kirjutan, on Isanda käsk. 38 Aga kui keegi seda eirab, siis eiratakse teda ennastki.* 39 Niisiis, mu vennad, püüdke saada Jumalalt prohvetlikult rääkimise andi, ometi ärge keelake rääkida võõraid keeli. 40 Aga kõik toimugu viisakalt ja korra järgi.

^ 1. Kor. 14:35 Sõna-sõnalt „koguduses”.

^ 1. Kor. 14:38 Teine võimalik tähendus: „aga kui keegi tahab olla teadmatuses, siis ta jääbki teadmatusse”.

1. Korintlastele  15 : 1 - 58

15 Vennad, ma tuletan teile meelde head sõnumit, mida ma teile kuulutasin, mille te ka vastu võtsite ja millele te olete truuks jäänud. 2 Selle sõnumi kaudu teid ka päästetakse, kui te sellest kõvasti kinni hoiate, või muidu olete ilmaaegu usklikuks saanud.

3 Kõige tähtsamate asjade hulgas olen andnud teile edasi seda, mida ma ise olen teada saanud, nimelt, et Kristus suri meie pattude eest, nagu pühakiri ütleb, 4 maeti ja äratati üles kolmandal päeval, nagu pühakiri ütleb, 5 ning ilmutas end Keefasele ja seejärel neile kaheteistkümnele. 6 Pärast seda ilmutas ta end ühekorraga rohkem kui viiesajale vennale, kellest enamik on veel praegugi elus, mõned aga on suikunud surmaunne. 7 Seejärel ilmutas ta end Jaakobusele, siis kõigile apostlitele. 8 Kõige viimasena ilmutas ta end ka minule otsekui enneaegselt sündinule.

9 Ma olen apostlite seast kõige tähtsusetum ja mind ei kõlba apostliks nimetadagi, kuna ma kiusasin taga Jumala kogudust. 10 Aga Jumala armu tõttu olen ma see, kes ma olen. Ja tema arm pole olnud asjatu, sest ma olen teistest apostlitest rohkem vaeva näinud — siiski mitte mina, vaid Jumala arm, mis on minuga. 11 Kuulutagu siis mina või nemad, me kõik kuulutame sama sõnumit, ja nõnda te olete usklikuks saanud.

12 Kui kuulutatakse, et Kristus on surnuist üles äratatud, kuidas siis mõned teie seast ütlevad, et surnuid ei äratatagi üles? 13 Kui surnuid üles ei äratata, siis pole ka Kristust üles äratatud. 14 Aga kui Kristust pole üles äratatud, siis on meie kuulutustöö ju mõttetu ja ka meie usk on mõttetu. 15 Pealegi, kui surnuid üles ei äratata, siis me ju tunnistame Jumala kohta valet, kui ütleme, et ta äratas üles Kristuse, keda ta pole üles äratanud. 16 Sest kui surnuid üles ei äratata, siis pole ka Kristust üles äratatud, 17 ja kui Kristust pole üles äratatud, on teie usk kasutu ja te olete seniajani oma pattudes. 18 Sel juhul on jäädavalt kadunud ka need, kes on kristlasena suikunud surmaunne. 19 Kui meie lootus Kristusele puudutab üksnes praegust elu, siis oleme küll kõigist inimestest kõige haletsusväärsemad.

20 Ent Kristus on tõesti surnuist üles äratatud, esimesena* nende hulgast, kes on vajunud surmaunne. 21 Kuna surm on tulnud inimese kaudu, tuleb ka surnute ülestõusmine inimese kaudu. 22 Nii nagu kõik surevad Aadama tõttu, nii tehakse kõik elavaks tänu Kristusele. 23 Aga igaüks omas järjekorras: Kristus esimesena ja hiljem, tema kohaloleku ajal, need, kes kuuluvad Kristusele. 24 Lõpus annab ta kuningriigi* üle oma Jumalale ja Isale, olles kõrvaldanud kõik valitsused ja võimud. 25 Ta valitseb kuningana, kuni Jumal on pannud kõik vaenlased tema jalge alla. 26 Viimase vaenlasena kõrvaldatakse surm. 27 Jumal „allutas kõik tema jalge alla”. Kui öeldakse, et Jumal on kõik allutanud, siis on selge, et allutatud on kõik peale Jumala, kes kõik temale allutas. 28 Kui kõik saab Pojale allutatud, siis allutab ka Poeg end sellele, kes kõik temale allutas, et Jumal oleks kõige ainus valitseja.

29 Kui surnuid üles ei äratata, siis mis saab neist, keda ristitakse selleks, et nad sureksid? Miks neid siis ristitakse selleks, et nad sureksid? 30 Miks ka meie oleme pidevalt ohus? 31 Iga päev seisan ma surmaga silmitsi. See on sama kindel kui tõsiasi, et ma rõõmustan teie üle, vennad, kes te olete meie isanda Kristus Jeesuse jüngrid. 32 Kui ma olen nagu teisedki võidelnud Efesoses metsloomadega, siis mis kasu on mul sellest?* Kui surnuid üles ei äratata, siis „söögem ja joogem, sest homme me sureme”. 33 Ärge laske end eksitada. Halb seltskond rikub kasulikud harjumused*. 34 Tulge mõistusele ja tehke seda, mis on õige, ning loobuge patusest elust. Mõned teist ei tunne tegelikult Jumalat. Ma räägin seda, et teil oleks häbi.

35 Kuid mõni võib küsida: „Kuidas surnud üles äratatakse? Millise kehaga nad üles äratatakse?” 36 Sa mõistmatu! See, mida sa külvad, ei saa elavaks, kui see esmalt ei sure. 37 Ja see, mida sa külvad, pole mitte taim, mis külvatust areneb, vaid kõigest seeme, olgu siis nisutera või mingi muu seeme. 38 Aga Jumal laseb sellest kasvada niisuguse taime, nagu ta tahab, ja iga taim, mis seemnest kasvab, on isesugune. 39 Kõik kehad ei ole samasugused:* inimeste, veiste, lindude ja kalade kehad on ju erinevad. 40 Ja on taevaseid kehasid ja maiseid kehasid, kuid taevaste kehade ilu on teistsugune kui maiste kehade oma. 41 Erisugune on päikese sära, erisugune kuu sära ja erisugune tähtede sära. Tegelikult on ka eri tähtedel erisugune sära.

42 Sama lugu on surnute ülesäratamisega. Külvatakse kaduvana, üles äratatakse kadumatuna. 43 Külvatakse ilma auta, üles äratatakse aulisena. Külvatakse nõrgana, üles äratatakse vägevana. 44 Külvatakse maine keha, üles äratatakse vaimne keha. Kui on olemas maine keha, siis on olemas ka vaimne keha. 45 On ju kirjutatud: „Esimene inimene Aadam sai elavaks olendiks.” Viimane Aadam sai vaimuks, kes annab elu. 46 Ometi pole esimene see, mis on vaimne. Esimene on see, mis on maine, ning pärast tuleb see, mis on vaimne. 47 Esimene inimene on maast, muldne, teine inimene on taevast. 48 Milline on mullast tehtu, sellised on ka teised mullast tehtud, ja milline on taevane, sellised on ka teised taevased. 49 Nii nagu me sarnaneme mullast tehtuga, nii hakkame sarnanema ka sellega, kes tuli taevast.

50 Ent ma ütlen teile, vennad, et liha ja veri ei saa pärida Jumala kuningriiki ning kaduv ei päri kadumatut. 51 Ma ütlen teile püha saladuse: me kõik ei suigu surmaunne, kuid meid kõiki muudetakse, 52 ühe hetkega, ühe silmapilguga, viimase trompeti puhumise ajal. Kõlab trompetihääl ja surnud äratatakse üles kadumatutena ning meid muudetakse. 53 Kaduv saab kadumatuks ja surelik surematuks. 54 Aga kui kaduv saab kadumatuks ja surelik surematuks, siis lähevad täide sõnad, mis on kirjutatud: „Surm on ära neelatud igaveseks”, 55 „Surm, kus on sinu võit? Surm, kus on sinu astel?” 56 Astel, mis põhjustab surma, on patt, ja patule annab jõu Moosese seadus. 57 Kuid tänu olgu Jumalale, sest ta annab meile võidu meie isanda Jeesus Kristuse kaudu!

58 Seega, mu armsad vennad, olge kindlad, vankumatud ja olgu teil alati palju teha Isanda töös, sest te teate, et teie vaevanägemine Isanda teenistuses ei ole asjatu.

^ 1. Kor. 15:20 Võib tõlkida ka „uudseviljana”.

^ 1. Kor. 15:24 Võib tõlkida ka „kuningavalitsuse”.

^ 1. Kor. 15:32 Teine võimalik tähendus: „kui vaadata asjale inimlikust seisukohast, siis mis kasu on mul sellest, et ma olen võidelnud Efesoses metsloomadega”.

^ 1. Kor. 15:33 Võib tõlkida ka „head kombed”.

^ 1. Kor. 15:39 Võib tõlkida ka „kõigi liha ei ole ühesugune”.

1. Korintlastele  16 : 1 - 24

16 Mis puutub korjandusse pühade heaks, siis järgige juhtnööre, mis ma andsin Galaatia kogudustele. 2 Iga nädala esimesel päeval pangu igaüks teist oma võimaluste kohaselt midagi kõrvale, et korjandust ei tehtaks alles siis, kui ma kohale jõuan. 3 Kui ma tulen, lasen ma meestel, keda te oma kirjades usaldusväärseks tunnistate, teie helde anni Jeruusalemma viia. 4 Ent kui on vaja, et ka mina sinna läheksin, siis nad tulevad koos minuga.

5 Ma tulen teie juurde siis, kui olen reisinud läbi Makedoonia, sest ma tulen Makedoonia kaudu. 6 Võib-olla ma peatun teie juures või jään koguni talveks, et te võiksite mind natuke maad saata, kuhu tahes ma siis edasi lähen. 7 Ma ei taha teid praegu ainult põgusalt näha, vaid loodan, et saan mõneks ajaks teie juurde jääda, kui Jehoova lubab. 8 Efesosse jään ma aga nädalatepühani, 9 sest mulle on siin avanenud suur tööpõld*, kuigi on ka palju vastaseid.

10 Kui Timoteos saabub, siis vaadake, et tal ei oleks teie juures olles vaja midagi karta, sest ta teeb Jehoova tööd nagu minagi. 11 Ärgu keegi vaadaku talle ülalt alla. Saatke ta rahus teele, et ta võiks tulla minu juurde, sest me vendadega ootame teda.

12 Mis puutub meie venda Apollosesse, siis ma käisin talle peale, et ta tuleks koos vendadega teie juurde, aga tal polnud seekord plaanis tulla. Ta tuleb, kui tal tekib võimalus.

13 Püsige ärkvel, seiske kindlalt usus, olge mehised, saage tugevaks! 14 Kõigis teie tegudes ilmnegu armastus.

15 Te teate, et Stefanase kodakondsed olid esimeste seas, kes Ahhaias kristlasteks said, ja et nad on pühendunud pühade aitamisele*. Seega, vennad, ma õhutan teid: 16 alluge teiegi niisugustele ja kõigile meie kaastöölistele, kes kõvasti tööd teevad. 17 Ma rõõmustan Stefanase, Fortunatuse ja Ahhaikose kohaloleku üle, sest nad on korvanud teie eemalolekut. 18 Nad on kosutanud nii mind kui ka teid. Seepärast pidage selliseid mehi kalliks.

19 Aasia kogudused saadavad teile tervitusi. Akvila ja Priska koos nende majas kooskäiva kogudusega saadavad teile südamlikke kristlikke tervitusi. 20 Kõik vennad tervitavad teid. Tervitage üksteist püha suudlusega.

21 Siin on minu, Pauluse tervitus, mille ma olen kirjutanud omaenda käega.

22 Kes ei armasta Isandat, olgu neetud. Meie isand, tule! 23 Meie isanda Jeesuse arm olgu teiega! 24 Minu armastus olgu teie kõikidega, kes olete Kristus Jeesuse jüngrid!

^ 1. Kor. 16:9 Sõna-sõnalt „uks”.

^ 1. Kor. 16:15 Sõna-sõnalt „teenimisele”.

2. KORINTLASTELE

LÜHIÜLEVAADE

- 1

- Tervitused (1, 2)

- Jumal julgustab kõigis raskustes (3–11)

- Pauluse reisiplaanid muutuvad (12–24)

- 2

- Paulus soovib rõõmu valmistada (1–4)

- Patustanule tuleks andestada ja ta tagasi võtta (5–11)

- Paulus Troases ja Makedoonias (12, 13)

- Teenistus — triumfikäik (14–17)

- Ei äritse Jumala sõnaga (17)

- 3

- Soovituskirjad (1–3)

- Uue lepingu teenijad (4–6)

- Uus leping on hiilgavam (7–18)

- 4

- Hea sõnumi valgus (1–6)

- Uskmatute mõistuse silmad on tehtud pimedaks (4)

- Aare savinõudes (7–18)

- 5

- Riietada end sellesse, mis on taevas (1–10)

- Lepitusteenistus (11–21)

- Uus loodu (17)

- Suursaadikud Kristuse asemel (20)

- 6

- Ei tohiks kaotada silmist Jumala armu eesmärki (1, 2)

- Pauluse teenistus (3–13)

- Ärge siduge end uskmatutega (14–18)

- 7

- Puhastagem end kõigest, mis saastab (1)

- Paulus on rõõmus korintlaste üle (2–4)

- Tiitus toob häid sõnumeid (5–7)

- Jumalale meelepärane kurvastus ja kahetsus (8–16)

- 8

- Korjandus Juudamaa kristlaste heaks (1–15)

- Tiitus saadetakse Korintosesse (16–24)

- 9

- Ajend andmiseks (1–15)

- Jumal armastab rõõmsat andjat (7)

- 10

- Paulus õigustab oma teenistust (1–18)

- Meie sõjapidamise relvad pole nagu maailma inimestel (4, 5)

- 11

- Paulus ja ülisuured apostlid (1–15)

- Pauluse raskused apostlina (16–33)

- 12

- Pauluse nägemused (1–7a)

- Pauluse „ihu sisse pandud oga” (7b–10)

- Pole kehvem ülisuurtest apostlitest (11–13)

- Pauluse mure korintlaste pärast (14–21)

- 13

- Viimased hoiatused ja üleskutsed (1–14)

- „Veenduge, kas te ikka elate kooskõlas kristliku usuga” (5)

- Seadke asjad korda; olge üksmeelsed (11)

2. Korintlastele

1

2

3

4

5

6

7

8

9

10

11

12

13

2. Korintlastele  1 : 1 - 24

TEINE KIRI KORINTLASTELE

1 Pauluselt, Kristus Jeesuse apostlilt Jumala tahtel, ja meie vennalt Timoteoselt Korintoses olevale Jumala kogudusele ja kõigile pühadele kogu Ahhaias.

2 Armu* ja rahu teile Jumalalt, meie isalt, ja meie isandalt Jeesus Kristuselt!

3 Kiidetud olgu meie isanda Jeesus Kristuse Jumal ja isa, hella halastuse isa, kes julgustab* meid igas olukorras. 4 Tema julgustab meid kõigis meie raskustes, et me suudaksime julgustada neid, kes on mistahes raskustes, selle julgustusega, mida me ise Jumalalt saame. 5 Nagu meile saab Kristuse pärast osaks rohkesti kannatusi, nii saame Kristuse kaudu ka rohkesti julgustust. 6 Kui meie oleme raskustes, on see teile julgustuseks ja päästeks. Ja kui meie saame julgustust, saate julgustust ka teie ning suudate taluda samu kannatusi, mida meie talume. 7 Me oleme kindlad teie ustavuses ja teame, et kui te kogete samu kannatusi mida meie, siis teid ka julgustatakse nagu meid.

8 Me tahame, vennad, et te teaksite, milliseid raskusi me kogesime Aasia provintsis. Me olime äärmise pinge all, üle jõu käivas olukorras, ja isegi kartsime oma elu pärast. 9 Õigupoolest tundsime, nagu oleks meid surma mõistetud, et me ei loodaks iseenda peale, vaid Jumala peale, kes surnud üles äratab. 10 Tema päästis meid surmasuust ja päästab veelgi; me oleme kindlad, et ta päästab meid ka edaspidi. 11 Teiegi saate meid aidata, kui anute meie pärast Jumalat. Siis tänavad paljud Jumalat selle hea eest, mida me saame paljude inimeste palvete tõttu.

12 Me oleme uhked, et võime puhta südametunnistusega öelda: me oleme käitunud selles maailmas, eriti teie keskel, pühalt ja jumalikus siiruses ega ole toetunud selle maailma tarkusele, vaid Jumala armule. 13 Me ei kirjuta teile ju midagi sellist, mida te lugedes ei mõistaks,* ning ma loodan, et te saate neist asjadest täielikult aru, 14 nagu osa teist on ka aru saanud, nimelt, et te võite olla uhked meie üle, nagu ka meie oleme uhked teie üle meie isanda Jeesuse päeval.

15 Niisiis, kuna ma olin selles kindel, kavatsesin ma esmalt tulla teie juurde, et te saaksite teist korda rõõmu tunda*. 16 Ma kavatsesin külastada teid teel Makedooniasse ja tulla siis Makedooniast tagasi teie juurde. Seejärel te oleksite saanud mind veidi maad saata mu teel Juudamaale. 17 Kas ma olin mõtlematu, kui seda kavatsesin? Kas ma teen plaane isekalt, nii et ütlen „jah, jah” ja seejärel „ei, ei”? 18 Kuid nagu Jumalat saab usaldada, nii ei ole ka see, mida meie teile räägime, „jah” ja samas „ei”. 19 Jumala poeg Jeesus Kristus, keda me teie seas kuulutasime — see tähendab mina, Silvaanus* ja Timoteos —, ei ole „jah” ja samas „ei”, vaid „jah” on tema puhul „jah”. 20 Jumala tõotused, ükskõik kui palju neid on, on kõik tema kaudu „jah”*. Seepärast me ütleme ka tema kaudu „aamen”* Jumalale, et Jumalale au tuua. 21 Jumal on see, kes tagab, et meie teiega kuulume Kristusele, ning Jumal on meid võidnud. 22 Tema on ka pannud meie peale oma pitseri ja andnud meile tulevaste asjade kohta tagatise*, see tähendab vaimu meie südamesse.

23 Ma kutsun Jumala endale tunnistajaks, et ma pole veel Korintosesse tulnud sellepärast, et teid säästa. 24 Me ei taha isandaina valitseda teie usu üle — te seisate ju kindlalt oma usu varal —, vaid me oleme teie kaastöölised, et te võiksite olla rõõmsad.

^ 2. Kor. 1:2 Võib tõlkida ka „ärateenimata lahkust”, „ülimat headust”.

^ 2. Kor. 1:3 Võib tõlkida ka „lohutab”.

^ 2. Kor. 1:13 Teine võimalik tähendus: „mida te juba hästi ei teaks ega mõistaks”.

^ 2. Kor. 1:15 Teine võimalik tähendus: „et te saaksite topelt kasu”.

^ 2. Kor. 1:19 Sama kes Siilas.

^ 2. Kor. 1:20 St lähevad täide.

^ 2. Kor. 1:20 „Aamen” tähendab „olgu nii”, „nii sündigu”.

^ 2. Kor. 1:22 Võib tõlkida ka „käsiraha”.

2. Korintlastele  2 : 1 - 17

2 Ma olen otsustanud, et ma ei kurvasta teid, kui ma jälle teie juurde tulen. 2 Sest kui ma teid, kes te mind rõõmustate, kurvaks teen, kes mind siis rõõmustaks? 3 Ma kirjutasin teile neist asjust sellepärast, et ma, kui ma tulen, ei kurvastuks nende pärast, kelle pärast peaksin rõõmu tundma. Sest ma olen veendunud, et see, mis toob rõõmu minule, toob rõõmu teile kõigile. 4 Ma küll kirjutasin teile paljude pisaratega suures südamevaevas ja -piinas, kuid mitte selleks, et teid kurvastada, vaid et teile teada anda, kui väga ma teid armastan.

5 See inimene, kes on põhjustanud kurbust, pole põhjustanud seda mulle, vaid mingil määral — et mitte öelda liiga järsult — teile kõigile. 6 Sellisele mehele piisab hukkamõistust, mida ta on saanud tunda enamiku poolt. 7 Nüüd tuleb teil talle hoopis lahkelt andestada ja teda julgustada, et liigne kurbus teda enda alla ei mataks*. 8 Seepärast ma õhutan teid: kinnitage talle oma armastust. 9 Ma kirjutan ka selleks, et teada saada, kas te olete kuulekad kõiges. 10 Kellele te andestate, sellele andestan minagi. Ja mida ma olen andestanud (kui ma olen midagi andestanud), olen ma andestanud teie pärast Kristuse ees, 11 et Saatan meid üle ei kavaldaks, sest tema võtted* pole meile teadmata.

12 Kui ma saabusin Troasesse kuulutama head sõnumit Kristusest ja mulle avanes uks* Isanda teenistuses, 13 tundsin ma siiski rahutust, sest ma ei leidnud oma venda Tiitust. Niisiis jätsin ma seal hüvasti ja läksin Makedooniasse.

14 Tänu olgu Jumalale, kes meid alati juhib triumfikäigus koos Kristusega ja levitab meie kaudu igal pool Jumala tundmise lõhna! 15 Jumalale me oleme ju Kristuse magus lõhn, seda nii nende seas, kes päästetakse, kui ka nende seas, kes hukkuvad; 16 viimastele küll surma lõhn, mis viib surma, esimestele aga elu lõhn, mis viib ellu. Ja kes on kõlblik selliseks teenistuseks? 17 Meie oleme. Sest me ei äritse Jumala sõnaga*, nagu paljud teised seda teevad, vaid me räägime siiralt, kuna meid on saatnud Jumal ja me oleme Kristuse jüngrid Jumala ees.

^ 2. Kor. 2:7 Võib tõlkida ka „ära ei neelaks”.

^ 2. Kor. 2:11 Võib tõlkida ka „kavatsused”, „sepitsused”.

^ 2. Kor. 2:12 Võib tõlkida ka „võimalus”.

^ 2. Kor. 2:17 Võib tõlkida ka „me ei lõika Jumala sõna pealt kasu”.

2. Korintlastele  3 : 1 - 18

3 Kas hakkame jälle iseennast soovitama? Või kas me vajame nagu mõned soovituskirju teie jaoks või teie käest? 2 Teie olete meie soovituskiri, mis on kirjutatud meie südamesse ning mida teavad ja loevad kõik inimesed. 3 On ilmselge, et te olete Kristuse kiri, mille meie kui teenijad oleme kirjutanud, kiri, mis pole kirjutatud mitte tindiga, vaid elava Jumala vaimuga, mitte kivitahvlitele, vaid südametesse.

4 Seda me võime tänu Kristusele Jumala ees kindlalt öelda. 5 Mitte et me oleksime selleks tööks kõlblikud tänu iseendale, vaid meie kõlblikkus tuleb Jumalalt. 6 Tema on meid teinud kõlblikuks olema uue lepingu teenijad, kes ei järgi mitte kirjalikku seaduskogu, vaid lasevad end juhtida pühal vaimul, sest seaduskogu mõistab surma, aga vaim teeb elavaks.

7 Kui seaduskogu, mis viib surma ja mis oli uurendatud kivisse, tuli sellises hiilguses, et Iisraeli pojad ei suutnud Moosese nägu vaadata tema näo hiilgamise pärast, ehkki see hiilgus pidi kaduma, 8 miks ei peaks siis püha vaimu jagamisega kaasnema veelgi suurem hiilgus? 9 Kui juba seaduskogul, mis viib hukkamõistmiseni, on hiilgus, siis kui palju suurem hiilgus on teenistusel, mis viib õigeksmõistmiseni! 10 Niisiis see, mis oli kunagi hiilgav, on hiilgusest ilma jäetud veel suurema hiilguse pärast. 11 Sest kui see, mis pidi kaduma, seati sisse hiilguses, siis kui palju suurem hiilgus on sellel, mis jääb!

12 Kuna meil on selline lootus, võime rääkida täie julgusega. 13 Me ei tee nii nagu Mooses, kes pani katte oma näole, et Iisraeli pojad ei näeks selle lõppu, mis pidi kaduma. 14 Kuid nad olid arusaamise poolest tuimaks muutunud. Veel tänase päevani on jäänud sama kate vana lepingu lugemisel ära võtmata, sest see võetakse ära üksnes Kristuse kaudu. 15 Jah, kuni tänaseni, millal tahes Moosese raamatuid loetakse, on kate nende südame peal. 16 Ent kui inimene muudab oma teguviise ja hakkab Jehoovat* teenima, võetakse talt kate ära. 17 Jehoova on vaim, ja kus on Jehoova püha vaim, seal on vabadus. 18 Me kõik, kes me katmata näoga peegeldame Jehoova hiilgust nagu peeglid, muutume tema sarnaseks, peegeldades üha rohkem hiilgust. See toimub tänu Jehoovale, kes on vaim*.

^ 2. Kor. 3:16 Vt lisa A5.

^ 2. Kor. 3:18 Teine võimalik tähendus: „tänu Jehoova vaimule”.

2. Korintlastele  4 : 1 - 18

4 Kuna me oleme selles teenistuses tänu Jumala halastusele, ei anna me alla. 2 Me oleme loobunud salajastest häbitegudest, me ei kasuta kavalust ega moonuta Jumala sõna, vaid teeme tõde tuntuks, ning oleme sellega Jumala ees heaks eeskujuks igale inimesele*. 3 Kui aga hea sõnum, mida me kuulutame, on kinni kaetud, on see kinni kaetud nende eest, kes hukkuvad, 4 uskmatute eest, kelle mõistuse silmad selle maailma jumal on teinud pimedaks, et nad ei näeks valgust, mida kiirgab võrratu hea sõnum Kristusest, kes on Jumala sarnane. 5 Me ei räägi ju endast, vaid Jeesus Kristusest, et tema on isand ja et meie oleme teie orjad Jeesuse pärast. 6 Sest Jumal, kes ütles: „Pimedusest paistku valgus”, on valgustanud meie südant, et me võiksime Kristuse* kaudu Jumalat tundma õppida.

7 See aare on meis, savinõudes. Seega on ilmne, et jõud, mis ületab tavapärase, tuleb Jumalalt ja mitte meist endist. 8 Meid rõhutakse igal viisil, aga me pole nurka surutud; me oleme nõutud, aga mitte väljapääsuta*; 9 meid kiusatakse taga, aga me pole hüljatud; me oleme pikali löödud, aga mitte hävitatud. 10 Me oleme alati surmaohus, nagu oli ka Jeesus, nii et me elame samasugust elu nagu tema.* 11 Sest meid, kes elame, seatakse Jeesuse pärast pidevalt surmaga silmitsi, nii et me elame samasugust elu nagu tema. 12 Niisiis oleme meie surmaohus, et teie saaksite elu.

13 Et meil on samasugune usk kui see, millest on kirjutatud: „Mul oli usku, seepärast ma rääkisin”, siis ka meie usume ja räägime, 14 teades, et see, kes äratas üles Jeesuse, äratab üles ka meid, nii nagu ta äratas üles Jeesuse, ja seab meid tema ette koos teiega. 15 Kõik see sünnib teie heaks, et arm saaks ülikülluslikuks, kuna veel paljud tänavad Jumalat, ja see toob temale kiitust.

16 Seetõttu me ei anna alla. Kuigi me väliselt mandume, siis seesmiselt me uueneme päev-päevalt. 17 Praegune viletsus, mis on hetkeline ja kerge, toob meile ülisuure ja igavese au. 18 Me ei keskendu mitte nähtavatele, vaid nähtamatutele asjadele, sest nähtavad asjad on ajutised, nähtamatud aga igavesed.

^ 2. Kor. 4:2 Sõna-sõnalt „iga inimese südametunnistusele”.

^ 2. Kor. 4:6 Sõna-sõnalt „Kristuse palge”.

^ 2. Kor. 4:8 Teine võimalik tähendus: „aga mitte meeleheitel”.

^ 2. Kor. 4:10 Võib tõlkida ka „me kanname alati oma kehas Jeesuse surma, et ka Jeesuse elu avalduks meie kehas”.

2. Korintlastele  5 : 1 - 21

5 Me teame, et kui meie maine elamu*, see telk, maha kistakse, siis me saame Jumalalt hoone, mis pole kätega valmistatud, igavese elamu taevas. 2 Oma praeguses elamus me ägame, igatsedes väga riietada end sellesse, mis on valmistatud meie jaoks taevas, 3 nii et olles end sellesse riietanud, me poleks alasti. 4 Meie, kes oleme selles telgis, ägame rõhutuna, kuna me ei taha seda telki endalt ära heita, kuid tahame ometi riietada end taevasesse, nii et igavene elu neelaks ära sureliku keha. 5 Selleks eluks on meid ette valmistanud Jumal, kes on andnud meile oma vaimu tulevase tasu tagatiseks*.

6 Niisiis oleme alati tulvil kindlustunnet ja teame, et kuni meie kodu on selles kehas, oleme Isandast eemal, 7 sest meie elu juhib usk, mitte see, mis silmaga näha. 8 Ent me oleme tulvil kindlustunnet ning tahaksime pigem olla oma kehast eemal ja teha oma kodu Isanda juurde. 9 Seega, olgu meie kodu tema juures või temast eemal, on meie sihiks olla talle meelepärane. 10 Me kõik peame ju seisma Kristuse kohtujärje ees, et igaüks saaks tasu selle eest, mis ta kehas olles tegi, oli see siis hea või halb.

11 Kuna me teame, et Isandat tuleks karta, aitame inimestel meie sõnade õigsuses veenduda. Jumal teab hästi, millised me oleme, ja ma loodan, et ka teie seda teate*. 12 Me ei räägi seda selleks, et end teile uuesti soovitada, vaid selleks, et anda teile põhjust meie üle uhked olla, nii et saaksite vastata neile, kes tunnevad uhkust välise üle, mitte selle üle, mis on südames. 13 Sest kui oleme olnud arust ära, siis oleme olnud seda Jumala pärast; kui aga oleme mõistuse juures, siis oleme seda teie pärast. 14 Meid sunnib tagant Kristuse armastus, kuna me mõistame, et üks suri kõikide eest; olid ju kõik inimesed surnud. 15 Ja ta suri kõikide eest, et need, kes elavad, ei elaks enam endale, vaid temale, kes nende eest suri ja üles äratati.

16 Nüüdsest alates ei vaata me kellegi peale inimlikust vaatenurgast. Isegi kui me varem vaatasime Kristuse peale inimlikust vaatenurgast*, siis nüüd enam mitte. 17 Seega, kes on Kristuse jünger, on uus loodu. Kõik vana on möödas, ja näe, uus on sündinud! 18 Aga see kõik on Jumalalt, kes lepitas meid endaga Kristuse kaudu ja andis meile lepitusteenistuse. 19 Jumal lepitas Kristuse kaudu maailma endaga, panemata inimeste väärsamme neile süüks, ning usaldas meile lepitussõnumi.

20 Seega me oleme suursaadikud Kristuse asemel, otsekui paluks Jumal inimesi meie kaudu. Me palume Kristuse asemel: „Laske end Jumalaga lepitada.” 21 Selle, kes oli patuta, tegi Jumal patuohvriks* meie eest, et me tema kaudu saaksime Jumala ees õigeks.

^ 2. Kor. 5:1 St keha.

^ 2. Kor. 5:5 Võib tõlkida ka „käsirahaks”.

^ 2. Kor. 5:11 Võib tõlkida ka „et ka teie südametunnistus seda teab”.

^ 2. Kor. 5:16 Võib tõlkida ka „tundsime Kristust inimesena”.

^ 2. Kor. 5:21 Sõna-sõnalt „patuks”.

2. Korintlastele  6 : 1 - 18

6 Jumala kaastöölistena me palume teid tungivalt, et te Jumala armu vastu võttes ei kaotaks silmist selle eesmärki. 2 Ta ütleb: „Ma kuulsin sind soosinguajal ja aitasin sind päästepäeval.” Nüüd ongi Jumala soosingu aeg! Nüüd ongi päästepäev!

3 Me ei taha saada kellelegi mingil moel komistuskiviks, et meie teenistust ei laidetaks, 4 vaid me näitame end igas suhtes olevat Jumala teenijad: me peame vastu paljude raskuste all, viletsuses, puuduses, kitsikuses, 5 hoopide all, vangis, rahvarahutustes, tööd rügades, magamata öid taludes, toidupuudust kannatades. 6 Me näitame end olevat Jumala teenijad ka oma puhta elu, teadmiste, kannatlikkuse ja lahkusega, samuti sellega, et laseme end juhtida pühal vaimul, osutame siirast armastust, 7 räägime tõde ja toetume Jumala jõule, hoides õiguse relvi paremas ja vasakus käes*; 8 me teeme seda aus ja häbis, laimatuna ja kiidetuna. Meid peetakse petisteks, kuid me räägime tõtt; 9 tundmatuiks, kuid ometi me oleme tuntud; surmalapsiks,* kuid ometi me elame; karistatuiks, kuid ometi pole meid surmale antud; 10 õnnetuiks, kuid ometi oleme alati rõõmsad; vaesteks, kuid ometi teeme paljusid rikkaks; sellisteks, kellel midagi ei ole, kuid ometi kuulub meile kõik.

11 Me oleme rääkinud teiega avameelselt, korintlased, ja oleme avardanud oma südame. 12 Teil ei ole meie südames kitsas, vaid teie enda süda on kitsavõitu.* 13 Ma ütlen teile nagu oma lastele: tehke teie sedasama, avardage oma süda!

14 Ärge siduge end uskmatutega.* Sest mida ühist on õigusel seadusetusega? Või mida ühist on valgusel pimedusega? 15 Mis kooskõla saab olla Kristuse ja Beliari* vahel? Või mida ühist on usklikul* uskmatuga? 16 Kuidas sobib Jumala tempel kokku ebajumalatega? Meie oleme ju elava Jumala tempel, nagu Jumal on öelnud: „Ma elan nende keskel ja käin koos nendega ning olen nende Jumal ja nemad on minu rahvas.” 17 „Seepärast minge ära nende keskelt ja eralduge neist, ütleb Jehoova, ning ärge enam puudutage rüvedat”, „ja ma võtan teid vastu”. 18 „Siis ma olen teile isaks ning teie olete mulle poegadeks ja tütardeks, ütleb Jehoova, Kõikvõimas.”

^ 2. Kor. 6:7 Paremas käes ilmselt rünnakuks ja vasakus käes kaitseks.

^ 2. Kor. 6:9 Võib tõlkida ka „sellisteks, kes väärivad surma”.

^ 2. Kor. 6:12 Võib tõlkida ka „meie ei keela teile oma kiindumust, teie keelate seda meile”.

^ 2. Kor. 6:14 Võib tõlkida ka „ärge saage ebavõrdseteks ikkekaaslasteks uskmatutega”.

^ 2. Kor. 6:15 Vastav heebrea sõna tähendab „kasutu” ning viitab siin Saatanale.

^ 2. Kor. 6:15 Võib tõlkida ka „ustaval”.

2. Korintlastele  7 : 1 - 16

7 Niisiis, armsad, kuna meil on need tõotused, puhastagem end kõigest, mis saastab keha ja vaimu*, et saaksime tänu jumalakartusele aina pühamaks.

2 Tehke meile ruumi oma südames. Me pole kellelegi ülekohut teinud, me pole kedagi eksiteele viinud, me pole kedagi ära kasutanud. 3 Ma ei ütle seda selleks, et teid hukka mõista. Olen ma ju teile juba varem öelnud, et te olete meie südames, kas me siis elame või sureme. 4 Ma räägin teiega täie julgusega. Ma tunnen suurt uhkust teie üle. Mu süda on saanud suurt kosutust ning ma olen üliväga rõõmus kogu meie viletsuses.

5 Kui me Makedooniasse saabusime, ei leidnud me kergendust, vaid meid vaevati igal moel — väljaspool oli võitlusi, seespool kartusi. 6 Aga Jumal, kes masendunuid lohutab, andis meile uut jõudu Tiituse külastusega, 7 ja mitte ainult ta külastusega, vaid ka julgustusega, mida ta oli teie juures saanud. Ta tõi meile sõna teie igatsusest minu järele, teie sügavast kurbusest, teie siirast murest minu pärast, nii et ma rõõmustasin veelgi enam.

8 Kuigi ma kurvastasin teid oma kirjaga, ei tunne ma selle pärast kahetsust. Isegi kui ma esialgu kahetsesin (nähes, et see kiri kurvastas teid, ehkki vaid lühikeseks ajaks), 9 siis nüüd ma rõõmustan, kuid mitte teie kurvastuse pärast, vaid sellepärast, et kurvastus ajendas teid kahetsema. Te ju kurvastusite Jumalale meelepäraselt, nii et te ei kannatanud meie tõttu mingit kahju. 10 Jumalale meelepärane kurvastus ajendab kahetsema* ja kahetsus viib päästeni, mida ei tule kahetseda. Ent sellele maailmale omane kurvastus viib surma. 11 Vaadake, millise suure agaruse on teis esile kutsunud see, et te kurvastusite Jumalale meelepäraselt, millise soovi end puhastada, millise meelepaha, millise kartuse, millise tegutsemisiha, millise innukuse, millise õiguse jaluleseadmise! Te olete igas suhtes näidanud, et olete selles asjas puhtad. 12 Kuigi ma kirjutasin teile, ei teinud ma seda kindlasti mitte süüdlase ega kannatanu pärast, vaid selleks, et sütitada teis soovi kuulata meie sõnu Jumala ees. 13 Seetõttu me olemegi saanud uut jõudu.

Ent peale selle, et saime uut jõudu, tunneme suurt rõõmu Tiituse rõõmu üle, sest te kõik kosutasite tema vaimu. 14 Ma pole jäänud häbisse, olles teist temale head rääkinud. Nagu me oleme teile alati tõtt rääkinud, nii oleme ka Tiitusele teist tõtt rääkinud. 15 Tema armastus teie vastu süveneb veelgi, kui ta meenutab teie kõigi kuulekust ja seda, kui lugupidavalt te ta vastu võtsite. 16 Ma rõõmustan, et võin kõiges teie peale kindel olla*.

^ 2. Kor. 7:1 Võib tõlkida ka „mõtteid”.

^ 2. Kor. 7:10 Sõna-sõnalt „mõtteviisi parandama”.

^ 2. Kor. 7:16 Teine võimalik tähendus: „et võin tänu teile täiesti julge olla”.

2. Korintlastele  8 : 1 - 24

8 Vennad, me tahame teile nüüd teada anda, mida Jumala arm on korda saatnud Makedoonia kogudustes. 2 Suure katsumuse ajal, kui neil tuli taluda rohkeid kannatusi, olid nad väga rõõmsad ja heldekäelised, ehkki nad elasid äärmises vaesuses. 3 Ma kinnitan teile, et nad andsid oma võimaluste kohaselt ja rohkemgi veel. 4 Nad palusid meid järelejätmatult, lausa anusid, et nad saaksid osaleda pühade abistamises*. 5 Nad tegid rohkem, kui olime arvanud, sest ennekõike andsid nad Jumala tahtel iseendid Isanda ja meie käsutusse. 6 Niisiis me õhutasime Tiitust viima lõpule teie helde annetuse kogumise, mille ta ise oli algatanud. 7 Seega, nagu te olete rikkad kõige poolest — usu, sõna kuulutamise, teadmiste, innukuse ja meilt õpitud armastuse poolest —, nii olge rikkad ka helde andmise poolest.

8 Ma ei ütle seda selleks, et teid käskida, vaid soovin teiste innukusest rääkides panna proovile teie armastuse ehtsuse. 9 Te ju teate meie isanda Jeesus Kristuse ülimat headust: ta oli rikas, kuid sai teie pärast vaeseks, et teie tema vaesuse tõttu rikkaks saaksite.

10 Ma ütlen teile oma arvamuse: selle ettevõtmise lõpuleviimine tuleb teile endile kasuks. Juba aasta tagasi te tegite sellega algust ja olite sellest nii innustunud. 11 Viige siis alustatu ka lõpule oma võimalusi mööda ja samasuguse innuga, mis teil alguses oli. 12 Sest kui on tahtmist anda, on see Jumalale väga meeltmööda, juhul kui inimene annab sellest, mis tal on, mitte sellest, mida tal ei ole. 13 Ma ei taha öelda, et teiste elu peaks olema kerge ja teie oma raske, 14 vaid ma soovin, et see, mida teil on praegu üle, teeks tasa selle, millest neil on puudus, ja et see, mida neil on üle, teeks tasa selle, millest teil on puudus, ja nõnda sünniks tasakaal. 15 Sest on kirjutatud: „Kellel oli palju, sellel ei olnud liiga palju, ja kellel oli vähe, sellel ei olnud liiga vähe.”

16 Tänu olgu Jumalale, kes on andnud Tiituse südamesse samasuguse hoole teie pärast, kui on meil! 17 Ta on meie õhutust kuulda võtnud, ja olles täis indu, tuleb ta omal algatusel teie juurde. 18 Me saadame temaga kaasa venna, keda kiidetakse kõigis kogudustes selle eest, mida ta teeb hea sõnumi pärast. 19 Selle venna on kogudused määranud ka meie reisikaaslaseks, kui me läheme viima kohale seda andi Isanda auks ja oma abivalmiduse tõenduseks. 20 Me ju ei taha, et keegi saaks meile midagi ette heita seoses selle heldekäelise annetusega, mis on meie hoolde usaldatud. 21 Me „käime sellega ümber ausalt mitte ainult Jehoova ees, vaid ka inimeste ees”.

22 Me saadame nendega kaasa veel ühe venna, kelle hoolsuses me oleme mitut puhku ja mitmes vallas võinud veenduda, ning kes nüüd on veelgi hoolsam, sest ta on teis täiesti kindel. 23 Aga kui teil on mingeid kahtlusi seoses Tiitusega, siis teadke, et ta on minu mõttekaaslane ja kaastööline, kes tegutseb teie heaks. Või kui teil on kahtlusi seoses meie vendadega, siis nemad on koguduste saadikud* ja toovad Kristusele au. 24 Tõendage siis kogudustele, et teie armastus on ehtne ja et me pole ilmaaegu teie üle uhked.

^ 2. Kor. 8:4 Sõna-sõnalt „teenimises”.

^ 2. Kor. 8:23 Sõna-sõnalt „apostlid”.

2. Korintlastele  9 : 1 - 15

9 Pühade aitamisest ei oleks mul tegelikult vaja teile kirjutada, 2 sest ma ju tean teie abivalmidust ja räägin uhkusega makedoonlastele, et Ahhaia vennad on juba terve aasta soovinud pakkuda oma abi, ning enamik neist on teie innukusest tiivustust saanud. 3 Aga need vennad saadan ma teie juurde selleks, et mu kiitlemine teiega ei osutuks alusetuks ja et te tõepoolest võiksite ilmutada abivalmidust, just nagu ma olen öelnud, et te teete. 4 Sest muidu — juhul kui makedoonlased peaksid tulema koos minuga ja leidma, et te polegi omadega valmis — jääksime ju häbisse, nii meie kui ka teie, kuna oleme teie peale lootnud. 5 Seepärast pidasin ma vajalikuks ergutada vendi tulema juba varem teie juurde ja seadma teie lubatud anni aegsasti valmis, et see and tuleks südamest ega oleks sunniviisil antud.

6 Aga sellega seoses ma ütlen: kes kasinalt külvab, see ka lõikab kasinalt, ja kes rohkesti külvab, see ka lõikab rohkesti. 7 Igaüks andku, nagu ta on oma südames otsustanud, mitte kurva meelega* ega sunniviisil, sest Jumal armastab rõõmsat andjat.

8 Pealegi on Jumala võimuses osutada teile ülikülluslikult oma armu, nii et teil on alati kõike piisavalt, samuti rikkalikult seda, mida on vaja igaks heaks tööks. 9 (Nagu on kirjutatud: „Ta jagab heldelt ja annab vaestele. Tema õigus püsib igavesti.” 10 Tema, kes annab külvajale külluslikult seemet ja inimestele leiba söögiks, annab teilegi külvamiseks seemet ja annab seda rikkalikult, ning tänu tema abile kannavad teie õiged teod rohkelt vilja.) 11 Jumal õnnistab teid igas suhtes, et teiegi võiksite olla igas suhtes helded andma. Ja nii tänavad inimesed meie tegude tõttu Jumalat. 12 Selline abistamine mitte ainult ei aita puudust kannatavaid pühasid kitsikusest välja, vaid ka kutsub esile hulgaliselt tänupalveid. 13 Nad ülistavad Jumalat, kuna neile abi andes te toimite kooskõlas hea sõnumiga Kristusest, mida te kuulutate, ja kuna te olete heldekäeliselt teinud annetusi nende ja kõigi heaks. 14 Nad paluvad Jumalat teie eest, sest nad armastavad teid Jumala võrratu armu pärast, mis on teie peal.

15 Tänu olgu Jumalale tema sõnulseletamatult suure kingi eest!

^ 2. Kor. 9:7 Võib tõlkida ka „vastumeelselt”.

2. Korintlastele  10 : 1 - 18

10 Mina ise, Paulus, anun teid Kristuse tasaduse ja lahkusega. Teie keskel olevat ma armetu, kuid eemal viibides täis julgust. 2 Ma palun, et ma teie juures olles ei peaks, täis julgust, kasutama rangeid meetmeid — nagu mulle praegu tundub — mõne suhtes, kelle arvates me elame maailma kombel. 3 Kuigi me oleme samasugused inimesed nagu teisedki, ei pea me sõda maailma kombel. 4 Meie sõjapidamise relvad ei ole sellised, mida kasutavad maailma inimesed, vaid need on Jumalalt ja on nii vägevad, et suudavad purustada kindlusi. 5 Me kummutame valearutlused ja kõik kõrgid mõtted, mis takistavad inimesi Jumalat tundma õppimast, ja vangistame iga mõtte, et teha see kuulekaks Kristusele, 6 ning oleme valmis karistama kõiki sõnakuulmatuid, niipea kui teie olete täiesti kuulekaks saanud.

7 Te otsustate kõige üle välise järgi. See, kes on veendunud, et ta on Kristuse jünger, mõtelgu veel kord tõsiasjale, et nagu tema on Kristuse jünger, nii oleme ka meie. 8 Kui ma ka kiitleksin ülearu selle võimuga, mille meie isand meile on andnud teie ülesehitamiseks, aga mitte mahakiskumiseks, ei jääks ma häbisse. 9 Kummati ei taha ma jätta muljet, nagu püüaksin ma teid oma kirjadega hirmutada. 10 Sest mõned ütlevad: „Tema kirjad on küll kaalukad ja võimsad, aga meie juures olles on ta nõrk ja ta kõned on kehvad.” 11 Sellised inimesed võtku arvesse, et mida me eemal olles oma kirjades ütleme, seda me teie juures olles ka teeme. 12 Me ei söanda seada end ühele pulgale nendega, kes ülistavad iseennast, ega end nendega võrrelda. Neil, kes mõõdavad end oma mõõdupuuga ja võrdlevad end iseendaga, pole õiget arusaamist.

13 Kui me kiitleme, ei kiitle me ülemäära, vaid me kiitleme üksnes selle ülesande piires tehtuga, mille Jumal on meile andnud ja mille hulka kuulute ka teie. 14 Tõesti, teie juurde tulles ei astunud me üle meile seatud piiride, otsekui teie ei kuulukski neisse piiridesse. Me olime ju esimesed, kes jõudsid teieni hea sõnumiga Kristusest. 15 Me ei kiitle sellega, mis jääb väljapoole meile seatud piire, nimelt teiste töö ja vaevaga, vaid me loodame, et kui teie usk kasvab, siis hakkate kõrgelt hindama tööd, mida me oleme teie keskel teinud. Siis laieneb meie tööpõld veelgi, 16 nii et me saame head sõnumit kuulutada teist kaugemale jäävates maades, et me ei kiitleks sellega, mida teised on teinud neile antud tööpõllul. 17 „Aga kes kiitleb, selle kiitlemise põhjuseks olgu Jehoova.” 18 Sest Jehoova soosing ei kuulu mitte sellele, kes end ise soovitab, vaid sellele, keda tema soovitab.

2. Korintlastele  11 : 1 - 33

11 Ma soovin, et te kannataksite välja mu mõningase rumaluse. Aga eks te kannatagi mind välja! 2 Ma tahan teid kaitsta, nii nagu Jumal tahab teid kaitsta, sest ma ise kihlasin teid üheainsa mehega, Kristusega, ja tahan teid seada tema ette puhta neitsina. 3 Kuid ma kardan, et nagu madu pettis Eevat oma kavalusega, nii võidakse teiegi mõtted rikkuda ning te kaotate siiruse ja puhtuse, mida Kristus väärib. 4 Sest kui keegi tuleb ja kuulutab teile teistsugust Jeesust kui see, keda meie oleme kuulutanud, või kui ta toob kaasa teistsuguse vaimu kui see, mille te olete saanud, või teistsuguse hea sõnumi kui see, mille te olete vastu võtnud, siis sellist inimest te sallite meelsasti. 5 Siiski ma arvan, et ma pole milleski kehvem teie ülisuurtest apostlitest. 6 Kui ma olengi koolitamata kõnekunstis, on mul siiski teadmisi. Seda, et meil on teadmisi, oleme teile selgelt näidanud igal moel ja igas asjas.

7 Kas ma tegin pattu, kui ma tasuta ja rõõmuga teile Jumalalt saadud head sõnumit kuulutasin, alandudes, et teid ülendataks? 8 Ma röövisin paljaks teised kogudused, kui võtsin neilt vastu ainelist abi, et teenida teid. 9 Ometi, kui mulle teie juures puudus kätte tuli, ei saanud ma kellelegi koormaks, sest Makedooniast tulnud vennad andsid mulle rikkalikult kõike, mida ma vajasin. Ma olen hoidunud teid ükskõik mis moel koormamast ja hoidun sellest ka edaspidi. 10 Ma ei lõpeta Ahhaia aladel sellega kiitlemist, nii tõesti, kui minus on Kristuse tõde. 11 Miks ma hoidusin teid koormamast? Kas sellepärast, et ma teid ei armasta? Jumal teab, et armastan.

12 Mida ma teen, seda teen ma edaspidigi, et neil, kes kiitlevad oma ametiga, soovides olla meiega võrdsed, ei oleks kiitlemiseks mingit alust. 13 Sellised inimesed on valeapostlid, võltsid töötegijad, kes moondavad end Kristuse apostliteks. 14 See pole mingi ime, sest Saatan ise moondab ennast valguseingliks. 15 Seepärast ei ole midagi imestada, kui ka tema teenijad moondavad end õiguse teenijateks. Aga nende lõpp on nende tegude järgi.

16 Ma ütlen jälle: ärgu keegi arvaku, et ma olen rumal. Aga kui te ka nii arvate, siis võtke mind vastu kui rumalat, et ka mina võiksin natuke kiidelda. 17 Mida ma räägin, seda ma ei räägi Isanda eeskujul, vaid justkui rumal, kiideldes enesekindlalt. 18 Kuna paljud kiitlevad kõige sellega, millega maailma inimesed, siis teen seda minagi. 19 Kuna te ise olete nii „targad”, siis te sallite rumalaid meelsasti. 20 Õigupoolest te sallite igaüht, kes teid orjastab, teie vara neelab, teile kuuluva endale kahmab, end teist paremaks peab, teid näkku lööb.

21 Meil on häbi seda öelda, aga mõnele tundub, et me oleme olnud nõrgad.

Aga kui teised on julged — ma räägin otsekui rumal —, siis olen minagi julge. 22 Kas nemad on heebrealased? Mina olen ka. Kas nemad on iisraellased? Mina olen ka. Kas nemad on Aabrahami järeltulijad? Mina olen ka. 23 Kas nemad on Kristuse teenijad? Ma räägin nagu arutu — mina olen seda veelgi enam! Ma olen rohkem vaeva näinud, olen sagedamini vangis olnud, mind on lugematuid kordi pekstud ja ma olen tihti olnud surmasuus. 24 Juutidelt olen ma viiel korral saanud 39 hoopi, 25 kolm korda on mind keppidega pekstud, üks kord kividega visatud, kolm korda olen üle elanud laevahuku ning hulpinud terve öö ja päeva avamerel. 26 Oma sagedastel rännakutel olen ma olnud ohus jõgedel, ohus röövlite käes, ohus oma rahva seas, ohus teiste rahvaste seas, ohus linnas, ohus kõrbes, ohus merel, ohus valevendade keskel. 27 Ma olen palju vaeva näinud ja tööd rüganud, olnud öösel sageli magamata, olnud näljas ja janus, tihtipeale söömata, külma käes ja küllaldase kehakatteta.

28 Peale väliste vintsutuste rõhub mind päevast päeva hingeline koorem: mure kõigi koguduste pärast. 29 Kui keegi on nõrk, siis kas ei saa ka mina nõrgaks? Kui keegi viiakse eksiteele*, siis kas mu viha ei peaks süttima?

30 Kui ma just pean kiitlema, siis tahan kiidelda sellega, millest ilmneb mu nõrkus. 31 Meie isanda Jeesuse Jumal ja isa, kes olgu ülistatud igavesti, teab, et ma ei valeta. 32 Damaskuses valvas kuningas Aretasele alluv valitseja* linna, et mind kinni võtta, 33 kuid mind lasti korviga müüriaknast alla ja ma pääsesin tema käest.

^ 2. Kor. 11:29 Sõna-sõnalt „pannakse komistama”.

^ 2. Kor. 11:32 Sõna-sõnalt „etnarh”; tetrarhist kõrgem valitseja.

2. Korintlastele  12 : 1 - 21

12 Ma olen sunnitud kiitlema. Kuigi sellest pole kasu, jätkan ma nüüd Isanda antud nägemuste ja ilmutustega. 2 Ma tunnen üht Kristuse jüngrit, kes 14 aastat tagasi tõmmati kolmandasse taevasse — kas kehas või kehast väljas, seda ma ei tea, Jumal teab. 3 Jah, ma tean inimest — kas ta oli kehas või kehast väljas, seda ma ei tea, Jumal teab —, 4 kes tõmmati paradiisi* ning kes kuulis sõnu, millest ei tohi rääkida ja millest inimesel pole lubatud kõnelda. 5 Selle inimesega ma kiitlen. Iseendaga ma ei kiitle, või kui kiitlengi, siis ainult oma nõrkustega. 6 Isegi kui ma otsustaksin kiidelda, ei oleks ma rumal, sest ma räägiksin tõtt. Aga ma ei tee seda, et keegi ei arvaks minust midagi enamat kui seda, mida ta näeb mind tegevat või ütlevat. 7 Keegi ei peaks minust midagi enamat arvama ainult sellepärast, et ma olen saanud erakordseid ilmutusi.

Et ma ei läheks üleliia uhkeks, on mulle ihu sisse pandud oga, otsekui Saatana ingel, mind vaevama*, et ma üleliia uhkeks ei läheks. 8 Kolm korda olen ma Isandat anunud, et ta selle oga minult ära võtaks. 9 Aga ta ütles mulle: „Sulle piisab minu armust, sest sinu nõrkuse kaudu avaldub minu vägi täiel määral.” Seepärast kiitlen ma meelsasti oma nõrkustega, et Kristuse vägi varjaks mind telgina. 10 Niisiis tunnen ma rõõmu nõrkustest, solvangutest, puuduses olemisest, tagakiusamisest ja raskustest Kristuse pärast. Sest siis, kui olen nõrk, olen tõeliselt tugev.

11 Ma olen saanud rumalaks, teie sundisite mind selleks. Te oleksite pidanud minu heaks kostma. Ma pole milleski kehvem teie ülisuurtest apostlitest, isegi kui ma teie silmis midagi väärt pole. 12 Ma näitasin teile kannatlikult tõendeid oma apostliameti kohta: te nägite mu tunnustähti, imesid ja vägevaid tegusid. 13 Millest te olete ilma jäänud võrreldes teiste kogudustega? Ainult sellest, et ma ei ole olnud teile koormaks. Andke mulle see süütegu andeks!

14 Ma olen kolmandat korda valmis teie juurde tulema, ja ka seekord ei saa ma teile koormaks. Ma ei ole huvitatud teie varast, vaid teist endist. Lapsed ei pea ju koguma vara oma vanematele, vaid vanemad lastele. 15 Ma annan rõõmuga teile kõik, mis mul on, ka iseenda. Kui mina teid nii väga armastan, kas teie peaksite mind vähem armastama? 16 Olgu kuidas on, ma ei ole olnud teile koormaks. Sellest hoolimata te ütlete, et ma kasutasin kavalust ja püüdsin teid pettusega kinni. 17 Ma pole ju teid ära kasutanud mitte kellegi kaudu, kelle ma teie juurde olen saatnud. 18 Ma õhutasin Tiitust teie juurde tulema ja saatsin ühe venna temaga kaasa. Kas Tiitus kasutas teid kuidagi ära? Kas me ei tegutsenud ühes vaimus ja ei käinud ühte rada?

19 Küllap mõtlete seda kirja lugedes, et me püüame end teie ees õigustada. Me oleme Kristuse jüngrid ja Jumal teab, et me räägime tõtt. Mu armsad, kõike, mida me teeme, me teeme teie vaimu tugevdamiseks. 20 Ma kardan, et teie juurde saabudes ei leia ma teid eest sellistena, nagu ma sooviksin, ja et minagi pole selline, nagu teie sooviksite. Ma kardan, et teie keskel on riidu, kadedust, raevutsemist, tülisid, teistest halva rääkimist, keelepeksu, uhkust ja korratust. 21 Ma kardan, et kui ma tulen taas, võib mu Jumal lasta mul teie seas häbi tunda ning mul tuleb kurvastada nende paljude pärast, kes on pattu teinud ega ole kahetsenud oma kõlvatust*, hoorust* ja jultunud käitumist*.

^ 2. Kor. 12:4 Ilmselt sai Paulus nägemuse tuleviku kohta.

^ 2. Kor. 12:7 Võib tõlkida ka „peksma”.

^ 2. Kor. 12:21 Võib tõlkida ka „räpasust”, „rüvedust”.

^ 2. Kor. 12:21 Kr porneia. (Vt „Sõnaseletusi”.)

^ 2. Kor. 12:21 Võib tõlkida ka „jultumust”, „häbitut käitumist”; kr aselgeia. (Vt „Sõnaseletusi”.)

2. Korintlastele  13 : 1 - 14

13 See on juba kolmas kord, kui ma valmistun teie juurde tulema. „Iga süüteo tõestamiseks on vaja kahe või kolme tunnistaja ütlust.” 2 Kuigi ma olen teist praegu kaugel, suhtuge mu sõnadesse nõnda, nagu oleksin ma teist korda teie juures. Nagu ma varem juba hoiatasin, nii hoiatan ma nüüdki neid, kes on pattu teinud, ja teisigi, et kui mul ükskord ikkagi õnnestub jälle teie juurde tulla, ei jäta ma kedagi noomimata. 3 Siis te saate soovitud tõendi, et Kristus räägib minu kaudu. Tema ei ole teie keskel nõrk, vaid tugev. 4 Ta löödi küll postile nõrgana*, kuid on nüüd elav tänu Jumala väele. Ka meie oleme nõrgad, nagu tema oli, kuid saame elu koos temaga tänu Jumala väele, mis teis tegutseb.

5 Veenduge, kas te ikka elate kooskõlas kristliku usuga. Uurige end läbi. Või kas te ei mõista, et Jeesus Kristus on teiega? Muidugi on ta teiega vaid juhul, kui te olete Jumalale meelepärased. 6 Ma loodan siiralt, et te saate aru, et meie oleme Jumalale meelepärased.

7 Me palume Jumalat, et te ei teeks midagi halba. Me ei palu seda mitte selleks, et meeldida inimestele, vaid selleks, et teie teeksite head, isegi kui meie inimestele ei meeldi. 8 Me ei suuda teha midagi tõe vastu, üksnes tõe poolt. 9 Me rõõmustame, kui teie olete tugevad, isegi kui meie oleme nõrgad. Me palvetame, et te seaksite asjad korda. 10 Seetõttu ma kirjutangi neist asjust eemal viibides, et ma teie juures olles ei peaks karmilt kasutama oma võimu, mille Isand on andnud mulle teie ülesehitamiseks, mitte mahakiskumiseks.

11 Ja lõpuks, vennad, olge ikka rõõmsad, seadke asjad korda, hinnake teistelt saadavat julgustust, olge üksmeelsed, pidage üksteisega rahu. Armastuse ja rahu Jumal on siis teiega. 12 Tervitage üksteist püha suudlusega. 13 Teid tervitavad kõik pühad.

14 Meie isanda Jeesus Kristuse arm, Jumala armastus ja meile kõigile antud püha vaim olgu teie kõikidega!

^ 2. Kor. 13:4 St inimesena.

GALAATLASTELE

LÜHIÜLEVAADE

- 1

- Tervitused (1–5)

- Pole teist head sõnumit (6–9)

- Pauluse kuulutatud hea sõnum on Jumalalt (10–12)

- Pauluse uskupöördumine ja varasem tegevus (13–24)

- 2

- Paulus kohtub Jeruusalemmas apostlitega (1–10)

- Paulus noomib Peetrust (Keefast) (11–14)

- Õigeksmõistmine üksnes usu alusel (15–21)

- 3

- Seaduse järgimine või usk (1–14)

- „Õige jääb elama tänu usule” (11)

- Aabrahamile antud tõotus ei põhine seadusel (15–18)

- Aabrahami järeltulija Kristus (16)

- Seaduse saamine ja eesmärk (19–25)

- Jumala pojad tänu usule (26–29)

- Aabrahami järeltulijad, kes kuuluvad Kristusele (29)

- 4

- Pole enam orjad, vaid pojad (1–7)

- Pauluse mure galaatlaste pärast (8–20)

- Haagar ja Saara — kaks lepingut (21–31)

- Meie ema, ülal asuv Jeruusalemm, on vaba (26)

- 5

- Kristlik vabadus (1–15)

- Laske Jumala vaimul end juhtida (16–26)

- Patuse loomuse teod (19–21)

- Jumala vaimu vili (22, 23)

- 6

- Kandke üksteise koormat (1–10)

- Mida inimene külvab, seda ta ka lõikab (7, 8)

- Pole tähtis, kas ollakse ümber lõigatud (11–16)

- Uus loodu (15)

- Lõppsõna (17, 18)

Galaatlastele

1

2

3

4

5

6

Galaatlastele  1 : 1 - 24

KIRI GALAATLASTELE

1 Pauluselt, apostlilt, keda pole saatnud ega ametisse määranud inimesed, vaid Jeesus Kristus ja Jumal, Isa, kes Jeesuse surnuist üles äratas, 2 ning kõigilt vendadelt, kes on koos minuga, Galaatia kogudustele.

3 Armu* ja rahu teile Jumalalt, meie isalt, ja meie isandalt Jeesus Kristuselt, 4 kes andis enese meie pattude eest, et vabastada meid praeguse kurja maailma* võimusest meie Jumala ja Isa tahtel. 5 Jumalale kuulugu au igavesest ajast igavesti! Aamen.

6 Mind hämmastab, et te nii kiiresti olete hakanud eemalduma temast, kes on kutsunud teid Kristuse armu kaudu, ja võtate kuulda teistsugust head sõnumit. 7 Kuid mingit teist head sõnumit pole olemas. Küll on aga neid, kes teid segadusse ajavad ja tahavad head sõnumit Kristusest moonutada. 8 Ent isegi kui meie või mõni ingel taevast peaks kuulutama teile mingit head sõnumit peale selle, mida meie oleme teile kuulutanud, siis olgu ta neetud. 9 Nagu me juba oleme öelnud, nii ütlen ma jälle: kes tahes kuulutab teile mingit muud head sõnumit kui seda, mille te olete vastu võtnud, see olgu neetud.

10 Kas ma otsin nüüd inimeste või Jumala poolehoidu? Kas ma üritan olla inimestele meele järele? Kui ma ikka veel püüaksin olla inimestele meeltmööda, ei oleks ma Kristuse ori. 11 Olgu teile teada, vennad, et hea sõnum, mida ma olen teile kuulutanud, ei pärine inimestelt. 12 Ma pole kuulnud ega õppinud seda inimestelt, vaid selle on ilmutanud mulle Jeesus Kristus.

13 Te olete ju kuulnud minu varasemast elust juudiusulisena, kuidas ma Jumala kogudust ägedalt taga kiusasin ja laastasin. 14 Ma jõudsin juudi usus kaugemale kui paljud minu eakaaslased mu rahva hulgast, kuna ma seisin märksa innukamalt oma isade pärimuste eest. 15 Kui aga Jumal, kes mind emaihust välja tõi ja mind oma armuga kutsus, arvas heaks 16 minu kaudu oma poja kohta teadmisi jagada, kuulutada mittejuutidele head sõnumit temast, siis ei hakanud ma nõu pidama ühegi inimesega. 17 Samuti ei läinud ma Jeruusalemma nende juurde, kes olid saanud apostliks enne mind, vaid ma läksin Araabiasse ja tulin siis tagasi Damaskusse.

18 Kolm aastat hiljem läksin ma Jeruusalemma Keefasega* rääkima ja jäin tema juurde viieteistkümneks päevaks. 19 Teistest apostlitest ei näinud ma kedagi peale meie isanda venna Jaakobuse. 20 Ma kinnitan teile Jumala ees, et ma ei kirjuta teile midagi valet.

21 Seejärel läksin ma Süüria ja Kiliikia aladele. 22 Juudamaa kristlikes kogudustes aga ei tuntud mind. 23 Seal oli üksnes kuuldud räägitavat: „See, kes meid varem taga kiusas, kuulutab nüüd head sõnumit sellest usust, mida ta varem püüdis hävitada.” 24 Ja nad ülistasid minu pärast Jumalat.

^ Gal. 1:3 Võib tõlkida ka „ärateenimata lahkust”, „ülimat headust”.

^ Gal. 1:4 Võib tõlkida ka „ajastu”.

^ Gal. 1:18 Sama kes Peetrus.

Galaatlastele  2 : 1 - 21

2 Neliteist aastat hiljem läksin ma uuesti Jeruusalemma. Ma olin koos Barnabasega ja võtsin kaasa ka Tiituse. 2 Ma läksin sinna, kuna olin saanud ilmutuse. Olles omavahel vendadega, kellest väga lugu peeti, rääkisin neile heast sõnumist, mida ma mittejuutide seas kuulutan. Ma tahtsin olla kindel, et mu teenistus pole olnud ega ole asjatu. 3 Tiituselt, kes oli koos minuga, ei nõudnud nad ümberlõikamist, ehkki ta on kreeklane. 4 See teema oli esile kerkinud valevendade tõttu, kes olid salamisi poetunud kogudusse varitsema meie vabadust, mis meil on Kristus Jeesuse jüngritena, et meid Moosese seaduse orjaks teha. 5 Me ei andnud neile järele ega alistunud hetkekski, et hea sõnumi tõde jääks teiega.

6 Need auväärseks peetud mehed — kui auväärsed nad ka polnud, see pole mulle tähtis, sest Jumal ei otsusta inimeste üle välise mulje järgi —, need vennad, kellest väga lugu peeti, ei rääkinud mulle midagi uut. 7 Vastupidi, kui nad nägid, et minu hoolde on usaldatud hea sõnumi kuulutamine neile, kes on ümber lõikamata, nii nagu Peetrusele on usaldatud kuulutamine ümberlõigatutele — 8 sest tema, kes oli määranud Peetruse ümberlõigatute apostliks, oli mind määranud mittejuutide apostliks —, 9 ja kui nad said teada mulle osaks saanud Jumala armust, siis Jaakobus, Keefas ja Johannes, keda peeti sammasteks, lõid Barnabase ja minuga käed, et meie läheme mittejuutide juurde, nemad aga ümberlõigatute juurde. 10 Nad palusid ainult, et me peaksime meeles vaeseid, ja seda ma olengi püüdnud teha.

11 Kui aga Keefas tuli Antiookiasse, rääkisin ma temaga otsekoheselt, sest oli ilmselge, et ta toimib valesti. 12 Enne seda, kui Jaakobuse juurest tulid mõned mehed, oli ta söönud koos mittejuutidega, aga kui need kohale jõudsid, ei teinud ta seda enam ega suhelnud mittejuutidega, sest ta kartis ümberlõigatuid. 13 Ka ülejäänud juudid hakkasid temaga koos silmakirjatsema ning isegi Barnabas lasi end kaasa tõmmata. 14 Kui ma nägin, et nad ei toimi kooskõlas hea sõnumi tõega, ütlesin ma Keefasele nende kõigi ees: „Kui sina, kes sa oled juut, elad nagu muud rahvad ja mitte nagu juudid, miks sa siis sunnid mittejuute elama juudi tavade järgi?”

15 Meie, kes oleme sünni poolest juudid ega ole patused teiste rahvaste hulgast, 16 teame, et inimest ei mõisteta õigeks mitte siis, kui ta järgib seadust, vaid üksnes siis, kui ta usub Jeesus Kristusesse. Seepärast me oleme hakanud uskuma Kristus Jeesusesse, et meid mõistetaks õigeks Kristusesse uskumise, mitte seaduse järgimise alusel, sest seaduse järgimise alusel ei mõisteta õigeks mitte kedagi. 17 Aga kui meid, kes me taotleme õigeksmõistmist Kristuse kaudu, peetakse samuti patusteks, siis kas tähendab see, et Kristus on patu teener? Muidugi mitte! 18 Kui ma ehitaksin uuesti üles selle, mille ma kord maha lammutasin, siis teeksin ma end seadusrikkujaks. 19 Seaduse abil sain ma seadusest vabaks*, et ma elaksin Jumalale. 20 Ma olen löödud postile koos Kristusega. Enam ei ela mitte mina, vaid minus elab Kristus. Tõesti, elu, mida ma elan praegu inimkehas, elan ma usus Jumala pojasse, kes armastusest minu vastu andis end minu eest. 21 Ma ei lükka tagasi* Jumala armu, sest kui inimene saaks õigeks seaduse kaudu, oleks Kristus surnud ilmaasjata.

^ Gal. 2:19 Sõna-sõnalt „surin ma seadusele”.

^ Gal. 2:21 Võib tõlkida ka „ei heida kõrvale”.

Galaatlastele  3 : 1 - 29

3 Oh, te mõistmatud galaatlased, kes on teid petnud? Varem te ju mõistsite selgelt Jeesus Kristuse postilelöömise tähendust. 2 Ma tahan teilt üht asja küsida: kas te saite püha vaimu seetõttu, et kuuletusite Moosese seadusele, või sellepärast, et uskusite seda, mida kuulsite? 3 Kas te tõesti ei saa aru? Alguses te järgisite vaimu juhtimist, kuid kas nüüd püüate sihile jõuda inimeste kombel? 4 Kas te olete ilmaasjata nii palju kannatanud? Kindlasti mitte! 5 Kas see, kes annab teile vaimu ja teeb teie seas vägevaid tegusid, teeb seda seepärast, et te kuuletusite Moosese seadusele, või selle tõttu, et uskusite seda, mida kuulsite? 6 Ka Aabraham „uskus Jehoovat* ja seetõttu ta tunnistati õigeks”.

7 Te teate, et need, kes usuvad, on Aabrahami pojad. 8 Pühakiri nägi ette, et Jumal mõistab mittejuudid õigeks nende usu alusel, ja kuulutas Aabrahamile seda head sõnumit: „Sinu kaudu saavad õnnistused osaks kõigile rahvastele.” 9 Niisiis õnnistatakse neid, kes usuvad, koos usumehe Aabrahamiga.

10 Kõik, kes loodavad saada õigeks Moosese seadust järgides, on needuse all, sest on kirjutatud: „Neetud on igaüks, kes ei pea kinni kõigest, mis on kirjas seaduseraamatus.” 11 On selge, et seaduse järgimise alusel ei mõista Jumal kedagi õigeks, sest „õige jääb elama tänu usule”. 12 Seadus pole rajatud usule. Seal öeldakse vaid: „Igaüks, kes selle nõudeid täidab, püsib tänu neile elus.” 13 Kristus ostis meid vabaks seaduse needuse alt, saades neetuks meie asemel (sest on kirjutatud: „Neetud on, kes posti küljes ripub”), 14 et mittejuutidele saaksid Kristus Jeesuse kaudu osaks Aabrahamile tõotatud õnnistused ja me kõik saaksime tänu oma usule püha vaimu, mida Jumal on lubanud anda.

15 Vennad, ma toon näite igapäevaelust: kehtivat lepingut, olgugi et selle on sõlminud inimesed, ei saa keegi tühistada ega täiendada. 16 Aabrahamile ja tema järeltulijale anti tõotused. Ei öelda „sinu seemnetele”, justkui oleks jutt paljudest, vaid „sinu seemnele*”, ühe kohta, kes on Kristus. 17 Lisaks ütlen ma seda: Moosese seadus, mis anti 430 aastat hiljem, ei tee kehtetuks lepingut, mille Jumal varem sõlmis, ega tühista tõotust. 18 Sest kui pärand saadakse seaduse järgi, siis ei saada seda enam tõotuse järgi, ent Aabrahamile on Jumal kinkinud pärandi tõotuse alusel.

19 Milleks siis veel seadus? See lisati selleks, et üleastumised saaksid ilmsiks, kuni saabub järeltulija, kelle kohta oli antud tõotus. Seadus edastati inglite kaudu vahemehe käe läbi. 20 Vahemeest pole aga vaja, kui tõotuse annab üks pool, ja Jumal oligi see üks. 21 Kas Moosese seadus on siis Jumala tõotustega vastuolus? Sugugi mitte! Sest kui inimestele oleks antud seadus, mis suudaks anda elu, oleks nad mõistetud õigeks seaduse alusel. 22 Kuid pühakiri allutas kõik patule, et tõotatu antaks Jeesus Kristusesse uskumise alusel neile, kellel on usku.

23 Enne kui tuli tõeline usk, olime seaduse järelevalve all ja sellele allutatud, ootamas usku, mis pidi ilmsiks saama. 24 Seega on seadus olnud meie järelevaataja*, mis juhatab Kristuse juurde, et meid mõistetaks õigeks usu alusel. 25 Aga nüüd, kui usk on tulnud, ei ole me enam järelevaataja hoole all.

26 Te olete ju kõik Jumala pojad tänu oma usule Kristus Jeesusesse. 27 Te kõik, kes olete ristitud ja saanud Kristuse omaks,* olete nüüd Kristuse sarnased. 28 Enam pole vahet, kas keegi on juut või kreeklane, ori või vaba, mees või naine, sest Kristus Jeesuse jüngritena te olete kõik ühtsed. 29 Kui te kuulute Kristusele, olete tõesti Aabrahami järeltulijad*, pärijad tõotuse järgi.

^ Gal. 3:6 Vt lisa A5.

^ Gal. 3:16 Võib tõlkida ka „järeltulijale”.

^ Gal. 3:24 Võib tõlkida ka „kasvataja”. Tema ülesanne oli lapsi valvata ja kaitsta.

^ Gal. 3:27 Sõna-sõnalt „kes olete ristitud Kristusesse”.

^ Gal. 3:29 Sõna-sõnalt „seeme”.

Galaatlastele  4 : 1 - 31

4 Ma ütlen, et niikaua kui pärija on lapseeas, ei erine ta orjast, kuigi kogu vara kuulub talle, 2 vaid ta on eestkostjate ja majapidajate hoole all kuni ta isa määratud päevani. 3 Nii ka meie, kui me olime lapsed, siis olime maailmale omase mõtteviisi orjuses. 4 Aga kui aeg täis sai, läkitas Jumal oma poja, kes sündis naisest ja sai seaduse alla, 5 et osta vabaks seaduse all olijad, nii et meid võidaks lapsendada Jumala poegadeks.

6 Kuna te olete pojad, on Jumal saatnud oma poja vaimu teie südamesse ja see hüüab: „Abba,* isa!” 7 Seega pole ükski teist enam ori, vaid te olete pojad. Ja kuna te olete pojad, on Jumal teinud teid ka pärijateks.

8 Kui te Jumalat veel ei tundnud, siis olite nende orjad, kes pole tegelikult üldse jumalad. 9 Aga nüüd, kui te olete Jumalat tundma õppinud, või õigemini, nüüd, kui Jumal tunneb teid, miks pöördute tagasi maailmale omase nõrga ja armetu mõtteviisi juurde ning tahate jälle selle orjusse sattuda? 10 Te peate tähtsaks päevi ja kuid, aegu* ja aastaid. 11 Ma kardan, et olen asjata teie pärast vaeva näinud.

12 Vennad, ma palun teid: saage niisuguseks nagu mina, sest minagi olin kord teiesugune. Te ei kohelnud mind halvasti. 13 Te teate, et esimest korda avanes mulle võimalus rääkida teile head sõnumit oma haiguse tõttu. 14 Ehkki mu haigus oli teile katsumuseks, ei kohelnud te mind põlastusega ega tundnud minu suhtes vastikust*, vaid võtsite mu vastu nagu Jumala ingli, nagu Kristus Jeesuse enda. 15 Kus on see õnn, mida te tollal tundsite? Ma olen kindel, et kui see oleks olnud võimalik, oleksite oma silmad välja kiskunud ja mulle andnud. 16 Kas ma olen nüüd teie vaenlane, kuna räägin teile tõtt? 17 Mõned taotlevad innukalt teie poolehoidu, aga mitte heade kavatsustega. Nad tahavad teid minust lahutada, et te käiksite õhinal nende järel. 18 Alati on hea, kui keegi on teie pärast innukas heade kavatsustega, ja seda mitte ainult siis, kui mina olen teie juures, 19 mu armsad lapsed, kelle pärast ma olen jälle sünnitusvaludes, kuni Kristus teis kuju võtab. 20 Ma tahaksin olla just praegu teie juures ja rääkida leebemalt, sest ma olen teie pärast nõutu.

21 Öelge mulle, teie, kes tahate olla Moosese seaduse all, kas te ei kuule, mida seadus ütleb? 22 On kirjutatud, et Aabrahamil oli kaks poega, üks teenijannaga ja teine vaba naisega. 23 Teenijanna poeg sündis tavalisel viisil, vaba naise poeg aga tõotuse kohaselt. 24 Sel lool on sümboolne tähendus. Need naised sümboliseerivad kahte lepingut. Üks, see, mis sõlmiti Siinai mäel, sünnitab lapsi orjadeks. See on Haagar. 25 Haagar sümboliseerib Siinaid, mäge Araabias, ja vastab tänapäeva Jeruusalemmale, sest see on koos oma lastega orjuses. 26 Aga ülal asuv Jeruusalemm on vaba, tema on meie ema.

27 On ju kirjutatud: „Ole rõõmus, sa viljatu naine, kes pole sünnitanud. Rõkka rõõmust, sina, kes pole olnud sünnitusvaludes, sest mahajäetud naisel saab olema rohkem lapsi kui sellel, kellel on mees.” 28 Teie, vennad, olete tõotuse lapsed nagu Iisak. 29 Kuid just nagu tollal hakkas see, kes oli sündinud tavalisel viisil, taga kiusama seda, kes oli sündinud tänu Jumala vaimule, nii on ka nüüd. 30 Mida siis pühakiri ütleb? „Kihuta minema teenijanna ja tema poeg, sest teenijanna poeg ei saa ju olla pärija koos vaba naise pojaga.” 31 Niisiis, vennad, me ei ole mitte teenijanna, vaid vaba naise lapsed.

^ Gal. 4:6 Aramea sõna tähendusega „isa”, millega lapsed pöördusid isa poole.

^ Gal. 4:10 St pühade pidamiseks mõeldud aegu.

^ Gal. 4:14 Võib tõlkida ka „ega sülitanud mu peale”.

Galaatlastele  5 : 1 - 26

5 Selliseks vabaduseks on Kristus meid vabastanud. Olge siis kindlad ja ärge laske end taas orjaikkesse panna!

2 Mina, Paulus, ütlen teile, et kui te lasete end ümber lõigata, siis pole teile Kristusest mingit kasu. 3 Ma tuletan meelde igaühele, kes laseb end ümber lõigata, et ta on kohustatud täitma kogu Moosese seadust. 4 Teie, kes te üritate saada õigeks seaduse järgimise kaudu, olete eraldunud Kristusest ja olete lükanud tagasi tema armu. 5 Meie aga ootame pikisilmi, et saaksime Jumala silmis õigeks püha vaimu ja usu kaudu. 6 Mis puutub Kristus Jeesuse järel käimisse, siis pole mingit tähtsust, kas inimene on ümber lõigatud või ümber lõikamata. Tähtis on, et tal oleks usk, mis kannab vilja tänu armastusele.

7 Te jooksite hästi. Kes takistas teil tõele kuulekaks jääda? 8 Teid ei veennud ümber Jumal, kes teid on kutsunud. 9 Natuke juuretist paneb hapnema kogu taina. 10 Ma olen kindel, et teie, kes olete Isanda jüngrid, ei hakka teisiti mõtlema. Kuid see, kes ajab teid segadusse, saab oma karistuse, ükskõik kes ta ka pole. 11 Kui mina, vennad, ikka veel kuulutaksin ümberlõikamist, poleks ju põhjust mind enam taga kiusata. Ja piinapost poleks enam komistuskiviks. 12 Ma soovin, et need mehed, kes püüavad teid segadusse viia, end ära kohitseksid*!

13 Teie, vennad, olete kutsutud vabaduseks. Ärge ainult kasutage seda vabadust patuste ihade rahuldamiseks, vaid teenige üksteist armastusega. 14 Sest kogu seadus on täidetud, kui järgida seda ühte käsku*: „Armasta oma ligimest nagu iseennast.” 15 Kui te aga üksteist purete ja õgite, siis vaadake, et te üksteisele lõppu peale ei tee.

16 Ma ütlen: laske Jumala vaimul end juhtida, siis te ei täida patusele loomusele omaseid soove. 17 On ju patused himud Jumala vaimuga vastuolus ja vaim on patuste himudega vastuolus. Need töötavad teineteisele vastu, nii et te ei tee seda, mida tahaksite. 18 Kui teid aga juhib vaim, siis pole te seaduse all.

19 Patuse loomuse teod on ilmsed, need on hoorus*, kõlvatus,* jultunud käitumine,* 20 ebajumalakummardamine, spiritism,* vaen, riid, kiivus, vihahood, tülid, lahkhelid, sektid, 21 kadedus, purjutamine, metsik pidutsemine ja muu sellesarnane. Ma hoiatan teid seoses selle kõigega, nagu ma olen juba hoiatanud, et need, kel on tavaks nõnda toimida, ei päri Jumala kuningriiki*.

22 Ent Jumala vaimu vili on armastus, rõõm, rahu, kannatlikkus, lahkus, headus, usk, 23 tasadus* ja enesevalitsus. Millegi niisuguse vastu pole seadust. 24 Need, kes kuuluvad Kristus Jeesusele, on löönud oma patuse loomuse postile koos selle kirgede ja ihadega.

25 Kui me elame Jumala vaimuga kooskõlas, siis otsigem alati vaimu juhatust. 26 Ärgem arvakem endast liiga palju, ärgem õhutagem üksteises võistlusvaimu, ärgem kadestagem üksteist.

^ Gal. 5:12 Võib tõlkida ka „eunuhhideks saaksid”. St nõnda poleks nad enam kõlvulised täitma Moosese seadust, mida nad nii tähtsaks pidasid.

^ Gal. 5:14 Teine võimalik tähendus: „kogu seadus on kokku võetud ühes käsus”.

^ Gal. 5:19 Kr porneia. (Vt „Sõnaseletusi”.)

^ Gal. 5:19 Võib tõlkida ka „räpasus”, „rüvedus”.

^ Gal. 5:19 Võib tõlkida ka „jultumus”, „häbitu käitumine”; kr aselgeia. (Vt „Sõnaseletusi”.)

^ Gal. 5:20 Võib tõlkida ka „nõidus”. (Vt „Sõnaseletusi”.)

^ Gal. 5:21 Võib tõlkida ka „kuningavalitsust”. (Vt „Sõnaseletusi”.)

^ Gal. 5:23 Võib tõlkida ka „leebus”, „alandlikkus”.

Galaatlastele  6 : 1 - 18

6 Vennad, kui inimene satub enese teadmata eksiteele, siis teie, kes olete vaimselt küpsed, püüdke parandada sellist inimest tasase meelega. Kuid jälgige ka ennast, et teiegi kiusatusse ei satuks. 2 Kandke üksteise koormat,* nõnda te täidate Kristuse seadust. 3 Kui keegi peab end tähtsaks — kuigi selleks pole põhjust —, siis ta petab end. 4 Igaüks mõelgu omaenda tegude peale, siis on tal põhjust tunda heameelt iseenda üle ja mitte võrrelda end teistega. 5 Igaühel on kanda oma koorem*.

6 See, kellele õpetatakse Jumala sõna, jagagu kõike head oma õpetajaga.

7 Ärge petke end: Jumalat ei õnnestu tüssata. Mida inimene külvab, seda ta ka lõikab. 8 Kes külvab oma patusele loomusele, lõikab kaduvust, aga kes külvab Jumala vaimule, lõikab igavest elu. 9 Ärgem siis loobugem head tegemast, sest me saame omal ajal lõigata, kui me ei tüdi*. 10 Niisiis, kuniks on veel võimalust, tehkem head kõigile, eriti usukaaslastele.

11 Vaadake, kui suurte tähtedega ma teile omaenda käega olen kirjutanud!

12 Need, kes sunnivad teid end ümber lõikama, tahavad inimeste silmis heas kirjas olla, ning nad teevad seda üksnes selleks, et neid Kristuse piinaposti pärast taga ei kiusataks. 13 Need, kes on ümber lõigatud, ei täida ise Moosese seadust. Nad tahavad, et te oleksite ümber lõigatud, et neil oleks põhjust kiidelda teie ihu üle. 14 Ärgu ma kunagi kiidelgu millegi muu kui meie isanda Jeesus Kristuse piinaposti üle! Tema kaudu on maailm minu silmis hukatud ja mina maailma silmis. 15 Tähtis pole mitte see, kas ollakse ümber lõigatud või ümber lõikamata, vaid uus loodu. 16 Rahu ja halastust Jumala Iisraelile, kõigile, kes juhinduvad sellest põhimõttest!

17 Ärgu enam keegi valmistagu mulle vaeva, sest ma kannan oma kehal Jeesuse orja märgistust.

18 Vennad, meie isanda Jeesus Kristuse arm olgu teie vaimuga! Aamen.

^ Gal. 6:2 Võib tõlkida ka „aidake üksteisel eluraskustega toime tulla”.

^ Gal. 6:5 Võib tõlkida ka „vastutusekoorem”.

^ Gal. 6:9 Võib tõlkida ka „ei anna alla”.

EFESLASTELE

LÜHIÜLEVAADE

- 1

- Tervitused (1, 2)

- Vaimsed õnnistused (3–7)

- Kristuse kaudu kogutakse kõik kokku (8–14)

- Majapidamise korraldamine määratud ajal (10)

- Pärandi tagatiseks pitseriga märgistatud (13, 14)

- Paulus tänab Jumalat efeslaste usu eest ja palvetab nende eest (15–23)

- 2

- Elavaks tehtud koos Kristusega (1–10)

- Eraldav vahesein hävitatud (11–22)

- 3

- Püha saladus hõlmab ka mittejuute (1–13)

- Mittejuudid saavad samuti pärijateks (6)

- Jumala igavikuline eesmärk (11)

- Palve efeslaste eest, et nad mõistaksid tõde (14–21)

- 4

- Üks keha koos Kristusega (1–16)

- Inimestest annid (8)

- Vana ja uus isiksus (17–32)

- 5

- Puhas kõne ja käitumine (1–5)

- Elage nagu valguse lapsed (6–14)

- Saage täis vaimu (15–20)

- Kasutage aega parimal viisil (16)

- Nõuandeid abielumeestele ja –naistele (21–33)

- 6

- Nõuandeid lastele ja vanematele (1–4)

- Nõuandeid orjadele ja isandatele (5–9)

- Jumala antud sõjavarustus (10–20)

- Viimased tervitused (21–24)

Efeslastele

1

2

3

4

5

6

Efeslastele  1 : 1 - 23

KIRI EFESLASTELE

1 Pauluselt, Kristus Jeesuse apostlilt Jumala tahtel, Efesoses olevatele pühadele, Kristus Jeesuse ustavatele jüngritele.

2 Armu* ja rahu teile Jumalalt, meie isalt, ja meie isandalt Jeesus Kristuselt!

3 Olgu kiidetud meie isanda Jeesus Kristuse Jumal ja isa, kes on õnnistanud meid kui Kristuse jüngreid kõikvõimalike vaimsete õnnistustega taevastes paikades 4 ja valinud meid enne maailma rajamist* olema koos Kristusega, et me ilmutaksime armastust ja oleksime tema ees pühad ja veatud. 5 Ta määras ette, et meid pidi lapsendatama tema poegadeks Jeesus Kristuse kaudu tema soovi ja tahte kohaselt. 6 See toob kiitust tema võrratule armule, mida ta on meile heldelt osutanud oma armsa poja kaudu. 7 Tema poeg on lunastanud meid oma verega, vabastanud meid, nii et me võime oma üleastumised andeks saada tänu Jumala rikkalikule armule.

8 Seda armu on Jumal meile külluslikult jaganud koos kogu tarkuse ja arusaamisega, 9 tehes meile teatavaks oma tahte püha saladuse. See saladus puudutab tema soovi ja eesmärki 10 korraldada oma majapidamist määratud ajal, nimelt koguda Kristuse kaudu kokku kõik, mis on taevas, ja kõik, mis on maa peal. Kristuse kaudu 11 me oleme saanud ka pärijateks, sest Jumal, kes teeb kõike oma tahte järgi, on ette määranud, et meid pidi valitama tema eesmärgi kohaselt, 12 et meie*, kes oleme esimestena pannud lootuse Kristuse peale, tooksime Jumalale ülistust ja austust. 13 Ent ka teie panite lootuse tema peale, kui olite kuulnud tõe sõna, head sõnumit oma päästest. Kui te hakkasite uskuma, märgistati teid Kristuse kaudu pitseriga, püha vaimuga, mida teile oli tõotatud. 14 See on meie pärandi tagatiseks* ja selle eesmärk on, et Jumala rahvas vabastataks lunastushinna alusel tema auks ja kiituseks.

15 Alates ajast, kui ma kuulsin teie usust isandasse Jeesusesse ja armastusest kõigi pühade vastu, 16 ei ole ma lakanud tänamast Jumalat teie eest. Ma räägin teist oma palvetes, 17 et meie isanda Jeesus Kristuse Jumal, auhiilguse isa, annaks teile tarkust ja mõistmist Jumala tundmaõppimisel. 18 Ta on valgustanud teie südame silmi, et te teaksite, millise lootuse juurde ta teid on kutsunud, millist võrratut rikkust ta hoiab kui pärandit pühade jaoks 19 ning kuivõrd suur on tema vägi, mis tegutseb meis, usklikes. Selle väe suurus avaldus siis, 20 kui ta äratas Kristuse surnuist üles ja pani ta istuma oma paremale käele taevastes paikades, 21 palju kõrgemale mistahes valitsusest, võimust, väest ja isandast ning kõigist nimedest nii praegusel kui ka tulevasel ajastul. 22 Samuti allutas Jumal kõik Kristuse jalge alla ja pani ta peaks kõige üle, mis puutub kogudusse, 23 ning kogudus kui tema keha on täielik tänu temale, kes teeb kõik täielikuks.

^ Efesl. 1:2 Võib tõlkida ka „ärateenimata lahkust”, „ülimat headust”.

^ Efesl. 1:4 St enne Aadama ja Eeva laste sündi.

^ Efesl. 1:12 St juudid.

^ Efesl. 1:14 Võib tõlkida ka „käsirahaks”.

Efeslastele  2 : 1 - 22

2 Jumal on teinud elavaks teid, kes olite surnud oma väärsammude ja pattude tõttu, 2 kui te elasite selle maailmaajastu mallide järgi, selle valitseja tahte järgi, kellel on võim õhu üle, vaimu üle, mis tegutseb sõnakuulmatutes inimestes. 3 Nende keskel elades me kõik toimisime kord oma patuste ihade järgi ning tegime oma patuse loomuse ja mõtete tahtmist mööda. Me olime nagu kõik teisedki sünnist saati Jumala viha all. 4 Kuid Jumal, kes on väga halastav, on suurest armastusest meie vastu 5 teinud meid, kes me olime väärsammude tõttu surnud, elavaks koos Kristusega. Tänu armule on teid päästetud. 6 Jumal on äratanud meid üles koos Kristus Jeesusega ja pannud meid kui Kristuse jüngreid istuma taevastesse paikadesse ühes temaga, 7 et näidata tulevastel ajastutel oma armu võrratut rikkust oma headusega meie vastu, kes me oleme Kristus Jeesuse jüngrid.

8 Tänu sellele armule on teid teie usu alusel päästetud. See pole teie enda saavutus, vaid Jumala kingitus. 9 See ei olene tegudest, nii et kellelgi pole põhjust kiidelda. 10 Me oleme Jumala kätetöö ja meid kui Kristus Jeesuse jüngreid on loodud tegema häid tegusid, mis Jumal on ette määranud, et me neid teeksime.

11 Pidage siis meeles, et oli aeg, kus need, kes olid inimkätega ümber lõigatud, nimetasid teid, sünni poolest mittejuute, ümberlõikamata inimesteks. 12 Sel ajal te olite ilma Kristuseta, kaugel Iisraeli rahvast, te polnud tõotuse lepingute osalised ning olite ilma lootuse ja Jumalata selles maailmas. 13 Aga nüüd, kus te olete Kristus Jeesuse jüngrid, olete teie, kes olite kord Jumalast kaugel, tulnud Jumala ligi Kristuse vere kaudu. 14 Tema on meie rahu, tema, kes liitis need kaks rühma üheks ja hävitas neid eraldava vaheseina*. 15 Oma kehaga kaotas ta vaenu — käskudest ja määrustest koosneva seaduse —, et luua neist kahest rühmast ühtsuse kaudu endaga üks uus inimene ja teha rahu 16 ning lepitada mõlemad rühmad Jumalaga piinaposti kaudu, et nad võiksid olla üks keha. Seda ta tegi, kui ta oma kehaga kõrvaldas vaenu. 17 Ta tuli ning kuulutas head sõnumit rahust teile, kes olite kaugel, ja rahu neile, kes olid lähedal. 18 Tänu temale pääseme meie, mõlemad rühmad, Isa juurde ühe ja sama vaimu kaudu.

19 Seepärast pole te enam võõrad ega muulased, vaid pühade kaaskodanikud ja Jumala pere liikmed. 20 Te olete ehituskivid apostlite ja prohvetite vundamendil, Kristus Jeesus ise on aga nurgakivi. 21 Ühtsuses temaga kerkib kogu ehitis kooskõlaliselt kokkuliidetuna pühaks templiks Jehoovale*. 22 Ühtsuses temaga ehitatakse teistki nüüd paika, kus Jumal elab oma vaimu kaudu.

^ Efesl. 2:14 Vihje templiala barjäärile, mis takistas mittejuute sisenemast õuedesse, kuhu võisid minna ainult juudid.

^ Efesl. 2:21 Vt lisa A5.

Efeslastele  3 : 1 - 21

3 Seetõttu olen mina, Paulus, vang Kristus Jeesuse pärast ja teie, mittejuutide aitamise pärast. 2 Küllap olete kuulnud, et teie aitamiseks on mulle antud Jumala armu majapidaja amet, 3 et ilmutuse kaudu tehti mulle teatavaks püha saladus, nagu ma eespool põgusalt kirjutasin. 4 Kui te seda loete, siis te mõistate, milline on mu arusaamine pühast saladusest Kristuse kohta. 5 Varasematele põlvkondadele ei avaldatud seda saladust, nagu see nüüd on ilmutatud tema pühadele apostlitele ja prohvetitele vaimu kaudu, 6 nimelt, et mittejuudid, kellest on hea sõnumi kaudu saanud Kristus Jeesuse jüngrid, saavad koos meiega pärijateks ja sama keha liikmeteks ja näevad sama tõotuse täitumist nagu meie. 7 Mina olen saanud selle saladuse teenijaks tänu Jumala armule, kingile, mille ta mulle oma väe kaudu on andnud.

8 Minule, kes ma olen kõigi pühade seast väikseim, osutati seda armu, et ma kuulutaksin mittejuutidele head sõnumit Kristuse mõõtmatust rikkusest 9 ja aitaksin kõigil mõista, kuidas Jumal avalikustab püha saladust, mida ta kõige loojana on ammusest ajast varjul hoidnud. 10 Nii saab nüüd koguduse kaudu valitsustele ja võimudele taevastes paikades teatavaks Jumala mitmetahuline tarkus. 11 See on kooskõlas tema igavikulise eesmärgiga, mis on seotud Kristusega, meie isanda Jeesusega, 12 kelle kaudu me võime täie julgusega rääkida ja usaldusega Jumala ette astuda, sest me usume Kristusesse. 13 Seega ma palun teid, et te ei annaks alla, nähes neid raskusi, mis mul teie pärast on, sest need on teile auks.

14 Seetõttu ma põlvitan Isa ees, 15 kellele iga suguvõsa taevas ja maa peal võlgneb oma nime. 16 Ma palvetan, et ta oma ülimas aulisuses teeks teid seesmiselt tugevaks oma vaimu väega 17 ja et teie usu kaudu elaks Kristus teie südames, samuti armastus. Ma palvetan ka, et teil võiksid olla tugevad juured ja kindel vundament, 18 et te suudaksite koos kõigi pühadega täielikult mõista tõe laiust, pikkust, kõrgust ja sügavust 19 ning õpiksite tundma Kristuse armastust, mis on ülem teadmistest, ja et teil oleks kõiki jumalikke omadusi täiel määral.

20 Aga temale, kes suudab oma jõuga, mis meis tegutseb, teha mõõtmatult rohkem kõigest sellest, mida me palume või oskame ette kujutada, 21 temale kuulugu au koguduse ja Kristus Jeesuse kaudu põlvest põlve, igavesest ajast igavesti. Aamen.

Efeslastele  4 : 1 - 32

4 Mina, kes ma olen vang meie isanda pärast, anun teid, et te elaksite teile esitatud kutse vääriliselt. 2 Olge alandlikud, tasase meelega ja kannatlikud, sallige üksteist armastuses, 3 tehke kõik, mis võimalik, et säilitada ühtsust püha vaimu abil, ja teid ühendagu rahuside. 4 On vaid üks kogudus* ja üks vaim, nagu on ka üks lootus, mille juurde teid on kutsutud, 5 üks Isand, üks usk, üks ristimine, 6 üks Jumal ja kõikide Isa, kes on üle kõigi ning tegutseb kõigi kaudu ja kõigi sees.

7 Meile igaühele on osutatud armu sedamööda, kuidas Kristus selle kingi on välja mõõtnud. 8 On öeldud: „Kui ta tõusis kõrgele, viis ta kaasa vangid, andis inimesi andideks.” 9 Mida muud näitab väljend „ta tõusis” kui seda, et ta oli enne tulnud madalamatesse paikadesse, see on maa peale? 10 Seesama, kes tuli alla, on ka see, kes tõusis kõrgemale taevast, et kõik lõpule viia.

11 Ta on seadnud mõned apostliteks, mõned prohvetiteks, mõned hea sõnumi kuulutajateks, mõned karjasteks ja õpetajateks, 12 et nad suunaksid pühasid õigel teel*, teeniksid teisi, ehitaksid üles Kristuse keha*, 13 kuni me kõik saavutame ühtsuse usus ja Jumala poja põhjalikus tundmises, täiskasvanu* taseme, Kristuse täielikkusele vastava kasvu. 14 Seega ärgem olgem enam lapsed, keda inimeste pettustega, kavalate sepitsustega, pillutatakse nagu lainetel ja kantakse siia-sinna igas õpetusetuules. 15 Hoides au sees tõde, kasvagem armastuse abil kõiges kokku temaga, kes on pea, Kristusega. 16 Tema kaudu on kogu keha kooskõlaliselt kokku liidetud ja teeb koostööd iga liigese abil, mis annab oma panuse. Kui iga kehaliige täidab oma ülesannet, aitab see kaasa keha kasvamisele ja keha ehitab end üles armastuses.

17 Ma räägin seda ja manitsen teid meie isanda nimel, et te ei elaks enam nii, nagu maailma inimesed elavad oma meele tühjuses. 18 Nende mõistuses valitseb pimedus ja nad on kaugel Jumala pakutavast elust oma teadmatuse ja südame paadumuse tõttu. 19 Olles minetanud igasuguse häbitunde, käituvad nad jultunult* ja teevad aplalt kõiksugu kõlvatuid tegusid.

20 Kuid Kristus pole selline, nagu te teate, 21 kui te tõesti olete Jeesust kuulanud ja temalt õppinud, sest ta õpetas tõde. 22 Teile on õpetatud, et teil tuleb heita endalt vana isiksus, mille on kujundanud teie endine eluviis ja mis laostub oma petlike himude tõttu. 23 Teil tuleb üha uuendada oma mõtteviisi* 24 ning riietuda uude isiksusse, mis on loodud Jumala tahte järgi ja on kooskõlas tõelise õiguse ja ustavusega.

25 Nüüd, kus te olete heitnud ära valelikkuse, rääkige igaüks oma ligimesele tõtt, sest me oleme ühe keha liikmed. 26 Kui te vihastute, siis ärge tehke pattu. Ärgu päike loojugu sellal, kui te alles vihased olete, 27 ärge andke võimalust* Kuradile. 28 Kes seni on varastanud, ärgu varastagu enam, vaid pigem töötagu kõvasti ja tehku oma kätega ausat tööd, et tal oleks, mida anda puuduses olijale. 29 Ärgu tulgu teie suust ühtki inetut* sõna, vaid teie kõne olgu alati kosutav ja meeldiv kuulata. 30 Ja ärge kurvastage Jumala püha vaimu, mille pitseriga te olete märgistatud päevani, mil teid lunastushinna alusel vabastatakse.

31 Heitke ära igasugune sapisus, viha, raev, kisa ja solvavad sõnad ning kõik muu halb. 32 Olge üksteise vastu lahked, kaastundlikud ja andke üksteisele heldelt andeks, nagu ka Jumal on teile Kristuse kaudu heldelt andestanud.

^ Efesl. 4:4 Sõna-sõnalt „keha”.

^ Efesl. 4:12 Võib tõlkida ka „õpetaksid pühasid”.

^ Efesl. 4:12 St kogudust.

^ Efesl. 4:13 Võib tõlkida ka „küpse inimese”.

^ Efesl. 4:19 Võib tõlkida ka „häbitult”; kr aselgeia. (Vt „Sõnaseletusi”.)

^ Efesl. 4:23 Sõna-sõnalt „mõistuse vaimu”.

^ Efesl. 4:27 Võib tõlkida ka „ärge andke maad”.

^ Efesl. 4:29 Sõna-sõnalt „mäda”.

Efeslastele  5 : 1 - 33

5 Võtke siis Jumal endale eeskujuks nagu armsad lapsed 2 ja käige armastuse teel, nagu käis Kristus, kes armastas meid* ja andis end meie* eest healõhnaliseks ohvrianniks Jumalale.

3 Hoorust,* mingisugust kõlvatust ega ahnust ärgu isegi mainitagu teie seas, nagu on pühadele kohane. 4 Ka häbiväärne käitumine, rumalad jutud ja ropud naljad ei sobi, vaid selle asemel tänage Jumalat. 5 Te teate seda ja saate väga hästi aru, et ühelgi hoorajal* ega kõlvatul*, samuti ühelgi ahnitsejal, see tähendab ebajumalakummardajal, ei ole pärandit Kristuse ja Jumala kuningriigis*.

6 Ärgu keegi petku teid tühjade sõnadega, sest kõige eelmainitu pärast tabab sõnakuulmatuid Jumala viha. 7 Ärge saage nende kaaslasteks. 8 Varem te olite pimeduses, kuid nüüd te olete valguses ja kuulute Isandale. Elage siis nagu valguse lapsed, 9 sest valguse viljaks on kõiksugune headus, õigus ja tõde. 10 Tehke kindlaks, mis on Isandale meelepärane, 11 ja ärge enam olge nende kaasosalised pimeduse viljatutes tegudes, vaid pigem paljastage need. 12 Seda, mida nad salaja teevad, on häbi mainidagi. 13 Kõik, mis paljastatakse, tehakse avalikuks valguses, ja kõik, mis tehakse avalikuks, on valguseks. 14 Seepärast on öeldud: „Ärka üles, kes magad, ja tõuse surnuist, siis Kristus valgustab sind.”

15 Jälgige siis hoolikalt, et te ei elaks nagu rumalad, vaid nagu targad, 16 ja kasutage aega parimal viisil*, sest päevad on kurjad. 17 Ärge olge rumalad, vaid püüdke mõista, mis on Jehoova tahe. 18 Ja ärge jooge end veinist purju, sest see teeb ohjeldamatuks, vaid saage hoopis täis vaimu. 19 Laulge üheskoos* psalme, Jumala ülistuseks loodud laule ja vaimulikke laule, lauldes ja mängides kogu südamest* Jehoovale, 20 tänades alati kõige eest meie Jumalat ja Isa meie isanda Jeesus Kristuse nime kaudu.

21 Alluge üksteisele aukartusest Kristuse ees. 22 Naine allugu oma mehele samamoodi nagu Isandale, 23 sest mees on oma naise pea, nagu Kristus on koguduse kui oma keha pea ja päästja. 24 Nagu kogudus allub Kristusele, nii allugu ka naine oma mehele kõiges. 25 Mehed, armastage oma naist, nagu Kristus on armastanud kogudust. Ta andis end koguduse eest, 26 et seda Jumala sõna veega pestes pühitseda 27 ning seada kogudus enda ette säravpuhtana, ilma ühegi pleki, kortsu ja muu veata, püha ja rikkumatuna.

28 Samamoodi peaks mees armastama oma naist nagu omaenda keha. Mees, kes armastab oma naist, armastab iseennast, 29 sest pole ju keegi kunagi vihanud oma keha, vaid igaüks toidab seda ja peab seda kalliks, nagu ka Kristus kogudust, 30 sest me oleme tema keha liikmed. 31 „Seetõttu jätab mees maha oma isa ja ema ning hoiab ühte oma naisega ja neist kahest saab üks.” 32 See püha saladus on suur. Ma räägin nimelt Kristusest ja kogudusest. 33 Igatahes armastagu igaüks oma naist nagu iseennast, naine aga pidagu oma mehest sügavalt lugu.

^ Efesl. 5:2 Teine võimalik tähendus: „teid”.

^ Efesl. 5:2 Teine võimalik tähendus: „teie”.

^ Efesl. 5:3 Kr porneia. (Vt „Sõnaseletusi”.)

^ Efesl. 5:5 Vt „Sõnaseletusi”, märksõna „hoorus”.

^ Efesl. 5:5 Võib tõlkida ka „räpasel”, „rüvedal”.

^ Efesl. 5:5 Võib tõlkida ka „kuningavalitsuses”. (Vt „Sõnaseletusi”.)

^ Efesl. 5:16 Võib tõlkida ka „ostke endale aega”.

^ Efesl. 5:19 Teine võimalik tähendus: „endamisi”.

^ Efesl. 5:19 Võib tõlkida ka „oma südames”.

Efeslastele  6 : 1 - 24

6 Lapsed, kuulake oma vanemate sõna, nagu on meie isanda tahe, sest seda teha on õige. 2 „Austa oma isa ja ema” on esimene käsk, millega kaasneb tõotus 3 „et sul hästi läheks ja sa jääksid maa peale pikaks ajaks”. 4 Isad, ärge ärritage oma lapsi. Lapsi kasvatades manitsege* neid Jehoova juhatuse järgi ja juurutage neisse tema mõtteviisi.

5 Orjad, kuuletuge oma maisele isandale lugupidamise, kartuse ja siira südamega nagu Kristusele, 6 ning mitte ainult isanda silma all, nagu teevad need, kes püüavad inimestele meeldida, vaid kui Kristuse orjad, kes täidavad Jumala tahet kogu hingest. 7 Teenige oma isandat hea meelega, otsekui Jehoovat ja mitte inimesi, 8 sest te teate, et mistahes head keegi teeb, saab ta selle eest tasu Jehoovalt, olgu ta ori või vaba. 9 Teie, isandad, kohelge sama põhimõtte järgi oma orje. Ärge ähvardage neid, sest te teate, et nii neil kui ka teil on isand taevas, ja ta ei ole erapoolik.

10 Ja lõpuks, tehku Isand teid tugevaks oma vägeva jõuga. 11 Varustage end kogu Jumala antud sõjavarustusega, et te suudaksite seista vastu Kuradi salakavalatele sepitsustele*. 12 Me ei pea ju võitlust* mitte inimestega, vaid valitsuste ja võimudega, selle pimeduses oleva maailma valitsejatega, kurjade vaimudega, kes on taevastes paikades. 13 Seetõttu võtke kogu Jumala antud sõjavarustus, et te suudaksite nende õelatele rünnakutele vastu seista. Kui te olete end sel moel ette valmistanud, siis suudate jääda kindlaks.

14 Seiske siis kindlalt! Olgu teil tihedalt ümber tõevöö, kandke õiguse rinnaturvist 15 ning jalatsiteks olgu teil valmidus kuulutada head sõnumit rahust. 16 Peale selle võtke suur usukilp, millega te suudate kustutada kõik Saatana* põlevad nooled. 17 Samuti võtke päästekiiver ja vaimumõõk, see tähendab Jumala sõna. 18 Palvetage igas olukorras, esitage igasuguseid palveid ja anumisi kooskõlas Jumala vaimu juhatusega. Olge valvsad seda tegema ja anuge üha kõigi pühade eest. 19 Palvetage ka minu eest, et mulle antaks õigeid sõnu, kui ma suu avan, ja ma võiksin kuulutada julgelt hea sõnumi püha saladust. 20 Selle sõnumi pärast täidan ma suursaadikukohuseid ahelais olles. Palvetage, et ma räägiksin seda sõnumit julgesti, nagu on mu kohus.

21 Aga et te teaksite, kuidas mul läheb ja mis ma teen, siis annab Tühhikos, armas vend ja meie isanda ustav teenija, teile kõik teada. 22 Selleks ma ta teie juurde saadangi, et te saaksite teada, kuidas meiega lood on, ja et ta kosutaks teie südant.

23 Andku Jumal, Isa, ja isand Jeesus Kristus vendadele rahu, armastust ja usku! 24 Jumala arm saatku kõiki, kelle armastus meie isanda Jeesus Kristuse vastu ei rauge!

^ Efesl. 6:4 Kreeka sõna, mis on siin tõlgitud vastega „manitsema”, hõlmab õpetamist, korralekutsumist, karistamist ja distsiplineerimist.

^ Efesl. 6:11 Võib tõlkida ka „Kuradi taktikale”.

^ Efesl. 6:12 Võib tõlkida ka „meil pole ju maadlemist”.

^ Efesl. 6:16 Sõna-sõnalt „Kurja”.

FILIPLASTELE

LÜHIÜLEVAADE

- 1

- Tervitused (1, 2)

- Paulus tänab Jumalat; Pauluse palve (3–11)

- Hea sõnum levib raskustest hoolimata (12–20)

- Kui elan, siis Kristusele, kui suren, tuleb see kasuks (21–26)

- Käituge hea sõnumi vääriliselt (27–30)

- 2

- Kristlik alandlikkus (1–4)

- Kristus alandus ja ta ülendati (5–11)

- Töötamine oma pääste nimel (12–18)

- Särage kui valgusallikad (15)

- Timoteose ja Epafroditose läkitamine (19–30)

- 3

- Ei looda asjadele, millele loodavad inimesed (1–11)

- Kõigest loobumine Kristuse pärast (7–9)

- Rühkimine eesmärgi poole (12–21)

- Kodakondsus on taevas (20)

- 4

- Üksmeel, rõõm, puhtad mõtted (1–9)

- Ärge muretsege millegi pärast (6, 7)

- Tänu filiplaste andide eest (10–20)

- Viimased tervitused (21–23)

Filiplastele

1

2

3

4

Filiplastele  1 : 1 - 30

KIRI FILIPLASTELE

1 Pauluselt ja Timoteoselt, Kristus Jeesuse orjadelt, kõigile Filippis olevatele pühadele, Kristus Jeesuse jüngritele, samuti koguduse ülevaatajatele ja abilistele.

2 Armu* ja rahu teile Jumalalt, meie isalt, ja meie isandalt Jeesus Kristuselt!

3 Ma tänan alati oma Jumalat, kui ma teid meenutan 4 oma anuvates palvetes teie kõigi eest. Iga mu palve on esitatud rõõmuga 5 panuse pärast, mille te olete andnud hea sõnumi levitamisse esimesest päevast peale kuni praeguseni. 6 Ma olen veendunud, et Jumal, kes teie vormimist on alustanud, viib selle ka lõpule Kristus Jeesuse päevaks. 7 Mul on igati põhjust teist kõigist niiviisi mõelda, sest te olete mu südames, teie, kes te olete koos minuga saanud osa Jumala armust, kui olete toetanud mind nii mu vangiahelates kui ka mu püüdlustes head sõnumit kaitsta ja selle kuulutamist seadustada.

8 Jumal on tunnistajaks, kuidas ma igatsen teie kõigi järele, südames samasugused hellad tunded nagu Kristus Jeesusel. 9 Ma palvetan ikka, et teie armastus üha rohkem ja rohkem kasvaks ning et te õpiksite Jumala tahet järjest paremini tundma ja saaksite sellest üha selgemini aru. 10 Ma palvetan, et te teeksite alati kindlaks, mis on esmatähtis, ja oleksite veatud ega saaks teistele komistuskiviks, kuni saabub Kristuse päev, 11 ning et te kannaksite tänu Jeesus Kristusele rikkalikult õiguse vilja Jumala auks ja kiituseks.

12 Ma soovin teile teada anda, vennad, et minu olukord on hea sõnumi levikule koguni kasuks tulnud 13 ning et kogu pretoriaanide väeüksus* ja ka kõik teised on saanud teada, et olen vangiahelais Kristuse pärast. 14 Enamik vendi meie isanda teenistuses on mu vangiahelate tõttu kindlamaks saanud ning on nüüd veel julgemad, jah, kartmatud, rääkima Jumala sõna.

15 Mõned kuulutavad Kristust kadedusest ja võistlusvaimust, teised aga õigel ajendil. 16 Need, kes kuulutavad Kristust armastusest, teavad, et mind on määratud head sõnumit kaitsma. 17 Aga need, kes teevad seda pahatahtlikkusest, mitte puhastel ajenditel, tahavad tekitada mulle raskusi mu vangiahelates. 18 Ja mis on tulemuseks? Üksnes see, et Kristust kuulutatakse igal viisil, olgu tagamõttega või tõemeeli, ja see teeb mulle rõõmu. See rõõmustab mind edaspidigi, 19 sest ma tean, et see toob mulle pääsemise tänu teie anumistele ja Jeesus Kristuse vaimule. 20 Ma ootan ja loodan, et ma ei jää milleski häbisse, vaid et ma saan ka nüüd täie julgusega ülistada Kristust, nagu ma seda alati olen teinud. Toogu ma talle ülistust, olgu siis elu või surmaga!

21 Kui ma elan, siis elan Kristusele, ja kui ma suren, tuleb see mulle kasuks. 22 Kui mul tuleb elada edasi oma lihalikus kehas, kannab mu töö rohkem vilja. Siiski ma ei ütle, kumma võimaluse ma valiksin. 23 Mind tõmbab mõlemale poole. Ma soovin vabaneda ja olla koos Kristusega, mis on kindlasti palju parem, 24 ent lihalikku kehasse jäämine on vajalikum teie pärast. 25 Olles selles veendunud, tean ma, et jään lihalikku kehasse ja teie kõigi juurde, et te võiksite edeneda ja kogeda usust tulenevat rõõmu. 26 Ja siis, kui ma taas teie juures olen, olete te Jeesus Kristuse jüngritena minu pärast ülirõõmsad.

27 Vaadake ainult, et te* käituksite Kristusest rääkiva hea sõnumi vääriliselt, et ma, olgu tulles ja teid nähes või eemal viibides, kuuleksin teie kohta, et te olete jäänud üksmeelseks ja võitlete nagu üks hing, külg külje kõrval, et hoida usku heasse sõnumisse, 28 ega lase vastastel end millestki kohutada. Kõik see on neile eesootava hävingu märgiks, teile aga pääste märgiks, ja see on Jumalalt. 29 Teile on saanud Kristuse pärast osaks au mitte ainult uskuda temasse, vaid ka kannatada tema pärast. 30 Te võitlete sama võitlust, mida olete näinud mind võitlevat, ja mida, nagu te nüüd kuulete, ma võitlen ikka veel.

^ Filipl. 1:2 Võib tõlkida ka „ärateenimata lahkust”, „ülimat headust”.

^ Filipl. 1:13 Pretoriaanid olid Rooma keisri ihukaitseväelased.

^ Filipl. 1:27 Võib tõlkida ka „te kodanikena”.

Filiplastele  2 : 1 - 30

2 Teie, kes te Kristuse jüngritena teisi armastusest julgustate ja lohutate, väljendate hoolimist, kiindumust ja kaastunnet, 2 tehke mu rõõm täielikuks sellega, et olete üksmeelsed, armastate üksteist, hoiate ühte ning mõtlete ühtemoodi. 3 Ärge tehke midagi kiusu ega eneseupitamise pärast, vaid pidage alandlikult teisi endast ülemaks. 4 Ärge pidage silmas üksnes enda, vaid ka teiste kasu.

5 Olge samasuguse suhtumisega, nagu oli Kristus Jeesus. 6 Kuigi ta oli Jumala sarnane, ei soovinud ta haarata võimu, olla Jumalaga võrdne. 7 Ta hoopis loobus kõigest, mis tal oli, ja sai orja sarnaseks; ta sai inimeseks. 8 Inimesena ta alandus ja jäi kuulekaks surmani, surmani piinapostil. 9 Seepärast ülendas Jumal ta kõrgemale, kui ta oli olnud enne, ja andis talle nime, mis on üle kõigi teiste nimede, 10 et igaüks — nii taevas, maa peal kui ka maa all — painutaks oma põlvi Jeesuse nime ees 11 ja tunnistaks avalikult, et Jeesus Kristus on Isand Jumala, Isa auks.

12 Niisiis, mu armsad, nagu te olete alati olnud kuulekad — mitte ainult siis, kui ma olen teie juures, vaid palju meelsamini nüüd, minu äraolekul —, nii olge seda ka edaspidi, töötades oma pääste nimel aukartuse ja värinaga. 13 Jumal annab teile jõudu, et te niihästi tahaksite kui ka suudaksite tegutseda talle meelepäraselt. 14 Tehke kõike nurisemata ja vastu vaidlemata, 15 et te oleksite laitmatud ja puhtad, veatud Jumala lapsed keset rikutud ja pahelist põlvkonda ja säraksite maailmas kui valgusallikad, 16 hoides kindlalt kinni elu sõnast. Siis on mul Kristuse päeval põhjust rõõmustada, et ma pole asjata jooksnud ega asjata kõvasti tööd teinud. 17 Ja isegi kui mind valatakse joogiohvrina* teie ohvri, püha teenistuse peale, milles usk teid ajendab osalema, olen ma rõõmus ja rõõmustan koos teie kõigiga. 18 Olge teiegi rõõmsad ja rõõmustage koos minuga!

19 Kui see on meie isanda Jeesuse tahe, saadan ma peagi teie juurde Timoteose, et ma saaksin julgustust, kuuldes, kuidas teil läheb. 20 Mul pole kedagi teist, kes oleks sellise suhtumisega nagu tema ja kes teist tõeliselt hooliks. 21 Kõik teised peavad silmas vaid oma huve, mitte Jeesus Kristuse huve. 22 Ent te teate, et tema on oma tublidust igati tõestanud: nagu laps oma isaga on ta koos minuga palehigis tööd teinud, et aidata kaasa hea sõnumi levikule. 23 Seepärast loodangi ma saata just tema, niipea kui olen saanud teada, mis minust saab. 24 Ja ma usun, et saan meie isanda tahtel varsti ka ise tulla.

25 Praegu aga pean ma vajalikuks saata teie juurde Epafroditose — oma venna, kaastöölise ja võitluskaaslase ning teie käskjala ja minu eest hoolitseja —, 26 kuna ta igatseb teid kõiki näha ja on masendunud, et te kuulsite tema haigestumisest. 27 Ta jäi tõesti väga haigeks ja oli lausa suremas, ent Jumal halastas ta peale, kuid mitte üksnes tema, vaid ka minu peale, et mind ei haaraks veelgi suurem kurbus. 28 Seetõttu saadan ma ta viivitamata teie juurde, et te saaksite teda nähes taas rõõmsaks ja minulgi oleks kurbust vähem. 29 Võtke ta siis rõõmuga vastu, nagu te tavaliselt meie isanda järelkäijaid vastu võtate, ja pidage niisuguseid mehi kalliks, 30 sest Kristuse* töö pärast oleks ta äärepealt surnud, kuna ta seadis oma elu ohtu, et korvata teie eemalolekut ja hoolitseda teie asemel minu eest.

^ Filipl. 2:17 Selle kõnekujundiga väljendab Paulus oma soovi anda endast kõik, et kaaskristlasi aidata.

^ Filipl. 2:30 Teine võimalik tähendus: „isanda”.

Filiplastele  3 : 1 - 21

3 Ja viimaks, mu vennad, olge meie isanda teenistuses alati rõõmsad! Üht ja sama teile kirjutada pole mulle tülikas, teile aga on see kaitseks.

2 Hoiduge neist, kes teevad kõlvatuid tegusid,* hoiduge neist, kes teevad kahju, hoiduge neist, kes ihu vigastavad*. 3 Tõeliselt ümber lõigatud oleme hoopis meie, kes teenime Jumalat tema vaimu toel ja oleme uhked Kristus Jeesuse tegude üle ega looda sellistele asjadele, millel on kaalu inimeste silmis, 4 kuigi minul oleks rohkem kui kellelgi teisel põhjust neile loota.

Kui kellelgi on enda arvates põhjust sellistele asjadele loota, siis minul on seda veelgi enam. 5 Mind on ümber lõigatud kaheksandal päeval, ma olen Iisraeli rahva seast, Benjamini suguharust, heebrealastest sündinud heebrealane, Moosese seaduse järgimise poolest variser. 6 Ma olin tulihingeline koguduse tagakiusaja ja täitsin laitmatult seadust. 7 Ent seda, mida ma pidasin väärtuslikuks, pean ma nüüd väärtusetuks* Kristuse pärast. 8 Tegelikult pole millelgi mu silmis väärtust võrreldes mu isanda Kristus Jeesuse tundmise ülima väärtusega. Tema pärast olen ma sellest kõigest loobunud ja pean seda rämpsuks*, et võita Kristuse poolehoid 9 ja kuuluda temaga ühte. Ma pole õigeks saanud mitte seaduse järgimise, vaid Kristusesse uskumise kaudu, ja õigeks teeb Jumal usu alusel. 10 Mu sihiks on tunda teda ja tema ülesäratamise väge ning saada osa tema kannatustest, ja ma olen valmis surema samasugust surma nagu tema, 11 et näha, kas ma võiksin kuidagi saada varasema ülestõusmise surnuist.

12 Ma ei väida, et oleksin auhinna juba kätte saanud või juba täiuslikuks saanud, vaid ma rühin edasi, et näha, kas minagi saan kätte selle, mille jaoks Kristus Jeesus on mu valinud. 13 Vennad, ma ei arva, et olen auhinna juba kätte saanud, kuid üks on kindel: ma unustan ära, mis on taga, ja sirutun selle poole, mis on ees, 14 ja nõnda ma rühin eesmärgi poole, et saada Jumalalt auhind, kutse taevasse Kristus Jeesuse kaudu. 15 Olgem siis kõik, kes me oleme saavutanud kristliku küpsuse, sellise suhtumisega, ja kui te mõtlete milleski teisiti, annab Jumal teile teada, milline on õige suhtumine. 16 Niisiis, sealt, kuhu oleme edusamme tehes jõudnud, mingem samamoodi edasi.

17 Võtke kõik mind eeskujuks, vennad, ja pange tähele neid, kes elavad selle eeskuju järgi, mis meie teile andsime. 18 Sest paljud, kellest ma olen sageli rääkinud ja nüüd nuttes räägin, elavad Kristuse piinaposti vaenlastena. 19 Nende lõpp on häving, nende jumalaks on kehalised naudingud,* nad on uhked selle üle, mida nad peaksid hoopis häbenema, ning nende mõtted on maiste asjade juures. 20 Aga meie kodakondsus on taevas ja me ootame õhinal päästjat, kes on taevas, isandat Jeesus Kristust, 21 kes muudab meie mannetu keha oma võrreldamatu keha sarnaseks oma vägeva jõuga, millega ta suudab kõik endale allutada.

^ Filipl. 3:2 Sõna-sõnalt „hoiduge koertest”, st kõlbeliselt rikutud inimestest.

^ Filipl. 3:2 St õhutavad ümber lõikama.

^ Filipl. 3:7 Teine võimalik tähendus: „ent selle, mida ma pidasin väärtuslikuks, olen ma meeleldi hüljanud”.

^ Filipl. 3:8 Võib tõlkida ka „kõntsaks”.

^ Filipl. 3:19 Sõna-sõnalt „nende jumalaks on nende kõht”.

Filiplastele  4 : 1 - 23

4 Niisiis, mu vennad, keda ma armastan ja kelle järele ma igatsen, mu rõõm ja pärg*, püsige ikka kindlalt meie isanda teenistuses, mu armsad.

2 Ma õhutan Euodiat ja Süntühhet olema meie isanda teenistuses üksmeelsed. 3 Ma palun ka sind, ustav kaastööline*, aita edaspidigi neid naisi, kes on koos minuga külg külje kõrval võidelnud* hea sõnumi pärast ühes Kleemensi ja mu ülejäänud kaastöölistega, kelle nimed on eluraamatus.

4 Olge alati rõõmsad meie isanda teenistuses! Ma ütlen veel kord: olge rõõmsad! 5 Teie mõistlikkus* olgu kõigile ilmne. Meie isand on lähedal. 6 Ärge muretsege millegi pärast, vaid andke Jumalale palve ja anumisega teada kõik, mida te vajate, väljendades ka tänu. 7 Ja Jumala rahu, mida inimmõistus ei suuda haarata, kaitseb teie südant ja mõtteid Kristus Jeesuse kaudu.

8 Ja lõpuks, vennad, mõtelge ikka sellele, mis on tõene, mis väärib tõsist tähelepanu, mis on õige, mis on puhas, mis ergutab armastusele, millest räägitakse head, mis on vooruslik ja mis on kiiduväärne. 9 Mida te olete minult õppinud ja vastu võtnud, mida minult kuulnud ja mida näinud mind tegevat, seda tehke, ning rahu Jumal on siis teiega.

10 Mul on meie isanda teenijana suur rõõm, et te taas minu peale mõtlete. Varemgi läks mu käekäik teile korda, kuid teil polnud võimalust seda näidata. 11 Ma ei räägi seda sellepärast, et oleksin puuduses, sest ma olen õppinud olema rahul mistahes olukorras. 12 Ma tean, kuidas ajada läbi vähesega ja kuidas elada külluses. Ma olen õppinud olema rahul kõigega ja kõigis oludes,* olen ma siis söönud või näljas, külluses või puuduses. 13 Ma suudan kõike tänu temale, kes annab mulle jõudu.

14 Ometi te tegite hästi, et aitasite mind mu raskustes. 15 Teie, filiplased, teate ju, et pärast seda, kui te olite kuulnud head sõnumit, kui ma lahkusin Makedooniast, ei aidanud mind ega võtnud vastu ka minu abi ükski muu kogudus kui ainult teie. 16 Tessaloonikassegi te saatsite mulle vajalikku abi, ja mitte ainult ühe korra, vaid lausa kaks korda. 17 Mitte et ma ootaksin teilt ande, vaid ma soovin, et teie head teod teie arvele tulu tooksid. 18 Mul on olemas kõik, mida vajan, ja rohkemgi. Mul on kõike külluslikult, sest ma sain Epafroditose kaudu kätte teie saadetise kui magusa lõhna, vastuvõetava ohvri, mis meeldib Jumalale. 19 Minu Jumal annab omakorda teile kõike, mida te vajate, oma võrratut rikkust mööda Kristus Jeesuse kaudu. 20 Meie Jumalale ja Isale kuulugu au igavesest ajast igavesti! Aamen.

21 Tervitage minu poolt kõiki pühasid, Kristus Jeesuse jüngreid. Teid tervitavad minu juures olevad vennad. 22 Teid tervitavad kõik pühad, eriti aga need, kes on keisri kojast.

23 Meie isanda Jeesus Kristuse arm olgu teie vaimuga!

^ Filipl. 4:1 Võib tõlkida ka „auhind”.

^ Filipl. 4:3 Sõna-sõnalt „ikkekaaslane”.

^ Filipl. 4:3 Võib tõlkida ka „pingutanud”.

^ Filipl. 4:5 Võib tõlkida ka „paindlikkus”, „vastutulelikkus”.

^ Filipl. 4:12 Sõna-sõnalt „ma olen kõiges ja kõigis asjus saanud teada saladuse”.

KOLOSLASTELE

LÜHIÜLEVAADE

- 1

- Tervitused (1, 2)

- Tänu koloslaste usu eest (3–8)

- Palve vaimse kasvu eest (9–12)

- Kristuse keskne roll (13–23)

- Pauluse kõva töö koguduse heaks (24–29)

- 2

- Jumala püha saladus — Kristus (1–5)

- Hoiduge petiste eest (6–15)

- Kristus on tegelikkus (16–23)

- 3

- Vana ja uus isiksus (1–17)

- Surmake maine loomus (5)

- Armastus, ühtsuse täiuslik side (14)

- Nõuanded kristlikule perele (18–25)

- 4

- Nõuanded isandatele (1)

- Olge püsivad palves (2–4)

- Käituge targalt nendega, kes ei kuulu kogudusse (5, 6)

- Viimased tervitused (7–18)

Koloslastele

1

2

3

4

Koloslastele  1 : 1 - 29

KIRI KOLOSLASTELE

1 Pauluselt, Kristus Jeesuse apostlilt Jumala tahtel, ja meie vennalt Timoteoselt 2 pühadele Kolossas, ustavatele vendadele, Kristuse jüngritele.

Armu* ja rahu teile Jumalalt, meie isalt!

3 Me täname alati Jumalat, meie isanda Jeesus Kristuse isa, kui me teie eest palvetame, 4 sest me oleme kuulnud teie usust Kristus Jeesusesse ja armastusest kõigi pühade vastu. 5 Need on teil tänu teie lootusele, mis läheb täide taevas ja millest te kuulsite, kui teile räägiti tõesõnumit, head sõnumit. 6 See hea sõnum, mis on jõudnud teieni, kannab vilja ja levib terves maailmas, nagu see on teinud seda ka teie seas sellest päevast peale, kui te kuulsite Jumala armust ja saite sellest tõese pildi. 7 Seda kõike õpetas teile meie armas kaasori Epafras, Kristuse ustav teenija, kes on teile abiks meie asemel. 8 Tema rääkiski meile teie armastusest, mis on tärganud teis tänu Jumala vaimule.

9 Seepärast pole me alates päevast, kui seda kuulsime, lakanud teie eest palvetamast ja palumast, et teid täidetaks tema tahte täpse tundmisega ning teil oleks tarkust ja Jumala vaimu antud arusaamist, 10 nii et teie eluviis tooks Jehoovale* au ja te oleksite talle kõigiti meelepärased, kandes vilja igas heas töös ja õppides teda järjest paremini tundma. 11 Jumala võrreldamatu vägi tehku teid kõiges tugevaks, et te peaksite kannatlikult ja rõõmuga vastu, 12 tänades Isa, kes on teinud teid kõlblikuks saama osa pärandist, mis on mõeldud valguses olevatele pühadele.

13 Ta on päästnud meid pimeduse võimusest ja viinud meid oma armsa poja kuningriiki. 14 Poeg on meid lunastanud, nii et me võime oma patud andeks saada. 15 Tema on nähtamatu Jumala peegeldus, kogu loodu esmasündinu. 16 Tema kaudu on loodud kõik taevas ja maa peal, nähtav ja nähtamatu, olgu troonid või isandad, valitsused või võimud. Kõik on loodud tema kaudu ja tema jaoks. 17 Tema oli olemas enne kõike ja kõik on toodud olemasollu tema kaudu. 18 Tema on keha — see tähendab koguduse — pea. Tema on algus, esimene surnuist ülesäratatuist, et ta saaks kõiges esimeseks, 19 sest Jumal arvas heaks lasta kogu täiusel elada temas 20 ja tema kaudu lepitada endaga kõik, olgu maa peal või taevas, tehes rahu piinapostil valatud vere kaudu.

21 Tõesti, teid, kes olite kunagi Jumalast kaugel ja tema vaenlased, sest teie mõtteis olid kurjad teod, 22 on Jumal nüüd endaga lepitanud selle inimese keha kaudu, kes andis end surma. Ta on teinud seda selleks, et seada teid enese ette pühade ja veatutena ning sellistena, keda ei saa milleski süüdistada. 23 Seda muidugi juhul, kui te jääte usus kindlaks ja olete ehitatud tugevale vundamendile ega lase end kõrvale kallutada lootusest, mille annab hea sõnum, mida te olete kuulnud ja mida on kuulutatud kogu loodu seas taeva all. Selle hea sõnumi teenriks olen mina, Paulus, saanud.

24 Ma rõõmustan, et ma teie heaolu nimel kannatan. Kuid ma pole veel täiel määral Kristuse pärast oma kehas kannatanud koguduse, see tähendab tema keha heaks. 25 Minust sai selle koguduse teenija, kui Jumal andis mulle majapidajaameti teie aitamiseks, et ma põhjalikult kuulutaksin Jumala sõna, 26 püha saladust, mis oli endiste ajastute ja varasemate põlvkondade eest varjatud. Nüüd aga on see tehtud avalikuks tema pühadele, 27 kellele Jumal arvas heaks anda rahvaste seas teada, milline võrratu rikkus on selles pühas saladuses. See püha saladus on Kristus ühtsuses teiega, lootus saada osa tema aust. 28 Temast me räägime, manitsedes igaüht ja õpetades kogu tarkusega igaüht, et seada iga inimene Jumala ette Kristuse küpse jüngrina. 29 Selle nimel teen ma kõvasti tööd, jah, pingutan, toetudes Jumala jõule, mis minus võimsalt tegutseb.

^ Kol. 1:2 Võib tõlkida ka „ärateenimata lahkust”, „ülimat headust”.

^ Kol. 1:10 Vt lisa A5.

Koloslastele  2 : 1 - 23

2 Ma tahan, et te teaksite, kui suurt võitlust ma pean teie ja laodikeialaste ja kõigi nende pärast, kes pole mind näinud. 2 Ma teen seda selleks, et kosutada nende südant ning et nad oleksid armastuses kokku liidetud ja omandaksid suure rikkuse — selge ja kindla arusaamise tõest — ja õpiksid hästi tundma Jumala püha saladust, see on Kristust. 3 Temas peituvad kõik tarkuse ja teadmiste aarded. 4 Ma ütlen seda selleks, et kellegi veenvalt kõlavad väited teid ära ei petaks. 5 Kuigi ma olen teist eemal, olen ma mõtteis teiega ja rõõmustan, teades, et te teete kõike korra järgi ja et teil on kindel usk Kristusesse.

6 Niisiis, kuna te olete Kristus Jeesuse, meie isanda, vastu võtnud, jääge temaga ühte. 7 Olge temasse juurdunud, ehitage end üles temale kui vundamendile ja seiske kindlalt usus, nagu teid on õpetatud, ning tänage Jumalat ülevoolavalt.

8 Vaadake ette, et keegi ei püüaks teid lõksu filosoofia ja tühja pettusega, mis põhineb inimeste pärimustel, maailma mõtteviisil, mitte Kristuse õpetustel. 9 Kristuse juures avalduvad ju täiel määral kõik Jumala omadused. 10 Tänu temale, kes on kogu valitsuse ja võimu pea, ei puudu teil midagi. 11 Kui te kuulute temaga ühte, siis olete ümber lõigatud, kuid mitte kätega tehtava ümberlõikamise teel, vaid patuse loomuse äraheitmise teel. Sel viisil on lõigatud ümber Kristuse jüngrid. 12 Teid on maha maetud koos temaga, ristitud Kristuse surmasse, ning kuna te kuulute temaga ühte, on teid ka üles äratatud koos temaga, sest te usute seda, mida oma väega on teinud Jumal, kes on ta surnuist üles äratanud.

13 Teid, kes te olite surnud oma väärsammude pärast ja keda polnud ümber lõigatud, on Jumal teinud elavaks koos temaga. Jumal on andestanud meile lahkelt kõik meie väärsammud 14 ja tühistanud määrustest koosneva seaduse, mis oli meie vastu. Ta kõrvaldas selle, naelutades selle piinapostile. 15 Piinaposti* kaudu on Jumal paljastanud valitsused ja võimud ning häbistanud neid avalikult nagu vangilangenuid triumfikäigus.

16 Seega pole kellelgi õigust teile öelda, mida te võite süüa ja juua või kas te peate pidama mingit püha, noorkuupäeva või hingamispäeva. 17 Need kõik on tulevaste asjade vari, aga Kristus on tegelikkus*. 18 Ärge laske röövida endalt auhinda kellelgi, kellele meeldib võltsalandlikkus ja inglite kummardamine* ning kes hoopleb nägemustega*, mida ta olevat näinud. Selline inimene on põhjendamatult ennast täis oma patuse mõtlemise tõttu 19 ega hoia kõvasti kinni sellest, kes on pea ning kelle kaudu kogu keha saab kõik vajaliku ja on kokku liidetud liigeste ja sidemete abil ning kasvab, nii nagu Jumal kasvu annab.

20 Kui te olete surnud koos Kristusega ja hüljanud maailmale omase mõtteviisi, miks te siis elate nii, nagu kuuluksite ikka veel maailma, täites ettekirjutusi 21 „Ära katsu!”, „Ära maitse!”, „Ära puuduta!”, 22 mis käivad kõige sellise kohta, mis hävib, kuna see tarvitatakse ära? Sellised ettekirjutused pole midagi muud kui inimeste käsud ja õpetused. 23 Need viivad isekehtestatud kummardamisviisi, võltsalandlikkuse ja keha vaevamiseni, millel on küll tarkuse nägu, kuid millest pole patuse loomuse vastu võitlemisel mingit abi.

^ Kol. 2:15 Teine võimalik tähendus: „tema”.

^ Kol. 2:17 Sõna-sõnalt „keha”.

^ Kol. 2:18 Võib tõlkida ka „kummardamisviis”.

^ Kol. 2:18 Võib tõlkida ka „astub nägemuste sisse”; tsitaat paganlikust pühitsusriitusest.

Koloslastele  3 : 1 - 25

3 Kui te nüüd olete koos Kristusega üles äratatud, siis otsige seda, mis on ülal, kus Kristus istub Jumala paremal käel. 2 Mõtelge sellele, mis on ülal, mitte sellele, mis on maa peal, 3 sest te surite ja Jumala tahtel on teie elu Kristuse käes. 4 Kui Kristus, meie elu, saab avalikuks, siis saate ka teie koos temaga auhiilguses avalikuks.

5 Surmake siis endas kõik see, mis on omane teie maisele loomusele: hoorus,* kõlvatus, iharus ja hukutavad soovid, samuti ahnus, mis on ebajumalakummardamine. 6 Selliste asjade pärast tuleb Jumala viha. 7 Varem kuulusid need ka teie ellu. 8 Nüüd aga heitke endalt ära kõik see: raev, viha, kurjus, solvav kõnepruuk ja ropendamine. 9 Ärge valetage üksteisele. Võtke seljast vana isiksus koos selle teguviisidega 10 ja riietuge uude isiksusse, mis uueneb sedamööda, kuidas te Jumalat tundma õpite, ja peegeldab üha rohkem oma looja olemust. 11 Siis pole enam vahet, kas keegi on kreeklane või juut, ümber lõigatud või ümber lõikamata, võõramaalane, sküüt,* ori või vaba, vaid Kristus on kõik ja kõigis.

12 Olgu siis teie kui Jumala valitud pühade ja armastatute rõivaiks osavõtlikkus, lahkus, alandlikkus, tasadus ja kannatlikkus. 13 Sallige üksteist ja andke üksteisele heldelt andeks, kui kellelgi on põhjust kaebuseks teise vastu. Nagu Jehoova on teile heldelt andestanud, nii tehke ka teie. 14 Lisaks kõigele sellele riietuge armastusse, sest see on ühtsuse täiuslik side.

15 Peale selle valitsegu teie südames Kristuse rahu, sest sellesse on teid kutsutud kui ühe keha liikmeid. Ja olge ikka tänulikud. 16 Kristuse õpetus täitku teid ja tehku teid targaks. Õpetage ja julgustage* üksteist psalmide, Jumala ülistuseks loodud laulude ja vaimulike tänulauludega, lauldes kogu südamest Jehoovale. 17 Kõike, mida te teete, olgu sõnas või teos, seda tehke meie isanda Jeesuse nimel, tänades tema kaudu Jumalat, meie isa.

18 Naised, alluge oma mehele, nagu on kristlastele kohane. 19 Mehed, armastage oma naist ja ärge olge temaga karmid*. 20 Lapsed, kuulake oma vanemate sõna kõiges, sest see meeldib Isandale. 21 Isad, ärge ärritage oma lapsi, et nad ei muutuks araks. 22 Orjad, kuuletuge kõiges oma maisele isandale, ja mitte ainult tema silma all, nagu teevad need, kes püüavad meeldida inimestele, vaid siira südamega, kartes Jehoovat. 23 Mida tahes te teete, seda tehke kogu hingest, nagu Jehoovale, mitte nagu inimestele, 24 sest te teate, et te saate Jehoovalt tasuks pärandi. Teenige isandat Kristust kui orjad. 25 Kes aga teeb halba, sellele tasutakse ta halbade tegude eest. Jumal ei ole erapoolik.

^ Kol. 3:5 Kr porneia. (Vt „Sõnaseletusi”.)

^ Kol. 3:11 Nimetust „sküüt” võidi kasutada tsiviliseerimata inimese kohta.

^ Kol. 3:16 Võib tõlkida ka „manitsege”.

^ Kol. 3:19 Võib tõlkida ka „ärge tundke tema vastu kibedat viha”.

Koloslastele  4 : 1 - 18

4 Isandad, kohelge oma orje õigesti ja erapooletult, sest te teate, et ka teil on isand taevas.

2 Olge püsivad palves, et jääda ärksaks, ja tänage Jumalat. 3 Seejuures palvetage ka meie eest, et Jumal avaks meile võimaluse kuulutada tema sõnumit ja rääkida püha saladust Kristusest, mille pärast ma olengi vangiahelais, 4 ning et ma võiksin seda selgitada nii hästi, nagu on mu kohus.

5 Käituge targalt nendega, kes ei kuulu kogudusse, ja kasutage aega parimal viisil*. 6 Teie sõnad olgu alati lahked, soolaga maitsestatud, et te teaksite, kuidas igaühele vastata.

7 Tühhikos, mu armas vend ja kaasori ning meie isanda ustav teenija, räägib teile kõigest, mis puudutab mind. 8 Ma saadan ta teie juurde selleks, et te teaksite, kuidas meiega lood on, ja et ta kosutaks teie südant. 9 Ta tuleb koos Oneesimosega, minu ustava ja armsa vennaga, kes on teie seast. Nad räägivad teile kõigest, mis siin toimub.

10 Teile saadavad tervitusi mu kaasvang Aristarhos, Barnabase nõbu Markus (tema kohta te saite käsu, et peate ta vastu võtma, kui ta teie juurde tuleb) 11 ja Jeesus, keda nimetatakse Justuseks; nemad on ümberlõigatute seast. Nemad on mu ainsad kaastöölised Jumala kuningriigi* heaks ja nad on mulle suureks toeks ja abiks. 12 Teile saadab tervitusi ka Kristus Jeesuse ori Epafras, kes on teie seast. Ta palvetab alati tuliselt teie eest, et te ei minetaks küpsust ja jääksite vankumatuks kõiges, mis on Jumala tahe. 13 Ma kinnitan teile, et ta näeb kõvasti vaeva teie heaks ja nende heaks, kes on Laodikeias ning Hierapolises.

14 Teile saadavad tervitusi ka armas arst Luukas ja Deemas. 15 Tervitage minu poolt vendi Laodikeias ning õde Nümfat ja kogudust tema majas. 16 Kui see kiri on teile ette loetud, korraldage nii, et seda loetaks ka Laodikeia koguduses ja et teil loetaks ka Laodikeiast tulevat kirja. 17 Öelge Arhipposele: „Täida hoolega teenistusülesannet, mille sa meie isanda järgijana vastu võtsid.”

18 Siin on minu, Pauluse tervitus, mille ma olen kirjutanud omaenda käega. Mõelge mu vangiahelatele. Arm olgu teiega!

^ Kol. 4:5 Võib tõlkida ka „ostke endale aega”.

^ Kol. 4:11 Võib tõlkida ka „kuningavalitsuse”. (Vt „Sõnaseletusi”.)

1. TESSALOONIKLASTELE

LÜHIÜLEVAADE

- 1

- Tervitused (1)

- Tänu tessalooniklaste usu eest (2–10)

- 2

- Pauluse teenistus Tessaloonikas (1–12)

- Tessalooniklased võtsid vastu Jumala sõna (13–16)

- Paulus igatseb tessalooniklasi näha (17–20)

- 3

- Paulus ootab läbematult Ateenas (1–5)

- Head sõnumid Timoteoselt (6–10)

- Palve tessalooniklaste eest (11–13)

- 4

- Hoiatus hooruse eest (1–8)

- Osutage veel rohkem armastust (9–12)

- Tegelege oma asjadega (11)

- Need, kes on surnud Kristuse omadena, tõusevad üles esmalt (13–18)

- 5

- Jehoova päeva tulemine (1–5)

- „Rahu ja julgeolek!” (3)

- Püsige ärkvel, säilitage kaine mõistus (6–11)

- Üleskutsed (12–24)

- Viimased tervitused (25–28)

1. Tessalooniklastele

1

2

3

4

5

1. Tessalooniklastele  1 : 1 - 10

ESIMENE KIRI TESSALOONIKLASTELE

1 Pauluselt, Silvaanuselt* ja Timoteoselt Tessaloonika kogudusele, kes kuulub ühte Jumala, meie isaga, ning meie isanda Jeesus Kristusega.

Armu* ja rahu teile!

2 Me täname alati oma palvetes Jumalat teie eest, 3 kui meenutame Jumala ja Isa ees teie ustavaid tegusid, seda, millist vaeva te olete armastusest näinud ja kuidas te olete vastu pidanud tänu sellele, et olete lootnud meie isanda Jeesus Kristuse peale. 4 Me ju teame, vennad, et Jumal armastab teid ja on teid valinud. 5 Kui me kuulutasime teile head sõnumit, ei tulnud see teie juurde ainult sõnaga, vaid ka püha vaimu ja sügava veendumusega. Te ju teate, mida me teie juures olles teie heaks tegime. 6 Ja te hakkasite järgima meie ja Isanda eeskuju. Kuigi teil oli rohkesti katsumusi, võtsite siiski Jumala sõna vastu rõõmuga, mida annab püha vaim. 7 Nii olete saanud eeskujuks kõigile usklikele Makedoonias ja Ahhaias.

8 Jehoova* sõna pole teie juurest levinud mitte üksnes Makedooniasse ja Ahhaiasse, vaid teie usust Jumalasse on kuuldud igal pool, nii et meil pole vaja enam midagi rääkida. 9 Kõik räägivad, kuidas me esimest korda teiega kohtusime ja kuidas te hülgasite oma ebajumalad ning saite elava ja tõelise Jumala orjadeks 10 ja hakkasite ootama taevast tema poega Jeesust, kelle ta surnuist on üles äratanud ja kes päästab meid tulevasest Jumala vihast.

^ 1. Tess. 1:1 Sama kes Siilas.

^ 1. Tess. 1:1 Võib tõlkida ka „ärateenimata lahkust”, „ülimat headust”.

^ 1. Tess. 1:8 Vt lisa A5.

1. Tessalooniklastele  2 : 1 - 20

2 Kahtlemata te teate, vennad, et meie tulek teie juurde ei olnud asjatu. 2 Kuigi me olime kogenud kannatusi ja teotavat kohtlemist Filippis, nagu te teate, võtsime siiski oma Jumala abiga julguse kokku, et rääkida teile Jumala head sõnumit hoolimata suurest vastupanust*. 3 Meie nõuanded ei rajane ekslikel arusaamadel ega ole öeldud ebapuhastel ajenditel või teie petmiseks, 4 vaid Jumal on arvanud heaks usaldada meile hea sõnumi, ning seepärast ei püüa me oma jutuga meeldida mitte inimestele, vaid Jumalale, kes uurib läbi meie südame.

5 Te ju teate, et me ei meelitanud teid ega silmakirjatsenud omakasupüüdlikult teie ees — Jumal on tunnistaja! 6 Ka ei soovinud me, et inimesed meid austaksid, ei teie ega teised, kuigi me Kristuse apostlitena oleksime võinud olla teile kulukaks koormaks. 7 Selle asemel me kohtlesime teid hellalt otsekui imetav ema, kes hoolitseb õrnusega oma laste eest. 8 Kuna me olime teisse kiindunud, andsime teile rõõmuga mitte ainult Jumala hea sõnumi, vaid ka iseendid, sest te saite meile väga armsaks.

9 Vennad, kindlasti on teil meeles meie töö ja vaev. Kui me kuulutasime teile Jumala head sõnumit, siis töötasime ööd ja päevad, et mitte panna teie peale kulukat koormat. 10 Teie ja Jumal olete tunnistajaks, kui ustavalt, õiglaselt ja laitmatult me kohtlesime teid, kes te usute. 11 Teile on hästi teada, et me ergutasime, julgustasime ja innustasime teist igaüht nagu isa oma lapsi, 12 et teie teod tooksid au Jumalale, kes kutsub teid oma kuningriiki* ja auhiilgusse.

13 Me täname Jumalat lakkamata ka selle eest, et kui te kuulsite meilt Jumala sõna, ei võtnud te seda vastu inimeste sõnana, vaid sellena, mis see tõepoolest on: Jumala sõnana, mis tegutseb teis, kes te usute. 14 Teie, vennad, võtsite eeskujuks Juudamaal asuvad Jumala kogudused, kes kuuluvad ühte Kristus Jeesusega, sest teiegi olete kannatanud oma kaasmaalaste käe läbi nagu nemad juutide käe läbi, 15 kes koguni tapsid meie isanda Jeesuse ja paljud prohvetid ning kiusasid meidki taga. Nad ei ole Jumalale meelepärased ja seisavad vastu sellele, mis on kõigi inimeste huvides, 16 sest nad takistavad meid kuulutamast mittejuutidele ja aitamast neil saada päästet. Nõnda lähevad nad oma pattudega üle igasuguse piiri. Ent nüüd on nende peal Jumala viha.

17 Vennad, kui me olime teist lühikest aega lahus olnud (ainult vahemaa poolest, mitte oma südames), tundsime teie järele suurt igatsust ja tegime kõik endast oleneva, et teid jälle näha. 18 Niisiis me tahtsime tulla teie juurde — jah, mina, Paulus, proovisin tulla küll üks ja teinegi kord —, aga Saatan tõkestas meie tee. 19 Sest kes on meie lootus, rõõm ja aupärg* meie isanda Jeesuse ees tema kohaloleku ajal? Kas mitte teie? 20 Jah, teie olete meie au ja rõõm.

^ 1. Tess. 2:2 Teine võimalik tähendus: „head sõnumit suure võitlusega”.

^ 1. Tess. 2:12 Võib tõlkida ka „kuningavalitsusse”. (Vt „Sõnaseletusi”, märksõna „Jumala kuningriik”.)

^ 1. Tess. 2:19 Võib tõlkida ka „auhind”.

1. Tessalooniklastele  3 : 1 - 13

3 Seega, kui me* ei läbenud enam oodata, otsustasime jääda ise Ateenasse 2 ja saata teie juurde Timoteose — meie venna ja Jumala teenija*, kes kuulutab head sõnumit Kristusest —, et te saaksite jõudu juurde ja teie usk tugevneks, 3 nii et te raskustes kõikuma ei lööks, sest te ju teate, et neist pole pääsu. 4 Juba siis, kui olime teie juures, rääkisime teile, et meid ootavad ees raskused, ja nii ongi läinud, nagu te teate. 5 Kui ma siis ei mallanud enam oodata, saatsin ma tema, et kuulda, kas te olete jäänud ustavaks. Ma kartsin, et võib-olla on kiusaja teid mingil moel kiusatusse viinud ja meie töö on tühja läinud.

6 Kuid Timoteos, kes jõudis äsja teie juurest tagasi, tõi meile häid sõnumeid teie ustavuse ja armastuse kohta ning rääkis, et te meenutate meid alati soojusega ja igatsete meid näha nagu meie teidki. 7 Seega, vennad, on teie ustavus meid lohutanud kõigis meie hädades ja kannatustes. 8 Teadmine, et te püsite vankumatult meie isanda teenistuses, annab meile uut jõudu. 9 Kuidas küll tänada Jumalat rõõmu eest, mida me teie pärast tunneme? 10 Me anume Jumalat ööd ja päevad, et saaksime näha teid silmast silma ja aidata teil kõrvaldada teie usu nõrku kohti.

11 Aidaku meie Jumal ja Isa ning meie isand Jeesus meil teie juurde jõuda. 12 Lasku meie isand teil kasvada, jah, tehku teid rikkaks armastuse poolest, et te armastaksite üksteist ja kõiki, just nagu meiegi armastame teid, 13 nii et tänu temale oleks teie süda kindel ja pühaduses laitmatu meie Jumala ja Isa ees Jeesuse, meie isanda, ja kõigi tema pühade kohaloleku ajal.

^ 1. Tess. 3:1 Võib tõlkida ka „ma”. Mitmuse vormiga võis Paulus viidata endale.

^ 1. Tess. 3:2 Teine võimalik tähendus: „Jumala kaastöölise”.

1. Tessalooniklastele  4 : 1 - 18

4 Vennad, me oleme teid õpetanud, kuidas Jumalale meelepäraselt elada, ja seda te teetegi. Aga me palume ja innustame teid meie isanda Jeesuse nimel, et te selles veelgi edeneksite. 2 Te ju teate, millised juhendid me teile meie isanda Jeesuse nimel andsime.

3 Jumal tahab, et te oleksite pühad ja hoiduksite hoorusest*. 4 Igaühel teist tuleks hoida oma keha* pühana ja au sees, 5 mitte olla talitsematu, ihar, nagu seda on rahvad, kes ei tunne Jumalat. 6 Mitte keegi ei tohiks astuda üle sündsuse piiridest ja teha oma vennale kahju, sest Jehoova karistab selliste pattude eest, nagu me oleme teile juba öelnud ja teid selgesõnaliselt hoiatanud. 7 Jumal pole ju kutsunud meid elama kõlvatut elu, vaid olema pühad. 8 Kes ei hooli sellest, pole hoolimatu mitte inimese, vaid Jumala vastu, kes annab teile oma püha vaimu.

9 Aga vennalikust armastusest ei ole meil vaja teile kirjutada, sest Jumal on teid õpetanud üksteist armastama. 10 Te armastate oma vendi kogu Makedoonias, aga me ergutame teid, vennad, armastust veelgi rohkem üles näitama. 11 Olgu teil sihiks elada vaikset elu, tegeleda oma asjadega ja teha tööd oma kätega, nagu me teid õpetasime, 12 et te elaksite kombekalt nende keskel, kes ei kuulu kogudusse, ega sõltuks teistest.

13 Samuti, vennad, me ei taha, et te oleksite teadmatuses nende suhtes, kes magavad surmaund, et te ei kurvastaks nii nagu need, kel pole lootust. 14 Sest kui me usume, et Jeesus suri ja äratati üles, siis usume ka, et Jumal kogub tema kaudu kokku need, kes magavad surmaund, et nad oleksid koos Jeesusega. 15 Me ütleme teile Jehoova sõna põhjal, et need meist, kes on elus Isanda kohaloleku ajal, ei jõua mingil moel ette neist, kes magavad surmaund, 16 sest Isand ise tuleb taevast alla peaingli käskiva hüüuga, Jumala trompet käes, ning need, kes on surnud Kristuse omadena, tõusevad üles esmalt. 17 Seejärel tõmmatakse need meist, kes elavad, pilvedes üles, et võiksime olla nendega koos ja kohtuda oma isandaga taevas. Nii me saame olla kogu aeg koos oma isandaga. 18 Julgustage üksteist nende sõnadega.

^ 1. Tess. 4:3 Kr porneia. (Vt „Sõnaseletusi”.)

^ 1. Tess. 4:4 Sõna-sõnalt „anumat”.

1. Tessalooniklastele  5 : 1 - 28

5 Mis puutub aegadesse ja määratud päevadesse, vennad, siis sellest pole tarvis teile kirjutada. 2 Te teate väga hästi, et Jehoova päev tuleb justnagu varas öösel. 3 Kui inimesed ütlevad: „Rahu ja julgeolek!”, tabab neid ootamatult häving, niisama äkki, nagu sünnitusvalud tabavad lapseootel naist, ja nad ei saa selle eest põgeneda. 4 Teie aga, vennad, ei ole pimeduses, et see päev saaks tabada teid nagu päevavalgus vargaid, 5 sest te kõik olete valguse ja päeva pojad. Meie pole öö ega pimeduse omad.

6 Ärgem siis magagem nagu teised, vaid püsigem ärkvel ja säilitagem kaine mõistus. 7 Sest kes magavad, magavad öösel, ja kes end purju joovad, on purjus öösel. 8 Aga meie, päeva pojad, säilitagem kaine mõistus ning pangem ümber usu ja armastuse rinnaturvis ja pähe päästelootuse kiiver. 9 Jumal ei valinud meid ju välja selleks, et valada meie peale oma viha, vaid et me saaksime pääste oma isanda Jeesus Kristuse kaudu. 10 Jeesus suri meie eest, et võiksime elada koos temaga, ükskõik kas oleme ärkvel või unes*. 11 Seepärast julgustage* üksteist ja tugevdage üksteise vaimu, nagu te seda teetegi.

12 Me palume teid, vennad, pidage lugu neist, kes teevad teie seas kõvasti tööd ja juhatavad teid Isanda teenistuses ja manitsevad teid. 13 Hinnake neid kõrgelt nende töö pärast. Hoidke omavahel rahu. 14 Samuti palume teid, vennad, hoiatage neid, kes toimivad isepäiselt, lohutage masendunuid, toetage nõrku, olge kannatlikud kõigiga. 15 Vaadake, et keegi teist ei tasuks halba halvaga, vaid püüdke alati teha head üksteisele ja ka kõigile teistele.

16 Olge alati rõõmsad. 17 Palvetage lakkamata. 18 Tänage kõige eest. Seda ootab Jumal teilt kui Kristus Jeesuse jüngreilt. 19 Ärge summutage Jumala vaimu tuld. 20 Ärge põlake prohvetlikke sõnumeid. 21 Uurige kõige paikapidavust, hoidke kõvasti kinni sellest, mis on hea. 22 Hoiduge kõigest halvast.

23 Rahu Jumal ise pühitsegu teid täielikult. Hoitagu teie meelsust*, elu* ja keha igati veatu ja laitmatuna meie isanda Jeesus Kristuse kohaloleku ajal. 24 See, kes teid kutsub, on ustav ja ta kindlasti teeb kõike seda.

25 Vennad, palvetage meie eest.

26 Tervitage kõiki vendi püha suudlusega.

27 Ma palun teid tungivalt meie isanda nimel lugeda see kiri ette kõigile vendadele.

28 Meie isanda Jeesus Kristuse arm olgu teiega!

^ 1. Tess. 5:10 Võib tõlkida ka „surmaunes”.

^ 1. Tess. 5:11 Võib tõlkida ka „lohutage”.

^ 1. Tess. 5:23 Sõna-sõnalt „vaimu”.

^ 1. Tess. 5:23 Sõna-sõnalt „hinge”.

2. TESSALOONIKLASTELE

LÜHIÜLEVAADE

- 1

- Tervitused (1, 2)

- Tessalooniklaste usk kasvab (3–5)

- Kättemaks neile, kes ei kuuletu (6–10)

- Palve koguduse eest (11, 12)

- 2

- Seaduse eiraja (1–12)

- Üleskutse jääda kindlaks (13–17)

- 3

- Palvetage edaspidigi (1–5)

- Hoiatus isepäisuse eest (6–15)

- Viimased tervitused (16–18)

2. Tessalooniklastele

1

2

3

2. Tessalooniklastele  1 : 1 - 12

TEINE KIRI TESSALOONIKLASTELE

1 Pauluselt, Silvaanuselt* ja Timoteoselt Tessaloonika kogudusele, kes kuulub ühte meie Jumala ja Isaga ning meie isanda Jeesus Kristusega.

2 Armu* ja rahu teile Jumalalt, meie isalt, ja meie isandalt Jeesus Kristuselt!

3 Vennad, me tunneme alati kohustust tänada Jumalat teie eest. Selleks on põhjust, sest teie usk kasvab jõudsalt ja teie armastus üksteise vastu süveneb. 4 Me tunneme uhkust teie üle Jumala kogudustes, kui mõtleme teie vastupidavusele ja usule, mida te tagakiusamise all ja kõigis oma raskustes üles näitate. 5 See tõendab, et Jumal mõistab kohut õiglaselt, mistõttu teid peetakse vääriliseks pääsema Jumala kuningriiki*, mille nimel te kannatategi.

6 Jumal on tõesti õiglane, kui ta tasub viletsusega neile, kes teile kannatusi põhjustavad. 7 Ent teie, kes kannatate, saate kergendust koos meiega, kui meie isand Jeesus ilmub taevast oma vägevate inglitega 8 leegitsevas tules ja maksab kätte neile, kes ei tunne Jumalat ja kes ei kuuletu heale sõnumile meie isanda Jeesuse kohta. 9 Neid karistatakse sellega, et nad hävitatakse igaveseks — nad pühitakse minema meie isanda palge eest ja nad ei näe enam tema võrreldamatut väge — 10 sel ajal, kui ta tuleb, et olla austatud koos oma pühadega ja imetletud kõigi nende seas, kes on näidanud üles usku meie antud tunnistuse tõttu.

11 Sellepärast me palvetame alati teie eest, et meie Jumal peaks teid kutsumise vääriliseks ning viiks oma jõuga lõpule kõik talle meelepärase ja laseks korda minna kõigil teie usutegudel. 12 Nii tõstetakse meie isanda Jeesuse nimi ausse teie kaudu ja teid austatakse tänu temale meie Jumala ja meie isanda Jeesus Kristuse armu mööda.

^ 2. Tess. 1:1 Sama kes Siilas.

^ 2. Tess. 1:2 Võib tõlkida ka „ärateenimata lahkust”, „ülimat headust”.

^ 2. Tess. 1:5 Võib tõlkida ka „kuningavalitsusse”. (Vt „Sõnaseletusi”.)

2. Tessalooniklastele  2 : 1 - 17

2 Kui nüüd rääkida meie isanda Jeesus Kristuse kohalolekust ja sellest, et meid kogutakse tema juurde, siis me palume teid, vennad, 2 et te kergesti segadusse ei satuks ega laseks end häirida mõnest prohvetlikust kuulutusest, mis näib olevat Jumalalt, mõnest suulisest sõnumist või meile omistatud kirjast, milles väidetakse, et Jehoova* päev on juba käes.

3 Ärgu keegi teid mingil viisil eksitagu, sest see päev ei saabu enne, kui on toimunud usust taganemine* ja saanud avalikuks seaduse eiraja, hävingu poeg. 4 Ta on vastane ja tõstab ennast üle kõigi, keda peetakse jumalateks või keda kummardatakse, ning istub Jumala templisse ja esineb jumalana. 5 Kas mäletate, ma rääkisin teile neist asjadest, kui olin teie juures?

6 Nüüd te teate, mis teda takistab, nii et ta saab avalikuks alles siis, kui tema aeg on käes. 7 Tõsi, see seaduse eiraja salaja juba tegutseb, aga see jääb nõnda ainult seniks, kuni kõrvaldatakse teelt see, kes teda takistab. 8 Siis saab avalikuks see seaduse eiraja, kelle meie isand Jeesus kõrvaldab oma suust lähtuva väega ja kellele ta teeb lõpu oma kohaloleku avalikuks saamise ajal. 9 See seaduse eiraja tegutseb Saatana mõjutusel, nii et sünnib igasuguseid vägevaid tegusid, eksitavaid tunnustähti, imesid, 10 ülekohut ja pettust. Ta eksitab neid, kes lähevad hävingusse karistuseks selle eest, et neis pole tõearmastust, mis tooks neile pääste. 11 Seepärast lasebki Jumal neid eksitada, nii et nad hakkavad uskuma valet, 12 ja nad kõik mõistetakse hukka, kuna nad pole uskunud tõde, vaid on tundnud heameelt ülekohtust.

13 Vennad, kes te olete Jehoovale armsad, me tunneme alati kohustust tänada Jumalat teie eest, sest teid, kes te usute tõde, valis Jumal juba alguses välja päästeks ja pühitses oma vaimuga. 14 Ta on kutsunud teid hea sõnumi kaudu, mida me kuulutame, et teile saaks osaks samasugune au nagu meie isandale Jeesus Kristusele. 15 Niisiis, vennad, jääge kindlaks ja pidage kinni sellest, mida teile on õpetatud suuliselt või mida te olete õppinud meie kirjadest. 16 Meie isand Jeesus Kristus ning Jumal, meie isa, kes meid armastab ja on meid julgustanud igavese julgustusega ning andnud meile oma armust imelise lootuse, 17 kosutagu teie südant ja tehku teid tugevaks, et te alati teeksite ja räägiksite head.

^ 2. Tess. 2:2 Vt lisa A5.

^ 2. Tess. 2:3 Kr apostasia, mis kannab endas peale hülgamise mõtet ka mässamisest.

2. Tessalooniklastele  3 : 1 - 18

3 Ja lõpuks, vennad, palvetage edaspidigi meie eest, et Jehoova sõna leviks kiiresti ja et inimesed austaksid seda nii nagu teie 2 ning et me pääseksime õelate ja jumalatute käest, sest mitte kõigil ei ole usku. 3 Aga Isand on ustav ning teeb teid vankumatuks ja kaitseb teid Saatana* eest. 4 Meie kui Isanda järelkäijad oleme veendunud, et te toimite nüüd ja ka edaspidi meie juhtnööride järgi. 5 Juhtigu Isand teie südant õiges suunas, et te armastaksite Jumalat ja peaksite Kristuse teenistuses vastu.

6 Me käsime teid, vennad, meie isanda Jeesus Kristuse nimel, et te hoiaksite eemale igast vennast, kes toimib isepäiselt, mitte nende juhendite* järgi, mis te meilt olete saanud*. 7 Te teate ju, et teil tuleks meid eeskujuks võtta, sest meie ei toiminud teie seas isepäiselt 8 ega olnud kellegi juures muiduleivasööjad. Vastupidi, me tegime ööd ja päevad tööd, et mitte panna kellegi peale kulukat koormat. 9 Mitte et meil poleks õigust teilt midagi saada, vaid me tahtsime olla teile eeskujuks. 10 Me tavatsesime ju teie juures olles öelda: „Kes ei taha tööd teha, ärgu ka söögu.” 11 Me oleme kuulnud, et mõned teie seast toimivad isepäiselt ega tee üldse tööd ning sekkuvad asjadesse, mis neisse ei puutu. 12 Neid me käsime ja manitseme meie isanda Jeesus Kristuse nimel, et nad teeksid vaikselt oma tööd ja sööksid enda teenitud leiba.

13 Teie aga, vennad, ärge tüdige head tegemast. 14 Kui mõni ei võta kuulda meie kirjas öeldut, siis juhtige talle tähelepanu* ja lõpetage temaga läbikäimine, et ta tunneks häbi. 15 Ometi ärge pidage teda vaenlaseks, vaid manitsege teda nagu venda.

16 Andku rahu isand ise teile rahu igal viisil. Isand olgu teie kõikidega!

17 See on minu, Pauluse tervitus, mille ma olen kirjutanud omaenda käega ja mis tõendab mu kirjade õigsust; nii ma kirjutan.

18 Meie isanda Jeesus Kristuse arm olgu teie kõikidega!

^ 2. Tess. 3:3 Sõna-sõnalt „Kurja”.

^ 2. Tess. 3:6 Sõna-sõnalt „selle pärimuse”.

^ 2. Tess. 3:6 Teine võimalik tähendus: „mis ta meilt on saanud”.

^ 2. Tess. 3:14 Võib tõlkida ka „märgistage ta”.

1. TIMOTEOSELE

LÜHIÜLEVAADE

- 1

- Tervitused (1, 2)

- Hoiatus valeõpetajate eest (3–11)

- Paulusele osutatud arm (12–16)

- Igaviku kuningas (17)

- Hea võitluse võitlemine (18–20)

- 2

- Palve kõiksuguste inimeste eest (1–7)

- Üks Jumal, üks vahemees (5)

- Täpselt vastav lunastushind (6)

- Nõuanded meestele ja naistele (8–15)

- Riietuge tagasihoidlikkusega (9, 10)

- 3

- Nõuded ülevaatajatele (1–7)

- Nõuded koguduseabilistele (8–13)

- Jumalale pühendumuse püha saladus (14–16)

- 4

- Hoiatus deemonite õpetuse eest (1–5)

- Kuidas olla Kristuse tubli teenija (6–10)

- Keha treenimine ja pühendumus Jumalale (8)

- Jälgi, kuidas sa õpetad (11–16)

- 5

- Kuidas kohelda noori ja vanu (1, 2)

- Lesknaiste toetamine (3–16)

- Pere eest hoolitsemine (8)

- Austage kogudusevanemaid, kes näevad kõvasti vaeva (17–25)

- Natuke veini on kõhule hea (23)

- 6

- Ori austagu oma isandat (1, 2)

- Valeõpetajad ja rahaarmastus (3–10)

- Nõuandeid Jumala teenijale (11–16)

- Olge rikkad heade tegude poolest (17–19)

- „Hoia enda hoolde antud vara” (20, 21)

1. Timoteosele

1

2

3

4

5

6

1. Timoteosele  1 : 1 - 20

ESIMENE KIRI TIMOTEOSELE

1 Pauluselt, Kristus Jeesuse apostlilt, Jumala, meie päästja, ja Kristus Jeesuse, meie lootuse käsul 2 Timoteosele,* oma tõelisele pojale usuteel.

Armu,* halastust ja rahu Jumalalt, meie isalt, ja meie isandalt Kristus Jeesuselt!

3 Nagu ma ergutasin sind jääma Efesosse, kui olin minemas Makedooniasse, nii teen ma seda ka nüüd, nimelt selleks, et sa keelaksid teatavaid inimesi õpetamast teistsuguseid õpetusi 4 ning pööramast tähelepanu valejuttudele ja sugupuudele. Neist asjadest pole mingit kasu, vaid need kutsuvad esile viljatuid arutelusid ega paku midagi sellist, mis tuleks Jumalalt ja tugevdaks usku. 5 Nende juhtnööride sihiks on armastus, mis tuleneb puhtast südamest, heast südametunnistusest ja silmakirjatsematust usust. 6 Mõned on kõik selle kõrvale heitnud ja pöördunud tühjade juttude poole. 7 Nad tahavad olla seaduseõpetajad, kuid nad ei mõista seda, mida räägivad ja mida nad nii jõuliselt väidavad õige olevat.

8 Me teame, et Moosese seadus on hea, kui seda õigesti rakendada 9 ning tunnistada, et seadust pole kehtestatud mitte õigete pärast, vaid nende pärast, kes eiravad seadust, kes on tõrksad, jumalakartmatud, patused, ustavusetud, kes ei hooli pühadest asjadest, kes on isatapjad ja ematapjad, mõrtsukad, 10 hoorajad,* homoseksuaalid,* inimröövijad, valetajad, valevandujad või kes teevad mida tahes muud, mis on vastuolus õige* õpetusega. 11 See õpetus põhineb õnneliku Jumala võrratul heal sõnumil, mis minu kätte on usaldatud.

12 Ma olen tänulik meie isandale Kristus Jeesusele, kes on andnud mulle jõudu, selle eest, et ta pidas mind usaldusväärseks ja andis mulle ülesande oma teenistuses, 13 olgugi et ma varem olin teotaja, tagakiusaja ja jultunud mees. Kuid minu peale on halastatud, sest ma tegutsesin tollal teadmatuses ja mul puudus usk. 14 Aga ma olen saanud ülirohkelt meie isanda armu koos usu ja Kristus Jeesuse armastusega. 15 Tõesed ja täiesti usaldusväärsed on need sõnad: Kristus Jeesus tuli maailma päästma patuseid. Ja mina olen nende seast suurim. 16 Kuid minu peale on halastatud, et Kristus Jeesus võiks minu kui suurima patuse näite varal ilmutada oma kannatlikkust. Nii on minust saanud eeskuju neile, kes edaspidi oma usu temale rajavad, et saada igavene elu.

17 Igaviku kuningale, kadumatule, nähtamatule, ainsale Jumalale kuulugu austus ja au igavesest ajast igavesti! Aamen.

18 Selle ülesande usaldan ma sulle, mu poeg Timoteos, kooskõlas sinu kohta lausutud prohvetlike sõnadega, et sa nende varal võitleksid ikka head võitlust ning 19 hoiaksid oma usku ja puhast südametunnistust. Mõned on minetanud sellise südametunnistuse ja nende usk on läinud põhja nagu laev. 20 Nende hulgas on Hümenaios ja Aleksandros. Ma olen andnud nad üle Saatanale,* et nad saaksid karistuse kaudu õpetust ega teotaks enam Jumalat.

^ 1. Tim. 1:2 Nimi Timoteos tähendab „Jumalat austav”.

^ 1. Tim. 1:2 Võib tõlkida ka „ärateenimata lahkust”, „ülimat headust”.

^ 1. Tim. 1:10 Vt „Sõnaseletusi”, märksõna „hoorus”.

^ 1. Tim. 1:10 Võib tõlkida ka „mehed, kes magavad meestega”.

^ 1. Tim. 1:10 Võib tõlkida ka „tervistava”, „kasuliku”.

^ 1. Tim. 1:20 St nad heideti kogudusest välja.

1. Timoteosele  2 : 1 - 15

2 Eelkõige kutsun ma üles esitama anumisi, palveid, eestpalveid ja tänupalveid kõiksuguste inimeste eest, 2 kuningate ja kõigi võimukandjate eest, et me võiksime elada rahulikku ja vaikset elu, teenides Jumalat täieliku pühendumuse ja tõsise suhtumisega. 3 See on hea ja meeldiv meie päästja, Jumala silmis, 4 kes tahab, et kõiksugused inimesed pääseksid ja õpiksid tõde hästi tundma. 5 On üks Jumal ning üks vahemees Jumala ja inimeste vahel, inimene Kristus Jeesus, 6 kes andis iseenda täpselt vastavaks lunastushinnaks kõigi* eest. Sellest antakse tunnistust omal ajal. 7 Sel eesmärgil määratigi mind kuulutajaks ja apostliks, õpetama mittejuutidele usku ja tõde. Ma räägin tõtt, ma ei valeta.

8 Ma soovin, et igas teie kogunemispaigas tõstaksid Jumalale ustavad mehed käed palves üles ilma viha ja vaidlusteta. 9 Samuti soovin ma, et naised kaunistaksid end sündsa* riietusega, tagasihoidlikkuse ja kaine mõistusega*; nad ärgu ehtigu end toretsevate palmitsetud soengute, kulla, pärlite ega ülikallite riietega, 10 vaid heade tegudega, nagu on kohane naistele, kes tunnistavad end jumalakartlikuks.

11 Naine õppigu vaikides* ja olgu alandlik. 12 Ma ei luba naisel õpetada ega mehe üle valitseda, vaid ta vaikigu*. 13 Aadam loodi ju esimesena, seejärel Eeva. 14 Ja ega Aadamat petetud, vaid naine oli see, kes peteti ära ja kes sai üleastujaks. 15 Ent naisele on kaitseks lastesünnitamine, kui ta vaid hoiab usku, armastust ja pühadust, samuti kainet mõistust.

^ 1. Tim. 2:6 Võib tõlkida ka „kõiksuguste inimeste”.

^ 1. Tim. 2:9 Võib tõlkida ka „väärika”.

^ 1. Tim. 2:9 Võib tõlkida ka „terve mõistusega”, „hea otsustusvõimega”.

^ 1. Tim. 2:11 Võib tõlkida ka „rahulikult”.

^ 1. Tim. 2:12 Võib tõlkida ka „jäägu rahulikuks”.

1. Timoteosele  3 : 1 - 16

3 Tõesed on need sõnad: see, kes pürgib ülevaatajaks, igatseb üllast tööd. 2 Ülevaataja peab seepärast olema laitmatu, ühe naise mees, kõiges mõõdukas, kaine mõistusega,* korralik, külalislahke,* pädev õpetaja, 3 mitte joodik ega vägivaldne*, vaid mõistlik*, mitte vaidlushimuline ega rahaarmastaja, 4 vaid mees, kes oma peret hästi juhib ning kelle lapsed on sõnakuulelikud ja käituvad hästi 5 (sest kui keegi ei oska omaenda peret juhtida, kuidas saab ta siis kanda hoolt Jumala koguduse eest?), 6 mitte vastpöördunu, et ta ei läheks uhkeks ja talle ei saaks osaks sama kohtuotsust mis Kuradile. 7 Tal peab olema ka hea maine väljaspool kogudust, et temast ei hakataks rääkima halba ja ta ei satuks Kuradi püünisesse.

8 Koguduseabilised peavad samuti olema tõsise suhtumisega ega tohi olla kahekeelsed*. Nad ei tohi olla suured veinijoojad ega olla kasuahned, 9 vaid neil tuleb hoida kinni usu* pühast saladusest puhta südametunnistusega.

10 Esmalt kontrollitagu nende sobivust. Ja kui nad on sellised, keda ei saa milleski süüdistada, võivad nad ametisse asuda.

11 Naised peaksid samamoodi olema tõsise suhtumisega ega tohi olla laimajad. Neil tuleb kõiges olla mõõdukad ja ustavad.

12 Koguduseabilised olgu ühe naise mehed, kes juhivad hästi oma lapsi ja peret. 13 Need, kes tublilt teenivad, saavutavad hea maine ja võivad täie julgusega rääkida usust Kristus Jeesusesse.

14 Ma loodan küll tulla peagi sinu juurde, kuid ma kirjutan sulle siiski neist asjadest, 15 et juhul, kui ma viibin, sa teaksid, kuidas tuleb käituda Jumala peres, milleks on elava Jumala kogudus, tõe sammas ja alustugi. 16 Jah, see Jumalale pühendumuse püha saladus on äärmiselt tähtis: „Jeesus sündis inimesena, ta tunnistati õigeks, kui äratati üles vaimolendina, ta läks inglite juurde, temast kuulutati rahvaste seas, temasse usuti maailmas, ta võeti üles auhiilgusse.”

^ 1. Tim. 3:2 Võib tõlkida ka „terve mõistusega”, „selline, kes suudab langetada häid otsuseid”.

^ 1. Tim. 3:2 Sõna-sõnalt „võõraid armastav”.

^ 1. Tim. 3:3 Vastav kreeka sõna annab edasi mõtte nii kehalisest kui ka sõnalisest vägivallast.

^ 1. Tim. 3:3 Võib tõlkida ka „paindlik”, „vastutulelik”.

^ 1. Tim. 3:8 Võib tõlkida ka „valeliku kõnega”.

^ 1. Tim. 3:9 Viitab ilmselt kristlikule õpetusele tervikuna.

1. Timoteosele  4 : 1 - 16

4 Jumala sõnum* ütleb selgelt, et tulevastel aegadel hülgavad mõned usu, kuna nad võtavad kuulda eksitavaid sõnumeid* ja deemonite õpetusi 2 ning valesid, mida räägivad silmakirjatsejad, kelle südametunnistus on justkui põletusrauaga armistatud. 3 Nad keelavad abielluda ega luba süüa toite, mis Jumal on loonud selleks, et need, kel on usku ja kes tunnevad hästi tõde, võtaksid need vastu tänuga. 4 Kõik, mis Jumal on loonud, on ju hea ja ühtki toitu ei tohiks maha laita, kui see võetakse vastu tänuga, 5 sest seda on pühitsetud Jumala sõna ja palvega.

6 Kui sa need nõuanded vendadele edasi annad, oled sa Kristus Jeesuse tubli teenija, kes on toidetud usu ja hea õpetuse sõnadega, millest sa oled täpselt kinni pidanud. 7 Ära võta kuulda tühiseid ja valesid jutte, mida vanad naised räägivad, vaid treeni end sihiga teenida Jumalat pühendumusega. 8 Keha treenimisest* on veidi kasu, ent sellest, kui Jumalat pühendumusega teenida, on kasu igas asjas, kuna sellega kaasnevad õnnistused nii praeguses kui ka tulevases elus. 9 Need sõnad on tõesed ja täiesti usaldusväärsed. 10 Sellepärast me näemegi vaeva ja pingutame. Me oleme pannud oma lootuse elava Jumala peale, kes on kõiksuguste inimeste, eelkõige ustavate päästja.

11 Seda kõike käsi neil teha ja õpeta neile. 12 Keegi ei peaks suhtuma sinusse su nooruse tõttu üleolevalt. Ole ustavatele eeskujuks kõnes, käitumises, armastuses, usus ja kõlbelises puhtuses. 13 Kuni ma tulen, keskendu ettelugemisele, nõuandmisele* ja õpetamisele. 14 Ära suhtu hooletult andi, mis anti sulle kooskõlas sinu kohta lausutud prohvetlike sõnadega, kui vanematekogu pani käed sinu peale. 15 Mõtiskle nende asjade üle, tee seda kõike pühendumusega, et su edenemine oleks ilmne kõigile. 16 Jälgi ennast ja seda, kuidas sa õpetad. Jää selle kõige juurde, sest nõnda päästad sa nii enda kui ka need, kes sind kuulda võtavad.

^ 1. Tim. 4:1 Sõna-sõnalt „vaim”.

^ 1. Tim. 4:1 Sõna-sõnalt „vaime”.

^ 1. Tim. 4:8 Vastav kreeka sõna viitab gümnasti (võimleja) treeningule.

^ 1. Tim. 4:13 Võib tõlkida ka „julgustamisele”.

1. Timoteosele  5 : 1 - 25

5 Vanemat meest ära noomi karmilt. Kohtle teda kui isa, nooremaid mehi kui vendi, 2 vanemaid naisi kui emasid, nooremaid kui õdesid, jäädes igati vooruslikuks.

3 Kanna hoolt lesknaiste eest,* kes tõesti abi vajavad*. 4 Aga kui mõnel lesel on lapsi või lapselapsi, siis õppigu need esmalt hoolitsema oma pereliikmete eest nagu jumalateenijaile kohane ning tasugu oma vanematele ja vanavanematele, mis nad neile võlgnevad, sest see on Jumalale meelepärane. 5 Lesknaine, kes on puuduses ja vajab tõesti abi, loodab Jumala peale ning anub ja palvetab ööd ja päevad. 6 Aga see, kes andub naudingutele, on surnud, ehkki ta elab. 7 Anna neile kõik need juhendid edasi, et nad oleksid laitmatud. 8 Aga see, kes omaste ja eriti oma pereliikmete eest ei hoolitse, on usu hüljanud ja on halvem kui uskmatu.

9 Abisaajate nimekirja kantagu lesknaine, kes on vähemalt 60-aastane, kes oli oma mehele ustav*, 10 kes on tuntud heade tegude poolest, kes on kasvatanud hästi oma lapsi ning olnud külalislahke, pesnud pühade jalgu, aidanud hädasolijaid ja teinud palju head.

11 Kuid ära kanna nimekirja nooremaid lesknaisi, kes tahavad abielluda. Kui suguiha tuleb nende ja Kristuse vahele, 12 tõmbavad nad enda peale hukkamõistu, sest nad on taganenud oma esialgsest lubadusest. 13 Sellistele saab harjumuseks olla jõude ja käia mööda maju. Siis pole nad mitte üksnes jõude, vaid ka räägivad teisi taga, sekkuvad võõrastesse asjadesse ja räägivad seda, mida ei peaks. 14 Seepärast ma soovin, et nooremad lesed abielluksid, sünnitaksid lapsi, hoolitseksid majapidamise eest ega annaks vastasele põhjust meist halba rääkida. 15 Mõned lesed ongi juba läinud Saatana jälgedes. 16 Kui usklikul naisel on leseks jäänud sugulasi, siis hoolitsegu tema nende eest ja kogudust ärgu koormatagu. Kogudus saab sel juhul aidata leski, kes tõesti vajavad abi.

17 Vanemaid, kes kogudust hästi juhivad, peetagu kahekordse austuse vääriliseks, eriti neid, kes näevad kõvasti vaeva, et Jumala sõna rääkida ja õpetada. 18 Ütleb ju pühakiri: „Ärge siduge kinni pulli suud, kui see pahmast tallab”, samuti: „Töötegija on oma palka väärt.” 19 Kogudusevanema vastu esitatud süüdistust ära võta kuulda muidu kui kahe või kolme tunnistaja ütluste peale. 20 Noomi patustajaid kõigi ees, et see oleks teistele hoiatuseks. 21 Ma manitsen sind Jumala, Kristus Jeesuse ja pühade* inglite ees, et sa järgiksid neid juhendeid eelarvamusteta ja erapooletult.

22 Ära kiirusta kellelegi käsi peale panema* ja ära saa teiste inimeste pattude kaasosaliseks. Hoia end puhtana.

23 Ära joo enam vett,* vaid tarvita natuke veini oma kõhu ja sagedaste haigestumiste pärast.

24 Mõne inimese patud on kõigile teada ja talle saab kohe osaks hukkamõist, aga teiste patud tulevad välja hiljem. 25 Samuti on head teod kõigile teada, ja need, millest veel ei teata, ei jää varjule.

^ 1. Tim. 5:3 Sõna-sõnalt „austa lesknaisi”.

^ 1. Tim. 5:3 St kel pole kedagi, kes nende eest hoolitseks.

^ 1. Tim. 5:9 Sõna-sõnalt „ühe mehe naine”.

^ 1. Tim. 5:21 Sõna-sõnalt „väljavalitud”.

^ 1. Tim. 5:22 See tähendab, et kedagi ei tohtinud kiirustades ametisse määrata.

^ 1. Tim. 5:23 Võib viidata sellele, et vältida tuli saastunud vett, mis oli tema haigestumiste põhjuseks. Võib tõlkida ka „ära joo enam ainult vett”.

1. Timoteosele  6 : 1 - 21

6 Orjaikkes olija pidagu enda omanikku täie austuse vääriliseks, et Jumala nimest ja õpetusest ei räägitaks halba. 2 Kellel on usklik omanik, ärgu suhtugu temasse sellepärast lugupidamatult, et ta on vend, vaid teenigu teda veel meelsamini, sest tema töö toob ju kasu usukaaslasele ja armsale vennale.

Seda õpeta ja õhuta tegema. 3 Kui keegi õpetab midagi muud ega nõustu meie isanda Jeesus Kristuse õige* õpetuse ja juhatusega, mis näitab, kuidas tuleb Jumalat teenida, 4 siis selline inimene on uhkust täis ega saa millestki aru. Ta tahab iga hinna eest* vastu rääkida ja sõnade üle vaielda. Sellest tuleb kadedust, riidu, laimu,* kurje kahtlusi, 5 samuti lõputut vaidlemist tühja-tähja pärast, mida õhutavad need, kelle mõtlemine on rikutud ja kes ei mõista enam tõde ning peavad jumalateenimist tuluallikaks. 6 Muidugi toob jumalateenimine suurt tulu, kui inimene on rahul sellega, mis tal on. 7 Me pole ju midagi toonud maailma ega saa siit ka midagi ära viia. 8 Seega, kui meil on olemas toit ja riided*, siis olgem rahul.

9 Ent need, kes tahavad rikkaks saada, satuvad kiusatusse ja püünisesse ning paljude rumalate ja kahjulike soovide küüsi, need aga suruvad inimesed hukatusse ja hävingusse. 10 On ju rahaarmastus igasuguste halbade asjade juur. Raha ihaldades on mõned usuteelt kõrvale kaldunud ja põhjustanud endale palju valu.

11 Aga sina, Jumala teenija, põgene selle eest. Su sihiks olgu taotleda seda, mis on õige, teenida Jumalat pühendumusega, näidata üles usku, armastust, vastupidavust ja tasadust. 12 Võitle head usuvõitlust. Haara kõvasti kinni igavesest elust, mille jaoks sind on kutsutud ja millest sa oled rääkinud paljude tunnistajate ees.

13 Ma käsin sind Jumala ees, kes kõiki elus hoiab, ja Kristus Jeesuse ees, kes andis head tunnistust Pontius Pilatusele, 14 pidada nendest juhenditest veatult ja laitmatult kinni, kuni ilmub meie isand Jeesus Kristus, 15 kes on õnnelik ja ainus valitseja ja kes ilmub määratud ajal. Tema on kuningas kõigi kuningate üle ja isand kõigi isandate üle, 16 ainus, kes on surematu, kes elab ligipääsmatus valguses, keda ükski inimene pole näinud ega saagi näha. Temale kuulugu austus ja igavene vägi! Aamen.

17 Manitse neid, kes on rikkad praegusel ajastul, et nad poleks üleolevad ega loodaks rikkusele, mille peale ei saa kindel olla, vaid Jumalale, kes annab meile külluslikult kõike head, mida nautida. 18 Innusta neid tegema head, olema rikkad heade tegude poolest, heldekäelised ja valmis teistega jagama, 19 et nad võiksid koguda endale varandust heaks aluseks tuleviku tarvis ja haarata kõvasti kinni tõelisest elust.

20 Timoteos, hoia enda hoolde antud vara ning pöördu ära jumalakartmatutest tühjadest juttudest ja vastuolulistest targutustest, mis ei ole kooskõlas tõega. 21 Sellise „tarkusega” uhkeldades on mõned usust kõrvale kaldunud.

Arm olgu teiega!

^ 1. Tim. 6:3 Võib tõlkida ka „tervistava”, „kasuliku”.

^ 1. Tim. 6:4 Võib tõlkida ka „tal on haiglane soov”.

^ 1. Tim. 6:4 Võib tõlkida ka „solvanguid”.

^ 1. Tim. 6:8 Võib tõlkida ka „peavari”. Sõna-sõnalt „kate”.

2. TIMOTEOSELE

LÜHIÜLEVAADE

- 1

- Tervitused (1, 2)

- Paulus tänab Jumalat Timoteose usu eest (3–5)

- Hoia Jumala andi leegitsemas (6–11)

- Hoia kinni õige õpetuse eeskujust (12–14)

- Pauluse vaenlased ja sõbrad (15–18)

- 2

- Anna sõnum edasi ustavatele (1–7)

- Kannatuste talumine hea sõnumi pärast (8–13)

- Käsitle tõe sõna õigesti (14–19)

- Põgene noorusea ihade eest (20–22)

- Kuidas vastupanijatega käituda (23–26)

- 3

- Viimseil päevil tulevad karmid ajad (1–7)

- Järgi hoolega Pauluse eeskuju (8–13)

- „Püsi selles, mida oled õppinud” (14–17)

- Kogu pühakiri on Jumalalt (16)

- 4

- „Anna teenistuses endast parim” (1–5)

- Kuuluta Jumala sõna, pea seda tööd pakiliseks (2)

- „Ma olen võidelnud head võitlust” (6–8)

- Isiklik pöördumine (9–18)

- Viimased tervitused (19–22)

2. Timoteosele

1

2

3

4

2. Timoteosele  1 : 1 - 18

TEINE KIRI TIMOTEOSELE

1 Pauluselt, kes on Kristus Jeesuse apostel Jumala tahtel selle elu tõotuse järgi, mis on võimalik Kristus Jeesuse kaudu, 2 Timoteosele, armsale pojale.

Armu,* halastust ja rahu Jumalalt, meie isalt, ja meie isandalt Kristus Jeesuselt!

3 Ma olen tänulik Jumalale, keda ma teenin oma esiisade kombel ja puhta südametunnistusega, meenutades sind oma anumistes päeval ja ööl. 4 Ma meenutan su pisaraid ja igatsen sind näha, et mu süda võiks täituda rõõmuga. 5 Ma mõtlen su siirale usule, mis elas esmalt sinu vanaemas Loises ja su emas Eunikes ning nüüd, ma olen veendunud, elab ka sinus.

6 Seepärast tuletan ma sulle meelde, et sa hoiaksid endas leegitsemas seda Jumala andi, mille sa said, kui ma sulle käed peale panin. 7 Jumal pole ju andnud meile arguse vaimu, vaid jõu, armastuse ja kaine mõistuse* vaimu. 8 Ärgu siis olgu sul häbi meie isandast tunnistust anda, samuti ära häbene mind, kes ma olen vang tema pärast, vaid ole hea sõnumi pärast valmis raskusi taluma, toetudes Jumala jõule. 9 Tema on meid päästnud ja kutsunud püha kutsega mitte meie tegude kohaselt, vaid oma eesmärgi kohaselt ja oma armu mööda. Seda armu osutati meile seoses Kristus Jeesusega juba igiammu, 10 ent nüüd on see saanud ilmselgeks meie päästja Kristus Jeesuse ilmumisega. Ta on kõrvaldanud surma ning heitnud valgust elule ja kadumatusele hea sõnumi kaudu, 11 mille kuulutajaks, apostliks ja õpetajaks mind on määratud.

12 Sellepärast ma kannatangi, kuid mul pole häbi, sest ma tunnen teda, kellesse ma usun, ja olen veendunud, et ta suudab kuni kohtupäevani kaitsta kõike, mis ma tema hoolde olen usaldanud. 13 Hoia kinni minult kuuldud õige* õpetuse eeskujust*, näidates Kristus Jeesuse jüngrina üles usku ja armastust. 14 Kaitse sinu hoolde usaldatud kallist vara püha vaimu abil, mis meis elab.

15 Sa tead, et Aasia provintsis on kõik mulle selja pööranud, ka Fügelos ja Hermogenes. 16 Isand tehku head Onesiforose majarahvale, sest tema on sageli mu hinge kosutanud ega ole häbenenud mu vangiahelaid. 17 Kui ta Rooma tuli, otsis ta mind hoolega ja leidiski mu üles. 18 Halastagu meie isand Jehoova* tema peale kohtupäeval. Ja nagu sa tead, oli ta Efesoses väga abivalmis.

^ 2. Tim. 1:2 Võib tõlkida ka „ärateenimata lahkust”, „ülimat headust”.

^ 2. Tim. 1:7 Võib tõlkida ka „terve mõistuse”.

^ 2. Tim. 1:13 Võib tõlkida ka „tervistava”, „kasuliku”.

^ 2. Tim. 1:13 Võib tõlkida ka „visandist”.

^ 2. Tim. 1:18 Vt lisa A5.

2. Timoteosele  2 : 1 - 26

2 Mu poeg, ammuta jõudu armust, mida Jumal osutab Kristus Jeesuse jüngritele. 2 See, mida sa oled minult kuulnud ja mida on kinnitanud paljud tunnistajad, anna edasi ustavatele inimestele, et needki saaksid kõlblikuks õpetama teisi. 3 Ole valmis raskusi taluma kui Kristus Jeesuse tubli sõdur. 4 Ükski sõdur ei seo* end äriasjadega*, sest ta soovib võita selle soosingut, kes ta sõduriks on värvanud. 5 Spordimängudel ei pärjata seda, kes ei võistle reeglite järgi. 6 Ja töökas põllumees peab esimesena saagist osa saama. 7 Mõtle mu sõnadele, küll meie isand aitab sul kõigest aru saada.

8 Pea meeles, et Jeesus Kristus äratati surnuist üles ja et ta põlvnes Taaveti soost — seda head sõnumit ma kuulutan 9 ning selle pärast ma kannatan ja olen vangis otsekui kurjategija. Kuid Jumala sõna ei ole aheldatud. 10 Seetõttu pean ma edaspidigi kõiges vastu äravalitute pärast, et ka nemad saaksid Kristus Jeesuse kaudu pääste koos igavese auga. 11 Tõesed on need sõnad: kui oleme koos temaga surnud, siis ka elame koos temaga; 12 kui peame vastu, siis ka valitseme üheskoos kuningatena; kui me ta salgame, siis salgab tema ka meid; 13 kui me pole ustavad, jääb tema siiski ustavaks, sest ta ei lähe endaga vastuollu.

14 Tuleta neile seda kõike meelde, manitsedes neid Jumala ees, et nad ei vaidleks sõnade pärast, sest sellest pole mingit kasu, vaid see toob kuulajatele kahju. 15 Tee oma parim, et olla Jumala soosingu vääriline, töötegija, kellel pole midagi häbeneda, kes käsitleb tõe sõna õigesti. 16 Ära kuula jumalakartmatuid tühje jutte, sest need* lähevad üha jumalakartmatumaks. 17 Selliste inimeste jutt levib nagu gangreen. Nende seas on Hümenaios ja Fileetos. 18 Need mehed on tõest kõrvale kaldunud ja ütlevad, et ülestõusmine on juba toimunud, ning õõnestavad mõnede usku. 19 Ometi seisab Jumala rajatud vundament kindlana ja sellel on pitser „Jehoova tunneb neid, kes talle kuuluvad” ja „Igaüks, kes hüüab appi Jehoova nime, loobugu ülekohtust”.

20 Suures majas ei ole üksnes kuld- ja hõberiistu*, vaid on ka puu- ja saviriistu*. Mõned on auväärseks, teised aga mitteauväärseks otstarbeks. 21 Kes end viimastest eemale hoiab, on tööriist* auväärseks otstarbeks. Ta on püha, kasulik enda omanikule, valmis igaks heaks tööks. 22 Põgene noorusea ihade eest. Taotle seda, mis on õige, samuti usku, armastust ja rahu koos nendega, kes hüüavad meie isandat appi puhta südamega.

23 Hoidu rumalatest ja mõttetutest vaidlustest, sest need tekitavad tülisid. 24 Meie isanda ori ei tohiks kellegagi tülitseda, vaid peaks olema leebe* kõigiga, oskama õpetada, olema valmis taluma ülekohut 25 ja õpetama tasase meelega neid, kes on tõrksad. Ehk laseb Jumal sellistel inimestel oma patte kahetseda* ja nad õpivad tõde hästi tundma 26 ning tulevad mõistusele ja pääsevad minema Kuradi püünisest, saades aru, et ta on nad elusalt kinni püüdnud ja allutanud oma tahtele.

^ 2. Tim. 2:4 Sõna-sõnalt „ei mässi”.

^ 2. Tim. 2:4 Teine võimalik tähendus: „argitoimetustega”.

^ 2. Tim. 2:16 Võib tõlkida ka „nende rääkijad”.

^ 2. Tim. 2:20 Võib tõlkida ka „kuld- ja hõbeanumaid”.

^ 2. Tim. 2:20 Võib tõlkida ka „puu- ja savianumaid”.

^ 2. Tim. 2:21 Võib tõlkida ka „anum”.

^ 2. Tim. 2:24 Võib tõlkida ka „taktitundeline”.

^ 2. Tim. 2:25 Võib tõlkida ka „oma mõtteviisi muuta”.

2. Timoteosele  3 : 1 - 17

3 Aga seda tea, et viimseil päevil tulevad karmid ajad. 2 Inimesed on siis enesearmastajad, rahaarmastajad, hooplejad, üleolevad, õela ütlemisega, sõnakuulmatud vanematele, tänamatud, ustavusetud, 3 kalgid oma pereliikmete vastu,* järeleandmatud, laimajad, enesevalitsuseta, metsikud, hea põlgajad, 4 reeturid, põikpäised, uhked, lõbuarmastajad, aga mitte jumalaarmastajad, 5 sellised, kes on pealtnäha jumalakartlikud, aga kelle teod seda ei tõenda, ja nendest hoia eemale. 6 Nende hulgast tõuseb mehi, kes avaldavad salakavalalt mõju tervetele peredele ning võtavad õnge pattudega koormatud ja ihade küüsis olevaid nõrku naisi, 7 kes üha õpivad, kuid ei mõista kunagi tõde täielikult.

8 Nagu Jannes ja Jambres panid vastu Moosesele, nii panevad needki mehed vastu tõele. Nende mõtlemine on läbini rikutud, nad on kristlastena* kõlbmatud. 9 Neid ei saada edu, sest nende rumalus saab kõigile ilmselgeks, nagu see oli ka nende kahe mehe puhul. 10 Ent sina oled hoolega järginud mu eeskuju õpetamises, eluviisis, eesmärkides, usus, kannatlikkuses, armastuses ja vastupidavuses 11 ning sa tead, milline vaenamine ja millised kannatused said mulle osaks Antiookias, Ikoonionis ja Lüstras. Ma jäin tagakiusamise all kindlaks ja Isand päästis mu. 12 Kuid taga kiusatakse kõiki, kes soovivad elada jumalakartlikult Kristus Jeesuse jüngritena. 13 Kurjad inimesed ja petised lähevad aga veelgi kurjemaks, eksitavad teisi ja lasevad end eksitada.

14 Sina aga püsi selles, mida oled õppinud ja milles sul aidati veendumusele jõuda, sest sa tead, kelle käest sa seda oled õppinud. 15 Sa tunned väiksest peale pühi tekste, mis võivad anda sulle tarkust pääste saamiseks usu kaudu Kristus Jeesusesse. 16 Kogu pühakiri on Jumalalt* ning on kasulik õpetamiseks, noomimiseks, asjade kordaseadmiseks, suunamiseks õiguses, 17 et Jumala teenija oleks igati pädev ja valmis igaks heaks tööks.

^ 2. Tim. 3:3 Võib tõlkida ka „sellised, kellel pole loomupärast kiindumust”.

^ 2. Tim. 3:8 Sõna-sõnalt „usu poolest”.

^ 2. Tim. 3:16 Võib tõlkida ka „kogu pühakiri on kirja pandud Jumala vaimu mõjutusel”.

2. Timoteosele  4 : 1 - 22

4 Ma panen sulle südamele Jumala ja Kristus Jeesuse ees, kes mõistab kohut elavate ja surnute üle, kui ta kuningana tuleb: 2 kuuluta Jumala sõna, pea seda tööd pakiliseks, tee seda nii soodsal kui ka ebasoodsal ajal, noomi, kutsu korrale ja innusta, olles kannatlik ja õpetades oskuslikult. 3 Tuleb aeg, kui inimesed ei salli õiget* õpetust, vaid koguvad enda ümber selliseid õpetajaid, kes räägivad neile seda, mille järele nende kõrvad sügelevad*. 4 Nad sulgevad kõrvad tõele ning kuulavad hoopis valejutte. 5 Sina aga säilita kaine mõistus kõiges, pea vastu raskustes, tee hea sõnumi kuulutaja tööd, anna teenistuses endast parim.

6 Mind juba valatakse joogiohvrina* altarile ning mu vabanemise aeg on kohe käes. 7 Ma olen võidelnud head võitlust, ma olen jooksu lõpetanud, ma olen usu säilitanud. 8 Mulle on valmis pandud õiguse pärg, mille annab mulle kohtupäeval tasuks meie isand ja õiglane kohtumõistja. Ta ei anna seda üksnes mulle, vaid kõigile neile, kes on igatsenud tema ilmumist.

9 Tee kõik endast olenev, et peagi minu juurde tulla. 10 Deemas jättis mu maha, kuna ta hakkas armastama praegust maailma, ja läks Tessaloonikasse. Kreeskens läks Galaatiasse ja Tiitus Dalmaatsiasse. 11 Ainult Luukas on minu juures. Võta endaga kaasa Markus, sest ta saab mind teenistuses aidata. 12 Tühhikose aga saatsin ma Efesosse. 13 Kui sa tuled, too kaasa kuub, mille ma jätsin Troasesse Karpose juurde, ja rullraamatud*, eriti pärgamendid.

14 Vasksepp Aleksandros on teinud mulle palju halba. Jehoova tasub talle tema tegude järgi. 15 Ole sinagi tema suhtes valvas, sest ta on meie sõnumile ägedalt vastu seisnud.

16 Kui ma end esimest korda kaitsesin, ei toetanud mind keegi, vaid kõik jätsid mu maha. Ärgu arvatagu seda neile süüks. 17 Kuid meie isand seisis mu kõrval ja andis mulle jõudu, et minu kaudu saaks kuulutustöö tehtud ja kõik rahvad kuuleksid seda sõnumit. Meie isand päästis mu lõvi suust. 18 Ta päästab mind kõigest kurjast ja võtab mu oma taevasesse kuningriiki*. Temale kuulugu au ikka ja igavesti! Aamen.

19 Tervita minu poolt Priskat ja Akvilat ning Onesiforose majarahvast.

20 Erastos jäi Korintosesse, aga Trofimose jätsin ma Mileetosesse, sest ta jäi haigeks. 21 Tee kõik endast olenev, et jõuda kohale enne talve.

Eubulos tervitab sind, samuti saadavad sulle tervitusi Pudens, Linos, Klaudia ja kõik vennad.

22 Meie isand olgu sinu vaimuga! Tema arm olgu teiega!

^ 2. Tim. 4:3 Võib tõlkida ka „tervistavat”, „kasulikku”.

^ 2. Tim. 4:3 Võib tõlkida ka „mida nad tahavad kuulda”.

^ 2. Tim. 4:6 Selle kõnekujundiga väljendab Paulus oma soovi anda endast kõik, et kaaskristlasi aidata.

^ 2. Tim. 4:13 Sõna-sõnalt „raamatukesed”; kr biblia, millest tuleneb sõna „piibel”.

^ 2. Tim. 4:18 Võib tõlkida ka „kuningavalitsusse”. (Vt „Sõnaseletusi”, märksõna „Jumala kuningriik”.)

TIITUSELE

LÜHIÜLEVAADE

- 1

- Tervitused (1–4)

- Tiitus peab Kreetal määrama ametisse kogudusevanemad (5–9)

- Noomi mässajaid (10–16)

- 2

- Õige õpetus noortele ja vanadele (1–15)

- Hoidu jumalakartmatusest (12)

- Innukas tegema häid tegusid (14)

- 3

- Kohane allumine (1–3)

- Keskendu heade tegude tegemisele (4–8)

- Hoidu rumalatest vaidlustest ja valeõpetustest (9–11)

- Isiklikud juhendid ja tervitused (12–15)

Tiitusele

1

2

3

Tiitusele  1 : 1 - 16

KIRI TIITUSELE

1 Pauluselt, Jumala orjalt ja Jeesus Kristuse apostlilt, kellel on samasugune usk nagu ka teistel Jumala valitutel ja kes tunneb hästi tõde, millele tugineb Jumala teenimine pühendumusega. 2 Need põhinevad igavese elu lootusel, mida Jumal, kel on võimatu valetada, on tõotanud kaua aega tagasi. 3 Määratud ajal tegi ta oma sõnumi teatavaks kuulutustöö kaudu, mis on usaldatud minule Jumala, meie päästja käsu kohaselt. 4 See kiri on Tiitusele, mu tõelisele pojale meid ühendavas usus.

Armu* ja rahu Jumalalt, meie isalt, ja meie päästjalt Kristus Jeesuselt!

5 Ma jätsin sind Kreetale, et sa seaksid korda, mis oli korrast ära, ja määraksid igas linnas ametisse kogudusevanemaid, nagu ma sind käskisin. 6 Kogudusevanem peab olema selline, keda ei saa milleski süüdistada, ühe naise mees, kellel on usklikud lapsed, sellised, kellele ei saa süüks panna pöörast käitumist ega mässumeelsust. 7 Sest Jumala majapidajana peab ülevaataja olema selline, keda ei saa milleski süüdistada. Ta ei tohi olla ülbe, kergesti ärrituv, joodik, vägivaldne* ega kasuahne, 8 vaid peab olema külalislahke*, armastama head, olema kaine mõistusega,* õiglane ja ustav ning ennast hästi valitsema. 9 Ta peab õpetades pidama kinni usaldusväärsest sõnast, et ta võiks innustada teisi õige* õpetusega ja noomida neid, kes sellele vastu räägivad.

10 On ju palju mässajaid, tühja jutu rääkijaid ja eksitajaid, eriti nende seas, kes peavad visalt kinni ümberlõikamiskombest. 11 Nende suu on vaja sulgeda, sest just nemad pööravad ära terveid peresid, õpetades kasuahnusest valet. 12 Üks nende oma prohvet* on öelnud: „Kreetalased on igavesed luiskajad, kurjad kiskjad, laisklevad õgardid.”

13 See ütlus peab paika. Seepärast noomi neid rangelt ka edaspidi, et neil võiks olla tugev usk* 14 ja et nad ei pööraks tähelepanu juutide väljamõeldistele ega tõeteelt kõrvalekaldunud inimeste käskudele. 15 Puhtaile on kõik puhas, aga rüvedaile ja uskmatuile pole miski puhas, sest nii nende mõtted kui ka südametunnistus on rüvetunud. 16 Nad kuulutavad, et tunnevad Jumalat, kuid oma tegudega nad salgavad teda, sest nad on jäledad, sõnakuulmatud ega kõlba tegema head.

^ Tiit. 1:4 Võib tõlkida ka „ärateenimata lahkust”, „ülimat headust”.

^ Tiit. 1:7 Vastav kreeka sõna annab edasi mõtte nii kehalisest kui ka sõnalisest vägivallast.

^ Tiit. 1:8 Sõna-sõnalt „võõraid armastav”.

^ Tiit. 1:8 Võib tõlkida ka „olema terve mõistusega”, „suutma langetada häid otsuseid”.

^ Tiit. 1:9 Võib tõlkida ka „tervistava”, „kasuliku”.

^ Tiit. 1:12 Kreeta poeet Epimenides, 6. sajand e.m.a.

^ Tiit. 1:13 Võib tõlkida ka „et nad võiksid olla usult terved”.

Tiitusele  2 : 1 - 15

2 Sina räägi ikka seda, mis sobib kokku õige* õpetusega. 2 Vanemad mehed olgu kõiges mõõdukad, tõsise suhtumisega, kaine mõistusega,* terved usus, armastuses ja vastupidavuses. 3 Vanemad naised olgu aupaklikud, mitte laimajad ega rohke veini orjuses. Nad õpetagu head 4 ja õhutagu nooremaid naisi armastama oma meest ja lapsi, 5 olema kaine mõistusega, puhta meelega, kodutöödes usinad, lahked ning oma mehele alluma, et Jumala sõnast ei räägitaks põlastavalt.

6 Manitse ka nooremaid mehi olema kaine mõistusega 7 ja ole neile eeskujuks heategemises. Jaga täie tõsidusega puhast õpetust.* 8 Sinu kõne olgu kosutav* ja laitmatu, nii et vastased jääksid häbisse, kuna neil pole meie kohta öelda midagi halba. 9 Orjad allugu oma isandale kõiges. Nad püüdku olla talle meele järele, ärgu rääkigu vastu, 10 ärgu varastagu tema tagant, vaid olgu täiesti usaldusväärsed, et kaunistada igati meie päästja, Jumala õpetust.

11 Jumala arm on saanud avalikuks ja toob pääste kõiksugustele inimestele. 12 See õpetab meid hoiduma jumalakartmatutest tegudest, seisma vastu maailma ihadele ning olema praegusel ajastul kaine mõistusega, elama õigesti ja teenima Jumalat pühendumusega, 13 samal ajal kui ootame imelise lootuse täitumist ja vägeva Jumala ning meie päästja Jeesus Kristuse ülevat ilmumist. 14 Kristus andis enese meie eest, et vabastada meid seadusetutest tegudest ja puhastada endale rahvaks, kes on tema eriline omand, innukas tegema häid tegusid.

15 Räägi sellest ning manitse* ja noomi kooskõlas sulle antud volitustega. Keegi ei peaks suhtuma sinusse üleolevalt.

^ Tiit. 2:1 Võib tõlkida ka „tervistava”, „kasuliku”.

^ Tiit. 2:2 Võib tõlkida ka „terve mõistusega”, „sellised, kes suudavad langetada häid otsuseid”.

^ Tiit. 2:7 Teine võimalik tähendus: „õpeta täie tõsidusega ja puhtal viisil”.

^ Tiit. 2:8 Võib tõlkida ka „tervistav”.

^ Tiit. 2:15 Võib tõlkida ka „julgusta”.

Tiitusele  3 : 1 - 15

3 Tuleta neile meelde, et nad alluksid ja kuuletuksid valitsejatele ja võimukandjatele, oleksid alati valmis tegema head, 2 ei räägiks kellestki halvustavalt, poleks riiakad, vaid mõistlikud*, leebed kõigi inimestega. 3 Meiegi olime kord rumalad, sõnakuulmatud, eksitatud, mitmesuguste ihade ja naudingute orjad, tegime kurja, olime kadedad ja põlastusväärsed ning vihkasime üksteist.

4 Kui aga Jumala, meie päästja lahkus ja armastus inimkonna vastu ilmsiks said 5 (mitte meie õigete tegude tõttu, vaid tänu tema halastusele), päästis ta meid sellega, et puhastas meid, tehes meid elavaks, ning tegi meid uueks oma püha vaimu abil. 6 Seda vaimu valas ta meie peale rikkalikult meie päästja Jeesus Kristuse kaudu, 7 et me pärast seda, kui meid on tema armust õigeks mõistetud, saaksime igavese elu pärijaiks oma lootuse kohaselt.

8 Need sõnad on tõesed ja ma soovin, et sa kõike seda rõhutaksid, et need, kes usuvad Jumalasse, keskenduksid heade tegude tegemisele. Kõik see on inimestele hea ja kasulik.

9 Aga rumalatest vaidlustest, sugupuude uurimisest ja riidudest hoidu, samuti tülidest Moosese seaduse pärast, sest kõik see on kasutu ja tühine. 10 Kui keegi levitab valeõpetusi, kuigi sa oled teda kaks korda manitsenud*, siis ära tee sellise inimesega mingit tegemist, 11 sest ta on õigelt teelt kõrvale läinud ja teeb pattu ning on ise end hukka mõistnud.

12 Kui ma saadan su juurde Artemase või Tühhikose, siis tee kõik endast olenev, et tulla minu juurde Nikopolisesse, sest ma olen otsustanud talve seal veeta. 13 Hoolitse selle eest, et Zeenas, kes tunneb hästi Moosese seadust, ja Apollos läheksid teele korralikult varustatuna, neil olgu kõik vajalik olemas. 14 Ka teised meie omad õppigu tegema head, et nad saaksid aidata hädasolijaid ega oleks oma tegemistes viljatud.

15 Sulle saadavad tervitusi kõik, kes on minuga. Tervita minu poolt usukaaslasi, kes meid armastavad.

Arm olgu teie kõigiga!

^ Tiit. 3:2 Võib tõlkida ka „paindlikud”, „vastutulelikud”.

^ Tiit. 3:10 Võib tõlkida ka „hoiatanud”.

FILEEMONILE

LÜHIÜLEVAADE

- Tervitused (1–3)

- Fileemoni armastus ja usk (4–7)

- Paulus palub Oneesimose pärast (8–22)

- Viimased tervitused (23–25)

Fileemonile 1 - 25

KIRI FILEEMONILE

1 Pauluselt, kes on vangis Kristus Jeesuse pärast, ja vend Timoteoselt meie armsale kaastöölisele Fileemonile, 2 meie õele Appiale ja võitluskaaslasele Arhipposele, samuti kogudusele sinu majas.

3 Armu* ja rahu teile Jumalalt, meie isalt, ja meie isandalt Jeesus Kristuselt!

4 Ma tänan alati oma Jumalat, kui meenutan sind oma palvetes, 5 sest ma olen kuulnud sinu usust meie isandasse Jeesusesse ja su armastusest tema ja kõigi pühade vastu. 6 Ma palvetan, et usk, mis on nii sinul kui ka teistel, aitaks sul veelgi sügavamalt mõista kõike seda head, mis meil on tänu Kristusele. 7 Kui ma kuulsin sinu armastusest, valmistas see mulle palju rõõmu ja heameelt, sest sa oled kosutanud pühade südant, mu vend.

8 Seepärast, ehkki mul oleks Kristuse apostlina õigus sind käskida, et sa teeksid, mida vaja, 9 ma pigem palun sind su armastuse pärast, mina, Paulus, kes olen ju vana mees ja nüüd ka Kristus Jeesuse pärast vangis. 10 Ma palun sind oma lapse Oneesimose* pärast, kelle isaks ma sain vangis olles. 11 Varem ei olnud temast sulle kasu, aga nüüd on ta kasulik nii sulle kui ka mulle. 12 Ma saadan ta sinu juurde tagasi, tema, kes on mu südamesse kasvanud.

13 Ma tahaksin hoida teda enda juures, et ta oleks mulle abiks sinu asemel, sellal kui ma hea sõnumi kuulutamise pärast vangis olen. 14 Aga ma ei taha teha midagi ilma sinu nõusolekuta, et su heategu poleks pealesunnitud, vaid vabatahtlik. 15 Võib-olla sellepärast oligi ta mõnda aega sinu juurest ära, et sa saaksid ta tagasi igaveseks, 16 kuid enam mitte orjana, vaid rohkem kui orjana — kalli vennana, kes on väga armas mulle, ent palju enam veel sulle, nii inimesena kui ka kristliku vennana. 17 Kui sa nüüd pead mind oma sõbraks, siis võta ta südamlikult vastu, nagu sa võtaksid mind ennast. 18 Kui ta on sulle mingit kahju tekitanud või on sulle võlgu, siis pane see minu arvele. 19 Mina, Paulus, kirjutan omaenese käega: mina maksan selle tagasi. Pealegi võlgned sa ju mulle oma elu. 20 Mu vend, tee mulle see teene, kuna me mõlemad oleme Isanda jüngrid. Kosuta mu südant Kristuse pärast!

21 Ma kirjutan seda, kuna olen kindel sinu vastutulelikkuses ja tean, et sa teed veel rohkemgi, kui ma palun. 22 Ja veel, sea mulle valmis peatuspaik, sest ma loodan, et tänu teie palvetele antakse mind teile tagasi*.

23 Sulle saadab tervitusi Epafras, kes on koos minuga Kristus Jeesuse pärast vangis, 24 samuti tervitavad sind minu kaastöölised Markus, Aristarhos, Deemas ja Luukas.

25 Meie isanda Jeesus Kristuse arm olgu teie vaimuga!

^ Fileem. 3 Võib tõlkida ka „ärateenimata lahkust”, „ülimat headust”.

^ Fileem. 10 Nimi Oneesimos tähendab „kasulik”.

^ Fileem. 22 Võib tõlkida ka „lastakse mind vabaks teie heaks”.

HEEBREALASTELE

LÜHIÜLEVAADE

- 1

- Jumal räägib Poja kaudu (1–4)

- Poeg on inglitest kõrgem (5–14)

- 2

- Pöörakem kuuldule eriti suurt tähelepanu (1–4)

- Kõik on allutatud Jeesusele (5–9)

- Jeesus ja tema vennad (10–18)

- Pääste teerajaja (10)

- Halastav ülempreester (17)

- 3

- Jeesus on suurem kui Mooses (1–6)

- Jumal on teinud kõik (4)

- Hoiatus usupuuduse eest (7–19)

- „Täna, kui te kuulete Jumala häält” (7, 15)

- 4

- „Nad ei saa puhata ühes minuga” (1–10)

- Üleskutse puhata koos Jumalaga (11–13)

- Jumala sõna on elav (12)

- Jeesus, suur ülempreester (14–16)

- 5

- Jeesus on kõrgem kui inimestest ülempreestrid (1–10)

- Melkisedeki sarnane (6, 10)

- Õppis kuulekust kannatuste kaudu (8)

- Igavese pääste tooja (9)

- Küpsete inimeste jaoks on tahke toit (11–14)

- 6

- Pürgigem edasi küpsuse poole (1–3)

- Usutaganejad löövad Jumala poja jälle postile (4–8)

- Olgu teie lootus kindel (9–12)

- Jumala tõotus täitub kindlasti (13–20)

- Jumala tõotus ja vanne on muutumatud (17, 18)

- 7

- Melkisedek, ainulaadne kuningas ja preester (1–10)

- Kristuse preestriameti ülevus (11–28)

- Kristus suudab tuua ülima pääste (25)

- 8

- Telkpühamu ja taevased asjad (1–6)

- Vana ja uue lepingu vastandus (7–13)

- 9

- Teenistus maises pühamus (1–10)

- Kristus läks taevasse oma verega (11–28)

- Uue lepingu vahemees (15)

- 10

- Loomohvrid on kasutud (1–4)

- Moosese seadus on vari (1)

- Kristuse ohver on alatiseks (5–18)

- Uus, elluviiv tee (19–25)

- Ärgem jätkem unarusse koguduse koosolekuid (24, 25)

- Hoiatus tahtliku patustamise eest (26–31)

- Vastupidamiseks on vaja usku (32–39)

- 11

- Usu definitsioon (1, 2)

- Usu eeskujud (3–40)

- Ilma usuta on võimatu Jumalale meelepärane olla (6)

- 12

- Jeesus, usu teerajaja (1–3)

- Suur pilv tunnistajaid (1)

- Ära põlga Jehoova manitsust (4–11)

- Tehke sirgeks tee, mida käite (12–17)

- Taevase Jeruusalemma juurde tulemine (18–29)

- 13

- Viimased üleskutsed ja tervitused (1–25)

- Ärge unustage osutada külalislahkust (2)

- Hoidke abielu au sees (4)

- Kuuletuge neile, kes on teie seas eestvedajad (7, 17)

- Tooge kiitusohvrit (15, 16)

Heebrealastele

1

2

3

4

5

6

7

8

9

10

11

12

13

Heebrealastele  1 : 1 - 14

KIRI HEEBREALASTELE

1 Möödunud ajal rääkis Jumal meie esiisadega palju kordi ja mitmel viisil prohvetite kaudu, 2 aga nüüdsel ajal* on ta rääkinud meiega Poja kaudu, kelle ta on määranud kõige pärijaks ja kelle kaudu ta on loonud kõik taevas ja maa peal*. 3 Tema on Jumala au peegeldus ja temas väljendub täiuslikult Jumala olemus ning ta hoiab kõike alal vägeva sõnaga. Pärast meie puhastamist pattudest istus ta Majesteedi paremale käele taevas. 4 Seega on ta saanud inglitest kõrgemaks ja pärinud ülevama nime kui nemad.

5 Kellele oma inglitest on Jumal eales öelnud: „Sina oled mu poeg, täna sai minust su isa” või „Mina olen talle isaks ja tema on mulle pojaks”? 6 Aga kui ta saadab oma esmasündinu uuesti maa peale, ütleb ta: „Kõik Jumala inglid kummardagu tema ees.”

7 Inglite kohta ta ütleb: „Ta teeb oma inglid tuulteks, teenijad tuleleekideks.” 8 Kuid Poja kohta ta ütleb: „Jumal on su troon ikka ja igavesti, su kuninglik valitsuskepp on õiguse valitsuskepp. 9 Sa armastad õigust ja vihkad seadusetust. Seepärast on Jumal, sinu Jumal, võidnud sind rõõmuõliga rohkem kui su kaaslasi*.” 10 Ja veel on öeldud: „Sina, Isand, rajasid alguses maa alustoed ja taevas on su kätetöö. 11 Need hävivad, aga sina püsid, need kõik kuluvad nagu riided. 12 Sa keerad nad kokku otsekui kuue ja vahetad nad välja nagu rüü. Aga sina oled seesama, sinu aastad ei lõppe iial.”

13 Kellele oma inglitest on Jumal eales öelnud: „Istu mu paremale käele, kuni ma panen su vaenlased su jalajäriks”? 14 Kas pole nad kõik teenijad vaimud, keda Jumal on saatnud aitama neid, kes kord päästetakse?

^ Heebr. 1:2 Sõna-sõnalt „nende päevade lõpul”.

^ Heebr. 1:2 Võib tõlkida ka „on lasknud sündida ajastutel”.

^ Heebr. 1:9 St teisi Taaveti soost kuningaid.

Heebrealastele  2 : 1 - 18

2 Seepärast tuleb meil pöörata eriti suurt tähelepanu sellele, mida oleme kuulnud, et me iialgi eemale ei triiviks. 2 Kui juba inglite kaudu räägitud sõnum* oli usaldusväärne ning iga üleastumine ja sõnakuulmatu tegu sai õiglase karistuse, 3 siis kuidas me saaksime põgeneda karistuse eest, kui me ei hooli niivõrd suurest päästest? Sellest rääkis kõigepealt meie isand ja seda kinnitasid meile need, kes teda kõnelemas kuulsid. 4 Jumal kinnitas seda omalt poolt tunnustähtede, imede ja mitmesuguste vägevate tegudega ning püha vaimu jagamisega oma tahte järgi.

5 Tulevast maailma, millest me räägime, pole ta ju allutanud inglitele. 6 Üks tunnistaja on öelnud: „Mis on inimene, et sa teda meeles pead, inimlaps, et sa tema eest hoolitsed? 7 Sa tegid ta pisut alamaks inglitest, kroonisid ta au ja hiilgusega ning määrasid ta oma kätetöö üle. 8 Sa panid kõik ta jalge alla.” Kui Jumal allutas kõik oma pojale, siis ei jätnud ta midagi talle allutamata. Ent praegu me veel ei näe, et kõik oleks temale allutatud. 9 Küll aga näeme Jeesust, kes sai pisut alamaks inglitest, kroonituna au ja hiilgusega selle eest, et ta kannatas ja suri. Jumala armu* tõttu maitses ta surma kõigi inimeste eest.

10 Jumal, kelle auks ja kelle tõttu on kõik olemasollu tulnud, arvas heaks teha kannatuste kaudu täiuslikuks pääste teerajaja*, kes pidi viima palju poegi auhiilgusse. 11 Sest nii pühitseja kui ka pühitsetavad on kõik ühe isa lapsed ja seepärast pole Jeesusel häbi nimetada neid vendadeks. 12 Ta ütleb: „Ma kuulutan su nime oma vendadele, kiidan sind lauluga keset kogudust”, 13 samuti: „Ma panen oma lootuse tema peale,” ja veel: „Mina ja lapsed, kelle Jehoova* on mulle andnud.”

14 Kuna need lapsed on liha ja veri, sai ka tema lihaks ja vereks, et teha oma surmaga lõpp sellele, kes suudab põhjustada surma, see tähendab Kuradile, 15 ja vabastada kõik need, kes on olnud kogu oma elu surmakartuse orjuses. 16 Ta ei hoolitse ju inglite eest, vaid Aabrahami järeltulijate eest. 17 Niisiis pidi ta saama kõiges oma vendade sarnaseks, et temast võiks saada Jumala teenistuses halastav ja ustav ülempreester, kes tooks lepitusohvri rahva pattude eest. 18 Kuna ta ise kannatas, kui ta proovile pandi, suudab ta aidata neid, keda proovile pannakse.

^ Heebr. 2:2 St Moosese seadus.

^ Heebr. 2:9 Võib tõlkida ka „ärateenimata lahkuse”, „ülima headuse”.

^ Heebr. 2:10 Võib tõlkida ka „ülemjuhi”.

^ Heebr. 2:13 Vt lisa A5.

Heebrealastele  3 : 1 - 19

3 Seega, pühad vennad, kes olete saanud taevase kutse, mõtelge saadikule* ja ülempreestrile, keda me tunnistame — Jeesusele. 2 Ta oli ustav Jumalale, kes ta ametisse pani, nagu ka Mooses oli ustav Jumala kojas*. 3 Jeesus aga väärib suuremat austust kui Mooses, nagu ka ehitaja on auväärsem kui maja, mille ta on ehitanud. 4 Mõistagi on iga maja kellegi ehitatud, aga see, kes on teinud kõik, on Jumal. 5 Mooses oli ustav teener Jumala kojas ning tema teenistus osutas sellele*, millest pidi räägitama hiljem. 6 Kristus aga on ustav poeg, kes on seatud Jumala koja üle. Meie oleme see koda, kui me jääme lõpuni julgeks ja hoiame kõvasti kinni lootusest, mille üle me rõõmu tunneme.

7 Seetõttu ütleb püha vaim: „Täna, kui te kuulete Jumala häält, 8 ärge tehke oma südant kõvaks, nagu juhtus siis, kui kutsuti esile kibe viha, nagu sündis proovilepaneku päeval kõrbes, 9 kus teie esiisad panid mind proovile, kuigi olid näinud mu tegusid nelikümmend aastat. 10 Seepärast tekkis mul selle põlvkonna vastu tülgastus ja ma ütlesin: „Nende süda eksitab neid pidevalt ja nad ei ole õppinud tundma minu teid.” 11 Ma vandusin oma vihas: „Nad ei saa puhata ühes minuga.*””

12 Vaadake ette, vennad, et keegi teist ei muutuks südamelt kurjaks ega uskmatuks, sest just selleni viib eemaldumine elavast Jumalast. 13 Pigem julgustage üksteist iga päev, kuni veel kestab see aeg, mille kohta öeldakse „täna”, et teie süda ei kalgistuks patu petliku veetluse tõttu. 14 Me saame kogeda sedasama mida Kristus, kui me vaid säilitame lõpuni samasuguse veendumuse, mis meil oli alguses. 15 Öeldakse ju: „Täna, kui te kuulete Jumala häält, ärge tehke oma südant kõvaks, nagu juhtus siis, kui kutsuti esile kibe viha.”

16 Sest kes olid need, kes küll kuulsid, ent kutsusid siiski esile Jumala kibeda viha? Kas mitte kõik need, kes olid Moosese juhtimisel Egiptusest välja läinud? 17 Ja kelle vastu tundis Jumal tülgastust nelikümmend aastat? Kas mitte nende vastu, kes tegid pattu, kelle laibad jäid maha kõrbesse? 18 Ja kellele ta vandus, et nad ei saa puhata ühes temaga? Kas mitte neile, kes olid sõnakuulmatud? 19 Niisiis me näeme, et nad ei saanud puhata* oma usupuuduse tõttu.

^ Heebr. 3:1 Sõna-sõnalt „apostlile”.

^ Heebr. 3:2 Mõeldakse Iisraeli rahvast.

^ Heebr. 3:5 Võib tõlkida ka „oli tunnistuseks sellest”.

^ Heebr. 3:11 Võib tõlkida ka „nad ei pääse minu valmistatud puhkepaika”.

^ Heebr. 3:19 Võib tõlkida ka „minna puhkepaika”.

Heebrealastele  4 : 1 - 16

4 Seepärast, kuna tõotus, et me võime puhata ühes Jumalaga*, on veel jõus, olgem valvel,* et keegi meist ei jääks sellest võimalusest ilma. 2 Ka meile on kuulutatud head sõnumit, nagu oli kuulutatud neilegi. Aga kuuldud sõnumist ei olnud neile kasu, sest neil polnud sellist usku nagu nendel, kes seda kuulda võtsid. 3 Ent meie, kel on usku, saame puhata ühes Jumalaga. Nende kohta on ta aga öelnud: „Ma vandusin oma vihas: „Nad ei saa puhata ühes minuga””, kuigi ta ise on pärast oma töö lõpetamist puhanud, maailma rajamisest peale*. 4 Sest kuskil on ta öelnud seitsmenda päeva kohta järgmist: „Seitsmendal päeval jäi Jumal tehtud tööst puhkama”, 5 aga selles kohas ta ütleb: „Nad ei saa puhata ühes minuga.”

6 Kuna mõnedel on veel võimalus hakata puhkama ühes temaga, ja need, kellele head sõnumit esmalt kuulutati, ei saanud puhata sõnakuulmatuse tõttu, 7 määrab ta veel ühe päeva, öeldes kaua aega hiljem Taaveti laulus „täna”, nagu eespool öeldud: „Täna, kui te kuulete Jumala häält, ärge tehke oma südant kõvaks.” 8 Kui Joosua oleks nad puhkepaika viinud, poleks Jumal rääkinud hiljem veel ühest päevast. 9 Seega on Jumala rahval veel võimalus saada osa puhkusest, mis on otsekui hingamispäeva puhkus. 10 Kes puhkab ühes Jumalaga,* puhkab oma tegudest nagu Jumal enda omadest.

11 Tehkem siis kõik, mis võimalik, et hakata puhkama ühes Jumalaga, et keegi ei muutuks nende kombel sõnakuulmatuks. 12 Jumala sõna* on elav ja mõjuvõimas ning teravam kui ükski kaheteraline mõõk ja tungib nii sügavale, et eraldab hinge ja vaimu,* liigesed ja üdi ning on südame mõtete ja kavatsuste hindaja. 13 Ükski loodu pole Jumala pilgu eest varjatud, vaid kõik on alasti ja paljastatud tema silme ees ning temale tuleb meil aru anda.

14 Kuna meil on suur ülempreester, kes on läinud taevasse, Jumala poeg Jeesus, siis ärgem lakakem temast tunnistust andmast. 15 Meil pole ju selline ülempreester, kes ei suudaks meile meie nõrkustes kaasa tunda, vaid selline, kes pandi kõigiti proovile, nagu meidki pannakse, kuid kes ei teinud pattu. 16 Mingem seepärast julgelt Jumala armutrooni ette, et ta halastaks meile ja osutaks oma armu, pakkudes meile abi õigel ajal.

^ Heebr. 4:1 Võib tõlkida ka „pääseda Jumala valmistatud puhkepaika”.

^ Heebr. 4:1 Sõna-sõnalt „kartkem”.

^ Heebr. 4:3 St Aadama ja Eeva laste sünnist peale.

^ Heebr. 4:10 Võib tõlkida ka „kes on pääsenud Jumala valmistatud puhkepaika”.

^ Heebr. 4:12 Võib tõlkida ka „sõnum”.

^ Heebr. 4:12 St toob välja erinevuse selle vahel, milline inimene näib olevat (hing) ja milline ta on tegelikult (vaim).

Heebrealastele  5 : 1 - 14

5 Iga inimeste hulgast ametisse seatud ülempreester määratakse inimeste esindajana Jumala teenistusse tooma ande ja ohvreid pattude eest. 2 Ta suudab kaasa tunda neile,* kes teadmatusest pattu teevad, sest temagi seisab silmitsi oma nõrkustega 3 ja peab oma pattude eest ohvreid tooma, nagu ta toob ohvreid rahva pattude eest.

4 Au olla ülempreester ei saa inimene endale ise võtta, vaid ta saab selle ainult siis, kui Jumal ta ametisse määrab, nagu ta määras Aaroni. 5 Nii ei ole ka Kristus ennast ise ülendanud ülempreestriks, vaid seda on teinud Jumal, kes ütleb tema kohta: „Sina oled mu poeg, täna sai minust su isa.” 6 Ta ütleb veel ühes kohas: „Sina oled preester igavesti, Melkisedeki sarnane.”

7 Kristus esitas maa peal elades valju hüüdmise ja pisaratega anumisi ja palveid sellele, kes võis teda surmast päästa, ja teda võeti kuulda tema jumalakartuse pärast. 8 Ehkki ta oli tema poeg, õppis ta kuulekust oma kannatuste kaudu. 9 Kui ta oli sel moel täiuslikuks tehtud, sai temast igavese pääste tooja kõigile, kes talle kuuletuvad, 10 sest Jumal määras ta Melkisedeki-sarnaseks ülempreestriks.

11 Tema kohta oleks meil palju öelda, aga seda on raske selgitada, kuna te olete läinud loiuks kuulma. 12 Kuigi te peaksite praeguseks juba õpetajad olema, vajate taas, et teile õpetataks algusest peale Jumala pühade sõnumite põhitõdesid. Te olete jälle sellised, kes vajavad piima, mitte tahket toitu. 13 Igaüks, kes toitub piimast, ei tunne õiguse sõnumit, kuna ta on alles laps. 14 Aga küpsete inimeste jaoks on tahke toit, nende jaoks, kes on oma eristusvõimet harjutamise teel treeninud* vahet tegema õige ja vale vahel.

^ Heebr. 5:2 Võib tõlkida ka „ta mõistab neid”.

^ Heebr. 5:14 Vastav kreeka sõna viitab gümnasti (võimleja) treeningule.

Heebrealastele  6 : 1 - 20

6 Seega nüüd, kus oleme algõpetuse Kristusest seljataha jätnud, pürgigem edasi küpsuse poole. Ärgem hakakem uuesti ehitama vundamenti, mille moodustavad surnud tegude kahetsemine, usk Jumalasse, 2 õpetus ristimisest, käte pealepanemisest, surnute ülesäratamisest ja lõplikust* kohtuotsusest. 3 Me pürgimegi küpsuse poole, kui Jumal lubab.

4 Neid, kes kord olid valgustatud ja maitsesid taevast andi, said püha vaimu 5 ning maitsesid Jumala head sõna ja tulevase ajastu väge, 6 kuid nüüd on usust taganenud, pole võimalik ärgitada uuesti kahetsema, kuna nad löövad Jumala poja jälle postile ja häbistavad teda avalikult. 7 Maa saab õnnistuse Jumalalt, juues vihma, mida tema peale külluslikult langeb, ning kasvatab siis tarvilikku vilja maaharijaile. 8 Kui maa kasvatab aga ogalisi põõsaid ja ohakaid, siis see hüljatakse ja on ligilähedal äraneedmisele ning süüdatakse lõpuks põlema.

9 Kuigi me räägime nõnda, armsad, oleme veendunud, et teie olete paremas olukorras ja saate pääste. 10 Jumal ei ole ülekohtune, et ta unustaks ära teie töö ja armastuse, mida olete osutanud tema nime vastu, kui olete aidanud* pühasid ja aitate veelgi. 11 Me soovime, et te kõik oleksite sama töökad nagu alguses ja oma lootuses täiesti kindlad lõpuni, 12 nii et te ei muutuks loiuks, vaid järgiksite nende eeskuju, kes tänu usule ja kannatlikkusele saavad kätte tõotatu.

13 Kui Jumal andis Aabrahamile tõotuse, siis vandus ta iseenese juures, kuna polnud kedagi suuremat, kelle juures vanduda, 14 öeldes: „Ma õnnistan sind ja annan sulle palju järeltulijaid.” 15 Aabraham sai selle tõotuse pärast kannatlikku ootamist. 16 Inimesed vannuvad kellegi endast suurema nimel ja nende vanne välistab mistahes edasised vaidlused, kuna see kinnitab, et öeldu vastab tõele. 17 Samamoodi Jumal, olles otsustanud näidata tõotuse pärijatele veelgi selgemini oma eesmärgi muutumatust, kinnitas oma tõotust vandega. 18 Ta tegi seda selleks, et need kaks muutumatut asja,* mis näitavad, et Jumalal on võimatu valetada, annaksid meile, kes oleme tema juures varju leidnud, rohkelt tarmu haarata kõvasti kinni meie ette seatud lootusest. 19 See lootus on meile otsekui hinge* ankur, kindel ja tugev, ning viib meid eesriide taha, 20 kuhu on enne meid* läinud Jeesus, kellest on saanud Melkisedeki-sarnane ülempreester igaveseks ajaks.

^ Heebr. 6:2 Sõna-sõnalt „igavesest”.

^ Heebr. 6:10 Sõna-sõnalt „teeninud”.

^ Heebr. 6:18 St Jumala tõotus ja vanne.

^ Heebr. 6:19 Võib tõlkida ka „elu”.

^ Heebr. 6:20 Sõna-sõnalt „eeljooksjana”.

Heebrealastele  7 : 1 - 28

7 See Melkisedek, Saalemi kuningas, kõrgeima Jumala preester, kohtus Aabrahamiga, kui see naasis kuningaid tapmast, ja õnnistas teda 2 ning Aabraham andis talle kümnendiku kõigest. Tema nimi tähendab „õiguse kuningas” ja ta on ka Saalemi kuningas, see tähendab „rahu kuningas”. 3 Pole teada, kes olid ta isa ja ema, milline on ta sugupuu ning millal ta sündis ja suri, ent olles saanud Jumala poja sarnaseks, jääb ta preestriks alatiseks.

4 Pange tähele, kui vägev oli see mees, kellele patriarh Aabraham andis oma sõjasaagi parimast osast kümnendiku. 5 On tõsi, et preestriteks määratud Leevi poegadel käsib Moosese seadus koguda kümnist rahvalt, see tähendab oma vendadelt, kuigi need on Aabrahami järeltulijad. 6 Ent see mees, kes ei olnud Leevi soost, võttis kümnist Aabrahamilt ja õnnistas teda, kellele olid antud tõotused. 7 On vaieldamatu tõde, et väiksem saab õnnistuse suuremalt. 8 Ühel juhul saavad kümnist surelikud inimesed, aga teisel juhul see, kelle kohta tunnistatakse, et ta elab. 9 Võib öelda, et isegi Leevi, kellele kümnist antakse, maksis Aabrahami kaudu kümnist, 10 sest ta oli alles oma esiisa niuetes*, kui Melkisedek Aabrahamiga kohtus.

11 Kui täiuslikkus oleks olnud saavutatav leviitide preestriameti kaudu (see amet oli ju sätestatud rahvale antud seaduses), miks oli siis veel vaja, et tõuseks teine preester, kes öeldakse olevat Melkisedeki, aga mitte Aaroni sarnane? 12 Kui preestriamet muutub, on vaja muuta ka seadust. 13 Sest see, kelle kohta seda öeldakse, tuli teisest suguharust, mille liikmeist pole keegi teeninud altari juures. 14 On ju teada, et meie isand põlvneb Juudast, ometi ei öelnud Mooses, et sellest suguharust tuleks preestreid.

15 Kõige selle põhjal mõistame veel selgemalt, et tõuseb uus, Melkisedeki-sarnane preester, 16 kes pole saanud selleks mitte seaduse alusel, põlvnemise järgi, vaid tänu väele, mis annab hävimatu* elu. 17 Tema kohta on tunnistatud: „Sina oled preester igavesti, Melkisedeki sarnane.”

18 Niisiis jäetakse endised määrused kõrvale, kuna need on jõuetud ja kasutud. 19 Sest Moosese seadus ei teinud midagi täiuslikuks, küll aga on seda teinud parema lootuse toomine, tänu millele me saame tulla Jumala juurde. 20 Jumal andis Jeesusele preestriameti vandega 21 (teised on saanud preestriteks ilma Jumala vandeta, kuid Jeesus on saanud preestriks vandega, mille andis tema kohta Jumal, kes ütles: „Jehoova on tõotanud ega muuda meelt: „Sina oled preester igavesti””) 22 ja seetõttu on Jeesus saanud parema lepingu tagatiseks*. 23 Peale selle on paljud pidanud üksteise järel preestriteks saama, sest surm pole lasknud neil sellesse ametisse jääda. 24 Kuna aga tema elab igavesti, pole tal preestriametis ühtki järeltulijat. 25 Seega suudab ta tuua ülima pääste neile, kes tema kaudu Jumala juurde tulevad, sest ta on alati elus, et nende eest kosta.

26 Ta on just selline ülempreester, millist me vajame: ustav, ilma süüta, rüvetamata, erinev patustest, ülendatud taevast kõrgemale. 27 Erinevalt teistest ülempreestritest pole tal vaja iga päev ohvreid tuua, esmalt enda ja seejärel rahva pattude eest, sest ta tegi seda ühe korra ja lõplikult, kui ohverdas iseenda. 28 Moosese seadus määrab ju ülempreestriteks puudustega inimesi, kuid pärast seadust antud vanne määrab selleks Poja, kes on saanud täiuslikuks igaveseks.

^ Heebr. 7:10 St Leevi kui Aabrahami järeltulija polnud veel sündinud.

^ Heebr. 7:16 Võib tõlkida ka „hävitamatu”.

^ Heebr. 7:22 Võib tõlkida ka „käendajaks”.

Heebrealastele  8 : 1 - 13

8 Peamine, mida me öelda tahame, on see: meil on selline ülempreester, kes on taevas istunud Majesteedi troonist paremale 2 ning teenib pühas paigas* ja tõelises telgis, mille on püstitanud Jehoova, mitte inimene. 3 Kuna iga ülempreester on määratud ohverdama ande ja ohvreid, pidi temagi midagi ohverdama. 4 Kui ta oleks maa peal, ei oleks ta preester, kuna siin on juba olemas mehed, kes seaduse järgi ande ohverdavad. 5 Nende teenistus on taevaste asjade eelpilt ja vari. Eks Mooses saanud telki valmistama asudes Jumalalt käsu: „Valmista need kõik eeskuju järgi, mida sulle mäel näidati.” 6 Ent Jeesus on saanud ülevama ameti, sest ta on palju parema lepingu vahemees. See leping on seaduslikult rajatud parematele tõotustele.

7 Kui esimene leping oleks olnud veatu, poleks teist olnud vaja. 8 Jumal ju laidab rahvast, öeldes: „„Tulevad päevad, mil ma sõlmin Iisraeli soo ja Juuda sooga uue lepingu,” lausub Jehoova. 9 „See leping pole samasugune nagu see, mille ma sõlmisin nende esiisadega sel päeval, kui ma võtsin neil käest kinni, et tuua nad välja Egiptusemaalt. Nad ei täitnud minu lepingut ja seepärast ei hoolitsenud ma enam nende eest,” ütleb Jehoova.

10 „Leping, mille ma sõlmin Iisraeli sooga pärast neid päevi, on järgmine,” lausub Jehoova. „Ma panen oma seadused nende mõistusesse ja kirjutan need nende südamesse. Siis ma olen nende Jumal ja nemad on minu rahvas.

11 Siis ei õpeta enam ükski oma kaaskodanikku ega oma venda, öeldes: „Tunne Jehoovat!”, sest nad kõik tunnevad mind, kõige pisemast kõige suuremani. 12 Ma andestan neile nende ülekohtused teod ega tuleta enam meelde nende patte.””

13 Öeldes „uus leping”, on ta tunnistanud eelmise vanaks. Kuid see, mis on vana ja üha vananeb, kaob peagi.

^ Heebr. 8:2 Võib tõlkida ka „kõige pühamas paigas” (vt ka Heb 9:8, 12, 24, 25; 10:19; 13:11).

Heebrealastele  9 : 1 - 28

9 Eelmine leping sisaldas ettekirjutusi teenistuse kohta ja selle juurde kuulus maine pühamu. 2 Sellesse telkpühamusse tehti esimene ruum, kus olid lambijalg, laud ja vaateleivad, ning seda nimetati pühaks paigaks. 3 Aga teise eesriide taga oli ruum, mida nimetati kõige pühamaks paigaks. 4 Seal olid kullast suitsutuspann ja üleni kullaga kaetud lepingulaegas, milles olid kuldnõu mannaga ja Aaroni kepp, mis oli kord punga läinud, ning lepingutahvlid. 5 Laeka peal olid aulised keerubid, mis varjasid lepituskaant*. Kuid praegu pole aeg sellest kõigest üksikasjalikult rääkida.

6 Pärast seda, kui kõik oli nõnda valmis tehtud, käisid preestrid korrapäraselt telgi esimeses ruumis, et täita oma teenistuskohustusi. 7 Kuid teise ruumi läks ainult ülempreester, kord aastas ja alati koos verega, mille ta ohverdas iseenda eest ja pattude eest, mis rahvas oli teadmatusest teinud. 8 Seega näitab püha vaim, et sel ajal, kui oli olemas esimene telk, ei olnud kellelegi veel avatud teed pühasse paika. 9 See telk on eelpilt praeguseks ajaks ja selle kohaselt tuuakse siiamaani nii ande kui ka ohvreid, kuid need ei suuda jumalateenija südametunnistust täiesti puhtaks teha. 10 Need annid ja ohvrid on ju seotud kõigest toitude, jookide ja mitmesuguste rituaalsete pesemistega. Seesugused ihu kohta käivad nõuded pidid kehtima määratud ajani, mil asjad pidi korda seatama.

11 Ent kui tuli Kristus — ülempreester, kes pidi tooma õnnistusi, mis ongi juba tõeks saanud —, läks ta suuremasse ja täiuslikumasse telki, mis pole kätega tehtud, see tähendab, mis pole maise loodu osa. 12 Ta läks pühasse paika, kuid mitte kitsede ega noorte pullide verega, vaid omaenda verega, ta tegi seda üheainsa korra ning tõi meile igavese vabastuse*. 13 Kui juba kitsede ja pullide veri ning lehmmullika tuhk, mida piserdatakse nende peale, kes on rüvetunud, teeb nad Jumala silmis puhtaks, 14 siis kui palju enam puhastab Kristuse veri meie südametunnistuse surnud tegudest! Tema ohverdas end igavese vaimu juhtimisel veatuna Jumalale, et me saaksime teenida elavat Jumalat.

15 Sellepärast ongi ta uue lepingu vahemees, et kutsutud saaksid tõotuse igavese pärandi kohta. Kõik see on saanud võimalikuks tänu tema surmale, mille kaudu nad on lunastatud ning vabastatud eelmise lepingu aegsetest üleastumistest. 16 Sest kui on tegemist lepinguga, mis on sõlmitud Jumalaga, on vaja, et lepingu sõlminud inimene sureks, 17 kuna surm paneb lepingu kehtima. Sel ajal kui lepingu sõlminud inimene elab, pole see jõus. 18 Seetõttu ei jõustunud ka eelmine leping ilma vereta. 19 Kui Mooses oli kõik seaduse nõuded rahvale teada andnud, võttis ta noorte pullide ja kitsede vere, samuti vee, ning piserdas seda erepunase villa ja iisopi abil nii rullraamatu kui ka rahva peale, 20 öeldes: „See on selle lepingu veri, mida Jumal on käskinud teil täita.” 21 Ta piserdas verd ka telgi ja kõigi teenistuses kasutatavate anumate peale. 22 Moosese seaduse järgi puhastatakse peaaegu kõik verega; ilma verd valamata ei ole andeksandmist.

23 Niisiis, taevaste asjade maiseid vasteid oli vaja sel moel puhastada, kuid taevaste asjade endi puhastamiseks on vaja palju paremaid ohvreid. 24 Kristus ei läinud ju kätega tehtud pühasse paika, mis on kõigest tegelikkuse eelpilt, vaid taevasse endasse, kus ta nüüd astub Jumala palge ette meie heaks. 25 Ta ei läinud sinna selleks, et end korduvalt ohverdada — nagu ülempreester läheb igal aastal pühasse paika ja mitte enda verega —, 26 muidu oleks ta pidanud alates maailma rajamisest* korduvalt kannatama. Kuid nüüd on ta ilmunud ajastute* viimseil päevil üheainsa korra, et ennast ohvriks tuues kõrvaldada patt. 27 Nii nagu inimesed surevad ühe korra ja pärast seda on kohtumõistmine, 28 nii ohverdati ka Kristus üks kord ja alatiseks, et ta võtaks enda kanda paljude patud. Kui ta teist korda ilmub, siis mitte enam patu kõrvaldamiseks. Ja teda näevad need, kes temalt pikisilmi päästet ootavad.

^ Heebr. 9:5 Võib tõlkida ka „lepituspaika”.

^ Heebr. 9:12 Sõna-sõnalt „lunastuse”.

^ Heebr. 9:26 St alates Aadama ja Eeva laste sünnist.

^ Heebr. 9:26 Mõeldakse juudi ajastuid.

Heebrealastele  10 : 1 - 39

10 Kuna Moosese seadus on ainult tulevaste heade asjade vari, mitte aga nende tegelik kuju, siis ei saa see* iialgi nendesamade ohvritega, mida aastast aastasse ohverdatakse, jumalateenijaid täiuslikuks teha. 2 Muidu oleks ju ohvrite toomine lõppenud, sest ohvritoojad oleksid saanud puhtaks ühe korraga ega oleks tundnud enam süümepiinu pattude pärast. 3 Kuid need ohvrid tuletavad aastast aastasse patte meelde, 4 sest on võimatu, et pullide ja kitsede veri patud ära võtaks.

5 Seepärast ütles Kristus maailma tulles: „„Ohvrit ja ohvriandi sa ei tahtnud, aga sa valmistasid mulle keha. 6 Põletus- ja patuohvreid sa ei kiitnud heaks.” 7 Siis ma ütlesin: „Siin ma olen, rullraamatus on minust kirjutatud. Ma olen tulnud täitma su tahet, mu Jumal.”” 8 Olles esmalt öelnud: „Sa ei tahtnud ega kiitnud heaks ohvreid ja ohvriande, samuti põletus- ja patuohvreid” — need on ohvrid, mida Moosese seaduse järgi tuuakse —, 9 ütleb ta pärast seda: „Siin ma olen. Ma olen tulnud täitma su tahet.” Ta kõrvaldab esimese, et panna kehtima teine. 10 Sellesama tahte kohaselt on meid Jeesus Kristuse keha ohverdamise kaudu pühitsetud üks kord ja alatiseks.

11 Iga preester asub päevast päeva oma kohale, et täita teenistusülesandeid ja tuua korduvalt samu ohvreid, mis ei suuda kunagi patte täiesti ära võtta. 12 Aga tema tõi pattude eest ühe ohvri alatiseks ja istus Jumala paremale käele 13 ning ootab nüüd, kuni ta vaenlased pannakse tema jalajäriks. 14 Ühe ohvriga on ta teinud alatiseks täiuslikuks need, keda pühitsetakse. 15 Seda kinnitab meile ka püha vaim, sest kõigepealt see ütleb: 16 „„Leping, mille ma sõlmin nendega pärast neid päevi, on järgmine,” lausub Jehoova. „Ma panen oma seadused nende südamesse ja kirjutan need nende mõistusesse.”” 17 Hiljem see ütleb: „Ma ei tuleta enam meelde nende patte ega seadusvastaseid tegusid.” 18 Kui need on andeks antud, siis pole enam vaja ohvreid patu pärast.

19 Niisiis, vennad, kuna meil on tänu Jeesuse verele julgus siseneda pühasse paika teed pidi, 20 mille ta on avanud meile kui uue tee — elluviiva tee — eesriide, see tähendab oma keha kaudu, 21 ja kuna meil on suur preester Jumala koja üle, 22 siis mingem Jumala ette siira südame ja kindla usuga, olles piserdamisega* puhastatud mustast südametunnistusest ja pestud puhta veega. 23 Andkem alati oma lootusest vankumatult tunnistust, sest tõotuse andja on ustav. 24 Mõelgem üksteise peale,* et võiksime õhutada üksteist armastusele ja headele tegudele, 25 ning ärgem jätkem unarusse koguduse koosolekutel käimist, nagu mõnel on kombeks, vaid julgustagem üksteist — seda enam, mida lähemale näeme seda päeva jõudmas.

26 Kui me tahtlikult pattu teeksime, pärast seda kui oleme tõde tundma õppinud, siis ei jääks pattude lepitamiseks enam ühtki ohvrit. 27 Jääks vaid üle hirmuga oodata kohtumõistmist ja tulist viha, mis neelab ära vastupanijad. 28 Igaüks, kes on heitnud kõrvale Moosese seaduse, sureb halastust leidmata kahe või kolme tunnistaja ütluse peale. 29 Kui palju karmimat karistust vääriks teie arvates siis see, kes on Jumala poja jalge alla tallanud ega pea millekski eriliseks lepinguverd, millega teda on pühitsetud, ja kes on teotanud armu vaimu? 30 Me teame, et Jumal ütles: „Kättemaks kuulub mulle, mina tasun kätte,” ja et on kirjutatud: „Jehoova mõistab kohut oma rahva üle.” 31 Hirmus on langeda elava Jumala kätte.

32 Tuletage meelde möödunud päevi, kui te, olles valgustatud, pidasite vastu suures võitluses ja kannatustes. 33 Mõnikord said teile avalikult* osaks solvangud ja katsumused, mõnikord jälle pakkusite tuge neile*, kes selliseid raskusi kogesid. 34 Te tundsite kaasa neile, kes olid vangis, ja te ei kaotanud rõõmu, kui teie vara rööviti, sest te teadsite, et teil on parem ja jäädav varandus.

35 Seepärast ärge kaotage julgust*, sest see toob suure tasu. 36 Teil on vaja vastupidavust, et te pärast Jumala tahte täitmist saaksite kätte tõotatu. 37 Sest „üürike aega” veel ja „saabub see, kes on tulemas, ega viivita”. 38 „Aga õige jääb tänu usule elama”, ja „kui ta lööb araks ja minust taganeb, ei ole mul temast head meelt”. 39 Ent meie ei ole sellised, kes taganevad ja hukkuvad, vaid sellised, kes usuvad ja jäävad elama.

^ Heebr. 10:1 Teine võimalik tähendus: „inimesed”.

^ Heebr. 10:22 St Jeesuse verega.

^ Heebr. 10:24 Võib tõlkida ka „hooligem üksteisest”, „olgem üksteise vastu tähelepanelikud”.

^ Heebr. 10:33 Võib tõlkida ka „otsekui areenil”.

^ Heebr. 10:33 Võib tõlkida ka „seisite nende kõrval”.

^ Heebr. 10:35 Võib tõlkida ka „rääkige julgelt”.

Heebrealastele  11 : 1 - 40

11 Usk on põhjendatud ootus, et loodetav saab tõeks, tõenditel põhinev veendumus selles,* mida pole näha. 2 Usu kaudu said vanal ajal elanud inimesed* kinnituse, et nad on Jumalale meelepärased.

3 Usu tõttu me mõistame, et kõik taevas ja maa peal* on seatud paika Jumala sõna läbi ning nähtav on tulnud olemasollu nähtamatust.

4 Usu tõttu tõi Aabel Jumalale parema ohvri kui Kain, ja usu kaudu sai ta kinnituse, et ta on õige, sest Jumal kiitis tema annid heaks. Kuigi ta on surnud, räägib ta usu kaudu veel praegugi.

5 Usu tõttu võeti Eenok ära, et ta ei peaks kannatusrikast surma surema, ja teda ei leitud kusagilt, kuna Jumal oli ta ära võtnud. Enne kui ta ära võeti, oli ta saanud kinnituse, et ta on Jumalale meelepärane. 6 Ilma usuta on võimatu Jumalale meelepärane olla, sest kes Jumala juurde tuleb, peab uskuma, et ta on olemas ja et ta annab tasu neile, kes teda tõsimeeli otsivad.

7 Usu tõttu tegutses Noa jumalakartlikult ja ehitas oma pere päästmiseks laeva, olles saanud Jumalalt hoiatuse selle kohta, mida polnud veel näha. Oma usuga mõistis ta maailma süüdi ning usu tõttu kuulutati tema õigeks.

8 Usu tõttu kuuletus Aabraham, kui teda kutsuti, ning ta asus teele paika, mille pidi pärandiks saama. Ta läks, teadmata, kuhu ta läheb. 9 Usu tõttu elas Aabraham võõrana tõotatud maal, elas telkides koos Iisaki ja Jaakobiga, kes said sama tõotuse mis tema, 10 sest ta ootas kindlale alusele rajatud linna, mille kavandaja* ja ehitaja on Jumal.

11 Usu tõttu sai ka Saara kõrgest east hoolimata rammu soojätkamiseks, sest ta pidas tõotuse andjat ustavaks*. 12 Nõnda sündis ühele mehele, kes polnud enam võimeline sugu jätkama,* nii palju lapsi nagu tähti taevas ja liiva mere ääres.

13 Nad kõik säilitasid usu kuni surmani, saamata kätte tõotatut. Kuid nad nägid seda kaugelt ja tervitasid seda ning tunnistasid end olevat võõrad ja ajutised elanikud sellel maal. 14 Need, kes seda tunnistavad, näitavad, et nad igatsevad paika, mis oleks nende oma. 15 Kui nad oleksid muudkui mõelnud sellele paigale, kust nad olid lahkunud, oleksid nad ju leidnud võimaluse tagasi pöörduda. 16 Ent nad igatsesid paremat paika, seda, mis kuulub taevale. Seetõttu pole Jumalal nende pärast häbi, kui nad teda kui oma Jumalat appi hüüavad, ta on koguni valmistanud neile linna.

17 Usu tõttu Aabraham niisama hästi kui ohverdas Iisaki, kui ta proovile pandi — tema, kes oli tõotused rõõmuga vastu võtnud, oli valmis ohverdama oma ainsat poega —, 18 ehkki talle oli öeldud: „Sulle tõotatud järeltulijad põlvnevad Iisakist.” 19 Ta nimelt mõtles, et Jumal suudab Iisaki isegi surnuist üles äratada. Ta saigi oma poja otsekui surnuist tagasi ja sellel oli sümboolne tähendus.

20 Usu tõttu õnnistas Iisak Jaakobit ja Eesavit seoses tulevaste asjadega.

21 Usu tõttu õnnistas Jaakob enne oma surma mõlemat Joosepi poega ja kummardas Jumalat, toetudes kepi najale.

22 Usu tõttu rääkis Joosep oma elu lõpul Iisraeli poegade väljumisest Egiptusest ning andis korralduse oma luude* kohta.

23 Usu tõttu varjasid vanemad Moosest pärast tema sündi kolm kuud, sest nad nägid, et ta on ilus laps, ja nad ei kartnud kuninga käsku. 24 Usu tõttu ei tahtnud Mooses täiskasvanuks saades, et teda nimetataks vaarao tütre pojaks. 25 Ta otsustas pigem lasta end koos Jumala rahvaga halvasti kohelda kui nautida üürikest paturõõmu, 26 kuna ta pidas endale võituna* osaks saavat halvakspanu suuremaks rikkuseks kui Egiptuse aardeid, sest ta pilk oli keskendunud tasule. 27 Usu tõttu lahkus ta Egiptusest, mitte hirmu tõttu kuninga viha ees; ta jäi kindlaks, otsekui nähes teda, kes on nähtamatu. 28 Usu tõttu korraldas ta paasapüha pidamise ja uksepiitade verega määrimise, et hukkaja ei teeks viga nende esmasündinutele.

29 Usu tõttu läksid nad läbi Punase mere nagu kuiva maad mööda. Egiptlased proovisid sedasama teha, aga nad uppusid.

30 Usu tõttu varisesid kokku Jeeriko müürid, pärast seda kui rahvas oli seitsmel päeval ümber nende marssinud. 31 Usu tõttu ei saanud prostituut Raahab koos sõnakuulmatutega hukka, sest ta oli luurajad rahumeelselt vastu võtnud.

32 Mida ma veel ütleksin? Mul ei jätku aega, et jutustada Giideonist, Baarakist, Simsonist, Jeftast, Taavetist, samuti Saamuelist ja teistest prohvetitest. 33 Usu tõttu alistasid nad kuningriike, tegutsesid õiguse heaks, said tõotused, sulgesid lõvide suu, 34 summutasid tule väe, pääsesid mõõgatera eest, said nõrgast tugevaks, said vägevaks sõjas, lõid põgenema sissetungijate väed. 35 Naised said tagasi oma surnud ülestõusmise kaudu. Teisi aga piinati, sest nad ei nõustunud mingi lunastushinna eest vabaks saama, et neile saaks osaks parem ülestõusmine. 36 Mõnede katsumuseks olid mõnitamised ja piitsutamised, enamgi veel — ahelad ja vanglad. 37 Neid visati kividega surnuks, nende usk pandi proovile, neid saeti pooleks, hukati mõõgaga, nad käisid lamba- ja kitsenahkades, olid puuduses ja raskustes, kogesid halba kohtlemist. 38 Nemad, keda maailm polnud väärt, otsisid varju kõrbetest, mägedest, koobastest ja maalõhedest.

39 Ehkki kõik nad said tänu oma usule kinnituse, et nad on Jumalale meelepärased, ei saanud nad kätte tõotatut, 40 sest Jumal nägi meile ette midagi paremat, et nad ei saaks täiuslikuks ilma meieta.

^ Heebr. 11:1 Võib tõlkida ka „veenev tõend tegelike asjade kohta”.

^ Heebr. 11:2 Võib tõlkida ka „meie esivanemad”.

^ Heebr. 11:3 Võib tõlkida ka „et ajastud”.

^ Heebr. 11:10 Võib tõlkida ka „arhitekt”.

^ Heebr. 11:11 Võib tõlkida ka „usaldusväärseks”.

^ Heebr. 11:12 Võib tõlkida ka „kes oli niisama hästi kui surnud”.

^ Heebr. 11:22 Võib tõlkida ka „matmise”.

^ Heebr. 11:26 Sõna-sõnalt „kristusena”.

Heebrealastele  12 : 1 - 29

12 Niisiis, kuna meie ümber on nii suur pilv tunnistajaid, siis heitkem meiegi endalt ära kõik, mis meid koormab, ja patt, millesse me kergesti takerdume, ning jookskem vastupidavusega võidujooksu, mis meile joosta on antud, 2 hoides pilku meie usu teerajajal ja täiustajal Jeesusel. Ta pidas piinapostil vastu eesootava rõõmu pärast ega hoolinud häbist ning on istunud Jumala troonist paremale. 3 Mõelge siis tõsiselt tema peale, kel tuli taluda patuste vaenulikke sõnu, mida need iseendi kahjuks ütlesid, et te ei väsiks ega annaks alla.

4 Patuga võideldes ei ole te veel võidelnud surmani. 5 Te olete täiesti unustanud nõuande, mis ütleb teile kui poegadele: „Mu poeg, ära põlga Jehoova manitsust, ja ära heida meelt, kui ta sind noomib, 6 sest keda Jehoova armastab, seda ta manitseb. Ta karistab igaüht, kelle ta kui poja vastu võtab.”

7 Kannatused, mida teil tuleb taluda, kasvatavad teid. Jumal kohtleb teid kui poegi. Kuid mis poeg see on, keda isa ei karista*? 8 Kui teid kõiki poleks nõnda karistatud, siis oleksite vallaslapsed, mitte pojad. 9 Meie lihased isad karistasid meid ja me pidasime neist lugu. Kas me ei peaks siis palju meelsamini alluma sellele isale, kes on meile vaimu kaudu elu andnud,* et võiksime elada? 10 Lihased isad karistasid meid lühikese aja jooksul oma äranägemise järgi, aga Jumal teeb seda meie hüvanguks eesmärgiga, et saaksime pühaks, nagu tema on püha. 11 Ükski karistus ei too esialgu rõõmu, vaid on valus*, kuid need, keda karistuse kaudu on kasvatatud, lõikavad hiljem rahu- ja õigusevilja.

12 Seepärast kinnitage rammetuid käsi ja jõuetuid põlvi 13 ning tehke sirgeks tee, mida käite, et see, mis on vigane, ei läheks liigesest välja, vaid saaks hoopis terveks. 14 Taotlege rahu kõigi inimestega ja pühadust, milleta keegi ei saa Isandat näha. 15 Vaadake hoolega, et keegi Jumala armust ilma ei jääks ning ükski mürgine juur ei tärkaks ega põhjustaks häda ja paljud selle tõttu ei rüvetuks. 16 Vaadake, et keegi teie seast ei oleks hooraja* ega selline, kes ei hinda pühi asju, nagu Eesav, kes andis ära oma esmasünniõiguse ühe kõhutäie eest. 17 Te teate, et hiljem, kui ta tahtis õnnistust saada, heideti ta kõrvale. Ehkki ta anus pisarsilmil oma isa, et see meelt muudaks, ei olnud sellest mingit abi.

18 Te ei ole tulnud sellise mäe juurde, mida saaks käega katsuda ja mis tules lõõmaks, samuti mitte tumeda pilve, pilkase pimeduse ja maru juurde 19 ega trompetihüüu ja hääle juurde, mida kuuldes inimesed anusid, et see nendega enam ei räägiks. 20 Neid kohutas käsk „Isegi kui mõni loom mäge puudutab, tuleb ta kividega surnuks visata”. 21 See vaatepilt oli nii hirmuäratav, et Mooses ütles: „Ma tunnen hirmu ja värisen.” 22 Teie aga olete tulnud Siioni mäe, elava Jumala linna, taevase Jeruusalemma juurde, kümnete tuhandete kokkutulnud inglite juurde, 23 taevasse kirja pandud esmasündinute koguduse juurde, Jumala, kõikide kohtumõistja juurde, pühast vaimust sündinud ja täiuslikuks tehtud õigete juurde,* 24 uue lepingu vahemehe Jeesuse juurde ja piserdatud vere juurde, mis räägib paremini kui Aabeli veri.

25 Ärge keelduge kuulamast* seda, kes räägib. Kui juba need ei pääsenud, kes keeldusid kuulamast seda, kes edastas Jumala hoiatuse maa peal, siis kui palju enam ei pääse meie, kui pöörame selja sellele, kes räägib taevast! 26 Tol ajal raputas Jumala hääl maad, aga nüüd on ta tõotanud: „Veel kord ma raputan maad, ent ka taevast.” 27 Sõnad „veel kord” annavad mõista, et see, mida raputatakse ja mida pole teinud Jumal, kõrvaldatakse, et jääks püsima see, mida ei saa kõigutada. 28 Kuna meile antakse kuningriik*, mida ei saa kõigutada, siis jäägu meie peale arm, tänu millele me saame teenida Jumalat talle meelepäraselt, jumalakartuse ja aukartusega. 29 Meie Jumal on hävitav tuli.

^ Heebr. 12:7 Võib tõlkida ka „ei manitse”, „ei kutsu korrale”.

^ Heebr. 12:9 Võib tõlkida ka „alluma oma vaimse elu isale”.

^ Heebr. 12:11 Võib tõlkida ka „toob kurbust”.

^ Heebr. 12:16 Vt „Sõnaseletusi”, märksõna „hoorus”.

^ Heebr. 12:23 Võib tõlkida ka „täiuslikuks tehtud õigete vaimse elu juurde”.

^ Heebr. 12:25 Võib tõlkida ka „ärge otsige vabandusi, et mitte kuulata”, „ärge eirake”.

^ Heebr. 12:28 Võib tõlkida ka „kuningavalitsus”. (Vt „Sõnaseletusi”, märksõna „Jumala kuningriik”.)

Heebrealastele  13 : 1 - 25

13 Teie vennaarmastus jäägu püsima. 2 Ärge unustage osutada külalislahkust*, sest tänu sellele on mõned enese teadmata võõrustanud ingleid. 3 Mõelge neile, kes on vangis, otsekui oleksite vangistatud koos nendega, ja neile, keda halvasti koheldakse, sest teiegi olete maises kehas*. 4 Kõik hoidku abielu au sees ja abieluvoodi olgu rüvetamata, sest Jumal mõistab kohut hoorajate* ja abielurikkujate üle. 5 Teie elust ilmnegu, et teis pole rahaarmastust. Olge rahul sellega, mis teil on. Jumal on ju öelnud: „Ma ei hülga sind iial, ma ei jäta sind kunagi maha.” 6 Niisiis võime olla täiesti julged ja öelda: „Jehoova on mu abimees, ma ei karda. Mida võib inimene mulle teha?”

7 Mõelge neile, kes on teie seas eestvedajad, kes on rääkinud teile Jumala sõna. Pange tähele nende eluviisi häid tulemusi ja võtke eeskujuks nende usku.

8 Jeesus Kristus on seesama — eile, täna ja igavesti.

9 Ärge laske end eksitada mitmesugustel võõrastel õpetustel. Südamele on hea saada jõudu Jumala armust, mitte toitudest*; pole need ju toonud kasu neile, kes neid üleliia tähtsaks peavad.

10 Meil on altar, millelt need, kes teenivad telkpühamus, ei või süüa. 11 Nende loomade kehad, kelle vere ülempreester patuohvriks pühasse paika viib, põletatakse ära väljaspool laagrit. 12 Seepärast kannatas ka Jeesus väljaspool linnaväravat, et pühitseda rahvast oma verega. 13 Mingem siis tema juurde väljapoole laagrit, taludes samasugust teotust nagu tema, 14 sest meil pole siin jäädavat linna, vaid me ootame pikisilmi tulevast linna. 15 Toogem Jeesuse kaudu alati Jumalale kiitusohvrit, see tähendab oma huulte vilja, ülistades tema nime. 16 Ärge ka unustage head teha ja jagada teistega seda, mis teil on, sest sellised ohvrid on Jumalale meelepärased.

17 Kuuletuge ja alistuge neile, kes on teie seas eestvedajad — sest nad valvavad teie järele, teades, et neil tuleb selle kohta aru anda —, et nad teeksid oma tööd rõõmuga ja mitte ohates, sest see tooks teile kahju.

18 Palvetage meie eest, sest me teame, et meil on puhas südametunnistus, ja me soovime kõiges käituda ausalt. 19 Aga eriti õhutan ma teid palvetama selle eest, et mind teile kiiremini tagasi antaks.

20 Rahu Jumal, kes on toonud surnuist ellu lammaste suure karjase — meie isanda Jeesuse, kes viis Jumala ette igavese lepingu vere —, 21 varustagu teid kõige heaga täitma tema tahet. Tegutsegu ta meis Jeesus Kristuse kaudu nõnda, nagu on talle meelepärane. Jumalale kuulugu au igavesest ajast igavesti! Aamen.

22 Vennad, pöörake suurt tähelepanu neile julgustussõnadele, sest ma olen kirjutanud teile lühidalt. 23 Teadke, et meie vend Timoteos on vabaks lastud. Kui ta tuleb varsti, siis külastan ma teid koos temaga.

24 Tervitage minu poolt kõiki, kes on teie seas eestvedajad, ja kõiki pühasid. Itaalia vennad tervitavad teid.

25 Arm olgu teie kõigiga!

^ Heebr. 13:2 Sõna-sõnalt „armastust võõraste vastu”.

^ Heebr. 13:3 Teine võimalik tähendus: „otsekui kannataksite koos nendega”.

^ Heebr. 13:4 Vt „Sõnaseletusi”, märksõna „hoorus”.

^ Heebr. 13:9 St reeglitest toidu kohta.

JAAKOBUSE

LÜHIÜLEVAADE

- 1

- Tervitused (1)

- Vastupidavus toob õnne (2–15)

- Läbiproovitud usk (3)

- Paluge usus (5–8)

- Vale soov viib patu ja surmani (14, 15)

- Iga hea and on ülalt (16–18)

- Jumala sõna kuulamine ja selle järgi tegutsemine (19–25)

- Inimene, kes vaatab peeglisse (23, 24)

- Puhas ja rikkumata jumalateenistus (26, 27)

- 2

- Erapoolikus on patt (1–13)

- Armastus, kuninglik seadus (8)

- Usk ilma tegudeta on surnud (14–26)

- Deemonidki usuvad ja värisevad (19)

- Aabrahami nimetatakse Jehoova sõbraks (23)

- 3

- Keele taltsutamine (1–12)

- Mitte kõik ei peaks olema õpetajad (1)

- Ülalt lähtuv tarkus (13–18)

- 4

- Ärge olge maailma sõbrad (1–12)

- Seiske vastu Kuradile (7)

- Lähenege Jumalale (8)

- Hoiatus uhkuse eest (13–17)

- „Kui Jehoova tahab” (15)

- 5

- Hoiatus rikastele (1–6)

- Jumal õnnistab neid, kes on kannatlikud ja vastupidavad (7–11)

- Teie „jah” olgu „jah” (12)

- Usus esitatud palvel on suur mõju (13–18)

- Patuse tagasitoomine eksiteelt (19, 20)

Jaakobuse

1

2

3

4

5

Jaakobuse  1 : 1 - 27

JAAKOBUSE KIRI

1 Jaakobuselt, Jumala ja meie isanda Jeesus Kristuse orjalt, kaheteistkümnele hajali asuvale suguharule.

Tervitusi teile!

2 Pidage lausa rõõmuks, mu vennad, kui teid tabavad mitmesugused katsumused, 3 sest te teate, et läbiproovitud usk teeb teid vastupidavaks. 4 Laske ainult vastupidavusel oma töö lõpuni teha, et te oleksite täiuslikud* ja veatud ning teis poleks midagi puudu.

5 Kui kellelgi teist on puudu tarkusest, siis ta palugu Jumalat — sest tema annab kõigile heldelt, etteheiteid tegemata — ja seda antakse talle. 6 Aga ta palugu usus, ilma kahtlemata, sest kes kahtleb, on otsekui merelaine, mida tuul tõstab ja sinna-tänna pillutab. 7 Selline inimene ärgu oodaku, et ta Jehoovalt* midagi saab. 8 Ta on kõhklev, ebakindel kõigil oma teedel.

9 Kehval järjel vend tundku rõõmu oma ülendusest, 10 rikas aga oma madalusest, sest rikkad hävivad nagu põllulilled. 11 Nõnda nagu päike tõuseb ja närtsitab oma kõrvetava kuumusega lille, nii et selle õis variseb maha ja ilu kaob, nõnda närbub ka rikas oma eluteel.

12 Õnnelik on see, kes peab katsumustes vastu, sest kui ta pälvib Jumala soosingu, saab ta elupärja*, mille Jehoova on tõotanud anda neile, kes teda armastavad. 13 Ärgu keegi katsumuse korral öelgu: „See katsumus on mulle Jumalalt.” Sest Jumalat ei saa keegi ahvatleda halba tegema ja ka tema ise ei ahvatle kedagi halba tegema. 14 Pigem paneb igaühe proovile tema enda vale soov, mis teda ahvatleb ja peibutab. 15 Kui see soov on viljastunud, toob ta ilmale patu, ja kui patt on tehtud, sünnitab see surma.

16 Ärge eksige, mu armsad vennad. 17 Iga hea and ja iga täiuslik kingitus on ülalt, taevase valguse isalt, kes pole muutlik nagu vari. 18 Oma tahtel on ta meid sünnitanud tõe sõna kaudu, et oleksime esimesed valitud* tema loodute hulgast.

19 Teadke seda, mu armsad vennad: igaüks olgu alati valmis kuulama, ta ärgu rääkigu mõtlematult, ta ärgu vihastugu kergesti,* 20 sest inimese viha takistab teha seda, mis on õige Jumala silmis. 21 Heitke siis endast ära kõik saast ja vähimgi kurjus*. Laske alandlikult endasse istutada Jumala sõna, mis võib teid päästa.

22 Olge sellised, kes Jumala sõna järgi tegutsevad, mitte sellised, kes üksnes kuulavad ja petavad end valede mõttekäikudega. 23 Sest kui keegi sõna kuuleb, aga selle järgi ei tegutse, sarnaneb ta inimesega, kes vaatab oma nägu peeglist. 24 Ta vaatab ennast, läheb ära ja unustab kohe, milline ta on. 25 Kes aga vaatab teraselt* täiusliku seaduse sisse, mis teeb vabaks, ja järgib seda, pole mitte unustav kuulja, vaid tegutseja. Kes nii teeb, on õnnelik.

26 Kui keegi peab ennast Jumala teenijaks*, aga ei talitse oma keelt, siis ta petab ennast ja tema jumalateenistus on tühine. 27 Puhas ja rikkumata jumalateenistus* meie Jumala ja isa silmis on selline: tuleb hoolitseda orbude ja lesknaiste eest nende raskustes ning hoida end maailmast määrdumata.

^ Jaak. 1:4 Võib tõlkida ka „laitmatud”.

^ Jaak. 1:7 Vt lisa A5.

^ Jaak. 1:12 Võib tõlkida ka „auhinnaks elu”.

^ Jaak. 1:18 Võib tõlkida ka „uudsevili”.

^ Jaak. 1:19 Võib tõlkida ka „igaüks olgu kiire kuulama, aeglane rääkima, aeglane vihastuma”.

^ Jaak. 1:21 Teine võimalik tähendus: „oma rohke kurjus”.

^ Jaak. 1:25 Võib tõlkida ka „kummardudes”.

^ Jaak. 1:26 Võib tõlkida ka „peab ennast usklikuks”.

^ Jaak. 1:27 Võib tõlkida ka „religioon”.

Jaakobuse  2 : 1 - 26

2 Mu vennad, kas teie meelest sobib erapoolikus kokku usuga meie auväärsesse isandasse Jeesus Kristusesse? 2 Oletame, et teie koosolekule tuleb kuldsõrmuseid ja uhkeid riideid kandev mees ning ka vaene mees määrdunud riietes. 3 Kas te soosite seda, kes on uhkelt riides, ning ütlete talle: „Sina istu siia auväärsele kohale!”, aga vaesele ütlete: „Sina seisa püsti!” või „Istu sinna, mu jalajäri kõrvale!”? 4 Kui nii, siis eks pea te üht teisest paremaks ja ole saanud kohtumõistjateks, kes langetavad alatuid otsuseid?

5 Kuulge, mu armsad vennad! Eks ole Jumal valinud need, kes maailma silmis on vaesed, saama rikkaks usus ja pärima kuningriiki*, mida ta on tõotanud neile, kes teda armastavad? 6 Teie aga olete vaest põlanud. Eks just rikkad rõhu teid ja vea teid kohtu ette? 7 Eks just nemad teota seda üllast nime, mida te esindate? 8 Kui te täidate pühakirjas olevat kuninglikku seadust „Armasta oma ligimest nagu iseennast”, siis teete hästi. 9 Kui te aga olete edaspidigi erapoolikud, siis teete pattu ja see seadus tunnistab teid seadusrikkujateks.

10 Kui inimene peab kinni kogu Moosese seadusest, kuid eksib ühes asjas, on ta eksinud kogu seaduse vastu. 11 On ju see, kes ütles: „Sa ei tohi abielu rikkuda”, öelnud ka: „Sa ei tohi tappa.” Kui sa siis ei riku abielu, aga tapad kellegi, oled sa seadusrikkuja. 12 Rääkige ja tegutsege siis nii nagu need, kelle üle kord mõistetakse kohut vaba rahva* seaduse järgi. 13 Kohus ei halasta sellele, kes ise ei osuta halastust. Aga see, kes osutab halastust, mõistetakse kohtus õigeks.*

14 Mis kasu on sellest, mu vennad, kui keegi ütleb endal usku olevat, aga tal ei ole tegusid? Ega selline usk või teda päästa? 15 Kui mõnel vennal või õel pole midagi selga panna ja tal pole piisavalt toitu 16 ning keegi teist ütleb talle: „Mine rahuga, ära külmeta, söö kõht täis!”, aga ei anna talle eluks hädavajalikku, siis mis kasu sellest on? 17 Samamoodi on usk ilma tegudeta surnud.

18 Keegi võib aga öelda, et ühel on usk ja teisel on teod. Kuidas sa saad mulle näidata oma usku, kui sul pole tegusid? Mina võin näidata sulle oma usku tegudega. 19 Kas sa usud, et on olemas vaid üks Jumal? Väga hea. Deemonidki usuvad seda ja värisevad. 20 Sa mõistmatu inimene, kas tahad tõendeid selle kohta, et usk ilma tegudeta on kasutu? 21 Eks meie isa Aabraham mõistetud õigeks tegude alusel, kui ta viis oma poja Iisaki ohvrialtarile? 22 Sa näed, et tema usk avaldus tegudes ja et tegude kaudu sai tema usk täiuslikuks 23 ning täitus kirjakoht, mis ütleb: „Aabraham uskus Jehoovat ja seetõttu tunnistati ta õigeks”, ning teda hakati nimetama Jehoova sõbraks.

24 Nagu näete, mõistetakse inimene õigeks tegude, mitte ainult usu alusel. 25 Eks ka prostituut Raahab mõistetud õigeks tegude alusel, kui ta võttis käskjalad lahkelt vastu ja saatis nad teist teed pidi ära? 26 Jah, nagu keha ilma eluvaimuta on surnud, nii ka usk ilma tegudeta on surnud.

^ Jaak. 2:5 Võib tõlkida ka „kuningavalitsust”. (Vt „Sõnaseletusi”, märksõna „Jumala kuningriik”.)

^ Jaak. 2:12 Sõna-sõnalt „vabaduse”.

^ Jaak. 2:13 Võib tõlkida ka „aga halastus võidutseb kohtumõistmise üle”.

Jaakobuse  3 : 1 - 18

3 Mitte kõik teist ei peaks olema õpetajad,* mu vennad, kuna te teate, et meie kui õpetajate üle mõistetakse kohut rangemini. 2 Me kõik ju eksime* tihti. Kui keegi sõnas ei eksi, siis on ta täiuslik ja suudab talitseda kogu oma keha. 3 Kui me paneme hobustele suurauad suhu, et nad meile kuuletuksid, siis juhime kogu nende keha. 4 Või mõelgem laevadele: kuigi need on väga suured ja tugevate tuulte ajada, juhib tüürimees neid väikse tüüriga, kuhu tahab.

5 Nii on ka keel väike kehaliige, aga hoopleb kõvasti. Mõtle, kui väike tuli võib süüdata põlema suure metsa. 6 Keel on tuli. Meie kehaliikmete seas on keel otsekui ülekohtune maailm, sest ta rüvetab kogu keha ja süütab põlema kogu inimese elu, ning ta ise on süüdatud Gehennast*. 7 Igasuguseid metsloomi, linde, roomajaid ja mereasukaid saavad inimesed taltsutada ja ongi taltsutanud, 8 aga keelt ei suuda taltsutada ükski inimene. See on ohjeldamatu ja ohtlik, täis surmavat mürki. 9 Sellega me ülistame oma isa Jehoovat ja sellesamaga me neame inimesi, kes on loodud Jumala sarnaseks. 10 Samast suust tuleb nii ülistus kui ka needus.

See ei sobi, mu vennad. 11 Kas samast allikast pulbitseb välja magedat ja kibedat vett? 12 Mu vennad, kas viigipuu saab kanda oliive või viinapuu viigimarju? Samuti ei saa soolasest allikast tulla magedat vett.

13 Kes on teie seas tark ja arusaaja? Ta näidaku seda oma hea käitumisega, tegudega, mis on tehtud tarkusest võrsunud tasadusega. 14 Aga kui teie südames on kibedat kadedust ja riiakust*, siis ärge hoobelge oma tarkusega, see oleks ju valetamine. 15 Selline tarkus ei lähtu ülalt, vaid on maine, ilmalik, deemonlik. 16 Sest kus on kadedust ja riiakust, seal on ka korratust ja palju halba.

17 Ent ülalt lähtuv tarkus on eelkõige puhas, siis rahumeelne, mõistlik,* varmas kuuletuma, täis halastust ja häid vilju, erapooletu, mitte silmakirjalik. 18 Rahutegijate jaoks külvatakse* rahulikes oludes õiguse seemet ja nad lõikavad õiguse vilja.

^ Jaak. 3:1 Sest kõik ei vasta koguduse õpetajaks saamise nõuetele.

^ Jaak. 3:2 Sõna-sõnalt „komistame”.

^ Jaak. 3:6 Vt „Sõnaseletusi”.

^ Jaak. 3:14 Teine võimalik tähendus: „isekaid püüdlusi”.

^ Jaak. 3:17 Võib tõlkida ka „paindlik”, „vastutulelik”.

^ Jaak. 3:18 Teine võimalik tähendus: „rahutegijad külvavad”.

Jaakobuse  4 : 1 - 17

4 Kust on pärit teievahelised sõjad ja tülid? Kas mitte patustest ihadest, mis teie sees sõdivad? 2 Te ihaldate midagi, kuid ei saa seda. Te tapate ja ahnitsete, kuid ei saavuta midagi. Te muudkui tülitsete ja sõdite. Te ei saa, sest te ei palu. 3 Kui te ka palute, siis te ikka ei saa, sest te palute valel eesmärgil: et rahuldada oma patuseid ihasid.

4 Te truudusemurdjad*, eks te tea, et sõprus maailmaga tähendab vaenu Jumalaga? Kes tahab olla maailma sõber, saab Jumala vaenlaseks. 5 Või kas te arvate, et pühakiri ilmaaegu ütleb: „Meis pesitsev kadeduse vaim muudkui ihaleb millegi järele”? 6 Ent Jumala arm* on sellest vägevam. Seepärast öeldakse: „Jumal on ülbete vastu, kuid alandlikele on ta armuline.”

7 Seega alistuge Jumalale. Ent Kuradile seiske vastu, siis ta põgeneb teie juurest. 8 Lähenege Jumalale, siis tema läheneb teile. Peske käed, te patused, ja puhastage oma süda, te kõhklejad. 9 Kurvastage, leinake ja nutke. Teie naer saagu leinaks ja teie rõõm meeleheiteks. 10 Olge alandlikud Jehoova ees, siis ta ülendab teid.

11 Vennad, lõpetage üksteisest halva rääkimine. Kes oma vennast halba räägib või tema üle kohut mõistab, räägib halba seadusest* ja mõistab kohut seaduse üle. Kui sa aga mõistad kohut seaduse üle, siis pole sa seaduse täitja, vaid kohtumõistja. 12 Ainult üks on seadusandja ja kohtumõistja — see, kes võib nii päästa kui ka hukata. Ent kes oled sina, et sa ligimese üle kohut mõistad?

13 Kuulge nüüd, kes ütlete: „Täna või homme läheme sellesse linna, oleme seal aasta, ajame äri ja teenime tulu.” 14 Te ei tea aga sedagi, milline on teie elu homme. Sest te olete udu, mis viivuks ilmub ja seejärel haihtub. 15 Selle asemel peaksite ütlema: „Kui Jehoova tahab, siis me elame ja teeme seda või teist.” 16 Teie aga hooplete enesekindlalt ja olete selle üle uhked. Selline hooplemine on halb. 17 Kui keegi teab, mida on õige teha, kuid ei tee seda, siis teeb ta pattu.

^ Jaak. 4:4 St need, kes pole Jumalale ustavad.

^ Jaak. 4:6 Võib tõlkida ka „ärateenimata lahkus”, „ülim headus”.

^ Jaak. 4:11 Ilmselt viitab see Jumala seadusele üldiselt.

Jaakobuse  5 : 1 - 20

5 Kuulge nüüd, te rikkad! Nutke ja halage oma tulevaste hädade pärast. 2 Teie rikkus on kõdunenud ja teie riided koitanud. 3 Teie kuld ja hõbe on roostetanud ja see rooste tunnistab teie vastu ning sööb teie luudelt liha. Teie varandus on viimseil päevil otsekui tuli. 4 Palk, mille te olete jätnud maksmata teie põldudel saaki koristanud töölistele, kisendab ning saagikoristajate appihüüded on jõudnud vägede Jehoova kõrvu. 5 Te olete maa peal luksuses elanud ja naudingutele andunud. Te olete nuumanud end tapapäevaks. 6 Te olete hukka mõistnud ja tapnud õige. Eks seista teile seepärast vastu?

7 Vennad, olge kannatlikud, kuni jõuab kätte Isanda kohaloleku aeg. Põllumees ootab, et maa annaks kallist vilja, ning on kannatlik, kuni tuleb nii sügis- kui ka kevadvihm. 8 Olge teiegi kannatlikud. Teie süda olgu kindel, sest Isanda kohaloleku aeg on lähedal.

9 Ärge nurisege* üksteise pärast, vennad, et teid hukka ei mõistetaks. Kohtumõistja seisab uksel! 10 Vennad, võtke selles, kuidas kurja taluda ja kannatlikud olla, eeskujuks prohvetid, kes on rääkinud Jehoova nimel. 11 Me peame õnnelikuks neid, kes on vastu pidanud. Te olete kuulnud Iiobi vastupidavusest ja teate, et Jehoova õnnistas teda lõpuks. See näitab, et Jehoova on väga hell* ja halastav.

12 Mis eriti tähtis, mu vennad, ärge enam vanduge ei taeva nimel ega maa nimel ja ärge andke mingit muud vannet, vaid teie „jah” olgu „jah” ning teie „ei” olgu „ei”, et teid hukka ei mõistetaks.

13 Kas keegi teist on raskustes? Siis ta palvetagu. Kas keegi on heas tujus? Siis ta laulgu psalme. 14 Kas keegi teist on haige*? Siis ta kutsugu enda juurde kogudusevanemad. Need palvetagu tema eest ja võidku teda õliga* Jehoova nimel. 15 Usus esitatud palve teeb haige* terveks ja Jehoova tõstab ta jalule. Ja kui ta on pattu teinud, annab Jumal talle andeks.

16 Seepärast tunnistage üksteisele oma patud avameelselt üles ja palvetage üksteise eest, et saaksite terveks. Õige inimese anuval palvel on suur mõju. 17 Eelija oli samasugune* inimene nagu meie ja ometi, kui ta palus tungivalt, et vihma ei sajaks, siis ei sadanud maa peale vihma kolm aastat ja kuus kuud. 18 Siis ta palvetas uuesti ning taevas andis vihma ja maa kandis jälle vilja.

19 Mu vennad, kui keegi teist eksitatakse tõeteelt kõrvale ja keegi toob ta tagasi, 20 siis teadke, et see, kes patuse eksiteelt tagasi toob, päästab ta surmast ja katab kinni hulga patte.

^ Jaak. 5:9 Sõna-sõnalt „ohake”.

^ Jaak. 5:11 Võib tõlkida ka „väga kaastundlik”.

^ Jaak. 5:14 Mõeldakse ilmselt nõrgenenud suhteid Jumalaga.

^ Jaak. 5:14 Mõeldakse ilmselt Jumala Sõna kasutamist.

^ Jaak. 5:15 Teine võimalik tähendus: „väsinu”.

^ Jaak. 5:17 Võib tõlkida ka „samasuguste tunnetega”.

1. PEETRUSE

LÜHIÜLEVAADE

- 1

- Tervitused (1, 2)

- Oleme uuesti sündinud, et meil oleks püsiv lootus (3–12)

- Olge pühad nagu kuulekad lapsed (13–25)

- 2

- Ihaldage Jumala sõna (1–3)

- Elavatest kividest ehitatakse vaimne koda (4–10)

- Nagu võõramaalased maailmas (11, 12)

- Õige allumine (13–25)

- Kristus on meile eeskujuks (21)

- 3

- Abielunaised ja -mehed (1–7)

- Olge osavõtlikud; otsige rahu (8–12)

- Kannatamine õiguse pärast (13–22)

- Olge valmis vastama igaühele, kes pärib teilt teie lootuse kohta (15)

- Ristimine ja puhas südametunnistus (21)

- 4

- Elage Jumala tahte järgi, nagu elas Kristus (1–6)

- Kõige lõpp on lähedal (7–11)

- Kannatamine kristlasena (12–19)

- 5

- Hoidke Jumala karja (1–4)

- Olge alandlikud ja valvsad (5–11)

- Heitke kõik mured Jumala peale (7)

- Kurat on nagu möirgav lõvi (8)

- Lõppsõna (12–14)

1. Peetruse

1

2

3

4

5

1. Peetruse  1 : 1 - 25

PEETRUSE ESIMENE KIRI

1 Peetruselt, Jeesus Kristuse apostlilt, Pontoses, Galaatias, Kapadookias, Aasias ja Bitüünias hajali asuvaile ajutistele elanikele, kelle Jumal on valinud. 2 Tema on taevane isa ja ta valis teid oma eesmärgi kohaselt. Ta andis teile püha vaimu, et te saaksite pühaks. Ta tegi seda selleks, et te kuuletuksite talle ja saaksite puhtaks Jeesus Kristuse vere kaudu.

Saagu teile osaks rohkelt armu* ja rahu!

3 Kiidetud olgu meie isanda Jeesus Kristuse Jumal ja isa, kelle suure halastuse tõttu me oleme uuesti sündinud, et meil oleks püsiv lootus. See lootus on meil tänu sellele, et Jeesus Kristus äratati surnuist üles. 4 Me oleme uuesti sündinud, et saada kadumatu, rüvetamatu ja hävimatu pärand. Seda hoitakse taevas teile, 5 keda Jumal kaitseb oma väega teie usu pärast. Jumal kaitseb teid, et teid päästa. See pääste saab avalikuks viimsel ajal. 6 Selle üle te olete väga rõõmsad, ehkki te praegu peate veidi aega olema kurvad mitmesuguste katsumuste pärast. 7 Need katsumused on selleks, et teie usk läbi proovitaks, nii et see oleks palju väärtuslikum kullast, mis hävib, kuigi seda on tules puhastatud*. Niisugune usk toob teile kiitust, hiilgust ja au Jeesus Kristuse ilmumisel. 8 Te pole teda kunagi näinud, kuid te armastate teda. Te ei näe teda praegugi, kuid siiski usute temasse ning tunnete kirjeldamatut ja ülevat rõõmu, 9 saavutades oma usu sihi, oma pääste.

10 Prohvetid, kes kuulutasid ette teile osaks saavat armu, uurisid hoolega seda päästet ja juurdlesid selle üle. 11 Nad püüdsid välja selgitada, millal saabub ja missugune on see aeg, millele neis olnud püha vaim osutas seoses Kristusega, kui see kuulutas ette Kristuse kannatusi ja neile järgnevaid hiilgavaid sündmusi. 12 Neile ilmutati, et see, mis nad kirja panid, pole mitte neile endale, vaid teile. Nüüd te olete neid asju kuulnud nende kaudu, kes rääkisid teile head sõnumit taevast saadetud püha vaimu abil. Seda kõike soovivad inglidki väga mõista.

13 Seepärast olgu teie vaim tugev ja valmis tegutsemiseks. Säilitage kaine mõistus. Lootke armule, mida teile osutatakse Jeesus Kristuse ilmumisel. 14 Otsekui kuulekad lapsed ärge enam laske end kujundada oma endistel ihadel, mis teil olid siis, kui te Jumalat ei tundnud, 15 vaid saage pühaks kogu oma eluviisilt, nii nagu on püha ka Jumal, kes teid on kutsunud, 16 sest on kirjutatud: „Olge pühad, sest mina olen püha.”

17 Kui te hüüate appi Isa, kes mõistab kohut erapooletult igaühe tegude järgi, siis elage jumalakartlikult kogu see aeg, mis te siin maailmas ajutiste elanikena elate. 18 Te ju teate, et teid pole vabastatud* millegi kaduvaga — hõbeda või kullaga — tühisest eluviisist, mille te olete pärinud oma esiisadelt, 19 vaid Kristuse kui veatu ja puhta Talle kalli verega. 20 Tema tulek oli ette teada juba enne maailma rajamist*, kuid ta ilmus praegusel lõpuajal teie pärast. 21 Tema kaudu te olete hakanud uskuma Jumalasse, kes äratas ta surnuist üles ja andis talle auhiilguse, et te võiksite uskuda Jumalasse ja loota Jumala peale.

22 Nüüd, kus te olete tõele kuuletudes end puhastanud ja teie keskel valitseb siiras vennalik kiindumus, armastage üksteist kogu südamest. 23 Te pole uuesti sündinud mitte kaduvast, vaid kadumatust seemnest sõna kaudu, mille on andnud elav ja jääv Jumal. 24 Sest „kõik inimesed on kui rohi ja kogu nende hiilgus kui lilleke väljal. Rohi närbub ja õieke variseb maha, 25 aga Jehoova* sõna püsib igavesti”. Ja see sõna ongi hea sõnum, mida teile on kuulutatud.

^ 1. Peetr. 1:2 Võib tõlkida ka „ärateenimata lahkust”, „ülimat headust”.

^ 1. Peetr. 1:7 Sõna-sõnalt „läbi proovitud”.

^ 1. Peetr. 1:18 Sõna-sõnalt „lunastatud”.

^ 1. Peetr. 1:20 St enne Aadama ja Eeva laste sündi.

^ 1. Peetr. 1:25 Vt lisa A5.

1. Peetruse  2 : 1 - 25

2 Saage lahti igasugusest kurjusest, valelikkusest, silmakirjalikkusest ja kadedusest ning ärge rääkige enam halba. 2 Ihaldage otsekui vastsündinud lapsed Jumala sõna puhast piima, et te tänu sellele võiksite kasvada ja saada pääste. 3 Te olete ju kogenud*, et meie isand on hea.

4 Kui te tulete tema, elava kivi juurde — kelle inimesed kõrvale heitsid, kuid kelle Jumal on valinud ja kes on talle kallis —, 5 siis ehitatakse teistki kui elavatest kividest vaimne koda, et teist saaks püha preesterkond ja et te tooksite Jumalale meelepäraseid vaimseid ohvreid Jeesus Kristuse kaudu. 6 Pühakirjas öeldakse: „Ma panen Siionisse valitud kivi, kalli nurgakivi, ja kes sellesse usub, ei pettu.”

7 Seega on ta kallis teile, kes usute, aga neile, kes ei usu, on see „kivi, mille ehitajad kõrvale heitsid” — kuid mis on saanud „nurga tipmiseks kiviks” —, 8 „komistuskivi ja takistuskalju”. Nad komistavad, sest nad ei kuuletu Jumala sõnale. Selline lõpp neid ootabki. 9 Teie aga olete „valitud sugu, kuninglik preesterkond, püha rahvas, eriline omand, et te kuulutaksite kõikjal selle vägevust*”, kes teid on kutsunud pimedusest välja oma imelise valguse kätte. 10 Oli aeg, kui te ei olnud Jumala rahvas, nüüd aga olete tema rahvas. Oli aeg, kui teile ei olnud halastatud, nüüd aga on teile halastatud.

11 Armsad, ma palun teid kui võõramaalasi ja ajutisi elanikke: hoiduge edaspidigi patustest ihadest, mis teie vastu sõdivad. 12 Käituge alati hästi maailma inimeste hulgas, et need, kes süüdistavad teid halbades tegudes, näeksid teie häid tegusid ja ülistaksid Jumalat arunõudmise päeval.

13 Alluge meie isanda pärast kõigile võimul olevatele inimestele*, olgu kuningale, kes on kõrge võimukandja, 14 või maavalitsejatele, kelle ta on saatnud karistama kurjategijaid, aga tunnustama neid, kes head teevad. 15 Jumal tahab, et te head tehes kummutaksite rumalate inimeste alusetud väited. 16 Te olete vabad inimesed, ent ärge õigustage selle vabadusega kurje tegusid, vaid olge Jumala orjad. 17 Austage kõiki inimesi, armastage kogu vennaskonda, kartke Jumalat, austage kuningat.

18 Sulased allugu aukartusega oma peremehele, mitte ainult heale ja mõistlikule, vaid ka sellisele, kellele on raske meele järele olla. 19 Kui keegi talub raskusi ja kannatab ebaõiglaselt selle tõttu, et ta soovib olla Jumala ees puhta südametunnistusega, siis on see Jumalale meelepärane. 20 Sest mis väärtus on sellel, kui teid pekstakse patustamise pärast ja te selle välja kannatate? Aga kui te kannatate head tehes ja peate vastu, siis on see Jumalale meelepärane.

21 Sellisele teele teid ongi kutsutud. Kristus kannatas teie eest ja jättis teile eeskuju, et te käiksite hoolsalt tema jälgedes. 22 Ta ei teinud pattu ega kõnelnud valet. 23 Kui teda solvati, ei solvanud ta vastu. Kui ta kannatas, ei hakanud ta ähvardama, vaid usaldas end selle hoolde, kes mõistab kohut õiglaselt. 24 Ta kandis meie patud oma kehas postile*, et me võiksime pattudest lahti saada ja elada selleks, et teha, mis on õige. „Tema haavad on toonud teile tervenemise.” 25 Te olite nagu eksinud lambad, aga nüüd te olete naasnud oma karjase juurde, kes teid hoiab*.

^ 1. Peetr. 2:3 Võib tõlkida ka „maitsnud”.

^ 1. Peetr. 2:9 St tema kiiduväärt omadusi ja tegusid.

^ 1. Peetr. 2:13 Võib tõlkida ka „inimeste loodud institutsioonidele”.

^ 1. Peetr. 2:24 Võib tõlkida ka „puule”.

^ 1. Peetr. 2:25 Võib tõlkida ka „oma hinge karjase ja ülevaataja juurde”.

1. Peetruse  3 : 1 - 22

3 Samamoodi teie, naised, alluge oma mehele, et ka see, kes ei kuuletu Jumala sõnale, võidetaks usule ilma sõnadeta tänu naise käitumisele, 2 kui ta näeb naise head käitumist ja lugupidavat hoiakut. 3 Teie ehteks ärgu olgu see, mis on väline — palmitsetud juuksed, kuldehted ja uhked riided —, 4 vaid hoopis see, mis on varjul teie südames: teie rahulik ja tasane vaim oma kadumatus ilus, mis on Jumala silmis väga väärtuslik. 5 Nii ehtisid end ka vana aja pühad naised, kes lootsid Jumalale. Nad allusid oma mehele, 6 nii nagu Saara kuuletus Aabrahamile ja nimetas teda isandaks. Te olete Saara lapsed, kui te teete head ega lase millelgi end hirmutada.

7 Samamoodi teie, mehed, elage oma naisega targalt*. Osutage oma naisele austust kui õrnemale anumale, sest ta on koos teiega ärateenimata eluanni pärija. Siis pole teie palvetel tõkkeid.

8 Viimaks, olge kõik üksmeelsed, osavõtlikud, osutage vennalikku kiindumust ja kaastunnet ning olge alandlikud. 9 Ärge tasuge halba halvaga ega solvangut solvanguga. Rääkige hoopis lahkelt,* sest seda tegema on teid kutsutud, et te võiksite pärida õnnistuse.

10 Sest „kes tahab elust rõõmu tunda ja näha häid päevi, hoidku oma keelt kurja kõnelemast ja huuli pettust rääkimast. 11 Ta pöördugu halvast ja tehku head, ta otsigu rahu ja nõudku seda taga, 12 sest Jehoova silmad on õigete poole ja tema kõrvad nende anumise poole. Jehoova pale on aga nende vastu, kes teevad halba”.

13 Kes võiks teha teile kahju, kui te teete innukalt head? 14 Aga kui te ka peaksite seetõttu kannatama, et teete, mis on õige, olete õnnelikud. Ärge kartke seda, mida teised kardavad,* ja ärge sattuge ärevusse. 15 Pidage Kristust, meie isandat, oma südames pühaks ning olge alati valmis vastama igaühele, kes pärib teilt teie lootuse kohta. Kuid tehke seda tasaduse ja sügava lugupidamisega.

16 Hoidke puhast südametunnistust, et need, kes räägivad teist halvustavalt, jääksid häbisse teie kui Kristuse järelkäijate hea eluviisi pärast. 17 Parem on kannatada head tehes — kui Jumal seda lubab — kui kurja tehes. 18 Kristus suri pattude eest üheainsa korra, õige ülekohtuste eest, et juhtida teid Jumala juurde. Ta surmati inimesena, aga tehti elavaks vaimuna. 19 Sellisena ta läks ja kuulutas vangis olevaile vaimudele, 20 kes olid olnud sõnakuulmatud, kui Jumal Noa päevil kannatlikult ootas, kuni ehitati laeva, millega vähesed — see on kaheksa inimest — vee käest päästeti.

21 Ristimine, mis on selle vasteks, päästab nüüd teidki Jeesus Kristuse ülestõusmise kaudu. Ristimine pole mitte kehalt mustuse mahapesemine, vaid puhta südametunnistuse taotlemine Jumala ees. 22 Jeesus läks taevasse ja on Jumala paremal käel ning temale on allutatud inglid, võimud ja väed.

^ 1. Peetr. 3:7 Võib tõlkida ka „arvestage oma naisega”, „püüdke oma naist mõista”.

^ 1. Peetr. 3:9 Sõna-sõnalt „hoopis õnnistage”.

^ 1. Peetr. 3:14 Teine võimalik tähendus: „ärge kartke teiste ähvardusi”.

1. Peetruse  4 : 1 - 19

4 Kuna Kristus kannatas inimesena, relvastuge teiegi samasuguse mõtteviisiga*, sest kes on kannatanud, on lakanud pattu tegemast, 2 nii et ta seda aega, mis tal on veel inimesena elada, ei elaks enam inimlike ihade, vaid Jumala tahte järgi. 3 Sellest on küllalt, et teil varem kulus aeg maailma inimeste tahte täitmisele. Te käitusite jultunult*, elasite ohjeldamatutes ihades, jõite end purju, pidasite metsikuid pidusid, osalesite joomingutel ja jäledas ebajumalateenistuses. 4 Nad imestavad, et te ei jookse enam nendega samal kõlvatuse teel, ja räägivad teist põlgusega. 5 Ent neil tuleb aru anda sellele, kes on valmis kohut mõistma nii elavate kui ka surnute üle. 6 Õigupoolest on head sõnumit kuulutatud ka surnutele*, et nad saaksid elavaks Jumala silmis ja elaksid kooskõlas tema vaimuga, kuigi inimesed mõistavad nende üle kohut välise mulje järgi.

7 Kõige lõpp on lähedal. Olge seepärast kaine mõistusega* ja alati valmis palvetama. 8 Eelkõige aga armastage üksteist kogu südamest, sest armastus katab kinni hulga patte. 9 Olge üksteise vastu külalislahked ilma nurisemata. 10 Teenige üksteist selle andega*, mis igaühel on, nagu Jumala mitmeti väljenduva armu tublid majapidajad. 11 Kui keegi räägib, siis ta rääkigu otsekui Jumala sõnumit, kui keegi teenib, siis ta toetugu jõule, mida annab Jumal, nii et kõiges austataks Jumalat Jeesus Kristuse kaudu. Temale kuulub au ja vägi igavesest ajast igavesti. Aamen.

12 Armsad, ärge imestage teid tabanud tuliste katsumuste üle, otsekui toimuks teiega midagi tavatut. 13 Olge hoopis rõõmsad, kuna te saate osa Kristuse kannatustest, et te võiksite hõisata ja olla ülirõõmsad ka siis, kui tema auhiilgus saab ilmsiks. 14 Kui teid solvatakse Kristuse nime pärast, siis te olete õnnelikud, sest teie peal on auhiilguse vaim, Jumala vaim.

15 Ärgu keegi teist kannatagu mõrtsuka, varga ega kurjategijana või teiste asjadesse sekkujana. 16 Aga kui keegi kannatab sellepärast, et ta on kristlane, siis ta ärgu tundku häbi, vaid ülistagu Jumalat, elades nagu kristlane. 17 Saabunud on määratud aeg kohtumõistmiseks, mis algab Jumala kojast. Kui see nüüd algab esmalt meist, milline lõpp ootab siis neid, kes ei võta kuulda head sõnumit Jumalalt? 18 „Kui juba õige pääseb raskustega, mis saab siis jumalakartmatust ja patusest?” 19 Seepärast need, kes kannatavad Jumala tahet täites, usaldagu end head tehes ustava Looja hoolde.

^ 1. Peetr. 4:1 Võib tõlkida ka „otsusekindlusega”.

^ 1. Peetr. 4:3 Võib tõlkida ka „olite jultunud”, „käitusite häbitult”; kr aselgeia mitmuse vorm. (Vt „Sõnaseletusi”, märksõna „jultunud käitumine”.)

^ 1. Peetr. 4:6 Mõeldakse neid, kes olid oma pattude tõttu otsekui surnud.

^ 1. Peetr. 4:7 Võib tõlkida ka „terve mõistusega”, „sellised, kes suudavad langetada häid otsuseid”.

^ 1. Peetr. 4:10 Võib tõlkida ka „kingiga”.

1. Peetruse  5 : 1 - 14

5 Kogudusevanemaid teie seas ma kutsun nüüd üles kui kaasvanem ja Kristuse kannatuste tunnistaja ning tulevikus ilmsiks saava auhiilguse osaline: 2 hoidke teie hoolde usaldatud Jumala karja ja teenige ülevaatajatena*, mitte sunnitult, vaid meeleldi* Jumala ees, mitte kasuahnelt, vaid innukalt, 3 mitte peremehetsedes nende üle, kes kuuluvad Jumalale, vaid olles karjale eeskujuks. 4 Kui ilmub ülemkarjane, siis te saate närtsimatu aupärja.

5 Samamoodi teie, nooremad mehed, alluge vanematele meestele*. Kohelge kõik üksteist alandlikult,* sest Jumal on ülbete vastu, kuid alandlikele on ta armuline.

6 Alanduge siis Jumala vägeva käe alla, et ta teid omal ajal ülendaks. 7 Seejuures heitke kõik oma mured tema peale, sest ta hoolib teist. 8 Säilitage kaine mõistus ja olge valvsad! Teie vastane Kurat käib ringi nagu möirgav lõvi ja otsib, keda neelata. 9 Seiske talle vastu, olles kindlad usus ning teades, et samal moel kannatavad kõik teie vennad terves maailmas. 10 Aga kui te olete veidi aega kannatanud, siis kogu armu Jumal, kes Kristuse kaudu on kutsunud teid oma igavesse auhiilgusse, viib ise lõpule teie väljaõppe. Ta teeb teid kindlaks, ta teeb teid tugevaks, ta seab teid kindlale alusele. 11 Temale kuulugu vägi igavesti! Aamen.

12 Silvaanuse* kaudu, keda ma pean ustavaks vennaks, olen ma teile lühidalt kirjutanud, et teid innustada ja anda teada, et Jumal on tõesti osutanud teile suurt armu. Püsige selles armus! 13 Teid tervitab see*, kes on Babülonis, valitu nagu teiegi, ja mu poeg Markus. 14 Tervitage üksteist armastuse suudlusega.

Rahu teile kõigile, kes olete Kristuse jüngrid!

^ 1. Peetr. 5:2 Võib tõlkida ka „ja valvake seda hoolsalt”.

^ 1. Peetr. 5:2 Võib tõlkida ka „vabatahtlikult”.

^ 1. Peetr. 5:5 Võib tõlkida ka „alluge kogudusevanematele”.

^ 1. Peetr. 5:5 Võib tõlkida ka „vöötage kõik end alandlikkusega”.

^ 1. Peetr. 5:12 Sama kes Siilas.

^ 1. Peetr. 5:13 Kreeka keeles naissoost asesõna; viitab ilmselt kogudusele.

2. PEETRUSE

LÜHIÜLEVAADE

- 1

- Tervitused (1)

- Tehke kõik, et jääda kutsututena ustavaks (2–15)

- Usu täiendamine teiste omadustega (5–9)

- Prohvetlik sõna on veelgi kindlam (16–21)

- 2

- Kerkib esile valeõpetajaid (1–3)

- Valeõpetajate karistus on kindel (4–10a)

- Inglid heideti Tartarosse (4)

- Veeuputus; Soodom ja Gomorra (5–7)

- Valeõpetajate tunnusjooned (10b–22)

- 3

- Pilkajad ei usu, et tuleb häving (1–7)

- Jehoova ei viivita (8–10)

- Mõelge, millised te peaksite olema (11–16)

- Uus taevas ja uus maa (13)

- Ärge laske end eksiteele viia (17, 18)

2. Peetruse

1

2

3

2. Peetruse  1 : 1 - 21

PEETRUSE TEINE KIRI

1 Siimon Peetruselt, Jeesus Kristuse orjalt ja apostlilt, neile, kellel on tänu meie Jumala ja Jeesus Kristuse, meie päästja õiglusele sama kallis usk nagu meilgi.

2 Saagu teile osaks veel rohkem armu* ja rahu, kui õpite Jumalat ning meie isandat Jeesust üha paremini tundma. 3 On ju Jumala vägi kinkinud meile kõik vajaliku, et võiksime Jumalat pühendumusega teenida, sest me oleme õppinud tundma teda, kes meid on kutsunud oma auhiilguse ja vooruslikkusega. 4 Nõnda on ta kinkinud meile kallid ja suurepärased tõotused, et te nende tõotuste kaudu saaksite Jumala-sarnasteks vaimolenditeks, kui olete põgenenud rikutuse eest, mis maailmas valede soovide tõttu valitseb.

5 Just sel põhjusel pingutage, et täiendada oma usku vooruslikkusega, vooruslikkust teadmistega, 6 teadmisi enesevalitsusega, enesevalitsust vastupidavusega, vastupidavust pühendumusega Jumalale, 7 pühendumust Jumalale vennaliku armastusega, vennalikku armastust armastusega kõikide vastu. 8 Kui teil seda kõike on, ja lausa rikkalikult, siis ei saa te jääda loiuks ja viljatuks meie isandat Jeesus Kristust üha paremini tundma õppides.

9 Aga kellel seda kõike pole, on pime, sest ta on sulgenud silmad valguse ees,* ning ta on unustanud, et ta on oma varasematest pattudest puhtaks saanud. 10 Seepärast, vennad, tehke kõik endast olenev, et jääda kutsutute ja valitutena ustavaks, sest kui teil seda kõike on, ei lange te iial 11 ning teil on suur au saada meie isanda ja päästja Jeesus Kristuse igavesse kuningriiki*.

12 Seepärast tahan ma kõike seda teile alati meelde tuletada, kuigi te seda juba teate ja püsite kindlalt tões, mida te olete tundma õppinud. 13 Ma pean õigeks teid meeldetuletustega ergutada, kuni olen selles telgis*, 14 sest ma tean, et mu telk võetakse varsti maha, nagu meie isand Jeesus Kristus on mulle teada andnud. 15 Ma teen kõik, mis suudan, et te pärast minu lahkumist võiksite kõike seda meenutada.

16 Rääkides teile meie isanda Jeesus Kristuse väest ja kohalolekust, ei tuginenud me kavalalt sepitsetud valejuttudele, vaid me oleme tema ülevust oma silmaga näinud. 17 Ta sai Jumala, Isa austuse ja ülistuse osaliseks, kui auhiilguse Jumal lausus talle: „See on mu armas poeg, kellest mul on hea meel.” 18 Jah, neid sõnu me kuulsime taevast, kui olime koos temaga pühal mäel.

19 Seepärast me oleme prohvetlikus sõnas veelgi kindlamad. Te teete hästi, kui panete seda tähele otsekui lampi, mis särab pimedas paigas, teie südames, kuni päev koidab ja koidutäht tõuseb. 20 Ennekõike aga teadke, et ükski prohvetikuulutus pühakirjas ei põhine kellegi isiklikel ideedel. 21 Sest ühtki prohvetikuulutust pole iial lausutud inimese tahtel, vaid inimesed on rääkinud seda, mida nad on pühast vaimust juhituna* saanud Jumalalt.

^ 2. Peetr. 1:2 Võib tõlkida ka „ärateenimata lahkust”, „ülimat headust”.

^ 2. Peetr. 1:9 Teine võimalik tähendus: „on pime, lühinägelik”.

^ 2. Peetr. 1:11 Võib tõlkida ka „kuningavalitsusse”. (Vt „Sõnaseletusi”, märksõna „Jumala kuningriik”.)

^ 2. Peetr. 1:13 St maises kehas.

^ 2. Peetr. 1:21 Sõna-sõnalt „kantuina”.

2. Peetruse  2 : 1 - 22

2 Iisraeli rahva seas kerkis esile valeprohveteid, nii nagu teiegi seas kerkib esile valeõpetajaid. Need hakkavad vargsi moodustama hukutavaid sekte ja salgavad ära isegi omaniku, kes nad on ostnud, ning tõmbavad enda peale äkilise hävingu. 2 Paljud võtavad eeskujuks nende jultunud käitumist* ja nende tõttu hakatakse tõeteest põlgusega rääkima. 3 Samuti on nad ahned ja püüavad teid võltside sõnadega ära kasutada. Kuid karistus, mis on neile juba ammu määratud, ei viibi ja nende häving on kindel.

4 Jumal ei jätnud karistamata ingleidki, kes pattu tegid, vaid heitis nad Tartarosse* ja pani pilkase pimeduse ahelaisse*, et hoida neid kinni kohtumõistmiseni. 5 Ta ei jätnud karistamata ka muistset maailma, kuid kaitses õigusekuulutajat Noad ja koos temaga veel seitset inimest, kui ta tõi veeuputuse jumalakartmatu maailma peale. 6 Samuti mõistis ta hukka Soodoma ja Gomorra linna ja põletas need tuhaks, näidates nende varal, mis jumalakartmatuid ees ootab. 7 Aga ta päästis Loti, kes oli õige ja keda muserdas kurjade inimeste jultunud käitumine, 8 sest nende keskel elades tundis see õige päevast päeva suurt hingevalu, kui ta nägi nende kurje tegusid ja kuulis neist. 9 Seega, Jehoova* teab, kuidas päästa jumalakartlikke inimesi katsumustest, ent ülekohtuseid hoida kohtupäevaks, et nad hävitada, 10 eriti selliseid, kes magavad teistega, et neid rüvetada, ja kes põlgavad võimulolijaid.

Nad on ülbed ja isemeelsed ega karda pilgata auväärseid, 11 samal ajal kui inglid, kes on neist tugevamad ja vägevamad, ei pilka neid ega esita nende kohta ainsatki süüdistust lugupidamisest Jehoova vastu*. 12 Need inimesed on otsekui arutud loomad, kes tegutsevad vaistlikult ja on sündinud püütavaiks ja tapetavaiks. Nad pilkavad seda, millest nad midagi ei tea, ning hukkuvad oma hukatuse teel 13 ja saavad oma kurjade tegude eest karistada.

Nad lõbutsevad priiskavalt päise päeva ajal. Nad on mustuse- ja häbiplekid, kes tunnevad lõbu oma eksiõpetuste levitamisest ja pidutsevad koos teiega. 14 Nad ihkavad rikkuda abielu,* nad ei suuda patustamist lõpetada ja ahvatlevad neid, kes on ebakindlad. Nende süda on õppinud ahnitsema, nad on needuse lapsed. 15 Nad on hüljanud sirge tee ja on ära eksinud. Nad on läinud teele, mida käis Beori poeg Bileam, kellele väärteo tasu oli armas, 16 kuid keda noomiti üleastumise pärast. Kõnevõimetu koormaloom, kes rääkis inimese häälega, takistas prohveti pöörast ettevõtmist.

17 Nad on kuivanud allikad, marutuulest aetud veeta pilved, neid ootab pilkane pimedus. 18 Nad räägivad ülespuhutud, tühje sõnu. Nad õhutavad patuseid ihasid ja ahvatlevad jultunud käitumisega neid, kes on äsja pääsenud eksiteel käijate seast. 19 Nad tõotavad neile vabadust, olles ise pahede orjad, sest kui keegi on kellelegi* alistatud, on ta selle ori. 20 Kui nad on siis meie isandat ja päästjat Jeesus Kristust üha paremini tundma õppides lahti saanud maailma saastast, ent lasevad sellel end jälle kaasa kiskuda ja alistuvad sellele, on nende lõplik olukord halvem kui esialgne. 21 Neile oleks olnud parem, kui nad poleks õiguse teed tundma õppinudki, selle asemel et pärast selle tundmaõppimist pöörduda ära neile antud Jumala seadusest. 22 Nendega on tõepoolest juhtunud see, mida ütleb kõnekäänd: „Koer pöördub tagasi oma okse juurde ja pestud emis läheb porisse püherdama.”

^ 2. Peetr. 2:2 Võib tõlkida ka „jultumust”, „häbitut käitumist”; kr aselgeia mitmuse vorm. (Vt „Sõnaseletusi”.)

^ 2. Peetr. 2:4 Vt „Sõnaseletusi”.

^ 2. Peetr. 2:4 Teine võimalik tähendus: „aukudesse”.

^ 2. Peetr. 2:9 Vt lisa A5.

^ 2. Peetr. 2:11 Võib tõlkida ka „ega esita Jehoova ees nende kohta ainsatki süüdistust, sest nad on lugupidavad”.

^ 2. Peetr. 2:14 Võib tõlkida ka „nende silmad on täis abielurikkumist”.

^ 2. Peetr. 2:19 Võib tõlkida ka „millelegi”.

2. Peetruse  3 : 1 - 18

3 Armsad, see on nüüd juba teine kiri, mis ma teile kirjutan ja milles ma nagu esimeseski ergutan meeldetuletustega teid selgelt mõtlema, 2 et te mäletaksite sõnu, mida pühad prohvetid on rääkinud*, ja käsku, mille meie isand ja päästja on teile andnud apostlite kaudu. 3 Kõigepealt teadke, et viimseil päevil tuleb pilkajaid, kes pilkavad seda, mis on hea, elavad omaenda ihade järgi 4 ja ütlevad: „Kus on tema tõotatud kohalolek? Sellest ajast peale, kui meie esiisad surmaunne suikusid, on kõik jäänud täpselt nii, nagu oli loomise alguses.”

5 Nad eiravad sihilikult tõsiasja, et kaua aega tagasi oli olemas taevas ja ka maa, mis seisis veest väljas ja vete vahel tänu Jumala sõnale, 6 ning et nonde kaudu hävis tollane maailm veeuputuses. 7 Sellesama sõna kaudu säilitatakse praegust taevast ja maad tule jaoks ning hoitakse alles jumalakartmatute inimeste kohtu- ja hävingupäevani.

8 Teil, armsad, ärgu jäägu aga tähele panemata tõsiasi, et üks päev on Jehoova silmis nagu tuhat aastat ja tuhat aastat nagu üks päev. 9 Jehoova ei viivita oma tõotuse täitmisega, nagu mõned arvavad, vaid ta on teiega kannatlik, kuna ta ei taha, et keegi hukkuks, vaid soovib, et kõik oma patte kahetseksid*. 10 Ent Jehoova päev tuleb nagu varas. Siis hävib taevas valju mürinaga*, algained lagunevad tulises kuumuses ning maa ja seal tehtud teod paljastatakse.

11 Kuna see kõik on määratud niiviisi lagunema, mõelge, millised peaksite siis teie olema. Te peaksite käituma pühalt ja teenima Jumalat pühendumusega, 12 oodates ja hoolega meeles pidades Jehoova päeva,* mille tõttu taevas hävib tules ja algained sulavad tulises kuumuses. 13 Meie aga ootame tema tõotuse kohaselt uut taevast ja uut maad, kus elab õigus.

14 Seepärast, armsad, seda oodates tehke kõik, mis suudate, et Jumal leiaks teid olevat ühegi plekita, veatud ja temaga rahus. 15 Meie isanda kannatlikkus tähendab päästet, nagu ka meie armas vend Paulus Jumala antud tarkust mööda teile on kirjutanud 16 ja rääkinud neist asjust, nii nagu ta teeb kõigis oma kirjades. Neis on aga mõndagi, millest on raske aru saada ning mida asjatundmatud* ja ebakindlad inimesed väänavad — nagu ka ülejäänud pühakirja — omaenda hukatuseks.

17 Armsad, kuna te teate seda ette, püsige valvel, et kurjade inimeste pettus teid eksiteele ei viiks ning te ei lööks kõikuma. 18 Selle asemel saagu teile üha rohkem osaks meie isanda ja päästja Jeesus Kristuse armu ning teie teadmised tema kohta kasvagu. Temale kuulugu au nüüd ja igavesti! Aamen.

^ 2. Peetr. 3:2 Võib tõlkida ka „ette kuulutanud”.

^ 2. Peetr. 3:9 Sõna-sõnalt „mõtteviisi parandaksid”.

^ 2. Peetr. 3:10 Võib tõlkida ka „vihinaga”.

^ 2. Peetr. 3:12 Võib tõlkida ka „ja igatsedes Jehoova päeva tulekut”, „ja kiirendades Jehoova päeva tulekut”.

^ 2. Peetr. 3:16 Võib tõlkida ka „õpetamata”.

1. JOHANNESE

LÜHIÜLEVAADE

- 1

- Eluandev sõna (1–4)

- Valguses elamine (5–7)

- Pattude tunnistamine (8–10)

- 2

- Jeesus on lepitusohver (1, 2)

- Jumala käskudest kinnipidamine (3–11)

- Vana ja uus käsk (7, 8)

- Kirjutamise põhjused (12–14)

- Ärge armastage maailma (15–17)

- Hoiatus antikristuse eest (18–29)

- 3

- Me oleme Jumala lapsed (1–3)

- Jumala lapsed ja Kuradi lapsed (4–12)

- Jeesus teeb lõpu Kuradi tegudele (8)

- Armastage üksteist (13–18)

- Jumal tunneb meid paremini kui me ise (19–24)

- 4

- Kontrollige prohvetlikke sõnumeid (1–6)

- Jumala tundmine ja armastamine (7–21)

- „Jumal on armastus” (8, 16)

- Armastuses pole hirmu (18)

- 5

- Usk Jeesusesse võidab maailma ära (1–12)

- Mida tähendab armastus Jumala vastu (3)

- Palve jõud (13–17)

- Olge valvel kurjas maailmas (18–21)

- Kogu maailm on Saatana võimuses (19)

1. Johannese

1

2

3

4

5

1. Johannese  1 : 1 - 10

JOHANNESE ESIMENE KIRI

1 Me kirjutame teile sellest, kes on olnud olemas algusest peale, keda me oleme kuulanud, keda me oleme oma silmaga näinud, keda me oleme jälginud ja oma käega katsunud, kes on toonud eluandva sõna. 2 (Jah, igavesest elust on meile teada antud, me oleme seda näinud, andnud sellest tunnistust ja rääkinud sellest teile. See igavene elu lähtub Isalt ja sellest on meile teada antud.) 3 Me räägime ka teile sellest, keda oleme näinud ja kuulanud, et me võiksime olla lähedased kaaslased. Me oleme lähedased Isa ja tema poja Jeesus Kristusega. 4 Seda kõike me kirjutame, et meie rõõm oleks täielik.

5 See on sõnum, mida me oleme temalt kuulnud ja teatame teile: Jumal on valgus ja tema juures ei ole mitte mingit pimedust. 6 Kui me väidame, et oleme temaga lähedased, aga elame ikka pimeduses, siis me valetame ega ela tõe järgi. 7 Aga kui me elame valguses, nii nagu tema on valguses, siis oleme üksteise lähedased kaaslased ja tema poja Jeesuse veri puhastab meid kõigist pattudest.

8 Kui me väidame, et oleme patuta, siis me petame iseennast ja tõde ei ole meie südames. 9 Kui me tunnistame oma patud üles, siis Jumal annab meile patud andeks ja puhastab meid kõigest ülekohtust, sest ta on ustav ja õiglane. 10 Kui me väidame, et me pole pattu teinud, siis me teeme temast valetaja ja tema sõnad ei ole meie südames.

1. Johannese  2 : 1 - 29

2 Mu armsad lapsed, ma kirjutan teile neist asjust, et te ei teeks pattu. Aga kui keegi siiski teeb mingi patu, on meil aitaja* Isa juures, Jeesus Kristus, kes on õige. 2 Tema on lepitusohver meie pattude eest, ent mitte üksnes meie, vaid ka kogu maailma pattude eest. 3 Kui me tema käskudest kinni peame, tõendab see, et oleme teda tundma õppinud. 4 Kes ütleb, et ta tunneb teda, aga ei pea kinni tema käskudest, on valetaja ning tõde ei ole tema südames. 5 Kes aga tema sõna järgib, selles on armastus Jumala vastu tõesti täiuslikuks saanud. Selle järgi me teame, et me kuulume temaga ühte. 6 Kes ütleb, et ta jääb temaga ühte, peab ka elama nii, nagu tema on elanud.

7 Armsad, ma ei kirjuta teile mitte uuest käsust, vaid vanast käsust, mis on teil olnud algusest peale. See vana käsk on sõnum, mida te olete juba kuulnud. 8 Siiski ma kirjutan teile uuest käsust, millele kuuletus tema ja millele kuuletute ka teie, sest pimedus on möödumas ja tõeline valgus juba paistab.

9 Kes ütleb, et ta on valguses, kuid vihkab oma venda, on ikka veel pimeduses. 10 Kes armastab oma venda, on valguses ja ta ei komista. 11 Aga kes vihkab oma venda, on pimeduses ja käib pimeduses ega tea, kuhu ta läheb, sest ta on pimedusega löödud.

12 Ma kirjutan teile, armsad lapsed, sest teie patud on andeks antud tema nime pärast. 13 Ma kirjutan teile, isad, sest te olete õppinud tundma teda, kes on olnud olemas algusest peale. Ma kirjutan teile, noored mehed, sest te olete Saatana* ära võitnud. Ma kirjutan teile, armsad lapsed, sest te olete õppinud tundma taevast isa. 14 Ma kirjutan teile, isad, sest te olete õppinud tundma teda, kes on olnud olemas algusest peale. Ma kirjutan teile, noored mehed, sest te olete tugevad ja Jumala sõna püsib teie südames ning te olete Saatana ära võitnud.

15 Ärge armastage maailma ega seda, mis on maailmale omane. Kui keegi armastab maailma, siis pole tal armastust Isa vastu, 16 sest see, mis on maailmale omane — patused ihad, silmahimu ja varaga uhkeldamine —, ei lähtu Isast, vaid maailmast. 17 Maailm kaob, samuti kaovad selle ihad, aga kes täidab Jumala tahet, elab igavesti.

18 Armsad lapsed, lõpuaeg on käes, ja nagu te olete kuulnud, et tuleb antikristus*, nii ongi ilmunud palju antikristusi. Selle järgi me teame, et lõpuaeg on käes. 19 Nad olid küll meie seas, aga nad ei olnud sellised nagu meie, sest kui nad oleksid olnud nagu meie, oleksid nad jäänud meiega. Aga nad lahkusid meie seast, et saaks selgeks, et mitte kõik pole sellised nagu meie. 20 Teid on aga võidnud see, kes on püha, ja te tunnete tõde. 21 Ma ei kirjuta teile sellepärast, et te tõde ei tunne, vaid sellepärast, et te seda tunnete, ja sellepärast, et tõest ei lähtu ühtki valet.

22 Kes on valetaja, kui mitte see, kes salgab, et Jeesus on Kristus*? See on antikristus, kes salgab Isa ja Poega. 23 Ühelgi, kes salgab Poega, pole ka Isa. Kes aga tunnistab Poega, sellel on ka Isa. 24 Mis teisse puutub, siis püsigu teie südames see, mida te olete algusest peale kuulnud. Kui teie südames püsib see, mida te olete algusest peale kuulnud, siis te jääte ühte Pojaga ja samuti Isaga. 25 Kõigele lisaks on Jumal* meile tõotanud igavest elu.

26 Ma kirjutan seda teile nende kohta, kes püüavad teid eksitada. 27 Aga teid on Jumal võidnud püha vaimuga ja see vaim püsib teis, seega pole vaja, et keegi teid õpetaks. Jumal õpetab teile selle vaimu kaudu kõike ja see vaim on tõene ega valeta. Jääge temaga ühte, nii nagu teid on õpetatud. 28 Niisiis, armsad lapsed, jääge temaga ühte, et me võiksime siis, kui ta ilmub, olla julged ega peaks tema kohaloleku ajal häbenedes temast eemale tõmbuma. 29 Kui te teate, et Jeesus* on õige, siis teate ka seda, et igaüks, kes teeb õigeid tegusid, on Jumala laps.

^ 1. Joh. 2:1 Võib tõlkida ka „eestkostja”.

^ 1. Joh. 2:13 Sõna-sõnalt „Kurja”.

^ 1. Joh. 2:18 Vt „Sõnaseletusi”.

^ 1. Joh. 2:22 Võib tõlkida ka „messias”.

^ 1. Joh. 2:25 Sõna-sõnalt „ta”.

^ 1. Joh. 2:29 Sõna-sõnalt „ta”.

1. Johannese  3 : 1 - 24

3 Kui väga on küll Isa meid armastanud — meid hüütakse Jumala lasteks! Ja need me olemegi. Aga maailm ei tunne meid, sest see pole õppinud tundma teda. 2 Armsad, me oleme praegu Jumala lapsed, kuid veel pole ilmsiks saanud, missugused me tulevikus oleme. Me aga teame, et kui ta saab nähtavaks, siis me oleme tema sarnased, sest me näeme teda siis sellisena, nagu ta on. 3 Igaüks, kes loodab tema peale, puhastab ennast, et olla puhas nii nagu tema.

4 Igaüks, kes elab patust elu, rikub seadust, sest patt on seadusrikkumine. 5 Te teate, et Jeesus tuli meie patte kõrvaldama ja et ta on patuta. 6 Ükski, kes jääb temaga ühte, ei ela patust elu. Mitte keegi, kes elab patust elu, pole teda näinud ega tundma õppinud. 7 Armsad lapsed, ärge laske kellelgi end eksitada. Kes teeb õigeid tegusid, on õige, nagu ka tema on õige. 8 Kes elab patust elu, hoiab Kuradi poole, sest Kurat on patustanud algusest peale*. Jumala poeg tuligi selleks, et teha lõpp Kuradi tegudele.

9 Ükski Jumala laps ei ela patust elu, sest temas püsib Jumala vaim*. Ta ei ela patust elu, kuna ta on Jumala laps. 10 Sellest on näha, kes on Jumala lapsed ja kes Kuradi lapsed: ükski, kes ei tee õigeid tegusid, ei hoia Jumala poole, nagu seegi, kes ei armasta oma venda. 11 See on sõnum, mida te olete kuulnud algusest peale: me peame üksteist armastama. 12 Me ei tohi olla sellised nagu Kain, kes hoidis Saatana* poole ja tappis oma venna. Mispärast ta tappis tema? Sest tema teod olid kurjad, aga tema venna omad õiged.

13 Ärge imestage, vennad, et maailm teid vihkab. 14 Me teame, et oleme tulnud surmast ellu, sest me armastame vendi. Kes ei armasta, on otsekui surnud. 15 Igaüks, kes vihkab oma venda, on mõrtsukas ja te teate, et ükski mõrtsukas ei saa igavest elu. 16 Me teame, mis on armastus, tänu sellele, et Jeesus Kristus andis oma elu meie eest. Meiegi peame andma oma elu vendade eest. 17 Kui kellelgi on ainelist vara ja ta näeb oma venda puuduses olevat, ent ei tegutse kaastundlikult, kas saab siis öelda, et ta armastab Jumalat? 18 Armsad lapsed, ärgem armastagem mitte sõnade, vaid siiraste tegudega.

19 Nõnda tehes me teame, et oleme tõe poolel, ja me võime veenda oma südant, et oleme Jumalale meelepärased. 20 Kuigi meie süda võib meid milleski hukka mõista, tunneb Jumal meid* paremini kui me ise ning ta teab kõike. 21 Armsad, kui meie süda meid hukka ei mõista, siis saame Jumalaga julgesti rääkida, 22 ja ükskõik mida me temalt palume, seda me ka saame, sest me peame kinni tema käskudest ja teeme, mis on talle meelepärane. 23 See on tema käsk, et meil tuleb uskuda tema poja Jeesus Kristuse nimesse ja armastada üksteist, nii nagu ta meid on käskinud. 24 Kes peab kinni Jumala käskudest, jääb ühte Jumalaga ning Jumal temaga. Ja vaimu järgi, mis ta on meile andnud, me teame, et tema jääb ühte meiega.

^ 1. Joh. 3:8 St alates ajast, kui ta Jumala vastu mässama hakkas.

^ 1. Joh. 3:9 Sõna-sõnalt „seeme”.

^ 1. Joh. 3:12 Sõna-sõnalt „Kurja”.

^ 1. Joh. 3:20 Sõna-sõnalt „meie südant”.

1. Johannese  4 : 1 - 21

4 Armsad, ärge uskuge igat prohvetlikku sõnumit*, vaid kontrollige, kas need sõnumid on Jumalalt, sest maailma on ilmunud palju valeprohveteid.

2 Jumala prohvetliku sõnumi te tunnete ära selle järgi: iga prohvetlik sõnum, mis tunnistab, et Jeesus Kristus on tulnud inimesena, on Jumalalt. 3 Aga ükski prohvetlik sõnum, mis ei tunnista Jeesust, pole Jumalalt. See on hoopis antikristuse sõnum. Te olete kuulnud, et ta hakkab seda rääkima, ja nüüd seda maailmas räägitaksegi.

4 Teie, armsad lapsed, hoiate Jumala poole ja olete valeprohvetid ära võitnud, sest see, kes on teiega, on vägevam kui see, kes on maailmaga. 5 Nemad hoiavad maailma poole, seepärast räägivad nad seda, mida maailm räägib, ja maailm võtab neid kuulda. 6 Meie hoiame Jumala poole. Kes Jumalat tundma õpib, võtab meid kuulda, aga kes ei hoia Jumala poole, ei võta meid kuulda. Nii me teeme vahet, milline prohvetlik sõnum on õige ja milline mitte.

7 Armsad, armastagem üksteist, sest armastus on Jumalalt ja igaüks, kes armastab, on Jumala laps ja tunneb Jumalat. 8 Kes aga ei armasta, pole Jumalat tundma õppinud, sest Jumal on armastus. 9 Jumala armastus meie vastu on ilmnenud selles, et Jumal saatis oma ainusündinud poja maailma, et me saaksime tema kaudu elu. 10 See armastus ei seisne selles, et meie oleme armastanud Jumalat, vaid et tema on armastanud meid ja on saatnud oma poja lepitusohvriks meie pattude eest.

11 Armsad, kui Jumal on meid niiviisi armastanud, siis peame ka meie üksteist armastama. 12 Jumalat pole keegi kunagi näinud. Kui me üksteist armastame, jääb Jumal meiega ja tema armastus saab meis täiuslikuks. 13 Ta on andnud meile oma vaimu ja sellest me teame, et meie jääme ühte temaga ja tema meiega. 14 Me oleme ise näinud ja anname tunnistust selle kohta, et Isa on saatnud oma poja maailma päästma. 15 Kes tunnistab, et Jeesus on Jumala poeg, sellega jääb Jumal ühte ja tema jääb ühte Jumalaga. 16 Me oleme teada saanud, et Jumal armastab meid, ja me oleme selles veendunud.

Jumal on armastus, ja kes jääb armastusse, see jääb ühte Jumalaga ja Jumal temaga. 17 Nii on armastus meis täiuslikuks saanud ja tänu sellele me võime kohtupäeval julged olla, sest me oleme selles maailmas samasugused, nagu on Jeesus Kristus. 18 Kes armastab Jumalat, see ei tunne hirmu. Hirm kammitseb meid, kuid täiuslik armastus tõrjub meist hirmu välja. Kes aga tunneb hirmu, selle armastus pole veel täiuslik. 19 Me armastame, sest tema on meid esmalt armastanud.

20 Kui keegi ütleb, et ta armastab Jumalat, aga samal ajal vihkab oma venda, siis ta on valetaja. Sest kes ei armasta oma venda, keda ta on näinud, ei saa armastada Jumalat, keda ta pole näinud. 21 Me oleme saanud temalt selle käsu: kes armastab Jumalat, peab armastama ka oma venda.

^ 1. Joh. 4:1 Sõna-sõnalt „igat vaimu”.

1. Johannese  5 : 1 - 21

5 Igaüks, kes usub, et Jeesus on Kristus*, on Jumala laps ja igaüks, kes armastab elu andjat, armastab ka tema lapsi. 2 Selle järgi me teame, et me armastame Jumala lapsi, kui me armastame Jumalat ja täidame tema käske. 3 Armastust Jumala vastu saame näidata sellega, et peame kinni tema käskudest, ja tema käsud ei ole koormavad. 4 Jah, igaüks, kes on Jumala laps, võidab maailma ära. Me oleme maailma ära võitnud oma usuga.

5 Kes aga võidab maailma ära? Kas mitte see, kes usub, et Jeesus on Jumala poeg? 6 Jeesus Kristus tuli vee ja vere kaudu. Ta ei tulnud üksnes veega, vaid vee ja verega. Vaim tunnistab seda, sest vaimu tunnistus on tõene. 7 Niisiis on kolm tunnistajat: 8 vaim, vesi ja veri. Need kolm tunnistavad üht ja sama.

9 Kui me usume inimeste antud tunnistust, siis veelgi enam peaksime uskuma Jumala antud tunnistust, Jumala tunnistust oma poja kohta. 10 Kes usub Jumala pojasse, sellel on Jumala tunnistus südames. Kes ei usu Jumalat, teeb temast valetaja, sest ta ei usu Jumala tunnistust oma poja kohta. 11 Jumala tunnistus on niisugune: Jumal on andnud meile igavese elu ja me saame selle elu tänu tema pojale. 12 Kes usub Jumala pojasse, saab igavese elu, aga kes ei usu Jumala pojasse, ei saa igavest elu.

13 Ma kirjutan teile neist asjust, et te teaksite, et teil, kes usute Jumala poja nimesse, on igavene elu. 14 Me oleme kindlad, et kui me palume Jumalalt midagi kooskõlas tema tahtega, siis ta kuulab meid. 15 Kuna me teame, et ta kuulab meid, ükskõik mida me ka ei paluks, oleme kindlad, et saamegi seda, mida oleme temalt palunud.

16 Kui keegi märkab oma venda tegemas pattu, mis ei vii surma, siis ta palugu venna eest ning Jumal annab sellele elu. See käib nende kohta, kes ei tee pattu, mis viib surma. Kuid on patte, mis viivad surma. Selliste pattude puhul ma ei ütle, et tuleks paluda. 17 Igasugune ülekohus on patt, kuid on patte, mis ei vii surma.

18 Me teame, et ükski Jumala laps ei ela patust elu, vaid Jumalast sündinu* kaitseb teda ja Saatan* ei saa talle kahju teha. 19 Me teame, et meie hoiame Jumala poole, aga kogu maailm on Saatana võimuses. 20 Ent me teame, et Jumala poeg on tulnud ja avanud meie mõistuse, et võiksime õppida tundma tõelist Jumalat. Jumala poja Jeesus Kristuse kaudu kuulume ühte Jumalaga — tema on tõeline Jumal ja tema annab igavese elu. 21 Armsad lapsed, hoiduge ebajumalatest.

^ 1. Joh. 5:1 Võib tõlkida ka „messias”.

^ 1. Joh. 5:18 St Jumala poeg Jeesus Kristus.

^ 1. Joh. 5:18 Sõna-sõnalt „Kuri”.

2. JOHANNESE

LÜHIÜLEVAADE

- Tervitused (1–3)

- Käige tõeteel (4–6)

- Hoiduge eksitajate eest (7–11)

- Ärge neid tervitage (10, 11)

- Plaan külla tulla ja tervitused (12, 13)

2. Johannese 1 - 13

JOHANNESE TEINE KIRI

1 Eakalt mehelt* kõrgeaulisele naisele*, äravalitule, ja tema lastele, keda ma tõeliselt armastan, ja mitte mina üksi, vaid ka kõik need, kes on tõde tundma õppinud. 2 Me armastame teid tõe pärast, mis püsib meie südames ja jääb meiega igavesti. 3 Meiega jääb ka arm*, halastus ja rahu Jumalalt, meie isalt, ja tema pojalt Jeesus Kristuselt, samuti tõde ja armastus.

4 Ma olen väga rõõmus, et su laste hulgas on neid, kes käivad tõeteel, nii nagu Isa on meid käskinud. 5 Ma palun sind, kõrgeauline naine, et sa järgiksid käsku, mis ütleb, et meil tuleb üksteist armastada. (Ma ei kirjuta sulle uut käsku, vaid seda, mis meil on olnud algusest peale.) 6 Me saame armastust näidata sellega, et elame tema käskude järgi. Ja tema käsk ütleb, nagu te olete algusest peale kuulnud, et teil tuleb üksteist armastada. 7 Maailma on ilmunud palju eksitajaid, kes ei tunnista, et Jeesus Kristus tuli inimesena. Kes seda ei tunnista, on eksitaja ja antikristus*.

8 Vaadake ette, et te ei kaotaks seda, mille saavutamiseks me oleme vaeva näinud, vaid et te saaksite kätte kogu tasu. 9 Kes astub üle Kristuse õpetusest ega pea sellest kinni, sellel pole Jumalat. Kes jääb tema õpetusse, sellel on nii Isa kui ka Poeg. 10 Kui teie juurde tuleb keegi, kes ei too kaasa seda õpetust, siis ärge võtke teda oma kodus vastu ega tervitage teda, 11 sest see, kes teda tervitab, saab tema kurjade tegude kaasosaliseks.

12 Mul on teile veel palju öelda, aga ma ei taha seda teha paberil ja tindiga, vaid ma loodan tulla teie juurde ja rääkida teiega silmast silma, et teie rõõm oleks täielik.

13 Sulle saadavad tervitusi sinu õe, äravalitu lapsed.

^ 2. Joh. 1 Võib tõlkida ka „kogudusevanemalt”.

^ 2. Joh. 1 Mõeldakse kas mõnda konkreetset naist või mõnda 1. sajandi kristlikku kogudust.

^ 2. Joh. 3 Võib tõlkida ka „ärateenimata lahkus”, „ülim headus”.

^ 2. Joh. 7 Vt „Sõnaseletusi”.

3. JOHANNESE

LÜHIÜLEVAADE

- Tervitused ja palve (1–4)

- Kiidusõnad Gaiusele (5–8)

- Auahne Diotrefes (9, 10)

- Demeetriosest räägitakse head (11, 12)

- Plaan külla tulla ja tervitused (13, 14)

3. Johannese 1 - 14

JOHANNESE KOLMAS KIRI

1 Eakalt mehelt* armsale Gaiusele, keda ma tõeliselt armastan.

2 Armas vend, ma palvetan, et nii nagu praegu, läheks sul ka edaspidi kõik hästi ja sa oleksid terve. 3 Ma olin väga rõõmus, kui vennad tulid ja rääkisid, et sa hoiad tõest kinni ja käid tõeteel edasi. 4 Miski ei tee mulle suuremat rõõmu* kui see, et ma kuulen oma lapsi tõeteel käivat.

5 Armas vend, sa oled ustav kõiges, mida sa teed vendade heaks, isegi kui nad on sulle võõrad. 6 Nad on koguduse ees rääkinud sinu armastusest. Palun saada nad teele Jumalale meelepärasel viisil, 7 sest tema nimel on nad läinud kuulutama ega oota midagi maailma inimestelt. 8 Seega tuleb meil olla nende vastu külalislahke, et võiksime üheskoos tõe heaks töötada.

9 Ma kirjutasin kogudusele üht-teist, kuid Diotrefes, kes tahab olla koguduses tähtsaim, ei pea lugu millestki, mida me ütleme. 10 Seepärast, kui ma tulen, siis juhin ma tähelepanu tema tegudele, sellele, et ta levitab meie kohta laimujutte. Vähe sellest, ta keeldub vendi lahkelt vastu võtmast ning püüab takistada neid, kes tahavad seda teha, ja üritab neid kogudusest välja heita.

11 Armas vend, ära võta eeskujuks halba, vaid head. Kes teeb head, hoiab Jumala poole. Kes teeb halba, pole Jumalat tundma õppinud. 12 Demeetriosest räägivad head kõik vennad, sest ta elab tõe järgi. Ka meie tunnistame sama ja sa tead, et meie tunnistus on õige.

13 Mul on sulle veel palju öelda, aga ma ei taha seda teha enam sule ja tindiga. 14 Ma loodan sind peagi näha ja siis me räägime silmast silma.

Rahu sulle!

Sõbrad saadavad sulle tervitusi. Tervita sõpru nimepidi.

^ 3. Joh. 1 Võib tõlkida ka „kogudusevanemalt”.

^ 3. Joh. 4 Teine võimalik tähendus: „miski ei anna mulle suuremat põhjust tänulikkuseks”.

JUUDA

LÜHIÜLEVAADE

- Tervitused (1, 2)

- Valeõpetajad mõistetakse hukka (3–16)

- Miikaeli vaidlus Kuradiga (9)

- Eenoki prohvetikuulutus (14, 15)

- Olge sellised, keda Jumal armastab (17–23)

- Jumalale kuulugu au (24, 25)

Juuda 1 - 25

JUUDA KIRI

1 Juudalt, Jeesus Kristuse orjalt ja Jaakobuse vennalt, kutsutuile, keda Jumal, meie isa, armastab ning kaitseb, et nad saaksid olla koos Jeesus Kristusega.

2 Osutagu Jumal teile rohkesti halastust ning andku külluslikult rahu ja armastust!

3 Armsad, ma tahtsin küll väga kirjutada teile meie ühisest päästest, aga pidasin oma kirjas hoopis vajalikuks ergutada teid võitlema pühadele alatiseks antud usu eest. 4 Nimelt on teie hulka poetunud mõned, kelle pühakiri on juba ammu hukka mõistnud. Nad ei karda Jumalat ja õigustavad oma jultunud käitumist* Jumala armuga* ega ole ustavad meie ainsale isandale Jeesus Kristusele, kellele me kuulume.

5 Kuigi te seda juba teate, tahan teile meelde tuletada, et ehkki Jehoova* päästis oma rahva Egiptusemaalt, hävitas ta hiljem need, kel polnud usku. 6 Ja inglid, kes ei jäänud oma algsele kohale, vaid hülgasid oma eluaseme, on ta pannud igaveste ahelatega kinni pilkasesse pimedusse kuni suure päeva kohtuni. 7 Samamoodi andusid Soodoma ja Gomorra ning nende ümberkaudsete linnade elanikud hoorusele* ja rahuldasid oma loomuvastaseid, patuseid ihasid. Nad on meile hoiatavaks näiteks, kandes igavese tule* karistust.

8 Sellest hoolimata rüvetavad ka need unistajad ennast ja teisi, põlgavad võimulolijaid* ning pilkavad auväärseid. 9 Kui peaingel Miikael polnud Kuradiga sama meelt ja vaidles temaga Moosese keha pärast, ei söandanud ta teda pilgata ja tema üle kohut mõista, vaid ütles: „Jehoova sõidelgu sind.” 10 Nemad aga pilkavad kõike, millest nad aru ei saa. Kuid kõige sellega, millest nad arutute loomade kombel vaistlikult aru saavad, nad hävitavad end.

11 Häda neile, sest nad on läinud Kaini rada, tormanud tasu lootuses eksiteele, mida käis Bileam, ja määranud end hukule Korahi kombel mässu õhutades! 12 Vennaarmastust tugevdavatel pidusöökidel on nad veealused karid, karjased, kes süümepiinadeta vaid ennast toidavad. Nad on veeta pilved, mida tuul sinna-tänna ajab; hilissügisesed viljatud puud, mis on täielikult* surnud, juurtega välja kistud; 13 metsikud merelained, mis vahutavad välja oma häbiväärseid tegusid; eksitavad tähed, mida ootab igavene pilkane pimedus.

14 Eenok, seitsmes Aadamast, rääkis prohvetlikult ka neist, kui ütles: „Jehoova on tulnud oma kümnete tuhandete pühade inglitega 15 pidama kõigi üle kohut ja mõistma süüdi kõiki jumalakartmatuid nende jumalakartmatute tegude pärast ja kõigi kohutavate asjade pärast, mida need jumalakartmatud patused tema kohta on rääkinud.”

16 Nad on nurisejad, elu üle kaeblejad, kes rahuldavad oma ihasid. Nad uhkeldavad inimeste ees ja lipitsevad nendega omakasu pärast.

17 Teie aga, armsad, tuletage meelde, mida ütlesid* meie isanda Jeesus Kristuse apostlid. 18 Neil oli tavaks öelda: „Viimsel ajal tuleb pilkajaid, kes rahuldavad oma jumalakartmatuid ihasid.” 19 Sellised inimesed tekitavad lõhesid, nad on maised, neil pole Jumala vaimu. 20 Teie aga, armsad, saage tugevaks oma pühima usu kaudu ja palvetage kooskõlas püha vaimuga, 21 et te oleksite alati sellised, keda Jumal armastab, oodates meie isanda Jeesus Kristuse halastust, mis viib igavesse ellu. 22 Tundke kaasa neile, kel on kahtlusi, 23 ja päästke nad, tõmmates nad tulest välja. Tundke kaasa ka teistele, aga olge ettevaatlikud ja jälestage isegi riideid, mis on patuga määritud.

24 Aga temale, kes suudab hoida teid vääratamast* ja panna teid veatuna oma auhiilguse ette suurt rõõmu tundma, 25 ainsale Jumalale, meie päästjale, kuulugu meie isanda Jeesus Kristuse kaudu au,* ülevus, vägi ja võim — möödunud aegadel, nüüd ja igavesti! Aamen.

^ Juuda 4 Võib tõlkida ka „jultumust”, „häbitut käitumist”; kr aselgeia. (Vt „Sõnaseletusi”.)

^ Juuda 4 Võib tõlkida ka „ärateenimata lahkusega”, „ülima headusega”.

^ Juuda 5 Vt lisa A5.

^ Juuda 7 Vt „Sõnaseletusi”.

^ Juuda 7 Lõpliku hävingu sümbol.

^ Juuda 8 Mõeldakse Jumalat ja neid, kellele ta on andnud juhtpositsiooni.

^ Juuda 12 Sõna-sõnalt „kaks korda”.

^ Juuda 17 Võib tõlkida ka „ennustasid”.

^ Juuda 24 Sõna-sõnalt „komistamast”.

^ Juuda 25 Teine võimalik tähendus: „ainsale Jumalale, kes päästab meid meie isanda Jeesus Kristuse kaudu, kuulugu au”.

ILMUTUS

LÜHIÜLEVAADE

- 1

- Ilmutus, mille Jumal andis Jeesuse kaudu (1–3)

- Tervitused seitsmele kogudusele (4–8)

- „Mina olen alfa ja oomega” (8)

- Püha vaim viib Johannese Isanda päeva (9–11)

- Nägemus aussetõstetud Jeesusest (12–20)

- 2

- Sõnumid Efesosse (1–7), Smürnasse (8–11), Pergamoni (12–17), Tüatiirasse (18–29)

- 3

- Sõnumid Sardesesse (1–6), Filadelfiasse (7–13), Laodikeiasse (14–22)

- 4

- Nägemus Jehoovast taevas (1–11)

- Jehoova istub troonil (2)

- 24 vanemat troonidel (4)

- Neli elusolendit (6)

- 5

- Rullraamat seitsme pitseriga (1–5)

- Tall võtab rullraamatu (6–8)

- Tall on väärt avama pitsereid (9–14)

- 6

- Tall avab kuus esimest pitserit (1–17)

- Võitja valgel hobusel (1, 2)

- Tulipunasel hobusel ratsutaja võtab ära rahu (3, 4)

- Mustal hobusel ratsutaja toob nälja (5, 6)

- Tuhkrul hobusel ratsutab Surm (7, 8)

- Tapetute hinged on altari alusel (9–11)

- Suur maavärin (12–17)

- 7

- Neli inglit hoiavad kinni hävingutuuli (1–3)

- 144 000 pitseriga märgitut (4–8)

- Suur rahvahulk valgetes rüüdes (9–17)

- 8

- Avatakse seitsmes pitser (1–6)

- Neli esimest trompetihüüdu (7–12)

- Kolmekordne hädahüüd (13)

- 9

- Viies trompetihüüd (1–11)

- Üks häda möödas, veel kaks tulemas (12)

- Kuues trompetihüüd (13–21)

- 10

- Tugev ingel väikse rullraamatuga (1–7)

- „Ootamise aeg on läbi” (6)

- Püha saladus saab teoks (7)

- Johannes sööb väikse rullraamatu ära (8–11)

- 11

- Kaks tunnistajat (1–13)

- Räägivad kotiriidesse riietatuna prohvetlikult 1260 päeva (3)

- Tapetakse ja jäetakse matmata (7–10)

- Pärast kolme ja poolt päeva äratatakse ellu (11, 12)

- Teine häda möödas, kolmas tulemas (14)

- Seitsmes trompetihüüd (15–19)

- Meie isanda ja tema võitu kuningriik (15)

- Hävitatakse need, kes hävitavad maad (18)

- 12

- Naine, poeg ja lohe (1–6)

- Miikael sõdib lohega (7–12)

- Lohe heidetakse maa peale (9)

- Kurat teab, et talle on jäänud vähe aega (12)

- Lohe kiusab taga naist (13–17)

- 13

- Merest tuleb välja seitsme peaga metsaline (1–10)

- Maa seest tuleb välja kahe sarvega metsaline (11–13)

- Seitsme peaga metsalise kuju (14, 15)

- Metsalise märk ja arv (16–18)

- 14

- Tall ja 144 000 (1–5)

- Sõnumid kolmelt inglilt (6–12)

- Keset taevast lendav ingel kuulutab head sõnumit (6, 7)

- Õnnelikud on need, kes surevad Kristuse jüngritena (13)

- Maa kaks lõikust (14–20)

- 15

- Seitse inglit seitsme nuhtlusega (1–8)

- Moosese ja Talle laul (3, 4)

- 16

- Jumala viha seitse kaussi (1–21)

- Kallatakse tühjaks maa peale (2), merre (3), jõgedesse ja veeallikaisse (4–7), päikese peale (8, 9), metsalise trooni peale (10, 11), Eufrati jõe peale (12–16) ja õhku (17–21)

- Jumala sõda Harmagedoonis (14, 16)

- 17

- Kohus Suure Babüloni üle (1–18)

- Suur prostituut istub erepunase metsalise seljas (1–3)

- Metsaline, kes oli, keda enam pole, kuid kes tõuseb sügavikust (8)

- Kümme sarve sõdivad Tallega (12–14)

- Kümme sarve vihkavad prostituuti (16, 17)

- 18

- Suure Babüloni langemine (1–8)

- „Minge välja temast, minu rahvas” (4)

- Lein Babüloni langemise pärast (9–19)

- Taevas rõõmustab Babüloni langemise üle (20)

- Babülon heidetakse merre nagu kivi (21–24)

- 19

- Kiitke Jaahi tema kohtuotsuste pärast (1–10)

- Talle pulmad (7–9)

- Valgel hobusel ratsutaja (11–16)

- Jumala suur pidusöök (17, 18)

- Metsaline alistatakse (19–21)

- 20

- Saatan seotakse kinni 1000 aastaks (1–3)

- Kristuse kaasvalitsejad 1000 aastat (4–6)

- Saatan vabastatakse, seejärel hävitatakse (7–10)

- Surnute üle mõistetakse kohut valge trooni ees (11–15)

- 21

- Uus taevas ja uus maa (1–8)

- Surma pole enam (4)

- Kõik tehakse uueks (5)

- Uus Jeruusalemm (9–27)

- 22

- Eluveejõgi (1–5)

- Lõppsõna (6–21)

- „Kes soovib, võtku eluvett tasuta” (17)

- „Tule, isand Jeesus” (20)

Ilmutus

1

2

3

4

5

6

7

8

9

10

11

12

13

14

15

16

17

18

19

20

21

22

Ilmutus  1 : 1 - 20

ILMUTUS JOHANNESELE

1 Jeesus Kristuse ilmutus*, mille Jumal talle andis, et näidata oma orjadele, mis varsti toimub. Ta saatis oma ingli ning avaldas tema kaudu selle ilmutuse sümboolses keeles oma orjale Johannesele, 2 kes on rääkinud Jumala sõnast ja Jeesus Kristuse tegudest — kõigest, mida ta on näinud. 3 Õnnelik on see, kes loeb ette selle prohvetikuulutuse sõnu, ning õnnelikud on need, kes neid sõnu kuulevad ja nende järgi teevad, sest määratud aeg on lähedal.

4 Johanneselt seitsmele Aasia provintsi kogudusele.

Armu* ja rahu teile „sellelt, kes on, kes oli ja kes tuleb”, seitsmelt vaimult tema trooni ees 5 ja Jeesus Kristuselt, kes on ustav tunnistaja, esimene surnuist ülesäratatu ja maa kuningate valitseja.

Temale, kes meid armastab, kes on meid vabastanud meie pattudest omaenda verega 6 ja on teinud meid kuningateks ning oma Jumala ja isa preestriteks, kuulugu au ja vägi igavesti. Aamen.

7 Ta tuleb pilvedega ja kõigi silmad näevad teda, ka nende silmad, kes ta läbi pistsid. Tema pärast taovad kõik maa suguvõsad endale kurbusest vastu rinda. Jah, aamen.

8 „Mina olen alfa ja oomega*, see, kes on, kes oli ja kes tuleb, Kõikvõimas,” ütleb Jumal Jehoova*.

9 Mina, Johannes, teie vend ja kaaslane raskustes, kuningriigis ja vastupidavuses Jeesuse järelkäijana, olin Patmose saarel Jumalast rääkimise ja Jeesusest tunnistuse andmise pärast. 10 Püha vaim viis mind Isanda päeva ning ma kuulsin enda tagant tugevat, otsekui trompeti häält, 11 mis ütles: „Mida sa näed, see kirjuta rullraamatusse ja saada see seitsmele kogudusele: Efesosse, Smürnasse, Pergamoni, Tüatiirasse, Sardesesse, Filadelfiasse ja Laodikeiasse.”

12 Ma pöörasin ringi, et vaadata, kes minuga räägib. Kui ma olin pöördunud, nägin ma seitset kuldlambijalga 13 ning lambijalgade keskel kedagi inimesepoja sarnast, kes kandis kandadeni ulatuvat rõivast ja rinna ümber kuldvööd. 14 Tema pea ja juuksed olid valged nagu valge vill, nagu lumi, ning tema silmad nagu tuleleek. 15 Tema jalad olid kui ahjus hõõguv puhas vask ja tema hääl nagu võimas veekohin. 16 Paremas käes oli tal seitse taevatähte ning tema suust ulatus välja pikk ja terav kaheteraline mõõk ning tema nägu oli nagu päike, kui see kõige eredamalt särab. 17 Teda nähes langesin ma tema jalge ette otsekui surnu.

Ta pani oma parema käe mu peale ja ütles: „Ära karda! Mina olen esimene ja viimane 18 ja elav. Ma olin surnud, kuid nüüd ma elan igavesti ning mul on surma ja surmavalla* võtmed. 19 Pane kirja, mida sa nägid, mis toimub praegu ja mis sünnib pärast seda. 20 Püha saladus seitsmest tähest, mida sa nägid mu paremas käes, ja seitsmest kuldlambijalast on see: seitse tähte sümboliseerivad seitsmes koguduses olevaid saadikuid* ja seitse lambijalga sümboliseerivad seitset kogudust.

^ Ilm. 1:1 Sõna-sõnalt „avalikuks tegemine”, „kattest vabastamine”.

^ Ilm. 1:4 Võib tõlkida ka „ärateenimata lahkust”, „ülimat headust”.

^ Ilm. 1:8 St algus ja lõpp. Alfa on kreeka tähestiku esimene täht ja oomega viimane täht.

^ Ilm. 1:8 Vt lisa A5.

^ Ilm. 1:18 Sümboolne paik, kus inimesed magavad surmaund. (Vt „Sõnaseletusi”.)

^ Ilm. 1:20 Sõna-sõnalt „seitsme koguduse ingleid”.

Ilmutus  2 : 1 - 29

2 Efesose koguduses olevale saadikule kirjuta: „Nii ütleb see, kes hoiab seitset tähte oma paremas käes ja kõnnib seitsme kuldlambijala keskel: 2 „Ma tean su tegusid, vaevanägemist ja vastupidavust. Ma tean, et sa ei salli halbu inimesi ja oled pannud proovile need, kes ütlevad end olevat apostlid, kuid ei ole, ja et sa oled leidnud nad olevat valetajad. 3 Sa oled vastu pidanud, sa oled minu nime pärast raskusi talunud ega ole tüdinud. 4 Ent ma pole rahul sellega, et sa oled lasknud hääbuda armastusel, mis sul algul oli.

5 Seepärast mõtle, mille sa oled kaotanud, kahetse ning tee tegusid, mida sa algul tegid. Kui sa aga ei kahetse, siis ma tulen ja võtan sinu lambijala oma kohalt ära. 6 Sellegipoolest on sinus head: sa vihkad nikolaiitide* tegusid, mida vihkan minagi. 7 Kellel kõrv on, see kuulaku, mida püha vaim kogudustele ütleb: võitjal luban ma süüa Jumala paradiisis oleva elupuu vilja.””

8 Smürna koguduses olevale saadikule kirjuta: „Nii ütleb esimene ja viimane, kes suri ja sai jälle elavaks: 9 „Ma tean su viletsust ja vaesust, ometi oled sa rikas. Ma tean, kuidas sind teotavad need, kes nimetavad end juutideks, kuid pole seda, vaid on tegelikult Saatana kogudus. 10 Ära karda seda, mida sul tuleb kannatada. Kurat heidab mõned teie seast vangi, et teid täielikult proovile panna, ja teil on viletsust kümme päeva. Jää ustavaks surmani ja ma annan sulle elupärja*. 11 Kellel kõrv on, see kuulaku, mida püha vaim kogudustele ütleb: võitjale ei tee teine surm* kahju.””

12 Pergamoni koguduses olevale saadikule kirjuta: „Nii ütleb see, kellel on pikk ja terav kaheteraline mõõk: 13 „Ma tean, kus sa elad — seal, kus on Saatana troon. Ometi oled sa mulle ustav* ning sa ei salanud oma usku minusse isegi mu ustava tunnistaja Antipase päevil, kes tapeti teie juures, kus Saatan elab.

14 Ent ma pole rahul sellega, et sinu juures on neid, kes järgivad Bileami õpetust. Bileam õpetas Baalakit ahvatlema iisraellasi patule*: sööma ebajumalatele ohverdatut ja hoorama. 15 Samuti on sinu juures neid, kes järgivad nikolaiitide õpetust. 16 Seepärast kahetse oma patte. Kui sa seda ei tee, tulen ma kiiresti sinu juurde ja sõdin nende vastu pika mõõgaga, mis ulatub välja mu suust.

17 Kellel kõrv on, see kuulaku, mida püha vaim kogudustele ütleb: võitjale annan ma peidetud mannat ning valge kivikese, millele on kirjutatud uus nimi, mida ei tea keegi peale selle saaja.””

18 Tüatiira koguduses olevale saadikule kirjuta: „Nii ütleb Jumala poeg, kelle silmad on nagu tuleleek ja kelle jalad on nagu puhas vask: 19 „Ma tean su tegusid, armastust, usku, teenistust ja vastupidavust ning seda, et su tegusid on praegu rohkem kui algul.

20 Ent ma pole rahul sellega, et sa sallid naist Iisebeli, kes nimetab end prohvetiks. Ta eksitab mu orje ning õpetab neid hoorama ja sööma ebajumalatele ohverdatut. 21 Ma andsin talle aega, et kahetseda, ent tema ei taha kahetseda oma hoorust. 22 Ma paiskan ta haigevoodisse ning need, kes temaga abielu rikuvad, suurde viletsusse, kui nad ei kahetse, et on käitunud nagu tema. 23 Tema lapsed tapan ma surmahaigustega, nii et kõik kogudused saavad teada, et mina olen see, kes uurib läbi neerud* ja südame, ning ma tasun teile igaühele teie tegude järgi.

24 Aga teile ülejäänutele, kes olete Tüatiiras, kõigile, kes ei järgi seda õpetust, kes ei tea midagi niinimetatud Saatana sügavustest, teile ma ütlen: ma ei pane teie peale muud koormat. 25 Hoidke vaid kõvasti kinni sellest, mis teil on, kuni ma tulen. 26 Sellele, kes võidab ja täidab mu tahet kuni lõpuni, annan ma võimu maailma rahvaste üle — 27 nagu mina olen saanud võimu oma isalt — ja ta karjatab inimesi raudkepiga, nii et nad lüüakse puruks kui savinõud. 28 Ja ma annan talle koidutähe. 29 Kellel kõrv on, see kuulaku, mida püha vaim kogudustele ütleb.””

^ Ilm. 2:6 Võib tõlkida ka „Nikolaose sekti kuulujate”.

^ Ilm. 2:10 Võib tõlkida ka „auhinnaks elu”.

^ Ilm. 2:11 St igavene surm.

^ Ilm. 2:13 Sõna-sõnalt „hoiad sa kõvasti kinni mu nimest”.

^ Ilm. 2:14 Sõna-sõnalt „panema Iisraeli poegade ette komistuskivi”.

^ Ilm. 2:23 St sisimad mõtted ja sügavaimad tunded.

Ilmutus  3 : 1 - 22

3 Sardese koguduses olevale saadikule kirjuta: „Nii ütleb see, kellel on Jumala seitse vaimu ja seitse tähte: „Ma tean su tegusid, et sa paistad küll elavat, kuid tegelikult oled surnud. 2 Ole valvas ja tugevda seda, mis on alles jäänud ja mis on suremas, sest ma olen leidnud, et su töö pole lõpule viidud* mu Jumala ees. 3 Seepärast hoia meeles, mida sa oled saanud ja mida sa oled kuulnud. Tee selle järgi ning kahetse oma patte. Kui sa aga ei ärka, siis tulen ma nagu varas, ja sul pole aimugi, mis tunnil ma sind taban.

4 Siiski on sul Sardeses mõned, kes pole oma riideid rüvetanud, ja nemad saavad käia koos minuga valgetes riietes, sest nad on seda väärt. 5 Võitja rüütatakse valgetesse riietesse ja ma ei kustuta tema nime eluraamatust, vaid ma tunnistan ta nime oma isa ja tema inglite ees. 6 Kellel kõrv on, see kuulaku, mida püha vaim kogudustele ütleb.””

7 Filadelfia koguduses olevale saadikule kirjuta: „Nii ütleb see, kes on püha ja tõeline*, kel on Taaveti võti, kes avab, nii et keegi ei saa sulgeda, ja sulgeb, nii et keegi ei saa avada: 8 „Ma tean su tegusid ning ma olen avanud su ees ukse, mida keegi ei saa sulgeda. Ma tean, et sul on jõudu, olgugi vähe, ja et sa oled teinud mu sõna järgi ega ole salanud mu nime. 9 Ma teen nii, et Saatana kogudusest tulevad ja kummardavad su jalge ees need, kes väidavad end olevat juudid, kuid siiski ei ole, vaid valetavad, ning ma annan neile teada, et ma olen sind armastanud. 10 Kuna sa oled teinud selle järgi, mida sa oled kuulnud minu vastupidavuse kohta,* hoian minagi sind katsumuste tunnil, mis tabab kogu maad, et panna proovile kõik selle elanikud. 11 Ma tulen kiiresti. Hoia kõvasti kinni sellest, mis sul on, et keegi ei võtaks su pärga*.

12 Võitja teen ma sambaks oma Jumala templis ja ta ei lahku sealt kunagi. Ma kirjutan tema peale oma Jumala nime ja oma Jumala linna, Uue Jeruusalemma nime — see linn laskub alla taevast minu Jumala juurest — ja omaenda uue nime. 13 Kellel kõrv on, see kuulaku, mida püha vaim kogudustele ütleb.””

14 Laodikeia koguduses olevale saadikule kirjuta: „Nii ütleb Aamen, ustav ja tõeline* tunnistaja, Jumala loomistöö algus: 15 „Ma tean su tegusid, sa ei ole külm ega kuum. Oleksid sa ometi külm või kuum! 16 Aga et sa oled leige, mitte kuum ega külm, siis sülitan ma su oma suust välja. 17 Kuna sa ütled: „Ma olen rikas, ma olen kogunud rikkust ega vaja midagi”, kuid ei tea, et sa oled armetu, haletsusväärne, vaene, pime ja alasti, 18 annan ma sulle nõu: osta minult tules puhastatud kulda, et sa saaksid rikkaks, valged riided selgapanemiseks, et su häbiväärne alastiolek ei saaks avalikuks, ja silmasalvi silmade määrimiseks, et sa näeksid.

19 Ma noomin ja karistan kõiki, kes on mulle armsad. Ole siis agar ja kahetse oma patte. 20 Ma seisan ukse taga ja koputan. Kui keegi kuuleb mu häält ja avab ukse, siis astun ma tema majja ning söön õhtust koos temaga ja tema minuga. 21 Võitjal luban ma istuda koos minuga mu troonile, nagu minagi olen võitnud ning istunud koos oma isaga tema troonile. 22 Kellel kõrv on, see kuulaku, mida püha vaim kogudustele ütleb.”””

^ Ilm. 3:2 Võib tõlkida ka „pole täielik”.

^ Ilm. 3:7 Võib tõlkida ka „tõearmastaja”.

^ Ilm. 3:10 Teine võimalik tähendus: „kuna sa oled võtnud mind vastupidavuses eeskujuks”.

^ Ilm. 3:11 Võib tõlkida ka „auhinda”.

^ Ilm. 3:14 Võib tõlkida ka „tõde armastav”.

Ilmutus  4 : 1 - 11

4 Pärast seda nägin ma taevas üht avatud ust ja esimene hääl, mida ma kuulsin endaga rääkimas, oli kui trompeti hääl. See ütles: „Tule siia üles ja ma näitan sulle, mis peab toimuma.” 2 Sedamaid tuli mu peale püha vaim ning ma nägin, et taevas on troon ja troonil istub keegi. 3 See, kes sellel istus, nägi välja nagu jaspisekivi ja sarder ning trooni ümber oli vikerkaar, mis sarnanes smaragdiga.

4 Trooni ümber oli 24 trooni ning neil troonidel nägin ma istumas 24 vanemat, kellel olid seljas valged riided ja peas kuldkroon*. 5 Troonist tuli välja välke ja sealt oli kosta hääli ja kõuekõminat. Trooni ees oli seitse leegitsevat lampi, mis sümboliseerivad Jumala seitset vaimu. 6 Ja trooni ees oli justkui klaasmeri*, kristalli sarnane.

Keskel, kus oli troon,* ja trooni ümber oli neli elusolendit, kes olid täis silmi eest ja tagant. 7 Esimene olend oli nagu lõvi, teine nagu noor pull, kolmandal oli selline nägu nagu inimesel ja neljas oli nagu lendav kotkas. 8 Igaühel neist neljast olendist oli kuus tiiba, mis ümbertringi ja altpoolt olid täis silmi. Nad hüüavad nii päeval kui ka ööl: „Püha, püha, püha on Jumal Jehoova, Kõikvõimas, kes oli, kes on ja kes tuleb!”

9 Iga kord, kui need olendid ülistavad, austavad ja tänavad seda, kes istub troonil ja kes elab igavesest ajast igavesti, 10 langevad need 24 vanemat troonil istuja ette maha ja kummardavad teda, kes elab igavesest ajast igavesti. Nad asetavad oma kroonid trooni ette ja ütlevad: 11 „Sina, Jehoova, meie Jumal, oled väärt võtma vastu ülistust, austust ja jõudu, sest sina oled loonud kõik, sinu tahtel on kõik olemasollu tulnud ja loodud.”

^ Ilm. 4:4 Võib tõlkida ka „kuldpärg”.

^ Ilm. 4:6 Ilmselt veemahuti, mis oli tehtud justkui klaasist.

^ Ilm. 4:6 Võib tõlkida ka „trooni keskel”.

Ilmutus  5 : 1 - 14

5 Ma nägin troonil istuja paremas käes rullraamatut, mille mõlemad pooled olid täis kirjutatud ning mis oli suletud seitsme pitseriga. 2 Samuti nägin ma tugevat inglit kuulutamas valju häälega: „Kes on väärt tegema lahti pitsereid ja avama rullraamatut?” 3 Kuid mitte keegi taevas, maa peal ega maa all ei suutnud rullraamatut avada ja sellesse vaadata. 4 Ma puhkesin nutma, sest kedagi ei leitud olevat väärt rullraamatut avama ja sellesse vaatama. 5 Ent üks vanematest ütles mulle: „Ära nuta. Lõvi Juuda suguharust, Taaveti juur, on saanud võidu, tema võib avada rullraamatu seitse pitserit.”

6 Ma nägin trooni juures ning nelja olendi ja vanemate keskel seismas üht talle, kes oli justkui tapetud ning kel oli seitse sarve ja seitse silma. Need silmad sümboliseerivad Jumala seitset vaimu, mis on saadetud kogu maale. 7 Tall läks ja võttis troonil istuja paremast käest rullraamatu. 8 Kui ta selle võttis, heitsid need neli olendit ja 24 vanemat Talle ette maha. Igal vanemal oli lüüra ja nende kuldkausid olid täis suitsutusrohtu, mis sümboliseerib pühade palveid. 9 Nad laulsid uut laulu: „Sina oled väärt võtma seda rullraamatut ja avama selle pitsereid, sest sind tapeti ning sa oled oma verega ostnud Jumalale inimesi igast suguvõsast, keelest, hõimust ja rahvast. 10 Sa oled teinud nad kuningateks ja meie Jumala preestriteks ning nad hakkavad kuningatena maa üle valitsema.”

11 Ma nägin palju ingleid trooni, olendite ja vanemate ümber ning kuulsin nende häält. Neid oli kümneid ja kümneid tuhandeid, tuhandeid ja tuhandeid. 12 Nad hüüdsid valju häälega: „Tall, kes tapeti, on väärt võtma vastu väge ja rikkust, tarkust ja jõudu, austust, ülistust ja õnnistust!”

13 Ma kuulsin, kuidas kõik loodud taevas, maa peal, maa all ja meres — kõik, kes neis on — ütlesid: „Sellele, kes troonil istub, ja Tallele kuulugu õnnistus, austus, ülistus ja vägi ikka ja igavesti!” 14 Need neli olendit ütlesid: „Aamen!” ning vanemad heitsid maha ja kummardasid Jumalat.

Ilmutus  6 : 1 - 17

6 Ma nägin, kui Tall avas ühe seitsmest pitserist, ning ma kuulsin üht neljast olendist otsekui kõuehäälega ütlevat: „Mine!” 2 Ja ma vaatasin ja nägin valget hobust. Selle seljas istujal oli käes vibu ja talle anti kroon ning ta läks välja vaenlasi võites, et saada lõplik võit.

3 Kui ta avas teise pitseri, kuulsin ma teist olendit ütlevat: „Mine!” 4 Väljus veel üks hobune, tulipunane. Selle seljas istujal lubati rahu maa pealt ära võtta, et inimesed üksteist tapaksid, ja talle anti suur mõõk.

5 Kui ta avas kolmanda pitseri, kuulsin ma kolmandat olendit ütlevat: „Mine!” Ja ma vaatasin ja nägin musta hobust. Selle seljas istujal olid käes kaalud. 6 Ma kuulsin häält nelja olendi keskelt ütlevat: „Hoiniks* nisu denaari* eest, kolm hoiniksit otri denaari eest ning oliiviõli ja veini ära raiska.”

7 Kui ta avas neljanda pitseri, kuulsin ma neljanda olendi häält ütlevat: „Mine!” 8 Ja ma vaatasin ja nägin tuhkrut hobust. Selle seljas istuja nimi oli Surm ja kohe tema järel tuli Surmavald. Neile anti võim neljandiku maa üle, et tappa pika mõõga, näljahäda, surmahaiguste ja kiskjatega.

9 Kui ta avas viienda pitseri, nägin ma altari alusel nende hingi*, kes olid tapetud Jumala sõna pärast ja kuulutustöö tegemise pärast. 10 Nad hüüdsid valju häälega: „Kui kaua läheb veel aega, kõrgeim valitseja, püha ja tõeline, enne kui sa mõistad kohut ja maksad meie vere eest kätte neile, kes elavad maa peal?” 11 Igaühele neist anti pikk valge rüü ning neile öeldi, et nad puhkaksid veel veidi, kuni saab täis nende kaasorjade ja vendade arv, kes tapetakse nagu nemadki.

12 Ma nägin, kuidas ta avas kuuenda pitseri. Toimus suur maavärin ning päike läks mustaks nagu kitsevillast kotiriie, kuu muutus üleni otsekui vereks 13 ning taevatähed kukkusid maa peale, nii nagu viigipuu viskab maha oma toored marjad, kui kõva tuul seda raputab. 14 Taevas taandus nagu rullraamat, mis kokku rullitakse, ning kõik mäed ja saared kadusid oma kohalt. 15 Siis maa kuningad, valitsejad, väeülemad, rikkad ja vägevad ning kõik orjad ja vabad peitsid end koobastesse ja kaljude vahele. 16 Nad ütlesid mägedele ja kaljudele: „Langege meie peale! Peitke meid troonil istuja palge eest ja Talle viha eest, 17 sest nende suur vihapäev on tulnud, ja kes suudab püsida?”

^ Ilm. 6:6 Liitrist natuke suurem mõõtühik. Selline kogus nisu oli sõduri päevanorm. (Vt lisa B14.)

^ Ilm. 6:6 Rooma hõbemünt, mis oli töölise päevapalk.

^ Ilm. 6:9 Viitab ilmselt tapetute verele, mis oli valatud altari kõrvale.

Ilmutus  7 : 1 - 17

7 Pärast seda ma nägin nelja inglit, kes seisid maa neljas nurgas ning hoidsid kõvasti kinni maa nelja tuult, et ükski tuul ei puhuks maa, mere ega ühegi puu peale. 2 Ma nägin päikesetõusu poolt tõusmas veel üht inglit, kellel oli elava Jumala pitsat. Ta hüüdis valju häälega neljale inglile, kellele oli antud voli teha kahju maale ja merele: 3 „Ärge tehke kahju maale, merele ega puudele, enne kui me oleme pannud pitseri oma Jumala orjade laubale!”

4 Ma kuulsin nende arvu, kes olid pitseriga märgitud — 144 000 pitseriga märgitut igast Iisraeli poegade suguharust:

5 12 000 Juuda suguharust,

12 000 Ruubeni suguharust,

12 000 Gaadi suguharust,

6 12 000 Aaseri suguharust,

12 000 Naftali suguharust,

12 000 Manasse suguharust,

7 12 000 Siimeoni suguharust,

12 000 Leevi suguharust,

12 000 Issaskari suguharust,

8 12 000 Sebuloni suguharust,

12 000 Joosepi suguharust,

12 000 pitseriga märgitut Benjamini suguharust.

9 Pärast seda ma vaatasin ja nägin suurt rahvahulka, keda ükski ei suutnud ära lugeda, inimesi kõigist rahvastest, suguharudest, hõimudest ja keeltest. Nad seisid trooni ees ja Talle ees, valged rüüd seljas ja palmioksad käes, 10 ning hüüdsid valju häälega: „Pääste me võlgneme oma Jumalale, kes istub troonil, ja Tallele!”

11 Kõik inglid seisid trooni, vanemate ja nelja olendi ümber ning langesid silmili maha trooni ette ja kummardasid Jumalat, 12 öeldes: „Aamen! Kiitus, ülistus, tarkus, tänu, austus, vägi ja jõud kuulugu meie Jumalale igavesest ajast igavesti! Aamen.”

13 Siis küsis üks vanematest minult: „Kes on need, kellel on seljas valged rüüd, ja kust nad on tulnud?” 14 Sedamaid ma vastasin talle: „Mu isand, sina tead seda.” Ta ütles mulle: „Need on need, kes tulevad suurest viletsusest*. Nad on oma rüüd pesnud ja teinud need valgeks Talle veres. 15 Sellepärast on nad Jumala trooni ees ning teenivad teda ööd ja päevad tema templis, ning troonil istuja pakub neile varju oma telgis. 16 Neil pole enam nälga ega janu, ka ei kõrveta neid päike ega põleta kuumus, 17 sest Tall, kes on trooni juures, hoiab neid kui karjane ja juhatab nad eluvee allikaile. Ja Jumal pühib kõik pisarad nende silmist.”

^ Ilm. 7:14 Vt „Sõnaseletusi”.

Ilmutus  8 : 1 - 13

8 Kui Tall avas seitsmenda pitseri, tekkis taevas vaikus umbes pooleks tunniks. 2 Ma nägin seitset inglit, kes seisid Jumala ees, ja neile anti seitse trompetit.

3 Veel üks ingel tuli ja astus altari juurde, käes kullast suitsutusnõu. Talle anti suur hulk suitsutusrohtu, et ta ohverdaks seda trooni ees oleval kuldaltaril, samal ajal kui pühad esitavad palveid. 4 Suitsutusrohu suits tõusis ingli käest koos pühade esitatud palvetega Jumala ette. 5 Otsekohe täitis ingel suitsutusnõu altarilt võetud tulega ja heitis tule maa peale. Siis kostis kõuekõminat ja hääli, sähvisid välgud ja toimus maavärin. 6 Ja need seitse inglit valmistusid puhuma seitset trompetit.

7 Esimene ingel puhus trompetit ning maa peale heideti rahet ja tuld verega segamini. Kolmandik maast põles ära, kolmandik puudest põles ära ja kõik rohelised taimed põlesid ära.

8 Teine ingel puhus trompetit ning midagi suure põleva mäe sarnast heideti merre. Kolmandik merest muutus vereks, 9 kolmandik mereloomadest suri ära ja kolmandik laevadest läks põhja.

10 Kolmas ingel puhus trompetit ning taevast kukkus alla suur täht, mis põles nagu tõrvik. See kukkus kolmandiku jõgede ja veeallikate peale. 11 Tähe nimi oli Koirohi. Kolmandik vetest muutus koirohuks ja palju inimesi suri nende vete tõttu, sest need olid läinud kibedaks.

12 Neljas ingel puhus trompetit ning kolmandikku päikesest, kolmandikku kuust ja kolmandikku tähtedest löödi, et kolmandik neist pimeneks ja kolmandik päevast oleks valguseta, samuti kolmandik ööst.

13 Siis ma nägin keset taevast lendamas kotkast ja kuulsin teda valju häälega ütlevat: „Häda, häda, häda neile, kes maa peal elavad, nende kolme ingli trompetihüüu pärast, kes alles hakkavad trompeteid puhuma!”

Ilmutus  9 : 1 - 21

9 Viies ingel puhus trompetit ja ma nägin üht tähte, mis oli langenud taevast maa peale, ning sellele anti sügavikku viiva käigu võti. 2 Täht avas sügavikku viiva käigu ja sealt tõusis suitsu, mis oli otsekui suure ahju suits, ja nii päike kui ka õhk pimenesid sellest suitsust. 3 Suitsu seest tulid maa peale rohutirtsud ja neile anti võim, samasugune võim, nagu on maa peal skorpionitel. 4 Neile öeldi, et nad ei teeks kahju maa rohule, ühelegi taimele ega puule, vaid ainult inimestele, kelle laubal pole Jumala pitserit.

5 Rohutirtsudel polnud voli neid tappa, küll aga piinata viis kuud, ja see piin sarnanes piinaga, mida tekitab skorpion, kui ta inimest salvab. 6 Neil päevil otsivad inimesed surma, aga ei leia seda, nad ihkavad surra, kuid surm põgeneb nende eest.

7 Rohutirtsud nägid välja nagu lahinguvalmis hobused, nende peas oli midagi kuldkrooni sarnast ja nende nägu oli nagu inimese nägu. 8 Nende juuksed olid kui naiste juuksed ja nende hambad nagu lõvihambad. 9 Nende rinnaturvised olid otsekui rauast rinnaturvised. Nende tiibade hääl oli nagu lahingusse kihutavate hobukaarikute hääl. 10 Samuti oli neil astlaga saba nagu skorpionil ja sabas oli neil võim teha inimestele kahju viis kuud. 11 Nende kuningaks on sügaviku ingel. Heebrea keeles on tema nimi Abaddon*, aga kreeka keeles Apollüon*.

12 Üks häda on möödas, veel kaks on tulemas.

13 Kuues ingel puhus trompetit ja ma kuulsin üht häält, mis tuli Jumala ees oleva kuldaltari sarvedest. 14 See ütles kuuendale inglile, kellel oli trompet: „Päästa lahti neli inglit, kes on kinni seotud suure Eufrati jõe ääres.” 15 Siis need neli inglit, kes olid valmis selleks tunniks, päevaks, kuuks ja aastaks, päästeti lahti, et nad tapaksid kolmandiku inimestest.

16 Ratsaväe sõdureid oli 200 miljonit* — see on arv, mida ma kuulsin. 17 Ma nägin nägemuses hobuseid ja nende seljas istujaid. Neil olid tulipunased, sügavsinised ja väävelkollased rinnaturvised, hobuste pea oli nagu lõvi pea ning nende suust tuli välja tuld, suitsu ja väävlit. 18 Nende kolme nuhtlusega — tule, suitsu ja väävliga, mis väljusid nende suust — tapeti kolmandik inimesi. 19 Hobuste võim on nende suus ja sabas. Nende saba on mao sarnane, sel on pea ning sellega nad teevad kahju.

20 Ülejäänud inimesed, keda neis nuhtlustes ei tapetud, ei kahetsenud oma tegusid ega lakanud kummardamast deemoneid ning kullast, hõbedast, vasest, kivist ja puust ebajumalaid, mis ei näe, kuule ega kõnni. 21 Nad ei kahetsenud oma mõrtsukatöid, spiritistlikke tegusid, hooramist ega vargusi.

^ Ilm. 9:11 Nimi Abaddon tähendab „häving”.

^ Ilm. 9:11 Nimi Apollüon tähendab „hävitaja”.

^ Ilm. 9:16 Võib tõlkida ka „20 000 korda 10 000”.

Ilmutus  10 : 1 - 11

10 Ma nägin taevast laskuvat veel üht tugevat inglit, kes oli riietatud pilvesse. Tema pea kohal oli vikerkaar, tema nägu oli nagu päike ja tema jalad olid nagu tulesambad 2 ning tal oli käes väike lahtirullitud rullraamat. Ta asetas oma parema jala mere peale, vasaku jala aga maa peale 3 ning ta hüüdis valju häälega, justkui möirgaks lõvi. Kui ta hüüdis, siis rääkisid seitse kõuekõminat.

4 Kui need seitse kõuekõminat rääkisid, tahtsin ma kirjutama hakata, ent kuulsin taevast üht häält ütlevat: „Hoia salajas seda,* mida seitse kõuekõminat rääkisid, ja ära kirjuta seda üles!” 5 Ingel, keda ma nägin seismas mere ja maa peal, tõstis parema käe taeva poole 6 ja vandus selle nimel, kes elab igavesest ajast igavesti, kes on loonud taeva, maa ja mere ning kõik, mis neis on: „Ootamise aeg on läbi. 7 Neil päevil, kui seitsmes ingel valmistub trompetit puhuma, saab teoks püha saladus, mida Jumal on kuulutanud hea sõnumina oma orjadele, prohvetitele.”

8 Ma kuulsin taas taevast häält ja see ütles mulle: „Mine võta avatud rullraamat ingli käest, kes seisab mere ja maa peal.” 9 Ma läksin ingli juurde ja palusin, et ta annaks mulle selle väikse rullraamatu. Ta ütles mulle: „Võta see ja söö ära! Su kõhus on see kibe, aga su suus on see magus nagu mesi.” 10 Ma võtsin ingli käest väikse rullraamatu ja sõin selle ära. See oli mu suus magus nagu mesi, aga kui ma olin selle ära söönud, läks mul kõhus kibedaks. 11 Siis öeldi mulle: „Sa pead taas prohvetlikult rääkima hõimudest, rahvastest, keeltest ja paljudest kuningatest.”

^ Ilm. 10:4 Sõna-sõnalt „pane pitseriga kinni see”.

Ilmutus  11 : 1 - 19

11 Mulle anti mõõduridvaks pillirookepp ja öeldi: „Tõuse üles ning mõõda ära Jumala pühamu, altar ja need, kes pühamus teenivad. 2 Aga väljaspool pühamut olev õu jäta kõrvale, ära seda mõõda, sest see on antud teistele rahvastele ning nad tallavad püha linna 42 kuud. 3 Ma saadan oma kaks tunnistajat ja nad räägivad kotiriidesse riietatuna prohvetlikult 1260 päeva.” 4 Neid sümboliseerivad kaks õlipuud ja kaks lambijalga ning nad seisavad maa isanda ees.

5 Kui keegi tahab neile kahju teha, väljub nende suust tuli ja neelab ära nende vaenlased. Sel viisil surmatakse kõik, kes tahavad neile kahju teha. 6 Neil on võim sulgeda taevas, et päevil, kui nad prohvetlikult räägivad, ei sajaks vihma. Neil on võim vete üle, et muuta need vereks ja lüüa maad igasuguste nuhtlustega nii sageli, kui nad soovivad.

7 Kui nad on tunnistuse andmise lõpetanud, hakkab metsaline, kes tuleb välja sügavikust, nendega sõda pidama ning võidab nad ära ja tapab nad. 8 Nende surnukehad vedelevad siis selle suure linna peatänaval, mille sümboolsed nimed on Soodom ja Egiptus, kus ka nende isand postil hukati. 9 Inimesed eri hõimudest, suguharudest, keeltest ja rahvastest vaatavad nende surnukehi kolm ja pool päeva ega lase neid hauakoopasse panna. 10 Maa elanikud rõõmustavad nende surma üle, nad peavad pidu ja saadavad üksteisele kingitusi, sest need kaks prohvetit olid maa elanikke oma sõnumiga piinanud.

11 Pärast neid kolme ja poolt päeva tuli Jumalalt nende sisse eluvaim ja nad tõusid jalule ning kõiki, kes neid nägid, valdas suur hirm. 12 Nad kuulsid valju häält taevast neile ütlevat: „Tulge siia üles!” Ja nad läksid pilve sees üles taevasse ning nende vaenlased nägid neid*. 13 Sel tunnil toimus suur maavärin ja kümnendik linnast langes. Maavärinas sai surma 7000 inimest, ülejäänud lõid kartma ja andsid au taeva Jumalale.

14 Teine häda on möödas, aga kolmas tuleb kiiresti.

15 Seitsmes ingel puhus trompetit. Ja taevas kostsid valjud hääled, mis ütlesid: „Nüüd valitseb maailma üle meie isanda ja tema võitu* kuningriik* ning meie isand valitseb kuningana igavesest ajast igavesti.”

16 Need 24 vanemat, kes istusid Jumala ees oma troonidel, langesid silmili maha, kummardasid Jumalat 17 ning ütlesid: „Me täname sind, Jumal Jehoova, Kõikvõimas, kes oled ja kes olid, sest sa oled maksma pannud oma suure võimu ja hakanud kuningana valitsema. 18 Rahvad on saanud vihaseks ja ka sinu viha on süttinud. Kätte on jõudnud määratud aeg mõista kohut surnute üle, anda tasu su orjadele, prohvetitele, ja pühadele ja neile, kes kardavad su nime, väikestele ja suurtele, ning hävitada need, kes hävitavad maad.”

19 Jumala taevase templi pühamu avati ja ma nägin seal lepingulaegast. Sähvis välke, kostis hääli ja kõuekõminat, maa värises ja sadas kõvasti rahet.

^ Ilm. 11:12 Võib tõlkida ka „vaatasid seda pealt”.

^ Ilm. 11:15 Võib tõlkida ka „kristuse”, „messia”.

^ Ilm. 11:15 Võib tõlkida ka „kuningavalitsus”. (Vt „Sõnaseletusi”, märksõna „Jumala kuningriik”.)

Ilmutus  12 : 1 - 17

12 Siis oli taevas näha erakordset nägemust. Üks naine oli riietatud päikesesse, tema jalgade all oli kuu ja tal oli peas pärg 12 tähest. 2 Ta oli lapseootel ning karjus vaevas ja sünnitusvaludes.

3 Taevas oli näha veel üht nägemust. Seal oli suur tulipunane lohe, kellel oli seitse pead ja kümme sarve ning kelle peadel oli seitse kuninglikku laubavõru*. 4 Tema saba tõmbas kaasa kolmandiku taevatähtedest ja heitis need alla maa peale. Lohe jäi seisma naise ette, kes pidi kohe sünnitama hakkama, et niipea kui ta on sünnitanud, neelata tema laps.

5 Naine sünnitas poja, kes hakkab kõiki rahvaid karjatama raudkepiga. See laps haarati Jumala ja tema trooni juurde. 6 Aga naine põgenes kõrbesse, kuhu Jumal oli valmistanud talle paiga ja kus teda pidi toidetama 1260 päeva.

7 Taevas puhkes sõda. Miikael* ja tema inglid sõdisid lohega. Ja lohe ning tema inglid sõdisid, 8 aga nad ei saanud võitu* ning taevas ei olnud neile enam kohta. 9 Niisiis visati alla see suur lohe, see algne madu, keda hüütakse Kuradiks ja Saatanaks, kes eksitab kogu maailma. Ta heideti alla maa peale ja tema inglid heideti alla koos temaga. 10 Ma kuulsin valju häält taevas ütlevat:

„Nüüd on tulnud Jumala pääste, vägi ja kuningriik* ning tema võitu* on saanud võimu, sest alla on heidetud meie vendade süüdistaja, kes süüdistab neid meie Jumala ees ööd ja päevad. 11 Nad võitsid ta ära tänu Talle verele ja oma kuulutatud sõnumile ning surmaga silmitsi seistes ei kartnud nad kaotada oma elu. 12 Seepärast rõõmustage, taevas ja teie, kes seal elate! Häda maale ja merele, sest Kurat on tulnud alla teie juurde ja ta on väga vihane, kuna ta teab, et talle on jäänud vähe aega.”

13 Kui lohe nägi, et ta on alla maa peale heidetud, hakkas ta taga kiusama naist, kes oli poja sünnitanud. 14 Aga naisele anti kaks suure kotka tiiba, et ta lendaks kõrbesse talle valmistatud paika, kus teda toidetakse mao silme eest varjul aeg, kaks aega ja pool aega.

15 Madu purskas oma suust naisele järele veejoa, mis oli nagu jõgi, et naine selles ära upuks. 16 Kuid maa tuli naisele appi ning avas oma suu ja neelas ära jõe, mille lohe oli suust välja pursanud. 17 Lohe sai naise peale vihaseks ning läks pidama sõda nendega, kes olid naise järeltulijaist alles jäänud, kes peavad kinni Jumala käskudest ja kes annavad Jeesusest tunnistust.

^ Ilm. 12:3 Võib tõlkida ka „seitse krooni”.

^ Ilm. 12:7 Nimi Miikael tähendab „Kes on nagu Jumal?”.

^ Ilm. 12:8 Teine võimalik tähendus: „aga ta [lohe] sai lüüa”.

^ Ilm. 12:10 Võib tõlkida ka „kuningavalitsus”.

^ Ilm. 12:10 Võib tõlkida ka „kristus”, „messias”.

Ilmutus  13 : 1 - 18

13 Lohe seisis mere liival.

Siis nägin ma merest välja tulemas metsalist, kel oli kümme sarve ja seitse pead. Tema sarvedel oli kümme kuninglikku laubavõru, aga tema peade peal olid Jumalat teotavad nimed. 2 See metsaline, keda ma nägin, oli nagu leopard, aga tema jalad olid nagu karu jalad ja ta suu oli nagu lõvi suu. Lohe andis metsalisele väe, trooni ja suure võimu.

3 Ma nägin, et üks metsalise peadest oli justkui surmavalt haavatud, aga tema surmahaav paranes ja kogu maa käis imetledes tema järel. 4 Inimesed kummardasid lohet, kuna see oli andnud metsalisele võimu, ning nad kummardasid metsalist ja ütlesid: „Kes on nagu see metsaline ja kes suudab temaga sõdida?” 5 Metsalisele anti suu, mis suurustas ja teotas Jumalat, ning talle anti voli tegutseda 42 kuud. 6 Ta avas Jumalat teotades oma suu, et teotada tema nime ja tema elupaika, see tähendab neid, kes elavad taevas. 7 Tal lubati sõdida pühadega ja nad ära võita ning talle anti võim kõigi suguvõsade, hõimude, keelte ja rahvaste üle. 8 Teda hakkavad kummardama kõik maa elanikud, kelle nime pole maailma rajamisest peale* kirjutatud tapetud Talle eluraamatusse.

9 Kellel kõrv on, see kuulaku. 10 Kui keegi peab minema vangi, siis ta ka läheb vangi. Kui keegi tapab mõõgaga, siis tapetakse ka tema mõõgaga.* See nõuab pühadelt vastupidavust ja usku.

11 Siis nägin ma veel üht metsalist tulemas välja maa seest. Sel oli kaks sarve, niisugused nagu tallel, aga ta rääkis nagu lohe. 12 Ta kasutab esimese metsalise kogu võimu selle silme all. Ta paneb maa ja kõik selle elanikud kummardama esimest metsalist, kelle surmahaav paranes. 13 Ja ta teeb suuri tunnustähti, tuues inimeste nähes isegi tule taevast alla maa peale.

14 Ta eksitab maa elanikke tunnustähtedega, mida tal lubati metsalise silme all teha, käskides neil, kes elavad maa peal, teha kuju metsalisest, kel oli mõõgahaav ja kes siiski virgus ellu. 15 Tal lubati anda eluvaim metsalise kujule, nii et metsalise kuju saaks rääkida ja surmaks kõik need, kes keelduvad metsalise kuju kummardamast.

16 Ta teeb nii, et kõigile inimestele — väikestele ja suurtele, rikastele ja vaestele, vabadele ja orjadele — tehakse märk paremale käele või laubale 17 ning et keegi muu ei saaks osta ega müüa kui vaid see, kellel on see märk: metsalise nimi või tema nime arv. 18 Siin läheb vaja tarkust. Kel on arukust, arvutagu välja metsalise arv, sest see on inimese arv: tema arv on 666.

^ Ilm. 13:8 St Aadama ja Eeva laste sünnist peale.

^ Ilm. 13:10 Teine võimalik tähendus: „kui keegi peab mõõgaga tapetama, siis ta ka tapetakse mõõgaga”.

Ilmutus  14 : 1 - 20

14 Siis ma nägin Talle seismas Siioni mäel ja koos temaga oli 144 000, kelle laubale on kirjutatud tema nimi ja ta isa nimi. 2 Ma kuulsin taevast häält, mis oli nagu paljude vete kohin ja nagu vali kõuekõmin. See hääl, mida ma kuulsin, oli selline nagu lauljatel, kes end lüüradel saadavad. 3 Nad laulavad otsekui uut laulu trooni ees ning nelja olendi ja vanemate ees. Seda laulu ei suutnud ära õppida keegi muu kui ainult need 144 000, kes on ära ostetud maa pealt. 4 Nemad ei ole end rüvetanud naistega, nad on neitsilikult puhtad. Nad järgnevad Tallele kõikjale, kuhu ta läheb. Nad on inimeste hulgast ostetud, et tuua nad uudseviljana Jumalale ja Tallele. 5 Nende suust pole leitud pettust, nad on laitmatud.

6 Ma nägin keset taevast* lendamas veel üht inglit, kes kuulutas igavest head sõnumit maa elanikele — igale rahvale, suguvõsale, keelele ja hõimule. 7 Ta hüüdis valju häälega: „Kartke Jumalat ja andke talle au, sest kätte on jõudnud tema kohtutund! Kummardage teda, kes on teinud taeva ja maa, mere ja veeallikad!”

8 Tema järel tuli teine ingel, kes hüüdis: „Ta on langenud! Suur Babülon on langenud, see, kes jootis kõigile rahvastele oma hooruskire* veini!”

9 Nende järel tuli kolmas ingel, kes hüüdis valju häälega: „Kui keegi kummardab metsalist ja selle kuju ning lubab teha märgi oma laubale või oma käe peale, 10 siis joob temagi Jumala raevu veini, mis valatakse lahjendamata Jumala raevu karikasse. Teda piinatakse tule ja väävliga pühade inglite ees ja Talle ees. 11 Selliste inimeste piinamise suits tõuseb ikka ja igavesti ning neil pole rahu päeval ega ööl, ei neil, kes kummardavad metsalist ja selle kuju, ega ühelgi, kes lubab endale teha tema nime märgi. 12 See nõuab vastupidavust pühadelt, kes peavad kinni Jumala käskudest ja usuvad Jeesusesse.”

13 Siis kuulsin ma üht häält taevast ütlevat: „Kirjuta: „Õnnelikud on need, kes nüüdsest peale surevad Isanda jüngritena. Jah, nad puhaku oma töövaevast, ütleb vaim, sest nende teod lähevad nendega ühes.””

14 Ma nägin valget pilve, millel istus keegi, kes oli inimesepoja sarnane ning kel oli kuldkroon peas ja terav sirp käes.

15 Üks teine ingel väljus templi pühamust, hüüdes valju häälega sellele, kes pilvel istus: „Asu oma sirbiga tööle ja lõika, sest lõikustund on tulnud, maa vili on küps!” 16 Kes pilvel istus, käis sirbiga üle maa ja maa vili sai lõigatud.

17 Veel üks ingel väljus templi pühamust, mis asub taevas, ja temalgi oli terav sirp.

18 Ja altarist väljus veel üks ingel, temal oli võim tule üle. Ta hüüdis valju häälega sellele, kel oli terav sirp: „Asu oma sirbiga tööle ja kogu kokku maa viinapuu kobarad, sest viinamarjad on küpseks saanud!” 19 Ingel käiski sirbiga üle maa, lõikas maha maa viinapuu ja heitis selle Jumala viha suurde surutõrde. 20 Surutõrt sõtkuti väljaspool linna ja surutõrrest voolas välja verd, mis ulatus hobuste valjasteni ja 1600 staadioni* kaugusele.

^ Ilm. 14:6 Võib tõlkida ka „pea kohal”.

^ Ilm. 14:8 Kr porneia. (Vt „Sõnaseletusi”, märksõna „hoorus”.)

^ Ilm. 14:20 Umbes 300 km. (Vt lisa B14.)

Ilmutus  15 : 1 - 8

15 Ma nägin taevas veel üht nägemust, erakordset ja imelist: seitset inglit seitsme nuhtlusega. Need on viimased nuhtlused, sest nendega valatakse Jumala viha lõplikult välja.

2 Ma nägin midagi klaasmere sarnast, mille sisu oli segatud tulega, ja neid, kes saavutavad võidu metsalise, tema kuju ja tema nime arvu üle. Nad seisid klaasmere ääres, Jumala lüürad käes. 3 Nad laulsid Jumala orja Moosese laulu ja Talle laulu:

„Suured ja imelised on sinu teod, Jumal Jehoova, Kõikvõimas. Õiged ja õiglased on sinu teed, igaviku kuningas. 4 Kes ei peaks kartma sind, Jehoova, ja austama sinu nime, sest sina üksi oled ustav? Kõik rahvad tulevad ja kummardavad sinu ees, sest sinu õiged seadused on tehtud avalikuks.”

5 Pärast seda ma nägin, et taevas avati tunnistustelgi pühamu 6 ning pühamust väljus seitse inglit seitsme nuhtlusega, seljas puhtast säravast linasest riided ja rinna ümber kuldvöö. 7 Üks neljast olendist andis neile seitsmele inglile seitse kuldkaussi, täis Jumala viha, selle viha, kes elab igavesest ajast igavesti. 8 Pühamu täitus suitsuga Jumala auhiilguse ja väe tõttu ning keegi ei saanud minna pühamusse, enne kui seitsme ingli seitse nuhtlust olid lõppenud.

Ilmutus  16 : 1 - 21

16 Ma kuulsin pühamust valju häält seitsmele inglile ütlevat: „Minge ja kallake maa peale tühjaks Jumala viha seitse kaussi.”

2 Esimene ingel läks ja kallas oma kausi tühjaks maa peale. Siis tekkisid inimestel, kellel oli metsalise märk ja kes kummardasid selle kuju, ohtlikud ja pahaloomulised haavandid.

3 Teine ingel kallas oma kausi tühjaks merre. Meri muutus otsekui surnu vereks ja surid kõik elusolendid, kes meres olid.

4 Kolmas ingel kallas oma kausi tühjaks jõgedesse ja veeallikaisse. Need muutusid vereks. 5 Ma kuulsin vete kohal olevat inglit ütlevat: „Sina, kes oled ja kes olid, sina, ustav Jumal, oled õiglane, kuna sa oled langetanud sellised kohtuotsused, 6 sest nad on valanud pühade ja prohvetite verd, ning sa oled andnud neile verd juua. Nad on selle ära teeninud.” 7 Ma kuulsin altarit ütlevat: „Jumal Jehoova, Kõikvõimas, õiged ja õiglased on sinu kohtuotsused.”

8 Neljas ingel kallas oma kausi tühjaks päikese peale ning päikesel lubati inimesi tulega kõrvetada. 9 Suur kuumus kõrvetas inimesi, kuid nemad teotasid selle Jumala nime, kel on võim nende nuhtluste üle, ja nad ei kahetsenud oma patte ega andnud talle au.

10 Viies ingel kallas oma kausi tühjaks metsalise trooni peale. Selle kuningriik pimenes ja inimesed hakkasid valu pärast keelt närima, 11 kuid nad teotasid taeva Jumalat oma valude ja haavandite pärast ega kahetsenud oma tegusid.

12 Kuues ingel kallas oma kausi tühjaks suure Eufrati jõe peale ning selle vesi kuivas ära, et tee oleks valmis kuningatele, kes tulevad päikesetõusu poolt.

13 Ma nägin lohe suust, metsalise suust ja valeprohveti suust väljumas kolme rüvedat prohvetlikku sõnumit*, mis nägid välja nagu konnad. 14 Need on tegelikult deemonite sõnumid. Need sõnumid teevad tunnustähti ja lähevad välja kogu maa kuningate juurde, et koguda nad kokku kõikvõimsa Jumala suure päeva sõjaks.

15 „Pange tähele, ma tulen nagu varas. Õnnelik on see, kes püsib ärkvel ja hoiab oma riideid, et ta ei käiks poolalasti ning et ei nähtaks tema häbi.”

16 Need kogusid kuningad kokku paika, mida heebrea keeles kutsutakse Harmagedooniks*.

17 Seitsmes ingel kallas oma kausi tühjaks õhku. Seejärel kostis pühamu seest troonilt vali hääl: „See on tehtud!” 18 Siis sähvis välke, kostis hääli ja kõuekõminat ning toimus suur maavärin, millist pole olnud sellest ajast, kui inimesed maa peale ilmusid — see oli tõesti võimas ja tugev maavärin. 19 Suur linn jagunes kolmeks ning rahvaste linnad langesid. Jumalal oli meeles Suur Babülon ja ta andis talle oma veinikarika, mis oli täis tema raevu. 20 Kõik saared põgenesid ja mägesid ei leidunud enam. 21 Suured raheterad, millest igaüks oli umbes ühe talendi* raskune, sadasid taevast alla inimeste peale ning inimesed teotasid Jumalat rahenuhtluse pärast, sest see nuhtlus oli erakordselt suur.

^ Ilm. 16:13 Sõna-sõnalt „rüvedat vaimu”.

^ Ilm. 16:16 Kr Har Magedon tuleneb heebrea väljendist, mis tähendab „Megiddo mägi”. (Vt „Sõnaseletusi”.)

^ Ilm. 16:21 Üks kreeka talent võrdus 20,4 kg. (Vt lisa B14.)

Ilmutus  17 : 1 - 18

17 Minu juurde tuli üks neist seitsmest inglist, kellel oli seitse kaussi, ja ta ütles mulle: „Tule, ma näitan sulle, kuidas mõistetakse kohut suure prostituudi* üle, kes istub paljude vete peal, 2 kellega hoorasid maa kuningad ja kelle hooruse* veinist jäid purju maa elanikud.”

3 Ta viis mu püha vaimu mõjutusel kõrbesse. Seal nägin ma üht naist istumas erepunase metsalise seljas, kes oli täis Jumalat teotavaid nimesid ning kellel oli seitse pead ja kümme sarve. 4 Naine oli riietatud purpurisse ja erepunasesse ning ehitud kulla, kalliskivide ja pärlitega. Tal oli käes kuldkarikas, mis oli täis jälkusi ja tema hooruse saasta. 5 Tema laubale oli kirjutatud saladuslik nimi: „Suur Babülon, prostituutide ja maa jälkuste ema.” 6 Ma nägin, et see naine oli joobnud pühade verest ja Jeesuse tunnistajate verest.

Teda nähes olin ma väga imestunud. 7 Ingel ütles mulle: „Miks sa imestad? Ma räägin sulle saladuse naise kohta ja metsalise kohta, kelle seljas ta istub ning kellel on seitse pead ja kümme sarve. 8 Metsaline, keda sa nägid, oli, kuid teda pole enam. Siiski tõuseb ta varsti sügavikust ja ta peab minema hävingusse. Maa elanikud, kelle nime pole maailma rajamisest peale* eluraamatusse kirjutatud, imestavad, kui näevad seda metsalist, kes oli, keda enam pole, kuid kes tuleb uuesti.

9 Siin läheb vaja mõistust ja tarkust. Need seitse pead sümboliseerivad seitset mäge, mille peal naine istub. 10 Ja need sümboliseerivad seitset kuningat: viis on langenud, üks on, üks pole veel tulnud, aga kui ta tuleb, peab ta jääma natukeseks ajaks. 11 Metsaline, kes oli, kuid keda enam pole, on ühtlasi kaheksas kuningas, aga ta on pärit neist seitsmest ja ta läheb hävingusse.

12 Kümme sarve, mida sa nägid, sümboliseerivad kümmet kuningat, kes veel ei ole saanud kuningavõimu, kuid nad saavad koos metsalisega kuningavõimu üheks tunniks. 13 Ühel nõul annavad nad oma väe ja võimu metsalisele. 14 Nad hakkavad Tallega sõdima, aga Tall võidab nad ära, sest tema on isandate isand ja kuningate kuningas. Samuti võidavad kutsutud, valitud ja ustavad, kes on koos temaga.”

15 Ta ütles mulle: „Veed, mida sa nägid, kus prostituut istub, sümboliseerivad hõime, rahvahulki, rahvaid ja keeli. 16 Kümme sarve, mida sa nägid, ja metsaline hakkavad prostituuti vihkama. Nad röövivad ta paljaks, kisuvad alasti, söövad ta liha ja põletavad ta ära tulega. 17 Sest Jumal on pannud nende südamesse soovi viia ellu tema mõte, mis on ka nende endi ühine mõte, anda oma kuningavõim metsalisele, kuni Jumala sõnad on täide läinud. 18 Naine, keda sa nägid, sümboliseerib suurt linna, millel on võim maa kuningate üle.”

^ Ilm. 17:1 Vt „Sõnaseletusi”.

^ Ilm. 17:2 Kr porneia. (Vt „Sõnaseletusi”.)

^ Ilm. 17:8 St Aadama ja Eeva laste sünnist peale.

Ilmutus  18 : 1 - 24

18 Pärast seda ma nägin taevast alla tulemas veel üht inglit, kellel oli suur võim, ja maa läks tema auhiilgusest valgeks. 2 Ingel hüüdis kõva häälega: „Ta on langenud! Suur Babülon on langenud! Temast on saanud deemonite elupaik, kus liiguvad ringi kõik rüvedad vaimud* ning ebapuhtad ja vihatud linnud. 3 Tema hooruskire* veini ohvriks on langenud kõik rahvad. Maa kuningad on temaga hooranud ja maa kaupmehed on tema luksuse tõttu rikkaks saanud.”

4 Ma kuulsin veel üht häält taevast ütlevat: „Minge välja temast, minu rahvas, kui te ei taha saada tema pattude kaasosaliseks ja kui te ei taha saada osa tema nuhtlustest! 5 Sest tema patud on kuhjunud taevani ja Jumalal on meeles tema kuriteod. 6 Tasuge talle selle järgi, nagu ta teisi on kohelnud, ja makske talle kahekordselt selle eest, mis ta on teinud. Karikasse, kus ta on seganud jooki, segage talle kahekordne kogus. 7 Nii palju kui tema on iseennast ülistanud ja ajanud taga luksust, niisama palju põhjustage temale piina ja leina. Ta mõtleb oma südames: „Ma istun kui kuninganna, ma pole lesk. Mina ei pea kunagi leinama.” 8 Seepärast tulevad ühe päevaga tema nuhtlused: surm, lein ja nälg, ning ta põletatakse ära tulega, sest võimas on Jumal Jehoova, kes on tema üle kohut mõistnud.

9 Maa kuningad, kes temaga hoorasid ja elasid koos temaga luksuses, nutavad tema pärast ja taovad endale kurbusest vastu rinda, kui näevad tema põlemise suitsu. 10 Kuna nad on tema piinade pärast hirmul, seisavad nad eemal ja ütlevad: „Häda, häda, sa suur linn, sa võimas linn Babülon, sest ühe tunniga on sinu üle kohus mõistetud!”

11 Teda nutavad taga ja leinavad ka maa kaupmehed, sest pole enam kedagi, kes ostaks nende kaupa: 12 kulda, hõbedat, kalliskive, pärleid, peenlinast, purpurriiet, siidi ja erepunast riiet, kõike, mis on tehtud lõhnavast puidust, ja igasuguseid elevandiluust, väärispuidust, vasest, rauast ja marmorist esemeid, 13 samuti kaneeli, India vürtse, suitsutusrohtu, healõhnalist õli, viirukit, veini, oliiviõli, peenjahu, nisu, veiseid, lambaid, hobuseid, vankreid ning orje ja inimhingi. 14 Küpseid puuvilju, mida su hing ihaldas, pole sul enam. Kõik hõrk ja uhke on kadunud, seda ei leita enam kunagi.

15 Kaupmehed, kes neid asju müüsid ja kes tänu temale rikkaks said, seisavad eemal, kuna nad on hirmul tema piinade pärast, ning nutavad ja leinavad, 16 öeldes: „Häda, häda, sa suur linn, kes olid riietatud peenlinasesse, purpurisse ja erepunasesse ning rikkalikult ehitud kulla, kalliskivide ja pärlitega, 17 sest ühe tunniga on selline suur rikkus rüüstatud!”

Kõik laevakaptenid, merel seilajad, meremehed ja kõik, kes merel elatist teenivad, seisid eemal 18 ning hüüdsid, nähes tema põlemise suitsu: „Kas on teist linna, mis oleks selle suure linna sarnane?” 19 Nad raputasid endale mulda pea peale ning hüüdsid nuttes ja leinates: „Häda, häda, suur linn, kelle jõukusest on saanud rikkaks kõik, kel oli laevu merel — ühe tunniga on ta rüüstatud!”

20 Rõõmusta tema pärast, taevas, samuti teie, pühad, apostlid ja prohvetid, sest Jumal on andnud teada oma kohtuotsuse tema kohta ja see on teie kasuks!”

21 Üks tugev ingel tõstis üles suure veskikivi sarnase kivi ja heitis selle merre, öeldes: „Sellise hooga heidetakse ära suur linn Babülon ja teda ei leita enam kunagi. 22 Mitte kunagi enam ei kuulda sinu sees lauljate häält, kes saadavad end lüüral, ega flöödimängijate, trompetipuhujate ega ühegi teise pillimehe häält. Iialgi enam ei leita sinu seest käsitöölist ja iialgi enam ei kuulda sinu sees käsikivi mürinat. 23 Sinu sees ei paista enam eales lambivalgus ja iialgi enam ei kuulda sinu sees peigmehe ega pruudi häält. Sest sinu kaupmehed olid maa ülikud ja sinu spiritistlikud teod viisid eksitusse kõik rahvad. 24 Sellest linnast on leitud prohvetite, pühade ja kõigi maa peal tapetute verd.”

^ Ilm. 18:2 Teised võimalikud tähendused: „hingused”, „prohvetlikud sõnumid”.

^ Ilm. 18:3 Kr porneia. (Vt „Sõnaseletusi”, märksõna „hoorus”.)

Ilmutus  19 : 1 - 21

19 Pärast seda kuulsin ma justkui suurt hulka rahvast taevas valju häälega ütlemas: „Kiitke Jaahi!* Meie Jumala käes on pääste, talle kuuluvad auhiilgus ja vägi, 2 kuna tema kohtuotsused on õiged ja õiglased. Ta on viinud täide kohtuotsuse suure prostituudi kohta, kes laostas maa oma hoorusega, ja on talle kätte maksnud oma orjade vere eest, millega selle naise käed olid määritud.” 3 Seejärel ütlesid nad teist korda: „Kiitke Jaahi! Selle linna põlemise suits tõuseb ikka ja igavesti.”

4 24 vanemat ja neli olendit heitsid maha, kummardasid Jumalat, kes istub troonil, ja ütlesid: „Aamen! Kiitke Jaahi!”

5 Samuti kostis trooni juurest hääl: „Kiitke meie Jumalat, kõik tema orjad, kes teda kardate, väiksed ja suured!”

6 Ma kuulsin otsekui suure hulga rahva häält, otsekui paljude vete kohinat ja otsekui võimsat kõuekõminat hüüdmas: „Kiitke Jaahi, sest meie Jumal Jehoova, Kõikvõimas, on hakanud kuningana valitsema! 7 Rõõmustagem, olgem ülirõõmsad ning ülistagem teda, sest Talle pulmad on kätte jõudnud ja tema naine on end valmis seadnud. 8 Pruudile on riietumiseks antud särav puhas peenlinane riie. See peenlinane riie sümboliseerib pühade õigeid tegusid.”

9 Ingel ütles mulle: „Kirjuta: „Õnnelikud on need, kes on Talle pulmapeole kutsutud.”” Samuti ütles ta: „Need on usaldusväärsed Jumala sõnad.” 10 Seepeale heitsin ma tema jalge ette, et teda kummardada, aga ta ütles mulle: „Vaata ette, ära tee seda! Ma olen kõigest sinu ja su vendade kaasori, nende kaasori, kes annavad Jeesusest tunnistust. Kummarda Jumalat! Jeesusest tunnistuse andmine ongi prohvetikuulutuste eesmärk.”

11 Siis nägin ma taevast avatuna ja seal oli valge hobune. Selle seljas istujat hüütakse Ustavaks ja Tõeliseks* ning tema mõistab kohut ja sõdib õiglaselt. 12 Tema silmad on tuleleek ja tal on peas palju kuninglikke laubavõrusid. Tal on nimi, mida ei tea keegi peale tema enda, 13 tal on seljas verega määritud* rüü ja teda kutsutakse Jumala Sõnaks. 14 Taevased sõjaväed järgnevad talle valgetel hobustel, riietatud valgesse puhtasse peenlinasesse. 15 Tema suust ulatub välja pikk terav mõõk, et lüüa sellega rahvaid, ja ta karjatab neid raudkepiga. Ta sõtkub kõikvõimsa Jumala raevu ja viha surutõrt. 16 Tema rüüle puusa kohale on kirjutatud nimi Kuningate Kuningas Ja Isandate Isand.

17 Ma nägin ka üht inglit seismas päikese käes ja ta hüüdis valju häälega kõigile taevas lendavatele lindudele: „Tulge siia, kogunege Jumala suurele pidusöögile, 18 et süüa kuningate, väeülemate, vägevate meeste, hobuste ja nende seljas istujate liha ning kõigi vabade ja orjade, väikeste ja suurte liha!”

19 Ma nägin, et metsaline, maa kuningad ja nende sõjaväed olid kogunenud sõdima sellega, kes istus hobuse seljas, ja tema sõjaväega. 20 Metsaline võeti kinni ja koos temaga ka valeprohvet, kes oli teinud tema ees tunnustähti, millega ta oli eksitanud neid, kes olid lubanud endale teha metsalise märgi ja kummardasid selle kuju. Nad mõlemad heideti elusalt tulejärve*, kus on põlev väävel. 21 Aga ülejäänud tapeti pika mõõgaga, mis väljus hobuse seljas istuja suust. Ja kõigi lindude kõht sai täis nende lihast.

^ Ilm. 19:1 Võib tõlkida ka „halleluuja”. Jaah on nime Jehoova lühivorm.

^ Ilm. 19:11 Võib tõlkida ka „Tõearmastajaks”.

^ Ilm. 19:13 Teine võimalik tähendus: „piserdatud”.

^ Ilm. 19:20 Vt „Sõnaseletusi”.

Ilmutus  20 : 1 - 15

20 Ma nägin taevast alla tulemas inglit, kellel olid käes sügaviku võti ja suured ahelad. 2 Ta võttis kinni lohe, algse mao, kes on Kurat ja Saatan, ning sidus ta kinni 1000 aastaks. 3 Ingel heitis ta sügavikku*, sulges selle ja pani pitseriga kinni, et ta enam ei eksitaks rahvaid, kuni need 1000 aastat on lõppenud. Pärast seda lastakse ta natukeseks ajaks lahti.

4 Ma nägin troone ning nendel istujaile anti õigus kohut mõista. Ma nägin neid, kes olid hukatud selle pärast, et nad olid andnud tunnistust Jeesusest ja rääkinud Jumalast. Nad ei olnud kummardanud metsalist ega selle kuju ja nad ei olnud lubanud teha märki oma laubale ega oma käe peale. Nad said elavaks ja valitsesid kuningatena koos Kristusega 1000 aastat. 5 (Ülejäänud surnud ei saanud elavaks enne, kui need 1000 aastat lõppesid.) See on esimene ülestõusmine. 6 Õnnelik ja püha on igaüks, kes saab osa esimesest ülestõusmisest. Nende üle ei ole teisel surmal mingit võimu, vaid nad saavad Jumala ja Kristuse preestriteks ning valitsevad kuningatena koos temaga need 1000 aastat.

7 Niipea kui need 1000 aastat on lõppenud, lastakse Saatan vangistusest vabaks 8 ning ta läheb eksitama maa neljas nurgas olevaid rahvaid, Googi ja Maagoogi, et koguda nad kokku sõjaks. Neid on nii palju kui mereliiva. 9 Nad liikusid üle kogu maa ning piirasid ümber pühade laagri ja armastatud linna. Aga taevast langes tuli ja neelas nad ära. 10 Kurat, kes neid eksitas, heideti tule ja väävli järve, kus olid juba metsaline ja valeprohvet. Neid piinatakse* ööd ja päevad ikka ja igavesti.

11 Ma nägin suurt valget trooni ja Jumalat, kes sellel istub. Tema eest põgenesid maa ja taevas ning neid ei olnud enam. 12 Ma nägin ka surnuid, suuri ja väikseid, seismas trooni ees, ning rullraamatud avati. Ja avati veel üks rullraamat, see on eluraamat. Surnute üle mõisteti kohut nende tegude järgi, selle alusel, mis rullraamatutesse oli kirjutatud. 13 Meri andis tagasi surnud, kes temas olid, ning surm ja surmavald* andsid tagasi surnud, kes neis olid, ning igaühe üle mõisteti kohut tema tegude järgi. 14 Surm ja surmavald heideti tulejärve. Tulejärv sümboliseerib teist surma. 15 Keda ei leitud olevat kirjutatud eluraamatusse, heideti tulejärve.

^ Ilm. 20:3 Vt „Sõnaseletusi”.

^ Ilm. 20:10 Võib tõlkida ka „hoitakse kinni”, „peetakse vangis”.

^ Ilm. 20:13 Sümboolne paik, kus inimesed magavad surmaund. (Vt „Sõnaseletusi”.)

Ilmutus  21 : 1 - 27

21 Ma nägin uut taevast ja uut maad. Endine taevas ja endine maa olid kadunud ning merd ei olnud enam. 2 Ma nägin ka püha linna, Uut Jeruusalemma, mis laskus alla taevast Jumala juurest ja oli valmis seatud otsekui pruut, ehitud oma mehele. 3 Seejärel kuulsin ma troonilt valju häält hüüdmas: „Jumala telk on inimeste juures! Ta asub nende juurde elama ja nemad saavad tema rahvaks. Jumal ise on koos nendega. 4 Ta pühib ära kõik pisarad nende silmist ja enam ei ole surma ega leinamist, hädakisa ega valu. Kõik endine on möödunud.”

5 See, kes troonil istus, ütles: „Ma teen kõik uueks!” Samuti ütles ta: „Kirjuta, sest need sõnad on usaldusväärsed ja tõesed.” 6 Ta jätkas: „Need on täide läinud! Mina olen alfa ja oomega*, algus ja lõpp. Igaühele, kel on janu, annan ma eluvee allikast tasuta juua. 7 Võitja pärib selle kõik ning mina olen talle Jumalaks ja tema on mulle pojaks. 8 Kuid argade, uskmatute, räpaste jälkusetegijate, mõrtsukate, hoorajate, spiritismiga tegelejate, ebajumalakummardajate ja kõigi valetajate osa on põleva väävliga tulejärves — see sümboliseerib teist surma.”

9 Siis tuli minu juurde üks neist seitsmest inglist, kellel olid seitse kaussi, mis olid olnud täis seitset viimast nuhtlust, ja ütles: „Tule, ma näitan sulle pruuti, Talle naist.” 10 Ta viis mind püha vaimu mõjutusel suurele ja kõrgele mäele ning näitas mulle püha linna Jeruusalemma, mis laskus alla taevast Jumala juurest 11 ja millel oli Jumala auhiilgus. See kiirgas nagu kalliskivi, nagu kristalselt särav jaspisekivi. 12 Sel oli suur ja kõrge müür, 12 väravat ja väravate juures 12 inglit. Väravatele olid kirjutatud Iisraeli poegade 12 suguharu nimed. 13 Ida pool oli kolm väravat, põhja pool kolm väravat, lõuna pool kolm väravat ja lääne pool kolm väravat. 14 Samuti oli linna müüril 12 aluskivi ja nende peal Talle 12 apostli nimed.

15 See, kes minuga rääkis, hoidis mõõduridvana käes kuldset pilliroogu, et mõõta ära linn, selle väravad ja müür. 16 Linn oli ruudukujuline, selle pikkus oli sama mis laius. Ta mõõtis linna pillirooga ära ja sai 12 000 staadionit*. Linna pikkus, laius ja kõrgus olid võrdsed. 17 Samuti mõõtis ingel ära linnamüüri ja sai 144 küünart* inimeste mõõdu järgi. Sedasama mõõtu kasutas ingel. 18 Müür oli tehtud jaspisest ja linn oli puhtast kullast, mis oli nagu selge klaas. 19 Linnamüüri kauniteks aluskivideks olid igasugused kalliskivid: esimene aluskivi oli jaspis, teine safiir, kolmas kaltsedon, neljas smaragd, 20 viies sardoonüks, kuues sarder, seitsmes krüsoliit, kaheksas berüll, üheksas topaas, kümnes krüsopraas, üheteistkümnes hüatsint ja kaheteistkümnes ametüst. 21 12 väravat olid 12 pärlit, iga värav oli tehtud ühest pärlist. Linna peatänav oli puhtast kullast, mis oli nagu läbipaistev klaas.

22 Templit ma linnas ei näinud, sest Jumal Jehoova, Kõikvõimas, ja Tall on selle tempel. 23 See linn ei vaja ei päikesepaistet ega kuuvalgust, sest seda valgustab Jumala auhiilgus ja selle lamp on Tall. 24 Rahvad hakkavad käima selle valguses ja maa kuningad toovad sinna oma hiilguse. 25 Selle väravaid ei suleta päeval kunagi, aga ööd seal ei olegi. 26 Sinna tuuakse rahvaste hiilgus ja au. 27 Ent miski rüve ega keegi, kes teeb jäledust ja petab, ei pääse sinna. Sinna saavad üksnes need, kes on kirjutatud Talle eluraamatusse.

^ Ilm. 21:6 Alfa on kreeka tähestiku esimene täht ja oomega viimane täht.

^ Ilm. 21:16 2220 km. (Vt lisa B14.)

^ Ilm. 21:17 64 m.

Ilmutus  22 : 1 - 21

22 Siis näitas ingel mulle kristallselget eluveejõge, mis voolas välja Jumala ja Talle troonist 2 linna peatänavale. Kummalgi pool jõge kasvasid elupuud, mis andsid saaki 12 korda aastas, kandes vilja iga kuu, ning puude lehed tervendasid rahvaid.

3 Seda linna Jumal ei nea. Seal on Jumala ja Talle troon ning Jumala orjad teenivad Jumalat. 4 Nad näevad tema palet ja tema nimi on nende laubal. 5 Siis pole enam ööd ning nad ei vaja enam lambi- ega päikesevalgust, sest neile annab valgust Jumal Jehoova. Nad valitsevad kuningatena ikka ja igavesti.

6 Ingel ütles mulle: „Need sõnad on usaldusväärsed ja tõesed. Jumal Jehoova, kes räägib prohvetite kaudu, saatis oma ingli, et näidata oma orjadele, mis varsti peab toimuma. 7 Ma tulen kiiresti. Õnnelik on igaüks, kes teeb selle rullraamatu prohvetikuulutuse sõnade järgi.”

8 Mina, Johannes, kuulsin ja nägin seda kõike. Kui ma olin kõike kuulnud ja näinud, langesin ma selle ingli jalge ette, kes oli mulle seda näidanud, ja kummardasin teda. 9 Aga ta ütles mulle: „Vaata ette, ära tee seda! Ma olen kõigest sinu, su vendade prohvetite ja nende kaasori, kes teevad selle rullraamatu sõnade järgi. Kummarda Jumalat!”

10 Samuti ütles ta mulle: „Ära pane selle rullraamatu prohvetikuulutuse sõnu pitseriga kinni, sest määratud aeg on lähedal. 11 Kes teeb ülekohut, tehku ülekohut, ja räpane olgu räpane, aga õige tehku õigust ja püha olgu püha.

12 „Ma tulen kiiresti ja mul on kaasas tasu, et maksta igaühele tema tegude järgi. 13 Mina olen alfa ja oomega*, esimene ja viimane, algus ja lõpp. 14 Õnnelikud on need, kes pesevad oma rüüd, et neil oleks õigus süüa elupuude vilja ja et nad võiksid väravatest linna siseneda. 15 Väljaspool on need, kes teevad rüvedaid tegusid,* spiritismiga tegelejad, hoorajad, mõrtsukad, ebajumalakummardajad, valede armastajad ja valetajad.”

16 „Mina, Jeesus, saatsin oma ingli teile seda kõike koguduste heaks teatama. Mina olen Taaveti juur ja järglane ning särav koidutäht.””

17 Püha vaim ja pruut ütlevad aina: „Tule!” Igaüks, kes seda kuuleb, öelgu: „Tule!”, ja kellel on janu, tulgu. Kes soovib, võtku eluvett tasuta.

18 „Ma kinnitan igaühele, kes kuuleb selle rullraamatu prohvetlikke sõnu, et kui keegi neile midagi lisab, siis saadab Jumal tema peale nuhtlused, mis on kirjas selles rullraamatus, 19 ja kui keegi selle rullraamatu prohvetlikest sõnadest midagi ära võtab, siis ei lase Jumal tal osa saada sellest heast, millest on kirjutatud selles rullraamatus: ta ei luba tal süüa elupuude vilja ega siseneda pühasse linna.

20 See, kes nendest asjadest teada annab, ütleb: „Ma tulen kiiresti.””

„Aamen! Tule, isand Jeesus!”

21 Isand Jeesus Kristuse arm olgu pühadega!

^ Ilm. 22:13 Alfa on kreeka tähestiku esimene täht ja oomega viimane täht.

^ Ilm. 22:15 Sõna-sõnalt „koerad”, st need, kelle teod on Jumalale jäledad.

Piibliraamatute tabel

Piibli heebreakeelse osa raamatud

RAAMATU NIMI

KIRJUTAJA(D)

KIRJUTAMISE KOHT

KIRJUTAMINE LÕPETATI (E.M.A)

KÄSITLETUD AJAVAHEMIK (E.M.A)

1. Moosese

Mooses

Kõrb

1513

Loomine kuni 1657

2. Moosese

Mooses

Kõrb

1512

1657–1512

3. Moosese

Mooses

Kõrb

1512

1 kuu (1512)

4. Moosese

Mooses

Kõrb ja Moabi kõrbetasandik

1473

1512–1473

5. Moosese

Mooses

Moabi kõrbetasandik

1473

2 kuud (1473)

Joosua

Joosua

Kaanan

u 1450

1473 – u 1450

Kohtumõistjate

Saamuel

Iisrael

u 1100

u 1450 – u 1120

Rutt

Saamuel

Iisrael

u 1090

11 aastat kohtumõistjate ajast

1. Saamueli

Saamuel, Gaad, Naatan

Iisrael

u 1078

u 1180–1078

2. Saamueli

Gaad, Naatan

Iisrael

u 1040

1077 – u 1040

1. Kuningate

Jeremija

Juuda

580

u 1040–911

2. Kuningate

Jeremija

Juuda ja Egiptus

580

u 920–580

1. Ajaraamat

Esra

Jeruusalemm (?)

u 460

Pärast 1. Ajaraamat 9:44: u 1077–1037

2. Ajaraamat

Esra

Jeruusalemm (?)

u 460

u 1037–537

Esra

Esra

Jeruusalemm

u 460

537 – u 467

Nehemja

Nehemja

Jeruusalemm

p 443

456 – p 443

Ester

Mordokai

Susa (Eelam)

u 475

493 – u 475

Iiob

Mooses

Kõrb

u 1473

Üle 140 aasta vahemikus 1657–1473

Laulud (Psalmid)

Taavet ja teised

u 460

Õpetussõnad

Saalomon, Agur, Lemuel

Jeruusalemm

u 717

Koguja

Saalomon

Jeruusalemm

e 1000

Ülemlaul

Saalomon

Jeruusalemm

u 1020

Jesaja

Jesaja

Jeruusalemm

p 732

u 778 – p 732

Jeremija

Jeremija

Juuda, Egiptus

580

647–580

Nutulaulud

Jeremija

Jeruusalemma lähedal

607

Hesekiel

Hesekiel

Babülon

u 591

613 – u 591

Taaniel

Taaniel

Babülon

u 536

618 – u 536

Hoosea

Hoosea

Samaaria (piirkond)

p 745

e 804 – p 745

Joel

Joel

Juuda

u 820 (?)

Aamos

Aamos

Juuda

u 804

Obadja

Obadja

u 607

Joona

Joona

u 844

Miika

Miika

Juuda

e 717

u 777–717

Nahum

Nahum

Juuda

e 632

Habakuk

Habakuk

Juuda

u 628 (?)

Sefanja

Sefanja

Juuda

e 648

Haggai

Haggai

Jeruusalemm

520

112 päeva (520)

Sakarja

Sakarja

Jeruusalemm

518

520–518

Malaki

Malaki

Jeruusalemm

p 443

Piibli kreekakeelse osa raamatud

RAAMATU NIMI

KIRJUTAJA

KIRJUTAMISE KOHT

KIRJUTAMINE LÕPETATI (M.A.J)

KÄSITLETUD AJAVAHEMIK

Matteuse

Matteus

Palestiina

u 41

2 e.m.a – 33 m.a.j

Markuse

Markus

Rooma

u 60–65

29–33 m.a.j

Luuka

Luukas

Kaisarea

u 56–58

3 e.m.a – 33 m.a.j

Johannese

Apostel Johannes

Efesos või lähikond

u 98

Pärast sissejuhatust 29–33 m.a.j

Apostlite teod

Luukas

Rooma

u 61

33 – u 61 m.a.j

Roomlastele

Paulus

Korintos

u 56

1. Korintlastele

Paulus

Efesos

u 55

2. Korintlastele

Paulus

Makedoonia

u 55

Galaatlastele

Paulus

Korintos või Süüria Antiookia

u 50–52

Efeslastele

Paulus

Rooma

u 60–61

Filiplastele

Paulus

Rooma

u 60–61

Koloslastele

Paulus

Rooma

u 60–61

1. Tessalooniklastele

Paulus

Korintos

u 50

2. Tessalooniklastele

Paulus

Korintos

u 51

1. Timoteosele

Paulus

Makedoonia

u 61–64

2. Timoteosele

Paulus

Rooma

u 65

Tiitusele

Paulus

Makedoonia (?)

u 61–64

Fileemonile

Paulus

Rooma

u 60–61

Heebrealastele

Paulus

Rooma

u 61

Jaakobuse

Jaakobus (Jeesuse vend)

Jeruusalemm

e 62

1. Peetruse

Peetrus

Babülon

u 62–64

2. Peetruse

Peetrus

Babülon (?)

u 64

1. Johannese

Apostel Johannes

Efesos või lähikond

u 98

2. Johannese

Apostel Johannes

Efesos või lähikond

u 98

3. Johannese

Apostel Johannes

Efesos või lähikond

u 98

Juuda

Juudas (Jeesuse vend)

Palestiina (?)

u 65

Ilmutus

Apostel Johannes

Patmos

u 96

[Mõned kirjutajad ja kirjutamiskohad pole täpselt teada. Paljud aastaarvud on ligikaudsed. Lühend e tähendab „enne”, p „pärast” ja u „umbes”.]

Erinevused salmide numeratsioonis

„Uue maailma tõlke” ja eestikeelse Piibli 1968. aasta tõlke peatükkide ja salmide numeratsioonis esineb mõningaid erinevusi.

Tingmärgid:

a — salmi algusosa

b — salmi lõpuosa

(+1) — Et leida vastav salminumber eestikeelse Piibli 1968. aasta tõlkest, tuleb „Uue maailma tõlke” salminumbrile lisada 1. Paljudes lauludes vastab 1968. aasta tõlke peatüki esimene salm „Uue maailma tõlke” peatüki sissejuhatavale märkusele (mrk).

Kui peatüki või salmi kohta tabelis märget pole, siis erinevusi ei ole.

„Uue maailma tõlge”

1968. a tõlge

1. Moosese

31:55

32:1

32

32 (+1)

2. Moosese

8:1–4

7:26–29

8:5–32

8:1–28

22:1

21:37

22:2–31

22:1–30

3. Moosese

6:1–7

5:20–26

6:8–30

6:1–23

4. Moosese

16:36–50

17:1–15

17:1–13

17:16–28

29:40

30:1

30:1–16

30:2–17

5. Moosese

12:32

13:1

13

13 (+1)

22:30

23:1

23

23 (+1)

29:1

28:69

29:2–29

29:1–28

1. Saamueli

19:1

19:1a

19:2

19:1b–2

20:42

20:42–21:1

21

21 (+1)

23:29

24:1

24

24 (+1)

2. Saamueli

18:33

19:1

19

19 (+1)

1. Kuningate

4:21–34

5:1–14

5:1–18

5:15–32

18:33

18:33–34a

18:34

18:34b

20:2

20:2–3a

20:3

20:3b

22:43

22:43–44

22:44–53

22:45–54

2. Kuningate

11:21

12:1

12

12 (+1)

24:20

24:20–25:1a

25:1

25:1b

1. Ajaraamat

6:1–15

5:27–41

6:16–81

6:1–66

12:4

12:4–5

12:5–40

12:6–41

2. Ajaraamat

2:1

1:18

2:2–18

2:1–17

14:1

13:23

14:2–15

14:1–14

Nehemja

4:1–6

3:33–38

4:7–23

4:1–17

7:68

–

7:69–73

7:68–72

9:38

10:1

10

10 (+1)

Iiob

41:1–8

40:25–32

41:9–34

41:1–26

Laulud

3

3 (+1)

4

4 (+1)

5

5 (+1)

6

6 (+1)

7

7 (+1)

8

8 (+1)

9

9 (+1)

11:mrk–1

11:1

12

12 (+1)

13:mrk–4

13:1–5

13:5

13:6a

13:6

13:6b

14:mrk–1

14:1

15:mrk–1

15:1

16:mrk–1

16:1

17:mrk–1

17:1

18

18 (+1)

19

19 (+1)

20

20 (+1)

21

21 (+1)

22

22 (+1)

23:mrk–1

23:1

24:mrk–1

24:1

25:mrk–1

25:1

26:mrk–1

26:1

27:mrk–1

27:1

28:mrk–1

28:1

29:mrk–1

29:1

30

30 (+1)

31

31 (+1)

32:mrk–1

32:1

34

34 (+1)

35:mrk–1

35:1

36

36 (+1)

37:mrk–1

37:1

38

38 (+1)

39

39 (+1)

40

40 (+1)

41

41 (+1)

42

42 (+1)

44

44 (+1)

45

45 (+1)

46

46 (+1)

47

47 (+1)

48

48 (+1)

49

49 (+1)

50:mrk–1

50:1

51:mrk

51:1–2

51:1–19

51:3–21

52:mrk

52:1–2

52:1–9

52:3–11

53:mrk–6

53:1–7

54:mrk

54:1–2

54:1–6

54:3–8

54:7

54:8

55

55 (+1)

56

56 (+1)

57

57 (+1)

58

58 (+1)

59

59 (+1)

60:mrk

60:1–2

60:1–12

60:3–14

61

61 (+1)

62

62 (+1)

63

63 (+1)

64

64 (+1)

65

65 (+1)

66:mrk–1

66:1

67

67 (+1)

68

68 (+1)

69

69 (+1)

70

70 (+1)

72:mrk–1

72:1

73:mrk–1

73:1

74:mrk–1

74:1

75

75 (+1)

76

76 (+1)

77

77 (+1)

78:mrk–1

78:1

79:mrk–1

79:1

80

80 (+1)

81

81 (+1)

82:mrk–1

82:1

83

83 (+1)

84

84 (+1)

85

85 (+1)

86:mrk–1

86:1

87:mrk–1

87:1

88

88 (+1)

89

89 (+1)

90:mrk–1

90:1

92

92 (+1)

100:mrk–1

100:1

101:mrk–1

101:1

102

102 (+1)

103:mrk–1

103:1

108

108 (+1)

109:mrk–1

109:1

110:mrk–1

110:1

120:mrk–1

120:1

121:mrk–1

121:1

122:mrk–1

122:1

123:mrk–1

123:1

124:mrk–1

124:1

125:mrk–1

125:1

126:mrk–1

126:1

127:mrk–1

127:1

128:mrk–1

128:1

129:mrk–1

129:1

130:mrk–1

130:1

131:mrk–1

131:1

132:mrk–1

132:1

133:mrk–1

133:1

134:mrk–1

134:1

138:mrk–1

138:1

139:mrk–1

139:1

140

140 (+1)

141:mrk–1

141:1

142

142 (+1)

143:mrk–1

143:1

144:mrk–1

144:1

145:mrk–1

145:1

Koguja

5:1

4:17

5:2–20

5:1–19

Ülemlaul

6:13

7:1

7

7 (+1)

Jesaja

9:1

8:23

9:2–21

9:1–20

57:18

57:18a

57:19

57:18b–19

63:8

63:8a

63:9

63:8b–9

64:1–2

64:1

64:3–12

64:2–11

Jeremija

9:1

8:23

9:2–26

9:1–25

Hesekiel

20:45–49

21:1–5

21:1–32

21:6–37

Taaniel

4:1–3

3:31–33

4:4–37

4:1–34

5:31

6:1

6:1–28

6:2–29

Hoosea

1:10–11

2:1–2

2:1–23

2:3–25

11:12

12:1

12:1–14

12:2–15

13:16

14:1

14:1–9

14:2–10

Joel

2:28–32

3:1–5

3:1–21

4:1–21

Joona

1:17

2:1

2:1–10

2:2–11

Miika

5:2–15

5:1–14

Nahum

1:15

2:1

2:1–13

2:2–14

Sakarja

1:18–21

2:1–4

2:1–13

2:5–17

Malaki

4:1–6

3:19–24

Matteuse

15:5

15:5a

15:6

15:5b–6

23:1

23:1–2a

23:2

23:2b

Markuse

6:27

6:27–28a

6:28

6:28b

12:14

12:14a

12:15

12:14b–15

Luuka

1:74

1:74a

1:75

1:74b–75

Apostlite teod

5:39

5:39a

5:40

5:39b–40

19:40

19:40a

19:41

19:40b

24:2

24:2–3a

24:3

24:3b

Roomlastele

3:25

3:25–26a

3:26

3:26b

2. Korintlastele

8:13

8:13a

8:14

8:13b–14

10:4

10:4a

10:5

10:4b–5

13:12

13:12a

13:13

13:12b

13:14

13:13

Efeslastele

1:10

1:10–11a

1:11

1:11b

Filiplastele

2:7

2:7a

2:8

2:7b–8

Koloslastele

1:21

1:21a

1:22

1:21b–22

1. Tessalooniklastele

2:6

2:6–7a

2:7

2:7b

2:11

2:11–12a

2:12

2:12b

Heebrealastele

10:22

10:22–23a

10:23

10:23b

1. Peetruse

2:3

2:3a

2:4

2:3b–4

3:15

3:15–16a

3:16

3:16b

3. Johannese

1:14

1:14–15

Ilmutus

13:1

12:18–13:1

17:9

17:9a

17:10

17:9b–10

18:16

18:16a

18:17

18:16b–17

Sõnaregister

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

0–9

1

. Vt ÜKS.

3

. Vt KOLM.

5

. Vt VIIS.

10

. Vt KÜMME.

12

. Vt KAKSTEIST.

24

, Ilm 4:4 24 trooni ning 24 vanemat

70

. Vt ka SEITSEKÜMMEND,

Tn 9:2 Jeruusalemm on varemeis 70 aastat

Tn 9:24 su rahvale on määratud 70 nädalat

Lu 10:1 valis 70 jüngrit ning saatis kahekaupa

77

. Vt SEITSEKÜMMEND SEITSE.

100

. Vt SADA.

300

, Koh 7:7 päästan teid 300 mehega

500

. Vt VIISSADA.

666

, Ilm 13:18 tema arv on 666

1000

. Vt ka TUHAT, Ilm 20:2 Saatana 1000 aastaks

Ilm 20:4 valitsesid koos Kristusega 1000 aastat

4000

, Mr 8:20 murdsin seitse leiba 4000 mehele

5000

, Mt 14:21 Sööjaid oli umbes 5000 meest

144 000

, Ilm 7:4 144 000 pitseriga märgitut

Ilm 14:3 144 000, kes on ära ostetud maa pealt

185 000

, 2Ku 19:35 ingel tappis 185 000 meest

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

A

AABEL

, 1Mo 4:8 tungis Kain vennale A. kallale

Mt 23:35 alates õige A. verest kuni

AABRAHAM

, 1Mo 21:12 Jumal A.: võta Saarat kuulda

2Aj 20:7 oma sõbra A.

Mt 22:32 A. Jumal, elavate Jumal

Ro 4:3 A. uskus Jehoovat

AADAM

, 1Mo 5:5 A. elupäevi oli 930 aastat

1Ko 15:22 nagu kõik surevad A. tõttu

1Ko 15:45 Viimane A. sai vaimuks, kes annab elu

1Ti 2:14 ega A. petetud, vaid naine peteti ära

AAKAN

, Jos 7:1 A. võttis hävitamisele määratust

AAMEN

, 5Mo 27:15 Kogu rahvas öelgu: a.!

1Ko 14:16 öelda sinu tänusõnade peale a.

2Ko 1:20 ütleme tema kaudu a. Jumalale

AARE

, Mt 13:44 kuningriik sarnaneb peidetud a.

2Ko 4:7 See a. on meis, savinõudes

AASTA

, 4Mo 14:34 40 a., iga päeva kohta a.

ABBA

, Ro 8:15 paneb meid hüüdma: A., isa!

ABIELLUMA

, 1Ko 7:9 parem on a. kui ihades põleda

1Ko 7:36 tehku ta, nagu soovib, a.

1Ko 7:38 kes ei a., valib parema tee

1Ko 7:39 mees surmaunne, siis on naine vaba a.

ABIELU

, 5Mo 7:3 ei tohi nendega a. sõlmida

1Ko 7:8 Neile, kes pole a., ma ütlen

1Ko 7:32 kes pole a., muretseb Isandaga seotud

Heb 13:4 Kõik hoidku a. au sees

ABIELURIKKUJAD

, 1Ko 6:9 a. ei päri kuningriiki

ABIELU RIKKUMA

, 2Mo 20:14 Sa ei tohi a. r.

Mt 5:28 on a. r. oma südames

Mt 19:9 kes abiellub teisega, see r. a.

ABIELUVOODI

, Heb 13:4 a. olgu rüvetamata

ABIGAIL

, 1Sa 25:3 A. oli väga arukas ja ilus

ABIKAASA

, 1Ko 9:5 pole õigust reisida usuõest a.

ABIMEES

, L 46:1 a., kes on hädaajal kergesti leitav

ABITU

, L 40:17 olen a. ja vaene

ADER

, Lu 9:62 käe a. külge, kuid vaatab tagasi

AED

, 1Mo 2:15 pani inimese Eedeni a.

AEG

, Kog 3:1 Kõigele on määratud a.

Tn 7:25 antakse a., kaheks a. ja pooleks a.

Joh 7:8 minu a. pole veel käes

1Ko 7:29 vennad, vähe a. on järele jäänud

Ef 5:16 kasutage a. parimal viisil

AGANAD

, Sef 2:2 kui päev lendab ära a. sarnaselt

AHASTUS

, Lu 21:25 maa peal on rahvastel a.

AHI

, Tn 3:17 võib Jumal päästa lõõmavast a.

AHNITSEJA

, 1Ko 5:11 lõpetaksite läbikäimise a.

1Ko 6:10 a. ei päri Jumala kuningriiki

AHNUS

, Lu 12:15 hoiduge igasuguse a. eest

Kol 3:5 a., mis on ebajumalakummardamine

AINUSÜNDINUD

, Joh 1:18 A. poeg, Jumala sarnane

Joh 3:16 ta on andnud oma a. poja

AITAJA

, Joh 14:16 Isa annab teile veel ühe a.

Joh 14:26 a., püha vaim, õpetab teile kõike

AITAMA

, 2Aj 16:9 Jehoova tahab võimsasti a. neid

Ro 12:13 A. pühasid, kui nad midagi vajavad

AJAD

, 1Te 5:1 Mis puutub a. ja määratud päevadesse

AJAJÄRGUD

, Tn 2:21 Tema muudab aegu ja a.

AJENDID

, Õp 16:2 Jehoova uurib a. läbi

AJUTISED

, Heb 11:13 võõrad ja a. elanikud

AKVILA

, Ap 18:2 kohtas juuti nimega A.

ALANDLIK

, Jes 57:15 et elustada a. vaimu

Sak 9:9 a. ja sõidab eesli seljas

Mt 18:4 a. ja suhtub endasse nagu see lapsuke

Jk 4:6 kuid a. on ta armuline

Jk 4:10 Olge a. Jehoova ees, ta ülendab

ALANDLIKKUS

, 5Mo 8:2 õpetada a., panna proovile

Õp 15:33 enne au on a.

ALANDUMA

, 1Pe 5:6 A. Jumala vägeva käe alla

ALFA

, Ilm 1:8 Mina olen a. ja oomega

ALGUS

, Jes 46:10 kuulutan juba a., millega lõppevad

Sak 4:10 põlata väikese a. päeva!

Mt 24:8 See kõik on kannatuste a.

ALISTUMA

, Heb 13:17 a. neile, kes eestvedajad

ALLA ANDMA

, 2Ko 4:1 tänu halastusele, ei a. me a.

2Ko 4:16 Seetõttu me ei a. a.

ALLES JÄÄNUD

, Ilm 12:17 sõda nendega, kes a. j.

ALLUMA

, Ro 13:1 Igaüks a. võimudele, sest Jumalalt

Ro 13:5 põhjust a. südametunnistuse pärast

1Pe 2:13 A. kuningale, kes on võimukandja

ALLUTAMA

, 1Ko 15:27 Jumal a. kõik tema jalge alla

ALTAR

, 1Mo 8:20 ehitas Noa Jehoovale a.

2Mo 27:1 Valmista akaatsiapuust a.

Mt 5:24 jäta oma and a. ette

Ap 17:23 a. Tundmatule Jumalale

ALTKÄEMAKS

, Kog 7:7 a. rikub südame

ALUS

, 1Pe 5:10 Jumal seab teid kindlale a.

AND

, Ro 12:6 Meil on erisuguseid a.

1Ko 7:7 igaühel on oma a. Jumalalt

Ef 4:8 viis ta kaasa vangid, andis inimesi a.

1Ti 4:14 Ära suhtu hooletult a., mis anti sulle

Jk 1:17 hea a., täiuslik kingitus on ülalt

ANDEKS ANDMA

, L 103:3 Ta a. a. kõik eksimused

Jes 55:7 Jumal a. heldelt a.

Ro 6:7 kes surnud, on patud a. a.

ANDEKSANDMINE

, Mt 26:28 valatakse pattude a.

ANDESTAMA

, Neh 9:17 oled Jumal, kes on valmis a.

L 25:11 a. mu patt, ehkki see on suur

Mt 6:14 Kui a., siis a. taevane isa ka teile

Mt 18:21 mitu korda pean oma vennale a.

Kol 3:13 Jehoova on teile heldelt a.

ANDMA

, Mt 16:26 mida saaks a. oma elu eest

Mt 22:21 A. keisrile, mis kuulub keisrile

Lu 12:48 kellele on palju a., nõutakse palju

ANDMINE

, Ap 20:35 A. õnnelikumaks kui saamine

ANKUR

, Heb 6:19 lootus otsekui hinge a.

ANNA

, Lu 2:36, 37 naisprohvet A., 84-aastane lesk

ANNETUSED

, 2Aj 31:10 Jehoova kotta a. tooma

ANTIKRISTUSED

, 1Jo 2:18 ongi ilmunud palju a.

ANUM

, Ro 9:21 üks a. auväärseks, aga teine

ANUMA

, Ro 12:1 a. teid, vennad, halastuse pärast

ANUMISED

, Heb 5:7 Kristus esitas a. ja palveid

APOLLOS

, Ap 18:24 A.-nimeline juut, kõneosav mees

APOSTLID

, Mt 10:2 Need kaksteist a. olid Siimon

Ap 15:6 tulid a. ja vanemad kokku arutama

1Ko 15:9 olen a. seast kõige tähtsusetum

2Ko 11:5 pole milleski kehvem teie ülisuurtest a.

APPI HÜÜDMA

, Ro 10:13 kes h. a. Jehoova nime

ARARAT

, 1Mo 8:4 peatus laev A. mägedel

AREEN

, 1Ko 4:9 Jumal on apostleid toonud a.

AREOPAAG

, Ap 17:22 Paulus seisis keset A. ja ütles

ARG

, Kol 3:21 lapsi, et nad ei muutuks a.

ARGUS

, 2Ti 1:7 Jumal pole andnud meile a. vaimu

ARM

, Joh 1:17 a. ja tõde tulid Jeesuse kaudu

1Ko 15:10 Jumala a. pole olnud asjatu

2Ko 6:1 Jumala a. vastu võttes ei kaotaks eesmärki

2Ko 12:9 Sulle piisab minu a.

ARMAS

, Mt 3:17 mu a. poeg, kellest mul on hea meel

Joh 21:17 Siimon, kas ma olen sulle a.?

Ilm 3:19 Ma noomin kõiki, kes on mulle a.

ARMASTAMA

, 3Mo 19:18 A. ligimest nagu iseennast

5Mo 6:5 A. Jehoovat, kogu südamest

Mt 22:37 A. Jehoovat, kogu südamest

Joh 3:16 Jumal on a. maailma nii palju

Joh 12:25 Kes a. oma elu, hävitab selle

Joh 13:1 Ta oli a. omi, kes olid maailmas

Joh 13:34 annan teile uue käsu: a. üksteist

Joh 14:15 Kui a., siis peate kinni käskudest

Kol 3:19 Mehed, a. oma naist

1Jo 2:15 Ärge a. maailma

1Jo 3:18 a. mitte sõnade, vaid tegudega

1Jo 4:10 mitte et meie, vaid Jumal on a. meid

1Jo 4:20 kes ei a. oma venda, ei saa a. Jumalat

Ju 21 oleksite alati sellised, keda Jumal a.

ARMASTUS

, Ül 8:6 a. on tugev kui surm

Mt 24:12 jaheneb paljude a.

Mr 10:21 Jeesus, tundes tema vastu a., ütles

Joh 15:13 Kellelgi pole suuremat a. kui sellel

Ro 8:39 ei suuda meid lahutada Jumala a.

Ro 13:8 Ärge olge võlgu muud kui ainult a.

Ro 13:10 seega on a. seaduse täitmine

1Ko 8:1 Teadmised uhkeks, aga a. tugevdab vaimu

1Ko 13:2 poleks a., ei oleks ma midagi

1Ko 13:8 A. ei kao kunagi

1Ko 13:13 usk, lootus ja a., suurim neist on a.

1Ko 16:14 Kõigis teie tegudes ilmnegu a.

2Ko 2:8 õhutan teid: kinnitage talle oma a.

Ga 2:20 Jumala poeg, kes a. andis end minu eest

Kol 3:14 a. on ühtsuse täiuslik side

1Pe 4:8 a. katab kinni hulga patte

1Jo 4:8 Jumal on a.

1Jo 5:3 A. Jumala vastu, et peame kinni käskudest

Ilm 2:4 oled lasknud hääbuda a., mis sul algul oli

ARMETU

, Ro 7:24 Küll ma olen a. inimene!

ARMU ANDMA

, Jes 26:10 jumalatule a. a., ei õpi

ARMUKADEDUS

, Õp 6:34 a. ajab mehe raevu

ARST

, Lu 4:23 A., ravi iseennast

Lu 5:31 A. ei vaja mitte terved, vaid haiged

ARTEMIS

, Ap 19:34 karjusid: suur on efeslaste A.!

ARU ANDMA

, Ro 14:12 igaühel tuleb Jumalale a. a.

ARUKAS

, Õp 12:23 A. varjab, mida teab

Õp 14:15 a. kaalub igat sammu

Õp 22:3 A. näeb ohtu ja poeb peitu

Lu 10:21 peitnud tarkade ja a. eest ning avaldanud

Lu 16:8 kiitis majapidajat a. tegutsemise eest

ARUSAAJA

, Õp 19:11 A. ei vihastu kergesti

ARUSAAMINE

, Õp 3:5 ära toetu omaenda a.

Õp 4:7 ära unusta taga nõuda a.

Tn 11:33 Taiplikud jagavad a. paljudele

Tn 12:4 paljud uurima, tõest a. süveneb

Ro 10:2 teenivad, kuid mitte õiget a. mööda

1Ko 14:20 A. poolest saage täiskasvanuks

ARUST ÄRA

, Joh 10:20 Temas on deemon, ta on a. ä.

ARUTELUD

, 1Ti 1:4 vaid kutsuvad esile viljatuid a.

ARUTLEMA

, Ap 17:2 Paulus a. pühakirja põhjal

ARVAMA

, Mt 24:44 tuleb tunnil, mil te seda ei a.

Lu 22:37 kirjutatud: ta a. seadusrikkujate hulka

Ro 12:3 ärge a. endast liiga palju

ARVAMUS

, Ii 31:34 Kas olen kartnud rahvahulga a.

ARVESTAMA

, L 90:12 Õpeta meid oma päevi a.

ARVET PIDAMA

, 1Ko 13:5 ei p. a. ülekohtu kohta

ARVUTAMA

, Lu 14:28 istuks ega a. kokku kulusid

ASASEL

, 3Mo 16:8 Aaron heitku liisku a.

ASJATA

, Jes 45:19 Otsige mind a.

ASJATU

, 1Ko 15:58 vaevanägemine ei ole a.

ASTROLOOGID

, Mt 2:1 tulid mõned a. Jeruusalemma

AU

, Ro 8:18 võrreldes a., mis meile osaks saab

1Ko 10:31 sööte või joote, tehke kõike Jumala a.

Flp 1:29 a. kannatada tema pärast

AUHIND

, 1Ko 9:24 osalevad kõik, kuid a. saab üks?

Kol 2:18 Ärge laske röövida endalt a.

AUK

, Õp 26:27 Kes kaevab a., langeb ise sinna

Tn 6:7 kes esitab palve, tuleb visata lõvide a.

Mt 15:14 pime juhib pimedat, kukuvad mõlemad a.

AUSALT

, 2Ko 8:21 käime sellega ümber a.

Heb 13:18 soovime kõiges käituda a.

AUSTAMA

, 2Mo 20:12 A. oma isa ja ema

Õp 3:9 A. Jehoovat oma varandusega

AUSTUS

, Joh 12:43 armastasid a. inimestelt rohkem

Ro 12:10 esimesed teistele a. osutama

1Ti 5:17 Vanemaid peetagu a. vääriliseks

AUVÄÄRNE

, 2Ti 2:20 riistad a. otstarbeks

2Pe 2:10 isemeelsed ega karda pilgata a.

AVALDAMA

, Am 3:7 a. oma nõu oma prohvetitele

Mt 11:25 peitnud tarkade eest ning a. lastele

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

B

BAAL

, 1Ku 18:21 kui B. on Jumal, käige tema järel!

Jer 19:5 poegi põletusohvrina B. tules põletada

BAARUK

, Jer 45:2 teatab Jehoova sinu kohta, B.

BABÜLON

, Jer 51:6 Põgenege B.

Jer 51:30 B. sõjamehed on lakanud sõdimast

Jer 51:37 B. saab kivihunnik

Ilm 17:5 Suur B., prostituutide ja maa jälkuste ema

Ilm 18:2 Suur B. on langenud!

BARNABAS

, Ap 9:27 B. tuli talle appi

BATSEBA

, 2Sa 11:3 B., hett Uurija naine

BELSATSAR

, Tn 5:1 Kuningas B. korraldas pidusöögi

BETSALEEL

, 2Mo 31:2 olen valinud B.

BILEAM

, 4Mo 22:28 eesel ütles B.

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

D

DEEMON

, Mt 8:28 kokku kahe d. vaevatud mehega

Ap 16:16 teenijatüdruk, kelles oli ennustamise d.

1Ko 10:20 nad ohverdavad d., mitte Jumalale

1Ko 10:21 ei või süüa Jehoova lauas ja d. lauas

Jk 2:19 D. usuvad seda ja värisevad

DENAAR

, Lu 7:41 üks oli võlgu 500 d., teine 50

DIINA

, 1Mo 34:1 D. oli kombeks käia aega veetmas

DISTSIPLINEERIMA. Vt MANITSEMA.

DORKAS

, Ap 9:36 Tabiita, mis kreeka keeles on D.

DRAHM

, Lu 15:8 naine, kümme d. ja kaotab ühe d.

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

E

EBAAUS

, Õp 15:27 teenib e. tulu, toob häda kaela

EBAJUMALAD

, L 115:4 Nende e. on hõbe ja kuld

1Jo 5:21 lapsed, hoiduge e.

EBAJUMALAKUMMARDAJAD

, 1Ko 6:9 e. ei päri Jumala kuningriiki

EBAJUMALAKUMMARDAMINE

, 1Ko 10:14 mu armsad, põgenege e. eest!

EBAPUHAS

, 3Mo 13:45 Pidalitõbine hüüdku: e., e.!

Ii 14:4 Kes võiks teha e. puhta?

EBAÕIGLANE

, Ro 9:14 Jumal e.? Kindlasti mitte!

1Pe 2:19 kannatab e., Jumalale meelepärane

EDENEMA

, 1Te 4:1 et te selles veelgi e.

EDENEMINE

, 1Ti 4:15 et su e. oleks ilmne kõigile

EDU

, 1Ku 2:3 et sind saadaks e. kõiges

2Aj 20:20 Usaldage prohveteid, siis saadab e.

EDUSAMMUD

, Flp 3:16 kuhu oleme e. tehes jõudnud

EEDEN

, 1Mo 2:8 Jehoova rajas E. aia

EELI

, 1Sa 1:3 preestritena E. kaks poega

EELIJA

, Jk 5:17 E. oli samasugune inimene

EEMALDAMA

, 1Ko 5:13 E. pahategija enda keskelt

EENOK

, 1Mo 5:24 E. käis koos tõelise Jumalaga

EESAV

, 1Mo 25:34 põlgas E. oma esmasünniõiguse

Heb 12:16 kes ei hinda pühi asju, nagu E.

EESEL

, 4Mo 22:28 pani Jehoova e. rääkima

Sak 9:9 Sinu kuningas sõidab e. seljas

EESKUJU

, Joh 13:15 näitasin teile e., et teeksite

1Ko 11:1 Võtke mind e., nagu mina Kristuse

2Ko 4:2 oleme Jumala ees heaks e. igale inimesele

Ef 5:1 Võtke Jumal endale e. nagu armsad lapsed

1Ti 4:12 Ole ustavatele e.

2Ti 1:13 Hoia kinni õige õpetuse e.

Heb 8:5 Valmista need kõik e. järgi

Heb 13:7 võtke e. nende usku

Jk 5:10 võtke e. prohvetid

1Pe 2:21 Kristus kannatas ja jättis e.

1Pe 5:3 olles karjale e.

EESMÄRK

, Õp 16:4 teinud kõik nii, et täituks e.

Ro 8:28 kes on kutsutud tema e. kohaselt

Ef 3:11 See on kooskõlas tema igavikulise e.

EESTVEDAJAD

, Heb 13:7, 17 kes on teie seas e.

EFESOS

, 1Ko 15:32 olen võidelnud E. metsloomadega

EGIPTUS

, Mt 2:15 Ma kutsusin oma poja E.

EHE

, 1Pe 3:3 Teie e. ärgu olgu väline

EHITAMA

, L 127:1 Kui Jehoova ei e. maja

Jes 65:21 Nad e. maju ja elavad neis

Lu 17:28 inimesed ostsid, müüsid, istutasid ja e.

Ro 14:19 taotlegem, mis e. teisi üles

1Ko 3:10 igaüks vaadaku, kuidas ta sellele e.

EKSIMA

, L 119:176 olen e. nagu kadunud lammas

Jk 3:2 Me kõik ju e. tihti

EKSIMUSED

, L 40:12 mu e. rohkem kui juukseid peas

L 130:3 kui näeksid üksnes e.

EKSITAMA

, Mt 24:24 e., kui võimalik, ka äravalituid

EKSITEE

, Ga 6:1 kui inimene satub e.

EKSLEMA

, Jes 53:6 Me kõik e. nagu lambad

ELAMA

, Jes 45:18 loonud maa, et seal e.

Mt 16:24 ärgu e. iseendale, vaid kandku piinaposti

2Ko 5:15 kes e., ei e. enam endale, vaid temale

ELAMU

, 2Ko 5:1 saame Jumalalt igavese e. taevas

ELATANU

, Tn 7:9 E. võttis istet

ELAV

, Ii 14:14 Kui inimene sureb, kas saab jälle e.?

Tn 6:26 tema on e. Jumal

Lu 20:38 e. Jumal, kõik on tema silmis e.

Heb 4:12 Jumala sõna on e. ja mõjuvõimas

1Pe 3:18 Kristus tehti e. vaimuna

ELIISA

, 2Ku 6:17 ümber E. leegitsevaid hobuseid

ELU

, 5Mo 30:19 pannud teie ette e. ja surma

Lu 9:24 Kes tahab oma e. päästa, kaotab selle

Lu 12:15 kõike külluses, ei taga see talle e.

Joh 5:26 Isal vägi anda e., on ka Pojale andnud väe

Joh 5:29 kes teevad head, saavad e.

Joh 10:10 tulnud, et neil oleks e. külluslikult

Joh 11:25 Mina olen ülestõusmine ja e.

Joh 12:25 Kes armastab oma e., hävitab selle

Ap 20:24 ei pea ma oma e. sugugi tähtsaks

ELUALLIKAS

, L 36:9 Sinu juures on e.

ELU ANDMA

, 1Jo 3:16 peame a. e. vendade eest

ELULEIB

, Joh 6:35 Jeesus ütles neile: mina olen e.

ELUMURED

, Lu 8:14 lasevad end kaasa kiskuda e.

Lu 21:34 ei koormaks oma südant e.

ELUPUU

, 1Mo 2:9 e. keset aeda

Ilm 2:7 võitjal luban ma süüa e. vilja

Ilm 22:14 oleks õigus süüa e. vilja

ELURAAMAT

, Ilm 20:15 ei leitud olevat kirjutatud e.

ELUS OLEMA

, 1Te 4:15 o. e. Isanda kohaloleku ajal

ELUSTAMA

, Jes 57:15 et e. alandlike vaimu

ELUVAIM

, L 104:29 Kui võtad e., nad surevad

ELUVEEALLIKAS

, Jer 2:13 on hüljanud minu, e.

ELUVEEJÕGI

, Ilm 22:1 e., mis voolas välja troonist

ELUVESI

, Sak 14:8 voolab Jeruusalemmast välja e.

Joh 4:10 paluksid teda ja ta annaks sulle e.

Ilm 7:17 Tall juhatab nad e. allikaile

ELUVIIS

, Kol 1:10 teie e. tooks Jehoovale au

1Pe 3:16 jääksid häbisse hea e. pärast

ELUÕHK

, 1Mo 2:7 puhus ninasõõrmeisse e.

L 150:6 Kõik, kel on e., kiitku Jaahi!

EMA

, 2Mo 20:12 Austa oma isa ja e.

L 27:10 Kui ka mu isa ja e. mind hülgaksid

Õp 23:22 ära põlga oma e., vanaks jäänud

Lu 8:21 Mu e. ja mu vennad on need

Joh 19:27 ütles jüngrile: näe, su e.

Ga 4:26 ülal asuv Jeruusalemm on meie e.

1Te 2:7 imetav e., kes hoolitseb õrnusega

EMIS

, 2Pe 2:22 pestud e. läheb porisse

ENDED

, 4Mo 23:23 Ei leidu Jaakobile hukatuse e.

5Mo 18:10 Ärgu leidugu e. otsijaid

ENDISED

, Jes 65:17 E. asju ei tuletata enam meelde

ENESEKINDEL

, Õp 14:16 rumal on hulljulge ja liiga e.

ENESEUPITAMINE

, Flp 2:3 Ärge tehke midagi e. pärast

ENESEVALITSUS

, Ga 5:22, 23 Jumala vaimu vili, e.

ENNUSTAJAD

, 3Mo 19:31 Ärge küsige nõu e.

ERALDAMA

, Õp 18:1 end e., rahuldab isekaid himusid

Mt 25:32 e. inimesed üksteisest

ERAPOOLIK

, 5Mo 10:17 Jumal ei kohtle kedagi e.

Ap 10:34 Nüüd ma mõistan, et Jumal ei ole e.

Jk 2:9 Kui te aga olete edaspidigi e.

EREPUNASED

, Jes 1:18 Kuigi teie patud on e.

ESIMENE

, Mt 19:30 e. jäävad viimasteks

Mr 9:35 tahab olla e., peab olema viimane

ESMASÜNDINU

, 2Mo 11:5 e. Egiptusemaal surevad

Kol 1:15 Tema on kogu loodu e.

ESMATÄHTIS

, Flp 1:10 teeksite kindlaks, mis on e.

ESRA

, Esr 7:11 preestrile E., määruste asjatundjale

ETTEARVAMATUD

, Kog 9:11 e. sündmused tabavad

ETTEVAATLIKUD

, Mt 10:16 e. nagu maod ja süütud

EUNUHHID

, Jes 56:4 E., kes peavad hingamispäevi

EUODIA

, Flp 4:2 Ma õhutan E. ja Süntühhet

EUTÜHHOS

, Ap 20:9 Aknalaual istus noormees E.

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

F

FILIPPUS

, Ap 8:26 Jehoova ingel ütles F.

Ap 21:8 hea sõnumi kuulutaja F., üks seitsmest

FILOSOOFIA

, Kol 2:8 ei püüaks teid lõksu f.

FILOSOOFID

, Ap 17:18 epikuurlaste ja stoikute f.

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

G

GABRIEL

, Lu 1:19 olen G., seisan Jumala lähedal

GAMAALIEL

, Ap 22:3 hariduse saanud G.

GEEHASI

, 2Ku 5:20 G.: ma jooksen talle järele

GEHENNA

, Mt 10:28 hinge, keha võib hävitada G.

GIBEON

, Jos 9:3 G. elanikud kuulsid, mida Joosua

GIIDEON

, Koh 7:20 Jehoova ja G. mõõk!

GOMORRA

, 1Mo 19:24 Soodoma ja G. peale väävlit

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

H

HAAVAD

, Õp 23:29 Kellel on h. põhjuseta?

Õp 27:6 Sõbra löödud h. on ustavusest

Jes 53:5 tema h. on toonud tervenemise

HAAVATUD

, Ilm 13:3 üks metsalise peadest h.

HAIGE

, Jes 33:24 Ükski ei ütle: ma olen h.

Lu 10:9 tehke h. terveks ja öelge

Jk 5:14 Kas keegi teist on h.?

HAIGEVOODI

, L 41:3 Jehoova toetab teda h.

HAIGUSED

, Jes 53:4 võttis enda peale meie h.

Mt 9:35 tegi terveks igasugustest h.

HALASTAJAD

, Mt 5:7 Õnnelikud on h.

HALASTAMA

, Õp 28:13 üles tunnistab, sellele h.

Jes 55:7 pöördugu Jehoova juurde, kes h.

HALASTAMATU

, Õp 11:17 h. tõmbab häda kaela

HALASTAV

, 5Mo 4:31 Jehoova on h. Jumal

L 78:38 Tema oli h., andestas nende patu

Lu 6:36 Olge h., nagu teie Isa on h.

Jk 5:11 Jehoova on väga hell ja h.

HALASTUS

, 1Aj 21:13 Jehoova h. on väga suur

Neh 9:19 ei hüljanud kõrbes suure h. tõttu

Mt 9:13 Ma tahan h., mitte ohvrit

2Ko 1:3 Kiidetud olgu hella h. isa

Jk 2:13 kes osutab h., mõistetakse õigeks

HALB

, 1Mo 3:5 tunnete siis head ja h.

Jes 5:20 Häda neile, kes nimetavad h. heaks

Ro 7:19 h., mida ma ei taha, ma teen

Ro 12:17 Ärge tasuge kellelegi h. h.

Ro 12:21 võida h. ära heaga

1Te 5:22 Hoiduge kõigest h.

Tt 2:8 kuna neil pole meie kohta öelda midagi h.

HALBA RÄÄKIMA

, 4Mo 14:36 selle maa kohta h. r.

HALETSUSVÄÄRNE

, 1Ko 15:19 siis oleme kõige h.

HALVAMA

, Jes 44:8 ärgu h. teid hirm

HALVATU

, Lu 5:24 Ta sõnas h.: tõuse üles

HANANIAS

, Ap 5:1 H. müüs Safiiraga osa omandist

HARMAGEDOON

, Ilm 16:16 paika, mida kutsutakse H.

HAUAD

, Joh 5:28 kõik, kes on h., kuulevad tema häält

HAUDUMA

, L 94:20 seaduse varjus kurja h.

HEA

, 1Mo 1:31 kõik, mis ta oli teinud, oli väga h.

1Mo 3:5 tunnete siis h. ja halba

Ro 5:7 kuigi h. inimese eest oleks valmis surema

Ro 7:19 H., mida ma tahan, ma ei tee

Ro 12:9 hoidke kõvasti kinni h.

Ro 12:21 võida halb ära h.

Ga 6:10 tehkem h. kõigile, eriti usukaaslastele

HEAD SÕNUMID

, Jes 52:7 kaunid jalad, kes toob h. s.

HEAKS ARVAMA

, 1Ko 12:18 nagu Jumal h. on a.

HEA MAA

, Mt 13:23 H. m., kannab vilja

HEA MEEL

, 1Aj 28:9 teeni kogu südamest ja h. m.

L 40:8 Sinu tahet täidan ma h. m.

L 149:4 Jehooval on h. m. oma rahvast

Lu 3:22 oled mu armas poeg, mul on sinust h. m.

Ro 7:22 Sisimas on mul Jumala seaduse üle h. m.

Ef 6:7 Teenige isandat h. m., otsekui Jehoovat

HEAMEEL

, Hes 18:32 ei tunne h., kui keegi sureb

HEA SÕNUM

, Mt 24:14 H. s. kuulutatakse

Lu 4:43 pean kuulutama h. s., sest läkitatud

Ro 1:16 Ma ei häbene h. s.

1Ko 9:16 häda mulle, kui ma h. s. ei kuuluta!

1Ko 9:23 Seda kõike teen ma h. s. pärast

HEA SÕNUMI KUULUTAJA

, Ap 21:8 h. s. k. Filippus

2Ti 4:5 tee h. s. k. tööd

HEASÜDAMLIK

, Õp 11:17 H. teeb head iseendale

HELDEKÄELINE

, Õp 11:25 H. õitseb

1Ti 6:18 h. ja valmis teistega jagama

HELDELT

, 5Mo 15:8 Avage talle h. oma käsi

Õp 11:24 jagab h., saab üha lisa

Jk 1:5 palugu Jumalat — tema annab h.

HELL

, 1Te 2:7 kohtlesime h. otsekui imetav ema

Jk 5:11 Jehoova on väga h. ja halastav

HETK

, L 30:5 tema viha kestab vaid h.

HETKELINE

, 2Ko 4:17 viletsus, h. ja kerge

HIIDTÜRANNID

, 1Mo 6:4 olid maa peal h.

HIILGAMA

, 1Ko 2:1 ei tulnud selleks, et h. kõnega

HILJAKS JÄÄMA

, Hab 2:3 see läheb täide ega j. h.

HIMURUS

, Ro 1:27 süttinud oma h. üksteisest

HIMUSTAMA

, 2Mo 20:17 ei tohi h. teise inimese naist

HIND

, 1Ko 7:23 Teid on kalli h. ostetud

HINDAMA

, 1Te 5:13 H. neid kõrgelt nende töö pärast

HING

, Hes 18:4 H., kes teeb pattu, peab surema

Mt 22:37 Armasta Jehoovat kogu h.

Ef 6:6 täidavad Jumala tahet kogu h.

Kol 3:23 tehke kogu h., nagu Jehoovale

HINGAMISPÄEV

, 2Mo 20:8 Pea alati h.

Mt 12:8 Inimesepoeg on h. isand

Mr 2:27 H. on tehtud inimese pärast

Lu 14:5 kukuks poeg või pull h. kaevu

Kol 2:16 pole õigust öelda, kas peate pidama h.

Heb 4:9 Jumala rahval puhkus otsekui h. puhkus

HIRM

, Jes 44:8 ärgu halvaku teid h.

Lu 21:26 Inimesed lausa nõrkevad h.

1Jo 4:18 Kes armastab Jumalat, ei tunne h.

HIRMUS

, Heb 10:31 H. on langeda Jumala kätte

HIRMU TUNDMA

, Jes 28:16 Kes sellesse usub, ei t. h.

HISKIJA

, 2Ku 19:14, 15 H. palvetas Jehoova ees

HOBUNE

, Ilm 6:2 nägin valget h., seljas istujal

Ilm 19:11 nägin taevast avatuna, seal oli valge h.

HOIAK

, Ap 17:11 parem h. kui Tessaloonika juutidel

HOIATAMA

, Hes 3:17 tuleb sul neid minu nimel h.

HOIATUS

, Hes 33:4 ei võta h. kuulda, mõõk tuleb

1Ko 10:6 Need sündmused on meile h.

HOIDMA

, 1Pe 2:25 naasnud karjase juurde, kes teid h.

HOMME

, 1Ko 15:32 söögem ja joogem, sest h. sureme

HOMMIKUVALGUS

, Õp 4:18 õigete rada on kui h.

HOMNE

, Õp 27:1 Ära kiitle h. päeva üle

HOMOSEKSUAALID

, 1Ko 6:9 h. ei päri kuningriiki

HOOBID

, 2Ko 6:5 h. all, vangis, rahvarahutustes

HOOLETULT

, Jer 48:10 täidab Jehoova ülesannet h.!

1Ti 4:14 Ära suhtu h. andi, mis anti sulle

HOOLETUS

, Tn 6:4 mingit h. Taanieli juures ei leitud

HOOLIMA

, L 41:1 õnnelik, kes viletsast h.

1Pe 5:7 heitke mured, sest ta h. teist

HOOLIMATU

, 1Te 4:8 h. mitte inimese, vaid Jumala

HOOLITSEMA

, Hes 34:12 h. oma lammaste eest

1Ti 5:8 kes omaste ja pereliikmete eest ei h.

HOOLT KANDMA

, 1Ko 12:25 liikmed üksteise eest h. k.

HOONED

, Ap 7:48 ei ela kätega tehtud h.

HOORAJAD

, 1Ko 5:9 lõpetaksite läbikäimise h.

1Ko 6:9 H. ei päri Jumala kuningriiki

HOORAMA

, 1Ko 10:8 ärgem h., nagu mõned

HOORAMISED

, Mt 15:19 Südamest lähtuvad h.

HOORUS

, Ap 15:20 hoiduksid h., lämbunust ja verest

1Ko 6:18 Põgenege h. eest!

Ga 5:19 h., kõlvatus, jultunud käitumine

Ef 5:3 H. ärgu isegi mainitagu teie seas

1Te 4:3 Jumal tahab, et te hoiduksite h.

HUKKAMÕIST

, 1Ko 11:29 see tõmbab enda peale h.

HULLJULGE

, Õp 14:16 rumal on h., enesekindel

HUNT

, Jes 11:6 võib h. näha tallekese seltsis

Mt 7:15 tulevad lambanahas, kuid on h.

Lu 10:3 saadan kui tallesid h. keskele

Ap 20:29 tulevad teie sekka hirmsad h.

HUULED

, Jes 29:13 nad ülistavad mind h.

Ho 14:2 toome h. ohvrianniks kiitust

Heb 13:15 kiitusohvrit, see tähendab oma h. vilja

HUVID

, Flp 2:21 Kõik peavad silmas vaid oma h.

HÕBE

, Õp 2:4 otsid seda nagu h.

Hes 7:19 Nad viskavad oma h. tänavatele

Sef 1:18 Nende h. ja kuld ei päästa

HÕBEDASULATAJA

, Mal 3:3 istub kui h. ja -puhastaja

HÕIVATUD

, Lu 10:40 Marta oli h. toimetustega

HÕRGUTISED

, Tn 1:5 igapäevase osa kuninglikest h.

HÄBENEMA

, Mr 8:38 Kes h. mind ja mu sõnu

Ro 1:16 Ma ei h. head sõnumit

2Ti 2:15 töötegija, kellel pole midagi h.

HÄBI

, Esr 9:6 Mul on nii h. tõsta silmi

L 25:3 Ei jää h. ükski, kes sinule loodab

2Ti 1:8 Ärgu olgu sul h. tunnistust anda

Heb 11:16 pole Jumalal nende pärast h.

1Pe 4:16 kristlane, ta ärgu tundku h.

HÄBISTAMINE

, 1Ko 4:14 ei kirjuta h., et manitseda

HÄBITUNNE

, Ef 4:19 Olles minetanud igasuguse h.

HÄBIVÄÄRNE

, Ef 5:4 h. käitumine, rumalad jutud

HÄDA

, L 119:50 See lohutab mind mu h.

Jes 5:20 H. neile, kes nimetavad head halvaks

Jes 38:14 Jehoova, ma olen suures h.

1Ko 9:16 h. mulle, kui ma head sõnumit ei kuuluta!

Ilm 12:12 H. maale ja merele

HÄDAAEG

, L 46:1 abimees, kes on h. kergesti leitav

HÄIRIMA

, 1Ko 8:13 kui minu toit mu venda h.

HÄSTI

, 5Mo 10:13 täidaksid käske, et sul h. läheks

HÄVING

, Hes 21:27 H., h., h. toon ma kroonile!

HÄVINGUENNUSTUSED

, 4Mo 23:23 ega lausuta Iisraelile h.

HÄVINGUPÄEV

, 2Pe 3:7 jumalakartmatute h.

HÄVITAMA

, 2Te 1:9 nad h. igaveseks, pühitakse

Ilm 11:18 h. need, kes h. maad

HÄÄL

, 1Ku 19:12 pärast tuld kostis vaikne mahe h.

Joh 5:28 kes on haudades, kuulevad tema h.

Joh 10:27 Minu lambad võtavad kuulda mu h.

HÄÄLETAMA

, Lu 23:51 h. ülemkohtu sepitsuste poolt

HÜLGAMA

, 1Sa 12:22 Jehoova ei h. oma rahvast

L 27:10 Kui ka mu isa ja ema mind h.

L 37:28 Jehoova ei h. oma ustavaid

Jes 1:28 kes h. Jehoova, hukkuvad

Jer 2:13 on h. minu, eluveeallika

Heb 13:5 Ma ei h. sind iial, ei jäta kunagi maha

HÜVITUS

, 2Mo 21:36 peab andma h.

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

I

IGATSEMA

, Ii 14:15 Sa i. oma kätetööd.

L 84:2 hing i. Jehoova õuede järele

Jes 26:9 Mu hing i. su järele öösel

Flp 1:8 ma i. teie kõigi järele

IGAVENE ELU

, Tn 12:2 ärkavad ühed i. e., teised

Lu 18:30 saaks tulevasel ajastul i. e.

Joh 3:16 kes usub, ei hukkuks, vaid saaks i. e.

Joh 17:3 saavad i. e., kui õpivad tundma sind

Ap 13:48 valmis vastu võtma tõde, mis viib i. e.

Ro 6:23 kuid Jumal annab kingiks i. e.

1Ti 6:12 Haara kõvasti kinni i. e.

IGAVESTI

, 1Mo 3:22 et ta ei sööks seda ega elaks i.

L 37:29 Õiged pärivad maa ja elavad sellel i.

Kog 3:14 kõik, mida Jumal teeb, kestab i.

1Pe 1:25 Jehoova sõna püsib i.

1Jo 2:17 kes täidab Jumala tahet, elab i.

IGAVIK

, Kog 3:11 pannud inimeste südamesse i.

IHAD

, Ro 16:18 mitte Kristuse, vaid oma i. orjad

Ef 2:3 toimisime kord oma patuste i. järgi

2Ti 2:22 Põgene noorusea i. eest

1Pe 2:11 hoiduge edaspidigi patustest i.

1Jo 2:16 patused i., silmahimu

IHALDAMA

, 1Pe 2:2 I. Jumala sõna puhast piima

IHAR

, 1Te 4:5 mitte olla talitsematu, i.

IHARUS

, Ro 1:26 andnud nad i. võimusesse

Kol 3:5 Surmake hoorus, kõlvatus, i.

IHNE

, Õp 23:6 Ära söö i. leiba

IHU

, Ii 33:25 Saagu i. värskemaks kui noores eas

IIOB

, Ii 1:9 Kas I. ilma tagamõtteta Jumalat kardab

Jk 5:11 olete kuulnud I. vastupidavusest

IISAI

, 1Sa 17:12 I. oli kaheksa poega

Jes 11:1 I. kännust kasvab võrse

IISAK

, 1Mo 22:9 sidus oma poja I. käsist ja jalust

IISEBEL

, 1Ku 21:23 Koerad söövad I. Jisreeli maatükil

Ilm 2:20 pole rahul sellega, et sa sallid naist I.

IISRAEL

, 1Mo 35:10 nimi ärgu olgu Jaakob, vaid I.

L 135:4 valinud I. eriliseks omandiks

Ga 6:16 Rahu ja halastust Jumala I.

IKE

, 1Ku 12:14 isa pani raske i., mina raskema

Mt 11:30 minu i. on hea ja koorem kerge

ILMAASJATA

, Mt 15:9 Nad teenivad mind i.

ILMSIKSSAAMINE

, Ro 8:19 Ootab Jumala poegade i.

ILMUTAMA

, 1Ko 2:10 meile on Jumal i. vaimu kaudu

Ef 3:5 saladus on i. apostlitele

ILU

, Õp 6:25 Ära himusta südames tema i.

Õp 31:30 Võluvus võib petta ja i. kaduda

Hes 28:17 Su i. pärast läks su süda ülbeks

ILUS MAA

, Tn 11:45 i. m. püha mäe vahele

IMELINE

, L 139:14 olen nii i. loodud

IMESTAMA

, 1Pe 4:4 Nad i., et te ei jookse nendega

IMETLEMA

, L 27:4 i. tema templit

IND

, Jes 37:32 Jehoova tuline i. teeb seda

INETU

, Ef 4:29 Ärgu tulgu teie suust ühtki i. sõna

INGEL

, 1Mo 28:12 käisid üles-alla Jumala i.

2Ku 19:35 i. tappis 185 000 meest

Ii 4:18 oma i. leiab ta vigu

L 34:7 Jehoova i. kaitseb kõiki

Tn 3:28 Jumal saatis i. ja päästis oma teenijad

Ho 12:4 [Jaakob] võitles i. ja sai võidu

Mt 13:41 saadab oma i. ja need koguvad

Mt 22:30 ollakse nagu i. taevas

Mt 24:31 i. koguvad tema äravalitud kokku

Ap 5:19 Öösel avas Jehoova i. vangla uksed

Ap 12:11 Jehoova saatis i. ja päästis mu

1Ko 4:9 oleme saanud vaatemänguks i.

1Ko 6:3 hakkame mõistma kohut i. üle?

Heb 13:2 mõned on enese teadmata võõrustanud i.

1Pe 1:12 Seda kõike soovivad i. mõista

Ju 6 i., kes ei jäänud oma algsele kohale

INIMESEKARTUS

, Õp 29:25 I. on püünispaelaks

INIMESEPOEG

, Tn 7:13 taeva pilvedega tuli i. sarnane

Mt 10:23 ei jõua linnu läbi käia, enne kui I. tuleb

Lu 21:27 näevad nad I. tulevat pilve sees

INIMESEPÜÜDJAD

, Mt 4:19 ma teen teist i.

INIMESERÖÖVIJA

, 5Mo 24:7 siis peab see i. surema

INIMESETAPJA

, 4Mo 35:6 kuhu saaks põgeneda i.

INNUKAS

, Ro 10:2 teenivad Jumalat i., kuid mitte

Tt 2:14 rahvaks, i. tegema häid tegusid

INNUKUS

, L 69:9 I. su koja pärast põleb mu sees

INNUSTAMA

, Tt 1:9 võiks i. teisi ja noomida

INNUSTAV

, Ap 13:15 kui on midagi i. öelda, öelge

INNUSTUS

, 1Ko 14:31 saada õpetust ja i.

ISA

, 1Mo 2:24 jätab maha oma i. ja ema

L 2:7 täna sai minust su i.

L 89:26 Sina oled mu i., mu Jumal

L 103:13 Nagu i. poegadele, halastab Jehoova

Jes 9:6 antakse nimeks Igavene I.

Mt 6:9 Meie I., pühitsetud saagu sinu nimi

Mt 23:9 ärge nimetage kedagi maa peal i.

Lu 2:49 Kas te ei teadnud, et olen oma I. kojas?

Lu 15:20 I. jooksis talle vastu, kallistas teda

Joh 5:20 I. Pojasse kiindunud, näitab talle kõike

Joh 10:30 Mina ja I. oleme üks

Joh 14:6 Keegi ei saa I. juurde muidu

Joh 14:9 näinud mind, see on näinud ka I.

Joh 14:28 I. on minust kõrgem

Joh 14:28 olete rõõmsad, et ma lähen I. juurde

ISAND

, 5Mo 10:17 Jehoova on i. i.

Mt 6:24 Keegi ei saa teenida kahte i.

Mt 7:22 I., I., kas me pole prohvetlikult rääkinud

Mt 9:38 paluge lõikuse i., et saadaks töötegijaid

Mt 22:44 Jehoova ütles mu i.

Ro 6:14 Patt ei tohi olla teie i.

Ro 14:4 Jumal on tema i. ja otsustab

1Ko 8:5 on ju palju jumalaid ja i.

Kol 4:1 teate, et ka teil on i. taevas

ISATA LAPSED

, L 68:5 I. l. isa, lesknaiste kaitsja

ISEENESE

, 2Ko 12:15 annan rõõmuga kõik, ka i.

ISEMEELSED

, 2Pe 2:10 Nad on ülbed ja i.

ISEMEELSUS

, Õp 1:32 kogenematuid hukutab i.

ISEPÄISELT

, 1Te 5:14 hoiatage neid, kes toimivad i.

2Te 3:6 hoiaksite eemale, kes toimib i.

ISIKSUS

, Ef 4:24 riietuda uude i.

Kol 3:9 Võtke seljast vana i.

ISSAND

. Vt ISAND.

ISTUMA

, L 110:1 I. mu paremale käele, kuni

ISTUTAMA

, Jes 65:22 ega i. teistele söömiseks

1Ko 3:6 Mina i., Apollos kastis, Jumal andis kasvu

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

J

JAAH

, 2Mo 15:2 Mu tugevus ja vägi on J.

Jes 12:2 sest J., Jehoova, on mu jõud

JAAHI KIITMA

, L 146:1 K. J.! Kiida, mu hing

L 150:6 Kõik, kel on eluõhku, k. J.!

Ilm 19:1 suurt hulka rahvast ütlemas: k. J.!

JAAKOB

, 1Mo 32:24 mees hakkas J. maadlema

JAAKOBUS 1

, Lu 6:16 J. poeg Juudas ning

JAAKOBUS 2

, Ap 12:2 tappis mõõgaga J.

JAAKOBUS 3

, Mr 15:40 J. Noorema ema Maarja

JAAKOBUS 4

, Mt 13:55 ta vennad J., Joosep

Ap 15:13 lõpetanud, võttis sõna J.

1Ko 15:7 ilmutas end J., siis apostlitele

Jk 1:1 J., Jumala ja Kristuse orjalt

JAH

, Mt 5:37 Teie j. olgu j. ning ei olgu ei

JAKSAMA

, 1Mo 33:14 kuidas kariloomad ja lapsed j.

JALAD

, Jes 35:6 j. vigane hüppab kui hirv

Jes 52:7 kaunid selle j., kes toob häid sõnumeid

Joh 13:5 hakkas pesema jüngrite j.

Ro 16:20 Jumal heidab Saatana teie j. alla

JALGE ALLA

, Heb 10:29 Jumala poja j. a. tallanud

JANU

, Jes 49:10 Neil pole nälga ega j.

Joh 7:37 Kui kellelgi on j., siis tulgu minu juurde

JANUSED

, Jes 55:1 Tulge, kõik j., vee juurde!

JEESUS

, Mt 1:21 Pane talle nimeks J.

JEFTA

, Koh 11:30 andis J. Jehoovale tõotuse

JEHOOVA

, 2Mo 3:15 J. on igavesti mu nimi

2Mo 5:2 Kes on J.? Mina ei tunne mingit J.

2Mo 6:3 oma nime J. kohta ma kõike ei avaldanud

2Mo 7:5 egiptlased mõistavad, et mina olen J.

2Mo 20:7 ei tohi kasutada J. nime vääritul viisi

5Mo 6:5 Armasta J., kogu südamest

5Mo 7:9 J. on tõeline Jumal, ustav Jumal

L 83:18 nimi on J., üksi kõrgeim

Jes 42:8 Mina olen J. See mu nimi

Hes 39:7 tuleb tunnistada, et mina olen J.

Ho 12:5 Tema on J., vägede Jumal

Mal 3:6 Mina olen J., mina ei muutu

Mr 12:29 J., meie Jumal J., on üks ja ainus

JEHOOVA KARTUS

, L 19:9 J. k. on hea

L 111:10 J. k. on tarkuse algus

Õp 8:13 J. k. tähendab vihata halba

JEHOOVA PÄEV

, Jl 2:1 J. p. tuleb! See on lähedal!

Am 5:18 Mida J. p. teile tähendab?

Sef 1:14 J. suur p. on lähedal

1Te 5:2 J. p. tuleb justnagu varas öösel

2Te 2:2 väidetakse, et J. p. on juba käes

2Pe 3:12 hoolega meeles pidades J. p.

JEREMIJA

, Jer 38:6 heitsid J. veemahutisse

JERUUSALEMM

, Jos 18:28 Jebuusi ehk J.

Tn 9:25 käsk J. taastada ja üles ehitada

Mt 23:37 J., J., kes tapad prohveteid

Lu 2:41 tavaks käia J. paasapüha pidamas

Lu 21:20 näete, et sõjaväed on J. ümber piiranud

Lu 21:24 J. jääb teiste rahvaste tallata

Ap 5:28 olete täitnud J. oma õpetusega

Ap 15:2 J. apostlite ja vanemate juurde

Ga 4:26 ülal asuv J. on vaba, tema on meie ema

Heb 12:22 olete tulnud taevase J. juurde

Ilm 3:12 Uus J., laskub alla taevast

Ilm 21:2 Uus J. laskus alla taevast, otsekui pruut

JOHANNES 1

, Mt 21:25 Kust oli J. ristimine?

Mr 1:9 J. ristis Jeesuse Jordanis

JOHANNES 2

, Joh 1:42 Sina oled Siimon, J. poeg

JOHANNES 3

, Mt 4:21 Jaakobust ja tema venda J.

JOODIK

, Õp 23:21 j. ja õgard jäävad vaeseks

1Ko 5:11 lõpetaksite läbikäimise j.

1Ko 6:10 j. ei päri Jumala kuningriiki

JOOGIOHVER

, Flp 2:17 isegi kui mind valatakse j.

JOOKS

, Kog 9:11 kiire ei võida alati j.

2Ti 4:7 olen j. lõpetanud, usu säilitanud

JOOKSMA

, 1Ko 9:24 J. nii, et teie selle saate

Ga 5:7 Te j. hästi. Kes takistas

JOONA

, Jn 2:1 J. palvetas kala kõhus

JOONATAN

, 1Sa 18:3 J. sõlmis Taavetiga lepingu

1Sa 23:16 J. läks Taaveti juurde ja aitas

JOOSAFAT

, 2Aj 20:3 Siis haaras J. hirm.

JOOSEP

, 1Mo 39:23 Jehoova oli J., lasi korda minna

Lu 4:22 Kas see pole mitte J. poeg?

JOOSIJA

, 2Ku 22:1 J. valitses 31 aastat

JOOSUA

, 2Mo 33:11 teener ja abiline J., Nuuni poeg

JORDAN

, Jos 3:13 katkeb J. veevool

2Ku 5:10 pese end seitse korda J.

JUHATAMA

, L 48:14 Jumal j. meid nüüd ja alati

Ro 12:8 kui keegi teisi j., tehku hoolsalt

1Te 5:12 pidage lugu neist, kes j. teid

JUHATUS

, Mt 5:3 mõistavad, et vajavad Jumala j.

Ga 5:25 otsigem alati vaimu j.

JUHT

, Õp 28:16 J. kuritarvitab võimu

Mt 23:10 üks on teie j. — Kristus

JUHTIMA

, Jer 10:23 pole ränduri võimuses j. sammu

JUHTIMINE

, Õp 11:14 pole tarka j., rahvas langeb

JULGE

, Jos 1:7 Ole ainult j. ja hästi tugev

Õp 28:1 õiged on j. nagu lõvi

JULGEOLEK

, Jes 32:17 õiguse vili on püsiv rahu ja j.

JULGESTI

, 1Ku 4:25 Juuda ja Iisrael elasid j.

Õp 3:23 Siis käid oma teed j.

Ho 2:18 lasen oma rahval elada j.

Ap 4:31 ning rääkisid Jumala sõna j.

Ef 6:20 Palvetage, et ma räägiksin seda sõnumit j.

JULGUS

, 2Aj 15:7 olge tugevad ja ärge kaotage j.

Ap 28:15 Neid nähes Paulus sai j.

1Te 2:2 võtsime oma Jumala abiga j. kokku

JULGUSTAMA

, Ro 1:12 võiksime usuga vastastikku j.

Ro 15:4 Pühakiri j., et meil oleks lootust

2Ko 1:3 isa, kes j. meid igas olukorras

2Ko 1:4 et me suudaksime j. neid

Kol 3:16 j. üksteist psalmidega

1Te 2:11 me ergutasime, j. ja innustasime

Heb 10:25 j. üksteist — seda enam, mida lähemale

JULTUMUS

, 1Sa 15:23 j. sama mis nõidumine

Õp 11:2 Kui tuleb j., tuleb ka häbi

JULTUNUD

, 5Mo 17:12 mees, kes on j. ega kuula

JULTUNUD KÄITUMINE

, Ga 5:19 hoorus, j. k.

2Pe 2:7 muserdas kurjade j. k.

JUMAL

, 5Mo 10:17 Jehoova on j. J.

Mt 27:46 mu J., miks oled mu maha jätnud?

Joh 1:18 Ükski inimene ei ole J. kunagi näinud

Joh 17:3 õpivad tundma sind, ainsat tõelist J.

Joh 20:17 lähen üles oma J. ja teie J. juurde

1Ko 8:4 on olemas ainult üks J.

2Ko 4:4 selle maailma j. on teinud pimedaks

Ef 4:6 üks J. ja kõikide Isa

2Ti 3:16 Kogu pühakiri on J. ning kasulik

1Jo 4:8 J. on armastus

JUMALAKARTLIKULT

, 2Ti 3:12 soovivad elada j.

JUMALA LAEGAS

, 2Sa 6:6 haaras Ussa J. l. kinni

1Aj 15:2 J. l. ei tohi kanda keegi peale leviitide

JUMALA SÕNA

, Jes 40:8 aga J. s. püsib igavesti

Mr 7:13 heidate J. s. kõrvale pärimuse pärast

1Te 2:13 ei võtnud vastu inimeste, vaid J. s.

Heb 4:12 J. s. on elav ja mõjuvõimas

JUMALATEENIMINE

, 1Ti 6:6 toob j. suurt tulu

JUMALATU

, L 37:10 viivuke, ja j. pole enam

Õp 12:10 j. halastuski on julm

Õp 15:8 J. ohver on Jehoovale jäle

Õp 15:29 Jehoova on j. kaugel

Õp 29:2 j. valitsedes rahvas ägab

Jes 26:10 kui j. armu anda, ei õpi õigust

Jes 57:21 J. ei ole rahu, ütleb Jumal

JUMALA VAIM

, 1Aj 28:12 ehitusplaanid J. v. kaudu

JUUDA

, 1Mo 49:10 J. ei lahku valitsuskepp

JUUDAS

, Mt 27:3 J. süümepiina, tõi 30 hõbetükki

JUUDI MEES

, Sak 8:23 haaravad kinni j. m. kuuest

JUUKSED

, Õp 16:31 Hallid j. on kaunis kroon

1Ko 11:14 mehele on pikad j. häbiks

JUUKSEKARV

, Mt 10:30 j. teie peas on ära loetud

Lu 21:18 ei kao ükski j. teie peast

JUUR

, Lu 8:13 võtavad vastu, aga neis pole j.

JUURDLEMA

, 1Pe 1:10 uurisid päästet ja j. selle üle

JUURDUMA

, Kol 2:7 Olge temasse j., seiske usus

JUURESOLEK

. Vt KOHALOLEK.

JUURETIS

, Mt 13:33 Taeva kuningriik sarnaneb j.

1Ko 5:6 natuke j. paneb hapnema kogu taina?

JUUT

, Ro 3:29 Kas Jumal on ainult j. Jumal?

1Ko 9:20 J. olen ma otsekui j.

JÕGI

, Ilm 12:16 maa avas oma suu ja neelas ära j.

JÕUD

, L 29:11 annab oma rahvale j.

L 31:10 Mu j. raugeb mu eksimuse pärast

L 84:7 saavad rännakul j. juurde

Õp 3:27 Ära keela head, kui j. aidata

Õp 17:22 rusukspekstud vaim võtab viimsegi j.

Õp 24:10 Kui raskel ajal meelt heidad, j. kasin

Jes 40:31 kes loodavad, saavad uut j.

Mt 11:28 Tulge minu juurde, saate uut j.

Mr 5:30 tundis Jeesus, et j. oli temast välja läinud

Mr 12:30 Armasta Jehoovat, kogu mõistuse ja j.

2Ko 4:7 j., mis ületab tavapärase, tuleb Jumalalt

Flp 2:13 Jumal annab j., et tahaksite tegutseda

Flp 4:13 suudan kõike tänu temale, kes annab j.

Ilm 3:8 Ma tean, et sul on j., olgugi vähe

JÕUDU AMMUTAMA

, 1Sa 30:6 Taavet a. j. Jehoovalt

JÄLE LAASTAJA

, Mt 24:15 pühas paigas seismas j. l.

JÄLESTAMA

, Ro 12:9 J. halba, hoidke kinni heast

JÄLGIMA

, Ef 5:15 J., et te elaks nagu targad

1Ti 4:16 J. ennast ja seda, kuidas sa õpetad

JÄLJED

, 1Pe 2:21 et käiksite hoolsalt tema j.

JÄRELDUS

, Kog 12:13 J. kõigest, mida on kuuldud

JÄRELEPÄRIMISED

, 5Mo 13:14 uurige, tehke j.

JÄRELKÄIJA

, Mt 19:21 müü vara, saa minu j.

JÄRELNOPPIMA

, 3Mo 19:9 ei tohi põldu j.

JÄRELTULIJAD

, 1Mo 3:15 sinu j. ja tema j. vahele

1Mo 22:17 palju j. nagu tähti taevas

Jes 65:23 Jehoova õnnistab neid ja nende j.

Ga 3:29 Aabrahami j., pärijad tõotuse järgi

JÄRGNEMA

, Mt 4:20 jätsid võrgud maha ja j. talle

Joh 10:27 Minu lambad j. mulle

Ilm 14:4 Nad j. Tallele kõikjale, kuhu ta läheb

JÄRJEKORD

, 1Ko 15:23 omas j.: Kristus esimesena

JÄÄGITU PÜHENDUMUS

, 2Mo 34:14 Jehoova on Jumal, kes ootab j. p.

Ül 8:6 j. p. järeleandmatu kui surmavald

JÄÄMA

, Lu 22:28 on mu katsumustes minu juurde j.

JÜNGER

, Mt 28:19 õpetage, et saaksid j.

Joh 8:31 Kui järgite õpetust, olete tõesti minu j.

Joh 13:35 tunnevad kõik, et olete minu j., kui

1Ko 7:39 vaba abielluma — kuid üksnes Kristuse j.

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

K

KAAL

, 3Mo 19:36 Teil olgu täpne k.

Õp 11:1 Valetavad k. Jehoovale jäledad

KAALEB

, 4Mo 13:30 K. üritas rahvast rahustada

4Mo 14:24 K. on aga teistsuguse vaimuga

KAALUKAS

, Mt 23:23 ei hooli, mis seaduses k.

KAALUMA

, Tn 5:27 k. ja leitud kerge olevat

KAAMEL

, Mt 19:24 k. kergem minna läbi nõelasilma

KAANA

, Joh 2:1 toimus Galilea K. pulmapidu

KAASA TUNDMA

, Heb 4:15 suudaks nõrkustes k. t.

KAASMAALASED

, 1Te 2:14 kannatanud k. käe läbi

KAASTUNDLIK

, 2Mo 34:6 Jehoova on halastav ja k.

1Jo 3:17 venda puuduses, ent ei tegutse k.

KAASTÖÖLISED

, 1Ko 3:9 Meie oleme Jumala k.

KADE

, 1Ko 13:4 Armastus ei ole k.

KADEDUS

, Õp 14:30 k. on mädanik luudes

KADESTAMA

, L 37:1 ära k. ülekohtuseid

L 106:16 hakkasid k. Moosest

KADUMATU

, 1Ko 15:42 üles äratatakse k.

KADUNUD

, L 119:176 olen eksinud nagu k. lammas

Hes 34:4 Te ei otsi k., vaid valitsete karmilt

Lu 15:24 Mu poeg oli k., kuid on nüüd leitud!

KAEBLEJAD

, Ju 16 nurisejad, elu üle k.

KAEBUS

, Kol 3:13 kui kellelgi on põhjust k.

KAEV

, Õp 5:15 Joo vett oma k.

KAHEKAUPA

, Lu 10:1 saatis 70 jüngrit k. enda ees

KAHETSEMA

, Ap 3:19 k. oma patte ja muutke end

Ap 17:30 annab teada, et neil tuleks patte k.

Ro 2:4 Jumal ärgitab sind patte k.?

2Ko 7:10 Kurvastus ajendab k.

Ilm 16:11 nad teotasid taeva Jumalat ega k.

KAHETSEV

, Lu 15:7 k. patuse pärast rohkem rõõmu

KAHEVAHEL OLEMA

, 1Ku 18:21 Eelija: kaua o. k.?

KAHJU

, Mt 9:36 Nähes rahvahulki, hakkas tal k.

Mt 20:34 Jeesusel hakkas k., puudutas silmi

KAHJU TEGEMA

, Ro 8:31 Jumal meie poolt, kes suudaks meile k. t.?

KAHTLEMA

, Mt 21:21 kui te usuksite ega k.

KAHTLEMATA

, Jk 1:6 palugu usus, ilma k.

KAHTLUSED

, Ju 22 Tundke kaasa neile, kel on k.

KAIN

, 1Jo 3:12 ei tohi olla nagu K., kes tappis venna

KAITSE

, Kog 7:12 tarkus on k., nagu ka raha

Flp 3:1 sama kirjutada pole tülikas, teile on k.

KAITSMA

, Õp 4:23 K. südant, sellest lähtub elu

Joh 17:12 k. neid sinu nime pärast

Flp 1:7 head sõnumit k. ja kuulutamist seadustada

KAKSTEIST

, Mr 3:14 k. meest, nimetas apostliteks

KALA

, Jn 1:17 Joona oli k. kõhus kolm päeva

Joh 21:11 võrgu, mis oli täis suuri k.

KALDUMA

, 1Mo 8:21 süda k. halva poole

KALGISTUMA

, Heb 3:13 süda ei k. patu veetluse tõttu

KALJU

, 4Mo 20:10 Kas peame k. vee välja tooma?

5Mo 32:4 Tema on k., tema teod täiuslikud

Mt 7:24 ehitas oma maja k.

KALLIKS PIDAMA

, Ef 5:29 toidab seda ja p. seda k.

Flp 2:29 p. niisuguseid mehi k.

KALLIS

, Tn 9:23 oled Jumalale väga k.

1Ko 16:18 Seepärast pidage selliseid mehi k.

1Pe 1:19 veatu ja puhta Talle k. verega

KAMBRID

, Jes 26:20 Mine, mu rahvas, oma k.

KANA

, Mt 23:37 nagu k. kogub tibud tiibade alla

KANDMA

, Ro 15:1 tugevad k. nõrkade nõrkusi

KANGEKAELNE

, Õp 29:1 pärast noomimist k.

Ap 19:9 mõned k. keeldusid uskumast

KANGELANE

, Õp 16:32 Kes ei vihastu kergesti, on parem kui k.

KANNATAMA

, Õp 27:12 kogenematud saavad k.

Ro 8:17 kaaspärijad, kui me k. koos Kristusega

1Ko 12:26 Kui üks liige k., k. kõik teised temaga

Flp 1:29 au k. tema pärast

1Pe 2:20 kui te k. head tehes

1Pe 3:14 kui peaksite k., et teete, mis õige

1Pe 5:9 samal moel k. kõik vennad

KANNATAMATU

, Õp 14:29 k. näitab oma rumalust

KANNATLIK

, Neh 9:30 olid nendega k. palju aastaid

Mi 7:7 Ma ootan k. oma pääste Jumalat

Ro 9:22 Jumal väga k. sallinud vihaaluseid

1Ko 13:4 Armastus on k. ja lahke

1Te 5:14 olge k. kõigiga

Jk 5:8 Olge teiegi k., süda olgu kindel

2Pe 3:9 Jehoova ei viivita, vaid on k.

KANNATLIKKUS

, Õp 25:15 K. võidetakse ülem

2Pe 3:15 isanda k. tähendab päästet

KANNATUSED

, Ro 8:18 k. pole midagi võrreldes

Heb 2:10 k. kaudu täiuslikuks pääste teerajaja

KARI

, Lu 12:32 Ära karda, väike k.

KARIKAS

, Mt 20:22 võite juua k., millest mul tuleb

Lu 22:20 See k. sümboliseerib uut lepingut

Lu 22:42 võta see k. minult ära

1Ko 11:25 Samamoodi tegi ta k. pärast õhtusööki

KARISTAMA

, Jer 30:11 k. sind parajal määral

Ilm 3:19 noomin ja k. kõiki, kes on mulle armsad

KARISTUS

, Heb 12:11 Ükski k. ei too esialgu rõõmu

KARJA HOIDMA

, 1Pe 5:2 h. teie hoolde usaldatud k.

KARJAMAA

, Jes 30:23 söövad loomad avaral k.

KARJANE

, L 23:1 Jehoova on mu k.

Jes 40:11 Ta hoiab oma karja kui k.

Hes 34:2 Häda k., kes toidavad iseendid!

Hes 37:24 Taavet kuningas, neil kõigil on üks k.

Sak 13:7 Löö k., lambad jooksevad laiali

Mt 9:36 inimesed olid nagu lambad, kel pole k.

Joh 10:11 Mina olen hea k. Hea k. annab elu

Joh 10:14 Mina olen hea k., tunnen oma lambaid

Joh 10:16 Siis on üks kari ja üks k.

Ap 20:28 et te k. hoiaksite Jumala kogudust

Ef 4:11 seadnud mõned k. ja õpetajateks

KARM

, Õp 15:1 k. sõna õhutab viha

Kol 3:19 armastage naist, ärge olge k.

2Ti 3:1 viimseil päevil tulevad k. ajad

KARTMA

, 1Mo 9:2 Teid k. kõik loomad maa peal

2Aj 20:15 Ärge k. seda suurt väehulka

Ii 31:34 Kas olen k. rahvahulga arvamust

L 23:4 ei k. kurja, sest oled minuga

L 56:4 loodan Jumalale, ei ma k.

L 118:6 Jehoova on mu kõrval, ma ei k.

Jes 41:10 Ära k., sest mina olen sinuga

Lu 12:4 ärge k. neid, kes võivad tappa keha

Joh 20:19 uksed lukku pannud, sest k. juute

Ilm 2:10 Ära k. seda, mida sul tuleb kannatada

KARTMATUD

, Flp 1:14 k., rääkima Jumala sõna

KARTUS

, L 19:9 Jehoova k. on hea

KARU

, 1Sa 17:37 päästis mind lõvi ja k. küüsist

KASTE

, 5Mo 32:2 mu sõnad nõrguvad kui k.

KASTEPIISAD

, L 110:3 noorte sõdalaste vägi nagu k.

KASTMA

, 1Ko 3:6 Mina istutasin, Apollos k.

KASU

, Õp 14:23 Igasugusest töörügamisest on k.

1Ko 6:12 Kõik on lubatud, aga kõigest pole k.

1Ko 7:35 Seda ma räägin teie enda k.

1Ko 10:24 Igaüks taotlegu teise, mitte enda k.

Flp 2:4 Ärge pidage silmas enda, vaid ka teiste k.

KASUKS OLEMA

, 5Mo 8:16 et see o. teile k. tulevikus

KASULIK

, Jes 48:17 kes õpetab sulle, mis k.

2Ti 3:16 pühakiri on Jumalalt ning k.

KASUTAMA

, 1Ko 7:31 maailma k., ärgu täiel määral

KATE

, 2Ko 3:15 on k. nende südame peal

KATKUD

, Lu 21:11 tuleb k. ja näljahädasid

KATMA

, 1Ko 11:6 Kui naine pead ei k., lõigaku

KATSUMUSED

, Lu 22:28 on mu k. minu juurde jäänud

1Ko 10:13 k., mida inimesed ikka kogevad

Jk 1:2 Pidage rõõmuks, kui tabavad k.

Jk 1:12 Õnnelik, kes peab k. vastu

KAUGEL

, Ap 17:27 pole ta k. mitte ühestki meist

KAUNISTAMA

, Tt 2:10 et k. igati Jumala õpetust

KAUPMEHED

, Ilm 18:3 k. tema tõttu rikkaks saanud

KAVALDAMA

, Jer 20:7 Jehoova, sa k. mu üle

KAVATSUSED

, Õp 15:22 Nõu pidamata nurjuvad k.

Õp 19:21 Inimese südames palju k.

KEEFAS

, 1Ko 15:5 ilmutas K. ja kaheteistkümnele

Ga 2:11 K. tuli, rääkisin otsekoheselt

KEEL

, 1Mo 11:7 segame ära nende k.

L 34:13 hoidku k. kurja kõnelemast

Õp 18:21 Surm ja elu on k. võimuses

Õp 25:15 mahe k. murrab luu

Jes 35:6 keeletu k. hõiskab

Jes 50:4 Jehoova andnud õpetatud k.

Sef 3:9 Sel ajal annan rahvastele puhta k.

Sak 8:23 Kümme meest kõigist k.

Ap 2:4 hakkasid rääkima eri k.

1Ko 13:8 võõraste k. rääkimise and lakkab

1Ko 14:22 võõraste k. rääkimine uskmatute jaoks

Jk 1:26 aga ei talitse oma k.

Jk 3:8 k. ei suuda taltsutada ükski

Ilm 7:9 kõigist rahvastest, suguharudest ja k.

KEELAMA

, L 84:11 Jehoova ei k. head neile

Õp 3:27 Ära k. head neile, kes vajavad

Ap 5:28 k. rangelt, et tema nimel ei õpetaks

1Ko 7:5 Ärge k. end teineteisele

KEELETU

, Jes 35:6 k. keel hõiskab

KEELT PEKSMA

, Õp 20:19 kelle meeldib k. p.

KEERUB

, 1Mo 3:24 pani Eedeni aia idakülge k.

Hes 28:14 määrasin kaitsjaks kui võitud k.

KEEVALINE

, Õp 19:19 K. peab kallist hinda maksma

KEHA

, Mt 10:28 Ärge kartke neid, kes võivad tappa k.

Mt 26:26 sööge. See sümboliseerib minu k.

Ro 6:13 andke oma k. Jumala käsutusse

Ro 12:1 andke oma k. elavaks ohvriks

1Ko 7:4 mehel pole voli k. üle, vaid naisel

1Ko 15:44 Külvatakse maine k., äratatakse vaimne

Flp 3:21 kes muudab meie mannetu k.

1Te 4:4 tuleks hoida oma k. pühana ja au sees

KEHALIIGE

, 1Ko 12:18 pannud iga k. oma kohale

KEISER

, Mt 22:17 Kas maksta k. pearahamaksu?

Mr 12:17 Andke k., mis kuulub k., ja Jumalale

Joh 19:12 Kui vabaks lased, ei ole sa k. sõber!

Joh 19:15 Meil pole muud kuningat kui k.

Ap 25:11 soovin, et mu üle mõistaks kohut k.!

KERGENDUS

, 2Te 1:7 teie, kes kannatate, saate k.

KIBEDASTI

, Mt 26:75 Peetrus läks välja, nuttis k.

KIBEDUS

, Õp 14:10 Süda tunneb omaenese k.

KIIDETU

, 2Ko 6:8 aus ja häbis, laimatuna ja k.

KIILAKAS

, 2Ku 2:23 Mine üles, k.! Mine üles, k.!

KIILAS

, 3Mo 13:40 Kui ta muutub k., on ta puhas

3Mo 21:5 Preestrid ei tohi pead k. ajada

KIINDUMA

, Mt 10:37 rohkem k. kui minusse

KIINDUMUS

, Õp 8:30 tundsin tema sügavat k.

KIITLEMA

, 1Ko 1:31 Kes k., põhjuseks olgu Jehoova

KIITMA

, L 147:1 kui meeldiv ja hea on teda k.

Õp 27:2 K. sind keegi teine

1Ko 11:2 Ma k. teid, sest peate mind meeles

KIITUS

, 1Aj 16:25 Jehoova väärib ülimat k.

Õp 27:21 nii katsub k. läbi inimese

KIITUSOHVER

, Heb 13:15 Toogem Jumalale k.

KILP

, L 84:11 Jehoova on päike ja k.

KINDLAD

, 1Ko 15:58 olge k., vankumatud

KINDLAKS TEGEMA

, Flp 1:10 t. k., mis on esmatähtis

KINDLALT SEISMA

, 1Ko 16:13 s. k. usus

Kol 2:7 s. k. usus, nagu teid on õpetatud

KINDLASTI

, Ap 17:31 k., sest ta on üles äratanud

KINDLUS

, L 18:2 Jehoova on mu kalju ja k.

Jes 25:4 k. viletsale, k. vaesele kitsikuses

2Ko 10:4 relvad Jumalalt, suudavad purustada k.

KINDLUSTUNNE

, 2Ko 5:6 oleme alati tulvil k.

KINK

, Ro 6:23 Jumal annab k. igavese elu

KINNI HOIDMA

, Ro 12:9 h. kõvasti k. heast

Flp 2:16 h. kindlalt k. elu sõnast

KINNI PIDAMA

, Joh 14:15 armastate, p. k. käskudest

KINNI SIDUMA

, 5Mo 25:4 Ärge s. k. pulli suud

Mt 16:19 k. s. maa peal, on juba k. s. taevas

KINNITAMA

, Jes 35:3 K. nõrku käsi

Lu 22:32 Kui oled kahetsenud, k. vendade usku

KIRJUTAMA

, Tn 5:5 sõrmed, hakkasid k. seinale

Ro 15:4 varem k., on k. õpetuseks

1Ko 4:6 Ära mine üle selle, mis on k.

KISA

, Ef 4:31 viha, raev, k. ja solvavad sõnad

KISKJAD

, 3Mo 26:6 Ma vabastan maa k.

Hes 34:25 vabastan maa kurjadest k.

KITSAS

, Mt 7:13 Minge sisse k. väravast

KITSED

, Mt 25:32 nagu karjane eraldab lambad k.

KITSENDUSED

, 1Ko 7:35 mitte, et teha teile k.

KITSID

, 5Mo 15:7 ärge olge k. venna vastu

KITSIKUS

, 2Sa 22:7 K. hüüdsin ma Jehoovat

KIUSATUS

, Mt 6:13 aita, et me k. järele ei annaks

Mt 26:41 palvetage, et te k. järele ei annaks

KIVI

, L 118:22 saanud nurga tipmiseks k.

Tn 2:34 murti üks k. käte abita lahti

Mt 21:42 K., mille ehitajad kõrvale heitsid

Lu 19:40 vait jääksid, hakkaksid k. kisendama

KOBRA

, Jes 11:8 Imik mängib k. pesa juures

KODA

, 2Sa 7:13 ehitab k., mis kannab mu nime

L 27:4 et võiksin elada Jehoova k.

L 101:2 Ma käin oma k. puhta südamega

Jes 56:7 k. nimetatakse rahvaste palvek.

Lu 2:49 ei teadnud, et olen oma Isa k.?

Joh 2:16 Ärge tehke mu isa k. kaubak.!

KODAKONDSUS

, Flp 3:20 meie k. on taevas

KOER

, Õp 26:17 haarab kinni k. kõrvust

Kog 9:4 elus k. on parem kui surnud lõvi

2Pe 2:22 K. pöördub tagasi okse juurde

KOGEMA

, 1Ko 7:28 kes abielluvad, k. uusi raskusi

1Pe 2:3 olete ju k., et isand on hea

KOGENEMATU

, L 19:7 teevad k. targaks

Õp 22:3 k. lähevad edasi ja saavad kannatada

KOGUDUS

, L 22:25 kiidan sind suures k.

L 40:9 kuulutan head sõnumit suures k.

Mt 16:18 sellele kaljule ma ehitan oma k.

Ap 20:28 et te karjastena hoiaksite Jumala k.

Ro 16:5 tervitage k. nende majas

Kol 4:5 Käituge targalt nendega, kes ei kuulu k.

KOGUDUSEABILISED

, 1Ti 3:8 K. peavad olema

KOGUDUSETELK

, Jos 18:1 panid Siilosse püsti k.

KOGUDUSEVANEMAD

, Tt 1:5 määraksid ametisse k.

KOGU HINGEST

, Mt 22:37 Armasta Jehoova k. h.

Ef 6:6 täidavad Jumala tahet k. h.

Kol 3:23 Mida teete, tehke k. h.

KOGUMA

, Ef 1:10 k. Kristuse kaudu kokku kõik

KOHALOLEK

, Mt 24:3 mis on sinu k. tundemärk

Mt 24:37 nagu Noa päevad, nii ka k. aeg

2Pe 3:4 Kus on tema tõotatud k.?

KOHITSETUD

, Mt 19:12 k., kes on sellisena sündinud

KOHTUJÄRG

, Joh 19:13 Pilatus istus k.

Ro 14:10 kõik astume Jumala k. ette

KOHTUMÕISTJA

, Jes 33:22 Jehoova on meie k.

KOHTUMÕISTMINE

, Joh 5:22 Isa usaldanud k. Pojale

1Pe 4:17 k., algab Jumala kojast

KOHTUNIK

, Lu 18:2 k., kes ei kartnud Jumalat

KOHTUOTSUS

, Kog 8:11 Kui k. kuriteo kohta kiiresti

KOHUS

, Kog 12:13 pea käske, see on inimese k.

Tn 7:10 K. võttis istet, raamatud avati

Mr 13:9 Teid antakse minu pärast k. kätte

1Ko 7:3 Mees täitku oma k. naise vastu

KOHUTAMA

, Mi 4:4 keegi ei k. neid

Flp 1:28 ega lase vastastel end millestki k.

KOHUT KÄIMA

, 1Ko 6:6 k. vend k. vennaga

1Ko 6:7 on teile häbiks, et te üksteisega k. k.

KOHUT MÕISTMA

, Jes 26:9 kui sa maa üle k. m.

Mt 7:2 nagu k. m., m. ka teie üle k.

Lu 6:37 Ärge m. k. ja ka teie üle ei m. k.

Lu 22:30 m. k. Iisraeli 12 suguharu üle

Ap 17:31 seadnud päeva, millal m. k.

Ro 14:4 Kes oled, et m. k.

1Ko 6:2 pühad hakkavad k. m. maailma üle?

Jk 4:12 kes oled, et ligimese üle k. m.?

KOKKU ARVUTAMA

, Lu 14:28 istuks, a. k. kulusid

KOKKUTULEKUD

, 3Mo 23:4 Jehoova seatud pühad k.

KOLGATA

, Joh 19:17 Pealuuks, heebrea keeles K.

KOLJAT

, 1Sa 17:4 kahevõitleja K. Gatist

KOLM

, 5Mo 16:16 K. korda aastas, ilmugu mehed

2Ko 12:2 tunnen jüngrit, kes tõmmati k. taevasse

KOMISTAMA

, L 119:165 miski ei pane neid k.

KOMISTUSKIVI

, Ro 14:13 hoidugem saamast k.

1Ko 10:32 Hoiduge saamast k. Jumala kogudusele

Flp 1:10 oleksite veatud ega saaks teistele k.

KONTROLLIMA

, 1Ti 3:10 Esmalt k. nende sobivust

1Jo 4:1 k., kas need sõnumid on Jumalalt

KOOLID

, Joh 7:15 pühakirja tunneb, kui pole k.

KOOLITAMATA

, Ap 4:13 k. ja tavalised inimesed

KOOREM

, L 55:22 Heida oma k. Jehoova peale

L 68:19 Jehoova, kes iga päev meie k. kannab

Lu 11:46 panete inimeste peale rasked k.

Ap 15:28 teie peale ei tohi panna muud k.

Ga 6:2 Kandke üksteise k.

Ga 6:5 Igaühel on kanda oma k.

1Te 2:6 oleksime võinud olla teile kulukaks k.

Ilm 2:24 ma ei pane teie peale muud k.

KOORMAMA

, Lu 21:34 et te ei k. südant liigsöömise

Heb 12:1 heitkem endalt ära kõik, mis meid k.

KOORMAVAD

, 1Jo 5:3 tema käsud ei ole k.

KOOSKÕLALISELT

, Ef 4:16 keha k. kokku liidetud

KOOSOLEKUD

, Heb 10:25 unarusse k. käimist

KOOSTÖÖ

, Ef 4:16 teeb k. iga liigese abil

KOPUTAMA

, Mt 7:7 k. lakkamata ja teile avatakse

KORAH

, 4Mo 26:11 K. pojad ei surnud

Ju 11 K. kombel mässu õhutades!

KORD

, 1Ko 14:40 kõik toimugu viisakalt ja k. järgi

KORDAMA

, 5Mo 6:7 K. neid oma lastele

KORDA MINEMA

, L 1:3 kõik, mis ta teeb, l. k.

KORDA SEADMA

, 2Ko 13:11 olge rõõmsad, s. asjad k.

KORNEELIUS

, Ap 10:24 K. kokku kutsunud sugulased

KORRALIK

, 1Ti 3:2 Ülevaataja peab olema k.

KORRATUS

, 1Ko 14:33 mitte k., vaid rahu Jumal

KORVITÄIS

, Mt 14:20 ülejäänud palukesi korjati 12 k.

KOSTMA

, Ro 8:34 Kristus Jeesus k. meie eest

KOSUTAMA

, Ap 14:22 k. jüngreid, ergutasid usus

KOSUTUS

, Ap 3:19 et Jehoovalt tuleksid k. ajad

KOTKAD

, Jes 40:31 tõusevad tiibadega üles nagu k.

KRISTLASED

, Ap 11:26 jüngreid Jumala juhtimisel nimetama k.

KRISTUS

, Joh 17:3 Jeesus K., kelle oled läkitanud

1Ko 7:39 vaba abielluma, üksnes K. jüngriga

1Ko 11:3 K. pea on Jumal

KROON

, Õp 12:4 Tubli naine oma mehe k.

KUJU

, 2Mo 20:4 Sa ei tohi teha endale nikerdatud k.

Tn 2:31 Sina, kuningas, nägid üht suurt k.

KUJUNDAMA

, 1Pe 1:14 ärge enam laske end k. ihadel

KUKK

, Mt 26:34 enne kui k. kireb, salgad sa mu

KUKKUMA

, Mt 15:14 pime pimedat, k. mõlemad auku

KULD

, Hes 7:19 Ei hõbe ega k. päästa neid

KULDKUJU

, Tn 3:1 Nebukadnetsar tegi k.

Tn 3:18 me ei kummarda k.

KULDÕUNAD

, Õp 25:11 otsekui k. hõbevaagnail

KULUD

, Lu 14:28 istuks maha ega arvutaks kokku k.

KUMMARDAMA

, Mt 4:10 pead k. Jehoovat

Joh 4:24 peavad k. teda vaimus ja tões

KUMMUTAMA

, 1Pe 2:15 k. rumalate inimeste väited

KUNINGAS

, Koh 21:25 Neil päevil polnud Iisraelis k.

1Sa 23:17 Sina saad k., mina olen järgmine

L 2:6 olen seadnud oma k. Siionile

Õp 21:1 K. süda otsekui veeoja

Õp 22:29 osava töömehe koht k. teenistuses

Jes 32:1 K. hakkab valitsema õiguse nimel

Sak 14:9 Jehoovast saab k. kogu maa üle

Mt 21:5 k. tuleb, istub eesli seljas

Mt 27:29 Ole tervitatud, juutide k.!

Lu 21:12 saadetakse k. ja maavalitsejate ette

Joh 19:15 Meil pole muud k. kui keiser

Ap 4:26 Maa k. astuvad välja, kogunevad

1Ko 15:25 valitseb k., kuni Jumal pannud vaenlased

Ilm 1:6 on teinud meid k. ning preestriteks

Ilm 5:10 nad hakkavad k. maa üle valitsema

Ilm 18:3 Maa k. on temaga hooranud

KUNINGRIIGILEPING

, Lu 22:29 teen teiega k.

KUNINGRIIK

, 2Mo 19:6 teist saab preestrite k.

Tn 2:44 rajab taeva Jumal k.

Tn 7:14 talle anti valitsus, au ja k.

Tn 7:18 Kõigevägevama pühad saavad k.

Mt 4:8 Kurat näitas kõiki maailma k.

Mt 6:10 Sinu k. tulgu. Sinu tahe sündigu

Mt 6:33 Pidage kõige tähtsamaks Jumala k.

Mt 21:43 k. antakse rahvale, kes selle vilja kannab

Mt 24:14 Head sõnumit k. kuulutatakse

Mt 25:34 tasuks k., mis on teie jaoks valmis

Lu 12:32 Isa on otsustanud anda teile k.

Joh 18:36 Minu k. ei kuulu sellesse maailma

Ap 1:6 kas taastad praegu Iisraeli k.?

1Ko 15:24 annab k. üle oma Jumalale ja Isale

Ga 5:21 kel tavaks nõnda toimida, ei päri Jumala k.

Kol 1:13 viinud meid oma armsa poja k.

Ilm 11:15 Nüüd valitseb maailma üle meie isanda k.

KURAT

, Mt 25:41 igavesse tulle, mis on valmis K.

Lu 4:6 K. ütles: võim on antud minule

Lu 4:13 Kui K. oli kiusamise lõpetanud, läks ära

Lu 8:12 tuleb K. ja võtab sõnumi nende südamest

Joh 8:44 Teie isa on K., te tahate täita isa soove

Ef 4:27 ärge andke võimalust K.

Ef 6:11 suudaksite seista vastu K. sepitsustele

Jk 4:7 K. seiske vastu, ta põgeneb

1Pe 5:8 K. käib ringi nagu möirgav lõvi

1Jo 3:8 teha lõpp K. tegudele

Ilm 12:12 Häda, sest K. on tulnud alla teie juurde

Ilm 20:10 K., heideti tule ja väävli järve

KURB

, L 38:6 terve päeva käin k. ringi

Kog 7:3 k. nägu teeb südame paremaks

KURBUS

, Jes 51:11 k. ja ohkamine põgenevad ära

2Ko 2:7 et liigne k. teda enda alla ei mataks

KURI

, Jes 11:9 Ei tehta k. ega kahju

KURITARVITAMA

, 1Ko 9:18 ei taha k. õigusi

KURJAD

, L 37:9 k. tehakse lõpp

Ef 6:12 võitlust k. vaimudega

KURT

, 3Mo 19:14 Te ei tohi needa k.

Jes 35:5 k. kõrvad lähevad lahti

Mr 7:37 Isegi k. paneb ta kuulma

KURVAD

, Mt 5:4 Õnnelikud on k.

KURVASTAMA

, L 78:41 k. Iisraeli Püha

Ef 4:30 ärge k. Jumala püha vaimu

1Te 4:13 et ei k. nii nagu need, kel pole lootust

KURVASTUMA

, 2Ko 7:9 Te k. Jumalale meelepäraselt

KUSTUTAMA

, Ap 3:19 muutke end, et teie patud k.

KUTSE

, Ef 4:1 elaksite esitatud k. vääriliselt

KUTSUTUD

, Mt 22:14 paljud k., aga vähesed valitud

KUU

, Jl 2:31 k. muutub vereks

Lu 21:25 tunnustähti päikeses, k. ja tähtedes

KUULAMA

, Õp 1:5 Tark k. ja laseb end õpetada

Hes 2:7 anna teada, kas nad siis k. või mitte

Mt 17:5 See on mu armas poeg. Teda k.!

Lu 10:16 Kes k. teid, k. ka mind

Ap 4:19 kas on õige k. teid, aga mitte Jumalat

Jk 1:19 valmis k., ärgu rääkigu mõtlematult

KUULEKAS

, Ro 6:17 olete saanud südamest k.

Ro 16:26 rahvad usuksid ja oleksid k.

Flp 2:8 Inimesena ta alandus ja jäi k. surmani

KUULEKUS

, Ro 5:19 ühe k. tõttu paljud õigeks

Heb 5:8 õppis ta k. oma kannatuste kaudu

KUULETUMA

, 2Mo 24:7 valmis tegema kõike ja k.

L 51:12 ärata mus soov k. sulle

Joh 3:36 aga kes Pojale ei k., ei saa elu

Ap 5:29 k. eelkõige Jumalale, mitte inimestele

Ef 6:5 Orjad, k. oma isandale

Heb 13:17 K. neile, kes on teie seas eestvedajad

KUULETUMINE

, 1Sa 15:22 K. on parem kui tapaohver

KUULMA

, Ro 10:14 kuidas nad saavad k., kui keegi

KUULUMA

, Ro 14:8 elame või sureme, k. Jehoovale

1Ko 6:19 Te ei k. endale

KUULUTAMA

, 2Mo 9:16 et mu nime k. kogu maal

Mt 9:35 Jeesus k. head sõnumit

Mt 24:14 Head sõnumit kuningriigist k.

Lu 8:1 Jeesus rändas ning k. head sõnumit

Ro 10:14 kuidas saavad kuulda, kui keegi ei k.?

1Ko 11:26 iga kord, k. Isanda surma, kuni ta tuleb

2Ti 4:2 k. Jumala sõna, pea pakiliseks

KÕHKLEV

, Jk 1:8 Ta on k., ebakindel kõigil teedel

KÕIGEKÕRGEM

, Tn 4:17 mõistaksid: K. valitseb

KÕLBLIKKUS

, 2Ko 3:5 meie k. tuleb Jumalalt

KÕLBLIKUD

, 2Ti 2:2 et nad saaksid k. õpetama teisi

KÕLVATUD

, Ro 1:24 südame k. ihade võimusesse

KÕLVATUS

, Kol 3:5 Surmake hoorus, k., iharus

KÕNDIMA

, Joh 6:19 nägid nad Jeesust mere peal k.

KÕNE

, L 19:4 kostab nende k. üle maa

Ap 15:32 pidasid vendadele innustavaid k.

KÕNTS

, 1Ko 4:13 Maailm peab meid seniajani k.

KÕRB

, Jes 35:6 K. tulvavad veed

Jes 41:18 K. muudan ma roostikuks

KÕRBETASANDIK

, Jes 35:1 k. rõõmutseb, õitseb

KÕRGEAULINE

, Ap 24:3 oleme tänulikud, k. Felix

KÕRGEIM

, L 83:18 Jehoova k. üle kogu maa

KÕRGEIM VALITSEJA

, L 73:28 K. v. Jehoova varjupaigaks

Ap 4:24 K. v., sina oled teinud taeva ja maa

KÕRGEM

, Joh 14:28 sest Isa on minust k.

KÕRGEST SOOST

, 1Ko 1:26 ei ole tarku ega k. s.

KÕRGID

, Ro 12:16 Ärge olge k., vaid alandlikud

KÕRVALE HEITMA

, Jer 8:9 h. k. Jehoova sõna

KÕVER

, Kog 1:15 K. ei saa teha sirgeks

KÄED

, Jes 35:3 Kinnitage nõrku k.

KÄENDAJA

, Õp 11:15 Kes hakkab võõrale k.

Õp 17:18 lööb kätt, nõustub hakkama k.

KÄIMA

, Mi 6:8 tagasihoidlik koos oma Jumalaga k.

KÄITUMA

, Flp 1:27 k. hea sõnumi vääriliselt

1Pe 2:12 K. alati hästi inimeste hulgas

KÄITUMINE

, 1Pe 3:1 võidetaks usule tänu naise k.

KÄND

, Jes 11:1 Iisai k. kasvab võrse

Tn 4:15 k. koos juurtega jätke maa sisse

KÄRMAS

, Õp 29:20 meest, kes k. sõna võtma?

KÄSI

, L 145:16 avad oma k. ja täidad soovid

Jes 41:10 oma parema k. hoian sinust kinni

Sak 14:13 k. tõuseb ligimese vastu

Mt 6:3 ärgu vasak k. teadku, mida parem k. teeb

KÄSIVARS

, Joh 12:38 Kellele ilmutatud Jehoova k.?

KÄSK

, Mt 22:40 kahel k. põhinevad Moosese seadus

Mr 12:28 Milline on kõikidest k. esimene?

Mr 12:31 Neist suuremat k. ei ole

Joh 13:34 annan teile uue k.: armastage üksteist

KÄSUTUSSE ANDMA

, Ro 6:13 a. oma keha Jumala k.

KÄTTEMAKS

, 5Mo 32:35 K. kuulub mulle

KÄTTE MAKSMA

, Ro 12:19 Ärge m. ise k., armsad

2Te 1:8 m. k. neile, kes ei tunne Jumalat

KÄTTE TASUMA

, Õp 20:22 Ära ütle: t. kurja eest k.!

KÜLALINE

, L 15:1 kes võib olla k. su telgis?

KÜLALISLAHKE

, Ro 12:13 Aidake pühasid, olge k.

Tt 1:7, 8 ülevaataja peab olema k.

1Pe 4:9 Olge k. ilma nurisemata

3Jo 8 tuleb olla nende vastu k.

KÜLALISLAHKUS

, Heb 13:2 Ärge unustage k.

KÜLJELUU

, 1Mo 2:22 valmistas mehe k. naise

KÜLLUS

, Lu 12:15 kui inimesel kõike k., ei taga elu

KÜLLUSLIK

, Joh 10:10 oleks elu ja et oleks seda k.

KÜLVAMA

, L 126:5 Kes k. pisaratega, lõikab

Kog 11:6 K. seemet hommikul

Ga 6:7 Mida inimene k., seda ta ka lõikab

KÜMME

, 1Mo 18:32 Ma ei hävita seda k. pärast

Sak 8:23 K. haaravad kinni juudi mehe kuuest

KÜMME KÄSKU

, 2Mo 34:28 Jumal tahvlitele k. k.

KÜMNED TUHANDED

, Ilm 5:11 Neid kümneid ja k. t.

KÜMNIS

, Neh 10:38 leviidid k. omakorda kümnendiku

Mal 3:10 Tooge kogu k. varaaita

KÜPSED

, Ga 6:1 teie, kes olete vaimselt k.

Heb 5:14 k. inimeste jaoks on tahke toit

KÜPSUS

, Heb 6:1 pürgigem edasi k. poole

KÜSIMA

, L 2:8 K. minult ja ma annan rahvad sulle

KÜTTIMA

, 3Mo 17:13 Kui k., peab vere maha valama

KÜÜNAR

, Mt 6:27 elu k. võrra pikendada

KÜÜSLAUGUD

, 4Mo 11:5 on hästi meeles sibulad ja k.

KYROS

, Esr 6:3 K.: see koda tuleb üles ehitada

Jes 45:1 ütleb Jehoova oma võitule K.

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

L

LAATSARUS 1

, Joh 11:11 L., sõber, uinunud magama

Joh 11:43 L., tule välja!

LAATSARUS 2

, Lu 16:20 kerjus nimega L.

LAEGAS

, 2Mo 25:10 Tee akaatsiapuust l.

LAENAJA

, Õp 22:7 l. on laenuandja ori

LAENAMA

, Õp 19:17 lahke vaese vastu, l. Jehoovale

Lu 6:35 l. ilma midagi tagasi lootmata

LAENUKS VÕTMA

, L 37:21 v. l. ega maksa tagasi

LAEV

, 1Mo 6:14 Ehita endale goferipuust l.

1Ti 1:19 nende usk on läinud põhja nagu l.

LAEVAHUKK

, 2Ko 11:25 kolm korda üle elanud l.

LAHING

, 1Sa 17:47 see on Jehoova l.

1Ko 14:8 kes hakkab l. valmistuma?

LAHKED

, Ap 28:2 inimesed olid erakordselt l.

LAHKHELID

, Ro 16:17 tähele, kes külvavad l.

LAHKUS

, Õp 31:26 keelt valitseb l. seadus

LAHTI PÄÄSTMA

, Mt 18:18 mille te p. l. maa peal

LAHTI ÜTLEMA

, Ap 26:11 sundida neid usust l. ü.

LAHUTAMA

, Mt 19:9 l. muul põhjusel

Mr 10:11 Kes naise endast l. ja abiellub teisega

Ro 8:39 ei suuda meid l. Jumala armastusest

LAHUTUS

, Mal 2:16 ma vihkan l.

LAHUTUSTUNNISTUS

, 5Mo 24:1 mees naisele l.

Mt 19:7 Miks Mooses ütles, et peab andma l.?

LAIM

, 3Mo 19:16 ei tohi rahva seas l. levitada

LAIMAJA

, Õp 16:28 l. lahutab lähedased sõbrad

LAIMAMA

, 1Ko 4:13 kui meid l., vastame leebelt

LAIMATU

, 2Ko 6:8 aus ja häbis, l. ja kiidetuna

LAISK

, Õp 6:6 Mine sipelga juurde, sa l.

Õp 10:26 Nagu suits silmadele on l. tööandjale

Õp 19:24 L. pistab käe vaagnasse

Õp 20:4 Külma ilmaga l. ei künna

Mt 25:26 Sa nurjatu ja l. ori!

Ro 12:11 Olge töökad, mitte l.

LAITMATUS

, 1Aj 29:17 sa tunned heameelt l.

Ii 27:5 Ma ei loobu oma l. kuni surmani!

L 25:21 L. kaitsku mind

L 26:11 Mina käin l.

LAKKAMATA

, Tn 6:16 Jumal, keda sa l. teenid

LAMBAKESED

, Joh 21:16 hoia mu l. kui karjane

LAMMAS

, L 100:3 tema rahvas ja karjamaa l.

Jes 53:7 Ta viidi tapale nagu l.

Mt 25:33 paneb l. oma paremale käele

LAMP

, L 119:105 Sinu sõna on mu jalale l.

Mt 6:22 Keha l. on silm

Mt 25:1 kümne neitsiga, kes võtsid oma l.

LANGEMA

, Õp 24:16 õige võib l. seitse korda

Kog 4:10 Kui üks l., aitab teine kaaslase üles

1Ko 10:12 kes seisab, vaadaku, et ta ei l.

LANGETÕBISED

, Mt 4:24 l. või halvatud, tegi terveks

LAPS

, 5Mo 31:12 Koguge mehed, naised, l.

Koh 13:8 mida peaksime tegema l.

L 8:2 L. ja imikute suu kaudu

Õp 22:6 Õpeta l. teed, ei lahku ka vanas eas

Jes 54:13 Jehoova õpetab kõiki su l.

Mt 11:16 sarnaneb l., kes istuvad turgudel

Mt 18:3 kui ei saa l. sarnaseks, ei pääse

Mt 19:14 Laske l. olla, ärge takistage neid

Lu 9:47 võttis väikse l. enda kõrvale seisma

Lu 10:21 peitnud tarkade eest, avaldanud l.

Ro 8:21 saab Jumala l. võrratu vabaduse

1Ko 7:14 Muidu poleks ju teie l. pühad

1Ko 13:11 rääkisin, mõtlesin ja arutlesin nagu l.

1Ko 14:20 olge l. kurjuses

2Ko 12:14 L. ei pea koguma vara vanematele

Ef 6:1 L., kuulake oma vanemate sõna

1Jo 3:2 oleme praegu Jumala l.

LAPSENDAMA

, Ro 8:15 Jumal l. oma poegadeks

LAPSEOOTEL

, 1Te 5:3 sünnitusvalud tabavad l. naist

LASTETU

, 5Mo 7:14 Ükski mees ega naine pole l.

LAUD

, Tn 11:27 ühes l. istudes räägivad valet

1Ko 10:21 ei või süüa Jehoova l. ja deemonite l.

LAUL

, Neh 12:46 lauldi ülistus- ja tänul.

L 98:1 Laulge Jehoovale uus l.

Ap 16:25 Paulus ja Siilas kiitsid Jumalat l.

Kol 3:16 Jumala ülistuseks loodud l.

LAULJAD

, 1Aj 15:16 Taavet käskis määrata l.

LAULMA

, L 96:1 L. Jehoovale uus laul!

Mt 26:30 kui olid kiituslaule l., läksid Õlimäele

Ef 5:19 l. ja mängides kogu südamest Jehoovale

LAUP

, Hes 3:9 teinud su l. kõvemaks kui ränikivi

Hes 9:4 tee märk inimeste l., kes ohkavad

LEEBE

, 1Ko 4:13 kui laimatakse, vastame l.

2Ti 2:24 peaks olema l. kõigiga

LEEGITSEMA

, 2Ti 1:6 hoiaksid l. Jumala andi

LEEGITSEV

, Ap 7:30 ilmutas ingel l. põõsas

LEEVI

, Mal 3:3 Ta puhastab L. poegi

LEHED

, Hes 47:12 vili toiduks ja l. tervendavad

Mt 24:32 kui ilmuvad l., teate, et suvi on ligidal

LEHM

, Jes 11:7 L. ja karu söövad üheskoos

LEIB

, Neh 9:15 andsid sa neile l. taevast

L 37:25 ega lapsi l. kerjamas

Jes 55:2 raha selle eest, mis pole l.

Mt 4:4 Inimese elu ei sõltu üksnes l.

Mt 6:11 Anna meile tänase päeva l.

Mt 26:26 võttis Jeesus l., murdis

1Ko 10:17 üks l., kõik sööme seda ühte l.

LEIGE

, Ilm 3:16 Aga et oled l., sülitan välja

LEINAKODA

, Kog 7:2 Parem minna l. kui pidukotta

LEOPARD

, Jes 11:6 l. lebamas kitsekese kõrval

Tn 7:6 nägin metsalist, nagu l.

LEPING

, 1Mo 15:18 sõlmis Jehoova Aabramiga l.

Jer 31:31 sõlmin uue l.

Lu 22:20 sümboliseerib uut l. minu vere alusel

Lu 22:29 teen teiega kuningriigil., nagu isa

LEPINGUVERI

, Mt 26:28 see sümboliseerib minu l.

LEPITAMA

, Ro 3:25 l. tema veresse uskumise alusel

Ro 5:10 meid l. Jumalaga tema poja surma kaudu

2Ko 5:19 Jumal l. Kristuse kaudu maailma endaga

LEPITUS

, 3Mo 16:34 toimetada kord aastas l.

LEPITUSOHVER

, 1Jo 2:2 l. meie pattude eest

LEPPIMA

, 1Ko 7:11 jäägu üksikuks või l. ära mehega

LESKNAINE

, L 146:9 peab ülal isata last ja l.

Mr 12:43 see vaene l. pani annetuskasti rohkem

Lu 18:3 l., kes käis muudkui [kohtuniku] juures

Jk 1:27 hoolitseda orbude ja l. eest

LEVIIDID

, 2Mo 32:26 l. kogunesid tema ümber

4Mo 3:12 L. kuuluvad mulle

2Aj 35:3 l., kogu Iisraeli õpetajatele

LIBE

, L 73:18 paned nad l. pinnale

LIBEKEELSUS

, Ro 16:18 l. petavad südameid

LIGI

, L 73:28 minul on hea olla Jumala l.

L 145:18 Jehoova l. kõigile, kes teda appi hüüavad

LIGI HOIDMA

, 5Mo 10:20 Kartke Jehoovat, h. tema l.

Jos 23:8 teil tuleb h. Jehoova l.

LIGIMENE

, Lu 10:27 armasta oma l. nagu iseennast

Lu 10:36 Kes oli sinu arvates l. sellele mehele

LIHA

, Õp 23:20 Ära ole nende seas, kes l. õgivad

1Ko 15:50 l. ja veri ei saa pärida kuningriiki

LIHTSAMEELNE

, Õp 14:15 L. usub igat sõna

LIIGNAISED

, 1Ku 11:3 700 naist ja 300 l.

LIISK

, L 22:18 heidavad l. mu riiete pärast

LIISUOSA

, Tn 12:13 saada kätte l. päevade lõpus

LIIV

, 1Mo 22:17 järeltulijaid nagu l. mere ääres

LILLED

, Lu 12:27 Vaadake, kuidas kasvavad l.

LINN

, Lu 4:43 pean ka teistele l. kuulutama

Heb 11:10 ootas kindlale alusele rajatud l.

LINNAMÜÜR

, Jos 6:5 Siis variseb l. kokku

LINNAVANGLA

, Ap 5:18 apostlid kinni, panid l.

LINNUD

, Mt 6:26 Jälgige l., nad ei külva

LINNUPÜÜDJA

, L 91:3 päästab l. püünisest

LIPITSEMA

, Õp 29:5 Kes ligimesega l., laotab võrgu

Ju 16 l. omakasu pärast

LOHE

, Ilm 12:9 visati alla see suur l., see algne madu

LOHUTAJAD

, Ii 16:2 Te kõik olete koormavad l.

LOHUTAMA

, Ii 2:11 kaastunnet avaldama ja teda l.

Jes 49:13 Jehoova l. oma rahvast

Jes 61:2 l. kõiki leinajaid

Mt 5:4 Õnnelikud on kurvad, sest neid l.

LOHUTAMATU

, Jer 31:15 Raahel l. oma laste pärast

LOID

, Õp 19:15 l. jääb nälga

Heb 5:11 te olete läinud l. kuulma

2Pe 1:8 ei saa te jääda l. ja viljatuks

LOJAALNE. Vt USTAV.

LOMBAKAS

, Mal 1:8 Kui toote l. või haige looma

LOOBUMA

, Lu 14:33 kes ei l., ei saa olla jünger

Ga 6:9 Ärgem siis l. head tegemast

Flp 2:7 Ta l. kõigest ja sai orja sarnaseks

LOODU

, Ro 8:20 L. on allutatud tühisusele

2Ko 5:17 kes on Kristuse jünger, on uus l.

Kol 1:23 kuulutatud kogu l. seas taeva all

LOOGILINE

, Lu 1:3 l. järjekorras kirja panna

Ap 9:22 selgitades l., et Jeesus ongi messias

LOOJA

, Kog 12:1 Pea L. meeles oma nooruspäevil

LOOM

, 1Mo 7:2 Võta puhastest l. igast liigist seitse

3Mo 18:23 ei tohi ühtida l.

Õp 12:10 Õige hoolitseb l. eest

Kog 3:19 inimestel kui l. on sama lõpp

Mal 1:8 Kui toote ohvriks pimeda l.

LOOMA

, 1Mo 1:1 Alguses l. Jumal

L 104:30 läkitad oma vaimu, nad l.

Jes 45:18 kes pole l. seda ilmaaegu

Kol 1:16 Tema kaudu on l. kõik

Ilm 4:11 sinu tahtel kõik olemasollu tulnud ja l.

LOOMINE

, Ro 1:20 maailma l. alates selgelt näha

LOOMISTÖÖ

, Ilm 3:14 Aamen, Jumala l. algus

LOOMULIKUD

, Ro 1:27 loobunud l. seksuaalsuhetest

LOOMUVASTANE

, 3Mo 18:23 ühtida loomaga, on l.!

Ro 1:26 loomulikud seksuaalsuhted l. vastu

Ju 7 rahuldasid oma l., patuseid ihasid

LOOTEIGA

, L 139:16 Su silmad nägid mind juba l.

LOOTMA

, L 56:11 l. Jumalale, ei ma karda

L 62:8 L. talle igal ajal

L 84:12 õnnelik, kes sinu peale l.

L 146:3 Ärge l. valitsejatele

L 146:5 Õnnelik, kes l. Jehoova peale

Õp 3:26 sest sa l. Jehoovale

Õp 28:26 Kes l. oma südamele, on rumal

Jer 17:5 Neetud on mees, kes l. inimesele

2Ko 1:9 ei l. iseenda peale, vaid Jumala peale

LOOTUS

, Ro 8:24 meile on antud see l.

Ro 12:12 Olge rõõmsad oma l. üle

Ro 15:4 julgustab meid, et meil oleks l.

Ef 1:18 teaksite, millise l. juurde on kutsunud

Ef 2:12 ilma Kristuseta, ilma l. ja Jumalata

Heb 6:19 l. on meile otsekui hinge ankur

LOTI NAINE

, 1Mo 19:26 L. n. muutus soolasambaks

LOTT

, Lu 17:28 ka L. päevil: inimesed sõid, jõid

Lu 17:32 Tuletage meelde L. naist!

2Pe 2:7 päästis L., kes oli õige

LUBAMA

, 1Ko 6:12 Kõik on l., aga kõigest pole kasu

LUGEMA

, 5Mo 17:19 l. seda kõigil oma elupäevil

Jos 1:8 L. seda mõttega päeval ja ööl

L 1:2 l. ta seadust mõttega

Ap 8:30 Kas sa saad aru sellest, mida sa l.

LUGU PIDAMA

, Ef 5:33 naine p. oma mehest l.

1Te 5:12 p. l. neist, kes juhatavad teid

LUGUPIDAMATU

, 2Sa 12:14 oled Jehoova vastu l.

LUGUPIDAMINE

, 1Pe 3:15 vastake sügava l.

LUGUPIDAV

, 1Pe 3:2 head käitumist ja l. hoiakut

LUKSUS

, Ilm 18:7 ajanud taga l.

LUMIVALGE

, Jes 1:18 patud erepunased, saavad l.

LUNA

, L 49:7 ei saa ükski anda Jumalale l.

LUNASTAMA

, L 49:7 ei saa ükski eales l. oma venda

LUNASTUSHIND

, Mt 20:28 tuli andma elu l.

Ro 8:23 vabanemist oma kehast l. alusel

LUU

, 1Mo 2:23 l. minu l. ja liha minu lihast

2Ku 13:21 surnu puutus kokku Eliisa l.

L 34:20 hoiab tema l., ühtki ei murta

Õp 25:15 mahe keel murrab l.

Jer 20:9 nagu põletav tuli, suletud l.-kontidesse

Joh 19:36 Ühtki tema l. ei murta

LUUKAS

, Kol 4:14 armas arst L.

LÕBUNAINE

, Õp 7:10 riietatud kui l.

LÕHE

, Mt 10:35 olen tulnud tekitama l.

1Ko 1:10 et teie seas ei oleks l.

LÕHKI REBIMA

, Jl 2:13 R. l. oma süda, mitte riided

LÕIKAMA

, Kog 11:4 kes vaatleb pilvi, ei saa l.

2Ko 9:6 kes rohkesti külvab, see ka l. rohkesti

Ga 6:7 Mida inimene külvab, seda ta ka l.

Ga 6:9 saame omal ajal l., kui me ei tüdi

LÕIKUMA

, 3Mo 21:5 Preestrid ei tohi l. oma keha

LÕIKUSTÖÖ

, Mt 9:37 L. palju, töötegijaid vähe

LÕNG

, Kog 4:12 kolmekordset l. ei saa kergesti

LÕPETAMA

, Ap 20:24 l. võidujooksu ja teenistuse

2Ti 4:7 olen jooksu l., usu säilitanud

LÕPP

, Mt 24:14 kuulutatakse ja siis tuleb l.

Joh 13:1 Jeesus armastas neid l.

LÕPPEMA

, Jes 46:10 kuulutan alguses, millega l.

LÕPUNI

, Mt 28:20 olen teie juures kuni ajastu l.

LÕUNA KUNINGAS

, Tn 11:11 L. k. saab tigedaks

Tn 11:40 l. k. hakkab temaga tõuklema

LÕVI

, 1Sa 17:36 maha löönud nii l. kui karu

L 91:13 trambid noore l. ja kobra peal

Jes 11:7 L. sööb õlgi nagu pull

Tn 6:27 päästis Taanieli l. küüsist

1Pe 5:8 Kurat käib ringi nagu möirgav l.

Ilm 5:5 L. Juuda suguharust

LÄBI KATSUMA

, Õp 27:21 nii k. kiitus l. inimese

LÄBIKÄIMINE

, 1Ko 5:9 lõpetaksite l. hoorajatega

2Te 3:14 lõpetage temaga l.

LÄBI PISTMA

, Sak 12:10 vaatavad seda, kelle nad l. p.

LÄBIPROOVITUD

, Jk 1:3 l. usk teeb vastupidavaks

LÄBI UURIMA

, 1Ko 11:28 u. inimene end l.

LÄHEDANE

, L 25:14 Jehoova on l. sõber

LÄHENEMA

, Jk 4:8 L. Jumalale, siis tema l. teile

LÄKITAJA

, Joh 7:28 mu l. on tõesti olemas

LÄKITAMA

, Jes 6:8 Siin ma olen, l. mind!

LÄMMATAMA

, Mr 4:19 l. sõnumi, muutub viljatuks

LÖÖMA

, Joh 19:3 Samuti l. nad teda vastu nägu

1Ko 9:27 l. oma keha ja teen enda orjaks

LÜÜDIA

, Ap 16:14 L., Tüatiira linnast purpurimüüja

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

M

MAA

, 1Mo 1:28 täitke m. ja alistage see

2Mo 9:29 m. kuulub Jehoovale

Ii 38:4 Kus olid, kui rajasin m.?

L 37:11 tasased pärivad m.

L 37:29 Õiged pärivad m.

L 104:5 m. ei kõigu mitte iial

L 115:16 m. on ta andnud inimlastele

Õp 2:21 ainult õiged tohivad elada m. peal

Jes 45:18 m. vormija ja valmistaja

Jes 66:8 Kas m. tuuakse ilmale päevaga?

Mt 5:5 kes tasase meelega, pärivad m.

MAAGIA

, Ap 19:19 tegelesid m., põletasid raamatud

MAAGID

, 5Mo 18:10 Ärgu leidugu teie seas m.

MAAGOOG

, Hes 38:2 nägu Googi poole M. maalt

MAAILM

, Lu 9:25 saaks kogu m., kuid kaotaks elu

Lu 16:8 m. inimesed on asju ajades arukamad

Joh 15:19 Kui kuuluksite m., siis m. armastaks

Joh 17:16 Nad ei kuulu m., nagu minagi ei kuulu m.

1Ko 3:3 te mõtlete ikka veel nagu m.

1Jo 2:15 Ärge armastage m.

1Jo 2:17 M. kaob, aga kes täidab Jumala tahet

MAAKERA

, Jes 40:22 tema, kes elab m. kohal

MAARJA 1

, Mr 6:3 Kas ta pole puusepp, M. poeg

MAARJA 2

, Lu 10:39 M. Isanda jalgade juures, kuulas

Lu 10:42 M. on endale hea osa valinud

Joh 12:3 M. võttis nardi, mis oli väga kallis

MAARJA 3

, Mt 27:56 Nende seas olid M. Magdaleena

Lu 8:2 M., keda hüütakse Magdaleenaks

MAARJA 4

, Mt 27:56 Jaakobuse ja Joosese ema M.

MAARJA 5

, Ap 12:12 kus elas M., Markuse ema

MAAVÄRINAD

, Lu 21:11 Tuleb suuri m., katkusid

MADU

, 1Mo 3:4 m. naisele: ei te sure!

Joh 3:14 Mooses tõstis kõrbes m. teiba otsa

MAGAMA

, 3Mo 20:13 Kui mees m. mehega

1Te 5:6 Ärgem siis m. nagu teised

MAGAMATA

, 2Ko 6:5 m. öid taludes, toidupuudust

2Ko 11:27 olnud öösel sageli m.

MAGAMINE

, Õp 6:10 veidi m., tukastamist

MAHA JÄTMA

, 5Mo 31:8 Ta ei hülga ega j. sind m.

Mt 19:29 Igaüks, kes on m. j. majad või põllud

Heb 13:5 ei hülga sind iial, ei j. sind kunagi m.

MAHA KISKUMA

, Ro 14:20 Ära k. m. Jumala kätetööd

MAHE

, Õp 25:15 m. keel murrab luu

MAINE

, 1Ko 2:14 Ent m. inimene ei võta vastu

MAINIMA

, Ef 5:3 ärgu isegi m. teie seas

MAITSMA

, L 34:8 M. ja vaadake, et Jehoova on hea!

Heb 6:4 olid valgustatud ja m. taevast andi

MAJA

, L 127:1 Kui Jehoova ei ehita m.

Jes 65:21 Nad ehitavad m. ja elavad neis

Joh 14:2 Minu isa m. on palju ruumi

Ap 5:42 kuulutasid iga päev nii templis kui m. m.

Ap 20:20 ei jätnud õpetamata avalikult ja m. m.

Heb 3:4 Mõistagi on iga m. kellegi ehitatud

MAJAPIDAJA

, Lu 12:42 Kes on ustav ja arukas m.

1Ko 4:2 M. aga oodatakse, et ta oleks ustav

MAJAPIDAMINE

, Ef 1:10 korraldada m. määratud ajal

MAKEDOONIA

, Ap 16:9 Tule M. ja aita meid!

MAKS

, Mt 17:25 kellelt võtavad maa kuningad m.?

Lu 23:2 keelab maksta m. keisrile

Ro 13:6 Samal põhjusel te maksate ka m.

Ro 13:7 kellele tuleb anda m., sellele m.

MAKSUKOGUJA

, Mt 18:17 olgu ta nagu m.

Lu 18:11 tänan, et mina pole nagu see m.!

MALTA

, Ap 28:1 saime teada, saart nimetatakse M.

MANASSE

, 2Aj 33:13 M. mõistis, Jehoova on Jumal

MANDUMA

, 2Ko 4:16 Kuigi me väliselt m.

MANITSEMA

, L 94:12 Õnnelik on inimene, keda sa m.

Õp 19:18 M. poega, kuni veel lootust

Õp 23:13 Ära jäta last m.

Hes 33:9 kui m. jumalatut pöörduma oma teelt

MANITSUS

, Õp 1:7 rumalad põlgavad tarkust ja m.

Õp 3:11 ära heida kõrvale Jehoova m.

MANNA

, 2Mo 16:31 Iisraellased nimetasid leiba m.

Jos 5:12 Iisraellastel polnud enam m.

MARKUS

, Kol 4:10 Barnabase nõbu M.

MARTA

, Lu 10:41 M., M., sa vaevad end paljuga

MA SAAN, KELLEKS MA TAHAN

, 2Mo 3:14 Ütle: M. on mind teie juurde saatnud

MASENDUNUD

, Flp 2:26 m., et kuulsite haigestumisest

1Te 5:14 lohutage m., toetage nõrku

MASS

, 2Mo 23:2 Ära mine m. kaasa kurja tegema

MATMA

, L 40:12 eksimused on m. mind enda alla

MEELDE TULETAMA

, Jes 65:17 Endisi asju ei t. m.

Heb 10:32 T. m. möödunud päevi

2Pe 1:12 tahan seda teile alati m. t.

MEELDETULETUSED

, L 119:24 Sinu m. on mulle kallid

MEELDIMA

, Joh 8:29 teen alati seda, mis talle m.

Ro 15:1 mitte tegema, mis endale m.

Ro 15:3 Kristuski ei teinud, mis endale m.

1Ko 7:33 abielus mees, püüdes m. naisele

Ef 6:6 silma all, kes püüavad inimestele m.

MEELDIV

, L 147:1 kui m. ja hea on teda kiita

MEELE JÄRELE

, Ro 15:2 Igaüks olgu ligimesele m. j.

1Ko 10:33 püüan olla kõigile kõiges m. j.

MEELELAHUTUS

, Õp 10:23 Rumalale häbitud teod otsekui m.

MEELELDI

, 2Mo 36:2 m. valmis seda tööd tegema

1Aj 29:17 olen selle kõik andnud m.

L 110:3 rahvas on m. valmis sõttamineku päeval

1Pe 5:2 hoidke Jumala karja m.

MEELEPÄRANE

, Ef 5:10 Tehke kindlaks, Isandale m.

Kol 1:10 oleksite talle kõigiti m.

MEELES PIDAMA

, Ii 14:13 seaksid aja ja p. mind m.!

L 8:4 mis on surelik, et teda m. p.

Kog 12:1 P. oma Loojat m. nooruspäevil

MEELITAV

, Õp 26:28 m. suu toob hukatust

Ro 16:18 m. sõnadega petavad südameid

MEELTMÖÖDA

, Ga 1:10 olla inimestele m.

MEELT PARANDAMA

, 1Ku 8:47 nad p. m., pöörduvad

MEES

, 1Ko 7:2 olgu igal naisel oma m.

Ef 5:25 M., armastage oma naist

Kol 3:18 Naised, alluge oma m.

MEHELE MINEMA

, Mt 22:30 ei võeta naisi ega m. m.

Mt 24:38 nagu enne veeuputust — inimesed l. m.

MEHISED

, 1Ko 16:13 olge m., saage tugevaks!

MEISTRIMEES

, Õp 8:30 tema kõrval kui m.

MELKISEDEK

, 1Mo 14:18 kuningas M., oli preester

L 110:4 preester igavesti, M. sarnane

MENSTRUATSIOON

, 3Mo 15:19 m. tõttu ebapuhas

3Mo 18:19 ei tohi läheneda naisele, kui m.

MERELIIV

, Ilm 20:8 Neid on nii palju kui m.

MEREPÕHI

, 2Mo 14:21 m. kuivas ja vesi lõhenes

MERI

, Jes 57:20 jumalatud on nagu mässav m.

Joh 6:19 nägid nad Jeesust m. peal kõndimas

MESI

, 2Mo 3:8 maa, kus voolab piima ja m.

Õp 25:27 Liiga palju m. süüa pole hea

MESSIAS

, Tn 9:25 ajani, kui tuleb m., juht

Tn 9:26 Pärast 62 nädalat m. tapetakse

Mt 16:16 Sina oled m., Jumala poeg

Lu 3:15 Rahvas ootas m., mõtlesid, Johannes ongi

Lu 24:26 Kas m. ei pidanud kannatama

Joh 1:41 Me oleme leidnud m.!

Joh 4:25 tuleb m., keda nimetatakse kristuseks

Ap 18:28 selgitas pühakirja põhjal, Jeesus on m.

METALLPEEGEL

, 1Ko 13:12 näeme ähmast kujutist m.

METSALISED

, Tn 7:3 Merest tuli neli hiiglaslikku m.

METSLOOMAD

, Ho 2:18 sõlmin lepingu m., lindudega

METSÕLIPUU

, Ro 11:17 ehkki sa oled m., poogiti

MIIKAEL

, Tn 10:13 M., üks tähtsamaid vürste

Tn 12:1 tõuseb M., suur vürst

Ilm 12:7 M. ja tema inglid sõdisid lohega

MIIN

, Lu 19:16 sinu m. on toonud sisse kümme m.

MILLISED

, 2Pe 3:11 m. peaksite siis teie olema

MINEMA

, Ilm 18:4 M. välja temast, minu rahvas

MIRJAM

, 4Mo 12:1 M. ja Aaron hakkasid nurisema

MOONUTAMA

, 2Ko 4:2 me ei m. Jumala sõna

MOOSES

, 4Mo 12:3 M. oli alandlikum kui kõik teised

L 106:32 M. läks nende pärast kehvasti

Ap 7:22 M. õpetati kõike egiptlaste tarkust

2Ko 3:7 ei suutnud M. nägu vaadata

MULD

, 1Mo 2:7 valmistas inimese m.

1Mo 3:19 M. sa oled ja m. sa saad

MULJE

, Mt 22:16 ei otsusta pinnapealse m. põhjal

Joh 7:24 Ärge mõistke kohut pinnapealse m. põhjal

Ga 2:6 Jumal ei otsusta välise m. järgi

MULJETAVALDAVAD

, 1Ko 2:4 ei kuulutanud m. sõnadega

MURE

, 1Sa 1:15 isand, mul on suur m.

L 94:19 Kui m. enda alla mattis, trööstisid

Õp 12:25 M. rõhub südant

Mt 6:34 Ärge olge m. homse päeva pärast

Mt 10:19 ärge olge m., kuidas või mida rääkida

Mr 4:19 selle ajastu m., rikkuse petlik veetlus

2Ko 11:28 koorem: m. kõigi koguduste pärast

MURETSEMA

, Jes 41:10 Ära m., mina olen su Jumal

1Ko 7:32 tahan, et teil poleks vaja m.

1Ko 7:32 kes pole abielus, m. Isandaga seotud

Flp 4:6 Ärge m. millegi pärast

MURETSEMINE

, Lu 12:25 suudab m. elu pikendada?

MURTUD

, L 51:17 meelepäraseks ohvriks m. vaim

L 147:3 tervendab need, kel m. süda

Jes 61:1 saatnud tervendama neid, kel m. süda

MUULANE

, 2Mo 22:21 Sa ei tohi m. halvasti kohelda

4Mo 9:14 Üks ja sama määrus nii m. kui

5Mo 10:19 Armastage siis teiegi m.

MUUTMA

, Mt 17:2 Jeesus m. nende ees

Ro 12:2 m. end teistsuguseks

MUUTUMA

, Mal 3:6 Mina olen Jehoova, mina ei m.

MÕELDAMATU

, 1Mo 18:25 m., et hukkaksid õige

MÕISTLIKKUS

, Flp 4:5 Teie m. olgu kõigile ilmne

MÕISTMA

, Neh 8:8 aidates rahval loetut m.

Ii 6:24 aidake mul m. mu süüd

L 119:27 Aita mul m. oma korralduste mõtet

1Pe 1:12 seda soovivad inglidki väga m.

MÕISTMATU

, L 14:1 M. ütleb: Jehoovat ei ole

MÕISTUJUTUD

, Mt 13:34 Jeesus rääkis m. kaudu

Mr 4:2 jagas neile palju õpetust m. kaudu

MÕISTUS

, Mt 22:37 Armasta Jehoovat kogu oma m.

Lu 15:17 Kui ta m. tuli, ütles ta

Ro 7:25 m. allun Jumala seadusele

MÕNITAMA

, 1Sa 17:26 m. elava Jumala sõjaväge

Lu 22:63 hakkasid mehed Jeesust m. ja peksma

MÕRTSUKAS

, Joh 8:44 m. oma tee algusest peale

MÕTE

, L 19:14 olgu südame m. meelepärased

L 139:17 Kui kallid on mulle su m.!

L 146:4 Samal päeval kaovad tema m.

Õp 20:5 südame m. nagu sügaval asuv vesi

Jes 55:8 Minu m. ei ole teie m.

2Ko 10:5 teha m. kuulekaks Kristusele

Flp 3:19 nende m. on maiste asjade juures

Ilm 17:17 südamesse soovi viia ellu tema m.

MÕTISKLEMA

, 1Mo 24:63 [Iisak] oli õhtu hakul m.

L 77:12 m. kõigi su tööde üle

MÕTLEMA

, Õp 15:28 Õigete süda m. enne vastamist

Flp 4:8 m. ikka sellele, mis on tõene

Kol 3:2 M. sellele, mis on ülal

MÕTLEMATU

, Jk 1:19 ärgu rääkigu m., ärgu vihastugu

MÕTLEMISVÕIME

, Õp 1:4 ergutavad tema m.

MÕTTEGA LUGEMA

, Jos 1:8 L. seda m. päeval ja ööl

MÕTTELAAD

, 1Ko 2:16 Aga meil on Kristuse m.

MÕTTEVIIS

, Ro 8:6 Patusest loomusest juhitud m.

Ga 4:9 pöördute tagasi maailmale omase m. juurde

Ef 4:23 Teil tuleb üha uuendada oma m.

MÕÕGATORKED

, Õp 12:18 Mõtlematud sõnad kui m.

MÕÕK

, 1Sa 17:47 Jehoova ei päästa m. ega odaga

Jes 2:4 Nad taovad oma m. atradeks

Mt 26:52 kes m. tõmbavad, m. läbi hukkuvad

Heb 4:12 Jumala sõna on teravam kui m.

MÕÕT

, Lu 6:38 Millise m. teie mõõdate

MÕÕTMATULT

, Ef 3:20 suudab teha m. rohkem

MÄGI

, 1Mo 7:20 Vesi tõusis m. kõrgemale

L 24:3 Kes võib tõusta Jehoova m.

Jes 2:3 Tulge, lähme üles Jehoova m.

Jes 11:9 Ei tehta kurja kogu mu pühal m.

Tn 2:35 kivist sai suur m., mis täitis maa

MÄLESTUS

, Lu 22:19 Tehke seda minu m. ka edaspidi

MÄLESTUSRAAMAT

, Mal 3:16 kirjutati m.

MÄRGISTAMA

, Ef 1:13 Kui uskuma, m. pitseriga

MÄRK

, Hes 9:4 tee m. inimeste laubale

Ilm 13:17 vaid see, kellel on see m.

MÄSSAJAD

, 4Mo 20:10 Kuulge nüüd, te m.!

Õp 24:21 Ära seltsi m.

MÄSSUMEELSUS

, 1Sa 15:23 M. samasugune patt nagu ennustamine

MÄÄRATUD AEG

, Hab 2:3 Nägemus ootab veel m. a.

Lu 21:24 rahvastele m. a.

MÖLL

, Ap 17:5 kihutasid rahva üles ja korraldasid m.

MÜÜR

, Hes 38:11 mida ei kaitse m., riivid ega väravad

Jl 2:7 ronivad m. nagu sõdurid

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

N

NAATAN

, 2Sa 12:7 N. vastas: see mees oled sina!

NAER

, Jer 20:7 Kogu päeva olen teistele n.

NAERMA

, 1Mo 18:13 Miks Saara n.

L 2:4 Kes istub taevasel troonil, n.

Õp 14:13 Isegi n. võib süda valutada

NAHKRIIDED

, 1Mo 3:21 Aadamale ja naisele pikad n.

NAIN

, Lu 7:11 läks Jeesus N. linna

NAINE

, 1Mo 2:24 hoiab ühte oma n.

1Mo 3:15 vihavaenu sinu ja n. vahele

1Mo 27:46 Kui Jaakob võtab n. hetitari

5Mo 31:12 Koguge mehed, n., lapsed

1Ku 11:3 700 n. ja 300 liign.

Ii 14:1 Inimesel, n. sündinul üürike elu

L 68:11 n., kes kuulutavad, on suur vägi

Õp 5:18 rõõmutse ühes oma n., kes su kaasa

Õp 12:4 Tubli n. oma mehe kroon

Õp 18:22 leiab tubli n., saab Jehoova soosingu

Õp 21:19 Parem elada kõrbes kui riiaka n.

Õp 31:3 Ära kuluta elujõudu n. peale

Õp 31:10 Kes leiab tubli n.?

Kog 7:26 surmast kibedam on n., kes on

Kog 9:9 Naudi elu oma armsa n.

Mal 2:15 ärge reetke noorpõlves võetud n.!

1Ko 7:2 olgu igal mehel oma n.

Ef 5:22 N. allugu oma mehele

Ef 5:28 mees armastama n. nagu omaenda keha

Ilm 12:1 n. oli riietatud päikesesse

NAIST VÕTMA

, Mt 22:30 ülesäratamine, ei v. n.

Mt 24:38 enne veeuputust, v. n.

NALJA TEGEMA

, 1Mo 19:14 väimehed arvasid, et Lott t. n.

Õp 26:19 Ma t. ju vaid n.!

NARMAD

, 4Mo 15:39 n. äär tuletagu teile meelde

NAUDINGUD

, Lu 8:14 lasevad end kaasa kiskuda n.

Flp 3:19 nende jumalaks on kehalised n.

NEBUKADNETSAR

, Tn 2:1 nägi N. mitu unenägu

NEEDMA

, Ii 2:5 siis n. ta sind näkku

Ii 2:9 naine: n. Jumalat ja sure!

Ro 12:14 paluge õnnistust, ärge n.

NEEDUS

, 4Mo 23:8 Kuidas võiksin panna n. peale

NEERUD

, L 26:2 puhasta mu n.

Ilm 2:23 olen see, kes uurib läbi n. ja südame

NEETUD

, Joh 7:49 ei tunne Moosese seadust, on n.!

NEITSI

, Mt 25:1 Taeva kuningriik sarnaneb kümne n.

1Ko 7:25 N. kohta pole mul Isandalt ühtki käsku

NIINEVE

, Jn 4:11 Kas minul ei peaks olema kahju N.

NIMI

, 1Mo 11:4 Nii saab meie n. kuulsaks

2Mo 3:13 Oletame, et küsivad: mis ta n. on?

2Mo 3:15 Jehoova. See on igavesti mu n.

2Mo 9:16 mu n. kuulutataks kogu maal

2Mo 20:7 ei tohi kasutada Jehoova n. vääritul viisil

1Sa 17:45 tulen su vastu vägede Jehoova n.

1Aj 29:13 ülistame sinu kaunist n.

L 9:10 Kes tunnustavad sinu n., usaldavad sind

L 79:9 oma aulise n. pärast

Õp 18:10 Jehoova n. on tugev torn

Õp 22:1 Hea n. väärtuslikum kui rikkus

Kog 7:1 Hea n. on parem kui kallis õli

Jer 23:27 tahavad panna rahva unustama mu n.

Hes 39:25 Tulise innuga kaitsen oma püha n.

Mal 1:11 saab mu n. suureks rahvaste seas

Mal 3:16 kes mõtisklevad tema n. üle

Mt 6:9 pühitsetud saagu sinu n.

Lu 11:2 Isa, pühitsetud saagu sinu n.

Joh 7:29 olen tulnud tema n., tema on mu läkitanud

Joh 12:28 Isa, austa oma n.!

Joh 14:14 palute midagi minu n. kaudu, seda teen

Joh 17:26 olen andnud neile teada sinu n.

Ap 4:12 pole teist n., mille kaudu päästetakse

Ap 15:14 koguda rahvas, kes kannaks tema n.

Ro 10:13 kes hüüab appi Jehoova n., päästetakse

Flp 2:9 andis talle n., mis on üle kõigi teiste n.

NISU

, Mt 13:25 külvas n. sekka umbrohtu

NOA

, 1Mo 6:9 N. käis koos tõelise Jumalaga

Mt 24:37 nagu N. päevad, nii ka kohaloleku aeg

NOOLED

, L 127:4 Nagu n. sangari käes

NOOMIMA

, 5Mo 8:5 nagu mees poega, nii n. Jehoova

L 141:5 n. mind — see on kui õli

Õp 3:11 ära põlga tema n.

1Ti 5:1 Vanemat meest ära n. karmilt

Ilm 3:19 Ma n. kõiki, kes on mulle armsad

NOOMIMINE

, Õp 27:5 Avalik n. parem kui varjatud armastus

Õp 29:1 Kes pärast n. kangekaelseks jääb

Kog 7:5 Parem kuulata targa n. kui rumalate

NOOR

, Ii 33:25 Saagu ihu värskemaks kui n. eas

L 110:3 n. sõdalaste vägi nagu kastepiisad

Õp 20:29 N. meeste auks on jõud

Jer 1:7 Ära ütle: ma olen nii n.

1Ko 7:36 ja kui ta pole liiga n.

NOORPÕLV

, Mr 10:20 olen kinni pidanud n. peale

NOORUS

, L 71:17 oled õpetanud mind n. peale

1Ti 4:12 ei peaks suhtuma n. tõttu üleolevalt

NOORUSIGA

, 2Ti 2:22 Põgene n. ihade eest

NOOT

, Mt 13:47 sarnaneb taeva kuningriik n.

NOPPIMA

, Ru 2:8 Ära mine n. teisele põllule

NUHTLUS

, 2Mo 11:1 Veel ühe n. toon vaarao peale

Ilm 18:4 kui te ei taha saada osa tema n.

NUKRUS

, L 31:10 Mu elu hääbub n.

NURGAKIVI

, Ef 2:20 Jeesus ise on aga n.

NURGA TIPMINE KIVI

, L 118:22 Kivi saanud n. t. k.

NURISEJAD

, Ju 16 n., elu üle kaeblejad

NURISEMA

, 4Mo 14:27 iisraellased minu vastu n.

1Ko 10:10 Ärge n., nagu mõned n. ja hukkusid

NURISEMATA

, Flp 2:14 Tehke kõike n.

NURISÜNNITUS

, 2Mo 23:26 Ühelgi naisel pole n.

NURJA AJAMA

, Jes 14:27 kes võiks tema nõu n. a.?

NUTMA

, Ho 12:4 n. ja anus tema õnnistust

Mt 26:75 Peetrus läks välja ja n. kibedasti

Lu 6:21 Õnnelikud olete teie, kes praegu n.

Ro 12:15 n. koos nutjatega

NUTT

, L 6:6 ujutan n. oma sängi

NUTUHÄÄL

, Jes 65:19 Ei kuulda enam n.

NÕID

, Ap 13:6 Barjeesus, kes oli n. ja valeprohvet

NÕRK

, 1Ko 1:27 Jumal valinud maailma silmis n.

2Ko 12:10 kui olen n., olen tõeliselt tugev

1Te 5:14 toetage n., olge kannatlikud

NÕRKEMA

, L 84:2 olen igatsusest n.

Jes 40:28 Jehoova ei väsi ega n. eal

NÕRKUSED

, Ro 15:1 peaksime kandma nõrkade n.

NÕUANDJA

, Õp 15:22 kavatsused korda n. abiga

Jes 9:6 antakse nimeks Imeline N.

NÕUDMA

, Lu 12:48 kellele palju antud, n. palju

NÕU PIDAMA

, Õp 15:22 N. p. nurjuvad kavatsused

NÕUSOLEK

, 1Ko 7:5 välja arvatud mõlema n.

NÄDAL

, Tn 9:24 rahvale on määratud 70 n.

1Ko 16:2 Iga n. esimesel päeval pangu kõrvale

NÄGEMA

, Joh 1:18 Ükski inimene ei ole Jumalat n.

Joh 14:9 Kes on n. mind, see on n. ka Isa

NÄGEMUS

, Tn 10:14 n. käib tuleviku kohta

NÄHTAMATU

, Ro 1:20 Jumal on n., jumalikkust näha

2Ko 4:18 ei keskendu nähtavatele, vaid n. asjadele

Heb 11:27 otsekui nähes teda, kes on n.

NÄITAMA

, Joh 5:20 Isa n. Pojale kõike, mida ta teeb

2Ko 6:4 n. end igas suhtes olevat Jumala teenijad

NÄITELAVA

, 1Ko 7:31 selle maailma n. muutub

NÄLG

, Jes 65:13 teenijad söövad, aga teie olete n.

Am 8:11 n. mitte leiva ja janu mitte vee järele

NÄLJAHÄDAD

, Mt 24:7 n. ja maavärinaid tuleb

NÄLJAPÄEVAD

, L 37:19 n. nad saavad söönuks

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

O

ODA

, 1Sa 18:11 heitis o., mõeldes: naelutan Taaveti

OGA

, 2Ko 12:7 mulle ihu sisse pandud o., vaevama

OHJELDAMA

, Õp 29:15 laps, keda ei o., häbistab ema

OHKAMA

, Hes 9:4 tee märk nende laubale, kes o.

OHKAMINE

, Jes 35:10 kurbus ja o. põgenevad ära

Ro 8:26 et väljendada oma sisemisi o.

OHT

, Õp 22:3 Arukas näeb o. ja poeb peitu

Ro 16:4 minu pärast oma elu o. seadnud

2Ko 11:26 o. linnas, o. kõrbes, o. merel

OHVER

, 3Mo 7:37 põletuso., roao., patuo.

1Aj 29:9 andnud vabatahtlikud o. Jehoovale

L 40:6 O. ja ohvriandi sa ei soovinud

L 51:17 meelepäraseks o. murtud vaim

Õp 15:8 Jumalatute o. on Jehoovale jäle

Tn 11:31 kõrvaldavad alaliselt toodava o.

Tn 12:11 kõrvaldatakse alaliselt toodav o.

Ho 6:6 meeldib truu armastus, mitte o.

Ro 12:1 andke oma keha elavaks o.

OKASKROON

, Mt 27:29 põimisid o., asetasid pähe

Mr 15:17 põimisid o., panid selle talle pähe

OKS

, Joh 15:4 o. ei saa kanda vilja, kui ta ei jää

OLENEMA

, Ro 12:18 kui o. teist, olge rahujalal

OMAKASU

, 1Ko 13:5 [armastus] ei taotle o.

OMAND

, 2Mo 19:5 saab minu eriline o.

OOTAMA

, 5Mo 10:12 mida o. Jehoova sinult muud

Ii 23:12 talletanud enamgi, kui minult o.

L 37:7 o. Jehoovat pikisilmi

Mi 6:8 Mida Jehoova sinult o.?

Hab 2:3 Kui see peaks viibima, siis o. seda

Lu 3:15 Rahvas o. messiat ja kõik mõtlesid

OOTAMATU

, Lu 21:34 et see päev ei tabaks teid o.

OOTAMINE

, Lu 21:26 nõrkevad sündmuste o. pärast

OOTUS

, Õp 13:12 Pikk o. teeb südame haigeks

ORB

, 2Mo 22:22 ei tohi teha liiga o.

Jk 1:27 hoolitseda o. ja lesknaiste eest

ORI

, Õp 22:7 laenaja on laenuandja o.

Mt 24:45 Kes on ustav ja arukas o.

Mt 25:21 Tubli, sa hea ja ustav o.!

Lu 17:10 oleme tühipaljad o.

Joh 8:34 igaüks, kes teeb pattu, on patu o.

1Ko 7:23 ärge saage enam inimeste o.

OSAV

, Õp 22:29 Kas oled näinud o. töömeest?

OSAVÕTLIKKUS

, Kol 3:12 Olgu teie rõivaiks o.

OSKUS

, 2Mo 35:35 andnud o. teha käsitööd

OSKUSLIKULT

, 2Ti 4:2 õpetades o.

OSTMA

, 1Ko 7:23 Teid on kalli hinnaga o.

Ilm 5:9 sa oled oma verega o. inimesi

OSTULEPING

, Jer 32:12 andsin o. Baarukile

OTSIMA

, 1Aj 28:9 Kui sa teda o., siis sa leiad

L 119:176 olen kadunud lammas. O. üles

Jes 55:6 O. Jehoovat, kuni leitav

Sef 2:3 o. Jehoovat, kõik tasased

Lu 15:8 pühi oma maja ja o. hoolega, kuni leiab

Joh 4:23 Isa o., kes soovivad teda kummardada

Ap 17:27 et nad o. Jumalat

Kol 3:1 o. seda, mis on ülal

OTSTARVE

, Ro 12:4 palju liikmeid, kuid pole sama o.

OTSUS

, Ap 15:25 jõudnud üksmeelsele o.

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

P

PAABEL

, 1Mo 11:9 nimeks P., sest seal segas

PAASAOHVER

, 2Mo 12:11 p. Jehoova auks

2Mo 12:27 p. Jehoova auks, kes läks mööda

PAASATALL

, 1Ko 5:7 meie p. Kristus on ohverdatud

PAAST

, Jes 58:6 mulle meelepärane p.

PAASTUMA

, Lu 18:12 p. ja annan kümnist

PAKILINE

, 2Ti 4:2 kuuluta, pea seda tööd p.

PAKKUMA

, Ro 5:8 Jumal p. meile oma armastust

PALJU

, Lu 12:48 kellele on p. antud, nõutakse p.

1Ko 15:58 olgu teil alati p. teha Isanda töös

PALK

, 1Mo 31:7 muutnud mu p. kümme korda

Jer 22:13 keeldub talle p. maksmast

Lu 19:43 teravatipulistest p. tara

Ro 6:23 Patt annab p. surma

PALUMA

, Mt 6:8 Isa teab, mida vajate, enne kui p.

Mt 7:7 P. püsivalt ja teile antakse

Mr 11:24 kui te midagi p., uskuge, et see on käes

Joh 14:13 Mida p. minu nime kaudu, seda teen

Ap 12:5 kogudus aga p. tulihingeliselt Jumalat

Ro 8:26 kuid ei tea, mida peaksime p.

2Ko 5:20 p.: laske end Jumalaga lepitada

Ef 3:20 teha mõõtmatult rohkem sellest, mida p.

Flm 9 ma pigem p. sind su armastuse pärast

1Jo 5:14 p. Jumalalt kooskõlas tema tahtega

PALUN

, 1Mo 15:5 Vaata p. üles taeva poole

PALVE

, L 20:5 Täitku Jehoova kõik su p.

L 65:2 Sina kuulad p.

L 141:2 Olgu mu p. suitsutusrohuks

Õp 15:8 õigete p. toob rõõmu

Õp 28:9 selle p. on jäledus

Ro 12:12 Olge püsivad p.

1Ti 2:1 Eelkõige kutsun üles esitama anumisi, p.

Jk 5:15 Usus esitatud p. teeb terveks

Jk 5:16 Õige inimese anuval p. suur mõju

1Pe 3:7 Siis pole teie p. tõkkeid

Ilm 8:4 Suitsutusrohu suits tõusis koos pühade p.

PALVETAMA

, 2Ku 19:15 [Hiskija] p. Jehoova ees

Tn 6:13 ta p. kolm korda päevas

Mt 5:44 p. nende eest, kes teid taga kiusavad

Mt 6:9 Teie p. siis nõnda

Mr 1:35 Hommikul vara, läks välja ja p. seal

Lu 5:16 läks sageli mõnda kõrvalisse paika p.

1Te 5:17 P. lakkamata

2Te 3:1 p. meie eest, et Jehoova sõna leviks

PARADIIS

, Lu 23:43 kinnitan täna, oled minuga p.

2Ko 12:4 kes tõmmati p. ning kes kuulis sõnu

PARANDAMA

, Ga 6:1 püüdke p. tasase meelega

PARANEMISLOOTUS

, 2Aj 36:16 rahval polnud p.

PAREMINI

, 1Jo 3:20 tunneb Jumal meid p. kui me ise

PARIM

, 2Ti 2:15 Tee p., et olla soosingu vääriline

PATT

, 1Mo 4:7 luurab p. su ukse taga

L 32:1 Õnnelik see, kelle p. kinni kaetud

L 38:18 p. ei andnud mulle asu

Jes 1:18 Kuigi teie p. on erepunased

Jes 38:17 p. oled heitnud selja taha

Jes 53:12 Ta kandis paljude p.

Jer 31:34 ega tuleta meelde nende p.

Hes 33:14 pöördub ära p. ning teeb, mis õige

Mr 3:29 teotab püha vaimu, süüdi igaveses p.

Joh 1:29 Jumala Tall, kes võtab ära maailma p.!

Ap 3:19 muutke end, et teie p. kustutataks

Ro 3:25 andestas p. varasemal ajal

Ro 5:12 ühe inimese kaudu p. tuli maailma

Ro 6:14 P. ei tohi olla teie isand

Ro 6:23 P. annab palgaks surma

1Ti 5:24 teiste p. tulevad välja hiljem

1Jo 1:7 Jeesuse veri puhastab meid p.

1Jo 5:17 Igasugune ülekohus on p.

PATTU TEGEMA

, 2Sa 12:13 Jehoova vastu p. t.

1Ku 8:46 pole ühtegi inimest, kes p. ei t.

Mt 5:29 Kui parem silm paneb p. t., kisu see välja

Ro 3:23 Kõik inimesed on p. t.

Jk 4:17 teab, mis õige, kuid ei tee, siis t. p.

Jk 5:15 kui ta on p. t., annab Jumal andeks

1Jo 2:1 kui keegi t. mingi p., on meil aitaja

PATUKAHETSUS

, Lu 3:8 Kandke siis p. vilja

Ap 26:20 kandma p. vilja

PATUNE

, L 1:5 p. ei jää seisma õigete hulgas

Lu 15:7 kahetseva p. pärast rohkem rõõmu

Lu 18:13 Oh, Jumal, ole mulle p. armuline!

Joh 9:31 Jumal ei kuula p., vaid jumalakartlikku

Kol 2:18 ennast täis p. mõtlemise tõttu

1Jo 3:6 kes jääb temaga ühte, ei ela p. elu

PATUNE LOOMUS

, Ro 8:5 lasevad end juhtida p. l.

Ga 5:16 te ei täida p. l. omaseid soove

Ga 5:19 P. l. teod on ilmsed

PATURÕÕM

, Heb 11:25 pigem kui nautida üürikest p.

PATUSTAJAD

, Ro 5:8 Kristus suri, kui olime veel p.

PATUSTAMA

, 1Mo 39:9 teha kurja ja p. Jumala vastu

Mt 13:41 koguvad kõik, kes panevad teisi p.

Mt 18:15 vend p. su vastu, siis mine ja räägi

Lu 17:2 paneks p. ühe neist väikestest

PAULUS. Vt ka SAULUS

, 1Ko 1:12 Mina pooldan P.

PEA

, 1Mo 3:15 tema purustab su p.

Tn 2:32 Kuju p. oli puhtast kullast

1Ko 11:3 naise p. on mees

Ef 5:23 Kristus on koguduse p.

Ef 5:23 mees on oma naise p.

PEAINGEL

, 1Te 4:16 tuleb p. käskiva hüüuga

Ju 9 p. Miikael polnud Kuradiga sama meelt

PEAMEHED

, Jes 32:1 p. juhtima õigluse nimel

PEARAHAMAKS

, Lu 20:22 Kas on õige maksta p.

PEATUMA

, Ii 37:14 P. ja süüvi Jumala tegudesse!

PEEGEL

, 1Ko 13:12 näeme ähmast kujutist metallp.

2Ko 3:18 peegeldame hiilgust nagu p.

Jk 1:23 inimesega, kes vaatab oma nägu p.

PEEGELDAMA

, Ro 3:23 p. Jumala võrratuid omadusi

PEETEL

, 1Mo 28:19 pani paigale nimeks P.

PEETRUS

, Mt 14:29 P. kõndis vee peal

Lu 22:54 P. aga järgnes neile eemalt

Joh 18:10 P. haaras mõõga, lõi ülempreestri orja

Ap 12:5 hoiti P. vangis, kogudus aga palus

PELGULINNAD

, 4Mo 35:11 p. ligipääsetavad linnad

Jos 20:2 Valige endale p.

PERE

, Ef 2:19 kaaskodanikud ja Jumala p. liikmed

PESEMA

, 2Ku 5:10 Mine ja p. seitse korda Jordanis

L 51:2 P. mind süüteost täiesti puhtaks

Joh 13:5 hakkas p. jüngrite jalgu

1Ko 6:11 te olete puhtaks p., pühitsetud

PETLEMM

, Mi 5:2 P., Efrata, kes oled liiga väike

PETMA

, 1Ko 6:7 Miks te ei lepi, et teid on p.?

Ga 6:7 Ärge p.: Jumalat ei õnnestu tüssata

PETTUMA

, Ro 5:5 lootuses ei pea p.

Ro 9:33 kes usub temasse, ei pea p.

PETTUS

, L 34:13 hoidku huuli p. rääkimast

PIDALITÕBI

, 4Mo 12:10 Mirjam oli p. valge nagu lumi

Lu 5:12 ühes linnas oli mees täis p.

PIDALITÕBINE

, 3Mo 13:45 P. hüüdku: ebapuhas!

PIDAMA

, Mt 28:20 õpetage p. kõike, mida käskinud

PIDUSÖÖK

, Jes 25:6 p. rammusate roogadega

PIDUTSEMA

, Ro 13:13 mitte metsikult p., purjutades

PIDUTSEMINE

, Ga 5:21 metsik p. ja muu

PIIM

, 2Mo 3:8 maa, kus voolab p. ja mett

Jes 60:16 Sa jood rahvaste p.

Heb 5:12 olete jälle sellised, kes vajavad p.

1Pe 2:2 Ihaldage Jumala sõna puhast p.

PIINAPOST

, Mt 10:38 Kes ei taha kanda oma p.

Lu 9:23 kandku päevast päeva oma p.

PIINEHAS

, 4Mo 25:7 Kui P. seda nägi, haaras piigi

PIINLIK

, Esr 9:6 Mul on nii p. tõsta oma silmi

PIIR

, L 119:96 sinu käsusõnal pole p.

1Te 4:6 ei tohiks astuda üle sündsuse p.

PIKENDAMA

, Jes 54:2 p. telginööre, kinnita vaiad

PIKISILMI

, Ro 8:25 ootame seda p. ja kannatlikult

PILATUS

, Joh 19:6 P.: mina ei leia mingit süüd

PILK

, 2Aj 16:9 Jehoova p. käib ringi kogu maal

Mt 6:22 p. kinnitunud ühele asjale, keha valgust täis

PILKAJAD

, 2Pe 3:3 viimseil päevil tuleb p.

PILKAMA

, Lu 18:32 teda p. ja mõnitatakse

PILLUTAMA

, Ef 4:14 ärgem olgem lapsed, keda p.

PILV

, Kog 11:4 kes vaatleb p., ei saa lõigata

Mt 24:30 Inimesepoega tulevat taeva p. peal

Heb 12:1 meie ümber on nii suur p. tunnistajaid

PIME

, 3Mo 19:14 ei tohi seada p. teele takistust

Jes 35:5 Siis p. silmad avanevad

Jl 2:31 Päike muutub p., kuu vereks

Sef 1:15 p. ja must päev

Mt 15:14 Nad on p. teejuhid

2Ko 4:4 silmad selle maailma jumal on teinud p.

PIMEDUS

, 1Mo 19:11 mehi lõid p., need väsisid

Jes 60:2 P. katab maad

Mt 4:16 Rahvas, kes istus p., nägi suurt valgust

Joh 3:19 inimesed armastavad p., mitte valgust

Ef 4:18 Nende mõistuses valitseb p.

1Pe 2:9 kutsunud p. välja valguse kätte

PIND

, Mt 7:3 p. venna silmas, palki ei pane tähele

PINGE

, 2Ko 1:8 olime äärmise p. all, üle jõu

PINGUTAMA

, Lu 13:24 P. kõigest jõust

2Pe 1:5 p., et täiendada oma usku

PINNAPEALNE

, Mt 22:16 ei otsusta p. mulje põhjal

Joh 7:24 Ärge mõistke kohut p. mulje põhjal

PISARAD

, 2Ku 20:5 Kuulsin su palvet ja nägin su p.

L 6:6 leotan p. oma voodit

L 126:5 külvab p., lõikab hõiskamisega

Kog 4:1 nägin rõhutute p., kuid polnud

Ap 20:19 teenisin Isandat p., kogesin katsumusi

Heb 5:7 Kristus esitas p. anumisi ja palveid

Ilm 21:4 Ta pühib ära kõik p. nende silmist

PISARSILMIL

, Ap 20:31 ei lakanud p. nõu andmast

PITSEERIMA

, Tn 12:9 sõnad kinni p. kuni lõpuajani

PITSER

, Ül 8:6 Pane mind p. oma südamele

2Ko 1:22 pannud meie peale p. ja andnud tagatise

Ilm 7:3 enne kui pannud p. Jumala orjade laubale

PLAAN

, 2Mo 26:30 Püstita telkpühamu p. järgi

1Ku 6:38 koda valmis täpselt p. järgi

PLAANIMA

, Ro 13:14 ärge p. himude rahuldamist

POEEDID

, Ap 17:28 nagu ka mõned teie p. on öelnud

POEG

, 1Mo 6:2 Jumala p. võtsid naiseks

1Sa 8:3 ta p. ei käinud tema teedel

Ii 38:7 kõik Jumala p. hõiskasid kiitust

L 2:12 Austage P., et Jumal ei vihastuks

Õp 13:24 Kes saua ei tarvita, vihkab oma p.

Õp 15:20 Tark p. rõõmustab isa

Jes 66:8 Siion sünnitas oma p.

Mt 3:17 mu armas p., kellest mul on hea meel

Lu 15:13 noorem p. raiskas oma vara ära

Joh 1:18 p. on rääkinud, milline Isa on

Ro 8:14 keda juhib Jumala vaim, on Jumala p.

POETUMA

, Ju 4 Nimelt on teie hulka p. mõned

POISIKE

, Jes 11:6 ning p. juhib neid

POOLIKUD

, 1Ko 13:9 Meie teadmised on p.

POPUTAMA

, Õp 29:21 Kui p., hiljem tänamatu

POST

, Mr 15:25 Kui nad ta p. lõid, oli kolmas tund

Lu 23:21 Löö ta p.! Löö ta p.!

Ga 3:13 Neetud on, kes p. küljes ripub

POTTSEPP

, Jes 64:8 oleme savi ja sina p.

Ro 9:21 Kas siis p. pole savi üle voli

PRAKTILINE TARKUS

, Õp 2:7 talletab p. t. õigetele

Õp 3:21 Hoia p. t. ja mõtlemisoskust

PREESTER

, L 110:4 oled p. igavesti

Ho 4:6 sa ei tohi teenida mu p.

Mi 3:11 Tema p. õpetavad tasu eest

Mal 2:7 p. huuled talletama teadmisi

Ap 6:7 suur hulk p. võttis usu vastu

Ilm 20:6 Jumala p., valitsevad 1000 aastat

PREESTERKOND

, 1Pe 2:9 kuninglik p., püha rahvas

PRISKILLA

, Ap 18:26 P. ja Akvila, kutsusid

PROHVET

, 5Mo 18:18 annan neile sinusarnase p.

1Ku 18:4 oli Obadja peitnud 100 p.

Hes 2:5 nende keskel on olnud p.

Am 3:7 avaldamata oma nõu oma p.

Am 7:14 Aamos: ma ei olnud p.

Ap 10:43 p. kinnitavad, et kes temasse usub

PROHVETIJÜNGER

, Am 7:14 ei olnud prohvet ega p.

PROHVETIKUULUTUS

, 2Pe 1:20 p. ei põhine isiklikel

2Pe 1:21 p. pole lausutud inimese tahtel

PROHVETLIK

, 2Pe 1:19 oleme p. sõnas kindlamad

PROHVETLIKULT RÄÄKIMA

, Jl 2:28 pojad ja tütred hakkavad p. r.

PROOVILEPANEK

, Lu 8:13 kuid p. ajal hülgavad usu

PROOVILE PANEMA

, 5Mo 13:3 Jehoova p. teid p.

Mal 3:10 palun p. mind sellega p.

1Ko 10:9 Ärgem ka p. Jehoovat p.

PROOVILEPANEMINE

, Ap 5:9 Jehoova vaimu p.

PROSTITUUT

, Lu 15:30 poeg, vara p. ära raiskas

1Ko 6:16 heidab p. juurde, saab üheks kehaks?

Ilm 17:1 p., kes istub paljude vete peal

Ilm 17:16 hakkavad p. vihkama, röövivad ta paljaks

PRUUT

, Ilm 21:9 ma näitan sulle p., Talle naist

PUDELKÕRVITSATAIM

, Jn 4:10 Sinul on kahju p.

PUHAS

, Sef 3:9 Sel ajal annan rahvastele p. keele

Ap 20:26 ma olen p. kõikide verest

1Ko 6:11 olete p. pestud, pühitsetud

PUHAS SÜDA

, L 101:2 Ma käin oma kojas p. s.

PUHASTAMA

, L 51:2 p. mind mu patust

Tn 12:10 Paljud p. end ja saavad valgeks

Sak 13:9 p. neid, nagu hõbedat

2Ko 7:1 p. end kõigest, mis saastab keha ja vaimu

PUHKAMA

, Tn 12:13 lähed p., kuid tõused üles

Lu 12:19 P., söö, joo ja naudi elu

PUHTAD

, Hab 1:13 silmad liiga p., et vaadata kurjust

Joh 15:3 olete juba p. sõnade pärast

PULL

, 2Mo 21:28 Kui p. puskib meest

5Mo 25:4 Ärge siduge kinni p. suud

Õp 7:22 Mees nagu p., keda viiakse tapale

Ho 14:2 nagu ohverdaks noori p.

1Ko 9:9 Kas Jumal muretseb p. pärast?

PULMAD

, Ilm 19:7 Talle p. on kätte jõudnud

PULMAPIDU

, Mt 22:2 kuningas korraldas pojale p.

Joh 2:1 toimus Galilea Kaanas p.

PUNANE

, 1Mo 25:30 Anna mulle kiiresti seda p.

PUREMA

, Ga 5:15 Kui te aga üksteist p. ja õgite

PURJU JOOMA

, Ef 5:18 ärge j. end veinist p.

PURUKSPEKSTUD

, L 34:18 päästab need, kel p. vaim

PURUSTAMA

, 2Ko 10:4 relvad suudavad p. kindlusi

PUU

, 1Mo 2:9 hea ja halva tundmise p.

1Mo 3:3 p. kohta: ei tohi sellest süüa

L 1:3 kui veeojade äärde istutatud p.

Õp 26:20 P. puudusel kustub tuli

Tn 4:14 Raiuge p. maha ja laasige oksad

PUUDUTAMA

, Jes 52:11 ärge p. midagi rüvedat

Mt 8:3 p. ja sõnas: ma tahan

2Ko 6:17 ärge enam p. rüvedat

PUUSEPP

, Mr 6:3 Kas ta pole p., Maarja poeg

PUUTUMA

, Õp 6:29 kes p., ei jää karistamata

PÕGENEMA

, 1Ko 6:18 P. hooruse eest!

PÕHIMÕTE

, 1Ko 4:17 Tema tuletab meelde p.

Ga 6:16 kes juhinduvad sellest p.

PÕHIOLEMUS

, Ro 2:20 mõistad teadmiste ja tõe p.

PÕHJA KUNINGAS

, Tn 11:7 tuleb p. k. kindluse vastu

Tn 11:40 P. k. tormab talle kallale

PÕHJALIKULT

, Ap 10:42 käskis p. tunnistust anda

PÕHJA MINEMA

, 1Ti 1:19 usk l. p. nagu laev

PÕHJUS

, Kog 7:25 otsida kõigi asjade p.

Ro 13:5 p. alluda südametunnistuse pärast

PÕLD

, Mt 13:38 p. on maailm

Joh 4:35 vaadake p., valmis lõikuseks

PÕLETUSOHVER

, 2Sa 24:24 ei ohverda p. niisama saadut

PÕLETUSOHVRIJÄÄRAD

, Jes 1:11 küllalt teie p.

PÕLGAMA

, Jes 53:3 Teda p. ja välditi

PÕLLUMAA

, 1Ko 3:9 olete Jumala p., Jumala ehitis

PÕLLUÄÄRED

, 3Mo 23:22 ei tohi p. tühjaks lõigata

PÕLVKOND

, Mt 24:34 see p. ei kao enne

PÕRM

, L 103:14 tal on meeles, et oleme p.

PÕSK

, Mt 5:39 keegi lööb paremat p., keera teine

PÕU

, Jes 40:11 kannab tallekesi p.

PÕUA-AASTA

, Jer 17:8 P. ei tunne ta muret

PÕÕSAS

, Ap 7:30 ilmutas ingel leegitsevas p.

PÄEV

, L 84:10 Üks p. sinu õuedes on parem

Hes 4:6 P. aasta kohta. P. aasta kohta

Mt 24:36 Seda p. ja tundi ei tea keegi

Ap 1:7 pole vaja teada aegu ega määratud p.

2Pe 3:8 üks p. nagu tuhat aastat

PÄIKE

, Jos 10:12 P., püsi paigal Gibeoni kohal

Mt 24:29 pärast päevade viletsust pimeneb p.

Ap 2:20 P. muutub pimedaks ja kuu vereks

PÄIKESETÕUS

, Jes 41:2 kutsus p. poolt mehe

PÄRAND

, 4Mo 18:20 Mina olen su osa ja su p.

L 127:3 Lapsed on Jehoova p.

Ef 1:18 võrratut rikkust hoiab kui p. pühade jaoks

1Pe 1:4 saada rüvetamatu ja hävimatu p.

PÄRANDIOSA

, Nu 3:24 Jehoova on mu p.

PÄRIJAD

, Ro 8:17 Jumala p. ja Kristuse kaasp.

Ga 3:29 Aabrahami järeltulijad, p. tõotuse järgi

PÄRIMA

, Mt 5:5 kes tasase meelega, p. maa

PÄRIMUS

, Mt 15:3 p. pärast käsust kinni ei pea?

Mr 7:13 heidate Jumala sõna kõrvale p. pärast

Ga 1:14 seisin innukamalt p. eest

PÄRLID

, Mt 7:6 ärge visake p. sigade ette

Mt 13:45 sarnaneb rändkaupmehega, kes otsis p.

PÄÄSEMA

, Jer 39:18 p. eluga, kuna lootsid minule

Mt 24:22 päevi ei vähendataks, ei p. ükski

PÄÄSTE

, Est 4:14 siis tuleb juutidele abi ja p. mujalt

L 3:8 Jehoova käes on p.

Ro 13:11 nüüd on p. lähemal, kui usklikuks saime

Flp 2:12 töötades p. nimel aukartuse ja värinaga

Ilm 7:10 P. me võlgneme oma Jumalale

PÄÄSTEKIIVER

, Ef 6:17 Samuti võtke p.

PÄÄSTJA

, 2Sa 22:3 Jumal on mu pelgupaik ja p.

Ap 5:31 Jumal ülendas teerajajaks ja p.

PÄÄSTMA

, 2Aj 20:17 vaadake, kuidas Jehoova p.

Mt 16:25 Kes tahab oma elu p., kaotab selle

Lu 19:10 Inimesepoeg on tulnud p. kadunuid

Ap 4:12 pole ühtki teist nime, mille kaudu p.

1Ti 4:16 p. enda kui ka need, kes kuulda võtavad

2Pe 2:9 Jehoova teab, kuidas p. inimesi

PÄÄSTMINE

, Jes 59:1 Jehoova käsi pole p. lühike

PÖÖRASED

, Ii 6:3 seepärast on mu sõnadki p.

PÖÖRDUMA

, Jl 2:12 p. tagasi kõigest südamest

Mal 3:7 P. minu juurde ja p. teie juurde

PÜHA

, 2Mo 26:33 p. paik, kõige p. paik

3Mo 19:2 Olge p., sest mina olen p.

3Mo 23:4 Jehoova seatud p.

Tn 7:18 Kõigevägevama p. saavad kuningriigi

1Te 4:4 Igaühel tuleks hoida oma keha p.

1Pe 1:15 saage p. kogu oma eluviisilt

Ilm 4:8 P., p., p. on Jumal Jehoova

PÜHADUS

, Heb 12:14 Taotlege rahu ja p.

PÜHAKIRI

, Mt 22:29 te ei tunne p. ega Jumala väge

Lu 24:32 Eks süda põlenud, kui ta p. selgitas?

Ap 17:2 arutles sealolijatega p. põhjal

Ap 17:11 uurisid hoolega iga päev p.

Ro 15:4 P. julgustab, et meil oleks lootust

2Ti 3:16 Kogu p. Jumalalt ning kasulik

PÜHAMU

, 2Mo 25:8 tehku mulle p.

L 73:17 kuni sisenesin Jumala aulisse p.

L 84:1 Kui armas on su auline p.

PÜHA SALADUS

, Ro 16:25 p. s., pikka aega varjul

Ef 3:4 milline on mu arusaamine p. s.

PÜHA VAIM

, L 51:11 ära võta minult ära oma p. v.

Lu 1:35 Sinu peale tuleb p. v.

Lu 3:22 p. v. tuli tuvi kujul alla tema peale

Lu 11:13 isa annab p. v. neile, kes paluvad

Joh 14:26 p. v. õpetab kõike ja tuletab meelde

Ap 1:8 saate väe, kui p. v. tuleb teie peale

Ap 2:4 Kõik said täis p. v. ja hakkasid rääkima

Ap 5:32 p. v., mida Jumal on andnud

Ro 8:26 anub p. v. meie eest

Ef 4:30 ärge kurvastage Jumala p. v.

PÜHENDUMUS

, 1Ti 4:7 treeni sihiga teenida Jumalat p.

1Ti 4:8 sellest, kui Jumalat p. teenida, on kasu

1Ti 4:15 Mõtiskle nende asjade üle, tee seda p.

PÜHITSEMA

, 1Ku 9:3 olen p. selle koja

Jer 1:5 enne kui sündisid, p. su

Hes 36:23 Ma p. oma suurt nime

Lu 11:2 Isa, p. saagu sinu nimi

PÜSIMA

, Õp 12:3 Kurjuse toel ei jää keegi p.

PÜÜDMA

, Lu 5:10 Nüüdsest hakkad inimesi p.

PÜÜNIS

, L 91:3 päästab linnupüüdja p.

Lu 21:34, 35 et see päev ei tabaks nagu p.

PÜÜNISPAEL

, Õp 29:25 Inimesekartus on p.

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

R

RAAHEL

, 1Mo 29:18 seitse aastat teenima R. pärast

Jer 31:15 R. nutab taga oma lapsi

RAAMAT

, 2Mo 32:33 kustutan r., kes on pattu teinud

Kog 12:12 suurel r. tegemisel pole lõppu

Ap 19:19 tõid r. ja põletasid ära kõikide nähes

RADA

, Õp 4:18 õigete r. on kui hommikuvalgus

RAEVUTSEMA

, Ap 8:3 Saulus hakkas r.

RAHA

, Kog 7:12 r. on kaitseks, aga tarkuse eelis

Kog 10:19 r. rahuldab kõik vajadused

RAHAARMASTUS

, 1Ti 6:10 r. on halbade asjade juur

Heb 13:5 Teie elust ilmnegu, et teis pole r.

RAHU

, L 29:11 õnnistab oma rahvast r.

L 37:11 naudivad külluslikku r.

L 72:7 valitseb külluslik r., kuni kestab kuu

L 119:165 Sinu seaduse armastajail suur r.

Õp 17:1 Parem kuivanud leivatükk r.

Jes 9:7 Ei lõppe r. Taaveti troonil

Jes 48:18 oleks su r. olnud kui jõgi

Jes 54:13 su lastel on suur r.

Jes 57:21 Jumalatuil ei ole r., ütleb Jumal

Jes 60:17 panen su ülevaatajaks r.

Jer 6:14 R.! R.!, kuigi r. pole

Mt 5:9 Õnnelikud on, kes taotlevad r.

Mt 5:24 tee esmalt oma vennaga r.

Mr 9:50 ja pidage omavahel r.

Joh 14:27 jätan teile r., annan teile oma r.

Ro 5:1 olgu meil Jumalaga r. Kristuse kaudu

Ro 8:6 vaimust juhitud mõtteviis tähendab r.

Ro 15:13 Jumal täitku teid suure rõõmu ja r.

Flp 4:7 Jumala r. kaitseb teie südant

1Te 5:3 R. ja julgeolek!, tabab ootamatult häving

1Pe 3:11 otsigu r. ja nõudku seda taga

Ilm 6:4 lubati r. maa pealt ära võtta

RAHUAEG

, Ap 9:31 Siis saabus tervele kogudusele r.

RAHUJALAL

, Ro 12:18 olge r. kõigi inimestega

RAHULE JÄTMA

, Ap 5:38 ütlen teile: j. need mehed r.

RAHULIK

, Õp 17:27 vahetegemisoskus aitab jääda r.

Jes 32:18 rahvas elab r. elupaigas

1Pe 3:4 r. ja tasane vaim oma ilus

RAHUL OLEMA

, Flp 4:11 o. r. mistahes olukorras

1Ti 6:8 kui on olemas toit ja riided, siis o. r.

RAHULOLU

, Õp 1:32 rumalaid hävitab enesega r.

RAHUSIDE

, Ef 4:3 teid ühendagu r.

RAHUVALITSEJA

, Jes 9:6 antakse nimeks R.

RAHVAS

, 1Mo 22:18 õnnistused osaks kõigile r.

2Mo 19:6 preestrite kuningriik ja püha r.

L 33:12 Õnnelik on r., kelle Jumal on Jehoova

Jes 60:5 su juurde tulevad r. rikkused

Jes 66:8 Kas sünnib r. ühekorraga?

Mt 21:43 kuningriik antakse r., kes vilja kannab

Mt 24:7 R. tõuseb r. vastu

Mt 25:32 Kõik r. kogutakse tema ette

Lu 21:24 kuni r. määratud ajad täis saavad

Ap 17:26 teinud ühest inimesest kõik r.

1Pe 2:9 olete valitud sugu, püha r.

RAISKAMA

, Lu 15:13 r. vara ära, elades kergemeelset

RAJAMINE

, Mt 25:34 kuningriik, valmis maailma r.

RAMM

, Jes 40:29 Tema annab väsinule r.

RAPUTAMA

, Hag 2:7 Ma r. kõiki rahvaid

RASE

, 2Mo 21:22 vigastavad r. naist

RASKUSED

, L 34:19 Õige kohtab palju r.

Ap 14:22 et pääseda, tuleb taluda palju r.

Ro 5:3 teame, et r. teevad vastupidavaks

Ro 12:12 Olge rõõmsad, pidage r. vastu

1Ko 7:28 kes abielluvad, kogevad oma elus uusi r.

1Te 3:3 et te r. kõikuma ei lööks

2Te 1:4 vastupidavusele ja usule, kõigis oma r.

1Pe 4:18 Kui juba õige pääseb r.

RATAS

, Hes 1:16 nagu oleks r. olnud r. sees

RAUD

, Õp 27:17 Nagu r. ihub r.

Jes 60:17 toon r. asemel hõbedat

Tn 2:43 nagu r. ei segune saviga

RAUDKEPP

, Ilm 12:5 hakkab rahvaid karjatama r.

RAUDRIIST

, Kog 10:10 Kui r. nüri, tuleb pingutada

RAVIM

, Õp 17:22 Südamerõõm on hea r.

RAVIMA

, Lu 4:23 Arst, r. iseennast

REBASED

, Mt 8:20 R. urud, aga Inimesepojal pole

REBEKA

, 1Mo 26:7 R. oli väga kaunis

REEGLID

, 2Ti 2:5 ei pärjata, kes ei võistle r. järgi

REEKABLASED

, Jer 35:5 r. veiniga täidetud peekrid

REETMA

, Mal 2:15 ärge r. noorpõlves võetud naist!

Mt 26:21 üks teie seast r. mu

REETURLIK

, Jer 17:9 Süda on r. kui miski muu

RELV

, Jes 54:17 Pole edu ühelgi r., mis sinu vastu

2Ko 10:4 Meie sõjapidamise r. ei ole sellised

RIID

, Õp 6:19 külvab r. vendade seas

Õp 15:18 ei vihastu kergesti, vaigistab r.

Õp 17:14 Lahku enne, kui puhkeb r.

RIIETAMA

, Õp 7:10 r. kui lõbunaine

RIKAS

, 3Mo 19:15 ärge eelistage ei vaest ega r.

Õp 10:22 Jehoova õnnistus teeb r.

Jer 9:23 ärgu kiidelgu r. rikkusega

Lu 14:12 korraldad õhtusöögi, ära kutsu r.

2Ko 6:10 vaesteks, kuid ometi teeme paljusid r.

1Ti 6:9 kes tahavad r. saada, satuvad püünisesse

1Ti 6:17 r. poleks üleolevad ega loodaks rikkusele

Ilm 3:17 sa ütled: ma olen r., kuid oled armetu

RIKKUS

, Õp 11:4 R. pole kasu vihapäeval

Õp 11:28 loodab oma r. peale, langeb

Õp 30:8 ära anna vaesust ega r.

Kog 5:10 Ei küllastu tulust, kes armastab r.

Jes 60:5 su juurde tulevad rahvaste r.

Jes 61:6 toitute rahvaste r.

Hes 28:5 süda on r. pärast ülbeks läinud

Hag 2:7 kõigi rahvaste r. tulevad

Mt 6:24 ei saa kummardada Jumalat ja r.

Mt 13:22 ajastu mured ja r. petlik veetlus

RIKUTUS

, Tn 6:4 mingit hooletust ega r. ei leitud

RINNAD

, Õp 5:19 Tema r. joovastagu sind

RINNATURVIS

, Ef 6:14 kandke õiguse r.

RISTIMA

, Mt 3:13 Jeesus tuli, et Johannes teda r.

Mt 28:19 õpetage, et saaksid jüngriteks. R. neid

Lu 3:3 lasta end kahetsuse märgiks r.

Ap 2:41 r., ühines umbes 3000 inimest

Ap 8:36 Mis takistab, et mind ei võiks r.?

RISTIMINE

, Ro 6:4 surmasse r. kaudu ka maetud

1Pe 3:21 R. päästab nüüd teidki

ROHKEM

, 1Te 4:10 ergutame armastust r. näitama

ROHKESTI

, L 72:16 Maa peal on r. vilja

ROHUTIRTSUD

, Jes 40:22 elanikud on kui r.

Jl 1:4 Mis jäi järele näljastest r.

ROPUD

, Ef 5:4 rumalad jutud ja r. naljad ei sobi

RUDJUTUD

, Jes 42:3 R. pilliroogu ei murra katki

RULLRAAMATUD

, Ilm 20:12 trooni ees, ning r. avati

RUMAL

, Lu 12:20 r.! Täna öösel võetakse sinult elu

RUMALUS

, Õp 19:3 Inimese r. teeb tee käänuliseks

Õp 22:15 R. on seotud lapse südamesse

1Ko 3:19 maailma tarkus on Jumala silmis r.

RUSUKSPEKSTUD

, Õp 18:14 kes talub r. vaimu?

RUSUTUD

, Jes 66:2 kes on alandlik, r. vaimuga

RÕHUJAD

, Kog 4:1 Nende r. käes oli võim

RÕHUMINE

, L 72:14 vabastab r. ja vägivalla alt

Kog 7:7 R. võib targa pööraseks teha

RÕHUTUD

, Jes 57:15 elan r. ja alandlike juures

RÕKKAMA

, Ii 38:7 kui koidutähed üheskoos r.

RÕVEDUSED

, Ro 1:27 mehed meestest, ja teinud r.

RÕÕM

, 1Aj 29:9 Rahvas tundis r., sest oli andnud

Neh 8:10 r., mida annab Jehoova, teeb tugevaks

L 1:2 tunneb r. Jehoova seadusest

L 37:4 Olgu Jehoova su ülim r.

L 100:2 Teenige Jehoovat r.

L 137:6 Jeruusalemma kõrgemale oma suurimast r.

Kog 2:24 tunda oma kõvast tööst r.

Lu 8:13 sõnumit kuuldes võtavad selle r. vastu

Lu 15:7 kahetseva patuse pärast rohkem r.

Joh 16:22 keegi ei võta teie r. teilt ära

Ro 15:13 Jumal täitku teid suure r. ja rahuga

1Te 1:6 r., mida annab püha vaim

Heb 12:2 pidas piinapostil vastu r. pärast

3Jo 4 teeb r. kui, kuulen lapsi tõeteel käivat

RÕÕMUS

, Õp 8:30 olin kogu aeg ta ees r.

Kog 8:15 pole paremat kui süüa, juua ja r. olla

Ap 5:41 läksid sanhedrini eest ja olid r.

Ro 12:12 Olge r. oma lootuse üle

2Ko 9:7 sest Jumal armastab r. andjat

Flp 3:1 olge meie isanda teenistuses alati r.!

Flp 4:4 Olge alati r. meie isanda teenistuses!

RÕÕMUSTAMA

, Õp 27:11 Ole tark poeg, r. mu südant

Jes 65:13 Minu teenijad r., aga teie tunnete häbi

Ro 5:3 r. ka raskuste üle

Ro 12:15 R. koos rõõmsatega, nutke nutjatega

RÄMPS

, Flp 3:8 olen loobunud ja pean seda r.

RÄNDKAUPMEES

, Mt 13:45 r., kes otsis pärleid

RÖÖVIMA

, 3Mo 19:13 ei tohi kedagi r.

Heb 10:34 ei kaotanud rõõmu, kui teie vara r.

RÖÖVLIKOOBAS

, Mt 21:13 teete selle r.

RÜVETAMA

, Hes 39:7 ei luba r. oma püha nime

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

S

SAADIK

, Mal 3:1 Ma läkitan oma s.

SAALOMON

, 1Ku 4:29 Jumal S. rohkesti tarkust

Mt 6:29 isegi S. polnud riietatud nagu üks nendest

SAAMA

, 2Mo 3:14 Ma S., Kelleks Ma Tahan

SAAMUEL

, 1Sa 1:20 Hanna pani talle nimeks S.

1Sa 2:18 S. teenis Jehoovat, kuigi poisike

SAARA

, 1Mo 17:19 su naine S. sünnitab sulle poja

1Pe 3:6 S. kuuletus Aabrahamile, nimetas isandaks

SAAST

, 1Ko 4:13 Maailm peab kõntsaks ja s.

SAASTAMA

, 2Ko 7:1 puhastagem kõigest, mis s.

SAATAN

, Ii 1:6 tuli nende sekka ka S.

Sak 3:2 Jehoova sõidelgu sind, S.!

Mt 4:10 Mine minema, S.! Sest on kirjutatud

Mr 4:15 tuleb S. ja võtab külvatud sõnumi ära

Ro 16:20 Jumal heidab S. teie jalge alla

1Ko 5:5 peate niisuguse inimese andma üle S.

2Ko 2:11 et S. meid üle ei kavaldaks

2Ko 11:14 S. ise moondab ennast valguseingliks

2Te 2:9 seaduse eiraja tegutseb S. mõjutusel

1Jo 5:19 kogu maailm on S. võimuses

Ilm 12:9 madu, keda hüütakse Kuradiks ja S.

Ilm 20:2 sidus S. kinni 1000 aastaks

SAATUSEJUMAL

, Jes 65:11 karikad täis veini s.

SADA

, Mt 18:12 s. lammast ja üks neist eksib ära

SAJAKORDSELT

, Mt 13:8 kandis vilja s.

Mr 10:30 saaks praegusel ajal s. maju, vendi

SAKARIAS

, Lu 1:5 preester nimega S.

SAKARJA 1

, Lu 11:51 Aabeli verest kuni S. vereni

SAKARJA 2

, Esr 5:1 Prohvetid Haggai ja S.

SAKKEUS

, Lu 19:2 S. oli maksukogujate ülem

SALAJANE

, Lu 8:17 pole s., mis ei tuleks ilmsiks

SALALIK

, Õp 3:32 Jehoova jälestab s.

SALAPAIK

, L 91:1 Kes elab Kõigekõrgema s.

SALGAMA

, Õp 30:9 et küllastudes ei s. sind

Mr 14:30 kukk kirenud, s. sa mu kolm korda ära

Tt 1:16 oma tegudega nad s. Jumalat

SALLIMA

, 2Ku 10:16 ma ei s., kui truudust murtakse

Ro 9:22 Jumal s. inimesi, kes on vihaalused

Ef 4:2 s. üksteist armastuses

SAMAARIA

, 2Ku 17:6 [Assüüria kuningas] vallutas S.

Joh 4:7 S. naine tuli sinna vett ammutama

SAMAARLANE

, Lu 10:33 s. hakkas temast kahju

SAMASUGUNE

, Jk 5:17 Eelija oli s. inimene nagu meie

SAMM

, Jer 10:23 pole ränduri võimuses juhtida s.

SAMMAS

, 2Mo 13:22 Pilves. päeval, tules. öösel

Ga 2:9 Jaakobus, Keefas ja Johannes, peeti s.

1Ti 3:15 tõe s. ja alustugi

SANHEDRIN

, Ap 5:41 läksid s. eest ja olid rõõmsad

SANHERIB

, 2Ku 19:16 S. sõnu, ta mõnitab Jumalat

SAPISUS

, Ef 4:31 s., viha, raev, kisa

SARNANE

, 1Mo 1:26 Tehkem inimene meie s.

SARV

, Tn 7:7 metsalisel oli kümme s.

Tn 8:8 murdus suur s., asemele neli

SAU

, Õp 13:24 Kes s. ei tarvita, vihkab oma poega

SAUL

, 1Sa 15:11 kahju, et tõstsin S. kuningaks

Ap 9:4 S., S., miks sa mind taga kiusad?

SAULUS

, Ap 7:58 noore mehe ette, kelle nimi oli S.

Ap 8:3 S. hakkas koguduse kallal raevutsema

Ap 9:1 S., kes ikka veel oli raevunud

SAVI

, Jes 45:9 s. ütleb pottsepale: mida sa teed?

Jes 64:8 oleme s. ja sina pottsepp

Tn 2:42 varbad osalt rauast ja osalt s.

SEAD

, Lu 8:33 deemonid läksid s. sisse

Lu 15:15 saatis oma väljadele s. karjatama

SEADUS

, L 19:7 Jehoova s. on täiuslik

L 40:8 su s. on sügaval mu sees

L 94:20 s. varjus kurja hauvad

L 119:97 Kuidas ma küll armastan sinu s.!

Jer 31:33 panen oma s. nende sisse

Hab 1:4 Selle kõige tõttu on s. jõuetu

Ro 7:22 Sisimas Jumala s. üle hea meel

Ro 10:4 Sest Kristusega s. lõppes

Ro 13:8 Kes armastab ligimest, on s. täitnud

Ga 3:24 s. järelevaataja, juhatab Kristuse juurde

Ga 6:2 nõnda te täidate Kristuse s.

Jk 2:8 täidate kuninglikku s.

SEADUSANDJA

, Jk 4:12 üks on s. ja kohtumõistja

SEADUSE EIRAJA

, 2Te 2:3 saanud avalikuks s. e.

2Te 2:7 s. e. salaja juba tegutseb

SEADUSERAAMAT

, Jos 1:8 Olgu s. sõnad su huulil

SEADUSETUS

, Mt 24:12 s. kasvab, jaheneb armastus

SEADUSRIKKUJAD

, Mt 7:23 Minge ära mu juurest, s.!

Lu 22:37 on kirjutatud: ta arvati s. hulka

SEADUSTAMA

, Flp 1:7 hea sõnumi kuulutamist s.

SEEBA

, 1Ku 10:1 Jutud jõudsid S. kuninganna kõrvu

SEEME

, Lu 8:11 S. on Jumala sõnum

Ga 3:16 sinu s., kes on Kristus

SEESMISELT

, 2Ko 4:16 s. me uueneme päev-päevalt

SEGADUS

, 2Te 2:2 et te kergesti s. ei satuks

SEIN

, Tn 5:5 sõrmed hakkasid kirjutama s.

SEISMA

, 1Ko 10:12 kes enda arvates s., vaadaku

SEISUKOHAD

, Ro 14:1 ärge mõistke hukka s.

SEITSEKÜMMEND SEITSE

, Mt 18:22 kuni s. s. korda

SEITSEKÜMMEND. Vt ka 70

, L 90:10 Meie elupäevi on s. aastat

SEKKUJA

, 1Pe 4:15 teiste asjadesse s.

SEKKUMA

, 1Ti 5:13 s. võõrastesse asjadesse

SEKSUAALSUHTED

, Ro 1:27 loobunud loomulikest s.

SEKT

, Ap 28:22 sellest s. räägitakse kõikjal halba

2Pe 2:1 vargsi moodustama hukutavaid s.

SELGA PANEMA

, Jk 2:15 Kui pole midagi s. p.

SELGELTNÄGIJAD

, 5Mo 18:10 Ärgu leidugu s.

SELGITAMA

, Neh 8:8 lugesid Jumala seadust, s.

Ap 9:22 s. loogiliselt, et Jeesus ongi messias

Ap 17:3 s. ja tõestades, et messias pidi kannatama

SELTSKOND

, 1Ko 15:33 Halb s. rikub harjumused

SIDE

, Kol 3:14 armastus on ühtsuse täiuslik s.

SIDKIJA

, Jer 52:11 tegi pimedaks S. silmad

SIDUMA

, 1Mo 22:9 Ta s. Iisaki käsist ja jalust

2Ko 6:14 Ärge s. end uskmatutega

SIHITULT

, 1Ko 9:26 Seepärast ma ei jookse s.

SIILO

, 1Mo 49:10 kuni tuleb S.

SIIMON

, Ap 8:18 S. pakkus neile raha

SIINAI

, 2Mo 19:20 Jehoova laskus S. mäe tippu

SIION

, L 2:6 olen seadnud oma kuninga S.

L 48:2 S. mägi, suure kuninga linn

Jes 66:8 S. sünnitas oma pojad

Ilm 14:1 Talle seismas S. mäel ja temaga 144 000

SILM

, L 115:5 s. neil on, aga nad ei näe

Õp 15:3 Jehoova s. on kõikjal

Mt 5:38 S. s. ja hammas hamba vastu

1Ko 2:9 S. pole näinud ja kõrv pole kuulnud

1Ko 12:21 S. ei või öelda käele: pole sind vaja

Kol 3:22 kuuletuge, mitte ainult tema s. all

SILMAHIMU

, 1Jo 2:16 s. ei lähtu Isast

SILMAKIRJALIK

, Ro 12:9 armastus ärgu olgu s.

SILMAPILK

, 1Ko 15:52 ühe s. muudetakse

SILMASALV

, Ilm 3:18 s. silmade määrimiseks

SILMATERA

, L 17:8 Hoia mind kui oma s.

Sak 2:8 puudutab teid, puudutab minu s.

SIMSON

, Koh 13:24 pani talle nimeks S.

SINEPISEEME

, Lu 13:19 sarnaneb s., mille maha pani

SIPELGAS

, Õp 6:6 Mine s. juurde, sa laisk

Õp 30:25 s. valmistavad suvel oma toidu

SISIM

, Ro 7:22 S. on Jumala seaduse üle hea meel

SOLVAMA

, Mt 5:11 Õnnelikud, kui inimesed teid s.

1Pe 2:23 Kui teda s., ei s. ta vastu

SOLVANG

, Õp 19:11 s. möödavaatamine kaunistab

SOLVAVAD SÕNAD

, Ef 4:31 viha, raev, kisa ja s. s.

SOLVAV KÕNEPRUUK

, Kol 3:8 heitke ära viha, s. k.

SOODOM

, 1Mo 19:24 lasi S. ja Gomorra peale väävlit

2Pe 2:6 mõistis hukka S., näidates nende varal

Ju 7 S. ja Gomorra on meile hoiatavaks näiteks

SOOL

, Mt 5:13 Teie olete maa s.

Kol 4:6 sõnad olgu lahked, s. maitsestatud

SOOLASAMMAS

, 1Mo 19:26 Loti naine muutus s.

SOOSING

, 1Ko 9:27 et ise Jumala s. ilma ei jääks

2Ti 2:15 Tee parim, et olla s. vääriline

SOOSINGUAEG

, 2Ko 6:2 Ma kuulsin sind s.

SOOV

, 1Aj 28:9 Jehoova näeb kõiki mõtteid ja s.

L 51:12 ärata mus s. kuuletuda sulle

L 145:16 täidad kõigi elavate s.

Ef 1:5 tema s. ja tahte kohaselt

Jk 1:14 paneb igaühe proovile enda vale s.

SOOVIMA

, 2Mo 35:5 Igaüks, kes s. südamest anda

Ro 7:18 ma küll s. teha head, aga ei suuda

SPIRITISM

, Ga 5:20 ebajumalakummardamine, s.

SUGUHARU

, 1Mo 49:28 Need on Iisraeli kaksteist s.

SUGULASED

, Ap 10:24 Korneelius kokku kutsunud s.

SUGUVÕSA

, Ef 3:15 kellele iga s. võlgneb oma nime

SUHTUMINE

, Flp 2:5 samasuguse s., nagu Jeesus

Flp 2:20 pole kedagi teist, kes oleks sellise s.

SULATAMA

, Tn 11:35 rahvast s., puhastada

SUNDIMA

, 2Mo 35:21 keda süda s., tõi annetuse

SURELIK

, L 8:4 mis on s., et teda meeles pead

SUREMA

, 1Mo 3:4 madu naisele: ei te s.!

Ii 14:14 Kui inimene s., kas saab elavaks?

Hes 18:32 ei tunne heameelt, kui keegi s.

Joh 11:25 saab elavaks, isegi kui ta s.

Joh 11:26 kes minusse usub, ei s. kunagi

Ro 14:8 kas elame või s., kuulume Jehoovale

2Ko 5:15 elaks temale, kes nende eest s.

Ilm 14:13 Õnnelikud need, kes s. Isanda jüngritena

SUREMATU

, 1Ko 15:53 surelik saab s.

SURM

, Ru 1:17 kui muu kui s. peaks lahutama

L 89:48 Kas on inimest, kes ei näe s.?

Jes 25:8 neelab s. ära igaveseks

Ho 13:14 S., kus on sinu astel?

Mt 25:46 Need lähevad igavesse s.

Joh 8:51 kes järgib minu õpetust, ei näe iial s.

Ro 5:12 nii on s. kandunud edasi kõigisse

Ro 6:23 Patt annab palgaks s.

1Ko 15:26 Viimase vaenlasena kõrvaldatakse s.

Heb 2:9 Jeesus maitses s. kõigi inimeste eest

Ilm 21:4 enam ei ole s. ega leinamist

SURMAKARTUS

, Heb 2:15 vabastada, kes s. orjuses

SURMAMA

, Kol 3:5 S., mis omane maisele loomusele

SURMA MÕISTMA

, 2Ko 1:9 nagu oleks meid s. m.

SURMAUNI

, 1Te 4:13 nende suhtes, kes magavad s.

SURMAVALD

, Ii 14:13 Oh et sa varjaksid mind s.

Kog 9:10 s. ei tehta tööd ega plaane

Ho 13:14 S. võimusest ma vabastan nad

Ap 2:31 teda ei jäeta s.

Ilm 1:18 mul on surma ja s. võtmed

Ilm 20:13 surm ja s. andsid tagasi surnud

SURNUD

, Kog 9:5 s. ei tea midagi

Lu 15:24 poeg oli s., kuid on saanud jälle elavaks

Lu 20:38 mitte s., vaid elavate Jumal

Ef 2:1 teinud elavaks, olite s. väärsammude tõttu

1Te 4:16 s. Kristuse omadena, tõusevad esmalt

SUU

, L 8:2 Laste ja imikute s. kaudu

Õp 10:19 kes valvab oma s., toimib arukalt

Lu 6:45 S. räägib sellest, mida süda on täis

Ro 10:10 s. oma usu tunnistamine toob pääste

Jk 3:10 Samast s. tuleb ülistus kui needus

SUUDLUS

, Lu 22:48 annad Inimesepoja s. ära?

SUUNAMA

, Ef 4:12 et nad s. pühasid õigel teel

SUUR RAHVAHULK

, Ilm 7:9 nägin s. r.

SUURSAADIKUD

, 2Ko 5:20 oleme s. Kristuse asemel

SUUTMA

, 2Pe 3:14 tehke kõik, mis s., et olla plekita

SUVI

, Mt 24:32 teate, et s. on ligidal

SÕBER

, 2Aj 20:7 oma s. Aabrahami

L 25:14 Jehoova on s. nendega

L 55:13 mu s., keda hästi tunnen

Õp 14:20 rikkal on palju s.

Õp 16:28 laimaja lahutab lähedased s.

Õp 17:9 üleastumisest jälle räägib, lahutab s.

Õp 17:17 Tõeline s. armastab igal ajal

Õp 18:24 mõni s. on lähedasem kui vend

Õp 27:6 S. löödud haavad on ustavusest

Lu 16:9 tehke endale s. selle maailma varaga

Joh 15:13 kui sellel, kes annab elu s. eest

Joh 15:14 olete mu s., kui teete, mida käsin

Jk 2:23 Aabrahami nimetama Jehoova s.

SÕDA

, L 46:9 lõpetab s. maa äärteni

Ho 2:18 kaotan maalt vibu, mõõga ja s.

Ilm 12:7 Taevas puhkes s., Miikael, inglid sõdisid

Ilm 16:14 koguda kokku Jumala suure päeva s.

SÕDALANE

, Jer 20:11 Jehoova nagu kardetav s.

SÕDIMA

, 2Aj 20:17 Teil pole vaja s.

Jes 2:4 nad ei õpi enam s.

SÕDUR

, 2Ti 2:4 Ükski s. ei seo end äriasjadega

SÕIM

, Lu 2:7 pani s., sest majas polnud kohta

SÕJALINE JÕUD

, Sak 4:6 mitte s. j., vaid vaimu abil

SÕJAVANKRID

, Koh 4:13 900 raudvikatitega s.

2Ku 6:17 leegitsevaid hobuseid ja s.

SÕJAVARUSTUS

, Ef 6:11 Varustage Jumala s.

Ef 6:13 võtke kogu Jumala antud s.

SÕJAVÄED

, Ilm 19:14 Taevased s. järgnevad talle

SÕNA

, Õp 14:23 pelgalt s. toovad puuduse

Õp 25:11 Õigel ajal öeldud s.

Jes 55:11 nii on mu s., mis väljub mu suust

Joh 1:1 Alguses oli S. ja S. oli Jumala juures

Joh 17:17 Sinu s. on tõde

Ap 18:5 pühendus Paulus s. kuulutamisele

Ro 16:18 meelitavate s. petavad südameid

Flp 2:16 hoides kindlalt kinni elu s.

2Ti 2:15 kes käsitleb tõe s. õigesti

SÕNA KUULAMA

, Lu 2:51 Jeesus k. nende s.

Ef 6:1 Lapsed, k. oma vanemate s.

SÕNAKUULELIK

, 1Ku 3:9 Anna oma teenijale s. süda

SÕNAOSAV

, 2Mo 4:10 pole kunagi olnud s. mees

SÕNUM

, L 112:7 ei karda halbu s.

Õp 25:25 hea s. kaugelt maalt

Tn 11:44 s. idast ja põhjast teevad rahutuks

Lu 8:12 kuulevad s., siis aga tuleb Kurat

SÕPRUS

, Õp 3:32 õigetega seob teda lähedane s.

Jk 4:4 s. maailmaga tähendab vaenu Jumalaga

SÕRM

, 2Mo 8:19 See on Jumala s.

2Mo 31:18 kaks kivitahvlit, kirjutatud Jumala s.

Tn 5:5 inimkäe s., hakkasid kirjutama seinale

SÄRAMA

, Flp 2:15 s. maailmas kui valgusallikad

SÄÄSTMA

, Mt 16:22 Isand, s. end ometi!

SÖED

, Ro 12:20 kuhjad tema pea peale tuliseid s.

SÖÖMA

, 1Ko 5:11 Sellisega ärge isegi s. koos!

1Ko 15:32 s. ja joogem, sest homme me sureme

2Te 3:10 Kes ei taha tööd teha, ärgu ka s.

SÜDA

, 1Mo 6:5 s. mõtted on üksnes halvad

1Mo 8:21 s. kaldub halva poole lapsepõlvest peale

5Mo 6:6 Hoia oma s. neid sõnu

1Aj 28:9 teeni Jumalat kogu s.

2Aj 16:9 kelle s. on täielikult temaga

Esr 7:10 Esra oli valmistanud ette oma s.

L 34:18 Jehoova on ligi neile, kelle s. on murtud

L 51:10 Loo mulle puhas s.

L 51:17 purukspekstud s. ei tõuka sa ära

L 147:3 tervendab need, kel murtud s.

Õp 4:23 Kaitse s., sellest lähtub elu

Õp 13:12 Pikk ootus teeb s. haigeks

Õp 17:3 Jehoova uurib s. läbi

Õp 21:2 Jehoova uurib s. läbi

Õp 28:26 Kes loodab oma s., on rumal

Jes 61:1 saatnud tervendama neid, kel murtud s.

Jer 17:9 S. on reeturlikum kui miski muu

Jer 17:10 Mina, Jehoova, uurin s.

Jer 31:33 seaduse kirjutan nende s.

Mt 5:8 Õnnelikud on, kellel puhas s.

Mt 15:19 S. lähtuvad kurjad mõtted, mõrvad

Mt 22:37 Armasta Jehoovat kogu s.

Lu 6:45 Suu räägib sellest, mida s. on täis

Lu 12:34 kus on varandus, seal on ka s.

Lu 21:34 et te ei koormaks oma s. liigsöömise

Lu 24:32 s. põlenud, kui ta pühakirja selgitas?

Joh 8:37 teie s. ei leidu kohta minu õpetusele

Ap 16:14 Jehoova avas s., nii et naine uskus

Ro 6:17 olete saanud s. kuulekaks õpetusele

Heb 3:12 ei muutuks s. kurjaks, viib eemaldumine

SÜDAMERAHU

, Õp 14:30 S. on ihule eluks

SÜDAMERÕÕM

, Õp 17:22 S. on hea ravim

Jes 65:14 Minu teenijad hõiskavad s.

SÜDAMESOOVID

, L 37:4 Jehoova täidab su s.

SÜDAMETUNNISTUS

, Ro 2:15 s. on tunnistajaks

Ro 13:5 põhjust alluda s. pärast

1Ko 8:12 haavate nende treenimata s., teete pattu

1Ti 4:2 s. on justkui põletusrauaga armistatud

1Pe 3:16 Hoidke puhast s.

1Pe 3:21 puhta s. taotlemine

SÜDAMETUS

, Mr 3:5 olles ülimalt kurb s. pärast

SÜDAMEVALU

, 1Ku 8:38 teab ju igaüks oma s.

L 78:40 tegid talle s. kõnnumaal

Õp 17:25 Rumal poeg teeb meelehärmi ja s.

SÜGAVAD

, Ro 11:33 kui s. Jumala tarkus

SÜGAVIK

, Ilm 11:7 metsaline, kes tuleb välja s.

Ilm 17:8 Siiski tõuseb metsaline varsti s.

Ilm 20:3 Ingel heitis ta s.

SÜGAVUS

, Ef 3:18 täielikult mõista tõe laiust, s.

SÜGAVUSED

, 1Ko 2:10 vaim uurib Jumala tarkuse s.

SÜGELEMA

, 2Ti 4:3 räägivad, mille järele kõrvad s.

SÜLITAMA

, Mt 26:67 s. talle näkku ja peksid

SÜNDIMA

, L 51:5 olen ju patusüüga s.

SÜNDMUSED

, Kog 9:11 ettearvamatud s. tabavad

SÜNDSALT

, Ro 13:13 Elagem s. nagu päevaajal

SÜNNIPÄEV

, 1Mo 40:20 oli vaarao s.

Mt 14:6 kui Herodese s. tähistati

SÜNNITAMA

, Jes 66:7 Enne kui algasid sünnitusvalud, juba s.

SÜNNITUSVALUD

, 1Te 5:3 nagu s. tabavad naist

SÜÜ

, Ii 6:24 aidake mul mõista mu s.

SÜÜDI OLEMA

, 1Sa 22:22 o. s. isa suguvõsa surmas

SÜÜDISTAJA

, Ilm 12:10 alla heidetud vendade s.

SÜÜDISTAMA

, Tt 1:7 ülevaataja, keda ei saa s.

SÜÜDISTUS

, Ro 8:33 esitada s. valitute vastu?

1Ti 5:19 Kogudusevanema vastu s. ära võta kuulda

SÜÜTEOD

, Jes 53:5 purustati meie s. tõttu

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

Z

ZEUS

, Ap 14:12 nimetasid Barnabase Z.

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

T

TAAK

, L 38:4 eksimused lasuvad mul t.

TAAVET

, 1Sa 16:13 Saamuel võidis T.

Lu 1:32 Jehoova annab talle tema isa T. trooni

Ap 2:34 T. ju ei läinud üles taevasse

TABIITA

, Ap 9:36 Joppes elas jünger T.

TAEVAS

, L 8:3 Kui ma vaatan t., kuud ja tähti

L 19:1 T. annab teada Jumala aust

Joh 3:13 Pole ju ükski inimene läinud üles t.

2Pe 3:13 ootame uut t. ja uut maad

TAGA KIUSAMA

, L 119:86 Põhjuseta k. mind t.

Mt 5:10 Õnnelikud on, keda k. t.

Joh 15:20 Kui nad on t. k. mind, siis k. t. teidki

Ap 22:4 k. t. Isanda tee pooldajaid, lasin tappa

Ro 12:14 õnnistust neile, kes teid t. k.

1Ko 4:12 kui meid t. k., peame kannatlikult vastu

2Ko 4:9 meid k. t., aga me pole hüljatud

TAGAKIUSAMINE

, Mt 13:21 tuleb t. sõnumi pärast

Mr 4:17 tuleb t. sõnumi pärast, kaotavad usu

Mr 10:30 emasid, lapsi ja põlde keset t.

TAGANEMA

, Heb 10:39 sellised, kes t. ja hukkuvad

TAGA RÄÄKIMA

, 1Ti 5:13 jõude, vaid ka r. teisi t.

TAGASIHOIDLIK

, Õp 11:2 t. on tarkus

Mi 6:8 oleksid t. Jumalaga käies

TAGASIHOIDLIKKUS

, 1Ti 2:9 naised kaunistaksid t.

TAGASI MAKSMA

, L 37:21 Jumalatu laenuks ega m. t.

TAGASI MINEMA

, Ap 15:36 L. t. igasse linna, et näha

TAGASI PÖÖRDUMA

, Jer 8:6 p. t. teguviiside juurde

TAGASI VAATAMA

, Lu 9:62 käe adra külge, kuid v. t.

TAGATIS

, 2Ko 1:22 tulevaste asjade kohta t., vaimu

Ef 1:14 See on meie pärandi t.

TAHE

, L 40:8 Sinu t. täidan ma hea meelega

L 143:10 Õpeta mind täitma oma t.

Mt 6:10 Sinu t. sündigu ka maa peal

Mt 7:21 ainult see, kes täidab mu taevase isa t.

Ro 9:11 ei sõltu tegudest, vaid kutsuja t.

Ro 12:2 Jumala hea, meeldiv ja täiuslik t.

1Pe 4:3 kulus aeg inimeste t. täitmisele

1Jo 2:17 kes täidab Jumala t., elab igavesti

1Jo 5:14 palume kooskõlas tema t., siis kuulab

TAHKE

, Heb 5:14 küpsete inimeste jaoks on t. toit

TAHT

, Jes 42:3 hõõguvat t. ei kustuta ära

TAHTLIKULT

, Heb 10:26 Kui t. pattu teeksime

TAHTMA

, Flp 2:13 et te niihästi t. kui ka suudaksite

1Te 4:3 Jumal t., et te hoiduksite hoorusest

TAHTMINE

, Lu 22:42 ärgu sündigu minu, vaid sinu t.

Joh 6:38 ei ole tulnud, et teha enda t.

Ap 21:14 Sündigu Jehoova t.

Ro 1:15 täis t. kuulutada head sõnumit

2Ko 8:12 kui on t. anda, Jumalale meeltmööda

TAHVEL

, 2Mo 31:18 andis kaks tunnistust., kivit.

TAIP

, 1Ku 3:11 palusid t. kohtuasjade lahendamiseks

L 119:99 rohkem t. kui mu õpetajail

TAIPLIKUD

, Tn 12:3 säravad t. kirkalt kui taevalaotus

TAKISTAMA

, 1Te 2:16 nad t. meid kuulutamast

2Te 2:6 Nüüd te teate, mis teda t.

TALENDID

, Mt 25:15 Ühele andis viis t., teisele kaks

TALITSEMATUS

, 1Ko 7:5 kiusatusse viia t. pärast

TALL

, Joh 1:29 Jumala T., võtab ära maailma patu!

TALLAMA

, Heb 10:29 kes on Jumala poja jalge alla t.

TALLEKESED

, Jes 40:11 käsivarrega kogub ta t.

Joh 21:15 Jeesus ütles: toida mu t.

TANTSIMA

, Koh 11:34 tuli t. vastu Jefta tütar

TAOTLEMA

, Ro 14:19 t. seda, mis edendab rahu

TAPALAMBAD

, L 44:22 meid on arvatud t.

TAPAOHVER

, 1Sa 15:22 Kuuletumine on parem kui t.

TAPMA

, 2Mo 20:13 Sa ei tohi t.

Joh 16:2 kes teid t., arvab Jumalale au toovat

TAPP

, Jes 53:7 Ta viidi t. nagu lammas

TARA

, Lu 19:43 ehitavad su ümber palkidest t.

Joh 10:16 teisi lambaid, kes ei ole sellest t.

TARK

, L 119:98 teeb t. vaenlastest

Õp 3:7 Ära ole iseenda silmis t.

Õp 9:9 t. juhatust, saab veel t.

Õp 13:20 Kes t. läbi käib, saab t.

Õp 14:16 T. on ettevaatlik ja hoidub kurjast

Õp 27:11 Ole t. poeg, rõõmusta mu südant

Jes 5:21 Häda neile, kes t. iseenese silmis

Mt 11:25 peitnud t. ja arukate eest ning avaldanud

1Ko 1:26 ei ole kutsunud inimeste seisukohast t.

Ef 5:15 ei elaks nagu rumalad, vaid nagu t.

TARKUS

, L 111:10 Jehoova kartus on t. algus

Õp 2:6 Jehoova annab t.

Õp 4:7 T. on kõige tähtsam

Õp 8:11 t. on parem kui korallid

Õp 24:3 T. ehitatakse koda üles

Kog 7:12 teadmised ja t. hoiavad omaniku elus

Kog 10:10 T. toob aga edu

Mt 11:19 Ometi ilmneb t. tegudest

Lu 21:15 t., millele vastased ei suuda vastu panna

Ro 11:33 kui sügavad Jumala t. ja teadmised!

1Ko 2:5 mitte inimeste t., vaid Jumala väe tõttu

1Ko 2:6 mitte maailma kaduvate valitsejate t.

1Ko 3:19 maailma t. on Jumala silmis rumalus

Kol 2:3 Temas peituvad kõik t. aarded

Jk 1:5 Kui kellelgi teist on puudu t.

Jk 3:17 ülalt lähtuv t. on rahumeelne

TARSIS

, Jn 1:3 Joona aga tahtis T. põgeneda

TARTAROS

, 2Pe 2:4 heitis inglid T.

TARVILIK

, Ap 20:20 jätnud rääkimata midagi t.

TASAKAAL

, 2Ko 8:14 ja nõnda sünniks t.

TASAKAALUKALT

, Ro 12:3 suhtuge endasse t.

TASANE

, L 26:12 Mu jalg seisab t. maal

L 37:11 t. pärivad maa

Sef 2:3 otsige Jehoovat, kõik t. maal

1Pe 3:4 rahulik ja t. vaim oma ilus

TASU

, Ru 2:12 Jehoova andku vääriline t.

Mt 25:34 t. on kuningriik, mis teie jaoks valmis

Ro 8:23 saanud esimese osana t. püha vaimu

Kol 3:24 saate Jehoovalt t. pärandi

TASU ANDMA

, Heb 11:6 a. t. neile, kes teda otsivad

TASUMA

, L 116:12 Kuidas ma küll t. Jehoovale

Ro 12:17 Ärge t. kellelegi halba halvaga

Ro 12:19 mina t. kätte, ütleb Jehoova

2Te 1:6 Jumal t. viletsusega neile

TASUTA

, Mt 10:8 T. olete saanud, t. andke

1Ko 9:18 et ma head sõnumit võin kuulutada t.

Ilm 22:17 Kes soovib, võtku eluvett t.

TAVALISED

, Ap 4:13 koolitamata ja t. inimesed

TEADMATA

, 2Ko 2:11 Saatana võtted pole meile t.

TEADMATUS

, 1Ti 1:13 ma tegutsesin tollal t.

TEADMISED

, Õp 1:7 kartusest algab t. omandamine

Õp 2:10 t. hakkavad meeldima

Õp 24:5 t. annavad jõudu juurde

Mal 2:7 preestri huuled talletama t.

Lu 11:52 olete võtnud ära t. võtme

1Ko 8:1 T. teevad uhkeks, armastus tugevdab

TEE

, Õp 16:25 Inimese meelest t. õige, viib surma

Jes 30:21 See on t., käige sellel

Jl 2:7 Igaüks käib kindlalt oma t.

Mt 7:14 kitsas on t., mis viib ellu

Mt 13:4 kukkus osa seemet t. äärde

Joh 14:6 Mina olen t. ja tõde ja elu

Ap 9:2 leiab kuuluvat Isanda t. pooldajate hulka

1Ko 12:31 näitan teile t., mis on üle kõige

TEENIJA

, Jes 42:1 See on mu t., keda toetan

Jes 65:13 Minu t. söövad, aga teie näljas

Mr 10:43 kes tahab saada suureks, olgu teie t.

2Ko 3:6 kõlblikuks olema uue lepingu t.

2Ko 6:4 näitame end igas suhtes olevat Jumala t.

TEENIMA

, Jos 24:15 valige täna, keda te tahate t.

1Sa 2:11 poiss jäi Jehoovat t.

1Aj 28:9 t. Jumalat kogu südamest

L 100:2 T. Jehoovat rõõmuga

Tn 7:10 Tuhat korda tuhat t. teda

Mt 20:28 Inimesepoeg tuli t. ja andma elu

Ro 12:1 t. Jumalat mõtlemisvõimet kasutades

Ga 5:13 t. üksteist armastusega

1Pe 4:10 T. üksteist andega, mis on

TEENISTUS

, Ap 20:24 lõpetada võidujooksu ja t.

Ro 11:13 hoian ma oma t. au sees

2Ko 4:1 oleme selles t. tänu Jumala halastusele

2Ko 6:3 saada komistuskiviks, et t. ei laidetaks

2Ti 4:5 anna t. endast parim

TEENISTUSABILISED. Vt KOGUDUSEABILISED.

TEERAJAJA

, Ap 3:15 tapsite elu t.

Heb 12:2 meie usu t. ja täiustajal Jeesusel

TEGELEMA

, 1Te 4:11 t. oma asjadega

TEGEMA

, 2Mo 19:8 Me t. kõik, mis Jehoova on öelnud

Ro 7:15 Ma ei t. mitte seda, mida tahan

TEGUTSEMA

, Jk 1:22 Olge, kes Jumala sõna järgi t.

TEGUTSEMINE

, 1Pe 1:13 olgu vaim tugev ja valmis t.

TEINE SURM

, Ilm 2:11 võitjale ei tee t. s. kahju

Ilm 20:6 Nende üle ei ole t. s. mingit võimu

Ilm 20:14 Tulejärv sümboliseerib t. s.

TEINETEISE

, 1Ko 7:5 Ärge keelake end t.

TEISED LAMBAD

, Joh 10:16 Mul on veel t. l.

TELGINÖÖRID

, Jes 54:2 pikenda t., kinnita telgivaiad

TELGITEGIJAD

, Ap 18:3 koos tööd, olid ametilt t.

TELGIVAIAD

, Jes 54:2 pikenda telginööre ja kinnita t.

TELK

, L 15:1 kes võib olla külaline su t.?

2Ko 12:9 et Kristuse vägi varjaks mind t.

Ilm 21:3 Jumala t. on inimeste juures!

TELKPÜHAMU

, L 78:60 Lõpuks ta hülgas Siilo t.

TEMPEL. Vt ka KODA

, L 11:4 Jehoova on pühas t.

L 27:4 et võiksin imetleda tema t.

Jer 7:4 Jehoova t., Jehoova t.

Hes 41:13 mõõtis ära t., 100 küünart pikk

Mal 3:1 Ootamatult tuleb t. juurde ülim isand

Mt 21:12 Jeesus läks t. ning ajas välja, kes ostsid

Joh 2:19 Lõhkuge see t. maha ja ma ehitan üles

Ap 17:24 Jumal ei ela kätega tehtud t.

1Ko 3:16 Eks te tea, et te olete Jumala t.

TEMPLIABILISED

, Esr 8:20 t. leviitide teenistusse

TEOD

, L 104:24 Kui palju on sinu t., Jehoova!

Joh 14:12 usub minusse, teeb suuremaid t.

Ga 6:4 Igaüks mõelgu omaenda t. peale

Heb 9:14 puhastab Kristuse veri surnud t.!

TEOTAMA

, Õp 27:11 võiksin vastata sellele, kes t.

Mr 3:29 kes t. püha vaimu, ei anta andeks

TERRITOORIUM

, Ro 15:23 mul pole puutumata t.

TERVE

, Ap 5:16 need kõik said t.

TERVEKS TEGEMA

, Lu 9:11 Jeesus t. t., kes vajasid

TERVENDAMA

, L 147:3 t. need, kel murtud süda

Õp 12:18 tarkade keel t.

Jes 61:1 t. neid, kel murtud süda

Ilm 22:2 puude lehed t. rahvaid

TERVITAMA

, 2Jo 10 ärge võtke vastu ega t.

TIIVAD

, Ru 2:12 kelle t. alla oled tulnud varju

TIMOTEOS

, Ap 16:1 Seal oli jünger nimega T.

1Ko 4:17 saadan T., oma armsa ja ustava poja

1Ti 1:2 T., oma tõelisele pojale usuteel

TOETUMA

, Õp 3:5 ära t. omaenda arusaamisele

1Pe 4:11 ta t. jõule, mida annab Jumal

TOIMIMISVIIS

, 1Aj 15:13 polnud õiget t. välja uurinud

TOIT

, L 145:15 sina annad neile t. õigel ajal

Mt 24:45 määranud andma t. õigel ajal

Joh 4:34 Minu t. on see, et ma täidan selle tahet

Joh 6:27 Ärge nähke vaeva t. nimel, mis rikneb

Ap 14:17 viljarikkaid aegu ja külluslikult t.

1Ko 8:13 kui minu t. mu venda häirib, ei söö ma

Jk 2:15 Kui vennal või õel pole piisavalt t.

TOITMA

, Joh 21:17 Jeesus ütles: t. mu lambakesi

TOLM

, Jes 40:15 Rahvad nagu t. kaalukaussidel

TORM

, Ho 8:7 külvavad tuult, lõikavad t.

TORMAKAS

, Õp 19:2 Kes tegutseb t., see patustab

TORN

, 1Mo 11:4 Ehitame endale linna ja t.

Õp 18:10 Jehoova nimi on tugev t.

Lu 13:4 peale kukkus Siiloahi t. ja nad tappis

TREPP

, 1Mo 28:12 t., mille ots ulatus taevasse

TRIIVIMA

, Heb 2:1 et me iialgi eemale ei t.

TRIUMFIKÄIK

, 2Ko 2:14 Jumalale, kes meid juhib t.

TROMPETISIGNAAL

, 1Ko 14:8 Kui t. on segane

TROON

, L 45:6 Jumal on su t. ikka ja igavesti

Jes 6:1 nägin Jehoovat istumas aulisel t.

Tn 7:9 t. seati paika

Mt 25:31 Kui Inimesepoeg tuleb, siis ta istub t.

Lu 1:32 Jehoova annab talle Taaveti t.

TRUU ARMASTUS

, 2Mo 34:6 Jehoova on tulvil t. a.

L 13:5 Su t. a. peale loodan

L 136:1–26 tema t. a. kestab igavesti

Ho 6:6 meeldib t. a., mitte ohver

TRÖÖSTIMA

, L 94:19 Kui mure enda alla mattis, t.

TUBLI

, 2Mo 18:21 vali t., usaldusväärseid mehi

Õp 31:29 Palju on t. naisi, ületad kõik

Mt 25:21 T., sa hea ja ustav ori!

TUGEV

, Jos 1:7 Ole ainult julge ja hästi t.

Jes 35:4 Olge t., ärge kartke

Jes 41:10 teen sind t., aitan sind

Ro 15:1 kes t., peaksime kandma nõrkade nõrkusi

1Ko 16:13 seiske kindlalt usus, saage t.!

2Ko 12:10 kui olen nõrk, olen tõeliselt t.

Ef 3:16 teeks teid seesmiselt t. oma vaimu väega

TUGEVDAMA

, 1Ko 8:1 aga armastus t. vaimu

1Ko 10:23 Kõik on lubatud, aga kõik ei t. vaimu

TUGEVDAMINE

, 1Ko 14:26 tehtagu koguduse t.

TUHAT

, L 91:7 T. langeb su kõrvalt

Jes 60:22 Vähesest saab t.

2Pe 3:8 t. aastat nagu üks päev

TUIM

, Mt 13:15 rahva süda on t. läinud

TUIMUMA

, L 143:4 süda mu sees t.

TULEJÄRV

, Ilm 19:20 t., kus on põlev väävel

TULEMA

, Jes 55:1 T., kõik janused, t. vee juurde!

Ilm 22:17 Igaüks, kes seda kuuleb, öelgu: t.!

TULEVIK

, L 73:17 kuni mõistsin jumalatute t.

Õp 24:20 ühelgi kurjal pole t.

Kog 7:14 et inimesed ei teaks, mis neid t. ootab

TULI

, Jer 20:9 t., suletud luudesse-kontidesse

Mt 25:41 igavesse t., mis on valmis Kuradile

1Ko 3:13 t. teeb kõik ilmsiks ja proovib läbi

1Te 5:19 Ärge summutage Jumala vaimu t.

2Pe 3:7 säilitatakse maad t. jaoks

TULISED

, Ro 12:11 Olge püha vaimu mõjul t.

TULU

, Õp 15:27 teenib ebaausat t., toob häda kaela

Kog 5:10 Ei küllastu t., kes armastab rikkust

1Ti 6:6 jumalateenimine toob suurt t.

TULVAMA

, Jes 35:6 Kõrbes t. veed

TUND

, Mt 24:36 Seda päeva ja t. ei tea keegi

TUNDEMÄRK

, Mt 24:3 mis on sinu kohaloleku t.

TUNDMA

, Jes 5:13 rahvas ei t. mind, pagendusse

Jer 31:34 T. Jehoovat, sest kõik t. mind

Ga 4:9 Jumal t. teid, miks pöördute tagasi

1Jo 3:20 t. Jumal meid paremini kui me ise

TUNDMA ÕPPIMA

, Ho 4:6 pole soovinud mind t. õ.

Kol 3:10 uueneb sedamööda, kuidas Jumalat t. õ.

TUNDMINE

, Jes 11:9 sest Jehoova t. täidab maa

TUNNISTAJA

, 5Mo 19:15 vaja kahe t. ütlust

Jes 43:10 olete minu t., lausub Jehoova

Mt 18:16 kinnitaks kaks või kolm t.

Ap 1:8 olete siis minu t. maailma otsani

Ilm 1:5 Jeesus Kristuselt, kes on ustav t.

Ilm 11:3 kaks t. räägivad prohvetlikult 1260 päeva

TUNNISTAMA

, L 32:5 Lõpuks ma t. oma patu

Jk 5:16 t. üksteisele patud avameelselt

TUNNISTAMINE

, Ro 10:10 suuga usu t. toob pääste

TUNNISTUS

, Mt 24:14 t. kõigile rahvastele

TUNNISTUSTAHVEL

, 2Mo 31:18 andis kaks t.

TUNNISTUST ANDMA

, 3Mo 5:1 kutset tulla t. a.

Joh 7:7 maailm vihkab, sest ma a. t. selle kohta

Joh 18:37 et ma tõe kohta t. a.

Ap 10:42 rahvale kuulutada ja põhjalikult t. a.

Ap 28:23 a. hommikust õhtuni põhjalikult t.

Heb 10:23 A. oma lootusest vankumatult t.

TUNNUSTÄHT

, Mt 24:30 ilmub taevas Inimesepoja t.

Lu 21:25 t. päikeses, kuus, tähtedes

2Te 2:9 sünnib eksitavaid t., imesid

TUNTUD

, 2Ko 6:9 tundmatuiks, ometi oleme t.

TURBAN

, Hes 21:26 Võta peast t. ja heida ära kroon!

TURUVÄLJAK

, Ap 17:17 arutles inimestega t.

TUUL

, Kog 11:4 Kes jälgib t., ei saa külvata

Mt 7:25 puhusid t. ja peksid vastu maja

1Ko 9:26 suunan oma hoope, et ei peksaks t.

1Ko 14:9 Te räägiksite ju t.

Ilm 7:1 kes hoidsid kõvasti kinni maa nelja t.

TUVI

, Mt 3:16 Jumala vaimu nagu t. laskuvat

Mt 10:16 ettevaatlikud nagu maod ja süütud nagu t.

TÕDE

, L 119:160 Sinu sõna on läbini t.

Õp 23:23 Osta t. ja ära seda müü

Joh 4:24 peavad kummardama teda vaimus ja t.

Joh 8:32 ja õpite tundma t. ja t. teeb teid vabaks

Joh 14:6 Mina olen tee ja t. ja elu

Joh 16:13 t. vaim juhatab kätte kogu t.

Joh 17:17 Pühitse neid t. Sinu sõna on t.

Joh 18:38 Pilatus sõnas: mis on t.?

2Ko 13:8 ei suuda teha midagi t. vastu

1Ti 2:4 pääseksid ja õpiksid t. tundma

2Pe 1:12 juba teate ja püsite kindlalt t.

TÕELINE

, Joh 17:3 õpivad tundma ainsat t. Jumalat

1Ti 6:19 haarata kõvasti kinni t. elust

TÕESTAMA

, Ap 17:3 t., et messias pidi kannatama

TÕETEE

, 3Jo 4 kuulen oma lapsi t. käivat

TÕLKIMA

, 1Ko 12:30 Kas kõik t.?

TÕMBAMA

, Joh 6:44 ei saa minu juurde, kui ei t. Isa

Flp 1:23 Mind t. mõlemale poole

TÕOTAMA

, 1Ku 8:56 ükski t. sõna pole tühja läinud

TÕOTUS

, 5Mo 23:21 Kui annad Jehoovale t.

Koh 11:30 andis Jefta Jehoovale t.

L 15:4 ei tagane oma t.

2Ko 1:20 Jumala t. on kõik tema kaudu jah

Heb 10:23 sest t. andja on ustav

TÕTTAMA

, Jes 60:22 Mina, Jehoova, t. sellega

TÕTT RÄÄKIMA

, L 15:2 r. t. oma südames

Ef 4:25 r. igaüks oma ligimesele t.

TÄHELE PANEMA

, Mt 6:1 õigeid tegusid, et teid t. p.

Mt 24:15 kes seda loeb, p. teraselt t.

TÄHELEPANU

, 1Ko 7:35 ilma et miski t. hajutaks

TÄHELEPANU JUHTIMA

, 2Te 3:14 j. talle t., lõpetage

TÄHELEPANU PÖÖRAMA

, Ap 20:28 P. t. kogu karjale

TÄHT

, L 147:4 loeb ära t., nimetab nimepidi

Jes 14:12 langenud taevast, sa sirav t.

Mt 24:29 pärast viletsust t. langevad taevast

Ilm 2:1 hoiab seitset t. oma paremas käes

TÄHTSAKS PIDAMA

, Ga 6:3 p. end t., petab end

TÄHTSUSETUD

, 1Ko 1:28 Jumal on valinud t.

TÄIDE VIIMA

, Jes 55:11 sõna v. t., milleks läkitasin

TÄIELIK

, 2Aj 16:9 aidata neid, kelle süda t. temaga

Ro 14:1 Võtke vastu, kelle arusaamine pole t.

TÄIS

, Lu 6:45 Suu räägib sellest, mida süda on t.

TÄISKASVANU

, 1Ko 14:20 Arusaamise poolest saage t.

Ef 4:13 kuni saavutame t. taseme

TÄITMA

, 1Mo 1:28 t. maa ja alistage see

Mt 5:17 ei tulnud tühistama, mis seaduses, vaid t.

TÄIUSLIK

, 5Mo 32:4 Tema on kalju, tema teod on t.

L 19:7 Jehoova seadus on t.

Mt 5:48 Olge t., nagu teie taevane isa

Heb 2:10 teha kannatuste kaudu t. pääste teerajaja

TÄNAMA

, L 92:1 Hea on t. Jehoovat

Joh 11:41 Isa, t. sind, et oled mind kuulda võtnud

Ap 28:15 Neid nähes t. Paulus Jumalat

1Ko 1:4 t. alati oma Jumalat teie eest

Ef 5:20 t. alati kõige eest meie Jumalat

TÄNAMATU

, Õp 29:21 Kui poputada, hiljem t.

TÄNU

, L 95:2 Mingem tema ette t.

TÄNULAULUD

, Kol 3:16 julgustage üksteist t.

TÄNULIK

, Kol 3:15 Ja olge ikka t.

1Ti 1:12 olen t. meie isandale Jeesusele

TÄTOVEERINGUD

, 3Mo 19:28 ei tohi teha endale t.

TÖÖ

, Neh 4:6 Rahvas oli südamega t. juures

Kog 2:24 tunda oma kõvast t. rõõmu

TÖÖD TEGEMA

, Joh 5:17 isa t. t. seniajani ja minagi

2Te 3:10 Kes ei taha t. t., ärgu ka söögu

TÖÖKAS

, Õp 21:5 T. inimese plaanid toovad edu

Ro 12:11 Olge t., mitte laisad

Heb 6:11 soovime, et te kõik oleksite sama t.

TÖÖKUS

, Õp 12:27 t. on kallis vara

TÖÖPÕLD

, 1Ko 16:9 mulle on siin avanenud suur t.

TÖÖTAMA

, Ef 4:28 ärgu varastagu, vaid t. kõvasti

1Te 2:9 t. ööd ja päevad

TÖÖTEGIJA

, Lu 10:7 sest t. on palka väärt

TÜDIMA

, Ga 6:9 saame omal ajal lõigata, kui ei t.

TÜDRUK

, 2Ku 5:2 võtnud vangi väikse t.

Mr 5:42 Sedamaid tõusis t. ja hakkas kõndima

TÜHI

, 5Mo 16:16 ei tohi ilmuda t. kätega

Jes 55:11 sõna ei tule tagasi mu juurde t.

TÜHI JUTT

, Lu 24:11 naiste sõnad tundusid t. j.

TÜHINE

, L 101:3 Ei sea silme ette t. asju

L 119:141 olen t. ja põlatud

TÜHIPALJAD

, Lu 17:10 oleme t. orjad

TÜHISUS

, Kog 1:2 T. t., ütleb koguja

Jes 41:29 valatud kujud on tuul ja t.

TÜHJA MINEMA

, Jes 65:23 Nende kõva töö ei l. t.

TÜHJUS

, Ef 4:17 inimesed elavad oma meele t.

TÜLI

, Ap 15:39 Seepeale puhkes äge t.

TÜLITSEMA

, 2Ti 2:24 isanda ori ei tohiks t.

TÜSSAMA

, Õp 26:19 t. ja ütleb: tegin vaid nalja!

Ga 6:7 Jumalat ei õnnestu t.

TÜTAR

, Jl 2:28 pojad ja t. prohvetlikult rääkima

Lu 8:49 t. on surnud, ära õpetajat tülita

Ap 21:9 neli vallalist t., rääkisid prohvetlikult

2Ko 6:18 teie olete mulle poegadeks ja t.

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

U

UDU

, Jk 4:14 olete u., mis viivuks ilmub

UHKE

, 1Ko 8:1 Teadmised u., armastus tugevdab

UHKELDAMINE

, 1Jo 2:16 varaga u. ei lähtu Isast

UHKUS

, Õp 8:13 vihkan eneseülistust ja u.

Õp 16:18 U. on enne langust

2Te 1:4 Me tunneme u. teie üle

UIMASUS

, Õp 23:21 u. riietab räbalaisse

UKS

, Joh 20:19 Nad olid u. lukku pannud, kartsid

Ilm 3:20 Ma seisan u. taga ja koputan

UNENÄOD

, Kog 5:3 Liigne hõivatus toob u.

UNUSTAMA

, 5Mo 4:23 hoolsad, et ei u. lepingut

L 119:141 sinu käske ma ei u.

Jes 49:15 Kas ema u. oma rinnalapse

Nah 1:7 Ta ei u. neid, kes varju otsivad

Flp 3:13 u., mis taga, sirutun selle poole, mis ees

Heb 6:10 ei ole ülekohtune, et u. ära teie töö

USALDAMA

, L 9:10 tunnustavad sinu nime, u. sind

L 31:5 Sinu kätte ma u. oma vaimu

Õp 3:5 U. Jehoovat kogu südamest

Lu 16:11 kes u. siis teie hoolde tõelisi rikkusi?

1Pe 2:23 u. end selle hoolde, kes

1Pe 4:19 u. end Looja hoolde

USALDATU

, Õp 20:19 Laimaja räägib edasi talle u.

Õp 25:9 sulle u. ära paljasta

USALDUSVÄÄRNE

, 2Mo 18:21 vali tublisid, u. mehi

L 19:7 Jehoova meeldetuletused on u.

L 33:4 kõik Jehoova teod on u.

Õp 11:13 u. hoiab usaldatut enda teada

Tt 2:10 ärgu varastagu, vaid olgu täiesti u.

USK

, L 27:13 Kus ma küll oleksin, kui mul poleks u.

Lu 17:6 Kui teie u. oleks sinepiseemne suurune

Lu 18:8 kas ta ikka leiab maa pealt sellist u.?

Ro 1:17 õige jääb elama tänu u.

Ro 4:20 tema u. sai vägevaks

2Ko 4:13 Mul oli u., seepärast ma rääkisin

2Ko 5:7 elu juhib u., mitte see, mis silmaga näha

Ef 4:5 üks Isand, üks u., üks ristimine

Kol 2:7 seiske kindlalt u., nagu teid on õpetatud

2Te 3:2 mitte kõigil ei ole u.

1Ti 1:19 u. on läinud põhja nagu laev

2Ti 1:5 mõtlen siirale u., mis elas vanaemas Loises

Heb 11:1 U. on põhjendatud ootus

Heb 11:6 u. võimatu Jumalale meelepärane olla

Jk 2:26 u. ilma tegudeta on surnud

1Pe 1:7 katsumused, et u. läbi proovitaks

Ju 20 saage tugevaks oma pühima u. kaudu

USKMATU

, 1Ko 6:6 kohut vennaga u. juures!

1Ko 7:12 u. naine on nõus temaga kokku jääma

1Ko 7:14 u. mehele kasuks seotus uskliku naisega

2Ko 6:14 Ärge siduge end u.

USKUMA

, Joh 3:16 kes temasse u., ei hukkuks

Joh 20:29 Õnnelikud, kes u. ka siis, kui ei näe

2Te 2:12 pole u. tõde, tundnud heameelt ülekohtust

USSIJA

, 2Aj 26:21 Kuningas U. põdes pidalitõbe

USTAV

, 1Sa 2:9 Ta valvab oma u. samme

2Sa 22:26 U. oled sa u.

L 16:10 ei luba oma u. näha hauasügavust

L 37:28 Jehoova ei hülga oma u.

Mt 24:45 Kes on u. ja arukas ori

Lu 16:10 Kes u. väikestes asjades, u. ka suurtes

1Ko 4:2 Majapidajalt oodatakse, et ta oleks u.

1Ko 10:13 Jumal on u. ja ei lase osaks saada

Ilm 2:10 Jää u. surmani, annan sulle elupärja

USTAVUS

, Mi 6:8 peaksid kalliks u.

Hab 2:4 õige jääb tänu oma u. elama

USUKAASLASED

, Ga 6:10 tehkem head, eriti u.

USUKILP

, Ef 6:16 võtke suur u.

USUST TAGANEMINE

, 2Te 2:3 enne, kui toimunud u. t.

USUTAGANEJA

, Õp 11:9 U. hävitab suuga ligimese

USUÕDE

, 1Ko 9:5 reisida koos u. abikaasaga

UTETALLEKE

, 2Sa 12:3 vaesel oli ainult üks u.

UUDISED

, Ap 17:21 u. rääkimisele või kuulamisele

UUESTI SÜNDIMA

, 1Pe 1:3 u. s., et oleks püsiv lootus

UURIMA

, L 26:2 U. mind, Jehoova, puhasta mu süda

Õp 25:2 kuningate au on asja u.

Tn 12:4 Paljud hakkavad hoolega u.

Ap 17:11 u. hoolega iga päev pühakirja

1Te 5:21 U. kõige paikapidavust, hoidke kinni

UURIM JA TUMMIM

, 2Mo 28:30 rinnakilbi sisse u. t.

UUS

, Jes 42:9 nüüd ma kuulutan u. asju

Joh 13:34 annan teile u. käsu: armastage üksteist

Ilm 21:1 Ma nägin u. taevast ja u. maad

Ilm 21:5 Ma teen kõik u.!

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

V

VAATEMÄNG

, 1Ko 4:9 oleme saanud v. maailmale

VABA

, Joh 8:32 tõde teeb teid v.

1Ko 7:39 v. abielluma, üksnes Kristuse jüngriga

VABADUS

, Ro 8:21 saab Jumala laste võrratu v.

2Ko 3:17 kus on Jehoova püha vaim, seal on v.

1Pe 2:16 ärge õigustage v. kurje tegusid

2Pe 2:19 tõotavad v., olles ise pahede orjad

VABANDAMA

, Joh 15:22 pole neil pattu millegagi v.

VABANDUS

, Ro 1:20 Seepärast pole neil mingit v.

VABASTAMA

, Ho 13:14 Surmavalla võimusest v.

Ro 6:18 kuna teid v. patu käest

VABASTUS

, Lu 21:28 tõstke pea, sest v. on lähedal

VABASTUSAASTA

, 3Mo 25:10 Viiekümnes aasta v.

VAENE

, 1Sa 2:8 tõstab v. tuhahunnikust

L 9:18 v. ei jää igaveseks unustuse hõlma

L 69:33 Jehoova kuuleb v.

Lu 4:18 võidnud mind kuulutama head sõnumit v.

Joh 12:8 V. on ju alati teie juures

2Ko 6:10 v., kuid ometi teeme paljusid rikkaks

2Ko 8:9 Kristus sai teie pärast v.

Ga 2:10 palusid, et me peaksime meeles v.

VAENLANE

, L 110:2 Valitse keset oma v.

Mt 5:44 armastage oma v.

Mt 10:36 v. saavad ta omad pereliikmed

Ro 12:20 kui v. on nälg, anna talle süüa

VAESUS

, Õp 30:8 ära anna v. ega rikkust

Õp 30:9 ei langeks v. ega häbistaks

2Ko 8:2 ehkki nad elasid äärmises v.

VAEV

, Mal 1:13 ütlete veel: missugune v.!

VAEVAMA

, Ii 36:15 Jumal päästab vaevatu, kui v.

L 119:71 on hea, et mind v.

VAEVA NÄGEMA

, Joh 6:27 n. v. riknematu toidu nimel

VAHE

, Mal 3:18 näete v. õige ja jumalatu vahel

VAHEMEES

, 1Ti 2:5 üks v. Jumala ja inimeste vahel

VAHET TEGEMA

, 3Mo 11:47 võiksite t. v. ebapuhta ja puhta vahel

Heb 5:14 treeninud v. t. õige ja vale vahel

VAHITORN

, Jes 21:8 v. seisan ma kogu päeva

VAIDLEMA

, 1Ti 6:4 vastu rääkida ja sõnade üle v.

VAIKIMA

, L 4:4 mõelge oma südames ja v.

L 32:3 Kui v., nõrkesid mu luud

Kog 3:7 aeg v. ja aeg rääkida

VAIKNE

, 1Te 4:11 Olgu teil sihiks elada v. elu

VAIM

, 4Mo 11:25 võttis osa tema peal olevast v.

1Sa 16:13 Taaveti peal oli Jehoova v.

2Sa 23:2 Jehoova v. rääkis mu kaudu

L 51:10 pane mu sisse uus ja kindel v.

L 51:17 meelepäraseks ohvriks murtud v.

L 146:4 v. väljub, pöördub tagasi mulda

Kog 12:7 v. läheb tagasi Jumala juurde

Jes 61:1 Jehoova v. on minu peal

Jl 2:28 valan välja oma v. kõiksuguste peale

Sak 4:6 mitte võimu abil, vaid v. abil

Mt 3:16 Jumala v. nagu tuvi laskuvat

Mt 12:31 v. teotamist ei anta andeks

Mt 26:41 V. on valmis, aga liha on nõrk

Lu 23:46 Isa, sinu kätte ma usaldan oma v.!

Joh 4:24 Jumal on v., kummardama teda v. ja tões

Joh 16:13 tõe v. juhatab kätte kogu tõe

Ro 8:16 v. ise tunnistab koos meie v.

2Ko 3:17 Jehoova on v.

Ga 5:16 laske Jumala v. end juhtida

Ga 5:22 Jumala v. vili on armastus, rõõm

Ga 6:8 kes külvab Jumala v.

1Pe 3:18 Kristus tehti elavaks v.

VAIMNE

, Ro 1:11 et jagada teiega v. andi

1Ko 2:15 v. inimene otsustab kõige üle õigesti

1Ko 15:44 üles äratatakse v. keha

VAIMUDE VÄLJAKUTSUJA

, 5Mo 18:11 kedagi, kes küsib nõu v. v.

VAIMUMÕÕK

, Ef 6:17 v., see tähendab Jumala sõna

VAIT OLEMA

, Jes 53:7 Otsekui utt o. pügajate käes v.

VAJAMA

, Mt 6:32 taevane isa teab, et seda kõike v.

Ro 12:13 Aidake pühasid, kui nad midagi v.

VALAMA

, L 62:8 V. tema ette välja oma süda

VALE

, 2Te 2:11 nad hakkavad uskuma v.

VALEKUULDUSED

, 2Mo 23:1 Ära levita v.

VALELIKKUS

, Ef 4:25 heitnud ära v., rääkige tõtt

VALEPROHVETID

, Mt 7:15 v., tulevad lambanahas

Mt 24:11 Tõuseb palju v., kes eksitavad

Mt 24:24 tõuseb valemessiaid ja v.

Mr 13:22 tõuseb v. ning need teevad tunnustähti

VALETAJA

, L 101:7 ei või ükski v. jääda mu ette

Õp 19:22 Parem olla vaene kui v.

Joh 8:44 ta on v. ja vale isa

VALETAMA

, Kol 3:9 Ärge v. üksteisele

Tt 1:2 Jumal, kel on võimatu v., on tõotanud

VALETUNNISTUS

, Mt 26:59 otsisid Jeesuse vastu v.

VALEVENNAD

, Ga 2:4 v., poetunud kogudusse

VALEÕPETUSED

, Tt 3:10 levitab v., ära tee tegemist

VALGE

, Ilm 7:14 rüüd pesnud ja teinud v.

VALGUS

, L 36:9 tänu sinu v. me näeme v.

L 119:105 Sinu sõna on v. mu teerajal

Jes 42:6 annan su rahvahõimudele v.

Mt 5:14 Teie olete maailma v.

Mt 5:16 paistku teie v. inimeste ees

Joh 8:12 Mina olen maailma v.

2Ko 4:6 Jumal, kes ütles: pimedusest paistku v.

VALGUSE LAPSED

, Lu 16:8 arukamad kui v. l.

VALIK

, Ro 9:11 Jumal teinud v., mis ei sõltu tegudest

VALIMA

, 5Mo 30:19 V. elu, et võiksite elada

Jos 24:15 v. täna, keda tahate teenida

Ap 9:15 ma olen v. selle mehe

VALITSEJA

, L 45:16 määrad v. kogu maal

Joh 12:31 nüüd heidetakse välja selle maailma v.

Joh 14:30 selle maailma v. tuleb

Ap 4:26 v. kogunevad Jehoova vastu

VALITSEMA

, 1Mo 1:28 V. kõigi loomade üle

1Mo 3:16 mees aga v. su üle

Õp 29:2 jumalatu v. rahvas ägab

Kog 8:9 inimene on v. inimese üle

Tn 4:17 mõistaksid: Kõigekõrgem v. inimeste üle

Ro 6:12 ärge laske patul v. kuningana

Ilm 11:15 isand v. kuningana igavesti

VALITSUSKEPP

, 1Mo 49:10 Juudast ei lahku v.

L 2:9 purustad nad raudse v.

VALITSUSVÕIM

, Jes 9:7 Tema v. laieneb üha

Tn 4:34 tema v. on igavene

VALLALINE

, 1Ko 7:36 jääb v., kui pole liiga noor

VALMIDUS

, Ef 6:15 v. kuulutada head sõnumit

VALMIS

, 2Mo 36:2 meeleldi v. seda tööd tegema

L 110:3 rahvas meeleldi v. sõttamineku päeval

Mt 24:44 Olge teiegi v., Inimesepoeg tuleb

2Ti 3:17 v. igaks heaks tööks

1Pe 4:7 Olge alati v. palvetama

VALMIS SEADMA

, Joh 14:2 lähen, et elupaik v. s.

VALU

, Ii 6:2 Kui vaid mu v. saaks vaetud

L 90:10 elupäevad täis v.

Ro 8:22 kogu loodu on v. praeguseni

Ro 9:2 südames suur kurbus ja lakkamatu v.

VALVAMA

, Õp 10:19 kes v. oma suud, toimib arukalt

VALVEL PÜSIMA

, Mt 26:41 P. v. ja palvetage

VANA

, L 37:25 olin noor, nüüd olen v.

L 71:9 Ära heida mind kõrvale v. eas

L 92:14 Ka v. eas on nad lopsakad

VANAVANEMAD

, 1Ti 5:4 tasugu v., mis võlgnevad

VANDUMA

, 1Mo 22:16 Jehoova: v. iseenese juures

Mt 5:34 ütlen teile: ärge v. üldse

VANEMAD

, Lu 18:29 jätnud v. kuningriigi pärast

Lu 21:16 Teid annavad ära isegi teie v.

2Ko 12:14 Lapsed ei kogu vara v., vaid v. lastele

Kol 3:20 Lapsed, kuulake v. sõna kõiges

VANGI HEITMA

, Ilm 2:10 Kurat h. mõned teie seast v.

VANGIS HOIDMA

, Ap 12:5 h. Peetrust v., kogudus palus tema pärast

VANGIS OLEMA

, Mt 25:36 Ma o. v. ja te tulite

Heb 13:3 Mõelge neile, kes o. v.

VANGISTAMA

, 2Ko 10:5 v. iga mõtte, teha kuulekaks

VANGLA

, Ap 5:19 Öösel avas Jehoova ingel v. uksed

Ap 16:26 maavärin, nii et v. vundament rappus

VANKUMATU

, 1Ko 1:8 Jumal aitab jääda lõpuni v.

Kol 4:12 et te jääksite v. kõiges

VARA

, Lu 6:45 südame hea v. hulgast välja head

Lu 16:9 tehke endale sõpru selle maailma v.

Heb 10:34 ei kaotanud rõõmu, kui v. rööviti

VARANDUS

, L 62:10 v. kasvab, ärgu kiindugu süda

Õp 2:4 püüad leida nagu peidetud v.

Õp 3:9 Austa Jehoovat oma v.

Õp 10:2 Nurjatusega hangitud v. pole kasu

Õp 18:11 Rikka v. kujutluses kui kaitsemüür

Mt 6:21 kus on v., seal on ka süda

Lu 12:33 koguge ammendamatu v. taevasse

Heb 10:34 teil on parem ja jäädav v.

VARAS

, Õp 29:24 Kes on v. mestis, vihkab ennast

Mt 6:20 varandust taevasse, kuhu v. sisse ei murra

Mt 24:43 kui majaperemees teaks, millal v. tuleb

1Ko 6:10 v. ei päri Jumala kuningriiki

1Te 5:2 Jehoova päev tuleb justnagu v. öösel

VARASTAMA

, 2Mo 20:15 Sa ei tohi v.

Õp 6:30 kui v., et kustutada nälga

Õp 30:9 ei v. ega häbistaks Jumala nime

Ef 4:28 Kes seni on v., ärgu v. enam

VARBLASED

, Mt 10:29 kaks v. müüda veeringu eest

VARI

, 1Aj 29:15 Meie päevad maa peal on nagu v.

L 91:1 viibib Kõikvõimsa v. all

Sef 3:12 otsib v. Jehoova nimest

Kol 2:17 kõik on tulevaste asjade v.

Jk 1:17 kes pole muutlik nagu v.

VARJAMA

, Õp 28:13 üleastumisi v., ei lähe hästi

VARJATU

, Lu 8:17 pole v., mis ei saaks avalikuks

VARJUPAIK

, L 9:9 Jehoova on kindel v. rõhutule

VARUSTAMA

, Heb 13:21 v. kõige heaga täitma tahet

VASIKAS

, 2Mo 32:4 valmistas sellest v.

Jes 11:6 V., lõvi ja nuumloom on üheskoos

VASTAMA

, Õp 15:23 tunneb rõõmu, kui oskab v.

Õp 18:13 Kui v. enne ärakuulamist

Jes 65:24 enne, kui nad hüüavad, v.

Kol 4:6 et teaksite, kuidas igaühele v.

1Pe 3:15 olge alati valmis v. igaühele

VASTAMINE

, Õp 15:28 Õigete süda mõtleb enne v.

VASTASED

, Lu 21:15 tarkus, v. ei suuda vastu panna

1Ko 16:9 avanenud suur tööpõld, kuigi palju v.

Flp 1:28 ega lase v. end millestki kohutada

VASTASTIKKU

, Ro 1:12 üksteist usuga v. julgustada

VASTIK

, 4Mo 21:5 me vihkame seda v. leiba

VASTU HAKKAMA

, Ap 17:7 h. v. keisri määrustele

VASTUPANIJA

, Mt 16:23 Peetrusele: eemale, v.!

VASTUPANU

, 1Te 2:2 julguse kokku hoolimata v.

VASTU PIDAMA

, Mt 24:13 lõpuni v. p., päästetakse

Lu 8:15 südames hoiavad ja v. p. vilja kannavad

Ro 12:12 P. raskustes v.

1Ko 4:12 kui taga kiusatakse, p. kannatlikult v.

VASTUPIDAV

, Ro 5:3 raskused teevad v.

VASTUPIDAVUS

, Lu 21:19 Oma v. te hoiate oma elu

Jk 1:4 Laske v. töö lõpuni teha

Jk 5:11 Te olete kuulnud Iiobi v.

VASTUS

, Õp 15:1 Leebe v. vaigistab raevu

VASTU VÕTMA

, Ii 2:10 Kas Jumalalt v. v. ainult head

Ro 14:1 V. v. see, kelle arusaamine pole täielik

Ro 15:7 V. üksteist v., nagu Kristus

VEENDUMA

, Ro 4:21 täiesti v., et Jumal suudab teha

Ro 8:38 olen v., et ei surm ega elu

Ro 15:14 olen v., mu vennad, et olete täis heldust

2Ko 5:11 aitame inimestel sõnade õigsuses v.

2Ko 13:5 V., kas ikka elate kooskõlas usuga

2Te 3:4 oleme v., et toimite juhtnööride järgi

VEENDUMUS

, 1Te 1:5 püha vaimu ja sügava v.

2Ti 3:14 milles sul aidati v. jõuda

VEEUPUTUS

, 1Mo 9:11 kunagi enam ei hävita v. maad

Mt 24:38 nagu enne v. — inimesed sõid ja jõid

2Pe 2:5 tõi v. maailma peale

VEIN

, 3Mo 10:9 Ära joo enne kogudusetelki tulemist v.

L 104:15 v. rõõmustab südant

Õp 20:1 V. paneb pilkama, vägijook mässama

Õp 23:31 Ära imetle v. punast värvi

Kog 10:19 v. teeb elu nauditavaks

Jes 25:6 pidusöögi parima selitatud v.

Ho 4:11 v. võtab tahtmise teha, mis õige

Joh 2:9 maitses vett, mis oli v. muudetud

1Ti 5:23 tarvita natuke v. oma kõhu pärast

VEND

, Õp 17:17 v., kellele hädas võib loota

Õp 18:24 mõni on sõber lähedasem kui v.

Mt 13:55 ta v. Jaakobus, Joosep, Siimon ja Juudas

Mt 23:8 ent teie kõik olete v.

Mt 25:40 mida olete teinud mu v., seda minule

Ap 15:36 Lähme tagasi, et näha, kuidas v. läheb

1Ko 5:11 nimetatakse v. ning kes on hooraja

1Pe 5:9 samal moel kannatavad kõik v.

VENNAARMASTUS

, Ro 12:10 V. olge hellad

VENNASKOND

, 1Pe 2:17 armastage kogu v.

VEREJOOKS

, Mt 9:20 12 aastat v. all kannatanud

VERI

, 1Mo 9:4 ei tohi süüa liha koos v.

3Mo 7:26 ei tohi süüa mitte mingisugust v.

3Mo 17:11 elusolendi elu on ta v.

3Mo 17:13 peab v. maha valama ja mullaga katma

L 72:14 nende v. on kallis tema silmis

Hes 3:18 kuid tema v. ma nõuan sinu käest

Mt 27:25 v. tulgu meie ja meie laste peale!

Ap 15:29 hoiduda ebajumalatele ohverdatust, v.

Ap 20:26 ma olen puhas kõikide v.

Ap 20:28 kogudust, kelle ostnud omaenda poja v.

Ef 1:7 Tema poeg on lunastanud meid oma v.

1Pe 1:19 veatu ja puhta Talle kalli v.

1Jo 1:7 Jeesuse v. puhastab meid pattudest

Ilm 18:24 Sellest linnast on leitud pühade v.

VESI

, Õp 20:5 südame mõtted nagu sügaval asuv v.

Õp 25:25 Nagu külm v. väsinud hingele

Jes 55:1 janused, tulge v. juurde!

Jer 50:38 Häving v. kohal, kuivavad ära

Ilm 17:1 prostituudi, kes istub paljude v. peal

VIGA

, 3Mo 22:21 loomal ei tohi olla ühtki v.

VIGANE

, Jes 35:6 jalust v. hüppab kui hirv

Mt 15:31 hämmastunud, nähes, et v. terved

VIGASTATU

, Hes 34:16 Ma seon v. ja toetan nõrka

VIHA

, L 37:8 Heida endast v. ja hülga raev

Kol 3:8 heitke ära v., solvav kõnepruuk

VIHASED

, Ef 4:26 Ärgu päike loojugu, kui v. olete

VIHASTUMA

, L 103:8 Jehoova ei v. kergesti

Õp 16:32 ei v. kergesti, parem kui kangelane

VIHAVAEN

, 1Mo 3:15 tõstan v. sinu ja naise vahele

VIHKAMA

, 3Mo 19:17 ei tohi südames venda v.

L 45:7 armastad õigust ja v. kurja

L 97:10 kes armastate Jehoovat, v. halba

Õp 6:16 Kuut asja v. Jehoova

Õp 8:13 Jehoovat karta tähendab v. halba

Am 5:15 V. halba ja armastage head

Mt 24:9 v. teid minu nime pärast

Lu 6:27 tehke head neile, kes teid v.

Joh 7:7 mind maailm v., sest ma annan tunnistust

Joh 15:25 Nad v. mind alusetult

1Jo 3:15 kes v. oma venda, on mõrtsukas

VIHM

, 1Mo 7:12 V. kallas maa peale 40 päeva

5Mo 11:14 ta annab sügisv. ja kevadv.

5Mo 32:2 Minu õpetus langeb kui v.

Jes 55:10 Nagu v. ja lumi sajavad

Mt 5:45 v. sadada õigete ja ülekohtuste peale

VIIBIMA

, Jes 46:13 mu pääste ei v.

Hab 2:3 Kui see peaks v., siis oota seda

Lu 12:45 mõtleks südames: isanda tulek v.

VIIGIPUU

, 1Ku 4:25 elasid oma viinapuu ja v. all

Mi 4:4 istuvad igaüks oma viinapuu ja v. all

Mt 21:19 v. kuivas otsekohe ära

Mr 13:28 Õppige v., et suvi on ligidal

VIIMSED PÄEVAD

, Jes 2:2 V. p. kõrgub Jehoova mägi

2Ti 3:1 v. p. tulevad karmid ajad

VIINAMÄGI

, Jes 65:21 istutavad v. ja söövad vilja

Mt 20:1 läks, et palgata töölisi oma v.

Mt 21:28 Laps, mine täna v. tööle

Lu 20:9 inimene rajas v. ja rändas võõrsile

VIINAPUU

, Mi 4:4 istuvad igaüks oma v. all

Joh 15:1 olen tõeline v. ja isa on aednik

VIIS

, Ap 1:11 Jeesus tuleb samal v., nagu nägite

VIISAKALT

, 1Ko 14:40 kõik toimugu v., korra järgi

VIISSADA

, 1Ko 15:6 ilmutas rohkem kui v. vennale

VIIVITAMA

, 2Pe 3:9 Jehoova ei v. tõotuse täitmisega

VIKERKAAR

, 1Mo 9:13 panen v. lepingu tähiseks

VILETS

, 1Sa 2:8 Tema tõstab v. põrmust

L 41:1 õnnelik, kes v. hoolib

VILETSUS

, Mt 24:21 Sest siis tuleb tuleb suur v.

2Ko 4:17 Praegune v., mis on hetkeline ja kerge

Ilm 7:14 need, kes tulevad suurest v.

VILI

, Mt 7:20 v. järgi te tunnete nad ära

Mt 21:43 antakse rahvale, kes v. kannab

Joh 15:2 puhastab, et see kannaks rohkem v.

Joh 15:8 isale toob au, kui kannate palju v.

Ga 5:22 Jumala vaimu v. on armastus, rõõm

VILJAKAD

, 1Mo 1:28 Olge v. ja teid saagu palju

VILJA KANDMA

, Lu 8:15 vastu pidades v. k.

VILJAPUUD

, Hes 47:12 mõlemal kaldal kasvab v.

VILJATU

, 2Mo 23:26 ei ole ühtki v. naist

Jes 54:1 Hõiska, v. naine, kes pole sünnitanud

VILLAD

, Koh 6:37 kui kaste langeb ainult v.

VIMM

, 3Mo 19:18 ei tohi pidada v.

VIRK

, Õp 10:4 v. käsi teeb rikkaks

VORMIMA

, Ro 12:2 Ärge laske sellel ajastul end v.

VUNDAMENT

, Lu 6:48 kaevas ja rajas v. kaljule

Ro 15:20 et ei ehitaks kellegi teise v.

1Ko 3:11 rajada muud v., see on Jeesus Kristus

VÕIDMA

, 1Sa 16:13 Saamuel v. Taaveti

Jes 61:1 Jehoova on v. mind kuulutama

VÕIDUJOOKS

, Ap 20:24 lõpetada v. ja teenistuse

VÕIDUPÄRG

, 1Ko 9:25 teevad, et saada kaduv v.

VÕIGAS

, Joh 6:60 Kui v. jutt! Kes suudab kuulata!

VÕIM

, Õp 28:16 Juht, kuritarvitab v.

Sak 4:6 mitte v. abil, vaid vaimu abil

Mt 28:18 Kogu v. on antud minule

Lu 4:6 annan sulle v. ja hiilguse

Ef 2:2 valitseja, kellel on v. õhu üle

VÕIMALIK

, 1Ko 9:22 teen kõik, mis v. kõiksuguste

VÕIMALUS

, Lu 4:13 Kurat läks ära kuni järgmise v.

Ga 6:10 kuniks on veel v., tehkem head kõigile

VÕIMATU

, 1Mo 18:14 Kas Jehoovale on miski v.?

Ii 42:2 miski, mida kavatsed, pole v.

Mt 19:26 Inimestel v., aga Jumalale võimalik

VÕIMED

, Mt 25:15 andis talente, igaühele v. järgi

VÕIMUD

, Ro 13:1 Igaüks allugu v., sest Jumalalt

VÕIMUKANDJAD

, Tt 3:1 alluksid ja kuuletuksid v.

VÕIMULOLIJAD

, 2Pe 2:10 kes põlgavad v.

VÕIMU SAAMA

, 1Ko 6:12 millelgi enda üle v. s.

VÕIMUST VÕTMA

, L 119:133 ära lase kurjusel v. v.

VÕISTLUSVAIM

, Ga 5:26 ärgem õhutagem v.

VÕIT

, Jer 1:19 nad ei saa su üle v.

Ro 8:37 saavutame täieliku v. tema kaudu

Ilm 6:2 läks vaenlasi võites, et saada lõplik v.

VÕITJA

, Ilm 2:7 v. luban ma süüa elupuu vilja

VÕITLEMA

, Ap 5:39 võib juhtuda, et v. Jumala vastu

1Ti 6:12 V. head usuvõitlust

Ju 3 ergutada teid v. usu eest

VÕITLUS

, Ef 6:12 Me ei pea ju v. mitte inimestega

VÕITMA

, Joh 16:33 olge julged, olen maailma v.!

Ro 12:21 v. halb ära heaga

VÕITU

, L 2:2 Maa kuningad astuvad välja v. vastu

L 105:15 Ärge puutuge mu v.

VÕLG

, Mt 6:12 andesta v., nagu meie

Ro 13:8 kellelegi v. muud kui armastust

VÕLGLANE

, Ro 1:14 nii haritute kui ka harimatute v.

VÕLTSID

, 2Pe 2:3 v. sõnadega ära kasutada

VÕLUVUS

, Õp 31:30 V. võib petta ja ilu kaduda

VÕRDLEMA

, Jes 46:5 Kellega te mind v.

Ga 6:4 mitte v. end teistega

VÕRDNE

, Flp 2:6 ei soovinud olla Jumalaga v.

VÕRGUD

, Lu 5:4 laske oma v. vette

VÕRGUTAMA

, Õp 7:21 v. libedate sõnadega

VÕSU

, Jer 23:5 lasen tõusta Taavetile õige v.

VÕTI

, Mt 16:19 Ma annan sulle taeva kuningriigi v.

Lu 11:52 olete võtnud ära teadmiste v.

Ilm 1:18 mul on surma ja surmavalla v.

VÕÕRAD

, Joh 10:5 põgenevad, v. häält nad ei tunne

VÕÕRUSTAMA

, Heb 13:2 on mõned v. ingleid

VÄGI

, Ap 1:8 saate v., kui püha vaim tuleb

2Ko 12:9 nõrkuse kaudu avaldub v. täiel määral

VÄGIJOOK

, Õp 20:1 Vein paneb pilkama, v. mässama

VÄGIVALD

, 1Mo 6:11 maa oli rikutud ja täis v.

L 11:5 vihkab igaüht, kes armastab v.

L 72:14 vabastab rõhumise ja v. alt

VÄGIVALDNE

, L 5:6 Jehoova jälestab v. ja petist

VÄHEMTÄHTIS

, Lu 9:48 kes end v. peab, on suur

VÄHENE

, Jes 60:22 V. saab tuhat

VÄIKE

, Sak 4:10 põlata v. alguse päeva!

Lu 16:10 ustav v., ustav suurtes

2Ti 3:15 tunned v. peale pühi tekste

VÄIKE KARI

, Lu 12:32 Ära karda, v. k.

VÄLIMUS

, 1Sa 16:7 Ära vaata tema v. ja kasvu

VÄLINE

, 2Ko 10:7 otsustate kõige üle v. järgi

Ga 2:6 Jumal ei otsusta v. mulje järgi

VÄLJAHEITED

, 5Mo 23:13 katke oma v. kinni

VÄLJA PETMA

, 3Mo 19:13 ei tohi kelleltki midagi v. p.

VÄLJAPÄÄS

, 1Ko 10:13 valmistab katsumuse korral v.

VÄLJASPOOL

, 1Ko 5:13 v. olijate üle mõistab kohut

VÄLJAÕPE

, 1Pe 5:10 Jumal viib ise lõpule teie v.

VÄLK

, Mt 24:27 otsekui v. sähvatab idas

Lu 10:18 Saatan nagu v. taevast maha langes

VÄLTIMA

, Jes 53:3 Teda põlati ja v.

VÄRAV

, Mt 7:13 Minge sisse kitsast v.

VÄRIN

, Flp 2:12 töötades pääste nimel aukartuse, v.

VÄSIMA

, Jes 40:28 ei v. ega nõrke eal

Jes 40:31 nad käivad ega v.

Heb 12:3 et te ei v. ega annaks alla

VÄSINU

, Jes 40:29 Tema annab v. rammu

Jes 50:4 oskaksin v. õige sõnaga vastata

VÄSINUD

, Õp 25:25 Nagu külm vesi v. hingele

VÄÄRIKUS

, Õp 5:9 ei annaks oma v. teistele

VÄÄRILINE

, Mt 10:11 otsige, kes sõnumi v.

Ef 4:1 elaksite esitatud kutse v.

2Te 1:5 peetakse v. pääsema Jumala kuningriiki

1Ti 5:17 peetagu kahekordse austuse v.

VÄÄRIMA

, Ap 13:46 näitate, et ei v. igavest elu

VÄÄRITU

, 1Ko 11:27 Kes joob karikast v. viisil

VÄÄRT

, Mt 10:37 rohkem kiindunud, pole mind v.

Lu 15:19 Ma pole enam v., et mind pojaks hüütaks

Ap 5:41 rõõmsad, et arvatud v. kannatama teotust

Heb 11:38 Nemad, keda maailm polnud v.

Ilm 4:11 Jehoova, oled v. võtma vastu ülistust

VÄÄRTUSETU

, Flp 3:7 pidasin väärtuslikuks, nüüd v.

VÄÄRTUSLIKUM

, Mt 6:26 Eks teie ole v. kui nemad?

VÖÖ

, Jes 11:5 Õiglus on v. ta ümber

VÜRST

, Tn 10:13 Pärsia valduste v. seisis vastu

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

Õ

ÕDE

, 5Mo 27:22 Neetud, kes magab oma õ.

ÕELUS

, Hab 1:13 sa ei salli õ.

ÕHTUSÖÖMAAEG

, 1Ko 11:20 Isanda õ., õigel viisil

ÕHUTAMA

, Heb 10:24 õ. üksteist armastusele

ÕIGE

, 1Mo 15:6 tunnistas Jumal ta õ.

Ii 1:8 Iiob on õ. mees, igapidi laitmatu

L 34:19 Õ. kohtab palju raskusi

L 37:25 pole iial näinud õ. hüljatuna

L 72:7 Tema päevil õitseb õ.

L 141:5 Õ. löögu mind — see on truu armastus

Õp 24:16 õ. võib langeda seitse korda

Mi 6:8 Vaid seda, et teeksid, mis õ.

2Ti 1:13 Hoia kinni õ. õpetuse eeskujust

1Pe 3:12 Jehoova silmad on õ. poole

ÕIGLUS

, Jes 32:1 peamehed juhtima õ. nimel

Ap 28:4 Õ. ei lase tal elama jääda

ÕIGUS

, Ii 34:12 Kõikvõimas ei vääna õ.

Ii 40:8 Kas sead kahtluse alla mu õ.?

L 37:28 Jehoova armastab õ.

L 45:7 Sa armastad õ. ja vihkad kurja

Õp 29:4 Õ. toob kuningas maale stabiilsuse

Kog 5:8 Kui näed, et õ. tallatakse, ära imesta

Jes 26:9 õpivad maa elanikud õ.

Jes 32:1 Kuningas valitsema õ. nimel

Jes 60:17 panen su töödejuhatajaks õ.

Hes 21:27 tuleb, kel on sellele seaduslik õ.

Sef 2:3 otsige õ., otsige tasadust

Lu 18:7 Kas Jumal ei peaks seadma õ. jalule

1Ko 9:18 ei taha kuritarvitada õ.

2Pe 3:13 uut maad, kus elab õ.

ÕIGUSEKUULUTAJA

, 2Pe 2:5 kaitses õ. Noad

ÕIGUSEPUUD

, Jes 61:3 kutsutakse suurteks õ.

ÕIGUSTAMA

, Ju 4 õ. oma jultunud käitumist

ÕITSEMA

, Jes 35:1 kõrbetasandik rõõmutseb, õ.

ÕLED

, Jes 65:25 lõvi sööb õ. nagu pull

1Ko 3:12 Kui keegi ehitab sellele vundamendile õ.

ÕLG

, Sef 3:9 teenida õ. õ. kõrval

ÕLI

, 1Ku 17:16 ei lõppenud kruusist õ.

Mt 25:4 arukad võtsid kaasa ka anumad õ.

Mr 14:4 Miks küll seda õ. niimoodi raisata?

ÕLIMÄGI

, Lu 22:39 Jeesus läks nagu tavaliselt Õ.

Ap 1:12 tagasi mäelt, mida nimetatakse Õ.

ÕLIPUU

, L 52:8 nagu õ. Jumala kojas

ÕNNEJUMAL

, Jes 65:11 katavad laua õ.

ÕNNELIK

, L 32:1 Õ. see, kelle patt kinni kaetud

L 94:12 Õ. inimene, keda sa manitsed

L 144:15 Õ. rahvas, kelle Jumal on Jehoova!

Mt 5:3 Õ., kes mõistavad, et vajavad juhatust

Ap 20:35 Andmine teeb õ. kui saamine

1Ti 1:11 põhineb õ. Jumala võrratul heal sõnumil

ÕNNESTUMA

, Jos 1:8 Siis su teekond õ.

ÕNNETUS

, Õp 3:25 Ei karda äkilist õ.

ÕNNISTAMA

, 1Mo 1:28 Jumal õ. neid

1Mo 32:26 ei lase minna enne, kui mind õ.

4Mo 6:24 Jehoova õ. sind

ÕNNISTATUD

, Koh 5:24 Ülimalt õ. olgu Jael

Joh 12:13 Õ. olgu, kes tuleb Jehoova nimel

ÕNNISTUS

, 5Mo 30:19 teie ette õ. ja needused

Õp 10:22 Jehoova õ. teeb rikkaks

Mal 3:10 kallan õ., nii et pole puudust

Lu 6:28 paluge Jumala õ. neile, kes teid neavad

Ro 12:14 Paluge õ. neile, kes teid taga kiusavad

ÕPETAJAD

, L 119:99 rohkem taipu kui mu õ.

Ef 4:11 seadnud mõned karjasteks ja õ.

ÕPETAMA

, Koh 13:8 õ., mida teha lapsega

Esr 7:10 Esra oli valmistanud südant, et õ.

L 32:8 õ. teed, mida käia

L 143:10 Õ. mind täitma oma tahet

Õp 9:9 õ. õiget ja ta õpib edasi

Õp 22:6 Õ. lapsele teed, ei lahku ka vanas eas

Jes 48:17 kes õ. sulle, mis kasulik

Jes 54:13 Jehoova õ. kõiki su lapsi

Jer 31:34 ei õ. enam ükski oma venda

Mt 7:29 õ. nagu see, kel mõjuvõimu

Mt 15:9 kõik, mida nad õ., on inimeste käsud

Mt 28:20 õ. neid pidama kõike, mida olen käskinud

Joh 7:16 mida ma õ., ei pärine minult

Ro 2:21 kes teist õ., iseennast ei õ.?

1Ti 2:12 Ma ei luba naisel õ.

2Ti 4:2 pea tööd pakiliseks, õ. oskuslikult

ÕPETUS

, Joh 8:37 südames ei leidu kohta õ.

Ro 15:4 varem kirjutatud, on kirjutatud õ.

1Ko 10:11 juhtunu pandi kirja õ. meile

Tt 2:1 räägi seda, mis sobib kokku õige õ.

ÕPETUSETUUL

, Ef 4:14 kantakse siia-sinna igas õ.

ÕPETUSVIIS

, Mt 7:28 rahvahulgad õ. hämmastunud

ÕPPIMA

, 5Mo 4:10 Kogu rahvas, et nad õ.

Joh 7:15 pühakirja tunneb, kui pole koolides õ.?

Flp 4:9 Mida te olete minult õ., seda tehke

Flp 4:12 Ma olen õ. olema rahul kõigega

1Ti 2:4 kõiksugused inimesed õ. tõde tundma

2Ti 3:7 üha õ., kuid ei mõista tõde täielikult

ÕRNEM

, 1Pe 3:7 naisele austust kui õ. anumale

ÕUDUSED

, L 91:5 Ei karda öösel varitsevaid õ.

ÕUKONNAAMETNIK

, Ap 8:27 nägi Etioopia õ.

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

Ä

ÄGAMA

, Hes 9:4 nende laubale, kes ohkavad ja ä.

Ro 8:22 teame, et kogu loodu aina ä.

ÄGAMINE

, 2Mo 2:24 Jumal kuulis nende ä.

ÄGESTUMA

, L 37:8 ära ä. ega tee kurja

ÄHVARDAMA

, Ap 4:17 ä., et ei räägiks tema nimel

Ef 6:9 kohelge sama põhimõtte järgi. Ärge ä. neid

1Pe 2:23 Kui kannatas, ei hakanud ä.

ÄRA KASUTAMA

, 2Ko 7:2 me pole kedagi ä. k.

ÄRAKIRI

, 5Mo 17:18 kirjutagu endale ä.

ÄRA MINEMA

, Jes 52:11 m. ä., ärge puudutage rüvedat!

1Ko 7:10 naine ärgu m. mehe juurest ä.

1Ko 7:15 kui uskmatu otsustab ä. m., las läheb

ÄRATAGANEJA

. Vt USUTAGANEJA.

ÄRATAGANEMINE

. Vt USUST TAGANEMINE.

ÄRATAMA

, Joh 11:11 Laatsarus on uinunud, lähen ä.

ÄRATEENIMATA HELDUS

. Vt ARM.

ÄRAVALITUD

, Mt 24:22 ä. pärast vähendatakse päevi

Mt 24:31 inglid koguvad tema ä. kokku

ÄRI

, Jk 4:13 ajame ä. ja teenime tulu

ÄRIASJAD

, Mt 22:5 läksid minema, ä. ajama

ÄRITSEMA

, 2Ko 2:17 Sest me ei ä. Jumala sõnaga

ÄRKAMA

, Ro 13:11 käes on tund unest ä.

ÄRKVEL PÜSIMA

, Lu 21:36 P. siis ä. ja anuge

1Ko 16:13 P. ä., seiske kindlalt usus

Ilm 16:15 Õnnelik on see, kes p. ä.

ÄRRITAMA

, Ef 6:4 ärge ä. oma lapsi

Kol 3:21 Isad, ärge ä. oma lapsi

ÄRRITUMA

, Õp 14:17 ä. kergesti, tegutseb rumalalt

1Ko 13:5 [armastus] ei ä.

ÄRRITUV

, Õp 21:19 riiaka ja kergesti ä. naisega

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

Ö

ÖÖ

, L 19:2 ö. jagab ö. teadmisi

Ro 13:12 Ö. saab varsti läbi

Piibliraamatute nimede lühendid leiad dokumendist „Raamatute nimed ja järjekord”

0–9 A B D E F G H I J K L M N O P R S Z T U V Õ Ä Ö Ü

Ü

ÜHTE HOIDMA

, 1Mo 2:24 mees h. ü. oma naisega

Flp 2:2 h. ü. ning mõtlete ühtemoodi

ÜHTE PANEMA

, Mt 19:6 mis Jumal on ü. p.

ÜHTSUS

, L 133:1 hea ja armas, et vennad elavad ü.

Ef 4:3 tehke kõik, et säilitada ü. püha vaimu abil

Ef 4:13 kuni me kõik saavutame ü. usus

ÜHTVIISI

, 1Ko 1:10 et te kõik räägiksite ü.

ÜKS

, 1Mo 2:24 neist kahest saab ü.

4Mo 31:28 ü. viiesajast, nii inimestest, veistest

Joh 10:30 Mina ja Isa oleme ü.

1Ko 8:6 ü. Jumal, Isa, ü. Isand, Jeesus Kristus

ÜKSI JÄTMA

, Joh 8:29 Ta ei ole j. mind ü.

Joh 16:32 j. mu ü. Ometi ei ole ma üksi

ÜKSMEELNE

, Ap 15:25 oleme jõudnud ü. otsusele

ÜLAL

, Kol 3:2 Mõtelge sellele, mis on ü.

ÜLBED

, L 19:13 Ü. tegudest hoia oma teenijat

L 73:3 hakkasin kadestama ü.

Õp 16:5 südamelt ü. Jehoovale jäledad

Jk 4:6 Jumal on ü. vastu

ÜLEASTUMINE

, Õp 17:9 ü. andestab, otsib armastust

ÜLEJÄÄNUD

, Mt 14:20 ü. palukesi korjati 12 korvitäit

ÜLEKOHTUSED

, Ap 24:15 Jumal äratab üles ü.

1Ko 6:9 ü. ei päri Jumala kuningriiki

ÜLEKOHUS

, 5Mo 32:4 ustav Jumal, kelles pole ü.

1Ko 6:7 Miks te pigem ei kannata ü.?

2Ti 2:24 olema valmis taluma ü.

ÜLEM

, Flp 2:3 pidage alandlikult teisi endast ü.

ÜLEMAD

, Joh 12:42 paljud ü. temasse uskuma

ÜLEMPREESTER

, Heb 2:17 halastav ja ustav ü.

ÜLESANNE

, Ef 4:16 Kui iga kehaliige täidab oma ü.

1Ti 1:12 usaldusväärseks, andis ü. oma teenistuses

ÜLES KIHUTAMA

, Ap 17:5 k. ü., korraldasid möllu

ÜLES MINEMA

, Joh 3:13 Pole ükski l. ü. taevasse

ÜLES OTSIMA

, Hes 34:11 mina ise o. ü. oma lambad

ÜLES TUNNISTAMA

, Õp 28:13 ü. t., sellele halastatakse

1Jo 1:9 Kui t. patud ü., siis Jumal annab andeks

ÜLESTÕUSMINE

, Joh 11:25 Mina olen ü. ja elu

ÜLES ÄRATAMA

, Joh 6:39 viimsel päeval ü. ä.

Ap 2:24 Aga Jumal ä. ta ü.

Ap 24:15 Jumal ä. ü. nii õiged kui ülekohtused

1Ko 15:13 Kui surnuid ü. ei ä., pole Kristust ü. ä.

ÜLESÄRATAMINE

, Mt 22:23 saduserid, kes ei usu ü.

Mt 22:30 ü., ei võeta naisi ega minda mehele

Joh 11:24 tõuseb üles, kui toimub ü.

ÜLEVAATAJA

, Jes 60:17 panen su ü. rahu

Ap 20:28 ü. püha vaim on määranud

1Ti 3:1 kes pürgib ü., igatseb üllast tööd

1Pe 5:2 teenige ü. meeleldi

ÜLEVAATAJAAMET

, Ap 1:20 Tema ü. saagu teisele

ÜLISTUS

, Ilm 4:11 Jehoova, oled väärt võtma vastu ü.

ÜMBER LÕIGATUD

, 1Ko 7:19 kas inimene on ü. l.

ÜMBERLÕIKAMINE

, Ro 2:29 tema ü. on südame ü.

ÜÜRIKE

, Jes 26:20 Peida end ü. ajaks

Heb 11:25 pigem kui nautida ü. paturõõmu

Sõnaseletusi

A B D E G H I J K L M N O P R S Š Z T U V Õ Ü

A

- Aamen.

See sõna tähendab „olgu nii”, „tõesti” ja tuleneb heebrea sõnast aman, mis tähendab „ustav olema”, „usaldusväärne olema”. „Aamen” öeldi vande, palve või väite kinnituseks. Ilmutusraamatus esineb see ka Jeesuse nimena. (5Mo 27:26; 1Aj 16:36; Ilm 3:14.)

- Aaroni pojad.

Leevi pojapoja Aaroni järeltulijad. Aaron määrati esimeseks ülempreestriks Moosese seaduse järgi. Aaroni pojad täitsid telkpühamus ja templis preestriteenistusega seotud ülesandeid. (1Aj 23:28.)

- Aasia.

Piibli kreekakeelses osas Rooma provints, mis hõlmas praeguse Türgi lääneosa ja mõnda saart selle ranniku lähedal, näiteks Samost ja Patmost. Selle pealinn oli Efesos. (Ap 20:16; Ilm 1:4.) Vt lisa B13.

- Aav.

Juudi pühadekalendri viies kuu ja põllumajanduskalendri üheteistkümnes kuu. Nimetus võeti kasutusele pärast Babüloonia vangipõlve. See kuu kestis meie kalendri järgi juuli keskpaigast augusti keskpaigani. Piiblis seda kuud nimepidi ei mainita, vaid sellele viidatakse kui „viiendale kuule”. (4Mo 33:38; Esr 7:9.) Vt lisa B15.

- Adar.

Juudi pühadekalendri kaheteistkümnes kuu ja põllumajanduskalendri kuues kuu. Nimetus võeti kasutusele pärast Babüloonia vangipõlve. See kuu kestis meie kalendri järgi veebruari keskpaigast märtsi keskpaigani. (Est 3:7.) Vt lisa B15.

- Aganad.

Kestad, mis eraldatakse viljateradelt peksmise ja tuulamise käigus. Kõnekujundites sümboliseerivad aganad midagi, mis on väärtusetu või halb. (L 1:4; Mt 3:12.)

- Ahhaat.

Vt KALLISKIVID.

- Ahhaia.

Piibli kreekakeelses osas mainitud Rooma provints, mis asus Lõuna-Kreekas ja mille pealinn oli Korintos. Ahhaia hõlmas kogu Peloponnesost ja Mandri-Kreeka keskosa. (Ap 18:12.) Vt lisa B13.

- Ajastu.

Kreeka keeles aion. Ajajärk, mida iseloomustavad teatud tunnused. Moosese seaduse jõustumisega sai alguse ajajärk, mida võib nimetada Iisraeli või juudi ajastuks. Jeesus Kristuse lunastusohvri toomisega algas uus ajajärk, mis on seotud eelkõige võitud kristlaste kogudusega. Siis said tegelikkuseks üksikasjad, mis olid Moosese seaduse ajal vaid eelpildiks. (Mt 24:3; Mr 4:19; Ro 12:2; 1Ko 10:11.)

- Alabasterpudel.

Väike lõhnaaine hoidmiseks mõeldud anum, mis oli valmistatud kivimist, mida leidus Egiptuses Alabastroni lähedal. Anuma kael oli tavaliselt kitsas, mis võimaldas selle kindlalt sulgeda, et väärtuslik lõhnaaine välja ei voolaks. Leiukoha järgi hakati vastavat kivimit nimetama alabastriks. (Mr 14:3.)

- Alamot.

Muusikatermin. Vastav heebrea sõna tähendab „neiud”, seega võidakse sellega mõelda neidude sopranihäält. Ilmselt tuli muusikapala või saade esitada kõrges registris. (1Aj 15:20; L 46:mrk.)

- Alfa ja oomega.

Alfa on kreeka tähestiku esimene täht ja oomega viimane täht. See väljend esineb Ilmutusraamatus Jumala austava nimetusena kolm korda. Nendes kohtades tähendab „alfa ja oomega” sama mis „algus ja lõpp” ning „esimene ja viimane”. (Ilm 1:8; 21:6; 22:13.)

- Altar.

Pinnasest, kividest, kiviplokkidest või metalliga kaetud puust ehitis, millel toodi ohvreid või põletati suitsutusrohtu. Kogudusetelgi ja templi eesmises ruumis oli kuldaltar suitsutusrohu põletamiseks. See oli tehtud puust ja kaetud kullaga. Sellest suurem vaskaltar, millel põletati ohvriloomi, asetses õues. (2Mo 27:1; 39:38, 39; 1Mo 8:20; 1Ku 6:20; 2Aj 4:1; Lu 1:11.) Vt lisasid B5 ja B8.

- Altari sarved.

Altari neljast nurgast väljaulatuvad sarvekujulised nukid. (3Mo 8:15; 1Ku 2:28.) Vt lisasid B5 ja B8.

- Alusrõivas.

Põlvede või pahkluudeni ulatuv särgitaoline varrukatega riietusese nii meestel kui ka naistel. (Lu 6:29; Joh 19:23.)

- Ametüst.

Vt KALLISKIVID.

- Andam.

Maks, mida üks riik või valitseja maksab teisele kas alistumise märgiks, rahumeelsete suhete hoidmiseks või kaitse saamiseks. (2Ku 3:4; 18:14–16; 2Aj 17:11.) Seda sõna kasutatakse ka maksude kohta, mida maksid üksikisikud. (Neh 5:4.)

- Antikristus.

Vastaval kreeka sõnal on kaks tähendust. See käib nende kohta, kes on Kristuse vastu, kuid võib tähendada ka valekristust ehk kedagi, kes seab end Kristuse asemele. Kõiki inimesi, organisatsioone ja rühmitusi, kes valelikult väidavad, et nad esindavad Kristust, või ütlevad end olevat messia või osutavad vastupanu Kristusele ja tema järelkäijatele, võib nimetada antikristusteks. (1Jo 2:22.)

- Apostel.

Selle sõna peamine tähendus on „saadik”, „käskjalg” ning seda kasutatakse Jeesuse ja veel mõnede kohta, kes saadeti teisi teenima. Kõige sagedamini mõeldakse selle sõnaga 12 jüngrit, kelle Jeesus isiklikult välja valis ja enda esindajaks määras. (Mr 3:14; Ap 14:14.)

- Aram; aramealased.

Seemi poja Arami järeltulijad, kelle elupaik ulatus peamiselt Liibanoni mägedest Mesopotaamiani ning Tauruse mäestikust põhjas Damaskuseni ja sealt veel edasi lõuna poole. Seda territooriumit, mida heebrea keeles nimetati Aramiks, kutsuti hiljem Süüriaks ja seal elavaid inimesi süürlasteks. (1Mo 25:20; 5Mo 26:5; Ho 12:12.)

- Aramea keel.

Semi keel, mis on väga lähedane heebrea keelele ja kasutab sama tähestikku. Algselt rääkisid seda ainult aramealased, kuid hiljem sai sellest rahvusvaheline kaubandus- ja suhtluskeel Assüüria ja Babüloonia impeeriumis. See oli ka Pärsia impeeriumi ametlik keel. (Esr 4:7.) Esra, Jeremija ja Taanieli raamat kirjutati osalt aramea keeles. (Esr 4:8–6:18; 7:12–26; Jer 10:11; Tn 2:4b–7:28.)

- Areopaag.

Kõrgendik Ateenas, akropolist loodes. Samamoodi nimetati kõrgemat kohut, mis seal kogunes. Stoikud ja epikuurlased viisid Pauluse Areopaagile, et ta seal oma uskumusi selgitaks. (Ap 17:19.)

- Arm.

Võib tõlkida ka „ärateenimata lahkus”, „ülim headus”. Vastav kreeka sõna kannab endas mõtet millestki meeldivast ja ligitõmbavast. Sageli käib see helde anni või lahke abistamise kohta. Kui räägitakse Jumala armust, siis mõeldakse sellega Jumala suuremeelset andi, mille ta annab täiesti tasuta ja mille eest ta ei oota mingit vastutasu. Seega on arm Jumala ülima heldekäelisuse, armastuse ja headuse väljendus inimeste vastu. Vastavat kreeka sõna on tõlgitud ka vastega „soosing” või lihtsalt „and”. Armu ei saa kuidagi välja teenida. See sõltub täielikult andja suuremeelsusest. (2Ko 6:1; Ef 1:7.)

- Armuannid.

Annid, millega aidati hädasolijaid. Piibli heebreakeelses osas selliseid ande otseselt ei mainita, kuid Moosese seadus sätestas üksikasjalikult iisraellaste kohustused vaeste suhtes. (Mt 6:2.)

- Asasel.

Tuleneb heebrea sõnast, mis ilmselt tähendab „sikk, kes kaob”. Lepituspäeval saadeti kõrbesse asaselile määratud sikk, kes otsekui viis minema patud, mida rahvas oli möödunud aasta jooksul teinud. (3Mo 16:8, 10.) Sellest piibliloost pärineb arvatavasti ka eesti väljend „patuoinas”, mis tähendab süüdlast või süüdlaseks tehtud inimest.

- Aselgeia.

Vt JULTUNUD KÄITUMINE.

- Astarte.

Kaananlaste sõja- ning viljakusjumalanna; Baali naine. (1Sa 7:3.)

- Astel.

Metallist teravikuga pikk kepp, mida kasutati loomade ajamiseks. Ülekantud tähenduses võrreldakse astlaga targa inimese sõnu, mis ergutavad inimest head nõu kuulda võtma. Põikpäine pull, kes ei allu juhtimisele, teeb astla vastu takka üles lüües endale viga. Sellest tuleneb ka väljend „astla vastu takka üles lööma”. (Ap 26:14; Koh 3:31.)

- Aviv.

Juudi pühadekalendri esimese kuu ja põllumajanduskalendri seitsmenda kuu algne nimetus. Vastav heebrea sõna tähendab „rohelised viljapead”. See kuu kestis meie kalendri järgi märtsi keskpaigast aprilli keskpaigani. Pärast Babüloonia vangipõlve hakati seda nimetama niisaniks. (5Mo 16:1.) Vt lisa B15.

B

- Baal.

Kaananlaste jumal, keda peeti taeva omanikuks ning vihma ja viljakuse jumalaks. Baalideks nimetati ka vähem tähtsaid kohalikke jumalaid. Vastav heebrea sõna tähendab „omanik”, „isand”. (1Ku 18:21; Ro 11:4.)

- Babülon.

Paabeli linna hilisem nimi. Piiblis võib Babülon käia nii Babüloonia impeeriumi kui ka selle pealinna kohta. (2Ku 20:14; Esr 5:12; Jer 51:37.)

- Batt.

Vedelikumõõt, mis võrdub umbes 22 liitriga. Selline järeldus on tehtud samanimelise anuma tükkide põhjal, mis on leitud arheoloogilistel väljakaevamistel. Bati järgi on arvutatud suurem osa Piiblis esinevatest kuivaine- ja vedelikumõõtudest. (1Ku 7:38; Hes 45:14.) Vt lisa B14.

- Berüll.

Vt KALLISKIVID.

- Buul.

Juudi pühadekalendri kaheksas kuu ja põllumajanduskalendri teine kuu. Tuleneb sõnajuurest, mis tähendab „saak”. See kuu kestis meie kalendri järgi oktoobri keskpaigast novembri keskpaigani. Pärast Babüloonia vangipõlve hakati seda nimetama hešvaniks. (1Ku 6:38.) Vt lisa B15.

D

- Daagon.

Vilistite jumal. Pole kindlalt teada, millest see nimi tuleneb, kuid mõned õpetlased seostavad seda heebrea sõnaga dag, mis tähendab „kala”. (Koh 16:23; 1Sa 5:4.)

- Dareik.

Pärsia kuldmünt, mis kaalus 8,4 grammi. (1Aj 29:7.) Vt lisa B14.

- Deemonid.

Üleinimlike võimetega kurjad nähtamatud vaimolendid. Neid nimetatakse ka „Jumala poegadeks” (1Mo 6:2) ja „ingliteks” (Ju 6), mis näitab, et neid ei loodud kurjaks. Nad olid inglid, kellest said Jumala vastased, kui nad hakkasid Noa päevil Jehoova vastu mässama ning asusid Saatana poolele. (5Mo 32:17; Lu 8:30; Ap 16:16; Jk 2:19.)

- Dekapolis.

Rühm kreeka linnu, kuhu kuulus algselt kümme linna (kreeka keeles tähendab deka „kümme” ja polis „linn”). Dekapoliseks nimetati ka kogu piirkonda Galilea merest ja Jordani jõest ida pool, kus paiknes enamik neist linnadest. Need linnad olid hellenistliku kultuuri ja kaubanduse keskusteks. Jeesus läks küll läbi sellest piirkonnast, kuid pole teada, et ta oleks viibinud mõnes neist linnadest. (Mt 4:25; Mr 5:20.) Vt lisasid A7 ja B10.

- Denaar.

Rooma hõbemünt, mis kaalus 3,85 grammi ja millel oli keisri pea kujutis. See oli töölise ühe päeva palk ja sama suur oli ka pearahamaks, mida roomlased juutidelt nõudsid. (Mt 22:17; Lu 20:24.) Vt lisa B14.

- Drahm.

Piibli kreekakeelses osas viitab see Kreeka hõbemündile, mis tol ajal kaalus 3,4 grammi. Heebreakeelses osas mainitud kulddrahm oli samaväärne Pärsia kulddareigiga. (Neh 7:70; Mt 17:24.) Vt lisa B14.

E

- Ebajumal.

Tegelik või kujuteldav kummardamisobjekt või seda objekti esindav kujutis, mida kasutati jumalakummardamisel. Ebajumalakummardamine on ebajumala harras austamine. (L 115:4; Ap 17:16; 1Ko 10:14.)

- Ebapuhtus; rüvedus; kõlvatus.

Need sõnad viitavad füüsilisele mustusele või moraalinormide rikkumisele. Piiblis mõeldakse sõnadega „ebapuhas” ja „rüve” sageli midagi, mis oli Moosese seaduse järgi vastuvõetamatu ehk rituaalselt ebapuhas. (3Mo 5:2; 13:45; Mt 10:1; Ap 10:14; Ef 5:5.) Vt ka PUHTUS; PUHAS.

- Edom.

Iisaki poja Eesavi teine nimi. Eesavi ehk Edomi järeltulijad asusid elama Seiri mägismaale, mis jääb Surnumere ja Al-‘Aqabah’ lahe vahele. Seda piirkonda hakati kutsuma Edomiks. (1Mo 25:30; 36:8.) Vt lisasid B3 ja B4.

- Eefa.

Kuivainemõõt ja ka anum, millega teravilja mõõdeti. Võrdus vedelikumõõdu batiga, seega oli see 22 liitrit. (2Mo 16:36; Hes 45:10.) Vt lisa B14.

- Eesriie.

Keerubi kujutistega kaunilt kootud kangas, mis eraldas nii telkpühamus kui ka templis kõige pühamat paika pühast paigast. (2Mo 26:31; 2Aj 3:14; Mt 27:51; Heb 9:3.) Vt lisa B5.

- Efraim.

Joosepi teine poeg; hiljem sai see ühe Iisraeli suguharu nimeks. Pärast Iisraeli jagunemist hakati Efraimi kui kõige mõjuvõimsama suguharu järgi nimetama kogu kümnest suguharust koosnevat Iisraeli kuningriiki. (1Mo 41:52; Jer 7:15.)

- Elevandiluu.

Elevandi, kuid ka mõne teise looma, nagu jõehobu ja morsa kreemikasvalgetest võhkadest saadav väärismaterjal. Nimetatakse ka vandliks. (1Ku 10:18; Am 3:15; Ilm 18:12.)

- Elul.

Juudi pühadekalendri kuues kuu ja põllumajanduskalendri kaheteistkümnes kuu. Nimetus võeti kasutusele pärast Babüloonia vangipõlve. See kuu kestis meie kalendri järgi augusti keskpaigast septembri keskpaigani. (Neh 6:15.) Vt lisa B15.

- Elupuu.

Eedeni aias kasvanud puu. Piibel ei ütle, et selle viljade söömine oleks taganud elu. Pigem sümboliseeris see Jumala kindlat lubadust, et need, kellele ta annab loa selle vilja süüa, saavad igavese elu. (1Mo 2:9; 3:22.)

- Ennustaja.

Isik, kes väidab endal olevat võime tulevikusündmusi ette kuulutada. Piiblis arvatakse nende hulka näiteks nõidpreestrid, vaimude väljakutsujad ja astroloogid. (3Mo 19:31; 5Mo 18:11; Ap 16:16.)

- Epikuurlased.

Kreeka filosoofi Epikurose (341–270 e.m.a) koolkond. Epikuurlased olid seisukohal, et elu peamine eesmärk on naudingute kogemine. (Ap 17:18.)

- Esmasündinu.

Mõeldakse tavaliselt mehe vanimat poega, mitte naise esiklast. Piibliaegadel oli esmasündinud pojal peres auväärne positsioon ning pärast isa surma sai temast perepea. Esmasündinuteks või esmikuteks nimetatakse Piiblis ka loomade esimesi isaseid järglasi. (2Mo 11:5; 13:12; 1Mo 25:33; Kol 1:15.)

- Etanim.

Juudi pühadekalendri seitsmes kuu ja põllumajanduskalendri esimene kuu. See kuu kestis meie kalendri järgi septembri keskpaigast oktoobri keskpaigani. Pärast Babüloonia vangipõlve hakati seda nimetama tišriks. (1Ku 8:2.) Vt lisa B15.

- Etioopia.

Muistne riik Egiptusest lõuna pool. Tänapäeval on selle aladel Egiptuse lõunaosa ja Sudaani põhjaosa. Ka heebrea sõna Kuš (Kuus) on mõnikord tõlgitud vastega „Etioopia”. (Est 1:1.)

- Ettevalmistuspäev.

Hingamispäevale eelnenud päev, kui juudid tegid hingamispäevaks vajalikke ettevalmistusi. Ettevalmistuspäev lõppes tänapäevases mõistes reedel, kui päike loojus, misjärel algas hingamispäev. Juutide päev kestis õhtust õhtuni. (Mr 15:42; Lu 23:54.)

- Eufrat.

Pikim ja tähtsaim jõgi Edela-Aasias; üks Mesopotaamia kahest suuremast jõest. Esimest korda mainitakse seda kirjakohas 1. Moosese 2:14 ühena Eedeni neljast jõest. Sageli nimetatakse seda „suureks jõeks”. (1Mo 31:21.) See oli iisraellastele määratud territooriumi põhjapiir. (1Mo 15:18; Ilm 16:12.) Vt lisa B2.

- Eunuhh.

Kastreeritud ehk kohitsetud mees. Sellised mehed olid tihtipeale ametis teenrite või abilistena kuninglikes õukondades, et kanda hoolt kuninganna ja liignaiste eest. Ei käi tingimata kastreeritud mehe kohta: eunuhhiks võidi nimetada ka lihtsalt õukonnaametnikku. (Est 2:15; Ap 8:27, allmärkus.)

G

- Geera.

Kaaluühik; 0,57 grammi. Võrdus 1/20 seekliga. (3Mo 27:25.) Vt lisa B14.

- Gehenna.

Jeruusalemmast edelas asetsenud Hinnomi oru kreekakeelne nimi. (Jer 7:31.) Sellest sai prügi põletamise paik. Prohvetlikult räägiti sellest kui paigast, kuhu heidetakse surnukehad. (Jer 7:32; 19:6.) Puuduvad tõendid, et Gehennasse oleks visatud elusaid loomi või inimesi, et need seal ära põletada või neid piinata. Seega ei saa see sümboliseerida kohta, kus inimhingi sõnasõnalises tules igavesti piinatakse. Kui Jeesus ja tema jüngrid rääkisid Gehennast, pidasid nad hoopis silmas „teist surma” ehk igavest hävingut. (Ilm 20:14; Mt 5:22; 10:28.)

- Gilead.

Jordani jõe idakaldal olnud viljakas maa-ala, mis ulatus Jabboki vadist nii põhja kui ka lõuna poole. Mõnikord mõeldakse sellega kogu Iisraeli territooriumit Jordanist idas, kus elasid Ruubeni, Gaadi ja pool Manasse suguharu. (4Mo 32:1; Jos 12:2; 2Ku 10:33.) Vt lisa B4.

- Gitit.

Muusikatermin, mille täpne tähendus pole teada; ilmselt tuleneb heebrea sõnast gat. Mõne arvates viitab see veinitegemisega seotud laulude meloodiale, sest gat tähendab surutõrt. (L 81:mrk.)

H

- Hades.

Vt SURMAVALD.

- Hallel-laulud.

Laule 113–118 nimetatakse hallel-lauludeks, sest neis esineb korduvalt väljend „halleluuja” ehk „kiitke Jaahi”. Juudid laulsid neid laule paasapüha ja veel kolme iga-aastase püha ajal.

- Hapnemata leib.

Leib, mis on tehtud ilma juuretiseta. (5Mo 16:3; Mr 14:12; 1Ko 5:8.)

- Hapnemata leibade püha.

Esimene kolmest suurest iga-aastasest pühast, mida iisraellased tähistasid. See algas 15. niisanil (päev pärast paasapüha) ja kestis seitse päeva. Selle püha ajal ei tohtinud süüa muud leiba kui vaid hapnemata ehk ilma juuretiseta valmistatud leiba, mis tuletas juutidele meelde, et nad pidid Egiptusest kiiruga lahkuma. (2Mo 23:15; Mr 14:1.)

- Haputainas.

Vt JUURETIS.

- Harmagedoon.

Tuleneb heebrea väljendist Har Megiddoon, mis tähendab „Megiddo mägi”. Seda sõna seostatakse „kõikvõimsa Jumala suure päeva sõjaga”, milles „kogu maa kuningad” kogunevad sõtta Jehoova vastu. (Ilm 16:14, 16; 19:11–21.) Vt ka SUUR VILETSUS.

- Hea ja halva tundmise puu.

Eedeni aias kasvanud puu, mis sümboliseeris Jumala õigust kehtestada inimkonnale normid hea ja halva kohta. (1Mo 2:9, 17.)

- Hea sõnum.

Kreeka keeles euangelion, millest tuleneb sõna „evangeelium”. Piibli kreekakeelses osas mõeldakse sellega head sõnumit Jumala kuningriigist ja sellest, et usu kaudu Jeesus Kristusesse on võimalik saada pääste. (Lu 4:18, 43; Ap 5:42; Ilm 14:6.)

- Heebrealane; heebrea keel.

Esimesena nimetati heebrealaseks Aabramit (Aabrahami). See nimetus eristas teda emorlastest, kelle naabruses ta elas. Hiljem nimetati nii ka Aabrahami pojapoja Jaakobi järeltulijaid. Jeesuse ajaks oli heebrea keelde tulnud palju aramea väljendeid. Heebrea keelt rääkisid ka Jeesus ja tema jüngrid. (1Mo 14:13; 2Mo 5:3; Ap 26:14.)

- Hermes.

Kreeka jumal, Zeusi poeg. Lüstras nimetati Paulust ekslikult Hermeseks, kes arvati olevat jumalate sõnumitooja ning kõnekunstijumal. (Ap 14:12.)

- Herodesed.

Juudamaa valitsejate dünastia. Need valitsejad määras ametisse Rooma impeerium. Esimene sellest dünastiast oli Herodes Suur, kes sai tuntuks sellega, et ehitas üles Jeruusalemma templi ning korraldas väikelaste tapatalgud, lootes hukata Jeesuse. (Mt 2:16; Lu 1:5.) Herodes Suure pojad Herodes Arhelaos ja Herodes Antipas määrati kumbki ühe osa üle oma isa valdustest. (Mt 2:22.) Antipas, keda sageli nimetatakse kuningaks, oli tegelikult tetrarh, kes oli ametis Kristuse kolme ja poole aasta pikkuse teenistuse ajal. Ta oli võimul kuni sündmusteni, mida kirjeldatakse Apostlite tegude 12. peatükis. (Mr 6:14–17; Lu 3:1, 19, 20; 13:31, 32; 23:6–15; Ap 4:27; 13:1.) Seejärel oli lühikest aega võimul Herodes Suure pojapoeg Herodes Agrippa I, kelle surmas Jumala ingel. (Ap 12:1–6, 18–23.) Tema järel sai valitsejaks tema poeg Herodes Agrippa II, kes jäi sellesse ametisse, kuni juudid Rooma impeeriumi vastu mässu tõstsid. (Ap 23:35; 25:13, 22–27; 26:1, 2, 19–32.)

- Herodese pooldajad.

Nimetatakse ka herodeslasteks. See oli natsionalistlik erakond, mille liikmed toetasid Herodeste poliitilisi eesmärke Rooma impeeriumi alluvuses. Nende hulka kuulus tõenäoliselt ka sadusere. Herodese pooldajad liitusid variseridega, et Jeesus hukata. (Mr 3:6.)

- Hešvan.

Vt BUUL.

- Higajon.

Tehniline muusikatermin. Laulus 9:16 võib see tähistada pühalikku sügavakõlalist lüüra vahemängu või mõtisklemiseks mõeldud väljapeetud pausi.

- Hiidtürannid.

Heebrea keeles nefilim. Materialiseerunud inglitele ja nende inimnaistele sündinud vägivaldsed hübriidpojad, kes elasid maa peal enne veeuputust. (1Mo 6:4.)

- Hiin.

Vedelikumõõt ja ka vastava mõõdunõu nimetus. Võrdub 3,67 liitriga, mis tugineb ajaloolase Josephuse väitele, et hiin oli samaväärne kahe Ateena chus’iga. (2Mo 29:40.) Vt lisa B14.

- Hing.

Traditsiooniline tõlkevaste heebrea sõnale nefeš ja kreeka sõnale psykhe. Sellest, kuidas neid sõnu Piiblis kasutatakse, võib järeldada, et nendega mõeldakse enamasti inimest, looma, inimese või looma elu. (1Mo 1:20; 2:7; Hes 18:4; 1Te 5:23; vt ka allmärkusi.) Vastupidi üldlevinud religioossetele arusaamadele näitab Piibel, et seoses maiste olenditega tähistavad nii nefeš kui ka psykhe midagi materiaalset, käegakatsutavat, silmaga nähtavat ja surelikku. Selles piiblitõlkes on need algkeelsed sõnad tõlgitud konteksti järgi. Kasutatud on näiteks vasteid „elu”, „olend”, „inimene” või lihtsalt isikulist asesõna (näiteks „minu hing” asemel „mina”). Mõnel juhul on allmärkuses lisatud võimaliku tõlkevastena ka sõna „hing”. Kui räägitakse sellest, et keegi teeb midagi kogu hingest, siis mõeldakse sellega täielikku pühendumust. (5Mo 6:5; Mt 22:37.) Mõnes kontekstis käivad need algkeelsed sõnad himu või isu kohta, samuti võivad need käia surnu kohta. (4Mo 6:6; Õp 23:2; Jes 56:11; Hag 2:13.)

- Hingamispäev.

Sõna „hingamispäev” („sabat”) vaste heebrea keeles tähendab „puhkama”, „lõpetama”, „järele jätma”. See on juudi kalendri järgi nädala seitsmes päev, kestab reede päikeseloojangust kuni laupäeva päikeseloojanguni. Peale selle oli aastas mitmeid teisi samalaadseid pühasid ning seitsmes aasta ja viiekümnes aasta olid hingamisaastad ehk puhkeaastad. Hingamispäeval ei tohtinud tööd teha, ainult preestrid täitsid pühamus oma teenistusülesandeid. Puhkeaastal pidi maa sööti jääma ning heebrealased ei tohtinud oma rahvuskaaslastelt võlgu sisse nõuda. Moosese seaduses olid hingamispäeva kohta mõistlikud piirangud, kuid Jeesuse päeviks olid juudi usujuhid lisanud neile palju reegleid, mida rahval oli raske järgida. (2Mo 20:8; 3Mo 25:4; Lu 13:14–16; Kol 2:16.)

- Homer.

Kuivainemõõt, mis vastab koorile. Selle maht 220 liitrit on arvutatud bati järgi. (3Mo 27:16.) Vt lisa B14.

- Hooreb.

Mägine piirkond Siinai mäe ümbruses ja ka Siinai mäe teine nimi. (2Mo 3:1; 5Mo 5:2.) Vt lisa B3.

- Hoorus.

Kreeka keeles porneia. Hõlmab igasuguseid lubamatuid seksuaalsuhteid. Selle alla käivad abielurikkumine, prostitutsioon, seksuaalsuhted isikute vahel, kes pole omavahel abielus, homoseksuaalsed suhted ja ka loomapilastus. Ilmutusraamatus kasutatakse seda väljendit seoses sümboolse prostituudiga, keda hüütakse „Suureks Babüloniks”. Hooramiseks nimetatakse seal koostööd, mida ta teeb selle maailma valitsejatega, et kindlustada oma võimu ja saada ainelist kasu. (Ilm 14:8; 17:2; 18:3; Mt 5:32; Ap 15:29; Ga 5:19.) Vt ka PROSTITUUT.

- Hüatsint.

Vt KALLISKIVID.

I

- Iisop.

Pole täpselt teada, mis taime Piiblis selle all mõeldakse. Tegemist oli õrnade okste ja lehtedega taimega, mida kasutati puhastustseremooniatel vere või vee piserdamiseks. Tõenäoliselt oli see majoraan (Origanum maru; Origanum syriacum). Kirjakohas Johannese 19:29 võidakse selle all mõelda majoraani, mis kinnitati mingi kepi külge, või sorgo (Sorghum vulgare) vart, mis oli piisavalt pikk, et hapu veiniga immutatud käsn Jeesuse suu juurde ulatada. (2Mo 12:22; L 51:7.)

- Iisrael.

Nimi, mille Jumal pani Jaakobile. Seda hakati kasutama ühisnimena kõigi samal ajal elavate Jaakobi järeltulijate kohta. Jaakobi 12 poja järglasi kutsuti sageli Iisraeli poegadeks, Iisraeli rahvaks, Iisraeli sooks või ka iisraellasteks. Iisraeliks nimetati ka kümnest suguharust koosnevat põhjapoolset kuningriiki, mis lõi lahku kahest lõunapoolsest suguharust. Hiljem kasutati väljendit „Jumala Iisrael” vaimuga võitud kristlaste kohta. (Ga 6:16; 1Mo 32:28; 2Sa 7:23; Ro 9:6.)

- Ijar.

Vt SIIV.

- Ike.

Puu, mida inimene kandis turjal ning mille kummassegi otsa riputati koorem; samuti puu või puust raam, mis asetati kahe veolooma (enamasti veiste) turjale, kui need vedasid põllutööriista või vankrit. Kuna orjad kandsid ikkepuu ehk kaelkookudega raskeid koormaid, sümboliseeris ike orjust või alistatust, samuti rõhumist ja kannatusi. Ikke äravõtmine või katkimurdmine tähendas orjusest ja rõhumisest vabastamist. (3Mo 26:13; Mt 11:29, 30.)

- Illüüria.

Rooma impeeriumi provints Kreekast loodes. Paulus jõudis selle provintsini oma misjonireiside käigus, kuid pole teada, kas ta seal ka kuulutas. (Ro 15:19.) Vt lisa B13.

- Imed; vägevad teod.

Teod või nähtused, mis näiliselt ei allu teadaolevatele loodusseadustele ning mis omistatakse üleloomulikule jõule. Mõnikord kasutatakse Piiblis sõnu „ime”, „tunnustäht” ja „enne” samas tähenduses. (2Mo 4:21; Ap 4:22; Heb 2:4.)

- Ingel.

Heebrea keeles malakh ja kreeka keeles angelos. Mõlemad tähendavad sõna-sõnalt „sõnumitooja”, „käskjalg”, kuid on tõlgitud vastega „ingel”, kui mõeldakse vaimolendist sõnumitoojat. (1Mo 16:7; 32:3; Jk 2:25; Ilm 22:8.) Inglid on võimsad vaimolendid, kelle Jumal lõi kaua enne inimkonna loomist. Piiblis räägitakse neist ka kui „pühadest müriaadidest”, „Jumala poegadest” ja „koidutähtedest”. (5Mo 33:2; Ii 1:6; 38:7.) Neil ei ole võimet saada järglasi, igaüks neist on eraldi loodud. Ingleid on tunduvalt rohkem kui sada miljonit. (Tn 7:10.) Piibel annab mõista, et neil kõigil on nimi ja nad on ainulaadsed isiksused, kuid nad on alandlikud ega soovi, et neid kummardataks. Enamik neist ei nõustu isegi avaldama oma nime. (1Mo 32:29; Lu 1:26; Ilm 22:8, 9.) Nad on eri positsiooniga ja täidavad mitmesuguseid ülesandeid. Näiteks teenivad nad Jehoova trooni ees, annavad edasi tema sõnumeid, kaitsevad Jumala teenijaid maa peal, viivad täide tema kohtuotsuseid ning toetavad hea sõnumi kuulutamist. (2Ku 19:35; L 34:7; Lu 1:30, 31; Ilm 5:11; 14:6.) Tulevikus toetavad nad Jeesust Harmagedooni lahingus. (Ilm 19:14, 15.)

- Inimesepoeg.

Väljend, mis esineb evangeeliumites umbes 80 korda. See käib Jeesus Kristuse kohta ja näitab, et maa peale sündides sai ta inimeseks; ta ei olnud lihtsalt vaimolend, kes võttis endale inimkeha. See väljend kinnitab, et Jeesuse kaudu pidi täide minema prohvetikuulutus, mis on kirjas Taanieli 7:13, 14. Piibli heebreakeelses osas käib „inimesepoeg” Hesekieli ja Taanieli kohta, mis rõhutab erinevust nende surelike prohvetite ning sõnumi allika, Jumala vahel. (Hes 3:17; Tn 8:17; Mt 19:28; 20:28.)

- Isanda tee.

Kreeka keeles sõna-sõnalt „tee“. Sümboolse tähendusega väljend, mille all mõeldakse kristlikku eluviisi ja õpetust. Jeesus Kristuse järelkäijaid nimetati „Isanda tee” pooldajateks. See tähendab, et nende elu keskmes oli usk Jeesus Kristusesse ja nad püüdsid järgida tema eeskuju. (Ap 19:9.)

- Isanda õhtusöömaaeg.

Söömaaeg, kus kasutatakse hapnemata leiba ja veini, mis sümboliseerivad Kristuse keha ja verd; Jeesuse surma mälestusõhtu. Kristlastel on Piibli järgi kohustus seda sündmust tähistada. (1Ko 11:20, 23–26.)

J

- Jaakob.

Iisaki ja Rebeka poeg. Jumal pani talle hiljem nimeks Iisrael ning temast sai esiisa Iisraeli rahvale, iisraellastele, keda pärast nimetati juutideks. Tema 12 poja järeltulijad moodustasid Iisraeli rahva 12 suguharu. Jaakobiks nimetati ka Iisraeli rahvast. (1Mo 32:28; Mt 22:32.)

- Jalapakk.

Riist, millesse pandi kinni karistusaluse jalad. Mõnel juhul pandi pakku ka käed ja kael, mistõttu keha oli ebaloomulikus asendis. (Jer 20:2; Ap 16:24.)

- Jaspis.

Vt KALLISKIVID.

- Jedutuun.

Termin, mille täpne tähendus pole teada; esineb Laulude 39, 62 ja 77 sissejuhatavas märkuses. Sellistes märkustes toodud info on arvatavasti juhendiks, kuidas seda laulu tuleks esitada, näiteks millises stiilis või millise instrumendi saatel. Piiblis mainitakse leviit Jedutuuni, kes oli muusik, ja kõnealune ettekandmisviis või instrument võis olla kuidagi seotud tema või ta poegadega.

- Jehoova.

Jumala isikunime kõige levinum vorm eesti keeles. Heebrea keeles esineb see nimi tetragrammi ehk nelja konsonandina (JHVH). Nimi Jehoova esineb selles piiblitõlkes üle 7000 korra. Vt lisasid A4 ja A5.

- Joogiohver.

Veiniohver, mis valati altarile ja mida toodi koos enamiku teiste ohvritega. Paulus rääkis sellest kujundlikult, kui kirjeldas oma soovi anda endast kõik, et kaaskristlasi aidata. (4Mo 15:5, 7; Flp 2:17.)

- Juhataja (Lauludes).

Vastav heebrea sõna käib inimese kohta, kes tegi lauludele seadeid, juhendas ja õpetas leviitidest lauljaid ning juhatas ka laulude avalikku ettekandmist. Muudes piiblitõlgetes nimetatakse ka laulujuhatajaks. (L 4:mrk; 5:mrk.)

- Jultunud käitumine.

Võib tõlkida ka „häbitu käitumine”. Kreeka keeles aselgeia. Mõeldakse Jumala seaduste ränka rikkumist, milles väljendub jultunud ja äärmiselt põlastav suhtumine. Selline vaim peegeldab lugupidamatust või koguni põlgust autoriteedi, seaduste ja normide vastu. Selle all ei mõelda väiksemaid eksimusi. (Ga 5:19; 2Pe 2:7.)

- Jumala kuningriik.

Selle all mõeldakse taevast valitsust, mis esindab Jumal Jehoova kõrgeimat võimu ja mille eesotsas on kuningana Jumala poeg Jeesus Kristus. (Mt 12:28; Lu 4:43; 1Ko 15:50.)

- Juubeliaasta.

Vt VABASTUSAASTA.

- Juuda.

Jaakobi neljas poeg, kelle ta sai oma naise Leaga. Oma surivoodil ennustas Jaakob, et Juuda järeltulijate hulgast tuleb võimas ja igavene valitseja. Juudast põlvnes Jeesus. Nimi Juuda käis ka ühe suguharu ning hiljem kuningriigi kohta. Juuda ehk lõunapoolse kuningriigi moodustasid kaks Iisraeli suguharu — Juuda ja Benjamin —, samuti elasid seal preestrid ja leviidid. Juuda kuningriigi valdustesse jäid ka maa lõunapoolsed osad koos Jeruusalemma ja seal oleva templiga. (1Mo 29:35; 49:10; 1Ku 4:20; Heb 7:14.)

- Juuretis.

Tainale või vedelikule käärimise tekitamiseks lisatav aine, enamasti eelmisest leivateost järele jäetud väike osa hapnenud tainast. Piiblis sümboliseerib see sageli pattu ja rikutust, kuid samuti varjatult toimuvat kiiret kasvu. (2Mo 12:20; 3Mo 23:17; Mt 13:33; Ga 5:9.)

- Juut.

Juuda suguharu liikme nimetus, mida hakati kasutama pärast kümnest suguharust koosneva põhjapoolse kuningriigi langust. (2Ku 16:6.) Pärast seda, kui eri suguharudesse kuulunud iisraellased pöördusid Babülooniast pagendusest tagasi Iisraeli, hakati neidki nimetama juutideks. (Esr 4:12.) Hiljem nimetati juutideks kõiki iisraellasi, kus nad ka ei elanud. (Est 3:6.) Apostel Paulus kasutas seda sõna ülekantud tähenduses, kui selgitas, et rahvusel pole kristlikus koguduses mingit tähtsust. (Ro 2:28, 29; Ga 3:28.)

- Järelnoppimine.

Saagikoristuse järel põllule maha jäänud või sinna jäetud teravilja või muude põllusaaduste kokkukogumine. Moosese seaduse järgi tuli viljapõllu ääred jätta lõikamata ning kõiki oliive ja viinamarju ei tohtinud ära korjata. Jumal andis vaestele, hädasolijatele, muulastele, orbudele ja leskedele õiguse järelejäänud saak endale korjata. (Ru 2:7.)

K

- Kaanan.

Noa pojapoeg, Haami neljas poeg. Kaananist põlvnenud 11 suguharu asustasid aja jooksul Vahemere idakaldal asuva piirkonna, mis jääb Egiptuse ja Süüria vahele. Seda hakati kutsuma Kaananimaaks. (3Mo 18:3; 1Mo 9:18; Ap 13:19.) Vt lisa B4.

- Kaav.

Kuivainemõõt, mis võrdub 1,22 liitriga. Selle maht on arvutatud bati järgi. (2Ku 6:25.) Vt lisa B14.

- Kadakas.

Puu, mida kuningas Saalomon lasi tuua Liibanoni mäestikust, võis olla kõrge kadakas (Juniperus excelsa). See igihaljas puu kasvab kuni 20 meetri kõrguseks ja on laia võraga. Selle puitu hinnati vastupidavuse pärast ning seda kasutati palju Saalomoni templi ehitamisel. (1Ku 5:8–10; 6:15.) Mõnes piiblisalmis on aga ilmselt mõeldud foiniikia kadakat (Juniperus phoenicia), mis on madal ja põõsataoline. (Jer 48:6.)

- Kahetsus.

Piiblis tähendab see mõtteviisi muutust, millega kaasneb siiras kahjutunne endise eluviisi, väärkäitumise või millegi tegemata jätmise pärast. Tõeline kahetsus ajendab inimest oma käitumist muutma. (Mt 3:8; Ap 3:19; 2Pe 3:9.)

- Kaitsevall.

Looduslik või tehislik rajatis Taaveti linnas. See võis olla astmeline tugimüür või mõni muu toestav rajatis. (2Sa 5:9; 1Ku 11:27.)

- Kaldea; kaldealased.

Kaldea oli algselt territoorium, mis asus Tigrise ja Eufrati deltaaladel. Hiljem hakati Kaldeaks nimetama kogu Babülooniat ja kaldealasteks selle asukaid. Kaldealasteks nimetati ka selliste haritlaste klassi, kes uurisid ajalugu, keeli ja astronoomiat, kuid tegelesid samuti maagia ja astroloogiaga. (Esr 5:12; Tn 4:7; Ap 7:4.)

- Kalliskivid.

Ahhaat — paljudes värvitoonides, läbikumav või läbipaistmatu. Ametüst — punakasvioletne või lilla. Berüll — tavaliselt kollakasroheline, kuid mõnikord ka muud värvi või värvitu. Hüatsint — sügavsinine. Jaspis — tänapäeval läbipaistmatu, mitut värvi; kirjakohas Ilmutus 21:11 käib see aga läbikumava kivi kohta ja mõned arvavad, et vastava kreeka sõnaga mõeldakse hoopis teemanti. Kaltsedon — läbipaistev või läbikumav, mitut värvi. Krüsoliit — läbipaistev või läbikumav, kollane või roheline. Krüsopraas — läbikumav, õunroheline. Lešemikivi — pole teada, mis kiviga on tegu; see võib olla merevaik, hüatsint, opaal või turmaliin. Nefriit — enamasti roheline, aga ka paljudes muudes värvitoonides; läbikumav või läbipaistmatu. Oonüks — kihiline, paljudes värvikombinatsioonides. Rubiin — punane, läbipaistev. Safiir — tõenäoliselt sinine. Sarder — läbikumav, punakaspruun. Sardoonüks — vahelduvate piimvalgete ja läbipaistvate punaste, kuldsete või pruunide kihtidega. Smaragd — läbipaistev, roheline. Topaas — värvitu või paljudes värvitoonides; kõige levinum toon on veinkollane. Türkiis — enamasti rohekassinine. (2Mo 28:17–20; Ilm 21:19, 20.)

- Kaltsedon.

Vt KALLISKIVID.

- Kapiteel.

Samba kunstiliselt kujundatud ülaosa. Saalomoni templi ees seisid kaks sammast, mida nimetati Jaakiniks ja Boaseks. (1Ku 7:16.) Vt lisa B8.

- Kassia.

Hiina kaneelipuu (Cinnamomum cassia) koore saadus. Kassiat kasutati lõhnaainena ja see oli ka püha võideõli koostisosa. (2Mo 30:24; L 45:8; Hes 27:19.)

- Katk.

Kiiresti leviv nakkushaigus, mis võib muutuda epideemiaks ja põhjustada surma. Piiblis esineb see sageli seoses Jumala kohtuotsuste täideviimisega. (4Mo 14:12; Hes 38:22, 23; Am 4:10.)

- Keerubid.

Kõrge positsiooniga inglid, kes täidavad erilisi ülesandeid; erinevad seeravitest. (1Mo 3:24; 2Mo 25:20; Jes 37:16; Heb 9:5.)

- Keiser.

Aastal 46 e.m.a tuli võimule Gaius Julius Caesar, kelle perekonnanimest sai Rooma valitseja tiitel. (Sõna „keiser” on eesti keelde jõudnud saksa sõna Kaiser vahendusel.) Piiblis mainitakse nimepidi keiser Augustust, Tiberiust ja Claudiust ning kaudselt on juttu ka Nerost. Piibli kreekakeelses osas tähistab sõna „keiser” ka riigivõimu üldiselt. (Mr 12:17; Ap 25:12.)

- Kemos.

Moabiitide tähtsaim jumal. (1Ku 11:33.)

- Kirjatundja.

Algselt pühakirja heebreakeelse osa ümberkirjutaja. Sel ajal kui Jeesus oli maa peal, nimetati kirjatundjateks mehi, kes tundsid hästi Moosese seadust. Nad olid Jeesuse vastased. (Esr 7:6, allmärkus; Mr 12:38, 39; 14:1.)

- Kislev.

Juudi pühadekalendri üheksas kuu ja põllumajanduskalendri kolmas kuu. Nimetus võeti kasutusele pärast Babüloonia vangipõlve. See kuu kestis meie kalendri järgi novembri keskpaigast detsembri keskpaigani. (Neh 1:1; Sak 7:1.) Vt lisa B15.

- Kogudus.

Piibli heebreakeelses osas mõeldakse selle all tavaliselt Iisraeli rahvast. Kreekakeelses osas tähistab see enamasti tervet kristlikku vennaskonda, aga ka üksikuid kristlaste rühmi. (1Ku 8:22; Ap 9:31; Ro 16:5.)

- Koguduseabiline.

Kreeka keeles diakonos, mida on sageli tõlgitud ka vastetega „teenija” või „teener”. Koguduseabiline abistab vanematekogu. Selle teenistusülesande saaja peab vastama Piiblis toodud nõuetele. (1Ti 3:8–10, 12.)

- Kogudusetelk.

Selle all mõeldi Moosese telki ja hiljem ka telkpühamut, mis ehitati kõrberännaku ajal. (2Mo 33:7; 39:32.)

- Kohalolek.

Kreeka keeles parusia. Piibli kreekakeelses osas mõeldakse selle sõnaga mõnes kontekstis Jeesus Kristuse kuninglikku kohalolekut alates tema nähtamatust troonileseadmisest messias-kuningana praeguse ajastu viimseil päevil. Kristuse parusia ei tähenda lihtsalt tulemist, millele järgneks kiire lahkumine; see tähistab hoopis teatud ajajärku. (Mt 24:3.)

- Kohitsetu.

Kastreeritud mees. Kui keegi on piltlikus mõttes „ise ennast kohitsenud taeva kuningriigi pärast”, siis tähendab see seda, et ta seab endale piiranguid eesmärgiga teha rohkem Jumala teenistuses. (Mt 19:12.)

- Kohtujärg.

Tavaliselt väliplatvorm või lava, kuhu viis trepp; seal istunud ametnikud pidasid kõnesid ja andsid oma otsustest rahvale teada. Väljendid „Jumala kohtujärg” ja „Kristuse kohtujärg” viitavad Jehoova kohtumõistmisele inimkonna üle. (Ro 14:10; 2Ko 5:10; Joh 19:13.)

- Kohtumõistjad.

Mehed, kelle Jehoova seadis oma rahva päästjateks enne seda, kui Iisraelis hakkasid valitsema kuningad. (Koh 2:16.)

- Kohtupäev.

Eriline aeg, kui teatud inimgrupid, rahvad või kõik inimesed maa peal peavad Jumalale aru andma. See võib olla aeg, kui hukatakse need, kellele on langetatud surmaotsus. Kuid samas annab kohtumõistmine paljudele võimaluse pääseda ja elada igavesti. Jeesus Kristus ja tema apostlid rääkisid tulevasest kohtupäevast, mis ei puuduta üksnes elavaid, vaid ka surnuid. (Mt 12:36.)

- Koidutäht.

See on viimane täht, mis tõuseb idataevas enne päikesetõusu, kuulutades uue päeva algust. (Ilm 22:16; 2Pe 1:19.)

- Koirohi.

Puitunud varrega taim, millel on kibe maitse ja tugev lõhn. Koirohi sümboliseerib Piiblis sageli ebamoraalsuse, orjuse, ebaõigluse või usust taganemise kibedaid tagajärgi. Kirjakohas Ilmutus 8:11 tähendab koirohi midagi kibedat ja mürgist. (5Mo 29:18; Õp 5:4; Jer 9:15; Am 5:7.)

- Koor.

Kuivaine- ja vedelikumõõt, mis võrdub 220 liitriga. Selle maht on arvutatud bati järgi. (1Ku 5:11.) Vt lisa B14.

- Korall.

Väikeste mereloomade kivistunud skeletid. Ookeanidest on leitud erinevat värvi koralle, näiteks punaseid, valgeid ja musti. Punases meres oli koralle eriti rohkesti. Piibliaegadel olid iseäranis kõrges hinnas punased vääriskorallid, millest tehti kaelakeesid ja teisi kaunistusi. (Õp 8:11.)

- Korrakaitseametnik.

Ametnik Babüloni halduspiirkonnas, kes tundis seadust ja kellel oli teatud otsustusõigus. (Tn 3:2.)

- Kotiriie.

Jämedakoeline riie, millest tehti näiteks viljakotte; kooti tavaliselt tumedat värvi kitsekarvast. See oli ka traditsiooniline leinariie. (1Mo 37:34; Lu 10:13.)

- Kreedid ja pleedid.

Kaks rahvast, keda Piiblis mainitakse enamasti koos. Osa neist teenis Iisraeli sõjaväes. Nad ei kuulunud regulaarväkke, vaid olid eraldi üksus kuningas Taaveti teenistuses. Kreetide ja pleetide täpne päritolu pole teada, aga arvatakse, et nad on seotud vilistitega. (2Sa 15:18; 20:23.)

- Kreeklane.

Kreeka elanik või kreeka päritolu inimene. Piibli kreekakeelses osas on sel sõnal laiem tähendus: kreeklasteks nimetati kõiki rahvaid peale juutide või siis neid, kes olid omaks võtnud kreeka keele ja kultuuri. (Jl 3:6; Joh 12:20.)

- Kristlane.

Jumala antud nimetus Jeesus Kristuse järelkäijatele. (Ap 11:26; 26:28.)

- Kristus.

Jeesuse hüüdnimestunud tiitel; tuleneb kreeka sõnast Khristos, mille heebreapärane vaste on „messias” ehk „võitu”, „salvitu”. (Mt 1:16; Joh 1:41.)

- Krüsoliit.

Vt KALLISKIVID.

- Krüsopraas.

Vt KALLISKIVID.

- Kuningriik.

Vt JUMALA KUNINGRIIK.

- Kurat.

Piibli kreekakeelses osas nimetatakse nii Saatanat. Vastav kreeka sõna tähendab „laimaja”. Saatanat hakati nõnda nimetama sellepärast, et ta on suurim laimaja ja valesüüdistuste esitaja, kes mustab Jehoovat, tema sõna ja tema püha nime. (Mt 4:1; Joh 8:44; Ilm 12:9.)

- Kõige püham paik.

Telkpühamu ja templi tagumine ruum, kus hoiti lepingulaegast. Peale Moosese tohtis kõige pühamasse paika minna vaid ülempreester ja seda üksnes kord aastas, lepituspäeval. (2Mo 26:33; 3Mo 16:2, 17; 1Ku 6:16; Heb 9:3.)

- Kõigutusohver.

Ohver, mille puhul preester ilmselt pani oma käed ohvritooja käte alla ja kõigutas neid edasi-tagasi koos ohvritooja käes oleva ohvriga; preester võis ohvrit kõigutada ka enda käes. Kõigutamine sümboliseeris ohvri esitamist Jehoovale. (3Mo 7:30.)

- Kõlvatus.

Vt EBAPUHTUS; RÜVEDUS; KÕLVATUS.

- Kõrb.

Piiblis mainitud kõrbed polnud enamasti liivakõrbed, vaid asustamata, kivised ja veevaesed maa-alad. Mõnikord leidus seal ka karjamaid. (Jer 23:10; Mr 1:4.)

- Käsikivi.

Kahest kettakujulisest kivist koosnev tööriist teravilja jahvatamiseks. Alumise kivi keskele oli kinnitatud vai, mis oli käsikivi teljeks. Piibliaegadel kasutasid naised käsikivi peaaegu kõigis kodudes. Kuna käsikivist sõltus pere igapäevane toit, ei tohtinud Moosese seaduse kohaselt ei seda ega selle pealmist kivi laenu tagatiseks võtta. Samal põhimõttel töötavaid suuremaid veskikive ajasid ringi loomad. (5Mo 24:6; Mr 9:42.)

- Käte pealepanemine.

See tähendas kellegi ametissemääramist, tervendamist või talle õnnistuse või püha vaimu andmist. Mõnikord pandi käed ka loomade peale, enne kui need ohverdati. (2Mo 29:15; 4Mo 27:18; Ap 19:6; 1Ti 5:22.)

- Kümnis.

Maks või andam (eelkõige usulisel eesmärgil), mille suurus oli kümnendik saagist või sissetulekust. (Mal 3:10; 5Mo 26:12; Mt 23:23.) Moosese seaduse kohaselt tuli igal aastal anda kümnendik aia- ja põllusaagist ning kariloomade järelkasvust leviitidele nende ülalpidamiseks. Leviidid andsid sellest omakorda kümnendiku Aaroni soost preestritele. Oli ka teisi kümniseid. Kristlastelt kümnise maksmist ei nõuta.

- Küünar.

Pikkusmõõt, mis võrdus üldjoontes küünarnuki ja keskmise sõrme otsa vahelise pikkusega. Iisraellaste tavaline küünar oli 44,5 cm, kuid kasutusel oli ka ühe kämblalaiuse võrra pikem küünar, mis oli 51,8 cm. (1Mo 6:15; Lu 12:25.) Vt lisa B14.

L

- Leegikustutaja.

Kullast või vasest tööriist, mis oli kasutusel telkpühamus ja templis. See tööriist võis olla kääride sarnane ning sellega kärbiti lambitahti. (2Ku 25:14.)

- Leevi; leviit.

Jaakobi kolmas poeg, kelle ta sai oma naise Leaga; samuti Leevi järgi nime saanud Iisraeli suguharu. Leevi kolme poja järeltulijad moodustasid kolm leviitpreestrite rühma. Mõnikord mõeldakse leviitide all tervet suguharu, kuid Aaroni preesterlikku suguvõsa nende hulka enamasti ei arvata. Tõotatud maal ei saanud Leevi suguharu endale maaomandit. Leviitidele anti 48 linna, mis asetsesid teiste suguharude territooriumitel. (5Mo 10:8; 1Aj 6:1; Heb 7:11.)

- Lehtmaja.

Onn või varjualune, mis ehitati puuokstest ja -lehtedest. Lehtmaju tehti viinamarjaistandusse, põllule, karjamaale või sõjaväelaagrisse. Neis võis leida varju kuuma päikese või vihma eest. Lehtmajadepüha ajal ehitati selliseid onne majade katustele, hoovidesse, väljakutele või isegi templi territooriumile. (3Mo 23:42.)

- Lehtmajadepüha.

Nimetati ka saagikoristuspühaks ja seda peeti 15.–21. etanimini. See tähistas iisraellaste põllumajandusaasta lõppu, mil rahvas rõõmustas ja tänas Jehoovat rikkaliku saagi eest. Selle püha ajal elasid iisraellased seitse päeva lehtmajades ehk ajutistes varjualustes, et meenutada Egiptusest lahkumist. See oli üks kolmest pühast, mille tähistamiseks pidid kõik mehed Jeruusalemma minema. (3Mo 23:34; Esr 3:4.)

- Leinamine.

Oma hingevalu avalik väljendamine kellegi surma või mõne õnnetuse tõttu. Piibliaegadel kestis lein teatud aja. Leinajad nutsid valjusti, samuti kandsid nad erilist riietust, raputasid endale tuhka pea peale, rebisid oma riided lõhki ja tagusid endale vastu rinda. Mõnikord kutsuti matustele elukutselisi nutunaisi. (1Mo 23:2; Est 4:3; Ilm 21:4.)

- Leping.

Ametlik kokkulepe inimeste vahel või Jumala ja inimeste vahel millegi tegemise või tegemata jätmise kohta. Mõnikord tuli midagi teha ainult ühel lepinguosalisel (ühepoolne leping, sisuliselt tõotus), teinekord tuli mõlemal midagi teha (kahepoolne leping). Lisaks lepingutele Jumala ja inimeste vahel räägib Piibel ka lepingutest inimeste, suguharude, rahvaste ja muude inimrühmade vahel. Kõige tähtsamate lepingute seas on näiteks Jumala leping Aabrahamiga, Taavetiga, Iisraeli rahvaga (seaduseleping) ja Jumala Iisraeliga (uus leping). (1Mo 9:11; 15:18; 21:27; 2Mo 24:7; 2Aj 21:7.)

- Lepingulaegas.

Akaatsiapuust laegas, mis oli kaetud kullaga. Algselt hoiti seda kogudusetelgi kõige pühamas paigas ning hiljem Saalomoni templi kõige pühamas paigas. Sellel oli puhtast kullast kaas, mille peal olid vastakuti kaks keerubit. Laeka sees hoiti enamasti kaht kivitahvlit kümne käsuga. (5Mo 31:26; 1Ku 6:19; Heb 9:4.) Vt lisasid B5 ja B8.

- Lepitus.

Piibli heebreakeelses osas on lepitus seotud ohvrite toomisega, mis oli vajalik selleks, et inimesed võiksid Jumala poole pöörduda ja teda teenida. Moosese seaduse all toodi ohvreid selleks, et üksikisikud ja kogu rahvas saaksid Jumalaga lepitatud hoolimata oma patususest. Selliseid ohvreid toodi iseäranis iga-aastasel lepituspäeval. Need ohvrid olid eelpildiks Jeesuse ohvrist, mis ühe korraga ja alatiseks kattis täielikult kinni inimkonna patud ja andis inimestele võimaluse saada Jehoovaga lepitatud. (3Mo 5:10; 23:28; Kol 1:20; Heb 9:12.)

- Lepituskaas.

Lepingulaeka kaas, mille ette preester piserdas lepituspäeval patuohvrite verd. Vastav heebrea sõna tuleneb verbijuurest, mis tähendab „(pattu) kinni katma” või „(pattu) ära pühkima”. Lepituskaas oli tehtud puhtast kullast ning selle peal oli kaks keerubit. (2Mo 25:17–22; Heb 9:5.) Vt lisa B5.

- Lepituspäev.

Iisraellaste kõige tähtsam püha, mida peeti etanimikuu kümnendal päeval ja mida tuntakse ka nimega jom kipur (heebrea väljend joom hakkippurim tähendab „kinnikatmiste päev”). Ainult sel päeval aastas sisenes ülempreester telkpühamu kõige pühamasse paika, kus ta ohverdas ohvrivere iseenda, teiste leviitide ja kogu rahva eest. Sel päeval toimus püha kokkutulek ja rahvas paastus, samuti oli see hingamispäev ehk aeg, kui tavapäraseid töid ei tehtud. (3Mo 23:27, 28.)

- Lepton.

Väikseim juudi vask- või pronksmünt esimesel sajandil m.a.j. (Mr 12:42; Lu 21:2.) Vt lisa B14.

- Lešemikivi.

Vt KALLISKIVID.

- Leviatan.

Ilmselt mingi veeloom. Kirjakohtades Iiob 3:8 ja 41:1 mõeldakse ilmselt krokodilli või mõnd muud võimsat veelooma. Laulus 104:26 võib see olla mingit liiki vaal. Mujal kasutatakse seda ülekantud tähenduses ning seda ei saa seostada ühegi loomaga. (L 74:14; Jes 27:1.)

- Leviraatabielu.

Komme, mille kohaselt mees abiellus oma venna lesega (kui sellel ei olnud poega), et oma venna sugu jätkata. Hiljem sätestati leviraatabielu ka Moosese seaduses. (1Mo 38:8; 5Mo 25:5.)

- Liibanon.

Üks kahest mäestikust Liibanoni aladel. Lääne pool on Liibanoni mäestik ja ida pool Antiliibanoni mäestik. Nende kahe vahele jääb pikk viljakas org. Liibanoni mäestik kõrgub otse Vahemere kaldal ning selle mäed on 1800–2100 meetri kõrgused. Vanal ajal kasvasid Liibanoni mäestikus võimsad seedrid, mille puit oli ümberkaudsete rahvaste seas väga hinnas. (5Mo 1:7; L 29:6; 92:12.) Vt lisa B7.

- Liignaine.

Peanaisest väiksemate õigustega naine, kes oli enamasti orjatar. (2Mo 21:8; 2Sa 5:13; 1Ku 11:3.)

- Liisk.

Toiming otsuste langetamiseks või selleks kasutatud vahend, nagu kivike või puutükike. Sellised esemed pandi rõivavoldi vahele või anumasse, misjärel neid raputati. See liisk, mis välja kukkus või tõmmati, osutus valituks. Liisuheitmise juures sageli ka palvetati. Sõna „liisk” kasutatakse nii sõnasõnalises kui ka ülekantud tähenduses, viimasel juhul mõeldakse selle all „osa”. (Jos 14:2; L 16:5; Õp 16:33; Mt 27:35.)

- Ling.

Nahariba või näiteks kõrkjatest, kõõlustest või karvadest põimitud pael. Selle laiemasse, keskmisse ossa asetati visatav ese, milleks enamasti oli kivi. Lingu üks ots seoti käe külge. Teist otsa hoiti peos ning kivi teele lennutamisel lasti see lahti. Muistsel ajal kuulusid lingumehed ka sõjaväe koosseisu. (Koh 20:16; 1Sa 17:50.)

- Linnajuht.

Võib tõlkida ka „preetor”. Kõrge riigiametnik Rooma koloonias. Tema ülesannete hulka kuulus korra tagamine, rahaasjadega tegelemine, seadusrikkujate üle kohtumõistmine ja karistuste määramine. (Ap 16:20.)

- Loog.

Väikseim vedeliku mõõtühik Piiblis. Juudi Talmudi järgi võrdus see 1/12 hiiniga. Seda aluseks võttes võis loog olla 0,31 liitrit. (3Mo 14:10.) Vt lisa B14.

- Lunastushind.

Vangistusest, karistusest, kannatustest, patust või mingist kohustusest vabaksostmise hind. See ei pruukinud alati olla rahaline. (Jes 43:3.) Luna maksmine oli nõutav mitmesugustes olukordades. Näiteks kuulusid Iisraelis kõik esmasündinud poisslapsed ja kõigi loomade isased esmikud Jehoovale ning olid seega eraldatud tema teenistuseks; nende vabaksostmiseks oli kehtestatud lunastushind. (4Mo 3:45, 46; 18:15, 16.) Kui valveta jäänud ohtlik pull kellegi surmas, määrati omanikule lunastushind, mille ta pidi maksma ettenähtud surmanuhtlusest pääsemiseks. (2Mo 21:29, 30.) Kuid tahtliku tapja eest ei tohtinud lunaraha vastu võtta. (4Mo 35:31.) Kõige tähelepanuväärsem lunastushind Piiblis on see, mille Kristus tasus oma ohvrisurmaga, et vabastada Jumalale kuulekad inimesed patust ja surmast. (L 49:7, 8; Mt 20:28; Ef 1:7.)

- Lõpuaeg.

Vt SELLE AJASTU VIIMSED PÄEVAD.

M

- Maailm.

Kreeka sõna kosmos („kord”) võib tähendada 1) inimkonda, 2) keskkonda või olustikku, millesse inimene sünnib ja milles ta elab, või 3) inimesi, kes pole Jehoova teenijad. (Joh 3:16; 15:19; 1Ko 7:31.)

- Maavalitseja.

Maavalitsejatel olid piibliaegadel erisugused ülesanded: nad võisid juhatada sõjaväge, mõista kohut või vastutada selle eest, et nende alluvuses olevas piirkonnas makstaks makse kõrgemale valitsejale. Rooma riigi võimu all pidid Juuda maavalitsejad oma tegudest aru andma otse keisrile. (Neh 5:14, 15; Lu 2:1, 2.)

- Mahalat.

Ilmselt muusikatermin; esineb Laulude 53 ja 88 sissejuhatavas märkuses. See võib tuleneda heebrea verbijuurest, mis tähendab „nõrgaks jääma”, „haigestuma”, ning seega viidata sellele, et need laulud tuli esitada kurblikul toonil kooskõlas nende tõsise sisuga.

- Makedoonia.

Piirkond Kreekast põhja pool. Sai tuntuks Aleksander Suure ajal ning oli iseseisev, kuni roomlased selle vallutasid. Kui Paulus reisis esimest korda Euroopa aladele, oli Makedoonia Rooma impeeriumi provints. Paulus käis selles piirkonnas kolm korda. (Ap 16:9.) Vt lisa B13.

- Malkam.

Tõenäoliselt sama kes Moolok; ammonlaste peajumal. (Sef 1:5.) Vt ka MOOLOK.

- Manna.

Iisraellaste peamine toit 40 aastat kestnud kõrberännaku ajal. Jehoova andis seda ime läbi. Manna ilmus maapinnale igal hommikul, välja arvatud hingamispäeval. Kui iisraellased seda esimest korda nägid, küsisid nad: „Mis see on?” (heebrea keeles man hu?). (2Mo 16:13–15, 35.) Mujal nimetatakse seda ka „taevaviljaks” (L 78:24), „leivaks taevast” (L 105:40) ja „vägevate leivaks” (L 78:25). Ükski tänapäeval tuntud looduslik aine ei vasta täielikult sellele Piiblis kirjeldatud ainele. Jeesus rääkis mannast ka ühes oma näites. (Joh 6:49, 50.)

- Maskil.

Heebrea termin, mille täpne tähendus pole teada; esineb kolmeteistkümne laulu sissejuhatavas märkuses. See võib tähendada „mõtisklev luule”. Selle sõnaga sarnaneb kirjapildilt üks teine sõna, mis on tõlgitud vastega „oma ülesandeid hoolsalt täitma“, ning arvatakse, et nende sõnade tähendus võib olla seotud. (2Aj 30:22; L 32:mrk.)

- Meedlased; Meedia.

Rahvas, kes põlvnes Jaafeti pojast Madaist ning asus elama mägisele Iraani kiltmaale. Hiljem hakati seda piirkonda nimetama Meediaks. Meedlased sõlmisid babüloonlastega liidu Assüüria vallutamiseks. Tol ajal oli Pärsia üks Meedia provints, kuid pärast seda, kui Kyros tõstis mässu, moodustus Meedia-Pärsia impeerium, mis alistas Uus-Babüloonia impeeriumi aastal 539 e.m.a. Aastal 33 m.a.j olid Jeruusalemmas nädalatepüha ajal kohal ka meedlased. (Tn 5:28, 31; Ap 2:9.) Vt lisa B9.

- Merodak.

Babüloni linna peajumal. Pärast seda, kui Babüloonia kuningas ja seadusandja Hammurapi tegi Babülonist Babüloonia pealinna, kasvas Merodaki (Marduki) tähtsus. Lõpuks tõrjus Merodak välja mitmed teised jumalad ning saavutas Babüloonia peajumala positsiooni. Hiljem asendus nimi Merodak tiitliga belu, mis tähendab „omanik”, ning tihti kutsuti Merodakki nimega Beel. (Jer 50:2.)

- Messias.

Tuleneb heebrea sõnast, mis tähendab „võitu”, „salvitu”. Selle kreekapärane vaste on Kristus. (Tn 9:25; Joh 1:41.)

- Miikael.

Vt PEAINGEL.

- Miil.

Pikkusmõõt, mis esineb Piibli kreekakeelses osas vaid ühe korra. (Mt 5:41.) Ilmselt mõeldakse seal Rooma miili, mis võrdub 1479,5 meetriga. Vt lisa B14.

- Miin.

Hesekieli raamatus ka „miina”. Kaalu- ja rahaühik. Arheoloogilised leiud näitavad, et miin võrdus 50 seekliga ja seekel 11,4 grammiga. Seega võib järeldada, et miin, mida mainitakse Piibli heebreakeelses osas, kaalus 570 grammi. Samuti võis olla kasutusel kuninglik miin, nagu oli olemas ka kuninglik küünar. Piibli kreekakeelses osas mainitud miin võrdus 100 drahmiga ning kaalus 340 grammi. 60 miini oli 1 talent. (Esr 2:69; Lu 19:13.) Vt lisa B14.

- Miktam.

Heebrea sõna, mis esineb kuue laulu sissejuhatavas märkuses. (L 16, 56–60.) Tegemist on tehnilise terminiga, mille tähendus pole teada, kuid see võib olla seotud sõnaga „graveering”.

- Milkom.

Ammonlaste jumal, tõenäoliselt sama kes Moolok. (1Ku 11:5, 7.) Oma valitsusaja lõpul ehitas kuningas Saalomon sellele väärjumalale ohvripaiku. Vt ka MOOLOK.

- Moolok.

Ammonlaste jumal, tõenäoliselt sama kes Malkam ja Milkom. Tegu võib olla pigem tiitli kui konkreetse jumala nimega. Moosese seaduse järgi tuli surmata igaüks, kes ohverdas Moolokile oma lapsi. (3Mo 20:2; Jer 32:35; Ap 7:43.)

- Moosese seadus.

Seadus, mille Jehoova andis Iisraeli rahvale Moosese kaudu Siinai kõrbes aastal 1513 e.m.a. Moosese seaduse all mõeldakse sageli Piibli viit esimest raamatut. (Jos 23:6; Lu 24:44.)

- Muut laben.

Termin, mis esineb Laulu 9 sissejuhatavas märkuses. Enamasti on arvatud, et see tähendab „poja surm”. On ka oletatud, et tegu oli mõne niisuguse tuntud laulu pealkirja või avasõnadega, mille meloodia järgi seda laulu tuli esitada.

- Mõõduritv.

See oli 6 küünra pikkune. Kui võtta aluseks tavaline küünar, oli mõõduridva pikkus 2,67 meetrit, ent kui võtta aluseks pikk küünar, oli selle pikkus 3,11 meetrit. (Hes 40:3, 5; Ilm 11:1.) Vt lisa B14.

- Märkus (Lauludes).

Laulu sissejuhatavad sõnad, mis annavad teavet selle kirjutaja kohta, sisaldavad taustinfot, muusikalisi juhendeid või näitavad laulu eesmärki. Vaata näiteks Laulude 3, 4, 5, 6, 7, 30, 38, 60, 92, 102 sissejuhatavat märkust.

- Mürr.

Aromaatne vaik, mida saadakse erinevatelt mürripuu (Commiphora) liikidelt. Mürr oli püha võideõli koostisosa. Sellega lõhnastati ka näiteks riideesemeid ja voodeid ning seda lisati massaažiõlidele ja kehavõietele. Mürri kasutati ka surnukeha ettevalmistamisel matmiseks. (2Mo 30:23; Õp 7:17; Joh 19:39.)

N

- Naatsaretlane.

Jeesust nimetati naatsaretlaseks, kuna ta oli pärit Naatsareti linnast. See nimetus on ilmselt seotud heebrea sõnaga, mis esineb kirjakohas Jesaja 11:1 ja tähendab „võsu”. Hiljem hakati naatsaretlasteks nimetama ka Jeesuse järelkäijaid. (Mt 2:23; Ap 24:5.)

- Nael.

Kaaluühik, mis esineb Piiblis ainult kaks korda. (Joh 12:3; 19:39.) Tegemist on Rooma naelaga (ladina keeles libra), mis võrdub 327 grammiga.

- Nard.

Healõhnaline roosakat värvi väärtuslik õli, mida valmistati samanimelisest taimest (Nardostachys jatamansi). Kuna nard oli väga kallis, segati seda tihti odavamate õlidega ning mõnikord seda ka võltsiti. Markus ja Johannes annavad teada, et Jeesuse puhul kasutati „ehtsat nardi”. (Mr 14:3; Joh 12:3.)

- Nasiir.

Vastav heebrea sõna tähendab „väljavalitu”, „pühendunu”, „eraldatu”. Nasiire oli kahesuguseid: ühed olid vabatahtlikud, teised Jumala määratud. Mees või naine võis anda Jehoovale erilise tõotuse elada teatud aja nasiirina. Vabatahtlikel nasiiridel oli kolm peamist piirangut: nad ei tohtinud juua alkohoolseid jooke ega süüa viinamarjasaadusi, neil oli keelatud oma juukseid lõigata ning nad ei võinud puudutada surnukeha. Need, kes olid Jehoova määratud, jäid nasiirideks kogu eluajaks ning Jehoova ise täpsustas, millised tingimused nende puhul kehtivad. (4Mo 6:2–7; Koh 13:5.)

- Needmine.

Kurjaga ähvardamine või selle kuulutamine. Needmist ei tohiks segamini ajada vandesõnade kasutamisega. Sageli oli tegemist needuse avaliku kuulutamise või ennustamisega, ning kui seda tegi Jumal või tema volitatud isik, siis oli sel prohvetlik tähendus ja jõud. (1Mo 12:3; 4Mo 22:12; Ga 3:10.)

- Nefriit.

Vt KALLISKIVID.

- Nehilot.

Termin, mille täpne tähendus pole teada; esineb Laulu 5 sissejuhatavas märkuses. Seda seostatakse heebrea sõnajuurega, millest tuleneb sõna halil (flööt). Seepärast on oletatud, et tegu on mõne puhkpilliga. Ent see võib iseloomustada ka meloodiat.

- Nelipüha.

Vt NÄDALATEPÜHA.

- Niisan.

Avivikuu uus nimetus, mis võeti kasutusele pärast Babüloonia vangipõlve. Juudi pühadekalendri esimene kuu ja põllumajanduskalendri seitsmes kuu. See kuu kestis meie kalendri järgi märtsi keskpaigast aprilli keskpaigani. (Neh 2:1.) Vt lisa B15.

- Noorkuu; noorkuupäev.

Juudi kalendri iga kuu esimene päev, mille puhul koguneti, nauditi pidusööki ja toodi erilisi ohvreid. Hiljem sai sellest tähtis rahvuslik püha. Sel päeval tööd ei tehtud. (4Mo 10:10; 2Aj 8:13; Kol 2:16.)

- Nurgakivi.

Nurgakivid olid ehitise kahe seina ühenduskohas olevad kivid, mis hoidsid seinu koos. Tähtsaim nurgakivi asetses vundamendis, suurte hoonete ja linnamüüride jaoks valiti selleks massiivne kivi. Nurgakivi kasutatakse ka piltlikus tähenduses, näiteks seoses maa loomisega. Samuti nimetatakse Jeesust kristliku koguduse nurgakiviks. (Ef 2:20; Ii 38:6.)

- Nõidus.

Kurjadelt vaimudelt lähtuva väe kasutamine. (2Aj 33:6.)

- Nädalatepüha.

Teine püha kolmest iga-aastasest suurest pühast, mille tähistamiseks pidid kõik juudi mehed Jeruusalemma minema. Nimetati ka lõikuspühaks või uudsevilja päevaks. Nädalatepüha tuli pidada seitse nädalat pärast 16. niisanit, 50. päeval. Selle püha kohta käiv kreeka sõna pentekoste tähendab „viiekümnes”. Eesti keeles tuntud ka kui „nelipüha”, kuid Piibel ei anna alust seda nõnda nimetada. (2Mo 23:16; 34:22; 4Mo 28:26; Ap 2:1.)

- Nägija.

Piiblis tähendab see isikut, kellele Jumal andis teada oma tahte ja kes suutis näha ja mõista asju, mida teised inimesed üldiselt ei suutnud. Vastav heebrea sõna on tuletatud sõnajuurest, mis tähendab „nägema” (nii sõnasõnalises kui ka piltlikus tähenduses). Nägija poole pöörduti keerulistes olukordades, et saada head nõu. (1Sa 9:9.)

O

- Ohver.

And Jumalale, mille eesmärgiks on väljendada tänu, tunnistada oma süüd ja taastada temaga head suhted. Alates Aabeli päevist on Jumalale toodud mitmesuguseid vabatahtlikke ohvreid, sealhulgas loomohvreid. Moosese seadus tegi loomohvrid kohustuslikuks. Pärast seda, kui Jeesus oli toonud ohvriks oma täiusliku inimelu, polnud loomohvrite toomine enam vajalik. Kristlased toovad Jumalale vaimseid ohvreid. (1Mo 4:4; Heb 13:15, 16; 1Jo 4:10.) Vt ka JOOGIOHVER; KÕIGUTUSOHVER; PATUOHVER; PÕLETUSOHVER; RAHUOHVER; ROAOHVER; SÜÜOHVER; TÕOTUSOHVER; TÄNUOHVER.

- Ohvripaik.

Jumalateenistuse koht, mis asetses tavaliselt künka või mäe otsas või tehiskõrgendikul. Mõnikord kasutati ohvripaiku ka tõelise Jumala teenimiseks, kuid enamasti seostatakse neid väärjumalate kummardamisega. (4Mo 33:52; 1Ku 3:2; Jer 19:5.)

- Omer.

Kuivainemõõt; võrdub 2,2 liitriga või kümnendiku eefaga. (2Mo 16:16, 18.) Vt lisa B14.

- Oonüks.

Vt KALLISKIVID.

- Ori.

Piibliaegadel oli orjus tavaline. Mõned isandad kohtlesid oma orje karmilt, teised olid heatahtlikud. Kristlasi nimetatakse orjadeks, kuna nad on ostetud Jeesuse kalli verega. Ristimise kaudu on nad vabatahtlikult saanud Jumal Jehoova ja Jeesus Kristuse orjadeks. (2Mo 21:2; Ro 1:1; 1Pe 2:16.)

P

- Paasapüha.

Iga-aastane püha, mida peeti avivikuu (niisanikuu) 14. päeval, et mälestada iisraellaste vabanemist Egiptusest ja seda, kuidas Jehoova ingel „läks mööda” (heebrea keeles pasahh, „mööda minema”) nende esmasündinutest, kui ta hävitas egiptlaste esmasündinud. Sel päeval tapeti lamba- või kitsetall, mida küpsetati tulel ning söödi koos kibedate rohttaimede ja hapnemata leivaga. (2Mo 12:27; Joh 6:4; 1Ko 5:7.)

- Paast.

Piiratud ajaks igasugusest toidust loobumine, et väljendada kurbust ja kahetsust tehtud pattude pärast. Iisraellased paastusid lepituspäeval, raskusi kogedes või siis, kui nad vajasid hädasti Jumala juhatust. Juutidel oli neli iga-aastast paastuperioodi, millega meenutati kurbi sündmusi oma rahva ajaloos. Kristlastele ei ole paastumine kohustuslik. (Esr 8:21; Jes 58:6; Lu 18:12.)

- Pagendus.

See, kui keegi on oma kodumaalt või -paigast sundkorras välja saadetud, sageli vallutajate korraldusel. Vastav heebrea sõna tähendab „lahkumine”. Iisraeli rahva ajaloos oli kaks suurt pagendamist. Kümnest suguharust koosneva põhjapoolse kuningriigi elanikud pagendati Assüüriasse ning kahest suguharust koosneva lõunapoolse kuningriigi elanikud pagendati hiljem Babülooniasse. Kummassegi paika pagendatutest järelejäänud pöördusid tagasi koju Pärsia valitseja Kyrose ajal. (2Ku 17:6; 24:16; Esr 6:21.)

- Palsam.

Mitmesugustelt taimedelt, põõsastelt ja puudelt saadav aromaatne, tavaliselt õlidest ja vaikudest koosnev aine. Kasutati raviotstarbel ja lõhnaainena. Palsamid olid idamaade rahvaste seas kõrgelt hinnatud. (1Mo 37:25; Jer 8:22.)

- Pant.

Vara, mille võlgnik annab laenuandjale, et tagada laenu tagasimaksmine; nimetatakse ka tagatiseks. Moosese seaduse sätted seoses pandi võtmise ja tagastamisega kaitsesid vaeseid ja hädasolijaid. (2Mo 22:26; Hes 18:7.)

- Papüürus.

Pilliroogu meenutav kaldataim, millest tehti näiteks korve, karpe või paate. Sellest valmistati ka paberisarnast kirjutusmaterjali, millest tehti rullraamatuid. (2Mo 2:3.)

- Paradiis.

Kaunis park või aed. Esimene selline aed oli Eeden, mille Jehoova rajas esimeste inimeste jaoks. Kui Jeesus rääkis enda kõrval piinapostil oleva kurjategijaga, siis andis ta mõista, et kogu maa saab paradiisiks. Kirjakohas 2. Korintlastele 12:4 mõeldakse ilmselt tulevast paradiisi. Kirjakohas Ilmutus 2:7 mõeldakse ilmselt taevast paradiisi. (Ül 4:13; Lu 23:43.)

- Patt.

Nii heebrea kui ka kreeka keeles kannab vastav sõna endas mõtet märgist möödalaskmisest, eesmärgi mittesaavutamisest. Inimene patustab, kui ta ei suuda täpselt kinni pidada Jumala nõuetest. (L 51:3; Joh 8:34; Ro 5:12.)

- Patuohver.

Toodi pattude eest, mis olid tehtud tahtmatult või tingituna inimlikust nõrkusest. Sellisteks ohvriteks võisid olla erinevad kariloomad või ka tuvid olenevalt ohvritooja positsioonist ja olukorrast. (3Mo 4:27, 29; Heb 10:8.)

- Peaingel.

Sõna „peaingel” esineb Piiblis vaid ainsuses, millest võib järeldada, et on olemas ainult üks peaingel. Piibel annab teada ka tema nime, milleks on Miikael. (Tn 12:1; Ju 9; Ilm 12:7.)

- Pealisrõivas; kuub.

Alusrõiva peal kantav riietusese. Tavaliselt suur nelinurkne kangas, mis pandi üle vasaku õla, tagant parema käe alt läbi ja siis uuesti üle vasaku õla. Mõnikord kanti pealisrõivana varrukateta pikk-kuube. (2Mo 28:4; Mt 5:40.)

- Peapreester.

Piibli heebreakeelses osas sama kes ülempreester. Kreekakeelses osas mõeldakse sõnaga „peapreestrid” ilmselt tähtsamaid preestreid, kelle hulka võisid kuuluda ka kõik endised ülempreestrid ja 24 preesterliku teenistusrühma ülemad. (2Aj 26:20; Esr 7:5; Mt 2:4; Mr 8:31.)

- Pelgulinnad.

Leviitide linnad, kuhu võis põgeneda inimene, kes oli tahtmatult kellegi tapnud. Seal leidis ta varju veritasunõudja eest. Jehoova andis Moosese ja Joosua kaudu käsu valida kuus linna pelgulinnadeks, mis asetseksid laiali üle tõotatud maa. Pelgulinna jõudes pidi põgenik värava juures rääkima oma loo linna vanematele ning ta võeti lahkelt vastu. Et tahtlikult kaasinimese tapnud isikud ei saaks seda korraldust kuritarvitada, tuli varjupaigataotleja üle kohut mõista selles linnas, kus surmajuhtum oli aset leidnud. Kui oli kindlaks tehtud, et ta on süütu, saadeti ta tagasi pelgulinna, kuhu tal tuli jääda elu lõpuni või kuni ülempreestri surmani. (4Mo 35:6, 11–15, 22–29; Jos 20:2–8.)

- Peltsebul.

Saatana, deemonite valitseja nimi. Tuleneb ilmselt nimest Baal-Sebub, mida kandis ebajumal, keda kummardasid Ekronis elavad vilistid. (2Ku 1:3; Mt 12:24.)

- Pidalitõbi.

Piiblis laia tähendusega, ei piirdu vaid tänapäeval selle nime all tuntud haigusega. Selle all võidakse mõelda mitmesuguseid raskeid nahahaigusi, samuti teatud kahjustusi riietel ja majadel. (3Mo 14:54; Lu 5:12.)

- Piim.

Kaalu- ja rahaühik, mida vilistid nõudsid mitmesuguste metallriistade teritamise eest. Arheoloogilistel väljakaevamistel Iisraelis on leitud kivist kaaluvihte, millele on kirjutatud vastava heebreakeelse sõna kaashäälikud. Piim kaalus keskmiselt 7,8 grammi ehk umbes kaks kolmandikku seeklit. (1Sa 13:20, 21.)

- Piinapost.

Kreeka keeles stauros. Tähendab püstist palki või posti, nagu näiteks see, millel Jeesus hukati. Pole mingeid tõendeid selle kohta, et see kreeka sõna oleks tähendanud risti, mida paganad kasutasid religioosse sümbolina juba palju sajandeid enne Kristust. Vaste „piinapost” annab hästi edasi algkeelse sõna tähenduse, sest Jeesus kasutas sõna stauros, kui rääkis piinamisest, kannatustest ja häbist, mida tema järelkäijad pidid kogema. (Mt 16:24; Heb 12:2.) Vt ka POST.

- Pilliroog.

Võidakse mõelda erinevaid taimi, mis kasvavad märjas paigas. Piiblis käib „pilliroog” enamasti hariliku hiidroo kohta (Arundo donax). (Ii 8:11; Jes 42:3; Mt 27:29; Ilm 11:1.)

- Pitsat.

Vahend pitseri löömiseks (tavaliselt savile või vahale), millega kinnitati omandiõigust, millegi ehtsust või pooltevahelist kokkulepet. Muistne pitsat kujutas endast mõne kõva materjali, näiteks kivi, vandli või puu tükki, millesse oli uurendatud peegelpildis kiri või kujutis. Pitseriga märgistamine tähistab sümboolselt seda, et miski on tunnistatud ehtsaks, kuulub kellelegi või on peidetud või salajane. (2Mo 28:11; Neh 9:38; Ilm 5:1; 9:4.)

- Pitserisõrmus.

Pitsatiga sõrmus, mida kanti sõrmes või mis oli paelaga kaelas. See oli valitseja või ametniku võimu sümbol. (1Mo 41:42.) Vt ka PITSAT.

- Poeg.

Piibliaegadel kasutati sõna „poeg” laias tähenduses, mitte ainult otseste meessoost järeltulijate kohta. Pojaks võidi kutsuda näiteks kasupoega (2Mo 2:10), kaugemat meessoost järeltulijat (Mt 12:23) või väimeest (Lu 3:23). Mõnikord kasutati sõna „pojad” kogu rahva kohta. (L 148:14.)

- Porneia.

Vt HOORUS.

- Post.

Mõnel rahval oli kombeks surmamõistetu postil hukata ja/või panna tema surnukeha välja kõigile vaatamiseks, et see oleks teistele hoiatuseks või et surnut avalikult alandada. Metsiku sõjapidamisviisi poolest kurikuulsad assüürlased hukkasid oma vange nii, et lükkasid nad terava posti otsa, mis tungis läbi alakeha rindkerre. Juutide seaduse kohaselt tuli aga need, kes olid teinud midagi jäledat, näiteks teotanud Jumalat või teeninud ebajumalaid, kõigepealt kividega surnuks visata või muud moodi surmata ning alles seejärel nende surnukehad teistele hoiatuseks posti või puu külge riputada. (5Mo 21:22, 23; 2Sa 21:6, 9.) Roomlased mõnikord lihtsalt sidusid hukatava posti külge, kus ta võis enne surma veel mitu päeva valu, janu, nälja ja kuuma päikese käes piinelda. Teistel juhtudel, nagu näiteks Jeesuse hukkamisel, kinnitati surmamõistetu posti külge nii, et tema kätest ja jalgadest löödi läbi naelad. (Lu 24:20; Joh 19:14–16; 20:25; Ap 2:23, 36.) Vt ka PIINAPOST.

- Pottsepp.

Savinõude valmistamisega tegelev käsitööline. Heebreakeelne sõna, mis on tõlgitud vastega „pottsepp”, tähendab „vormija”. Pottsepal on täielik õigus otsustada, mida ta saviga teeb, ja seda kujundit kasutatakse tihti kirjeldamaks Jehoova ülemvõimu üksikisikute ja rahvaste üle. (Jes 64:8; Ro 9:21.)

- Preester.

Jumala esindaja inimeste ees ja ka inimeste esindaja Jumala ees. Jumalat esindasid preestrid sellega, et õpetasid inimestele Jumala seadusi ja andsid Jumala kohta teadmisi. Inimesi esindasid nad sellega, et tõid ohvreid, esitasid palveid ja kostsid rahva eest. Enne Moosese seadust teenis iga perepea oma peres preestrina. Moosese seaduse kohaselt moodustasid preesterkonna Leevi suguharusse kuulunud Aaroni meessoost järeltulijad. Ülejäänud meessoost leviidid olid nende abilised. Uue lepingu jõustumisega sai preesterkonnaks vaimne Iisrael ning ülempreestriks Jeesus Kristus. (2Mo 28:41; Heb 9:24; Ilm 5:10.)

- Pretoriaanide väeüksus.

Pretoriaanid olid Rooma keisri ihukaitseväelased. Nad sekkusid poliitikasse, mängides olulist rolli keisrite toetamisel või nende kukutamisel. (Flp 1:13.)

- Prohvet.

Isik, kelle kaudu Jumal teeb teatavaks oma tahte. Prohvetid tegutsesid Jumala eesträäkijatena, kes kuulutasid ette tulevasi sündmusi, kuid vahendasid ka Jehoova õpetusi, käske ja kohtuotsuseid. (Am 3:7; 2Pe 1:21.)

- Prohvetikuulutus.

Jumalalt püha vaimu kaudu saadud sõnum, tema tahte teadaandmine. Prohvetikuulutus võib olla Jumala moraaliõpetus, tema käskude ja kohtuotsuste teatavakstegemine või tulevaste sündmuste ettekuulutamine. (Hes 37:9, 10; Tn 9:24; Mt 13:14; 2Pe 1:20, 21.)

- Prokonsul.

Provintsi asehaldur, kes allus Rooma senatile. Tema käes oli sõjaline ja kohtuvõim. Ehkki ta pidi oma tegevusest senatile aru andma, oli kõrgeim võim provintsis tema käes. (Ap 13:7; 18:12.)

- Proselüüt.

Usku vahetanud inimene. Piiblis mõeldakse judaismi pöördunud inimest. Kui tegemist oli meessoost isikuga, tuli ta ümber lõigata. (Mt 23:15, allmärkus; Ap 13:43.)

- Prostituut.

Isik, kes on abieluvälistes seksuaalsuhetes ja seda eelkõige raha eest. (Sõna „prostituut” kreekakeelne vaste porne tuleneb sõnajuurest, mis tähendab „müüma”.) Enamasti käib see naissoost isiku kohta (tõlgitud ka „lõbunaine”, „hoor”), ehkki Piiblis mainitakse ka meesprostituute. Moosese seaduse järgi oli prostitutsioon keelatud ning prostituudi palka ei tohtinud viia annetuseks Jehoova pühamusse. Seevastu paganrahvaste seas oli prostitutsioon templite üheks tuluallikaks. (5Mo 23:17, 18; 1Ku 14:24.) Piiblis kasutatakse seda sõna ka ülekantud tähenduses inimeste, rahvaste või organisatsioonide kohta, kes väidavad end teenivat tõelist Jumalat, kuid tegelikult kummardavad ebajumalaid. Näiteks valereligioone, mida tervikuna nimetatakse „Suureks Babüloniks”, kirjeldatakse Ilmutusraamatus prostituudina, sest need teevad koostööd selle maailma valitsejatega, et kindlustada oma võimu ja saada ainelist kasu. (Ilm 17:1–5; 18:3; 1Aj 5:25.)

- Psalm.

Kiituslaul Jumalale. Psalmide tekstile loodi viis ja jumalateenijad laulsid neid. Muu hulgas lauldi neid jumalateenistusel Jehoova templis Jeruusalemmas. (Lu 20:42; Ef 5:19; Kol 3:16; Jk 5:13.)

- Puhtus; puhas.

Piiblis ei mõelda puhtuse all üksnes füüsilist puhtust, vaid ka rikkumatuse ja laitmatuse säilitamist või taastamist ning hoidumist kõigest, mis võib inimest moraalselt või vaimselt laostada ja rüvetada. Moosese seaduses mõeldakse puhtuse all rituaalset puhtust. (3Mo 10:10; L 51:7; Mt 8:2; 1Ko 6:11.)

- Pull.

Selleks, et pulle saaks kasutada tööloomadena, neid tavaliselt kastreeritakse, kuid iisraellased seda ilmselt ei teinud, sest vigastatud looma ei kõlvanud ohverdada. Arvatakse, et nad kasutasid sellist tõugu loomi, kes olid rahuliku loomuga. (5Mo 25:4.)

- Purim.

Iga-aastane püha, mida peeti 14. ja 15. adaril mälestamaks juutide pääsemist genotsiidist kuninganna Estri päevil. Algkeelne sõna purim tähendab „liisud”. Seda püha hakati nimetama purimiks ehk liiskudepühaks, sest Haaman lasi heita liisku, et määrata kindlaks päev, millal juudid hävitada. (Est 3:7; 9:26.)

- Põletusohver.

Loomohver, mis põletati altaril ja kuulus tervikuna Jumalale, ohverdajale endale ei jäänud sellest loomast mitte midagi. Selliseks ohvriks võis olla pull, jäär, sikk, turteltuvi või tuvipoeg. (2Mo 29:18; 3Mo 6:9.)

- Pärgament.

Töödeldud lamba-, kitse- või vasikanahk, mida kasutati kirjutusmaterjalina. See oli vastupidavam kui papüürus ning sellest valmistati ka Piibli rullraamatuid. Pärgamendid, mida Paulus palus Timoteosel kaasa tuua, olid tõenäoliselt mõned Piibli heebreakeelse osa raamatud. Mõned Surnumere kirjarullid on pärgamendist. (2Ti 4:13.)

- Pärsia; pärslased.

Maa ja rahvas, keda sageli mainitakse koos meedlastega, ilmselt oli tegu sugulasrahvastega. Algselt elasid pärslased üksnes Iraani kiltmaa edelaosas. Kui Pärsiat valitses Kyros Suur (kelle isa oli mõnede muistsete ajaloolaste sõnul pärslane ja ema meedlane), said pärslased võimu meedlaste üle, kuid tegemist oli kaksikriigiga. Kyros vallutas aastal 539 e.m.a Babüloonia impeeriumi ning lubas vangistuses olnud juutidel kodumaale tagasi pöörduda. Pärsia impeeriumi idapiiriks oli Induse jõgi ning läänepiiriks Egeuse meri. Juudid olid Pärsia võimu all, kuni Aleksander Suur aastal 331 e.m.a pärslased alistas. Taaniel sai Pärsia impeeriumi esiletõusu kohta nägemuse ning seda riiki mainitakse ka Esra, Nehemja ja Estri raamatus. (Esr 1:1; Tn 5:28.) Vt lisa B9.

- Pühad.

Vt HAPNEMATA LEIBADE PÜHA; LEHTMAJADEPÜHA; LEPITUSPÄEV; NÄDALATEPÜHA; PAASAPÜHA; TEMPLIPÜHITSEMISPÜHA; TROMPETIPUHUMISE PÄEV; PURIM.

- Pühakiri.

Jumala Sõna pühad kirjutised. See väljend esineb ainult Piibli kreekakeelses osas. (Lu 24:27; 2Ti 3:16.)

- Pühamu.

Püha paik jumalakummardamiseks. Enamasti mõeldakse selle all telkpühamut või Jeruusalemma templit. Pühamuks nimetatakse ka Jumala taevast asupaika. (2Mo 25:8, 9; 2Ku 10:25; 1Aj 28:10; Ilm 11:19.)

- Püha paik.

Telkpühamu ja templi eesmine, suurem ruum; eraldatud tagumisest ruumist ehk kõige pühamast paigast. Telkpühamu pühas paigas olid kuldlambijalg, kuldne suitsutusaltar, vaateleibade laud ja kullast riistad. Templi pühas paigas olid kuldaltar, kümme kuldlambijalga ja kümme vaateleibade lauda. (2Mo 26:33; Heb 9:2.) Vt lisasid B5 ja B8.

- Püha; pühadus.

Jehoovale iseloomulik omadus; täielik moraalne puhtus. (2Mo 28:36; 1Sa 2:2; Õp 9:10; Jes 6:3.) Kui tegemist on inimeste (2Mo 19:6; 2Ku 4:9), loomade (4Mo 18:17), asjade (2Mo 28:38; 30:25; 3Mo 27:14), paikade (2Mo 3:5; Jes 27:13), perioodide (2Mo 16:23; 3Mo 25:12) ja tegevustega (2Mo 36:4), siis kannab vastav heebreakeelne sõna endas mõtet ainulaadsusest, pühitsetusest, pühale Jumalale pühendatusest või Jehoova teenistuseks eraldatusest. Ka Piibli kreekakeelses osas tähendavad sõnad „püha” ja „pühadus” eraldatust Jumalale. Samuti kasutatakse neid sõnu, kui peetakse silmas puhtaid tegusid. (Mr 6:20; 2Ko 7:1; 1Pe 1:15, 16.)

- Püha pühitsusmärk.

Puhtast kullast särav plaat, millesse olid uurendatud heebrea keeles sõnad „Jehoova on püha”. See kinnitati ülempreestri turbani esiküljele. (2Mo 39:30.) Vt lisa B5.

- Püha saladus.

Jumala eesmärgi tahk, mida Jumal hoiab mõnda aega varjul ning mille ta avaldab vaid neile, kellele soovib. (Mr 4:11; Kol 1:26.)

- Püha sammas.

Enamasti kivist sammas, mis kujutas ilmselt Baali sugutit või ka mõne teise ebajumala sugutit. (2Mo 23:24.)

- Püha tulp.

Heebrea sõnaga ašerah mõeldakse 1) posti, mis sümboliseeris kaananlaste viljakusjumalannat Ašerat, 2) jumalanna Ašera kuju. Tõenäoliselt oli tegu püstise tulbaga, mis oli vähemalt osaliselt tehtud puust. See võis olla lihtne nikerdamata puupost või isegi kasvav puu. (5Mo 16:21; Koh 6:26; 1Ku 15:13.)

- Püha vaim.

Võimas nähtamatu jõud, mida Jumal kasutab oma tahte täideviimiseks. See on püha sellepärast, et see lähtub Jehoovalt, kes on täiuslikult puhas ja õiglane, ja sellepärast, et Jumal kasutab seda oma pühade eesmärkide elluviimiseks. (Lu 1:35; Ap 1:8.)

- Pühendumus Jumalale.

Jäägitu ustavus Jumal Jehoova ülemvõimule, tema teenimine aukartusest tema vastu. (1Ti 4:8; 2Ti 3:12.)

R

- Raahab.

Nimetus, millel on Iiobi, Laulude ja Jesaja raamatus sümboolne tähendus. (Joosua raamatus on see naisenimi.) Iiobi raamatus võib kontekstist järeldada, et tegu on mingit laadi mereelukaga. Mujal sümboliseerib see mereelukas Egiptust. (Ii 9:13; L 87:4; Jes 30:7; 51:9, 10.)

- Rahuohver.

Ohver, mille toomisega taotleti rahu Jehoovaga. Seda sõid ohvritooja koos oma perega, preester, kes looma ohverdas, ja ka teised teenistuses olevad preestrid. Jehoovale kuulus meeldiva lõhnaga suits, mis tõusis rasva põlemisel, ning looma veri, mis sümboliseeris elu. Preestrid ja ohvritoojad otsekui viibisid koos Jehoovaga ühisel söömaajal, mis näitas, et nende vahel on rahumeelsed suhted. (3Mo 7:29, 32; 5Mo 27:7.)

- Rinnakilp.

Kalliskividega kaetud tasku, mida ülempreester kandis riiete peal südame kohal, kui ta sisenes pühasse paika. Seda kutsuti ka „kohtumõistmise rinnakilbiks”, sest selles hoiti uurimit ja tummimit, mille abil saadi teada Jehoova otsus mingis küsimuses. (2Mo 28:15–30.) Vt lisa B5.

- Ristimine.

Vastav kreeka verb tähendab „vette kastma”. Jeesus ütles, et tema järelkäijad tuleb ristida. Kristlik ristimine näitab seda, et ristitav on Jeesus Kristuse kaudu pühendunud Jumal Jehoovale, et täita tema tahet. Piiblis räägitakse ka Johannese ristimisest, püha vaimuga ristimisest ja tulega ristimisest. (Mt 3:11, 16; 28:19; Joh 3:23; 1Pe 3:21.)

- Roaohver.

Toodi koos rahuohvri, põletusohvri või patuohvriga, kuid mõnikord ka eraldi. Sellega tänati Jumalat õnnistuste eest. Roaohvriks võis olla peenjahu, röstitud terad, rõngasleivad või kuivikleivad. (3Mo 2:1–15.)

- Rohutirtsud.

Piiblis kasutatakse seda sõna enamasti rändtirtsude kohta, kes liiguvad suurte parvedena. Moosese seaduse järgi olid rohutirtsud puhtad loomad ja neid võis tarvitada toiduks. Suuri rohutirtsuparvi, mis sõid oma teel kõik, tehes suurt laastamistööd, peeti nuhtluseks. (2Mo 10:14; Mt 3:4.)

- Rubiin.

Vt KALLISKIVID.

- Rullraamat.

Pikk pärgamendi- või papüüruseleht, mille ühele poolele kirjutati tekst ja mis tavaliselt keerati ümber toki. Pühakiri pandi kirja ja seda kirjutati ka ümber rullraamatutesse. Rullraamatud olid Piibli kirjutamise ajal tavalised. (Jer 36:4, 18, 23; Lu 4:17–20; 2Ti 4:13.)

S

- Saalomoni sammaskäik.

Jeesuse päevil templi välisõue idaküljes olnud katusealune koridor. Arvatakse, et see võis olla säilinud Saalomoni templi ajast. Jeesus jalutas seal, kui „oli talv”; algkristlased kogunesid sinna jumalateenistuseks. (Joh 10:22, 23; Ap 5:12.) Vt lisa B11.

- Saatan.

Vastav heebrea sõna tähendab „vastane”. Kui algkeeltes on selle sõna ees määrav artikkel, siis mõeldakse Jumala peamist vastast, keda nimetatakse ka Kuradiks. (Ii 1:6; Mt 4:10; Ilm 12:9.)

- Saduserid.

Judaismi sekt, kuhu kuulusid rikkad aristokraadid ja samuti preestrid, kel oli suur mõjuvõim templis toimuva üle. Paljudes usuküsimustes, nii suulises pärimuses kui ka muudes uskumustes, olid nad variseridega eri meelt. Saduserid ei uskunud surnute ülestõusmist ega inglite olemasolu. Nad olid Jeesuse vastased. (Mt 16:1; Ap 23:8.)

- Safiir.

Vt KALLISKIVID.

- Samaaria.

Põhjapoolse, kümnest suguharust koosneva Iisraeli kuningriigi pealinn kahe sajandi vältel; nii nimetati ka kogu selle riigi territooriumit. Linn oli ehitatud samanimelisele mäele. Jeesuse päevil kutsuti Samaariaks Rooma impeeriumi üht piirkonda, mis piirnes põhjas Galileaga ja lõunas Juudamaaga. Jeesus üldiselt selles piirkonnas ei kuulutanud, ent mõnikord sealt läbi minnes ta siiski rääkis sealsete asukatega. Peetrus kasutas taeva kuningriigi teist sümboolset võtit, kui samaarlased said püha vaimu. (1Ku 16:24; Joh 4:7; Ap 8:14.) Vt lisa B10.

- Samaarlased.

Algselt nimetati samaarlasteks iisraellasi, kes elasid kümnest suguharust koosnevas põhjapoolses kuningriigis. Kui assüürlased aastal 740 e.m.a Samaaria vallutasid, asustasid nad sealse ala võõramaalastega, keda hakati samuti nimetama samaarlasteks. Jeesuse päevil oli sõnal „samaarlane” pigem religioosne kui poliitiline või geograafiline tähendusvarjund. Seda sõna kasutati Samaaria ja Sekemi ümbruses levinud usuvoolu pooldajate kohta, kelle uskumused erinesid selgelt juutide omadest. (Joh 8:48.)

- Sammas.

Ehitise toestuseks (ka kaunistuseks) mõeldud post või sellekujuline moodustis. Sambaid püstitati ka mõne ajaloolise sündmuse mälestuseks. Sambaid kui tugiposte kasutati näiteks Saalomoni ehitatud templi ja kuninglike hoonete puhul. Paganrahvad püstitasid pühi sambaid, et kummardada väärjumalaid; aeg-ajalt tegid nende eeskujul seda ka iisraellased. (Koh 16:29; 1Ku 7:21; 14:23.) Vt ka KAPITEEL.

- Sanhedrin.

Juudi kõrgeim kohus, mis asus Jeruusalemmas. Jeesuse päevil kuulus sellesse 71 liiget, sealhulgas ametisolev ülempreester ja endised ülempreestrid, nende meessoost sugulased, rahvavanemad ja kirjatundjad. (Mr 15:1; Ap 5:34; 23:1, 6.)

- Sarder.

Vt KALLISKIVID.

- Sardoonüks.

Vt KALLISKIVID.

- Sarv.

Loomasarvi võidi kasutada jooginõuna, tinditoosina, samuti õli või kosmeetikavahendite hoidmiseks. Sarve kasutati ka muusikainstrumendina, samuti võidi seda puhuda märguandmiseks. (1Sa 16:1, 13; 1Ku 1:39; Hes 9:2, allmärkus.) Sarv sümboliseerib jõudu, vallutamist ja võitu. (5Mo 33:17; Mi 4:13; Sak 1:19.)

- Satraap.

Babüloonia ja Pärsia impeeriumites halduspiirkonna asevalitseja. Satraabid määras ametisse kuningas. (Esr 8:36; Tn 6:1.)

- Seaa.

Kuivainemõõt, mis vedelikumõõdu bati järgi arvutades võrdub 7,33 liitriga. (2Ku 7:1.) Vt lisa B14.

- Seekel.

Peamine heebrea kaalu- ja rahaühik; 11,4 grammi. Väljendiga „püha paiga seekel” võidi rõhutada seda, et kaal peab olema täpne või et tegu oli standardkaaluvihiga, mida hoiti telkpühamus. Piiblis räägitakse ka kuninga kaaluvihist, mis võis olla tavalisest seeklist erineva kuningliku seekli kaaluviht või kuningapalees hoitud tavalise seekli standardkaaluviht. (2Mo 30:13.)

- Seeravid.

Vaimolendid, kes seisavad taevas Jehoova trooni ümber. Heebrea sõna serafim tähendab „need, kes põlevad”. (Jes 6:2, 6.)

- Sekt.

Rühm inimesi, kes löövad teistest lahku, et järgida mõnda juhti või omaenda usulisi tõekspidamisi. Sektideks nimetatakse Piiblis näiteks kahte silmapaistvat judaismi haru: varisere ja sadusere. Mittekristlased nimetasid sektiks või „naatsaretlaste sektiks” ka kristlasi, pidades neid judaismist lahku löönud rühmituseks. Lõpuks tekkisid lõhed ka kristliku koguduse sees, näiteks mainitakse Ilmutusraamatus nikolaiite. (Ap 5:17; 15:5; 24:5; 28:22; Ilm 2:6; 2Pe 2:1.)

- Sela.

Tehniline muusika- või etlustermin, mis esineb Laulude ja Habakuki raamatus. See võis tähendada, et laulus ja/või muusikas tuli teha paus, et anda aega mõtisklemiseks või rõhutada enne seda väljendatud mõtet või tunnet. Kreekakeelses Septuagintas on see tõlgitud vastega diapsalma, mis tähendab „muusikaline vahemäng”. (L 3:4; Hab 3:3.)

- Selle ajastu viimsed päevad.

Ajajärk, mis eelneb Saatana võimu all oleva maailma hävitamisele. See on samaaegne Kristuse kohalolekuga. Jeesuse juhtimisel inglid „eraldavad kurjad õigetest” ja hävitavad nad. (Mt 13:40–42, 49.) Jeesuse jüngrid tundsid huvi, millal see aeg tuleb. (Mt 24:3.) Enne taevasse minekut lubas Jeesus oma järelkäijatele, et ta on koos nendega kuni selle ajastu viimsete päevade lõpuni. (Mt 28:20.)

- Siion; Siioni mägi.

Siioniks nimetati jebuuslaste kindluslinna Jebuusi, mis asetses Jeruusalemma kagupoolsel künkal. Pärast seda, kui Taavet oli selle vallutanud ja sinna oma kuningakoja ehitanud, hakati seda kutsuma „Taaveti linnaks”. (2Sa 5:7, 9.) Siioni mägi sai Jehoova ees eriliselt pühaks, kui Taavet lasi sinna viia lepingulaeka. Hiljem hõlmas see nimi ka templiala Morija mäel ja mõnikord mõeldi selle all kogu Jeruusalemma. Piibli kreekakeelses osas esineb see sageli sümboolses tähenduses. (L 2:6; 1Pe 2:6; Ilm 14:1.)

- Siiv.

Juudi pühadekalendri teise kuu ja põllumajanduskalendri kaheksanda kuu algne nimetus. See kestis meie kalendri järgi aprilli keskpaigast mai keskpaigani. Juudi Talmudis ja teistes teostes, mis on kirja pandud pärast Babüloonia vangipõlve, on selle nimetus ijar. (1Ku 6:37.) Vt lisa B15.

- Sivan.

Juudi pühadekalendri kolmas kuu ja põllumajanduskalendri üheksas kuu. Nimetus võeti kasutusele pärast Babüloonia vangipõlve. See kuu kestis meie kalendri järgi mai keskpaigast juuni keskpaigani. (Est 8:9.) Vt lisa B15.

- Smaragd.

Vt KALLISKIVID.

- Speltanisu.

Piibliaegadel peeti seda nisusorti (Triticum spelta) teistest kehvemaks, sest viljateradelt oli raske kesti eemaldada. (2Mo 9:32.)

- Spiritism.

Uskumus, et surnud inimese vaim elab pärast keha surma edasi ja võib elavatega suhelda ning teebki seda eeskätt mõne meediumi ehk sellise inimese vahendusel, kes on vaimu mõjule eriliselt vastuvõtlik. Kreeka sõna pharmakia, mis on tõlgitud vastega „spiritism”, tähendab eelkõige arstirohtude või uimaainete tarvitamist. Seda sõna hakati seostama spiritismiga seetõttu, et vanasti kasutati uimasteid deemonitelt väe saamiseks ja nõidumiseks. (Ga 5:20; Ilm 21:8.)

- Staadion.

Pikkusmõõt; 185 meetrit ehk üks kaheksandik Rooma miili. (Lu 24:13, allmärkus; Ilm 21:16.) Vt lisa B14.

- Stoikud.

Kreeka filosoofide koolkond. Stoikud uskusid, et õnn tuleneb mõistuspärasest tegutsemisest ja loodusega kooskõlas elamisest. Nende arvamuse kohaselt oli tõeliselt tark inimene ükskõikne nii kannatuste kui ka naudingute suhtes. (Ap 17:18.)

- Suitsutusrohi.

Aromaatsete vaikude ja palsamite segu, mis põleb aeglaselt ja eritab head lõhna. Telkpühamus ja templis kasutati erilist neljast koostisainest valmistatud suitsutusrohtu. Igal hommikul ja õhtul põletati seda pühas paigas oleval suitsutusaltaril. Lepituspäeval põletati seda kõige pühamas paigas. Suitsutusrohi sümboliseeris ustavate jumalateenijate palveid. Kristlastelt suitsutusrohu põletamist ei nõuta. (2Mo 30:34, 35; 3Mo 16:13; Ilm 5:8.)

- Surmavald.

Surnud inimeste sümboolne asupaik (heebrea keeles šeool, kreeka keeles hades), kus pole mingit tegevust. Surmavallas on inimesed teadvuseta. (Kog 9:10; Ap 2:31.)

- Surutõrs.

Enamasti koosnes see kahest lubjakivisse tehtud süvendist, millest üks oli kõrgemal ja teine madalamal ning mis olid omavahel ühendatud väikse kanaliga. Ülemises süvendis sõtkuti viinamarjad katki, nii et mahl voolas alumisse süvendisse. Surutõrs võib Piiblis sümboliseerida Jumala kohtumõistmist. (Jes 5:2; Ilm 19:15.)

- Suur viletsus.

Kreeka sõna, mis on tõlgitud vastega „viletsus”, kannab endas mõtet ahastusest või kannatustest, mis on tingitud rasketest oludest. Jeesus rääkis enneolematult suurest viletsusest, mis pidi tabama Jeruusalemma, kuid iseäranis pidas ta silmas suurt viletsust, mis pidi hiljem, tema tulemise ajal „suures auhiilguses”, tabama kogu inimkonda. (Mt 24:21, 29–31.) Paulus ütles, et õiglane Jumal toob sellise viletsuse nende peale, „kes ei tunne Jumalat ja kes ei kuuletu heale sõnumile” Jeesus Kristusest. Ilmutusraamatu 19. peatükis kujutatakse Jeesust juhtimas taevaste väehulkade rünnakut „metsalise, maa kuningate ja nende sõjavägede” vastu. (2Te 1:6–8; Ilm 19:11–21.) „Suur rahvahulk” elab selle viletsusaja üle. (Ilm 7:9, 14.) Vt ka HARMAGEDOON.

- Sõjavanker; kaarik.

Kaherattaline hobusõiduk. (2Mo 14:23; Koh 4:13; Ap 8:28.)

- Sügavik.

Vastav kreeka sõna abyssos tähendab „äärmiselt sügav”, „põhjatu”, „piiritu”. Piibli kreekakeelses osas mõeldakse selle sõnaga paika, kus hoitakse kedagi vangis, või vangistatud olekut. See hõlmab näiteks surmavalda. (Lu 8:31; Ro 10:7; Ilm 20:3.)

- Süld.

Vee sügavuse mõõtühik. Võrdub 1,8 meetriga. (Ap 27:28.) Vt lisa B14.

- Sünagoog.

Vastav kreeka sõna tähendab „kokkutulek”, kuid enamikus kirjakohtades on selle all mõeldud paika, kuhu juudid kokku tulid, et pühakirja lugeda, õppida ja palvetada. Jeesuse päevil oli peaaegu igas Iisraeli linnas sünagoog, suuremates isegi mitu. (Lu 4:16; Ap 13:14, 15.)

- Süüohver.

Ohver, mis toodi enda pattude eest. Siiski erines see veidi patuohvrist. Süüohvri eesmärk oli taastada kahetsevale patustanule seaduselepingust tulenevad õigused, millest ta oli patu tõttu ilma jäänud, ja leevendada tema karistust. (3Mo 7:37; 19:22; Jes 53:10.)

- Süüria; süürlased.

Vt ARAM; ARAMEALASED.

- Syrtis.

Kaks Põhja-Aafrikas Liibüa rannikul asuvat suurt madalat lahte, mida meremehed vanal ajal kartsid, sest neis oli palju ohtlikke liivavalle, mis tõusude ja mõõnade tõttu pidevalt liikusid. (Ap 27:17.) Vt lisa B13.

Š

- Šeminit.

Muusikatermin, mis tähendab sõna-sõnalt „kaheksas”; võib viidata madalale registrile. Muusikainstrumentide puhul käis see ilmselt basspillide kohta. Laulude puhul aga võis see tähendada, et saatemuusika oli madalas registris ja et vastavalt tuli ka laulda. (1Aj 15:21; L 6:mrk; 12:mrk.)

- Šeol.

Vt SURMAVALD.

- Ševat.

Juudi pühadekalendri üheteistkümnes kuu ja põllumajanduskalendri viies kuu. Nimetus võeti kasutusele pärast Babüloonia vangipõlve. See kuu kestis meie kalendri järgi jaanuari keskpaigast veebruari keskpaigani. (Sak 1:7.) Vt lisa B15.

Z

- Zeus.

Kreeklaste peajumal. Lüstra linnas arvati ekslikult, et Barnabas on Zeus. Lüstra lähedalt leitud vanadel raidkirjadel on viiteid Zeusi preestritele ja päikesejumal Zeusile. Paulus lahkus Maltalt laevaga, mille vöörikaunistuseks olid „Zeusi pojad” ehk kaksikvennad Kastor (ladina keeles Castor) ja Polydeukes (ladina keeles Pollux). (Ap 14:12; 28:11.)

T

- Taaveti linn.

Nii hakati nimetama Jebuusi linna pärast seda, kui Taavet oli selle vallutanud ja sinna kuningakoja ehitanud. Taaveti linna nimetatakse ka Siioniks. See on Jeruusalemma kagupoolne ja vanim osa. (2Sa 5:7; 1Aj 11:4, 5.)

- Taaveti poeg.

Väljend, mis sageli käib Jeesuse kohta ja rõhutab, et tema on see Taaveti soost järeltulija, kes pidi Taavetiga sõlmitud lepingu järgi pärima kuningriigi. (Mt 12:23; 21:9.)

- Taevakuninganna.

Nii nimetati jumalannat, keda usust taganenud iisraellased Jeremija päevil kummardasid. Arvatakse, et see võib olla sama kes babüloonlaste jumalanna Ištar (Astarte), kelle varasem sumeri vaste Inanna tähendabki „taevakuninganna”. Peale selle, et teda seostatakse taevaga, oli ta viljakusjumalanna. Ühel Egiptuse raidkirjal nimetatakse Astartet „taeva käskijannaks”. (Jer 44:19.)

- Tahipihid.

Ilmselt tange meenutavad kullast tööriistad, mida kasutati telkpühamus ja templis lambileegi kustutamiseks. (2Mo 37:23.)

- Talent.

Suurim heebrea kaalu- ja rahaühik; 34,2 kilogrammi. Kreeka talent oli väiksem, umbes 20,4 kilogrammi. (1Aj 22:14; Mt 18:24.) Vt lisa B14.

- Tammus.

1. Ebajumal, keda usust taganenud heebrea naised Jeruusalemmas taga nutsid. Oletatakse, et Tammus oli kuningas, kes pärast oma surma jumalaks kuulutati. Sumeri tekstides kutsutakse Tammust Dumuziks, keda peeti viljakusjumalanna Inanna (sama kes babüloonlaste Ištar) meheks või armukeseks. (Hes 8:14.) 2. Juudi pühadekalendri neljas kuu ja põllumajanduskalendri kümnes kuu. Nimetus võeti kasutusele pärast Babüloonia vangipõlve. See kuu kestis meie kalendri järgi juuni keskpaigast juuli keskpaigani. Vt lisa B15.

- Tarsise laevad.

Algselt olid need laevad, mis vanal ajal sõitsid paika nimega Tarsis (ilmselt tänapäeva Hispaania alal). Tõenäoliselt hakati hiljem Tarsise laevadeks kutsuma suuri laevu, mis suutsid läbida pikki vahemaid. Saalomon ja Joosafat kasutasid selliseid laevu kaubaveoks. (1Ku 9:26; 10:22; 22:48.)

- Tartaros.

Piibli kreekakeelses osas tähendab see vangistuselaadset alandavat olukorda. Tartarosse heideti sõnakuulmatud inglid, kes Noa päevil maa peale tulid. Kirjakohas 2. Peetruse 2:4 esinev verb tartaroo, mis on tõlgitud vastega „Tartarosse heitma”, ei tähenda, et pattu teinud inglid oleks heidetud mütoloogilisse paika nimega Tartaros (st maa-alusesse vanglasse ja pimeduse paika, kus olid vähemtähtsad jumalad). See tähendab hoopis, et Jumal võttis neilt inglitelt ära nende taevase positsiooni ja auväärsed ülesanded ning et nad on täielikus vaimses pimeduses, mistõttu nad ei mõista Jumala eesmärke. Ka nende tulevik on tume, sest Piibel näitab, et nemad ja nende valitseja Saatan hävitatakse igaveseks. Seega tähendab Tartaros neile mässumeelsetele inglitele suurimat alandust. See pole sama mis „sügavik” kirjakohas Ilmutus 20:1–3.

- Teerajaja.

Kreeka sõna esmane tähendus on „ülemjuht”. See viitab Jeesus Kristuse olulisele rollile vabastada Jumalale ustavad inimesed patu tagajärjest surmast ja juhtida nad igavesse ellu. (Ap 3:15; 5:31; Heb 2:10; 12:2.)

- Teeravikujud.

Kodujumalad, kelle poole mõnikord pöörduti ennete otsimiseks. (Hes 21:21.) Mõned neist võisid olla inimese kuju ja suurusega, teised olid aga üsna väiksed. (1Mo 31:34; 1Sa 19:13, 16.) Arheoloogilised leiud Mesopotaamia aladelt viitavad sellele, et isik, kelle valduses olid teeravikujud, omas perekonnas pärimisõigust. (See võis olla põhjus, miks Raahel võttis kaasa oma isa teeravikujud.) Ehkki Iisraelis ilmselt sellist tava ei olnud, tuli teeravikujude kummardamist ette nii kohtumõistjate kui ka kuningate päevil. Neid mainitakse esemete hulgas, mille ustav kuningas Joosija hävitas. (Koh 17:5; 2Ku 23:24; Ho 3:4.)

- Telkpühamu.

Teisaldatav telk, mida iisraellased kasutasid jumalateenimisel pärast Egiptusest lahkumist. Selles oli Jehoova lepingulaegas, mis sümboliseeris Jumala kohalolu, ning see oli paigaks, kus toodi ohvreid ja teeniti Jumalat. Mõnikord nimetatakse seda ka kogudusetelgiks. Telgi puust raamistik kaeti linase kangaga, millel oli kujutatud keerubeid. Telkpühamus oli kaks ruumi: eesmist ruumi nimetati pühaks paigaks ja tagumist ruumi kõige pühamaks paigaks. (Jos 18:1; 2Mo 25:9.) Vt lisa B5.

- Tempel.

Püsiehitis Jeruusalemmas, mis sai teisaldatava telkpühamu asemel iisraellastele jumalateenimise keskuseks. Esimese templi ehitas Saalomon ja selle hävitasid babüloonlased. Teise templi ehitas Serubbaabel pärast Babüloonia vangipõlve ning hiljem ehitas Herodes Suur selle ümber. Piiblis nimetatakse templit sageli ka Jehoova kojaks. (Esr 1:3; 6:14, 15; 1Aj 29:1; 2Aj 2:4; Mt 24:1.) Vt lisasid B8 ja B11.

- Templiabilised.

Heebrea keeles nethinim, sõna-sõnalt „antud”. Viitab sellele, et nad olid antud templiteenistusse. Templiabilised ei olnud iisraellased. Tõenäoliselt põlvnesid paljud neist gibeonlastest, kelle Joosua oli määranud „puuraiujateks ja veetoojateks koguduse ja Jehoova altari heaks”. (Jos 9:23, 27; 1Aj 9:2; Esr 8:17.)

- Templipühitsemispüha.

Teise nimega hanuka. Iga-aastane püha, millega meenutati templi taaspühitsemist, mis toimus aastal 165 e.m.a, pärast seda, kui Antiochos Epiphanes oli seda rüvetanud. See püha algas 25. kislevil ja kestis kaheksa päeva. (Joh 10:22.)

- Tevet.

Juudi pühadekalendri kümnes kuu ja põllumajanduskalendri neljas kuu. Nimetus võeti kasutusele pärast Babüloonia vangipõlve. See kuu kestis meie kalendri järgi detsembri keskpaigast jaanuari keskpaigani. Enamasti nimetatakse seda lihtsalt „kümnendaks kuuks”. (Est 2:16.) Vt lisa B15.

- Tišri.

Vt ETANIM ja lisa B15.

- Topaas.

Vt KALLISKIVID.

- Trompet.

Metallist puhkpill, mida kasutati märguandmiseks ja musitseerimiseks. Kirjakohas 4. Moosese 10:2 andis Jehoova käsu valmistada kaks hõbetrompetit, millega tuli anda märku rahva kokkukutsumiseks, laagri teeleasumiseks või sõja väljakuulutamiseks. Tõenäoliselt olid need trompetid sirged, mitte kõverad nagu loomasarvest tehtud instrumendid. Templis kasutatud trompetite ehitus pole aga teada. Trompetihäält mainitakse sageli ka seoses Jehoova kohtuotsuste väljakuulutamise ja teiste tähtsate sündmustega. (2Aj 29:26; Esr 3:10; 1Ko 15:52; Ilm 8:7–11:15.)

- Trompetipuhumise päev.

Seda püha peeti esimesel etanimil ja kuulutati välja trompetihäälega. (3Mo 23:24.) Ehkki niiviisi kuulutati välja iga noorkuupäev, oli esimene etanim teistest tähtsam. Sel päeval algas juudi põllumajanduskalendri järgi uus aasta. Ühtlasi oli see märgiks, et peagi on käes lepituspäev ja lehtmajadepüha.

- Truu armastus.

Enamasti on selle vastega tõlgitud heebrea sõna hesed. See kannab endas mõtet armastusest, mille juurde kuulub pühendumus, laitmatus, ustavus ja sügav kiindumus. Sageli kirjeldab see armastust, mida Jumal tunneb inimeste vastu, kuid seda väljendit kasutatakse ka inimestevahelise armastuse kohta. (2Mo 34:6; Ru 3:10.)

- Tulejärv.

Sümboolne koht, kus on põlev väävel ning mida nimetatakse ka „teiseks surmaks”. Sellesse heidetakse mittekahetsevad patustajad ja Saatan ning isegi surm ja surmavald. Kuna Saatanale kui vaimolendile ning surmale ja surmavallale ei saa tuli mingit kahju teha, võib järeldada, et tulejärv ei tähenda igavest piinapaika, vaid sümboliseerib igavest hävingut. (Ilm 19:20; 20:14, 15; 21:8.)

- Tunnustähed.

Vt IMED; VÄGEVAD TEOD.

- Turban.

Peakate, mille moodustab pea ümber mähitud kangas. Ülempreester kandis peenlinast turbanit, mille esiküljele oli sinise paela abil kinnitatud puhtast kullast plaat. Kuningas kandis turbanit krooni all. Iiob kasutas seda sõna sümboolses tähenduses, võrreldes turbaniga oma õigust. (2Mo 28:36, 37; Ii 29:14; Hes 21:26.)

- Tõeline Jumal.

Võimalik tõlkevaste heebreakeelsetele sõnadele El ja Elohim („Jumal”), mille ees on määrav artikkel. Paljudes kohtades eristab heebrea keeles esinev määrav artikkel Jehoovat kui ainsat tõelist Jumalat ebajumalatest. (1Mo 5:22, 24; 46:3; 5Mo 4:39.)

- Tõotus.

Jumalale antud pühalik lubadus midagi teha, midagi ohverdada või kinkida, asuda mingisse teenistusse või loobuda millestki, mis iseenesest pole seadusega keelatud. See oli sama kaalukas nagu vanne. (4Mo 6:2; Kog 5:4; Mt 5:33.)

- Tõotusohver.

Vabatahtlik ohver, mis toodi seoses mõne tõotusega. (3Mo 23:38; 1Sa 1:21.)

- Tänuohver.

Rahuohver, mis toodi Jumala kiituseks ning tänu väljendamiseks tema hoolitsuse ja armastuse eest. Ohvrilooma liha ja ka hapnemata või juuretisega valmistatud leib söödi ära, kusjuures liha tuli ära süüa juba samal päeval. (2Aj 29:31.)

- Türkiis.

Vt KALLISKIVID.

- Tütar.

Piibliaegadel ei nimetatud tütardeks ainult otseseid naissoost järglasi, vaid ka teisi. Mõnel juhul kutsuti tütreks näiteks kasutütart (Est 2:7), miniat (Ru 1:11) või ka poja- või tütretütart. Teistel juhtudel mõeldi tütarde all naisi üldiselt (1Mo 6:2), teatud maa, rahva või linna naisi (1Mo 24:37) või siis naissoost ebajumalateenijaid (Mal 2:11, allmärkus).

U

- Usust taganemine.

Kreeka sõna apostasia kannab endas mõtet mahajätmisest, hülgamisest või mässamisest. Piibli kreekakeelses osas kasutatakse seda sõna eelkõige nende kohta, kes hülgavad õige jumalateenimise. (Õp 11:9; Ap 21:21; 2Te 2:3.)

- Uudsevili.

Esimene osa uuest viljasaagist. Jehoova seaduse kohaselt tõid iisraellased uudsevilja oma saagist talle ohvrianniks. Hapnemata leibade pühal ja nädalatepühal tõid iisraellased rahvana Jumalale uudseviljaohvri. Väljendit „uudsevili” kasutatakse piltlikult Kristuse ja tema võitud järelkäijate kohta. (1Ko 15:20; 4Mo 15:21; Õp 3:9; Ilm 14:4.)

- Uurim ja tummim.

Väiksed esemed, mida ülempreester kasutas samamoodi nagu liisku, et saada teada Jehoova tahe kogu rahvast puudutavates tähtsates küsimustes. Uurim ja tummim pandi ülempreestri rinnakilbi sisse, kui ta läks telkpühamusse. Pärast seda, kui babüloonlased Jeruusalemma hävitasid, neid ilmselt enam ei kasutatud. (2Mo 28:30; Neh 7:65.)

V

- Vaarao.

Egiptuse kuningate tiitel. Piiblis mainitakse nimepidi viit vaaraod, kelleks on Siisak, Soo, Tirhaka, Neho ja Hofra. Teisi vaaraosid, kellega puutusid kokku näiteks Aabraham, Mooses ja Joosep, nimeliselt ei nimetata. (2Mo 15:4; Ro 9:17.)

- Vaateleivad.

Kaksteist leiba, mis asetati telkpühamu ja templi pühas paigas olevale lauale kahte virna, kumbagi virna kuus leiba. Seal olid need otsekui Jehoova palge ees. See Jumalale toodud ohvriand asendati igal hingamispäeval värskete leibadega. Laua pealt äravõetud leibu võisid tavaliselt süüa üksnes preestrid. (2Aj 2:4; Mt 12:4; 2Mo 25:30; 3Mo 24:5–9; Heb 9:2.) Vt lisa B5.

- Vaba inimene; vabakslastu.

Rooma valitsuse ajal nimetati vabaks inimeseks sellist isikut, kes oli vabana sündinud ja omas seega kõiki Rooma kodakondsusega kaasnevaid õigusi. Vabakslastuks nimetati aga vabastatud orja. Ametlik vabastamine andis sellisele inimesele küll Rooma kodakondsuse, kuid tal polnud õigust taotleda poliitilist ametikohta. Mitteametliku vabastamise korral pääses inimene orjusest, kuid ta ei saanud kõiki kodanikuõigusi. (1Ko 7:22.)

- Vabastusaasta.

Iga viiekümnes aasta alates iisraellaste jõudmisest tõotatud maale. Sellel aastal tuli maa sööti jätta ning heebrealastest orjad vabaks lasta. Kui keegi oli päritud maaomandi ära müünud, sai ta selle vabastusaastal tagasi. See oli teatud mõttes kogu aasta kestev püha, mis taastas Iisraeli rahva algse olukorra. Vastavat heebrea sõna joovel võib tõlkida ka „juubeliaasta”. Joovel tähendab jäärasarve, sarve puhumisega kuulutati vabastust. (3Mo 25:10.)

- Vadi.

Jõesäng või -org, mis on tavaliselt kuiv, välja arvatud vihmaperioodil. Vastav heebreakeelne sõna on vahel tõlgitud ka vastega „jõgi”. Mõningate vadide vesi lähtus allikatest ja seetõttu oli neis vett aastaringselt. (1Mo 26:19; 4Mo 34:5; 5Mo 8:7; 1Ku 18:5; Ii 6:15.)

- Vahemees.

Kahe poole lepitaja. Piiblis nimetatakse Moosest seaduselepingu vahemeheks ja Jeesust uue lepingu vahemeheks. (Ga 3:19; 1Ti 2:5.)

- Vahimees; valvur.

Keegi, kes valvab (sageli öösel), et inimestele või varale ei tehtaks kahju, ning kes annab ohu korral hoiatussignaali. Vahimehed seisid enamasti linnamüüril või -tornides, kust nad nägid juba kaugelt neid, kes linnale lähenesid. Piltlikus mõttes olid prohvetid Iisraeli rahvale vahimehed, sest nad hoiatasid rahvast läheneva hävingu eest. (2Ku 9:20; Hes 3:17.)

- Vaim.

Heebrea sõnal ruahh ja kreeka sõnal pneuma, mida sageli tõlgitakse vastega „vaim”, on mitu tähendust. Kõik tähendused viitavad millelegi, mis on inimsilmale nähtamatu ja mis annab tunnistust mingi jõu tegutsemise kohta. Nii seda heebrea kui ka kreeka sõna kasutatakse järgmistes tähendustes: 1) tuul, 2) maiste olendite elujõud, 3) inimese sisemine jõud, mis lähtub tema südamest ning ajendab teda teatud viisil rääkima ja tegutsema, 4) sõnum, mis lähtub mingist nähtamatust allikast, 5) vaimolend ja 6) Jumala tegutsev jõud ehk püha vaim. (2Mo 35:21; L 104:29; Mt 12:43; Lu 11:13.)

- Vaimude väljakutsuja.

Isik, kes enda väitel suhtleb surnutega; nimetatakse ka meediumiks. (3Mo 20:27; 5Mo 18:10–12; 2Ku 21:6.)

- Vaks.

Väljasirutatud pöidla ja väikse sõrme vahekaugus pikkusmõõduna. See oli 22,2 sentimeetrit ehk pool tavalist küünart. (2Mo 28:16; 1Sa 17:4.) Vt lisa B14.

- Vanem; vanem mees.

Küpses eas mees. Piiblis mõeldakse aga eelkõige autoriteetset meest, kes kannab vastutust ühiskonnas või koguduses. Ilmutusraamatus kasutatakse seda sõna ka taevaste olendite kohta. Kreeka sõna presbyteros on tõlgitud vastega „vanem” või „kogudusevanem”, kui sellega mõeldakse neid, kes on koguduse tegevuses eestvedajad. (2Mo 4:29; Õp 31:23; 1Ti 5:17, 19; Ilm 4:4.) Vt ka ÜLEVAATAJA.

- Vanne.

Kinnitus selle kohta, et miski on tõsi, või pühalik lubadus midagi teha või tegemata jätta. Sageli anti vanne endast kõrgemale isikule, iseäranis Jumalale. Jehoova kinnitas Aabrahamiga sõlmitud lepingut vandega. (1Mo 14:22; Heb 6:16, 17.)

- Variserid.

Silmapaistev judaismi sekt esimesel sajandil m.a.j. Variserid ei olnud preestrisoost, kuid järgisid Moosese seadust pisimagi detailini ja pidasid suulist pärimust sellega võrdseks. (Mt 23:23.) Nad taunisid igasugust kreeka kultuuri mõju ning Moosese seaduse ja pärimuste õpetajatena oli neil rahva üle suur mõjuvõim. (Mt 23:2–6.) Mõned variserid olid ka sanhedrini liikmed. Nad süüdistasid Jeesust sageli selles, et ta ei pea hingamispäeva, ei järgi pärimusi ning suhtleb patuste inimeste ja maksukogujatega. Mõnest variserist sai hiljem kristlane, näiteks Tarsosest pärit Saulusest. (Mt 9:11; 12:14; Mr 7:5; Lu 6:2; Ap 26:5.)

- Veemahuti.

Maasse tehtud süvend vihma- või allikavee kogumiseks ja säilitamiseks. Enamasti olid veemahutid pealt kaetud. (2Aj 26:10.)

- Veinilähker.

Nahklähker, mis oli valmistatud näiteks kitse- või lambanahast ja mida kasutati veini hoidmiseks. Vein pandi uutesse nahklähkritesse, sest käärimisel eralduv süsihappegaas avaldab nahale survet. Uued nahklähkrid on elastsed, kuid vanad on jäigad ning lõhkevad surve all. (Jos 9:4; Mt 9:17.)

- Viimsed päevad.

Piibli prohvetikuulutustes mõeldakse sellega aega, kui ajaloolise tähtsusega sündmused jõuavad oma haripunkti. (Hes 38:16; Tn 10:14; Ap 2:17.) Olenevalt prohvetikuulutusest võib see tähendada nii mõne aasta pikkust kui ka pikemat aega. Piiblis kasutatakse seda väljendit eelkõige praeguse maailma viimsete päevade kohta Jeesuse nähtamatu kohaloleku ajal. (2Ti 3:1; Jk 5:3; 2Pe 3:3.)

- Viiruk.

Aromaatne vaik, mida saadakse mitmetelt Boswellia perekonna puudelt ja põõsastelt, mis kasvavad Aafrikas ja Aasias. See levitab põledes meeldivat lõhna. Viiruk oli telkpühamus ja templis põletatava püha suitsutusrohu koostisosa. Samuti pandi seda roaohvri ja pühas paigas asuvate vaateleibade peale. (2Mo 30:34–36; 3Mo 2:1; 24:7; Mt 2:11.)

- Vilistimaa; vilistid.

Vilistimaaks kutsuti piirkonda Iisraeli lõunarannikul. Kreetalastest immigrante, kes seal elasid, kutsuti vilistiteks. Taavet küll alistas vilistid, kuid nad jäid iseseisvaks ning olid iisraellastega pidevalt vaenujalal. (2Mo 13:17; 1Sa 17:4; Am 9:7.) Vt lisa B4.

- Viljahaigus.

Võidakse mõelda mõnda taimede seenhaigust. Piiblis mainitud viljahaigus on arvatavasti harilik kõrrerooste (Puccinia graminis). (1Ku 8:37.)

- Viljapeks.

Terade eraldamine viljapeast. Vilja peksti enamasti käsitsi kepiga. Kui tegemist oli suuremate kogustega, kasutati abivahendit, mida vedasid loomad, näiteks viljapeksurege või reherulli. Sellega sõideti üle vilja, mis oli maha laotatud viljapeksuplatsile (tasane ringikujuline plats kõrgemas tuulises kohas). (3Mo 26:5; Jes 41:15; Mt 3:12.)

- Võidmine.

Õli valamine inimese või asja peale, et sümboliseerida ametisse pühitsemist või mingiks otstarbeks määramist. Vastava heebrea sõna peamine tähendus on „vedelikuga määrima”. Piibli kreekakeelses osas kasutatakse seda sõna ka seoses püha vaimu väljavalamisega nende peale, kellel on lootus elada taevas. (2Mo 28:41; 1Sa 16:13; 2Ko 1:21.)

- Väljaostja.

Isik, kel oli õigus või kohustus osta lähisugulane orjusest vabaks või osta tagasi tema omand või pärandmaa. (3Mo 25:25–27, 47–54.) Väljaostmine oli ka seotud tavaga abielluda oma lähisugulase lesega, et anda surnud mehele järeltulija. (Ru 4:7–10.)

Õ

- Õigus.

Piiblis tähendab „õigus” seda, mis on õige Jumala õige ja vale mõõdupuu järgi. (1Mo 15:6; 5Mo 6:25; Õp 11:4; Sef 2:3; Mt 6:33.)

- Õlarüü.

Põllesarnane riideese, mis kuulus preestri riietuse juurde. Ülempreester kandis sellist õlarüüd, mille peal oli 12 vääriskiviga kaunistatud rinnakilp. (2Mo 28:4, 6.) Vt lisa B5.

- Õu.

Taraga ümbritsetud ala telkpühamu ümber; hiljem nimetati õuedeks ka müüriga ümbritsetud alasid templi territooriumil. Põletusohvrialtar asetses telkpühamu õues ja templi siseõues. (Vt lisasid B5, B8, B11.) Piiblis mainitakse ka õuesid, mis olid majade ja paleede juures. (2Mo 8:13; 27:9; 1Ku 7:12; Est 4:11; Mt 26:3.)

Ü

- Ülempreester.

Moosese seaduse järgi rahva esindaja Jumala ees ja teiste preestrite ülevaataja, nimetatakse ka peapreestriks. (2Aj 26:20; Esr 7:5.) Ainult tema võis siseneda telkpühamu ja templi kõige pühamasse paika. Ta tegi seda vaid kord aastas, lepituspäeval. Ka Jeesus Kristust nimetatakse ülempreestriks. (3Mo 16:2, 17; 21:10; Mt 26:3; Heb 4:14.)

- Ülesminekulaul.

Esineb Laulude 120–134 sissejuhatavas märkuses. Ehkki vastava algkeelse väljendi tähenduse kohta on erisuguseid oletusi, arvavad paljud, et neid 15 laulu laulsid iisraellased siis, kui nad läksid kolme iga-aastase püha ajal üles Jeruusalemma, mis asub kõrgel Juuda mägedes.

- Ülesäratamine.

Surnute ellu toomine. Kreeka sõna anastasis tähendab „üles tõusma” või „püsti tõusma”. Piiblis mainitakse üheksat ülesäratamise juhtumit, nende hulgas seda, kuidas Jumal Jehoova äratas surnuist üles Jeesuse. Ehkki teised ülesäratamised leidsid aset Eelija, Eliisa, Jeesuse, Peetruse ja Pauluse käe läbi, on selgelt näha, et kõik need imed toimusid Jumala väe abil. Nii õigete kui ka ülekohtuste ülesäratamine maa peale on tähtis osa Jumala eesmärgist. (Ap 24:15.) Piibel räägib ka ülesäratamisest taevasse, nimetades seda „varasemaks” või „esimeseks” ülestõusmiseks. See saab osaks Jeesuse vendadele, kes on võitud püha vaimuga. (Flp 3:11; Ilm 20:5, 6; Joh 5:28, 29; 11:25.)

- Ülevaataja.

Mees, kelle üks peamisi ülesandeid on karjasena koguduseliikmete eest hoolt kanda. Kreeka sõna episkopos põhitähendus on järelevalve kaitsmise eesmärgil. Nimetused „ülevaataja” ja „vanem” (presbyteros) käivad kristlikus koguduses sama positsiooni kohta. Sõna „vanem” viitab isiku küpsetele loomuomadustele ning sõna „ülevaataja” eelkõige tema ülesannetele. (Ap 20:28; 1Ti 3:2–7; 1Pe 5:2.)

- Ümberlõikamine.

Eesnaha äralõikamine poisslapse või mehe sugutilt. Jumal tegi ümberlõikamise kohustuslikuks Aabrahamile ja tema järeltulijatele, kuid kristlastelt seda ei nõuta. Mitmel pool Piiblis kasutatakse seda ka piltlikus tähenduses. (1Mo 17:10; 1Ko 7:19; Flp 3:3.)

Lisa A

1. A1 Piibli tõlkimise põhimõtted

2. A2 Selle piiblitõlke erijooned

3. A3 Kuidas on Piibel meieni jõudnud

4. A4 Jumala nimi Piibli heebreakeelses osas

5. A5 Jumala nimi Piibli kreekakeelses osas

6. A6-A Prohvetid ja kuningad Juudas ja Iisraelis (1. osa)

7. A6-B Prohvetid ja kuningad Juudas ja Iisraelis (2. osa)

8. A7-A Jeesuse elu peamised sündmused. Enne Jeesuse teenistust

9. A7-B Jeesuse elu peamised sündmused. Jeesuse teenistuse algus

10. A7-C Jeesuse elu peamised sündmused. Jeesuse ulatuslik teenistus Galileas (1. osa)

11. A7-D Jeesuse elu peamised sündmused. Jeesuse ulatuslik teenistus Galileas (2. osa)

12. A7-E Jeesuse elu peamised sündmused. Jeesuse ulatuslik teenistus Galileas (3. osa)

13. A7-F Jeesuse elu peamised sündmused. Jeesuse hilisem teenistus Jordanist ida pool

14. A7-G Jeesuse elu peamised sündmused. Jeesuse teenistuse lõpp Jeruusalemmas (1. osa)

15. A7-H Jeesuse elu peamised sündmused. Jeesuse teenistuse lõpp Jeruusalemmas (2. osa)

A1

Piibli tõlkimise põhimõtted

Piibel pandi kirja vanaheebrea, -aramea ja -kreeka keeles. Tänapäeval on see tervikuna või osaliselt tõlgituna olemas umbes 2600 keeles. Enamik piiblilugejatest algkeeli ei valda ja seetõttu loevad nad tõlget. Millistest põhimõtetest tuleks Piibli tõlkimisel lähtuda ja kuidas on need põhimõtted juhtinud Piibli „Uue maailma tõlke” tegijaid?

Mõne arvates võimaldab rangelt sõnasõnaline tõlge lugejal kõige paremini mõista algkeeltes väljendatud mõtteid. Kuid see pole alati nii. Põhjused võivad olla järgmised.

- Ühegi keele grammatika, sõnavara ja lauseehitus ei vasta täpselt teise keele omale. Heebrea keele professor Samuel Driver ütleb, et keeled „ei erine mitte ainult grammatika ja sõnatüvede poolest, vaid ka ... selle poolest, kuidas mõtetest lauseid üles ehitatakse”. Eri keelt kõnelevad inimesed isegi mõtlevad erinevalt. Professor Driver jätkab: „Seetõttu kasutatakse eri keeltes ka erisugust lauseehitust.”

- Kuna ühegi praeguse keele sõnavara ja grammatika ei vasta täpselt Piibli heebrea, aramea ja kreeka keele omale, oleks Piibli sõnasõnaline tõlge ebaselge või annaks vahel edasi lausa vale mõtte.

- Sõna või väljendi tähendus võib sõltuvalt kontekstist muutuda.

Mõnda lauset võib olla võimalik algkeelest sõna-sõnalt tõlkida, kuid sellega tuleb olla väga ettevaatlik.

Toome mõned näited, kuidas sõnasõnalisest tõlkest võib valesti aru saada.

- Piiblis kasutatakse sõnu „magama” ja „uni” nii tavalise une kui ka surmaune kohta. (Matteuse 28:13; Apostlite teod 7:60.) Kontekstis, kus viidatakse surmale, võib algkeelset sõna tõlkida näiteks vastetega „surmaunne suikuma” või „surmaund magama”, et tänapäeva lugeja segadusse ei satuks. (1. Korintlastele 7:39; 1. Tessalooniklastele 4:13; 2. Peetruse 3:4.)

- Kirjakohas Efeslastele 4:14 kasutas apostel Paulus väljendit, mille sõnasõnaline tõlge oleks „inimeste täringumäng”. See algkeelne väljend viitab teiste tüssamisele täringumängus. Enamikus keeltes pole see vihje aga sõnasõnalise tõlke puhul arusaadav. Väljendi tähenduse saab selgemini edasi anda näiteks vastega „inimeste pettus”.

- MATTEUSE 5:3

Sõna-sõnalt: „vaimu poolest vaesed”

Mõte: „need, kes mõistavad, et nad vajavad Jumala juhatust”

Oma kuulsas mäejutluses kasutas Jeesus väljendit, mida on mõnikord tõlgitud sõnadega „Õndsad on vaimust vaesed”. (Matteuse 5:3, 1968. a tõlge.) Ent paljudes keeltes on selle väljendi sõnasõnaline tõlge ebaselge. See võib jätta koguni mulje, et need inimesed pole täie mõistuse juures. Jeesus aga tahtis inimestele õpetada, et neid ei tee õnnelikuks mitte oma füüsiliste vajaduste eest hoolitsemine, vaid see, kui nad tunnetavad vajadust Jumala juhatuse järele. (Luuka 6:20.) Seepärast annab tõlge „need, kes mõistavad, et nad vajavad Jumala juhatust” selle mõtte selgemini edasi. (Matteuse 5:3.)

- Heebrea sõnal, mille vasteks on paljudes kohtades „kadedus” või „armukadedus” (Õpetussõnad 6:34; Jesaja 11:13), on mõnes kontekstis ka positiivne varjund. Muu hulgas võib see tähendada tulist indu, millega Jehoova oma teenijaid kaitseb, või seda, et ta ootab oma teenijatelt jäägitut pühendumust. (2. Moosese 34:14; 2. Kuningate 19:31; Hesekiel 5:13; Sakarja 8:2.) Samuti võib see viidata vaimustusele, mida ustavad jumalateenijad tunnevad oma Jumala ja tema teenimise suhtes, ning ka sellele, et nad ei salli Jumalale truuduse murdmist. (Laul 69:9; 119:139; 4. Moosese 25:11.)

- Heebreakeelse sõna jad tõlkevasteks on üldjuhul „käsi”, kuid olenevalt kontekstist võib see tähendada ka „võimu”, „heldekäelisust” või midagi muud

Heebreakeelne sõna, mille vasteks on üldjuhul „käsi”, on väga laia tähendusega. Olenevalt kontekstist võib seda tõlkida ka näiteks „võim” või „heldekäelisus”. (2. Saamueli 8:3; 1. Kuningate 10:13; Õpetussõnad 18:21.) Eestikeelses „Uue maailma tõlkes” on seda sõna tõlgitud paljude vastetega.

Seega tähendab Piibli tõlkimine midagi enamat kui vaid algkeelse sõna järjepidevat asendamist sama vastega. Tõlkijal on vaja hoolikalt kaaluda, millised sõnad annavad kõige paremini edasi algkeelse teksti mõtte. Lauseid moodustades tuleb arvestada ka sihtkeele grammatikareeglitega, et tekstist oleks kerge aru saada.

Samas tuleks hoiduda teksti liiga vabast ümbersõnastamisest. Kui tõlkija parafraseerib Piibli teksti oma arusaamise järgi, võib ta selle mõtet moonutada. Ta võib ekslikult lisada tõlkesse oma arvamuse algteksti tähendusest või jätta välja algtekstis sisalduvaid olulisi üksikasju. Ehkki vabatõlked paeluvad lugejaid oma ladususega, võib nende liiga vaba sõnastus algteksti mõtet hägustada.

Tõlget võivad kergesti mõjutada ka tõlkija seisukohad õpetuslikes küsimustes. Näiteks ütleb Matteuse 7:13: „Lai on tee, mis viib hävingusse.” Mõned tõlkijad, keda ilmselt on mõjutanud nende enda uskumused, kasutavad siin sõna „põrgu”, ehkki kreeka sõna tähendab tegelikult hävingut.

Piiblitõlkija peaks arvestama sellega, et Piibel pandi kirja tavalises, igapäevases keeles, mida rääkisid lihtsad inimesed, nagu põllumehed, karjased ja kalamehed. (Nehemja 8:8, 12; Apostlite teod 4:13.) Järelikult on hea tõlge selline, mis võimaldab erisuguse taustaga siirastel inimestel Piibli sõnumist aru saada. Selliste sõnade asemel, mida tavainimesed harva kasutavad, tuleks tõlkes üldjuhul eelistada selgeid, igapäevaseid ja kergesti mõistetavaid väljendeid.

Mitmed nüüdisaja piiblitõlkijad on põhjendamatult võtnud endale õiguse jätta Jumala nimi Jehoova tõlgetest välja, ehkki see nimi on vanades piiblikäsikirjades olemas. (Vaata lisa A4.) Paljudes tõlgetes on see nimi asendatud näiteks tiitliga „Issand” ja mõned tõlked püüavad hägustada fakti, et Jumalal üldse on nimi. Jeesuse palvesõnad salmides Johannese 17:6 ja 26 kõlavad mõnes tõlkes nii: „Ma olen ilmutanud sind inimestele, keda sa oled andnud mulle maailmast” ja „Ma olen neile näidanud sind”. Kuid täpsem tõlge oleks „Ma olen avaldanud su nime inimestele, kelle sa oled andnud mulle” ja „Ma olen andnud neile teada sinu nime”.

„Uue maailma tõlke” esimese ingliskeelse trüki eessõnas on kirjas: „Meie pühakirjatõlge ei ole vabatõlge. Oleme püüdnud olla sõnasõnalised, kui nüüdisaegne inglise keel seda võimaldab, ent mitte siis, kui sõnasõnaline tõlge oleks kohmakas ning ähmastaks selle tõttu algteksti mõtet.” Seega on „Uue maailma tõlke” komitee püüdnud kasutada sõnu ja väljendeid, mis annavad edasi algkeele hõngu, kuid vältinud sõnastust, mis kõlab kummaliselt või ei edasta õiget mõtet. Seetõttu on see piiblitõlge kergesti arusaadav ning lugeja võib olla kindel, et Jumalalt lähtuv sõnum on ustavalt edasi antud. (1. Tessalooniklastele 2:13.)

Usaldusväärne piiblitõlge ...

- peab pühaks Jumala nime ja kasutab seda kohtades, kus see Piibli algtekstis esineb (Matteuse 6:9),

- annab täpselt edasi Jumalalt lähtunud algse sõnumi (2. Timoteosele 3:16),

- järgib algteksti sõnastust ja struktuuri, kui see sihtkeeles on võimalik,

- annab selgelt edasi algkeelse sõna või väljendi mõtte, kui sõnasõnaline tõlge oleks eksitav või ähmane,

- on loomulikus, kergesti mõistetavas keeles, mida on hea lugeda (Nehemja 8:8, 12).

A2

Selle piiblitõlke erijooned

Inglise keeles anti Piibli kreekakeelse osa „Uue maailma tõlge” välja 1950. aastal ja tervikpiibel 1961. aastal. Sellest ajast alates on seda algkeeltest tehtud tõlget, mis on täpne ja samas ladusas keeles, tõlgitud rohkem kui 120 keelde ja neid tõlkeid on lugenud kümned miljonid inimesed. Käesoleva eestikeelse piiblitõlke aluseks on 2013. aasta uuendatud ingliskeelne väljaanne.

Piibli „Uue maailma tõlke” komitee mõistab, kui tähtis on kasutada sellist keelt, mis puudutaks tänapäeva lugeja südant. Seepärast on selle tõlke stiilis ja sõnavalikus lähtutud järgmistest põhimõtetest.

- Tänapäevane ja arusaadav keel. Näiteks eesti piiblitõlgete traditsioonilise tõlkevaste „Issand” asemel on käesolevas tõlkes kasutatud vastet „isand” (Matteuse 22:44) või „Isand” (Heebrealastele 12:14), „õela” asemel „jumalatu” (Laul 1:4) ja „helduse” asemel „truu armastus” (2. Moosese 34:6), et tänapäeva lugeja saaks algteksti mõttest paremini aru.

- Selged Piibli väljendid. Eestikeelsetes Piiblites on heebrea sõna nefeš ja kreeka sõna psykhe sageli tõlgitud vastega „hing”. Tänu sellele näeb lugeja, kuidas piiblikirjutajad, keda juhtis Jumala vaim, neid algkeelseid sõnu kasutasid. Kontekstist olenevalt võivad need sõnad tähendada 1) inimest, 2) inimese elu, 3) elusolendit, 4) himu või isu ja 5) surnut. Kuna tänapäeva eesti keeles pole sõna „hing” selline kasutus enam nii levinud, on selles tõlkes need algkeelsed sõnad tõlgitud konteksti järgi ja mõnel juhul on sõna „hing” allmärkuses. (Vaata näiteks 1. Moosese 1:20; 2:7; 3. Moosese 19:28; Laul 24:4; Õpetussõnad 24:14.) Kuid mõnedes väljendites ning poeetilistes või tuntud salmides esineb sõna „hing” põhitekstis, kuhu on vahel lisatud allmärkus teise võimaliku tõlkevastega. (Õpetussõnad 2:10; Hesekiel 18:4; Matteuse 10:28; 22:37.)

Nagu heebrea ja kreeka keeles on ka eesti keeles sõnal „süda” nii sõnasõnaline kui ka piltlik tähendus, mistõttu on see enamasti põhitekstis. Kuid mõnes salmis, kus mõte poleks muidu arusaadav, on kasutatud selgemat vastet. Näiteks Õpetussõnade raamatus on põhitekstis kasutatud sõna „meeletu”, kuid esimeses kohas, kus see esineb, on allmärkuses loodud seos südamega. (Õpetussõnad 6:32.) Samamoodi on konteksti järgi tõlgitud ka mõned teised sõnad, näiteks „sarv”, „liha” ja „rasv”. (Iiob 16:15; 19:22; Laul 63:5.) Mõnede selliste sõnade kohta leiab rohkem infot „Sõnaseletustest”.

Traditsioonilise vaste „rist” asemel on selles tõlkes kasutatud sõnu „piinapost” (kreeka keeles stauros) või „post” (kreeka keeles xylon). Pole mingeid tõendeid selle kohta, et kreeka sõna stauros, mida kasutati, rääkides Jeesuse hukkamisest, tähendaks risti, mis oli paganlik sümbol ja oli käibel juba palju sajandeid enne Kristust. Klassikalises kreeka keeles tähendas sõna stauros lihtsalt posti, teivast või vaia. Piiblikirjutajad panid Piibli kreekakeelse osa kirja kreeka ühiskeeles. Nad kasutasid sõna stauros samas tähenduses, nagu seda kasutati klassikalises kreeka keeles. Nimelt mõtlesid nad sellega tavalist posti või teivast, millele ei olnud kinnitatud mitte mingisugust põikpuud. (Matteuse 27:32; Markuse 15:30.) Piiblikirjutajad kasutasid ka sõna xylon, kui nad rääkisid hukkamisvahendist, mille külge Jeesus naelutati. See näitab, et tegu oli püstise, ilma põikpuuta postiga, sest just seda xylon antud kontekstis tähendab. (Apostlite teod 5:30; Galaatlastele 3:13; 1. Peetruse 2:24.) Seega tähendavad nii stauros kui ka xylon posti, mitte risti. Kuna aga Jeesus kasutas sõna stauros, et kirjeldada oma järelkäijate kannatusi, häbi ja piina (Matteuse 16:24), on sõna stauros tõlgitud vastega „piinapost”, xylon aga vastega „post”.

Selle väljaande teised erijooned

Käesolevas väljaandes on umbes 4000 allmärkust. Need on üldjoontes jaotatud järgmiselt.

- „Võib tõlkida ka” Heebrea-, aramea- või kreekakeelse teksti alternatiivne tõlge, mis annab üldjoontes edasi sama mõtte. (Joosua 1:8, „loe seda mõttega”; Koguja 12:13, „karda Jumalat”.)

- „Teine võimalik tähendus” Algteksti alternatiivne tõlge, mis annab edasi erineva, kuid siiski õige mõtte. (1. Moosese 21:6, „naerab koos minuga”; Sakarja 14:21, „kaananlane”.)

- „Sõna-sõnalt” Heebrea-, aramea- või kreekakeelse teksti sõnasõnaline tõlge või algteksti põhitähendus. (1. Moosese 29:31, „ei armastatud”; Jeremija 1:11, „mandlipuu”.)

- Tähendus ja taustinfo Nimede tähendus (1. Moosese 3:17, „Aadam”; 2. Moosese 15:23, „Maara”); info raha- ja mõõtühikute kohta (1. Moosese 6:15, „küünar”); asesõnade selgitus (1. Moosese 49:25, „tema”); viited lisadele ja „Sõnaseletustele” (Koguja 9:10, „surmavald”; Matteuse 5:22, „Gehenna”).

Piibli alguses olev osa „Sissejuhatus Jumala Sõnale” aitab saada ülevaate Piibli põhiõpetustest. Kohe pärast Piibli viimast raamatut on „Piibliraamatute tabel”, „Erinevused salmide numeratsioonis”, „Sõnaregister” ja „Sõnaseletusi”. Viimane aitab lugejal mõista valitud sõnu ja väljendeid Piibli kontekstis. Lisas A on järgmised osad: „Piibli tõlkimise põhimõtted”, „Selle piiblitõlke erijooned”, „Kuidas on Piibel meieni jõudnud”, „Jumala nimi Piibli heebreakeelses osas”, „Jumala nimi Piibli kreekakeelses osas”, „Prohvetid ja kuningad Juudas ja Iisraelis” ning „Jeesuse elu peamised sündmused”. Lisas B on kaardid, joonised ja muu väärt info hoolsatele piibliuurijatele.

Iga piibliraamatu ees on lühiülevaade peatükkide sisust. Sinna lisatud peatüki- ja salminumbrid aitavad vajaliku koha piibliraamatus üles leida.

Iga lehekülje keskel on veerg ristviidetega. Selles väljaandes on ligi 60 000 ristviidet. Ristviited näitavad mingit laadi seoseid kahe või enama piiblisalmi vahel. Peamised seosed on järgmised: paralleeljutustused (samast sündmusest on räägitud eri kohtades), sarnased sündmused, prohvetikuulutus ja selle täitumine, sarnased mõtted, tsitaadid, selgitavad kirjakohad, seadus või põhimõte ja selle rakendus, ajalooline, biograafiline ja geograafiline info.

Ristviited näitavad, et peaaegu igat Piibli seika kinnitab vähemalt üks lisatõend. Ristviidete hoolikas võrdlemine ja allmärkuste uurimine aitab näha, et 66 piibliraamatut on omavahel kooskõlas ning moodustavad kokku ühe terviku — raamatu, mis on Jumalalt. Kõik see aitab Piiblit sügavuti mõista.

A3

Kuidas on Piibel meieni jõudnud

Piibli autor on ise hoolitsenud selle eest, et see raamat säiliks. Ta on lasknud kirja panna järgmise mõtte:

„Meie Jumala sõna püsib igavesti.”

(Jesaja 40:8.)

Ehkki meie ajani pole säilinud ühtegi Piibli heebrea- ja arameakeelse osa* ega kreekakeelse osa originaalkäsikirja, on see väide siiski tõsi. Kuidas me võime olla kindlad, et tänapäeva Piibli sisu vastab sellele, mis oli kirjas algsetes käsikirjades?

JUMALA SÕNA SÄILIMISE EEST KANDSID HOOLT ÜMBERKIRJUTAJAD

Piibli heebreakeelse osa puhul peitub vastus sellele küsimusele iidses tavas, mille seadis sisse Jumal. Nimelt käskis ta teha tekstist ärakirju.* Näiteks pidid kõik Iisraeli kuningad Jehoova juhendite kohaselt tegema endale ärakirja Moosese seadusest. (5. Moosese 17:18.) Peale selle kohustas Jumal leviite Moosese seadust säilitama ja rahvale õpetama. (5. Moosese 31:26; Nehemja 8:7.) Pärast Babüloonia vangipõlve kujunes välja rühm ümberkirjutajaid, keda nimetati ka kirjatundjateks (heebrea keeles soferim). (Esra 7:6, allmärkus.) Aegade jooksul tegid nad Piibli heebreakeelse osa 39 raamatust lugematul hulgal koopiaid.

Sajandite vältel tehti neist raamatutest ärakirju piinliku täpsusega. Keskajal kandis seda traditsiooni edasi rühm juudi kirjatundjaid, keda nimetati masoreetideks. Vanim täielik masoreetide käsikiri on Codex Leningradensis, mis pärineb aastast 1008 või 1009. Ent 20. sajandi keskel leiti Surnumere kirjarullid, mille hulgas oli umbes 220 käsikirja või fragmenti Piiblist. Need käsikirjad on üle tuhande aasta vanemad kui Codex Leningradensis. Surnumere kirjarullide võrdlemine Codex Leningradensis’ega kinnitab olulist tõsiasja: ehkki Surnumere kirjarullide sõnastus on mõnes kohas veidi erinev, ei mõjuta ükski neist erinevustest teksti mõtet.

Kuidas on lugu nende 27 raamatuga, mis moodustavad Piibli kreekakeelse osa? Nende kirjapanijad olid Jeesus Kristuse apostlid ja teised tema esimesed jüngrid. Algkristlased järgisid juudi kirjatundjate traditsiooni ja tegid neist raamatutest koopiaid. (Koloslastele 4:16.) Ehkki Diocletianus ja teised Rooma keisrid püüdsid kogu varakristlikku kirjandust hävitada, on meie ajani säilinud tuhandeid fragmente ja käsikirju.

Kristlikke kirjutisi tõlgiti ka teistesse keeltesse. Esimesed piiblitõlked tehti näiteks armeenia, etioopia, gruusia, kopti, ladina ja süüria keelde.

MILLISED HEEBREA JA KREEKA TEKSTID VÕTTA TÕLKE ALUSEKS?

Kõik Piibli vanad käsikirjad ei ole täpselt ühesuguse sõnastusega. Kuidas siis teada saada, mis oli kirjas originaaltekstis?

Võrdluseks võib tuua olukorra, kus õpetaja palub sajal õpilasel üks raamatu peatükk ümber kirjutada. Isegi kui selle peatüki originaal läheks hiljem kaduma, võimaldaks saja koopia võrdlemine algse teksti siiski kindlaks teha. Iga õpilane võib küll ümberkirjutamisel eksida, kuid on äärmiselt ebatõenäoline, et kõik õpilased teeksid täpselt samu vigu. Ka siis, kui õpetlased võrdlevad omavahel tuhandeid fragmente ja koopiaid vanadest piibliraamatutest, avastavad nad ümberkirjutajate vead ja võivad välja selgitada algse sõnastuse.

„Võib kindlalt öelda, et mitte ühtegi teist muistset kirjatööd pole nii täpselt edasi antud”

Kui kindlad me võime olla selles, et Piibli originaalteksti mõtted on jõudnud meieni muutumatult? Kommenteerides Piibli heebreakeelse osa teksti, lausus õpetlane William Green: „Võib kindlalt öelda, et mitte ühtegi teist muistset kirjatööd pole nii täpselt edasi antud.” Piibli kreekakeelse osa, niinimetatud uue testamendi kohta on piibliõpetlane Frederick Bruce öelnud: „Uue Testamendi kirjutiste kohta leidub rohkem tõendusmaterjali kui paljude klassikaliste autorite kirjutiste kohta. Ometi ei tule kellelgi pähe viimaste autentsust küsitavaks pidada.” Ta lisas: „Kui Uus Testament oleks ilmaliku sisuga raamat, ei kahtleks selle autentsuses keegi.”

Jesaja raamatu 40. peatükk Surnumere kirjarullides (dateeritud ajavahemikku 125–100 e.m.a)

Selle võrdlemisel heebrea käsikirjadega, mis pärinevad umbes tuhat aastat hilisemast ajast, leiti ainult väikseid erinevusi, millest enamik puudutas kirjapilti

Jesaja raamatu 40. peatükk Aleppo Codex’is, mis on üks olulisi masoreetide käsikirju (umbes aastast 930 m.a.j)

Heebrea alustekst. Piibli heebreakeelse osa „Uue maailma tõlke” esialgse ingliskeelse väljaande (1953–1960) aluseks on Rudolf Kitteli Biblia Hebraica. Heebrea teksti uuendatud väljaanded Biblia Hebraica Stuttgartensia ja Biblia Hebraica Quinta kajastavad Surnumere kirjarullide ja teiste muistsete käsikirjade põhjal tehtud uurimistöö hiljutisi tulemusi. Need väljaanded järgivad põhitekstis Codex Leningradensis’t ning lisavad allmärkustes alternatiivseid sõnastusi sellistest allikatest nagu Samaaria Pentateuh, Surnumere kirjarullid, kreekakeelne Septuaginta, arameakeelne Targum, ladinakeelne Vulgata ja süüriakeelne Pešitta. Ingliskeelse „Uue maailma tõlke” 2013. aasta uuendatud väljaande koostamisel on kasutatud nii Biblia Hebraica Stuttgartensia’t kui ka Biblia Hebraica Quinta’t.

Kreeka alustekst. Kui õpetlased Brooke Westcott ja Fenton Hort koostasid 19. sajandi lõpus kreeka standardteksti, mis oleks võimalikult originaalilähedane, võrdlesid nad tol ajal olemas olnud Piibli käsikirju ja fragmente. Sellest standardtekstist lähtus ka tõlkekomitee, kes 20. sajandi keskel tegi ingliskeelse „Uue maailma tõlke”. Kasutati ka teisi varajasi papüüruskäsikirju, mis arvatakse pärinevat 2. ja 3. sajandist m.a.j. Pärast seda on aga saanud õpetlastele kättesaadavaks veel rohkem papüüruskäsikirju. Lisaks peegeldavad õpetlaste viimase aja uurimistöid Nestle’i ja Alandi ning Ühinenud Piibliseltside standardtekstid. Osaliselt kajastuvad need avastused ka käesolevas väljaandes.

Nende standardtekstide põhjal on ilmnenud, et mõned Piibli kreekakeelse osa salmid, mis esinevad vanemates tõlgetes, nagu näiteks ingliskeelses „King James Versionis”, on tegelikult hiljem ümberkirjutajate lisatud. Piibli originaalkäsikirjades neid polnud. Kuna üldiselt tunnustatud salmijaotus kujunes välja juba 16. sajandil, põhjustab nende salmide väljajätmine tänapäeval paljude Piiblite salminumeratsioonis lünki. Need salmid on Matteuse 17:21; 18:11; 23:14; Markuse 7:16; 9:44, 46; 11:26; 15:28; Luuka 17:36; 23:17; Johannese 5:4; Apostlite teod 8:37; 15:34; 24:7; 28:29 ja Roomlastele 16:24. Käesolevas tõlkes on väljajäetud salmide juures allmärkus.

Samuti on leidnud kinnitust, et Markuse evangeeliumi 16. peatüki pikk lõppsõna (salmid 9–20) ja lühike lõppsõna ning salmid Johannese 7:53–8:11 ei esinenud originaalkäsikirjades. Seetõttu neid salme selles tõlkes pole.*

Ingliskeelse „Uue maailma tõlke” 2013. aasta uuendatud väljaandes, millel käesolev tõlge põhineb, on tehtud teisigi muudatusi, et see oleks kooskõlas alustekstiga, mida õpetlased peavad kõige originaalilähedasemaks. Näiteks kõlab mõne käsikirja järgi Matteuse 7:13 nii: „Minge sisse kitsast väravast, sest avar on värav ja lai on tee, mis viib hävingusse.” Eelmistes „Uue maailma tõlke” väljaannetes fraasi „on värav” ei olnud. Kuid käsikirjade põhjalikuma uurimise käigus jõuti järeldusele, et fraas „on värav” oli originaaltekstis olemas. Seetõttu esineb see ka käesolevas tõlkes. Niisuguseid muudatusi on teisigi, kuid tegemist on siiski väikeste muudatustega, mis ei mõjuta Jumala Sõna põhisõnumit.

Papüüruskäsikiri, millel on näha 2. Korintlastele 4:13–5:4 (umbes aastast 200 m.a.j)

^ lõik 5 Edaspidi lihtsalt Piibli heebreakeelne osa.

^ lõik 7 Käsikirjadest oli vaja teha koopiaid muu hulgas seetõttu, et originaalid olid kergesti hävinevast materjalist.

^ lõik 18 Lisainfot selle kohta, miks nende salmide ehtsuses kaheldakse, võib leida ingliskeelse „Uue maailma tõlke” lisamaterjaliga väljaandest, mis ilmus 1984. aastal.

A4

Jumala nimi Piibli heebreakeelses osas

Jumala nimi vanaheebrea kirjas, mis oli kasutusel enne Babüloonia vangipõlve

Jumala nimi heebrea kirjas, mis oli kasutusel pärast Babüloonia vangipõlve

Jumala nimi, mida heebrea keeles tähistatakse nelja konsonandiga יהוה, esineb Piibli heebreakeelses osas ligi 7000 korda. Selles tõlkes on need neli konsonanti ehk tetragramm antud edasi nimekujuga Jehoova. See on Piiblis kõige sagedamini esinev nimi. Piiblikirjutajad kasutavad Jumalast rääkides ka mitmeid kirjeldavaid nimetusi, nagu Kõikvõimas, Kõigekõrgem ja Isand, kuid tetragramm on ainus Jumala kohta kasutatav isikunimi.

Nimi Jehoova pandi Piiblisse kirja Jumala enda juhtimisel. Näiteks lasi Jumal prohvet Joelil tähendada üles järgmised sõnad: „Igaüks, kes hüüab appi Jehoova nime, päästetakse.” (Joel 2:32.) Jumala juhtimisel kirjutas üks laulukirjutaja: „Sina, kelle nimi on Jehoova, sina üksi oled kõrgeim üle kogu maa.” (Laul 83:18.) Jumala nimi esineb ainuüksi Laulude raamatus umbes 700 korda. See raamat koosneb luulevormis tekstidest, mida Jumala rahva seas lauldi ja loeti. Miks on siis Jumala nimi paljudest piiblitõlgetest välja jäetud? Miks käesolevas tõlkes kasutatakse just nimekuju Jehoova? Mida nimi Jehoova tähendab?

Väljavõte Surnumere kirjarullide seast leitud Laulude raamatust, mis on dateeritud esimese sajandi esimesse poolde (m.a.j). Tekst on sellises heebrea kirjas, mida kasutati pärast Babüloonia vangipõlve, kuid tetragramm on kõigis esinemiskohtades vanaheebrea kirjas

Miks on see nimi paljudest piiblitõlgetest välja jäetud? Põhjusi on erinevaid. Mõnede arvates pole kõikvõimsast Jumalast rääkimiseks mingit isikunime vaja. Teisi võib olla mõjutanud juudi traditsioon, mille kohaselt hoidutakse Jumala nime lausumast, sest kardetakse teotada selle pühadust. Kolmandad jällegi on seisukohal, et kuna Jumala nime õiget hääldust ei teata, on parem kasutada austavaid nimetusi, nagu Issand või Jumal. Need põhjendused pole aga piisavalt veenvad. Miks võib nii öelda?

- Need, kes väidavad, et kõikvõimsast Jumalast rääkimiseks pole isikunime vaja, ignoreerivad tõsiasja, et vanades Piibli käsikirjades (ka neis, mis on säilinud ajast enne Kristuse sündi) on Jumala isikunimi olemas. Nagu eespool mainitud, pandi Jumala isikunimi tema juhtimisel Piiblisse kirja umbes 7000 korda. On ilmne, et Jumal tahab, et me tema nime teaksime ja seda ka kasutaksime.

- Tõlkijad, kes austusest juudi traditsiooni vastu Jumala nime Piiblist kõrvaldavad, jätavad tähelepanuta väga olulise tõsiasja. Nimelt, ehkki paljud juudi kirjatundjad keeldusid Jumala nime välja ütlemast, ei kõrvaldanud nad seda Piibli käsikirjadest. Surnumere lähedalt Kumranist leitud vanades käsikirjades esineb Jumala nimi palju kordi. Näitamaks, kus Jumala nimi algtekstis esineb, kirjutavad mõned piiblitõlkijad neis kohtades sõna ISSAND suurtähtedega. See tekitab aga küsimusi. Kui tõlkijad tunnistavad, et Jumala nimi esineb Piibli käsikirjades tuhandeid kordi, siis miks on nad võtnud endale vabaduse see nimi millegagi asendada või Piiblist hoopis välja jätta? Mis õigusega nad seda teevad? Ainult nemad ise võivad neile küsimustele vastata.

- Need, kes väidavad, et Jumala nime ei tohiks kasutada, kuna selle hääldus pole teada, kasutavad siiski vabalt nime Jeesus. Esimesel sajandil hääldasid aga Jeesuse jüngrid nime Jeesus teistmoodi kui enamik kristlasi tänapäeval. Juudikristlased hääldasid Jeesuse nime tõenäoliselt ješua ning sõna „messias” (mis tähendab „kristus”) mašiahh. Kreeka keelt kõnelevatele kristlastele oli ta Iesus Khristos ja ladina keele kõnelejatele Iesus Christus. Jumala juhtimisel talletati Piiblisse selle nime kreekakeelne vorm. See näitab, et esimese sajandi kristlaste meelest oli mõistlik kasutada oma keeles tavapärast nimekuju. Nõndasamuti on Piibli „Uue maailma tõlke” komitee meelest mõistlik kasutada nimekuju Jehoova, ehkki vanaheebrea keeles hääldati Jumala nime teistmoodi.

Miks kasutab „Uue maailma tõlge” just nimekuju Jehoova? Eesti keeles vastavad tetragrammi neljale tähele יהוה konsonandid JHVH. Tetragrammis pole täishäälikuid, kuna vanaheebrea keeles vokaale kirja ei pandud. Ajal, kui vanaheebrea keel oli igapäevane kõnekeel, oli lugejail kerge lisada sõnadesse õiged täishäälikud.

Umbes tuhat aastat pärast Piibli heebreakeelse osa valmimist lõid juudi õpetlased hääldusmärkide süsteemi, mille abil sai näidata, milliseid täishäälikuid heebrea keele lugemisel kasutada. Selleks ajaks oli aga paljusid juute haaranud ebausk, et on vale Jumala nime välja öelda, ja seepärast kasutasid nad selle nime asemel teatavaid väljendeid. Näib, et tetragrammi kirjutamisel lisasid nad neile neljale konsonandile vokaalid, mis esinesid Jumala nime asemel kasutatavates väljendites. Seepärast pole vokaalimärkidega käsikirjade põhjal võimalik kindlaks teha, kuidas seda nime heebrea keeles algselt hääldati. Mõned arvavad, et seda hääldati jahve, kuid on ka teisi arvamusi. Ühes Surnumere kirjarullis, milles on katkend 3. Moosese raamatust kreeka keeles, on Jumala nime translitereeringuks Iao. Vana aja kreeka kirjameeste tekstidele tuginedes on pakutud välja ka hääldusvorme iae, iabe ja iaue. Siiski pole põhjust ühtki vormi ainuõigeks pidada, kuna see, kuidas Jumala teenijad tema nime heebrea keeles hääldasid, pole teada. (1. Moosese 13:4; 2. Moosese 3:15.) Me teame aga seda, et Jumal kasutas oma rahvaga suheldes oma nime sageli ning et iisraellased pöördusid tema poole nimepidi ja kasutasid seda vabalt omavahelistes vestlustes. (2. Moosese 6:2; 1. Kuningate 8:23; Laul 99:9.)

Miks kasutab siis käesolev tõlge just nimekuju Jehoova? Eesti keeles on sellel nimel pikk ajalugu.

Jumala nimi kirjakohas 1. Moosese 15:2 William Tyndale’i Pentateuhi tõlkes (1530)

Üks vanimaid säilinud näiteid on Tallinna Pühavaimu kiriku õpetaja Georg Mülleri jutluste käsikirjades aastatest 1600–1606. Neis eestikeelsetes jutlustes esineb Jumala nimi kujul Iehoua. Seega on Jumala nime eesti keeles kasutatud vähemalt 400 aastat. Esimeses eestikeelses täispiiblis, mis ilmus aastal 1739, esines tuhandeid kordi nimi Jehowa. Teoloogiadoktor Ain Riistan kirjutas aastal 2009: „Kuidas aga suhtuda nimesse Jehoova? ... [Ma] leian, et sõna Jehoova kõlbab meil öelda küll. Sest sõltumata selle sõna päritolust on sel olnud ... paljude põlvkondade jaoks väga oluline ja sügav tähendus — Jehoova on selle Jumala nimi, kes on saatnud oma Poja inimkonda lunastama.”

Sellesarnane nimekuju on levinud teisteski keeltes. Näiteks ingliskeelses Piiblis esines Jumala nimi esimest korda juba aastal 1530. See oli William Tyndale’i Pentateuhi (viie Moosese raamatu) tõlkes. Tyndale kasutas nimekuju Iehouah. Samal sajandil tõlgiti Piibel veel mitmesse Euroopa keelde ning sarnast nimekuju kasutasid veel paljud piiblitõlkijad, näiteks Sebastian Münster (ladina keeles, 1534), Pierre-Robert Olivétan (prantsuse keeles, 1535), Antonio Brucioli (itaalia keeles, 1540) ja Casiodoro de Reina (hispaania keeles, 1569).

Tetragramm JHVH, mis tähendab „tema põhjustab saamise”

Verb HVH, mis tähendab „saama”

Mida nimi Jehoova tähendab? Nimi Jehoova tuleneb heebrea verbist, mis tähendab „olema” või „saama”. Paljude õpetlaste meelest tuleneb Jumala nimi selle verbi kausatiivsest ehk põhjustavast vormist. Piibli „Uue maailma tõlke” komitee arusaama kohaselt tähendab Jumala nimi „tema põhjustab [kellegi, millegi] saamise [kellekski, millekski]”. Õpetlastel on selle nime tähenduse suhtes erinevaid seisukohti, mistõttu me ei väida, et meie arusaam on ainuõige. Siiski sobib see tähendus hästi kokku sellega, kes Jehoova on: ta on kõige looja, kelle eesmärgid kunagi ei nurju. Jah, peale selle, et ta on universumi ja intelligentsed olendid loonud, viib ta oma tahte ja eesmärgid alati ellu, mis ka ei juhtuks.

Seega ei piirdu nimes Jehoova sisalduva verbi tähendus 2. Moosese 3:14 esineva sugulusverbi „saama” tähendusega. Selles kirjakohas öeldakse: „Ma Saan, Kelleks Ma Tahan” (võib tõlkida ka „Ma Saan, Kelleks Ma Saan”). Need sõnad ei anna täielikult edasi Jumala nime tähendust. Pigem kirjeldavad need Jumala isiksuse ühte tahku, näidates, et ta võib igas olukorras saada, kelleks vaja, et oma eesmärgid täide viia. Seega nimi Jehoova küll hõlmab mõtet, et Jehoova ise saab, kelleks tahab, kuid sellega tema nime tähendus ei piirdu. See nimi sisaldab ka mõtet, et ta põhjustab oma loodu saamise, kelleks või milleks vaja, et oma eesmärgid täide viia.

A5

Jumala nimi Piibli kreekakeelses osas

Piibliõpetlased tunnistavad tõsiasja, et Jumala isikunimi esineb Piibli heebreakeelse osa algtekstis tetragrammi kujul (יהוה) umbes 7000 korda. Paljud on aga seisukohal, et seda ei leidunud kreekakeelse osa algtekstis. Sel põhjusel pole tänapäeval enamikus niinimetatud uue testamendi tõlgetes Jehoova nime. Ka neis kreekakeelse osa salmides, kus tsiteeritakse heebreakeelset osa, ei kasuta enamik piiblitõlkijaid tetragrammi vastena Jumala nime, vaid austavat nimetust Issand.

„Uue maailma tõlge” ei järgi seda üldlevinud suundumust. Selles tõlkes esineb kreekakeelses osas nimi Jehoova kokku 237 korda. Tõlkijad tegid sellekohase otsuse, arvestades kahe olulise teguriga. Esiteks, tänapäeval olemasolevad kreekakeelsed käsikirjad pole originaalid. Tuhandetest praeguseni säilinud koopiatest tehti suurem osa vähemalt kaks sajandit pärast originaalide kirjutamist. Teiseks, tolleaegsed ümberkirjutajad asendasid tetragrammi kreekakeelse sõnaga kyrios, mis tähendab „isand”, või siis kirjutasid ümber käsikirju, kus seda oli juba tehtud.

„Uue maailma tõlke” komitee on veendunud, et algsetes kreekakeelsetes käsikirjades esines tetragramm. See veendumus põhineb järgmistel tõenditel.

- Jeesuse ja apostlite päevil sisaldasid Piibli heebreakeelse osa käsikirjad läbivalt tetragrammi. Varasematel aegadel seadsid vähesed selle tõsiasja kahtluse alla. Kumrani lähedalt leitud heebreakeelsed käsikirjad (mis on dateeritud esimesse sajandisse m.a.j) on nüüdseks seadnud selle tõsiasja väljapoole igasugust kahtlust.

- Tetragramm esines Jeesuse ja apostlite päevil Piibli heebreakeelse osa kreekakeelses tõlkes. Sajandeid arvasid õpetlased, et Piibli heebreakeelse osa kreekakeelses tõlkes (Septuagintas) polnud tetragrammi. Kuid 20. sajandi keskpaiku äratasid teadlaste tähelepanu mõned väga vanad fragmendid Septuagintast, mis oli kasutusel Jeesuse ajal. Neil fragmentidel on Jumala nimi, mis on kirjutatud heebrea tähtedega. Seega sisaldasid Jeesuse-aegsed kreekakeelsed piiblikäsikirjad Jumala nime. Kuid 4. sajandil ei leidunud tuntumates Septuaginta käsikirjades (nagu Codex Vaticanus ja Codex Sinaiticus) Jumala nime enam mitte kusagil 1. Moosese raamatust kuni Malakini, kus see oli olnud varasemates käsikirjades. Seepärast pole üllatav, et sellest ajast pärit piiblikäsikirjades pole Jumala nime ka Piibli kreekakeelses osas.

Jeesus ütles palves Jumalale: „Ma olen avaldanud su nime inimestele, kelle sa oled andnud mulle maailmast.” Samuti ütles ta, et ta annab seda nime inimestele teada ka edaspidi.

- Piibli kreekakeelsest osast on näha, et Jeesus kasutas sageli Jumala nime ja tegi selle teistele teatavaks. Jeesus ütles palves Jumalale: „Ma olen avaldanud su nime inimestele, kelle sa oled andnud mulle maailmast.” Samuti ütles ta, et ta annab seda nime inimestele teada ka edaspidi. (Johannese 17:6, 11, 12, 26.)

- Kuna Piibli kreekakeelne osa on Jumala vaimu mõjutusel kirjutatud jätk heebreakeelsele osale, oleks nime Jehoova järsk kadumine kreekakeelsest osast vastuoluline. Esimese sajandi keskpaiku ütles Jeesuse jünger Jaakobus Jeruusalemma vanematele: „Simeon on selgitanud, kuidas Jumal ise on pööranud tähelepanu mittejuutidele, et koguda nende seast rahvas, kes kannaks tema nime.” (Apostlite teod 15:14.) Pole loogiline, et Jaakobus oleks midagi sellist öelnud, kui esimesel sajandil ei oleks Jumala nime tuntud ega kasutatud.

- Piibli kreekakeelses osas esineb Jumala nime lühivorm. Piiblisalmides Ilmutus 19:1, 3, 4, 6 sisaldub Jumala nimi sõnas „halleluuja”. See tuleneb heebreakeelsest väljendist, mis tähendab „kiitke Jaahi”. Jaah on nime Jehoova lühivorm. Paljud nimed Piibli kreekakeelses osas sisaldavad Jumala nime. Nagu mitmed teatmeteosed selgitavad, tähendab nimi Jeesus „Jehoova on pääste”.

- Vanad juutide ülestähendused osutavad sellele, et juudikristlased kasutasid oma kirjutistes Jumala nime. Suulise seaduse kogumikus Toseftas, mille kirjutamine lõpetati umbes aastal 300, on öeldud kristlike kirjutiste kohta, mis hingamispäeval ära põletati: „Evangelistide ja min’ide [ilmselt juudikristlaste] raamatuid tulest ei säästeta. Kui need leitakse, on need lubatud sealsamas ära põletada ühes neis esineva Jumala nimega.” Sama allikas tsiteerib 2. sajandi alguses elanud rabi Jose’d Galileast, kelle sõnul muudel nädalapäevadel „lõigatakse neist [ilmselt kristlikest kirjutistest] Jumala nimega kohad välja ja pannakse kõrvale ning ülejäänu põletatakse ära”.

- Mõnede piibliõpetlaste arvates on väga tõenäoline, et Jumala nimi esines Piibli kreekakeelse osa neis salmides, kus tsiteeriti heebreakeelset osa. Väljaandes „The Anchor Bible Dictionary” on öeldud teema all „Tetragramm Uues Testamendis”: „On tõendeid, et kui U[us] T[estament] kirja pandi, esines tetragramm, Jumala nimi Jahve, seal kas osas või kõigis kohtades, kus tsiteeriti V[ana] T[estamenti].” Õpetlane George Howard lausub: „Kuna tetragramm esines tollal veel kreekakeelses Piiblis [Septuagintas], mis oli algkiriku pühakiri, on mõistlik uskuda, et UT kirjutajad säilitasid tetragrammi tekstides, kus nad seda pühakirja tsiteerisid.”

- Tunnustatud piiblitõlkijad on kasutanud Piibli kreekakeelse osa tõlkes Jumala nime. „Uue maailma tõlge” pole sugugi esimene, mis seda teeb. Ainuüksi saksa keeles esineb 11-s Piibli kreekakeelse osa tõlkes nimekuju Jehova(h) või Jahwe (saksakeelsete nimekujude kirjapildis esineb väikseid variatsioone) ning neli tõlkijat lisab Jumala nime sulgudesse sõna „Issand” taha. Rohkem kui 70 saksakeelset tõlget paneb selle nime allmärkustesse või kommentaaridesse. Inglise keeles kasutavad Jumala nime näiteks Herman Heinfetter oma tõlkes „A Literal Translation of the New Testament ... From the Text of the Vatican Manuscript” (1863) ja Benjamin Wilson oma tõlkes „The Emphatic Diaglott” (1864). Prantsuskeelsetest tõlgetest võib tuua näiteks järgmised: „Bible de Darby” (1940), kus esineb nimekuju Jéhovah mõnes allmärkuses; „Bible de Chouraqui” (1985), kus esineb IHVH; Claude Tresmontant’i tõlgitud evangeeliumid ja Ilmutusraamat (ajavahemikus 1984–1988), kus esineb yhwh. Hispaania keeles kasutas 20. sajandi alguses tõlkija Pablo Besson oma tõlkes nimekuju Jehová kirjakohtades Luuka 2:15 ja Juuda 14 ning ta pakub ligi 100 allmärkuses võimalikuks tõlkevasteks Jumala nime. Juba kaua enne neid tõlkeid, alates 16. sajandist, esines Piibli kreekakeelse osa heebreakeelsetes tõlgetes tetragramm paljudes salmides.

Jumala nimi tekstis Apostlite teod 2:34, Benjamin Wilsoni „The Emphatic Diaglott” (1864)

- Rohkem kui sajas keeles sisaldavad Piibli kreekakeelse osa tõlked Jumala nime. Paljudes Euroopa, Aasia, Aafrika ja Vaikse ookeani saarte keeltes, samuti paljudes Ameerika põliskeeltes kasutatakse Jumala nime rohkesti. (Vaata loetelu lk 1742 ja 1743.) Tõlkijad, kes Piiblit nendesse keeltesse tõlkisid, kasutasid Jumala nime samalaadsetel põhjustel, millest eespool räägiti. Mõned neist tõlgetest on tehtud hiljuti, näiteks rotumakeelne tõlge (1999), kus nimekuju Jihova esineb 48 salmis kokku 51 korda, ja batakikeelne tõlge (1989), kus esineb nimekuju Jahowa 110 korda (bataki keelt kõneldakse Indoneesias).

Jumala nimi tekstis Markuse 12:29, 30 havaikeelses tõlkes

Seega on olemas kindel alus Jumala nime Jehoova kasutamiseks Piibli kreekakeelse osa tõlkes. Just seda ongi „Uue maailma tõlke” tõlkijad teinud. Nad peavad Jumala nimest sügavalt lugu ega taha aukartusest Jumala vastu jätta tõlkest välja midagi, mis oli algtekstis. (Ilmutus 22:18, 19.)

Keeled ja murded, milles Jumala nimi esineb Piibli kreekakeelse osa põhitekstis

Keel või murre: Jumala nimi

- aneitjumi: Ihova

- angami: Jihova

- aravaki: Jehovah

- avabakali: Yehóa

- bangi: Yawe

- bataki (Toba): Jahowa

- benga: Jěhova

- bolia: Yawe

- bube: Yehovah

- bullom-soo: Jehovah

- dakota: Jehowa

- dobu: Ieoba

- duala: Yehowa

- eboo: Yawe

- efate (põhja): Yehova

- efiki: Jehovah

- eve: Yehowa

- fangi: Jehôva

- fidži: Jiova

- gaa: Iehowa

- gibario (kerevo keele murre): Iehova

- grebo: Jehova

- havai: Iehova

- heebrea: יהוה

- hindustani: Yihováh

- hirimotu: Iehova

- hispaania: Jehová; Yahvé; YHWH; Yahweh

- hollandi: Jehovah

- horvaadi: Jehova

- hotšangi: Jehowa

- ila: Yaave

- iliku (lusengo keele murre): Yawe

- indoneesia: YAHWEH

- inglise: Jehovah

- kala-lagau-jaa: Iehovan

- kalanga: Yehova; Yahwe

- kalendžini: Jehovah

- kerevo: Iehova

- kipsigi: Jehoba

- kiribati: Iehova

- konjaki: Jihova

- koosa: Yehova

- korea: Yeohowa

- kosrae: Jeova

- kuliviu: Iova

- kõmri: Iehofah

- lao: Yehowa

- levo: Yehova

- lingala: Yawe

- ljele: Jehova

- logo: Yehova

- lonvolvoli: Jehovah

- lotha: Jihova

- luba (Kasai): Yehowa

- luba (Katanga): Yehova

- lugbara: Yehova

- luimbi: Yehova

- luna: Yeoba

- lunda: Yehova

- luo: Yawe

- luvale: Yehova

- malagassi: Jehovah; Iehôvah

- malo: Iova

- mao: Jihova

- markii: Iehova

- maršalli: Jeova

- maskogi: Cehofv

- mentavei: Jehoba

- meri: Iehoua

- misima-paneati: Iehova

- mizo: Jehovan; Jihova’n

- mjene: Yeôva

- mohoogi: Yehovah

- mongo: Yawe; Yova

- mortloki: Jioua

- motu: Iehova

- mpongve (mjene keele murre): Jehova

- nandi: Jehova

- narrinjeri: Jehovah

- nauru: Jehova

- navaho: Jîho’vah

- ndau: Jehova

- nembe: Jehovah

- nengone: Iehova

- ngando: Yawe

- ntomba: Yawe

- nukuoro: Jehova

- poola: Jehowa

- portugali: Iáhve

- prantsuse: IHVH; yhwh

- põhjarengma: Jihova

- rarotonga: Jehova; Iehova

- rerepi: Iova

- rotuma: Jihova

- sakao: Ihova; Iehova

- saksa: Jehovah; Jehova

- samoa: Ieova

- sangtami: Jihova

- seneka: Ya’wĕn

- sengele: Yawe

- sie: Iehōva

- songe: Yehowa

- sotho: Yehofa

- sranani: Jehova

- sukuma: Yahuwa; Jakwe

- suulu: Jehova; YAHWE

- zande: Yekova

- tahiti: Iehova

- tai: Yahowa

- temne: Yehṓfa; Yehofa

- toaripi: Jehova; Iehova

- tolai: Ieova

- tonga (Mosambiik): Jehova

- tonga (Tonga saared): Jihova; Sihova

- tsvana: Jehofa; Yehova; Yehofa

- tšakobo: Jahué

- tšerokii: Yihowa

- tšini (Hakha): Zahova

- tšippeva: Jehovah

- tšokto: Chihowa

- tšuugi: Jiowa

- umbundu: Yehova

- uripivi-vala-rano-atšini: Iova

- vampanoagi: Jehovah

(Lisaks nendele keeltele on palju keeli ja murdeid, milles Jumala nimi esineb allmärkustes või selgitustes.)

Üle 120 keele

A6-A

Prohvetid ja kuningad Juudas ja Iisraelis (1. osa)

Lõunapoolse, kahest suguharust koosnenud Juuda kuningriigi kuningad

997 e.m.a

Rehabeam: 17 aastat

980

Abija (Abijam): 3 aastat

978

Aasa: 41 aastat

937

Joosafat: 25 aastat

913

Jooram: 8 aastat

u 906

Ahasja: 1 aasta

u 905

Kuninganna Atalja: 6 aastat

898

Joas: 40 aastat

858

Amasja: 29 aastat

829

Ussija (Asarja): 52 aastat

Põhjapoolse, kümnest suguharust koosnenud Iisraeli kuningriigi kuningad

997 e.m.a

Jerobeam: 22 aastat

u 976

Naadab: 2 aastat

u 975

Baesa: 24 aastat

u 952

Eela: 2 aastat

Simri: 7 päeva (u 951)

Omri ja Tibni: 4 aastat

u 947

Omri (üksi): 8 aastat

u 940

Ahab: 22 aastat

u 920

Ahasja: 2 aastat

u 917

Jooram: 12 aastat

u 905

Jehu: 28 aastat

876

Jooahas: 14 aastat

u 862

Jooahas ja Joas: 3 aastat

u 859

Joas (üksi): 16 aastat

u 844

Jerobeam II: 41 aastat

- Prohvetite loetelu

- Joel

- Eelija

- Eliisa

- Joona

- Aamos

A6-B

Prohvetid ja kuningad Juudas ja Iisraelis (2. osa)

Lõunapoolse kuningriigi kuningad (jätkub)

777 e.m.a

Jootam: 16 aastat

762

Aahas: 16 aastat

746

Hiskija: 29 aastat

716

Manasse: 55 aastat

661

Aamon: 2 aastat

659

Joosija: 31 aastat

628

Jooahas: 3 kuud

Joojakim: 11 aastat

618

Joojakin: 3 kuud ja 10 päeva

617

Sidkija: 11 aastat

607

Babüloonlased laastavad Nebukadnetsari juhtimisel Jeruusalemma ja sealse templi. Sidkija, viimane Taaveti soost maine kuningas, tõugatakse troonilt.

Põhjapoolse kuningriigi kuningad (jätkub)

u 803 e.m.a

Sakarja: teadaolevalt valitses ainult 6 kuud

Sakarja hakkab valitsema (ilmselt sai ta täieliku võimu alles umbes aastal 792).

u 791

Sallum: 1 kuu

Menahem: 10 aastat

u 780

Pekahja: 2 aastat

u 778

Pekah: 20 aastat

u 758

Hosea: 9 aastat alates u 748

u 748

Ilmselt umbes aastal 748 saab Hosea võimu täielikult enda kätte (võimalik, et see toimus Assüüria valitseja Tiglatpilesar III toetusel).

740

Assüüria vallutab Samaaria ja alistab Iisraeli; põhjapoolne, kümnest suguharust koosnev Iisraeli kuningriik lakkab olemast.

- Prohvetite loetelu

- Jesaja

- Miika

- Sefanja

- Jeremija

- Nahum

- Habakuk

- Taaniel

- Hesekiel

- Obadja

- Hoosea

A7-A

Jeesuse elu peamised sündmused. Enne Jeesuse teenistust

Nelja evangeeliumi sündmused ajalises järjestuses

Iga järgneva tabeli juurde kuulub kaart, kus on näidatud Jeesuse rännakud ja kuulutustööreisid. Nooled kaartidel ei kujuta täpseid teekondi, vaid näitavad üldist suunda. Lühend u tähendab „umbes”.

Enne Jeesuse teenistust

AEG

KOHT

SÜNDMUS

MATTEUSE

MARKUSE

LUUKA

JOHANNESE

3 e.m.a

Jeruusalemm, tempel

Ingel Gabriel ennustab Sakariasele Ristija Johannese sündi

1:5–25

u 2 e.m.a

Naatsaret; Juudamaa

Ingel Gabriel ennustab Maarjale Jeesuse sündi; Maarja külastab oma sugulast Eliisabetti

1:26–56

2 e.m.a

Juuda mägismaa

Ristija Johannese sünd ja nimepanek; Sakarias räägib prohvetlikult; Johannes elab kõrbes

1:57–80

u 1. okt 2 e.m.a

Petlemm

Jeesuse sünd; „Sõna sai inimeseks” 1:1–25

1:1–25

2:1–7

1:1–5, 9–14

Petlemma ümbrus; Petlemm

Ingel kuulutab karjastele head sõnumit; inglid ülistavad Jumalat; karjased lähevad vastsündinut vaatama

2:8–20

Petlemm; Jeruusalemm

Jeesuse ümberlõikamine 8. päeval; vanemad viivad ta pärast 40. päeva templisse

2:21–38

1 e.m.a või 1 m.a.j

Jeruusalemm; Petlemm; Egiptus; Naatsaret

Astroloogid; pere põgeneb Egiptusse; Herodes tapab poisslapsed; pere naaseb Egiptusest ja asub elama Naatsaretti

2:1–23

2:39, 40

12. a paasapüha

Jeruusalemm

12-aastane Jeesus esitab templis õpetajatele küsimusi

2:41–50

Naatsaret

Naaseb Naatsaretti; kuulab edaspidigi vanemate sõna; õpib puusepaks; Maarjale sünnib veel neli poega ja ka tütreid (Mt 13:55, 56; Mr 6:3)

2:51, 52

29. a kevad

Kõrb; Jordani jõgi

Ristija Johannes alustab oma teenistust

3:1–12

1:1–8

3:1–18

1:6–8, 15–28

A7-B

Jeesuse elu peamised sündmused. Jeesuse teenistuse algus

AEG

KOHT

SÜNDMUS

MATTEUSE

MARKUSE

LUUKA

JOHANNESE

29. a sügis

Jordani jõgi, ilmselt Betaanias või selle lähedal Jordani idakaldal

Jeesuse ristimine ja võidmine; Jehoova ütleb, et Jeesus on tema poeg, kellest tal on hea meel

3:13–17

1:9–11

3:21–38

1:32–34

Juuda kõrb

Kurat püüab teda kiusatusse viia

4:1–11

1:12, 13

4:1–13

Betaania Jordani idakaldal

Ristija Johannes ütleb, et Jeesus on Jumala Tall; esimesed jüngrid ühinevad Jeesusega

1:15, 29–51

Galilea Kaana; Kapernaum

Esimene imetegu pulmapeol, muudab vee veiniks; läheb Kapernauma

2:1–12

30. a paasapüha

Jeruusalemm

Puhastab templi

2:13–25

Räägib Nikodeemosega

3:1–21

Juudamaa; Ainon

Läheb Juudamaa maapiirkonda, tema jüngrid ristivad inimesi; Johannese viimane tunnistus Jeesusest

3:22–36

Tiberias; Juudamaa

Johannes vangistatakse; Jeesus läheb Galileasse

4:12; 14:3–5

6:17–20

3:19, 20

4:1–3

Sühhar, Samaaria

Õpetab teel Galileasse samaarlasi

4:4–43

Juuda kõrb

A7-C

Jeesuse elu peamised sündmused. Jeesuse ulatuslik teenistus Galileas (1. osa)

AEG

KOHT

SÜNDMUS

MATTEUSE

MARKUSE

LUUKA

JOHANNESE

30. a

Galilea

Jeesus teatab esimest korda, et „taeva kuningriik on lähedal”

4:17

1:14, 15

4:14, 15

4:44, 45

Kaana; Naatsaret; Kapernaum

Tervendab ametniku poja; loeb ette Jesaja raamatut; läheb Kapernauma

4:13–16

4:16–31

4:46–54

Galilea meri, Kapernauma lähedal

Kutsub neli jüngrit: Siimoni ja Andrease, Jaakobuse ja Johannese

4:18–22

1:16–20

5:1–11

Kapernaum

Tervendab Siimoni ämma ja teised

8:14–17

1:21–34

4:31–41

Galilea

Esimene reis Galileasse (4 jüngriga)

4:23–25

1:35–39

4:42, 43

Tervendab pidalitõbise; rahvahulgad järgnevad talle

8:1–4

1:40–45

5:12–16

Kapernaum

Tervendab halvatu

9:1–8

2:1–12

5:17–26

Kutsub Matteuse; sööb koos patustega; paastumise küsimus

9:9–17

2:13–22

5:27–39

Juudamaa

Kuulutab sünagoogides

4:44

31. a paasapüha

Jeruusalemm

Tervendab Betsatas haige mehe; juudid püüavad Jeesust tappa

5:1–47

Tagasiteel Jeruusalemmast (?)

Jüngrid katkuvad viljapäid; Jeesus on „hingamispäeva isand”

12:1–8

2:23–28

6:1–5

Galilea; Galilea meri

Tervendab mehe käe; rahvas järgneb talle; tervendab veel paljusid

12:9–21

3:1–12

6:6–11

Kapernauma lähedal

Valib 12 apostlit

3:13–19

6:12–16

Kapernauma lähedal

Mäejutlus

5:1–7:29

6:17–49

Kapernaum

Tervendab sadakonnaülema teenri

8:5–13

7:1–10

Nain

Äratab üles lesknaise poja

7:11–17

Tiberias; Galilea (Nain või lähikond)

Johannes saadab jüngrid Jeesuse juurde; tõde avaldatakse lastele; hea ike

11:2–30

7:18–35

Galilea (Nain või lähikond)

Patune naine valab õli tema jalgadele; mõistujutt võlglastest

7:36–50

Galilea

Teine kuulutustööreis (12 jüngriga)

8:1–3

Ajab deemoneid välja; andestamatu patt

12:22–37

3:19–30

Prohvet Joona tunnustäht

12:38–45

Tulevad tema ema ja vennad; ütleb, et jüngrid on tema sugulased

12:46–50

3:31–35

8:19–21

A7-D

Jeesuse elu peamised sündmused. Jeesuse ulatuslik teenistus Galileas (2. osa)

AEG

KOHT

SÜNDMUS

MATTEUSE

MARKUSE

LUUKA

JOHANNESE

31. või 32. a

Kapernauma kant

Räägib mõistujutte kuningriigi kohta

13:1–53

4:1–34

8:4–18

Galilea meri

Vaigistab paadis olles tormi

8:18, 23–27

4:35–41

8:22–25

Gadaralaste maa

Saadab deemonid sigadesse

8:28–34

5:1–20

8:26–39

Ilmselt Kapernaum

Tervendab verejooksu all kannatava naise; äratab üles Jairuse tütre

9:18–26

5:21–43

8:40–56

Kapernaum (?)

Tervendab pimeda ja tumma

9:27–34

Naatsaret

Põlatakse jälle kodulinnas ära

13:54–58

6:1–5

Galilea

Kolmas reis Galileasse; laiendab tööd, saates välja apostlid

9:35–11:1

6:6–13

9:1–6

Tiberias

Herodes tapab Ristija Johannese; on Jeesuse pärast segaduses

14:1–12

6:14–29

9:7–9

32. a, enne paasapüha (Joh 6:4)

Kapernaum (?); Galilea mere kirderannik

Apostlid naasevad kuulutustööreisilt; Jeesus toidab 5000 meest

14:13–21

6:30–44

9:10–17

6:1–13

Galilea mere kirderannik; Genneesaret

Jeesust püütakse kuningaks tõsta; kõnnib merel; tervendab paljusid

14:22–36

6:45–56

6:14–21

Kapernaum

Ütleb, et on eluleib; paljudele saab see komistuskiviks ja nad lahkuvad

6:22–71

32. a, pärast paasapüha

Ilmselt Kapernaum

Laidab inimeste pärimusi

15:1–20

7:1–23

7:1

Foiniikia; Dekapolis

Tervendab sürofoiniikia naise tütre; toidab 4000 meest

15:21–38

7:24–8:9

Magadan

Prohvet Joona tunnustäht

15:39–16:4

8:10–12

Tegevus Galilea mere ääres

(Tuntud ka kui Genneesareti järv ja Tiberiase meri)

1. 1 Vaigistab tormi

2. 2 Saadab deemonid sigade sisse

3. 3 Toidab 5000 meest

4. 4 Kõnnib vee peal

5. 5 Toidab 4000 meest

6. 6 Mäejutluse arvatav toimumispaik

A7-E

Jeesuse elu peamised sündmused. Jeesuse ulatuslik teenistus Galileas (3. osa) ja Juudamaal

AEG

KOHT

SÜNDMUS

MATTEUSE

MARKUSE

LUUKA

JOHANNESE

32. a, pärast paasapüha

Galilea meri; Betsaida

Sõites paadiga Betsaidasse, hoiatab Jeesus variseride juuretise eest; tervendab pimeda mehe

16:5–12

8:13–26

Filippuse Kaisarea ala

Kuningriigi võtmed; ennustab oma surma ja ülestõusmist

16:13–28

8:27–9:1

9:18–27

Ilmselt Hermoni mägi

Muutumine; kostab Jehoova hääl

17:1–13

9:2–13

9:28–36

Filippuse Kaisarea ala

Tervendab deemonist vaevatud poisi

17:14–20

9:14–29

9:37–43

Galilea

Ennustab jälle oma surma

17:22, 23

9:30–32

9:43–45

Kapernaum

Maksab maksu kala suust leitud mündiga

17:24–27

Suurim kuningriigis; kadunud lammas; ori, kes ei andesta

18:1–35

9:33–50

9:46–50

Galilea–Samaaria ala

Teel Jeruusalemma ütleb jüngritele, et nad heidaks kuningriigi nimel kõik kõrvale

8:19–22

9:51–62

7:2–10

Jeesuse hilisem teenistus Juudamaal

AEG

KOHT

SÜNDMUS

MATTEUSE

MARKUSE

LUUKA

JOHANNESE

32. a lehtmajadepüha

Jeruusalemm

Õpetab pühade ajal; korravalvurid saadetakse teda kinni võtma

7:11–52

Ütleb: „Mina olen maailma valgus”; tervendab pimedana sündinud mehe

8:12–9:41

Ilmselt Juudamaa

Saadab välja 70 jüngrit; need tulevad rõõmsana tagasi

10:1–24

Juudamaa; Betaania

Mõistujutt halastajast samaarlasest; külastab Maarjat ja Martat

10:25–42

Ilmselt Juudamaa

Kordab näidispalvet; mõistujutt visast sõbrast

11:1–13

Ajab deemoneid välja; mainib jälle Joona tunnustähte

11:14–36

Einestab variseridega; mõistab hukka variseride silmakirjalikkuse

11:37–54

Mõistujutud: rikas rumal mees, ustav majapidaja

12:1–59

Tervendab küürus naise; mõistujutud: sinepiseeme, juuretis

13:1–21

32. a templipühitsemispüha

Jeruusalemm

Hea karjane ja lambatara; juudid püüavad teda tappa; läheb Betaaniasse Jordani idakaldale

10:1–39

A7-F

Jeesuse elu peamised sündmused. Jeesuse hilisem teenistus Jordanist ida pool

AEG

KOHT

SÜNDMUS

MATTEUSE

MARKUSE

LUUKA

JOHANNESE

32. a, pärast templipühitsemispüha

Betaania Jordani idakaldal

Läheb sinna, kus Johannes oli ristinud; paljud usuvad Jeesusesse

10:40–42

Perea

Teel Jeruusalemma õpetab linnades ja külades

13:22

Õhutab minema sisse kitsast uksest; kurvastab Jeruusalemma pärast

13:23–35

Ilmselt Perea

Õpetab alandlikkust; mõistujutud: tähtsaim koht ja külalised, kes otsivad vabandusi

14:1–24

Jüngriks olemise hind

14:25–35

Mõistujutud: kadunud lammas, leitud münt, kadunud poeg

15:1–32

Mõistujutud: ebaaus majapidaja, rikas mees ja Laatsarus

16:1–31

Juhendid seoses teiste patustama panemise, andestamise ja usuga

17:1–10

Betaania

Laatsarus sureb ja äratatakse üles

11:1–46

Jeruusalemm; Efraim

Plaan Jeesuse tapmiseks; ta lahkub

11:47–54

Samaaria; Galilea

Tervendab kümme pidalitõbist; räägib Jumala kuningriigi tulekust

17:11–37

Samaaria või Galilea

Mõistujutud: visa lesk, variser ja maksukoguja

18:1–14

Perea

Räägib abielust ja lahutusest

19:1–12

10:1–12

Õnnistab lapsi

19:13–15

10:13–16

18:15–17

Rikka mehe küsimus; mõistujutt viinamäe töölistest ja võrdsest tasust

19:16–20:16

10:17–31

18:18–30

Ilmselt Perea

Ennustab kolmandat korda oma surma

20:17–19

10:32–34

18:31–34

Jaakobuse ja Johannese palve saada endale hea koht kuningriigis

20:20–28

10:35–45

Jeeriko

Jeerikost läbi minnes tervendab kaks pimedat meest; külastab Sakkeust; mõistujutt kümnest miinist

20:29–34

10:46–52

18:35–19:28

A7-G

Jeesuse elu peamised sündmused. Jeesuse teenistuse lõpp Jeruusalemmas (1. osa)

AEG

KOHT

SÜNDMUS

MATTEUSE

MARKUSE

LUUKA

JOHANNESE

33. a 8. niisan

Betaania

Jeesus jõuab kuus päeva enne paasapüha Betaaniasse

11:55–12:1

9. niisan

Betaania

Maarja valab õli ta pähe ja jalgadele

26:6–13

14:3–9

12:2–11

Betaania-Betfage-Jeruusalemma ala

Sõidab kuninglikult eesli seljas Jeruusalemma

21:1–11, 14–17

11:1–11

19:29–44

12:12–19

10. niisan

Betaania-Jeruusalemma ala

Neab viigipuu; puhastab jälle templi

21:18, 19; 21:12, 13

11:12–17

19:45, 46

Jeruusalemm

Ülempreestrid ja kirjatundjad otsivad võimalust Jeesus ära tappa

11:18, 19

19:47, 48

Kostab Jehoova hääl; Jeesus ennustab oma surma; täitub Jesaja ennustus juutide usupuuduse kohta

12:20–50

11. niisan

Betaania-Jeruusalemma ala

Kuivanud viigipuu ja usk

21:19–22

11:20–25

Jeruusalemm, tempel

Tema tegutsemisõigus kahtluse all; mõistujutt kahest pojast

21:23–32

11:27–33

20:1–8

Mõistujutud: julmad aednikud, pulmapidu

21:33–22:14

21:33–22:14

12:1–12

20:9–19

Vastab küsimustele Jumala ja keisri, ülestõusmise ja suurima käsu kohta

22:15–40

12:13–34

20:20–40

Küsib, kas messias on Taaveti poeg

22:41–46

12:35–37

20:41–44

Häda kirjatundjatele ja variseridele

23:1–39

12:38–40

20:45–47

Märkab lesknaise annetust

12:41–44

21:1–4

Õlimägi

Tulevase kohaloleku tundemärk

24:1–51

13:1–37

21:5–38

Mõistujutud: kümme neitsit, talendid, lambad ja kitsed

25:1–46

12. niisan

Jeruusalemm

Juutide juhid plaanivad ta tappa

26:1–5

14:1, 2

22:1, 2

Juudas kavandab reetmist

26:14–16

14:10, 11

22:3–6

13. niisan (neljapäeva pärastlõuna)

Jeruusalemm ja selle lähikond

Ettevalmistused viimaseks paasapühaks

26:17–19

14:12–16

22:7–13

14. niisan

Jeruusalemm

Paasasöömaaeg koos apostlitega

26:20, 21

14:17, 18

22:14–18

Peseb jüngrite jalgu

13:1–20

A7-H

Jeesuse elu peamised sündmused. Jeesuse teenistuse lõpp Jeruusalemmas (2. osa)

AEG

KOHT

SÜNDMUS

MATTEUSE

MARKUSE

LUUKA

JOHANNESE

14. niisan

Jeruusalemm

Jeesus paljastab Juuda kui reeturi ja saadab ta minema

26:21–25

14:18–21

22:21–23

13:21–30

Seab sisse Isanda õhtusöömaaja (1Ko 11:23–25)

26:26–29

14:22–25

22:19, 20, 24–30

Ennustab, et Peetrus salgab ta ära ja et apostlid jooksevad laiali

26:31–35

14:27–31

22:31–38

13:31–38

Tõotab anda abilise; mõistujutt tõelisest viinapuust; annab käsu armastada; viimane palve apostlitega

14:1–17:26

Ketsemani aed

Tunneb ängistust; Jeesus antakse ära ja vahistatakse

26:30, 36–56

14:26, 32–52

22:39–53

18:1–12

Jeruusalemm

Hannas küsitleb teda; mõistetakse kohut Kaifase juures, sanhedrini ees; Peetrus salgab ta ära

26:57–27:1

14:53–15:1

22:54–71

18:13–27

Äraandja Juudas poob end üles (Ap 1:18, 19)

27:3–10

Pilatuse, siis Herodese ees ja taas Pilatuse ees

27:2, 11–14

15:1–5

23:1–12

18:28–38

Pilatus püüab teda vabastada, juudid nõuavad aga vabadust Barabasele; mõistetakse surma piinapostil

27:15–30

15:6–19

23:13–25

18:39–19:16

(Reedel u kell 15)

Kolgata

Sureb piinapostil

27:31–56

15:20–41

23:26–49

19:16–30

Jeruusalemm

Surnukeha võetakse postilt alla ja pannakse hauakambrisse

27:57–61

15:42–47

23:50–56

19:31–42

15. niisan

Jeruusalemm

Preestrid ja variserid lasevad hauda valvata ja selle pitseerida

27:62–66

16. niisan

Jeruusalemm ja selle lähikond; Emmaus

Jeesus äratatakse üles; ilmutab end jüngritele viis korda

28:1–15

16:1–8

24:1–49

20:1–25

Pärast 16. niisanit

Jeruusalemm; Galilea

Ilmutab end taas jüngritele (1Ko 15:5–7; Ap 1:3–8); annab juhtnööre; käsk inimesi õpetada

28:16–20

20:26–21:25

25. ijar

Õlimägi; Betaania lähedal

Jeesus läheb taevasse 40. päeval pärast ülestõusmist (Ap 1:9–12)

24:50–53

Lisa B

1. B1 Piibli sõnum

Kaardid

1. B2 Loomisest patriarhide rännakuteni

2. B3 Egiptusest lahkumine

3. B4 Tõotatud maa vallutamine

4. B6 Tõotatud maa asustamine

5. B7 Taaveti ja Saalomoni kuningriik

6. B9 Taanieli ennustatud maailmavõimud

7. B10 Iisrael Jeesuse ajal

8. B13 Kristluse levik

Joonised

1. B5 Telkpühamu ja ülempreester

2. B8 Saalomoni tempel

3. B11 Templimägi esimesel sajandil

Kalendrid

1. B12-A Jeesuse elu viimane nädal (1. osa)

2. B12-B Jeesuse elu viimane nädal (2. osa)

3. B15 Juudi kalender

Ühikud

1. B14-A Mõõt- ja rahaühikud

2. B14-B Raha- ja kaaluühikud

Kaartide legend

- Asukoht üsna kindel

- Asukoht vähem kindel

- ? täpne asukoht selles piirkonnas pole teada

- Tee

- Komaga on eraldatud alternatiivsed kohanimed samast ajast

- Sulgudes on alternatiivsed kohanimed eri aegadest

B1

Piibli sõnum

Jumal Jehooval on õigus valitseda. Tema valitsemisviis on parim. Tema eesmärk maa ja inimestega läheb täide.

Pärast aastat 4026 e.m.a

Madu, Saatan, seab kahtluse alla Jehoova õiguse valitseda ja tema valitsemisviisi. Jehoova tõotab, et tuleb „järeltulija”, kes lõpuks purustab mao pea. (1. Moosese 3:1–5; 3:15.) Jehoova annab aga inimestele aega Saatana võimu all ise enda üle valitseda.

1943 e.m.a

Jehoova ütleb Aabrahamile, et tõotatud järeltulija põlvneb temast. (1. Moosese 22:18.)

Pärast aastat 1070 e.m.a

Jehoova teatab kuningas Taavetile ja hiljem tema pojale Saalomonile, et tõotatud järeltulija tuleb nende liinist. (2. Saamueli 7:12, 16; 1. Kuningate 9:3–5; Jesaja 9:6, 7.)

29 m.a.j

Jehoova annab teada, et Jeesus on tõotatud järeltulija, kes pärib Taaveti trooni. (Galaatlastele 3:16; Luuka 1:31–33; 3:21, 22.)

33 m.a.j

Madu, Saatan, salvab tõotatud järeltulijat, lastes Jeesuse tappa. Jehoova äratab Jeesuse üles eluks taevas ja tunnistab Jeesuse täiusliku elu sobivaks lunastushinnaks. Selle alusel on võimalik Aadama järglastele patud andestada ja anda neile igavene elu. (1. Moosese 3:15; Apostlite teod 2:32–36; 1. Korintlastele 15:21, 22.)

Umbes 1914

Jeesus heidab mao, Saatana, maa peale, piirates nii tema tegevusvälja maaga, kus talle jääb tegutsemiseks vähe aega. (Ilmutus 12:7–9, 12.)

Tulevik

Jeesus vangistab Saatana tuhandeks aastaks ning seejärel purustab tema pea, see tähendab hävitab ta. Jehoova algne eesmärk maa ja inimestega läheb täide, tema nimi puhastatakse teotusest ning tema valitsemisviis on taas au sees. (Ilmutus 20:1–3, 10; 21:3, 4.)

B2

Loomisest patriarhide rännakuteni

- Asukohad kaardil

- Karkemis

- Aleppo

- Ebla

- Hamat

- Tadmor (Palmyra)

- Hooba

- Siidon

- Damaskus

- SUUR MERI

- Tüüros

- Daan

- Astarot-Karnaim

- Megiddo

- Haam

- Dotan

- Sekem

- Sukkot

- Penuel

- Peetel

- Gilead

- Petlemm

- KAANAN

- Gaza

- Hebron

- MOAB

- Egiptuse vadi

- Gerar

- Beer-Seba

- Rehoboti kaev

- Bosra

- Suur

- Beer-Lahhai-Roi kaev

- Goosen

- Raamses

- Oon

- Memphis

- EGIPTUS

- Niiluse jõgi

- Kaades, Een-Mispat

- Paarani kõrb

- EDOM, SEIR

- Teeman

- Aviit

- Eel-Paaran (Eelat)

- Haaran

- PADDAN-ARAM

- Eufrati jõgi

- Mari

- ASSÜÜRIA

- Niineve

- Kelah

- Assur

- Hiddekeli (Tigrise) jõgi

- MESOPOTAAMIA

- EELAM

- Paabel (Babülon)

- SINEAR (BABÜLOONIA)

- KALDEA

- Uruk

- Ur

- Sekem

- Sukkot

- Mahanaim

- Penuel, Peniel

- Jabboki vadi

- Jordani jõgi

- Peetel, Luus

- Ai

- Morija mägi

- Saalem (Jeruusalemm)

- Petlemm, Efrata

- Timna

- Aksib

- Mamre

- Hebron, Kirjat-Arba

- Makpela koobas

- Soolameri

- Saave-Kirjataimi tasandik

- Beer-Seba

- Siddimi org

- Negev

- Soar, Bela

- ?Soodom

- ?Gomorra

- ?Adma

- ?Sebojim

- Ajatelg

- Aadama loomine: 4026 e.m.a

- Jõustub leping Aabrahamiga: 1943 e.m.a

- Joosepi surm: 1657 e.m.a

B3

Egiptusest lahkumine

- Asukohad kaardil

- SUUR MERI, VILISTITE MERI

- KAANAN

- Jordani jõgi

- Moabi kõrbetasandik

- Jeeriko

- Aabel-Sittim

- Hesbon

- Nebo mägi

- Almon-Diblataim

- VILISTIMAA

- Diibon-Gaad

- Arnon

- Aroer

- Hebron

- MOAB

- Arad

- Negev

- Soar

- Sered

- Ijje-Abarim

- Obot?

- Egiptuse vadi

- Sini kõrb

- Hoori mägi

- Araba

- Salmona

- Puunon

- Bene-Jaakan

- Kaades, Kaades-Barnea

- Meriba?

- Goosen

- Raamses

- Suur

- Paarani kõrb

- Moserot?

- Hasmona?

- Mitka?

- Taarah?

- Tahat?

- Makhelot?

- Haraada?

- Saaferi mägi?

- Kehelata?

- EDOM, SEIR

- Hor-Hagidgad, Gudgoda

- Rissa

- Libna?

- Kuningatee

- Jotbata

- Abrona

- Esjon-Geber

- Eelat

- Rimmon-Perets

- Ritma?

- MIDJAN

- Sukkot?

- Raamses?

- Memphis

- Niiluse jõgi

- EGIPTUS

- Eetam?

- Eetami kõrb

- Migdol?

- Pii-Hahirot

- Baal-Sefon?

- Maara

- Eelim?

- Punane meri

- Siini kõrb

- Dofka

- Aalus?

- Massa, Meriba?

- Haserot

- Kibrot-Hattaava

- Punane meri

- Tabeera?

- Refidim

- Siinai, Hoorebi mägi

- Siinai kõrb

- Näidatud kaardil

- Tee Vilistimaale

- Tee Suuri

- Võimalik liikumistee Egiptusest lahkumisel

- Ajatelg

- Iisraellased lahkuvad Egiptusest: 1513 e.m.a

- Moosese seadus: 1513 e.m.a

- Joosua saab Moosese asemel rahva juhiks: 1473 e.m.a

B4

Tõotatud maa vallutamine

- Asukohad kaardil

- SUUR MERI, LÄÄNEMERI

- Lebo-Hamat

- Gebal

- SIIDONLASED

- Siidon

- Liibanoni mäestik

- HETID

- Baal-Gaad

- Hermoni mägi

- Damaskus

- HIIVLASED

- ARAMEALASED

- Mispamaa

- Daan, Lais, Lesem

- Tüüros

- Misrefot-Maim

- Meeromi veed

- MAAKA

- Baasan

- Argob

- Haasor

- GESUR

- Akko

- Aksaf

- GIRGAASLASED

- Karmeli mägi

- Maadon

- Kinnereti meri

- Astarot

- Lassaron

- Simron

- Jokneam

- Door

- Megiddo

- Kedes

- Taanak

- Jordani jõgi

- Araba

- Edrei

- Baasani tee

- EMORLASED (OOG)

- Heefer

- HIIVLASED

- Tirsa

- Eebali mägi

- Gerisimi mägi

- Sekem

- Jabboki vadi

- AMMON

- Adam

- Afek

- PERISLASED

- Tappuah

- Gilead

- Jaaser

- Rabba

- Peetel

- Ai

- Gilgal

- Gibeon

- Jeeriko

- Sittim

- Ajjalon

- Hesbon

- Meedeba

- Makkeda

- Jarmut

- Jeruusalemm

- JEBUUSLASED

- Soolameri,

- Araba meri

- EMORLASED (SIIHON)

- Kedemot

- Aroer

- Arnoni vadi

- MOAB

- Kuningatee

- Gaza

- VILISTIMAA

- Eglon

- Libna

- Laakis

- Hebron

- Debir

- Anab

- EMORLASED

- Beer-Seba

- Goosen

- Arad

- Seredi vadi

- AMALEKID

- KEENLASED

- Akrabbimi tõus

- Negev

- Halaki mägi

- Egiptuse vadi

- Hasar-Addar, Addar

- Kaades, Kaades-Barnea

- EDOM, SEIR

- Araba

- Araabia kõrb

- Näidatud kaardil

- Vallutusteekond

- Kaanan

- Ajatelg

- Iisraellased jõuavad Kaananimaale: 1473 e.m.a

- Suurem osa maast saab vallutatud: 1467 e.m.a

B5

Telkpühamu ja ülempreester

Telkpühamu

1. 1 Laegas (2Mo 25:10–22; 26:33)

2. 2 Eesriie (2Mo 26:31–33)

3. 3 Sammas eesriide jaoks (2Mo 26:31, 32)

4. 4 Püha paik (2Mo 26:33)

5. 5 Kõige püham paik (2Mo 26:33)

6. 6 Kardin (2Mo 26:36)

7. 7 Sammas kardina jaoks (2Mo 26:37)

8. 8 Vasest alus (2Mo 26:37)

9. 9 Suitsutusaltar (2Mo 30:1–6)

10. 10 Vaateleibade laud (2Mo 25:23–30; 26:35)

11. 11 Lambijalg (2Mo 25:31–40; 26:35)

12. 12 Linane telgikangas (2Mo 26:1–6)

13. 13 Kitsevillast telgikangas (2Mo 26:7–13)

14. 14 Jääranahkadest kate (2Mo 26:14)

15. 15 Hülgenahkadest kate (2Mo 26:14)

16. 16 Seinaraam (2Mo 26:15–18, 29)

17. 17 Hõbedast alused seinaraami all (2Mo 26:19–21)

18. 18 Põiklatt (2Mo 26:26–29)

19. 19 Hõbedast alus (2Mo 26:32)

20. 20 Vasknõu (2Mo 30:18–21)

21. 21 Põletusohvrialtar (2Mo 27:1–8)

22. 22 Õu (2Mo 27:17, 18)

23. 23 Sissekäik (2Mo 27:16)

24. 24 Linasest kangast piire (2Mo 27:9–15)

Ülempreester

Iisraeli ülempreestri riietust kirjeldab üksikasjalikult 2. Moosese raamatu 28. peatükk

- Turban (2Mo 28:39)

- Püha pühitsusmärk (2Mo 28:36; 29:6)

- Oonüksikivi (2Mo 28:9)

- Kett (2Mo 28:14)

- Kohtumõistmise rinnakilp 12 kalliskiviga (2Mo 28:15–21)

- Õlarüü ja kootud vöö (2Mo 28:6, 8)

- Sinine varrukateta pealisrõivas (2Mo 28:31)

- Kuldkellukesed ja granaatõunad allääre palistuse küljes (2Mo 28:33–35)

- Peenlinane ruutmustriga rüü (2Mo 28:39)

- Ajatelg

- Telkpühamu valmimine: 1512 e.m.a

- Templi sissepühitsemine: 1026 e.m.a

B6

Tõotatud maa asustamine

- Asukohad kaardil

- Siidon

- Damaskus

- Hermoni mägi

- Baal-Gaad

- Tüüros

- Aabel-Beet-Maaka

- DAAN 12

- Daan, Lais, Lesem

- Beet-Anat

- Kedes

- Baasan

- Haasor

- AASER

- NAFTALI

- MANASSE

- Akko

- Kiisoni vadi

- Kinneret

- Kinnereti meri

- Golan

- Astarot

- Petlemm

- Haroset-Goojim

- Jokneam

- Ofra

- SEBULON

- Taabori mägi

- Moore küngas

- Havvot-Jair?

- Door

- Megiddo

- ISSASKAR

- Debir

- Kamon

- Edrei

- Kedes, Kisjon

- Taanak

- Harodi allikas

- Beet-Sitta

- Beet-Sean

- Jibleam

- Raamot (Gileadi-Raamot)

- Gileadi-Jaabes?

- Toobimaa

- Heefer

- MANASSE

- Aabel-Mehola

- Saamir (Samaaria)

- Teebes

- Saafon

- Eebali mägi

- Gerisimi mägi

- Sekem

- Piraaton

- Afek

- Tappuah

- Sukkot

- Jabbok

- Mahanaim

- Penuel

- Mispa, Mispe

- Jordani jõgi

- SUUR MERI, LÄÄNEMERI

- Joppe

- EFRAIM

- Siilo

- Timnat-Serah

- GAAD

- Jogbeha

- AMMON

- Rabba

- Aabel-Keramim

- Minnit

- Meefat

- Beet-Haaram(-n)

- Hesbon

- Beser

- Peetel

- DAAN

- Soreki vadi

- Jabneel

- Mispa, Mispe

- Gilgal

- BENJAMIN

- Timna

- Asdod

- Ekron

- Sora

- Estaol

- Gibea

- Jeruusalemm

- Lehhi

- Petlemm, Efrata

- Askelon

- Libna

- Adullam

- RUUBEN

- Kedemot

- Eter, Token

- Eglon

- Laakis

- Hebron

- Gaza

- (SIIMEON)

- Etam

- Een-Gedi

- Soolameri

- Arnon

- Diibon

- Aroer

- Debir

- Anab

- Siklag

- Ain

- Goosen

- Hasar-Suusa

- Beet-Markabot

- Kesil, Betuul

- Saaruhen, Saaraim, Silhim

- Aasan, Ain

- Beer-Seba

- Hasar-Suual

- Baalat-Beer, Raama, Baal

- MOAB

- JUUDA

- Esem

- Beet-Lebaot, Beet-Biri

- Egiptuse vadi

- Negev

- Sini kõrb

- Halaki mägi

- Akrabbimi tõus

- EDOM, SEIR

- Sered

- Asmon

- Karka

- Hasar-Addar

- Kaades, Kaades-Barnea

- Näidatud kaardil

- Siimeoni linnad (enklaavid)

- Manasse linnad (enklaavid)

- Pelgulinnad

0. Kohtumõistjad

1. 1 Otniel

2. 2 Eehud

3. 3 Samgar

4. 4 Baarak

5. 5 Giideon

6. 6 Toola

7. 7 Jair

8. 8 Jefta

9. 9 Ibsan

10. 10 Eelon

11. 11 Abdon

12. 12 Simson

- Ajatelg

- Maa jaotamine suguharude vahel pärast vallutust: 1467 e.m.a

- Sauli võidmine kuningaks: 1117 e.m.a

B7

Taaveti ja Saalomoni kuningriik

- Asukohad kaardil

- Tifsah

- Eufrati jõgi

- HAMAT

- SÜÜRIA (ARAM)

- Hamat

- Orontese jõgi

- Ribla

- Sedad

- SOOBA, ARAM-SOOBA

- Tadmor (Palmyra)

- Sifron

- Haasar-Eenan

- Lebo-Hamat

- Gebal

- vask

- Beerotai

- Süüria kõrb

- Siidon

- SIIDONLASED (FOINIIKIA)

- Liibanoni mäestik

- BEET-REHOB

- Antiliibanoni mäestik

- Damaskus

- Hermoni mägi

- Tüüros

- Aabel

- Daan

- MAAKA, ARAM-MAAKA

- Baasan

- Kabuulimaa?

- Haasor

- Argob

- GESUR

- Door

- Jisreeli org

- Een-Door

- Heelam

- Megiddo

- Gilboa mägi

- Lo-Debar

- Rogelim

- Beet-Sean

- Gileadi-Jaabes?

- Salka

- Toob

- Sukkot

- Mahanaim

- Joppe

- Siilo

- Gilead

- Raama

- Sereda

- Rabba

- Geser

- Gilgal

- AMMON

- Ekron

- Jeruusalemm

- Hesbon

- Gat

- Petlemm

- Meedeba

- VILISTIMAA

- Gaza

- Hebron

- Een-Gedi

- Aroer

- Siklag

- Jattir

- Peetel

- MOAB

- Beer-Seba

- Raamot

- Mispe

- Aroer

- Soolaorg?

- Egiptuse vadi

- Negev

- Taamar

- vask

- Puunon

- EDOM

- Paarani kõrb

- Araabia kõrb

- Esjon-Geber

- Eelot, Eelat

- Alam-Beet-Hooron

- Ülem-Beet-Hooron

- Geser

- Gibeon

- Geba

- Kirjat-Jearim

- Gibea

- Anatot

- Bahuurim

- Noob

- Baal-Peratsim

- Ekron

- Beet-Semes

- Jeruusalemm

- Giihoni allikas

- Een-Rogeli kaev

- Gat

- Eela org

- Aseka

- Soko

- Petlemm

- Adullam

- Keila

- Giilo

- Tekoa

- Juuda kõrb

- Sira veemahuti

- Hebron

- Jesimon

- Siif

- Hores

- Estemoa

- Karmel

- Maon

- Näidatud kaardil

- Taaveti kuningriik

- Saalomoni kuningriik

- Import

- Eksport

- Süüriasse, hettidele: hobused, sõjavankrid

- Tarsisest: kuld, hõbe, elevandiluu, pärdikud, paabulinnud

- Tüürosest: seedrid, kadakad, kuld

- Tüürosesse: oder, nisu, vein, oliiviõli

- Egiptusest: hobused, sõjavankrid

- Oofirist: kuld, väärtuslikud kivid, puit

- Araabiast: kuld, hõbe

- Ajatelg

- Taaveti valitsusaeg: 1077–1038 e.m.a

- Leping Taavetiga: u 1070 e.m.a

- Saalomoni valitsusaeg: 1037–998 e.m.a

B8

Saalomoni tempel

0. Tempel

1. 1 Kõige püham paik (1Ku 6:16, 20)

2. 2 Püha paik (2Aj 5:9)

3. 3 Katusekambrid (1Aj 28:11)

4. 4 Külgkambrid (1Ku 6:5, 6, 10)

5. 5 Jaakin (1Ku 7:21; 2Aj 3:17)

6. 6 Boas (1Ku 7:21; 2Aj 3:17)

7. 7 Eeskoda (1Ku 6:3; 2Aj 3:4) (Kõrgus pole teada)

8. 8 Vaskaltar (2Aj 4:1)

9. 9 Vasest lava (2Aj 6:13)

10. 10 Siseõu (1Ku 6:36)

11. 11 Vaskmeri (2Ku 25:13)

12. 12 Vankrid (1Ku 7:27)

13. 13 Külgsissekäik (1Ku 6:8)

14. 14 Söögiruumid (1Aj 28:12)

- Ajatelg

- Templi sissepühitsemine: 1026 e.m.a

- Templi hävitamine: 607 e.m.a

B9

Taanieli ennustatud maailmavõimud

Babüloonia

Taaniel 2:32, 36–38; 7:4

607 e.m.a: kuningas Nebukadnetsar hävitab Jeruusalemma

Meedia-Pärsia

Taaniel 2:32, 39; 7:5

539 e.m.a: vallutab Babüloonia

537 e.m.a: Kyros annab juutidele loa Jeruusalemma naasta

Kreeka

Taaniel 2:32, 39; 7:6

331 e.m.a: Aleksander Suur vallutab Pärsia

Rooma

Taaniel 2:33, 40; 7:7

63 e.m.a: hakkab valitsema Iisraeli üle

70 m.a.j: hävitab Jeruusalemma

Inglise-Ameerika

Taaniel 2:33, 41–43

1914–1918: esimese maailmasõja ajal tekib Inglise-Ameerika maailmavõim

- Asukohad kaardil

- Sardes

- Jeruusalemm

- Ekbatana

- Babülon

- Babüloonia impeerium

- Teema

- Susa

- Persepolis

- Meedia-Pärsia impeerium

- Rooma impeerium

- Rooma

- Pella

- Konstantinoopol (Bütsants)

- Aleksandria

- Jeruusalemm

- Antiookia

- Seleukeia

- Kreeka impeerium

- Näidatud kaardil

- Babüloonia impeerium

- Meedia-Pärsia impeerium

- Kreeka impeerium

- Rooma impeerium

- Kattuv ala

- Ajatelg

- Babüloonia hävitab Jeruusalemma: 607 e.m.a

B10

Iisrael Jeesuse ajal

- Asukohad kaardil

- Siidon

- ABILEENE

- Damaskus

- Sarepta

- Hermoni mägi

- FOINIIKIA

- Tüüros

- Filippuse Kaisarea

- ITUREA

- TRAHHONIITISEMAA

- Ptolemais (Akko)

- GALILEA

- Korasin

- Betsaida

- Kapernaum

- Kaana

- Magadan

- Galilea meri

- Gergesa

- Raphana

- Sephoris

- Tiberias

- Hippos

- Dion

- Naatsaret

- GADARA

- Abila

- Door

- Nain

- Gadara

- DEKAPOLIS

- Kaisarea

- Skütopolis (Beet-Sean)

- Betaania Jordani idakaldal?

- Pella

- SAMAARIA

- Ainon

- Salim

- Sebaste (Samaaria)

- Gerasa

- Sühhar

- Gerisimi mägi

- Jaakobi kaev

- Antipatris (Afek)

- PEREA

- Joppe

- Saaroni tasandik

- Arimaatia

- Lüdda (Lood)

- Efraim

- Jordani jõgi

- Filadelfia (Rabba)

- Jamnia (Jabne)

- Raama

- Jeeriko

- Emmaus

- Jeruusalemm

- Betfage

- Asdod

- Petlemm

- Betaania

- Kumran

- Askelon

- JUUDAMAA

- Herodeion

- Gaza

- Hebron

- Juuda kõrb

- Soolameri (Surnumeri)

- Machaerus

- IDUMEA

- Masada

- Beer-Seba

- NABATEA

- ARAABIA

- Näidatud kaardil

- Herodes Arhelaose, hiljem Rooma maavalitseja Pontius Pilatuse valitsusala

- Herodes Antipase valitsusala

- Filippuse valitsusala

- Dekapolise linnad

- Ajatelg

- Jeesuse sünd: 2 e.m.a

- Jeesuse surm: 33 m.a.j

B11

Templimägi esimesel sajandil

0. Tempel

1. 1 Kõige püham paik

2. 2 Püha paik

3. 3 Põletusohvrialtar

4. 4 Metallist meri

5. 5 Preestrite õu

6. 6 Iisraeli õu

7. 7 Naiste õu

8. 8 Mittejuutide õu

9. 9 Barjäär

10. 10 Kuninga sammaskäik

11. 11 Saalomoni sammaskäik

12. 12 Antonia kindlus

- Ajatelg

- Teise templi ehitamise algus: 536 e.m.a

- Templi hävitamine: 70 m.a.j

B12-A

Jeesuse elu viimane nädal (1. osa)

8. niisan (hingamispäev)

PÄIKESELOOJANG. Juutide päev algab ja lõppeb päikeseloojangul

- Saabub Betaaniasse kuus päeva enne paasapüha

- Johannese 11:55–12:1

PÄIKESETÕUS

PÄIKESELOOJANG

9. niisan

PÄIKESETÕUS

- Sööb endise pidalitõbise Siimoni majas

- Maarja võiab Jeesust nardiga

- Juudid tulevad Jeesuse ja Laatsaruse juurde

- Matteuse 26:6–13

- Markuse 14:3–9

- Johannese 12:2–11

PÄIKESELOOJANG

- Saabub kuninglikult Jeruusalemma

- Õpetab templis

- Matteuse 21:1–11, 14–17

- Markuse 11:1–11

- Luuka 19:29–44

- Johannese 12:12–19

PÄIKESELOOJANG

10. niisan

PÄIKESETÕUS

- Ööbib Betaanias

PÄIKESELOOJANG

- Läheb varahommikul Jeruusalemma

- Puhastab templi

- Kostab Jehoova hääl taevast

- Matteuse 21:18, 19; 21:12, 13

- Markuse 11:12–19

- Luuka 19:45–48

- Johannese 12:20–50

PÄIKESELOOJANG

11. niisan

PÄIKESETÕUS

PÄIKESELOOJANG

- Õpetab templis mõistujuttude abil

- Mõistab hukka variserid

- Paneb tähele lesknaise annetust

- Räägib Õlimäel Jeruusalemma hävingust ja oma tulevase kohaloleku tundemärgist

- Matteuse 21:19–25:46

- Markuse 11:20–13:37

- Luuka 20:1–21:38

PÄIKESETÕUS

0. Jeruusalemm ja selle ümbrus

1. 1 Tempel

2. 2 Ketsemani aed (?)

3. 3 Maavalitseja residents

4. 4 Kaifase maja (?)

5. 5 Herodes Antipase loss (?)

6. 6 Betsata tiik

7. 7 Siiloahi tiik

8. 8 Sanhedrinisaal (?)

9. 9 Kolgata (?)

10. 10 Hakeldama (?)

- Näidatud kaardil

- Hinnomi org

- Kidroni org

- Õlimägi

- Betfagesse ja Betaaniasse

- Betaaniasse

- Ajatelg

- Jeesuse surm: 33 m.a.j

B12-B

Jeesuse elu viimane nädal (2. osa)

12. niisan

PÄIKESETÕUS

PÄIKESELOOJANG

- Vaikne päev koos jüngritega

- Juudas kavandab Jeesuse reetmist

- Matteuse 26:1–5, 14–16

- Markuse 14:1, 2, 10, 11

- Luuka 22:1–6

PÄIKESELOOJANG

13. niisan

PÄIKESETÕUS

PÄIKESELOOJANG

- Peetrus ja Johannes teevad ettevalmistusi paasapühaks

- Jeesus ja teised apostlid saabuvad hilisel pärastlõunal

- Matteuse 26:17–19

- Markuse 14:12–16

- Luuka 22:7–13

PÄIKESETÕUS

14. niisan

PÄIKESETÕUS

- Paasasöömaaeg koos apostlitega

- Peseb apostlite jalgu

- Saadab Juuda minema

- Seab sisse Isanda õhtusöömaaja

- Matteuse 26:20–35

- Markuse 14:17–31

- Luuka 22:14–38

- Johannese 13:1–17:26

- Reedetakse ja võetakse kinni Ketsemani aias

- Apostlid põgenevad

- Sanhedrin mõistab Jeesuse üle kohut Kaifase majas

- Peetrus salgab Jeesuse ära

- Matteuse 26:36–75

- Markuse 14:32–72

- Luuka 22:39–65

- Johannese 18:1–27

PÄIKESETÕUS

- Taas sanhedrini ees

- Viiakse Pilatuse juurde, siis Herodese juurde ja tagasi Pilatuse juurde

- Mõistetakse surma ja hukatakse Kolgatal

- Sureb umbes kell kolm pärastlõunal

- Surnukeha võetakse postilt maha ja maetakse

- Matteuse 27:1–61

- Markuse 15:1–47

- Luuka 22:66–23:56

- Johannese 18:28–19:42

PÄIKESELOOJANG

15. niisan (hingamispäev)

PÄIKESELOOJANG

PÄIKESETÕUS

- Pilatus nõustub panema Jeesuse haua juurde valve välja

- Matteuse 27:62–66

PÄIKESELOOJANG

16. niisan

PÄIKESELOOJANG

- Ostetakse lõhnaaineid Jeesuse surnukeha võidmiseks

- Markuse 16:1

PÄIKESETÕUS

- Äratatakse üles

- Ilmutab end jüngritele

- Matteuse 28:1–15

- Markuse 16:2–8

- Luuka 24:1–49

- Johannese 20:1–25

PÄIKESELOOJANG

B13

Kristluse levik

- Asukohad kaardil

- Rooma

- Kolm Kõrtsi

- Appiuse turuväljak

- Appiuse tee

- Puteoli

- ITAALIA

- Dyrrachium

- Apolloonia

- Brundisium

- ILLÜÜRIA

- DALMAATSIA

- MAKEDOONIA

- Neapolis

- Filippi

- Amfipolis

- Tessaloonika

- Beroia

- Apolloonia

- KREEKA

- Nikopolis

- Reegium

- Sitsiilia

- Sürakuusa

- Aadria meri

- Ateena

- Korintos

- Kenkrea

- AHHAIA

- Malta

- Kreeta

- Foiniks

- Kauda

- Hea Sadam

- Syrtis

- Küreene

- LIIBÜA

- VAHEMERI

- Must meri

- Via Egnatia

- BITÜÜNIA

- PONTOS

- Samotraake

- MÜÜSIA

- Troas

- Adramüttion

- Assos

- Pergamon

- Mitüleene

- Tüatiira

- FRÜÜGIA

- GALAATIA

- Kios

- Sardes

- AASIA

- KAPADOOKIA

- Smürna

- Filadelfia

- Pisiidia Antiookia

- Samos

- Efesos

- Laodikeia

- Kolossa

- Lüstra

- Ikoonion

- LÜKAOONIA

- Patmos

- Mileetos

- Kos

- Knidos

- Rhodos

- Salmoone neem

- Patara

- LÜÜKIA

- Mürra

- Ataalia

- Perge

- PISIIDIA

- Derbe

- PAMFÜÜLIA

- Tarsos

- KILIIKIA

- Seleukeia

- Süüria Antiookia

- SÜÜRIA

- Salamis

- Küpros

- Pafos

- FOINIIKIA

- Siidon

- Damaskus

- Tüüros

- Ptolemais

- Kaisarea

- Antipatris

- Pella

- Joppe

- Asdod

- Jeruusalemm

- Lüdda

- Gaza

- Aleksandria

- EGIPTUS

- ETIOOPIA

- NABATEA

- ARAABIA

- Pauluse rännakud

- u 47–48 m.a.j: 1. misjonireis

- u 49–52 m.a.j: 2. misjonireis

- u 52–56 m.a.j: 3. misjonireis

- u 59–61 m.a.j: 1. vangistus Roomas

- Misjonireiside alguspunkt

- Ilmutusraamatus mainitud linnad

- Ajatelg

- Püha vaimu väljavalamine: nädalatepüha 33 m.a.j

B14-A

Mõõt- ja rahaühikud

- Vedelikumõõdud

- Koor (= 10 batti = 60 hiini)

220 liitrit

- Batt (= 6 hiini)

22 liitrit

- Hiin (= 12 loogi)

3,67 liitrit

- Loog (= 1⁄12 hiini)

0,31 liitrit

- Kuivainemõõdud

- Homer (= 1 koor = 10 eefat)

220 liitrit

- Eefa (= 3 seaad = 10 omerit)

22 liitrit

- Seaa (= 3^1⁄3 omerit)

7,33 liitrit

- Omer (= 1^4⁄5 kaavi)

2,2 liitrit

- Kaav

1,22 liitrit

- Hoiniks

1,08 liitrit

- Pikkusmõõdud

- Pikk mõõduritv (= 6 pikka küünart)

3,11 m

- Mõõduritv (= 6 küünart)

2,67 m

- Süld

1,8 m

- Pikk küünar (= 7 kämblalaiust)

51,8 cm

- Küünar (= 2 vaksa = 6 kämblalaiust)

44,5 cm

- Lühike küünar

38 cm

- 1 Rooma staadion

(= 1⁄8 Rooma miili) 185 m

1. 1 Sõrm (= 1⁄4 kämblalaiust)

1,85 cm

2. 2 Kämblalaius (= 4 sõrme)

7,4 cm

3. 3 Vaks (= 3 kämblalaiust)

22,2 cm

B14-B

Raha- ja kaaluühikud

Raha- ja kaaluühikud Piibli heebreakeelses osas

Geera (= 1⁄20 seeklit)

0,57 g

10 geerat = 1 beka

Beka

5,7 g

2 bekat = 1 seekel

Piim

7,8 g

1 piim = 2⁄3 seeklit

Seekel (kaaluviht)

Seekel

11,4 g

50 seeklit = 1 miin

Miin

570 g

60 miini = 1 talent

Talent

34,2 kg

Dareik (Pärsia kuldmünt)

8,4 g

Esra 8:27

Raha- ja kaaluühikud Piibli kreekakeelses osas

Lepton (Juudi vask- või pronksmünt)

1⁄2 kvadransit

Luuka 21:2

Kvadrans (Rooma vask- või pronksmünt)

2 leptonit

Matteuse 5:26

Ass (Rooma ja selle provintside vask- või pronksmünt)

4 kvadransit

Matteuse 10:29

Denaar (Rooma hõbemünt)

64 kvadransit

3,85 g

Matteuse 20:10

1 päevapalk (12 tunni eest)

Drahm (Kreeka hõbemünt)

3,4 g

Luuka 15:8

1 päevapalk (12 tunni eest)

Didrahm (Kreeka hõbemünt)

2 drahmi

6,8 g

Matteuse 17:24

2 päevapalka

Antiookia tetradrahm

Tüürose tetradrahm (Tüürose hõbeseekel)

Tetradrahm (Kreeka hõbemünt; nimetatakse ka hõbestateeriks)

4 drahmi

13,6 g

Matteuse 17:27

4 päevapalka

Miin

100 drahmi

340 g

Luuka 19:13

Umbes 100 päevapalka

Talent

60 miini

20,4 kg

Matteuse 18:24

Ilmutus 16:21

Umbes 19 aastapalka

Nael (Rooma)

327 g

Johannese 12:3

„Üks nael healõhnalist õli, ehtsat nardi”

B15

Juudi kalender

NIISAN (AVIV) märts–aprill

14. päev: paasapüha

15.–21. päev: hapnemata leibade püha

16. päev: uudsevilja ohverdamine

Jordani vesi tõuseb vihmade ja lume sulamise tõttu

Oder

IJAR (SIIV) aprill–mai

14. päev: hiljem peetav paasapüha

Algab kuivaperiood, taevas enamasti pilvitu

Nisu

SIVAN mai–juuni

6. päev: nädalatepüha

Suvekuumus, taevas pilvitu

Nisu, varased viigimarjad

TAMMUS juuni–juuli

Kuumus tõuseb, paiguti rohke kaste

Esimesed viinamarjad

AAV juuli–august

Kõige kuumem aeg

Suvised puuviljad

ELUL august–september

Kuumaperiood jätkub

Datlid, viinamarjad, viigimarjad

TIŠRI (ETANIM) september–oktoober

1. päev: trompetipuhumispüha

10. päev: lepituspäev

15.–21. päev: lehtmajadepüha

22. päev: pühalik kogunemine

Suve lõpp, varased vihmad

Kündmine

HEŠVAN (BUUL) oktoober–november

Kerged vihmahood

Oliivid

KISLEV november–detsember

25. päev: templipühitsemispüha

Vihmahood sagenevad, külmad, mägedes lumi

Karjad talvituvad

TEVET detsember–jaanuar

Kõige külmem aeg, vihmane, mägedes lumi

Taimestik tärkab

ŠEVAT jaanuar–veebruar

Külm annab järele, vihmad jätkuvad

Mandlipuu õitseb

ADAR veebruar–märts

14., 15. päev: purim

Sagedane äike ja rahe

Lina

VEADAR märts

Lisakuu, mis pandi juurde 7 korda 19 aasta jooksul

1. Moosese

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

1. Moosese

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

1. Moosese

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

1. Moosese

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

1. Moosese

5

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

1. Moosese

6

1

2

3

4

5

6

7

8

9

10

11

12

13

14

15

16

17

18

19

20

21

22

1. Moosese

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

1. Moosese

8

1

2

3

4

5

6

7

8

9

10

11

12

13

14

15

16

17

18

19

20

21

22

1. Moosese

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

1. Moosese

10

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

1. Moosese

11

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

1. Moosese

12

1

2

3

4

5

6

7

8

9

10

11

12

13

14

15

16

17

18

19

20

1. Moosese

13

1

2

3

4

5

6

7

8

9

10

11

12

13

14

15

16

17

18

1. Moosese

14

1

2

3

4

5

6

7

8

9

10

11

12

13

14

15

16

17

18

19

20

21

22

23

24

1. Moosese

15

1

2

3

4

5

6

7

8

9

10

11

12

13

14

15

16

17

18

19

20

21

1. Moosese

16

1

2

3

4

5

6

7

8

9

10

11

12

13

14

15

16

1. Moosese

17

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

1. Moosese

18

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

1. Moosese

19

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

1. Moosese

20

1

2

3

4

5

6

7

8

9

10

11

12

13

14

15

16

17

18

1. Moosese

21

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

1. Moosese

22

1

2

3

4

5

6

7

8

9

10

11

12

13

14

15

16

17

18

19

20

21

22

23

24

1. Moosese

23

1

2

3

4

5

6

7

8

9

10

11

12

13

14

15

16

17

18

19

20

1. Moosese

24

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

1. Moosese

25

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

1. Moosese

26

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

1. Moosese

27

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

1. Moosese

28

1

2

3

4

5

6

7

8

9

10

11

12

13

14

15

16

17

18

19

20

21

22

1. Moosese

29

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

1. Moosese

30

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

1. Moosese

31

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

1. Moosese

32

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

1. Moosese

33

1

2

3

4

5

6

7

8

9

10

11

12

13

14

15

16

17

18

19

20

1. Moosese

34

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

1. Moosese

35

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

1. Moosese

36

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

1. Moosese

37

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

1. Moosese

38

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

1. Moosese

39

1

2

3

4

5

6

7

8

9

10

11

12

13

14

15

16

17

18

19

20

21

22

23

1. Moosese

40

1

2

3

4

5

6

7

8

9

10

11

12

13

14

15

16

17

18

19

20

21

22

23

1. Moosese

41

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

1. Moosese

42

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

1. Moosese

43

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

1. Moosese

44

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

1. Moosese

45

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

1. Moosese

46

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

1. Moosese

47

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

1. Moosese

48

1

2

3

4

5

6

7

8

9

10

11

12

13

14

15

16

17

18

19

20

21

22

1. Moosese

49

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

1. Moosese

50

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

2. Mooses

1

1

2

3

4

5

6

7

8

9

10

11

12

13

14

15

16

17

18

19

20

21

22

2. Mooses

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

2. Mooses

3

1

2

3

4

5

6

7

8

9

10

11

12

13

14

15

16

17

18

19

20

21

22

2. Mooses

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

2. Mooses

5

1

2

3

4

5

6

7

8

9

10

11

12

13

14

15

16

17

18

19

20

21

22

23

2. Mooses

6

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

2. Mooses

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

2. Mooses

8

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

2. Mooses

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

2. Mooses

10

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

2. Mooses

11

1

2

3

4

5

6

7

8

9

10

2. Mooses

12

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

2. Mooses

13

1

2

3

4

5

6

7

8

9

10

11

12

13

14

15

16

17

18

19

20

21

22

2. Mooses

14

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

2. Mooses

15

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

2. Mooses

16

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

2. Mooses

17

1

2

3

4

5

6

7

8

9

10

11

12

13

14

15

16

2. Mooses

18

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

2. Mooses

19

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

2. Mooses

20

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

2. Mooses

21

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

2. Mooses

22

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

2. Mooses

23

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

2. Mooses

24

1

2

3

4

5

6

7

8

9

10

11

12

13

14

15

16

17

18

2. Mooses

25

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

2. Mooses

26

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

2. Mooses

27

1

2

3

4

5

6

7

8

9

10

11

12

13

14

15

16

17

18

19

20

21

2. Mooses

28

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

2. Mooses

29

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

2. Mooses

30

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

2. Mooses

31

1

2

3

4

5

6

7

8

9

10

11

12

13

14

15

16

17

18

2. Mooses

32

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

2. Mooses

33

1

2

3

4

5

6

7

8

9

10

11

12

13

14

15

16

17

18

19

20

21

22

23

2. Mooses

34

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

2. Mooses

35

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

2. Mooses

36

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

2. Mooses

37

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

2. Mooses

38

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

2. Mooses

39

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

2. Mooses

40

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

3. Moosese

1

1

2

3

4

5

6

7

8

9

10

11

12

13

14

15

16

17

3. Moosese

2

1

2

3

4

5

6

7

8

9

10

11

12

13

14

15

16

3. Moosese

3

1

2

3

4

5

6

7

8

9

10

11

12

13

14

15

16

17

3. Moosese

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

3. Moosese

5

1

2

3

4

5

6

7

8

9

10

11

12

13

14

15

16

17

18

19

3. Moosese

6

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

3. Moosese

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

3. Moosese

8

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

3. Moosese

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

3. Moosese

10

1

2

3

4

5

6

7

8

9

10

11

12

13

14

15

16

17

18

19

20

3. Moosese

11

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

3. Moosese

12

1

2

3

4

5

6

7

8

3. Moosese

13

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

3. Moosese

14

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

3. Moosese

15

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

3. Moosese

16

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

3. Moosese

17

1

2

3

4

5

6

7

8

9

10

11

12

13

14

15

16

3. Moosese

18

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

3. Moosese

19

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

3. Moosese

20

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

3. Moosese

21

1

2

3

4

5

6

7

8

9

10

11

12

13

14

15

16

17

18

19

20

21

22

23

24

3. Moosese

22

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

3. Moosese

23

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

3. Moosese

24

1

2

3

4

5

6

7

8

9

10

11

12

13

14

15

16

17

18

19

20

21

22

23

3. Moosese

25

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

3. Moosese

26

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

3. Moosese

27

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

4. Moosese

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

4. Moosese

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

4. Moosese

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

4. Moosese

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

4. Moosese

5

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

4. Moosese

6

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

4. Moosese

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

69

70

71

72

73

74

75

76

77

78

79

80

81

82

83

84

85

86

87

88

89

4. Moosese

8

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

4. Moosese

9

1

2

3

4

5

6

7

8

9

10

11

12

13

14

15

16

17

18

19

20

21

22

23

4. Moosese

10

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

4. Moosese

11

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

4. Moosese

12

1

2

3

4

5

6

7

8

9

10

11

12

13

14

15

16

4. Moosese

13

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

4. Moosese

14

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

4. Moosese

15

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

4. Moosese

16

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

4. Moosese

17

1

2

3

4

5

6

7

8

9

10

11

12

13

4. Moosese

18

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

4. Moosese

19

1

2

3

4

5

6

7

8

9

10

11

12

13

14

15

16

17

18

19

20

21

22

4. Moosese

20

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

4. Moosese

21

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

4. Moosese

22

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

4. Moosese

23

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

4. Moosese

24

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

4. Moosese

25

1

2

3

4

5

6

7

8

9

10

11

12

13

14

15

16

17

18

4. Moosese

26

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

4. Moosese

27

1

2

3

4

5

6

7

8

9

10

11

12

13

14

15

16

17

18

19

20

21

22

23

4. Moosese

28

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

4. Moosese

29

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

4. Moosese

30

1

2

3

4

5

6

7

8

9

10

11

12

13

14

15

16

4. Moosese

31

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

4. Moosese

32

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

4. Moosese

33

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

4. Moosese

34

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

4. Moosese

35

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

4. Moosese

36

1

2

3

4

5

6

7

8

9

10

11

12

13

5. Moosese

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

5. Moosese

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

5. Moosese

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

5. Moosese

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

5. Moosese

5

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

5. Moosese

6

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

5. Moosese

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

5. Moosese

8

1

2

3

4

5

6

7

8

9

10

11

12

13

14

15

16

17

18

19

20

5. Moosese

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

5. Moosese

10

1

2

3

4

5

6

7

8

9

10

11

12

13

14

15

16

17

18

19

20

21

22

5. Moosese

11

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

5. Moosese

12

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

5. Moosese

13

1

2

3

4

5

6

7

8

9

10

11

12

13

14

15

16

17

18

5. Moosese

14

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

5. Moosese

15

1

2

3

4

5

6

7

8

9

10

11

12

13

14

15

16

17

18

19

20

21

22

23

5. Moosese

16

1

2

3

4

5

6

7

8

9

10

11

12

13

14

15

16

17

18

19

20

21

22

5. Moosese

17

1

2

3

4

5

6

7

8

9

10

11

12

13

14

15

16

17

18

19

20

5. Moosese

18

1

2

3

4

5

6

7

8

9

10

11

12

13

14

15

16

17

18

19

20

21

22

5. Moosese

19

1

2

3

4

5

6

7

8

9

10

11

12

13

14

15

16

17

18

19

20

21

5. Moosese

20

1

2

3

4

5

6

7

8

9

10

11

12

13

14

15

16

17

18

19

20

5. Moosese

21

1

2

3

4

5

6

7

8

9

10

11

12

13

14

15

16

17

18

19

20

21

22

23

5. Moosese

22

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

5. Moosese

23

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

5. Moosese

24

1

2

3

4

5

6

7

8

9

10

11

12

13

14

15

16

17

18

19

20

21

22

5. Moosese

25

1

2

3

4

5

6

7

8

9

10

11

12

13

14

15

16

17

18

19

5. Moosese

26

1

2

3

4

5

6

7

8

9

10

11

12

13

14

15

16

17

18

19

5. Moosese

27

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

5. Moosese

28

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

5. Moosese

29

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

5. Moosese

30

1

2

3

4

5

6

7

8

9

10

11

12

13

14

15

16

17

18

19

20

5. Moosese

31

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

5. Moosese

32

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

5. Moosese

33

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

5. Moosese

34

1

2

3

4

5

6

7

8

9

10

11

12

Joosua

1

1

2

3

4

5

6

7

8

9

10

11

12

13

14

15

16

17

18

Joosua

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Joosua

3

1

2

3

4

5

6

7

8

9

10

11

12

13

14

15

16

17

Joosua

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Joosua

5

1

2

3

4

5

6

7

8

9

10

11

12

13

14

15

Joosua

6

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Joosua

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

Joosua

8

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

Joosua

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Joosua

10

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

Joosua

11

1

2

3

4

5

6

7

8

9

10

11

12

13

14

15

16

17

18

19

20

21

22

23

Joosua

12

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Joosua

13

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

Joosua

14

1

2

3

4

5

6

7

8

9

10

11

12

13

14

15

Joosua

15

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

Joosua

16

1

2

3

4

5

6

7

8

9

10

Joosua

17

1

2

3

4

5

6

7

8

9

10

11

12

13

14

15

16

17

18

Joosua

18

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Joosua

19

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

Joosua

20

1

2

3

4

5

6

7

8

9

Joosua

21

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

Joosua

22

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

Joosua

23

1

2

3

4

5

6

7

8

9

10

11

12

13

14

15

16

Joosua

24

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

Kohtumõistjate

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

Kohtumõistjate

2

1

2

3

4

5

6

7

8

9

10

11

12

13

14

15

16

17

18

19

20

21

22

23

Kohtumõistjate

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Kohtumõistjate

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Kohtumõistjate

5

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Kohtumõistjate

6

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

Kohtumõistjate

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Kohtumõistjate

8

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

Kohtumõistjate

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

Kohtumõistjate

10

1

2

3

4

5

6

7

8

9

10

11

12

13

14

15

16

17

18

Kohtumõistjate

11

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

Kohtumõistjate

12

1

2

3

4

5

6

7

8

9

10

11

12

13

14

15

Kohtumõistjate

13

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Kohtumõistjate

14

1

2

3

4

5

6

7

8

9

10

11

12

13

14

15

16

17

18

19

20

Kohtumõistjate

15

1

2

3

4

5

6

7

8

9

10

11

12

13

14

15

16

17

18

19

20

Kohtumõistjate

16

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Kohtumõistjate

17

1

2

3

4

5

6

7

8

9

10

11

12

13

Kohtumõistjate

18

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Kohtumõistjate

19

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

Kohtumõistjate

20

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

Kohtumõistjate

21

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Rutt

1

1

2

3

4

5

6

7

8

9

10

11

12

13

14

15

16

17

18

19

20

21

22

Rutt

2

1

2

3

4

5

6

7

8

9

10

11

12

13

14

15

16

17

18

19

20

21

22

23

Rutt

3

1

2

3

4

5

6

7

8

9

10

11

12

13

14

15

16

17

18

Rutt

4

1

2

3

4

5

6

7

8

9

10

11

12

13

14

15

16

17

18

19

20

21

22

1. Saamueli

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

1. Saamueli

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

1. Saamueli

3

1

2

3

4

5

6

7

8

9

10

11

12

13

14

15

16

17

18

19

20

21

1. Saamueli

4

1

2

3

4

5

6

7

8

9

10

11

12

13

14

15

16

17

18

19

20

21

22

1. Saamueli

5

1

2

3

4

5

6

7

8

9

10

11

12

1. Saamueli

6

1

2

3

4

5

6

7

8

9

10

11

12

13

14

15

16

17

18

19

20

21

1. Saamueli

7

1

2

3

4

5

6

7

8

9

10

11

12

13

14

15

16

17

1. Saamueli

8

1

2

3

4

5

6

7

8

9

10

11

12

13

14

15

16

17

18

19

20

21

22

1. Saamueli

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

1. Saamueli

10

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

1. Saamueli

11

1

2

3

4

5

6

7

8

9

10

11

12

13

14

15

1. Saamueli

12

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

1. Saamueli

13

1

2

3

4

5

6

7

8

9

10

11

12

13

14

15

16

17

18

19

20

21

22

23

1. Saamueli

14

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

1. Saamueli

15

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

1. Saamueli

16

1

2

3

4

5

6

7

8

9

10

11

12

13

14

15

16

17

18

19

20

21

22

23

1. Saamueli

17

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

1. Saamueli

18

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

1. Saamueli

19

1

2

3

4

5

6

7

8

9

10

11

12

13

14

15

16

17

18

19

20

21

22

23

24

1. Saamueli

20

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

1. Saamueli

21

1

2

3

4

5

6

7

8

9

10

11

12

13

14

15

1. Saamueli

22

1

2

3

4

5

6

7

8

9

10

11

12

13

14

15

16

17

18

19

20

21

22

23

1. Saamueli

23

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

1. Saamueli

24

1

2

3

4

5

6

7

8

9

10

11

12

13

14

15

16

17

18

19

20

21

22

1. Saamueli

25

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

1. Saamueli

26

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

1. Saamueli

27

1

2

3

4

5

6

7

8

9

10

11

12

1. Saamueli

28

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

1. Saamueli

29

1

2

3

4

5

6

7

8

9

10

11

1. Saamueli

30

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

1. Saamueli

31

1

2

3

4

5

6

7

8

9

10

11

12

13

2. Saamueli

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

2. Saamueli

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

2. Saamueli

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

2. Saamueli

4

1

2

3

4

5

6

7

8

9

10

11

12

2. Saamueli

5

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

2. Saamueli

6

1

2

3

4

5

6

7

8

9

10

11

12

13

14

15

16

17

18

19

20

21

22

23

2. Saamueli

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

2. Saamueli

8

1

2

3

4

5

6

7

8

9

10

11

12

13

14

15

16

17

18

2. Saamueli

9

1

2

3

4

5

6

7

8

9

10

11

12

13

2. Saamueli

10

1

2

3

4

5

6

7

8

9

10

11

12

13

14

15

16

17

18

19

2. Saamueli

11

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

2. Saamueli

12

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

2. Saamueli

13

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

2. Saamueli

14

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

2. Saamueli

15

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

2. Saamueli

16

1

2

3

4

5

6

7

8

9

10

11

12

13

14

15

16

17

18

19

20

21

22

23

2. Saamueli

17

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

2. Saamueli

18

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

2. Saamueli

19

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

2. Saamueli

20

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

2. Saamueli

21

1

2

3

4

5

6

7

8

9

10

11

12

13

14

15

16

17

18

19

20

21

22

2. Saamueli

22

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

2. Saamueli

23

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

2. Saamueli

24

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

1. Kuningate

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

1. Kuningate

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

1. Kuningate

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

1. Kuningate

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

1. Kuningate

5

1

2

3

4

5

6

7

8

9

10

11

12

13

14

15

16

17

18

1. Kuningate

6

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

1. Kuningate

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

1. Kuningate

8

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

1. Kuningate

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

1. Kuningate

10

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

1. Kuningate

11

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

1. Kuningate

12

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

1. Kuningate

13

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

1. Kuningate

14

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

1. Kuningate

15

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

1. Kuningate

16

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

1. Kuningate

17

1

2

3

4

5

6

7

8

9

10

11

12

13

14

15

16

17

18

19

20

21

22

23

24

1. Kuningate

18

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

1. Kuningate

19

1

2

3

4

5

6

7

8

9

10

11

12

13

14

15

16

17

18

19

20

21

1. Kuningate

20

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

1. Kuningate

21

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

1. Kuningate

22

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

2. Kuningate

1

1

2

3

4

5

6

7

8

9

10

11

12

13

14

15

16

17

18

2. Kuningate

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

2. Kuningate

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

2. Kuningate

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

2. Kuningate

5

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

2. Kuningate

6

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

2. Kuningate

7

1

2

3

4

5

6

7

8

9

10

11

12

13

14

15

16

17

18

19

20

2. Kuningate

8

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

2. Kuningate

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

2. Kuningate

10

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

2. Kuningate

11

1

2

3

4

5

6

7

8

9

10

11

12

13

14

15

16

17

18

19

20

21

2. Kuningate

12

1

2

3

4

5

6

7

8

9

10

11

12

13

14

15

16

17

18

19

20

21

2. Kuningate

13

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

2. Kuningate

14

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

2. Kuningate

15

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

2. Kuningate

16

1

2

3

4

5

6

7

8

9

10

11

12

13

14

15

16

17

18

19

20

2. Kuningate

17

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

2. Kuningate

18

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

2. Kuningate

19

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

2. Kuningate

20

1

2

3

4

5

6

7

8

9

10

11

12

13

14

15

16

17

18

19

20

21

2. Kuningate

21

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

2. Kuningate

22

1

2

3

4

5

6

7

8

9

10

11

12

13

14

15

16

17

18

19

20

2. Kuningate

23

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

2. Kuningate

24

1

2

3

4

5

6

7

8

9

10

11

12

13

14

15

16

17

18

19

20

2. Kuningate

25

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

1. Ajaraamat

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

1. Ajaraamat

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

1. Ajaraamat

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

1. Ajaraamat

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

1. Ajaraamat

5

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

1. Ajaraamat

6

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

69

70

71

72

73

74

75

76

77

78

79

80

81

1. Ajaraamat

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

1. Ajaraamat

8

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

1. Ajaraamat

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

1. Ajaraamat

10

1

2

3

4

5

6

7

8

9

10

11

12

13

14

1. Ajaraamat

11

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

1. Ajaraamat

12

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

1. Ajaraamat

13

1

2

3

4

5

6

7

8

9

10

11

12

13

14

1. Ajaraamat

14

1

2

3

4

5

6

7

8

9

10

11

12

13

14

15

16

17

1. Ajaraamat

15

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

1. Ajaraamat

16

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

1. Ajaraamat

17

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

1. Ajaraamat

18

1

2

3

4

5

6

7

8

9

10

11

12

13

14

15

16

17

1. Ajaraamat

19

1

2

3

4

5

6

7

8

9

10

11

12

13

14

15

16

17

18

19

1. Ajaraamat

20

1

2

3

4

5

6

7

8

1. Ajaraamat

21

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

1. Ajaraamat

22

1

2

3

4

5

6

7

8

9

10

11

12

13

14

15

16

17

18

19

1. Ajaraamat

23

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

1. Ajaraamat

24

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

1. Ajaraamat

25

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

1. Ajaraamat

26

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

1. Ajaraamat

27

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

1. Ajaraamat

28

1

2

3

4

5

6

7

8

9

10

11

12

13

14

15

16

17

18

19

20

21

1. Ajaraamat

29

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

2. Ajaraamat

1

1

2

3

4

5

6

7

8

9

10

11

12

13

14

15

16

17

2. Ajaraamat

2

1

2

3

4

5

6

7

8

9

10

11

12

13

14

15

16

17

18

2. Ajaraamat

3

1

2

3

4

5

6

7

8

9

10

11

12

13

14

15

16

17

2. Ajaraamat

4

1

2

3

4

5

6

7

8

9

10

11

12

13

14

15

16

17

18

19

20

21

22

2. Ajaraamat

5

1

2

3

4

5

6

7

8

9

10

11

12

13

14

2. Ajaraamat

6

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

2. Ajaraamat

7

1

2

3

4

5

6

7

8

9

10

11

12

13

14

15

16

17

18

19

20

21

22

2. Ajaraamat

8

1

2

3

4

5

6

7

8

9

10

11

12

13

14

15

16

17

18

2. Ajaraamat

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

2. Ajaraamat

10

1

2

3

4

5

6

7

8

9

10

11

12

13

14

15

16

17

18

19

2. Ajaraamat

11

1

2

3

4

5

6

7

8

9

10

11

12

13

14

15

16

17

18

19

20

21

22

23

2. Ajaraamat

12

1

2

3

4

5

6

7

8

9

10

11

12

13

14

15

16

2. Ajaraamat

13

1

2

3

4

5

6

7

8

9

10

11

12

13

14

15

16

17

18

19

20

21

22

2. Ajaraamat

14

1

2

3

4

5

6

7

8

9

10

11

12

13

14

15

2. Ajaraamat

15

1

2

3

4

5

6

7

8

9

10

11

12

13

14

15

16

17

18

19

2. Ajaraamat

16

1

2

3

4

5

6

7

8

9

10

11

12

13

14

2. Ajaraamat

17

1

2

3

4

5

6

7

8

9

10

11

12

13

14

15

16

17

18

19

2. Ajaraamat

18

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

2. Ajaraamat

19

1

2

3

4

5

6

7

8

9

10

11

2. Ajaraamat

20

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

2. Ajaraamat

21

1

2

3

4

5

6

7

8

9

10

11

12

13

14

15

16

17

18

19

20

2. Ajaraamat

22

1

2

3

4

5

6

7

8

9

10

11

12

2. Ajaraamat

23

1

2

3

4

5

6

7

8

9

10

11

12

13

14

15

16

17

18

19

20

21

2. Ajaraamat

24

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

2. Ajaraamat

25

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

2. Ajaraamat

26

1

2

3

4

5

6

7

8

9

10

11

12

13

14

15

16

17

18

19

20

21

22

23

2. Ajaraamat

27

1

2

3

4

5

6

7

8

9

2. Ajaraamat

28

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

2. Ajaraamat

29

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

2. Ajaraamat

30

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

2. Ajaraamat

31

1

2

3

4

5

6

7

8

9

10

11

12

13

14

15

16

17

18

19

20

21

2. Ajaraamat

32

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

2. Ajaraamat

33

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

2. Ajaraamat

34

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

2. Ajaraamat

35

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

2. Ajaraamat

36

1

2

3

4

5

6

7

8

9

10

11

12

13

14

15

16

17

18

19

20

21

22

23

Esra

1

1

2

3

4

5

6

7

8

9

10

11

Esra

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

69

70

Esra

3

1

2

3

4

5

6

7

8

9

10

11

12

13

Esra

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Esra

5

1

2

3

4

5

6

7

8

9

10

11

12

13

14

15

16

17

Esra

6

1

2

3

4

5

6

7

8

9

10

11

12

13

14

15

16

17

18

19

20

21

22

Esra

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Esra

8

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

Esra

9

1

2

3

4

5

6

7

8

9

10

11

12

13

14

15

Esra

10

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

Nehemja

1

1

2

3

4

5

6

7

8

9

10

11

Nehemja

2

1

2

3

4

5

6

7

8

9

10

11

12

13

14

15

16

17

18

19

20

Nehemja

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

Nehemja

4

1

2

3

4

5

6

7

8

9

10

11

12

13

14

15

16

17

18

19

20

21

22

23

Nehemja

5

1

2

3

4

5

6

7

8

9

10

11

12

13

14

15

16

17

18

19

Nehemja

6

1

2

3

4

5

6

7

8

9

10

11

12

13

14

15

16

17

18

19

Nehemja

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

69

70

71

72

73

Nehemja

8

1

2

3

4

5

6

7

8

9

10

11

12

13

14

15

16

17

18

Nehemja

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

Nehemja

10

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

Nehemja

11

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

Nehemja

12

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

Nehemja

13

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Ester

1

1

2

3

4

5

6

7

8

9

10

11

12

13

14

15

16

17

18

19

20

21

22

Ester

2

1

2

3

4

5

6

7

8

9

10

11

12

13

14

15

16

17

18

19

20

21

22

23

Ester

3

1

2

3

4

5

6

7

8

9

10

11

12

13

14

15

Ester

4

1

2

3

4

5

6

7

8

9

10

11

12

13

14

15

16

17

Ester

5

1

2

3

4

5

6

7

8

9

10

11

12

13

14

Ester

6

1

2

3

4

5

6

7

8

9

10

11

12

13

14

Ester

7

1

2

3

4

5

6

7

8

9

10

Ester

8

1

2

3

4

5

6

7

8

9

10

11

12

13

14

15

16

17

Ester

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

Ester

10

1

2

3

Iiob

1

1

2

3

4

5

6

7

8

9

10

11

12

13

14

15

16

17

18

19

20

21

22

Iiob

2

1

2

3

4

5

6

7

8

9

10

11

12

13

Iiob

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

Iiob

4

1

2

3

4

5

6

7

8

9

10

11

12

13

14

15

16

17

18

19

20

21

Iiob

5

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Iiob

6

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

Iiob

7

1

2

3

4

5

6

7

8

9

10

11

12

13

14

15

16

17

18

19

20

21

Iiob

8

1

2

3

4

5

6

7

8

9

10

11

12

13

14

15

16

17

18

19

20

21

22

Iiob

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

Iiob

10

1

2

3

4

5

6

7

8

9

10

11

12

13

14

15

16

17

18

19

20

21

22

Iiob

11

1

2

3

4

5

6

7

8

9

10

11

12

13

14

15

16

17

18

19

20

Iiob

12

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Iiob

13

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Iiob

14

1

2

3

4

5

6

7

8

9

10

11

12

13

14

15

16

17

18

19

20

21

22

Iiob

15

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

Iiob

16

1

2

3

4

5

6

7

8

9

10

11

12

13

14

15

16

17

18

19

20

21

22

Iiob

17

1

2

3

4

5

6

7

8

9

10

11

12

13

14

15

16

Iiob

18

1

2

3

4

5

6

7

8

9

10

11

12

13

14

15

16

17

18

19

20

21

Iiob

19

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

Iiob

20

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

Iiob

21

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

Iiob

22

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

Iiob

23

1

2

3

4

5

6

7

8

9

10

11

12

13

14

15

16

17

Iiob

24

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Iiob

25

1

2

3

4

5

6

Iiob

26

1

2

3

4

5

6

7

8

9

10

11

12

13

14

Iiob

27

1

2

3

4

5

6

7

8

9

10

11

12

13

14

15

16

17

18

19

20

21

22

23

Iiob

28

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Iiob

29

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Iiob

30

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Iiob

31

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

Iiob

32

1

2

3

4

5

6

7

8

9

10

11

12

13

14

15

16

17

18

19

20

21

22

Iiob

33

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

Iiob

34

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

Iiob

35

1

2

3

4

5

6

7

8

9

10

11

12

13

14

15

16

Iiob

36

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

Iiob

37

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Iiob

38

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

Iiob

39

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

Iiob

40

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Iiob

41

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

Iiob

42

1

2

3

4

5

6

7

8

9

10

11

12

13

14

15

16

17

Laulud (Psalmid)

1

1

2

3

4

5

6

Laulud (Psalmid)

2

1

2

3

4

5

6

7

8

9

10

11

12

Laulud (Psalmid)

3

1

2

3

4

5

6

7

8

Laulud (Psalmid)

4

1

2

3

4

5

6

7

8

Laulud (Psalmid)

5

1

2

3

4

5

6

7

8

9

10

11

12

Laulud (Psalmid)

6

1

2

3

4

5

6

7

8

9

10

Laulud (Psalmid)

7

1

2

3

4

5

6

7

8

9

10

11

12

13

14

15

16

17

Laulud (Psalmid)

8

1

2

3

4

5

6

7

8

9

Laulud (Psalmid)

9

1

2

3

4

5

6

7

8

9

10

11

12

13

14

15

16

17

18

19

20

Laulud (Psalmid)

10

1

2

3

4

5

6

7

8

9

10

11

12

13

14

15

16

17

18

Laulud (Psalmid)

11

1

2

3

4

5

6

7

Laulud (Psalmid)

12

1

2

3

4

5

6

7

8

Laulud (Psalmid)

13

1

2

3

4

5

6

Laulud (Psalmid)

14

1

2

3

4

5

6

7

Laulud (Psalmid)

15

1

2

3

4

5

Laulud (Psalmid)

16

1

2

3

4

5

6

7

8

9

10

11

Laulud (Psalmid)

17

1

2

3

4

5

6

7

8

9

10

11

12

13

14

15

Laulud (Psalmid)

18

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

Laulud (Psalmid)

19

1

2

3

4

5

6

7

8

9

10

11

12

13

14

Laulud (Psalmid)

20

1

2

3

4

5

6

7

8

9

Laulud (Psalmid)

21

1

2

3

4

5

6

7

8

9

10

11

12

13

Laulud (Psalmid)

22

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Laulud (Psalmid)

23

1

2

3

4

5

6

Laulud (Psalmid)

24

1

2

3

4

5

6

7

8

9

10

Laulud (Psalmid)

25

1

2

3

4

5

6

7

8

9

10

11

12

13

14

15

16

17

18

19

20

21

22

Laulud (Psalmid)

26

1

2

3

4

5

6

7

8

9

10

11

12

Laulud (Psalmid)

27

1

2

3

4

5

6

7

8

9

10

11

12

13

14

Laulud (Psalmid)

28

1

2

3

4

5

6

7

8

9

Laulud (Psalmid)

29

1

2

3

4

5

6

7

8

9

10

11

Laulud (Psalmid)

30

1

2

3

4

5

6

7

8

9

10

11

12

Laulud (Psalmid)

31

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Laulud (Psalmid)

32

1

2

3

4

5

6

7

8

9

10

11

Laulud (Psalmid)

33

1

2

3

4

5

6

7

8

9

10

11

12

13

14

15

16

17

18

19

20

21

22

Laulud (Psalmid)

34

1

2

3

4

5

6

7

8

9

10

11

12

13

14

15

16

17

18

19

20

21

22

Laulud (Psalmid)

35

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Laulud (Psalmid)

36

1

2

3

4

5

6

7

8

9

10

11

12

Laulud (Psalmid)

37

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

Laulud (Psalmid)

38

1

2

3

4

5

6

7

8

9

10

11

12

13

14

15

16

17

18

19

20

21

22

Laulud (Psalmid)

39

1

2

3

4

5

6

7

8

9

10

11

12

13

Laulud (Psalmid)

40

1

2

3

4

5

6

7

8

9

10

11

12

13

14

15

16

17

Laulud (Psalmid)

41

1

2

3

4

5

6

7

8

9

10

11

12

13

Laulud (Psalmid)

42

1

2

3

4

5

6

7

8

9

10

11

Laulud (Psalmid)

43

1

2

3

4

5

Laulud (Psalmid)

44

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

Laulud (Psalmid)

45

1

2

3

4

5

6

7

8

9

10

11

12

13

14

15

16

17

Laulud (Psalmid)

46

1

2

3

4

5

6

7

8

9

10

11

Laulud (Psalmid)

47

1

2

3

4

5

6

7

8

9

Laulud (Psalmid)

48

1

2

3

4

5

6

7

8

9

10

11

12

13

14

Laulud (Psalmid)

49

1

2

3

4

5

6

7

8

9

10

11

12

13

14

15

16

17

18

19

20

Laulud (Psalmid)

50

1

2

3

4

5

6

7

8

9

10

11

12

13

14

15

16

17

18

19

20

21

22

23

Laulud (Psalmid)

51

1

2

3

4

5

6

7

8

9

10

11

12

13

14

15

16

17

18

19

Laulud (Psalmid)

52

1

2

3

4

5

6

7

8

9

Laulud (Psalmid)

53

1

2

3

4

5

6

Laulud (Psalmid)

54

1

2

3

4

5

6

7

Laulud (Psalmid)

55

1

2

3

4

5

6

7

8

9

10

11

12

13

14

15

16

17

18

19

20

21

22

23

Laulud (Psalmid)

56

1

2

3

4

5

6

7

8

9

10

11

12

13

Laulud (Psalmid)

57

1

2

3

4

5

6

7

8

9

10

11

Laulud (Psalmid)

58

1

2

3

4

5

6

7

8

9

10

11

Laulud (Psalmid)

59

1

2

3

4

5

6

7

8

9

10

11

12

13

14

15

16

17

Laulud (Psalmid)

60

1

2

3

4

5

6

7

8

9

10

11

12

Laulud (Psalmid)

61

1

2

3

4

5

6

7

8

Laulud (Psalmid)

62

1

2

3

4

5

6

7

8

9

10

11

12

Laulud (Psalmid)

63

1

2

3

4

5

6

7

8

9

10

11

Laulud (Psalmid)

64

1

2

3

4

5

6

7

8

9

10

Laulud (Psalmid)

65

1

2

3

4

5

6

7

8

9

10

11

12

13

Laulud (Psalmid)

66

1

2

3

4

5

6

7

8

9

10

11

12

13

14

15

16

17

18

19

20

Laulud (Psalmid)

67

1

2

3

4

5

6

7

Laulud (Psalmid)

68

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

Laulud (Psalmid)

69

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

Laulud (Psalmid)

70

1

2

3

4

5

Laulud (Psalmid)

71

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Laulud (Psalmid)

72

1

2

3

4

5

6

7

8

9

10

11

12

13

14

15

16

17

18

19

20

Laulud (Psalmid)

73

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Laulud (Psalmid)

74

1

2

3

4

5

6

7

8

9

10

11

12

13

14

15

16

17

18

19

20

21

22

23

Laulud (Psalmid)

75

1

2

3

4

5

6

7

8

9

10

Laulud (Psalmid)

76

1

2

3

4

5

6

7

8

9

10

11

12

Laulud (Psalmid)

77

1

2

3

4

5

6

7

8

9

10

11

12

13

14

15

16

17

18

19

20

Laulud (Psalmid)

78

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

69

70

71

72

Laulud (Psalmid)

79

1

2

3

4

5

6

7

8

9

10

11

12

13

Laulud (Psalmid)

80

1

2

3

4

5

6

7

8

9

10

11

12

13

14

15

16

17

18

19

Laulud (Psalmid)

81

1

2

3

4

5

6

7

8

9

10

11

12

13

14

15

16

Laulud (Psalmid)

82

1

2

3

4

5

6

7

8

Laulud (Psalmid)

83

1

2

3

4

5

6

7

8

9

10

11

12

13

14

15

16

17

18

Laulud (Psalmid)

84

1

2

3

4

5

6

7

8

9

10

11

12

Laulud (Psalmid)

85

1

2

3

4

5

6

7

8

9

10

11

12

13

Laulud (Psalmid)

86

1

2

3

4

5

6

7

8

9

10

11

12

13

14

15

16

17

Laulud (Psalmid)

87

1

2

3

4

5

6

7

Laulud (Psalmid)

88

1

2

3

4

5

6

7

8

9

10

11

12

13

14

15

16

17

18

Laulud (Psalmid)

89

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

Laulud (Psalmid)

90

1

2

3

4

5

6

7

8

9

10

11

12

13

14

15

16

17

Laulud (Psalmid)

91

1

2

3

4

5

6

7

8

9

10

11

12

13

14

15

16

Laulud (Psalmid)

92

1

2

3

4

5

6

7

8

9

10

11

12

13

14

15

Laulud (Psalmid)

93

1

2

3

4

5

Laulud (Psalmid)

94

1

2

3

4

5

6

7

8

9

10

11

12

13

14

15

16

17

18

19

20

21

22

23

Laulud (Psalmid)

95

1

2

3

4

5

6

7

8

9

10

11

Laulud (Psalmid)

96

1

2

3

4

5

6

7

8

9

10

11

12

13

Laulud (Psalmid)

97

1

2

3

4

5

6

7

8

9

10

11

12

Laulud (Psalmid)

98

1

2

3

4

5

6

7

8

9

Laulud (Psalmid)

99

1

2

3

4

5

6

7

8

9

Laulud (Psalmid)

100

1

2

3

4

5

Laulud (Psalmid)

101

1

2

3

4

5

6

7

8

Laulud (Psalmid)

102

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Laulud (Psalmid)

103

1

2

3

4

5

6

7

8

9

10

11

12

13

14

15

16

17

18

19

20

21

22

Laulud (Psalmid)

104

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

Laulud (Psalmid)

105

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

Laulud (Psalmid)

106

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

Laulud (Psalmid)

107

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

Laulud (Psalmid)

108

1

2

3

4

5

6

7

8

9

10

11

12

13

Laulud (Psalmid)

109

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Laulud (Psalmid)

110

1

2

3

4

5

6

7

Laulud (Psalmid)

111

1

2

3

4

5

6

7

8

9

10

Laulud (Psalmid)

112

1

2

3

4

5

6

7

8

9

10

Laulud (Psalmid)

113

1

2

3

4

5

6

7

8

9

Laulud (Psalmid)

114

1

2

3

4

5

6

7

8

Laulud (Psalmid)

115

1

2

3

4

5

6

7

8

9

10

11

12

13

14

15

16

17

18

Laulud (Psalmid)

116

1

2

3

4

5

6

7

8

9

10

11

12

13

14

15

16

17

18

19

Laulud (Psalmid)

117

1

2

Laulud (Psalmid)

118

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

Laulud (Psalmid)

119

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

69

70

71

72

73

74

75

76

77

78

79

80

81

82

83

84

85

86

87

88

89

90

91

92

93

94

95

96

97

98

99

100

101

102

103

104

105

106

107

108

109

110

111

112

113

114

115

116

117

118

119

120

121

122

123

124

125

126

127

128

129

130

131

132

133

134

135

136

137

138

139

140

141

142

143

144

145

146

147

148

149

150

151

152

153

154

155

156

157

158

159

160

161

162

163

164

165

166

167

168

169

170

171

172

173

174

175

176

Laulud (Psalmid)

120

1

2

3

4

5

6

7

Laulud (Psalmid)

121

1

2

3

4

5

6

7

8

Laulud (Psalmid)

122

1

2

3

4

5

6

7

8

9

Laulud (Psalmid)

123

1

2

3

4

Laulud (Psalmid)

124

1

2

3

4

5

6

7

8

Laulud (Psalmid)

125

1

2

3

4

5

Laulud (Psalmid)

126

1

2

3

4

5

6

Laulud (Psalmid)

127

1

2

3

4

5

Laulud (Psalmid)

128

1

2

3

4

5

6

Laulud (Psalmid)

129

1

2

3

4

5

6

7

8

Laulud (Psalmid)

130

1

2

3

4

5

6

7

8

Laulud (Psalmid)

131

1

2

3

Laulud (Psalmid)

132

1

2

3

4

5

6

7

8

9

10

11

12

13

14

15

16

17

18

Laulud (Psalmid)

133

1

2

3

Laulud (Psalmid)

134

1

2

3

Laulud (Psalmid)

135

1

2

3

4

5

6

7

8

9

10

11

12

13

14

15

16

17

18

19

20

21

Laulud (Psalmid)

136

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

Laulud (Psalmid)

137

1

2

3

4

5

6

7

8

9

Laulud (Psalmid)

138

1

2

3

4

5

6

7

8

Laulud (Psalmid)

139

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Laulud (Psalmid)

140

1

2

3

4

5

6

7

8

9

10

11

12

13

Laulud (Psalmid)

141

1

2

3

4

5

6

7

8

9

10

Laulud (Psalmid)

142

1

2

3

4

5

6

7

Laulud (Psalmid)

143

1

2

3

4

5

6

7

8

9

10

11

12

Laulud (Psalmid)

144

1

2

3

4

5

6

7

8

9

10

11

12

13

14

15

Laulud (Psalmid)

145

1

2

3

4

5

6

7

8

9

10

11

12

13

14

15

16

17

18

19

20

21

Laulud (Psalmid)

146

1

2

3

4

5

6

7

8

9

10

Laulud (Psalmid)

147

1

2

3

4

5

6

7

8

9

10

11

12

13

14

15

16

17

18

19

20

Laulud (Psalmid)

148

1

2

3

4

5

6

7

8

9

10

11

12

13

14

Laulud (Psalmid)

149

1

2

3

4

5

6

7

8

9

Laulud (Psalmid)

150

1

2

3

4

5

6

Õpetussõnad

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

Õpetussõnad

2

1

2

3

4

5

6

7

8

9

10

11

12

13

14

15

16

17

18

19

20

21

22

Õpetussõnad

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

Õpetussõnad

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Õpetussõnad

5

1

2

3

4

5

6

7

8

9

10

11

12

13

14

15

16

17

18

19

20

21

22

23

Õpetussõnad

6

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

Õpetussõnad

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Õpetussõnad

8

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

Õpetussõnad

9

1

2

3

4

5

6

7

8

9

10

11

12

13

14

15

16

17

18

Õpetussõnad

10

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

Õpetussõnad

11

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Õpetussõnad

12

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Õpetussõnad

13

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Õpetussõnad

14

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

Õpetussõnad

15

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

Õpetussõnad

16

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

Õpetussõnad

17

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Õpetussõnad

18

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Õpetussõnad

19

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

Õpetussõnad

20

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

Õpetussõnad

21

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Õpetussõnad

22

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

Õpetussõnad

23

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

Õpetussõnad

24

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

Õpetussõnad

25

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Õpetussõnad

26

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Õpetussõnad

27

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Õpetussõnad

28

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Õpetussõnad

29

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Õpetussõnad

30

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

Õpetussõnad

31

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Koguja

1

1

2

3

4

5

6

7

8

9

10

11

12

13

14

15

16

17

18

Koguja

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

Koguja

3

1

2

3

4

5

6

7

8

9

10

11

12

13

14

15

16

17

18

19

20

21

22

Koguja

4

1

2

3

4

5

6

7

8

9

10

11

12

13

14

15

16

Koguja

5

1

2

3

4

5

6

7

8

9

10

11

12

13

14

15

16

17

18

19

20

Koguja

6

1

2

3

4

5

6

7

8

9

10

11

12

Koguja

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

Koguja

8

1

2

3

4

5

6

7

8

9

10

11

12

13

14

15

16

17

Koguja

9

1

2

3

4

5

6

7

8

9

10

11

12

13

14

15

16

17

18

Koguja

10

1

2

3

4

5

6

7

8

9

10

11

12

13

14

15

16

17

18

19

20

Koguja

11

1

2

3

4

5

6

7

8

9

10

Koguja

12

1

2

3

4

5

6

7

8

9

10

11

12

13

14

Ülemlaul

1

1

2

3

4

5

6

7

8

9

10

11

12

13

14

15

16

17

Ülemlaul

2

1

2

3

4

5

6

7

8

9

10

11

12

13

14

15

16

17

Ülemlaul

3

1

2

3

4

5

6

7

8

9

10

11

Ülemlaul

4

1

2

3

4

5

6

7

8

9

10

11

12

13

14

15

16

Ülemlaul

5

1

2

3

4

5

6

7

8

9

10

11

12

13

14

15

16

Ülemlaul

6

1

2

3

4

5

6

7

8

9

10

11

12

13

Ülemlaul

7

1

2

3

4

5

6

7

8

9

10

11

12

13

Ülemlaul

8

1

2

3

4

5

6

7

8

9

10

11

12

13

14

Jesaja

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Jesaja

2

1

2

3

4

5

6

7

8

9

10

11

12

13

14

15

16

17

18

19

20

21

22

Jesaja

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

Jesaja

4

1

2

3

4

5

6

Jesaja

5

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

Jesaja

6

1

2

3

4

5

6

7

8

9

10

11

12

13

Jesaja

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Jesaja

8

1

2

3

4

5

6

7

8

9

10

11

12

13

14

15

16

17

18

19

20

21

22

Jesaja

9

1

2

3

4

5

6

7

8

9

10

11

12

13

14

15

16

17

18

19

20

21

Jesaja

10

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

Jesaja

11

1

2

3

4

5

6

7

8

9

10

11

12

13

14

15

16

Jesaja

12

1

2

3

4

5

6

Jesaja

13

1

2

3

4

5

6

7

8

9

10

11

12

13

14

15

16

17

18

19

20

21

22

Jesaja

14

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

Jesaja

15

1

2

3

4

5

6

7

8

9

Jesaja

16

1

2

3

4

5

6

7

8

9

10

11

12

13

14

Jesaja

17

1

2

3

4

5

6

7

8

9

10

11

12

13

14

Jesaja

18

1

2

3

4

5

6

7

Jesaja

19

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Jesaja

20

1

2

3

4

5

6

Jesaja

21

1

2

3

4

5

6

7

8

9

10

11

12

13

14

15

16

17

Jesaja

22

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Jesaja

23

1

2

3

4

5

6

7

8

9

10

11

12

13

14

15

16

17

18

Jesaja

24

1

2

3

4

5

6

7

8

9

10

11

12

13

14

15

16

17

18

19

20

21

22

23

Jesaja

25

1

2

3

4

5

6

7

8

9

10

11

12

Jesaja

26

1

2

3

4

5

6

7

8

9

10

11

12

13

14

15

16

17

18

19

20

21

Jesaja

27

1

2

3

4

5

6

7

8

9

10

11

12

13

Jesaja

28

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

Jesaja

29

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Jesaja

30

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

Jesaja

31

1

2

3

4

5

6

7

8

9

Jesaja

32

1

2

3

4

5

6

7

8

9

10

11

12

13

14

15

16

17

18

19

20

Jesaja

33

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Jesaja

34

1

2

3

4

5

6

7

8

9

10

11

12

13

14

15

16

17

Jesaja

35

1

2

3

4

5

6

7

8

9

10

Jesaja

36

1

2

3

4

5

6

7

8

9

10

11

12

13

14

15

16

17

18

19

20

21

22

Jesaja

37

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

Jesaja

38

1

2

3

4

5

6

7

8

9

10

11

12

13

14

15

16

17

18

19

20

21

22

Jesaja

39

1

2

3

4

5

6

7

8

Jesaja

40

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Jesaja

41

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

Jesaja

42

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Jesaja

43

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Jesaja

44

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Jesaja

45

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Jesaja

46

1

2

3

4

5

6

7

8

9

10

11

12

13

Jesaja

47

1

2

3

4

5

6

7

8

9

10

11

12

13

14

15

Jesaja

48

1

2

3

4

5

6

7

8

9

10

11

12

13

14

15

16

17

18

19

20

21

22

Jesaja

49

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

Jesaja

50

1

2

3

4

5

6

7

8

9

10

11

Jesaja

51

1

2

3

4

5

6

7

8

9

10

11

12

13

14

15

16

17

18

19

20

21

22

23

Jesaja

52

1

2

3

4

5

6

7

8

9

10

11

12

13

14

15

Jesaja

53

1

2

3

4

5

6

7

8

9

10

11

12

Jesaja

54

1

2

3

4

5

6

7

8

9

10

11

12

13

14

15

16

17

Jesaja

55

1

2

3

4

5

6

7

8

9

10

11

12

13

Jesaja

56

1

2

3

4

5

6

7

8

9

10

11

12

Jesaja

57

1

2

3

4

5

6

7

8

9

10

11

12

13

14

15

16

17

18

19

20

21

Jesaja

58

1

2

3

4

5

6

7

8

9

10

11

12

13

14

Jesaja

59

1

2

3

4

5

6

7

8

9

10

11

12

13

14

15

16

17

18

19

20

21

Jesaja

60

1

2

3

4

5

6

7

8

9

10

11

12

13

14

15

16

17

18

19

20

21

22

Jesaja

61

1

2

3

4

5

6

7

8

9

10

11

Jesaja

62

1

2

3

4

5

6

7

8

9

10

11

12

Jesaja

63

1

2

3

4

5

6

7

8

9

10

11

12

13

14

15

16

17

18

19

Jesaja

64

1

2

3

4

5

6

7

8

9

10

11

12

Jesaja

65

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Jesaja

66

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Jeremija

1

1

2

3

4

5

6

7

8

9

10

11

12

13

14

15

16

17

18

19

Jeremija

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

Jeremija

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Jeremija

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Jeremija

5

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Jeremija

6

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

Jeremija

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

Jeremija

8

1

2

3

4

5

6

7

8

9

10

11

12

13

14

15

16

17

18

19

20

21

22

Jeremija

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

Jeremija

10

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Jeremija

11

1

2

3

4

5

6

7

8

9

10

11

12

13

14

15

16

17

18

19

20

21

22

23

Jeremija

12

1

2

3

4

5

6

7

8

9

10

11

12

13

14

15

16

17

Jeremija

13

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Jeremija

14

1

2

3

4

5

6

7

8

9

10

11

12

13

14

15

16

17

18

19

20

21

22

Jeremija

15

1

2

3

4

5

6

7

8

9

10

11

12

13

14

15

16

17

18

19

20

21

Jeremija

16

1

2

3

4

5

6

7

8

9

10

11

12

13

14

15

16

17

18

19

20

21

Jeremija

17

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Jeremija

18

1

2

3

4

5

6

7

8

9

10

11

12

13

14

15

16

17

18

19

20

21

22

23

Jeremija

19

1

2

3

4

5

6

7

8

9

10

11

12

13

14

15

Jeremija

20

1

2

3

4

5

6

7

8

9

10

11

12

13

14

15

16

17

18

Jeremija

21

1

2

3

4

5

6

7

8

9

10

11

12

13

14

Jeremija

22

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

Jeremija

23

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

Jeremija

24

1

2

3

4

5

6

7

8

9

10

Jeremija

25

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

Jeremija

26

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Jeremija

27

1

2

3

4

5

6

7

8

9

10

11

12

13

14

15

16

17

18

19

20

21

22

Jeremija

28

1

2

3

4

5

6

7

8

9

10

11

12

13

14

15

16

17

Jeremija

29

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

Jeremija

30

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Jeremija

31

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

Jeremija

32

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

Jeremija

33

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

Jeremija

34

1

2

3

4

5

6

7

8

9

10

11

12

13

14

15

16

17

18

19

20

21

22

Jeremija

35

1

2

3

4

5

6

7

8

9

10

11

12

13

14

15

16

17

18

19

Jeremija

36

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

Jeremija

37

1

2

3

4

5

6

7

8

9

10

11

12

13

14

15

16

17

18

19

20

21

Jeremija

38

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Jeremija

39

1

2

3

4

5

6

7

8

9

10

11

12

13

14

15

16

17

18

Jeremija

40

1

2

3

4

5

6

7

8

9

10

11

12

13

14

15

16

Jeremija

41

1

2

3

4

5

6

7

8

9

10

11

12

13

14

15

16

17

18

Jeremija

42

1

2

3

4

5

6

7

8

9

10

11

12

13

14

15

16

17

18

19

20

21

22

Jeremija

43

1

2

3

4

5

6

7

8

9

10

11

12

13

Jeremija

44

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

Jeremija

45

1

2

3

4

5

Jeremija

46

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Jeremija

47

1

2

3

4

5

6

7

Jeremija

48

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

Jeremija

49

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

Jeremija

50

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

Jeremija

51

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

Jeremija

52

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

Nutulaulud

1

1

2

3

4

5

6

7

8

9

10

11

12

13

14

15

16

17

18

19

20

21

22

Nutulaulud

2

1

2

3

4

5

6

7

8

9

10

11

12

13

14

15

16

17

18

19

20

21

22

Nutulaulud

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

Nutulaulud

4

1

2

3

4

5

6

7

8

9

10

11

12

13

14

15

16

17

18

19

20

21

22

Nutulaulud

5

1

2

3

4

5

6

7

8

9

10

11

12

13

14

15

16

17

18

19

20

21

22

Hesekiel

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Hesekiel

2

1

2

3

4

5

6

7

8

9

10

Hesekiel

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Hesekiel

4

1

2

3

4

5

6

7

8

9

10

11

12

13

14

15

16

17

Hesekiel

5

1

2

3

4

5

6

7

8

9

10

11

12

13

14

15

16

17

Hesekiel

6

1

2

3

4

5

6

7

8

9

10

11

12

13

14

Hesekiel

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Hesekiel

8

1

2

3

4

5

6

7

8

9

10

11

12

13

14

15

16

17

18

Hesekiel

9

1

2

3

4

5

6

7

8

9

10

11

Hesekiel

10

1

2

3

4

5

6

7

8

9

10

11

12

13

14

15

16

17

18

19

20

21

22

Hesekiel

11

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Hesekiel

12

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Hesekiel

13

1

2

3

4

5

6

7

8

9

10

11

12

13

14

15

16

17

18

19

20

21

22

23

Hesekiel

14

1

2

3

4

5

6

7

8

9

10

11

12

13

14

15

16

17

18

19

20

21

22

23

Hesekiel

15

1

2

3

4

5

6

7

8

Hesekiel

16

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

Hesekiel

17

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Hesekiel

18

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

Hesekiel

19

1

2

3

4

5

6

7

8

9

10

11

12

13

14

Hesekiel

20

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

Hesekiel

21

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

Hesekiel

22

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Hesekiel

23

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

Hesekiel

24

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Hesekiel

25

1

2

3

4

5

6

7

8

9

10

11

12

13

14

15

16

17

Hesekiel

26

1

2

3

4

5

6

7

8

9

10

11

12

13

14

15

16

17

18

19

20

21

Hesekiel

27

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

Hesekiel

28

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

Hesekiel

29

1

2

3

4

5

6

7

8

9

10

11

12

13

14

15

16

17

18

19

20

21

Hesekiel

30

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

Hesekiel

31

1

2

3

4

5

6

7

8

9

10

11

12

13

14

15

16

17

18

Hesekiel

32

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

Hesekiel

33

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

Hesekiel

34

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Hesekiel

35

1

2

3

4

5

6

7

8

9

10

11

12

13

14

15

Hesekiel

36

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

Hesekiel

37

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Hesekiel

38

1

2

3

4

5

6

7

8

9

10

11

12

13

14

15

16

17

18

19

20

21

22

23

Hesekiel

39

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

Hesekiel

40

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

Hesekiel

41

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

Hesekiel

42

1

2

3

4

5

6

7

8

9

10

11

12

13

14

15

16

17

18

19

20

Hesekiel

43

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Hesekiel

44

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Hesekiel

45

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Hesekiel

46

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Hesekiel

47

1

2

3

4

5

6

7

8

9

10

11

12

13

14

15

16

17

18

19

20

21

22

23

Hesekiel

48

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

Taaniel

1

1

2

3

4

5

6

7

8

9

10

11

12

13

14

15

16

17

18

19

20

21

Taaniel

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

Taaniel

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

Taaniel

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

Taaniel

5

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Taaniel

6

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Taaniel

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Taaniel

8

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Taaniel

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Taaniel

10

1

2

3

4

5

6

7

8

9

10

11

12

13

14

15

16

17

18

19

20

21

Taaniel

11

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

Taaniel

12

1

2

3

4

5

6

7

8

9

10

11

12

13

Hoosea

1

1

2

3

4

5

6

7

8

9

10

11

Hoosea

2

1

2

3

4

5

6

7

8

9

10

11

12

13

14

15

16

17

18

19

20

21

22

23

Hoosea

3

1

2

3

4

5

Hoosea

4

1

2

3

4

5

6

7

8

9

10

11

12

13

14

15

16

17

18

19

Hoosea

5

1

2

3

4

5

6

7

8

9

10

11

12

13

14

15

Hoosea

6

1

2

3

4

5

6

7

8

9

10

11

Hoosea

7

1

2

3

4

5

6

7

8

9

10

11

12

13

14

15

16

Hoosea

8

1

2

3

4

5

6

7

8

9

10

11

12

13

14

Hoosea

9

1

2

3

4

5

6

7

8

9

10

11

12

13

14

15

16

17

Hoosea

10

1

2

3

4

5

6

7

8

9

10

11

12

13

14

15

Hoosea

11

1

2

3

4

5

6

7

8

9

10

11

12

Hoosea

12

1

2

3

4

5

6

7

8

9

10

11

12

13

14

Hoosea

13

1

2

3

4

5

6

7

8

9

10

11

12

13

14

15

16

Hoosea

14

1

2

3

4

5

6

7

8

9

Joel

1

1

2

3

4

5

6

7

8

9

10

11

12

13

14

15

16

17

18

19

20

Joel

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

Joel

3

1

2

3

4

5

6

7

8

9

10

11

12

13

14

15

16

17

18

19

20

21

Aamos

1

1

2

3

4

5

6

7

8

9

10

11

12

13

14

15

Aamos

2

1

2

3

4

5

6

7

8

9

10

11

12

13

14

15

16

Aamos

3

1

2

3

4

5

6

7

8

9

10

11

12

13

14

15

Aamos

4

1

2

3

4

5

6

7

8

9

10

11

12

13

Aamos

5

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Aamos

6

1

2

3

4

5

6

7

8

9

10

11

12

13

14

Aamos

7

1

2

3

4

5

6

7

8

9

10

11

12

13

14

15

16

17

Aamos

8

1

2

3

4

5

6

7

8

9

10

11

12

13

14

Aamos

9

1

2

3

4

5

6

7

8

9

10

11

12

13

14

15

Obadja

1

2

3

4

5

6

7

8

9

10

11

12

13

14

15

16

17

18

19

20

21

Joona

1

1

2

3

4

5

6

7

8

9

10

11

12

13

14

15

16

17

Joona

2

1

2

3

4

5

6

7

8

9

10

Joona

3

1

2

3

4

5

6

7

8

9

10

Joona

4

1

2

3

4

5

6

7

8

9

10

11

Miika

1

1

2

3

4

5

6

7

8

9

10

11

12

13

14

15

16

Miika

2

1

2

3

4

5

6

7

8

9

10

11

12

13

Miika

3

1

2

3

4

5

6

7

8

9

10

11

12

Miika

4

1

2

3

4

5

6

7

8

9

10

11

12

13

Miika

5

1

2

3

4

5

6

7

8

9

10

11

12

13

14

15

Miika

6

1

2

3

4

5

6

7

8

9

10

11

12

13

14

15

16

Miika

7

1

2

3

4

5

6

7

8

9

10

11

12

13

14

15

16

17

18

19

20

Nahum

1

1

2

3

4

5

6

7

8

9

10

11

12

13

14

15

Nahum

2

1

2

3

4

5

6

7

8

9

10

11

12

13

Nahum

3

1

2

3

4

5

6

7

8

9

10

11

12

13

14

15

16

17

18

19

Habakuk

1

1

2

3

4

5

6

7

8

9

10

11

12

13

14

15

16

17

Habakuk

2

1

2

3

4

5

6

7

8

9

10

11

12

13

14

15

16

17

18

19

20

Habakuk

3

1

2

3

4

5

6

7

8

9

10

11

12

13

14

15

16

17

18

19

Sefanja

1

1

2

3

4

5

6

7

8

9

10

11

12

13

14

15

16

17

18

Sefanja

2

1

2

3

4

5

6

7

8

9

10

11

12

13

14

15

Sefanja

3

1

2

3

4

5

6

7

8

9

10

11

12

13

14

15

16

17

18

19

20

Haggai

1

1

2

3

4

5

6

7

8

9

10

11

12

13

14

15

Haggai

2

1

2

3

4

5

6

7

8

9

10

11

12

13

14

15

16

17

18

19

20

21

22

23

Sakarja

1

1

2

3

4

5

6

7

8

9

10

11

12

13

14

15

16

17

18

19

20

21

Sakarja

2

1

2

3

4

5

6

7

8

9

10

11

12

13

Sakarja

3

1

2

3

4

5

6

7

8

9

10

Sakarja

4

1

2

3

4

5

6

7

8

9

10

11

12

13

14

Sakarja

5

1

2

3

4

5

6

7

8

9

10

11

Sakarja

6

1

2

3

4

5

6

7

8

9

10

11

12

13

14

15

Sakarja

7

1

2

3

4

5

6

7

8

9

10

11

12

13

14

Sakarja

8

1

2

3

4

5

6

7

8

9

10

11

12

13

14

15

16

17

18

19

20

21

22

23

Sakarja

9

1

2

3

4

5

6

7

8

9

10

11

12

13

14

15

16

17

Sakarja

10

1

2

3

4

5

6

7

8

9

10

11

12

Sakarja

11

1

2

3

4

5

6

7

8

9

10

11

12

13

14

15

16

17

Sakarja

12

1

2

3

4

5

6

7

8

9

10

11

12

13

14

Sakarja

13

1

2

3

4

5

6

7

8

9

Sakarja

14

1

2

3

4

5

6

7

8

9

10

11

12

13

14

15

16

17

18

19

20

21

Malaki

1

1

2

3

4

5

6

7

8

9

10

11

12

13

14

Malaki

2

1

2

3

4

5

6

7

8

9

10

11

12

13

14

15

16

17

Malaki

3

1

2

3

4

5

6

7

8

9

10

11

12

13

14

15

16

17

18

Malaki

4

1

2

3

4

5

6

Matteuse

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Matteuse

2

1

2

3

4

5

6

7

8

9

10

11

12

13

14

15

16

17

18

19

20

21

22

23

Matteuse

3

1

2

3

4

5

6

7

8

9

10

11

12

13

14

15

16

17

Matteuse

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Matteuse

5

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

Matteuse

6

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

Matteuse

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

Matteuse

8

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

Matteuse

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

Matteuse

10

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

Matteuse

11

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

Matteuse

12

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

Matteuse

13

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

Matteuse

14

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

Matteuse

15

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

Matteuse

16

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Matteuse

17

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Matteuse

18

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

Matteuse

19

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

Matteuse

20

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

Matteuse

21

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

Matteuse

22

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

Matteuse

23

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

Matteuse

24

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

Matteuse

25

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

Matteuse

26

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

69

70

71

72

73

74

75

Matteuse

27

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

Matteuse

28

1

2

3

4

5

6

7

8

9

10

11

12

13

14

15

16

17

18

19

20

Markuse

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

Markuse

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Markuse

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

Markuse

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

Markuse

5

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

Markuse

6

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

Markuse

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

Markuse

8

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

Markuse

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

Markuse

10

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

Markuse

11

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

Markuse

12

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

Markuse

13

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

Markuse

14

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

69

70

71

72

Markuse

15

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

Markuse

16

1

2

3

4

5

6

7

8

Luuka

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

69

70

71

72

73

74

75

76

77

78

79

80

Luuka

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

Luuka

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

Luuka

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

Luuka

5

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

Luuka

6

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

Luuka

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

Luuka

8

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

Luuka

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

Luuka

10

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

Luuka

11

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

Luuka

12

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

Luuka

13

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

Luuka

14

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

Luuka

15

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

Luuka

16

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Luuka

17

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

Luuka

18

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

Luuka

19

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

Luuka

20

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

Luuka

21

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

Luuka

22

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

69

70

71

Luuka

23

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

Luuka

24

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

Johannese

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

Johannese

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Johannese

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

Johannese

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

Johannese

5

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

Johannese

6

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

69

70

71

Johannese

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

Johannese

8

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

Johannese

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

Johannese

10

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

Johannese

11

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

Johannese

12

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

Johannese

13

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

Johannese

14

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Johannese

15

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Johannese

16

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

Johannese

17

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

Johannese

18

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

Johannese

19

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

Johannese

20

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Johannese

21

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Apostlite teod

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

Apostlite teod

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

Apostlite teod

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

Apostlite teod

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

Apostlite teod

5

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

Apostlite teod

6

1

2

3

4

5

6

7

8

9

10

11

12

13

14

15

Apostlite teod

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

Apostlite teod

8

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

Apostlite teod

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

Apostlite teod

10

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

Apostlite teod

11

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

Apostlite teod

12

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Apostlite teod

13

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

Apostlite teod

14

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Apostlite teod

15

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

Apostlite teod

16

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

Apostlite teod

17

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

Apostlite teod

18

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Apostlite teod

19

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

Apostlite teod

20

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

Apostlite teod

21

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

Apostlite teod

22

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

Apostlite teod

23

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

Apostlite teod

24

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Apostlite teod

25

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Apostlite teod

26

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

Apostlite teod

27

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

Apostlite teod

28

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Roomlastele

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

Roomlastele

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

Roomlastele

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Roomlastele

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Roomlastele

5

1

2

3

4

5

6

7

8

9

10

11

12

13

14

15

16

17

18

19

20

21

Roomlastele

6

1

2

3

4

5

6

7

8

9

10

11

12

13

14

15

16

17

18

19

20

21

22

23

Roomlastele

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Roomlastele

8

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

Roomlastele

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

Roomlastele

10

1

2

3

4

5

6

7

8

9

10

11

12

13

14

15

16

17

18

19

20

21

Roomlastele

11

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

Roomlastele

12

1

2

3

4

5

6

7

8

9

10

11

12

13

14

15

16

17

18

19

20

21

Roomlastele

13

1

2

3

4

5

6

7

8

9

10

11

12

13

14

Roomlastele

14

1

2

3

4

5

6

7

8

9

10

11

12

13

14

15

16

17

18

19

20

21

22

23

Roomlastele

15

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

Roomlastele

16

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

1. Korintlastele

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

1. Korintlastele

2

1

2

3

4

5

6

7

8

9

10

11

12

13

14

15

16

1. Korintlastele

3

1

2

3

4

5

6

7

8

9

10

11

12

13

14

15

16

17

18

19

20

21

22

23

1. Korintlastele

4

1

2

3

4

5

6

7

8

9

10

11

12

13

14

15

16

17

18

19

20

21

1. Korintlastele

5

1

2

3

4

5

6

7

8

9

10

11

12

13

1. Korintlastele

6

1

2

3

4

5

6

7

8

9

10

11

12

13

14

15

16

17

18

19

20

1. Korintlastele

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

1. Korintlastele

8

1

2

3

4

5

6

7

8

9

10

11

12

13

1. Korintlastele

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

1. Korintlastele

10

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

1. Korintlastele

11

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

1. Korintlastele

12

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

1. Korintlastele

13

1

2

3

4

5

6

7

8

9

10

11

12

13

1. Korintlastele

14

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

1. Korintlastele

15

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

1. Korintlastele

16

1

2

3

4

5

6

7

8

9

10

11

12

13

14

15

16

17

18

19

20

21

22

23

24

2. Korintlastele

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

2. Korintlastele

2

1

2

3

4

5

6

7

8

9

10

11

12

13

14

15

16

17

2. Korintlastele

3

1

2

3

4

5

6

7

8

9

10

11

12

13

14

15

16

17

18

2. Korintlastele

4

1

2

3

4

5

6

7

8

9

10

11

12

13

14

15

16

17

18

2. Korintlastele

5

1

2

3

4

5

6

7

8

9

10

11

12

13

14

15

16

17

18

19

20

21

2. Korintlastele

6

1

2

3

4

5

6

7

8

9

10

11

12

13

14

15

16

17

18

2. Korintlastele

7

1

2

3

4

5

6

7

8

9

10

11

12

13

14

15

16

2. Korintlastele

8

1

2

3

4

5

6

7

8

9

10

11

12

13

14

15

16

17

18

19

20

21

22

23

24

2. Korintlastele

9

1

2

3

4

5

6

7

8

9

10

11

12

13

14

15

2. Korintlastele

10

1

2

3

4

5

6

7

8

9

10

11

12

13

14

15

16

17

18

2. Korintlastele

11

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

2. Korintlastele

12

1

2

3

4

5

6

7

8

9

10

11

12

13

14

15

16

17

18

19

20

21

2. Korintlastele

13

1

2

3

4

5

6

7

8

9

10

11

12

13

14

Galaatlastele

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Galaatlastele

2

1

2

3

4

5

6

7

8

9

10

11

12

13

14

15

16

17

18

19

20

21

Galaatlastele

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

Galaatlastele

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Galaatlastele

5

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

Galaatlastele

6

1

2

3

4

5

6

7

8

9

10

11

12

13

14

15

16

17

18

Efeslastele

1

1

2

3

4

5

6

7

8

9

10

11

12

13

14

15

16

17

18

19

20

21

22

23

Efeslastele

2

1

2

3

4

5

6

7

8

9

10

11

12

13

14

15

16

17

18

19

20

21

22

Efeslastele

3

1

2

3

4

5

6

7

8

9

10

11

12

13

14

15

16

17

18

19

20

21

Efeslastele

4

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

Efeslastele

5

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

Efeslastele

6

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Filiplastele

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

Filiplastele

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

Filiplastele

3

1

2

3

4

5

6

7

8

9

10

11

12

13

14

15

16

17

18

19

20

21

Filiplastele

4

1

2

3

4

5

6

7

8

9

10

11

12

13

14

15

16

17

18

19

20

21

22

23

Koloslastele

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

Koloslastele

2

1

2

3

4

5

6

7

8

9

10

11

12

13

14

15

16

17

18

19

20

21

22

23

Koloslastele

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Koloslastele

4

1

2

3

4

5

6

7

8

9

10

11

12

13

14

15

16

17

18

1. Tessalooniklastele

1

1

2

3

4

5

6

7

8

9

10

1. Tessalooniklastele

2

1

2

3

4

5

6

7

8

9

10

11

12

13

14

15

16

17

18

19

20

1. Tessalooniklastele

3

1

2

3

4

5

6

7

8

9

10

11

12

13

1. Tessalooniklastele

4

1

2

3

4

5

6

7

8

9

10

11

12

13

14

15

16

17

18

1. Tessalooniklastele

5

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

2. Tessalooniklastele

1

1

2

3

4

5

6

7

8

9

10

11

12

2. Tessalooniklastele

2

1

2

3

4

5

6

7

8

9

10

11

12

13

14

15

16

17

2. Tessalooniklastele

3

1

2

3

4

5

6

7

8

9

10

11

12

13

14

15

16

17

18

1. Timoteosele

1

1

2

3

4

5

6

7

8

9

10

11

12

13

14

15

16

17

18

19

20

1. Timoteosele

2

1

2

3

4

5

6

7

8

9

10

11

12

13

14

15

1. Timoteosele

3

1

2

3

4

5

6

7

8

9

10

11

12

13

14

15

16

1. Timoteosele

4

1

2

3

4

5

6

7

8

9

10

11

12

13

14

15

16

1. Timoteosele

5

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

1. Timoteosele

6

1

2

3

4

5

6

7

8

9

10

11

12

13

14

15

16

17

18

19

20

21

2. Timoteosele

1

1

2

3

4

5

6

7

8

9

10

11

12

13

14

15

16

17

18

2. Timoteosele

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

2. Timoteosele

3

1

2

3

4

5

6

7

8

9

10

11

12

13

14

15

16

17

2. Timoteosele

4

1

2

3

4

5

6

7

8

9

10

11

12

13

14

15

16

17

18

19

20

21

22

Tiitusele

1

1

2

3

4

5

6

7

8

9

10

11

12

13

14

15

16

Tiitusele

2

1

2

3

4

5

6

7

8

9

10

11

12

13

14

15

Tiitusele

3

1

2

3

4

5

6

7

8

9

10

11

12

13

14

15

Fileemonile

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Heebrealastele

1

1

2

3

4

5

6

7

8

9

10

11

12

13

14

Heebrealastele

2

1

2

3

4

5

6

7

8

9

10

11

12

13

14

15

16

17

18

Heebrealastele

3

1

2

3

4

5

6

7

8

9

10

11

12

13

14

15

16

17

18

19

Heebrealastele

4

1

2

3

4

5

6

7

8

9

10

11

12

13

14

15

16

Heebrealastele

5

1

2

3

4

5

6

7

8

9

10

11

12

13

14

Heebrealastele

6

1

2

3

4

5

6

7

8

9

10

11

12

13

14

15

16

17

18

19

20

Heebrealastele

7

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Heebrealastele

8

1

2

3

4

5

6

7

8

9

10

11

12

13

Heebrealastele

9

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Heebrealastele

10

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

Heebrealastele

11

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

Heebrealastele

12

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

Heebrealastele

13

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Jaakobuse

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Jaakobuse

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

Jaakobuse

3

1

2

3

4

5

6

7

8

9

10

11

12

13

14

15

16

17

18

Jaakobuse

4

1

2

3

4

5

6

7

8

9

10

11

12

13

14

15

16

17

Jaakobuse

5

1

2

3

4

5

6

7

8

9

10

11

12

13

14

15

16

17

18

19

20

1. Peetruse

1

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

1. Peetruse

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

1. Peetruse

3

1

2

3

4

5

6

7

8

9

10

11

12

13

14

15

16

17

18

19

20

21

22

1. Peetruse

4

1

2

3

4

5

6

7

8

9

10

11

12

13

14

15

16

17

18

19

1. Peetruse

5

1

2

3

4

5

6

7

8

9

10

11

12

13

14

2. Peetruse

1

1

2

3

4

5

6

7

8

9

10

11

12

13

14

15

16

17

18

19

20

21

2. Peetruse

2

1

2

3

4

5

6

7

8

9

10

11

12

13

14

15

16

17

18

19

20

21

22

2. Peetruse

3

1

2

3

4

5

6

7

8

9

10

11

12

13

14

15

16

17

18

1. Johannese

1

1

2

3

4

5

6

7

8

9

10

1. Johannese

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

1. Johannese

3

1

2

3

4

5

6

7

8

9

10

11

12

13

14

15

16

17

18

19

20

21

22

23

24

1. Johannese

4

1

2

3

4

5

6

7

8

9

10

11

12

13

14

15

16

17

18

19

20

21

1. Johannese

5

1

2

3

4

5

6

7

8

9

10

11

12

13

14

15

16

17

18

19

20

21

2. Johannese

1

2

3

4

5

6

7

8

9

10

11

12

13

3. Johannese

1

2

3

4

5

6

7

8

9

10

11

12

13

14

Juuda

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

Ilmutus

1

1

2

3

4

5

6

7

8

9

10

11

12

13

14

15

16

17

18

19

20

Ilmutus

2

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

Ilmutus

3

1

2

3

4

5

6

7

8

9

10

11

12

13

14

15

16

17

18

19

20

21

22

Ilmutus

4

1

2

3

4

5

6

7

8

9

10

11

Ilmutus

5

1

2

3

4

5

6

7

8

9

10

11

12

13

14

Ilmutus

6

1

2

3

4

5

6

7

8

9

10

11

12

13

14

15

16

17

Ilmutus

7

1

2

3

4

5

6

7

8

9

10

11

12

13

14

15

16

17

Ilmutus

8

1

2

3

4

5

6

7

8

9

10

11

12

13

Ilmutus

9

1

2

3

4

5

6

7

8

9

10

11

12

13

14

15

16

17

18

19

20

21

Ilmutus

10

1

2

3

4

5

6

7

8

9

10

11

Ilmutus

11

1

2

3

4

5

6

7

8

9

10

11

12

13

14

15

16

17

18

19

Ilmutus

12

1

2

3

4

5

6

7

8

9

10

11

12

13

14

15

16

17

Ilmutus

13

1

2

3

4

5

6

7

8

9

10

11

12

13

14

15

16

17

18

Ilmutus

14

1

2

3

4

5

6

7

8

9

10

11

12

13

14

15

16

17

18

19

20

Ilmutus

15

1

2

3

4

5

6

7

8

Ilmutus

16

1

2

3

4

5

6

7

8

9

10

11

12

13

14

15

16

17

18

19

20

21

Ilmutus

17

1

2

3

4

5

6

7

8

9

10

11

12

13

14

15

16

17

18

Ilmutus

18

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Ilmutus

19

1

2

3

4

5

6

7

8

9

10

11

12

13

14

15

16

17

18

19

20

21

Ilmutus

20

1

2

3

4

5

6

7

8

9

10

11

12

13

14

15

Ilmutus

21

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Ilmutus

22

1

2

3

4

5

6

7

8

9

10

11

12

13

14

15

16

17

18

19

20

21